漢書 列傳

漢書卷三十一 陳勝項籍傳第一

服虔曰：｢傳次其時之先後耳, 不以賢智功之大小也.｣ 師古曰：｢雖次時之先後, 亦以事類相從. 如江充、息夫躬與蒯通同傳, 賈山與路溫舒同傳, 嚴助與賈捐之同傳之類是也.｣

陳勝字涉, 陽城人[一]. 吳廣, 字叔, 陽夏人也[二]. 勝少時, 嘗與人傭耕[三]. 輟耕之壟上[四], 悵然甚久, 曰：｢苟富貴, 無相忘！｣[五]傭者笑而應曰：｢若爲傭耕, 何富貴也?｣ 勝太息曰：｢嗟乎, 燕雀安知鴻鵠之志哉！｣[六]

[一]師古曰：｢地理志屬汝南郡.｣

[二]師古曰：｢地理志屬淮陽. 夏音工雅反.｣

[三]師古曰：｢與人, 與人俱也. 傭耕, 謂受其雇直而爲之耕, 言賣功傭也.｣

[四]師古曰：｢輟, 止也. 之, 往也. 壟上, 謂田中之高處.｣

[五]師古曰：｢但一人富貴, 不問彼此, 皆不相忘也.｣

[六]師古曰：｢鴻, 大鳥也, 水居. 鵠, 黃鵠也, 一舉千里. 鵠音胡督反.｣

秦二世元年秋七月, 發閭左戍漁陽九百人[一], 勝、廣皆爲屯長[二]. 行至鄿大澤鄉, 會天大雨, 道不通, 度已失期. 失期法斬[三], 勝、廣乃謀曰：｢今亡亦死, 舉大計亦死, 等死, 死國可乎?｣ 勝曰：｢天下苦秦久矣. 吾聞二世, 少子, 不當立, 當立者乃公子扶蘇. 扶蘇以數諫故不得立, 上使外將兵[四]. 今或聞無罪, 二世殺之. 百姓多聞其賢, 未知其死[五]. 項燕爲楚將, 數有功[六], 愛士卒, 楚人憐之. 或以爲在. 今誠以吾眾爲天下倡, 宜多應者.｣[七]廣以爲然. 乃行卜. 卜者知其指意, 曰：｢足下事皆成, 有功. 然足下卜之鬼乎！｣[八]勝、廣喜, 念鬼, 曰：｢此教我先威眾耳.｣ 乃丹書帛曰｢陳勝王｣, 置人所罾魚腹中[九]. 卒買魚亨食, 得書, 已怪之矣[一０]. 又間令廣之次所旁叢祠中, 夜構火, 狐鳴呼曰：｢大楚興, 陳勝王.｣[一一]卒皆夜驚恐. 旦日, 卒中往往指目勝、廣[一二].

[一]師古曰：｢閭, 里門也. 發閭左之人皆遣戍也. 解具在食貨志.｣

[二]師古曰：｢人所聚曰屯, 爲其長帥也.｣

[三]師古曰：｢度謂量計之, 音大各反.｣

[四]師古曰：｢數音所角反. 下皆類此.｣

[五]如淳曰：｢扶蘇自殺, 故人不知其死. 或以爲不知何坐而死, 故天下冤二世殺之.｣ 師古曰：｢如、或說皆非也. 此言我聞二世已殺扶蘇矣, 而百姓皆未知之, 故勝、廣舉事詐自稱扶蘇耳.｣

[六]師古曰：｢燕音一千反.｣

[七]師古曰：｢倡讀曰唱, 謂首號令也.｣

[八]李奇曰：｢卜者誡曰, 所卜事雖成, 當死爲鬼. 惡指斥言, 而勝失其指, 反依鬼神起怪也.｣ 蘇林曰：｢狐鳴祠中即是也.｣ 如淳曰：｢以鬼道威眾乎, 或但用人事也.｣ 師古曰：｢李、如之說皆非也. 卜者云事成有功, 然須假託鬼神乃可暴起耳. 故勝、廣曉此意, 則爲魚書狐鳴以威眾耳.｣

[九]師古曰：｢罾, 魚網也, 形如仰繖蓋, 四維而舉之, 音曾.｣

[一０]師古曰：｢亨音普庚反.｣

[一一]鄭氏曰：｢間謂竊令人行也.｣ 張晏曰：｢戍人所止處也. 叢, 鬼所憑也.｣ 師古曰：｢張說非也. 此言密於廣所次舍處旁側叢祠中爲之, 非戍人所止處也. 叢謂草木岑蔚者也. 祠, 神祠也. 構謂結起也. 呼音火故反.｣

[一二]師古曰：｢指而私目視之.｣

勝、廣素愛人, 士卒多爲用. 將尉醉[一], 廣故數言欲亡, 忿尉, 令辱之, 以激怒其眾. 尉果笞廣. 尉劍挺, 廣起奪而殺尉[二]. 勝佐之, 并殺兩尉. 召令徒屬曰：｢公等遇雨, 皆已失期, 當斬. 藉弟令毋斬[三], 而戍死者固什六七. 且壯士不死則已, 死則舉大名耳. 侯王將相, 寧有種乎！｣[四]徒屬皆曰：｢敬受令.｣ 乃詐稱公子扶蘇、項燕, 從民望也. 袒右, 稱大楚[五]. 爲壇而盟, 祭以尉首[六]. 勝自立爲將軍, 廣爲都尉. 攻大澤鄉, 拔之. 收兵而攻鄿, 蘄下. 乃令符離人葛嬰將兵徇蘄以東[七], 攻銍、酇、苦、柘、譙, 皆下之[八]. 行收兵, 比至陳[九], 兵車六七百乘, 騎千餘, 卒數萬人. 攻陳, 陳守令皆不在[一０], 獨守丞與戰譙門中[一一]. 不勝, 守丞死. 乃入據陳. 數日, 號召三老豪桀會計事[一二]. 皆曰：｢將軍身被堅執銳[一三], 伐無道, 誅暴秦, 復立楚之社稷, 功宜爲王.｣ 勝乃立爲王, 號(爲)張楚[一四].

[一]師古曰：｢將尉者, 其官本尉耳. 時領戍人, 故爲將尉.｣

[二]師古曰：｢挺, 拔也. 尉劍自拔出, 廣因奪取之.｣

[三]服虔曰：｢藉猶借也. 弟, 使也.｣ 應劭曰：｢藉, 吏士名藉也. 弟, 次也. 言今失期當斬, 就使藉弟幸得不斬, 戍死者固十六七也.｣ 蘇林曰：｢藉, 假；弟, 且也.｣ 晉灼曰：｢酈食其傳□弟言之□, 外戚傳□弟一見我□, 蘇說是也.｣ 師古曰：｢服、應說弟義皆非也. 晉氏意頗近之, 而猶未得. 漢書諸言弟者甚眾. 弟, 但也, 語有緩急耳. 言但令無斬也. 今俗人語稱但者, 急言之則音如弟矣. 酈食其、外戚傳所云弟者, 皆謂但耳, 義非且也.｣

[四]師古曰：｢言求之而得, 不必胤冑.｣

[五]師古曰：｢袒右者, 脫右肩之衣. 當時取異於凡眾也.｣

[六]師古曰：｢以所殺尉之首祭神也.｣

[七]李奇曰：｢徇, 略也.｣ 師古曰：｢音似峻反.｣

[八]師古曰：｢五縣名也. 銍音竹乙反. 酇音才多反.｣

[九]師古曰：｢比音必寐反.｣

[一０]師古曰：｢守, 郡守也. 令, 縣令也.｣

[一一]晉灼曰：｢譙門, 義闕.｣ 師古曰：｢守丞, 謂郡丞之居守者. 一曰郡守之丞, 故曰守丞. 譙門, 謂門上爲高樓以望者耳. 樓一名譙, 故謂美麗之樓爲麗譙. 譙亦呼爲巢. 所謂巢車者, 亦於兵(革)[車]之上爲樓以望敵也. 譙巢聲相近, 本一物也. 今流俗書本譙下有城字, 非也. 此自陳耳, 非譙之城. 譙城前已下矣.｣

[一二]師古曰：｢號令召呼之.｣

[一三]師古曰：｢堅, 堅甲也. 銳, 利兵也.｣

[一四]劉德曰：｢若云張大楚國也.｣ 張晏曰：｢先是楚爲秦滅, 已弛, 今立楚, 爲張也.｣ 師古曰：｢張說是也.｣

於是諸郡縣苦秦吏暴, 皆殺其長吏, 將以應勝. 乃以廣爲假王, 監諸將以西擊滎陽. 令陳人武臣、張耳、陳餘徇趙, 汝陰人鄧宗徇九江郡. 當此時, 楚兵數千人爲聚者不可勝數[一].

[一]師古曰：｢聚音材喻反.｣

葛嬰至東城, 立襄彊爲楚王[一]. 後聞勝已立, 因殺襄彊, 還報. 至陳, 勝殺嬰, 令魏人周市北徇魏地[二]. 廣圍滎陽. 李由爲三川守守滎陽, 廣不能下. 勝徵國之豪桀與計[三], 以上蔡人房君蔡賜爲上柱國[四].

[一]師古曰：｢東城, 縣名, 地理志屬九江郡.｣

[二]師古曰：｢即梁地, 非河東之魏也.｣

[三]師古曰：｢徵, 召也.｣

[四]鄭氏曰：｢房君, 官號也. 姓蔡名賜.｣ 晉灼曰：｢張耳傳言相國房君是也.｣ 師古曰：｢房君者, 封邑之名, 非官號也.｣

周文, 陳賢人也, 嘗爲項燕軍視日[一], 事春申君[二], 自言習兵. 勝與之將軍印, 西擊秦. 行收兵至關, 車千乘, 卒十萬, 至戲, 軍焉[三]. 秦令少府章邯免驪山徒、人奴產子[四], 悉發以擊楚軍, 大敗之. 周文走出關, 止屯曹陽[五]. 二月餘, 章邯追敗之, 復走黽池[六]. 十餘日, 章邯擊, 大破之. 周文自剄, 軍遂不戰.

[一]文穎曰：｢周文即周章也.｣ 服虔曰：｢視日旁氣也.｣ 如淳曰：｢視日時吉凶舉動之占.｣ 師古曰：｢視日, 如說是也.｣

[二]應劭曰：｢楚相黃歇.｣

[三]師古曰：｢戲, 水名, 在新豐東, 音許宜反. 解具在高紀.｣

[四]服虔曰：｢家人之產奴也.｣ 師古曰：｢奴產子, 猶今人云家生奴也.｣

[五]晉灼曰：｢亭名也, 在弘農東十三里, 魏武帝改爲好陽.｣ 師古曰：｢曹水之陽也. 其水出陝縣西南峴頭山而北流入河, 今謂之好陽澗, 在陝縣西四十五里.｣

[六]師古曰：｢黽音湎.｣

武臣至邯鄲, 自立爲趙王, 陳餘爲大將軍, 張耳、召騷爲左右丞相[一]. 勝怒, 捕繫武臣等家室, 欲誅之. 柱國曰：｢秦未亡而誅趙王將相家屬, 此生一秦[二], 不如因立之.｣ 勝乃遣使者賀趙, 而徙繫武臣等家屬宮中[三]. 而封張耳子敖爲成都君, 趣趙兵亟入關[四]. 趙王將相相與謀曰：｢王王趙, 非楚意也. 楚已誅秦, 必加兵於趙. 計莫如毋西兵[五], 使使北徇燕地以自廣. 趙南據大河, 北有燕代, 楚雖勝秦, 不敢制趙, 若不勝秦, 必重趙[六]. 趙承秦楚之敝, 可以得志於天下.｣ 趙王以爲然, 因不西兵, 而遣故上谷卒史韓廣將兵北徇燕[七].

[一]師古曰：｢召讀曰邵.｣

[二]師古曰：｢言爲讎敵, 與秦無異.｣

[三]師古曰：｢徙居宮中, 示優禮也. 拘而不遣, 故謂之繫.｣

[四]師古曰：｢趣讀曰促. 亟, 急也, 音居力反.｣

[五]師古曰：｢勿令兵西出也.｣

[六]師古曰：｢重謂尊重也.｣

[七]張晏曰：｢卒史, 曹史也.｣

燕地貴人豪桀謂韓廣曰：｢楚趙皆已立王. 燕雖小, 亦萬乘之國也, 願將軍立爲王.｣ 韓廣曰：｢廣母在趙, 不可.｣ 燕人曰：｢趙方西憂秦, 南憂楚, 其力不能禁我. 且以楚之強, 不敢害趙王將相之家, 今趙(又)[獨]安敢害將軍(之)家乎?｣ 韓廣以爲然, 乃自立爲燕王. 居數月, 趙奉燕王母家屬歸之.

是時, 諸將徇地者不可勝數. 周市北至狄[一], 狄人田儋殺狄令, 自立爲齊王, 反擊周市. 市軍散, 還至魏地, 立魏後故甯陵君咎爲魏王[二]. 咎在勝所, 不得之魏. 魏地已定, 欲立周市爲王, 市不肯. 使者五反[三], 勝乃立甯陵君爲魏王, 遣之國. 周市爲相.

[一]師古曰：｢縣名也, 後漢安帝時改名臨濟.｣

[二]應劭曰：｢魏諸公子, 名咎. 欲立六國後以樹黨也.｣

[三]師古曰：｢反謂回還也.｣

將軍田臧等相與謀曰：｢周章軍已破[一], 秦兵且至, 我守滎陽城不能下, 秦軍至, 必大敗. 不如少遺兵, 足以守滎陽[二], 悉精兵迎秦軍[三]. 今假王驕, 不知兵權, 不可與計, 非誅之, 事恐敗.｣ 因相與矯陳王令以誅吳廣[四], 獻其首於勝. 勝使賜田臧楚令尹印, 使爲上將. 田臧乃使諸將李歸等守滎陽城, 自以精兵西迎秦軍於敖倉. 與戰, 田臧死, 軍破. 章邯進擊李歸等滎陽下, 破之, 李歸死.

[一]服虔曰：｢周章即周文.｣

[二]師古曰：｢遺, 留也.｣

[三]師古曰：｢悉, 盡也.｣

[四]師古曰：｢矯, 詐也. 託言受令也.｣

陽城人鄧說將兵居郯[一], 章邯別將擊破之, 鄧說走陳. 銍人五逢將兵居許, 章邯擊破之. 五逢亦走陳. 勝誅鄧說.

[一]師古曰：｢說讀曰悅. 郯, 東海縣也, 音談.｣

勝初立時, 淩人秦嘉、銍人董緤、符離人朱雞石、取慮人鄭布、徐人丁疾等皆特起[一], 將兵圍東海守於郯. 勝聞, 乃使武平君畔爲將軍[二], 監郯下軍. 秦嘉自立爲大司馬, 惡屬人[三], 告軍吏曰：｢武平君年少, 不知兵事, 勿聽.｣ 因矯以王命殺武平君畔.

[一]張晏曰：｢淩, 泗水縣也. 銍、符離, 沛縣也. 取慮、徐, 臨淮縣也.｣ 師古曰：｢緤音先列反. 取音趨, 又音秋. 慮音廬.｣

[二]張晏曰：｢畔, 名也.｣

[三]師古曰：｢不欲統屬於人.｣

章邯已破五逢, 擊陳, 柱國房君死. 章邯又進擊陳西張賀軍. 勝出臨戰, 軍破, 張賀死.

臘月[一], 勝之汝陰, 還至下城父[二], 其御莊賈殺勝以降秦. 葬碭, 諡曰隱王.

[一]張晏曰：｢秦之臘月, 夏之九月.｣ 臣瓚曰：｢建丑之月也.｣ 師古曰：｢史記云胡亥二年十月誅葛嬰, 十一月周文死, 十二月陳涉死. 瓚說是也.｣

[二]師古曰：｢下城父, 地名, 在城父縣東. 父音甫.｣

勝故涓人將軍呂臣爲蒼頭軍[一], 起新陽[二], 攻陳下之, 殺莊賈, 復以陳爲楚.

[一]應劭曰：｢涓人, 如謁者. 將軍姓呂名臣也. 時軍皆著青巾, 故曰蒼頭.｣ 服虔曰：｢蒼頭謂士卒青帛巾, 若赤眉之號, 以相別也.｣ 師古曰：｢涓, 潔也. 涓人, 主潔除之人. 涓音蠲.｣

[二]師古曰：｢縣名也, 屬汝南郡.｣

初, 勝令銍人宋留將兵定南陽, 入武關. 留已徇南陽, 聞勝死, 南陽復爲秦[一]. 宋留不能入武關, 乃東至新蔡, 遇秦軍, 宋留以軍降秦. 秦傳留至咸陽, 車裂留以徇[二].

[一]師古曰：｢爲音于偽反.｣

[二]師古曰：｢徇, 行示也, 以示眾爲戒. 徇音辭峻反.｣

秦嘉等聞勝軍敗, 乃立景駒爲楚王, 引兵之方與[一], 欲擊秦軍濟陰下. 使公孫慶使齊王, 欲與并力俱進. 齊王曰：｢陳王戰敗, 未知其死生, 楚安得不請而立王?｣ 公孫慶曰：｢齊不請楚而立王, 楚何故請齊而立王? 且楚首事, 當令於天下.｣[二]田儋殺公孫慶.

[一]師古曰：｢之, 往也. 方與, 縣名也. 方音房. 與音豫.｣

[二]師古曰：｢首事, 謂最先(兵起)[起兵].｣

秦左右校復攻陳, 下之. 呂將軍走, 徼兵復聚[一], 與番盜英布相遇[二], 攻擊秦左右校, 破之青波[三], 復以陳爲楚. 會項梁立懷王孫心爲楚王.

[一]如淳曰：｢徼, 要也. 徼(要)散卒復相聚斂也.｣ 師古曰：｢徼音工堯反.｣

[二]師古曰：｢番即番陽縣也. 於番爲盜, 故曰番盜. 番音蒲何反. 其後番字改作鄱.｣

[三]文穎曰：｢地名也.｣

陳勝王凡六月. 初爲王, 其故人嘗與傭耕者聞之, 乃之陳, 叩宮門曰：｢吾欲見涉.｣ 宮門令欲縛之. 自辯數, 乃置[一], 不肯爲通. 勝出, 遮道而呼涉[二]. 乃召見, 載與歸. 入宮, 見殿屋帷帳, 客曰：｢夥, 涉之爲王沈沈者！｣[三]楚人謂多爲夥, 故天下傳之, ｢夥涉爲王｣, 由陳涉始. 客出入愈益發舒, 言勝故情. 或言｢客愚無知, 專妄言, 輕威.｣ 勝斬之. 諸故人皆自引去, 由是無親勝者. 以朱防爲中正, 胡武爲司過, 主司群臣. 諸將徇地, 至, 令之不是者, 繫而罪之. 以苛察爲忠. 其所不善者, 不下吏, 輒自治[四]. 勝信用之, 諸將以故不親附. 此其所以敗也.

[一]師古曰：｢辯數, 謂自分別其姓名也, 并歷道與涉故舊之事, 故舍而不縛也. 數音山羽反.｣

[二]師古曰：｢呼謂大喚也, 音火故反.｣

[三]應劭曰：｢夥音禍. 沈沈, 宮室深邃之貌也. 沈音長含反.｣

[四]師古曰：｢不以付吏, 而防、武自治之.｣

勝雖已死, 其所置遣侯王將相竟亡秦. 高祖時爲勝置守冢于碭, 至今血食. 王莽敗, 乃絕[一].

[一]師古曰：｢至今血食者, 司馬遷作史記本語也. 莽敗乃絕者, 班固之詞也. 於文爲衍, 蓋失不刪耳.｣

項籍字羽, 下相人也[一]. 初起, 年二十四. 其季父梁, 梁父即楚名將項燕者也. 家世楚將, 封於項[二], 故姓項氏.

[一]韋昭曰：｢臨淮縣.｣

[二]師古：｢即今項城縣.｣

籍少時, 學書不成, 去；學劍又不成, 去. 梁怒之. 籍曰：｢書足記姓名而已. 劍一人敵, 不足學, 學萬人敵耳.｣ 於是梁奇其意, 乃教以兵法. 籍大喜, 略知其意, 又不肯竟. 梁嘗有櫟陽逮, 請蘄獄掾曹咎書抵櫟陽獄史司馬欣, 以故事皆已[一]. 梁嘗殺人, 與籍避仇吳中. 吳中賢士大夫皆出梁下[二]. 每有大繇役及喪, 梁常主辦, 陰以兵法部勒賓客子弟, 以知其能. 秦始皇帝東遊會稽, 渡浙江[三], 梁與籍觀. 籍曰：｢彼可取而代也.｣ 梁掩其口, 曰：｢無妄言, 族矣！｣[四]梁以此奇籍. 籍長八尺二寸, 力扛鼎[五], 才氣過人. 吳中(弟子)[子弟]皆憚籍.

[一]應劭曰：｢項梁曾坐事傳繫櫟陽獄, 從蘄獄掾曹咎取書與司馬欣. 抵, 相歸抵也. 已, 止也.｣

[二]師古曰：｢言皆不及也.｣

[三]應劭曰：｢浙音折.｣ 晉灼曰：｢江水至會稽山陰爲浙江.｣

[四]師古曰：｢凡言族者, 謂族誅之.｣

[五]師古曰：｢扛, 舉也, 音江.｣

秦二世元年, 陳勝起. 九月, 會稽假守通[一]素賢梁, 乃召與計事. 梁曰：｢方今江西皆反秦, 此亦天亡秦時也. 先發制人, 後發制於人.｣ 守歎曰：｢聞夫子楚將世家, 唯足下耳！｣ 梁曰：｢吳有奇士桓楚, 亡在澤中, 人莫知其處, 獨籍知之.｣ 梁乃戒籍持劍居外待. 梁復入, 與守語曰：｢請召籍, 使受令召桓楚.｣ 籍入, 梁眴籍曰：｢可行矣！｣[二]籍遂拔劍擊斬守. 梁持守頭, 佩其印綬. 門下驚擾, 籍所擊殺數十百人[三]. 府中皆讋伏, 莫敢復起[四]. 梁乃召故人所知豪吏, 諭以所爲[五], 遂舉吳中兵. 使人收下縣[六], 得精兵八千人, 部署豪桀爲校尉、候、司馬[七]. 有一人不得官, 自言. 梁曰：｢某時某喪, 使公主某事, 不能辦, 以故不任公.｣ 眾乃皆服. 梁爲會稽將, 籍爲裨將[八], 徇下縣.

[一]張晏曰：｢假守, 兼守也.｣, 晉灼曰：｢楚漢春秋云姓殷.｣

[二]師古曰：｢眴, 動目也, 音舜, 動目而使之也. 今書本有作眄字者, 流俗所改耳.｣

[三]師古曰：｢數十百人者, 八九十乃至百也. 他皆類此.｣

[四]師古曰：｢讋, 失氣也, 音章涉反.｣

[五]師古曰：｢諭, 曉告之.｣

[六]師古曰：｢四面諸縣也. 非郡所都, 故謂之下也.｣

[七]師古曰：｢分部而署置之.｣

[八]師古曰：｢裨, 助也, 相副助也. 裨音頻移反. 他皆類此.｣

秦二年, 廣陵人召平爲陳勝徇廣陵[一], 未下. 聞陳勝敗走, 秦將章邯且至, 乃渡江矯陳王令, 拜梁爲楚上柱國, 曰：｢江東已定, 急引兵西擊秦.｣ 梁乃以八千人渡江而西. 聞陳嬰已下東陽, 使使欲與連和俱西. 陳嬰者, 故東陽令史[二], 居縣, 素信, 爲長者[三]. 東陽少年殺其令, 相聚數千人, 欲立長, 無適用[四], 乃請陳嬰. 嬰謝不能, 遂強立之, 縣中從之者得二萬人. 欲立嬰爲王, 異軍蒼頭特起[五]. 嬰母謂嬰曰：｢自吾爲乃家婦, 聞先故未曾貴[六]. 今暴得大名, 不祥. 不如有所屬, 事成猶得封侯, 事敗易以亡, 非世所指名也.｣ 嬰乃不敢爲王, 謂其軍[吏]曰：｢項氏世世將家, 有名於楚, 今欲舉大事, 將非其人, 不可[七]. 我倚名族, 亡秦必矣.｣[八]其眾從之, 乃以其兵屬梁. 梁渡淮, 英布、蒲將軍亦以其兵屬焉[九]. 凡六七萬人, 軍下邳.

[一]師古曰：｢召讀曰邵.｣

[二]蘇林曰：｢曹史也.｣ 晉灼曰：｢漢儀注令(史)[吏]曰令史, 丞(史)[吏]曰丞史.｣ 師古曰：｢晉說是也.｣

[三]師古曰：｢素立恩信, 號爲長者.｣

[四]師古曰：｢適, 主也, 音與的同.｣

[五]應劭曰：｢言與眾異也.｣

[六]師古曰：｢乃, 汝也.｣

[七]師古曰：｢言以不材之人爲將, 不可求勝也.｣

[八]師古曰：｢倚, 依也, 音於綺反.｣

[九]服虔曰：｢英布起於蒲地, 因以爲號也.｣ 如淳曰：｢史記項羽紀言當陽君、蒲將軍皆屬項羽, (自比)[此自]更有蒲將軍也.｣ 師古曰：｢此二人也, 服說失之. 若是一人, 不當先言姓名, 後乃稱將軍也.｣

是時, 秦嘉已立景駒爲楚王, 軍彭城東, 欲以距梁. 梁謂軍吏曰：｢陳王首事, 戰不利, 未聞所在. 今秦嘉背陳王立景駒, 大逆亡道.｣ 乃引兵擊秦嘉. [嘉]軍敗走, 追至胡陵. 嘉還戰[一]一日, 嘉死, 軍降. 景駒走死梁地. 梁已并秦嘉軍, [軍]胡陵, 將引而西. 章邯至栗[二], 梁使別將朱雞石、餘樊君與戰. 餘樊君死. 朱雞石敗, 亡走胡陵. 梁乃引兵入薛, 誅朱雞石. 梁前使羽別攻襄城, 襄城堅守不下. 已拔, 皆阬之[三], 還報梁. 聞陳王定死, 召諸別將會薛計事. 時沛公亦從沛往.

[一]師古曰：｢復來戰.｣

[二]師古曰：｢栗, 縣名. 地理志屬沛郡.｣

[三]師古曰：｢陷之於阬, 盡殺之.｣

居鄛人范增[一]年七十, 素好奇計, 往說梁曰：｢陳勝敗固當[二]. 夫秦滅六國, 楚最亡罪, 自懷王入秦不反, 楚人憐之至今, 故南公稱曰□楚雖三戶, 亡秦必楚□[三]. 今陳勝首事, 不立楚後, 其勢不長. 今君起江東, 楚蠭起之將皆爭附君者[四], 以君世世楚將, 爲能復立楚之後也.｣ 於是梁乃求楚懷王孫心, 在民間爲人牧羊, 立以爲楚懷王, 從民望也. 陳嬰爲上柱國, 封五縣. 與懷王都盱台[五]. 梁自號武信君, 引兵攻亢父[六].

[一]晉灼曰：｢鄛音鄛絕之鄛.｣ 師古曰：｢居鄛, 縣名也, 地理志屬廬江郡. 鄛音巢, 字亦作巢. 本春秋時巢國.｣

[二]師古曰：｢言其計畫非是, 宜應敗也.｣

[三]服虔曰：｢南公, 南方之老人也.｣ 蘇林曰：｢但令有三戶在, 其怨深, 足以亡秦.｣

[四]師古曰：｢蠭, 古蜂字也. 蠭起, 如蠭之起, 言其眾也. 一說蠭與鋒同, 言鋒銳而起者.｣

[五]師古曰：｢盱音許于反. 台音怡.｣

[六]師古曰：｢亢音抗. 父音甫.｣

初, 章邯既殺齊王田儋於臨菑[一], 田假復自立爲齊王. 儋弟榮走保東阿, 章邯追圍之. 梁引兵救東阿, 大破秦軍東阿, 田榮即引兵歸, 逐王假. 假亡走楚, 相田角亡走趙. 角弟閒, 故將, 居趙不敢歸. 田榮立儋子市爲齊王. 梁已破東阿下軍, 遂追秦軍. 數使使趣齊兵俱西[二]. 榮曰：｢楚殺田假, 趙殺田角、田閒, 乃發兵.｣ 梁曰：｢田假與國之王[三], 窮來歸我, 不忍殺.｣ 趙亦不殺角、閒以市於齊[四]. 齊遂不肯發兵助楚. 梁使羽與沛公別攻城陽, 屠之. 西破秦軍濮陽東, 秦兵收入濮陽. 沛公、羽攻定陶. 定陶未下, 去, 西略地至雍丘, 大破秦軍, 斬李由. 還攻外黃, 外黃未下.

[一]師古曰：｢高紀及儋傳並言於臨濟, 此獨言臨菑, 疑此誤也.｣

[二]師古曰：｢趣讀曰促.｣

[三]張晏曰：｢與, 黨與也.｣

[四]張晏曰：｢若市買相貿易以利也.｣ 梁救榮難, 榮猶不用命. 梁念殺假等, 榮未必多出兵, 不如待以(初)[禮], 又可以貿易他利, 以除己害, 遂背德, 可輔假以伐齊, 故曰市. 市, 貿易也.｣ 晉灼曰：｢欲令楚殺田假, 以爲己利, 而楚保全不殺, 以買其計, 故曰市也.｣ 師古曰：｢二說皆非也. 市者, 以角、閒市取齊兵也, 直言趙不殺角、閒以求齊兵耳.｣

梁起東阿, 比至定陶, 再破秦軍[一], 羽等又斬李由, 益輕秦, 有驕色. 宋義諫曰：｢戰勝而將驕卒惰者敗. 今少惰矣, 秦兵日益, 臣爲君畏之.｣ 梁不聽. 乃使宋義於齊. 道遇齊使者高陵君顯[二], 曰：｢公將見武信君乎?｣ 曰：｢然.｣ 義曰：｢臣論武信君軍必敗. 公徐行則免, 疾行則及禍.｣ 秦果悉起兵益章邯, 夜銜枚擊楚, 大破之定陶[三], 梁死. 沛公與羽去外黃, 攻陳留, 陳留堅守不下. 沛公、羽相與謀曰：｢今梁軍敗, 士卒恐.｣ 乃與呂臣俱引兵而東. 呂臣軍彭城東, 羽軍彭城西, 沛公軍碭.

[一]師古曰：｢比音必寐反.｣

[二]張晏曰：｢名顯, 封於高陵.｣ 晉灼曰：｢高陵, 瑯邪縣也.｣

[三]師古曰：｢銜枚, 解在高紀.｣

章邯已破梁軍, 則以爲楚地兵不足憂, 乃渡河北擊趙, 大破之. 當此之時, 趙歇爲王, 陳餘爲將, 張耳爲相, 走入鉅鹿城[一]. 秦將王離、涉閒圍鉅鹿[二], 章邯軍其南, 築甬道而輸之粟[三]. 陳餘將卒數萬人軍鉅鹿北, 所謂河北軍也.

[一]師古曰：｢趙歇、張耳共入鉅鹿也.｣

[二]張晏曰：｢秦二將也. 王離, 王翦孫. 涉, 姓；閒, 名也.｣

[三]師古曰：｢章邯爲甬道而運粟, 以饟王離、涉閒之軍.｣

宋義所遇齊使者高陵君顯見楚懷王曰：｢宋義論武信君必敗, 數日果敗. 軍未戰先見敗徵[一], 可謂知兵矣.｣ 王召宋義與計事而說之[二], 因以爲上將軍；羽爲魯公, 爲次將, 范增爲末將. 諸別將皆屬, 號卿子冠軍[三]. 北救趙, 至安陽, 留不進[四]. 秦三年, 羽謂宋義曰：｢今秦軍圍鉅鹿, 疾引兵渡河, 楚擊其外, 趙應其內, 破秦軍必矣.｣ 宋義曰：｢不然. 夫搏牛之虻不可以破蝨[五]. 今秦攻趙, 戰勝則兵罷, 我承其敝[六]；不勝, 則我引兵鼓行而西, 必舉秦矣[七]. 故不如先鬥秦、趙. 夫擊輕銳, 我不如公；坐運籌策, 公不如我.｣ 因下令軍中曰：｢猛如虎, 佷如羊, 貪如狼, 強不可令者, 皆斬.｣ 遣其子襄相齊, 身送之無鹽[八], 飲酒高會[九]. 天寒大雨, 士卒凍飢. 羽曰：｢將戮力而攻秦, 久留不行. 今歲飢民貧, 卒食半菽[一０], 軍無見糧[一一], 乃飲酒高會, 不引兵渡河因趙食, 與并力擊秦, 乃曰□承其敝□ . 夫以秦之強, 攻新造之趙, 其勢必舉趙. 趙舉秦強, 何敝之承！且國兵新破, 王坐不安席, 掃境內而屬將軍[一二], 國家安危, 在此一舉. 今不卹士卒而徇私(宴), 非社稷之臣也.｣ 羽晨朝上將軍宋義, 即其帳中斬義頭[一三]. 出令軍中曰：｢宋義與齊謀反楚, 楚王陰令籍誅之.｣ 諸將讋服[一四], 莫敢枝梧[一五]. 皆曰：｢首立楚者, 將軍家也. 今將軍誅亂.｣ 乃相與共立羽爲假上將軍[一六]. 使人追宋義子, 及之齊, 殺之. 使桓楚報命於王. 王因使使立羽爲上將軍.

[一]師古曰：｢徵, 證也.｣

[二]師古曰：｢說讀曰悅.｣

[三]師古曰：｢冠軍, 言其在諸軍之上.｣

[四]師古曰：｢今相州安陽縣.｣

[五]張晏曰：｢搏音博.｣ 蘇林曰：｢虻喻秦, 蝨喻章邯等, 言小大不同勢, 欲滅秦當寬邯等也.｣ 如淳曰：｢猶言本欲以大力伐秦, 而不可以救趙也.｣ 師古曰：｢搏, 擊也, 言以手擊牛之背, 可以殺其上虻, 而不能破蝨, 喻今將兵方欲滅秦, 不可盡力與章邯即戰. 或未能禽, 徒費力也. 如說近也.｣

[六]師古曰：｢罷讀曰疲.｣

[七]師古曰：｢鼓行, 謂擊鼓而行, 無畏懼也.｣

[八]師古曰：｢縣名.｣

[九]師古曰：｢高會, 大會也.｣

[一０]孟康曰：｢半, 五升器名也.｣ 臣瓚曰：｢土卒食蔬菜以菽雜半之.｣ 師古曰：｢瓚說是也. 菽謂豆也.｣

[一一]師古曰：｢無見在之糧.｣

[一二]師古曰：｢屬, 委也, 音之欲反.｣

[一三]師古曰：｢即, 就也.｣

[一四]師古曰：｢讋, 失氣也, 音之涉反.｣

[一五]如淳曰：｢梧音悟. 枝梧猶枝扞也.｣ 臣瓚曰：｢小柱爲枝, 邪柱爲梧, 今屋梧邪柱是也.｣

[一六]師古曰：｢未得懷王之命, 故且爲假也.｣

羽已殺卿子冠軍, 威震楚國, 名聞諸侯. 乃遣當陽君、蒲將軍將卒二萬人渡河救鉅鹿. 戰少利, 陳餘復請兵. 羽乃悉引兵渡河. 已渡, 皆湛舡[一], 破釜甑, 燒廬舍, 持三日糧, 視士必死, 無還心[二]. 於是至則圍王離, 與秦軍遇, 九戰, 絕甬道, 大破之, 殺蘇角[三], 虜王離. 涉閒不降, 自燒殺. 當是時, 楚兵冠諸侯[四]. 諸侯軍救鉅鹿者十餘壁, 莫敢縱兵. 及楚擊秦, 諸侯皆從壁上觀. 楚戰士無不一當十, 呼聲動天地. 諸侯軍人人惴恐[六]. 於是楚已破秦軍, 羽見諸侯將, 入轅門[七], 膝行而前, 莫敢仰視. 羽繇是始爲諸侯上將軍[八], 兵皆屬焉.

[一]師古曰：｢湛讀曰沈, 謂沈沒其舡於水中.｣

[二]師古曰：｢視讀曰示.｣

[三]文穎曰：｢秦將.｣

[四]師古曰：｢言最爲上也.｣

[五]師古曰：｢呼音火故反.｣

[六]服虔曰：｢惴音章瑞反.｣

[七]張晏曰：｢軍行以車爲陳, 轅相向爲門, 故曰轅門.｣ 　師古曰：｢周禮掌舍, 王行則□設車宮轅門□ 也.｣

[八]師古曰：｢繇讀與由同.｣

章邯軍棘原[一], 羽軍漳南, 相持未戰. 秦軍數卻[二], 二世使人讓章邯[三]. 章邯恐, 使長史欣請事. 至咸陽, 留司馬門三日[四], 趙高不見, 有不信之心. 長史欣恐, 還走, 不敢出故道. 趙高果使人追之, 不及. 欣至軍, 報曰：｢事亡可爲者[五]. 相國趙高顓國主斷[六]. 今戰而勝, 高嫉吾功；不勝, 不免於死. 願將軍熟計之.｣ 陳餘亦遺章邯書曰：｢白起爲秦將, 南并鄢郢, 北阬馬服[七], 攻城略地, 不可勝計, 而卒賜死[八]. 蒙恬爲秦將, 北逐戎人, 開榆中地數(十)[千]里[九], 竟斬陽周[一０]. 何者? 功多, 秦不能封, 因以法誅之. 今將軍爲秦將三歲矣, 所亡失已十萬數, 而諸侯並起茲益多. 彼趙高素諛日久[一一], 今事急, 亦恐二世誅之, 故欲以法誅將軍以塞責[一二], 使人更代以脫其禍[一三]. 將軍居外久, 多內隙, 有功亦誅, 亡功亦誅. 且天之亡秦, 無愚智皆知之. 今將軍內不能直諫, 外爲亡國將, 孤立而欲長存, 豈不哀哉！將軍何不還兵與諸侯爲從[一四], 南面稱孤, 孰與身伏斧質, 妻子爲戮乎?｣[一五]章邯狐疑, 陰使候始成使羽, 欲約[一六]. 約未成, 羽使蒲將軍引兵渡三戶[一七], 軍漳南, 與秦戰, 再破之. 羽悉引兵擊秦軍汙水上[一八], 大破之.

[一]晉灼曰：｢地名, 在鉅鹿南.｣

[二]師古曰：｢卻, 退也, 音丘略反.｣

[三]師古曰：｢讓謂責也.｣

[四]師古曰：｢凡言司馬門者, 宮垣之內兵衛所在, 四面皆有司馬. 司馬主武事, 故總謂宮之外門爲司馬門.｣

[五]師古曰：｢言不可復爲軍旅之事.｣

[六]師古曰：｢顓與專同也.｣

[七]服虔曰：｢馬服, 趙括也. 父奢爲趙將, 有功, 賜號馬服. 馬服猶服馬也, 故世稱之.｣ 師古曰：｢鄢郢, 皆楚邑也. 鄢音偃. 郢音弋井反.｣

[八]師古曰：｢卒, 終也.｣

[九]服虔曰：｢金城縣治也.｣ 蘇林曰：｢在上郡.｣ 師古曰：｢即今之榆林, 古者上郡界. 蘇說是也.｣

[一０]孟康曰：｢縣名也, 屬上郡.｣ 晉灼曰：｢恬賜死, 死於此縣.｣

[一一]師古曰：｢諛, 諂也.｣

[一二]師古曰：｢塞, 當也.｣

[一三]師古曰：｢脫, 免也.｣

[一四]文穎曰：｢關東爲從, 關西爲橫.｣ 孟康曰：｢南北爲從, 東西爲橫.｣ 師古曰：｢言欲如六國時共敵秦. 二說皆是也. 還兵謂迴兵內嚮以攻秦也. 從音子容反.｣

[一五]師古曰：｢質謂鍖也. 古者斬人, 加於鍖上而斫之也. 鍖音竹林反.｣

[一六]鄭氏曰：｢候, 軍候也. 始, 姓；成, 名也.｣

[一七]服虔曰：｢漳水津也.｣ 孟康曰：｢在鄴西三十里.｣

[一八]師古曰：｢汙水在鄴西南, 音于.｣

邯使使見羽, 欲約. 羽召軍吏謀曰：｢糧少, 欲聽其約.｣ 軍吏皆曰：｢善.｣ 羽乃與盟洹水南殷虛上[一]. 已盟, 章邯見羽流涕, 爲言趙高. 羽乃立章邯爲雍王, 置軍中. 使長史欣爲上將, 將秦軍行前[二].

[一]應劭曰：｢洹水在湯陰界. 殷虛, 故殷都也.｣ 師古曰：｢洹水出林慮縣東北, 至于長樂入清水. 洹音桓, 俗音袁, 非也. 虛讀曰墟.｣

[二]師古曰：｢行前, 謂居前而行.｣

漢元年, 羽將諸侯兵三十餘萬, 行略地至河南, 遂西到新安[一]. 異時諸侯吏卒徭役屯戍過秦中[二], 秦中遇之多亡狀[三], 及秦軍降諸侯, 諸侯吏卒乘勝奴虜使之, 輕(重)折辱秦吏卒. 吏卒多竊言[曰]：｢章將軍[等]詐吾屬降諸侯, 今能入關破秦, 大善；即不能, 諸侯虜吾屬而東, 秦又盡誅吾父毌妻子.｣ 諸將微聞其計, 以告羽. 羽乃召英布、蒲將軍計曰：｢秦吏卒尚眾, 其心不服, 至關不聽, 事必危, 不如擊之, 獨與章邯、長史欣、都尉翳入秦.｣ 於是夜擊阬秦軍二十餘萬人.

[一]師古曰：｢今穀州新安城是.｣

[二]師古曰：｢異時猶言先時也. 秦中, 關中秦地也.｣

[三]師古曰：｢無善形狀也.｣

至函谷關, 有兵守, 不得入. 聞沛公已屠咸陽, 羽大怒, 使當陽君擊關. 羽遂入, 至戲西鴻門, 聞沛公欲王關中, 獨有秦府庫珍寶. 亞父范增亦大怒, 勸羽擊沛公. 饗士, 旦日合戰. 羽季父項伯素善張良. 良時從沛公, 項伯夜以語良. 良與俱見沛公, 因伯自解於羽[一]. 明日, 沛公從百餘騎至鴻門謝羽, 自陳｢封秦府庫, 還軍霸上以待大王, 閉關以備他盜, 不敢背德.｣ 羽意既解, 范增欲害沛公, 賴張良、樊噲得免. 語在高紀.

[一]師古曰：｢自解, 猶今言分疏也.｣

後數日, 羽乃屠咸陽, 殺秦降王子嬰, 燒其宮室, 火三月不滅；收其寶貨, 略婦女而東. 秦民失望[一]. 於是韓生說羽曰：｢關中阻山帶河, 四塞之地, 肥饒, 可都以伯.｣[二]羽見秦宮室皆已燒殘, 又懷思東歸, 曰：｢富貴不歸故鄉, 如衣錦夜行.｣[三]韓生曰：｢人謂楚人沐猴而冠, 果然.｣[四]羽聞之, 斬韓生.

[一]師古曰：｢沛公入關, 儉節自處, 約法三章, 反秦之政. 而項羽屠殺焚燒, 恣其殘酷, 故關中之人失所望也.｣

[二]師古曰：｢伯讀曰霸.｣

[三]師古曰：｢言無人見之, 不榮顯矣.｣

[四]張晏曰：｢沐猴, 獮猴也.｣ 師古曰：｢言雖著人衣冠, 其心不類人也. 果然, 果如人之言也.｣

初, 懷王與諸將約, 先入關者王其地. 羽既背約. 使人致命於懷王. 懷王曰：｢如約.｣ 羽乃曰：｢懷王者, 吾家武信君所立耳, 非有功伐[一], 何以得顓主約? [二]天下初發難[三], 假立諸侯後以伐秦. 然身被堅執銳首事, 暴露於野三年, 滅秦定天下者, 皆將相諸君與籍力也. 懷王亡功, 固當分其地王之.｣ 諸將皆曰：｢善.｣ 羽乃陽尊懷王爲義帝, 曰：｢古之王者, 地方千里, 必居上游.｣[四]徙之長沙, 都郴[五]. 乃分天下以王諸侯.

[一]張晏曰：｢積功曰伐.｣

[二]師古曰：｢顓與專同.｣

[三]服虔曰：｢兵初起時也.｣

[四]文穎曰：｢居水之上流也. 游或作流.｣ 師古曰：｢游即流也.｣

[五]師古曰：｢郴音丑林反.｣

羽與范增疑沛公, 業已講解[一], 又惡背約, 恐諸侯叛之, 陰謀曰：｢巴、蜀道險, 秦之遷民皆居之.｣ 乃曰：｢巴、蜀亦關中地.｣ 故立沛公爲漢王, 王巴、蜀、漢中. 而參分關中, 王秦降將以距塞漢道. 乃立章邯爲雍王, 王咸陽以西. 長史司馬欣, 故櫟陽獄吏, 嘗有德於梁；都尉董翳, 本勸章邯降. 故立欣爲塞王, 王咸陽以東至河；立翳爲翟王, 王上郡. 徙魏王豹爲西魏王, 王河東. 瑕丘公申陽者, 張耳嬖臣也[三], 先下河南, 迎楚河上. 立陽爲河南王. 趙將司馬卬定河內, 數有功. 立卬爲殷王, 王河內. 徙趙王歇王代. 趙相張耳素賢, 又從入關, 立爲常山王, 王趙地. 當陽君英布爲楚將, 常冠軍. 立布爲九江王. 番君吳芮[四]帥百粵佐諸侯從入關. 立芮爲衡山王. 義帝柱國共敖[五]將兵擊南郡, 功多, 因立爲臨江王. 徙燕王韓廣爲遼東王. 燕將臧荼[六]從楚救趙, 因從入關. 立荼爲燕王. 徙齊王田市爲膠東王. 齊將田都從共救趙, 入關. 立都爲齊王. 故秦所滅齊王建孫田安, 羽方渡河救趙, 安下濟北數城, 引兵降羽. 立安爲濟北王. 田榮者, 背梁不肯助楚擊秦, 以故不得封. 陳餘棄將印去, 不從入關, 然素聞其賢, 有功於趙, 聞其在南皮, 故因環封之三縣[七]. 番君將梅鋗[八]功多, 故封十萬戶侯. 羽自立爲西楚伯王[九], 王梁楚地九郡, 都彭城.

[一]蘇林曰：｢講, 和也.｣

[二]孟康曰：｢瑕丘縣之老人也, 姓申名陽.｣

[三]師古曰：｢嬖謂愛幸也.｣

[四]師古曰：｢番音蒲河反.｣

[五]師古曰：｢共讀曰龔.｣

[六]師古曰：｢荼音塗.｣

[八]孟康曰：｢繞南皮三縣以封之.｣ 師古曰：｢環音宦.｣

[八]師古曰：｢鋗音火玄反.｣

[九]師古曰：｢伯讀曰霸.｣

諸侯各就國. 田榮聞羽徙齊王市膠東, 而立田都爲齊王, 大怒, 不肯遣市之膠東, 因以齊反, 迎擊都. 都走楚. 市畏羽, 乃亡之膠東就國. 榮怒, 追殺之即墨, 自立爲齊王. 予彭越將軍印, 今反梁地. 越乃擊殺濟北王田安. 田榮遂并王三齊之地. 時漢王還定三秦. 羽聞漢并關中, 且東[一], 齊、梁畔之, 大怒, 乃以故吳令鄭昌爲韓王以距漢, 令蕭公角等擊彭越. 越敗蕭公角等. 時, 張良徇韓, 遺項王書曰：｢漢王失職, 欲得關中, 如約即止, 不敢東.｣[二]又以齊、梁反書遺羽, 羽以此故無西意, 而北擊齊. 徵兵九江王布. 布稱疾不行, 使將將數千人往. 二年, 羽陰使九江王布殺義帝. 陳餘使張同、夏說說齊王榮[三], 曰：｢項王爲天下宰不平, 今盡王故王於醜地[四], 而王群臣諸將善地, 逐其故主趙王, 乃北居代, 餘以爲不可[五]. 聞大王起兵, 且不聽不義[六], 願大王資餘兵[七], 使擊常山, 以復趙王, 請以國爲扞蔽.｣[八]齊王許之, 因遣兵往. 陳餘悉三縣兵[九], 與齊併力擊常山, 大破之. 張耳走歸漢. 陳餘迎故趙王歇反之趙. 趙王因立餘爲代王. 羽至城陽, 田榮亦將兵會戰. 榮不勝, 走至平原, 平原民殺之. 羽遂北燒夷齊城郭室屋[一０], 皆阬降卒, 係虜老弱婦女. 徇齊至北海, 所過殘滅. 齊人相聚而畔之. 於是田榮弟橫收得亡卒數萬人, 反城陽. 羽因留, 連戰未能下.

[一]師古曰：｢言方欲出關而擊楚也.｣

[二]師古曰：｢如本要約也.｣

[三]師古曰：｢夏說讀曰悅, 下說齊王, 說音式芮反.｣

[四]師古曰：｢醜, 惡也.｣

[五]師古曰：｢於義不當然.｣

[六]師古曰：｢凡不義之事, 皆不聽順.｣

[七]師古曰：｢資, 給也.｣

[八]師古曰：｢猶爲齊之藩屏.｣

[九]師古曰：｢悉, 盡也.｣

[一０]師古曰：｢夷, 平也.｣

漢王劫五諸侯兵[一], 凡五十六萬人, 東伐楚. 羽聞之, 即令諸將擊齊, 而自以精兵三萬人南從魯出胡陵. 漢王皆已破彭城, 收其貨賂美人, 日置酒高會. 羽乃從蕭晨擊漢軍而東, 至彭城, 日中, 大破漢軍[二]. 漢軍皆走, 迫之穀、泗水[三]. 漢軍皆南走山[四], 楚又追擊至靈辟東睢水上[五]. 漢軍卻, 爲楚所擠[六], 多殺. 漢卒十餘萬皆入睢水, 睢水爲不流[七]. 漢王乃與數十騎遁去. 語在高紀. 太公、呂后間求漢王[八], 反遇楚軍. 楚軍與歸, 羽常置軍中.

[一]服虔曰：｢時有十八諸侯, 漢得其五.｣ 師古曰：｢常山、河南、魏、韓、殷也. 解在高紀. 十八諸侯, 漢時又先已得塞、翟矣. 服說非也.｣

[二]張晏曰：｢一日之中. 或曰早擊之, 至日中大破.｣ 師古曰：｢或說是也.｣

[三]臣瓚曰：｢二水皆在沛郡彭城.｣

[四]師古曰：｢走, 趣也, 音奏.｣

[五]師古曰：｢睢音雖.｣

[六]臣瓚曰：｢擠, 排也.｣ 師古曰：｢音子詣反, 又音子奚反.｣

[七]師古曰：｢言殺人多, 填於水中.｣

[八]師古曰：｢間行而求之.｣

漢王稍收散卒, 蕭何亦發關中卒悉詣滎陽, 戰京、索間[一], 敗楚. 楚以故不能過滎陽而西. 漢軍滎陽, 築甬道, 取敖倉食. 三年, 羽數擊絕漢甬道, 漢王食乏, 請和, 割滎陽以西爲漢. 羽欲聽之. 歷陽侯范增曰：｢漢易與耳, 今不取, 後必悔之.｣ 羽乃急圍滎陽. 漢王患之, 乃與陳平金四萬斤以間楚君臣[二]. 語在陳平傳. 項羽以故疑范增, 稍奪之權. 范增怒曰：｢天下事大定矣, 君王自爲之！願賜骸骨歸.｣ 行未至彭城, 疽發背死[三]. 於是漢將紀信詐爲漢王出降, 以誑楚軍, 故漢王得與數十騎從西門出. 令周苛、樅公、魏豹守滎陽[四]. 漢王西入關收兵, 還出宛、葉間[五], 與九江王黥布行收兵. 羽聞之, 即引兵南. 漢王堅壁不與戰.

[一]師古曰：｢索音山各反.｣

[二]師古曰：｢間音居莧反.｣

[三]師古曰：｢疽, 癰創也, 音千餘反.｣

[四]師古曰：｢苛音何. 樅音千容反.｣

[五]師古曰：｢葉音式涉反.｣

是時, 彭越渡睢, 與項聲、薛公戰下邳, 殺薛公. 羽乃東擊彭越. 漢王亦引兵北軍成皋. 羽已破走彭越[一], 引兵西下滎陽城, 亨周苛, 殺樅公, 虜韓王信, 進圍成皋. 漢王跳[二], 獨與滕公得出. 北渡河, 至修武, 從張耳、韓信. 楚遂拔成皋. 漢王得韓信軍, 留止, 使盧綰、劉賈渡白馬津入楚地, 佐彭越共擊破楚軍燕郭西[三], 燒其積聚, 攻下梁地十餘城. 羽聞之, 謂海春侯大司馬曹咎曰：｢謹守成皋. 即漢欲挑戰, 慎毋與戰, 勿令得東而已. 我十五日必定梁地, 復從將軍.｣ 於是引兵東.

[一]師古曰：｢擊破之令其走.｣

[二]師古曰：｢輕身而急出也. 跳音徒彫反.｣

[三]師古曰：｢燕縣, 故南燕國也, 屬東郡.｣

四年, 羽擊陳留、外黃, 外黃不下. 數日降, 羽悉令男子年十五以上詣城東, 欲阬之. 外黃令舍人兒年十三[一], 往說羽曰：｢彭越強劫外黃[二], 外黃恐, 故且降, 待大王. 大王至, 又皆阬之, 百姓豈有所歸心哉！從此以東, 梁地十餘城皆恐, 莫肯下矣.｣ 羽然其言, 乃赦外黃當阬者. 而東至睢陽, 聞之皆爭下.

[一]蘇林曰：｢令之舍人兒也.｣ 臣瓚曰：｢稱兒者, 以其幼弱, 故係其父.｣

[二]師古曰：｢強音其兩反.｣

漢果數挑楚軍戰, 楚軍不出. 使人辱之, 五六日, 大司馬怒, 渡兵氾水[一]. 卒半渡, 漢擊, 大破之, 盡得楚國金玉貨賂. 大司馬咎、長史欣皆自剄氾水上. 咎故蘄獄掾, 欣故塞王, 羽信任之. 羽至睢陽, 聞咎等破, 則引兵還, 漢軍方圍鍾離眜於滎陽東[二], 羽軍至, 漢軍畏楚, 盡走險阻[三]. 羽亦軍廣武相守, 乃爲高俎, 置太公其上[四], 告漢王曰：｢今不急下, 吾亨太公.｣ 漢王曰：｢吾與若俱北面受命懷王[五], 約爲兄弟, 吾翁即汝翁[六]. 必欲亨乃翁, 幸分我一盃羹.｣[七]羽怒, 欲殺之. 項伯曰：｢天下事未可知. 且爲天下者不顧家, 雖殺之無益, 但益怨耳.｣ 羽從之. 乃使人謂漢王曰：｢天下匈匈, 徒以吾兩人[八]願與王挑戰, 決雌雄, 毋徒罷天下父子爲也.｣[九]. 漢王笑謝曰：｢吾寧鬥智, 不能鬥力.｣ 羽令壯士出挑戰. 漢有善騎射曰樓煩[一０], 楚挑戰, 三合, 樓煩輒射殺之. 羽大怒, 自被甲持戟挑戰. 樓煩欲射, 羽瞋目叱之[一一]. 樓煩目不能視, 手不能發, 走還入壁, 不敢復出. 漢王使間問之, 乃羽也[一二]. 漢王大驚. 於是羽與漢王相與臨廣武間而語. 漢王數羽十罪[一三]. 語在高紀. 羽怒, 伏弩射傷漢王. 漢王入成皋.

[一]師古曰：｢氾音凡. 解在高紀.｣

[二]師古曰：｢眜音莫葛反.｣

[三]師古曰：｢走音奏.｣

[四]如淳曰：｢高俎, 几之上也.｣ 李奇曰：｢軍中巢櫓謂之俎.｣ 師古曰：｢俎者, 所以薦肉. 示欲烹之, 故置俎上. 如說是也.｣

[五]師古曰：｢若, 汝也.｣

[六]師古曰：｢翁謂父也.｣

[七]師古曰：｢乃亦汝也. 古者以杯盛羹, 今之側杯有兩耳者是也.｣

[八]師古曰：｢匈匈, 讙擾之意也. 他皆類此.｣

[九]師古曰：｢罷讀曰疲.｣

[一０]應劭曰：｢樓煩, 胡人也.｣ 李奇曰：｢後爲縣, 屬雁門. 此縣人善騎射, 謂士爲樓煩. 取其稱耳, 未必樓煩人也.｣ 師古曰：｢李說是也.｣

[一一]師古曰：｢瞋目, 張目也, 音充人反.｣

[一二]師古曰：｢間, 微問之也.｣

[一三]師古曰：｢數, 責也, 音所具反.｣

時彭越數反梁地, 絕楚糧食, 又韓信破齊, 且欲擊楚. 羽使從兄子項它爲大將, 龍且爲裨將[一], 救齊. 韓信破殺龍且, 追至成陽, 虜齊王廣. 信遂自立爲齊王. 羽聞之, 恐, 使武涉往說信. 語在信傳.

[一]師古曰：｢它音徒何反. 且音子余反. 高紀云項聲, 此傳云項它, 紀傳不同, 未知孰是.｣

時, 漢關中兵益出, 食多, 羽兵食少. 漢王使侯公說羽, 羽乃與漢王約, 中分天下, 割鴻溝而西者爲漢, 東者爲楚, 歸漢王父母妻子. 已約, 羽解而東. 五年, 漢王進兵追羽, 至(故)[固]陵, 復爲羽所敗. 漢王用張良計, 致齊王信、建成侯、彭越兵, 乃劉賈入楚地, 圍壽春. 大司馬周殷叛楚, 舉九江兵隨劉賈, 迎黥布, 與齊梁諸侯皆大會.

羽壁垓下, 軍少食盡. 漢帥諸侯兵圍之數重. 羽夜聞漢軍四面皆楚歌, 乃驚曰：｢漢皆已得楚乎? 是何楚人多也！｣ 起飲帳中. 有美人姓虞氏, 常幸從；駿馬名騅, 常騎[一]. 乃悲歌忼慨, 自爲歌詩曰：｢力拔山兮氣蓋世, 時不利兮騅不逝. 騅不逝兮可柰何！虞兮虞兮柰若何！｣[二]歌數曲, 美人和之. 羽泣下數行, 左右皆泣, 莫能仰視.

[一]師古曰：｢蒼白雜毛曰騅, 蓋以其色名之.｣

[二]師古曰：｢若, 汝也.｣

於是羽遂上馬, 戲下騎從者八百餘人[一], 夜直潰圍南出馳. 平明, 漢軍乃覺之, 令騎將灌嬰以五千騎追羽. 羽渡淮, 騎能屬者百餘人[二]. 羽至陰陵, 迷失道[三], 問一田父, 田父紿曰｢左｣[四]. 左, 乃陷大澤中, 以故漢追及之. 羽復引而東, 至東城, 乃有二十八騎. 追者數千, 羽自度不得脫[五], 謂其騎曰：｢吾起兵至今八歲矣, 身七十餘戰, 所當者破, 所擊者服, 未嘗敗北, 遂伯有天下[六]. 然今卒困於此[七], 此天亡我, 非戰之罪也. 今日固決死, 願爲諸軍快戰, 必三勝, 斬將, 艾旗, 乃後死[八], 使諸君知我非用兵罪, 天亡我也.｣ 於是引其騎因四隤山[九]. 而爲圜陳外嚮[一０]. 漢騎圍之數重. 羽謂其騎曰：｢吾爲公取彼一將.｣ 令四面騎馳下, 期山東爲三處. 於是羽大呼馳下[一一], 漢軍皆披靡[一二]. 遂殺漢一將. 是時, 楊喜爲郎騎, 追羽, 羽還叱之[一三], 喜人馬俱驚, 辟易數里[一四]. 與其騎會三處. 漢軍不知羽所居, 分軍爲三, 復圍之. 羽乃馳, 復斬漢一都尉, 殺數十百人. 復聚其騎, 亡兩騎. 乃謂騎曰：｢何如?｣ 騎皆服曰：｢如大王言.｣

[一]師古曰：｢戲, 大將之旗也, 音許宜反, 又音許爲反. 漢書通以戲爲旌麾及指麾字.｣

[二]師古曰：｢屬, 聯及也, 音之欲反.｣

[三]孟康曰：｢縣名, 屬九江郡.｣

[四]文穎曰：｢紿, 欺也；欺令左也.｣

[五]師古曰：｢脫, 免也, 音土活反.｣

[六]師古曰：｢伯讀曰霸.｣

[七]師古曰：｢卒, 終也.｣

[八]師古曰：｢艾音刈.｣

[九]孟康曰：｢四下隤陁也.｣ 師古曰：｢隤音徒回反.｣

[一０]師古曰：｢圜陳, 四周爲之也. 外嚮, 謂兵刃皆在外也.｣

[一一]師古曰：｢呼, 叫也, 音火故反.｣

[一二]師古曰：｢披音普彼反.｣

[一三]師古曰：｢還謂迴面也.｣

[一四]師古曰：｢辟易, 謂開張而易其本處. 辟音頻亦反.｣

於是羽遂引東, 欲渡烏江[一]. 烏江亭長檥船待[二], 謂羽曰：｢江東雖小, 地方千里, 眾數十萬, 亦足王也. 願大王急渡. 今獨臣有船, 漢軍至, 亡以渡.｣ 羽笑曰：｢乃天亡我, 何渡爲！且籍與江東子弟八千人渡而西, 今亡一人還, 縱江東父兄憐而王我, 我何面目見之哉? 縱彼不言, 籍獨不愧於心乎！｣ 謂亭長曰：｢吾知公長者也, 吾騎此馬五歲, 所當亡敵, 嘗一日千里, 吾不忍殺, 以賜公.｣ 乃令騎皆去馬, 步持短兵接戰. 羽獨所殺漢軍數百人. 羽亦被十餘創. 顧見漢騎司馬呂馬童曰：｢若非吾故人乎?｣[三]馬童面之[四], 指王翳曰：[五]｢此項王也.｣ 羽乃曰：｢吾聞漢購我頭千金, 邑萬戶[六], 吾爲公得.｣[七]乃自剄. 王翳取其頭, 亂相輮蹈[八]爭羽相殺者數十人. 最後楊喜、呂馬童、郎中呂勝、楊武各得其一體. 故分其地以封五人, 皆爲列侯.

[一]臣瓚曰：｢在牛渚.｣

[二]服虔曰：｢檥音蟻.｣ 如淳曰：｢南方人謂整船向岸曰檥.｣

[三]師古曰：｢若, 汝也.｣

[四]張晏曰：｢以故人難親斫之, 故背之也.｣ 如淳曰：｢面謂不正視也.｣ 師古曰：｢如說非也. 面謂背之, 不面向也. 面縛亦謂反偝而縛之. 杜元凱以爲但見其面, 非也.｣

[五]如淳曰：｢指示王翳.｣

[六]師古曰：｢購, 以財設賞, 音工豆反.｣

[七]鄧展曰：｢令公得我爲功也.｣ 晉灼曰：｢字或作德.｣

[八]師古曰：｢輮, 踐也, 音人九反.｣

漢王乃以魯公號葬羽於穀城. 諸項支屬皆不誅. 封項伯等四人爲列侯, 賜姓劉氏.

贊曰：昔賈生之過秦曰：[一]

[一]應劭曰：｢賈生書有過秦二篇, 言秦之過. 此第一篇也. 司馬遷取以爲贊, 班固因之.｣

秦孝公據殽函之固, 擁雍州之地[一], 君臣固守而闚周室, 有席卷天下, 包舉宇內, 囊括四海, 并吞八荒之心[二]. 當是時也, 商君佐之[三], 內立法度, 務耕織, 修守戰之備, 外連衡而鬥諸侯. 於是秦人拱手而取西河之外[四].

[一]師古曰：｢殽謂殽山, 今陝縣東二殽是也. 函謂函谷, 今桃林縣南洪溜澗是也.｣

[二]張晏曰：｢括, 結囊也, 言其能包含天下.｣ 師古曰：｢八荒, 八方荒忽極遠之地也.｣

[三]師古曰：｢衛鞅也, 封於商.｣

[四]師古曰：｢言其不費功力也.｣

孝公既沒, 惠文、武、昭襄[一]蒙故業, 因遺策, 南取漢中, 西舉巴蜀, 東割膏腴之地, 收要害之郡. 諸侯恐懼, 會盟而謀弱秦, 不愛珍器重寶肥饒之地, 以致天下之士. 合從締交[二], 相與爲一. 當此之時, 齊有孟嘗[三], 趙有平原[四], 楚有春申[五], 魏有信陵[六]. 此四賢者, 皆明智而忠信, 寬厚而愛人, 尊賢重士, 約從離橫[七], 兼韓、魏、燕、趙、宋、衛、中山之眾. 於是六國之士有甯越、徐尚、蘇秦、杜赫之屬爲之謀, 齊明、周最、陳軫、召滑、樓緩、翟景、蘇厲、樂毅之徒通其意[八], 吳起、孫臏、帶他、兒良、王廖、田忌、廉頗、趙奢之朋制其兵[九]. 常以十倍之地, 百萬之軍, 仰關而攻秦[一０]. 秦人開關延敵, 九國之師遁巡而不敢進[一一]. 秦無亡矢遺鏃之費, 而天下已困矣[一二]. 於是從散約敗, 爭割地而賂秦. 秦有餘力而制其弊, 追亡逐北, 伏尸百萬, 流血漂鹵[一三], 因利乘便, 宰割天下, 分裂山河；強國請服, 弱國入朝.

[一]師古曰：｢惠文王, 孝公之子. 武王, 惠文王之子. 昭襄王, 武王之弟.｣

[二]師古曰：｢締, 結也. 從音子容反. 締音大系反.｣

[三]師古曰：｢孟嘗君田文.｣

[四]師古曰：｢平原君趙勝.｣

[五]師古曰：｢春申君黃歇.｣

[六]師古曰：｢公子無忌爲信陵君.｣

[七]師古曰：｢約誓爲從, 欲以分離爲橫. 橫謂秦也. 從音子容反. 其下亦同.｣

[八]師古曰：｢召讀曰邵.｣

[九]師古曰：｢臏音頻忍反. 他音徒何反. 兒音五奚反. 廖音聊.｣

[一０]師古曰：｢秦之地形高, 而諸侯之兵欲攻關中者皆仰嚮, 故云仰關也. 今流俗書本仰字作叩, 非也.｣

[一一]師古曰：｢遁巡, 謂疑懼而卻退也. 遁音千旬反. 流俗書本巡字誤作逃, 讀者因之而爲遁逃之義. 潘岳西征賦云□逃遁以奔竄□, 斯亦誤矣.｣

[一二]師古曰：｢鏃, 矢鋒也, 音子木反.｣

[一三]師古曰：｢漂, 浮也. 鹵, 盾也. 其血可以浮盾, 言殺人多也. 漂音匹遙反.｣

施及孝文、莊襄王[一], 享國之日淺, 國家亡事.

[一]師古曰：｢施, 延也. 孝文王, 昭襄王之子也. 莊襄王, 孝文王之子, 即始皇父也. 施音戈豉反.｣

及至始皇, 奮六世之餘烈[一], 振長策而馭宇內[二], 吞二周而亡諸侯, 履至尊而制六合, 執敲扑以鞭笞天下[三], 威震四海. 南取百粵之地, 以爲桂林、象郡. 百粵之君頫首係頸[四], 委命下吏. 乃使蒙恬北築長城而守藩籬[五], 卻匈奴七百餘里[六], 胡人不敢南下而牧馬, 士不敢彎弓而報怨. 於是廢先王之道, 焚百家之言, 以愚黔首. 墮名城, 殺豪俊[七], 收天下之兵聚之咸陽, 銷鋒鍉[八]鑄以爲金人十二[九], 以弱天下之民. 然後踐華爲城[一０], 因河爲池, 據億丈之城, 臨不測之川, 以爲固. 良將勁弩, 守要害之處, 信臣精卒, 陳利兵而誰何[一一]. 天下已定, 始皇之心, 自以爲關中之固, 金城千里, 子孫帝王萬世之業也.

[一]師古曰：｢孝公、惠文王、武王、昭襄王、孝文王、莊襄王, 凡六君也. 烈, 業也.｣

[二]師古曰：｢以乘馬爲喻也. 策, 所以撾馬也.｣

[三]鄧展曰：｢敲, 短杖也. 扑, 捶也.｣ 師古曰：｢敲音苦交反. 扑音普木反.｣

[四]鄧展曰：｢頫音俯.｣ 師古曰：｢古俯字.｣

[五]師古曰：｢言以長城扞蔽胡寇, 如人家之有藩籬.｣

[六]師古曰：｢卻音丘略反.｣

[七]師古曰：｢墮, 毀也, 音火規反.｣

[八]如淳曰：｢鍉音嫡, 箭鏃也.｣ 師古曰：｢鋒, 戈戟刃也. 鍉與鏑同, 即箭鏃也. 如音是也.｣

[九]師古曰：｢所謂公仲者也. 三輔黃圖云坐高三丈. 其銘曰：□皇帝二十六年, 初兼天下, 改諸侯爲郡縣, 一法律, 同度量. 大人來見臨洮, 其長五丈, 足跡六尺.□ ｣

[一０]服虔曰：｢斷華山爲城.｣ 晉灼曰：｢踐, 登也.｣ 師古曰：｢晉說是.｣

[一一]師古曰：｢問之爲誰, 又云何人, 其義一也.｣

始皇既沒, 餘威震于殊俗. 然而陳涉, 甕牖繩樞之子[一], 甿隸之人[二], 遷徙之徒也, 材能不及中庸, 非有仲尼、墨翟之知[三], 陶朱、猗頓之富[四]. 躡足行伍之間[五], 而免起阡陌之中[六], 帥罷散之卒, 將數百之眾[七], 轉而攻秦. 斬木爲兵, 揭竿爲旗[八], 天下雲合嚮應[九], 贏糧而景從[一０], 山東豪俊遂並起而亡秦族矣.

[一]服虔曰：｢以繩係戶樞.｣ 孟康曰：｢瓦甕爲(樞)[窗]也.｣

[二]如淳曰：｢甿, 古文萌字. 甿, 民也.｣

[三]文穎曰：｢墨翟, 宋人爲墨家者也.｣

[四]師古曰：｢越人范蠡逃越, 止於陶, 自謂陶朱公. 猗頓本魯人, 大畜牛羊於猗氏之南, 貲(撥)[擬]王公, 馳名天下.｣

[五]如淳曰：｢躡音疊.｣ 師古曰：｢躡音女涉反.｣

[六]如淳曰：｢時皆僻屈在阡陌之中也.｣ 師古曰：｢免者, 言免脫徭役也. 免字或作俛, 讀與俯同.｣

[七]師古曰：｢罷讀曰疲.｣

[八]師古曰：｢揭音竭, 謂豎之也. 今讀之者爲負揭之揭, 非也.｣

[九]師古曰：｢嚮讀曰響, 言如響之應聲.｣

[一０]師古曰：｢贏, 擔也. 景從, 言如影之隨形也.｣

且天下非小弱也；雍州之地, 殽函之固, 自若也[一]. 陳涉之位, 不齒於齊、楚、燕、趙、韓、魏、宋、衛、中山之君[二]；鉏耰棘矜, 不敵於鉤戟長鎩[三]；適戍之眾, 不亢於九國之師[四]；深謀遠慮, 行軍用兵之道, 非及曩時之士也[五]. 然而成敗異變, 功業相反, 何也? 試使山東之國與陳涉度長絜大[六], 比權量力, 不可同年而語矣. 然秦以區區之地, 致萬乘之權[七], 招八州而朝同列[八], 百有餘年, 然后以六合爲家[九], 殽函爲宮. 一夫作難而七廟墮[一０], 身死人手, 爲天下笑者, 何也? 仁誼不施, 而攻守之勢異也.

[一]師古曰：｢自若, 猶言如故也.｣

[二]師古曰：｢齒謂齊列如齒.｣

[三]服虔曰：｢耰, 鉏柄也；以鉏柄及棘作矛□也.｣ 晉灼曰：｢耰椎, 塊椎也.｣ 師古曰：｢服說非也. 耰, 摩田器也. 棘, 戟也. 矜與□同, □謂矛鋋之杷也. 鉤戟, 戟刃鉤曲者也. 鎩, 鈹也. 言往者秦銷兵刃, 陳涉起時但用鉏耰及戈戟之□以相攻戰也. 耰音憂. 矜音其巾反. 鎩音(其)[山]列反.｣

[四]師古曰：｢適讀曰謫, 謂罪罰而行也. 亢, 當也, 讀與抗同.｣

[五]師古曰：｢曩, 昔也, 音乃朗反.｣

[六]師古曰：｢絜謂圍束之也. 度音徒各反. 絜音下結反.｣

[七]師古曰：｢區區, 小貌也.｣

[八]鄧展曰：｢招, 舉也.｣ 蘇林曰：｢招音翹.｣

[九]師古曰：｢后與後同, 古通用字也.｣

[一０]師古曰：｢墮, 毀也, 音火規反.｣

周生亦有言[一], ｢舜蓋重童子｣, 項羽又重童子[二], 豈其苗裔邪? 何其興之暴也！夫秦失其政, 陳涉首難, 豪桀蜂起, 相與並爭, 不可勝數. 然羽非有尺寸, 乘勢拔起隴畝之中[三], 三年, 遂將五諸侯兵滅秦, 分裂天下而威海內, 封立王侯, 政繇羽出[四], 號爲｢伯王｣[五], 位雖不終, 近古以來未嘗有也[六]. 及羽背關懷楚, 放逐義帝[七], 而怨王侯畔己, 難矣. 自矜功伐, 奮其私智而不師古, 始霸王之國, 欲以力征經營天下, 五年卒亡其國, 身死東城, 尚不覺寤, 不自責過失, 乃引｢天亡我, 非用兵之罪｣, 豈不謬哉！

[一]鄭氏曰：｢周時賢(大夫)[人也].｣ 師古曰：｢史記稱太史公曰□余聞之周生□ 則知非周時人, 蓋姓周耳.｣

[二]師古曰：｢童子, 目之眸子.｣

[三]晉灼曰：｢拔音卒拔之拔.｣ 鄧展曰：｢疾起也.｣ 師古曰：｢音步末反.｣

[四]師古曰：｢繇與由同.｣

[五]師古曰：｢伯讀曰霸.｣

[六]師古曰：｢近古猶末代.｣

[七]師古曰：｢背關, 謂背約不王高祖於關中. 懷楚, 謂思東歸而都彭城.｣

校勘記

一七八八頁　二行　號(爲)張楚. 景祐、殿本都無｢爲｣ 字.

一七八八頁一七行　亦於兵(革)[車]之上爲樓以望敵也. 景祐、殿、局本都作｢車｣. 王先謙說作｢車｣是.

一七九一頁一二行　今趙(又)[獨]安敢害將軍(之)家乎? 　景祐、殿本｢又｣作｢獨｣, 無｢之｣ 字.

一七九四頁　八行　首事, 謂最先(兵起)[起兵]. 景祐、殿本都作｢起兵｣.

一七九四頁一一行　徼(要)散卒復相聚斂也. 景祐、殿本都無｢要｣ 字.

一七九六頁　七行　吳中(弟子)[子弟]皆憚籍. 景祐、殿本都作｢子弟｣. 王先謙說此誤倒.

一七九八頁　四行　謂其軍[吏]曰：景祐、殿本都有｢吏｣ 字. 王先謙說此脫.

一七九八頁　八行　漢儀注令(史)[吏]曰令史, 丞(史)[吏]曰丞史. 據史記集解改.

一七九八頁一五行　(自比)[此自]更有蒲將軍也. 景祐、殿本都作｢自此｣, ｢比｣ 字誤. 王先謙說史記集解引作｢此自｣, 是.

一七九九頁　二行　乃引兵擊秦嘉, [嘉]軍敗走. 王先謙說｢軍｣ 上當更有｢嘉｣ 字, 按史記有, 此脫.

一七九九頁　三行　梁已并秦嘉軍, [軍]胡陵, 景祐、殿本都有下｢軍｣ 字. 王先謙說史記同, 此脫.

一八００頁一六行　不如待以(初)[禮], 景祐、殿本都作｢禮｣. 王先謙說作｢禮｣是.

一八０二頁一四行　今不卹士卒而徇私(宴), 景祐、殿本都無｢宴｣ 字.

一八０四頁　九行　羽繇是始爲諸侯上將軍[八], 注[八]原在｢上｣ 字下, 劉敞說｢上將軍｣ 當連文.

一八０五頁　八行　開榆中地數(十)[千]里, 景祐、殿、局本都作｢千｣, 史記同.

一八０七頁一０行　輕(重)折辱秦吏卒. 吏卒多竊言[曰]：｢章將軍[等]詐吾屬降諸侯, 宋祁說一本無｢重｣ 字. 王先謙說史記亦無, 一本是. 景祐、殿本｢言｣ 下有｢曰｣ 字, ｢章將軍｣ 下有｢等｣ 字, 史記同.

一八一五頁　九行　漢軍方圍鍾離(昧)[眜]於滎陽東, 景祐、殿本都作｢眜｣, 注同. 王先謙說作｢眜｣是.

一八一七頁　八行　漢王進兵追羽, 至(故)[固]陵, 殿本作｢固｣. 王先謙說作｢固｣是.

一八二四頁一一行　瓦甕爲(樞)[窗]也. 景祐、殿本都作｢窗｣. 王先謙說作｢窗｣是.

一八二四頁一四行　貲(撥)[擬]王公, 景祐、殿本都作｢擬｣. 王先謙說作｢擬｣是.

一八二五頁一六行　鎩音(其)[山]列反. 景祐、殿本都作｢山｣.

一八二六頁一四行　周時賢(大夫)[人也]. 景祐、殿本都作｢賢人也｣, 王先謙說此｢大夫｣ 二字有誤.

漢書卷三十二 張耳陳餘傳第二

張耳, 大梁人也[一], 少時及魏公子毋忌爲客[二]. 嘗亡命遊外黃[三], 外黃富人女甚美, 庸奴其夫[四], 亡邸父客[五]. 父客謂曰：｢必欲求賢夫, 從張耳.｣ 女聽, 爲請決, 嫁之[六]. 女家厚奉給耳, 耳以故致千里客, 宦爲外黃令.

[一]臣瓚曰：｢今陳留大梁城也.｣

[二]師古曰：｢毋忌, 六國時信陵君也. 言其尚及見毋忌, 爲之賓客.｣

[三]師古曰：｢命者, 名也. 凡言亡命, 謂脫其名籍而逃亡.｣

[四]師古曰：｢言不恃賴其夫, 視之若庸奴.｣

[五]如淳曰：｢父時故賓客也.｣ 師古曰：｢邸, 歸也, 音丁禮反.｣

[六]師古曰：｢請決絕於前夫而嫁於耳.｣

陳餘, 亦大梁人, 好儒術. 遊趙苦陘[一], 富人公乘氏以其女妻之. 餘年少, 父事耳, 相與爲刎頸交[二].

[一]張晏曰：｢苦陘, 章帝醜其名, 改曰漢昌.｣ 師古曰：｢陘音刑.｣

[二]師古曰：｢刎, 斷也. 刎頸交者, 言托契深重, 雖斷頸絕頭, 無所顧也. 刎音舞粉反.｣

高祖爲布衣時, 嘗從耳遊. 秦滅魏, 購求耳千金, 餘五百金. 兩人變名姓, 俱之陳, 爲里監門[一]. 吏嘗以過笞餘, 餘欲起, 耳攝使受笞[二]. 吏去, 耳數之曰：[三]｢始吾與公言何如? 今見小辱而欲死一吏乎?｣ 餘謝罪.

[一]師古曰：｢監門, 卒之賤者, 故爲卑職以自隱.｣

[二]師古曰：｢攝謂引持之.｣

[三]師古曰：｢數, 責也, 音所具反.｣

陳涉起蘄至陳, 耳、餘上謁涉[一]. 涉及左右生平數聞耳、餘賢, 見, 大喜.

[一]師古曰：｢上其謁而見也. 上謁, 若今之通名.｣

陳豪桀說涉曰：｢將軍被堅執銳, 帥士卒以誅暴秦, 復立楚社稷, 功德宜爲王.｣ 陳涉問兩人, 兩人對曰：｢將軍瞋目張膽[一], 出萬死不顧之計, 爲天下除殘. 今始至陳而王之, 視天下私[二]. 願將軍毋王, 急引兵而西, 遣人立六國後, 自爲樹黨[三]. 如此, 野無交兵, 誅暴秦, 據咸陽以令諸侯, 則帝業成矣. 今獨王陳, 恐天下解(矣)[也].｣[四]涉不聽, 遂立爲王.

[一]師古曰：｢張膽, 言勇之甚.｣

[二]師古曰：｢視讀曰示.｣

[三]師古曰：｢樹, 立也.｣

[四]師古曰：｢解謂離散其心也.｣

耳、餘復說陳王曰：｢大王興梁、楚, 務在入關, 未及收河北也. 臣嘗遊趙, 知其豪桀[一], 願請奇兵略趙地.｣ 於是陳王許之, 以所善陳人武臣爲將軍, 耳、餘爲左右校尉, 與卒三千人, 從白馬渡河[二]. 至諸縣, 說其豪桀[三]曰：｢秦爲亂政虐刑, 殘滅天下, 北爲長城之役, 南有五領之戍[四], 外內騷動, 百姓罷敝[五], 頭會箕斂[六]以供軍費, 財匱力盡[七], 重以苛法[八], 使天下父子不相聊[九]. 今陳王奮臂爲天下倡始, 莫不嚮應[一０], 家自爲怒, 各報其怨[一一], 縣殺其令丞, 郡殺其守尉. 今以張大楚, 王陳[一二], 使吳廣、周文將卒百萬西擊秦. 於此時而不成封侯之業者, 非人豪也. 夫因天下之力而攻無道之君, 報父兄之怨而成割地之業, 此一時也.｣ 豪桀皆然其言. 乃行收兵, 得數萬人, 號武信君[一三]. 下趙十餘城, 餘皆城守莫肯下. 乃引兵東北擊范陽. 范陽人蒯通說其令徐公降武信君, 又說武信君以侯印封范陽令. 語在通傳. 趙地聞之, 不戰下者三十餘城.

[一]師古曰：｢與相知也.｣

[二]師古曰：｢津名, 即今滑州白馬縣界也.｣

[三]鄧展曰：｢至河北縣說之.｣

[四]服虔曰：｢山領有五, 因以爲名. 交趾、合浦界有此領.｣ 師古曰：｢服說非也. 領者, 西自衡山之南, 東窮於海, 一山之限耳. 而別標名, 則有五焉. 裴氏廣州記云□大庾、始安、臨賀、桂陽、揭陽, 是爲五領.□ 鄧德明南康記曰□大庾領一也, 桂陽騎田領二也, 九真都龐領三也, 臨賀萌渚領四也, 始安越城領五也.□ 裴說是也.｣

[五]師古曰：｢罷讀曰疲.｣

[六]服虔曰：｢吏到其家, 人人頭數出穀, 以箕斂之.｣

[七]師古曰：｢匱, 竭也.｣

[八]師古曰：｢重音直用反.｣

[九]師古曰：｢言無聊賴, 以相保養.｣

[一０]師古曰：｢倡讀曰唱. 嚮讀曰響.｣

[一一]師古曰：｢爲音于偽反.｣

[一二]師古曰：｢言張建大楚之國, 而王於陳也.｣

[一三]師古曰：｢武臣自號也.｣

至邯鄲, 耳、餘聞周章軍入關, 至戲卻[一]；又聞諸將爲陳王徇地, 多以讒毀得罪誅. 怨陳王不以爲將軍而以爲校尉, 乃說武臣曰：｢陳王非必立六國後[二]. 今將軍下趙數十城, 獨介居河北[三], 不王無以填之[四]. 且陳王聽讒, 還報, 恐不得脫於禍[五]. 願將軍毋失時.｣ 武臣乃聽, 遂立爲趙王. 以餘爲大將軍, 耳爲丞相.

[一]蘇林曰：｢至戲地而卻兵.｣

[二]師古曰：｢非, 不也.｣

[三]晉灼曰：｢介音戞.｣ 臣瓚曰：｢介, 特也.｣ 師古曰：｢二說並非也. 介, 隔也, 讀如本字.｣

[四]師古曰：｢填音竹刃反.｣

[五]師古曰：｢脫, 免也, 音土活反.｣

使人報陳王, 陳王大怒, 欲盡族武臣等家, 而發兵擊趙. 相國房君諫曰：｢秦未亡, 今又誅武臣等家, 此生一秦也. 不如因而賀之, 使急引兵西擊秦.｣ 陳王從其計, 徙繫武臣等家宮中, 封耳子敖爲成都君. 使使者賀趙, 趣兵西入關[一]. 耳、餘說武臣曰：｢王王趙, 非楚意, 特以計賀王[二]. 楚已滅秦, 必加兵於趙. 願王毋西兵, 北徇燕、代, 南收河內, 以自廣. 趙南據大河, 北有燕、代, 楚雖勝秦, 必不敢制趙.｣ 趙王以爲然, 因不西兵, 而使韓廣略燕, 李良略常山, 張黶略上黨[三].

[一]師古曰：｢趣讀曰促.｣

[二]師古曰：｢言力不能制, 且事安撫爲權宜之計耳.｣

[三]師古曰：｢黶音烏黠反.｣

韓廣至燕, 燕人因立廣爲燕王. 趙王乃與(陳)[耳]、餘北略地燕界. 趙王間出, 爲燕軍所得[一]. 燕囚之, 欲與分地[二]. 使者往, 燕輒殺之, 以固求地. 耳、餘患之. 有廝養卒謝其舍曰[三]：｢吾爲二公說燕, 與趙王載歸.｣[四]舍中人皆笑曰：｢使者往十輩皆死, 若何以能得王?｣[五]乃走燕壁[六]. 燕將見之, 問曰：｢知臣何欲?｣ 燕將曰：｢若欲得王耳.｣ 曰：｢君知張耳、陳餘何如人也?｣ 燕將曰：｢賢人也.｣ 曰：｢其志何欲?｣ 燕將曰：｢欲得其王耳.｣ 趙卒笑曰；｢君未知兩人所欲也. 夫武臣、張耳、陳餘, 杖馬箠下趙數十城[七], 亦各欲南面而王. 夫臣之與主, 豈可同日道哉！顧其勢初定[八], 且以長少先立武臣, 以持趙心. 今趙地已服, 兩人亦欲分趙而王, 時未可耳. 今君囚趙王, 念此兩人名爲求王, 實欲燕殺之, 此兩人分趙而王. 夫以一趙尚易燕[九], 況以兩賢王左提右挈, 而責殺王, 滅燕易矣.｣[一０]燕以爲然, 乃歸趙王. 養卒爲御而歸.

[一]師古曰：｢間出, 謂投間隙而微出也.｣

[二]師古曰：｢要劫之, 令割趙地輸燕以和解也.｣

[三]蘇林曰：｢廝, 取薪者也. 養, 養人者也. 舍謂所舍宿主人也.｣ 晉灼曰：｢以辭相告曰謝.｣ 師古曰：｢謝其舍, 謂告其舍中人也. 故下言舍中人皆笑. 今流俗書本於此舍下輒加人字, 非也. 廝音斯.｣

[四]師古曰；｢二公, 張耳、陳餘.｣

[五]師古曰：｢若, 汝也. 次下亦同.｣

[六]師古曰：｢走, 趣也, 音奏.｣

[七]張晏曰：｢言其不用兵革也.｣ 師古曰：｢箠謂馬撾也, 音止橤反.｣

[八]師古曰：｢顧, 思念也.｣

[九]師古曰：｢易, 輕也, 音弋豉反.｣

[一０]師古曰：｢提挈, 言相扶持也.｣

李良已定常山, 還報趙王, 趙王復使良略太原. 至石邑, 秦兵塞井陘, 未能前. 秦將詐稱二世使使遺良書, 不封[一], 曰：｢良嘗事我, 得顯幸, 誠能反趙爲秦, 赦良罪, 貴良.｣ 良得書, 疑不信, 之邯鄲益請兵[二]. 未至, 道逢趙王姊, 從百餘騎. 良望見, 以爲王, 伏謁道旁. 王姊醉, 不知其將, 使騎謝良. 良素貴, 起, 慚其從官. 從官有一人曰：｢天下叛秦, 能者先立. 且趙王素出將軍下, 今女兒乃不爲將軍下車, 請追殺之.｣ 良以得秦書, 欲反趙, 未決, 因此怒, 遣人追殺王姊, 遂襲邯鄲. 邯鄲不知, 竟殺武臣. 趙人多爲耳、餘耳目者, 故得脫出. 收兵得數萬人. 客有說耳、餘曰：｢兩君羈旅[三], 而欲附趙, 難可獨立；[立]趙後, 輔以誼[四], 可就功.｣[五]及求得趙歇, 立爲趙王, 居信都[六].

[一]張晏曰：｢欲其漏泄君臣相疑也.｣

[二]師古曰：｢之, 往也.｣

[三]張晏曰：｢羈, 寄. 旅, 客也.｣

[四]師古曰：｢謂求取六國時趙王後而立之, 以名義自輔助也.｣

[五]師古曰：｢就, 成也.｣

[六]張晏曰：｢歇, 趙之苗裔也. 信都, 襄國也.｣

李良進兵擊餘, 餘敗良. 良走歸章邯. 章邯引兵至邯鄲, 皆徙其民河內, 夷其城郭[一]. 耳與趙王歇走入鉅鹿城, 王離圍之. 餘北收常山兵, 得數萬人, 軍鉅鹿北. 章邯軍鉅鹿南棘原, 築甬道屬河[二], 饟王離[三]. 王離兵食多, 急攻鉅鹿. 鉅鹿城中食盡, 耳數使人召餘, 餘自度兵少, 不能敵秦, 不敢前. 數月, 耳大怒, 怨餘, 使張黶、陳釋往讓餘[四]曰：｢始吾與公爲刎頸交, 今王與耳旦暮死, 而公擁兵數萬, 不肯相救, 相不赴奏俱死? [五]且什[有]一二相全.｣[六]餘曰：｢所以不俱死, 欲爲趙王、張君報秦. 今俱死, 如以肉餧虎, 何益?｣[七]張黶、陳釋曰：｢事已急, 要以俱死立信, 安知後慮！｣ 餘曰：｢吾顧以無益.｣[八]乃使五千人令張黶、陳釋先嘗秦軍[九], 至皆沒.

[一]師古曰：｢夷, 平也.｣

[二]師古曰：｢屬, 聯及也, 音之欲反.｣

[三]師古曰：｢饟, 古餉字, 謂饋運其軍糧也.｣

[四]師古曰：｢讓, 責也.｣

[五]師古曰：｢胡, 何也.｣

[六]師古曰：｢十中尚冀得一二勝秦.｣

[七]師古曰：｢餧, 飤也, 音於偽反.｣

[八]師古曰：｢顧, 思念也.｣

[九]師古曰：｢嘗, 試也, 言若嘗食云.｣

當是時, 燕、齊、楚聞趙急, 皆來救. 張敖亦北收代, 得萬餘人來, 皆壁餘旁. 項羽兵數絕章邯甬道, 王離軍乏食. 項羽悉引兵渡河, 破章邯軍. 諸侯軍及敢擊秦軍, 遂虜王離. 於是趙王歇、張耳得出鉅鹿. 與餘相見, 責讓餘, 問張黶、陳釋所在. 餘曰：｢黶、釋以必死責臣, 臣使將五千人先嘗秦軍, 皆沒.｣ 耳不信, 以爲殺之, 數問餘. 餘怒曰：｢不意君之望臣深也！[一]豈以臣重去將哉?｣[二]乃脫解印綬與耳, 耳不敢受. 餘起如廁, 客有說耳曰：｢天予不取, 反受其咎. 今陳將軍與君印綬, 不受, 反天不祥. 急取之.｣ 耳乃佩其印, 收其麾下. 餘還, 亦望耳不讓, 趨出. 耳遂收其兵. 餘獨與麾下數百人之河上澤中漁獵. 由此有隙.

[一]師古曰：｢望, 怨望也. 次下亦同.｣

[二]師古曰：｢重, 難也.｣

趙王歇復居信都. 耳從項羽入關. 項羽立諸侯, 耳雅遊, 多爲人所稱[一]. 項羽素亦聞耳賢, 乃分趙立耳爲常山王, 治信都[二]. 信都更名襄國.

[一]師古曰：｢雅, 故也. 言其久故倦遊, 交結英傑, 是以多爲人所稱譽也.｣

[二]師古曰：｢治, 爲治處也, 音丈吏反.｣

餘客多說項羽：｢陳餘、張耳一體有功於趙.｣ 羽以餘不從入關, 聞其在南皮, 即以南皮旁三縣封之. 而徙趙王歇王代.

耳之國, 餘愈怒曰：｢耳與餘功等也, 今耳王, 餘獨侯.｣ 及齊王田榮叛楚, 餘乃使夏說說田榮[一]曰：｢項羽爲天下宰不平, 盡王諸將善地, 徙故王王惡地, 今趙王乃居代！願王假臣兵, 請以南皮爲扞蔽.｣[二]田榮欲樹黨, 乃遣兵從餘. 餘悉三縣兵[三], 襲常山王耳. 耳敗走, 曰：｢漢王與我有故[四], 而項王彊, 立我, 我欲之楚.｣[五]甘公曰：[六]｢漢王之入關, 五星聚東井. 東井者, 秦分也[七]. 先至必王. 楚雖彊, 後必屬漢.｣ 耳走漢. 漢亦還定三秦, 方圍章邯廢丘. 耳謁漢王, 漢王厚遇之[八].

[一]師古曰：｢夏說讀曰悅. 說田榮, 音式銳反.｣

[二]師古曰：｢扞蔽, 猶言藩屏也.｣

[三]師古曰：｢悉, 盡也.｣

[四]張晏曰：｢漢王布衣時常從耳遊也.｣

[五]師古曰：｢羽既強盛, 又爲所立, 是以狐疑, 莫知所往.｣

[六]文穎曰：｢善說星者甘氏也.｣ 晉灼曰：｢齊人.｣

[七]師古曰：｢分音扶問反.｣

[八]師古曰：｢高紀云元年五月漢王定雍地, 東如咸陽, 引兵圍雍王廢丘, 而遣諸將略地. 八月, 塞王欣、翟王翳皆降漢. 二年十月, 陳餘擊常山王張耳, 耳敗走, 降漢. 而此傳乃言方圍廢丘時耳謁漢王, 隔以他事, 於後始云漢二年東擊楚, 則與帝紀前後參錯不同, 疑傳誤也.｣

餘已敗耳, 皆收趙地, 迎趙王於代, 復爲趙王. 趙王德餘[一], 立以爲代王. 餘爲趙王弱, 國初定, 留傅趙王, 而使夏說以相國守代[二].

[一]師古曰：｢懷其德.｣

[二]師古曰：｢爲代相國而居守.｣

漢二年, 東擊楚, 使告趙, 欲與俱. 餘曰：｢漢殺張耳乃從.｣ 於是漢求人類耳者, 斬其頭遺餘, 餘乃遣兵助漢. 漢敗於彭城西, 餘亦聞耳詐死, 即背漢. 漢遣耳與韓信擊破趙井陘, 斬餘泜水上[一], 追殺趙王歇襄國.

[一]蘇林曰：｢泜音祗也.｣ 晉灼曰：｢問其方人音柢.｣ 師古曰：｢蘇、晉二說皆是也. 蘇音祗敬之祗, 音執夷反, 古音如是. 晉音根柢之柢, 音丁計反, 今其土俗呼水則然.｣

四年夏, 立耳爲趙王. 五年秋, 耳薨, 諡曰景王. 子敖嗣立爲王, 尚高祖長女魯元公主, 爲王后.

七年, 高祖從平城過趙, 趙王旦暮自上食, 體甚卑, 有子婿禮. 高祖箕踞罵詈, 甚慢之[一]. 趙相貫高、趙午年六十餘, 故耳客也, 怒曰：｢吾王孱王也！｣[二]說敖曰：｢天下豪桀並起, 能者先立, 今王事皇帝甚恭, 皇帝遇王無禮, 請爲王殺之.｣ 敖齧其指出血[三], 曰：｢君何言之誤！且先王亡國, 賴皇帝得復國[四], 德流子孫, 秋豪皆帝力也. 願君無復出口.｣ 貫高等十餘人相謂曰：｢吾等非也. 吾王長者, 不背德. 且吾等義不辱, 今帝辱我王, 故欲殺之, 何乃汙王爲? [五]事成歸王, 事敗獨身坐耳.｣

[一]師古曰：｢箕踞者, 謂申兩腳其形如箕.｣

[二]孟康曰：｢冀州人謂懦弱爲孱.｣ 師古曰：｢音士連反.｣

[三]師古曰：｢自齧其指出血, 以表至誠, 而爲誓約, 不背漢也.｣

[四]師古曰：｢復音房目反.｣

[五]師古曰：｢言何爲乃汙染王.｣

八年, 上從東垣過[一]. 貫高等乃壁人柏人, 要之置廁[二]. 上過欲宿, 心動, 問曰：｢縣名爲何?｣ 曰：｢柏人.｣ ｢柏人者, 迫於人！｣ 不宿去.

[一]師古曰：｢擊韓王信餘寇於東垣, 還而過趙.｣

[二]文穎曰：｢置人廁壁中以伺高祖.｣

九年, 貫高怨家知其謀, 告之. 於是上逮捕趙王諸反者. 趙午等十餘人皆爭自剄, 貫高獨怒罵曰：｢誰令公等爲之? 今王實無謀, 而并捕王；公等死, 誰當白王不反者?｣[一]乃檻車與王詣長安[二]. 高對獄曰：｢獨吾屬爲之, 王不知也.｣ 吏榜笞數千[三], 刺爇, 身無完者[四], 終不復言. 呂后數言張王以魯元故, 不宜有此. 上怒曰：｢使長敖據天下, 豈少乃女虖！｣[五]廷尉以貫高辭聞, 上曰：｢壯士！誰知者, 以私問之.｣[六]中大夫泄公曰：｢臣素知之[七], 此固趙國立名義不侵爲然諾者也.｣[八]上使泄公持節問之箯輿前. 卬視泄公[九], 勞若如平生歡[一０]. 與語, 問張王果有謀不[一一]. 高曰：｢人情豈不各愛其父母妻子哉? 今吾三族皆以論死, 豈以王易吾親哉！[一二]顧爲王實不反[一三], 獨吾等爲之.｣ 具道本根所以, 王不知狀. 於是泄公具以報上, 上乃赦趙王.

[一]師古曰：｢白, 明也.｣

[二]師古曰：｢檻車者, 車而爲檻形, 謂以板四周之, 無所通見.｣

[三]師古曰；｢榜謂捶擊之也, 音彭. 他皆類此.｣

[四]應劭曰：｢以鐵刺之, 又燒灼之.｣ 師古曰：｢爇音而說反.｣

[五]師古曰：｢乃, 汝也.｣

[六]張晏曰：｢以和悅問之.｣ 臣瓚曰：｢字多作私, 謂以私情相問也.｣ 師古曰：｢瓚說是也.｣

[七]師古曰：｢泄音薛.｣

[八]師古曰：｢侵猶犯負也.｣

[九]師古曰：｢箯輿者, 編竹木以爲輿形, 如今之食輿矣. 高時榜笞刺爇委困, 故以箯輿處之也. 箯音鞭. 卬讀曰仰.｣

[一０]師古曰：｢勞苦, 相勞問其勤苦也.｣

[一一]師古曰：｢果猶決也.｣

[一二]師古曰：｢易, 代也.｣

[一三]師古曰：｢顧, 思念也.｣

上賢高能自立然諾, 使泄公赦之, 告曰：｢張王已出, 上多足下[一], 故赦足下.｣ 高曰：｢所以不死, 白張王不反耳. 今王已出, 吾責塞矣[二]. 且人臣有篡弒之名, 豈有面目復事上哉！｣ 乃仰絕亢而死[三].

[一]師古曰：｢多猶重也.｣

[二]師古曰：｢塞, 當也, 滿也.｣

[三]蘇林曰：｢亢, 頸大脈也, 俗所謂胡脈也.｣ 師古曰：｢亢者, 總謂頸耳. 爾雅云□亢, 鳥嚨□, 即喉嚨也, 音下郎反, 又音工郎反.｣

敖已出, 尚魯元公主如故[一], 封爲宣平侯. 於是上賢張王諸客, 皆以爲諸侯相、郡守. 語在田叔傳. 及孝惠、高后、文、景時, 張王客子孫皆爲二千石.

[一]師古曰：｢尚猶配也. 易泰卦九二爻辭曰□得尚于中行□, 王弼亦以爲配也. 諸言尚公主者其義皆然. 而說者乃云尚公主, 與尚書尚食同意, 訓尚爲主, 言主掌之, 失其理矣. 公主既尊, 又非物類, 不得以主掌爲辭, 貢禹又云□諸侯則國人承公主□, 益知主不得言主掌也.｣

初, 孝惠時, 齊悼惠王獻城陽郡, 尊魯元公主爲太后[一]. 高后元年, 魯元太后薨. 後六年, 宣平侯敖復薨. 呂太后立敖子偃爲魯王, 以母爲太后故也[二]. 又憐其年少孤弱, 乃封敖前婦子二人：壽爲樂昌侯, 侈爲信都侯. 高后崩, 大臣誅諸呂, 廢魯王及二侯. 孝文即位, 復封故魯王偃爲南宮侯. 薨, 子生嗣. 武帝時, 生有罪免, 國除. 元光中, 復封偃孫廣國爲睢陵侯[三]. 薨, 子昌嗣. 太初中, 昌坐不敬免, 國除. 孝平元始二年, 繼絕世, 封敖玄孫慶忌爲宣平侯, 食千戶.

[一]師古曰：｢爲齊太后, 以母禮事之.｣

[二]師古曰：｢以公主爲齊王太后, 故立其子爲王.｣

[三]師古曰：｢睢音雖.｣

贊曰：張耳、陳餘, 世所稱賢, 其賓客廝役皆天下俊桀, 所居國無不取卿相者. 然耳、餘始居約時[一], 相然信死, 豈顧問哉！及據國爭權, 卒相滅亡, 何鄉者慕用之誠[二], 後相背之盭也！[三]勢利之交, 古人羞之, 蓋謂是矣.

[一]晉灼曰：｢始在貧賤儉約之時.｣

[二]師古曰：｢鄉讀曰嚮. 嚮謂曩昔也.｣

[三]師古曰：｢盭, 古戾字. 戾, 違也.｣

校勘記

一八三０頁一四行　恐天下解(矣)[也]. 景祐、殿本都作｢也｣.

一八三三頁一四行　趙王乃與(陳)[耳]、餘北略地燕界. 景祐、殿本都作｢耳｣. 王先謙說｢陳｣爲｢耳｣之誤.

一八三五頁　九行　難可獨立；[立]趙後, 景祐、殿本都重｢立｣ 字. 王先謙說重｢立｣ 字是.

一八三六頁　五行　且什[有]一二相全. 景祐、殿本都有｢有｣ 字. 王先謙說有｢有｣ 字是.

漢書卷三十三 魏豹田儋韓[王]信傳第三

魏豹, 故魏諸公子也[一]. 其兄魏咎, 故魏時封爲甯陵君, 秦滅魏[二], 爲庶人. 陳勝之王也, 咎往從之. 勝使魏人周市徇魏地[三], 魏地已下, 欲立周市爲魏王. 市曰：｢天下昏亂, 忠臣乃見[四]. 今天下共畔秦, 其誼必立魏王後乃可.｣ 齊、趙使車各五十乘, 立市爲王. 市不受, 迎魏咎於陳, 五反[五], 陳王乃遣立咎爲魏王.

[一]師古曰：｢六國時魏也.｣

[二]文穎曰：｢魏, 大梁也.｣

[三]師古曰：｢徇, 略也, 音辭峻反.｣

[四]師古曰：｢言當昏亂之時, 忠臣乃得顯其節義也. 老子道經曰□國家昏亂有忠臣□ .｣

[五]師古曰：｢反謂回還也.｣

章邯已破陳王, 進兵擊魏王於臨濟. 魏王使周市請救齊、楚. 齊、楚遣項它、田巴將兵, 隨市救魏[一]. 章邯遂擊破殺周市等軍, 圍臨濟. 咎爲其民約降[二]. 約降定, 咎自殺[三].

[一]師古曰：｢楚遣項它, 齊遣田巴.｣

[二]師古曰：｢與章邯爲誓而約降.｣

[三]師古曰：｢但欲全其人, 而身自不降.｣

魏豹亡走楚. 楚懷王予豹數千人, 復徇魏地. 項羽己破秦兵, 降章邯, 豹下魏二十餘城, 立爲魏王[一]. 豹引精兵從項羽入關. 羽封諸侯, 欲有梁地[二], 乃徙豹於河東, 都平陽, 爲西魏王.

[一]師古曰：｢項羽立之.｣

[二]師古曰：｢羽欲自取梁地.｣

漢王還定三秦, 渡臨晉, 豹以國屬焉, 遂從擊楚於彭城. 漢王敗, 還至滎陽, 豹請視親病[一], 至國, 則絕河津畔漢. 漢王謂酈生曰：｢緩頰往說之.｣ 酈生(至)[往], 豹謝曰：｢人生一世間, 如白駒過隙[二]. 今漢王嫚侮人, 罵詈諸侯群臣如奴耳, 非有上下禮節, 吾不忍復見也.｣ 漢王遣韓信擊豹, 遂虜之, 傳豹詣滎陽, 以其地爲河東、太原、上黨郡. 漢王令豹守滎陽. 楚圍之急, 周苛曰：｢反國之王, 難與共守.｣ 遂殺豹[三].

[一]師古曰：｢親謂母也.｣

[二]師古曰：｢言其速疾也. 白駒謂日景也. 隙, 壁際也.｣

[三]師古曰：｢反國, 言其嘗叛也.｣

田儋, 狄人也[一], 故齊王田氏之族也[二]. 儋從弟榮, 榮弟橫, 皆豪桀, 宗彊, 能得人. 陳涉使周市略地, 北至狄, 狄城守. 儋陽爲縛其奴, 從少年之廷, 欲謁殺奴[三]. 見狄令, 因擊殺令, 而召豪吏子弟曰：｢諸侯皆反秦自立, 齊, 古之建國, 儋, 田氏, 當王.｣ 遂自立爲齊王, 發兵擊周市. 市軍還去, 儋因率兵東略定齊地.

[一]師古曰：｢狄, 縣名也, 地理志屬千乘.｣

[二]師古曰：｢亦六國時齊也.｣

[三]服虔曰：｢古殺奴婢, 皆當告官, 儋欲殺令, 故詐縛奴以謁也.｣ 師古曰：｢陽縛其奴, 爲殺奴之狀. 廷, 縣廷之中也, 音定. 今流俗書本爲字作偽, 非也. 陽即偽耳, 不當重言之.｣

秦將章邯圍魏王咎於臨濟, 急. 魏王請救於齊, 儋將兵救魏. 章邯夜銜枚擊, 大破齊、楚軍, 殺儋於臨濟下. 儋從弟榮收儋餘兵東走東阿.

齊人聞儋死, 乃立故齊王建之弟田假爲王, 田角爲相, 田閒爲將, 以距諸侯.

榮之走東阿, 章邯追圍之. 項梁聞榮急, 乃引兵擊破章邯東阿下. 章邯走而西, 項梁因追之. 而榮怒齊之立假, 乃引兵歸, 擊逐假. 假亡走楚. 相角亡走趙. 角弟閒前救趙, 因不敢歸. 榮乃立儋子市爲王, 榮相之, 橫爲將, 平齊地.

項梁既追章邯, 章邯兵益盛, 項梁使使趣齊兵共擊章邯[一]. 榮曰：｢楚殺田假, 趙殺角、閒, 乃出兵.｣ 楚懷王曰：｢田假與國之王, 窮而歸我, 殺之不誼.｣ 趙亦不殺田角、田閒以市於齊. 齊王曰：｢蝮蠚手則斬手, 蠚足則斬足[二]. 何者? 爲害於身也. 田假、田角、田閒於楚、趙, 非手足戚[三], 何故不殺? 且秦復得志於天下, 則齮齕首用事者墳墓矣.｣[四]楚、趙不聽齊, 齊亦怒, 終不肯出兵. 章邯果敗殺項梁[五], 破楚兵. 楚兵東走, 而章邯渡河圍趙於鉅鹿. 項羽由此怨榮.

[一]師古曰：｢趣讀曰促.｣

[二]應劭曰：｢蝮一名虺. 蠚, 螫也. 螫人手足則割去其肉, 不然則死.｣ 師古曰：｢爾雅及說文皆以爲蝮即虺也, 博三寸, 首大如擘, 而郭璞云各自一種蛇. 其蝮蛇, 細頸大頭焦尾, 色如綬文, 文間有毛, 似豬鬣, 鼻上有針, 大者長七八尺, 一名反鼻, 非虺之類也. 以今俗名證之, 郭說得矣. 虺若土色, 所在有之, 俗呼土虺. 其蝮唯出南方. 蝮音芳六反. 蠚音火各反. 螫音式亦反. 虺音許偉反. 擘者, 人手大指也, 音步歷反.｣

[三]文穎曰：｢言將亡身, 非手足憂也.｣ 臣瓚曰：｢田假於楚, 非手足之親也.｣ 師古曰：｢瓚說是也.｣

[四]如淳曰：｢齮, 側齧也. 齕, 齩也.｣ 師古曰：｢首用事, 謂起兵而立號者也. 齮音螘. 齕音紇. 齩音五絞反.｣

[五]師古曰：｢擊敗而殺之.｣

羽既存趙, 降章邯, 西滅秦, 立諸侯王, 乃徙齊王市更王膠東, 治即墨[一]. 齊將田都從共救趙, 因入關, 故立都爲齊王, 治臨菑. 故齊王建孫田安, 項羽方渡河救趙, 安下濟北數城, 引兵降項羽, 羽立安爲濟北王, 治博陽. 榮以負項梁, 不肯助楚攻秦, 故不得王. 趙將陳餘亦失職, 不得王. 二人俱怨項羽.

[一]師古曰：｢治謂都之也, 音丈吏反. 下皆類此.｣

榮使人將兵助陳餘, 令反趙地, 而榮亦發兵以距擊田都, 都亡走楚. 榮留齊王市毋之膠東. 市左右曰：｢項王強暴, 王不就國, 必危.｣ 市懼, 乃亡就國. 榮怒, 追擊殺市於即墨, 還攻殺濟北王安, 自立爲王, 盡并三齊之地[一].

[一]師古曰：｢三齊, 齊及濟北、膠東.｣

項王聞之, 大怒, 乃北伐齊. 榮發兵距之城陽. 榮兵敗, 走平原, 平原民殺榮. 項羽遂燒夷齊城郭[一], 所過盡屠破. 齊人相聚畔之. 榮弟橫收齊散兵, 得數萬人, 反擊項羽於城陽. 而漢王帥諸侯敗楚, 入彭城. 項羽聞之, 乃釋齊[二]而歸擊漢於彭城, 因連與漢戰, 相距滎陽. 以故橫復收齊城邑, 立榮子廣爲王, 而橫相之, 政事無巨細皆斷於橫.

[一]師古曰：｢夷, 平也.｣

[二]師古曰：｢釋, 解也.｣

定齊三年, 聞漢將韓信引兵且東擊齊, 齊使華毋傷、田解[一]軍歷下以距漢[二]. 會漢使酈食其往說王廣及相橫, 與連和. 橫然之, 乃罷歷下守備, 縱酒[三], 且遣使與漢平[四]. 韓信乃渡平原, 襲破齊歷下軍, 因入臨菑. 王廣、相橫以酈生爲賣己而亨之[五]. 廣東走高密, 橫走博[六], 守相田光走城陽[七], 將軍田既軍於膠東. 楚使龍且救齊[八], 齊王與合軍高密. 漢將韓信、曹參破殺龍且, 虜齊王廣. 漢將灌嬰追得守相光, 至博. 而橫聞王死, 自立爲王, 還擊嬰, 嬰敗橫軍於贏下[九]. 橫亡走梁, 歸彭越. 越時居梁地, 中立, 且爲漢, 且爲楚[一０]. 韓信已殺龍且, 因進兵破殺田既於膠東, 灌嬰破殺齊將田吸於千乘[一一], 遂平齊地.

[一]師古曰：｢二人也. 華音戶化反.｣

[二]張晏曰：｢濟南歷山之下.｣

[三]師古曰：｢縱, 放也. 放意而飲酒.｣

[四]師古曰：｢方欲遣使.｣

[五]師古曰：｢謂其與韓信合謀.｣

[六]蘇林曰：｢泰山博縣.｣

[七]師古曰：｢守相者, 言爲相而專主居守之事.｣

[八]師古曰：｢且音子閭反.｣

[九]晉灼曰：｢泰山贏縣也.｣ 師古曰：｢音弋成反.｣

[一０]師古曰：｢言在楚、漢之間, 居中自立而兩助之也. 中音竹仲反.｣

[一一]師古曰：｢吸音許及反.｣

漢滅項籍, 漢王立爲皇帝, 彭越爲梁王. 橫懼誅, 而與其徒屬五百餘人入海, 居隝中[一]. 高帝聞之, 以橫兄弟本定齊, 齊人賢者多附焉, 今在海中不收, 後恐有亂, 乃使使赦橫罪而召之. 橫謝曰：｢臣亨陛下之使酈食其, 今聞其弟商爲漢將而賢, 臣恐懼, 不敢奉詔, 請爲庶人, 守海隝中.｣ 使還報, 高帝乃詔衛尉酈商曰：｢齊王橫即至, 人馬從者敢動搖者致族夷！｣[二]乃復使使持節具告以詔意, 曰：｢橫來, 大者王, 小者乃侯耳[三]；不來, 且發兵加誅.｣ 橫乃與其客二人乘傳詣雒陽[四].

[一]韋昭曰：｢海中山曰隝.｣ 師古曰：｢音丁老反.｣

[二]師古曰：｢族夷, 言平除其族.｣

[三]師古曰：｢大者謂橫身, 小者其徒屬.｣

[四]師古曰：｢傳音張戀反.｣

至尸鄉廄置[一], 橫謝使者曰：｢人臣見天子, 當洗沐.｣ 止留. 謂其客曰：｢橫始與漢王俱南面稱孤[二], 今漢王爲天子, 而橫乃爲亡虜, 北面事之, 其媿固已甚矣. 又吾亨人之兄, 與其弟併肩而事主[三], 縱彼畏天子之詔, 不敢動搖, 我獨不媿於心乎? 且陛下所以欲見我, 不過欲壹見我面貌耳. 陛下在雒陽, 今斬吾頭, 馳三十里間, 形容尚未能敗, 猶可知也.｣ 遂自剄, 令客奉其頭, 從使者馳奏之高帝. 高帝曰：｢嗟乎, 有以！起布衣, 兄弟三人更王[四], 豈非賢哉！｣ 爲之流涕, 而拜其二客爲都尉, 發卒二千, 以王者禮葬橫.

[一](師古)[應劭]曰：｢尸鄉在偃師城西.｣ 臣瓚曰：｢案廄置謂置馬以傳驛者.｣

[二]師古曰：｢王者自稱曰孤, 蓋爲謙也. 老子德經曰貴以賤爲本, 高以下爲基, 是以侯王自謂孤寡不穀.｣

[三]師古曰：｢併音步鼎反.｣

[四]師古曰：｢更音工衡反.｣

既葬, 二客穿其冢旁, 皆自剄從之. 高帝聞而大驚, 以橫之客皆賢者, 吾聞其餘尚五百人在海中, 使使召至, 聞橫死, 亦皆自殺. 於是乃知田橫兄弟能得士也.

韓王信, 故韓襄王孽孫也[一], 長八尺五寸. 項梁立楚懷王, 燕、齊、趙、魏皆已前王, 唯韓無有後, 故立韓公子橫陽(城君)[君成]爲韓王, 欲以撫定韓地. 項梁死定陶, 成犇懷王[二]. 沛公引兵擊陽城, 使張良以韓司徒徇韓地, 得信, 以爲韓將, 將其兵從入武關.

[一]張晏曰：｢孺子爲孽.｣ 師古曰：｢孽謂庶耳. 張說非也.｣

[二]師古曰：｢犇, 古奔字.｣

沛公爲漢王, 信從入漢中, 乃說漢王曰：｢項王王諸將, 王獨居此, 遷也. 士卒皆山東人, 竦而望歸, 及其蠭東鄉, 可以爭天下.｣[一]漢王還定三秦, 乃許王信, 先拜爲韓太尉, 將兵略韓地.

[一]鄭氏曰：｢及軍中將士氣鋒也.｣ 師古曰：｢高紀及韓彭英盧傳皆稱斯說是楚王韓信之辭, 而此傳復云韓王信之語, 豈史家謬錯乎? 將二人所勸大指實同也? 竦謂引領舉足也. 蠭與鋒同. 鄉讀曰嚮.｣

項籍之封諸王皆就國, 韓王成以不從無功, 不遣之國, 更封爲穰侯[一], 後又殺之. 聞漢遣信略韓地, 乃令故籍游吳時令鄭昌爲韓王[二]距漢. 漢二年, 信略定韓地十餘城. 漢王至河南, 信急擊韓王昌, 昌降漢. 乃立信爲韓王, 常將韓兵從. 漢王使信與周苛等守滎陽, 楚拔之, 信降楚. 已得亡歸漢[三], 漢復以爲韓王, 竟從擊破項籍. 五年春, 與信剖符, 王潁川[四].

[一]文穎曰：｢穰, 南陽縣也.｣ 臣瓚曰：｢穰縣屬江夏.｣ 師古曰：｢文說是也.｣

[二]孟康曰：｢項籍在吳時, 昌爲吳縣令.｣

[三]師古曰：｢降楚之後復得歸漢.｣

[四]師古曰：｢剖, 分也. 爲合符而分之.｣

六年春, 上以爲信壯武, 北近鞏、雒[一], 南迫宛、葉[二], 東有淮陽, 皆天下勁兵處也, 乃更以太原郡爲韓國, 徙信以備胡, 都晉陽. 信上書曰：｢國被邊[三], 匈奴數入, 晉陽去塞遠, 請治馬邑.｣ 上許之. 秋, 匈奴冒頓大入圍信, 信數使使胡求和解. 漢發兵救之, 疑信數間使, 有二心[四]. 上賜信書責讓之曰：｢專死不勇, 專生不任[五], 寇攻馬邑, 君王力不足以堅守乎? 安危存亡之地, 此二者朕所以責於君王.｣[六]信得書, 恐誅, 因與匈奴約共攻漢, 以馬邑降胡, 擊太原.

[一]師古曰：｢鞏即今鞏縣.｣

[二]師古曰：｢南陽之二縣也. 宛音於元反. 葉音式涉反.｣

[三]李奇曰：｢被音被馬之被.｣ 師古曰：｢被猶帶也.｣

[四]師古曰：｢間, 私也.｣

[五]李奇曰：｢言爲將軍, 齎必死之意不得爲勇, 齎必生之心不任軍事. 傳曰□期死非勇也, 必生非任也□ .｣

[六]師古曰：｢言雖處危亡之地, 執忠履信, 可以安存, 責其有二心.｣

七年冬, 上自往擊破信軍銅鞮[一], 斬其將王喜. 信亡走匈奴. (與)其將白土人曼丘臣、王黃[二]立趙苗裔趙利爲王[三], 復收信散兵, 而與信及冒頓謀攻漢. 匈奴使左右賢王將萬餘騎與王黃等屯廣武以南, 至晉陽[四], 與漢兵戰, 漢兵大破之, 追至于離石, 復破之[五]. 匈奴復聚兵樓煩西北. 漢令車騎擊匈奴, 常敗走, 漢乘勝追北. 聞冒頓居代谷, 上居晉陽, 使人視冒頓, 還報曰｢可擊｣. 上遂至平城, 上白登[六]. 匈奴騎圍上, 上乃使人厚遺閼氏[七]. 閼氏說冒頓曰：｢今得漢地, 猶不能居, 且兩主不相厄.｣ 居七日, 胡騎稍稍引去. 天霧, 漢使人往來, 胡不覺. 護軍中尉陳平言上曰：｢胡者全兵[八], 請令彊弩傅兩矢外鄉[九], 徐行出圍.｣ 入平城, 漢救兵亦至. 胡騎遂解去, 漢亦罷兵歸. 信爲匈奴將兵往來擊邊, 令王黃等說誤陳豨.

[一]師古曰：｢上黨之縣也. 鞮音丁奚反.｣

[二]張晏曰：｢白土, 縣名也, 屬上郡.｣

[三]師古曰：｢六國時趙後.｣

[四]師古曰：｢廣武亦太原之縣.｣

[五]師古曰：｢離石, 西河之縣.｣

[六]服虔曰：｢臺名, 去平城七里.｣ 如淳曰：｢平城旁之高地, 若丘陵也.｣ 師古曰：｢在平城東山上, 去平城十餘里, 今其處猶存. 服說非也.｣

[七]師古曰：｢閼氏, 匈奴單于之妻也. 閼音於連反. 氏音支.｣

[八]李奇曰：｢言唯弓矛無雜仗也.｣

[九]師古曰：｢傅讀曰附. 每一弩而加兩矢外鄉者, 以禦敵也. 鄉讀曰嚮.｣

十一年春, 信復與胡騎入居參合[一]. 漢使柴將軍擊之[二], 遺信書曰：｢陛下寬仁, 諸侯雖有叛亡, 而後歸, 輒復故位號, 不誅也[三]. 大王所知. 今王以敗亡走胡, 非有大罪, 急自歸.｣ 信報曰：｢陛下擢僕閭巷, 南面稱孤, 此僕之幸也. 滎陽之事, 僕不能死, 囚於項籍, 此一罪也. 寇攻馬邑, 僕不能堅守, 以城降之, 此二罪也. 今爲反寇, 將兵與將軍爭一旦之命, 此三罪也. 夫種、蠡無一罪, 身死亡[四]；僕有三罪, 而欲求活, 此伍子胥所以僨於吳世也[五]. 今僕亡匿山谷間, 旦暮乞貣蠻夷[六], 僕之思歸, 如痿人不忘起, 盲者不忘視[七], 勢不可耳.｣ 遂戰. 柴將軍屠參合, 斬信.

[一]師古曰：｢代郡之縣.｣

[二]鄧展曰：｢柴奇也.｣ 應劭曰：｢柴武也.｣ 晉灼曰：｢奇, 武之子.｣ 師古曰：｢應說是也.｣

[三]師古曰：｢復音扶目反.｣

[四]文穎曰：｢大夫種、范蠡也.｣ 師古曰：｢二人皆越王句踐之臣也. 大夫種位爲大夫, 名種也, 有功於越, 而句踐逼令自死. 范蠡即陶朱公也, 浮海而逃之齊, 又居陶, 自號朱公, 竟以壽終. 信引之以自喻者, 蓋言種不去則見殺, 蠡逃亡則獲免. 蠡音禮.｣

[五]蘇林曰：｢僨音奮.｣ 孟康曰：｢僨猶斃也. 言子胥得罪於夫差而不知去, 所以斃於世也.｣ 師古曰：｢僨謂僵仆而倒也, 音方問反.｣

[六]師古曰：｢貣音吐得反.｣

[七]師古曰：｢痿, 風痹病也, 音人佳反.｣

信之入匈奴, 與太子俱, 及至頹當城, 生子, 因名曰頹當. 韓太子亦生子嬰. 至孝文時, 頹當及嬰率其眾降. 漢封頹當爲弓高侯[一], 嬰爲襄城侯[二]. 吳楚反時, 弓高侯功冠諸將. 傳子至孫, 孫無子, 國絕. 嬰孫以不敬失侯. 穨當孽孫嫣[三], 貴幸, 名顯當世. 嫣弟說[四], 以校尉擊匈奴, 封龍頟侯[五]. 後坐酎金失侯, 復以待詔爲橫海將軍, 擊破東越, 封按道侯[六]. 太初中, 爲游擊將軍屯五原外列城, 還爲光祿勳, 掘蠱太子宮, 爲太子所殺[七]. 子興嗣, 坐巫蠱誅. 上曰：｢游擊將軍死事, 無論坐者.｣[八]乃復封興弟增爲龍頟侯. 增少爲郎, 諸曹侍中光祿大夫, 昭帝時至前將軍, 與大將軍霍光定策立宣帝, 益封千戶. 本始二年, 五將征匈奴, 增將三萬騎出雲中, 斬首百餘級, 至期而還. 神爵元年, 代張安世爲大司馬車騎將軍, 領尚書事. 增世貴, 幼爲忠臣, 事三主, 重於朝廷. 爲人寬和自守, 以溫顏遜辭承上接下, 無所失意, 保身固寵, 不能有所建明. 五鳳二年薨, 諡曰安侯. 子寶嗣, 亡子, 國除. 成帝時, 繼功臣後, 封增兄子岑爲龍頟侯. 薨, 子持弓嗣. 王莽敗, 乃絕.

[一]晉灼曰：｢功臣表屬營陵.｣

[二]晉灼曰：｢功臣表屬魏郡.｣

[三]鄭氏曰：｢音鄢陵之鄢.｣ 師古曰：｢鄭音是也, 音偃.｣

[四]師古曰：｢說讀曰悅.｣

[五]師古曰：｢字或作雒.｣

[六]師古曰：｢史記年表并衛青傳載韓說初封龍雒侯, 後爲按道侯, 皆與此傳同. 而漢書功臣侯表乃云龍頟侯名譊, 按道侯名說, 列爲二人, 與此不同, 疑表誤.｣

[七]師古曰：｢掘音其勿反.｣

[八]服虔曰：｢時無故見殺, 而無爲之論坐伏辜者也.｣ 臣瓚曰：｢按說無故見殺, 而子復爲巫蠱見誅, 皆爲怨枉, 故上曰毋有應論坐者也.｣ 師古曰：｢二說皆非. 言韓說以掘蠱爲太子所殺, 死於國事, 忠誠可閔. 今興雖以巫蠱見誅, 其昆弟宗族應從坐者, 可勿論之, 所以追寵說也.｣

贊曰：周室既壞, 至春秋末, 諸侯秏盡[一], 而炎黃唐虞之苗裔尚猶頗有存者[二]. 秦滅六國, 而上古遺烈埽地盡矣[三]. 楚漢之際, 豪桀相王, 唯魏豹、韓信、田儋兄弟爲舊國之後, 然皆及身而絕. 橫之志節, 賓客慕義, 猶不能自立, 豈非天虖！韓氏自弓高後貴顯, 蓋周烈近與！[四]

[一]師古曰：｢秏, 減也, 言漸少而盡也, 音呼到反.｣

[二]師古曰：｢謂神農、黃帝、堯、舜之後.｣

[三]師古曰：｢烈, 業也.｣

[四]晉灼曰：｢韓先與周同姓, 其後苗裔事晉, 封於韓原, 姓韓氏, 韓厥其後也, 故曰周烈.｣ 臣瓚曰：｢案武王之子, 方於三代, 世爲最近也.｣ 師古曰：｢左氏傳云□邘、晉、應、韓, 武之穆也□ . 據如此贊所云, 則韓萬先祖, 武王之裔. 而杜預等以爲出自曲沃成師, 未詳其說. 與讀曰歟.｣

校勘記

一八四五頁　二行　｢王｣ 字據殿本補. 王先謙說有｢王｣ 字是.

一八四六頁一一行　酈生(至)[往], 豹謝曰：　景祐、殿本都作｢往｣.

一八五二頁　三行　(師古)[應劭]曰：　景祐、殿本都作｢應劭｣. 王先謙說作｢應劭｣是.

一八五二頁一０行　故立韓公子橫陽(城君)[君成]爲韓王, 景祐、殿本都作｢君成｣. 王先謙說作｢君成｣是, 史記同.

一八五四頁一０行　(與)其將白土人曼丘臣、劉攽說｢與｣ 字不當有. 王先謙亦說｢與｣ 字誤衍.

漢書卷三十四 韓彭英盧吳傳第四

韓信, 淮陰人也. 家貧無行, 不得推擇爲吏[一], 又不能治生爲商賈[二], 常從人寄食. 其母死無以葬, 乃行營高燥地, 令傍可置萬家者[三]. 信從下鄉南昌亭長食[四], 亭長妻苦之[五], 乃晨炊蓐食[六]. 食時信往, 不爲具食. 信亦知其意, 自絕去. 至城下釣, 有一漂母哀之, 飯信[七], 竟漂數十日. 信謂漂母曰：｢吾必重報母.｣ 母怒曰：｢大丈夫不能自食, 吾哀王孫而進食[八], 豈望報乎！｣ 淮陰少年又侮信曰：｢雖長大, 好帶刀劍, 怯耳.｣ 眾辱信曰：｢能死, 刺我；不能, 出跨下.｣[九]. 於是信孰視, 俛出跨下[一０]. 一巿皆笑信, 以爲怯.

[一]李奇曰：｢無善行可推舉選擇也.｣

[二]師古曰：｢行賣曰商. 坐販曰賈.｣

[三]師古曰：｢言其有大志也. 行音下更反. 燥音先老反.｣

[四]張晏曰：｢下鄉, 屬淮陰.｣

[五]師古曰：｢苦, 厭也.｣

[六]張晏曰：｢未起而床蓐中食.｣

[七]韋昭曰：｢以水擊絮曰漂.｣ 師古曰：｢哀憐而飯之. 漂音匹妙反. 飯音扶晚反.｣

[八]蘇林曰：｢王孫, 如言公子也.｣

[九]師古曰：｢眾辱, 於眾中辱之. 跨下, 兩股之間也.｣

[一０]師古曰：｢俛亦俯字.｣

及項梁度淮, 信乃杖劍從之[一], 居戲下, 無所知名[二]. 梁敗, 又屬項羽, 爲郎中. 信數以策干項羽, 羽弗用. 漢王之入蜀, 信亡楚歸漢, 未得知名, 爲連敖[三]. 坐法當斬, 其疇十三人皆已斬[四], 至信, 信乃仰視, 適見滕公[五], 曰：｢上不欲就天(子)[下]乎? 而斬壯士！｣ 滕公奇其言, 壯其貌, 釋弗斬[六]. 與語, 大說之, 言於漢王. 漢王以爲治粟都尉, 上未奇之也.

[一]師古曰：｢言直帶一劍, 更無餘資.｣

[二]師古曰：｢汎在旌戲之下也. 戲讀曰麾, 又音許宜反.｣

[三]李奇曰：｢楚官名.｣

[四]師古曰：｢疇, 類名.｣

[五]師古曰：｢夏侯嬰.｣

[六]師古曰：｢釋, 放也, 置也.｣

數與蕭何語, 何奇之. 至南鄭, 諸將道亡者數十人. 信度何等已數言上[一], 不我用, 即亡. 何聞信亡, 不及以聞, 自追之. 人有言上曰：｢丞相何亡.｣ 上怒, 如失左右手. 居一二日, 何來謁. 上且怒且喜, 罵何曰：｢若亡, 何也?｣[二]何曰：｢臣非敢亡, 追亡者耳.｣ 上曰：｢所追者誰也?｣ 曰：｢韓信.｣ 上復罵曰：｢諸將亡者已數十, 公無所追；追信, 詐也.｣ 何曰：｢諸將易得, 至如信, 國士無雙[三]. 王必欲長王漢中, 無所事信[四]；必欲爭天下, 非信無可與計事者. 顧王策安決.｣[五]王曰：｢吾亦欲東耳, 安能鬱鬱久居此乎?｣ 何曰：｢王計必東, 能用信, 信即留；不能用信, 信終亡耳.｣ 王曰：｢吾爲公以爲將.｣ 何曰：｢雖爲將, 信不留.｣ 王曰：｢以爲大將.｣ 何曰：｢幸甚.｣ 於是王欲召信拜之. 何曰：｢王素嫚無禮[六], 今拜大將如召小兒, 此乃信所以去也. [王]必欲拜之, 擇日齋戒, 設壇場具禮, 乃可.｣ 王許之. 諸將皆喜, 人人各自以爲得大將. 至拜, 乃韓信也, 一軍皆驚.

[一]師古曰：｢度, 計量也, 音大各反.｣

[二]師古曰：｢若, 汝也.｣

[三]師古曰：｢爲國家之奇士.｣

[四]張晏曰：｢無事用信.｣

[五]師古曰：｢顧, 思念也.｣

[六]師古曰：｢嫚與慢同.｣

信(以)[已]拜, 上坐. 王曰：｢丞相數言將軍, 將軍何以教寡人計策?｣ 信謝, 因問王曰：｢今東鄉爭權天下, 豈非項王邪?｣[一]上曰：｢然.｣ 信曰：｢大王自料勇悍仁彊孰與項王?｣[二]漢王默然良久, 曰：｢弗如也.｣ 信再拜賀曰：｢唯[三]信亦以爲大王弗如也. 然臣嘗事項王, 請言項王爲人也. 項王意烏猝嗟, 千人皆廢[四], 然不能任屬賢將[五], 此特匹夫之勇也[六]. 項王見人恭謹, 言語姁姁[七], 人有病疾, 涕泣分食飲, 至使人有功, 當封爵, 刻印刓, 忍不能予[八], 此所謂婦人之仁也. 項王雖霸天下而臣諸侯, 不居關中而都彭城；又背義帝約, 而以親愛王, 諸侯不平. 諸侯之見項王逐義帝江南, 亦皆歸逐其主, 自王善地. 項王所過亡不殘滅, 多怨百姓[九], 百姓不附, 特劫於威, 彊服耳[一０]. 名雖爲霸, 實失天下心[一一], 故曰其彊易弱[一二]. 今大王誠能反其道, 任天下武勇, 何不誅！[一三]以天下城邑封功臣, 何不服！以義兵從思東歸之士, 何不散！[一四]且三秦王爲秦將[一五], 將秦子弟數歲, 而所殺亡不可勝計, 又欺其眾降諸侯. 至新安, 項王詐阬秦降卒二十餘萬人, 唯獨邯、欣、翳脫[一六]. 秦父兄怨此三人, 痛於骨髓. 今楚強以威王此三人, 秦民莫愛也. 大王之入武關, 秋豪亡所害[一七], 除秦苛法, 與民約, 法三章耳, 秦民亡不欲得大王王秦者. 於諸侯之約, 大王當王關中, 關中民戶知之[一八]. 王失職之蜀, 民亡不恨者[一九]. 今王舉而東, 三秦可傳檄而定也.｣[二０]於是漢王大喜, 自以爲得信晚. 遂聽信計, 部署諸將所擊[二一].

[一]師古曰：｢鄉讀曰嚮.｣

[二]師古曰：｢料, 量也. 與, 如也.｣

[三]師古曰：｢唯, 應辭, 音弋癸反.｣

[四]李奇曰：｢猝嗟猶咄嗟也. 言羽一咄嗟, 千人皆失氣也.｣ 晉灼曰：｢意烏, 恚怒聲也. 猝嗟, 形發動也. 廢, 不收也.｣ 師古曰：｢意烏, 晉說是也. 猝嗟, 暴猝嗟歎也. 猝音千忽反.｣

[五]師古曰：｢屬, 委也, 音之欲反.｣

[六]師古曰：｢特, 但也.｣

[七]師古曰：｢姁姁, 和好貌也, 音許于反.｣

[八]蘇林曰：｢刓音刓角之刓, 刓與摶同. 手弄角訛, 不忍授也.｣ 師古曰：｢刓音五丸反. 摶音大官反. 又音專.｣

[九]師古曰：｢結怨於百姓.｣

[一０]師古曰：｢彊音其兩反. 其下□強以威王□ 亦同.｣

[一一]師古曰：｢羽自號西楚霸王, 故云名爲霸也.｣

[一二]師古曰：｢易使弱也.｣

[一三]師古曰：｢言何所不誅也. 下皆類此.｣

[一四]師古曰：｢散謂四散而立功.｣

[一五]師古曰：｢章邯、司馬欣、董翳.｣

[一六]師古曰：｢脫, 免也, 音土活反.｣

[一七]師古曰：｢秋豪, 喻細微之物.｣

[一八]師古曰；｢言家家皆知.｣

[一九]師古曰：｢之, 往也.｣

[二０]師古曰：｢檄謂檄書也. 傳檄可定, 言不足用兵也. 檄, 解在高紀.｣

[二一]師古曰：｢部分而署置之.｣

漢王舉兵東出陳倉, 定三秦. 二年, 出關, 收魏、河南, 韓、殷王皆降. 令齊、趙共擊楚彭城, 漢兵敗散而還. 信復發兵與漢王會滎陽, 復擊破楚京、索間[一], 以故楚兵不能西.

[一]師古曰：｢索音山客反.｣

漢之敗卻彭城[一], 塞王欣、翟王翳亡漢降楚, 齊、趙、魏亦皆反, 與楚和. 漢王使酈生往說魏王豹, 豹不聽, 乃以信爲左丞相擊魏. 信問酈生：｢魏得毋用周叔爲大將乎?｣ 曰：｢□直也.｣ 信曰：｢豎子耳.｣ 遂進兵擊魏. 魏盛兵蒲阪, 塞臨晉. 信乃益爲疑兵[二], 陳船欲度臨晉, 而伏兵從夏陽以木罌缶度軍, 襲安邑[三]. 魏王豹驚, 引兵迎信. 信遂虜豹, 定河東, 使人請漢王：｢願益兵三萬人, 臣請以北舉燕、趙, 東擊齊, 南絕楚之糧道, 西與大王會於滎陽.｣ 漢王與兵三萬人, 遣張耳與俱, 進擊趙、代. 破代, 禽夏說閼與[四]. 信之下魏、代, 漢輒使人收其精兵, 詣滎陽以距楚.

[一]師古曰：｢兵敗於彭城而卻退也. 卻音丘略反.｣

[二]師古曰：｢多張兵形, 令敵人疑也.｣

[三]服虔曰：｢以木柙縳罌缶以度也.｣ 韋昭曰：｢以木爲器, 如罌缶也.｣ 師古曰：｢服說是也. 罌缶謂瓶之大腹小口者也, 音一政反. 臨晉在今同州朝邑縣界. 夏陽在韓城縣界.｣

[四]李奇曰：｢夏說, 代相也.｣ 孟康曰：｢閼與是邑名也, 在上黨隰縣.｣ 師古曰：｢說讀曰悅. 閼音一曷反. 與音豫.｣

信、耳以兵數萬, 欲東下井陘擊趙. 趙王、成安君陳餘聞漢且襲之, 聚兵井陘口, 號稱二十萬. 廣武君李左車說成安君曰：｢聞漢將韓信涉西河, 虜魏王, 禽夏說, 新喋血閼與[一]. 今乃輔以張耳, 議欲以下趙[二], 此乘勝而去國遠鬥, 其鋒不可當. 臣聞□千里餽糧, 士有飢色[三]；樵蘇後爨, 師不宿飽.□[四] 今井陘之道, 車不得方軌, 騎不得成列[五], 行數百里, 其勢糧食必在後. 願足下假臣奇兵三萬人, 從間(道)[路]絕其輜重[六]；足下深溝高壘勿與戰. 彼前不得鬥, 退不得還, 吾奇兵絕其後, 野無所掠鹵, 不至十日, 兩將之頭可致戲下[七]. 願君留意臣之計, 必不爲二子所禽矣.｣ 成安君, 儒者, 常稱義兵不用詐謀奇計, 謂曰：｢吾聞兵法□什則圍之, 倍則戰.□[八]今韓信兵號數萬, 其實不能, 千里襲我, 亦以罷矣[九]. 今如此避弗擊, 後有大者, 何以距之? 諸侯謂吾怯, 而輕來伐我.｣ 不聽廣武君策.

[一]師古曰：｢喋音牒. 喋血, 解在文紀.｣

[二]師古曰：｢言其立計議如此.｣

[三]師古曰：｢言難繼也. 餽字與饋同.｣

[四]師古曰：｢樵, 取薪也. 蘇, 取草也. 小雅白華之詩曰□樵彼桑薪□ . 樵音在消反.｣

[五]師古曰：｢方軌, 謂併行也. 列, 行列.｣

[六]師古曰：｢間路, 微路也. 重音直用反.｣

[七]師古曰：｢戲讀曰麾, 又音許宜反.｣

[八]師古曰：｢言多十倍者可以圍城, 多一倍者戰則可勝.｣

[九]師古曰：｢罷讀曰疲.｣

信使間人窺知其不用[一], 還報, 則大喜, 乃敢引兵遂下. 未至井陘口三十里, 止舍[二]. 夜半傳發, 選輕騎二千人[三], 人持一赤幟[四], 從間道萆山而望趙軍[五], 戒曰：｢趙見我走, 必空壁逐我, 若疾入, 拔趙幟, 立漢幟.｣[六]令其裨將傳餐[七], 曰：｢今日破趙會食.｣ 諸將皆嘸然, 陽應曰：｢諾.｣[八] 信謂軍吏曰：｢趙已先據便地壁, 且彼未見大將旗鼓, 未肯擊前行[九], 恐吾阻險而還.｣ 乃使萬人先行, 出, 背水陳. 趙兵望見大笑. 平旦, 信建大將旗鼓, 鼓行出井陘口[一０], 趙開壁擊之, 大戰良久. 於是信、張耳棄鼓旗, 走水上軍[一一], 復疾戰. 趙空壁爭漢鼓旗, 逐信、耳. 信、耳已入水上軍, 軍皆殊死戰, 不可敗[一二]. 信所出奇兵二千騎者, 候趙空壁逐利, 即馳入趙壁, 皆拔趙旗幟, 立漢赤幟二千. 趙軍已不能得信、耳等, 欲還歸壁, 壁皆漢赤幟, 大驚, 以漢爲皆已破趙王將矣, 遂亂, 遁走. 趙將雖斬之, 弗能禁. 於是漢兵夾擊, 破虜趙軍, 斬成安君泜水上[一三], 禽趙王歇.

[一]師古曰：｢間人, 微伺之也.｣

[二]師古曰：｢舍, 息也.｣

[三]孟康曰：｢傳, 令軍中使發也.｣

[四]師古曰：｢幟, 旌旗之屬也, 音式志反.｣

[五]如淳曰：｢萆音蔽, 依山自覆蔽也.｣ 師古曰：｢蔽隱於山間使敵不見.｣

[六]師古曰：｢若, 汝也.｣

[七]服虔曰：｢立(騎)[駐]傳餐食也.｣ 如淳曰：｢小飯曰餐, 破趙後乃當共飽食也.｣ 師古曰：｢餐, 古食字, 音千安反.｣

[八]孟康曰：｢嘸音撫, 不精明也.｣ 劉德曰：｢音□.｣ 師古曰：｢劉音是也. 音文府反.｣

[九]師古曰：｢行音胡郎反.｣

[一０]師古曰：｢聲鼓而行.｣

[一一]師古曰：｢走, 趣也, 音奏.｣

[一二]師古曰：｢殊, 絕也. 謂決意必死.｣

[一三]師古曰：｢泜音祗, 又音丁計反.｣

信乃令軍毋斬廣武君, 有生得之者, 購千金. 頃之, 有縛而至戲下者, 信解其縛, 東鄉坐, 西鄉對, 而師事之[一].

[一]師古曰：｢鄉皆讀曰嚮.｣

諸校(劾)[效]首虜休, 皆賀[一], 因問信曰：｢兵法有□右背山陵, 前左水澤□, 今者將軍令臣等反背水陳, 曰破趙會食, 臣等不服. 然竟以勝, 此何術也?｣ 信曰：｢此在兵法, 顧諸君弗察耳[二]. 兵法不曰□陷之死地而後生, 投之亡地而後存□ 乎? 且信非得素拊循士大夫, 經所謂□敺市人而戰之□ 也[三], 其勢非置死地, 人人自爲戰；今即予生地, 皆走, 寧尚得而用之乎！｣ 諸將皆服曰：｢非所及也.｣

[一]師古曰：｢諸校, 諸部也, 猶今言諸營也. (劾)[效], 致也. 謂各致其所獲.｣

[二]師古曰：｢顧, 念也.｣

[三]師古曰：｢經亦謂兵法也. 敺與驅同也. 忽入市□而敺取其人令戰, 言非素所練習.｣

於是問廣武君曰：｢僕欲北攻燕, 東伐齊, 何若有功?｣[一]廣武君辭曰：｢臣聞□亡國之大夫不可以圖存[二], 敗軍之將不可以語勇.□ 若臣者, 何足以權大事乎！｣ 信曰：｢僕聞之, 百里奚居虞而虞亡, 之秦而秦伯[三], 非愚於虞而智於秦也, 用與不用, 聽與不聽耳. 向使成安君聽子計, 僕亦禽矣. 僕委心歸計, 願子勿辭.｣ 廣武君曰：｢臣聞□智者千慮, 必有一失；愚者千慮, 亦有一得.□ 故曰□狂夫之言, 聖人擇焉.□ (故)[顧]恐臣計未足用[四], 願效愚忠. 故成安君有百戰百勝之計, 一日而失之, 軍敗鄗下[五], 身死泜水上. 今足下虜魏王, 禽夏說, 不旬朝破趙二十萬眾, 誅成安君. 名聞海內, 威震諸侯, 眾庶莫不輟作怠惰, 靡衣媮食, 傾耳以待(禽)[命]者[六]. 然而眾勞卒罷[七], 其實難用也. 今足下舉倦敝之兵, 頓之燕堅城之下, 情見力屈[八], 欲戰不拔, 曠日持久, 糧食單竭[九]. 若燕不破, 齊必距境而以自彊. 二國相持, 則劉項之權未有所分也. 臣愚, 竊以爲亦過矣.｣ 信曰：｢然則何由?｣[一０]廣武君對曰：｢當今之計, 不如按甲休兵, 百里之內, 牛酒日至, 以饗士大夫, 北首燕路[一一], 然後發一乘之使, 奉咫尺之書[一二], 以使燕, 燕必不敢不聽. 從燕而東臨齊, 雖有智者, 亦不知爲齊計矣. 如是, 則天下事可圖也. 兵故有先聲而後實者, 此之謂也.｣ 信曰：｢善. 敬奉教.｣ 於是用廣武君策, 發使燕, 燕從風而靡. 乃遣使報漢, 因請立張耳王趙以撫其國. 漢王許之.

[一]師古曰：｢何若, 猶言何如也.｣

[二]師古曰：｢圖, 謀也.｣

[三]師古曰：｢百里奚, 本虞臣也. 後事於秦, 遂爲大夫, 穆公用其言, 以取霸. 伯讀曰霸.｣

[四]師古曰：｢顧, 念也.｣

[五]李奇曰：｢鄗音羹臛之臛, 常山縣也. 光武即位於此, 故改曰高邑.｣

[六]師古曰：｢輟, 止也. 靡, 輕麗也. 媮與偷字同. 偷, 苟且也. 言爲靡麗之衣, 苟且而食, 恐懼之甚, 不爲久計也.｣

[七]師古曰：｢罷讀曰疲.｣

[八]師古曰：｢見, 顯露也. 屈, 盡也. 見音胡電反. 屈音其勿反.｣

[九]師古曰：｢單亦盡.｣

[一０]師古曰：｢由, 從也, 言當從何計也.｣

[一一]師古曰：｢首謂趣向也, 音式究反.｣

[一二]師古曰：｢八寸曰咫. 咫尺者, 言其簡牘或長咫, 或長尺, 喻輕率也. 今俗言尺書, 或言尺牘, 蓋其遺語耳.｣

楚數使奇兵度河擊趙, 王耳、信往來救趙, 因行定趙城邑, 發卒佐漢. 楚方急圍漢王滎陽, 漢王出, 南之宛、葉[一], 得九江王布, 入成皋, 楚復急圍之. 四年, 漢王出成皋, 度河, 獨與滕公從張耳軍修武. 至, 宿傳舍. 晨自稱漢使, 馳入壁. 張耳、韓信未起, 即其臥, 奪其印符[二], 麾召諸將易置之. 信、耳起, 乃知獨漢王來, 大驚. 漢王奪兩人軍, 即令張耳備守趙地, 拜信爲相國, 發趙兵未發者擊齊[三].

[一]師古曰：｢之, 往也. 宛、葉, 二縣名. 宛音於元反. 葉音式涉反.｣

[二]師古曰：｢就其臥處.｣

[三]文穎曰：｢謂趙人未嘗見發者.｣

信引兵東, 未度平原, 聞漢王使酈食其已說下齊. 信欲止, 蒯通說信令擊齊. 語在通傳. 信然其計, 遂渡河, 襲歷下軍, 至臨菑. 齊王走高密, 使使於楚請救. 信已定臨菑, 東追至高密西. 楚使龍且將, 號稱二十萬[一], 救齊.

[一]師古曰：｢且音子余反.｣

齊王、龍且并軍與信戰, 未合[一]. 或說龍且曰：｢漢兵遠鬥, 窮寇[久]戰, 鋒不可當也. 齊、楚自居其地戰, 兵易敗散[二]. 不如深壁, 令齊王使其信臣招所亡城[三], 城聞王在, 楚來救, 必反漢. 漢二千里客居齊, 齊城皆反之, 其勢無所得食, 可毋戰而降也.｣ 龍且曰：｢吾平生知韓信爲人, 易與耳. 寄食於漂母, 無資身之策；受辱於跨下, 無兼人之勇, 不足畏也. 且救齊而降之, 吾何功? 今戰而勝之, 齊半可得[四], 何爲而止！｣ 遂戰, 與信夾濰水陳[五]. 信乃夜令人爲萬餘囊, [盛]沙以壅水上流, 引兵半度, 擊龍且. 陽不勝, 還走. 龍且果喜曰：｢固知信怯.｣ 遂追度水. 信使人決壅囊, 水大至. 龍且軍太半不得度, 即急擊, 殺龍且. 龍且水東軍散走, 齊王廣亡去. 信追北至城陽, 虜廣. 楚卒皆降, 遂平齊.

[一]師古曰：｢欲戰而未交兵也.｣

[二]師古曰：｢近其室家, 懷顧望也.｣

[三]師古曰：｢信臣, 常所親信之臣.｣

[四]師古曰：｢自謂當得封齊之半地.｣

[五]師古曰：｢濰音維. 濰水出琅邪北箕縣, 東北經臺昌入海, 即禹貢所云□濰淄其道□ 者也.｣

使人言漢王曰：｢齊夸詐多變, 反覆之國, 南邊(荒)[楚][一], 不爲假王以填之, 其勢不定[二]. 今權輕, 不足以安之, 臣請自立爲假王.｣ 當是時, 楚方急圍漢王於滎陽, 使者至, 發書[三], 漢王大怒, 罵曰：｢吾困於此, 旦暮望而來佐我[四], 乃欲自立爲王！｣ 張良、陳平伏後躡漢王足, 因附耳語曰：｢漢方不利, 寧能禁信之自王乎? 不如因立, 善遇之, 使自爲守. 不然, 變生.｣ 漢王亦寤, 因復罵曰：｢大丈夫定諸侯, 即爲真王耳, 何以假爲！｣ 遣張良立信爲齊王, 徵其兵使擊楚.

[一]師古曰：｢邊, 近也.｣

[二]師古曰：｢填音竹刃反.｣

[三]張晏曰：｢發信使者所齎書也.｣

[四]師古曰：｢而, 汝也.｣

楚以亡龍且, 項王恐, 使盱台人武涉往說信曰：｢足下何不反漢與楚? 楚王與足下有舊故. 且漢王不可必[一], 身居項王掌握中數矣[二], 然得脫, 背約, 復擊項王, 其不可親信如此. 今足下雖自以爲與漢王爲金石交[三], 然終爲漢王所禽矣. 足下所以得須臾至今者, 以項王在. 項王即亡, 次取足下. 何不與楚連和, 三分天下而王齊? 今釋此時, 自必於漢王以擊楚, 且爲智者固若此邪！｣ 信謝曰：｢臣得事項王數年, 官不過郎中, 位不過執戟[四], 言不聽, 畫策不用, 故背楚歸漢. 漢王授我上將軍印, 數萬之眾, 解衣衣我, 推食食我[五], 言聽計用, 吾得至於此. 夫人深親信我, 背之不祥. 幸爲信謝項王.｣ 武涉已去, 蒯通知天下權在於信, 深說以三分天下, (之計)[鼎足而王]. 語在通傳. 信不忍背漢, 又自以功大, 漢王不奪我齊, 遂不聽.

[一]師古曰：｢必謂必信之.｣

[二]師古曰：｢數音山角反.｣

[三]師古曰：｢稱金石者, 取其堅固.｣

[四]張晏曰：｢郎中宿衛執戟.｣

[五]師古曰：｢下衣音於記反. 下食讀曰飤也.｣

漢王之敗固陵, 用張良計, 徵信將兵會陔下. 項羽死, 高祖襲奪信軍, 徙信爲楚王, 都下邳.

信至國, 召所從食漂母, 賜千金. 及下鄉亭長, 錢百[一], 曰：｢公, 小人, 爲德不竟.｣[二]召辱己少年令出跨下者, 以爲中尉, 告諸將相曰：｢此壯士也. 方辱我時, 寧不能死? 死之無名, 故忍而就此.｣[三]

[一]師古曰：｢以恥辱之.｣

[二]師古曰：｢言晨炊蓐食.｣

[三]師古曰：｢就, 成也. 成今日之功.｣

項王亡將鍾離眜[一]家在伊廬[二], 素與信善. 項王敗, 眜亡歸信. 漢怨眜, 聞在楚, 詔楚捕之. 信初之國, 行縣邑, 陳兵出入[三]. 有變告信欲反[四], 書聞[五], 上患之. 用陳平謀, 偽游於雲夢者, 實欲襲信, 信弗知. 高祖且至楚, 信欲發兵, 自度無罪[六]；欲謁上, 恐見禽. 人或說信曰：｢斬眜謁上, 上必喜, 亡患.｣ 信見眜計事, 眜曰：｢漢所以不擊取楚, 以眜在. 公若欲捕我自媚漢, 吾今死, 公隨手亡矣.｣ 乃罵信曰：｢公非長者！｣ 卒自剄. 信持其首謁於陳. 高祖令武士縛信, 載後車. 信曰：｢果若人言, □狡兔死, 良狗亨.□ ｣[七]上曰：｢人告公反.｣ 遂械信. 至雒陽, 赦以爲淮陰侯.

[一]師古曰：｢眜音莫曷反.｣

[二]劉德曰：｢東海朐南有此邑.｣ 韋昭曰：｢今中廬縣也.｣ 師古曰：｢韋說非也. 中廬在襄陽之南.｣

[三]師古曰：｢行音下更反.｣

[四]師古曰：｢凡言變告者, 謂告非常之事.｣

[五]師古曰：｢聞於天子.｣

[六]師古曰：｢度音大各反.｣

[七]張晏曰：｢狡猶猾也.｣ 師古曰：｢此黃石公三略之言.｣

信知漢王畏惡其能, 稱疾不朝從[一]. 由此日怨望, 居常鞅鞅[二], 羞與絳、灌等列. 嘗過樊將軍噲, 噲趨拜送迎, 言稱臣, 曰：｢大王乃肯臨臣.｣ 信出門, 笑曰：｢生乃與噲等爲伍！｣[三]

[一]師古曰：｢朝, 朝見也. 從, 從行也.｣

[二]師古曰：｢鞅鞅, 志不滿也, 音於兩反.｣

[三]師古曰：｢言俱爲列侯.｣

上嘗從容與信言諸將[一]能各有差. 上問曰：｢如我, 能將幾何?｣ 信曰：｢陛下不過能將十萬.｣ 上曰：｢如公何如?｣ 曰：｢如臣, 多多益辦耳.｣ 上笑曰：｢多多益辦, 何爲爲我禽?｣ 信曰：｢陛下不能將兵, 而善將將, 此乃信之爲陛下禽也. 且陛下所謂天授, 非人力也.｣

[一]師古曰：｢從音千容反.｣

後陳豨爲代相監邊, 辭信, 信挈其手[一], 與步於庭數匝, 仰天而嘆曰：｢子可與言乎? 吾欲與子有言.｣ 豨因曰：｢唯將軍命.｣ 信曰：｢公之所居, 天下精兵處也, 而公, 陛下之信幸臣也. 人言公反, 陛下必不信；再至, 陛下乃疑；三至, 必怒而自將. 吾爲公從中起, 天下可圖也.｣ 陳豨素知其能, 信之, 曰：｢謹奉教！｣

[一]師古曰：｢挈謂執提之.｣

漢十年, 豨果反, 高帝自將而往, 信[稱]病不從. 陰使人之豨所, 而與家臣謀, 夜詐赦諸官徒奴, 欲發兵襲呂后、太子. 部署已定, 待豨報. 其舍人得罪信, 信囚, 欲殺之[一]. 舍人弟上書變告信欲反狀於呂后. 呂后欲召, 恐其黨不(亂)[就][二], 乃與蕭相國謀, 詐令人從帝所來, 稱豨已死, 群臣皆賀. 相國紿信曰：｢雖病, 強入賀.｣[三]信入, 呂后使武士縛信, 斬之長樂鍾室[四]. 信方斬, 曰：｢吾不用蒯通計, 反爲女子所詐, 豈非天哉！｣ 遂夷信三族.

[一]晉灼曰：｢楚漢春秋云謝公也.｣

[二]師古曰：｢黨音他朗反.｣

[三]師古曰：｢紿, 詐也.｣

[四]師古曰：｢鍾室, 謂懸鍾之室.｣

高祖已破豨歸, 至, 聞信死, 且喜且哀之, 問曰：｢信死亦何言?｣ 呂后道其語. 高祖曰：｢此齊辯士蒯通也.｣ 召欲亨之. 通至自說, 釋弗誅[一]. 語在通傳.

[一]師古曰：｢自說, 謂自解說也. 釋, 放也, 置也.｣

彭越字仲, 昌邑人也. 常漁鉅野澤中, 爲盜[一]. 陳勝起, 或謂越曰：｢豪桀相立畔秦, 仲可效之.｣ 越曰：｢兩龍方鬥, 且待之.｣[二]

[一]師古曰：｢漁, 捕魚也. 鉅野, 即今鄆州鉅野(中)[縣].｣

[二]師古曰：｢兩龍, 謂秦與陳勝.｣

居歲餘, 澤間少年相聚百餘人, 往從越, ｢請仲爲長｣, 越謝不願也. 少年強請, 乃許. 與期旦日日出時, 後會者斬. 旦日日出, 十餘人後, 後者至日中. 於是越謝曰：｢臣老, 諸君強以爲長. 今期而多後, 不可盡誅, 誅最後者一人.｣ 令校長斬之[一]. 皆笑曰：｢何至是！請後不敢.｣ 於是越乃引一人斬之, 設壇祭, 令徒屬. 徒屬皆驚, 畏越, 不敢仰視. 乃行略地, 收諸侯散卒, 得千餘人.

[一]師古曰：｢一校之長也. 校音下教反.｣

沛公之從碭北擊昌邑, 越助之. 昌邑未下, 沛公引兵西. 越亦將其眾居鉅野澤中, 收魏敗散卒. 項籍入關, 王諸侯, 還歸, 越眾萬餘人無所屬. 齊王田榮叛項王, 漢乃使人賜越將軍印, 使下濟陰以擊楚. 楚令蕭公角將兵擊越, 越大破楚軍. 漢二年春, 與魏豹及諸侯東擊楚, 越將其兵三萬餘人, 歸漢外黃[一]. 漢王曰：｢彭將軍收魏地, 得十餘城, 欲急立魏後. 今西魏王豹, 魏咎從弟, 真魏也.｣[二]乃拜越爲魏相國, 擅將兵, 略定梁地[三].

[一]師古曰：｢於外黃來歸漢.｣

[二]鄭氏曰：｢豹, 真魏後也.｣

[三]師古曰：｢擅, 專也, 使專爲此事.｣

漢王之敗彭城解而西也, 越皆亡其所下城, 獨將其兵北居河上. 漢三年, 越常往來爲漢游兵擊楚, 絕其糧於梁地. 項王與漢王相距滎陽, 越攻下睢陽、外黃十七城. 項王聞之, 乃使曹咎守成皋, 自東收越所下城邑, 皆復爲楚. 越將其兵北走穀城. 項王南走陽夏[一], 越復下昌邑旁二十餘城, 得粟十餘萬斛, 以給漢食.

[一]師古曰：｢走並音奏. 夏音攻雅反.｣

漢王敗, 使使召越并力擊楚, 越曰：｢魏地初定, 尚畏楚, 未可去.｣ 漢王追楚, 爲項籍所敗固陵. 乃謂留侯曰：｢諸侯兵不從, 爲之奈何?｣ 留侯曰：｢彭越本定梁地, 功多, 始君王以魏豹故, 拜越爲相國. 今豹死亡後, 且越亦欲王, 而君王不蚤定[一]. 今取睢陽以北至穀城, 皆許以王彭越.｣ 又言所以許韓信. 語在高紀. 於是漢王發使使越, 如留侯策. 使者至, 越乃引兵會垓下. 項籍死, 立越爲梁王, 都定陶.

[一]師古曰：｢蚤, 古早字.｣

六年, 朝陳. 九年, 十年, 皆來朝長安.

陳豨反代地, 高帝自往擊之, 至邯鄲, 徵兵梁. 梁王稱病, 使使將兵詣邯鄲. 高帝怒, 使人讓梁王[一]. 梁王恐, 欲自往謝. 其將扈輒曰：｢王始不往, 見讓而往, 往即爲禽, 不如遂發兵反.｣ 梁王不聽, 稱病. 梁太僕有罪, 亡走漢, 告梁王與扈輒謀反. 於是上使使掩捕梁王, 囚之雒陽. 有司治反形已具[二], 請論如法. 上赦以爲庶人, 徙蜀青衣[三]. 西至鄭[四], 逢呂后從長安東, 欲之雒陽, 道見越. 越爲呂后泣涕, 自言亡罪, 願處故昌邑. 呂后許諾, 詔與俱東. 至雒陽, 呂后言上曰：｢彭越壯士也, 今徙之蜀, 此自遺患, 不如遂誅之. 妾謹與俱來.｣ 於是呂后令其舍人告越復謀反. 廷尉奏請, 遂夷越宗族.

[一]師古曰：｢讓, 責也.｣

[二]張晏曰：｢扈輒勸越反, 越不聽, 而云反形已具, 有司非也.｣ 臣瓚曰：｢扈輒勸越反, 而越不誅輒, 是反形已具也.｣ 師古曰：｢瓚說是也.｣

[三]文穎曰：｢青衣, 縣名.｣

[四]師古曰：｢即今華州鄭縣是也.｣

黥布, 六人也[一], 姓英氏. 少時客相之, 當刑而王. 及壯, 坐法黥, 布欣然笑曰：｢人相我當刑而王, 幾是乎?｣[二]人有聞者, 共戲笑之. 布以論輸驪山[三], 驪山之徒數十萬人, 布皆與其徒長豪桀交通, 乃率其曹耦, 亡之江中爲群盜[四].

[一]師古曰：｢六, 縣名也. 解在高紀.｣

[二]臣瓚曰：｢幾, 近也.｣ 師古曰：｢幾音鉅依反.｣

[三]師古曰：｢有罪論決, 而輸作於驪山.｣

[四]師古曰：｢曹, 輩也.｣

陳勝之起也, 布乃見番君[一], 其眾數千人. 番君以女妻之. 章邯之滅陳勝, 破呂臣軍, 布引兵北擊秦左右校, 破之青波[二], 引兵而東. 聞項梁定會稽, 西度淮, 布以兵屬梁. 梁西擊景駒、秦嘉等, 布常冠軍[三]. 項梁聞陳涉死, 立楚懷王, 以布爲當陽君. 項梁敗死, 懷王與布及諸侯將皆聚彭城. 當是時, 秦急圍趙, 趙數使人請救懷王. 懷王使宋義爲上將[軍], 項籍與布皆屬之, 北救趙. 及籍殺宋義河上, 自立爲上將軍, 使布先涉河[四], 擊秦軍, 數有利. 籍乃悉引兵從之, 遂破秦軍, 降章邯等. 楚兵常勝, 功冠諸侯. 諸侯兵皆服屬楚者, 以布數以少敗眾也.

[一]師古曰：｢番音蒲何反.｣

[二]師古曰：｢地名也.｣

[三]師古曰：｢言其驍勇爲眾軍之最.｣

[四]師古曰：｢涉謂無舟楫而渡也.｣

項籍之引兵西至新安, 又使布等夜擊阬章邯秦卒二十餘萬人. 至關, 不得入, 又使布等先從間道破關下軍[一], 遂得入. 至咸陽, 布爲前鋒. 項王封諸將, 立布爲九江王, 都六. 尊懷王爲義帝, 徙都長沙, 乃陰令布擊之. 布使將追殺之郴.

[一]師古曰：｢間道, 微道也.｣

齊王田榮叛楚, 項王往擊齊, 徵兵九江, 布稱病不往, 遣將將數千人行. 漢之敗楚彭城, 布又稱病不佐楚. 項王由此怨布, 數使使者譙讓召布[一], 布愈恐, 不敢往. 項王方北憂齊、趙, 西患漢, 所與者獨布, 又多其材[二], 欲親用之, 以故未擊.

[一]師古曰：｢譙讓, 責之也. 譙音在笑反.｣

[二]師古曰：｢多猶重也.｣

漢王與楚大戰彭城, 不利, 出梁地, 至虞[一], 謂左右曰：｢如彼等者, 無足與計天下事者.｣ 謁者隨何進曰：｢不審陛下所謂.｣ 漢王曰：｢孰能爲我使淮南[二], 使之發兵背楚, 留項王於齊數月, 我之取天下可以萬全.｣ 隨何曰：｢臣請使之.｣ 乃與二十人俱使淮南. 至, 太宰主之[三], 三日不得見. 隨何因說太宰曰：｢王之不見何, 必以楚爲彊, 以漢爲弱, 此臣之所爲使[四]. 使何得見, 言之而是邪, 是大王所欲聞也；言之而非邪, 使何等二十人伏斧質淮南巿[五], 以明背漢而與楚也.｣ 太宰乃言之王, 王見之. 隨何曰：｢漢王使使臣敬進書大王御者, 竊怪大王與楚何親也.｣ 淮南王曰：｢寡人北鄉而臣事之.｣[六]隨何曰：｢大王與項王俱列爲諸侯, 北鄉而臣事之, 必以楚爲彊, 可以託國也. 項王伐齊, 身負版築[七], 以爲士卒先. 大王宜悉淮南之眾[八], 身自將, 爲楚軍前鋒, 今乃發四千人以助楚. 夫北面而臣事人者, 固若是乎? 夫漢王戰於彭城, 項王未出齊也, 大王宜埽淮南之眾, 日夜會戰彭城下[九]. 今撫萬人之眾, 無一人渡淮者, 陰拱而觀其孰勝[一０]. 夫託國於人者, 固若是乎? 大王提空名以鄉楚[一一], 而欲厚自託, 臣竊爲大王不取也. 然大王不背楚者, 以漢爲弱也. 夫楚兵雖彊, 天下負之以不義之名[一二], 以其背明約而殺義帝也. 然而楚王特以戰勝自彊. 漢王收諸侯, 還守成皋、滎陽, 下蜀、漢之粟, 深溝壁壘, 分卒守徼乘塞. 楚人還兵, 間以梁地[一三], 深入敵國八九百里[一四], 欲戰則不得, 攻城則力不能, 老弱轉糧千里之外. 楚兵至滎陽、成皋, 漢堅守而不動, 進則不得攻, 退則不能解, 故楚兵不足罷也[一五]. 使楚兵勝漢, 則諸侯自危懼而相救. 夫楚之彊, 適足以致天下之兵耳. 故楚不如漢, 其勢易見也. 今大王不與萬全之漢, 而自託於危亡之楚, 臣竊爲大王或之. 臣非以淮南之兵足以亡楚也. 夫大王發兵而背楚, 項王必留；留數月, 漢之取天下可以萬全. 臣請與大王杖劍而歸漢王, 漢王必裂地而分大王, 又況淮南, 必大王有也. 故漢王敬使使臣進愚計, 願大王之留意也.｣ 淮南王曰：｢請奉命.｣ 陰許叛楚與漢, 未敢泄.

[一]師古曰：｢即今宋州虞城縣是也.｣

[二]師古曰：｢孰, 誰也.｣

[三]服虔曰：｢淮南太宰作內主.｣

[四]師古曰：｢此事正是臣所爲來欲言之.｣

[五]師古曰：｢質, 鍖也. 言伏於鍖上而斧斬之. 鍖音竹林反.｣

[六]師古曰：｢鄉讀曰嚮. 次下亦同.｣

[七]李奇曰：｢版, 牆版也. 築, 杵也.｣

[八]師古曰：｢悉, 盡也.｣

[九]師古曰：｢埽者, 謂盡舉之, 如埽地之爲.｣

[一０]師古曰：｢斂手曰拱. 孰, 誰也. 言不動搖, 坐觀成敗也.｣

[一一]師古曰：｢提, 舉也. 鄉讀曰嚮.｣

[一二]師古曰：｢負, 加也. 加於身上, 若言被也.｣

[一三]服虔曰：｢梁在楚、漢之中央.｣ 師古曰：｢間音居莧反.｣

[一四]張晏曰：｢羽從齊還, 當經梁地八九百里, 乃得羽地也.｣

[一五]師古曰：｢不足者, 言易也. 罷讀曰疲.｣

楚使者在[一], 方急責布發兵, 隨何直入曰：｢九江王已歸漢, 楚何以得發兵！｣ 布愕然. 楚使者起, 何因說布曰：｢事已搆[二], 獨可遂殺楚使, 毋使歸, 而疾走漢并力.｣[三]布曰：｢如使者教.｣ 因起兵而攻楚. 楚使項聲、龍且攻淮南, 項王留而攻下邑[四]. 數月, 龍且攻淮南, 破布軍. 布欲引兵走漢, 恐項王擊之, 故間行與隨何俱歸漢.

[一]文穎曰：｢在淮南王所也.｣

[二]師古曰：｢搆, 結也. 言背楚之事以結成也.｣

[三]師古曰：｢走音奏. 次下亦同.｣

[四]師古曰：｢縣名也, 在梁地.｣

至, 漢王方踞床洗[一], 而召布入見. 布大怒, 悔來, 欲自殺. 出就舍, 張御食飲從官如漢王居, 布又大喜過望[二]. 於是乃使人之九江. 楚已使項伯收九江兵, 盡殺布妻子. 布使者頗得故人幸臣, 將眾數千人歸漢. 漢益分布兵而與俱北, 收兵至成皋. 四年秋七月, 立布爲淮南王, 與擊項籍. 布使人之九江, 得數縣. 五年, 布與劉賈入九江, 誘大司馬周殷, 殷反楚. 遂舉九江兵與漢擊楚, 破垓下.

[一]師古曰：｢洗, 濯足也, 音先典反.｣

[二]師古曰：｢高祖以布先久爲王, 恐其意自尊大, 故峻其禮, 令布折服. 已而美其帷帳, 厚其飲食, 多其從官, 以悅其心, 此權道也. 張音竹亮反, 若今言張設.｣

項籍死, 上置酒對眾折隨何曰腐儒[一], ｢爲天下安用腐儒哉！｣[二]隨何跪曰：｢夫陛下引兵攻彭城, 楚王未去齊也, 陛下發步卒五萬人, 騎五千, 能以取淮南乎?｣ 曰：｢不能.｣ 隨何曰：｢陛下使何與二十人使淮南, 如陛下之意, 是何之功賢於步卒數萬, 騎五千也. 然陛下謂何腐儒, □爲天下安用腐儒□, 何也?｣ 上曰：｢吾方圖子之功.｣[三]乃以隨何爲護軍中尉. 布遂剖符爲淮南王, 都六, 九江、廬江、衡山、豫章郡皆屬焉.

[一]師古曰：｢腐者, 爛敗. 言無所堪任.｣

[二]師古曰：｢高祖意欲褒賞隨何, 恐群臣不服, 故對眾折辱, 令其自數功勞也.｣

[三]師古曰：｢圖, 謀也.｣

六年, 朝陳. 七年, 朝雒陽. 九年, 朝長安.

十一年, 高后誅淮陰侯, 布因心恐. 夏, 漢誅梁王彭越, 盛其醢以遍賜諸侯[一]. 至淮南, 淮南王方獵, 見醢, 因大恐, 陰令人部聚兵, 候伺旁郡警急[二].

[一]師古曰：｢反者被誅, 皆以爲醢, 即刑法志所云□葅其骨肉□ 是也.｣

[二]師古曰：｢恐被收捕, 即欲發兵反.｣

布有所幸姬病, 就醫. 醫家與中大夫賁赫對門[一], 赫乃厚餽遺, 從姬飲醫家. 姬侍王, 從容語次, 譽赫長者也[二]. 王怒曰：｢女安從知之?｣[三]具道, 王疑與亂. 赫恐, 稱病. 王愈怒, 欲捕赫. 赫上變事, 乘傳詣長安[四]. 布使人追, 不及. 赫至, 上變, 言布謀反有端, 可先未發誅也[五]. 上以其書語蕭相國, 蕭相國曰：｢布不宜有此[六], 恐仇怨妄誣之[七]. 請繫赫, 使人微驗淮南王.｣[八]布見赫以罪亡上變, 已疑其言國陰事, 漢使又來, 頗有所驗, 遂族赫家, 發兵反.

[一]師古曰：｢賁音肥. 姓賁, 名赫.｣

[二]師古曰：｢從音千容反.｣

[三]師古曰：｢安從, 何由者也.｣

[四]師古曰：｢傳音張戀反.｣

[五]師古曰：｢及其未發兵, 先誅伐之.｣

[六]師古曰：｢不應有反謀.｣

[七]師古曰：｢怨音於元反.｣

[八]師古曰：｢微驗, 不顯言其事.｣

反書聞, 上乃赦赫, 以爲將軍. 召諸侯問：｢布反, 爲之柰何?｣ 皆曰：｢發兵阬豎子耳, 何能爲！｣ 汝陰侯滕公以問其客薛公, 薛公曰：｢是固當反.｣ 滕公曰：｢上裂地而封之, 疏爵而貴之[一], 南面而立萬乘之主, 其反何也?｣ 薛公曰：｢前年殺彭越, 往年殺韓信[二], 三人皆同功一體之人也. 自疑禍及身, 故反耳.｣ 滕公言之上曰：｢臣客故楚令尹薛公, 其人有籌策, 可問.｣ 上乃見問薛公, 對曰：｢布反不足怪也. 使布出於上計, 山東非漢之有也；出於中計, 勝負之數未可知也；出於下計, 陛下安枕而臥矣.｣ 上曰：｢何謂上計?｣ 薛公對曰：｢東取吳, 西取楚, 并齊取魯, 傳檄燕、趙, 固守其所, 山東非漢之有也.｣ ｢何謂中計?｣ ｢東取吳, 西取楚, 并韓取魏, 據敖倉之粟, 塞成皋之險, 勝敗之數未可知也.｣ ｢何謂下計?｣ ｢東取吳, 西取下蔡, 歸重於越, 身歸長沙[三], 陛下安枕而臥, 漢無事矣.｣ 上曰：｢是計將安出?｣[四]薛公曰：｢出下計.｣ 上曰：｢胡爲廢上計而出下計?｣[五]薛公曰：｢布故驪山之徒也, 致萬乘之主, 此皆爲身, 不顧後爲百姓萬世慮者也, 故出下計.｣ 上曰：｢善.｣ 封薛公千戶. 遂發兵自將東擊布.

[一]張晏曰：｢疏, 分也.｣

[二]張晏曰：｢往年與前年同耳, 文相避也.｣

[三]師古曰：｢重, 輜重也, 音直用反.｣

[四]師古曰：｢是者, 謂布也.｣

[五]師古曰：｢胡, 何也.｣

布之初反, 謂其將曰：｢上老矣, 厭兵, 必不能來. 使諸將, 諸將獨患淮陰、彭越, 今已死, 餘不足畏.｣ 故遂反. 果如薛公揣之[一], 東擊荊, 荊王劉賈走死富陵[二]. 盡劫其兵, 度淮擊楚. 楚發兵與戰徐、僮間[三], 爲三軍, 欲以相救爲奇[四]. 或說楚將曰：｢布善用兵, 民素畏之. 且兵法, 諸侯自戰其地爲散地[五]. 今別爲三, 彼敗吾一, 餘皆走, 安能相救！｣ 不聽. 布果破其一軍, 二軍散走.

[一]文穎曰：｢揣, 度也, 音初委反.｣

[二]師古曰：｢縣名, 屬臨淮郡.｣

[三]師古曰：｢二縣之間也.｣

[四]師古曰：｢不聚一處, 分而爲三, 欲互相救, 出奇兵.｣

[五]師古曰：｢謂在其本地戀土懷安, 故易逃散.｣

遂西, 與上兵遇蘄西, 會□[一]. 布兵精甚, 上乃壁庸城[二], 望布軍置陳如項籍軍. 上惡之, 與布相望見, 隃謂布｢何苦而反?｣[三]布曰：｢欲爲帝耳.｣ 上怒罵之, 遂戰, 破布軍. 布走度淮, 數止戰, 不利, 與百餘人走江南. 布舊與番君婚, 故長沙哀王使人誘布[四], 偽與俱亡, 走越[五], 布信而隨至番陽. 番陽人殺布茲鄉[六], 遂滅之. 封賁赫爲列侯, 將率封者六人.

[一]師古曰：｢會音工外反. □音丈瑞反, 解在高紀.｣

[二]鄧展曰：｢地名也.｣

[三]師古曰：｢隃讀曰遙.｣

[四]晉灼曰：｢芮之孫回也.｣ 師古曰：｢據表云惠帝二年哀王回始立, 今此是芮之子成王臣耳. 傳既不同, 晉說亦誤也.｣

[五]師古曰：｢偽謂詐爲此計.｣

[六]師古曰：｢鄡陽縣之鄉也. 鄡音口堯反.｣

盧綰, 豐人也, 與高祖同里. 綰親與高祖太上皇相愛[一], 及生男, 高祖、綰同日生, 里中持羊酒賀兩家. 及高祖、綰壯, 學書, 又相愛也. 里中嘉兩家親相愛, 生子同日, 壯又相愛, 復賀羊酒. 高祖爲布衣時, 有吏事避宅, 綰常隨上下[二]. 及高祖初起沛, 綰以客從, 入漢爲將軍, 常侍中. 從東擊項籍, 以太尉常從, 出入臥內, 衣被食飲賞賜, 群臣莫敢望. 雖蕭、曹等, 特以事見禮, 至其親幸, 莫及綰者. 封爲長安侯. 長安, 故咸陽也.

[一]晉灼曰：｢親, 父也. 綰之父與高祖父太上皇相愛.｣

[二]師古曰：｢避宅, 謂不居其家, 潛匿東西.｣

項籍死, 使綰別將, 與劉賈擊臨江王共尉[一], 還, 從擊燕王臧荼, 皆破平. 時諸侯非劉氏而王者七人. 上欲王綰, 爲群臣觖望[二]. 及虜臧荼, 乃下詔, 詔諸將相列侯擇群臣有功者以爲燕王. 群臣知上欲王綰, 皆曰：｢太尉長安侯盧綰常從平定天下, 功最多, 可王.｣ 上乃立綰爲燕王. 諸侯得幸莫如燕王者. 綰立六年, 以陳豨事見疑而敗.

[一]李奇曰：｢共敖子也.｣ 師古曰：｢共讀曰龔.｣

[二]師古曰：｢觖謂相觖也. 望, 怨望也. 觖音決.｣

豨者, 宛句人也[一], 不知始所以得從. 及韓王信反入匈奴, 上至平城還, 豨以郎中封爲列侯, 以趙相國將監趙、代邊, 邊兵皆屬焉. 豨少時, 常稱慕魏公子[二], 及將守邊, 招致賓客. 常告過趙[三], 賓客隨之者千餘乘, 邯鄲官舍皆滿. 豨所以待客, 如布衣交, 皆出客下[四]. 趙相周昌乃求入見上, 具言豨賓客盛, 擅兵於外, 恐有變. 上令人覆案豨客居代者諸爲不法事, 多連引豨. 豨恐, 陰令客通使王黃、曼丘臣所[五]. 漢十年秋, 太上皇崩, 上因是召豨. 豨稱病, 遂與王黃等反, 自立爲代王, 劫略趙、代. 上聞, 乃赦吏民爲豨所詿誤劫略者. 上自擊豨, 破之. 語在高紀.

[一]師古曰：｢宛句, 縣名也, 地理志屬濟陰. 宛音於元反. 句音劬.｣

[二]師古曰：｢謂信陵君無忌.｣

[三]師古曰：｢因休告之假而過趙.｣

[四]師古曰：｢言屈己禮之, 不以富貴自尊大.｣

[五]師古曰：｢二人皆韓王信將.｣

初, 上如邯鄲擊豨[一], 燕王綰亦擊其東北. 豨使王黃求救匈奴, 綰亦使其臣張勝使匈奴, 言豨等軍破. 勝至胡, 故燕王臧荼子衍亡在胡, 見勝曰：｢公所以重於燕者, 以習胡事也. 燕所以久存者, 以諸侯數反, 兵連不決也. 今公爲燕欲急滅豨等, 豨等已盡, 次亦至燕, 公等亦且爲虜矣. 公何不令燕且緩豨, 而與胡連和? 事寬, 得長王燕, 即有漢急, 可以安國.｣ 勝以爲然, 乃私令匈奴兵擊燕. 綰疑勝與胡反, 上書請族勝. 勝還報, 具道所以爲者. 綰寤, 乃詐論他人, 以脫勝家屬, 使得爲匈奴間[二]. 而陰使范齊之豨所, 欲令久連兵毋決[三].

[一]師古曰：｢如, 往也.｣

[二]師古曰：｢間音居莧反.｣

[三]晉灼曰：｢使豨久亡畔.｣

漢既斬豨, 其裨將降, 言燕王綰使范齊通計謀豨所. 上使使召綰, 綰稱病. 又使辟陽侯審食其、御史大夫趙堯往迎綰, 因驗問其左右. 綰愈恐, 閟匿[一], 謂其幸臣曰：｢非劉氏而王者, 獨我與長沙耳. 往年漢族淮陰, 誅彭越, 皆呂后計. 今上病, 屬任呂后[二]. 呂后婦人, 專欲以事誅異姓王者及大功臣.｣ 乃稱病不行. 其左右皆亡匿. 語頗泄, 辟陽侯聞之, 歸具報, 上益怒. 又得匈奴降者, 言張勝亡在匈奴, 爲燕使. 於是上曰：｢綰果反矣！｣ 使樊噲擊綰. 綰悉將其宮人家屬, 騎數千, 居長城下候伺, 幸上病瘉, 自入謝[三]. 高祖崩, 綰遂將其眾亡入匈奴, 匈奴以爲東胡盧王. 爲蠻夷所侵奪, 常思復歸. 居歲餘, 死胡中.

[一]師古曰：｢閟, 閉也, 閉其蹤蹟, 藏匿其人也. 閟音祕.｣

[二]師古曰：｢屬音之欲反.｣

[三]師古曰：｢瘉與愈同.｣

高后時, 綰妻與其子亡降, 會高后病, 不能見, 舍燕邸[一], 爲欲置酒見之. 高后竟崩, 綰妻亦病死.

[一]師古曰：｢舍, 止也. 諸侯王及諸郡朝宿之館, 在京師者謂之邸.｣

孝景帝時, 綰孫它人以東胡王降[一], 封爲惡谷侯. 傳至曾孫, 有罪, 國除.

[一]如淳曰：｢爲東胡王而來降也. 東胡, 烏丸也.｣

吳芮, 秦時番陽令也[一], 甚得江湖間民心, 號曰番君. 天下之初叛秦也, 黥布歸芮, 芮妻之[二], 因率越人舉兵以應諸侯. 沛公攻南陽, 乃遇芮之將梅鋗[三], 與偕攻析、酈[四], 降之. 及項羽相王[五], 以芮率百越佐諸侯, 從入關, 故立芮爲衡山王, 都邾[六]. 其將梅鋗功多, 封十萬戶, 爲列侯. 項籍死, 上以鋗有功, 從入武關, 故德芮, 徙爲長沙王, 都臨湘, 一年薨, 諡曰文王, 子成王臣嗣. 薨, 子哀王回嗣. 薨, 子共王右嗣[七]. 薨, 子靖王差嗣. 孝文後七年薨, 無子, 國除. 初, 文王芮, 高祖賢之, 制詔御史：｢長沙王忠, 其定著令.｣[八]至孝惠、高后時, 封芮庶子二人爲列侯, 傳國數世絕.

[一]師古曰：｢番音蒲何反.｣

[二]師古曰：｢嫁女與之也. 妻音千計反. 他皆類此.｣

[三]師古曰：｢鋗音呼玄反.｣

[四]師古曰：｢二縣也, 並屬南陽. 酈音郎益反.｣

[五]李奇曰：｢自相尊王也.｣

[六]師古曰：｢邾音朱, 又音姝.｣

[七]師古曰：｢共讀曰恭.｣

[八]鄧展曰：｢漢約非劉氏不王, 而芮王, 故著令中, 使特王也. 或曰, 以芮至忠, 故著令也.｣ 師古曰：｢尋後贊文, 或說是也.｣

贊曰：昔高祖定天下, 功臣異姓而王者八國. 張耳、吳芮、彭越、黥布、臧荼、盧綰與兩韓信, 皆徼一時之權變, 以詐力成功[一], 咸得裂土, 南面稱孤. 見疑強大, 懷不自安, 事窮勢迫, 卒謀叛逆, 終於滅亡. 張耳以智全, 至子亦失國. 唯吳芮之起, 不失正道, 故能傳號五世, 以無嗣絕, 慶流支庶. 有以矣夫[二], 著于甲令而稱忠也！[三]

[一]師古曰：｢徼, 要也, 音工堯反.｣

[二]師古曰：｢以其不用詐力也.｣

[三]師古曰：｢甲者, 令篇之次也.｣

校勘記

一八六二頁　九行　上不欲就天(子)[下]乎? 景祐、殿、局本都作｢下｣, 史記同.

一八六三頁　二行　信度何等已數言上[一], 不我用, 即亡. 注[一]原在｢言｣ 字下. 楊樹達說｢上｣ 字當屬上讀, 顏於｢言｣ 字下斷句, 非是.

一八六三頁一０行　[王]必欲拜之, 景祐、殿本都有｢王｣ 字, 史記同.

一八六四頁　二行　信(以)[已]拜, 上坐. 景祐、殿本都作｢已｣.

一八六四頁　四行　唯[三]信亦以爲大王弗如也. 王念孫說當作一句讀, ｢唯｣ 讀爲｢雖｣. 史記淮陰侯傳作｢惟信亦爲大王不如也｣, 則不得斷｢惟｣ 字爲句而讀爲唯諾之唯矣.

一八六七頁一０行　從間(道)[路]絕其輜重. 景祐、殿本都作｢路｣. 王先謙說作｢路｣是.

一八六九頁　八行　立(騎)[駐]傳餐食也. 景祐、殿本都作｢駐｣.

一八七０頁　二行　諸校(劾)[效]首虜休, 沈欽韓說｢劾｣ 當作｢效｣. 按景祐、殿本都作｢效｣, 注同.

一八七０頁一四行　(故)[顧]恐臣計未足用, 景祐、殿、局本都作｢顧｣.

一八七一頁　二行　傾耳以待(禽)[命]者. 景祐、汲古、殿、局本都作｢命｣.

一八七三頁　二行　漢兵遠鬥, 窮寇[久]戰, 鋒不可當也. 宋祁說一本｢戰｣字上有｢久｣字. 按景祐本有.

一八七三頁　七行　[盛]沙以壅水上流, 景祐、殿本都有｢盛｣ 字. 王先謙說有｢盛｣ 字是.

一八七三頁一五行　南邊(荒)[楚], 景祐、殿本都作｢楚｣, 史記同.

一八七五頁　一行　深說以三分天下, (之計)[鼎足而王]. 景祐本無｢之計｣ 二字, 有｢鼎足而王｣ 四字.

一八七七頁一四行　信[稱]病不從. 宋祁說浙本｢病｣字上有｢稱｣字. 錢大昭說南監本、閩本有｢稱｣字. 按景祐本有.

一八七八頁　一行　恐其黨不(亂)[就], 景祐、殿本都作｢就｣. 王先謙說作｢就｣是.

一八七八頁一三行　即今鄆州鉅野(中)[縣]景祐、殿本都作｢縣｣. 王先謙說作｢縣｣是.

一八八二頁　三行　懷王使宋義爲上將[軍], 景祐本有｢軍｣ 字.

漢書卷三十五 荊燕吳傳第五

荊王劉賈, 高帝從父兄也[一], 不知其初起時. 漢元年, 還定三秦, 賈爲將軍, 定塞地[二], 從東擊項籍.

[一]師古曰：｢父之兄弟之子, 爲從父兄弟也. 言本同祖, 從父而別.｣

[二]師古曰：｢司馬欣之國也. 塞音先代反.｣

漢王敗成皋, 北度河, 得張耳、韓信軍, 軍脩武, 深溝高壘, 使賈將二萬人, 騎數百, 擊楚, 度白馬津[一]入楚地, 燒其積聚[二], 以破其業, 無以給項王軍食. 已而楚兵擊之, 賈輒避不肯與戰, 而與彭越相保[三].

[一]師古曰：｢即今滑州白馬縣河津也.｣

[二]師古曰：｢倉廩芻稿之屬.｣

[三]師古曰：｢保謂依恃, 以自安固.｣

漢王追項籍至固陵, 使賈南度淮圍壽春. 還至, 使人間招楚大司馬周殷[一]. 周殷反楚, 佐賈舉九江, 迎英布兵, 皆會垓下, 誅項籍. 漢王因使賈將九江兵, 與太尉盧綰西南擊臨江王共尉[二], 尉死, 以臨江爲南郡.

[一]師古曰：｢間謂私求間隙而招之.｣

[二]師古曰：｢共敖之子也. 共讀曰龔.｣

賈既有功, 而高祖子弱, 昆弟少, 又不賢, 欲王同姓以填天下[一], 乃下詔曰：｢將軍劉賈有功, 及擇子弟可以爲王者.｣ 群臣皆曰：｢立劉賈爲荊王, 王淮東.｣ 立六年而淮南王黥布反, 東擊荊. 賈與戰, 弗勝, 走富陵[二], 爲布軍所殺.

[一]師古曰：｢填音竹刃反.｣

[二]師古曰：｢縣名, 地理志屬臨淮郡.｣

燕王劉澤, 高祖從祖昆弟也[一]. 高祖三年, 澤爲郎中. 十一年, 以將軍擊陳豨將王黃, 封爲營陵侯.

[一]師古曰：｢言同曾祖, 從祖而別也.｣

高后時, 齊人田生[一]游乏資, 以畫奸澤[二]. 澤大說之[三], 用金二百斤爲田生壽[四]. 田生已得金, 即歸齊. 二歲, 澤使人謂田生曰：｢弗與矣.｣[五]田生如長安, 不見澤, 而假大宅, 令其子求事呂后所幸大謁者張卿[六]. 居數月, 田生子請張卿臨, 親脩具[七]. 張卿往, 見田生帷帳具置如列侯. 張卿驚. 酒酣, 乃屏人說張卿曰：｢臣觀諸侯邸第百餘, 皆高帝一切功臣. 今呂氏雅故本推轂高帝就天下[八], 功至大, 又有親戚太后之重. 太后春秋長[九], 諸呂弱, 太后欲立呂產爲呂王, 王代. (呂)[太]后又重發之[一０], 恐大臣不聽. 今卿最幸, 大臣所敬, 何不風大臣以聞太后[一一], 太后必喜. 諸呂以王, 萬戶侯亦卿之有. 太后心欲之, 而卿爲內臣, 不急發, 恐(過)[禍]及身矣.｣ 張卿大然之, 乃風大臣語太后. 太后朝, 因問大臣. 大臣請立呂產爲呂王. 太后賜張卿千金[一二], 張卿以其半進田生. 田生弗受, 因說之曰：｢呂產王也, 諸大臣未大服. 今營陵侯澤, 諸劉長, 爲大將軍, 獨此尚觖望[一三]. 今卿言太后, 裂十餘縣王之, 彼得王喜, 於諸呂王益固矣.｣ 張卿入言之. 又太后女弟呂須女亦爲營陵侯妻, 故遂立營陵侯澤爲琅邪王. 琅邪王與田生之國, 急行毋留[一四]. 出關, 太后果使人追之. 已出, 即還.

[一]晉灼曰：｢楚漢春秋云字子春.｣

[二]服虔曰：｢以計畫干之.｣ 文穎曰：｢以工畫得□也.｣ 師古曰：｢共爲計策, 欲以求王. 服說是也. 畫音獲.｣

[三]師古曰：｢說讀曰悅.｣

[四]師古曰：｢因飲酒獻壽而與之金.｣

[五]孟康曰：｢與, 黨與也. 言不復與我爲友也.｣ 文穎曰：｢不復與汝相知也.｣ 師古曰：｢孟說是.｣

[六]如淳曰：｢奄人也.｣

[七]師古曰：｢親, 父也. 具, 供具也.｣

[八]如淳曰：｢呂公知高祖貴, 以女妻之, 推轂使爲長者也.｣ 師古曰：｢謂翼戴崇獎, 以成帝業, 若車之行, 助推其轂, 故得引重而致遠也.｣

[九]師古曰：｢言年老.｣

[一０]鄧展曰：｢重, 難發其事.｣

[一一]師古曰：｢風讀曰諷. 其下亦同.｣

[一二]師古曰：｢千斤之金.｣

[一三]師古曰：｢觖音決.｣

[一四]師古曰：｢田生勸之.｣

澤王琅邪二年, 而太后崩, 澤乃曰：｢帝少, 諸呂用事, 諸劉孤弱.｣ 引兵與齊王合謀西, 欲誅諸呂. 至梁, 聞漢灌將軍屯滎陽, 澤還兵備西界, 遂跳驅至長安[一]. 代王亦從代至. 諸將相與琅邪王共立代王, 是爲孝文帝. 文帝元年, 徙澤爲燕王, 而復以琅邪歸齊[二].

[一]師古曰：｢齊王傳云使祝午紿琅邪王, 琅邪王馳見齊王, 齊王因留琅邪王, 而使祝午盡發琅邪國而并將其兵. 琅邪王既見欺, 不得反國, 乃說齊王求入關計事, 齊王以爲然, 乃益具車送琅邪王, 與此傳不同, 疑此傳誤也.｣

[二]李奇曰：｢本齊地, 前分以王澤, 今復與齊也.｣

澤王燕二年, 薨, 諡曰敬王. 子康王嘉嗣, 九年薨. 子定國嗣. 定國與父康王姬姦, 生子男一人. 奪弟妻爲姬. 與子女三人姦. 定國有所欲誅殺臣肥如令郢人, 郢人等告定國[一]. 定國使謁者以它法劾捕格殺郢人滅口. 至元朔中, 郢人昆弟復上書具言定國事. 下公卿, 皆議曰：｢定國禽獸行, 亂人倫, 逆天道, 當誅.｣ 上許之. 定國自殺, 立四十二年, 國除. 哀帝時繼絕世, 乃封敬王澤玄孫之孫無終公士歸生爲營陵侯[二], 更始中爲兵所殺[三].

[一]如淳曰：｢定國自欲有所殺餘臣, 肥如知, 令郢人以告也.｣ 師古曰：｢此說非也. 肥如, 燕之屬縣也. 郢人者, 縣令之名也. 定國別欲誅其臣, 又欲誅肥如令郢人, 而爲郢人等所告也.｣

[二]師古曰：｢無終, 其所屬縣也. 公士, 第一爵. 歸生, 名也.｣

[三]師古曰：｢更始, 劉聖公之年號也.｣

吳王濞, 高帝兄仲之子也. 高帝立仲爲代王. 匈奴攻代, 仲不能堅守, 棄國間行, 走雒陽, 自歸, 天子不忍致法, 廢爲合陽侯. 子濞, 封爲沛侯. 黥布反, 高祖自將往誅之. 濞年二十, 以騎將從破布軍. 荊王劉賈爲布所殺, 無後. 上患吳會稽輕悍, 無壯王填之[一], 諸子少[二], 乃立濞於沛, 爲吳王[三], 王三郡五十三城. 已拜受印, 高祖召濞相之, 曰：｢若狀有反相.｣[四]獨悔, 業已拜[五], 因拊其背[六], 曰：｢漢後五十年東南有亂, 豈若邪? 然天下同姓一家, 慎無反！｣ 濞頓首曰：｢不敢.｣

[一]師古曰：｢悍, 勇也. 填音竹刃反.｣

[二]師古曰：｢少, 幼也.｣

[三]師古曰：｢行至沛而封拜濞也.｣

[四]師古曰：｢若, 汝也. 此下亦同.｣

[五]師古曰：｢獨悔者, 心自懷悔, 不以語人也. 既以封拜爲事, 臣下皆知之, 故不改.｣

[六]師古曰：｢拊, 摩循之也. 一曰拊, 輕擊之, 音芳羽反.｣

會孝惠、高后時天下初定, 郡國諸侯各務自拊循其民. 吳有豫章郡銅山[一], 即招致天下亡命者盜鑄錢, 東煮海水爲鹽, 以故無賦, 國用饒足[二].

[一]韋昭曰：｢此有豫字, 誤也. 但當言章郡, 今故章也.｣

[二]如淳曰：｢鑄錢煮海, 收其利以足國用, 故無賦於民也.｣

孝文時, 吳太子入見, 得侍皇太子飲博. 吳太子師傅皆楚人, 輕悍, 又素驕. 博爭道, 不恭, 皇太子引博局提吳太子, 殺之[一]. 於是遣其喪歸葬吳. 吳王慍[二]曰：｢天下一宗[三], 死長安即葬長安, 何必來葬！｣ 復遣喪之長安葬. 吳王由是怨望, 稍失藩臣禮, 稱疾不朝. 京師知其以子故, 驗問實不病, 諸吳使來, 輒繫責治之. 吳王恐, 所謀滋甚[四]. 及後使人爲秋請[五], 上復責問吳使者. 使者曰：｢察見淵中魚, 不祥[六]. 今吳王始詐疾, (反)[及]覺, 見責急, 愈益閉, 恐上誅之, 計乃無聊. 唯上與更始[七].｣ 於是天子皆赦吳使者歸之, 而賜吳王几杖, 老, 不朝. 吳得釋, 其謀亦益解. 然其居國以銅鹽故, 百姓無賦. 卒踐更, 輒予平賈[八]. 歲時存問茂材, 賞賜閭里[九]. 它郡國吏欲來捕亡人者, 頌共禁不與[一０]. 如此者三十餘年, 以故能使其眾.

[一]師古曰：｢提, 擲也, 音徒計反.｣

[二]師古曰：｢慍, 怒也, 音於問反.｣

[三]師古曰：｢猶言同姓共爲一家.｣

[四]師古曰：｢滋, 益也.｣

[五]孟康曰：｢律, 春曰朝, 秋曰請, 如古諸侯朝聘也.｣ 如淳曰：｢濞不自行也, 使人代己致請禮.｣ 師古曰：｢二說皆是也. 請音材姓反.｣

[六]服虔曰：｢天子察見下之私, 則不祥也.｣

[七]師古曰：｢言赦其已往之事.｣

[八]服虔曰：｢以當爲更卒, 出錢三百, 謂之過更. 自行爲卒, 謂之踐更. 吳王欲得民心, 爲卒者顧其庸, 隨時月與平賈也.｣ 晉灼曰：｢謂借人自代爲卒者, 官爲出錢, 顧其時庸平賈也.｣ 師古曰：｢晉說是也. 賈讀曰價, 謂庸直也.｣

[九]師古曰：｢茂, 美也. 茂材者, 有美材之人也.｣

[一０]如淳曰：｢頌猶公也.｣ 師古曰：｢頌讀曰容.｣

朝錯爲太子家令, 得幸皇太子, 數從容言吳過可削[一]. 數上書說之, 文帝寬, 不忍罰, 以此吳王日益橫[二]. 及景帝即位, 錯爲御史大夫, 說上曰：｢昔高帝初定天下, 昆弟少, 諸子弱, 大封同姓, 故孽子悼惠王王齊七十二城[三], 庶弟元王王楚四十城, 兄子王吳五十餘城. 封三庶孽, 分天下半. 今吳王前有太子之隙, 詐稱病不朝, 於古法當誅. 文帝不忍, 因賜几杖, 德至厚也. 不改過自新, 乃益驕恣, 公即山鑄錢, 煮海爲鹽[四], 誘天下亡人謀作亂逆. 今削之亦反, 不削亦反. 削之, 其反亟, 禍小；不削之, 其反遲, 禍大.｣[五]三年冬, 楚王來朝, 錯因言楚王戊往年爲薄太后服, 私姦服舍[六], 請誅之. 詔赦, 削東海郡. 及前二年, 趙王有罪, 削其常山郡. 膠西王卬以賣爵事有姦, 削其六縣.

[一]師古曰：｢從音子容反.｣

[二]師古曰：｢橫音胡孟反.｣

[三]師古曰：｢孽亦庶也.｣

[四]師古曰：｢公謂顯然爲之也. 即, 就也.｣

[五]師古曰：｢亟, 急也, 音居力反.｣

[六]服虔曰：｢服在喪次, 而私姦宮中也.｣ 師古曰：｢言於服舍爲姦, 非宮中也. 服舍, 居喪之次, 堊室之屬也.｣

漢廷臣方議削吳, 吳王恐削地無已, 因欲發謀舉事. 念諸侯無足與計者, 聞膠西王勇, 好兵, 諸侯皆畏憚之, 於是乃使中大夫應高口說膠西王曰：｢吳王不肖, 有夙夜之憂[一], 不敢自外, 使使臣諭其愚心.｣ 王曰：｢何以教之?｣ 高曰：｢今者主上任用邪臣, 聽信讒賊, 變更律令[二], 侵削諸侯, 徵求滋多, 誅罰良重[三], 日以益甚. 語有之曰：□□□及米.□[四]吳與膠西, 知名諸侯也, 一時見察, 不得安肆矣[五]. 吳王身有內疾, 不能朝請二十餘年[六], 常患見疑, 無以自白[七], 脅肩絫足, 猶懼不見釋[八]. 竊聞大王以爵事有過, 所聞諸侯削地, 罪不至此[九], 此恐不止削地而已.｣ 王曰：｢有之, 子將柰何?｣ 高曰：｢同惡相助, 同好相留, 同情相求, 同欲相趨, 同利相死. 今吳王自以與大王同憂, 願因時循理, 棄軀以除患於天下[一０], 意亦可乎?｣ 膠西王瞿然駭曰：[一一]｢寡人何敢如是? 主上雖急, 固有死耳, 安得不事? [一二]｣ 高曰：｢御史大夫朝錯營或天子, 侵奪諸侯[一三], 蔽忠塞賢, 朝廷疾怨, 諸侯皆有背叛之意, 人事極矣. 彗星出, 蝗蟲起, 此萬世一時, 而愁勞, 聖人所以起也. 吳王內以朝錯爲誅, 外從大王後車, 方洋天下[一四], 所向者降, 所指者下, 莫敢不服. 大王誠幸而許之一言, 則吳王率楚王略函谷關, 守滎陽敖倉之粟, 距漢兵, 治次舍, 須大王[一五]. 大王幸而臨之, 則天下可并, 兩主分割, 不亦可乎?｣ 王曰：｢善.｣ 歸報吳王, 猶恐其不果, 乃身自爲使者[一六], 至膠西面約之.

[一]師古曰：｢凡言不肖者, 謂其鄙陋無所象似也. 解在刑法志.｣

[二]師古曰：｢更, 改也.｣

[三]師古曰：｢滋亦益也. 良, 實也, 信也.｣

[四]師古曰：｢□, 古□字. □, 用舌食也, 蓋以犬爲喻也. 言初□□遂至食米也. □音食爾反.｣

[五]師古曰：｢肆, 縱也.｣

[六]師古曰：｢內疾, 謂在身中, 不顯於外. 請音材姓反.｣

[七]師古曰：｢白, 明也.｣

[八]師古曰：｢脅, 翕也, 謂歛之也. 絫, 古累字也. 累足, 重足也. 並謂懼耳. 釋, 解也, 放也.｣

[九]師古曰：｢言其本罪皆不合削地也.｣

[一０]師古曰：｢循, 順也.｣

[一一]師古曰：｢瞿然, 無守之貌, 音居具反.｣

[一二]師古曰：｢安, 焉也.｣

[一三]師古曰：｢營謂回繞之也.｣

[一四]師古曰：｢方洋猶翱翔也. 方音房, 又音旁. 洋音羊.｣

[一五]師古曰：｢次舍, 息止之處也. 須, 待也.｣

[一六]師古曰：｢潛行而去也.｣

膠西群臣或聞王謀, 諫曰：｢諸侯地不能爲漢十二[一], 爲叛逆以憂太后, 非計也[二]. 今承一帝, 尚云不易, 假令事成, 兩主分爭, 患乃益生.｣ 王不聽, 遂發使約齊、菑川、膠東、濟南, 皆許諾.

[一]師古曰：｢不當漢十分之二.｣

[二]文穎曰：｢王之太后也.｣

諸侯既新削罰, 震恐, 多怨錯. 乃削吳會稽、豫章郡書至, 則吳王先起兵, 誅漢吏二千石以下. 膠西、膠東、菑川、濟南、楚、趙亦皆反, 發兵西. 齊王後悔, 背約城守. 濟北王城壞未完, 其郎中令劫守王, 不得發兵. 膠西王、膠東王爲渠率[一], 與菑川、濟南共攻圍臨菑. 趙王遂亦陰使匈奴與連兵.

[一]師古曰：｢渠, 大也.｣

七國之發也, 吳王悉其士卒[一], 下令國中曰：｢寡人年六十二, 身自將. 少子年十四, 亦爲士卒先. 諸年上與寡人同, 下與少子等, 皆發.｣ 二十餘萬人. 南使閩、東越, 閩、東越亦發兵從.

[一]師古曰：｢悉, 盡也, 盡發使行.｣

孝景前三年正月甲子, 初起兵於廣陵. 西涉淮, 因并楚兵. 發使遺諸侯書曰：｢吳王劉濞敬問膠西王、膠東王、菑川王、濟南王、趙王、楚王、淮南王、衡山王、廬江王、故長沙王子：[一]幸教！以漢有賊臣錯, 無功天下, 侵奪諸侯之地, 使吏劾繫訊治, 以侵辱之爲故[二], 不以諸侯人君禮遇劉氏骨肉[三], 絕先帝功臣, 進任姦人, 誑亂天下, 欲危社稷. 陛下多病志逸, 不能省察[四]. 欲舉兵誅之, 謹聞教. 敝國雖狹, 地方三千里[五]；人民雖少, 精兵可具五十萬. 寡人素事南越三十餘年, 其王諸君皆不辭分其兵以隨寡人[六], 又可得三十萬. 寡人雖不肖, 願以身從諸王. 南越直長沙者, 因王子定長沙以北[七], 西走蜀、漢中. 告越、[八]楚王、淮南三王, 與寡人西面[九]；. 齊諸王與趙王定河間、河內, 或入臨晉關, 或與寡人會雒陽；[一０]燕王、趙王故與胡王有約, 燕王北定代、雲中, 轉胡眾入蕭關, 走長安[一一], 匡正天下, 以安高廟. 願王勉之. 楚元王子、淮南三王或不沐洗十餘年, 怨入骨髓[一二], 欲壹有所出久矣[一三], 寡人未得諸王之意, 未敢聽. 今諸王苟能存亡繼絕, 振弱伐暴, 以安劉氏, 社稷所願也. 吳國雖貧, 寡人節衣食用, 積金錢, 脩兵革, 聚糧食, 夜以繼日, 三十餘年矣. 凡皆爲此[一四], 願諸王勉之. 能斬捕大將者, 賜金五千斤, 封萬戶；列將, 三千斤, 封五千戶；裨將, 二千斤, 封二千戶；二千石, 千斤, 封千戶：皆爲列侯. 其以軍若城邑降者, 卒萬人, 邑萬戶, 如得大將；[一五]人戶五千, 如得列將；人戶三千, 如得裨將；人戶千, 如得二千石；其小吏皆以差次受爵金. 它封賜皆倍軍法[一六]. 其有故爵邑者, 更益勿因[一七]. 願諸王明以令士大夫, 不敢欺也. 寡人金錢在天下者往往而有, 非必取於吳[一八], 諸王日夜用之不能盡. 有當賜者告寡人, 寡人且往遺之. 敬以聞.｣

[一]如淳曰：｢吳芮後四世無嗣, 國除, 庶子二人爲列侯, 不得嗣王, 志將不滿, 故誘與之反也.｣

[二]孟康曰：｢故, 事也.｣ 師古曰：｢言專以侵辱諸侯爲事業.｣

[三]師古曰：｢人君者, 言諸王各自君其國.｣

[四]師古曰：｢逸, 放也.｣

[五]師古曰：｢狹音胡夾反.｣

[六]師古曰：｢諸君謂其酋豪.｣

[七]如淳曰：｢南越直長沙者, 因王子定之.｣ 師古曰：｢直, 當也. 言越地之北, 當長沙者也.｣

[八]如淳曰：｢告東越, 使定之也.｣ 師古曰：｢此說非也. 言王子定長沙已北, 而西趣蜀及漢中, 平定以訖, 使報南越也. 走音奏.｣

[九]師古曰：｢淮南三王, 謂厲王三子爲王者, 淮南、衡山、濟北也.｣

[一０]師古曰：｢臨晉關即今之蒲津關.｣

[一一]師古曰：｢走音奏.｣

[一二]師古曰：｢言心有所懷, 志不在洗沐也.｣

[一三]師古曰：｢謂發兵.｣

[一四]師古曰：｢爲此謂欲反也. 爲音于偽反.｣

[一五]師古曰：｢以卒萬人或邑萬戶來降附者, 其封賞則與大將同. 下皆類此.｣

[一六]服虔曰：｢封賜倍漢之常法.｣

[一七]師古曰：｢於舊爵之外, 特更與之.｣

[一八]師古曰：｢言處處郡國皆有之.｣

七國反書聞, 天子乃遣太尉條侯周亞夫將三十六將軍往擊吳楚；遣曲周侯酈寄擊趙, 將軍欒布擊齊, 大將軍竇嬰屯滎陽監齊趙兵.

初, 吳楚反書聞, 兵未發, 竇嬰言故吳相爰盎. 召入見, 上問以吳楚之計, 盎對曰：｢吳楚相遺書, 曰□賊臣朝錯擅適諸侯, 削奪之地□[一], 以故反, 名爲西共誅錯, 復故地而罷[二]. 方今計獨斬錯, 發使赦七國, 復其故地, 則兵可毋血刃而俱罷.｣[三]上從其議, 遂斬錯. 語具在盎傳. 以盎爲泰常, 奉宗廟, 使吳王[四], 吳王弟子德侯爲宗正[五], 輔親戚. 使至吳[六], 吳楚兵已攻梁壁矣. 宗正以親故, 先入見, 諭吳王拜受詔. 吳王聞盎來, 亦知其欲說, 笑而應曰：｢我已爲東帝, 尚誰拜?｣ 不肯見盎而留軍中, 欲劫使將. 盎不肯, 使人圍守, 且殺之. 盎得夜亡走梁[七], 遂歸報.

[一]師古曰：｢適讀曰謫.｣

[二]師古曰：｢復音扶目反. 次下亦同.｣

[三]師古曰：｢血刃, 謂殺傷人而刃著血也.｣

[四]師古曰：｢奉宗廟之指意也.｣

[五]師古曰：｢德哀侯廣之子也, 名通.｣

[六]師古曰：｢以親戚之意諭說也.｣

[七]服虔曰：｢梁王與吳戰, 盎得奔梁.｣

條侯將乘六乘傳, 會兵滎陽[一]. 至雒陽, 見劇孟, 喜曰：｢七國反, 吾乘傳至此, 不自意全[二]. 又以爲諸侯已得劇孟. 孟今無動, 吾據滎陽[三], 滎陽以東無足憂者.｣ 至淮陽, 問故父絳侯客鄧都尉曰：｢策安出?｣ 客曰：｢吳(楚)兵銳甚, 難與爭鋒. 楚兵輕, 不能久. 方今爲將軍計, 莫若引兵東北壁昌邑, 以梁委吳, 吳必盡銳攻之. 將軍深溝高壘, 使輕兵絕淮泗口, 塞吳饟道[四]. 使吳、梁相敝而糧食竭, 乃以全制其極, 破吳必矣.｣ 條侯曰：｢善.｣ 從其策, 遂堅壁昌邑南, 輕兵絕吳饟道.

[一]師古曰：｢會兵謂集大兵. 傳音張戀反.｣

[二]師古曰：｢意不自言得安全至雒陽也.｣

[三]師古曰：｢言劇孟既不動搖, 吾又得據滎陽也.｣

[四]師古曰：｢饟, 古餉字.｣

吳王之初發也, 吳臣田祿伯爲大將軍. 田祿伯曰：｢兵屯聚而西, 無它奇道, 難以立功. 臣願得五萬人, 別循江淮而上, 收淮南、長沙, 入武關, 與大王會, 此亦一奇也.｣ 吳王太子諫曰：｢王以反爲名, 此兵難以藉人[一], 人亦且反王, 柰何? 且擅兵而別, 多它利害[二], 徒自損耳.｣ 吳王即不許田祿伯.

[一]師古曰：｢藉, 假也.｣

[二]蘇林曰：｢祿伯儻將兵降漢, 自爲己利, 於吳爲生患害.｣ 師古曰：｢蘇說非也. 上言□難以藉人, 人亦且反王□, 是則已疑祿伯矣. 下乃云□多它利害□, 謂分兵而去, 前事不測, 或有利害, 難可決機耳, 非重云畏其降漢者.｣

吳少將桓將軍說王曰：｢吳多步兵, 步兵利險；漢多車騎, 車騎利平地. 願大王所過城不下, 直去, 疾西據雒陽武庫, 食敖倉粟, 阻山河之險以令諸侯, 雖無入關, 天下固已定矣. 大王徐行, 留下城邑, 漢軍車騎至, 馳入梁楚之郊, 事敗矣.｣ 吳王問吳老將, 老將曰：｢此年少(椎)[推]鋒可耳, 安知大慮！｣ 於是王不用桓將軍計.

王專并將其兵, 未度淮, 諸賓客皆得爲將、校尉、行間候、司馬[一], 獨周丘不用. 周丘者, 下邳人, 亡命吳, 酤酒無行, 王薄之, 不任. 周丘乃上謁, 說王曰：｢臣以無能, 不得待罪行間. 臣非敢求有所將也, 願請王一漢節, 必有以報.｣ 王乃予之. 周丘得節, 夜馳入下邳. 下邳時聞吳反, 皆城守. 至傳舍, 召令入戶, 使從者以罪斬令. 遂召昆弟所善豪吏告曰：｢吳反兵且至, 屠下邳不過食頃. 今先下, 家室必完, 能者封侯至矣.｣ 出乃相告, 下邳皆下. 周丘一夜得三萬人, 使人報吳王, 遂將其兵北略城邑. 比至城陽, 兵十餘萬[二], 破城陽中尉軍. 聞吳王敗走, 自度無與共成功[三], 即引兵歸下邳. 未至, 癰發背死.

[一]孟康曰：｢行伍間候也.｣ 師古曰：｢在行伍間, 或爲候, 或爲司馬也.｣

[二]師古曰：｢比音必寐反.｣

[三]師古曰：｢度音大各反.｣

二月, 吳王兵既破, 敗走, 於是天子制詔將軍：｢蓋聞爲善者天報以福, 爲非者天報以殃. 高皇帝親垂功德, 建立諸侯, 幽王、悼惠王絕無後, 孝文皇帝哀憐加惠[一], 王幽王子遂, 悼惠王子卬等, 令奉其先王宗廟, 爲漢藩國, 德配天地, 明並日月. 而吳王濞背德反義, 誘受天下亡命罪人, 亂天下幣[二], 稱疾不朝二十餘年. 有司數請濞罪, 孝文皇帝寬之, 欲其改行爲善. 今乃與楚王戊、趙王遂、膠西王卬、濟南王辟光、菑川王賢、膠東王雄渠約從謀反[三], 爲逆無道, 起兵以危宗廟, 賊殺大臣及漢使者, 迫劫萬民, 伐殺無罪, 燒殘民家, 掘其丘壟, 甚爲虐暴. 而卬等又重逆無道[四], 燒宗廟, 鹵御物[五], 朕甚痛之. 朕素服避正殿, 將軍其勸士大夫擊反虜. 擊反虜者, 深入多殺爲功, 斬首捕虜比三百石以上皆殺, 無有所置[六]. 敢有議詔及不如詔者, 皆要斬.｣

[一]師古曰：｢憐其國絕, 故加恩惠而更封.｣

[二]如淳曰：｢幣, 錢也. 以私錢殽亂天下錢.｣

[三]師古曰：｢從音子容反.｣

[四]師古曰：｢重音直用反.｣

[五]如淳曰：｢鹵, 抄掠也.｣ 師古曰：｢御物, 供宗廟之服器也.｣

[六]師古曰：｢置, 放釋也.｣

初, 吳王之度淮, 與楚王遂西敗棘壁, 乘勝而前, 銳甚. 梁孝王恐, 遣將軍擊之, 又敗梁兩軍, 士卒皆還走. 梁數使使條侯求救, 條侯不許. 又使使愬條侯於上, 上使告條侯救梁, 又守便宜不行. 梁使韓安國及楚死事相弟張羽爲將軍[一], 乃得頗敗吳兵. 吳兵欲西, 梁城守, 不敢西, 即走條侯軍[二], 會下邑. 欲戰[三], 條侯壁, 不肯戰. 吳糧絕, 卒飢, 數挑戰, 遂夜奔條侯壁, 驚東南. 條侯使備西北, 果從西北. 不得入, 吳大敗, 士卒多飢死叛散. 於是吳王乃與其戲下壯士千人夜亡去[四], 度淮走丹徒, 保東越. 東越兵可萬餘人, 使人收聚亡卒. 漢使人以利啗東越[五], 東越即紿吳王[六], 吳王出勞軍, 使人鏦殺吳王[七], 盛其頭, 馳傳以聞[八]. 吳王太子駒亡走閩越. 吳王之棄軍亡也, 軍遂潰, 往往稍降太尉條侯及梁軍. 楚王戊軍敗, 自殺.

[一]李奇曰：｢相, 即張尚也.｣

[二]師古曰：｢走音奏.｣

[三]師古曰：｢下邑, 梁之縣.｣

[四]師古曰：｢戲讀曰麾, 又音許宜反.｣

[五]師古曰：｢啗音徒濫反. 解在高紀.｣

[六]師古曰：｢紿, 誑也.｣

[七]孟康曰：｢方言戟謂之鏦.｣ 蘇林曰：｢鏦音從容之從.｣ 師古曰：｢鏦謂以矛戟撞之, 音楚江反.｣

[八]師古曰：｢傳音張戀反.｣

三王之圍齊臨菑也, 三月不能下. 漢兵至, 膠西、膠東、菑川王各引兵歸國. 膠西王徒跣, 席稿, 飲水, 謝太后. 王太子德曰：｢漢兵還, 臣觀之以罷[一], 可襲, 願收王餘兵擊之, 不勝而逃入海, 未晚也.｣ 王曰：｢吾士卒皆已壞, 不可用.｣ 不聽. 漢將弓高侯頹當遺王書[二]曰：｢奉詔誅不義, 降者赦, 除其罪, 復故；不降者滅之. 王何處? 須以從事.｣[三]王肉袒叩頭漢軍壁, 謁曰：｢臣卬奉法不謹, 驚駭百姓, 乃苦將軍遠道至于窮國, 敢請葅醢之罪.｣ 弓高侯執金鼓見之, 曰：｢王苦軍事, 願聞王發兵狀.｣ 王頓首膝行對曰：｢今者, 朝錯天子用事臣, 變更高皇帝法令, 侵奪諸侯地. 卬等以爲不義, 恐其敗亂天下, 七國發兵, 且以誅錯. 今聞錯已誅, 卬等謹已罷兵歸.｣ 將軍曰：｢王苟以錯爲不善, 何不以聞? 及未有詔虎符, 擅發兵擊義國. 以此觀之, 意非徒欲誅錯也.｣ 乃出詔書爲王讀之, 曰：｢王其自圖之.｣[四]王曰：｢如卬等死有餘罪.｣ 遂自殺. 太后、太子皆死. 膠東、菑川、濟南王皆伏誅. 酈將軍攻趙, 十月而下之, 趙王自殺. 濟北王以劫故, 不誅.

[一]師古曰：｢罷讀曰疲.｣

[二]師古曰：｢韓頹當.｣

[三]師古曰：｢言王欲以何理自安處, 吾待以行事也. 處音昌汝反.｣

[四]師古曰：｢圖, 謀也.｣

初, 吳王首反, 并將楚兵, 連齊、趙. 正月起, 三月皆破滅.

贊曰：荊王王也, 由漢初定, 天下未集[一], 故雖疏屬, 以策爲王, 鎮江淮之間. 劉澤發於田生, 權激呂氏[二], 然卒南面稱孤者三世. 事發相重, 豈不危哉！[三]吳王擅山海之利, 能薄斂以使其眾, 逆亂之萌, 自其子興[四]. 古者諸侯不過百里, 山海不以封, 蓋防此矣. 朝錯爲國遠慮, 禍反及身. ｢毋爲權首, 將受其咎｣, 豈謂錯哉！[五]

[一]師古曰：｢集, 和也.｣

[二]晉灼曰：｢田生欲王劉澤, 先使張卿說封呂產, 恐其大臣觖望, 澤卒得王, 故云以權激呂氏也.｣

[三]晉灼曰：｢劉澤以金與田生, 以事張卿, 言之呂后, 而劉澤得王, 故曰事發相重也.｣ 師古曰：｢重猶累也. 言澤得王, 本由田生行說, 若其事發覺, 則相隨入罪, 事相累誤. 累音力瑞反.｣

[四]師古曰：｢萌謂始生也.｣

[五]師古曰：｢此逸周書之言, 贊引之者, 謂錯適當此言耳.｣

校勘記

一九０一頁　五行(呂)[太]后又重發之, 王先謙說｢呂后｣ 駁文, 當作｢太后｣. 按殿本作｢太后｣.

一九０一頁　七行　不急發, 恐(過)[禍]及身矣. 景祐、殿本都作｢禍｣. 王先謙說作｢禍｣是, 史記同.

一九０五頁　一行　(反)[及]覺, 景祐、殿本都作｢及｣. 王先謙說作｢及｣是.

一九一三頁　四行　吳(楚)兵銳甚, 王先慎說｢楚｣ 字衍文, 史記無｢楚｣ 字.

一九一四頁　六行　此年少(椎)[推]鋒可耳, 景祐、殿本都作｢推｣. 王先謙說作｢推｣是, 史記亦作｢推｣.

漢書卷三十六 楚元王傳第六

楚元王交字游, 高祖同父少弟也[一]. 好書, 多材藝. 少時嘗與魯穆生、白生、申公俱受詩於浮丘伯[二]. 伯者, 孫卿門人也[三]. 及秦焚書, 各別去.

[一]師古曰：｢言同父, 知其異母.｣

[二]服虔曰：｢白生, 魯國奄里人. 浮丘伯, 秦時儒生.｣

[三]師古曰：｢孫卿姓荀名況, 爲楚蘭陵令, 漢以避宣帝諱, 改之曰孫.｣

高祖兄弟四人, 長兄伯, 次仲, 伯蚤卒[一]. 高祖既爲沛公, 景駒自立爲楚王. 高祖使仲與審食其留侍太上皇[二], 交與蕭、曹等俱從高祖見景駒, 遇項梁, 共立楚懷王. 因西攻南陽, 入武關, 與秦戰於藍田. 至霸上, 封交爲文信君, 從入蜀漢, 還定三秦, 誅項籍. 即帝位, 交與盧綰常侍上, 出入臥內, 傳言語諸內事隱謀. 而上從父兄劉賈數別將.

[一]師古曰：｢蚤, 古早字也.｣

[二]師古曰：｢食音異. 其音基.｣

漢六年, 既廢楚王信, 分其地爲二國, 立賈爲荊王, 交爲楚王, 王薛郡、東海、彭城三十六縣, 先有功也. 後封次兄仲爲代王, 長子肥爲齊王.

初, 高祖微時, 常避事, 時時與賓客過其丘嫂食[一]. 嫂厭叔與客來, 陽爲羹盡, 轑釜[二], 客以故去. 已而視釜中有羹, 繇是怨嫂[三]. 及立齊、代王, 而伯子獨不得侯. 太上皇以爲言, 高祖曰：｢某非敢忘封之也, 爲其母不長者.｣ 七年十月, 封其子信爲羹頡侯[四].

[一]應劭曰：｢丘, 姓也.｣ 孟康曰：｢西方謂亡女婿爲丘婿. 丘, 空也, 兄亡空有嫂也.｣ 張晏曰：｢丘, 大也, 長嫂稱也.｣ 晉灼曰：｢禮謂大婦爲冢婦.｣ 師古曰：｢史記丘字作巨. 丘、巨皆大也. 張、晉二說, 其義得之.｣

[二]服虔曰：｢音勞. 轑, 轢也.｣ 師古曰：｢以勺轢釜, 令爲聲也. 轢音洛, 又音歷.｣

[三]師古曰：｢繇與由同.｣

[四]師古曰：｢頡音戛. 言其母戛羹釜也.｣

元王既至楚, 以穆生、白生、申公爲中大夫. 高后時, 浮丘伯在長安, 元王遣子郢客與申公俱卒業[一]. 文帝時, 聞申公爲詩最精, 以爲博士. 元王好詩, 諸子皆讀詩, 申公始爲詩傳, 號魯詩[二]. 元王亦次之詩傳, 號曰元王詩[三], 世或有之.

[一]師古曰：｢卒, 終也.｣

[二]師古曰：｢凡言傳者, 謂爲之解說, 若今詩毛氏傳也.｣

[三]師古曰：｢次謂綴集之.｣

高后時, 以元王子郢客爲宗正, 封上邳侯. 元王立二十三年薨, 太子辟非先卒[一], 文帝乃以宗正上邳侯郢客嗣, 是爲夷王. 申公爲博士, 失官, 隨郢客歸, 復以爲中大夫. 立四年薨, 子戊嗣. 文帝尊寵元王, 子生, 爵比皇子[二]. 景帝即位, 以親親封元王寵子五人：子禮爲平陸侯, 富爲休侯, 歲爲沈猶侯[三], 埶爲宛朐侯[四], 調爲棘樂侯.

[一]師古曰：｢辟非者, 猶辟邪辟兵之類也. 先卒者, 元王未薨之時已卒也. 辟音壁.｣

[二]師古曰：｢元王生子, 封爵皆與皇子同, 所以尊寵元王也.｣

[三]晉灼曰：｢沈音審. 王子侯表屬千乘高宛.｣

[四]師古曰：｢埶, 古藝字.｣

初, 元王敬禮申公等, 穆生不耆酒[一], 元王每置酒, 常爲穆生設醴[二]. 及王戊即位, 常設, 後忘設焉. 穆生退曰：｢可以逝矣！醴酒不設, 王之意怠, 不去, 楚人將鉗我於市.｣[三]稱疾臥. 申公、白生強起之曰：｢獨不念先王之德與? [四]今王一旦失小禮, 何足至此！｣ 穆生曰：｢易稱□知幾其神乎！[五]幾者動之微, 吉凶之先見者也[六]. 君子見幾而作, 不俟終日.□ 先王之所以禮吾三人者, 爲道之存故也；今而忽之, 是忘道也[七]. 忘道之人, 胡可與久處！豈爲區區之禮哉?｣[八]遂謝病去. 申公、白生獨留.

[一]師古曰：｢耆讀曰嗜.｣

[二]師古曰：｢醴, 甘酒也. 少麴多米, 一宿而熟, 不齊之.｣

[三]師古曰：｢鉗, 以鐵束頸也, 音其炎反.｣

[四]師古曰：｢與讀曰歟.｣

[五]師古曰：｢下繫之辭也.｣

[六]師古曰：｢見音胡電反.｣

[七]師古曰：｢忽, 怠也.｣

[八]師古曰：｢區區, 謂小也.｣

王戊稍淫暴, 二十年, 爲薄太后服私姦, 削東海、薛郡, 乃與吳通謀. 二人諫, 不聽, 胥靡之[一], 衣之赭衣, 使杵臼雅舂於市[二]. 休侯使人諫王, 王曰：｢季父不吾與, 我起, 先取季父矣.｣[三]休侯懼, 乃與母太夫人奔京師[四]. 二十一年春, 景帝之三年也, 削書到, 遂應吳王反. 其相張尚、太傅趙夷吾諫, 不聽. 遂殺尚、夷吾, 起兵會吳西攻梁, 破棘壁, 至昌邑南, 與漢將周亞夫戰. 漢絕吳楚糧道, 士饑, 吳王走, 戊自殺, 軍遂降漢.

[一]應劭曰：｢詩云□若此無罪, 淪胥以鋪□ . 胥靡, 刑名也.｣ 晉灼曰：｢胥, 相也. 靡, 隨也. 古者相隨坐輕刑之名.｣ 師古曰：｢聯繫使相隨而服役之, 故謂之胥靡, 猶今之役囚徒以鎖聯綴耳. 晉說近之, 而云隨坐輕刑, 非也.｣

[二]晉灼曰：｢高肱舉杵, 正身而舂之.｣ 師古曰：｢爲木杵而手舂, 即今所謂步臼者耳, 非碓臼也.｣

[三]師古曰；｢不吾與, 言不與我同心.｣

[四]臣瓚曰：｢侯母號太夫人.｣

漢已平吳楚, 景帝乃立宗正平陸侯禮爲楚王, 奉元王後, 是爲文王. 四年薨, 子安王道嗣. 二十二年薨, 子襄王注嗣. 十四年薨, 子節王純嗣. 十六年薨, 子延壽嗣. 宣帝即位, 延壽以爲廣陵王胥武帝子, 天下有變必得立, 陰欲附倚輔助之[一], 故爲其(後)[后]母弟趙何齊取廣陵王女爲妻. 與何齊謀曰：｢我與廣陵王相結, 天下不安, 發兵助之, 使廣陵王立, 何齊尚公主, 列侯可得也.｣ 因使何齊奉書遺廣陵王曰：｢願長耳目[二], 毋後人有天下.｣[三]何齊父長年上書告之. 事下有司, 考驗辭服, 延壽自殺. 立三十二年, 國除.

[一]師古曰：｢倚, 依也. 音於綺反.｣

[二]師古曰：｢言常伺聽, 勿失機也.｣

[三]師古曰：｢方爭天下, 勿使在人後.｣

初, 休侯富既奔京師, 而王戊反, 富等皆坐免侯, 削屬籍. 後聞其數諫戊, 乃更封爲紅侯. 太夫人與竇太后有親, 懲山東之寇[一], 求留京師, 詔許之. 富子辟彊等四人[二]供養, 仕於朝[三]. 太夫人薨, 賜塋[四], 葬靈戶[五]. 富傳國至曾孫, 無子, 絕.

[一]師古曰：｢懲, 創也.｣

[二]師古曰：｢辟音必亦反. 彊音居良反. 又辟讀曰闢, 彊讀曰疆. 解在文紀.｣

[三]師古曰：｢四子以在京師供養其祖母, 故仕於漢朝也.｣

[四]師古曰：｢塋, 冢地, 謂爲界域. 塋音營.｣

[五]師古曰：｢地名也.｣

辟彊字少卿, 亦好讀詩, 能屬文[一]. 武帝時, 以宗室子隨二千石論議, 冠諸宗室[二]. 清靜少欲, 常以書自娛, 不肯仕. 昭帝即位, 或說大將軍霍光曰：｢將軍不見諸呂之事乎? 處伊尹、周公之位, 攝政擅權, 而背宗室, 不與共職, 是以天下不信, 卒至於滅亡. 今將軍當盛位, 帝春秋富, 宜納宗室, 又多與大臣共事[三], 反諸呂道, 如是則可以免患.｣[四]光然之, 乃擇宗室可用者. 辟彊子德待詔丞相府[五], 年三十餘, 欲用之. 或言父見在, 亦先帝之所寵也. 遂拜辟彊爲光祿大夫, 守長樂衛尉, 時年已八十矣. 徙爲宗正, 數月卒.

[一]師古曰：｢屬文, 謂會綴文辭也, 音之欲反. 後皆類此.｣

[二]師古曰：｢論議每出宗室之上也.｣

[三]服虔曰：｢共議事也.｣ 師古曰：｢每事皆與參共知之.｣

[四]師古曰：｢言諸呂專權, 所以滅亡, 今納宗室, 是反其道, 乃可免患也.｣

[五]師古曰：｢於丞相府聽詔命也.｣

德字路叔(少), 修黃老術, 有智略. 少時數言事, 召見甘泉宮, 武帝謂之｢千里駒｣[一]. 昭帝初, 爲宗正丞, 雜治劉澤詔獄[二]. 父爲宗正, 徙大鴻臚丞, 遷太中大夫, 後復爲宗正, 雜案上官氏、蓋主事. 德常持老子知足之計[三]. 妻死, 大將軍光欲以女妻之, 德不敢取, 畏盛滿也. 蓋長公主孫譚遮德自言[四], 德數責以公主起居無狀[五]. 侍御史以爲光望不受女[六], 承指劾德誹謗詔獄[七], 免爲庶人, 屏居山田. 光聞而恨之[八], 復白召德守青州刺史. 歲餘, 復爲宗正, 與立宣帝[九], 以定策賜爵關內侯. 地節中, 以親親行謹厚封爲陽城侯. 子安民爲郎中右曹, 宗家以德得官宿衛者二十餘人.

[一]師古曰：｢言若駿馬可致千里也. 年齒幼少, 故謂之駒.｣

[二]師古曰：｢雜謂以他官共治之也. 劉澤, 齊孝王之孫, 謀反欲殺青州刺史者.｣

[三]師古曰：｢老子德經云□知足不辱□ .｣

[四]師古曰：｢公主之孫名譚, 自言者, 申理公主所坐.｣

[五]師古曰：｢無狀, 無善狀也. 數音所具反.｣

[六]師古曰：｢望, 怨望也.｣

[七]師古曰：｢承指, 謂取霍光之意指, 德實責數公主, 而御史乃以爲受譚冤訴, 故云誹謗詔獄.｣

[八]師古曰：｢以御史不知己意.｣

[九]師古曰：｢與讀曰豫. 豫其謀議也.｣

德寬厚, 好施生[一], 每行京兆尹事, 多所平反罪人[二]. 家產過百萬, 則以振昆弟[三]賓客食飲[四], 曰：｢富, 民之怨也.｣ 立十一年, 子向坐鑄偽黃金, 當伏法[五], 德上書訟罪. 會薨, 大鴻臚奏德訟子罪, 失大臣體, 不宜賜諡置嗣. 制曰：｢賜諡繆侯[六], 爲置嗣.｣ 傳至孫慶忌, 復爲宗正太常. 薨, 子岑嗣, 爲諸曹中郎將, 列校尉, 至太常. 薨, 傳子, 至王莽敗, 乃絕.

[一]師古曰：｢言好施恩惠於人, 而生全之.｣

[二]蘇林曰：｢反音幡, 幡罪人辭使從輕也.｣

[三]師古曰：｢振, 舉救之.｣

[四]師古曰：｢既以救貧昆弟, 又散供食飲之費.｣

[五]如淳曰：｢律, 鑄偽黃金棄市也.｣

[六]師古曰：｢繆, 惡諡也, 以其妄訟子.｣

向字子政[一], 本名更生. 年十二, 以父德任爲輦郎[二]. 既冠, 以行修飭擢爲諫大夫[三]. 是時, 宣帝循武帝故事, 招選名儒俊材置左右. 更生以通達能屬文辭, 與王褒、張子僑等並進對[四], 獻賦頌凡數十篇. 上復興神僊方術之事, 而淮南有枕中鴻寶苑秘書[五]. 書言神僊使鬼物爲金之術, 及鄒衍重道延命方, 世人莫見, 而更生父德武帝時治淮南獄得其書. 更生幼而讀誦, 以爲奇, 獻之, 言黃金可成. 上令典尚方鑄作事[六], 費甚多, 方不驗. 上乃下更生吏, 吏劾更生鑄偽黃金, 繫當死. 更生兄陽城侯安民上書, 入國戶半, 贖更生罪. 上亦奇其材, 得踰冬減死論[七]. 會初立穀梁春秋, 徵更生受穀梁, 講論五經於石渠[八]. 復拜爲郎中給事黃門, 遷散騎諫大夫給事中.

[一]師古曰：｢名向, 字子政. 義則相配, 而近代學者讀向音餉, 既無別釋, 靡所據憑, 當依本字爲勝也.｣

[二]服虔曰：｢父保任其子爲郎也. 輦郎, 如今引御輦郎也.｣

[三]師古曰：｢飭, 整也, 讀與敕同, 其字從力.｣

[四]師古曰：｢子僑官至光祿大夫, 見藝文志. 進對, 謂進見而對詔命也. 僑字或作蟜, 或作喬, 皆音鉅驕反.｣

[五]師古曰：｢鴻寶苑祕書, 並道術篇名. 臧在枕中, 言常存錄之不漏泄也.｣

[六]師古曰：｢尚方, 主巧作金銀之所. 若今之中尚署.｣

[七]服虔曰：｢踰冬, 至春行寬大而減死罪.｣ 如淳曰：｢獄冬盡當決竟, 而得踰冬, 復至後冬, 故或逢赦, 或得減死也.｣ 師古曰：｢服說是也.｣

[八]師古曰：｢三輔舊事云石渠閣在未央大殿北, 以藏祕書.｣

元帝初即位, 太傅蕭望之爲前將軍, 少傅周堪爲諸吏光祿大夫[一], 皆領尚書事, 甚見尊任. 更生年少於望之、堪, 然二人重之, 薦更生宗室忠直, 明經有行, 擢爲散騎宗正給事中, 與侍中金敞拾遺於左右. 四人同心輔政, 患苦外戚許、史在位放縱, 而中書宦官弘恭、石顯弄權. 望之、堪、更生議, 欲白罷退之. 未白而語泄, 遂爲許、史及恭、顯所譖愬, 堪、更生下獄, 及望之皆免官. 語在望之傳. 其春地震, 夏, 客星見昴、卷舌間[二]. 上感悟, 下詔賜望之爵關內侯, 奉朝請. 秋, 徵堪、向, 欲以爲諫大夫, 恭、顯白皆爲中郎. 冬, 地復震. 時恭、顯、許、史子弟侍中諸曹, 皆側目於望之等, 更生懼焉, 乃使其外親上變事[三], 言：

[一]師古曰：｢加官也. 百官公卿表云諸吏所加或列侯、將軍、卿大夫, 得舉不法也.｣

[二]師古曰：｢見於昴與卷舌之間也. 卷音俱免反.｣

[三]師古曰：｢非常之事, 故謂之變也.｣

竊聞故前將軍蕭望之等, 皆忠正無私, 欲致大治, 忤於貴戚尚書[一]. 今道路人聞望之等復進, 以爲且復見毀讒, 必曰嘗有過之臣不宜復用, 是大不然[二]. 臣聞春秋地震, 爲在位執政太盛也, 不爲三獨夫動, 亦已明矣[三]. 且往者高皇帝時, 季布有罪, 至於夷滅, 後赦以爲將軍, 高后、孝文之間卒爲名臣[四]. 孝武帝時兒寬有重罪繫, 按道侯韓說諫曰：[五]｢前吾丘壽王死, 陛下至今恨之[六]；今殺寬, 後將復大恨矣！｣ 上感其言, 遂貰寬[七], 復用之, 位至御史大夫, 御史大夫未有及寬者也. 又董仲舒坐私爲災異書, 主父偃取奏之, 下吏, 罪至不道, 幸蒙不誅, 復爲太中大夫, 膠西相, 以老病免歸. 漢有所欲興, 常有詔問[八]. 仲舒爲世儒宗, 定議有益天下. 孝宣皇帝時, 夏侯勝坐誹謗繫獄, 三年免爲庶人. 宣帝復用勝, 至長信少府, 太子太傅, 名敢直言, 天下美之. 若乃群臣, 多此比類, 難一二記[九]. 有過之臣, 無負國家, 有益天下, 此四臣者, 足以觀矣.

[一]師古曰：｢忤猶逆也, 音五故反. 他皆類此.｣

[二]師古曰：｢言不宜用有過之臣者, 此議非也.｣

[三]應劭曰：｢謂蕭望之、周堪及向.｣ 師古曰：｢獨夫猶言匹夫也.｣

[四]師古曰：｢卒, 終也.｣

[五]師古曰：｢說讀曰悅.｣

[六]師古曰：｢恨猶悔也.｣

[七]師古曰：｢貰謂緩恕其罪也.｣

[八]師古曰：｢興謂改作(慮)[憲]章.｣

[九]師古曰：｢比音必寐反.｣

前弘恭奏望之等獄決, 三月, 地大震. 恭移病出[一], 後復視事, 天陰雨雪[二]. 由是言之, 地動殆爲恭等[三].

[一]師古曰：｢移病者, 移書言病也, 一曰言以病移出, 不居官府.｣

[二]師古曰：｢雨音于具反.｣

[三]師古曰：｢殆, 近也.｣

臣愚以爲宜退恭、顯以章蔽善之罰[一], 進望之等以通賢者之路. 如此, 太平之門開, 災異之原塞矣.

[一]師古曰：｢章, 明也.｣

書奏, 恭、顯疑其更生所爲, 白請考姦詐. 辭果服, 遂逮更生繫獄, 下太傅韋玄成、諫大夫貢禹, 與廷尉雜考. 劾更生前爲九卿, 坐與望之、堪謀排車騎將軍高、許、史氏侍中者, 毀離親戚, 欲退去之, 而獨專權. 爲臣不忠, 幸不伏誅, 復蒙恩徵用, 不悔前過, 而教令人言變事, 誣罔不道. 更生坐免爲庶人. 而望之亦坐使子上書自冤前事, 恭、顯白令詣獄置對[一]. 望之自殺. 天子甚悼恨之, 乃擢周堪爲光祿勳, 堪弟子張猛光祿大夫給事中, 大見信任. 恭、顯憚之, 數譖毀焉. 更生見堪、猛在位, 幾己得復進[二], 懼其傾危, 乃上封事諫曰：

[一]師古曰：｢置對者, 立爲對辭.｣

[二]師古曰：｢幾讀曰冀.｣

臣前幸得以骨肉備九卿, 奉法不謹, 乃復蒙恩. 竊見災異並起, 天地失常, 徵表爲國[一]. 欲終不言, 念忠臣雖在甽畝, 猶不忘君, 惓惓之義也[二]. 況重以骨肉之親[三], 又加以舊恩未報乎！欲竭愚誠, 又恐越職, 然惟二恩未報[四], 忠臣之義, 一杼愚意, 退就農畝, 死無所恨[五].

[一]師古曰：｢徵, 證也.｣

[二]師古曰：｢甽者, 田中之溝也. 田溝之法, 耜廣五寸, 二耜爲耦, 一耦之伐, 廣尺深尺, 謂之甽, 六甽而爲一畝. 甽音工犬反, 字或作畎, 其音同耳. 惓惓、忠謹之意. 惓讀與拳同, 音其專反. 禮記曰□得一善則拳拳服膺, 弗失之矣□ .｣

[三]師古曰：｢重音直用反.｣

[四]師古曰：｢惟, 思也.｣

[五]師古曰：｢杼謂引而泄之也. 音食汝反.｣

臣聞舜命九官[一], 濟濟相讓, 和之至也. 眾賢和於朝, 則萬物和於野. 故簫韶九成, 而鳳皇來儀；擊石拊石, 百獸率舞[二]. 四海之內, 靡不和寧. 及至周文, 開基西郊[三], 雜遝眾賢, 罔不肅和[四], 崇推讓之風, 以銷分爭之訟. 文王既沒, 周公思慕, 歌詠文王之德, 其詩曰：｢於穆清廟, 肅雍顯相；濟濟多士, 秉文之德.｣[五]當此之時, 武王、周公繼政, 朝臣和於內, 萬國驩於外, 故盡得其驩心, 以事其先祖. 其詩曰：｢有來雍雍, 至止肅肅, 相維辟公, 天子穆穆.｣[六]言四方皆以和來也. 諸侯和於下, 天應報於上, 故周頌曰｢降福穰穰｣[七], 又曰｢飴我釐麰｣[八]. 釐麰, 麥也, 始自天降. 此皆以和致和, 獲天助也.

[一]師古曰：｢尚書禹作司空, 棄后稷, 契司徒, 咎繇作士, 垂共工, (作)[益]朕虞, 伯夷秩宗, 夔典樂, 龍納言, 凡九官也.｣

[二]師古曰：｢詔, 舜樂名. 舉簫管之屬, 示其備也. 於韶樂九奏則鳳皇見其容儀, 擊鍾鳴磬而百獸相率來舞, 言感至和也.｣

[三]師古曰：｢言文王始受命作周也.｣

[四]師古曰：｢雜遝, 聚積之貌, 遝音大合反.｣

[五]師古曰：｢此周頌祀文王清廟之詩也. 於, 歎辭也. 穆, 美也. 肅, 敬也. 雍, 和也. 顯, 明也. 相, 助也. 濟濟, 盛也. 言文王有清淨之化, 敬而且和, 光明著見, 故濟濟之眾士皆執行文王之德也. 於讀曰烏.｣

[六]師古曰：｢此周頌禘太祖之雝詩也. 相, 助也. 辟, 百辟也. 公, 諸侯也. 言有此賓客以和而來至(也)[止]而敬者, 乃助王祭之人, 百辟與諸侯耳. 於是時, 天子則穆穆然. 禮記曰□天子穆穆, 諸侯皇皇□ . 辟音璧.｣

[七]師古曰：｢此執競之篇祀武王之詩也. 穰穰, 多也. 音人羊反.｣

[八]師古曰：｢此思文之篇以后稷配天之詩也. 飴, 遺也, 言天遺此物也. 飴讀與貽同也. 釐音力之反, 又讀與來同. 麰音牟.｣

下至幽、厲之際, 朝廷不和, 轉相非怨[一], 詩人疾而憂之曰：｢民之無良, 相怨一方.｣[二]眾小在位而從邪議, 歙歙相是而背君子, 故其詩曰：｢歙歙訿訿, 亦孔之哀！謀之其臧, 則具是違；謀之不臧, 則具是依！｣[三]君子獨處守正, 不橈眾枉[四], 勉彊以從王事則反見憎毒讒愬, 故其詩曰：｢密勿從事, 不敢告勞, 無罪無辜, 讒口嗷嗷！｣[五]當是之時, 日月薄蝕而無光[六], 其詩曰：｢朔日辛卯, 日有蝕之, 亦孔之醜！｣[七]又曰：｢彼月而微, 此日而微, 今此下民, 亦孔之哀！｣[八]又曰：｢日月鞠凶, 不用其行；四國無政, 不用其良！｣[九]. 天變見於上, 地變動於下, 水泉沸騰, 山谷易處. 其詩曰：｢百川沸騰, 山冢卒崩, 高岸爲谷, 深谷爲陵. 哀今之人, 胡憯莫懲！｣[一０]霜降失節, 不以其時, 其詩曰：｢正月繁霜, 我心憂傷；民之訛言, 亦孔之將！｣ 言民以是爲非, 甚眾大也[一一]. 此皆不和, 賢不肖易位之所致也[一二].

[一]師古曰：｢厲王、夷王之子. 厲王生宣王, 宣王生幽王.｣

[二]師古曰：｢此小雅角弓之篇刺幽王之詩也. 良, 善也. 言人各爲不善, 其意乖離, 而相怨也. 一方, 謂自守一方, 所嚮異之.｣

[三]師古曰：｢此小雅小旻篇刺幽王之詩也. 言在位卿士. 歙歙然患其上, 訿訿然不供職, 各失臣節, 甚可哀痛. 而謀之善者, 則背違之, 不善之謀, 依而施用, 所以爲刺也. 歙音翕. 訿音紫.｣

[四]師古曰：｢橈, 屈也, 不爲眾曲而自屈也. 橈音女教反.｣

[五]師古曰：｢此小雅十月之交篇刺幽王之詩也. 密勿猶黽勉從事也. 嗷嗷, 眾聲也. 言己黽勉行事, 不敢自陳勞苦, 實無罪辜, 而被讒譖嗷嗷然也. 嗷音敖.｣

[六]師古曰：｢薄, 迫也. 謂被掩迫也.｣

[七]師古曰：｢自此已下至□百川沸騰□, 皆十月之交詩也. 孔, 甚也. 醜, 惡也. 周之十月, 夏之八月, 朔日有辛卯, 日月交會, 而日見蝕, 陰侵於陽. 辛, 金日也. 卯, 木辰也. 以卯侵金, 則臣侵君, 故甚惡之.｣

[八]師古曰：｢微, 虧微也. 言彼月者, 當有虧耳, 而今此日, 乃復微也. 言君臣失道, 是爲災異, 故令人甚哀也.｣

[九]師古曰：｢鞠, 告也. 言日月不用其常行之道以告凶災者, 由四方之國無政理, 不能用善人也.｣

[一０]師古曰：｢沸, 湧出也. 騰, 乘也. 冢, 山頂也. 卒, 盡也. 胡, 何也. 憯, 曾也. 懲, 乂也. 言百川沸涌而相乘陵, 山頂隆高而盡崩壞, 陵谷易處, 尊卑失序, 咎異大矣, 誠可畏懼. 哀哉今人, 何爲曾莫創乂也！憯音千感反.｣

[一一]張晏曰：｢正月, 夏之四月也, 純陽用事, 而反多霜, 急恆寒(苦)[若]之災也.｣ 師古曰：｢此小雅正月之篇刺幽王之詩也. 四月正陽之月, 故謂之正月. 繁, 多也. 訛, 偽也. 孔, 甚也. 將, 大也. 此言王政乖舛, 陽月多霜, 害於生物, 故己心爲憂傷, 而眾庶之人, 共爲偽言, 以是爲非, 排斥賢□, 禍甚大也.｣

[一二]師古曰：｢賢人在下, 不肖居上, 故云易位.｣

自此之後, 天下大亂, 篡殺殃禍並作, 厲王奔彘[一], 幽王見殺[二]. 至乎平王末年, 魯隱之始即位也[三], 周大夫祭伯乖離不和, 出奔於魯[四], 而春秋爲諱, 不言來奔, 傷其禍殃自此始也. 是後尹氏世卿而專恣[五], 諸侯背畔而不朝, 周室卑微. 二百四十二年之間[六], 日食三十六[七], 地震五[八], 山陵崩阤二[九], 彗星三見[一０], 夜常星不見, 夜中星隕如雨一[一一], 火災十四[一二]. 長狄入三國[一三], 五石隕墜, 六鶂退飛, 多麋, 有蜮、蜚, 鴝鵒來巢者, 皆一見[一四]. 晝冥晦[一五]. 雨木冰[一六]. 李梅冬實. 七月霜降, 草木不死[一七]. 八月殺菽[一八]. 大雨雹[一九]. 雨雪雷霆失序相乘[二０]. 水、旱、饑, 蝝、螽、螟螽午並起[二一]. 當是時, 禍亂輒應, 弒君三十六[二二], 亡國五十二[二三], 諸侯奔走, 不得保其社稷者, 不可勝數也[二四]. 周室多禍：晉敗其師於貿戎；[二五]伐其郊；[二六]鄭傷桓王；[二七]戎執其使；[二八]衛侯朔召不往, 齊逆命而助朔；[二九]五大夫爭權, 三君更立, 莫能正理[三０]. 遂至陵夷不能復興. [三一]

[一]師古曰：｢厲王無道, 下不堪命, 乃相與畔襲厲王. 厲王出奔彘. 彘, 晉地, 今晉州北永安縣是也.｣

[二]師古曰：｢爲犬戎所攻, 殺幽王于驪山下, 虜褒姒, 盡取周賂而去.｣

[三]師古曰：｢平王, 幽王之子.｣

[四]張晏曰：｢隱元年□祭伯來□, 穀梁傳曰□奔也□ .｣ 師古曰：｢祭音側介反.｣

[五]師古曰：｢春秋公羊經隱公三年□夏四月, 尹氏卒.□ 傳曰□尹氏者何? 天子之大夫也. 其稱尹氏何? 貶也. 曷爲貶? 譏繼卿. 繼卿, 非禮也.□ 又詩小雅節南山云□尹氏太師, 赫赫師尹, 不平謂何！□ 刺之也.｣

[六]師古曰：｢謂從隱公元年至哀公十四年獲麟也. 隱公十一年, 桓公十八年, 莊公三十二年, 閔公(三)[二]年, 僖公三十三年, 文公十八年, 宣公十八年, 成公十八年, 襄公三十一年, 昭公三十二年, 定公十五年, 哀公十四年, 凡二百四十二年也.｣

[七]師古曰：｢謂隱三年二月己巳；桓三年七月壬辰朔, 十七年十月朔；莊十八年三月, 二十五年六月辛未朔, 二十六年十二月癸亥朔, 三十年九月庚午朔；僖五年九月戊申朔, 十二年三月庚午, 十五年五月；文元年二月癸亥朔, 十五年六月辛丑朔；宣八年七月甲子, 十年四月丙辰, 十七年六月癸卯；成十六年六月丙寅朔, 十七年十二月丁巳朔；襄十四年二月乙未朔, 十五年秋八月丁巳, 二十年冬十月丙辰朔, 二十一年九月庚戌朔, 冬十月庚辰朔, 二十三年二月癸酉朔, 二十四年秋七月甲子朔, 八月癸巳朔, 二十七年冬十二月乙亥朔；昭七年夏四月甲辰朔, 十五年六月丁巳朔, 十七年夏六月甲戌朔, 二十一年秋七月壬午朔, 二十二年十二月癸酉朔, 二十四年夏五月乙未朔, 三十一年十二月辛亥朔；定五年正月辛亥朔, 十二年十一月丙寅朔, 十五年八月庚辰朔：凡三十六也.｣

[八]師古曰：｢謂文九年九月癸酉, 襄十六年五月甲子, 昭十九年五月己卯, 二十三年八月乙未, 哀三年四月甲午, 凡五也.｣

[九]師古曰：｢謂僖十四年八月辛卯沙鹿崩, 成五年夏梁山崩, 凡二也. 阤, 下頹也. 音丈爾反.｣

[一０]師古曰：｢謂文十四年秋七月有星孛入于北斗, 昭十七年冬有星孛于大辰, 哀十三年冬十一月有星孛于東方.｣

[一一]師古曰：｢事在莊七年夏四月辛卯.｣

[一二]師古曰：｢桓十四年秋八月壬申御廩災, 莊二十年夏齊大災, 僖二十年五月乙巳西宮災, 成三年二月甲子新宮災, 襄九年春宋火, 三十年五月甲午宋災, 昭九年夏四月陳火, 十八年夏五月壬午宋、衛、陳、鄭災, 定二年夏五月壬辰雉門及兩觀災, 哀三年五月辛卯桓宮、僖宮災, 四年六月辛丑亳社災, 凡十四也.｣

[一三]師古曰：｢謂春秋文十一年經書□冬十月甲午叔孫得臣敗狄于鹹□, 公羊傳曰□狄者何? 長狄也, 兄弟三人, 一者之齊, 一者之魯, 一者之晉.□ 之齊榮如, 之魯喬如, 之晉焚如. 長狄, 鄋瞞之種. 鄋音搜, 瞞音末安反.｣

[一四]師古曰：｢謂僖十六年□正月戊申朔, 隕石于宋, 五. 是月, 六鶂退飛過宋都.□ 莊十七年□冬, 多麋.□ 十八年□秋, 有蜮.□ 二十九年□秋, 有蜚.□ 昭二十五年□夏, 有鴝鵒來巢.□ 蜮, 短尾狐也. 鶂, 水鳥也. 蜚, 負蠜也. 鶂音五歷反. 蜮音域. 蜚音扶味反. 鴝音劬. 鵒音欲.｣

[一五]師古曰：｢僖十五年□九月己卯晦, 震夷伯之廟.□ 穀梁傳曰□晦, 冥也.□ ｣

[一六]師古曰：｢事在成十六年正月. 雨木冰者, 氣著樹木結爲冰也, 今俗呼爲間樹. 雨音于具反.｣

[一七]師古曰：｢僖三十三年經書□冬隕霜, 不煞草.□ 李梅實, 未知在何月也. 而此言李梅冬實, 又云七月霜降, 草木不死, 與今春秋不同, 未見義所出.｣

[一八]師古曰：｢謂定公元年□十月, 隕霜殺菽.□ 周之十月, 夏之八月. 菽謂豆也.｣

[一九]師古曰：｢事在僖二十九年秋, 及昭三年冬, 四年正月. 雨音于具反.｣

[二０]師古曰：｢隱九年三月癸酉大雨震電, 庚辰大雨雪, 莊六年冬十月雨雪, 僖十年冬大雨雪, 皆是也. 靁, 古雷字也. 霆, 雷之急者也, 音大丁反.｣

[二一]如淳曰：｢螽午猶雜沓也.｣ 師古曰：｢謂桓元年秋大水, 十三年夏大水, 莊七年秋大水, 十一年秋宋大水, 二十四年秋大水, 二十五年秋大水, 宣十年秋大水, 成五年秋大水, 襄二十四年秋七月大水；僖二十一年夏大旱, 宣七年秋大旱；宣十年冬饑, 十五年冬蝝生饑, 襄二十四年冬大饑；桓五年秋螽, 僖十五年八月螽, 文三年秋雨螽於宋, 八年冬螽, 宣六年八月螽, 十三年秋、十五年秋螽, 襄七年八月螽, 哀十二年十二月螽, 十三年九月螽, 十二月螽；隱五年九月螟, 八年九月螟, 莊六年秋螟：皆是也. 螽即螟也. 螟, 蟲之食苗心者也. 螽音終, 螟音冥.｣

[二二]師古曰：｢謂隱公四年衛州吁弒其君完；十一年羽父使賊弒公于寪氏；桓二年宋督弒其君與夷；七年曲沃伯誘晉小子侯殺之；十七年鄭高渠彌弒昭公；莊八年齊無知弒其君諸兒；十二年宋萬弒其君捷；十四年傅瑕弒其君鄭子；三十二年共仲使圉人犖賊子般；閔二年共仲使卜齮賊公于武闈；僖十年晉里克弒其君卓；二十四年晉弒懷公于高梁；文元年楚太子商臣弒其君頵；十四年齊公子商人弒其君舍；十六年宋人弒其君杵臼；十八年齊人弒其君商人；魯襄仲殺子惡；莒弒其君庶其；宣二年晉趙盾弒其君夷皋；四年鄭公子歸生弒其君夷；十年陳夏徵舒弒其君平國；成十八年晉弒其君州蒲；襄七年鄭子駟使賊夜弒僖公；二十五年齊崔杼弒其君光；二十六年衛甯喜弒其君剽；二十九年閽弒吳子餘祭；三十年蔡太子般弒其君固；三十一年莒人弒其君密州；昭元年楚公子圍問王疾, 縊而弒之；十三年楚公子比弒其君虔于乾谿；十九年許太子止弒其君買；二十七年吳弒其君僚；定十三年薛弒其君比；哀四年盜殺蔡侯申；六年齊陳乞弒其君荼；十年齊人弒悼公：凡三十六.｣

[二三]師古曰：｢謂桓五年州公如曹；莊四年紀侯大去其國；十年齊師滅譚；十三年齊人滅遂；十四年楚子滅息；十六年楚滅鄧；閔元年晉滅耿, 滅霍, 滅魏；僖五年楚滅弦, 晉滅虢, 滅虞；十二年楚人滅黃；十七年楚滅項；十九年秦人取梁；二十五年衛侯燬滅邢；二十六年楚人滅夔；三十三年秦滅滑；文四年楚滅江；五年楚人滅六, 滅蓼；十六年楚人、秦人、巴人滅庸；宣八年楚人滅舒蓼, 九年取根牟；十二年楚子滅蕭；十五年晉師滅赤狄潞氏；成六年取鄟；十七年楚滅舒(蕭)[庸]；襄六年莒人滅鄫, 齊侯滅萊；十年諸侯滅偪陽；十三年取邿；二十五年楚滅舒鳩；昭四年楚子滅賴；十三年晉滅肥；十六年楚子取戎蠻氏；十七年晉滅陸渾戎；二十一年晉滅鼓；三十年吳滅徐；定四年蔡滅沈；五年楚滅唐；六年鄭滅許；十四年楚人滅頓；十五年楚子滅胡；哀八年宋公滅曹；又邾滅須句, 楚滅權, 晉滅焦、楊, 楚滅道、房、申：凡五十二.｣

[二四]師古曰：｢謂桓十五年鄭伯突出奔蔡, 襄十四年衛侯出奔齊, 昭三年北燕伯款出奔齊, 二十三年莒子庚輿來奔之類是也.｣

[二五]師古曰：｢貿戎, 地名也. 春秋公羊經成元年秋, 王師敗績于貿戎. 傳曰□孰敗之? 蓋晉敗之□ 也. 貿音莫侯反.｣

[二六]師古曰：｢郊、周邑也. 昭二十三年正月, 經書□晉人圍郊□ 也.｣

[二七]應劭曰：｢王以諸侯伐鄭, 鄭伯禦之, 射王中肩.｣ 師古曰：｢事在桓五年秋.｣

[二八]師古曰：｢隱七年冬, 經書□天王使凡伯來聘, 戎伐凡伯于楚丘以歸□ .｣

[二九]師古曰：｢春秋桓十六年, 經書□衛侯朔出奔齊□, 穀梁傳曰□天子召而不往也□ .｣

[三０]應劭曰：｢周景王崩, 單穆公、劉文公、鞏簡公、甘平公、召莊公, 此五大夫相與爭奪, 更立王子猛、子朝及敬王, 是爲三君也. 更音工衡反.｣

[三一]師古曰：｢陵夷謂卑替也. 解在成紀及異姓諸侯王表也.｣

由此觀之, 和氣致祥, 乖氣致異；祥多者其國安, 異眾者其國危, 天地之常經, 古今之通義也. 今陛下開三代之業, 招文學之士, 優游寬容, 使得並進. 今賢不肖渾殽[一], 白黑不分, 邪正雜糅, 忠讒並進[二]. 章交公車, 人滿北軍[三]. 朝臣舛午, 膠戾乘剌[四], 更相讒愬, 轉相是非[五]. 傳授增加, 文書紛糾, 前後錯繆, 毀譽渾亂[六]. 所以營或耳目, 感移心意, 不可勝載[七]. 分曹爲黨, 往往群朋[八], 將同心以陷正臣. 正臣進者, 治之表也；正臣陷者, 亂之機也. 乘治亂之機, 未知孰任, 而災異數見, 此臣所以寒心者也. 夫乘權藉勢之人, 子弟鱗集於朝[九], 羽翼陰附者眾, 輻湊於前[一０], 毀譽將必用, 以終乖離之咎[一一]. 是以日月無光, 雪霜夏隕, 海水沸出, 陵谷易處, 列星失行, 皆怨氣之所致也. 夫遵衰周之軌跡, 循詩人之所刺, 而欲以成太平, 致雅頌, 猶卻行而求及前人也[一二]. 初元以來六年矣, 案春秋六年之中, 災異未有稠如今者也[一三]. 夫有春秋之異, 無孔子之救, 猶不能解紛[一四], 況甚於春秋乎?

[一]師古曰：｢言雜亂也. 渾音胡本反, 其下亦同.｣

[二]師古曰：｢糅, 和也, 音汝救反.｣

[三]如淳曰：｢漢儀注中壘校尉主北軍壘門內, 尉一人主上書者獄. 上章於公車, 有不如法者, 以付北軍尉, 北軍尉以法治之. 楊惲上書, 遂幽北闕. 北闕, 公車所在.｣

[四]師古曰：｢言志意不和, 各相違背. 午音五故反, 剌音來曷反.｣

[五]師古曰：｢更音工衡反.｣

[六]師古曰：｢言各任私情, 不得其實.｣

[七]師古曰：｢言其誣罔天子也. 營謂回繞之.｣

[八]師古曰：｢曹, 輩也.｣

[九]師古曰：｢言其相次如魚鱗.｣

[一０]師古曰：｢輻湊, 言如車輻之歸於轂也.｣

[一一]師古曰：｢言讒佞之人毀譽得進, 則忠賢被斥, 日以乖離也.｣

[一二]師古曰：｢卻音邱略反.｣

[一三]師古曰：｢稠, 多也. 音直流反.｣

[一四]師古曰：｢紛, 亂也.｣

原其所以然者, 讒邪並進也. 讒邪之所以並進者, 由上多疑心, 既已用賢人而行善政, 如或譖之, 則賢人退而善政還[一]. 夫執狐疑之心者, 來讒賊之口；持不斷之意者, 開群枉之門[二]. 讒邪進則眾賢退, 群枉盛則正士消. 故易有否泰[三]. 小人道長, 君子道消, 君子道消, 則政日亂, 故爲否. 否者, 閉而亂也. 君子道長, 小人道消, 小人道消, 則政日治, 故爲泰. 泰者, 通而治也. 詩又云｢雨雪麃麃, 見晛聿消｣[四], 與易同義. 昔者鯀、共工、驩兜與舜、禹雜處堯朝[五], 周公與管、蔡並居周位, 當是時, 迭進相毀[六], 流言相謗, 豈可勝道哉！帝堯、成王能賢舜、禹、周公而消共工、管、蔡, 故以大治, 榮華至今. 孔子與季、孟偕仕於魯[七], 李斯與叔孫俱宦於秦[八], 定公、始皇賢季、孟、李斯而消孔子、叔孫, 故以大亂, 污辱至今. 故治亂榮辱之端, 在所信任；信任既賢, 在於堅固而不移. 詩云｢我心匪石, 不可轉也｣[九]. 言守善篤也. 易曰｢渙汗其大號｣[一０]. 言號令如汗, 汗出而不反者也. 今出善令, 未能踰時而反, 是反汗也[一一]；用賢未能三旬而退, 是轉石也. 論語曰：｢見不善如探湯.｣[一二]今二府奏佞諂不當在位, 歷年而不去[一三]. 故出令則如反汗, 用賢則如轉石, 去佞則如拔山, 如此望陰陽之調, 不亦難乎！

[一]師古曰：｢還謂收還也.｣

[二]師古曰：｢枉, 曲也.｣

[三]師古曰：｢否音皮鄙反.｣

[四]師古曰：｢此小雅角弓篇刺幽王好讒佞之詩也. 麃麃, 盛也. 見, 無雲也. 晛, 日氣也. 聿, 辭也. 言雨雪之盛麃麃然, 至於無雲, 日氣始出, 而雨雪皆消釋矣. 喻小人雖多, 王若欲興善政, 則賢者升用, 而小人誅滅矣. 麃音彼驕反. 晛音乃見反.｣.

[五]師古曰：｢鯀, 崇伯之名, 即檮杌也. 共工, 少□氏之後, 即窮奇也. 驩兜, 帝鴻氏之後, 即渾敦也. 鯀音工本反. 驩音火官反. 檮音徒高反. 杌音兀. 渾音胡本反. 敦音徒本反.｣

[六]師古曰：｢迭, 互也. 音大結反.｣

[七]師古曰：｢季、孟謂季孫、孟孫, 皆桓公之後代, 執國權而卑公室也.｣

[八]師古曰：｢叔孫者, 叔孫通也.｣

[九]師古曰：｢此邶柏舟之詩也, 言石性雖堅, 尚可移轉, 己志貞確, 執德不傾, 過於石也.｣

[一０]師古曰：｢此易渙卦九(四)[五]爻辭也. 言王者渙然大發號令, 如汗之出也.｣

[一一]師古曰：｢一時, 三月也.｣

[一二]師古曰：｢論語載孔子之言. 探湯, 言其除難無所避也.｣

[一三]如淳曰：｢二府, 丞相、御史也.｣ 師古曰：｢讇, 古諂字.｣

是以群小窺見間隙, 緣飾文字, 巧言醜詆[一], 流言飛文, 譁於民間[二]. 故詩云：｢憂心悄悄, 慍于群小.｣[三]小人成群, 誠足慍也. 昔孔子與顏淵、子貢更相稱譽, 不爲朋黨[四]；禹、稷與皋陶傳相汲引, 不爲比周[五]. 何則? 忠於爲國, 無邪心也. 故賢人在上位, 則引其類而聚之於朝, 易曰｢飛龍在天, 大人聚也｣[六]；在下位, 則思與其類俱進, 易曰｢拔茅茹以其彙, 征吉｣[七]. 在上則引其類, 在下則推其類, 故湯用伊尹, 不仁者遠, 而眾賢至, 類相致也. 今佞邪與賢臣並在交戟之內[八], 合黨共謀, 違善依惡, 歙歙訿訿, 數設危險之言, 欲以傾移主上. 如忽然用之, 此天地之所以先戒, 災異之所以重至者也[九].

[一]師古曰：｢詆, 毀也, 辱也. 音丁禮反.｣

[二]師古曰：｢譁, 讙也. 譁音火瓜反.｣

[三]師古曰：｢此邶柏舟言仁而不遇之詩也. 悄悄, 憂貌. 慍, 怒也. 悄音千小反.｣

[四]師古曰：｢事具見論語. 更音工衡反.｣

[五]師古曰：｢事見尚書舜典. 比音頻寐反.｣

[六]師古曰：｢此乾卦九五象辭也. 言聖王正位, 臨馭四方, 則賢人君子皆來見也.｣

[七]鄭氏曰；｢彙音謂. 彙, 類也. 茹, 牽引也. 茅喻君有潔白之德, 臣下引其類而仕之.｣ 師古曰：｢此泰卦初九爻辭. 征, 行也. 茹音汝據反.｣

[八]師古曰：｢交戟, 謂宿衛者.｣

[九]師古曰：｢重音直用反.｣

自古明聖, 未有無誅而治者也, 故舜有四放之罰[一], 而孔子有兩觀之誅[二], 然後聖化可得而行也. 今以陛下明知, 誠深思天地之心, 跡察兩觀之誅[三], 覽否泰之卦, 觀雨雪之詩, 歷周、唐之所進以爲法, 原秦、魯之所消以爲戒[四], 考祥應之福, 省災異之禍, 以揆當世之變[五], 放遠佞邪之黨, 壞散險詖之聚[六], 杜閉群枉之門, 廣開眾正之路[七], 決斷狐疑, 分別猶豫, 使是非炳然可知, 則百異消滅, 而眾祥並至, 太平之基, 萬世之利也.

[一]師古曰：｢謂流共工于幽州, 放驩兜于崇山, 竄三曲于三危, 殛鯀于羽山也.｣

[二]應劭曰：｢少正卯姦人之雄, 故孔子攝司寇七日, 誅之於兩觀之下.｣ 師古曰：｢兩觀, 謂闕也.｣

[三]師古曰：｢尋其餘跡而察之.｣

[四]師古曰：｢歷謂歷觀之, 原謂思其本也.｣

[五]師古曰：｢省, 視也. 揆, 度也.｣

[六]師古曰：｢險言曰詖, 音彼義反.｣

[七]師古曰：｢杜, 塞也.｣

臣幸得託肺附[一], 誠見陰陽不調, 不敢不通所聞. 竊推春秋災異, 以(效)[救]今事一二, 條其所以[二], 不宜宣泄. 臣謹重封昧死上.

[一]師古曰：｢舊解云肺附謂肝肺相附著, 猶言心膂也. 一說肺謂斫木之肺札也, 自言於帝室猶肺札附於大材木也.｣

[二]師古曰：｢以, 由也.｣

恭、顯見其書, 愈與許、史比而怨更生等[一]. 堪性公方, 自見孤立, 遂直道而不曲. 是歲夏寒, 日青無光, 恭、顯及許、史皆言堪、猛用事之咎. 上內重堪, 又患眾口之寖潤, 無所取信. 時長安令楊興以材能幸, 常稱譽堪. 上欲以爲助, 乃見問興：｢朝臣齗齗不可光祿勳, 何(也)[邪]?｣[二]興者傾巧士, 謂上疑堪, 因順指曰：｢堪非獨不可於朝廷, 自州里亦不可也. 臣見眾人聞堪前與劉更生等謀毀骨肉, 以爲當誅, 故臣前言堪不可誅傷, 爲國養恩也.｣ 上曰：｢然此何罪而誅? 今宜奈何?｣ 興曰：｢臣愚以爲可賜爵關內侯, 食邑三百戶, 勿令典事. 明主不失師傅之恩, 此最策之得者也.｣ 上於是疑. 會城門校尉諸葛豐亦言堪、猛短, 上因發怒免豐. 語在其傳. 又曰：｢豐言堪、猛貞信不立, 朕閔而不治, 又惜其材能未有所效, 其左遷堪爲河東太守, 猛槐里令.｣

[一]師古曰：｢比音頻寐反.｣

[二]師古曰：｢齗齗, 忿嫉之意也. 齗音牛斤反.｣

顯等專權日甚. 後三歲餘, 孝宣廟闕災, 其晦, 日有蝕之. 於是上召諸前言日變在堪、猛者責問, 皆稽首謝. 乃因下詔曰：｢河東太守堪, 先帝賢之, 命而傅朕. 資質淑茂, 道術通明[一], 論議正直, 秉心有常, 發憤悃愊[二], 信有憂國之心. 以不能阿尊事貴, 孤特寡助, 抑厭遂退[三], 卒不克明[四]. 往者眾臣見異[五], 不務自修, 深惟其故, 而反晻昧說天, 託咎此人[六]. 朕不得已[七], 出而試之, 以彰其材. 堪出之後, 大變仍臻, 眾亦嘿然. 堪治未期年, 而三老官屬有識之士詠頌其美, 使者過郡, 靡人不稱[八]. 此固足以彰先帝之知人, 而朕有以自明也. 俗人乃造端作基, 非議詆欺[九], 或引幽隱, 非所宜明, 意疑以類, 欲以陷之, 朕亦不取也. 朕迫于俗, 不得專心, 乃者天著大異, 朕甚懼焉. 今堪年衰歲暮, 恐不得自信[一０], 排於異人, 將安究之哉? [一一]其徵堪詣行在所.｣ 拜爲光祿大夫, 秩中二千石, 領尚書事. 猛復爲太中大夫給事中. 顯幹尚書[事][一二], 尚書五人, 皆其黨也. 堪希得見, 常因顯白事, 事決顯口. 會堪疾瘖, 不能言而卒[一三]. 顯誣譖猛, 令自殺於公車. 更生傷之, 乃著疾讒、擿要、救危及世頌, 凡八篇[一四], 依興古事, 悼己及同類也[一五]. 遂廢十餘年.

[一]師古曰：｢淑, 善也. 茂, 美也.｣

[二]張晏曰：｢悃, 誠也. 愊, 緻密也.｣ 師古曰：｢悃愊, 至誠也. 悃音口本反. 愊音平力反.｣

[三]師古曰：｢厭音一甲反, 謂不伸也.｣

[四]師古曰：｢卒, 終也. 克, 能也.｣

[五]師古曰：｢異, 災異也.｣

[六]師古曰：｢晻, 不明也, 讀與暗同, 又音烏感反.｣

[七]師古曰：｢已, 止也.｣

[八]師古曰：｢靡, 無也.｣

[九]師古曰：｢詆, 毀也, 音丁禮反.｣

[一０]師古曰：｢信讀曰伸.｣

[一一]師古曰：｢究, 竟也, 明也.｣

[一二]師古曰：｢幹與管同, 言管主其事.｣

[一三]師古曰：｢瘖音於今反.｣

[一四]師古曰：｢擿謂指發之也, 音吐歷反.｣

[一五]師古曰：｢興謂比喻也, 音許證反.｣

成帝即位, 顯等伏辜, 更生乃復進用, 更名向. 向以故九卿召拜爲中郎, 使領護三輔都水[一]. 數奏封事, 遷光祿大夫. 是時帝元舅陽平侯王鳳爲大將軍秉政, 倚太后, 專國權[二], 兄弟七人皆封爲列侯. 時數有大異, 向以爲外戚貴盛, 鳳兄弟用事之咎. 而上方精於詩書, 觀古文, 詔向領校中五經祕書[三]. 向見尚書洪範, 箕子爲武王陳五行陰陽休咎之應[四]. 向乃集合上古以來歷春秋六國至秦漢符瑞災異之記, 推跡行事, 連傳禍福, 著其占驗, 比類相從, 各有條目, 凡十一篇, 號曰洪範五行傳論, 奏之. 天子心知向忠精, 故爲鳳兄弟起此論也, 然終不能奪王氏權.

[一]蘇林曰：｢三輔多溉灌渠, 悉主之, 故言都水.｣

[二]師古曰：｢倚音於綺反.｣

[三]師古曰：｢言中者以別於外.｣

[四]師古曰：｢休, 美也, 音許求反. 它皆類此.｣

久之, 營起昌陵, 數年不成, 復還歸延陵, 制度泰奢. 向上疏諫曰：

臣聞易曰：｢安不忘危, 存不忘亡, 是以身安而國家可保也.｣[一]故賢聖之君, 博觀終始, 窮極事情, 而是非分明. 王者必通三統[二], 明天命所授者博, 非獨一姓也. 孔子論詩, 至於｢殷士膚敏, 祼將于京｣[三], 喟然歎曰：[四]｢大哉天命！善不可不傳于子孫, 是以富貴無常；不如是, 則王公其何以戒慎, 民萌何以勸勉?｣[五]蓋傷微子之事周, 而痛殷之亡也. 雖有堯舜之聖, 不能化丹朱之子；雖有禹湯之德, 不能訓末孫之桀紂. 自古及今, 未有不亡之國也. 昔高皇帝既滅秦, 將都雒陽, 感寤劉敬之言, 自以德不及周, 而賢於秦, 遂徙都關中, 依周之德, 因秦之阻. 世之長短, 以德爲效[六], 故常戰栗, 不敢諱亡. 孔子所謂｢富貴無常｣, 蓋謂此也.

[一]師古曰：｢易下繫之辭.｣

[二]應劭曰：｢二王之後, 與己爲三統也.｣ 孟康曰：｢天地人之始也.｣ 張晏曰：｢一曰天統, 爲周十一月建子爲正, 天始施之端也. 二曰地統, 謂殷以十二月建丑爲正, 地始化之端也. 三曰人統, 謂夏以十三月建寅爲正, 人始成之端也.｣ 師古曰：｢二家之說皆不備也. 言王者象天地人之三統, 故存三代也.｣

[三]師古曰：｢此大雅文王之篇. 殷士, 殷之卿士也. 膚, 美也. 敏, 疾也. 祼, 灌鬯也. 將, 行也. 京, 周京也. 言殷之臣有美德而敏疾, 乃來助祭于周, 行祼鬯之事, 是天命無常, 歸於有德.｣

[四]師古曰：｢喟然, 歎息貌, 音丘位反.｣

[五]師古曰：｢萌與甿同, 無知之貌.｣

[六]師古曰：｢效謂徵驗也.｣

孝文皇帝居霸陵, 北臨廁[一], 意悽愴悲懷, 顧謂群臣曰：｢嗟乎！以北山石爲槨, 用紵絮斮陳漆其間[二], 豈可動哉！｣ 張釋之進曰：｢使其中有可欲, 雖錮南山猶有隙；使其中無可欲, 雖無石槨, 又何慼焉?｣[三]夫死者無終極, 而國家有廢興, 故釋之之言, 爲無窮計也. 孝文寤焉, 遂薄葬, 不起山墳.

[一]服虔曰：｢廁, 側近水也.｣ 李奇曰：｢霸陵山北頭廁近霸水, 帝登其上以遠望也.｣

[二]應劭曰：｢斮, 斬也. 陳, 施也.｣ 孟康曰：｢斮絮以漆著其間也.｣ 師古曰：｢美石出京師北山, 今宜州石是也, 故云以北山石爲槨. 紵絮者, 可以紵衣之絮也. 斮而陳其間, 又從而漆之也. 紵音張呂反. 斮音側略反.｣

[三]師古曰：｢有可欲, 謂多臧金玉而厚葬之, 人皆欲發取之, 是有間隙也. 無可欲, 謂不寘器(衛)[備]而薄葬, 人無欲攻掘取之, 故無憂慼也. 錮謂鑄塞也. 云錮南山者, 取其深大, 假爲喻也. 錮音固.｣

易曰：｢古之葬者, 厚衣之以薪, 臧之中野, 不封不樹[一]. 後世聖人易之以棺槨.｣ 棺槨之作, 自黃帝始. 黃帝葬於橋山[二], 堯葬濟陰, 丘壟皆小, 葬具甚微[三]. 舜葬蒼梧, 二妃不從[四]. 禹葬會稽, 不改其列[五]. 殷湯無葬處[六]. 文、武、周公葬於畢[七], 秦穆公葬於雍橐泉宮祈年館下, 樗里子葬於武庫[八], 皆無丘隴之處. 此聖帝明王賢君智士遠覽獨慮無窮之計也. 其賢臣孝子亦承命順意而薄葬之, 此誠奉安君父, 忠孝之至也.

[一]師古曰：｢厚衣之以薪, 言積薪以覆之也. 不封, 謂不聚土爲墳也. 不樹, 謂不種樹也. 衣音於既反.｣

[二]師古曰：｢在上郡陽周縣.｣

[三]晉灼曰：｢丘壟, 冢墳也.｣

[四]師古曰：｢二妃, 堯之二女.｣

[五]鄭氏曰：｢不改樹木百物之列也.｣ 如淳曰：｢列, 隴也. 墨子曰□禹葬會稽之山, 既葬, 收餘壤其上, 壟若參耕之畝, 則止矣.□ ｣ 晉灼曰：｢列, 肆也. 淮南子云□舜葬蒼梧, 不變其肆□, 言不煩於民也.｣ 師古曰：｢鄭說是也. 淮南所云□不變其肆□, 肆者故也, 言山川田畝皆如故耳, 非別義也. 晉氏失之.｣

[六]師古曰：｢謂不見傳記也.｣

[七]李奇曰：｢在岐州之間.｣ 臣瓚曰：｢汲郡古文畢西於豐三十里.｣ 師古曰：｢二說皆非也. 畢陌在長安西北四十里也.｣

[八]文穎曰：｢秦惠王異母弟也.｣ 師古曰：｢樗里子且死, 曰：□葬我必於渭南章臺東, 後百年當有天子宮夾我墓.□ 及漢興, 長樂宮在其東, 未央宮在其西, 武庫正直其上也.｣

夫周公, 武王弟也, 葬兄甚微. 孔子葬母於防[一], 稱古墓而不墳[二], 曰：｢丘, 東西南北之人也, 不可不識也.｣[三]爲四尺墳, 遇雨而崩. 弟子修之, 以告孔子, 孔子流涕曰：｢吾聞之, 古[者]不修墓.｣ 蓋非之也[四]. 延陵季子適齊而反, 其子死, 葬於嬴、博之間[五], 穿不及泉, 斂以時服, 封墳掩坎, 其高可隱[六], 而號曰[七]：｢骨肉歸復於土, 命也, 魂氣則無不之也.｣ 夫嬴、博去吳千有餘里, 季子不歸葬. 孔子往觀曰：｢延陵季子於禮合矣.｣[八]故仲尼孝子, 而延陵慈父, 舜禹忠臣, 周公弟弟[九], 其葬君親骨肉, 皆微薄矣；非苟爲儉, 誠便於體也. 宋桓司馬爲石槨, 仲尼曰｢不如速朽.｣[一０]秦相呂不韋集知略之士而造春秋, 亦言薄葬之義, 皆明於事情者也.

[一]師古曰：｢防, 魯邑名也. 音扶方反.｣

[二]師古曰：｢墓謂壙穴也. 墳謂積土也.｣

[三]師古曰：｢東西南北, 言周遊以行其道, 不得專在本邦, 故墓須表識, 音式志反.｣

[四]師古曰：｢事見禮記.｣

[五]師古曰：｢二邑並在泰山, 其子死於其間.｣

[六]孟康曰：｢隱蔽之, 才可見而已.｣ 臣瓚曰：｢謂人立可隱肘也.｣ 師古曰：｢瓚說是也. 隱音於靳反.｣

[七]師古曰：｢號謂哭而且言也.｣

[八]師古曰：｢事亦見禮記.｣

[九]師古曰：｢弟弟者, 言弟能順理也. 上弟音徒計反.｣

[一０]李奇曰：｢宋桓魋爲石槨, 奢泰, 故激以此言.｣

逮至吳王闔閭, 違禮厚葬, 十有餘年, 越人發之. 及秦惠文、武、昭、嚴襄五王[一], 皆大作丘隴, 多其瘞臧[二], 咸盡發掘暴露, 甚足悲也. 秦始皇帝葬於驪山之阿[三], 下錮三泉, 上崇山墳, 其高五十餘丈, 周回五里有餘；石槨爲游館[四], 人膏爲燈燭, 水銀爲江海, 黃金爲鳧雁. 珍寶之臧, 機械之變[五], 棺槨之麗, 宮館之盛, 不可勝原[六]. 又多殺宮人, 生薶工匠, 計以萬數. 天下苦其役而反之, 驪山之作未成, 而周章百萬之師至其下矣[七]. 項籍燔其宮室營宇, 往者咸見發掘[八]. 其後牧兒亡羊, 羊入其鑿[九], 牧者持火照求羊, 失火燒其臧槨. 自古至今, 葬未有盛如始皇者也, 數年之間, 外被項籍之災, 內離牧豎之禍[一０], 豈不哀哉！

[一]師古曰：｢嚴襄者, 謂莊襄, 則始皇父也.｣

[二]師古曰：｢瘞, 埋也. 音于例反.｣

[三]師古曰：｢阿謂山曲也.｣

[四]李奇曰：｢壙中爲遊戲之觀也.｣ 師古曰：｢多累石作槨於壙中, 以爲離宮別館也.｣

[五]孟康曰：｢作機發木人之屬, 盡其巧變也.｣ 晉灼曰：｢始皇本紀令匠作機弩矢, 有所穿近, 輒射之. 又言工匠爲機, 咸皆知之, 已下, 閉羨門, 皆殺工匠也.｣ 師古曰：｢晉說是也.｣

[六]師古曰：｢言不能盡其本數.｣

[七]師古曰：｢周章, 陳勝之將.｣

[八]師古曰：｢言至其墓所者發掘之而求財物也.｣

[九]師古曰：｢鑿謂所穿冢臧者, 音在到反.｣

[一０]師古曰：｢離, 遭也.｣

是故德彌厚者葬彌薄, 知愈深者葬愈微. 無德寡知, 其葬愈厚, 丘隴彌高, 宮廟甚麗, 發掘必速. 由是觀之, 明暗之效, 葬之吉凶, 昭然可見矣. 周德既衰而奢侈, 宣王賢而中興, 更爲儉宮室, 小寢廟. 詩人美之, 斯干之詩是也[一], 上章道宮室之如制, 下章言子孫之眾多也[二]. 及魯嚴公[三]刻飾宗廟, 多築臺囿[四], 後嗣再絕[五], 春秋刺焉. 周宣如彼而昌, 魯、秦如此而絕, 是則奢儉之得失也.

[一]師古曰：｢小雅篇名, 美宣王考室. 其首章曰□秩秩斯干□ . 秩秩, 流行也. 干, 澗也. 喻宣王之德如澗水源, 秩秩流出, 無極已也.｣

[二]師古曰：｢宮室如制, 謂□殖殖其廷, 有覺其楹, 君子攸寧□ 也. 子孫眾多, 謂□維熊維羆, 男子之祥；維虺維蛇, 女子之祥□ 也.｣

[三]師古曰：｢即莊公也.｣

[四]師古曰：｢解在五行志.｣

[五]孟康曰：｢謂子般、閔公皆殺死也.｣

陛下即位, 躬親節儉, 始營初陵, 其制約小, 天下莫不稱賢明. 及徙昌陵, 增埤爲高[一], 積土爲山, 發民墳墓, 積以萬數, 營起邑居, 期日迫卒[二], 功費大萬百餘[三]. 死者恨於下, 生者愁於上, 怨氣感動陰陽, 因之以饑饉, 物故流離以十萬數[四], 臣甚惛焉[五]. 以死者爲有知, 發人之墓, 其害多矣；若其無知, 又安用大? [六]謀之賢知則不說, 以示眾庶則苦之[七]；若苟以說愚夫淫侈之人, 又何爲哉！陛下慈仁篤美甚厚, 聰明疏達蓋世, 宜弘漢家之德, 崇劉氏之美, 光昭五帝、三王, 而顧與暴秦亂君競爲奢侈, 比方丘隴[八], 說愚夫之目, 隆一時之觀, 違賢知之心, 亡萬世之安, 臣竊爲陛下羞之. 唯陛下上覽明聖黃帝、堯、舜、禹、湯、文、武、周公、仲尼之制, 下觀賢知穆公、延陵、樗里、張釋之之意. 孝文皇帝去墳薄葬, 以儉安神, 可以爲則；秦昭、始皇增山厚臧, 以侈生害, 足以爲戒. 初陵之橅, 宜從公卿大臣之議[九], 以息眾庶.

[一]師古曰：｢埤, 下也, 音婢.｣

[二]師古曰：｢卒讀曰猝.｣

[三]應劭曰：｢大萬, 億也. 大, 巨也.｣

[四]師古曰：｢物故, 謂死也. 流離, 謂亡其居處也.｣

[五]師古曰：｢惛謂不了, 言惑於此事也. 惛音昏. 一曰, 惛, 古閔字, 憂病也.｣

[六]師古曰：｢安, 焉也.｣

[七]師古曰：｢說讀曰悅. 其下亦同.｣

[八]師古曰：｢顧猶反也.｣

[九]應劭曰：｢橅音規摹之摹.｣ 師古曰：｢謂規度墓地, 應音是也. 韋玄成傳及蕭望之傳規橅音(議)[義]皆同, 其字從木.｣

書奏, 上甚感向言, 而不能從其計.

向睹俗彌奢淫, 而趙、衛之屬起微賤, 踰禮制[一]. 向以爲王教由內及外, 自近者始. 故採取詩書所載賢妃貞婦, 興國顯家可法則, 及孽嬖亂亡者[二], 序次爲列女傳, 凡八篇, 以戒天子. 及采傳記行事, 著新序、說苑凡五十篇奏之. 數上疏言得失, 陳法戒. 書數十上, 以助觀覽, 補遺闕. 上雖不能盡用, 然內嘉其言, 常嗟歎之.

[一]師古曰：｢趙皇后、昭儀、衛婕妤也.｣

[二]師古曰：｢孽, 庶也. 嬖, 愛也. 嬖音必計反.｣

時上無繼嗣, 政由王氏出, 災異■甚[一]. 向雅奇陳湯智謀, 與相親友, 獨謂湯曰：｢災異如此, 而外家日(甚)[盛], 其漸必危劉氏. 吾幸得同姓末屬, 絫世蒙漢厚恩[二], 身爲宗室遺老, 歷事三主. 上以我先帝舊臣, 每進見常加優禮, 吾而不言, 孰當言者?｣[三]向遂上封事極諫曰：

[一]師古曰：｢■, 漸也.｣

[二]師古曰：｢絫, 古累字.｣

[三]師古曰：｢孰, 誰也.｣

臣聞人君莫不欲安, 然而常危, 莫不欲存, 然而常亡, 失御臣之術也. 夫大臣操權柄, 持國政[一], 未有不爲害者也. 昔晉有六卿[二], 齊有田、崔, 衛有孫、甯, 魯有季、孟, 常掌國事, 世執朝柄. 終後田氏取齊；六卿分晉；崔杼弒其君光；孫林父、甯殖出其君衎, 弒其君剽[三]；季氏八佾舞於庭, 三家者以雍徹[四], 並專國政, 卒逐昭公. 周大夫尹氏筦朝事[五], 濁亂王室, 子朝、子猛更立, 連年乃定[六]. 故經曰｢王室亂｣, 又曰｢尹氏殺王子克｣, 甚之也[七]. 春秋舉成敗, 錄禍福, 如此類甚眾, 皆陰盛而陽微, 下失臣道之所致也. 故書曰：｢臣之有作威作福, 害于而家, 凶于而國.｣[八]孔子曰｢祿去公室, 政逮大夫｣, 危亡之兆[九]. 秦昭王舅穰侯及涇陽、葉陽君[一０]專國擅勢, 上假太后之威, 三人者權重於昭王, 家富於秦國, 國甚危殆, 賴寤范睢之言, 而秦復存. 二世委任趙高, 專權自恣, 壅蔽大臣, 終有閻樂望夷之禍[一一], 秦遂以亡. 近事不遠, 即漢所代也.

[一]師古曰：｢操, 執也. 音千高反.｣

[二]應劭曰：｢智伯、范、中行、韓、魏、趙也.｣

[三]師古曰：｢衎音口旦反. 剽音匹照反. 解在五行志.｣

[四]師古曰：｢佾, 列也, 謂舞者之行列也. 八人一佾, 八佾六十四人也. 雍, 樂詩名, 徹饌奏之. 皆憯王者之禮.｣

[五]師古曰：｢筦與管同.｣

[六]師古曰：｢更音工衡反. 解並在五行志.｣

[七]師古曰：｢言其惡大甚也.｣

[八]師古曰：｢周書洪範也. 而, 汝也. 言唯君得作威作福, 臣下爲之, 則致凶害也.｣

[九]李奇曰：｢卿當爲政, 而反大夫爲政也.｣ 臣瓚曰：｢政不由君, 下及大夫也. 上大夫即卿也.｣ 師古曰：｢瓚說是也. 論語孔子曰：□祿去公室五君矣, 政逮於大夫四君矣, 故三桓之子孫微矣.｣

[一０]鄭氏曰：｢皆昭王母之弟也.｣ 師古曰：｢穰侯, 魏冉也. 涇陽、葉陽, 皆其弟也. 葉音式涉反.｣

[一一]鄭氏曰：｢望夷, 秦宮名也.｣ 應劭曰：｢秦二世齋於望夷之宮, 閻樂以兵殺二世也.｣ 師古曰：｢博物志云宮在長陵西北, 長平觀道東, 臨涇水, 作之以望北夷. 此說非也. 胡亥葬於宜春苑, 苑不在渭北也.｣

漢興, 諸呂無道, 擅相尊王. 呂產、呂祿席太后之寵, 據將相之位[一], 兼南北軍之眾, 擁梁、趙王之尊, 驕盈無厭, 欲危劉氏. 賴忠正大臣絳侯、朱虛侯等竭誠盡節以誅滅之, 然後劉氏復安. 今王氏一姓乘朱輪華轂者二十三人, 青紫貂蟬充盈幄內, 魚鱗左右[二]. 大將軍秉事用權, 五侯驕奢僭盛, 並作威福, 擊斷自恣, 行汙而寄治, 身私而託公[三], 依東宮之尊, 假甥舅之親, 以爲威重[四]. 尚書九卿州牧郡守皆出其門[五], 筦執樞機, 朋黨比周. 稱譽者登進, 忤恨者誅傷；游談者助之說, 執政者爲之言. 排擯宗室, 孤弱公族, 其有智能者, 尤非毀而不進. 遠絕宗室之任, 不令得給事朝省, 恐其與己分權；數稱燕王、蓋主以疑上心[六], 避諱呂、霍而弗肯稱[七]. 內有管、蔡之萌, 外假周公之論, 兄弟據重, 宗族磐互[八]. 歷上古至秦漢, 外戚僭貴未有如王氏者也. 雖周皇甫、秦穰侯、漢武安、呂、霍、上官之屬, 皆不及也[九].

[一]師古曰：｢席猶因也, 言若人之坐於席也.｣

[二]師古曰：｢言在帝之左右, 相次若魚鱗也.｣

[三]師古曰：｢寄, 託也. 內爲汙私之行, 而外託治公之道也.｣

[四]師古曰：｢東宮, 太后所居也.｣

[五]師古曰：｢言爲其僚吏者皆居顯要之職.｣

[六]師古曰：｢示宗室親近而反逆也.｣

[七]師古曰：｢呂后、霍后二家皆坐僭擅誅滅, 故爲王氏諱而不言也.｣

[八]師古曰：｢磐結而交互也. 字或作牙, 謂若犬牙相交入之意也.｣

[九]師古曰：｢皇甫, 周卿士字也, 周后寵之, 故處於盛位, 權黨於朝, 詩人刺之. 事見小雅十月之交篇. 武安侯, 田蚡也.｣

物盛必有非常之變先見, 爲其人微象. 孝昭帝時, 冠石立於泰山[一], 仆柳起於上林[二]. 而孝宣帝即位, 今王氏先祖墳墓在濟南者, 其梓柱生枝葉, 扶疏上出屋, 根垂地中, 雖立石起柳, 無以過此之明也. 事勢不兩大, 王氏與劉氏亦且不並立, 如下有泰山之安, 則上有累卵之危. 陛下爲人子孫, 守持宗廟, 而令國祚移於外親, 降爲皁隸[三], 縱不爲身, 奈宗廟何！婦人內夫家, 外父母家, 此亦非皇太后之福也[四]. 孝宣皇帝不與舅平昌、樂昌侯權, 所以安全之也.

[一]晉灼曰：｢漢注冠山石名.｣ 臣瓚曰：｢冠山下有石自立, 三石爲足, 一石在上, 故曰冠石也.｣ 師古曰：｢事具在眭孟傳.｣

[二]師古曰：｢其樹已死, 僵仆於地, 而更起生, 事亦具在眭孟傳.｣

[三]師古曰：｢皁隸, 卑賤之人也. 春秋左氏傳曰□大夫臣士, 士臣皁, 皁臣輿, 輿臣隸□ 也.｣

[四]如淳曰：｢內猶親也, 而皇太后反外夫家也.｣

夫明者起福於無形, 銷患於未然. 宜發明詔, 吐德音, 援近宗室, 親而納信[一], 黜遠外戚, 毋授以政[二], 皆罷令就弟, 以則效先帝之所行, 厚安外戚, 全其宗族, 誠東宮之意, 外家之福也. 王氏永存, 保其爵祿, 劉氏長安, 不失社稷, 所以褒睦外內之姓, 子子孫孫無疆之計也. 如不行此策, 田氏復見於今, 六卿必起於漢[三], 爲後嗣憂, 昭昭甚明, 不可不深圖, 不可不蚤慮[四]. 易曰：｢君不密, 則失臣；臣不密, 則失身；幾事不密, 則害成.｣[五]唯陛下深留聖思, 審固幾密, 覽往事之戒, 以折中取信, 居萬安之實, 用保宗廟, 久承皇太后[六], 天下幸甚.

[一]師古曰：｢援, 引也, 謂升引而附近之也. 援音爰.｣

[二]師古曰：｢遠謂疏而離之也. 音于萬反.｣

[三]師古曰：｢如, 若也.｣

[四]師古曰：｢蚤, 古早字.｣

[五]師古曰：｢上繫之辭也.｣

[六]師古曰：｢言社稷不安, 則帝身亦不得久事皇太后也.｣

書奏, 天子召見向, 歎息悲傷其意, 謂曰：｢君且休矣, 吾將思之.｣[一]以向爲中壘校尉.

[一]師古曰：｢且令出外休息.｣

向爲人簡易無威儀, 廉靖樂道, 不交接世俗, 專積思於經術, 晝誦書傳, 夜觀星宿, 或不寐達旦. 元延中, 星孛東井, 蜀郡岷山崩雍江[一]. 向惡此異, 語在五行志. 懷不能已, 復上奏, 其辭曰：

[一]師古曰：｢雍讀作壅.｣

臣聞帝舜戒伯禹, 毋若丹朱敖[一]；周公戒成王, 毋若殷王紂[二]. 詩曰｢殷監不遠, 在夏后之世｣[三], 亦言湯以桀爲戒也. 聖帝明王常以敗亂自戒, 不諱廢興, 故臣敢極陳其愚, 唯陛下留神察焉.

[一]師古曰：｢事見虞書益稷篇. 丹朱, 堯子也. 敖讀曰傲.｣

[二]師古曰：｢事見周書亡逸篇.｣

[三]師古曰：｢大雅蕩之詩.｣

謹案春秋二百四十二年, 日蝕三十六, 襄公尤數, 率三歲五月有奇而壹食[一]. 漢興訖竟寧, 孝景帝尤數, 率三歲一月而一食. 臣向前數言日當食, 今連三年比食[二]. 自建始以來, 二十歲間而八食, 率二歲六月而一發, 古今罕有. 異有小大希稠, 占有舒疾緩急, 而聖人所以斷疑也. 易曰：｢觀乎天文, 以察時變.｣[三]昔孔子對魯哀公, 並言夏桀、殷紂暴虐天下, 故曆失則攝提失方, 孟陬無紀[四], 此皆易姓之變也. 秦始皇之末至二世時, 日月薄食, 山陵淪亡, 辰星出於四孟[五], 太白經天而行[六], 無雲而雷[七], 枉矢夜光[八], 熒惑襲月[九], 㜸火燒宮[一０], 野禽戲廷[一一], 都門內崩[一二], 長人見臨洮, 石隕于東郡, 星孛大角, 大角以亡[一三]. 觀孔子之言, 考暴秦之異, 天命信可畏也. 及項籍之敗, 亦孛大角. 漢之入秦, 五星聚于東井, 得天下之象也. 孝惠時, 有雨血, 日食於衝, 滅光星見之異[一四]. 孝昭時, 有泰山臥石自立, 上林僵柳復起, 大星如月西行, 眾星隨之, 此爲特異. 孝宣興起之表, 天狗夾漢而西[一五], 久陰不雨者二十餘日, 昌邑不終之異也. 皆著於漢紀. 觀秦、漢之易世, 覽惠、昭之無後, 察昌邑之不終, 視孝宣之紹起, 天之去就, 豈不昭昭然哉！高宗、成王亦有雊雉拔木之變, 能思其故, 故高宗有百年之福, 成王有復風之報[一六]. 神明之應, 應若景嚮[一七], 世所同聞也.

[一]師古曰：｢奇謂成數之餘, 不滿者也. 音居宜反.｣

[二]師古曰：｢比, 頻也.｣

[三]師古曰：｢賁彖辭也.｣

[四]孟康曰：｢攝提, 星名也. 隨斗杓建十二月, 曆不正, 則失其所建. 首時爲孟, 正月爲陬.｣ 師古曰：｢陬音子侯反, 又音鄒.｣

[五]師古曰：｢四時之孟月也. 當見四仲也.｣

[六]孟康曰：｢謂出東入西, 出西入東也. 太白陰星, 出東當伏東, 出西當伏西. 過午爲經天也.｣

[七]張晏曰：｢雷當託雲, 猶君之託臣也. 二世不恤天下, 人有畔心, 象獨號令而無臣也.｣

[八]應劭曰：｢流星也, 其射如矢, 蛇行不正, 故曰枉矢流, 以亂伐亂.｣ 蘇林曰：｢有聲爲天狗, 無聲爲枉矢也.｣

[九]應劭曰：｢熒惑主內亂, 月主刑, 故趙高殺二世也.｣

[一０]師古曰：｢㜸, 災也.｣

[一一]張晏曰：｢野鳥入處, 主人將去.｣

[一二]師古曰：｢內嚮而壞.｣

[一三]應劭曰：｢天王坐席也. 流星茀大角, 大角因伏不見也.｣

[一四]孟康曰：｢日月行交道之衝也. 相薄而既也, 京房所謂陰氣盛, 薄奪日光者也.｣

[一五]李奇曰：｢流星也. 下墮地爲天狗, 皆祅星.｣

[一六]師古曰：｢復, 反也. 事並見尚書高宗肜日及金滕篇, 解在五行志.｣

[一七]師古曰：｢嚮讀曰響.｣

臣幸得託末屬, 誠見陛下有寬明之德, 冀銷大異, 而興高宗、成王之聲, 以崇劉氏, 故豤豤數奸死亡之誅[一]. 今日食尤屢, 星孛東井, 攝提炎及紫宮[二], 有識長老莫不震動, 此變之大者也. 其事難一二記, 故易曰｢書不盡言, 言不盡意｣[三], 是以設卦指爻, 而復說義. 書曰｢伻來以圖｣[四], 天文難以相曉, 臣雖圖上, 猶須口說, 然後可知, 願賜清燕之閒[五], 指圖陳狀.

[一]師古曰：｢豤豤, 款誠之意也. 奸, 犯也. 豤音懇. 奸音干.｣

[二]師古曰：｢炎音弋贍反.｣

[三]師古曰：｢上繫之辭.｣

[四]孟康曰：｢伻, 使也. 使人以圖來示成王, 明(曰)[口]說不了, 指圖乃了也.｣ 師古曰：｢周書洛誥之辭.｣

[五]師古曰：｢閒讀曰閑.｣

上輒入之[一], 然終不能用也. 向每召見, 數言公族者國之枝葉, 枝葉落則本根無所庇廕[二]；方今同姓疏遠, 母黨專政, 祿去公室, 權在外家, 非所以彊漢宗, 卑私門, 保守社稷, 安固後嗣也.

[一]師古曰：｢謂召入也.｣

[二]師古曰：｢庇音必寐反. 廕音於禁反.｣

向自見得信於上, 故常顯訟宗室, 譏刺王氏及在位大臣, 其言多痛切, 發於至誠. 上數欲用向爲九卿, 輒不爲王氏居位者及丞相御史所持, 故終不遷[一]. 居列大夫官前後三十餘年, 年七十二卒. 卒後十三歲而王氏代漢. 向三子皆好學：長子伋[二], 以易教授, 官至郡守；中子賜, 九卿丞, 蚤卒；少子歆, 最知名.

[一]師古曰：｢持謂扶持佐助也.｣

[二]師古曰：｢伋音汲.｣

歆字子駿, 少以通詩書能屬文召見成帝, 待詔宦者署, 爲黃門郎. 河平中, 受詔與父向領校祕書, 講六藝傳記, 諸子、詩賦、數術、方技, 無所不究. 向死後, 歆復爲中壘校尉.

哀帝初即位, 大司馬王莽舉歆宗室有材行, 爲侍中太中大夫, 遷騎都尉、奉車光祿大夫, 貴幸. 復領五經, 卒父前業. 歆乃集六藝群書, 種別爲七略. 語在藝文志.

歆及向始皆治易, 宣帝時, 詔向受穀梁春秋, 十餘年, 大明習. 及歆校秘書, 見古文春秋左氏傳, 歆大好之. 時丞相史尹咸以能治左氏, 與歆共校經傳. 歆略從咸及丞相翟方進受, 質問大義[一]. 初左氏傳多古字古言, 學者傳訓故而已[二], 及歆治左氏, 引傳文以解經, 轉相發明, 由是章句義理備焉. 歆亦湛靖有謀[三], 父子俱好古, 博見彊志[四], 過絕於人. 歆以爲左丘明好惡與聖人同[五], 親見夫子, 而公羊、穀梁在七十子後[六], 傳聞之與親見之, 其詳略不同. 歆數以難向, 向不能非間也[七], 然猶自持其穀梁義. 及歆親近, 欲建立左氏春秋及毛詩、逸禮、古文尚書皆列於學官. 哀帝令歆與五經博士講論其義, 諸博士或不肯置對[八], 歆因移書太常博士, 責讓之曰：

[一]師古曰：｢質, 正也.｣

[二]師古曰：｢故謂指趣也.｣

[三]師古曰：｢湛讀曰沈.｣

[四]師古曰：｢志, 記也.｣

[五]師古曰：｢論語載孔子曰：□巧言令色足恭, 左丘明恥之, 丘亦恥之；匿怨而友其人, 左丘明恥之, 丘亦恥之.□ ｣

[六]師古曰：｢七十子是孔子弟子也, 實七十二人, 指其(言成數)[成數言]也.｣

[七]師古曰：｢間音居莧反.｣

[八]師古曰：｢並不與歆意同, 故不肯立其學也. 置對, 置辭以對也.｣

昔唐虞既衰, 而三代迭興[一], 聖帝明王, 累起相襲, 其道甚著. 周室既微而禮樂不正, 道之難全也如此. 是故孔子憂道之不行, 歷國應聘. 自衛反魯, 然後樂正, 雅頌乃得其所；修易, 序書, 制作春秋, 以紀帝王之道. 及夫子沒而微言絕, 七十子終而大義乖. 重遭戰國, 棄籩豆之禮, 理軍旅之陳[二], 孔氏之道抑, 而孫吳之術興. 陵夷至于暴秦, 燔經書, 殺儒士, 設挾書之法, 行是古之罪[三], 道術由是遂滅. 漢興, 去聖帝明王遐遠, 仲尼之道又絕, 法度無所因襲. 時獨有一叔孫通略定禮儀, 天下唯有易卜, 未有它書. 至孝惠之世, 乃除挾書之律, 然公卿大臣絳、灌之屬咸介冑武夫, 莫以爲意. 至孝文皇帝, 始使掌故朝錯[四]從伏生受尚書. 尚書初出于屋壁, 朽折散絕, 今其書見在, 時師傳讀而已. 詩始萌牙[五]. 天下眾書往往頗出, 皆諸子傳說, 猶廣立於學官, 爲置博士. 在漢朝之儒, 唯賈生而已[六]. 至孝武皇帝, 然後鄒、魯、梁、趙頗有詩、禮、春秋先師[七], 皆起於建元之間. 當此之時, 一人不能獨盡其經, 或爲雅, 或爲頌, 相合而成. 泰誓後得, 博士集而讀之. 故詔書稱曰：｢禮壞樂崩, 書缺簡脫, 朕甚閔焉.｣ 時漢興已七八十年, 離於全經, 固已遠矣[八].

[一]師古曰：｢迭, 互也. 音大結反.｣

[二]師古曰：｢籩豆, 禮食之器也. 以竹曰籩, 以木曰豆. 籩音邊.｣

[三]師古曰：｢以古事爲是者即罪之.｣

[四]李奇曰：｢掌故, 官名也.｣

[五]師古曰：｢言若草木之初生.｣

[六]師古曰：｢謂賈誼.｣

[七]師古曰：｢前學之師也.｣

[八]師古曰：｢言廢絕以久, 不可得其真也.｣

及魯恭王壞孔子宅, 欲以爲宮, 而得古文於壞壁之中, 逸禮有三十九, 書十六篇. 天漢之後, 孔安國獻之, 遭巫蠱倉卒之難, 未及施行. 及春秋左氏丘明所修, 皆古文舊書, 多者二十餘通, 臧於祕府, 伏而未發. 孝成皇帝閔學殘文缺, 稍離其真, 乃陳發祕臧, 校理舊文, 得此三事, 以考學官所傳, 經或脫簡, 傳或間編[一]. 傳問民間, 則有魯國(柏)[桓]公、趙國貫公、膠東庸生之遺學與此同, 抑而未施. 此乃有識者之所惜閔, 士君子之所嗟痛也. 往者綴學之士不思廢絕之闕, 苟因陋就寡, 分文析字, 煩言碎辭, 學者罷老且不能究其一藝[二]. 信口說而背傳記, 是末師而非往古, 至於國家將有大事, 若立辟雍封禪巡狩之儀, 則幽冥而莫知其原[三]. 猶欲保殘守缺, 挾恐見破之私意, 而無從善服義之公心, 或懷妒嫉, 不考情實, 雷同相從, 隨聲是非, 抑此三學, 以尚書爲備[四], 謂左氏爲不傳春秋, 豈不哀哉！

[一]師古曰：｢脫簡, 遺失之. 間編, 謂舊編爛絕, 就更次之, 前後錯亂也. 間音古莧反.｣

[二]師古曰：｢罷讀曰疲. 究, 竟也.｣

[三]師古曰：｢幽冥猶暗昧也.｣

[四]蘇林曰：｢備之而已.｣ 臣瓚曰：｢當時學者, 謂尚書唯有二十八篇, 不知本(存)[有]百篇也.｣ 師古曰：｢瓚說是也.｣

今聖上德通神明, 繼統揚業, 亦閔文學錯亂, 學士若茲, 雖昭其情, 猶依違謙讓[一], 樂與士君子同之. 故下明詔, 試左氏可立不, 遣近臣奉指銜命, 將以輔弱扶微, 與二三君子比意同力, 冀得廢遺[二]. 今則不然, 深閉固距, 而不肯試, 猥以不誦絕之[三], 欲以杜塞餘道, 絕滅微學. 夫可與樂成, 難與慮始, 此乃眾庶之所爲耳, 非所望士君子也. 且此數家之事, 皆先帝所親論, 今上所考視, 其古文舊書, 皆有徵驗, 外內相應, 豈苟而已哉！

[一]師古曰：｢依違, 言不專決也.｣

[二]師古曰：｢比, 合也. 經藝有廢遺者, 冀得興立之也. 比音頻寐反.｣

[三]師古曰：｢猥, 苟也. 苟不誦習之, 而欲絕去此學.｣

夫禮失求之於野, 古文不猶愈於野乎? [一]往者博士書有歐陽, 春秋公羊, 易則施、孟, 然孝宣皇帝猶復廣立穀梁春秋, 梁丘易, 大小夏侯尚書, 義雖相反, 猶並置之. 何則? 與其過而廢之也, 寧過而立之[二]. 傳曰：｢文武之道未墜於地, 在人；賢者志其大者, 不賢者志其小者.｣[三]今此數家之言所以兼包大小之義, 豈可偏絕哉！若必專己守殘[四], 黨同門, 妒道真[五], 違明詔, 失聖意, 以陷於文吏之議, 甚爲二三君子不取也.

[一]師古曰：｢愈, 勝也.｣

[二]師古曰：｢過猶誤.｣

[三]師古曰：｢論語孔子弟子子貢之言. 志, 識也, 一曰記.｣

[四]師古曰：｢專執己所偏見, 苟守殘缺之文也.｣

[五]師古曰：｢黨同師之學, 妒道藝之真也.｣

其言甚切, 諸儒皆怨恨. 是時名儒光祿大夫龔勝以歆移書上疏深自罪責, 願乞骸骨罷. 及儒者師丹爲大司空, 亦大怒, 奏歆改亂舊章, 非毀先帝所立. 上曰：｢歆欲廣道術, 亦何以爲非毀哉?｣ 歆由是忤執政大臣, 爲眾儒所訕[一], 懼誅, 求出補吏, 爲河內太守. 以宗室不宜典三河, 徙守五原, 後復轉在涿郡, 歷三郡守. 數年, 以病免官, 起家復爲安定屬國都尉. 會哀帝崩, 王莽持政, 莽少與歆俱爲黃門郎, 重之, 白太后. 太后留歆爲右曹太中大夫, 遷中壘校尉, 羲和, 京兆尹, 使治明堂辟雍, 封紅休侯. 典儒林史卜之官, 考定律曆, 著三統曆譜.

[一]師古曰：｢訕, 謗也, 音所諫反.｣

初, 歆以建平元年改名秀, 字穎叔云[一]. 及王莽篡位, 歆爲國師, 後事皆在莽傳.

[一]應劭曰：｢河圖赤伏符云□劉秀發兵捕不道, 四夷雲集龍鬥野, 四七之際火爲主□, 故改名, 幾以趣也.｣

贊曰：仲尼稱｢材難不其然與！｣[一]自孔子後, 綴文之士眾矣, 唯孟軻、孫況, 董仲舒、司馬遷、劉向、揚雄[二]. 此數公者, 皆博物洽聞, 通達古今, 其言有補於世. 傳曰｢聖人不出, 其間必有命世者焉｣, 豈近是乎? [三]劉氏洪範論發明大傳, 著天人之應；七略剖判藝文, 總百家之緒；三統曆譜考步日月五星之度. 有意其推本之也[四]. 嗚虖！向言山陵之戒, 于今察之[五], 哀哉！指明梓柱以推廢興, 昭矣！[六]豈非直諒多聞, 古之益友與！[七]

[一]師古曰：｢論語載孔子之言也. 賢材難得. 與讀曰歟.｣

[二]師古曰：｢孫況即荀卿也.｣

[三]師古曰：｢近音其靳反.｣

[四]師古曰：｢言其究極根本, 深有意也.｣

[五]師古曰：｢虖讀曰呼.｣

[六]師古曰：｢昭然明白.｣

[七]師古曰：｢諒, 信也. 論語稱孔子曰□益者三友, 友直, 友諒, 友多聞, 益矣.□ 贊言向直諒多聞, 可謂益矣. 與讀曰歟.｣

校勘記

一九二五頁　五行　故爲其(後)[后]母弟趙何齊取廣陵王女爲妻. 宋祁說｢後｣ 疑是｢后｣ 字. 楊樹達說宋. 說是

一九二七頁　一行　德字路叔(少), 修黃老術, 景祐、殿本都無｢叔｣ 字. 王念孫說｢叔｣ 字誤爲｢少｣, ｢少｣ 字與下文｢少時｣ 重複, 不當有……

一九三一頁一一行　興謂改作(慮)[憲]章. 景祐、殿本都作｢憲｣. 王先謙說作｢憲｣是.

一九三四頁　二行　(作)[益]朕虞, 景祐、殿本都作｢益｣. 王先謙說作｢益｣是.

一九三四頁一０行　言有此賓客以和而來至(也)[止]而敬者, 殿本作｢至止｣. 王先謙說殿本是.

一九三六頁　九行　急恆寒(苦)[若]之災也. 景祐、殿本都作｢若｣. 王先謙說作｢若｣是.

一九三七頁一四行　閔公(三)[二]年, 景祐、殿本都作｢二｣. 王先謙說作｢二｣是.

一九四０頁一五行　十七年楚滅舒(蕭)[庸]；　景祐、殿本作｢庸｣. 王先謙說作｢庸｣是.

一九四五頁　一行　九(四)[五]爻辭也. 景祐、殿本都作｢五｣, 此誤.

一九四七頁　四行　以(效)[救]今事一二, 景祐、殿本都作｢救｣.

一九四七頁一０行　朝臣齗齗不可光祿勳, 何(也)[邪]? 　景祐、殿本都作｢邪｣.

一九四八頁一三行　顯幹尚書[事], 殿本有｢事｣ 字. 王先謙說據注文當有.

一九五二頁　四行　謂不寘器(衛)[備]而薄葬, 景祐、殿本都作｢備｣.

一九五三頁一０行　古[者]不修墓. 景祐、殿本都有｢者｣ 字.

一九五七頁一二行　規橅音(議)[義]皆同, 景祐、殿、局本都作｢義｣, 此誤.

一九五八頁　六行　而外家日(甚)[盛], 景祐、殿本都作｢盛｣. 王先謙說作｢盛｣是.

一九六六頁　六行　明(曰)[口]說不了, 景祐、殿本都作｢口｣. 王先謙說作｢口｣是.

一九六八頁　六行　指其(言成數)[成數言]也. 殿本作｢成數言｣. 王先謙說殿本是.

一九七０頁　二行　則有魯國(柏)[桓]公、　王先謙說｢柏｣ 當作｢桓｣. 按殿本作｢桓｣, 景祐本亦作｢柏｣.

一九七０頁一一行　不知本(存)[有]百篇也. 景祐、殿本都作｢有｣. 王先謙說作｢有｣是.

漢書卷三十七 季布欒布田叔傳第七

季布, 楚人也, 爲任俠有名[一]. 項籍使將兵, 數窘漢王[二]. 項籍滅, 高祖購求布千金, 敢有舍匿, 罪三族[三]. 布匿濮陽周氏, 周氏曰：｢漢求將軍急, 跡且至臣家[四], 能聽臣, 臣敢進計；即否, 願先自剄.｣ 布許之. 乃髡鉗布, 衣褐[五], 置廣柳車中[六], 并與其家僮數十人, 之魯朱家所賣之[七]. 朱家心知其季布也, 買置田舍. 乃之雒陽見汝陰侯滕公[八], 說曰：｢季布何罪? 臣各爲其主用, 職耳[九]. 項氏臣豈可盡誅邪? 今上始得天下, 而以私怨求一人, 何示不廣也！且以季布之賢, 漢求之急如此, 此不北走胡, 南走越耳. 夫忌壯士以資敵國, 此伍子胥所以鞭荊平之墓也[一０]. 君何不從容爲上言之?｣[一一]滕公心知朱家大俠, 意布匿其所, 乃許諾. 侍間, 果言如朱家指[一二]. 上乃赦布. 當是時, 諸公皆多布能摧剛爲柔[一三], 朱家亦以此名聞當世. 布召見, 謝, 拜郎中.

[一]應劭曰：｢任謂有堅完可任託以事也.｣ 如淳曰：｢相與信爲任, 同是非爲俠.｣ 師古曰：｢任謂任使其氣力. 俠之言挾也, 以權力俠輔人也. 任音人禁反. 俠音下頰反.｣

[二]如淳曰：｢窘, 困也.｣ 師古曰：｢窘音求閔反.｣

[三]師古曰：｢舍, 止；匿, 隱也.｣

[四]師古曰：｢跡謂尋其蹤跡也.｣

[五]師古曰：｢衣, 著之也. 褐, 毛布之衣也.｣

[六]服虔曰：｢東郡謂廣轍車爲廣柳車.｣ 鄭氏曰：｢作大柳衣車, 若周禮喪車也.｣ 李奇曰：｢廣柳, 大隆穹也.｣ 晉灼曰：｢周禮說□衣翣柳□, 柳, 聚也, 眾飾之所聚也. 此爲載以喪車, 欲人不知也.｣ 師古曰：｢晉、鄭二說是也. 隆穹, 所謂車軬者耳, 非此之謂也. 軬音扶晚反.｣

[七]師古曰：｢朱家, 魯人, 見游俠傳.｣

[八]師古曰：｢夏侯嬰也, 本爲滕令, 遂號爲滕公.｣

[九]師古曰：｢職, 常也. 言此乃常道也. 一曰職, 主掌其事也.｣

[一０]師古曰：｢子胥, 伍員也. 荊即楚也. 子胥之父伍奢爲平王所殺, 子胥奔吳, 教吳伐楚. 平王已卒, 其後吳師入郢, 子胥掘平王之墓, 取屍鞭之三百也.｣

[一一]師古曰：｢從音千容反.｣

[一二]師古曰：｢侍, 侍於天子. 間謂事務之隙.｣

[一三]師古曰：｢多猶重也.｣

孝惠時, 爲中郎將. 單于嘗爲書嫚呂太后[一], 太后怒, 召諸將議之. 上將軍樊噲曰：｢臣願得十萬眾, 橫行匈奴中.｣ 諸將皆阿呂太后[二], 以噲言爲然. 布曰：｢樊噲可斬也. 夫以高帝兵三十餘萬, 困於平城, 噲時亦在其中. 今噲奈何以十萬眾橫行匈奴中, 面謾！[三]且秦以事胡, 陳勝等起. 今瘡痍未瘳[四], 噲又面諛, 欲搖動天下.｣是時殿上皆恐, 太后罷朝, 遂不復議擊匈奴事.

[一]師古曰：｢嫚謂辭語褻污也. 嫚讀與慢同.｣

[二]師古曰：｢阿, 曲也, 曲從其意.｣

[三]師古曰：｢謾, 欺誑也, 音嫚, 又音莫連反.｣

[四]師古曰：｢痍, 傷也. 瘳, 差也. 痍音夷. 瘳音丑留反.｣

布爲河東守. 孝文時, 人有言其賢, 召欲以爲御史大夫. 人又言其勇, 使酒難近[一]. 至, 留邸一月[二], 見罷[三]. 布進曰：｢臣待罪河東, 陛下無故召臣, 此人必有以臣欺陛下者[四]. 今臣至, 無所受事, 罷去, 此人必有毀臣者. 夫陛下以一人譽召臣, 一人毀去臣, 臣恐天下有識者聞之, 有以窺陛下.｣[五]上默然, 慚曰：｢河東吾股肱郡, 故特召君耳.｣ 布之官.

[一]應劭曰：｢使酒, 酗酒也.｣ 師古曰：｢言因酒霑洽而使氣也. 近謂附近天子爲大臣也.｣

[二]師古曰：｢邸, 諸郡朝宿之舍在京師也.｣

[三]師古曰：｢既引見而罷, 令還郡也.｣

[四]師古曰：｢謂妄言其賢, 故云欺也.｣

[五]師古曰：｢窺見陛下淺深也.｣

辯士曹丘生數招權顧金錢[一], 事貴人趙談等[二], 與竇長君善[三]. 布聞, 寄書諫長君曰：｢吾聞曹丘生非長者, 勿與通.｣ 及曹丘生歸, 欲得書請布[四]. 竇長君曰：｢季將軍不說足下[五], 足下無往.｣ 固請書, 遂行. 使人先發書[六], 布果大怒, 待曹丘. 曹丘至, 則揖布曰：｢楚人諺曰□得黃金百, 不如得季布諾□[七], 足下何以得此聲梁楚之間哉? 且僕與足下俱楚人, 使僕游揚足下名於天下, 顧不美乎? [八]何足下距僕之深也！｣ 布乃大說[九]. 引入, 留數月, 爲上客, 厚送之. 布名所以益聞者, 曹丘揚之也.

[一]孟康曰：｢招, 求也. 以金錢事權貴, 而求得其形勢以自炫耀也.｣ 李奇曰：｢持權屬以請人, 顧以金錢也.｣ 師古曰：｢二家之說皆非也. 言招求貴人威權, 因以請託, 故得他人顧金錢也.｣

[二]李奇曰：｢宦者趙談也.｣

[三]服虔曰：｢景帝舅.｣

[四]師古曰：｢欲得竇長君書與布, 爲己紹介也.｣

[五]師古曰：｢說讀曰悅.｣

[六]師古曰：｢使人先致書於布. 發, 視也.｣

[七]師古曰：｢諺, 傳也.｣

[八]師古曰：｢顧, 念也.｣

[九]師古曰：｢說讀曰悅.｣

布弟季心氣蓋關中, 遇人恭謹, 爲任俠, 方數千里, 士爭爲死. 嘗殺人, 亡吳, 從爰絲匿, 長事爰絲[一], 弟畜灌夫、籍福之屬. 嘗爲中司馬[二], 中尉郅都不敢加. 少年多時時竊借其名以行[三]. 當是時, 季心以勇, 布以諾, 聞關中.

[一]師古曰：｢絲, 爰盎字. 言以兄長之禮事也.｣

[二]如淳曰：｢中尉之司馬.｣

[三]師古曰：｢詐自稱爲心之賓客徒黨也.｣

布母弟丁公[一], 爲項羽將, 逐窘高祖彭城西. 短兵接, 漢王急, 顧謂丁公曰：｢兩賢豈相厄哉！｣[二]丁公引兵而還. 及項王滅, 丁公謁見高祖, 以丁公徇軍中[三], 曰：｢丁公爲項王臣不忠, 使項王失天下者也.｣ 遂斬之, 曰：｢使後爲人臣無傚丁公也！｣

[一]晉灼曰：｢楚漢春秋云薛人, 名固.｣ 師古曰：｢此母弟爲同母異父之弟.｣

[二]孟康曰：｢丁公及彭城賴齮追上, 故曰兩賢也.｣ 師古曰：｢孟說非也. 兩賢, 高祖自謂并謂固耳, 言吾與固俱是賢, 豈相厄困也. 故固感此言而止也. 雖與賴齮俱追, 而高祖獨與固言耳.｣

[三]師古曰：｢徇, 行示也, 音辭俊反.｣

欒布, 梁人也. 彭越爲家人時, 嘗與布游[一], 窮困, 賣庸於齊, 爲酒家保[二]. 數歲別去, 而布爲人所略, 賣爲奴於燕. 爲其主家報仇[三], 燕將臧荼舉以爲都尉. 荼爲燕王, 布爲將. 及荼反, 漢擊燕, 虜布. 梁王彭越聞之, 乃言上, 請贖布爲梁大夫. 使於齊, 未反[四], 漢召彭越責以謀反, 夷三族, 梟首雒陽, 下詔有收視者輒捕之. 布還, 奏事彭越頭下, 祠而哭之. 吏捕以聞. 上召布罵曰：｢若與彭越反邪? 吾禁人勿收, 若獨祠而哭之, 與反明矣[五]. 趣亨之.｣[六]方提趨湯[七], 顧曰：｢願一言而死.｣ 上曰：｢何言?｣布曰：｢方上之困彭城, 敗滎陽、成皋間, 項王所以不能遂西, 徒以彭王居梁地[八], 與漢合從苦楚也[九]. 當是之時, 彭王壹顧, 與楚則漢破, 與漢則楚破. 且垓下之會, 微彭王, 項氏不亡[一０]. 天下已定, 彭王剖符受封, (亦)欲傳之萬世. 今(漢)[帝]壹徵兵於梁, 彭王病不行, 而疑以爲反. 反形未見, 以苛細誅之, 臣恐功臣人人自危也. 今彭王已死, 臣生不如死, 請就亨.｣ 上乃釋布, 拜爲都尉.

[一]師古曰：｢家人, 猶言編戶之人也.｣

[二]孟康曰：｢酒家作保. 保, 庸也. 可保信, 故謂之保.｣ 師古曰：｢謂庸作受顧也. 爲保, 謂保可任使.｣

[三]服虔曰：｢爲買者報仇也.｣

[四]師古曰：｢反, 還也.｣

[五]師古曰：｢若, 汝也.｣

[六]師古曰：｢趣讀曰促. 促, 急也.｣

[七]師古曰：｢提, 舉也, 舉而欲投之於湯也. 趨讀曰趣, 趨, 嚮也.｣

[八]師古曰：｢徒, 但也.｣

[九]師古曰：｢從音子容反.｣

[一０]師古曰：｢微, 無也.｣

孝文時, 爲燕相, 至將軍. 布稱曰：｢窮困不能辱身, 非人也；富貴不能快意, 非賢也.｣ 於是嘗有德, 厚報之；有怨, 必以法滅之. 吳楚反時, 以功封爲鄃侯[一], 復爲燕相. 燕齊之間皆爲立社, 號曰欒公社.

[一]蘇林曰：｢鄃音輸, 清河縣也.｣

布薨, 子賁嗣侯[一], 孝武時坐爲太常犧牲不如令, 國除.

[一]師古曰：｢賁音奔.｣

田叔, 趙陘城人也[一]. 其先, 齊田氏也. 叔好劍, 學黃老術於樂鉅公[二]. 爲人廉直, 喜任俠[三]. 游諸公[四], 趙人舉之趙相趙午, 言之趙王張敖, 以爲郎中. 數歲, 趙王賢之, 未及遷.

[一]蘇林曰：｢陘音刑.｣

[二]師古曰：｢姓樂, 名鉅也. 公者, 老人之稱也.｣

[三]師古曰：｢喜, 好也, 音許吏反.｣

[四]師古曰：｢諸公, 皆長者也.｣

會趙午、貫高等謀弒上, 事發覺, 漢下詔捕趙王及群臣反者. 趙有敢隨王, 罪三族. 唯田叔、孟舒等十餘人赭衣自髡鉗, 隨王至長安. 趙王敖事白, 得出[一], 廢王爲宣平侯, 乃進言叔等十人. 上召見, 與語, 漢廷臣無能出其右者[二]. 上說[三], 盡拜爲郡守、諸侯相. 叔爲漢中守十餘年.

[一]師古曰：｢白, 明也.｣

[二]師古曰：｢材不勝.｣

[三]師古曰：｢說讀曰悅.｣

孝文帝初立, 召叔問曰：｢公知天下長者乎?｣ 對曰：｢臣何足以知之！｣ 上曰：｢公長者, 宜知之.｣ 叔頓首曰：｢故雲中守孟舒, 長者也.｣是時孟舒坐虜大入雲中免. 上曰：｢先帝置孟舒雲中十餘年矣, 虜常一入, 孟舒不能堅守, 無故士卒戰死者數百人. 長者固殺人乎?｣ 叔叩頭曰：｢夫貫高等謀反, 天子下明詔, 趙有敢隨張王者罪三族, 然孟舒自髡鉗, 隨張王, 以身死之, 豈自知爲雲中守哉！漢與楚相距, 士卒罷敝[一], 而匈奴冒頓新服北夷, 來爲邊寇, 孟舒知士卒罷敝, 不忍出言, 士爭臨城死敵, 如子爲父, 以故死者數百人, 孟舒豈敺之哉！[二]是乃孟舒所以爲長者.｣ 於是上曰：｢賢哉孟舒！｣ 復召以爲雲中守.

[一]師古曰：｢罷讀爲疲. 下亦同.｣

[二]師古曰：｢敺與驅同. 言不敺之令戰也. 敺字從□. □音普木反.｣

後數歲, 叔坐法失官. 梁孝王使人殺漢議臣爰盎, 景帝召叔案梁, 具得其事. 還報, 上曰：｢梁有之乎?｣ 對曰：｢有之.｣ ｢事安在?｣[一]叔曰：｢上無以梁事爲問也[二]. 今梁王不伏誅, 是廢漢法也；如其伏誅, 太后食不甘味, 臥不安席, 此憂在陛下.｣ 於是上大賢之, 以爲魯相.

[一]師古曰：｢索其狀也.｣

[二]師古曰：｢言不須更論之也.｣

相初至官, 民以王取其財物自言者百餘人. 叔取其渠率二(千)[十]人笞, 怒之[一]曰：｢王非汝主邪? 何敢自言主！｣ 魯王聞之, 大慚, 發中府錢, 使相償之[二]. 相曰：｢王自使人償之, 不爾, 是王爲惡而相爲善也.｣[三]

[一]師古曰：｢渠, 大也.｣

[二]師古曰：｢中府, 王之財物藏也.｣

[三]師古曰：｢不爾, 是則王爲惡.｣

魯王好獵, 相常從入苑中, 王輒休相就館. 相常暴坐苑外[一], 終不休, 曰：｢吾王暴露, 獨何爲舍?｣ 王以故不大出遊.

[一]師古曰：｢於外自暴露而坐.｣

數年以官卒, 魯以百金祠, 少子仁不受, 曰：｢義不傷先人名.｣

仁以壯勇爲衛將軍舍人[一], 數從擊匈奴. 衛將軍進言仁爲郎中, 至二千石、丞相長史, 失官. 後使刺三河, 還[二], 奏事稱意, 拜爲京輔都尉. 月餘, 遷司直. 數歲, 戾太子舉兵, 仁部閉城門, 令太子得亡, 坐縱反者族[三].

[一]張晏曰：｢衛青也.｣

[二]如淳曰：｢爲刺史於三河郡. 三河謂河南、河內、河東也.｣

[三]師古曰：｢遣仁掌閉城門, 乃令太子得出, 故云縱反也.｣

贊曰：以項羽之氣, 而季布以勇顯名楚, 身履軍搴旗者數矣[一], 可謂壯士. 及至困厄奴僇, 苟活而不變, 何也? [二]彼自負其材, 受辱不羞, 欲有所用其未足也, 故終爲漢名將. 賢者誠重其死. 夫婢妾賤人, 感概而自殺, 非能勇也[三], 其畫無俚之至耳[四]. 欒布哭彭越, 田叔隨張敖, 赴死如歸, 彼誠知所處[五], 雖古烈士, 何以加哉！

[一]鄧展曰：｢履軍, 戰勝蹈履之.｣ 李奇曰：｢搴, 拔也.｣ 孟康曰：｢搴, 斬取也.｣ 師古曰：｢謂勝敵拔取旗也. 鄧、李二說皆是. 搴音騫. 今流俗書本改履謂屢, 而加典字, 云身屢典軍, 非也.｣

[二]師古曰：｢僇, 古戮字也. 奴僇, 謂髡鉗爲奴而賣之也.｣

[三]師古曰：｢感概, 謂感念局狹爲小節. 概音工代反.｣

[四]張晏曰：｢言其計畫道理無所至, 故自殺耳.｣ 蘇林曰：｢俚, 賴也. 言其計畫無所成賴.｣ 晉灼曰：｢揚雄方言曰□俚, 聊也□, 許慎曰□賴也□ . 此爲其計畫無所聊賴, 至於自殺耳.｣ 師古曰：｢晉說是也.｣

[五]如淳曰：｢太史公曰□非死者難, 處死者難□ 也.｣

校勘記

一九八０頁　九行　彭王剖符受封, (亦)欲傳之萬世. 景祐本無｢亦｣ 字.

一九八０頁　九行　今(漢)[帝]壹徵兵於梁, 宋祁說越本｢漢｣作｢帝｣. 按景祐本作｢帝｣.

一九八三頁一二行　叔取其渠率二(千)[十]人笞, 景祐、殿、局本都作｢十｣. 王先謙說作｢十｣是.

漢書卷三十八 高五王傳第八

高皇帝八男：呂后生孝惠帝, 曹夫人生齊悼惠王肥, 薄姬生孝文帝, 戚夫人生趙隱王如意, 趙姬生淮南厲王長, 諸姬生趙幽王友、趙共王恢、燕靈王建[一]. 淮南厲王長自有傳.

[一]鄭氏曰：｢諸, 姬姓也.｣ 張晏曰：｢非一之稱也.｣ 師古曰：｢諸姬, 總言在姬妾之列者耳. 其知姓位者, 史各具言之. 不知氏族及秩次者, 則云諸姬也. 而趙幽以下三王非必同母, 蓋以皆不知其所生之姬姓, 故總言之. 文三王傳云□諸姬生代孝王參、梁懷王揖□, 景十三王傳云□屬諸姬子于栗姬□, 此意皆同. 張云非一, 近得之矣. 春秋左氏傳曰□諸子仲子、戎子□, □諸子鬻姒□, 此其例也. 豈以諸爲姓乎? 鄭說非矣. 共讀曰恭. 其下類此.｣

齊悼惠王肥, 其母高祖微時外婦也[一]. 高祖六年立, 食七十餘城. 諸民能齊言者皆與齊[二]. 孝惠二年, 入朝. 帝與齊王燕飲太后前, 置齊王上坐, 如家人禮[三]. 太后怒, 乃令人酌兩卮鴆酒置前[四], 令齊王爲壽. 齊王起, 帝亦起, 欲俱爲壽. 太后恐, 自起反卮[五]. 齊王怪之, 因不敢飲, 陽醉去. 問知其鴆, 乃憂, 自以爲不得脫長安[六]. 內史士曰[七]：｢太后獨有帝與魯元公主, 今王有七十餘城, 而公主乃食數城. 王誠以一郡上太后爲公主湯沐邑, 太后必喜, 王無患矣.｣ 於是齊王獻城陽郡以尊公主爲王太后[八]. 呂太后喜而許之. 乃置酒齊邸, 樂飲, 遣王歸國. 後十三年薨, 子襄嗣.

[一]師古曰：｢謂與旁通者.｣

[二]孟康曰：｢此時流移, 故使齊言者還齊也.｣ 師古曰：｢欲其國大, 故多封之.｣

[三]師古曰：｢以兄弟齒列, 不從君臣之禮, 故曰家人也. 坐音材臥反.｣

[四]應劭曰：｢鴆鳥黑身赤目, 食蝮(蛟)[蛇]野葛, 以其羽畫酒中, 飲之立死.｣

[五]師古曰：｢反音幡.｣

[六]師古曰：｢脫, 免也. 言死於長安, 不得更至齊國也. 脫音吐活反.｣

[七]師古曰：｢內史, 王官. 士者, 其名也.｣

[八]師古曰：｢爲齊王太后也. 言以母禮事之, 所以自媚也. 解具在惠紀.｣

趙隱王如意, 九年立[一]. 四年, 高祖崩[二], 呂太后徵王到長安, 鴆殺之. 無子, 絕.

[一]師古曰：｢高祖之九年也. 他皆類此.｣

[二]師古曰：｢趙王之四年.｣

趙幽王友, 十一年立爲淮陽王. 趙隱王如意死, 孝惠元年, 徙友王趙, 凡立十四年. 友以諸呂女爲后, 不愛, 愛它姬. 諸呂女怒去, 讒之於太后曰：｢王曰□呂氏安得王? [一]太后百歲後, 吾必擊之.□ ｣ 太后怒, 以故召趙王. 趙王至, 置邸不見, 令衛圍守之, 不得食. 其群臣或竊饋之, 輒捕論之. 趙王餓, 乃歌曰：｢諸呂用事兮, 劉氏微；迫脅王侯兮, 彊授我妃. 我妃既妒兮, 誣我以惡[二]；讒女亂國兮, 上曾不寤. 我無忠臣兮, 何故棄國? [三]自快中野兮, 蒼天與直！[四]于嗟不可悔兮, 寧早自賊！[五]爲王餓死兮, 誰者憐之? 呂氏絕理兮, 託天報仇！｣ 遂幽死. 以民禮葬之長安.

[一]師古曰：｢安猶焉也.｣

[二]師古曰：｢惡音一故反.｣

[三]師古曰：｢謂不能明白之也.｣

[四]師古曰：｢天色蒼蒼, 故曰蒼天. 言己之理直, 冀天臨監之.｣

[五]師古曰：｢賊, 害也. 悔不早棄趙國而快意自殺於田野之中, 今乃被幽餓也.｣

高后崩, 孝文即位, 立幽王子遂爲趙王. 二年, 有司請立皇子爲王. 上曰：｢趙幽王幽死, 朕甚憐之. 已立其長子遂爲趙王. 遂弟辟彊及齊悼惠王子朱虛侯章、東牟侯興居有功, 皆可王.｣ 於是取趙之河間立辟彊, 是爲河間文王. 文王立十三年薨, 子哀王福嗣. 一年薨. 無子, 國除.

趙王遂立二十六年, 孝景時晁錯以過削趙常山郡, 諸侯怨, 吳楚反, 遂與合謀起兵. 其相建德、內史王悍諫, 不聽. 遂燒殺德、悍[一], 發兵住其西界, 欲待吳楚俱進, 北使匈奴與連和. 漢使曲周侯酈寄擊之, 趙王城守邯鄲, 相距七月. 吳楚敗, 匈奴聞之, 亦不肯入邊. 欒布自破齊還, 并兵引水灌趙城. 城壞, 王遂自殺, 國除. 景帝憐趙相、內史守正死, 皆封其子爲列侯.

[一]師古曰：｢上云其相建德、內史王悍, 下云燒殺德、悍, 是爲相姓建名德也. 而景武功臣侯表云□遽侯橫父建德, 以趙相死事, 子侯□, 則是不知其姓. 表傳不同, 疑後人轉寫此傳, 誤脫去一建字也.｣

趙共王恢. 十一年, 梁王彭越誅, 立恢爲梁王. 十六年, 趙幽王死, 呂后徙恢王趙, 恢心不樂. 太后以呂產女爲趙王后, 王后從官皆諸呂也, 內擅權, 微司趙王, 王不得自恣. 王有愛姬, 王后鴆殺之. 王乃爲歌詩四章, 令樂人歌之. 王悲思, 六月自殺. 太后聞之, 以爲用婦人故自殺, 無思奉宗廟禮, 廢其嗣.

[一]師古曰：｢王之美人生子也.｣

齊悼惠王子, 前後凡九人爲王：太子襄爲齊哀王, 次子章爲城陽景王, 興居爲濟北王, 將閭爲齊王, 志爲濟北王, 辟光爲濟南王[一], 賢爲菑川王, 卬爲膠西王, 雄渠爲膠東王.

[一]師古曰：｢辟音壁, 又讀曰闢.｣

齊哀王襄, 孝惠六年嗣立. 明年, 惠帝崩, 呂太后稱制. 元年, 以其兄子鄜侯呂台爲呂王[一], 割齊之濟南郡爲呂王奉邑[二]. 明年, 哀王弟章入宿衛於漢, 高后封爲朱虛侯, 以呂祿女妻之. 後四年, 封章弟興居爲東牟侯, 皆宿衛長安. 高后七年, 割齊琅邪郡, 立營陵侯劉澤爲琅邪王. 是歲, 趙王友幽死于邸. 三趙王既廢, 高后立諸呂爲三王, 擅權用事.

[一]師古曰：｢鄜音敷.｣

[二]師古曰：｢奉音扶用反. 他皆類此.｣

章年二十, 有氣力, 忿劉氏不得職. 嘗入侍燕飲, 高后令章爲酒吏. 章自請曰：｢臣, 將種也, 請得以軍法行酒.｣ 高后曰：｢可.｣ 酒酣, 章進歌舞, 已而曰：｢請爲太后言耕田.｣[一]高后兒子畜之[二], 笑曰：｢顧乃父知田耳[三], 若生而爲王子, 安知田乎?｣[四]章曰：｢臣知之.｣ 太后曰：｢試爲我言田意.｣ 章曰：｢深耕穊種, 立苗欲疏[五]；非其種者, 鉏而去之.｣[六]太后默然. 頃之, 諸呂有一人醉, 亡酒[七], 章追, 拔劍斬之, 而還報曰：｢有亡酒一人, 臣謹行軍法斬之.｣ 太后左右大驚. 業已許其軍法, 亡以罪也. 因罷酒. 自是後, 諸呂憚章, 雖大臣皆依朱虛侯. 劉氏爲彊[八].

[一]師古曰：｢欲申諷喻也.｣

[二]師古曰：｢比之於子也.｣

[三]師古曰：｢顧, 念也. 乃, 汝也. 汝父, 謂高帝也.｣

[四]師古曰：｢若亦汝也.｣

[五]師古曰：｢穊, 稠也. 穊種者, 言多生子孫也. 疏立者, 四散置之, 令爲藩輔也. 穊音冀.｣

[六]師古曰：｢以斥諸呂也.｣

[七]師古曰：｢避酒而逃亡.｣

[八]師古曰：｢爲音于偽反.｣

其明年, 高后崩. 趙王呂祿爲上將軍, 呂王產爲相國, 皆居長安中, 聚兵以威大臣, 欲爲亂. 章以呂祿女爲婦, 知其謀, 乃使人陰出告其兄齊王, 欲令發兵西[一], 朱虛侯、東牟侯欲從中與大臣爲內應, 以誅諸呂, 因立齊王爲帝.

[一]師古曰：｢西詣京師.｣

齊王聞此計, 與其舅駟鈞、郎中令祝午、中尉魏勃陰謀發兵. 齊相召平聞之[一], 乃發兵入衛王宮. 魏勃紿平曰：[二]｢王欲發兵, 非有漢虎符驗也. 而相君圍王, 固善. 勃請爲君將兵衛衛王.｣[三]召平信之, 乃使魏勃將. 勃既將, 以兵圍相府. 召平曰：｢嗟乎！道家之言□當斷不斷, 反受其亂□ .｣ 遂自殺. 於是齊王以駟鈞爲相, 魏勃爲將軍, 祝午爲內史, 悉發國中兵. 使祝午紿琅邪王曰：｢呂氏爲亂, 齊王發兵欲西誅之. 齊王自以兒子, 年少, 不習兵革之事, 願舉國委大王. 大王自高帝將也[四], 習戰事. 齊王不敢離兵[五], 使臣請大王幸之臨菑見齊王計事, 并將齊兵以西平關中之亂.｣ 琅邪王信之, 以爲然, 乃馳見齊王. 齊王與魏勃等因留琅邪王, 而使祝午盡發琅邪國而并將其兵.

[一]師古曰：｢召讀曰邵.｣

[二]師古曰：｢紿, 誑也.｣

[三]師古曰：｢謂將兵及衛守之具, 以禁衛王, 令不得發也.｣

[四]師古曰：｢言自高帝之時已爲將也.｣

[五]服虔曰：｢不敢離其兵而到琅邪.｣

琅邪王劉澤既欺, 不得反國, 乃說齊王曰：｢齊悼惠王, 高皇帝長子也, 推本言之, 大王高皇帝適長孫也[一], 當立. 今諸大臣狐疑未有所定, 而澤於劉氏最爲長年, 大臣固待澤決計. 今大王留臣無爲也, 不如使我入關計事.｣ 齊王以爲然, 乃益具車送琅邪王.

[一]師古曰：｢適讀曰嫡.｣

琅邪王既行, 齊遂舉兵西攻呂國之濟南. 於是齊王遺諸侯王書曰：｢高帝平定天下, 王諸子弟. 悼惠王薨, 惠帝使留侯張良立臣爲齊王. 惠帝崩, 高后用事, 春秋高, 聽諸呂擅廢帝更立, 又殺三趙王, 滅梁、趙、燕, 以王諸呂, 分齊國爲四[一]. 忠臣進諫, 上或亂不聽. 今高后崩, 皇帝春秋富[二], 未能治天下, 固待大臣諸侯. 今諸呂又擅自尊官, 聚(官)[兵]嚴威, 劫列侯忠臣, 撟制以令天下[三], 宗廟以危. 寡人帥兵入誅不當爲王者.｣

[一]師古曰：｢本自齊國, 更分爲濟南、琅邪、城陽, 凡爲四也.｣

[二]師古曰：｢言年幼也. 比之於財, 方未匱竭, 故謂之富.｣

[三]師古曰：｢撟, 託也. 託天子之制詔也. 撟音矯.｣

漢聞之, 相國呂產等遣大將軍潁陰侯灌嬰將兵擊之. 嬰至滎陽, 乃謀曰：｢諸呂舉兵關中, 欲危劉氏而自立, 今我破齊還報, 是益呂氏資也.｣ 乃留兵屯滎陽, 使人諭齊王及諸侯, 與連和[一], 以待呂氏之變而共誅之. 齊王聞之, 乃屯兵西界待約.

[一]師古曰：｢諭謂曉告也.｣

呂祿、呂產欲作亂, 朱虛侯章與太尉勃、丞相平等誅之. 章首先斬呂產, 太尉勃等乃盡誅諸呂. 而琅邪王亦從齊至長安.

大臣議欲立齊王, 皆曰：｢母家駟鈞惡戾, 虎而冠者也[一]. 訪以呂氏故, 幾亂天下[二], 今又立齊王, 是欲復爲呂氏也. 代王母家薄氏, 君子長者, 且代王, 高帝子, 於今見在, 最爲長. 以子則順, 以善人則大臣安.｣ 於是大臣乃謀迎代王, 而遣章以誅呂氏事告齊王, 令罷兵.

[一]張晏曰：｢言鈞惡戾, 如虎著冠.｣

[二]如淳曰：｢訪猶方也.｣ 師古曰：｢幾音鉅依反.｣

灌嬰在滎陽, 聞魏勃本教齊王反, 既誅呂氏, 罷齊兵, 使使召責問魏勃. 勃曰：｢失火之家, 豈暇先言丈人後救火乎！｣[一]因退立, 股戰而栗[二]. 恐不能言者, 終無他語. 灌將軍孰視, 笑曰：｢人謂魏勃勇, 妄庸人耳, 何能爲乎！｣ 乃罷勃[三]. 勃父以善鼓琴見秦皇帝. 及勃少時, 欲求見齊相曹參, 家貧無以自通, 乃常獨早埽齊相舍人門外. 舍人怪之, 以爲物而司之, 得勃[四]. 勃曰：｢願見相君無因, 故爲子埽, 欲以求見.｣ 於是舍人見勃, 曹參因以爲舍人. 壹爲參御言事, 以爲賢, 言之悼惠王. 王召見, 拜爲內史. 始悼惠王得自置二千石. 及悼惠王薨, 哀王嗣, 勃用事重於相.

[一]師古曰：｢言以社稷將危, 故舉兵以匡之, 不暇待有詔命也.｣

[二]師古曰：｢股, 腳也. 戰者, 懼之甚也.｣

[三]師古曰：｢放令去.｣

[四]師古曰：｢物謂鬼神. 司者, 察視之.｣

齊王既罷兵歸, 而代王立, 是爲孝文帝.

文帝元年, 盡以高后時所割齊之城陽、琅邪、濟南郡復予齊, 而徙琅邪王王燕. 益封朱虛侯、東牟侯各二千戶, 黃金千斤.

是歲, 齊哀王薨, 子文王則嗣. 十四年薨, 無子, 國除.

城陽景王章, 孝文二年以朱虛侯與東牟侯興居俱立, 二年薨. 子共王喜嗣. 孝文十二年, 徙王淮南, 五年, 復還王城陽, 凡立三十三年薨. 子頃王延嗣, 二十六年薨. 子敬王義嗣, 九年薨. 子惠王武嗣, 十一年薨. 子荒王順嗣, 四十六年薨. 子戴王恢嗣, 八年薨. 子孝王景嗣, 二十四年薨. 子哀王雲嗣, 一年薨, 無子, 國絕. 成帝復立雲兄俚爲城陽王[一], 王莽時絕.

[一]師古曰：｢俚音里.｣

濟北王興居初以東牟侯與大臣共立文帝於代邸, 曰：｢誅呂氏, 臣無功, 請與太僕滕公俱入清宮.｣[一]遂將少帝出, 迎皇帝入宮.

[一]師古曰：｢滕公, 夏侯嬰也.｣

始誅諸呂時, 朱虛侯章功尤大, 大臣許盡以趙地王章, 盡以梁地王興居. 及文帝立, 聞朱虛、東牟之初欲立齊王, 故黜其功[一]. 二年, 王諸子, 乃割齊二郡以王章、興居. 章、興居意自以失職奪功. 歲餘, 章薨, 而匈奴大入邊, 漢多發兵, 丞相灌嬰將擊之, 文帝親幸太原. 興居以爲天子自擊胡, 遂發兵反. 上聞之, 罷兵歸長安, 使棘蒲侯柴將軍[二]擊破, 虜濟北王. 王自殺, 國除.

[一]師古曰：｢不賞之.｣

[二]張晏曰：｢柴武.｣

文帝憫濟北王逆亂以自滅, 明年, 盡封悼惠王諸子罷軍等七人爲列侯[一]. 至十五年, 齊文王又薨, 無子. 時悼惠王後尚有城陽王在, 文帝憐悼惠王適嗣之絕[二], 於是乃分齊爲六國, 盡立前所封悼惠王子列侯見在者六人爲王. 齊孝王將閭以楊虛侯立, 濟北王志以安都侯立, 菑川王賢以武成侯立, 膠東王雄渠以白石侯立, 膠西王卬以平昌侯立, 濟南王辟光以扐侯立[三]. 孝文十六年, 六王同日俱立.

[一]師古曰：｢罷音皮彼反, 又讀曰疲.｣

[二]師古曰：｢適讀曰嫡.｣

[三]服虔曰：｢扐音勒. 扐, 平原縣也.｣

立十一年, 孝景三年, 吳楚反, 膠東、膠西、菑川、濟南王皆發兵應吳楚. 欲與齊[一], 齊孝王狐疑, 城守不聽. 三國兵共圍齊[二], 齊王使路中大夫告於天子[三]. 天子復令路中大夫還報, 告齊王堅守, 漢兵今破吳楚矣. 路中大夫至, 三國兵圍臨菑數重, 無從入. 三國將與路中大夫盟曰：｢若反言漢已破矣[四], 齊趣下三國, 不且見屠.｣[五]路中大夫既許, 至城下, 望見齊王, 曰：｢漢已發兵百萬, 使太尉亞夫擊破吳楚, 方引兵救齊, 齊必堅守無下！｣ 三國將誅路中大夫.

[一]師古曰：｢與之同反.｣

[二]張晏曰：｢膠西、菑川、濟南也.｣

[三]張晏曰：｢姓路, 爲中大夫.｣

[四]師古曰：｢若, 汝也. 反謂反易其辭也.｣

[五]師古曰：｢趣讀曰促.｣

齊初圍急, 陰與三國通謀, 約未定, 會路中大夫從漢來, 其大臣乃復勸王無下三國. 會漢將欒布、平陽侯等兵至齊[一], 擊破三國兵, 解圍. 已後聞齊初與三國有謀, 將欲移兵伐齊. 齊孝王懼, 飲藥自殺. 而膠東、膠西、濟南、菑川王皆伏誅, 國除. 獨濟北王在.

[一]師古曰：｢平陽侯, 曹襄.｣

齊孝王之自殺也, 景帝聞之, 以爲齊首善[一], 以迫劫有謀, 非其罪也, 召立孝王太子壽, 是爲懿王. 二十三年薨, 子厲王次昌嗣.

[一]師古曰：｢言其初首無逆亂之心.｣

其母曰紀太后. 太后取其弟紀氏女爲王后, 王不愛. 紀太后欲其家重寵[一], 令其長女紀翁主入王宮[二]正其後宮無令得近王, 欲令愛紀氏女. 王因與其姊翁主姦.

[一]師古曰：｢重音直用反.｣

[二]師古曰：｢諸王女曰翁主, 而紀氏所生, 故謂之紀翁主.｣

齊有宦者徐甲[一], 入事漢皇太后[二]. 皇太后有愛女曰脩成君, 脩成君非劉氏子[三], 太后憐之. 脩成君有女娥, 太后欲嫁之於諸侯. 宦者甲乃請使齊, 必令王上書請娥. 皇太后大喜, 使甲之齊. 時主父偃知甲之使齊以取后事, 亦因謂甲：｢即事成, 幸言偃女願得充王後宮.｣ 甲至齊, 風以此事[四]. 紀太后怒曰：｢王有后, 後宮備具. 且甲, 齊貧人, 及爲宦者入事漢, 初無補益, 乃欲亂吾王家！且主父偃何爲者? 乃欲以女充後宮！｣ 甲大窮, 還報皇太后曰：｢王已願尚娥[五], 然事有所害, 恐如燕王.｣ 燕王者, 與其子昆弟姦, 坐死[六]. 故以燕感太后[七]. 太后曰：｢毋復言嫁女齊事.｣ 事寖淫聞於上[八]. 主父偃由此與齊有隙.

[一]師古曰：｢宦者, 奄人.｣

[二]張晏曰：｢皇太后, 武帝之母.｣

[三]蘇林曰：｢皇太后前嫁金氏所生.｣

[四]師古曰：｢風讀曰諷.｣

[五]師古曰：｢尚, 配也.｣

[六]師古曰：｢燕王定國傳云□與其子女三人姦□ . 子昆弟者, 言是其子女又長幼非一, 故云子昆弟也. 一曰, 子昆弟者, 定國之姊妹也. 言定國姦其子女及其姊妹.｣

[七]師古曰：｢言齊王與其姊妹姦, 終當坐之致死, 不足嫁女與之.｣

[八]師古曰：｢寖, 古浸字也. 浸淫, 猶言漸染也.｣

偃方幸用事, 因言：｢齊臨菑十萬戶, 巿租千金[一], 人眾殷富, 鉅於長安[二], 非天子親弟愛子不得王此. 今齊王於親屬益疏.｣ 乃從容言呂太后時齊欲反[三], 及吳楚時孝王幾爲亂[四]. 今聞齊王與其姊亂. 於是武帝拜偃爲齊相, 且正其事. 偃至齊, 急治王後宮宦者爲王通於姊翁主所者, 辭及王. 王年少, 懼以罪爲吏所執誅, 乃飲藥自殺.

[一]師古曰：｢收一巿之租, 直千金也.｣

[二]師古曰：｢鉅, 大也.｣

[三]師古曰：｢從音千容反.｣

[四]師古曰：｢幾音鉅依反.｣

是時趙王懼主父偃壹出敗齊, 恐其漸疏骨肉, 乃上書言偃受金及輕重之短[一], 天子亦因囚偃. 公孫弘曰：｢齊王以憂死, 無後, 非誅偃無以塞天下之望.｣[二]偃遂坐誅.

[一]師古曰：｢輕重, 謂用心不平.｣

[二]師古曰：｢塞, 滿也.｣

厲王立五年, 國除.

濟北王志, 吳楚反時初亦與通謀, 後堅守不發兵, 故得不誅, 徙王菑川. 元朔中, 齊國絕.

悼惠王後唯有二國：城陽、菑川. 菑川地比齊[一], 武帝爲悼惠王冢園在齊, 乃割臨菑東圜悼惠王冢園邑盡以予菑川[二], 令奉祭祀.

[一]師古曰：｢比, 近也, 音頻二反.｣

[二]師古曰：｢圜謂周繞之.｣

志立三十五年薨, 是爲懿王. 子靖王建嗣, 二十年薨. 子頃王遺嗣, 三十五年薨. 子思王終古嗣. 五鳳中, 青州刺史奏終古使所愛奴與八子及諸御婢姦[一], 終古或參與被席[二], 或白晝使羸伏, 犬馬交接[三], 終古親臨觀. 產子, 輒曰：｢亂不可知, 使去其子.｣[四]事下丞相御史, 奏終古位諸侯王, 以令置八子, 秩比六百石, 所以廣嗣重祖也. 而終古禽獸行, 亂君臣夫婦之別, 悖逆人倫[五], 請逮捕. 有詔削四縣. 二十八年薨. 子考王尚嗣, 五年薨. 子孝王橫嗣, 三十一年薨. 子懷王交嗣, 六年薨. 子永嗣, 王莽時絕.

[一]如淳曰：｢八子, 妾號.｣

[二]師古曰：｢與讀曰豫.｣

[三]師古曰：｢羸者, 露形體也, 音郎果反.｣

[四]師古曰：｢去, 除也, 音丘呂反.｣

[五]師古曰：｢悖, 乖也, 音步內反.｣

贊曰：悼惠之王齊, 最爲大國. 以海內初定, 子弟少, 激秦孤立亡藩輔[一], 故大封同姓, 以填天下[二]. 時諸侯得自除御史大夫群卿以下眾官, 如漢朝, 漢獨爲置丞相. 自吳楚誅後, 稍奪諸侯權, 左官附益阿黨之法設[三]. 其後諸侯唯得衣食租稅, 貧者或乘牛車.

[一]師古曰：｢激, 感發也, 音工歷反.｣

[二]師古曰：｢填音竹刃反.｣

[三]張晏曰：｢諸侯有罪, 傅相不舉奏, 爲阿黨.｣ 師古曰：｢皆新制律令之條也. 左官, 解在諸侯王表. 附益, 言欲增益諸侯王也.｣

校勘記

一九八八頁　八行　食蝮(蛟)[蛇]野葛, 景祐、殿、局本都作｢蛇｣. 王先謙說作｢蛇｣是.

一九八九頁　五行　我無忠臣兮, 何故棄國? [三]注[三]原在｢何故｣ 下. 劉攽說｢棄國｣ 當屬上句.

一九九四頁　七行　聚(官)[兵]嚴威, 景祐、殿本都作｢兵｣, 史記同.

二００一頁一五行　或白晝使羸伏, 景祐本作｢羸｣. 王念孫說此古字之僅存者.

漢書卷三十九 蕭何曹參傳第九

蕭何, 沛人也. 以文毋害爲沛主吏掾[一]. 高祖爲布衣時, 數以吏事護高祖. 高祖爲亭長, 常佑之[二]. 高祖以吏繇咸陽[三], 吏皆送奉錢三, 何獨以五[四]. 秦御史監郡者, 與從事辨之[五]. 何乃給泗水卒史事[六], 第一[七]. 秦御史欲入言徵何, 何固請, 得毋行[八].

[一]服虔曰：｢爲人解通, 無嫉害也.｣ 應劭曰：｢雖爲文吏, 而不刻害也.｣ 蘇林曰：｢毋害, 若言無比也. 一曰, 害, 勝也, 無能勝害之者.｣ 晉灼曰：｢酷吏傳趙禹爲丞相亞夫吏, 府中皆稱其廉, 然亞夫不任, 曰：□極知禹無害, 然文深, 不可以居大府.□ 蘇說是也.｣ 師古曰：｢害, 傷也, 無人能傷害之者. 蘇、晉兩說皆得其意, 服、應非也.｣

[二]師古曰：｢佑, 助也. 言居家時, 爲何所護, 及爲亭長, 何又擁助也.｣

[三]師古曰：｢繇讀曰傜. 傜, 伇也.｣

[四]師古曰：｢出錢以資行, 他人皆三百, 何獨五百. 奉音扶用反.｣

[五]張晏曰：｢何與共事備辨, 明何素有方略也.｣ 蘇林曰：｢辟何與從事也. 秦時無刺史, 以御史監郡.｣ 師古曰：｢二說皆同.｣

[六]師古曰：｢泗水郡, 沛所屬也. 何爲郡卒史.｣

[七]師古曰：｢課最上.｣

[八]孟康曰：｢當還入相秦事, 故召何也.｣ 師古曰：｢此說非也. 御史以何明辨, 欲因入奏事之次, 言於朝廷, 徵何用之. 何心不願, 以情固請, 而御史止, 故得不行也.｣

及高祖起爲沛公, 何嘗爲丞督事[一]. 沛公至咸陽, 諸將皆爭走金帛財物之府分之[二], 何獨先入收秦丞相御史律令圖書臧之. 沛公具知天下阨塞, 戶口多少, 彊弱處, 民所疾苦者, 以何得秦圖書也.

[一]師古曰：｢督謂監視之也. 何爲沛丞, 專督眾事.｣

[二]師古曰：｢走謂趣向之, 音奏.｣

初, 諸侯相與約, 先入關破秦者王其地. 沛公既先定秦, 項羽後至, 欲攻沛公, 沛公謝之得解. 羽遂屠燒咸陽, 與范增謀曰：｢巴蜀道險, 秦之遷民皆居蜀.｣ 乃曰：｢蜀漢亦關中地也.｣ 故立沛公爲漢王, 而三分關中地, 王秦降將以距漢王. 漢王怒, 欲謀攻項羽. 周勃、灌嬰、樊噲皆勸之, 何諫之曰：｢雖王漢中之惡, 不猶愈於死乎?｣[一]漢王曰：｢何爲乃死也?｣ 何曰：｢今眾弗如, 百戰百敗, 不死何爲? 周書曰□天予不取, 反受其咎□[二]. 語曰□天漢□, 其稱甚美[三]. 夫能詘於一人之下, 而信於萬乘之上者, 湯武是也[四]. 臣願大王王漢中, 養其民以致賢人, 收用巴蜀, 還定三秦, 天下可圖也.｣ 漢王曰：｢善.｣ 乃遂就國, 以何爲丞相. 何進韓信, 漢王以爲大將軍, 說漢王令引兵東定三秦. 語在信傳.

[一]師古曰：｢愈, 勝也.｣

[二]師古曰：｢周書者, 本與尚書同類, 蓋孔子所刪百篇之外, 劉向所奏有七十一篇.｣

[三]孟康曰：｢語, 古語也. 言地之有漢, 若天之有河漢, 名號休美.｣ 臣瓚曰：｢流俗語云□天漢□, 其言常以漢配天, 此美名也.｣ 師古曰：｢瓚說是也. 天漢, 河漢也.｣

[四]師古曰：｢信讀曰伸, 古通用字.｣

何以丞相留收巴蜀, 填撫諭告[一], 使給軍食. 漢二年, 漢王與諸侯擊楚, 何守關中, 侍太子, 治櫟陽. 爲令約束, 立宗廟、社稷、宮室、縣邑, 輒奏, 上可許以從事[二]；即不及奏, 輒以便宜施行, 上來以聞[三]. 計戶轉漕給軍, 漢王數失軍遯去, 何常興關中卒, 輒補缺. 上以此剸屬任何關中事[四].

[一]師古曰：｢填音竹刃反.｣

[二]師古曰：｢可其所奏, 許其所請, 依以行事.｣

[三]應劭曰：｢上來還, 乃以所爲聞也.｣

[四]師古曰：｢剸讀與專同, 又音章阮反. 此即言專聲之急上者也, (又)[今]俗語猶然. 他皆類此. 屬音之欲反.｣

漢三年, 與項羽相距京、索間[一], 上數使使勞苦丞相[二]. 鮑生謂何曰：[三]｢今王暴衣露蓋, 數勞苦君者, 有疑君心. 爲君計, 莫若遣君子孫昆弟能勝兵者悉詣軍所, 上益信君.｣ 於是何從其計, 漢王大說[四].

[一]師古曰：｢索音山客反.｣

[二]師古曰：｢勞音來到反. 次下亦同.｣

[三]師古曰：｢鮑生, 當時有識之士, 姓鮑而爲諸生也.｣

[四]師古曰：｢說讀曰悅.｣

漢五年, 已殺項羽, 即皇帝位, 論功行封, 群臣爭功, 歲餘不決. 上以何功最盛, 先封爲酇侯[一], 食邑八千戶. 功臣皆曰：｢臣等身被堅執兵, 多者百餘戰, 少者數十合, 攻城略地, 大小各有差. 今蕭何未有汗馬之勞, 徒持文墨議論, 不戰, 顧居臣等上, 何也?｣[二]上曰：｢諸君知獵乎?｣ 曰：｢知之.｣ ｢知獵狗乎?｣ 曰：｢知之.｣ 上曰：｢夫獵, 追殺獸者狗也, 而發縱指示獸處者人也[三]. 今諸君徒能走得獸耳, 功狗也；至如蕭何, 發縱指示, 功人也. 且諸君獨以身從我, 多者三兩人；蕭何舉宗數十人皆隨我, 功不可忘也！｣ 群臣後皆莫敢言.

[一]文穎曰：｢音贊.｣ 師古曰：｢先封何者, 謂諸功臣舊未爵者, 何最在前封也. 酇屬南陽, 解在高紀.｣

[二]師古曰：｢顧猶反也.｣

[三]師古曰：｢發縱, 謂解紲而放之也. 指示者, 以手指示之, 今俗言放狗. 縱音子用反, 而讀者乃爲蹤蹟之蹤, 非也. 書本皆不爲蹤字. 自有逐蹤之狗, 不待人發也.｣

列侯畢已受封, 奏位次, 皆曰：｢平陽侯曹參身被七十創, 攻城略地, 功最多, 宜第一.｣ 上已橈功臣多封何[一], 至位次未有以復難之, 然心欲何第一. 關內侯鄂(千)秋時爲謁者, 進曰：｢群臣議皆誤. 夫曹參雖有野戰略地之功, 此特一時之事. 夫上與楚相距五歲, 失軍亡眾, 跳身遯者數矣[二], 然蕭何常從關中遣軍補其處. 非上所詔令召, 而數萬眾會上乏絕者數矣. 夫漢與楚相守滎陽數年, 軍無見糧[三], 蕭何轉漕關中, 給食不乏. 陛下雖數亡山東, 蕭何常全關中待陛下, 此萬世功也. 今雖無曹參等百數, 何缺於漢? [四]漢得之不必待以全. 柰何欲以一旦之功(而)加萬世之功哉！蕭何當第一, 曹參次之.｣ 上曰：｢善.｣ 於是乃令何第一, 賜帶劍履上殿, 入朝不趨. 上曰：｢吾聞進賢受上賞, 蕭何功雖高, 待鄂君乃得明.｣ 於是因鄂(千)秋故所食關內侯邑二千戶, 封爲安平侯. 是日, 悉封何父母兄弟十餘人, 皆食邑. 乃益封何二千戶, ｢以嘗繇咸陽時何送我獨贏錢二也｣[五].

[一]應劭曰：｢橈, 屈也.｣ 師古曰：｢音女教反.｣

[二]師古曰：｢跳身, 謂輕身走出也.｣

[三]師古曰：｢無見在之糧.｣

[四]師古曰：｢數音所具反.｣

[五]師古曰：｢贏, 餘也. 二謂二百也. 眾人送皆三百, 何獨五百, 故云贏二也.｣

陳豨反, 上自將, 至邯鄲. 而韓信謀反關中. 呂后用何計誅信. 語在信傳. 上已聞誅信, 使使拜丞相爲相國, 益封五千戶, 令卒五百人一都尉爲相國衛. 諸君皆賀, 召平獨弔[一]. 召平者, 故秦東陵侯. 秦破, 爲布衣, 貧, 種瓜長安城東, 瓜美, 故世謂｢東陵瓜｣, 從召平始也. 平謂何曰：｢禍自此始矣. 上暴露於外, 而君守於內, 非被矢石之難, 而益君封置衛者, 以今者淮陰新反於中, 有疑君心. 夫置衛衛君, 非以寵君也[二]. 願君讓封勿受, 悉以家私財佐軍.｣ 何從其計, 上說[三].

[一]師古曰：｢召讀曰邵.｣

[二]師古曰：｢恐其爲變, 故守衛之.｣

[三]師古曰：｢說讀曰悅.｣

其秋, 黥布反, 上自將擊之, 數使使問相國何爲[一]. 曰：｢爲上在軍, 拊循勉百姓, 悉所有佐軍, 如陳豨時.｣[二]客又說何曰：｢君滅族不久矣. 夫君位爲相國, 功第一, 不可復加. 然君初入關, 本得百姓心, 十餘年矣. 皆附君, 尚復孳孳得民和[三]. 上所謂數問君, 畏君傾動關中. 今君胡不多買田地, 賤貰貣以自汙? 上心必安.｣[四]於是何從其計, 上乃大說[五].

[一]師古曰：｢問其居守, 何所營爲.｣

[二]師古曰：｢悉, 盡也, 盡所有糧食資用出以佐軍也.｣

[三]師古曰：｢孳字與孜同. 孜孜, 言不怠也.｣

[四]師古曰：｢貰, 賒也. 貣音土得反.｣

[五]師古曰：｢說讀曰悅.｣

上罷布軍歸, 民道遮行[一], 上書言相國彊賤買民田宅數千人. 上至, 何謁. 上笑曰：｢今相國乃利民！｣ 民所上書皆以與何, 曰：｢君自謝民.｣ 後何爲民請曰：｢長安地陿, 上林中多空地, 棄, 願令民得入田, 毋收稿爲獸食.｣[二]上大怒曰：｢相國多受賈人財物, 爲請吾苑！｣ 乃下何廷尉, 械繫之. 數日, 王衛尉侍[三], 前問曰：｢相國胡大罪, 陛下繫之暴也?｣[四]上曰：｢吾聞李斯相秦皇帝, 有善歸主, 有惡自予. 今相國多受賈豎金, 爲請吾苑, 以自媚於民[五]. 故繫治之.｣ 王衛尉曰：｢夫職事苟有便於民而請之, 真宰相事也. 陛下柰何乃疑相國受賈人錢乎！且陛下距楚數歲, 陳豨、黥布反時, 陛下自將往, 當是時相國守關中, 關中搖足則關西非陛下有也. 相國不以此時爲利, 乃利賈人之金乎? 且秦以不聞其過亡天下, 夫李斯之分過, 又何足法哉！陛下何疑宰相之淺也！｣ 上不懌[六]. 是日, 使使持節赦出何. 何年老, 素恭謹, 徒跣入謝. 上曰：｢相國休矣！[七]相國爲民請吾苑不許, 我不過爲桀紂主, 而相國爲賢相. 吾故繫相國, 欲令百姓聞吾過.｣

[一]師古曰：｢在道上遮天子行.｣

[二]師古曰：｢稿, 禾稈也. 言恣人田之, 不收其稿稅也. 稿音工老反. 稈音工旱反.｣

[三]如淳曰：｢百官公卿表□衛尉王氏□, 無名字.｣ 師古曰：｢史失之也. 侍謂侍天子也.｣

[四]師古曰：｢前問, 謂進而請也. 胡, 何也.｣

[五]師古曰：｢媚, 愛也, 求愛於民.｣

[六]師古曰：｢懌, 悅也. 感衛尉之言, 故慚悔而不悅也.｣

[七]師古曰：｢令出外自休息.｣

高祖崩, 何事惠帝. 何病, 上親自臨視何疾, 因問曰：｢君即百歲後, 誰可代君?｣ 對曰：｢知臣莫如主.｣ 帝曰：｢曹參何如?｣ 何頓首曰：｢帝得之矣. 何死不恨矣！｣

何買田宅必居窮辟處[一], 爲家不治垣屋[二]. 曰：｢令後世賢, 師吾儉；不賢, 毋爲勢家所奪.｣

[一]師古曰：｢辟讀曰僻. 僻, 隱也.｣

[二]師古曰：｢垣, 牆也.｣

孝惠二年, 何薨, 諡曰文終侯. 子祿嗣, 薨, 無子. 高后乃封何夫人同爲酇侯, 小子延爲筑陽侯[一]. 孝文元年, 罷同, 更封延爲酇侯. 薨, 子遺嗣. 薨, 無子. 文帝復以遺弟則嗣, 有罪免. 景帝二年, 制詔御史：｢故相國蕭何, 高皇帝大功臣, 所與爲天下也[二]. 今其祀絕, 朕甚憐之. 其以武陽縣戶二千封何孫嘉爲列侯.｣ 嘉, 則弟也. 薨, 子勝嗣, 後有罪免. 武帝元狩中, 復下詔御史：｢以酇戶二千四百封何曾孫慶爲酇侯, 布告天下, 令明知朕報蕭相國德也.｣ 慶, 則子也. 薨, 子壽成嗣, 坐爲太常(儀)[犧]牲瘦免. 宣帝時, 詔丞相御史求問蕭相國後在者, 得玄孫建世等十二人, 復下詔以酇戶二千封建世爲酇侯. 傳子至孫獲, 坐使奴殺人減死論. 成帝時, 復封何玄孫之子南䜌長喜爲酇侯[三]. 傳子至曾孫, 王莽敗乃絕.

[一]師古曰：｢酇及筑陽皆南陽縣也. 今其地(見)[並]屬襄州. 筑音逐.｣

[二]師古曰：｢爲, 治也. 亦曰共造其功業.｣

[三]蘇林曰：｢䜌音人足攣□之攣, 鉅鹿縣名也.｣ 師古曰：｢喜爲此縣之長.｣

曹參, 沛人也. 秦時爲獄掾, 而蕭何爲主吏, 居縣爲豪吏矣[一]. 高祖爲沛公也, 參以中涓從[二]. 擊胡陵、方與[三], 攻秦監公軍, 大破之[四]. 東下薛, 擊泗水守軍薛郭西. 復攻胡陵, 取之. 徙守方與. 方與反爲魏, 擊之. 豐反爲魏, 攻之. 賜爵七大夫. 北擊司馬欣軍碭東, 取狐父、祁善置[五]. 又攻下邑以西, 至虞, 擊秦將章邯車騎. 攻轅戚及亢父[六], 先登. 遷爲五大夫. 北救東阿, 擊章邯軍, 陷陳, 追至濮陽. 攻定陶, 取臨濟. 南救雍丘, 擊李由軍, 破之, 殺李由, 虜秦候一人. 章邯破殺項梁也, 沛公與項羽引兵而東. 楚懷王以沛公爲碭郡長, 將碭郡兵. 於是乃封參執帛[七], 號曰建成君. 遷爲戚公, 屬碭郡[八].

[一]師古曰：｢言參及蕭何爲吏之豪長也.｣

[二]如淳曰：｢中涓, 如中謁者也.｣ 師古曰：｢涓, 絜也, 言其在內主知絜清灑埽之事, 蓋親近左右也.｣

[三]師古曰：｢音房豫.｣

[四]孟康曰：｢監, 御史監郡者. 公, 名也.｣ 晉灼曰：｢按高紀名平也. 秦一郡置守尉監三人.｣ 師古曰：｢公者, 時人尊稱之耳. 晉說是也.｣

[五]文穎曰：｢善置, 置名也.｣ 晉灼曰：｢祁音坻.｣ 師古曰：｢狐父、祁, 二縣名也. 祁音鉅夷反, 又音十夷反. 父音甫. 置若今之驛也.｣

[六]師古曰：｢亢父音抗甫.｣

[七]鄭氏曰：｢楚爵也.｣ 張晏曰：｢孤卿也.｣

[八]師古曰：｢爲戚縣之令.｣

其後從攻東郡尉軍, 破之成武南. 擊王離軍成陽南, 又攻杠里, 大破之. 追北, 西至開封, 擊趙賁軍, 破之[一], 圍趙賁開封城中. 西擊秦將楊熊軍於曲遇[二], 破之, 虜秦司馬及御史各一人. 遷爲執珪[三]. 從西攻陽武, 下轘轅、緱氏, 絕河津. 擊趙賁軍尸北, 破之[四]. 從南攻犨, 與南陽守齮戰陽城郭東[五], 陷陳, 取宛, 虜齮, 定南陽郡[六]. 從西攻武關、嶢關, 取之[七]. 前攻秦軍藍田南, 又夜擊其北軍, 大破之, 遂至咸陽, 破秦.

[一]師古曰：｢賁音奔.｣

[二]師古曰：｢曲音丘羽反. 遇音顒.｣

[三]張晏曰：｢侯伯執珪, 以朝位比之.｣ 如淳曰：｢呂氏春秋□得五員者位執珪□, 古爵名也.｣

[四]孟康曰：｢尸鄉之北.｣

[五]應劭曰：｢今堵陽.｣

[六]師古曰：｢高紀言□南陽守齮降, 封爲殷侯□, 而此傳言虜齮, 紀傳不同, 疑傳誤.｣

[七]師古曰：｢嶢音堯.｣

項羽至, 以沛公爲漢王. 漢王封參爲建成侯. 從至漢中, 遷爲將軍. 從還定三秦, 攻下辨、故道、[一]雍、斄[二]. 擊章平軍於好畤南, 破之, 圍好畤, 取壤鄉[三]. 擊三秦軍壤東及高櫟, 破之[四]. 復圍章平, 平出好畤走. 因擊趙賁、內史保軍, 破之. 東取咸陽, 更名曰新城. 參將兵守景陵二十三日[五], 三秦使章平等攻參, 參出擊, 大破之. 賜食邑於寧秦[六]. 以將軍引兵圍章邯廢丘；以中尉從漢王出臨晉關. 至河內, 下脩武, 度圍津[七], 東擊龍且、項佗定陶, 破之[八]. 東取碭、蕭、彭城. 擊項籍軍, 漢軍大敗走. 參以中尉圍取雍丘. 王武反於外黃, 程處反於燕[九], 往擊, 盡破之. 柱天侯反於衍氏, 進破取衍氏. 擊羽嬰於昆陽, 追至葉[一０]. 還攻武彊[一一], 因至滎陽. 參自漢中爲將軍中尉, 從擊諸侯, 及項王敗, 還至滎陽[一二].

[一]鄧展曰：｢武都二縣也.｣

[二]蘇林曰：｢右扶風二縣也. 斄音胎.｣

[三]文穎曰：｢壤, 地名也.｣

[四]師古曰：｢櫟音歷.｣

[五]孟康曰：｢縣名也.｣

[六]蘇林曰：｢今華陰.｣

[七]師古曰：｢在東郡.｣

[八]師古曰：｢且音子餘反. 佗音徒何反.｣

[九]服虔曰：｢皆漢將.｣ 師古曰：｢燕, 東郡之縣, 故南燕國. 音一千反.｣

[一０]師古曰：｢葉, 南陽縣也, 音式涉反.｣

[一一]師古曰：｢武彊城在陽武.｣

[一二]師古曰：｢敗謂戰彭城而敗.｣

漢二年, 拜爲假左丞相, 入屯兵關中. 月餘, 魏王豹反, 以假丞相別與韓信東攻魏將孫速東張[一], 大破之. 因攻安邑, 得魏將王襄. 擊魏王於曲陽, 追至東垣, 生獲魏王豹. 取平陽, 得豹母妻子, 盡定魏地, 凡五十二縣. 賜食邑平陽. 因從韓信擊趙相國夏說軍於鄔東[二], 大破之, 斬夏說. 韓信與故常山王張耳引兵下井陘, 擊成安君陳餘, 而令參還圍趙別將戚公於鄔城中. 戚公出走, 追斬之. 乃引兵詣漢王在所. 韓信已破趙, 爲相國, 東擊齊, 參以左丞相屬焉. 攻破齊歷下軍, 遂取臨淄. 還定濟北郡, 收著、漯陰、平原、鬲、盧[三]. 已而從韓信擊龍且軍於上假密[四], 大破之, 斬龍且, 虜亞將周蘭[五]. 定齊郡, 凡得七十縣. 得故齊王田廣相田光, 其守相許章, 及故將軍田既[六]. 韓信立爲齊王, 引兵東詣陳, 與漢王共破項羽, 而參留平齊未服者.

[一]蘇林曰：｢東張屬河東.｣ 師古曰：｢遬, 古速字.｣

[二]蘇林曰：｢鄔, 太原縣也.｣ 師古曰：｢說讀曰悅. 鄔音一戶反, 又音乙據反.｣

[三]師古曰：｢五縣名也. 時未有濟北郡, 史追書之耳. 著音竹庶反, 又音直庶反. 漯音它合反. 鬲與隔同.｣

[四]文穎曰：｢或以爲高密.｣

[五]師古曰：｢亞將, 次將也.｣

[六]師古曰：｢守相, 爲相居守者.｣

漢王即皇帝位, 韓信徙爲楚王. 參歸相印焉. 高祖以長子肥爲齊王, 而以參爲相國. 高祖六年, 與諸侯剖符, 賜參爵列侯, 食邑平陽萬六百三十戶, 世世勿絕.

參以齊相國擊陳豨將張春, 破之. 黥布反, 參從悼惠王將車騎十二萬, 與高祖會擊黥布軍, 大破之. 南至蘄, 還定竹邑、相、蕭、留[一].

[一]師古曰：｢四縣名.｣

參功：凡下二國, 縣百二十二；得王二人, 相三人, 將軍六人, 大莫囂、郡守、司馬、候、御史各一人[一].

[一]如淳曰：｢囂音敖.｣ 張晏曰：｢莫敖, 楚卿號也. 時近六國, 故有令尹、莫敖之官.｣

孝惠元年, 除諸侯相國法, 更以參爲齊丞相. 參之相齊, 齊七十城. 天下初定, 悼惠王富於春秋, 參盡召長老諸先生, 問所以安集百姓. 而齊故諸儒以百數[一], 言人人殊, 參未知所定. 聞膠西有蓋公[二], 善治黃老言[三], 使人厚幣請之. 既見蓋公, 蓋公爲言治道貴清靜而民自定, 推此類具言之. 參於是避正堂, 舍蓋公焉[四]. 其治要用黃老術, 故相齊九年, 齊國安集, 大稱賢相.

[一]師古曰：｢數音所具反.｣

[二]師古曰：｢蓋音古盍反.｣

[三]張晏曰：｢黃帝、老子之書.｣

[四]師古曰：｢舍, 止也.｣

蕭何薨, 參聞之, 告舍人趣治行[一], ｢吾且入相.｣ 居無何, 使者果召參. 參去, 屬其後相[二]曰：｢以齊獄市爲寄, 慎勿擾也.｣ 後相曰：｢治無大於此者乎?｣ 參曰：｢不然. 夫獄市者, 所以并容也, 今君擾之, 姦人安所容乎? 吾是以先之.｣[三]

[一]師古曰：｢舍人猶家人也, 一說私屬官主家事者也. 趣讀曰促, 謂速也. 治行, 謂脩治行裝也.｣

[二]師古曰：｢屬音之欲反.｣

[三]孟康曰：｢夫獄市者, 兼受善惡, 若窮極姦人, 姦人無所容竄, 久且爲亂. 秦人極刑而天下畔, 孝武峻法而獄繁, 此其效也.｣ 師古曰：｢老子云□我無爲, 民自化；我好靜, 民自正.□ 參欲以道化爲本, 不欲擾其末也.｣

始參微時, 與蕭何善, 及爲宰相, 有隙[一]. 至何且死, 所推賢唯參. 參代何爲相國, 舉事無所變更, 壹遵何之約束[二]. 擇郡國吏長大[三], 訥於文辭, 謹厚長者, 即召除爲丞相史. 吏言文刻深, 欲務聲名, 輒斥去之[四]. 日夜飲酒. 卿大夫以下吏及賓客見參不事事[五], 來者皆欲有言. 至者, 參輒飲以醇酒[六], 度之欲有言, 復飲酒, 醉而後去[七], 終莫得開說[八], 以爲常.

[一]師古曰：｢參自以戰鬥功多, 而封賞每在何後, 故怨何也.｣

[二]師古曰：｢舉, 皆也, 言凡事皆無變改.｣

[三]孟康曰：｢取年長大者.｣

[四]師古曰：｢斥, 卻也.｣

[五]如淳曰：｢不事丞相之事.｣

[六]師古曰：｢醇酒不澆, 謂厚酒也.｣

[七]師古曰：｢度音大各反. 飲音於禁反.｣

[八]如淳曰：｢開謂有所啟白.｣

相舍後園近吏舍, 吏舍日飲歌呼[一]. 從吏患之, 無如何[二], 乃請參遊後園. 聞吏醉歌呼, 從吏幸相國召按之. 乃反取酒張坐飲[三], 大歌呼與相和.

[一]師古曰：｢呼音火故反. 其下並同.｣

[二]師古曰：｢從吏, 吏之常從相者也. 從音材用反.｣

[三]師古曰：｢張設坐席而飲也. 坐音才臥反.｣

參見人之有細過, 掩匿覆蓋之, 府中無事.

參子窋爲中大夫[一]. 惠帝怪相國不治事, 以爲｢豈少朕與?｣[二]乃謂窋曰：｢女歸, 試私從容問乃父[三]曰：□高帝新棄群臣, 帝富於春秋, 君爲相國, 日飲, 無所請事, 何以憂天下?□ 然無言吾告女也.｣ 窋既洗沐歸, 時間, 自從其所諫參[四]. 參怒而笞之二百, 曰：｢趣入侍[五], 天下事非乃所當言也.｣ 至朝時, 帝讓參[六]曰：｢與窋胡治乎? [七]乃者我使諫君也.｣[八]參免冠謝曰：｢陛下自察聖武孰與高皇帝?｣ 上曰：｢朕乃安敢望先帝！｣ 參曰：｢陛下觀參孰與蕭何賢?｣ 上曰：｢君似不及也.｣ 參曰：｢陛下言之是也. 且高皇帝與蕭何定天下, 法令既明具, 陛下垂拱, 參等守職, 遵而勿失, 不亦可乎?｣ 惠帝曰：｢善. 君休矣！｣[九].

[一]師古曰：｢窋音張律反.｣

[二]師古曰：｢言豈以我爲年少故也. 與讀曰歟.｣

[三]師古曰：｢乃, 汝也.｣

[四]師古曰：｢間謂空隙也. 自從其所, 猶言自出其意也.｣

[五]師古曰：｢趣讀曰促.｣

[六]師古曰：｢讓, 責也.｣

[七]師古曰：｢胡, 何也. 言共窋爲何治也. 治音丈吏反.｣

[八]師古曰：｢乃者猶言曩者.｣

[九]師古曰：｢且令出休息.｣

參爲相國三年, 薨, 諡曰懿侯. 百姓歌之曰：｢蕭何爲法, 講若畫一[一]；曹參代之, 守而勿失. 載其清靖, 民以寧壹.｣[二]

[一]文穎曰：｢講或作較.｣ 師古曰：｢講, 和也. 畫一, 言整齊也.｣

[二]師古曰：｢載猶乘也.｣

窋嗣侯, 高后時至御史大夫. 傳國至曾孫襄, 武帝時爲將軍, 擊匈奴, 薨. 子宗嗣, 有罪, 完爲城旦. 至哀帝時, 乃封參玄孫之孫本始爲平陽侯, 二千戶, 王莽時薨. 子宏嗣, 建武中先降河北, 封平陽侯. 至今八侯.

贊曰：蕭何、曹參皆起秦刀筆吏[一], 當時錄錄未有奇節[二]. 漢興, 依日月之末光[三], 何以信謹守管籥, 參與韓信俱征伐[四]. 天下既定, 因民之疾秦法, 順流與之更始, 二人同心, 遂安海內. 淮陰、黥布等已滅, 唯何、參擅功名, 位冠群臣, 聲施後世[五], 爲一代之宗臣[六], 慶流曲裔, 盛矣哉！

[一]師古曰：｢刀所以削書也, 古者用簡牒, 故吏皆以刀筆自隨也.｣

[二]師古曰：｢錄錄猶鹿鹿, 言在凡庶之中也.｣

[三]師古曰：｢易文言云□聖人作而萬物睹□, 又曰□見龍在田, 天下文明□ . 贊言何、參值漢初興, 故以日月爲喻耳.｣

[四]師古曰：｢高祖出征, 何每居守, 故言守管籥.｣

[五]師古曰：｢冠謂居其首.｣

[六]師古曰：｢言爲後世之所尊仰, 故曰宗臣也.｣

校勘記

二００五頁　五行　何乃給泗水卒史事[六], 第一. 注[六]原在｢卒史｣ 下, 明舊讀以｢事第一｣ 爲句. 齊召南說｢事｣ 字當屬上句.

二００七頁一五行　(又)[今]俗語猶然. 殿、局本都作｢今｣.

二００九頁　二行　關內侯鄂(千)秋時爲謁者, 景祐、殿本都無｢千｣ 字, 下同.

二００九頁　七行　柰何欲以一旦之功(而)加萬世之功哉！　景祐、殿本都無｢而｣ 字.

二０一三頁　一行　坐爲太常(儀)[犧]牲瘦免. 景祐、殿、局本都作｢犧｣, 此誤.

二０一三頁　五行　今其地(見)[並]屬襄州. 景祐、殿本都作｢並｣.

漢書卷四十 張陳王周傳第十

張良字子房, 其先韓人也. 大父開地[一], 相韓昭侯、宣惠王、襄哀王. 父平, 相釐王、[二]悼惠王. 悼惠王二十三年, 平卒. 卒二十歲, 秦滅韓. 良(年)少, 未宦事韓. 韓破, 良家僮三百人, 弟死不葬, 悉以家財求客刺秦王, 爲韓報仇, 以五世相韓故[三].

[一]應劭曰：｢大父, 祖父；開地, 名也.｣

[二]師古曰：｢釐讀曰僖.｣

[三]師古曰：｢從昭侯至悼惠王, 凡五君.｣

良嘗學禮淮陽, 東見倉海君[一], 得力士, 爲鐵椎重百二十斤. 秦皇帝東游, 至博狼沙中[二], 良與客狙擊秦皇帝[三], 誤中副車[四]. 秦皇帝大怒, 大索天下[五], 求賊急甚. 良乃更名姓, 亡匿下邳[六].

[一]晉灼曰：｢海神也.｣ 如淳曰：｢東夷君長也.｣ 師古曰：｢二說並非. 蓋當時賢者之號也. 良既見之, 因而求得力士.｣

[二]服虔曰：｢河南陽武南地名也, 今有亭.｣ 師古曰：｢狼音浪.｣

[三]師古曰：｢狙謂密伺之, 音千豫反, 字本作覷.｣

[四]師古曰：｢副謂後乘也.｣

[五]師古曰：｢索, 搜也. 索音山客反.｣

[六]師古曰：｢更, 改也.｣

良嘗閒從容步游下邳圯上[一], 有一老父, 衣褐, 至良所[二], 直墮其履圯下[三], 顧謂良曰：｢孺子下取履！｣[四]良愕然, 欲歐之[五]. 爲其老, 乃彊忍, 下取履, 因跪進. 父以足受之, 笑去. 良殊大驚. 父去里所, 復還[六], 曰：｢孺子可教矣. 後五日平明, 與我期此.｣ 良因怪(之), 跪曰：｢諾.｣ 五日平明, 良往. 父已先在, 怒曰：｢與老人期, 後, 何也? 去, 後五日蚤會.｣[七]五日, 雞鳴往. 父又先在, 復怒曰：｢後, 何也? 去, 後五日復蚤來.｣ 五日, 良夜半往. 有頃, 父亦來, 喜曰：｢當如是.｣ 出一編書[八], 曰：｢讀是則爲王者師. 後十年興. 十三年, 孺子見我, 濟北穀城山下黃石即我已.｣[九]. 遂去不見. 旦日視其書, 乃太公兵法. 良因異之, 常習[讀]誦.

[一]服虔曰：｢圯音頤, 楚人謂橋曰圯.｣ 應劭曰：｢汜水之上也.｣ 文穎曰：｢沂水上橋也.｣ 師古曰：｢下邳之水, 非汜水也, 又非沂水. 服說是矣.｣

[二]師古曰：｢褐制若裘, 今道士所服者是.｣

[三]師古曰：｢直猶故也, 一曰正也.｣

[四]師古曰：｢孺, 幼也.｣

[五]師古曰：｢愕, 驚貌也. 歐, 擊也, 音一口反.｣

[六]師古曰：｢行一里許而還來.｣

[七]師古曰：｢放良令去, 戒以後會也. 其下亦同. 蚤音早.｣

[八]師古曰：｢編謂聯次之也. 聯簡牘以爲書, 故云一編. 編音鞭.｣

[九]師古曰：｢已, 語終之辭.｣

居下邳, 爲任俠. 項伯嘗殺人, 從良匿.

後十年, 陳涉等起, 良亦聚少年百餘人. 景駒自立爲楚假王, 在留. 良欲往從之, 行道遇沛公. 沛公將數千人略地下邳, 遂屬焉. 沛公拜良爲廄將[一]. 良數以太公兵法說沛公, 沛公喜, 常用其策. 良爲它人言, 皆不省[二]. 良曰：｢沛公殆天授.｣[三]故遂從不去.

[一]服虔曰：｢官名也.｣

[二]師古曰：｢省, 視也.｣

[三]師古曰：｢殆, 近也.｣

沛公之薛, 見項梁, 共立楚懷王. 良乃說項梁曰：｢君已立楚後, 韓諸公子橫陽君成賢, 可立爲王, 益樹黨.｣[一]項梁使良求韓成, 立爲韓王. 以良爲韓司徒, 與韓王將千餘人西略韓地, 得數城, 秦輒復取之, 往來爲游兵潁川.

[一]師古曰：｢廣立六國之後共攻秦也.｣

沛公之從雒陽南出轘轅, 良引兵從沛公, 下韓十餘城, 擊楊熊軍. 沛公乃令韓王成留守陽翟, 與良俱南, 攻下宛, 西入武關. 沛公欲以二萬人擊秦嶢關下軍[一], 良曰：｢秦兵尚彊, 未可輕. 臣聞其將屠者子, 賈豎易動以利[二]. 願沛公且留壁, 使人先行, 爲五萬人具食, 益張旗幟諸山上, 爲疑兵[三], 令酈食其持重寶啗秦將.｣[四]秦將果欲連和俱西襲咸陽[五], 沛公欲聽之. 良曰：｢此獨其將欲叛, 士卒恐不從. 不從必危, 不如因其解擊之.｣[六]沛公乃引兵擊秦軍, 大破之. 逐北至藍田, 再戰, 秦兵竟敗. 遂至咸陽, 秦王子嬰降沛公.

[一]師古曰：｢嶢音堯.｣

[二]師古曰：｢商賈之人志無遠大, 譬猶僮豎, 故云賈豎.｣

[三]師古曰：｢皆所以表己軍之多, 誇示敵人. 幟音式志反.｣

[四]師古曰：｢啗音徒濫反, 解在高紀.｣

[五]師古曰：｢欲與漢王和而隨漢兵襲咸陽.｣

[六]師古曰：｢解讀曰懈.｣

沛公入秦, 宮室帷帳狗馬重寶婦女以千數, 意欲留居之. 樊噲諫, 沛公不聽. 良曰：｢夫秦爲無道, 故沛公得至此. 爲天下除殘去賊, 宜縞素爲資[一]. 今始入秦, 即安其樂, 此所謂□助桀爲虐□ . 且□忠言逆耳利於行, 毒藥苦口利於病□, 願沛公聽樊噲言.｣ 沛公乃還軍霸上.

[一]晉灼曰：｢資, 質也. 欲令沛公反秦奢泰, 服儉素以爲資.｣ 師古曰：｢縞, 白素也, 音工老反.｣

項羽至鴻門, 欲擊沛公, 項伯夜馳至沛公軍, 私見良, 欲與俱去. 良曰：｢臣爲韓王送沛公, 今(有事)[事有]急, 亡去不義.｣ 乃具語沛公. 沛公大驚, 曰：｢爲之柰何?｣ 良曰：｢沛公誠欲背項王邪?｣ 沛公曰：｢鯫生說我距關毋內諸侯[一], 秦地可王也, 故聽之.｣ 良曰：｢沛公自度能卻項王乎?｣[二]沛公默然, 曰：｢今爲柰何?｣ 良因要項伯見沛公. 沛公與伯飲, 爲壽, 結婚, 令伯具言沛公不敢背項王, 所以距關者, 備它盜也. 項羽後解, 語在羽傳.

[一]服虔曰：｢鯫音七垢反. 鯫, 小人也.｣ 臣瓚曰：｢楚漢春秋鯫姓.｣ 師古曰：｢服說是也. 音才垢反.｣

[二]師古曰：｢卻音丘略反.｣

漢元年, 沛公爲漢王, 王巴蜀, 賜良金百溢[一], 珠二斗, 良具以獻項伯. 漢王亦因令良厚遺項伯, 使請漢中地[二]. 項王許之. 漢王之國, 良送至褒中, 遣良歸韓. 良因說漢王燒絕棧道[三], 示天下無還心, 以固項王意. 乃使良還. 行, 燒絕棧道[四].

[一]服虔曰：｢二十兩曰溢.｣ 師古曰：｢秦以溢名金, 若漢之論斤也.｣

[二]服虔曰：｢本不盡與漢中, 故請求之.｣

[三]師古曰：｢棧道, 閣道也.｣

[四]師古曰：｢還謂歸還韓. 且行且燒, 所過之處皆燒之也.｣

良歸至韓, 聞項羽以良從漢王故, 不遣韓王成之國, 與俱東, 至彭城殺之. 時漢王還定三秦, 良乃遺項羽書曰：｢漢王失職, 欲得關中, 如約即止, 不敢復東.｣ 又以齊反書遺羽, 曰：｢齊與趙欲并滅楚.｣ 項羽以故北擊齊.

良乃間行歸漢. 漢王以良爲成信侯, 從東擊楚. 至彭城, 漢王兵敗而還. 至下邑[一], 漢王下馬踞鞍而問曰：｢吾欲捐關已東等棄之, 誰可與共功者?｣[二]良曰：｢九江王布, 楚梟將[三], 與項王有隙, 彭越與齊王田榮反梁地, 此兩人可急使. 而漢王之將獨韓信可屬大事, 當一面[四]. 即欲捐之, 捐之此三人, 楚可破也.｣ 漢王乃遣隨何說九江王布, 而使人連彭越[五]. 及魏王豹反, 使韓信特將北擊之[六], 因舉燕、(伐)[代]、齊、趙. 然卒破楚者, 此三人力也.

[一]師古曰：｢梁國之縣也, 今屬宋州.｣

[二]師古曰：｢捐關以東, 謂不自有其地, 將以與人, 令其立功, 共破楚也.｣

[三]師古曰：｢梟謂最勇健也.｣

[四]師古曰：｢屬, 委也, 音之欲反.｣

[五]師古曰：｢與相連結也.｣

[六]師古曰：｢特, 獨也. 專任之使將也.｣

良多病, 未嘗特將兵, 常爲畫策臣, 時時從.

漢三年, 項羽急圍漢王於滎陽, 漢王憂恐, 與酈食其謀橈楚權[一]. 酈生曰：｢昔湯伐桀, 封其後杞；武王誅紂, 封其後宋. 今秦無道, 伐滅六國, 無立錐之地. 陛下誠復立六國後, 此皆爭戴陛下德義, 願爲臣妾. 德義已行, 南面稱伯[二], 楚必斂衽而朝.｣[三]漢王曰：｢善. 趣刻印, 先生因行佩之.｣[四]

[一]師古曰：｢橈, 弱也, 音女教反, 其字從木.｣

[二]師古曰：｢伯讀曰霸.｣

[三]師古曰：｢衽, 衣襟也.｣

[四]師古曰：｢趣讀曰促. 佩謂授與六國使帶也.｣

酈生未行, 良從外來謁漢王. 漢王方食, 曰：｢客有爲我計橈楚權者.｣ 具以酈生計告良曰：｢於子房何如?｣ 良曰：｢誰爲陛下畫此計者? 陛下事去矣.｣ 漢王曰：｢何哉?｣ 良曰：｢臣請借前箸以籌之[一]. 昔湯武伐桀紂封其後者, 度能制其死命也[二]. 今陛下能制項籍死命乎? 其不可一矣. 武王入殷, 表商容閭[三], 式箕子門[四], 封比干墓, 今陛下能乎? 其不可二矣. 發鉅橋之粟[五], 散鹿臺之財[六], 以賜貧窮, 今陛下能乎? 其不可三矣. 殷事以畢, 偃革爲軒[七], 倒載干戈, 示不復用, 今陛下能乎? 其不可四矣. 休馬華山之陽, 示無所爲, 今陛下能乎? 其不可五矣. 息牛桃林之野[八], (示)天下不復輸積, 今陛下能乎? 其不可六矣. 且夫天下游士, (左)[離]親戚, 棄墳墓[九], 去故舊, 從陛下者, 但日夜望咫尺之地. 今乃立六國後, 唯無復立者[一０], 游士各歸事其主, 從親戚, 反故舊, 陛下誰與取天下乎? 其不可七矣. 且楚唯毋彊, 六國復橈而從之[一一], 陛下焉得而臣之? 其不可八矣. 誠用此謀, 陛下事去矣.｣ 漢王輟食吐哺, 罵曰：｢豎儒, 幾敗乃公事！｣[一二]令趣銷印[一三].

[一]張晏曰：｢求借所食之箸用指畫也. 或曰, 前世湯武箸明之事, 以籌度今時之不若也.｣ 師古曰：｢或說非也. 箸音直庶反.｣

[二]師古曰：｢度音大各反.｣

[三]師古曰：｢商容, 殷賢人也. 里門曰閭. 表謂顯異之.｣

[四]師古曰：｢式亦表也. 一說, 至其門而撫車式, 所以敬之.｣

[五]服虔曰：｢鉅橋, 倉名也.｣ 師古曰：｢許慎云鉅鹿之大橋, 有漕粟也.｣

[六]臣瓚曰：｢鹿臺, 臺名, 今在朝歌城中.｣ 師古曰：｢劉向云鹿臺大三里, 高千尺也.｣

[七]蘇林曰：｢革者, 兵車革輅. 軒者, 朱軒也.｣ 如淳曰：｢偃武備而治禮樂也.｣

[八]晉灼曰：｢在弘農閺鄉南谷中.｣ 師古曰：｢山海經云□夸父之山, 北有林焉, 名曰桃林, 廣圍三百里□, 即謂此也. 其山谷今在閺鄉縣東南, 湖城縣西南, 去湖城三十五里.｣

[九]師古曰：｢(左)[離]者, 言其乖避而委離之, 以從漢也.｣

[一０]師古曰：｢既立六國後, 土地皆盡, 無以封功勞之人, 故云無復立者. 唯, 發語之辭.｣

[一一]服虔曰：｢唯當使楚無彊, 彊則六國弱而從之.｣ 晉灼曰：｢當今唯楚大, 無有彊之者, 若復立六國, 皆橈而從之, 陛下焉得而臣之乎?｣ 師古曰：｢服說是也.｣

[一二]師古曰：｢輟, 止也. 哺, 食在口中者也. 幾, 近也. 哺音捕. 幾音鉅依反.｣

[一三]師古曰：｢趣讀曰促.｣

後韓信破齊欲自立爲齊王, 漢王怒. 良說漢王, 漢王使良授齊王信印. 語在信傳.

五年冬, 漢王追楚至陽夏南[一], 戰不利, 壁固陵, 諸侯期不至. 良說漢王, 漢王用其計, 諸侯皆至. 語在高紀.

[一]師古曰：｢夏音工雅反.｣

漢六年, 封功臣. 良未嘗有戰鬥功, 高帝曰：｢運籌策帷幄中, 決勝千里外, 子房功也. 自擇齊三萬戶.｣ 良曰：｢始臣起下邳, 與上會留, 此天以臣授陛下. 陛下用臣計, 幸而時中, 臣願封留足矣, 不敢當三萬戶.｣ 乃封良爲留侯, 與蕭何等俱封.

上已封大功臣二十餘人, 其餘日夜爭功而不決, 未得行封. 上居雒陽南宮, 從復道望見諸將[一]往往數人偶語. 上曰：｢此何語?｣ 良曰：｢陛下不知乎? 此謀反耳.｣ 上曰：｢天下屬安定, 何故而反?｣[二]良曰：｢陛下起布衣, 與此屬取天下, 今陛下已爲天子, 而所封皆蕭、曹故人所親愛, 而所誅者皆平生仇怨. 今軍吏計功, 天下不足以遍封, 此屬畏陛下不能盡封, 又恐見疑過失及誅, 故相聚而謀反耳.｣ 上乃憂曰：｢爲將柰何?｣ 良曰：｢上平生所憎, 群臣所共知, 誰最甚者?｣ 上曰：｢雍齒與我有故怨, 數窘辱我[三], 我欲殺之, 爲功多, 不忍.｣ 良曰：｢今急先封雍齒, 以示群臣, 群臣見雍齒先封, 則人人自堅矣.｣ 於是上置酒, 封雍齒爲什方侯[四], 而急趣丞相御史定功行封[五]. 群臣罷酒, 皆喜曰：｢雍齒且侯, 我屬無患矣.｣

[一]師古曰：｢復讀曰複.｣

[二]師古曰：｢屬, 近也, 言近始安. 屬音之欲反.｣

[三]服虔曰：｢未起之時與我有故怨也.｣ 師古曰：｢每以勇力困辱高祖.｣

[四]蘇林曰：｢漢中縣也.｣ 師古曰：地理志屬廣漢, 非漢中也. 今則屬益州. 什音十.｣

[五]師古曰：｢趣音促.｣

劉敬說上都關中, 上疑之. 左右大臣皆山東人, 多勸上都雒陽：｢雒陽東有成皋, 西有殽黽[一], 背河鄉雒, 其固亦足恃.｣[二]良曰：｢雒陽雖有此固, 其中小, 不過數百里, 田地薄, 四面受敵, 此非用武之國. 夫關中左殽函, 右隴蜀, 沃野千里[三], 南有巴蜀之饒, 北有胡苑之利[四], 阻三面而固守, 獨以一面東制諸侯. 諸侯安定, 河、渭漕輓天下, 西給京師[五]；諸侯有變, 順流而下, 足以委輸. 此所謂金城千里, 天府之國[六]. 劉敬說是也.｣ 於是上即日駕, 西都關中.

[一]師古曰：｢殽, 山也. 黽, 池也, 音湎.｣

[二]師古曰：｢鄉讀曰嚮.｣

[三]師古曰：｢沃者, 溉灌也. 言其土地皆有溉灌之利, 故云沃野.｣

[四]師古曰：｢謂安定、北地、上郡之北與胡相接之地, 可以畜牧者也. 養禽獸謂之苑.｣

[五]師古曰：｢輓, 引也. 輓音晚.｣

[六]師古曰：｢財物所聚謂之府. 言關中之地物產饒多, 可備贍給, 故稱天府也.｣

良從入關, 性多疾, 即道引不食穀[一], 閉門不出歲餘.

[一]孟康曰：｢服辟穀藥而靜居行氣. 道讀曰導.｣

上欲廢太子, 立戚夫人子趙王如意. 大臣多爭, 未能得堅決也. 呂后恐, 不知所爲. 或謂呂后曰：｢留侯善畫計, 上信用之.｣ 呂后乃使建成侯呂澤劫良, 曰：｢君常爲上謀臣, 今上日欲易太子[一], 君安得高枕而臥?｣[二]良曰：｢始上數在急困之中, 幸用臣策；今天下安定, 以愛欲易太子, 骨肉之間, 雖臣等百人何益！｣ 呂澤彊要曰：｢爲我畫計.｣ 良曰：｢此難以口舌爭也. 顧上有所不能致者四人[三]. 四人年老矣, 皆以上嫚娒士[四], 故逃匿山中, 義不爲漢臣. 然上高此四人. 今公誠能毋愛金玉璧帛, 令太子爲書, 卑辭安車, 因使辨士固請, 宜來[五]. 來, 以爲客, 時從入朝, 令上見之, 則一助也.｣ 於是呂后令呂澤使人奉太子書, 卑辭厚禮, 迎此四人. 四人至, 客建成侯所.

[一]師古曰：｢言日日欲易之.｣

[二]師古曰：｢安, 焉也.｣

[三]師古曰：｢顧, 念也. 四人, 謂園公、綺里季、夏黃公、甪里先生, 所謂商山四皓也.｣

[四]師古曰：｢嫚與慢同. 娒, 古侮字.｣

[五]師古曰：｢宜應得其來.｣

漢十一年, 黥布反, 上疾, 欲使太子往擊之. 四人相謂曰：｢凡來者, 將以存太子. 太子將兵, 事危矣.｣ 乃說建成侯曰：｢太子將兵, 有功即位不益[一], 無功則從此受禍. 且太子所與俱諸將, 皆與上定天下梟將也, 今乃使太子將之, 此無異使羊將狼, 皆不肯爲用, 其無功必矣. 臣聞□母愛者子抱□, 今戚夫人日夜侍御, 趙王常居前, 上[曰]□終不使不肖子居愛子上□, 明[其]代太子位必矣. 君何不急請呂后承間爲上泣[二]言：□黥布, 天下猛將, 善用兵, 今諸將皆陛下故等夷[三], 乃令太子將, 此屬莫肯爲用, 且布聞之, 鼓行而西耳[四]. 上雖疾, 彊載輜車, 臥而護之[五], 諸將不敢不盡力. 上雖苦, 彊爲妻子計.□ ｣ 於是呂澤夜見呂后. 呂后承間爲上泣而言, 如四人意. 上曰：｢吾惟之, 豎子固不足遣[六], 乃公自行耳.｣[七]於是上自將而東, 群臣居守, 皆送至霸上. 良疾, 強起至曲郵[八], 見上曰：｢臣宜從, 疾甚. 楚人剽疾, 願上慎毋與楚爭鋒.｣[九]. 因說上令太子爲將軍監關中兵. 上謂｢子房雖疾, 彊臥傅太子｣. 是時叔孫通已爲太傅, 良行少傅事.

[一]師古曰：｢太子嗣君, 貴已極矣, 雖更立功, 位無加益矣.｣

[二]師古曰：｢因空隙之時.｣

[三]師古曰：｢夷, 平也, 言故時皆齊等.｣

[四]師古曰：｢擊鼓而行, 言無所畏.｣

[五]師古曰：｢輜車, 衣車也. 護謂監領諸將.｣

[六]師古曰：｢惟, 思也.｣

[七]師古曰：｢乃公, 汝父也.｣

[八]師古曰：｢在新豐西, 今俗謂之郵頭.｣

[九]師古曰：｢剽音匹妙反.｣

漢十二年, 上從破布歸, 疾益甚, 愈欲易太子. 良諫不聽, 因疾不視事. 叔孫太傅稱說引古, 以死爭太子. 上陽許之, 猶欲易之. 及宴, 置酒, 太子侍. 四人者從太子, 年皆八十有餘, 須眉皓白, 衣冠甚偉[一]. 上怪, 問曰：｢何爲者?｣ 四人前對, 各言其姓名. 上乃驚曰：｢吾求公, 避逃我, 今公何自從吾兒游乎?｣ 四人曰：｢陛下輕士善罵, 臣等義不辱, 故恐而亡匿. 今聞太子仁孝, 恭敬愛士, 天下莫不延頸願爲太子死者, 故臣等來.｣ 上曰：｢煩公幸卒調護太子.｣[二]

[一]師古曰：｢所以謂之四皓.｣

[二]師古曰：｢調謂和平之, 護謂保安之.｣

四人爲壽已畢, 趨去. 上目送之[一], 召戚夫人指視曰：[二]｢我欲易之, 彼四人爲之輔, 羽翼已成, 難動矣. 呂氏真乃主矣.｣[三]戚夫人泣涕, 上曰：｢爲我楚舞, 吾爲若楚歌.｣[四]歌曰：｢鴻鵠高飛, 一舉千里[五]. 羽翼以就, 橫絕四海[六]. 橫絕四海, 又可奈何！雖有矰繳, 尚安所施！｣[七]歌數闋[八], 戚夫人歔欷流涕[九], 上起去, 罷酒. 竟不易太子者, 良本招此四人之力也.

[一]師古曰：｢以目瞻之訖其出也.｣

[二]師古曰：｢視讀曰示.｣

[三]師古曰：｢乃, 汝也.｣

[四]師古曰：｢若亦汝也.｣

[五]師古曰：｢鵠音胡督反.｣

[六]師古曰：｢就, 成也. 絕謂飛而直度也.｣

[七]師古曰：｢繳, 弋射也. 其矢爲矰. 矰音增. 繳音之若反.｣

[八]師古曰：｢闋, 盡也. 曲終爲闋, 音口穴反.｣

[九]師古曰：｢歔音虛, 欷音稀, 又音許氣反.｣

良從上擊代, 出奇計下馬邑, 及立蕭相國[一], 所與從容言天下事甚眾[二], 非天下所以存亡, 故不著[三]. 良乃稱曰：｢家世相韓, 及韓滅, 不愛萬金之資, 爲韓報仇彊秦, 天下震動. 今以三寸舌爲帝者師, 封萬戶, 位列侯, 此布衣之極, 於良足矣. 願棄人間事, 欲從赤松子游耳.｣[四]乃學道, 欲輕舉[五]. 高帝崩, 呂后德良, 乃彊食之[六], 曰：｢人生一世[間], 如白駒之過隙[七], 何自苦如此！｣ 良不得已, 彊聽食. 後六歲薨. 諡曰文成侯.

[一]服虔曰：｢何時未爲相國, 良勸高祖立之.｣

[二]師古曰：｢從音千容反.｣

[三]師古曰：｢著謂書之於史. 著音竹助反.｣

[四]師古曰：｢赤松子, 仙人號也, 神農時爲雨師, 服水玉, 教神農能入火自燒. 至昆山上, 常止西王母石室, 隨風雨上下. 炎帝少女追之, 亦得仙俱去.｣

[五]師古曰：｢道謂仙道.｣

[六]師古曰：｢食讀曰飤.｣

[七]師古曰：｢解在魏豹傳.｣

良始所見下邳圯上老父與書者, 後十三歲從高帝過濟北, 果得穀城山下黃石, 取而寶祠之. 及良死, 并葬黃石. 每上冢伏臘祠黃石.

子不疑嗣侯. 孝文三年坐不敬, 國除.

陳平, 陽武戶牖鄉人也[一]. 少時家貧, 好讀書, 治黃帝、老子之術. 有田三十畝, 與兄伯居. 伯常耕田, 縱平使游學. 平爲人長大美色, 人或謂平：｢貧何食而肥若是?｣ 其嫂疾平之不親家生產, 曰：｢亦食糠覈耳[二]. 有叔如此, 不如無有！｣ 伯聞之, 逐其婦棄之.

[一]師古曰：｢陽武, 縣名, 屬陳留. 戶牖者, 其鄉名.｣

[二]孟康曰：｢覈, 麥糠中不破者也.｣ 晉灼曰：｢覈音紇. 京師人謂麤屑爲紇頭.｣

及平長, 可取婦, 富人莫與者, 貧者平亦媿之. 久之, 戶牖富人張負有女孫, 五嫁夫輒死, 人莫敢取, 平欲得之. 邑中有大喪, 平家貧侍喪, 以先往後罷爲助. 張負既見之喪所, 獨視偉平[一], 平亦以故後去. 負隨平至其家, 家乃負郭窮巷[二], 以席爲門, 然門外多長者車轍. 張負歸, 謂其子仲曰：｢吾欲以女孫予陳平.｣ 仲曰：｢平貧不事事[三], 一縣中盡笑其所爲, 獨柰何予之女?｣ 負曰：｢固有美如陳平長貧者乎?｣ 卒與女. 爲平貧, 乃假貸幣以聘[四], 予酒肉之資以內婦. 負戒其孫曰：｢毋以貧故, 事人不謹. 事兄伯如事乃父, 事嫂如事乃母.｣[五]平既取張氏女, 資用益饒, 游道日廣.

[一]師古曰：｢視而悅其奇偉.｣

[二]師古曰：｢負謂偝也.｣

[三]師古曰：｢不事產業之事.｣

[四]師古曰：｢貸音土戴反.｣

[五]師古曰：｢乃, 汝也.｣

里中社, 平爲宰[一], 分肉甚均. 里父老曰：｢善, 陳孺子之爲宰！｣ 平曰：｢嗟乎, 使平得宰天下, 亦如此肉矣！｣

[一]師古曰：｢主切割肉也.｣

陳涉起王, 使周市略地, 立魏咎爲魏王, 與秦軍相攻於臨濟. 平已前謝兄伯[一], 從少年往事魏王咎, 爲太僕. 說魏王, 王不聽. 人或讒之, 平亡去.

[一]服虔曰：｢謝語其兄伯, 往事魏也.｣

項羽略地至河上, 平往歸之, 從入破秦, 賜爵卿[一]. 項羽之東王彭城也, 漢王還定三秦而東. 殷王反楚, 項羽乃以平爲信武君, 將魏王客在楚者往擊, 殷降而還. 項王使項悍拜平爲都尉[二], 賜金二十溢. 居無何[三], 漢攻下殷. 項王怒, 將誅定殷者. 平懼誅, 乃封其金與印, 使使歸項王, 而平身間行杖劍亡. 度河, 船人見其美丈夫, 獨行, 疑其亡將, 要下當有寶器金玉, 目之, 欲殺平. 平心恐, 乃解衣臝而佐刺船[四]. 船人知其無有, 乃止.

[一]張晏曰：｢禮秩如卿, 不治事.｣

[二]師古曰：｢悍音下旦反.｣

[三]師古曰：｢無何, 猶言無幾時.｣

[四]師古曰：｢自露其形, 示無所懷挾.｣

平遂至脩武降漢, 因魏無知求見漢王, 漢王召入. 是時, 萬石君石奮爲中涓, 受平謁. 平等十人俱進, 賜食. 王曰：｢罷, 就舍矣.｣ 平曰：｢臣爲事來, 所言不可以過今日.｣ 於是漢王與語而說之[一], 問曰：｢子居楚何官?｣ 平曰：｢爲都尉.｣是日拜平爲都尉, 使參乘, 典護軍. 諸將盡讙[二], 曰：｢大王一日得楚之亡卒, 未知高下, 而即與共載, 使監護長者！｣ 漢王聞之, 愈益幸平, 遂與東伐項王. 至彭城, 爲楚所敗, 引師而還. 收散兵至滎陽, 以平爲亞將, 屬韓王信, 軍廣武.

[一]師古曰：｢說讀曰悅.｣

[二]師古曰：｢讙囂而議也.｣

絳、灌等或讒平曰：[一]｢平雖美丈夫, 如冠玉耳, 其中未必有也[二]. 聞平居家時盜其嫂[三]；事魏王不容, 亡而歸楚；歸楚不中, 又亡歸漢[四]. 今大王尊官之, 令護軍. 臣聞平使諸將, 金多者得善處, 金少者得惡處. 平, 反覆亂臣也, 願王察之.｣ 漢王疑之, 以讓無知, 問曰：｢有之乎?｣ 無知曰：｢有.｣ 漢王曰：｢公言其賢人何也?｣ 對曰：｢臣之所言者, 能也；陛下所問者, 行也. 今有尾生、孝已之行[五], 而無益於勝敗之數, 陛下何暇用之乎? 今楚漢相距, 臣進奇謀之士, 顧其計誠足以利國家耳[六]. 盜嫂受金又安足疑乎?｣ 漢王召平而問曰：｢吾聞先生事魏不遂, 事楚而去[七], 今又從吾游, 信者固多心乎?｣ 平曰：｢臣事魏王, 魏王不能用臣說, 故去事項王. 項王不信人, 其所任愛, 非諸項即妻之昆弟, 雖有奇士不能用. 臣居楚聞漢王之能用人, 故歸大王. 臝身來, 不受金無以爲資. 誠臣計畫有可采者, 願大王用之；使無可用者, 大王所賜金具在, 請封輸官, 得請骸骨.｣ 漢王乃謝, 厚賜, 拜以爲護軍中尉, 盡護諸將. 諸將乃不敢復言.

[一]師古曰：｢舊說云, 絳, 絳侯周勃也, 灌, 灌嬰也. 而楚漢春秋高祖之臣別有絳灌, 疑昧之文, 不可據也.｣

[二]孟康曰：｢飾冠以玉, 光好外見, 中非所有也.｣

[三]師古曰：｢盜猶私也.｣

[四]師古曰：｢中音竹仲反.｣

[五]如淳曰：｢孝已, 高宗之子, 有孝行.｣ 師古曰：｢尾生, 古之信士, 一說即微生高.｣

[六]師古曰：｢顧, 念也.｣

[七]師古曰：｢遂猶竟(也).｣

其後, 楚急擊, 絕漢甬道, 圍漢王於滎陽城. 漢王患之, 請割滎陽以西和. 項王弗聽. 漢王謂平曰：｢天下紛紛, 何時定乎?｣ 平曰：｢項王爲人, 恭敬愛人, 士之廉節好禮者多歸之. 至於行功賞爵邑, 重之[一], 士亦以此不附. 今大王嫚而少禮, 士之廉節者不來；然大王能饒人以爵邑, 士之頑頓耆利無恥者亦多歸漢[二]. 誠各去兩短, 集兩長, 天下指麾即定矣. 然大王資侮人[三], 不能得廉節之士. 顧楚有可亂者[四], 彼項王骨鯁之臣亞父、鍾離眛、龍且、周殷之屬[五], 不過數人耳. 大王能出捐數萬斤金, 行反間, 間其君臣, 以疑其心[六], 項王爲人意忌信讒, 必內相誅. 漢因舉兵而攻之, 破楚必矣.｣ 漢王以爲然, 乃出黃金四萬斤予平, 恣所爲, 不問出入.

[一]師古曰：｢言愛惜之.｣

[二]如淳曰：｢頑頓, 謂無廉隅也.｣ 師古曰：｢頓讀曰鈍. 耆讀曰嗜.｣

[三]師古曰：｢資謂天性也. 㑄, 古侮字.｣

[四]師古曰：｢顧, 念也.｣

[五]師古曰：｢眛音秣. 且音子閭反.｣

[六]師古曰：｢間音居莧反.｣

平既多以金縱反間於楚軍, 宣言諸將鍾離眛等爲項王將, 功多矣, 然終不得列地而王, 欲與漢爲一, 以滅項氏, 分王其地. 項王果疑之, 使使至漢. 漢爲太牢之具, 舉進, 見楚使[一], 即陽驚曰：｢以爲亞父使, 乃項王使也！｣ 復持去, 以惡草具進楚使[二]. 使歸, 具以報項王, 果大疑亞父. 亞父欲急擊下滎陽城, 項王不信, 不肯聽亞父. 亞父聞項王疑之, 乃大怒曰：｢天下事大定矣, 君王自爲之！願乞骸骨歸！｣ 歸未至彭城, 疽發背而死[三].

[一]師古曰：｢舉鼎俎而來.｣

[二]服虔曰：｢去肴肉, 更以惡草之具.｣

[三]師古曰：｢疽, 峭瘡也, 音千余反.｣

平乃夜出女子二千人滎陽東門, 楚因擊之. 平乃與漢王從城西門出去. 遂入關, 收聚兵而復東.

明年, 淮陰侯信破齊, 自立爲假齊王, 使使言之漢王. 漢王怒而罵, 平躡漢王[一]. 漢王寤, 乃厚遇齊使, 使張良往立信爲齊王. 於是封平以戶牖鄉. 用其計策, 卒滅楚.

[一]孟康曰：｢躡謂躡漢王足.｣

漢六年, 人有上書告楚王韓信反. 高帝問諸將, 諸將曰：｢亟發兵阬豎子耳.｣[一]高帝默然. 以問平, 平固辭謝, 曰：｢諸將云何?｣ 上具告之. 平曰：｢人之上書言信反, 人有聞知者乎?｣ 曰：｢未有.｣ 曰：｢信知之乎?｣ 曰：｢弗知.｣ 平曰：｢陛下兵精孰與楚?｣[二]上曰：｢不能過也.｣ 平曰：｢陛下將用兵有能敵韓信者乎?｣ 上曰：｢莫及也.｣ 平曰：｢今兵不如楚精, 將弗及, 而舉兵擊之, 是趣之戰也[三], 竊爲陛下危之.｣ 上曰：｢爲之柰何?｣ 平曰：｢古者天子巡狩, 會諸侯. 南方有雲夢[四], 陛下弟出偽游雲夢[五], 會諸侯於陳. 陳, 楚之西界, 信聞天子以好出游, 其勢必郊迎謁[六]. 而陛下因禽之, 特一力士之事耳.｣ 高帝以爲然, 乃發使告諸侯會陳, ｢吾將南游雲夢｣. 上因隨以行. 行至陳, 楚王信果郊迎道中. 高帝豫具武士, 見信, 即執縛之. 語在信傳.

[一]師古曰：｢亟, 急也, 音居力反.｣

[二]師古曰：｢與, 如也.｣

[三]師古曰：｢趣讀曰促.｣

[四]師古曰：｢楚澤名. 夢音莫風反, 又讀如本字.｣

[五]師古曰：｢弟, 但也, 語聲急也. 它皆類此.｣

[六]師古曰：｢出[其]郊遠迎謁也.｣

遂會諸侯於陳. 還至雒陽, 與功臣剖符定封, 封平爲戶牖侯, 世世勿絕. 平辭曰：｢此非臣之功也.｣ 上曰：｢吾用先生計謀, 戰勝克敵, 非功而何?｣ 平曰：｢非魏無知臣安得進?｣ 上曰：｢若子可謂不背本矣！｣[一]乃復賞魏無知.

[一]師古曰：｢若, 如也.｣

其明年, 平從擊韓王信於代. 至平城, 爲匈奴圍, 七日不得食. 高帝用平奇計, 使單于閼氏解, 圍以得開[一]. 高帝既出, 其計祕, 世莫得聞. 高帝南過曲逆[二], 上其城, 望室屋甚大, 曰：｢壯哉縣！吾行天下, 獨見雒陽與是耳.｣ 顧問御史：｢曲逆戶口幾何?｣ 對曰：｢始秦時三萬餘戶, 間者兵數起, 多亡匿, 今見五千餘戶.｣ 於是(召)[詔]御史, 更封平爲曲逆侯, 盡食之, 除前所食戶牖.

[一]師古曰：｢閼氏音焉支.｣

[二]孟康曰：｢中山蒲陰縣.｣

平自初從, 至天下定後, 常以護軍中尉從擊臧荼、陳豨、黥布. 凡六出奇計, 輒益邑封. 奇計或頗祕, 世莫得聞也.

高帝從擊布軍還, 病創, 徐行至長安. 燕王盧綰反, 上使樊噲以相國將兵擊之. 既行, 人有短惡噲者[一]. 高帝怒曰：｢噲見吾病, 乃幾我死也！｣[二]用平計, 召絳侯周勃受詔床下, 曰：｢[陳]平乘馳傳載勃代噲將[三], 平至軍中即斬噲頭！｣ 二人既受詔, 馳傳未至軍, 行計曰：｢樊噲, 帝之故人, 功多[四], 又呂后女弟呂須夫, 有親且貴, 帝以忿怒故欲斬之, 即恐後悔. 寧囚而致上, 令上自誅之.｣ 未至軍, 爲壇, 以節召樊噲. 噲受詔, 即反接[五], 載檻車詣長安, 而令周勃代將兵定燕.

[一]師古曰：｢陳其短失過惡於上, 謂譖毀之. 它皆類此.｣

[二]孟康曰：｢幾幸我死也. 幾音冀.｣

[三]師古曰：｢傳音張戀反.｣

[四]師古曰：｢行計, 謂於道中且計也.｣

[五]師古曰：｢反縛兩手也.｣

平行聞高帝崩[一], 平恐呂后及呂須怒, 乃馳傳先去. 逢使者詔平與灌嬰屯於滎陽. 平受詔, 立復馳至宮, 哭殊悲, 因奏事喪前. 呂后哀之, 曰：｢君出休矣！｣ 平畏讒之就[二], 因固請之, 得宿衛中. 太后乃以爲郎中令, 日傅教帝[三]. 是後呂須讒乃不得行. 樊噲至, 即赦復爵邑.

[一]師古曰：｢未至京師, 於道中聞高帝崩.｣

[二]師古曰：｢就, 成也, 言畏讒毒己者得(其成)[成其]計.｣

[三]如淳曰：｢傅相之.｣

惠帝六年, 相國曹參薨, 安國侯王陵爲右丞相, 平爲左丞相.

王陵, 沛人也. 始爲縣豪, 高祖微時兄事陵. 及高祖起沛, 入咸陽, 陵亦聚黨數千人, 居南陽, 不肯從沛公. 及漢王之還擊項籍, 陵乃以兵屬漢. 項羽取陵母置軍中, 陵使至, 則東鄉坐陵母, 欲以招陵[一]. 陵母既私送使者, 泣曰：｢願爲老妾語陵, 善事漢王. 漢王長者, 毋以老妾故持二心. 妾以死送使者.｣ 遂伏劍而死. 項王怒, 亨陵母. 陵卒從漢王定天下. 以善雍齒, 雍齒, 高祖之仇, 陵又本無從漢之意, 以故後封陵, 爲安國侯.

[一]師古曰：｢鄉讀曰嚮.｣

陵爲人少文任氣, 好直言. 爲右丞相二歲, 惠帝崩. 高后欲立諸呂爲王, 問陵. 陵曰：｢高皇帝刑白馬而盟曰：□非劉氏而王者, 天下共擊之.□ 今王呂氏, 非約也.｣ 太后不說[一]. 問[左]丞相平及絳侯周勃等, 皆曰：｢高帝定天下, 王子弟；今太后稱制, 欲王昆弟諸呂, 無所不可.｣ 太后喜. 罷朝, 陵讓平、勃曰：｢始與高帝唼血而盟, 諸君不在邪? [二]今高帝崩, 太后女主, 欲王呂氏, 諸君縱欲阿意背約, 何面目見高帝於地下乎！｣ 平曰：｢於面折廷爭, 臣不如君[三]；全社稷, 定劉氏後, 君亦不如臣.｣ 陵無以應之. 於是呂太后欲廢陵, 乃陽遷陵爲帝太傅, 實奪之相權. 陵怒, 謝病免, 杜門竟不朝請[四], 十年而薨.

[一]師古曰：｢說讀曰悅.｣

[二]師古曰：｢唼, 小歠也, 音所甲反.｣

[三]師古曰：｢廷爭, 謂當朝廷而諫爭.｣

[四]師古曰：｢杜, 塞也, 閉塞其門也. 請音才性反. 杜字本作□, 音同.｣

陵之免, 呂太后徙平爲右丞相, 以辟陽侯審食其爲左丞相[一]. 食其亦沛人也. 漢王之敗彭城西, 楚取太上皇、呂后爲質, 食其以舍人侍呂后. 其後從破項籍爲侯, 幸於呂太后. 及爲相, 不治[二], 監宮中, 如郎中令, 公卿百官皆因決事.

[一]師古曰：｢食其音異基.｣

[二]鄭氏曰：｢不立治處, 使止宮中也.｣ 李奇曰：｢不治丞相職事也.｣ 師古曰：｢李說是也.｣

呂須常以平前爲高帝謀執樊噲, 數讒平曰：｢爲丞相不治事, 日飲醇酒, 戲婦人.｣ 平聞, 日益甚. 呂太后聞之, 私喜. 面質呂須於平前[一], 曰：｢鄙語曰□兒婦人口不可用□, 顧君與我何如耳, 無畏呂須之譖.｣[二]

[一]師古曰：｢質, 對也.｣

[二]師古曰：｢顧, 念也.｣

呂太后多立諸呂爲王, 平偽聽之[一]. 及呂太后崩, 平與太尉勃合謀, 卒誅諸呂, 立文帝, 平本謀也. 審食其免相, 文帝立, 舉以爲相[二].

[一]師古曰：｢謂且順從之, 不乖牾也.｣

[二]如淳曰：｢舉猶皆也. 眾人之議皆以爲勃、平功多矣.｣ 師古曰：｢言文帝以平、勃俱舊臣, 有功, 皆欲以爲相.｣

太尉勃親以兵誅呂氏, 功多；平欲讓勃位, 乃謝病. 文帝初立, 怪平病, 問之. 平曰：｢高帝時, 勃功不如臣；及誅諸呂, 臣功亦不如勃. 願以相讓勃.｣ 於是乃以太尉勃爲右丞相, 位第一；平徙爲左丞相, 位第二. 賜平金千斤, 益封三千戶.

居頃之, 上益明習國家事, 朝而問右丞相勃曰：｢天下一歲決獄幾何?｣[一]勃謝不知. 問｢天下錢穀一歲出入幾何?｣ 勃又謝不知. 汗出洽背[二], 媿不能對. 上亦問左丞相平. 平曰：｢(各)有主者.｣ 上曰：｢主者爲誰乎?｣ 平曰：｢陛下即問決獄, 責廷尉；問錢穀, 責治粟內史.｣ 上曰：｢苟各有主者, 而君所主何事也?｣ 平謝曰：｢主臣！[三]陛下不知其駑下, 使待罪宰相[四]. 宰相者, 上佐天子理陰陽, 順四時, 下遂萬物之宜[五], 外填撫四夷諸侯, 內親附百姓, 使卿大夫各得任其職也.｣ 上稱善. 勃大慚, 出而讓平曰：｢君獨不素教我乎！｣ 平笑曰：｢君居其位, 獨不知其任邪? 且陛下即問長安盜賊數, 又欲彊對邪?｣ 於是絳侯自知其能弗如平遠矣. 居頃之, 勃謝(病請)免相, 而平顓爲丞相[六].

[一]師古曰：｢臨朝問也. 幾音居豈反.｣

[二]師古曰：｢洽, 霑也.｣

[三]文穎曰：｢惶恐之辭也, 猶今言死罪也.｣ 孟康曰：｢主臣, 主群臣也, 若今言人主.｣ 晉灼曰：｢主, 擊也. 臣, 服也. 言其擊服, 惶恐之辭.｣ 師古曰：｢文、晉二說是也.｣

[四]師古曰：｢駑, 凡馬之稱, 非駿者也, 故以自喻. 駑音奴.｣

[五]師古曰：｢遂, 申也.｣

[六]師古曰：｢顓與專同.｣

孝文二年, 平薨, 諡曰獻侯. 傳子至曾孫何, 坐略人妻棄(主)[市]. 王陵亦至玄孫, 坐酎金國除. 辟陽侯食其免後三歲而爲淮南王所殺, 文帝令其子平嗣侯. 淄川王反, 辟陽近淄川, 平降之, 國除.

始平曰：｢我多陰謀, 道家之所禁[一]. 吾世即廢, 亦已矣, 終不能復起, 以吾多陰禍也.｣ 其後曾孫陳掌以衛氏親戚貴[二], 願得續封, 然終不得也.

[一]師古曰：｢此平謂陳平.｣

[二]師古曰：｢掌妻, 衛子夫之姊.｣

周勃, 沛人. 其先卷人也[一], 徙沛. 勃以織薄曲爲生[二], 常以吹簫給喪事[三], 材官引強[四].

[一]師古曰：｢卷, 縣名也, 地理志屬河南, 音丘權反. 其下亦同.｣

[二]蘇林曰：｢薄一名曲. 月令曰□具曲植□ .｣ 師古曰：｢許慎云葦薄爲曲也.｣

[三]師古曰：｢吹簫以樂喪賓, 若樂人也.｣

[四]服虔曰：｢能引強弓弩官也.｣ 孟康曰：｢如今挽強司馬也.｣ 師古曰：｢強音其兩反.｣

高祖爲沛公初起, 勃以中涓從攻胡陵, 下方與[一]. 方與反, 與戰, 卻敵. 攻豐. 擊秦軍碭東. 還軍留及蕭. 復攻碭, 破之. 下下邑, 先登. 賜爵五大夫. 攻(蘭)[蒙]、虞, 取之. 擊章邯車騎殿[二]. 略定魏地. 攻轅戚、東緍, 以往至栗[三], 取之. 攻齧桑, 先登. 擊秦軍阿下, 破之. 追至濮陽, 下蘄城. 攻都關、定陶, 襲取宛朐, 得單父令[四]. 夜襲取臨濟, 攻壽張, 以前至卷, 破李由雍丘下. 攻開封, 先至城下爲多[五]. 後章邯破項梁, 沛公與項羽引兵東如碭. 自初起沛還至碭, 一歲二月. 楚懷王封沛公號武安侯, 爲碭郡長. 沛公拜勃爲襄賁令[六]. 從沛公定魏地, 攻東郡尉於成武, 破之. 攻長社, 先登. 攻潁陽、緱氏, 絕河津. 擊趙賁軍尸北[七]. 南攻南陽守齮, 破武關、嶢關. 攻秦軍於藍田. 至咸陽, 滅秦.

[一]師古曰：｢音房豫.｣

[二]師古曰：｢殿之言填也, 謂鎮軍後以扞敵. 勃擊破章邯之殿兵也. 殿音丁見反.｣

[三]師古曰：｢緍音昏.｣

[四]師古曰：｢音善甫.｣

[五]文穎曰：｢勃士卒至者多也.｣ 如淳曰：｢周禮□戰功曰多□ .｣ 師古曰：｢多謂功多也.｣

[六]師古曰：｢賁音肥.｣

[七]師古曰：｢賁音奔. 尸即尸鄉.｣

項羽至, 以沛公爲漢王. 漢王賜勃爵爲威武侯. 從入漢中, 拜爲將軍. 還定三秦, 賜食邑懷德. 攻槐里、好畤, 最[一]. 北擊趙賁、內史保於咸陽, 最. 北救漆[二]. 擊章平、姚卬軍. 西定汧[三]還下郿、頻陽[四]. 圍章邯廢丘, 破之. 西擊益已軍, 破之[五]. 攻上邽[六]. 東守嶢關. 擊項籍. 攻曲遇, 最[七]. 還守敖倉, 追籍. 籍已死, 因東定楚地泗水、東海郡, 凡得二十二縣. 還守雒陽、櫟陽, 賜與潁陰侯共食鍾離. 以將軍從高祖擊燕王臧荼, 破之易下. 所將卒當馳道爲多[八]. 賜爵列侯, 剖符世世不絕. 食絳八千二百八十戶.

[一]如淳曰：｢於將率之中功爲最也.｣

[二]師古曰：｢漆, 扶風縣.｣

[三]師古曰：｢汧亦扶風縣, 音口肩反.｣

[四]師古曰：｢郿即岐州郿縣也. 頻陽在櫟陽東北. 郿音媚.｣

[五]如淳曰：｢章邯將也.｣

[六]師古曰：｢邽音圭.｣

[七]師古曰：｢曲音丘禹反. 遇音顒.｣

[八]師古曰：｢當高祖所行之前.｣

以將軍從高帝擊韓王信於代, 降下霍人. 以前至武泉[一], 擊胡騎, 破之武泉北. 轉攻韓信軍銅鞮, 破之. 還, 降太原六城. 擊韓信胡騎晉陽下, 破之, 下晉陽. 後擊韓信軍於硰石[二], 破之, 追北八十里. 還攻樓煩三城, 因擊胡騎平城下, 所將卒當馳道爲多. 勃遷爲太尉.

[一]孟康曰：｢縣屬雲中也.｣

[二]應劭曰：｢硰音沙.｣ 孟康曰：｢地名也.｣ 齊恭曰：｢硰音赤坐反.｣ 師古曰：｢齊音是也.｣

[擊]陳豨, 屠馬邑. 所將卒斬豨將軍乘馬降[一]. 轉擊韓信、陳豨、趙利軍於樓煩, 破之. 得豨將宋最、鴈門守圂[二]. 因轉攻得雲中守遫、丞相箕肄、將軍博[三]. 定鴈門郡十七縣, 雲中郡十二縣. 因復擊豨靈丘, 破之, 斬豨丞相程縱、將軍陳武、都尉高肄. 定代郡九縣.

[一]師古曰：｢姓乘馬, 名降也. 乘音食孕反.｣

[二]師古曰：｢圂者, 鴈門守之名, 音下頓反.｣

[三]師古曰：｢遫, 古速字也. 肄音弋二反. 博者, 亦豨將之名也.｣

燕王盧綰反, 勃以相國代樊噲將, 擊下薊[一], 得綰大將抵、丞相偃、守陘、[二]太尉弱、御史大夫施屠渾都[三]. 破綰軍上蘭, 後擊綰軍沮陽[四]. 追至長城, 定上谷十二縣, 右北平十六縣, 遼東二十九縣, 漁陽二十二縣. 最從高帝得相國一人[五], 丞相二人, 將軍、二千石各三人；別破軍二, 下城三, 定郡五, 縣七十九, 得丞相、大將各一人.

[一]師古曰：｢即幽州薊縣也, 音計.｣

[二]張晏曰：｢盧綰郡守, 陘其名也.｣ 師古曰：｢陘音刑.｣

[三]師古曰：｢姓施屠, 名渾都. 渾音胡昆反.｣

[四]服虔曰：｢沮音阻.｣ 師古曰：｢縣名, 屬上谷.｣

[五]師古曰：｢最者, 凡也. 總言其攻戰克獲之數.｣

勃爲人木強敦厚[一], 高帝以爲可屬大事[二]. 勃不好文學, 每召諸生說士, 東鄉坐責之：[三]｢趣爲我語.｣[四]其椎少文如此[五].

[一]師古曰：｢木謂質樸. 強音其兩反.｣

[二]師古曰：｢屬, 委也, 音之欲反.｣

[三]如淳曰：｢勃自東鄉, 責諸生說士, 不以賓主之禮也.｣ 師古曰：｢鄉讀曰嚮.｣

[四]蘇林曰：｢音趣舍.｣ 臣瓚曰：｢令直言勿稱經書也.｣ 師古曰：｢二說皆非也. 趣讀曰促. 謂令速言也.｣

[五]服虔曰：｢謂訥鈍也.｣ 應劭曰：｢今俗名拙語爲椎儲.｣ 師古曰：｢椎謂樸鈍如椎也. 音直推反.｣

勃既定燕而歸, 高帝已崩矣, 以列侯事惠帝. 惠帝六年, 置太尉官, 以勃爲太尉. 十年, 高后崩. 呂祿以趙王爲漢上將軍, 呂產以呂王爲相國, 秉權, 欲危劉氏. 勃與丞相平、朱虛侯章共誅諸呂. 語在高后紀.

於是陰謀(乃)[以]爲｢少帝及濟川、淮陽、恆山王皆非惠帝子, 呂太后以計詐名它人子, 殺其母, 養之後宮, 令孝惠子之, 立以爲後, 用彊呂氏. 今已滅諸呂, 少帝即長用事, 吾屬類無矣[一], 不如視諸侯賢者立之.｣ 遂迎立代王, 是爲孝文皇帝.

[一]師古曰：｢云被誅滅無遺種.｣

東牟侯興居, 朱虛侯章弟也, 曰：｢誅諸呂, 臣無功, 請得除宮.｣ 乃與太僕汝陰滕公入宮. 滕公前謂少帝曰：｢足下非劉氏, 不當立.｣ 乃顧麾左右執戟, 皆仆兵罷[一]. 有數人不肯去, (官)[宦]者令張釋諭告, 亦去[二]. 滕公召乘輿車載少帝出. 少帝曰：｢欲持我安之乎?｣[三]滕公曰：｢就舍少府.｣ 乃奉天子法駕, 迎皇帝代邸, 報曰：｢宮謹除.｣ 皇帝入未央宮, 有謁者十人持戟衛端門[四], 曰：｢天子在也, 足下何爲者?｣ 不得入. 太尉往喻, 乃引兵去, 皇帝遂入. 是夜, 有司分部誅濟川、淮陽、常山王及少帝於邸.

[一]師古曰：｢仆, 頓也, 音赴.｣

[二]師古曰：｢荊燕吳傳云張擇, 今此作釋, 參錯不同, 未知孰是也?｣

[三]師古曰：｢言往何所也.｣

[四]師古曰：｢端門, 殿之正門.｣

文帝即位, 以勃爲右丞相, 賜金五千斤, 邑萬戶. 居十餘月, 人或說勃曰：｢君既誅諸呂, 立代王, 威震天下, 而君受厚賞處尊位以厭之, 則禍及身矣.｣[一]勃懼, 亦自危, 乃謝請歸相印. 上許之. 歲餘, 陳丞相平卒, 上復用勃爲(丞)相. 十餘月, 上曰：｢前日吾詔列侯就國, 或頗未能行, 丞相朕所重, 其爲朕率列侯之國.｣ 乃免相就國.

[一]師古曰：｢厭謂當之也. 言既有大功, 又受厚賞而居尊位, 以久當之[不去], 即禍及矣. 厭音一涉反, 又音烏狎反.｣

歲餘, 每河東守尉行縣至絳, 絳侯勃自畏恐誅, 常被甲, 令家人持兵以見. 其後人有上書告勃欲反, 下廷尉, 逮捕勃治之. 勃恐, 不知置辭[一]. 吏稍侵辱之. 勃以千金與獄吏, 獄吏乃書牘背示之[二], 曰｢以公主爲證｣. 公主者, 孝文帝女也, 勃太子勝之尚之[三], 故獄吏教引爲證. 初, 勃之益封, 盡以予薄昭. 及繫急, 薄昭爲言薄太后, 太后亦以爲無反事. 文帝朝, 太后以冒絮提文帝[四], 曰：｢絳侯綰皇帝璽, 將兵於北軍[五], 不以此時反, 今居一小縣, 顧欲反邪！｣[六]文帝既見勃獄辭, 乃謝曰：｢吏方驗而出之.｣ 於是使使持節赦勃, 復爵邑. 勃既出, 曰：｢吾嘗將百萬軍, 安知獄吏之貴也！｣

[一]師古曰：｢置, 立也. 辭, 對獄之辭.｣

[二]李奇曰：｢吏所執簿也.｣ 師古曰：｢牘, 木簡, 以書辭也, 音讀.｣

[三]師古曰：｢尚, 配也, 解在張耳傳.｣

[四]應劭曰：｢陌頟絮也.｣ 晉灼曰：｢巴蜀異志謂頭上巾爲冒絮.｣ 師古曰：｢冒, 覆也, 老人所以覆其頭. 提, 擲也. 提音徒計反.｣

[五]應劭曰：｢言勃誅諸呂, 廢少帝, 手貫國璽時尚不反, 況今更有異乎?｣ 師古曰：｢綰謂引結其組, 音烏版反.｣

[六]師古曰：｢顧猶倒也.｣

勃復就國, 孝文十一年薨, 諡曰武侯. 子勝之嗣, 尚公主不相中[一], 坐殺人, 死, 國絕. 一年, [文帝乃擇勃子賢者河內太守](弟)亞夫復爲侯.

[一]如淳曰：｢猶言不相合當也.｣ 師古曰：｢意不相可也. 中音竹仲反.｣

亞夫爲河內守時, 許負相之：[一]｢君後三歲而侯. 侯八歲, 爲將相, 持國秉[二], 貴重矣, 於人臣無二. 後九年而餓死.｣ 亞夫笑曰：｢臣之兄以代父侯矣, 有如卒, 子當代, 我何說侯乎? 然既已貴如負言, 又何說餓死? 指視我.｣[三]負指其口曰：｢從理入口, 此餓死法也.｣[四]居三歲, 兄絳侯勝之有罪, 文帝擇勃子賢者, 皆推亞夫, 乃封爲條侯[五].

[一]應劭曰：｢許負, 河內溫人, 老嫗也.｣

[二]師古曰：｢秉音彼命反.｣

[三]師古曰：｢視讀曰示.｣

[四]師古曰：｢從, 豎也, 音子容反.｣

[五]師古曰：｢縣在勃海. 地理志作蓨字, 其音同耳.｣

文帝後六年, 匈奴大入邊. 以宗正劉禮爲將軍軍霸上, 祝茲侯徐厲爲將軍軍棘門, 以河內守亞夫爲將軍軍細柳, 以備胡. 上自勞軍, 至霸上及棘門軍, 直馳入, 將以下騎出入送迎. 已而之細柳軍, 軍士吏被甲, 銳兵刃, 彀弓弩, 持滿[一]. 天子先驅至, 不得入[二]. 先驅曰：｢天子且至！｣ 軍門都尉曰：｢軍中聞將軍之令, 不聞天子之詔.｣ 有頃, 上至, 又不得入. 於是上使使持節詔將軍曰：｢吾欲勞軍.｣ 亞夫乃傳言開壁門. 壁門士請車騎曰：｢將軍約, 軍中不得驅馳.｣ 於是天子乃按轡徐行. 至中營, 將軍亞夫揖, 曰：｢介冑之士不拜, 請以軍禮見.｣[三]天子爲動, 改容式車[四]. 使人稱謝：[五]｢皇帝敬勞將軍.｣ 成禮而去. 既出軍門, 群臣皆驚. 文帝曰：｢嗟乎, 此真將軍矣！鄉者霸上、棘門如兒戲耳[六], 其將固可襲而虜也. 至於亞夫, 可得而犯邪！｣ 稱善者久之. 月餘, 三軍皆罷. 乃拜亞夫爲中尉.

[一]師古曰：｢彀, 張也, 音遘.｣

[二]師古曰：｢先驅, 導駕者也, 若今之武候隊矣.｣

[三]應劭曰：｢禮, 介者不拜.｣

[四]師古曰：｢古者立乘, 凡言式車者, 謂俛身撫式, 以禮敬人. 式, 車前橫木也.｣

[五]師古曰：｢謝, 告也.｣

[六]師古曰：｢鄉讀曰嚮.｣

文帝且崩時, 戒太子曰：｢即有緩急, 周亞夫真可任將兵.｣ 文帝崩, 亞夫爲車騎將軍.

孝景帝三年, 吳楚反. 亞夫以中尉爲太尉, 東擊吳楚. 因自請上曰：｢楚兵剽輕, 難與爭鋒[一]. 願以梁委之, 絕其食道, 乃可制也.｣ 上許之[二].

[一]師古曰：｢剽音匹妙反.｣

[二]師古曰：｢吳王傳云亞夫至淮陽, 問鄧都尉, 爲畫此計, 亞夫乃從之. 今此云自請而後行. 二傳不同, 未知孰是.｣

亞夫既發, 至霸上, 趙涉遮說亞夫曰：｢將軍東誅吳楚, 勝則宗廟安, 不勝則天下危, 能用臣之言乎?｣ 亞夫下車, 禮而問之. 涉曰：｢吳王素富, 懷輯死士久矣[一]. 此知將軍且行, 必置間人於殽, 黽阨陿之間. 且兵事上神密, 將軍何不從此右去, 走藍田[二], 出武關, 抵雒陽[三], 間不過差一二日[四], 直入武庫, 擊鳴鼓. 諸侯聞之, 以爲將軍從天而下也.｣[五]太尉如其計. 至雒陽, 使吏搜殽黽間, 果得吳伏兵. 乃請涉爲護軍.

[一]師古曰：｢輯與集同.｣

[二]師古曰：｢右謂少西去也. 走音奏.｣

[三]師古曰：｢抵, 至也.｣

[四]師古曰：｢謂右去行遲止一二日也.｣

[五]師古曰：｢不意其猝至.｣

亞夫至, 會兵滎陽[一]. 吳方攻梁, 梁急, 請救. 亞夫引兵東北走昌邑[二], 深壁而守. 梁王使使請亞夫, 亞夫守便宜, 不往. 梁上書言景帝, 景帝詔使救梁. 亞夫不奉詔, 堅壁不出, 而使輕騎兵弓高侯等絕吳楚兵後食道. 吳楚兵乏糧, 飢, 欲退, 數挑戰, 終不出. 夜, 軍中驚, 內相攻擊擾亂, 至於帳下. 亞夫堅臥不起. 頃之, 復定. 吳奔壁東南陬[三], 亞夫使備西北. 已而其精兵果奔西北, 不得入. 吳楚既餓, 乃引而去. 亞夫出精兵追擊, 大破吳王濞. 吳王濞棄其軍, 與壯士數千人亡走, 保於江南丹徒. 漢兵因乘勝, 遂盡虜之, 降其縣, 購吳王千金. 月餘, 越人斬吳王頭以告. 凡相守攻三月, 而吳楚破平. 於是諸將乃以太尉計謀爲是. 由此梁孝王與亞夫有隙.

[一]師古曰：｢會, 集也.｣

[二]師古曰：｢走音奏.｣

[三]如淳曰：｢陬, 隅也.｣ 師古曰：｢音子侯反, 又音鄒.｣

歸, 復置太尉官. 五歲, 遷爲丞相, 景帝甚重之. 上廢栗太子, 亞夫固爭之, 不(待)[得]. 上由此疏之. 而梁孝王每朝, 常與太后言亞夫之短.

竇太后曰：｢皇后兄王信可侯也.｣ 上讓曰：｢始南皮及章武先帝不侯[一], 及臣即位, 乃侯之, 信未得封也.｣ 竇太后曰：｢人生各以時行耳[二]. 竇長君在時, 竟不得封侯, 死後, 乃其子彭祖顧得侯[三]. 吾甚恨之. 帝趣侯信也！｣[四]上曰：｢請得與丞相計之.｣ 亞夫曰：｢高帝約□非劉氏不得王, 非有功不得侯. 不如約, 天下共擊之□ . 今信雖皇后兄, 無功, 侯之, 非約也.｣ 上默然而沮[五].

[一]師古曰：｢南皮竇彭祖, 太后弟長君之子. 章武, 太后母弟廣國.｣

[二]師古曰：｢言富貴當及己身也.｣

[三]師古曰：｢顧, 反也.｣

[四]師古曰：｢趣讀曰促.｣

[五]師古曰：｢沮者, 止壞之意也, 音才與反.｣

其後匈奴王徐盧等五人降漢[一], 上欲侯之以勸後. 亞夫曰：｢彼背其主降陛下, 陛下侯之, 即何以責人臣不守節者乎?｣ 上曰：｢丞相議不可用.｣ 乃悉封徐盧等爲列侯. 亞夫因謝病免相.

[一]師古曰：｢功臣表云唯徐盧.｣

頃之, 上居禁中, 召亞夫賜食. 獨置大胾[一], 無切肉, 又不置箸. 亞夫心不平, 顧謂尚席取箸[二]. 上視而笑曰：｢此非不足君所乎?｣[三]亞夫免冠謝上. 上曰：｢起.｣ 亞夫因趨出. 上目送之, 曰：｢此鞅鞅, 非少主臣也！｣

[一]師古曰：｢胾, 大臠, 音側吏反.｣

[二]應劭曰：｢尚席, 主席者也.｣

[三]孟康曰：｢設胾無箸者, 此非不足滿於君所乎? 嫌恨之也.｣ 如淳曰：｢非故不足君之食具, 偶失之也.｣ 師古曰：｢孟說近之. 帝言賜君食而不設箸, 此由我意於君有不足乎?｣

居無何, 亞夫子爲父買工官尚方甲楯五百被可以葬者[一]. 取庸苦之, 不與錢[二]. 庸知其盜買縣官器, 怨而上變告子, 事連汙亞夫. 書既聞, 上下吏. 吏簿責亞夫[三], 亞夫不對. 上罵之曰：｢吾不用也.｣[四]召詣廷尉. 廷尉責問曰：｢君侯欲反何?｣ 亞夫曰：｢臣所買器, 乃葬器也, 何謂反乎?｣ 吏曰：｢君縱不欲反地上, 即欲反地下耳.｣ 吏侵之益急. 初, 吏捕亞夫, 亞夫欲自殺, 其夫人止之, 以故不得死, 遂入廷尉, 因不食五日, 歐血而死. 國絕.

[一]如淳曰：｢工官, 官名也.｣ 張晏曰：｢被, 具也. 五百具甲楯也.｣ 師古曰：｢被音皮義反.｣

[二]師古曰：｢庸謂賃也. 苦謂極苦使也.｣

[三]如淳曰：｢簿音主簿之簿, 簿問其辭情.｣ 師古曰：｢簿問者, 書之於簿, 一一問之也.｣

[四]孟康曰：｢言不用汝對, 欲殺之也.｣ 如淳曰：｢恐獄吏畏其復用事, 不敢折辱也.｣ 師古曰：｢孟說是也. 一云, 帝責此吏云不勝其任, 吾不用汝, 故召亞夫令詣廷尉也.｣

一歲, 上乃更封絳侯勃它子堅爲平曲侯, 續絳侯後. 傳子建德, 爲太子太傅, 坐酎金免官. 後有罪, 國除.

亞夫果餓死. 死後, 上乃封王信爲蓋侯. 至平帝元始二年, 繼絕世, 復封勃玄孫之子恭爲絳侯, 千戶.

贊曰：聞張良之智勇, 以爲其貌魁梧奇偉[一], 反若婦人女子. 故孔子稱｢以貌取人, 失之子羽｣[二]. 學者多疑於鬼神[三], 如良受書老父, 亦異矣. 高祖數離困阨, 良常有力[四], 豈可謂非天乎！陳平之志, 見於社下, 傾側擾攘楚、魏之間, 卒歸於漢, 而爲謀臣. 及呂后時, 事多故矣[五], 平竟自免, 以智終. 王陵廷爭, 杜門自絕, 亦各其志也. 周勃爲布衣時, 鄙樸庸人, 至登輔佐, 匡國家難, 誅諸呂, 立孝文, 爲漢伊周[六], 何其盛也！始呂后問宰相, 高祖曰：｢陳平智有餘, 王陵少戇, 可以佐之[七]；安劉氏者必勃也.｣ 又問其次, 云｢過此以後, 非乃所及｣[八]. 終皆如言, 聖矣夫！

[一]應劭曰：｢魁梧, 丘虛壯大之意也.｣ 蘇林曰：｢梧音悟.｣ 師古曰：｢魁, 大貌也. 梧者, 言其可驚悟, 今人讀爲吾, 非也.｣

[二]師古曰：｢子羽, 孔子弟子澹臺滅明字, 貌惡而行善, 故云然也.｣

[三]師古曰：｢謂無鬼神之事也.｣

[四]師古曰：｢離, 遭也.｣

[五]師古曰：｢故謂中屯難也.｣

[六]師古曰：｢處伊尹、周公之任.｣

[七]師古曰：｢戇, 愚也, 舊音下紺反, 今讀音竹巷反.｣

[八]師古曰：｢乃, 汝也, 言汝亦不及見也.｣

校勘記

二０二三頁　四行　良(年)少, 景祐、殿本都無｢年｣ 字.

二０二四頁　八行　良因怪(之), 景祐、殿本都無｢之｣ 字.

二０二四頁一三行　常習[讀]誦. 宋祁說一本｢習｣ 下有｢讀｣ 字. 按景祐本有.

二０二七頁　六行　今(有事)[事有]急, 景祐、殿本都作｢事有｣.

二０二八頁一一行　因舉燕、(伐)[代]、齊、趙. 何焯說｢伐｣ 當作｢代｣. 按各本都作｢伐｣, 史記作｢代｣.

二０三０頁　三行　(示)天下不復輸積, 景祐、殿本都無｢示｣ 字.

二０三０頁　四行　(左)[離]親戚, 景祐、殿本都作｢離｣, 注同.

二０三四頁一二行　上[曰]□終不使不肖子居愛子上□, 明[其]代太子位必矣. 景祐、殿本都有｢曰｣ 字｢其｣ 字, 史記同.

二０三七頁　七行　人生一世[間], 景祐、殿本都有｢間｣ 字, 史記同.

二０四一頁一六行　遂猶竟(也). 景祐、殿本都無｢也｣ 字.

二０四四頁一二行　出[其]郊遠迎謁也. 景祐、殿本都有｢其｣ 字.

二０四五頁　四行　於是(召)[詔]御史, 景祐、殿本都作｢詔｣. 王先謙說作｢詔｣是.

二０四五頁一二行　[陳]平乘馳傳　景祐、殿本都有｢陳｣ 字.

二０四六頁一一行　言畏讒毒己者得(其成)[成其]計. 王先謙說｢其成｣ 字誤倒.

二０四七頁　七行　問[左]丞相平　景祐、殿本都有｢左｣ 字.

二０四九頁　五行　(各)有主者. 宋祁說越本無｢各｣ 字. 按景祐本亦無. 王念孫說無｢各｣ 字是.

二０四九頁一０行　勃謝(病請)免相, 宋祁說越本無｢病請｣ 二字. 按景祐本亦無.

二０五０頁　三行　坐略人妻棄(主)[巿].　景祐、汲古、殿、局本都作｢巿｣, ｢主｣ 字誤.

二０五一頁　二行　攻(蘭)[蒙]、虞, 取之. 齊召南說史記作｢攻蒙、虞｣, ｢蘭｣ 當作｢蒙｣. 王先謙說地無｢蘭虞｣ 名, 齊說是.

二０五三頁　五行　[擊]陳豨, 景祐、殿本都有｢擊｣ 字, 史記亦有, 此脫.

二０五四頁一五行　於是陰謀(乃)[以]爲　景祐、殿本都作｢以｣. 王先謙說作｢以｣是.

二０五五頁　五行　有數人不肯去, (官)[宦]者令張釋諭告, 亦去. 景祐、殿、局本都作｢宦｣ 　王先謙說作｢宦｣是.

二０五五頁一五行　上復用勃爲(丞)相. 景祐、殿本都無｢丞｣ 字.

二０五六頁　二行　以久當之[不去], 即禍及矣. 景祐、殿本都有｢不去｣ 二字. 王先謙說此脫.

二０五七頁　三行　一年, [文帝乃擇勃子賢者河內太守](弟)亞夫復爲侯. 錢大昭說閩本無｢弟｣ 字, ｢亞夫｣ 上多十二字. 按景祐本同閩本. 二０六０頁一０頁　不(待)[得]. 錢大昭說｢待｣ 當作｢得｣. 按景祐、殿本都作｢得｣.

漢書卷四十一 樊酈滕灌傅靳周傳第十一

樊噲, 沛人也, 以屠狗爲事[一]. 後與高祖俱隱於芒碭山澤間.

[一]師古曰：｢時人食狗亦與羊豕同, 故噲專屠以賣.｣

陳勝初起, 蕭何、曹參使噲求迎高祖, 立爲沛公[一]. 噲以舍人從攻胡陵、方與[二], 還守豐, 擊泗水監豐下, 破之[三]. 復東定沛, 破泗水守薛西[四]. 與司馬[尸+二]戰碭東[五], 卻敵, 斬首十五級, 賜爵國大夫[六]. 常從, 沛公擊章邯軍濮陽, 攻城先登, 斬首二十三級, 賜爵列大夫[七]. 從攻(陽城)[城陽], 先登. 下戶牖[八], 破李由軍, 斬首十六級, 賜上聞爵[九]. 後攻圉都尉、東郡守尉於成武[一０], 卻敵, 斬首十四級, 捕虜十六人[一一], 賜爵五大夫. 從攻秦軍, 出亳南[一二]. 河間守軍於杠里, 破之[一三]. 擊破趙賁軍開封北[一四], 以卻敵先登, 斬候一人, 首六十八級, 捕虜二十六人[一五], 賜爵卿. 從攻破揚熊於曲遇[一六]. 攻宛陵, 先登, 斬首八級, 捕虜四十四人, 賜爵封號賢成君[一七]. 從攻長社、轘轅, 絕河津, 東攻秦軍尸鄉, 南攻秦軍於犨. 破南陽守齮於陽城. 東攻宛城, 先登. 西至酈[一八], 以卻敵, 斬首十四級, 捕虜四十(四)人, 賜重封[一九]. 攻武關, 至霸上, 斬都尉一人, 首十級, 捕虜百四十六人, 降卒二千九百人.

[一]師古曰：｢高祖時亡在外, 故求而迎之.｣

[二]師古曰：｢皆縣名. 方音房. 與音豫.｣

[三]師古曰：｢泗水, 郡名. 監謂御史監郡者也, 破之於豐縣下.｣

[四]師古曰：｢破郡守於薛縣之西.｣

[五]師古曰：｢秦將章邯之司馬也. [尸+二]讀與夷同.｣

[六]文穎曰：｢即官大夫也, 爵第六級.｣

[七]文穎曰：｢即公大夫也, 爵第七級.｣

[八]師古曰：｢陽武縣之鄉.｣

[九]張晏曰：｢得徑上聞也.｣ 如淳曰：｢呂氏春秋曰□魏文侯東勝齊於長城, 天子賞文侯以上聞□ .｣ 晉灼曰｢名通於天子也.｣

[一０]師古曰：｢圉即陳留圉縣.｣

[一一]師古曰：｢生獲曰虜.｣

[一二]鄭氏曰：｢亳, 成湯封邑, 今河南偃師湯亭是.｣

[一三]師古曰：｢杠音江.｣

[一四]師古曰：｢賁音奔.｣

[一五]師古曰：｢既斬候一人, 又更斬它首六十八.｣

[一六]師古曰：｢曲音丘羽反. 遇音顒.｣

[一七]張晏曰：｢食祿比封君而無邑也.｣ 臣瓚曰：｢秦制, 列侯乃有封爵.｣ 師古曰：｢瓚說非也. 楚漢之際, 權設寵榮, 假其位號, 或得邑地, 或空受爵, 此例多矣. 約以秦制, 於義不通.｣

[一八]師古曰：｢南陽之縣也, 音直益反.｣

[一九]張晏曰：｢益祿也.｣ 如淳曰：｢正爵名也.｣ 臣瓚曰：｢增封也.｣ 師古曰：｢諸家之說皆非也. 重封者, 加二號耳.｣

項羽在戲下, 欲攻沛公. 沛公從百餘騎因項伯面見項羽, 謝無有閉關事. 項羽既饗軍土, 中酒[一], 亞父謀欲殺沛公, 令項莊拔劍舞坐中, 欲擊沛公, 項伯常屏蔽之. 時獨沛公與張良得入坐, 樊噲居營外, 聞事急, 乃持盾入. 初入營, 營衛止噲[二], 噲直撞入, 立帳下[三]. 項羽目之, 問爲誰. 張良曰：｢沛公參乘樊噲也.｣ 項羽曰：｢壯士.｣ 賜之卮酒彘肩. 噲既飲酒, 拔劍切肉食之. 項羽曰：｢能復飲乎?｣ 噲曰：｢臣死且不辭, 豈特卮酒乎！且沛公先入定咸陽, 暴師霸上, 以待大王[四]. 大王今日至, 聽小人之言, 與沛公有隙, 臣恐天下解心疑大王也.｣ 項羽默然. 沛公如廁, 麾噲去. 既出, 沛公留車騎[五], 獨騎馬, 噲等四人步從, 從山下走歸霸上軍, 而使張良謝項羽. 羽亦因遂已[六], 無誅沛公之心. 是日微樊噲奔入營譙讓項羽, 沛公幾殆[七].

[一]張晏曰：｢酒酣也.｣ 師古曰：｢飲酒之中也. 不醉不醒, 故謂之中. 中音竹仲反.｣

[二]師古曰：｢營衛, 謂營壘之守衛者.｣

[三]師古曰：｢謂以盾撞擊人. 撞音丈江反.｣

[四]師古曰：｢時項羽未爲王, 故高紀云□以待將軍□ . 此言大王, 史追書耳.｣

[五]師古曰：｢沛公所乘之車及從者之騎.｣

[六]師古曰：｢已, 止也.｣

[七]師古曰：｢微, 無也. 譙, 責也. 殆, 危也. 譙音才笑反. 幾音鉅依反.｣

後數日, 項羽入屠咸陽, 立沛公爲漢王. 漢王賜噲爵爲列侯, 號臨武侯. 遷爲郎中, 從入漢中.

還定三秦, 別擊西丞白水北[一], (擁)[雍]輕車騎雍南, 破之. 從攻雍、□城, 先登[二]. 擊章平軍好畤, 攻城, 先登陷陣, 斬縣令丞各一人, 首十一級, 虜二十人, 遷爲郎中騎將. 從擊秦車騎壤東[三], 卻敵, 遷爲將軍. 攻趙賁, 下郿、槐里、柳中、咸陽[四]；灌廢丘, 最[五]. 至櫟陽, 賜食邑杜之樊鄉[六]. 從攻項籍, 屠煮棗[七], 擊破王武、程處軍於外黃. 攻鄒、魯、瑕丘、薛. 項羽敗漢王於彭城, 盡復取魯、梁地. 噲還至滎陽, 益食平陰二千戶, 以將軍守廣武一歲[八]. 項羽引東, 從高祖擊項籍, 下陽夏[九], 虜楚周將軍卒四千人[一０]. 圍項籍陳, 大破之[一一]. 屠胡陵.

[一]服虔曰：｢西丞, 縣名也.｣ 晉灼曰：｢白水, 今廣平魏縣也. 地理志無西丞, 似秦將名也.｣ 師古曰：｢二說並非也. 西謂隴西郡西縣也. 白水, 水名, 經西縣東南流而過. 言擊西縣之丞於白水之北.｣

[二]師古曰：｢斄讀與邰同, 縣名, 即后稷所封, 今武功故城是, 音胎.｣

[三]師古曰：｢地名也.｣

[四]師古曰：｢柳中即細柳地也, 在長安西.｣

[五]李奇曰：｢以水灌廢丘也.｣ 張晏曰：｢最, 功第一也.｣ 晉灼曰：｢京輔治華陰灌北也.｣ 師古曰：｢高紀言□引水灌廢丘□, 李說是也. 或者云漢王自彭城敗還始灌廢丘, 此時未也. 此說非矣. 彭城還, 更灌廢丘, 始平定之, 無廢丘. 此時已當灌矣.｣

[六]師古曰：｢杜縣之鄉也, 今曰樊川.｣

[七]晉灼曰：｢地理志無也. 清河有煮棗城, 功臣表有煮棗侯.｣ 師古曰：｢既云攻項籍, 屠煮棗, 則其地當在大河之南, 非清河之城明矣, 但未詳其處耳.｣

[八]師古曰：｢即滎陽之廣武.｣

[九]師古曰：｢夏音工雅反.｣

[一０]師古曰：｢周殷.｣

[一一]師古曰：｢於陳縣圍之.｣

項籍死, 漢王即皇帝位, 以噲有功, 益食邑八百戶. 其秋, 燕王臧荼反, 噲從攻虜荼, 定燕地. 楚王韓信反, 噲從至陳, 取信, 定楚. 更賜爵列侯, 與剖符, 世世勿絕, 食舞陽, 號爲舞陽侯, 除前所食. 以將軍從攻反者韓王信於代. 自霍人以往至雲中, 與絳侯等共定之, 益食千五百戶. 因擊陳狶與曼丘臣軍, 戰襄國, 破柏人, 先登, 降(之)定清河、常山凡二十七縣, 殘東垣[一], 遷爲左丞相. 破得綦母(印)[卬]、尹潘軍於無終、廣昌[二]. 破豨別將胡人王黃軍代南, 因擊韓信軍參合. 軍所將卒斬韓信, 擊豨胡騎橫谷, 斬將軍趙既, 虜代丞相馮梁、守孫奮、大將王黃、將軍(大將)一人、太僕解福等十人. 與諸將共定代鄉邑七十三. 後燕王盧綰反, 噲以相國擊綰, 破其丞相抵薊南[三], 定燕縣十八, 鄉邑五十一. 益食千三百戶, 定食舞陽五千四百戶. 從, 斬首百七十六級, 虜二百八十七人. 別, 破軍七, 下城五, 定郡六, 縣五十二, 得丞相一人, 將軍十三人, 二千石以下至三百石十二人.

[一]張晏曰：｢殘有所毀也.｣ 臣瓚曰：｢殘謂多所殺傷也.｣ 師古曰：｢瓚說是.｣

[二]師古曰：｢姓綦母, 名(印)[卬]也. 綦音其.｣

[三]師古曰：｢抵, 至也. 一說, 抵者, 其丞相之名也, 音丁禮反.｣

噲以呂后弟呂須爲婦, 生子伉[一], 故其比諸將最親. 先黥布反時, 高帝嘗病[二], 惡見人, 臥禁中, 詔戶者無得入群臣. 群臣絳、灌等莫敢入. 十餘日, 噲乃排闥直入[三], 大臣隨之. 上獨枕一宦者臥. 噲等見上流涕曰：｢始陛下與臣等起豐沛, 定天下, 何其壯也！今天下已定, 又何憊也！[四]且陛下病甚, 大臣震恐, 不見臣等計事, 顧獨與一宦者絕乎? [五]且陛下獨不見趙高之事乎?｣[六]高帝笑而起.

[一]師古曰：｢伉音抗, 又音剛.｣

[二]師古曰：｢黥布未反之前.｣

[三]師古曰：｢闥, 宮中小門也, 一曰門屏也, 音土曷反.｣

[四]師古曰：｢憊, 力極也, 音蒲拜反.｣

[五]師古曰：｢顧猶反也.｣

[六]師古曰：｢謂始皇崩, 趙高矯爲詔命, 殺扶蘇而立胡亥.｣

其後盧綰反, 高帝使噲以相國擊燕. 是時高帝病甚, 人有惡噲黨於呂氏[一], 即上一日宮車晏駕, 則噲欲以兵盡誅戚氏、趙王如意之屬. 高帝大怒, 乃使陳平載絳侯代將, 而即軍中斬噲[二]. 陳平畏呂后, 執噲詣長安. 至則高帝已崩, 呂后釋噲[三], 得復爵邑.

[一]師古曰：｢惡謂毀譖, 言其罪惡也.｣

[二]師古曰：｢即, 就也.｣

[三]師古曰：｢釋, 解也, 解免其罪.｣

孝惠六年, 噲薨, 諡曰武侯, 子伉嗣. 而伉母呂須亦爲臨光侯, (噲)高后時用事顓權[一], 大臣盡畏之. 高后崩, 大臣誅呂須等, 因誅伉, 舞陽侯中絕數月. 孝文帝立, 乃復封噲庶子市人爲侯, 復故邑. 薨, 諡曰荒侯. 子佗廣嗣. 六歲, 其舍人上書言：｢荒侯巿人病不能爲人[二], 令其夫人與其弟亂而生佗廣, 佗廣實非荒侯子.｣ 下吏, 免. 平帝元始二年, 繼絕世, 封噲玄孫之子章爲舞陽侯, 邑千戶.

[一]師古曰：｢顓與專同.｣

[二]師古曰：｢言無人道也.｣

酈商, 高陽人也[一]. 陳勝起, 商聚少年得數千人. 沛公略地六月餘, 商以所將四千人屬沛公於岐. 從攻長社, 先登, 賜爵封信成君. 從攻緱氏, 絕河津, 破秦軍雒陽東. 從下宛、穰, 定十七縣. 別將攻旬關[二], 西定漢中[三].

[一]師古曰：｢酈音歷.｣

[二]師古曰：｢漢中旬水上之關也, 今在洵陽縣.｣

[三]師古曰：｢先言攻旬關, 定漢中, 然後云沛公爲漢王, 是則沛公從武關、藍田而來, 商時別從西道平定漢中.｣

沛公爲漢王, 賜商爵信成君, 以將軍爲隴西都尉. 別定北地郡, 破章邯別將於烏氏、栒邑、泥陽[一], 賜食邑武城六千戶. 從擊項籍軍, 與鍾離眛戰, 受梁相國印[二], 益食四千戶. 從擊項羽二歲, 攻胡陵.

[一]師古曰：｢烏氏, 安定縣也. 栒邑今在豳州. 泥陽, 北地縣. 氏音支. 栒音荀.｣

[二]師古曰：｢漢以梁相國印授之.｣

漢王即帝位, 燕王臧荼反, 商以將軍從擊荼, 戰龍脫[一], 先登陷陣, 破荼軍易下[二], 卻敵, 遷爲右丞相, 賜爵列侯, 與剖符, 世世勿絕, 食邑涿郡五千戶. 別定上谷, 因攻代, 受趙相國印[三]. 與絳侯等定代郡、鴈門, 得代丞相程縱、守相郭同、[四]將軍以下至六百石十九人. 還, 以將軍將太上皇衛一歲. 十月, 以右丞相擊陳豨, 殘東垣. 又從擊黥布, 攻其前垣[五], 陷兩陳, 得以破布軍, 更封爲曲周侯, 食邑五千一百戶, 除前所食. 凡別破軍三, 降定郡六, 縣七十三, 得丞相、守相、大將(軍)各一人, 小將(軍)二人, 二千石以下至六百石十九人.

[一]孟康曰：｢地名也.｣

[二]師古曰：｢今易縣.｣

[三]師古曰：｢初受梁相國印, 今又受趙相國印.｣

[四]師古曰：｢守相, 謂爲相而居守者.｣

[五]李奇曰：｢前鋒堅蔽若垣牆也. 或曰, 軍前以大(軍)[車]自障若垣也.｣ 師古曰：｢二說皆非也. 謂攻其壁壘之前垣.｣

商事孝惠帝、呂后. 呂后崩, 商疾不治事[一]. 其子寄, 子況, 與呂祿善. 及高后崩, 大臣欲誅諸呂, 呂祿爲將軍, 軍於北軍, 太尉勃不得入北軍, 於是乃使人劫商, 令其子寄紿呂祿. 呂祿信之, 與出游, 而太尉勃乃得入據北軍, 遂以誅諸呂. 商是歲薨, 諡曰景侯. 子寄嗣. 天下稱酈況賣友.

[一]文穎曰：｢商有疾病, 不能治官事.｣

孝景時, 吳、楚、齊、趙反, 上以寄爲將軍, 圍趙城, 七月不能下. 欒布自平齊來, 乃滅趙. 孝景中二年, 寄欲取平原君(姊)爲夫人[一], 景帝怒, 下寄吏, 免. 上乃封商它子堅爲繆侯[二], 奉商後. 傳至玄孫終根, 武帝時爲太常, 坐巫蠱誅, 國除. 元始中, 賜高祖時功臣自酈商以下子孫爵(乎)[皆]關內侯, 食邑凡百餘人.

[一]蘇林曰：｢景帝王皇后母臧兒也.｣

[二]師古曰：｢繆, 所封邑名.｣

夏侯嬰, 沛人也. 爲沛廄司御, 每送使客, 還過泗上亭, 與高祖語, 未嘗不移日也. 嬰已而試補縣吏, 與高祖相愛. 高祖戲而傷嬰, 人有告高祖. 高祖時爲亭長, 重坐傷人[一], 告故不傷嬰[二], 嬰證之. 移獄覆, 嬰坐高祖繫歲餘, 掠笞數百, 終脫高祖.

[一]如淳曰：｢爲吏傷人, 其罪重.｣

[二]蘇林曰：｢自告情故, 不傷嬰也.｣

高祖之初與徒屬欲攻沛也[一], 嬰時以縣令史爲高祖使. 上降沛一日[二], 高祖爲沛公, 賜爵七大夫, 以嬰爲太僕, 常奉車[三]. 從攻胡陵, 嬰與蕭何降泗水監平[四], 平以胡陵降, 賜嬰爵五大夫. 從擊秦軍碭東, 攻濟陽, 下戶牖, 破李由軍雍丘, 以兵車趣攻戰疾, 破之[五], 賜爵執帛. 從擊章邯軍東阿、濮陽下, 以兵車趣攻戰疾, 破之, 賜爵執圭. 從擊趙賁軍開封, 楊熊軍曲遇. 嬰從捕虜六十八人, 降卒八百五十人, 得印一匱[六]. 又擊秦軍雒陽東, 以兵車趣攻戰疾, 賜爵封, 轉爲滕令[七]. 因奉車[八]從攻定南陽, 戰於藍田、芷陽[九], 至霸上. 沛公爲漢王, 賜嬰爵列侯, 號昭平侯, 復爲太僕, 從入蜀漢.

[一]師古曰：｢謂始亡在外, 未被樊噲召時.｣

[二]師古曰：｢謂父老開城門迎高祖時也.｣

[三]師古曰：｢爲沛公御車.｣

[四]張晏曰：｢胡陵, 平所止縣, 何嘗給之, 故與降.｣

[五]師古曰：｢趣讀曰促, 謂急速也. 次下亦同.｣

[六]師古曰：｢時自相署置官之印.｣

[七]鄧展曰：｢今沛郡公丘縣.｣

[八]師古曰：｢因此又每奉車從攻戰, 以至霸上.｣

[九]師古曰：｢芷陽後爲霸陵縣.｣

還定三秦, 從擊項籍. 至彭城, 項羽大破漢軍. 漢王不利, 馳去. 見孝惠、魯元, 載之. 漢王急, 馬罷, 虜在後[一], 常蹳兩兒棄之[二], 嬰常收載行, 面雍樹馳[三]. 漢王怒, 欲斬嬰者十餘, 卒得脫, 而致孝惠、魯元於豐.

[一]師古曰：｢罷讀曰疲.｣

[二]服虔曰：｢蹳音撥.｣ 晉灼曰：｢音足跋物之跋.｣ 師古曰：｢服音是.｣

[三]服虔曰：｢高祖欲斬之, 故嬰圍樹走, 面向樹也.｣ 應劭曰：｢古者立乘, 嬰恐小兒墮墜, 各置一面擁持之. 樹, 立也.｣ 蘇林曰：｢南方人謂抱小兒爲雍樹. 面者, 以面首向臨之也.｣ 師古曰：｢面, 偝也. 雍, 抱持之. 言取兩兒, 令面背己, 而抱持之以馳, 故云面雍樹馳. 服言圍樹而走, 義尤疏越, 雍讀曰擁.｣

漢王既至滎陽, 收散兵, 復振, 賜嬰食邑沂陽[一]. 擊項籍下邑, 追至陳, 卒定楚. 至魯, 益食茲氏[二].

[一]師古曰：｢沂音魚依反.｣

[二]師古曰：｢茲氏, 縣名, 地理志屬太原.｣

漢王即帝位, 燕王臧荼反, 嬰從擊荼. 明年, 從至陳, 取楚王信. 更食汝陰, 剖符, 世世勿絕. 從擊代, 至武泉、雲中, 益食千戶. 因從擊韓信軍胡騎晉陽旁, 大破之. 追北至平城, 爲胡所圍, 七日不得通. 高帝使使厚遺閼氏, 冒頓乃開其圍一角. 高帝出欲馳, 嬰固徐行, 弩皆持滿外鄉[一], 卒以得脫[二]. 益食嬰細陽千戶[三]. 從擊胡騎句注北, 大破之. 擊胡騎平城南, 三陷陳, 功爲多, (閼)[賜]所奪邑五百戶[四]. 從擊陳豨、黥布軍, 陷陳卻敵, 益千戶, 定食汝陰六千九百戶, 除前所食.

[一]師古曰：｢故示閑暇, 所以固士卒心, 而令敵不測也. 鄉讀曰嚮.｣

[二]師古曰：｢卒, 終也.｣

[三]師古曰：｢益其邑使食之.｣

[四]孟康曰：｢時有罪過奪邑者, 以賜之.｣

嬰自上初起沛, 常爲太僕從, 竟高祖崩. 以太僕事惠帝. 惠帝及高后德嬰之脫孝惠、魯元於下邑間也, 乃賜嬰北第第一[一], 曰｢近我｣, 以尊異之. 惠帝崩, 以太僕事高后. 高后崩, 代王之來, 嬰以太僕與東牟侯入清宮, 廢少帝, 以天子法駕迎代王代邸, 與大臣共立文帝, 復爲太僕. 八歲薨, 諡曰文侯. 傳至曾孫頗[二], 尚平陽公主, 坐與父御婢奸, 自殺, 國除.

[一]師古曰：｢北第者, 近北闕之第, 嬰最第一也. 故張衡西京賦云□北闕甲第, 當道直啟□ .｣

[二]師古曰：｢頗音普河反.｣

初嬰爲滕令奉車, 故號滕公. 及曾孫頗尚主, 主隨外家姓, 號孫公主, 故滕公子孫更爲孫氏.

灌嬰, 睢陽販繒者也[一]. 高祖爲沛公, 略地至雍丘, 章邯殺項梁, 而沛公還軍於碭, 嬰以中涓從, 擊破東郡尉於成武及秦軍於杠里, 疾鬥, 賜爵七大夫. 又從攻秦軍亳南、開封、曲遇, 戰疾力[二], 賜爵執帛, 號宣陵君. 從攻陽武以西至雒陽, 破秦軍尸北. 北絕河津, 南破南陽守齮陽城東, 遂定南陽郡. 西入武關, 戰於藍田, 疾力, 至霸上, 賜爵執圭, 號昌文君.

[一]師古曰：｢繒者, 帛之總名.｣

[二]孟康曰：｢攻戰速疾也.｣ 師古曰：｢疾, 急速也. 力, 強力也.｣

沛公爲漢王, 拜嬰爲郎中, 從入漢中, 十月, 拜爲中謁者. 從還定三秦, 下櫟陽, 降塞王. 還圍章邯廢丘, 未拔. 從東出臨晉關, 擊降殷王, 定其地. 擊項羽將龍且、魏相項佗軍定陶南, 疾戰, 破之. 賜嬰爵列侯, 號昌文侯, 食杜平鄉[一].

[一]師古曰：｢杜縣之平鄉.｣

復以中謁者從降下碭, 以北至彭城. 項羽擊破漢王, 漢王遁而西, 嬰從還, 軍於雍丘. 王武、魏公申徒反[一], 從擊破之. 攻下外黃, 西收軍於滎陽. 楚騎來眾, 漢王乃擇軍中可爲騎將者, 皆推故秦騎士重泉人李必、駱甲[二]習騎兵, 今爲校尉, 可爲騎將. 漢王欲拜之, 必、甲曰：｢臣故秦民, 恐軍不信臣, 臣願得大王左右善騎者傅之.｣[三]嬰雖少, 然數力戰, 乃拜嬰爲中大夫, 令李必、駱甲爲左右校尉, 將郎中騎兵擊楚騎於滎陽東, 大破之. 受詔別擊楚軍後, 絕其饟道[四], 起陽武至襄邑. 擊項羽之將項冠於魯下, 破之, 所將卒斬右司馬、騎將各一人[五]. 擊破柘公王武軍燕西[六], 所將卒斬樓煩將五人[七], 連尹一人[八]. 擊王武別將桓嬰白馬下, 破之, 所將卒斬都尉一人. 以騎度河南, 送漢王到雒陽, 從北迎相國韓信軍於邯鄲. 還至敖倉, 嬰遷爲御史大夫.

[一]張晏曰：｢故秦將, 降爲公, 今反.｣

[二]師古曰：｢重泉, 縣名也, 地理志屬左馮翊.｣

[三]如淳曰：｢傅音附, 猶言隨從者.｣

[四]師古曰：｢饟, 古餉字.｣

[五]張晏曰：｢主右方之馬, 左亦如之.｣ 晉灼曰：｢下所謂左右千人之騎.｣

[六]師古曰：｢柘, 縣名. 公者, 柘之令也. 王武, 其人姓名也. 燕亦縣名, 古南燕國也. 音一千反.｣

[七]李奇曰：｢樓煩, 縣名, 其人善騎射, 故名射士爲樓煩, 取其稱也.｣ 師古曰：｢解在項羽傳.｣

[八]蘇林曰：｢楚官也.｣

三年, 以列侯食邑杜平鄉. 受詔將郎中騎兵東屬相國韓信, 擊破齊軍於歷下, 所將卒虜(單)[車]騎將(軍)華毋傷[一]及將吏四十六人. 降下臨淄, 得相田光. 追齊相田橫至嬴、博[二], 擊破其騎, 所將卒斬騎將一人, 生得騎將四人. 攻下嬴、博, 破齊將軍田吸於千乘, 斬之. 東從韓信攻龍且、留公於假密[三], 卒斬龍且[四], 生得右司馬、連尹各一人, 樓煩將十人, 身生得亞將周蘭[五].

[一]師古曰：｢華音下化反.｣

[二]師古曰：｢二縣名.｣

[三]師古曰：｢留, 縣名, 公, 留令也. 攻龍且及留令於假密.｣

[四]師古曰：｢嬰所將之卒也. 其下亦同.｣

[五]師古曰：｢亞, 次也.｣

齊地已定, 韓信自立爲齊王, 使嬰別將擊楚將公杲於魯北, 破之. 轉南, 破薛郡長[一], 身虜騎將(入)[一人]. 攻(博)[傅]陽, 前至下相以東南僮、取慮、徐[二]. 度淮, 盡降其城邑, 至廣陵[三]. 項羽使項聲、薛公、郯公復定淮北, 嬰度淮擊破項聲、郯公下邳, 斬薛公, 下下邳、壽春. 擊破楚騎平陽[四], 遂降彭城. 虜柱國項佗[五], 降留、薛、沛、酇、蕭、相[六]. 攻苦、譙[七], 復得亞將. 與漢王會頤鄉. 從擊項籍軍陳下, 破之. 所將卒斬樓煩將二人, 虜將八人. 賜益食邑二千五百戶.

[一]師古曰：｢長, 亦如郡守也, 時每郡置長.｣

[二]師古曰：｢僮及取慮及徐, 三縣名也. 取音趨, 又音秋, 慮音廬.｣

[三]蘇林曰：｢別將兵屯廣陵也.｣ 師古曰：｢此說非也. 謂從下相以東南盡降城邑, 乃至廣陵皆平定.｣

[四]師古曰：｢此平陽在東郡.｣

[五]師古曰：｢佗音徒何反.｣

[六]師古曰：｢凡六縣也, 酇音才何反.｣

[七]師古曰：｢二縣也.｣

項籍敗垓下去也, 嬰以御史大夫將車騎別追項籍至東城, 破之. 所將卒五人共斬項籍, 皆賜爵列侯. 降左右司馬各一人, 卒萬二千人, 盡得其軍將吏. 下東城、歷陽. 度江, 破吳郡長吳下[一], 得吳守, 遂定吳、豫章、會稽郡. 還定淮北, 凡五十二縣.

[一]如淳曰：｢雄長之長也.｣ 師古曰：｢此說非也. 吳郡長, 當時爲吳郡長, 嬰破之於吳下.｣

漢王即帝位, 賜益嬰邑三千戶. 以車騎將軍從擊燕王荼. 明年, 從至陳, 取楚王信. 還, 剖符, 世世勿絕, 食潁陰二千五百戶.

從擊(漢)[韓]王信於代, 至馬邑, 別降樓煩以北六縣, 斬代左將, 破胡騎將於武泉北. 復從擊信胡騎晉陽下, 所將卒斬胡白題將一人[一]. 又受詔并將燕、趙、齊、梁、楚車騎, 擊破胡騎於硰石[二]. 至平城, 爲胡所困.

[一]師古曰：｢胡名也.｣

[二]師古曰：｢硰音千坐反.｣

從擊陳豨, 別攻豨丞相侯敞軍曲逆下, 破之, 卒斬敞及特將五人[一]. 降曲逆、盧奴、上曲陽、安國、安平. 攻下東垣.

[一]師古曰：｢卒謂所將之卒也. 特, 獨也, 各(特)[獨]爲將.｣

黥布反, 以車騎將軍先出, 攻布別將於相, 破之, 斬亞將樓煩將三人. 又進擊破布上柱國及大司馬軍. 又進破布別將肥銖. 嬰身生得左司馬一人, 所將卒斬其小將十人, 追北至淮上. 益食邑二千五百戶. 布已破, 高帝歸, 定令嬰食潁陰五千戶, 除前所食邑. 凡從所得二千石二人, 別破軍十六, 降城四十六, 定國一, 郡二, 縣五十二, 得將軍二人, 柱國、相各一人, 二千石十人.

嬰自破布歸, 高帝崩, 以列侯事惠帝及呂后. 呂后崩, 呂祿等欲爲亂. 齊哀王聞之, 舉兵西, 呂祿等以嬰爲大將軍往擊之. 嬰至滎陽, 乃與絳侯等謀, 因屯兵滎陽, 風齊王以誅呂氏事[一], 齊兵止不前. 絳侯等既誅諸呂, 齊王罷兵歸. 嬰自滎陽還, 與絳侯、陳平共立文帝. 於是益封嬰三千戶, 賜金千斤, 爲太尉.

[一]師古曰：｢風讀曰諷.｣

三歲, 絳侯勃免相, 嬰爲丞相, 罷太尉官. 是歲, 匈奴大入北地, 上令丞相嬰將騎八萬五千擊匈奴. 匈奴去, 濟北王反, 詔罷嬰兵. 後歲餘, 以丞相薨, 諡曰懿侯. 傳至孫(疆)[彊], 有罪, 絕. 武帝復封嬰孫賢爲臨汝侯, 奉嬰後, 後有罪, 國除.

傅寬, 以魏五大夫騎將從, 爲舍人, 起橫陽. 從攻安陽、杠里, 趙賁軍於開封, 及擊楊熊曲遇、陽武, 斬首十二級, 賜爵卿. 從至霸上. 沛公爲漢王, 賜寬封號共德君[一]. 從入漢中, 爲右騎將. 定三秦, 賜食邑雕陰[二]. 從擊項籍, 待懷[三], 賜爵通德侯. 從擊項冠、周蘭、龍且, 所將卒斬騎將一人敖下[四], 益食邑.

[一]師古曰：｢共讀曰恭.｣

[二]孟康曰：｢縣名, 屬上郡.｣

[三]服虔曰：｢(侍)[待]高帝於懷. 懷, 縣(召)[名]也.｣ 師古曰：｢地理志屬河內, 即今懷州.｣

[四]師古曰：｢敖, 地名. 敖倉蓋取此名也. 左氏傳曰□敖、鄗之間□ .｣

屬淮陰[一], 擊破齊歷下軍, 擊田解. 屬相國參, 殘博[二], 益食邑. 因定齊地, 剖符世世勿絕, 封陽陵侯, 二千六百戶, 除前所食. 爲齊右丞相, 備齊[三]. 五歲爲齊相國.

[一]張晏曰：｢韓信也. 信時爲相國, 云淮陰者, 終言之也.｣

[二]師古曰：｢參, 曹參也. 博, 太山縣也.｣

[三]張晏曰：｢時田橫未降, 故設屯備.｣

四月, 擊陳豨, 屬太尉勃, 以相國代丞相噲擊豨. 一月, 徙爲代相國, 將屯[一]. 二歲, 爲丞相, 將屯. 孝惠五年薨, 諡曰景侯. 傳至曾孫偃, 謀反, 誅, 國除.

[一]如淳曰：｢既爲相國, 有警則將卒而屯守也.｣ 師古曰：｢此說非也. 時代國常有屯兵以備邊寇, 寬爲代相, 兼將此屯兵也.｣

靳歙, 以中涓從, 起宛朐[一]. 攻濟陽. 破李由軍. 擊秦軍開封東, 斬騎千人將一人[二], 首五十七級, 捕虜七十三人, 賜爵封臨平君. 又戰藍田北, 斬車司馬二人[三], 騎長一人[四], 首二十八級, 捕虜五十七人. 至霸上. 沛公爲漢王, 賜歙爵建武侯, 遷騎都尉.

[一]師古曰：｢歙音翕. 宛音於元反. 朐音其于反.｣

[二]如淳曰：｢騎將率號爲千人. 漢儀注邊郡置部都尉、千人、司馬、候也.｣

[三]張晏曰：｢主車也.｣

[四]張晏曰：｢騎之長.｣

從定三秦. 別西擊章平軍於隴西, 破之, 定隴西六縣, 所將卒斬車司馬、候各四人, 騎長十二人. 從東擊楚, 至彭城. 漢軍敗還, 保雍丘, 擊反者王武等. 略梁地, 別西擊邢說軍菑南, 破之[一], 身得說都尉二人, 司馬、候十二人, 降吏卒四千六百八十人. 破楚軍滎陽東. 食邑四千二百戶.

[一]師古曰：｢菑, 縣名也, 後爲考城. 說讀曰悅.｣

別之河內, 擊趙賁軍朝歌, 破之, 所將卒得騎將二人, 車馬二百五十匹. 從攻安陽以東, 至棘蒲, 下十縣. 別攻破趙軍, 得其將司馬二人, 候四人, 降吏卒二千四百人. 從降下邯鄲. 別下平陽, 身斬守相, 所將卒斬兵守郡一人[一], 降鄴. 從攻朝歌、邯鄲, 又別擊破趙(郡)[軍], 降邯鄲郡六縣. 還軍敖倉, 破項籍軍成皋南, 擊絕楚饟道, 起滎陽至襄邑. 破項冠魯下. 略地東至□、郯、下邳, 南至蘄、竹邑. 擊項悍濟陽下. 還擊項籍軍陳下, 破之. 別定江陵, 降柱國、大司馬以下八人, 身得江陵王, 致雒陽[二], 因定南郡. 從至陳, 取楚王信, 剖符世世勿絕, 定食四千六百戶, 爲信武侯.

[一]李奇曰：｢或以爲郡守也, 字反耳.｣ 晉灼曰：｢將兵郡守也.｣ 師古曰：｢當言兵郡守一人也.｣

[二]師古曰：｢江陵王謂共敖之子共尉也, 得而送致於雒陽.｣

以騎都尉[從]擊代, 攻韓信平城下, 還軍東垣. 有功, 遷爲車騎將軍, 并將梁、趙、齊、燕、楚車騎, 別擊陳豨丞相敞, 破之[一], 因降曲逆. 從擊黥布有功, 益封, 定食邑五千三百戶. 凡斬首九十級, 虜百四十二人, 別破軍十四, 降城五十九, 定郡、國各一, 縣二十三, 得王、柱國各一人, 二千石以下至五[百]石三十九人.

[一]師古曰：｢侯敞.｣

高后五年, 薨, 諡曰肅侯. 子亭嗣, 有罪, 國除.

周緤, 沛人也[一]. 以舍人從高祖起沛. 至霸上, 西入蜀漢, 還定三秦, 常爲參乘, 賜食邑池陽[二]. 從東擊項羽滎陽, 絕甬道, 從出度平陰, 遇韓信軍襄國, 戰有利不利, 終亡離上心. 上以緤爲信武侯[三], 食邑三千三百戶.

[一]師古曰：｢緤音息列反.｣

[二]師古曰：｢即馮翊池陽縣.｣

[三]師古曰：｢以其忠信, 故加此號.｣

上欲自擊陳豨, 緤泣曰：｢始秦攻破天下, 未曾自行, 今上常自行, 是亡人可使者乎?｣ 上以爲｢愛我｣, 賜入殿門不趨.

十二年, 更封緤爲□城侯[一], 孝文五年薨, 諡曰貞侯. 子昌嗣, 有罪, 國除. 景帝復封緤子應爲鄲侯[二], 薨, 諡曰康侯. 子仲居嗣, 坐爲太常有罪, 國除.

[一]服虔曰：｢音菅蒯之蒯.｣ 蘇林曰：｢音簿催反.｣ 晉灼曰：｢功臣表屬長沙.｣ 師古曰：｢此字從崩, 從邑, 音蒯, 非也. 呂忱音陪, 而楚漢春秋作憑城侯. 陪、憑聲相近, 此其實也. 又音普肯反.｣

[二]蘇林曰：｢音多, 屬沛國.｣

贊曰：仲尼稱｢犁牛之子騂且角, 雖欲勿用, 山川其舍諸? [一]｣ 言士不繫於世類也. 語曰｢雖有茲基, 不如逢時｣[二], 信矣！樊噲、夏侯嬰、灌嬰之徒, 方其鼓刀僕御販繒之時[三], 豈自知附驥之尾[四], (勤)[勒]功帝籍, 慶流子孫哉? 當孝文時, 天下以酈寄爲賣友. 夫賣友者, 謂見利而忘義也. 若寄父爲功臣而又執劫[五], 雖摧呂祿, 以安社稷, 誼存君親, 可也.

[一]師古曰：｢論語載孔子爲弟子仲弓發此言也. 犁, 雜色；騂, 赤色也. 舍, 置也. 言牛色純而角美, 堪爲犧牲, 雖以其母犁色而不欲用, 山川寧肯置之? 喻父雖不材, 不害子之美.｣

[二]張晏曰：｢茲基, 鉏也. 言雖有田具, 值時乃獲.｣

[三]師古曰：｢鼓刀謂屠狗.｣

[四]師古曰：｢蓋以蚊□爲喻, 言託驥之尾, 則涉千里.｣

[五]師古曰：｢周勃等劫其父而令寄行說.｣

校勘記

二０六七頁　八行　從攻(陽城)[城陽], 史記作｢城陽｣, 正義說漢書作｢陽城｣, 大錯誤.

二０六八頁　一行　捕虜四十(四)人, 景祐、殿本都作｢四十人｣, 史記同.

二０七０頁　九行　(擁)[雍]輕車騎雍南, 景祐本作｢雍｣, 史記同. 王念孫說作｢雍｣是.

二０七二頁　二行　降(之)定清河、常山凡二十七縣, 王先謙說｢之｣ 字衍, 史記無.

二０七二頁　三行　破得綦母(印)[卬], 景祐、殿本都作｢卬｣. 王先謙說作｢卬｣是. 注同.

二０七二頁　五行　將軍(大將)一人、　史記作｢將軍太卜｣, 王先謙疑｢大將｣ 即｢太卜｣ 之誤. 但汲古本史記無｢太卜｣ 二字, 則此｢大將｣ 二字當是衍文.

二０七三頁一四行　(噲)高后時用事顓權, 景祐、殿本都無｢噲｣ 字. 錢大昭說無｢噲｣ 字是.

二０七五頁　七行　得丞相、守相、大將(軍)各一人, 小將(軍)二人, 景祐本無二｢軍｣ 字. 王念孫說景祐本是, 史記亦無二｢軍｣ 字.

二０七五頁一二行　軍前以大(軍)[車]自障若垣也. 景祐、殿本都作｢車｣. 王先謙說作｢車｣是.

二０七六頁　四行　寄欲取平原君(姊)爲夫人　王先謙說各本無｢姊｣ 字, 是.

二０七六頁　六行　酈商以下子孫爵(乎)[皆]關內侯, 景祐、殿本都作｢皆｣. 王先謙說作｢皆｣是.

二０七九頁　一行　(閼)[賜]所奪邑五百戶. 景祐、殿本都作｢賜｣. 王先謙說｢閼｣ 字誤.

二０八一頁一六行　所將卒虜(單)[車]騎將(軍)華毋傷　景祐、殿本都作｢車｣. 王先謙說｢單｣ 字誤. ｢華｣ 字上景祐本無｢軍｣ 字.

二０八二頁一０行　身虜騎將(入)[一人]. 攻(博)[傅]陽, 齊召南說｢入｣ 字係｢一人｣ 兩字傳寫誤併. 沈欽韓說｢博陽｣ 當作｢傅陽｣.

二０八三頁一三行　從擊(漢)[韓]王信於代, 景祐、殿、局本都作｢韓｣, ｢漢｣ 字誤.

二０八四頁　五行　各(特)[獨]爲將. 景祐、殿本都作｢獨｣. 王先謙說作｢獨｣是.

二０八五頁　二行　傳至孫(疆)[彊], 景祐、殿本都作｢彊｣.

二０八五頁一０行　(侍)[待]高帝於懷. 懷, 縣(召)[名]也. 景祐、殿、局本都作｢待｣作｢名｣, 此誤.

二０八七頁　七行　又別擊破趙(郡)[軍], 景祐、殿本都作｢軍｣. 王先謙說作｢軍｣是.

二０八七頁一四行　以騎都尉[從]擊代, 景祐、殿本都有｢從｣ 字.

二０八八頁　二行　至五[百]石三十九人. 景祐、殿本都有｢百｣ 字, 此脫.

二０八九頁　六行　(勤)[勒]功帝籍, 景祐、殿本都作｢勒｣. 王先謙說作｢勒｣是.

漢書卷四十二 張周趙任申屠傳第十二

張蒼, 陽武人也, 好書律曆. 秦時爲御史, 主柱下方書[一]. 有罪, 亡歸. 及沛公略地過陽武, 蒼以客從攻南陽. 蒼當斬, 解衣伏質[二], 身長大, 肥白如瓠, 時王陵見而怪其美士, 乃言沛公, 赦勿斬. 遂西入武關, 至咸陽.

[一]如淳曰：｢方, 板也, 謂事在板上者也. 秦置柱下史, 蒼爲御史, 主其事. 或曰主四方文書也.｣ 師古曰：｢下云蒼自秦時爲柱下御史, 明習天下圖書計籍, 則主四方文書是也. 柱下, 居殿柱之下, 若今侍立御史矣.｣

[二]師古曰：｢質, 鍖也.｣

沛公立爲漢王, 入漢中, 還定三秦. 陳餘擊走常山王張耳, 耳歸漢, 漢以蒼爲常山守. 從韓信擊趙, 蒼得陳餘. 趙地已平, 漢王以蒼爲代相, 備邊寇. 已而徙爲趙相, 相趙王耳. 耳卒, 相其子敖. 復徙相代. 燕王臧荼反, 蒼以代相從攻荼有功, (六年)封爲北平侯, 食邑千二百戶.

遷爲計相[一], 一月, 更以列侯爲主計四歲[二]. 是時蕭何爲相國, 而蒼乃自秦時爲柱下御史, 明習天下圖書計籍, 又善用算律曆, 故令蒼以列侯居相府, 領主郡國上計者. 黥布反, 漢立皇子長爲淮南王, 而蒼相之. 十四年, 遷爲御史大夫.

[一]文穎曰：｢以能計, 故號曰計相.｣ 師古曰：｢專主計籍, 故號計相.｣

[二]張晏曰：｢以列侯典校郡國簿書.｣ 如淳曰：｢以其所主, 因以爲官號, 與計相同. 時所卒立, 非久施也.｣ 師古曰：｢去計相之名, 更號主計.｣

周昌者, 沛人也. 其從兄苛[一], 秦時皆爲泗水卒史. 及高祖(沛起)[起沛], 擊破泗水守監, 於是苛、昌(自)[以]卒史從沛公, 沛公以昌爲職志[二], 苛爲客[三]. 從入關破秦. 沛公立爲漢王, 以苛爲御史大夫, 昌爲中尉.

[一]師古曰：｢苛音何.｣

[二]應劭曰：｢掌主職也.｣ 鄭氏曰：｢主旗志也.｣ 師古曰：｢志與幟同, 音式異反.｣

[三]張晏曰：｢爲帳下賓客, 不掌官也.｣

漢三年, 楚圍漢王滎陽急, 漢王出去, 而使苛守滎陽城. 楚破滎陽城, 欲令苛將, 苛罵曰：｢若趣降漢王！不然, 今爲(慮)[虜]矣！｣[一]項羽怒, 亨苛. 漢王於是拜昌爲御史大夫. 常從擊破項籍. 六年, 與蕭、曹等俱封, 爲汾陰侯. 苛子成以父死事, 封爲高景侯.

[一]師古曰：｢若, 汝也. 趣讀曰促.｣

昌爲人強力, 敢直言, 自蕭、曹等皆卑下之[一]. 昌嘗燕入奏事[二], 高帝方擁戚姬[三], 昌還走[四]. 高帝逐得, 騎昌項, 上問曰：｢我何如主也?｣ 昌仰曰：｢陛下即桀紂之主也.｣ 於是上笑之, 然尤憚昌. 及高帝欲廢太子, 而立戚姬子如意爲太子, 大臣固爭莫能得, 上以留侯策止. 而昌庭爭之強, 上問其說, 昌爲人吃[五], 又盛怒, 曰：｢臣口不能言, 然臣(心)[期期]知其(其)不可. 陛下欲廢太子, 臣期期不奉詔.｣[六]上欣然而笑, 即罷. 呂后側耳於東箱聽[七], 見昌, 爲跪謝曰：｢微君, 太子幾廢.｣[八]

[一]師古曰：｢下音胡駕反.｣

[二]孟康曰：｢以上宴時入奏事.｣ 師古曰：｢燕謂安閑之居也.｣

[三]師古曰：｢擁, 抱也.｣

[四]師古曰：｢還謂卻退也.｣

[五]師古曰：｢吃, 言之難也, 音訖.｣

[六]師古曰：｢以口吃, 故每重言期期.｣

[七]師古曰：｢正寢之東西室皆曰箱, 言似箱篋之形.｣

[八]師古曰：｢微, 無也. 幾音鉅依反.｣

是歲, 戚姬子如意爲趙王, 年十歲, 高祖憂萬歲之後不全也. 趙堯爲符璽御史, 趙人方與公[一]謂御史大夫周昌曰：｢君之史趙堯, 年雖少, 然奇士, 君必異之, 是且代君之位.｣ 昌笑曰：｢堯年少, 刀筆吏耳, 何至是乎！｣ 居頃之, 堯侍高祖, 高祖獨心不樂, 悲歌, 群臣不知上所以然. 堯進請(間)[問]曰：｢陛下所爲不樂, 非以趙王年少, 而戚夫人與呂后有隙, 備萬歲之後而趙王不能自全乎?｣ 高祖曰：｢我私憂之, 不知所出.｣[二]堯曰：｢陛下獨爲趙王置貴彊相, 及呂后、太子、群臣素所敬憚者乃可.｣ 高祖曰：｢然. 吾念之欲如是, 而群臣誰可者?｣ 堯曰：｢御史大夫昌, 其人堅忍伉直, 自呂后、太子及大臣皆素嚴憚之. 獨昌可.｣ 高祖曰：｢善.｣ 於是召昌謂曰：｢吾固欲煩公[三], 公彊爲我相趙.｣[四]昌泣曰：｢臣初起從陛下, 陛下獨奈何中道而棄之於諸侯乎?｣ 高祖曰：｢吾極知其左遷[五], 然吾私憂趙, 念非公無可者. 公不得已強行！｣[六]於是徙御史大夫昌爲趙相.

[一]孟康曰：｢方與, 縣名. 公, 其號也.｣ 師古曰：｢音房豫.｣

[二]師古曰：｢不知計所出.｣

[三]師古曰：｢固, 必也, 言必欲勞煩公.｣

[四]師古曰：｢彊音其兩反. 次下亦同.｣

[五]師古曰：｢是時尊右而卑左, 故謂貶秩位爲左遷. 佗皆類此.｣

[六]師古曰：｢已, 止也.｣

既行久之, 高祖持御史大夫印弄之, 曰：｢誰可以爲御史大夫者?｣ 孰視堯曰：｢無以易堯.｣[一]遂拜堯爲御史大夫. 堯亦前有軍功食邑, 及以御史大夫從擊陳豨有功, 封爲江邑侯.

[一]師古曰：｢言堯可爲之, 餘人不能勝也. 易, 代也.｣

高祖崩, 太后使使召趙王, 其相昌令王稱疾不行. 使者三反, 昌曰：｢高帝屬臣趙王[一], 王年少, 竊聞太后怨戚夫人, 欲召趙王并誅之. 臣不敢遣王, 王且亦疾, 不能奉詔.｣ 太后怒, 乃使使召趙相. 相至, 謁太后, 太后罵昌曰：｢爾不知我之怨戚氏乎? 而不遣趙王！｣ 昌既被徵, 高后使使召趙王. 王果來, 至長安月餘, 見鴆殺. 昌謝病不朝見, 三歲而薨, 諡曰悼侯. 傳子至孫意, 有罪, 國除. 景帝復封昌孫左車爲安陽侯, 有罪, 國除.

[一]師古曰：｢屬, 委也, 音之欲反.｣

初, 趙堯既代周昌爲御史大夫, 高祖崩, 事惠帝終世. 高后元年, 怨堯前定趙王如意之畫[一], 乃抵堯罪, 以廣阿侯任敖爲御史大夫.

[一]師古曰：｢畫謂畫策令周昌爲相.｣

任敖, 沛人也, 少爲獄吏. 高祖嘗避吏, 吏繫呂后, 遇之不謹. 任敖素善高祖, 怒, 擊傷主呂后吏. 及高祖初起, 敖以客從爲御史, 守豐二歲. 高祖立爲漢王, 東擊項羽, 敖遷爲上黨守. 陳豨反, 敖堅守, 封爲廣阿侯, 食邑千八百戶. 高后時爲御史大夫, 三歲免. 孝文元年薨, 諡曰懿侯. 傳子至曾孫越人, 坐爲太常廟酒酸不敬, 國除.

初任敖免, 平陽侯曹窋代敖爲御史大夫[一]. 高后崩, 與大臣共誅諸呂. 後坐事免, 以淮南相張蒼爲御史大夫. 蒼與絳侯等尊立孝文皇帝, 四年, 代灌嬰爲丞相.

[一]師古曰：｢窋音竹律反.｣

漢興二十餘年, 天下初定, 公卿皆軍吏. 蒼爲計相時, 緒正律曆[一]. 以高祖十月始至霸上, 故因秦時本十月爲歲首, 不革[二]. 推五德之運, 以爲漢當水德之時, 上黑如故. 吹律調樂, 入之音聲, 及以比定律令[三]. 若百工, 天下作程品[四]. 至於爲丞相, 卒就之[五]. 故漢家言律曆者本張蒼. 蒼(尤)[凡]好書, 無所不觀, 無所不通, 而尤邃律曆[六].

[一]文穎曰：｢緒, 尋也, 謂本其統緒而正之.｣

[二]師古曰：｢革, 改也.｣

[三]如淳曰：｢比音比次之比. 謂五音清濁, 各有所比, 不相錯入, 以定十二律之法令於樂官, 使長行之. 或曰, 比謂比方之比, 音必履反.｣ 臣瓚曰：｢謂以比故取類, 以定法律與條令也.｣ 師古曰：｢依如氏之說, 比音頻二反.｣

[四]如淳曰：｢若, 順也. 百工爲器物皆有尺寸斤兩斛斗輕重之宜, 使得其法, 此之謂順.｣ 晉灼曰：｢若, 豫及之辭.｣ 師古曰：｢言吹律調音以定法令, 及百工程品, 皆取則也. 若, 晉說是.｣

[五]師古曰：｢卒, 終也. 就, 成也.｣

[六]師古曰：｢邃, 深也, 音先遂反.｣

蒼德安國侯王陵[一], 及貴, 父事陵. 陵死後, 蒼爲丞相, 洗沐, 常先朝陵夫人上食, 然後敢歸家.

[一]師古曰：｢以救其死刑故也.｣

蒼爲丞相十餘年, 魯人公孫臣上書, 陳終始五德傳[一], 言漢土德時, 其符黃龍見, 當改正朔, 易服色. 事下蒼, 蒼以爲非是, 罷之. 其後黃龍見成紀, 於是文帝召公孫臣以爲博士, 草立土德時曆制度[二], 更元年. 蒼由此自絀, 謝病稱老. 蒼任人爲中候[三], 大爲姦利, 上以爲讓[四], 蒼遂病免. 孝景五年薨, 諡曰文侯. 傳子至孫類, 有罪, 國除.

[一]師古曰：｢傳謂傳次也, 音直戀反.｣

[二]張晏曰：｢以秦水德, 漢土勝之.｣ 晉灼曰：｢草, 創始也.｣

[三]張晏曰：｢所選舉保任也. 按中候, 官名.｣ 師古曰：｢蒼有所保舉, 而其人爲中候之官.｣

[四]師古曰：｢用此事責蒼.｣

初蒼父長不滿五尺, 蒼長八尺餘, 蒼子復長八尺, 及孫類長六尺餘. 蒼免相後, 口中無齒, 食乳, 女子爲乳母[一]. 妻妾以百數, 嘗孕者不復幸. 年百餘歲乃卒. 著書十八篇, 言陰陽律曆事.

[一]師古曰：｢言每就飲之.｣

申屠嘉, 梁人也. 以材官蹶張[一]從高帝擊項籍, 遷爲隊率[二]. 從擊黥布, 爲都尉. 孝惠時, 爲淮陽守. 孝文元年, 舉故以二千石從高祖者, 悉以爲關內侯, 食邑二十四人, 而嘉食邑五百戶. 十六年, 遷爲御史大夫. 張蒼免相, 文帝以皇后弟竇廣國賢有行, 欲相之, 曰：｢恐天下以吾私廣國.｣ 久念不可, 而高帝時大臣餘見無可者[三], 乃以御史大夫嘉爲丞相, 因故邑封爲故安侯.

[一]如淳曰：｢材官之多力, 能腳踏彊弩張之, 故曰蹶張. 律有蹶張士.｣ 師古曰：｢今之弩, 以手張者曰擘張, 以足蹋者曰蹶張. 蹶音厥. 擘音布麥反.｣

[二]師古曰：｢一隊之率也, 音所類反.｣

[三]師古曰：｢見謂見在之人.｣

嘉爲人廉直, 門不受私謁. 是時太中大夫鄧通方愛幸, 賞賜累鉅萬. 文帝常燕飲通家, 其(見)寵如是. 是時嘉入朝, 而通居上旁, 有怠慢之禮, 嘉奏事畢, 因言曰：｢陛下幸愛群臣則富貴之, 至於朝廷之禮, 不可以不肅！｣[一]上曰：｢君勿言, 吾私之.｣[二]罷朝坐府中, 嘉爲檄召通詣丞相府[三], 不來, 且斬通. 通恐, 入言上. 上曰：｢汝弟往[四], 吾今使人召若.｣[五]通至(詣)丞相府, 免冠, 徒跣, 頓首謝嘉. 嘉坐自如[六], 弗爲禮, 責曰：｢夫朝廷者, 高皇帝之朝廷也, 通小臣, 戲殿上, 大不敬, 當斬. 史今行斬之！｣[七]通頓首, 首盡出血, 不解. 上度丞相已困通[八], 使使持節召通, 而謝丞相：｢此吾弄臣, 君釋之.｣ 鄧通既至, 爲上泣曰：｢丞相幾殺臣.｣[九].

[一]師古曰：｢肅, 敬也.｣

[二]師古曰：｢言欲私戒教之.｣

[三]師古曰：｢檄, 木書也, 長二尺.｣

[四]師古曰：｢弟, 但也.｣

[五]師古曰：｢若亦汝也.｣

[六]師古曰：｢如其故.｣

[七]如淳曰：｢嘉語其史曰：□今便行斬之.□ ｣

[八]師古曰：｢度音徒各反.｣

[九]師古曰：｢幾音巨依反.｣

嘉爲丞相五歲, 文帝崩, 孝景即位. 二年, 晁錯爲內史, 貴幸用事, 諸法令多所請變更, 議以適罰侵削諸侯[一]. 而丞相嘉自絀[二], 所言不用, 疾錯. 錯爲內史, 門東出, 不便, 更穿一門, 南出. 南出者, 太上皇廟堧垣也[三]. 嘉聞錯穿宗廟垣, 爲奏請誅錯. 客有語錯, 錯恐, 夜入宮上謁, 自歸上[四]. 至朝, 嘉請誅內史錯. 上曰：｢錯所穿非真廟垣, 乃外堧垣, 故冗官居其中[五], 且又我使爲之, 錯無罪.｣ 罷朝, 嘉謂長史曰：｢吾悔不先斬錯乃請之[六], 爲錯所賣.｣ 至舍, 因歐血而死. 諡曰節侯. 傳子至孫臾, 有罪, 國除.

[一]師古曰：｢適讀曰謫.｣

[二]師古曰：｢絀, 退也.｣

[三]服虔曰：｢宮外垣餘地也.｣ 如淳曰：｢堧音畏懦之懦.｣ 師古曰：｢堧音如椽反, 解在食貨志.｣

[四]師古曰：｢歸首於天子.｣

[五]師古曰：｢冗謂散輩也, 如今之散官, 音如勇反.｣

[六]師古曰：｢言先斬而後奏.｣

自嘉死後, 開封侯陶青、桃侯劉舍及武帝時柏至侯許昌、平棘侯薛澤、武彊侯莊青翟、商陵侯趙周, 皆以列侯繼踵, □□廉謹[一], 爲丞相備員而已, 無所能發明功名著於世者.

[一]師古曰：｢□□, 持整之貌也. □音初角反.｣

贊曰：張蒼文好律曆, 爲漢名相[一], 而專遵用秦之顓頊曆, 何哉? [二]周昌, 木強人也[三]. 任敖以舊德用[四]. 申屠嘉可謂剛毅守節, 然無術學, 殆與蕭、曹、陳平異矣[五].

[一]師古曰：｢文好律曆, 猶言名爲好律曆也.｣

[二]張晏曰：｢不考經典, 專用顓頊曆, 何哉?｣ 師古曰：｢何哉, 何爲其然哉?｣

[三]師古曰：｢言其強(直)[質]如木石然. 強音其兩反.｣

[四]張晏曰：｢謂傷辱呂后吏.｣

[五]師古曰：｢殆, 近也, 言其識見不如蕭、曹等也.｣

校勘記

二０九三頁一一行　(六年)封爲北平侯, 景祐、殿本都無｢六年｣ 二字.

二０九四頁　七行　及高祖(沛起)[起沛], 景祐、殿本都作｢起沛｣, 此誤倒.

二０九四頁　八行　於是苛、昌(自)[以]卒史從沛公, 宋祁說越本｢自｣作｢以｣. 按景祐本作｢以｣.

二０九五頁　一行　今爲(慮)[虜]矣！　景祐、殿本都作｢虜｣. 錢大昭說當爲｢虜｣.

二０九五頁　七行　然臣(心)[期期]知其(其)不可. 景祐、殿本都無｢心｣ 字及下｢其｣ 字, ｢知｣ 上有｢期期｣ 二字.

二０九六頁　五行　堯進請(間)[問]曰：　景祐、殿本都作｢問｣. 王念孫說｢請問｣ 義自可通, 史記亦作｢請問｣.

二０九八頁一一行　蒼(尤)[凡]好書, 無所不觀, 景祐本作｢凡｣. 王念孫說｢凡｣ 當讀爲｢汎｣.

二一０一頁　一行　其(見)寵如是. 宋祁說越本無｢見｣ 字. 按景祐本亦無.

二一０一頁　四行　通至(詣)丞相府, 王先謙說｢詣｣ 字誤衍.

二一０三頁　五行　言其強(直)[質]如木石然. 景祐、殿本都作｢質｣.

漢書卷四十三 酈陸朱劉叔孫傳第十三

酈食其, 陳留高陽人也[一]. 好讀書, 家貧落魄, 無衣食業[二]. 爲里監門, 然吏縣中賢豪不敢役[三], 皆謂之狂生.

[一]師古曰：｢食音異. 其音基.｣

[二]鄭氏曰：｢魄音薄.｣ 應劭曰：｢志行衰惡之貌也.｣ 師古曰：｢落魄, 失業無次也. 鄭音是.｣

[三]師古曰：｢吏及賢者豪者皆不敢使役食其.｣

及陳勝、項梁等起, 諸將徇地過高陽者數十人[一], 食其聞其將皆握齱好荷禮[二]自用, 不能聽大度之言, 食其乃自匿. 後聞沛公略地陳留郊, 沛公麾下騎士適食其里中子[三], 沛公時時問邑中賢豪. 騎士歸, 食其見, 謂曰：｢吾聞沛公嫚易人, 有大略, 此真吾所願從游, 莫爲我先[四]. 若見沛公[五], 謂曰□臣里中有酈生, 年六十餘, 長八尺, 人皆謂之狂生□, 自謂我非狂.｣ 騎士曰：｢沛公不喜儒[六], 諸客冠儒冠來者, 沛公輒解其冠, 溺其中[七]. 與人言, 常大罵. 未可以儒生說也.｣ 食其曰：｢第言之.｣[八] 騎士從容言食其所戒者[九].

[一]師古曰：｢徇亦略也, 音辭峻反.｣

[二]應劭曰：｢握齱, 急促之貌.｣ 師古曰：｢荷與苛同. 苛, 細也. 齱音初角反.｣

[三]服虔曰：｢食其里中子適會作沛公騎士.｣

[四]師古曰：｢先謂紹介也.｣

[五]師古曰：｢若, 汝也.｣

[六]師古曰：｢喜, 好也, 音許吏反.｣

[七]師古曰：｢溺讀曰尿, 音乃釣反.｣

[八]師古曰：｢第, 但也.｣

[九]師古曰：｢從音千容反.｣

沛公至高陽傳舍[一], 使人召食其. 食其至, 入謁, 沛公方踞床令兩女子洗[二], 而見食其. 食其入, 即長揖不拜, 曰：｢足下欲助秦攻諸侯乎? 欲率諸侯(攻)[破]秦乎?｣ 沛公罵曰：｢豎儒！[三]夫天下同苦秦久矣, 故諸侯相率攻秦, 何謂助秦?｣ 食其曰：｢必欲聚徒合義兵誅無道秦, 不宜踞見長者.｣ 於是沛公輟洗, 起衣[四], 延食其上坐, 謝之. 食其因言六國從衡時[五]. 沛公喜, 賜食其食, 問曰：｢計安出?｣ 食其曰：｢足下起瓦合之卒[六], 收散亂之兵, 不滿萬人, 欲以徑入彊秦, 此所謂探虎口者也. 夫陳留, 天下之衝, 四通五達之郊也[七], 今其城中又多積粟. 臣知其令[八], 今請使, 令下足下[九]. 即不聽, 足下舉兵攻之, 臣爲內應.｣ 於是遣食其往, 沛公引[兵]隨之, 遂下陳留. 號食其爲廣野君.

[一]師古曰：｢傳舍者, 人所止息, 前人已去, 後人復來, 轉相傳也. 一音張戀反, 謂傳置之舍也, 其義兩通. 它皆類此.｣

[二]師古曰：｢洗足也, 音先典反.｣

[三]師古曰：｢言其賤劣如僮豎.｣

[四]師古曰：｢輟, 止也. 起衣, 著衣也.｣

[五]師古曰：｢從音子容反. 衡, 橫也.｣

[六]師古曰：｢瓦合, 謂如破瓦之相合, 雖曰聚合而不齊同.｣

[七]如淳曰：｢四面往來通之, 并數中央, 凡五達也.｣ 臣瓚曰：｢四通五達, 言無險阻也.｣

[八]師古曰：｢素與其縣令相知.｣

[九]師古曰：｢下, 降也.｣

食其言弟商, 使將數千人從沛公西南略地. 食其(嘗)[常]爲說客, 馳使諸侯.

漢三年秋, 項羽擊漢, 拔滎陽, 漢兵遁保鞏. 楚人聞韓信破趙, 彭越數反梁地, 則分兵救之[一]. 韓信方東擊齊, 漢王數困滎陽、成皋, 計欲捐成皋以東, 屯鞏、雒以距楚. 食其因曰：｢臣聞之, 知天之天者, 王事可成；不知天之天者, 王事不可成. 王者以民爲天, 而民以食爲天. 夫敖倉, 天下轉輸久矣, 臣聞其下乃有臧粟甚多. 楚人拔滎陽, 不堅守敖倉, 乃引而東, 令適卒分守成皋[二], 此乃天所以資漢. 方今楚易取而漢反卻, 自奪便[三], 臣竊以爲過矣. 且兩雄不俱立, 楚漢久相持不決, 百姓騷動, 海內搖蕩, 農夫釋耒, 紅女下機[四], 天下之心未有所定也. 願足下急復進兵, 收取滎陽, 據敖庾之粟[五], 塞成皋之險, 杜太行之道[六], 距飛狐之口[七], 守白馬之津, 以示諸侯形制之勢[八], 則天下知所歸矣. 方今燕、趙已定, 唯齊未下. 今田廣據千里之齊, 田間將二十萬之眾軍於歷城, 諸田宗彊, 負海岱, 阻河濟[九], 南近楚, 齊人多變詐, 足下雖遣數十萬師, 未可以歲月破也. 臣請得奉明詔說齊王使爲漢而稱東藩.｣ 上曰：｢善.｣

[一]師古曰：｢(反)[救]趙及梁.｣

[二]師古曰：｢適讀曰謫. 謫卒謂卒之有罪謫者, 即所謂謫戍.｣

[三]師古曰：｢不圖進取, 是爲自奪便利也. 卻音丘略反.｣

[四]師古曰：｢耒, 手耕曲木也, 音盧對反. 紅讀曰工.｣

[五]師古曰：｢敖庾即敖倉.｣

[六]師古曰：｢太行, 山名, 在河內野王之北, 上黨之南. 行音胡剛反.｣

[七]如淳曰：｢上黨壺關也.｣ 臣瓚曰：｢飛狐在代郡西南.｣ 師古曰：｢瓚說是. 壺關無飛狐之名.｣

[八]師古曰：｢以地形而制服.｣

[九]師古曰：｢負, 背也. 岱, 泰山也.｣

乃從其畫, 復守敖倉, 而使食其說齊王, 曰：｢王知天下之所歸乎?｣ 曰：｢不知也.｣ 曰：｢知天下之所歸, 則齊國可得而有也；若不知天下之所歸, 即齊國未可保也.｣ 齊王曰：｢天下何歸?｣ 食其曰：｢天下歸漢.｣ 齊王曰：｢先生何以言之?｣ 曰：｢漢王與項王戮力西面擊秦, 約先入咸陽者王之, 項王背約不與, 而王之漢中. 項王遷殺義帝, 漢王起蜀漢之兵擊三秦, 出關而責義帝之負處, 收天下之兵, 立諸侯之後. 降城即以侯其將, 得賂則以分其士, 與天下同其利, 豪英賢材皆樂爲之用. 諸侯之兵四面而至, 蜀漢之粟方船而下[一]. 項王有背約之名, 殺義帝之負；於人之功無所記, 於人之罪無所忘[二]；戰勝而不得其賞, 拔城而不得其封；非項氏莫得用事[三]；爲人刻印, 玩而不能授[四]；攻城得賂, 積財而不能賞. 天下畔之, 賢材怨之, 而莫爲之用. 故天下之士歸於漢王, 可坐而策也. 夫漢王發蜀漢, 定三秦；涉西河之外, 援上黨之兵[五]；下井陘, 誅成安君；破北魏[六], 舉三十二城：此黃帝之兵, 非人之力, 天之福也. 今已據敖庾之粟, 塞成皋之險, 守白馬之津, 杜太行之阨, 距飛狐之口, 天下後服者先亡矣. 王疾下漢王, 齊國杜稷可得而保也；不下漢王, 危亡可立而待也.｣ 田廣以爲然, 乃聽食其, 罷歷下兵守戰備, 與食其日縱酒[七].

[一]師古曰：｢方, 併也.｣

[二]師古曰：｢言項羽吝爵賞而念舊惡.｣

[三]師古曰：｢言唯任同姓之親.｣

[四]孟康曰：｢刻斷無復廉鍔也.｣ 臣瓚曰：｢項羽吝於爵賞, 玩惜侯印, 不能以封人.｣ 師古曰：｢韓信傳作刓, 此作玩, 其義各通. 孟說非也.｣

[五]師古曰：｢援, 引也, 音爰.｣

[六]師古曰：｢謂魏豹也. 梁地既有魏名, 故謂此爲北.｣

[七]師古曰：｢日日縱意而飲酒.｣

韓信聞食其馮軾下齊七十餘城[一], 乃夜度兵平原襲齊. 齊王田廣聞漢兵至, 以爲食其賣己[二], 乃亨食其, 引兵走.

[一]師古曰：｢馮讀曰憑. 憑, 據也. 軾, 車前橫板隆起者也. 云憑軾者, 言但安坐乘車而游說, 不用兵眾.｣

[二]師古曰：｢言其與韓信通謀.｣

漢十二年, 曲周侯酈商以丞相將兵擊黥布, 有功. 高祖舉功臣, 思食其. 食其子疥[一]數將兵, 上以其父故, 封疥爲高梁侯. 後更食武陽, 卒, 子遂嗣. 三世, 侯平有罪, 國除.

[一]師古曰：｢疥音介.｣

陸賈, 楚人也. 以客從高祖定天下, 名有口辯[一], 居左右, 常使諸侯.

[一]師古曰：｢時人皆謂其口辯.｣

時中國初定, 尉佗平南越, 因王之[一]. 高祖使賈賜佗印爲南越王. 賈至, 尉佗魋結箕踞見賈[二]. 賈因說佗曰：｢足下中國人, 親戚昆弟墳墓在真定. 今足下反天性, 棄冠帶[三], 欲以區區之越與天子(伉)[抗]衡爲敵國[四], 禍且及身矣. 夫秦失其正, 諸侯豪桀並起[五], 唯漢王先入關, 據咸陽. 項籍背約, 自立爲西楚霸王, 諸侯皆屬, 可謂至彊矣. 然漢王起巴蜀, 鞭笞天下, 劫諸侯, 遂誅項羽. 五年之間, 海內平定, 此非人力, 天之所建也. 天子聞君王王南越, 而不助天下誅暴逆, 將相欲移兵而誅王, 天子憐百姓新勞苦, 且休之, 遣臣授君王印, 剖符通使. 君王宜郊迎, 北面稱臣[六], 乃欲以新造未集之越[七]屈強於此[八]. 漢誠聞之, 掘燒君王先人(家)[冢]墓, 夷種宗族[九], 使一偏將將十萬眾臨越, 即越殺王降漢, 如反覆手耳.｣[一０]

[一]師古曰：｢佗音徒河反.｣

[二]服虔曰：｢魋音椎, 今兵士椎頭髻也.｣ 師古曰：｢結讀曰髻. 椎髻者. 一撮之髻, 其形如椎. 箕踞, 謂伸其兩腳而坐. 亦曰箕踞其形似箕.｣

[三]師古曰：｢偝父母之國, 無骨肉之恩, 是反天性也.｣

[四]師古曰：｢區區, 小貌.｣

[五]師古曰：｢正亦政也.｣

[六]師古曰：｢郊迎, 謂出郊而迎.｣

[七]師古曰：｢集猶成也.｣

[八]師古曰：｢屈音其勿反. 屈強, 謂不柔服也.｣

[九]師古曰：｢夷, 平也, 謂平除其種族.｣

[一０]師古曰：｢言其易.｣

於是佗乃蹶然起坐[一], 謝賈曰：｢居蠻夷中久, 殊失禮義.｣ 因問賈曰：｢我孰與蕭何、曹參、韓信賢?｣[二]賈曰：｢王似賢也.｣ 復問曰：｢我孰與皇帝賢?｣ 賈曰：｢皇帝起豐沛, 討暴秦, 誅彊楚, 爲天下興利除害, 繼五帝三王之業, 統天下, 理中國. 中國之人以億計, 地方萬里, 居天下之膏腴, 人眾車輿, 萬物殷富, 政由一家, 自天地剖判未始有也[三]. 今王眾不過數萬, 皆蠻夷, 崎嶇山海間[四], 譬如漢一郡, 王何乃比於漢！｣ 佗大笑曰：｢吾不起中國, 故王此. 使我居中國, 何遽不若漢?｣[五]乃大說賈[六], 留與飲數月. 曰：｢越中無足與語, 至生來, 令我日聞所不聞.｣[七]賜賈橐中裝直千金[八], 它送亦千金[九]. 賈卒拜佗爲南越王, 令稱臣奉漢約. 歸報, 高帝大說[一０], 拜賈爲太中大夫.

[一]師古曰：｢蹶然, 驚起之貌也, 音厥.｣

[二]師古曰：｢與, 如也.｣

[三]師古曰：｢言自開闢以來未嘗有也.｣

[四]師古曰：｢崎音丘宜反, 嶇音區.｣

[五]師古曰：｢言有何迫促而不如漢也. 遽音其庶反.｣

[六]師古曰：｢說讀曰悅, 謂愛悅之.｣

[七]師古曰：｢言素所不聞者, 日聞之.｣

[八]張晏曰：｢珠玉之寶也. 裝, 裹也.｣ 如淳曰：｢明月珠之屬也.｣ 師古曰：｢有底曰囊, 無底曰橐. 言其寶物質輕而價重, 可入囊橐以齎行, 故曰橐中裝也.｣

[九](師古)[蘇林]曰：｢非橐中物, 故曰它送也.｣ 師古曰：｢它猶餘也.｣

[一０]師古曰：｢說讀曰悅.｣

賈時時前說稱詩書. 高帝罵之曰：｢乃公居馬上得之, 安事詩書！｣ 賈曰：｢馬上得之, 寧可以馬上治乎? 且湯武逆取而以順守之, 文武並用, 長久之術也. 昔者吳王夫差、智伯極武而亡[一]；秦任刑法不變, 卒滅趙氏[二]. 鄉使秦以并天下, 行仁義, 法先聖, 陛下安得而有之?｣[三]高帝不懌[四], 有慚色, 謂賈曰：｢試爲我著秦所以失天下, 吾所以得之者[五], 及古成敗之國.｣ 賈凡著十二篇. 每奏一篇, 高帝未嘗不稱善, 左右呼萬歲, 稱其書曰新語[六].

[一]師古曰：｢夫差, 吳王闔閭子也, 好用兵, 卒爲越所滅. 智伯, 晉卿荀瑤也, 貪而好勝, 率韓、魏共攻趙襄子, 襄子與韓、魏約, 反而喪之. 夫音扶. 差音楚宜反.｣

[二]鄭氏曰：｢秦之先造父封於趙城, 其後以爲(信)[姓].｣ 張晏曰：｢雍襄王爲質於趙, 還爲太子, 遂稱趙氏.｣ 師古曰：｢據秦本紀, 鄭說是.｣

[三]師古曰：｢鄉讀曰嚮. 安, 焉也.｣

[四]師古曰：｢懌, 和樂也.｣

[五]師古曰：｢著, 明也, 謂作書明言(也)[之].｣

[六]師古曰：｢其書今見存.｣

孝惠時, 呂太后用事, 欲王諸呂, 畏大臣及有口者[一]. 賈自度不能爭之[二], 乃病免. 以好畤田地善, 往家焉[三]. 有五男, 乃出所使越橐中裝, 賣千金, 分其子, 子二百金, 令爲生產. 賈常乘安車駟馬, 從歌鼓瑟侍者十人, 寶劍直百金, 謂其子曰：｢與女約：過女, 女給人馬酒食極(飲)[欲], 十日而更[四]. 所死家, 得寶劍車騎侍從者. 一歲中以往來過它客, 率不過再過[五], 數擊鮮, 毋久溷女爲也.｣[六]

[一]師古曰：｢有口謂辯士.｣

[二]師古曰：｢度音徒各反.｣

[三]師古曰：｢好畤即今雍州好畤縣.｣

[四]師古曰：｢又改向一子處.｣

[五]師古曰：｢非徒至諸子所, 又往來經過它處爲賓客, 率計一歲之中, 每子不過再過至也. 上過音工禾反.｣

[六]服虔曰：｢溷, 辱也. 吾常行, 數擊新美食, 不久辱汝也.｣ 師古曰：｢鮮謂新殺之肉也. 溷, 亂也. 言我至之時, 汝宜數數擊殺牲牢, 與我鮮食, 我不久住, 亂累汝也. 數音所角反. 溷音下困反.｣

呂太后時, 王諸呂, 諸呂擅權, 欲劫少主, 危劉氏. 右丞相陳平患之, 力不能爭, 恐禍及己. 平(嘗)[常]燕居深念[一]. 賈往, 不請, 直入坐[二], 陳平方念, 不見賈[三]. 賈曰：｢何念深也?｣ 平曰：｢生揣我何念?｣[四]賈曰：｢足下位爲上相, 食三萬戶侯, 可謂極富貴無欲矣. 然有憂念, 不過患諸呂、少主耳.｣ 陳平曰：｢然. 爲之奈何?｣ 賈曰：｢天下安, 注意相；天下危, 注意將. 將相和, 則士豫附[五]；士豫附, 天下雖有變, 則權不分. 權不分, 爲社稷計, 在兩君掌握耳. 臣常欲謂太尉絳侯[六], 絳侯與我戲, 易吾言[七]. 君何不交驩太尉, 深相結?｣ 爲陳平畫呂氏數事. 平用其計, 乃以五百金爲絳侯壽, 厚具樂飲太尉[八], 太尉亦報如之. 兩人深相結, 呂氏謀益壞. 陳平乃以奴婢百人, 車馬五十乘, 錢五百萬, 遺賈爲食飲費. 賈以此游漢廷公卿間[九], 名聲籍甚[一０]. 及誅呂氏, 立孝文, 賈頗有力.

[一]師古曰：｢念, 思也. 以國家不安, 故靜居獨慮, 思其方策.｣

[二]師古曰：｢言不因門人將命, 而徑入自坐.｣

[三]師古曰：｢思慮之際, 故不覺賈至.｣

[四]孟康曰：｢揣, 度也.｣ 韋昭曰：｢揣音初委反.｣

[五]師古曰：｢豫, 素也.｣

[六]師古曰：｢謂者, 與之言.｣

[七]師古曰：｢言絳侯與我相戲狎, 輕易其言耳.｣

[八]師古曰：｢厚爲(其)[共]具, 而與太尉樂飲.｣

[九]師古曰：｢廷謂朝廷.｣

[一０]孟康曰：｢言狼籍(之)[甚]盛.｣

孝文即位, 欲使人之南越, 丞相平乃言賈爲太中大夫, 往使尉佗, 去黃屋稱制[一], 令比諸侯, 皆如意指. 語在南越傳. 陸生竟以壽終.

[一]師古曰：｢黃屋, 謂車上之蓋也. 黃屋及稱制, 皆天子之儀, 故令去之.｣

朱建, 楚人也. 故嘗爲淮南王黥布相, 有罪去, 後復事布. 布欲反時, 問建, 建諫止之. 布不聽, 聽梁父侯, 遂反[一]. 漢既誅布, 聞建諫之, 高祖賜建號平原君, 家徙長安.

[一]如淳曰：｢遂者, 布臣也.｣ 臣瓚曰：｢布用梁甫侯之計而遂反.｣ 師古曰：｢瓚說是也.｣

爲人辯有口, 刻廉剛直, 行不苟合, 義不取容. 辟陽侯行不正, 得幸呂太后[一], 欲知建[二], 建不肯見. 及建母死, 貧未有以發喪, 方假貣服具[三]. 陸賈素與建善, 乃見辟陽侯, 賀曰：｢平原君母死.｣[辟陽侯曰：｢平原君母死], 何乃賀我?｣ 陸生曰：｢前日君侯欲知平原君, 平原君義不知君, 以其母故[四]. 今其母死, 君誠厚送喪, 則彼爲君死矣.｣ 辟陽侯乃奉百金裞[五], 列侯貴人以辟陽侯故, 往賻凡五百金[六].

[一]師古曰：｢審食其.｣

[二]師古曰：｢欲與相知.｣

[三]師古曰：｢貣音土得反.｣

[四]張晏曰：｢相知當同恤災危, 以母在, 故義不知君也.｣

[五]師古曰：｢贈終者之衣被曰裞. 言以百金爲衣被之具. 裞音式芮反, 其字從衣.｣

[六]師古曰：｢布帛曰賻.｣

久之, 人或毀辟陽侯, 惠帝大怒, 下吏, 欲誅之. 太后慚, 不可言[一]. 大臣多害辟陽侯行, 欲遂誅之. 辟陽侯困急, 使人欲見建. 建辭曰：｢獄急, 不敢見君.｣ 建乃求見孝惠幸臣閎籍孺[二], 說曰：｢君所以得幸帝, 天下莫不聞[三]. 今辟陽侯幸太后而下吏[四], 道路皆言君讒, 欲殺之. 今日辟陽侯誅, 旦日太后含怒, 亦誅君. 君何不肉袒爲辟陽侯言帝? [五]帝聽君出辟陽侯, 太后大驩. 兩主俱幸君, 君富貴益倍矣.｣ 於是閎籍孺大恐, 從其計, 言帝, 帝果出辟陽侯. 辟陽侯之囚, 欲見建, 建不見, 辟陽侯以爲背之, 大怒. 及其成功出之, 大驚.

[一]師古曰：｢不可自言之.｣

[二]師古曰：｢佞幸傳云高祖時則有籍孺, 孝惠有閎孺, 斯則二人皆名爲孺, 而姓各別. 今此云閎籍孺, 誤剩籍字, 後人所妄加耳.｣

[三]師古曰：｢言不以材德進.｣

[四]師古曰：｢下音胡嫁反. 它皆類此.｣

[五]師古曰：｢肉袒, 謂脫其衣袖而見肉. 肉袒者, 自挫辱之甚, 冀見哀憐.｣

呂太后崩, 大臣誅諸呂, 辟陽侯與諸呂至深[一], 卒不誅. 計畫所以全者, 皆陸生、平原君之力也.

[一]如淳曰：｢辟陽侯與諸呂相親信, 爲罪宜誅者至深也.｣ 師古曰：｢直言辟陽侯與諸呂相知, 情義至深重耳. 如說非也.｣

孝文時, 淮南厲王殺辟陽侯, 以黨諸呂故. 孝文聞其客朱建爲其策, 使吏捕欲治. 聞吏至門, 建欲自殺. 諸子及吏皆曰：｢事未可知, 何自殺爲?｣ 建曰：｢我死禍絕, 不及乃身矣.｣[一]遂自剄. 文帝聞而惜之, 曰：｢吾無殺建意也.｣ 乃召其子, 拜爲中大夫. 使匈奴, 單于無禮, 罵單于, 遂死匈奴中.

[一]師古曰：｢乃, 汝也.｣

婁敬, 齊人也. 漢五年, 戍隴西, 過雒陽, 高帝在焉. 敬脫輓輅[一], 見齊人虞將軍曰：｢臣願見上言便宜.｣ 虞將軍欲與鮮衣, 敬曰：｢臣衣帛, 衣帛見[二], 衣褐, 衣褐見[三], 不敢易衣.｣ 虞將軍入言上, 上召見, 賜食.

[一]蘇林曰：｢輅音凍□之□. 一木橫遮車前, 二人挽之, 一人推之.｣ 孟康曰：｢輅音胡格反.｣ 師古曰：｢二音同聲也.｣

[二]師古曰：｢衣, 著也. 帛謂繒也.｣

[三]師古曰：｢此褐謂織毛布之衣.｣

已而問敬, 敬說曰：｢陛下都雒陽, 豈欲與周室比隆哉?｣ 上曰：｢然.｣ 敬曰：｢陛下取天下與周異. 周之先自后稷, 堯封之邰[一], 積德絫善十餘世[二]. 公劉避桀居豳. 大王以狄伐故, 去豳, 杖馬箠去居岐[三], 國人爭歸之. 及文王爲西伯, 斷虞芮訟[四], 始受命, 呂望、伯夷自海濱來歸之[五]. 武王伐紂, 不期而會孟津上八百諸侯, 遂滅殷. 成王即位, 周公之屬傅相焉, 乃營成周都雒, 以爲此天下中[六], 諸侯四方納貢職, 道里鈞矣, 有德則易以王, 無德則易以亡. 凡居此者, 欲令務以德致人, 不欲阻險, 令後世驕奢以虐民也. 及周之衰, 分而爲二[七], 天下莫朝周, 周不能制. 非德薄, 形勢弱也. 今陛下起豐沛, 收卒三千人, 以之徑往, 卷蜀漢, 定三秦, 與項籍戰滎陽, 大戰七十, 小戰四十, 使天下之民肝腦塗地, 父子暴骸中野, 不可勝數, 哭泣之聲不絕, 傷夷者未起[八], 而欲比隆成康之時, 臣竊以爲不侔矣[九]. 且夫秦地被山帶河, 四塞以爲固, 卒然有急, 百萬之眾可具[一０]. 因秦之故, 資甚美膏腴之地, 此所謂天府[一一]. 陛下入關而都之, 山東雖亂, 秦故地可全而有也. 夫與人鬥, 不搤其亢, 拊其背, 未能全勝[一二]. 今陛下入關而都, 按秦之故, 此亦搤天下之亢而拊其背也.｣

[一]師古曰：｢邰, 邑名也, 即今武功故城是其處, 音吐材反.｣

[二]師古曰：｢絫, 古累字.｣

[三]師古曰：｢箠, 馬策也. 杖謂柱之也. 云杖馬箠者, 以示無所攜持也. 箠音止繠反.｣

[四]文穎曰：｢二國爭田, 見文王之德而自和也.｣ 師古曰：｢虞, 今虞州是也. 芮, 今芮城縣是也.｣

[五]師古曰：｢濱, 涯也, 音賓, 又音頻.｣

[六]師古曰：｢中音竹仲反.｣

[七]師古曰：｢謂東周君、西周君.｣

[八]師古曰：｢夷, 創也, 音痍.｣

[九]師古曰：｢侔, 等也.｣

[一０]師古曰：｢卒讀曰猝.｣

[一一]師古曰：｢府, 聚也, 萬物所聚.｣

[一二]張晏曰：｢亢, 喉嚨也.｣ 師古曰：｢搤與扼同, 謂捉持之也. 亢音岡, 又音下郎反.｣

高帝問群臣, 群臣皆山東人, 爭言周王數百年, 秦二世則亡, 不如都周. 上疑未能決. 及留侯明言入關便, 即日駕西都關中.

於是上曰：｢本言都秦地者婁敬, 婁者劉也.｣ 賜姓劉氏, 拜爲郎中, 號曰奉春君[一].

[一]張晏曰：｢春, 歲之始, 以其首勸都關中.｣

漢七年, 韓王信反, 高帝自往擊. 至晉陽, 聞信與匈欲擊漢, 上大怒, 使人使匈奴. 匈奴匿其壯士肥牛馬[一], 徒見其老弱及羸畜. 使者十輩來, 皆言匈奴易擊. 上使劉敬復往使匈奴, 還報曰：｢兩國相擊, 此宜夸矜見所長[二]. 今臣往, 徒見羸胔老弱[三], 此必欲見短, 伏奇兵以爭利. 愚以爲匈奴不可擊也.｣是時漢兵以踰句注, 三十餘萬眾[四], 兵已業行. 上怒, 罵敬曰：｢齊虜！以舌得官, 乃今妄言沮吾軍.｣[五]械繫敬廣武[六]. 遂往, 至平城, 匈奴果出奇兵圍高帝白登, 七日然後得解. 高帝至廣武, 赦敬, 曰：｢吾不用公言, 以困平城. 吾已斬先使十輩言可擊者矣.｣ 乃封敬二千戶, 爲關內侯, 號建信侯.

[一]師古曰：｢匿, 藏也.｣

[二]師古曰：｢見, 示也.｣

[三]師古曰：｢胔音漬, 謂(見)[死]者之肉也. 一說胔讀曰瘠. 瘠, 瘦也.｣

[四]師古曰：｢句注, 山名, 在雁門.｣

[五]師古曰：｢沮謂止壞也, 音材汝反.｣

[六]師古曰：｢械謂桎梏也. 廣武, 縣名, 屬雁門.｣

高帝罷平城歸, 韓王信亡入胡. 當是時, 冒頓單于兵彊, 控弦四十萬騎[一], 數苦北邊. 上患之, 問敬. 敬曰：｢天下初定, 士卒罷於兵革[二], 未可以武服也. 冒頓殺父代立, 妻群母, 以力爲威, 未可以仁義說也. 獨可以計久遠子孫爲臣耳, 然陛下恐不能爲.｣ 上曰：｢誠可, 何爲不能！顧爲奈何?｣[三]敬曰：｢陛下誠能以適長公主妻單于[四], 厚奉遺之, 彼知漢女送厚, 蠻夷必慕, 以爲閼氏, 生子必爲太子, 代單于. 何者? 貪漢重幣. 陛下以歲時漢所餘彼所鮮數問遺[五], 使辯士風諭以禮節[六]. 冒頓在, 固爲子婿；死, 外孫爲單于. 豈曾聞(外)孫敢與大父亢禮哉? 可毋戰以漸臣也. 若陛下不能遣長公主, 而(今)[令]宗室及後宮詐稱公主, 彼亦知不肯貴近, 無益也.｣[七]高帝曰：｢善.｣ 欲遣長公主. 呂后泣曰：｢妾唯以一太子、一女[八], 奈何棄之匈奴！｣ 上竟不能遣長公主, 而取家人子爲公主, 妻單于[九]. 使敬往結和親約.

[一]師古曰：｢控, 引也, 謂皆引弓也, 音口弄反.｣

[二]師古曰：｢罷讀曰疲.｣

[三]師古曰：｢顧, 思念也.｣

[四]師古曰：｢適讀曰嫡, 謂皇后所生.｣

[五]師古曰：｢鮮, 少也. 問遺, 謂餉饋之也. 鮮音息善反. 遺音弋季反.｣

[六]師古曰：｢風讀曰諷.｣

[七]師古曰：｢近音其靳反.｣

[八]師古曰：｢言唯以此自慰.｣

[九]師古曰：｢於外庶人之家取女而名之爲公主.｣

敬從匈奴來, 因言｢匈奴河南白羊、樓煩王[一], 去長安近者七百里, 輕騎一日一夕可以至[二]. 秦中新破[三], 少民, 地肥饒, 可益實. 夫諸侯初起時, 非齊諸田, 楚昭、屈、景莫與[四]. 今陛下雖都關中, 實少人. 北近胡寇, 東有六國彊族, 一日有變, 陛下亦未得安枕而臥也. 臣願陛下徙齊諸田, 楚昭、屈、景, 燕、趙、韓、魏後, 及豪傑名家, 且實關中. 無事, 可以備胡；諸侯有變, 亦足率以東伐. 此彊本弱末之術也.｣ 上曰：｢善.｣ 乃使劉敬徙所言關中十餘萬口[五].

[一]張晏曰：｢白羊, 匈奴國名也.｣

[二]師古曰：｢言匈奴欲來爲寇者.｣

[三]師古曰：｢秦中謂關中, 故秦地也. 新破, 謂經兵革之後未殷實.｣

[四]師古曰：｢皆二國之王族.｣

[五]師古曰：｢今高陵、櫟陽諸田, 華陰、好畤諸景, 及三輔諸屈、諸懷尚多, 皆此時所徙.｣

叔孫通, 薛人也[一]. 秦時以文學徵, 待詔博士[二]. 數歲, 陳勝起, 二世召博士諸儒生問曰：｢楚戍卒攻蘄入陳, 於公何如?｣ 博士諸生三十餘人前曰：｢人臣無將, 將則反, 罪死無赦[三]. 願陛下急發兵擊之.｣ 二世怒, 作色[四]. 通前曰：｢諸生言皆非. 夫天下爲一家, 毀郡縣城, 鑠其兵, 視天下弗復用[五]. 且明主在上, 法令具於下, 吏人人奉職, 四方輻輳[六], 安有反者！此特群盜鼠竊狗盜[七], 何足置齒牙間哉? 郡守尉(令)[今]捕誅, 何足憂?｣ 二世喜, 盡問諸生, 諸生或言反, 或言盜. 於是二世令御史按諸生言反者下吏, 非所宜言. 諸生言盜者皆罷之. 乃賜通帛二十疋, 衣一襲[八], 拜爲博士. 通已出, 反舍[九], 諸生曰：｢生何言之諛也?｣ 通曰：｢公不知, 我幾不免虎口！｣[一０]乃亡去之薛, 薛已降楚矣.

[一]晉灼曰：｢楚漢春秋名何.｣ 師古曰：｢薛, 縣名, 屬魯國.｣

[二]師古曰：｢於博士中待詔.｣

[三]臣瓚曰：｢將謂爲逆亂也.｣ 師古曰：｢將有其意.｣

[四]師古曰：｢不許其言陳勝爲反. 作色, 謂變動其色.｣

[五]師古曰：｢鑠, 銷也. 視讀曰示.｣

[六]師古曰：｢輳, 聚也, 言如車輻之聚於轂也. 字或作湊, 並音千豆反.｣

[七]師古曰：｢如鼠之竊, 如狗之盜.｣

[八]師古曰：｢一襲, 上下皆具也, 今人呼爲一副也.｣

[九]師古曰：｢還其所居也.｣

[一０]師古曰：｢幾音鉅依反.｣

及項梁之薛, 通從之. 敗定陶, 從懷王. 懷王爲義帝, 徙長沙, 通留事項王. 漢二年, 漢王從五諸侯入彭城, 通降漢王.

通儒服, 漢王憎之, 乃變其服, 服短衣, 楚製[一]. 漢王喜.

[一]師古曰：｢製謂裁衣之形製.｣

通之降漢, 從弟子百餘人, 然無所進, 剸言諸故群盜壯士進之[一]. 弟子皆曰：｢事先生數年, 幸得從降漢, 今不進臣等, 剸言大猾, 何也?｣ 通乃謂曰：｢漢王方蒙矢石爭天下[三], 諸生寧能鬥乎? 故先言斬將搴旗之士[四]. 諸生且待我, 我不忘矣.｣ 漢王拜通爲博士, 號稷嗣君[五].

[一]師古曰：｢剸與專同, 又音之兗反. 此則言專聲之急上者耳.｣

[二]師古曰：｢狡猾之人.｣

[三]師古曰：｢蒙猶被也, 冒也.｣

[四]師古曰：｢搴, 拔取, 音騫.｣

[五]張晏曰：｢后稷佐唐, 欲令復如之.｣

漢王已并天下, 諸侯共尊爲皇帝於定陶, 通就其儀號[一]. 高帝悉去秦儀法, 爲簡易. 群臣飲爭功, 醉或妄呼[二], 拔劍擊柱, 上患之. 通知上益饜之, 說上曰：｢夫儒者難與進取, 可與守成. 臣願徵魯諸生, 與臣弟子共起朝儀.｣ 高帝曰：｢得無難乎?｣ 通曰：｢五帝異樂, 三王不同禮. 禮者, 因時世人情爲之節文者也. 故夏、殷、周禮所因損益可知者, 謂不相復也[三]. 臣願頗采古禮與秦儀雜就之.｣ 上曰：｢可試爲之, 令易知, 度吾所能行爲之.｣[四]

[一]師古曰：｢就, 成也.｣

[二]師古曰：｢呼音火故反.｣

[三]師古曰：｢復, 重也, 因也, 音扶目反.｣

[四]師古曰：｢度音徒各反.｣

於是通使徵魯諸生三十餘人[一]. 魯有兩生不肯行, 曰：｢公所事者且十主, 皆面諛親貴. 今天下初定, 死者未葬, 傷者未起, 又欲起禮樂. 禮樂所由起, 百年積德而後可興也[二]. 吾不忍爲公所爲. 公所爲不合古, 吾不行. 公往矣, 毋污我！｣ 通笑曰：｢若真鄙儒, 不知時變.｣[三]

[一]師古曰：｢通爲使者, 而徵諸生.｣

[二]師古曰：｢言(德行)[行德]教百年, 然後可定禮樂也.｣

[三]師古曰：｢若, 汝也. 鄙, 言不通.｣

遂與所徵三十人西[一], 及上左右爲學者[二]與其弟子百餘人爲綿蕞野外[三]. 習之月餘, 通曰：｢上可試觀.｣ 上使行禮, 曰：｢吾能爲此.｣ 乃令群臣習肄[四], 會十月.

[一]師古曰：｢西入關.｣

[二]師古曰：｢左右, 謂近臣也. 爲學, 謂素有學術.｣

[三]應劭曰：｢立竹及茅索營之, 習禮儀其中也.｣ 如淳曰：｢謂以茅翦樹地, 爲纂位尊卑之次也. 春秋傳曰□置茅蕝□ .｣ 師古曰：｢蕞與蕝同, 並音子悅反. 如說是.｣

[四]師古曰：｢肄亦習也, 音弋二反.｣

漢七年, 長樂宮成, 諸侯群臣朝十月[一]. 儀：[二]先平明[三], 謁者治禮, 引以次入殿門, 廷中陳車騎戍卒衛官, 設兵, 張旗志[四]. 傳曰｢趨｣[五]. 殿下郎中俠陛, 陛數百人[六]. 功臣列侯諸將軍軍吏以次陳西方, 東鄉；文官丞相以下陳東方, 西鄉[七]. 大行設九賓, 臚句傳[八]. 於是皇帝輦出房, 百官執戟傳警[九], 引諸侯王以下至吏六百石以次奉賀. 自諸侯王以下莫不震恐肅敬. 至禮畢, 盡伏, 置法酒[一０]. 諸侍坐殿上皆伏抑首[一一], 以尊卑次起上壽. 觴九行, 謁者言｢罷酒｣. 御史執法舉不如儀者輒引去. 竟朝置酒, 無敢讙譁失禮者. 於是高帝曰：｢吾乃今日知爲皇帝之貴也.｣ 拜通爲奉常[一二], 賜金五百斤.

[一]師古曰：｢適會七年十月, 而長樂宮新成也. 漢時尚以十月爲正月, 故行朝歲之禮, 史家追書十月.｣

[二]師古曰：｢欲敘其下儀法, 先言儀如此也.｣

[三]師古曰：｢未平明之前.｣

[四]師古曰：｢志與幟同, 音式餌反.｣

[五]師古曰：｢傳聲教入者皆令趨, 謂疾行爲敬也.｣

[六]師古曰：｢俠與挾同. 挾其兩旁, 每陛皆數百人也.｣

[七]師古曰：｢鄉皆讀曰嚮.｣

[八]蘇林曰：｢上傳語告下爲臚, 下告上爲句也.｣ 韋昭曰：｢大行掌賓客之禮, 今之鴻臚也. 九賓則周禮九儀也. 謂公、侯、伯、子、男、孤、卿、大夫、士也.｣ 師古曰：｢臚音廬.｣

[九]師古曰：｢傳聲而唱警.｣

[一０]師古曰：｢法酒者, 猶言禮酌, 謂不飲之至醉.｣

[一一]師古曰：｢抑, 屈也. 謂依禮法不敢平坐而視.｣

[一二]師古曰：｢解在百官公卿表. 後改爲太常也.｣

通因進曰：｢諸弟子儒生隨臣久矣, 與共爲儀, 願陛下官之.｣ 高帝悉以爲郎. 通出, 皆以五百金賜諸生. 諸生乃喜曰：｢叔孫生聖人, 知當世務.｣

九年, 高帝徙通爲太子太傅. 十二年, 高帝欲以趙王如意易太子, 通諫曰：｢昔者晉獻公以驪姬故, 廢太子, 立奚齊, 晉國亂者數十年, 爲天下笑. 秦以不早定扶蘇, 胡亥詐立, 自使滅祀, 此陛下所親見. 今太子仁孝, 天下皆聞之；呂后與陛下(共)[攻]苦食啖[一], 其可背哉！陛下必欲廢適而立少[二], 臣願先伏誅, 以頸血汙地.｣ 高帝曰：｢公罷矣, 吾特戲耳.｣[三]通曰：｢太子天下本, 本壹搖天下震動, 奈何以天下戲！｣ 高帝曰：｢吾聽公.｣ 及上置酒, 見留侯所招客從太子入見, 上遂無易太子志矣.

[一]如淳曰：｢食無菜茹爲啖.｣ 師古曰：｢啖當作淡. 淡謂無味之食也. 言共攻擊勤苦之事, 而食無味之食也. 淡音大敢反.｣

[二]師古曰：｢適讀曰嫡.｣

[三]師古曰：｢特, 但也.｣

高帝崩, 孝惠即位, 乃謂通曰：｢先帝園陵寢廟, 群臣莫習.｣ 徙通爲奉常[一], 定宗廟儀法. 及稍定漢諸儀法, 皆通所論著也. 惠帝爲東朝長樂宮[二], 及間往[三], 數蹕煩民[四], 作復道, 方築武庫南[五], 通奏事, 因請間[六], 曰：｢陛下何自築復道高帝寢, 衣冠月出游高廟? [七]子孫奈何乘宗廟道(以)[上]行哉！｣ 惠帝懼, 曰：｢急壞之.｣ 通曰：｢人主無過舉[八]. 今已作, 百姓皆知之矣. 願陛下爲原廟[九]. 渭北, 衣冠月出游之, 益廣宗廟, 大孝之本.｣ 上乃詔有司立原廟.

[一]師古曰：｢又重爲之也.｣

[二]孟康曰：｢朝太后於長樂宮.｣

[三]師古曰：｢非大朝時, 中間小謁見.｣

[四]孟康曰：｢妨其往來也.｣

[五]如淳曰：｢作復道, 方始築武庫南也.｣ 師古曰：｢復音方目反.｣

[六]師古曰：｢請空隙之時, 不欲對眾言之.｣

[七]服虔曰：｢持高廟中衣, 月旦以游於眾廟, 已而復之.｣ 應劭曰：｢月旦出高帝衣冠, 備法駕, 名曰游衣冠.｣ 如淳曰：｢高祖之衣冠藏在宮中之寢, 三月出游, 其道正值今之所作復道下, 故言乘宗廟道上行也.｣ 晉灼曰：｢黃圖高廟在長安城門街東, 寢在桂宮北. 服言衣藏於廟中, 如言宮中, 皆非也.｣ 師古曰：｢諸家之說皆未允也. 謂從高帝陵寢出衣冠, 游於高廟, 每月一爲之, 漢制則然. 而後之學者不曉其意, 謂以月出之時而夜游衣冠, 失之遠也.｣

[八]師古曰：｢舉事不當有過失.｣

[九]師古曰：｢原, 重也. 先以有廟, 今更立之, 故云重也.｣

惠帝常出游離宮, 通曰：｢古者有春嘗□, 方今櫻桃孰, 可獻[一], 願陛下出, 因取櫻桃獻宗廟.｣ 上許之. 諸□獻由此興.

[一]師古曰：｢禮記曰□仲春之月, 羞以含桃, 先薦寢廟□, 即此櫻桃也. 今所謂朱櫻者是也. 櫻音於耕反.｣

贊曰：高祖以征伐定天下, 而縉紳之徒騁其知辯[一], 並成大業. 語曰｢廊廟之材非一木之枝, 帝王之功非一士之略｣[二], 信哉！劉敬脫輓輅而建金城之安, 叔孫通舍枹鼓而立一王之儀[三], 遇其時也. 酈生自匿監門, 待主然後出, 猶不免鼎鑊[四]. 朱建始名廉直, 既距辟陽, 不終其節, 亦以喪身. 陸賈位止大夫, 致仕諸呂[五], 不受憂責, 從容平、勃之間[六], 附會將相以彊社稷, 身名俱榮, 其最優乎！

[一]師古曰：｢縉紳, 儒者之服也, 解在郊祀志.｣

[二]師古曰：｢此語本出慎子.｣

[三]師古曰：｢枹者鼓椎, 所以擊鼓也. 舍枹鼓者, 言新罷戰陣之事, 別創漢代之禮, 故云一王之儀也. 枹音桴, 其字從木.｣

[四]師古曰：｢鼎大而無足曰鑊, 音胡郭反.｣

[五]師古曰：｢以諸呂僭差, 託病歸家.｣

[六]師古曰：｢謂和輯陳平、周勃以安漢朝也. 從音七容反.｣

校勘記

二一０六頁一三行　欲率諸侯(攻)[破]秦乎? 　景祐、殿本都作｢破｣, 史記同.

二一０七頁　三行　沛公引[兵]隨之, 景祐、殿本都有｢兵｣ 字. 王先謙說此脫.

二一０七頁一四行　食其(嘗)[常]爲說客, 王先謙說｢嘗｣ 字誤, 當依史記作｢常｣.

二一０八頁一０行　(反)[救]趙及梁. 景祐、殿本都作｢救｣. 王先謙說作｢救｣是.

二一一一頁　五行　與天子(伉)[抗]衡爲敵國, 景祐、殿本都作｢抗｣.

二一一一頁一０行　掘燒君王先人(家)[冢]墓, 景祐、殿、局本都作｢冢｣, 此誤.

二一一三頁　九行　(師古)[蘇林]曰：　景祐、殿本都作｢蘇林｣.

二一一四頁　三行　其後以爲(信)[姓]. 景祐、殿本都作｢姓｣, 此誤.

二一一四頁　七行　謂作書明言(也)[之]. 景祐本｢也｣作｢之｣.

二一一四頁一二行　女給人馬酒食極(飲)[欲], 景祐、殿本都作｢欲｣.

二一一五頁　六行　平(嘗)[常]燕居深念. 景祐本作｢嘗｣, 殿本作｢常｣, 史記同. 王先謙說作｢嘗｣是.

二一一六頁　五行　厚爲(其)[共]具, 景祐、殿本都作｢共｣. 王先謙說作｢共｣是.

二一一六頁　七行　言狼籍(之)[甚]盛. 景祐、殿本都作｢甚｣.

二一一七頁　一行　[辟陽侯曰：｢平原君母死], 何乃賀我?｣ 　景祐、殿本都有｢何｣ 上九字. 王先謙說史記同, 此奪.

二一二二頁　一行　胔音漬, 謂(見)[死]者之肉也. 景祐、殿本都作｢死｣. 王先謙說作｢死｣是.

二一二二頁一一行　豈曾聞(外)孫敢與大父亢禮哉? 　宋祁說越本無｢外｣ 字. 按景祐本無.

二一二二頁一一行　而(今)[令]宗室及後宮詐稱公主, 景祐、殿、局本都作｢令｣, 此誤.

二一二四頁　八行　郡守尉(令)[今]捕誅, 何足憂? 　景祐、殿本都作｢今｣. 王先謙說作｢今｣是.

二一二七頁　五行　言(德行)[行德]教百年, 景祐、殿本都作｢行德｣. 王先謙說作｢行德｣是.

二一二九頁　六行　呂后與陛下(共)[攻]苦食啖, 景祐、殿本都作｢攻｣. 王先謙說作｢攻｣是.

二一三０頁　二行　子孫奈何乘宗廟道(以)[上]行哉！　景祐、殿本都作｢上｣. 王先謙說作｢上｣是.

漢書卷四十四 淮南衡山濟北王傳第十四

淮南厲王長, 高帝少子也, 其母故趙王張敖美人. 高帝八年, 從東垣過趙, 趙王獻美人, 厲王母也, 幸, 有身. 趙王不敢內宮[一], 爲築外宮舍之[二]. 及貫高等謀反事覺, 并逮治王, 盡捕王母兄弟美人, 繫之河內. 厲王母亦繫, 告吏曰：｢日得幸上, 有子[三].｣ 吏以聞, 上方怒趙, 未及理厲王母, 厲王母弟趙兼因辟陽侯言呂后, 呂后妒, 不肯白, 辟陽侯不強爭. 厲王母已生厲王, 恚, . 即自殺. 吏奉厲王詣上, 上悔[四], 令呂后母之, 而葬其母真定. 真定, 厲王母家縣也.

[一]師古曰：｢不敢更內之於宮中.｣

[二]師古曰：｢舍, 止也.｣

[三]師古曰：｢日謂往日.｣

[四]師古曰：｢(以)[悔]不理其母.｣

十一年, 淮南王布反, 上自將擊滅布, 即立子長爲淮南王. 王早失母, 常附呂后, 孝惠、呂后時以故得幸無患, 然常心怨辟陽侯, 不敢發. 及孝文初即位, 自以爲最親[一], 驕蹇, 數不奉法[二]. 上寬赦之. 三年, 入朝, 甚橫[三]. 從上入苑獵, 與上同輦, 常謂上｢大兄｣. 厲王有材力, 力扛鼎[四], 乃往請辟陽侯. 辟陽侯出見之, 即自袖金椎椎之[五], 命從者刑之[六]. 馳詣闕下, 肉袒而謝曰：｢臣母不當坐趙時事, 辟陽侯力能得之呂后, 不爭, 罪一也. 趙王如意子母無罪, 呂后殺之, 辟陽侯不爭, 罪二也. 呂后王諸呂, 欲以危劉氏, 辟陽侯不爭, 罪三也. 臣謹爲天下誅賊, 報母之仇, 伏闕下請罪.｣ 文帝傷其志, 爲親故不治, 赦之.

[一]師古曰：｢時高帝子唯二人在.｣

[二]師古曰：｢蹇謂不順也.｣

[三]師古曰：｢橫音胡孟反.｣

[四]師古曰：｢扛, 舉也, 音江.｣

[五]師古曰：｢褏, 古袖字也. 謂以金椎藏置袖中, 出而椎之.｣

[六]如淳曰：｢刻其形體, 備五刑也.｣ 師古曰：｢直斷其首, 非五刑也. 事見史記.｣

當是時, 自薄太后及太子諸大臣皆憚厲王. 厲王以此歸國益恣, 不用漢法, 出入警蹕, 稱制, 自作法令, 數上書不遜順[一]. 文帝重自切責之[二]. 時帝舅薄昭爲將軍, 尊重, 上令昭予厲王書諫數之, 曰：[三]

[一]師古曰：｢數音所角反.｣

[二]如淳曰：｢重, 難也.｣

[三]師古曰：｢數音所具反.｣

竊聞大王剛直而勇, 慈惠而厚, 貞信多斷, 是天以聖人之資奉大王也甚盛, 不可不察. 今大王所行, 不稱天資. 皇帝初即位, 易侯邑在淮南者[一], 大王不肯. 皇帝卒易之[二], 使大王得三縣之實, 甚厚. 大王以未嘗與皇帝相見, 求入朝見, 未畢昆弟之歡[三], 而殺列侯以自爲名. 皇帝不使吏與其間[四], 赦大王, 甚厚. 漢法, 二千石缺, 輒言漢補, 大王逐漢所置, 而請自置相、二千石. 皇帝骫天下正法而許大王, 甚厚[五]. 大王欲屬國爲布衣, 守冢真定[六]. 皇帝不許, 使大王毋失南面之尊, 甚厚[七]. 大王宜日夜奉法度, 修貢職, 以稱皇帝之厚德, 今乃輕言恣行, 以負謗於天下, 甚非計也.

[一]晉灼曰：｢侯邑在淮南者, 更易以它郡地封之, 不欲使錯在王國.｣

[二]師古曰：｢卒, 終也.｣

[三]師古曰：｢畢, 盡也.｣

[四]師古曰：｢與讀曰豫, 謂不令吏干豫治其事.｣

[五]蘇林曰：｢不從正法, 聽王自置二千石.｣ 師古曰：｢骫, 古委字. 骫謂曲也.｣

[六]師古曰：｢屬謂委棄之也, 音之欲反.｣

[七]師古曰：｢毋失, 不失也. 南面之尊, 謂王位也.｣

夫大王以千里爲宅居, 以萬民爲臣妾, 此高皇帝之厚德也. 高帝蒙霜露, 沬風雨[一], 赴矢石, 野戰(次)[攻]城, 身被創痍[二], 以爲子孫成萬世之業, 艱難危苦甚矣. 大王不思先帝之艱苦, 日夜怵惕, 修身正行, 養犧牲, 豐潔粢盛, 奉祭祀, 以無忘先帝之功德, 而欲屬國爲布衣, 甚過. 且夫貪讓國土之名, 輕廢先帝之業, 不可以言孝. 父爲之基, 而不能守, 不賢. 不求守長陵, 而求之真定, 先母後父, 不誼. 數逆天子之令, 不順. 言節行以高兄, 無禮[三]. 幸臣有罪, 大者立斷, 小者肉刑, 不仁[四]. 貴布衣一劍之任, 賤王侯之位, 不知. 不好學問大道, 觸情妄行, 不(詳)[祥][五]. 此八者, 危亡之路也, 而大王行之. 棄南面之位, 奮諸、賁之勇[六], 常出入危亡之路, 臣之所見, 高皇帝之神必不廟食於大王之手, 明白.

[一]師古曰：｢沬亦頮字也. 蒙, 冒也. 沬, 洗面也, 音胡內反, 字從午未之未.｣

[二]師古曰：｢痍音夷.｣

[三]鄭氏曰：｢淮南王呼帝爲大兄也.｣ 師古曰：｢鄭說非也. 謂請守母冢, 自爲名節而表異行, 用此矜高於兄耳.｣

[四]師古曰：｢斷謂斬也.｣

[五]師古曰：｢任情意所欲則行之妄行. 行音下更反.｣

[六]應劭曰：｢吳專諸, 衛孟賁也.｣ 師古曰：｢賁音奔.｣

昔者, 周公誅管叔, 放蔡叔, 以安周；齊桓殺其弟, 以反國[一]；秦始皇殺兩弟, 遷其母, 以安秦[二]；頃王亡代, 高帝奪之國, 以便事[三]；濟北舉兵, 皇帝誅之, 以安漢[四]. 故周、齊行之於古, 秦、漢用之於今, 大王不察古今之所以安國便事, 而欲以親戚之意望於太上, 不可得也[五]. 亡之諸侯, 游宦事人, 及舍匿者, 論皆有法[六]. 其在王所, 吏主者坐[七]. 今諸侯子爲吏者, 御史主[八]；爲軍吏者, 中尉主；客出入殿門者, 衛尉大行主；諸從蠻夷來歸誼及以亡名數自(古)[占]者, 內史縣令主. 相欲委下吏, 無與其禍, 不可得也[九]. 王若不改, 漢繫大王邸, 論相以下, 爲之奈何? 夫墮父大業, 退爲布衣所哀[一０], 幸臣皆伏法而誅, 爲天下笑, 以羞先帝之德[一一], 甚爲大王不取也.

[一]韋昭曰：｢子糾兄也, 言弟者諱也.｣

[二]應劭曰：｢始皇母與嫪毐私通生二子, 事覺誅毐, 并殺二弟, 遷其母於咸陽宮也.｣

[三]應劭曰：｢頃王, 高帝兄仲也. 匈奴入代不能守, 走歸京師. 高帝奪其國, 退爲郃陽侯, 以便國法也.｣ 師古曰：｢便音頻面反.｣

[四]應劭曰：｢濟北王興居與大臣共誅諸呂, 自以功大, 怨其賞薄, 故反.｣

[五]如淳曰：｢太上, 天子也.｣

[六]師古曰：｢舍匿, 謂容止而藏隱也.｣

[七]師古曰：｢言各有所主, 而坐其罪.｣

[八]如淳曰：｢主御史也. 自此以下至縣令主皆謂王官屬.｣

[九]師古曰：｢言諸侯王之相欲委罪於在下小吏, 而身不干豫之, 不可得也. 與讀曰豫.｣

[一０]師古曰：｢墮, 毀也. 布衣, 貧賤之人. 王既伏法, 則貧賤之人反哀憐之. 墮音火規反.｣

[一一]師古曰：｢羞, 辱也.｣

宜急改操易行, 上書謝罪, 曰：｢臣不幸早失先帝, 少孤, 呂氏之世, 未嘗忘死[一]. 陛下即位, 臣怙恩德驕盈, 行多不軌[二]. 追念罪過, 恐懼, 伏地待誅不敢起.｣ 皇帝聞之必喜. 大王昆弟歡欣於上, 群臣皆得延壽於下；上下得宜, 海內常安. 願孰計而疾行之. 行之有疑, 禍如發矢, 不可追已[三].

[一]服虔曰：｢常恐畏死也.｣

[二]師古曰：｢軌, 法也.｣

[三]師古曰：｢發矢, 喻速也. 已, 語終辭.｣

王得書不說[一]. 六年, 令男子但等七十人與棘蒲侯柴武太子奇謀, 以輦車四十乘反谷口[二], 令人使閩越、匈奴. 事覺, 治之, 乃使使召淮南王.

[一]師古曰：｢說讀曰悅.｣

[二]孟康曰：｢谷口在長安北, 故縣也, 處多嶮阻.｣ 師古曰：｢輦車, 人輓行以載兵器也.｣

王至長安, 丞相張蒼, 典客馮敬行御史大夫事, 與宗正、廷尉雜奏：｢長廢先帝法, 不聽天子詔, 居處無度, 爲黃屋蓋儗天子[一], 擅爲法令, 不用漢法. 及所置吏, 以其郎中春爲丞相, 收聚漢諸侯人及有罪亡者, 匿與居, 爲治家室, 賜與財物爵祿田宅, 爵或至關內侯, 奉以二千石所當得[二]. 大夫但、[三]士伍開章等七十人[四]與棘蒲侯太子奇謀反, 欲以危宗廟社稷, 謀使閩越及匈奴發其兵. 事覺, 長安尉奇等往捕開章, 長匿不予, 與故中尉蕑忌謀, 殺以閉口[五], 爲棺槨衣衾, 葬之肥陵[六], 謾吏曰□不知安在□[七]. 又陽聚土, 樹表其上曰□開章死, 葬此下□[八]. 及長身自賊殺無罪者一人；令吏論殺無罪者六人；爲亡命棄市詐捕命者以除罪[九]；. 擅罪人, 無告劾繫治城旦以上十四人；敗免罪人死罪十八人, 城旦舂以下五十八人；賜人爵關內侯以下九十四人. 前日長病, 陛下心憂之, 使使者賜棗脯, 長不肯見拜使者. 南海民處廬江界中者反, 淮南吏卒擊之. 陛下遣使者齎帛五十匹, 以賜吏卒勞苦者. 長不欲受賜, 謾曰□無勞苦者□ . 南海王織上書獻璧帛皇帝, 忌擅燔其書, 不以聞[一０]. 吏請召治忌, 長不遣, 謾曰□忌病□ . 長所犯不軌, 當棄市, 臣請論如法.｣

[一]師古曰：｢儗, 比也.｣

[二]如淳曰：｢賜亡畔來者, 如賜其國二千石也.｣ 臣瓚曰：｢奉畔者以二千石之秩祿也.｣ 師古曰：｢瓚說是也. 奉音扶用反.｣

[三]張晏曰：｢大夫, 姓也, 上云□男子但□, 明其本姓大夫也.｣ 如淳曰：｢但, 大夫名也.｣ 師古曰：｢既曰大夫但, 又士伍開章, 明其爲大夫也. 上言男子但等者, 總謂反人耳, 不妨但爲大夫也.｣

[四]如淳曰：｢律, 有罪失官爵, 稱士伍也. 開章, 名.｣

[五]師古曰：｢姓蕑, 名忌. 蕑音奸, 嚴助傳作間字, 音同耳. 今流俗書本此蕑字或有作簡者, 非也, 蓋後人所改. 既殺開章, 所有口語皆無端緒, 故云閉口.｣

[六]師古曰：｢肥陵, 地名, 在肥水之上.｣

[七]師古曰：｢謾, 誑也. 實葬肥陵, 誑云不知處. 謾音慢, 又音莫連反. 次下亦同.｣

[八]師古曰：｢表者, 豎木爲之, 若柱形也.｣

[九]晉灼曰：｢亡命者當棄市, 而王藏之. 詐捕不命者而言命, 以脫命者之罪.｣ 師古曰：｢爲音于偽反.｣

[一０]文穎曰：｢忌, 蕑忌也.｣

制曰：｢朕不忍置法於王, 其與列侯吏二千石議.｣ 列侯吏二千石臣嬰等四十三人議, 皆曰：｢宜論如法.｣ 制曰：｢其赦長死罪, 廢勿王.｣ 有司奏：｢請處蜀嚴道邛郵[一], 遣其子、子母從居[二], 縣爲築蓋家室, 皆日三食, 給薪菜鹽炊食器席蓐.｣[三]制曰：｢食長, 給肉日五斤[四], 酒二斗. 令故美人材人得幸者十人從居.｣[五]於是盡誅所與謀者. 乃遣長, 載以輜車[六], 令縣次傳.

[一]張晏曰：｢嚴道, 蜀郡縣也. 邛, 郵置名也.｣ 師古曰：｢郵, 行書之舍, 音尤.｣

[二]師古曰：｢子母者, 所生子之姬妾.｣

[三]師古曰：｢炊器, 釜鬲之屬. 食器, 盃碗之屬.｣

[四]師古曰：｢食音飤.｣

[五]師古曰：｢上言子母, 則有子者令從之. 今此云美人材人, 則無子者亦令從之.｣

[六]師古曰：｢輜, 衣車也, 音甾.｣

爰盎諫曰：｢上素驕淮南王, 不爲置嚴相傅, 以故至此. 且淮南王爲人剛, 今暴摧折之, 臣恐其逢霧露病死, 陛下有殺弟之名, 奈何！｣ 上曰：｢吾特苦之耳, 令復之.｣[一]淮南王謂侍者曰：｢誰謂乃公勇者? 吾以驕不聞過, 故至此.｣ 乃不食而死. 縣傳者不敢發車封[二]. 至雍[三], 雍令發之, 以死聞. 上悲哭, 謂爰盎曰：｢吾不從公言, 卒亡淮南王.｣ 盎曰：｢淮南王不可奈何, 願陛下自寬.｣ 上曰：｢爲之奈何?｣ 曰：｢獨斬丞相、御史以謝天下乃可.｣ 上即令丞相、御史逮諸縣傳淮南王不發封餽侍者[四], 皆棄市. 乃以列侯葬淮南王于雍, 置守冢三十家.

[一]師古曰：｢暫困苦之, 令其自悔, 即追還也. 復音扶目反.｣

[二]孟康曰：｢檻車有封也.｣

[三]師古曰：｢雍, 扶風雍縣.｣

[四]師古曰：｢逮, 追捕之也. 餽亦饋字耳.｣

孝文八年, 憐淮南王, 王有子四人. 年皆七八歲, 乃封子安爲阜陵侯, 子勃爲安陽侯, 子賜爲陽周侯, 子良爲東城侯.

十二年, 民有作歌歌淮南王曰：｢一尺布, 尚可縫；一斗粟, 尚可舂. 兄弟二人, 不相容！｣[一]上聞之曰：｢昔堯舜放逐骨肉, 周公殺管蔡[二], 天下稱聖, 不以私害公. 天下豈以爲我貪淮南地邪?｣ 乃徙城陽王王淮南故地, 而追尊諡淮南王爲厲王, 置園如諸侯儀.

[一]孟康曰：｢尺帛斗粟猶尚不棄, 況於兄弟而更相逐乎！｣ 臣瓚曰：｢一尺帛可縫而共衣, 一斗粟可舂而共食, 況以天下之廣, 而不相容也.｣ 師古曰：｢瓚說是.｣

[二]師古曰：｢鯀及共工皆堯舜之同姓, 故云骨肉.｣

十六年, 上憐淮南王廢法不軌, 自使失國早夭, 乃徙淮南王喜復王故城陽, 而立厲王三子王淮南故地, 三分之：阜陵侯安爲淮南王, 安陽侯勃爲衡山王, 陽周侯賜爲廬江王. 東城侯良前薨, 無後.

孝景三年, 吳楚七國反, 吳使者至淮南, (淮南)王欲發兵應之. 其相曰：｢王必欲應吳, 臣願爲將.｣ 王乃屬之[一]. 相已將兵, 因城守, 不聽王而爲漢. 漢亦使曲城侯將兵救淮南[二], 淮南以故得完. 吳使者至廬江, 廬江王不應, 而往來使越；至衡山, 衡山王堅守無二心. 孝景四年, 吳楚已破, 衡山王朝, 上以爲貞信, 乃勞苦之[三]曰：｢南方卑溼.｣ 徙王王於濟北以褒之. 及薨, 遂賜諡爲貞王. 廬江王以邊越, 數使使相交[四], 徙爲衡山王, 王江北.

[一]師古曰：｢屬謂以兵委之也. 屬音之欲反.｣

[二]晉灼曰：｢功臣表蟲達也.｣ 師古曰：｢晉說非. 此蟲達之子耳, 名(揵)[捷]. 達已先薨也.｣

[三]師古曰：｢勞音來到反.｣

[四]師古曰：｢邊越者, 邊界與越相接.｣

淮南王安爲人好書, 鼓琴, 不喜弋獵狗馬馳騁[一], 亦欲以行陰德拊循百姓, 流名譽. 招致賓客方術之士數千人, 作爲內書二十一篇, 外書甚眾, 又有中篇八卷, 言神仙黃白之術[二], 亦二十餘萬言. 時武帝方好藝文, 以安屬爲諸父[三], 辯博善爲文辭, 甚尊重之. 每爲報書及賜[四], 常召司馬相如等視草乃遣[五]. 初, 安入朝, 獻所作內篇, 新出, 上愛祕之. 使爲離騷傳[六], 旦受詔, 日食時上. 又獻頌德及長安都國頌. 每宴見, 談說得失及方技賦頌, 昏莫然後罷.

[一]師古曰：｢喜音許吏反.｣

[二]張晏曰：｢黃, 黃金；白, 白銀也.｣

[三]師古曰：｢安於天子服屬爲從父叔父.｣

[四]師古曰：｢賜, 賜書也.｣

[五]師古曰：｢草謂爲文之□草.｣

[六]師古曰：｢傳謂解說之, 若毛詩傳.｣

安初入朝, 雅善太尉武安侯[一], 武安侯迎之霸上, 與語曰：｢方今上無太子, 王親高皇帝孫, 行仁義, 天下莫不聞. 宮車一日晏駕, 非王尚誰立者！｣ 淮南王大喜, 厚遺武安侯寶賂. 其群臣賓客, 江淮間多輕薄, 以厲王遷死感激安. 建元六年, 彗星見, 淮南王心怪之. 或說王曰：｢先吳軍時, 彗星出, 長數尺, 然尚流血千里. 今彗星竟天, 天下兵當大起.｣ 王心以爲上無太子, 天下有變, 諸侯並爭, 愈益治攻戰具, 積金錢賂遺郡國. 遊士妄作妖言阿諛王, 王喜, 多賜予之.

[一]師古曰：｢田蚡.｣

王有女陵, 慧有口[一]. 王愛陵, 多予金錢, 爲中詗長安[二], 約結上左右. 元朔二年, 上賜淮南王几杖, 不朝. 后荼愛幸[三], 生子遷爲太子, 取皇太后外孫修成君女爲太子妃[四]. 王謀爲反具, 畏太子妃知而內泄事, 乃與太子謀, 令詐不愛, 三月不同席. 王陽怒太子, 閉使與妃同內, 終不近妃. 妃求去, 王乃上書謝歸之. 后荼、太子遷及女陵擅國權, 奪民田宅, 妄致繫人[五].

[一]師古曰：｢性慧了而口辯.｣

[二]孟康曰：｢詗音偵. 西方人以反間爲詗. 王使其女爲偵於中也.｣ 如淳曰：｢詗音朽政反.｣ 師古曰：｢詗, 有所候伺也. 如音是矣. 偵者, 義與詗同, 然音則異. 音丑政反.｣

[三]師古曰：｢荼者, 后名也, 音塗.｣

[四]服虔曰：｢武帝異姓姊之女也.｣ 應劭曰：｢修成君, 王太后先適金氏女也.｣

[五]師古曰：｢致, 至也, 牽引而致之.｣

太子學用劍, 自以爲人莫及, 聞郎中雷被巧[一], 召與戲. 被壹再辭讓, 誤中太子[二]. 太子怒, 被恐. 此時有欲從軍者輒詣長安, 被即願奮擊匈奴. 太子數惡被[三], 王使郎中令斥免, 欲以禁後[四]. 元朔五年, 被遂亡之長安, 上書自明. 事下廷尉、河南. 河南治[五], 逮淮南太子[六]. 王、王后計欲毋遣太子[七], 遂發兵. 計未定, 猶與十餘日[八]. 會有詔即訊太子[九], 淮南相怒壽春丞留太子逮不遣[一０], 劾不敬. 王請相, 相不聽. 王使人上書告相, 事下廷尉治. 從跡連王[一一], 王使人候司[一二]. 漢公卿請逮捕治王, 王恐, 欲發兵. 太子遷謀曰：｢漢使即逮王, 令人衣衛士衣, 持戟居王旁, 有非是者, 即刺殺之, 臣亦使人刺殺淮南中尉, 乃舉兵, 未晚也.｣是時上不許公卿, 而遣漢中尉宏即訊驗王[一三]. 王視漢中尉顏色和, 問斥雷被事耳, 自度無何[一四], 不發. 中尉還, 以聞. 公卿治者曰：｢淮南王安雍閼求奮擊匈奴者雷被等, 格明詔[一五], 當棄市.｣ 詔不許. 請廢勿王, 上不許. 請削五縣, 可二縣. 使中尉宏赦其罪, 罰以削地. 中尉入淮南界, 宣言赦王. 王初聞公卿請誅之, 未知得削地, 聞漢使來, 恐其捕之, 乃與太子謀如前計. 中尉至, 即賀王, 王以故不發. 其後自傷曰：｢吾行仁義見削地, 寡人甚恥之.｣ 爲反謀益甚. 諸使者道長安來[一六], 爲妄言, 言上無男, 即喜；言漢廷治, 有男, 即怒[一七], 以爲妄言, 非也[一八].

[一]師古曰：｢被音皮義反. 巧者, 善用劍也.｣

[二]師古曰：｢中音竹仲反.｣

[三]師古曰：｢謂譖毀之於王也.｣

[四]師古曰：｢令後人更不敢效之.｣

[五]師古曰：｢章下廷尉及河南令, 於河南雜治其事.｣

[六]師古曰：｢追赴河南也.｣

[七]師古曰：｢王與王后共計也.｣

[八]師古曰：｢與讀曰豫.｣

[九]師古曰：｢即, 就也. 訊, 問也. 就淮南問之, 不逮詣河南.｣

[一０]如淳曰：｢丞順王意, 不遣太子應逮書.｣

[一一]師古曰：｢從讀曰蹤.｣

[一二]師古曰：｢入京師候司其事.｣

[一三]師古曰：｢即亦就也.｣

[一四]師古曰：｢自計度更無罪. 度音徒各反.｣

[一五]師古曰：｢雍讀曰壅. 格音閣, 謂□閣不行之.｣

[一六]師古曰：｢道, 從也.｣

[一七]師古曰：｢漢廷治者, 朝廷皆治理也. 治音丈吏反.｣

[一八]師古曰：｢云治及有男皆妄言耳, 非真實也.｣

日夜與左吳等按輿地圖[一], 部署兵所從入. 王曰：｢上無太子, 宮車即晏駕, 大臣必徵膠東王, 不即常山王, 諸侯並爭, 吾可以無備乎！且吾高帝孫, 親行仁義, 陛下遇我厚, 吾能忍之；萬世之後, 吾寧能北面事豎子乎！｣

[一]蘇林曰：｢輿猶盡載之意.｣

王有孽子不害, 最長[一], 王不愛, 后、太子皆不以爲子兄數[二]. 不害子建, 材高有氣, 常怨望太子不省其父[三]. 時諸侯皆得分子弟爲侯[四], 淮南王有兩子, 一子爲太子, 而建父不得爲侯. 陰結交[五], 欲害太子, 以其父代之. 太子知之, 數捕繫笞建. 建具知太子之欲謀殺漢中尉, 即使所善壽春嚴正上書天子曰：｢毒藥苦口利病, 忠言逆耳利行. 今淮南王孫建材能高, 淮南王后荼、荼子遷常疾害建. 建父不害無罪, 擅數繫, 欲殺之. 今建在, 可徵問, 具知淮南王陰事.｣ 書既聞, 上以其事下廷尉、河南治. 是歲元朔六年也. 故辟陽侯孫審卿善丞相公孫弘, 怨淮南厲王殺其大父, 陰求淮南事而搆之於弘. 弘乃疑淮南有畔逆計, 深探其獄[六]. 河南治建, 辭引太子及黨與.

[一]師古曰：｢孽, 庶也.｣

[二]如淳曰：｢后不以爲子, 太子不以爲兄秩數.｣

[三]服虔曰：｢不省錄著兄弟數中也.｣

[四]師古曰：｢分國邑以封之.｣

[五]師古曰：｢與外人交通爲援.｣

[六]張晏曰：｢探窮其根原.｣

初, 王數以舉兵謀問伍被, 被常諫之, 以吳楚七國爲效[一]. 王引陳勝、吳廣, 被復言形勢不同, 必敗亡. 及建見治, 王恐國陰事泄, 欲發, 復問被, 被爲言發兵權變. 語在被傳. 於是王銳欲發[二], 乃令官奴入宮中, 作皇帝璽, 丞相、御史大夫、將軍、吏中二千石、都官令、丞印, 及旁近郡太守、都尉印, 漢使節法冠[三]. 欲如伍被計, 使人爲得罪而西[四], 事大將軍、丞相；一日發兵, 即刺大將軍衛青[五], 而說丞相弘下之, 如發蒙耳[六]. 欲發國中兵, 恐相、二千石不聽, 王乃與伍被謀, 爲失火宮中, 相、二千石救火, 因殺之. 又欲令人衣求盜衣[七], 持羽檄從南方來[八], 呼言曰｢南越兵入｣[九], 欲因以發兵. 乃使人之廬江、會稽爲求盜, 未決.

[一]師古曰：｢言反事不成.｣

[二]師古曰：｢王意欲發兵如鋒刃之銳利, 故云銳也.｣

[三]師古曰：｢法冠, 御史冠也. 本楚王冠, 秦滅楚, 以其君冠賜御史.｣

[四]蘇林曰：｢詐作得罪人而西也.｣ 師古曰：｢爲得罪之狀而去也. 西謂如京師也.｣

[五]師古曰：｢發兵謂王發兵反.｣

[六]如淳曰：｢以物蒙覆其頭, 而爲發去之, 則其人欲之耳.｣ 晉灼曰：｢如發去物上之蒙, 直取其易也.｣ 師古曰：｢晉說是.｣

[七]師古曰：｢求盜, 卒之掌逐捕賊盜者.｣

[八]師古曰：｢羽檄, 徵兵之書也, 解在高紀.｣

[九]師古曰：｢呼音火故反.｣

廷尉以建辭連太子遷聞, 上遣廷尉監與淮南中尉逮捕太子. 至, 淮南王聞, 與太子謀召相、二千石, 欲殺而發兵. 召相, 相至；內史以出爲解[一]. 中尉曰：｢臣受詔使, 不得見王.｣ 王念獨殺相而內史、中尉不來, 無益也, 即罷相[二]. 計猶與未決[三]. 太子念所坐者謀殺漢中尉, 所與謀殺者已死, 以爲口絕, 乃謂王曰：｢群臣可用者皆前繫, 今無足與舉事者. 王以非時發, 恐無功, 臣願會逮.｣[四]王亦愈欲休, 即許太子. 太子自刑, 不殊[五]. 伍被自詣吏, 具告與淮南王謀反. 吏因捕太子、王后, 圍王宮, 盡捕王賓客在國中者, 索得反具以聞[六]. 上下公卿治, 所連引與淮南王謀反列侯、二千石、豪桀數千人, 皆以罪輕重受誅.

[一]師古曰：｢不應召而云已出也. 解者, 解說也, 若今言分疏矣.｣

[二]師古曰：｢遣出去.｣

[三]師古曰：｢與讀曰豫.｣

[四]師古曰：｢會謂應逮書而往也.｣

[五]晉灼曰：｢不殊, 不死也.｣ 師古曰：｢殊, 絕也, 雖自刑殺, 而身首不絕也.｣

[六]師古曰：｢索, 搜也, 音山客反.｣

衡山王賜, 淮南王弟, 當坐收. 有司請逮捕衡山王, 上曰：｢諸侯各以其國爲本, 不當相坐. 與諸侯王列侯議.｣ 趙王彭祖、列侯讓等四十三人皆曰：｢淮南王安大逆無道, 謀反明白, 當伏誅.｣ 膠西王端議曰：｢安廢法度, 行邪辟[一], 有詐偽心, 以亂天下, 營惑百姓[二], 背畔宗廟, 妄作妖言. 春秋曰□臣毋將, 將而誅.□ 安罪重於將, 謀反形已定. 臣端所見其書印圖及它逆亡道事驗明白, 當伏法. 論國吏二百石以上及比者[三], 宗室近幸臣不在法中者, 不能相教, 皆當免[四], 削爵爲士伍, 毋得官爲吏. 其非吏, 它贖死金二斤八兩[五], 以章安之罪[六], 使天下明知臣子之道, 毋敢復有邪僻背畔之意.｣ 丞相弘、廷尉湯等以聞, 上使宗正以符節治王. 未至, 安自刑殺. 后、太子諸所與謀皆收夷. 國除爲九江郡[七].

[一]師古曰：｢辟讀曰僻. 下皆類此.｣

[二]師古曰：｢營謂回繞之.｣

[三]師古曰：｢謂真二百石及秩比二百石以上.｣

[四]師古曰：｢若本有重罪, 自從其法, 縱無反狀者, 亦皆免.｣

[五]蘇林曰：｢非吏故曰它.｣ 師古曰：｢爲近幸之人, 非吏人者.｣

[六]師古曰：｢章, 明也.｣

[七]師古曰：｢夷謂誅滅之.｣

衡山王賜, 后乘舒生子三人, 長男爽爲太子, 次女無采, 少男孝. 姬徐來生子男女四人, 美人厥姬生子二人. 淮南、衡山相責望禮節, 間不相能[一]. 衡山王聞淮南王作爲畔逆具, 亦心結賓客以應之, 恐爲所并.

[一]師古曰：｢兄弟相責故有嫌.｣

元光六年入朝, 謁者衛慶有方術, 欲上書事天子, 王怒, 故劾慶死罪, 強榜服之[一]. 內史以爲非是, 卻其獄[二]. 王使人上書告內史, 內史治, 言王不直[三]. 又數侵奪人田, 壞人冢以爲田. 有司請逮治衡山王, 上不許, 爲置吏二百石以上[四]. 衡山王以此恚, 與奚慈、張廣昌謀, 求能爲兵法候星氣者, 日夜縱臾王謀反事[五].

[一]師古曰：｢榜, 擊也. 擊笞之, 令其自服死罪也. 榜音彭.｣

[二]師古曰：｢卻, 退也.｣

[三]師古曰：｢內史被治而具言王之意狀.｣

[四]如淳曰：｢漢儀注吏四百石已下自除國中. 今以王之惡, 天子皆爲置.｣

[五]如淳曰：｢臾讀曰勇. 縱臾, 猶言勉強也.｣ 師古曰：｢縱音子勇反. 縱臾謂獎勸也.｣

后乘舒死, 立徐來爲后, 厥姬俱幸. 兩人相妒, 厥姬乃惡徐來於太子[一], 曰｢徐來使婢蠱殺太子母.｣ 太子心怨徐來. 徐來兄至衡山, 太子與飲, 以刃刑傷之. 后以此怨太子, 數惡之於王. 女弟無采嫁, 棄歸[二], 與客姦. 太子數以數讓之[三], 無采怒, 不與太子通. 后聞之, 即善遇無采及孝. 孝少失母, 附后, 后以計愛之[四], 與共毀太子, 王以故數繫笞太子. 元朔四年中, 人有賊傷后假母者[五], 王疑太子使人傷之, 笞太子. 後王病, 太子時稱病不侍. 孝、無采惡太子：｢實不病, 自言, 有喜色.｣ 王於是大怒, 欲廢太子而立弟孝. 后知王決廢太子, 又欲并廢孝. 后有侍者善舞, 王幸之, 后欲令與孝亂以污之, 欲并廢二子而以己子廣代之. 太子知之, 念后數惡己無已時[六], 欲與亂以止其口. 后飲太子, 太子前爲壽, 因據后股求與臥. 后怒, 以告王. 王乃召, 欲縛笞之. 太子知王常欲廢己而立孝, 乃謂王曰：｢孝與王御者姦, 無采與奴姦, 王強食, 請上書.｣ 即背王去. 王使人止之, 莫能禁, 王乃自追捕太子. 太子妄惡言, 王械繫宮中.

[一]師古曰：｢惡謂讒毀之也. 下皆類此.｣

[二]師古曰：｢爲夫所棄而歸也.｣

[三]師古曰：｢上數音所角反, 下數音所具反.｣

[四]師古曰：｢非心實慈念, 但以事計須撫之.｣

[五]師古曰：｢繼母也. 一曰父之旁妻.｣

[六]師古曰：｢已, 止也, 數見讒譖無休止.｣

孝日益以親幸. 王奇孝材能, 乃佩之王印, 號曰將軍, (今)[令]居外家, 多給金錢, 招致賓客. 賓客來者, 微知淮南、衡山有逆計, 皆將養勸之[一]. 王乃使孝客江都人枚赫、陳喜作輣車鍛矢, 刻天子璽, 將、相、軍吏印. 王日夜求壯士如周丘等[二], 數稱引吳楚反時計畫約束. 衡山王非敢效淮南王求即天子位, 畏淮南起并其國, 以爲淮南已西, 發兵定江淮間而有之, 望如是.

[一]師古曰：｢將讀曰獎.｣

[二]師古曰：｢下邳人, 吳王反時請得漢節下下邳者.｣

元朔五年秋, 當朝, 六年, 過淮南. 淮南王乃昆弟語[一], 除前隙, 約束反具[二]. 衡山王即上書謝病, 上賜不朝. 乃使人上書請廢太子爽, 立孝爲太子. 爽聞, 即使所善白嬴之長安上書, 言衡山王與子謀逆, 言孝作兵車鍛矢, 與王御者姦. 至長安未及上書, 即吏捕嬴, 以淮南事繫[三]. 王聞之, 恐其言國陰事, 即上書告太子, 以爲不道. 事下沛郡治. 元狩元年冬, 有司求捕與淮南王謀反者, 得陳喜於孝家. 吏劾孝首匿喜[四]. 孝以爲陳喜雅數與王計反[五], 恐其發之, 聞律先自告除其罪, 又疑太子使白嬴上書發其事, 即先自告所與謀反者枚赫、陳喜等. 廷尉治, 事驗, 請逮捕衡山王治. 上曰：｢勿捕.｣ 遣中尉安、大行息即問王[六], 王具以情實對. 吏皆圍王宮守之. 中尉、大行還, 以聞. 公卿請遣宗正、大行與沛郡雜治王. 王聞, 即自殺. 孝先自告反, 告除其罪[七]. 孝坐與王御婢姦, 及后徐來坐蠱前后乘舒, 及太子爽坐告王父不孝, 皆棄市. 諸坐與王謀反者皆誅. 國除爲郡.

[一]師古曰：｢爲相親愛之言.｣

[二]師古曰：｢(芺)[共]契約爲反具.｣

[三]師古曰：｢漢有司捕繫之.｣

[四]師古曰：｢爲頭首而藏匿之.｣

[五]師古曰：｢數音所角反.｣

[六]師古曰：｢就問之.｣

[七]師古曰：｢先告有反謀, 又告人與己反, 而自得除反罪.｣

濟北貞王勃者, 景帝四年徙. 徙二年, 因前王衡山, 凡十四年薨. 子式王胡嗣, 五十四年薨. 子寬嗣. 十二年, 寬坐與父式王后光、姬孝兒姦, 誖人倫[一], 又祠祭祝詛上, 有司請誅. 上遣大鴻臚利召王, 王以刃自剄死. 國除爲北安縣, 屬泰山郡.

[一]師古曰：｢誖, 亂也, 音布內反.｣

贊曰：詩云｢戎狄是膺, 荊舒是懲｣[一], 信哉是言也！淮南、衡山親爲骨肉, 疆土千里, 列在諸侯, 不務遵蕃臣職, 以丞輔天子, 而剸懷邪辟之計[二], 謀爲畔逆, 仍父子再亡國[三], 各不終其身. 此非獨王也, 亦其俗薄, 臣下漸靡使然[四]. 夫荊楚剽輕, 好作亂, 乃自古記之矣[五].

[一]師古曰：｢此魯頌閟宮之章也. 膺, 當也, 懲, 艾也. 荊, 楚也. 舒, 群舒也. 言北有戎狄, 南有荊舒, 土俗彊獷, 好爲寇亂, 常須以兵膺當而懲艾也.｣

[二]師古曰：｢剸與專同, 音之兗反.｣

[三]師古曰：｢仍, 頻也.｣

[四]師古曰：｢靡謂相隨從.｣

[五]師古曰：｢剽音匹妙反.｣

校勘記

二一三八頁　五行　野戰(次)[攻]城. 錢大昭說｢次｣ 當作｢攻｣. 按景祐、殿、局本都作｢攻｣.

二一三八頁一０行　觸情妄行, 不(詳)[祥]. 景祐、殿本都作｢祥｣.

二一三九頁　八行　諸從蠻夷來歸誼及以亡名數自(古)[占]者, 景祐、殿、局本都｢占｣. 此誤.

二一四四頁一四行　吳使者至淮南, (淮南)王欲發兵應之. 錢大昭說｢淮南｣ 二字閩本不重. 按景祐、殿本都不重.

二一四五頁　五行　此蟲達之子耳, 名(揵)[捷]. 景祐本作｢捷｣, 與功臣表同.

二一五五頁一０行　號曰將軍, (今)[令]居外家, 景祐、殿、局本都作｢令｣.

二一五六頁一二行　(芺)[共]契約爲反具. 景祐、殿、局本都作｢共｣. 王先謙說作｢共｣是.

漢書卷四十五 蒯伍江息夫傳第十五

蒯通, 范陽人也[一], 本與武帝同諱[二]. 楚漢初起, 武臣略定趙地, 號武信君. 通說范陽令徐公曰：｢臣, 范陽百姓蒯通也, 竊閔公之將死, 故弔之. 雖然, 賀公得通而生也.｣ 徐公再拜曰：｢何以弔之?｣ 通曰：｢足下爲令十餘年矣, 殺人之父, 孤人之子, 斷人之足, 黥人之首, 甚眾. 慈父孝子所以不敢事刃於公之腹者, 畏秦法也[三]. 今天下大亂, 秦政不施[四], 然則慈父孝子將爭接刃於公之腹, 以復其怨而成其(功)名[五]. 此通之所以弔者也.｣ 曰：｢何以賀得子而生也?｣ 曰：｢趙武信君不知通不肖, 使人候問其死生, 通且見武信君而說之[六], 曰：□必將戰勝而後略地, 攻得而後下城, 臣竊以爲殆矣[七]. 用臣之計, 毋戰而略地, 不攻而下城, 傳檄而千里定, 可乎?□ 彼將曰：□何謂也?□[八]臣因對曰：□范陽令宜整頓其士卒以守戰者也, 怯而畏死, 貪而好富貴, 故欲以其城先下君. 先下君而君不利[之], 則邊地之城皆將相告曰｢范陽令先降而身死｣, 必將嬰城固守[九], 皆爲金城湯池, 不可攻也[一０]. 爲君計者, 莫若以黃屋朱輪迎范陽令, 使馳騖於燕趙之郊[二], 則邊城皆將相告曰｢范陽令先下而身富貴｣, 必相率而降, 猶如阪上走丸也[一二]. 此臣所謂傳檄而千里定者也.□ ｣ 徐公再拜, 具車馬遣通. 通遂以此說武臣. 武臣以車百乘, 騎二百, 侯印迎徐公. 燕趙聞之, 降者三十餘城, 如通策焉.

[一]師古曰：｢涿郡之縣也, 舊屬燕. 通本燕人, 後游於齊, 故高祖云齊辯士蒯通.｣

[二]師古曰：｢本名爲徹, 其後史家追書爲通.｣

[三]李奇曰：｢東方人以物臿地中爲事.｣ 師古曰：｢事音側吏反. 字本作倳, 周官考工記又作菑, 音皆同耳.｣

[四]師古曰：｢施, 設也, 立也.｣

[五]師古曰：｢復猶報也, 音扶目反.｣

[六]師古曰：｢今將欲見之.｣

[七]師古曰：｢殆, 危也.｣

[八]師古曰：｢彼謂武信君也.｣

[九]孟康曰：｢嬰, 以城自繞.｣

[一０]師古曰：｢金以喻堅, 湯喻沸熱不可近.｣

[一一]師古曰：｢令眾皆見.｣

[一二]師古曰：｢言乘勢便易.｣

後漢將韓信虜魏王, 破趙、代, 降燕, 定三國, 引兵將東擊齊. 未度平原, 聞漢王使酈食其說下齊, 信欲止. 通說信曰：｢將軍受詔擊齊, 而漢獨發間使下齊, 寧有詔止將軍乎? [一]何以得無行！且酈生一士, 伏軾掉三寸舌, 下齊七十餘城[二], 將軍將數萬之眾, 乃下趙五十餘城. 爲將數歲, 反不如一豎儒之功乎！｣ 於是信然之, 從其計, 遂度河. 齊巳聽酈生, 即留之縱酒, 罷備漢守禦. 信因襲歷下軍, 遂至臨菑. 齊王以酈生爲欺己而亨之, 因敗走. 信遂定齊地, 自立爲齊假王. 漢方困於滎陽, 遣張良即立信爲齊王, 以安固之. 項王亦遣武涉說信, 欲與連和.

[一]師古曰：｢間使, 謂使人伺間隙而單行.｣

[二]師古曰：｢掉, 搖也, 音徒釣反.｣

蒯通知天下權在信, 欲說信令背漢, 乃先微感信曰：｢僕嘗受相人之術, 相君之面, 不過封侯, 又危而不安；相君之背, 貴而不可言.｣[一]信曰：｢何謂也?｣ 通因請間[二], 曰：｢天下初作難也, 俊雄豪桀建號壹呼[三], 天下之士雲合霧集, 魚鱗雜襲[四], 飄至風起[五]. 當此之時, 憂在亡秦而已[六]. 今劉、項分爭, 使人肝腦塗地, 流離中野, 不可勝數. 漢王將數十萬眾, 距鞏、雒, 岨山河, 一日數戰, 無尺寸之功, 折北不救[七], 敗滎陽, 傷成皋[八], 還走宛、葉之間, 此所謂智勇俱困者也. 楚人起彭城, 轉鬥逐北, 至滎陽, 乘利席勝, 威震天下[九], 然兵困於京、索之間[一０], 迫西山而不能進, 三年於此矣[一一]. 銳氣挫於嶮塞, □食盡於內藏, 百姓罷極, 無所歸命[一二]. 以臣料之[一三], 非天下賢聖, 其勢固不能息天下之禍. 當今之時, 兩主縣命足下. 足下爲漢則漢勝, 與楚則楚勝. 臣願披心腹, 墮肝膽[一四], 效愚忠, 恐足下不能用也. 方今爲足下計, 莫若兩利而俱存之, 參分天下, 鼎足而立, 其勢莫敢先動. 夫以足下之賢聖, 有甲兵之眾, 據彊齊, 從燕、趙, 出空虛之地以制其後, 因民之欲, 西鄉爲百姓請命[一五], 天下孰敢不聽！足下按齊國之故, 有淮泗之地, 懷諸侯以德, 深拱揖讓[一六], 則天下君王相率而朝齊矣. 蓋聞□天與弗取, 反受其咎；時至弗行, 反受其殃.□ 願足下孰圖之.｣

[一]張晏曰：｢言背者, 云背畔則大貴.｣

[二]師古曰：｢不欲顯言, 故請間隙而私說.｣

[三]師古曰：｢建號者, 自立爲侯王. 呼音火故反.｣

[四]師古曰：｢雜襲猶雜沓, 言相雜而累積.｣

[五]師古曰：｢飄讀曰焱, 謂疾風, 音必遙反.｣

[六]師古曰：｢志滅秦, 所憂者唯此.｣

[七]師古曰：｢折, 挫也. 北, 奔也. 不救, 謂無援助也.｣

[八]張晏曰：｢於成皋戰傷胸也.｣

[九]師古曰：｢席, 因也, 若人之在席上.｣

[一０]師古曰：｢索音山客反.｣

[一一]師古曰：｢至今已三年.｣

[一二]師古曰：｢罷讀曰疲.｣

[一三]師古曰：｢料, 量也.｣

[一四]師古曰：｢墮, 毀也, 音火規反.｣

[一五]師古曰：｢鄉讀曰嚮. 齊國在東, 故曰西嚮. 止楚漢之戰鬥, 士卒不死亡, 故云請命.｣

[一六]師古曰：｢深拱猶高拱.｣

信曰：｢漢遇我厚, 吾豈可見利而背恩乎！｣ 通曰：｢始常山王、成安君故相與爲刎頸之交, 及爭張黶、陳釋之事[一], 常山王奉頭鼠竄, 以歸漢王[二]. 借兵東下, 戰於鄗北, 成安君死於泜水之南[三], 頭足異處. 此二人相與, 天下之至驩也, 而卒相滅亡者, 何也? 患生於多欲而人心難測也. 今足下行忠信以交於漢王, 必不能固於二君之相與也, 而事多大於張黶、陳釋之事者, 故臣以爲足下必漢王之不危足下, 過矣[四]. 大夫種存亡越, 伯句踐[五], 立功名而身死. 語曰：□野禽殫, 走犬亨[六]；敵國破, 謀臣亡.□ 故以交友言之, 則不過張王與成安君；以忠臣言之, 則不過大夫種. 此二者, 宜足以觀矣. 願足下深慮之. 且臣聞之, 勇略震主者身危, 功蓋天下者不賞. 足下涉西河, 虜魏王, 禽夏說[七], 下井陘, 誅成安君之罪, 以令於趙, 脅燕定齊, 南摧楚人之兵數十萬眾, 遂斬龍且, 西鄉以報[八], 此所謂功無二於天下, 略不世出者也[九]. 今足下挾不賞之功, 戴震主之威, 歸楚, 楚人不信；歸漢, 漢人震恐. 足下欲持是安歸乎? [一０]夫勢在人臣之位, 而有高天下之名, 切爲足下危之.｣ 信曰：｢生且休矣, 吾將念之.｣[一一]

[一]師古曰：｢黶音一點反.｣

[二]師古曰：｢言其迫窘逃亡, 如鼠之藏竄.｣

[三]師古曰：｢鄗音呼各反. 泜音祗, 又音丁計反.｣

[四]師古曰：｢過猶誤也.｣

[五]師古曰：｢令句踐致霸功也. 伯讀曰霸.｣

[六]師古曰：｢殫, 盡也, 音單.｣

[七]師古曰：｢說讀曰悅.｣

[八]師古曰：｢且音子餘反. 鄉讀曰嚮.｣

[九]師古曰：｢言其計略奇異, 世所希有.｣

[一０]師古曰：｢安, 焉也. 此下亦同.｣

[一一]師古曰：｢念猶思也.｣

數日, 通復說曰：｢聽者, 事之候也[一]；計者, 存亡之機也. 夫隨廝養之役者, 失萬乘之權；守儋石之祿者, 闕卿相之位[二]. 計誠知之, 而決弗敢行者, 百事之禍也. 故猛虎之猶與, 不如蜂蠆之致蠚[三]；孟賁之狐疑, 不如童子之必至[四]. 此言貴能行之也. 夫功者難成而易敗, 時者難值而易失. □時乎時, 不再來[五].□ 願足下無疑臣之計.｣ 信猶與不忍背漢, 又自以功多, 漢不奪我齊, 遂謝通[六]. 通說不聽, 惶恐, 乃陽狂爲巫.

[一]師古曰：｢謂能聽善謀也.｣

[二]應劭曰：｢齊人名小甖爲儋, 受二斛.｣ 晉灼曰：｢石, 斗石也.｣ 師古曰：｢儋音都濫反. 或曰, 儋者, 一人之所負擔也.｣

[三]師古曰：｢與讀曰預. 蠆, 蝎也. 蠚, 毒也. 蠆音丑界反. 蠚音呼各反.｣

[四]師古曰：｢孟賁, 古之勇力士. 賁音奔.｣

[五]師古曰：｢此古語, 歎時之不可失.｣

[六]師古曰：｢告令罷去.｣

天下既定, 後信以罪廢爲淮陰侯, 謀反被誅, 臨死歎曰：｢悔不用蒯通之言, 死於女子之手！｣ 高帝曰：｢是齊辯士蒯通.｣ 乃詔齊召蒯通. 通至, 上欲亨之, 曰：｢若教韓信反, 何也?｣[一]通曰：｢狗各吠非其主. 當彼時, 臣獨知齊王韓信, 非知陛下也. 且秦失其鹿[二], 天下共逐之, 高材者先得. 天下匈匈, 爭欲爲陛下所爲, 顧力不能[三], 可殫誅邪！｣[四]上乃赦之.

[一]師古曰：｢若, 汝也.｣

[二]張晏曰：｢以鹿喻帝位.｣

[三]師古曰：｢顧, 念也.｣

[四]師古曰：｢殫, 盡也.｣

至齊悼惠王時, 曹參爲相, 禮下賢人, 請通爲客.

初, 齊王田榮怨項羽, 謀舉兵畔之, 劫齊士, 不與者死[一]. 齊處士東郭先生、梁石君在劫中, 強從. 及田榮敗, 二人醜之[二], 相與入深山隱居. 客謂通曰：｢先生之於曹相國, 拾遺舉過, 顯賢進能, 齊國莫若先生者. 先生知梁石君、東郭先生世俗所不及, 何不進之於相國乎?｣ 通曰：｢諾. 臣之里婦, 與里之諸母相善也. 里婦夜亡肉, 姑以爲盜, 怒而逐之. 婦晨去, 過所善諸母, 語以事而謝之[三]. 里母曰：□女安行[四], 我今令而家追女矣.□[五]即束縕請火於亡肉家[六], 曰：□昨暮夜, 犬得肉, 爭鬥相殺, 請火治之.□[七]亡肉家遽追呼其婦[八]. 故里母非談說之士也, 束縕乞火非還婦之道也, 然物有相感, 事有適可. 臣請乞火於曹相國.｣ 乃見相國曰：｢婦人有夫死三日而嫁者, 有幽居守寡不出門者, 足下即欲求婦, 何取?｣ 曰：｢取不嫁者.｣ 通曰：｢然則求臣亦猶是也, 彼東郭先生、梁石君, 齊之俊士也, 隱居不嫁, 未嘗卑節下意以求仕也. 願足下使人禮之.｣ 曹相國曰：｢敬受命.｣ 皆以爲上賓.

[一]師古曰：｢劫而取之, 不從則殺也.｣

[二]師古曰：｢自恥從亂, 以爲醜惡也.｣

[三]師古曰：｢謝謂告辭也.｣

[四]師古曰：｢安, 徐也.｣

[五]師古曰：｢而, 亦汝.｣

[六]師古曰：｢縕, 亂麻, 音於粉反.｣

[七]師古曰：｢治謂燖治死犬. 燖音似廉反.｣

[八]師古曰：｢遽, 速也.｣

通論戰國時說士權變, 亦自序其說, 凡八十一首, 號曰雋永[一].

[一]師古曰：｢雋音字兗反. 雋, 肥肉也. 永, 長也. 言其所論甘美, 而義深長也.｣

初, 通善齊人安其生, 安其生嘗干項羽, 羽不能用其策. 而項羽欲封此兩人, 兩人卒不肯受.

伍被, 楚人也[一]. 或言其先伍子胥後也. 被以材能稱, 爲淮南中郎. 是時淮南王安好術學, 折節下士, 招致英雋以百數, 被爲冠首[二].

[一]師古曰：｢被音皮義反.｣

[二]師古曰：｢最居其上也.｣

久之, 淮南王陰有邪謀, 被數微諫[一]. 後王坐東宮, 召被欲與計事, 呼之曰：｢將軍上.｣ 被曰：｢王安得亡國之言乎? 昔子胥諫吳王, 吳王不用, 乃曰□臣今見麋鹿游姑蘇之臺也.□[二]今臣亦將見宮中生荊棘, 露霑衣也.｣ 於是王怒, 繫被父母, 囚之三月.

[一]師古曰：｢私諫之.｣

[二]張晏曰：｢吳臺名也.｣ 師古曰：｢吳地記云因山爲名, 西南去國三十五里.｣

王復召被曰：｢將軍許寡人乎?｣ (對)[被]曰：｢不, 臣將爲大王畫計耳. 臣聞聰者聽於無聲, 明者見於未形[一], 故聖人萬舉而萬全. 文王壹動而功顯萬世, 列爲三王, 所謂因天心以動作者也.｣ 王曰：｢方今漢庭治乎? 亂乎?｣ 被曰：｢天下治.｣ 王不說[二]曰：｢公何以言治也?｣ 被對曰：｢被竊觀朝廷, 君臣父子夫婦長幼之序皆得其理, 上之舉錯遵古之道[三], 風俗紀綱未有所缺. 重裝富賈周流天下, 道無不通, 交易之道行. 南越賓服, 羌、僰貢獻, 東甌入朝[四], 廣長榆[五], 開朔方, 匈奴折傷. 雖未及古太平時, 然猶爲治.｣ 王怒, 被謝死罪.

[一]師古曰：｢言智慮通達, 事未形兆, 皆預見之.｣

[二]師古曰：｢說讀曰悅.｣

[三]師古曰：｢錯音千故反.｣

[四]師古曰：｢僰, 西南夷也, 音蒲北反.｣

[五]如淳曰：｢廣謂斥大之也. 長榆, 塞名, 王恢所謂樹榆以爲塞者也.｣ 師古曰：｢長榆在朔方, 即衛青傳所云榆谿舊塞是也. 或謂之榆中.｣

王又曰：｢山東即有變, 漢必使大將軍將而制山東, 公以爲大將軍何如人也?｣ 被曰：｢臣所善黃義, 從大將軍擊匈奴, 言大將軍遇士大夫以禮, 與士卒有恩, 眾皆樂爲用. 騎上下山如飛, 材力絕人如此, 數將習兵, 未易當也. 及謁者曹梁使長安來, 言大將軍號令明, 當敵勇, 常爲士卒先；須士卒休, 乃舍；穿井得水, 乃敢飲；軍罷, 士卒已踰河, 乃度. 皇太后所賜金錢, 盡以賞賜. 雖古名將不過也.｣ 王曰：｢夫蓼太子[一]知略不世出, 非常人也, 以爲漢廷公卿列侯皆如沐猴而冠耳.｣ 被曰：｢獨先刺大將軍, 乃可舉事.｣

[一]服虔曰：｢淮南太子也.｣ 文穎曰：｢食采於此, 或言外家姓也.｣ 師古曰：｢蓼自地名, 而王之太子豈以食地爲號? 文言外家姓, 近爲得之, 亦猶漢之栗太子也.｣

王復問被曰：｢公以爲吳舉兵非邪?｣ 被曰：｢非也. 夫吳王賜號爲劉氏祭酒[一], 受几杖而不朝, 王四郡之眾, 地方數千里, 采山銅以爲錢, 煮海水以爲鹽, 伐江陵之木以爲船, 國富民眾, 行珍寶, 賂諸侯, 與七國合從, 舉兵而西, 破大梁, 敗狐父[二], 奔走而還, 爲越所禽, 死於丹徒[三], 頭足異處, 身滅祀絕, 爲天下戮[四]. 夫以吳眾不能成功者, 何也? 誠逆天違眾而不見時也.｣ 王曰：｢男子之所死者, 一言耳[五]. 且吳何知反? 漢將一日過成皋者四十餘人[六]. 今我令緩先要成皋之口[七], 周被下潁川兵塞轘轅、伊闕之道, 陳定發南陽兵守武關. 河南太守獨有雒陽耳[八], 何足憂? 然此北尚有臨晉關、河東、上黨與河內、趙國界者通谷數行[九]. 人言□絕成皋之道, 天下不通□ . 據三川之險, 招天下之兵, 公以爲何如?｣ 被曰：｢臣見其禍, 未見其福也.｣

[一]應劭曰：｢禮, 飲酒必祭, 示有先也, 故稱祭酒, 尊之也.｣ 如淳曰：｢祭祠時唯尊長者以酒沃酹.｣ 師古曰：｢如說是也.｣

[二]師古曰：｢在梁、碭之間也. 父音甫.｣

[三]師古曰：｢即今潤州丹徒縣也.｣

[四]師古曰：｢天下之人皆共戮之. 一曰天下之大戮也.｣

[五]張晏曰：｢不成即死, 一言耳.｣ 臣瓚曰：｢或有一言, 云以死報也.｣ 師古曰：｢二說死, 並非也. 言男子感氣, 相許一言, 不顧其死. 或曰, 一言之恨, 不顧危亡, 以此致死也.｣

[六]師古曰：｢言不知塞成皋口, 而令漢將得出之, 是不知反計也.｣

[七]韋昭曰：｢淮南臣名也.｣ 師古曰：｢緩者, 名也, 不言其姓. 今流俗書本於緩上妄加樓字, 非也.｣

[八]師古曰：｢如此計, 則漢河南郡唯有雒陽在耳, 餘皆不屬.｣

[九]如淳曰：｢言此北尚嶮阻, 其谿谷可得通行者有數處.｣

後漢逮淮南王孫建, 繫治之. 王恐陰事泄, 謂被曰：｢事至, 吾欲遂發. 天下勞苦有間矣[一], 諸侯頗有失行, 皆自疑, 我舉兵西鄉, 必有應者[二]；無應, 即還略衡山. 勢不得不發.｣ 被曰：｢略衡山以擊(盧)[廬]江, 有尋陽之船, 守下雉之城[三], 結九江之浦, 絕豫章之口, 強弩臨江而守, 以禁南郡之下, 東保會稽, 南通勁越, 屈強江淮間[四], 可以延歲月之壽耳, 未見其福也.｣ 王曰：｢左吳、趙賢、朱驕如皆以爲什八九成[五], 公獨以爲無福, 何?｣ 被曰：｢大王之群臣近幸素能使眾者, 皆前繫詔獄, 餘無可用者.｣ 王曰：｢陳勝、吳廣無立錐之地, 百人之聚, 起於大澤, 奮臂大呼, 天下嚮應[六], 西至於戲而兵百二十萬. 今吾國雖小, 勝兵可得二十萬, 公何以言有禍無福?｣ 被曰：｢臣不敢避子胥之誅, 願大王無爲吳王之聽. 往者秦爲無道, 殘賊天下, 殺術士, 燔詩書, 滅聖跡, 棄禮義, 任刑法, 轉海濱之粟, 致于西河[七]. 當是之時, 男子疾耕不足於糧餽[八], 女子紡績不足於蓋形. 遣蒙恬築長城, 東西數千里. 暴兵露師, 常數十萬, 死者不可勝數, 僵尸滿野, 流血千里. 於是百姓力屈[九], 欲爲亂者十室而五. 又使徐福入海求仙藥, 多齎珍寶, 童男女三千人, 五種百工而行[一０]. 徐福得平原大澤, 止王不來. 於是百姓悲痛愁思, 欲爲亂者十室而六. 又使尉佗踰五嶺, 攻百越[一一], 尉佗知中國勞極, 止王南越[一二]. 行者不還, 往者莫返, 於是百姓離心瓦解, 欲爲亂者十室而七. 興萬乘之駕, 作阿房之宮, 收太半之賦, 發閭左之戍[一三]. 父不寧子, 兄不安弟[一四], 政苛刑慘, 民皆引領而望, 傾耳而聽, 悲號仰天, 叩心怨上[一五], 欲爲亂者, 十室而八. 客謂高皇帝曰：□時可矣.□ 高帝曰：□待之, 聖人當起東南.□ 間不一歲, 陳、吳大呼[一六], 劉、項並和, 天下嚮應[一七], 所謂蹈瑕釁, 因秦之亡時而動, 百姓願之, 若枯旱之望雨, 故起於行陳之中, 以成帝王之功. 今大王見高祖得天下之易也, 獨不觀近世之吳楚乎！當今陛下臨制天下, 壹齊海內, 氾愛蒸庶[一八], 布德施惠. 口雖未言, 聲疾雷震；令雖未出, 化馳如神. 心有所懷, 威動千里；下之應上, 猶景嚮也[一九]. 而大將軍材能非直章邯、楊熊也. 王以陳勝、吳廣論之, 被以爲過矣[二０]. 且大王之兵眾不能什分吳楚之一, 天下安寧又萬倍於秦時. 願王用臣之計. 臣聞箕子過故國而悲, 作麥秀之歌[二一], 痛紂之不用王子比干之言也. 故孟子曰, 紂貴爲天子, 死曾不如匹夫. 是紂先自絕久矣, 非死之日天去之也. 今臣亦竊悲大王棄千乘之君, 將賜絕命之書, 爲群臣先[二二], 身死于東宮也.｣[二三]被因流涕而起.

[一]如淳曰：｢言天下勞苦, 人心有間隙, 易動亂.｣ 師古曰：｢此說非也. 有間, 猶言中間已有也. 故謂此者乃爲間也.｣

[二]師古曰：｢鄉讀曰嚮.｣

[三]孟康曰：｢下雉, 江夏縣名.｣ 師古曰：｢雉音羊氏反.｣

[四]師古曰：｢屈音具勿反.｣

[五]師古曰：｢吳、賢、驕如, 王之三臣也.｣

[六]師古曰：｢呼音火故反. 嚮讀曰響.｣

[七]師古曰：｢瀕, 涯也. 海濱謂緣海涯之地. 瀕音頻, 又音賓.｣

[八]師古曰：｢餽亦饋字也.｣

[九]師古曰：｢屈, 盡也, 音其勿反.｣

[一０]師古曰：｢五種, 五穀之種也.｣

[一一]師古曰：｢五嶺解在張耳傳.｣

[一二]師古曰：｢南越傳云南海尉任囂謂趙佗曰□聞陳勝等作亂, 豪桀叛秦相立□, 即被佗書行南海尉事. 囂死後, 佗始自爲王. 今此乃言尉佗先王, 陳勝乃反, 此蓋伍被一時對辭, 不究其實也.｣

[一三]師古曰：｢閭左解在食貨志.｣

[一四]師古曰：｢言不能相保.｣

[一五]師古曰：｢叩, 擊也.｣

[一六]師古曰：｢中間不經一歲也. 呼音火故反.｣

[一七]師古曰：｢和音胡(計)[臥]反. 嚮讀曰響.｣

[一八]師古曰：｢氾, 普也. 蒸亦眾也. 氾音敷劍反.｣

[一九]師古曰：｢言如影之隨形, 響之應聲. 嚮讀曰響.｣

[二０]師古曰：｢過, 誤也.｣

[二一]張晏曰：｢箕子將朝周, 過殷故都, 見麥及禾黍, 心悲, 乃作歌曰：□麥秀之漸漸兮, 黍苗之繩繩兮, 彼狡童兮, 不與我好兮.□ 狡童謂紂也.｣

[二二]師古曰：｢在群臣先死.｣

[二三]如淳曰：｢王時所居也.｣

後王復召問被：｢苟如公言, 不可以徼幸邪?｣[一]被曰：｢必不得已, 被有愚計.｣ 王曰：｢柰何?｣ 被曰：｢當今諸侯無異心, 百姓無怨氣. 朔方之郡土地廣美, 民徙者不足以實其地. 可爲丞相、御史請書[二], 徙郡國豪桀及耐罪以上, 以赦令除, 家產五十萬以上者, 皆徙其家屬朔方之郡[三], 益發甲卒, 急其會日[四]. 又偽爲左右都司空上林中都官詔獄書[五], 逮諸侯太子及幸臣[六]. 如此, 則民怨, 諸侯懼, 即使辯士隨而說之, 黨可以徼幸[七].｣ 王曰：｢此可也. 雖然, 吾以不至若此, 專發而已.｣[八]後事發覺, 被詣吏自告與淮南王謀反(縱)[蹤]跡如此. 天子以伍被雅辭多引漢美, 欲勿誅. 張湯進曰：｢被首爲王畫反計, 罪無赦.｣ 遂誅被.

[一]師古曰：｢徼, 要也. 幸, 非望之福也.｣

[二]師古曰：｢謂詐爲此文書, 令徙人也.｣

[三]師古曰：｢以赦令除, 謂遇赦免罪者.｣

[四]師古曰：｢促其期日.｣

[五]晉灼曰：｢百官表宗正有左右都司空, 上林有水司空；皆主囚徒官也.｣ 師古曰：｢中都官, 京師諸官府.｣

[六]師古曰：｢追對獄.｣

[七]師古曰：｢黨讀曰儻.｣

[八]師古曰：｢言不須爲此詐, 直自發兵而已.｣

江充字次倩, 趙國邯鄲人也[一]. 充本名齊, 有女弟善鼓琴歌舞, 嫁之趙太子丹. 齊得幸於敬肅王, 爲上客.

[一]師古曰：｢倩音千見反.｣

久之, 太子疑齊以己陰私告王, 與齊忤[一], 使吏逐捕齊, 不得, 收繫其父兄, 按驗, 皆棄市. 齊遂絕跡亡, 西入關, 更名充. 詣闕告太子丹與同產姊及王後宮姦亂, 交通郡國豪猾, 攻剽爲姦[二], 吏不能禁. 書奏, 天子怒, 遣使者詔郡發吏卒圍趙王宮, 收捕太子丹, 移繫魏郡詔獄, 與廷尉雜治, 法至死.

[一]師古曰：｢言相乖.｣

[二]師古曰：｢剽, 劫也, 音頻妙反.｣

趙王彭祖, 帝異母兄也, 上書訟太子罪, 言｢充逋逃小臣, 苟爲姦訛, 激怒聖朝[一], 欲取必於萬乘以復私怨[二]. 後雖亨醢, 計猶不悔. 臣願選從趙國勇敢士[三], 從軍擊匈奴, 極盡死力, 以贖丹罪.｣ 上不許, 竟敗趙太子[四].

[一]師古曰：｢訛, 古訛字也.｣

[二]師古曰：｢取必, 謂必取勝也. 復, 報也, 音扶目反.｣

[三]師古曰：｢選取勇敢之士(已)[以]自隨.｣

[四]張晏曰：｢雖遇赦, 終見廢也.｣

初, 充召見犬臺宮[一], 自請願以所常被服冠見上[二]. 上許之. 充衣紗縠襌衣[三], 曲裾後垂交輸[四], 冠襌纚步搖冠, 飛翮之纓[五]. 充爲人魁岸, 容貌甚壯[六]. 帝望見而異之, 謂左右曰：｢燕趙固多奇士.｣ 既至前, 問以當世政事, 上說之.

[一]晉灼曰：｢黃圖上林有犬臺宮, 外有走狗觀也.｣ 師古曰：｢今書本犬臺有作太壹字者, 誤也. 漢無太壹宮也.｣

[二]師古曰：｢被音皮義反.｣

[三]師古曰：｢紗縠, 紡絲而織之也. 輕者爲紗, 縐者爲縠. 襌衣, 制若今之朝服中襌也. 漢官儀曰武賁中郎將衣紗縠襌衣. 襌音單, 字從衣. 次下亦同.｣

[四]張晏曰：｢曲裾者, 如婦人衣也.｣ 如淳曰：｢交輸, 割正幅, 使一頭狹若燕尾, 垂之兩旁, 見於後, 是禮深衣□(績)[續]衽鉤邊□ . 賈逵謂之□衣圭□ .｣ 蘇林曰：｢交輸, 如今新婦袍上挂全幅繒角割, 名曰交輸裁也.｣ 師古曰：｢如、蘇二說皆是也.｣

[五]服虔曰：｢冠襌纚, 故行步則搖, 以鳥羽作纓也.｣ 蘇林曰：｢析翠鳥羽以作蕤也.｣ 臣瓚曰：｢飛翮之纓, 謂如蟬翼者也.｣ 師古曰：｢服說是也. 纚, 織絲爲之, 即今方目紗是也. 纚音山爾反. 搖音(戈)[弋]招反.｣

[六]師古曰：｢魁, 大也. 岸者, 有廉棱如崖岸之形.｣

充因自請, 願使匈奴. 詔問其狀, 充對曰：｢因變制宜, 以敵爲師, 事不可豫圖.｣ 上以充爲謁者, 使匈奴還, 拜爲直指繡衣使者, 督三輔盜賊, 禁察踰侈. 貴戚近臣多奢僭, 充皆舉劾, 奏請沒入車馬, 令身待北軍擊匈奴[一]. 奏可. 充即移書光祿勳中黃門, 逮名近臣侍中諸當詣北軍者, 移劾門衛, 禁止無令得出入宮殿. 於是貴戚子弟惶恐, 皆見上叩頭求哀, 願得入錢贖罪. 上許之, 令各以秩次輸錢北軍, 凡數千萬. 上以充忠直, 奉法不阿, 所言中意[二].

[一]文穎曰：｢令貴戚身待於北軍也.｣

[二]師古曰：｢中, 當也.｣

充出, 逢館陶長公主行馳道中[一]. 充呵問之, 公主曰：｢有太后詔.｣ 充曰：｢獨公主得行, 車騎皆不得.｣[二]盡劾沒入官[三].

[一]師古曰：｢武帝之姑, 即陳皇后母也.｣

[二]師古曰：｢從公主之車騎也.｣

[三]如淳曰：｢令乙, 騎乘車馬行馳道中, 已論者, 沒入車馬被具.｣

後充從上甘泉[一], 逢太子家使[二]乘車馬行馳道中, 充以屬吏[三]. 太子聞之, 使人謝充曰：｢非愛車馬, 誠不欲令上聞之, 以教敕亡素者[四]. 唯江君寬之！｣ 充不聽, 遂白奏. 上曰：｢人臣當如是矣.｣ 大見信用, 威震京師.

[一]師古曰：｢甘泉在北山, 故言上也. 他皆類此.｣

[二]師古曰：｢太子遣人之甘泉請問者也. 使音山吏反.｣

[三]師古曰：｢屬音之欲反.｣

[四]師古曰：｢言素不教敕左右.｣

遷爲水衡都尉, 宗族知友多得其力者. 久之, 坐法免.

會陽陵朱安世告丞相公孫賀子太僕敬聲爲巫蠱事, 連及陽石、諸邑公主, 賀父子皆坐誅. 語在賀傳. 後上幸甘泉, 疾病, 充見上年老, 恐晏駕後爲太子所誅, 因是爲姦, 奏言上疾祟在巫蠱[一]. 於是上以充爲使者治巫蠱. 充將胡巫掘地求偶人[二], 捕蠱及夜祠, 視鬼, 染汙令有處[三], 輒收捕驗治, 燒鐵鉗灼, 強服之[四]. 民轉相誣以巫蠱, 吏輒劾以大逆亡道, 坐而死者前後數萬人.

[一]師古曰：｢祟謂禍咎之徵也, 音息遂反. 故其字從出從示. 示者, 鬼神所以示人也.｣

[二]張晏曰：｢胡者, 言不與華同, 故充任使之.｣

[三]張晏曰：｢充捕巫蠱及夜祭祠祝詛者, 令胡巫視鬼, 詐以酒醊地, 令有處也.｣ 師古曰：｢捕夜祠及視鬼之人, 而充遣巫汙染地上, 爲祠祭之處, 以誣其人也.｣

[四]師古曰：｢以燒鐵或鉗之, 或灼之. 鉗, 鑷也. 灼, 炙也. 鉗音其炎反.｣

是時, 上春秋高, 疑左右皆爲蠱祝詛, 有與亡, 莫敢訟其冤者. 充既知上意, 因言宮中有蠱氣, 先治後宮希幸夫人, 以次及皇后, 遂掘蠱於太子宮, 得桐木人[一]. 太子懼, 不能自明, 收充, 自臨斬之. 罵曰：｢趙虜！亂乃國王父子不足邪！[二]乃復亂吾父子也！｣ 太子繇是遂敗[三]. 語在戾園傳[四]. 後武帝知充有詐, 夷充三族.

[一]師古曰：｢三輔舊事云充使胡巫作而薶之.｣

[二]師古曰：｢乃, 汝也.｣

[三]師古曰：｢繇讀與由同.｣

[四]師古曰：｢即武五子傳也, 其中敘戾太子. 後加諡, 置園邑, 故云戾園.｣

息夫躬字子微, 河內河陽人也. 少爲博士弟子, 受春秋, 通覽記書[一]. 容貌壯麗, 爲眾所異.

[一]師古曰：｢傳記及諸家之書.｣

哀帝初即位, 皇后父特進孔鄉侯傅晏與躬同郡, 相友善, 躬繇是以爲援, 交游日廣[一]. 先是, 長安孫寵亦以游說顯名, 免汝南太守[二], 與躬相結, 俱上書, 召待詔. 是時哀帝被疾, 始即位, 而人有告中山孝王太后祝詛上, 太后及弟宜鄉侯馮參皆自殺, 其罪不明. 是後無鹽危山有石自立, 開道[三]. 躬與寵謀曰：｢上亡繼嗣, 體久不平, 關東諸侯, 心爭陰謀. 今無鹽有大石自立, 聞邪臣託往事, 以爲大山石立而先帝龍興[四]. 東平王雲以故與其后日夜祠祭祝詛上, 欲求非望[五]. 而后舅伍宏反因方術以醫技得幸, 出入禁門. 霍顯之謀將行於杯杓[六], 荊軻之變必起於帷幄. 事勢若此, 告之必成；發國姦, 誅主讎, 取封侯之計也.｣ 躬、寵乃與中郎右師譚[七], 共因中常侍宋弘上變事告焉. 上惡之, 下有司案驗, 東平王雲、雲后謁及伍宏等皆坐誅[八]. 上擢寵爲南陽太守, 譚穎川都尉, 弘、躬皆光祿大夫左曹給事中. 是時侍中董賢愛幸, 上欲侯之, 遂下詔云：｢躬、寵因賢以聞, 封賢爲高安侯, 寵爲方陽侯, 躬爲宜陵侯, 食邑各千戶. 賜譚爵關內侯, 食邑.｣ 丞相王嘉內疑東平獄事[九], 爭不欲侯賢等, 語在嘉傳. 嘉固言董賢泰盛, 寵、躬皆傾覆有佞邪材, 恐必撓亂國家[一０], 不可任用. 嘉以此得罪矣.

[一]師古曰：｢繇讀與由同.｣

[二]師古曰：｢爲太守免而歸也.｣

[三]服虔曰：｢山開自成道也.｣ 張晏曰：｢從石立之下道徑自通也.｣

[四]師古曰：｢言邪人有此私議.｣

[五]師古曰：｢言求帝位也.｣

[六]師古曰：｢杓, 所以抒挹也, 字與勺同, 音上灼反.｣

[七]張晏曰：｢右師, 姓. 譚, 名也.｣

[八]師古曰：｢謁者, 后之名也.｣

[九]師古曰：｢疑不實也.｣

[一０]師古曰：｢撓, 攪也. 撓音呼高反.｣

躬既親近, 數進見言事, 論議亡所避. 眾畏其口, 見之仄目[一]. 躬上疏歷詆公卿大臣[二], 曰：｢方今丞相王嘉健而蓄縮, 不可用[三]. 御史大夫賈延墮弱不任職. 左將軍公孫祿、司隸鮑宣皆外有直項之名, 內實騃不曉政事[四]. 諸曹以下僕速不足數[五]. 卒有彊弩圍城, 長戟指闕[六], 陛下誰與備之? 如使狂夫嘄謼於東崖[七], 匈奴飲馬於渭水, 邊竟雷動, 四野風起[八], 京師雖有武蜂精兵, 未有能窺左足而先應者也[九]. 軍書交馳而輻湊, 羽檄重跡而押至[一０], 小夫懦臣之徒憒眊不知所爲[一一]. 其有犬馬之決者, 仰藥而伏刃[一二], 雖加夷滅之誅, 何益禍敗之至哉！｣

[一]師古曰：｢仄, 古側字也.｣

[二]師古曰：｢詆謂毀訾也, 音丁禮反.｣

[三]師古曰：｢蓄縮, 謂■於事也.｣

[四]師古曰：｢騃, 愚也, 音五駭反.｣

[五]師古曰：｢僕遫, 凡短之貌也. 僕音步木反. 遫, 古速字.｣

[六]師古曰：｢卒讀曰猝.｣

[七]師古曰：｢東崖謂東海之邊也. 嘄, 古叫字. 謼音火故反.｣

[八]師古曰：｢竟讀曰境.｣

[九]蘇林曰：｢窺音跬.｣ 師古曰：｢跬, 半步也, 言一舉足也, 音口婢反.｣

[一０]文穎曰：｢押音狎習之狎.｣ 師古曰：｢押至, 言相因而至也. 羽檄, 檄之插羽者也, 解在高紀.｣

[一一]師古曰：｢憒, 心亂也. 眊, 目闇也. 憒音工內反. 眊音莫報反.｣

[一二]師古曰：｢仰藥, 仰首而飲藥.｣

躬又言：｢秦開鄭國渠以富國彊兵, 今爲京師, 土地肥饒, 可度地勢水泉, 廣溉灌之利.｣[一]天子使躬持節領護三輔都水. 躬立表, 欲穿長安城, 引漕注太倉下以省轉輸. 議不可成, 乃止.

[一]師古曰：｢度音徒各反.｣

董賢貴幸日盛, 丁、傅害其寵, 孔鄉侯晏與躬謀, 欲求居位輔政. 會單于當來朝, 遣使言病, 願朝明年. 躬因是而上奏, 以爲｢單于當以十一月入塞, 後以病爲解[一], 疑有他變. 烏孫兩昆彌弱, 卑爰疐強盛[二], 居彊煌之地[三], 擁十萬之眾, 東結單于, 遣子往侍. 如因素彊之威, 循烏孫就屠之跡[四], 舉兵南伐, 并烏孫之勢也. 烏孫并, 則匈奴盛, 而西域危矣. 可令降胡詐爲卑爰疐使者來上書曰：□所以遣子侍單于者, 非親信之也, 實畏之耳. 唯天子哀[五], 告單于歸臣侍子. 願助戊己校尉保惡都奴之界.□ 因下其章諸將軍, 令匈奴客聞焉. 則是所謂□上兵伐謀[六], 其次伐交□ 者也.｣[七]

[一]師古曰：｢自解說云病.｣

[二]蘇林曰：｢疐音欬嚏之嚏.｣ 晉灼曰：｢音詩□載疐其尾□ 之疐.｣ 師古曰：｢以字言之, 晉音是, 音竹二反. 而匈奴傳服虔乃音獻捷之捷, 既已失之. 末俗學者又改疐字爲□, 以應服氏之音, 尤離真矣.｣

[三]臣瓚曰：｢是其國所都地名.｣

[四]孟康曰：｢烏孫先王也.｣

[五]師古曰：｢謂閔念之.｣

[六]服虔曰：｢謀者, 舉兵伐解之也.｣ 師古曰：｢此說非也. 言知敵有謀者, 則以事而應之, 沮其所爲, 不用兵革, 所以爲貴耳.｣

[七]師古曰：｢知敵有外交連結相援者, 則間誤之, 令其解散也.｣

書奏, 上引見躬, 召公卿將軍大議. 左將軍公孫祿以爲｢中國常以威信懷伏夷狄, 躬欲逆詐造不信之謀, 不可許. 且匈奴賴先帝之德, 保塞稱蕃. 今單于以疾病不任奉朝賀, 遣使自陳, 不失臣子之禮. 臣祿自保沒身不見匈奴爲邊竟憂也.｣[一]躬掎祿曰：[二]｢臣爲國家計幾先, 謀將然[三], 豫圖未形[四], 爲萬世慮. 而左將軍公孫祿欲以其犬馬齒保目所見. 臣與祿異議, 未可同日語也.｣ 上曰：｢善.｣ 乃罷群臣, 獨與躬議.

[一]師古曰：｢竟讀曰境.｣

[二]師古曰：｢掎, 從後引之也, 謂引躡其言也, 音居綺反.｣

[三]張晏曰：｢幾音冀.｣ 師古曰：｢先謀將然者, 謂彼欲有其事, 則爲謀策以壞之.｣

[四]師古曰：｢圖, 謀也, 未有形兆而謀之.｣

因建言：｢往年熒惑守心, 太白高而芒光, 又角星茀於河鼓[一], 其法爲有兵亂. 是後訛言行詔籌, 經歷郡國, 天下騷動, 恐必有非常之變. 可遣大將軍行邊兵, 敕武備[二], 斬一郡守, 以立威, 震四夷, 因以厭應變異.｣[三]上然之, 以問丞相. 丞相嘉對曰：｢臣聞動民以行不以言, 應天以實不以文. 下民微細, 猶不可詐, 況於上天神明而可欺哉！天之見異, 所以敕戒人君[四], 欲令覺悟反正, 推誠行善. 民心說而天意得矣[五]. 辯士見一端, 或妄以意傅著星曆[六], 虛造匈奴、烏孫、西羌之難, 謀動干戈, 設爲權變, 非應天之道也. 守相有罪[七], 車馳詣闕, 交臂就死, 恐懼如此, 而談說者云, 動安之危[八], 辯口快耳[九], 其實未可從. 夫議政者, 苦其諂諛傾險辯慧深刻也[一０]. 諂諛則主德毀, 傾險則下怨恨, 辯慧則破正道, 深刻則傷恩惠. 昔秦繆公不從百里奚、蹇叔之言[一一], 以敗其師[一二], 悔過自責, 疾詿誤之臣, 思黃髮之言[一三], 名垂於後世. 唯陛下觀覽古戒, 反覆參考, 無以先入之語爲主.｣[一四]

[一]師古曰：｢茀讀與孛同.｣

[二]師古曰：｢敕, 整也. 行音下更反.｣

[三]師古曰：｢厭音一涉反.｣

[四]師古曰：｢見謂顯示也.｣

[五]師古曰：｢說讀曰悅.｣

[六]師古曰：｢傅讀曰附. 著音治略反.｣

[七]鄧展曰：｢郡守、諸侯相.｣

[八]師古曰：｢之, 往也, 言搖動安全之計, 往就危殆也.｣

[九]師古曰：｢苟快聽者之耳.｣

[一０]師古曰：｢讇, 古諂字.｣

[一一]師古曰：｢繆讀曰穆.｣

[一二]師古曰：｢謂敗於殽.｣

[一三]師古曰：｢語在秦誓.｣

[一四]師古曰：｢先入, 謂躬先爲此計入於帝耳.｣

上不聽, 遂下詔曰：｢間者災變不息, 盜賊眾多, 兵革之徵, 或頗著見[一]. 未聞將軍惻然深以爲意, 簡練戎士, 繕修干戈[二]. 器用盬惡[三], 孰當督之！[四]天下雖安, 忘戰必危. 將軍與中二千石舉明習兵法有大慮者各一人, 將軍二人, 詣公車.｣[五]就拜孔鄉侯傅晏爲大司馬衛將軍, 陽安侯丁明又爲大司馬票騎將軍.

[一]師古曰：｢謂玄象.｣

[二]師古曰：｢繕, 補也.｣

[三]鄧展曰：｢盬, 不堅牢也.｣ 師古曰：｢音公戶反.｣

[四]師古曰：｢督, 視察也.｣

[五]師古曰：｢堪爲將軍者, 凡舉二人.｣

是日, 日有食之, 董賢因此沮躬、晏之策. 後數日, 收晏衛將軍印綬, 而丞相御史奏躬罪過. 上繇是惡躬等[一], 下詔曰：｢南陽太守方陽侯寵, 素亡廉聲, 有酷惡之資, 毒流百姓. 左曹光祿大夫宜陵侯躬, 虛造詐諼之策[二], 欲以詿誤朝廷. 皆交遊貴戚, 趨權門, 爲名. 其免躬、寵官, 遣就國.｣

[一]師古曰：｢繇讀與由同.｣

[二]師古曰：｢諼, 詐辭也, 音虛遠反.｣

躬歸國, 未有第宅, 寄居丘亭[一]. 姦人以爲侯家富, 常夜守之[二]. 躬邑人河內掾賈惠往過躬, 教以祝盜方, 以桑東南指枝爲匕[三], 畫北斗七星其上, 躬夜自被髮, 立中庭, 向北斗[四], 持匕招指祝盜[五]. 人有上書言躬懷怨恨, 非笑朝廷所進, (侯)[候]星宿, 視天子吉凶, 與巫同祝詛. 上遣侍御史、廷尉監逮躬, 繫雒陽詔獄. 欲掠問, 躬仰天大謼[六], 因僵仆. 吏就問, 云咽已絕[七], 血從鼻耳出. 食頃, 死. 黨友謀議相連下獄百餘人[八]. 躬母聖, 坐祠灶祝詛上, 大逆不道. 聖棄市, 妻充漢與家屬徙合浦. 躬同族親屬素所厚者, 皆免廢錮[九]. 哀帝崩, 有司奏：｢方陽侯寵及右師譚等, 皆造作姦謀, 罪及王者骨肉, 雖蒙赦令, 不宜處爵位, 在中土.｣ 皆免寵等, 徙合浦郡.

[一]張晏曰：｢丘亭, 野亭名.｣ 師古曰：｢此說非也. 丘, 空也.｣

[二]師古曰：｢謂欲盜之, 伺其便.｣

[三]師古曰：｢桑東南出之枝.｣

[四]師古曰：｢被音皮義反.｣

[五]師古曰：｢或招或指, 所以求福排禍也.｣

[六]師古曰：｢謼, 古呼字, 音火故反.｣

[七]師古曰：｢咽, 喉嚨, 音一千反.｣

[八]師古曰：｢親黨及朋友.｣

[九]師古曰：｢終身不得仕.｣

初, 躬待詔, 數危言高論, 自恐遭害, 著絕命辭曰：｢玄雲泱鬱, 將安歸兮！[一]鷹隼橫厲, 鸞俳佪兮！[二]矰若浮猋, 動則機兮！[三]藂棘[扌+戔][扌+戔], 曷可棲兮！[四]發忠忘身, 自繞罔兮！冤頸折翼, 庸得往兮！[五]涕泣流兮萑蘭[六], 心結愲兮傷肝[七]. 虹蜺曜兮日微[八], 孽杳冥兮未開[九]. 痛入天兮鳴謼, 冤際絕兮誰語！[一０]仰天光兮自列, 招上帝兮我察[一一]. 秋風爲我唫, 浮雲爲我陰[一二]. 嗟若是兮欲何留[一三], 撫神龍兮㩜其須[一四]. 游曠迥兮反亡期[一五], 雄失據兮世我思.｣[一六]後數年乃死, 如其文.

[一]師古曰：｢泱鬱, 盛貌. 泱音焉朗反.｣

[二]師古曰：｢厲, 疾飛也. 鸞, 神鳥也, 赤靈之精, 赤色, 五采, 雞形, 鳴中五音. 俳佪, 謂不得其所也.｣

[三]師古曰：｢矰, 弋射矢也. 猋, 疾風也. 言繒弋張設, 其疾若風, 動則機發. 猋音必遙反.｣

[四]師古曰：｢[扌+戔][扌+戔], 眾盛貌, 音仕巾反.｣

[五]應劭曰：｢雖冤頸折翼, 庸得不往也.｣ 張晏曰：｢陷於讒人之網, 何用得去也.｣ 師古曰：｢冤, 屈也. 張說是.｣

[六]張晏曰：｢萑蘭, 草名也, 蔓延於地, 有所依憑則起. 躬怨哀帝不用己爲大臣以(置)[致]治也.｣ 臣瓚曰：｢萑蘭, 泣涕闌干也.｣ 師古曰：｢瓚說是. 萑音完.｣

[七]師古曰：｢結愲, 亂也.｣ 孟康曰：｢愲音骨.｣

[八]張晏曰：｢虹蜺, 邪陰之氣, 而有照曜, 以蔽日月. 云讒言流行, 忠良浸微也.｣

[九]如淳曰：｢虹蜺覆日光明謂之孽.｣ 師古曰：｢孽, 邪氣也, 音牛列反.｣

[一０]張晏曰：｢躬自以被讒枉而與君絕也.｣ 師古曰：｢鳴謼者, 以鳥自喻也. 誰語, 言無所告語也. 謼音火故反. 語音牛助反.｣

[一一]張晏曰：｢上帝, 天也. 招, 呼也.｣ 師古曰：｢列謂陳列其本心.｣

[一二]師古曰：｢唫, 古吟字.｣

[一三]師古曰：｢言變故如是, 何用久留而生.｣

[一四]師古曰：｢㩜與攬同, 謂執持之.｣

[一五]師古曰：｢言一死不可復生.｣

[一六]師古曰：｢雄謂君上也. 據謂尊位也. 言上失所據, 乃思我耳.｣

贊曰：仲尼｢惡利口之覆邦家｣[一], 蒯通一說而喪三□[二], 其得不亨者, 幸也. 伍被安於危國, 身爲謀主, 忠不終而詐讎[三], 誅夷不亦宜乎！書放四罪[四], 詩歌青蠅[五], 春秋以來, 禍敗多矣. 昔子翬謀桓而魯隱危[六], 欒書搆郤而晉厲弒[七]. 豎牛奔仲, 叔孫卒[八]；郈伯毀季, 昭公逐[九]；. 費忌納女, 楚建走；[一０]宰嚭讒胥, 夫差喪[一一]；李園進妹, 春申斃；[一二]上官訴屈, 懷王執；[一三]趙高敗斯, 二世縊[一四]；伊戾坎盟, 宋痤死；[一五]江充造蠱, 太子殺；息夫作姦, 東平誅：皆自小覆大, 繇疏陷親, 可不懼哉！可不懼哉！[一六]

[一]應劭曰：｢事具論語.｣

[二]應劭曰：｢亨酈食其, 敗田橫, 驕韓信也.｣

[三]李奇曰：｢詐爲王畫策, 而讎見納也.｣ 師古曰：｢讎讀曰(集)[售]. 謂被初忠於漢, 而不能終, 爲王畫詐偽之策, 而見納用也.｣

[四]師古曰：｢謂流共工, 放驩兜, 竄三苗, 殛鯀也. 事見虞書.｣

[五]師古曰：｢小雅青蠅之詩也. 其首章曰：□營營青蠅, 止於樊, 愷悌君子, 無信讒言.□ 蓋蠅之爲蟲, 毀汙白黑, 以喻佞人變亂善惡.｣

[六]應劭曰：｢公子翬謂隱公曰：□吾將爲君殺桓公, 以我爲太宰.□ 公曰：□爲其少故, 今將授之矣.□ 翬懼, 反譖隱公而殺之.｣

[七]應劭曰：｢欒書使楚公子茂語厲公曰：□鄢陵之戰, 郤至以爲必敗, 欲奉孫周以代君也.□ 公信之而滅三郤. 欒書因是反, 弒厲公.｣

[八]張晏曰：｢牛, 叔孫穆子之孽子也. 仲, 正妻子也. 牛讒仲, 叔孫怒而逐之, 奔齊. 叔孫病, 牛餓殺之.｣

[九]張晏曰：｢郈昭伯毀季平子於昭公, 昭公伐平子不勝, 因出奔齊.｣

[一０]應劭曰：｢楚平王爲太子建娶於秦. 無忌曰秦女美甚, 勸王自納之, 因而構焉, 云其怨望, 今將畔, 令王殺之.｣

[一一]應劭曰：｢吳將伐齊, 子胥諫之. 宰嚭曰：□伍員自以先王謀臣, 心常鞅鞅, 臨事沮大眾, 冀國之敗.□ 夫差大怒, 賜之屬鏤之劍. 其明年越滅吳.｣

[一二]張晏曰：｢李園, 春申君之舍人也, 進其妹於春申君. 已有身, 使妹謂春申君曰：□楚王無子, 百年之後, 將立兄弟. 君用事日久, 多失禮於王之兄弟. 兄弟誠立, 禍將及身. 今妾有子, 人莫知. 若進妾於王, 後若生男, 則君之子爲王也.□ 春申君乃言之王, 召入之, 遂生男, 立爲太子. 後(孝)[考]烈王薨, 李園害春申君之寵, 乃刺殺之.｣

[一三]張晏曰：｢屈平忠而有謀, 爲上官子蘭所譖, 見放逐. 後秦昭誘懷王會於武關, 遂執以歸, 卒死於秦.｣

[一四]張晏曰：｢趙高譖殺李斯而代其位, 乃使其婿閻樂攻二世於望夷宮, 乞爲黔首, 不聽, 乃縊而死.｣

[一五]李奇曰：｢伊戾爲太子傅, 無寵, 欲敗太子, 言與楚客盟謀宋, 詐歃血加盟書以證之, 公以故殺痤.｣ 師古曰：｢痤音在戈反.｣

[一六]師古曰：｢覆音芳福反. 繇與由同.｣

校勘記

二一五九頁　七行　以復其怨而成其(功)名. 景祐、殿本都無｢功｣ 字, 史記張耳陳餘傳同.

二一五九頁一一行　先下君而君不利[之], 景祐本有｢之｣ 字.

二一六八頁　八行　(對)[被]曰：景祐、殿本都作｢被｣.

二一七一頁　四行　略衡山以擊(盧)[廬]江, 景祐、殿本都作｢廬｣. 王先謙說此誤.

二一七三頁一五行　和音胡(計)[臥]反. 景祐、殿本都作｢臥｣, 此誤.

二一七四頁一一行　被詣吏自告與淮南王謀反(縱)[蹤]跡如此. 景祐、殿本都作｢蹤｣, 此誤.

二一七六頁　五行　選取勇敢之士(已)[以]自隨. 景祐、殿本都作｢以｣. 二一七六頁一四行(績)[續]衽鉤邊. 殿本作｢續｣. 王先謙說作｢續｣是. 按景祐本作｢績｣.

二一七七頁　二行　搖音(戈)[弋]招反. 景祐、殿本都作｢弋｣, 此誤.

二一八六頁一六行　(侯)[候]星宿, 景祐、殿、局本都作｢候｣, 此誤.

二一八八頁一０行　以(置)[致]治也. 殿本作｢致｣. 王先謙說作｢致｣是.

二一八九頁一五行　讎讀曰(集)[售]. 景祐、殿、局本都作｢售｣, 此誤.

二一九０頁一六行　後(孝)[考]烈王薨, 王先謙說｢孝｣ 當作｢考｣.

漢書卷四十六 萬石衛直周張傳第十六

萬石君石奮, 其父趙人也. 趙亡, 徙溫[一]. 高祖東擊項籍, 過河內, 時奮年十五, 爲小吏, 侍高祖. 高祖與語, 愛其恭敬, 問曰：｢若何有?｣[二]對曰；｢有母, 不幸失明. 家貧. 有姊, 能鼓瑟.｣ 高祖曰：｢若能從我乎?｣ 曰：｢願盡力.｣ 於是高祖召其姊爲美人, 以奮爲中涓, 受書謁[三]. 徙其家長安中戚里[四], 以姊爲美人故也.

[一]師古曰：｢溫, 河內之縣.｣

[二]師古曰：｢若, 汝也. 有何戚屬?｣

[三]師古曰：｢中涓, 官名, 主居中而涓潔者也. 外有書謁, 令奮受之也. 涓音蠲.｣

[四]師古曰：｢於上有姻戚者, 則皆居之, 故名其里爲戚里.｣

奮積功勞, 孝文時官至太中大夫. 無文學, 恭謹, 舉無與比[一]. 東陽侯張相如爲太子太傅, 免. 選可爲傅者, 皆推奮太子太傅. 及孝景即位, 以奮爲九卿. 迫近, 憚之[二], 徙奮爲諸侯相. 奮長子建, 次甲, 次乙, 次慶[三], 皆以馴行孝謹[四], 官至二千石. 於是景帝曰：｢石君及四子皆二千石, 人臣尊寵乃舉集其門.｣ 凡號奮爲萬石君[五].

[一]張晏曰：｢舉朝無比也.｣ 師古曰：｢舉, 皆也.｣

[二]張晏曰：｢以其恭敬履度, 故難之.｣

[三]師古曰：｢史失其名, 故云甲乙耳, 非其名.｣

[四]師古曰：｢馴, 順也, 音巡.｣

[五]師古曰：｢集, 合也. 凡, 最計也. 總合其一門之計, 五人爲二千石, 故號萬石君.｣

孝景季年, 萬石君以上大夫祿歸老于家, 以歲時爲朝臣[一]. 過宮門闕必下車趨, 見路馬必軾焉[二]. 子孫(謂)[爲]小吏, 來歸謁, 萬石君必朝服見之, 不名. 子孫有過失, 不誚讓, 側, 雖燕必冠, 申申如也[四]. 僮僕訢訢如也[五], 唯謹[六]. 上時賜食於家, 必稽首俯伏而食, 如在上前. 其執喪, 哀戚甚[七]. 子孫遵教, 亦如之. 萬石君家以孝謹聞乎郡國, 雖齊魯諸儒質行, 皆自以爲不及也[八].

[一]師古曰：｢豫朝請.｣

[二]師古曰：｢路馬, 天子路車之馬. 軾謂撫軾, 蓋爲敬也.｣

[三]師古曰：｢便坐於便側之處, 非正室也.｣

[四]師古曰：｢申申, 整敕之貌.｣

[五]晉灼曰：｢許慎云古欣字也.｣ 師古曰：｢晉說非也. 此訢讀與誾誾同, 謹敬之貌也, 音牛巾反.｣

[六]師古曰：｢唯以謹敬爲先.｣

[七]師古曰：｢執喪, 猶言持喪服也. 禮記曰□執親之喪□ .｣

[八]師古曰：｢質, 重也.｣

建元二年, 郎中令王臧以文學獲罪皇太后[一]. 太后以爲儒者文多質少, 今萬石君家不言而躬行, 乃以長子建爲郎中令, 少子慶爲內史.

[一]張晏曰：｢竇太后.｣

建老白首, 萬石君尚無恙[一]. 每五日洗沐歸謁親[二], 入子舍[三], 竊問侍者, 取親中□廁牏, 身自澣洒[四], 復與侍者, 不敢令萬石君知之, 以爲常. 建奏事於上前, 即有可言, 屏人乃言極切[五]；至廷見, 如不能言者[六]. 上以是親而禮之.

[一]師古曰：｢恙, 憂病.｣

[二]文穎曰：｢郎官五日一下.｣

[三]師古曰：｢入諸子之舍, 自其所居也, 若今言諸房矣.｣

[四]服虔曰：｢親身之衣也.｣ 蘇林曰：｢牏音投. 賈逵解周官云□牏, 行清也□ .｣ 孟康曰：｢廁, 行清；牏, 中受糞函者也. 東南人謂鑿木空中如曹謂之牏.｣ 晉灼曰：｢今世謂反門小袖衫爲侯牏.｣ 師古曰：｢親謂父也. 中□, 若今言中衣也. 廁牏者, 近身之小衫, 若今汗衫也. 蘇音晉說是矣. 洒音先禮反.｣

[五]師古曰：｢有可言, 謂有事當奏諫.｣

[六]師古曰：｢廷見, 謂當朝而見時.｣

萬石君徙居陵里[一]. 內史慶醉歸, 入外門不下車. 萬石君聞之, 不食. 慶恐, 肉袒謝請罪, 不許. 舉宗及兄建肉袒, 萬石君讓曰：[二]｢內史貴人, 入閭里, 里中長老皆走匿, 而內史坐車中自如, 固當！｣[三]乃謝罷慶[四]. 慶及諸子入里門, 趨至家.

[一]師古曰：｢茂陵邑中之里.｣

[二]師古曰：｢讓, 責也.｣

[三]師古曰：｢此深責之也, 言內史貴人, 正固當爾.｣

[四]師古曰：｢告令去.｣

萬石君元朔五年卒, 建哭泣哀思, 杖乃能行. 歲餘, 建亦死. 諸子孫咸孝, 然建最甚, 甚於萬石君.

建爲郎中令, 奏事下[一], 建讀之, 驚恐曰：｢書□馬□ 者與尾而五[二], 今乃四, 不足一, 獲譴死矣！｣ 其爲謹慎, 雖他皆如是.

[一]師古曰：｢建有所奏上而被報下也. 下音胡亞反.｣

[二]服虔曰：｢作馬字下曲者而五, 建時上書誤作四.｣ 師古曰：｢馬字下曲者爲尾, 并四點爲四足, 凡五.｣

慶爲太僕, 御出[一], 上問車中幾馬, 慶以策數馬畢, 舉手曰：｢六馬.｣ 慶於兄弟最爲簡易矣, 然猶如此. 出爲齊相, 齊國慕其家行, 不治而齊國大治[二], 爲立石相祠.

[一]師古曰：｢爲上御車而出.｣

[二]師古曰：｢不治, 言無所治罰.｣

元狩元年, 上立太子, 選群臣可傅者, 慶自沛守爲太子太傅, 七歲遷御史大夫. 元鼎五年, 丞相趙周坐酎金免, 制詔御史：｢萬石君先帝尊之, 子孫至孝, 其以御史大夫慶爲丞相, 封牧丘侯.｣是時漢方南誅兩越, 東擊朝鮮, 北逐匈奴, 西伐大宛, 中國多事. 天子巡狩海內, 修古神祠, 封禪, 興禮樂. 公家用少, 桑弘羊等致利, 王溫舒之屬峻法, 兒寬等推文學, 九卿更進用事[一], 事不關決於慶, 慶醇謹而已[二]. 在位九歲, 無能有所匡言. 嘗欲請治上近臣所忠、九卿咸宣[三], 不能服, 反受其過, 贖罪.

[一]師古曰：｢更, 互也, 音工衡反.｣

[二]師古曰：｢醇, 專厚也, 音純.｣

[三]服虔曰：｢咸音減損之減.｣ 師古曰：｢治所忠及咸宣(三)[二]人.｣

元封四年, 關東流民二百萬口, 無名數者四十萬[一], 公卿議欲請徙流民於邊以適之[二]. 上以爲慶老謹, 不能與其議[三], 乃賜丞相告歸, 而案御史大夫以下議爲請者. 慶慚不任職, 上書曰：｢臣幸得待罪丞相, 疲駑無以輔治. 城郭倉廩空虛, 民多流亡, 罪當伏斧質, 上不忍致法. 願歸丞相侯印, 乞骸骨歸, 避賢者路.｣

[一]師古曰：｢名數, 若今戶籍.｣

[二]師古曰：｢適讀曰謫.｣

[三]師古曰：｢與讀曰豫.｣

上報曰：｢間者, 河水滔陸[一], 泛濫十餘郡, 隄防勤勞, 弗能陻塞[二], 朕甚憂之. 是故巡方州[三], 禮嵩嶽, 通八神, 以合宣房[四]. 濟淮江, 歷山濱海[五], 問百年民所疾苦. 惟吏多私, 徵求無已[六], 去者便, 居者擾, 故爲流民法, 以禁重賦[七]. 乃者封泰山, 皇天嘉況, 神物並見[八]. 朕方答氣應, 未能承意[九], 是以切比閭里, 知吏姦邪[一０]. 委任有司, 然則官曠民愁, 盜賊公行[一一]. 往年覲明堂, 赦殊死, 無禁錮, 咸自新, 與更始. 今流民愈多, 計文不改[一二], 君不繩責長吏, 而請以興徙四十萬口, 搖蕩百姓[一三], 孤兒幼年未滿十歲, 無罪而坐率[一四], 朕失望焉. 今君上書言倉庫城郭不充實, 民多貧, 盜賊眾, 請入粟爲庶人[一五]. 夫懷知民貧而請益賦[一六], 動危之而辭位[一七], 欲安歸難乎? [一八]君其反室！｣[一九]

[一]晉灼曰：｢滔, 漫也.｣ 師古曰：｢高平曰陸. 漫音莫干反.｣

[二]師古曰：｢陻, 填也, 音因.｣

[三]張晏曰：｢四方之州也.｣ 師古曰：｢東方諸州.｣

[四]孟康曰：｢八神, 郊祀志八神也, 於宣房宮合祀之.｣ 師古曰：｢此說非也. 自言致禮中嶽, 通敬八神耳. 合宣房者, 於宣房塞決河也, 事見溝洫志.｣

[五]師古曰：｢濱海者, 循海涯而行也. 濱音賓, 又音頻.｣

[六]師古曰：｢惟, 思也. 已, 止也.｣

[七]師古曰：｢言百姓去其本土者則免於吏徵求, 在舊居者則見煩擾, 故朝廷特爲流人設法, 又禁吏之重賦也. 一曰, 去者, 謂吏出使而侵擾居人以自便也.｣

[八]師古曰：｢況, 賜也. 見, 顯示也.｣

[九]師古曰：｢言自修整, 以報瑞應, 恐未承順上天之意.｣

[一０]師古曰：｢比, 校考也, 音頻寐反.｣

[一一]師古曰：｢曠, 空也. 人不舉職, 是空其官.｣

[一二]蘇林曰：｢校戶口文書不改減也.｣ 如淳曰：｢郡上計文書, 自文飾, 不改正也.｣ 師古曰：｢如說是.｣

[一三]師古曰：｢蕩, 動也.｣

[一四]服虔曰：｢率, 坐刑法也.｣ 如淳曰：｢率, 家長也.｣ 師古曰：｢幼年無罪, 坐爲父兄所率而并徙, 如說近之.｣

[一五]服虔曰：｢慶自以居相位不能理, 請入粟贖己罪, 退爲庶人.｣

[一六]師古曰：｢懹此(志)[心].｣

[一七]師古曰：｢搖動百姓, 使其危急, 而自欲去位.｣

[一八]師古曰：｢以此危難之事, 欲歸之於何人.｣

[一九]師古曰：｢若此自謂理當然者, 可還家.｣

慶素質, 見詔報反室, 自以爲得許, 欲上印綬. 掾史以爲見責甚深, 而終以反室者, 醜惡之辭也. 或勸慶宜引決[一]. 慶甚懼, 不知所出, 遂復起視事.

[一]師古曰：｢令自殺.｣

慶爲丞相, 文深審謹, 無他大略. 後三歲餘薨, 諡曰恬侯. 中子德, 慶愛之. 上以德嗣, 後爲太常, 坐法免, 國除. 慶方爲丞相時, 諸子孫爲小吏至二千石者十三人. 及慶死後, 稍以罪去, 孝謹衰矣.

衛綰, 代大陵人也, 以戲車爲郎, 事文帝[一], 功次遷中郎將, 醇謹無它[二]. 孝景爲太子時, 召上左右飲, 而綰稱病不行[三]. 文帝且崩時, 屬孝景曰：｢綰長者, 善遇之.｣ 及景帝立, 歲餘, 不孰何綰[四], 綰日以謹力[五].

[一]服虔曰：｢力士能扶戲車也.｣ 應劭曰：｢能左右超乘.｣ 師古曰：｢二說皆非也. 戲車, 若今之弄車之技.｣

[二]師古曰：｢無它餘志念也.｣

[三]張晏曰：｢恐文帝謂豫有二心事太子.｣

[四]服虔曰：｢不問也.｣ 李奇曰：｢孰, 誰也. 何, 呵也.｣ 師古曰：｢何即問也. 不誰何者, 猶言不借問耳.｣

[五]師古曰：｢自勉力爲謹慎, 日日益甚.｣

景帝幸上林, 詔中郎將參乘, 還而問曰：｢君知所以得(驂)[參]乘乎?｣[一]綰曰：｢臣代戲車士, 幸得功次遷, 待罪中郎將, 不知也.｣ 上問曰：｢吾爲太子時召君, 君不肯來, 何也?｣[二]對曰：｢死罪, 病.｣ 上賜之劍, 綰曰：｢先帝賜臣劍凡六, 不敢奉詔.｣ 上曰：｢劍, 人之所施易, 獨至今乎?｣[三]綰曰：｢具在.｣ 上使取六劍, 劍常盛, 未嘗服也[四].

[一]師古曰：｢言何以得參乘?｣

[二]師古曰：｢言以此特識之.｣

[三]如淳曰：｢施讀曰移. 言劍者人所好, 故多數移易貿換之也.｣ 師古曰：｢施讀曰貤. 貤, 延也, 音弋豉反.｣

[四]師古曰：｢盛謂在削室之中也. 盛音成. 削音先召反.｣

郎官有譴, 常蒙其罪[一], 不與它將爭；有功, 常讓它將. 上以爲廉, 忠實無它腸[二], 乃拜綰爲河間王太傅. 吳楚反, 詔綰爲將, 將河間兵擊吳楚有功, 拜爲中尉. 三歲, 以軍功封綰爲建陵侯.

[一]師古曰：｢蒙謂覆蔽之.｣

[二]師古曰：｢心腸之內無他惡.｣

明年, 上廢太子, 誅栗卿之屬[一]. 上以綰爲長者, 不忍, 乃賜綰告歸, 而使郅都治捕栗氏. 既已, 上立膠東王爲太子, 召綰拜爲太子太傅, 遷爲御史大夫. 五歲, 代桃侯舍爲丞相[二], 朝奏事如職所奏[三]. 然自初宦以至相, 終無可言[四]. 上以爲敦厚可相少主, 尊寵之, 賞賜甚多.

[一]師古曰：｢太子廢爲臨江王, 故誅其外家親屬.｣

[二]師古曰：｢劉舍.｣

[三]師古曰：｢言守職分而已.｣

[四]師古曰：｢不能有所興建及廢罷.｣

爲丞相三歲, 景帝崩, 武帝立. 建元中, 丞相以景帝病時諸官囚多坐不辜者, 而君不任職[一], 免之. 後薨, 諡曰哀侯. 子信嗣, 坐酎金, 國除.

[一]師古曰：｢天子不親政, 則丞相當理之, 而綰不申其冤.｣

直不疑, 南陽人也. 爲郎, 事文帝. 其同舍有告歸, 誤持其同舍郎金去. 已而同舍郎覺, 亡意不疑[一], 不疑謝有之[二], 買金償. 後告歸者至而歸金, 亡金郎大慚, 以此稱爲長者. 稍遷至中大夫. 朝, 廷見, 人或毀不疑[三]曰：｢不疑狀貌甚美, 然特毋柰其善盜嫂何也！｣[四]不疑聞, 曰：｢我乃無兄.｣ 然終不自明也.

[一]師古曰：｢(諡)[疑]其盜取.｣

[二]師古曰：｢告云實取.｣

[三]師古曰：｢當於闕廷大朝見之時, 而人毀之.｣

[四]師古曰：｢盜謂私之.｣

吳楚反時, 不疑以二千石將擊之. 景帝後元年, 拜爲御史大夫. 天子修吳楚時功, 封不疑爲塞侯[一]. 武帝即位, 與丞相綰俱以過免.

[一]師古曰：｢塞音先代反.｣

不疑學老子言. 其所臨, 爲官如故, 唯恐人之知其爲吏跡也. 不好立名, 稱爲長者. 薨, 諡曰信侯. 傳子至孫彭祖, 坐酎金, 國除.

周仁, 其先任城人也. 以毉見[一]. 景帝爲太子時, 爲舍人, 積功遷至太中大夫. 景帝初立, 拜仁爲郎中令.

[一]師古曰：｢見於天子.｣

仁爲人陰重不泄[一]. 常衣弊補衣溺袴, 期爲不潔清[二], 以是得幸, 入臥內. 於後宮祕戲, 仁常在旁, 終無所言[三]. 上時問人[四], 仁曰：｢上自察之.｣ 然亦無所毀, 如此[五]. 景帝再自幸其家. 家徙陽陵. 上所賜甚多, 然終常讓, 不敢受也. 諸侯群臣賂遺, 終無所受. 武帝立, 爲先帝臣重之[六]. 仁乃病免, 以二千石祿歸老, 子孫咸至大官.

[一]服虔曰：｢質重不泄人之陰謀也.｣ 張晏曰：｢陰重不泄, 下溼, 故溺袴, 是以得比宦者, 得入後宮也. 仁有子孫, 先未得此疾時所生也.｣ 師古曰：｢張、服二說皆非也. 陰, 密也. 爲性密重不泄人言也. 霍去病少言不泄, 亦其類也.｣

[二]師古曰：｢故爲不絜清之事而弊敗其衣服也. 溺讀曰尿. 尿袴者, 爲小袴. 以藉其尿.｣

[三]師古曰：｢是不泄也.｣

[四]師古曰：｢問以他人之善惡.｣

[五]師古曰：｢雖知其惡, 不欲言毀之, 故云上自察之.｣

[六]師古曰：｢重謂敬難之.｣

張敺字叔[一], 高祖功臣安丘侯說少子也[二]. 敺孝文時以治刑名侍太子[三], 然其人長者. 景帝時尊重, 常爲九卿. 至武帝元朔中, 代韓安國爲御史大夫. 敺爲吏, 未嘗言按人, 剸以誠長者處官[四]. 官屬以爲長者, 亦不敢大欺. 上具獄事, 有可卻, 卻之[五]；不可者, 不得已, 爲涕泣, 面而封之[六]. 其愛人如此.

[一]孟康曰：｢敺音驅.｣

[二]師古曰：｢說讀曰悅.｣

[三]師古曰：｢劉向別錄云申子學號曰刑名. 刑名者, 循名以責實, 其尊君卑臣, 崇上抑下, 合於六經. 說者云, 刑, 刑家, 名, 名家也, 即太史公所論六家之(一)[二]也. 此說非.｣

[四]師古曰：｢剸與專同, 又音之兗反.｣

[五]師古曰：｢退令更平番之.｣

[六]如淳曰：｢不正視, 若不見者也.｣ 晉灼曰：｢面對囚讀而封之, 使其聞見, 死而無恨也.｣ 師古曰：｢二說皆非也. 面謂偝之也, 言不忍視之, 與呂馬童面之同義.｣

老篤, 請免, 天子亦寵以上大夫祿, 歸老于家. 家陽陵. 子孫咸至大官.

贊曰：仲尼有言｢君子欲訥於言而敏於行｣[一], 其萬石君、建陵侯、塞侯、張叔之謂與? [二]是以其教不肅而成, 不嚴而治. 至石建之澣衣, 周仁爲垢汙, 君子譏之.

[一]師古曰：｢論語載孔子之言也. 訥, 遲也. 敏, 疾也.｣

[二]師古曰：｢與讀曰歟.｣

校勘記

二一九四頁　九行　子孫(謂)[爲]小吏, 景祐、殿、局本都作｢爲｣.

二一九七頁一三行　治所忠及咸宣(三)[二]人. 景祐、殿本都作｢二｣, 此誤.

二一九九頁一六行　懷此(志)[心]. 景祐、殿本都作｢心｣.

二二０一頁　二行　君知所以得(驂)[參]乘乎? 　殿本作｢參｣. 王先謙說作｢參｣是.

二二０二頁一四行　(諡)[疑]其盜取. 景祐、殿本都作｢疑｣, 此誤.

二二０五頁　一行　即太史公所論六家之(一)[二]也. 景祐、殿本都作｢二｣. 王先謙說作｢二｣是.

漢書卷四十七 文三王傳第十七

孝文皇帝四男：竇皇后生孝景帝、梁孝王武, 諸姬生代孝王參、梁懷王揖[一].

[一]師古曰：｢不得其姓氏, 故曰諸姬, 言在諸姬之列者也. 解在高五王傳.｣

梁孝王武以孝文二年與太原王參、梁王揖同日立. 武爲代王, 四年徙爲淮陽王, 十二年徙梁, 自初王通歷已十一年矣[一].

[一]師古曰：｢總數其爲王之年.｣

孝王十四年, 入朝. 十七年, 十八年, 比年入朝, 留[一]. 其明年, 乃之國. 二十一年, 入朝. 二十二年, 文帝崩. 二十四年, 入朝. 二十五年, 復入朝. 是時, 上未置太子, 與孝王宴飲, 從容言曰：[二]｢千秋萬歲後傳於王.｣ 王辭謝. 雖知非至言, 然心內喜. 太后亦然.

[一]師古曰：｢比, 頻也. 留謂留在京師.｣

[二]師古曰：｢從音千容反.｣

其春, 吳、楚、齊、趙七國反, 先擊梁棘壁[一], 殺數萬人. 梁王城守睢陽[二], 而使韓安國、張羽等爲將軍以距吳、楚. 吳、楚以梁爲限, 不敢過而西, 與太尉亞夫等相距三月. 吳、楚破, 而梁所殺虜略與漢中分[三].

[一]文穎曰：｢地名.｣

[二]師古曰：｢據睢陽城而自守.｣

[三]孟康曰：｢梁所虜吳、楚之捷略與漢同.｣

明年, 漢立太子. 梁最親, 有功, 又爲大國, 居天下膏腴地, 北界泰山, 西至高陽[一], 四十餘城, 多大縣. 孝王, 太后少子, 愛之, 賞賜不可勝道[二]. 於是孝王築東苑, 方三百餘里, 廣睢陽城七十里[三], 大治宮室, 爲復道, 自宮連屬於平臺三十餘里[四]. 得賜天子旌旗, 從千乘萬騎, 出稱警, 入言䟆[五], 儗於天子[六]. 招延四方豪桀, 自山東游士莫不至：齊人羊勝、公孫詭、鄒陽之屬[七]. 公孫詭多奇邪計, 初見日, 王賜千金, 官至中尉, 號曰公孫將軍. 多作兵弩弓數十萬, 而府庫金錢且百鉅萬[八], 珠玉寶器多於京師.

[一]蘇林曰：｢陳留北縣.｣

[二]師古曰：｢道謂言.｣

[三]師古曰：｢更廣大之也. 晉太康地記云城方十三里, 梁孝王築之. 鼓倡節杵而後下和之者稱睢陽曲, 今踵以爲故. 今之樂家睢陽曲是其遺音.｣

[四]如淳曰：｢平臺在大梁東北, 離宮所在也.｣ 晉灼曰：｢或說在城中東北角.｣ 師古曰：｢今其城東二十里所有故臺基, 其處寬博, 土俗云平臺也. 復音方目反.｣

[五]師古曰：｢警者, 戒肅也. 䟆, 止行人也. 言出入者, 互文耳. 出亦有䟆. 漢儀注皇帝輦動, 左右侍帷幄者稱警, 出殿則傳蹕, 止人清道也.｣

[六]師古曰：｢儗, 比也, 音擬.｣

[七]師古曰：｢言皆游梁.｣

[八]師古曰：｢鉅萬, 百萬也. 有百萬者, 言凡百也.｣

二十九年十月, 孝王入朝. 景帝使使持乘輿駟, 迎梁王於關下[一]. 既朝, 上疏, 因留. 以太后故, 入則侍帝同輦, 出則同車遊獵上林中. 梁之侍中、郎、謁者著引籍出入天子殿門[二], 與漢宦官亡異.

[一]鄧展曰：｢但持駟馬往也.｣ 臣瓚曰：｢稱乘輿駟, 則車馬皆往. 言四, 不駕六馬耳. 天子副車駕四馬.｣ 師古曰：｢輿即車也. 瓚說是.｣

[二]師古曰：｢著音竹略反.｣

十一月, 上廢栗太子, 太后心欲以梁王爲嗣. 大臣及爰盎等有所關說於帝, 太后議格[一], 孝王不敢復言太后以嗣事[二]. 事祕, 世莫知, 乃辭歸國.

[一]服虔曰：｢格音格鬥.｣ 張晏曰：｢止也.｣ 蘇林曰：｢音閣.｣ 師古曰：｢蘇音、張說是.｣

[二]師古曰：｢不敢更以此事言於太后.｣

其夏, 上立膠東王爲太子. 梁王怨爰盎及議臣, 乃與羊勝、公孫詭之屬謀, 陰使人刺殺爰盎及他議臣十餘人. 賊未得也. 於是天子意梁[一], 逐賊, 果梁使之. 遣使冠蓋相望於道, 覆案梁事. 捕公孫詭、羊勝, 皆匿王後宮. 使者責二千石急, 梁相軒丘豹[二]及內史安國[三]皆泣諫王, 王乃令勝、詭皆自殺, 出之. 上由此怨望於梁王[四]. 梁王恐, 乃使韓安國因長公主謝罪太后, 然後得釋.

[一]師古曰：｢意, 疑也.｣

[二]師古曰：｢姓軒丘, 名豹.｣

[三]師古曰：｢即韓安國.｣

[四]師古曰：｢望謂責而怨之.｣

上怒稍解, 因上書請朝. 既至關, 茅蘭說王[一], 使乘布車[二], 從兩騎入, 匿於長公主園. 漢使迎王, 王已入關, 車騎盡居外, 外不知王處. 太后泣曰：｢帝殺吾子！｣ (弟)[帝]憂恐. 於是梁王伏斧質, 之闕下謝罪. 然後太后、帝皆大喜, 相與泣, 復如故. 悉召王從官入關. 然帝益疏王, 不與同車輦矣.

[一]服虔曰：｢茅蘭, 孝王大夫也.｣

[二]張晏曰：｢布車降服, 自比喪人也.｣

三十五年冬, 復入朝. 上疏欲留, 上弗許. 歸國, 意忽忽不樂. 北獵梁山, 有獻牛, 足上出背上, 孝王惡之. 六月中, 病熱, 六日薨[一].

[一]張晏曰：｢足當處下, 所以輔身也. 今出背上, 象孝王背朝而干上也. 北者, 陰也, 又在梁山, 明爲梁也. 牛者, 丑之畜, 衝在六月. 北方數六, 故六月六日王薨也.｣

孝王慈孝, 每聞太后病, 口不能食, 常欲留長安侍太后. 太后亦愛之. 及聞孝王死, 竇太后泣極哀, 不食, 曰：｢帝果殺吾子！｣ 帝哀懼, 不知所爲. 與長公主計之, 乃分梁爲五國, 盡立孝王男五人爲王, 女五人皆令食湯沐邑. 奏之太后, 太后乃說, 爲帝壹餐[一].

[一]師古曰：｢說讀曰悅. 餐, 古食字.｣

孝王未死時, 財以鉅萬計, 不可勝數. 及死, 藏府餘黃金尚四十餘萬斤, 他財物稱是.

代孝王參初立爲太原王. 四年, 代王武徙爲淮陽王, 而參徙爲代王, 並得復太原, 都晉陽如故[一]. 五年一朝, 凡三朝. 十七年薨, 子共王登嗣[二]. 二十九年薨, 子義嗣. 元鼎中, 漢廣關, 以常山爲阻[三], 徙代王於清河, 是爲剛王. 並前在代凡立四十年薨, 子頃王湯嗣. 二十四年薨, 子年嗣.

[一]師古曰：｢如文帝在代時.｣

[二]師古曰：｢共讀曰恭.｣

[三]師古曰：｢依山以爲關.｣

地節中, 冀州刺史林奏年爲太子時與女弟則私通. 及年立爲王後, 則懷年子, 其婿使勿舉[一]. 則曰：｢自來殺之.｣ 婿怒曰：｢爲王生子, 自令王家養之.｣ 則送兒頃太后所[二]. 相聞知, 禁止則, 令不得入宮[三]. 年使從季父往來送迎則[四], 連年不絕. 有司奏年淫亂, 年坐廢爲庶人, 徙房陵, 與湯沐邑百戶. 立三年, 國除.

[一]師古曰：｢不養也.｣

[二]師古曰：｢頃王之后, 年之太后, 故曰頃太后.｣

[三]師古曰：｢相者, 王之相.｣

[四]師古曰：｢宗室諸從也.｣

元始二年, 新都侯王莽興滅繼絕, 白太皇太后, 立年弟子如意爲廣宗王, 奉代孝王後. 莽篡位, 國絕.

梁懷王揖, 文帝少子也. 好詩書, 帝愛之, 異於他子. 五年一朝, 凡再入朝. 因墮馬死, 立十年薨. 無子, 國除. 明年, 梁孝王武徙王梁.

梁孝王子五人爲王. 太子買爲梁共王[一], 次子明爲濟川王, 彭離爲濟東王, 定爲山陽王, 不識爲濟陰王, 皆以孝景中六年同日立.

[一]師古曰：｢共讀曰恭.｣

梁共王買立十年薨, 子平王襄嗣.

濟川王明以垣邑侯立. 七年, 坐射殺其中尉, 有司請誅, 武帝弗忍, 廢爲庶人, 徙房陵, 國除.

濟東王彭離立二十九年. 彭離驕悍[一], 昏莫私與其奴亡命少年數十人行剽[二], 殺人取財物以爲好[三]. 所殺發覺者百餘人, 國皆知之, 莫敢夜行. 所殺者子上書告言, 有司請誅, 武帝弗忍, 廢爲庶人, 徙上庸, 國除, 爲大河郡.

[一]師古曰：｢悍, 勇也.｣

[二]師古曰：｢剽, 劫也, 音頻妙反.｣

[三]如淳曰：｢以是爲好喜之事也.｣ 師古曰：｢好音呼到反.｣

山陽哀王定立九年薨. 亡子, 國除.

濟陰哀王不識立一年薨. 亡子, 國除.

孝王支子四王, 皆絕於身[一].

[一]師古曰：｢支子, 謂非正嫡也.｣

梁平王襄, 母曰陳太后. 共王母曰李太后. 李太后, 親平王之大母也[一]. 而平王之后曰任后, 任后甚有寵於襄.

[一]師古曰：｢大母, 祖母也. 共王即李太后所生, 故云親祖母也.｣

初, 孝王有■尊[一], 直千金, 戒後世善寶之, 毋得以與人[二]. 任后聞而欲得之. 李太后曰：｢先王有命, 毋得以尊與人. 他物雖百鉅萬, 猶自恣.｣ 任后絕欲得之. 王襄直使人開府取尊賜任后, 又王及母陳太后事李太后多不順. 有漢使者來, 李太后欲自言, 王使謁者中郎胡等遮止, 閉門. 李太后與爭門, 措指[三], 太后啼謼[四], 不得見漢使者. 李太后亦私與食官長及郎尹霸等姦亂, 王與任后以此使人風止李太后[五]. 李太后亦已[六], 後病薨. 病時, 任后未嘗請疾[七]；薨, 又不侍喪.

[一]應劭曰：｢詩云□酌彼金■□ . ■, 畫雲雷之象, 以金飾之也.｣ 鄭氏曰：｢上蓋刻爲山雲雷之象.｣ 師古曰：｢鄭說是也. ■, 古雷字.｣

[二]師古曰：｢寶謂愛守也.｣

[三]晉灼曰：｢許慎云□措, 置□ . 字借以爲笮耳.｣ 師古曰：｢音壯客反, 謂爲門扉所笮.｣

[四]師古曰：｢謼音火故反.｣

[五]師古曰：｢風讀曰諷. 止者, 止其自言也.｣

[六]師古曰：｢已, 止也.｣

[七]張晏曰：｢請, 問也.｣

元朔中, 睢陽人犴反[一], 人辱其父, 而與睢陽太守客俱出同車. 犴反殺其仇車上, 亡去. 睢陽太守怒, 以讓梁二千石. 二千石以下求反急, 執反親戚. 反知國陰事, 乃上變告梁王與大母爭尊狀. 時相以下具知之, 欲以傷梁長吏, 書聞. 天子下吏驗問, 有之. 公卿治, 奏以爲不孝, 請誅王及太后[二]. 天子曰：｢首惡失道, 任后也. 朕置相吏不逮[三], 無以輔王, 故陷不誼, 不忍致法.｣ 削梁王五縣, 奪王太后湯沐成陽邑, 梟任后首于市, 中郎胡等皆伏誅. 梁餘尚有八城.

[一]師古曰：｢犴姓, 反名也. 犴音岸.｣

[二]師古曰：｢陳太后.｣

[三]師古曰：｢逮, 及也, 言其材知不及.｣

襄立四十年薨, 子頃王無傷嗣. 十一年薨, 子敬王定國嗣. 四十年薨, 子夷王遂嗣. 六年薨, 子荒王嘉嗣. 十五年薨, 子立嗣.

鴻嘉中, 太傅輔奏：｢立一日至十一犯法, 臣下愁苦, 莫敢親近, 不可諫止. 願令王, 非耕、祠, 法駕毋得出宮, 盡出馬置外苑, 收兵杖藏私府, 毋得以金錢財物假賜人.｣ 事下丞相、御史, 請許[一]. 奏可. 後數復敺傷郎[二], 夜私出宮. 傅相連奏, 坐削或千戶或五百戶, 如是者數焉.

[一]師古曰：｢許太傅所奏.｣

[二]師古曰：｢敺, 棰擊, 音一口反.｣

荒王女弟園子爲立舅任寶妻, 寶兄子昭爲立后. 數過寶飲食, 報寶曰：｢我好翁主[一], 欲得之.｣ 寶曰：｢翁主, 姑也, 法重.｣ 立曰：｢何能爲！｣[二]遂與園子姦.

[一]師古曰：｢諸王女皆稱翁主, 言其父自主婚也.｣

[二]師古曰：｢言罪不能至重也.｣

積數歲, 永始中, 相禹奏立對外家怨望, 有惡言. 有司案驗, 因發淫亂事, 奏立禽獸行, 請誅. 太中大夫谷永上疏曰：｢臣聞□禮, 天子外屏, 不欲見外□ 也[一]. 是故帝王之意, 不窺人閨門之私, 聽聞中冓之言[二]. 春秋爲親者諱. 詩云□戚戚兄弟, 莫遠具爾□[三]. 今梁王年少, 頗有狂病, 始以惡言按驗, 既亡事實, 而發閨門之私, 非本章所指. 王辭又不服, 猥強劾立, 傅致難明之事[四], 獨以偏辭成罪斷獄, 亡益於治道. 汙衊宗室[五], 以內亂之惡披布宣揚於天下, 非所以爲公族隱諱, 增朝廷之榮華, 昭聖德之風化也. 臣愚以爲王少, 而父同產長, 年齒不倫；梁國之富, 足以厚聘美女, 招致妖麗；父同產亦有恥辱之心[六]. 案事者乃驗問惡言[七], 何故猥自發舒? [八]以三者揆之, 殆非人情, 疑有所迫切, 過誤失言, 文吏躡尋, 不得轉移. 萌牙之時, 加恩勿治, 上也[九]. 既已案驗舉憲, 宜及王辭不服, 詔廷尉選上德通理之吏, 更審考清問, 著不然之效, 定失誤之法[一０], 而反命於下吏[一一], 以廣公族附疏之德, 爲宗室刷汙亂之恥[一二], 甚得治親之誼.｣ 天子由是寢而不治.

[一]師古曰：｢屏謂當門之牆, 以屏蔽者也. 外屏, 於門外爲之.｣

[二]應劭曰：｢中冓, 材構在堂之中也.｣ 晉灼曰：｢魯詩以爲夜也.｣ 師古曰：｢冓謂舍之交積材木也. 應說近之. 冓音工豆反.｣

[三]師古曰：｢小雅行葦之詩也. 戚戚, 內相親也. 爾, 近也. 言王之族親, 情無疏遠, 皆昵近也.｣

[四]師古曰：｢傅讀曰附.｣

[五]孟康曰：｢衊音漫.｣ 師古曰：｢衊音秣, 謂塗染也.｣

[六]師古曰：｢言其姑亦當自恥, 必不與姦.｣

[七]師古曰：｢本所問者, 怨望朝廷之言耳.｣

[八]師古曰：｢猥, 曲也.｣

[九]如淳曰：｢覆蓋之, 則計之上.｣

[一０]師古曰：｢著, 明也.｣

[一一]師古曰：｢使者還反, 以清白之狀付有司也.｣

[一二]師古曰：｢刷謂拭刷除之也, 音所劣反.｣

居數歲, 元延中, 立復以公事怨相掾及睢陽丞, 使奴殺之, 殺奴以滅口. 凡殺三人, 傷五人, 手敺郎吏二十餘人. 上書不拜奏. 謀篡死罪囚[一]. 有司請誅, 上不忍, 削立五縣.

[一]師古曰：｢逆取曰篡.｣

哀帝建平中, 立復殺人. 天子遣廷尉賞、大鴻臚由持節即訊[一]. 至, 移書傅、相、中尉曰：｢王背策戒[二], 誖暴妄行[三], 連犯大辟, 毒流吏民. 比比蒙恩, 不伏重誅[四], 不思改過, 復賊殺人. 幸得蒙恩, 丞相長史、大鴻臚丞即問. 王陽病抵讕, 置辭驕嫚[五], 不首主令, 與背畔亡異[六]. 丞相、御史請收王璽綬, 送陳留獄. 明詔加恩, 復遣廷尉、大鴻臚雜問. 今王當受詔置辭, 恐復不首實對. 書曰：□至于再三, 有不用, 我降爾命.□[七]傅、相、中尉皆以輔正爲職, □虎兕出於匣, 龜玉毀於匱中, 是誰之過也?□[八]書到, 明以誼曉王. 敢復懷詐, 罪過益深. 傅、相以下, 不能輔導, 有正法.｣

[一]師古曰：｢就問也.｣

[二]師古曰：｢初封時, 策書有戒敕之言.｣

[三]師古曰：｢誖, 乖也, 音布內反.｣

[四]師古曰：｢比猶頻也.｣

[五]師古曰：｢抵, 距也. 讕, 誣諱也. 抵音丁禮反. 讕音來亶反.｣

[六]師古曰：｢不首謂不伏其罪也. 主令者, 於法令之條與背畔無異也. 首音失救反. 次下亦同.｣

[七]師古曰：｢此周書多方篇之辭也. 言我教汝, 至于再三, 汝不能用, 則我下罰黜汝命也.｣

[八]師古曰：｢此論語孔子責冉有、季路之辭也. 言虎兕出於檻, 龜玉毀於櫝匱, 豈非典守者之過邪? 喻輔相人者, 當能持危扶顛也.｣

立惶恐, 免冠對曰：｢立少失父母, 孤弱處深宮中, 獨與宦者婢妾居, 漸漬小國之俗, 加以質性下愚, 有不可移之姿[一]. 往者傅相亦不純以仁誼輔翼立, 大臣皆尚苛刻, 刺求微密. 讒臣在其間, 左右弄口, 積使上下不和, 更相□伺[二]. 宮殿之裏, 毛氂過失, 亡不暴陳. 當伏重誅, 以視海內[三], 數蒙聖恩, 得見貰赦[四]. 今立自知賊殺中郎曹將, 冬月迫促, 貪生畏死, 即詐僵仆陽病[五], 徼幸得踰於須臾[六]. 謹以實對, 伏須重誅.｣[七]時冬月盡, 其春大赦, 不治.

[一]師古曰：｢言不從化也. 論語稱孔子曰□唯上智與下愚不移□ .｣

[二]師古曰：｢更音工衡反.｣

[三]師古曰：｢視讀曰示.｣

[四]師古曰：｢貰謂寬其罪.｣

[五]師古曰：｢僵仆, 倒地也. 僵音薑. 仆音赴.｣

[六]師古曰：｢冀得踰冬月而減罪也.｣

[七]師古曰：｢須, 待也.｣

元始中, 立坐與平帝外家中山衛氏交通, 新都侯王莽奏廢立爲庶人, 徙漢中. 立自殺. 二十七年, 國除. 後二歲, 莽白太皇太后立孝王玄孫之曾孫沛郡卒史音爲梁王, 奉孝王後. 莽篡, 國絕.

贊曰：梁孝王雖以愛親故王膏腴之地[一], 然會漢家隆盛, 百姓殷富, 故能殖其貨財, 廣其宮室車服. 然亦僭矣. 怙親亡厭, 牛禍告罰, 卒用憂死, 悲夫！

[一]師古曰：｢太后愛子, 而帝親弟, 故曰愛親.｣

校勘記

二二一０頁一二行　(弟)[帝]憂恐. 景祐、殿、局本都作｢帝｣. 王先謙說作｢帝｣是.

二二一八頁　五行　王陽病抵讕, 置辭驕嫚[五], 注[五]原在｢置辭｣ 下. 劉攽說｢驕嫚｣ 當屬上句. 王先謙亦說當讀｢置辭驕嫚｣ 爲句.

漢書卷四十八 賈誼傳第十八

賈誼, 雒陽人也, 年十八, 以能誦詩書屬文稱於郡中[一]. 河南守吳公聞其秀材, 召置門下[二], 甚幸愛. 文帝初立, 聞河南守吳公治平爲天下第一[三], 故與李斯同邑, 而嘗學事焉[四], 徵以爲廷尉. 廷尉乃言誼年少, 頗通諸家之書. 文帝召以爲博士.

[一]師古曰：｢屬謂綴輯之也, 言其能爲文也. 屬音之欲反.｣

[二]師古曰：｢秀, 美也.｣

[三]師古曰：｢治平, 言其政治和平也.｣

[四]師古曰：｢事之而從其學也.｣

是諸, 誼年二十餘, 最爲少. 每詔令議下[一], 諸老先生未能言, 誼盡爲之對, 人人各如其意所出. 諸生於是以爲能. 文帝說之[二], 超遷, 歲中至太中大夫.

[一]師古曰：｢謂有詔令出下及遣議事.｣

[二]師古曰：｢說讀曰悅.｣

誼以爲漢興二十餘年, 天下和洽, 宜當改正朔, 易服色制度, 定官名, 興禮樂. 乃草具其儀法[一], 色上黃, 數用五, 爲官名悉更, 奏之[二]. 文帝謙讓未皇也[三]. 然諸法令所更定, 及列侯就國, 其說皆誼發之. 於是天子議以誼任公卿之位. 絳、灌、東陽侯、馮敬之屬盡害之[四], 乃毀誼曰：｢雒陽之人年少初學, 專欲擅權, 紛亂諸事.｣ 於是天子後亦疏之, 不用其議, 以誼爲長沙王太傅.

[一]師古曰：｢草謂創造之.｣

[二]師古曰：｢更, 改也.｣

[三]師古曰：｢皇, 暇也. 自以爲不當改制.｣

[四]師古曰：｢絳, 絳侯周勃也. 灌, 灌嬰也. 東陽侯, 張相如也. 馮敬, 時爲御史大夫.｣

誼既以適去[一], 意不自得, 及度湘水[二], 爲賦以弔屈原. 屈原, 楚賢臣也, 被讒放逐, 作離騷賦[三], 其終篇曰：｢已矣！國亡人, 莫我知也.｣ 遂自投江而死. 誼追傷之, 因以自諭[四]. 其辭曰：

[一]師古曰：｢適讀曰謫. 其下亦同.｣

[二]師古曰：｢湘水出零陵陽海山, 北流入江也.｣

[三]師古曰：｢離, 遭也. 憂動曰騷. 遭憂而作此辭.｣

[四]師古曰：｢諭, 譬也.｣

恭承嘉惠兮[一], 俟罪長沙[二]. 仄聞屈原兮, 自湛汨羅[三]. 造託湘流兮, 敬弔先生[四]. 遭世罔極兮, 迺隕厥身[五]. 烏虖哀哉兮, 逢時不祥！[六]鸞鳳伏竄兮, 鴟鴞翱翔[七]. 闒茸尊顯兮, 讒諛得志[八]；賢聖逆曳兮, 方正倒植[九]. 謂隨、夷溷兮[一０], 謂跖、蹻廉[一一]；莫邪爲鈍兮[一二], 鈆刀爲銛[一三]. 于嗟默默, 生之亡故兮！[一四]斡棄周鼎[一五], 寶康瓠兮[一六]. 騰駕罷牛, 驂蹇驢兮；[一七]驥垂兩耳, 服鹽車兮[一八]. 章父薦屨, 漸不可久兮；[一九]嗟(若)[苦]先生, 獨離此咎兮！[二０]

[一]師古曰：｢恭, 敬也. 嘉惠, 謂詔命也.｣

[二]師古曰：｢俟, 古俟字. 俟, 待也.｣

[三]師古曰：｢仄, 古側字. 汨, 水名, 在長沙羅縣, 故曰汨羅. 湛讀曰沉. 汨音莫歷反.｣

[四]師古曰：｢造, 至也. 言至湘水而因託其流也. 造音千到反.｣

[五]張晏曰：｢讒言罔極.｣ 師古曰：｢罔, 無也. 極, 中也, 無中正之道. 一曰極, 止也.｣

[六]師古曰：｢虖讀曰呼.｣

[七]師古曰：｢鴟, 鴟鵂, 怪鳥也. 鴞, 惡聲之鳥也. 鴟音尺夷反. 鴞音于驕反. 鵂音休.｣

[八]師古曰：｢闒茸, 下材不肖之人也. 闒音吐盍反. 茸音人勇反.｣

[九]師古曰：｢植, 立也, 音值.｣

[一０]應劭曰：｢隨, 卞隨, 湯時廉士, 湯以天下讓而不受. 夷, 伯夷也, 不食周粟, 餓于首陽之下.｣ 師古曰：｢溷, 濁也, 音胡困反.｣

[一一]李奇曰：｢跖, 秦大盜也. 楚之大盜爲莊蹻.｣ 師古曰：｢跖音之石反. 蹻音居略反. 莊周云, 盜跖, 柳下惠之弟, 蓋寓言也.｣

[一二]應劭曰：｢莫邪, 吳大夫也, 作寶劍, 因以冠名.｣

[一三]晉灼曰：｢世俗爲利爲銛徹.｣ 師古曰：｢音弋占反.｣

[一四]應劭曰：｢默默, 不得意也.｣ 鄧展曰：｢言屈原無故遇此禍也.｣ 師古曰：｢生, 先生也.｣

[一五]師古曰：｢斡, 轉也, 音管.｣

[一六]鄭氏曰：｢康瓠, 瓦盆底也. 爾雅曰：□康瓠謂之甈.□ ｣ 師古曰：｢甈音五列反.｣

[一七]師古曰：｢罷讀曰疲. 蹇, 跛也.｣

[一八]師古曰：｢駕鹽車也.｣

[一九]師古曰：｢章父, 殷冠名也. 言冠乃居下, 屨反在上也. 父讀曰甫.｣

[二０]應劭曰：｢嗟, 咨嗟也. 勞苦屈原遇此難也.｣ 師古曰：｢離, 遭也.｣

誶曰：[一]已矣！國其莫吾知兮[二], 子獨壹鬱其誰語? [三]鳳縹縹其高逝兮, 夫固自引而遠去[四]. 襲九淵之神龍兮[五], 沕淵潛以自珍[六]；偭蟂獺以隱處兮[七], 夫豈從蝦與蛭螾? [八]所貴聖之神德兮, 遠濁世而自臧. 使麒麟可係而羈兮, 豈云異夫犬羊? 般紛紛其離此郵兮[九], 亦夫子之故也！[一０]歷九州而相其君兮, 何必懷此都也? [一一]鳳皇翔于千仞兮, 覽德煇而下之；[一二]見細德之險(微)[徵]兮, 遙增擊而去之[一三]. 彼尋常之汙瀆兮, 豈容吞舟之魚！[一四]橫江湖之鱣鯨兮, 固將制於螻螘[一五].

[一]李奇曰：｢誶, 告也.｣ 張晏曰：｢誶, 離騷下章亂也.｣ 師古曰：｢誶音碎.｣

[二]師古曰：｢一國之人不知我也.｣

[三]師古曰：｢壹鬱猶怫鬱也.｣

[四]師古曰：｢縹縹, 輕舉貌, 音匹遙反.｣

[五]鄧展曰：｢襲, 重也.｣ 師古曰：｢九淵, 九旋之川, 言至深也.｣

[六]鄧展曰：｢沕音昧.｣ 張晏曰：｢潛, 藏也.｣

[七]服虔曰：｢蟂音梟.｣ 應劭曰：｢蟂獺, 水蟲害魚者也. 偭, 背也. 欲舍蟂獺, 從神龍遊也.｣ 師古曰：｢偭音面.｣

[八]服虔曰：｢蛭, 水蟲. 螾, 今之螼螾也.｣ 孟康曰：｢言龍自絕於蟂獺, 況從蝦與蛭螾也.｣ 師古曰：｢蝦亦水蟲也, 音遐. 蛭音質. 螾字與蚓同, 音引, 今合韻, 當音弋人反. 螼音丘謹反.｣

[九]蘇林曰：｢般音槃.｣ 孟康曰：｢般音班. 般, 反也. 紛紛, 搆讒意也.｣ 師古曰：｢般, 孟音是也. 字從丹青之丹. 離, 遭也. 郵, 過也.｣

[一０]李奇曰：｢亦夫子不如麟鳳之故, 離此咎也.｣ 師古曰：｢此說非也. 賈誼自言今之離郵, 亦猶屈原耳.｣

[一一]師古曰：｢言往長沙爲傅, 不足哀傷, 何用苟懷此之都邑, 蓋亦誼自寬廣之言.｣

[一二]師古曰：｢八尺曰仞. 千仞, 言其極高.｣

[一三]師古曰：｢增, 重也. 言見苛細之人, 險阨之證, 故重擊其羽而高去.｣

[一四]應劭曰：｢八尺曰尋, 倍尋曰常.｣ 師古曰：｢水不泄爲汙, 音一胡反, 又音一故反.｣

[一五]如淳曰：｢鱣、鯨, 皆大魚也.｣ 臣瓚曰：｢鱣魚無鱗, 口在腹下. 鯨魚長者長數里.｣ 晉灼曰：｢小水不容大魚, 而橫鱣鯨於汙瀆, 必爲螻螘所制. 以況小朝主闇, 不容受忠逆之言, 亦爲讒賊小臣所害.｣ 師古曰：｢鱣音竹連反, 字或作□. □亦大魚也, 音淫, 又音尋. 螻音樓, 謂螻蛄也.｣

誼爲長沙傅三年, 有服飛入誼舍, 止於坐隅[一]. 服似鴞[二], 不祥鳥也. 誼既以適居長沙, 長沙卑濕, 誼自傷悼, 以爲壽不得長, 乃爲賦以自廣. 其辭曰：

[一]師古曰：｢坐音才臥反.｣

[二]晉灼曰：｢異物志曰□有鳥, 小雞, 體有文色, 土俗因形名之曰服, 不能遠飛, 行不出域□ 也.｣

單閼之歲, 四月孟夏[一], 庚子日斜, 服集余舍[二], 止于坐隅, 貌甚閒暇[三]. 異物來□, 私怪其故[四], 發書占之, 讖言其度[五]. 曰｢野鳥入室, 主人將去.｣ 問于子服：｢余去何之? [六]吉虖告我, 凶言其災. 淹速之度, 語余其期.｣[七]

[一]應劭曰：｢太歲在卯爲單閼.｣ 師古曰：｢閼音一葛反.｣

[二]孟康曰：｢日斜, 日昳時.｣

[三]師古曰：｢閒讀曰閑.｣

[四]孟康曰：｢□音萃. 萃, 聚集也.｣

[五]師古曰：｢讖, 驗也, 有徵驗之書也. 讖音初禁反.｣

[六]師古曰：｢子服者, 言加其美稱也.｣

[七]師古曰：｢淹, 遲也.｣

服乃太息, 舉首奮翼, 口不能言, 請對以意[一]. 萬物變化, 固亡休息. 斡流而遷, 或推而還[二]. 形氣轉續, 變化而嬗[三]. 沕穆亡間, 胡可勝言！[四]禍兮福所倚, 福兮禍所伏[五]；憂喜聚門, 吉凶同域[六]. 彼吳彊大, 夫差以敗；粵棲會稽, 句踐伯世[七]. 斯遊遂成, 卒被五刑[八]；傅說胥靡, 乃相武丁[九]. 夫禍之與福, 何異糾纆！[一０]命不可說, 孰知其極? [一一]水激則旱, 矢激則遠[一二]. 萬物回薄, 震蕩相轉. 雲烝雨降, 糾錯相紛. 大鈞播物, 坱圠無垠[一三]. 天不可與慮, 道不可與謀. 遲速有命, 烏識其時? [一四]

[一]師古曰：｢意字合韻, 宜音億.｣

[二]師古曰：｢斡音管. 斡, 轉也. 還讀曰旋.｣

[三]服虔曰：｢嬗音如蟬, 謂變蛻也.｣ 蘇林曰：｢相傳與也.｣ 師古曰：｢此即禪代字, 合韻故音嬋耳. 蘇說是也.｣

[四]師古曰：｢沕穆, 深微貌, 胡, 何也. 言其理深微, 不可盡言. 沕音勿.｣

[五]師古曰：｢此老子德經之言也. 倚音於綺反.｣

[六]師古曰：｢言禍福相因, 吉凶不定.｣

[七]師古曰：｢會稽, 山名也. 句踐避吳之難, 保於茲山, 故曰棲也. 句音鉤. 伯讀曰霸.｣

[八]應劭曰：｢李斯西遊於秦, 身登相位, 二世時爲趙高所讒, 身伏五刑.｣

[九]張晏曰：｢胥靡, 刑名也. 傅說被刑, 築於傅巖, 武丁以爲己相.｣ 師古曰：｢胥靡, 相隨之刑也, 解在楚元王傳.｣

[一０]應劭曰：｢禍福相爲表裏, 如糾繩索相附會也.｣ 臣瓚曰：｢糾, 絞也. 纆, 索也.｣ 師古曰：｢纆音墨.｣

[一一]師古曰：｢極, 止也.｣

[一二]師古曰：｢言水之激疾, 則去盡, 不能浸潤. 矢之激發, 則去遠.｣

[一三]如淳曰：｢陶者作器於鈞上, 此以造化爲大鈞也.｣ 應劭曰：｢其氣坱圠, 非有限齊也.｣ 師古曰：｢今造瓦者謂所轉者爲鈞, 言造化爲人, 亦猶陶之造瓦耳. 坱音烏朗反. 圠音於黠反.｣

[一四]師古曰：｢烏猶何也.｣

且夫天地爲鑪, 造化爲工；陰陽爲炭, 萬物爲銅[一], 合散消息, 安有常則? 千變萬化, 未始有極. 忽然爲人, 何足控揣[二]；化爲異物, 又何足患！[三]小智自私, 賤彼貴我；達人大觀, 物亡不可. 貪夫徇財, 列士徇名[四]；夸者死權, 品庶每生[五]. 怵迫之徒, 或趨西東[六]；大人不曲, 意變齊同. 愚士繫俗, 時若囚拘[七]；至人遺物, 獨與道俱. 眾人惑惑, 好惡積意[八]；真人恬漠, 獨與道息[九]. 釋智遺形, 超然自喪；[一０]寥廓忽荒, 與道翱翔[一一]. 乘流則逝, 得坎則止；[一二]縱軀委命, 不私與己. 其生兮若浮, 其死兮若休[一三]. 澹虖若深淵之靚, 氾虖若不繫之舟[一四]. 不以生故自保, 養空而浮[一五]. 德人無累, 知命不憂. 細故蔕芥, 何足以疑！[一六]

[一]師古曰：｢以冶鑄爲喻.｣

[二]孟康曰：｢控, 引也. 揣, 持也. 言人生忽然, 何足引持自貴(借)[惜]也.｣ 如淳曰：｢控, 引也. 揣音團. 控摶, 玩弄愛生之意也.｣ 師古曰：｢如說是.｣

[三]師古曰：｢患合韻音環.｣

[四]臣瓚曰：｢以身從物曰徇.｣

[五]臣瓚曰：｢謂夸泰也. 莊子曰□權勢不(充)[尤], 則夸者悲□ .｣ 孟康曰：｢每, 貪也.｣ 師古曰：｢品庶猶庶品也.｣

[六]孟康曰：｢怵, 爲利所誘訹也. 迫, 迫貧賤, 東西趨利也.｣ 師古曰：｢誘訹之訹則音戍. 或曰, 怵, 怵惕也, 音丑出反, 其義兩通. 而說者欲改字爲鉥, 蓋穿鑿耳.｣

[七]李奇曰：｢時音塊.｣ 蘇林曰：｢音人肩傴時爾. 音欺全反.｣ 師古曰：｢蘇音是.｣

[八]李奇曰：｢惑惑, 東西也. 所好所惡, 積之萬億也.｣ 臣瓚曰：｢言眾懷好惡, 積之心意也.｣ 師古曰：｢瓚說是也. 意合韻音於力反.｣

[九]師古曰：｢恬, 安也. 漠, 靜也.｣

[一０]服虔曰：｢絕聖棄智, 而亡其身也.｣ 師古曰：｢喪合韻音先郎反.｣

[一一]師古曰：｢荒音呼廣反.｣

[一二]孟康曰：｢易□坎爲險□, 遇險難而止也.｣ 張晏曰：｢謂夷易則仕, 險難則隱也.｣

[一三]師古曰：｢休, 息也.｣

[一四]師古曰：｢澹, 安也, 音徒濫反. 靚與靜同. 氾音敷劍反.｣

[一五]服虔曰：｢道家養空虛, 若浮舟也.｣

[一六]師古曰：｢蔕芥, 小鯁也. 蔕音丑芥反.｣

後歲餘, 文帝思誼, 徵之. 至, 入見, 上方受釐, 坐宣室[一]. 上因感鬼神事, 而問鬼神之本. 誼具道所以然之故. 至夜半, 文帝前席[二]. 既罷, 曰：｢吾久不見賈生, 自以爲過之, 今不及也.｣ 乃拜誼爲梁懷王太傅. 懷王, 上少子, 愛, 而好書, 故令誼傅之, 數問以得失[三].

[一]蘇林曰：｢宣室, 未央前正室也.｣ 應劭曰：｢釐, 祭餘肉也. 漢儀注祭天地五畤, 皇帝不自行, 祠還致福. 釐音禧.｣ 師古曰：｢禧, 福也. 借釐字爲之耳, 言受神之福也.｣

[二]師古曰：｢漸迫近誼, 聽說其言也.｣

[三]師古曰：｢漢朝問以國家之事.｣

是時, 匈奴彊, 侵邊. 天下初定, 制度疏闊. 諸侯王僭儗, 地過古制[一], 淮南、濟北王皆爲逆誅. 誼數上疏陳政事, 多所欲匡建[二], 其大略曰：

[一]師古曰：｢儗, 比也, 上比於天子. 儗音擬.｣

[二]師古曰：｢匡, 正也, 正其失也. 建, 立也, 立制節也.｣

臣竊惟事勢, 可爲痛哭者一, 可爲流涕者二, 可爲長太息者六, 若其它背理而傷道者, 難遍以疏舉[一]. 進言者皆曰天下已安已治矣[二], 臣獨以爲未也. 曰安且治者, 非愚則諛[三], 皆非事實知治亂之體者也. 夫抱火厝之積薪之下而寢其上[四], 火未及燃, 因謂之安, 方今之勢, 何以異此！本末舛逆, 首尾衡決, 國制搶攘[五], 非甚有紀[六], 胡可謂治！陛下何不壹令臣得孰數之於前, 因陳治安之策, 試詳擇焉！

[一]師古曰：｢言不可盡條記也.｣

[二]師古曰：｢進言者, 謂陳說於天子前者也. 治音直吏反. 此下並同.｣

[三]師古曰：｢實謂治安, 則是愚也；知其不爾而假言之, 是諂諛也.｣

[四]師古曰：｢厝, 置也, 音千故反.｣

[五]蘇林曰：｢搶音濟濟蹌蹌, 不安貌也.｣ 晉灼曰：｢搶音傖. 吳人罵楚人曰傖. 傖攘, 亂貌也.｣ 師古曰：｢晉音是. 傖音仕庚反. 攘音女庚反.｣

[六]師古曰：｢紀, 理也.｣

夫射獵之娛, 與安危之機孰急? [一]使爲治, 勞智慮, 苦身體, 乏鍾鼓之樂, 勿爲可也. 樂與今同, 而加之諸侯軌道, 兵革不動[二], 民保首領, 匈奴賓服, 四荒鄉風[三], 百姓素朴, 獄訟衰息, 大數既得, 則天下順治, 海內之氣清和咸理, 生爲明帝, 沒爲明神, 名譽之美, 垂於無窮. 禮祖有功而宗有德, 使顧成之廟稱爲太宗, 上配太祖, 與漢亡極. 建久安之勢, 成長治之業, 以承祖廟, 以奉六親, 至孝也[四]；以幸天下, 以育群生, 至仁也；立經陳紀, 輕重同得, 後可以爲萬世法程[五], 雖有愚幼不肖之嗣, 猶得蒙業而安, 至明也. 以陛下之明達, 因使少知治體者得佐下風, 致此非難也[六]. 其具可素陳於前, 願幸無忽[七]. 臣謹稽之天地[八], 驗之往古, 按之當今之務, 日夜念此至孰也, 雖使禹舜復生, 爲陛下計, 亡以易此[九].

[一]師古曰：｢言二事之中, 何者爲急.｣

[二]師古曰：｢軌道, 言遵法制也.｣

[三]師古曰：｢鄉讀曰嚮.｣

[四]應劭曰：｢六親, 父母兄弟妻子也.｣

[五]師古曰：｢程, 式也.｣

[六]師古曰：｢少知治體者, 誼自謂也.｣

[七]師古曰：｢忽, 怠忘也.｣

[八]師古曰：｢稽, 考也.｣

[九]師古曰：｢易, 改也.｣

夫樹國固必相疑之勢[一], 下數被其殃, 上數爽其憂[二], 甚非所以安上而全下也. 今或親弟謀爲東帝[三], 親兄之子西鄉而擊[四], 今吳又見告矣[五]. 天子春秋鼎盛[六], 行義未過[七], 德澤有加焉, 猶尚如是, 況莫大諸侯[八], 權力且十此者虖！[九].

[一]鄭氏曰：｢今建立國泰大, 其勢必固相疑也.｣ 臣瓚曰：｢樹國於險固, 諸侯強大, 則必與天子有相疑之勢也.｣ 師古曰：｢鄭說是也.｣

[二]如淳曰：｢爽, 忒也.｣

[三]應劭曰：｢淮南厲王長.｣

[四]如淳曰：｢謂齊悼惠王子興居而爲濟北王反, 欲擊取滎陽也.｣ 師古曰：｢鄉讀曰嚮.｣

[五]如淳曰：｢時吳王又不循漢法, 有告之者.｣

[六]應劭曰：｢鼎, 方也.｣

[七]師古曰：｢行音下更反.｣

[八]師古曰：｢莫大, 謂無有大於其國者, 言最大也.｣

[九]師古曰：｢十倍於此.｣

然而天下少安, 何也? 大國之王幼弱未壯, 漢之所置傅相方握其事. 數年之後, 諸侯之王大抵皆冠[一], 血氣方剛, 漢之傅相稱病而賜罷, 彼自丞尉以上偏置私人, 如此, 有異淮南、濟北之爲邪！此時而欲爲治安, 雖堯舜不治.

[一]師古曰：｢大抵, 猶言大略也, 音丁禮反. 其下亦同.｣

黃帝曰：｢日中必■, 操刀必割.｣[一]今令此道順而全安, 甚易, 不肯早爲, 已乃墮骨肉之屬而抗剄之[二], 豈有異秦之季世虖！夫以天子之位, 乘今之時, 因天之助, 尚憚以危爲安, 以亂爲治, 假設陛下居齊桓之處, 將不合諸侯而匡天下乎? 臣又以知陛下有所必不能矣. 假設天下如曩時[三], 淮陰侯尚王楚, 黥布王淮南, 彭越王梁, 韓信王韓, 張敖王趙, 貫高爲相, 盧綰王燕, 陳豨在代, 令此六七公者皆亡恙[四], 當是時而陛下即天子位, 能自安乎? 臣有以知陛下之不能也. 天下殽亂, 高皇帝與諸公併起[五], 非有仄室之勢以豫席之也[六]. 諸公幸者, 乃爲中涓, 其次廑得舍人[七], 材之不逮至遠也. 高皇帝以明聖威武即天子位, 割膏腴之地以王諸公, 多者百餘城, 少者乃三四十縣, 德至渥也[八], 然其後十年之間, 反者九起. 陛下之與諸公, 非親角材而臣之也[九], 又非身封王之也, 自高皇帝不能以是一歲爲安, 故臣知陛下之不能也. 然尚有可諉者, 曰疏[一０], 臣請試言其親者. 假令悼惠王王齊, 元王王楚, 中子王趙, 幽王王淮陽, 共王王梁[一一], 靈王王燕, 厲王王淮南, 六七貴人皆亡恙, 當是時陛下即位, 能爲治虖? 臣又知陛下之不能也. 若此諸王, 雖名爲臣, 實皆有布衣昆弟之心[一二], 慮亡不帝制而天子自爲者[一三]. 擅爵人, 赦死罪[一四], 甚者或戴黃屋[一五], 漢法令非行也. 雖行不軌如厲王者, 令之不肯聽, 召之安可致乎！[一六]幸而來至, 法安可得加！動一親戚, 天下圜視而起[一七], 陛下之臣雖有悍如馮敬者[一八], 適啟其口, 匕首已陷其匈矣[一九]. 陛下雖賢, 誰與領此? [二０]故疏者必危, 親者必亂, 已然之效也. 其異姓負彊而動者, 漢已幸勝之矣, 又不易其所以然. 同姓襲是跡而動[二一], 既有徵矣[二二], 其勢盡又復然. 殃禍之變, 未知所移[二三], 明帝處之尚不能以安, 後世將如之何！

[一]孟康曰：｢■音衛. 日中盛者, 必暴■也.｣ 臣瓚曰：｢太公曰□日中不□, 是謂失時；操刀不割, 失利之期.□ 言當及時也.｣ 師古曰：｢此語見六韜. ■謂暴曬之也. 曬音所智反, 又音所懈反.｣

[二]應劭曰：｢抗其頭而剄之也.｣ 師古曰：｢墮, 毀也. 抗, 舉也. 剄, 割頸也. 墮音火規反. 剄音工鼎反.｣

[三]師古曰：｢曩, 久也. 謂昔時.｣

[四]師古曰：｢無恙, 言無憂病.｣

[五]師古曰：｢殽, 雜也. 併音步鼎反.｣

[六]應劭曰：｢禮, 卿大夫之支子爲側室. 席, 大也.｣ 臣瓚曰：｢席, 藉也. 言非有側室之勢爲之資藉也.｣ 師古曰：｢瓚說是也.｣

[七]師古曰：｢廑與僅同. 廑, 劣也, 言纔得舍人.｣

[八]師古曰：｢德, 古德字. 渥, 厚也, 音握.｣

[九]師古曰：｢角, 校也, 競也.｣

[一０]孟康曰：｢諉, 累也. 以疏爲累, 言不以國也.｣ 蔡謨曰：｢諉者, 託也. 尚可託言信、越等以疏故反, 故其下句曰□臣請試言其親者□ . 親者亦恃彊爲亂, 明信等不以疏也.｣ 師古曰：｢蔡說是矣. 諉音女瑞反.｣

[一一]師古曰：｢共讀曰恭.｣

[一二]師古曰：｢自以爲於天子爲昆弟, 而不論君臣之義.｣

[一三]師古曰：｢慮, 大計也, 言諸侯皆欲同皇帝之制度, 而爲天子之事.｣

[一四]師古曰：｢擅, 專也.｣

[一五]師古曰：｢天子車蓋之制.｣

[一六]師古曰：｢不軌, 謂不修法制也. 致, 至也.｣

[一七]應劭曰：｢圜, 精正視也.｣ 師古曰：｢言驚愕也.｣

[一八]如淳曰：｢馮無擇子, 名忠直, 爲御史大夫, 奏淮南厲王誅之.｣ 師古曰：｢悍, 勇也.｣

[一九]師古曰：｢始欲發言節制諸侯王, 則爲刺客所殺.｣

[二０]師古曰：｢領, 理也.｣

[二一]師古曰：｢易其所以然, 謂改其法制使不然.｣

[二二]師古曰：｢徵, 證驗也.｣

[二三]師古曰：｢禍, 古禍字.｣

屠牛坦一朝解十二牛[一], 而芒刃不頓者[二], 所排擊剝割, 皆眾理解也[三]. 至於髖髀之所, 非斤則斧[四]. 夫仁義恩厚, 人主之芒刃也；權勢法制, 人主之斤斧也. 今諸侯王皆眾髖髀也, 釋斤斧之用, 而欲嬰以芒刃[五], 臣以爲不缺則折. 胡不用之淮南、濟北? 勢不可也[六].

[一]蘇林曰：｢孔子時人也.｣ 師古曰：｢坦, 屠牛者之名也. 事見管子.｣

[二]師古曰：｢芒刃, 謂刃之利如豪芒也. 頓讀曰鈍.｣

[三]師古曰：｢解, 支節也, 音胡懈反.｣

[四]師古曰：｢髀, 股骨也. 髖, 髀上也. 言其骨大, 故須斤斧也. 髖音寬. 髀音陛, 又音必爾反.｣

[五]師古曰：｢嬰, 繞也.｣

[六]晉灼曰：｢(一)[二]國皆反誅. 何不施之仁恩? 勢不可故也.｣

臣竊跡前事[一], 大抵彊者先反. 淮陰王楚最彊, 則最先反；韓信倚胡, 則又反[二]；貫高因趙資, 則又反；陳豨兵精, 則又反；彭越用梁, 則又反[三]；黥布用淮南, 則又反；盧綰最弱, 最後反. 長沙乃在二萬五千戶耳, 功少而最完, 勢疏而最忠, 非獨性異人也, 亦形勢然也. 曩令樊、酈、絳、灌據數十城而王, 今雖以殘亡可也[四]；令信、越之倫列爲徹侯而居, 雖至今存可也[五]. 然則天下之大計可知已[六]. 欲諸王之皆忠附, 則莫若令如長沙王；欲臣子之勿菹醢, 則莫若令如樊、酈等；欲天下之治安, 莫若眾建諸侯而少其力. 力少則易使以義, 國小則亡邪心[七]. 令海內之勢如身之使臂, 臂之使指, 莫不制從, 諸侯之君不敢有異心, 輻湊並進而歸命天子, 雖在細民, 且知其安, 故天下咸知陛下之明. 割地定制, 令齊、趙、楚各爲若干國[八], 使悼惠王、幽王、元王之子孫畢以次各受祖之分地[九], 地盡而止, 及燕、梁它國皆然. 其分地眾而子孫少者, 建以爲國, 空而置之, 須其子孫生者, 舉使君之[一０]. 諸侯之地其削頗入漢者, 爲徙其侯國及封其子孫也[一一], 所以數償之：一寸之地, 一人之眾, 天子亡所利焉[一二], 誠以定治而已, 故天下咸知陛下之廉. 地制壹定, 宗室子孫莫慮不王[一三], 下無倍畔之心, 上無誅伐之志[一四], 故天下咸知陛下之仁. 法立而不犯, 令行而不逆, 貫高、利幾之謀不生, 柴奇、開章之計不萌[一五], 細民鄉善, 大臣致順[一六], 故天下咸知陛下之義. 臥赤子天下之上而安, 植遺腹, 朝委裘, 而天下不亂[一七], 當時大治, 後世誦聖[一八]. 壹動而五業附, 陛下誰憚而久不爲此? [一九]

[一]師古曰：｢尋前事之蹤跡.｣

[二]師古曰：｢倚, 依也, 音於綺反.｣

[三]晉灼曰：｢用, 役用之也.｣

[四]晉灼曰：｢事勢可亡也.｣ 師古曰：｢曩亦謂昔時也.｣

[五]晉灼曰：｢事勢可存.｣

[六]師古曰：｢已, 語終辭.｣

[七]師古曰：｢使以義, 使之遵禮義也.｣

[八]師古曰：｢若干, 豫設數也. 解在食貨志.｣

[九]師古曰：｢分音扶問反, 次下亦同.｣

[一０]師古曰：｢須, 待也.｣

[一一]師古曰：｢徙其侯國, 列侯國邑在諸侯王封內而犬牙相入者, 則正其疆界, 令其隔絕也. 封其子孫者, 分諸侯王之國邑, 各自封其子孫, 而受封之人若有罪黜, 其地皆入於漢, 故云頗入也.｣

[一二]師古曰：｢償者, 謂所正列侯疆界, 有侵諸侯王者, 則漢償之.｣

[一三]師古曰：｢慮, 計也.｣

[一四]師古曰：｢倍讀曰偝.｣

[一五]應劭曰：｢柴奇、開章, 皆與淮南王謀反者也.｣

[一六]師古曰：｢鄉讀曰嚮.｣

[一七]服虔曰：｢言天下安, 雖赤子遺腹在位, 猶不危也.｣ 應劭曰：｢置遺腹, 朝委裘, 皆未有所知也.｣ 孟康曰：｢委裘, 若容衣, 天子未坐朝, 事先帝裘衣也.｣ 師古曰：｢應、孟二說皆是.｣

[一八]師古曰：｢稱誦其聖明.｣

[一九]師古曰：｢憚, 畏難也, 音徒旦反.｣

天下之勢方病大瘇[一]. 一脛之大幾如要, 一指之大幾如股[二], 平居不可屈信[三], 一二指搐, 身慮亡聊[四]. 失今不治, 必爲錮疾[五], 後雖有扁鵲, 不能爲已[六]. 病非徒瘇也, 又苦■盭[七]. 元王之子, 帝之從弟也[八]；今之王者, 從弟之子也. 惠王, 親兄子也；今之王者, 兄子之子也[九]. 親者或亡分地以安天下[一０], 疏者或制大權以偪天子[一一], 臣故曰非徒病瘇也, 又苦蹠盭. 可痛哭者, 此病是也.

[一]如淳曰：｢腫足曰瘇.｣ 師古曰：｢音上勇反.｣

[二]師古曰：｢幾, 並音巨依反.｣

[三]師古曰：｢信讀曰伸.｣

[四]師古曰：｢搐謂動而痛也. 聊, 賴也. 搐音丑六反.｣

[五]師古曰：｢錮疾, 堅久之疾.｣

[六]師古曰：｢扁鵲, 良醫也. 爲, 治也. 已, 語終辭.｣

[七]師古曰：｢■, 古蹠字也, 音之石反. 足下曰蹠, 今所呼腳掌是也. 盭, 古戾字, 言足蹠反戾, 不可行也.｣

[八]師古曰：｢楚元王, 高帝之弟, 其子於文帝爲從弟.｣

[九]師古曰：｢惠王, 齊悼惠王.｣

[一０]師古曰：｢廣立蕃屏, 則天下安, 故曰以安天下.｣

[一一]師古曰：｢偪, 古逼字.｣

天下之勢方倒縣. 凡天子者, 天下之首, 何也? 上也. 蠻夷者, 天下之足, 何也? 下也. 今匈奴嫚娒侵掠, 至不敬也[一], 爲天下患, 至亡已也[二], 而漢歲致金絮采繒以奉之. 夷狄徵令, 是主上之操也[三]；天子共貢, 是臣下之禮也[四]. 足反居上, 首顧居下[五], 倒縣如此, 莫之能解, 猶爲國有人乎? [六]非亶倒縣而已[七], 又類辟, 且病痱[八]. 夫辟者一面病, 痱者一方痛. 今西邊北邊之郡, 雖有長爵不輕得復[九], 五尺以上不輕得息[一０], 斥候望烽燧不得臥[一一], 將吏被介冑而睡[一二], 臣故曰一方病矣. 醫能治之, 而上不使[一三], 可爲流涕者此也.

[一]師古曰：｢娒, 古侮字.｣

[二]師古曰：｢亡已, 言不可止也.｣

[三]師古曰：｢徵, 召也. 令, 號令也. 操謂主上之所操持也. 操音千高反.｣

[四]師古曰：｢共讀曰恭.｣

[五]師古曰：｢顧亦反也, 言如人反顧然.｣

[六]師古曰：｢顛倒如此, 而不能解救, 豈謂國有明智之人乎?｣

[七]師古曰：｢亶讀曰但.｣

[八]服虔曰：｢病(癖)[辟], 不能行也.｣ 師古曰：｢辟, 足病. 痱, 風. 辟音壁. 痱音肥.｣

[九]張晏曰：｢長爵, 高爵也. 雖受高爵之賞, 猶將禦寇, 不得復除逸豫也.｣ 蘇林曰：｢輕, 易也. 不易得復除, 言難也.｣ 師古曰：｢復音方目反.｣

[一０]如淳曰：｢五尺謂小兒也. 言無大小皆當自爲戰備.｣

[一一]文穎曰：｢邊方備胡寇, 作高土櫓, 櫓上作桔皋, 桔皋頭兜零, 以薪草置其中, 常低之, 有寇即火然舉之以相告, 曰烽. 又多積薪, 寇至即燃之, 以望其煙, 曰燧.｣ 張晏曰：｢晝舉烽, 夜燔燧也.｣ 師古曰：｢張說誤也. 晝則燔燧, 夜則舉烽.｣

[一二]師古曰：｢被音皮義反.｣

[一三]師古曰：｢醫者, 誼自謂.｣

陛下何忍以帝皇之號爲戎人諸侯, 勢既卑辱, 而禍不息, 長此安窮！[一]進謀者率以爲是, 固不可解也, 亡具甚矣[二]. 臣竊料匈奴之眾[三]不過漢一大縣, 以天下之大困於一縣之眾, 甚爲執事者羞之. 陛下何不試以臣爲屬國之官以主匈奴? 行臣之計, 請必係單于之頸而制其命, 伏中行說而笞其背[四], 舉匈奴之眾唯上之令[五]. 今不獵猛敵而獵田彘, 不搏反寇而搏畜菟, 翫細娛而不圖大患, 非所以爲安也. 德可遠施, 威可遠加, 而直數百里外威令不信[六], 可爲流涕者此也.

[一]師古曰：｢言長養此患, 將何所窮極也.｣

[二]師古曰：｢無治安之具.｣

[三]師古曰：｢料, 量也, 音聊.｣

[四]鄭氏曰：｢說, 奄人也, 漢使送公主妻匈奴, 說不肯行, 強之, 因以漢事告匈奴也.｣ 師古曰：｢中行, 姓. 說, 名也. 行音胡剛反. 說讀曰悅. 中行說事具在匈奴傳.｣

[五]師古曰：｢聽天子之命.｣

[六]師古曰：｢信讀曰伸.｣

今民賣僮者[一], 爲之繡衣絲履偏諸緣[二], 內之閑中[三], 是古天子后服, 所以廟而不晏者也[四], 而庶人得以衣婢妾. 白縠之表, 薄紈之裏, 緁以偏諸[五], 美者黼繡[六], 是古天子之服, 今富人大賈嘉會召客者以被牆[七]. 古者以奉一帝一后而節適[八], 今庶人屋壁得爲帝服, 倡優下賤得爲后飾, 然而天下不屈者, 殆未有也[九]. 且帝之身自衣皁綈[一０], 而富民牆屋被文繡；天子之后以緣其領, 庶人㜸妾緣其履：[一一]此臣所謂舛也. 夫百人作之不能衣一人[一二], 欲天下亡寒, 胡可得也? 一人耕之, 十人聚而食之, 欲天下亡飢, 不可得也. 飢寒切於民之肌膚, 欲其亡爲姦邪, 不可得也. 國已屈矣[一三], 盜賊直須時耳[一四], 然而獻計者曰｢毋動｣[一五], 爲大耳[一六]. 夫俗至大不敬也, 至亡等也[一七], 至冒上也[一八], 進計者猶曰｢毋爲｣, 可爲長太息者此也.

[一]如淳曰：｢僮謂隸妾也.｣

[二]服虔曰：｢如牙條以作履緣.｣ 師古曰：｢偏諸, 若今之織成以爲要襻及褾領者也. 古謂之車馬□, 其上爲乘車及騎從之象也.｣

[三]服虔曰：｢閑, 賣奴婢闌.｣

[四]師古曰：｢入廟則服之, 宴處則不著, 蓋貴之也.｣

[五]晉灼曰：｢以偏諸緁著衣也.｣ 師古曰：｢緁音妾, 謂以偏諸緶著之也. 緶音步千反.｣

[六]師古曰：｢黼者, 織爲斧形. 繡者, 刺爲眾文.｣

[七]師古曰：｢被音皮義反.｣

[八]師古曰：｢得其節而合宜.｣

[九]師古曰：｢屈謂財力盡也, 音其勿反.｣

[一０]師古曰：｢綈, 厚繒也, 音徒奚反.｣

[一一]師古曰：｢㜸, 庶賤者.｣

[一二]師古曰：｢衣音於既反.｣

[一三]師古曰：｢屈音其勿反.｣

[一四]師古曰：｢言待時而發.｣

[一五]師古曰：｢言天下安, 不可動搖.｣

[一六]如淳曰：｢好爲大語者.｣

[一七]師古曰：｢無尊卑之差.｣

[一八]師古曰：｢冒, 犯也.｣

商君遺禮義, 棄仁恩[一], 并心於進取, 行之二歲, 秦俗日敗. 故秦人家富子壯則出分, 家貧子壯則出贅[二]. 借父耰鉏, 慮有德色[三]；母取箕箒, 立而誶語[四]. 抱哺其子, 與公併倨[五]；婦姑不相說, 則反脣而相稽[六]. 其慈子耆利, 不同禽獸者亡幾耳[七]. 然并心而赴時, 猶曰蹶六國, 兼天下[八]. 功成求得矣[九], 終不知反廉愧之節, 仁義之厚[一０]. 信并兼之法, 遂進取之業[一一], 天下大敗；眾掩寡, 智欺愚, 勇威怯, 壯陵衰, 其亂至矣. 是以大賢起之, 威震海內, 德從天下[一二]. 曩之爲秦者, 今轉而爲漢矣. 然其遺風餘俗, 猶尚未改. 今世以侈靡相競, 而上亡制度, 棄禮誼, 捐廉恥, 日甚, 可謂月異而歲不同矣. 逐利不耳, 慮非顧行也[一三], 今其甚者殺父兄矣. 盜者剟寢戶之簾[一四], 搴兩廟之器[一五], 白晝大都之中剽吏而奪之金[一六]. 矯偽者出幾十萬石粟[一七], 賦六百餘萬錢, 乘傳而行郡國[一八], 此其亡行義之(先)[尤]至者也. 而大臣特以簿書不報, 期會之間, 以爲大故[一九]. 至於俗流失, 世壞敗, 因恬而不知怪[二０], 慮不動於耳目, 以爲是適然耳[二一]. 夫移風易俗, 使天下回心而鄉道, 類非俗吏之所能爲也[二二]. 俗吏之所務, 在於刀筆筐篋[二三], 而不知大(禮)[體]. 陛下又不自憂, 竊爲陛下惜之.

[一]師古曰：｢謂商鞅.｣

[二]應劭曰：｢出作贅婿也.｣ 師古曰：｢謂之贅婿者, 言其不當出在妻家, 亦猶人身體之有肬贅, 非應所有也. 一說, 贅, 質也, 家貧無有聘財, 以身爲質也. 贅音之銳反. 分音扶問反.｣

[三]師古曰：｢耰, 摩田器也, 言以耰及鉏借與其父, 而容色自矜爲恩德也. 耰音憂.｣

[四]服虔曰：｢誶猶罵也.｣ 張晏曰：｢誶, 責讓也.｣ 師古曰：｢張說是也. 誶音碎.｣

[五]師古曰：｢哺, 飤也. 言婦抱子而哺之, 乃與其舅併倨, 無禮之甚也. 哺音步. 併音步鼎反.｣

[六]應劭曰：｢稽, 計也, 相與計校也.｣ 師古曰：｢說音悅. 稽音工奚反.｣

[七]師古曰：｢唯有慈愛其子而貪嗜財利, 小異於禽獸也. 無幾, 言不多也. 幾音居豈反.｣

[八]蘇林曰：｢蹶音厥.｣ 師古曰：｢蹶謂拔而取之.｣

[九]師古曰：｢求得, 所求者得也.｣

[一０]師古曰：｢反, 還也.｣

[一二]師古曰：｢信讀曰伸, 一曰信任.｣

[一三]師古曰：｢大賢謂高祖也. 德從天下, 天下從其德.｣

[一三]師古曰：｢言其所追赴, 唯計利與不耳. 念慮之中, 非顧行之善惡也.｣

[一四]師古曰：｢剟謂割取之也. 室有東西箱曰廟, 無東西箱曰寢, 蓋謂陵上之寢. 剟音輟.｣

[一五]如淳曰：｢搴, 取也. 兩廟, 高祖、惠帝廟也.｣ 師古曰：｢搴, 拔也, 音騫, 又音蹇.｣

[一六]師古曰：｢白晝, 晝日也. 言白者, 謂不陰晦也. 剽, 劫也, 音頻妙反.｣

[一七]服虔曰：｢吏矯偽徵發, 盈出十萬石粟.｣ 師古曰：｢服說非也. 幾, 近也. 言詐爲文書, 以出倉粟近十萬石耳. 非謂徵發於下也. 幾音鉅依反.｣

[一八]如淳曰：｢此言富者出錢穀, 得高爵, 或乃爲使者, 乘傳車循行郡國, 以爲榮也.｣ 師古曰：｢如說亦非也. 此又言矯偽之人詐爲詔令, 妄作賦斂, 其數甚多, 又詐乘傳而行郡國也. 行音下更反.｣

[一九]師古曰：｢特, 徒也. 言公卿大臣特以簿書期會爲急, 不知正風俗、厲行義也.｣

[二０]師古曰：｢恬, 安也, 音徒兼反.｣

[二一]師古曰：｢適, 當也, 謂事理當然.｣

[二二]師古曰：｢鄉讀曰嚮.｣

[二三]師古曰：｢刀所以削書札. 筐篋所以盛書.｣

夫立君臣, 等上下, 使父子有禮, 六親有紀[一], 此非天之所爲, 人之所設也. 夫人之所設, 不爲不立, 不植則僵, 不修則壞[二]. 筦子曰：[三]｢禮義廉恥, 是謂四維；四維不張, 國乃滅亡.｣ 使筦子愚人也則可, 筦子而少知治體, 則是豈可不爲寒心哉！[四]秦滅四維而不張, 故君臣乖亂, 六親殃戮, 姦人並起, 萬民離叛, 凡十三歲, [而]社稷爲虛[五]. 今四維猶未備也, 故姦人幾幸, 而眾心疑惑[六]. 豈如今定經制[七], 令君君臣臣[八], 上下有差, 父子六親各得其宜, 姦人亡所幾幸, 而群臣眾信, 上不疑惑！[九]. 此業壹定, 世世常安, 而後有所持循矣[一０]. 若夫經制不定, 是猶度江河亡維楫[一一], 中流而遇風波, 船必覆矣[一二]. 可爲長太息者此也.

[一]師古曰：｢紀, (禮)[理]也.｣

[二]師古曰：｢植, 建也. 僵, 偃也, 音疆.｣

[三]師古曰：｢筦與管同. 管子, 管仲也.｣

[四]師古曰：｢若以管子爲愚人, 其言不實, 則無禮義廉恥可也. 若以管子爲微識治體, 則當寒心而憂之.｣

[五]師古曰：｢虛讀曰墟, 謂丘墟.｣

[六]師古曰：｢幾讀曰冀. 次下亦同.｣

[七]師古曰：｢經, 常也.｣

[八]師古曰：｢君爲君德, 臣爲臣道.｣

[九]師古曰：｢眾信謂共爲忠信也.｣

[一０]師古曰：｢執持而順行之.｣

[一二]師古曰：｢維所以繫船, 楫所以刺船也. 詩曰□紼縭維之□ . 楫音集, 又音接.｣

[一三]師古曰：｢覆音芳目反.｣

夏爲天子, 十有餘世, 而殷受之. 殷爲天子, 二十餘世, 而周受之. 周爲天子, 三十餘世, 而秦受之. 秦爲天子, 二世而亡. 人性不甚相遠也[一], 何三代之君有道之長, 而秦無道之暴也? 其故可知也. 古之王者, 太子乃生, 固舉以禮[二], 使士負之, 有司齊肅端冕[三], 見之南郊, 見于天也[四]. 過闕則下, 過廟則趨, 孝子之道也. 故自爲赤子而教固已行矣[五]. 昔者成王幼在繈抱之中, 召公爲太保, 周公爲太傅, 太公爲太師. 保, 保其身體；傅, 傅之德(意)[義]；師, 道之教訓：[六]此三公之職也. 於是爲置三少, 皆上大夫也, 曰少保、少傅、少師, 是與太子宴者也[七]. 故乃孩提有識, 三公、三少固明孝仁禮義以道習之[八], 逐去邪人, 不使見惡行. 於是皆選天下之端士[九]. 孝悌博聞有道術者以衛翼之[一０], 使與太子居處出入. 故太子乃生而見正事, 聞正言, 行正道, 左右前後皆正人也. 夫習與正人居之, 不能毋正, 猶生長於齊不能不齊言也；習與不正人居之, 不能毋不正, 猶生長於楚之地不能不楚言也. 故擇其所耆, 必先受業, 乃得嘗之[一一]；擇其所樂, 必先有習, 乃得爲之. 孔子曰：｢少成若天性, 習貫如自然.｣[一二]及太子少長, 知妃色[一三], 則入于學. 學者, 所學之官也[一四]. 學禮曰：｢帝入東學, 上親而貴仁, 則親疏有序而恩相及矣；帝入南學, 上齒而貴信, 則長幼有差而民不誣矣；帝入西學, 上賢而貴德, 則聖智在位而功不遺矣；帝入北學, 上貴而尊爵, 則貴賤有等而下不隃矣；[一五]帝入太學, 承師問道, 退習而考於太傅, 太傅罰其不則而匡其不及[一六], 則德智長而治道得矣. 此五學者既成於上, 則百姓黎民化輯於下矣.｣[一七]及太子既冠成人, 免於保傅之嚴, 則有記過之史[一八], 徹膳之宰[一九], 進善之旌[二０], 誹謗之木[二一], 敢諫之鼓[二二]. 瞽史誦詩, 工誦箴諫[二三], 大夫進謀, 士傳民語. 習與智長, 故切而不媿；[二四]化與心成, 故中道若性. 三代之禮：春朝朝日, 秋暮夕月, 所以明有敬也；[二五]春秋入學, 坐國老, 執醬而親餽之[二六], 所以明有孝也；行以鸞和[二七], 步中采齊[二八], 趣中肆夏[二九], 所以明有度也；其於禽獸, 見其生不食其死, 聞其聲不食其肉, 故遠庖廚, 所以長恩, 且明有仁也[三０].

[一]師古曰：｢遠音于萬反.｣

[二]師古曰：｢乃, 始也.｣

[三]師古曰：｢齊讀曰齋.｣

[四]師古曰：｢見音胡電反.｣

[五]師古曰：｢赤子, 言其新生未有眉髮, 其色赤.｣

[六]師古曰：｢保, 安也. 傅, 輔也. 道讀曰導. 其下亦同.｣

[七]師古曰：｢宴謂安居.｣

[八]師古曰：｢孩, 小兒也. 提謂提撕之.｣

[九]師古曰：｢端, 正也, 直也.｣

[一０]師古曰：｢悌音徒繼反.｣

[一一]師古曰：｢耆讀曰嗜.｣

[一二]師古曰：｢貫亦習也, 音工宦反.｣

[一三]師古曰：｢妃色, 妃匹之色.｣

[一四]師古曰：｢官謂官舍.｣

[一五]師古曰：｢隃與踰同, 謂越制.｣

[一六]師古曰：｢則, 法也. 匡, 正也.｣

[一七]師古曰：｢輯與集同. 輯, 和也.｣

[一八]師古曰：｢有過則記.｣

[一九]師古曰：｢有闕則諫.｣

[二０]師古曰：｢進善言者, 立於旌下.｣

[二一]師古曰：｢譏惡事者, 書之於木.｣

[二二]師古曰：｢欲顯諫者則擊鼓.｣

[二三]師古曰：｢瞽, 無目者也. 工, 習樂者也.｣

[二四]師古曰：｢每被切磋, 故無大過可恥媿之事.｣

[二五]師古曰：｢朝日以朝, 夕月以暮, 皆迎其初出也. 下朝音直遙反.｣

[二六]師古曰：｢餽字與饋同.｣

[二七]師古曰：｢鸞和, 車上鈴也, 解在禮樂志.｣

[二八]師古曰：｢樂詩名也. 字或作薺, 又作茨, 並音(律)[才]私反.｣

[二九]師古曰：｢亦樂詩名. 趣讀曰趨. 趨, 疾步也. 凡此中者, 謂與其節相應也, 並音竹仲反.｣

[三０]師古曰：｢遠音于萬反. 長音竹兩反.｣

夫三代之所以長久者, 以其輔翼太子有此具也. 及秦而不然. 其俗固非貴辭讓也, 所上者告訐也[一]；固非貴禮義也, 所上者刑罰也. 使趙高傅胡亥而教之獄, 所習者非斬劓人, 則夷人之三族也. 故胡亥今日即位而明日射人, 忠諫者謂之誹謗, 深計者謂之妖言, 其視殺人若艾草菅然[二]. 豈惟胡亥之性惡哉? 彼其所以道之者非其理故也[三].

[一]師古曰：｢訐謂面相斥罪也, 音居謁反.｣

[二]師古曰：｢艾讀曰刈. 菅, 茅也, 音姦.｣

[三]師古曰：｢道讀曰導.｣

鄙諺曰：｢不習爲吏, 視已成事.｣ 又曰：｢前車覆, 後車誡.｣ 夫三代之所以長久者, 其已事可知也[一]；然而不能從者, 是不法聖智也[二]. 秦世之所以亟絕者, 其轍跡可見也[三]；然而不避, 是後車又將覆也. 夫存亡之變, 治亂之機, 其要在是矣. 天下之命, 縣於太子；太子之善, 在於早諭教與選左右[四]. 夫心未濫而先諭教, 則化易成也；開於道術智誼之指, 則教之力也. 若其服習積貫, 則左右而已[五]. 夫胡、粵之人, 生而同聲, 耆欲不異[六], 及其長而成俗, 累數譯而不能相通, 行者[有]雖死而不相爲者[七], 則教習然也. 臣故曰選左右早諭教最急. 夫教得而左右正, 則太子正矣, 太子正而天下定矣. 書曰：｢一人有慶, 兆民賴之.｣[八]此時務也.

[一]師古曰：｢已事, 已往之事.｣

[二]師古曰：｢法謂則而效之.｣

[三]師古曰：｢亟, 急也, 音居力反. 車跡曰轍.｣

[四]師古曰：｢諭, 曉告也. 與猶及也.｣

[五]師古曰：｢貫音工宦反.｣

[六]師古曰：｢耆讀曰嗜.｣

[七]蘇林曰：｢言其人之行, 不能易事相爲處.｣

[八]師古曰：｢周書呂刑之辭也. 一人, 天子也. 言天子有善, 則兆庶獲其利.｣

凡人之智, 能見已然, 不能見將然[一]. 夫禮者禁於將然之前, 而法者禁於已然之後, 是故法之所用易見, 而禮之所爲生難知也. 若夫慶賞以勸善, 刑罰以懲惡, 先王執此之政, 堅如金石, 行此之令, 信如四時, 據此之公, 無私如天地耳, 豈顧不用哉? [二]然而曰禮云禮云者, 貴絕惡於未萌, 而起教於微眇[三], 使民日遷善遠罪而不自知也[四]. 孔子曰：｢聽訟, 吾猶人也, 必也使毋訟乎！｣[五]爲人主計者, 莫如先審取舍[六]；取舍之極定於內, 而安危之萌應於外矣[七]. 安者非一日而安也, 危者非一日而危也, 皆以積漸然, 不可不察也. 人主之所積, 在其取舍. 以禮義治之者, 積禮義；以刑罰治之者, 積刑罰. 刑罰積而民怨背, 禮義積而民和親. 故世主欲民之善同, 而所以使民善者或異. 或道之以德教, 或敺之以法令[八]. 道之以德教者, 德教洽而民氣樂；敺之以法令者, 法令極而民風哀. 哀樂之感, 禍福之應也. 秦王之欲尊宗廟而安子孫, 與湯武同, 然而湯武廣大其德行, 六七百歲而弗失, 秦王治天下, 十餘歲則大敗. 此亡它故矣, 湯武之定取舍審而秦王之定取舍不審矣. 夫天下, 大器也. 今人之置器, 置諸安處則安, 置諸危處則危. 天下之情與器亡以異, 在天子之所置之. 湯武置天下於仁義禮樂, 而德澤洽, 禽獸草木廣裕[九], 德被蠻貊四夷, 累子孫數十世, 此天下所共聞也. 秦王置天下於法令刑罰, 德澤亡一有, 而怨毒盈於世, 下憎惡之如仇讎, 禍幾及身, 子孫誅絕[一０], 此天下之所共見也. 是非其明效大驗邪！人之言曰：｢聽言之道, 必以其事觀之, 則言者莫敢妄言.｣ 今或言禮誼之不如法令, 教化之不如刑罰, 人主胡不引殷、周、秦事以觀之也? [一一]

[一]師古曰：｢將然, 謂欲有其事.｣

[二]師古曰：｢顧猶反也.｣

[三]師古曰：｢眇, 細小也.｣

[四]師古曰：｢見善則遷, 畏罪而離.｣

[五]師古曰：｢論語載孔子之言也. 言使吾聽訟, 與眾人齊等, 然能先以德義化之, 使其無訟.｣

[六]師古曰：｢取謂所擇用也. 舍謂所棄置也.｣

[七]師古曰：｢極, 中也. 萌, 始生也.｣

[八]師古曰：｢道讀曰導. 敺與驅同. 下皆類此.｣

[九]師古曰：｢裕, 饒也.｣

[一０]師古曰：｢幾音鉅依反.｣

[一一]師古曰：｢胡, 何也.｣

人主之尊譬如堂, 群臣如陛, 眾庶如地. 故陛九級上, 廉遠地, 則堂高[一]；陛亡級, 廉近地, 則堂卑. 高者難攀, 卑者易陵[二], 理勢然也. 故古者聖王制爲等列, 內有公卿大夫士, 外有公侯伯子男, 然後有官師小吏[三], 延及庶人, 等級分明, 而天子加焉, 故其尊不可及也. 里諺曰：｢欲投鼠而忌器.｣ 此善諭也. 鼠近於器, 尚憚不投, 恐傷其器, 況於貴臣之近主乎！[四] 廉恥節禮以治君子, 故有賜死而亡戮辱. 是以黥劓之辠不及大夫, 以其離主上不遠也. 禮不敢齒君之路馬, 蹴其芻者有罰[五]； 見君之几杖則起, 遭君之乘車則下, 入正門則趨；君之寵臣雖或有過, 刑戮之罪不加其身者, 尊君之故也. 此所以爲主上豫遠不敬也[六], 所以體貌大臣而厲其節也[七]. 今自王侯三公之貴, 皆天子之所改容而禮之也, 古天子之所謂伯父、伯舅也[八], 而令與眾庶同黥劓髡刖笞傌棄巿之法[九], 然則堂不亡陛虖? 被戮辱者不泰迫虖? [一０] 廉恥不行, 大臣無乃握重權, 大官而有徒隸亡恥之心虖? 夫望夷之事, 二世見當以重法者[一一], 投鼠而不忌器之習也.

[一]師古曰：｢級, 等也. 廉, 側隅也.｣

[二]師古曰：｢陵, 乘也.｣

[三]師古曰：｢官師, 一官之長.｣

[四]師古曰：｢近音其靳反.｣

[五]師古曰：｢齒謂審其齒歲也. 芻, 所食之草也. 蹵音千六反.｣

[六]師古曰：｢遠, 離也.｣

[七]師古曰：｢體貌, 謂加禮容而敬之.｣

[八]師古曰：｢天子呼諸侯長者, 同姓則曰伯父, 異姓則曰伯舅. 伯, 長也.｣

[九]蘇林曰：｢傌音罵.｣

[一０]師古曰：｢迫, 迫天子也.｣

[一一]如淳曰：｢決罪曰當. 閻樂殺二世於望夷宮, 本由秦制無忌上之風也.｣

臣聞之, 履雖鮮不加於枕, 冠雖敝不以苴履[一]. 夫嘗已在貴寵之位, 天子改容而體貌之矣, 吏民嘗俯伏以敬畏之矣, 今而有過, 帝令廢之可也, 退之可也, 賜之死可也, 滅之可也；若夫束縛之, 係緤之[二], 輸之司寇, 編之徒官[三], 司寇小吏詈罵而榜笞之[四], 殆非所以令眾庶見也. 夫卑賤者習知尊貴者之一旦吾亦乃可以加此也[五], 非所以習天下也, 非尊尊貴貴之化也. 夫天子之所嘗敬, 眾庶之所嘗寵, 死而死耳, 賤人安宜得如此而頓辱之哉！

[一]師古曰：｢苴者, 履中之藉也, 音子余反.｣

[二]師古曰：｢緤謂以長繩係之也. 緤音先列反.｣

[三]師古曰：｢司寇, 主刑罰之官. 編, 次列也.｣

[四]師古曰：｢榜音彭.｣

[五]蘇林曰：｢知其有一旦之刑.｣

豫讓事中行之君, 智伯伐而滅之[一], 移事智伯. 及趙滅智伯, 豫讓衅面吞炭[二], 必報襄子, 五起而不中. 人問豫子, 豫子曰：｢中行眾人畜我, 我故眾人事之；智伯國士遇我, 我故國士報之.｣ 故此一豫讓也, 反君事讎, 行若狗彘, 已而抗節致忠, 行出虖列士, 人主使然也. 故主上遇其大臣如遇犬馬, 彼將犬馬自爲也；如遇官徒, 彼將官徒自爲也. 頑頓亡恥[三]□詬亡節[四], 廉恥不立, 且不自好[五], 苟若而可[六], 故見利則逝, 見便則奪[七]. 主上有敗, 則因而挻之矣[八]；主上有患, 則吾苟免而已, 立而觀之耳；有便吾身者, 則欺賣而利之耳. 人主將何便於此? [九]. 群下至眾, 而主上至少也, 所託財器職業者粹於群下也[一０]. 俱亡恥, 俱苟妄, 則主上最病. 故古者禮不及庶人, 刑不至大夫, 所以厲寵臣之節也. 古者大臣有坐不廉而廢者, 不謂不廉, 曰｢簠簋不飾｣ [一一]；坐汙穢淫亂男女亡別者, 不曰汙穢, 曰｢帷薄不修｣ ；坐罷軟不勝任者, 不謂罷軟, 曰｢下官不職｣[一二]. 故貴大臣定有其罪矣, 猶未斥然正以謼之也[一三], 尚遷就而爲之諱也. 故其在大譴大何之域者[一四], 聞譴何則白冠氂纓[一五], 盤水加劍, 造請室而請罪耳[一六], 上不執縛係引而行也. 其有中罪者, 聞命而自弛[一七], 上不使人頸盭而加也[一八]. 其有大罪者, 聞命則北面再拜, 跪而自裁[一九], 上不使捽抑而刑之也[二０], 曰：｢子大夫自有過耳！[二一]吾遇子有禮矣.｣ 遇之有禮, 故群臣自憙；[二二]嬰以廉恥, 故人矜節行[二三]. 上設廉恥禮義以遇其臣, 而臣不以節行報其上者, 則非人類也. 故化成俗定, 則爲人臣者主耳忘身[二四], 國耳忘家, 公耳忘私, 利不苟就, 害不苟去, 唯義所在. 上之化也, 故父兄之臣誠死宗廟, 法度之臣誠死社稷, 輔翼之臣誠死君上, 守圄扞敵之臣誠死城郭封疆. 故曰聖人有金城者, 比物此志也[二五]. 彼且爲我死, 故吾得與之俱生；彼且爲我亡, 故吾得與之俱存；夫將爲我危, 故吾得與之皆安[二六]. 顧行而忘利, 守節而仗義, 故可以託不御之權, 可以寄六尺之孤[二七]. 此厲廉恥行禮誼之所致也, 主上何喪焉！[二八]此之不爲, 而顧彼之久行[二九], 故曰可爲長太息者此也[三０].

[一]師古曰：｢行音胡剛反.｣

[二]鄭氏曰：｢衅, 漆面以易貌. 吞炭, 以變聲也.｣ 師古曰：｢衅, 熏也, 以毒藥熏之.｣

[三]師古曰：｢頓讀曰鈍.｣

[四]師古曰：｢□詬, 謂無志分也. □音胡結反. 詬音后.｣

[五]師古曰：｢自好猶言自喜也. 好音呼倒反.｣

[六]師古曰：｢若猶然.｣

[七]師古曰：｢逝, 往也.｣

[八]服虔曰：｢音挻起.｣ 師古曰：｢挻音式延反.｣

[九]師古曰：｢此於人主爲不便也. 便音頻面反.｣

[一０]蘇林曰：｢粹, 純也. 言其勢悉在群下.｣

[一一]師古曰：｢簠簋, 所以盛飯也. 方曰簠, 圓曰簋. 簠音甫, 又音扶. 簋音軌.｣

[一二]師古曰：｢罷, 廢於事也. 軟, 弱也. 罷讀曰疲. 軟音人兗反.｣

[一三]師古曰：｢謼, 古呼字.｣

[一四]師古曰：｢譴, 責也. 何, 問也. 域, 界局也.｣

[一五]鄭氏曰：｢以毛作纓. 白冠, 喪服也.｣

[一六]應劭曰：｢請室, 請罪之室.｣ 蘇林曰：｢音絜清. 胡公漢官車駕出有請室令在前先驅, 此官有別獄也.｣ 如淳曰：｢水性平, 若己有正罪, 君以平法治之也. 加劍, 當以自刎也. 或曰, 殺牲者以盤水取頸血, 故示若此也.｣ 師古曰：｢應、如二說皆是.｣

[一七]師古曰：｢中罪, 非大非小也. 弛, 廢也, 自廢而死. 弛音式爾反.｣

[一八]蘇林曰：｢不戾其頸而親加刀鋸也.｣ 師古曰：｢盭, 古戾字, 音廬結反.｣

[一九]師古曰：｢裁, 謂自刑殺也.｣

[二０]師古曰：｢捽, 持頭髮也. 抑謂按之也. 捽音才兀反.｣

[二一]服虔曰：｢子者, 男子美號.｣

[二二]師古曰：｢憙讀曰喜, 音許吏反. 憙, 好也, 好爲志氣也.｣

[二三]師古曰：｢嬰, 加也. 矜, 尚也.｣

[二四]孟康曰：｢唯爲主耳, 不念其身.｣

[二五]李奇曰：｢志, 記也. 凡此上陳廉恥之事, 皆古記也.｣ 如淳曰：｢比謂比方也. 使忠臣以死社稷之志, 比於金城也.｣ 師古曰：｢二家之說皆非也. 此言聖人厲此節行以御群下, 則人皆懷德, 戮力同心, 國家安固不可毀, 狀若金城也. 尋其下文, 義可曉矣.｣

[二六]師古曰：｢夫, 夫人也, 亦猶彼人耳. 夫音扶.｣

[二七]應劭曰：｢言念主忘身, 憂國忘家, 如此, 可託權柄, 不須復制御也. 六尺之孤, 未能自立者也.｣

[二八]師古曰：｢如此則於主上無所失.｣

[二九]服虔曰：｢彼謂亡國也.｣ 師古曰：｢顧, 反也. 久謂久行之也. 言何不爲投鼠忌器之法, 而反久行無陛級之事.｣

[三０]師古曰：｢誼上疏言可爲長太息者六, 今此至三而止, 蓋史家直取其要切者耳. 故下贊云掇其切於世事者著於傳.｣

是時丞相絳侯周勃免就國, 人有告勃謀反, 逮繫長安獄治, 卒亡事, 復爵邑, 故賈誼以此譏上. 上深納其言, 養臣下有節. 是後大臣有罪, 皆自殺, 不受刑. 至武帝時, 稍復入獄, 自甯成始.

初, 文帝以代王入即位, 後分代爲兩國, 立皇子武爲代王, 參爲太原王, 小子勝則梁王矣. 後又徙代王武爲淮陽王, 而太原王參爲代王, 盡得故地. 居數年, 梁王勝死, 亡子. 誼復上疏曰：

陛下即不定制, 如今之勢, 不過一傳再傳[一], 諸侯猶且人恣而不制, 豪植而大強[二], 漢法不得行矣. 陛下所以爲蕃扞及皇太子之所恃者, 唯淮陽、代二國耳[三]. 代北邊匈奴, 與強敵爲鄰. 能自完則足矣. 而淮陽之比大諸侯, 厪如黑子之著面[四], 適足以餌大國耳[五], 不足以有所禁禦. 方今制在陛下, 制國而令子適足以爲餌, 豈可謂工哉！人主之行異布衣. 布衣者, 飾小行, 競小廉, 以自託於鄉黨, 人主唯天下安社稷固不耳. 高皇帝瓜分天下以王功臣, 反者如蝟毛而起[六], 以爲不可, 故蔪去不義諸侯而虛其國[七]. 擇良日, 立諸子雒陽上東門之外[八], 畢以爲王[九], 而天下安. 故大人者, 不牽小行, 以成大功.

[一]服虔曰：｢一二傳世也.｣

[二]師古曰：｢植, 立也.｣

[三]師古曰：｢蕃(翰)[扞]得宜, 則嗣王安固, 故云皇太子之所恃也.｣

[四]師古曰：｢黑子, 今所謂黶子也. 著音直略反.｣

[五]師古曰：｢餌謂爲其所吞食.｣

[六]師古曰：｢蝟, 蟲名也, 其毛爲刺, 音謂.｣

[七]如淳曰：｢不義諸侯, 彭越、黥布等.｣ 師古曰：｢蔪讀與芟同, 謂芟刈之.｣

[八]師古曰：｢諸侯國皆在關東, 故於東門外立之也. 東面最北出門曰上東門.｣

[九]師古曰：｢畢猶盡.｣

今淮南地遠者或數千里, 越兩諸侯[一], 而縣屬於漢[二]. 其吏民繇役往來長安者, 自悉而補, 中道衣敝[三], 錢用諸費稱此[四], 其苦屬漢而欲得王至甚, 逋逃而歸諸侯者已不少矣. 其勢不可久. 臣之愚計, 願舉淮南地以益淮陽, 而爲梁王立後, 割淮陽北邊二三列城[五]與東郡以益梁；不可者, 可徙代王而都睢陽. 梁起於新郪以北著之河[六], 淮陽包陳以南揵之江[七], 則大諸侯之有異心者, 破膽而不敢謀. 梁足以扞齊、趙, 淮陽足以禁吳、楚, 陛下高枕, 終亡山東之憂矣, 此二世之利也[八]. 當今恬然, 適遇諸侯之皆少[九], 數歲之後, 陛下且見之矣. 夫秦日夜苦心勞力以除六國之禍, 今陛下力制天下, 頤指如意[一０], 高拱以成六國之禍, 難以言智. 苟身亡事, 畜亂宿禍, 孰視而不定[一一], 萬年之後, 傳之老母弱子, 將使不寧, 不可謂仁. 臣聞聖主言問其臣而不自造事[一二], 故使人臣得畢其愚忠. 唯陛下財幸！[一三]

[一]師古曰：｢越, 過也. 兩諸侯, 梁及淮陽.｣

[二]師古曰：｢爲縣而屬漢.｣

[三]應劭曰：｢自悉其家資財, 補縫作衣.｣ 師古曰：｢悉, 盡也.｣

[四]師古曰：｢稱音尺孕反.｣

[五]孟康曰：｢列城, 縣.｣

[六]師古曰：｢新郪, 潁川縣也. 郪音千移反. 著音直略反.｣

[七]晉灼曰：｢包, 取也.｣ 如淳曰：｢揵謂立封界也. 或曰, 揵, 接也.｣ 師古曰：｢揵音鉅偃反.｣

[八]如淳曰：｢從誼言可二世安耳.｣ 師古曰：｢言帝身及太子嗣位之時.｣

[九]師古曰：｢恬, 安也. 少謂年少.｣

[一０]如淳曰：｢但動頤指麾, 則所欲皆如意.｣

[一一]師古曰：｢畜讀曰蓄.｣

[一二]師古曰：｢欲發言則問其臣.｣

[一三]師古曰：｢財與裁同. 裁擇而幸從其言.｣

文帝於是從誼計, 乃徙淮陽王武爲梁王, 北界泰山, 西至高陽, 得大縣四十餘城；徙城陽王喜爲淮陽王, 撫其民.

時又封淮南厲王四子皆爲列侯. 誼知上必將復王之也, 上疏諫曰：｢竊恐陛下接王淮南諸子[一], 曾不與如臣者孰計之也. 淮南王之悖逆亡道, 天下孰不知其罪? [二]陛下幸而赦遷之, 自疾而死, 天下孰以王死之不當? 今奉尊罪人之子, 適足以負謗於天下耳[三]. 此人少壯, 豈能忘其父哉? [四]白公勝所爲父報仇者, 大父與伯父、叔父也[五]. 白公爲亂, 非欲取國代主也, 發憤快志, 剡手以衝仇人之匈[六], 固爲俱靡而已[七]. 淮南雖小, 黥布嘗用之矣, 漢存特幸耳[八]. 夫擅仇人足以危漢之資, 於策不便[九]. 雖割而爲四, 四子一心也. 予之眾, 積之財, 此非有子胥、白公報於廣都之中, 即疑有剸諸、荊軻起於兩柱之間[一０], 所謂假賊兵爲虎翼者也[一一]. 願陛下少留計！｣

[一]孟康曰：｢接音挾, 挾持欲王淮南諸子也.｣ 臣瓚曰：｢謂以恩接待而王之.｣ 師古曰：｢二說皆非也. 謂接今時當即王之, 言不久也. 接猶續也, 猶今人言續復也.｣

[二]師古曰：｢悖, 惑也, 音布內反.｣

[三]師古曰：｢言若尊王其子, 則是厲王無罪, 漢枉殺之.｣

[四]師古曰：｢少壯, 猶言稍長大.｣

[五]師古曰：｢白公, 楚平王之孫, 太子建之子也. 大父即祖, 謂平王也. 伯父、叔父, 平王(之)[諸]子也. 事見春秋傳.｣

[六]師古曰：｢剡, 利也, 音弋(再)[冉]反.｣

[七]師古曰：｢言與仇人俱滅斃也. 靡, 碎也, 音武皮反.｣

[八]師古曰：｢言漢之勝布得存, 此直天幸耳.｣

[九]師古曰：｢言假四子以資權, 則當危漢.｣

[一０]師古曰：｢剸諸刺吳王, 荊軻刺秦皇. 事見春秋傳及燕丹子也.｣

[一一]應劭曰：｢周書云□無爲虎傅翼, 將飛入邑, 擇人而食之.□ ｣

梁王勝墜馬死[一], 誼自傷爲傅無狀[二], 常哭泣, 後歲餘, 亦死. 賈生之死, 年三十三矣.

[一]李奇曰：｢文三王傳言揖, 此言勝, 爲有兩名.｣

[二]師古曰：｢無善狀.｣

後四歲, 齊文王薨, 亡子. 文帝思賈生之言, 乃分齊爲六國, 盡立悼惠王子六人爲王；又遷淮南王喜於城陽, 分淮南爲三國, 盡立厲王三子以王之. 後十年, 文帝崩, 景帝立, 三年而吳、楚、趙與四齊王合從舉兵, 西鄉京師[二], 梁王扞之, 卒破七國. 至武帝時, 淮南厲王子爲王者兩國亦反誅.

[一]韋昭曰：｢四齊王, 膠東、膠西、菑川、濟南也.｣ 師古曰：｢從音子容反.｣

[二]師古曰：｢鄉讀曰嚮.｣

孝武初立, 舉賈生之孫二人至郡守. 賈嘉最好學, 世其家[一].

[一]師古曰：｢言繼其家業.｣

贊曰：劉向稱｢賈誼言三代與秦治亂之意, 其論甚美, 通達國體, 雖古之伊、管未能遠過也[一]. 使時見用, 功化必盛. 爲庸臣所害, 甚可悼痛.｣ 追觀孝文玄默躬行以移風俗[二], 誼之所陳略施行矣. 及欲改定制度, 以漢爲土德, 色上黃, 數用五, 及欲試屬國, 施五餌三表以係單于[三], 其術固以疏矣. 誼(以夭)[亦天]年早終, 雖不至公卿, 未爲不遇也. 凡所著述五十八篇, 掇其切於世事者著于傳云[四].

[一]師古曰：｢伊, 伊尹. 管, 管仲.｣

[二]師古曰：｢躬行, 謂身親儉約之行也, 自追觀以下, 並史家之詞.｣

[三]師古曰：｢賈誼書愛人之狀, 好人之技, 仁道也；信爲大操, 常義也；愛好有實, 已諾可期, 十死一生, 彼將必至：此三表也. 賜之盛服車乘以壞其目；賜之盛食珍味以壞其口；賜之音樂婦人以壞其耳；賜之高堂邃宇府庫奴婢以壞其腹；於來降者, 以上召幸之, 相娛樂, 親酌而手食之, 以壞其心：此五餌也.｣

[四]師古曰：｢掇, 拾也, 音丁活反.｣

校勘記

二二二三頁　六行　嗟(若)[苦]先生, 王先謙說史記、文選｢若｣ 都作｢苦｣, 據注文亦當作｢苦｣.

二二二四頁一七行　見細德之險(微)[徵]兮, 宋祁說浙本｢微｣作徵, 作｢微｣ 者非是.

二二二八頁一六行　何足引持自貴(借)[惜]也. 宋祁說姚本｢貴借｣作｢貴惜｣. 按　景祐本作｢貴惜｣.

二二二九頁　四行　權勢不(充)[尤], 則夸者悲. 景祐本作｢尤｣. 史記集解引莊子亦作｢尤｣.

二二三七頁　一行　(一)[二]國皆反誅. 景祐、殿本都作｢二｣. 王先謙說作｢二｣是.

二二四一頁　六行　病(癖)[辟], 不能行也. 王先謙說｢癖｣ 爲｢辟｣ 之誤.

二二四四頁一六行　此其亡行義之(先)[尤]至者也. 殿本作｢尤｣, 景祐亦作｢先｣.

二二四五頁　三行　而不知大(禮)[體]. 景祐、殿本都作｢體｣. 王先謙說作｢體｣是.

二二四六頁一七行　凡十三歲, [而]社稷爲虛. 景祐、殿本都有｢而｣ 字.

二二四七頁　五行　紀, (禮)[理]也. 景祐、殿本都作｢理｣.

二二四八頁　六行　傅, 傅之德(意)[義]； 景祐、殿本都作｢義｣. 王先謙說作｢義｣是.

二二五一頁　三行　並音(律)[才]私反. 景祐本作｢才｣.

二二五二頁　二行　行者[有]雖死而不相爲者, 按景祐本作｢行者有｣, 殿本作｢行有｣.

二六一頁　四行　蕃(翰)[扞]得宜, 則嗣王安固, 王先謙說｢翰｣ 當爲｢扞｣ 之誤.

二二六四頁　一行　伯父、叔父, 平王(之)[諸]子也. 景祐、殿本都作｢諸｣.

二二六四頁　二行　音弋(再)[冉]反. 景祐、殿本都作｢冉｣, 此誤.

二二六五頁　六行　誼(以夭)[亦天]年早終, 景祐、殿本都作｢亦天｣.

漢書卷四十九 爰盎晁錯傳第十九

師古曰：｢晁, 古朝字, 其下作朝, 蓋通用耳.｣

爰盎字絲. 其父楚人也[一], 故爲群盜, 徙安陵[二]. 高后時, 盎爲呂祿舍人. 孝文即位, 盎兄噲任盎爲郎中[三].

[一]師古曰：｢盎音一浪反.｣

[二]師古曰：｢群盜者, 群眾相隨而爲盜也.｣

[三](師古)[如淳]曰：｢盎爲兄所保任, 故得爲郎中也.｣

絳侯爲丞相, 朝罷趨出, 意得甚[一]. 上禮之恭, 常目送之. 盎進曰：｢丞相何如人也?｣ 上曰：｢社稷臣.｣ 盎曰：｢絳侯所謂功臣, 非社稷臣. 社稷臣主在與在, 主亡與亡[二]. 方呂后時, 諸呂用事, 擅相王, 劉氏不絕如帶[三]. 是時絳侯爲太尉, 本兵柄[四], 弗能正. 呂后崩, 大臣相與共誅諸呂, 太尉主兵, 適會其成功, 所謂功臣, 非社稷臣. 丞相如有驕主色, 陛下謙讓[五], 臣主失禮, 竊爲陛下弗取也.｣ 後朝, 上益莊, 丞相益畏[六]. 已而絳侯望盎曰：｢吾與汝兄善, 今兒乃毀我！｣[七]盎遂不謝.

[一]師古曰：｢意甚自得也.｣

[二]如淳曰：｢人主在時, 與共治在時之事；人主雖亡, 其法度存, 當奉行之. 高祖誓非劉氏不王, 而勃等聽王諸呂, 是從生主之欲, 不與亡者也.｣

[三]師古曰：｢言微細也.｣

[四]師古曰：｢執兵權之本.｣

[五]師古曰：｢如, 似也.｣

[六]師古曰：｢莊, 嚴也.｣

[七]師古曰：｢望, 責怨之也.｣

及絳侯就國, 人上書告以爲反, 徵擊請室[一], 諸公莫敢爲言, 唯盎明絳侯無罪. 絳侯得釋, 盎頗有力. 絳侯乃大與盎結交.

[一]師古曰：｢請室, 獄也, 解在賈誼傳.｣

淮南厲王朝, 殺辟陽侯[一], 居處驕甚. 盎諫曰：｢諸侯太驕必生患, 可適削地.｣[二]上弗許. 淮南王益橫[三]. 謀反發覺, 上徵淮南王, 遷之蜀, 檻車傳送. 盎時爲中郎將, 諫曰：｢陛下素驕之, 弗稍禁, 以至此, 今又暴摧折之. 淮南王爲人剛, 有如遇霜露行道死, 陛下竟爲以天下大弗能容, 有殺弟名, 柰何?｣ 上不聽, 遂行之.

[一]師古曰：｢自國入朝而殺之.｣

[二]師古曰：｢適讀曰謫.｣

[三]師古曰：｢橫音胡孟反.｣

淮南王至雍, 病死, 聞[一], 上輟食, 哭甚哀[二]. 盎入, 頓首請罪[三]. 上曰：｢以不用公言至此.｣ 盎曰：｢上自寬, 此往事, 豈可悔哉！且陛下有高世行三, 此不足以毀名.｣ 上曰：｢吾高世三者何事?｣ 盎曰：｢陛下居代時, 太后嘗病, 三年, 陛下不交睫解衣[四], 湯藥非陛下口所嘗弗進. 夫曾參以布衣猶難之, 今陛下親以王者修之, 過曾參遠矣. 諸呂用事, 大臣顓制[五], 然陛下從代乘六乘傳, 馳不測淵[六], 雖賁育之勇不及陛下[七]. 陛下至代邸, 西鄉讓天子者三, 南鄉讓天子者再[八]. 夫許由一讓[九], 陛下五以天下讓, 過許由四矣. 且陛下遷淮南王, 欲以苦其志, 使改過, 有司宿衛不謹, 故病死.｣ 於是上乃解, 盎繇此名重朝廷[一０].

[一]師古曰：｢雍是扶風雍縣也. 聞, 聞於天子也.｣

[二]師古曰：｢輟, 止也.｣

[三]師古曰：｢自責以不強諫也.｣

[四]師古曰：｢睫, 目旁毛也. 交睫, 謂睡寐也. 睫音接.｣

[五]師古曰：｢顓與專同.｣

[六]鄭氏曰：｢大臣亂, 乘傳而赴之, 故曰不測淵.｣

[七]孟康曰：｢孟賁、夏育, 皆古勇士也.｣

[八]師古曰：｢鄉讀曰嚮.｣

[九]師古曰：｢許由, 古高士也. 堯讓天下於由, 由不受也.｣

[一０]師古曰：｢繇讀與由同.｣

盎常引大體慷慨. 宦者趙談以數幸, 常害盎, 盎患之. 盎兄子種爲常侍騎, 諫盎曰：｢君眾辱之, 後雖惡君, 上不復信.｣[一]於是上朝東宮, 趙談驂乘, 盎伏車前曰：｢臣聞天子所與共六尺輿者, 皆天下豪英. 今漢雖乏人, 陛下獨柰何與刀鋸之餘共載！｣ 於是上笑, 下趙談. 談泣下車.

[一]師古曰：｢惡謂譖毀之, 言其過惡.｣

上從霸陵上, 欲西馳下峻阪, 盎㩜轡[一]. 上曰：｢將軍怯邪?｣ 盎言曰：｢臣聞千金之子不垂堂[二], 百金之子不騎衡[三], 聖主不乘危, 不徼幸. 今陛下騁六飛[四], 馳不測山, 有如馬驚車敗, 陛下縱自輕, 柰高廟、太后何?｣ 上乃止.

[一]師古曰：｢㩜與攬同.｣

[二]師古曰：｢言富人之子則自愛也. 垂堂, 謂坐堂外邊, 恐墜墮也.｣

[三]如淳曰：｢騎, 倚也. 衡, 樓殿邊欄楯也.｣ 師古曰：｢騎謂跨之耳, 非倚也.｣

[四]如淳曰：｢六馬之疾若飛也.｣

上幸上林, 皇后、慎夫人從. 其在禁中, 常同坐[一]. 及坐, 郎署長布席, 盎引卻慎夫人坐[二]. 慎夫人怒, 不肯坐. 上亦怒, 起. 盎因前說曰：｢臣聞尊卑有序則上下和, 今陛下既以立后, 慎夫人乃妾, 妾主豈可以同坐哉！且陛下幸之, 則厚賜之. 陛下所以爲慎夫人, 適所以禍之也. 獨不見□人豕□ 乎?｣[三]於是上乃說[四], 入語慎夫人. 慎夫人賜盎金五十斤.

[一]師古曰：｢同坐, 謂所坐之處高下齊同, 無差等也.｣

[二]蘇林曰：｢郎署, 上林中直衛之署也.｣ 如淳曰：｢盎時爲中郎將, 天子幸署, 豫設供帳待之, 故得卻慎夫人坐也.｣ 師古曰：｢卻謂退而卑之也. 坐音材臥反.｣

[三]張晏曰：｢戚夫人也.｣

[四]師古曰：｢說讀曰悅.｣

然盎亦以數直諫, 不得久居中. 調爲隴西都尉[一], 仁愛士卒, 士卒皆爭爲死. 遷齊相, 徙爲吳相. 辭行, 種謂盎曰：｢吳王驕日久, 國多姦, 今絲欲刻治[三], 彼不上書告君, 則利劍刺君矣. 南方卑溼, 絲能日飲, 亡何, 說王毋反而已[三]. 如此幸得脫.｣ 盎用種之計, 吳王厚遇盎.

[一]師古曰：｢調, 選也, 音徒釣反.｣

[二]如淳曰：｢種稱叔父字曰絲.｣

[三]師古曰：｢無何, 言更無餘事.｣

盎告歸, 道逢丞相申屠嘉, 下車拜謁, 丞相從車上謝. 盎還, 媿其吏[一], 乃之丞相舍上謁[二], 求見丞相. 丞相良久乃見. 因跪曰：｢願請間.｣[三]丞相曰：｢使君所言公事, 之曹與長史掾議之, 吾且奏之；則私, 吾不受私語.｣ 盎即起說曰：｢君爲相, 自度孰與陳平、絳侯?｣[四]丞相曰：｢不如.｣ 盎曰：｢善, 君自謂弗如. 夫陳平、絳侯輔翼高帝, 定天下, 爲將相, 而誅諸呂, 存劉氏；君乃爲材官蹶張, 遷爲隊帥[五], 積功至淮陽守, 非有奇計攻城野戰之功. 且陛下從代來, 每朝, 郎官者上書疏, 未嘗不止輦受. 其言不可用, 置之；言可采, 未嘗不稱善. 何也? 欲以致天下賢英士大夫, 日聞所不聞, 以益聖[六]. 而君自閉箝天下之口[七], 而日益愚. 夫以聖主責愚相, 君受禍不久矣.｣ 丞相乃再拜曰：｢嘉鄙人, 乃不知, 將軍幸教.｣ 引與入坐, 爲上客.

[一]師古曰：｢慚不見禮也.｣

[二]師古曰：｢上謁, 若今通名也.｣

[三]師古曰：｢欲因間隙, 私有所白也.｣

[四]師古曰：｢度, 計量也. 與猶如也.｣

[五]如淳曰：｢隊帥, 軍中小官.｣ 師古曰：｢帥音所類反.｣

[六]師古曰：｢日日得聞異言也.｣

[七]師古曰：｢箝, 籋也, 音其炎反.｣

盎素不好晁錯, 錯所居坐, 盎輒避；盎所居坐, 錯亦避：兩人未嘗同堂語. 及孝景即位, 晁錯爲御史大夫, 使吏案盎受吳王財物, 抵罪, 詔赦以爲庶人. 吳楚反聞[一], 錯謂丞史曰：[二]｢爰盎多受吳王金錢, 專爲蔽匿, 言不反. 今果反, 欲請治盎, 宜知其計謀.｣ 丞史曰：｢事未發, 治之有絕[三]. 今兵西向, 治之何益！且盎不宜有謀.｣[四]錯猶與未決[五]. 人有告盎, 盎恐, 夜見竇嬰, 爲言吳所以反, 願(致)[至]前, 口對狀[六]. 嬰入言, 上乃召盎. 盎入見, 竟言吳所以反, 獨急斬錯以謝吳, 吳可罷. 上拜盎爲泰常, 竇嬰爲大將軍. 兩人素相善. 是時, 諸陵長安中賢大夫爭附兩人, 車騎者日數百乘.

[一]師古曰：｢聞, 聞於天子.｣

[二]如淳曰：｢百官表御史大夫有兩丞. 丞史, 丞及史也.｣

[三]如淳曰：｢事未發之時, 治之乃有所絕也.｣

[四]如淳曰：｢盎大臣, 不宜有姦謀.｣

[五]師古曰：｢與讀曰豫.｣

[六]師古曰：｢至天子之前也.｣

及晁錯已誅, 盎以泰常使吳. 吳王欲使將, 不肯. 欲殺之, 使一都尉以五百人圍守盎軍中. 初, 盎爲吳相時, 從史盜私盎侍兒[一]. 盎知之, 弗泄, 遇之如故. 人有告從史, ｢君知女與侍者通｣, 乃亡去. 盎驅自追之[二], 遂以侍者賜之, 復爲從史. 及盎使吳見守, 從史適在守盎校爲司馬[三], 乃悉以其裝齎買二石醇醪[四], 會天寒, 士卒飢渴, 飲醉西南陬卒, 卒皆臥[五]. 司馬夜引盎起, 曰：｢君可以去矣, 吳王期旦日斬君.｣ 盎弗信, 曰：｢何爲者?｣ 司馬曰：｢臣故爲君從史盜侍兒者也.｣ 盎乃驚, 謝曰：｢公幸有親[六], 吾不足絫公.｣[七]司馬曰：｢君弟去[八], 臣亦且亡, 辟吾親[九], 君何患！｣ 乃以刀決帳, 道從醉卒直出[一０]. 司馬與分背[一一]. 盎解節旄懷之[一二], 屐步行七十里[一三], 明, 見梁騎, 馳去, 遂歸報[一四].

[一]文穎曰：｢婢也.｣

[二]師古曰：｢驅馳而追, 言疾速.｣

[三]師古曰：｢爲校中之司馬, 所領士卒, 正當守盎.｣

[四]師古曰：｢裝齎, 謂所齎衣物自隨者也. 醇者不雜, 言其醲也. 醪, 汁滓合之酒也, 音牢.｣

[五]師古曰：｢陬, 隅也. 飲音於禁反. 陬音子侯反, 又音鄒.｣

[六]文穎曰：｢言汝有親老.｣

[七]師古曰：｢絫, 古累字也, 音力瑞反.｣

[八]師古曰：｢弟, 但也.｣

[九]如淳曰：｢藏匿吾親, 不使遇害也.｣ 晉灼曰：｢辟音避.｣

[一０]師古曰：｢於醉卒之處決帳而開, 令通道得亡也.｣

[一一]師古曰：｢一時各去也.｣

[一二]如淳曰：｢不欲令人見.｣

[一三]如淳曰：｢著屐步行而逃亡.｣

[一四]文穎曰：｢梁騎將擊吳楚者也.｣ 師古曰：｢遇梁軍之騎, 遂因得脫, 歸報天子.｣

吳楚已破, 上更以元王子平陸侯禮爲楚王, 以盎爲楚相. 嘗上書, 不用. 盎病免家居, 與閭里浮湛, 相隨行鬥雞走狗[一]. 雒陽劇孟嘗過盎, 盎善待之. 安陵富人有謂盎曰：｢吾聞劇孟博徒[二], 將軍何自通之?｣ 盎曰：｢劇孟雖博徒, 然母死, 客送喪車千餘乘, 此亦有過人者. 且緩急人所有[三]. 夫一旦叩門, 不以親爲解[四], 不以在亡爲辭[五], 天下所望者, 獨季心、劇孟[六]. 今公陽從數騎[七], 一旦有緩急, 寧足恃乎！｣ 遂罵富人, 弗與通. 諸公聞之, 皆多盎[八].

[一]師古曰：｢湛讀曰沉.｣

[二]服虔曰：｢博戲之徒也.｣

[三]師古曰：｢凡人在生, 不能無緩急之事.｣

[四]張晏曰：｢不語云親不聽也.｣ 臣瓚曰：｢凡人之於赴難濟厄, 多以有父母爲解, 而孟兼行之.｣ 師古曰：｢瓚說是也. 解者, 若今言分疏矣.｣

[五]師古曰：｢或實在家, 而辭云不在.｣

[六]文穎曰：｢心, 季布弟也.｣

[七]鄧展曰：｢陽, 外也.｣ 晉灼曰：｢陽猶常也.｣ 師古曰：｢鄧說是也.｣

[八]師古曰：｢多猶重.｣

盎雖居家, 景帝時時使人問籌策. 梁王欲求爲嗣, 盎進說, 其後語塞[一]. 梁王以此怨盎, 使人刺盎. 刺者至關中, 問盎, 稱之皆不容口[二]. 乃見盎曰：｢臣受梁王金刺君, 君長者, 不忍刺君. 然後刺者十餘曹[三], 備之！｣ 盎心不樂, 家多怪, 乃之棓生所問占[四]. 還, 梁刺客後曹果遮刺殺盎安陵郭門外.

[一]師古曰：｢塞, 不行也.｣

[二]師古曰：｢稱美其德, 口不能容也.｣

[三]如淳曰：｢曹, 輩也.｣

[四]蘇林曰：｢音桮.｣ 文穎曰：｢音陪, 秦時賢士善術者也.｣ 師古曰：｢蘇音文說是.｣

晁錯, 潁川人也[一]. 學申商刑名於軹張恢生所[二], 與雒陽宋孟及劉帶同師. 以文學爲太常掌故[三].

[一]晉灼曰：｢音厝置之厝.｣ 師古曰：｢據申屠嘉傳序云□責通請錯, 匪躬之故□, 以韻而言, 晉音是也. 潘岳西征賦乃讀爲錯雜之錯, 不可依也.｣

[二]師古曰：｢軹縣之儒生姓張名恢, 錯從之受申商法也.｣

[三]應劭曰：｢掌故, 六百石吏, 主故事.｣

錯爲人峭直刻深[一]. 孝文時, 天下亡治尚書者, 獨聞齊有伏生, 故秦博士, 治尚書, 年九十餘, 老不可徵. 乃詔太常, 使人受之. 太常遣錯受尚書伏生所, 還, 因上書稱說[二]. 詔以爲太子舍人, 門大夫[三], 遷博士. 又上書言：｢人主所以尊顯功名揚於萬世之後者, 以知術數也[四]. 故人主知所以臨制臣下而治其眾, 則群臣畏服矣；知所以聽言受事, 則不欺蔽矣；知所以安利萬民, 則海內必從矣；知所以忠孝事上, 則臣子之行備矣：此四者, 臣竊爲皇太子急之. 人臣之議或曰皇太子亡以知事爲也[五], 臣之愚, 誠以爲不然. 竊觀上世之君, 不能奉其宗廟而劫殺於其臣者, 皆不知術數者也. (皇太子所讀書多矣, 而未深知術數者也. )皇太子所讀書多矣, 而未深知術數者, 不問書說也[六]. 夫多誦而不知其說, 所謂勞苦而不爲功. 臣竊觀皇太子材智高奇, 馭射伎藝過人絕遠, 然於術數未有所守者, 以陛下爲心也[七]. 竊願陛下幸擇聖人之術可用今世者, 以賜皇太子, 因時使太子陳明於前. 唯陛下裁察.｣ 上善之, 於是拜錯爲太子家令[八]. 以其辯得幸太子, 太子家號曰｢智囊｣[九].

[一]師古曰：｢峭字與峭同. 峭謂峻陿也, 音千笑反.｣

[二]師古曰：｢稱師法而說其義.｣

[三]師古曰：｢初爲舍人, 又爲門大夫.｣

[四]張晏曰：｢術數, 刑名之書也.｣ 臣瓚曰：｢術數謂法制, 治國之術也.｣ 師古曰：｢瓚說是也. 公孫弘云□擅生殺之力, 通壅塞之途, 權輕重之數, 論得失之道, 使遠近情偽必見於上, 謂之術.□ 此與錯所言同耳.｣

[五]師古曰：｢言何用知事.｣

[六]師古曰：｢說謂所說之義也.｣

[七]張晏曰：｢若伯魚須仲尼教, 乃讀詩書也.｣

[八]臣瓚曰：｢茂陵中書太子家令秩八百石.｣

[九]師古曰：｢言其一身所有皆是智算, 若囊橐之盛物也.｣

是時匈奴彊, 數寇邊, 上發兵以禦之. 錯上言兵事, 曰：

臣聞漢興以來, 胡虜數入邊地, 小入則小利, 大入則大利；高后時再入隴西, 攻城屠邑, 敺略畜產[一]；其後復入隴西, 殺吏卒, 大寇盜. 竊聞戰勝之威, 民氣百倍[二]；敗兵之卒, 沒世不復[三]. 自高后以來, 隴西三困於匈奴矣, 民氣破傷, 亡有勝意. 今茲隴西之吏, 賴社稷之神靈, 奉陛下之明詔, 和輯士卒, 底厲其節[四], 起破傷之民以當乘勝之匈奴, 用少擊眾, 殺一王, 敗其眾而(法曰)大有利. 非隴西之民有勇怯, 乃將吏之制巧拙異也. 故兵法曰：｢有必勝之將, 無必勝之民.｣ 繇此觀之[五], 安邊境, 立功名, 在於良將, 不可不擇也.

[一]師古曰：｢敺與驅同.｣

[二]師古曰：｢益奮厲也.｣

[三]師古曰：｢永挫折也.｣

[四]師古曰：｢輯與集同. 底與砥同.｣

[五]師古曰：｢繇讀與由同.｣

臣又聞用兵, 臨戰合刃之急者三：[一]一曰得地形, 二曰卒服習, 三曰器用利. 兵法曰：丈五之溝, 漸車之水[二], 山林積石, 經川丘阜[三], 屮木所在[四], 此步兵之地也, 車騎二不當一. 土山丘陵, 曼衍相屬[五], 平原廣野, 此車騎之地, 步兵十不當一. 平陵相遠, 川谷居間[六], 仰高臨下, 此弓弩之地也, 短兵百不當一. 兩陳相近, 平地淺(草)[屮], 可前可後, 此長戟之地也, 劍楯三不當一. (雚)[萑]葦竹蕭[七], 屮木蒙蘢, 支葉茂接[八], 此矛鋋之地也[九], 長戟二不當一. 曲道相伏, 險阨相薄, 此劍楯之地也, 弓弩三不當一. 士不選練, 卒不服習, 起居不精, 動靜不集[一０], 趨利弗及, 避難不畢, 前擊後解, 與金鼓之(音)[指]相失[一一], 此不習勒卒之過也, 百不當十. 兵不完利, 與空手同；甲不堅密, 與袒裼同；[一二]弩不可以及遠, 與短兵同；射不能中, 與亡矢同；中不能入, 與亡鏃同：[一三]此將不省兵之禍也[一四], 五不當一. 故兵法曰：器械不利, 以其卒予敵也；卒不可用, 以其將予敵也；將不知兵, 以其主予敵也；君不擇將, 以其國予敵也. 四者, (國)[兵]之至要也.

[一]師古曰：｢合刃, 謂交兵.｣

[二]師古曰：｢漸讀曰瀸, 謂浸也, 音子廉反.｣

[三]師古曰：｢經川, 常流之水也. 大陸曰阜.｣

[四]師古曰：｢屮, 古草字.｣

[五]師古曰：｢曼衍, 猶聯延也. 屬, 續也. 衍音弋戰反. 屬音之欲反.｣

[六]師古曰：｢遠, 離也.｣

[七]師古曰：｢(雚亂)[萑, 薍]也. 葦, 葭也. 蕭, 蒿也. 萑音完.｣

[八]師古曰：｢蒙蘢, 覆蔽之貌也. 蘢音來東反.｣

[九]師古曰：｢鋋, 鐵把短矛也, 音上延反.｣

[一０]師古曰：｢集, 齊也.｣

[一一]師古曰：｢金, 金鉦也. 鼓所以進眾, 金所以止眾也.｣

[一二]應劭曰：｢袒裼, 肉袒也.｣ 師古曰：｢裼音錫.｣

[一三]師古曰：｢鏃, 矢鋒也, 音子木反.｣

[一四]師古曰：｢省, 視也.｣

臣又聞小大異形, 彊弱異勢, 險易異備[一]. 夫卑身以事彊, 小國之形也；合小以攻大, 敵國之形也[二]；以蠻夷攻蠻夷, 中國之形也[三]. 今匈奴地形技藝與中國異. 上下山阪, 出入溪澗, 中國之馬弗與也[四]；險道傾仄, 且馳且射[五], 中國之騎弗與也；風雨罷勞, 飢渴不困[六], 中國之人弗與也：此匈奴之長技也. 若夫平原易地, 輕車突騎[七], 則匈奴之眾易撓亂也[八]；勁弩長戟, 射疏及遠[九], 則匈奴之弓弗能格也；堅甲利刃, 長短相雜, 遊弩往來, 什伍俱前[一０], 則匈奴之兵弗能當也；材官騶發, 矢道同的[一一], 則匈奴之革笥木薦弗能支也；[一二]下馬地鬥, 劍戟相接, 去就相薄[一三], 則匈奴之足弗能給也：[一四]此中國之長技也. 以此觀之, 匈奴之長技三, 中國之長技五. 陛下又興數十萬之眾, 以誅數萬之匈奴, 眾寡之計, 以一擊十之術也.

[一]師古曰：｢易, 平也, 音弋豉反.｣

[二]師古曰：｢彼我力均, 不能相勝, 則須連結外援共制之也.｣

[三]師古曰：｢不煩華夏之兵, 使其同類自相攻擊也.｣

[四]師古曰：｢與猶如.｣

[五]師古曰：｢仄, 古側字.｣

[六]師古曰：｢罷讀曰疲.｣

[七]師古曰：｢易亦平也. 突騎, 言其驍銳可用衝突敵人也.｣

[八]師古曰：｢撓, 攪也, 音火高反, 其字從手. 一曰, 橈, 曲也, 弱也, 音女教反, 其字從木.｣

[九]師古曰：｢疏亦闊遠也.｣

[一０]師古曰：｢五人爲伍, 二伍爲什.｣

[一一]蘇林曰：｢騶音馬驟之驟.｣ 如淳曰：｢騶, 矢也. 處平易之地可以矢相射也.｣ 臣瓚曰：｢材官, 騎射之官也. 射者騶發, 其用矢者同中一的, 言其工妙也.｣ 師古曰：｢騶謂矢之善者也. 春秋左氏傳作菆字, 其音同耳. 材官, 有材力者. 騶發, 發騶矢以射也. 手工矢善, 故中則同的. 的謂所射之準臬也. 蘇音失之矣. 臬音牛列反, 即謂橛也.｣

[一二]孟康曰：｢革笥, 以皮作如鎧者被之. 木薦, 以木板作如楯. 一曰, 革笥若楯, 木薦之以當人心也.｣ 師古曰：｢一說非也. 笥音息嗣反.｣

[一三]師古曰：｢薄, 迫也.｣

[一四]師古曰：｢給謂相連及.｣

雖然, 兵, 凶器；戰, 危事也. 以大爲小, 以彊爲弱, 在俛卬之間耳[一]. 夫以人之死爭勝, 跌而不振[二], 則悔之亡及也. 帝王之道, 出於萬全. 今降胡義渠蠻夷之屬來歸誼者, 其眾數千, 飲食長技與匈奴同, 可賜之堅甲絮衣, 勁弓利矢, 益以邊郡之良騎. 令明將能知其習俗和輯其心者[三], 以陛下之明約將之. 即有險阻, 以此當之；平地通道, 則以輕車材官制之. 兩軍相爲表裏, 各用其長技, 衡加之以眾[四], 此萬全之術也.

[一]師古曰：｢言不知其術, 則雖大必小, 雖強必弱也. 俛亦俯字. 卬讀曰仰.｣

[二]服虔曰：｢蹉跌不可復起也.｣ 師古曰：｢跌, 足失據也. 跌音徒結反.｣

[三]師古曰：｢輯與集同也.｣

[四]張晏曰：｢衡音橫.｣ 師古曰：｢衡即橫耳, 無勞借音.｣

傳曰：｢狂夫之言, 而明主擇焉.｣ 臣錯愚陋, 昧死上狂言, 唯陛下財擇[一].

[一]師古曰：｢財與裁同也.｣

文帝嘉之, 乃賜錯璽書寵答焉, 曰：｢皇帝問太子家令：上書言兵體三章, 聞之[一]. 書言□狂夫之言, 而明主擇焉□ . 今則不然. 言者不狂, 而擇者不明, 國之大患, 故在於此. 使夫不明擇於不狂, 是以萬聽而萬不當也.｣

[一]李奇曰：｢三者, 得地形, 卒服習, 器用利.｣

錯復言守邊備塞, 勸農力本, 當世急務二事, 曰：

臣聞秦時北攻胡貉, 築塞河上[一], 南攻楊粵[二], 置戍卒焉. 其起兵而攻胡、粵者, 非以衛邊地而救民死也, 貪戾而欲廣大也, 故功未立而天下亂. 且夫起兵而不知其勢, 戰則爲人禽, 屯則卒積死. 夫胡貉之地, 積陰之處也, 木皮三寸, 冰厚六尺[三], 食肉而飲酪, 其人密理, 鳥獸毳毛[四], 其性能寒[五]. 楊粵之地少陰多陽, 其人疏理, 鳥獸希毛, 其性能暑. 秦之戍卒不能其水土, 戍者死於邊, 輸者僨於道[六]. 秦民見行, 如往棄市, 因以謫發之, 名曰｢謫戍｣. 先發吏有謫及贅婿、賈人, 後以嘗有市籍者, 又後以大父母、父母嘗有市籍者, 後入閭, 取其左[七]. 發之不順, 行者深怨, 有背畔之心. 凡民守戰至死而不降北者, 以計爲之也[八]. 故戰勝守固則有拜爵之賞, 攻城屠邑則得其財鹵以富家室, 故能使其眾蒙矢石, 赴湯火[九], 視死如生. 今秦之發卒也, 有萬死之害, 而亡銖兩之報, 死事之後不得一算之復[一０], 天下明知禍烈及己也[一一]. 陳勝行戍, 至於大澤, 爲天下先倡[一二], 天下從之如流水者, 秦以威劫而行之之敝也.

[一]師古曰：｢貉音莫客反.｣

[二]張晏曰：｢楊州之南越也.｣

[三]文穎曰：｢土地寒故也.｣

[四]師古曰：｢密理, 謂其肌肉也. 毳, 細毛也.｣

[五]師古曰：｢能讀曰耐. 此下能暑亦同.｣

[六]服虔曰：｢僨, 仆也.｣ 如淳曰：｢僨音奮.｣

[七]孟康曰：｢秦時復除者居閭之左, 後發役不供, 復役之也. 或云直先發取其左也.｣ 師古曰：｢閭, 里門也. 居閭之左者, 一切皆發之, 非謂復除也. 解在食貨志.｣

[八]師古曰：｢北謂敗退.｣

[九]師古曰：｢蒙, 冒犯也.｣

[一０]師古曰：｢復, 復除也, 音方目反.｣

[一一]師古曰：｢猛火曰烈, 取以喻耳.｣

[一二]師古曰：｢倡讀曰唱.｣

胡人衣食之業不著於地[一], 其勢易以擾亂邊竟[二]. 何以明之? 胡人食肉飲酪, 衣皮毛, 非有城郭田宅之歸居, 如飛鳥走獸於廣野[三], 美草甘水則止, 草盡水竭則移. 以是觀之, 往來轉徙, 時至時去, 此胡人之生業, 而中國之所以離南畝也[四]. 今使胡人數處轉牧行獵於塞下, 或當燕代, 或當上郡、北地、隴西, 以候備塞之卒, 卒少則入. 陛下不救, 則邊民絕望而有降敵之心；救之, 少發則不足, 多發, 遠縣纔至, 則胡又已去[五]. 聚而不罷, 爲費甚大；罷之, 則胡復入. 如此連年, 則中國貧苦而民不安矣.

[一]師古曰：｢著音直略反.｣

[二]師古曰：｢竟讀曰境.｣

[三]師古曰：｢□, 古野字.｣

[四]師古曰：｢畮, 古畝字也. 南畝, 耕種之處也.｣

[五]李奇曰：｢纔音裁.｣ 師古曰：｢纔, 淺也, 猶言僅至也. 他皆類此.｣

陛下幸憂邊境, 遣將吏發卒以治塞, 甚大惠也. 然令遠方之卒守塞, 一歲而更[一], 不知胡人之能, 不如選常居者, 家室田作, 且以備之. 以便爲之高城深塹, 具藺石, 布渠答[二], 復爲一城其內, 城間百五十步. 要害之處, 通川之道, 調立城邑, 毋下千家[三], 爲中周虎落[四]. 先爲室屋, 具田器, 乃募罪人及免徒復作令居之[五]；不足, 募以丁奴婢贖罪及輸奴婢欲以拜爵者；不足, 乃募民之欲往者. 皆賜高爵, 復其家[六]. 予冬夏衣, 廩食, 能自給而止[七]. 郡縣之民得買其爵, 以自增至卿[八]. 其亡夫若妻者, 縣官買予之. 人情非有匹敵, 不能久安其處. 塞下之民, 祿利不厚, 不可使久居危難之地. 胡人入驅而能止其所驅者, 以其半予之[九], 縣官爲贖其民[一０]. 如是, 則邑里相救助, 赴胡不避死. 非以德上也[一一], 欲全親戚而利其財也. 此與東方之(戎)[戍]卒不習地勢而心畏胡者, 功相萬也[一二]. 以陛下之時, 徙民實邊, 使遠方無屯戍之事, 塞下之民父子相保, 亡係虜之患, 利施後世, 名稱聖明, 其與秦之行怨民, 相去遠矣[一三].

[一]師古曰：｢更謂易代也, 音庚, 又讀如本字.｣

[二]服虔曰：｢藺石, 可投人石也.｣ 蘇林曰：｢渠答, 鐵疾藜也.｣ 如淳曰：｢藺石, 城上雷石也. 墨子曰：□城上二步一渠, 立程長三尺, 冠長十尺, 臂長六尺；二步一答, 廣九尺, 袤十二尺.□ ｣ 師古曰：｢藺石, 如說是也. 渠答, 蘇說是也. 雷音來內反.｣

[三]師古曰：｢調謂算度之也. 總計城邑之中令有千家以上也. 調音徒釣反.｣

[四]鄭氏曰：｢虎落者, 外蕃也, 若今時竹虎也.｣ 蘇林曰：｢作虎落於塞要下, 以沙布其表, 旦視其跡, 以知匈奴來入, 一名天田.｣ 師古曰：｢蘇說非也. 虎落者, 以竹篾相連遮落之也.｣

[五]張晏曰：｢募民有罪自首, 除罪定輸作者也, 復作如徒也.｣ 臣瓚曰：｢募有罪者及罪人遇赦復作竟其日月者, 今皆除其罰, 令居之也.｣ 師古曰：｢瓚說是也. 復音扶目反.｣

[六]師古曰：｢復音方目反.｣

[七]師古曰：｢初徙之時, 縣官且廩給其衣食, 於後能自供贍乃止也.｣

[八]孟康曰：｢食貨志所謂樂卿者也, 朝位從卿而無職也.｣ 師古曰：｢孟說非也. 樂卿武帝所置耳, 錯之上書未得豫言之也. 然二十等爵內無有卿名, 蓋謂其等級同列卿者也.｣

[九]孟康曰：｢謂胡人入爲寇, 驅收中國, 能奪得之者, 以半與之.｣ 師古曰：｢孟說非也. 言胡人入爲寇, 驅略漢人及畜產, 而它人能止得其所驅者, 令其本主以半賞之.｣

[一０]張晏曰：｢得漢人, 官爲贖也.｣ 師古曰：｢此承上句之言, 謂官爲備價贖之耳. 張說非也.｣

[一一]師古曰：｢言非以此事欲立德義於主上也.｣

[一二]如淳曰：｢東方諸郡民不習戰鬥當戍邊者也.｣

[一三]師古曰：｢言發怨恨之人使行戍役也.｣

上從其言, 募民徙塞下. 錯復言：

陛下幸募民相徙以實塞下, 使屯戍之事益省, 輸將之費益寡[一], 甚大惠也. 下吏誠能稱厚惠, 奉明法[二], 存卹所徙之老弱, 善遇其壯士, 和輯其心而勿侵刻[三], 使先至者安樂而不思故鄉, 則貧民相募而勸往矣. 臣聞古之徙遠方以實廣虛也[四], 相其陰陽之和, 嘗其水泉之味, 審其土地之宜, 觀其□木之饒, 然後營邑立城, 製里割宅, 通田作之道, 正阡陌之界, 先爲築室, 家有一堂二內, 門戶之閉[五], 置器物焉, 民至有所居, 作有所用, 此民所以輕去故鄉而勸之新(色)[邑]也[六]. 爲置醫巫, 以救疾病, 以脩祭祀, 男女有昏[七], 生死相卹, 墳墓相從, 種樹畜長[八], 室屋完安, 此所以使民樂其處而有長居之心也.

[一]如淳曰：｢將, 送也. 或曰, 將, 資也.｣

[二]師古曰：｢稱, 副也.｣

[三]師古曰：｢輯與集同.｣

[四]師古曰：｢所以充實寬廣空虛之地.｣

[五]張晏曰：｢二內, 二房也.｣

[六]師古曰：｢之, 往也.｣

[七]師古曰：｢昏謂婚姻配合也.｣

[八]張晏曰：｢畜長, 六畜也.｣ 師古曰：｢種樹謂桑果之屬. 長音竹兩反.｣

臣又聞古之制邊縣以備敵也, 使五家爲伍, 伍有長；十長一里, 里有假士；四里一連, 連有假五百[一]；十連一邑, 邑有假候：皆擇其邑之賢材有護[二], 習地形知民心者, 居則習民於射法, 出則教民於應敵. 故卒伍成於內, 則軍正定於外. 服習以成, 勿令遷徙[三], 幼則同游, 長則共事. 夜戰聲相知, 則足以相救；晝戰目相見, 則足以相識；驩愛之心, 足以相死. 如此而勸以厚賞, 威以重罰, 則前死不還踵矣[四]. 所徙之民非壯有材力, 但費衣糧, 不可用也；雖有材力, 不得良吏, 猶亡功也.

[一]服虔曰：｢假音假借之假. 五百, 帥名也.｣ 師古曰：｢假, 大也, 音工雅反.｣

[二]師古曰：｢有保護之能者也. 今流俗書本護字作讓, 妄改之耳.｣

[三]師古曰：｢各守其業也.｣

[四]師古曰：｢還讀曰旋. 旋踵, 回旋其足也.｣

陛下絕匈奴不與和親, 臣竊意其冬來南也[一], 壹大治, 則終身創矣[二]. 欲立威者, 始於折膠[三], 來而不能困, 使得氣去[四], 後未易服也. 愚臣亡識, 唯陛下財察.

[一]師古曰：｢意, 疑之也.｣

[二]師古曰：｢創, 懲艾也, 音初亮反.｣

[三]蘇林曰：｢秋氣至, 膠可折, 弓弩可用, 匈奴常以爲候而出(車)[軍].｣

[四]師古曰：｢使之得勝, 逞志氣而去.｣

後詔有司舉賢良文學士, 錯在選中. 上親策詔之, 曰：

惟十有五年九月壬子, 皇帝曰：昔者大禹勤求賢士, 施及方外[一], 四極之內, 舟車所至, 人跡所及, 靡不聞命, 以輔其不逮[二]；近者獻其明, 遠者通厥聰, 比善戮力, 以翼天子[三]. 是以大禹能亡失德, 夏以長楙[四]. 高皇帝親除大害, 去亂從[五], 並建豪英, 以爲官師[六], 爲諫爭, 輔天子之闕, 而翼戴漢宗也. 賴天之靈, 宗廟之福, 方內以安, 澤及四夷. 今朕獲執天子之正, 以承宗廟之祀, 朕既不德, 又不敏, 明弗能燭, 而智不能治, 此大夫之所著聞也. 故詔有司、諸侯王、三公、九卿及主郡吏[七], 各帥其志, 以選賢良明於國家之大體, 通於人事之終始, 及能直言極諫者, 各有人數, 將以匡朕之不逮. 二三大夫之行當此三道[八], 朕甚嘉之, 故登大夫于朝, 親諭朕志[九]. 大夫其上三道之要, 及永惟朕之不德, 吏之不平, 政之不宣, 民之不寧[一０], 四者之闕, 悉陳其志, 毋有所隱. 上以薦先帝之宗廟, 下以興愚民之休利, 著之于篇[一一], 朕親覽焉, 觀大夫所以佐朕, 至與不至. 書之, 周之密之, 重之閉之[一二]. 興自朕躬[一三], 大夫其正論, 毋枉執事[一四]. 烏虖, 戒之！[一五]二三大夫其帥志毋怠！

[一]師古曰：｢施, 延也, 音弋豉反.｣

[二]師古曰：｢意所不及者, 取其言以自輔也.｣

[三]師古曰：｢比, 和也. 翼, 助也. 比音頻寐反.｣

[四]師古曰：｢楙, 美也.｣

[五]師古曰：｢從音子容反. 亂從, 謂禍亂之蹤跡也. 一曰, 亂謂作亂者, 從謂合從者, 若六國時爲從者也. 今書本從下或有順字, 或有治字, 皆非也, 後人妄加之也.｣

[六]師古曰：｢師, 長也, 各爲一官之長也. 字或作帥, 音所類反.｣

[七]師古曰：｢主郡吏, 謂郡守也.｣

[八]張晏曰：｢三道, 國體、人事、直言也.｣ 師古曰：｢二三大夫, 總謂當時受策者, 非止錯一人焉.｣

[九]師古曰：｢諭, 告也.｣

[一０]師古曰：｢永猶深也. 惟, 思也.｣

[一一]師古曰：｢休, 美也. 篇謂簡也.｣

[一二]師古曰：｢重音直龍反.｣

[一三]師古曰：｢言朕自發視之.｣

[一四]張晏曰：｢毋爲有司枉橈也.｣

[一五]師古曰：｢虖讀曰呼.｣

錯對曰：

平陽侯臣窋、[一]汝陰侯臣灶、[二]潁陰侯臣何、[三]廷尉臣宜昌、隴西太守臣昆邪[四]所選賢良太子家令臣錯[五]昧死再拜言：臣竊聞古之賢主莫不求賢以爲輔翼, 故黃帝得力牧而爲五帝[先][六], 大禹得咎繇而爲三王祖, 齊桓得筦子而爲五伯長[七]. 今陛下講于大禹及高皇帝之建豪英也[八], 退託於不明, 以求賢良[九], 讓之至也. 臣竊觀上世之傳[一０], 若高皇帝之建功業, 陛下之德厚而得賢佐, 皆有司之所覽, 刻於玉版, 藏於金匱, 歷之春秋, 紀之後世, 爲帝者祖宗, 與天地相終. 今臣窋等乃以臣錯充賦[一一], 甚不稱明詔求賢之意. 臣錯□茅臣, 亡識知, 昧死上愚對, 曰：

[一]孟康曰：｢曹窋, 參子也.｣

[二]如淳曰：｢夏侯嬰子也.｣

[三]文穎曰：｢灌嬰子.｣

[四]服虔曰：｢公孫昆邪也.｣ 師古曰：｢昆讀曰混, 音下昆反.｣

[五]師古曰：｢詔列侯九卿及郡守舉賢良, 故錯爲窋等所舉.｣

[六]服虔曰：｢力牧, 黃帝之佐也.｣

[七]師古曰：｢筦字與管同. 伯讀曰霸.｣

[八]臣瓚曰：｢講謂講議也.｣

[九]師古曰：｢自託不明, 是謙退.｣

[一０]師古曰：｢謂史傳.｣

[一一][如淳]曰：｢猶言備數也.｣ 臣瓚曰：｢充賦, 此錯之謙也, 云如賦調也.｣

詔策曰｢明於國家大體｣, 愚臣竊以古之五帝明之. 臣聞五帝神聖, 其臣莫能及, 故自親事[一], 處于法宮之中, 明堂之上[二]；動靜上配天, 下順地, 中得人. 故眾生之類亡不覆也, 根著之徒亡不載也[三]；燭以光明, 亡偏異也[四]；德上及飛鳥, 下至水蟲草木諸產, 皆被其澤[五]. 然後陰陽調, 四時節, 日月光, 風雨時, 膏露降[六], 五穀孰, 祅孽滅, 賊氣息, 民不疾疫, 河出圖, 洛出書, 神龍至, 鳳鳥翔, 德澤滿天下, 靈光施四海. 此謂配天地, 治國大體之功也.

[一]師古曰：｢親理萬機之務.｣

[二]如淳曰：｢法宮, 路寢正殿也.｣

[三]師古曰：｢有根著地者皆載之也. 著音直略反.｣

[四]師古曰：｢燭, 照也.｣

[五]師古曰：｢被音皮義反.｣

[六]師古曰：｢甘露凝如膏.｣

詔策曰｢通於人事終始｣, 愚臣竊以古之三王明之. 臣聞三王臣主俱賢, 故合謀相輔, 計安天下, 莫不本於人情. 人情莫不欲壽, 三王生而不傷也；人情莫不欲富, 三王厚而不困也；人情莫不欲安, 三王扶而不危也；人情莫不欲逸, 三王節其力而不盡也. 其爲法令也, 合於人情而後行之；其動眾使民也, 本於人事然後爲之. 取人以己, 內恕及人[一]. 情之所惡, 不以彊人；情之所欲, 不以禁民. 是以天下樂其政, 歸其德, 望之若父母, 從之若流水；百姓和親, 國家安寧, 名位不失, 施及後世[二]. 此明於人情終始之功也.

[一]師古曰：｢以己之心揆之於人也.｣

[二]師古曰：｢施, 延也, 音弋豉反.｣

詔策曰｢直言極諫｣, 愚臣竊以五伯之臣明之[一]. 臣聞五伯不及其臣, 故屬之以國, 任之以事[二]. 五伯之佐之爲人臣也, 察身而不敢誣[三], 奉法令不容私, 盡心力不敢矜[四], 遭患難不避死, 見賢不居其上, 受祿不過其量, 不以亡能居尊顯之位. 自行若此, 可謂方正之士矣. 其立法也, 非以苦民傷眾而爲之機陷也[五], 以之興利除害, 尊主安民而救暴亂也. 其行賞也, 非虛取民財妄予人也, 以勸天下之忠孝而明其功也. 故功多者賞厚, 功少者賞薄. 如此, 斂民財以顧其功[六], 而民不恨者, 知與而安己也. 其行罰也, 非以忿怒妄誅而從暴心也[七], 以禁天下不忠不孝而害國者也. 故罪大者罰重, 罪小者罰輕. 如此, 民雖伏罪至死而不怨者, 知罪罰之至, 自取之也. 立法若此, 可謂平正之吏矣. 法之逆者, 請而更之, 不以傷民[八]；主行之暴者, 逆而復之, 不以傷國[九]. 救主之失, 補主之過, 揚主之美, 明主之功, 使主內亡邪辟之行, 外亡騫汙之名[一０]. 事君若此, 可謂直言極諫之士矣. 此五伯之所以德匡天下, 威正諸侯, 功業甚美, 名聲章明. 舉天下之賢主, 五伯與焉[一一], 此身不及其臣而使得直言極諫補其不逮之功也. 今陛下人民之眾, 威武之重, 德惠之厚, 令行禁止之勢, 萬萬於五伯, 而賜愚臣策曰｢匡朕之不逮｣, 愚臣何足以識陛下之高明而奉承之！

[一]師古曰：｢伯讀曰霸.｣

[二]師古曰：｢屬, 委也, 音之欲反.｣

[三]師古曰：｢各察己之材用, 不敢踰越而誣上.｣

[四]師古曰：｢矜謂自伐也.｣

[五]孟康曰：｢機, 發也. 陷, □也.｣

[六]師古曰：｢顧, 讎也, 若今言雇賃也.｣

[七]師古曰：｢從讀曰縱.｣

[八]師古曰：｢更, 改也.｣

[九]師古曰：｢謂逆主意而反還之, 不令施行, 致傷國也. 復音扶目反.｣

[一０]師古曰：｢辟讀曰僻. 騫, 損也. 汙, 辱也.｣

[一一]師古曰：｢與讀曰豫.｣

詔策曰｢吏之不平, 政之不宣, 民之不寧｣, 愚臣竊以秦事明之. 臣聞秦始并天下之時, 其主不及三王, 而臣不及其佐[一], 然功力不遲者, 何也? 地形便, 山川利, 財用足, 民利戰. 其所與並者六國, 六國者, 臣主皆不肖, 謀不輯[二], 民不用, 故當此之時, 秦最富彊. 夫國富彊而鄰國亂者, 帝王之資也, 故秦能兼六國, 立爲天子. 當此之時, 三王之功不能進焉[三]. 及其末塗之衰也, 任不肖而信讒賊；宮室過度, 耆慾亡極[四], 民力罷盡, 賦斂不節[五]；矜奮自賢, 群臣恐諛[六], 驕溢縱恣, 不顧患禍；妄賞以隨(善)[喜]意, 妄誅以快怒心, 法令煩憯[七], 刑罰暴酷, 輕絕人命, 身自射殺；天下寒心, 莫安其處. 姦邪之吏, 乘其亂法, 以成其威, 獄官主斷, 生殺自恣. 上下瓦解, 各自爲制. 秦始亂之時, 吏之所先侵者, 貧人賤民也；至其中節, 所侵者富人吏家也；及其末塗, 所侵者宗室大臣也. 是故親疏皆危, 外內咸怨, 離散逋逃, 人有走心. 陳勝先倡, 天下大潰[八], 絕祀亡世, 爲異姓福. 此吏不平, 政不宣, 民不寧之禍也. 今陛下配天象地, 覆露萬民[九], 絕秦之跡, 除其亂法；躬親本事, 廢去淫末；除苛解嬈[一０], 寬大愛人；肉刑不用, 罪人亡帑[一一]；非謗不治, 鑄錢者除；[一二]通關去塞[一三], 不孽諸侯[一四]；賓禮長老, 愛卹少孤；罪人有期[一五], 後宮出嫁；尊賜孝悌, 農民不租；[一六]明詔軍師, 愛士大夫；求進方正, 廢退姦邪；除去陰刑[一七], 害民者誅；憂勞百姓, 列侯就都；[一八]親耕節用, 視民不奢[一九]. 所爲天下興利除害, 變法易故, 以安海內者, 大功數十, 皆上世之所難及, 陛下行之, 道純德厚, 元元之民幸矣.

[一]師古曰：｢臣亦不及三王之佐.｣

[二]師古曰：｢輯與集同. 輯, 和也.｣

[三]師古曰：｢進, 前也, 言不在秦之前也.｣

[四]師古曰：｢耆讀曰嗜.｣

[五]師古曰：｢罷讀曰疲.｣

[六]張晏曰：｢恐機發陷禍而爲諂諛以求自全也.｣ 師古曰：｢此說非也. 直爲恐懼而爲諂諛也. 恐音丘勇反.｣

[七]師古曰：｢憯, 痛也. 言痛害於下. 憯音千感反.｣

[八]師古曰：｢倡讀曰唱.｣

[九]如淳曰：｢覆, 蔭也. 露, 膏澤也.｣

[一０]文穎曰：｢嬈, 煩繞也.｣ 師古曰：｢音如紹反.｣

[一一]師古曰：｢謂除收帑相坐律. 亡讀曰無. 帑讀曰孥.｣

[一二]張晏曰：｢除鑄錢之律, 聽民得自鑄也.｣ 師古曰：｢非讀曰誹.｣

[一三]張晏曰：｢文帝十二年, 除關不用傳.｣

[一四]應劭曰：｢接之以禮, 不以庶孽畜之.｣ 如淳曰：｢孽, 疑也. 去關禁, 明無疑於諸侯.｣ 師古曰：｢應說是.｣

[一五]張晏曰：｢早決之也.｣ 晉灼曰：｢刑法志云□罪人各以輕重不亡逃, 有年而免□ . 滿其年, 免爲庶人也.｣ 師古曰：｢晉說是也.｣

[一六]張晏曰：｢足用則除租也.｣

[一七]張晏曰：｢宮刑也.｣

[一八]師古曰：｢各就其國也.｣

[一九]師古曰：｢視讀曰示.｣

詔策曰｢永惟朕之不德｣, 愚臣不足以當之.

詔策曰｢悉陳其志, 毋有所隱｣, 愚臣竊以五帝之賢臣明之. 臣聞五帝其臣莫能及, 則自親之；三王臣主俱賢, 則共憂之；五伯不及其臣, 則任使之. 此所以神明不遺, 而聖賢不廢也[一], 故各當其世而立功德焉. 傳曰｢往者不可及, 來者猶可待[二], 能明其世者謂之天子｣, 此之謂也. 竊聞戰不勝者易其地, 民貧窮者變其業. 今以陛下神明德厚, 資財不下五帝[三], 臨制天下, 至今十有六年, 民不益富, 盜賊不衰, 邊竟未安[四], 其所以然, 意者陛下未之躬親, 而待群臣也. 今執事之臣皆天下之選已[五], 然莫能望陛下清光[六], 譬之猶五帝之佐也. 陛下不自躬親, 而待不望清光之臣, 臣竊恐神明之遺也[七]. 日損一日, 歲亡一歲, 日月益暮, 盛德不及究於天下[八], 以傳萬世, 愚臣不自度量, 竊爲陛下惜之. 昧死上狂惑□茅之愚, 臣言唯陛下財擇.

[一]師古曰：｢遺, 棄也. 不棄神明之德, 不廢聖賢之名.｣

[二]師古曰：｢言各當其時務立功也.｣

[三]師古曰：｢資, 質也, 謂天子之財質.｣

[四]師古曰：｢竟讀曰境.｣

[五]師古曰：｢已, 語終之辭.｣

[六]晉灼曰：｢今之臣不能望見陛下之光景所及.｣

[七]師古曰：｢言天子虛棄神明之德.｣

[八]師古曰：｢究, 竟也.｣

時賈誼已死, 對策者百餘人, 唯錯爲高第, 繇是遷中大夫[一].

[一]師古曰：｢繇讀與由同.｣

錯又言宜削諸侯事, 及法令可更定者, 書凡三十篇. 孝文雖不盡聽, 然奇其材. 當是時, 太子善錯計策, 爰盎諸大功臣多不好錯.

景帝即位, 以錯爲內史. 錯數請間言事, 輒聽, 幸傾九卿, 法令多所更定. 丞相申屠嘉心弗便, 力未有以傷. 內史府居太上廟堧中[一], 門東出, 不便, 錯乃穿門南出, 鑿廟堧垣. 丞相大怒, 欲因此過爲奏請誅錯. 錯聞之, 即請間爲上言之. 丞相奏事, 因言錯擅鑿廟垣爲門, 請下廷尉誅. 上曰：｢此非廟垣, 乃堧中垣, 不致於法.｣ 丞相謝[二]. 罷朝, 因怒謂長史曰：｢吾當先斬以聞, 乃先請, 固誤.｣ 丞相遂發病死. 錯以此愈貴.

[一]師古曰：｢堧者, 內垣之外游地也, 音人緣反.｣

[二]師古曰：｢以所奏不當天子意, 故謝.｣

遷爲御史大夫, 請諸侯之罪過, 削其支郡[一]. 奏上, 上[令]公卿列侯宗室[雜議], 莫敢難, 獨竇嬰爭之, 繇此與錯有隙[二]. 錯所更令三十章[三], 諸侯讙譁. 錯父聞之, 從潁川來, 謂錯曰：｢上初即位, 公爲政用事[四], 侵削諸侯, 疏人骨肉, 口讓多怨, 公何爲也！｣[五]錯曰：｢固也[六]. 不如此, 天子不尊, 宗廟不安.｣ 父曰：｢劉氏安矣, 而晁氏危, 吾去公歸矣！｣ 遂飲藥死, 曰：｢吾不忍見禍逮身.｣

[一]師古曰：｢支郡, 在國之四邊者也.｣

[二]師古曰：｢繇讀與由同.｣

[三]師古曰：｢更, 改也.｣

[四]如淳曰：｢錯爲御史大夫, 位三公也.｣

[五]師古曰：｢讓, 責也.｣

[六]師古曰：｢言固當如此.｣

後十餘日, 吳楚七國俱反, 以誅錯爲名. 上與錯議出軍事, 錯欲令上自將兵, 而身居守. 會竇嬰言爰盎, 詔召入見, 上方與錯調兵食[一]. 上問盎曰：｢君嘗爲吳相, 知吳臣田祿伯爲人虖? 今吳楚反, 於公意何如?｣ 對曰：｢不足憂也, 今破矣.｣ 上曰：｢吳王即山鑄錢, 煮海爲鹽[二], 誘天下豪桀, 白頭舉事, 此其計不百全, 豈發虖? 何以言其無能爲也?｣ 盎對曰：｢吳銅鹽之利則有之, 安得豪桀而誘之！誠令吳得豪桀, 亦且輔而爲誼, 不反矣. 吳所誘, 皆亡賴子弟, 亡命鑄錢姦人, 故相誘以亂.｣ 錯曰：｢盎策之善.｣ 上問曰：｢計安出?｣ 盎對曰：｢願屏左右.｣ 上屏人, 獨錯在. 盎曰：｢臣所言, 人臣不得知.｣ 乃屏錯. 錯趨避東箱, 甚恨. 上卒問盎[三], 對曰：｢吳楚相遺書, 言高皇帝王子弟各有分地[四], 今賊臣晁錯擅適諸侯, 削奪之地[五], 以故反名爲西共誅錯, 復故地而罷. 方今計, 獨有斬錯, 發使赦吳楚七國, 復其故地, 則兵可毋血刃而俱罷.｣ 於是上默然, 良久曰：｢顧誠何如, 吾不愛一人謝天下.｣[六]盎曰：｢愚計出此, 唯上孰計之.｣ 乃拜盎爲太常, 密裝治行.

[一]師古曰：｢調謂計發之也, 音徒釣反.｣

[二]師古曰：｢即, 就也.｣

[三]師古曰：｢卒, 竟也.｣

[四]師古曰：｢分音扶問反.｣

[五]師古曰：｢適讀曰謫.｣

[六]師古曰：｢顧, 念也. 誠, 實也.｣

後十餘日, 丞相青翟、中尉嘉、廷尉敺[一]劾奏錯曰：｢吳王反逆亡道, 欲危宗廟, 天下所當共誅. 今御史大夫錯議曰：□兵數百萬, 獨屬群臣, 不可信[二], 陛下不如自出臨兵, 使錯居守. 徐、僮之旁吳所未下者可以予吳.□[三]錯不稱陛下德信, 欲疏群臣百姓, 又欲以城邑予吳, 亡臣子禮, 大逆無道. 錯當要斬, 父母妻子同產無少長皆棄巿. 臣請論如法.｣ 制曰：｢可.｣ 錯殊不知. 乃使中尉召錯, 紿載行巿[四]. 錯衣朝衣斬東巿[五].

[一]師古曰：｢張敺也, 音區.｣

[二]師古曰：｢屬, 委也, 音之欲反.｣

[三]鄧展曰：｢徐、僮, 臨淮二縣也.｣

[四]師古曰：｢誑云乘車案行巿中也. 行音下更反.｣

[五]師古曰：｢朝衣, 朝服也.｣

錯已死, 謁者僕射鄧公爲校尉, 擊吳楚爲將. 還, 上書言軍事, 見上. 上問曰：｢道軍所來[一], 聞晁錯死, 吳楚罷不?｣ 鄧公曰：｢吳爲反數十歲矣, 發怒削地, 以誅錯爲名, 其意不在錯也. 且臣恐天下之士拑口不敢復言矣.｣[二]上曰：｢何哉?｣ 鄧公曰：｢夫晁錯患諸侯彊大不可制, 故請削之, 以尊京師, 萬世之利也. 計畫始行, 卒受大戮[三], 內杜忠臣之口, 外爲諸侯報仇[四], 臣竊爲陛下不取也.｣ 於景帝喟然長息, 曰：｢公言善, 吾亦恨之.｣ 乃拜鄧公爲城陽中尉.

[一]如淳曰：｢道路從吳軍所來也.｣ 師古曰：｢道軍所來, 即是從軍所來耳, 無煩更說道路也.｣

[二]師古曰：｢拑音其炎反.｣

[三]師古曰：｢卒, 竟也.｣

[四]師古曰：｢杜, 塞也.｣

鄧公, 成固人也[一], 多奇計. 建元年中, 上招賢良, 公卿言鄧先[二]. 鄧先時免, 起家爲九卿. 一年, 復謝病免歸. 其子章, 以修黃老言顯諸公間.

[一]師古曰：｢漢中之縣.｣

[二]師古曰：｢鄧先, 猶云鄧先生也. 一曰, 先者其名也.｣

贊曰：爰盎雖不好學, 亦善傅會[一], 仁心爲質, 引義慷慨. 遭孝文初立, 資適逢世[二]. 時已變易[三], 及吳壹說, 果於用辯[四], 身亦不遂. 晁錯銳於爲國遠慮, 而不見身害. 其父睹之, 經於溝瀆[五], 亡益救敗, 不如趙母指括, 以全其宗[六]. 悲夫！錯雖不終, 世哀其忠. 故論其施行之語著于篇.

[一]張晏曰：｢因宜附著合會之.｣

[二]張晏曰：｢資, 財也, 適值其世, 得騁其才.｣

[三]張晏曰：｢謂景帝.｣

[四]師古曰：｢謂殺晁錯也.｣

[五]師古曰：｢論語稱孔子曰：□豈若匹夫匹婦之爲諒也, 自經於溝瀆, 人莫之知.□ 故贊引之云.｣

[六]張晏曰：｢趙奢卒, 趙使趙括爲將, 其母言之趙王曰：□願王易括.□ 王不許. 母要王：□[括]有罪, 願不坐.□ 王許之. 後括果敗於長平, 以母前約故, 卒得不坐.｣

校勘記

二二六七頁　八行　(師古)[如淳]曰：景祐、殿本都作｢如淳｣, 史記集解引亦作｢如淳｣.

二二七三頁　九行　願(致)[至]前, 口對狀. 景祐、殿本都作｢至｣. 王先謙說作｢至｣是.

二二七七頁一二行　(皇太子所讀書多矣, 而未深知術數者也. )　景祐、汲古、殿、局本都無此十六字.

二二七九頁　一行　敗其眾而(法曰)大有利. 宋祁說當從浙本作｢敗其眾而有大利｣. 王先謙說通志九十七晁錯傳亦作｢敗其眾而有大利｣.

二二七九頁一二行　平地淺(草)[■], 景祐、殿本都作｢■｣.

二二七九頁一三行　(雚)[萑]葦竹蕭, 景祐、殿本都作｢雈｣, 此誤. 注同.

二二八０頁　一行　與金鼓之(音)[指]相失, 景祐本作｢指｣. 王念孫說作

二二八０頁　五行　四者, (國)[兵]之至要也. 景祐、殿本都作｢兵｣. 王先謙說作｢兵｣是.

二二八０頁一二行(雚亂)[雈, 薍]也. 景祐、殿本都作｢萑薍｣, 此誤.

二二八六頁一０行　縣官爲贖其民[一０]. 注[一０]原在｢爲贖｣ 下. 劉攽說｢其民｣ 當連上句. 王先謙說劉說是.

二二八六頁一一行　此與東方之(戎)[戍]卒　景祐、殿本都作｢戍｣. 王先謙說作｢戍｣是.

二二八八頁　六行　此民所以輕去故鄉而勸之新(色)[邑]也. 錢大昭說｢色｣ 當作｢邑｣. 按景祐、汲古、殿、局本都作｢邑｣.

二二八九頁一五行　匈奴常以爲候而出(車)[軍]. 景祐、殿本都作｢軍｣. 王先謙說作｢軍｣是.

二二九二頁　二行　故黃帝得力牧而爲五帝[先], 景祐、殿本都有｢先｣ 字. 王先謙說有｢先｣ 字是.

二二九三頁　一行　[如淳]曰：景祐、殿本都有｢如淳｣ 二字, 此脫.

二二九六頁　七行　妄賞以隨(善)[喜]意, 景祐、殿本都作｢喜｣.

二三００頁　五行　上[令]公卿列侯宗室[雜議], 景祐、殿本都有｢令｣ 及｢雜議｣ 字.

二三０四頁　四行　[括]有罪, 願不坐. 景祐、殿本都有｢括｣ 字.

漢書卷五十 張馮汲鄭傳第二十

張釋之字季, 南陽堵陽人也[一]. 與兄仲同居, 以貲爲騎郎[二], 事文帝, 十年不得調[三], 亡所知名. 釋之曰：｢久宦減仲之產, 不遂.｣[四]欲免歸. 中郎將爰盎知其賢, 惜其去, 乃請徙釋之補謁者. 釋之既朝畢, 因前言便宜事. 文帝曰：｢卑之, 毋甚高論[五], 令今可行也.｣ 於是釋之言秦漢之間事, 秦所以失, 漢所以興者. 文帝稱善, 拜釋之爲謁者僕射.

[一]師古曰：｢堵音者.｣

[二]蘇林曰：｢雇錢若出穀也.｣ 如淳曰：｢漢注貲五百萬得爲常侍郎.｣ 師古曰：｢如說是也.｣

[三]師古曰：｢調, 選也, 音徒釣反.｣

[四]師古曰：｢遂猶達.｣

[五]師古曰：｢令其議論依附時事也.｣

從行, 上登虎圈[二], 問上林尉禽獸簿[二], 十餘問, 尉左右視, 盡不能對[三]. 虎圈嗇夫從旁代尉對上所問禽獸簿甚悉[四], 欲以觀其能口對嚮應亡窮者[五]. 文帝曰：｢吏不當如此邪? 尉亡賴！｣[六]詔釋之拜嗇夫爲上林令. 釋之前曰：｢陛下以絳侯周勃何如人也?｣ 上曰：｢長者.｣ 又復問：｢東陽侯張相如何如人也?｣ 上復曰：｢長者.｣ 釋之曰：｢夫絳侯、東陽侯稱爲長者, 此兩人言事曾不能出口, 豈效此嗇夫喋喋利口捷給哉！[七]且秦以任刀筆之吏, 爭以亟疾苛察相高[八], 其敝徒文具, 亡惻隱之實[九]. 以故不聞其過, 陵夷至於二世, 天下土崩[一０]. 今陛下以嗇夫口辯而超遷之, 臣恐天下隨風靡, 爭口辯, 亡其實. 且下之化上, 疾於景嚮, 舉錯不可不察也.｣[一一]文帝曰：｢善.｣ 乃止不拜嗇夫.

[一]師古曰：｢圈, 養獸之所也, 音求遠反.｣

[二]師古曰：｢簿謂簿書也, 音步戶反.｣

[三]師古曰：｢視其屬官, 皆不能對也.｣

[四]師古曰：｢悉謂詳盡也.｣

[五]師古曰：｢觀猶示也. 嚮讀曰(嚮)[響]. 如響應聲, 言其疾也.｣

[六]張晏曰：｢材無可恃也.｣

[七]晉灼曰：｢喋音牒.｣

[八]師古曰：｢亟, 急也, 音居力反.｣

[九]師古曰：｢文具, 謂具文而已.｣

[一０]師古曰：｢陵夷, 頹替也, 解在成紀.｣

[一一]師古曰：｢嚮讀曰響. 錯音千故反.｣

就車, 召釋之驂乘, 徐行, 行問釋之秦之敝[一]. 具以質言[二]. 至宮, 上拜釋之爲公車令.

[一]師古曰：｢行問, 且行且問也.｣

[二]如淳曰：｢質, 誠也.｣

頃之, 太子與梁王共車入朝, 不下司馬門[一], 於是釋之追止太子、梁王毌入殿門. 遂劾不下公門不敬, 奏之. 薄太后聞之, 文帝免冠謝曰：｢教兒子不謹.｣ 薄太后使使承詔赦太子、梁王, 然後得入. 文帝繇是奇釋之[二], 拜爲中大夫.

[一]如淳曰：｢宮衛令□諸出入殿門公車司馬門者皆下, 不如令, 罰金四兩□ .｣

[二]師古曰：｢繇讀與由同.｣

頃之, 至中郎將. 從行至霸陵, 上居外臨廁[一]. 時慎夫人從, 上指視慎夫人新豐道, 曰：｢此走邯鄲道也.｣[二]使慎夫人鼓瑟, 上自倚瑟而歌[三], 意悽愴悲懷, 顧謂群臣曰：｢嗟乎！以北山石爲槨, 用紵絮斮陳漆其間, 豈可動哉！｣[四]左右皆曰：｢善.｣ 釋之前曰：｢使其中有可欲, 雖錮南山猶有隙；使其中亡可欲, 雖亡石槨, 又何戚焉?｣[五]文帝稱善. 其後, 拜釋之爲廷尉.

[一]師古曰：｢廁, 岸之邊側也, 解在劉向傳.｣

[二]張晏曰：｢慎夫人, 邯鄲人也.｣ 如淳曰：｢走音奏. 奏, 趣也.｣ 師古曰：｢視讀曰示.｣

[四]師古曰：｢紵音竹呂反. 斮音側略反.｣

[五]師古曰：｢解並在劉向傳.｣

頃之, 上行出中渭橋[一], 有一人從橋下走, 乘輿馬驚. 於是使騎捕之, 屬廷尉[二]. 釋之治問. 曰：｢縣人來[三], 聞蹕, 匿橋下. 久, 以爲行過[四], 既出, 見車騎, 即走耳.｣ 釋之奏當：｢此人犯蹕[五], 當罰金.｣ 上怒曰：｢此人親驚吾馬, 馬賴和柔, 令它馬, 固不敗傷我乎? 而廷尉乃當之罰金！｣ 釋之曰：｢法者天子所與天子公共也[六]. 今法如是, 更重之, 是法不信於民也. 且方其時, 上使使誅之則已[七]. 今已下廷尉, 廷尉, 天下之平也, 壹傾, 天下用法皆爲之輕重, 民安所錯其手足? [八]唯陛下察之.｣ 上良久曰：｢廷尉當是也.｣

[一]張晏曰：｢在渭橋中路.｣

[二]師古曰：｢屬, 委也, 音之欲反. 次下亦同.｣

[三]如淳曰：｢長安縣人也.｣

[四]師古曰：｢言天子已過.｣

[五]如淳曰：｢乙令□蹕先至而犯者, 罰金四兩□ .｣ 師古曰：｢當謂處其罪也.｣

[六]師古曰：｢公謂不私也.｣

[七]師古曰：｢言初執獲此人, 天子即令誅之, 其事即畢.｣

[八]師古曰：｢安, 焉也. 錯, 置也, 音千故反.｣

其後人有盜高廟座前玉環, 得[一], 文帝怒, 下廷尉治. 案盜宗廟服御物者爲奏, 當棄市. 上大怒曰：｢人亡道, 乃盜先帝器！吾屬廷尉者, 欲致之族, 而君以法奏之[二], 非吾所以共承宗廟意也.｣[三]釋之免冠頓首謝曰：｢法如是足也. 且罪等[四], 然以逆順爲基. 今盜宗廟器而族之, 有如萬分一, 假令愚民取長陵一抔土[五], 陛下且何以加其法虖?｣ 文帝與太后言之, 乃許廷尉當. 是時, 中尉條侯周亞夫與梁相山都侯王恬(咸)[啟]見釋之持議平, 乃結爲親友. 張廷尉繇此天下稱之[六].

[一]師古曰：｢得者, 盜環之人爲吏所捕得也.｣

[二]師古曰：｢法謂常法.｣

[三]師古曰：｢共讀曰恭.｣

[四]如淳曰：｢俱死罪也, 盜玉環不若盜長陵土之逆.｣

[五]張晏曰：｢不欲指言, 故以取土喻也.｣ 師古曰：｢抔音步侯反, 謂手掬之也, 其字從手. 不忍言毀徹, 故止云取土耳. 今學者讀抔爲(抔)[杯]勺之(抔)[杯], 非也. (抔)[杯]非應盛土之物也.｣

[六]師古曰：｢繇讀與由同.｣

文帝崩, 景帝立, 釋之恐[一], 稱疾. 欲免去, 懼大誅至；欲見, 則未知何如. 用王生計, 卒見謝, 景帝不過也.

[一]師古曰：｢以嘗劾帝不下司馬門.｣

王生者, 善爲黃老言, 處士. 嘗召居廷中, 公卿盡會立, 王生老人, 曰｢吾韤解｣[一], 顧謂釋之：｢爲我結韤！｣ 釋之跪而結之[二]. 既已, 人或讓王生：｢獨柰何廷辱張廷尉如此?｣ 王生曰：｢吾老且賤, 自度終亡益於張廷尉. 廷尉方天下名臣, 吾故聊使結韤, 欲以重之.｣ 諸公聞之, 賢王生而重釋之.

[一]師古曰：｢韤音武伐反.｣

[二]師古曰：｢結讀曰係.｣

釋之事景帝歲餘, 爲淮南相, 猶尚以前過也. 年老病卒. 其子摯, 字長公, 官至大夫, 免. 以不能取容當世, 故終身不仕.

馮唐, 祖父趙人也. 父徙代. 漢興徙安陵. 唐以孝著, 爲郎中署長[一], 事文帝. 帝輦過, 問唐曰：｢父老何自爲郎? 家安在?｣[二]具以實言. 文帝曰：｢吾居代時, 吾尚食監高祛數爲我言趙將李齊之賢, 戰於鉅鹿下. 吾每飲食, 意未嘗不在鉅鹿也[三]. 父老知之乎?｣ 唐對曰：｢齊尚不如廉頗、李牧之爲將也.｣ 上曰：｢何已?｣[四]唐曰：｢臣大父在趙時, 爲官帥將[五], 善李牧. 臣父故爲代相, 善李齊, 知其爲人也.｣ 上既聞廉頗、李牧爲人, 良說[六], 乃拊髀曰[七]：｢嗟乎！吾獨不得廉頗、李牧爲將, 豈憂匈奴哉！｣ 唐曰：｢主臣！[八]陛下雖有廉頗、李牧, 不能用也.｣ 上怒, 起入禁中. 良久, 召唐讓曰：｢公眾辱我, 獨亡間處虖?｣[九]. 唐謝曰：｢鄙人不知忌諱.｣

[一]鄭氏曰：｢以至孝聞也.｣ 師古曰：｢以孝得爲郎中, 而爲郎署之長也. 著音竹助反.｣

[二]師古曰：｢言年已老矣, 何乃自爲郎也? 崔浩以爲自, 從也. 從何爲郎? 此說非也.｣

[三]張晏曰：｢每食念監所說李齊在鉅鹿時也.｣

[四]師古曰：｢已猶耳.｣

[五]師古曰：｢大父, 祖父也. 帥音所類反. 將音子亮反.｣

[六]如淳曰：｢良, 善也.｣ 師古曰：｢說讀曰悅. 聞頗、牧之善, 帝意大悅.｣

[七]師古曰：｢髀音陛.｣

[八]師古曰：｢恐懼之言. 解在陳平傳.｣

[九]師古曰：｢何不間隙之處而言.｣

當是時, 匈奴新大入朝那, 殺北地都尉卬. 上以胡寇爲意, 乃卒復問唐曰：｢公何以言吾不能用頗、牧也?｣ 唐對曰：｢臣聞上古王者遣將也, 跪而推轂, 曰：□闑以內寡人制之, 闑以外將軍制之[一]；軍功爵賞, 皆決於外, 歸而奏之.□ 此非空言也. 臣大父言李牧之爲趙將居邊, 軍市之租皆自用饗士, 賞賜決於外, 不從中覆也[二]. 委任而責成功, 故李牧乃得盡其知能, 選車千三百乘, 彀騎萬三千匹[三], 百金之士十萬[四], 是以北逐單于, 破東胡, 滅澹林[五], 西抑彊秦, 南支韓、魏. 當是時, 趙幾伯[六]. 後會趙王遷立[七], 其母倡也[八], 用郭開讒, 而誅李牧, 令顏聚代之. 是以爲秦所滅. 今臣竊聞魏尚爲雲中守, 軍市租盡以給士卒, 出私養錢, 五日壹殺牛[九], 以饗賓客軍吏舍人, 是以匈奴遠避, 不近雲中之塞. 虜嘗一入, 尚帥車騎擊之, 所殺甚眾. 夫士卒盡家人子, 起田中從軍, 安知尺籍伍符? [一０]終日力戰, 斬首捕虜, 上功莫府, 一言不相應, 文吏以法繩之. 其賞不行, 吏奉法必用. 愚以爲陛下法太明, 賞太輕, 罰太重. 且雲中守尚坐上功首虜差六級, 陛下下之吏, 削其爵, 罰作之. 繇此言之[一一], 陛下雖得李牧, 不能用也. 臣誠愚, 觸忌諱, 死罪！｣ 文帝說[一二]. 是日, 令唐持節赦魏尚, 復以爲雲中守, 而拜唐爲車騎都尉, 主中尉及郡國車士[一三].

[一]韋昭曰：｢門中橛爲闑.｣ 師古曰：｢音牛列反.｣

[二]師古曰：｢覆謂覆白之也, 音芳目反.｣

[三]師古曰：｢彀, 張弩也, 音遘.｣

[四]服虔曰：｢良士直百金也.｣ 如淳曰：｢黃金一斤直萬. 言富家子弟可任使也.｣ 師古曰：｢百金喻其貴重耳. 服說是也.｣

[五]鄭氏曰：｢澹音擔石之擔.｣ 如淳曰：｢胡也. 匈奴傳曰□晉北有澹林之胡, 樓煩之戎也□ .｣ 師古曰：｢澹音都甘反, 又音談.｣

[六]師古曰：｢幾致於霸也. 幾音鉅依反. 伯讀曰霸.｣

[七]蘇林曰：｢趙幽王.｣

[八]師古曰：｢倡, 樂家之女.｣

[九]服虔曰：｢私假錢也.｣

[一０]李奇曰：｢尺籍所以書軍令. 伍符, 軍士五五相保之符信也.｣ 如淳曰：｢漢軍法曰吏卒斬首, 以尺籍書下縣移郡, 令人故行, 不行奪勞二歲. 伍符亦什伍之符, 要節度也.｣ 師古曰：｢家人子, 謂庶人之家子也.｣

[一一]師古曰：｢繇讀與由同.｣

[一二]師古曰：｢說讀曰悅.｣

[一三]服虔曰：｢車戰之士也.｣

十年, 景帝立, 以唐爲楚相. 武帝即位, 求賢良, 舉唐. 唐時年九十餘, 不能爲官, 乃以子遂爲郎. 遂字王孫, 亦奇士. 魏尚, 槐里人也.

汲黯字長孺, 濮陽人也. 其先有寵於古之衛君也[一]. 至黯十世, 世爲卿大夫. 以父任, 孝景時爲太子洗馬[二], 以嚴見憚.

[一]文穎曰：｢六國時衛弱, 但稱君也.｣

[二]孟康曰：｢大臣任舉其子弟爲官.｣

武帝即位, 黯爲謁者. 東粵相攻, 上使黯往視之. 至吳而還, 報曰：｢粵人相攻, 固其俗, 不足以辱天子使者.｣ 河內失火, 燒千餘家, 上使黯往視之. 還報曰：｢家人失火, 屋比延燒[一], 不足憂. 臣過河內, 河內貧人傷水旱萬餘家, 或父子相食, 臣謹以便宜, 持節發河內倉粟以振貧民. 請歸節, 伏矯制罪.｣[二]上賢而釋之, 遷爲滎陽令. 黯恥爲令, 稱疾歸田里. 上聞, 乃召爲中大夫. 以數切諫, 不得久留內, 遷爲東海太守.

[一]師古曰：｢比, 近也. 言屋相近, 故連延而燒也. 比音頻寐反.｣

[二]師古曰：｢矯, 託也, 託奉制詔而行之.｣

黯學黃老言, 治官民, 好清靜, 擇丞史任之[一], 責大指而已, 不細苛. 黯多病, 臥閤內不出. 歲餘, 東海大治, 稱之. 上聞, 召爲主爵都尉, 列於九卿. 治務在無爲而已, 引大體, 不拘文法.

[一]如淳曰：｢擇郡丞及史任之也. 鄭當時爲大司農, 官屬丞史, 亦是也.｣

爲人性倨, 少禮[一], 面折, 不能容人之過. 合己者善待之, 不合者弗能忍見, 士亦以此不附焉. 然好游俠, 任氣節, 行修潔. 其諫, 犯主之顏色. 常慕傅伯、爰盎之爲人[二]. 善灌夫、鄭當時及宗正劉棄疾. 亦以數直諫, 不得久居位.

[一]師古曰：｢倨, 簡傲也, 音居庶反.｣

[二]應劭曰：｢傅伯, 梁人, 爲孝王將, 素抗直也.｣

是時, 太后弟武安侯田蚡爲丞相, 中二千石拜謁, 蚡弗爲禮. 黯見蚡, 未嘗拜, 揖之. 上方招文學儒者, 上曰吾欲云云[一], 黯對曰：｢陛下內多欲而外施仁義, 柰何欲效唐虞之治乎！｣ 上怒, 變色而罷朝. 公卿皆爲黯懼. 上退, 謂人曰：｢甚矣, 汲黯之戇也！｣ 群臣或數黯[二], 黯曰：｢天子置公卿輔弼之臣, 寧令從諛承意, 陷主於不誼虖? 且已在其位, 縱愛身, 柰辱朝廷何！｣

[一]張晏曰：｢所言欲施仁義也.｣ 師古曰：｢云云, 猶言如此如此也. 史略其辭耳.｣

[二]師古曰：｢數, 責之, 音所具反.｣

黯多病, 病且滿三月, 上常賜告者數, 終不瘉[一]. 最後, 嚴助爲請告. 上曰：｢汲黯何如人也?｣ 曰：｢使黯任職居官, 亡以瘉人[二], 然至其輔少主守成, 雖自謂賁育弗能奪也.｣[三]上曰：｢然. 古有社稷之臣, 至如汲黯, 近之矣.｣

[一]如淳曰：｢杜欽所謂病滿賜告詔恩也. 數者, 非一也.｣ 師古曰：｢數音所角反. 瘉與愈同.｣

[二]師古曰：｢瘉, 勝也, 讀與愈同.｣

[三]師古曰：｢孟賁、夏育, 皆古之勇士也. 賁音奔.｣

大將軍青侍中, 上踞廁視之[一]. 丞相弘宴見, 上或時不冠. 至如見黯, 不冠不見也. 上嘗坐武帳[二], 黯前奏事, 上不冠, 望見黯, 避帷中, 使人可其奏. 其見敬禮如此.

[一]如淳曰：｢廁, 溷也.｣ 孟康曰：｢廁, 床邊側也.｣ 師古曰：｢如說是也.｣

[二]應劭曰：｢武帳, 織成帳爲武士象也.｣ 孟康曰：｢今御武帳, 置兵闌五兵於帳中也.｣ 師古曰：｢孟說是也.｣

張湯以更定律令爲廷尉[一], 黯質責湯於上前[二], 曰：｢公爲正卿, 上不能褒先帝之功業, 下不能化天下之邪心, 安國富民, 使囹圄空虛, 何空取高皇帝約束紛更之爲? [三]而公以此無種矣！｣[四]黯時與湯論議, 湯辯常在文深小苛, 黯憤發, 罵曰：｢天下謂刀筆吏不可(謂)[爲]公卿, 果然. 必湯也, 令天下重足而立, 仄目而視矣！｣[五]

[一]師古曰：｢更, 改也.｣

[二]師古曰：｢質, 對之也.｣

[三]師古曰：｢言何爲乃紛亂而改更也.｣

[四]師古曰：｢言當誅及子孫也.｣

[五]師古曰：｢重累其足, 言懼甚也. 仄, 古側字也.｣

是時, 漢方征匈奴, 招懷四夷, 黯務少事, 間常言與胡和親, 毋起兵[一]. 上方鄉儒術[二], 尊公孫弘, 及事益多, 吏民巧. 上分別文法, 湯等數奏決讞以幸. 而黯常毀儒, 面觸弘等徒懷詐飾智以阿人主取容, 而刀筆之吏專深文巧詆[三], 陷人於罔, 以自爲功. 上愈益貴弘、湯, 弘、湯心疾黯, 雖上亦不說也[四], 欲誅之以事[五]. 弘爲丞相, 乃言上曰：｢右內史界部中多貴人宗室, 難治, 非素重臣弗能任, 請徙黯爲右內史.｣ 數歲, 官事不廢.

[一]師古曰：｢每因間隙而言也.｣

[二]師古曰：｢鄉讀曰嚮.｣

[三]師古曰：｢詆, 毀辱也, 音丁禮反.｣

[四]師古曰：｢說讀曰悅.｣

[五]師古曰：｢以事致其罪而誅也.｣

大將軍青既益尊, 姊爲皇后, 然黯與亢禮. 或說黯曰：｢自天子欲令群臣下大將軍[一], 大將軍尊貴, 誠重, 君不可以不拜.｣ 黯曰：｢夫以大將軍有揖客, 反不重耶?｣[二]大將軍聞, 愈賢黯, 數請問以朝廷所疑, 遇黯加於平日.

[一]師古曰：｢下音胡稼反.｣

[二]師古曰：｢言能降貴以禮士, 最爲重也.｣

淮南王謀反, 憚黯, 曰：｢黯好直諫, 守節死義；至說公孫弘等, 如發蒙耳.｣[一]

[一]師古曰：｢說音式銳反.｣

上既數征匈奴有功, 黯言益不用.

始黯列九卿矣, 而公孫弘、張湯爲小吏. 及弘、湯稍貴, 與黯同位, 黯又非毀弘、湯. 已而弘至丞相封侯, 湯御史大夫, 黯時丞史皆與同列, 或尊用過之. 黯褊心, 不能無少望[一], 見上, 言曰：｢陛下用群臣如積薪耳, 後來者居上.｣ 黯罷, 上曰：｢人果不可以無學, 觀汲黯之言, 日益甚矣.｣[二]

[一]師古曰：｢褊, 陿也. 望, 怨也.｣

[二]師古曰：｢言其鄙俚也. 或曰, 積薪之言出曾子, 故云不可無學也.｣

居無何, 匈奴渾邪王帥眾來降[一], 漢發車二萬乘. 縣官亡錢, 從民貰馬[二]. 民或匿馬, 馬不具. 上怒, 欲斬長安令. 黯曰：｢長安令亡罪, 獨斬臣黯, 民乃肯出馬. 且匈奴畔其主而降漢, 徐以縣次傳之, 何至令天下騷動, 罷中國, 甘心夷狄之人乎！｣[三]上默然. 後渾邪王至, 賈人與市者, 坐當死五百餘人. 黯入, 請間, 見高門[四], 曰：｢夫匈奴攻當路塞, 絕和親, 中國舉兵誅之, 死傷不可勝計, 而費以鉅萬百數[五]. 臣愚以爲陛下得胡人, 皆以爲奴婢, 賜從軍死者家；鹵獲, 因與之, 以謝天下, 塞百姓之心[六]. 今縱不能, 渾邪帥數萬之眾來, 虛府庫賞賜, 發良民侍養, 若奉驕子. 愚民安知市買長安中而文吏繩以爲闌出財物如邊關乎? [七]陛下縱不能得匈奴之贏以謝天下[八], 又以微文殺無知者五百餘人, 臣竊爲陛下弗取也.｣ 上弗許, 曰：｢吾久不聞汲黯之言, 今又復妄發矣.｣ 後數月, 黯坐小法, 會赦, 免官. 於是黯隱於田園者數年.

[一]師古曰：｢渾音胡昆反.｣

[二]師古曰：｢賒買也.｣

[三]師古曰：｢罷讀曰疲.｣

[四]晉灼曰：｢三輔黃圖未央宮中有高門殿也.｣

[五]師古曰：｢即數百鉅萬也.｣

[六]師古曰：｢塞, 滿也.｣

[七]應劭曰：｢闌, 妄也. 律, 胡市, 吏民不得持兵器及鐵出關. 雖於京師市買, 其法一也.｣ 臣瓚曰：｢無符傳出入爲闌也.｣

[八]師古曰：｢贏, 餘也, 音弋成反.｣

會更立五銖錢, 民多盜鑄錢者, 楚地尤甚. 上以爲淮陽, 楚地之郊也[一], 召黯拜爲淮陽太守. 黯伏謝不受印綬, 詔數強予, 然後奉詔. 召上殿, 黯泣曰：｢臣自以爲填溝壑, 不復見陛下[二], 不意陛下復收之. 臣常有狗馬之心[三], 今病, 力[四]不能任郡事. 臣願爲中郎, 出入禁闥, 補過拾遺, 臣之願也.｣ 上曰：｢君薄淮陽邪? 吾今召君矣[五]. 顧淮陽吏民不相得[六], 吾徒得君重[七], 臥而治之.｣ 黯既辭, 過大行李息, 曰：｢黯棄逐居郡, 不得與朝廷議矣[八]. 然御史大夫湯智足以距諫, 詐足以飾非, 非肯正爲天下言, 專阿主意. 主意所不欲, 因而毀之；主意所欲, 因而譽之. 好興事, 舞文法[九], 內懷詐以御主心, 外挾賊吏以爲重. 公列九卿不早言之何? [一０]公與之俱受其戮矣！｣ 息畏湯, 終不敢言. 黯居郡如其故治, 淮陽政清. 後張湯敗, 上聞黯與息言, 抵息罪. 令黯以諸侯相秩居淮陽[一一]. 居淮陽十歲而卒.

[一]師古曰：｢郊謂交道衝要之處也.｣

[二]師古曰：｢填音大賢反.｣

[三]師古曰：｢思報效.｣

[四]師古曰：｢力謂甚也.｣

[五]師古曰：｢言後即召也.｣

[六]師古曰：｢顧謂思念也.｣

[七]師古曰：｢徒, 但也. 重, 威重也.｣

[八]師古曰：｢與讀曰豫.｣

[九]如淳曰：｢舞猶弄也.｣

[一０]師古曰：｢言何不早言也.｣

[一一]如淳曰：｢諸侯王相在郡守上, 秩真二千石. 律, 真二千石月得百五十斛, 歲凡得千八百石耳. 二千石月得百二十斛, 歲凡得一千四百四十石耳.｣

卒後, 上以黯故, 官其弟仁至九卿, 子偃至諸侯相. 黯姊子司馬安亦少與黯爲太子洗馬. 安文深巧善宦, 四至九卿, 以河南太守卒. 昆弟以安故, 同時至二千石十人. 濮陽段宏始事蓋侯信[一], 信任宏[二], 官亦再至九卿. 然衛人仕者皆嚴憚汲黯, 出其下.

[一]服虔曰：｢景帝王皇后兄也.｣

[二]蘇林曰：｢任, 保舉.｣

鄭當時字莊, 陳人也. 其先鄭君嘗事項籍, 籍死而屬漢. 高祖令諸故項籍臣名籍, 鄭君獨不奉詔. 詔盡拜名籍者爲大夫, 而逐鄭君. 鄭君死孝文時.

當時以任俠自喜, 脫張羽於阨[一], 聲聞梁楚間. 孝景時, 爲太子舍人. 每五日洗沐, 常置驛馬長安諸郊[二], 請謝賓客, 夜以繼日, 至明旦, 常恐不遍. 當時好黃老言, 其慕長者, 如恐不稱[三]. 自見年少官薄, 然其知友皆大父行, 天下有名之士也[四].

[一]服虔曰：｢梁孝王將, 楚相之弟也.｣ 師古曰：｢喜音許吏反. 脫音佗活反.｣

[二]如淳曰：｢郊, 交道四通處也, 以請賓客便.｣ 臣瓚曰：｢長安四面郊祀之處, 閑靜可以請賓客也.｣ 師古曰：｢二說皆非也. 此謂長安城外四面之郊耳. 邑外謂之郊, 近郊二十里.｣

[三]師古曰：｢恐不稱其意.｣

[四]師古曰：｢大父謂祖父. 行音胡浪反.｣

武帝即位, 當時稍遷爲魯中尉, 濟南太守, 江都相, 至九卿爲右內史. 以武安魏其時議[一], 貶秩爲詹事, 遷爲大司農.

[一]師古曰：｢議田蚡及竇嬰事.｣

當時爲大吏, 戒門下：｢客至, 亡貴賤亡留門(下)者.｣ 執賓主之禮, 以其貴下人. 性廉, 又不治產, 卬奉賜給諸公[一]. 然其餽遺人, 不過具器食[二]. 每朝, 候上間說, 未嘗不言天下長者[三]. 其推轂士及官屬丞史, 誠有味其言也[四]. 常引以爲賢於己. 未嘗名吏, 與官屬言, 若恐傷之. 聞人之善言, 進之上, 唯恐後. 山東諸公以此翕然稱鄭莊.

[一]師古曰：｢卬音牛向反. 奉音扶用反.｣

[二]師古曰：｢猶今言一盤食也.｣

[三]師古曰：｢候天子間隙之時, 其所稱說, 皆言長者也.｣

[四]師古曰：｢推轂, 言薦舉人, 如推轂之運轉也. 有味者, 其言甚美也.｣

使視決河, 自請治行五日[一]. 上曰：｢吾聞鄭莊行, 千里不齎糧, 治行者何也?｣ 然當時在朝, 常趨和承意[二], 不敢甚斥臧否. 漢征匈奴, 招四夷, 天下費多, 財用益屈[三]. 當時爲大司農, 任人賓客僦[四], 入多逋負. 司馬安淮陽太守, 發其事, 當時以此陷罪, 贖爲庶人. 頃之, 守長史[五]. 遷汝南太守, 數歲, 以官卒. 昆弟以當時故, 至二千石者六七人.

[一]如淳曰：｢治行, 謂莊嚴.｣

[二]師古曰：｢趨讀曰趣. 趣, 向也. 和音胡臥反.｣

[三]師古曰：｢屈, 盡也, 音其勿反.｣

[四]晉灼曰：｢當時爲大司農, 而任使其賓客辜較作僦也.｣ 師古曰：｢僦謂受顧賃而載運也. 言當時保任其賓客於司農載運也. 僦音子就反.｣

[五]如淳曰：｢丞相長史也.｣

當時始與汲黯列爲九卿, 內行修. 兩人中廢, 賓客益落[一]. 當時死, 家亡餘財.

[一]師古曰：｢落, 散也.｣

先是下邽翟公爲廷尉[一], 賓客亦填門[二], 及廢, 門外可設爵羅[三]. 後復爲廷尉, 客欲往, 翟公大署其門[四]曰：｢一死一生, 乃知交情；一貧一富, 乃知交態；一貴一賤, 交情乃見.｣[五]

[一]蘇林曰：｢邽音圭, 京兆縣名也.｣

[二]師古曰：｢填, 滿也, 音田.｣

[三]師古曰：｢言其寂靜, 無人行也.｣

[四]師古曰：｢署謂書之.｣

[五]師古曰：｢見音胡電反.｣

贊曰：張釋之之守法, 馮唐之論將, 汲黯之正直, 鄭當時之推士, 不如是, 亦何以成名哉！揚子以爲孝文親詘帝尊以信亞夫之軍[一], 曷爲不能用頗、牧? 彼將有激云爾[二].

[一]師古曰：｢揚子, 謂揚雄也. 信讀曰伸.｣

[二]師古曰：｢謂馮唐欲理魏尚, 故以此言激文帝也.｣

校勘記

二三０八頁一二行　嚮讀曰(嚮)[響], 景祐、殿本都作｢響｣, 此誤.

二三一一頁　九行　王恬(咸)[啟]殿本作｢啟｣. 王念孫說｢咸｣ 字誤.

二三一一頁一六行　今學者讀抔爲(抔)[杯]勺之(抔)[杯], 非也. (抔)[杯]非應盛土之物也. 殿本作｢杯｣, 景祐本作｢桮｣. 則是｢桮｣ 之誤.

二三一八頁一０行　天下謂刀筆吏不可(謂)[爲]公卿, 果然. 景祐、殿本都作｢爲｣.

二三二一頁一五行　今病, 力[四]不能任郡事. 注[四]在｢力｣ 字下, 明顏讀｢今病力｣ 爲句. 周壽昌說｢力｣ 字屬下句讀似較順. 王先謙說周說是.

二三二四頁　七行　亡貴賤亡留門(下)者. 宋祁說邵本無｢下｣ 字. 按景祐本無｢下｣ 字, 史記同.

漢書卷五十一 賈鄒枚路傳第二十一

賈山, 潁川人也. 祖父(祛)[袪], 故魏王時博士弟子也[一]. 山受學(祛)[袪], 所言涉獵書記, 不能爲醇儒[二]. 嘗給事潁陰侯爲騎[三].

[一]師古曰：｢六國時魏也.｣

[二]師古曰：｢涉若涉水, 獵若獵獸, 言歷覽之不專精也. 醇者, 不雜也.｣

[三]師古曰：｢爲騎者, 常騎馬而從也.｣

孝文時, 言治亂之道, 借秦爲諭, 名曰至言. 其辭曰：

臣聞爲人臣者, 盡忠竭愚, 以直諫主, 不避死亡之誅者, 臣山是也. 臣不敢以久遠諭, 願借秦以爲諭, 唯陛下少加意焉.

夫布衣韋帶之士[一], 修身於內, 成名於外, 而使後世不絕息. 至秦則不然. 貴爲天子, 富有天下, 賦斂重數, 百姓任罷[二], 赭衣半道, 群盜滿山[三], 使天下之人戴目而視, 傾耳而聽[四]. 一夫大謼, 天下嚮應者, 陳勝是也[五]. 秦非徒如此也, 起咸陽而西至雍, 離宮三百[六], 鍾鼓帷帳, 不移而具. 又爲阿房之殿, 殿高數十仞[七], 東西五里, 南北千步, 從車羅騎, 四馬騖馳, 旌旗不橈[八]. 爲宮室之麗至於此, 使其後世曾不得聚廬而託處焉. 爲馳道於天下, 東窮燕齊, 南極吳楚, 江湖之上, 瀕海之觀畢至[九]. 道廣五十步, 三丈而樹, 厚築其外, 隱以金椎[一０], 樹以青松. 爲馳道之麗至於此, 使其後世曾不得邪徑而託足焉. 死葬乎驪山, 吏徒數十萬人[一一], 曠日十年[一二]. 下徹三泉[一三]合采金石, 冶銅錮其內, 桼塗其外[一四], 被以珠玉, 飾以翡翠[一五], 中成觀游, 上成山林. 爲葬薶之侈至於此, 使其後世曾不得蓬顆蔽冢而託葬焉[一六]. 秦以熊羆之力, 虎狼之心, 蠶食諸侯, 并吞海內, 而不篤禮義[一七], 故天殃已加矣. 臣昧死以聞, 願陛下少留意而詳擇其中[一八].

[一]師古曰：｢言貧賤之人也. 韋帶, 以單韋爲帶, 無飾也.｣

[二]師古曰：｢數, 屢也. 任謂役事也. 罷讀曰疲, 言疲於役使也.｣

[三]師古曰：｢犯罪者則衣赭衣, 行道之人半著赭衣, 言被罪者眾也. 盜賊皆依山爲阻, 故云滿山也.｣

[四]師古曰：｢戴目者, 言常遠視, 有異志也. 傾耳而聽, 言樂禍亂也.｣

[五]師古曰：｢謼字與呼同. 謼, 叫也, 音火故反. 嚮讀曰響.｣

[六]師古曰：｢(此)[凡]言離宮者, 皆謂於別處置之, 非常所居也.｣

[七]師古曰：｢阿房者, 言殿之四阿皆爲房也. 一說大陵曰阿, 言其殿高若於阿上爲房也. 房字或作旁, 說云始皇作此殿, 未有名, 以其去咸陽近, 且號阿旁. 阿, 近也. 八尺曰仞.｣

[八]師古曰：｢橈, 屈也. 言庭之廣大, 殿之高敞, 眾騎馳騖無所迫觸, 建立旌旗不屈橈. 橈音女孝反.｣

[九]師古曰：｢瀕, 水涯也. 瀕海, 謂緣海之邊也. 畢, 盡也. 瀕音頻, 又音賓, 字或作濱, 音義同.｣

[一０]服虔曰：｢作壁如甬道. 隱築也, 以鐵椎築之.｣ 師古曰：｢築令堅實而使隆高耳, 不爲甬壁也. 隱音於靳反.｣

[一一]師古曰：｢吏以督領, 徒以役作也.｣

[一二]師古曰：｢曠, 空也, 廢也. 言爲重役, 空廢時日, 積年歲也.｣

[一三]師古曰：｢三重之泉, 言其深也.｣

[一四]師古曰：｢錮謂鑄而合之也, 音固.｣

[一五]應劭曰：｢雄曰翡, 雌曰翠.｣ 臣瓚曰：｢異物志云翡色赤而大於翠.｣ 師古曰：｢鳥各別類, 非雄雌異名也. 被音皮義反.｣

[一六]服虔曰：｢謂塊墣作冢, 喻小也.｣ 臣瓚曰：｢蓬顆, 猶裸顆小冢也.｣ 晉灼曰：｢東北人名土塊爲蓬顆.｣ 師古曰：｢諸家之說皆非. 顆謂土塊. 蓬顆, 言塊上生蓬者耳. 舉此以對冢上山林, 故言蓬顆蔽冢也. 顆音口果反.｣

[一七]師古曰：｢篤, 厚也.｣

[一八]師古曰：｢中音竹仲反.｣

臣聞忠臣之事君也, 言切直則不用而身危, 不切直則不可以明道, 故切直之言, 明主所欲急聞, 忠臣之所以蒙死而竭知也[一]. 地之磽者, 雖有善種, 不能生焉[二]；江皋河瀕, 雖有惡種, 無不猥大[三]. 昔者夏商之季世, 雖關龍逢、箕子、比干之賢, 身死亡而道不用[四]. 文王之時, 豪俊之士皆得竭其智, 芻蕘採薪之人皆得盡其力[五], 此周之所以興也. 故地之美者善養禾, 君之仁者善養士. 雷霆之所擊, 無不摧折者[六]；萬鈞之所壓, 無不糜滅者. 今人主之威, 非特雷霆也[七]；勢重, 非特萬鈞也. 開道而求諫, 和顏色而受之, 用其言而顯其身, 士猶恐懼而不敢自盡, 又乃況於縱欲恣行暴虐, 惡聞其過乎！震之以威, 壓之以重[八], 則雖有堯舜之智, 孟賁之勇, 豈有不摧折者哉? [九]. 如此, 則人主不得聞其過失矣；弗聞, 則社稷危矣. 古者聖王之制, 史在前書過失, 工誦箴諫[一０], 瞽誦詩諫[一一], 公卿比諫[一二], 士傳言諫(過), 庶人謗於道, 商旅議於市[一三], 然後君得聞其過失也. 聞其過失而改之, 見義而從之, 所以永有天下也. 天子之尊, 四海之內, 其義莫不爲臣. 然而養三老於大學, 親執醬而餽, 執爵而酳[一四], 祝□在前, 祝鯁在後[一五], 公卿奉杖, 大夫進履, 舉賢以自輔弼, 求修正之士使直諫[一六]. 故以天子之尊, 尊養三老, 視孝也；[一七]立輔弼之臣者, 恐驕也；置直諫之士者, 恐不得聞其過也；學問至於芻蕘者, 求善無饜也；商人庶人誹謗己而改之, 從善無不聽也.

[一]師古曰：｢蒙, 冒犯也.｣

[二]師古曰：｢磽, 埆, 瘠薄也. 磽音口交反.｣

[三]李奇曰：｢皋, 水邊淤地也.｣ 師古曰：｢猥, 盛也.｣

[四]服虔曰：｢關龍逢, 桀之忠臣也.｣ 師古曰：｢比干諫紂而紂殺之. 論語曰□微子去之, 箕子爲之奴, 比干諫而死.□ ｣

[五]師古曰：｢芻, 刈草也. 蕘, 草薪也. 言執賤役者也. 大雅板之詩曰□詢于芻蕘□ .｣

[六]師古曰：｢霆, 疾雷也, 音廷.｣

[七]師古曰：｢特, 獨也.｣

[八]師古曰：｢震, 動也.｣

[九]師古曰：｢孟賁, 古之勇士. 賁音奔.｣

[一０]李奇曰：｢古有誦詩之工, 記過之史, 常在君側也.｣ 師古曰：｢箴, 戒也, 音之林反.｣

[一一]師古曰：｢瞽, 無目之人.｣

[一二]李奇曰：｢相親比而諫也, 或曰比方事類以諫也.｣ 師古曰：｢比方是也.｣

[一三]師古曰：｢旅, 眾也.｣

[一四]師古曰：｢餽字與饋同. 進食曰餽. 酳者, 少少飲酒, 謂食已而蕩口也, 音胤.｣

[一五]師古曰：｢□, 古饐字, 謂食不下也. 以老人好饐鯁, 故爲備祝以祝之.｣

[一六]師古曰：｢修正, 謂修身正行者.｣

[一七]師古曰：｢視讀曰示.｣

昔者, 秦政力并萬國, 富有天下, 破六國以爲郡縣, 築長城以爲關塞. 秦地之固, 大小之勢, 輕重之權, 其與一家之富, 一夫之彊, 胡可勝計也！[一]然而兵破於陳涉, 地奪於劉氏者, 何也? 秦王貪狼暴虐, 殘賊天下, 窮困萬民, 以適其欲也[二]. 昔者, 周蓋千八百國, 以九州之民養千八百國之君, 用民之力不過歲三日, 什一而籍[三], 君有餘財, 民有餘力, 而頌聲作[四]. 秦皇帝以千八百國之民自養, 力罷不能勝其役, 財盡不能勝其求[五]. 一君之身耳, 所以自養者馳騁弋獵之娛, 天下弗能供也[六]. 勞罷者不得休息, 飢寒者不得衣食, 亡罪而死刑者無所告訴, 人與之爲怨, 家與之爲讎[七], 故天下壞也. 秦皇帝身在之時, 天下已壞矣, 而弗自知也. 秦皇帝東巡狩, 至會稽、琅邪, 刻石著其功, 自以爲過堯舜統[八]；縣石鑄鍾虡[九], 篩土築阿房之宮[一０], 自以爲萬世有天下也. 古者聖王作諡, 三四十世耳, 雖堯舜禹湯文武絫世廣德[一一]以爲子孫基業, 無過二三十世者也[一二]. 秦皇帝曰死而以諡法, 是父子名號有時相襲也, 以一至萬, 則世世不相復也[一三], 故死而號曰始皇帝, 其次曰二世皇帝者, 欲以一至萬也. 秦皇帝計其功德, 度其後嗣, 世世無窮[一四], 然身死纔數月耳[一五], 天下四面而攻之, 宗廟滅絕矣.

[一]師古曰：｢胡, 何也. 勝, 盡也.｣

[二]師古曰：｢適, 快也.｣

[三]師古曰：｢什一, 謂十分之中公取一也. 籍, 借也, 謂借人力也. 一曰爲簿籍而稅之.｣

[四]師古曰：｢頌者, 六詩之一, 美盛德之形容, 蓋帝王之嘉致.｣

[五]師古曰：｢勝, 堪也. 罷讀曰疲. 次下亦同.｣

[六]師古曰：｢弋, 繳射也.｣

[七]師古曰：｢言人人爲怨, 家家爲讎.｣

[八]如淳曰：｢統, 繼也. 堯舜子不才, 不能長世, 而秦自以過堯舜, 可至萬世也.｣ 師古曰：｢此說非也. 統, 治也. 言自美功德, 治理天下過於堯舜也. 其下乃言一至萬之事.｣

[九]服虔曰：｢縣石以爲磬也.｣ 蘇林曰：｢秦欲平天下法, 使輕重如石之在稱也.｣ 師古曰：｢二說皆非也. 縣, 稱也. 石, 百二十斤. 稱銅鐵之斤石以鑄鍾虡, 言其奢泰也. 虡, 猛獸之名, 謂鍾鼓之柎飾爲此獸. 虡音鉅.｣

[一０]師古曰：｢篩以竹簁爲之. 篩音師. 簁音山爾反.｣

[一一]師古曰：｢絫, 古累字.｣

[一二]張晏曰：｢夏十七世, 殷三十一世, 周三十六世.｣

[一三]師古曰：｢復, 重也, 音扶目反.｣

[一四]師古曰：｢度音大各反.｣

[一五]師古曰：｢纔音財, 暫也, 淺也.｣

秦皇帝居滅絕之中而不自知者何也? 天下莫敢告也. 其所以莫敢告者何也? 亡養老之義, 亡輔弼之臣, 亡進諫之士, 縱恣行誅, 退誹謗之人, 殺直諫之士, 是以道諛媮合苟容[一], 比其德則賢於堯舜, 課其功則賢於湯武, 天下已潰而莫之告也[二]. 詩曰：｢匪言不能, 胡此畏忌, 聽言則對, 譖言則退.｣ 此之謂也[三]. 又曰：｢濟濟多士, 文王以寧.｣[四]天下未嘗亡士也, 然而文王獨言以寧者何也? 文王好仁則仁興, 得士而敬之則士用, 用之有禮義.

[一]師古曰：｢道讀曰導, 導引主意於邪也. 媮與偷同.｣

[二]師古曰：｢水旁決曰潰, 言天下之(壤)[壞]如水潰.｣

[三]師古曰：｢此大雅桑柔之篇也. 言賢者見事之是非, 非不能分別言之, 而不言者何也? 此但畏忌犯顏得罪罰也. 又言, 言而見聽, 則悉意答對；不見信受, 則屏退也. 今詩本云□聽言則對, 誦言如醉□ . 說者又別爲義, 與此不同.｣

[四]師古曰：｢此大雅文王之篇也. 濟濟, 多威儀也. 此言文王以多士之故, 能安天下也.｣

故不致其愛敬, 則不能盡其心；不能盡其心, 則不能盡其力；不能盡其力, 則不能成其功. 故古之賢君於其臣也, 尊其爵祿而親之；疾則臨視之亡數[一], 死則往弔哭之, 臨其小斂大斂, 已棺塗而後爲之服錫衰麻絰[二], 而三臨其喪；未斂不飲酒食肉, 未葬不舉樂, 當宗廟之祭而死, 爲之廢樂. 故古之君人者於其臣也, 可謂盡禮矣；服法服, 端容貌, 正顏色, 然後見之. 故臣下莫敢不竭力盡死以報其上, 功德立於後世, 而令聞不忘也[三].

[一]師古曰：｢言心實憂念之, 不爲禮飾也.｣

[二]師古曰：｢已棺, 謂已大斂也. 塗謂塗殯也. 錫衰, 十五升布, 無事其縷者也. 棺音工喚反.｣

[三]師古曰：｢令, 善也. 聞謂聲之聞也.｣

今陛下念思祖考, 術追厥功[一], 圖所以昭光洪業休德[二], 使天下舉賢良方正之士, 天下皆訢訢焉[三], 曰將興堯舜之道, 三王之功矣. 天下之士莫不精白以承休德[四]. 今方正之士皆在朝廷矣, 又選其賢者使爲常侍諸吏, 與之馳敺射獵[五], 一日再三出. 臣恐朝廷之解弛[六], 百官之墮於事也, 諸侯聞之, 又必怠於政矣.

[一]師古曰：｢術亦作述.｣

[二]師古曰：｢圖, 謀也. 休, 美也.｣

[三]師古曰：｢訢讀與欣同.｣

[四]師古曰：｢厲精而爲潔白也.｣

[五]師古曰：｢敺與驅同.｣

[六]師古曰：｢解讀曰懈. 弛, 放也, 音式爾反.｣

陛下即位, 親自勉以厚天下, 損食膳, 不聽樂, 減外徭衛卒, 止歲貢；省廄馬以賦縣傳[一], 去諸苑以賦農夫, 出帛十萬餘匹以振貧民；禮高年, 九十者一子不事, 八十者二算不事[二]；賜天下男子爵, 大臣皆至公卿；發御府金賜大臣宗族, 亡不被澤者；赦罪人, 憐其亡髮, 賜之巾, 憐其衣赭書其背, 父子兄弟相見也[三]而賜之衣. 平獄緩刑, 天下莫不說喜[四]. 是以元年膏雨降, 五穀登, 此天之所以相陛下也[五]. 刑輕於它時而犯法者寡, 衣食多於前年而盜賊少, 此天下之所以順陛下也[六]. 臣聞山東吏布詔令, 民雖老羸■疾, 扶杖而往聽之, 願少須臾毋死, 思見德化之成也. 今功業方就, 名聞方昭, 四方鄉風[七], 今從豪俊之臣, 方正之士, 直與之日日獵射, 擊兔伐狐, 以傷大業, 絕天下之望, 臣竊悼之. 詩曰：｢靡不有初, 鮮克有終.｣[八]臣不勝大願, 願少衰射獵, 以夏歲二月[九], 定明堂, 造太學, 修先王之道. 風行俗成, 萬世之基定, 然後唯陛下所幸耳[一０]. 古者大臣不媟[一一], 故君子不常見其齊嚴之色, 肅敬之容[一二]. 大臣不得與宴游[一三], 方正修潔之士不得從射獵, 使皆務其方以高其節[一四], 則群臣莫敢不正身修行, 盡心以稱大禮[一五]. 如此, 則陛下之道尊敬, 功業施於四海, 垂於萬世子孫矣. 誠不如此, 則行日壞而榮日滅矣. 夫士修之於家, 而壞之於天子之廷, 臣竊愍之. 陛下與眾臣宴游, 與大臣方正朝廷論議. 夫游不失樂, 朝不失禮, 議不失計, 軌事之大者也[一六].

[一]師古曰：｢賦, 給與也. 傳音張戀反.｣

[二]師古曰：｢一子不事, 蠲其賦役. 二算不事, 免二口之算賦也.｣

[三]師古曰：｢衣音於既反.｣

[四]師古曰：｢說讀曰悅.｣

[五]師古曰：｢相, 助也.｣

[六]師古曰：｢天下之人也.｣

[七]師古曰：｢鄉讀曰嚮.｣

[八]師古曰：｢此大雅蕩之詩也. 言人初始皆庶幾於善道, 而少有能終之者.｣

[九]師古曰：｢時以十月爲歲首, 則(爲)[謂]夏正之二月爲五月. 今欲定制度, 循於古法, 故特云用夏歲二月也. 夏音胡雅反.｣

[一０]師古曰：｢言乃可恣意也.｣

[一一]師古曰：｢媟, 狎也, 音息列反.｣

[一二]師古曰：｢見, 顯示也, 音胡電反.｣

[一三]師古曰：｢安息曰宴. 與讀曰豫.｣

[一四]師古曰：｢方, 道也. 一曰方謂廉隅也.｣

[一五]師古曰：｢稱, 副也.｣

[一六]師古曰：｢軌謂法度也.｣

其後文帝除鑄錢令, 山復上書諫, 以爲變先帝法, 非是. 又訟淮南王無大罪, 宜急令反國. 又言柴唐子爲不善, 足以戒[一]. 章下詰責[二], 對以爲｢錢者, 亡用器也, 而可以易富貴. 富貴者, 人主之操柄也[三], 令民爲之, 是與人主共操柄, 不可長也.｣[四]其言多激切, 善指事意, 然終不加罰, 所以廣諫爭之路也. 其後復禁鑄錢云.

[一]鄧展曰：｢淮南傳棘蒲侯柴武太子柴奇與士伍開章謀反.｣

[二]師古曰：｢以其所上之章, 令有司詰問.｣

[三]師古曰：｢操, 持也, 音千高反.｣

[四]師古曰：｢長謂畜養也. 言此事宜速禁絕, 不可畜養.｣

鄒陽, 齊人也. 漢興, 諸侯王皆自治民聘賢. 吳王濞招致四方游士, 陽與吳嚴忌、枚乘等俱仕吳, 皆以文辯著名. 久之, 吳王以太子事怨望, 稱疾不朝, 陰有邪謀, 陽奏書諫. 爲其事尚隱, 惡指斥言, 故先引秦爲諭, 因道胡、越、齊、趙、淮南之難, 然後乃致其意. 其辭曰：

臣聞秦倚曲臺之宮[一], 懸衡天下[二], 畫地而不犯, 兵加胡越[三]；至其晚節末路, 張耳、陳勝連從兵之據[四], 以叩函谷, 咸陽遂危[五]. 何則? 列郡不相親, 萬室不相救也. 今胡數涉北河之外, 上覆飛鳥, 下不見伏菟[六], 鬥城不休, 救兵不止, 死者相隨, 輦車相屬[七], 轉粟流輸, 千里不絕. 何則? 彊趙責於河間[八], 六齊望於惠后[九], 城陽顧於盧博[一０], 三淮南之心思墳墓[一一]. 大王不憂, 臣恐救兵之不專[一二], 胡馬遂進窺於邯鄲, 越水長沙, 還舟青陽[一三]. 雖使梁并淮陽之兵, 下淮東, 越廣陵, 以遏越人之糧, 漢亦折西河而下, 北守漳水, 以輔大國, 胡亦益進, 越亦益深. 此臣之所爲大王患也[一四].

[一]應劭曰：｢始皇帝所治處也, 若漢家未央宮.｣ 師古曰：｢倚, 恃也, 音於綺反.｣

[二]服虔曰：｢關西爲衡.｣ 應劭曰：｢衡, 平也.｣ 如淳曰：｢衡猶稱之(權)[衡]也, 言其懸法度於其上也.｣ 師古曰：｢此說秦自以爲威力彊固, 非論平法也. 下又言陳勝連從兵之據, 則是說從橫之事耳. 服釋是也.｣

[三]師古曰：｢畫地不犯者, 法制之行也.｣

[四]師古曰：｢從音子容反.｣

[五]師古曰：｢叩, 擊也.｣

[六]蘇林曰：｢言胡來人馬之盛, 揚塵上覆飛鳥, 下不見伏菟也. 一曰, 覆, 盡也. 言上射飛鳥, 下盡伏菟也.｣ 師古曰：｢覆, 盡, 是也, 音芳目反.｣

[七]師古曰：｢屬, 連也, 音之欲反.｣

[八]應劭曰：｢趙幽王爲呂后所幽死, 文帝立其長子遂爲趙王, 取趙之河間立遂弟辟彊爲河間王, 至子哀王無嗣, 國除, 遂欲復還得河間.｣

[九]孟康曰：｢高后割齊濟南郡爲呂(王)台奉邑, 又割琅邪郡封營陵侯劉澤爲琅邪王. 文帝乃立悼惠王六子爲王. 言六齊不保今日之恩, 而追怨惠帝與呂后也. 一說惠帝二年悼惠王入朝, 呂后欲鴆殺之, 獻城陽郡, 尊魯元公主, 得免, 六子以此怨之.｣

[一０]孟康曰：｢城陽王喜也. 喜父章與弟興居討諸呂有功, 本當盡以趙地王章, 梁地王興居. 文帝聞其欲立齊王, 更以二郡王之. 章失職, 歲餘薨. 興居誅死. 盧博, 濟北王治處, 喜顧念而怨也.｣

[一一]張晏曰：｢淮南厲王三子爲三王, 念其父見遷殺, 思墓, 欲報怨也.｣ 師古曰：｢三子爲王, 謂淮南、衡山、濟北也.｣

[一二]孟康曰：｢不專救漢也.｣ 如淳曰：｢皆自私怨宿忿, 不能爲吳也. 若吳舉兵反, 天子來討, 謂四國但有意, 不敢相救也.｣ 師古曰：｢二說皆非也. 言諸國各有私怨, 欲申其志, 不肯專爲吳, 非不敢相救也.｣

[一三]張晏曰：｢青陽, 地名. 還舟, 聚舟船也. 言胡爲趙難, 越爲吳難, 不可恃也.｣

[一四]應劭曰：｢時趙王遂北連匈奴, 吳王濞素事三越, 故鄒陽微言胡越亦自受敵, 救兵之不專也. 胡馬故曰進, 越水故曰深.｣ 蘇林曰：｢折, 截也. 陽知吳王陰連結齊、趙、淮南、胡、越, 欲諫不敢指斥言, 故陳胡、越之難, 齊、趙之怨, 微言梁并淮陽絕越人之糧, 漢折西河以輔大國, 以破難其計. 欲隱其辭, 故謬言胡益進, 越益深, 爲大王患之, 以錯亂其語, 若吳爲憂助漢者也. 自此以下, 乃致其意焉.｣ 師古曰：｢蘇說是.｣

臣聞交龍襄首奮翼, 則浮雲出流, 霧雨咸集[一]. 聖王底節修德, 則游談之士歸義思名[二]. 今臣盡智畢議, 易精極慮[三], 則無國不可奸[四]；飾固陋之心, 則何王之門不可曳長裾乎? 然臣所以歷數王之朝, 背淮千里而自致者, 非惡臣國而樂吳民也, 竊高下風之行, 尤說大王之義[五]. 故願大王之無忽, 察聽其志.

[一]師古曰：｢襄, 舉也.｣

[二]師古曰：｢底, 厲也, 音指.｣

[三]如淳曰：｢改易精思以極盡謀慮也.｣

[四]師古曰：｢奸音干.｣

[五]師古曰：｢言在下風側聽, 高尚美悅大王之行義也. 說讀曰悅.｣

臣聞鷙鳥絫百, 不如一鶚[一]. 夫全趙之時[二], 武力鼎士袨服叢臺之下者一旦成市[三], 而不能止幽王之湛患[四]. 淮南連山東之俠, 死士盈朝, 不能還厲王之西也[五]. 然而計議不得, 雖諸、賁不能安其位, 亦明矣[六]. 故願大王審畫而已[七].

[一]孟康曰：｢鶚, 大鵰也.｣ 如淳曰：｢鷙鳥比諸侯, 鶚比天子.｣ 師古曰：｢鷙擊之鳥, 鷹鸇之屬也. 鶚自大鳥而鷙者耳, 非鵰也. 絫, 古累字. 鶚音愕.｣

[二]服虔曰：｢全趙, 趙未分之時.｣

[三]師古曰：｢袨服, 盛服也. 鼎士, 舉鼎之士也. 叢臺, 趙王之臺也, 在邯鄲. 袨音州縣之縣.｣

[四]師古曰：｢幽王謂趙幽王友也. 湛讀曰沈. 沈患, 言幽王爲呂后所幽死.｣

[五]師古曰：｢厲王, 淮南厲王長也. 西謂廢遷嚴道而死於雍也.｣

[六]師古曰：｢諸謂專諸, 賁謂孟賁, 皆古勇士也.｣

[七]師古曰：｢畫, 計也, 音獲.｣

始孝文皇帝據關入立, 寒心銷志, 不明求衣[一]. 自立天子之後, 使東牟朱虛東褒義父之後[二], 深割嬰兒王之[三]. 壤子王梁、代[四], 益以淮陽. 卒仆濟北, 囚弟於雍者, 豈非象新垣平等哉！[五]今天子新據先帝之遺業, 左規山東, 右制關中, 變權易勢, 大臣難知. 大王弗察, 臣恐周鼎復起於漢, 新垣過計於朝[六], 則我吳遺嗣, 不可期於世矣[七]. 高皇帝燒棧道, 水章邯[八], 兵不留行[九], 收弊民之倦, 東馳函谷, 西楚大破[一０]. 水攻則章邯以亡其城, 陸擊則荊王以失其地[一一], 此皆國家之不幾者也[一二]. 願大王孰察之.

[一]張晏曰：｢據函谷關立爲天子, 諸國聞文帝入關爲之寒心散志也. 求衣, 夜索衣著, 不及待明, 意不安也.｣ 臣瓚曰：｢文帝入關而立, 以天下多難, 故乃寒心戰慄, 未明而起.｣ 師古曰：｢瓚說是.｣

[二]應劭曰：｢天下已定, 文帝遣朱虛侯章東喻齊王, 嘉其首舉兵, 欲誅諸呂, 猶春秋褒邾儀父也.｣ 師古曰：｢立天子, 謂立爲天子也. 義讀曰儀. 父讀曰甫.｣

[三]應劭曰：｢封齊王六子爲王, 其中有小小嬰兒者, 文帝於骨肉厚也. 或曰, 皇子武爲代王, 參爲太原王, 揖爲梁王.｣ 師古曰：｢或說是也.｣

[四]如淳曰：｢文帝之二子.｣ 晉灼曰：｢揚雄方言□梁益之間, 所愛謂其肥盛曰壤□ . 或曰, 言深割嬰兒王之壤. 壤, 土也. 壤字當上屬也.｣ 師古曰：｢或說非也.｣

[五]應劭曰：｢仆, 僵仆也. 濟北王興居反, 見誅. 囚弟於雍者, 淮南王長有罪, 見徙, 死於雍. 所以然者, 坐二國有姦臣如新垣平等, 勸王共反.｣ 師古曰：｢仆音赴.｣

[六]如淳曰：｢新垣平詐言□鼎在泗水中, 臣望東北汾陰有金寶氣, 鼎其在乎? 弗迎, 則不至.□ 爲吳計者, 猶新垣平之言, 周鼎終不可得也.｣ 服虔曰：｢過, 誤也.｣

[七]師古曰：｢言吳當絕滅無遺嗣也.｣

[八]應劭曰：｢章邯爲雍王, 高祖以水灌其城, 破之也.｣

[九]師古曰：｢言無所稽留, 不廢於行.｣

[一０]張晏曰：｢項羽自號西楚霸王.｣

[一一]如淳曰：｢荊亦楚也, 謂項羽敗走.｣

[一二]應劭曰：｢言不可庶幾也.｣ 李奇曰：｢不但幾微, 乃著見也. 或曰幾, 危也. 此數事於國家皆無危險之慮也.｣ 師古曰：｢言漢朝之安, 諸侯不當妄起邪意. 應說是也.｣

吳王不內其言.

是時, 景帝少弟梁孝王貴盛, 亦待士. 於是鄒陽、枚乘、嚴忌知吳不可說, 皆去之梁, 從孝王游.

陽爲人有智略, 忼慨不苟合[一], 介於羊勝、公孫詭之間[二]. 勝等疾陽, 惡之孝王[三]. 孝王怒, 下陽吏, 將殺之. 陽客游以讒見禽, 恐死而負絫[四], 乃從獄中上書曰：

[一]師古曰：｢忼音口朗反.｣

[二]師古曰：｢介謂間廁也.｣

[三]師古曰：｢惡謂讒毀也. 其下亦同.｣

[四]師古曰：｢絫音力瑞反.｣

臣聞忠無不報, 信不見疑, 臣常以爲然, 徒虛語耳. 昔荊軻慕燕丹之義, 白虹貫日, 太子畏之[一]；衛先生爲秦畫長平之事, 太白食昴, 昭王疑之[二]. 夫精(誠)變天地而信不諭兩主, 豈不哀哉！今臣盡忠竭誠, 畢議願知[三], 左右不明, 卒從吏訊, 爲世所疑[四]. 是使荊軻、衛先生復起, 而燕、秦不寤也. 願大王孰察之.

[一]應劭曰：｢燕太子丹質於秦, 始皇遇之無禮, 丹亡去, 厚養荊軻, 令西刺秦王. 其精誠感天, 白虹爲之貫日也.｣ 如淳曰：｢白虹, 兵象, 日爲君, 爲燕丹表可克之兆.｣ 師古曰：｢精誠若斯, 太子尚畏而不信也. 太白食昴, 義亦如之.｣

[二]蘇林曰：｢白起爲秦伐趙, 破長平軍, 欲遂滅趙, 遣衛先生說昭王益兵糧, 爲應侯所害, 事用不成. 精誠上達於天, 故太白爲之食昴. 昴, 趙分也, 將有兵, 故太白食昴. 食, 干歷之也.｣ 如淳曰：｢太白, 天之將軍.｣

[三]張晏曰：｢盡其計議, 願王知之.｣

[四]師古曰：｢言左右不明者, 不欲斥王也. 訊謂鞫問也, 音信.｣

昔玉人獻寶, 楚王誅之[一]；李斯謁忠, 胡亥極刑[二]. 是以箕子陽狂, 接輿避世[三], 恐遭此患也. 願大王察玉人、李斯之意, 而後楚王、胡亥之聽[四], 毋使臣爲箕子、接輿所笑. 臣聞比干剖心, 子胥鴟夷[五], 臣始不信, 乃今知之. 願大王孰察, 少加憐焉！

[一]應劭曰：｢卞和得玉璞, 獻之武王, 王示玉人, 曰石也, 刖其右足. 武王歿, 復獻文王, 玉人復曰石也, 刖其左足. 至成王時, 抱其璞哭於郊, 乃使玉人攻之, 果得寶玉也.｣

[二]張晏曰：｢李斯諫二世以正, 而二世殺之, 具五刑.｣

[三]張晏曰：｢接輿, 楚賢人, 陽狂避世.｣ 師古曰：｢輿音弋於反.｣

[四]師古曰：｢以謬聽爲後. 後猶下也.｣

[五]應劭曰：｢吳王取馬革爲鴟夷, 受子胥, 沈之江. 鴟夷, 榼形.｣ 師古曰：｢鴟夷, 即今之盛酒鴟夷□.｣

語曰｢有白頭如新[一], 傾蓋如故｣[二]. 何則? 知與不知也. 故樊於期逃秦之燕, 藉荊軻首以奉丹事[三]；王奢去齊之魏, 臨城自剄以卻齊而存魏[四]. 夫王奢、樊於期非新於齊、秦而故於燕、魏也, 所以去二國死兩君者, 行合於志, 慕義無窮也. 是以蘇秦不信於天下, 爲燕尾生[五]；白圭戰亡六城, 爲魏取中山[六]. 何則? 誠有以相知也. 蘇秦相燕, 人惡之燕王, 燕王按劍而怒, 食以駃騠[七]；白圭顯於中山[八], 人惡之於魏文侯, 文侯賜以夜光之璧. 何則? 兩主二臣, 剖心析肝相信[九], 豈移於浮辭哉！[一０]

[一]孟康曰：｢初相識至白頭不相知.｣

[二]文穎曰：｢傾蓋, 猶交蓋駐車也.｣

[三]張晏曰：｢於期爲秦將, 被讒走之燕. 始皇滅其家, 又重購之. 燕遣荊軻欲刺秦王, 於期自刎首, 令軻齎往.｣ 師古曰：｢之, 往也. 藉, 假也.｣

[四]孟康曰：｢王奢, 齊臣也, 亡至魏. 其後齊伐魏, 奢登城謂齊將曰：□今君之來, 不過以奢故也, 義不苟生, 以爲魏累.□ 遂自剄也.｣

[五]服虔曰：｢蘇秦於秦不出其信, 於燕則出尾生之信也.｣ 晉灼曰：｢說齊宣王使還燕十城, 又令閔王厚葬以弊齊, 終死爲燕也.｣ 師古曰：｢尾生, 古之信士, 守志亡軀, 故以爲喻.｣

[六]張晏曰：｢白圭爲中山將, 亡六城, 君欲殺之, 亡入魏, 魏文侯厚遇之, 還拔中山.｣

[七]孟康曰：｢駃騠, 駿馬也, 生七日而超其母. 敬重蘇秦, 雖有讒謗, 而更食以珍奇之味.｣ 師古曰：｢食讀曰飤. 駃音決. 騠音題.｣

[八]師古曰：｢以拔中山之功而尊顯也.｣

[九]師古曰：｢析, 分也.｣

[一０]師古曰：｢不以浮說而移心.｣

故女無美惡, 入宮見妒；士無賢不肖, 入朝見嫉. 昔司馬喜臏腳於宋, 卒相中山[一]；范睢拉脅折齒於魏, 卒爲應侯[二]. 此二人者, 皆信必然之畫, 捐朋黨之私, 挾孤獨之交, 故不能自免於嫉妒之人也[三]. 是以申徒狄蹈雍之河[四], 徐衍負石入海[五]. 不容於世, 義不苟取比周於朝以移主上之心[六]. 故百里奚乞食於道路, 繆公委之以政[七]；甯戚飯牛車下, 桓公任之以國[八]. 此二人者, 豈素宦於朝, 借譽於左右, 然後二主用之哉? 感於心, 合於行, 堅如膠桼, 昆弟不能離, 豈惑於眾口哉? 故偏聽生姦, 獨任成亂. 昔魯聽季孫之說逐孔子[九], 宋任子冉之計囚墨翟[一０]. 夫以孔、墨之辯, 不能自免於讒諛, 而二國以危. 何則? 眾口鑠金, 積毀銷骨也[一一]. 秦用戎人由余而伯中國[一二], 齊用越人子臧而彊威、宣[一三]. 此二國豈係於俗, 牽於世, 繫奇偏之浮辭哉? 公聽並觀, 垂明當世[一四]. 故意合則胡越爲兄弟, 由余、子臧是矣；不合則骨肉爲讎敵, 朱、象、管、蔡是矣[一五]. 今人主誠能用齊、秦之明, 後宋、魯之聽, 則五伯不足侔, 而三王易爲也[一六].

[一]蘇林曰：｢六國時人, 被此刑也.｣

[二]應劭曰：｢魏人也. 魏相魏齊疑其以國陰事告齊, 乃掠笞數百, 拉脅折齒.｣ 師古曰：｢後入秦爲相, 封爲應侯. 拉, 摧也, 音盧合反.｣

[三]師古曰：｢言直道而行, 不求朋黨之助, 謂忠信必可恃也. 畫, 計也, 音獲.｣

[四]服虔曰：｢殷之末世(人)[介士]也. 雍之河, 雍州之河也.｣ 師古曰：｢雍者, 河水溢出爲小流也. 言狄初因蹈雍, 遂入大河也. 爾雅曰□水自河出爲雍□, 又曰□江有□, 河有雍□ . 雍音於龍反. 服虔曰雍州之河, 非也.｣

[五]服虔曰：｢周之末世人也.｣ 師古曰：｢負石者, 欲速沈也.｣

[六]師古曰：｢比音頻寐反.｣

[七]應劭曰：｢虞人也, 聞秦繆公賢, 欲往干之, 乏資, 乞食以自致也.｣

[八]應劭曰：｢齊桓公夜出迎客, 甯戚疾擊其牛角, 高歌曰：□南山矸, 自石爛, 生不逢堯與舜禪. 短布單衣適至骭, 從昏飯牛薄夜半, 長夜曼曼何時旦！□ 桓公召與語, 說之, 以爲大夫.｣ 師古曰：｢矸字與岸同. 骭, 脛也. 薄, 止也. 骭音下諫反. 曼音莫幹反.｣

[九]師古曰：｢季孫, 魯大夫季桓子也, 名斯. 論語云□齊人歸女樂, 季桓子受之, 三日不朝, 孔子行.□ 蓋桓子故使定公受齊之女樂, 欲令去孔子也.｣

[一０]文穎曰：｢子冉, 子罕也.｣

[一一]師古曰：｢美金見毀, 眾共疑之, 數被燒鍊, 以至銷鑠. 讒佞之人, 肆其詐巧, 離散骨肉, 而不覺知.｣

[一二]師古曰：｢伯讀曰霸.｣

[一三]師古曰：｢齊之二王諡也.｣

[一四]師古曰：｢公聽, 言不私也. 並觀, 所見齊同也.｣

[一五]師古曰：｢朱, 丹朱, 堯子. 象, 舜弟. 管、蔡, 周之二叔也.｣

[一六]師古曰：｢侔, 等也. 伯讀曰霸.｣

是以聖王覺寤, (損)[捐]子之之心, 而不說田常之賢[一], 封比干之後, 修孕婦之墓[二], 故功業覆於天下[三]. 何則? 欲善亡厭也. 夫晉文親其讎, 彊伯諸侯；齊桓用其仇, 而一匡天下[四]. 何則? 慈仁殷勤, 誠加於心, 不可以虛辭借也.

[一]應劭曰：｢燕王噲賢其相子之, 欲禪以燕國, 國乃大亂. 田常, 陳恆也. 齊簡公悅之, 而殺簡公. 今使人君去此心, 則國家安全也.｣ 師古曰：｢說讀曰悅.｣

[二]應劭曰：｢紂刳妊者, 觀其胎產.｣ 師古曰：｢武王克商, 反其故政, 乃封修之.｣

[三]師古曰：｢覆猶被也.｣

[四]張晏曰：｢寺人勃鞮爲晉獻公逐文公, 斬其袪. 及文公即位, 用其言以免呂□之難. 管仲射中桓公帶鉤, 而用爲相.｣ 師古曰：｢伯讀爲霸. 下皆類此.｣

至夫秦用商鞅之法, 東弱韓、魏, 立彊天下, 卒車裂之[一]. 越用大夫種之謀, 禽勁吳而伯中國, 遂誅其身. 是以孫叔敖三去相而不悔[二], 於陵子仲辭三公爲人灌園[三]. 今人主誠能去驕傲之心, 懷可報之意, 披心腹, 見情素[四], 墮肝膽, 施德厚[五], 終與之窮達, 無愛於士[六], 則桀之犬可使吠堯, 跖之客可使刺由[七], 何況因萬乘之權, 假聖王之資乎！然則[荊]軻湛七族, 要離燔妻子, 豈足爲大王道哉！[八]

[一]師古曰：｢卒, 終也.｣

[二]師古曰：｢叔敖三爲楚相, 而三去之. 繒丘之封人謂之曰：□吾聞處官久者士妒之, 祿厚者眾怨之, 位尊者君恨之. 今相國有此三者, 而不得罪於楚之士眾, (仕)[何]也?□ 叔敖曰：□吾三相楚而(不)[身]愈卑, 每益祿而施愈博, 位滋尊而禮愈恭, 是以不得罪於楚人也.□ ｣

[三]師古曰：｢於陵, 地名也. 子仲, 陳仲子也. 其先與齊同族, 兄載爲齊相, 仲子以爲不義, 乃將妻子適楚, 居于於陵, 自謂於陵子仲. 楚王聞其賢, 使使者持金百鎰聘之, 欲以爲相. 仲子不許, 遂夫妻相與逃, 而爲人灌園, 終身不屈其節.｣

[四]師古曰：｢見, 顯示之也. 素謂心所向也.｣

[五]師古曰：｢墮, 毀也, 音火規反.｣

[六]師古曰：｢無所吝惜也.｣

[七]應劭曰：｢盜跖之客爲其人使刺由. 由, 許由也.｣ 師古曰：｢此言被之以恩, 則用命也.｣

[八]應劭曰：｢荊軻爲燕刺秦始皇, 不成而死, 其族坐之. 湛, 沒也. 吳王闔閭欲殺王子慶忌, 要離詐以罪亡, 令吳王燔其妻子. 要離走見慶忌, 以劍刺之.｣ 張晏曰：｢七族, 上至曾祖, 下至曾孫.｣ 師古曰：｢此說云湛七族, 無荊字也. 尋諸史籍, 荊軻無湛族之事, 不知陽所云者定何人也. 湛讀曰沈.｣

臣聞明月之珠, 夜光之璧, 以闇投人於道, 眾莫不按劍相眄者. 何則? 無因而至前也. 蟠木根柢, 輪囷離奇[一], 而爲萬乘器者, 以左右先爲之容也[二]. 故無因而至前, 雖出隨珠和璧, 祗怨結而不見德[三]；有人先游, 則枯木朽株, 樹功而不忘[四]. 今夫天下布衣窮居之士, 身在貧羸[五], 雖蒙堯、舜之術, 挾伊、管之辯[六], 懷龍逢、比干之意, 而素無根柢之容, 雖竭精神, 欲開忠於當世之君[七], 則人主必襲按劍相眄之跡矣[八]. 是使布衣之士不得爲枯木(巧)[朽]株之資也.

[一]蘇林曰：｢柢音蔕.｣ 張晏曰：｢柢, 根下本也. 輪囷離奇, 委曲盤戾也.｣ 師古曰：｢蟠木, 屈曲之木也. 囷音去輪反. 離音力爾反. 奇音於綺反. 一曰離奇各讀如本字.｣

[二]師古曰：｢萬乘器, 天子車輿之屬也. 容謂彫刻加飾.｣

[三]師古曰：｢隨國之侯見大蛇傷者, 療而愈之, 蛇銜明珠以報其德, 故稱隨珠. 和氏之璧, 即卞和所獻之玉耳. 祗, 適也, 音支.｣

[四]師古曰：｢先游, 謂進納之也. 樹, 立也.｣

[五]師古曰：｢衣食不充, 故羸瘦也. 一曰羸謂無威力.｣

[六]師古曰：｢伊, 伊尹. 管, 管仲.｣

[七]師古曰：｢開謂陳說也.｣

[八]師古曰：｢襲, 重也. 言躡其故跡也.｣

是以聖王制世御俗, 獨化於陶鈞之上[一], 而不牽乎卑辭之語, 不奪乎眾多之口[二]. 故秦皇帝任中庶子蒙[嘉]之言[三], 以信荊軻, 而匕首竊發[四]；周文王獵涇渭, 載呂尚歸, 以王天下[五]. 秦信左右而亡, 周用烏集而王[六]. 何則? 以其能越攣拘之語, 馳域外之議[七], 獨觀乎昭曠之道也[八].

[一]張晏曰：｢陶家名模下圓轉者爲鈞, 以其制器爲大小, 比之於天也.｣ 師古曰：｢此說非也. 陶家名轉者爲鈞, 蓋取周回調鈞耳. 言聖王制馭天下, 亦猶陶人轉鈞, 非陶家轉象天也.｣

[二]師古曰：｢奪者, 言欲行善道而爲佞人奪其計也.｣

[三]師古曰：｢蒙者, 庶子名也. 今流俗書本蒙下輒加恬字, 非也.｣

[四]師古曰：｢匕首, 短劍也. 其首類匕, 便於用也.｣

[五]應劭曰：｢西伯出遇呂尚於渭之陽, 與語大悅, 因載歸.｣

[六]師古曰：｢言文王之得太公, 非因舊故, 若烏鳥之暴集.｣

[七]師古曰：｢攣音力全反.｣

[八]師古曰：｢昭, 明也. 曠, 廣也.｣

今人主沈諂諛之辭, 牽帷廧之制[一], 使不羈之士與牛驥同皁[二], 此鮑焦所以憤於世也[三].

[一]孟康曰：｢言爲左右便僻侍帷廧臣妾所見牽制矣.｣

[二]師古曰：｢不羈, 言才識高遠不可羈係也. 皁, 歷也. 揚雄方言云□梁、宋、齊、楚、燕之間謂歷曰皁□ . 皁音在早反.｣

[三]孟康曰：｢周之介士也.｣ 師古曰：｢鮑焦怨時之不用己, 采蔬於道. 子貢難曰：□非其時而採其蔬, 此焦之有哉?□ 棄其蔬, 乃立枯於洛水之上. 蔬謂菜也.｣

臣聞盛飾入朝者不以私汙義, 底厲名號者不以利傷行[一]. 故里名勝母, 曾子不入[二]；邑號朝歌, 墨子回車[三]. 今欲使天下寥廓之士籠於威重之權, 脅於位勢之貴[四], 回面汙行, 以事諂諛之人[五], 而求親近於左右, 則士有伏死堀穴巖藪之中耳[六], 安有盡忠信而趨闕下者哉！

[一]師古曰：｢底厲, 言其自修廉隅, 若磨厲於石也.｣

[二]師古曰：｢曾子至孝, 以勝母之名不順, 故不入也.｣

[三]晉灼曰：｢紂作朝歌之音. 朝歌者, 不時也.｣ 師古曰：｢朝歌, 殷之邑名也. 淮南子云□墨子非樂, 不入朝歌□ .｣

[四]師古曰：｢寥廓, 遠大之度也. 脅, 迫也. 寥音聊.｣

[五]師古曰：｢回, 邪也. 汙, 不潔也, 音一故反. 或曰汙, 曲也, 音一胡反.｣

[六]師古曰：｢堀與窟同. 澤無水曰藪.｣

書奏孝王, 孝王立出之, 卒爲上客.

初, 勝、詭欲使王求爲漢嗣, 王又嘗上書, 願賜容車之地徑至長樂宮, 自使梁國士眾築作甬道朝太后. 爰盎等皆建以爲不可[一]. 天子不許. 梁王怒, 令人刺殺盎. 上疑梁殺之, 使者冠蓋相望責梁王. 梁王始與勝、詭有謀, 陽爭以爲不可, 故見讒. 枚先生、嚴夫子皆不敢諫[二].

[一]師古曰：｢建謂立議.｣

[二]師古曰：｢先生, 枚乘. 夫子, 嚴忌.｣

及梁事敗, 勝、詭死, 孝王恐誅, 乃思陽言, 深辭謝之, 齎以千金, 令求方略解罪於上者. 陽素知齊人王先生[一], 年八十餘, 多奇計, 即往見, 語以其事. 王先生曰：｢難哉！人主有私怨深怒, 欲施必行之誅, 誠難解也. 以太后之尊, 骨肉之親, 猶不能止, 況臣下乎? 昔秦始皇有伏怒於太后, 群臣諫而死者以十數. 得茅焦爲廓大義[二], 始皇非能說其言也, 乃自強從之耳[三]. 茅焦亦廑脫死如毛氂耳[四], 故事所以難者也. 今子欲安之乎?｣[五]陽曰：｢鄒魯守經學, 齊楚多辯知, 韓魏時有奇節, 吾將歷問之.｣ 王先生曰：｢子行矣. 還, 過我而西.｣

[一]師古曰：｢素與相知也.｣

[二]鄭氏曰：｢齊人也.｣ 應劭曰：｢茅焦諫云：□陛下車裂假父, 有嫉妒之心；囊撲兩弟, 有不慈之名；遷母咸陽, 有不孝之行. 臣竊爲陛下危之. 臣所言畢.□ 乃解衣趨鑊. 始皇下殿, 左手接之曰：□先生起矣！□ 即迎太后, 遂爲母子如初.｣

[三]師古曰：｢說讀曰悅.｣

[四]師古曰：｢廑, 少也. 言纔免於死也. 廑音巨刃反.｣

[五]師古曰：｢安, 焉也. 之, 往也.｣

鄒陽行月餘, 莫能爲謀, 還過王先生, 曰：｢臣將西矣, 爲如何?｣ 王先生曰：｢吾先日欲獻愚計, 以爲眾不可蓋[一], 竊自薄陋不敢道也. 若子行, 必往見王長君, 士無過此者矣.｣ 鄒陽發寤於心, 曰：｢敬諾.｣ 辭去, 不過梁, 徑至長安, 因客見王長君. 長君者, 王美人兄也, 後封爲蓋侯. 鄒陽留數日, 乘間而請曰：[二]｢臣非爲長君無使令於前, 故來侍也[三]；愚戇竊不自料, 願有謁也.｣[四]長君跪曰：｢幸甚.｣ 陽曰：｢竊聞長君弟得幸後宮, 天下無有[五], 而長君行跡多不循道理者. 今爰盎事即窮竟, 梁王恐誅. 如此, 則太后怫鬱泣血, 無所發怒[六], 切齒側目於貴臣矣. 臣恐長君危於絫卵[七], 竊爲足下憂之.｣ 長君懼然曰：｢將爲之柰何?｣[八]陽曰：｢長君誠能精爲上言之, 得毋竟梁事, 長君必固自結於太后. 太后厚德長君, 入於骨髓, 而長君之弟幸於兩宮[九], 金城之固也[一０]. 又有存亡繼絕之功, 德布天下, 名施無窮, 願長君深自計之. 昔者, 舜之弟象日以殺舜爲事[一一], 及舜立爲天子, 封之於有卑[一二]. 夫仁人之於兄弟, 無臧怒, 無宿怨, 厚親愛而已, 是以後世稱之. 魯公子慶父使僕人殺子般[一三], 獄有所歸[一四], 季友不探其情而誅焉；[一五]慶父親殺閔公, 季子緩追免賊[一六], 春秋以爲親親之道也[一七]. 魯哀姜薨於夷, 孔子曰□齊桓公法而不譎□, 以爲過也[一八]. 以是說天子, 徼幸梁事不奏.｣ 長君曰：｢諾.｣ 乘間入而言之. 及韓安國亦見長公主, 事果得不治.

[一]師古曰：｢蓋, 覆蔽也.｣

[二]師古曰：｢間謂空隙無事之時.｣

[三]師古曰：｢使令, 謂役使之人也. 令音力成反.｣

[四]師古曰：｢料, 量也. 謁, 告也.｣

[五]師古曰：｢言獨一耳, 無所比類也.｣

[六]師古曰：｢怫鬱, 蘊積也. 怫音佛.｣

[七]師古曰：｢絫卵者, 言其將隤而破碎也.｣

[八]師古曰：｢懼讀曰瞿, 音居具反. 瞿然, 無守之貌.｣

[九]如淳曰：｢太后宮及帝宮也.｣

[一０]師古曰：｢言其榮寵無極不可壞, 故取喻於金城也.｣

[一一]師古曰：｢言日日欲殺也.｣

[一二]服虔曰：｢音畀予之畀也.｣ 師古曰：｢地名也, 音鼻, 今鼻亭是也, 在零陵.｣

[一三]師古曰：｢慶父, 莊公弟也. 子般, 莊公太子也. 僕人, 即鄧扈樂也. 父讀曰甫. 般字與班同.｣

[一四]師古曰：｢歸罪於鄧扈樂也.｣

[一五]師古曰：｢季友, 慶父之弟, 不探慶父本情而誅扈樂.｣

[一六]師古曰：｢慶父出奔, 季友縱而不追, 免其賊亂之罪.｣

[一七]師古曰：｢公羊之說也, 言季友親其兄也.｣

[一八]師古曰：｢哀姜, 莊公夫人也, 淫於二叔, 而豫殺閔公, 齊人殺之於夷. 夷, 齊地也. 法而不譎者, 言守法而行, 不能用權以免其親也.｣

初, 吳王濞與七國謀反, 及發, 齊、濟北兩國城守不行. 漢既破吳, 齊王自殺, 不得立嗣. 濟北王亦欲自殺, 幸全其妻子. 齊人公孫玃謂濟北王曰：[一]｢臣請試爲大王明說梁王, 通意天子, 說而不用, 死未晚也.｣ 公孫玃遂見梁王, 曰：｢夫濟北之地, 東接彊齊, 南牽吳越, 北脅燕趙, 此四分五裂之國[二], 權不足以自守, 勁不足以扞寇[三], 又非有奇怪云以待難也[四], 雖墜言於吳, 非其正計也[五]. 昔者鄭祭仲許宋人立公子突以活其君, 非義也, 春秋記之, 爲其以生易死, 以存易亡也[六]. 鄉使濟北見情實, 示不從之端[七], 則吳必先歷齊畢濟北[八], 招燕、趙而總之. 如此, 則山東之從結而無隙矣[九]. 今吳楚之王練諸侯之兵, 敺白徒之眾[一０], 西與天子爭衡, 濟北獨底節堅守不下. 使吳失與而無助, 跬步獨進[一一], 瓦解土崩, 破敗而不救者, 未必非濟北之力也. 夫以區區之濟北而與諸侯爭彊[一二], 是以羔犢之弱而扞虎狼之敵也. 守職不橈, 可謂誠一矣[一三]. 功義如此, 尚見疑於上, 脅肩低首, 絫足撫衿[一四], 使有自悔不前之心[一五], 非社稷之利也. 臣恐藩臣守職者疑之. 臣竊料之[一六], 能歷西山, 徑長樂, 抵未央, 攘袂而正議者, 獨大王耳[一七]. 上有全亡之功, 下有安百姓之名, 德淪於骨髓[一八], 恩加於無窮, 願大王留意詳惟之.｣[一九]孝王大說[二０], 使人馳以聞. 濟北王得不坐, 徙封於淄川.

[一]師古曰：｢玃音俱略反.｣

[二]張晏曰：｢四方受敵, 濟北居中央爲五.｣ 晉灼曰：｢四分, 即交五而裂, 如田字也.｣

[三]師古曰：｢扞, 禦也, 音胡旦反.｣

[四]如淳曰：｢非有奇材異計欲以爲亂逆也, 但假權許吳以避其禍耳.｣ 晉灼曰：｢非有以怪異之心而城守, 須待變難而應吳也.｣ 師古曰：｢二說皆非也. 此言權謀勁力既不能扞守, 又無奇怪神靈可以禦難, 恐不自全, 故墜言於吳也.｣

[五]蘇林曰：｢墜猶失也.｣

[六]師古曰：｢祭仲, 鄭大夫祭足也, 事鄭莊公, 爲公娶鄧曼, 生昭公, 故祭仲立之. 而宋大夫雍氏以女妻莊公而生突. 昭公既立, 宋人誘祭仲而執之, 曰：□不立突, 將死.□ 祭仲與宋人盟, 以厲公歸而立之. 昭公奔衛, 言足脅於大國, 苟順其心, 欲以全昭公也. 祭音側界反.｣

[七]師古曰：｢鄉讀曰嚮. 見謂顯也.｣

[八]張晏曰：｢歷, 過. 畢, 盡收濟北之地.｣

[九]師古曰：｢從音子容反.｣

[一０]師古曰：｢練, 選也. 敺與驅同. 白徒, 言素非軍旅之人, 若今言白丁矣.｣

[一一]師古曰：｢半步曰跬, 音空絫反.｣

[一二]師古曰：｢區區, 小貌也.｣

[一三]師古曰：｢橈, 曲也, 音女教反.｣

[一四]師古曰：｢脅, 翕也, 謂斂也.｣

[一五]張晏曰：｢悔不與吳西也.｣

[一六]師古曰：｢料, 量也.｣

[一七]師古曰：｢西山, 謂崤及華山也. 抵, 至也. 攘, 卻也. 袂, 衣袖也. 攘袂, 猶今人云掉臂耳.｣

[一八]師古曰：｢淪, 入也.｣

[一九]師古曰：｢惟, 思也.｣

[二０]師古曰：｢說讀曰悅.｣

枚乘字叔, 淮陰人也, 爲吳王濞郎中. 吳王之初怨望謀爲逆也, 乘奏書諫曰：

臣聞得全者全昌, 失全者全亡. 舜無立錐之地, 以有天下；禹無十戶之聚, 以王諸侯[一]. 湯、武之土不過百里, 上不絕三光之明, 下不傷百姓之心者, 有王術也[二]. 故父子之道, 天性也；忠臣不避重誅以直諫[三], 則事無遺策, 功流萬世. 臣乘願披腹心而效愚忠, 唯大王少加意念惻怛之心於臣乘言.

[一]師古曰：｢聚, 聚邑也, 音才喻反.｣

[二]師古曰：｢德政和平, 上感天象, 則日月星辰無有錯謬, 故言不絕三光之明也.｣

[三]師古曰：｢言父子君臣, 其義一也.｣

夫以一縷之任係千鈞之重, 上縣無極之高, 下垂不測之淵, 雖甚愚之人猶知哀其將絕也. 馬方駭鼓而驚之[一], 係方絕又重鎮之；係絕於天不可復結, 隊入深淵難以復出. 其出不出, 間不容髮[二]. 能聽忠臣之言, 百舉必脫[三]. 必若所欲爲, 危於絫卵, 難於上天；變所欲爲, 易於反掌, 安於太山. 今欲極天命之壽, 敝無窮之樂, 究萬乘之勢[四], 不出反掌之易, 以居泰山之安, 而欲乘絫卵之危, 走上天之難[五], 此愚臣之所以爲大王惑也.

[一]師古曰：｢駭亦驚也. 鼓, 擊鼓也.｣

[二]蘇林曰：｢改計取福正在今日, 言其激切甚急也.｣

[三]師古曰：｢脫者, 免於禍也, 音土活反.｣

[四]師古曰：｢敝, 盡也. 究, 竟也.｣

[五]師古曰：｢走, 趨向之也, 音奏.｣

人性有畏其景而惡其跡者, 卻背而走, 跡愈多, 景愈疾[一], 不知就陰而止, 景滅跡絕. 欲人勿聞, 莫若勿言；欲人勿知, 莫若勿爲. 欲湯之凔[二], 一人炊之, 百人揚之, 無益也[三], 不如絕薪止火而已. 不絕之於彼, 而救之於此, 譬猶抱薪而救火也. 養由基, 楚之善射者也, 去楊葉百步, 百發百中. 楊葉之大, 加百中焉, 可謂善射矣. 然其所止, 乃百步之內耳, 比於臣乘, 未知操弓持矢也[四].

[一]師古曰：｢背音步內反.｣

[二]鄭氏曰：｢音悽愴之愴, 寒也.｣

[三]師古曰：｢炊謂爨火也.｣

[四]師古曰：｢乘自言所知者遠, 非止見百步之中, 故謂由基爲不曉射也.｣

福生有基, 禍生有胎[一]；納其基, 絕其胎, 禍何自來? [二]泰山之霤穿石, 單極之䋁斷幹[三]. 水非石之鑽, 索非木之鋸, 漸靡使之然也[四]. 夫銖銖而稱之, 至石必差；寸寸而度之, 至丈必過[五]. 石稱丈量, 徑而寡失[六]. 夫十圍之木, 始生如櫱, 足可搔而絕, 手可擢而拔[七], 據其未生, 先其未形也. 磨礱底厲, 不見其損, 有時而盡[八]；種樹畜養, 不見其益, 有時而大；積德絫行, 不知其善, 有時而用；棄義背理, 不知其惡, 有時而亡. 臣願大王孰計而身行之, 此百世不易之道也.

[一]服虔曰：｢基、胎, 皆始也.｣

[二]師古曰：｢納猶藏也. 何自來, 言無所從來也.｣

[三]孟康曰：｢西方人名屋梁謂極. 單, 一也. 一梁, 謂井鹿盧也. 言鹿盧爲綆索久鍥, 斷井幹也.｣ 晉灼曰：｢䋁, 古綆字也. 單, 盡也, 盡極之綆斷幹. 幹, 井上四交之幹. 常爲汲索所契傷也.｣ 師古曰：｢晉說近之. 幹者, 交木井上以爲欄者也. 孟云鹿盧, 失其義矣. 䋁、綆皆音鯁. 鍥、契皆刻也, 音口計反.｣

[四]師古曰：｢靡, 盡也.｣

[五]鄭氏曰：｢石, 百二十斤.｣ 張晏曰：｢乘所轉四萬六千八十銖而至於石, 合而稱之必有盈縮也.｣ 師古曰：｢言自小小以至於大數, 則有輕重不同也. 度音徒各反.｣

[六]師古曰：｢徑, 直也.｣

[七]師古曰：｢如櫱, 言若櫱之生牙也. 搔謂抓也. 搔音索高反. 抓音莊交反.｣

[八]師古曰：｢礱亦磨也. 底, 柔石也；厲, 皂石也；皆可以磨者. 礱音聾.｣

吳王不納. 乘等去而之梁, 從孝王游.

景帝即位, 御史大夫晁錯爲漢定制度, 損削諸侯, 吳王遂與六國謀反, 舉兵西鄉[一], 以誅錯爲名. 漢聞之, 斬錯以謝諸侯. 枚乘復說吳王曰：

[一]師古曰：｢鄉讀曰嚮.｣

昔者, 秦西舉胡戎之難, 北備榆中之關[一], 南距羌筰之塞[二], 東當六國之從[三]. 六國乘信陵之籍[四], 明蘇秦之約, 厲荊軻之威, 并力一心以備秦. 然秦卒禽六國, 滅其社稷, 而并天下, 是何也? 則地利不同, 而民輕重不等也. 今漢據全秦之地, 兼六國之眾, 修戎狄之義[五], 而南朝羌筰, 此其與秦, 地相什而民相百, 大王之所明知也[六]. 今夫讒諛之臣爲大王計者, 不論骨肉之義, 民之輕重, 國之大小, 以爲吳禍[七], 此臣所以爲大王患也.

[一]師古曰：｢即今所謂榆關也.｣

[二]師古曰：｢筰, 西南夷也, 音才各反.｣

[三]師古曰：｢從音子容反.｣

[四]孟康曰：｢魏公子□忌號信陵君. □忌嘗總五國卻秦, 有地資也.｣

[五]師古曰：｢修恩義以撫戎狄.｣

[六]師古曰：｢地十倍於秦, 眾百倍於秦.｣

[七]師古曰：｢言勸王之反, 則於吳爲禍也.｣

夫舉吳兵以訾於漢[一], 譬猶蠅蚋之附群牛, 腐肉之齒利劍, 鋒接必無事矣[二]. 天子聞吳率失職諸侯, 願責先帝之遺約[三], 今漢親誅其三公, 以謝前過, 是大王之威加於天下, 而功越於湯武也. 夫吳有諸侯之位, 而實富於天子；有隱匿之名, 而居過於中國[四]. 夫漢并二十四郡, 十七諸侯, 方輸錯出, 運行數千里不絕於道, 其珍怪不如東山之府[五]. 轉粟西鄉, 陸行不絕, 水行滿河, 不如海陵之倉[六]. 修治上林, 雜以離宮, 積聚玩好, 圈守禽獸, 不如長洲之苑[七]. 游曲臺, 臨上路, 不如朝夕之池[八]. 深壁高壘, 副以關城, 不如江淮之險. 此臣之所(以)爲大王樂也[九].

[一]李奇曰：｢訾, 量也.｣ 師古曰：｢音子私反.｣

[二]師古曰：｢蚋, 蚊屬也. 齒謂當之也. 蚋音芮, 又音人悅反.｣

[三]師古曰：｢失職, 謂被削黜, 失其常分.｣

[四]師古曰：｢隱匿, 謂僻在東南.｣

[五]張晏曰：｢漢時有二十四郡, 十七諸侯王也. 四方更輸, 錯互(更)出攻也.｣ 如淳曰：｢東方諸郡以封王侯, 不以封者二十四耳. 時七國謀反, 其餘不反者, 十七也. 東山, 吳王之府藏也.｣ 師古曰：｢二說皆非也. 言漢此時有二十四郡, 十七諸侯, 方軌而輸, 雜出貢賦, 入於天子, 猶不如吳之富也.｣

[六]如淳曰：｢言漢京師仰須山東漕運以自給也.｣ 晉灼曰：｢海陵, 海中山爲倉也.｣ 臣瓚曰：｢海陵, 縣名也. 有吳大倉.｣ 師古曰：｢瓚說是也. 鄉讀曰嚮.｣

[七]服虔曰：｢吳苑.｣ 孟康曰：｢以江水洲爲苑也.｣ 韋昭曰：｢長洲在吳東.｣

[八]張晏曰：｢曲臺, 長安臺, 臨道上.｣ 蘇林曰：｢吳以海水朝夕爲池也.｣ 師古曰：｢三輔黃圖未央宮有曲臺殿.｣

[九]師古曰：｢言其富饒及游晏之處踰天子也.｣

今大王還兵疾歸, 尚得十半[一]. 不然, 漢知吳之有吞天下之心也, 赫然加怒, 遣羽林黃頭循江而下[二], 襲大王之都；魯東海絕吳之饟道[三]；梁王飭車騎, 習戰射[四], 積粟固守, 以備滎陽, 待吳之飢. 大王雖欲反都, 亦不得已[五]. 夫三淮南之計不負其約[六], 齊王殺身以滅其跡[七], 四國不得出兵其郡[八], 趙囚邯鄲[九], 此不可掩, 亦已明矣[一０]. 大王已去千里之國, 而制於十里之內矣[一一]. 張、韓將北地[一二], 弓高宿左右[一三], 兵不得下壁, 軍不得大息, 臣竊哀之. 願大王孰察焉.

[一]師古曰：｢十分之中可冀五分無患, 故云尚得十半.｣

[二]蘇林曰：｢羽林黃頭郎習水戰者也.｣ 張晏曰：｢天子舟立黃旄於其端也.｣ 師古曰：｢鄧通以櫂船爲黃頭郎. 蘇說是也.｣

[三]師古曰：｢饟, 古餉字.｣

[四]師古曰：｢飭與敕同. 飭, 整也.｣

[五]師古曰：｢已, 語終之辭.｣

[六]晉灼曰：｢吳楚反, 皆守約不從也.｣

[七]晉灼曰：｢齊孝王將閭也. 吳楚反, 堅守距三國. 後欒布聞齊初與三國有謀, 欲伐之, 王懼自殺.｣ 師古曰：｢齊王傳云吳楚已平, 齊王乃自殺, 今此枚乘諫書即已稱之. 二傳不同, 當有誤者.｣

[八]晉灼曰：｢膠東、膠西、濟南、淄川王也. 發兵應吳楚, 皆見誅.｣

[九]應劭曰：｢漢將酈寄圍趙王於邯鄲, 與囚無異.｣

[一０]師古曰：｢言事已彰著.｣

[一一]師古曰：｢梁下屯兵方十里也.｣

[一二]如淳曰：｢張, 張羽；韓, 韓安國也. 時皆仕梁. 北地良家子, 善騎射者也.｣ 師古曰：｢將北地者, 言將兵而處吳軍之北以距吳, 非北地良家子也. 張羽、韓安國不將漢兵, 如說非也.｣

[一三]服虔曰：｢韓頹當也.｣ 如淳曰：｢宿軍左右也. 後弓高侯竟將輕騎絕吳糧道.｣ 師古曰：｢宿, 止也. 言弓高所將之兵屯止於吳軍左右也.｣

吳王不用乘策, 卒見禽滅.

漢既平七國, 乘由是知名. 景帝召拜乘爲弘農都尉. 乘久爲大國上賓, 與英俊並游, 得其所好, 不樂郡吏, 以病去官.

復游梁, 梁客皆善屬辭賦, 乘尤高. 孝王薨, 乘歸淮陰.

武帝自爲太子聞乘名, 及即位, 乘年老, 乃以安車蒲輪徵乘[一], 道死[二]. 詔問乘子, 無能爲文者, 後乃得其孽子皋[三].

[一]師古曰：｢蒲輪, 以蒲裹輪.｣

[二]師古曰：｢(道)在道病死也.｣

[三]師古曰：｢孽, 庶也.｣

皋字少孺. 乘在梁時, 取皋母爲小妻. 乘之東歸也, 皋母不肯隨乘, 乘怒, 分皋數千錢, 留與母居. 年十七, 上書梁共王[一], 得召爲郎. 三年, 爲王使, 與冗從爭[二], 見讒惡遇罪[三], 家室沒入. 皋亡至長安. 會赦, 上書北闕, 自陳枚乘之子. 上得之大喜, 召入見待詔, 皋因賦殿中. 詔使賦平樂館, 善之. 拜爲郎, 使匈奴. 皋不通經術, 詼笑類俳倡[四], 爲賦頌, 好嫚戲[五], 以故得媟黷貴幸[六], 比東方朔、郭舍人等, 而不得比嚴助等得尊官[七].

[一]師古曰：｢恭王名買, 孝王之子也.｣

[二]師古曰：｢冗從, 散職之從王者也. 冗音人勇反.｣

[三]師古曰：｢惡謂冗從言其短惡之事.｣

[四]李奇曰：｢詼, 嘲也.｣ 師古曰：｢俳, 雜戲也. 倡, 樂人也. 詼音恢. 俳音排. 嘲音竹交反.｣

[五]師古曰：｢嫚, 褻汙也, 音慢.｣

[六]師古曰：｢媟, 狎也. 黷, 垢濁也, 音瀆.｣

[七]師古曰：｢尊, 高也.｣

武帝春秋二十九乃得皇子, 群臣喜, 故皋與東方朔作皇太子生賦及立皇子禖祝[一], 受詔所爲, 皆不從故事, 重皇子也.

[一]師古曰：｢禮月令□祀於高禖□ . 高禖, 求子之神也. 武帝晚得太子, 喜而立此禖祠, 而令皋作祭祀之文也.｣

初, 衛皇后立, 皋奏賦以戒終[一]. 皋爲賦善於朔也.

[一]師古曰：｢令慎終如始也.｣

從行至甘泉、雍、河東, 東巡狩, 封泰山, 塞決河宣房, 游觀三輔離宮館, 臨山澤, 弋獵射馭狗馬蹴鞠刻鏤[一], 上有所感, 輒使賦之. 爲文疾, 受詔輒成, 故所賦者多. 司馬相如善爲文而遲, 故所作少而善於皋. 皋賦辭中自言爲賦不如相如, 又言爲賦乃非. 見視如倡, 自悔類倡也. 故其賦有詆娸東方朔[二], 又自詆娸. 其文骫骳, 曲隨其事, 皆得其意[三], 頗詼笑, 不甚閒靡. 凡可讀者百二十篇, 其尤嫚戲不可讀者尚數十篇.

[一]師古曰：｢蹴, 足蹴之也. 鞠以韋爲之, 中實以物, 蹴蹋爲戲樂也. 蹴音千六反. 鞠音臣六反.｣

[二]如淳曰：｢娸音欺. 詆猶刑辟也.｣ 師古曰：｢詆, 毀也. 娸, 醜也. 詆音丁禮反.｣

[三]師古曰：｢骫, 古委字也. 骳音被. 骫骳, 猶言屈曲也.｣

路溫舒字長君, 鉅鹿東里人也. 父爲里監門. 使溫舒牧羊, 溫舒取澤中蒲, 截以爲牒, 編用寫書[一]. 稍習善, 求爲獄小吏, 因學律令, 轉爲獄史, 縣中疑事皆問焉. 太守行縣, 見而異之, 署決曹史. 又受春秋, 通大義. 舉孝廉, 爲山邑丞[二], 坐法免, 復爲郡吏.

[一]師古曰：｢小簡曰牒, 編聯次之.｣

[二]蘇林曰：｢縣名, 在常山.｣ 晉灼曰：｢地理志常山有石邑, 無山邑.｣ 師古曰：｢山邑不知其處. 今流俗書本云常山石邑丞, 後人妄加石字耳.｣

元鳳中, 廷尉光以治詔獄, 請溫舒署奏曹掾[一], 守廷尉史. 會昭帝崩, 昌邑王賀廢, 宣帝初即位, 溫舒上書, 言宜尚德緩刑. 其辭曰：

[一]張晏曰：｢光, 解光.｣

臣聞齊有無知之禍, 而桓公以興；晉有驪姬之難, 而文公用伯[一]. 近世趙王不終, 諸呂作(難)[亂], 而孝文爲大宗. 繇是觀之[二], 禍亂之作, 將以開聖人也. 故桓文扶微興壞, 尊文武之業, 澤加百姓, 功潤諸侯, 雖不及三王, 天下歸仁焉. 文帝永思至德, 以承天心, 崇仁義, 省刑罰, 通關梁, 一遠近, 敬賢如大賓, 愛民如赤子, 內恕情之所安, 而施之於海內, 是以囹圄空虛, 天下太平. 夫繼變化之後, 必有異舊之恩, 此賢聖所以昭天命也. 往者, 昭帝即世而無嗣, 大臣憂戚, 焦心合謀, 皆以昌邑尊親, 援而立之[三]. 然天不授命, 淫亂其心, 遂以自亡. 深察禍變之故, 乃皇天之所以開至聖也. 故大將軍受命武帝, 股肱漢國[四], 披肝膽, 決大計, 黜亡義, 立有德, 輔天而行, 然後宗廟以安, 天下咸寧.

[一]師古曰：｢伯讀曰霸.｣

[二]師古曰：｢繇讀與由同.｣

[三]師古曰：｢援, 引也, 音爰.｣

[四]師古曰：｢謂霍光.｣

臣聞春秋正即位, 大一統而慎始也. 陛下初登至尊, 與天合符, 宜改前世之失, 正始受(命)之統, 滌煩文, 除民疾, 存亡繼絕, 以應天意.

臣聞秦有十失, 其一尚存, 治獄之吏是也. 秦之時, 羞文學, 好武勇, 賤仁義之士, 貴治獄之吏；正言者謂之誹謗, 遏過者謂之妖言[一]. 故盛服先生不用於世, 忠良切言皆鬱於胸[二], 譽諛之聲日滿於耳；虛美熏心, 實禍蔽塞[三]. 此乃秦之所以亡天下也. 方今天下賴陛下恩厚, 亡金革之危, 飢寒之患, 父子夫妻戮力安家, 然太平未洽者, 獄亂之也. 夫獄者, 天下之大命也, 死者不可復生, □者不可復屬[四]. 書曰：｢與其殺不辜, 寧失不經.｣[五]今治獄吏則不然, 上下相敺, 以刻爲明[六]；深者獲公名, 平者多後患. 故治獄之吏皆欲人死, 非憎人也, 自安之道在人之死. 是以死人之血流離於市, 被刑之徒比肩而立, 大辟之計歲以萬數, 此仁聖之所以傷也. 太平之未洽, 凡以此也. 夫人情安則樂生, 痛則思死. 棰楚之下, 何求而不得? 故囚人不勝痛, 則飾辭以視之[七]；吏治者利其然, 則指道以明之；上奏畏卻, 則鍛練而周內之[八]. 蓋奏當之成[九], 雖咎繇聽之, 猶以爲死有餘辜[一０]. 何則? 成練者眾, 文致之罪明也. 是以獄吏專爲深刻, 殘賊而亡極, 媮爲一切[一一], 不顧國患, 此世之大賊也. 故俗語曰：｢畫地爲獄, 議不入；刻木爲吏, 期不對.｣[一二]此皆疾吏之風, 悲痛之辭也. 故天下之患, 莫深於獄；敗法亂正, 離親塞道, 莫甚乎治獄之吏. 此所謂一尚存者也.

[一]師古曰：｢遏, 止也, 音一曷反.｣

[二]師古曰：｢鬱, 積也.｣

[三]師古曰：｢熏, 氣烝也, 音勳.｣

[四]師古曰：｢□, 古絕字. 屬, 連也, 音之欲反.｣

[五]師古曰：｢虞書大禹謨載咎繇之言. 辜, 罪也. 經, 常也. 言人命至重, 治獄宜慎, 寧失不常之過, 不濫無罪之人, 所以(常)[崇]寬恕也.｣

[六]師古曰：｢敺與驅同.｣

[七]師古曰：｢視讀曰示.｣

[八]晉灼曰：｢精熟周悉, 致之法中也.｣ 師古曰：｢卻, 退也, 畏爲上所卻退. 卻音丘略反.｣

[九]師古曰：｢當謂處其罪也.｣

[一０]師古曰：｢咎繇作士, 善聽獄訟, 故以爲喻也.｣

[一一]如淳曰：｢媮, 苟且也. 一切, 權時也.｣

[一二]師古曰：｢畫獄木吏, 尚不入對, 況真實乎. 期猶必也. 議必不入對.｣

臣聞烏鳶之卵不毀, 而後鳳凰集[一]；誹謗之罪不誅, 而後良言進. 故古人有言：｢山藪藏疾, 川澤納汙, 瑾瑜匿惡, 國君含詬.｣[二]唯陛下除誹謗以招切言, 開天下之口, 廣箴諫之路, 掃亡秦之失, 尊文武之德, 省法制, 寬刑罰, 以廢治獄, 則太平之風可興於世, 永履和樂, 與天亡極, 天下幸甚[三].

[一]師古曰：｢鳶, 鴟也, 音弋全反.｣

[二]師古曰：｢春秋左氏傳載晉大夫伯宗之辭. 詬, 恥也. 言山藪之有草木則毒害者居之, 川澤之形廣大則能受於汙濁, 人君之善御下, 亦當忍恥病也. 詬音垢.｣

[三]師古曰：｢與天長久, 無窮極也.｣

上善其言, 遷廣陽私府長[一].

[一]師古曰：｢藏錢之府, 天子曰少府, 諸侯曰私府. 長者, 其官之長也.｣

內史舉溫舒文學高第, 遷右扶風丞. 時, 詔書令公卿選可使匈奴者, 溫舒上書, 願給冢養, 暴骨方外[一], 以盡臣節. 事下度遼將軍范明友、太僕杜延年問狀, 罷歸故官[二]. 久之, 遷臨淮太守, 治有異跡, 卒於官.

[一]師古曰：｢求爲卒而隨使至匈奴也.｣

[二]師古曰：｢以其言無可取, 故罷而遣歸故官.｣

溫舒從祖父受曆數天文, 以爲漢厄三七之間[一], 上封事以豫戒. 成帝時, 谷永亦言如此[二]. 及王莽篡位, 欲章代漢之符, 著其語焉. 溫舒子及孫皆至牧守大官.

[一]張晏曰：｢三七二百一十歲也. 自漢初至哀帝元年二百一年也, 至平帝崩二百十一年.｣

[二]師古曰：｢永上書所謂□涉三七之節絕□ 者也.｣

贊曰：春秋魯臧孫達以禮諫君, 君子以爲有後[一]. 賈山自下劘上[二], 鄒陽、枚乘游於危國, 然卒免刑戮者, 以其言正也. 路溫舒辭順而意篤, 遂爲世家, 宜哉！[三]

[一]師古曰：｢臧孫達, 魯大夫臧哀伯也. 桓公取郜大鼎於宋, 哀伯諫之. 周內史聞之, 曰：□臧孫達其有後於魯乎！君違, 不忘諫之以德.□ ｣

[二]孟康曰：｢劘謂剴切之也.｣ 蘇林曰：｢劘音摩, 厲也.｣ 師古曰：｢剴音工來反.｣

[三]師古曰：｢謂子孫爲大官不絕.｣

校勘記

二三二七頁　三行　祖父(祛)[袪], 景祐、殿、局本都作｢袪｣. 下同.

二三二八頁一五行　(此)[凡]言離宮者, 皆謂於別處置之, 景祐、殿本都作｢凡｣. 王先謙說作｢凡｣是.

二三三０頁　八行　士傳言諫(過), 王先謙說, 此句不得獨有｢過｣ 字, 蓋涉下文而衍. 漢紀無｢過｣ 字.

二三三四頁　五行　言天下之(壤)[壞]如水潰. 景祐、殿本都作｢壞｣, 此誤.

二三三七頁　三行　則(爲)[謂]夏正之二月爲五月. 景祐、殿本都作｢謂｣.

二三三九頁　一行　衡猶稱之(權)[衡]也, 景祐、殿本都作｢衡｣. 王先謙說作｢衡｣是.

二三三九頁一一行　高后割齊濟南郡爲呂(王)台奉邑, 景祐本無｢王｣ 字.

二三四三頁一三行　夫精(誠)變天地而信不諭兩主, 景祐、汲古、殿、局本都無｢誠｣ 字.

二三四七頁　四行　殷之末世(人)[介士]也. 景祐、殿本都作｢介士｣.

二三四八頁　四行　(損)[捐]子之之心, 景祐、殿本都作｢捐｣. 王先謙說作｢捐｣是.

二三四九頁　一行　然則[荊]軻湛七族, 景祐本有｢荊｣ 字. 王念孫、王先謙都說當有.

二三四九頁　四行　｢今相國有此三者, 而不得罪於楚之士眾, (仕)[何]也?｣ 叔敖曰：｢吾三相楚而(不)[身]愈卑｣, 景祐、殿、局本｢仕｣ 都作｢何｣. 景祐、殿本｢不｣作｢身｣, 局本作｢心｣.

二三五０頁　五行　是使布衣之士不得爲枯木(巧)[朽]株之資也. 景祐、殿、局本都作｢朽｣.

二三五一頁　一行　故秦皇帝任中庶子蒙[嘉]之言, 顧炎武說傳文脫｢嘉｣ 字.

二三六三頁　二行　此臣之所(以)爲大王樂也. 景祐本無｢以｣ 字. 王念孫說景祐本是.

二三六三頁　七行　四方更輸, 錯互(更)出攻也. 王先謙說, 據文選注引, 明下｢更｣ 字衍.

二三六五頁一三行　(道)在道病死也. 景祐、殿本都無上｢道｣ 字.

二三六八頁　五行　諸呂作(難)[亂], 景祐、殿本都作｢亂｣.

二三六九頁　二行　正始受(命)之統, 王念孫說｢命｣ 字涉上文而衍, 漢紀及說苑貴德篇皆無｢命｣ 字.

二三七０頁　七行　所以(常)[崇]寬恕也. 景祐、殿本都作｢崇｣.

漢書卷五十二 竇田灌韓傳第二十二

竇嬰字王孫, 孝文皇后從兄子也. 父世觀津人也[一]. 喜賓客[二]. 孝文時爲吳相, 病免. 孝景即位, 爲詹事.

[一]師古曰：｢縣名也, 地理志屬信都. 觀音工喚反.｣

[二]師古曰：｢喜, 好也, 音許吏反.｣

帝弟梁孝王, 母竇太后愛之. 孝王朝, 因燕昆弟飲[一]. 是時上未立太子, 酒酣, 上從容曰：｢千秋萬歲後傳王.｣[二]太后驩. 嬰引卮酒進上曰：｢天下者, 高祖天下, 父子相傳, 漢之約也, 上何以得傳梁王！｣ 太后由此憎嬰. 嬰亦薄其官[三], 因病免. 太后除嬰門籍, 不得朝請[四].

[一]師古曰：｢序家人昆弟之親, 不爲君臣禮也.｣

[二]師古曰：｢從音千庸反.｣

[三]師古曰：｢自嫌其官, 輕薄之也.｣

[四]師古曰：｢請音才性反. 其下亦同.｣

孝景三年, 吳楚反, 上察宗室諸竇無如嬰賢[一], 召入見, 固讓謝, 稱病不足任. 太后亦慚. 於是上曰：｢天下方有急, 王孫寧可以讓邪?｣ 乃拜嬰爲大將軍, 賜金千斤. 嬰言爰盎、欒布諸名將賢士在家者進之. 所賜金, 陳廊廡下[二], 軍吏過, 輒令財取爲用[三], 金無入家者. 嬰守滎陽, 監齊趙兵. 七國破, 封爲魏其侯. 游士賓客爭歸之. 每朝議大事, 條侯、魏其, 列侯莫敢與亢禮[四].

[一]師古曰：｢宗室, 帝之同姓親也. 諸竇, 總謂帝外家也. 以吳楚之難, 故欲用內外之親爲將也.｣

[二]師古曰：｢廊, 堂下周屋也. 廡, 門屋也, 音侮.｣

[三]師古曰：｢財與裁同, 謂裁量而用之也.｣

[四]師古曰：｢言特敬此二人也.｣

四年, 立栗太子[一], 以嬰爲傅. 七年, 栗太子廢, 嬰爭弗能得, 謝病, 屏居藍田南山下[二]數月, 諸竇賓客辯士說, 莫能來. 梁人高遂乃說嬰曰：｢能富貴將軍者, 上也；能親將軍者, 太后也. 今將軍傅太子, 太子廢, 爭不能拔, 又不能死, 自引謝病, 擁趙女屏閒處而不朝[三], 袛加懟自明, 揚主之過[四]. 有如兩宮奭將軍[五], 則妻子無類矣.｣[六]嬰然之, 乃起, 朝請如故.

[一]師古曰：｢栗姬之子, (敬)[故]曰栗太子.｣

[二]師古曰：｢屏, 隱也.｣

[三]師古曰：｢擁, 抱也. 閒處, 猶言私處也.｣

[四]師古曰：｢衹, 適也. 懟, 怨怒也. 衹音支, 其字從衣. 懟音直類反.｣

[五]師古曰：｢兩宮, 太后及帝也. 奭, 怒貌也, 音赫.｣

[六]師古曰：｢言被誅戮無遺類也.｣

桃侯免相[一], 竇太后數言魏其. 景帝曰：｢太后豈以臣有愛相魏其者? [二]魏其沾沾自喜耳, 多易[三], 難以爲相持重.｣ 遂不用, 用建陵侯衛綰爲丞相.

[一]服虔曰：｢劉舍也.｣

[二]師古曰：｢愛猶惜也.｣

[三]張晏曰：｢沾沾, 言自整頓也. 多易, 多輕薄之行也. 或曰, 沾音瞻.｣ 師古曰：｢沾沾, 輕薄也, 或音他兼反, 今俗言薄沾沾. 喜音許吏反. 易音弋豉反.｣

田蚡, 孝景王皇后同母弟也, 生長陵. 竇嬰已爲大將軍, 方盛, 蚡爲諸曹郎, 未貴, 往來侍酒嬰所, 跪起如子姓[一]. 及孝景晚節, 蚡益貴幸[二], 爲中大夫. 辯有口, 學盤盂諸書[三], 王皇后賢之.

[一]師古曰：｢姓, 生也, 言同子禮, 若己所生.｣

[二]師古曰：｢晚節, 猶言末時也.｣

[三]應劭曰：｢黃帝史孔甲所作也, 凡二十九篇, 書盤盂中, 所以爲法戒也. 諸書, 諸子之書也.｣ 孟康曰：｢孔甲盤盂二十六篇, 雜家書, 兼儒墨名法者也.｣ 晉灼曰：｢案藝文志, 孟說是也.｣

孝景崩, 武帝初即位, 蚡以舅封爲武安侯, 弟勝爲周陽侯.

蚡新用事, 卑下賓客[一], 進名士家居者貴之[二], 欲以傾諸將相[三]. 上所填撫, 多蚡賓客計策[四]. 會丞相綰病免, 上議置丞相、太尉. 藉福說蚡曰：｢魏其侯貴久矣, 素天下士歸之. 今將軍初興, 未如, 即上以將軍爲相, 必讓魏其. 魏其爲相, 將軍必爲太尉. 太尉、相尊等耳[五], 有讓賢名.｣ 蚡乃微言太后風上[六], 於是乃以嬰爲丞相, 蚡爲太尉. 藉福賀嬰, 因弔曰：｢君侯資性喜善疾惡[七], 方今善人譽君侯, 故至丞相；然惡人眾, 亦且毀君侯. 君侯能兼容, 則幸久[八]；不能, 今以毀去矣.｣ 嬰不聽.

[一]師古曰：｢下音胡稼反.｣

[二]晉灼曰：｢滯在里巷未仕者.｣

[三]師古曰：｢傾謂踰越而勝之也.｣

[四]如淳曰：｢多薦名士, 名士得進爲帝畫計策也.｣ 師古曰：｢填音竹刃反.｣

[五]師古曰：｢言其尊貴同一等也.｣

[六]師古曰：｢風讀曰諷.｣

[七]師古曰：｢喜, 好也, 音許吏反.｣

[八]師古曰：｢兼容, 謂不嫉惡人令其怨也.｣

嬰、蚡俱好儒術, 推轂趙綰爲御史大夫, 王臧爲郎中令[一]. 迎魯申公, 欲設明堂, 令列侯就國, 除關[二], 以禮爲服制[三], 以興太平. 舉謫諸竇宗室無行者, 除其屬藉. 諸外家爲列侯, 列侯多尚公主, 皆不欲就國, 以故毀日至竇太后. 太后好黃老言, 而嬰、蚡、趙綰等務隆推儒術, 貶道家言, 是以竇太后滋不說[四]. 二年, 御史大夫趙綰請毋奏事東宮. 竇太后大怒, 曰：｢此欲復爲新垣平邪！｣ 乃罷逐趙綰、王臧, 而免丞相嬰、太尉蚡, 以柏至侯許昌爲丞相, 武彊侯莊青翟爲御史大夫. 嬰、蚡以侯家居.

[一]師古曰：｢推轂, 謂升薦之, 若轉車轂之爲也.｣

[二]服虔曰：｢除關禁也.｣

[三]師古曰：｢謂喪服之制也.｣

[四]師古曰：｢滋, 益也. 說讀曰悅.｣

蚡雖不任職, 以王太后故親幸, 數言事, 多效[一], 士吏趨勢利者皆去嬰而歸蚡. 蚡日益橫[二]. 六年, 竇太后崩, 丞相昌、御史大夫青翟坐喪事不辦, 免. 上以蚡爲丞相, 大司農韓安國爲御史大夫. 天下士郡諸侯愈益附蚡[三].

[一]師古曰：｢效謂見聽用.｣

[二]師古曰：｢橫, 恣也, 音胡孟反.｣

[三]師古曰：｢郡及諸侯也, 猶言郡國耳.｣

蚡爲人貌侵, 生貴甚[一]. 又以爲諸侯王多長[二], 上初即位, 富於春秋[三], 蚡以肺附爲相[四], 非痛折節以禮屈之, 天下不肅[五]. 當是時, 丞相入奏事, 語移日, 所言皆聽. 薦人或起家至二千石, 權移主上. 上乃曰：｢君除吏盡未? 吾亦欲除吏[六].｣ 嘗請考工地益宅, 上怒曰：｢遂取武庫！｣是後乃退[七]. 召客飲, 坐其兄蓋侯北鄉, 自坐東鄉[八], 以爲漢相尊, 不可以兄故私橈[九]. 由此滋驕[一０], 治宅甲諸第[一一], 田園極膏腴[一二], 市買郡縣器物相屬於道[一三]. 前堂羅鐘鼓, 立曲旃[一四]；後房婦女以百數. 諸奏珍物狗馬玩好, 不可勝數[一五].

[一]服虔曰：｢侵, 短小也.｣ 師古曰：｢生貴, 謂自尊高示貴寵也.｣

[二]張晏曰：｢多長年.｣

[三]師古曰：｢謂年幼也. 齒歷方久, 故云富於春秋也.｣

[四]師古曰：｢舊解云肺附, 如肝肺之相附著也. 一說, 肺, 斫木札也, 喻其輕薄附著大材也.｣

[五]師古曰：｢痛猶甚也. 言以尊貴臨之, 皆令其屈節而下己也.｣

[六]師古曰：｢凡言除者, 除去故官就新官.｣

[七]師古曰：｢考工, 少府之屬官也, 主作器械. 上責其此請, 故謂之曰：□何不遂取武庫！□ 蚡乃退也.｣

[八]師古曰：｢自處尊位也. 鄉讀皆曰嚮.｣

[九]師古曰：｢橈, 曲也, 音女教反.｣

[一０]師古曰：｢滋, 益也.｣

[一一]師古曰：｢言爲諸第之(長)[最]也. 以甲乙之次, 言甲則爲上矣.｣

[一二]師古曰：｢膏腴, 謂肥厚之處.｣

[一三]師古曰：｢屬, 逮及也, 音之欲反.｣

[一四]如淳曰：｢旃, 旗之名也, 通帛曰旃. 曲旃, 僭也.｣ 蘇林曰：｢禮, 大夫建旃. 曲, 柄上曲也.｣ 師古曰：｢蘇說是也. 許慎云□旃, 旗曲柄也, 所以旃表士眾□ 也.｣

[一五]師古曰：｢奏, 進也.｣

而嬰失竇太后, 益疏不用, 無勢, 諸公稍自引而怠驁[一], 唯灌夫獨否. 故嬰墨墨不得意, 而厚遇夫也.

[一]師古曰：｢[驁與傲同.｣

灌夫字仲孺, 潁陰人也. 父張孟, 嘗爲潁陰侯灌嬰舍人, 得幸, 因進之[一], 至二千石, 故蒙灌氏姓爲灌孟[二]. 吳楚反時, 潁陰侯灌嬰爲將軍, 屬太尉[三], 請孟爲校尉. 夫以千人與父俱[四]. 孟年老, 潁陰侯彊請之, 鬱鬱不得意, 故戰常陷堅, 遂死吳軍中. 漢法, 父子俱, 有死事, 得與喪歸. 夫不肯隨喪歸, 奮曰：｢願取吳王若將軍頭以報父仇.｣[五]於是夫被甲持戟, 募軍中壯士所善願從數十人[六]. 及出壁門, 莫敢前. 獨兩人及從奴十餘騎馳入吳軍, 至戲下[七], 所殺傷數十人. 不得前, 復還走漢壁[八], 亡其奴, 獨與一騎歸. 夫身中大創十餘, 適有萬金良藥, 故得無死[九]. 創少瘳[一０], 又復請將軍曰：｢吾益知吳壁曲折, 請復往.｣[一一]將軍壯而義之, 恐亡夫, 乃言太尉, 太尉召固止之. 吳軍(敗)[破], 夫以此名聞天下.

[一]師古曰：｢進, 薦也. 嬰薦孟也.｣

[二]師古曰：｢蒙, 冒也.｣

[三]師古曰：｢時潁陰侯是灌嬰之子, 名何, 轉寫誤爲嬰耳.｣

[四]孟康曰：｢官主千人, 如候司馬也.｣

[五]張晏曰：｢自奮厲也.｣

[六]師古曰：｢所善, 素與己善者.｣

[七]師古曰：｢戲, 大將之旗也, 讀與麾同, 又音許宜反.｣

[八]師古曰：｢走, 趣嚮也, 音奏.｣

[九]師古曰：｢萬金者, 言其價貴也. 金字或作全, 言得之者必生全也.｣

[一０]師古曰：｢瘳, 差也, 音丑流反.｣

[一一]師古曰：｢曲折, 猶言委曲也.｣

潁陰侯言夫, 夫爲郎中將. 數歲, 坐法去. 家居長安中, 諸公莫不稱, 由是復爲代相.

武帝即位, 以爲淮陽天下郊, 勁兵處[一], 故徙夫爲淮陽太守. 入爲太僕. 二年, 夫與長樂衛尉竇甫飲, 輕重不得[二], 夫醉, 搏甫[三]. 甫, 竇太后昆弟. 上恐太后誅夫, 徙夫爲燕相. 數歲, 坐法免, 家居長安.

[一]師古曰：｢郊謂四交輻湊, 而兵又勁彊.｣

[二]晉灼曰：｢飲酒輕重不得其平也.｣ 師古曰：｢禮數之輕重也.｣

[三]師古曰：｢搏, 以手擊之.｣

夫爲人剛直, 使酒[一], 不好面諛. 貴戚諸勢在己之右, 欲必陵之；士在己左, 愈貧賤, 尤益禮敬, 與鈞[二]. 稠人廣眾, 薦寵下輩[三]. 士亦以此多之[四].

[一]師古曰：｢使酒, 因酒而使氣也.｣

[二]師古曰：｢右, 尊也. 左, 卑也. 鈞, 等也.｣

[三]師古曰：｢稠, 多也. 下輩, 下等之人也. 每於人眾之中故寵薦也.｣

[四]師古曰：｢多猶重之.｣

夫不好文學, 喜任俠, 已然諾[一]. 諸所與交通, 無非豪桀大猾. 家累數千萬, 食客日數十百人[二]. 波池田園, 宗族賓客爲權利[三], 橫潁川[四]. 潁川兒歌之曰：｢潁水清, 灌氏寧；潁水濁, 灌氏族.｣[五]

[一]師古曰：｢已, 必也. 謂一言許人, 必信之也. 喜音許吏反.｣

[二]師古曰：｢或八九十, 或百人也.｣

[三]師古曰：｢波讀曰陂.｣

[四]師古曰：｢橫音胡孟反. 其下亦同.｣

[五]師古曰：｢深怨嫉之, 故爲此言也.｣

夫家居, 卿相侍中賓客益衰[一]. 及竇嬰失勢, 亦欲倚夫引繩排根生平慕之後棄者[二]. 夫亦得嬰通列侯宗室爲名高. 兩人相爲引重[三], 其游如父子然, 相得驩甚, 無厭, 恨相知之晚.

[一]師古曰：｢以夫居家, 而卿相侍中素爲夫之賓客者, 漸以衰退不復往也.｣

[二]蘇林曰：｢二人相倚, 引繩直排根賓客去之者, 不與交通也.｣ 孟康曰：｢根者, 根格, 引繩以彈排擯根格之也.｣ 師古曰：｢孟說近也. 根音下恩反. 格音下各反. 言嬰與夫共相提挈, 有人生平慕嬰、夫, 後見其失職而頗慢弛, 如此者, 共排退之, 不復與交. 譬如相對挽繩而根格之也. 今吳楚俗猶謂牽引前卻爲根格也.｣

[三]張晏曰：｢相薦達爲聲勢也.｣ 師古曰：｢相牽引而致於尊重也. 爲音于偽反.｣

夫嘗有服[一], 過丞相蚡. 蚡從容曰：[二]｢吾欲與仲孺過魏其侯, 會仲孺有服.｣ 夫曰：｢將軍乃肯幸臨況魏其侯[三], 夫安敢以服爲解！[四]請語魏其具[五], 將軍旦日蚤臨.｣[六]蚡許諾. 夫以語嬰. 嬰與夫人益巿牛酒[七], 夜洒埽張具至旦[八]. 平明, 令門下候司. 至日中, 蚡不來. 嬰謂夫曰：｢丞相豈忘之哉?｣ 夫不懌[九], 曰：｢夫以服請, 不宜.｣[一０]乃駕, 自往迎蚡. 蚡特前戲許夫[一一], 殊無意往. 夫至門, 蚡尚臥也. 於是夫見, 曰：｢將軍昨日幸許過魏其, 魏其夫妻治具, 至今未敢嘗食.｣ 蚡悟, 謝曰：｢吾醉, 忘與仲孺言.｣ 乃駕往. 往又徐行, 夫愈益怒. 及飲酒酣, 夫起舞屬蚡[一二], 蚡不起. 夫徙坐, 語侵之[一三]. 嬰乃扶夫去, 謝蚡. 蚡卒飲至夜, 極驩而去.

[一]師古曰：｢謂喪服也.｣

[二]師古曰：｢從音千容反.｣

[三]師古曰：｢況, 賜也.｣

[四]師古曰：｢解謂辭之也, 若今言分疏矣.｣

[五]師古曰：｢具, 辦具酒食.｣

[六]師古曰：｢旦日, 明旦也. 蚤, 古早字.｣

[七]師古曰：｢益, 多也.｣

[八]師古曰：｢洒音灑, 又音所寄反.｣

[九]師古曰：｢懌, 悅也.｣

[一０]師古曰：｢不當忘也.｣

[一一]師古曰：｢特, 但也.｣

[一二]師古曰：｢屬, 付也, 猶今之舞訖相勸也. 屬音之欲反.｣

[一三]師古曰：｢徙坐, 謂移就其坐也.｣

後蚡使藉福請嬰城南田, 嬰大望曰：[一]｢老僕雖棄, 將軍雖貴, 寧可以勢相奪乎！｣ 不許. 夫聞, 怒罵福. 福惡兩人有隙, 乃謾好謝蚡[二]曰：｢魏其老且死, 易忍, 且待之.｣ 已而蚡聞嬰、夫實怒不予, 亦怒曰：｢魏其子嘗殺人, 蚡活之. 蚡事魏其無所不可, 愛數頃田? 且灌夫何與也? [三]吾不敢復求田.｣ 由此大怒.

[一]師古曰：｢望, 怨也.｣

[二]師古曰：｢謾猶詭也, 詐爲好言也. 謾讀與慢同, 又音莫連反.｣

[三]師古曰：｢與讀曰預. 預, 干也.｣

元光四年春, 蚡言灌夫家在潁川, 橫甚, 民苦之. 請案之. 上曰：｢此丞相事, 何請?｣ 夫亦持蚡陰事, 爲姦利, 受淮南王金與語言. 賓客居間, 遂已, 俱解[一].

[一]師古曰：｢兩家賓客處於中間和解之.｣

夏, 蚡取燕王女爲夫人[一], 太后詔召列侯宗室皆往賀. 嬰過夫, 欲與俱. 夫謝曰：｢夫數以酒失過丞相[二], 丞相今者又與夫有隙.｣ 嬰曰：｢事已解.｣ 彊與俱. 酒酣, 蚡起爲壽, 坐皆避席伏. 已嬰爲壽, 獨故人避席, 餘半膝席[三]. 夫行酒, 至蚡, 蚡膝席曰：｢不能滿觴.｣ 夫怒, 因嘻笑曰：｢將軍貴人也, 畢之！｣[四]時蚡不肯[五]. 行酒次至臨汝侯灌賢, 賢方與程不識耳語[六], 又不避席. 夫無所發怒, 乃罵賢曰：｢平生毀程不識不直一錢, 今日長者爲壽, 乃效女曹兒呫囁耳語！｣[七]蚡謂夫曰：｢程、李俱東西宮衛尉[八], 今眾辱程將軍, 仲孺獨不爲李將軍地乎?｣[九]. 夫曰：｢今日斬頭穴匈, 何知程、李！｣[一０]坐乃起更衣[一一], 稍稍去. 嬰去, 戲夫[一二]. 夫出, 蚡遂怒曰：｢此吾驕灌夫罪也.｣ 乃令騎留夫[一三], 夫不得出. 藉福起爲謝, 案夫項令謝[一四]. 夫愈怒, 不肯順. 蚡乃戲騎縛夫[一五]置傳舍[一六], 召長史曰：｢今日召宗室, 有詔.｣[一七]劾灌夫罵坐不敬[一八], 繫居室[一九]. 遂其前事[二０], 遣吏分曹逐捕諸灌氏支屬, 皆得棄巿罪. 嬰愧, 爲資使賓客請, 莫能解[二一]. 蚡吏皆爲耳目, 諸灌氏皆亡匿, 夫繫, 遂不得告言蚡陰事.

[一]師古曰：｢燕王澤之子康王嘉女.｣

[二]師古曰：｢言因酒有失, 得罪過於丞相.｣

[三]蘇林曰：｢下席而膝半在席上也.｣ 如淳曰：｢以膝跪席上也.｣ 師古曰：｢如說是也.｣

[四]張晏曰：｢行酒過之爲已畢.｣ 如淳曰：｢言雖貴, 且當盡酒, 以其勢劫之也.｣ 師古曰：｢如說近之. 言將軍雖貴人也, 請盡此觴. 嘻, 強笑也, 音許其反.｣

[五]師古曰：｢不爲盡也.｣

[六]師古曰：｢附耳小語也.｣

[七]師古曰：｢女曹兒猶言兒女輩也. 呫音昌涉反. 囁音人涉反.｣

[八]孟康曰：｢李廣爲東宮, 程不識爲西宮.｣

[九]蘇林曰：｢不爲李將軍除道地邪?｣ 如淳曰：｢二人同號比尊, 今辱一人, 不當爲毀廣邪?｣ 師古曰：｢如說近之. 言既毀程, 令廣何地自安處.｣

[一０]晉灼曰：｢斬頭見刺, 猶不止也.｣

[一一]師古曰：｢坐謂坐上之人也. 更, 改也. 凡久坐者, 皆起更衣, 以其寒暖或變也.｣

[一二]晉灼曰：｢戲, 古麾字也.｣ 師古曰：｢招麾之令出也. 漢書多以戲爲麾字.｣

[一三]師古曰：｢騎謂常從之騎也.｣

[一四]師古曰：｢使其拜也.｣

[一五]師古曰：｢戲讀亦曰麾. 謂指麾命之而令收縛夫也.｣

[一六]師古曰：｢傳舍, 解在酈食其傳.｣

[一七]師古曰：｢長史, 丞相長史也. 召宗室, 謂請召之爲客也.｣

[一八]師古曰：｢於大坐中罵詈, (不爲)[爲不]敬.｣

[一九]師古曰：｢居室, 署名也, 屬少府. 其後改名曰保宮.｣

[二０]師古曰：｢遂, 竟也.｣

[二一]如淳曰：｢爲出資費, 使人爲夫請罪也.｣ 師古曰：｢如說非也. 爲資, 爲其資地耳, 非財物也. 爲讀如本字.｣

嬰銳爲救夫, 嬰夫人諫曰：｢灌將軍得罪丞相, 與太后家迕[一], 寧可救邪?｣ 嬰曰：｢侯自我得之, 自我捐之, 無所恨[二]. 且終不令灌仲孺獨死, 嬰獨生.｣ 乃匿其家, 竊出上書[三]. 立召入, 具告言灌夫醉飽事, 不足誅. 上然之, 賜嬰食, 曰：｢東朝廷辯之.｣[四]

[一]師古曰：｢相逆迕也. 迕音悟.｣

[二]師古曰：｢言不過失爵耳.｣

[三]師古曰：｢匿, 避也. 不令家人知之, 恐其又止諫也.｣

[四]如淳曰：｢東朝, 太后朝也.｣ 張晏曰：｢會公卿大夫東朝, 共理而分別也.｣

嬰東朝, 盛推夫善, 言其醉飽得過, 乃丞相以它事誣罪之. 蚡盛毀夫所爲橫恣, 罪逆不道. 嬰度無可奈何[一], 因言蚡短. 蚡曰：｢天下幸而安樂無事, 蚡得爲(胏)[肺]附, 所好音樂狗馬田宅, 所愛倡優巧匠之屬[二], 不如魏其、灌夫日夜招聚天下豪桀壯士與論議, 腹誹而心謗, 卬視天, 俛畫地[三], 辟睨兩宮間[四], 幸天下有變, 而欲有大功[五]. 臣乃不如魏其等所爲.｣ 上問朝臣：｢兩人孰是?｣ 御史大夫韓安國曰：｢魏其言灌夫父死事, 身荷戟馳不測之吳軍[六], 身被數十創, 名冠三軍, 此天下壯士, 非有大惡, 爭柸酒, 不足引它過以誅也. 魏其言是. 丞相亦言灌夫通姦猾, 侵細民, 家累巨萬, 橫恣潁川, 輘轢宗室, 侵犯骨肉[七], 此所謂□支大於幹, 脛大於股, 不折必披□[八]. 丞相言亦是. 唯明主裁之.｣ 主爵都尉汲黯是魏其. 內史鄭當時是魏其, 後不堅. 餘皆莫敢對. 上怒內史曰：｢公平生數言魏其、武安長短, 今日廷論, 局趣效轅下駒[九], 吾并斬若屬矣！｣[一０]即罷起入, 上食太后. 太后亦已使人候司, 具以語太后. 太后怒, 不食, 曰：｢我在也, 而人皆藉吾弟[一一], 令我百歲後, 皆魚肉之乎！[一二]且帝寧能爲石人邪！[一三]此特帝在, 即錄錄[一四], 設百歲後, 是屬寧有可信者乎?｣[一五]上謝曰：｢俱外家, 故廷辨之[一六]. 不然, 此一獄吏所決耳.｣是時郎中令石建爲上分別言兩人.

[一]師古曰：｢度音徒各反.｣

[二]師古曰：｢倡, 樂人也. 優, 諧戲者也.｣

[三]張晏曰：｢視天, 占三光也. 畫地, 知分野所在也. 念欲作反事也.｣ 師古曰：｢卬讀曰仰.｣

[四]張晏曰：｢占太后與帝吉凶之期也.｣ 師古曰：｢辟睨, 傍視也. 辟音普計反, 字本作□. 睨音吾計反.｣

[五]張晏曰：｢幸有反者, 當爲將立大功也.｣ 臣瓚曰：｢天下有變, 謂因國家變難之際得立大功也.｣ 師古曰：｢瓚說是.｣

[六]師古曰：｢荷, 負也. 不測, 言其彊盛也. 荷音何.｣

[七]師古曰：｢輘轢, 謂蹈踐之也. 輘音淩, 轢音郎擊反.｣

[八]師古曰：｢披音丕靡反.｣

[九]應劭曰：｢駒者, 駕著轅下. 局趣, □小之貌也.｣ 張晏曰：｢俛頭於車轅下, 隨母而已.｣ 師古曰：｢張說非也. 駕車不以牝馬. 小雅皇皇者華之詩曰□我馬維駒□, 非隨母也.｣

[一０]師古曰：｢若, 汝也.｣

[一一]晉灼曰：｢藉, 蹈也.｣

[一二]師古曰：｢以比魚肉而食噉也.｣

[一三]師古曰：｢言徒有人形耳, 不知好惡也. 一曰, 石人者, 謂常存不死也.｣

[一四]師古曰：｢錄錄, 言循眾也.｣

[一五]師古曰：｢設猶脫也.｣

[一六]師古曰：｢嬰, 景帝從舅子. 蚡, 太后同母弟. 故言俱外家.｣

蚡已罷朝, 出止車門, 召御史大夫安國載[一], 怒曰：｢與長孺共一禿翁, 何爲首鼠兩端?｣[二]安國良久謂蚡曰：｢君何不自喜！[三]夫魏其毀君, 君當免冠解印綬歸[四], 曰□臣以(胏)[肺]附幸得待罪, 固非其任, 魏其言皆是.□ 如此, 上必多君有讓[五], 不廢君. 魏其必媿, 杜門齰舌自殺[六]. 今人毀君, 君亦毀之, 譬如賈豎女子爭言, 何其無大體也！｣ 蚡謝曰：｢爭時急, 不知出此.｣

[一]師古曰：｢韓安國也. 載謂共乘車.｣

[二]服虔曰：｢禿翁, 言嬰無官位版授也. 首鼠, 一前一卻也.｣ 張晏曰：｢嬰年老, 又嗜酒, 頭禿, 言當共治一禿翁也.｣ 師古曰：｢服說是也.｣

[三]師古曰：｢何不自謙遜爲可喜之事也. 喜音許吏反.｣

[四]師古曰：｢歸印綬於天子也.｣

[五]師古曰：｢多猶重也.｣

[六]師古曰：｢杜, 塞也. 齰, 齧也, 音仕客反.｣

於是上使御史簿責嬰[一]所言灌夫頗不讎[二], 劾繫都司空[三]. 孝景時, 嬰嘗受遺詔, 曰｢事有不便, 以便宜論上.｣[四]及繫, 灌夫罪至族, 事日急, 諸公莫敢復明言於上. 嬰乃使昆弟子上書言之, 幸得召見[五]. 書奏, 案尚書, 大行無遺詔[六]. 詔書獨臧嬰家, 嬰家丞封[七]. 乃劾嬰矯先帝詔害, 罪當棄市[八]. 五年十月, 悉論灌夫支屬. 嬰良久乃聞有劾, 即陽病痱, 不食欲死[九]. 或聞上無意殺嬰, 復食, 治病, 議定不死矣. 乃有飛語爲惡言聞上[一０], 故以十二月晦論棄市渭城[一一].

[一]師古曰：｢簿責, 以文簿一一責之也. 簿音步戶反.｣

[二]晉灼曰：｢讎, 當也.｣

[三]師古曰：｢都司空, 宗正屬官也, 見百官公卿表.｣

[四]師古曰：｢論說其事而上於天子.｣

[五]師古曰：｢幸, 冀也.｣

[六]如淳曰：｢大行, 主諸侯官也.｣ 師古曰：｢此說非也. 大行, 景帝大行也. 尚書之中無此大行遺詔也.｣

[七]孟康曰：｢以家丞印封遺詔也.｣

[八]鄭氏曰：｢矯詔有害不害也.｣

[九]師古曰：｢痱, 風疾也, 音肥.｣

[一０]張晏曰：｢蚡爲作飛揚誹謗之語也.｣ 臣瓚曰：｢無根而至也.｣

[一一]張晏曰：｢著日月者, 見春垂至, 恐遇赦贖之.｣

春, 蚡疾, 一身盡痛, 若有擊者, 謼服謝罪[一]. 上使視鬼者瞻之, 曰：｢魏其侯與灌夫共守, 笞欲殺之.｣ 竟死. 子恬嗣, 元朔中有罪免.

[一]晉灼曰：｢服音瓝. 關西俗謂得杖呼及小兒啼呼爲呼瓝. 或言蚡號呼謝服罪也.｣ 師古曰：｢兩說皆通. 謼, 古呼字也. 若謂啼爲謼服, 則謼音火交反, 服音平卓反.｣

後淮南王安謀反, 覺. 始安入朝時, 蚡爲太尉, 迎安霸上, 謂安曰：｢上未有太子, 大王最賢, 高祖孫, 即(公)[宮]車晏駕, 非大王立, 尚誰立哉?｣[一]淮南王大喜, 厚遺金錢財物. 上自嬰、夫事時不直蚡, 特爲太后故. 及聞淮南事, 上曰：｢使武安侯在者, 族矣.｣[二]

[一]師古曰：｢言大王尚不得立, 當誰立也?｣

[二]師古曰：｢言其賴自死.｣

韓安國字長孺, 梁成安人也, 後徙睢陽. 嘗受韓子、雜說鄒田生所[一]. 事梁孝王, 爲中大夫. 吳楚反時, 孝王使安國及張羽爲將, 扞吳兵於東界. 張羽力戰, 安國持重, 以故吳不能過梁. 吳楚破, 安國、張羽名由此顯梁.

[一]師古曰：｢田生, 鄒縣人.｣

梁王以至親故, 得自置相、二千石, 出入游戲, 僭於天子[一]. 天子聞之, 心不善. 太后知帝弗善, 乃怒梁使者, 弗見, 案責王所爲. 安國爲梁使, 見大長公主而泣[二]曰：｢何梁王爲人子之孝, 爲人臣之忠, 而太后曾不省也? [三]夫前日吳、楚、齊、趙七國反, 自關以東皆合從而西嚮[四], 唯梁最親, 爲限難. 梁王念太后、帝在中[五], 而諸侯擾亂, 壹言泣數行而下, 跪送臣等六人將兵擊卻吳楚, 吳楚以故兵不敢西, 而卒破亡, 梁之力也. 今太后以小苛禮責望梁王[六]. 梁王父兄皆帝王, 而所見者大, 故出稱䟆, 入言警[七], 車旗皆帝所賜, 即以嫮鄙小縣[八], 驅馳國中, 欲夸諸侯, 令天下知太后、帝愛之也. 今梁使來, 輒案責之, 梁王恐, 日夜涕泣思慕, 不知所爲. 何梁王之忠孝而太后不卹也?｣ 長公主具以告太后, 太后喜曰：｢爲帝言之.｣ 言之, 帝心乃解, 而免冠謝太后曰：｢兄弟不能相教, 乃爲太后遺憂.｣ 悉見梁使, 厚賜之. 其後, 梁王益親驩. 太后、長公主更賜安國直千餘金[九]. 由此顯, 結於漢.

[一]師古曰：｢僭, 擬也.｣

[二]如淳曰：｢大長公主, 景帝姊也.｣

[三]師古曰：｢省, 視也.｣

[四]師古曰：｢從音子容反.｣

[五]師古曰：｢中, 關中也. 一說謂京師爲中, 猶言中國也.｣

[六]師古曰：｢苛, 細也.｣

[七]師古曰：｢䟆, 止行人也. 警, 令戒肅也. 天子出入皆備此儀. 而今云出稱警入言䟆者, 互舉之耳.｣

[八]服虔曰：｢嫮, 夸奼也.｣ 晉灼曰：｢嫮音坼嫮之嫮.｣ 鄧展曰：｢嫮, 好也. 自以車服之好曜邊鄙之邑也.｣ 師古曰：｢服說、晉音是也. 鄙, 小縣, 言在外鄙之小縣也.｣

[九]師古曰：｢更音工衡反.｣

其後, 安國坐法抵罪, 蒙[一]獄吏田甲辱安國. 安國曰：｢死灰獨不復然乎?｣ 甲曰：｢然即溺之.｣[二]居無幾, 梁內史缺[三], 漢使使者拜安國爲梁內史, 起(徙)[徒]中爲二千石. 田甲亡. 安國曰：｢甲不就官, 我滅而宗.｣ (四)甲肉袒謝, 安國笑曰：｢公等足與治乎?｣[五]卒善遇之.

[一]師古曰：｢蒙, 梁國之縣也.｣

[二]師古曰：｢溺讀曰尿.｣

[三]師古曰：｢無幾, 未多時也. 幾音居豈反.｣

[四]師古曰：｢而, 汝也.｣

[五]師古曰：｢治謂當敵也, 今人猶云對治. 治音丈吏反. 一曰, 不足繩治也. 治讀如本字.｣

內史之缺也, 王新得齊人公孫詭, 說之[一], 欲請爲內史. 竇太后(所)[聞], 乃詔王以安國爲內史.

[一]師古曰：｢說讀曰悅.｣

公孫詭、羊勝說王求爲帝太子及益地事, 恐漢大臣不聽, 乃陰使人刺漢用事謀臣. 及殺故吳相爰盎, 景帝遂聞詭、勝等計畫, 乃遣使捕詭、勝, 必得[一]. 漢使十輩至梁, 相以下舉國大索[二], 月餘弗得. 安國聞詭、勝匿王所, 乃入見王而泣曰：｢主辱者臣死. 大王無良臣, 故紛紛至此. 今勝、詭不得, 請辭賜死.｣ 王曰：｢何至此?｣ 安國泣數行下, 曰：｢大王自度於皇帝, 孰與太上皇之與高帝及皇帝與臨江王親?｣[三]王曰：｢弗如也.｣ 安國曰：｢夫太上皇、臨江親父子間, 然高帝曰□提三尺取天下者朕也□[四], 故太上終不得制事, 居于櫟陽. 臨江, 適長太子[五], 以一言過, 廢王臨江[六]；用宮垣事, 卒自殺中尉府[七]. 何則? 治天下終不用私亂公. 語曰：□雖有親父, 安知不爲虎? 雖有親兄, 安知不爲狼?□[八]今大王列在諸侯, 訹邪臣浮說[九], 犯上禁, 橈明法[一０]. 天子以太后故, 不忍致法於大王. 太后日夜涕泣, 幸大王自改, 大王終不覺寤. 有如太后宮車即晏駕, 大王尚誰攀乎?｣ 語未卒, 王泣數行而下, 謝安國曰：｢吾今出之.｣ 即日詭、勝自殺. 漢使還報, 梁事皆得釋[一一], 安國力也. 景帝、太后益重安國.

[一]師古曰：｢必令得之.｣

[二]師古曰：｢索, 搜也, 音山客反.｣

[三]師古曰：｢孰與, 猶言何如也.｣

[四]師古曰：｢三尺, 謂劍也.｣

[五]師古曰：｢適讀曰嫡.｣

[六]師古曰：｢景帝嘗屬諸姬子, 太子母栗姬言不遜, 由是廢太子, 栗姬憂死也.｣

[七]張晏曰：｢以侵堧垣徵, 自殺也.｣

[八]師古曰：｢言其恩愛不可必保也.｣

[九]師古曰：｢訹, 誘也, 音戍.｣

[一０]師古曰：｢橈, 曲也, 音女教反.｣

[一一]師古曰：｢釋, 解也.｣

孝王薨, 共王即位[一], 安國坐法失官, 家居. 武帝即位, 武安侯田蚡爲太尉, 親貴用事. 安國以五百金遺蚡, 蚡言安國太后, 上素聞安國賢, 即召以爲北地都尉, 遷爲太司農. 閩、東越相攻, 遣安國、大行王恢將兵. 未至越, 越殺其王降, 漢兵亦罷. 其年, 田蚡爲丞相, 安國爲御史大夫.

[一]師古曰：｢共讀曰恭.｣

匈奴來請和親, 上下其議[一]. 大行王恢, 燕人, 數爲邊吏, 習胡事, 議曰：｢漢與匈奴和親, 率不過數歲即背約. 不如勿許, 舉兵擊之.｣ 安國曰：｢千里而戰, 即兵不獲利. 今匈奴負戎馬足, 懷鳥獸心[二], 遷徙鳥集, 難得而制. 得其地不足爲廣, 有其眾不足爲彊, 自上古弗屬[三]. 漢數千里爭利, 則人馬罷[四], 虜以全制其敝, 勢必危殆. 臣故以爲不如和親.｣ 群臣議多附安國, 於是上許和親.

[一]師古曰：｢下音胡亞反.｣

[二]師古曰：｢負, 恃也.｣

[三]師古曰：｢不內屬於中國.｣

[四]師古曰：｢罷讀曰疲.｣

明年, 雁門馬邑豪聶壹[一]因大行王恢言：｢匈奴初和親, 親信邊, 可誘以利致之, 伏兵襲擊, 必破之道也.｣ 上乃召問公卿曰：｢朕飾子女以配單于, 幣帛文錦, 賂之甚厚. 單于待命加嫚, 侵盜無已, 邊竟數驚, 朕甚閔之[二]. 今欲舉兵攻之, 何如?｣

[一]張晏曰：｢豪猶帥也.｣

[二]師古曰：｢竟讀曰境. 其下亦同.｣

大行恢對曰：｢陛下雖未言, 臣固願效之[一]. 臣聞全代之時[二], 北有彊胡之敵, 內連中國之兵, 然尚得養老長幼, 種樹以時, 倉廩常實[三], 匈奴不輕侵也. 今以陛下之威, 海內爲一, 天下同任[四], 又遣子弟乘邊守塞[五], 轉粟輓輸, 以爲之備[六], 然匈奴侵盜不已者, 無它, 以不恐之故耳[七]. 臣竊以爲擊之便.｣

[一]師古曰：｢效, 致也, 致其計.｣

[二]服虔曰：｢代未分之時也.｣ 李奇曰：｢六國之時全代爲一國, 尚能以擊匈奴, 況今加以漢之大乎！｣

[三]師古曰：｢樹, 殖也.｣

[四]如淳曰：｢任, 事也.｣

[五]師古曰：｢乘, 登也. 登其城而備守也.｣

[六]師古曰：｢輓, 引車也, 音晚.｣

[七]師古曰：｢不示威令恐懼也.｣

御史大夫安國曰：｢不然. 臣聞高皇帝嘗圍於平城, 匈奴至者投鞍高如城者數所[一]. 平城之飢, 七日不食, 天下歌之, 及解圍反位, 而無忿怒之心. 夫聖人以天下爲度者也[二], 不以己私怒傷天下之功, 故乃遣劉敬奉金千斤, 以結和親, 至今爲五世利. 孝文皇帝又嘗壹擁天下之精兵聚之廣武常谿[三], 然終無尺寸之功, 而天下黔首無不憂者. 孝文寤於兵之不可宿[四], 故復合和親之約. 此二聖之跡, 足以爲效矣. 臣竊以爲勿擊便.｣

[一]師古曰：｢解脫其馬, 示閑暇也. 投積其鞍, 若營壘也.｣

[二]師古曰：｢言當隨天下人心而寬大其度量也.｣

[三]張晏曰：｢廣武, 雁門縣. 常谿, 谿名.｣

[四]師古曰：｢宿, 久留也.｣

恢曰：｢不然. 臣聞五帝不相襲禮, 三王不相復樂[一], 非故相反也, 各因世宜也. 且高帝身被堅執銳, 蒙霧露, 沐霜雪, 行幾十年[二], 所以不報平城之怨者, 非力不能, 所以休天下之心也. 今邊竟數驚, 士卒傷死, 中國槥車相望[三], 此仁人之所隱也[四]. 臣故曰擊之便.｣

[一]師古曰：｢襲, 因也. 復, 重也. 復音扶目反.｣

[二]師古曰：｢幾, 近也, 音鉅依反.｣

[三]師古曰：｢槥, 小棺也. 從軍死者以槥送致其喪, 載槥之車相望於道, 言其多也. 槥音衛.｣

[四]張晏曰：｢隱, 痛也.｣

安國曰：｢不然. 臣聞利不十者不易業, 功不百者不變常, 是以古之人君謀事必就祖, 發政占古語, 重作事也[一]. 且自三代之盛, 夷狄不與正朔服色[二], 非威不能制, 彊弗能服也, 以爲遠方絕地不牧之民, 不足煩中國也[三]. 且匈奴, 輕疾悍亟之兵也[四], 至如猋風, 去如收電[五], 畜牧爲業, 弧弓射獵[六], 逐獸隨草, 居處無常, 難得而制. 今使邊郡久廢耕織, 以支胡之常事, 其勢不相權也[七]. 臣故曰勿擊便.｣

[一]師古曰：｢祖, 祖廟也. 占, 問也. 重猶難之也.｣

[二]師古曰：｢與讀曰豫.｣

[三]師古曰：｢不牧, 謂不可牧養也.｣

[四]師古曰：｢悍, 勇也. 亟, 急也, 音居力反.｣

[五]師古曰：｢猋, 疾風也, 音必遙反.｣

[六]師古曰：｢以木曰弧, 以角曰弓.｣

[七]師古曰：｢輕重不等也.｣

恢曰：｢不然. 臣聞鳳鳥乘於風, 聖人因於時. 昔秦繆公都雍[一], 地方三百里, 知時宜之變, 攻取西戎, 辟地千里, 并國十四[二], 隴西、北地是也. 及後蒙恬爲秦侵胡, 辟數千里, 以河爲竟[三], 累石爲城, 樹榆爲塞[四], 匈奴不敢飲馬於河, 置㷭■然後敢牧馬[五]. 夫匈奴獨可以威服, 不可以仁畜也. 今以中國之盛, 萬倍之資, 遣百分之一以攻匈奴, 譬猶以彊弩射且潰之癰也, 必不留行矣[六]. 若是, 則北發月氏可得而臣也[七]. 臣故曰擊之便.｣

[一]師古曰：｢繆讀與穆同.｣

[二]師古曰：｢辟讀曰闢. 次下亦同.｣

[三]師古曰：｢竟讀曰境.｣

[四]如淳曰：｢塞上種榆也.｣

[五]師古曰：｢■, 古燧字.｣

[六]師古曰：｢留, 止也. 言無所礙也.｣

[七]師古曰：｢發猶徵召也. 言威聲之盛, 北自月支以來皆可徵召而爲臣也. 氏讀曰支.｣

安國曰：｢不然. 臣聞用兵者以飽待饑, 正治以待其亂, 定舍以待其勞[一]. 故接兵覆眾, 伐國墮城[二], 常坐而役敵國, 此聖人之兵也. 且臣聞之, 衝風之衰, 不能起毛羽[三]；彊弩之末, 力不能入魯縞[四]. 夫盛之有衰, 猶朝之必莫也. 今將卷甲輕舉, 深入長敺, 難以爲功[五]；從行則迫脅, 衡行則中絕[六], 疾則糧乏, 徐則後利[七], 不至千里, 人馬乏食. 兵法曰：□遺人獲也.□[八]意者有它繆巧可以禽之, 則臣不知也；不然, 則未見深入之利也. 臣故曰勿擊便.｣

[一]師古曰：｢舍, 止息也.｣

[二]師古曰：｢覆, 敗也. 墮, 毀也. 言兵與敵接則敗其眾, 所伐之國則毀其城也. 覆音芳目反. 墮音火規反.｣

[三]師古曰：｢衝風, 疾風之衝突者也.｣

[四]師古曰：｢縞, 素也, 曲阜之地, 俗善作之, 尤爲輕細, 故以取喻也.｣

[五]師古曰：｢敺與驅同.｣

[六]師古曰：｢從音子容反. 衡猶橫也.｣

[七]師古曰：｢後利, 謂不及於利.｣

[八]師古曰：｢言以軍遺敵人, 令其虜獲也. 遺音弋季反.｣

恢曰：｢不然. 夫草木遭霜者不可以風過[一], 清水明鏡不可以形逃[二], 通方之士, 不可以文亂[三]. 今臣言擊之者, 固非發而深入也, 將順因單于之欲, 誘而致之邊, 吾選梟騎或絕其後, 單于可禽, 百全必取.｣

[一]師古曰：｢言易零落.｣

[二]師古曰：｢言美惡皆見.｣

[三]師古曰：｢方, 道也.｣

上曰：｢善.｣ 乃從恢議. 陰使聶壹爲間[一], 亡入匈奴, 謂單于曰：｢吾能斬馬邑令丞, 以城降, 財物可盡得.｣ 單于愛信, 以爲然而許之. 聶壹乃詐斬死罪囚, 縣其頭馬邑城下, 視單于使者爲信[二], 曰：｢馬邑長吏已死, 可急來.｣ 於是單于穿塞, 將十萬騎入武州塞[三].

[一]師古曰：｢間音居莧反.｣

[二]師古曰：｢視讀曰示.｣

[三]師古曰：｢在雁門.｣

當是時, 漢伏兵車騎材官三十餘萬, 匿馬邑旁谷中. 衛尉李廣爲驍騎將軍, 太僕公孫賀爲輕車將軍, 大行王恢爲將屯將軍, 太中大夫李息爲材官將軍. 御史大夫安國爲護軍將軍, 諸將皆屬. 約單于入馬邑縱兵. 王恢、李息別從代主擊輜重[一]. 於是單于入塞, 未至馬邑百餘里, 覺之, 還去. 語在匈奴傳. 塞下傳言單于已去, 漢兵追至塞, 度弗及[二], 王恢等皆罷兵.

[一]師古曰：｢輜, 衣車也. 重謂載重物車也. 故行者之資, 總曰輜重. 重音直用反.｣

[二]師古曰：｢度, 音徒各反.｣

上怒恢不出擊單于輜重也, 恢曰：｢始約爲入馬邑城, 兵與單于接, 而臣擊其輜重, 可得利. 今單于不至而還, 臣以三萬人眾不敵, 祗取辱[一]. 固知還而斬, 然完陛下士三萬人.｣ 於是下恢廷尉, 廷尉當恢逗橈, 當斬[二]. 恢行千金丞相蚡. 蚡不敢言上, 而言於太后曰：｢王恢首爲馬邑事, 今不成而誅恢, 是爲匈奴報仇也.｣ 上朝太后, 太后以蚡言告上. 上曰：｢首爲馬邑事者恢, 故發天下兵數十萬, 從其言, 爲此. 且縱單于不可得, 恢所部擊, 猶頗可得, 以尉士大夫心[三]. 今不誅恢, 無以謝天下.｣ 於是恢聞, 乃自殺.

[一]師古曰：｢祗, 適也, 音支.｣

[二]服虔曰：｢逗音企.｣ 應劭曰：｢逗, 曲行避敵也, 橈, 顧望也, 軍法語也.｣ 蘇林曰：｢逗音豆.｣ 如淳曰：｢軍法, 行而逗留畏懦者要斬.｣ 師古曰：｢服、應二說皆非也. 逗謂留止也. 橈, 屈弱也. 逗又音住.｣

[三]師古曰：｢或當得其輜重人眾也. (故)[古]尉安之字正如此, 其後流俗乃加心耳.｣

安國爲人多大略, 知足以當世取舍[一], 而出於忠厚. 貪耆財利[二], 然所推舉皆廉士賢於己者. 於梁舉壺遂、臧固, 至它, 皆天下名士[三], 士亦以此稱慕之, 唯天子以爲國器[四]. 安國爲御史大夫五年, 丞相蚡薨. 安國行丞相事, 引墮車, 蹇[五]. 上欲用安國爲丞相, 使使視, 蹇甚, 乃更以平棘侯薛澤爲丞相. 安國病免[六], 數月, 瘉, 復爲中尉.

[一]師古曰：｢舍, 止也. 取舍, 言可取則取, 可止則止.｣

[二]師古曰：｢耆讀曰嗜.｣

[三]師古曰：｢於梁舉二人, 至於他餘所舉, 亦皆名士也.｣

[四]師古曰：｢言臣下皆敬重之, 天子一人亦以爲國器. 國器者, 言其器用重大, 可施於國政也.｣

[五]如淳曰：｢爲天子(尊)[導]引, 而墮車跛蹇也.｣

[六]師古曰：｢以足疾.｣

歲餘, 徙爲衛尉. 而將軍衛青等擊匈奴, 破龍城. 明年, 匈奴大入邊. 語在青傳. 安國爲材官將軍, 屯漁陽, 捕生口虜, 言匈奴遠去. 即上言方佃作時[一], 請且罷屯. 罷屯月餘, 匈奴大入上谷、漁陽. 安國壁乃有七百餘人, 出與戰, 安國傷, 入壁. 匈奴虜略千餘人及畜產去. 上怒, 使使責讓安國. 徙益東, 屯右北平. 是時虜言當入東方.

[一]師古曰：｢安國上奏也. 佃, 治田也, 音與田同.｣

安國始爲御史大夫及護軍, 後稍下遷. 新壯將軍衛青等有功, 益貴. 安國既斥疏, 將屯又失亡多, 甚自媿. 幸得罷歸[一], 乃益東徙, 意忽忽不樂, 數月, 病歐血死.

[一]師古曰；｢冀得罷歸, 以徼幸也. 他皆類此.｣

壺遂與太史遷等定漢律曆, 官至詹事, 其人深中篤行君子. 上方倚欲以爲相, 會其病卒[一].

[一]師古曰：｢倚謂仗任之也, 音於綺反.｣

贊曰：竇嬰、田蚡皆以外戚重, 灌夫用一時決策[一], 而各名顯, 並位卿相, 大業定矣. 然嬰不知時變, 夫亡術而不遜[二], 蚡負貴而驕溢[三]. 凶德參會, 待時而發[四], 藉福區區其間, 惡能救斯敗哉！[五]以韓安國之見器, 臨其摯而顛墜[六], 陵夷以憂死[七], 遇合有命, 悲夫！若王恢爲兵首而受其咎, 豈命也虖? [八]

[一]師古曰：｢謂馳入吳軍, 欲報父讎也.｣

[二]師古曰：｢遜, 順也.｣

[三]師古曰：｢負, 恃也.｣

[四]師古曰：｢三人相遇, 故曰參會.｣

[五]師古曰：｢惡音烏, 謂於何也.｣

[六]李奇曰：｢摯, 極也.｣

[七]師古曰：｢陵夷, 即陵遲也, 言漸卑替也.｣

[八]師古曰：｢言自己爲之, 非由命也.｣

校勘記

二三七七頁　二行　(敬)[故]曰栗太子. 景祐、殿本都作｢故｣, 此誤.

二三八一頁　七行　言爲諸第之(長)[最]也. 景祐、殿本都作｢最｣.

二三八一頁一三行　諸公稍自引而怠(□)[驁], 景祐、殿本都作｢驁｣, 注同. 王先謙說作｢驁｣是.

二三八二頁　一行　(常)[嘗]爲潁陰侯灌嬰舍人, 宋祁說南本、浙本｢常｣ 並作｢嘗｣. 王先謙說南、浙本是.

二三八二頁　八行　吳軍(敗)[破], 景祐、殿本都作｢破｣.

二三八五頁　四行　夜洒埽張具至旦[八]. 注[八]原在｢張具｣ 下. 王先謙說, ｢至旦｣ 二字連上爲文, 言嬰洒埽張具, 自夜達旦.

二三八七頁一０行　｢今日召宗室, 有詔｣[一七], 注[一七]原在｢宗室｣ 下, 景祐、汲古、局本同. 今從殿本, 以｢有詔｣ 連上, 蚡與長史語止此.

二三八八頁一七行　於大坐中罵詈(不爲)[爲不]敬. 景祐、殿本都作｢爲不｣.

二三八九頁一二行　蚡得爲(胏)[肺]附, 殿本｢胏｣作｢肺｣, 與上蚡傳同. 而此及景祐本都作｢胏｣, 與蚡傳異. ｢肺｣ ｢胏｣ 蓋一字之異體.

二三九三頁一四行　即(公)[宮]車晏駕, 景祐、殿本都作｢宮｣, 史記同. 王先謙說作｢宮｣是.

二三九五頁一四行　起(徙)[徒]中爲二千石. 景祐、殿本都作｢徒｣, 史記同, 此誤.

二三九六頁　六行　竇太后(所)[聞], 乃詔王以安國爲內史. 楊樹達說｢所｣是誤字, 當從史記作｢聞｣.

二四０五頁　七行　(故)[古]尉安之字正如此, 景祐、殿本都作｢古｣. 王先謙說作｢古｣是.

二四０五頁一六行　爲天子(尊)[導]引, 景祐、殿本都作｢導｣, 此誤.

漢書卷五十三 景十三王傳第二十三

孝景皇帝十四男. 王皇后生孝武皇帝. 栗姬生臨江閔王榮、河間獻王德、臨江哀王閼[一]. 程姬生魯共王餘、[二]江都易王非、[三]膠西于王端[四]. 賈夫人生趙敬肅王彭祖、中山靖王勝. 唐姬生長沙定王發. 王夫人生廣川惠王越、膠東康王寄、清河哀王乘、常山憲王舜[五].

[一]師古曰：｢閼音烏葛反.｣

[二]師古曰：｢共讀曰恭. 下皆類此.｣

[三]師古曰：｢易音改易之易. 諡法云□好更故舊曰易□ .｣

[四]師古曰：｢于, 遠也, 言其所行不善, 遠乖道德, 故以爲諡.｣

[五]師古曰：｢王夫人, 即王皇后之妹也.｣

河間獻王德以孝景前二年立, 修學好古, 實事求是[一]. 從民得善書, 必爲好寫與之, 留其真[二], 加金帛賜以招之. 繇是四方道術之人不遠千里[三], 或有先祖舊書, 多奉以奏獻王者[四], 故得書多, 與漢朝等. 是時, 淮南王安亦好書, 所招致率多浮辯[五]. 獻王所得書皆古文先秦舊書[六], 周官、尚書、禮、禮記[七]、孟子、老子之屬, 皆經傳說記, 七十子之徒所論[八]. 其學舉六藝[九], 立毛氏詩、左氏春秋博士. 修禮樂, 被服儒術, 造次必於儒者[一０]. 山東諸儒(者)[多]從而游.

[一]師古曰：｢務得事實, 每求真是也. 今流俗書本云求長長老, 以是從人得善書, 蓋妄加之耳.｣

[二]師古曰：｢真, 正也. 留其正本.｣

[三]師古曰：｢不以千里爲遠, 而自致也. 繇與由同.｣

[四]師古曰：｢奏, 進也.｣

[五]師古曰：｢言無實用耳.｣

[六]師古曰：｢先秦, 猶言秦先, 謂未焚書之前.｣

[七]師古曰：｢禮者, 禮經也. 禮記者, 諸儒記禮之說也.｣

[八]師古曰：｢七十子, 孔子弟子也, 解具在藝文志.｣

[九]師古曰：｢此六藝謂六經.｣

[一０]師古曰：｢被服, 言常居處其中也. 造次, 謂所嚮(必)[所]行也. 被音皮義反. 造音千到反.｣

武帝時, 獻王來朝, 獻雅樂, 對三雍宮[一]及詔策所問三十餘事. 其對推道術而言, 得事之中[二], 文約指明[三].

[一]應劭曰：｢辟雍、明堂、靈臺也. 雍, 和也, 言天地君臣人民皆和也.｣

[二]師古曰：｢中音竹仲反.｣

[三]師古曰：｢約, 少也. 指謂義之所趨, 若人以手指物也. 他皆類此.｣

立二十六年薨. 中尉常麗以聞, 曰：｢王身端行治[一], 溫仁恭儉, 篤敬愛下, 明知深察, 惠于鰥寡.｣ 大行令奏：｢諡法曰□聰明睿知曰獻□[二], 宜諡曰獻王.｣ 子共王不害嗣, 四年薨. 子剛王堪嗣, 十二年薨. 子頃王授嗣[三], 十七年薨. 子孝王慶嗣, 四十三年薨. 子元嗣.

[一]師古曰：｢端, 直；治, 理也.｣

[二]師古曰：｢睿, 深也, 通也.｣

[三]師古曰：｢頃音傾. 諸爲諡者, 皆類此也.｣

元取故廣陵厲王、厲王太子及中山懷王故姬廉等以爲姬. 甘露中, 冀州刺史敞奏元, 事下廷尉, 逮召廉等. 元迫脅凡七人, 令自殺. 有司奏請誅元, 有詔削二縣, 萬一千戶. 後元怒少史留貴, 留貴踰垣出, 欲告元, 元使人殺留貴母. 有司奏元殘賊不改, 不可君國子民. 廢勿王, 處漢中房陵[一]. 居數年, 坐與妻若共乘朱輪車, 怒若, 又笞擊, 令自髡. 漢中太守請治(元), 病死. 立十七年, 國除.

[一]師古曰：｢房陵, 漢中縣.｣

絕五歲, 成帝建始元年, 復立元弟上郡庫令良[一], 是爲河間惠王. 良修獻王之行, 母太后薨, 服喪如禮. 哀帝下詔褒揚曰：｢河間王良, 喪太后三年, 爲宗室儀表, 其益封萬戶.｣ 二十七年薨. 子尚嗣, 王莽時絕.

[一]如淳曰：｢漢官北邊郡庫, 官兵之所藏, 故置令.｣

臨江哀王閼以孝景前二年立, 三年薨. 無子, 國除爲郡.

臨江閔王榮以孝景前四年爲皇太子, 四歲廢爲臨江王. 三歲, 坐侵廟壖地爲宮[一], 上徵榮. 榮行, 祖於江陵北門[二], 既上車, 軸折車廢[三]. 江陵父老流涕竊言曰：｢吾王不反矣！｣ 榮至, 詣中尉府對簿. 中尉郅都簿責訊王[四], 王恐, 自殺. 葬藍田, 燕數萬銜土置冢上. 百姓憐之.

[一]師古曰：｢壖音人緣反. 解在食貨志及晁錯傳.｣

[二]師古曰：｢祖者, 送行之祭, 因饗飲也. 昔黃帝之子纍祖好遠游而死於道, 故後人以爲行神也.｣

[二]師古曰：｢廢, 壞也.｣

[三]師古曰：｢簿皆音薄戶反. 訊, 問也, 音信.｣

榮最長, 亡子, 國除[一]. 地入于漢, 爲南郡.

[一]師古曰：｢榮實最長, 而傳居二王之後者, 以其從太子被廢, 後乃立爲王也.｣

魯恭王餘以孝景前二年立爲淮陽王. 吳楚反破後, 以孝景前三年徙王魯. 好治宮室苑囿狗馬, 季年好音[一], 不喜辭[二]. 爲人口吃難言[三].

[一]師古曰：｢季年, 末年也.｣

[二]師古曰：｢喜音許吏反.｣

[三]師古曰：｢吃音訖.｣

二十八年薨. 子安王光嗣, 初好音樂輿馬, 晚節遴[一], 唯恐不足於財. 四十年薨. 子孝王慶忌嗣, 三十七年薨. 子頃王勁嗣, 二十八年薨. 子文王睃嗣, 十八年薨, 亡子, 國除. 哀帝建平三年, 復立頃王子睃弟郚鄉侯閔爲王[二]. 王莽時絕.

[一]師古曰：｢晚節猶言末時也. 遴與□同, 猶言貪嗇也.｣

[二]蘇林曰：｢郚音魚, 縣名也, 屬東海郡.｣ 師古曰：｢又音吾.｣

恭王初好治宮室, 壞孔子舊宅以廣其宮, 聞鐘磬琴瑟之聲, 遂不敢復壞, 於其壁中得古文經傳.

江都易王非以孝景前二年立爲汝南王. 吳楚反時, 非年十五, 有材氣, 上書自請擊吳. 景帝賜非將軍印, 擊吳. 吳已破, 徙王江都, 治故吳國[一], 以軍功賜天子旗. 元光中, 匈奴大入漢邊, 非上書願擊匈奴, 上不許. 非好氣力, 治宮館, 招四方豪桀, 驕奢甚. 二十七年薨, 子建嗣.

[一]師古曰：｢治謂都之. 劉濞所居也.｣

建爲太子時, 邯鄲人梁蚡持女欲獻之易王, 建聞其美, 私呼之, 因留不出. 蚡宣言曰：｢子乃與其公爭妻！｣ 建使人殺蚡. 蚡家上書, 下廷尉考, 會赦, 不治. 易王薨未葬, 建居服舍[一], 召易王所愛美人淖姬等凡十人與姦[二]. 建女弟徵臣爲蓋侯子婦[三], 以易王喪來歸, 建復與姦. 建異母弟定國爲淮陽侯, 易王最小子也, 其母幸立之[四], 具知建事, 行錢使男子荼恬上書[五]告建淫亂, 不當爲後. 事下廷尉, 廷尉治恬受人錢財爲上書, 論棄市. 建罪不治. 後數使使至長安迎徵臣, 魯恭王太后聞之[六], 遺徵臣書曰：｢國中口語籍籍, 慎無復至江都.｣[七]後建使謁者吉請問共太后[八], 太后泣謂吉：｢歸以吾言謂而王[九], 王前事漫漫, 今當自謹, 獨不聞燕齊事乎? [一０]言吾爲而王泣也.｣ 吉歸, 致共太后語, 建大怒, 擊吉, 斥之[一一].

[一]師古曰：｢倚廬堊室之次也.｣

[二]鄭氏曰：｢淖音卓王孫之卓.｣ 蘇林曰：｢淖音泥淖.｣ 師古曰：｢蘇說是, 音女教反.｣

[三]師古曰：｢女弟, 即妹也.｣

[四]師古曰：｢冀得立其子爲易王嗣.｣

[五]蘇林曰：｢荼音食邪反.｣

[六]師古曰：｢易王即魯恭王同母之弟, 徵臣則太后之孫也, 故與書戒之.｣

[七]師古曰：｢籍籍, 諠聒之意.｣

[八]師古曰：｢謂請問起居也.｣

[九]師古曰：｢謂, 告也. 而, 汝也.｣

[一０]張晏曰：｢燕王定國、齊王次昌皆與子昆弟姦, 發覺自殺也.｣

[一一]師古曰：｢斥謂退棄之.｣

建游章臺宮, 令四女子乘小船, 建以足蹈覆其船[一], 四人皆溺, 二人死. 後游雷波[二], 天大風, 建使郎二人乘小船入波中. 船覆, 兩郎溺, 攀船, 乍見乍沒. 建臨觀大笑, 令皆死[三].

[一]師古曰：｢覆音芳目反. 其下亦同.｣

[二]師古曰：｢波讀爲陂. 雷陂, 陂名. 其下云入波中亦同.｣

[三]師古曰：｢不救止之, 並死陂中也.｣

宮人姬八子有過者, 輒令臝立擊鼓[一], 或置樹上, 久者三十日乃得衣；或髡鉗以鈆杵舂[二], 不中程, 輒掠[三]；或縱狼令齧殺之[四], 建觀而大笑；或閉不食, 令餓死. 凡殺不辜三十五人. 建欲令人與禽獸交而生子, 彊令宮人臝而四據, 與羝羊及狗交[五].

[一]師古曰：｢八子, 姬妾官名也. 臝者, 露其形也, 音來果反.｣

[二]師古曰：｢鈆者, 錫之類也, 立弋全反.｣

[三]師古曰：｢程者, 作之課也. 掠, 笞擊也.｣

[四]師古曰：｢縱, 放也.｣

[五]師古曰：｢羝羊, 牡羊, 音丁奚反.｣

專爲淫虐, 自知罪多, 國中多欲告言者, 建恐誅, 心內不安, 與其后成光共使越婢下神, 祝詛上. 與郎中令等語怨望：｢漢廷使者即復來覆我, 我決不獨死！｣[一]

[一]師古曰：｢覆, 治也. 不獨死, 言欲反也. 覆音芳目反.｣

建亦頗聞淮南、衡山陰謀, 恐一日發, 爲所并, 遂作兵器. 號王后父胡應爲將軍. 中大夫疾有材力, 善騎射[一], 號曰靈武君. 作治黃屋蓋；刻皇帝璽, 鑄將軍、都尉金銀印；作漢使節二十, 綬千餘；具置軍官品員, 及拜爵封侯之賞；具天下之輿地及軍陳圖. 遣人通越繇王閩侯, 遺以錦帛奇珍, 繇王閩侯亦遺建荃、葛、[二]珠璣、[三]犀甲、翠羽、蝯熊奇獸, 數通使往來, 約有急相助[四]. 及淮南事發, 治黨與, 頗連及建, 建使人多推金錢絕其獄[五].

[一]師古曰：｢疾者, 中大夫之名.｣

[二]蘇林曰：｢荃音詮, 細布屬也.｣ 服虔曰：｢音蓀, 細葛也.｣ 臣瓚曰：｢荃, 香草也.｣ 師古曰：｢服、瓚二說皆非也. 許慎云□荃, 細布也□ . 字本作絟, 音千全反, 又音千劣反, 蓋今南方筩布之屬皆爲荃也. 葛即今之葛布也. 以荃及葛遺建也.｣

[三]師古曰：｢璣謂珠之不圜者也, 音機, 又音畿.｣

[四]師古曰：｢約謂言契也.｣

[五]師古曰：｢行賄賂以滅其蹤緒也.｣

後復謂近臣曰：｢我爲王, 詔獄歲至, 生又無驩怡日, 壯士不坐死, 欲爲人所不能爲耳.｣[一]建時佩其父所賜將軍印, 載天子旗出. 積數歲, 事發覺, 漢遣丞相長史與江都相雜案, 索得兵器璽綬節反具[二], 有司請捕誅建. 制曰：｢與列侯吏二千石博士議.｣ 議皆曰：｢建失臣子道, 積久, 輒蒙不忍, 遂謀反逆. 所行無道, 雖桀紂惡不至於此. 天誅所不赦, 當以謀反法誅.｣ 有詔宗正、廷尉即問建[三]. 建自殺, 后成光等皆棄市. 六年國除, 地入于漢, 爲廣陵郡.

[一]師古曰：｢亦言欲反也.｣

[二]師古曰：｢索, 搜也.｣

[三]師古曰：｢即, 就也, 就其國問之.｣

絕百二十一年, 平帝時新都侯王莽秉政, 興滅繼絕, 立建弟盱眙侯子宮爲廣陵王[一], 奉易王後. 莽篡, 國絕.

[一]師古曰：｢盱音許于反. 眙音怡.｣

膠西于王端, 孝景前三年立. 爲人賊盭, 又陰痿[一], 一近婦人, 病數月. 有所愛幸少年, 以爲郎. 郎與後宮亂, 端禽滅之, 及殺其子母. 數犯法[二], 漢公卿數請誅端, 天子弗忍, 而端所爲滋甚[三]. 有司比再請, 削其國, 去太半[四]. 端心慍, 遂爲無訾省[五]. 府庫壞漏, 盡腐財物, 以鉅萬計, 終不得收徙[六]. 令吏毋得收租賦. 端皆去衛, 封其宮門, 從一門出入. 數變名姓, 爲布衣, 之它國[七].

[一]師古曰：｢盭, 古戾字也, 言其性賊害而佷戾也. 痿音萎.｣

[二]師古曰：｢數音所角反. 次下亦同.｣

[三]師古曰：｢滋, 益也.｣

[四]張晏曰：｢三分之二爲太半, 一爲少半.｣ 師古曰：｢比, 頻也.｣

[五]蘇林曰：｢爲無所省錄也.｣ 師古曰：｢訾, 訾財也. 省, 視也. 言不視訾財也.｣

[六]師古曰：｢不收又不徙置他處.｣

[七]師古曰：｢之, 往也.｣

相二千石至者, 奉漢法以治, 端輒求其罪告之, 亡罪者詐藥殺之. 所以設詐究變[一], 彊足以距諫, 知足以飾非. 相二千石從王治, 則漢繩以法. 故膠西小國, 而所殺傷二千石甚眾.

[一]師古曰：｢究, 極也.｣

立四十七年薨, 無子, 國除. 地入于漢, 爲膠西郡.

趙敬肅王彭祖以孝景前二年立爲廣川王. 趙王遂反破後, 徙王趙. 彭祖爲人巧佞, 卑諂足共[一], 而心刻深, 好法律, 持詭辯以中人[二]. 多內寵姬及子孫. 相二千石欲奉漢法以治, 則害於王家. 是以每相二千石至, 彭祖衣帛布單衣[三], 自行迎除舍[四], 多設疑事以詐動之, 得二千石失言, 中忌諱, 輒書之. 二千石欲治者, 則以此迫劫；不聽, 乃上書告之, 及汙以姦利事. 彭祖立六十餘年, 相二千石無能滿二歲, 輒以罪去, 大者死, 小者刑. 以故二千石莫敢治, 而趙王擅權. 使使即縣爲賈人榷會[五], 入多於國租稅. 以是趙王家多金錢, 然所賜姬諸子, 亦盡之矣.

[一]師古曰：｢共讀曰恭. 足恭, 謂便辟也.｣

[二]師古曰：｢詭辯, 違道之辯也. 中, 傷也, 音竹仲反.｣

[三]師古曰：｢或帛或布以爲單衣.｣

[四]師古曰：｢至除舍迎之也. 除舍, 謂初所至之舍.｣

[五]韋昭曰：｢平會兩家買賣之賈者. 榷者, 禁他家, 獨王家得爲之也.｣ 師古曰：｢即, 就也. 就諸縣而專榷賈人之會, 若今和市矣. 榷音角. 會音工外反.｣

彭祖不好治宮室禨祥[一], 好爲吏. 上書願督國中盜賊[二]. 常夜從走卒行徼邯鄲中[三]. 諸使過客, 以彭祖險陂, 莫敢留邯鄲[四].

[一]服虔曰：｢求福也.｣ 師古曰：｢禨, 鬼俗也, 字或作畿. 淮南子曰□荊人鬼, 越人畿□ . 禨祥, 總謂鬼神之事也. 服說失之. 禨音居衣反.｣

[二]師古曰：｢督, 視察也.｣

[三]師古曰：｢徼謂巡察也, 音工釣反.｣

[四]師古曰：｢使謂京師使人也. 過客, 行客從趙過者也. 陂謂傾側也, 音彼義反.｣

久之, 太子丹與其女弟及同產姊姦. 江充告丹淫亂, 又使人椎埋攻剽, 爲姦甚眾[一]. 武帝遣使者發吏卒捕丹, 下魏郡詔獄, 治罪至死. 彭祖上書冤訟丹, 願從國中勇敢擊匈奴[二], 贖丹罪, 上不許. 久之, 竟赦出. 後彭祖入朝, 因帝姊平陽隆慮公主[三], 求復立丹爲太子, 上不許.

[一]師古曰：｢椎殺人而埋之, 故曰椎埋. 剽, 劫也. 椎音直佳反, 其字從木. 剽音頻妙反, 其字從刀.｣

[二]師古曰：｢以勇敢自隨.｣

[三]師古曰：｢慮音廬.｣

彭祖取江都易王寵姬, 王建所姦淖姬者, 甚愛之, 生一男, 號淖子. 彭祖以征和元年薨, 諡敬肅王. 彭祖薨時, 淖姬兄爲漢宦者, 上召問：｢淖子何如?｣ 對曰：｢爲人多欲.｣ 上曰：｢多欲不宜君國子民.｣ 問武始侯昌, 曰：｢無咎無譽.｣ 上曰：｢如是可矣.｣ 遣使者立昌, 是爲頃王, 十九年薨. 子懷王尊嗣, 五年薨. 無子, 絕二歲. 宣帝立尊弟高, 是爲哀王, 數月薨. 子共王充嗣, 五十六年薨. 子隱嗣, 王莽時絕.

初, 武帝復以親親故, 立敬肅王小子偃爲平干王[一], 是爲頃王, 十一年薨. 子繆王元嗣, 二十五年薨. 大鴻臚禹奏：｢元前以刃賊殺奴婢, 子男殺謁者, 爲刺史所舉奏, 罪名明白. 病先令, 令能爲樂奴婢從死[二], 迫脅自殺者凡十六人, 暴虐不道. 故春秋之義, 誅君之子不宜立. 元雖未伏誅, 不宜立嗣.｣ 奏可, 國除.

[一]孟康曰：｢今廣平.｣

[二]師古曰：｢先令者, 預爲遺令也. 能爲樂, 作樂之人也. 從死, 以殉葬也.｣

中山靖王勝以孝景前三年立. 武帝初即位, 大臣懲吳楚七國行事, 議者(勿)[多]冤晁錯之策[一], 皆以諸侯連城數十, 泰強, 欲稍侵削, 數奏暴其過惡[二]. 諸侯王自以骨肉至親, 先帝所以廣封連城, 犬牙相錯者, 爲盤石宗也[三]. 今或無罪, 爲臣下所侵辱, 有司吹毛求疵[四], 笞服其臣, 使證其君, 多自以侵冤.

[一]師古曰：｢言錯策爲是, 枉見殺也.｣

[二]師古曰：｢暴謂披布之.｣

[三]師古曰：｢錯, 雜也, 言其地相交雜.｣

[四]師古曰：｢疵, 病也, 音才斯反.｣

建元三年, 代王登、長沙王發、中山王勝、濟川王明來朝, 天子置酒, 勝聞樂聲而泣. 問其故, 勝對曰：

臣聞悲者不可爲絫欷[一], 思者不可爲歎息[二]. 故高漸離擊筑易水之上, 荊軻爲之低而不食[三]；雍門子壹微吟, 孟嘗君爲之於邑[四]. 今臣心結日久, 每聞幼眇之聲, 不知涕泣之橫集也[五].

[一]師古曰：｢絫, 古累字. 累, 重也. 欷, 歔欷也, 音許既反.｣

[二]師古曰：｢言聞欷歎之聲, 則悲思益甚.｣

[三]應劭曰：｢燕太子丹遣荊軻刺秦王, 賓客祖於易水之上, 漸離擊筑, 士皆垂泣, 荊卿不能復食也.｣ 師古曰：｢低謂俛首.｣

[四]張晏曰：｢齊之賢者, 居雍門, 因以爲號.｣ 蘇林曰：｢六國時人, 名周, 善鼓琴, 母死無以葬, 見孟嘗君而微吟也.｣ 如淳曰：｢雍門子以善鼓琴見孟嘗君, 先說萬歲之後, 高臺既已顛, 曲池又已平, 墳墓生荊棘, 牧豎游其上, 孟嘗君亦如是乎? 孟嘗君喟然歎息也.｣ 師古曰：｢如說是也, 蘇失之矣. 於邑, 短氣貌. 於音烏. 邑音一合反, 或讀如本字.｣

[五]師古曰：｢幼音一笑反. 眇音妙. 幼妙, 精微也.｣

夫眾喣漂山[一], 聚蚊成雷[二], 朋黨執虎, 十夫橈椎[三]. 是以文王拘於牖里, 孔子阨於陳、蔡. 此乃烝庶之成風, 增積之生害也[四]. 臣身遠與寡, 莫爲之先[五], 眾口鑠金, 積毀銷骨[六], 叢輕折軸, 羽翮飛肉[七], 紛驚逢羅, 潸然出涕[八].

[一]應劭曰：｢喣, 吹喣也.｣ 師古曰：｢漂, 動也. 喣音許句反, 又音許于反. 漂音匹遙反.｣

[二]師古曰：｢□, 古蚊字. 靁, 古雷字. 言眾蚊飛聲有若雷也.｣

[三]師古曰：｢橈, 曲也, 音女教反.｣

[四]師古曰：｢烝庶, 謂眾人也.｣

[五]師古曰：｢身遠者, 去帝京遠. 與寡者, 少黨與也. 先謂素爲延譽也.｣

[六]師古曰：｢解在鄒陽傳.｣

[七]師古曰：｢言積載輕物, 物多至令車軸毀折. 而鳥之所以能飛翔者, 以羽翮扇揚之故也.｣

[八]晉灼曰：｢言皆驚亂遇法罔, 可爲出涕者也.｣ 師古曰：｢潸, 垂涕貌, 音所姦反.｣

臣聞白日曬光, 幽隱皆照[一]；明月曜夜, 蚊虻宵見[二]. 然雲蒸列布, 杳冥晝昏；塵埃抪覆, 昧不見泰山[三]. 何則? 物有蔽之也. 今臣雍閼不得聞[四], 讒言之徒■生[五]道遼路遠, 曾莫爲臣聞, 臣竊自悲也.

[一]師古曰：｢曬, 暴也, 舒也, 音山豉反, 又音力支反.｣

[二]師古曰：｢宵亦夜也. □音盲.｣

[三]師古曰：｢抪亦布散也. 昧, 暗也. 抪音鋪.｣

[四]師古曰：｢雍讀曰壅. 雍, 塞也. 閼猶止也, 音烏曷反.｣

[五]師古曰：｢■生, 言眾多也. 一曰□與鋒同.｣

臣聞社鼷不灌, 屋鼠不熏[一]. 何則? 所託者然也. 臣雖薄也, 得蒙肺附；位雖卑也, 得爲東藩, 屬又稱兄[二]. 今群臣非有葭莩之親, 鴻毛之重[三], 群居黨議, 朋友相爲, 使夫宗室擯卻, 骨肉冰釋[四]. 斯伯奇所以流離, 比干所以橫分也[五]. 詩云｢我心憂傷, 惄焉如擣；假寐永歎, 唯憂用老；心之憂矣, 疢如疾首｣[六], 臣之謂也.

[一]師古曰：｢鼷, 小鼠, 音奚.｣

[二]師古曰：｢言於戚屬爲帝兄.｣

[三]張晏曰：｢葭, 蘆[葉]也. 莩, 葉裏白皮也.｣ 晉灼曰：｢莩, 葭裏之白皮也, 皆取喻於輕薄也.｣ 師古曰：｢葭, 蘆也. 莩者, 其筩中白皮至薄者也. 葭莩喻(著)[薄], 鴻毛喻輕薄甚也. 莩音孚. 張言葉裏白皮非也.｣

[四]師古曰：｢擯卻, 謂斥退也. 冰釋, 言銷散也. 擯音必刃反. 卻音丘略反.｣

[五]師古曰：｢伯奇, 周尹吉甫之子也, 事後母至孝, 而後母譖之於吉甫. 吉甫欲殺之, 伯奇乃亡走山林. 比干諫紂, 紂怒, 殺而剖其心, 故云橫分也.｣

[六]師古曰：｢小雅小弁之詩也. 惄, 思也. 擣, 築也. 不脫衣冠而寐曰假寐. 永, 長也. 疢, 病也. 言我心中憂思, 如被擣築, 假寐長歎, 以憂致老, 至於苦病, 如遇首疾也.｣

具以吏所侵聞. 於是上乃厚諸侯之禮, 省有司所奏諸侯事[一], 加親親之恩焉. 其後更用主父偃謀, 令諸侯以私恩自裂地分其子弟, 而漢爲定制封號, 輒別屬漢郡. 漢有厚恩, 而諸侯地稍自分析弱小云.

[一]師古曰：｢省, 減也.｣

勝爲人樂酒好內[一], 有子百二十餘人. 常與趙王彭祖相非曰：｢兄爲王, 專代吏治事. 王者當日聽音樂, 御聲色.｣ 趙王亦曰：｢中山王但奢淫, 不佐天子拊循百姓, 何以稱爲藩臣！｣

[一]師古曰：｢好內, 耽於妻妾也. 樂音五教反.｣

四十三年薨. 子哀王昌嗣, 一年薨. 子康王昆侈嗣, 二十一年薨. 子頃王輔嗣, 四年薨. 子憲王福嗣, 十七年薨. 子懷王循嗣, 十五年薨, 無子, 絕四十五歲. 成帝鴻嘉二年復立憲王弟孫利鄉侯子雲客, 是爲廣德夷王. 三年薨, 無子, 絕十四歲. 哀帝復立雲客弟廣漢爲廣平王. 薨, 無後. 平帝元始二年復立廣川惠王曾孫倫爲廣德王, 奉靖王後. 王莽時絕.

長沙定王發, 母唐姬, 故程姬侍者. 景帝召程姬, 程姬有所避, 不願進[一], 而飾侍者唐兒使夜進. 上醉, 不知, 以爲程姬而幸之, 遂有身. 已乃覺非程姬也. 及生子, 因名曰發[二]. 以孝景前二年立. 以其母微無寵, 故王卑溼貧國[三].

[一]師古曰：｢謂月事.｣

[二]張晏曰：｢長沙王生, 乃發寤己之繆幸唐姬.｣

[三]應劭曰：｢景帝後二年諸王來朝, 有詔更前稱壽歌舞. 定王但張袖小舉手, 左右笑其拙. 上怪問之, 對曰：□臣國小地狹, 不足回旋.□ 帝乃以武陵、零陵、桂陽益焉.｣

二十八年薨. 子戴王庸嗣, 二十七年薨. 子頃王鮒鮈嗣[一], 十七年薨. 子剌王建德嗣[二], 宣帝時坐獵縱火燔民九十六家[三], 殺二人, 又以縣官事怨內史, 教人誣告以棄市罪, 削八縣, 罷中尉官[四]. 三十四年薨. 子煬王旦嗣[五], 二年薨. 無子, 絕歲餘. 元帝初元三年復立旦弟宗, 是爲孝王, 五年薨. 子魯人嗣, 王莽時絕.

[一]服虔曰：｢鮈音拘.｣ 師古曰：｢鮒音附. 鮈音劬. 字或作胕朐, 其音同耳.｣

[二]師古曰：｢剌音來曷反.｣

[三]師古曰：｢縱, 放也.｣

[四]師古曰：｢減其官屬, 所以貶抑之.｣

[五]師古曰：｢煬音弋向反.｣

廣川惠王越以孝景中二年立, 十三年薨. 子繆王齊嗣[一], 四十四年薨. 初齊有幸臣乘距, 已而有罪, 欲誅距. 距亡, 齊因禽其宗族. 距怨王, 乃上書告齊與同產姦[二]. 是後, 齊數告言漢公卿及幸臣所忠等[三], 又告中尉蔡彭祖捕子明[四], 罵曰：｢吾盡汝種矣！｣[五]有司案驗, 不如王言, 劾齊誣罔, 大不敬, 請繫治. 齊恐, 上書願與廣川勇士奮擊匈奴, 上許之. 未發, 病薨. 有司請除國, 奏可.

[一]師古曰：｢諡法曰□蔽仁傷善曰繆□ .｣

[二]師古曰：｢謂其姊妺也.｣

[三]師古曰：｢所姓, 忠名. 解具在食貨志.｣

[四]孟康曰：｢彭祖子名明也.｣ 師古曰：｢孟說非也. 明, 廣川王子也.｣

[五]師古曰：｢王誣彭祖罵明云然.｣

後數月, 下詔曰：｢廣川惠王於朕爲兄, 朕不忍絕其宗廟, 其以惠王孫去爲廣川王.｣ 去即繆王齊太子也, 師受易、論語、孝經皆通, 好文辭方技博弈倡優. 其殿門有成慶畫, 短衣大絝長劍[一], 去好之, 作七尺五寸劍, 被服皆效焉. 有幸姬王昭平、王地餘, 許以爲后. 去嘗疾, 姬陽成昭信侍視甚謹[二], 更愛之. 去與地餘戲, 得袖中刀[三], 笞問狀, 服欲與昭平共殺昭信. 笞問昭平, 不服, 以鐵鍼鍼之[四], 彊服. 乃會諸姬, 去以劍自擊地餘, 令昭信擊昭平, 皆死. 昭信曰：｢兩姬婢且泄口.｣ 復絞殺從婢三人. 後昭信病, 夢見昭平等以狀告去. 去曰：｢虜乃復見畏我！[五]獨可燔燒耳.｣ 掘出尸, 皆燒爲灰.

[一]晉灼曰：｢成慶, 荊軻也, 衛人謂之慶卿, 燕人謂之荊卿.｣ 師古曰：｢成慶, 古之勇士也, 事見淮南子, 非荊卿也.｣

[二]師古曰：｢陽成姓也, 昭信名也.｣

[三]師古曰：｢褏, 古衣袖字.｣

[四]師古曰：｢以鍼刺也. 鍼音之林反.｣

[五]師古曰：｢言其見形令我畏忌也. 見音胡電反.｣

後去立昭信爲后；幸姬陶望卿爲脩靡夫人, 主繒帛；崔脩成爲明貞夫人, 主永巷. 昭信復譖望卿曰：｢與我無禮, 衣服常鮮於我[一], 盡取善繒匄諸宮人.｣[二]去曰：｢若數惡望卿, 不能減我愛[三]；設聞其淫, 我亨之矣.｣ 後昭信謂去曰：｢前畫工畫望卿舍, 望卿袒裼傅粉其傍[四]. 又數出入南戶窺郎吏, 疑有姦.｣ 去曰：｢善司之.｣ 以故益不愛望卿. 後與昭信等飲, 諸姬皆侍, 去爲望卿作歌曰：｢背尊章, 嫖以忽[五], 謀屈奇, 起自絕[六]. 行周流, 自生患, 諒非望, 今誰怨！｣[七]使美人相和歌之. 去曰：｢是中當有自知者.｣ 昭信知去已怒, 即誣言望卿歷指郎吏臥處, 具知其主名, 又言郎中令錦被, 疑有姦. 去即與昭信從諸姬至望卿所, 臝其身, 更擊之[八]. 令諸姬各持燒鐵共灼望卿. 望卿走, 自投井死. 昭信出之, 椓杙其陰中[九], 割其鼻脣, 斷其舌. 謂去曰：｢前殺昭平, 反來畏我[一０], 今欲靡爛望卿, 使不能神.｣[一一]與去共支解, 置大鑊中, 取桃灰毒藥并煮之, 召諸姬皆臨觀, 連日夜靡盡. 復共殺其女弟都.

[一]師古曰：｢鮮謂新華也.｣

[二]師古曰：｢匄, 乞遺之也, 音工艾反.｣

[三]師古曰：｢若, 汝也. 惡謂讒毀也.｣

[四]師古曰：｢袒裼, 脫衣露其肩背也. 袒音但. 裼音錫.｣

[五]孟康曰：｢嫖音匹昭反.｣ 師古曰：｢尊章猶言舅姑也. 今關中俗婦呼舅(姑)爲鍾. 鍾者章聲之轉也.｣

[六]師古曰：｢屈奇, 奇異也. 屈音其勿反.｣

[七]師古曰：｢諒, 信也. 言昔被愛寵, 信非所望, 今見罪責, 無所怨也.｣

[八]師古曰：｢更音工衡反.｣

[九]師古曰：｢杙, 橜也. 椓音竹角反. 杙音弋.｣

[一０]師古曰：｢令我恐畏也.｣

[一一]師古曰：｢靡, 碎也, 音縻, 其下亦同.｣

後去數召姬榮愛與飲, 昭信復譖之, 曰：｢榮姬視瞻, 意態不善, 疑有私.｣ 時愛爲去刺方領繡[一], 去取燒之. 愛恐, 自投井. 出之未死, 笞問愛, 自誣與醫姦. 去縛繫柱, 燒刀灼潰兩目[二], 生割兩股, 銷鈆灌其口中. 愛死, 支解以棘埋之. 諸幸於去者, 昭信輒譖殺之, 凡十四人, 皆埋太后所居長壽宮中. 宮人畏之, 莫敢復迕[三].

[一]服虔曰：｢如今小兒卻襲衣也. 頸下施衿, 領正方直.｣ 晉灼曰：｢今之婦人直領也. 繡爲方領, 上刺作黼黻文. 王莽傳曰□有人著赤繢方領□ . 方領, 上服也.｣ 師古曰：｢晉說是也.｣

[二]師古曰：｢潰, 決也.｣

[三]師古曰：｢迕, 逆也, 不敢逆昭信意.｣

昭信欲擅愛, 曰：｢王使明貞夫人主諸姬, 淫亂難禁. 請閉諸姬舍門, 無令出敖.｣[一]使其大婢爲僕射[二], 主永巷, 盡封閉諸舍, 上籥於后, 非大置酒召, 不得見. 去憐之, 爲作歌曰：｢愁莫愁, 居無聊[三]. 心重結, 意不舒. 內茀鬱, 憂哀積[四]. 上不見天, 生何益！日崔隤, 時不再[五]. 願棄軀, 死無悔.｣ 令昭信聲鼓爲節, 以教諸姬歌之, 歌罷輒歸永巷, 封門. 獨昭信兄子初爲乘華夫人, 得朝夕見. 昭信與去從十餘奴博飲游敖.

[一]師古曰：｢敖謂游戲也.｣

[二]師古曰：｢大婢, 婢之長年也.｣

[三]師古曰：｢聊, 賴也.｣

[四]師古曰：｢茀音拂.｣

[五]師古曰：｢崔隤猶言蹉跎也. 崔音千回反. 隤音頹.｣

初去年十四五, 事師受易, 師數諫正去[一], 去益大, 逐之[二]. 內史請以爲掾, 師數令內史禁切王家. 去使奴殺師父子, 不發覺. 後去數置酒, 令倡俳臝戲坐中[三]以爲樂. 相彊劾繫倡, 闌入殿門[四], 奏狀. 事下考案, 倡辭, 本爲王教脩靡夫人望卿弟都歌舞. 使者召望卿、都, 去對皆淫亂自殺. 會赦不治. 望卿前亨煮, 即取他死人與都死并付其母[五]. 母曰：｢都是, 望卿非也.｣ 數號哭求死, 昭信令奴殺之. 奴得, 辭服[六]. 本始三年, 相內史奏狀, 具言赦前所犯. 天子遣大鴻臚、丞相長史、御史丞、廷尉正雜治鉅鹿詔獄, 奏請逮捕去及后昭信. 制曰：｢王后昭信、諸姬奴婢證者皆下獄.｣ 辭服. 有司復請誅王. 制曰：｢與列侯、中二千石、二千石、博士議.｣ 議者皆以爲去悖虐, 聽后昭信讒言, 燔燒亨煮, 生割剝人, 距師之諫, 殺其父子. 凡殺無辜十六人, 至一家母子三人, 逆節絕理. 其十五人在赦前, 大惡仍重[七], 當伏顯戮以示眾. 制曰：｢朕不忍致王於法, 議其罰.｣ 有司請廢勿王, 與妻子徙上庸. 奏可. 與湯沐邑百戶. 去道自殺, 昭信棄市.

[一]師古曰：｢數音所角反. 其下亦同.｣

[二]師古曰：｢益大, 謂年漸長大也.｣

[三]師古曰：｢倡, 樂人也. 俳, 雜戲者也.｣

[四]如淳曰：｢彊, 相名也.｣

[五]師古曰：｢死者, 尸也. 次下求其死亦同.｣

[六]師古曰：｢得者, 爲吏所捕得.｣

[七]師古曰：｢仍, 頻也. 重音直用反.｣

立二十二年, 國除. 後四歲, 宣帝地節四年, 復立去兄文, 是爲戴王. 文素正直, 數諫王去, 故上立焉, 二年薨. 子海陽嗣, 十五年, 坐畫屋爲男女臝交接, 置酒請諸父姊妺飲, 令仰視畫；又海陽女弟爲人妻, 而使與幸臣姦；又與從弟調等謀殺一家三人, 已殺. 甘露四年坐廢, 徙房陵, 國除. 後十五年, 平帝元始二年, 復立戴王弟襄隄侯子瘉爲廣德王[一], 奉惠王後, 二年薨. 子赤嗣, 王莽時絕.

[一]師古曰：｢隄音丁奚反. 瘉音愈.｣

膠東康王寄以孝景中二年立, 二十八年薨. 淮南王謀反時, 寄微聞其事, 私作兵車鏃矢[一], 戰守備, 備淮南之起. 及吏治淮南事, 辭出之[二]. 寄於上最親[三], 意自傷, 發病而死, 不敢置後. 於是上聞寄有長子賢, 母無寵, 少子慶, 母愛幸, 寄常欲立之, 爲非次, 因有過, 遂無所言. 上憐之, 立賢爲膠東王, 奉康王祀, 而封慶爲六安王, 王故衡山地. 膠東王賢立十五年薨, 諡爲哀王. 子戴王通平嗣, 二十四年薨. 子頃王音嗣, 五十四年薨. 子共王授嗣, 十四年薨. 子殷嗣, 王莽時絕.

[一]應劭曰：｢樓車也, 所以看敵國營壘之虛實也.｣ 師古曰：｢兵車止謂戰車耳. 鏃矢, 大鏃之矢, 今所謂兵箭者也. 鏃音子木反.｣

[二]師古曰：｢辭語所連, 出其事.｣

[三]師古曰：｢寄母王夫人即王皇后之妺, 於上爲從母, 故寄於諸兄弟之中又更親也. 此下有常山王云□天子爲最親□, 其義亦同.｣

六安共王慶立三十八年薨. 子夷王祿嗣, 十年薨. 子繆王定嗣, 二十二年薨. 子頃王光嗣, 二十七年薨. 子育嗣, 王莽時絕.

清河哀王乘以孝景中三年立, 十二年薨. 無子, 國除.

常山憲王舜以孝景中五年立. 舜, 帝少子, 驕淫, 數犯禁, 上常寬之. 三十三年薨, 子勃嗣爲王.

初, 憲王有不愛姬生長男梲[一], 梲以母無寵故, 亦不得幸於王. 王后脩生太子勃. 王內多, 所幸姬生子平、子商, 王后稀得幸. 及憲王疾甚, 諸幸姬侍病, 王后以妒媢不常在[二], 輒歸舍. 醫進藥, 太子勃不自嘗藥, 又不宿留侍疾. 及王薨, 王后、太子乃至. 憲王雅不以梲爲子數[三], 不分與財物. 郎或說太子、王后, 令分梲財, 皆不聽. 太子代立, 又不收恤梲. 梲怨王后及太子. 漢使者視憲王喪, 梲自言憲王病時, 王后、太子不侍, 及薨, 六日出舍[四], 太子勃私姦、飲酒、博戲、擊筑, 與女子載馳, 環城過市[五], 入獄視囚. 天子遣大行騫驗問[六], 逮諸證者[七], 王又匿之. 吏求捕, 勃使人致擊笞掠, 擅出漢所疑囚. 有司請誅勃及憲王后脩. 上曰：｢脩素無行, 使梲陷之罪. 勃無良師傅, 不忍致誅.｣ 有司請廢勿王, 徙王勃以家屬處房陵, 上許之.

[一]蘇林曰：｢音奪.｣ 師古曰：｢音他活反, 其字從木.｣

[二]師古曰：｢媢亦妒也. 媢音冒.｣

[三]師古曰：｢雅, 素也. 數音所具反.｣

[四]如淳曰：｢出服舍也.｣

[五]師古曰：｢環, 繞也, 音宦.｣

[六]師古曰：｢張騫也.｣

[七]師古曰：｢逮捕之.｣

勃王數月, 廢, 國除. 月餘, 天子爲最親, 詔有司曰：｢常山憲王早夭, 后妾不和, 適孽誣爭[一], 陷于不誼以滅國, 朕甚閔焉. 其封憲王子平三萬戶, 爲真定王；子商三萬戶, 爲泗水王.｣ 頃王平立二十五年薨[二]. 子烈王偃嗣, 十八年薨. 子孝王由嗣, 二十二年薨. 子安王雍嗣, 二十六年薨. 子共王普嗣, 十五年薨. 子陽嗣, 王莽時絕.

[一]師古曰：｢適音嫡. 孽, 庶也.｣

[二]師古曰：｢真定頃王也.｣

泗水思王商立十[二]年薨. 子哀王安世嗣, 一年薨, 無子. 於是武帝憐泗水王絕, 復立安世弟賀, 是爲戴王. 立二十二年薨, 有遺腹子煖[一], 相內史不以聞. 太后上書, 昭帝閔之, 抵相內史罪, 立煖, 是爲勤王[二]. 立三十九年薨. 子戾王駿嗣, 三十一年薨. 子靖嗣, 王莽時絕.

[一]師古曰：｢煖音許遠反.｣

[二]師古曰：｢勤, 諡也.｣

贊曰：昔魯哀公有言：｢寡人生於深宮之中, 長於婦人之手, 未嘗知憂, 未嘗知懼.｣[一]信哉斯言也！雖欲不危亡, 不可得已[二]. 是故古人以宴安爲鴆毒[三], 亡德而富貴, 謂之不幸. 漢興, 至于孝平, 諸侯王以百數, 率多驕淫失道. 何則? 沈溺放恣之中, 居勢使然也. 自凡人猶繫于習俗, 而況哀公之倫乎！夫唯大雅, 卓爾不群, 河間獻王近之矣.

[一]師古曰：｢哀公與孔子言也. 事見孫卿子.｣

[二]師古曰：｢已, 語終辭.｣

[三]師古曰：｢左氏傳管敬仲云□宴安鴆毒, 不可懷也□ .｣

校勘記

二四一０頁　六行　山東諸儒(者)[多]從而遊. 錢大昕說閩本｢者｣作｢多｣. 按景祐、殿本都作｢多｣.

二四一０頁一六行　造次, 謂所嚮(必)[所]行也. 史記索隱｢必｣作｢所｣. 王先謙說此誤.

二四一二頁　二行　漢中太守請治(元), 病死. 景祐、殿本都無｢元｣ 字.

二四二二頁　四行　議者(勿)[多]冤晁錯之策, 景祐、殿本都作｢多｣. 王先謙說作｢多｣是.

二四二四頁　八行　昧不[見]泰山. 錢大昭說, ｢泰山｣ 上脫｢見｣ 字. 按景祐、殿本都有｢見｣ 字.

二四二五頁　五行　葭, 蘆[葉]也. 景祐、殿本都有｢葉｣ 字.

二四二五頁　六行　葭莩喻(著)[薄], 景祐本作｢薄｣.

二四三０頁　三行　今關中俗婦呼舅(姑)爲鍾. 景祐、殿本都無｢姑｣ 字.

二四三六頁　一行　泗水思王商立十[二]年薨. 景祐、殿本都有｢二｣ 字. 史記作｢十一年｣.

漢書卷五十四 李廣蘇建傳第二十四

李廣, 隴西成紀人也. 其先曰李信, 秦時爲將, 逐得燕太子丹者也. 廣世世受射[一]. 孝文十四年, 匈奴大入蕭關[二], 而廣以良家子從軍擊胡, 用善射, 殺首虜多, 爲郎, 騎常侍[三]. 數從射獵, 格殺猛獸, 文帝曰：｢惜廣不逢時, 令當高祖世, 萬戶侯豈足道哉！｣

[一]師古曰：｢受射法.｣

[二]師古曰：｢在上郡北.｣

[三]師古曰：｢官爲郎, 常騎以侍天子, 故曰騎常侍.｣

景帝即位, 爲騎郎將[一]. 吳楚反時, 爲驍騎都尉, 從太尉亞夫戰昌邑下, 顯名. 以梁王授廣將軍印, 故還, 賞不行[二]. 爲上谷太守, 數與匈奴戰. 典屬國公孫昆邪爲上泣曰：[三]｢李廣材氣, 天下亡雙, 自負其能, 數與虜确, 恐亡之.｣[四]上乃徙廣爲上郡太守.

[一]師古曰：｢爲騎郎之將, 主騎郎.｣

[二]文穎曰：｢廣爲漢將, 私受梁印, 故不得賞也.｣

[三]服虔曰：｢昆邪, 中國人也.｣ 師古曰：｢對上而泣也. 昆音下溫反.｣

[四]師古曰：｢負, 恃也. 确謂競勝敗也. 确音角.｣

匈奴(入)[侵]上郡, 上使中貴人從廣[一]勒習兵擊匈奴. 中貴人者將數十騎從[二], 見匈奴三人, 與戰. 射傷中貴人, 殺其騎且盡. 中貴人走廣[三], 廣曰：｢是必射鵰者也.｣[四]廣乃從百騎往馳三人[五]. 三人亡馬步行, 行數十里. 廣令其騎張左右翼[六], 而廣身自射彼三人者, 殺其二人, 生得一人, 果匈奴射鵰者也. 已縛之上山, 望匈奴數千騎, 見廣, 以爲誘騎, 驚, 上山陳[七]. 廣之百騎皆大恐, 欲馳還走. 廣曰：｢我去大軍數十里, 今如此走, 匈奴追射, 我立盡. 今我留, 匈奴必以我爲大軍之誘, 不我擊.｣[八]廣令曰：｢前！｣ 未到匈奴陳二里所, 止, 令曰：｢皆下馬解鞍！｣ 騎曰：｢虜多如是, 解鞍, 即急, 柰何?｣ 廣曰：｢彼虜以我爲走, 今解鞍以示不去, 用堅其意.｣[九]. 有白馬將出護兵[一０]. 廣上馬, 與十餘騎奔射殺白馬將, 而復還至其百騎中, 解鞍, 縱馬臥[一一]. 時會暮, 胡兵終怪之, 弗敢擊. 夜半, 胡兵以爲漢有伏軍於傍欲夜取之, 即引去. 平旦, 廣乃歸其大軍. 後徙爲隴西、北地、雁門、雲中太守.

[一]服虔曰：｢內臣之貴幸者.｣

[二]張晏曰：｢放(從)[縱]遊獵也.｣ 師古曰：｢張讀作縱, 此說非也. 直言將數十騎自隨, 在大軍前行而忽遇敵也. 從音才用反.｣

[三]師古曰：｢走, 趣也, 音奏.｣

[四]文穎曰：｢鵰, 鳥也, 故使善射者射之.｣ 師古曰：｢鵰, 大鷙鳥也, 一名鷲, 黑色, 翮可以爲箭羽, 音彫.｣

[五]師古曰：｢疾馳而逐之.｣

[六]師古曰：｢旁引其騎, 若鳥翼之爲.｣

[七]師古曰：｢爲陳以待廣也.｣

[八]師古曰：｢不我擊, 不敢擊我也.｣

[九]師古曰：｢示以堅牢, 令敵意知之.｣

[一０]師古曰：｢將之乘白馬者也. 護謂監視之.｣

[一一]師古曰：｢縱, 放也.｣

武帝即位, 左右言廣名將也, 由是入爲未央衛尉, 而程不識時亦爲長樂衛尉. 程不識故與廣俱以邊太守將屯. 及出擊胡, 而廣行無部曲行陳[一], 就善水草頓舍, 人人自便[二], 不擊(刀)[刁]斗自衛[三], 莫府省文書[四], 然亦遠斥候, 未嘗遇害. 程不識正部曲行伍營陳, 擊(刀)[刁]斗, 吏治軍簿[五]至明, 軍不得自便. 不識曰：｢李將軍極簡易, 然虜卒犯之, 無以禁[六]；而其士亦佚樂[七], 爲之死. 我軍雖煩擾, 虜亦不得犯我.｣是時漢邊郡李廣、程不識爲名將, 然匈奴畏廣, 士卒多樂從, 而苦程不識[八]. 不識孝景時以數直諫爲太中大夫, 爲人廉, 謹於文法.

[一]師古曰：｢續漢書百官志云□將軍領軍, 皆有部曲. 大將軍營五部, 部校尉一人. 部下有曲, 曲有軍候一人.□ 今廣尚於簡易, 故行道之中而不立部曲也.｣

[二]師古曰：｢頓, 止也. 舍, 息也. 便, 安利也, 音頻面反. 其下亦同.｣

[三]孟康曰：｢(刀)[刁]斗, 以銅作鐎, 受一斗. 晝炊飯食, 夜擊持行夜, 名曰(刀)[刁]斗. 今在滎陽庫中也.｣ 蘇林曰：｢形如鋗, 無緣.｣ 師古曰：｢鐎音譙郡之譙, 溫器也. 鋗音火玄反. 鋗即銚也. 今俗或呼銅銚, 音姚.｣

[四]晉灼曰：｢將軍職在征行, 無常處, 所在爲治, 故言莫府也. 莫, 大也. 或曰, 衛青征匈奴, 絕大莫, 大克獲, 帝就拜大將軍於幕中府, 故曰莫府. 莫府之名始於此也.｣ 師古曰：｢二說皆非也. 莫府者, 以軍幕爲義, 古字通單用耳. 軍旅無常居止, 故以帳幕言之. 廉頗、李牧市租皆入幕府, 此則非因衛青始有其號. 又莫訓大, 於義乖矣. 省, 少也, 音所領反.｣

[五]師古曰：｢簿, 文簿, 音步戶反.｣

[六]師古曰：｢卒讀曰猝.｣

[七]師古曰：｢佚與逸同. 逸樂, 謂閑豫也.｣

[八]師古曰：｢苦謂厭苦之也.｣

後漢誘單于以馬邑城, 使大軍伏馬邑傍, 而廣爲驍騎將軍, 屬護軍將軍[一]. 單于覺之, 去, 漢軍皆無功. 後四歲, 廣以衛尉爲將軍, 出雁門擊匈奴. 匈奴兵多, 破廣軍, 生得廣. 單于素聞廣賢, 令曰：｢得李廣必生致之.｣ 胡騎得廣, 廣時傷, 置兩馬間, 絡而盛(之)臥. 行十餘里, 廣陽死, 睨其傍有一兒騎善馬[二], 暫騰而上胡兒馬[三], 因抱兒鞭馬南馳數十里, 得其餘軍. 匈奴騎數百追之, 廣行取兒弓射殺追騎[四], 以故得脫. 於是至漢, 漢下廣吏. 吏當廣亡失多, 爲虜所生得[五], 當斬, 贖爲庶人.

[一]師古曰：｢韓安國.｣

[二]師古曰：｢睨, 邪視也, 音五係反.｣

[三]師古曰：｢騰, 跳躍也.｣

[四]師古曰：｢且行且射也.｣

[五]師古曰：｢當謂處其罪也.｣

數歲, 與故潁陰侯屏居藍田南山中射獵[一]. 嘗夜從一騎出, 從人田間飲. 還至亭, 霸陵尉醉, 呵止廣, 廣騎曰：｢故李將軍.｣ 尉曰：｢今將軍尚不得夜行, 何故也！｣ 宿廣亭下. 居無何, 匈奴入遼西, 殺太守, 敗韓將軍[二]. 韓將軍後徙居右北平, 死. 於是上乃召拜廣爲右北平太守. 廣請霸陵尉與俱[三], 至軍而斬之, 上書自陳謝罪. 上報曰：｢將軍者, 國之爪牙也. 司馬法曰：□登車不式, 遭喪不服[四], 振旅撫師, 以征不服；率三軍之心, 同戰士之力, 故怒形則千里竦, 威振則萬物伏[五]；是以名聲暴於夷貉, 威稜憺乎鄰國.□[六]夫報忿除害, 捐殘去殺, 朕之所圖於將軍也；若乃免冠徒跣, 稽顙請罪, 豈朕之指哉！[七]將軍其率師東轅, 彌節白檀[八], 以臨右北平盛秋.｣[九]. 廣在郡, 匈奴號曰｢漢飛將軍｣, 避之, 數歲不入界.

[一]師古曰：｢潁陰侯, 灌嬰之孫, 名彊.｣

[二]蘇林曰：｢韓安國.｣

[三]師古曰：｢奏謂天子而將行.｣

[四]服虔曰：｢式, 撫車之式以禮敬人也. 式者, 車前橫木也, 字或作軾.｣

[五]師古曰：｢竦, 驚也.｣

[六]李奇曰：｢神靈之威曰稜. 憺猶動也.｣ 蘇林曰：｢陳留人語恐言憺之.｣ 師古曰：｢稜音來登反. 憺音徒濫反.｣

[七]師古曰：｢指, 意也.｣

[八]孟康曰：｢白檀, 縣名也, 屬右北平.｣ 李奇曰：｢彌節, 少安之貌.｣ 師古曰：｢彌音亡俾反.｣

[九]師古曰：｢盛秋馬肥, 恐虜爲寇, 故令折衝禦難也.｣

廣出獵, 見草中石, 以爲虎而射之, 中石沒矢, 視之, 石也. 他日射之, 終不能入矣. 廣所居郡聞有虎, 常自射之. 及居右北平射虎, 虎騰傷廣, 廣亦射殺之.

石建卒, 上召廣代爲郎中令. 元朔六年, 廣復爲將軍, 從大將軍出定襄. 諸將多中首虜率爲侯者[一], 而廣軍無功. 後三歲, 廣以郎中令將四千騎出右北平, 博望侯張騫將萬騎與廣俱, 異道. 行數百里, 匈奴左賢王將四萬騎圍廣, 廣軍士皆恐, 廣乃使其子敢往馳之. 敢從數十騎直貫胡騎, 出其左右而還, 報廣曰：｢胡虜易與耳.｣ 軍士乃安. 爲圜陳外鄉[二], 胡急擊, 矢下如雨. 漢兵死者過半, 漢矢且盡. 廣乃令持滿毋發[三], 而廣身自以大黃射其裨將[四], 殺數人, 胡虜益解. 會暮, 吏士無人色[五], 而廣意氣自如[六], 益治軍[七]. 軍中服其勇也. 明日, 復力戰, 而博望侯軍亦至, 匈奴乃解去. 漢軍罷, 弗能追[八]. 是時廣軍幾沒[九], 罷歸. 漢法, 博望侯後期, 當死, 贖爲庶人. 廣軍自當, 亡賞[一０].

[一]如淳曰：｢中猶充也, 充本法得首若干封侯也.｣ 師古曰：｢率謂軍功封賞之科著在法令者也. 中音竹仲反. 其下率亦同.｣

[二]師古曰：｢鄉讀曰嚮.｣

[三]師古曰：｢注矢於弓弩而引滿之, 不發矢也.｣

[四]服虔曰：｢黃肩弩也.｣ 孟康曰：｢太公陷堅卻敵, 以大黃參連弩也.｣ 晉灼曰：｢黃肩即黃間也, 大黃其大者也.｣ 師古曰：｢服、晉二說是也.｣

[五]師古曰：｢言懼甚.｣

[六]師古曰：｢自如, 猶云如舊.｣

[七]師古曰：｢巡部曲, 整行陳也.｣

[八]師古曰：｢罷讀曰疲.｣

[九]師古曰：｢幾音鉅衣反.｣

[一０]師古曰：｢自當, 謂爲虜所勝, 又能勝虜, 功過相當也.｣

初, 廣與從弟李蔡俱爲郎, 事文帝. 景帝時, 蔡積功至二千石. 武帝元朔中, 爲輕車將軍, 從大將軍擊右賢王, 有功中率, 封爲樂安侯[一]. 元狩二年, 代公孫弘爲丞相. 蔡爲人在下中[二], 名聲出廣下遠甚, 然廣不得爵邑, 官不過九卿. 廣之軍吏及士卒或取封侯. 廣與望氣王朔語云：｢自漢擊匈奴, 廣未嘗不在其中, 而諸妄校尉已下[三], 材能不及中[四], 以軍功取侯者數十人. 廣不爲後人, 然終無尺寸功以得封邑者, 何也? 豈吾相不當侯邪?｣ 朔曰：｢將軍自念, 豈嘗有恨者乎?｣[五]廣曰：｢吾爲隴西守, 羌嘗反, 吾誘降者八百餘人, 詐而同日殺之, 至今恨獨此耳.｣ 朔曰：｢禍莫大於殺已降, 此乃將軍所以不得侯者也.｣

[一]師古曰：｢此傳及百官表爲樂安侯, 而功臣表作安樂侯, 是功臣表誤也.｣

[二]師古曰：｢在下輩之中.｣

[三]張晏曰：｢妄猶凡也.｣

[四]師古曰：｢中謂中庸之人也.｣

[五]師古曰：｢恨, 悔也.｣

廣歷七郡太守, 前後四十餘年, 得賞賜, 輒分其戲下[一], 飲食與士卒共之. 家無餘財, 終不言生產事. 爲人長, 爰臂[二], 其善射亦天性, 雖子孫他人學者莫能及. 廣吶口少言[三], 與人居, 則畫地爲軍陳, 射闊狹以飲. 專以射爲戲[四]. 將兵乏絕處見水, 士卒不盡飲, 不近水, 不盡餐, 不嘗食. 寬緩不苛[五], 士以此愛樂爲用. 其射, 見敵, 非在數十步之內, 度不中不發[六], 發即應弦而倒. 用此, 其將數困辱, 及射猛獸, 亦數爲所傷云.

[一]師古曰：｢戲讀曰麾, 又音許宜反.｣

[二]如淳曰：｢臂如猿臂通肩也. 或曰, 似當爲緩臂也.｣ 師古曰：｢王國風菟爰之詩云□有菟爰爰□, 爰爰, 緩意也, 其義兩通.｣

[三]師古曰：｢吶亦訥字.｣

[四]如淳曰：｢爲戲求疏密, 持酒以飲不勝者也.｣

[五]師古曰：｢苛, 細也.｣

[六]師古曰：｢度音待各反. 中音竹仲反.｣

元狩四年, 大將軍票騎將軍大擊匈奴, 廣數自請行. 上以爲老, 不許；良久乃許之, 以爲前將軍.

大將軍青出塞, 捕虜知單于所居, 乃自以精兵走之[一], 而令廣并於右將軍軍, 出東道[二]. 東道少回遠[三], 大軍行, 水草少, 甚勢不屯行[四]. 廣辭曰：｢臣部爲前將軍, 今大將軍乃徙臣出東道, 且臣結髮而與匈奴戰[五], 乃今一得當單于, 臣願居前, 先死單于.｣[六]大將軍陰受上指, 以爲李廣數奇[七], 毋令當單于, 恐不得所欲[八]. 是時公孫敖新失侯, 爲中將軍, 大將軍亦欲使敖與俱當單于, 故徙廣. 廣知之, 固辭. 大將軍弗聽, 令長史封書與廣之莫府[九], 曰：｢急詣部, 如書.｣ 廣不謝大將軍而起行, 意象慍怒[一０]而就部, 引兵與右將軍食其合軍出東道[一一]. 惑失道, 後大將軍[一二]. 大將軍與單于接戰, 單于遁走, 弗能得而還. 南絕幕, 乃遇兩將軍[一三]. 廣已見大將軍, 還入軍. 大將軍使長史持糒醪遺廣[一四], 因問廣、食其失道狀, 曰：｢青欲上書報天子失軍曲折.｣[一五]廣未對. 大將軍長史急責廣之莫府上簿[一六]. 廣曰：｢諸校尉亡罪, 乃我自失道. 吾今自上簿.｣

[一]師古曰：｢走, 趣也, 音奏.｣

[二]師古曰：｢并, 合也, 合軍而同道.｣

[三]師古曰：｢回, 遶也, 曲也, 音胡悔反.｣

[四]張晏曰：｢以水草少, 不可群輩也.｣

[五]師古曰：｢言始勝冠即在戰陳.｣

[六]師古曰：｢致死而取單于.｣

[七]孟康曰：｢奇, 隻不耦也.｣ 如淳曰：｢數爲匈奴所敗, 爲奇不耦.｣ 師古曰：｢言廣命隻不耦合也. 孟說是矣. 數音所角反. 奇音居宜反.｣

[八]師古曰：｢謂不勝敵也.｣

[九]師古曰：｢之, 往也. 莫府, 衛青行軍府.｣

[一０]師古曰：｢言慍怒之色形於外也.｣

[一一]師古曰：｢趙食其也. 食音異. 其音基.｣

[一二]師古曰：｢惑, 迷也. 在後不及期也.｣

[一三]師古曰：｢絕, 渡也.｣

[一四]師古曰：｢糒, 乾飯也. 醪, 汁滓酒也. 糒音備. 醪音牢.｣

[一五]師古曰：｢曲折猶言委曲也.｣

[一六]師古曰：｢之, 往也. 簿謂文狀也, 音步戶反.｣

至莫府, 謂其麾下曰：｢廣結髮與匈奴大小七十餘戰, 今幸從大將軍出接單于兵, 而大將軍徙廣部行回遠, 又迷失道, 豈非天哉！且廣年六十餘, 終不能復對刀筆之吏矣！｣ 遂引刀自剄. 百姓聞之, 知與不知, 老壯皆爲垂泣[一]. 而右將軍獨下吏, 當死, 贖爲庶人.

[一]師古曰：｢知謂素相識知也.｣

廣三子, 曰當戶、椒、敢, 皆爲郎. 上與韓嫣戲, 嫣少不遜[一], 當戶擊嫣, 嫣走, 於是上以爲能. 當戶蚤死[二], 乃拜椒爲代郡太守, 皆先廣死. 廣死軍中時, 敢從票騎將軍. 廣死明年, 李蔡以丞相坐詔賜冢地陽陵當得二十畝, 蔡盜取三頃, 頗賣得四十餘萬, 又盜取神道外壖地一畝葬其中[三], 當下獄, 自殺. 敢以校尉從票騎將軍擊胡左賢王, 力戰, 奪左賢王旗鼓, 斬首多, 賜爵關內侯, 食邑二百戶, 代廣爲郎中令. 頃之, 怨大將軍青之恨其父[四], 乃擊傷大將軍, 大將軍匿諱之. 居無何, 敢從上雍, 至甘泉宮獵[五], 票騎將軍去病怨敢傷青, 射殺敢. 去病時方貴幸, 上爲諱, 云鹿觸殺之. 居歲餘, 去病死.

[一]師古曰：｢嫣音偃.｣

[二]師古曰：｢蚤, 古早字.｣

[三]師古曰：｢壖音人椽反.｣

[四]師古曰：｢令其父恨而死也.｣

[五]師古曰：｢無何, 謂未多時也. 雍之所在, 地形積高, 故云上也. 上音時掌反. 他皆類此.｣

敢有女爲太子中人, 愛幸. 敢男禹有寵於太子, 然好利, 亦有勇. 嘗與侍中貴人飲, 侵陵之, 莫敢應[一]. 後愬之上, 上召禹, 使刺虎, 縣下圈中, 未至地, 有詔引出之. 禹從落中以劍斫絕纍, 欲刺虎[二]. 上壯之, 遂救止焉. 而當戶有遺腹子陵, 將兵擊胡, 兵敗, 降匈奴. 後人告禹謀欲亡從陵, 下吏死.

[一]師古曰：｢言畏其勇氣.｣

[二]師古曰：｢落與絡同, 謂當時繈絡之而下也. 纍, 索也, 音力追反.｣

陵字少卿, 少爲侍中建章監. 善騎射, 愛人, 謙讓下士[一], 甚得名譽. 武帝以爲有廣之風, 使將八百騎, 深入匈奴二千餘里, 過居延視地形, 不見虜, 還. 拜爲騎都尉, 將勇敢五千人, 教射酒泉、張掖以備胡. 數年, 漢遣貳師將軍伐大宛, 使陵將五校兵隨後. 行至塞, 會貳師還. 上賜陵書, 陵留吏士, 與輕騎五百出敦煌, 至鹽水, 迎貳師還, 復留屯張掖.

[一]師古曰：｢下音胡亞反.｣

天漢二年, 貳師將三萬騎出酒泉, 擊右賢王於天山. 召陵, 欲使爲貳師將輜重[一]. 陵召見武臺[二], 叩頭自請曰：｢臣所將屯邊者, 皆荊楚勇士奇材劍客也, 力扼虎, 射命中[三], 願得自當一隊[四], 到蘭干山南以分單于兵, 毋令專鄉貳師軍.｣[五]上曰：｢將惡相屬邪！吾發軍多, 毋騎予女.｣ 陵對：｢對所事騎[六], 臣願以少擊眾, 步兵五千人涉單于庭.｣ 上壯而許之, 因詔彊弩都尉路博德將兵半道迎陵軍. 博德故伏波將軍, 亦羞爲陵後距, 奏言：｢方秋匈奴馬肥, 未可與戰, 臣願留陵至春, 俱將酒泉、張掖騎各五千人並擊東西浚稽, 可必禽也.｣[七]書奏, 上怒, 疑陵悔不欲出而教博德上書, 乃詔博德：｢吾欲予李陵騎, 云□欲以少擊眾□ . 今虜入西河, 其引兵走西河, 遮鉤營之道.｣[八]詔陵：｢以九月發, 出遮虜鄣[九], 至東浚稽山南龍勒水上, 徘徊觀虜, 即亡所見, 從浞野侯趙破奴故道抵受降城休士[一０], 因騎置以聞[一一]. 所與博德言者云何? [一二]具以書對.｣ 陵於是將其步卒五千人出居延, 北行三十日, 至浚稽山止營, 舉圖所過山川地形, 使麾下騎陳步樂還以聞. 步樂召見, 道陵將率得士死力, 上甚說[一三], 拜步樂爲郎.

[一]師古曰：｢重音直用反.｣

[二]師古曰：｢未央宮有武臺殿.｣

[三]師古曰：｢扼謂捉持之也. 命中者, 所指名處即中之也. 扼音厄.｣

[四]師古曰：｢隊, 部也, 音徒內反.｣

[五]師古曰：｢鄉讀曰同.｣

[六]師古曰：｢猶言不事須騎也.｣

[七]師古曰：｢浚稽, 山名. 時虜分居此兩山也. 浚音峻. 稽音雞.｣

[八]張晏曰：｢胡來要害道, 令博德遮之.｣ 師古曰：｢走音奏.｣

[九]師古曰：｢鄣者, 塞上險要之處, 往往修築, 別置候望之人, 所以自鄣蔽而伺敵也. 遮虜, 鄣名也.｣

[一０]師古曰：｢抵, 歸也. 受降城本公孫敖所築. 休, 息也. 浞音仕角反.｣

[一一]師古曰：｢騎置, 謂驛騎也.｣

[一二]張晏曰：｢天子疑陵教博德上書求至春乃俱西也.｣

[一三]師古曰：｢說讀曰悅.｣

陵至浚稽山, 與單于相直, 騎可三萬圍陵軍. 軍居兩山間, 以大車爲營. 陵引士出營外爲陳, 前行持戟盾, 後行持弓弩[一], 令曰：｢聞鼓聲而縱, 聞金聲而止.｣[二]虜見漢軍少, 直前就營. 陵搏戰攻之[三], 千弩俱發, 應弦而倒. 虜還走上山, 漢軍追擊, 殺數千人. 單于大驚, 召左右地兵八萬餘騎攻陵. 陵且戰且引, 南行數日, 抵山谷中[四]. 連戰, 士卒中矢傷, 三創者載輦, 兩創者將車, 一創者持兵戰. 陵曰：｢吾士氣少衰而鼓不起者, 何也? [五]軍中豈有女子乎?｣ 始軍出時, 關東群盜妻子徙邊者隨軍爲卒妻婦, 大匿車中. 陵搜得, 皆劍斬之. 明日復戰, 斬首三千餘級. 引兵東南, 循故龍城道行, 四五日, 抵大澤葭葦中[六], 虜從上風縱火, 陵亦令軍中縱火以自救[七]. 南行至山下, 單于在南山上, 使其子將騎擊陵. 陵軍步鬥樹木間, 復殺數千人, 因發連弩射單于[八], 單于下走. 是日捕得虜, 言｢單于曰：□此漢精兵, 擊之不能下, 日夜引吾南近塞, 得毋有伏兵乎?□ 諸當戶君長皆言[九]. □單于自將數萬騎擊漢數千人不能滅, 後無以復使邊臣, 令漢益輕匈奴. 復力戰山谷間, 尚四五十里得平地, 不能破, 乃還.□ ｣

[一]師古曰：｢行並音胡剛反.｣

[二]師古曰：｢金謂鉦也, 一名鐲, 鐲音濁.｣

[三]如淳曰：｢手對戰也.｣

[四]師古曰：｢抵, 當也, 至也. 其下亦同, ｣

[五]師古曰：｢擊鼓進士而士氣不起也. 一曰, 士卒以有妻婦, 故聞鼓音而不時起也.｣

[六]師古曰：｢葭即蘆也, 音家.｣

[七]師古曰：｢預自燒其旁草木, 令虜火不得延及也.｣

[八]服虔曰：｢三十弩共一弦也.｣ 張晏曰：｢三十絭共一臂也.｣ 師古曰：｢張說是也. 絭音去權反, 又音眷.｣

[九]師古曰：｢當戶, 匈奴官名也.｣

是時陵軍益急, 匈奴騎多, 戰一日數十合, 復傷殺虜二千餘人. 虜不利, 欲去, 會陵軍候管敢爲校尉所辱, 亡降匈奴, 具言｢陵軍無後救, 射矢且盡, 獨將軍麾下及成安侯校各八百人爲前行, 以黃與白爲幟[一], 當使精騎射之即破矣.｣ 成安侯者, 穎川人, 父韓千秋, 故濟南相, 奮擊南越戰死, 武帝封子延年爲侯, 以校尉隨陵. 單于得敢大喜, 使騎並攻漢軍, 疾呼曰：｢李陵、韓延年趣降！｣[二]遂遮道急攻陵. 陵居谷中, 虜在山上, 四面射, 矢如雨下. 漢軍南行, 未至鞮汗山[三], 一日五十萬矢皆盡, 即棄車去. 士尚三千餘人, 徒斬車輻而持之[四], 軍吏持尺刀, 抵山入陿谷. 單于遮其後, 乘隅下壘石[五], 士卒多死, 不得行. 昏後, 陵便衣獨步出營[六], 止左右：｢毋隨我, 丈夫一取單于耳！｣[七]良久, 陵還, 大息曰：｢兵敗, 死矣！｣ 軍吏或曰：｢將軍威震匈奴, 天命不遂, 後求道徑還歸, 如浞野侯爲虜所得, 後亡還, 天子客遇之, 況於將軍乎！｣ 陵曰：｢公止！吾不死, 非壯士也.｣ 於是盡斬旌旗, 及珍寶埋地中, 陵歎曰：｢復得數十矢, 足以脫矣. 今無兵復戰[八], 天明坐受縛矣！各鳥獸散, 猶有得脫歸報天子者.｣[九]. 令軍士人持二升糒, 一半冰[一０], 期至遮虜鄣者相待. 夜半時, 擊鼓起士, 鼓不鳴. 陵與韓延年俱上馬, 壯士從者十餘人. 虜騎數千追之, 韓延年戰死. 陵曰：｢無面目報陛下！｣ 遂降. 軍人分散, 脫至塞者四百餘人.

[一]師古曰：｢幟, 旗也, 音式志反.｣

[二]師古曰：｢且攻且呼也. 呼音火故反. 趣讀曰促.｣

[三]師古曰：｢鞮音丁奚反.｣

[四]師古曰：｢徒, 但也.｣

[五]服虔曰：｢山名也.｣ 師古曰：｢此說非也. 言放石以投人, 因山隅曲而下也. 壘音盧對反.｣

[六]蘇林曰：｢搴衣卷褏而行也.｣ 師古曰：｢此說非也. 便衣, 謂著短衣小褏也.｣

[七]師古曰：｢言一身獨取也.｣

[八]師古曰：｢兵即謂矢及矛戟之屬也.｣

[九]師古曰：｢脫, 免也, 音吐活反. 次下亦同.｣

[一０]如淳曰：｢半讀曰片, 或曰五升曰半.｣ 師古曰：｢半讀曰判. 判, 大片也. 時冬寒有冰, 持之以備渴也.｣

陵敗處去塞百餘里, 邊塞以聞. 上欲陵死戰, 召陵母及婦, 使相者視之, 無死喪色. 後聞陵降, 上怒甚, 責問陳步樂, 步樂自殺. 群臣皆罪陵, 上以問太史令司馬遷, 遷盛言：｢陵事親孝, 與士信, 常奮不顧身以殉國家之急[一]. 其素所畜積也[二], 有國士之風. 今舉事一不幸, 全軀保妻子之臣隨而媒糱其短[三], 誠可痛也！且陵提步卒不滿五千, 深輮戎馬之地[四], 抑數萬之師, 虜救死扶傷不暇, 悉舉引弓之民共攻圍之. 轉鬥千里, 矢盡道窮, 士張空拳[五], 冒白刃, 北首爭死敵[六], 得人之死力, 雖古名將不過也. 身雖陷敗, 然其所摧敗亦足暴於天下[七]. 彼之不死, 宜欲得當以報漢也.｣[八]初, 上遣貳師大軍出, 財令陵爲助兵[九], 及陵與單于相值, 而貳師功少. 上以遷誣罔, 欲沮貳師, 爲陵游說[一０], 下遷腐刑.

[一]師古曰：｢殉, 營也, 一曰從也.｣

[二]師古曰：｢畜讀曰蓄.｣

[三]服虔曰：｢媒音欺, 謂詆欺也.｣ 孟康曰：｢媒, 酒教；□, 麴也. 謂釀成其罪也.｣ 師古曰：｢孟說是也. 齊人名麴餅曰媒.｣

[四]師古曰：｢輮, 踐也, 音人九反.｣

[五]文穎曰：｢拳, 弓弩拳也.｣ 師古曰：｢拳字與絭同, 音去權反, 又音眷.｣

[六]師古曰：｢冒, 犯也. 北首, 北嚮也. 冒音莫北反. 首音式救反.｣

[七]師古曰：｢所摧敗, 敗匈奴之兵也. 暴猶章也.｣

[八]師古曰：｢言欲立功以當其罪也.｣

[九]師古曰：｢財與纔同, 謂淺也, 僅也. 史傳通用字. 他皆類此.｣

[一０]師古曰：｢沮謂毀壞之, 音才呂反.｣

久之, 上悔陵無救, 曰：｢陵當發出塞, 乃詔彊弩都尉令迎軍. 坐預詔之, 得令老將生姦詐.｣[一]乃遣使勞賜陵餘軍得脫者.

[一]孟康曰：｢坐預詔彊弩都尉路博德迎陵, 博德老將, 出塞不至, 令陵見沒也.｣

陵在匈奴歲餘, 上遣因杅將軍公孫敖[一]將兵深入匈奴迎陵. 敖軍無功還, 曰：｢捕得生口, 李陵教單于爲兵以備漢軍, 故臣無所得.｣ 上聞, 於是族陵家, 母弟妻子皆伏誅. 隴西士大夫以李氏爲愧[二]. 其後, 漢遣使使匈奴, 陵謂使者曰：｢吾爲漢將步卒五千人橫行匈奴, 以亡救而敗, 何負於漢而誅吾家?｣ 使者曰：｢漢聞李少卿教匈奴爲兵.｣ 陵曰：｢乃李緒, 非我也.｣ 李緒本漢塞外都尉, 居奚侯城, 匈奴攻之, 緒降, 而單于客遇緒, 常坐陵上. 陵痛其家以李緒而誅, 使人刺殺緒. 大閼氏欲殺陵[三], 單于匿之北方, 大閼氏死乃還.

[一]孟康曰：｢因杅, 胡地名也.｣ 師古曰：｢杅音于.｣

[二]師古曰：｢恥其不能死節, 累及家室.｣

[三]師古曰：｢大閼氏, 單于之母.｣

單于壯陵, 以女妻之, 立爲右校王, 衛律爲丁靈王[一], 皆貴用事. 衛律者, 父本長水胡人. 律生長漢, 善協律都尉李延年, 延年薦言律使匈奴. 使還, 會延年家收, 律懼并誅, 亡還降匈奴. 匈奴愛之, 常在單于左右. 陵居外, 有大事, 乃入議.

[一]師古曰：｢丁靈, 胡之別種也. 立爲王而主其人也.｣

昭帝立, 大將軍霍光、左將軍上官桀輔政, 素與陵善, 遣陵故人隴西任立政等三人[一]俱至匈奴招陵. 立政等至, 單于置酒賜漢使者, 李陵、衛律皆侍坐. 立政等見陵, 未得私語, 即目視陵[二], 而數數自循其刀環[三], 握其足, 陰諭之, 言可還歸漢也. 後陵、律持牛酒勞漢使, 博飲[四], 兩人皆胡服椎結[五]. 立政大言曰：｢漢已大赦, 中國安樂, 主上富於春秋[六], 霍子孟、上官少叔用事.｣[七]以此言微動之. 陵墨不應, 孰視而自循其髮, 答曰：｢吾已胡服矣！｣ 有頃, 律起更衣, 立政曰：｢咄, 少卿良苦！[八]霍子孟、上官少叔謝女.｣[九]. 陵曰：｢霍與上官無恙乎? [一０]｣ 立政曰：｢請少卿來歸故鄉, 毋憂富貴.｣ 陵字立政曰：｢少公[一一], 歸易耳, 恐再辱, 柰何！｣ 語未卒, 衛律還, 頗聞餘語, 曰：｢李少卿賢者, 不獨居一國. 范蠡遍遊天下, 由余去戎入秦, 今何語之親也！｣ 因罷去. 立政隨謂陵曰：｢亦有意乎?｣[一二]陵曰：｢丈夫不能再辱.｣

[一]師古曰：｢故人, 謂舊與相知者.｣

[二]師古曰：｢以目相視而感動之, 今俗所謂眼語者也.｣

[三]師古曰：｢循謂摩順也.｣

[四]蘇林曰：｢博且飲也.｣ 師古曰：｢勞音來到反.｣

[五]師古曰：｢結讀曰髻, 一撮之髻, 其形如椎.｣

[六]師古曰：｢言天子年少.｣

[七]師古曰：｢子孟, 光之字；少叔, 桀之字也.｣

[八]師古曰：｢言甚勞苦.｣

[九]師古曰：｢謝, 以辭相問也.｣

[一０]師古曰：｢恙, 憂病也.｣

[一一]師古曰：｢呼其字.｣

[一二]師古曰：｢隨其後而語之.｣

陵在匈奴二十餘年, 元平元年病死.

蘇建, 杜陵人也. 以校尉從大將軍青擊匈奴, 封平陵侯. 以將軍築朔方. 後以衛尉爲遊擊將軍, 從大將軍出朔方. 後一歲, 以右將軍再從大將軍出定襄, 亡翕侯[一], 失軍當斬, 贖爲庶人. 其後爲代郡太守, 卒官. 有三子：嘉爲奉車都尉, 賢爲騎都尉, 中子武最知名.

[一]服虔曰：｢趙信也.｣

武字子卿, 少以父任, 兄弟並爲郎, 稍遷至栘中廄監[一]. 時漢連伐胡, 數通使相窺觀, 匈奴留漢使郭吉、路充國等, 前後十餘輩. 匈奴使來, 漢亦留之以相當. 天漢元年, 且鞮侯單于初立[二], 恐漢襲之, 乃曰：｢漢天子我丈人行也.｣[三]盡歸漢使路充國等. 武帝嘉其義, 乃遣武以中郎將使持節送匈奴使留在漢者, 因厚(輅)[賂]單于, 答其善意. 武與副中郎將張勝及假吏常惠等[四]募士斥候百餘人俱[五]. 既至匈奴, 置幣遺單于. 單于益驕, 非漢所望也.

[一]師古曰：｢栘中, 廄名, 爲之監也. 栘音移.｣

[二]師古曰：｢且音子閭反. 鞮音丁奚反.｣

[三]師古曰：｢丈人, 尊老之稱. 行音胡浪反.｣

[四]師古曰：｢假吏猶言兼吏也. 時權爲使之吏, 若今之差人充使典矣.｣

[五]師古曰：｢募人以充士卒, 及在道爲斥候者.｣

方欲發使送武等, 會緱王與長水虞常等謀反匈奴中[一]. 緱王者, 昆邪王姊子也[二], 與昆邪王俱降漢, 後隨浞野侯沒胡中[三]. 及衛律所將降者, 陰相與謀劫單于母閼氏歸漢. 會武等至匈奴, 虞常在漢時素與副張勝相知, 私候勝曰：｢聞漢天子甚怨衛律, 常能爲漢伏弩射殺之. 吾母與弟在漢, 幸蒙其賞賜.｣ 張勝許之, 以貨物與常. 後月餘, 單于出獵, 獨閼氏子弟在. 虞常等七十餘人欲發, 其一人夜亡, 告之. 單于子弟發兵與戰. 緱王等皆死, 虞常生得[四].

[一]師古曰：｢緱音工候反.｣

[二]師古曰：｢昆音胡門反.｣

[三]師古曰：｢從趙破奴擊匈奴, 兵敗而降.｣

[四]師古曰：｢被執獲也.｣

單于使衛律治其事. 張勝聞之, 恐前語發, 以狀語武. 武曰：｢事如此, 此必及我. 見犯乃死, 重負國.｣ 欲自殺[一], 勝、惠共止之. 虞常果引張勝. 單于怒, 召諸貴人議, 欲殺漢使者. 左伊秩訾曰：[二]｢即謀單于, 何以復加? [三]宜皆降之.｣ 單于使衛律召武受辭[四], 武謂惠等：｢屈節辱命, 雖生, 何面目以歸漢！｣ 引佩刀自刺. 衛律驚, 自抱持武, 馳召毉. 鑿地爲坎, 置熅火[五], 覆武其上[六], 蹈其背以出血. 武氣絕, 半日復息[七]. 惠等哭, 輿歸營. 單于壯其節, 朝夕遣人候問武, 而收繫張勝.

[一]師古曰：｢言被匈奴侵犯, 然後乃死, 是爲更負漢國, 故欲先自殺也. 重音直用反.｣

[二]臣瓚曰：｢胡官之號也.｣

[三]師古曰：｢言謀[殺]衛律而殺之, 其罰太重也.｣

[四]師古曰：｢致單于之命, 而取其對也.｣

[五]師古曰：｢熅謂聚火無焱者也, 音於云反. 焱音弋贍反.｣

[六]師古曰：｢覆身於坎上也. 覆音芳目反.｣

[七]師古曰：｢息謂出氣也.｣

武益愈, 單于使使曉武[一]. 會論虞常, 欲因此時降武. 劍斬虞常已, 律曰：｢漢使張勝謀殺單于近臣[二], 當死, 單于募降者赦罪.｣ 舉劍欲擊之, 勝請降. 律謂武曰：｢副有罪, 當相坐.｣ 武曰：｢本無謀, 又非親屬, 何謂相坐?｣ 復舉劍擬之, 武不動. 律曰：｢蘇君, 律前負漢歸匈奴, 幸蒙大恩, 賜號稱王, 擁眾數萬, 馬畜彌山, 富貴如此[三]. 蘇君今日降, 明日復然. 空以身膏草野, 誰復知之！｣ 武不應. 律曰：｢君因我降, 與君爲兄弟, 今不聽吾計, 後雖欲復見我, 尚可得乎?｣ 武罵律曰：｢女爲人臣子, 不顧恩義, 畔主背親, 爲降虜於蠻夷, 何以女爲見? [四]且單于信女, 使決人死生, 不平心持正, 反欲鬥兩主, 觀禍敗. 南越殺漢使者, 屠爲九郡；宛王殺漢使者, 頭縣北闕；朝鮮殺漢使者, 即時誅滅. 獨匈奴未耳. 若知我不降明[五], 欲令兩國相攻, 匈奴之禍從我始矣.｣

[一]師古曰：｢諭說令降也.｣

[二]師古曰：｢衛律自謂也.｣

[三]師古曰：｢彌, 滿也.｣

[四]師古曰：｢言何用見女爲也.｣

[五]師古曰：｢若, 汝也. 言汝知我不肯降明矣.｣

律知武終不可脅, 白單于. 單于愈益欲降之, 乃幽武置大窖中[一], 絕不飲食[二]. 天雨雪, 武臥齧雪與旃毛并咽之[三], 數日不死, 匈奴以爲神, 乃徙武北海上無人處, 使牧羝, 羝乳乃得歸[四]. 別其官屬常惠等, 各置他所.

[一]師古曰：｢舊米粟之窖而空者也, 音工孝反.｣

[二]師古曰：｢飲音於禁反. 食讀曰飤.｣

[三]師古曰：｢咽, 吞也, 音宴.｣

[四]師古曰：｢羝, 牡羊也. 羝不當產乳, 故設此言, 示絕其事. 若燕太子丹烏白頭、馬生角之比也. 羝音丁奚反. 乳音人喻反.｣

武既至海上, 廩食不至[一], 掘野鼠去屮實而食之[二]. 杖漢節牧羊, 臥起操持, 節旄盡落. 積五六年, 單于弟於靬王弋射海上[三]. 武能網紡繳, 檠弓弩[四], 於靬王愛之, 給其衣食. 三歲餘, 王病, 賜武馬畜服匿穹廬[五]. 王死後, 人眾徙去. 其冬, 丁令盜武牛羊[六], 武復窮厄.

[一]師古曰：｢無人給飤之.｣

[二]蘇林曰：｢取鼠所去草實而食之.｣ 張晏曰：｢取鼠及草實并而食之.｣ 師古曰：｢蘇說是也. 屮, 古草字. 去謂藏之也, 音丘呂反.｣

[三]師古曰：｢靬音居言反.｣

[四]師古曰：｢繳, 生絲縷也, 可以弋射. 檠謂輔正弓弩也. 繳音斫. 檠音警, 又音巨京反.｣

[五]劉德曰：｢服匿如小旃帳.｣ 孟康曰：｢服匿如甖, 小口大腹方底, 用受酒酪. 穹廬, 旃帳也.｣ 晉灼曰：｢河東北界人呼小石甖受二斗所曰服匿.｣ 師古曰：｢孟、晉二說是也.｣

[六]師古曰：｢令音零. 丁令, 即上所謂丁靈耳.｣

初, 武與李陵俱爲侍中, 武使匈奴明年, 陵降, 不敢求武. 久之, 單于使陵至海上, 爲武置酒設樂, 因謂武曰：｢單于聞陵與子卿素厚, 故使陵來說足下, 虛心欲相待. 終不得歸漢, 空自苦亡人之地, 信義安所見乎? 前長君爲奉車[一], 從至雍棫陽宮, 扶輦下除[二], 觸柱折轅, 劾大不敬, 伏劍自刎[三], 賜錢二百萬以葬. 孺卿從祠河東后土[四], 宦騎與黃門駙馬爭船[五], 推墮駙馬河中溺死, 宦騎亡, 詔使孺卿逐捕不得, 惶恐飲藥而死. 來時, 大夫人已不幸[六], 陵送葬至陽陵. 子卿婦年少, 聞已更嫁矣. 獨有女弟二人, 兩女一男, 今復十餘年, 存亡不可知. 人生如朝露[七], 何久自苦如此！陵始降時, 忽忽如狂, 自痛負漢, 加以老母繫保宮[八], 子卿不欲降, 何以過陵? 且陛下春秋高, 法令亡常, 大臣亡罪夷滅者數十家, 安危不可知, 子卿尚復誰爲乎? 願聽陵計, 勿復有云.｣ 武曰：｢武父子亡功德, 皆爲陛下所成就, 位列將, 爵通侯, 兄弟親近, 常願肝腦塗地. 今得殺身自效, 雖蒙斧鉞湯鑊, 誠甘樂之. 臣事君, 猶子事父也, 子爲父死亡所恨. 願勿復再言.｣ 陵與武飲數日, 復曰：｢子卿壹聽陵言.｣ 武曰：｢自分已死久矣！[九]. 王必欲降武, 請畢今日之驩, 效死於前！｣[一０]陵見其至誠, 喟然歎曰：｢嗟乎, 義士！陵與衛律之罪上通於天.｣ 因泣下霑衿, 與武決去[一一].

[一]服虔曰：｢武兄嘉.｣

[二]張晏曰：｢主扶輦下除道也.｣ 師古曰：｢除謂門屏之間.｣

[三]師古曰：｢刎, 斷也, 斷其頸也, 音武粉反.｣

[四]張晏曰：｢武弟賢.｣

[五]師古曰：｢宦騎, 宦者而爲騎也. 黃門駙馬, 天子駙馬之在黃門者. 駙, 副也. 金日磾傳曰□養馬於黃門□ 也.｣

[六]師古曰：｢不幸亦謂死.｣

[七]師古曰：｢朝露見日則晞, 人命短促亦如之.｣

[八]師古曰：｢百官公卿表云少府屬官有居室, 武帝太初元年更名保宮.｣

[九]師古曰：｢分音扶問反.｣

[一０]師古曰：｢效, 致也.｣

[一一]師古曰：｢決, 別也.｣

陵惡自賜武[一], 使其妻賜武牛羊數十頭. 後陵復至北海上, 語武：｢區脫捕得雲中生口[二], 言太守以下吏民皆白服, 曰上崩.｣ 武聞之, 南鄉號哭, 歐血, 旦夕臨[三].

[一]師古曰：｢謂若示己於匈奴中富饒以夸武.｣

[二]服虔曰：｢區脫, 土室, 胡兒所作以候漢者也.｣ 李奇曰：｢匈奴邊境羅落守衛官也.｣ 晉灼曰：｢匈奴傳東胡與匈奴間有棄地千餘里, 各居其邊爲區脫. 又云漢得區脫王, 發人民屯區脫以備漢, 此爲因邊境以爲官. 李說是也.｣ 師古曰：｢匈奴邊境爲候望之室, 服說是也. 本非官號, 區脫王者, 以其所部居區脫之處, 因呼之耳. 李、晉二說皆失之. 區讀(曰)[與]甌同, 音一侯反. 脫音土活反.｣

[三]師古曰：｢鄉讀曰嚮. 臨, 哭也, 音力禁反.｣

數月, 昭帝即位. 數年, 匈奴與漢和親. 漢求武等, 匈奴詭言武死. 後漢使復至匈奴, 常惠請其守者與俱, 得夜見漢使, 具自陳道. 教使者謂單于, 言天子射上林中, 得雁, 足有係帛書, 言武等在某澤中. 使者大喜, 如惠語以讓單于[一]. 單于視左右而驚, 謝漢使曰：｢武等實在.｣ 於是李陵置酒賀武曰：｢今足下還歸, 揚名於匈奴, 功顯於漢室, 雖古竹帛所載, 丹青所畫, 何以過子卿！陵雖駑怯, 令漢且貰陵罪[二], 全其老母, 使得奮大辱之積志, 庶幾乎曹柯之盟[三], 此陵宿昔之所不忘也. 收族陵家, 爲世大戮, 陵尚復何顧乎? 已矣！令子卿知吾心耳. 異域之人, 壹別長絕！｣ 陵起舞, 歌曰：｢徑萬里兮度沙幕, 爲君將兮奮匈奴. 路窮絕兮矢刃摧, 士眾滅兮名已隤. 老母已死, 雖欲報恩將安歸！｣[四]陵泣下數行, 因與武決. 單于召會武官屬[五], 前以降及物故, 凡隨武還者九人[六].

[一]師古曰：｢讓, 責也.｣

[二]師古曰：｢貰, 寬也.｣

[三]李奇曰：｢欲劫單于, 如曹劌劫齊桓公柯盟之時.｣

[四]師古曰：｢隤, 墜也, 音大回反.｣

[五]師古曰：｢會謂集聚也.｣

[六]師古曰：｢物故謂死也, 言其同於鬼物而故也. 一說, 不欲斥言, 但云其所服用之物皆已故耳. 而說者妄欲改物爲勿, 非也.｣

武以(元始)[始元]六年春至京師. 詔武奉一太牢謁武帝園廟, 拜爲典屬國, 秩中二千石, 賜錢二百萬, 公田二頃, 宅一區. 常惠、徐聖、趙終根皆拜爲中郎, 賜帛各二百匹. 其餘六人老歸家, 賜錢人十萬, 復終身[一]. 常惠後至右將軍, 封列侯, 自有傳. 武留匈奴凡十九歲, 始以彊壯出, 及還, 須髮盡白.

[一]師古曰：｢復音芳目反.｣

武來歸明年, 上官桀子安與桑弘羊及燕王、蓋王謀反. 武子男元與安有謀, 坐死.

初桀、安與大將軍霍光爭權, 數疏光過失予燕王[一], 令上書告之. 又言蘇武使匈奴二十年不降, 還乃爲典屬國[二], 大將軍長史無功勞, 爲搜粟都尉, 光顓權自恣[三]. 及燕王等反誅, 窮治黨與, 武素與桀、弘羊有舊, 數爲燕王所訟, 子又在謀中, 廷尉奏請逮捕武. 霍光寢其奏, 免武官.

[一]師古曰：｢疏謂條錄之.｣

[二]師古曰：｢實十九年, 而言二十者, 欲久其事以見冤屈, 故多言也.｣

[三]師古曰：｢顓與專同.｣

數年, 昭帝崩, 武以故二千石與計謀立宣帝[一], 賜爵關內侯, 食邑三百戶. 久之, 衛將軍張安世薦武明習故事, 奉使不辱命, 先帝以爲遺言. 宣帝即時召武待詔宦者署[二], 數進見, 復爲右曹典屬國. 以武著節老臣, 令朝朔望, 號稱祭酒[三], 甚優寵之.

[一]師古曰：｢與讀曰預.｣

[二]師古曰：｢百官公卿表少府屬官有宦者令丞. 以其署親近, 故令於此待詔也.｣

[三]師古曰：｢加祭酒之號, 所以示優尊也. 祭酒, 已解在伍被傳.｣

武所得賞賜, 盡以施予昆弟故人, 家不餘財. 皇后父平恩侯、帝舅平昌侯、樂昌侯、[一]車騎將軍韓增、丞相魏相、御史大夫丙吉皆敬重武. 武年老, 子前坐事死, 上閔之, 問左右：｢武在匈奴久, 豈有子乎?｣ 武因平恩侯自白：｢前發匈奴時, 胡婦適產一子通國, 有聲問來, 願因使者致金帛贖之.｣ 上許焉. 後通國隨使者至, 上以爲郎. 又以武弟子爲右曹. 武年八十餘, 神爵二年病卒.

[一]師古曰：｢平恩侯許伯、平昌侯王無故、樂昌侯王武也.｣

甘露三年, 單于始入朝. 上思股肱之美, 乃圖畫其人於麒麟閣[一], 法其形貌, 署其官爵姓名[二]. 唯霍光不名, 曰大司馬大將軍博陸侯姓霍氏, 次曰衛將軍富平侯張安世, 次曰車騎將軍龍頟侯韓增, 次曰後將軍營平侯趙充國, 次曰丞相高平侯魏相, 次曰丞相博陽侯丙吉, 次曰御史大夫建平侯杜延年, 次曰宗正陽城侯劉德, 次曰少府梁丘賀, 次曰太子太傅蕭望之, 次曰典屬國蘇武. 皆有功德, 知名當世, 是以表而揚之, 明著中興輔佐, 列於方叔、召虎、仲山甫焉[三]. 凡十一人, 皆有傳. 自丞相黃霸、廷尉于定國、大司農朱邑、京兆尹張敞、右扶風尹翁歸及儒者夏侯勝等, 皆以善終, 著名宣帝之世, 然不得列於名臣之圖, 以此知其選矣.

[一]張晏曰：｢武帝獲麒麟時作此閣, 圖畫其象於閣, 遂以爲名.｣ 師古曰：｢漢宮閣疏名云蕭何造.｣

[二]師古曰：｢署, 表也, 題也.｣

[三]師古曰：｢三人皆周宣王之臣, 有文武之功, 佐宣王中興者也. 言宣帝亦重興漢室, 而霍光等並爲名臣, 皆比於方叔之屬. 召讀曰邵.｣

贊曰：李將軍恂恂如鄙人, 口不能出辭[一], 及死之日, 天下知與不知皆爲流涕, 彼其中心誠信於士大夫也. 諺曰：｢桃李不言, 下自成蹊.｣[二]此言雖小, 可以喻大. 然三代之將, 道家所忌, 自廣至陵, 遂亡其宗, 哀哉！孔子稱｢志士仁人, 有殺身以成仁, 無求生以害仁｣, ｢使於四方, 不辱君命｣[三], 蘇武有之矣.

[一]師古曰：｢恂恂, 誠謹貌也, 音荀.｣

[二]師古曰：｢蹊謂徑道也. 言桃李以其華實之故, 非有所召呼, 而人爭歸趣, 來往不絕, 其下自然成徑, 以喻人懷誠信之心, 故能潛有所感也. 蹊音奚.｣

[三]師古曰：｢皆論語載孔子之言.｣

校勘記

二四四０頁　四行　匈奴(入)[侵]上郡, 景祐、殿本都作｢侵｣.

二四四一頁　一行　放(從)[縱]遊獵也. 殿本作｢縱｣. 王先謙說作｢縱｣是.

二四四一頁一四行　不擊(刀)[刁]斗自衛, 景祐、殿本都作｢刁｣, 注同. 王先謙說作｢刁｣是.

二四四三頁　二行　絡而盛(之)臥, 宋祁說越本無｢之｣ 字. 按景祐本亦無｢之｣ 字.

二四四五頁　六行　是時廣軍幾沒[九], 罷歸. 注[九]. 原在｢罷｣ 字下. 王先謙說此師古誤讀, ｢罷｣ 字連｢歸｣ 爲文.

二四六０頁　一行　因厚(輅)[賂]單于, 景祐、殿、局本都作｢賂｣. 王先謙說｢輅｣ 訛字.

二四六一頁一二行　言謀[殺]衛律而殺之, 景祐本有｢殺｣ 字.

二四六六頁　二行　區讀(日)[與]甌同, 景祐、殿本都作｢與｣. 王先謙說作｢與｣是.

二四六七頁　四行　武以(元始)[始元]六年春至京師. 景祐、殿本都作｢始元｣, 此誤倒.

漢書卷五十五 衛青霍去病傳第二十五

衛青字仲卿. 其父鄭季, 河東平陽人也, 以縣吏給事侯家. 平陽侯曹壽尚武帝姊陽信長公主[一]. 季與主家僮衛媼通[二], 生青. 青有同母兄衛長及姊子夫, 子夫自平陽公主家得幸武帝, 故青冒姓爲衛氏[三]. 衛媼長女君孺, 次女少兒, 次女則子夫. 子夫男弟步廣, 皆冒衛氏[四].

[一]師古曰：｢壽姓曹, 爲平陽侯, 當是曹參之後, 然參傳及功臣侯表並無之, 未詳其意也.｣

[二]師古曰：｢僮者, 婢女之總稱也. 媼者, 後年老之號, 非當時所呼也. 衛者, 舉其夫家姓也.｣

[三]師古曰：｢冒謂假稱, 若人首之有覆冒也.｣

[四]師古曰：｢言步廣及青二人皆不姓衛, 而冒稱.｣

青爲侯家人, 少時歸其父, 父使牧羊. 民母之子皆奴畜之, 不以爲兄弟數[一]. 青嘗從人至甘泉居室[二], 有一鉗徒相青曰：｢貴人也, 官至封侯.｣ 青笑曰：｢人奴之生, 得無笞罵即足矣, 安得封侯事乎！｣

[一]服虔曰：｢民母, 嫡母也.｣ 師古曰：｢言鄭季正妻本在編戶之間, 以別於公主家也. 今流俗書本云□牧羊人間, 先母之子不以爲兄弟數□, 妄增也.｣

[二]張晏曰：｢居室, 甘泉中徒所居也.｣

青壯, 爲侯家騎, 從平陽主. 建元二年春, 青姊子夫得入宮幸上. 皇后, 大長公主女也[一], 無子, 妒. 大長公主聞衛子夫幸, 有身, 妒之, 乃使人捕青. 青時給事建章[二], 未知名. 大長公主執囚青, 欲殺之. 其友騎郎公孫敖與壯士往篡之[三], 故得不死. 上聞, 乃召青爲建章監, 侍中. 及母昆弟貴, 賞賜數日間累千金. 君孺爲太僕公孫賀妻. 少兒故與陳掌通[四], 上召貴掌. 公孫敖由此益顯. 子夫爲夫人. 青爲太中大夫.

[一]文穎曰：｢陳皇后, 武帝姑女也.｣

[二]師古曰：｢建章宮中.｣

[三]師古曰：｢逆取曰篡.｣

[四]師古曰：｢掌即陳平曾孫也.｣

元光六年, 拜爲車騎將軍, 擊匈奴, 出上谷；公孫賀爲輕車將軍, 出雲中；太中大夫公孫敖爲騎將軍, 出代郡；衛尉李廣爲驍騎將軍, 出雁門：軍各萬騎. 青至籠城[一], 斬首虜數百. 騎將軍敖亡七千騎, 衛尉廣爲虜所得, 得脫歸, 皆當斬, 贖爲庶人. 賀亦無功. 唯青賜爵關內侯. 是後匈奴仍侵犯邊[二]. 語在匈奴傳.

[一]師古曰：｢籠讀與龍同.｣

[二]師古曰：｢仍, 頻也.｣

元朔元年春, 衛夫人有男, 立爲皇后. 其秋, 青復將三萬騎出雁門, 李息出代郡. 青斬首虜數千. 明年, 青復出雲中, 西至高闕[一], 遂至於隴西, 捕首虜數千, 畜百餘萬, 走白羊、樓煩王. 遂取河南地爲朔方郡[二]. 以三千八百戶封青爲長平侯. 青校尉蘇建爲平陵侯, 張次公爲岸頭侯[三]. 使建築朔方城[四]. 上曰：｢匈奴逆天理, 亂人倫, 暴長虐老[五], 以盜竊爲務, 行詐諸蠻夷, 造謀籍兵, 數爲邊害[六]. 故興師遣將, 以征厥罪. 詩不云乎? □薄伐獫允, 至于太原□ [七]；□出車彭彭, 城彼朔方□[八]. 今車騎將軍青度西河至高闕, 獲首二千三百級, 車輜畜產畢收爲鹵, 已封爲列侯, 遂西定河南地, 案榆谿舊塞[九], 絕梓領, 梁北河, 討蒲泥, 破符離[一０], 斬輕銳之卒, 捕伏聽者[一一]三千一十七級[一二]. 執訊獲醜[一三], 敺馬牛羊百有餘萬, 全甲兵而還, 益封青三千八百戶.｣ 其後匈奴比歲入代郡、雁門、定襄、上郡、朔方[一四], 所殺略甚眾. 語在匈奴傳.

[一]師古曰：｢高闕, 山名也, 一曰塞名也, 在朔方之北.｣

[二]師古曰：｢當北地郡之北, 黃河之南也.｣

[三]晉灼曰：｢河東皮氏亭也.｣

[四]師古曰：｢蘇建築之也.｣

[五]師古曰：｢謂其俗貴少壯而賤長老也.｣

[六]張晏曰：｢從蠻夷借兵鈔邊.｣

[七]師古曰：｢小雅六月之詩, 美宣王北(代)[伐]也. 薄伐者, 言逐出之也. 獫允, 北狄名, 即匈奴也. 獫音險.｣

[八]師古曰：｢小雅出車之詩也. 彭彭, 眾車聲也. 朔方, 北方也. 此詩人美出車而征, 因築城以攘獫允也.｣

[九]如淳曰：｢案, 尋也. 榆谿, 舊塞名也.｣ 師古曰：｢上郡之北有諸次山, 諸次水出焉, 東經榆林塞爲榆谿. 言軍尋此塞而行也.｣

[一０]如淳曰：｢絕, 度也. 爲北河作橋梁也.｣ 晉灼曰：｢蒲泥、符離, 二王號也.｣ 師古曰：｢符離, 塞名也.｣

[一一]張晏曰：｢伏於隱處, 聽軍虛實.｣

[一二]師古曰：｢本以斬敵一首拜爵一級, 故謂一首爲一級, 因復名生獲一人爲一級也.｣

[一三]師古曰：｢執訊者, 謂生執其人而訊問之也. 獲醜者, 得其眾也. 一曰醜, 惡也. 訊音信.｣

[一四]師古曰：｢比, 頻也.｣

元朔五年春, 令青將三萬騎出高闕, 衛尉蘇建爲遊擊將軍, 左內史李沮爲彊弩將軍[一], 太僕公孫賀爲騎將軍, 代相李蔡爲輕車將軍, 皆領屬車騎將軍, 俱出朔方. 大行李息、岸頭侯張次公爲將軍, 俱出右北平. 匈奴右賢王當青等兵, 以爲漢兵不能至此, 飲醉, 漢兵夜至, 圍右賢王. 右賢王驚, 夜逃, 獨與其愛妾一人騎數百馳, 潰圍北去. 漢輕騎校尉郭成等追數百里, 弗得, 得右賢裨王十餘人[二], 眾男女萬五千餘人, 畜數十百萬[三], 於是引兵而還. 至塞, 天子使使者持大將軍印, 即軍中拜青爲大將軍[四], 諸將皆以兵屬, 立號而歸. 上曰：｢大將軍青躬率戎士, 師大捷, 獲匈奴王十有餘人, 益封青八千七百戶.｣ 而封青子伉爲宜春侯[五], 子不疑爲陰安侯, 子登爲發干侯. 青固謝曰：[六]｢臣幸得待罪行間, 賴陛下神靈, 軍大捷, 皆諸校力戰之功也. 陛下幸已益封臣青, 臣青子在繈褓中, 未有勤勞, 上幸裂地封爲三侯, 非臣待罪行間所以勸士力戰之意也. 伉等三人何敢受封！｣ 上曰：｢我非忘諸校功也, 今固且圖之.｣ 乃詔御史曰：｢護軍都尉公孫敖三從大將軍擊匈奴, 常護軍傅校獲王[七], 封敖爲合騎侯[八]. 都尉韓說從大軍出窴渾[九], 至匈奴右賢王庭, 爲戲下[一０]搏戰獲王[一一], 封說爲龍頟侯[一二]. 騎將軍賀從大將軍獲王, 封賀爲南窌侯[一三]. 輕車將軍李蔡再從大將軍獲王, 封蔡爲樂安侯. 校尉李朔、趙不虞、公孫戎奴各三從大將軍獲王, 封朔爲陟軹侯, 不虞爲隨成侯, 戎奴爲從平侯. 將軍李沮、李息及校尉豆如意、中郎將綰皆有功, 賜爵關內侯. 沮、息、如意食邑各三百戶.｣ 其秋, 匈奴入代, 殺都尉.

[一]文穎曰：｢沮音俎.｣

[二]師古曰：｢裨王, 小王也, 若言裨將也. 裨音頻移反.｣

[三]師古曰：｢數十萬以至百萬.｣

[四]師古曰：｢即, 就也.｣

[五]師古曰：｢伉音抗, 又音工郎反.｣

[六]師古曰：｢固謂再三也.｣

[七]師古曰：｢傅讀曰附. 言敖總護諸軍, 每附部校, 以致克捷而獲王也. 校者, 營壘之稱, 故謂軍之一部爲一校. 或曰幡旗之名, 非也. 每軍一校, 則別爲幡耳, 不名校也.｣

[八]晉灼曰：｢猶冠軍從票之名也.｣

[九]服虔曰：｢塞名也.｣ 師古曰：｢說讀曰悅. 窴音田. 渾音魂.｣

[一０]師古曰：｢戲讀曰麾, 又音許宜反. 言在大將軍麾旗之下, 不別統眾也.｣

[一一]師古曰：｢搏戰, 擊戰.｣

[一二]師古曰：｢頟字或作額.｣

[一三]臣瓚曰：｢茂陵中書云南奅侯, 此本字也.｣ 師古曰：｢窌音普教反. 奅亦同字.｣

明年春, 大將軍青出定襄, 合騎侯敖爲中將軍, 太僕賀爲左將軍, 翕侯趙信爲前將軍, 衛尉蘇建爲右將軍, 郎中令李廣爲後將軍, 左內史李沮爲彊弩將軍, 咸屬大將軍, 斬首數千級而還. 月餘, 悉復出定襄, 斬首虜萬餘人. 蘇建、趙信并軍三千餘騎, 獨逢單于兵, 與戰一日餘, 漢兵且盡. 信故胡人, 降爲翕侯, 見急, 匈奴誘之, 遂將其餘騎可八百犇降單于[一]. 蘇建盡亡其軍, 獨以身得亡去, 自歸青. 青問其罪正閎、長史安、議郎周霸等：[二]｢建當云何?｣[三]霸曰：｢自大將軍出, 未嘗斬裨將, 今建棄軍, 可斬, 以明將軍之威.｣ 閎、安曰：｢不然. 兵法□小敵之堅, 大敵之禽也.□[四]今建以數千當單于數萬, 力戰一日餘, 士皆不敢有二心. 自歸而斬之, 是示後無反意也. 不當斬.｣ 青曰：｢青幸得以胏附待罪行間[五], 不患無威, 而霸說我以明威, 甚失臣意. 且使臣職雖當斬將, 以臣之尊寵而不敢自擅專誅於境外, 其歸天子, 天子自裁之, 於以風爲人臣不敢專權, 不亦可乎?｣[六]軍吏皆曰｢善｣. 遂囚建行在所.

[一]師古曰：｢犇, 古奔字也.｣

[二]張晏曰：｢正, 軍正也. 閎, 名也.｣ 如淳曰：｢律, 都軍官長史一人.｣

[三]師古曰：｢謂處斷其罪法何至也?｣

[四]師古曰：｢言眾寡不敵, 以其堅戰無有退心, 故士卒喪盡也. 一說, 若建恥敗而不自歸, 則亦被匈奴禽之而去.｣

[五]師古曰：｢胏附, 謂親戚也. 解在田蚡傳也.｣

[六]師古曰：｢風讀曰諷.｣

是歲也, 霍去病始侯.

霍去病, 大將軍青姊少兒子也. 其父霍仲孺先與少兒通, 生去病. 及衛皇后尊, 少兒更爲詹事陳掌妻. 去病以皇后姊子, 年十八爲侍中. 善騎射, 再從大將軍. 大將軍受詔, 予壯士, 爲票姚校尉[一], 與輕勇騎八百直棄大(將)軍數百里赴利, 斬捕首虜過當[二]. 於是上曰：｢票姚校尉去病斬首捕虜二千二十八級, 得相國、當戶, 斬單于大父行藉若侯產[三], 捕季父羅姑比, 再冠軍[四], 以二千五百戶封去病爲冠軍侯. 上谷太守郝賢四從大將軍, 捕首虜千三百級, 封賢爲終利侯. 騎士孟已有功, 賜爵關內侯, 邑二百戶.｣

[一]服虔曰：｢音飄搖.｣ 師古曰：｢票音頻妙反. 姚音羊召反. 票姚, 勁疾之貌也. 荀悅漢紀作票鷂字. 去病後爲票騎將軍, 尚取票姚之字耳. 今讀者音飄遙, 則不當其義也.｣

[二]師古曰：｢言計其所將人數, 則捕首虜爲多, 過於所當也. 一曰漢軍失亡者少, 而殺獲匈奴數多, 故曰過當也. 其下並同.｣

[三]張晏曰：｢藉若, 胡侯也. 產, 名也.｣ 師古曰：｢此人單于祖父之行也. 行音胡浪反.｣

[四]師古曰：｢亦單于之季父也, 羅姑, 其名也. 比, 頻也.｣

是歲失兩將軍, 亡翕侯, 功不多, 故青不益封. 蘇建至, 上弗誅, 贖爲庶人. 青賜千金. 是時王夫人方幸於上, 甯乘說青曰：[一]｢將軍所以功未甚多, 身食萬戶, 三子皆爲侯者, 以皇后故也. 今王夫人幸而宗族未富貴, 願將軍奉所賜千金爲王夫人親壽.｣[二]青以五百金爲王夫人親壽. 上聞, 問青, 青以實對. 上乃拜甯乘爲東海都尉.

[一]師古曰：｢史記云甯乘齊人.｣

[二]師古曰：｢親, 母也.｣

校尉張騫從大將軍, 以嘗使大夏, 留匈奴中久, 道軍, 知善水草處[一], 軍得以無飢渴, 因前使絕國功, 封騫爲博望侯.

[一]師古曰：｢道讀曰導.｣

去病侯三歲, 元狩(三)[二]年春爲票騎將軍, 將萬騎出隴西, 有功. 上曰：｢票騎將軍率戎士隃烏盭[一], 討遫濮[二], 涉狐奴[三], 歷五王國, 輜重人眾攝讋者弗取[四], 幾獲單于子[五]. 轉戰六日, 過焉支山千有餘里, 合短兵, 鏖皋蘭下[六], 殺折蘭王, 斬盧侯王[七], 銳悍者誅, 全甲獲醜, 執渾邪王子[八]及相國、都尉, 捷首虜八千九百六十級, 收休屠祭天金人[九], 師率減什七[一０], 益封去病二千二百戶.｣

[一]師古曰：｢隃與踰同. 盭, 古戾字也. 烏盭, 山名也.｣

[二]師古曰：｢遫, 古速字也. 遫濮, 匈奴部落名也.｣

[三]晉灼曰：｢水名也.｣

[四]師古曰：｢攝讋, 謂振動失志氣. 言距戰者誅, 服者則赦也. 讋音之涉反.｣

[五]師古曰：｢幾音距衣反.｣

[六]應劭曰：｢隴西白石縣塞外河名也.｣ 蘇林曰：｢匈奴中山關名也.｣ 李奇曰：｢鏖音麃, 津名也.｣ 晉灼曰：｢世俗謂盡死殺人爲鏖糟.｣ 文穎曰：｢鏖音意曹反.｣ 師古曰：｢鏖字本從金麀聲, 轉寫訛耳. 鏖謂苦擊而多殺也. 皋蘭, 山名也. 言苦戰於皋蘭山下而多殺虜也. 晉說文音皆得之. 今俗猶謂打擊之甚者曰鏖. 麀, 牡鹿也, 音於求反.｣

[七]張晏曰：｢折蘭、盧侯, 胡國名也. 殺者, 殺之而已. 斬者, 獲其首也.｣ 師古曰：｢折蘭, 匈奴中姓也. 今鮮卑有是蘭姓者, 即其種也. 折音上列反.｣

[八]師古曰：｢全甲, 謂軍中之甲不喪失也. 渾音下昆反.｣

[九]如淳曰：｢祭天以金人爲主也.｣ 張晏曰：｢佛徒祠金人也.｣ 師古曰：｢今之佛像是也. 休音許虯反. 屠音儲.｣

[一０]師古曰：｢言其破敵, 故匈奴之師十減其七也. 一曰, 漢兵失亡之數. 下皆類此也.｣

其夏, 去病與合騎侯敖俱出北地, 異道. 博望侯張騫、郎中令李廣俱出右北平, 異道. 廣將四千騎先至, 騫將萬騎後. 匈奴左賢王將數萬騎圍廣, 廣與戰二日, 死者過半, 所殺亦過當. 騫至, 匈奴引兵去. 騫坐行留, 當斬, 贖爲庶人[一]. 而去病出北地, 遂深入, 合騎侯失道, 不相得. 去病至祁連山[二], 捕首虜甚多. 上曰：｢票騎將軍涉鈞耆, 濟居延[三], 遂臻小月氏[四], 攻祁連山, 揚武乎鱳得[五], 得單于單桓、酋涂王[六], 及相國、都尉以眾降下者二千五百人, 可謂能舍服知成而止矣[七]. 捷首虜三萬二百, 獲五王, 王母、單于閼氏、王子五十九人, 相國、將軍、當戶、都尉六十三人, 師大率減什三, 益封去病五千四百戶. 賜校尉從至小月氏者爵左庶長[八]. 鷹擊司馬破奴[九]. 再從票騎將軍斬遫濮王, 捕稽且王[一０], 右千騎將[得]王、王母各一人, 王子以下四十一人, 捕虜三千三百三十人, 前行捕虜千四百人[一一], 封破奴爲從票侯[一二]. 校尉高不識從票騎將軍捕呼于耆王王子以下十一人, 捕虜千七百六十八人, 封不識爲宜冠侯. 校尉僕多有功, 封爲煇渠侯.｣[一三]合騎侯敖坐留不與票騎將軍會, 當斬, 贖爲庶人. 諸宿將所將士馬兵亦不如去病[一四], 去病所將常選[一五], 然亦敢深入, 常與壯騎先其大軍, 軍亦有天幸, 未嘗困絕也. 然而諸宿將常留落不耦[一六]. 由此去病日以親貴, 比大將軍.

[一]師古曰：｢軍行而輒稽留, 故坐法.｣

[二]師古曰：｢祁連山即天山也, 匈奴呼天爲祁連. 祁音上夷反.｣

[三]張晏曰：｢鈞耆、居延, 皆水名也. 淺曰涉. 深曰濟.｣ 師古曰：｢涉謂人馬涉度也. 濟謂以舟□.｣

[四]師古曰：｢臻, 至也. 氏音支.｣

[五]鄭氏曰：｢鱳音鹿, 張掖縣也.｣ 師古曰：｢鄭說非也. 此鱳得, 匈奴中地名, 而張掖縣轉取其名耳.｣

[六]張晏曰：｢單桓、酋涂, 皆胡王也.｣ 師古曰：｢酋音才由反. 涂音塗.｣

[七]師古曰：｢服而舍之, 功成則止也.｣

[八]師古曰：｢第十爵.｣

[九]師古曰：｢趙破奴.｣

[一０]師古曰：｢且音子閭反.｣

[一一]師古曰：｢前行, 謂在軍之前而行.｣

[一二]張晏曰：｢從票騎將軍有功, 因以爲號.｣

[一三]師古曰：｢功臣侯表作僕朋, 今此作多, 轉寫者誤也. 煇音暉也.｣

[一四]師古曰：｢宿, 舊也. 兵, 兵器也｣

[一五]師古曰：｢選取驍銳.｣

[一六]師古曰：｢留謂遲留, 落謂墜落, 故不諧耦而無功也.｣

其後, 單于怒渾邪王居西方數爲漢所破, 亡數萬人, 以票騎之兵也, 欲召誅渾邪王. 渾邪王與休屠王等謀欲降漢, 使人先要道邊[一]. 是時大行李息將城河上, 得渾邪王使, 即馳傳以聞[二]. 上恐其以詐降而襲邊, 乃令去病將兵往迎之. 去病既度河, 與渾邪眾相望. 渾邪裨王將見漢軍而多欲不降者[二], 頗遁去. 去病乃馳入, 得與渾邪王相見, 斬其欲亡者八千人, 遂獨遣渾邪王乘傳先詣行在所, 盡將其眾度河, 降者數萬人, 號稱十萬. 既至長安, 天子所以賞賜數十鉅萬. 封渾邪王萬戶, 爲漯陰侯[四]. 封其裨王呼毒尼爲下摩侯[五], 雁疪爲煇渠侯[六], 禽黎爲河綦侯[七], 大當戶調雖爲常樂侯[八]. 於是上嘉去病之功, 曰：｢票騎將軍去病率師征匈奴, 西域王渾邪王及厥眾萌咸犇於率[九], 以軍糧接食, 并將控弦萬有餘人[一０], 誅獟悍[一一], 捷首虜八千餘級, 降異國之王三十二. 戰士不離傷[一二], 十萬之眾畢懷集服. 仍興之勞, 爰及河塞, 庶幾亡患[一三]. 以千七百戶益封票騎將軍. 減隴西、北地、上郡戍卒之半, 以寬天下繇役.｣ 乃分處降者於邊五郡故塞外, 而皆在河南, 因其故俗爲屬國[一四]. 其明年, 匈奴入右北平、定襄, 殺略漢千餘人.

[一]師古曰：｢道猶言也. 先爲要約來言之於邊界.｣

[二]師古曰：｢傳音張戀反. 次下亦同.｣

[三]師古曰：｢恐被掩覆也.｣

[四]如淳曰：｢漯陰, 平原縣也.｣ 師古曰：｢漯音吐合反.｣

[五]文穎曰：｢呼毒尼, 胡王名也.｣

[六]文穎曰：｢雁音鷹. 疪音庇蔭之庇.｣ 師古曰：｢疪音匹履反, 其字從□, 非庇蔭之庇. □音女革反.｣

[七]師古曰：｢功臣侯表作烏黎, 今此作禽黎, 轉寫誤耳.｣

[八]師古曰：｢功臣侯表作稠睢, 今此傳作調雖, 表傳不同, 當有誤者.｣

[九]師古曰：｢萌字與甿同. 犇, 古奔字也.｣

[一０]師古曰：｢言能引弓皆堪戰陣.｣

[一一]師古曰：｢獟, 健行輕貌也, 字或作趬. 捍, 勇也. 獟音丘昭反, 又音丘召反.｣

[一二]師古曰：｢離, 遭也.｣

[一三]師古曰：｢重興軍旅之勞, 及北河沙塞之表, 可得寧息無憂患也.｣

[一四]師古曰：｢不改其本國之俗而屬於漢, 故號屬國.｣

其明年, 上與諸將議曰：｢翕侯趙信爲單于畫計, 常以爲漢兵不能度幕輕留[一], 今大發卒, 其勢必得所欲.｣是歲元狩四年也. 春, 上令大將軍青、票騎將軍去病各五萬騎, 步兵轉者踵軍數十萬[二], 而敢力戰深入之士皆屬去病. 去病始爲出定襄, 當單于. 捕虜, 虜言單于東, 乃更令去病出代郡, 令青出定襄. 郎中令李廣爲前將軍, 太僕公孫賀爲左將軍, 主爵趙食其爲右將軍[三], 平陽侯襄爲後將軍[四], 皆屬大將軍. 趙信爲單于謀曰：｢漢兵即度幕, 人馬罷[五], 匈奴可坐收虜耳.｣[六]乃悉遠北其輜重[七], 皆以精兵待幕北. 而適直青軍出塞千餘里[八], 見單于兵陳而待[九], 於是青令武剛車自環爲營[一０], 而縱五千騎往當匈奴, 匈奴亦(從)[縱]萬騎. 會日且入[一一], 而大風起, 沙礫擊面[一二], 兩軍不相見, 漢益縱左右翼繞單于[一三]. 單于視漢兵多, 而士馬尚彊, 戰而匈奴不利, 薄莫, 單于遂乘六臝, 壯騎可數百, 直冒漢圍西北馳去[一四]. 昏, 漢匈奴相紛挐[一五], 殺傷大當[一六]. 漢軍左校捕虜, 言單于未昏而去, 漢軍因發輕騎夜追之, 青因隨其後. 匈奴兵亦散走. 會明, 行二百餘里, 不得單于, 頗捕斬首虜萬餘級, 遂至窴顏山趙信城[一七], 得匈奴積粟食軍[一八]. 軍留一日而還, 悉燒其城餘粟以歸.

[一]師古曰：｢言輕易漢軍, 故留而不去也. 一曰, 謂漢兵不能輕入而久留也.｣

[二]師古曰：｢轉者謂運輜重也. 踵, 接也.｣

[三]師古曰：｢食音異. 其音基.｣

[四]師古曰：｢曹襄.｣

[五]師古曰：｢罷讀曰疲.｣

[六]師古曰：｢言收虜取漢軍人馬, 可不費力, 故言坐.｣

[七]師古曰：｢送輜重遠去, 令處北也.｣

[八]師古曰：｢直讀曰值.｣

[九]師古曰：｢爲行陳而待.｣

[一０]張晏曰：｢兵車也.｣ 師古曰：｢環, 繞也.｣

[一一]師古曰：｢言日欲沒也.｣

[一二]師古曰：｢礫, 小石也, 音歷.｣

[一三]師古曰：｢翼謂左右舒引其兵, 如鳥之翅翼.｣

[一四]師古曰：｢臝者, 驢種馬子, 堅忍. 單于自乘善走臝, 而壯騎隨之也. 冒, 犯也. 臝音來戈反. 冒音莫克反.｣

[一五]師古曰：｢紛挐, 亂相持搏也. 挐音女居反.｣

[一六]師古曰：｢各大相殺傷.｣

[一七]如淳曰：｢趙信前降匈奴, 匈奴築城居之.｣

[一八]師古曰：｢食讀曰飤.｣

青之與單于會也, 而前將軍廣、右將軍食其軍別從東道, 或失道[一]. 大將軍引還, 過幕南, 乃相逢. 青欲使使歸報, 令長史簿責廣[二], 廣自殺. 食其贖爲庶人. 青軍入塞, 凡斬首虜萬九千級.

[一]師古曰：｢或, 迷也.｣

[二]師古曰：｢簿音步戶反.｣

是時匈奴眾失單于十餘日, 右谷蠡王自立爲單于[一]. 單于後得其眾, 右王乃去單于之號[二].

[一]師古曰：｢谷音鹿. 蠡音盧奚反.｣

[二]師古曰：｢去, 除也, 音丘呂反.｣

去病騎兵車重與大將軍軍等[一], 而亡裨將. 悉以李敢等爲大校, 當裨將, 出代、右北平二千餘里, 直左方兵[二], 所斬捕功已多於青.

[一]師古曰：｢重音直用反.｣

[二]師古曰：｢直, 當也.｣

既皆還, 上曰：｢票騎將軍去病率師躬將所獲葷允之士[一], 約輕齎, 絕大幕[二], 涉獲單于章渠[三], 以誅北車耆[四], 轉擊左大將雙, 獲旗鼓, 歷度難侯[五], 濟弓盧[六], 獲屯頭王、韓王等三人[七], 將軍、相國、當戶、都尉八十三人, 封狼居胥山, 禪於姑衍, 登臨翰海[八], 執訊獲醜七萬有四百四十三級, 師率減什二, 取食於敵, 卓行殊遠而糧不絕[九]. 以五千八百戶益封票騎將軍. 右北平太守路博德屬票騎將軍, 會興城, 不失期, 從至檮余山[一０], 斬首捕虜二千八百級, 封博德爲邳離侯. 北地都尉衛山從票騎將軍獲王, 封山爲義陽侯. 故歸義侯因淳王復陸支、[一一]樓剸王伊即靬[一二]皆從票騎將軍有功, 封復陸支爲杜侯, 伊即靬爲眾利侯. 從票侯破奴、昌武侯安稽從票騎有功, 益封各三百戶. 漁陽太守解、校尉敢皆獲鼓旗, 賜爵關內侯, 解食邑三百戶, 敢二百戶. 校尉自爲爵左庶長.｣ 軍吏卒爲官, 賞賜甚多. 而青不得益封, 吏卒無封者. 唯西河太守常惠、雲中太守遂成受賞, 遂成秩諸侯相, 賜食邑二百戶, 黃金百斤, 惠爵關內侯.

[一]服虔曰：｢葷音熏. 葷允, 熏鬻也. 堯時曰熏鬻, 周曰獫允, 秦曰匈奴.｣ 師古曰：｢葷字與薰同. 鬻音弋六反.｣

[二]師古曰：｢輕齎者, 不以輜重自隨, 而所齎糧食少也. 一曰齎字與資同, 謂資裝也.｣

[三]師古曰：｢涉謂涉水也. 章渠, 單于之近臣也, 涉水而破獲之.｣

[四]晉灼曰：｢王號也.｣

[五]師古曰：｢山名也.｣

[六]晉灼曰：｢水名也.｣

[七]李奇曰：｢皆匈奴王號.｣

[八]張晏曰：｢登海邊山以望海也. 有大功, 故增山而廣地也.｣ 如淳曰：｢翰海, 北海名也.｣ 師古曰：｢積土增山曰封, 爲墠祭地曰禪也.｣

[九]師古曰：｢卓亦遠意.｣

[一０]師古曰：｢檮音籌, 其字從木.｣

[一一]師古曰：｢復音芳福反.｣

[一二]師古曰：｢剸音之兗反. 靬音居言反.｣

兩軍之出塞, 塞閱官及私馬凡十四萬匹, 而後入塞者不滿三萬匹. 乃置大司馬位, 大將軍、票騎將軍皆爲大司馬[一]. 定令, 令票騎將軍秩祿與大將軍等. 自是後, 青日衰而去病日益貴. 青故人門下多去事去病, 輒得官爵, 唯獨任安不肯去[二].

[一]晉灼曰：｢悉加大司馬者, 欲令票騎將軍去病與大將軍青等耳.｣

[二]師古曰：｢安, 滎陽人, 後爲益州刺史, 即遺司馬遷書者.｣

去病爲人少言不泄, 有氣敢往. 上嘗欲教之吳孫兵法[一], 對曰：｢顧方略何如耳, 不至學古兵法.｣[二]上爲治第, 令視之, 對曰：｢匈奴不滅, 無以家爲也.｣ 由此上益重愛之. 然少而侍中, 貴不省士[三]. 其從軍, 上爲遣太官齎數十乘[四], 既還, 重車餘棄粱肉[五], 而士有飢者. 其在塞外, 卒乏糧, 或不能自振[六], 而去病尚穿域躢鞠也[七]. 事多此類. 青仁, 喜士退讓[八], 以和柔自媚於上, 然於天下未有稱也.

[一]師古曰：｢吳, 吳起也. 孫, 孫武也.｣

[二]師古曰：｢顧, 念也.｣

[三]師古曰：｢省, 視也. 不恤視也.｣

[四]師古曰：｢齎與資同. 解已在前也.｣

[五]師古曰：｢粱, 粟類也, 米之善者. 重音直用反.｣

[六]師古曰：｢振, 舉也.｣

[七]服虔曰：｢穿地作鞠室也.｣ 師古曰：｢鞠, 以皮爲之, 實以毛, 蹴躢而戲也. 躢音徒臘反. 鞠音鉅六反.｣

[八]師古曰：｢喜音許吏反.｣

去病自四年軍後三歲, 元狩六年薨. 上悼之, 發屬國玄甲, 軍陳自長安至茂陵[一], 爲冢象祁連山[二]. 諡之并武與廣地曰景桓侯[三]. 子嬗嗣[四]. 嬗字子侯, 上愛之, 幸其壯而將之. 爲奉車都尉, 從封泰山而薨. 無子, 國除.

[一]師古曰：｢送其葬, 所以寵衛之也. 屬國, 即上所云分處降者於邊五郡者也. 玄甲, 謂甲之黑色也.｣

[二]師古曰：｢在茂陵旁, 冢上有(堅)[豎]石, 冢前有石人馬者是也.｣

[三]蘇林曰：｢景, 武諡也. 桓, 廣地諡也. 義見諡法.｣ 張晏曰：｢諡法□布義行剛曰景, 辟土服遠曰桓□ 也.｣

[四]師古曰：｢嬗音上戰反.｣

自去病死後, 青長子宜春侯伉坐法失侯. 後五歲, 伉弟二人, 陰安侯不疑、發干侯登, 皆坐酎(伉)[金]失侯. 後二歲, 冠軍侯國絕. 後四年, 元封五年, 青薨, 諡曰烈侯. 子伉嗣, 六年坐法免.

自青圍單于後十四歲而卒, 竟不復擊匈奴者, 以漢馬少, 又方南誅兩越, 東伐朝鮮, 擊羌、西南夷, 以故久不伐胡.

初, 青既尊貴, 而平陽侯曹壽有惡疾就國, 長公主問：｢列侯誰賢者?｣ 左右皆言大將軍. 主笑曰：｢此出吾家, 常騎從我, 柰何?｣ 左右曰：｢於今尊貴無比.｣ 於是長公主風白皇后[一], 皇后言之, 上乃詔青尚平陽主[二], 與主合葬, 起冢象廬山云[三].

[一]師古曰：｢風讀曰諷.｣

[二]如淳曰：｢本陽信長公主也, 爲平陽侯所尚, 故稱平陽主.｣

[三]師古曰：｢在茂陵東, 次去病冢之西, 相併者是也.｣

最[一]大將軍青凡七出擊匈奴, 斬捕首虜五萬餘級. 一與單于戰, 收河南地, 置朔方郡. 再益封, 凡萬六千三百戶；封三子爲侯, 侯千三百戶, 并之二萬二百戶. 其裨將及校尉侯者九人, 爲特將者十五人[二], 李廣、張騫、公孫賀、李蔡、曹襄、韓說、蘇建皆自有傳[三].

[一]師古曰：｢最亦凡也.｣

[二]師古曰：｢特將, 謂獨別爲將而出征也.｣

[三]師古曰：｢七人自有傳, 八人今列於此下, 凡十五人也. 說讀曰悅.｣

李息, 郁郅人也[一], 事景帝. 至武帝立八歲, 爲材官將軍, 軍馬邑；後六歲, 爲將軍, 出代；後三歲, 爲將軍, 從大將軍出朔方：皆無功. 凡三爲將軍, 其後常爲大行.

[一]師古曰：｢北地之縣也. 郅音之日反.｣

公孫敖, 義渠人, 以郎事景帝. 至武帝立十二歲, 爲騎將軍, 出代, 亡卒七千人, 當斬, 贖爲庶人. 後五歲, 以校尉從大將軍, 封合騎侯. 後一歲, 以中將軍從大將軍再出定襄, 無功. 後二歲, 以將軍出北地, 後票騎, 失期當斬, 贖爲庶人. 後二歲, 以校尉從大將軍, 無功. 後十四歲, 以因(杆)[杅]將軍築受降城. 七歲, 復以因杅將軍再出擊匈奴, 至余吾[一], 亡士多, 下吏, 當斬, 詐死, 亡居民間五六歲. 後覺, 復繫. 坐妻爲巫蠱, 族. 凡四爲將軍.

[一]師古曰：｢水名也, 在朔方北.｣

李沮, 雲中人[一], 事景帝. 武帝立十七歲, 以左內史爲彊弩將軍. 後一歲, 復爲彊弩將軍.

[一][師古曰]：｢沮音俎.｣

張次公, 河東人, 以校尉從大將軍, 封岸頭侯. 其後太后崩, 爲將軍, 軍北軍. 後一歲, 復從大將軍. 凡再爲將軍, 後坐法失侯.

趙信, 以匈奴相國降, 爲侯. 武帝立十八年, 爲前將軍, 與匈奴戰, 敗, 降匈奴.

趙食其, 祋祤人[一]. 武帝立十八年, 以主爵都尉從大將軍, 斬首六百六十級. 元狩三年, 賜爵關內侯, 黃金百斤. 明年, 爲右將軍, 從大將軍出定襄, 迷失道, 當斬, 贖爲庶人.

[一]師古曰：｢馮翊之縣也. 祋音丁活反, 又音丁外反. 祤音許羽反.｣

郭昌, 雲中人, 以校尉從大將軍. 元封四年, 以太中大夫爲拔胡將軍, 屯朔方. 還擊昆明, 無功, 奪印.

荀彘, 太原廣武人, 以御見, 侍中[一], 用校尉數從大將軍. 元封三年, 爲左將軍擊朝鮮, 無功, 坐捕樓船將軍誅.

[一]師古曰：｢以善御得見, 因爲侍中也. 御謂御車也.｣

最票騎將軍去病凡六出擊匈奴, 其四出以將軍[一], 斬首虜十一萬餘級. 渾邪王以眾降數萬, 開河西酒泉之地, 西方益少胡寇. 四益封, 凡萬七千七百戶. 其校尉吏有功侯者六人, 爲將軍者二人.

[一]師古曰：｢再出爲票姚校尉也.｣

路博德, 西河平州人, 以右北平太守從票騎將軍, 封邳離侯. 票騎死後, 博德以衛尉爲伏波將軍, 伐破南越, 益封. 其後坐法失侯. 爲彊弩都尉, 屯居延, 卒.

趙破奴, 太原人. 嘗亡入匈奴, 已而歸漢, 爲票騎將軍司馬. 出北地, 封從票侯, 坐酎金失侯. 後一歲, 爲匈河將軍, 攻胡至匈河水, 無功. 後一歲, 擊虜樓蘭王, 後爲浞野侯. 後六歲, 以浚稽將軍將二萬騎擊匈奴左王. 左王與戰, 兵八萬騎圍破奴, 破奴爲虜所得, 遂沒其軍. 居匈奴中十歲, 復與其太子安國亡入漢. 後坐巫蠱, 族.

自衛氏興, 大將軍青首封, 其後支屬五人爲侯. 凡二十四歲而五侯皆奪國. 征和中, 戾太子敗, 衛氏遂滅. 而霍去病弟光貴盛, 自有傳.

贊曰：蘇建嘗說責｢大將軍至尊重, 而天下之賢士大夫無稱焉[一], 願將軍觀古名將所招選者, 勉之哉！｣[二]青謝曰：｢自魏其、武安之厚賓客, 天子常切齒, 彼親待士大夫, 招賢黜不肖者, 人主之柄也. 人臣奉法遵職而已, 何與招士！｣[三]票騎亦方此意, 爲將如此[四].

[一]師古曰：｢言不爲賢士大夫所稱譽.｣

[二]師古曰：｢勸令招賢薦士也.｣

[三]師古曰：｢與讀曰豫.｣

[四]師古曰：｢方, 比類也.｣

校勘記

二四七四頁　五行　美宣王北(代)[伐]也. 景祐、殿、局本都作｢伐｣, 此誤.

二四七八頁　三行　與輕勇騎八百直棄大(將)軍數百里赴利, 劉敞說｢大將軍｣ 衍｢將｣ 字.

二四七八頁　五行　捕季父羅姑比, 再冠軍, 史記索隱顏氏云｢羅姑比, 單于季父名也｣. 小顏云｢比, 頻也｣. 案下文既云｢再冠軍｣, 無容更言頻也. 王先謙說索隱說是.

二四七九頁　七行　元狩(三)[二]年春　宋祁說, ｢三｣ 越本作｢二｣. 王念孫說越本是, 景祐本及史記並作｢元狩二年｣.

二四八一頁　二行　右千騎將[得]王、王母各一人, 史記有｢得｣ 字, 索隱說此千騎將是漢之將. 王先謙說, 此文自是右千騎將得王、王母各一人, 本書脫｢得｣ 字.

二四八四頁　八行　匈奴亦(從)[縱]萬騎. 王先謙說｢從｣ 當作｢縱｣, 史記作｢匈奴亦縱可萬騎｣.

二四八九頁一二行　冢上有(堅)[豎]石, 景祐、殿本都作｢豎｣, 此誤.

二四八九頁一六行　皆坐酎(伉)[金]失侯. 王先謙說｢伉｣ 字誤. 按景祐、殿、局本都作｢金｣.

二四九一頁　九行　以因(杆)[杅]將軍築受降城. 景祐、殿、局本都作｢杅｣. 王先謙說作｢杅｣是.

二四九一頁一四行　[師古曰]：｢沮音俎.｣ 　王先謙說, 脫｢師古曰｣ 三字. 按各本都脫.

漢書卷五十六 董仲舒傳第二十六

董仲舒, 廣川人也. 少治春秋, 孝景時爲博士. 下帷講誦, 弟子傳以久次相授業, 或莫見其面[一]. 蓋三年不窺園, 其精如此[二]. 進退容止, 非禮不行, 學士皆師尊之.

[一]師古曰：｢言新學者但就其舊弟子受業, 不必親見仲舒.｣

[二]師古曰：｢雖有園圃, 不窺視之, 言專學也.｣

武帝即位, 舉賢良文學之士前後百數[一], 而仲舒以賢良對策焉.

[一]師古曰：｢數音所具反.｣

制曰：朕獲承至尊休德[一], 傳之亡窮, 而施之罔極[二], 任大而守重, 是以夙夜不皇康寧[三], 永惟萬事之統, 猶懼有闕[四]. 故廣延四方之豪俊, 郡國諸侯公選賢良修絜博習之士[五], 欲聞大道之要, 至論之極[六]. 今子大夫褎然爲舉首[七], 朕甚嘉之. 子大夫其精心致思, 朕垂聽而問焉.

[一]師古曰：｢休, 美也. 言承先帝極尊之位至美之德也.｣

[二]師古曰：｢罔亦無也. 極, 盡也.｣

[三]師古曰：｢皇, 暇也. 康, 樂也.｣

[四]師古曰：｢永, 深也. 惟, 思也. 統, 緒也.｣

[五]師古曰：｢郡, 郡守也. 國, 王國也. 諸侯, 列侯也. 郡國及諸侯, 總謂四方在外者. 公選, 謂以公正之道選士, 無偏私也.｣

[六]師古曰：｢極, 中也.｣

[七]服虔曰：｢子, 男子之美號也.｣ 張晏曰：｢褎, 進也, 爲舉賢良之首也.｣ 師古曰：｢褎然, 盛服貌也. 詩邶風旄丘之篇曰□褎如充耳□ . 褎音弋授反.｣

蓋聞五帝三王之道, 改制作樂而天下洽和, 百王同之. 當虞氏之樂莫盛於韶[一], 於周莫盛於勺[二]. 聖王已沒, 鐘鼓筦絃之聲未衰[三], 而大道微缺, 陵夷至虖桀紂之行[四], 王道大壞矣. 夫五百年之間, 守文之君, 當塗之士, 欲則先王之法以戴翼其世者甚眾[五], 然猶不能反, 日以仆滅[六], 至後王而後止, 豈其所持操或誖繆而失其統與? [七]固天降命不可復反, 必推之於大衰而後息與? [八]烏虖！[九]. 凡所爲屑屑, 夙興夜寐, 務法上古者, 又將無補與? [一０]三代受命, 其符安在? 災異之變, 何緣而起? 性命之情, 或夭或壽, 或仁或鄙[一一], 習聞其號, 未燭厥理[一二]. 伊欲風流而令行, 刑輕而姦改[一三], 百姓和樂, 政事宣昭, 何脩何飭而膏露降, 百穀登[一四], 德潤四海, 澤臻屮木[一五], 三光全, 寒暑平, 受天之祜[一六], 享鬼神之靈[一七], 德澤洋溢, 施虖方外, 延及群生? [一八]

[一]師古曰：｢韶, 舜樂.｣

[二]張晏曰：｢勺, 周頌篇也, 言能成先祖之功以養天下也.｣ 師古曰：｢勺讀與酌同.｣

[三]師古曰：｢筦與管字同.｣

[四]師古曰：｢陵夷, 言漸穨替也. 解在成紀.｣

[五]師古曰：｢翼, 助也.｣

[六]師古曰：｢反, 還也. 還於正道也. 仆, 斃也, 音赴.｣

[七]師古曰：｢操, 執也. 誖, 乖也. 統, 緒也. 操音千高反. 與讀曰歟. 後皆類此.｣

[八]師古曰：｢息, 止也.｣

[九]師古曰：｢虖讀曰呼. 嗚呼, 歎辭也.｣

[一０]師古曰：｢屑屑, 動作之貌. 補, 益也.｣

[一一]師古曰：｢夭壽, 命也. 仁鄙, 性也. 鄙謂不通也.｣

[一二]師古曰：｢燭, 照也.｣

[一三]師古曰：｢伊, 惟也.｣

[一四]師古曰：｢登, 成也.｣

[一五]師古曰：｢臻, 至也. 屮, 古草字也.｣

[一六]師古曰：｢祜, 福也, 音怙.｣

[一七]師古曰：｢爲鬼神所歆饗.｣

[一八]師古曰：｢施亦延也. 洋音羊. 施音弋豉反.｣

子大夫明先聖之業, 習俗化之變, 終始之序, 講聞高誼之日久矣, 其明以諭朕[一]. 科別其條, 勿猥勿并[二], 取之於術, 慎其所出. 乃其不正不直, 不忠不極, 枉于執事, 書之不泄, 興于朕躬, 毋悼後害[三]. 子大夫其盡心, 靡有所隱, 朕將親覽焉.

[一]師古曰：｢諭謂曉告也.｣

[二]師古曰：｢猥, 積也. 并, 合也. 欲其一二疏理而言之.｣

[三]師古曰：｢極, 中也. 公卿執事有不忠直而阿枉者, 皆令言之. 朕自發書, 不有漏泄, 勿懼有後害而不言也.｣

仲舒對曰：

陛下發德音, 下明詔, 求天命與情性, 皆非愚臣之所能及也. 臣謹案春秋之中, 視前世已行之事, 以觀天人相與之際, 甚可畏也. 國家將有失道之敗, 而天乃先出災害以譴告之[一], 不知自省, 又出怪異以警懼之[二], 尚不知變, 而傷敗乃至. 以此見天心之仁愛人君而欲止其亂也. 自非大亡道之世者, 天盡欲扶持而全安之, 事在彊勉而已矣[三]. 彊勉學問, 則聞見博而知益明；彊勉行道, 則德日起而大有功：此皆可使還至而(立)有效者也[四]. 詩曰｢夙夜匪解｣[五], 書云｢茂哉茂哉！｣[六]皆彊勉之謂也.

[一]師古曰：｢譴, 責也.｣

[二]師古曰：｢省, 視也.｣

[三]師古曰：｢彊音其兩反. 此下並同.｣

[四]師古曰：｢還讀曰旋. 旋, 速也.｣

[五]師古曰：｢大雅烝人之詩也. 夙, 早也. 解讀曰懈. 懈, 怠也. 其下亦同.｣

[六]師古曰：｢虞書咎繇謨之辭也. 茂, 勉也.｣

道者, 所繇適於治之路也[一], 仁義禮樂皆其具也. 故聖王已沒, 而子孫長久安寧數百歲, 此皆禮樂教化之功也. 王者未作樂之時, 乃用先王之樂宜於世者, 而以深入教化於民. 教化之情不得, 雅頌之樂不成, 故王者功成作樂, 樂其德也. 樂者, 所以變民風, 化民俗也；其變民也易, 其化人也著[二]. 故聲發於和而本於情, 接於肌膚, 臧於骨髓. 故王道雖微缺, 而筦絃之聲未衰也. 夫虞氏之不爲政久矣, 然而樂頌遺風猶有存者, 是以孔子在齊而聞韶也. 夫人君莫不欲安存而惡危亡, 然而政亂國危者甚眾, 所任者非其人, 而所繇者非其道[三], 是以政日以仆滅也. 夫周道衰於幽厲, 非道亡也, 幽厲不繇也. 至於宣王, 思昔先王之德, 興滯補弊, 明文武之功業, 周道粲然復興, 詩人美之而作, 上天祐之, 爲生賢佐, 後世稱誦, 至今不絕. 此夙夜不解行善之所致也. 孔子曰｢人能弘道, 非道弘人｣ 也[四]. 故治亂廢興在於己, 非天降命不可得反, 其所操持誖謬失其統也.

[一]師古曰：｢繇讀與由同. 由, 從也. 適, 往也.｣

[二]師古曰：｢著, 明也. 易音弋豉反. 著音竹□反.｣

[三]師古曰：｢繇讀與由同. 下亦類此.｣

[四]師古曰：｢論語載孔子之言也. 言明智之人則能行道. 內無其質, 非道所化.｣

臣聞天之所大奉使之王者, 必有非人力所能致而自至者, 此受命之符也. 天下之人同心歸之, 若歸父母, 故天瑞應誠而至. 書曰｢白魚入于王舟, 有火復于王屋, 流爲烏｣[一], 此蓋受命之符也. 周公曰｢復哉復哉｣[二], 孔子曰｢德不孤, 必有鄰｣[三], 皆積善絫德之效也[四]. 及至後世, 淫佚衰微[五], 不能統理群生, 諸侯背畔, 殘賊良民以爭壤土, 廢德教而任刑罰. 刑罰不中, 則生邪氣[六]；邪氣積於下, 怨惡畜於上[七]. 上下不和, 則陰陽繆盭而妖孽生矣[八]. 此災異所緣而起也.

[一]師古曰：｢今文尚書泰誓之辭也. 謂伐紂之時有此瑞也. 復, 歸也, 音扶目反.｣

[二]師古曰：｢周公視火烏之瑞, 乃曰：□復哉復哉！□ 復, 報也, 言周有盛德, 故天報以此瑞也. 亦見今文泰誓也.｣

[三]師古曰：｢論語載孔子之言也. 鄰, 近也. 言修德者不獨空爲之而已, 必有近助也.｣

[四]師古曰：｢絫, 古累字.｣

[五]師古曰：｢佚與逸同.｣

[六]師古曰：｢中音竹仲反.｣

[七]師古曰：｢畜讀曰蓄. 蓄, 聚也.｣

[八]師古曰：｢盭, 古戾字. 孽, 災也.｣

臣聞命者天之令也, 性者生之質也, 情者人之欲也. 或夭或壽, 或仁或鄙, 陶冶而成之, 不能粹美[一], 有治亂之所生, 故不齊也. 孔子曰：｢君子之德風(也), 小人之德草(也), 屮上之風必偃.｣[二]故堯舜行德則民仁壽, 桀紂行暴則民鄙夭. 夫上之化下, 下之從上, 猶泥之在鈞, 唯甄者之所爲[三]；猶金之在鎔, 唯冶者之所鑄[四]. ｢綏之斯來, 動之斯和｣, 此之謂也[五].

[一]師古曰：｢陶以喻造瓦, 冶以喻鑄金也. 言天之生人有似於此也. 粹, 純也.｣

[二]師古曰：｢論語載孔子之言也. 言人之從化, 若草遇風則偃仆也.｣

[三]師古曰：｢甄, 作瓦之人也. 鈞, 造瓦之法其中旋轉者. 甄音吉延反.｣

[四]師古曰：｢鎔謂鑄器之模範也. 鎔音容.｣

[五]師古曰：｢論語載子貢對陳子禽之言也. 綏, 安也. 言治國家者, 安之則競來, 動之則和悅耳.｣

臣謹案春秋之文, 求王道之端, 得之於正[一]. 正次王, 王次春[二]. 春者, 天之所爲也；正者, 王之所爲也. 其意曰, 上承天之所爲, 而下以正其所爲, 正王道之端云爾. 然則王者欲有所爲, 宜求其端於天. 天道之大者在陰陽. 陽爲德, 陰爲刑；刑主殺而德主生. 是故陽常居大夏, 而以生育養長爲事；陰常居大冬, 而積於空虛不用之處. 以此見天之任德不任刑也. 天使陽出布施於上而主歲功, 使陰入伏於下而時出佐陽；陽不得陰之助, 亦不能獨成歲. 終陽以成歲爲名[三], 此天意也. 王者承天意以從事, 故任德教而不任刑. 刑者不可任以治世, 猶陰之不可任以成歲也. 爲政而任刑, 不順於天, 故先王莫之肯爲也. 今廢先王德教之官, 而獨任執法之吏治民, 毋乃任刑之意與！[四]孔子曰：｢不教而誅謂之虐.｣[五]虐政用於下, 而欲德教之被四海, 故難成也.

[一]師古曰：｢謂正月也, 音之成反.｣

[二]師古曰：｢解春秋書□春王正月□ 之一句也.｣

[三]蘇林曰：｢卒以陽名歲, 尚德不尚刑也.｣ 師古曰：｢謂年首稱春也. 即上文所云□王次春□ 者是也.｣

[四]師古曰：｢與讀曰歟.｣

[五]師古曰：｢論語載孔子之言.｣

臣謹案春秋謂一元之意[一], 一者萬物之所從始也, 元者辭之所謂大也[二]. 謂一爲元者, 視大始而欲正本也[三]. 春秋深探其本, 而反自貴者始. 故爲人君者, 正心以正朝廷, 正朝廷以正百官, 正百官以正萬民, 正萬民以正四方. 四方正, 遠近莫敢不壹於正, 而亡有邪氣奸其間者[四]. 是以陰陽調而風雨時, 群生和而萬民殖, 五穀孰而草木茂, 天地之間被潤澤而大豐美, 四海之內聞盛德而皆徠臣, 諸福之物, 可致之祥, 莫不畢至, 而王道終矣.

[一]師古曰：｢釋公始即位何不稱一年而言元年也.｣

[二]師古曰：｢易稱□元者善之長也□, 故曰辭之所謂大也.｣

[三]師古曰：｢視讀曰示.｣

[四]師古曰：｢奸, 犯也, 音干.｣

孔子曰：｢鳳鳥不至, 河不出圖, 吾已矣夫！｣[一]自悲可致此物, 而身卑賤不得致也[二]. 今陛下貴爲天子, 富有四海, 居得致之位, 操可致之勢[三], 又有能致之資[四], 行高而恩厚, 知明而意美, 愛民而好士, 可謂誼主矣. 然而天地未應而美祥莫至者, 何也? 凡以教化不立而萬民不正也. 夫萬民之從利也, 如水之走下[五], 不以教化隄防之, 不能止也. 是故教化立而姦邪皆止者, 其隄防完也；教化廢而姦邪並出, 刑罰不能勝者, 其隄防壞也. 古之王者明於此, 是故南面而治天下, 莫不以教化爲大務. 立大學以教於國, 設庠序以化於邑[六], 漸民以仁, 摩民以誼[七], 節民以禮, 故其刑罰甚輕而禁不犯者, 教化行而習俗美也.

[一]師古曰：｢論語載孔子之言.｣

[二]師古曰：｢鳳鳥河圖, 皆王者之瑞. 仲尼自歎有德無位, 故不至也.｣

[三]師古曰：｢操, 執持也, 音千高反.｣

[四]師古曰：｢資, 材質也.｣

[五]師古曰：｢走音奏.｣

[六]師古曰：｢庠序, 教學之處也, 所以養老而行禮焉. 禮學記曰□古之教者, 家有塾, 黨有庠, 術有序, 國有學□ 也.｣

[七]師古曰：｢漸謂浸潤之, 摩謂砥礪之也.｣

聖王之繼亂世也, 埽除其跡而悉去之[一], 復修教化而崇起之. 教化已明, 習俗已成, 子孫循之[二], 行五六百歲尚未敗也. 至周之末世, 大爲亡道, 以失天下. 秦繼其後, 獨不能改, 又益甚之, 重禁文學, 不得挾書, 棄捐禮誼而惡聞之, 其心欲盡滅先王之道, 而顓爲自恣苟簡之治[三], 故立爲天子十四歲而國破亡矣. 自古以來, 未嘗有以亂濟亂, 大敗天下之民如秦者也[四]. 其遺毒餘烈, 至今未滅, 使習俗薄惡, 人民嚚頑, 抵冒殊扞[五], 孰爛如此之甚者也. 孔子曰：｢腐朽之木不可彫也, 糞土之牆不可圬也.｣[六]今漢繼秦之後, 如朽木糞牆矣, 雖欲善治之, 亡可柰何. 法出而姦生, 令下而詐起[七], 如以湯止沸, 抱薪救火, 愈甚亡益也. 竊譬之琴瑟不調, 甚者必解而更張之, 乃可鼓也；爲政而不行, 甚者必變而更化之, 乃可理也. 當更張而不更張, 雖有良工不能善調也；當更化而不更化, 雖有大賢不能善治也. 故漢得天下以來, 常欲善治而至今不可善治者, 失之於當更化而不更化也. 古人有言曰：｢臨淵羨魚, 不如(蛛)[退]而結網.｣[八]今臨政而願治七十餘歲矣, 不如退而更化；更化則可善治, 善治則災害日去, 福祿日來. 詩云：｢宜民宜人, 受祿于天.｣[九]. 爲政而宜於民者, 固當受祿于天. 夫仁誼禮知信五常之道, 王者所當脩飭也；五者脩飭, 故受天之祐, 而享鬼神之靈, 德施于方外, 延及群生也.

[一]師古曰：｢去亦除也, 音丘呂反.｣

[二]師古曰：｢循, 順也, 順而行之.｣

[三]蘇林曰：｢苟爲簡易之治也.｣ 師古曰：｢此說非也. 苟謂苟於權利也, 簡謂簡於仁義也. 簡易乾坤之德, 豈秦所行乎? 顓與專同.｣

[四]師古曰：｢濟, 益也.｣

[五]文穎曰：｢扞, 突也.｣ 師古曰：｢口不道忠信之言爲嚚. 心不則德義之經爲頑. 抵, 觸也. 冒, 犯也. 殊, 絕也. 扞, 距也. 冒讀如字, 又音莫克反.｣

[六]師古曰：｢論語載孔子之言也. 圬, 鏝也, 所以泥飾牆也. 言內質敗壞不(能)[可]修治也. 圬音一胡反. 鏝音莫干反.｣

[七]師古曰：｢下音胡亞反.｣

[八]師古曰：｢言當自求之.｣

[九]師古曰：｢大雅假樂之詩也.｣

天子覽其對而異焉, 乃復冊之曰：

制曰：蓋聞虞舜之時, 游於巖郎之上[一], 垂拱無爲, 而天下太平. 周文王至於日昃不暇食[二], 而宇內亦治. 夫帝王之道, 豈不同條共貫與? [三]何逸勞之殊也?

[一]文穎曰：｢巖郎, 殿下小屋也.｣ 晉灼曰：｢堂邊廡巖郎, 謂嚴峻之郎也.｣ 師古曰：｢晉說是也.｣

[二]師古曰：｢昃亦(昊)[■]字.｣

[三]師古曰：｢與讀曰歟.｣

蓋儉者不造玄黃旌旗之飾. 及至周室, 設兩觀, 乘大路, 朱干玉戚, 八佾陳於庭[一], 而頌聲興. 夫帝王之道豈異指哉? [二]或曰良玉不瑑[三], 又曰非文無以輔德, 二端異焉.

[一]師古曰：｢兩觀, 謂闕也. 大路, 玉路之車也. 干, 盾也. 戚, 鉞也. 朱丹其盾, 玉爲戚杷也. 佾, 列也, 舞者之行列也. 一列八人, 天子八列, 六十四人也.｣

[二]師古曰：｢言意趣不同.｣

[三]師古曰：｢瑑謂彫刻爲文也, 音篆. 下皆類此.｣

殷人執五刑以督姦, 傷肌膚以懲惡[一]. 成康不式, 四十餘年[二]天下不犯, 囹圄空虛. 秦國用之, 死者甚眾, 刑者相望, 秏矣哀哉！[三]

[一]師古曰：｢督, 視責也. 懲, 止也.｣

[二]師古曰：｢式, 用也. 成康之時刑措不用.｣

[三]師古曰：｢秏, 虛也. 言用刑酷烈, 誅殺甚眾, 天下空虛也. 秏音呼到反. 或曰秏, 不明也, 言刑罰闇亂, 音莫報反.｣

烏虖！[一]朕夙寤晨興[二], 惟前帝王之憲[三], 永思所以奉至尊, 章洪業[四], 皆在力本任賢[五]. 今朕親耕藉田以爲農先, 勸孝弟, 崇有德, 使者冠蓋相望, 問勤勞, 恤孤獨, 盡思極神, 功烈休德未始云獲也. 今陰陽錯繆, 氛氣充塞[六], 群生寡遂, 黎民未濟[七], 廉恥貿亂, 賢不肖渾(淆)[殽][八], 未得其真, 故詳延特起之士, (意)庶幾乎！[九]. 今子大夫待詔百有餘人, 或道世務而未濟, 稽諸上古之不同, 考之于今而難行, 毋乃牽於文繫而不得騁(歟)[與]? [一０]將所繇異術, 所聞殊方與? [一一]各悉對, 著于篇[一二], 毋諱有司[一三]. 明其指略, 切磋究之, 以稱朕意[一四].

[一]師古曰：｢虖讀曰呼.｣

[二]師古曰：｢夙, 早也. 寤, 寐之覺也. 興, 起也. 覺音工孝反.｣

[三]師古曰：｢憲, 法也.｣

[四]師古曰：｢永, 深也. 章, 明也. 洪, 大也.｣

[五]師古曰：｢力本, 謂勤力行於本業也. 本謂農也.｣

[六]師古曰：｢氛, 惡氣也. 充, 滿也.｣

[七]師古曰：｢遂, 成也.｣

[八]師古曰：｢貿, 易也. 渾殽, 雜也. 貿音武又反. 渾音胡本反.｣

[九]師古曰：｢詳, 盡也, 一曰審也.｣

[一０]師古曰：｢牽於文繫, 謂懼於文吏之法. 與讀曰歟. 其下類此.｣

[一一]師古曰：｢繇讀與由同. 方謂道也.｣

[一二]師古曰：｢悉謂盡意而對也.｣

[一三]師古曰：｢言不當忌畏有司而不極言.｣

[一四]師古曰：｢究, 極也. 磋音千何反.｣

仲舒對曰：

臣聞堯受命, 以天下爲憂, 而未以位爲樂也, 故誅逐亂臣, 務求賢聖, 是以得舜、禹、稷、禼、咎繇. 眾聖輔德, 賢能佐職, 教化大行, 天下和洽, 萬民皆安仁樂誼, 各得其宜, 動作應禮, 從容中道[一]. 故孔子曰｢如有王者, 必世而後仁｣, 此之謂也[二]. 堯在位七十載, 乃遜于位以禪虞舜. 堯崩, 天下不歸堯子丹朱而歸舜. 舜知不可辟[三], 乃即天子之位, 以禹爲相, 因堯之輔佐, 繼其統業, 是以垂拱無爲而天下治. 孔子曰｢韶盡美矣, 又盡善(也)[矣]｣[四], 此之謂也. 至於殷紂, 逆天暴物, 殺戮賢知, 殘賊百姓. 伯夷、太公皆當世賢者, 隱處而不爲臣. 守職之人皆奔走逃亡, 入于河海[五]. 天下秏亂, 萬民不安[六], 故天下去殷而從周. 文王順天理物, 師用賢聖, 是以閎夭、大顛、散宜生等亦聚於朝廷[七]. 受施兆民, 天下歸之, 故太公起海濱而即三公也[八]. 當此之時, 紂尚在上, 尊卑昏亂, 百姓散亡, 故文王悼痛而欲安之, 是以日昃而不暇食也. 孔子作春秋, 先正王而繫萬事, 見素王之文焉[九]. 繇此觀之[一０], 帝王之條貫同, 然而勞逸異者, 所遇之時異也. 孔子曰｢武盡美矣, 未盡善也｣[一一], 此之謂也.

[一]師古曰：｢從音千容反. 中音竹仲反.｣

[二]師古曰：｢論語載孔子之言也. 言如有受命王者, 必三十年, 仁政乃成.｣

[三]師古曰：｢辟讀曰避.｣

[四]師古曰：｢論語載孔子之言. 韶, 舜樂也. 孔子嘉舜之德, 故聽其樂, 而云盡善盡美矣.｣

[五]師古曰：｢謂若鼓方叔、播鼗武、少師陽之屬也. 事在禮樂志.｣

[六]師古曰：｢秏, 不明也, 音莫報反.｣

[七]臣瓚曰：｢皆文王賢臣.｣

[八]師古曰：｢濱, 涯也. 即, 就也. 濱音賓, 又音頻.｣

[九]師古曰：｢見, 顯示也.｣

[一０]師古曰：｢繇讀與由同.｣

[一一]師古曰：｢亦論語載孔子之言也. 武, 周武王樂也. 以其用兵伐紂, 故有慚德, 未盡善也.｣

臣聞制度文采玄黃之飾, 所以明尊卑, 異貴賤, 而勸有德也. 故春秋受命所先制者, 改正朔, 易服色, 所以應天也. 然則宮室旌旗之制, 有法而然者也. 故孔子曰：｢奢則不遜, 儉則固.｣[一]儉非聖人之中制也. 臣聞良玉不瑑, 資質潤美, 不待刻瑑, 此亡異於達巷黨人不學而自知也[二]. 然則常玉不瑑, 不成文章；君子不學, 不成其德.

[一]師古曰：｢論語載孔子之言. 遜, 順也. 固, 陋也.｣

[二]孟康曰：｢人, 項橐也.｣

臣聞聖王之治天下也, 少則習之學, 長則材諸位[一], 爵祿以養其德, 刑罰以威其惡, 故民曉於禮誼而恥犯其上. 武王行大誼, 平殘賊, 周公作禮樂以文之, 至於成康之隆, 囹圄空虛四十餘年, 此亦教化之漸而仁誼之流, 非獨傷肌膚之效也. 至秦則不然. 師申商之法, 行韓非之說[二], 憎帝王之道, 以貪狼爲俗[三], 非有文德以教訓於(天)下也. 誅名而不察實[四], 爲善者不必免, 而犯惡者未必刑也. 是以百官皆飾(空言)虛辭而不顧實, 外有事君之禮, 內有背上之心, 造偽飾詐, 趣利無恥；又好用憯酷之吏[五], 賦斂亡度, 竭民財力, 百姓散亡, 不得從耕織之業, 群盜並起. 是以刑者甚眾, 死者相望, 而姦不息, 俗化使然也. 故孔子曰｢導之以政, 齊之以刑, 民免而無恥｣[六], 此之謂也.

[一]服虔曰：｢在位當知材知日有益於政也.｣ 應劭曰：｢隨其材之優劣而授之位也.｣ 師古曰：｢應說近之. 謂授之位以試其材也.｣

[二]師古曰：｢申, 申不害也. 商, 商鞅也.｣

[三]師古曰：｢狼性皆貪, 故謂貪爲貪狼也.｣

[四]師古曰：｢誅, 責也.｣

[五]師古曰：｢憯, 痛也, 音千感反.｣

[六]師古曰：｢論語載孔子之言也. 言以政法教導之, 以刑戮整齊之, 則人苟免而已, 無恥愧也.｣

今陛下并有天下, 海內莫不率服, 廣覽兼聽, 極群下之知, 盡天下之美, 至德昭然, 施於方外. 夜郎、康居, 殊方萬里, 說德歸誼[一], 此太平之致也. 然而功不加於百姓者, 殆王心未加焉. 曾子曰：｢尊其所聞, 則高明矣；行其所知, 則光大矣. 高明光大, 不在於它, 在乎加之意而已.｣[二]願陛下因用所聞, 設誠於內而致行之, 則三王何異哉！

[一]師古曰：｢夜郎, 西南夷也. 康居, 西域國也. 說讀曰悅.｣

[二]師古曰：｢曾子之書也. 曾子, 曾參.｣

陛下親耕藉田以爲農先, 夙寤晨興, 憂勞萬民, 思惟往古, 而務以求賢, 此亦堯舜之用心也, 然而未云獲者, 士素不厲也[一]. 夫不素養士而欲求賢, 譬猶不(瑑)[琢]玉而求文采也. 故養士之大者, 莫大(虐)[虖]太學；太學者, 賢士之所關也[二], 教化之本原也. 今以一郡一國之眾, 對亡應書者[三], 是王道往往而絕也. 臣願陛下興太學, 置明師, 以養天下之士, 數考問以盡其材, 則英俊宜可得矣. 今之郡守、縣令, 民之師帥, 所使承流而宣化也；故師帥不賢, 則主德不宣, 恩澤不流. 今吏既亡教訓於下, 或不承用主上之法, 暴虐百姓, 與姦爲市[四], 貧窮孤弱, 冤苦失職, 甚不稱陛下之意. 是以陰陽錯繆, 氛氣充塞, 群生寡遂, 黎民未濟, 皆長吏不明, 使至於此也.

[一]師古曰：｢厲謂勸勉之也. 一曰砥礪其行也.｣

[二]師古曰：｢關, 由也.｣

[三]師古曰：｢書謂舉賢良文學之詔書也.｣

[四]師古曰：｢言小吏有爲姦欺者, 守令不舉, 乃反與之交易求利也.｣

夫長吏多出於郎中、中郎, 吏二千石子弟選郎吏, 又以富訾, 未必賢也[一]. 且古所謂功者, 以任官稱職爲差[二], 非(所)謂積日絫久也. 故小材雖絫日, 不離於小官；賢材雖未久, 不害爲輔佐[三]. 是以有司竭力盡知, 務治其業而以赴功. 今則不然. (累)[絫]日以取貴, 積久以致官, 是以廉恥貿亂, 賢不肖渾殽, 未得其真. 臣愚以爲使諸列侯、郡守、二千石各擇其吏民之賢者, 歲貢各二人以給宿衛, 且以觀大臣之能；所貢賢者有賞, 所貢不肖者有罰. 夫如是, 諸侯、吏二千石皆盡心於求賢, 天下之士可得而官使也[四]. 遍得天下之賢人, 則三王之盛易爲, 而堯舜之名可及也. 毋以日月爲功, 實試賢能爲上, 量材而授官, 錄德而定位[五], 則廉恥殊路, 賢不肖異處矣. 陛下加惠, 寬臣之罪, 令勿牽制於文, 使得切磋究之, 臣敢不盡愚！

[一]師古曰：｢訾與資同.｣

[二]師古曰：｢差, 次也.｣

[三]師古曰：｢害猶妨也.｣

[四]師古曰：｢授之以官, 以使其材也.｣

[五]師古曰：｢錄謂存視也.｣

於是天子復冊之.

制曰：蓋聞｢善言天者必有徵於人[一], 善言古者必有驗於今｣. 故朕垂問乎天人之應, 上嘉唐虞, 下悼桀紂, 寖微寖滅寖明寖昌之道[二], 虛心以改. 今子大夫明於陰陽所以造化, 習於先聖之道業, 然而文采未極, 豈惑虖當世之務哉? 條貫靡竟, 統紀未終, 意朕之不明與? 聽若眩與? [三]夫三王之教所祖不同, 而皆有失[四], 或謂久而不易者道也, 意豈異哉? 今子大夫既已著大道之極, 陳治亂之端矣, 其悉之究之, 孰之復之[五]. 詩不云虖? ｢嗟爾君子, 毋常安息, 神之聽之, 介爾景福.｣[六]朕將親覽焉, 子大夫其茂明之[七].

[一]師古曰：｢徵, 證也.｣

[二]師古曰：｢寖, 古浸字. 寖, 漸也.｣

[三]師古曰：｢眩, 惑也, 音郡縣之縣. 與讀皆曰歟.｣

[四]師古曰：｢祖, 始也.｣

[五]師古曰：｢悉, 盡也. 究, 竟也. 復, 反復重言之也. 復音扶目反.｣

[六]師古曰：｢小雅小明之詩也. 安息, 安處也. 介, 助也. 景, 大也. 言人君不當苟自安處而已, 若能靖恭其位, 直道而行, 則神聽而知之, 助以大福也.｣

[七]師古曰：｢茂, 勉也.｣

仲舒復對曰：

臣聞論語曰：｢有始有卒者, 其唯聖人虖！｣[一]今陛下幸加惠, 留聽於承學之臣[二], 復下明冊, 以切其意, 而究盡聖德, 非愚臣之所能具也. 前所上對, 條貫靡竟, 統紀不終, 辭不別白, 指不分明, 此臣淺陋之罪也.

[一]師古曰：｢論語載孔子之言. 卒, 終也, 言終始如一者, 唯聖人能之.｣

[二]師古曰：｢言轉承師說而學之, 蓋謙辭也.｣

冊曰：｢善言天者必有徵於人, 善言古者必有驗於今.｣ 臣聞天者群物之祖也, 故遍覆包函而無所殊[一], 建日月風雨以和之, 經陰陽寒暑以成之. 故聖人法天而立道, 亦溥愛而亡私[二], 布德施仁以厚之, 設誼立禮以導之. 春者天之所以生也, 仁者君之所以愛也；夏者天之所以長也, 德者君之所以養也；霜者天之所以殺也, 刑者君之所以罰也. 繇此言之[三], 天人之徵, 古今之道也. 孔子作春秋, 上揆之天道, 下質諸人情, 參之於古, 考之於今. 故春秋之所譏, 災害之所加也；春秋之所惡, 怪異之所施也. 書邦家之過, 兼災異之變, 以此見人之所爲, 其美惡之極, 乃與天地流通而往來相應, 此亦言天之一端也. 古者修教訓之官, 務以德善化民, 民已大化之後, 天下常亡一人之獄矣. 今世廢而不脩, 亡以化民, 民以故棄行誼而死財利, 是以犯法而罪多, 一歲之獄以萬千數. 以此見古之不可不用也[四], 故春秋變古則譏之. 天令之謂命, 命非聖人不行；質樸之謂性, 性非教化不成；人欲之謂情, 情非度制不節. 是故王者上謹於承天意, 以順命也；下務明教化民, 以成性也；正法度之宜, 別上下之序, 以防欲也：脩此三者, 而大本舉矣. 人受命於天, 固超然異於群生, 入有父子兄弟之親, 出有君臣上下之誼, 會聚相遇, 則有耆老長幼之施[五]；粲然有文以相接[六], 驩然有恩以相愛, 此人之所以貴也. 生五穀以食之, 桑麻以衣之[七], 六畜以養之, 服牛乘馬, 圈豹檻虎, 是其得天之靈, 貴於物也. 故孔子曰：｢天地之性人爲貴.｣[八]明於天性, 知自貴於物；知自貴於物, 然後知仁誼；知仁誼, 然後重禮節；重禮節, 然後安處善[九]；. 安處善, 然後樂循理；[一０]樂循理, 然後謂之君子. 故孔子曰｢不知命, 亡以爲君子｣[一一], 此之謂也.

[一]師古曰：｢函與含同. 殊, 異也.｣

[二]師古曰：｢溥, 遍也, 音普.｣

[三]師古曰：｢繇讀與由同. 下皆類此.｣

[四]師古曰：｢古謂古法也.｣

[五]師古曰：｢施, 設也, 陳設其序.｣

[六]師古曰：｢粲, 明貌.｣

[七]師古曰：｢食讀曰飤. 衣音於既反.｣

[八]師古曰：｢孝經載孔子之言也. 性, 生也.｣

[九]師古曰：｢處於善道以爲安.｣

[一０]師古曰：｢循, 順也.｣

[一一]師古曰：｢論語載孔子之言也.｣

冊曰：｢上嘉唐虞, 下悼桀紂, 寖微寖滅寖明寖昌之道, 虛心以改.｣ 臣聞眾少成多, 積小致鉅[一], 故聖人莫不以晻致明, 以微致顯[二]. 是以堯發於諸侯[三], 舜興虖深山[四], 非一日而顯也, 蓋有漸以致之矣. 言出於己, 不可塞也；行發於身, 不可掩也. 言行, 治之大者, 君子之所以動天地也. 故盡小者大, 慎微者著[五]. 詩云：｢惟此文王, 小心翼翼.｣[六]故堯兢兢日行其道, 而舜業業日致其孝[七], 善積而名顯, 德章而身尊, 此其寖明寖昌之道也. 積善在身, 猶長日加益, 而人不知也[八]；積惡在身, 猶火之銷膏, 而人不見也. 非明虖情性察虖流俗者, 孰能知之? 此唐虞之所以得令名, 而桀紂之可爲悼懼者也. 夫善惡之相從, 如景鄉之應形聲也[九]. 故桀紂暴謾[一０], 讒賊並進, 賢知隱伏, 惡日顯, 國日亂, 晏然自以如日在天[一一], 終陵夷而大壞. 夫暴逆不仁者, 非一日而亡也, 亦以漸至, 故桀、紂雖亡道, 然猶享國十餘年, 此其寖微寖滅之道也.

[一]師古曰：｢鉅, 大也.｣

[二]師古曰：｢晻與暗同.｣

[三]師古曰：｢謂從唐侯升天子之位.｣

[四]孟康曰：｢舜耕於歷山.｣

[五]師古曰：｢能盡眾小, 則致高大；能慎至微, 則著明也.｣

[六]師古曰：｢大雅大明之詩也. 翼翼, 恭肅貌.｣

[七]師古曰：｢兢兢, 戒慎也. 業業, 危懼也.｣

[八]師古曰：｢長言身形之脩短, 自幼及壯也.｣

[九]師古曰：｢鄉讀曰響.｣

[一０]師古曰：｢謾與慢同.｣

[一一]師古曰：｢晏然, 自安意也. 如日在天, 言終不墜亡也.｣

冊曰：｢三王之教所祖不同, 而皆有失, 或謂久而不易者道也, 意豈異哉?｣ 臣聞夫樂而不亂復而不厭者謂之道[一]；道者萬世亡弊, 弊者道之失也[二]. 先王之道必有偏而不起之處, 故政有眊而不行[三], 舉其偏者以補其弊而已矣. 三王之道所祖不同, 非其相反, 將以捄溢扶衰, 所遭之變然也[四]. 故孔子曰：｢亡爲而治者, 其舜虖！｣[五]改正朔, 易服色, 以順天命而已；其餘盡循堯道, 何更爲哉！故王者有改制之名, 亡變道之實. 然夏上忠, 殷上敬, 周上文者, 所繼之捄, 當用此也[六]. 孔子曰：｢殷因於夏禮, 所損益可知也；周因於殷禮, 所損益可知也；其或繼周者, 雖百世可知也.｣[七]此言百王之用, 以此三者矣. 夏因於虞, 而獨不言所損益者, 其道如一而所上同也. 道之大原出於天, 天不變, 道亦不變, 是以禹繼舜, 舜繼堯, 三聖相受而守一道, 亡救弊之政也[八], 故不言其所損益也. 繇是觀之, 繼治世者其道同, 繼亂世者其道變. 今漢繼大亂之後, 若宜少損周之文致[九], 用夏之忠者.

[一]師古曰：｢復謂反復行之也, 音扶目反.｣

[二]師古曰：｢言有弊非道, 由失道故有弊.｣

[三]師古曰：｢眊, 不明也, 音莫報反.｣

[四]師古曰：｢捄, 古救字.｣

[五]師古曰：｢論語載孔子之言.｣

[六]師古曰：｢繼謂所受先代之次也. 救謂救其弊也.｣

[七]師古曰：｢論語載孔子之言. 謂忠敬與文因循爲教, 立政垂則, 不遠此也.｣

[八]師古曰：｢言政和平, 不須救弊也.｣

[九]師古曰：｢致, 至極也.｣

陛下有明德嘉道, 愍世俗之靡薄, 悼王道之不昭[一], 故舉賢良方正之士, 論(誼)[議]考問, 將欲興仁誼之休德, 明帝王之法制[二], 建太平之道也. 臣愚不肖, 述所聞, 誦所學, 道師之言, 厪能勿失耳[三]. 若乃論政事之得失, 察天下之息秏[四], 此大臣輔佐之職, 三公九卿之任, 非臣仲舒所能及也. 然而臣竊有怪者. 夫古之天下亦今之天下, 今之天下亦古之天下, 共是天下, 古(亦)[以]大治, 上下和睦, 習俗美盛, 不令而行, 不禁而止, 吏亡姦邪, 民亡盜賊, 囹圄空虛, 德潤草木, 澤被四海, 鳳皇來集, 麒麟來游, 以古準今, 壹何不相逮之遠也！安所繆盭而陵夷若是? [五]意者有所失於古之道與? 有所詭於天之理與? [六]試跡之[於]古, 返之於天, 黨可得見乎[七].

[一]師古曰：｢靡, 散也. 薄, 輕也. 昭, 明也.｣

[二]師古曰：｢休, 美也.｣

[三]師古曰：｢厪與僅同. 僅, 少也.｣

[四]師古曰：｢息, 生也. 秏, 虛也. 秏音呼到反.｣

[五]師古曰：｢安, 焉也.｣

[六]師古曰：｢與讀皆曰歟. 詭, 違也.｣

[七]師古曰：｢(反)[返]謂還歸之也. 黨音他朗反.｣

夫天亦有所分予, 予之齒者去其角[一], 傅其翼者兩其足[二], 是所受大者不得取小也. 古之所予祿者, 不食於力, 不動於末[三], 是亦受大者不得取小, 與天同意者也. 夫已受大, 又取小, 天不能足, 而況人乎！此民之所以囂囂苦不足也[四]. 身寵而載高位, 家溫而食厚祿[五], 因乘富貴之資力, 以與民爭利於下, 民安能如之哉！是故眾其奴婢, 多其牛羊, 廣其田宅, 博其產業, 畜其積委[六], 務此而亡已, 以迫蹴民[七], 民日削月朘[八], 寖以大窮. 富者奢侈羨溢, 貧者窮急愁苦[九]；. 窮急愁苦而上不救, 則民不樂生；民不樂生, 尚不避死, 安能避罪！此刑罰之所以蕃而姦邪不可勝者也[一０]. 故受祿之家, 食祿而已, 不與民爭業, 然後利可均布, 而民可家足. 此上天之理, 而亦太古之道, 天子之所宜法以爲制, 大夫之所當循以爲行也. 故公儀子相魯[一一], 之其家見織帛, 怒而出其妻, 食於舍而茹葵, 慍而拔其葵[一二], 曰：｢吾已食祿, 又奪園夫紅女利虖！｣[一三]古之賢人君子在列位者皆如是, 是故下高其行而從其教, 民化其廉而不貪鄙. 及至周室之衰, 其卿大夫緩於誼而急於利, 亡推讓之風而有爭田之訟. 故詩人疾而刺之, 曰：｢節彼南山, 惟石巖巖, 赫赫師尹, 民具爾瞻.｣[一四]爾好誼, 則民鄉仁而俗善；[一五]爾好利, 則民好邪而俗敗. 由是觀之, 天子大夫者, 下民之所視效, 遠方之所四面而內望也. 近者視而放之, 遠者望而效之[一六], 豈可以居賢人之位而爲庶人行哉！夫皇皇求財利常恐乏匱者, 庶人之意也；[一七]皇皇求仁義常恐不能化民者, 大夫之意也. 易曰：｢負且乘, 致寇至.｣[一八]乘車者君子之位也, 負擔者小人之事也, 此言居君子之位而爲庶人之行者, 其患禍必至也. 若居君子之位, 當君子之行, 則舍公儀休之相魯, 亡可爲者矣[一九].

[一]師古曰：｢謂牛無上齒則有角, 其餘無角者則有上齒.｣

[二]師古曰：｢傅讀曰附. 附, 箸也. 言鳥不四足.｣

[三]師古曰：｢末謂工商之業也.｣

[四]師古曰：｢囂讀與嗷同, 音敖. 嗷嗷, 眾怨愁聲也.｣

[五]師古曰：｢載亦乘也.｣

[六]師古曰：｢畜讀曰蓄.｣

[七]師古曰：｢蹴音子育反.｣

[八]孟康曰：｢朘音揎, 謂轉褰踧也.｣ 蘇林曰：｢朘音鐫石. 俗語謂縮肭爲朘縮.｣ 師古曰：｢孟說是也. 揎音宣. 踧音子六反.｣

[九]師古曰：｢羨, 饒也, 讀與衍同, 音弋戰反.｣

[一０]師古曰：｢蕃, 多也, 音扶元反.｣

[一一]師古曰：｢公儀休.｣

[一二]師古曰：｢食菜曰茹, 音(洳)[汝].｣

[一三]師古曰：｢紅讀曰工.｣

[一四]師古曰：｢小雅節南山之詩也. 節, 高峻貌, 巖巖, 積石貌. 赫赫, 顯盛也. 師尹, 周太師尹氏也. 言三公之位, 人所瞻仰, 若山之高也. 節音才結反.｣

[一五]師古曰：｢爾, 汝也. 鄉讀曰嚮.｣

[一六]師古曰：｢放, 依也, 音甫往反.｣

[一七]師古曰：｢皇皇, 急速之貌也.｣

[一八]師古曰：｢此易解卦六(二)[三]爻辭也.｣

[一九]師古曰：｢舍, 廢也. 言爲君子之行者, 當如公儀休. 若廢其所行, 則無可爲也.｣

春秋大一統者, 天地之常經, 古今之通誼也[一]. 今師異道, 人異論, 百家殊方, 指意不同, 是以上亡以持一統；法制數變, 下不知所守. 臣愚以爲諸不在六藝之科孔子之術者, 皆絕其道, 勿使並進. 邪辟之說滅息[二], 然後統紀可一而法度可明, 民知所從矣.

[一]師古曰：｢一統者, 萬物之統皆歸於一也. 春秋公羊傳：□隱公元年, 春王正月. 何言乎王正月? 大一統也.□ 此言諸侯皆繫統天子, 不得自專也.｣

[二]師古曰：｢辟讀曰僻.｣

對既畢, 天子以仲舒爲江都相, 事易王. 易王, 帝兄, 素驕, 好勇. 仲舒以禮誼匡正, 王敬重焉. 久之, 王問仲舒曰：｢粵王句踐與大夫泄庸、種、蠡謀伐吳[一], 遂滅之. 孔子稱殷有三仁, 寡人亦以爲粵有三仁[二]. 桓公決疑於管仲, 寡人決疑於君.｣ 仲舒對曰：｢臣愚不足以奉大對[三]. 聞昔者魯君問柳下惠：[四]□吾欲伐齊, 何如?□ 柳下惠曰：□不可.□ 歸而有憂色, 曰：□吾聞伐國不問仁人, 此言何爲至於我哉！□ 徒見問耳, 且猶羞之[五], 況設詐以伐吳虖? 繇此言之, 粵本無一仁. 夫仁人者, 正其誼不謀其利, 明其道不計其功, 是以仲尼之門, 五尺之童羞稱五伯[六], 爲其先詐力而後仁誼也. 苟爲詐而已, 故不足稱於大君子之門也[七]. 五伯比於他諸侯爲賢, 其比三王, 猶武夫之與美玉也.｣[八]王曰：｢善.｣

[一]師古曰：｢種, 大夫種也. 蠡, 范蠡也. 種音之勇反. 蠡音禮.｣

[二]師古曰：｢泄庸一也, 大夫種二也, 范蠡三也.｣

[三]師古曰：｢大對, 謂對大問也.｣

[四]師古曰：｢魯大夫展禽也. 柳下, 所食(菜)[采]邑之名. 惠, 諡也.｣

[五]師古曰：｢徒, 但也.｣

[六]師古曰：｢伯讀曰霸. 次下亦同.｣

[七]張晏曰：｢仲尼之門, 故稱大也.｣

[八]應劭曰：｢武夫, 石而似玉者也.｣

仲舒治國, 以春秋災異之變推陰陽所以錯行, 故求雨, 閉諸陽, 縱諸陰, 其止雨反是[一]；行之一國, 未嘗不得所欲. 中廢爲中大夫. 先是遼東高廟、長陵高園殿災, 仲舒居家推說其意, 草稿未上[二], 主父偃候仲舒, 私見, 嫉之, 竊其書而奏焉. 上召視諸儒[三], 仲舒弟子呂步舒不知其師書, 以爲大愚. 於是下仲舒吏, 當死, 詔赦之. 仲舒遂不敢復言災異.

[一]師古曰：｢謂若閉南門, 禁舉火, 及開北門, 水灑人之類是也.｣

[二]師古曰：｢所作起草爲稿也.｣

[三]師古曰：｢視讀曰示.｣

仲舒爲人廉直. 是時方外攘四夷[一], 公孫弘治春秋不如仲舒, 而弘希世用事[二], 位至公卿. 仲舒以弘爲從諛, 弘嫉之. 膠西王亦上兄也, 尤縱恣, 數害吏二千石. 弘乃言於上曰：｢獨董仲舒可使相膠西王.｣ 膠西王聞仲舒[三]大儒, 善待之, 仲舒恐久獲罪, 病免. 凡相兩國, 輒事驕王, 正身以率下, 數上疏諫爭, 教令國中, 所居而治. 及去位歸居, 終不問家產業, 以修學著書爲事.

[一]師古曰：｢攘, 卻也.｣

[二]師古曰：｢希, 觀相也.｣

[三]師古曰：｢素聞其賢也.｣

仲舒在家, 朝廷如有大議, 使使者及廷尉張湯就其家而問之, 其對皆有明法. 自武帝初立, 魏其、武安侯爲相而隆儒矣. 及仲舒對冊, 推明孔氏, 抑黜百家. 立學校之官[一], 州郡舉茂材孝廉, 皆自仲舒發之. 年老, 以壽終於家. 家徙茂陵, 子及孫皆以學至大官.

[一]師古曰：｢校音下教反.｣

仲舒所著, 皆明經術之意, 及上疏條教, 凡百二十三篇. 而說春秋事得失, 聞舉、玉杯、蕃露、清明、竹林之屬[一], 復數十篇, 十餘萬言, 皆傳於後世. 掇其切當世施朝廷者著于篇[二].

[一]師古曰：｢皆其所著書名也. 杯音布回反. 蕃音扶元反.｣

[二]師古曰：｢掇, 采拾也, 音丁活反.｣

贊曰：劉向稱｢董仲舒有王佐之材, 雖伊呂亡以加[一], 筦晏之屬, 伯者之佐, 殆不及也.｣[二]至向子歆以爲｢伊呂乃聖人之耦[三], 王者不得則不興. 故顏淵死, 孔子曰□噫！天喪余[四].□ 唯此一人爲能當之, 自宰我、子贛、子游、子夏不與焉[五]. 仲舒遭漢承秦滅學之後, 六經離析, 下帷發憤, 潛心大業, 令後學者有所統壹, 爲群儒首, 然考其師友淵源所漸, 猶未及乎游夏[六], 而曰筦晏弗及, 伊呂不加, 過矣.｣ 至向曾孫龔, 篤論君子也, 以歆之言爲然.

[一]師古曰：｢伊, 伊尹. 呂, 呂望也.｣

[二]師古曰：｢筦, 筦仲也. 晏, 晏嬰也. 伯者, 齊桓、晉文之屬也. 伯讀曰霸.｣

[三]師古曰：｢耦, 對也.｣

[四]師古曰：｢事見論語. 噫, 歎聲也. 言失其輔佐也. 噫音於其反.｣

[五]師古曰：｢與讀曰豫.｣

[六]師古曰：｢漸, 浸潤也. 游, 子游. 夏, 子夏也.｣

校勘記

二四九八頁一五行　此皆可使還至而(立)有效者也. 宋祁說越本無｢立｣ 字. 按景祐本亦無.

二五０一頁　七行　君子之德風(也), 小人之德□(也), 宋祁說越本無兩｢也｣ 字. 按景祐本亦無.

二五０五頁　三行　不如(蛛)[退]而結網. 景祐、殿本都作｢退｣.

二五０五頁一五行　言內質敗壞不(能)[可]修治也. 景祐、殿本都作｢可｣. 王先謙說, 依正文則作｢可｣是.

二五０六頁　八行　昃亦(昊)[■]字. 景祐、殿、局本都作｢■｣, 此誤.

二五０七頁一０行　賢不肖渾(淆)[殽], 景祐、殿、局本都作｢殽｣. 王先謙說｢淆｣ 字後人妄改.

二五０七頁一０行　故詳延特起之士, (意)庶幾乎！　宋祁說, 古浙本有｢意｣ 字, 他本無. 按景祐本無.

二五０七頁一二行　毋乃牽於文繫而不得騁(歟)[與]? 　殿本作｢與｣. 據注作｢與｣是. 景祐本亦誤.

二五０九頁　二行　韶盡美矣, 又盡善(也)[矣], 景祐本作｢矣｣. 王念孫說, 據顏注, 則正文本是｢矣｣ 字.

二五一０頁一三行　非有文德以教訓於(天)下也. 宋祁說景德本無｢天｣ 字. 按景祐本亦無.

二五一０頁一四行　是以百官皆飾(空言)虛辭而不顧實, 景祐本無｢空言｣ 二字.

二五一二頁　三行　譬猶不(瑑)[琢]玉而求文采也. 景祐本作｢琢｣. 宋祁說當從此本. 按通鑑亦作｢琢｣.

二五一二頁　四行　故養士之大者, 莫大(虐)[虖]太學；景祐、汲古、殿、局本都作｢虖｣, 此誤.

二五一二頁一五行　且古所謂功者, 以任官稱職爲差, 非(所)謂積日絫久也. 景祐本無下｢所｣ 字. 王念孫說下｢所｣ 字涉上｢所｣ 字而衍.

二五一三頁　二行　(累)[絫]日以取貴, 景祐本亦作｢累｣. 殿本作｢絫｣, 則與上文一致.

二五一九頁一三行　論(誼)[議]考問, 王先謙說此｢誼｣ 字不可通, 蓋涉下｢誼｣ 字而誤. 治要引作｢論議考問｣, 當從之.

二五二０頁　一行　共是天下, 古(亦)[以]大治, 錢大昭說｢亦｣ 閩本作｢以｣. 王先謙說閩本是, 治要正作｢古以大治｣.

二五二０頁　四行　試跡之[於]古, 宋祁說姚本｢古｣ 上有｢於｣ 字.

二五二０頁一一行　(反)[返]謂還歸之也. 殿本作｢返｣. 王先謙說作｢返｣是.

二五二二頁一二行　食菜曰茹, 音(洳)[汝]. 景祐、殿本都作｢汝｣.

二五二三頁　二行　此易解卦六(二)[三]爻辭也. 景祐、殿本都作｢三｣, 此誤.

二五二四頁　七行　柳下, 所食(菜)[采]邑之名. 殿本作｢采｣, 此誤, 景祐本亦誤.

二五二五頁　六行　膠西王聞仲舒[三]大儒, 善待之. 景祐、殿本都無｢儒｣ 字. 宋祁說古本｢大｣ 字下有｢儒｣ 字, 但不當於｢仲舒｣ 下作注, 蓋顏注時已失之矣.

漢書卷五十七上 司馬相如傳第二十七上

師古曰：｢近代之讀相如賦者多矣, 皆改易文字, 競爲音說, 致失本真, 徐廣、鄒誕生、諸詮之、陳武之屬是也. 今依班書舊文爲正, 於彼數家, 並無取焉. 自喻巴蜀之後分爲下卷.｣

司馬相如字長卿, 蜀郡成都人也. 少時好讀書, 學擊劍[一], 名犬子[二]. 相如既學, 慕藺相如之爲人也, 更名相如[三]. 以訾爲郎, 事孝景帝, 爲武騎常侍, 非其好也[四]. 會景帝不好辭賦, 是時梁孝王來朝, 從游說之士齊人鄒陽、淮陰枚乘、吳嚴忌夫子之徒[五], 相如見而說之[六], 因病免, 客游梁, 得與諸侯游士居, 數歲, 乃著子虛之賦.

[一]師古曰：｢擊劍者, 以劍遙擊而中之, 非斬刺也.｣

[二]師古曰：｢父母愛之, 不欲稱斥, 故爲此名也.｣

[三]師古曰：｢藺相如, 六國時趙人也, 義而有勇, 故追慕之.｣

[四]師古曰：｢訾讀與貲同. 貲, 財也. 以家財多得拜爲郎也. 武騎常侍秩六百石.｣

[五]師古曰：｢嚴忌本姓莊, 當時尊尚, 號曰夫子. 史家避漢明帝諱, 故遂爲嚴耳.｣

[六]師古曰：｢說讀曰悅.｣

會梁孝王薨, 相如歸, 而家貧無以自業. 素與臨邛令王吉相善, 吉曰：｢長卿久宦游, 不遂而困[一], 來過我.｣ 於是相如往舍都亭[二]. 臨邛令繆爲恭敬[三], 日往朝相如. 相如初尚見之, 後稱病, 使從者謝吉, 吉愈益謹肅.

[一]師古曰：｢遂, 達也.｣

[二]師古曰：｢臨邛所治都之亭.｣

[三]師古曰：｢繆, 詐也.｣

臨邛多富人, 卓王孫僮客八百人[一], 程鄭亦數百人[二], 乃相謂曰：｢令有貴客, 爲具召之[三]. 并召令.｣ 令既至, 卓氏客以百數, 至日中請司馬長卿, 長卿謝病不能臨. 臨邛令不敢嘗食, 身自迎相如, 相如爲不得已而強往[四], 一坐盡傾[五]. 酒酣, 臨邛令前奏琴曰：｢竊聞長卿好之, 願以自娛.｣[六]相如辭謝, 爲鼓一再行[七]. 是時, 卓王孫有女文君新寡, 好音, 故相如繆與令相重而以琴心挑之[八]. 相如時從車騎, 雍容閒雅[九], 甚都[一０]. 及飲卓氏弄琴, 文君竊從戶窺, 心說而好之[一一], 恐不得當也[一二]. 既罷, 相如乃令侍人重賜文君侍者通殷勤. 文君夜亡奔相如, 相如與馳歸成都. 家徒四壁立[一三]. 卓王孫大怒曰：｢女不材, 我不忍殺, 一錢不分也！｣ 人或謂王孫, 王孫終不聽. 文君久之不樂, 謂長卿曰：｢弟俱如臨邛[一四], 從昆弟假貣, 猶足以爲生[一五], 何至自苦如此！｣ 相如與俱之臨邛, 盡賣車騎, 買酒舍, 乃令文君當盧[一六]. 相如身自著犢鼻褌[一七], 與庸保雜作[一八], 滌器於市中[一九]. 卓王孫恥之, 爲杜門不出[二０]. 昆弟諸公更謂王孫曰：[二一]｢有一男兩女, 所不足者非財也[二二]. 今文君既失身於司馬長卿, 長卿故倦游[二三], 雖貧, 其人材足依也. 且又令客, 奈何相辱如此！｣[二四]卓王孫不得已[二五], 分與文君僮百人, 錢百萬, 及其嫁時衣被財物. 文君乃與相如歸成都, 買田宅, 爲富人.

[一]師古曰：｢僮謂奴.｣

[二]師古曰：｢程鄭, 亦人姓名. 言其家富亞王孫也.｣

[三]師古曰：｢具謂酒食之具. 召, 請也.｣

[四]師古曰：｢示眾人以此意也.｣

[五]師古曰：｢皆傾慕其風采也.｣

[六]師古曰：｢奏, 進也.｣

[七]師古曰：｢行謂曲引也. 古樂府長歌行短歌行, 此其義也.｣

[八]師古曰：｢寄心於琴聲以挑動之也. 挑音徒了反.｣

[九]師古曰：｢閒讀曰閑.｣

[一０]張揖曰：｢甚得都士之節也.｣ 韋昭曰：｢都邑之容也.｣ 師古曰：｢都, 閒美之稱也. 張說近之. 詩鄭風有女同車之篇曰□洵美且都□, 山有扶蘇之篇又云□不見子都□, 則知都者, 美也. 韋言都邑, 失之遠矣.｣

[一一]師古曰：｢說讀曰悅. 悅其人而好其音也.｣

[一二]師古曰：｢當謂對偶之.｣

[一三]師古曰：｢徒, 空也. 但有四壁, 更無資產.｣

[一四]文穎曰：｢弟, 且也.｣ 張揖曰：｢如, 往也.｣ 師古曰：｢弟, 但也, 發聲之急耳. 酈食其曰□弟言之□, 此類甚多, 義非且也.｣

[一五]師古曰：｢貣音吐得反.｣

[一六]郭璞曰：｢盧, 酒盧.｣ 師古曰：｢賣酒之處累土爲盧以居酒瓮, 四邊隆起, 其一面高, 形如鍛盧, 故名盧耳. 而俗之學者, 皆謂當盧爲對溫酒火盧, 失其義矣.｣

[一七]師古曰：｢即今之□也, 形似犢鼻, 故以名云. □音之容反.｣

[一八]師古曰：｢庸即謂賃作者. 保謂庸之可信任者也.｣

[一九]師古曰：｢滌, 洒也. 器, 食器也. 食已則洒之, 賤人之役也. 酒音先禮反.｣

[二０]師古曰：｢杜, 塞也.｣

[二一]師古曰：｢更, 互也, 音工衡反.｣

[二二]師古曰：｢言不患少財也.｣

[二三]文穎曰：｢倦, 疲也. 言疲厭游學, 博物多能也.｣

[二四]師古曰：｢言縣令之客, 不可以辱也.｣

[二五]師古曰：｢已, 止也.｣

居久之, 蜀人楊得意爲狗監[一], 侍上. 上讀子虛賦而善之, 曰：｢朕獨不得與此人同時哉！｣ 得意曰：｢臣邑人司馬相如自言爲此賦.｣ 上驚, 乃召問相如. 相如曰：｢有是. 然此乃詩侯之事, 未足觀, 請爲天子游獵之賦.｣ 上令尚書給筆札[二], 相如以｢子虛｣, 虛言也, 爲楚稱[三]；｢烏有先生｣ 者, 烏有此事也[四], 爲齊難[五]；｢亡是公｣ 者, 亡是人也[六], 欲明天子之義. 故虛藉此三人爲辭[七], 以推天子諸侯之苑囿. 其卒章歸之於節儉[八], 因以風諫[九]. 奏之天子, 天子大說[一０]. 其辭曰：

[一]師古曰：｢主天子田獵犬也.｣

[二]師古曰：｢札, 木簡之薄小者也. 時未多用紙, 故給札以書. 札音壯黠反.｣

[三]師古曰：｢稱說楚之美也.｣

[四]師古曰：｢烏, 於何也.｣

[五]師古曰：｢難詰楚事也.｣

[六]師古曰：｢亡讀曰無. 下皆類此.｣

[七]師古曰：｢藉, 假也.｣

[八]師古曰：｢卒, 終也. 謂終篇之言, 若隤牆填塹之比者.｣

[九]師古曰：｢風讀曰諷.｣

[一０]師古曰：｢說讀曰悅.｣

楚使子虛使於齊, 齊王悉發車騎與使者出田[一]. 田罷, 子虛過姹烏有先生[二], 亡是公存焉. 坐定, 烏有先生問曰：｢今日田樂乎?｣ 子虛曰：｢樂.｣ ｢獲多乎?｣ 曰：｢少.｣ ｢然則何樂?｣ 對曰：｢僕樂王之欲夸僕以車騎之眾, 而僕對以雲夢之事也.｣[三]曰：｢可得聞乎?｣

[一]師古曰：｢田, 獵也.｣

[二]師古曰：｢姹, 誇誑之也, 音丑亞反, 字本作詫也.｣

[三]張揖曰：｢楚藪也. 在南郡華容縣.｣ 師古曰：｢夢讀如本字, 又音莫風反, 字或作瞢, 其音同耳.｣

子虛曰：｢可. 王駕車千乘, 選徒萬騎, 田於海濱[一], 列卒滿澤, 罘罔彌山[二]. 掩菟轔鹿, 射麋格麟[三], 騖於鹽浦, 割鮮染輪[四]. 射中獲多, 矜而自功[五], 顧謂僕曰：□楚亦有平原廣澤遊獵之地饒樂若此者乎? 楚王之獵孰與寡人?□[六]僕下車對曰：□臣, 楚國之鄙人也, 幸得宿衛十有餘年, 時從出遊, 遊於後園, 覽於有無, 然猶未能遍睹也. 又烏足以言其外澤乎?□ 齊王曰：□雖然, 略以子之所聞見言之.□

[一]師古曰：｢濱, 涯也, 音賓, 又音頻.｣

[二]師古曰：｢罘, 覆車也, 即今幡車罔也. 王國兔爰之詩曰□雉罹于罦□, 罦亦罘字耳. 彌, 竟也. 罘音浮.｣

[三]師古曰：｢轔謂車踐轢之也, 音□. 格字或作腳, 言持引其腳也.｣

[四]張揖曰：｢海水之涯多出鹽也.｣ 李奇曰：｢鮮, 生也. 染, 擩也. 切生肉, 擩車輪, 鹽而食之也.｣ 師古曰：｢騖謂亂馳也. 擩, 搵也. 騖音務. 擩音如閱反. 搵音一頓反.｣

[五]師古曰：｢自矜其能以爲功也.｣

[六]師古曰：｢與猶如也.｣

｢僕對曰：□唯唯[一]. 臣聞楚有七澤, 嘗見其一, 未睹其餘也. 臣之所見, 蓋特其小小者耳, 名曰雲夢. 雲夢者, 方九百里, 其中有山焉. 其山則盤紆岪鬱, 隆崇律崒[二]；岑崟參差, 日月蔽虧[三]；交錯糾紛, 上干青雲[四]；罷池陂陁, 下屬江河[五]. 其土則丹青赭堊, 雌黃白坿, 錫碧金銀[六], 眾色炫燿, 照爛龍鱗[七]. 其石則赤玉玫瑰, 琳珉昆吾[八], 瑊玏玄厲[九], 礝石武夫[一０]. 其東則有蕙圃, 衡蘭芷若[一一], 穹窮昌蒲, 江離蘪蕪[一二], 諸柘巴且[一三]. 其南則有平原廣澤, 登降阤靡[一四], 案衍壇曼[一五], 緣以大江, 限以巫山[一六]. 其高燥則生葴析苞荔[一七], 薜莎青薠[一八]. 其埤溼則生藏莨蒹葭[一九], 東蘠彫胡[二０], 蓮藕觚盧[二一], 奄閭軒于[二二]. 眾物居之, 不可勝圖[二三]. 其西則有涌泉清池, 激水推移[二四], 外發夫容䔖華, 內隱鉅石白沙[二五]. 其中則有神龜蛟鼉, 毒冒鱉黿[二六]. 其北則有陰林巨樹, 楩柟豫章[二七], 桂椒木蘭, 檗離朱楊[二八], 樝梨梬栗, 橘柚芬芳[二九]. 其上則有宛雛孔鸞, 騰遠射干[三０]. 其下則有白虎玄豹, 蟃蜒貙豻[三一].

[一]師古曰：｢唯唯, 恭應之辭也, 音弋癸反.｣

[二]郭璞曰：｢詰屈竦起也. 岪音佛.｣

[三]張揖曰：｢高山壅蔽, 日月虧缺半見.｣ 師古曰：｢岑音仕林反. 崟音吟.｣

[四]郭璞曰：｢言相摎結而峻絕.｣

[五]郭璞曰：｢言旁穨也. 屬, 連也. 罷音疲. 陂音婆. 陁音駝.｣ 文穎曰：｢南方無河也. 冀州凡水大小皆謂之河, 詩賦通方言耳.｣ 晉灼曰：｢文意假借協陁之韻也.｣ 師古曰：｢文、晉之說皆非也. 下屬江河者, 總言山之廣大, 所連者遠耳, 於文無妨. 陂音普河反. 屬音之欲反.｣

[六]張揖曰：｢丹, 丹沙也. 青, 青雘也. 赭, 赤赭也. 堊, 白堊也.｣ 蘇林曰：｢白坿, 白石英也.｣ 師古曰：｢丹沙, 今之朱沙也. 青雘, 今之空青也. 赭, 今之赤土也. 堊, 今之白土也. 錫, 青金也. 碧謂玉之青白色者也. 堊音惡. 坿音附. 雘音一郭反.｣

[七]師古曰：｢言采色相耀, 若龍鱗之間雜也. 炫音州縣之縣.｣

[八]張揖曰：｢琳, 玉也. 珉, 石之次玉者也. 昆吾, 山名也, 出善金. 尸子曰□昆吾之金□ .｣ 晉灼曰：｢玫瑰, 火齊珠也.｣ 師古曰：｢火齊珠, 今南方之出火珠也. 玫音枚. 瑰音回, 又音□. 琳音林. 珉音旻.｣

[九]張揖曰：｢瑊玏, 石之次玉者. 玄厲, 黑石可用磨也.｣ 如淳曰：｢瑊音緘. 玏音勒.｣

[一０]張揖曰：｢皆石之次玉者. 礝石, 白者如冰, 半有赤色. 武夫, 赤地白采, 蔥蘢白黑不分.｣ 郭璞曰：｢礝音而兗反.｣

[一一]張揖曰：｢蕙圃, 蕙草之圃也. 衡, 杜衡也, 其狀若葵, 其臭如蘪蕪. 芷, 白芷. 若, 杜若也.｣ 師古曰：｢蘭即今澤蘭也. 今流俗書本□芷若□ 下有□射干□ 字, 妄增之也.｣

[一二]張揖曰：｢江離, 香草也. 蘪蕪蘄芷也, 似蛇床而香.｣ 師古曰：｢蘪蕪即穹窮苗也.｣ 郭璞曰：｢江離似水薺, 而藥對曰蘪蕪一名江離. 張勃又云江離出臨海縣海水中, 正青, 似亂髮. 郭義恭云江離赤葉. 諸說不同, 未知孰是. 今無識之者, 然非蘪蕪也, 藥對誤耳.｣

[一三]張揖曰：｢諸柘, 甘柘也. 蒪苴, 蘘荷也.｣ 文穎曰：｢巴且草一名巴蕉.｣ 師古曰：｢文說巴且是也. 且音子余反. 蒪音普各反. 蒪苴自蘘荷耳, 非巴且也.｣

[一四]師古曰：｢登, 上也. 降, 下也. 阤靡, 旁袤也. 阤音弋爾反.｣

[一五]師古曰：｢寬廣之貌也. 衍音弋戰反. 壇音徒但反. 曼音莫幹反.｣

[一六]張揖曰：｢巫山在南郡巫縣也.｣

[一七]張揖曰：｢葴, 馬藍也. 析似燕麥. 苞, 藨也. 荔, 馬荔.｣ 蘇林曰：｢析音斯.｣ 師古曰：｢藨即今所用作席者也. 馬荔, 今之馬藺也. 葴音之林反. 苞音包. 荔音隸. 藨音皮表反.｣

[一八]張揖曰：｢薜, 賴蒿也. 莎, 鎬侯也. 青薠似莎而大, 生江湖, 雁所食.｣ 師古曰：｢莎即今青莎草. 薠音煩.｣

[一九]郭璞曰：｢藏茛草中牛馬芻. 蒹, 荻也, 似雚而細小. 葭, 蘆也.｣ 師古曰：｢埤音婢, 謂下地也. 茛音郎. 蒹葭音兼豭. 荻音敵.｣

[二０]張揖曰：｢東蘠, 實可食. 彫胡, 菰米也.｣ 師古曰：｢東蘠似蓬, 其實如葵子也.｣

[二一]張揖曰：｢蓮, 荷之實也, 其根藕.｣ 張晏曰：｢觚盧, 扈魯也.｣ 郭璞曰：｢眾, 蔣也. 蘆, 葦也.｣ 師古曰：｢書不爲眾蘆字, 郭說非也, 但不知觚蘆於今是何草耳.｣

[二二]張揖曰：｢奄閭, 蒿也, 子可治疾. 軒于, 蕕草也, 生水中, 揚州有之.｣ 師古曰：｢奄音淹. 蕕音猶.｣

[二三]師古曰：｢勝, 舉也. 不可盡舉而圖寫之, 言其多也.｣

[二四]郭璞曰：｢波抑揚也.｣

[二五]應劭曰：｢夫容, 蓮華也. 䔖, 芰也.｣ 師古曰：｢鉅, 大也.｣

[二六]張揖曰：｢蛟狀魚身而蛇尾, 皮有珠. 鼉似蜥蜴而大, 身有甲, 皮可作鼓. 毒冒似觜蠵, 甲有文. 黿似鱉而大.｣ 師古曰：｢張說蛟者, 乃是鮫魚, 非蛟龍之蛟也. 蛟解在武紀. 鼉音徒何反. 又音大河反. 毒音代. 冒音妹. 他皆倣此.｣

[二七]服虔曰：｢陰林, 山北之林也. 豫章, 大木也, 生七年乃可知.｣ 師古曰：｢陰林, 言其樹木眾而且大, 常多陰也. 楩音便, 又音步田反, 即今黃楩木也. 柟音南, 今所謂楠木.｣

[二八]師古曰：｢桂即藥之所用其皮者也. 椒即所食椒樹也. 木蘭皮似椒而香, 可作面膏藥. 檗, 黃檗也. 離, 山梨也. 朱楊, 赤莖柳也, 生水邊.｣

[二九]張揖曰：｢樝似梨而甘. 梬, 梬棗也.｣ 師古曰：｢樝即今所謂樝子也. 梬棗即今之□棗也. 柚即橙也, 似橘而大, 味酢皮厚. 樝音側加反. 梬音弋整反. 柚音弋救反. 橙音丈莖反. 芬芳, 言橘柚之氣也.｣

[三０]張揖曰：｢宛雛似鳳. 孔, 孔雀；鸞, 鸞鳥也. 射干似狐, 能緣木.｣ 服虔曰：｢騰遠, 獸名也.｣ 師古曰：｢鸞鳥形如翟而五采文, 見山海經. 宛音於元反. 射音弋舍反.｣

[三一]郭璞曰：｢蟃蜒, 大獸似狸, 長百尋. 貙似狸而大. 豻, 胡地野犬也, 似狐而小. 蟃音萬. 蜒音延. 豻音岸.｣ 師古曰：｢蜒又音弋戰反. 貙音丑于反. 豻合韻音五安反.｣

｢□於是乎乃使剸諸之倫, 手格此獸[一]. 楚王乃駕馴駮之駟[二], 乘彫玉之輿[三], 靡魚須之橈旃[四], 曳明月之珠旗[五], 建干將之雄戟[六], 左烏號之彫弓[七], 右夏服之勁箭[八]；陽子驂乘, 孅阿爲御[九]；. 案節未舒, 即陵狡獸[一０], 蹴蛩蛩, 轔距虛[一一], 軼野馬, ■騊駼；[一二]乘遺風, 射遊騏[一三], 儵胂倩浰[一四], 雷動焱至[一五], 星流電擊, 弓不虛發, 中必決眥[一六], 洞胸達掖, 絕乎心繫[一七], 獲若雨獸, 揜屮蔽地[一八]. 於是楚王乃弭節徘徊, 翱翔容與[一九], 覽乎陰林, 觀壯士之暴怒, 與猛獸之恐懼, 徼□受詘[二０], 殫睹眾物之變態[二一].

[一]師古曰：｢剸諸, 吳人, 刺吳王僚者也. 方言勇士, 故舉以爲類. 剸與專同.｣

[二]張揖曰：｢馴, 擾也. 駮如馬, 白身黑尾, 一角鋸牙, 食虎豹, 擾而駕之, 以當駟馬也.｣ 師古曰：｢馴音旬.｣

[三]師古曰：｢以玉飾輿而彫鏤之.｣

[四]張揖曰：｢以魚須爲旃柄, 驅馳逐獸, 正橈靡也.｣ 郭璞曰：｢通帛爲旃.｣ 師古曰：｢大魚之須出東海, 見尚書大傳. 橈旃即曲旃也. 橈音女教反.｣

[五]張揖曰：｢以明月珠綴飾旗也.｣

[六]張揖曰：｢干將, 韓王劍師也. 雄戟, 胡中有□者, 干將所造.｣

[七]應劭曰：｢楚有柘桑, 烏棲其上, 支下著地, 不得飛, 欲墮號呼, 故曰烏號.｣ 張揖曰：｢黃帝乘龍上天, 小臣不得上, 挽持龍□, □拔, 墮黃帝弓, 臣下抱弓而號, 故名弓烏號.｣ 郭璞曰：｢雕, 畫也.｣ 師古曰：｢烏號, 應、張二說皆有據也.｣

[八]伏儼曰：｢服, 盛箭器也. 夏后氏之良弓名煩弱, 其矢亦良, 即煩弱箭服也, 故曰夏服.｣ 師古曰：｢箭服, 即今之步叉也.｣

[九]張揖曰：｢陽子, 伯樂也, 秦繆公臣, 姓孫, 名陽.｣ 郭璞曰：｢孅阿, 古之善御者. 孅音纖.｣

[一０]師古曰：｢案節猶弭節也. 未舒, 言未盡意驅馳, 已淩狡獸, 狡捷之獸也.｣

[一一]張揖曰：｢蛩蛩, 青獸, 狀如馬. 距虛似羸而小.｣ 郭璞曰：｢距虛即蛩蛩, 變文互言耳.｣ 師古曰：｢據爾雅文, 郭說是也. 蹴音子六反.｣

[一二]張揖曰：｢軼, 過也. 野馬似馬而小. 北海內有獸, 狀如馬, 名騊駼.｣ 郭璞曰：｢■, 車軸頭也.｣ 師古曰：｢■謂軸頭衝而殺之也. 軼音逸. ■音衛. 騊音逃. 駼音塗.｣

[一三]張揖曰：｢遺風, 千里馬也. 爾雅曰巂如馬一角, 不角者曰騏.｣ 師古曰：｢巂音攜. 騏音其.｣

[一四]張揖曰：｢皆疾貌也.｣ 師古曰：｢儵音式六反. 胂音式刃反. 倩音千見反. 浰音練.｣

[一五]師古曰：｢焱, 疾風也. 若雷之動, 如焱之至, 言其威且疾也. 焱音必遙反.｣

[一六]師古曰：｢[決]眥即決獸之目眥, 言射審也. 眥即眥字.｣

[一七]張揖曰：｢自左射之, 貫胸通右髃, 中心絕系也.｣ 師古曰：｢髃謂肩前骨也, 音五口反. 繫讀曰系也.｣

[一八]師古曰：｢言獲殺之多, 如天雨獸也. 雨音于具反. 屮, 古草字也.｣

[一九]郭璞曰：｢弭猶低也. 節, 所杖信節也. 翱翔容與, 言自得也.｣ 師古曰：｢弭節者, 示安徐也.｣

[二０]蘇林曰：｢□音倦□之□. 詘音□強之□.｣ 郭璞曰：｢詘, 詘折也. □, 疲極. 詘音屈.｣ 師古曰：｢蘇音是也. □音與劇同. 詘音其勿反. 徼, 工堯反. 徼, 要也. 詘, 盡也. 言獸有倦極者要而取之, 力盡者受而有之.｣

[二一]郭璞曰：｢殫, 盡也. 變態, 姿則也.｣ 師古曰：｢殫音單.｣

｢□於是鄭女曼姬[一], 被阿錫, 揄紵縞[二], 雜纖羅, 垂霧縠[三], 襞積褰縐, 鬱橈谿谷[四]；衯衯裶裶, 揚衪戌削[五], 蜚襳垂髾[六]；扶輿猗靡[七], 翕呷萃蔡[八], 下摩蘭蕙, 上拂羽蓋[九]；. 錯翡翠之葳蕤[一０], 繆繞玉綏[一一]；眇眇忽忽, 若神之髣彿[一二].

[一]文穎曰：｢鄭國出好女. 曼者, 言其色理曼澤也.｣ 如淳曰：｢鄭女, 夏姬也. 曼姬, 楚武王夫人鄧曼也.｣ 師古曰：｢文說是也.｣

[二]張揖曰：｢阿, 細繒也. 錫, 細布也. 揄, 引也.｣ 師古曰：｢紵, 纖紵也. 縞, 鮮支也, 今之所謂素者也. 揄音踰, 又音投也.｣

[三]張揖曰：｢縠縐如霧, 垂以爲裳也.｣ 師古曰：｢纖, 細也. 霧縠者, 言其輕靡如霧, 非謂縐文.｣

[四]張揖曰：｢襞積猶簡齰也. 褰, 縮也. 縐, 裁也. 其縐中文理茀鬱, 有似於谿谷也.｣ 師古曰：｢張說非也. 襞積即今之□□, 古所謂皮弁素積者, 即謂此積也. 言襞積文理, 隨身所著, 或褰縐委屈如豁谷也. 襞音壁. 縐音側救反.｣

[五]張揖曰：｢衯音芬. 祂, 衣袖也. 戌, 鮮也. 削, 衣刻除貌也.｣ 師古曰：｢揚, 舉也. 祂, 曳也. 或舉或曳, 則戌削然見其降殺之美也. 裶音霏. 衪音弋示反. 戌讀如本字.｣

[六]張揖曰：｢襳, 離褂也. 髾, 髻後垂也.｣ 師古曰：｢張說非也. 襳, 褂衣之長帶也. 髾謂燕尾之屬. 皆衣上假飾, 非髻垂也. 蜚, 古飛字也. 襳音纖. 髾音所交反.｣

[七]張揖曰：｢扶持楚王車輿相隨也.｣ 師古曰：｢張說非也. 此自言鄭女曼姬爲侍從者所扶輿而猗靡耳, 非謂扶持楚王車輿也. 猗音於綺反. 今人猶呼相撫掩容養爲猗靡.｣

[八]張揖曰：｢翕呷, 衣張起也. 萃蔡, 衣聲也.｣ 師古曰：｢呷音火甲反. 萃音翠, 又音千賄反.｣

[九]師古曰：｢下摩蘭蕙, 謂垂髾也. 上拂羽蓋, 謂飛襳也.｣

[一０]師古曰：｢錯, 雜也. 葳蕤, 羽飾貌.｣

[一一]張揖曰：｢楚王車之綏以玉飾之也.｣ 郭璞曰：｢綏, 登車所執也.｣ 師古曰：｢二說皆非也. 以玉飾綏, 亦謂鄭女曼姬之容服也. 綏即今之所謂采□垂鑷者也. 繆繞, 相纏結也. 繆音蓼. □音隈.｣

[一二]郭璞曰：｢言其容飾奇豔, 非世所見. 戰國策曰：□鄭之美女粉白黛黑而立於衢, 不知者謂之神也.□ ｣

｢□於是乃群相與獠於蕙圃[一], 媻姍勃窣, 上金隄[二], 揜翡翠, 射鵔鸃[三], 微矰出, 孅繳施[四], 弋白鵠, 連鴐鵝[五], 雙鶬下, 玄鶴加[六]. 怠而後游於清池[七], 浮文鷁[八], 揚旌枻[九], 張翠帷, 建羽蓋[一０]. 罔毒冒, 釣紫貝[一一], 摐金鼓[一二], 吹鳴籟[一三], 榜人歌[一四], 聲流喝[一五], 水蟲駭, 波鴻沸[一六], 涌泉起, 奔揚會[一七], 礧石相擊, 琅琅磕磕[一八], 若雷霆之聲, 聞乎數百里外.

[一]文穎曰：｢宵獵爲獠.｣ 師古曰：｢獠音力笑反.｣

[二]師古曰：｢媻姍勃窣, 謂行於叢薄之間也. 金隄, 言水之隄塘堅如金也. 媻音盤. 姍音先安反. 窣音先忽反. 隄音丁兮反.｣

[三]師古曰：｢鳥赤羽者曰翡, 青羽者曰翠. 鵔鸃, 鷩鳥也, 似山雞而小冠, 背毛黃, 腹下赤, 項綠色, 其尾毛紅赤, 光采鮮明, 今俗呼爲山雞, 其實非也. 鵔音峻. 鸃音儀.｣

[四]師古曰：｢矰, 短矢也. 繳, 生絲縷也. 以繳係矰仰射高鳥, 謂之弋射. 矰音增. 繳音灼.｣

[五]師古曰：｢鵠, 水鳥也, 其鳴聲鵠鵠云. 鴐鵝, 野鵝也. 連謂重累獲之也. 鵠音胡沃反. 鴐音加.｣

[六]師古曰：｢鶬鴰也. 今關西呼爲鴰鹿, 山東通謂之鶬, 鄙俗名爲錯落. 錯者, 亦言鶬聲之急耳. 又謂鴰捋. 捋音來奪反. 鴰鹿、鴰捋, 皆象其鳴聲也. 玄鶴, 黑鶴也. 相鶴經云鶴壽滿二百六十歲則色純黑. 言弋射之妙, 既中白鵠而連鴐鵝, 又下雙鶬而加玄鶴也. 鶬音倉.｣

[七]郭璞曰：｢怠, 倦也.｣

[八]張揖曰：｢鷁, 水鳥也, 畫其象於船首. 淮南子曰□龍舟鷁首, 天子之乘也□ .｣ 師古曰：｢鷁音五歷反.｣

[九]張揖曰：｢揚, 舉也. 析羽爲旌, 建於船上. 枻, 柂也.｣ 師古曰：｢枻音曳. 柂音大可反.｣

[一０]郭璞曰：｢施之船上也.｣ 師古曰：｢翠帷, 帷翠色也. 羽蓋, 以雜羽飾蓋.｣

[一一]郭璞曰：｢紫貝, 紫質黑文也.｣ 師古曰：｢貝, 水中介蟲, 古以爲貨也.｣

[一二]師古曰：｢摐, 撞也. 金鼓謂鉦也. 摐音□.｣

[一三]張揖曰：｢籟, 簫也.｣

[一四]張揖曰：｢榜, 船也. 月令云□命榜人□, 榜人, 船長也, 主倡聲而歌者也.｣ 師古曰：｢榜音謗, 又方孟反.｣

[一五]郭璞曰：｢言悲嘶也.｣ 師古曰：｢喝音一介反. 嘶音蘇奚反.｣

[一六]郭璞曰：｢魚鱉躍, 濤浪作也.｣ 師古曰：｢沸音普蓋反.｣

[一七]郭璞曰：｢暴湓激相鼓薄也.｣ 師古曰：｢湓音普頓反.｣

[一八]師古曰：｢礧石, 轉石也. 礧音盧對反. 磕音口蓋反.｣

｢□將息獠者, 擊靈鼓, 起烽燧[一], 車案行, 騎就隊[二], 纚乎淫淫, 般乎裔裔[三]. 於是楚王乃登陽雲之臺[四], 泊乎無爲, 澹乎自持[五], 勺藥之和具而後御之[六]. 不若大王終日馳騁, 曾不下輿, 脟割輪焠, 自以爲娛[七]. 臣竊觀之, 齊殆不如.□[八]於是王無以應僕也.｣

[一]師古曰：｢靈鼓, 六面擊之, 所以警眾也.｣

[二]師古曰：｢案, 依也. 行, 列也. 隊, 部也. 行音胡郎反. 隊音大內反.｣

[三]郭璞曰：｢皆群行貌.｣ 師古曰：｢纚音屣. 般音盤.｣

[四]孟康曰：｢雲夢中高唐之臺, 宋玉所賦者, 言其高出雲之陽也.｣

[五]師古曰：｢泊、澹, 皆安靜意也. 泊音步各反. 澹音徒濫反.｣

[六]伏儼曰：｢勺藥以蘭桂調食.｣ 文穎曰：｢五味之和也.｣ 晉灼曰：｢南都賦曰□歸雁鳴鵽, 香稻鮮魚, 以爲勺藥, 酸甜滋味, 百種千名.□ 文說是也.｣ 師古曰：｢諸家之說皆未當也. 勺藥, 藥草名, 其根主和五藏, 又辟毒氣, 故合之於蘭桂五味以助諸食, 因呼五味之和爲勺藥耳. 讀賦之士不得其意, 妄爲音訓, 以誤後學. 今人食馬肝馬腸者, 猶合勺藥而煮之, 豈非古之遺法乎? 鵽音竹滑反.｣

[七]師古曰：｢脟字與臠同. 焠音千內反. 焠亦搵染之義耳. 言臠割其肉, 搵車輪鹽而食之. 此蓋以譏上割鮮染輪之言也.｣

[八]師古曰：｢殆, 近也.｣

烏有先生曰：｢是何言之過也！足下不遠千里, 來況齊國[一], 王悉境內之士, 備車騎之眾[二], 與使者出田, 乃欲戮力致獲, 以娛左右也[三], 何名爲夸哉！問楚地之有無者, 願聞大國之風烈, 先生之餘論也[四]. 今足下不稱楚王之德厚, 而盛推雲夢以爲驕, 奢言淫樂而顯侈靡, 竊爲足下不取也. 必若所言, 固非楚國之美也. 有而言之, 是章君之惡也；無而言之, 是害足下之信也. 章君惡, 傷私義[五], 二者無一可, 而先生行之, 必且輕於齊而累於楚矣[六]. 且齊東陼鉅海, 南有琅邪[七], 觀乎成山[八], 射乎之罘[九], 浮勃澥[一０], 游孟諸[一一], 邪與肅慎爲鄰[一二], 右以湯谷爲界[一三]. 秋田乎青丘[一四], 仿偟乎海外[一五], 吞若雲夢者八九, 其於匈中曾不蔕芥[一六]. 若乃俶儻瑰瑋, 異方殊類[一七], 珍怪鳥獸, 萬端鱗崒[一八], 充仞其中者, 不可勝記, 禹不能名, □不能計[一九]. 然在諸侯之位, 不敢言游戲之樂, 苑囿之大；先生又見客[二０], 是以王辭不復[二一], 何爲無以應哉！｣

[一]師古曰：｢言有惠賜而來也.｣

[二]師古曰：｢悉, 盡也.｣

[三]師古曰：｢謙不斥言使者, 故指云其左右也.｣

[四]張晏曰：｢願聞先賢之遺談美論也.｣ 師古曰：｢此說非也. 先生即謂子虛耳. 下又言先生行之, 豈先賢也?｣

[五]師古曰：｢非楚國之美, 是章君惡；害足下之信, 是傷私義也.｣

[六]師古曰：｢言楚使者失辭, 自爲累重, 而於齊無所負檐, 故云輕也. 累音力瑞反.｣

[七]蘇林曰：｢小州曰陼.｣ 張揖曰：｢琅邪, 臺名也, 在勃海間.｣ 師古曰：｢東陼鉅海, 東有大海之陼. 字與渚同也.｣

[八]張揖曰：｢觀, 闕也. 成山在東萊不夜縣, 於其上築宮闕.｣ 師古曰：｢觀音工喚反.｣

[九]晉灼曰：｢之罘山在東萊腄縣, 射獵其上也.｣ 師古曰：｢腄音直瑞反, 又音誰.｣

[一０]師古曰：｢勃澥, 海別枝也. 澥音蟹.｣

[一一]文穎曰：｢宋之大澤也, 故屬齊.｣

[一二]郭璞曰：｢肅慎, 國名, 在海外也.｣ 師古曰：｢邪讀爲左, 謂東北接也.｣

[一三]師古曰：｢湯谷, 日所出也. 許慎云熱如湯也.｣

[一四]服虔曰：｢青丘國在海東三百里.｣

[一五]師古曰：｢仿音旁.｣

[一六]張揖曰：｢蔕芥, 刺鯁也.｣ 師古曰：｢蔕音丑介反.｣

[一七]師古曰：｢俶儻猶非常也. 俶音吐歷反.｣

[一八]師古曰：｢崒與萃同. 萃, 集也. 如鱗之集, 言其多也.｣

[一九]張揖曰：｢禹爲堯司空, 辨九州名山, 別草木. □爲堯司徒, 敷五教, 率萬事.｣ 師古曰：｢言其所有眾多, 雖禹、□之賢聖, 不能名而數之也.｣

[二０]師古曰：｢見猶至也. 言至此國爲客也. 若今人自稱云見顧見至耳.｣

[二一]師古曰：｢復, 反也, 謂不反報也.｣

亡是公听然而笑曰：[一]｢楚則失矣, 而齊亦未爲得也. 夫使諸侯納貢者, 非爲財幣, 所以述職也[二]；封彊畫界者, 非爲守禦, 所以禁淫也[三]. 今齊列爲東蕃, 而外私肅慎[四], 捐國隃限, 越海而田[五], 其於義固未可也. 且二君之論, 不務明君臣之義, 正諸侯之禮, 徒事爭於游戲之樂, 苑囿之大, 欲以奢侈相勝, 荒淫相越, 此不可以揚名發譽, 而適足以貶君自損也[六].

[一]師古曰：｢听, 笑貌也. 音齗, 又音牛隱反.｣

[二]郭璞曰：｢諸侯朝於天子曰述職.｣ 師古曰：｢述, 循也, 謂順行也.｣

[三]郭璞曰：｢天下有道, 守在四夷. 立境界者, 欲以禁絕淫放耳.｣ 師古曰：｢彊讀曰疆.｣

[四]郭璞曰：｢私與通也.｣

[五]師古曰：｢捐, 棄也, 謂田於青丘也.｣

[六]師古曰：｢□, 古貶字.｣

｢且夫齊楚之事又烏足道乎！[一]君未睹夫巨麗也[二], 獨不聞天子之上林乎? 左蒼梧, 右西極[三], 丹水更其南[四], 紫淵徑其北[五]. 終始霸產, 出入涇渭[六], 酆鎬潦潏, 紆餘委蛇, 經營其內[七]. 蕩蕩乎八川分流, 相背異態[八], 東西南北, 馳騖往來[九], 出乎椒丘之闕[一０], 行乎州淤之浦[一一], 徑乎桂林之中[一二], 過乎泱莽之野[一三], 汨乎混流, 順阿而下[一四], 赴隘陿之口[一五], 觸穹石, 激堆埼[一六], 沸乎暴怒[一七], 洶涌彭湃[一八], 滭弗宓汨[一九], 偪側泌瀄[二０], 潢流逆折, 轉騰潎洌[二一], 滂濞沆溉[二二], 穹隆雲橈[二三], 宛潬膠盭[二四], 踰波趨浥, 蒞蒞下瀨[二五], 批巖衝擁, 奔揚滯沛[二六], 臨坻注壑, 瀺灂霣隊[二七], 沈沈隱隱, 砰磅訇磕[二八], 潏潏淈淈, 湁潗鼎沸[二九], 馳波跳沫, 汨㴔漂疾[三０], 悠遠長懷, 寂漻無聲[三一], 肆乎永歸. 然後灝溔潢漾[三二], 安翔徐佪[三三], 翯乎滈滈[三四], 東注大湖[三五], 衍溢陂池[三六], 於是蛟龍赤螭[三七], 䱴䲛漸離[三八], 鰅鰫鰬魠[三九], 禺禺魼鰨[四０], 揵鰭掉尾, 振鱗奮翼[四一], 潛處乎深巖[四二]. 魚鱉讙聲, 萬物眾夥[四三]. 明月珠子, 的皪江靡[四四], 蜀石黃碝, 水玉磊砢[四五], 磷磷爛爛, 采色澔汗[四六], 叢積乎其中. 䲨鷫鵠鴇, 鴐鵝屬玉[四七], 交精旋目[四八], 煩鶩庸渠[四九], 箴疵鵁盧[五０], 群浮乎其上. 汎淫氾濫, 隨風澹淡[五一], 與波搖蕩, 奄薄水陼[五二], 唼喋菁藻, 咀嚼菱藕[五三].

[一]師古曰：｢烏, 於何也. 道, 言也.｣

[二]師古曰：｢巨, 大也. 麗, 美也.｣

[三]文穎曰：｢蒼梧郡屬交州, 在長安東南, 故言左. 爾雅曰西至于豳國爲西極, 在長安西, 故言右也.｣

[四]應劭曰：｢丹水出上洛冢領山, 東南至析縣入鈞水.｣ 師古曰：｢更, 歷也, 音工衡反.｣

[五]文穎曰：｢西河(有)穀羅縣有紫澤, 在縣西北, 於長安爲在北也.｣

[六]師古曰：｢霸水出藍田谷, 西北而入渭. 產水亦出藍田谷, 北至霸陵入霸. 二水終始盡於苑中, 不復出也. 涇水出安定涇陽开頭山, 東至陽陵入渭. 渭水出隴西首陽縣鳥鼠同穴山, 東北至華陰入河. 從苑外來, 又出苑去也. 开音牽, 又音口見反.｣

[七]應劭曰：｢潦, 流也. 潏, 涌出聲也.｣ 張揖曰：｢豐水出鄠南山(灃)[豐]谷, 北入渭. 鎬在昆明池北. 潦, 行潦也. 又有潏水, 出南山.｣ 晉灼曰：｢下言八川, 計從丹水以下至潏, 除潦爲行潦, 凡九川. 從霸產以下, 爲數凡七川. 潏音決. 潏, 水涌出聲也. 除潦潏下爲水, 餘適八, 下言經營其內, 於數則計其外者矣.｣ 師古曰：｢應、晉二說皆非也. 張言潦爲行潦, 又失之. 潦音牢, 亦水名也, 出鄠縣西南山潦谷, 而北流入於渭. 上言左蒼梧, 右西極, 丹水更其南, 紫泉徑其北. 皆謂苑外耳. 丹水、紫泉非八川數也. 霸、產、涇、渭、豐、鎬、潦、潏, 是爲八川. 言經營其內, 信則然矣. 潏, 晉音是也. 地里志鄠縣有潏水, 北過上林苑入渭, 而今之鄠縣則無此水. 許慎云□潏水在京兆杜陵□, 此即今所謂沈水, 從皇子陂西北流經昆明池入渭者也. 蓋爲字或作水旁穴, 與沈字相似, 俗人因名沈水乎? 將鄠縣潏水今則改名, 人不識也? 但八川之義, 實在於斯耳.｣

[八]郭璞曰：｢變態不同也.｣

[九]郭璞曰：｢言更相錯涉也.｣ 師古曰：｢來音盧代反.｣

[一０]服虔曰：｢丘名也, 兩山俱起, 象雙闕者.｣

[一一]師古曰：｢水中可居者曰州. 淤, 漫也. 浦, 水涯也. 淤音於庶反.｣

[一二]如淳曰：｢桂樹之林也.｣

[一三]張揖曰：｢山海經所謂□大荒之野□ 也.｣ 師古曰：｢凡言此者, 著水流之長遠也. 泱音烏朗反.｣

[一四]師古曰：｢汨, 疾貌也. 混流, 豐流也. 曲陵曰阿. 汨音于筆反. 混音下本反.｣

[一五]師古曰：｢兩岸間相迫近者也. 隘音於懈反. 陿音狹.｣

[一六]張揖曰：｢穹石, 大石也. 埼, 曲岸頭也.｣ 師古曰：｢堆, 高阜也, 音丁回反. 埼音巨依反.｣

[一七]郭璞曰：｢沸, 水聲也, 音拂.｣

[一八]師古曰：｢洶涌, 跳起也. 彭湃, 相戾也. 洶音許勇反. 湃音普拜反.｣

[一九]蘇林曰：｢滭音畢. 宓音密.｣ 師古曰：｢滭弗, 盛貌也. 宓汨, 去疾也. 汨音于筆反.｣

[二０]郭璞曰：｢泌瀄音筆櫛.｣ 師古曰：｢偪側, 相逼也. 泌瀄相楔也. 偪字與逼同. 楔音先結反.｣

[二一]孟康曰：｢轉騰, 相過也. 潎洌, 相撇也.｣ 師古曰：｢潎音匹列反. 洌音列. 撇又音普結反.｣

[二二]郭璞曰：｢滂音旁. 濞音匹祕反. 溉音胡慨反. 皆水流聲貌.｣ 師古曰：｢沆音胡朗反.｣

[二三]師古曰：｢橈, 曲也. 言水急旋回, 如雲之屈曲也. 橈音女教反.｣

[二四]郭璞曰：｢憤薄相樛也.｣ 師古曰：｢宛音婉. 潬音善. 盭, 古戾字.｣

[二五]郭璞曰：｢踰, 躍也. 浥, 窊陷也. 蒞蒞, 聲也.｣ 師古曰：｢浥音於俠反. 蒞音利. 瀨, 疾流也.｣

[二六]師古曰：｢批, 反擊也. 擁, 曲隈也. 言水觸批巖崖而衝隈曲, 則奔揚而滯沛然也. 批音步結反. 滯音丑制反. 沛音普蓋反.｣

[二七]師古曰：｢坻謂水中隆高處也. 秦風終南之詩曰□宛在水中坻□ . 坻音遲, 瀺音士咸反. 灂音才弱反, 又音仕角反. 霣即隕字. 隊音直類反.｣

[二八]師古曰：｢砰音普冰反. 磅音普萌反. 訇音呼宏反. 磕音口蓋反. 皆水流鼓怒之聲也.｣

[二九]郭璞曰：｢皆水微轉細涌貌也. 淈音骨. 湁音敕立反.｣ 師古曰：｢潏音決. 潗音子入反. 言水之流如爨鼎沸也.｣

[三０]晉灼曰：｢㴔音華給反.｣ 郭璞曰：｢㴔音許立反.｣ 師古曰：｢言水波急馳而白沫跳起, 汨㴔然也. 汨音于筆反. 㴔, 晉、郭二音皆通. 漂音匹姚反.｣

[三一]郭璞曰：｢懷亦歸, 變文耳. 漻音聊.｣ 師古曰：｢言長流安靜.｣

[三二]郭璞曰：｢皆水無涯際貌.｣ 師古曰：｢灝音浩. 溔音弋少反. 潢音胡廣反. 漾音弋丈反. 肆, 放也. 言水放流而長歸也.｣

[三三]郭璞曰：｢言運轉也.｣

[三四]郭璞曰：｢水白光貌也.｣ 師古曰：｢翯音胡角反. 滈音鎬.｣

[三五]郭璞曰：｢大湖在吳縣, 尚書所謂震澤也.｣

[三六]郭璞曰：｢言湓溢而出也. 陂池, 江旁小水.｣

[三七]文穎曰：｢龍子爲螭.｣ 張揖曰：｢赤螭, 雌龍也.｣ 如淳曰：｢螭, 山神也, 獸形.｣ 師古曰：｢許慎云□离, 山神也□, 字則單作, 螭形若龍, 字乃從虫. 此作螭, 別是一物, 既非山神, 又非雌龍、龍子, 三家之說皆失之. 虫音許尾反.｣

[三八]李奇曰：｢周洛曰鮪, 蜀曰䱴䲛, 出鞏山穴中, 三月□河上, 能度龍門之限, 則得爲龍矣. 漸離, 未聞.｣ 師古曰：｢䱴音工鄧反. 䲛音莫鄧反.｣

[三九]如淳曰：｢鰅音顒. 鰬音乾. 魠音託.｣ 郭璞曰：｢鰫音常容反. 鰅魚有文采. 鰫似鰱而黑. 鰬似鱓. 魠, 鰔也, 一名黃頰.｣ 師古曰：｢鰅, 如音是也. 鰫、鰬、魠, 郭說是也. 鱓音善. 鰔音感也.｣

[四０]如淳曰：｢魼音去魚反.｣ 晉灼曰：｢鰨音奴搨反.｣ 郭璞曰：｢禺禺魚皮有毛, 黃地黑文. 魼, 比目魚也, 狀似牛脾, 細鱗紫色, 兩相合乃得行. 鰨, 鯢魚也, 似鮎, 有四足, 聲如嬰兒.｣ 師古曰：｢禺音隅, 又音顒. 鯢音五奚反. 鮎音乃兼反.｣

[四一]師古曰：｢揵, 舉也. 鰭, 魚背上鬣也. 掉, 搖也. 揵音鉅言反. 掉音徒釣反.｣

[四二]郭璞曰：｢隱岸底也.｣

[四三]師古曰：｢讙, 譁也. 夥, 多也. 讙音許元反. 夥音下果反.｣

[四四]應劭曰：｢明月珠子生於江中, 其光耀乃照於江邊也.｣ 師古曰：｢皪音歷. 的皪, 光貌也. 江靡, 江邊靡迆之處也. 迆音弋爾反.｣

[四五]張揖曰：｢蜀石, 石次玉者也.｣ 郭璞曰：｢碝石黃色. 水玉, 水精也.｣ 師古曰：｢碝音如兗反. 磊音洛賄反. 砢音洛可反, 又音可.｣

[四六]郭璞曰：｢皆玉石符采映曜也.｣ 師古曰：｢磷音■. 澔音浩.｣

[四七]張揖曰：｢䲨, 大鳥也.｣ 郭璞曰：｢鷫, 鷫鷞也. 鴇似雁而無後指. 屬玉似鴨而大, 長頸赤目, 紫紺色. 鷫音肅. 鴇音保.｣ 師古曰：｢䲨, 古鴻字. 鴇即今俗呼爲獨豹者也. 豹者, 鴇聲之訛耳. 鴐音加. 屬音之欲反. 鷞音霜.｣

[四八]郭璞曰：｢交精似鳧而腳高, 有毛冠, 辟火災. 旋目, 未聞也.｣ 師古曰：｢今荊郢間有水鳥, 大於鷺而短尾, 其色紅白. 深目, 目旁毛皆長而旋, 此其旋目乎?｣

[四九]郭璞曰：｢煩鶩, 鴨屬也. 庸渠似鳧, 灰色而雞腳, 一名章渠. 鶩音木.｣ 師古曰：｢庸渠, 即今之水雞也.｣

[五０]張揖曰：｢箴疪似魚虎而蒼黑色. 鵁, ■頭鳥也. 盧, 白雉也.｣ 郭璞曰：｢盧, 盧鷀也. 箴音針.｣ 師古曰：｢盧, 郭說是也. 白雉不浮水上. 疪音貲. 鵁音火交反. ■音鳥了反. 鷀音慈也.｣

[五一]郭璞曰：｢皆鳥任風波自縱漂貌.｣ 師古曰：｢汎音馮. 氾音敷劍反. 澹音大覽反. 淡音琰.｣

[五二]張揖曰：｢奄, 覆也. 草叢生曰薄.｣ 郭璞曰：｢薄猶集也.｣ 師古曰：｢薄, 郭說是也. 言奄集陼上而遊戲.｣

[五三]張揖曰：｢菱, 芰也.｣ 郭璞曰：｢菁, 水草. 藻, 聚藻也.｣ 師古曰：｢唼喋, 銜食也. 唼音所甲反. 喋音丈甲反. 咀音才汝反. 嚼音才削反.｣

｢於是乎崇山矗矗, 巃嵷崔巍[一], 深林巨木, 嶄巖參差[二]. 九嵕巀嶭, 南山峨峨[三], 巖阤甗錡, ■崣崛崎[四], 振溪通谷, 蹇產溝瀆[五], ■呀豁閜, 阜陵別隝[六], 崴磈嵔廆, 丘虛堀礨[七], 隱轔鬱㠥, 登降施靡[八], 陂池貏豸[九]. 允溶淫鬻[一０], 散渙夷陸[一一], 亭皋千里, 靡不被築[一二]. 揜以綠蕙[一三], 被以江離, 糅以蘼蕪, 雜以留夷[一四]. 布結縷[一五], 攢戾莎[一六], 揭車衡蘭[一七], 稿本射干[一八], 茈薑蘘荷[一九], 葴持若蓀[二０], 鮮支黃礫[二一], 蔣芧青薠[二二], 布濩閎澤, 延曼太原[二三], 離靡廣衍[二四], 應風披靡, 吐芳揚烈[二五], 郁郁菲菲, 眾香發越[二六], 肸蠁布寫, 晻薆咇茀[二七].

[一]郭璞曰：｢皆高峻貌也. 巃音籠. 嵷音才總反. 崔音摧. 魏音五回反.｣ 師古曰：｢嵷音總.｣

[二]師古曰：｢嶄巖, 尖銳貌. 參差, 不齊也. 嶄音士銜反. 參音楚林反. 差音楚宜反.｣

[三]師古曰：｢九嵕山今在醴泉縣界. 巀嶭山即今所謂嵯峨山也, 在三原縣西也. 南山, 終南山也. 峨峨, 高貌. 嵕音子公反, 又音總. 巀音□. 嶭音齧. 巀嶭又音在割、五割反. 峨音娥.｣

[四]張揖曰：｢■崣, 高貌. 崛崎, 斗絕也.｣ 蘇林曰：｢■音赬水反. 崣音卒鄙反.｣ 郭璞曰：｢阤, 岸際也, 音豸. 甗錡, 隆屈窊折貌. 甗音魚晚反. 錡音嶬. 崛音掘. 崎音倚. ■音作罪反. 崣字作委.｣ 師古曰：｢蘇、郭兩說並通. 郭音作罪反, 又音將水反.｣

[五]張揖曰：｢振, 拔也. 水注川曰溪, 注溪曰谷. 蹇產, 屈折也.｣ 郭璞曰：｢自溪及瀆, 皆水相通注也.｣

[六]郭璞曰：｢■呀豁閜, 澗谷之形容也. 隝, 水中山也. ■音呼含反. 呀音呼加反. 閜音呼下反. 隝音擣.｣ 師古曰：｢大阜曰陵, 言阜陵居在水中, 各別爲隝也. 豁音呼活反.｣

[七]郭璞曰：｢皆其形勢也. 崴音於鬼反. 磈音魚鬼反. 嵔音惡罪反. 廆音瘣. 虛音墟. 堀音窟. 礨音磊.｣ 師古曰：｢磈又音於虺反. 廆音胡賄反.｣

[八]郭璞曰：｢隱轔鬱壘, 堆壟不平貌. 轔音洛盡反.｣ 師古曰：｢壘音律. 施音弋爾反. 施靡, 猶連延也.｣

[九]郭璞曰：｢陂池, 旁穨貌也. 陂音皮. 貏音衣被之被.｣ 師古曰：｢陂又音彼奇反. 貏又音彼.｣

[一０]張揖曰：｢水流溪谷之間也.｣ 師古曰：｢溶音容. 鬻音育.｣

[一一]師古曰：｢散渙, 分散而渙然也. 易曰□風行水上, 渙□ . 夷, 平也. 廣平曰陸.｣

[一二]師古曰：｢爲亭候於皋隰之中, 千里相接, 皆築令平也. 被音皮義反.｣

[一三]張揖曰：｢掩, 覆也. 綠, 王芻也. 蕙, 薰草也.｣ 師古曰：｢綠蕙, 言蕙草色綠耳, 非王芻也.｣

[一四]張揖曰：｢留夷, 新夷也.｣ 師古曰：｢留夷, 香草也, 非新夷. 新夷乃樹耳.｣

[一五]師古曰：｢結縷蔓生, 著地之處皆生細根, 如線相結, 故名結縷, 今俗呼鼓箏草. 兩幼童對銜之, 手鼓中央, 則聲如箏也, 因以名云.｣

[一六]師古曰：｢攢, 聚也. 戾莎, 言莎草相交戾也. 攢音材官反.｣

[一七]應劭曰：｢揭車一名□輿, 香草也.｣ 師古曰：｢揭音巨列反. □音乞.｣

[一八]師古曰：｢稿本, 草類白芷, 根似芎藭. 射干, 即烏扇耳. 射音弋舍反.｣

[一九]如淳曰：｢茈薑, 薑上齊也.｣ 師古曰：｢薑之息生者, 連其株本, 則紫色也. 蘘荷, 蒪苴也, 根旁生筍, 可以爲葅, 又治蠱毒. 茈音紫. 蘘音人羊反.｣

[二０]如淳曰：｢葴音鍼.｣ 張揖曰：｢葴持闕. 若, 杜若也. 蓀, 香草也.｣ 師古曰：｢葴, 寒漿也. 持當爲符, 字之誤耳. 符, 鬼目也. 杜若苗頗類薑, 而爲棕葉之狀. 今流俗書本持字或作橙, 非也. 後人妄改耳. 其下乃言黃甘橙榛, 此無橙也. 葴音之林反. 蓀音孫.｣

[二一]師古曰：｢鮮支, 即今支子樹也. 黃礫, 今用染者黃屑之木也. 二者雖非草類, 既云延曼太原, 或者賦雜言之耳.｣

[二二]張揖曰：｢蔣, 菰也. 芧, 三稜也.｣ 郭璞曰：｢芧音杼.｣ 師古曰：｢蔣音將. 芧音丈與反.｣

[二三]郭璞曰：｢布濩猶布露也.｣ 師古曰：｢閎亦大也. 濩音護. 延音弋戰反.｣

[二四]師古曰：｢離靡, 謂相連不絕也. 衍, 布也. 離音力爾反.｣

[二五]師古曰：｢烈, 酷烈之氣也. 披音丕蟻反.｣

[二六]郭璞曰：｢香氣射散也. 菲音妃.｣

[二七]師古曰：｢肸蠁, 盛作也. 寫, 吐也. 晻薆咇茀, 皆芳香意也. 肸音許乙反. 蠁音響. 晻音奄, 又音烏感反. 薆音愛. 咇音步必反. 茀音勃. 薆字或作隱也.｣

｢於是乎周覽氾觀[一], 縝紛軋芴[二], 芒芒怳忽[三], 視之無端, 察之無涯[四]. 日出東沼, 入虖西陂[五]. 其南則隆冬生長, 涌水躍波[六]； 其獸則庸旄貘犛, 沈牛麈麋[七], 赤首圜題, 窮奇象犀[八]. 其北則盛夏含凍裂地, 涉冰揭河[九]； 其獸則麒麟角端, 騊駼橐駝[一０], 蛩蛩驒騱, 駃騠驢䯁[一一].

[一]師古曰：｢氾, 普也, 音敷劍反.｣

[二]孟康曰：｢縝紛, 眾盛也. 軋芴, 緻密也.｣ 師古曰：｢縝音丑人反. 軋音於黠反. 芴音勿.｣

[三]郭璞曰：｢言眼亂也.｣ 師古曰：｢芒音莫郎反.｣

[四]師古曰：｢涯, 畔也, 音儀.｣

[五]張揖曰：｢朝出苑之東池, 莫入於苑西陂中也.｣

[六]師古曰：｢言其土地氣溫, 經冬草木不死, 水不凍.｣

[七]張揖曰：｢旄, 旄牛, 其狀如牛而四節毛. 犛牛黑色, 出西南徼外. 沈牛, 水牛也, 能沈沒水中. 麈似鹿而大.｣ 郭璞曰：｢庸牛, 領有肉堆. 貘似熊, 庳腳銳鬐, 骨無髓, 食銅鐵. 貘音貊, 犛音貍.｣ 師古曰：｢庸牛即今之犎牛也. 旄牛即今所謂偏牛者也. 犛牛即今之貓牛者也. 犛字又音茅. 麈音主.｣

[八]張揖曰：｢題, 額也. 窮奇狀如牛而蝟毛, 其音如嗥狗, 食人.｣ 師古曰：｢象, 大獸也, 長鼻, 牙長一丈. 犀頭似豬, 一角在鼻, 一角在額前.｣

[九]師古曰：｢言其土地氣寒, 當暑凝凍, 地爲之裂, 故涉冰而渡河也. 揭, 搴衣也. 詩邶風匏有苦葉之篇曰□深則厲, 淺則揭□, 揭音丘例反.｣

[一０]張揖曰：｢雄曰麒, 雌曰麟, 其狀麋身牛尾, 狼題一角, 角端似牛, 其角可以爲弓.｣ 郭璞曰：｢麒似麟而無角, 角端似豬, 角在鼻上, 中作弓.｣ 師古曰：｢麒麟角端, 郭說是也. 橐駝者, 言其可負橐囊而駝物, 故以名云.｣

[一一]郭璞曰：｢驒騱, 駏驉類也. 駃騠生三日而超其母. 驒音顛. 騱音奚. 駃音決. 騠音提.｣

｢於是乎離宮別館, 彌山跨谷[一], 高廊四注, 重坐曲閣[二], 華榱璧璫, 輦道纚屬[三], 步櫩周流, 長途中宿[四]. 夷嵕築堂, 絫臺增成[五], 巖突洞房[六]. 頫杳眇而無見, 仰攀橑而捫天[七], 奔星更於閨闥, 宛虹拖於楯軒[八]. 青龍蚴蟉於東箱, 象輿婉僤於西清[九], 靈圉燕於閒館[一０], 偓佺之倫暴於南榮[一一], 醴泉涌於清室, 通川過於中庭[一二]. 磐石裖崖[一三], 嶔巖倚傾[一四], 嵯峨□嶪, 刻削崢嶸[一五], 玫瑰碧琳, 珊瑚叢生[一六], 珉玉旁唐, 玢豳文磷[一七], 赤瑕駁犖, 雜□其間[一八], 晁采琬琰, 和氏出焉[一九].

[一]師古曰：｢彌, 滿也. 跨猶騎也.｣

[二]師古曰：｢廊, 堂下四周屋也. 重坐, 謂增室也. 曲閣, 閣之屈曲相連者也.｣

[三]師古曰：｢榱, 椽也. 華謂彫畫之也. 璧璫, 以玉爲椽頭, 當即所謂璇題玉題者也. 一曰以玉飾瓦之當也. 輦道, 謂閣道可以乘輦而行者也. 纚屬, 纚迤相連屬也. 纚音力爾反. 屬音之欲反.｣

[四]師古曰：｢步櫩, 言其下可行步, 即今之步廊也. 謂其途長遠, 雖經日行之, 尚不能達, 故中道而宿也.｣

[五]師古曰：｢夷, 平也. 山之高聚者曰嵕. 絫, 古累字. 言平山而築堂於其上爲累臺也. 增, 重也, 一重爲一成也. 嵕音子公反.｣

[六]師古曰：｢於巖穴底爲室, 若灶突然, 潛通臺上.｣

[七]師古曰：｢頫, 古俯字也. 杳眇, 視遠貌. □, 古攀字也. 橑, 椽也. 捫, 摸也. 言臺榭之高, 有升上之者, 俯視則不見地, 仰攀其椽可以摸天也. 橑音老. 捫音門.｣

[八]師古曰：｢奔星, 流星也. 更, 歷也. 閨闥, 宮中小門也. 宛虹, 曲屈之虹也. 拖謂申加於上也. 楯軒, 軒之蘭板也. 並言室宇之高, 故星虹得經加之也. 更音工衡反. 虹音紅. 拖音吐賀反, 又(言)[音]徒可反.｣

[九]師古曰：｢象輿, 瑞應車也. 西清者, 西箱清靜之處也. 蚴蟉、婉僤, 皆行動之貌. 蚴音一糾反. 蟉音力糾反. 僤音善.｣

[一０]張揖曰：｢靈圉, 眾仙號也.｣ 師古曰：｢閒讀曰閑.｣

[一一]郭璞曰：｢偓佺, 仙人也, 食松子而眼方. 暴謂偃臥日中也. 榮, 屋南檐也. 偓音握. 佺音銓.｣

[一二]師古曰：｢醴泉, 瑞水, 味甘如醴, 言於室中涌出, 而通流爲川, 從中庭而過也.｣

[一三]孟康曰：｢裖, □致也. 崖, 廉也. 以石致川之廉也.｣ 師古曰：｢裖□並音之忍反. 致音直二反. 謂重密而累積.｣

[一四]郭璞曰：｢嶔巖, 欹貌.｣ 師古曰：｢嶔音口銜反. 倚音於綺反.｣

[一五]蘇林曰：｢削音峭峻之峭. 崢音儕爭反. 嶸音戶抨反.｣ 郭璞曰：｢言自然若彫刻也. □音昨盍反. 嶪音五盍反.｣ 師古曰：｢直言刻削耳, 非云峭峻. 郭說是也. □音捷. 嶪音業.｣

[一六]郭璞曰：｢珊瑚生水底石邊, 大者(可)[樹]高三尺餘, 枝格交錯, 無有葉.｣

[一七]蘇林曰：｢玢音分.｣ 郭璞曰：｢旁唐言盤礡. 玢豳, 文理貌.｣ 師古曰：｢旁唐, 文石也. 唐字本作碭, 言珉玉及石並玢豳也. 玢音彼旻反. 豳又音彼閑反.｣

[一八]張揖曰：｢赤瑕, 赤玉也.｣ 郭璞曰：｢言雜廁崖石中. 駁犖, 采點也. 犖音洛角反.｣

[一九]晉灼曰：｢晁采闕.｣ 師古曰：｢晁, 古朝字也. 朝采者, 美玉每旦有白虹之氣, 光采上出, 故名朝采, 猶言夜光之璧矣. 琬琰, 美玉名. 和氏之璧, 卞和所得, 亦美玉也. 言今皆出於上林.｣

｢於是乎盧橘夏孰[一], 黃甘橙楱[二], 枇杷橪柿, 亭柰厚朴[三], 梬棗楊梅[四], 櫻桃蒲陶[五], 隱夫薁棣[六], 荅遝離支[七], 羅乎後宮, 列乎北園, 貤丘陵, 下平原[八], 揚翠葉, 扤紫莖[九], 發紅華, 垂朱榮, 煌煌扈扈, 照曜鉅野[一０]. 沙棠櫟櫧[一一], 華楓枰櫨[一二], 留落胥邪, 仁頻并閭[一三], 欃檀木蘭[一四], 豫章女貞[一五], 長千仞, 大連抱[一六], 夸條直暢, 實葉葰楙[一七], 攢立叢倚, 連卷欐佹[一八], 崔錯癹骫[一九], 坑衡閜砢[二０], 垂條扶疏, 落英幡纚[二一], 紛溶萷蔘, 猗柅從風[二二], 藰蒞芔歙[二三], 蓋象金石之聲, 管籥之音[二四]. 柴池茈虒, 旋還乎後宮[二五], 雜襲絫輯[二六], 被山緣谷, 循阪下隰[二七], 視之無端, 究之亡窮.

[一]應劭曰：｢伊尹書曰□箕山之東, 青馬之所, 有盧橘夏孰□ .｣ 晉灼曰：｢此雖賦上林, 博引異方珍奇, 不係於一也.｣ 師古曰：｢盧, 黑色也.｣

[二]郭璞曰：｢黃甘, 橘屬而味精. 楱亦橘之類也, 音湊.｣ 張揖曰：｢楱, 小橘也, 出武陵.｣ 師古曰：｢橙即柚也, 音丈耕反.｣

[三]張揖曰：｢枇杷似斛樹, 長葉, 子若杏. 橪, 橪支, 香草也. 亭, 山梨也. 厚朴, 藥名也.｣ 郭璞曰：｢橪支木也.｣ 師古曰：｢此二句總論樹木, 不得雜以香草也. 橪, 郭說得之. 朴, 木皮也. 此藥以皮爲用, 而皮厚, 故呼厚朴云. 橪音煙. 朴音匹角反.｣

[四]張揖曰：｢楊梅, 其實似穀子而有核, 其味酢, 出江南也.｣

[五]師古曰：｢櫻桃, 即今之朱櫻也. 禮記謂含桃, 爾雅謂之荊桃. 櫻音於耕反.｣

[六]師古曰：｢隱夫未詳. 薁即今之郁李也. 棣, 今之山櫻桃. 薁音於六反. 棣音(徙)[徒]計反.｣

[七]張揖曰：｢荅遝似李, 出蜀.｣ 晉灼曰：｢離支大如雞子, 皮麤, 剝去皮, 肌如雞子中黃, 味甘多酢少.｣ 師古曰：｢遝音沓. 離音力智反.｣

[八]師古曰：｢貤猶延也, 一曰次第而重也. 貤音弋豉反.｣

[九]師古曰：｢扤, 搖也, 音兀.｣

[一０]師古曰：｢言其光采之盛也. 鉅野, 大野. 煌音皇.｣

[一一]張揖曰：｢沙棠, 狀如棠, 黃華赤實, 其味似李, 無核. 呂氏春秋曰□果之美者, 沙棠之實□ . 櫟, 果名也. 櫧似柃, 葉冬不落.｣ 應劭曰：｢櫟, 采木也.｣ 郭璞曰：｢櫧似采柔.｣ 師古曰：｢櫟非果名, 又非采木之櫟, 蓋木蓼也, 葉辛, 初生可食. 櫟音歷. 櫧音諸. 柃音零. 采音菜. 柔音食諸反.｣

[一二]師古曰：｢華即今之皮貼弓者也. 楓樹脂可爲香, 今之楓膠香也. 爾雅云一名□□. 枰即平仲木也. 櫨, 今黃櫨木也. 華音胡化反. 楓音風. 枰音平. 櫨音盧.｣

[一三]張揖曰：｢并閭, □也.｣ 郭璞曰：｢落, 檴也, 中作器素. 胥邪似并閭, 皮可作索.｣ 師古曰：｢仁頻即賓桹也. 頻字或作賓. 胥音先余反. 邪音弋奢反. 檴音鑊.｣

[一四]孟康曰：｢欃檀, 檀別名.｣ 郭璞曰：｢欃音讒.｣

[一五]師古曰：｢女貞樹冬夏常青, 未嘗凋落, 若有節操, 故以名焉.｣

[一六]師古曰：｢八尺曰仞. 連抱者, 言非一人所抱.｣

[一七]郭璞曰：｢夸, 張布也.｣ 張揖曰：｢葰, 甬也.｣ 師古曰：｢暢, 通也, 通謂上下相稱也. 葰音峻. 楙, 古茂字也. 甬音踊.｣

[一八]師古曰：｢攢立, 聚立也. 叢倚, 相倚也. 連卷, 屈曲也. 欐佹, 支柱也. 倚音於綺反. 卷音丘專反, 又音巨專反. 欐音力爾反. 佹音詭.｣

[一九]師古曰：｢崔錯, 交雜也. 癹委, 蟠戾也. 崔音千賄反. 癹音步葛反. 骫, 古委字.｣

[二０]師古曰：｢坑衡, 徑直貌也. 閜砢, 相扶持也. 坑音口庚反. 閜音烏可反. 砢音來可反. 坑字或作抗, 言樹之支幹相抗爭衡也. 其義兩通.｣

[二一]師古曰：｢扶疏, 四布也. 英謂華也. 幡纚, 飛揚貌也. 纚音山爾反.｣

[二二]郭璞曰：｢紛溶萷蔘, 支竦擢也. 猗柅猶阿□也. 萷音蕭. 蔘音森. 猗音於氏反. 柅音諾氏反.｣ 師古曰：｢溶音容. 萷亦音山交反.｣

[二三]師古曰：｢林木鼓動之聲也. 藰音劉. 蒞音利. 芔, 古卉字也, 音諱. 歙音翕.｣

[二四]師古曰：｢金石, 謂鐘磬也. 管長一尺, 圍一寸, 六孔無底, 籥三孔, 並以竹爲之.｣

[二五]如淳曰：｢茈音此. 虒音豸.｣ 張揖曰：｢柴池, 參差也. 茈虒, 不齊也.｣ 郭璞曰：｢柴音差. 還, 還繞也, 音宦.｣

[二六]師古曰：｢雜襲, 相因也. 絫輯, 重積也. 絫, 古累字. 輯與集同.｣

[二七]師古曰：｢循, 順也. 下溼曰隰.｣

｢於是乎玄猿素雌, 蜼玃飛蠝[一], 蛭蜩玃蝚[二], 獑胡豰蛫[三], 棲息乎其間. 長嘯哀鳴, 翩幡互經[四], 夭蟜枝格, 偃蹇杪顛[五], 隃絕梁, 騰殊榛[六], 捷垂條, 掉希間[七], 牢落陸離, 爛漫遠遷[八].

[一]張揖曰：｢蜼如母猴, 卬鼻而長尾. 玃似彌猴而大. 飛蠝, 飛鼠也, 其狀如兔而鼠首, 以其□飛.｣ 郭璞曰：｢蠝, 鼯鼠也, 毛紫赤色, 飛且生, 一名飛生. 蜼音贈遺之遺. 蠝音誄.｣ 師古曰：｢玄猿素雌, 言猿之雄者玄黑而雌者白素也. 爾雅曰□玃父善顧□ 也. 玃音钁. 鼯音吾.｣

[二]如淳曰：｢蛭音質.｣ 張揖曰：｢蛭, 蟣也. 蜩, 蟬也. 玃蝚, 彌猴也.｣ 師古曰：｢方言獸屬, 而引蛭蟣水蟲, 又及蜩蟬, 乖於事類, 如說非也, 但未詳是何獸耳. 蝚音乃高反, 又音柔, 即今所謂戎皮爲鞍褥者也. 戎音柔, 聲之轉耳, 非彌猴也.｣

[三]張揖曰：｢獑胡似彌猴, 頭上有髦, 要以後黑. 豰, 白狐子也.｣ 郭璞曰：｢豰似鼬而大, 要以後黃, 一名黃要, 食彌猴. 蛫未聞也. 獑音讒. 豰音呼穀反. 蛫音詭.｣ 師古曰：｢豰, 郭說是也.｣

[四]郭璞曰：｢互經, 互相經過也.｣

[五]郭璞曰：｢皆猿猴在樹共戲姿態也. 夭蟜, 頻申也.｣ 師古曰：｢杪顛, 枝上端也. 蟜音矯. 杪音眇.｣

[六]師古曰：｢絕梁, 謂正絕水無橋梁也. 殊榛, 特立株枿也. 言超度無梁之水, 而跳上株枿之上也. 隃字與踰同. 榛音仕人反. 枿音五曷反.｣

[七]張揖曰：｢捷持縣垂之條, 掉往著稀疏無支之間也.｣ 師古曰：｢掉音徒釣反.｣

[八]師古曰：｢言其聚散不恆, 雜亂移徙也.｣

｢若此者數百千處, 娛游往來, 宮宿館舍[一], 庖廚不徙, 後宮不移, 百官備具[二].

[一]師古曰：｢娛, 戲也. 戲音許其反.｣

[二]師古曰：｢言所在之處供具皆足也.｣

｢於是乎背秋涉冬, 天子校獵[一]. 乘鏤象, 六玉虯[二], 拖蜺旌[三], 靡雲旗[四], 前皮軒, 後道游[五]；孫叔奉轡, 衛公參乘[六], 扈從橫行, 出乎四校之中[七]. 鼓嚴簿, 縱獵者[八], 江河爲阹, 泰山爲櫓[九], 車騎雷起, 殷天動地[一０], 先後陸離, 離散別追[一一], 淫淫裔裔, 緣陵流澤, 雲布雨施[一二]. 生貔豹, 搏豺狼[一三], 手熊羆, 足野羊[一四]. 蒙鶡蘇[一五], 絝白虎[一六], 被斑文[一七], 跨野馬[一八], 陵三嵕之危[一九], 下磧歷之坻[二０], 徑峻赴險, 越壑厲水[二一]. 推蜚廉, 弄解廌[二二], 格蝦蛤, 鋋猛氏[二三], 羂要褭, 射封豕[二四]. 箭不苟害, 解脰陷腦；弓不虛發, 應聲而倒[二五].

[一]李奇曰：｢以五校兵出獵也.｣ 師古曰：｢李說非也. 校獵者, 以木相貫穿, 總爲闌校, 遮止禽獸而獵取之. 說者或以爲周官校人掌田獵之馬, 因云校獵, 亦失其義. 養馬稱校人者, 謂以爲闌校以養馬耳, 故呼爲閑也. 事具周禮, 非以獵馬故稱校人.｣

[二]張揖曰：｢鏤象, 象路也, 以象牙疏鏤其車輅. 六玉虯, 謂駕六馬, 以玉飾其鑣勒, 有似玉虯. 龍子有角曰虯.｣

[三]張揖曰：｢析羽毛, 染以五采, 綴以縷爲旌, 有似虹蜺之氣也.｣ 師古曰：｢拖音土賀反, 又音徒可反.｣

[四]張揖曰：｢畫熊虎於旒爲旗, 似雲氣.｣

[五]文穎曰：｢皮軒, 以虎皮飾車. 天子出, 道車五乘, 游車九乘, 在乘輿車前, 賦頌爲偶辭耳.｣ 師古曰：｢文說非也. 言皮軒最居前, 而道游次皮軒之後耳, 非謂在乘輿之後也. 皮軒之上以赤皮爲重蓋, 今此制尚存, 又非猛獸之皮用飾車也. 道讀曰導.｣

[六]鄭氏曰：｢孫叔者, 太僕公孫賀也, 字子叔. 衛公者, 大將軍衛青也. 大駕, 太僕御, 大將軍參乘.｣ 師古曰：｢參乘, 在車之右也. 解具在文紀也.｣

[七]文穎曰：｢凡五校, 今言四者, 一校中隨天子乘輿也.｣ 師古曰：｢此說又非也. 四校者, 闌校之四面也. 言其跋扈縱恣而行, 出於校之四外也.｣

[八]孟康曰：｢鼓嚴, 嚴鼓也. 簿, 鹵簿也.｣ 師古曰：｢縱, 放也. 簿音步戶反.｣

[九]蘇林曰：｢阹, 獵者圜陳遮禽獸也.｣ 張揖曰：｢櫓, 大盾, 以爲翳也.｣ 郭璞曰：｢櫓, 望樓也. 因山谷遮禽獸爲阹.｣ 師古曰：｢因江河以遮禽, 登泰山而望獲, 言田獵之廣遠耳. 郭說是也. 阹音(怯)[袪].｣

[一０]郭璞曰：｢殷猶震也.｣ 師古曰：｢靁, 古雷字也. 殷音隱.｣

[一一]師古曰：｢陸離, 分散也. 言各有所追逐也. 追合韻音竹遂反.｣

[一二]郭璞曰：｢言遍山野也.｣

[一三]郭璞曰：｢貔, 執夷, 虎屬也, 音毗.｣ 師古曰：｢貔豹二物, 皆猛獸也. 生謂生取之也. 搏, 擊也.｣

[一四]張揖曰：｢熊, 犬身人足, 黑色. 羆如熊, 黃白色. 野羊, 麢羊也, 似羊而青.｣ 師古曰：｢野羊, 今之所謂山羊也, 非麢羊矣. 手, 言手擊殺之. 足謂蹴蹈而獲之.｣

[一五]孟康曰：｢鶡, 鶡尾也. 蘇, 析羽也.｣ 張揖曰：｢鶡似雉, 鬥死不卻.｣ 郭璞曰：｢蒙其尾爲帽也. 鶡音曷.｣

[一六]張揖曰：｢著白虎文絝也.｣ 師古曰：｢絝, 古袴字.｣

[一七]師古曰：｢被謂衣著之也. 斑文, 亦貙豹之皮也. 被音皮義反.｣

[一八]師古曰：｢騎之也.｣

[一九]師古曰：｢陵, 上也. 三嵕, 三聚之山也.｣

[二０]師古曰：｢磧歷, 沙石之貌也. 坻, 水中高處也. 磧音千狄反. 坻音遲.｣

[二一]師古曰：｢厲, 以衣度也.｣

[二二]郭璞曰：｢飛廉, 龍雀也, 鳥身鹿頭.｣ 張揖曰：｢解廌似鹿而一角, 人君刑罰得中則生於朝廷, 主觸不直者, 可得而弄也.｣ 師古曰：｢推亦謂弄之也, 其字從手. 今流俗讀作椎擊之椎, 失其義矣. 解音蟹. 廌音丈介反.｣

[二三]孟康曰：｢蝦蛤、猛氏, 皆獸名也.｣ 郭璞曰：｢今蜀中有獸, 狀似熊而小, 毛淺有光澤, 名猛氏.｣ 師古曰：｢鋋, 鐵把短矛也. 蝦音遐. 蛤音閤. 鋋音蟬.｣

[二四]張揖曰：｢要褭, 馬金(啄)[喙]赤色, 一日行萬里者.｣ 郭璞曰：｢封豕, 大豬也. 要褭音窈嫋.｣ 師古曰：｢罥謂羅繫之也, 音工犬反.｣

[二五]張揖曰：｢脰, 項也.｣ 師古曰：｢言射必命中, 非詭遇也. 脰音豆.｣

｢於是乘輿弭節徘徊, 翱翔往來[一], 睨部曲之進退, 覽將帥之變態[二]. 然後侵淫促節[三], 儵敻遠去[四], 流離輕禽, 蹴履狡獸[五], □白鹿, 捷狡菟[六]. 軼赤電, 遺光耀[七], 追怪物, 出宇宙[八], 彎蕃弱, 滿白羽[九], 射游梟, 櫟蜚遽[一０]. 擇肉而后發, 先中而命處[一一], 弦矢分, 蓺殪仆[一二].

[一]郭璞曰：｢言周旋也.｣

[二]師古曰：｢睨, 邪視也. 部曲, 解在李廣傳. 睨音五計反.｣

[三]郭璞曰：｢言短驅也.｣

[四]師古曰：｢儵然敻然, 疾遠貌.｣

[五]師古曰：｢流離, 困苦之也.｣

[六]郭璞曰：｢狡菟健跳, 故捷取之也.｣

[七]張揖曰：｢軼, 過也.｣ 郭璞曰：｢皆妖氣爲變怪者, 遊光之屬.｣

[八]張揖曰：｢怪物, 奇禽也. 天地四方曰宇, 古往今來曰宙.｣ 師古曰：｢張說宙, 非也. 許氏說文解字云□宙, 舟輿所極覆也□ .｣

[九]文穎曰：｢彎, 牽也. 蕃弱, 夏后氏之良(工)[弓]名. 引弓盡箭鏑爲滿. 以白羽羽箭, 故言白羽也.｣ 師古曰：｢彎音烏還反. 蕃音扶元反.｣

[一０]張揖曰：｢梟, 惡鳥, 故射之也. 櫟, 梢也. 飛遽, 天上神獸也, 鹿頭而龍身.｣ 郭璞曰：｢梟, 梟羊也, 似人長脣, 被髮食人.｣ 師古曰：｢梟, 郭說近是矣, 非謂惡鳥之梟也. 櫟音洛. 遽音鉅.｣

[一一]郭璞曰：｢言必如所志者也.｣

[一二]文穎曰：｢所射準的爲蓺, 一發(矢)[死]爲殪.｣ 郭璞曰：｢仆, 斃也. 殪音翳. 仆音赴.｣ 師古曰：｢言弦矢適分, 則殪死而赴, 如射蓺也. 蓺謂射的, 即今之垛上橜也. 蓺讀與藝同, 字亦作臬, 音魚列反.｣

｢然後揚節而上浮[一], 陵驚風, 歷駭猋[二], 乘虛亡, 與神俱[三], 藺玄鶴, 亂昆雞[四], 遒孔鸞, 促鵔鸃[五], 拂翳鳥[六], 捎鳳凰[七], 捷鵷鶵, 揜焦明[八].

[一]郭璞曰：｢言騰遊也.｣

[二]師古曰：｢猋謂疾風從下而上也, 音必遙反.｣

[三]張揖曰：｢虛無廖廓, 與元通靈, 言其所乘氣之高, 故能出飛鳥之上而與神俱也.｣

[四]張揖曰：｢昆雞似鶴, 黃白色.｣ 郭璞曰：｢亂者, 言亂其行伍也.｣

[五]郭璞曰：｢遒、促, 皆迫捕之也.｣ 師古曰：｢遒音材由反.｣

[六]張揖曰：｢山海經曰九疑之山有五采之鳥, 名曰翳鳥也.｣

[七]師古曰：｢捎音山交反.｣

[八]張揖曰：｢焦明似鳳, 西方之鳥也.｣

｢道盡塗殫, 迴車而還. 消㨱乎襄羊, 降集乎北紘[一], 率乎直指[二], 揜乎反鄉[三], 蹶石關, 歷封巒, 過䧴鵲, 望露寒[四], 下堂梨, 息宜春[五], 西馳宣曲[六], 濯鷁牛首[七], 登龍臺[八], 掩細柳[九], 觀士大夫之勤略[一０], 鈞獵者之所得獲[一一]. 徒車之所閵轢[一二], 騎之所蹂若, 人之所蹈藉[一三], 與其窮極倦□, 驚憚讋伏[一四], 不被創刃而死者, 它它藉藉[一五], 填阬滿谷, 掩平彌澤[一六].

[一]張揖曰：｢淮南子云九州之外曰八澤, 八澤之外乃有八紘, 北方之紘曰委羽.｣ 郭璞曰：｢襄羊猶彷徉也.｣ 師古曰：｢紘音宏.｣

[二]師古曰：｢率然直去意.｣

[三]師古曰：｢揜然疾歸貌.｣

[四]張揖曰：｢此四觀武帝建元中作, 在雲陽甘泉宮外.｣ 師古曰：｢蹶, 蹋；歷, 經也. 蹶音鉅月反. 巒音鸞. 䧴音支.｣

[五]張揖曰：｢堂梨, 宮名, 在雲陽東南三十里.｣ 師古曰：｢宜春, 宮名, 在杜縣東, 即今曲江池是其處也.｣

[六]張揖曰：｢宣曲, 宮名也, 在昆明池西.｣

[七]張揖曰：｢牛首, 池名也, 在上林苑西頭.｣ 師古曰：｢濯者, 所以刺船也. 鷁即鷁首之舟也. 濯音直孝反.｣

[八]張揖曰：｢觀名也, 在豐水西北, 近渭.｣

[九]郭璞曰：｢觀名也, 在昆明池南也.｣

[一０]師古曰：｢略, 智略也. 觀士之勤, 大夫之略也.｣

[一一]郭璞曰：｢平其多少也.｣

[一二]郭璞曰：｢徒, 步也. 閵, 踐也. 轢, 輾也, 音來各反.｣ 師古曰：｢輾音女展反.｣

[一三]師古曰：｢蹂若, 謂踐蹋也. 蹂音人九反.｣

[一四]郭璞曰：｢窮極倦□, 疲憊也. 驚憚讋伏, 讋怖不動貌.｣ 師古曰：｢□音劇. 憚音丁曷反. 讋音之涉反.｣

[一五]郭璞曰：｢言交橫也.｣ 師古曰：｢它音徒何反.｣

[一六]師古曰：｢平, 平原也. 彌亦滿也.｣

｢於是乎游戲懈怠, 置酒乎顥天之臺[一], 張樂乎膠葛之宇[二], 撞千石之鐘[三], 立萬石之虡[四], 建翠華之旗, 樹靈鼉之鼓[五], 奏陶唐氏之舞[六], 聽葛天氏之歌[七], 千人倡, 萬人和[八]山陵爲之震動, 川谷爲之蕩波[九]. 巴俞宋蔡, 淮南干遮[一０], 文成顛歌[一一], 族居遞奏, 金鼓迭起[一二], 鏗鎗闛鞈, 洞心駭耳[一三]. 荊吳鄭衛之聲[一四], 韶濩武象之樂[一五], 陰淫案衍之音[一六], 鄢郢繽紛, 激楚結風[一七], 俳優侏儒, 狄鞮之倡[一八], 所以娛耳目樂心意者, 麗靡爛漫於前[一九], 靡曼美色於後[二０].

[一]張揖曰：｢臺高上干皓天也.｣ 師古曰：｢顥音胡考反.｣

[二]郭璞曰：｢言曠遠深貌也.｣

[三]張揖曰：｢千石, 十二萬斤也.｣

[四]師古曰：｢虡, 獸名也. 立一百二十萬斤之虡以縣鐘也.｣

[五]師古曰：｢翠華之旗, 以翠羽爲旗上葆也. 靈鼉之鼓, 以鼉皮爲鼓. 鼉音徒河反, 又音徒丹反.｣

[六]郭璞曰：｢陶唐, 堯有天下號也.｣ 如淳曰：｢舞咸池.｣ 師古曰：｢二家之說皆非也. 陶唐當爲陰康, 傳寫字誤耳. 古今人表有葛天氏, 陰康氏、呂氏春秋曰：□昔陰康氏之始, 陰多滯伏湛積, 陽道壅塞, 不行其序, 民氣鬱閼, 筋骨縮栗不達, 故作爲舞以宣導之.□ 高誘亦誤解云□陶唐, 堯有天下之號也□ . 案呂氏說陰康之後, 方一一歷言黃帝、顓頊、帝嚳, 乃及堯、舜作樂之本, 皆有次第, 豈再陳堯而錯亂其序乎? 蓋誘不視古今人表, 妄改易呂氏本文.｣

[七]張揖曰：｢葛天氏, 三皇時君號也. 其樂三人持牛尾投足以歌八曲：一曰戴民, 二曰玄鳥, 三曰育草木, 四曰奮五穀, 五曰敬天常, 六曰徹帝功, 七曰依地德, 八曰總禽獸之極.｣ 師古曰：｢張說八曲是也. 其事亦見呂氏春秋. 張云三皇時君, 失之矣.｣

[八]師古曰：｢倡讀曰唱.｣

[九]郭璞曰：｢波浪起也.｣

[一０]師古曰：｢巴俞之人剛勇好舞, 初高祖用之, 克平三秦, 美其功力, 後使樂府習之, 因名巴俞舞也. 宋蔡, 二國名. 淮南, 地名, 干遮, 曲名也.｣

[一一]文穎曰：｢文成, 遼西縣名也. 其縣人善歌. 顛, 益州顛縣, 其民能作西南夷歌也.｣ 師古曰：｢顛即滇字也, 其音則同耳.｣

[一二]師古曰：｢族, 聚也. 聚居而遞奏也. 金, 鐘也. 鐘之與鼓, 亦互起也. 迭音徒結反.｣

[一三]師古曰：｢鏗鎗, 金聲也. 闛鞈, 鼓音也. 洞, 徹也. 駭, 驚也. 鏗音口耕反. 鎗音切衡反. 闛音託郎反. 鞈音榻.｣

[一四]郭璞曰：｢皆淫哇之聲.｣

[一五]文穎曰：｢韶, 舜樂也. 濩, 湯樂也. 武, 武王樂也.｣ 張揖曰：｢象, 周公樂也. 南人服象, 爲虐於夷, 成王命周公以兵追之, 至於海南, 乃爲三象樂也.｣

[一六]郭璞曰：｢流湎曲也.｣ 師古曰：｢衍音弋戰反.｣

[一七]李奇曰：｢鄢, 今宜城縣也. 郢, 楚都也. 繽紛, 舞貌也.｣ 郭璞曰：｢激楚, 歌曲也.｣ 師古曰：｢結風, 亦曲名也. 繽音匹人反.｣

[一八]張揖曰：｢狄鞮, 西方譯名.｣ 郭璞曰：｢西戎樂名也.｣ 師古曰：｢俳優侏儒, 倡樂可狎玩者也. 狄鞮, 郭說是也. 鞮音丁奚反.｣

[一九]郭璞曰：｢言恣所觀也.｣

[二０]張揖曰：｢靡, 細也. 曼, 澤也.｣

｢若夫青琴虙妃之徒[一], 絕殊離俗[二], 妖冶閑都, 靚莊刻飾, 便嬛繛約[三], 柔橈嬽嬽, 嫵媚孅弱[四], 曳獨繭之褕䄁, 眇閻易以恤削[五], 便姍嫳屑, 與世殊服[六], 芬芳漚鬱, 酷烈淑郁[七], 皓齒粲爛, 宜笑的皪[八], 長眉連娟, 微睇綿藐[九], 色授魂予, 心愉於側[一０].

[一]伏儼曰：｢青琴, 古神女也.｣ 文穎曰：｢虙妃, 洛水之神女也.｣ 師古曰：｢虙讀與伏字同, 字本作虙也.｣

[二]郭璞曰：｢世無雙也.｣

[三]郭璞曰：｢靚莊, 粉白黛黑也. 刻, 刻畫鬋鬢也. 便嬛, 輕麗也. 繛約, 婉約也. 嬛音翾. 靚音淨.｣ 師古曰：｢妖冶, 美好也. 閑都, 雅麗也. 繛音綽.｣

[四]師古曰：｢橈, 動曲也. 嬽嬽, 柔屈貌也. 纖, 細也. 細弱總謂骨體也. 橈音女教反. 嬽音於圓反. 嫵音武. □即纖字耳.｣

[五]張揖曰：｢褕, 襜褕也. 䄁, 袖也.｣ 郭璞曰：｢獨繭, 一繭絲也. 閻易, 衣長貌也. 恤削, 言如刻畫作之也.｣ 師古曰：｢褕音踰. 䄁音曳. 易, 弋示反.｣

[六]師古曰：｢言其行步安詳, 容服絕異也. 便音步千反. 姍音先. 嫳音步結反.｣

[七]郭璞曰：｢香氣盛也.｣ 師古曰：｢漚音一候反.｣

[八]郭璞曰：｢鮮明貌也.｣ 師古曰：｢皪音礫.｣

[九]郭璞曰：｢連娟言曲細. 綿藐, 視遠貌. 藐音邈.｣ 師古曰：｢微睇, 小視也. 娟音一全反. 睇音大計反.｣

[一０]張揖曰：｢彼色來授, 魂往與接也.｣ 師古曰：｢愉, 樂也, 音踰.｣

｢於是酒中樂酣[一], 天子芒然而思[二], 似若有亡[三], 曰：□嗟乎, 此大奢侈！朕以覽聽餘閒, 無事棄日[四], 順天道以殺伐[五], 時休息(以)於此[六], 恐後世靡麗, 遂往而不返, 非所以爲繼嗣創業垂統也.□[七] 於是乎乃解酒罷獵, 而命有司曰：□地可墾辟, 悉爲農郊, 以贍氓隸[八], 隤牆填塹[九], 使山澤之民得至焉[一０]. 實陂池而勿禁, 虛宮館而勿仞[一一]. 發倉廩以救貧窮, 補不足, 恤鰥寡, 存孤獨. 出德號, 省刑罰[一二], 改制度, 易服色, 革正朔, 與天下爲始.□

[一]師古曰：｢酒中, 飲酒中半也. 樂酣, 奏樂洽也. 中音竹仲反.｣

[二]師古曰：｢芒然猶罔然也. 芒音莫郎反.｣

[三]師古曰：｢如有失也.｣

[四]師古曰：｢言聽政餘暇, 不能棄日也. 閒讀曰閑.｣

[五]郭璞曰：｢因秋氣也.｣

[六]郭璞曰：｢謂苑囿中也.｣

[七]郭璞曰：｢言不可以示將來也.｣ 師古曰：｢爲音于偽反.｣

[八]師古曰：｢辟讀曰闢. 闢, 開也. 邑外謂之郊, 郊野之田故曰農郊也. 衛風碩人之詩曰□稅于農郊□ 也.｣

[九]師古曰：｢隤, 墜也, 音徒回反.｣

[一０]師古曰：｢恣其芻牧樵采者也.｣

[一一]師古曰：｢實謂人滿其中, 其恣其有所取也. 仞亦滿也. 勿仞, 言(發)[廢]罷之也.｣

[一二]師古曰：｢德號, 德音之號令也. 易夬卦曰□孚號有厲□ 是也.｣

｢於是歷吉日以齋戒[一], 襲朝服, 乘法駕, 建華旗, 鳴玉鸞[二], 游于六藝之囿, 馳騖乎仁義之塗[三], 覽觀春秋之林[四], 射貍首, 兼騶虞[五], 弋玄鶴, 舞干戚[六], 戴雲罕, 揜群雅[七], 悲伐檀[八], 樂樂胥[九], 修容乎禮園, 翱翔乎書圃[一０], 述易道[一一], 放怪獸[一二], 登明堂, 坐清廟, 恣群臣, 奏得失, 四海之內, 靡不受獲[一三]. 於斯之時, 天下大說, 鄉風而聽, 隨流而化[一四], 芔然興道而遷義[一五], 刑錯而不用, 德隆於三皇, 功羡於五帝[一六]. 若此, 故獵乃可喜也.

[一]張揖曰：｢歷猶算也.｣

[二]郭璞曰：｢鸞, 鈴也, 在軌曰鸞, 在軾曰和.｣

[三]郭璞曰：｢六藝, 禮、樂、射、御、書、數也. 塗, 道也.｣ 師古曰：｢郭說非也. 此六藝謂六經者也.｣

[四]如淳曰：｢春秋義理繁茂, 故比之於林藪也.｣

[五]郭璞曰：｢貍首, 逸詩篇名, 諸侯以爲射節. 騶虞, 召南之卒章, 天子以爲射節也.｣

[六]郭璞曰：｢干, 盾；戚, 斧也.｣

[七]張揖曰：｢罕, 畢也, 前有九流雲罕之車. 詩小雅之材七十四人, 大雅之材三十一人, 故曰群雅也.｣

[八]師古曰：｢伐檀, 魏國之詩, 刺在位貪鄙也.｣

[九]鄭氏曰：｢詩云□于胥樂兮□ .｣ 師古曰：｢此說非也. 謂取小雅桑扈之篇云□君子樂胥, 萬邦之屏□ 耳. 胥, 有材知之人也. 王者樂得有材知之人使在位也. 胥音先呂反.｣

[一０]師古曰：｢此以上皆取經典之嘉辭, 以代游獵之娛樂.｣

[一一]郭璞曰：｢修絜靜精微之術.｣

[一二]張揖曰：｢苑中奇怪之獸, 不復獵也.｣

[一三]師古曰：｢言天下之人, 皆受恩惠, 豈直如田獵得獸而已.｣

[一四]師古曰：｢說讀曰悅. 鄉讀曰嚮.｣

[一五]師古曰：｢芔然猶欻然也. 遷, 徙也, 徙就於義也. 芔音許貴反.｣

[一六]師古曰：｢錯, 置也. 羡, 饒也. 五帝謂黃帝、顓頊、帝嚳、堯、舜也, 一曰少昊、顓頊、高辛、堯、舜也. 錯音千故反. 羡音弋戰反.｣

｢若夫終日馳騁, 勞神苦形, 罷車馬之用, 抏士卒之精[一], 費府庫之財, 而無德厚之恩, 務在獨樂, 不顧眾庶, 忘國家之政, 貪雉菟之獲, 則仁者不繇也[二]. 從此觀之, 齊楚之事, 豈不哀哉！地方不過千里, 而囿居九百, 是草木不得墾辟, 而民無所食也[三]. 夫以諸侯之細, 而樂萬乘之所侈, 僕恐百姓被其尤也.｣[四]

[一]師古曰：｢罷讀曰疲. 抏, 挫也, 音五官反.｣

[二]師古曰：｢繇讀與由同. 由, 用也.｣

[三]師古曰：｢辟讀曰闢.｣

[四]師古曰：｢尤, 過也；被音皮義反.｣

於是二子愀然改容, 超若自失[一], 逡巡避席, 曰：｢鄙人固陋, 不知忌諱, 乃今日見教, 謹受命矣.｣

[一]師古曰：｢愀, 變色貌, 音材小反, 又音秋誘反.｣

賦奏, 天子以爲郎. 亡是公言上林廣大, 山谷水泉萬物, 及子虛言雲夢所有甚眾, 侈靡多過其實, 且非義理所止, 故刪取其要, 歸正道而論之[一].

[一]師古曰：｢言不尚其侈靡之論, 但取終篇歸於正道耳, 非謂削除其辭也, 而說者便謂此賦已經史家刊剟, 失其意矣.｣

校勘記

二五四０頁一二行　[決]眥即決獸之目眥, 王先謙說, ｢曰｣ 下當有｢決｣ 字.

二五四九頁　二行　西河(有)穀羅縣有紫澤. 景祐、殿本都無上｢有｣ 字.

二五四九頁　六行　豐水出鄠南山(澧)[豐]谷, 景祐本作｢豐｣.

二五五一頁　五行　(■)[汨]■然也. 景祐、殿、局都本作｢汨｣, 此誤.

二五五八頁　七行　又(言)[音]徒可反. 殿、局本都作｢音｣, 此誤. 景祐本無｢音｣ 字.

二五五八頁一七行　大者(可)[樹]高三尺餘, 景祐、殿本都作｢樹｣.

二五六０頁　七行　棣音(徙)[徒]計反. 景祐、殿本都作｢徒｣, 此誤.

二五六四頁一四行　阹音(怯)[袪]. 景祐、殿本都作｢袪｣. 王先謙說作｢袪｣是.

二五六五頁一五行　馬金(啄)[喙]赤色, 殿、局本都作｢喙｣. 王先謙說作｢喙｣是.

二五六六頁一四行　蕃弱, 夏后氏之良(工)[弓]名. 景祐、殿、局本都作｢弓｣, 此誤.

二五六七頁　三行　一發(矢)[死]爲殪. 景祐、殿、局本都作｢死｣, 此誤.

二五七二頁一二行　時休息(以)於此. 王先謙說史記、文選並無｢以｣ 字, 則無｢以｣ 字者是.

二五七三頁一一行　言(發)[廢]罷之也. 景祐、殿本都作｢廢｣. 王先謙說作｢廢｣是.

漢書卷五十七下 司馬相如傳第二十七下

相如爲郎數歲, 會唐蒙使略通夜郎、僰中[一], 發巴蜀吏卒千人, 郡又多爲發轉漕萬餘人, 用軍興法誅其渠率[二]. 巴蜀民大驚恐. 上聞之, 乃遣相如責唐蒙等, 因諭告巴蜀民以非上意. 檄曰：

[一]師古曰：｢行取曰略. 夜郎、僰中, 皆西南夷也. 僰音蒲北反.｣

[二]師古曰：｢渠, 大也.｣

告巴蜀太守：蠻夷自擅, 不討之日久矣, 時侵犯邊境, 勞士大夫. 陛下即位, 存撫天下, 集安中國, 然後興師出兵, 北征匈奴, 單于怖駭, 交臂受事, 屈膝請和. 康居西域, 重譯納貢, 稽首來享[一]. 移師東指, 閩越相誅；右弔番禺, 太子入朝[二]. 南夷之君, 西僰之長, 常效貢職, 不敢惰怠, 延頸舉踵, 喁喁然[三], 皆鄉風慕義, 欲爲臣妾[四], 道里遼遠, 山川阻深, 不能自致[五]. 夫不順者已誅, 而爲善者未賞, 故遣中郎將往賓之, 發巴蜀之士各五百人以奉幣, 衛使者不然[六], 靡有兵革之事, 戰鬥之患. 今聞其乃發軍興制[七], 驚懼子弟, 憂患長老, 郡又擅爲轉粟運輸, 皆非陛下之意也. 當行者或亡逃自賊殺[八], 亦非人臣之節也.

[一]師古曰：｢來入朝覲, 豫享祀也. 一曰享, 獻也, 獻其國珍也.｣

[二]文穎曰：｢弔, 至也. 番禺, 南海郡治也. 東伐越, 後至番禺, 故言右也.｣ 師古曰：｢南越爲東越所伐, 漢發兵救之, 南越蒙天子德惠, 故遣太子入朝, 所以云弔耳, 非訓至也.｣

[三]師古曰：｢喁喁, 眾口向上也, 音魚龍反.｣

[四]師古曰：｢鄉讀曰嚮.｣

[五]師古曰：｢致, 至也.｣

[六]張揖曰：｢不然之變也.｣

[七]師古曰：｢以發軍之法爲興眾之制也.｣

[八]師古曰：｢賊猶害也.｣

夫邊郡之士, 聞烽舉燧燔[一], 皆攝弓而馳, 荷兵而走[二], 流汗相屬, 惟恐居後[三], 觸白刃, 冒流矢[四], 議不反顧, 計不旋踵, 人懷怒心, 如報私讎. 彼豈樂死惡生, 非編列之民, 而與巴蜀異主哉? [五]計深慮遠, 急國家之難, 而樂盡人臣之道也. 故有剖符之封, 析圭而爵, 位爲通侯[六], 居列東第[七]. 終則遺顯號於後世, 傳土地於子孫, 事行甚忠敬, 居位甚安佚[八], 名聲施於無窮, 功(業)[烈]著而不滅. 是以賢人君子. 肝腦塗中原, 膏液潤埜屮而不辭也[九]. 今奉幣使至南夷, 即自賊殺, 或亡逃抵誅[一０], 身死無名[一一], 諡爲至愚[一二], 恥及父母, 爲天下笑. 人之度量相越, 豈不遠哉！然此非獨行者之罪也, 父兄之教不先, 子弟之率不謹[一三], 寡廉鮮恥, 而俗不長厚也[一四]. 其被刑戮, 不亦宜乎！

[一]孟康曰：｢□如覆米□, 縣著契皋頭, 有寇則舉之. 燧, 積薪, 有寇則燔然之也.｣

[二]師古曰：｢攝謂張弓注矢而持之也. 攝音女涉反.｣

[三]師古曰：｢屬, 逮也, 音之欲反.｣

[四]師古曰：｢冒, 犯也.｣

[五]師古曰：｢編列, 謂編戶也. 編音布先反.｣

[六]如淳曰：｢析, 中分也. 白藏天子, 青在諸侯也.｣

[七]師古曰：｢東第, 甲宅也. 居帝城之東, 故曰東第也.｣

[八]師古曰：｢佚, 樂也, 讀與逸同.｣

[九]師古曰：｢埜與野同, 古野字也. 屮, 古草字.｣

[一０]師古曰：｢抵, 至也, 亡逃而至於誅也.｣

[一一]師古曰：｢無善名也.｣

[一二]師古曰：｢諡者, 行之跡也. 終以愚死, 後葉傳稱, 故謂之諡.｣

[一三]師古曰：｢不先者, 謂往日不素教之也.｣

[一四]師古曰：｢寡、鮮, 皆少也. 鮮音息淺反.｣

陛下患使者有司之若彼, 悼不肖愚民之如此, 故遣信使[一], 曉諭百姓以發卒之事[二], 因數之以不忠死亡之罪[三], 讓三老孝弟以不教誨之過[四]. 方今田時, 重煩百姓[五], 已親見近縣[六], 恐遠所谿谷山澤之民不遍聞, 檄到, 亟下縣道[七], 咸喻陛下意, 毋忽！[八]

[一]師古曰：｢誠信之人以爲使也.｣

[二]師古曰：｢諭, 告也.｣

[三]師古曰：｢數, 責也, 音所具反.｣

[四]師古曰：｢讓, 責也, 責其教誨不備也.｣

[五]師古曰：｢重, 難也, 不欲召聚之也.｣

[六]師古曰：｢近縣之人, 使者以自見而口諭之矣, 故爲檄文馳以示遠所也.｣

[七]師古曰：｢亟, 急也. 縣有蠻夷曰道.｣

[八]師古曰：｢忽, 怠忽也.｣

相如還報[一]. 唐蒙已略通夜郎, 因通西南夷道, 發巴蜀廣漢卒, 作者數萬人. 治道二歲, 道不成, 士卒多物故[二], 費以億萬計. 蜀民及漢用事者多言其不便. 是時邛、莋之君長[三]聞南夷與漢通, 得賞賜多, 多欲願爲內臣妾, 請吏, 比南夷. 上問相如, 相如曰：｢邛、莋、冉、駹者近蜀, 道易通[四], 異時嘗通爲郡縣矣[五], 至漢興而罷. 今誠復通, 爲置縣, 愈於南夷.｣[六]上以爲然, 乃拜相如爲中郎將, 建節往使. 副使者王然于、壺充國、呂越人, 馳四乘之傳[七], 因巴蜀吏幣物以賂西南夷. 至蜀, 太守以下郊迎[八], 縣令負弩矢先驅[九], 蜀人以爲寵. 於是卓王孫、臨邛諸公皆因門下獻牛酒以交驩. 卓王孫喟然而歎, 自以得使女尚司馬長卿晚[一０], 乃厚分與其女財, 與男等. 相如使略定西南夷, 邛、莋、冉、駹、斯榆之君皆請爲臣妾, 除邊關, [邊關]益斥[一一], 西至沬、若水[一二], 南至牂牁爲徼[一三], 通靈山道, 橋孫水[一四], 以通邛、莋. 還報, 天子大說[一五].

[一]師古曰：｢使訖還報天子也.｣

[二]師古曰：｢物故, 死也. 解在蘇武傳.｣

[三]文穎曰：｢邛者, 今爲邛都縣. 莋者, 今爲定莋縣.｣ 師古曰：｢莋, 才各反.｣

[四]師古曰：｢今夔州、開州等首領姓冉者, 皆舊冉種也. 駹音尨.｣

[五]師古曰：｢異時猶言往時也.｣

[六]晉灼曰：｢南夷謂犍爲、牂牁也. 西夷謂越巂、益州也.｣ 師古曰：｢愈, 勝也.｣

[七]師古曰：｢傳音張戀反.｣

[八]師古曰：｢迎於郊界之上也.｣

[九]師古曰：｢導路也.｣

[一０]師古曰：｢尚猶配也, 義與尚公主同. 今流俗書本此尚字作當, 蓋後人見前云文君恐不得當, 故改此文以就之耳.｣

[一一]師古曰：｢斥, 開廣也.｣

[一二]張揖曰：｢沬水出蜀廣平徼外. 若水出旄牛徼外.｣ 師古曰：｢沬音妹.｣

[一三]張揖曰：｢徼謂以木石水爲界者也.｣ 如淳曰：｢斯榆之君等自求去邊關, 欲與牂牁作徼塞也.｣ 師古曰：｢徼音工釣反.｣

[一四]張揖曰：｢鑿開靈山道, 置靈道縣. 孫水出臺登縣, 南至會無入若水.｣ 師古曰：｢於孫水上作橋也.｣

[一五]師古曰：｢說讀曰悅.｣

相如使時, 蜀長老多言通西南夷之不爲用, 大臣亦以爲然. 相如欲諫, 業已建之, 不敢[一], 乃著書, 藉蜀父老爲辭, 而己詰難之, 以風天子[二], 且因宣其使(詣)[指], 令百姓皆知天子意. 其辭曰：

[一]師古曰：｢本由相如立此事, 故不敢更諫也.｣

[二]師古曰：｢藉, 假也. 風讀曰諷.｣

漢興七十有八載, 德茂存乎六世, 威武紛云, 湛恩汪濊[一], 群生霑濡, 洋溢乎方外[二]. 於是乃命使西征, 隨流而攘[三], 風之所被, 罔不披靡[四]. 因朝冉從駹, 定莋存邛, 略斯榆, 舉苞蒲, 結軌還轅, 東鄉將報[五], 至于蜀都.

[一]師古曰：｢紛云, 盛貌. 汪濊, 深廣也. 湛讀曰沈. 汪音烏皇反. 濊音於喙反.｣

[二]師古曰：｢洋音羊.｣

[三]師古曰：｢攘, 卻退也, 音人羊反.｣

[四]師古曰：｢被音丕靡反.｣

[五]師古曰：｢結, 屈也. 軌, 車跡也. 鄉讀曰嚮. 報, 報天子也.｣

耆老大夫搢紳先生之徒二十有七人, 儼然造焉[一]. 辭畢, 進曰：[二]｢蓋聞天子之於夷狄也, 其義羈縻勿絕而已[三]. 今罷三郡之士, 通夜郎之塗[四], 三年於茲, 而功不竟, 士卒勞倦, 萬民不贍；今又接之以西夷, 百姓力屈, 恐不能卒業[五], 此亦使者之累也[六], 竊爲左右患之. 且夫邛、莋、西僰之與中國並也, 歷年茲多, 不可記已[七]. 仁者不以德來, 強者不以力并, 意者殆不可乎！[八]今割齊民以附夷狄, 弊所恃以事無用[九], 鄙人固陋, 不識所謂.｣

[一]師古曰：｢造, 至也, 音千到反.｣

[二]師古曰：｢辭謂初謁見之辭.｣

[三]師古曰：｢羈, 馬絡頭也. 縻, 牛紖也. 言牽制之, 故取諭也.｣

[四]師古曰：｢罷讀曰疲.｣

[五]師古曰：｢屈, 盡也. 卒, 終也. 業, 事也. 屈音其勿反.｣

[六]師古曰：｢累音力瑞反.｣

[七]師古曰：｢已, (詔)[語]終之辭也.｣

[八]師古曰：｢言古往帝王雖有仁德, 不能招來之, 雖有強力, 不能并吞之, 以其險遠, 理不可也.｣

[九]師古曰：｢所恃即中國之人也, 無用謂西南夷也.｣

使者曰：｢烏謂此乎? [一]必若所云, 則是蜀不變服而巴不化俗也, 僕尚惡聞若說[二]. 然斯事體大, 固非觀者之所覯也[三]. 余之行急, 其詳不可得聞已[四]. 請爲大夫粗陳其略：[五]

[一]師古曰：｢烏, 於何也.｣

[二]師古曰：｢尚, 猶也. 若, 如也. 言僕猶惡聞如此之說, 況乎遠識之人也. 惡音一故反.｣

[三]師古曰：｢覯, 見也, 音搆.｣

[四]師古曰：｢言行程急速, 不暇爲汝詳言之.｣

[五]師古曰：｢粗猶麄也, 音千戶反.｣

｢蓋世必有非常之人, 然後有非常之事；有非常之事, 然後有非常之功. 非常者, 固常人之所異也[一]. 故曰非常之元, 黎民懼焉[二]；及臻厥成, 天下晏如也[三].

[一]師古曰：｢常人見之以爲異也.｣

[二]師古曰：｢元, 始也. 非常之事, 其始難知, 眾人懼之.｣

[三]師古曰：｢臻, 至也. 晏, 安也.｣

｢昔者, 洪水沸出, 氾濫衍溢, 民人升降移徙, 崎嶇而不安. 夏后氏戚之, 乃堙洪原[一], 決江疏河, 灑沈澹災, 東歸之於海[二], 而天下永寧. 當斯之勤, 豈惟民哉? 心煩於慮, 而身親其勞, 躬傶骿胝無胈, 膚不生毛[三], 故休烈顯乎無窮, 聲稱浹乎于茲[四].

[一]師古曰：｢堙, 塞也. 水本曰原. 堙音因.｣

[二]師古曰：｢疏, 通也. 灑, 分也. 沈, 深也. 澹, 安也. 言分散其深水, 以安定其災也. 灑音所宜反. 澹音徒濫反.｣

[三]張揖曰：｢躬, 體也. 戚, 湊理也.｣ 孟康曰：｢胈, 毳；膚, 皮也. 言禹勤, 骿胝無有毳毛也.｣ 師古曰：｢(胈音步曷反)骿音步千反. 胝音竹尸反. [胈音步曷反].｣

[四]師古曰：｢休, 美也. 烈, 業也. 浹, 徹也. 于茲猶言今茲也. 浹音子牒反.｣

｢且夫賢君之踐位也, 豈特委瑣握■, 拘文牽俗[一], 循誦習傳, 當世取說云爾哉！[二]必將崇論谹議[三], 創業垂統, 爲萬世規. 故馳騖乎兼容并包, 而勤思乎參天貳地[四]. 且詩不云乎? □普天之下, 莫非王土；率土之濱, 莫非王臣.□[五]是以六合之內, 八方之外[六], 浸淫衍溢[七], 懷生之物有不浸潤於澤者, 賢君恥之. 今封疆之內, 冠帶之倫[八], 咸獲嘉祉, 靡有闕遺矣. 而夷狄殊俗之國, 遼絕異黨之域, 舟車不通, 人跡罕至, 政教未加, 流風猶微, 內之則犯義侵禮於邊境, 外之則邪行橫作, 放殺其上[九], 君臣易位, 尊卑失序, 父兄不辜, 幼孤爲奴虜, 係絫號泣[一０]. 內鄉而怨[一一], 曰：□蓋聞中國有至仁焉, 德洋恩普, 物靡不得其所[一二], 今獨曷爲遺己！□[一三]舉踵思慕, 若枯旱之望雨, 盭夫爲之垂涕[一四], 況乎上聖, 又烏能已? [一五]故北出師以討強胡, 南馳使以誚勁越[一六]. 四面風德[一七], 二方之君鱗集仰流[一八], 願得受號者以億計[一九]. 故乃關沬、若[二０], 徼牂牁, 鏤靈山, 梁孫原[二一], 創道德之塗, 垂仁義之統, 將博恩廣施, 遠撫長駕[二二], 使疏逖不閉[二三], 曶爽闇昧得燿乎光明[二四], 以偃甲兵於此, 而息討伐於彼. 遐邇一體, 中外禔福, 不亦康乎? [二五]夫拯民於沈溺[二六], 奉至尊之休德[二七], 反衰世之陵夷, 繼周氏之絕業[二八], 天子之急務也. 百姓雖勞, 又惡可以已哉? [二九]

[一]師古曰：｢握■, 局陿也. 不拘微細之文, 不牽流俗之議也. □音初角反.｣

[二]師古曰：｢說讀曰悅. 言非直因循自誦, 習所傳聞, 取美悅於當時而已.｣

[三]師古曰：｢谹, 深也, 音宏.｣

[四]師古曰：｢比德於地, 是貳地也. 地與己并天爲三, 是參天也.｣

[五]師古曰：｢小雅北山之詩也. 普, 大也. 濱, 涯也.｣

[六]師古曰：｢天地四方謂之六合, 四方四維謂之八方也.｣

[七]師古曰：｢浸淫猶漸漬也. 衍溢言有餘也.｣

[八]師古曰：｢倫, 類也.｣

[九]師古曰：｢內之, 謂通其朝獻也. 外之, 謂棄而絕之也. 橫音胡孟反. 殺讀曰(試)[弒].｣

[一０]師古曰：｢爲人所獲而絫係之, 故號泣也. 絫, (音)力追(切)[反].｣

[一一]師古曰：｢鄉讀曰嚮. 嚮中國而怨慕也.｣

[一二]師古曰：｢洋, 多也.｣

[一三]師古曰：｢曷, 何也. 己, 謂怨者之身也.｣

[一四]張揖曰：｢很戾之夫也.｣ 師古曰：｢盭, 古戾字.｣

[一五]師古曰：｢烏猶焉也. 已, 止也.｣

[一六]師古曰：｢誚, 責也, 音材笑反.｣

[一七]師古曰：｢風, 化也.｣

[一八]師古曰：｢二方謂西夷及南夷也. 若魚鱗之相次而仰向承流也.｣

[一九]師古曰：｢號謂爵號也, 一曰受天子之號令也.｣

[二０]張揖曰：｢以沬、若水爲關也.｣

[二一]師古曰：｢鏤謂疏通之以開道也. 梁, 橋也. 孫原, 孫水之原也.｣

[二二]張揖曰：｢駕, 行也, 使恩遠安長行之也.｣

[二三]師古曰：｢逖, 遠也, 言疏遠者不被閉絕也.｣

[二四]師古曰：｢曶爽, 未明也. 曶音忽.｣

[二五]師古曰：｢禔, 安也. 康, 樂也. 禔音土支反.｣

[二六]師古曰：｢(沈)[拯], 升也, 言人在沈溺之中, 升而舉之也.｣

[二七]師古曰：｢休, 美也.｣

[二八]師古曰：｢陵夷謂弛替也.｣

[二九]師古曰：｢惡讀與烏同. 已, 止也.｣

｢且夫王者固未有不始於憂勤, 而終於佚樂者也[一]. 然則受命之符合在於此[二]. 方將增太山之封, 加梁父之事, 鳴和鸞, 揚樂頌, 上咸五, 下登三[三]. 觀者未睹指, 聽者未聞音, 猶焦朋已翔乎寥廓[四], 而羅者猶視乎藪澤[五], 悲夫！｣

[一]師古曰：｢言始能憂勤則終獲逸樂也. 佚字與逸同.｣

[二]張揖曰：｢合在於憂勤逸樂之中也.｣

[三]李奇曰：｢五帝之德比漢爲減, 三王之德漢出其上.｣ 師古曰：｢此說非也. 咸, 皆也, 言漢德與五帝皆盛, 而登於三王之上也. 相如不當言漢減於五帝也.｣

[四]師古曰：｢寥廓, 天上寬廣之處. 寥音聊.｣

[五]師古曰：｢澤無水曰藪.｣

於是諸大夫茫然[一]喪其所懷來, 失厥所以進[二], 喟然並稱曰：｢允哉漢德[三], 此鄙人之所願聞也. 百姓雖勞, 請以身先之.｣ 敞罔靡徙, 遷延而辭避[四].

[一]師古曰：｢茫音莫郎反.｣

[二]師古曰：｢初有所懷而來, 欲進而陳之, 今並喪失其來意也.｣

[三]師古曰：｢允, 信也. 小雅車攻之詩曰□允矣君子□ .｣

[四]師古曰：｢敞罔, 失志貌. 靡徙, 自抑退也.｣

其後人有上書言相如使時受金, 失官. 居歲餘, 復召爲郎.

相如口吃而善著書. 常有消渴病. 與卓氏婚, 饒於財. 故其(事)[仕]宦, 未嘗肯與公卿國家之事[一], 常稱疾閒居, 不慕官爵[二]. 嘗從上至長楊獵[三]. 是時天子方好自擊熊豕, 馳逐野獸, 相如因上疏諫. 其辭曰：

[一]師古曰：｢與讀曰豫.｣

[二]師古曰：｢閒讀曰閑也.｣

[三]師古曰：｢長楊宮也, 在□厔.｣

臣聞物有同類而殊能者, 故力稱烏獲, 捷言慶忌[一], 勇期賁育[二]. 臣之愚, 竊以爲人誠有之, 獸亦宜然. 今陛下好陵阻險, 射猛獸, 卒然遇逸材之獸, 駭不存之地[三], 犯屬車之清塵[四], 輿不及還轅, 人不暇施巧, 雖有烏獲、逢蒙之技不能用[五], 枯木朽株盡爲難矣. 是胡越起於轂下, 而羌夷接軫也, 豈不殆哉！[六]雖萬全而無患, 然本非天子之所宜近也.

[一]師古曰：｢烏獲, 秦武王力士也. 慶忌, 吳王僚子也, 射能捷矢也.｣

[二]師古曰：｢孟賁, 古之勇士也, 水行不避蛟龍, 陸行不避豺狼, 發怒吐氣, 聲響動天. 夏育, 亦猛士也.｣

[三]師古曰：｢卒讀曰猝, 音千忽反, 謂暴疾也. 不存, 不可得安存也.｣

[四]應劭曰：｢古者諸侯貳車九乘, 秦滅九國, 兼其車服, 漢依秦制, 故大駕屬車八十一乘.｣ 師古曰：｢屬者, 言相連續不絕也. 塵謂行而起塵也. 言清者, 尊貴之意也. 而說者乃以爲清道灑塵謂之清塵, 非也. 屬音之欲反.｣

[五]師古曰：｢逢蒙, 古之善射者也. 孟子曰□逢蒙學射於羿也□ .｣

[六]師古曰：｢軫, 車後橫木. 殆, 危也.｣

且夫清道而後行, 中路而馳, 猶時有銜橜之變[一]. 況乎涉豐草, 騁丘虛[二], 前有利獸之樂, 而內無存變之意, 其爲害也不[亦]難矣！夫輕萬乘之重不以爲安, 樂出萬有一危之塗以爲娛, 臣竊爲陛下不取.

[一]張揖曰：｢銜, 馬勒銜也. 橛, 騑馬口長銜也.｣ 師古曰：｢橛謂車之鉤心也. 銜橛之變, 言馬銜或斷, 鉤心或出, 則致傾敗以傷人也. 橛音鉅月反.｣

[二]師古曰：｢豐草, 茂草也. 虛讀曰墟.｣

蓋明者遠見於未萌, 而知者避危於無形[一], 禍固多藏於隱微而發於人之所忽者也. 故鄙諺曰：｢家絫千金, 坐不垂堂[二].｣ 此言雖小, 可以諭大. 臣願陛下留意幸察.

[一]師古曰：｢萌謂事始, 若草木初生者也.｣

[二]張揖曰：｢畏櫩瓦墮中人也.｣ 師古曰：｢垂堂者, 近堂邊外, 自恐墜墮耳, 非畏櫚瓦也. 言富人之子則自愛深也.｣

上善之. 還過宜春宮, 相如奏賦以哀二世行失[一]. 其辭曰：

[一]師古曰：｢宜春本秦之離宮, 胡亥於此爲閻樂所殺, 故感其處而哀之.｣

登陂陁之長阪兮, 坌入會宮之嵯峨[一]. 臨曲江之隑州兮, 望南山之參差[二]. 巖巖深山之谾谾兮, 通谷豁乎■谺[三]. 汨淢靸以永逝兮, 注平皋之廣衍[四]. 觀眾樹之蓊薆兮, 覽竹林之榛榛[五]. 東馳土山兮, 北揭石瀨[六]. 弭節容與兮, 歷弔二世. 持身不謹兮, 亡國失勢；信讒不寤兮, 宗廟滅絕[七]. 烏乎！操行之不得[八], 墓蕪穢而不修兮, 魂亡歸而不食.

[一]蘇林曰：｢坌音馬坌叱之坌.｣ 張揖曰：｢坌, 並也.｣ 師古曰：｢曾, 重也. 嵯峨, 高貌也. 陂音普何反. 陁音徒何反. 坌音普頓反, 又音步頓反.｣

[二]張揖曰：｢隑, 長也. 苑中有曲江之象, 中有長洲也.｣ 師古曰：｢曲岸頭曰隑. 隑即碕字耳. 言臨曲岸之洲, 今猶謂其處曰曲江. 隑音鉅依反.｣

[三]晉灼曰：｢谾音籠, 古豅字也.｣ 師古曰：｢谾谾, 深通貌. 豁音呼活反. ■, 大開貌. ■音呼含反. 谺音呼加反.｣

[四]師古曰：｢汨淢, 疾貌也. 靸然, 輕舉意也. 皋, 水邊地也. 汨音于筆反. 淢音域. 靸音先合反.｣

[五]師古曰：｢蓊薆, 蔭蔽貌. 榛榛, 盛貌. 蓊音烏孔反. 薆音愛. 榛音側巾反.｣

[六]師古曰：｢揭, 褰衣而渡也. 石而淺水曰瀨, 音賴. 揭音丘例反.｣

[七]師古曰：｢信讒, 謂殺李斯也.｣

[八]師古曰：｢操音千到反.｣

相如拜爲孝文園令. 上既美子虛之事, 相如見上好僊, 因曰：｢上林之事未足美也, 尚有靡者[一]. 臣嘗爲大人賦, 未就[二], 請具而奏之.｣ 相如以爲列僊之儒居山澤間[三], 形容甚臞[四], 此非帝王之僊意也, 乃遂奏大人賦. 其辭曰：

[一]師古曰：｢靡, 麗也.｣

[二]師古曰：｢就, 成也.｣

[三]師古曰：｢儒, 柔也, 術士之稱也, 凡有道術皆爲儒. 今流俗書本作傳字, 非也, 後人所改耳.｣

[四]師古曰：｢臞, 瘠也, 音鉅句反, 又音衢.｣

世有大人兮, 在乎中州[一]. 宅彌萬里兮, 曾不足以少留[二]. 悲世俗之迫隘兮, 朅輕舉而遠游[三]. 乘絳幡之素蜺兮, 載雲氣而上浮[四]. 建格澤之修竿兮[五], 總光燿之采旄[六]. 垂旬始以爲幓兮[七], 曳彗星而爲髾[八]. 掉指橋以偃寋兮[九], 又猗抳以招搖[一０]. 㩜攙搶以爲旌兮, 靡屈虹而爲綢[一一]. 紅杳眇以玄湣兮, 猋風涌而雲浮[一二]. 駕應龍象輿之蠖略委麗兮, 驂赤螭青虯之蚴蟉宛蜒[一三]. 低卬夭蟜裾以驕驁兮, 詘折隆窮躩以連卷[一四]. 沛艾赳螑仡以佁儗兮[一五], 放散畔岸驤以孱顏[一六]. 跮踱輵螛容以骫麗兮[一七], 蜩蟉偃寋怵□以梁倚[一八]. 糾蓼叫奡踏以朡路兮[一九], 薎蒙踊躍騰而狂趭[二０]. 蒞颯芔歙焱至電過兮, 煥然霧除, 霍然雲消[二一].

[一]師古曰：｢大人, 以諭天子也. 中州, 中國也.｣

[二]師古曰：｢彌, 滿也.｣

[三]師古曰：｢朅, 去意也, 音丘例反.｣

[四]張揖曰：｢乘, 用也. 赤氣爲幡, 綴以白氣也.｣ 師古曰：｢上音時掌反.｣

[五]張揖曰：｢格澤之氣如炎火狀, 黃白色, 起地上至天, 下大上銳. 修, 長也. 建此氣爲長竿也.｣ 師古曰：｢格音胡各反. 澤音大各反.｣

[六]張揖曰：｢旄, 葆也. 總, 係也. 係光耀之氣於長竿以爲葆也.｣ 師古曰：｢總音摠. 葆即今所謂纛頭也.｣

[七]李奇曰：｢旬始, 氣如雄雞, 見北斗旁.｣ 張揖曰：｢幓, 旒也. 縣旬始於葆下, 以爲十二旒也.｣ 師古曰：｢幓音所銜反.｣

[八]張揖曰：｢髾, 燕尾也. 枻彗星綴者旒以爲燕尾也.｣

[九]張揖曰：｢指橋, 隨風指靡也. 偃寋, 委曲貌.｣ 師古曰：｢掉音徒釣反. 寋音居偃反.｣

[一０]晉灼曰：｢猗音依倚反. 抳音年纚反.｣ 張揖曰：｢猗抳, 下垂貌. 招搖, 跳踃也.｣ 師古曰：｢招音韶. 踃音蕭.｣

[一一]張揖曰：｢彗星爲攙搶. 注髦首曰旌, 今以彗星代之也. 靡, 順也. 綢, 韜也. 以斷虹爲旌杠之韜也.｣ 師古曰：｢韜謂(裏)[裹]冒旌旗之竿也. 攙音初咸反. 搶音初衡反. 屈音其勿反. 綢音直流反.｣

[一二]蘇林曰：｢玄音炫. 湣音麵.｣ 晉灼曰：｢紅, 赤色貌. 杳眇, 深遠也. 玄湣, 混合也. 言自絳幡以下, 眾氣色盛, 光采相燿, 幽藹炫亂也.｣ 師古曰：｢如猋風之涌, 如雲之浮, 言輕舉也. 猋音必遙反.｣

[一三]文穎曰：｢有翼曰應龍, 最其神妙者也.｣ 師古曰：｢蠖略委麗、蚴蟉宛蜒, 皆其行步進止之貌也. 蠖音於縛反, 麗音力爾反. 蚴音一糾反. 蟉音力糾反. 宛音於元反. 蜒音延.｣

[一四]張揖曰：｢裾, 直項也. 驕驁, 縱恣也. 詘折, 曲委也. 隆窮, 舉鬐也. 躩, 跳也. 連卷, 句蹄也.｣ 師古曰：｢裾音倨. 驕音居召反. 驁音五到反. 躩音鉅縛反. 卷音鉅圓反.｣

[一五]張揖曰：｢沛艾, 駊騀也. 赳螑, 申頸低卬也. 仡, 舉頭也. 佁儗, 不前也.｣ 師古曰：｢沛音普蓋反. 赳音古幼反. 螑音火幼反. 仡音魚乞反. 佁音丑吏反. 儗音魚吏反. 佁儗又音態礙.｣

[一六]師古曰：｢畔岸, 自縱之貌也. 驤, 舉也. 孱顏, 不齊也. 孱音士顏反.｣

[一七]張揖曰：｢跮踱, 互前卻也. 輵螛, 搖目吐舌也. 容, 龍體貌也. 骫麗, 左右相隨也.｣ 師古：｢跮音丑日反. 踱音丑略反. 輵音遏. 螛音曷. 骫, 古委字也. 麗音力爾反.｣

[一八]張揖曰：｢蜩蟉, 掉頭也. 怵■, 奔走也. 梁倚, 相著也.｣ 師古曰：｢蜩音徒釣反. 蟉音盧釣反. □音黜. □音丑若反. 倚音於綺反.｣

[一九]張揖曰：｢糾蓼, 相引也. 叫奡, 相呼也. 踏, 下也. 朡, 著也. 皆下著道也.｣ 師古曰：｢叫奡, 高舉之貌. 蓼音力糾反. 奡音五到反. 踏音沓. 朡音屆.｣

[二０]張揖曰：｢薎蒙, 飛揚也. 踊躍, 跳也. 騰, 馳也. 趭, 奔走也.｣ 師古曰：｢蒙音莫孔反. 趭音醮.｣

[二一]張揖曰：｢蒞颯, 飛相及也. 芔歙, 走相追也.｣ 師古曰：｢蒞音利. 颯音立. 芔音諱. 歙音翕.｣

邪絕少陽而登太陰兮, 與真人乎相求[一]. 互折窈窕以右轉兮, 橫厲飛泉以正東[二]. 悉徵靈圉而選之兮, 部署眾神於搖光[三]. 使五帝先導兮, 反大壹而從陵陽[四]. 左玄冥而右黔雷兮[五], 前長離而後矞皇[六]. 廝征伯僑而役羨門兮, 詔岐伯使尚方[七]. 祝融警而蹕御兮, 清氣氛而后行[八]. 屯余車而萬乘兮, 綷雲蓋而樹華旗[九]. 使句芒其將行兮, 吾欲往乎南娭[一０].

[一]張揖曰：｢少陽, 東極. 太陰, 北極. 邪度東極而升北極也. 真人, 謂若士也, 游於太陰之中.｣ 師古曰：｢真人, 至真之人也, 非指謂若士也.｣

[二]張揖曰：｢飛泉, 飛谷也, 在崑崙山西南.｣ 師古曰：｢厲, 渡也.｣

[三]張揖曰：｢搖光, 北斗杓頭第一星.｣

[四]應劭曰：｢五帝, 五畤, 太皞之屬也.｣ 如淳曰：｢天極, 大星, 一明者, 太一常居也.｣ 張揖曰：｢陵陽, 仙人陵陽子明也.｣ 師古曰：｢令太一反其所居, 而使陵陽侍從於己.｣

[五]張揖曰：｢玄冥, 北方黑帝佐也. 黔雷, 黔嬴也, 天上造化神名也. 楚辭曰□召黔嬴而見之□ . 或曰水神也.｣

[六]服虔曰：｢皆神名也.｣ 師古曰：｢長離, 靈鳥也, 解在禮樂志. 矞音以出反.｣

[七]應劭曰：｢廝, 役也.｣ 張揖曰：｢伯僑, 仙人王子僑也. 羨門, 碣石山上仙人羨門高也. 尚, 主也. 岐伯者, 黃帝太醫, 屬使主方藥也.｣ 師古曰：｢征伯僑者, 仙人, 姓征, 名伯僑, 非王子僑也. 郊祀志征字作正, 其音同耳. 或說云征謂役使之, 非也.｣

[八]張揖曰：｢祝融, 南方炎帝之佐也, 獸身人面, 乘兩龍.｣ 師古曰：｢蹕, 止行人也. 御, 禦也. 氛, 惡氣也.｣

[九]師古曰：｢綷, 合也, 合五采雲以爲蓋也. 綷音子內反.｣

[一０]張揖曰：｢句芒, 東方青帝之佐也, 鳥身人面, 乘兩龍.｣ 師古曰：｢將行, 將領從行也. 娭音許其反.｣

歷唐堯於崇山兮, 過虞舜於九疑[一]. 紛湛湛其差錯兮, 雜遝膠輵以方馳[二]. 騷擾衝蓯其(相)紛挐兮, 滂濞泱軋麗以林離[三]. 攢羅列聚叢以蘢茸兮, 衍曼流爛痑以陸離[四]. 徑入雷室之砰磷鬱律兮, 洞出鬼谷之堀礨崴魁[五]. 遍覽八紘而觀四海兮, 朅度九江越五河[六]. 經營炎火而浮弱水兮, 杭絕浮渚涉流沙[七]. 奄息蔥極氾濫水娭兮[八], 使靈媧鼓琴而舞馮夷[九]. 時若曖曖將混濁兮, 召屏翳誅風伯, 刑雨師[一０]. 西望崑崙之軋沕荒忽兮[一一], 直徑馳乎三危[一二]. 排閶闔而入帝宮兮, 載玉女而與之歸[一三]. 登閬風而遙集兮, 亢鳥騰而壹止[一四]. 低徊陰山翔以紆曲兮, 吾乃今日睹西王母. 暠然白首戴勝而穴處兮, 亦幸有三足烏爲之使[一五]. 必長生若此而不死兮, 雖濟萬世不足以喜[一六].

[一]張揖曰：｢崇山, 狄山也. 海外經曰狄山, 帝堯葬於其陽. 九疑山在零陵營道縣, 舜所葬也.｣ 師古曰：｢疑, 似也. 山有九峰, 其形相似, 故曰九疑.｣

[二]師古曰：｢湛湛, 積厚之貌. 差錯, 交互也. 雜遝, 重絫也. 膠輵猶交加也. 湛音徒感反. 遝音大合反. 輵音葛.｣

[三]張揖曰：｢衝蓯, 相入貌. 滂濞, 眾盛貌. 泱軋, 不前也. 麗, 靡也. 林離, 槮欐也.｣ 師古曰：｢衝音尺勇反. 蓯音相勇反. 挐音女居反. 滂音普郎反. 濞音普備反. 泱音烏朗反. 軋音於黠反. 槮音所林反. 欐音所宜反.｣

[四]張揖曰：｢痑, 眾貌, 一曰罷極也. 陸離, 參差也.｣ 師古曰：｢蘢茸, 聚貌. 流爛, 布散也. 痑, 自放縱也. 蘢音來孔反. 茸音而孔反. 衍音弋扇反. 痑音式爾反, 張云罷極, 義則非矣.｣

[五]張揖曰：｢雷室, 雷淵也. 洞, 通也. 鬼谷在崑崙北直北辰下, 眾鬼之所聚也. 堀礨崴魁, 不平也.｣ 師古曰：｢砰磷鬱律, 深峻貌. 砰音普萌反. 磷音力耕反. 堀音口骨反. 礨音洛賄反. 崴音一迴反.｣

[六]張揖曰：｢九江在廬江尋陽縣南, 皆東合爲大江者.｣ 服虔曰：｢河有九, 今越其五也.｣ 晉灼曰：｢五河, 五湖, 取河之聲合其音耳.｣ 師古曰：｢服、晉說五河皆非也. 五河, 五色之河也. 仙經說有紫碧絳青黃之河, 非謂九河之內, 亦非五(河)[湖]也.｣

[七]應劭曰：｢楚辭曰□越炎火之萬里□ . 弱水出張掖刪丹, 西至酒泉合黎餘波入于流沙.｣ 張揖曰：｢杭, 船也. 絕, 度也. 浮渚, 流沙中渚也. 流沙, 沙與水流行也.｣ 師古曰：｢弱水謂西域絕遠之水, 乘毛車以度者耳, 非張掖弱水也. 又流沙但有沙流, 本無水也. 言絕度浮渚, 乃涉流沙也. 杭音下郎反.｣

[八]張揖曰：｢奄然休息也. 蔥極, 蔥領山也, 在西域中.｣

[九]服虔曰：｢靈媧, 女媧也. 伏犧作琴, 使女媧鼓之. 馮夷, 河伯字也, 淮南子曰□馮夷得道以潛大川□ .｣ 師古曰：｢媧音瓜, 又工蛙反.｣

[一０]應劭曰：｢屏翳, 天神使也.｣ 張揖曰：｢風伯字飛廉.｣ 師古曰：｢屏音步丁反.｣

[一一]張揖曰：｢崑崙去中國五萬里, 天帝之下都也. 其山廣袤百里, 高八萬仞, 增城九重, 面有九井, 以玉爲檻, 旁有五門, 開明獸守之. 軋沕荒忽, 不分明之貌.｣ 師古曰：｢沕音勿. 荒音呼廣反.｣

[一二]張揖曰：｢三危山在鳥鼠山之西, 與□山相近, 黑水出其南陂, 書曰□導黑水至于三危□ 也.｣

[一三]張揖曰：｢玉女, 青要、乘弋等也.｣

[一四]張揖曰：｢閬風山在崑崙閶闔之中. 遙, 遠也.｣ 應劭曰：｢亢然高飛, 如鳥之騰也.｣ 師古曰：｢閬音浪. 亢音抗.｣

[一五]張揖曰：｢陰山在崑崙西二千七百里. 西王母其狀如人, 豹尾虎首, 蓬髮暠然白首, 石城金室, 穴居其中. 三足鳥, 三足青鳥也, 主爲西王母取食, 在崑崙墟之北.｣ 如淳曰：｢山海經曰□西王母梯几而戴勝□ .｣ 師古曰：｢低徊猶徘徊也. 勝, 婦人首飾也, 漢代謂之(革)[華]勝. 暠音工老反, 字或作翯, 音學.｣

[一六]師古曰：｢昔之談者咸以西王母爲仙靈之最, 故相如言大人之仙, 娛遊之盛, 顧視王母, 鄙而陿之, 不足羨慕也.｣

回車朅來兮, 絕道不周[一], 會食幽都. 呼吸沆瀣兮餐朝霞[二], 咀噍芝英兮嘰瓊華[三]. 僸祲尋而高縱兮, 紛鴻溶而上厲[四]. 貫列缺之倒景兮[五], 涉豐隆之滂濞[六]. 騁游道而脩降兮, 騖遺霧而遠逝[七]. 迫區中之隘陝兮, 舒節出乎北垠[八]. 遺屯騎於玄闕兮[九], 軼先驅於寒門[一０]. 下崢嶸而無地兮[一一], 上嵺廓而無天[一二]. 視眩泯而亡見兮, 聽敞怳而亡聞[一三]. 乘虛亡而上遐兮, 超無友而獨存[一四].

[一]張揖曰：｢不周山在崑崙東南二千三百里也.｣

[二]張揖曰：｢幽都在北方.｣ 如淳曰：｢淮南云八極西北曰幽都之門.｣ 應劭曰：｢列仙傳陵陽子言春(朗)[食]朝霞, 朝霞者, 日始欲出赤黃氣也. 夏食沆瀣, 沆瀣, 北方夜半氣也. 并天地玄黃之氣爲六氣.｣ 師古曰：｢沆音胡朗反. 瀣音韰.｣

[三]張揖曰：｢芝, 草蒻也. 榮而不實謂之英. 嘰, 食也. 瓊樹生崑崙西流沙濱, 大三百圍, 高萬仞. 華, 橤也, 食之長生.｣ 師古曰：｢芝英, 芝菌之英也. 咀音才汝反. 噍音才笑反, 又音才弱反. 嘰音機, 又音祈.｣

[四]張揖曰：｢僸, 卬也. 鴻溶, 竦踊也.｣ 師古曰：｢僸音角甚反. 祲音子禁反. 鴻音胡孔反. 溶音弋孔反.｣

[五]服虔曰：｢列缺, 天閃也. 人在天上, 下向視日月, 故景倒在下也.｣ 張揖曰：｢貫, 穿也. 陵陽子明經曰列缺氣去地二千四百里, 倒景氣去地四千里, 其景皆倒在下也.｣

[六]應劭曰：｢豐隆, 雲師也. 楚辭曰□吾令豐隆乘雲兮□ . 淮南子曰□季春三月, 豐隆乃出以將雨□ .｣ 師古曰：｢豐隆將雨, 故言涉也. 滂濞, 雨水多也. 滂音普郎反. 濞音匹備反.｣

[七]張揖曰：｢馳疾而遺霧在後也.｣ 師古曰：｢游, 游車也. 道, 道車也. 脩, 長也. 降, 下也. 言周覽天上, 然後騁車也, 循長路而下馳, 棄遺霧而遠逝也. 道讀曰導.｣

[八]師古曰：｢舒, 緩也. 垠, 崖也, 音銀.｣

[九]張揖曰：｢玄闕, 北極之山也.｣

[一０]應劭曰：｢寒門, 北極之門也.｣ 師古曰：｢軼, 過也, 音逸.｣

[一一]師古曰：｢崢嶸, 深遠貌. 崢音仕耕反. 嶸音宏.｣

[一二]師古曰：｢嵺廓, 廣遠也. 嵺音遼.｣

[一三]師古曰：｢眩泯, 目不安也. 敞怳, 耳不諦也. 眩音州縣之縣. 泯音眄.｣

[一四]師古曰：｢上音時掌反.｣

相如既奏大人賦, 天子大說[一], 飄飄有陵雲氣游天地之閒意.

[一]師古曰：｢說讀曰悅.｣

相如既病免, 家居茂陵. 天子曰：｢司馬相如病甚, 可往從悉取其書, 若後之矣.｣[一]使所忠往[二], 而相如已死, 家無遺書. 問其妻, 對曰：｢長卿未嘗有書也. 時時著書, 人又取去. 長卿未死時, 爲一卷書, 曰有使來求書, 奏之.｣ 其遺札書言封禪事[三], 所忠奏焉, 天子異之. 其辭曰：

[一]師古曰：｢若, 汝也. 言汝今去已在他人後也.｣

[二]師古曰：｢使者姓名也, 解在食貨志.｣

[三]師古曰：｢書於札而留之, 故云遺札.｣

伊上古之初肇, 自顥穹生民[一]. 歷選列辟, 以迄乎秦[二]. 率邇者踵武, 聽逖者風聲[三]. 紛輪威蕤, 堙滅而不稱者, 不可勝數也[四]. 繼昭夏, 崇號諡, 略可道者七十有二君[五]. 罔若淑而不昌, 疇逆失而能存? [六]

[一]師古曰：｢肇, 始也. 顥、穹, 皆謂天也. 顥言氣顥汗也, 穹言形穹隆也. 謂自初始有天地以來也. 顥音胡老反.｣

[二]師古曰：｢選, 數也. 辟, 君也. 迄, 至也. 辟音璧.｣

[三]文穎曰：｢率, 循也. 邇, 近也. 踵, 蹈也. 武, 跡也. 逖, 遠也. 言循履近者之遺跡, 聽遠者之風聲. 風謂著於雅頌者也.｣ 師古曰：｢風聲, 總謂遺風嘉聲耳, 無繫於雅頌也.｣

[四]張揖曰：｢紛輪威蕤, 亂貌.｣

[五]文穎曰：｢昭, 明也. 夏, 大也. 德明大, 相繼封禪於泰山者, 七十有二人也.｣

[六]應劭曰：｢罔, 無也. 若, 順也. 淑, 善也. 疇, 誰也.｣ 師古曰：｢言行順善者無不昌大, 爲逆失者誰能久存也.｣

軒轅之前, 遐哉邈乎, 其詳不可得聞已[一]. 五三六經載籍之傳, 維見可觀也[二]. 書曰：｢元首明哉！股肱良哉！｣[三]因斯以談, 君莫盛於堯, 臣莫賢於后稷. 后稷創業於唐, 公劉發跡於西戎, 文王改制, 爰周郅隆, 大行越成[四], 而后陵夷衰微, 千載亡聲, 豈不善始善終哉！[五]然無異端, 慎所由於前, 謹遺教於後耳[六]. 故軌跡夷易, 易遵也[七]；湛恩厖洪, 易豐也[八]；憲度著明, 易則也；垂統理順, 易繼也[九]. 是以業隆於繈保而崇冠乎二后[一０]. 揆厥所元, 終都攸卒[一一], 未有殊尤絕跡可考於今者也[一二]. 然猶躡梁甫, 登大山, 建顯號, 施尊名. 大漢之德, 逢涌原泉, 沕潏曼羨[一三], 旁魄四塞, 雲布霧散[一四], 上暢九垓, 下泝八埏[一五]. 懷生之類, 沾濡浸潤, 協氣橫流, 武節焱逝[一六], 爾陿游原, 迥闊泳末[一七], 首惡鬱沒, 闇昧昭晰[一八], 昆蟲闓懌, 回首面內[一九]. 然后囿騶虞之珍群, 徼麋鹿之怪獸[二０], 導一莖六穗於庖[二一], 犧雙觡共抵之獸[二二], 獲周餘放龜于岐[二三], 招翠黃乘龍於沼[二四]. 鬼神接靈圉, 賓於閒館[二五]. 奇物譎詭, 俶儻窮變[二六]. 欽哉, 符瑞臻茲, 猶以爲薄, 不敢道封禪. 蓋周躍魚隕杭, 休之以燎[二七]. 微夫斯之爲符也, 以登介丘, 不亦恧乎！[二八]進攘之道, 何其爽與? [二九]

[一]師古曰：｢遐、邈, 皆遠也. 已, 語終之辭.｣

[二]師古曰：｢五, 五帝也. 三, 三(皇)[王]也.｣

[三]師古曰：｢此虞書益稷之辭也. 元首, 君也. 股肱, 大臣也.｣

[四]文穎曰：｢郅, 至也. 行, 道也. 文王始開王業, 改正朔服色, 太平之道於是成也.｣ 應劭曰：｢大行, 道德大行也.｣ 師古曰：｢郅音質.｣

[五]鄭氏曰：｢無聲, 無有惡聲也.｣ 師古曰：｢雖後嗣衰微, 政教頹替, 猶經千載而無惡聲.｣

[六]師古曰：｢言既創業定制, 又垂裕後昆也.｣

[七]師古曰：｢夷、易, 皆平也. 易音弋豉反.｣

[八]師古曰：｢湛讀曰沈. 沈, 深也. 厖、洪, 皆大也. 厖音尨.｣

[九]張揖曰：｢垂, 縣也. 統, 緒也. 理, 道也. 文王重易六爻, 窮理盡性, 縣於後世, 其道和順, 易續而明, 孔子得錯其象而彖其辭也.｣ 師古曰：｢統業直言所垂之業, 其理至順, 故令後嗣易繼之耳, 非謂演易也.｣

[一０]孟康曰：｢繈保謂成王也. 二后謂文武也. 周公負成王以致太平, 功德冠於文武者, 遵成法易故也.｣

[一一]師古曰：｢元, 始也. 都, 於也. 攸, 所也. 卒亦終也. 言度其所始, 究其所終也.｣

[一二]師古曰：｢尤, 異也. 考, 校也. 言不得與漢校其德也.｣

[一三]師古曰：｢逢讀曰烽. 言如烽火之升, 原泉之流也. 沕潏曼羨, 盛大之意也. 沕音勿. 潏音聿. 羨音(戈)[弋]扇反.｣

[一四]師古曰：｢旁魄, 廣被也. 魄音步各反.｣

[一五]服虔曰：｢暢, 達也. 垓, 重也. 天有九重.｣ 如淳曰：｢淮南云若士謂盧敖：□吾與汗漫期乎九垓之上.□ ｣ 孟康曰：｢泝, 流也. 埏, 地之八際也. 言德上達於九重之天, 下流於地之八際.｣ 師古曰：｢埏, 本音延, 合韻音弋戰反. 淮南子作八夤也.｣

[一六]師古曰：｢言和氣橫被四表, 威武如焱之盛.｣

[一七]孟康曰：｢爾, 近也. 原, 本也. 迥, 遠也. 闊, 廣也. 泳, 浮也. 恩德比之於水, 近者游其原, 遠者浮其末也.｣

[一八]師古曰：｢始爲惡者皆即湮滅, 素暗昧者皆得光明也. 晰音之舌反.｣

[一九]文穎曰：｢闓、懌, 皆樂也.｣ 師古曰：｢闓讀曰凱. 言四方幽遐, 皆懷和樂, 回首革面, 而內嚮也.｣

[二０]師古曰：｢言騶虞自擾而充苑囿, 怪獸自來若入徼塞. 言符瑞之盛也. 徼音工釣反.｣

[二一]鄭氏曰：｢導, 擇也. 一莖六穗, 謂嘉禾之米, 於庖廚以供祭祀也.｣

[二二]服虔曰：｢犧, 牲也. 觡, 角也. 抵, 本也. 武帝獲白麟, 兩角共一本, 因以爲牲也.｣

[二三]文穎曰：｢周放畜餘龜於池沼之中, 至漢得之於岐山之旁. 龜能吐故納新, 千歲不死也.｣

[二四]張揖曰：｢乘龍, 四龍也.｣ 孟康曰：｢翠黃, 乘黃也, 龍翼馬身, 黃帝乘之而仙. 言見乘黃而招呼之. 禮樂志曰□訾黃其何不來下□ . 余吾渥(津)[洼]水中出神馬, 故曰乘龍於沼也.｣ 師古曰：｢此說非也. 言招致翠黃及乘龍於池沼耳. 乘音食證反. 春秋傳曰□帝賜之乘龍□ .｣

[二五]文穎曰：｢是時上求神仙之人, 得上郡之巫長陵女子, 能與鬼神交接, 治病輒愈, 置於上林苑中, 號曰神君. 有似於古之靈圉, 禮待之於閒館舍中也.｣ 師古曰：｢閒讀曰閑.｣

[二六]師古曰：｢俶音吐歷反.｣

[二七]應劭曰：｢杭, 舟也. 休, 美也.｣ 師古曰：｢燎, 祭天也. 謂武王伐紂, 白魚入于王舟, 俯取以燎.｣

[二八]服虔曰：｢介, 大也. 丘, 山也. 言周以白魚爲瑞, 登太山封禪, 不亦慚乎?｣

[二九]張揖曰：｢進, 周也. 攘, 漢也. 爽, 差也. 言周未可封禪而封, 爲進；漢可封禪而不爲, 爲攘也.｣ 師古曰：｢攘, 古讓字也.｣

於是大司馬進曰：[一]｢陛下仁育群生, 義征不譓[二], 諸夏樂貢, 百蠻執贄[三], 德牟往初, 功無與二[四], 休烈液洽, 符瑞眾變, 期應紹至, 不特創見[五]. 意者太山、梁父設壇場望幸, 蓋號以況榮[六], 上帝垂恩儲祉, 將以慶成[七], 陛下嗛讓而弗發也[八]. 挈三神之歡, 缺王道之儀[九], 群臣恧焉[一０]. 或謂且天爲質闇, 示珍符固不可辭[一一]；若然辭之, 是泰山靡記而梁父罔幾也[一二]. 亦各並時而榮, 咸濟厥世而屈, 說者尚何稱於後, 而云七十二君哉? [一三]夫修德以錫符, 奉符以行事, 不爲進越也[一四]. 故聖王弗替, 而修禮(以)[地]祇, 謁款天神[一五], 勒功中岳, 以章至尊[一六], 舒盛德, 發號榮, 受厚福, 以浸黎民. 皇皇哉斯事, 天下之壯觀, 王者之卒業, 不可貶也[一七]. 願陛下全之[一八]. 而后因雜縉紳先生之略術, 使獲曜日月之末光絕炎, 以展采錯事[一九]. 猶兼正列其義, 祓飾厥文, 作春秋一藝[二０]. 將襲舊六爲七, 攄之無窮[二一], 俾萬世得激清流, 揚微波, 蜚英聲, 騰茂實[二二]. 前聖之所以永保鴻名而常爲稱首者用此[二三]. 宜命掌故悉奏其儀而覽焉.｣[二四]

[一]文穎曰：｢大司馬, 上公, 故先進議也.｣

[二]文穎曰：｢譓, 順也.｣

[三]師古曰：｢夏, 大也. 諸夏謂中國之人, 比蠻夷爲大也.｣

[四]師古曰：｢牟, 等也.｣

[五]師古曰：｢言符瑞眾多, 應期相續而至, 不獨初創而見也.｣

[六]孟康曰：｢意者, 言太山、梁父設壇場, 望聖帝往封禪記號以表榮名也.｣ 師古曰：｢幸, 臨幸也. 蓋, 發語辭也.｣

[七]師古曰：｢上帝, 天也. 言垂恩於下, 豫積祉福, 用慶告成之禮.｣

[八]張揖曰：｢不肯發意往也.｣ 師古曰：｢嗛, 古謙字.｣

[九]應劭曰：｢挈, 絕也. 缺, 闕也.｣ 如淳曰：｢三神, 地祇、天神、山岳也.｣ 師古曰：｢挈音口計反.｣

[一０]師古曰：｢恧, 愧也, 音女六反.｣

[一一]師古曰：｢言天道質昧, 以符瑞見意, 不可辭讓也.｣

[一二]張揖曰：｢泰山之上無所表記, 梁父壇場無所庶幾也.｣

[一三]應劭曰：｢屈, 絕也. 言古帝王若但各一時之榮, 畢世而絕者, 則說者無從顯稱於後也.｣ 師古曰：｢屈音其勿反.｣

[一四]文穎曰：｢越, 踰也. 不爲苟進踰禮也.｣

[一五]文穎曰：｢謁, 告也. 款, 誠也.｣ 師古曰：｢替, 廢也. 不廢封禪之事也.｣

[一六]張揖曰：｢蓋先禮中岳而幸太山也.｣ 師古曰：｢章, 明也.｣

[一七]師古曰：｢皇皇, 盛貌也. 卒, 終也, 字或作本, 或作丕, 丕, 大也.｣

[一八]張揖曰：｢願以封禪全其終也.｣

[一九]文穎曰：｢采, 官也. 使諸儒記功著業, 得觀日月末光殊絕之明, 以展其官職, 設錯其事業也.｣ 李奇曰：｢炎音火之光炎.｣ 師古曰：｢炎音弋贍反. 錯音千故反.｣

[二０]孟康曰：｢猶作春秋者, 正天時, 列人事也. 言諸儒既得展事業, 因兼正天時, 列人事, 敘述大義爲一經也.｣ 師曰：｢祓, 除也. 祓飾者, 言除去舊事, 更飾新文也. 祓音敷勿反.｣

[二一]文穎曰：｢六經加一爲七也.｣ 師古曰：｢攄, 布也, 音丑居反.｣

[二二]師古曰：｢蜚, 古飛字.｣

[二三]師古曰：｢稱音尺孕反.｣

[二四]師古曰：｢掌故, 太常官屬, 主故事者.｣

於是天子沛然改容, 曰：｢俞乎, 朕其試哉！｣[一]乃遷思回慮, 總公卿之議, 詢封禪之事, 詩大澤之博, 廣符瑞之富[二]. 遂作頌曰：

[一]師古曰：｢沛然, 感動之意也. 俞者, 然也, 然其所請也. 沛音普大反. 俞音踰.｣

[二]孟康曰：｢詩所以詠功德, 謂下四章之頌也. 大澤之博, 謂□自我天覆, 雲之油油□ 也. 廣符瑞之富, 謂□斑斑之獸□ 以下三章, 言符應廣大富饒也.｣

自我天覆, 雲之油油[一]. 甘露時雨, 厥壤可游[二]. 滋液滲漉, 何生不育！[三]嘉穀六穗, 我穡曷蓄? [四]

[一]蘇林曰：｢油音油麻之油.｣ 李奇曰：｢油油, 雲行貌. 孟子曰□油然作雲, 沛然下雨□ .｣

[二]師古曰：｢言雨霧滂沛, 其澤可以游泳也.｣

[三]師古曰：｢滲漉, 謂潤澤下究, 故無生而不育也. 滲音山禁反. 漉音鹿.｣

[四]李奇曰：｢我之稼穡, 何等不蓄積?｣

匪唯雨之, 又潤澤之；匪唯偏我, 氾布護之[一]；萬物熙熙, 懷而慕之. 名山顯位, 望君之來. 君兮君兮, 侯不邁哉[二]！

[一]師古曰：｢氾, 普也. 布護, 言遍布也. 氾音敷劍反.｣

[二]師古曰：｢侯, 何也. 邁, 行也. 言君何不行封禪.｣

般般之獸, 樂我君圃；白質黑章, 其儀可喜[一]；旼旼穆穆, 君子之態[二]. 蓋聞其聲, 今視其來[三]. 厥塗靡從, 天瑞之徵[四]. 茲爾於舜, 虞氏以興[五].

[一]師古曰：｢謂騶虞也. 般字與斑同耳, 從丹青之丹. 喜音許記反.｣

[二]孟康曰：｢旼旼, 和也. 穆穆, 敬也. 言容態和且敬, 有似君子也.｣ 張揖曰：｢旼音旻.｣

[三]師古曰：｢言往昔但聞其聲, 今親見其來也. 來合韻音郎代反.｣

[四]文穎曰：｢其來之道何從乎? 此乃天瑞之應也.｣

[五]文穎曰：｢百獸舞, 則騶虞在其中也.｣

濯濯之麟, 游彼靈畤. 孟冬十月, 君徂郊祀[一]. 馳我君輿, 帝用享祉[二]. 三代之前, 蓋未嘗有.

[一]文穎曰：｢濯濯, 肥也. 武帝冬幸雍, 祠五畤, 獲白麟也.｣ 師古曰：｢濯音直角反. 大雅靈臺之詩云□麀鹿濯濯□ .｣

[二]文穎曰：｢馳我君車之前也.｣ 師古曰：｢帝, 天帝也. 以此祭天, 天既享之, 答以祉福也.｣

宛宛黃龍, 興德而升[一]；采色玄耀, 炳炳煇煌[二]. 正陽顯見, 覺寤黎烝[三]. 於傳載之, 云受命所乘[四].

[一]文穎曰：｢起至德而見也.｣

[二]師古曰：｢玄讀曰炫. 煇煌, 光貌. 煇音下本反.｣

[三]文穎曰：｢陽, 明也.｣ 師古曰：｢黎烝, 眾庶也.｣

[四]師古曰：｢謂易云□時乘六龍以御天也□ .｣

厥之有章, 不必諄諄[一]. 依類託寓, 諭以封巒[二].

[一]文穎曰：｢天之所命, 表以符瑞, 章明其德, 不必諄諄然有語言也.｣ 師古曰：｢諄諄, 告喻之熟也, 音之純反.｣

[二]文穎曰：｢寓, 寄也. 巒, 山也. 言依事類託寄, 以喻封禪.｣

披藝觀之, 天人之際已交, 上下相發允答. 聖王之事, 兢兢翼翼[一]. 故曰於興必慮衰, 安必思危. 是以湯武至尊嚴, 不失肅祗[二], 舜在假典, 顧省厥遺：[三]此之謂也.

[一]師古曰：｢兢兢, 戒也. 翼翼, 敬也.｣

[二]師古曰：｢言居天子之位, 猶不忘恭敬也.｣

[三]師古曰：｢在, 察也. 假, (天)[大]也. 典, 則也. 言舜察琁璣玉衡, 恐己政化有所遺失, 不合天心. 今漢亦當順天意而封禪也.｣

相如既卒五歲, 上始祭后土. 八年而遂禮中岳, 封于太山, 至梁甫, 禪肅然.

相如它所著, 苦遺平陵侯書、與五公子相難、屮木書篇, 不采, 采其尤著公卿者云.

贊曰：司馬遷稱｢春秋推見至隱[一], 易本隱以之顯[二], 大雅言王公大人, 而德逮黎庶[三], 小雅譏小己之得失, 其流及上[四]. 所言雖殊, 其合德一也. 相如雖多虛辭濫說, 然要其歸引之於節儉, 此亦詩之風諫何異?｣[五]揚雄以爲靡麗之賦, 勸百而風一[六], 猶騁鄭衛之聲, 曲終而奏雅, 不已戲乎！[七]

[一]李奇曰：｢隱猶微也. 言其義顯而文隱, 若隱公見弒死, 而經不書, 隱諱之也.｣

[二]張揖曰：｢作八卦以通神明之德, 是本隱也. 有天道焉, 有地道焉, 有人道焉, 以類萬物之情, 是之顯也.｣ 師古曰：｢之, 往也.｣

[三]張揖曰：｢謂文王、公劉在位, 大人之德下及眾民者也.｣

[四]張揖曰：｢己, 詩人自謂也. 己小有得失, 不得其所, 作詩流言, 以諷其上也.｣ 師古曰：｢小己者, 謂卑少之人, 以對上言大人耳.｣

[五]師古曰：｢風讀曰諷, 次下亦同.｣

[六]師古曰：｢奢靡之辭多, 而節儉之言少也.｣

[七]張揖曰：｢不亦輕戲乎哉！｣

校勘記

二五七九頁　一行　功(業)[烈]著而不滅. 景祐、殿本都作｢烈｣.

二五八一頁　八行　除邊關. [邊關]益斥, 景祐、殿本都重｢邊關｣ 字.

二五八二頁一二行　且因宣其使(詣)[指], 錢大昭說｢詣｣ 當作｢指｣. 按景祐、殿本都作｢指｣.

二五八四頁　四行　已, (詔)[語]終之辭也. 景祐、殿、局本都作｢語｣, 此誤.

二五八五頁一０行　(胈音步曷反)　殿本此五字在注末. 王先謙說在注末是, 此誤. 按景祐本亦誤.

二五八七頁　三行　殺讀曰(試)[弒]. 殿本作｢弒｣. 王先謙說作｢弒｣是. 按景祐本亦誤.

二五八七頁　四行　絫, (音)力追(切)[反]. 景祐、殿本無｢音｣ 字, ｢切｣作｢反｣.

二五八八頁　三行　(沈)[拯], 升也. 景祐、殿、局本都作｢拯｣, 此誤.

二五八九頁　七行　故其(事)[仕]宦, 未嘗肯與公卿國家之事. 劉奉世說｢事｣ 當作｢仕｣. 王先謙說, ｢仕｣ ｢事｣ 音近, 又涉下｢事｣ 字而訛. 史記作｢其進仕宦｣.

二五九０頁一一行　其爲害也不[亦]難矣！　景祐本有｢亦｣ 字. 王先謙說史記、文選並有｢亦｣ 字.

二五九四頁　二行　韜謂(裏)[裹]冒旌旗之竿也. 景祐、殿本都作｢裹｣. 王先謙說作｢裹｣是.

二五九六頁　七行　騷擾衝蓯其(相)紛挐兮, 景祐、殿本都無｢相｣ 字.

二五九七頁一一行　亦非五(河)[湖]也. 景祐、殿、局本都作｢湖｣. 王先謙說作｢湖｣是.

二五九八頁　九行　漢代謂之(革)[華]勝. 景祐、殿本都作｢華｣. 王先謙說作｢華｣是.

二五九九頁　一行　春(朗)[食]朝霞, 景祐、殿、局本都作｢食｣, 此誤.

二六０二頁　六行　三, 三(皇)[王]也. 王先謙說｢皇｣ 當作｢王｣. 按史記索隱作｢王｣.

二六０三頁　三行　羨音(戈)[弋]扇反. 景祐、殿本都作｢弋｣, 此誤.

二六０四頁　一行　余吾渥(津)[洼]水中出神馬, 景祐、殿本都作｢洼｣, 此誤.

二六０四頁一六行　而修禮(以)[地]祇, 景祐、殿本都作｢地｣. 史記、文選同, 此誤.

二六０九頁　七行　假, (天)[大]也. 景祐、殿本都作｢大｣, 此誤.

漢書卷五十八 公孫弘卜式兒寬傳第二十八

公孫弘, 菑川薛人也. 少時爲獄吏, 有罪, 免. 家貧, 牧豕海上. 年四十餘, 乃學春秋雜說.

武帝初即位, 招賢良文學士, 是時弘年六十, 以賢良徵爲博士. 使匈奴, 還報, 不合意[一], 上怒, 以爲不能, 弘乃移病免歸[二].

[一]師古曰：｢奏事不合天子之意.｣

[二]師古曰：｢移病, 謂移書言病也. 一曰, 以病移居.｣

元光五年, 復徵賢良文學, 菑川國復推上弘. 弘謝曰：｢前已嘗西, 用不能罷, 願更選.｣ 國人固推弘, 弘至太常. 上策詔諸儒：

制曰：蓋聞上古至治, 畫衣冠, 異章服, 而民不犯；陰陽和, 五穀登, 六畜蕃[一], 甘露降, 風雨時, 嘉禾興, 朱屮生[二], 山不童, 澤不涸[三]；麟鳳在郊藪, 龜龍游於沼[四], 河洛出圖書；父不喪子, 兄不哭弟；北發渠搜, 南撫交阯[五], 舟車所至, 人跡所及, 跂行喙息, 咸得其宜[六]. 朕甚嘉之, 今何道而臻乎此? [七]子大夫修先聖之術, 明君臣之義, 講論洽聞, 有聲乎當世, [敢]問子大夫：天人之道, 何所本始? 吉凶之效, 安所期焉[八]? 禹湯水旱, 厥咎何由? 仁義禮知四者之宜, 當安設施? 屬統垂業, 物鬼變化[九], 天命之符, 廢興何如? 天文地理人事之紀, 子大夫習焉. 其悉意正議, 詳具其對, 著之于篇[一０], 朕將親覽焉, 靡有所隱.

[一]師古曰：｢登, 成也. 蕃, 多也, 音扶元反.｣

[二]師古曰：｢屮, 古草字.｣

[三]師古曰：｢童, 無草木也. 涸, 水竭也, 音胡各反.｣

[四]師古曰：｢邑外謂之郊. 澤無水曰藪. 沼, 池也.｣

[五]師古曰：｢言威德之盛, 北則徵發于渠搜, 南則綏撫於交阯也. 渠搜, 遠夷之國也.｣

[六]師古曰：｢跂行, 有足而行者也. 喙息, 謂有口能息者也. 跂音岐. 喙音許穢反.｣

[七]師古曰：｢臻, 至也.｣

[八]師古曰：｢安, 焉也.｣

[九]師古曰：｢屬, 繫也, 音之欲反. 其下亦同.｣

[一０]師古曰：｢悉, 盡也. 篇, 簡也.｣

弘對曰：

臣聞上古堯舜之時, 不貴爵賞而民勸善, 不重刑罰而民不犯, 躬率以正而遇民信也[一]；末世貴爵厚賞而民不勸, 深刑重罰而姦不止, 其上不正, 遇民不信也. 夫厚(當)[賞]重刑未足以勸善而禁非, 必信而已矣. 是故因能任官, 則分職治[二]；去無用之言, 則事情得；不作無用之器, 即賦斂省；不奪民時, 不妨民力, 則百姓富；有德者進, 無德者退, 則朝廷尊；有功者上, 無功者下, 則群臣逡[三]；罰當罪, 則姦邪止；賞當賢, 則臣下勸：凡此八者, 治[民]之本也. 故民者, 業之即不爭, 理得則不怨；有禮則不暴, 愛之則親上[四], 此有天下之急者也. 故法不遠義, 則民服而不離；和不遠禮, 則民親而不暴[五]. 故法之所罰, 義之所去也[六]；和之所賞, 禮之所取也. 禮義者, 民之所服也, 而賞罰順之, 則民不犯禁矣. 故畫衣冠, 異章服, 而民不犯者, 此道素行也.

[一]師古曰：｢躬謂身親行之, 遇謂處待之而已.｣

[二]師古曰：｢分音扶問反.｣

[三](師古)[李奇]曰：｢言有次第也.｣ 師古曰：｢逡音七旬反, 其字從□.｣

[四]師古曰：｢各得其業則無爭心, 各申其理則無所怨, 使之由理則無暴慢, 子而愛之則知親上也.｣

[五]師古曰：｢遠, 違也, 音于萬反.｣

[六]師古曰：｢去, 除也, 音丘呂反.｣

臣聞之, 氣同則從, 聲比則應[一]. 今人主和德於上, 百姓和合於下[二], 故心和則氣和, 氣和則形和, 形和則聲和, 聲和則天地之和應矣. 故陰陽和, 風雨時, 甘露降, 五穀登, 六畜蕃, 嘉禾興, 朱草生, 山不童, 澤不涸, 此和之至也. 故形和則無疾, 無疾則不夭, 故父不喪子, 兄不哭弟. 德配天地, 明並日月, 則麟鳳至, 龜龍在郊, 河出圖, 洛出書, 遠方之君莫不說義[三], 奉幣而來朝, 此和之極也.

[一]師古曰：｢比亦和也, 音頻寐反.｣

[二]師古曰：｢合謂與上合德也.｣

[三]師古曰：｢說讀曰悅.｣

臣聞之, 仁者愛也, 義者宜也, 禮者所履也[一], 智者術之原也. 致利除害, 兼愛無私, 謂之仁[二]；明是非, 立可否, 謂之義；進退有度, 尊卑有分, 謂之禮[三]；擅殺生之柄, 通[壅]塞之塗[四], 權輕重之數, 論得失之道, 使遠近情偽必見於上, 謂之術：[五]凡此四者, 治之本, 道之用也, 皆當設施, 不可廢也. 得其要, 則天下安樂, 法設而不用[六]；不得其術, 則主蔽於上, 官亂於下. 此事之情, 屬統垂業之本也.

[一]師古曰：｢履而行之.｣

[二]師古曰：｢致謂引而至也.｣

[三]師古曰：｢分音扶問反.｣

[四]師古曰：｢擅, 專也.｣

[五]師古曰：｢見, 顯也.｣

[六]師古曰：｢下不犯法, 無所加刑也.｣

臣聞堯遭鴻水, 使禹治之, 未聞禹之有水也. 若湯之旱, 則桀之餘烈也. 桀紂行惡, 受天之罰；禹湯積德, 以王天下. 因此觀之, 天德無私親, 順之和起, 逆之害生. 此天文地理人事之紀. 臣弘愚戇, 不足以奉大對[一].

[一]師古曰：｢大對, 大問之對也.｣

時對者百餘人, 太常奏弘第居下. 策奏, 天子擢弘對爲第一. 召入見, 容貌甚麗, 拜爲博士, 待詔金馬門[一].

[一]如淳曰：｢武帝時, 相馬者東門京作銅馬法獻之, 立馬於魯(斑)[班]門外, 更名魯(斑)[班]門爲金馬門.｣

弘復上疏曰：｢陛下有先聖之位而無先聖之名, 有先聖之名而無先聖之吏, 是以勢同而治異. 先世之吏正, 故其民篤[一]；今世之吏邪, 故其民薄. 政弊而不行, 令倦而不聽. 夫使邪吏行弊政, 用倦令治薄民, 民不可得而化, 此治之所以異也. 臣聞周公旦治天下, 期年而變, 三年而化, 五年而定. 唯陛下之所志.｣[二]書奏, 天子以冊書答曰：｢問：弘稱周公之治, 弘之材能自視孰與周公賢? [三]｣ 弘對曰：｢愚臣淺薄, 安敢比材於周公！雖然, 愚心曉然見治道之可以然也. 夫虎豹馬牛, 禽獸之不可制者也, 及其教馴服習之[四], 至可牽持駕服, 唯人之從[五]. 臣聞揉曲木者不累日[六], 銷金石者不累月, 夫人之於利害好惡, 豈比禽獸木石之類哉? [七]期年而變, 臣弘尚竊遲之.｣ 上異其言.

[一]師古曰：｢篤, 厚也.｣

[二]師古曰：｢言志所在也.｣

[三]師古曰：｢與猶如也.｣

[四]師古曰：｢馴, 順也, 音巡.｣

[五]師古曰：｢從人意.｣

[六]師古曰：｢揉謂矯而正之也. 異, 積也. 揉音人九反.｣

[七]師古曰：｢好音呼到反. 惡音一故反.｣

時方通西南夷, 巴蜀苦之, 詔使弘視焉. 還奏事, 盛毀西南夷無所用, 上不聽. 每朝會議, 開陳其端, 使人主自擇, 不肯面折庭爭. 於是上察其行慎厚, 辯論有餘, 習文法吏事, 緣飾以儒術[一], 上說之[二], 一歲中至左內史.

[一]師古曰：｢緣飾者, 譬之於衣, 加純緣者.｣

[二]師古曰：｢說讀曰悅.｣

弘奏事, 有所不可, 不肯庭辯[一]. 常與主爵都尉汲黯請間[二], 黯先發之, 弘推其後, 上常說[三], 所言皆聽, 以此日益親貴. 嘗與公卿約議[四], 至上前, 皆背其約以順上指. 汲黯庭詰弘曰：｢齊人多詐而無情, 始爲與臣等建此議, 今皆背之, 不忠.｣ 上問弘, 弘謝曰：｢夫知臣者以臣爲忠, 不知臣者以臣爲不忠.｣ 上然弘言. 左右幸臣每毀弘, 上益厚遇之.

[一]師古曰：｢不於朝廷顯辯論之.｣

[二]師古曰：｢求空隙之暇.｣

[三]師古曰：｢說讀曰悅.｣

[四]師古曰：｢約, 要也.｣

弘爲人談笑多聞[一], 常稱以爲人主病不廣大, 人臣病不儉節. 養後母孝謹, 後母卒, 服喪三年.

[一]師古曰：｢善於談笑而又多聞也. 談字或作詼, 音恢, 謂啁也, 善啁謔也.｣

爲內史數年, 遷御史大夫. 時又東置蒼海, 北築朔方之郡. 弘數諫, 以爲罷弊中國以奉無用之地[一], 願罷之. 於是上乃使朱買臣等難弘置朔方之便. 發十策, 弘不得一[二]. 弘乃謝曰：｢山東鄙人, 不知其便若是, 願罷西南夷、蒼海, 專奉朔方.｣ 上乃許之.

[一]師古曰：｢罷讀曰疲.｣

[二]師古曰：｢言其利害十條, 弘無以應之.｣

汲黯曰：｢弘位在三公, 奉祿甚多[一], 然爲布被, 此詐也.｣ 上問弘, 弘謝曰：｢有之. 夫九卿與臣善者無過黯, 然今日庭詰弘, 誠中弘之病. 夫以三公爲布被, 誠飾詐欲以釣名[二]. 且臣聞管仲相齊, 有三歸[三], 侈擬於君[四], 桓公以霸, 亦上僭於君. 晏嬰相景公, 食不重肉, 妾不衣絲, 齊國亦治, 亦下比於民[五]. 今臣弘位爲御史大夫, 爲布被, 自九卿以下至於小吏無差, 誠如黯言. 且無黯, 陛下安聞此言?｣ 上以爲有讓, 愈益賢之.

[一]師古曰：｢奉音扶用反. 其下亦同.｣

[二]師古曰：｢釣, 取也. 言若釣魚之謂也.｣

[三]師古曰：｢三歸, 取三姓女也. 婦人謂嫁曰歸.｣

[四]師古曰：｢擬, 疑也, 言相似也.｣

[五]師古曰：｢比, 方也. 一曰, 比, 近也, 音頻寐反.｣

元朔中, 代薛澤爲丞相. 先是, 漢常以列侯爲丞相, 唯弘無爵, 上於是下詔曰：｢朕嘉先聖之道, 開廣門路, 宣招四方之士, 蓋古者任賢而序位, 量能以授官, 勞大者厥祿厚, 德盛者獲爵尊, 故武功以顯重, 而文德以行褒. 其以高成之平津鄉戶六百五十封丞相弘爲平津侯.｣ 其後以爲故事, 至丞相封, 自弘始也.

時上方興功業, 婁舉賢良[一]. 弘自見爲舉首, 起徒步, 數年至宰相封侯, 於是起客館, 開東閣以延賢人[二], 與參謀議. 弘身食一肉, 脫粟飯[三], 故人賓客仰衣食[四], 奉祿皆以給之, 家無所餘. 然其性意忌, 外寬內深[五]. 諸常與弘有隙, 無近遠, 雖陽與善, 後竟報其過. 殺主父偃, 徙董仲舒膠西, 皆弘力也.

[一]師古曰：｢婁, 古屢字.｣

[二]師古曰：｢閤者, 小門也, 東向開之, 避當庭門而引賓客, 以別於掾史官屬也.｣

[三]師古曰：｢才脫粟而已, 不精(鑿)[□]也. 脫音他活反.｣

[四]師古曰：｢故人, 平生故交也. 仰音牛向反.｣

[五]師古曰：｢意忌, 多所忌害也.｣

後淮南、衡山謀反, 治黨與方急, 弘病甚, 自以爲無功而封侯, 居宰相位, 宜佐明主填撫國家[一], 使人由臣子之道[二]. 今諸侯有畔逆之計, 此大臣奉職不稱也[三]. 恐病死無以塞責[四], 乃上書曰：｢臣聞天下通道五, 所以行之者三. 君臣、父子、夫婦、長幼、朋友之交, 五者天下之通道也；仁、知、勇三者, 所以行之也. 故曰□好問近乎知[五], 力行近乎仁[六], 知恥近乎勇[七]：知此三者, 知所以自治；知所以自治, 然後知所以治人.□[八]未有不能自治而能治人者也. 陛下躬孝弟, 監三王, 建周道, 兼文武, 招來四方之士, 任賢序位, 量能授官, 將以厲百姓勸賢材也. 今臣愚駑, 無汗馬之勞[九], 陛下(下)過意擢臣弘卒伍之中[一０], 封爲列侯, 致位三公. 臣弘行能不足以稱[一一], 加有負薪之疾, 恐先狗馬填溝壑, 終無以報德塞責. 願歸侯, 乞骸骨, 避賢者路.｣ 上報曰：｢古者賞有功, 褒有德, 守成[上]文, 遭遇右武[一二], 未有易此者也[一三]. 朕夙夜庶幾, 獲承至尊, 懼不能寧, 惟所與共爲治者, 君宜知之[一四]. 蓋君子善善及後世, 若茲行, 常在朕躬[一五]. 君不幸罹霜露之疾, 何恙不已[一六], 乃上書歸侯, 乞骸骨, 是章朕之不德也[一七]. 今事少閒[一八], 君其存精神, 止念慮, 輔助醫藥以自持.｣ 因賜告牛酒雜帛. 居數月, 有瘳, 視事.

[一]師古曰：｢填音竹刃反.｣

[二]師古曰：｢由, 從也.｣

[三]師古曰：｢稱, 副也.｣

[四]師古曰：｢塞, 當也.｣

[五]師古曰：｢疑則問之, 故成其智.｣

[六]師古曰：｢屈己濟物, 故爲仁也.｣

[七]師古曰：｢不求苟得, 故爲勇也.｣

[八]師古曰：｢自□好問近乎知□ 以下, 皆禮記中庸之辭.｣

[九]師古曰：｢言未嘗從軍旅.｣

[一０]師古曰：｢過猶誤也.｣

[一一]師古曰：｢不副其任也.｣

[一二]師古曰：｢右亦上也, 禍亂時則上武耳.｣

[一三]師古曰：｢易, 改也.｣

[一四]師古曰：｢惟, 思也. 知謂知治道也.｣

[一五]師古曰：｢朕常思此, 不息於心也.｣

[一六]師古曰：｢罹, 遭也. 恙, 憂也. 已, 止也. 言何憂於疾不止也. 禮記曰□疾止復初□ 也.｣

[一七]師古曰：｢章, 明也.｣

[一八]師古曰：｢閒言有空隙也. 閒讀曰閑.｣

凡爲丞相御史六歲, 年八十, 終丞相位. 其後李蔡、嚴青翟、趙周、石慶、公孫賀、劉屈氂繼踵爲丞相[一]. 自蔡至慶, 丞相府客館丘虛而已[二], 至賀、屈氂時壞以爲馬廄車庫奴婢室矣, 唯慶以惇謹, 復終相位[三], 其餘盡伏誅云.

[一]師古曰：｢繼踵, 言相躡也. 屈音丘勿反, 又鉅勿反. 氂音力之反.｣

[二]師古曰：｢言不能進賢, 故不繕修其室屋也. 虛讀曰墟.｣

[三]師古曰：｢惇, 厚也, 音敦.｣

弘子度嗣侯, 爲山陽太守十餘歲, 詔徵鉅野令史成詣公車, 度留不遣, 坐論爲城旦.

元始中, 修功臣後, 下詔曰：｢漢興以來, 股肱在位, 身行儉約, 輕財重義, 未有若公孫弘者也. 位在宰相封侯, 而爲布被脫粟之飯, 奉祿以給故人賓客, 無有所餘, 可謂減於制度[一], 而率下篤俗者也[二], 與內富厚而外爲詭服以釣虛譽者殊科[三]. 夫表德章義, 所以率世厲俗, 聖王之制也. 其賜弘後子孫之次見爲適者[四], 爵關內侯, 食邑三百戶.｣

[一]應劭曰：｢禮, 貴有常尊, 衣服有品.｣

[二]師古曰：｢篤, 厚也.｣

[三]師古曰：｢詭, 違也. 詭服, 謂與心志相違也. 一曰, 違眾之服也.｣

[四]師古曰：｢見音胡電反. 適讀曰嫡.｣

卜式, 河南人也. 以田畜爲事. 有少弟, 弟壯, 式脫身出[一], 獨取畜羊百餘, 田宅財物盡與弟. 式入山牧, 十餘年, 羊致千餘頭, 買田宅. 而弟盡破其產, 式輒復分與弟者數矣[二].

[一]師古曰：｢脫身謂引身出也. 脫音他活反.｣

[二]師古曰：｢數音所角反.｣

時漢方事匈奴, 式上書, 願輸家財半助邊. 上使使問式：｢欲爲官乎?｣ 式曰：｢自(少)[小]牧羊, 不習仕宦, 不願也.｣ 使者曰：｢家豈有冤, 欲言事乎?｣ 式曰：｢臣生與人亡所爭, 邑人貧者貸之[一], 不善者教之, 所居, 人皆從式, 式何故見冤！｣ 使者曰：｢苟, 子何欲?｣[二]式曰：｢天子誅匈奴, 愚以爲賢者宜死節, 有財者宜輸之, 如此而匈奴可滅也.｣ 使者以聞. 上以語丞相弘. 弘曰：｢此非人情. 不軌之臣[三]不可以爲化而亂法, 願陛下勿許.｣ 上不報, 數歲乃罷式. 式歸, 復田牧.

[一]師古曰：｢貸音土戴反.｣

[二]師古曰：｢言子苟如此輸財, 必有所欲.｣

[三]師古曰：｢軌亦法也.｣

歲餘, 會渾邪等降, 縣官費眾, 倉府空[一], 貧民大徙, 皆卬給縣官[二], 無以盡贍. 式復持錢二十萬與河南太守, 以給徙民. 河南上富人助貧民者, 上識式姓名, 曰：｢是固前欲輸其家半財助邊.｣ 乃賜式外繇四百人[三], 式又盡復與官. 是時富豪皆爭匿財[四], 唯式尤欲助費. 上於是以式終長者, 乃召拜式爲中郎, 賜爵左庶長[五], 田十頃, 布告天下, 尊顯以風百姓[六].

[一]師古曰：｢倉, 粟所積也. 府, 錢所聚也.｣

[二]師古曰：｢卬音牛向反.｣

[三]蘇林曰：｢外繇謂戍邊也. 一人出三百錢, 謂之過更. 式歲得十二萬錢也. 一說, 在繇役之外得復除四百人也.｣ 師古曰：｢一說是.｣

[四]師古曰：｢匿, 藏也.｣

[五]師古曰：｢第十爵.｣

[六]師古曰：｢風讀曰諷.｣

初式不願爲郎, 上曰：｢吾有羊在上林中, 欲令子牧之.｣ 式既爲郎, 布衣屮蹻而牧羊[一]. 歲餘, 羊肥息[二]. 上過其羊所, 善之. 式曰：｢非獨羊也, 治民亦猶是矣. 以時起居, 惡者輒去[三], 毋令敗群.｣ 上奇其言, 欲試使治民. 拜式緱氏令, 緱氏便之；遷成皋令, 將漕最[四]. 上以式朴忠[五], 拜爲齊王太傅, 轉爲相.

[一]師古曰：｢蹻, 即今之鞋也, 南方謂之蹻. 字本作屩, 並音居略反.｣

[二]師古曰：｢息, 生也. 言羊既肥而又生多也.｣

[三]師古曰：｢去, 除也, 音丘巨反.｣

[四]師古曰：｢爲縣令而又使(令)領漕, 其課最上.｣

[五]師古曰：｢朴, 質也.｣

會呂嘉反, 式上書曰：｢臣聞主媿臣死. 群臣宜盡死節, 其駑下者宜出財以佐軍, 如是則強國不犯之道也[一]. 臣願與子男[二]及臨菑習弩博昌習船者請行死之, 以盡臣節.｣[三]上賢之, 下詔曰：｢朕聞報德以德, 報怨以直[四]. 今天下不幸有事, 郡縣諸侯未有奮繇直道者也[五]. 齊相雅行躬耕[六], 隨牧蓄番, 輒分昆弟, 更造[七], 不爲利惑[八]. 日者北邊有興[九], 上書助官. 往年西河歲惡, 率齊人入粟[一０]. 今又首奮[一一], 雖未戰, 可謂義形於內矣[一二]. 其賜式爵關內侯, 黃金四(百)[十]斤, 田十頃, 布告天下, 使明知之.｣

[一]師古曰：｢國家威強而不見侵犯.｣

[二]師古曰：｢子男, 自謂其子也.｣

[三]師古曰：｢從軍而致死.｣

[四]師古曰：｢論語稱孔子[曰]□以直報怨, 以德報德□, 故詔引之.｣

[五]孟康曰：｢未有奮迅樂出身勞於徭役者也.｣ 臣瓚曰：｢言未有奮厲於正直之道也.｣ 師古曰：｢二說皆非也. 奮, 憤激也. 繇讀與由同. 由, 從也. 直道, 謂報怨以直, 征南越也. 言無欲奮厲而從於報怨之道也.｣

[六]臣瓚曰：｢雅, 素也. 言卜式躬耕於野, 不要名利.｣ 晉灼曰：｢雅, 正也.｣ 師古曰：｢晉說是也. 言其行雅正, 又躬耕也.｣

[七]師古曰：｢言其蓄牧滋多, 則與昆弟, 而更自營爲也. 番音扶元反.｣

[八]師古曰：｢言不惑於利.｣

[九]師古曰：｢日者, 往日也. 興謂發軍.｣

[一０]師古曰：｢歲惡, 猶凶歲也. 禮記曰□歲凶, 年穀不登□ .｣

[一一]師古曰：｢爲首而奮厲, 願從軍也.｣

[一二]師古曰：｢形, 見也.｣

元鼎中, 徵式代石慶爲御史大夫. 式既在位, 言郡國不便鹽鐵而船有算, 可罷. 上由是不說式[一]. 明年當封禪, 式又不習文章, 貶秩爲太子太傅, 以兒寬代之. 式以壽終.

[一]師古曰：｢說讀曰悅.｣

兒寬, 千乘人也[一]. 治尚書, 事歐陽生. 以郡國選詣博士, 受業孔安國. 貧無資用, 嘗爲弟子都養[二]. 時行賃作, 帶經而鉏, 休息輒讀誦, 其精如此. 以射策爲掌故, 功次, 補廷尉文學卒史[三].

[一]師古曰：｢千乘郡千乘縣也. 兒音五奚反.｣

[二]師古曰：｢都, 凡眾也. 養, 主給烹炊者也. 貧無資用, 故供諸弟子烹炊也. 養音弋向反.｣

[三]蘇林曰：｢秩六百石, 舊郡亦有也.｣ 臣瓚曰：｢漢注卒史秩百石.｣ 師古曰：｢瓚說是也.｣

寬爲人溫良, 有廉知自將[一], 善屬文[二], 然懦於武[三], 口弗能發明也. 時張湯爲廷尉, 廷尉府盡用文史法律之吏[四], 而寬以儒生在其間, 見謂不習事, 不署曹[五], 除爲從史[六], 之北地視畜數年[七]. 還至府, 上畜簿[八], 會廷尉時有疑奏, 已再見卻矣[九], 掾史莫知所爲. 寬爲言其意, 掾史因使寬爲奏. 奏成, 讀之皆服, 以白廷尉湯. 湯大驚, 召寬與語, 乃奇其材, 以爲掾. 上寬所作奏, 即時得可. 異日, 湯見上. 問曰：｢前奏非俗吏所及, 誰爲之者? 湯言兒寬. 上曰：｢吾固聞之久矣.｣ 湯由是鄉學[一０], 以寬爲奏讞掾, 以古法義決疑獄, 甚重之. 及湯爲御史大夫, 以寬爲掾, 舉侍御史. 見上, 語經學. 上說之[一一], 從問尚書一篇. 擢爲中大夫, 遷左內史.

[一]師古曰：｢將, 衛也, 以智自衛護也.｣

[二]師古曰：｢屬, 綴也, 音之欲反.｣

[三]師古曰：｢懦, 柔也, 音乃喚反, 又音儒.｣

[四]師古曰：｢史謂善史書者.｣

[五]張晏曰：｢不署爲列曹也.｣ 師古曰：｢署, 表也, 置也. 凡言署官, 表其秩位, 置立爲之也.｣

[六]師古曰：｢從史者, 但只隨官僚, 不主文書.｣

[七]師古曰：｢之, 往也. 畜謂廷尉之畜在北地者, 若今諸司公廨牛羊.｣

[八]師古曰：｢簿謂文計也.｣

[九]師古曰：｢卻, 退也.｣

[一０]師古曰：｢鄉讀曰嚮.｣

[一一]師古曰：｢說讀曰悅.｣

寬既治民, 勸農業, 緩刑罰, 理獄訟, 卑體下士, 務在於得人心[一]；擇用仁厚士, 推情與下, 不求名聲, 吏民大信愛之. 寬表奏開六輔渠[二], 定水令以廣溉田[三]. 收租稅, 時裁闊狹, 與民相假貸[四], 以故租多不入. 後有軍發, 左內史以負租課殿, 當免. 民聞當免, 皆恐失之, 大家牛車, 小家擔負, 輸租繈屬不絕[五], 課更以最. 上由此愈奇寬.

[一]師古曰：｢下音胡稼反.｣

[二]韋昭曰：｢六輔謂京兆、馮翊、扶風、河東、河南、河內也.｣ 劉德曰：｢於六輔界中爲渠也.｣ 師古曰：｢二說皆非也. 溝洫志云□兒寬爲左內史, 奏請穿六輔渠以益溉鄭國旁高卬之田□, 此則於鄭國渠上流南岸更開六道小渠以輔助溉灌耳. 今雍州雲陽、三原兩縣界此渠尚存, 鄉人名曰六渠, 亦號輔渠. 故河渠書云□關內則輔渠、靈軹□ 是也, 焉說三河之地哉！｣

[三]師古曰：｢爲用水之次具立法, 令皆得其所也.｣

[四]師古曰：｢謂有貧弱及農要之時不即徵收也. 貸音土代反.｣

[五]師古曰：｢繈, 索也, 言輸者接連, 不絕於道, 若繩索之相屬也, 猶今言續索矣. 屬音之欲反.｣

及議欲放古巡狩封禪之事[一], 諸儒對者五十餘人, 未能有所定. 先是, 司馬相如病死, 有遺書, 頌功德, 言符瑞, 足以封泰山. 上奇其書, 以問寬, 寬對曰：｢陛下躬發聖德, 統楫群元[二], 宗祀天地, 薦禮百神, 精神所鄉, 徵兆必報[三], 天地並應, 符瑞昭明. 其封泰山, 禪梁父, 昭姓考瑞, 帝王之盛節也. 然享薦之義, 不著于經[四], 以爲封禪告成, 合祛於天地神祇[五], 祗戒精專以接神明. 總百官之職, 各稱事宜而爲之節文[六]. 唯聖主所由, 制定其當[七], 非群臣之所能列. 今將舉大事, 優游數年[八], 使群臣得人自盡, 終莫能成[九]. 唯天子建中和之極, 兼總條貫[一０], 金聲而玉振之[一一], 以順成天慶, 垂萬世之基.｣ 上然之, 乃自制儀, 采儒術以文焉.

[一]師古曰：｢放, 依也, 音甫往反.｣

[二]張晏曰：｢統, 察；楫, 聚也.｣ 如淳曰：｢曆數之元也.｣ 臣瓚曰：｢統猶總覽也. 楫當作輯.｣ 師古曰：｢輯、楫與集, 三字並同. 虞書曰□楫五瑞□ 是也, 其字從木. 瓚曰當爲輯, 不通.｣

[三]師古曰：｢鄉讀曰嚮. 徵, 證也.｣

[四]師古曰：｢封禪之享薦也, 以非常禮, 故經無其文. 著音竹箸反.｣

[五]李奇曰：｢祛, 開散；合, 閉也. 開閉於天地也.｣

[六]師古曰：｢稱, 副也.｣

[七]師古曰：｢當猶中也.｣

[八]師古曰：｢言不決也.｣

[九]師古曰：｢所言不同, 各有執見也.｣

[一０]師古曰：｢極, 正也. 周禮曰□以爲人極□ 也.｣

[一一]師古曰：｢言振揚德音, 如金玉之聲也.｣

既成, 將用事, 拜寬爲御史大夫, 從東封泰山, 還登明堂. 寬上壽曰：｢臣聞三代改制, 屬象相因[一]. 間者聖統廢絕[二], 陛下發憤, 合指天地, 祖立明堂辟雍[三], 宗祀泰一[四], 六律五聲[五], 幽贊聖意[六], 神樂四合, 各有方象[七], 以丞嘉祀, 爲萬世則[八], 天下幸甚. 將建大元本瑞, 登告岱宗, 發祉闓門, 以候景至. 癸亥宗祀, 日宣重光；上元甲子, 肅邕永享[九]. 光輝充塞, 天文粲然[一０], (充)[見]象日昭, 報降符應[一一]. 臣寬奉觴再拜, 上千萬歲壽.｣ 制曰：｢敬舉君之觴.｣

[一]李奇曰：｢政教之法象相因屬也.｣ 師古曰：｢屬, 連也, 音之欲反.｣

[二]師古曰：｢聖統, 聖人之遺業, 謂禮文也.｣

[三]師古曰：｢祖, 始也.｣

[四]師古曰：｢宗, 尊也.｣

[五]師古曰：｢六律, 謂黃鍾、太蔟、姑洗、蕤賓、夷則、無射也. 五聲, 宮、商、角、徵、羽也.｣

[六]師古曰：｢幽, 深也. 贊, 明也.｣

[七]如淳曰：｢四方色及五神祭祀聲樂各有等.｣

[八]師古曰：｢則, 法也.｣

[九]李奇曰：｢太平之世, 日抱重光, 謂日有重日也.｣ 蘇林曰：｢將, 甫始之辭也. 太元, 太初曆也. 本瑞, 謂白麟、寶鼎之屬也. 以候景至, 冬至之景也. 上元甲子, 太初元年甲子朔旦冬至也.｣ 師古曰：｢宗, 尊也. 肅, 敬也. 雍, 和也. 既敬且和, 則長爲天所亨也. 闓讀與開同.｣

[一０]師古曰：｢塞, 滿也. 粲然, 明貌.｣

[一一]師古曰：｢言(大)[天]顯示景象, 日日昭明也. 降下符應, 以報德化.｣

後太史令司馬遷等言：｢曆紀壞廢, 漢興未改正朔, 宜可正.｣ 上乃詔寬與遷等共定漢太初曆. 語在律曆志.

初梁相褚大通五經, 爲博士, 時寬爲弟子. 及御史大夫缺, 徵褚大, 大自以爲得御史大夫. 至洛陽, 聞兒寬爲之, 褚大笑. 及至, 與寬議封禪於上前, 大不能及, 退而服曰：｢上誠知人.｣ 寬爲御史大夫, 以稱意任職, 故久無有所匡諫於上, 官屬易之[一]. 居位九歲, 以官卒.

[一]師古曰：｢易, 輕也, 音弋(鼓)[豉]反.｣

贊曰：公孫弘、卜式、兒寬皆以鴻漸之翼困於燕爵[一], 遠跡羊豕之間[二], 非遇其時, 焉能致此位乎? [三]是時, 漢興六十餘載, 海內艾安[四], 府庫充實, 而四夷未賓, 制度多闕. 上方欲用文武, 求之如弗及[五], 始以蒲輪迎枚生, 見主父而歎息[六]. 群士慕嚮, 異人並出. 卜式拔於芻牧, 弘羊擢於賈豎, 衛青奮於奴僕, 日磾出於降虜, 斯亦曩時版築飯牛之(明)[朋]已[七]. 漢之得人, 於茲爲盛, 儒雅則公孫弘、董仲舒、兒寬, 篤行則石建、石慶, 質直則汲黯、卜式, 推賢則韓安國、鄭當時, 定令則趙禹、張湯, 文章則司馬遷、相如, 滑稽則東方朔、枚皋[八], 應對則嚴助、朱買臣, 曆數則唐都、洛下閎, 協律則李延年, 運籌則桑弘羊, 奉使則張騫、蘇武, 將率則衛青、霍去病, 受遺則霍光、金日磾, 其餘不可勝紀[九]. 是以興造功業, 制度遺文, 後世莫及. 孝宣承統, 纂修洪業, 亦講論六藝, 招選茂異, 而蕭望之、梁丘賀、夏侯勝、韋玄成、嚴彭祖、尹更始以儒術進, 劉向、王褒以文章顯, 將相則張安世、趙充國、魏相、丙吉、于定國、杜延年, 治民則黃霸、王成、龔遂、鄭弘、召信臣、[一０]韓延壽、尹翁歸、趙廣漢、嚴延年、張敞之屬, 皆有功跡見述於世. 參其名臣, 亦其次也[一一].

[一]李奇曰：｢漸, 進也. 鴻一舉而進千里者, 羽翼之材也. 弘等皆以大材初爲俗所薄, 若燕爵不知鴻志也.｣ 師古曰：｢易漸卦上九爻辭曰：□鴻漸于陸, 其羽可以爲儀.□ 鴻, 大鳥. 漸, 進也. 高平曰陸. 言鴻進於陸, 以其羽翼爲威儀也. 喻弘等皆有鴻之羽儀, 未進之時, 燕爵所輕也.｣

[二]師古曰：｢遠竄其跡也.｣

[三]師古曰：｢焉, 於(曰)[何]也.｣

[四]師古曰：｢艾讀曰乂.｣

[五]師古曰：｢恐失之.｣

[六]師古曰：｢謂言□公皆安在? 何相見之晚！□ ｣

[七]師古曰：｢版築, 傅說也. 飯牛, 甯戚也. 已, 語終辭也. 飯音扶晚反.｣

[八]師古曰：｢滑稽, 轉利之稱也. 滑, 亂也. 稽, 礙也. 言其變亂無留礙也. 一說, 稽, 考也. 言可滑亂不可考校也. 滑音骨. 稽音工奚反.｣

[九]師古曰：｢紀, 記也.｣

[一０]師古曰：｢召讀曰邵.｣

[一一]師古曰：｢次於武帝時.｣

校勘記

二六一四頁　三行　[敢]問子大夫：景祐、殿本都有｢敢｣ 字. 王先謙說有｢敢｣ 字是.

二六一五頁　四行　夫厚(當)[賞]重刑未足以勸善而禁非, 景祐、汲古、殿、局本都作｢賞｣, 此誤.

二六一五頁　七行　凡此八者, 治[民]之本也. 景祐、殿本都有｢民｣ 字.

二六一五頁一四行　(師古)[李奇]曰：景祐、殿本都作｢李奇｣, 此誤.

二六一六頁一三行　通[壅]塞之塗, 錢大昭說｢通｣ 下脫｢壅｣ 字. 按景祐、殿本都有｢壅｣ 字.

二六一七頁一三行　魯(斑)[班]門 殿本作｢班｣. 王先謙說作｢班｣是.

二六二一頁　八行　不精(鑿)[■]也. 李楨說｢鑿｣ 當作｢■｣. 按景祐、殿本都作｢■｣.

二六二二頁　二行　陛下(下)過意擢臣弘卒伍之中, 景祐、殿本都不重｢下｣ 字.

二六二二頁　四行　守成[上]文, 景祐、殿本都有｢上｣ 字. 王先謙說據下顏注當有.

二六二五頁　一行　自(少)[小]牧羊, 景祐、殿本都作｢小｣.

二六二六頁一四行　爲縣令而又使(令)領漕, 景祐、殿本都無下｢令｣ 字.

二六二七頁　五行　黃金四(百)[十]斤, 景祐、殿本都作｢十｣. 王先謙說, 以理度之, ｢十｣ 字是.

二六二七頁　九行　論語稱孔子[曰]景祐、殿本都有｢曰｣ 字, 此脫.

二六三二頁　五行　(充)[見]象日昭, 景祐、殿本都作｢見｣.

二六三三頁　三行　言(大)[天]顯示景象, 殿本作｢天｣. 王先謙說作｢天｣是.

二六三三頁　九行　音弋(鼓)[豉]反. 景祐、殿本都作｢豉｣, 此誤.

二六三三頁一四行　斯亦曩時版築飯牛之(明)[朋]已. 殿本作｢朋｣. 王先謙說殿本是.

二六三四頁一三行　焉, 於(曰)[何]也. 景祐、殿本都作｢何｣, 此誤.

漢書卷五十九 張湯傳第二十九

張湯, 杜陵人也. 父爲長安丞, 出, 湯爲兒守舍[一]. 還, 鼠盜肉, 父怒, 笞湯. 湯掘熏得鼠及餘肉, 劾鼠掠治, 傳爰書, 訊鞫論報[二], 并取鼠與肉, 具獄磔堂下[三]. 父見之, 視文辭如老獄吏, 大驚, 遂使書獄[四].

[一]師古曰：｢稱爲兒者, 言其尚幼小也.｣

[二]師古曰：｢傳謂傳逮, 若今之追逮赴對也. 爰, 換也, 以文書代換其口辭也. 訊, 考問也. 鞫, 窮也, 謂窮覈之也. 論報, 謂上論之而獲報也. 訊音信.｣

[三]師古曰：｢具爲治獄之文, 處正其罪而磔鼠也.｣

[四]如淳曰：｢決獄之書, 謂律令也.｣

父死後, 湯爲長安吏. 周陽侯爲諸卿時[一], 嘗繫長安, 湯傾身事之. 及出爲侯, 大與湯交, 遍見貴人. 湯給事內史, 爲甯成掾, 以湯爲無害, 言大府[二], 調茂陵尉[三], 治方中[四].

[一]師古曰：｢姓趙.｣

[二]師古曰：｢大府, 丞相府也. 無害, 言其最勝也, 解在蕭何傳.｣

[三]師古曰：｢調, 選也, 選以爲此官也. 調音徒釣反.｣

[四]孟康曰：｢方中, 陵上土作方也, 湯主治之.｣ 蘇林曰：｢天子即位, 豫作陵, 諱之, 故言方中, 或言斥土.｣ 如淳曰：｢漢注陵方中用地一頃, 深十二丈.｣ 師古曰：｢蘇說非也. 古謂掘地爲阬曰方, 今荊楚俗土功築作算程課者, 猶以方計之, 非謂避諱也.｣

武安侯爲丞相[一], 徵湯爲史, 薦補侍御史. 治陳皇后巫蠱獄, 深竟黨與, 上以爲能, 遷太中大夫. 與趙禹共定諸律令, 務在深文, 拘守職之吏[二]. 已而禹至少府, 湯爲廷尉, 兩人交驩, 兄事禹[三]. 禹志在奉公孤立, 而湯舞知以御人[四]. 始爲小吏, 乾沒, 與長安富賈田甲、魚翁叔之屬交私[五]. 及列九卿, 收接天下名士大夫, 己心內雖不合, 然陽浮道與之[六].

[一]師古曰：｢田蚡.｣

[二]蘇林曰：｢拘刻於守職之吏.｣

[三]師古曰：｢事之如兄.｣

[四]師古曰：｢舞弄其智, 制御它人也.｣

[五]服虔曰：｢乾沒, 射成敗也.｣ 如淳曰：｢豫居物以待之, 得利爲乾, 失利爲沒.｣ 師古曰：｢乾音干.｣

[六]師古曰：｢陽以道義爲交, 非其中心, 故云浮也.｣

是時, 上方鄉文學[一], 湯決大獄, 欲傅古義[二], 乃請博士弟子治尚書、春秋, 補廷尉史, 平亭疑法. 奏讞疑[三], 必奏先爲上分別其原, 上所是, 受而著讞法廷尉挈令[四], 揚主之明[五]. 奏事即譴, 湯摧謝[六], 鄉上意所便[七], 必引正監掾史賢者, 曰：｢固爲臣議, 如(此)上責臣[八], 臣弗用, 愚抵此.｣[九]. 罪常釋[一０]. 間即奏事, 上善之, 曰：｢臣非知爲此奏, 乃監、掾、史某所爲.｣[一一]其欲薦吏, 揚人之善解人之過如此. 所治即上意所欲罪, 予監吏深刻者；即上意所欲釋, 予監吏輕平者. 所治即豪, 必舞文巧詆；[一二]即下戶羸弱, 時口言｢雖文致法, 上裁察.｣ 於是往往釋湯所言[一三]. 湯至於大吏, 內行修, 交通賓客飲食, 於故人子弟爲吏及貧昆弟, 調護之尤厚[一四]. 其造請諸公, 不避寒暑[一五]. 是以湯雖文深意忌不專平, 然得此聲譽. 而深刻吏多爲爪牙用者, 依於文學之士. 丞相弘數稱其美.

[一]師古曰：｢鄉讀曰嚮.｣

[二]師古曰：｢傅讀曰附.｣

[三]李奇曰：｢亭亦平也.｣ 師古曰：｢亭, 均也, 調也. 言平均疑法及爲讞疑奏之.｣

[四]韋昭曰：｢在板挈也.｣ 師古曰：｢著謂明書之也. 挈, 獄訟之要也. 書於讞法挈令以爲後式也. 挈音口計反.｣

[五]師古曰：｢言此自天子之意, 非由臣下有司.｣

[六]蘇林曰：｢深自挫按也.｣ 師古曰：｢若上有責, 即摧折而謝也.｣

[七]師古曰：｢謂如天子責湯之指而言其端也. 鄉讀曰嚮.｣

[八]師古曰：｢如上之意.｣

[九]蘇林曰：｢坐不用諸掾語, 故至於此.｣

[一０]臣瓚曰：｢謂常見原也.｣

[一一]師古曰：｢間謂非當朝奏者.｣

[一二]師古曰：｢詆, 誣也, 音丁禮反. 其下並同.｣

[一三]李奇曰：｢先見上口言之, 欲與輕平, 故皆見原釋也.｣ 如淳曰：｢雖文書按察致下戶之罪, 湯以先口解之矣. 上以湯言, 輒裁察之, 輕其罪也.｣ 師古曰：｢李、如二說皆非也. 此言下戶羸弱, 湯欲佐助, 雖具文奏之, 而又口奏, 言雖律令之文合致此罪, 聽上裁察, 蓋爲此人希恩宥也. 於是上得湯言, 往往釋其人罪, 非未奏之前口豫言也.｣

[一四]師古曰：｢調, 和適之. 令得其所也. 護謂保佑也.｣

[一五]師古曰：｢造, 至詣也. 請, 謁問也. 造音七到反.｣

及治淮南、衡山、江都反獄, 皆窮根本. 嚴助、伍被, 上欲釋之, 湯爭曰：｢伍被本造反謀, 而助親幸出入禁闥腹心之臣, 乃交私諸侯, 如此弗誅, 後不可治.｣ 上可論之[一]. 其治獄所巧排大臣自以爲功, 多此類. 繇是益尊任[二], 遷御史大夫.

[一]師古曰：｢可湯所奏而論決之.｣

[二]師古曰：｢繇讀與由同.｣

會渾邪等降漢, 大興兵伐匈奴, 山東水旱, 貧民流徙, 皆卬給縣官[一], 縣官空虛. 湯承上指, 請造白金及五銖錢, 籠天下鹽鐵[二], 排富商大賈, 出告緡令, 鉏豪彊并兼之家, 舞文巧詆以輔法[三]. 湯每朝奏事, 語國家用, 日旰[四], 天子忘食. 丞相取充位[五], 天下事皆決湯. 百姓不安其生, 騷動, 縣官所興未獲其利, 姦吏並侵漁[六], 於是痛繩以罪. 自公卿以下至於庶人咸指湯. 湯嘗病, 上自至舍視, 其隆貴如此.

[一]師古曰：｢卬音牛向反.｣

[二]師古曰：｢籠羅其事, 皆令利入官.｣

[三]師古曰：｢輔, 助也. 以巧詆助法, 言不公平也.｣

[四]師古曰：｢旰, 晚也. 論事既多, 至於日晚. 旰音幹.｣

[五]師古曰：｢但充其位而已, 無所造設也.｣

[六]師古曰：｢並, 且也.｣

匈奴求和親, 群臣議前[一], 博士狄山曰：｢和親便.｣ 上問其便, 山曰：｢兵, 凶器, 未易數動[二]. 高帝欲伐匈奴, 大困平城, 乃遂結和親. 孝惠、高后時, 天下安樂, 及文帝欲事匈奴, 北邊蕭然苦兵[三]. 孝景時, 吳楚七國反, 景帝往來東宮間[四], 天下寒心數月[五]. 吳楚已破, 竟景帝不言兵[六], 天下富實. 今自陛下興兵擊匈奴, 中國以空虛, 邊大困貧. 由是觀之, 不如和親.｣ 上問湯, 湯曰：｢此愚儒無知.｣ 狄山曰：｢臣固愚忠, 若御史大夫湯, 乃詐忠. 湯之治淮南、江都, 以深文痛詆諸侯, 別疏骨肉, 使藩臣不自安, 臣固知湯之(爲)詐忠.｣ 於是上作色曰：｢吾使生居一郡, 能無使虜入盜乎?｣[七]山曰：｢不能.｣ 曰：｢居一縣?｣ 曰：｢不能.｣ 復曰：｢居一鄣間?｣[八]山自度辯窮且下吏[九], 曰：｢能.｣ 乃遣山乘鄣[一０]. 至月餘, 匈奴斬山頭而去. 是後群臣震讋[一一].

[一]師古曰：｢於上前議事.｣

[二]師古曰：｢言難可屢動.｣

[三]師古曰：｢蕭然猶騷然, 擾動之貌也.｣

[四]師古曰：｢謂諮謀於太后也.｣

[五]師古曰：｢懼於兵難也.｣

[六]師古曰：｢訖景帝之身更不議征伐之事.｣

[七]師古曰：｢博士之官, 故呼爲生也.｣

[八]師古曰：｢鄣謂塞上要險之處, 別築爲城, 因置吏士而爲鄣蔽以扞寇也. 鄣音之向反.｣

[九]師古曰：｢度, 計也. 見詰自辯而辭窮, 當下吏也.｣

[一０]師古曰：｢乘, 登也, 登而守之.｣

[一一]師古曰：｢震, 動也. 讋, 失(失)氣也. 讋音之涉反.｣

湯客田甲雖賈人, 有賢操[一], 始湯爲小吏, 與錢通[二], 及爲大吏, 而甲所以責湯行義, 有烈士之風.

[一]師古曰：｢操謂所執持之志行也. 音千到反.｣

[二]師古曰：｢爲小吏之時與田甲爲錢財之交.｣

湯爲御史大夫七歲, 敗.

河東人李文, 故嘗與湯有隙, 已而爲御史中丞, 薦數從中文事有可以傷湯者, 不能爲地[一]. 湯有所愛史魯謁居, 知湯弗平, 使人上飛變告文姦事[二]. 事下湯, 湯治論殺文, 而湯心知謁居爲之. 上問：｢變事從跡安起?｣[三]湯陽驚曰：｢此殆文故人怨之.｣[四]謁居病臥閭里主人, 湯自往視病, 爲謁居摩足. 趙國以冶鑄爲業, 王數訟鐵官事, 湯常排趙王. 趙王求湯陰事. 謁居嘗案趙王, 趙王怨之, 并上書告：｢湯大臣也, 史謁居有病, 湯至爲摩足, 疑與爲大姦.｣ 事下廷尉. 謁居病死, 事連其弟, 弟繫導官[五]. 湯亦治它囚導官, 見謁居弟, 欲陰爲之, 而陽不省[六]. 謁居弟不知而怨湯, 使人上書, 告湯與謁居謀, (兵)[共]變李文. 事下減宣. 宣嘗與湯有隙, 及得此事, 窮竟其事, 未奏也. 會人有盜發孝文園瘞錢[七], 丞相青翟朝, 與湯約俱謝[八], 至前[九], 湯念獨丞相以四時行園, 當謝, 湯無與也, 不謝[一０]. 丞相謝, 上使御史案其事. 湯欲致其文丞相見知[一一], 丞相患之. 三長史皆害湯, 欲陷之[一二].

[一]服虔曰：｢薦, 藉也. 文與湯故有隙, 已而爲御史中丞, 藉己在內臺, 中文書有可用傷湯者因會致之, 不能爲湯作道地.｣ 蘇林曰：｢薦, 仍也.｣ 師古曰：｢薦、數義同, 蘇說是也. 數數在中, 其有文書事可用傷湯者, 不爲作道地也. 薦音在見反. 數音所角反. 大雅雲漢之詩曰□饑饉薦臻□, 字亦如此.｣

[二]師古曰：｢飛變猶言急變也.｣

[三]師古曰：｢從讀曰蹤.｣

[四]師古曰：｢殆, 近也.｣

[五]蘇林曰：｢漢儀注獄二十六所, 導官無獄也.｣ 師古曰：｢蘇說非也. 導, 擇也. 以主擇米, 故曰導官. 事見百官表. 時或以諸獄皆滿, 故權寄在此署繫之, 非本獄所也.｣

[六]師古曰：｢省, 視也.｣

[七]如淳曰：｢瘞, 埋也, 埋錢於園陵以送死也.｣

[八]師古曰：｢將入朝之時爲此要約.｣

[九]師古曰：｢至天子之前.｣

[一０]師古曰：｢行音下更反. 與讀曰豫. 無豫謂不干其事也.｣

[一一]張晏曰：｢見知故縱, 以其罪罪之也.｣

[一二]師古曰：｢百官表丞相有兩長史, 今此云三者, 蓋以守者, 非正員也.｣

始, 長史朱買臣素怨湯, 語在其傳. 王朝, 齊人, 以術至右內史. 邊通學短長[一], 剛暴人也, 官至濟南相. 故皆居湯右[二], 已而失官, 守長史, 詘體於湯[三]. 湯數行丞相事, 知此三長史素貴, 常陵折之, 故三長史合謀曰：｢始湯約與君謝, 已而賣君；今欲劾君以宗廟事, 此欲代君耳. 吾知湯陰事.｣ 使吏捕案湯左田信等[四], 曰湯且欲爲請奏, 信輒先知之, 居物致富, 與湯分之[五]. 及它姦事. 事辭頗聞[六]. 上問湯曰：｢吾所爲, 賈人輒知, 益居其物[七], 是類有以吾謀告之者.｣[八]湯不謝, 又陽驚曰：｢固宜有.｣ 減宣亦奏謁居事. 上以湯懷詐面欺[九], 使使八輩簿責湯[一０]. 湯具自道無此, 不服. 於是上使趙禹責湯. 禹至, 讓湯曰：[一一]｢君何不知分也！[一二]君所治, 夷滅者幾何人矣！[一三]今人言君皆有狀, 天子重致君獄[一四], 欲令君自爲計[一五], 何多以對爲?｣[一六]湯乃爲書謝曰：｢湯無尺寸之功, 起刀筆吏, 陛下幸致位三公, 無以塞責[一七]. 然謀陷湯者, 三長史也.｣ 遂自殺.

[一](師古)[應劭]曰：｢短長術興於六國時, 長短其語, 隱謬用相激怒也.｣ 張晏曰：｢蘇秦、張儀之謀, 趣彼爲短, 歸此爲長, 戰國策名長短術也.｣

[二]師古曰：｢言舊在湯上.｣

[三]師古曰：｢謂拜伏也.｣

[四]李奇曰：｢左, 證左也.｣ 師古曰：｢謂之左者, 言除罪人正身之外, 又取其左右者考問也.｣

[五]服虔曰：｢居謂儲也.｣

[六]師古曰：｢聞於天子也.｣

[七]師古曰：｢益, 多也.｣

[八]師古曰：｢類, 似也.｣

[九]師古曰：｢對面欺誣也.｣

[一０]蘇林曰：｢簿音主簿之簿. 簿, 悉責也.｣ 師古曰：｢以文簿次第一一責之.｣

[一一]師古曰：｢讓亦責也.｣

[一二]師古曰：｢分音扶問反.｣

[一三]師古曰：｢幾音居起反.｣

[一四]師古曰：｢重猶難也.｣

[一五]師古曰：｢言引決也.｣

[一六]師古曰：｢言何用多對.｣

[一七]師古曰：｢塞, 當也.｣

湯死, 家產直不過五百金, 皆所得奉賜[一], 無它贏[二]. 昆弟諸子欲厚葬湯, 湯母曰：｢湯爲天子大臣, 被惡言而死[三], 何厚葬爲！｣ 載以牛車, 有棺而無槨. 上聞之, 曰：｢非此母不生此子.｣ 乃盡按誅三長史. 丞相青翟自殺. 出田信. 上惜湯, 復稍進其子安世.

[一]師古曰：｢奉音扶用反.｣

[二]師古曰：｢贏, 餘也.｣

[三]師古曰：｢被, 加也, 音皮義反.｣

安世字子孺, 少以父任爲郎. 用善書給事尚書[一], 精力於職, 休沐未嘗出. 上行幸河東, 嘗亡書三篋, 詔問莫能知, 唯安世識之[二], 具作其事. 後購求得書, 以相校無所遺失. 上奇其材, 擢爲尚書令, 遷光祿大夫.

[一]師古曰：｢於尚書中給事也. 給, 供也.｣

[二]師古曰：｢識, 記也, 音式志反.｣

昭帝即位, 大將軍霍光秉政, 以安世篤行[一], 光親重之. 會左將軍上官桀父子及御史大夫桑弘羊皆與燕王、蓋主謀反誅, 光以朝無舊臣, 白用安世爲右將軍光祿勳, 以自副焉. 久之, 天子下詔曰：｢右將軍光祿勳安世輔政宿衛, 肅敬不怠, 十有三年, 咸以康寧. 夫親親任賢, 唐虞之道也, 其封安世爲富平侯.｣

[一]師古曰：｢篤, 厚也.｣

明年, 昭帝崩, 未葬, 大將軍光白太后, 徙安世爲車騎將軍, 與共徵立昌邑王. 王行淫亂, 光復與安世謀廢王, 尊立宣帝. 帝初即位, 褒賞大臣, [下]詔曰：｢夫褒有德, 賞有功, 古今之通義也. 車騎將軍光祿勳富平侯安世, 宿衛忠正, 宣德明恩, 勤勞國家, 守職秉義, 以安宗廟, 其益封萬六百戶, 功次大將軍光.｣ 安世子千秋、延壽、彭祖, 皆中郎將侍中.

大將軍光薨後數月, 御史大夫魏相上封事曰：｢聖王褒有德以懷萬方[一], 顯有功以勸百寮, 是以朝廷尊榮, 天下鄉風[二]. 國家承祖宗之業, 制諸侯之重, 新失大將軍, 宜宣章盛德以示天下, 顯明功臣以填藩國[三]. 毋空大位, 以塞爭權[四], 所以安社稷絕未萌也[五]. 車騎將軍安世事孝武皇帝三十餘年, 忠信謹厚, 勤勞政事, 夙夜不怠, 與大將軍定策, 天下受其福, 國家重臣也, 宜尊其位, 以爲大將軍, 毋令領光祿勳事, 使專精神, 憂念天下, 思惟得失. 安世子延壽重厚, 可以爲光祿勳, 領宿衛臣.｣ 上亦欲用之. 安世聞指, 懼不敢當, 請間求見, 免冠頓首曰：｢老臣耳妄聞, 言之爲先事, 不言情不達[六], 誠自量不足以居大位, 繼大將軍後. 唯天子財哀, 以全老臣之命.｣[七]上笑曰：｢君言泰謙. 君而不可, 尚誰可者！｣[八]安世深辭弗能得. 後數日, 竟拜爲大司馬車騎將軍, 領尚書事. 數月, 罷車騎將軍屯兵, 更爲衛將軍, 兩宮衛尉, 城門、北軍兵屬焉.

[一]師古曰：｢懷, 來也.｣

[二]師古曰：｢鄉讀曰嚮.｣

[三]師古曰：｢填音竹刃反.｣

[四]師古曰：｢大臣位空, 則起爭奪之權也.｣

[五]師古曰：｢未萌, 謂變故未生者也.｣

[六]師古曰：｢事未施行而遽言之, 故曰先事也.｣

[七]師古曰：｢財與裁同.｣

[八]師古曰：｢言君尚不可, 誰更可也！｣

時霍光子禹爲右將軍, 上亦以禹爲大司馬, 罷其右將軍屯兵, 以虛尊加之, 而實奪其眾. 後歲餘, 禹謀反, 夷宗族, 安世素小心畏忌, 已內憂矣[一]. 其女孫敬爲霍氏外屬婦[二], 當相坐, 安世瘦懼, 形於顏色[三]. 上怪而憐之, 以問左右, 乃赦敬, 以慰其意. 安世浸恐[四]. 職典樞機, 以謹慎周密自著, 外內無間[五]. 每定大政, 已決, 輒移病出[六], 聞有詔令, 乃驚, 使吏之丞相府問焉. 自朝廷大臣莫知其與議也[七].

[一]師古曰：｢忌者, 戒盈滿之禍.｣

[二]師古曰：｢女孫, 即今所謂孫女也.｣

[三]師古曰：｢形, 見也.｣

[四]師古曰：｢浸, 益也.｣

[五]師古曰：｢著, 明也. 間, 隙也.｣

[六]師古曰：｢移病, 謂移書言病也. 一曰以病而移居.｣

[七]師古曰：｢與讀曰豫.｣

嘗有所薦, 其人來謝, 安世大恨, 以爲舉賢達能, 豈有私謝邪? 絕勿復爲通[一]. 有郎功高不調[二], 自言, 安世應曰：｢君之功高, 明主所知. 人臣執事, 何長短而自言乎！｣ 絕不許. 已而郎果遷[三]. 莫府長史遷, 辭去之官, 安世問以過失[四]. 長史曰：｢將軍爲明主股肱, 而士無所進, 論者以爲譏.｣ 安世曰：｢明主在上, 賢不肖較然[五], 臣下自修而已, 何知士而薦之?｣ 其欲匿名跡遠權勢如此[六].

[一]師古曰：｢有欲謝者, 皆不通也. 一曰告此人而絕之, 更不與相見也.｣

[二]師古曰：｢調, 選也, 音徒釣反.｣

[三]師古曰：｢安世外陽距之, 而實令其遷.｣

[四]師古曰：｢問己有何失.｣

[五]師古曰：｢較, 明貌.｣

[六]師古曰：｢遠, 離也, 音于萬反.｣

爲光祿勳, 郎有醉小便殿上, 主事白行法, 安世曰：｢何以知其不反水漿邪? [一]如何以小過成罪！｣ 郎淫官婢, 婢兄自言, 安世曰：｢奴以恚怒, 誣汙衣冠.｣ (自)[告]署適奴[二]. 其隱人過失, 皆此類也.

[一]師古曰：｢反讀曰翻.｣

[二]師古曰：｢適讀曰謫.｣

安世自見父子尊顯, 懷不自安, 爲子延壽求出補吏, 上以爲北地太守. 歲餘, 上閔安世年老, 復徵延壽爲左曹太僕.

初, 安世兄賀幸於衛太子, 太子敗, 賓客皆誅, 安世爲賀上書, 得下蠶室[一]. 後爲掖庭令, 而宣帝以皇曾孫收養掖庭. 賀內傷太子無辜, 而曾孫孤幼, 所以視養拊循, 恩甚密焉. 及曾孫壯大, 賀教書, 令受詩, 爲取許妃, 以家財聘之. 曾孫數有徵怪[二], 語在宣紀. 賀聞知, 爲安世道之, 稱其材美. 安世輒絕止, 以爲少主在上, 不宜稱述曾孫. 及宣帝即位, 而賀已死. 上謂安世曰：｢掖(廷)[庭]令平生稱我, 將軍止之, 是也.｣ 上追思賀恩, 欲封其冢爲恩德侯, 置守冢二百家[三]. 賀有一子蚤死[四], 無子, 子安世小男彭祖[五]. 彭祖又小與上同席研書, 指欲封之, 先賜爵關內侯. 故安世深辭賀封, 又求損守冢戶數, 稍減至三十戶. 上曰：｢吾自爲掖(廷)[庭]令, 非爲將軍也.｣ 安世乃止, 不敢復言. 遂下詔曰：｢其爲故掖(廷)[庭]令張賀置守冢三十家.｣ 上自處置其里[六], 居冢西鬥雞翁舍南, 上少時所嘗游處也. 明年, 復下詔曰：｢朕微眇時, 故掖(廷)[庭]令張賀輔道朕躬[七], 修文學經術, 恩惠卓異, 厥功茂焉. 詩云：□無言不讎, 無德不報.□[八]其封賀弟子侍中關內侯彭祖爲陽都侯, 賜賀諡曰陽都哀侯.｣ 時賀有孤孫霸, 年七歲, 拜爲散騎中郎將, 賜爵關內侯, 食邑三百戶. 安世以父子封侯, 在位大盛, 乃辭祿. 詔都內別臧張氏無名錢以百萬數[九].

[一]師古曰：｢謂腐刑也. 凡養蠶者, 欲其溫而早成, 故爲密室蓄火以置之. 而新腐刑亦有中風之患, 須入密室乃得以全, 因呼爲蠶室耳.｣

[二]師古曰：｢徵, 證也.｣

[三]師古曰：｢身死追封, 故云封冢也.｣

[四]師古曰：｢蚤, 古早字.｣

[五]師古曰：｢言養以爲子.｣

[六]師古曰：｢處, 安也, 音昌汝反.｣

[七]師古曰：｢道讀曰導.｣

[八]師古曰：｢大雅抑之詩.｣

[九]文穎曰：｢都內, 主臧官也.｣ 張晏曰：｢安世以還官, 官不簿也.｣

安世尊爲公侯, 食邑萬戶, 然身衣弋綈[一], 夫人自紡績, 家童七百人, 皆有手技作事, 內治產業, 累積纖微, 是以能殖其貨[二], 富於大將軍光. 天子甚尊憚大將軍, 然內親安世, 心密於光焉.

[一]師古曰：｢弋, 黑色也. 綈, 厚繒也.｣

[二]師古曰：｢殖, 生也.｣

元康四年春, 安世病, 上疏歸侯, 乞骸骨. 天子報曰：｢將軍年老被病, 朕甚閔之. 雖不能視事, 折衝萬里, 君先帝大臣, 明於治亂, 朕所不及, 得數問焉[一], 何感而上書歸衛將軍富平侯印? [二]薄朕忘故[三], 非所望也！願將軍強餐食, 近醫藥, 專精神, 以輔天年.｣ 安世復強起視事, 至秋薨. 天子贈印綬, 送以輕車介士[四], 諡曰敬侯. 賜塋杜東[五], 將作穿復土, 起冢祠堂. 子延壽嗣.

[一]師古曰：｢言意所不及者, 即以問君也.｣

[二]師古曰：｢感, 恨也, 音胡闇反.｣

[三]蘇林曰：｢本望君重於此也.｣ 師古曰：｢蘇說非也. 薄猶嫌也, 君意嫌朕遺忘故舊, 而求去也.｣

[四]師古曰：｢輕車, 古之戰車. 續漢書曰□彫朱輪輿, 不巾不蓋, 菑矛戟幢(也)麾, □弩.□ 介士謂甲士也. 菑, 插也. □, 皮篋盛弩也. 菑音側事反. □音服.｣

[五]師古曰：｢塋, 冢地也.｣

延壽已歷位九卿, 既嗣侯, 國在陳留, 別邑在魏郡, 租入歲千餘萬. 延壽自以身無功德, 何以能久堪先人大國, 數上書讓減戶邑, 又因弟陽都侯彭祖口陳至誠. 天子以爲有讓, 乃徙封平原, 并一國, 戶口如故, 而租稅減半. 薨, 諡曰愛侯. 子勃嗣, 爲散騎諫大夫.

元帝初即位, 詔列侯舉茂材, 勃舉太官獻丞陳湯[一]. 湯有罪, 勃坐削戶二百, 會薨, 故賜諡曰繆侯[二]. 後湯立功西域, 世以勃爲知人. 子臨嗣.

[一]蘇林曰：｢獻丞, 主貢獻物也.｣

[二]師古曰：｢以其所舉不得人, 故加惡諡. (謬)[繆]者, 妄也.｣

臨亦謙儉, 每登閣殿, 常歎曰：｢桑、霍爲我戒, 豈不厚哉！｣[一]且死, 分施宗族故舊[二], 薄葬不起墳. 臨尚敬武公主[三]. 薨, 子放嗣.

[一]師古曰：｢桑, 桑弘羊也. 霍, 霍禹也. 言以驕奢致禍也.｣

[二]師古曰：｢言將死之時, 多以財分施也.｣

[三]文穎曰：｢成帝姊也.｣ (陳)[臣]瓚曰：｢敬武公主是元帝姊也.｣ 師古曰：｢二說皆非也. 薛宣傳云主怒曰：□嫂何以取妺殺之?□ 既謂元后爲嫂, 是則元帝妺也.｣

鴻嘉中, 上欲遵武帝故事, 與近臣游宴, 放以公主子開敏得幸. 放取皇后弟平恩侯許嘉女, 上爲放供張[一], 賜甲第, 充以乘輿服飾, 號爲天子取婦, 皇后嫁女. 大官私官並供(具)[其]第[二], 兩宮使者冠蓋不絕, 賞賜以千萬數. 放爲侍中中郎將, 監平樂屯兵, 置莫府, 儀比將軍. 與上臥起, 寵愛殊絕, 常從爲微行出游, 北至甘泉, 南至長楊、五莋[三], 鬥雞走馬長安中, 積數年.

[一]師古曰：｢供音居用反. 張音竹亮反.｣

[二]服虔曰：｢私官, 皇后之官也.｣

[三]師古曰：｢莋與柞同.｣

是時上諸舅皆害其寵, 白太后. 太后以上春秋富, 動作不節, 甚以過放[一]. 時數有災異, 議者歸咎放等. 於是丞相宣、御史大夫方進[二]奏：｢放驕蹇縱恣, 奢淫不制. 前侍御史修等四人奉使至放家逐名捕賊[三], 時放見在, 奴從者閉門設兵弩射吏, 距使者不肯內. 知男子李游君欲獻女, 使樂府音監景武強求不得[四], 使奴康等之其家, 賊傷三人. 又以縣官事怨樂府游徼莽[五], 而使大奴駿等四十餘人群黨盛兵弩, 白晝入樂府攻射官寺, 縛束長吏子弟, 斫破器物, 宮中皆犇走伏匿[六]. 莽自髡鉗, 衣赭衣, 及守令史調等皆徒跣叩頭謝放, 放乃止. 奴從者支屬並乘權勢爲暴虐, 至求吏妻不得, 殺其夫, 或恚一人, 妄殺其親屬, 輒亡入放(弟)[第], 不得, 幸得勿治. 放行輕薄, 連犯大惡, 有感動陰陽之咎, 爲臣不忠首[七], 罪名雖顯, 前蒙恩. 驕逸悖理[八], 與背畔無異, 臣子之惡, 莫大於是, 不宜宿衛在位. 臣請免放歸國, 以銷眾邪之萌, 厭海內之心.｣[九].

[一]師古曰：｢以放爲罪過.｣

[二]師古曰：｢薛宣、翟方進.｣

[三]劉德曰：｢謂詔捕罪人有名者也.｣

[四]孟康曰：｢音監, 監主樂人也. 姓景名武.｣

[五]師古曰：｢樂府之游徼名莽.｣

[六]師古曰：｢犇, 古奔字.｣

[七]師古曰：｢不忠之罪放爲首.｣

[八]師古曰：｢悖, 乖也, 音布內反.｣

[九]師古曰：｢萌, 始生者也. 厭, 滿也, 音一豔反.｣

上不得已[一], 左遷放爲北地都尉. 數月, 復徵入侍中. 太后以放爲言, 出放爲天水屬國都尉. 永始、元延間, 比年日蝕[二], 故久不還放, 璽書勞問不絕. 居歲餘, 徵放歸第視母公主疾. 數月, 主有瘳, 出放爲河東都尉. 上雖愛放, 然上迫太后, 下用大臣, 故常涕泣而遣之. 後復徵放爲侍中光祿大夫, 秩中二千石. 歲餘, 丞相方進復奏放, 上不得已, 免放, 賜錢五百萬, 遣就國. 數月, 成帝崩, 放思慕哭泣而死.

[一]師古曰：｢已, 止也.｣

[二]師古曰：｢比, 頻也.｣

初, 安世長子千秋與霍光子禹俱爲中郎將, 將兵隨度遼將軍范明友擊烏桓. 還, 謁大將軍光, 問千秋戰鬥方略, 山川形勢, 千秋口對兵事, 畫地成圖, 無所忘失. 光復問禹, 禹不能記, 曰：｢皆有文書.｣ 光由是賢千秋, 以禹爲不材, 歎曰：｢霍氏世衰, 張氏興矣！｣ 及禹誅滅, 而安世子孫相繼, 自宣、元以來爲侍中、中常侍、諸曹散騎、列校尉者凡十餘人. 功臣之世, 唯有金氏、張氏, 親近寵貴, 比於外戚.

放子純嗣侯, 恭儉自修, 明習漢家制度故事, 有敬侯遺風. 王莽時不失爵, 建武中歷位至大司空, 更封富平之別鄉爲武始侯.

張湯本居杜陵, 安世武、昭、宣世輒隨陵[一], 凡三徙, 復還杜陵.

[一]服虔曰：｢隨所事帝, 徙處其陵也.｣

贊曰：馮商稱張湯之先與留侯同祖, 而司馬遷不言, 故闕焉[一]. 漢興以來, 侯者百數, 保國持寵, 未有若富平者也. 湯雖酷烈, 及身蒙咎, 其推賢揚善, 固宜有後. 安世履道, 滿而不溢. 賀之陰德, 亦有助云.

[一]如淳曰：｢班固目錄馮商, 長安人, 成帝時以能屬書待詔金馬門, 受詔續太史公書十餘篇.｣ 師古曰：｢劉歆七略云商陽陵人, 治易, 事五鹿充宗, 能屬文, 博通強記, 與孟柳俱待詔, 頗序列傳, 未卒, 會病死.｣

校勘記

二六三九頁　五行　固爲臣議, 如(此)上責臣[八], 注[八]原在｢此｣ 字下. 王先謙說｢此｣是衍文. 按史記無｢此｣ 字. 顏注正解｢如上責臣｣, 當在｢臣｣ 字下.

二六四二頁　三行　臣固知湯之(爲)詐忠. 景祐、殿本都無｢爲｣ 字.

二六四三頁　一行　失(失)氣也. 王先謙說｢失｣ 字誤衍. 按殿本無.

二六四三頁一三行　告湯與謁居謀, (兵)[共]變李文. 景祐、殿本都作｢共｣, 此誤.

二六四五頁一一行　(師古)[應劭]曰：景祐、殿本都作｢應劭｣. 王先謙說作｢應劭｣是.

二六四七頁一四行　帝初即位, 褒賞大臣, [下]詔曰：　景祐、殿本都有｢下｣ 字.

二六五０頁一四行　(自)[告]署適奴. 景祐、殿本都作｢告｣. 郭嵩燾說作｢告｣是.

二六五一頁　九行　掖(廷)[庭]令平生稱我, 殿本作｢庭｣, 下同. 王先謙說｢廷｣ 字誤. 按景祐本亦誤.

二六五三頁一０行　菑矛戟幢(也)麾, ■弩. 宋祁說別本、浙本無｢也｣ 字. 王先謙說無｢也｣ 字是.

二六五四頁　五行　(謬)[繆]者, 妄也. 景祐、殿本都作｢繆｣.

二六五四頁一０行　(陳)[臣]瓚曰：景祐、殿、局本都作｢臣｣, 此誤.

二六五四頁一三行　大官私官並供(具)[其]第, 景祐、殿、局本都作｢其｣, 此誤.

二六五五頁一二行　輒亡入放(弟)[第], 王先謙說殿本作｢第｣是.

漢書卷六十 杜周傳第三十

杜周, 南陽杜衍人也. 義縱爲南陽太守, 以周爲爪牙, 薦之張湯, 爲廷尉史. 使案邊失亡[一], 所論殺甚多. 奏事中意, 任用[二], 與減宣更爲中丞者十餘歲[三].

[一]文穎曰：｢邊卒多亡也. 或曰, 郡縣主守有所亡失也.｣ 師古曰：｢此說皆非也. 謂因虜入爲寇, 而失人畜甲兵倉廩者也.｣

[二]師古曰：｢以奏事當天子之意旨, 故被任用也. 中音竹仲反.｣

[三]師古曰：｢更, 互也, 音工衡反.｣

周少言重遲[一], 而內深次骨[二]. 宣爲左內史, 周爲廷尉, 其治大抵放張湯[三], 而善候司[四]. 上所欲擠者, 因而陷之[五]；上所欲釋, 久繫待問而微見其冤狀[六]. 客有謂周曰：｢君爲天下決平, 不循三尺法[七], 專以人主意指爲獄, 獄者固如是乎?｣[八]周曰：｢三尺安出哉? [九]. 前主所是著爲律, 後主所是疏爲令；[一０]當時爲是, 何古之法乎！｣[一一]

[一]師古曰：｢遲謂性非敏速也.｣

[二]李奇曰：｢其用法深刻至骨.｣

[三]師古曰：｢大抵, 大歸也. 放, 依也, 音甫往反.｣

[四]師古曰：｢觀望天子意.｣

[五]孟康曰：｢擠音躋.｣ 師古曰：｢擠, 墜也.｣

[六]師古曰：｢見, 顯也.｣

[七]孟康曰：｢以三尺竹簡書法律也.｣ 師古曰：｢循, 因也, 順也.｣

[八]師古曰：｢言不當然也.｣

[九]師古曰：｢安猶焉也.｣

[一０]師古曰：｢著謂明表也. 疏謂分條也.｣

[一一]師古曰：｢各當其時而爲是也.｣

至周爲廷尉, 詔獄亦益多矣. 二千石繫者新故相因, 不減百餘人. 郡吏大府舉之廷尉[一], 一歲至千餘章. 章大者連逮證案數百, 小者數十人；遠者數千里, 近者數百里. 會獄[二], 吏因責如章告劾[三], 不服, 以掠笞定之[四]. 於是聞有逮證, 皆亡匿. 獄久者至更數赦十餘歲而相告言[五], 大氐盡詆以不道[六], 以上廷尉及中都官, 詔獄逮至六七萬人[七], 吏所增加十有餘萬[八].

[一]如淳曰：｢郡吏, 太守也.｣ 文穎曰：｢大府, 公府也.｣ 孟康曰：｢舉之廷尉, 以章劾付廷尉治之也.｣ 師古曰：｢孟說非也. 舉, 皆也. 言郡吏大府獄事皆歸廷尉也. 大府, 丞相、御史之府也.｣

[二]師古曰：｢往赴對也.｣

[三]師古曰：｢皆令服罪如所告劾之本章.｣

[四]師古曰：｢定其辭, 令服也.｣

[五]師古曰：｢更, 歷也. 其罪或非赦例, 故不得除, 而久逃亡不出至於十餘歲, 猶相告言, 由周用法深刻故也. 更音工衡反.｣

[六]師古曰：｢氐讀與抵同. 抵, 歸也. 詆, 誣也. 並音丁禮反.｣

[七]師古曰：｢中都官, 凡京師諸官府也. 獄辭所及, 追考問者六七萬人也.｣

[八]師古曰：｢吏又於此外以文致之, 更增加也.｣

周中廢, 後爲執金吾, 逐捕桑弘羊、衛皇后昆弟子刻深, 上以爲盡力無私, 遷爲御史大夫.

始周爲廷史, 有一馬[一], 及久任事, 列三公, 而兩子夾河爲郡守, 家訾累巨萬矣[二]. 治皆酷暴, 唯少子延年行寬厚云.

[一]師古曰：｢廷史, 即廷尉史也.｣

[二]師古曰：｢訾與貲同.｣

延年字幼公, 亦明法律. 昭帝初立, 大將軍霍光秉政, 以延年三公子, 吏材有餘, 補軍司空[一]. 始元四年, 益州蠻夷反, 延年以校尉將南陽士擊益州, 還, 爲諫大夫. 左將軍上官桀父子與蓋主、燕王謀爲逆亂, 假稻田使者燕倉知其謀, 以告大司農楊敞. 敞惶懼, 移病[二], 以語延年. 延年以聞, 桀等伏辜. 延年封爲建平侯.

[一]蘇林曰：｢主獄官也.｣ 如淳曰：｢律, 營軍司空、軍中司空各二人.｣

[二]師古曰：｢移病, 謂移書言病也. 一曰, 以病而移居.｣

延年本大將軍霍光吏, 首發大姦[一], 有忠節, 由是擢爲太僕右曹給事中. 光持刑罰嚴, 延年輔之以寬. 治燕王獄時, 御史大夫桑弘羊子遷亡, 過父故吏侯史吳[二]. 後遷捕得, 伏法. 會赦, 侯史吳自出繫獄, 廷尉王平與少府徐仁雜治反事[三], 皆以爲桑遷坐父謀反而侯史吳臧之, 非匿反者, 乃匿爲隨者也[四]. 即以赦令除吳罪. 後侍御史治實[五], 以桑遷通經術, 知父謀反而不諫爭, 與反者身無異；侯史吳故三百石吏, 首匿遷[六], 不與庶人匿隨從者等, 吳不得赦. 奏請覆治, 劾廷尉、少府縱反者[七]. 少府徐仁即丞相車千秋女婿也, 故千秋數爲侯史吳言. 恐光不聽, 千秋即召中二千石、博士會公車門, 議問吳法[八]. 議者知大將軍指, 皆執吳爲不道. 明日, 千秋封上眾議, 光於是以千秋擅召中二千石以下, 外內異言[九], 遂下廷尉平、少府仁獄. 朝廷皆恐丞相坐之. 延年乃奏記光爭, 以爲｢吏縱罪人, 有常法, 今更詆吳爲不道, 恐於法深[一０]. 又丞相素無所守持, 而爲好言於下, 盡其素行也[一一]. 至擅召中二千石, 甚無狀[一二]. 延年愚, 以爲丞相久故, 及先帝用事[一三], 非有大故, 不可棄也. 間者民頗言獄深, 吏爲峻詆[一四], 今丞相所議, 又獄事也, 如是以及丞相, 恐不合眾心. 群下讙譁, 庶人私議, 流言四布, 延年竊重將軍失此名於天下也！｣[一五]光以廷尉、少府弄法輕重, 皆論棄市, 而不以及丞相, 終與相竟[一六]. 延年論議持平, 合和朝廷, 皆此類也.

[一]師古曰：｢首謂初首先發之.｣

[二]師古曰：｢姓侯史, 名吳.｣

[三]師古曰：｢交雜同共治之也.｣

[四]孟康曰：｢言桑遷但隨坐耳, 非自反也.｣

[五]師古曰：｢重覈其事也.｣

[六]師古曰：｢首匿者, 言身爲謀首而藏匿人也. 他皆類此.｣

[七]師古曰：｢縱, 放也.｣

[八]師古曰：｢(言)[于]法律之中吳當得何罪.｣

[九]張晏曰：｢外則去疾欲盡, 內則爲其婿也.｣ 師古曰：｢此說非也. 外內, 謂外朝及內朝也.｣

[一０]師古曰：｢詆, 誣也. 次下亦同.｣

[一一]師古曰：｢言非故有所執持, 但其素行好與在下人言議耳.｣

[一二]師古曰：｢無善狀.｣

[一三]師古曰：｢言在位已久, 是爲故舊, 又嘗及仕先帝而任事也.｣

[一四]師古曰：｢峻謂峭刻也.｣

[一五]師古曰：｢重猶難也. 以此爲重事也.｣

[一六]師古曰：｢謂終丞相之身無貶黜也.｣

見國家承武帝奢侈師旅之後, 數爲大將軍光言：｢年歲比不登, 流民未盡還[一], 宜修孝文時政, 示以儉約寬和, 順天心, 說民意, 年歲宜應.｣[二]光納其言, 舉賢良, 議罷酒榷鹽鐵, 皆自延年發之. 吏民上書言便宜, 有異, 輒下延年平處復奏[三]. 言可官試者, 至爲縣令, 或丞相、御史除用, 滿歲以狀聞, 或抵其罪法[四], 常與兩府及廷尉分章[五].

[一]師古曰：｢比, 頻也.｣

[二]師古曰：｢言儉約寬和, 則豐年當應也. 說讀曰悅.｣

[三]師古曰：｢先平處其可否, 然後奏言. 處音昌汝反.｣

[四]師古曰：｢抵, 至也. 言事之人有姦妄者, 則(特)致之於罪法.｣

[五]如淳曰：｢兩府, 丞相、御史府也. 諸章有所疑, 使延年決之.｣ 師古曰：｢此說非也. 上書言事者, 其章或下丞相御史, 或付延年, 故云分章耳, 非令決疑也.｣

昭帝末, 寢疾, 徵天下名醫, 延年典領方藥. 帝崩, 昌邑王即位, 廢, 大將軍光、車騎將軍張安世與大臣議所立. 時宣帝養於掖廷, 號皇曾孫, 與延年中子佗相愛善, 延年知曾孫德美, 勸光、安世立焉. 宣帝即位, 褒賞大臣, 延年以定策安宗廟, 益戶二千三百, 與始封所食邑凡四千三百戶. 詔有司論定策功, 大司馬大將軍光功德過太尉絳侯周勃, 車騎將軍安世、丞相楊敞功比丞相陳平, 前將軍韓增、御史大夫蔡誼功比潁陰侯灌嬰, 太僕杜延年功比朱虛侯劉章, 後將軍趙充國、大司農田延年、少府史樂成功比典客劉揭[一], 皆封侯益土.

[一]師古曰：｢據如此傳, 樂成姓史, 而霍光傳云使樂成小家子, 則又似姓使, 功臣侯表乃云便樂成, 三者不同. 尋史、使一也, 故當姓史, 或作使字, 而表遂誤爲便耳.｣

延年爲人安和, 備於諸事[一], 久典朝政, 上任信之, 出即奉駕, 人給事中, 居九卿位十餘年, 賞賜賂遺, 訾數千萬.

[一]師古曰：｢言皆明習也.｣

霍光薨後, 子禹與宗族謀反, 誅. 上以延年霍氏舊人, 欲退之, 而丞相魏相奏延年素貴用事, 官職多姦. 遣吏考案, 但得苑馬多死, 官奴婢乏衣食[一], 延年坐免官, 削戶二千. 後數月, 復召拜爲北地太守. 延年以故九卿外爲邊吏, 治郡不進[二], 上以璽書讓延年[三]. 延年乃選用良吏, 捕(繫)[擊]豪強, 郡中清靜. 居歲餘, 上使謁者賜延年璽書, 黃金二十斤, 徙爲西河太守, 治甚有名. 五鳳中, 徵入爲御史大夫. 延年居父官府, 不敢當舊位, 坐臥皆易其處. 是時四夷和, 海內平, 延年視事三歲, 以老病乞骸骨, 天子優之, 使光祿大夫持節賜延年黃金百斤、(牛)酒, 加致醫藥. 延年遂稱(疾)[病]篤. 賜安車駟馬, 罷就第[四]. 後數月薨, 諡曰敬侯, 子緩嗣.

[一]師古曰：｢傳言延年身不犯法, 但丞相致之於罪耳.｣

[二]師古曰：｢比於諸郡, 不爲最也.｣

[三]師古曰：｢讓, 責也.｣

[四]師古曰：｢安車, 坐乘之車也. 後漢輿服志云□公列侯安車, 朱斑輪, 倚鹿較, 伏熊軾, 皁蓋□ . 倚鹿較者, 畫立鹿於車之前兩藩外也. 伏熊軾者, 車前橫軾爲伏熊之形也.｣

緩少爲郎, 本始中以校尉從蒲類將軍擊匈奴[一], 還爲諫大夫, 遷上谷都尉, 雁門太守. 父延年薨, 徵視喪事, 拜爲太常, 治諸陵縣, 每冬月封具獄日, 常去酒省食[二], 官屬稱其有恩. 元帝初即位, 穀貴民流, 永光中西羌反, 緩輒上書入錢穀以助用, 前後數百萬.

[一]文穎曰：｢趙充國也.｣ 臣瓚曰：｢征蒲類海, 故以爲名.｣

[二]師古曰：｢獄案已具, 當論決之, 故封上.｣

緩六弟, 五人至大官, 少弟熊歷五郡二千石, 三州牧刺史, 有能名, 唯中弟欽官不至而最知名.

欽字子夏, 少好經書, 家富而目偏盲[一], 故不好爲吏. 茂陵杜鄴與欽同姓字[二], 俱以材能稱京師, 故衣冠謂欽爲｢盲杜子夏｣ 以相別[三]. 欽惡以疾見詆[四], 乃爲小冠, 高廣財二寸[五], 由是京師更謂欽爲｢小冠杜子夏｣, 而鄴爲｢大冠杜子夏｣ 云.

[一]師古曰：｢盲, 目無見也. 偏盲者, 患一目也. 今俗乃以兩目無見者始爲盲, 語移轉也.｣

[二]師古曰：｢並字子夏.｣

[三]師古曰：｢衣冠謂士大夫也.｣

[四]師古曰：｢詆, 毀也, 音丁禮反.｣

[五]師古曰：｢財與纔同, 古通用字.｣

時帝舅大將軍王鳳以外戚輔政, 求賢知自助. 鳳父頃侯禁與欽兄緩相善, 故鳳深知欽能, 奏請欽爲大將軍軍武庫令. 職閒無事, 欽所好也[一].

[一]師古曰：｢閒讀曰閑.｣

欽爲人深博有謀. 自上爲太子時, 以好色聞, 及即位, 皇太后詔采良家女. 欽因是說大將軍鳳曰：｢禮壹娶九女, 所以極陽數, 廣嗣重祖也[一]；必鄉舉求窈窕, 不問華色[二], 所以助德理內也；娣姪雖缺不復補, 所以養壽塞爭也[三]. 故后妃有貞淑之行, 則胤嗣有賢聖之君；制度有威儀之節, 則人君有壽考之福. 廢而不由, 則女德不厭[四]；女德不厭, 則壽命不究於高年[五]. 書云□或四三年□[六], 言失欲之生害也[七]. 男子五十, 好色未衰；婦人四十, 容貌改前. 以改前之容侍於未衰之年, 而不以禮爲制, 則其原不可救而後徠異態；後徠異態, 則正后自疑而支庶有間適之心[八]. 是以晉獻被納讒之謗, 申生蒙無罪之辜[九]. 今聖主富於春秋, 未有適嗣, 方鄉術入學[一０], 未親后妃之議. 將軍輔政, 宜因始初之隆, 建九女之制, 詳擇有行義之家, 求淑女之質, 毋必有(聲色)[色聲]音技能, 爲萬世大法[一一]. 夫少, 戒之在色[一二], 小卞之作, 可爲寒心[一三]. 唯將軍常以爲憂.｣

[一]張晏曰：｢陽數一三五七九, 九, 數之極也.｣ 臣瓚曰：｢天子一娶九女, 夏殷之制也, 欽故舉前代之約以刺今之奢也.｣

[二]師古曰：｢鄉舉者, 博問鄉里而舉之也. 窈窕, 幽閑也. 窈音一了反. 窕音徒了反.｣

[三]師古曰：｢媵女之內, 兄弟之女則謂之姪, 己之女弟則謂之娣. 塞, 絕也.｣

[四]師古曰：｢由, 用也, 從也. 女德不厭, 言好色之甚也.｣

[五]師古曰：｢究, 竟也.｣

[六]師古曰：｢周書亡逸篇曰□惟湛樂之從, 罔或克壽, 或十年, 或七八年, 或五六年, 或四三年□, 謂逸欲過度則損壽也.｣

[七]師古曰：｢失讀曰佚. 佚與逸同.｣

[八]師古曰：｢間, 代也, 音居莧反. 適讀曰嫡. 次下亦同.｣

[九]師古曰：｢蒙亦被也.｣

[一０]師古曰：｢鄉讀曰嚮.｣

[一一]師古曰：｢惟求淑質, 無論美色及音聲技能, 如此, 則可爲萬代法也.｣

[一二]師古曰：｢論語孔子曰：□君子有三戒, 少之時血氣未定, 戒之在色.□ 言好色無節則致損敗, 故戒之也.｣

[一三]張晏曰：｢刺幽王廢申后而立褒姒, 黜太子宜咎而立伯服也.｣ 臣瓚曰：｢小卞之詩, 太子之傅作也, 哀太子之放逐, 愍周室之大壞也.｣ 師古曰：｢詩小雅也. 二說皆是. 卞音盤.｣

鳳白之太后, 太后以爲故事無有. 欽復重言：[一]｢詩云□殷監不遠, 在夏后氏之世□[二]. 刺戒者至迫近, 而省聽者常怠忽[三], 可不慎哉！前言九女, 略陳其禍福, 甚可悼懼, 竊恐將軍不深留意. 后妃之制, 夭壽治亂存亡之端也. 跡三代之季世, 覽宗、宣之饗國, 察近屬之符驗[四], 禍敗曷常不由女德? 是以佩玉晏鳴, 關雎歎之[五], 知好色之伐性短年, 離制度之生無厭, 天下將蒙化, 陵夷而成俗也[六]. 故詠淑女, 幾以配上[七], 忠孝之篤, 仁厚之作也[八]. 夫君親壽尊, 國家治安, 誠臣子之至願, 所當勉之也. 易曰：□正其本, 萬物理.□[九]. 凡事論有疑未可立行者, 求之往古則典刑無, 考之來今則吉凶同, 卒搖易之則民心惑[一０], 若是者誠難施也. 今九女之制, 合於往古, 無害於今, 不逆於民心, 至易行也, 行之至有福也, 將軍輔政而不蚤定[一一], 非天下之所望也. 唯將軍信臣子之願, 念關雎之思[一二], 逮委政之隆, 及始初清明[一三], 爲漢家建無窮之基, 誠難以忽, 不可以遴.｣[一四]鳳不能自立法度, 循故事而已. 會皇太后女弟司馬君力[一五]與欽兄子私通, 事上聞, 欽慚懼, 乞骸骨去.

[一]師古曰：｢重音直用反.｣

[二]師古曰：｢大雅蕩之詩也. 言殷之所監見, 其事不遠, 近在夏后氏之時.｣

[三]師古曰：｢忽, 忘也.｣

[四]韋昭曰：｢宗, 殷高宗也. 宣, 周宣王也. 皆饗國長久.｣ 師古曰：｢宗、宣之義, 韋說是也. 近屬者, 謂漢家之事耳. 屬猶言甫爾也, 音之欲反.｣

[五]李奇曰：｢后夫人雞鳴佩玉去君所, 周康王后不然, 故詩人歎而傷之.｣ 臣瓚曰：｢此魯詩也.｣

[六]師古曰：｢蒙, 被也.｣

[七]師古曰：｢關雎之詩云□窈窕淑女, 君子好仇□, 故云然也. 淑, 善也. 幾讀曰冀.｣

[八]師古曰：｢作謂作詩也.｣

[九]師古曰：｢今易無此文.｣

[一０]鄭(玄)[氏]曰：｢卒, 急也.｣ 師古曰：｢卒音(于)[千]忽反.｣

[一一]師古曰：｢蚤, 古早字.｣

[一二]師古曰：｢信讀曰申.｣

[一三]師古曰：｢委政之隆, 言天子委鳳政事, 權寵隆盛也. 始初清明, 天子新即位, 宜立法制.｣

[一四]李奇曰：｢遴, 難也.｣ 師古曰：｢遴與□同.｣

[一五]蘇林曰：｢字君力, 爲司馬氏婦.｣

後有日蝕地震之變, 詔舉賢良方正能直言士, 合陽侯梁放舉欽. 欽上對曰：｢陛下畏天命, 悼變異, 延見公卿, 舉直言之士, 將以求天心, 跡得失也[一]. 臣欽愚戇, 經術淺薄, 不足以奉大對[二]. 臣聞日蝕地震, 陽微陰盛也. 臣者, 君之陰也；子者, 父之陰也；妻者, 夫之陰也；夷狄者, 中國之陰也. 春秋日蝕三十六, 地震五[三], 或夷狄侵中國, 或政權在臣下, 或婦乘夫[四], 或臣子背君父, 事雖不同, 其類一也. 臣竊觀人事以考變異, 則本朝大臣無不自安之人, 外戚親屬無乖剌之心[五], 關東諸侯無強大之國, 三垂蠻夷無逆理之節[六]；殆爲後宮[七]. 何以言之? 日以戊申蝕, 時加未. 戊(夫)[未], 土也. 土者, 中宮之部也. 其夜地震未央宮殿中, 此必適妾將有爭寵相害而爲患者[八], 唯陛下深戒之. 變感以類相應, 人事失於下, 變象見於上. 能應之以德, 則異咎消亡；不能應之以善, 則禍敗至. 高宗遭雊雉之戒, 飭己正事, 享百年之壽, 殷道復興[九], 要在所以應之. 應之非誠不立, 非信不行. 宋景公小國之諸侯耳, 有不忍移禍之誠, 出人君之言三, 熒惑爲之退舍[一０]. 以陛下聖明, 內推至誠, 深思天變, 何應而不感? 何搖而不動? 孔子曰：□仁遠乎哉！□[一一]唯陛下正后妾, 抑女寵, 防奢泰, 去佚游, 躬節儉, 親萬事, 數御安車, 由輦道[一二], 親二宮之饔膳[一三], 致晨昏之定省. 如此, 即堯舜不足與比隆, 咎異何足消滅！如不留聽於庶事, 不論材而授位, 殫天下之財以奉淫侈, 匱萬姓之力以從耳目[一四], 近諂諛之人而遠公方[一五], 信讒賊之臣以誅忠良, 賢俊失在巖穴, 大臣怨於不以[一六], 雖無變異, 社稷之憂也. 天下至大, 萬事至眾, 祖業至重, 誠不可以佚豫爲, 不可以奢泰持也[一七]. 唯陛下忍無益之欲, 以全眾庶之命. 臣欽愚戇, 言不足采.｣

[一]師古曰：｢觀得失之蹤跡也.｣

[二]師古曰：｢大對謂對大問也.｣

[三]師古曰：｢解在劉向傳.｣

[四]師古曰：｢乘, 陵也.｣

[五]師古曰：｢剌, 戾也, 音來曷反.｣

[六]師古曰：｢三垂謂東南西也.｣

[七]師古曰：｢殆, 近也.｣

[八]師古曰：｢適讀曰嫡. 嫡謂正后也.｣

[九]師古曰：｢解在五行志.｣

[一０]張晏曰：｢宋景公熒惑守心, 太史子韋請移之於大臣及國人與歲, 公皆不聽. 天感其誠, 熒惑爲之退舍, 景公享延期之祚也.｣

[一一]師古曰：｢論語載孔子之言也. 言仁道不遠, 求之而至也.｣

[一二]師古曰：｢由, 從也.｣

[一三]韋昭曰：｢二宮即成太后與成帝母也.｣ 師古曰：｢熟食曰饔, 具食曰膳. 膳之言善也.｣

[一四]師古曰：｢殫、匱皆盡也. 從讀曰縱.｣

[一五]師古曰：｢方, 正也.｣

[一六]師古曰：｢失在巖穴, 謂隱處巖穴, 朝廷失之也. 論語稱周公謂魯公□不使大臣怨乎不以□ . 以, 用也. 不見用而怨也.｣

[一七]師古曰：｢爲, 治也.｣

其夏, 上盡召直言之士詣白虎殿對策[一], 策曰：｢天地之道何貴? 王者之法何如? 六經之義何上? 人之行何先? 取人之術何以? [二]當世之治何務? 各以經對.｣[三]

[一]師古曰：｢此殿在未央宮也.｣

[二]師古曰：｢以, 用也.｣

[三]師古曰：｢據經義以對.｣

欽對曰：｢臣聞天道貴信, 地道貴貞[一]；不信不貞, 萬物不生. 生, 天地之所貴也. 王者承天地之所生, 理而成之, 昆蟲草木靡不得其所. 王者法天地, 非仁無以廣施, 非義無以正身；克己就義, 恕以及人[二], 六經之所上也. 不孝, 則事君不忠, 蒞官不敬[三], 戰陳無勇, 朋友不信. 孔子曰：□孝無終始, 而患不及者, 未之有也.□[四]孝, 人行之所先也. 觀本行於鄉黨, 考功能於官職, 達觀其所舉, 富觀其所予, 窮觀其所不爲, 乏觀其所不取, 近觀其所爲[主], 遠觀其所主[五]. 孔子曰：□視其所以, 觀其所由, 察其所安, 人焉廋哉?□[六]取人之術也. 殷因於夏尚質, 周因於殷尚文, 今漢家承周秦之敝, 宜抑文尚質, 廢奢長儉, 表實去偽[七]. 孔子曰□惡紫之奪朱□[八], 當世治之所務也. 臣竊有所憂, 言之則拂心逆指[九], 不言則漸日長, 爲禍不細, 然小臣不敢廢道而求從, 違忠而耦意[一０]. 臣聞玩色無厭, 必生好憎之心；好憎之心生, 則愛寵偏於一人；愛寵偏於一人, 則繼嗣之路不廣, 而嫉妒之心興矣. 如此, 則匹婦之說, 不可勝也[一一]. 唯陛下純德普施, 無欲是從[一二], 此則眾庶咸說[一三], 繼嗣日廣, 而海內長安. 萬事之是非何足備言！｣[一四]

[一]師古曰：｢貞, 正也.｣

[二]師古曰：｢恕, 仁也. 言以仁愛爲心, 內省己志施之於人也.｣

[三]師古曰：｢蒞, 臨也.｣

[四]師古曰：｢孝經載孔子之言也. 言人能終始行孝, 而患不及於道者, 未之有也. 一說行孝終始不備, 而患禍不及者, 無此事也.｣

[五]師古曰：｢所爲主, 謂託人以爲援而自進也. 其所主, 爲人之援而進也.｣

[六]師古曰：｢論語載孔子之言也. 廋, 匿也. 此言視人之所用, 觀人之所從, 察人之所樂, 則可知其善惡, 無所匿其情也.｣

[七]師古曰：｢長謂崇貴之也. 表, 明也.｣

[八]師古曰：｢論語載孔子之言也. 朱, 正色也. 紫, 間色之好者也. 惡其邪好而奪正色, 以喻利口之人, 多言少實, 傾惑者也.｣

[九]師古曰：｢拂謂違戾也, 音佛.｣

[一０]師古曰：｢從, 順也. 耦, 合也.｣

[一一]師古曰：｢匹婦, 一婦人也.｣

[一二]師古曰：｢從讀曰縱. 不縱心於所欲也.｣

[一三]師古曰：｢說讀曰悅.｣

[一四]師古曰：｢如此, 則細故萬端不足憂也.｣

欽以前事病, 賜帛罷, 後爲議郎, 復以病免.

徵詣大將軍莫府, 國家政謀, 鳳常與欽慮之[一]. 數稱達名士王駿、韋安世、王延世等[二], 救解馮野王、王尊、胡常之罪過, 及繼功臣絕世, 填撫四夷[三], 當世善政, 多出於欽者. 見鳳專政泰重, 戒之曰：｢昔周公身有至聖之德, 屬有叔父之親, 而成王有獨見之明, 無信讒之聽, 然管蔡流言而周公懼. 穰侯, 昭王之舅也[四], 權重於秦, 威震鄰敵, 有旦莫偃伏之愛[五], 心不介然有間, 然范雎起徒步, 由異國, 無雅信[六], 開一朝之說, 而穰侯就封[七]. 及近者武安侯之見退[八], 三事之跡, 相去各數百歲, 若合符節, 甚不可不察. 願將軍由周公之謙懼[九], 損穰侯之威, 放武安之欲, 毋使范雎之徒得間其說.｣[一０]

[一]師古曰：｢慮, 計也.｣

[二]師古曰：｢王駿, 王陽子也. 韋安世, 韋賢之孫, 方山之子也. 王延世即成帝時塞河隄者也.｣

[三]師古曰：｢填音竹刃反.｣

[四]文穎曰：｢穰侯, 魏冉也.｣

[五]師古曰：｢言昭王幼少, 旦夕偃伏戲弄於舅之旁側也.｣

[六]師古曰：｢雅信, 謂素相任信.｣

[七](師古)[文穎]曰：｢范雎爲丞相, 穰侯就國.｣

[八]師古曰：｢武安侯謂田蚡也. 退謂請考工地益宅, 上怒乃退之也.｣

[九]師古曰：｢由, 從也, 用也.｣

[一０]師古曰：｢間音居莧反.｣

頃之, 復日蝕, 京兆尹王章上封事求見, 果言鳳專權蔽主之過, 宜廢勿用, 以應天變. 於是天子感悟, 召見章, 與議, 欲退鳳. 鳳甚憂懼, 欽令鳳上疏謝罪, 乞骸骨, 文指甚哀. 太后涕泣爲不食. 上少而親倚鳳, 亦不忍廢[一], 復起鳳就位. 鳳心慚, 稱病篤, 欲遂退. 欽復說之曰：｢將軍深悼輔政十年, 變異不已, 故乞骸骨, 歸咎於身, 刻己自責, 至誠動眾, 愚知莫不感傷. 雖然, 是無屬之臣, 執進退之分, 絜其去就之節者耳[二], 非主上所以待將軍, 非將軍所以報主上也. 昔周公雖老, 猶在京師, 明不離成周, 示不忘王室也. 仲山父異姓之臣, 無親於宣, 就封於齊[三], 猶歎息永懷, 宿夜徘徊, 不忍遠去, 況將軍之於主上, 主上之與將軍哉！夫欲天下治安變異之意, 莫有將軍[四], 主上照然知之, 故攀援不遣[五], 書稱□公毋困我！□[六]唯將軍不爲四國流言自疑於成王, 以固至忠.｣ 鳳復起視事. 上令尚書劾奏京兆尹章, 章死詔獄. 語在元后傳.

[一]師古曰：｢倚音於綺反.｣

[二]師古曰：｢無屬, 無親屬於上也. 分音扶問反, 字或作介. 介, 隔也, 其義兩通.｣

[三]鄧展曰：｢詩言仲山甫徂齊者, 言銜命往治齊城郭也, 而韓詩以爲封於齊, 此誤耳.｣ 晉灼曰：｢韓詩誤而欽引之, 阿附權貴求容媚也.｣ 師古曰：｢韓詩既有明文, 而欽引以爲喻, 則是其義非繆, 而與今說詩者不同. 鄧、晉諸人雖曰涉學, 未得專非杜氏, 追咎韓詩也.｣

[四]師古曰：｢言眾人之意皆不如也.｣

[五]師古曰：｢援, 引也, 音爰.｣

[六]師古曰：｢此周書洛誥成王告周公詞也. 言公必須留此, 毋得遂去, 而令我困. 蓋成帝與鳳詔書引此言之.｣

章既死, 眾庶冤之, 以譏朝廷. 欽欲救其過, 復說鳳曰：｢京兆尹章所坐事密, 吏民見章素好言事, 以爲不坐官職, 疑其以日蝕見對有所言也. 假令章內有所犯, 雖陷正法, 事不暴揚, 自京師不曉, 況於遠方. 恐天下不知章實有罪, 而以爲坐言事也. 如是, 塞爭引之原, 損寬明之德[一]. 欽愚以爲宜因章事舉直言極諫, 並見郎從官展盡其意, 加於往前, 以明示四方, 使天下咸知主上聖明, 不以言罪下也. 若此, 則流言消釋, 疑惑著明.｣ 鳳白行其策. 欽之補過將美, 皆此類也[二].

[一]師古曰：｢爭引謂引事類以諫爭也. 一曰, 下有諫爭之言, 上引而納之也.｣

[二]師古曰：｢將, 助也.｣

優游不仕, 以壽終. 欽子及昆弟支屬至二千石者且十人. 欽兄緩前免太常, 以列侯奉朝請, 成帝時乃薨, 子業嗣.

業有材能, 以列侯選, 復爲太常. 數言得失, 不事權貴, 與丞相翟方進、衛尉定陵侯淳于長不平. 後業坐法免官, 復爲函谷關都尉. 會定陵侯長有罪, 當就國, 長舅紅陽侯立與業書曰：｢誠哀老姊垂白, 隨無狀子出關[一], 願勿復用前事相侵.｣ 定陵侯既出關, 伏罪復發[二], 下雒陽獄. 丞相史搜得紅陽侯書, 奏業聽請, 不敬[三], 坐免就國.

[一]師古曰：｢垂白者, 言白髮下垂也. 無狀猶言不肖.｣

[二]蘇林曰：｢長與許后書也. 語在外戚傳.｣

[三]服虔曰：｢受立屬請爲不敬.｣

其春, 丞相方進薨, 業上書言：｢方進本與長深結厚, 更相稱薦[一], 長陷大惡, 獨得不坐, 苟欲障塞前過, 不爲陛下廣持平例[二], 又無恐懼之心, 反因時信其邪辟[三], 報睚眥怨[四]. 故事, 大逆朋友坐免官, 無歸故郡者, 今(在)[坐]長者歸故郡, 已深一等；紅陽侯立坐子受長貨賂故就國耳, 非大逆也, 而方進復奏立黨友後將軍朱博、鉅鹿太守孫宏、故少府陳咸, 皆免官, 歸咸故郡. 刑罰無平, 在方進之筆端, 眾庶莫不疑惑, 皆言孫宏不與紅陽侯相愛. 宏前爲中丞時, 方進爲御史大夫, 舉掾隆可侍御史[五], 宏奏隆前奉使欺謾[六], 不宜執法近侍, 方進以此怨宏. 又方進爲京兆尹時, 陳咸爲少府, 在九卿高弟, 陛下所自知也. 方進素與司直師丹相善, 臨御史大夫缺, 使丹奏咸爲姦利, 請案驗, 卒不能有所得, 而方進果自得御史大夫. 爲丞相, 即時詆欺, 奏免咸[七], 復因紅陽侯事歸咸故郡. 眾人皆言國家假方進權太甚. 案師丹行能無異, 及光祿勳許商被病殘人[八], 皆但以附從方進, 嘗獲尊官. 丹前親(屬)[薦]邑子丞相史能使巫下神, 爲國求福, 幾獲大利[九]. 幸賴陛下至明, 遣使者毛莫如先考驗, 卒得其姦, 皆坐死. 假令丹知而白之, 此誣罔罪也；不知而白之, 是背經術惑左道也：[一０]二者皆在大辟, 重於朱博、孫宏、陳咸所坐. 方進終不舉白, 專作威福, 阿黨所厚, 排擠英俊[一一], 託公報私, 橫厲無所畏忌[一二], 欲以熏轑天下[一三]. 天下莫不望風而靡[一四], 自尚書近臣皆結舌杜口[一五], 骨肉親屬莫不股栗[一六]. 威權泰盛而不忠信, 非所以安國家也. 今聞方進卒病死[一七], 不以尉示天下, 反復賞賜厚葬, 唯陛下深思往事, 以戒來今.｣

[一]師古曰：｢更音工衡反.｣

[二]師古曰：｢俱與長厚善, 而方進獨不坐, 是不平也.｣

[三]師古曰：｢信讀曰伸. 辟讀曰僻.｣

[四]師古曰：｢睚音厓. 睚, 舉眼也. 眥即眥字, 謂目匡也. 言舉目相忤者, 即報之也. 一說睚音五懈反. 眥音仕懈反. 睚眥, 瞋目貌也. 兩義並通. 他皆類此.｣

[五]師古曰：｢御史大夫之掾也, 名隆.｣

[六]師古曰：｢謾, 誑也, 音慢, 又音莫連反.｣

[七]師古曰：｢詆, 誣也.｣

[八]服虔曰：｢殘, 癃也.｣

[九]師古曰：｢幾讀曰冀.｣

[一０]師古曰：｢左道, 不正之道也.｣

[一一]師古曰：｢擠, 墜也, 音子詣反.｣

[一二]師古曰：｢縱橫陵厲也.｣

[一三]師古曰：｢熏言熏灼之. 轑讀曰燎. 假借用字.｣

[一四]師古曰：｢靡猶弭.｣

[一五]師古曰：｢杜, 塞也.｣

[一六]師古曰：｢言懼之甚, 故股戰慄也.｣

[一七]師古曰：｢卒讀曰猝.｣

會成帝崩, 哀帝即位, 業復上書言：｢王氏世權日久, 朝無骨骾之臣[一], 宗室諸侯微弱, 與繫囚無異, 自佐史以上至於大吏皆權臣之黨. 曲陽侯根前爲三公輔政, 知趙昭儀殺皇子, 不輒白奏, 反與趙氏比周, 恣意妄行[二], 譖愬故許后, 被加以非罪[三], 誅破諸許族, 敗元帝外家. 內嫉妒同產兄姊紅陽侯立及淳于氏[四], 皆老被放棄. 新喋血京師, 威權可畏. 高陽侯薛宣有不養母之名, 安昌侯張禹姦人之雄, 惑亂朝廷, 使先帝負謗於海內, 尤不可不慎. 陛下初即位, 謙讓未皇[五], 孤獨特立, 莫可據杖, 權臣易世, 意若探湯[六]. 宜蚤以義割恩, 安百姓心. 竊見朱博忠信勇猛, 材略不世出[七], 誠國家雄俊之寶臣也, 宜徵博置左右, 以填天下[八]. 此人在朝, 則陛下可高枕而臥矣. 昔諸呂欲危劉氏, 賴有高祖遺臣周勃、陳平尚存, 不者, 幾爲姦臣笑.｣[九].

[一]師古曰：｢骾亦鯁字.｣

[二]師古曰：｢比音頻寐反.｣

[三]師古曰：｢被音皮義反.｣

[四]師古曰：｢兄, 紅陽侯立也. 姊, 淳于長母也.｣

[五]師古曰：｢皇, 暇也.｣

[六]師古曰：｢言重難之, 若以手探熱湯也.｣

[七]師古曰：｢言其希有也.｣

[八]師古曰：｢填音竹刃反.｣

[九]師古曰：｢幾音鉅依反.｣

業又言宜爲恭王立廟京師, 以章孝道. 時高昌侯董宏亦言宜尊帝母定陶王丁后爲帝太后. 大司空師丹等劾宏誤朝不道, 坐免爲庶人, 業復上書訟宏. 前後所言皆合指施行, 朱博果見拔用. 業由是徵, 復爲太常. 歲餘, 左遷上黨都尉. 會司隸奏業爲太常選舉不實, 業坐免官, 復就國.

哀帝崩, 王莽秉政, 諸前議立廟尊號者皆免, 徙合浦. 業以前罷黜, 故見闊略[一], 憂恐, 發病死. 業成帝初尚帝妹潁邑公主, 主無子, 薨, 業家上書求還京師與主合葬, 不許, 而賜諡曰荒侯, 傳子至孫絕. 初, 杜周武帝時徙茂陵, 至延年徙杜陵云.

[一]師古曰：｢闊略, 謂寬縱不問也.｣

贊曰：張湯、杜周並起文墨小吏, 致位三公, 列於酷吏. 而俱有良子, 德器自過[一], 爵位尊顯, 繼世立朝, 相與提衡[二], 至於建武, 杜氏爵乃獨絕[三]. 跡其福祚, 元功儒林之後莫能及也[四]. 自謂唐杜苗裔, 豈其然乎? [五]及欽浮沈當世, 好謀而成, 以建始之初深陳女戒, 終如其言, 庶幾乎關雎之見微[六], 非夫浮華博習之徒所能規也. 業因勢而抵□[七], 稱朱博, 毀師丹, 愛憎之議可不畏哉！

[一]師古曰：｢言其子德器各過二人之身.｣

[二]如淳曰：｢提衡猶言相提攜也.｣ 臣瓚曰：｢衡, 平也, 言二人齊也.｣ 師古曰：｢瓚說是也.｣

[三]師古曰：｢建武之後, 張氏尚有張純爲侯, 故言杜氏獨絕也.｣

[四]師古曰：｢元功, 蕭、曹、張、陳之屬也. 儒林, 貢、薛、韋、匡之輩.｣

[五]師古曰：｢謂在周爲唐杜氏也.｣

[六]師古曰：｢關雎, 國風之始, 言夫婦之際政化所由, 故云見微. 微謂微妙也.｣

[七]服虔曰：｢抵音紙. □音羲. 謂罪敗而復抨彈之, 蘇秦書有此法.｣ 師古曰：｢抵, 擊也. □, 毀也. 言因事形勢而擊毀之也. □音詭. 一說□讀與戲同, 音許宜反. 戲亦險也, 言擊其危險之處, 鬼谷有抵戲篇也.｣

校勘記

二六六０頁一五行　大氐盡詆以不道[六], 以上　注[六]原在｢以上｣ 下. 王先謙說索隱｢以上｣ 屬下讀, 似當從之.

二六六三頁一五行　(言)[于]法律之中, 吳當得何罪. 景祐、殿本都作[于].

二六六四頁一０行　輒下延年平處復奏[三]. 言可官試者, 至爲縣令, 注[三]原在｢言｣ 字下. 王先謙說｢言｣ 字當下屬.

二六六四頁一五行　言事之人有姦妄者, 則(特)致之於罪法. 殿本｢特｣作｢持｣. 景祐本無｢特｣ 字.

二六六六頁　一行　延年乃選用良吏, 捕(繫)[擊]豪強. 劉奉世說｢繫｣ 當作｢擊｣, 字之誤也. 按景祐本作｢擊｣.

二六六六頁　四行　賜延年黃金百斤, (牛)酒, 加致醫藥. 延年遂稱(疾)[病]篤. 宋祁說浙本｢酒｣ 字上有｢牛｣ 字. 按景祐、殿本都無｢牛｣ 字. 錢大昭說｢疾｣ 南監本、閩本作｢病｣. 按景祐、殿本都作｢病｣.

二六六八頁　八行　毋必有(聲色)[色聲]音技能, 王先謙說, 據顏注, 明後人傳寫誤倒｢色聲｣作｢聲色｣.

二六七０頁一六行　鄭(玄)[氏]曰：景祐、殿本都作｢鄭氏｣, ｢玄｣ 字誤.

二六七０頁一六行　卒音(于)[千]忽反. 景祐、殿本都作｢千｣, 此誤.

二六七一頁一二行　戊(夫)[未], 土也. 錢大昭說｢夫｣ 當作｢未｣. 按景祐、殿、局本都作｢未｣.

二六七四頁　五行　近觀其所爲[主], 宋祁說｢爲｣ 字下南本、浙本並有｢主｣ 字. 王先謙、楊樹達都說當有.

二六七六頁一二行　(師古)[文穎]曰：景祐、殿本都作｢文穎｣.

二六七九頁　八行　今(在)[坐]長者歸故郡, 錢大昭說｢在｣ 當作｢坐｣. 按景祐、殿、局本都作｢坐｣.

二六八０頁　一行　丹前親(屬)[薦]邑子丞相史能使巫下神, 景祐、殿本都作｢薦｣. 王先謙說作｢薦｣是.

漢書卷六十一 張騫李廣利傳第三十一

張騫, 漢中人也[一], 建元中爲郎. 時匈奴降者言匈奴破月氏王[一], 以其頭爲飲器[三], 月氏遁而怨匈奴, 無與共擊之[四]. 漢方欲事滅胡, 聞此言, 欲通使, 道必更匈奴中[五], 乃募能使者. 騫以郎應募, 使月氏, 與堂邑氏奴甘父[六]俱出隴西. 徑匈奴[七], 匈奴得之, 傳詣單于. 單于曰：｢月氏在吾北, 漢何以得往使? 吾欲使越, 漢肯聽我乎?｣ 留騫十餘歲, 予妻, 有子, 然騫持漢節不失.

[一]師古曰：｢陳壽益部耆舊傳云騫漢中成固人也.｣

[二]師古曰：｢月氏, 西域胡國也. 氏音支.｣

[三]韋昭曰：｢飲器, 椑榼也.｣ 晉灼曰：｢飲器, 虎子屬也, 或曰飲酒之器也.｣ 師古曰：｢匈奴傳云□以所破月氏王頭共飲血盟□, 然則飲酒之器是也. 韋云椑榼, 晉云獸子, 皆非也. 椑榼, 即今之偏榼, 所以盛酒耳, 非用飲者也. 獸子褻器, 所以溲便者也. 椑音鼙.｣

[四]師古曰：｢無人援助也.｣

[五]師古曰：｢更, 過也, 音工衡反.｣

[六]服虔曰：｢堂邑, 姓也, 漢人, 其奴名甘父.｣ 師古曰：｢堂邑氏之奴, 本胡人, 名甘父. 下云堂邑父者, 蓋取主之姓以爲氏, 而單稱其名曰父.｣

[七]師古曰：｢道由匈奴過.｣

居匈奴西, 騫因與其屬亡鄉月氏[一], 西走數十日[二]至大宛. 大宛聞漢之饒財, 欲通不得, 見騫, 喜, 問欲何之. 騫曰：｢爲漢使月氏而爲匈奴所閉道, 今亡, 唯王使人道送我[三]. 誠得至, 反漢, 漢之賂遺王財物不可勝言.｣ 大宛以爲然, 遣騫, 爲發譯道, 抵康居[四]. 康居傳致大月氏. 大月氏王已爲胡所殺, 立其夫人爲王. 既臣大夏而君之[五], 地肥饒, 少寇, 志安樂, 又自以遠遠漢, 殊無報胡之心[六]. 騫從月氏至大夏, 竟不能得月氏要領[七].

[一]師古曰：｢屬謂同使之官屬. 鄉讀曰嚮.｣

[二]師古曰：｢走, 趨也. 不指知其道里多少, 故以日數言之. 走音奏. 一曰走謂奔走也, 讀如本字.｣

[三]師古曰：｢道讀曰導.｣

[四]師古曰：｢抵, 至也. 道讀曰導.｣

[五]師古曰：｢以大夏爲臣, 爲之作君也.｣

[六]師古曰：｢下遠音(千)[于]萬反.｣

[七]李奇曰；｢要領, 要契也.｣ 師古曰：｢李說非也. 要, 衣要也. 領, 衣領也. 凡持衣者則執要與領. 言騫不能得月氏意趣, 無以持歸於漢, 故以要領爲喻. 要音一遙反.｣

留歲餘, 還, 並南山, 欲從羌中歸[一], 復爲匈奴所得. 留歲餘, 單于死, 國內亂, 騫與胡妻及堂邑父俱亡歸漢. 拜騫太中大夫, 堂邑父爲奉使君.

[一]師古曰：｢並音步浪反.｣

騫爲人彊力, 寬大信人[一], 蠻夷愛之. 堂邑父胡人, 善射, 窮急射禽獸給食[二]. 初, 騫行時百餘人, 去十三歲, 唯二人得還.

[一]師古曰：｢彊力, 言堅忍於事.｣

[二]師古曰：｢給, 供也.｣

騫身所至者, 大宛、大月氏、大夏、康居, 而傳聞其旁大國五六, 具爲天子言其地形, 所有[一]語皆在西域傳.

[一]師古曰：｢土地之形及所生之物也.｣

騫曰：｢臣在大夏時, 見邛竹杖、蜀布[一], 問安得此, 大夏國人曰：□吾賈人往市之身毒國[二]. 身毒國在大夏東南可數千里. 其俗土著[三], 與大夏同, 同卑溼暑熱. 其民乘象以戰[四]. 其國臨大水焉.□ 以騫度之[五], 大夏去漢萬二千里, 居西南. 今身毒又居大夏東南數千里, 有蜀物, 此其去蜀不遠矣. 今使大夏, 從羌中, 險, 羌人惡之；少北, 則爲匈奴所得；從蜀, 宜徑, 又無寇.｣[六]天子既聞大宛及大夏、安息之屬皆大國, 多奇物, 土著, 頗與中國同俗, 而兵弱, 貴漢財物；其北則大月氏、康居之屬, 兵彊, 可以賂遺設利朝也[七]. 誠得而以義屬之[八], 則廣地萬里, 重九譯, 致殊俗, 威德遍於四海. 天子欣欣以騫言爲然. 乃令因蜀犍爲發間使, 四道並出：[九]. 出駹, 出莋, 出徙、邛, 出僰[一０], 皆各行一二千里. 其北方閉氐、莋[一一], 南方閉巂、昆明[一二]. 昆明之屬無君長, 善寇盜, 輒殺略漢使, 終莫得通. 然聞其西可千餘里, 有乘象國, 名滇越[一三], 而蜀賈間出物者或至焉[一四], 於是漢以求大夏道始通滇國. 初, 漢欲通西南夷, 費多, 罷之. 及騫言可以通大夏, 乃復事西南夷[一五].

[一]臣瓚曰：｢邛, 山名. 生此竹, 高節, 可作杖.｣ 服虔曰：｢布, 細布也.｣ 師古曰：｢邛竹杖, 人皆識之, 無假多釋. 而蘇林乃言節間合而體離, 誤後學矣.｣

[二]鄧展曰：｢毒音篤.｣ 李奇曰：｢一名天篤, 則浮屠胡是也.｣ 師古曰：｢即敬佛道者.｣

[三]師古曰：｢土著者, 謂有城郭常居, 不隨畜牧移徙也. 著音直略反. 其下亦同.｣

[四]師古曰：｢象, 大獸, 垂鼻長牙.｣

[五]師古曰：｢度, 計也.｣

[六]師古曰：｢徑, 直也. 宜猶當也. 從蜀向大夏, 其道當直.｣

[七]師古曰：｢設, 施也. 施之以利, 誘令入朝.｣

[八]師古曰：｢謂不以兵革.｣

[九]師古曰：｢間使者, 求間隙而行.｣

[一０]師古曰：｢皆夷種名. 駹音尨. 莋音材各反. 徙音斯. 僰音蒲(此)[北]反.｣

[一一]服虔曰：｢漢使見閉於夷也.｣ 師古曰：｢氐與莋二種也.｣

[一二]師古曰：｢巂、昆明, 亦皆夷種名也. 巂音先橤反.｣

[一三]服虔曰：｢滇音顛. 滇(烏)[馬]出其國.｣

[一四]師古曰：｢間出物, 謂私往市者.｣

[一五]師古曰：｢事謂經略通之, 專以爲事也.｣

騫以校尉從大將軍擊匈奴, 知水草處, 軍得以不乏, 乃封騫爲博望侯[一]. 是歲元朔六年也. 後二年, 騫爲衛尉, 與李廣俱出右北平擊匈奴. 匈奴圍李將軍, 軍失亡多, 而騫後期當斬, 贖爲庶人. 是歲驃騎將軍破匈奴西邊, 殺數萬人, 至祁連山. 其秋, 渾邪王率眾降漢, 而金城、河西(西)並南山至鹽澤, 空無匈奴[二]. 匈奴時有候者到, 而希矣. 後二年, 漢擊走單于於幕北.

[一]師古曰：｢取其能廣博瞻望.｣

[二]師古曰：｢並音步浪反.｣

天子數問騫大夏之屬. 騫既失侯, 因曰：｢臣居匈奴中, 聞烏孫王號昆莫. 昆莫父難兜靡本與大月氏俱在祁連、焞煌間, 小國也[一]. 大月氏攻殺難兜靡, 奪其地, 人民亡走匈奴. 子昆莫新生, 傅父布就翎侯抱亡置草中[二], 爲求食, 還, 見狼乳之[三], 又烏銜肉翔其旁, 以爲神, 遂持歸匈奴, 單于愛養之. 及壯, 以其父民眾與昆莫, 使將兵, 數有功. 時, 月氏已爲匈奴所破, 西擊塞王[四]. 塞王南走遠徙, 月氏居其地. 昆莫既健, 自請單于報父怨, 遂西攻破大月氏. 大月氏復西走, 徙大夏地. 昆莫略其眾, 因留居, 兵稍彊, 會單于死, 不肯復朝事匈奴. 匈奴遣兵擊之, 不勝, 益以爲神而遠之[五]. 今單于新困於漢, 而昆莫地空. 蠻夷戀故地, 又貪漢物, 誠以此時厚賂烏孫, 招以東居故地, 漢遣公主爲夫人, 結昆弟, 其勢宜聽[六], 則是斷匈奴右臂也. 既連烏孫, 自其西大夏之屬皆可招來而爲外臣.｣ 天子以爲然, 拜騫爲中郎將, 將三百人, 馬各二匹, 牛羊以萬數, 齎金幣帛直數千鉅萬, 多持節副使[七], 道可便遣之旁國. 騫既至烏孫, 致賜諭指[八], 未能得其決. 語在西域傳. 騫即分遣副使使大宛、康居、月氏、大夏. 烏孫發譯道送騫[九], 與烏孫使數十人, 馬數十匹, 報謝[一０], 因令窺漢, 知其廣大.

[一]師古曰：｢祁連山以東, 焞煌以西.｣

[二]服虔曰：｢傅父, 如傅母也.｣ 李奇曰：｢布就, 字也. 翎侯, 烏孫官名也. 爲昆莫作傅父也.｣ 師古曰：｢翎侯, 烏孫大臣官號, 其數非一, 亦猶漢之將軍耳. 而布就者, 又翎侯之中別號, 猶右將軍、左將軍耳, 非其人之字. 翎與翕同.｣

[三]師古曰：｢以乳飲之.｣

[四]師古曰：｢塞音先得反, 西域國名, 即佛經所謂釋種者. 塞、釋聲相近, 本一姓耳.｣

[五]師古曰：｢遠, 離也, 音于萬反.｣

[六]師古曰：｢言事事聽從於漢.｣

[七]師古曰：｢爲騫之副, 而各令持節.｣

[八]師古曰：｢以天子意指曉告之.｣

[九]師古曰：｢道讀曰導.｣

[一０]師古曰：｢與騫相隨而來, 報謝天子.｣

騫還, 拜爲大行. 歲餘, 騫卒. 後歲餘, 其所遣副使通大夏之屬者皆頗與其人俱來[一], 於是西北國始通於漢矣. 然騫鑿空[二], 諸後使往者皆稱博望侯, 以爲質於外國[三], 外國由是信之. 其後, 烏孫竟與漢結婚.

[一]晉灼曰：｢其國人.｣

[二]蘇林曰：｢鑿, 開也. 空, 通也. 騫始開通西域道也.｣ 師古曰：｢空, 孔也. 猶言始鑿其孔穴也. 故此下言□當空道□, 而西域傳謂□孔道□ 也.｣

[三]李奇曰：｢質, 信也.｣

初, 天子發書易[一], 曰｢神馬當從西北來｣. 得烏孫馬好, 名曰｢天馬｣. 及得宛汗血馬, 益壯, 更名烏孫馬曰｢西極馬｣, 宛馬曰｢天馬｣ 云. 而漢始築令居以西[二], 初置酒泉郡, 以通西北國. 因益發使抵安息、奄蔡、犛靬、條支、身毒國[三]. 而天子好宛馬, 使者相望於道, 一輩大者數百, 少者百餘人, 所齎操, 大放博望侯時[四]. 其後益習而衰少焉[五]. 漢率一歲中使者多者十餘, 少者五六輩, 遠者八九歲, 近者數歲而反[六].

[一]鄧展曰：｢發易書以卜.｣

[二]臣瓚曰：｢令居, 縣名也, 屬金城. 築塞西至酒泉也.｣ 師古曰：｢令音零.｣

[三]李奇曰：｢靬音□.｣ 服虔曰：｢犛靬, 張掖縣名也.｣ 師古曰：｢抵, 至也. 自安息以下五國皆西域胡也. 犛靬即大秦國也. 張掖驪靬縣蓋取此國爲名耳. 驪犛聲相近. 靬讀與軒同. 李奇音是也, 服說非也.｣

[四]師古曰：｢操, 持也. 所齎持, 謂節及幣也. 放, 依也, 音甫往反.｣

[五]師古曰：｢以其串習, 故不多發人.｣

[六]師古曰：｢道遠則還遲, 近則來疾.｣

是時, 漢既滅越, 蜀所通西南夷皆震, 請吏. 置牂柯、越巂、益州、沈黎、文山郡, 欲地接以前通大夏[一]. 乃遣使歲十餘輩, 出此初郡[二], 皆復閉昆明[三], 爲所殺, 奪幣物. 於是漢發兵擊昆明, 斬首數萬. 後復遣使, 竟不得通. 語在西南夷傳.

[一]李奇曰：｢欲地界相接至大夏也.｣

[二]師古曰：｢文山以上初置者.｣

[三]如淳曰：｢爲昆明所閉.｣

自騫開外國道以尊貴, 其吏士爭上書言外國奇怪利害, 求使. 天子爲其絕遠, 非人所樂, 聽其言[一], 予節, 募吏民無問所從來[二], 爲具備人眾遣之, 以廣其道. 來還不能無侵盜幣物, 及使失指[三], 天子爲其習之, 輒覆按致重罪[四], 以激怒令贖[五], 復求使. 使端無窮, 而輕犯法. 其吏卒亦輒復盛推外國所有, 言大者予節, 言小者爲副, 故妄言無行之徒皆爭相效. 其使皆私縣官齎物[六], 欲賤市以私其利[七]. 外國亦厭漢使人人有言輕重[八], 度漢兵遠, 不能至[九], 而禁其食物, 以苦漢使[一０]. 漢使乏絕, 責怨, 至相攻擊. 樓蘭、姑師小國, 當空道[一一], 攻劫漢使王恢等尤甚. 而匈奴奇兵又時時遮擊之. 使者爭言外國利害[一二], 皆有城邑, 兵弱易擊. 於是天子遣從票侯破奴[一三]將屬國騎及郡兵數萬以擊胡, 胡皆去. 明年, 擊破姑師, 虜樓蘭王. 酒泉列亭鄣至玉門矣[一四].

[一]師古曰：｢凡人皆不樂去, 故有自請爲使者, 即聽而遣之.｣

[二]師古曰：｢不爲限禁遠近, 雖家人私隸並許應募.｣

[三]師古曰：｢乖天子指意.｣

[四]師古曰：｢言其串習, 不以爲難, 必當更求充使也.｣

[五]師古曰：｢令立功以贖罪.｣

[六]師古曰：｢言所齎官物, 竊自用之, 同於私有.｣

[七]師古曰：｢所市之物, 得利多者, 不盡入官也.｣

[八]服虔曰：｢漢使言於外國, 人人輕重不實.｣

[九]師古曰：｢度, 計也.｣

[一０]師古曰：｢令其困苦也.｣

[一一]師古曰：｢空即孔也.｣

[一二]師古曰：｢言服之則利, 不討則爲害.｣

[一三]師古曰：｢趙破奴.｣

[一四]韋昭曰：｢玉門關在龍勒界.｣

而大宛諸國發使隨漢使來, 觀漢廣大, 以大鳥卵及犛靬眩人獻於漢[一], 天子大說[二]. 而漢使窮河源, 其山多玉石, 采來[三], 天子案古圖書, 名河所出山曰昆侖云.

[一]應劭曰：｢卵大如一二石■也. 眩, 相詐惑也. 鄧太后時, 西夷檀國來朝賀, 詔令爲之. 而諫大夫陳禪以爲夷狄偽道不可施行. 後數日, 尚書陳忠案漢舊書, 乃知世宗時犛靬獻見幻人, 天子大悅, 與俱巡狩, 乃知古有此事.｣ 師古曰：｢鳥卵如汲水之■耳, 無一二石也. 應說失之. 眩讀與幻同. 即今吞刀吐火, 植瓜種樹, 屠人截馬之術皆是也. 本從西域來. ■音瓮.｣

[二]師古曰：｢說讀曰悅.｣

[三]臣瓚曰：｢漢使采取持來至漢.｣

是時, 上方數巡狩海上, 乃悉從外國客, 大都多人則過之, 散財帛賞賜, 厚具饒給之, 以覽視漢富厚焉[一]. 大角氐[二], 出奇戲諸怪物, 多聚觀者[三], 行賞賜, 酒池肉林, 令外國客遍觀各倉庫府臧之積, 欲以見漢廣大, 傾駭之[四]. 及加其眩者之工, 而角氐奇戲歲增變, 其益興, 自此始. 而外國使更來更去[五]. 大宛以西皆自恃遠, 尚驕恣, 未可詘以禮羈縻而使也.

[一]師古曰：｢視讀曰示. 言示之令其觀覽.｣

[二]師古曰：｢氐音丁禮反. 解在武紀.｣

[三]師古曰：｢聚都邑人, 令觀看, 以誇示之. 觀音工喚反.｣

[四]師古曰：｢見, 顯示.｣

[五]師古曰：｢遞互來去, 前後不絕. 更音工衡反.｣

漢使往既多, 其少從率進孰於天子[一], 言大宛有善馬在貳師城, 匿不肯示漢使. 天子既好宛馬, 聞之甘心[二], 使壯士車令等持千金及金馬以請宛王貳師城善馬. 宛國饒漢物[三], 相與謀曰：｢漢去我遠, 而鹽水中數有敗[四], 出其北有胡寇, 出其南乏水草, 又且往往而絕邑[五], 乏食者多. 漢使數百人爲輩來, 常乏食, 死者過半, 是安能致大軍乎? 且貳師馬, 宛寶馬也.｣ 遂不肯予漢使. 漢使怒, 妄言, 椎金馬而去[六]. 宛中貴人怒曰[七]：｢漢使至輕我！｣ 遣漢使去, 令其東邊郁成王遮攻, 殺漢使, 取其財物. 天子大怒. 諸嘗使宛姚定漢等言：｢宛兵弱, 誠以漢兵不過三千人, 強弩射之, 即破宛矣.｣ 天子以嘗使浞野侯攻樓蘭, 以七百騎先至, 虜其王, 以定漢等言爲然, 而欲侯寵姬李氏[八], 乃以李廣利爲將軍, 伐宛.

[一]孟康曰：｢少從, 不如計也. 或曰, 少者, 少年從行之微者也. 進孰, 美語如成孰也.｣ 晉灼曰：｢多進虛美之言必成之計於天子, 而率不果也.｣ 師古曰：｢漢時謂隨使而出外國者爲少從, 總言其少年而從使也. 從音材用反. 事見班固與弟仲升書. 進孰者, 但空進成孰之言.｣

[一]師古曰：｢志懷美悅, 專事求之.｣

[三]師古曰：｢素有漢地財物, 故不貪金馬之幣.｣

[四]服虔曰：｢水名, 道從水中行.｣ 師古曰：｢沙磧之中不生草木, 水又鹹苦, 即今敦煌西北惡磧者也. 數有敗, 言每自死亡也.｣

[五]師古曰：｢言近道之處無城郭之居也.｣

[六]如淳曰：｢罵詈也.｣ 師古曰：｢椎破金馬也. 椎音直追反, 其字從木.｣

[七]師古曰：｢中貴人, 中臣之貴者.｣

[八]師古曰：｢欲封其兄弟.｣

騫孫猛, 字子游, 有俊才, 元帝時爲光祿大夫, 使匈奴, 給事中, 爲石顯所譖, 自殺.

李廣利, 女弟李夫人有寵於上, 產昌邑哀王. 太初元年, 以廣利爲貳師將軍, 發屬國六千騎及郡國惡少年數萬人以往[一], 期至貳師城取善馬, 故號｢貳師將軍｣. 故浩侯王恢使道軍. 既西過鹽水, 當道小國各堅城守, 不肯給食, 攻之不能下. 下者得食, 不下者數日則去. 比至郁成, 士財有數千[二], 皆飢罷[三]攻郁成城, 郁成距之, 所殺傷甚眾. 貳師將軍與左右計：｢至郁成尚不能舉, 況至其王都乎?｣ 引而還. 往來二歲, 至敦煌, 士不過什一二[四]. 使使上書言：｢道遠, 多乏食, 且士卒不患戰而患飢. 人少, 不足以拔宛. 願且罷兵, 益發而復往.｣[五]天子聞之, 大怒, 使使遮玉門關, 曰：｢軍有敢入, 斬之.｣ 貳師恐, 因留屯敦煌.

[一]師古曰：｢惡少年謂無行義者.｣

[二]師古曰：｢比音必寐反. 財與才同.｣

[三]師古曰：｢罷讀曰疲.｣

[四]師古曰：｢十人之中, 一二人得還.｣

[五]師古曰：｢益, 多也.｣

其夏, 漢亡浞野之兵二萬餘於匈奴[一], 公卿議者皆願罷宛軍, 專力攻胡. 天子業出兵誅宛, 宛小國而不能下, 則大夏之屬漸輕漢, 而宛善馬絕不來, 烏孫、輪臺易苦漢使[二], 爲外國笑. 乃案言伐宛尤不便者鄧光等[三]. 赦囚徒扞寇盜[四], 發惡少年及邊騎, 歲餘而出敦煌六萬人[五], 負私從者不與[六]. 牛十萬, 馬三萬匹, 驢橐駝以萬數齎糧, 兵弩甚設[七]. 天下騷動, 轉相奉伐宛, 五十餘校尉. 宛城中無井, 汲城外流水, 於是遣水工徙其城下水空以穴其城[八]. 益發戍甲卒十八萬酒泉、張掖北, 置居延、休屠以衛酒泉[九]. 而發天下七科適[一０], 及載糒給貳師[一一], 轉車人徒相連屬至敦煌[一二]. 而拜習馬者二人爲執驅馬校尉[一三], 備破宛擇取其善馬云.

[一]師古曰：｢趙破奴後封浞野侯. 浞音士角反.｣

[二]晉灼曰：｢易, 輕也.｣ 師古曰：｢輪臺亦國名.｣

[三]師古曰：｢案其罪而行罰.｣

[四]如淳曰：｢放囚(徙)[徒]使其扞御寇盜.｣ 師古曰：｢使從軍爲斥侯.｣

[五]師古曰：｢興發部署, 歲餘乃得行.｣

[六]師古曰：｢負私糧食及私從者, 不在六萬人數中也. 與讀曰豫.｣

[七]師古曰：｢施張甚具也.｣

[八]師古曰：｢空, 孔也. 徙其城下水者, 令從他道流, 不迫其城也. 空以穴其城者, 圍而攻之, 令作孔使穿穴也. 下云□決其水原移之□, 又云□圍其城攻之□, 皆再敘其事也. 一曰, 既徙其水, 不令於城下流, 而因其舊引水入城之孔, 攻而穴之.｣

[九]如淳曰：｢立二縣以衛邊也. 或曰置二部都尉.｣

[一０]師古曰：｢適讀曰謫. 七科, 解在武紀.｣

[一一]師古曰：｢糒, 乾飯, 音備.｣

[一二]師古曰：｢屬音之欲反.｣

[一三]師古曰：｢習猶便也. 一人爲執馬校尉, 一人爲驅馬校尉.｣

於是貳師後復行, 兵多, 所至小國莫不迎, 出食給軍. 至輪臺, 輪臺不下, 攻數日, 屠之. 自此而西, 平行至宛城[一], 兵到者三萬. 宛兵迎擊漢兵, 漢兵射敗之, 宛兵走入保其城. 貳師欲攻郁成城, 恐留行而令宛益生詐[二], 乃先至宛, 決其水原, 移之, 則宛固已憂困. 圍其城, 攻之四十餘日. 宛貴人謀曰：｢王毋寡匿善馬, 殺漢使[三]. 今殺王而出善馬, 漢兵宜解；即不, 乃力戰而死, 未晚也.｣ 宛貴人皆以爲然, 共殺王. 其外城壞, 虜宛貴人勇將煎靡[四]. 宛大怨, 走入中城, 相與謀曰：｢漢所爲攻宛, 以王毋寡.｣ 持其頭, 遣人使貳師, 約曰：｢漢無攻我, 我盡出善馬, 恣所取, 而給漢軍食. 即不聽我, 我盡殺善馬, 康居之救又且至. 至, 我居內, 康居居外, 與漢軍戰. 孰計之, 何從?｣[五]是時, 康居候視漢兵尚盛, 不敢進. 貳師聞宛城中新得漢人知穿井, 而其內食尚多. 計以爲來誅首惡者毋寡, 毋寡頭已至, 如此不許, 則堅守, 而康居候漢兵罷來救宛, 破漢軍必矣[六]. 軍吏皆以爲然, 許宛之約. 宛乃出其馬, 令漢自擇之, 而多出食食漢軍[七]. 漢軍取其善馬數十匹, 中馬以下牝牡三千餘匹, 而立宛貴人之故時遇漢善者名昧蔡爲宛王[八], 與盟而罷兵. 終不得入中城, 罷而引歸.

[一]師古曰：｢平行, 言無寇難.｣

[二]師古曰：｢留行謂留止軍廢其行.｣

[三]師古曰：｢毋寡, 宛王名.｣

[四]師古曰：｢宛之貴人爲將而勇者名煎靡也. 煎音子延反.｣

[五]師古曰：｢令貳師孰計之, 而欲攻戰乎? 欲不攻而取馬乎?｣

[六]師古曰：｢罷讀曰疲.｣

[七]師古曰：｢下食讀曰飤.｣

[八]服虔曰：｢蔡音楚言蔡.｣ 師古曰：｢昧音本末之末. 蔡音千曷反.｣

初, 貳師起敦煌西, 爲人多, 道上國不能食[一], 分爲數軍, 從南北道. 校尉王申生、故鴻臚壺充國等千餘人別至郁成, 城守不肯給食. 申生去大軍二百里, 負而輕之[二], 攻郁成急. 郁成窺知申生軍少, 晨用三千人攻殺申生等, 數人脫亡, 走貳師[三]. 貳師令搜粟都尉上官桀往攻破郁成, 郁成降. 其王亡走康居, 桀追至康居. 康居聞漢已破宛, 出郁成王與桀. 桀令四騎士縛守詣大將軍[四]. 四人相謂：｢郁成, 漢所毒[五], 今生將, 卒失大事.｣[六]欲殺, 莫適先擊[七]. 上邽騎士趙弟拔劍擊斬郁成王. 桀等遂追及大將軍.

[一]師古曰：｢起, 發也. 道上國, 近道諸國也. 食讀曰飤.｣

[二]師古曰：｢負, 恃也, 恃大軍之威而輕敵人.｣

[三]師古曰：｢走音奏.｣

[四]如淳曰：｢時多別將, 故謂貳師爲大將軍.｣

[五]師古曰：｢言毒恨.｣

[六]師古曰：｢卒讀曰猝.｣

[七]師古曰：｢適, 主也. 無有主意先擊者也. 音丁歷反.｣

初, 貳師後行, 天子使使告烏孫大發兵擊宛. 烏孫發二千騎往, 持兩端, 不肯前. 貳師將軍之東[一], 諸所過小國聞宛破, 皆使其子弟從入貢獻, 見天子, 因爲質焉. 軍還, 入玉門者萬餘人, 馬千餘匹. 後行, 非乏食, 戰死不甚多, 而將吏貪, 不愛卒, 侵牟之, 以此物故者眾[二]. 天子爲萬里而伐, 不錄其過, 乃下詔曰：｢匈奴爲害久矣, 今雖徙幕北, 與帝國謀共要絕大月氏使, 遮殺中郎將江、故雁門守攘. 危須以西及大宛皆合約殺期門車令、[三]中郎將朝及身毒國使, 隔東西道. 貳師將軍廣利征討厥罪, 伐勝大宛. 賴天之靈, 從泝河山, 涉流沙, 通西海, 山雪不積[四], 士大夫徑度[五], 獲王首虜, 珍怪之物畢陳於闕. 其封廣利爲海西侯, 食邑八千戶.｣ 又封斬郁成王者趙弟爲新畤侯；軍正趙始成功最多, 爲光祿大夫；上官桀敢深入, 爲少府；李哆有計謀, 爲上黨太守[六]. 軍官吏爲九卿者三人, 諸侯相、郡守、二千石百餘人, 千石以下千餘人. 奮行者官過其望[七], 以適過行者皆黜其勞[八]. 士卒賜直四萬錢[九]. 伐宛再反[一０], 凡四歲而得罷焉.

[一]師古曰：｢東, 旋軍東出.｣

[二]師古曰：｢侵牟, 言如牟賊之食苗也. 物故, 謂死也. 解具在景紀及蘇武傳.｣

[三]服虔曰：｢危須, 國名也.｣ 文穎曰：｢漢使期門郎也, 車令, 姓名也.｣

[四]張晏曰：｢是歲雪少, 故得往還, 喜得天人之應也.｣ 師古曰：｢從, 由也. 泝, 逆流而上也. 言路由山險, 又泝河也. 泝音素.｣

[五]師古曰：｢言無屯難也.｣

[六]師古曰：｢哆音昌野反.｣

[七]孟康曰：｢奮, 迅也. 自樂而行者.｣

[八]師古曰：｢適讀曰謫. 言以罪謫而行者, 免其所犯, 不敘功勞.｣

[九]師古曰：｢或以他財物充之, 故云直.｣

[一０]師古曰：｢再反猶今言兩迴.｣

後十一歲, 征和三年, 貳師復將七萬騎出五原, 擊匈奴, 度郅居水[一]. 兵敗, 降匈奴, 爲單于所殺. 語在匈奴傳.

[一]師古曰：｢郅音質.｣

贊曰：｢禹本紀言河出昆侖, 昆侖高二千五百里餘, 日月所相避隱爲光明也. 自張騫使大夏之後, 窮河原, 惡睹所謂昆侖者乎? [一]故言九州山川, 尚書近之矣. 至禹本紀、山經所有, 放哉！[二]

[一]鄧展曰：｢漢以窮河原, 於何見昆侖乎? 尚書曰□道河積石□, 是謂河原出於積石. 積石在金城河關, 不言出昆侖也.｣ 師古曰：｢惡音烏.｣

[二]如淳曰：｢放蕩迂闊, 不可信也.｣ 師古曰：｢如說是也. 荀悅誤以放爲效字, 因解爲不效, 蓋失之矣.｣

校勘記

二六八八頁一六行　下遠音(千)[于]萬反. 景祐、殿、局本都作｢于｣, 此誤.

二六九一頁　三行　僰音蒲(此)[北]反. 景祐、殿、局本都作｢北｣, 此誤.

二六九一頁　六行　滇(烏)[馬]出其國. 景祐、殿本都作｢馬｣. 王先謙說作｢馬｣是.

二六九一頁一二行　而金城、河西(西)並南山至鹽澤, 景祐、殿本都無下｢西｣ 字, 史記大宛傳有.

二七００頁一０行　放囚(徙)[徒]使其扞御寇盜. 景祐、殿本都作｢徒｣, 此誤.

漢書卷六十二 司馬遷傳第三十二

昔在顓頊, 命南正重司天, 火正黎司地[一]. 唐虞之際, 紹重黎之後, 使復典之, 至于夏商, 故重黎氏世序天地. 其在周, 程伯休甫其後也[二]. 當宣王時, 官失其守而爲司馬氏[三]. 司馬氏世典周史. 惠襄之間, 司馬氏適晉[四]. 晉中軍隨會奔魏[五], 而司馬氏入少梁[六].

[一]張晏曰：｢南方, 陽也. 火, 水配也. 水爲陰, 故命南正重主天, 火正黎兼地職也.｣ 臣瓚曰：｢重、黎, 司天地之官也. 唐虞謂之羲和, 則司地者宜曰北正. 古文作北正.｣ 師古曰：｢瓚說非也. 據班氏幽通賦云□黎淳燿於高辛□, 則此爲火正是也.｣

[二]應劭曰：｢封爲程國伯. 休甫, 字也.｣

[三]師古曰：｢失其[所]守之職也.｣

[四]張晏曰：｢周惠王、襄王有子頹、叔帶之難, 故司馬氏奔晉也.｣

[五]如淳曰：｢左氏傳晉偽使魏壽餘誘士會於秦譟而還時也.｣ 師古曰：｢犇, 古奔字也. 據春秋, 隨會奔秦, 其後自秦入魏而還晉. 今此言隨會奔魏, 司馬氏因入少梁, 則似謂自晉出奔魏耳. 但魏國在獻公時已滅爲邑, 封畢萬矣. 既非別國, 不得言奔. 未詳遷之所說.｣

[六]師古曰：｢少梁, 本梁國也, 爲秦所滅, 號爲少梁.｣

自司馬氏去周適晉, 分散, 或在衛, 或在趙, 或在秦. 其在衛者, 相中山[一]. 在趙者, 以傳劍論顯[二], 蒯聵其後也[三]. 在秦者錯, 與張儀爭論[四], 於是惠王使錯將兵伐蜀, 遂拔, 因而守之[五]. 錯孫蘄[六], 事武安君白起. 而少梁更名夏陽. 蘄與武安君阬趙長平軍[七], 還而與之俱賜死杜郵[八], 葬於華池[九]. 蘄孫昌, 爲秦王鐵官. 當始皇之時, 蒯聵玄孫卬爲武信君將而徇朝歌[一０]. 諸侯之相王, 王卬於殷[一一]. 漢之伐楚, 卬歸漢, 以其地爲河內郡. 昌生毋懌[一二], 毋懌爲漢市長. 毋懌生喜, 喜爲五大夫, 卒, 皆葬高門[一三]. 喜生談, 談爲太史公[一四].

[一]張宴曰：｢司馬喜爲中山相.｣

[二]服虔曰：｢世善劍也.｣ 師古曰：｢劍論, 劍術之論也. 論, 來頓反.｣

[三]如淳曰：｢刺客傳之蒯聵也.｣ 師古曰：｢蒯, 苦怪反. 聵, 五怪反.｣

[四]應劭曰：｢秦惠王欲伐蜀, 張儀曰不如伐韓, 司馬錯以當先伐蜀. 惠王從之, 起兵伐蜀取之.｣ 師古曰：｢錯音千(古)[各]反.｣

[五]蘇林曰：｢爲郡守.｣

[六]師古曰：｢音祈.｣

[七]文穎曰：｢趙孝成王時, 趙括爲將.｣

[八]李奇曰：｢地名, 在咸陽西十里.｣ 師古曰：｢郵音尤.｣

[九]晉灼曰：｢池名也, 在鄠縣.｣ 師古曰：｢晉說非也. 華池在左馮翊界, 近夏陽, 非鄠縣.｣

[一０]師古曰：｢武信君即武臣也, 未爲趙王之前號武信君. 項籍傳曰□趙將司馬卬□, 是知爲武臣之將也.｣

[一一]師古曰：｢項羽封卬爲殷王.｣

[一二]師古曰：｢懌, 弋赤反.｣

[一三]蘇林曰：｢長安北門也.｣ 師古曰：｢蘇說非也. 高門, 地名, 在夏陽西北, 而東去華池三里.｣

[一四]如淳曰：｢漢儀注太史公, 武帝置, 位在丞相上. 天下計書先上太史公, 副上丞相, 序事如古春秋. 遷死後, 宣帝以其官爲令, 行太史公文書而已.｣ 晉灼曰：｢百官表無太史公在丞相上. 又衛宏所說多不實, 未可以爲正.｣ 師古曰：｢談爲太史令耳, 遷尊其父, 故謂之爲公. 如說非也.｣

太史公學天官於唐都[一], 受易於楊何[二], 習道論於黃子[三]. 太史公仕於建元、元封之間, 愍學者不達其意而師誖[四], 乃論六家之要指曰：

[一]師古曰：｢即律曆志所云方士唐都者.｣

[二]師古曰：｢何字叔元, 菑川人, 見儒林傳.｣

[三]師古曰：｢景帝時人也, 儒林傳謂之黃生, 與轅固爭論於上前, 謂湯武非受命, 乃殺也.｣

[四]師古曰：｢誖, 惑也. 各習師法, 惑於所見. 誖音布內反.｣

易大傳曰：｢天下一致而百慮, 同歸而殊塗.｣[一]夫陰陽、儒、墨、名、法、道德, 此務爲治者也, 直所從言之異路, 有省不省耳[二]. 嘗竊觀陰陽之術, 大詳而眾忌諱, 使人拘而多畏[三], 然其序四時之大順, 不可失也. 儒者博而寡要, 勞而少功, 是以其事難盡從, 然其敘君臣父子之禮, 列夫婦長幼之別, 不可易也[四]. 墨者儉而難遵, 是以其事不可遍循[五], 然其彊本節用, 不可廢也. 法家嚴而少恩, 然其正君臣上下之分, 不可改也. 名家使人儉而善失真[六], 然其正名實, 不可不察也. 道家使人精神專一, 動合無形, 澹足萬物[七], 其爲術也, 因陰陽之大順, 采儒墨之善, 撮名法之要[八], 與時遷徙, 應物變化, 立俗施事, 無所不宜, 指約而易操, 事少而功多[九]. 儒者則不然, 以爲人主天下之儀表也, 君唱臣和, 主先臣隨. 如此, 則主勞而臣佚[一０]. 至於大道之要, 去健羨[一一], 黜聰明[一二], 釋此而任術. 夫神大用則竭, 形大勞則敝；神形蚤衰[一三], 欲與天地長久, 非所聞也.

[一]張晏曰：｢大傳謂易繫辭.｣

[二]師古曰：｢言發跡雖殊, 同歸於治, 但學者不能省察, 昧其端緒耳. 直猶但也.｣

[三]李奇曰：｢陰陽之術, 月令星官, 是其枝葉也.｣ 師古曰：｢拘, 曲礙也.｣

[四]師古曰：｢易, 變也.｣

[五]師古曰：｢言難盡用.｣

[六]師古曰：｢劉向別錄云名家者流出於禮官. 古者名位不同, 禮亦異數. 孔子曰□必也正名乎□ .｣

[七]師古曰：｢澹, 古贍字.｣

[八]師古曰：｢撮, 總取也, 音千活反.｣

[九]師古曰：｢操, 執持也, 音千高反.｣

[一０]師古曰：｢佚, 樂也, 字與逸同.｣

[一一]服虔曰：｢門戶健壯也.｣ 如淳曰：｢知雄守雌, 是去健也. 不見可欲, 使心不亂, 是去羨也.｣ 晉灼曰：｢老子曰□善閉者無關楗□ . 嚴君平曰□拆關破楗, 使姦者自止□ . 服說是也.｣ 師古曰：｢二義並通. 楗, 其偃反, 然今書本字皆作健字也.｣

[一二]如淳曰：｢不尚賢, 絕聖棄知也.｣ 晉灼曰：｢嚴君平曰□黜聰棄明, 倚依太素, 反本歸真, 則理得而海內鈞也.□ ｣ 師古曰：｢黜, 廢也.｣

[一三]師古曰：｢蚤, 古早字.｣

夫陰陽, 四時、八位、十二度、二十四節各有教令[一], 曰順之者昌, 逆之者亡, 未必然也, 故曰｢使人拘而多畏｣. 夫春生夏長, 秋收冬臧, 此天道之大經也[二], 弗順則無以爲天下紀綱, 故曰｢四時之大順, 不可失也｣.

[一]張晏曰：｢八位, 八卦位也. 十二度, 十二次也. 二十四節, 就中氣也. 各有禁, 謂月令也.｣

[二]師古曰：｢經, 常法.｣

夫儒者, 以六藝爲法, 六藝經傳以千萬數, 累世不能通其學, 當年不能究其禮[一], 故曰｢博而寡要, 勞而少功｣. 若夫列君臣父子之禮, 序夫婦長幼之別, 雖百家弗能易也.

[一]師古曰：｢究, 盡也.｣

墨者亦上堯舜, 言其德行曰：｢堂高三尺, 土階三等, 茅茨不翦, 棌椽不斲[一]；飯土簋, 歠土刑[二], 糲粱之食[三], 藜藿之羹[四]；夏日葛衣, 冬日鹿裘.｣ 其送死, 桐棺三寸, 舉音不盡其哀. 教喪禮, 必以此爲萬民率. 故天下共若此, 則尊卑無別也. 夫世異時移, 事業不必同, 故曰｢儉而難遵｣ 也. 要曰彊本節用, 則人給家足之道也[五]. 此墨子之所長, 雖百家不能廢也.

[一]師古曰：｢屋蓋曰茨. 茅茨, 以茅覆屋也. 棌, 柞木也. 茨音疾茲反. 棌音采, 又音菜.｣

[二]師古曰：｢簋所以盛飯也, 刑以盛羹也. 土謂燒土爲之, 即瓦器也. 飯, 扶晚反. 簋音軌. 歠, 尺悅反.｣

[三]服虔曰：｢糲, 粗米也.｣ 張晏曰：｢一斛粟七斗米爲糲, 音賴.｣ 師古曰：｢食, 飯也.｣

[四]師古曰：｢藜, 草似蓬也. 藿, 豆葉也.｣

[五]師古曰：｢給亦足也. 人人家家皆得足也.｣

法家不別親疏, 不殊貴賤, 壹斷於法, 則親親尊尊之恩絕矣, 可以行一時之計, 而不可長用也, 故曰｢嚴而少恩｣. 若尊主卑臣, 明分職不得相踰越, 雖百家不能改也[一].

[一]師古曰：｢分, 扶問反.｣

名家苛察繳繞[一], 使人不得反其意, 剸決於名, 時失人情[二], 故曰｢使人儉而善失真｣. 若夫控名責實, 參伍不失[三], 此不可不察也.

[一]如淳曰：｢繳繞猶纏繞也.｣ 師古曰：｢繳, 公鳥反.｣

[二]師古曰：｢剸讀與專同, 又音章免反.｣

[三]晉灼曰：｢引名責實, 參錯交互, 明知事情也.｣

道家無爲, 又曰無不爲[一], 其實易行, 其辭難知[二]. 其術以虛無爲本, 以因循爲用[三]. 無成勢, 無常形, 故能究萬物之情. 不爲物先後, 故能爲萬物主. 有法無法, 因時爲業；有度無度, 因物興舍[四]. 故曰｢聖人不巧, 時變是守｣[五]. 虛者道之常也, 因者君之綱也[六]. 群臣並至, 使各自明也. 其實中其聲者謂之端, 實不中其聲者謂之款[七]. 款言不聽, 姦乃不生, 賢不肖自分, 白黑乃形[八]. 在所欲用耳, 何事不成！乃合大道, 混混冥冥[九]. 光燿天下, 復反無名[一０]. 凡人所生者神也, 所託者形也. 神大用則竭, 形大勞則敝, 形神離則死. 死者不可復生, 離者不可復合, 故聖人重之. 由此觀之, 神者生之本, 形者生之具. 不先定其神形, 而曰｢我有以治天下｣, 何由哉? [一一]

[一]師古曰：｢無爲者, 守靜一也. 無不爲者, 功利大也.｣

[二]師古曰：｢言指趣幽遠.｣

[三]師古曰：｢任自然也.｣

[四]師古曰：｢興, 起也. 舍, 廢也.｣

[五]師古曰：｢無機巧之心, 但順時也.｣

[六]師古曰：｢言因百姓之心以爲教, 但執其綱而已.｣

[七]服虔曰：｢款, 空也.｣ 李奇曰：｢聲則名也.｣ 師古曰：｢中, 當也, 充也, 音竹仲反.｣

[八]師古曰：｢形, 見也.｣

[九]師古曰：｢元氣之貌也. 混音胡本反.｣

[一０]師古曰：｢反, 還也.｣

[一一]師古曰：｢凡此皆言道家之教爲長也.｣

太史公既掌天官, 不治民. 有子曰遷.

遷生龍門[一], 耕牧河山之陽[二]. 年十歲則誦古文. 二十而南游江淮, 上會稽, 探禹穴, 窺九疑[三], 浮沅湘[四]. 北涉汶泗[五], 講業齊魯之都, 觀夫子遺風, 鄉射鄒嶧[六]；阨困蕃、薛、彭城[七], 過梁楚以歸. 於是遷仕爲郎中, 奉使西征巴蜀以南, 略邛、筰、昆明[八], 還報命.

[一]蘇林曰：｢禹所鑿龍門也.｣ 師古曰：｢龍門山, 其東則在今秦州龍門縣北, 其西則在今同州韓城縣北, 而河從其中下流.｣

[二]師古曰：｢河之北, 山之南也.｣

[三]張晏曰：｢禹巡狩至會稽而崩, 因葬焉. 上有孔穴, 民間云禹入此穴. 九疑, 舜墓在焉.｣ 師古曰：｢會稽, 山名, 本茅山也, 禹於此會諸侯之計, 因名曰會稽. 九疑山有九峰, 解在司馬相如傳.｣

[四]師古曰：｢沅水出牂柯, 湘水出零陵, 二水皆入江.｣

[五]師古曰：｢汶、泗兩水名在地理志. 汶音問.｣

[六]師古曰：｢鄒, 縣名也. 嶧, 山名也, 近曲阜地也. 於此行鄉射之禮, 嶧音懌.｣

[七]師古曰：｢蕃, 縣名也, 音皮.｣

[八]師古曰：｢筰, 才各反.｣

是歲, 天子始建漢家之封, 而太史公留滯周南[一], 不得與從事[二], 發憤且卒. 而子遷適反, 見父於河雒之間. 太史公執遷手而泣曰：｢予先, 周室之太史也. 自上世嘗顯功名虞夏, 典天官事. 後世中衰, 絕於予乎? 汝復爲太史, 則續吾祖矣. 今天子接千歲之統, 封泰山, 而予不得從行, 是命也夫！命也夫！予死, 爾必爲太史；爲太史, 毋忘吾所欲論著矣. 且夫孝, 始於事親, 中於事君, 終於立身；揚名於後世, 以顯父母, 此孝之大也[三]. 夫天下稱周公, 言其能論歌文武之德, 宣周召之風[四], 達大王王季思慮, 爰及公劉, 以尊后稷也[五]. 幽厲之後, 王道缺, 禮樂衰, 孔子脩舊起廢, 論詩書, 作春秋, 則學者至今則之. 自獲麟以來四百有餘歲, 而諸侯相兼, 史記放絕. 今漢興, 海內壹統, 明主賢君, 忠臣義士, 予爲太史而不論載, 廢天下之文, 予甚懼焉, 爾其念哉！｣ 遷俯首流涕曰：｢小子不敏, 請悉論先人所次舊聞, 不敢闕.｣ 卒三歲, 而遷爲太史令, 紬史記石室金鐀之書[六]. 五年而當太初元年[七], 十一月甲子朔旦冬至, 天曆始改, 建於明堂, 諸神受記[八].

[一]如淳曰：｢周南, 洛陽也.｣ 張晏曰：｢洛陽而謂周南者, 自陝以東皆周南之地也.｣

[二]師古曰：｢與讀曰豫.｣

[三]師古曰：｢此孔子說孝經之辭也.｣

[四]師古曰：｢召讀曰邵.｣

[五]師古曰：｢爰, 曰也, 發語辭也. 一曰, 爰, 於也.｣

[六]如淳曰：｢紬徹舊書故事而次述之.｣ 師古曰：｢此說非也. 紬謂綴集之, 音冑. 鐀與匱同.｣

[七]李奇曰：｢遷爲太史後五年適當武帝太初元年, 時述史記也.｣

[八]張晏曰：｢以元新改, 立明堂, 朝諸侯及郡守受正朔, 各有山川之祀, 故曰諸神受記.｣ 孟康曰：｢明堂班十二月之政, 曆紀四時, 故改建於明堂. 諸神受記, 若勾芒祝融之屬皆受瑞記. 遷因此而作.｣ 師古曰：｢張說是矣.｣

太史公曰：｢先人有言：□自周公卒五百歲而有孔子, 孔子至於今五百歲, 有能紹而明之, 正易傳, 繼春秋, 本詩書禮樂之際.□ 意在斯乎！意在斯乎！小子何敢攘焉！｣[一]

[一]師古曰：｢攘, 古讓字. 言當述成先人之業, 何敢自謙, 當五百歲而讓之也.｣

上大夫壺遂曰：｢昔孔子爲何作春秋哉?｣ 太史公曰：｢余聞之董生：[一]□周道廢, 孔子爲魯司寇, 諸侯害之, 大夫壅之. 孔子知時之不用, 道之不行也, 是非二百四十二年之中[二], 以爲天下儀表, 貶諸侯, 討大夫, 以達王事而已矣.□[三]子曰：□我欲載之空言, 不如見之於行事之深切著明也.□ 春秋上明三王之道, 下辨人事之經紀, 別嫌疑, 明是非, 定猶與[四], 善善惡惡, 賢賢賤不肖, 存亡國, 繼絕世, 補弊起廢, 王道之大者也. 易著天地陰陽四時五行, 故長於變[五]；禮綱紀人倫, 故長於行；書記先王之事, 故長於政；詩記山川谿谷禽獸草木牝牡雌雄, 故長於風；樂樂所以立, 故長於和；春秋辯是非, 故長於治人. 是故禮以節人, 樂以發和, 書以道事, 詩以達意, 易以道化, 春秋以道義[六]. 撥亂世反之正, 莫近於春秋. 春秋文成數萬, 其指數千[七]. 萬物之散聚皆在春秋. 春秋之中, 弒君三十六, 亡國五十二, 諸侯奔走不得保社稷者不可勝數[八]. 察其所以, 皆失其本已[九]. 故易曰□差以豪氂, 謬以千里□[一０]. 故□臣弒君, 子弒父, 非一朝一夕之故, 其漸久矣□[一一]. 有國者不可以不知春秋, 前有讒而不見, 後有賊而不知. 爲人臣者不可以不知春秋, 守經事而不知其宜, 遭變事而不知其權[一二]. 爲人君父者而不通於春秋之義者, 必蒙首惡之名[一三]. 爲人臣子不通於春秋之義者, 必陷篡弒誅死之罪. 其實皆以善爲之, 而不知其義[一四], 被之空言不敢辭[一五]. 夫不通禮義之指, 至於君不君, 臣不臣, 父不父, 子不子. 夫君不君則犯[一六], 臣不臣則誅, 父不父則無道, 子不子則不孝. 此四行者, 天下之大過也. 以天下大過予之, 受而不敢辭. 故春秋者, 禮義之大宗也. 夫禮禁未然之前, 法施已然之後；法之所爲用者易見, 而禮之所爲禁者難知.｣

[一]服虔曰：｢仲舒也.｣

[二]師古曰：｢是非謂本其得失.｣

[三]師古曰：｢時諸侯僭侈, 大夫擅權, 故貶討之也. 貶, 退也. 討, 治也.｣

[四]師古曰：｢與讀曰豫.｣

[五]師古曰：｢以變化之道爲長也. 長讀如本字. 一曰長謂崇長之也, 音竹兩反. 下皆類此.｣

[六]師古曰：｢道, 言也.｣

[七]張晏曰：｢春秋萬八千字, 當言減, 而云成, 字誤也.｣ 師古曰：｢張說非也. 一萬之外即以萬言之, 故云數萬, 何乃忽言減乎? 學者又爲曲解, 云公羊經傳凡四萬四千餘字, 尤疏謬矣. 史遷豈謂公羊之傳爲春秋乎?｣

[八]師古曰：｢解並在劉向傳.｣

[九]師古曰：｢已, 語終之辭.｣

[一０]師古曰：｢今之易經及彖象繫辭, 並無此語. 所稱易緯者, 則有之焉. 斯蓋易家之別說者也.｣

[一一]師古曰：｢易坤卦文言之辭.｣

[一二]師古曰：｢經, 常也.｣

[一三]師古曰：｢蒙猶被也.｣

[一四]師古曰：｢其心雖善, 以不知義理之故, 則陷於惡也.｣

[一五]蘇林曰：｢趙盾不知討賊, 而不敢辭弒君之罪.｣

[一六]師古曰：｢爲臣下所干犯也[一]. 曰違犯禮義也.｣

壺遂曰：｢孔子之時, 上無明君, 下不得任用, 故作春秋, 垂空文以斷禮義[一], 當一王之法. 今夫子上遇明天子, 下得守職, 萬事既具, 咸各序其宜, 夫子所論, 欲以何明?｣ 太史公曰：｢唯唯, 否否[二], 不然. 余聞之先人曰：□虙戲至純厚, 作易八卦[三]. 堯舜之盛, 尚書載之, 禮樂作焉. 湯武之隆, 詩人歌之. 春秋采善貶惡, 推三代之德, 褒周室, 非獨刺譏而已也.□ 漢興已來, 至明天子, 獲符瑞, 封禪, 改正朔, 易服色, 受命於穆清[四], 澤流罔極[五], 海外殊俗重譯款塞[六], 請來獻見者, 不可勝道[七]. 臣下百官力誦聖德, 猶不能宣盡其意[八]. 且士賢能矣, 而不用, 有國者恥也；主上明聖, 德不布聞, 有司之過也. 且余掌其官, 廢明聖盛德不載, 滅功臣賢大夫之業不述, 墮先人所言[九], 罪莫大焉. 余所謂述故事, 整齊其世傳, 非所謂作也, 而君比之春秋, 謬矣.｣

[一]師古曰：｢斷, 決也, 決之於禮義也.｣

[二]晉灼曰：｢唯唯, 謙應也. 否否, 不通也.｣ 師古曰：｢唯, 弋癸反.｣

[三]師古曰：｢虙讀與伏同.｣

[四]師古曰：｢於, 歎辭也. 穆, 美也. 言天子有美德而政化清也. 於讀曰烏.｣

[五]師古曰：｢罔, 無也. 極, 止也.｣

[六]師古曰：｢款, 叩也.｣

[七]師古曰：｢道, 言也.｣

[八]師古曰：｢力, 勤也.｣

[九]師古曰：｢墮, 毀也, 謂不修之也. 音火規反.｣

於是論次其文. 十年而遭李陵之禍, 幽於纍紲[一]. 乃喟然而歎曰：｢是余之罪夫！[二]身虧不用矣.｣ 退而深惟曰[三]：｢夫詩書隱約者, 欲遂其志之思也.｣[四]卒述陶唐以來, 至於麟止[五], 自黃帝始[六]. 五帝本紀第一, 夏本紀第二, 殷本紀第三, 周本紀第四, 秦本紀第五, 始皇本紀第六, 項羽本紀第七, 高祖本紀第八, 呂后本紀第九, 孝文本紀第十, 孝景本紀第十一, 今上本紀第十二. 三代世表第一, 十二諸侯年表第二, 六國年表第三, 秦楚之際月表第四, 漢諸侯年表第五, 高祖功臣年表第六, 惠景間功臣年表第七, 建元以來侯者年表第八, 王子侯者年表第九, 漢興以來將相名臣年表第十. 禮書第一, 樂書第二, 律書第三, 曆書第四, 天官書第五, 封禪書第六, 河渠書第七, 平準書第八. 吳太伯世家第一, 齊太公世家第二, 魯周公世家第三, 燕召公世家第四[七], 管蔡世家第五, 陳杞世家第六, 衛康叔世家第七, 宋微子世家第八, 晉世家第九, 楚世家第十, 越世家第十一, 鄭世家第十二, 趙世家第十三, 魏世家第十四, 韓世家第十五, 田完世家第十六, 孔子世家第十七, 陳涉世家第十八, 外戚世家第十九, 楚元王世家第二十, 荊燕王世家第二十一, 齊悼惠王世家第二十二, 蕭相國世家第二十三, 曹相國世家第二十四, 留侯世家第二十五, 陳丞相世家第二十六, 絳侯世家第二十七, 梁孝王世家第二十八, 五宗世家第二十九[八], 三王世家第三十. 伯夷列傳第一, 管晏列傳第二, 老子韓非列傳第三, 司馬穰苴列傳第四[九], 孫子吳起列傳第五, 伍子胥列傳第六, 仲尼弟子列傳第七, 商君列傳第八, 蘇秦列傳第九, 張儀列傳第十, 樗里甘茂列傳第十一, 穰侯列傳第十二, 白起王翦列傳第十三, 孟子荀卿列傳第十四, 平原虞卿列傳第十五, 孟嘗君列傳第十六, 魏公子列傳第十七, 春申君列傳第十八, 范睢蔡澤列傳第十九, 樂毅列傳第二十, 廉頗藺相如列傳第二十一, 田單列傳第二十二, 魯仲連列傳第二十三, 屈原賈生列傳第二十四, 呂不韋列傳第二十五, 刺客列傳第二十六, 李斯列傳第二十七, 蒙恬列傳第二十八, 張耳陳餘列傳第二十九, 魏豹彭越列傳第三十, 黥布列傳第三十一, 淮陰侯韓信列傳第三十二, 韓王信盧綰列傳第三十三, 田儋列傳第三十四, 樊酈滕灌列傳第三十五, 張丞相倉列傳第三十六, 酈生陸賈列傳第三十七, 傅靳□成侯列傳第三十八[一０], 劉敬叔孫通列傳第三十九, 季布欒布列傳第四十, 爰盎朝錯列傳第四十一, 張釋之馮唐列傳第四十二, 萬石張叔列傳第四十三, 田叔列傳第四十四, 扁鵲倉公列傳第四十五, 吳王濞列傳第四十六, 魏其武安列傳第四十七, 韓長孺列傳第四十八, 李將軍列傳第四十九, 衛將軍驃騎列傳第五十, 平津主父列傳第五十一, 匈奴列傳第五十二, 南越列傳第五十三, 閩越列傳第五十四, 朝鮮列傳第五十五, 西南夷列傳第五十六, 司馬相如列傳第五十七, 淮南衡山列傳第五十八, 循吏列傳第五十九, 汲鄭列傳第六十, 儒林列傳第六十一, 酷吏列傳第六十二, 大宛列傳第六十三, 游俠列傳第六十四, 佞幸列傳第六十五, 滑稽列傳第六十六, 日者列傳第六十七, 龜策列傳第六十八, 貨殖列傳第六十九.

[一]師古曰：｢纍, 係也. 紲, 長繩也. 纍音力追反. 紲音先列反.｣

[二]師古曰：｢喟然, 歎息貌也. 音邱位反.｣

[三]師古曰：｢惟, 思也.｣

[四]師古曰：｢隱, 憂也. 約, 屈也.｣

[五]服虔曰：｢武帝得白麟, 而鑄金作麟足形. 作史記止於此也.｣ 張晏曰：｢武帝獲麟, 遷以爲述事之端, 上記黃帝, 下至麟止, 猶春秋止於獲麟也.｣ 師古曰：｢遷序事盡太初, 故言至麟而止. 張說是也.｣

[六]師古曰：｢遷之書序眾篇各別有辭, 班氏以其文多, 故略而不載, 但取最後一首, 故此單目盡於六十九. 至□惟漢繼五帝末流□ 之後, 乃言第七十. 讀者不詳其意, 或於目中加云□敘傳第七十□, 此大妄矣.｣

[七]師古曰：｢召讀曰邵.｣

[八]師古曰：｢景帝子凡十三人爲王, 而母五人所生, 遷謂同母者爲一宗, 故云五宗也.｣

[九]師古曰：｢苴音子閭反.｣

[一０]師古曰：｢□成侯, 周緤也. □音普肯反, 又音陪.｣

惟漢繼五帝末流, 接三代絕業. 周道既廢, 秦撥去古文, 焚滅詩書, 故明堂石室金鐀玉版圖籍散亂[一]. 漢興, 蕭何次律令, 韓信申軍法, 張蒼爲章程, 叔孫通定禮儀, 則文學彬彬稍進, 詩書往往間出[二]. 自曹參薦蓋公言黃老, 而賈誼、朝錯明申韓, 公孫弘以儒顯, 百年之間, 天下遺文古事靡不畢集. 太史公仍父子相繼篹其職[三], 曰：｢於戲！[四]余維先人嘗掌斯事, 顯於唐虞. 至於周, 復典之. 故司馬氏世主天官, 至於余乎, 欽念哉！｣[五]罔羅天下放失舊聞, 王跡所興, 原始察終, 見盛觀衰, 論考之行事, 略三代, 錄秦漢, 上記軒轅, 下至於茲, 著十二本紀, 既科條之矣. 並時異世, 年差不明, 作十表[六]. 禮樂損益, 律曆改易, 兵權山川鬼神, 天人之際, 承敝通變, 作八書. 二十八宿環北辰, 三十輻共一轂, 運行無窮[七], 輔弼股肱之臣配焉, 忠信行道以奉主上, 作三十世家. 扶義俶儻, 不令己失時[八], 立功名於天下, 作七十列傳. 凡百三十篇, 五十二萬六千五百字, 爲太史公書. 序略, 以拾遺補蓺, 成一家言[九], 協六經異傳, 齊百家雜語, 臧之名山, 副在京師[一０], 以俟後聖君子. 第七十[一一], 遷之自敘云爾[一二]. 而十篇缺, 有錄無書[一三].

[一]如淳曰：｢玉版, 刻玉版畫爲文字也.｣

[二]師古曰：｢彬彬, 文章貌. 彬音邠. 間音居莧反.｣

[三]師古曰：｢篹讀與撰同.｣

[四]師古曰：｢於戲, 歎聲也. 於讀曰烏, 戲讀曰呼. 古字或作烏虖, 今字或作烏呼, 音義皆同耳. 而俗之讀者, 隨字而別, 又曲爲解釋云有吉凶美惡之殊, 是不通其大指也. 義例具在詩及尚書, 不可一二遍舉之.｣

[五]師古曰：｢欽, 敬也.｣

[六]師古曰：｢並時則年曆差殊, 異代則難以明辨, 故作表也.｣

[七]孟康曰：｢象黃帝以下三十家也. 老子言車三十輻運行無窮, 以象王者如此也.｣ 師古曰：｢此說非也. 言眾星共繞北辰, 諸輻咸歸車轂, 若文武之臣尊輔天子也.｣

[八]師古曰：｢俶儻, 大節也. 俶, 吐歷反.｣

[九]孟康曰：｢蓺音褋. 謂裳下壞褋.｣ 李奇曰：｢蓺, 六蓺也.｣ 師古曰：｢李說是也. 蓺, 古藝字.｣

[一０]師古曰：｢臧於山者. 備亡失也. 其副貳本乃留京師也.｣

[一一]師古曰：｢俟, 古俟字.｣

[一二]師古曰：｢自此以前, 皆其自敘之辭也. 自此以後, 乃班氏作傳語耳.｣

[一三]張晏曰：｢遷沒之後, 亡景紀、武紀、禮書、樂書、兵書、漢興以來將相年表、日者列傳、三王世家、龜策列傳、傅靳列傳. 元成之間褚先生補缺, 作武帝紀, 三王世家, 龜策、日者傳, 言辭鄙陋, 非遷本意也.｣ 師古曰：｢序目本無兵書, 張云亡失, 此說非也.｣

遷既被刑之後, 爲中書令, 尊寵任職. 故人益州刺史任安[一]予遷書, 責以古賢臣之義. 遷報之曰：

[一]師古曰：｢故人者, 言其舊交也.｣

少卿足下：[一]曩者辱賜書, 教以慎於接物, 推賢進士爲務, 意氣勤勤懇懇[二], 若望僕不相師用[三], 而流俗人之言[四]. 僕非敢如是也. 雖罷駑, 亦嘗側聞長者遺風矣[五]. 顧自以爲身殘處穢, 動而見尤[六], 欲益反損, 是以抑鬱而無誰語[七]. 諺曰：｢誰爲爲之? 孰令聽之?｣[八]蓋鍾子期死, 伯牙終身不復鼓琴[九]. 何則? 士爲知己用, 女爲說己容[一０]. 若僕大質已虧缺, 雖材懷隨和, 行若由夷[一一], 終不可以爲榮, 適足以發笑而自點耳[一二].

[一]如淳曰：｢少卿, 任安字.｣

[二]師古曰：｢懇懇, 至誠也. 音墾.｣

[三]師古曰：｢望, 怨也.｣

[四]師古曰：｢謂隨俗人之言, 而流移其志.｣

[五]師古曰：｢罷讀曰疲.｣

[六]師古曰：｢顧, 思念也. 尤, 過也.｣

[七]師古曰：｢無誰語者, 言無相知心之人, 誰可告語?｣

[八]師古曰：｢言無知己者, 設欲修名節, 立言行, 誰可爲作之, 又令誰聽之? 上爲音于偽反.｣

[九]師古曰：｢伯牙、鍾子期皆楚人也. 伯牙鼓琴, 子期聽之. 方鼓琴而志在泰山, 子期曰：□巍巍乎若泰山.□ 既而志在流水, 子期又曰：□湯湯乎若流水.□ 及子期死, 伯牙破琴絕弦, 終身不復鼓琴, 以時人無足復爲鼓琴耳.｣

[一０]師古曰：｢說讀曰悅.｣

[一一]應劭曰：｢由、夷, 許由、伯夷也.｣ 師古曰：｢隨, 隨侯珠也. 和, 和氏璧.｣

[一二]師古曰：｢點, 汙也.｣

書辭宜答[一], 會東從上來[二], 又迫賤事[三], 相見日淺, 卒卒無須臾之間得竭指意[四]. 今少卿抱不測之罪[五], 涉旬月, 迫季冬, 僕又薄從上上雍[六], 恐卒然不可諱[七]. 是僕終已不得舒憤懣以曉左右[八], 則長逝者魂魄私恨無窮[九]. 請略陳固陋. 闕然不報, 幸勿過[一０].

[一]師古曰：｢宜早答.｣

[二]服虔曰：｢從武帝還也.｣

[三]孟康曰：｢卑賤之事, 苦煩務也.｣ 晉灼曰：｢賤事, 家之私事賤小者也.｣ 師古曰：｢謂所供職事也. 孟說是也.｣

[四]文穎曰：｢卒言倉卒.｣ 師古曰：｢卒卒, 促遽之意也. 間, 隙也. 卒音千忽反.｣

[五]如淳曰：｢平居時, 遷不肯報其書. 今有罪在獄, 故報往日書, 欲使其恕以度己也.｣ 師古曰：｢不測謂深也.｣

[六]李奇曰：｢薄, 迫也. 迫當從行也.｣ 如淳曰：｢遷時從上在鹵簿中也.｣ 師古曰：｢李說是也.｣

[七]師古曰：｢卒讀曰猝. 不可諱謂安死也.｣

[八]師古曰：｢懣, 煩悶也. 曉, 告喻也. 懣音滿.｣

[九]師古曰：｢謂任安恨不見報.｣

[一０]師古曰：｢謂中間久不報也.｣

僕聞之, 修身者智之府也[一], 愛施者仁之端也, 取予者義之符也[二], 恥辱者勇之決也, 立名者行之極也. 士有此五者, 然後可以託於世, 列於君子之林矣. 故禍莫憯於欲利[三], 悲莫痛於傷心, 行莫醜於辱先, 而詬莫大於宮刑[四]. 刑餘之人, 無所比數, 非一世也, 所從來遠矣. 昔衛靈公與雍渠載, 孔子適陳[五]；商鞅因景監見, 趙良寒心[六]；同子參乘, 爰絲變色[七]：自古而恥之. 夫中材之人, 事關於宦豎, 莫不傷氣. 況忼慨之士乎！[八]如今朝雖乏人, 柰何令刀鋸之餘薦天下豪雋哉！僕賴先人緒業, 得待罪輦轂下, 二十餘年矣[九]. 所以自惟：[一０]上之, 不能納忠效信[一一], 有奇策材力之譽, 自結明主；次之, 又不能拾遺補闕, 招賢進能, 顯巖穴之士；外之, 不能備行伍, 攻城(戰野)[野戰], 有斬將搴旗之功；[一二]下之, 不能累日積勞, 取尊官厚祿, 以爲宗族交遊光寵. 四者無一遂, 苟合取容, 無所短長之效, 可見於此矣. 鄉者, 僕亦嘗廁下大夫之列[一三], 陪外廷末議. 不以此時引維綱, 盡思慮, 今已虧形爲埽除之隸, 在闒茸之中[一四], 乃欲卬首信眉, 論列是非[一五], 不亦輕朝廷, 羞當世之士邪！[一六]嗟乎！嗟乎！如僕, 尚何言哉！尚何言哉！

[一]師古曰：｢府者, 所聚之處也.｣

[二]師古曰：｢符, 信也.｣

[三]師古曰：｢憯亦痛也. 音千敢反.｣

[四]師古曰：｢詬, 恥也, 音垢.｣

[五]應劭曰：｢雍渠, 奄人也, 靈公近之.｣

[六]應劭曰：｢景監, 秦嬖人也.｣ 服虔曰：｢趙良, 賢者.｣

[七]蘇林曰：｢趙談也. 與遷父同諱, 故曰同子.｣

[八]師古曰：｢忼音口朗反.｣

[九]師古曰：｢言侍從天子之車輿.｣

[一０]師古曰：｢惟, 思也.｣

[一一]師古曰：｢效, 致也.｣

[一二]師古曰：｢搴, 拔也, 拔取敵人之旗也. 搴音蹇.｣

[一三]韋昭曰：｢周官太史位下大夫也.｣ 臣瓚曰：｢漢太史令千石, 故比下大夫.｣ 師古曰：｢鄉讀曰嚮. 嚮, 曩昔時也.｣

[一四]師古曰：｢闒茸, 猥賤也. 闒, 下也. 茸, 細毛也. 言非豪桀也. 闒, 吐合反. 茸, 人勇反.｣

[一五]師古曰：｢卬讀曰仰. 信讀曰伸. 列, 陳也.｣

[一六]師古曰：｢羞, 辱也.｣

且事本末未易明也. 僕少負不羈之才, 長無鄉曲之譽[一], 主上幸以先人之故, 使得奉薄技, 出入周衛之中[二]. 僕以爲戴盆何以望天[三], 故絕賓客之知, 忘室家之業, 日夜思竭其不肖之材力, 務壹心營職, 以求親媚於主上. 而事乃有大謬不然者. 夫僕與李陵俱居門下, 素非相善也, 趣舍異路[四], 未嘗銜盃酒接殷勤之歡. 然僕觀其爲人自奇士, 事親孝, 與士信, 臨財廉, 取予義, 分別有讓, 恭儉下人[五], 常思奮不顧身以徇國家之急[六]. 其素所畜積也[七], 僕以爲有國士之風. 夫人臣出萬死不顧一生之計, 赴公家之難, 斯已奇矣. 今舉事壹不當, 而全軀保妻子之臣隨而媒孽其短[八], 僕誠私心痛之. 且李陵提步卒不滿五千, 深踐戎馬之地, 足歷王庭, 垂餌虎口, 橫挑彊胡[九], 卬億萬之師[一０], 與單于連戰十餘日, 所殺過當[一一]. 虜救死扶傷不給[一二], 旃裘之君長咸震怖, 乃悉徵左右賢王, 舉引弓之民[一三], 一國共攻而圍之. 轉鬥千里, 矢盡道窮, 救兵不至, 士卒死傷如積. 然李陵一呼勞軍[一四], 士無不起, 躬流涕, 沬血飲泣, 張空弮, 冒白刃, 北首爭死敵[一五]. 陵未沒時, 使有來報, 漢公卿王侯奉觴上壽. 後數日, 陵敗書聞, 主上爲之食不甘味, 聽朝不怡. 大臣憂懼, 不知所出. 僕竊不自料其卑賤[一六], 見主上慘悽怛悼, 誠欲效其款款之愚. 以爲李陵素與士大夫絕甘分少[一七], 能得人之死力, 雖古名將不過也. 身雖陷敗, 彼觀其意, 且欲得其當而報漢[一八]. 事已無可柰何, 其所摧敗, 功亦足以暴於天下[一九]. 僕懷欲陳之, 而未有路. 適會召問, 即以此指推言陵功[二０], 欲以廣主上之意, 塞睚眥之辭. 未能盡明[二一], 明主不深曉, 以爲僕沮貳師, 而爲李陵游說[二二], 遂下於理. 拳拳之忠, 終不能自列[二三], 因爲誣上, 卒從吏議[二四]. 家貧, 財賂不足以自贖, 交遊莫救, 左右親近不爲壹言. 身非木石, 獨與法吏爲伍, 深幽囹圄之中, 誰可告愬者！此正少卿所親見, 僕行事豈不然邪? 李陵既生降, 隤其家聲[二五], 而僕又茸以蠶室[二六], 重爲天下觀笑[二七]. 悲夫！悲夫！

[一]師古曰：｢不羈, 言其材質高遠, 不可羈繫也. 負者, 亦言無此事也.｣

[二]服虔曰：｢薄技, 薄材也.｣ 師古曰：｢周衛, 言宿衛周密也.｣

[三]如淳曰：｢頭戴盆則不得望天、望天則不得戴盆, 事不可兼施. 言己方有所造, 不暇修人事也.｣ 師古曰：｢言營職務耳, 未論造書也. 如說失之.｣

[四]師古曰：｢趣, 所嚮也. 舍, 所廢也.｣

[五]師古曰：｢下音胡亞反.｣

[六]師古曰：｢徇, 從也, 營也.｣

[七]師古曰：｢畜讀曰蓄.｣

[八]臣瓚曰：｢媒謂遘合會之, 孽謂爲生其罪舋也.｣ 師古曰：｢媒如媒娉之媒, 孽如麴孽之孽. 一曰齊人謂麴餅爲媒也.｣

[九]李奇曰：｢挑音(銚)[誂].｣ 師古曰：｢音徒了反.｣

[一０]師古曰：｢卬讀曰仰. 漢軍北向, 匈奴南下, 北方地高, 故云然.｣

[一一]師古曰：｢率計戰士, 殺敵數多, 故云過當也.｣

[一二]師古曰：｢給猶供也.｣

[一三]師古曰：｢能引弓者皆發之.｣

[一四]師古曰：｢呼音火故反.｣

[一五]孟康曰：｢沬音頮.｣ 李奇曰：｢弮, 弩弓也.｣ 師古曰：｢沬, 古頮字. 頮, 洒面也. 言流血在面如盥頮. 冒, 犯也. 首, 嚮也. 沬音呼內反, 字從午未之未. 弮音丘權反. 又音眷. 冒音莫克反. 首音式救反. 讀者乃以拳掔之拳, 大謬矣. 拳則屈指, 不當言張. 陵時矢盡, 故張弩之空弓, 非是手拳也.｣

[一六]師古曰：｢料, 量也, 音聊.｣

[一七]師古曰：｢自絕旨甘, 而與眾人分之, 共同其少多也.｣

[一八]師古曰：｢欲於匈奴立功而歸, 以(其當)[當其]破敗之罪.｣

[一九]師古曰：｢謂摧破匈奴之兵也.｣

[二０]師古曰：｢指, 意也.｣

[二一]師古曰：｢睚眥, 舉目眥也, 猶言顧瞻之頃也. 睚音厓. 眥音才賜反.｣

[二二]師古曰：｢沮, 毀壞也. 音才汝反.｣

[二三]師古曰：｢拳拳, 忠謹之貌. 劉向傳作惓惓字, 音義同耳. 列, 陳也.｣

[二四]師古曰：｢卒, 終也.｣

[二五]孟康曰：｢家世爲將有名聲, 陵降而隤之也.｣ 師古曰：｢隤, 墜也, 音頹.｣

[二六]蘇林曰：｢茸, 次也, 若人相俾次.｣ 師古曰：｢此說非也. 茸音人勇反, 推也. 蠶室, 初腐刑所居溫密之室也. 謂推致蠶室之中也.｣

[二七]師古曰：｢觀視之而笑也.｣

事未易一二爲俗人言也. 僕之先人非有剖符丹書之功, 文史星曆近乎卜祝之間, 固主上所戲弄, 倡優畜之, 流俗之所輕也. 假令僕伏法受誅, 若九牛亡一毛, 與螻螘何異? [一]而世又不與能死節者比[二], 特以爲智窮罪極, 不能自免, 卒就死耳. 何也? 素所自樹立使然. 人固有一死, 死有重於泰山, 或輕於鴻毛, 用之所趨異也[三]. 太上不辱先, 其次不辱身, 其次不辱理色, 其次不辱辭令, 其次詘體受辱, 其次易服受辱, 其次關木索被箠楚受辱[四], 其次鬄毛髮嬰金鐵受辱[五], 其次毀肌膚斷支體受辱, 最下腐刑, 極矣[六]. 傳曰｢刑不上大夫｣, 此言士節不可不厲也. 猛虎處深山, 百獸震恐, 及其在阱檻之中, 搖尾而求食[七], 積威約之漸也. 故士有畫地爲牢勢不入, 削木爲吏議不對, 定計於鮮也[八]. 今交手足, 受木索, 暴肌膚, 受榜箠[九], 幽於圜牆之中[一０], 當此之時, 見獄吏則頭槍地[一一], 視徒隸則心惕息[一二]. 何者? 積威約之勢也. 及已至此, 言不辱者, 所謂彊顏耳, 曷足貴乎！[一三]且西伯, 伯也, 拘牖里；李斯, 相也, 具五刑[一四]；淮陰, 王也, 受械於陳；[一五]彭越、張敖南鄉稱孤, 繫獄具罪；[一六]絳侯誅諸呂, 權傾五伯, 囚於請室；[一七]魏其, 大將也, 衣赭關三木；[一八]季布爲朱家鉗奴；灌夫受辱居室. 此人皆身至王侯將相, 聲聞鄰國, 及罪至罔加, 不能引決自財[一九]. 在塵埃之中, 古今一體, 安在其不辱也！由此言之, 勇怯, 勢也；彊弱, 形也. 審矣, 曷足怪乎！且人不能蚤自財繩墨之外, 已稍陵夷至於鞭箠之間, 乃欲引節, 斯不亦遠乎！古人所以重施刑於大夫者, 殆爲此也[二０]. 夫人情莫不貪生惡死, 念親戚, 顧妻子, 至激於義理者不然[二一], 乃有不得已也. 今僕不幸, 蚤失二親, 無兄弟之親, 獨身孤立, 少卿視僕於妻子何如哉? 且勇者不必死節, 怯夫慕義, 何處不勉焉！[二二]僕雖怯耎欲苟活[二三], 亦頗識去就之分矣, 何至自湛溺累紲之辱哉！[二四]且夫臧獲婢妾猶能引決[二五], 況若僕之不得已乎！所以隱忍苟活, 函糞土之中而不辭者, 恨私心有所不盡, 鄙沒世而文采不表於後也.

[一]師古曰：｢螻, 螻蛄也. 螘, 蚍蜉也. 皆蟲之微小者. 螻音樓.｣

[二]師古曰：｢與, 許也. 不許其能死節.｣

[三]師古曰：｢趨讀曰趣. 趣, 嚮也.｣

[四]師古曰：｢箠, 杖也, 音止橤反.｣

[五]師古曰：｢嬰, 繞也. 鬄音吐計反.｣

[六]師古曰：｢腐刑, 解在景紀.｣

[七]師古曰：｢□, 掘地以陷獸也, 音才性反.｣

[八]文穎曰：｢未遇刑自殺, 爲鮮明也.｣

[九]師古曰：｢榜音彭.｣

[一０]師古曰：｢圜牆, 獄也, 周禮謂之圜土.｣

[一一]師古曰：｢槍, 千羊反.｣

[一二]師古曰：｢惕, 懼也. 息, 喘息也.｣

[一三]師古曰：｢強音其兩反.｣

[一四]師古曰：｢說在刑法志.｣

[一五]師古曰：｢高祖偽遊雲夢, 而信至陳上謁, (助)[即]見囚執. 械謂桎梏之.｣

[一六]師古曰：｢或繫於獄, 或至大罪也. 鄉讀曰嚮.｣

[一七]師古曰：｢伯讀曰霸.｣

[一八]師古曰：｢三木, 在頸及手足.｣

[一九]師古曰：｢財與裁同, 古通用字.｣

[二０]師古曰：｢重, 難也.｣

[二一]師古曰：｢言激於義理者, 則不顧念親戚妻子.｣

[二二]師古曰：｢勇敢之人闇於分理, 未必能死名節. 怯懦之夫心知慕義, 則處處皆能勉勵也.｣

[二三]師古曰：｢耎, 柔弱也, 音人阮反.｣

[二四]師古曰：｢湛讀曰沈. 累音力追反.｣

[二五]應劭曰：｢揚雄方言云：□海岱之間, 罵奴曰臧, 罵婢曰獲. 燕之北郊, 民而□婢謂之臧, 女而婦奴謂之獲.□ 晉灼曰：｢臧獲, 敗敵所被虜獲爲奴隸者.｣ 師古曰：｢應說是也.｣

古者富貴而名摩滅, 不可勝記, 唯俶儻非常之人稱焉. 蓋西伯拘而演周易；仲尼厄而作春秋；屈原放逐, 乃賦離騷；左丘失明, 厥有國語；孫子髕腳, 兵法修列[一]；不韋遷蜀, 世傳呂覽[二]；韓非囚秦, 說難、孤憤[三]. 詩三百篇, 大氐賢聖發憤之所爲作也[四]. 此人皆意有所鬱結, 不得通其道, 故述往事, 思來者[五]. 及如左丘明無目, 孫子斷足, 終不可用, 退論書策以舒其憤, 思垂空文以自見[六]. 僕竊不遜, 近自託於無能之辭, 網羅天下放失舊聞, 考之行事, 稽其成敗[七]興壞之理, 凡百三十篇, 亦欲以究天人之際, 通古今之變, 成一家之言. 草創未就, 適會此禍, 惜其不成, 是以就極刑而無慍色. 僕誠已著此書, 藏之名山, 傳之其人通邑大都[八], 則僕償前辱之責, 雖萬被戮, 豈有悔哉！然此可爲智者道, 難爲俗人言也.

[一]文穎曰：｢孫子與龐涓學, 而爲龐涓所斷足.｣ 師古曰：｢髕音頻忍反.｣

[二]蘇林曰：｢呂氏春秋篇名八覽、六論.｣

[三]師古曰：｢說難、孤憤, 韓子之篇名.｣

[四]師古曰：｢氐, 歸也, 音丁禮反.｣

[五]師古曰：｢令將來之人, 見己志也.｣

[六]師古曰：｢見, 胡電反.｣

[七]師古曰：｢稽, 計也.｣

[八]師古曰：｢其人謂能行其書者.｣

且負下未易居, 下流多謗議. 僕以口語遇遭此禍, 重爲鄉黨戮笑, 汙辱先人, 亦何面目復上父母之丘墓乎? 雖累百世, 垢彌甚耳！是以腸一日而九回, 居則忽忽若有所亡, 出則不知所如往[一]. 每念斯恥, 汗未嘗不發背霑衣也. 身直爲閨閤之臣, 寧得自引深臧於巖穴邪！故且從俗浮湛, 與時俯仰[二], 以通其狂惑. 今少卿乃教以推賢進士, 無乃與僕之私指謬乎[三]. 今雖欲自彫瑑[四], 曼辭以自解[五], 無益, 於俗不信, 祗取辱耳[六]. 要之死日, 然後是非乃定. 書不能盡意, 故略陳固陋.

[一]師古曰：｢如亦往也.｣

[二]師古曰：｢湛讀曰沉.｣

[三]師古曰：｢指, 意也.｣

[四]師古曰：｢瑑, 刻也, 音篆.｣

[五]如淳曰：｢曼, 美也.｣ 師古曰：｢曼音萬.｣

[六]師古曰：｢祇, 適也.｣

遷既死後, 其書稍出. 宣帝時, 遷外孫平通侯楊惲祖述其書, 遂宣布焉. 至王莽時, 求封遷後, 爲史通子[一].

[一]應劭曰：｢以遷世爲史(宜)[官], 通於古今也.｣ 李奇曰：｢史通國子爵也.｣

贊曰：自古書契之作而有史官, 其載籍博矣. 至孔氏篹之[一], 上(繼)[斷]唐堯, 下訖秦繆. 唐虞以前雖有遺文, 其語不經[二], 故言黃帝、顓頊之事未可明也. 及孔子因魯史記而作春秋, 而左丘明論輯其本事以爲之傳[三], 又篹異同爲國語. 又有世本, 錄黃帝以來至春秋時帝王公侯卿大夫祖世所出. 春秋之後, 七國並爭[四], 秦兼諸侯, 有戰國策. 漢興伐秦定天下, 有楚漢春秋. 故司馬遷據左氏、國語, 采世本、戰國策, 述楚漢春秋, 接其後事, 訖于(大)[天]漢. 其言秦漢, 詳矣. 至於采經摭傳[五], 分散數家之事, 甚多疏略, 或有抵梧[六]. 亦其涉獵者廣博, 貫穿經傳, 馳騁古今, 上下數千載間, 斯以勤矣. 又其是非頗繆於聖人[七], 論大道則先黃老而後六經, 序遊俠則退處士而進姦雄, 述貨殖則崇勢利而羞賤貧, 此其所蔽也. 然自劉向、揚雄博極群書, 皆稱遷有良史之材, 服其善序事理, 辨而不華, 質而不俚[八], 其文直, 其事核[九], 不虛美, 不隱惡, 故謂之實錄[一０]. 烏呼！以遷之博物洽聞, 而不能以知自全, 既陷極刑, 幽而發憤, 書亦信矣[一一]. 跡其所以自傷悼, 小雅巷伯之倫[一二]. 夫唯大雅｢既明且哲, 能保其身｣, 難矣哉！[一三]

[一]師古曰：｢篹與撰同.｣

[二]師古曰：｢非經典所說.｣

[三]師古曰：｢輯與集同.｣

[四]服虔曰：｢關東六國, 與秦七國.｣

[五]師古曰：｢摭, 拾也, 音之亦反.｣

[六]如淳曰：｢梧讀曰迕, 相觸迕也.｣ 師古曰：｢抵, 觸也. 梧, 相支柱不安也. 梧音悟.｣

[七]師古曰：｢頗, 普我反.｣

[八]劉德曰：｢俚, 鄙也.｣ 如淳曰：｢言雖質, 猶不如閭里之鄙言也.｣ 師古曰：｢劉說是也. 俚音里.｣

[九]師古曰：｢核, 堅實也.｣

[一０]應劭曰：｢言其錄事實.｣

[一一]師古曰：｢言其報任安書, 自陳己志, 信不謬.｣

[一二]師古曰：｢巷伯, 奄官也, 遇讒而作詩, 列在小雅. 其詩曰□萋兮菲兮, 成是貝錦□ 是也.｣

[一三]師古曰：｢尹吉甫作烝民之詩, 美宣王而論仲山甫之德, 曰□既明且哲, 以保其身□ . 其詩列於大雅, 故贊云然.｣

校勘記

二七０七頁一一行　失其[所]守之職也. 景祐、殿本都有｢所｣ 字.

二七０八頁一六行　錯音千(古)[各]反. 景祐、殿本都作｢各｣. 王先謙說作｢各｣是.

二七一九頁　七行　[一]曰違犯禮義也. 景祐、殿本都有｢一｣ 字. 王先謙說此奪.

二七二０頁一０行　是余之罪夫！[一一]身虧不用矣. 注[二]原在｢罪｣ 字下, 王先謙說殿本在｢夫｣ 字下, 是.

二七二七頁一五行　攻城(戰野)[野戰], 景祐、殿本都作｢野戰｣.

二七三一頁　三行　挑音(銚)[誂]. 景祐、殿本都作｢誂｣.

二七三一頁一四行　以(其當)[當其]破敗之罪. 殿本作｢當其｣. 王先謙說殿本是.

二七三四頁一三行　(助)[即]見囚執. 景祐、殿本都作｢即｣. 王先謙說作｢即｣是.

二七三七頁　七行　以遷世爲史(宜)[官], 景祐、殿本都作｢官｣, 此誤.

二七三七頁　八行　上(繼)[斷]唐堯, 下訖秦繆. 吳承仕說, ｢繼｣ 字無義, 字當爲｢斷｣. 藝文志｢斷自堯典｣, 儒林傳｢上斷唐虞｣, 並其證. 按藝文志作｢上斷于堯｣.

二七三七頁一二行　接其後事, 訖于(大)[天]漢. 楊樹達說, ｢大漢｣ 無義, 當作｢天漢｣. 天漢, 武帝年號.

漢書卷六十三 武五子傳第三十三

師古曰：｢諸帝子傳皆言王, 而此獨云子者, 以戾太子在其中也.｣

孝武皇帝六男. 衛皇后生戾太子, 趙婕妤生孝昭帝, 王夫人生齊懷王閎[一], 李姬生燕剌王旦、廣陵厲王胥[二], 李夫人生昌邑哀王髆[三].

[一]師古曰：｢閎音宏.｣

[二]師古曰：｢不知官秩, 故云李姬. 諡法□暴戾無親曰剌□ . 剌音來葛反.｣

[三]師古曰：｢髆音博.｣

戾太子據, 元狩元年立爲皇太子, 年七歲矣. 初, 上年二十九乃得太子, 甚喜, 爲立禖[一], 使東方朔、枚皋作禖祝[二]. 少壯, 詔受公羊春秋[三], 又從瑕丘江公受穀梁. 及冠就宮, 上爲立博望苑[四], 使通賓客, 從其所好, 故多以異端進者. 元鼎四年, 納史良娣[五], 產子男進, 號曰史皇孫[六].

[一]師古曰：｢禖, 求子之神也, 解在枚皋傳.｣

[二]師古曰：｢祝, 禖之祝辭.｣

[三]師古曰：｢少壯者, 言漸長大也. 少讀如本字.｣

[四]師古曰：｢取其廣博觀望也.｣

[五]韋昭曰：｢良娣, 太子之內官也. 太子有妃, 有良娣, 有孺子, 凡三等.｣ 師古曰：｢娣音弟.｣

[六]張晏曰：｢皆以舅氏姓爲氏, 以相別也.｣ 師古曰：｢進者, 皇孫名.｣

武帝末, 衛后寵衰, 江充用事. 充與太子及衛氏有隙[一], 恐上晏駕後爲太子所誅, 會巫蠱事起, 充因此爲姦. 是時, 上春秋高, 意多所惡, 以爲左右皆爲蠱道祝詛, 窮治其事. 丞相公孫賀父子, 陽石、諸邑公主[二], 及皇后弟子長平侯衛伉皆坐誅[三]. 語在公孫賀、江充傳.

[一]師古曰：｢充爲直指使者, 劾太子家車行馳道上, 沒入車馬, 太子求充, 充不聽也.｣

[二]師古曰：｢兩公主.｣

[三]師古曰：｢伉音抗, 又音剛.｣

充典治巫蠱, 既知上意, 白言宮中有蠱氣, 入宮至省中, 壞御座掘地. 上使按道侯韓說、御史章贛、黃門蘇文等助充[一]. 充遂至太子宮掘蠱, 得桐木人. 時上疾, 辟暑甘泉宮[二], 獨皇后、太子在[三]. 太子召問少傅石德[四], 德懼爲師傅并誅, 因謂太子曰：｢前丞相父子、兩公主及衛氏皆坐此, 今巫與使者掘地得徵驗, 不知巫置之邪, 將實有也, 無以自明, 可矯以節收捕充等繫獄[五], 窮治其姦詐. 且上疾在甘泉, 皇后及家吏請問皆不報[六], 上存亡未可知, 而姦臣如此, 太子將不念秦扶蘇事耶?｣[七]太子急, 然德言.

[一]師古曰：｢說讀曰悅. 贛音貢.｣

[二]師古曰：｢辟讀曰避.｣

[三]師古曰：｢在京師.｣

[四]師古曰：｢石慶子.｣

[五]師古曰：｢矯, 託也, 託詔命也.｣

[六]蘇林曰：｢家吏, 皇后吏也.｣ 臣瓚曰：｢太子稱家, 家吏是太子吏也.｣ 師古曰：｢既言皇后及家吏, 此爲皇后吏及太子吏耳. 瓚說是也.｣

[七]韋昭曰：｢始皇死, 趙高詐殺扶蘇而立胡亥也.｣

征和二年七月壬午, 乃使客爲使者收捕充等. 按道侯說疑使者有(詔)[詐], 不肯受詔, 客格殺說. 御史章贛被創突亡, 自歸甘泉. 太子使舍人無且[一]持節夜入未央宮殿長秋門, 因長御倚華[二]具白皇后, 發中廄車載射士[三], 出武庫兵, 發長樂宮衛, 告令百官曰江充反. 乃斬充以徇, 炙胡巫上林中[四]. 遂部賓客爲將率, 與丞相劉屈氂等戰. 長安中擾亂, 言太子反, 以故眾不肯附. 太子兵敗, 亡, 不得[五].

[一]師古曰：｢且音子閭反.｣

[二]鄭氏曰：｢長音長者.｣ 如淳曰：｢漢儀注女長御比侍中, 皇后見娙娥以下, 長御稱謝. 倚華, 字也.｣ 師古曰：｢倚音於綺反.｣

[三]師古曰：｢中廄, 皇后車馬所在也.｣

[四]服虔曰：｢作巫蠱之胡人也. 炙, 燒也.｣ 師古曰：｢胡巫受充意指, 妄作蠱狀, 太子特忿, 且欲得其情實, 故以火炙之, 令毒痛耳.｣

[五]師古曰：｢太子出亡, 而吏追捕不得也.｣

上怒甚, 群下憂懼, 不知所出[一]. 壺關三老茂上書曰：[二]｢臣聞父者猶天, 母者猶地, 子猶萬物也. 故天平地安, 陰陽和調, 物乃茂成；父慈母愛室家之中, 子乃孝順. 陰陽不和則萬物夭傷, 父子不和則室家(散)[喪]亡. 故父不父則子不子, 君不君則臣不臣, 雖有粟, 吾豈得而食諸！[三]昔者虞舜, 孝之至也, 而不中於瞽叟[四]；孝己被謗, 伯奇放流[五], 骨肉至親, 父子相疑. 何者? 積毀之所生也. 由是觀之, 子無不孝, 而父有不察. (令)[今]皇太子爲漢適嗣[六], 承萬世之業, 體祖宗之重, 親則皇帝之宗子也. 江充, 布衣之人, 閭閻之隸臣耳[七], 陛下顯而用之, 銜至尊之命以迫蹴皇太子[八], 造飾姦詐, 群邪錯謬, 是以親戚之路鬲塞而不通[九]. 太子進則不得上見, 退則困於亂臣, 獨冤結而亡告, 不忍忿忿之心, 起而殺充, 恐懼逋逃[一０], 子盜父兵以救難自免耳, 臣竊以爲無邪心. 詩云：□營營青蠅, 止于藩；愷悌君子, 無信讒言；讒言罔極, 交亂四國.□[一一]往者江充讒殺趙太子, 天下莫不聞, 其罪固宜[一二]. 陛下不省察, 深過太子[一三], 發盛怒, 舉大兵而求之, 三公自將, 智者不敢言, 辯士不敢說, 臣竊痛之. 臣聞子胥盡忠而忘其號[一四], 比干盡仁而遺其身[一五], 忠臣竭誠不顧鈇鉞之誅[一六]以陳其愚, 志在匡君安社稷也[一七]. 詩云：□取彼譖人, 投畀豺虎.□[一八]唯陛下寬心慰意, 少察所親[一九], 毋患太子之非, 亟罷甲兵, 無令太子久亡[二０]. 臣不勝惓惓[二一], 出一旦之命, 待罪建章闕下.｣ 書奏, 天子感寤.

[一]師古曰：｢計無所出.｣

[二]師古曰：｢壺關, 上黨之縣也. 荀悅漢紀云令狐茂, 班史不載其姓, 不知於何得也.｣

[三]師古曰：｢論語云齊景公問政於孔子, 孔子對曰：□君君, 臣臣, 父父, 子子.□ 公曰：□善哉！信如君不君, 臣不臣, 父不父, 子不子, 雖有粟, 吾豈得而食諸！□ 言父子君臣之道不立, 則國必危亡, 倉廩雖多, 吾不得食也.｣

[四]師古曰：｢中, 當也. 瞽叟, 舜父也. 言不當其意也. 中音竹仲反.｣

[五]師古曰：｢孝己、伯奇並已解於上.｣

[六]師古曰：｢適讀曰嫡.｣

[七]師古曰：｢隸, 賤也.｣

[八]師古曰：｢蹴音千六反.｣

[九]師古曰：｢鬲與隔同.｣

[一０]師古曰：｢逋, 亡也.｣

[一一]師古曰：｢小雅青蠅之詩也. 營營, 往來之貌也. 藩, 籬也. 愷, 樂；悌, 易也. 言青蠅來往, 止於藩籬, 變白作黑, 讒人搆毀, 間親令疏, 樂易之君子不當信用. 若讒言無極, 則四國亦以交亂, 宜深察也.｣

[一二]師古曰：｢充宜得罪也.｣

[一三]師古曰：｢以太子爲罪過而深責之.｣

[一四]師古曰：｢忘, 亡也. 吳王殺之, 被以惡名, 失其善稱號.｣

[一五]師古曰：｢比干, 殷之賢臣, 以道諫紂, 紂怒殺之, 而剖其心也.｣

[一六]師古曰：｢鈇, 所以斫人, 如今莝刃也, 音膚.｣

[一七]師古曰：｢匡, 正也. 正其失也.｣

[一八]師古曰：｢小雅巷伯之詩. 言譖讒之人, 誠可疾惡, 願投與猛獸食之. 畀音必寐反.｣

[一九]師古曰：｢父子之道, 天性之親也.｣

[二０]師古曰：｢亟, 急也, 音居力反.｣

[二一]師古曰：｢惓讀曰拳, 解在劉向傳.｣

太子之亡也, 東至湖[一], 臧匿泉鳩里[二]. 主人家貧, 常賣屨以給太子. 太子有故人在湖, 聞其富贍, 使人呼之[三]而發覺. 吏圍捕太子, 太子自度不得脫[四], 即入室距戶自經. 山陽男子張富昌爲卒, 足蹋開戶, 新安令史李壽趨抱解太子, 主人公遂格鬥死, 皇孫二人皆并遇害. 上既傷太子, 乃下詔曰：｢蓋行疑賞, 所以申信也. 其封李壽爲邘侯[五], 張富昌爲題侯.｣[六]

[一]師古曰：｢湖, 縣名, 今虢州闅鄉、湖城二縣皆其地也.｣

[二]師古曰：｢泉鳩水今在闅鄉縣東南十五里, 見有戾太子冢, 冢在澗東也.｣

[三]師古曰：｢贍, 足也.｣

[四]師古曰：｢度音大各反.｣

[五]韋昭曰：｢邘在河內.｣ 師古曰：｢爲其解救太子也. 邘音于.｣

[六]孟康曰：｢縣名也.｣ 晉灼曰：｢地理志無也. 功臣表食邑鉅鹿.｣ 師古曰：｢晉說是也.｣

久之, 巫蠱事多不信. 上知太子惶恐無他意, 而車千秋復訟太子冤, 上遂擢千秋爲丞相, 而族滅江充家, 焚蘇文於橫橋上[一], 及泉鳩里加兵刃於太子者, 初爲北地太守, 後族. 上憐太子無辜, 乃作思子宮, 爲歸來望思之臺於湖[二]. 天下聞而悲之.

[一](師古)[孟康]曰：｢橫音光.｣ 師古曰：｢即橫門渭橋也.｣

[二]師古曰：｢言己望而思之, 庶太子之魂來歸也. 其臺在今湖城縣之西, 閿鄉之東, 基趾猶存.｣

初, 太子有三男一女, 女者平輿侯嗣子尚焉. 及太子敗, 皆同時遇害. 衛(侯)[后]、史良娣葬長安城南. 史皇孫、皇孫妃王夫人及皇女孫葬廣明[一]. 皇孫二人隨太子者, 與太子并葬湖[二].

[一]蘇林曰：｢苑名也.｣

[二]師古曰：｢今太子冢北有二冢相次, 則二皇孫也.｣

太子有遺孫一人, 史皇孫子, 王夫人男, 年十八即尊位, 是爲孝宣帝. 帝初即位, (帝)[下]詔曰：｢故皇太子在湖, 未有號諡, 歲時祠, 其議諡, 置園邑.｣ 有司奏請：｢禮□爲人後者, 爲之子也□, 故降其父母不得祭[一], 尊祖之義也. 陛下爲孝昭帝後, 承祖宗之祀, 制禮不踰閑[二]. 謹行視孝昭帝所爲故皇太子起位在湖[三], 史良娣冢在博望苑北, 親史皇孫位在廣明郭北[四]. 諡法曰□諡者, 行之跡也□, 愚以爲親諡宜曰悼(皇), 母曰悼后, 比諸侯王園, 置奉邑三百家. 故皇太子諡曰戾, 置奉邑二百家. 史良娣曰戾夫人, 置守冢三十家. 園置長丞, 周衛奉守如法.｣ 以湖閿鄉邪里聚爲戾園[五], 長安白亭東爲戾后園, 廣明成鄉爲悼園. 皆改葬焉.

[一]師古曰：｢謂本生之父母也.｣

[二]師古曰：｢閑猶限也.｣

[三]文穎曰：｢位, 冢位也.｣ 師古曰：｢行音下更反.｣

[四]如淳曰：｢親謂父也.｣

[五](師古)[孟康]曰：｢閿, 古闅字, 從門中□. 建安中正作(聞)[閿].｣ 師古曰：｢□, 舉目使人也. □音許密反. 閿字本從□, 其後轉訛誤, 遂作門中受耳. 而郭璞乃音汝授反, 蓋失理遠耳.｣

後八歲, 有司復言：｢禮□父爲士, 子爲天子, 祭以天子□ . 悼園宜稱尊號曰皇考, 立廟：因園爲寢, 以時薦享焉. 益奉園民滿千六百家, 以爲奉明縣. 尊戾夫人曰戾后, 置園奉邑, 及益戾園各滿三百家.｣

齊懷王閎與燕王旦、廣陵王胥同日立, 皆賜策, 各以國土風俗申戒焉, 曰：｢惟元狩六年四月乙巳, 皇帝使御史大夫湯[一]廟立子閎爲齊王[二], 曰：烏呼！小子閎, 受茲青社[三]. 朕承天序, 惟稽古, 建爾國家[四], 封于東土, 世爲漢藩輔. 烏呼！念哉, 共朕之詔[五]. 惟命不于常[六], 人之好德, 克明顯光；義之不圖, 俾君子怠[七]. 悉爾心, 允執其中, 天祿永終[八]；厥有愆不臧, 乃凶于乃國, 而害于爾躬[九]. 嗚呼！保國乂民, 可不敬與！王其戒之！｣[一０]閎母王夫人有寵, 閎尤愛幸, 立八年, 薨, 無子, 國除.

[一]師古曰：｢張湯.｣

[二]師古曰：｢於廟授策也.｣

[三]張晏曰：｢王者以五色土爲太社, 封四方諸侯, 各以其方色土與之, 苴以白茅, 歸以立社.｣

[四]師古曰：｢言考於古道而立子爲王.｣

[五]師古曰：｢共讀曰恭. 言敬聽我詔.｣

[六]師古曰：｢言皇天無親, 惟德是輔, 善則得之, 惡則失之.｣

[七]師古曰：｢言人若好德, 則能明顯有光輝；若不圖於義, 則君子懈怠, 無歸附之者. 圖, 謀也. 俾, 使也.｣

[八]師古曰：｢能盡爾心, 信執中和之(得)[德], 則能終天祿者也.｣

[九]師古曰：｢臧, 善也. 乃, 汝也.｣

[一０]師古曰：｢保, 安也. 乂, 治也. 與讀曰歟.｣

燕剌王旦賜策曰：｢嗚呼！小子旦, 受茲玄社, 建爾國家, 封于北土, 世爲漢藩輔. 嗚呼！薰鬻氏虐老獸心, 以姦巧邊甿[一]. 朕命將率, 徂征厥罪[二]. 萬夫長, 千夫長, 三十有二帥[三], 降旗奔師[四]. 薰鬻徙域[五], 北州以妥[六]. 悉爾心, 毋作怨, 毋作棐德[七], 毋乃廢備[八]. 非教士不得從徵[九]. 王其戒之！｣

[一]服虔曰：｢薰鬻, 堯時匈奴號也.｣ 孟康曰：｢甿音萌.｣ 師古曰：｢虐老, 謂貴少壯而食甘肥, 賤耆老而與粗惡也. 獸心, 言貪暴而無仁義也. 甿, 庶人. 薰音勳. 鬻音育.｣

[二]師古曰：｢徂, 往也.｣

[三]張晏曰：｢時所獲三十二帥也.｣

[四]如淳曰：｢昆邪王偃其旗鼓而來降也.｣

[五]張晏曰：｢匈奴徙東.｣

[六]孟康曰：｢古綏字也.｣ 臣瓚曰：｢妥, 安也.｣ 師古曰：｢瓚說是也. 妥音他果反.｣

[七]服虔曰：｢棐, 薄也.｣ 師古曰：｢棐, 古匪字也. 匪, 非也.｣

[八]師古曰：｢禦邊之備不可廢.｣

[九]張晏曰：｢士不素習不得應召.｣

旦壯大就國, 爲人辯略, 博學經書雜說, 好星曆數術倡優射獵之事, 招致游士. 及衛太子敗, 齊懷王又薨, 旦自以次第當立, 上書求入宿衛. 上怒, 下其使獄. 後坐臧匿亡命, 削良鄉、安次、文安三縣. 武帝由是惡旦, 後遂立少子爲太子.

帝崩, 太子立, 是爲孝昭帝, 賜諸侯王璽書. 旦得書, 不肯哭, 曰：｢璽書封小[一]. 京師疑有變.｣ 遣幸臣壽西長、孫縱之、王孺等之長安[二], 以問禮儀爲名. 王孺見執金吾廣(義)[意][三], 問帝崩所病[四], 立者誰子, 年幾歲. 廣意言待詔五莋宮[五], 宮中讙言帝崩, 諸將軍共立太子爲帝, 年八九歲, 葬時不出臨[六]. 歸以報王. 王曰：｢上棄群臣, 無語言, 蓋主又不得見, 甚可怪也.｣ 復遣中大夫至京師上書言：｢竊見孝武皇帝躬聖道, 孝宗廟, 慈愛骨肉, 和集兆民, 德配天地, 明並日月, 威武洋溢[七], 遠方執寶而朝, 增郡數十, 斥地且倍[八], 封泰山, 禪梁父, 巡狩天下, 遠方珍物陳于太廟, 德甚休盛[九], 請立廟郡國.｣ 奏報聞. 時大將霍光秉政, 褒賜燕王錢三千萬, 益封萬三千戶. 旦怒曰：｢我當爲帝, 何賜也！｣ 遂與宗室中山哀王子劉長、齊孝王孫劉澤等結謀, 詐言以武帝時受詔, 得職吏事, 修武備, 備非常[一０].

[一]張晏曰：｢文少則封小.｣

[二]師古曰：｢之, 往也.｣

[三]師古曰：｢郭廣(義)[意].｣

[四]師古曰：｢因何病而崩.｣

[五]師古曰：｢苲讀與柞同.｣

[六]師古曰：｢臨音力禁反.｣

[七]師古曰：｢洋溢, 言盛多也. 洋音羊.｣

[八]師古曰：｢斥, 開也.｣

[九]師古曰：｢休, 美也.｣

[一０]如淳曰：｢諸侯不得治民與職事, 是以爲詐言受詔, 得知職事, 發兵爲備也.｣

長於是爲旦命令群臣曰：｢寡人賴先帝休德[一], 獲奉北藩, 親受明詔, 職吏事, 領庫兵, 飭武備[二], 任重職大, 夙夜兢兢, 子大夫將何以規佐寡人? 且燕國雖小, 成周之建國也[三], 上自召公, 下及昭、襄[四], 于今千載, 豈可謂無賢哉? 寡人束帶聽朝三十餘年, 曾無聞焉. 其者寡人之不及與? [五]意亦子大夫之思有所不至乎? 其咎安在? 方今寡人欲撟邪防非, 章聞揚和[六], 撫慰百姓, 移風易俗, 厥路何由? 子大夫其各悉心以對, 寡人將察焉.｣

[一]師古曰：｢休, 美也.｣

[二]師古曰：｢飭讀與敕同. 飭, 整也.｣

[三]師古曰：｢自周以來即爲燕國, 言以久遠.｣

[四]師古曰：｢召公, 謂召公奭也. 昭、襄, 六國時燕之二王也. 召讀曰邵.｣

[五]師古曰：｢與讀曰歟.｣

[六]師古曰：｢撟, 正也. 章, 表也. 撟與矯同, 其字從手也.｣

群臣皆免冠謝. 郎中成軫謂旦曰：｢大王失職, 獨可起而索, 不可坐而得也[一]. 大王壹起, 國中雖女子皆奮臂隨大王.｣ 旦曰：｢前高后時, 偽立子弘爲皇帝, 諸侯交手事之八年[二]. 呂太后崩, 大臣誅諸呂, 迎立文帝, 天下乃知非孝惠子也. 我親武帝長子, 反不得立, 上書請立廟, 又不聽. 立者疑非劉氏.｣

[一]師古曰：｢失職, 謂當爲漢嗣而不被用也. 索, 求也.｣

[二]師古曰：｢交手, 謂拱手也.｣

即與劉澤謀爲姦書, 言少帝非武帝子, 大臣所共立, 天下宜共伐之. 使人傳行郡國, 以搖動百姓. 澤謀歸發兵臨淄, 與燕王俱起. 旦遂招來郡國姦人, 賦斂銅鐵作甲兵, 數閱其車騎材官卒, 建旌旗鼓車, 旄頭先敺[一], 郎中侍從者著貂羽, 黃金附蟬[二], 皆號侍中. 旦從相、中尉以下, 勒車騎, 發民會圍, 大獵文安縣, 以講士馬, 須期日[三]. 郎中韓義等數諫旦, 旦殺義等凡十五人. 會缾侯劉成知澤等謀[四], 告之青州刺史雋不疑, 不疑收捕澤以聞. 天子遣大鴻臚丞治, 連引燕王. 有詔弗治, 而劉澤等皆伏誅. 益封缾侯.

[一]師古曰：｢敺與驅同.｣

[二]晉灼曰：｢以翠羽飾冠也.｣ 師古曰：｢貂羽, 以貂尾爲冠之羽也. 附蟬, (謂)[爲]金蟬以附冠前也. 凡此旄頭先驅, 皆天子之制. 而貂羽附蟬, 又天子侍中之飾, 王僭爲之.｣

[三]師古曰：｢講, 習也. 須, 待也.｣

[四]師古曰：｢缾侯, 菑川靖王子也. 缾音步丁反.｣

久之, 旦姊鄂邑蓋長公主、[一]左將軍上官桀父子與霍光爭權有隙, 皆知旦怨光, 即私與燕交通. 旦遣孫縱之等前後十餘輩, 多齎金寶走馬[二], 賂遺蓋主. 上官桀及御史大夫桑弘羊等皆與交通, 數記疏光過失與旦, 令上書告之. 桀欲從中下其章[三]. 旦聞之, 喜, 上疏曰：｢昔秦據南面之位, 制一世之命, 威服四夷, 輕弱骨肉, 顯重異族, 廢道任刑, 無恩宗室. 其後尉佗入南夷, 陳涉呼楚澤[四], 近狎作亂, 內外俱發[五], 趙氏無炊火焉[六]. 高皇帝覽蹤跡, 觀得失, 見秦建本非是, 故改其路, 規土連城, 布王子孫[七], 是以支葉扶疏, 異姓不得間也[八]. 今陛下承明繼成[九], 委任公卿, 群臣連與成朋, 非毀宗室[一０], 膚受之愬, 日騁於廷, 惡吏廢法立威, 主恩不及下究[一一]. 臣聞武帝使中郎將蘇武使匈奴, 見留二十年不降, 還亶爲典屬國[一二]. 今大將軍長史敞無勞, 爲搜粟都尉[一三]. 又將軍都郎羽林[一四], 道上移蹕[一五], 太官先置[一六]. 臣旦願歸符璽, 入宿衛, 察姦臣之變.｣

[一]張晏曰：｢食邑鄂, 蓋侯王信妻也.｣ 師古曰：｢爲蓋侯妻是也, 非王信. 信者, 武帝之舅耳, 不取鄂邑主爲妻, 當是信子頃侯充耳.｣

[二]師古曰：｢走馬, 馬之善走者.｣

[三]師古曰：｢下音胡稼反.｣

[四]師古曰：｢呼音火故反.｣

[五]師古曰：｢狎, 習也. 近習之人, 謂趙高也.｣

[六]韋昭曰：｢趙, 秦之別氏.｣ 師古曰：｢無炊火, 無絕祀也.｣

[七]師古曰：｢規, 畫也.｣

[八]師古曰：｢間音工莧反.｣

[九]師古曰：｢承聖明之後, 繼已成之業.｣

[一０]師古曰：｢與謂黨與也.｣

[一一]師古曰：｢究, 竟也. 言不終竟於下.｣

[一二]師古曰：｢亶音但.｣

[一三]師古曰：｢楊敞也.｣

[一四]張晏曰：｢都試郎、羽林也.｣ 師古曰：｢都, 大也, 謂大會試之. 漢光祿挈令□諸當試者, 不會都所, 免之□ .｣

[一五]如淳曰：｢移猶傳也.｣

[一六]師古曰：｢昭紀云□詐令人爲燕王旦上書□, 又云上曰□朕知此書詐也. 將軍都郎屬耳, 燕王何以得知之?□ 而此傳乃云旦自上疏, 此下又云帝覺有詐, 遂親信光, 參錯不同, 疑此傳爲誤.｣

是時昭帝年十四, 覺其有詐, 遂親信霍光, 而疏上官桀等. 桀等因謀共殺光, 廢帝, 迎立燕王爲天子. 旦置驛書, 往來相報, 許立桀爲王, 外連郡國豪桀以千數. 旦以語相平, 平曰：｢大王前與劉澤結謀, 事未成而發覺者, 以劉澤素夸, 好侵陵也. 平聞左將軍素輕易, 車騎將軍少而驕, 臣恐其如劉澤時不能成, 又恐既成, 反大王也.｣ 旦曰：｢前日一男子詣闕, 自謂故太子, 長安中民趣鄉之[一], 正讙不可止[二], 大將軍恐, 出兵陳之, 以自備耳. 我帝長子, 天下所信, 何憂見反?｣ 後謂群臣：｢蓋主報言, 獨患大將軍與右將軍王莽[三]. 今右將軍物故[四], 丞相病, 幸事必成, 徵不久.｣ 令群臣皆裝.

[一]師古曰：｢鄉讀曰嚮.｣

[二]師古曰：｢人眾既多, 故讙譁也.｣

[三]張晏曰：｢天水人也, 字稚叔.｣

[四]師古曰：｢謂死也.｣

是時天雨, 虹下屬宮中[一]飲井水, (水泉)[井水]竭. 廁中豕群出, 壞大官灶[二]. 烏鵲鬥死. 鼠舞殿端門中[三]. 殿上戶自閉, 不可開. 天火燒城門. 大風壞宮城樓, 折拔樹木. 流星下墯. 后姬以下皆恐. 王驚病, 使人祠葭水、台水[四]. 王客呂廣等知星, 爲王言｢當有兵圍城, 期在九月十月, 漢當有大臣戮死者.｣ 語具在五行志.

[一]師古曰：｢屬猶注也, 音之欲反.｣

[二]師古曰：｢廁, 養豕圂也. 圂音胡困反.｣

[三]師古曰：｢端門, 正門也.｣

[四]晉灼曰：｢地理志葭水在廣平南和, 台水在雁門.｣ 師古曰：｢葭音家. 台音怡.｣

王愈憂恐, 謂廣等曰：｢謀事不成, 妖祥數見, 兵氣且至, 柰何?｣ 會蓋主舍人父燕倉知其謀, 告之, 由是發覺. 丞相賜璽書, 部中二千石逐捕孫縱之及左將軍桀等, 皆伏誅. 旦聞之, 召相平曰：｢事敗, 遂發兵乎?｣ 平曰：｢左將軍已死, 百姓皆知之, 不可發也.｣ 王憂懣[一], 置酒萬載宮, 會賓客群臣妃妾坐飲. 王自歌曰：｢歸空城兮, 狗不吠, 雞不鳴, 橫術何廣廣兮, 固知國中之無人！｣[二]華容夫人起舞曰：｢髮紛紛兮寘渠[三], 骨籍籍兮亡居[四]. 母求死子兮, 妻求死夫. 裴回兩渠間兮, 君子獨安居！｣[五]坐者皆泣.

[一]師古曰：｢懣音滿, 又音悶, 解在司馬遷傳.｣

[二]蘇林曰：｢廣音曠.｣ 臣瓚曰：｢術, 道路也.｣ 師古曰：｢廣讀如本字. 此歌意, 言身死之後, 國當空也.｣

[三]孟康曰：｢寘音□. 髮歷□挂岸也.｣ 臣瓚曰：｢寘塞溝渠.｣ 師古曰：｢瓚說是也. 寘音徒(一)[千]反.｣

[四]師古曰：｢籍籍, 從橫貌也. 居, 處也.｣

[五]師古曰：｢置酒之宮, 池沼所在, 其間有渠, 故即其所見以爲歌辭也.｣

有赦令到, 王讀之, 曰：｢嗟乎！獨赦吏民, 不赦我.｣ 因迎后姬諸夫人之明光殿, 王曰：｢老虜曹爲事當族！｣[一]欲自殺. 左右曰：｢黨得削國[二], 幸不死.｣ 后(妃)[姬]夫人共啼泣止王. 會天子使使者賜燕王璽書曰：｢昔高皇帝王天下, 建立子弟以藩屏社稷. 先日諸呂陰謀大逆, 劉氏不絕若髮, 賴絳侯等誅討賊亂, 尊立孝文, 以安宗廟, 非以中外有人, 表裏相應故邪? 樊、酈、曹、灌, 攜劍推鋒[三], 從高[皇]帝墾菑除害, 耘鉏海內[四], [當此之時, 頭如蓬葆][五], 勤苦至矣, 然其賞不過(諸)[封]侯. 今宗室子孫曾無暴衣露冠之勞, 裂地而王之, 分財而賜之, 父死子繼, 兄終弟及. 今王骨肉至親, 敵吾一體[六], 乃與他姓異族謀害社稷, 親其所疏, 疏其所親, 有逆悖之心, 無忠愛之義. 如使古人有知, 當何面目復(舉)[奉]齊酎見高祖之廟乎！｣[七]

[一]師古曰：｢曹, 輩也.｣

[二]師古曰：｢黨音他朗反.｣

[三]師古曰：｢樊噲、酈商、曹參、灌嬰等.｣

[四]師古曰：｢菑, 古災字.｣

[五][服虔曰]：[｢頭久不理, 如蓬草羽葆也.｣ 師古曰：｢草叢生曰葆, 音保.｣ ]

[六]師古曰：｢言若四肢之一也.｣

[七]師古曰：｢古人謂先人.｣

旦得書, 以符璽屬醫工長[一], 謝相二千石：｢奉事不謹, 死矣.｣ 即以綬自絞. 后夫人隨旦自殺者二十餘人. 天子加恩, 赦王太子建爲庶人, 賜旦諡曰剌王. 旦立三十八年而誅, 國除.

[一]師古曰：｢屬, 委也. 醫工長, 王官之[主]醫者也. 屬音之欲反.｣

後六年, 宣帝即位, 封旦兩子, 慶爲新昌侯, 賢爲(定安)[安定]侯, 又立故太子建, 是爲廣陽頃王, 二十九年薨. 子穆王舜嗣, 二十一年薨. 子思王璜嗣, 二十年薨. 子嘉嗣. 王莽時, 皆廢漢藩王爲家人, 嘉獨以獻符命封扶美侯, 賜姓王氏.

廣陵厲王胥賜策曰：｢嗚呼！小子胥, 受茲赤社, 建爾國家, 封于南土, 世世爲漢藩輔. 古人有言曰：□大江之南, 五湖之間, 其人輕心. 揚州保彊[一], 三代要服, 不及以正.□[二]嗚呼！悉爾心, 祗祗兢兢, 乃惠乃順[三], 毋桐好逸, 毋邇宵人[四], 惟法惟則！[五]書云□臣不作福, 不作威□[六], 靡有後羞. 王其戒之！｣[七]

[一]李奇曰：｢保, 恃也.｣

[二]師古曰：｢要服, 次荒服之內者也. 正, 政也. 要音一遙反.｣

[三]師古曰：｢祗祗, 敬也. 兢兢, 慎也. 言當慈惠于下, 忠順于上也.｣

[四]應劭曰：｢無好逸游之事, 邇近小人也.｣ 張晏曰：｢桐音同.｣ 師古曰：｢桐音通. 桐, 輕脫之貌也.｣

[五]師古曰：｢言當依法則.｣

[六]師古曰：｢周書洪範云□臣無有作威作福也□ .｣

[七]師古曰：｢言宜戒慎, 勿令後有羞辱之事也.｣

胥壯大, 好倡樂逸游, 力扛鼎[一], 空手搏熊彘猛獸. 動作無法度, 故終不得爲漢嗣.

[一]師古曰：｢扛, 舉也, 音江.｣

昭帝初立, 益封胥萬三千戶, 元鳳中入朝, 復益萬戶, 賜錢二千萬, 黃金二千斤, 安車駟馬寶劍. 及宣帝即位, 封胥四子聖、曾、寶、昌皆爲列侯, 又立胥小子弘爲高密王. 所以褒賞甚厚.

始, 昭帝時, 胥見上年少無子, 有覬欲心[一]. 而楚地巫鬼[二], 胥迎女巫李女須, 使下神祝詛[三]. 女須泣曰：｢孝武帝下我.｣ 左右皆(服)[伏][四]. 言｢吾必令胥爲天子.｣ 胥多賜女須錢, 使禱巫山[五]. 會昭帝崩, 胥曰：｢女須良巫也！｣ 殺牛塞禱[六]. 及昌邑王徵, 復使巫祝詛之. 後王廢, 胥寖信女須等[七], 數賜予錢物. 宣帝即位, 胥曰：｢太子孫何以反得立?｣ 復令女須祝詛如前. 又胥女爲楚王延壽后弟婦, 數相餽遺, 通私書[八]. 後延壽坐謀反誅, 辭連及胥. 有詔勿治, 賜胥黃金前後五千斤, 它器物甚眾. 胥又聞漢立太子, 謂姬南等曰：｢我終不得立矣.｣ 乃止不詛. 後胥子南利侯寶坐殺人奪爵, 還歸廣陵, 與胥姬左修姦. 事發覺, 繫獄, 棄巿. 相勝之奏奪王射陂草田以賦貧民[九], 奏可. 胥復使巫祝詛如前.

[一]師古曰：｢覬音冀.｣

[二]師古曰：｢言其土俗尊尚巫鬼之事.｣

[三]師古曰：｢女須者, 巫之名也.｣

[四]師古曰：｢見女須云武帝神下, 故伏而聽之.｣

[五]師古曰：｢即楚地之巫山也.｣

[六]師古曰：｢以爲因禱祝詛而崩也. 塞音先代反.｣

[七]師古曰：｢寖, 古浸字也. 寖, 漸也, 益也.｣

[八]師古曰：｢餽亦饋字.｣

[九]張晏曰：｢射水之陂, 在射陽縣.｣

胥宮園中棗樹生十餘莖, 莖正赤, 葉白如素. 池水變赤, 魚死. 有鼠晝立舞王后廷中. 胥謂姬南等曰：｢棗水魚鼠之怪甚可惡也.｣ 居數月, 祝詛事發覺, 有司按驗, 胥惶恐, 藥殺巫及宮人二十餘人以絕口. 公卿請誅胥, 天子遣廷尉、大鴻臚即訊[一]. 胥謝曰：｢罪死有餘, 誠皆有之[二]. 事久遠, 請歸思念具對.｣ 胥既見使者還, 置酒顯陽殿, 召太子霸及子女董訾、胡生等夜飲[三], 使所幸八子郭昭君、家人子趙左君等鼓瑟歌舞[四]. 王自歌曰：｢欲久生兮無終, 長不樂兮安窮！[五]奉天期兮不得須臾[六], 千里馬兮駐待路[七]. 黃泉下兮幽深, 人生要死, 何爲苦心！[八]何用爲樂心所喜, 出入無悰爲樂亟[九]. 蒿里召兮郭門閱[一０], 死不得取代庸, 身自逝.｣[一一]左右悉更涕泣奏酒[一二], 至雞鳴時罷. 胥謂太子霸曰：｢上遇我厚, 今負之甚. 我死, 骸骨當暴. 幸而得葬, 薄之, 無厚也.｣ 即以綬自絞死. 及八子郭昭君等二人皆自殺. 天子加恩, 赦王諸子皆爲庶人, 賜諡曰厲王. 立六十四年而誅, 國除.

[一]師古曰：｢就問也.｣

[二]師古曰：｢誠, 實也.｣

[三]師古曰：｢董訾、胡生, 皆女名.｣

[四]師古曰：｢八子, 姬妾之秩號也. 家人子, 無官秩者也.｣

[五]師古曰：｢人所以欲久生者, 貴其安豫無有終極, 而我在生, 長不歡樂, 焉用窮盡年壽也.｣

[六]張晏曰：｢奉天子期, 當死, 不得復延年.｣

[七]張晏曰：｢二卿亭驛待以答詔命.｣

[八]師古曰：｢言人生必當有死, 無假勞心懷悲戚.｣

[九]韋昭曰：｢悰亦樂也, 音裁宗反. 亟, 數, 亦疾也, 謂不久也. 言人生以何爲樂, 但以心志所喜好耳. 今我出入皆無歡怡, 不得久長也. 喜音許吏反. 亟音邱吏反.｣

[一０]師古曰：｢蒿里, 死人里.｣

[一一]師古曰：｢言死當自去, 不如他傜役得顧庸自代也. 逝, 合韻音上列反.｣

[一二]師古曰：｢更, 互也. 奏, 進也. 更音工衡反.｣

後七年, 元帝復立胥太子霸, 是爲孝王, 十三年薨. 子共王意嗣[一], 三年薨. 子哀王護嗣, 十六年薨, 無子, 絕. 後六年, 成帝復立孝王子守, 是爲靖王, 立二十年薨. 子宏嗣, 王莽時絕.

[一]師古曰：｢共讀曰恭.｣

初, 高密哀王弘本始元年以廣陵王胥少子立, 九年薨. 子頃王章嗣, 三十三年薨. 子懷王寬嗣, 十一年薨. 子慎嗣, 王莽時絕.

昌邑哀王髆天漢四年立, 十一年薨, 子賀嗣. 立十三年, 昭帝崩, 無嗣, 大將軍霍光徵王賀典喪[一]. 璽書曰：｢制詔昌邑王[二]：使行大鴻臚事少府樂成、[三]宗正德、光祿大夫吉、[四]中郎將利漢[五]徵王, 乘七乘傳詣長安邸.｣ 夜漏未盡一刻, 以火發書. 其日中, 賀發, 晡時至定陶, 行百三十五里, 侍從者馬死相望於道. 郎中令龔遂諫王, 令還郎謁者五十餘人. 賀到濟陽, 求長鳴雞[六], 道買積竹杖[七]. 過弘農, 使大奴善以衣車載女子[八]. 至湖[九], 使者以讓相安樂[一０]. 安樂告遂, 遂入問賀, 賀曰：｢無有.｣ 遂曰：｢即無有, 何愛一善以毀行義！請收屬吏[一一], 以湔洒大王.｣[一二]即捽善, 屬衛士長行法[一三].

[一]師古曰：｢(今)[令]爲喪主.｣

[二]師古曰：｢太后璽書.｣

[三]師古曰：｢史樂成.｣

[四]師古曰：｢丙吉也.｣

[五]師古曰：｢不知姓.｣

[六]師古曰：｢鳴聲長者也.｣

[七]文穎曰：｢合竹作杖也.｣

[八]師古曰：｢凡言大奴者, 謂奴之尤長大者也.｣

[九]師古曰：｢即湖縣.｣

[一０]張晏曰：｢使者, 長安使人也.｣ 師古曰：｢讓, 責也.｣

[一一]師古曰：｢以善付吏也. 屬音之欲反. 其下亦同.｣

[一二]師古曰：｢湔, 澣也. 洒, 濯也. 湔音子顛反. 洒音先禮反.｣

[一三]師古曰：｢捽, 持頭也. 衛士長, 主衛之官. 捽音材兀反.｣

賀到霸上, 大鴻臚郊迎, 騶奉乘輿車. 王使僕壽成御, 郎中令遂參乘. 旦至廣明東都門, 遂曰：｢禮, 奔喪望見國都哭. 此長安東郭門也.｣ 賀曰：｢我嗌痛, 不能哭.｣[一]至城門, 遂復言, 賀曰：｢城門與郭門等耳.｣ 且至未央宮東闕, 遂曰：｢昌邑帳在是闕外馳道北[二], 未至帳所, 有南北行道, 馬足未至數步, 大王宜下車, 鄉闕西面伏, 哭盡哀止.｣[三]王曰：｢諾.｣ 到, 哭如儀.

[一]師古曰：｢嗌, 喉咽也, 音益.｣

[二]文穎曰：｢弔哭帳也.｣ 師古曰：｢是謂此.｣

[三]師古曰：｢鄉讀曰嚮.｣

王受皇帝璽綬, 襲尊號. 即位二十七日, 行淫亂. 大將軍光與群臣議, 白孝昭皇后, 廢賀歸故國, 賜湯沐邑二千戶, 故王家財物皆與賀. 及哀王女四人各賜湯沐邑千戶. 語在霍光傳. 國除, 爲山陽郡.

初賀在國時, 數有怪. 嘗見白犬, 高三尺, 無頭, 其頸以下似人, 而冠方山冠. 後見熊, 左右皆莫見. 又大鳥飛集宮中. 王知, 惡之, 輒以問郎中令遂. 遂爲言其故, 語在五行志. 王卬天歎曰：｢不祥何爲數來！｣[一]遂叩頭曰：｢臣不敢隱忠, 數言危亡之戒, 大王不說[二]. 夫國之存亡, 豈在臣言哉? 願王內自揆度[三]. 大王誦詩三百五篇, 人事浹, 王道備[四], 王之所行中詩一篇何等也? [五]大王位爲諸侯王, 行汙於庶人[六], 以存難, 以亡易, 宜深察之.｣ 後又血汙王坐席, 王問遂, 遂叫然號曰：｢宮空不久, 祅祥數至. 血者, 陰憂象也. 宜畏慎自省.｣ 賀終不改節. 居無何, 徵. 既即位, 後王夢青蠅之矢積西階東, 可五六石, 以屋版瓦覆[七], 發視之, 青蠅矢也. 以問遂, 遂曰：｢陛下之詩不云乎? [八]□營營青蠅, 至于藩；愷悌君子, 毋信讒言.□[九]. 陛下左側讒人眾多, 如是青蠅惡矣[一０]. 宜進先帝大臣子孫親近以爲左右. 如不忍昌邑故人[一一], 信用讒諛, 必有凶咎. 願詭禍爲福, 皆放逐之[一二]. 臣當先逐矣.｣ 賀不用其言, 卒至於廢.

[一]師古曰；｢卬讀曰仰.｣

[二]師古曰：｢說讀曰悅.｣

[三]師古曰：｢度音徒各反.｣

[四]師古曰：｢浹, 徹也, 音子牒反.｣

[五]師古曰：｢言王所行, 皆不合法度. 王自謂當於何詩之文也. 中音竹仲反.｣

[六]師古曰：｢汙, 濁穢.｣

[七]師古曰：｢版瓦, 大瓦也.｣

[八]蘇林曰：｢猶言陛下所讀之詩也.｣

[九]師古曰：｢已解於上.｣

[一０]師古曰：｢惡即矢也. 越王句踐爲吳王嘗惡, 亦其義也.｣

[一一]師古曰：｢如, 若也. 不忍謂不能疏遠也.｣

[一二]師古曰：｢詭猶反.｣

大將軍光更尊立武帝曾孫, 是爲孝宣帝. 即位, 心內忌賀, 元康二年遣使者賜山陽太守張敞璽書曰：｢制詔山陽太守：其謹備盜賊, 察往來過客. 毋下所賜書！｣[一]敞於是條奏賀居處, 著其廢亡之效[二], 曰：｢臣敞地節三年五月視事, 故昌邑王居故宮, 奴婢在中者百八十三人, 閉大門, 開小門, 廉吏一人爲領錢物市買, 朝內食物[三], 它不得出入[四]. 督盜一人別主徼循, 察往來者, 以王家錢取卒, 迾宮清中備盜賊[五]. 臣敞數遣丞吏行察[六]. 四年九月中, 臣敞入視居處狀, 故王年二十六七, 爲人青黑色, 小目, 鼻末銳卑, 少須眉, 身體長大, 疾痿, 行步不便[七]. 衣短衣大絝, 冠惠文冠[八], 佩玉環, 簪筆持牘趨謁[九]. 臣敞與坐語中庭, 閱妻子奴婢. 臣敞欲動觀其意, 即以惡鳥感之, 曰：□昌邑多梟.□ 故王應曰：□然前賀西至長安, 殊無梟. 復來, 東至濟陽, 乃復聞梟聲.□ 臣敞閱至子女持轡[一０], 故王跪曰：□持轡母, 嚴長孫女也.□ 臣敞故知執金吾嚴延年字長孫, 女羅紨[一一], 前爲故王妻. 察故王衣服言語跪起, 清狂不惠[一二]. 妻十六人, 子二十二人, 其十一人男, 十一人女. 昧死奏名籍及奴婢財物簿. 臣敞前書言：□昌邑哀王歌舞者張修等十人, 無子, 又非姬, 但良人, 無官名, 王薨當罷歸. 太傅豹等擅留, 以爲哀王園中人, 所不當得爲[一三], 請罷歸.□ 故王聞之曰：□中人守園, 疾者當勿治, 相殺傷者當勿法, 欲令亟死, 太守柰何而欲罷之?□[一四]其天資喜由亂亡, 終不見仁義, 如此[一五]. 後丞相御史以臣敞書聞, 奏可. 皆以遣.｣ 上由此知賀不足忌.

[一]師古曰：｢密令警察, 不欲宣露也.｣

[二]師古曰：｢著, 明也.｣

[三]師古曰：｢每旦一內之.｣

[四]師古曰：｢食物之外皆不得妄有出入.｣

[五]李奇曰：｢迾, 遮也.｣ 鄧展曰：｢令其宮中清靖, 不得妄有異人也.｣ 師古曰：｢以王家錢顧人爲卒也.｣

[六]師古曰：｢行音下更反.｣

[七]師古曰：｢痿, 風痺疾也, 音人佳反.｣

[八]蘇林曰：｢治獄法冠也.｣ 孟康曰：｢今侍中所著也.｣ 服虔曰：｢武冠也, 或曰趙惠文王所服, 故曰惠文.｣ 晉灼曰：｢柱後惠文, 法冠也. 但言惠文, 侍中冠. 孟說是也.｣

[九]師古曰：｢簪筆, 插筆於首也. 牘, 木簡也.｣

[一０]師古曰：｢賀之子女名持轡.｣

[一一]師古曰：｢羅紨, 其名也. 紨音敷.｣

[一二]蘇林曰：｢凡狂者, 陰陽脈盡濁. 今此人不狂似狂者, 故言清狂也. 或曰, 色理清徐而心不慧曰清狂. 清狂, 如今白癡也.｣

[一三]師古曰：｢於法不當然.｣

[一四]師古曰：｢亟, 急也, 音居力反.｣

[一五]師古曰：｢喜, 好也. 由, 從也. 喜音許吏反.｣

其明年春, 乃下詔曰：｢蓋聞象有罪, 舜封之, 骨肉之親, 析而不殊[一]. 其封故昌邑王賀爲海昏侯, 食邑四千戶.｣[二]侍中衛尉金安上上書言：｢賀天之所棄, 陛下至仁, 復封爲列侯. 賀嚚頑放廢之人, 不宜得奉宗廟朝聘之禮.｣ 奏可. 賀就國豫章.

[一]師古曰：｢析, 分也. 殊, 絕也.｣

[二]師古曰：｢海昏, 豫章之縣.｣

數年, 揚州刺史柯奏賀[一]與故太守卒史孫萬世交通, 萬世問賀：｢前見廢時, 何不堅守毋出宮, 斬大將軍, 而聽人奪璽綬乎?｣ 賀曰：｢然. 失之.｣ 萬世又以賀且王豫章, 不久爲列侯. 賀曰：｢且然[二], 非所宜言.｣ 有司案驗, 請逮捕. 制曰：｢削戶三千.｣ 後薨.

[一]師古曰：｢柯者, 刺史之名也.｣

[二]師古曰：｢謂亦將如此.｣

豫章太守廖奏言：｢舜封象於有鼻[一], 死不爲置後, 以爲暴亂之人不宜爲太祖[二]. 海昏侯賀死, 上當爲後者子充國[三]；充國死, 復上弟奉親；奉親復死, 是天絕之也. 陛下聖仁, 於賀甚厚, 雖舜於象無以加也. 宜以禮絕賀, 以奉天意. 願下有司議.｣ 議皆以爲不宜爲立嗣, 國除.

[一]師古曰；｢廖, 太守名也. 有鼻在零陵, 今鼻亭是也. 廖音聊.｣

[二]師古曰：｢謂一國之始祖.｣

[三]師古曰：｢上謂由上其名於有司.｣

元帝即位, 復封賀子代宗爲海昏侯, 傳子至孫, 今見爲[侯].

贊曰：巫蠱之禍, 豈不哀哉！此不唯一江充之辜, 亦有天時, 非人力所致焉. 建元六年, 蚩尤之旗見, 其長竟天. 後遂命將出征, 略取河南, 建置朔方. 其春, 戾太子生. 自是之後, 師行三十年, 兵所誅屠夷滅死者不可勝數. 及巫蠱事起, 京師流血, 僵尸數萬[一], 太子子父皆敗. 故太子生長於兵, 與之終始, 何獨一嬖臣哉！秦始皇即位三十九年, 內平六國, 外攘四夷, 死人如亂麻, 暴骨長城之下, 頭盧相屬於道[二], 不一日而無兵. 由是山東之難興, 四方潰而逆秦. 秦將吏外畔, 賊臣內發, 亂作蕭牆, 禍成二世[三]. 故曰｢兵猶火也, 弗戢必自焚｣[四], 信矣. 是以倉頡作書, ｢止｣ ｢戈｣ 爲｢武｣[五]. 聖人以武禁暴整亂, 止息干戈, 非以爲殘而興縱之也. 易曰：｢天之所助者順也, 人之所助者信也；君子履信思順, 自天祐之, 吉無不利也.｣[六]故車千秋指明蠱情, 章太子之冤. 千秋材知未必能過人也, 以其銷惡運, 遏亂原[七], 因衰激極, 道迎善氣[八], 傳得天人之祐助云[九].

[一]師古曰：｢僵, 偃也, 音居羊反.｣

[二]師古曰：｢盧, 頟骨也. 屬, 連也, 音之欲反.｣

[三]師古曰：｢蕭牆謂屏牆也, 解在五行志.｣

[四]師古曰：｢左傳隱四年衛有州吁之亂, 公問於眾仲曰：□州吁其成乎?□ 對曰：□兵猶火也, 不戢將自焚也.□ 言兵不可妄動, 久而不戢, 則自焚燒. 戢, 斂也.｣

[五]師古曰：｢武字從止, 從戈, 所謂會意.｣

[六]師古曰：｢易上繫辭也.｣

[七]師古曰：｢遏, 止也, 音一曷反.｣

[八]師古曰：｢激去至極之災, 引致福善之氣也. 道讀曰導.｣

[九]師古曰：｢傳, 引也.｣

校勘記

二七四三頁一三行　按道侯說疑使者有(詔)[詐], 不肯受詔, 錢大昭說｢詔｣ 當作｢詐｣. 按景祐、殿本都作｢詐｣.

二七四四頁一一行　父子不和則室家(散)[喪]亡, 景祐、殿本都作｢喪｣.

二七四四頁一三行　(令)[今]皇太子爲漢適嗣, 錢大昭說｢令｣ 當作｢今｣. 按景祐、殿、局本都作｢今｣.

二七四七頁一二行　(師古)[孟康]曰：景祐、殿本都作｢孟康｣, 此誤.

二七四七頁一四行　衛(侯)[后]、史良娣葬長安城南. 錢大昭說｢侯｣ 當作｢后｣. 按景祐、殿、局本都作｢后｣.

二七四八頁　三行　帝初即位, (帝)[下]詔曰：景祐、殿本都｢下｣. 王先謙說｢下｣是.

二七四八頁　七行　愚以爲親諡宜曰悼(皇), 母曰悼后. 王念孫說景祐本無｢皇｣ 字是.

二七四八頁一五行　(師古)[孟康]曰｢閿, 古闅字, 從門中□. 建安中正作(聞)閿｣. 景祐、殿本｢師古｣作｢孟康｣, ｢聞｣作｢閿｣, 此誤.

二七五０頁　三行　信執中和之(得)[德], 景祐、殿本都作｢德｣, 此誤.

二七五一頁　九行　王孺見執金吾廣(義)意, 景祐、殿本都作｢廣意｣, 注同. 按下文作｢廣意｣.

二七五四頁　六行　(謂)[爲]金蟬以附冠前也. 景祐、殿本都作｢爲｣.

二七五七頁　二行　飲井水, (水泉)[井水]竭. 景祐本作｢井水｣. 王念孫說景祐本是.

二七五八頁　三行　寘音徒(一)[千]反. 景祐、殿本都作｢千｣. 王先謙說作｢千｣是.

二七五八頁　七行　后(妃)[姬]夫人共啼泣止王. 景祐、汲古、殿、局本都作｢姬｣, 此誤.

二七五八頁一０行　從高[皇]帝墾菑除害, 景祐、殿本都有｢皇｣ 字.

二七五八頁一０行　[當此之時, 頭如蓬葆], 景祐、殿本有此八字, 此脫.

二七五八頁一一行　然其賞不過(諸)[封]侯. 景祐、殿本都作｢封｣. 王先謙說作｢封｣是.

二七五八頁一三行　當何面目復(舉)[奉]齊酎見高祖之廟乎！ 景祐、殿本都作｢奉｣. 王先謙說作｢奉｣是.

二七五九頁　三行　[服虔曰]：宋祈說, 浙本注文｢頭｣ 字上有此三字. 又此注二十字, 景祐、殿本有, 此脫.

二七五九頁　九行　王官之[主]醫者也. 景祐、殿本都有｢主｣ 字. 王先謙說有｢主｣ 字是.

二七五九頁一０行　賢爲(定安)[安定]侯, 景祐、殿本都作｢安定｣. 王先謙說作｢安定｣是.

二七六一頁　一行　左右皆(服)[伏]. 景祐、殿本都作｢伏｣.

二七六四頁　八行　(今)[令]爲喪主. 景祐、殿本都作｢令｣, 此誤.

二七七０頁一一行　今見爲[侯]. 景祐、殿本都有｢侯｣ 字.

漢書卷六十四上 嚴朱吾丘主父徐嚴終王賈傳第三十四上

師古曰：｢分嚴安以後爲下卷.｣

嚴助, 會稽吳人, 嚴夫子子也[一], 或言族家子也[二]. 郡舉賢良, 對策百餘人, 武帝善助對, 繇是獨擢助爲中大夫. 後得朱買臣、吾丘壽王、司馬相如、主父偃、徐樂、嚴安、東方朔、枚皋、膠倉、終軍、嚴蔥奇等, 並在左右. 是時征伐四夷, 開置邊郡, 軍旅數發, 內改制度, 朝廷多事, 婁舉賢良文學之士[三]. 公孫弘起徒步, 數年至丞相, 開東閣, 延賢人與謀議, 朝覲奏事, 因言國家便宜. 上令助等與大臣辯論, 中外相應以義理之文[四], 大臣數詘[五]. 其尤親幸者, 東方朔、枚皋、嚴助、吾丘壽王、司馬相如. 相如常稱疾避事. 朔、皋不根持論, 上頗俳優畜之[六]. 唯助與壽王見任用, 而助最先進.

[一]張晏曰：｢夫子, 嚴忌也.｣

[二]師古曰：｢亦云夫子之族子也.｣

[三]師古曰：｢婁, 古屢字.｣

[四]師古曰：｢中謂天子之賓客, 若嚴助之輩也. 外謂公卿大夫也.｣

[五]師古曰：｢謂計議不如助等, 每詘服也, 音丘勿反.｣

[六]師古曰：｢論議委隨, 不能持正, 如樹木之無根柢也.｣

建元三年, 閩越舉兵圍東甌, 東甌告急於漢. 時武帝年未二十, 以問太尉田蚡. 蚡以爲越人相攻擊, 其常事, 又數反覆, 不足煩中國往救也, 自秦時棄不屬[一]. 於是助詰蚡曰：｢特患力不能救, 德不能覆, 誠能, 何故棄之? 且秦舉咸陽而棄之, 何但越也！[二]今小國以窮困來告急, 天子不振, 尚安所愬[三], 又何以子萬國乎?｣[四]上曰：｢太尉不足與計. 吾新即位, 不欲出虎符發兵郡國.｣ 乃遣助以節發兵會稽. 會稽守欲距法, 不爲發[五]. 助乃斬一司馬, 諭意指[六], 遂發兵浮海救東甌. 未至, 閩越引兵罷.

[一]師古曰：｢言不臣屬於中華.｣

[二]師古曰：｢舉, 總也. 言總天下乃至京師皆棄也.｣

[三]師古曰：｢振, 舉也, 起也. 安, 焉也.｣

[四]師古曰：｢子謂畜爲臣子也.｣

[五]師古曰：｢以法距之, 爲無符驗也.｣

[六]師古曰：｢以天子意指曉告之.｣

後三歲, 閩越復興兵擊南越. 南越守天子約, 不敢擅發兵, 而上書以聞. 上多其義[一], 大爲發興, 遣兩將軍將兵誅閩越. 淮南王安上書諫曰：

[一]師古曰：｢多猶重也.｣

陛下臨天下, 布德施惠, 緩刑罰, 薄賦斂, 哀鰥寡, 恤孤獨, 養耆老, 振匱乏, 盛德上隆, 和澤下洽, 近者親附, 遠者懷德, 天下攝然[一], 人安其生, 自以[沒]身不見兵革. 今聞有司舉兵將以誅越, 臣安竊爲陛下重之[二]. 越, 方外之地, 劗髮文身之民也[三]. 不可以冠帶之國法度理也. 自三代之盛, 胡越不與受正朔[四], 非彊弗能服, 威弗能制也, 以爲不居之地, 不牧之民, 不足以煩中國也[五]. 故古者封內甸服[六], 封外侯服[七], 侯衛賓服[八], 蠻夷要服[九], 戎狄荒服[一０], 遠近勢異也. 自漢初定已來七十二年, 吳越人相攻擊者不可勝數, 然天子未嘗舉兵而入其地也.

[一]孟康曰：｢攝, 安也. 音奴協反.｣

[二]師古曰：｢重, 難也.｣

[三]晉灼曰：｢淮南云□越人劗髮□, 張揖以爲古翦字也.｣ 師古曰：｢劗與翦同, (晉)[張]說是也.｣

[四]師古曰：｢與讀曰豫.｣

[五]師古曰：｢地不可居, 而民不可牧養也.｣

[六]師古曰：｢封內謂封圻千里之內也. 甸服, 主治王田以供祭祀也.｣

[七]師古曰：｢封外, 千里之外也. 侯, 候也, 爲王者斥候.｣

[八]服虔曰：｢侯服之外, 又有衛服. 賓, 賓見於王也. 侯衛二服同爲賓也.｣

[九]師古曰：｢又在侯衛之外而居九州之(地)[內]也. 要, 言以文德要來之耳, 音一遙反.｣

[一０]師古曰：｢此在九州之外者也. 荒, 言其荒忽絕遠, 來去無常也.｣

臣聞越非有城郭邑里也, 處谿谷之間, 篁竹之中[一], 習於水鬥, 便於用舟, 地深昧而多水險[二], 中國之人不知其勢阻而入其地, 雖百不當其一. 得其地, 不可郡縣也；攻之, 不可暴取也. 以地圖察其山川要塞, 相去不過寸數, 而間獨數百千里[三], 阻險林叢弗能盡著[四]. 視之若易, 行之甚難. 天下賴宗廟之靈, 方內大寧, 戴白之老不見兵革[五], 民得夫婦相守, 父子相保, 陛下之德也. 越人名爲藩臣, 貢酎之奉, 不輸大內[六], 一卒之用不給上事[七]. 自相攻擊而陛下發兵救之, 是反以中國而勞蠻夷也[八]. 且越人愚戇輕薄, 負約反覆, 其不(可)用天子之法度, 非一日之積也[九]. 壹不奉詔, 舉兵誅之, 臣恐後兵革無時得息也.

[一]服虔曰：｢竹叢也. 音皇.｣ 師古曰：｢竹田曰篁.｣

[二]師古曰：｢昧, 暗也. 言多草木.｣

[三]師古曰：｢間, 中間也. 或八九百里, 或千里也.｣

[四]師古曰：｢不可盡載於圖也. 著音竹助反.｣

[五]師古曰：｢戴白, 言白髮在首.｣

[六]應劭曰：｢越國僻遠, 珍奇之貢, 宗廟之祭皆不與也. 大內, 都內也, 國家寶藏也.｣ 師古曰：｢百官公卿表云治粟屬官有都內令丞也.｣

[七]師古曰：｢給, 供也.｣

[八]師古曰：｢疲勞中國之人於蠻夷之地.｣

[九]師古曰：｢積, 久也.｣

間者, 數年歲比不登, 民待賣爵贅子以接衣食[一], 賴陛下德澤振救之, 得毋轉死溝壑. 四年不登, 五年復蝗, 民生未復[二]. 今發兵行數千里, 資衣糧, 入越地[三], 輿轎而隃領[四], 柁舟而入水[五], 行數百千里, 夾以深林叢竹, 水道上下擊石[六], 林中多蝮蛇猛獸[七], 夏月暑時, 歐泄霍亂之病相隨屬也[八], 曾未施兵接刃, 死傷者必眾矣. 前時南海王反, 陛下先臣使將軍間忌將兵擊之[九], 以其軍降, 處之上淦[一０]. 後復反, 會天暑多雨, 樓船卒水居擊櫂[一一], 未戰而疾死者過半. 親老涕泣, 孤子謕號[一二], 破家散業, 迎尸千里之外, 裹骸骨而歸. 悲哀之氣數年不息, 長老至今以爲記. 曾未入其地而禍已至此矣.

[一]如淳曰：｢淮南俗賣子與人作奴婢, 名爲贅子, 三年不能贖, 遂爲奴婢.｣ 師古曰：｢贅, 質也. 一說, 云贅子者, 謂令子出就婦家爲贅婿耳. 贅婿解在賈誼傳.｣

[二]師古曰：｢生謂生業. 復音(拱)[扶]目反.｣

[三]師古曰：｢資猶齎.｣

[四]服虔曰：｢轎音橋梁, 謂隘道輿車也.｣ 臣瓚曰：｢今竹輿車也, 江表作竹輿以行是也.｣ 項昭曰：｢陵絕水曰轎, 音旗廟反. 領, 山領也. 不通船車, 運轉皆擔輿也.｣ 師古曰：｢服音、瓚說是也. 項氏謬矣. 此直言以轎過領耳, 何云陵絕水乎！又旗廟之音無所依據. 隃與踰同.｣

[五]師古曰：｢柁, 曳也, 音它.｣

[六]師古曰：｢謂船觸石, 難以行也.｣

[七]師古曰：｢蝮, 惡蛇也, 音敷福反, 解在田儋傳.｣

[八]師古曰：｢泄, 吐也, 音弋制反. 屬音之欲反.｣

[九]文穎曰：｢先臣, 淮南厲王長也. 間忌, 人姓名.｣ 師古曰：｢淮南王傳作簡忌, 此本作間, 轉寫字誤省耳.｣

[一０]蘇林曰：｢淦音耿弇之弇.｣ 師古曰：｢音工含反.｣

[一一]師古曰：｢言常居舟中水上, 而又有擊櫂行舟之役, 故多死也. 櫂音直孝反.｣

[一二]師古曰：｢謕, 古啼字.｣

臣聞軍旅之後必有凶年, 言民之各以其愁苦之氣薄陰陽之和, 感天地之精[一], 而災氣爲之生也. 陛下德配天地, 明象日月, 恩至禽獸, 澤及草木, 一人有飢寒不終其天年而死者, 爲之悽愴於心. 今方內無狗吠之警[二], 而使陛下甲卒死亡, 暴露中原, 霑漬山谷, 邊境之民爲之早閉晏開[三], 晁不及夕[四], 臣安竊爲陛下重之[五].

[一]師古曰：｢薄, 迫也.｣

[二]師古曰：｢方內, 中國四方之內也.｣

[三]師古曰：｢晏, 晚也. 言有兵難, 故邊城早閉而晚開也.｣

[四]師古曰：｢晁, 古朝字也. 言憂危亡不自保也.｣

[五]師古曰：｢重, 難也.｣

不習南方地形者, 多以越爲人眾兵彊, 能難邊城[一]. 淮南全國之時, 多爲邊吏[二], 臣竊聞之, 與中國異[三]. 限以高山, 人跡所絕, 車道不通, 天地所以隔外內也. 其入中國必下領水, 領水之山峭峻, 漂石破舟[四], 不可以大船載食糧下也. 越人欲爲變, 必先田餘干界中[五], 積食糧, 乃入伐材治船. 邊城守候誠謹, 越人有入伐材者, 輒收捕, 焚其積聚, 雖百越, 奈邊城何！且越人綿力薄材[六], 不能陸戰, 又無車騎弓弩之用, 然而不可入者, 以保地險, 而中國之人不能其水土也[七]. 臣聞越甲卒不下數十萬, 所以入之, 五倍乃足[八], 輓車奉饟者, 不在其中[九]. 南方暑溼, 近夏癉熱[一０], 暴露水居, 蝮蛇蠚生[一一], 疾癘多作, 兵未血刃而病死者什二三, 雖舉越國而虜之, 不足以償所亡[一二].

[一]服虔曰：｢爲邊城作難也.｣

[二]師古曰：｢全國謂未分爲三之時也. 淮南人於邊爲吏, 與越接境, 故知其地形也.｣

[三]師古曰：｢言其風土不同.｣

[四]師古曰：｢言水流湍急, 石爲之漂轉, 觸破舟船也. 漂音匹遙反.｣

[五]韋昭曰：｢越邑, 今鄱陽縣也.｣

[六]孟康曰：｢綿音滅, 薄力也.｣ 師古曰：｢綿, 弱也, 言其柔弱如綿, 讀如本字. 孟說非也.｣

[七]師古曰：｢能, 堪也.｣

[八]師古曰：｢不下, 言不減也. 漢軍多之五倍, 然後可入其地也.｣

[九]師古曰：｢輓, 引也, 音晚. 饟亦餉字.｣

[一０]師古曰：｢癉, 黃病, 音丁幹反.｣

[一一]師古曰：｢蠚, 毒也, 音壑.｣

[一二]師古曰：｢舉謂總取也.｣

臣聞道路言, 閩越王弟甲弒而殺之[一], 甲以誅死, 其民未有所屬. 陛下若欲來內, 處之中國, 使重臣臨存[二], 施德垂賞以招致之, 此必攜幼扶老以歸聖德. 若陛下無所用之, 則繼其絕世, 存其亡國, 建其王侯, 以爲畜越[三], 此必委質爲藩臣, 世共貢職[四]. 陛下以方寸之印, 丈二之組, 填撫方外[五], 不勞一卒, 不頓一戟[六], 而威德並行. 今以兵入其地, 此必震恐, 以有司爲欲屠滅之也, 必雉兔逃入山林險阻[七]. 背而去之, 則復相群聚；留而守之, 歷歲經年, 則士卒罷倦, 食糧乏絕[八], 男子不得耕稼(種樹)[樹種], 婦人不得紡績織紝[九], 丁壯從軍, 老弱轉餉[一０], 居者無食, 行者無糧. 民苦兵事, 亡逃者必眾, 隨而誅之, 不可勝盡, 盜賊必起.

[一]師古曰：｢甲者, 閩王弟之名.｣

[二]師古曰：｢存謂省問之.｣

[三]李奇曰：｢如人畜養六畜也.｣ 師古曰：｢直謂畜養之耳, 非六畜也.｣

[四]師古曰：｢共讀曰供.｣

[五]師古曰：｢組者, 印之綬.｣

[六]師古曰：｢頓, 壞也. 一曰頓讀曰鈍.｣

[七]師古曰：｢如雉兔之逃竄而入山林險阻之中.｣

[八]師古曰：｢罷讀曰疲. □亦倦字.｣

[九]師古曰：｢樹, 植也. 機縷曰紝. 紝音人禁反.｣

[一０]師古曰：｢餉亦饟字.｣

臣聞長老言, 秦之時嘗使尉屠睢擊越[一], 又使監祿鑿渠通道[二]. 越人逃入深山林叢, 不可得攻. 留軍屯守空地, 曠日(持)[引]久, 士卒勞倦, 越(乃)出擊之. 秦兵大破, 乃發適戍以備之[三]. 當此之時, 外內騷動, 百姓靡敝[四], 行者不還, 往者(果)[莫]反, 皆不聊生, 亡逃相從, 群爲盜賊, 於是山東之難始興. 此老子所謂｢師之所處, 荊棘生之｣ 者也[五]. 兵者凶事, 一方有急, 四面皆從. 臣恐變故之生, 姦邪之作, 由此始也. 周易曰：｢高宗伐鬼方, 三年而克之.｣[六]鬼方, 小蠻夷；高宗, 殷之盛天子也. 以盛天子伐小蠻夷, 三年而後克, 言用兵之不可不重也.

[一]張晏曰：｢郡都尉, 姓屠名睢也.｣

[二]張晏曰：｢監郡御史也, 名祿.｣

[三]師古曰：｢適讀曰謫.｣

[四]師古曰：｢靡, 散也, 音縻.｣

[五]師古曰：｢老子道經之言也. 師旅行, 必殺傷士眾, 侵暴田畝, 故致荒殘而生荊棘也.｣

[六]師古曰：｢既濟九三爻辭.｣

臣聞天子之兵有征而無戰, 言莫敢(挍)[校]也[一]. 如使越人蒙(死)徼幸以逆執事之顏行[二], 廝輿之卒有一不備而歸者[三], 雖得越王之首, 臣猶竊爲大漢羞之. 陛下以四海爲境, 九州爲家, 八(蔬)[藪]爲囿, 江(海)[漢]爲池[四], 生民之屬皆爲臣妾. 人徒之眾足以奉千官之共[五], 租稅之收足以給乘輿之御. 玩心神明, 秉執聖道, 負黼依[六], 馮玉几[七], 南面而聽斷, 號令天下, 四海之內莫不嚮應[八]. 陛下垂德惠以覆露之[九], 使元元之民安生樂業, 則澤被萬世, 傳之子孫, 施之無窮. 天下之安猶泰山而四維之也[一０], 夷狄之地何足以爲一日之閒[一一], 而煩汗馬之勞乎！詩云｢王猶允塞, 徐方既來｣[一二], 言王道甚大, 而遠方懷之也. 臣聞之, 農夫勞而君子養焉[一三], 愚者言而智者擇焉. 臣安幸得爲陛下守藩, 以身爲鄣蔽, 人臣之任也. 邊境有警, 愛身之死而不畢其愚, 非忠臣也[一四]. 臣安竊恐將吏之以十萬之師爲一使之任也！[一五]

[一]師古曰：｢(挍)[校], 計也. 不敢與計彊弱曲直.｣

[二]文穎曰：｢顏行猶雁行, 在前行, 故曰顏也.｣ 師古曰：｢蒙, 犯也. 行音胡郎反.｣

[三]張晏曰：｢廝, 微；輿, 眾也.｣ 師古曰：｢廝, 析薪者. 輿, 主駕車者. 此皆言賤役之人.｣

[四]師古曰：｢八藪, 謂魯有大野, 晉有大陸, 秦有楊汙, 宋有孟諸, 楚有雲夢, 吳越之間有具區, 齊有海隅, 鄭有圃田.｣

[五]師古曰：｢千官猶百官也, 多言之耳. 共讀曰供.｣

[六]師古曰：｢負, 背也. 白與黑畫爲斧文, 謂之黼也. 依讀曰扆. 扆形如屏風而曲之, 畫以黼文, 張於戶牖之間.｣

[七]師古曰：｢馮讀曰□.｣

[八]師古曰：｢嚮讀曰響.｣

[九]師古曰：｢露謂使之沾潤澤也. 或露或覆, 言養育也.｣

[一０]師古曰：｢維謂聯繫之.｣

[一一]如淳曰：｢得其地物, 不足爲一日閒暇之虞也.｣

[一二]師古曰：｢大雅常武之詩. 猶, 道也. 允, 信也. 塞, 滿也. 既, 盡也. 言王道信充滿於天下, 則徐方淮夷盡來服也.｣

[一三]師古曰：｢言農夫勤力於耕稼, 所得五穀以養君子也.｣

[一四]師古曰：｢畢, 盡也, 盡言其意也.｣

[一五]師古曰：｢言漢發一使鎮撫之, 則越人賓服, 不煩兵往.｣

是時, 漢兵遂出, [未]踰領, 適會閩越王弟餘善殺王以降. 漢兵罷. 上嘉淮南之意, 美將卒之功, 乃令嚴助諭意風指於南越[一]. 南越王頓首曰：｢天子乃幸興兵誅閩越, 死無以報！｣ 即遣太子隨助入侍.

[一]師古曰：｢風讀曰諷, 以天子之意指諷告也.｣

助還, 又諭淮南曰：｢皇帝問淮南王：使中大夫玉上書言事, 聞之. 朕奉先帝之休德, 夙興夜(昧)[寐], 明不能燭[一], 重以不德[二], 是以比年凶菑害眾[三]. 夫以眇眇之身, 託于王侯之上, 內有飢寒之民, 南夷相攘[四], 使邊騷然不安, 朕甚懼焉. 今王深惟重慮[五], 明太平以弼朕失, 稱三代至盛, 際天接地, 人跡所及, 咸盡賓服, 藐然甚慚[六]. 嘉王之意, 靡有所終[七], 使中大夫助諭朕意, 告王越事.｣

[一]師古曰：｢燭, 照也.｣

[二]師古曰：｢重音直用反.｣

[三]師古曰：｢菑, 古災字.｣

[四]師古曰：｢攘謂相侵奪也, 音人羊反.｣

[五]師古曰：｢惟, 思也. 慮, 計也.｣

[六]如淳曰：｢王之所言藐然, 聞之甚慚也.｣ 師古曰：｢藐, 遠也. 言不可及也. 藐音武卓反.｣

[七]師古曰：｢靡, 無也. 終, 極也.｣

助諭意曰：｢今者大王以發屯臨越事上書, 陛下故遣臣助告王其事. 王居遠, 事薄遽, 不與王同其計[一]. 朝有闕政, 遺王之憂[二], 陛下甚恨之. 夫兵固凶器, 明主之所重出也[三], 然自五帝三王禁暴止亂, 非兵, 未之聞也. 漢爲天下宗, 操殺生之柄[四], 以制海內之命, 危者望安, 亂者卬治[五]. 今閩越王狼戾不仁[六], 殺其骨肉, 離其親戚, 所爲甚多不義, 又數舉兵侵陵百越, 并兼鄰國, 以爲暴彊, 陰計奇策, 入燔尋陽樓船[七], 欲招會稽之地, 以踐句踐之跡[八]. 今者, 邊又言閩王率兩國擊南越. 陛下爲萬民安危久遠之計, 使人諭告之曰：□天下安寧, 各繼世撫民, 禁毋敢相并.□ 有司疑其以虎狼之心, 貪據百越之利, 或於逆順, 不奉明詔, 則會稽、豫章必有長患. 且天子誅而不伐, 焉有勞百姓苦士卒乎[九]. ? 故遣兩將屯於境上, 震威武, 揚聲鄉[一０]. 屯曾未會[一一], 天誘其衷, 閩王隕命, 輒遣使者罷屯, 毋後農時[一二]. 南越王甚嘉被惠澤, 蒙休德, 願革心易行, 身從使者入謝[一三]. 有狗馬之病, 不能勝服[一四], 故遣太子嬰齊入侍；病有瘳, 願伏北闕, 望大廷, 以報盛德. 閩王以八月舉兵於冶南[一五], 士卒罷倦[一六], 三王之眾相與攻之, 因其弱弟餘善以成其(謀)[誅]. 至今國空虛, 遣使者上符節, 請所立, 不敢自立, 以待天子之明詔. 此一舉, 不挫一兵之鋒, 不用一卒之死, 而閩王伏辜, 南越被澤, 威震暴王, 義存危國, 此則陛下深計遠慮之所出也. 事效見前[一七], 故使臣助來諭王意.｣

[一]如淳曰：｢薄, 迫也. 言事迫, 不暇得先與王共議之. 或曰薄, 語助也.｣ 師古曰：｢薄, 迫, 是也. 遽, 速也, 音其据反.｣

[二]師古曰：｢言朝政有闕, 乃使王有憂也. 遺猶與也.｣

[三]師古曰：｢重, 難也.｣

[四]師古曰：｢操, 執持也, 音千高反.｣

[五]師古曰：｢卬讀曰仰, 謂仰而望之.｣

[六]師古曰：｢狼性貪戾, 凡言狼戾者, 謂貪而戾.｣

[七]師古曰：｢漢有樓船貯在尋陽也.｣

[八]師古曰：｢先是越王句踐稱霸中國, 今越王欲慕之. 句音工侯反.｣

[九]師古曰：｢王者之兵, 但行誅耳, 無有戰鬥, 故云不伐也.｣

[一０]師古曰：｢鄉讀曰響.｣

[一一]師古曰：｢言兵未盡集.｣

[一二]師古曰：｢令及農時, 不待後也.｣

[一三]師古曰：｢革, 改也.｣

[一四]師古曰：｢服謂朝服也.｣

[一五]蘇林曰：｢山名也, 今名東冶, 屬會稽.｣

[一六]師古曰：｢罷讀曰疲.｣

[一七]師古曰：｢見, 顯也. 前謂目前.｣

於是王謝曰：｢雖湯伐桀, 文王伐崇, 誠不過此. 臣安妄以愚意狂言, 陛下不忍加誅, 使使者臨詔臣安以所不聞[一], 臣不勝厚幸！｣ 助由是與淮南王相結而還. 上大說[二].

[一]師古曰：｢先未聞者今得聞也.｣

[二]師古曰：｢說讀曰悅.｣

助侍燕從容[一], 上問助居鄉里時, 助對曰：｢家貧, 爲友婿富人所辱.｣[二]上問所欲, 對願爲會稽太守. 於是拜爲會稽太守. 數年, 不聞問[三]. 賜書曰：｢制詔會稽太守：君厭承明之廬[四], 勞侍從之事, 懷故土[五], 出爲郡吏. 會稽東接於海, 南近諸越[六], 北枕大江[七]. 間者, 闊焉久不聞問, 具以春秋對, 毋以蘇秦從橫.｣[八]助恐, 上書謝稱：｢春秋天王出居于鄭, 不能事母, 故絕之[九]. 臣事君, 猶子事父母也, 臣助當伏誅. 陛下不忍加誅, 願奉三年計最.｣[一０]詔許, 因留侍中. 有奇異, 輒使爲文[一一], 及作賦頌數十篇.

[一]師古曰：｢從容, 閒語也. 從音千容反.｣

[二]師古曰：｢友婿, 同門之婿.｣

[三]師古曰：｢無善聲.｣

[四]張晏曰：｢承明廬在石渠閣外. 直宿所止曰廬.｣

[五]師古曰：｢懷, 思也.｣

[六]師古曰：｢越種非一, 故言諸.｣

[七]師古曰：｢枕, 臨也.｣

[八]師古曰：｢從音子容反.｣

[九]師古曰：｢周惠王之子襄王也. 弟叔帶有寵於惠后, 欲立之, 故襄王避難而出奔也. 僖二十四年經書：□天王出居於鄭.□ 公羊傳曰：□王者無外, 此其言出何? 不能乎母也.□ ｣

[一０]如淳曰：｢舊法, 當使丞奉歲計, (令)[今]躬自欲入奉也.｣ 晉灼曰：｢最, 凡要也.｣

[一一]師古曰：｢謂非常之文.｣

後淮南王來朝, 厚賂遺助, 交私論議. 及淮南王反, 事與助相連, 上薄其罪, 欲勿誅[一]. 廷尉張湯爭, 以爲助出入禁門, 腹心之臣, 而外與諸侯交私如此, 不誅, 後不可治. 助竟棄市.

[一]師古曰：｢以其過爲輕小.｣

朱買臣字翁子, 吳人也. 家貧, 好讀書, 不治產業, 常艾薪樵, 賣以給食[一], 擔束薪, 行且誦書. 其妻亦負戴相隨, 數止買臣毋歌嘔道中[二]. 買臣愈益疾歌, 妻羞之, 求去. 買臣笑曰：｢我年五十當富貴, 今已四十餘矣. 女苦日久, 待我富貴報女功.｣[三]妻恚怒曰：｢如公等, 終餓死溝中耳, 何能富貴?｣ 買臣不能留, 即聽去. 其後, 買臣獨行歌道中, 負薪墓間. 故妻與夫家俱上冢, 見買臣饑寒, 呼飯飲之[四].

[一]師古曰：｢艾讀曰刈. 給, 供也.｣

[二]師古曰：｢嘔讀曰謳, 音一侯反.｣

[三]師古曰：｢女皆讀曰汝.｣

[四]師古曰：｢飯謂飤之, 音扶晚反. 飲音於禁反.｣

後數歲, 買臣隨上計吏爲卒, 將重車至長安[一], 詣闕上書, 書久不報. 待詔公車, 糧用乏, 上計吏卒更乞匄之[二]. 會邑子嚴助貴幸, 薦買臣. 召見, 說春秋, 言楚詞, 帝甚說之[三], 拜買臣爲中大夫, 與嚴助俱侍中. 是時方築朔方, 公孫弘諫, 以爲罷敝中國[四]. 上使買臣難詘弘, 語在弘傳. 後買臣坐事免, 久之, 召待詔.

[一]師古曰：｢買臣身自充卒, 而與計吏將重車也. 載衣食具曰重車. 重音直用反.｣

[二]師古曰：｢更音工衡反. 乞音氣. 匄音工大反.｣

[三]師古曰：｢說讀曰悅.｣

[四]師古曰：｢罷讀曰疲.｣

是時, 東越數反覆, 買臣因言：｢故東越王居保泉山[一], 一人守險, 千人不得上. 今聞東越王更徙處南行, 去泉山五百里, 居大澤中. 今發兵浮海, 直指泉山, 陳舟列兵, 席卷南行, 可破滅也.｣ 上拜買臣會稽太守. 上謂買臣曰：｢富貴不歸故鄉, 如衣繡夜行, 今子何如?｣ 買臣頓首辭謝. 詔買臣到郡, 治樓船, 備糧食、水戰具, 須詔書到, 軍與俱進[二].

[一]師古曰：｢泉山即今泉州之山也, 臨海, 去海十餘里. 保者, 保守之以自固也. 說者乃云保是地名, 失之矣.｣

[二]師古曰：｢須, 待也.｣

初, 買臣免, 待詔, 常從會稽守邸者寄居飯食[一]. 拜爲太守, 買臣衣故衣, 懷其印綬, 步歸郡邸. 直上計時, 會稽吏方相與群飲[二], 不視買臣. 買臣入室中, 守邸與共食, 食且飽, 少見其綬[三]. 守邸怪之, 前引其綬, 視其印, 會稽太守章也. 守邸驚, 出語上計掾吏. 皆醉, 大呼曰：｢妄誕耳！｣[四]守邸曰：｢試來視之.｣ 其故人素輕買臣者入[內]視之, 還走, 疾呼曰：｢實然！｣ 坐中驚駭, 白守丞[五], 相推排陳列中庭拜謁. 買臣徐出戶. 有頃, 長安廄吏乘駟馬車來迎[六], 買臣遂乘傳去[七]. 會稽聞太守且至, 發民除道, 縣吏並送迎, 車百餘乘. 入吳界, 見其故妻、妻夫治道. 買臣駐車, 呼令後車載其夫妻, 到太守舍, 置園中, 給食之[八]. 居一月, 妻自經死, 買臣乞其夫錢, 令葬[九]. 悉召見故人與飲食諸嘗有恩者, 皆報復焉[一０].

[一]師古曰：｢飯音扶晚反.｣

[二]師古曰：｢直讀曰值.｣

[三]師古曰：｢見, 顯示也.｣

[四]師古曰：｢誕, 大言也. 呼音火故反. 次下亦同.｣

[五]服虔曰：｢守邸丞也.｣ 張晏曰：｢漢舊郡國丞長吏與計吏俱送計也.｣ 師古曰：｢張說是也. 謂之守丞者, 繫太守而言也. 守音式授反.｣

[六]張晏曰：｢故事, 大夫乘官車駕駟, 如今州牧刺史矣.｣

[七]師古曰：｢傳音張戀反.｣

[八]師古曰：｢食讀曰飤.｣

[九]師古曰：｢乞音氣.｣

[一０]師古曰：｢復音扶目反.｣

居歲餘, 買臣受詔將兵, 與橫海將軍韓說等俱擊破東越[一], 有功. 徵入爲主爵都尉, 列於九卿.

[一]師古曰：｢說讀曰悅.｣

數年, 坐法免官, 復爲丞相長史. 張湯爲御史大夫. 始買臣與嚴助俱侍中, 貴用事, 湯尚爲小吏, 趨走買臣等前. 後湯以廷尉治淮南獄, 排陷嚴助, 買臣怨湯. 及買臣爲長史, 湯數行丞相事, 知買臣素貴, 故陵折之. 買臣見湯, 坐床上弗爲禮[一]. 買臣深怨, 常欲死之[二]. 後遂告湯陰事, 湯自殺, 上亦誅買臣. 買臣子山拊[三]官至郡守, 右扶風.

[一]師古曰：｢言不動容以禮之也. 爲音于偽反.｣

[二]師古曰：｢致死以害之.｣

[三]如淳曰：｢拊音夫.｣

吾丘壽王字子贛, 趙人也. 年少, 以善格五召待詔[一]. 詔使從中大夫董仲舒受春秋, 高材通明. 遷侍中中郎, 坐法免. 上書謝罪, 願養馬黃門, 上不許[二]. 後願守塞扞寇難, 復不許. 久之, 上疏願擊匈奴, 詔問狀, 壽王對良善, 復召爲郎.

[一]蘇林曰：｢博之類, 不用箭, 但行梟散.｣ 孟康曰：｢格音各. 行伍相各, 故言各.｣ 劉德曰：｢格五, 棋行. □法曰□白乘五, 至五格不得行, 故云格五.｣ 師古曰：｢即今戲之□也. 音先代反.｣

[二]師古曰：｢請於黃門供養馬之事.｣

稍遷, 會東郡盜賊起, 拜爲東郡都尉. 上以壽王爲都尉, 不復置太守. 是時, 軍旅數發, 年歲不熟, 多盜賊. 詔賜壽王璽書曰：｢子在朕前之時, 知略輻湊[一], 以爲天下少雙, 海內寡二. 及至連十餘城之守, 任四千石之重[二], 職事並廢, 盜賊從橫[三], 甚不稱在前時, 何也?｣ 壽王謝罪, 因言其狀.

[一]師古曰：｢言其無方而至, 若車輪之歸於轂.｣

[二]師古曰：｢郡守、都尉皆二千石, 以壽王爲都尉, 不置太守, 兼總二任, 故云四千石也.｣

[三]師古曰：｢從音子庸反.｣

後徵入爲光祿大夫侍中. 丞相公孫弘奏言｢民不得挾弓弩. 十賊彍弩, 百吏不敢前[一], 盜賊不輒伏辜, 免脫者眾, 害寡而利多, 此盜賊所以蕃也[二]. 禁民不得挾弓弩, 則盜賊執短兵, 短兵接則眾者勝. 以眾吏捕寡賊, 其勢必得. 盜賊有害無利, 則莫犯法, 刑錯之道也. 臣愚以爲禁民毋得挾弓弩便.｣ 上下其議. 壽王對曰：

[一]張晏曰：｢彍音郭.｣ 師古曰：｢引滿曰彍.｣

[二]師古曰：｢蕃亦多也, 音扶元反.｣

臣聞古者作五兵, 非以相害, 以禁暴討邪也[一]. 安居則以制猛獸而備非常, 有事則以設守衛而施行陣. 及至周室衰微, 上無明王, 諸侯力政, 彊侵弱, 眾暴寡, 海內抏敝[二], (是以)巧詐並生. [是以]知者陷愚, 勇者威怯, 苟以得勝爲務, 不顧義理. 故機變械飾, 所以相賊害之具不可勝數. 於是秦兼天下, 廢王道, 立私議, 滅詩書而首法令[三], 去仁恩而任刑戮[四], 墮名城, 殺豪桀[五], 銷甲兵, 折鋒刃. 其後, 民以耰鉏箠梃相撻擊[六], 犯法滋眾, 盜賊不勝[七], 至於赭衣塞路, 群盜滿山, 卒以亂亡. 故聖王務教化而省禁防, 知其不足恃也.

[一]師古曰：｢五兵謂矛、戟、弓、劍、戈.｣

[二]師古曰：｢抏, 訛盡也, 音五官反.｣

[三]師古曰：｢以法令爲首.｣

[四]師古曰：｢去, 除也.｣

[五]師古曰：｢墮, 毀也, 音火規反.｣

[六]師古曰：｢耰, 摩田之器也. 箠, 馬檛也. 梃, 大杖也. 耰音憂. 箠音之累反. 梃音大鼎反.｣

[七]師古曰：｢滋, 益也. 不勝, 言不可勝也.｣

今陛下昭明德, 建太平, 舉俊材, 興學官, 三公有司或由窮巷, 起白屋, 裂地而封[一], 宇內日化, 方外鄉風[二], 然而盜賊猶有者, 郡國二千石之罪, 非挾弓弩之過也. 禮曰男子生, 桑弧蓬矢以舉之, 明示有事也[三]. 孔子曰：｢吾何執? 執射乎?｣[四]大射之禮, 自天子降及庶人, 三代之道也. 詩云｢大侯既抗, 弓矢斯張, 射夫既同, 獻爾發功｣[五], 言貴中也[六]. 愚聞聖王合射以明教矣, 未聞弓矢之爲禁也. 且所爲禁者, 爲盜賊之以攻奪也. 攻奪之罪死, 然而不止者, 大姦之於重誅固不避也. 臣恐邪人挾之而吏不能止, 良民以自備而抵法禁[七], 是擅賊威而奪民救也[八]. 竊以爲無益於禁姦, 而廢先王之典, 使學者不得習行其禮, 大不便.

[一]師古曰：｢白屋, 以白茅覆屋也. 壽王言此者, 並以譏公孫弘.｣

[二]師古曰：｢鄉讀曰嚮.｣

[三]師古曰：｢有四方扞禦之事.｣

[四]師古曰：｢論語載孔子之言.｣

[五]師古曰：｢小雅賓之初筵之詩也. 侯, 所以居的, 以皮爲之. 天子射豹侯, 諸侯射熊侯, 卿大夫射麋侯, 士射鹿豕侯. 抗, 舉也. 射夫, 眾射者也. 同, 同耦也. 言既舉大侯, 又張弓矢, 分耦而射, 則獻其發矢中的之功也.｣

[六]師古曰：｢中音竹仲反.｣

[七]師古曰：｢抵, 觸也.｣

[八]師古曰：｢擅, 專也.｣

書奏, 上以難丞相弘. 弘詘服焉.

及汾陰得寶鼎, 武帝嘉之, 薦見宗廟, 臧於甘泉宮. 群臣皆上壽賀曰：｢陛下得周鼎.｣ 壽王獨曰非周鼎. 上聞之, 召而問之, 曰：｢今朕得周鼎, 群臣皆以爲然, 壽王獨以爲非, 何也? 有說則可, 無說則死.｣ 壽王對曰：｢臣安敢無說！臣聞周德始乎后稷, 長於公劉, 大於大王[一], 成於文武, 顯於周公. 德澤上昭, 天下漏泉[二], 無所不通. 上天報應, 鼎爲周出, 故名曰周鼎. 今漢自高祖繼周, 亦昭德顯行, 布恩施惠, 六合和同. 至於陛下, 恢廓祖業, 功德愈盛, 天瑞並至, 珍祥畢見. 昔秦始皇親出鼎於彭城而不能得, 天祚有德而寶鼎自出, 此天之所以與漢, 乃漢寶, 非周寶[也].｣ 上曰：｢善.｣ 群臣皆稱萬歲. 是日, 賜壽王黃金十斤. 後坐事誅.

[一]師古曰：｢公劉, 后稷曾孫也. 大王, 文王之祖, 則古公亶父也.｣

[二]師古曰：｢昭, 明也. 漏, 言潤澤下霑如屋之漏.｣

主父偃, 齊國臨菑人也. 學長短從橫術[一], 晚乃學易、春秋、百家之言. 游齊諸子間[二], 諸儒生相與排儐, 不(客)[容]於齊. 家貧, 假貣無所得[三], 北游燕、趙、中山, 皆莫能厚, 客甚困. 以諸侯莫足游者, 元光元年, 乃西入關見衛將軍[四]. 衛將軍數言上, 上不省. 資用乏, 留久, 諸侯賓客多厭之, 乃上書闕下. 朝奏, 暮召入見. 所言九事, 其八事爲律令, 一事諫伐匈奴, 曰：

[一]服虔曰：｢蘇秦法百家書說也.｣ 師古曰：｢長短解在張湯傳. 從橫說在藝文志.｣

[二]師古曰：｢諸子, 諸侯王子.｣

[三]師古曰：｢貣音土得反.｣

[四]師古曰：｢衛青.｣

臣聞明主不惡切諫以博觀, 忠臣不避重誅以直諫, 是故事無遺策而功流萬世. 今臣不敢隱忠避死, 以效愚計, 願陛下幸赦而少察之.

司馬法曰：｢國雖大, 好戰必亡；天下雖平, 忘戰必危.｣[一]天下既平, 天子大愷[二], 春蒐秋獮, 諸侯春振旅, 秋治兵, 所以不忘戰也[三]. 且怒者逆德也, 兵者凶器也, 爭者末節也. 古之人君一怒必伏尸流血, 故聖王重行之[四]. 夫務戰勝, 窮武事, 未有不悔者也.

[一]師古曰：｢司馬穰苴善用兵, 著書言兵法, 謂之司馬法. 一說司馬, 古主兵之官, 有軍陳用兵之法.｣

[二]應劭曰：｢大愷, 周禮還師振旅之樂也.｣

[三]師古曰：｢春爲陽中, 其行木也；秋爲陰中, 其行金也. 金、木, 兵器所資, 故於此時蒐獮治兵也. 蒐, 蒐索也, 取不孕者. 獮, 應殺氣也. 振, 整；旅, 眾也. 獮音先淺反.｣

[四]師古曰：｢重, 難也.｣

昔秦皇帝任戰勝之威, 蠶食天下, 并吞戰國, 海內爲一, 功齊三代. 務勝不休, 欲攻匈奴, 李斯諫曰：｢不可. 夫匈奴無城郭之居, 委積之守, 遷徙鳥舉, 難得而制. 輕兵深入, 糧食必絕；運糧以行, 重不及事. 得其地, 不足以爲利；得其民, 不可調而守也[一]. 勝必棄之, 非民父母. 靡敝中國, 甘心匈奴[二], 非完計也.｣ 秦皇帝不聽, 遂使蒙恬將兵而攻胡, 卻地千里, 以河爲境. 地固澤鹵, 不生五穀[三], 然後發天下丁男以守北河. 暴兵露師十有餘年, 死者不可勝數, 終不能踰河而北. 是豈人眾之不足, 兵革之不備哉? 其勢不可也. 又使天下飛芻輓粟[四], 起於黃、腄、琅邪負海之郡, 轉輸北河[五], 率三十鍾而致一石[六]. 男子疾耕不足於糧餉[七], 女子紡績不足於帷幕. 百姓靡敝, 孤寡老弱不能相養, 道死者相望[八], 蓋天下始叛也.

[一]李奇曰：｢不可和調也.｣

[二]師古曰：｢靡, 散也, 音縻. 其下類此.｣

[三]師古曰：｢地多沮澤而鹹鹵.｣

[四]師古曰：｢運載芻槁, 令其疾至, 故曰飛芻也. 輓謂引車船也, 音晚.｣

[五]師古曰：｢黃、腄, 二縣名也, 並在東萊. 言自東萊及琅邪緣海諸郡, 皆令轉輸至北河也. 腄音直瑞反, 又音誰.｣

[六]師古曰：｢六斛四斗爲鍾. 計其道路所費, 凡用百九十二斛, 乃得一石至.｣

[七]師古曰：｢餉亦饟字.｣

[八]師古曰：｢道死謂死於路也.｣

及至高皇帝定天下, 略地於邊, 聞匈奴聚代谷之外而欲擊之. 御史成諫曰：｢不可. 夫匈奴, 獸聚而鳥散, 從之如搏景[一], 今以陛下盛德攻匈奴, 臣竊危之.｣ 高帝不聽, 遂至代谷, 果有平城之圍. 高帝悔之, 乃使劉敬往結和親, 然後天下亡干戈之事.

[一]師古曰：｢搏, 擊也. 搏人之陰景, 言不可得也.｣

故兵法曰：｢興師十萬, 日費千金.｣ 秦常積眾數十萬人, 雖有覆軍殺將, 係虜單于[一], 適足以結怨深讎, 不足以償天下之費. 夫匈奴行盜侵敺, 所以爲業, 天性固然[二]. 上自虞夏殷周, 固不程督[三], 禽獸畜之, 不比爲人. 夫不上觀虞夏殷周之統, 而下循近世之失, 此臣之所以大恐, 百姓所疾苦也. 且夫兵久則變生, 事苦則慮易[四]. 使邊境之民靡敝愁苦, 將吏相疑而外市[五], 故尉佗、章邯得成其私[六], 而秦政不行, 權分二子, 此得失之效也. 故周書曰：｢安危在出令, 存亡在所用.｣[七]願陛下孰計之而加察焉.

[一]師古曰：｢覆音芳目反.｣

[二]師古曰：｢來侵邊境而敺略人畜也. 敺與驅同, 其字從□, 音普木反.｣

[三]師古曰：｢程, 課也. 督, 視責也.｣

[四]師古曰：｢言思慮變易, 失其常也.｣

[五]張晏曰：｢與外國交市己利, 若章邯之比也.｣

[六]師古曰：｢佗音徒何反.｣

[七]師古曰：｢此周書者, 本尚書之餘.｣

是時, 徐樂、嚴安亦俱上書言世務. 書奏, 上召見三人, 謂曰：｢公皆安在? 何相見之晚也！｣[一]乃拜偃、樂、安皆爲郎中. 偃數上疏言事, 遷謁者, 中郎, 中大夫. 歲中四遷.

[一]師古曰：｢言皆者, 各在何處.｣

偃說上曰：｢古者諸侯地不過百里, 彊弱之形易制. 今諸侯或連城數十, 地方千里, 緩則驕奢易爲淫亂, 急則阻其彊而合從[一]以逆京師. 今以法割削, 則逆節萌起[一], 前日朝錯是也. 今諸侯子弟或十數, 而適嗣代立[三], 餘雖骨肉, 無尺地之封, 則仁孝之道不宣. 願陛下令諸侯得推恩分子弟, 以地侯之. 彼人人喜得所願, 上以德施, 實分其國, 必稍自銷弱矣.｣ 於是上從其計. 又說上曰：｢茂陵初立, 天下豪桀兼并之家, 亂眾民, 皆可徙茂陵, 內實京師, 外銷姦猾, 此所謂不誅而害除.｣ 上又從之.

[一]師古曰：｢從音子容反.｣

[二]師古曰：｢萌謂事之始生, 如草木之萌芽也.｣

[三]師古曰：｢適讀曰嫡.｣

尊立衛皇后及發燕王定國陰事, 偃有功焉. 大臣皆畏其口, 賂遺累千金. 或說偃曰：｢大橫！｣[一]偃曰：｢臣結髮游學四十餘年, 身不得遂[二], 親不以爲子, 昆弟不收, 賓客棄我, 我阨日久矣. 丈夫生不五鼎食, 死則五鼎亨耳！[三]吾日暮, 故倒行逆施之.｣[四]

[一]師古曰：｢橫音胡孟反.｣

[二]師古曰：｢遂猶達也.｣

[三]張晏曰：｢五鼎食, 牛、羊、豕、魚, 麋也. 諸侯五, 卿大夫三.｣ 師古曰：｢五鼎亨之, 謂被鑊亨之誅.｣

[四]師古曰：｢暮言年齒老也. 倒行逆施, 謂不遵常理. 此語本出五子胥, 偃述而稱之.｣

偃盛言朔方地肥饒, 外阻河, 蒙恬築城以逐匈奴, 內省轉輸戍漕, 廣中國, 滅胡之本也. 上覽其說, 下公卿議, 皆言不便. 公孫弘曰：｢秦時嘗發三十萬眾築北河, 終不可就[一], 已而棄之.｣ 朱買臣難詘弘, 遂置朔方, 本偃計也.

[一]師古曰：｢就, 成也.｣

元朔中, 偃言齊王內有淫失之行[一], 上拜偃爲齊相. 至齊, 遍召昆弟賓客, 散五百金予之, 數曰：[二]｢始吾貧時, 昆弟不我衣食, 賓客不我內門[三], 今吾相齊, 諸君迎我或千里. 吾與諸君絕矣, 毋復入偃之門！｣ 乃使人以王與姊姦事動王. 王以爲終不得脫, 恐效燕王論死, 乃自殺.

[一]師古曰：｢失讀曰佚, 音尹一反.｣

[二]師古曰：｢數, 責也. 數音所具反.｣

[三]師古曰：｢衣音於既反. 食讀曰飤. 內門, 謂內之於門中也.｣

偃始爲布衣時, 嘗游燕、趙, 及其貴, 發燕事. 趙王恐其爲國患, 欲上書言其陰事, 爲居中, 不敢發. 及其爲齊相, 出關, 即使人上書, 告偃受諸侯金, 以故諸侯子多以得封者. 及齊王以自殺聞, 上大怒, 以爲偃劫其王令自殺, 乃徵下吏治. 偃服受諸侯之金, 實不劫齊王令自殺. 上欲勿誅, 公孫弘爭曰：｢齊王自殺無後, 國除爲郡, 入漢, 偃本首惡, 非誅偃無以謝天下.｣ 乃遂族偃.

偃方貴幸時, 客以千數, 及族死, 無一人視, 獨孔車收葬焉. 上聞之, 以車爲長者.

徐樂, 燕(郡)無終人也. 上書曰：

臣聞天下之患, 在於土崩, 不在瓦解, 古今一也.

何謂土崩? 秦之末世是也. 陳涉無千乘之尊, 尺土之地, 身非王公大人名族之後, [無]鄉曲之譽, 非有孔、曾、墨子之賢, 陶朱、猗頓之富也. 然起窮巷, 奮棘矜[一], 偏袒大呼, 天下從風[二], 此其故何也? 由民困而主不恤, 下怨而上不知, 俗已亂而政不修, 此三者陳涉之所以爲資也. 此之謂土崩. 故曰天下之患在乎土崩.

[一]師古曰：｢棘, 戟也. 矜者, 戟之把也. 時秦銷兵器, 故但有戟之把耳. 矜音巨巾反. 此下亦同.｣

[二]師古曰：｢呼音火故反.｣

何謂瓦解? 吳、楚、齊、趙之兵是也. 七國謀爲大逆, 號皆稱萬乘之君, 帶甲數十萬, 威足以嚴其境內, 財足以勸其士民, 然不能西攘尺寸之地[一], 而身爲禽於中原者, 此其故何也? 非權輕於匹夫而兵弱於陳涉也, 當是之時先帝之德未衰, 而安土樂俗之民眾, 故諸侯無竟外之助[二]. 此之謂瓦解. 故曰天下之患不在瓦解.

[一]師古曰：｢攘謂侵取漢地.｣

[二]師古曰：｢竟讀曰境. 其下同.｣

由此觀之, 天下誠有土崩之勢, 雖布衣窮處之士或首難而危海內[一], 陳涉是也, 況三晉之君或存乎? [二]天下雖未治也, 誠能無土崩之勢, 雖有彊國勁兵, 不得還踵而身爲禽[三], 吳楚是也, 況群臣百姓, 能爲亂乎? 此二體者, 安危之明要, 賢主之所留意而深察也.

[一]師古曰：｢首難謂首唱而作難也.｣

[二]師古曰：｢韓、趙、魏三國本共分晉, 故稱三晉.｣

[三]師古曰：｢還讀曰旋.｣

間者, 關東五穀數不登, 年歲未復[一], 民多窮困, 重之以邊境之事[二], 推數循理而觀之, 民宜有不安其處者矣. 不安故易動, 易動者, 土崩之勢也. 故賢主獨觀萬化之原, 明於安危之機, 修之廟堂之上, 而銷未形之患也. 其要, 期使天下無土崩之勢而已矣. 故雖有彊國勁兵, 陛下逐走獸, 射飛鳥, 弘游燕之囿, 淫從恣之觀, 極馳騁之樂, 自若[三]. 金石絲竹之聲不絕於耳, 帷幄之私俳優朱儒之笑不乏於前, 而天下無宿憂[四]. 名何必夏、子, 俗何必成、康！[五]雖然, 臣竊以爲陛下天然之質, 寬仁之資, 而誠以天下爲務, 則禹、湯之名不難侔, 而成、康之俗未必不復興也[六]. 此二體者立, 然後處尊安之實, 揚廣譽於當世, 親天下而服四夷, 餘恩遺德爲數世隆, 南面背依攝袂而揖王公[七], 此陛下之所服也[八]. 臣聞圖王不成, 其敝足以安[九]. 安則陛下何求而不得, 何威而不成, 奚征而不服哉? [一０]

[一]師古曰：｢復音扶目反.｣

[二]師古曰：｢重音直用反.｣

[三]師古曰：｢自若者, 言如其常, 無所廢損也. 從讀曰縱.｣

[四]師古曰：｢宿, 久也.｣

[五]服虔曰：｢夏, 禹也. 子, 湯也. 湯, 子姓.｣

[六]師古曰：｢侔, 等也.｣

[七]師古曰：｢依讀曰扆. 已解於上.｣

[八]師古曰：｢服, 事也.｣

[九]師古曰：｢言其敝末之法, 猶足自安也.｣

[一０][師古曰：｢奚, 何也.｣ ]

校勘記

二七七七頁　五行　自以[沒]身不見兵革. 錢大昭說, ｢自以｣ 下脫｢沒｣ 字. 按景祐、殿本都有｢沒｣ 字.

二七七七頁一三行　(晉)[張]說是也. 景祐、殿本都作｢張｣. 王先謙說作｢張｣是.

二七七八頁　四行　而居九州之(地)[內]也. 景祐、殿本都作｢內｣. 王先謙說作｢內｣是.

二七七八頁一二行　其不(可)用天子之法度, 景祐、殿本都無｢可｣ 字.

二七八０頁　二行　復音(拱)[扶]目反. 景祐、殿本都作｢扶｣, 此誤.

二七八三頁　二行　男子不得耕稼(種樹)[樹種], 景祐、殿本都作｢樹種｣.

二七八三頁一六行　曠日(持)[引]久, 士卒勞倦, 越(乃)出擊之. 景祐本｢持｣作｢引｣, ｢越｣ 下無｢乃｣ 字.

二七八四頁　一行　行者不還, 往者(果)[莫]反, 景祐、汲古、殿、局本都作｢莫｣, 此誤.

二七八四頁一二行　言莫敢(挍)[校]也. 景祐、汲古、殿、局本都作｢校｣, 注同.

二七八四頁一二行　如使越人蒙(死)徼幸以逆執事之顏行, 景祐本無｢死｣ 字.

二七八四頁一四行　八(蔬)[藪]爲囿, 江(海)[漢]爲池, 景祐、殿本｢蔬｣ 都作｢藪｣, ｢海｣ 都作｢漢｣.

二七八六頁　七行　[未]踰領, 宋祁說, 一本｢踰｣ 上有｢未｣ 字. 王念孫說一本是.

二七八六頁一二行　夙興夜(昧)[寐], 景祐、殿本都作｢寐｣. 王先謙說作｢寐｣是.

二七八八頁　三行　因其弱弟餘善以成其(謀)[誅]. 殿本作｢誅｣. 王先謙說殿本是.

二七九０頁一三行　(令)[今]躬自欲入奉也. 景祐本作｢今｣. 殿本｢躬｣作｢助｣.

二七九二頁一五行　其故人素輕買臣者入[內]視之, 王念孫說景祐本有｢內｣ 字是.

二七九六頁　二行　(是以)巧詐並生, [是以]知者陷愚, 景祐、殿本｢是以｣ 二字都在｢巧詐並生｣ 下.

二七九八頁　六行　乃漢寶, 非周寶[也]. 景祐、殿本都有｢也｣ 字.

二七九八頁一一行　不(客)[容]於齊. 錢大昭說｢客｣ 疑當作｢容｣. 按景祐、殿本都作｢容｣, 史記同.

二八０四頁一０行　徐樂, 燕(郡)無終人也. 景祐本無｢郡｣ 字. 王念孫、王先謙都說燕是國名, ｢郡｣ 字不當有.

二八０四頁一三行　[無]鄉曲之譽, 王念孫說史記有｢無｣ 字, 此脫, 則文義不明.

二八０七頁　六行　[師古曰：｢奚, 何也.｣ ]景祐、殿本都有此注.

漢書卷六十四下 嚴朱吾丘主父徐嚴終王賈傳第三十四下

師古曰：｢此卷首尚載嚴、朱、吾丘、主父、徐者, 存其本書題目, 以示不變易也.｣

嚴安者, 臨菑人也. 以故丞相史上書, 曰：

臣聞鄒(衍)[子]曰：[一]｢政教文質者, 所以云救也[二], 當時則用, 過則舍之[三], 有易則易(也)[之][四], 故守一而不變者, 未睹治之至也.｣ 今天下人民用財侈靡, 車馬衣裘宮室皆競修飾, 調五聲使有節族[五], 雜五色使有文章, 重五味方丈於前, 以觀欲天下[六]. 彼民之情, 見美則願之, 是教民以侈也. 侈而無節, 則不可贍[七], 民離本而徼末矣[八]. 末不可徒得[九], 故搢紳者不憚爲詐, 帶劍者夸殺人以矯奪[一０], 而世不知媿, 故姦軌浸長[一一]. 夫佳麗珍怪固順於耳目, 故養失而泰, 樂失而淫, 禮失而采[一二], 教失而偽. 偽、采、淫、泰, 非所以範民之道也[一三]. 是以天下人民逐利無已, 犯法者眾. 臣願爲民制度以防其淫, 使貧富不相燿以和其心. 心既和平, 其性恬安. 恬安不營, 則盜賊銷；盜賊銷, 則刑罰少；刑罰少, 則陰陽和, 四時正, 風雨時, 草木暢茂, 五穀蕃孰, 六畜遂字[一四], 民不夭厲, 和之至也[一五].

[一]師古曰：｢鄒衍之書也.｣

[二]師古曰：｢以救敝.｣

[三]師古曰：｢非其時則廢置也.｣

[四]師古曰：｢可變易者則易也.｣

[五]蘇林曰：｢族音奏.｣ 師古曰：｢節, 止也. 奏, 進也.｣

[六]孟康曰：｢觀猶顯也.｣ 師古曰：｢顯示之, 使其慕欲也.｣

[七]師古曰：｢贍, 足也.｣

[八]師古曰：｢徼, 要求也, 音工堯反.｣

[九]師古曰：｢徒, 空也.｣

[一０]師古曰：｢夸, 大也, 競也. 矯, 偽也.｣

[一一]師古曰：｢浸, 漸也.｣

[一二]如淳曰：｢采, 飾也.｣ 師古曰：｢采者, 文過其實也.｣

[一三]師古曰：｢範謂爲之立法也.｣

[一四]師古曰：｢蕃, 多也. 遂, 成也. 字, 生也. 蕃音扶元反.｣

[一五]師古曰：｢厲, 病也.｣

臣聞周有天下, 其治三百餘歲, 成康其隆也, 刑錯四十餘年而不用. 及其衰, 亦三百餘年, 故五伯更起[一]. 伯者, 常佐天子興利除害, 誅暴禁邪, 匡正海內, 以尊天子. 五伯既沒, 賢聖莫續, 天子孤弱, 號令不行. 諸侯恣行, 彊陵弱, 眾暴寡. 田常篡齊, 六卿分晉, 並爲戰國, 此民之始苦也. 於是彊國務攻, 弱國修守, 合從連衡, 馳車轂擊[二], 介冑生蟣蝨, 民無所告愬.

[一]師古曰：｢伯讀曰霸. (晉)[更]音工衡反. 以下並同.｣

[二]師古曰：｢車轂相擊, 言其眾多也. 從音子容反.｣

及至秦王, 蠶食天下, 并吞戰國, 稱號皇帝, 一海內之政, 壞諸侯之城. 銷其兵, 鑄以爲鍾虡[一], 示不復用. 元元黎民得免於戰國, 逢明天子, 人人自以爲更生[二]. 鄉使秦緩刑罰, 薄賦斂[三], 省繇役, 貴仁義, 賤權利, 上篤厚, 下佞巧, 變風易俗, 化於海內, 則世世必安矣. 秦不行是風, 循其故俗, 爲知巧權利者進, 篤厚忠正者退, 法嚴令苛, 讇諛者眾[四], (曰)[日]聞其美, (章)[意]廣心逸. 欲威海外, 使蒙恬將兵以北攻彊胡, 辟地進境[五], 戍於北河, 飛芻輓粟以隨其後. 又使尉屠睢將樓船之士攻越, 使監祿鑿渠運糧, 深入越地, 越人遁逃. 曠日持久, 糧食乏絕, 越人擊之, 秦兵大敗. 秦乃使尉佗將卒以戍越. 當是時, 秦禍北構於胡, 南挂於越[六], 宿兵於無用之地[七], 進而不得退. 行十餘年, 丁男被甲, 丁女轉輸, 苦不聊生, 自經於道樹, 死者相望. 及秦皇帝崩, 天下大畔. 陳勝、吳廣舉陳[八], 武臣、張耳舉趙, 項梁舉吳, 田儋舉齊, 景駒舉郢, 周市舉魏, 韓廣舉燕, 窮山通谷, 豪士並起, 不可勝載也. 然本皆非公侯之後, 非長官之吏[九], 無尺寸之勢, 起閭巷, 杖棘矜, 應時而動, 不謀而俱起, 不約而同會, 壤長地進, 至乎伯王[一０], 時教使然也. 秦貴爲天子, 富有天下, 滅世絕祀, 窮兵之禍也. 故周失之弱, 秦失之彊, 不變之患也.

[一]師古曰：｢虡, 懸鍾者也. 解在賈山、司馬相如傳.｣

[二]師古曰：｢言天下既免戰國之苦, 若逢明聖之主則可以更生, 而秦皇反爲虐政以殘害也.｣

[三]師古曰：｢鄉讀曰嚮.｣

[四]師古曰：｢讇, 古諂字.｣

[五]師古曰：｢辟讀曰闢.｣

[六]師古曰：｢挂, 懸也.｣

[七]師古曰：｢宿, 留也.｣

[八]師古曰：｢舉謂起兵也.｣

[九]師古曰：｢長官謂一官之長也.｣

[一０]張晏曰：｢長, 進益也.｣ 師古曰：｢言其稍稍攻伐, 進益土境, 以至彊大也. 長音竹兩反. 伯讀曰霸.｣

今徇南夷, 朝夜郎, 降羌僰, 略薉州, 建城邑[一], 深入匈奴, 燔其龍城[二], 議者美之. 此人臣之利, 非天下之長策也. 今中國無狗吠之警, 而外累於遠方之備, 靡敝國家[三], 非所以子民也[四]. 行無窮之欲, 甘心快意, 結怨於匈奴, 非所以安邊也. 禍挐而不解, 兵休而復起[五], 近者愁苦, 遠者驚駭, 非所以持久也. 今天下鍛甲摩劍, 矯箭控弦[六], 轉輸軍糧, 未見休時, 此天下所共憂也. 夫兵久而變起, 事煩而慮生. 今外郡之地或幾千里[七], 列城數十, 形束壤制[八], 帶脅諸侯[九], 非宗室之利也. 上觀齊晉所以亡, 公室卑削, 六卿大盛也；下覽秦之所以滅, 刑嚴文刻, 欲大無窮也. 今郡守之權非特六卿之重也, 地幾千里非特閭巷之資也, 甲兵器械非特棘矜之用也, 以逢萬世之變, 則不可勝諱也[一０].

[一]張晏曰：｢薉, 貉也.｣ 師古曰：｢薉與穢同.｣

[二]師古曰：｢燔, 燒也. 龍城, 匈奴祭天處. 燔音扶元反.｣

[三]師古曰：｢累音力瑞反.｣

[四]師古曰：｢子謂養之如子也.｣

[五]師古曰：｢挐, 相連引也, 音女居反.｣

[六]師古曰：｢矯, 正曲使直也. 控, 引也.｣

[七]師古曰：｢幾音鉅依反. 次下亦同.｣

[八]孟康曰：｢言其土地形勢, 足以束制其民.｣

[九]師古曰：｢帶者, 言諸侯之於郡守, 譬若佩帶, 謂輕小也. 脅謂其威力足以脅之也. 一曰帶在脅旁, 附著之義也.｣

[一０]師古曰：｢言不可盡諱者, 言必滅亡也.｣

後以安爲騎馬令[一].

[一]師古曰：｢主天子之騎馬也. 騎音其寄反.｣

終軍字子雲, 濟南人也. 少好學, 以辯博能屬文聞於郡中[一]. 年十八, 選爲博士弟子. 至府受遣[二], 太守聞其有異材, 召見軍, 甚奇之, 與交結. 軍揖太守而去, 至長安上書言事. 武帝異其文, 拜軍爲謁者給事中.

[一]師古曰：｢屬音之欲反.｣

[二]師古曰：｢博士弟子屬太常. 受遣者, 由郡遣詣京師.｣

從上幸雍祠五畤, 獲白麟, 一角而五蹄[一]. 時又得奇木, 其枝旁出, 輒復合於木上. 上異此二物, 博謀群臣[二]. 軍上對曰：

[一]師古曰：｢每一足有五蹄也.｣

[二]師古曰：｢訪其徵應也.｣

臣聞詩頌君德, 樂舞后功, 異經而同指, 明盛德之所隆也. 南越竄屏葭葦, 與鳥魚群[一], 正朔不及其俗. 有司臨境, 而東甌內附, 閩王伏辜, 南越賴救. 北胡隨畜薦居[二], 禽獸行, 虎狼心, 上古未能攝. 大將軍秉鉞, 單于奔幕[三]；票騎抗旌, 昆邪右衽[四]. 是澤南洽而威北暢也[五]. 若罰不阿近, 舉不遺遠, 設官俟賢, 縣賞待功[六], 能者進以保祿, 罷者退而勞力[七], 刑於宇內矣[八]. 履眾美而不足, 懷聖明而不專[九], 建三宮之文質, 章厥職之所宜[一０], 封禪之君無聞焉[一一].

[一]師古曰：｢葭, 蘆也, 成長則曰葦. 葭音加.｣

[二]蘇林曰：｢薦, 草也.｣ 師古曰：｢蘇說非也. 薦讀曰荐. 荐, 屢也. 言隨畜牧屢易故居, 不安住也. 左傳□戎狄荐居□ 者也.｣

[三]師古曰：｢犇, 古奔字.｣

[四]師古曰：｢抗, 舉也. 右衽, 從中國化也. 昆音下門反.｣

[五]師古曰：｢洽, 溥也. 暢, 達也.｣

[六]師古曰：｢俟, 古俟字. 次下亦同.｣

[七]師古曰：｢罷讀曰疲, 謂不堪職任者也. 勞力, 歸農畝也.｣

[八]師古曰：｢刑, 法也, 言成法於宇內也. 一曰, 刑, 見也.｣

[九]師古曰：｢言自謙也.｣

[一０]服虔曰：｢三宮, 明堂、辟雍、靈臺也.｣ 鄭氏曰：｢於三宮班政教, 有文質者也.｣

[一一]張晏曰：｢前世封禪之君不聞若斯之美也.｣

夫(人)[天]命初定, 萬事草創[一], 及臻六合同風, 九州共貫, 必待明聖潤色, 祖業傳於無窮[二]. 故周至成王, 然後制定, 而休徵之應見[三]. 陛下盛日月之光, 垂聖思於勒成, 專神明之敬, 奉燔瘞於郊宮[四], 獻享之精交神, 積和之氣塞明[五], 而異獸來獲, 宜矣. 昔武王中流未濟, 白魚入於王舟, 俯取以燎, 群公咸曰｢休哉！｣[六]今郊祀未見於神祇, 而獲獸以饋[七], 此天之所以示饗, 而上通之符合也. 宜因昭時令日, 改定告元[八], 苴(以)白茅於江淮, 發嘉號于營丘, 以應緝熙[九], 使著事者有紀焉[一０].

[一]師古曰：｢謂始受命之君也.｣

[二]師古曰：｢潤色謂光飾之.｣

[三]師古曰：｢休, 美也. 徵, 證也.｣

[四]師古曰：｢燔, 祭天也. 瘞, 祭地也. 祭天則燒之, 祭地則薶之. 郊宮, 謂泰畤及后土也.｣

[五]師古曰：｢塞, 荅也. 明者, 明靈, 亦謂神也.｣

[六]師古曰：｢謂伐紂時. 解在董仲舒傳.｣

[七]師古曰：｢以饋謂充祭俎也.｣

[八]張晏曰：｢改元年以告神祇也.｣ 師古曰：｢昭, 明也. 令, 善也.｣

[九]服虔曰：｢苴, 作席也.｣ 張晏曰：｢江淮職貢三脊茅爲藉也.｣ 孟康曰：｢嘉號, 封禪也. 泰山在齊分野, 故曰營丘也. 或曰登封泰山以明姓號也.｣ 師古曰：｢苴音祖, 又音子豫反. 非苞苴之苴也.｣

[一０]師古曰：｢謂史官也. 紀, 記也.｣

蓋六鶂退飛, 逆也[一]；白魚登舟, 順也[二]. 夫明闇之徵, 上亂飛鳥, 下動淵魚[三], 各以類推. 今野獸并角, 明同本也[四]；眾支內附, 示無外也. 若此之應, 殆將有解編髮, 削左衽, 襲冠帶, 要衣裳, 而蒙化者焉[五]. 斯拱而俟之耳！[六]

[一]張晏曰：｢六鶂退飛, 象諸侯畔逆, 宋襄公伯道退也.｣

[二]張晏曰：｢周, 木德也. 舟, 木也. 殷, 水德. 魚, 水物. 魚躍登舟, 象諸侯順周, 以紂畀武王也.｣ 臣瓚曰：｢時論者未以周爲木殷爲水也. 謂武王伐殷而魚入王舟, 象征而必獲, 故曰順也.｣ 師古曰：｢瓚說是也.｣

[三]師古曰：｢亂, 變也.｣

[四]師古曰：｢并, 合也. 獸皆兩角, 今此獨一, 故云并也.｣

[五]師古曰：｢要衣裳謂著中國之衣裳也. 編讀曰辮. 要音一遙反.｣

[六]師古曰：｢拱手而待之, 言其即至.｣

對奏, 上甚異之, 由是改元爲元狩. 後數月, 越地及匈奴名王有率眾來降者, 時皆以軍言爲中[一].

[一]師古曰：｢中音竹仲反.｣

元鼎中, 博士徐偃使行風俗[一]. 偃矯制[二], 使膠東、魯國鼓鑄鹽鐵[三]. 還, 奏事, 徙爲太常丞. 御史大夫張湯劾偃矯制大害, 法至死. 偃以爲春秋之義, 大夫出疆, 有可以安社稷, 存萬民, 顓之可也[四]. 湯以致其法, 不能詘其義. 有詔下軍問狀, 軍詰偃曰：｢古者諸侯國異俗分, 百里不通, 時有聘會之事, 安危之勢, 呼吸成變, 故有不受辭造命顓己之宜；今天下爲一, 萬里同風, 故春秋□王者無外□ . 偃巡封域之中, 稱以出疆何也? 且鹽鐵, 郡有餘臧[五], 正二國廢, 國家不足以爲利害, 而以安社稷存萬民爲辭, 何也?｣ 又詰偃：｢膠東南近琅邪, 北接北海, 魯國西枕泰山, 東有東海, 受其鹽鐵. 偃度四郡口數田地[六], 率其用器食鹽, 不足以并給二郡邪? 將勢宜有餘, 而吏不能也? 何以言之? 偃矯制而鼓鑄者, 欲及春耕種贍民器也[七]. 今魯國之鼓, 當先具其備[八], 至秋乃能舉火. 此言與實反者非? [九]. 偃已前三奏, 無詔[一０], 不惟所爲不許[一一], 而直矯作威福, 以從民望, 干名采譽[一二], 此明聖所必加誅也. □枉尺直尋□, 孟子稱其不可；[一三]今所犯罪重, 所就者小[一四], 偃自予必死而爲之邪? [一五]將幸誅不加, 欲以采名也?｣[一六]偃窮詘, 服罪當死. 軍奏｢偃矯制顓行, 非奉使體, 請下御史徵偃即罪.｣[一七]奏可. 上善其詰, 有詔示御史大夫.

[一]師古曰：｢行音下更反.｣

[二]師古曰：｢矯, 託也. 託言受詔也.｣

[三]如淳曰：｢鑄銅鐵, 扇熾火, 謂之鼓.｣

[四]師古曰：｢顓與專同. 下亦類此.｣

[五]師古曰：｢先有畜積.｣

[六]師古曰：｢度, 計也, 音大各反.｣

[七]師古曰：｢贍, 足也.｣

[八]師古曰：｢備者猶今言調度.｣

[九]師古曰：｢重問之.｣

[一０]師古曰：｢不報聽也.｣

[一一]師古曰：｢惟, 思也.｣

[一二]師古曰：｢干, 求也. 采, 取也.｣

[一三]師古曰：｢孟子, 孟軻也. 八尺曰尋. 孟子之書曰陳代問於孟子曰：□枉尺直尋, 若可爲也.□ 孟子曰：□子過矣. 枉己者未有能直人者也.□ 尋長而尺短. 故陳代言所直者多, 而所曲者少, 則可爲之. 孟子以爲苟有小曲, 則害於大直, 故不可也.｣

[一四]師古曰：｢就, 成也.｣

[一五]師古曰：｢予, 許也.｣

[一六]師古曰：｢幸, 冀也.｣

[一七]師古曰：｢徵, 召也. 即, 就也.｣

初, 軍從濟南當詣博士, 步入關, 關吏予軍繻[一]. 軍問：｢以此何爲?｣ 吏曰；｢爲復傳[二], 還當以合符.｣ 軍曰：｢大丈夫西游, 終不復傳還.｣ 棄繻而去. 軍爲謁者, 使行郡國[三], 建節東出關, 關吏識之, 曰：｢此使者乃前棄繻生也.｣ 軍行郡國, 所見便宜以聞. 還奏事, 上甚說[四].

[一]張晏曰：｢繻音須. 繻, 符也. 書帛裂而分之, 若券契矣.｣ 蘇林曰：｢繻, 帛邊也. 舊關出入皆以傳. 傳(須)[煩], 因裂繻頭合以爲符信也.｣ 師古曰：｢蘇說是也.｣

[二]師古曰：｢復, 返也. 謂返出關更以爲傳. 復音扶福反. 傳音張戀反. 次下亦同.｣

[三]師古曰：｢行音下更反. 其後亦同.｣

[四]師古曰：｢說讀曰悅.｣

當發使(使)匈奴[一], 軍自請曰：｢軍無橫草之功[二], 得列宿衛, 食祿五年. 邊境時有風塵之警, 臣宜被堅執銳, 當矢石, 啟前行[三]. 駑下不習金革之事, 今聞將遣匈奴使者, 臣願盡精厲氣, 奉佐明使, 畫吉凶於單于之前. 臣年少材下, 孤於外官[四], 不足以亢一方之任[五], 竊不勝憤懣.｣ 詔問畫吉凶之狀, 上奇軍對, 擢爲諫大夫.

[一]師古曰：｢漢朝欲遣人爲使於匈奴也.｣

[二]師古曰：｢言行草中, 使草偃臥, 故云橫草也.｣

[三]師古曰：｢行音下郎反.｣

[四]師古曰：｢孤, 遠也. 外官謂非侍衛之臣也.｣

[五]師古曰：｢亢, 當也, 音抗.｣

南越與漢和親, 乃遣軍使南越, 說其王, 欲令入朝, 比內諸侯. 軍自請：｢願受長纓, 必羈南越王而致之闕下.｣[一]軍遂往說越王, 越王聽許, 請舉國內屬. 天子大說[二], 賜南越大臣印綬, 壹用漢法, 以新改其俗, 令使者留填撫之[三]. 越相呂嘉不欲內屬, 發兵攻殺其王, 及漢使者皆死. 語在南越傳. 軍死時年二十餘, 故世謂之｢終童｣.

[一]師古曰：｢言如馬羈也.｣

[二]師古曰：｢說讀曰悅.｣

[三]師古曰：｢填音竹刃反.｣

王褒字子淵, 蜀人也. 宣帝時修武帝故事, 講論六藝群書, 博盡奇異之好, 徵能爲楚辭九江被公[一], 召見誦讀, 益召高材劉向、張子僑、華龍、柳褒等待詔金馬門[二]. 神爵、五鳳之間, 天下殷(當)[富], 數有嘉應. 上頗作歌詩, 欲興協律之事, 丞相魏相奏言知音善鼓雅琴者渤海趙定、梁國龔德, 皆召見待詔. 於是益州刺史王襄欲宣風化於眾庶, 聞王褒有俊材, 請與相見, 使褒作中和、樂職、宣布詩[三], 選好事者令依鹿鳴之聲習而歌之. 時氾鄉侯何武爲僮子, 選在歌中[四]. 久之, 武等學長安, 歌太學下, 轉而上聞. 宣帝召見武等觀之, 皆賜帛, 謂曰：｢此盛德之事, 吾何足以當之！｣

[一]師古曰：｢被, 姓也, 音皮義反.｣

[二]師古曰：｢華音戶化反.｣

[三]師古曰：｢中和者, 言政治和平也. 樂職者, 言百官各得其職也. 宣布者, 風化普洽, 無所不被.｣

[四]師古曰：｢氾音凡.｣

褒既爲刺史作頌[一], 又作其傳[二], 益州刺史因奏褒有軼材[三]. 上乃徵褒. 既至, 詔褎爲聖主得賢臣頌其意. 褒對曰：

[一]師古曰：｢即上中和、樂職、宣布詩也. 以美盛德, 故謂之頌也.｣

[二]師古曰：｢解釋頌歌之義及作者之意.｣

[三]師古曰：｢軼與逸同.｣

夫荷旃被毳者, 難與道純綿之麗密[一]；羹(黎)[藜]唅糗者, 不足與論太牢之滋味[二]. 今臣辟在西蜀[三], 生於窮巷之中, 長於蓬茨之下[四], 無有游觀廣覽之知, 顧有至愚極陋之累[五], 不足以塞厚望, 應明指[六]. 雖然, 敢不略陳愚而抒情素！[七]

[一]師古曰：｢純, 絲也.｣ 謂織爲繒帛之麗, 絲纊之密也. 一說, 純綿, 不雜綿也.｣

[二]服虔曰：｢唅音含.｣ 師古曰：｢糗即今之熬米麥所爲者, 音丘九反, 又音昌少反.｣

[三]師古曰：｢辟讀曰僻.｣

[四]師古曰：｢蓬茨, 以蓬蓋屋也. 茨音才私反.｣

[五]師古曰：｢顧猶反也. 累音力瑞反.｣

[六]師古曰：｢塞, 當也.｣

[七]師古曰：｢抒猶泄也, 音食汝反.｣

記曰：共惟春秋五始之要[一], 在乎審己正統而已. 夫賢者, 國家之器用也. 所任賢, 則趨舍省而功施普[二]；器用利, 則用力少而就效眾. 故工人之用鈍器也, 勞筋苦骨, 終日矻矻[三]. 及至巧冶鑄干將之樸, 清水焠其鋒[四], 越砥斂其咢[五], 水斷蛟龍, 陸剸犀革[六], 忽若彗氾畫塗[七]. 如此, 則使離婁督繩, 公輸削墨[八], 雖崇臺五增, 延袤百丈, 而不溷者, 工用相得也[九]. 庸人之御駑馬, 亦傷吻敝策而不進於行[一０], 匈喘膚汗, 人極馬倦. 及至駕齧䣛, 驂乘旦[一一], 王良執靶[一二], 韓哀附輿[一三], 縱馳騁騖, 忽如景靡[一四], 過都越國, 蹶如歷塊；[一五]追奔電, 逐遺風[一六], 周流八極, 萬里壹息. 何其遼哉? 人馬相得也[一七]. 故服絺綌之涼者, 不苦盛暑之鬱燠[一八]；襲貂狐之煗者, 不憂至寒之悽愴[一九]. 何則? 有其具者易其備. 賢人君子, 亦聖(主)[王]之所以易海內也. 是以嘔喻受之[二０], 開寬裕之路, 以延天下英俊也[二一]. 夫竭知附賢者, 必建仁策；索人求士者, 必樹伯跡[二二]. 昔周公躬吐捉之勞, 故有圉空之隆[二三]；齊桓設庭燎之禮, 故有匡合之功[二四]. 由此觀之, 君人者勤於求賢而逸於得人[二五].

[一]服虔曰：｢共, 敬也.｣ 張晏曰：｢要, 春秋稱□元年春王正月□, 此五始也.｣ 師古曰：｢元者氣之始, 春者四時之始, 王者受命之始, 正月者政教之始, 公即位者一國之始, 是爲五始. 共讀曰恭.｣

[二]師古曰：｢趨讀曰趣. 普, 博也.｣

[三]應劭曰：｢矻矻, 勞極貌.｣ 如淳曰：｢健作貌也.｣ 師古曰：｢如說是也. 矻音口骨反.｣

[四]師古曰：｢焠謂(堯)[燒]而內水中以堅之也. 鋒, 刃芒端也. 焠音千內反.｣

[五]晉灼曰：｢砥(百)[石]出南昌, 故曰越也.｣ 師古曰：｢咢, 刃旁也, 音五各反.｣

[六]師古曰：｢剸, 截也, 音之兗反, 又音徒官反.｣

[七]師古曰：｢彗, 帚也. 氾, 氾灑地也. 塗, 泥也. 如以帚埽氾灑之地, 以刀畫泥中, 言其易.｣

[八]張晏曰：｢離婁, 黃帝時明目者也.｣ 應劭曰：｢公輸, 魯般, 性巧者也.｣ 師古曰：｢督, 察視也.｣

[九]師古曰：｢溷, 亂也, 音胡頓反.｣

[一０]師古曰：｢吻, 口角也. 策, 所以擊馬也.｣

[一一]孟康曰：｢良馬低頭, 口至䣛, 故曰齧䣛.｣ 張晏曰：｢駕則旦至, 故曰乘旦.｣ 師古曰：｢乘音食證反.｣

[一二]張晏曰：｢王良, 郵無恤, 字伯樂.｣ 晉灼曰：｢靶音霸, 謂轡也.｣ 師古曰：｢參驗左氏傳及國語、孟子, 郵無恤、郵良、劉無止、王良, 總一人也. 楚辭云□驥躊躇於敝輦, 遇孫陽而得代□ . 王逸云孫陽, 伯樂姓名也. 列子云伯樂, 秦穆公時人. 考其年代不相當, 張說云良字伯樂, 斯失之矣.｣

[一三]應劭曰：｢世本□韓哀作御□ .｣ 師古曰：｢宋衷云韓哀, 韓文侯也. 時已有御, 此復言作者, 加其精巧也. 然則善御者耳, 非始作也.｣

[一四]師古曰：｢亂馳曰騖. 景靡者, 如光景之徙靡也.｣

[一五]師古曰：｢如經歷一塊, 言其(起)[速]疾之甚. 塊音口內反.｣

[一六]師古曰：｢呂氏春秋云□遺風之乘□, 言馬行尤疾, 每在風前, 故遺風於後. 今此言逐遺風, 則是風之遺逸在後者, 馬能逐及也.｣

[一七]師古曰：｢遼謂所行遠.｣

[一八]師古曰：｢鬱, 熱氣也. 燠, 溫也, 音於六反.｣

[一九]師古曰：｢悽愴, 寒冷也. 煗音乃短反.｣

[二０]應劭曰：｢嘔喻, 和悅貌.｣ 師古曰：｢嘔音於付反.｣

[二一]師古曰：｢裕, 饒也.｣

[二二]師古曰：｢伯讀曰霸.｣

[二三]師古曰：｢一飯三吐食, 一沐三捉髮, 以賓賢士, 故能成太平之化, 刑措不用, 囹圄空虛也.｣

[二四]應劭曰：｢有以九九求見桓公, 桓公不納. 其人曰：□九九小術, 而君不納之, 況大於九九者乎！□ 於是桓公設庭燎之禮而見之. 居無幾, 隰朋自遠而至, 齊桓(逐)[遂]以霸.｣ 師古曰：｢九九, 計數之書, 若今算經也. 匡謂一匡天下也. 合謂九合諸侯.｣

[二五]師古曰：｢逸, 閒也.｣

人臣亦然. 昔賢者之未遭遇也, 圖事揆策則君不用其謀, 陳見悃誠則上不然其信[一], 進仕不得施效, 斥逐又非其愆. 是故伊尹勤於鼎俎, 太公困於鼓刀[二], 百里自鬻, 甯子飯牛[三], 離此患也[四]. 及其遇明君遭聖主也, 運籌合上意, 諫諍即見聽, 進退得關其忠, 任職得行其術, 去卑辱奧渫而升本朝[五], 離疏釋蹻而享膏粱[六], 剖符錫壤而光祖考, 傳之子孫, 以資說士[七]. 故世必有聖知之君, 而後有賢明之臣. 故虎嘯而(冽風)[風冽][八], 龍興而致雲, 蟋蟀俟秋吟, 蜉蝤出以陰[九]. 易曰：｢飛龍在天, 利見大人.｣[一０]詩曰：｢思皇多士, 生此王國.｣[一一]故世平主聖, 俊艾將自至[一二], 若堯、舜、禹、湯、文、武之君, 獲稷、契、皋陶、伊尹、呂望[一三], 明明在朝, 穆穆列布[一四], 聚精會神, 相得益章[一五]. 雖伯牙操遞鍾[一六], 逢門子彎烏號[一七], 猶未足以喻其意也.

[一]師古曰：｢悃, 至也, 音口本反.｣

[二]師古曰：｢勤於鼎俎, 謂負鼎俎以干湯也. 鼓刀, 謂屠牛於朝歌也.｣

[三]師古曰：｢鬻, 賣也. 呂氏春秋云百里奚之未遇時也, 虞亡而虜縳, 鬻以五羊之皮. 公孫枝得而悅之, 獻諸穆公. 飯牛, 解在鄒陽傳. 鬻音弋六反.｣

[四]師古曰：｢離, 遭也.｣

[五]張晏曰：｢奧, 幽也. 渫, 狎也, 汙也. 言敝奧渫汙, 不章顯也.｣ 師古曰：｢渫音先列反.｣

[六]應劭曰：｢離此疏食, 釋此木蹻也.｣ 臣瓚曰：｢以繩爲蹻也.｣ 師古曰：｢蹻(自)[即]今之鞋耳. 瓚說是也. 蹻音居略反.｣

[七]師古曰：｢談說(也)[之]士傳以爲資也.｣

[八]師古曰：｢冽冽, 風貌也, 音列.｣

[九]孟康曰：｢蜉蝤, 渠略也.｣ 師古曰：｢蟋蟀, 今之促織也. 蜉蝤, 甲(患)[蟲]也, 好叢聚而生也, 朝生而夕死. 蝤音由, 字亦作蝣, 其音同也.｣

[一０]師古曰：｢乾卦九五爻辭也. 言王者居正陽之位, 賢才見之, 則利用也.｣

[一一]師古曰：｢大雅文王之詩也. 思, 語辭也. 皇, 美也. 言美哉, 此眾多賢士, 生此周王之國也.｣

[一二]師古曰：｢艾讀曰乂.｣

[一三]師古曰：｢契讀與禼同, 字本作偰, 後從省耳.｣

[一四]師古曰：｢明明, 察也. 穆穆, 美也.｣

[一五]師古曰：｢章, 明也.｣

[一六]晉灼曰：｢遞音遞迭之遞. 二十四鍾各有節奏, 擊之不常, 故曰遞.｣ 臣瓚曰：｢楚辭云□奏伯牙之號鍾□ . 號鍾, 琴名也. 馬融笛賦曰□號鍾高調□ . 伯牙以善鼓琴, 不聞說能擊鍾也.｣ 師古曰：｢琴名是也, 字既作遞, 則與楚辭不同, 不得即讀爲號, 當依晉音耳.｣

[一七]師古曰：｢逢門, 善射者, 即逢蒙也. 烏號, 弓名也. 並解在前也.｣

故聖主必待賢臣而弘功業, 俊士亦俟明主以顯其德. 上下俱欲, 驩然交欣, 千載壹合, 論說無疑, 翼乎如鴻毛過順風, 沛乎如巨魚縱大壑[一]. 其得意若此, 則胡禁不止, 曷令不行? [二]化溢四表, 橫被無窮, 遐夷貢獻, 萬祥畢溱[三]. 是以聖王不遍窺望而視已明, 不單頃耳而聽已聰[四]；恩從祥風翱, 德與和氣游[五], 太平之責塞, 優游之望得[六]；遵遊自然之勢, 恬淡無爲之場, 休徵自至, 壽考無疆, 雍容垂拱, 永永萬年, 何必偃卬詘信若彭祖, 呴噓呼吸如僑、松[七], 眇然絕俗離世哉！[八]詩云｢濟濟多士, 文王以寧｣[九], 蓋信乎其以寧也！

[一]師古曰：｢巨亦大也. 沛音普大反.｣

[二]師古曰：｢胡、曷皆何也.｣

[三]師古曰：｢溱字與臻同.｣

[四]師古曰：｢單, 盡極也. 頃讀曰傾.｣

[五]師古曰：｢翱, 翔也.｣

[六]師古曰：｢塞, 滿也.｣

[七]如淳曰：｢五帝紀彭祖, 堯舜時人. 列仙傳彭祖, 殷大夫也, 歷夏至商末, 壽年七百.｣ 師古曰：｢信讀曰伸. 呴噓, 皆開口出氣也. 僑, 王僑, 松, 赤松子, 皆仙人也. 呴音許于反. 噓音虛.｣

[八]師古曰：｢眇然, 高遠之意也.｣

[九]師古曰：｢亦文王之詩也. 濟濟, 盛貌也. 言文王能多用賢人, 故邦國得以安寧也.｣

是時, 上頗好神僊, 故褒對及之.

上令褒與張子僑等並待詔, 數從褒等放獵[一], 所幸宮館, 輒爲歌頌, 第其高下, 以差賜帛. 議者多以爲淫靡不急, 上曰：｢□不有博弈者乎, 爲之猶賢乎已！□[二]辭賦大者與古詩同義, 小者辯麗可喜[三]. 辟如女工有綺縠, 音樂有鄭衛[四], 今世俗猶皆以此虞說耳目[五], 辭賦比之, 尚有仁義風諭[六], 鳥獸草木多聞之觀, 賢於倡優博弈遠矣.｣ 頃之, 擢褒爲諫大夫.

[一]師古曰：｢放, 士眾大獵也, 一曰游放及田獵.｣

[二]師古曰：｢此論語載孔子之辭也. 言博弈雖非道藝, 無事爲之, 猶賢也. 弈, 今之圍(其)[棋]也.｣

[三]師古曰：｢喜, 好也, 音許吏反.｣

[四]師古曰：｢辟讀曰譬.｣

[五]師古曰：｢虞與娛同. 說讀曰悅.｣

[六]師古曰：｢風讀曰諷.｣

其後太子體不安, 苦忽忽善忘, 不樂. 詔使褒等皆之太子宮虞侍太子[一], 朝夕誦讀奇文及所自造作. 疾平復, 乃歸[二]. 太子喜褒所爲甘泉及洞簫頌[三], 令後宮貴人左右皆誦讀之.

[一]師古曰：｢之, 往也.｣

[二]師古曰：｢復音扶目反.｣

[三]師古曰：｢喜音許吏反.｣

後方士言益州有金馬碧雞之寶, 可祭祀致也, 宣帝使褒往祀焉. 褒於道病死, 上閔惜之.

賈捐之字君房, 賈誼之曾孫也. 元帝初即位, 上疏言得失, 召待詔金馬門.

初, 武帝征南越, 元封元年立儋耳、珠崖郡, 皆在南方海中洲居[一], 廣袤可千里[二], 合十六縣, 戶二萬三千餘. 其民暴惡, 自以阻絕, 數犯吏禁, 吏亦酷之, 率數年壹反, 殺吏, 漢輒發兵擊定之. 自初爲郡至昭帝始元元年, 二十餘年間, 凡六反叛. 至其五年, 罷儋耳郡并屬珠崖. 至宣帝神爵三年, 珠崖三縣復反. 反後七年, 甘露元年, 九縣反, 輒發兵擊定之. 元帝初元元年, 珠崖又反, 發兵擊之. 諸縣更叛, 連年不定[三]. 上與有司議大發軍, 捐之建議, 以爲不當擊. 上使侍中駙馬都尉樂昌侯王商詰問捐之曰：｢珠崖內屬爲郡久矣, 今背畔逆節, 而云不當擊, 長蠻夷之亂, 虧先帝功德, 經義何以處之?｣[四]捐之對曰：

[一]師古曰：｢居海中之洲也. 水中可居者曰洲.｣

[二]師古曰：｢袤, 長也.｣

[三]師古曰：｢更音工衡反.｣

[四]師古曰：｢於六經之內, 當何者之科條也.｣

臣幸得遭明盛之朝, 蒙危言之策, 無忌諱之患[一], 敢昧死竭卷卷[二].

[一]師古曰：｢危言, 直言也. 言出而身危, 故云危言. 論語稱孔子曰：□邦有道, 危言(行危)[危行]□ .｣

[二]師古曰：｢卷讀與拳同.｣

臣聞堯舜, 聖之盛也, 禹入聖域而不優[一], 故孔子稱堯曰｢大哉｣, 韶曰｢盡善｣, 禹曰｢無間｣[二]. 以三聖之德, 地方不過數千里, [西]被流沙, 東漸于海, 朔南暨聲教, 迄于四海[三], 欲與聲教則治之, 不欲與者不彊治也[四]. 故君臣歌德[五], 含氣之物各(德)[得]其宜. 武丁、成王, 殷、周之大仁也[六], 然地東不過江、黃, 西不過氐、羌, 南不過蠻荊, 北不過朔方. 是以頌聲並作, 視聽之類咸樂其生, 越裳氏重九譯而獻[七], 此非兵革之所能致. 及其衰也, 南征不還[八], 齊桓捄其難[九], 孔子定其文[一０]. 以至乎秦, 興兵遠攻, 貪外虛內, 務欲廣地, 不慮其害. 然地南不過閩越, 北不過太原, 而天下潰畔, 禍卒在於二世之末[一一], 長城之歌至今未絕.

[一]臣瓚曰：｢禹之功德, 裁入聖人區域, 但不能優泰耳.｣

[二]師古曰：｢論語稱孔子曰□大哉, 堯之爲君也□, 又曰□韶, 盡美矣, 又盡善也□, 又曰□禹吾無間然矣□ . 韶, 舜樂名. 間音工莧反.｣

[三]師古曰：｢此引禹貢之辭. 漸, 入也, 一曰浸也. 朔, 北方也. 暨, 及也. 迄, 至也.｣

[四]師古曰：｢與讀曰豫.｣

[五]師古曰：｢言皆有德可歌頌.｣

[六]師古曰：｢武丁, 殷之高宗.｣

[七]晉灼曰：｢遠國使來, 因九譯言語乃通也.｣ 張晏曰：｢越不著衣裳, 慕中國化, 遣譯來著衣裳也, 故曰越裳也.｣ 師古曰：｢張說非也. 越裳自是國名, 非以襲衣裳始爲稱號. 王充論衡作越嘗, 此則不作衣裳之字明矣.｣

[八]師古曰：｢謂昭王也. (謂)[爲]楚所溺也.｣

[九]師古曰：｢謂襄王也. 初爲太子, 而惠王欲立王子帶, 齊桓公爲首止之盟, 以定太子之位. 事在左傳僖五年.｣

[一０]張晏曰：｢孔子作春秋, 夷狄之國雖大, 自稱王者皆貶爲子.｣

[一一]師古曰：｢卒, 終也.｣

賴聖漢初興, 爲百姓請命, 平定天下. 至孝文皇帝, 閔中國未安, 偃武行文, 則斷獄數百, 民賦四十, 丁男三年而一事[一]. 時有獻千里馬者, 詔曰：｢鸞旗在前, 屬車在後[二], 吉行日五十里, 師行(二)[三]十里, 朕乘千里之馬, 獨先安之?｣[三]於是還馬, 與道里費, 而下詔曰：｢朕不受獻也, 其令四方毋求來獻.｣ 當此之時, 逸游之樂絕, 奇麗之賂塞, 鄭衛之倡微矣. 夫後(官)[宮]盛色則賢者隱處, 佞人用事則諍臣杜口, 而文帝不行, 故諡爲孝文, 廟稱太宗. 至孝武皇帝元狩六年, 太倉之粟紅腐而不可食[四], 都內之錢貫朽而不可(挍)[校][五]. 乃探平城之事[六], 錄冒頓以來數爲邊害, 籍兵厲馬, 因富民以攘服之[七]. 西連諸國至于安息, 東過碣石以玄菟、樂浪爲郡[八], (比)[北]卻匈奴萬里, 更起營塞, 制南海以爲八郡, 則天下斷獄萬數, 民賦數百, 造鹽鐵酒榷之利以佐用度, 猶不能足. 當此之時, 寇賊並起, 軍旅數發, 父戰死於前, 子鬥傷於後, 女子乘亭鄣, 孤兒號於道, 老母寡婦飲泣巷哭[九], 遙設虛祭, 想魂乎萬里之外. 淮南王盜寫虎符, 陰聘名士, 關東公孫勇等詐爲使者, 是皆廓地泰大, 征伐不休之故也.

[一]如淳曰：｢常賦歲百二十, 歲一事. 時天下民多, 故出賦四十, 三歲而一事.｣

[二]師古曰：｢鸞旗, 編以羽毛, 列繫橦旁, 載於車上, 大駕出, 則陳於道而先行. 屬車, 相連屬而陳於後也. 屬音之欲反.｣

[三]師古曰：｢安之, 言何所適往.｣

[四]師古曰：｢粟久腐壞, 則色紅赤也.｣

[五]師古曰：｢(挍)[校]謂數計也.｣

[六]師古曰：｢追計其事, 故言探.｣

[七]師古曰：｢攘, 卻也.｣

[八]師古曰：｢樂音洛. 浪音郎.｣

[九]師古曰：｢淚流被面以入於口, 故言飲泣也.｣

今天下獨有關東, 關東大者獨有齊楚, 民眾久困, 連年流離, 離其城郭, 相枕席於道路[一]. 人情莫親父母, 莫樂夫婦, 至嫁妻賣子, 法不能禁, 義不能止, 此社稷之憂也. 今陛下不忍悁悁之忿, 欲驅士眾擠之大海之中[二], 快心幽冥之地, 非所以救助飢饉, 保全元元也. 詩云｢蠢爾蠻荊, 大邦爲讎｣[三], 言聖人起則後服, 中國衰則先畔, 動爲國家難, 自古而患之久矣, 何況乃復其南方萬里之蠻乎！駱越之人父子同川而浴, 相習以鼻飲, 與禽獸無異, 本不足郡縣置也. 顓顓獨居一海之中[四], 霧露氣溼, 多毒草蟲蛇水土之害, 人未見虜, 戰士自死. 又非獨珠崖有珠犀玳瑁也[五], 棄之不足惜, 不擊不損威. 其民譬猶魚鱉, 何足貪也！

[一]如淳曰：｢席音藉.｣ 師古曰：｢席即藉也, 不勞借音.｣

[二]師古曰：｢擠, 墜也, 音子詣反, 又子奚反.｣

[三]師古曰：｢詩小雅、采虯之詩也. 蠢, 動貌也. 蠻荊, 荊州之蠻也. 言敢與大國爲讎敵也.｣

[四]師古曰：｢顓與專同. 專專猶區區也, 一曰圜貌也.｣

[五]師古曰：｢玳瑁, 文甲也. 玳音代. 瑁音妺.｣

臣竊以往者羌軍言之, 暴師曾未一年, 兵出不踰千里, 費四十餘萬萬, 大司農錢盡, 乃以少府禁錢續之[一]. 夫一隅爲不善, 費尚如此, 況於勞師遠攻, 亡士毋功乎！求之往古則不合, 施之當今又不便. 臣愚以爲非冠帶之國, 禹貢所及, 春秋所治, 皆可且無以爲[二]. 願遂棄珠崖, 專用恤關東爲憂.

[一]師古曰：｢少府錢主供天子, 故曰禁錢.｣

[二]師古曰：｢爲猶用也.｣

對奏, 上以問丞相御史. 御史大夫陳萬年以爲當擊；丞相于定國以爲｢前日興兵擊之連年, 護軍都尉、校尉及丞凡十一人, 還者二人, 卒士及轉輸死者萬人以上, 費用三萬萬餘, 尚未能盡降. 今關東困乏, 民難搖動, 捐之議是.｣ 上乃從之. 遂下詔曰：｢珠崖虜殺吏民, 背畔爲逆, 今廷議者或言可擊, 或言可守, 或欲棄之, 其指各殊. 朕日夜惟思議者之言, 羞威不行, 則欲誅之；狐疑辟難, 則守屯田[一]；通于時變, 則憂萬民. 夫萬民之饑餓, 與遠蠻之不討, 危孰大焉? 且宗廟之祭, 凶年不備, 況乎辟不嫌之辱哉！今關東大困, 倉庫空虛, 無以相贍, 又以動兵, 非特勞民, 凶年隨之. 其罷珠崖郡. 民有慕義欲內屬, 便處之[二]；不欲, 勿彊.｣ 珠崖由是罷.

[一]師古曰：｢辟讀曰避. 次下亦同.｣

[二]師古曰：｢欲有來入內郡者, 所至之處, 即安置之.｣

捐之數召見, 言多納用. 時中書令石顯用事, 捐之數短顯[一], 以故不得官, 後稀復見. 而長安令楊興新以材能得幸, 與捐之相善. 捐之欲得召見, 謂興曰：｢京兆尹缺, 使我得見, 言君蘭[二], 京兆尹可立得.｣ 興曰：｢縣官嘗言興瘉薛大夫[三], 我易助也. 君房下筆, 言語妙天下[四], 使君房爲尚書令, 勝五鹿充宗遠甚.｣ 捐之曰：｢令我得代充宗, 君蘭爲京兆, 京兆郡國首, 尚書百官本, 天下真大治, 士則不隔矣. 捐之前言平恩侯可爲將軍[五], 期思侯並可爲諸曹[六], 皆如言；又薦謁者滿宣, 立爲冀州刺史；言中謁者不宜受事, 宦者不宜入宗廟, 立止. 相薦之信, 不當如是乎！｣[七]興曰：｢我復見, 言君房也.｣ 捐之復短石顯. 興曰：｢顯鼎貴[八], 上信用之. 今欲進, 弟從我計[九], 且與合意, 即得入矣.｣

[一]師古曰：｢談說其長短.｣

[二]張晏曰：｢楊興字.｣

[三]張晏曰：｢瘉, [勝]也. 薛廣德爲御史大夫.｣ 師古曰：｢瘉與愈同.｣

[四]師古曰：｢於天下最爲精妙耳.｣

[五]張晏曰：｢許嘉也.｣

[六]師古曰：｢期思侯, 當是賁赫之後嗣也, 而表不載.｣

[七]師古曰：｢冀相薦之效, 當如前所言諸事見納用.｣

[八]如淳曰：｢鼎音釘, 言方且欲貴矣.｣ 師古曰：｢方且, 是也. 讀如(今)[本]字.｣

[九]師古曰：｢弟, 但也.｣

捐之即與興共爲薦顯奏, 曰：｢竊見石顯本山東名族, 有禮義之家也. 持正六年, 未嘗有過, 明習於事, 敏而疾見, 出公門, 入私門[一]. 宜賜爵關內侯, 引其兄弟以爲諸曹.｣ 又共爲薦興奏, 曰：｢竊見長安令興, 幸得以知名數召見. 興事父母有曾氏之孝[二], 事師有顏閔之材[三], 榮名聞於四方. 明詔舉茂材, 列侯以爲首. 爲長安令, 吏民敬鄉[四], 道路皆稱能. 觀其下筆屬文, 則董仲舒；進談動辭, 則東方生；置之爭臣, 則汲直[五]；用之介冑, 則冠軍侯；施之治民, 則趙廣漢；抱公絕私, 則尹翁歸. 興兼此六人而有之, 守道堅固, 執義不回[六], 臨大節而不可奪, 國之良臣也, 可試守京兆尹.｣

[一]師古曰：｢言自公庭出, 即歸其家, 不妄交游.｣

[二]師古曰：｢曾參也.｣

[三]師古曰：｢顏回, 閔子騫.｣

[四]師古曰：｢鄉讀曰嚮.｣

[五]張晏曰：｢汲黯方直, 故世謂之汲直.｣

[六]師古曰：｢回, 邪也.｣

石顯聞知, 白之上. 乃下興、捐之獄, 令皇后父陽平侯禁與顯共雜治, 奏｢興、捐之懷詐偽, 以上語相風, 更相薦譽[一], 欲得大位, 漏泄省中語, (岡)[罔]上不道. 書曰：□讒說殄行, 震驚朕師.□[二]王制：□順非而澤, 不聽而誅.□[三]請論如法.｣

[一]師古曰：｢風讀曰諷. 更音工衡反.｣

[二]師古曰：｢虞書舜典之辭也. 言讒巧之說, 殄絕君子之行, 震驚我眾.｣

[三]師古曰：｢禮記王制云：□行偽而堅, 言偽而辯, 學非而博, 順非而澤, 以疑眾, 殺.□ 謂人有堅爲辯言, 不以誠質, 學於非道, 雖博無用, 飾非文過, 辭語順澤, 不聽教命, 有如此者, 皆誅殺也.｣

捐之竟坐棄市. 興減死罪一等, 髡鉗爲城旦. 成帝時, 至部刺史.

贊曰：詩稱｢戎狄是膺, 荊舒是懲｣[一], 久矣其爲諸夏患也. 漢興, 征伐胡越, 於是爲盛. 究觀淮南、捐之、主父、嚴安之義, 深切著明[二], 故備論其語. 世稱公孫弘排主父, 張湯陷嚴助, 石顯譖捐之, 察其行跡, 主父求欲鼎亨而得族, 嚴、賈出入禁門招權利, 死皆其所也, 亦何排陷之恨哉！

[一]師古曰：｢魯頌閟宮之詩也. 膺, 當也. 懲, 創刈也. 言魯僖公與齊桓舉義兵, 北當戎狄, 南創荊蠻與群舒以靖難.｣

[二]師古曰：｢究, 極也.｣

校勘記

二八０九頁　五行　臣聞鄒(衍)[子]曰：　景祐、殿、局本都作｢子｣.

二八０九頁　六行　有易則易(也)[之]. 景祐、殿本都作｢之｣.

二八一一頁　六行　(晉)[更]音工衡反. 景祐、殿、局本都作｢更｣, 此誤.

二八一一頁一二行　(曰)[日]聞其美, (章)[意]廣心逸. 景祐、殿、局本都作｢日｣作｢意｣, 此誤.

二八一六頁　二行　夫(人)[天]命初定, 萬事草創, 景祐、殿、局本字都作｢天｣. 王先謙說作｢天｣是.

二八一六頁　七行　苴(以)白茅於江淮, 王先謙說｢以｣ 字衍. 按殿本無｢以｣ 字.

二八二０頁　四行　傳(須)[煩], 因裂繻頭合以爲符信也. 景祐、殿本都作｢煩｣. 王先謙說作｢煩｣是.

二八二０頁　九行　當發使(使)匈奴, 景祐本不重｢使｣ 字. 王念孫說, 按注文則正文似祗有一｢使｣ 字.

二八二一頁一一行　天下殷(當)[富], 景祐、殿、局本都作｢富｣, 此誤.

二八二二頁一一行　羹(黎)[藜]唅糗者, 景祐、殿本都作｢藜｣. 楊樹達說作｢藜｣是.

二八二三頁一三行　亦聖(主)[王]之所以易海內也. 景祐、殿本都作｢王｣, 文選同.

二八二四頁　六行　焠謂(堯)[燒]而內水中以堅之也. 景祐、殿、局本都作｢燒｣, 此誤.

二八二四頁　七行　砥(百)[石]出南昌, 景祐、殿本都作｢石｣, 此誤.

二八二五頁　三行　言其(起)[速]疾之甚. 景祐、殿本都作｢速｣.

二八二五頁一四行　齊桓(逐)[遂]以霸. 景祐、殿、局本都作｢遂｣, 此誤.

二八二六頁　四行　故虎嘯而(冽風)[風冽], 景祐、殿本都作｢風冽｣, 通鑑同.

二八二六頁一五行　蹻(自)[即]今之鞋耳. 景祐、殿本都作｢即｣.

二八二七頁　一行　談說(也)[之]士傳以爲資也. 景祐、汲古、殿、局本都作｢之｣, 此誤.

二八二七頁　三行　蜉蝤, 甲(患)[蟲]也, 景祐、殿、局本都作｢蟲｣, 此誤.

二八二九頁　六行　奕, 今之圍(其)[棋]也. 景祐、局本作｢都｣, 殿本作｢碁｣. 此誤, 汲古本又誤作｢甚｣.

二八三一頁　一行　邦有道, 危言(行危)[危行]. 景祐、殿、局本都作｢危行｣, 此誤倒.

二八三一頁　四行　[西]被流沙, 景祐、殿本都有｢西｣ 字, 此脫.

二八三一頁　五行　含氣之物各(德)[得]其宜. 景祐、殿、局本都作｢得｣.

二八三二頁　四行　(謂)[爲]楚所溺也. 景祐、殿、局本都作｢爲｣.

二八三二頁一０行　師行(二)[三]十里, 景祐、殿本都作｢三｣, 此誤.

二八三二頁一二行　夫後(官)[宮]盛色　景祐、殿本都作｢宮｣, 此誤.

二八三二頁一四行　貫朽而不可(挍)[校]. 景祐、殿本都作｢校｣, 注同.

二八三二頁一五行　(比)[北]卻匈奴萬里更起營塞, 景祐、殿、局本都作｢北｣, 此誤.

二八三六頁　六行　瘉, [勝]也. 景祐、殿本都有｢勝｣ 字, 此脫.

二八三六頁一一行　讀如(今)[本]字. 殿、局本作｢本｣. 王先謙說作｢本｣是.

二八三七頁一一行　(岡)[罔]上不道. 景祐、殿、局本都作｢罔｣, 此誤.

漢書卷六十五 東方朔傳第三十五

東方朔字曼倩[一], 平原厭次人也[二]. 武帝初即位, 徵天下舉方正賢良文學材力之士, 待以不次之位[三], 四方士多上書言得失, 自衒鬻者以千數[四], 其不足采者輒報聞罷[五]. 朔初來, 上書曰：｢臣朔少失父母, 長養兄嫂. 年十三學書, 三冬文史足用[六]. 十五學擊劍. 十六學詩書[七], 誦二十二萬言. 十九學孫吳兵法, 戰陣之具, 鉦鼓之教[八], 亦誦二十二萬言. 凡臣朔固已誦四十四萬言. 又常服子路之言[九]. 臣朔年二十二, 長九尺三寸, 目若懸珠, 齒若編貝[一０], 勇若孟賁[一一], 捷若慶忌[一二], 廉若鮑叔[一三], 信若尾生[一四]. 若此, 可以爲天子大臣矣. 臣朔昧死再拜以聞.｣

[一]師古曰：｢倩音千見反.｣

[二]師古曰：｢高祖功臣表有厭次侯爰類, 是則厭次之名也其來久矣, 而說者乃云後漢始爲縣, 於此致疑, 斯未通也. 厭音一涉反, 又音一琰反.｣

[三]師古曰：｢不拘常次, 言超擢也.｣

[四]師古曰：｢衒, 行賣也. 鬻亦賣也. 衒音州縣之縣, 又音工縣反.｣

[五]師古曰：｢報云天子已聞其所上之書, 而罷之令歸.｣

[六]如淳曰：｢貧子冬日乃得學書, 言文史之事足可用也.｣

[七]師古曰：｢學劍, 遙擊而中之, 非斬刺也.｣

[八]師古曰：｢鉦鼓, 所以爲進退士眾之節也. 鉦音正.｣

[九]服虔曰：｢無宿諾.｣

[一０]師古曰：｢編, 列次也, 音鞭.｣

[一一]師古曰：｢孟賁, 衛人, 古之勇士也. 尸子說云：□人謂孟賁生乎? 曰勇. 貴乎? 曰勇. 富乎? 曰勇. 三者人之所難, 而皆不足以易勇, 故能懾三軍, 服猛獸也.□ ｣

[一二]師古曰：｢王子慶忌也. 射之, 矢滿把不能中；駟馬追之不能及也.｣

[一三]師古曰：｢齊大夫也, 與管仲分財, 自取其少. 而說者乃妄解云鮑焦, 非也. 焦自介士耳.｣

[一四]師古曰：｢尾生, 古之信士, 與女子期於梁下, 待之不至, 遇水而死. 一曰即微生高也.｣

朔文辭不遜, 高自稱譽, 上偉之[一], 令待詔公車[二], 奉祿薄, 未得省見[三].

[一]師古曰：｢以爲大奇也.｣

[二]師古曰：｢公車令屬衛尉, 上書者所詣也.｣

[三]師古曰：｢不被省納, 不得見於天子也. 奉音扶用反. 其下並同.｣

久之, 朔紿騶朱儒[一], 曰：｢上以若曹無益於縣官[二], 耕田力作固不及人, 臨眾處官不能治民, 從軍擊虜不任兵事, 無益於國用, 徒索衣食[三], 今欲盡殺若曹.｣ 朱儒大恐, 啼泣. 朔教曰：｢上即過, 叩頭請罪.｣ 居有頃, 聞上過, 朱儒皆號泣頓首. 上問：｢何爲?｣ 對曰：｢東方朔言上欲盡誅臣等.｣ 上知朔多端, 召問朔：｢何恐朱儒爲?｣ 對曰：｢臣朔生亦言, 死亦言. 朱儒長三尺餘, 奉一囊粟, 錢二百四十. 臣朔長九尺餘, 亦奉一囊粟, 錢二百四十. 朱儒飽欲死, 臣朔飢欲死. 臣言可用, 幸異其禮；不可用, 罷之, 無令但索長安米.｣ 上大笑, 因使待詔金馬門, 稍得親近.

[一]文穎曰：｢朱儒之爲騶者也.｣ 師古曰：｢朱儒, 短人也. 騶本廄之御騶也, 後人以爲騎, 謂之騶騎.｣

[二]師古曰：｢若, 女也. 曹, 輩也.｣

[三]如淳曰：｢索, 盡也.｣ 師古曰：｢音先各反. 下云索長安米亦同也.｣

上嘗使諸數家射覆[一], 置守宮盂下, 射之, 皆不能中[二]. 朔自贊曰：｢臣嘗受易, 請射之.｣[三]乃別蓍布卦而對曰[四]：｢臣以爲龍又無角, 謂之爲蛇又有足, 跂跂脈脈善緣壁, 是非守宮即蜥蜴.｣[五]上曰：｢善.｣ 賜帛十匹. 復使射他物, 連中, 輒賜帛[六].

[一]師古曰：｢數家, 術數之家也. 於覆器之下而置諸物, 令闇射之, 故云射覆. 數音所具反. 覆音芳目反.｣

[二]師古曰：｢守宮, 蟲名也. 術家云以器養之, 食以丹砂, 滿七斤, 擣治萬杵, 以點女人體, 終身不滅, 若有房室之事, 則滅矣. 言可以防閑淫逸, 故謂之守宮也. 今俗呼爲辟宮, 辟亦禦扞之義耳. 盂, 食器也, 若□而大, 今之所謂□盂也. □音撥.｣

[三]師古曰：｢贊, 進也.｣

[四]師古曰：｢別, 分也, 音彼列反.｣

[五]師古曰：｢跂跂, 行貌也. 脈脈, 視貌也. 爾雅云□蠑螈, 蜥蜴；蜥蜴, 蝘蜓, 守宮□ . 是則一類耳. 揚雄方言云其在澤中者謂之蜥蜴. 故朔曰是非守宮則蜥蜴也. 蜥音先歷反. 蜴音余赤反. 蠑音榮. 螈音原. 蝘音烏典反. 蜓音殄.｣

[六]師古曰：｢中音竹仲反. 其下並同.｣

時有幸倡郭舍人, 滑稽不窮[一], 常侍左右, 曰：｢朔狂, 幸中耳, 非至數也[二]. 臣願令朔復射, 朔中之, 臣榜百, 不能中, 臣賜帛.｣[三]乃覆樹上寄生, 令朔射之. 朔曰：｢是寠藪也.｣[四]舍人曰：｢果知朔不能中也.｣ 朔曰：｢生肉爲膾, 乾肉爲脯；著樹爲寄生, 盆下爲寠數.｣ 上令倡監榜舍人, 舍人不勝痛, 呼謈[五]. 朔笑之曰：｢咄！口無毛, 聲謷謷, (□)[尻]益高.｣[六]舍人恚曰：｢朔擅詆欺天子從官, 當棄巿.｣[七]上問朔：｢何故詆之?｣ 對曰：｢臣非敢詆之, 乃與爲隱耳.｣[八]上曰：｢隱云何?｣ 朔曰：｢夫口無毛者, 狗竇也；聲謷謷者, 鳥哺鷇也[九]；. 尻益高者, 鶴俛啄也.｣[一０]舍人不服, 因曰：｢臣願復問朔隱語, 不知, 亦當榜.｣ 即妄爲諧語曰：[一一]｢令壺齟, 老柏塗, 伊優亞, 狋吽牙. 何謂也?｣[一二]朔曰：｢令者, 命也. 壺者, 所以盛也[一三]. 齟者, 齒不正也. 老者, 人所敬也. 柏者, 鬼之廷也[一四]. 塗者, 漸洳徑也[一五]. 伊優亞者, 辭未定也. 狋吽牙者, 兩犬爭也.｣ 舍人所問, 朔應聲輒對, 變詐鋒出, 莫能窮者, 左右大驚. 上以朔爲常侍郎, 遂得愛幸.

[一]師古曰：｢幸倡, 倡優之見幸遇者也. 滑音骨. 滑稽, 解在公孫弘傳.｣

[二]師古曰：｢至, 實也.｣

[三]師古曰：｢榜, 擊也, 音步行反.｣

[四]蘇林曰：｢寠音貧寠之寠, 藪音數錢之數. 寠數, 鉤灌, 四股鉤也.｣ 師古曰：｢寠數, 戴器也, 以盆盛物戴於頭者, 則以寠數薦之, 今賣白團餅人所用者是也. 寄生者, 芝菌之類, 淋潦之日, 著樹而生, 形有周圜象寠數者, 今關中俗亦呼爲寄生. 非爲蔦之寄生寓木宛童有(林)[枝]葉者也. 故朔云□著樹爲寄生, 盆下爲寠數□ . 明其常在盆下. 今讀書者不曉其意, 謂射覆之物覆在盆下, 輒改前□覆守宮盂下□ 爲盆字, 失之遠矣. 楊惲傳云□鼠不容穴, 銜寠數也.□ 盆下之物有飲食氣, 故鼠銜之, 四股鐵鉤, 非所銜也.｣

[五]服虔曰：｢謈音暴.｣ 鄧展曰：｢呼音髐箭之髐. 謈音瓜瓝之瓝.｣ 師古曰：｢鄧音是也. 謂痛切而叫呼也, 與田蚡傳□呼服□ 音義皆同. 一曰, 鄧音近之. 謈, 自冤痛之聲也. 舍人榜痛, 乃呼云謈. 今人痛甚, 則稱阿謈, 音步高反. 是故朔逐韻而嘲之云□口無毛, 聲謷謷□ 也.｣

[六]鄧展曰：｢咄音豽裘之豽也.｣ 師古曰：｢咄, 叱咄之聲也, 音丁骨反. 鄧說非也. 謷音敖.｣

[七]師古曰：｢詆, 毀辱也, 音丁禮反.｣

[八]師古曰：｢隱謂隱語也.｣

[九]項昭曰：｢凡鳥哺子而活者爲鷇, 生而自啄曰雛.｣ 師古曰：｢(雛)[鷇]音口豆反.｣

[一０]師古曰：｢俛即俯字也. 俯, 低也. 啄, 鳥觜也. 俛又音免. 啄音竹救反.｣

[一一]師古曰：｢諧者, 和韻之言也.｣

[一二]張晏曰：｢齟音樝梨之樝.｣ 應劭曰：｢狋音銀.｣ 師古曰：｢齟音側加反, 又, 壯加反. 塗音丈加反. 優音一侯反. 亞音烏加反. 狋音五伊反. 吽音五侯反.｣

[一三]師古曰：｢盛, 受物也, 音時政反.｣

[一四]師古曰：｢言鬼神尚幽闇, 故以松柏之樹爲廷府.｣

[一五]師古曰：｢漸洳, 浸溼也. 漸音子廉反. 洳音人庶反.｣

久之, 伏日[一], 詔賜從官肉. 大官丞日晏不來[二], 朔獨拔劍割肉, 謂其同官曰：｢伏日當蚤歸[三], 請受賜.｣ 即懷肉去. 大官奏之. 朔入, 上曰：｢昨賜肉, 不待詔, 以劍割肉而去之, 何也?｣ 朔免冠謝. 上曰：｢先生起自責也.｣ 朔再拜曰：｢朔來！朔來！受賜不待詔, 何無禮也！拔劍割肉, 壹何壯也！割之不多, 又何廉也！歸遺細君, 又何仁也！｣[四]上笑曰：｢使先生自責, 乃反自譽！｣ 復賜酒一石, 肉百斤, 歸遺細君.

[一]師古曰：｢三伏之日也, 解在郊祀志.｣

[二]師古曰：｢晏, 晚也.｣

[三]師古曰：｢蚤古早字.｣

[四]師古曰：｢細君, 朔妻之名. 一說, 細, 小也, 朔自比於諸侯, 謂其妻曰小君.｣

初, 建元三年, 微行始出, 北至池陽, 西至黃山[一], 南獵長楊, 東游宜春[二]. 微行常用飲酎已[三]. 八九月中, 與侍中常侍武騎及待詔隴西北地良家子能騎射者期諸殿門, 故有｢期門｣ 之號自此始. 微行以夜漏下十刻乃出, 常稱平陽侯[四]. 旦明, 入山下馳射鹿豕狐兔, 手格熊羆, 馳騖禾稼稻秔之地[五]. 民皆號呼罵詈[六], 相聚會, 自言鄠杜令. 令往, 欲謁平陽侯, 諸騎欲擊鞭之. 令大怒, 使吏呵止, 獵者數騎見留, 乃示以乘輿物, 久之乃得去. 時夜出夕還, 後齎五日糧, 會朝長信宮[七], 上大驩樂之. 是後, 南山下乃知微行數出也, 然尚迫於太后, 未敢遠出. 丞相御史知指[八], 乃使右輔都尉徼循長楊以東[九], 右內史發小民共待會所[一０]. 後乃私置更衣[一一], 從宣曲以南十二所, 中休更衣[一二], 投宿諸宮[一三], 長楊、五柞、倍陽、宣曲尤幸[一四]. 於是上以爲道遠勞苦, 又爲百姓所患, 乃使太中大夫吾丘壽王與待詔能用算者二人, 舉籍阿城以南[一五], 盩厔以東, 宜春以西, 提封頃畝, 及其賈直[一六], 欲除以爲上林苑, 屬之南山[一七]. 又詔中尉、左右內史表屬縣草田, 欲以償鄠杜之民[一八]. 吾丘壽王奏事, 上大說稱善[一九]. 時朔在傍, 進諫曰：

[一]晉灼曰：｢宮名, 在槐里.｣

[二]師古曰：｢宜春宮也, 在長安城東南. 說者乃以爲在鄠, 非也. 在鄠者, 自是宜春觀耳, 在長安城西, 豈得言東游也?｣

[三]師古曰：｢酎, 酒新孰以祭宗廟也. 酎音紂. 解在景紀.｣

[四]如淳曰：｢平陽侯曹壽尚帝姊, 時見尊寵, 故稱之.｣

[五]師古曰：｢稻, 有芒之穀總稱也. 秔, 其不黏者也, 音庚.｣

[六]師古曰：｢呼音火故反.｣

[七]師古曰：｢五日一朝長信宮, 故齎五日糧也. 長信, 太后之宮也.｣

[八]師古曰：｢指謂天子之意也.｣

[九]師古曰：｢徼, 遮繞也. 循, 行視也. 戒備非常也. 徼音工釣反.｣

[一０]師古曰：｢共讀曰供.｣

[一一]師古曰：｢爲休息易衣之處, 亦置宮人.｣

[一二]師古曰：｢宣曲, 宮名, 在昆明池西.｣

[一三]師古曰：｢晝休更衣, 夜則別宿於諸宮.｣

[一四]師古曰：｢倍陽、即萯陽也, 其音同耳, 宮名, 在鄠縣也.｣

[一五]師古曰：｢舉計其數而爲簿籍也. 阿城, 本秦阿房宮也, 以其牆壁崇廣, 故俗呼爲阿城.｣

[一六]師古曰：｢提封, 亦謂提舉四封之內, 總計其數也. 賈讀曰價.｣

[一七]師古曰：｢屬, 連也, 音之欲反.｣

[一八]師古曰：｢時未爲京兆、馮翊、扶風, 故云中尉及左右內史也. 草田謂荒田未耕墾也.｣

[一九]師古曰：｢說讀曰悅.｣

臣聞謙遜靜愨, 天表之應, 應之以福[一]；驕溢靡麗, 天表之應, 應之以異. 今陛下累郎臺, 恐其不高也[二]；弋獵之處, 恐其不廣也. 如天不爲變, 則三輔之地盡可以爲苑, 何必盩厔、鄠、杜乎！[三]奢侈越制, 天爲之變, 上林雖小, 臣尚以爲大也.

[一]師古曰：｢愨, 謹也, 音口角反.｣

[二]師古曰：｢郎, 堂下周屋.｣

[三]師古曰：｢中尉及左右內史則爲三輔矣, 非必謂京兆、馮翊、扶風也. 學者疑此言爲後人所增, 斯未達也.｣

夫南山, 天下之阻也, 南有江淮, 北有河渭, 其地從汧隴以東, 商雒以西[一], 厥壤肥饒. 漢興, 去三河之地, 止霸產以西, 都涇渭之南, 此所謂天下陸海之地[二], 秦之所以虜西戎兼山東者也. 其山出玉石, 金、銀、銅、鐵, 豫章、檀、柘, 異類之物, 不可勝原[三], 此百工所取給, 萬民所卬足也[四]. 又有秔稻梨栗桑麻竹箭之饒, 土宜薑芋, 水多䵷魚[五], 貧者得以人給家足, 無飢寒之憂. 故酆鎬之間號爲土膏, 其賈畝一金[六]. 今規以爲苑, 絕陂池水澤之利, 而取民膏腴之地, 上乏國家之用, 下奪農桑之業, 棄成功, 就敗事, 損耗五穀[七], 是其不可一也. 且盛荊棘之林, 而長養麋鹿, 廣狐兔之苑, 大虎狼之虛[八], 又壞人冢墓, 發人室廬, 令幼弱懷土而思, 耆老泣涕而悲, 是其不可二也. 斥而營之, 垣而囿之[九], 騎馳東西, 車騖南北[一０], 又有深溝大渠, 夫一日之樂不足以危無隄之輿[一一], 是其不可三也. 故務苑囿之大, 不恤農時, 非所以彊國富人也.

[一]服虔曰：｢商與上雒二縣也.｣ 師古曰：｢汧, 汧水也. 隴, 隴坻也.｣

[二]師古曰：｢高平曰陸, 關中地高故稱耳. 海者, 萬物所出, 言關中山川物產饒富, 是以謂之陸海也.｣

[三]師古曰：｢原, 本也. 言說不能盡其根本.｣

[四]師古曰：｢卬音牛向反.｣

[五]師古曰：｢芋, 草名, 其葉似藕荷而長, 不圓, 其根正白可食, 䵷即蛙字也, 似蝦蟆而小, 長腳, 蓋人亦取食之.｣

[六]師古曰：｢賈讀曰價.｣

[七]師古曰：｢耗, 減也, 音呼到反.｣

[八]師古曰：｢虛讀曰墟.｣

[九]師古曰：｢斥, 卻也.｣

[一０]師古曰：｢亂馳曰騖.｣

[一一]蘇林曰：｢隄, 限也. 輿, 乘輿也. 無限, 若言不訾也. 不敢斥天子, 故言輿也.｣ 張晏曰：｢一日之樂, 謂田獵也. 無隄之輿, 謂天子富貴無隄限也.｣ 師古曰：｢張說是也. [隄]音丁奚反.｣

夫殷作九巿之宮而諸侯畔[一], 靈王起章華之臺而楚民散[二], 秦興阿房之殿而天下亂. 糞土愚臣, 忘生觸死[三], 逆盛意, 犯隆指, 罪當萬死, 不勝大願, 願陳泰階六符[四], 以觀天變, 不可不省.

[一]應劭曰：｢紂於宮中設九巿.｣

[二]師古曰：｢楚靈王作章華之臺納亡人以實之, 卒有乾谿之禍也. 章華臺在華容城也.｣

[三]師古曰：｢勿忘其生而觸死罪也.｣

[四]孟康曰：｢泰階, 三台也. 每台二星, 凡六星. 符, 六星之符驗也.｣ 應劭曰：｢黃帝泰階六符經曰：□泰階者, 天之三階也. 上階爲天子, 中階爲諸侯公卿大夫, 下階爲士庶人. 上階上星爲男主, 下星爲女主. 中階上星爲諸侯三公, 下星爲卿大夫. 下階上星爲元士, 下星爲庶人. 三階平則陰陽和, 風雨時, 社稷神祇咸獲其宜, 天下大安, 是爲太平. 三階不平, 則五神乏祀, 日有食之, 水潤不浸, 稼穡不成, 冬雷夏霜, 百姓不寧, 故治道傾. 天子行暴令, 好興甲兵, 修宮榭, 廣苑囿, 則上階爲之奄奄疏闊也.□ 以孝武皆有此事, 故朔爲陳之.｣

是日因奏泰階之事, 上乃拜朔爲太中大夫給事中, 賜黃金百斤. 然遂起上林苑, 如壽王所奏云.

久之, 隆慮公主子昭平君[一]尚帝女夷安公主, 隆慮主病困, 以金千斤錢千萬爲昭平君豫贖死罪, 上許之. 隆慮主卒, 昭平君日驕, 醉殺主傅, 獄繫內官[二]. 以公主子, 廷尉上請請論[三]. 左右人人爲言：｢前又入贖, 陛下許之.｣ 上曰：｢吾弟老有是一子, 死以屬我.｣[四]於是爲之垂涕歎息, 良久曰：｢法令者, 先帝所造也, 用弟故而誣先帝之法, 吾何面目入高廟乎！又下負萬民.｣ 乃可其奏, 哀不能自止, 左右盡悲. 朔前上壽, 曰：｢臣聞聖王爲政, 賞不避仇讎, 誅不擇骨肉. 書曰：□不偏不黨, 王道蕩蕩.□[五]此二者, 五帝所重, 三王所難也. 陛下行之, 是以四海之內元元之民各得其所, 天下幸甚！臣朔奉觴, 昧死再拜上萬歲壽.｣ 上乃起, 入省中, 夕時召讓朔[六], 曰：｢傳曰□時然後言, 人不厭其言□[七]. 今先生上壽, 時乎?｣[八]朔免冠頓首曰：｢臣聞樂太甚則陽溢, 哀太甚則陰損, 陰陽變則心氣動, 心氣動則精神散, 精神散而邪氣及. 銷憂者莫若酒, 臣朔所以上壽者, 明陛下正而不阿, 因以止哀也. 愚不知忌諱, 當死.｣ 先是, 朔嘗醉入殿中, 小遺殿上[九], 劾不敬. 有詔免爲庶人, 待詔宦者署, 因此(時)[對]復爲中郎, 賜帛百匹.

[一]師古曰：｢慮音廬.｣

[二]服虔曰：｢主傅, 主之官也.｣ 如淳曰：｢禮有傅姆. 說者又曰傅者老大夫也, 漢使中行說傅翁主也.｣ 師古曰：｢傅姆是也. 服說失之. 內官, 署名, 解在律曆志.｣

[三]師古曰：｢論決其罪也.｣

[四]師古曰：｢老乃有子, 言其晚孕育也. 屬音之欲反.｣

[五]師古曰：｢周書洪範之辭也. 蕩蕩, 平坦之貌.｣

[六]師古曰：｢讓, 責也.｣

[七]師古曰：｢論語稱孔子問公叔文子於公明賈曰：□信乎夫子不言不笑不取乎?□ 對曰：□夫子時然後言, 人不厭其言；樂然後笑, 人不厭其笑. 義然後取, 人不厭其取.□ ｣

[八]師古曰：｢言所上壽豈謂時乎?｣

[九]師古曰：｢小遺者, 小便也.｣

初, 帝姑館陶公主號竇太主[一], 堂邑侯陳午尚之. 午死, 主寡居, 年五十餘矣, 近幸董偃. 始偃與母以賣珠爲事, 偃年十三, 隨母出入主家. 左右言其姣好[二], 主召見, 曰：｢吾爲母養之.｣ 因留第中, 教書計相馬御射[三], 頗讀傳記. 至年十八而冠, 出則執轡, 入則侍內. 爲人溫柔愛人, 以主故, 諸公接之, 名稱城中, 號曰董君. 主因推令散財交士, 令中府曰：[四]｢董君所發, 一日金滿百斤, 錢滿百萬, 帛滿千匹, 乃白之.｣[五]安陵爰叔者, 爰盎兄子也, 與偃善, 謂偃曰：｢足下私侍漢主, 挾不測之罪, 將欲安處乎?｣[六]偃懼曰：｢憂之久矣, 不知所以.｣[七]爰叔曰：｢顧城廟遠無宿宮, 又有萩竹籍田[八], 足下何不白主獻長門園[九]. ? 此上所欲也. 如是, 上知計出於足下也, 則安枕而臥, 長無慘怛之憂. 久之不然, 上且請之, 於足下何如?｣ 偃頓首曰：｢敬奉教.｣ 入言之主, 主立奏書獻之. 上大說[一０], 更名竇太主園爲長門宮. 主大喜, 使偃以黃金百斤爲爰叔壽.

[一]如淳曰：｢竇太后之女也, 故曰竇太主也.｣

[二]師古曰：｢姣, 美麗也, 音狡.｣

[二]師古曰：｢計謂用算也.｣

[四]師古曰：｢中府, 掌金帛之臧者也.｣

[五]師古曰：｢言不滿此數者, 皆恣與之.｣

[六]師古曰：｢不測者, 言其深也. 安處, 何以自安處也. 一曰, 身挾大罪, 乃欲自安而居處者乎?｣

[七]師古曰：｢以, 用也. 不知用何計也.｣

[八]如淳曰：｢其間雖有地, 皆有萩竹籍田, 無可作宿觀也.｣ 師古曰：｢如說非也. 萩即楸字也. 言有楸樹及竹林可遊玩, 而籍田所在, 上又須躬親行事, 當有宿宮, 故宜獻此園.｣

[九]如淳曰：｢竇太主園在長門. 長門在長安城東南. 園可以爲宿館處所, 故獻之.｣

[一０]師古曰：｢說讀曰悅.｣

叔因是爲董君畫求見上之策, 令主稱疾不朝. 上往臨疾, 問所欲, 主辭謝曰：｢妾幸蒙陛下厚恩, 先帝遺德, 奉朝請之禮, 備臣妾之儀[一], 列爲公主, 賞賜邑入[二], 隆天重地, 死無以塞責[三]. 一日卒有不勝洒掃之職[四], 先狗馬填溝壑, 竊有所恨, 不勝大願, 願陛下時忘萬事, 養精游神, 從中掖庭回輿, 枉路臨妾山林[五], 得獻觴上壽, 娛樂左右. 如是而死, 何恨之有！｣ 上曰：｢主何憂? 幸得愈. 恐群臣從官多, 大爲主費.｣ 上還. 有頃, 主疾愈, 起謁, 上以錢千萬從主飲. 後數日, 上臨山林, 主自執宰敝膝[六], 道入登階就坐. 坐未定, 上曰：｢願謁主人翁.｣ 主乃下殿, 去簪珥[七], 徒跣頓首謝曰：｢妾無狀[八], 負陛下, 身當伏誅. 陛下不致之法, 頓首死罪.｣ 有詔謝. 主簪履起, 之東箱自引董君[九]. 董君綠幘傅韝[一０], 隨主前, 伏殿下. 主乃贊：｢[一一]館陶公主胞人臣偃昧死再拜謁.｣[一二]因叩頭謝, 上爲之起. 有詔賜衣冠上[一三]. 偃起, 走就衣冠. 主自奉食進觴. 當是時, 董君見尊不名, 稱爲｢主人翁｣, 飲大驩樂. 主乃請賜將軍列侯從官金錢雜繒各有數. 於是董君貴寵, 天下莫不聞. 郡國狗馬蹴鞠劍客輻湊[一四]董氏. 常從游戲北宮, 馳逐平樂, 觀雞鞠之會, 角狗馬之足[一五], 上大歡樂之. 於是上爲竇太主置酒宣室, 使謁者引內董君.

[一]師古曰：｢請音才姓反.｣

[二]師古曰：｢既別得賞賜, 又所食之邑入其租賦也.｣

[三]師古曰：｢塞, 補也.｣

[四]師古曰：｢卒讀曰猝. 洒音信, 又音山豉反.｣

[五]應劭曰：｢公主園中有山, 謙不敢稱第, 故託山林也.｣ 服虔曰：｢主所豫作廟陵, 故曰山林.｣ 師古曰：｢山林, 應說是也. 不當請帝臨其冢墓也.｣

[六]師古曰：｢爲賤者之服.｣

[七]師古曰：｢珥, 珠玉飾耳者也, 音餌.｣

[八]師古曰：｢狀, 形貌也. 無狀, 猶言無顏面以見人也. 一曰, 自言所行醜惡無善狀.｣

[九]師古曰：｢之, 往也.｣

[一０]應劭曰：｢宰人服也.｣ 韋昭曰：｢韝形如射韝, 以縛左右手, 於事便也.｣ 師古曰：｢綠幘, 賤人之服也. 傅, 著也. 韝即今之臂韝也. 傅讀曰附. 韝音工侯反.｣

[一一]師古曰：｢贊, 進也. 進傳謁辭.｣

[一二]師古曰：｢胞與庖同.｣

[一三]師古曰：｢上, 上坐.｣

[一四]師古曰：｢蹴音千六反. 鞠音鉅六反. 解在藝文志.｣

[一五]師古曰：｢角猶校也.｣

是時, 朔陛戟殿下[一], 辟戟而前曰：[二]｢董偃有斬罪三, 安得入乎?｣ 上曰：｢何謂也?｣ 朔曰：｢偃以人臣私侍公主, 其罪一也. 敗男女之化, 而亂婚姻之禮, 傷王制, 其罪二也. 陛下富於春秋, 方積思於六經, 留神於王事, 馳騖於唐虞, 折節於三代, 偃不遵經勸學, 反以靡麗爲右, 奢侈爲務[三], 盡狗馬之樂, 極耳目之欲, 行邪枉之道, 徑淫辟之路[四], 是乃國家之大賊, 人主之大蜮[五]. 偃爲淫首, 其罪三也. 昔伯姬燔而諸侯憚[六], 奈何乎陛下?｣ 上默然不應, 良久曰：｢吾業以設飲, 後而自改.｣ 朔曰：｢不可. 夫宣室者, 先帝之正處也, 非法度之政不得入焉. 故淫亂之漸, 其變爲篡, 是以豎貂爲淫而易牙作患[七], 慶父死而魯國全[八], 管蔡誅而周室安.｣ 上曰：｢善.｣ 有詔止, 更置酒北宮, 引董君從東司馬門. 東司馬門更名東交門[九]. 賜朔黃金三十斤. 董君之寵由是日衰, 至年三十而終. 後數歲, 竇太主卒, 與董君會葬於霸陵. 是後, 公主貴人多踰禮制, 自董偃始.

[一]師古曰：｢持戟列陛側.｣

[二]師古曰：｢辟音頻亦反.｣

[三]師古曰：｢右, 尊也.｣

[四]師古曰：｢徑, 由也. 辟讀曰僻.｣

[五]師古曰：｢蜮, 魅也, 音或. 說者以爲短狐, 非也. 短狐, 射工耳, 於此不當其義. 今俗猶(河)[云]魅蜮也.｣

[六]應劭曰：｢憚, 敬也. 敬其節直也.｣ 師古曰：｢伯姬, 宋恭姬也. 遇火災, 待姆不出而死也.｣

[七]師古曰：｢豎貂、易牙皆齊桓公臣也. 管仲有病, 桓公往問之曰：□將何以教寡人?□ 管仲曰：□願君之遠易牙、豎貂.□ 公曰：□易牙亨其子以快寡人, 尚可疑邪?□ 對曰：□人之情非不愛其子, 其子之忍, 又將何有於君?□ 公曰：□豎貂自宮以近寡人, 猶可疑邪?□ 對曰：□人之情非不愛其身也, 其身之忍, 又將何有於君?□ 公曰：□諾.□ 管仲死, 盡逐之, 而公食不甘, 宮不治. 居三年, 公曰：□仲父不亦過乎?□ 於是皆復召, 即反之. 明年, 公有病, 易牙、豎貂相與作亂, 塞宮門, 築高牆, 不通人. 有一婦人踰垣入, 至公所. 公曰：□我欲食.□ 婦人曰：□吾無所得.□ 又曰：□我欲飲.□ 婦人曰：□吾無所得.□ 公曰：□何故?□ 對曰：□易牙、豎貂相與作亂, 塞宮門, 築高牆, 不通人, 故無所得.□ 公慨然歎涕出, 曰：□嗟乎！聖人所見豈不遠哉? 若死者有知, 我將何面目見仲父乎！□ 蒙衣袂而絕乎壽宮, 蟲流出於戶, 蓋以楊門之扉, 三月不葬.｣

[八]師古曰：｢慶父, 魯桓公子, 莊公弟也. 莊公薨, 慶父殺莊公之子閔公而欲作亂, 不克, 奔莒. 其後僖公立, 以賂求之於莒, 莒人歸之, 及密乃縊而死. 僖公乃定其位.｣

[九]蘇林曰：｢以偃從此門入, 交會於內, 故以名焉.｣

時天下侈靡趨末[一], 百姓多離農畝. 上從容問朔：｢吾欲化民, 豈有道乎?｣[二]朔對曰：｢堯舜禹湯文武成康上古之事, 經歷數千載, 尚難言也, 臣不敢陳. 願近述孝文皇帝之時, 當世耆老皆聞見之. 貴爲天(下)[子], 富有四海, 身衣弋綈[三], 足履革舄[四], 以韋帶劍[五], 莞蒲爲席[六], 兵木無刃[七], 衣縕無文[八], 集上書囊以爲殿帷[九]；. 以道德爲麗, 以仁義爲準[一０]. 於是天下望風成俗, 昭然化之. 今陛下以城中爲小, 圖起建章, 左鳳闕, 右神明[一一], 號稱千門萬戶；木土衣綺繡, 狗馬被繢罽；[一二]宮人簪玳瑁, 垂珠璣；[一三]設戲車, 教馳逐, 飾文采, 藂珍怪[一四]；撞萬石之鐘, 擊雷霆之鼓[一五], 作俳優, 舞鄭女. 上爲淫侈如此, 而欲使民獨不奢侈失農, 事之難者也[一六]. 陛下誠能用臣朔之計, 推甲乙之帳燔之於四通之衢[一七], 卻走馬示不復用[一八], 則堯舜之隆宜可與比治矣. 易曰：□正其本, 萬事理；失之豪氂, 差以千里.□[一九]願陛下留意察之.｣

[一]師古曰：｢趨讀曰趣. 末謂工商之業.｣

[二]師古曰：｢從音千容反.｣ ’

[三]師古曰：｢弋, 黑色也. 綈, 厚繒, 音徒奚反.｣

[四]師古曰：｢革, 生皮也. 不用柔韋, 言儉率也.｣

[五]師古曰：｢但空用韋, 不加飾.｣

[六]師古曰：｢莞, 夫離也, 今謂之蔥蒲. 以莞及蒲爲席, 亦尚質也. 莞音完, 又音官.｣

[七]服虔曰：｢兵器如木而無刃, 言不大治兵器也.｣

[八]師古曰：｢縕, 亂絮也. 言內有亂絮, 上無文綵也. 縕音於粉反.｣

[九]師古曰：｢集謂合聚也.｣

[一０]師古曰：｢麗, 美也. 準, 平法也.｣

[一一]如淳曰：｢闕名也.｣ 師古曰：｢鳳闕, 闕名. 神明, 臺名也.｣

[一二]師古曰：｢繢, 五綵也. 罽, 織毛也, 即氍毹之屬.｣

[一三]師古曰：｢玳瑁, 文甲也. 璣, 珠之不圜者. 玳音代. 瑁音昧. 璣音居依反, 又音鉅依反.｣

[一四]師古曰：｢樷, 古藂字.｣

[一五]師古曰：｢言其聲震大也.｣

[一六]師古曰：｢失農謂失農業也.｣

[一七]應劭曰：｢帳多故以甲乙第之耳.｣ 孟康曰：｢西域傳贊云□興造甲乙之帳, 絡以隨珠和璧, 天子襲翠被, 憑玉几, 而處其中□ 也.｣ 師古曰：｢謂推而去之. 燔, 焚燒也.｣

[一八]師古曰：｢卻, 退也. 走馬, 善走之馬也.｣

[一九]師古曰：｢今易無此文, 已解於上也.｣

朔雖詼笑[一], 然時觀察顏色, 直言切諫, 上常用之. 自公卿在位, 朔皆敖弄, 無所爲屈[二].

[一]師古曰：｢詼, 謿戲也. 詼笑, 謂謿謔, 發言可笑也. 詼音恢. 其下詼啁、詼諧並同.｣

[二]師古曰：｢敖讀曰傲. 爲音于偽反.｣

上以朔口諧辭給[一], 好作問之[二]. 嘗問朔曰：｢先生視朕何如主也?｣ 朔對曰：｢自唐虞之隆, 成康之際, 未足以諭當世. 臣伏觀陛下功德, 陳五帝之上, 在三王之右[三]. 非若此而已, 誠得天下賢士, 公卿在位咸得其人矣. 譬若以周邵爲丞相[四], 孔丘爲御史大夫[五], 太公爲將軍[六], 畢公高拾遺於後[七], 弁嚴子爲衛尉[八], 皋陶爲大理[九], 后稷爲司農[一０], 伊尹爲少府[一一], 子贛使外國[一二], 顏閔爲博士[一三], 子夏爲太常[一四], 益爲右扶風[一五], 季路爲執金吾[一六], 契爲鴻臚[一七], 龍逢爲宗正[一八], 伯夷爲京兆[一九], 管仲爲馮翊[二０], 魯般爲將作[二一], 仲山甫爲光祿[二二], 申伯爲太僕[二三], 延陵季子爲水衡[二四], 百里奚爲典屬國[二五], 柳下惠爲大長秋[二六], 史魚爲司直[二七], 蘧伯玉爲太傅[二八], 孔父爲詹事[二九], 孫叔敖爲諸侯相, 子產爲郡守[三０], 王慶忌爲期門[三一], 夏育爲鼎官[三二], 羿爲旄頭[三三], 宋萬爲式道候.｣[三四]上乃大笑.

[一]師古曰：｢給, 捷也.｣

[二]師古曰：｢故動作之而問以言辭也.｣

[三]師古曰：｢右亦高上也.｣

[四]師古曰：｢周公旦、邵公奭二人也.｣

[五]應劭曰：｢御史大夫職典制度文章.｣

[六]師古曰：｢太公, 呂望也. 知戰陳征伐之事, 故云爲將軍.｣

[七]師古曰：｢畢公高, 文王之子也, 爲周太師, 故云拾遺也.｣

[八]師古曰：｢以其有勇.｣

[九]師古曰：｢以其作士, 士亦理官.｣

[一０]師古曰：｢主播種.｣

[一一]應劭曰：｢伊尹善亨割, 大官屬少府, 故令作之也.｣

[一二]師古曰：｢以其有辯說.｣

[一三]師古曰：｢顏回、閔子騫爲皆有德行也.｣

[一四]師古曰：｢以有文學故爲太常也. 而應劭(曰)以子夏兩字總合爲夔, 解云夔知樂, 故可以爲太常, 此說非也.｣

[一五]應劭曰：｢益作舜虞, 掌山澤之官也. 諸苑多在右扶風, 故令作之.｣

[一六]師古曰：｢亦以有勇力.｣

[一七]應劭曰：｢禼作司徒, 敬敷五教. 是時諸侯王治民, 鴻臚主諸侯王也.｣ 師古曰：｢契讀與禼同, 字本作偰, 蓋後從省耳.｣

[一八]師古曰：｢關龍逢, 桀之臣也, 忠諫而死也. 以其直, 無所阿私.｣

[一九]應劭曰：｢帝曰□伯夷, 汝作秩宗.□ 秩宗, 主郊廟. 京兆與太常同典齋祀, 故令爲之.｣

[二０]應劭曰：｢管仲定民之居, 寄軍令於內政, 終令匡霸, 故令爲馮翊也.｣

[二一]師古曰：｢以其巧也. 般與班同.｣

[二二]晉灼曰：｢光祿, 主三大夫諫正之官, 取其柔亦不茹, 剛亦不吐.｣

[二三]應劭曰：｢申伯, 周宣王之舅也. 太僕主大駕親御, 職又密近, 故用親親也.｣

[二四]應劭曰：｢水衡主池苑. 季子, 吳人, 故使爲之.｣ 師古曰：｢季子即吳公子札.｣

[二五]應劭曰：｢奚, 秦人. 秦近西戎, 曉其風俗, 故令爲之.｣

[二六]師古曰：｢惠, 魯大夫展禽也. 食采柳下, 諡曰惠. 以其貞絜, 故爲大長秋.｣

[二七]師古曰：｢史魚, 衛大夫史鰌也. 論語稱孔子曰□直哉史魚, 邦有道如矢, 邦無道如矢□ .｣

[二八]如淳曰：｢太傅傅人主使無過. 伯玉欲寡其過, 故令爲之.｣ 師古曰：｢蘧伯玉, 衛大夫也, 名瑗. 蘧音渠.｣

[二九]應劭曰：｢孔父正色而立於朝, 則莫敢過而致難乎其君, 故爲詹事.｣ 師古曰：｢孔父, 宋大夫也. 父讀曰甫.｣

[三０]師古曰：｢善治邦邑也.｣

[三一]應劭曰：｢以其勁捷, 可爲期門郎也.｣ 師古曰：｢王慶忌即王子慶忌也.｣

[三二](或)師古曰：｢夏育, 衛人, 力舉千鈞. 鼎官, 今殿前舉鼎者也.｣

[三三]應劭曰：｢羿善射, 故令爲旄頭. 今以羽林爲之, 髮正上向而長衣繡衣, 在乘輿車前.｣ 師古曰：｢羿音詣.｣

[三四]師古曰：｢萬, 宋閔公臣, 亦有勇力也. 式, 表也. 表道之候, 若今之武候引駕.｣

是時朝廷多賢材, 上復問朔：｢方今公孫丞相、兒大夫、[一]董仲舒、夏侯始昌、司馬相如、吾丘壽王、主父偃、朱買臣、嚴助、汲黯、膠倉、終軍、嚴安、徐樂、司馬遷之倫, 皆辯知閎達, 溢于文辭[二], 先生自視, 何與比哉?｣[三]朔對曰：｢臣觀其臿齒牙, 樹頰胲[四], 吐脣吻, 擢項頤[五], 結股腳, 連脽尻[六], 遺蛇其跡, 行步偊旅[七], 臣朔雖不肖, 尚兼此數子者.｣ 朔之進對澹辭, 皆此類也[八].

[一]師古曰：｢公孫弘及兒寬也. 兒音五奚反.｣

[二]師古曰：｢溢者, 言其有餘也.｣

[三]師古曰：｢何與猶言何如也.｣

[四]師古曰：｢頰肉曰胲, 音改.｣

[五]師古曰：｢頤, 頷下也, 音怡.｣

[六]師古曰：｢脽, 臂也, 音誰.｣

[七]師古曰：｢遺蛇猶逶迱也. 偊旅, 曲躬貌也. 蛇音移. 偊音禹.｣

[八]師古曰：｢澹, 古贍字也. 贍, 給也.｣

武帝既招英俊, 程其器能, 用之如不及[一]. 時方外事胡越, 內興制度, 國家多事, 自公孫弘以下至司馬遷皆奉使方外, 或爲郡國守相至公卿, 而朔嘗至太中大夫, 後常爲郎, 與枚皋、郭舍人俱在左右, 詼啁而已[二]. 久之, 朔上書陳農戰彊國之計, 因自訟獨不得大官, 欲求試用. 其言專商鞅、韓非之語也, 指意放蕩, 頗復詼諧, 辭數萬言, 終不見用. 朔因著論, 設客難己, 用位卑以自慰諭. 其辭曰：

[一]師古曰：｢程謂量計之也. 如不及者, 恐失之也.｣

[二]師古曰：｢啁與謿同, 音竹交反.｣

客難東方朔曰：｢蘇秦、張儀一當萬乘之主, 而都卿相之位[一], 澤及後世. 今子大夫修先王之術, 慕聖人之義, 諷誦詩書百家之言, 不可勝數, 著於竹帛, 脣腐齒落, 服膺而不釋[二], 好學樂道之效, 明白甚矣；自以智能海內無雙, 則可謂博聞辯智矣. 然悉力盡忠以事聖帝, 曠日持久, 官不過侍郎, 位不過執戟, 意者尚有遺行邪? [三]同胞之徒無所容居, 其故何也?｣[四]

[一]如淳曰：｢都, 居也.｣

[二]師古曰：｢服膺, 俯服其胸臆也. 釋, 廢置也.｣

[三]師古曰：｢可遺之行, 言不盡(言)[善]也.｣

[四]蘇林曰：｢胞音胞胎之胞也, 言親兄弟.｣

東方先生喟然長息, 仰而應之曰：｢是固非子之所能備也. 彼一時也, 此一時也, 豈可同哉? 夫蘇秦、張儀之時, 周室大壞, 諸侯不朝, 力政爭權, 相禽以兵, 并爲十二國, 未有雌雄[一], 得士者彊, 失士者亡, 故談說行焉. 身處尊位, 珍寶充內, 外有廩倉, 澤及後世, 子孫長享. 今則不然. 聖帝流德, 天下震懾, 諸侯賓服[二], 連四海之外以爲帶[三], 安於覆盂[四], 動猶運之掌[五], 賢不肖何以異哉? 遵天之道, 順地之理, 物無不得其所；故綏之則安, 動之則苦；尊之則爲將, 卑之則爲虜；抗之則在青雲之上, 抑之則在深泉之下；用之則爲虎, 不用則爲鼠；雖欲盡節效情, 安知前後? 夫天地之大, 士民之眾, 竭精談說, 並進輻湊者不可勝數, 悉力募之, 困於衣食, 或失門戶[六]. 使蘇秦、張儀與僕並生於今之世, 曾不得掌故, 安敢望常侍郎乎！故曰時異事異.

[一]師古曰：｢十二國, 謂魯、衛、齊、楚、宋、鄭、魏、燕、趙、中山、秦、韓也.｣

[二]師古曰：｢懾, 恐也, 音之涉反.｣

[三]師古曰：｢言如帶之相連也.｣

[四]師古曰：｢言不可傾搖.｣

[五]師古曰：｢言至易.｣

[六]師古曰：｢言不得所由入也. 一曰, 謂被誅戮, 喪其家室也.｣

｢雖然, 安可以不務修身乎哉！詩云：□鼓鐘于宮, 聲聞于外.□[一]□鶴鳴于九皋, 聲聞于天.□[二]苟能修身, 何患不榮！太公體行仁義, 七十有二(延)[乃]設用於文武, 得信厥說[三], 封於齊, 七百歲而不絕. 此士所以日夜孳孳, 敏行而不敢怠也[四]. 辟若鶺鴒, 飛且鳴矣[五]. 傳曰：□天不爲人之惡寒而輟其冬[六], 地不爲人之惡險而輟其廣, 君子不爲小人之匈匈而易其行.□[七]□天有常度, 地有常形, 君子有常行；君子道其常, 小人計其功.□[八]詩云：□禮義之不愆, 何恤人之言?□[九]. 故曰：□水至清則無魚, 人至察則無徒[一０], 冕而前旒, 所以蔽明；黈纊充耳, 所以塞聰.□[一一]明有所不見, 聰有所不聞, 舉大德, 赦小過, 無求備於一人之義也[一二]. 枉而直之, 使自得之；優而柔之, 使自求之；揆而度之, 使自索之[一三]. 蓋聖人教化如此, 欲自得之；自得之, 則敏且廣矣[一四].

[一]師古曰：｢小雅白華之詩也. 言苟有於中, 必形於外也.｣

[二]師古曰：｢小雅鶴鳴之詩也. 言處卑而聲徹其高遠.｣

[三]師古曰：｢設, 施也. 信讀曰伸.｣

[四]師古曰：｢孳與孜同. 敏, 勉也.｣

[五]師古曰：｢鶺鴒, 雍渠, 小青雀也, 飛則鳴, 行則搖, 言其勤苦也. 辟讀曰譬. 鶺音脊. 鴒音零.｣

[六]師古曰：｢輟, 止也.｣

[七]師古曰：｢匈匈, 讙議之聲.｣

[八]師古曰：｢道, 由也.｣

[九]師古曰：｢逸詩也. 愆, 過也. 恤, 憂也.｣

[一０]師古曰：｢徒, 眾也.｣

[一一]如淳曰：｢黈音工苟反. 謂以玉爲瑱, 用黈纊縣之也.｣ 師古曰：｢如說非也. 黈, 黃色也. 纊, 綿也. 以黃綿爲丸, 用組懸之於冕, 垂兩耳旁, 示不外聽, 非玉瑱之縣也.｣

[一二]師古曰：｢論語仲弓問政於孔子, 孔子曰：□赦小過, 舉賢才.□ 周公謂魯公曰：□故舊無大故, 則不棄也, 毋求備於一人.□ 故朔引此言也. 士有百行, 功過相除, 不可求備也.｣

[一三]師古曰：｢枉, 曲也. 索亦求也. 度音徒各反.｣

[一四]師古曰：｢敏, 疾也.｣

｢今世之處士, 魁然無徒, 廓然獨居[一], 上觀許由, 下察接輿, 計同范蠡, 忠合子胥[二], 天下和平, 與義相扶, 寡耦少徒, 固其宜也[三], 子何疑於我哉? 若夫燕之用樂毅, 秦之任李斯, 酈食其之下齊, 說行如流, 曲從如環, 所欲必得, 功若丘山, 海內定, 國家安, 是遇其時也, 子又何怪之邪！語曰□以筦闚天, 以蠡測海[四], 以莛撞鐘□[五], 豈能通其條貫, 考其文理, 發其音聲哉！[六]繇是觀之, 譬猶鼱鼩之襲狗[七], 孤豚之咋虎[八], 至則靡耳, 何功之有? [九]. 今以下愚而非處士, 雖欲勿困, 固不得已, 此適足以明其不知權變而終或於大道也.｣

[一]師古曰：｢魁讀曰塊.｣

[二]師古曰：｢許由, 堯讓以天下而恥聞之. 楚狂接輿陽狂匿跡. 范蠡佐句踐, 功成而退. 子胥忠諫, 至死不易.｣

[三]師古曰：｢耦, 合也. 徒, 眾也.｣

[四]服虔曰：｢筦音管.｣ 張晏曰：｢蠡, 瓠瓢也.｣ 師古曰：｢筦, 古管字. 蠡音來奚反. 瓢音平搖反.｣

[五]文穎曰：｢謂槁莛也.｣ 師古曰：｢音唐丁反.｣

[六]師古曰：｢考, 究也.｣

[七]服虔曰：｢音縱劬.｣ 如淳曰：｢鼱鼩, 小鼠也, 音精劬.｣

[八]師古曰：｢孤豚, 孤特之豚也. 咋, 嚙也, 音仕客反.｣

[九]師古曰：｢靡, 碎滅也. 耳, 語辭.｣

又設非有先生之論, 其辭曰：

非有先生仕於吳, 進不稱往古以厲主意, 退不能揚君美以顯其功, 默(默)[然]無言者三年矣. 吳王怪而問之, 曰：｢寡人獲先人之功, 寄於眾賢之上, 夙興夜寐, 未嘗敢怠也. 今先生率然高舉, 遠集吳地[一], 將以輔治寡人, 誠竊嘉之, 體不安席, 食不甘味, 目不視靡曼之色, 耳不聽鐘鼓之音, 虛心定志欲聞流議者三年于茲矣[二]. 今先生進無以輔治, 退不揚主譽, 竊不爲先生取之也. 蓋懷能而不見, 是不忠也；見而不行, 主不明也[三]. 意者寡人殆不明乎?｣ 非有先生伏而唯唯[四]. 吳王曰：｢可以談矣, 寡人將竦意而覽焉.｣[五]先生曰：｢於戲！[六]可乎哉? 可乎哉? [七]談何容易！[八]夫談有悖於目拂於耳謬於心而便於身者[九], 或有說於目順於耳快於心而毀於行者[一０], 非有明王聖主, 孰能聽之?｣ 吳王曰：｢何爲其然也? □中人已上可以語上也.□[一一]先生試言, 寡人將聽焉.｣

[一]師古曰：｢率然猶颯然.｣

[二]師古曰：｢流, 末流也, 猶言餘論也.｣

[三]師古曰：｢見, 顯也.｣

[四]師古曰：｢唯唯, 恭應也, 音弋癸反.｣

[五]師古曰：｢竦, 企待也.｣

[六]師古曰：｢於讀曰烏. 戲讀曰呼.｣

[七]師古曰：｢言不可.｣

[八]師古曰：｢不見寬容, 則事不易, 故曰何容易也. 易, 弋豉反.｣

[九]師古曰：｢悖, 逆也. 拂, 違戾也. 悖音布內反. 拂音佛.｣

[一０]師古曰：｢說讀曰悅.｣

[一一]師古曰：｢引論語載孔子之言. 中品之人則可以與言上道也.｣

先生對曰：｢昔者關龍逢深諫於桀, 而王子比干直言於紂, 此二臣者, 皆極慮盡忠, 閔王澤不下流, 而萬民騷動[一], 故直言其失, 切諫其邪者, 將以爲君之榮, 除主之禍也. 今則不然, 反以爲誹謗君之行, 無人臣之禮[二], 果紛然傷於身, 蒙不辜之名[三], 戮及先人, 爲天下笑, 故曰談何容易！是以輔弼之臣瓦解, 而邪諂之人並進, [遂]及蜚廉、惡來(輩)[革]等[四]. 二人皆詐偽, 巧言利口以進其身, 陰奉琱瑑刻鏤之好以納其心[五]. 務快耳目之欲, 以苟容爲度. 遂往不戒, 身沒被戮, 宗廟崩阤, 國家爲虛[六], 放戮聖賢, 親近讒夫. 詩不云乎? □讒人罔極, 交亂四國□[七], 此之謂也. 故卑身賤體, 說色微辭[八], 愉愉咰咰, 終無益於主上之治[九], 則志士仁人不忍爲也. 將儼然作矜嚴之色, 深言直諫, 上以拂主之邪, 下以損百姓之害[一０], 則忤於邪主之心, 歷於衰世之法[一一]. 故養壽命之士莫肯進也, 遂居(家)[深]山之間, 積土爲室, 編蓬爲戶, 彈琴其中, 以詠先王之風, 亦可以樂而忘死矣. 是以伯夷叔齊避周, 餓于首陽之下, 後世稱其仁. 如是, 邪主之行固足畏也, 故曰談何容易！｣

[一]師古曰：｢閔, 病也.｣

[二]師古曰：｢不省其忠而被以此罪也.｣

[三]師古曰：｢蒙, 被也.｣

[四]蘇林曰：｢二人皆紂時邪佞人也.｣ 孟康曰：｢蜚廉善走.｣ 師古曰：｢蜚, 古飛字.｣

[五]師古曰：｢琱與彫同, 畫也. 瑑謂刻爲文也, 音篆.｣

[六]師古曰：｢阤, 穨也. 音直氏反. 虛讀曰墟.｣

[七]師古曰：｢小雅青蠅之詩也. 解在戾太子傳.｣

[八]師古曰：｢說讀曰悅.｣

[九]師古曰：｢愉愉, 顏色和也. 呴呴, 言語順也. 呴音許于反.｣

[一０]師古曰：｢拂與弼同. 損, 減也.｣

[一一]師古曰：｢忤, 逆也. 歷猶經也, 離也.｣

於是吳王懼然易容[一], 捐薦去几, 危坐而聽[二]. 先生曰：｢接輿避世, 箕子被髮陽狂[三], 此二人者, 皆避濁世以全其身者也. 使遇明王聖主, 得清燕之閒, 寬和之色[四], 發憤畢誠[五], 圖畫安危, 揆度得失[六], 上以安主體, 下以便萬民, 則五帝三王之道可幾而見也[七]. 故伊尹蒙恥辱負鼎俎和五味以干湯[八], 太公釣於渭之陽以見文王. 心合意同, 謀無不成, 計無不從, 誠得其君也. 深念遠慮, 引義以正其身, 推恩以廣其下, 本仁祖義[九], 褒有德, 祿賢能, 誅惡亂, 總遠方, 一統類, 美風俗, 此帝王所由昌也. 上不變天性, 下不奪人倫, 則天地和洽, 遠方懷之, 故號聖王. 臣子之職既加矣, 於是裂地定封, 爵爲公侯, 傳國子孫, 名顯後世, 民到于今稱之, 以遇湯與文王也. 太公、伊尹以如此, 龍逢、比干獨如彼, 豈不哀哉！故曰談何容易！｣

[一]師古曰：｢懼然, 失守之貌也. 懼音居具反.｣

[二]師古曰：｢捐薦席而去, 馮几自貶損也.｣

[三]師古曰：｢解並在鄒陽傳.｣

[四]師古曰：｢閒讀曰閑. 閑, 暇也.｣

[五]師古曰：｢畢, 盡也.｣

[六]師古曰：｢圖, 謀；畫, 計也.｣

[七]師古曰：｢幾, 庶幾.｣

[八]師古曰：｢蒙, 冒也, 犯也.｣

[九]師古曰：｢以仁爲本, 以義爲始.｣

於是吳王穆然[一], 俛而深惟, 仰而泣下交頤, 曰：｢嗟乎！余國之不亡也, 綿綿連連, 殆哉, 世[之]不絕也！｣[二]於是正明堂之朝, 齊君[臣]之位, 舉賢材, 布德惠, 施仁義, 賞有功；躬節儉, 減後宮之費, 損車馬之用；放鄭聲, 遠佞人[三], 省庖廚, 去侈靡；卑宮館, 壞苑囿, 填池塹, 以予貧民無產業者；開內藏, 振貧窮, 存耆老, 卹孤獨；薄賦斂, 省刑辟. 行此三年, 海內晏然, 天下大洽, 陰陽和調, 萬物咸得其宜；國無災害之變, 民無飢寒之色, 家給人足, 畜積有餘, 囹圄空虛[四]；鳳凰來集, 麒麟在郊, 甘露既降, 朱草萌牙；遠方異俗之人鄉風慕義[五], 各奉其職而來朝賀. 故治亂之道, 存亡之端, 若此易見, 而君人者莫肯爲也, 臣愚竊以爲過. 故詩云：｢王國克生, 惟周之楨, 濟濟多士, 文王以寧.｣[六]此之謂也.

[一]張晏曰：｢穆音默.｣ 師古曰：｢穆然, 靜思貌.｣

[二]師古曰：｢殆, 危也.｣

[三]師古曰：｢遠, 離也, 音于萬反.｣

[四]師古曰：｢畜讀曰蓄.｣

[五]師古曰：｢鄉讀曰嚮.｣

[六]師古曰：｢大雅文王之詩也. 言文王之國生此多士爲周室楨幹之臣, 所以安寧也.｣

朔之文辭, 此二篇最善. 其餘有封泰山, 責和氏璧及皇太子生禖, 屏風, 殿上柏柱, 平樂觀賦獵, 八言、七言上下[一], 從公孫弘借車, 凡[劉]向所錄朔書具是矣[二]. 世所傳他事皆非也[三].

[一]晉灼曰：｢八言、七言詩, 各有上下篇.｣

[二]師古曰：｢劉向別錄所載.｣

[三]師古曰：｢謂如東方朔別傳及俗用五行時日之書, 皆非實事也.｣

贊曰：劉向言少時數問長老賢人通於事及朔時者[一], 皆曰朔口諧倡辯, 不能持論, 喜爲庸人誦說[二], 故令後世多傳聞者. 而楊雄亦以爲朔言不純師, 行不純德, 其流風遺書蔑如也[三]. 然朔名過實者, 以其詼達多端, 不名一行, 應諧似優, 不窮似智, 正諫似直, 穢德似隱. 非夷齊而是柳下惠, 戒其子以上容：[四]｢首陽爲拙[五], 柱下爲工[六]；飽食安步, 以仕易農；依隱玩世, 詭時不逢｣[七]. 其滑稽之雄乎！[八]朔之詼諧, 逢占射覆[九], 其事浮淺, 行於眾庶, 童兒牧豎莫不眩燿. 而後世好事者因取奇言怪語附著之朔, 故詳錄焉[一０].

[一]師古曰：｢與朔同時也.｣

[二]師古曰；｢喜音許吏反. 爲音于偽反.｣

[三]師古曰：｢言辭義淺薄, 不足稱也.｣

[四]師古曰：｢容身避害也.｣

[五]應劭曰：｢伯夷、叔齊不食周粟, 餓死首陽山, 爲拙.｣

[六]應劭曰：｢老子爲周柱下史, 朝隱, 故終身無患, 是爲工也.｣

[七]如淳曰：｢依違朝隱, 樂玩其身於一世也. 反時直言正諫, 則與富貴不相逢矣.｣ 臣瓚曰：｢行與時詭而不逢禍害也.｣ 師古曰：｢瓚說是也. 詭, 違也.｣

[八]師古曰：｢雄謂爲之長帥也.｣

[九]如淳曰：｢逢占, 逢人所問而占之也.｣ 師古曰：｢此說非也. 逢占, 逆占事, 猶云逆刺也.｣

[一０]師古曰：｢言此傳所以詳錄朔之辭語者, 爲俗人多以奇異妄附於朔故耳. 欲明傳所不記, 皆非其實也. 而今之爲漢書學者, 猶更取他書雜說, 假合東方朔之事以博異聞, 良可歎矣. 他皆類此. 著音直略反.｣

校勘記

二八四四頁一二行　(■)[尻]蓋高. 王先慎說｢■｣ 當作｢尻｣, 從｢九｣. 按各本皆誤.

二八四五頁　九行　非爲蔦之寄生寓木宛童有(林)[枝]葉者也. 景祐、殿、局本都作｢枝｣, 此誤.

二八四六頁　二行　(雛)[鷇]音口豆反. 景祐、殿、局本都作｢鷇｣, 此誤.

二八五０頁一六行　[隄]音丁奚反. 殿本有｢隄｣ 字.

二八五二頁　九行　因此(時)[對]復爲中郎, 殿、局本都作｢對｣. 王先謙說作｢對｣是.

二八五七頁　七行　今俗猶(河)[云]魅蜮也. 景祐、殿本都作｢云｣, 局本作｢呵｣.

二八五八頁　五行　貴爲天(下)[子], 景祐、殿、局本都作｢子｣, 此誤.

二八六一頁一三行　而應劭(曰)以子夏兩字總合爲夔, 景祐、殿本無｢曰｣ 字.

二八六二頁一五行　(或)[師古]曰：王先謙說｢或｣ 字誤, 當作｢師古｣. 按各本皆誤.

二八六四頁一二行　言不盡(言)[善]也. 景祐、殿本都作｢善｣. 王先謙說作｢善｣是.

二八六五頁一五行　七十有二(延)[乃]設用於文武, 景祐、殿、局本都作｢乃｣, 此誤.

二八六八頁　九行　默(默)[然]無言者三年矣. 景祐、殿本都作｢然｣.

二八七０頁　一行　[遂]及蜚廉、惡來(輩)[革]等. 景祐、殿本都有｢遂｣ 字, ｢輩｣作｢革｣.

二八七０頁　七行　遂居(家)[深]山之間, 景祐、殿本都作｢深｣.

二八七二頁　九行　殆哉, 世[之]不絕也！　景祐、殿本都有｢之｣ 字.

二八七二頁　九行　齊君[臣]之位, 景祐、殿、局本都有｢臣｣ 字.

二八七三頁　八行　凡[劉]向所錄朔書具是矣. 景祐、殿本都有｢劉｣ 字.

漢書卷六十六 公孫劉田王楊蔡陳鄭傳第三十六

公孫賀字子叔, 北地義渠人也. 賀祖父昆邪[一], 景帝時爲隴西守, 以將軍擊吳楚有功, 封平曲侯, 著書十餘篇[二].

[一]師古曰：｢昆音戶門反.｣

[二]師古曰：｢藝文志陰陽家有公孫渾邪十五篇是也.｣

賀少爲騎士, 從軍數有功. 自武帝爲太子時, 賀爲舍人, 及武帝即位, 遷至太僕. 賀夫人君孺, 衛皇后姊也, 賀由是有寵. 元光中爲輕車將軍, 軍馬邑. 後四歲, 出雲中. 後五歲, 以車騎將軍從大將軍青出, 有功, 封南窌侯[一]. 後再以左將軍出定襄, 無功, 坐酎金, 失侯. 復以浮沮將軍出五原二千餘里, 無功[二]. 後八歲, 遂代石慶爲丞相, 封葛繹侯. 時朝廷多事, 督責大臣[三]. 自公孫弘後, 丞相李蔡、嚴青翟、趙周三人比坐事死[四]. 石慶雖以謹得終, 然數被譴. 初賀引拜爲丞相, 不受印綬, 頓首涕泣, 曰：｢臣本邊鄙, 以鞍馬騎射爲官, 材誠不任宰相.｣ 上與左右見賀悲哀, 感動下泣, 曰：｢扶起丞相.｣ 賀不肯起, 上乃起去, 賀不得已拜. 出, 左右問其故, 賀曰：｢主上賢明, 臣不足以稱, 恐負重責, 從是殆矣.｣[五]

[一]臣瓚曰：｢茂陵中書云封南奅侯, 表亦作奅.｣ 師古曰：｢窌、奅二字同耳, 音普教反.｣

[二]師古曰：｢沮音子閭反.｣

[三]師古曰：｢督謂察視也.｣

[四]師古曰：｢比, 頻也.｣

[五]師古曰：｢殆, 危也.｣

賀子敬聲, 代賀爲太僕, 父子並居公卿位. 敬聲以皇后姊子, 驕奢不奉法, 征和中擅用北軍錢千九百萬, 發覺, 下獄. 是時詔捕陽陵朱安世不能得, 上求之急, 賀自請逐捕安世以贖敬聲罪. 上許之. 後果得安世. 安世者, 京師大俠也, 聞賀欲以贖子, 笑曰：｢丞相禍及宗矣. 南山之竹不足受我辭, 斜谷之木不足爲我械.｣[一]安世遂從獄中上書, 告敬聲與陽石公主私通[二], 及使人巫祭祠詛上, 且上甘泉當馳道埋偶人[三], 祝詛有惡言. 下有司案驗賀, 窮治所犯, 遂父子死獄中, 家族.

[一]師古曰：｢斜, 谷名也, 其中多木. 械謂桎梏也. 言我方欲告丞相事, 獄辭且多, 械繫方久, 故云然也. 斜音弋奢反.｣

[二]師古曰：｢武帝女.｣

[三]師古曰：｢甘泉宮在北山, 故欲往皆言上也. 刻木爲人, 象人之形, 謂之偶人. 偶, 並也, 對也.｣

巫蠱之禍起自朱安世, 成於江充, 遂及公主、皇后、太子, 皆敗. 語在江充、戾園傳[一].

[一]師古曰：｢武五子傳敘戾太子諡戾, 而置園邑, 故云戾園也.｣

劉屈氂, 武帝庶兄中山靖王子也[一], 不知其始所以進.

[一]師古曰：｢屈音丘勿反, 又音其勿反.｣

征和二年春, 制詔御史：｢故丞相賀倚舊故乘高勢而爲邪[一], 興美田以利子弟賓客, 不顧元元, 無益邊穀[二], 貨賂上流[三], 朕忍之久矣. 終不自革[四], 乃以邊爲援[五], 使內郡自省作車[六], 又令耕者自轉[七], 以困農煩擾畜者, 重馬傷秏, 武備衰減[八]；下吏妄賦, 百姓流亡；又詐爲詔書, 以姦傳朱安世[九]. 獄已正於理. 其以涿郡太守屈氂爲左丞相, 分丞相長史爲兩府, 以待天下遠方之選[一０]. 夫親親任賢, 周唐之道也. 以澎戶二千二百封左丞相爲澎侯.｣[一一]

[一]師古曰：｢帝爲太子, 賀已爲舍人, 故云舊故.｣

[二]如淳曰：｢戍邊卒糧乏, 不能爲方計以益之也.｣

[三]師古曰：｢丞相貪冒, 受賂于下, 故使眾庶貨賄上流執事者也.｣

[四]師古曰：｢革, 改也.｣

[五]如淳曰：｢使內郡自作車, 耕者自轉, 所以饒邊, 饒邊所以行恩施, 爲己名援也. 或曰以胡爲援也.｣

[六]服虔曰：｢詐令內郡自省作車轉輸也. 邊屯無事之時, 宜自治作車, 以給軍用.｣ 師古曰：｢令郡自省減諸餘功用而作車也. 省音所領反.｣

[七]文穎曰：｢自輸穀於邊.｣

[八]師古曰：｢重謂懷孕者也. 言轉運之勞, 畜產疲困, 故(反)使懷孕者爲之傷秏, 以減武備也. 秏音呼到反.｣

[九]師古曰：｢傳, 逮捕也.｣

[一０]師古曰：｢待得賢人當拜爲右丞相.｣

[一一]服虔曰：｢澎音彭.｣ 晉灼曰：｢東海縣.｣

其秋, 戾太子爲江充所譖, 殺充, 發兵入丞相府, 屈氂挺身逃, 亡其印綬[一]. 是時上避暑在甘泉宮, 丞相長史乘疾置以聞[二]. 上問｢丞相何爲?｣ 對曰：｢丞相祕之, 未敢發兵.｣ 上怒曰：｢事籍籍如此, 何謂祕也? [三]丞相無周公之風矣. 周公不誅管蔡乎?｣ 乃賜丞相璽書曰：｢捕斬反省, 自有賞罰. 以牛車爲櫓[四], 毋接短兵, 多殺傷士眾[五]. 堅閉城門, 毋令反者得出.｣

[一]師古曰：｢挺, 引也. 獨引身而逃難, 故失印綬也.｣

[二]師古曰：｢置謂所置驛也.｣

[三]師古曰：｢籍籍猶紛紛也.｣

[四]師古曰：｢櫓, 楯也. 遠與敵戰, 故以車爲櫓, 用自蔽也. 一說櫓, 望敵之樓也.｣

[五]師古曰：｢用短兵則士眾多死傷.｣

太子既誅充發兵, 宣言帝在甘泉病困, 疑有變, 姦臣欲作亂. 上於是從甘泉來, 幸城西建章宮, 詔發三輔近縣兵, 部中二千石以下, 丞相兼將. 太子亦遣使者撟制[一]赦長安中都官囚徒[二], 發武庫兵, 命少傅石德及賓客張光等分將, 使長安囚如侯持節發長水及宣曲胡騎[三], 皆以裝會. 侍郎莽通使長安, 因追捕如侯, 告胡人曰：｢節有詐, 勿聽也.｣ 遂斬如侯, 引騎入長安, 又發輯濯士, 以予大鴻臚商丘成[四]. 初, 漢節純赤, 以太子持赤節, 故更爲黃旄加上以相別. 太子召監北軍使者任安發北軍兵, 安受節已閉軍門, 不肯應太子. 太子引兵去, 敺四市人[五]凡數萬眾, 至長樂西闕下, 逢丞相軍, 合戰五日, 死者數萬人, 血流入溝中[六]. 丞相附兵浸多[七], 太子軍敗, 南奔覆盎城門, 得出[八]. 會夜司直田仁部閉城門, 坐令太子得出, 丞相欲斬仁. 御史大夫暴勝之謂丞相曰：｢司直, 吏二千石, 當先請, 柰何擅斬之.｣ 丞相釋仁[九]. 上聞而大怒, 下吏責問御史大夫曰：｢司直縱反者, 丞相斬之, 法也, 大夫何以擅止之?｣ 勝之皇恐, 自殺. 及北軍使者任安, 坐受太子節, 懷二心, 司直田仁縱太子, 皆要斬. 上曰：｢侍郎莽通獲反將如侯, 長安男子景建從通獲少傅石德, 可謂元功矣. 大鴻臚商丘成力戰獲反將張光. 其封通爲重合侯, 建爲德侯, 成爲秺侯.｣[一０]諸太子賓客, 嘗出入宮門, 皆坐誅. 其隨太子發兵, 以反法族. 吏士劫略者, 皆徙敦煌郡[一一]. 以太子在外, 始置屯兵長安諸城門. 後二十餘日, 太子得於湖. 語在太子傳[一二].

[一]師古曰：｢撟與矯同, 其字從手. 矯制, 託稱詔命也.｣

[二]師古曰：｢京師諸官府.｣

[三]師古曰：｢長水, 校名, 宣曲, 宮也, 並胡騎所屯. 今鄠縣東長水鄉即舊營校之地.｣

[四]師古曰：｢輯濯士, 主用輯及濯行船者也. 短曰輯, 長曰濯. 輯音集, 字本從木, 其音同耳. 濯字本亦作櫂, 並音直孝反.｣

[五]師古曰：｢敺與驅同.｣

[六]師古曰：｢溝, 街衢之旁通水者也.｣

[七]師古曰：｢浸, 漸也.｣

[八]師古曰：｢長安城南出東頭第一門曰覆盎城門, 一號杜門.｣

[九]師古曰：｢釋, 放也.｣

[一０]孟康曰：｢秺音妒, 在濟陰成武, 今有亭.｣

[一一]師古曰：｢非其本心, 然被太子劫略, 故徙之也.｣

[一二]師古曰：｢湖, 縣名.｣

其明年, 貳師將軍李廣利將兵出擊匈奴, 丞相爲祖道, 送至渭橋[一], 與廣利辭決. 廣利曰：｢願君侯早請昌邑王爲太子[二]. 如立爲帝, 君侯長何憂乎?｣[三]屈氂許諾. 昌邑王者, 貳師將軍女弟李夫人子也. 貳師女爲屈氂子妻, 故共欲立焉. 是時治巫蠱獄急, 內者令郭穰告丞相夫人以丞相數有譴, 使巫祠社, 祝詛主上, 有惡言, 及與貳師共禱祠, 欲令昌邑王爲帝. 有司奏請案驗, 罪至大逆不道. 有詔載屈氂廚車以徇[四], 要斬東市, 妻子梟首華陽街. 貳師將軍妻子亦收. 貳師聞之, 降匈奴, 宗族遂滅.

[一]師古曰：｢祖者, 送行之祭, 因設宴飲焉.｣

[二]如淳曰：｢漢儀注列侯爲丞相, 稱君侯.｣ 師古曰：｢楊惲傳丘常謂惲爲君侯, 是則通呼列侯之尊稱耳, 非必在於丞相也. 如氏之說, 不爲通矣.｣

[三]師古曰：｢如, 若也.｣

[四]師古曰：｢廚車, 載食之車也. 徇, 行示也.｣

車千秋, 本姓田氏, 其先齊諸田徙長陵[一]. 千秋爲高寑郎[二]. 會衛太子爲江充所譖敗, 久之, 千秋上急變訟太子冤[三], 曰：｢子弄父兵, 罪當笞；天子之子過誤殺人, 當何罪哉！臣嘗夢見一白頭翁教臣言.｣是時, 上頗知太子惶恐無他意, 乃大感寤, 召見千秋. 至前, 千秋長八尺餘, 體貌甚麗, 武帝見而說之[四], 謂曰：｢父子之間, 人所難言也, 公獨明其不然. 此高廟神靈使公教我, 公當遂爲吾輔佐.｣ 立拜千秋爲大鴻臚[五]. 數月, 遂代劉屈氂爲丞相, 封富民侯. 千秋無他材能術學, 又無伐閱功勞[六], 特以一言寤意, 旬月取宰相封侯, 世未嘗有也. 後漢使者至匈奴, 單于問曰：｢聞漢新拜丞相, 何用得之?｣[七]使者曰：｢以上書言事故.｣ 單于曰：｢苟如是, 漢置丞相, 非用賢也, 妄一男子上書即得之矣.｣ 使者還, 道單于語. 武帝以爲辱命, 欲下之吏. 良久, 乃貰之[八].

[一]師古曰：｢劉敬所言徙關東大族者.｣

[二]師古曰：｢高廟衛寑之郎.｣

[三]師古曰：｢所告非常, 故云急變也.｣

[四]師古曰：｢說讀曰悅.｣

[五]師古曰：｢當其立見而即拜之, 言不移時也.｣

[六]師古曰：｢伐, 積功也. 閱, 經歷也.｣

[七]師古曰：｢言此人何以得爲相也.｣

[八]師古曰：｢貰, 寬縱也, 謂釋放之也. 其下亦同.｣

然千秋爲人敦厚有智, 居位自稱, 踰於前後數公[一]. 初, 千秋始視事, 見上連年治太子獄, 誅罰尤多, 群下恐懼, 思欲寬廣上意, 尉安眾庶[二]. 乃與御史、中二千石共上壽頌德美. 勸上施恩惠, 緩刑罰, 玩聽音樂, 養志和神, 爲天下自虞樂[三]. 上報曰：｢朕之不德, 自左丞相與貳師陰謀逆亂, 巫蠱之禍流及士大夫[四]. 朕日一食者累月, 乃何樂之聽? 痛士大夫常在心, 既事不咎[五]. 雖然, 巫蠱始發, 詔丞相、御史督二千石求捕[六], 廷尉治, 未聞九卿廷尉有所鞫也[七]. 曩者, 江充先治甘泉宮人, 轉至未央椒房[八], 以及敬聲之疇、李禹之屬謀入匈奴, 有司無所發, 今丞相親掘蘭臺蠱驗, 所明知也. 至今餘巫頗脫不止[九], 陰賊侵身, 遠近爲蠱, 朕媿之甚, 何壽之有? 敬不舉君之觴！謹謝丞相、二千石各就館[一０]. 書曰：□毋偏毋黨, 王道蕩蕩.□[一一]毋有復言.｣[一二]

[一]師古曰：｢言稱其職也.｣

[二]師古曰：｢尉安之字, 本無心也, 是以漢書往往存古體字焉.｣

[三]師古曰：｢虞與娛同.｣

[四]師古曰：｢謂與太子戰死者也.｣

[五]師古曰：｢言既往之事, 不可追咎.｣

[六]師古曰：｢督, 察視也.｣

[七]師古曰：｢鞫, 問也.｣

[八]師古曰：｢椒房, 殿名, 皇后所居也. 以椒和泥塗壁, 取其溫而芳也.｣

[九]師古曰：｢言往往尚爲蠱也.｣

[一０]師古曰：｢謝, 告也. 館, (宮)[官]舍也.｣

[一一]師古曰：｢周書洪範之辭也.｣

[一二]師古曰：｢不許其更請.｣

後歲餘, 武帝疾, 立皇子鉤弋夫人男爲太子[一], 拜大將軍霍光、車騎將軍金日磾、御史大夫桑弘羊及丞相千秋, 並受遺詔, 輔道少主[二]. 武帝崩, 昭帝初即位, 未任聽政[三], 政事壹決大將軍光. 千秋居丞相位, 謹厚有重德. 每公卿朝會, 光謂千秋曰：｢始與君侯俱受先帝遺詔, 今光治內, 君侯治外, 宜有以教督, 使光毋負天下.｣[四]千秋曰：｢唯將軍留意, 即天下幸甚.｣ 終不肯有所言. 光以此重之. 每有吉祥嘉應, 數褒賞丞相. 訖昭帝世, 國家少事, 百姓稍益充實. 始元六年, 詔郡國舉賢良文學士, 問以民所疾苦, 於是鹽鐵之議起焉[五].

[一]師古曰：｢鉤弋, 宮名也, 昭帝母趙婕妤居之, 故號鉤弋夫人也.｣

[二]師古曰：｢道讀曰導.｣

[三]師古曰：｢年幼, 故未堪聽政.｣

[四]師古曰：｢督, 視也.｣

[五]師古曰：｢議罷鹽鐵之官, 令百姓皆得煮鹽鑄鐵, 因總論政治得失也.｣

千秋爲相十二年, 薨, 諡曰定侯. 初, 千秋年老, 上優之, 朝見, 得乘小車入宮殿中, 故因號曰｢車丞相｣. 子順嗣侯, 官至雲中太守, 宣帝時以虎牙將軍擊匈奴, 坐盜增鹵獲自殺, 國除.

桑弘羊爲御史大夫八年, 自以爲國家興榷筦之利[一], 伐其功[二], 欲爲子弟得官, 怨望霍光, 與上官桀等謀反, 遂誅滅.

[一]師古曰：｢榷謂專其利使入官也. 筦即管字也, 義與幹同, 皆謂主也. 榷解在昭紀.｣

[二]師古曰：｢自矜其功也.｣

王訢, 濟南人也[一]. 以郡縣吏積功, 稍遷爲被陽令[二]. 武帝末, 軍旅數發, 郡國盜賊群起, 繡衣御史暴勝之使持斧逐捕盜賊, 以軍興從事, 誅二千石以下. 勝之過被陽, 欲斬訢, 訢已解衣伏質[三], 仰言曰：｢使君顓殺生之柄, 威震郡國[四], 今復斬一訢, 不足以增威, 不如時有所寬, 以明恩貸[五], 令盡死力.｣ 勝之壯其言, 貰不誅, 因與訢相結厚.

[一]師古曰：｢訢字與欣同.｣

[二]孟康曰：｢故千乘縣也. 被音罷.｣ 師古曰：｢音皮彼反.｣

[三]師古曰：｢質, 鍖也, 欲斬人皆伏於鍖上也. 鍖音竹林反.｣

[四]師古曰：｢爲使者, 故謂之使君. 使音所吏反. 顓與專同.｣

[五]師古曰：｢貸猶假也, 言饒假之. 貸音土戴反.｣

勝之使還, 薦訢, 徵爲右輔都尉, 守右扶風. 上數出幸安定、北地, 過扶風, 宮館馳道脩治, 供張辦[一]. 武帝嘉之, 駐車, 拜訢爲真, 視事十餘年. 昭帝時爲御史大夫, 代車千秋爲丞相, 封宜春侯. 明年薨, 諡曰敬侯.

[一]師古曰：｢供音居用反. 張音竹亮反.｣

子譚嗣, 以列侯與謀廢昌邑王立宣帝[一], 益封三百戶. 薨, 子咸嗣. 王莽妻即咸女, 莽篡位, 宜春氏以外戚寵[二]. 自訢傳國至玄孫, 莽敗, 乃絕.

[一]師古曰：｢與讀曰豫.｣

[二]張晏曰：｢莽諱取同姓, 故氏侯邑也.｣ 師古曰：｢此說非也. 若云王氏則與莽族相涉, 故以侯號稱之耳. 莽本以與譚得姓不同, 祖系各別, 故爲婚娶, 既非私竊, 不須避諱, 諱亦不可掩也.｣

楊敞, 華陰人也. 給事大將軍莫府, 爲軍司馬, 霍光愛厚之, 稍遷至大司農. 元鳳中, 稻田使者燕蒼知上官桀等反謀, 以告敞. 敞素謹畏事, 不敢言, 乃移病臥[一]. 以告諫大夫杜延年, 延年以聞. 蒼、延年皆封, 敞以九卿不輒言, 故不得侯[二]. 後遷御史大夫, 代王訢爲丞相, 封安平侯.

[一]師古曰：｢移病, (請以)[謂移]書言病. 一曰以病而移居也.｣

[二]師古曰：｢聞之不即告言也.｣

明年, 昭帝崩. 昌邑王徵即位, 淫亂, 大將軍光與車騎將軍張安世謀欲廢王更立. 議既定, 使大司農田延年報敞. 敞驚懼, 不知所言, 汗出洽背, 徒唯唯而已[一]. 延年起至更衣[二], 敞夫人遽從東箱[三]謂敞曰：｢此國大事, 今大將軍議已定, 使九卿來報君侯. 君侯不疾應, 與大將軍同心, 猶與無決[四], 先事誅矣.｣ 延年從更衣還, 敞、夫人與延年參語許諾[五], 請奉大將軍教令, 遂共廢昌邑王, 立宣帝. 宣帝即位月餘, 敞薨, 諡曰敬侯. 子忠嗣, 以敞居位定策安宗廟, 益封三千五百戶.

[一]師古曰：｢唯唯, 恭應之辭也, 音弋癸反.｣

[二]師古曰：｢古者延賓必有更衣之處也.｣

[三]師古曰：｢遽, 速也.｣

[四]師古曰：｢與讀曰豫.｣

[五]師古曰：｢三人共言, 故云參語.｣

忠弟惲, 字子幼[一], 以忠任爲郎, 補常侍騎[二]. 惲母, 司馬遷女也. 惲始讀外祖太史公記, 頗爲春秋. 以材能稱. 好交英俊諸儒, 名顯朝廷, 擢爲左曹. 霍氏謀反, 惲先聞知, 因侍中金安上以聞, 召見言狀. 霍氏伏誅, 惲等五人皆封, 惲爲平通侯, 遷中郎將.

[一]師古曰：｢惲音於粉反.｣

[二]師古曰：｢爲騎郎而常侍, 故謂之常侍騎也.｣

郎官故事, 令郎出錢市財用, 給文書, 乃得出, 名曰｢山郎｣[一]. 移病盡一日, 輒償一沐[二], 或至歲餘不得沐. 其豪富郎, 日出游戲, 或行錢得善部[三]. 貨賂流行, 傳相放效[四]. 惲爲中郎將, 罷山郎, 移長度大司農, 以給財用[五]. 其疾病休謁洗沐, 皆以法令從事. 郎、謁者有罪過, 輒奏免, 薦舉其高弟有行能者, 至郡守九卿. 郎官化之, 莫不自厲, 絕請謁貨賂之端, 令行禁止, 宮殿之內翕然同聲. 由是擢爲諸吏光祿勳, 親近用事.

[一]張晏曰：｢山, 財用之所出, 故取名焉.｣

[二]晉灼曰：｢五日一洗沐也.｣ 師古曰：｢言出財用者, 雖非休沐, 常得在外也. 貧者實病, 皆以沐假償之也.｣

[三]師古曰：｢郎官之職, 各有主部, 故行錢財而擇其善, 以招權也.｣

[四]師古曰：｢放音斧往反.｣

[五]應劭曰：｢長, 久也. 一歲之調度也.｣ 蘇林曰：｢簿書給縑之長也.｣ 師古曰：｢應說是也. 言總計一歲所須財用, 及文書之調度, 而移大司農, 以官錢供給之, 更不取於郎也.｣

初, 惲受父財五百萬, 及身封侯, 皆以分宗族. 後母無子, 財亦數百萬, 死皆予惲, 惲盡復分後母昆弟. 再受訾千餘萬, 皆以分施. 其輕財好義如此.

惲居殿中, 廉絜無私, 郎官稱公平. 然惲伐其行治[一], 又性刻害, 好發人陰伏, 同位有忤己者, 必欲害之, 以其能高人. 由是多怨於朝廷, 與太僕戴長樂相失, 卒以是敗[二].

[一]師古曰：｢自矜其節行及政治之能也.｣

[二]師古曰：｢卒, 終也.｣

長樂者, 宣帝在民間時與相知, 及即位, 拔擢親近. 長樂嘗使行事(隸)[肄]宗廟[一], 還謂掾史曰：｢我親面見受詔, 副帝(隸)[肄], 秺侯御.｣[二]人有上書告長樂非所宜言, 事下廷尉. 長樂疑惲教人告之, 亦上書告惲罪：｢高昌侯車奔入北掖門[三], 惲語富平侯張延壽曰：□聞前曾有奔車抵殿門[四], 門關折, 馬死, 而昭帝崩. 今復如此, 天時, 非人力也.□ 左馮翊韓延壽有罪下獄, 惲上書訟延壽. 郎中丘常謂惲曰：□聞君侯訟韓馮翊, 當得活乎?□ 惲曰：□事何容易！脛脛者未必全也[五]. 我不能自保[六], 真人所謂鼠不容穴銜窶數者也.□[七]又中書謁者令宣持單于使者語, 視諸將軍、中朝二千石[八]. 惲曰：□冒頓單于得漢美食好物, 謂之殠惡, 單于不來明甚.□[九]. 惲上觀西閣上畫人, 指桀紂畫謂樂昌侯王武曰：□天子過此, 一二問其過, 可以得師矣.□[一０]畫人有堯舜禹湯, 不稱而舉桀紂. 惲聞匈奴降者道單于見殺, 惲曰：□得不肖君, 大臣爲畫善計不用, 自令身無處所[一一]. 若秦時但任小臣, 誅殺忠良, 竟以滅亡；令親任大臣, 即至今耳[一二]. 古與今如一丘之貉.□[一三]惲妄引亡國以誹謗當世, 無人臣禮. 又語長樂曰：□正月以來, 天陰不雨, 此春秋所記, 夏侯君所言[一四]. 行必不至河東矣.□[一五]以主上爲戲語, 尤悖逆絕理.

[一]服虔曰：｢兼行天子事, 先(隸)[肄]習威儀也.｣ 師古曰：｢肄音弋二反.｣

[二]師古曰：｢我副帝(隸)[肄]而秺侯乃爲御耳. 御謂御車也. 秺音丁故反.｣

[三]師古曰：｢犇, 古奔字也.｣

[四]師古曰：｢抵, 觸也, 音丁禮反.｣

[五]師古曰：｢脛脛, 直貌也.｣

[六]師古曰：｢言我尚不能自保, 訟人何以得活.｣

[七]李奇曰：｢真人, 正人也.｣ 如淳曰：｢所以不容穴, 坐銜窶數自妨, 故不得入穴.｣ 師古曰：｢窶數, 戴器也. 窶音其羽反. 數音山羽反. 解在東方朔傳. 惲自云今之訟人, 亦於己有妨.｣

[八]師古曰：｢謂譯者所錄也. 視讀曰示.｣

[九]師古曰：｢時使者云單于欲來朝, 故惲云不來.｣

[一０]師古曰：｢過此謂經過此也. 問其過, 謂桀紂之過惡.｣

[一一]師古曰：｢無處所謂死滅也.｣

[一二]師古曰：｢言國祚長遠, 可以至今猶不亡也.｣

[一三]師古曰：｢言其同類也. 貉, 獸名, 似狐而善睡, 音胡各反.｣

[一四]張晏曰：｢夏侯勝諫昌邑王曰：□天久陰不雨, 臣下必有謀上者.□ 春秋無久陰不雨之異也. 漢史記勝所言, 故曰□春秋所記□, 謂說春秋災異者耳.｣ 師古曰：｢春秋有不雨事, 說者因論久陰, 附著之也. 張謂漢史爲春秋, 失之矣.｣

[一五]張晏曰：｢后土祠在河東, 天子歲祠之.｣

｢事下廷尉. 廷尉定國考問, 左驗明白[一], 奏惲不服罪, 而召戶將尊[二], 欲令戒飭富平侯延壽[三], 曰□太僕定有死罪數事, 朝暮人也[四]. 惲幸與富平侯婚姻, 今獨三人坐語, 侯言｢時不聞惲語｣, 自與太僕相觸也□[五]. 尊曰：□不可□ . 惲怒, 持大刀, 曰：□蒙富平侯力, 得族罪！[六]毋泄惲語, 令太僕聞之亂餘事.□[七]惲幸得列九卿諸吏, 宿衛近臣, 上所信任, 與聞政事[八], 不竭忠愛, 盡臣子義, 而妄怨望, 稱引爲訞惡言[九], 大逆不道, 請逮捕治.｣ 上不忍加誅, 有詔皆免惲、長樂爲庶人.

[一]師古曰：｢定國, 于定國也. 左, 證左也, 言當時在其左右見此事者也.｣

[二]蘇林曰：｢直主門戶者也.｣ 師古曰：｢戶將, 官名, 主戶衛, 屬光祿也.｣

[三]師古曰：｢飭與敕同. 富平侯張延壽也.｣

[四]師古曰：｢言不久活也.｣

[五]師古曰：｢令延壽證云惲無此語, 長樂誣之也.｣

[六]師古曰：｢惲言富平侯依太僕言而證之, 則我得罪至於族滅, 深怨之辭也.｣

[七]文穎曰：｢勿使太僕聞惲此語.｣ 師古曰：｢亂餘事者, 恐長樂心忿, 更加增其餘罪狀也.｣

[八]師古曰：｢與讀曰豫.｣

[九]師古曰：｢訞與妖同.｣

惲既失爵位, 家居治產業, 起室宅, 以財自娛. 歲餘, 其友人安定太守西河孫會宗, 知略士也, 與惲書諫戒之, 爲言大臣廢退, 當闔門惶懼, 爲可憐之意[一], 不當治產業, 通賓客, 有稱(舉)[譽]. 惲宰相子, 少顯朝廷, 一朝[以]晻昧語言見廢[二], 內懷不服, 報會宗書曰：

[一]師古曰：｢闔, 閉也.｣

[二]師古曰：｢晻與暗同.｣

惲材朽行穢, 文質無所底[一], 幸賴先人餘業得備宿衛, 遭遇時變以獲爵位, 終非其任, 卒與禍會[二]. 足下哀其愚, 蒙賜書, 教督以所不及[三], 殷勤甚厚. 然竊恨足下不深惟其終始[四], 而猥隨俗之毀譽也[五]. 言鄙陋之愚心, 若逆指而文過[六], 默而息乎, 恐違孔氏｢各言爾志｣ 之義[七], 故敢略陳其愚, 唯君子察焉！

[一]師古曰：｢底, 致也, 音之履反.｣

[二]師古曰：｢卒亦終也.｣

[三]師古曰：｢蒙, 蔽；督, 視[也].｣

[四]師古曰：｢惟, 思也.｣

[五]師古曰：｢猥, 曲也.｣

[六]師古曰：｢逆足下之意指, 而自文飾其過.｣

[七]師古曰：｢論語云顏回季路侍, 子曰□盍各言爾志□, 故惲引之.｣

惲家方隆盛時, 乘朱輪者十人, 位在列卿, 爵爲通侯, 總領從官, 與聞政事[一], 曾不能以此時有所建明, 以宣德化, 又不能與群僚同心并力, 陪輔朝廷之遺忘, 已負竊位素餐之責久矣[二]. 懷祿貪勢, 不能自退, 遭遇變故, 橫被口語[三], 身幽北闕, 妻子滿獄. 當此之時, 自以夷滅不足以塞責[四], 豈意得全首領, 復奉先人之丘墓乎? 伏惟聖主之恩, 不可勝量. 君子游道, 樂以忘憂；小人全軀, 說以忘罪[五]. 竊自思念, 過已大矣, 行已虧矣, 長爲農夫以沒世矣. 是故身率妻子, 戮力耕桑, 灌園治產, 以給公上[六], 不意當復用此爲譏議也.

[一]師古曰：｢與讀曰豫.｣

[二]師古曰：｢素, 空也. 不稱其職, 空食祿也.｣

[三]師古曰：｢橫音胡孟反.｣

[四]師古曰：｢塞, 補也.｣

[五]師古曰：｢說讀曰悅.｣

[六]師古曰：｢充縣官之賦斂也.｣

夫人情所不能止者, 聖人弗禁, 故君父至尊親[一], 送其終也, 有時而既[二]. 臣之得罪, 已三年矣. 田家作苦, 歲時伏臘, 亨羊炰羔, 斗酒自勞[三]. 家本秦也, 能爲秦聲. 婦, 趙女也, 雅善鼓瑟. 奴婢歌者數人, 酒後耳熱, 仰天拊缶[四]而呼烏烏[五]. 其詩曰：｢田彼南山, 蕪穢不治, 種一頃豆, 落而爲萁. 人生行樂耳, 須富貴何時！｣[六]是日也, 拂衣而喜, 奮褎低卬[七], 頓足起舞, 誠淫荒無度, 不知其不可也[八]. 惲幸有餘祿, 方糴賤販貴, 逐什一之利, 此賈豎之事, 汙辱之處, 惲親行之. 下流之人, 眾毀所歸, 不寒而栗[九]. 雖雅知惲者, 猶隨風而靡[一０], 尚何稱譽之有！董生不云乎? ｢明明求仁義, 常恐不能化民者, 卿大夫意也；明明求財利, 常恐困乏者, 庶人之事也.｣[一一]故｢道不同, 不相爲謀.｣[一二]今子尚安得以卿大夫之制而責僕哉！

[一]師古曰：｢父至親, 君至尊.｣

[二]張晏曰：｢喪不過三年, 臣見放逐, 降居三月, 復初.｣ 師古曰：｢既, 已也.｣

[三]師古曰：｢炰, 毛炙肉也, 即今所謂爊也. 炰音步交反. 爊音一高反. 勞音來到反.｣

[四]應劭曰：｢缶, 瓦器也, 秦人擊之以節歌.｣ 師古曰：｢缶即今之盆類也.｣

[五]師古曰：｢李斯上書云：□擊甕叩缶, 彈箏搏髀, 而呼烏烏快耳者, 真秦聲也.□ 是關中舊有此曲也.｣

[六]張晏曰：｢山高而在陽, 人君之象也. 蕪穢不治, 言朝廷之荒亂也. 一頃百畝, 以喻百官也. 言豆者, 貞實之物, 當在囷倉, 零落在野, 喻己見放棄也. 萁曲而不直, 言朝臣皆諂諛也.｣ 師古曰：｢萁, 豆莖也, 音基. 須, 待也.｣

[七]師古曰：｢褎, 古衣袖字.｣

[八]師古曰：｢自謂爲可也.｣

[九]師古曰：｢栗, 竦縮也.｣

[一０]師古曰：｢言逐眾議, 皆相毀也.｣

[一一]師古曰：｢引董仲舒之辭也. 仲舒傳作皇皇也.｣

[一二]師古曰：｢論語載孔子之辭, 惲又引之. 爲音于偽反.｣

夫西河魏土, 文侯所興, 有段干木、田子方之遺風[一], 漂然皆有節概, 知去就之分[二]. 頃者, 足下離舊土, 臨安定, 安定山谷之間, 昆戎舊壤[三], 子弟貪鄙, 豈習俗之移人哉? 於今乃睹子之志矣[四]. 方當盛漢之隆, 願勉旃, 毋多談[五].

[一]應劭曰：｢段干木、田子方, 魏賢人也.｣

[二]師古曰：｢漂然, 高遠意, 概, 度量也. 漂音匹遙反. 槩音工代反. 分音扶問反.｣

[三]文穎曰：｢昆夷之地也.｣

[四]師古曰：｢言豈隨安定貪鄙之俗而易其操乎? 平生謂子爲達道, 今乃見子之志與我不同[者]也.｣

[五]師古曰：｢旃, 之也. 言子當自勉勵以立功名, 不須多與我言也.｣

又惲兄子安平侯譚爲典屬國, 謂惲曰：｢西河太守建平杜侯[一]前以罪過出, 今徵爲御史大夫. 侯罪薄, 又有功, 且復用.｣ 惲曰：｢有功何益? 縣官不足爲盡力.｣ 惲素與蓋寬饒、韓延壽善, 譚即曰：｢縣官實然, 蓋司隸、韓馮翊皆盡力吏也, 俱坐事誅.｣ 會有日食變, 騶馬猥佐成上書告惲[二]｢驕奢不悔過, 日食之咎, 此人所致.｣ 章下廷尉案驗, 得所予會宗書, 宣帝見而惡之. 廷尉當惲大逆無道[三], 要斬. 妻子徙酒泉郡. 譚坐不諫正惲, 與相應, 有怨望語, 免爲庶人. 召拜成爲郎, 諸在位與惲厚善者, 未央衛尉韋玄成、京兆尹張敞及孫會宗等, 皆免官.

[一]師古曰：｢杜延年.｣

[二]如淳曰：｢騶馬, 以給騶使乘之. 佐, 主猥馬吏也. 有吏有佐名成者.｣

[三]師古曰：｢當謂處斷其罪.｣

蔡義, 河內溫人也. 以明經給事大將軍莫府. 家貧, 常步行, 資禮不逮眾門下, 好事者相合[一]爲義買犢車, 令乘之. 數歲, 遷補覆盎城門候[二].

[一]師古曰：｢言眾斂錢物.｣

[二]師古曰：｢門候, 主候時而開閉也.｣

久之, 詔求能爲韓詩者, 徵義待詔, 久不進見. 義上疏曰：｢臣山東草萊之人, 行能亡所比, 容貌不及眾, 然而不棄人倫者, 竊以聞道於先師, 自託於經術也. 願賜清閒之燕[一], 得盡精思於前.｣ 上召見義, 說詩, 甚說之[二], 擢爲光祿大夫給事中, 進授昭帝. 數歲, 拜爲少府, 遷御史大夫, 代楊敞爲丞相, 封陽平侯. 又以定策安宗廟益封, 加賜黃金二百斤.

[一]師古曰：｢燕, 安息也. 閒讀曰閑.｣

[二]師古曰：｢下說讀曰悅.｣

義爲丞相時年八十餘, 短小無須眉, 貌似老嫗, 行步俛僂[一], 常兩吏扶夾乃能行. 時大將軍光秉政, 議者或言光置宰相不選賢, 苟用可顓制者[二]. 光聞之, 謂侍中左右及官屬曰：｢以爲人主師當爲宰相, 何謂云云? [三]此語不可使天下聞也.｣

[一]師古曰：｢俛即俯字也. 僂, 曲背也. 僂音力主反.｣

[二]師古曰：｢顓與專同. 其後類此.｣

[三]師古曰：｢云云, 眾語, 謂有不選賢之言也.｣

義爲相四歲, 薨, 諡曰節侯. 無子, 國除.

陳萬年字幼公, 沛郡相人也. 爲郡吏, 察舉, 至縣令, 遷廣陵太守[一], 以高弟入爲右扶風, 遷太僕.

[一]師古曰：｢屢被察廉及舉薦, 故得遷之也.｣

萬年廉平, 內行修, 然善事人, 賂遺外戚許、史, 傾家自盡, 尤事樂陵侯史高. 丞相丙吉病, 中二千石上謁問疾[一]. 遣家丞出謝, 謝已皆去, 萬年獨留, 昏夜乃歸. 及吉病甚, 上自臨, 問以大臣行能. 吉薦于定國、杜延年及萬年. 萬年竟代定國爲御史大夫, 八歲病卒.

[一]師古曰：｢上謁, 若今通名也.｣

子咸字子康, 年十八, 以萬年任爲郎. 有異材, 抗直, 數言事, 刺譏近臣, 書數十上, 遷爲左曹. 萬年嘗病, 召咸教戒於床下, 語至夜半, 咸睡, 頭觸屏風. 萬年大怒, 欲杖之, 曰：｢乃公教戒汝, 汝反睡, 不聽吾言, 何也?｣ 咸叩頭謝曰：｢具曉所言, 大要教咸諂也.｣[一]萬年乃不復言.

[一]師古曰：｢大要, 大歸也. 讇, 古諂字也.｣

萬年死後, 元帝擢咸爲御史中丞, 總領州郡奏事, 課第諸刺史, 內執法殿中, 公卿以下皆敬憚之. 是時中書令石顯用事顓權, 咸頗言顯短, 顯等恨之. 時槐里令朱雲殘酷殺不辜, 有司舉奏, 未下[一]. 咸素善雲, 雲從刺候, 教令上書自訟[二]. 於是石顯微伺知之, 白奏咸漏泄省中語, 下獄掠治[三], 減死, 髡爲城旦, 因廢.

[一]師古曰：｢天子未下其章也.｣

[二]晉灼曰：｢雲從咸刺探伺候事之輕重, 咸因教令上書.｣

[三]師古曰：｢掠, 笞擊也, 音力向反.｣

成帝初即位, 大將軍王鳳以咸前指言石顯, 有忠直節, 奏請咸補長史. 遷冀州刺史, 奉使稱意, 徵爲諫大夫. 復出爲楚內史, 北海、東郡太守. 坐爲京兆尹王章所薦, 章誅, 咸免官. 起家復爲南陽太守. 所居以殺伐立威, 豪猾吏及大姓犯法, 輒論輸府[一], 以律程作司空[二], 爲地臼木杵, 舂不中程, 或私解脫鉗釱, 衣服不如法[三], 輒加罪笞. 督作劇, 不勝痛[四], 自絞死, 歲數百千人, 久者蟲出腐爛, 家不得收. 其治放嚴延年, 其廉不如. 所居調發屬縣所出食物以自奉養[五], 奢侈玉食[六]. 然操持掾史[七], 郡中長吏皆令閉門自斂, 不得踰法. 公移敕書曰：[八]｢即各欲求索自快, 是一郡百太守也, 何得然哉！｣ 下吏畏之, 豪彊執服[九], 令行禁止, 然亦以此見廢. 咸, 三公子, 少顯名於朝廷, 而薛宣、朱博、翟方進、孔光等仕宦絕在咸後, 皆以廉儉先至公卿, 而咸滯於郡守.

[一]師古曰：｢府謂郡之府.｣

[二]師古曰：｢司空, 主行役之官.｣

[三]師古曰：｢鉗在頸, 釱在足, 皆以鐵爲之. 鉗音其炎反. 釱音弟.｣

[四]師古曰：｢作程劇苦, 又被督察, 笞罰既多, 故不勝痛也.｣

[五]師古曰：｢調, 徒釣反.｣

[六]師古曰：｢玉食, 美食如玉也.｣

[七]師古曰：｢操, 執也, 音(于向)[千高]反.｣

[八]師古曰：｢公然移書以約敕也.｣

[九]師古曰：｢執讀曰慹, 音之涉反.｣

時車騎將軍王音輔政, 信用陳湯. 咸數賂遺湯, 予書曰：｢即蒙子公力, 得入帝城, 死不恨.｣[一]後竟徵入爲少府. 少府多寶物, 屬官咸皆鉤校, 發其姦臧[二], 沒入辜榷財物[三]. 官屬及諸中宮黃門、鉤盾、掖庭官吏, 舉奏按論, 畏咸, 皆失氣. 爲少府三歲, 與翟方進有隙. 方進爲丞相, 奏｢咸前爲郡守, 所在殘酷, 毒螫加於吏民. 主守盜, 受所監[四]. 而官媚邪臣陳湯以求薦舉. 苟得無恥, 不宜處位.｣ 咸坐免. 頃之, 紅陽侯立舉咸方正, 爲光祿大夫給事中, 方進復奏免之. 後數年, 立有罪就國, 方進奏歸咸故郡, 以憂死.

[一]師古曰：｢子公, 湯之字.｣

[二]師古曰：｢鉤音工侯反.｣

[三]師古曰：｢辜, [罪也]. 榷, 專固也.｣

[四]如淳曰：｢律, 主守而盜直十金, 棄市.｣ 師古曰：｢受所監法, 解在景紀.｣

鄭弘字稚卿, 泰山剛人也[一]. 兄昌字次卿, 亦好學, 皆明經, 通法律政事. 次卿爲太原、涿郡太守, 弘爲南陽太守, 皆著治跡, 條教法度, 爲後所述. 次卿用刑罰深, 不如弘平. 遷淮陽相, 以高弟入爲右扶風, 京師稱之. 代韋玄成爲御史大夫. 六歲, 坐與京房論議免, 語在房傳.

[一]師古曰：｢稺, 古稚字.｣

贊曰：所謂鹽鐵議者, 起始元中, 徵文學賢良問以治亂, 皆對願罷郡國鹽鐵酒榷均輸[一], 務本抑末, 毋與天下爭利, 然後[教]化可興. 御史大夫弘羊以爲此乃所以安邊竟, 制四夷[二], 國家大業, 不可廢也. 當時相詰難, 頗有其議文. 至宣帝時, 汝南(相)[桓]寬次公[三]治公羊春秋, 舉爲郎, 至廬江太守丞, 博通善屬文, 推衍鹽鐵之議, 增廣條目, 極其論難, 著數萬言[四], 亦欲以究治亂, 成一家之法焉. 其辭曰：[五]｢觀公卿賢良文學之議, □異乎吾所聞□[六]. 聞汝南朱生言, 當此之時, 英俊並進, 賢良茂陵唐生、文學魯國萬生之徒六十有餘人咸聚闕庭, 舒六藝之風, 陳治平之原, 知者贊其慮, 仁者明其施, 勇者見其斷[七], 辯者騁其辭, 齗齗焉, 行行焉[八], 雖未詳備, 斯可略觀矣. 中山劉子推言王道, 撟當世, 反諸正[九], 彬彬然弘博君子也[一０]. 九江祝生奮史魚之節, 發憤懣, 譏公卿[一一], 介然直而不撓[一二], 可謂不畏彊圉矣. 桑大夫據當世, 合時變, 上權利之略, 雖非正法, 鉅儒宿學不能自解[一三], 博物通達之士也. 然攝公卿之柄, 不師古始, 放於末利[一四], 處非其位, 行非其道, 果隕其性, 以及厥宗[一五]. 車丞相履伊呂之列, 當軸處中, 括囊不言, 容身而去[一六], 彼哉！彼哉！[一七]若夫丞相、御史兩府之士, 不能正議以輔宰相, 成同類, 長同行, 阿意苟合, 以說其上[一八], □斗筲之徒, 何足選也！□ ｣[一九]

[一]師古曰：｢酒榷均輸解在武紀及食貨志.｣

[二]師古曰：｢竟讀曰境.｣

[三]師古曰：｢次公者, 寬之字.｣

[四]師古曰：｢即今之所行鹽鐵論十卷是也.｣

[五]師古曰：｢謂(相)[桓]寬總評議其善惡.｣

[六]師古曰：｢論語載子張之言, 言不與己志同也, 故寬引[之].｣

[七]師古曰：｢斷音丁喚反.｣

[八]師古曰：｢齗齗, 辯爭之貌；行行, 剛彊之貌也. 齗音牛斤反. 行音胡浪反.｣

[九]師古曰：｢正曲曰撟. 諸, 之也. 撟讀(曰)[與]矯同, 其字從手.｣

[一０]師古曰：｢彬彬, 文章貌也, 音彼旻反.｣

[一一]師古曰：｢懣音滿, 又莫本反.｣

[一二]師古曰：｢撓, 曲也, 音女教反.｣

[一三]師古曰：｢解, 釋也, 言理不出於弘羊也.｣

[一四]師古曰：｢放, 縱也, 謂縱心於利也. 一說放, 依也, 音方往反. 論語稱孔子曰□放於利而行, 多怨□ 也.｣

[一五]師古曰：｢性, 生也, 謂與上官桀謀反誅也.｣

[一六]師古曰：｢括, 結也. 易坤卦六四爻辭曰□括囊, 無咎無譽□, 言自閉慎如囊之括結也.｣

[一七]師古曰：｢論語云或問子西, 孔子曰：□彼哉！彼哉！□ 言彼人者, 無足稱也.｣

[一八]師古曰：｢說讀曰悅.｣

[一九]師古曰：｢筲, 竹器也, 容一斗. 選, 數也. 論語云子貢問曰：□今之從政者何如?□ 孔子曰：□噫, 斗筲之人, 何足選也！□ 言其材器小劣, 不足數也. 筲音所交反. 選音先阮反. 噫, 歎聲也. 噫音於其反.｣

校勘記

二八八０頁　六行　故(反)使懷孕者爲之傷耗, 殿本無｢反｣ 字.

二八八六頁　一行　館, (宮)[官]舍也. 景祐、汲古、殿、局本都作｢官｣, 此誤.

二八八八頁一四行　(請以)[謂移]書言病. 景祐、殿本都作｢謂移｣.

二八九一頁　四行　長樂嘗使行事(隸)[肄]宗廟, 景祐、殿、局本都作｢肄｣. 注及下文同.

二八九四頁　三行　不當治產業, 通賓客, 有稱(舉)[譽]. 景祐、殿本都作｢譽｣. 楊樹達說作｢譽｣是.

二八九四頁　四行　一朝[以]晻昧語言見廢, 殿本有｢以｣ 字. 王先謙說有｢以｣ 字是.

二八九四頁一四行　蒙, 蔽；督, 視[也]. 景祐、殿、局本都有｢也｣ 字.

二八九七頁一二行　今乃見子之志與我不同[者]也. 景祐、殿本都有｢者｣ 字.

二九０一頁一六行　音(于向)[千高]反. 景祐、殿本都作｢千高｣, 此誤.

二九０二頁一一行　辜, [罪也]. 景祐、殿本都有｢罪也｣ 二字.

二九０三頁　五行　然後[教]化可興, 錢大昭說南監本、閩本都有｢教｣ 字. 按殿本有, 景祐本無.

二九０三頁　六行　汝南(相)[桓]寬次公治公羊春秋, 景祐、殿、局本都作｢桓｣.

二九０四頁　九行　故寬引[之]. 景祐本有｢之｣ 字, 他本都脫.

二九０四頁一二行　撟讀(曰)[與]矯同, 景祐、殿、局本都作｢與｣.

漢書卷六十七 楊胡朱梅云傳第三十七

楊王孫者, 孝武時人也. 學黃老之術, 家業千金, 厚自奉養生, 亡所不致[一]. 及病且終, 先令其子[二], 曰：｢吾欲臝葬, 以反吾真[三], 必亡易吾意[四]. 死則爲布囊盛尸, 入地七尺, 既下, 從足引脫其囊, 以身親土.｣ 其子欲默而不從, 重廢父命[五], 欲從(其)[之], 心又不忍, 乃往見王孫友人祁侯[六].

[一]師古曰：｢致, 至也.｣

[二]師古曰：｢先令, 爲遺令.｣

[三]師古曰：｢臝者, 不爲衣衾棺槨者也. 反, 歸也. 真者, 自然之道也. 臝音郎果反.｣

[四]師古曰：｢易, 改也.｣

[五]師古曰：｢重, 難也.｣

[六]師古曰：｢祁侯繒賀之孫承嗣者, 名它.｣

祁侯與王孫書曰：｢王孫苦疾, 僕迫從上祠雍, 未得詣前[一]. 願存精神, 省思慮, 進醫藥, 厚自持. 竊(閒)[聞]王孫先令臝葬, 令死者亡知則已, 若其有知, 是戮尸地下, 將臝見先人, 竊爲王孫不取也. 且孝經曰□爲之棺槨衣衾□, 是亦聖人之遺制, 何必區區獨守所聞? [二]願王孫察焉.｣

[一]師古曰：｢詣, 至也. 至前, 言(求)[來]見也.｣

[二]師古曰：｢區區, 小意也.｣

王孫報曰：｢蓋聞古之聖王, 緣人情不忍其親, 故爲制禮, 今則越之[一], 吾是以臝葬, 將以矯世也[二]. 夫厚葬誠亡益於死者, 而俗人競以相高, 靡財單幣, 腐之地下[三]. 或乃今日入而明日發[四], 此真與暴骸於中野何異！且夫死者, 終生之化, 而物之歸者也. 歸者得至, 化者得變, 是物各反其真也. 反真冥冥, 亡形亡聲, 乃合道情. 夫飾外以華眾, 厚葬以鬲真[五], 使歸者不得至, 化者不得變, 是使物各失其所也. 且吾聞之, 精神者天之有也, 形骸者地之有也[六]. 精神離形, 各歸其真, 故謂之鬼, 鬼之爲言歸也. 其尸塊然獨處, 豈有知哉? [七]裹以幣帛, 鬲以棺槨, 支體絡束, 口含玉石, 欲化不得, 鬱爲枯腊, 千載之後, 棺槨朽腐, 乃得歸土, 就其真宅. 繇是言之, 焉用久客！[八]昔帝堯之葬也, 窾木爲櫝, 葛藟爲緘[九], 其穿下不亂泉, 上不泄殠[一０]. 故聖王生易尚, 死易葬也[一一]. 不加功於亡用, 不損財於亡謂[一二]. 今費財厚葬, 留歸鬲至, 死者不知, 生者不得, 是謂重惑. 於戲！吾不爲也.｣[一三]

[一]師古曰：｢言踰禮而厚葬也.｣

[二]師古曰：｢正曲曰矯.｣

[三]師古曰：｢靡, 散也. 單, 盡也.｣

[四]師古曰：｢言見發掘也.｣

[五]師古曰：｢鬲與隔同. 其後並類此.｣

[六]師古曰：｢文子稱天氣爲魂. 延陵季子云□骨肉下歸於土□, 是以云然.｣

[七]師古曰：｢塊音口對反.｣

[八]師古曰：｢言不用久爲客也. 繇讀與由同.｣

[九]服虔曰：｢窾音款. 款, 空也, 空木爲□.｣ 師古曰：｢□即櫝字也. 櫝, 小棺也. 藟, 葛蔓也. 一曰, 藟亦草名, 葛之類也. 緘, 束也. 藟音力水反. 緘音工咸反.｣

[一０]師古曰：｢亂, 絕也.｣

[一一]師古曰：｢尚, 崇也. 言生死皆儉約也.｣

[一二]師古曰：｢謂者, 名稱也, 亦指趣也.｣

[一三]師古曰：｢於讀曰烏. 戲讀曰呼.｣

祁侯曰：｢善.｣ 遂臝葬.

胡建字子孟, 河東人也. 孝武天漢中, 守軍正丞[一], 貧亡車馬, 常步與走卒起居, 所以尉薦走卒, 甚得其心[二]. 時監軍御史爲姦, 穿北軍壘垣以爲賈區[三], 建欲誅之, 乃約其走卒[四]曰：｢我欲與公有所誅, 吾言取之則取, 斬之則斬.｣ 於是當選士馬日, 監御史與護軍諸校列坐堂皇上[五], 建從走卒趨至堂皇下拜謁, 因上堂[皇], 走卒皆上, 建指監御史曰：｢取彼.｣ 走卒前曳下堂皇. 建曰：｢斬之.｣ 遂斬御史. 護軍諸校皆愕驚, 不知所以. 建亦已有成奏在其懷中, 遂上奏曰：｢臣聞軍法, 立武以威眾, 誅惡以禁邪. 今監御史公穿軍垣以求賈利[六], 私買賣以與士巿, 不立剛毅之心, 勇猛之節, 亡以帥先士大夫, 尤失理不公. 用文吏議, 不至重法. 黃帝李法曰[七]：□壁壘已定, 穿窬不繇路, 是謂姦人, 姦人者殺.□[八]臣謹按軍法曰：□正亡屬將軍, 將軍有罪以聞[九], 二千石以下行法焉.□[一０]丞於用法疑[一一], 執事不諉上[一二], 臣謹以斬, 昧死以聞.｣ 制曰：｢司馬法曰□國容不入軍, 軍容不入國□, 何文吏也? [一三]三王或誓於軍中, 欲民先成其慮也；或誓於軍門之外, 欲民先意以待事也[一四]；或將交刃而誓, 致民志也.□[一五]建又何疑焉?｣ 建繇是顯名.

[一]師古曰：｢南北軍各有正, 正又置丞, 而建未得真官, 兼守之.｣

[二]師古曰：｢尉者, 自上安之也. 薦者, 舉籍也.｣

[三]師古曰：｢坐賣曰賈, 爲賣物之區也. 區者, 小室之名, 若今小庵屋之類耳. 故衛士之屋謂之區廬, 宿衛(官)[宮]外士稱爲區士也. 賈音古. 其下亦同.｣

[四]師古曰：｢約, 束也.｣

[五]師古曰：｢校者, 軍之諸部校也. 室無四壁曰皇.｣

[六]師古曰：｢公謂顯然爲之.｣

[七]蘇林曰：｢獄官名也. 天文志□左角李, 右角將□ .｣ 孟康曰：｢兵書之法也.｣ 師古曰：｢李者, 法官之號也, 總主征伐刑戮之事也, 故稱其書曰李法. 蘇說近之.｣

[八]師古曰：｢窬, 小竇也, 音踰. 繇讀與由同. 下皆類此.｣

[九]師古曰：｢言軍正不屬將軍. 將軍有罪過, 得表奏之.｣

[一０]孟康曰：｢二千石謂軍中校尉、都尉之屬.｣

[一一]孟康曰：｢丞屬軍正, 斬御史於法有疑.｣

[一二]師古曰：｢諉, 累也. 言執事者, 當見法即行, 不可以事累於上也. 諉音女瑞反. 累音力瑞反.｣

[一三]師古曰：｢司馬法亦兵書之名也, 解在主父偃傳. 詔言在於軍中, 何用文吏議也.｣

[一四]師古曰：｢慮謂計念也. 先意謂先爲之意也.｣

[一五]師古曰：｢欲致民勇志, 使不奔北.｣

後爲渭城令, 治甚有聲. 值昭帝幼, 皇后父上官將軍安與帝姊蓋主私夫丁外人相善. 外人(矯)[驕]恣, 怨故京兆尹樊福, 使客射殺之. 客臧公主廬, 吏不敢捕. 渭城令建將吏卒圍捕. 蓋主聞之, 與外人、上官將軍多從奴客往, 奔射追吏[一], 吏散走. 主使僕射劾渭城令游徼傷主家奴. 建報亡它坐[二]. 蓋主怒, 使人上書告建侵辱長公主, 射甲舍門[三]. 知吏賊傷奴, 辟報故不窮審[四]. 大將軍霍光寢其奏. 後光病, 上官氏代聽事, 下吏捕建, 建自殺. 吏民稱冤, 至今渭城立其祠.

[一]師古曰：｢犇, 古奔字也. 奔走赴之而射也.｣

[二]服虔曰：｢言游徼奉公, 無它坐也.｣

[三]師古曰：｢甲舍即甲第, 公主之宅.｣

[四]蘇林曰：｢辟, 迴也. 報, 論也. 斷獄(也)爲報. 故言有故也. 不窮審, [不]窮盡其事也.｣ 師古曰：｢蘇說非也. 言爲游徼避罪而妄報文書, 故不窮治也. 辟讀曰避.｣

朱雲字游, 魯人也, 徙平陵. 少時通輕俠, 借客報仇[一]. 長八尺餘, 容貌甚壯, 以勇力聞. 年四十, 乃變節從博士白子友受易, 又事前將軍蕭望之受論語, 皆能傳其業. 好倜儻大節[二], 當世以是高之.

[一]師古曰：｢借, 助也, 音子夜反.｣

[二]師古曰：｢倜音吐歷反.｣

元帝時, 琅邪貢禹爲御史大夫, 而華陰守丞嘉上封事[一], 言□治道在於得賢, 御史之官, 宰相之副, 九卿之右[二], 不可不選. 平陵朱雲, 兼資文武, 忠正有智略, 可使以六百石秩試守御史大夫, 以盡其能.｣ 上乃下其事問公卿. 太子少傅匡衡對, 以爲｢大臣者, 國家之股肱, 萬姓所瞻仰, 明王所慎擇也. 傳曰下輕其上爵, 賤人圖柄臣, 則國家搖動而民不靜矣[三]. 今嘉從守丞而圖大臣之位, 欲以匹夫徒(走)[步]之人而超九卿之右, 非所以重國家而尊社稷也. 自堯之用舜, 文王於太公, 猶試然後爵之, 又況朱雲者乎? 雲素好勇, 數犯法亡命, 受易頗有師道, 其行義未有以異. 今御史大夫禹絜白廉正, 經術通明, 有伯夷、史魚之風, 海內莫不聞知, 而嘉(□)[猥]稱雲[四], 欲令爲御史大夫, 妄相稱舉, 疑有姦心, 漸不可長, 宜下有司案驗以明好惡.｣ 嘉竟坐之.

[一]師古曰：｢守華陰縣丞者, 其人名嘉.｣

[二]師古曰：｢右言在上也.｣

[三]師古曰：｢上爵, 大官也. 圖, 謀也. 柄臣, 執權之(官)[臣].｣

[四]師古曰：｢(□)[猥], 曲也.｣

是時, 少府五鹿充宗貴幸, 爲梁丘易. 自宣帝時善梁丘氏說, 元帝好之, 欲考其異同, 令充宗與諸易家論. 充宗乘貴辯口[一], 諸儒莫能與抗, 皆稱疾不敢會. 有薦雲者, 召入, 攝■登堂[二], 抗首而請[三], 音動左右. 既論難, 連拄五鹿君[四], 故諸儒爲之語曰：｢五鹿嶽嶽, 朱雲折其角.｣[五]繇是爲博士.

[一]師古曰：｢乘, 因也. 言因藉尊貴之權也.｣

[二]師古曰：｢■, 衣下之裳音子私反.｣

[三]師古曰：｢抗, 舉也.｣

[四]師古曰：｢拄, 刺也, 距也, 音竹庾反.｣

[五]師古曰：｢嶽嶽, 長角之貌.｣

遷杜陵令, 坐故縱亡命, 會赦, 舉方正, 爲槐里令. 時中書令石顯用事, 與充宗爲黨, 百僚畏之. 唯御史中丞陳咸年少抗節, 不附顯等, 而與雲相結. 雲數上疏, 言丞相韋玄成容身保位, 亡能往來[一], 而咸數毀石顯. 久之, 有司考雲, 疑風吏殺人[二]. 群臣朝見, 上問丞相以雲治行. 丞相玄成言雲暴虐亡狀[三]. 時陳咸在前, 聞之, 以語雲. 雲上書自訟, 咸爲定奏草, 求下御史中丞. 事下丞相, 丞相部吏考立其殺人罪[四]. 雲亡入長安, 復與咸計議. 丞相具發其事, 奏｢咸宿衛執法之臣, 幸得進見, 漏泄所聞, 以私語雲, 爲定奏草, 欲令自下治[五], 後知雲亡命罪人, 而與交通, 雲以故不得.｣[六]上於是下咸、雲獄, 減死爲城旦. 咸、雲遂廢錮, 終元帝世.

[一]李奇曰：｢不能有所前卻也.｣ 師古曰：｢周書君奭之篇稱周公曰：□惟文王尚克修和有夏, 有若虢叔、閎夭、散宜生、泰顛、南宮括.□ 又曰□亡能往來□ . 故雲引此以爲言也.｣

[二]師古曰：｢風讀曰諷.｣

[三]師古曰：｢無善狀也.｣

[四]師古曰：｢立, 成也.｣

[五]師古曰：｢咸爲御史中丞, 而奏請下中丞, 故云自下治.｣

[六]師古曰：｢吏捕之不得.｣

至成帝時, 丞相故安昌侯張禹以帝師位特進, 甚尊重. 雲上書求見, 公卿在前. 雲曰：｢今朝廷大臣上不能匡主, 下亡以益民, 皆尸位素餐[一], 孔子所謂□鄙夫不可與事君□, □苟患失之, 亡所不至□ 者也[二]. 臣願賜尚方斬馬劍, 斷佞臣一人以厲其餘.｣[三]上問：｢誰也?｣ 對曰｢安昌侯張禹.｣ 上大怒, 曰：｢小臣居下訕上, 廷辱師傅[四], 罪死不赦.｣ 御史將雲下, 雲攀殿檻, 檻折[五]. 雲呼曰：[六]｢臣得下從龍逄、比干遊於地下, 足矣[七]！未知聖朝何如耳?｣[八]御史遂將雲去. 於是左將軍辛慶忌免冠解印綬, 叩頭殿下曰：｢此臣素著狂直於世[九]. 使其言是, 不可誅；其言非, 固當容之. 臣敢以死爭.｣ 慶忌叩頭流血. 上意解, 然後得已. 及後當治檻, 上曰：｢勿易！因而輯之, 以旌直臣[一０].｣

[一]師古曰：｢尸, 主也. 素, 空也. 尸位者, 不舉其事, 但主其位而已. 素餐者, 德不稱官, 空當食祿.｣

[二]師古曰：｢皆論語所載孔子之言也. 苟患失其寵祿, 則言行僻邪, 無所不至也.｣

[三]師古曰：｢尚方, 少府之屬官也, 作供御器物, 故有斬馬劍, 劍利可以斬馬也.｣

[四]師古曰：｢訕, 謗也, 音所諫反, 又音刪.｣

[五]師古曰：｢檻, 軒前欄也.｣

[六]師古曰：｢呼, 叫也, 音火故反.｣

[七]師古曰：｢關龍逄, 桀臣, 王子比干, 紂之諸父, 皆以諫而死, 故云然.｣

[八]師古曰：｢言殺直臣其聲惡.｣

[九]師古曰：｢著, 表也. 言此名久彰表.｣

[一０]師古曰：｢輯與集同, 謂補合之也. 旌, 表也.｣

雲自是之後不復仕, 常居鄠田, 時出乘牛車從諸生, 所過皆敬事焉. 薛宣爲丞相, 雲往見之. 宣備賓主禮, 因留雲宿, 從容謂雲曰：[一]｢在田野亡事, 且留我東閤, 可以觀四方奇士.｣ 雲曰：｢小生乃欲相吏邪?｣[二]宣不敢復言.

[一]師古曰：｢從音七庸反.｣

[二]師古曰：｢小生謂其新學後進. 言欲以我爲吏乎?｣

其教授, 擇諸生, 然後爲弟子. 九江嚴望及望兄子元, 字仲, 能傳雲學, 皆爲博士. 望至泰山太守.

雲年七十餘, 終於家. 病不呼醫飲藥. 遺言以身服斂, 棺周於身, 土周於槨[一], 爲丈五墳, 葬平陵東郭外.

[一]師古曰：｢棺周於身, 小棺裁容身也. 土周於槨, 冢壙裁容槨也.｣

梅福字子真, 九江壽春人也. 少學長安, 明尚書、穀梁春秋, 爲郡文學, 補南昌尉[一]. 後去官歸壽春, 數因縣道上言變事[二], 求假軺傳[三], 詣行在所條對急政[四], 輒報罷.

[一]師古曰：｢豫章之縣.｣

[二]師古曰：｢附縣道之使而封奏也. 變謂非常之事.｣

[三]師古曰：｢小車之傳也. 軺音遙. 傳音張戀反.｣

[四]師古曰：｢條對者, 一一條錄而對之.｣

是時成帝委任大將軍王鳳, 鳳專勢擅朝, 而京兆尹王章素忠直, 譏刺鳳, 爲鳳所誅. 王氏浸盛[一], 災異數見, 群下莫敢正言. 福復上書曰：

[一]師古曰：｢浸, 漸也.｣

臣聞箕子佯狂於殷, 而爲周陳洪範；叔孫通遁秦歸漢, 制作儀品[一]. 夫叔孫先非不忠也[二], 箕子非疏其家而畔親也[三], 不可爲言也. 昔高祖納善若不及, 從諫若轉圜[四], 聽言不求其能, 舉功不考其素[五]. 陳平起於亡命而爲謀主, 韓信拔於行陳而建上將[六]. 故天下之士雲合歸漢[七], 爭進奇異, 知者竭其策, 愚者盡其慮, 勇士極其節, 怯夫勉其死. 合天下之知, 并天下之威, 是以舉秦如鴻毛, 取楚若拾遺[八], 此高祖所以亡敵於天下也[九]. 孝文皇帝起於代谷[一０], 非有周召之師, 伊呂之佐也[一一], 循高祖之法, 加以恭儉. 當此之時, 天下幾平[一二]. 繇是言之, 循高祖之法則治, 不循則亂. 何者? 秦爲亡道, 削仲尼之跡, 滅周公之軌[一三], 壞井田, 除五等, 禮廢樂崩, 王道不通, 故欲行王道者莫能致其功也. 孝(文)[武]皇帝好忠諫, 說至言[一四], 出爵不待廉茂, 慶賜不須顯功[一五], 是以天下布衣各厲志竭精以赴闕廷自衒鬻者不可勝數. 漢家得賢, 於此爲盛. 使孝武皇帝聽用其計, 升平可致[一六]. 於是積尸暴骨, 快心胡越, 故淮南(安王)[王安]緣間而起. 所以計慮不成而謀議泄者, 以眾賢聚於本朝[一七], 故其大臣勢陵不敢和從也[一八]. 方今布衣乃窺國家之隙, 見間而起者, 蜀郡是也[一九]. 及山陽亡徒蘇令之群, 蹈藉名都大郡, 求黨與, 索隨和[二０], 而亡逃匿之意. 此皆輕量大臣, 亡所畏忌, 國家之權輕, 故匹夫欲與上爭衡也.

[一]師古曰：｢遁, 逃也.｣

[二]師古曰：｢先猶言先生也. 一曰, 先謂在秦時.｣

[三]師古曰：｢箕子, 紂之諸父, 故言疏家畔親也.｣

[四]師古曰：｢不及, 恐失之也. 轉圜, 言其順也.｣

[五]師古曰：｢直取其功, 不論其舊行及所從來也.｣

[六]師古曰：｢立以爲大將軍.｣

[七]師古曰：｢言四面而至.｣

[八]師古曰：｢鴻毛喻輕. 拾遺, 言其易也.｣

[九]師古曰：｢亡讀曰無.｣

[一０]師古曰：｢從代而來即帝位.｣

[一一]師古曰：｢召讀曰邵.｣

[一二]師古曰：｢幾音距依反.｣

[一三]師古曰：｢軌, 法也.｣

[一四]師古曰：｢說讀曰悅.｣

[一五]師古曰：｢謂諫爭合意即得官爵, 不由薦舉及軍功也. 廉, 廉吏也. 茂, 茂材也.｣

[一六]張晏曰：｢民有三年之儲曰升平.｣

[一七]師古曰：｢本朝, 漢朝也.｣

[一八]服虔曰：｢臣勢陵君也.｣ 師古曰：｢謂淮南大臣相內史之屬也.｣

[一九]孟康曰：｢成帝鴻嘉中廣漢男子鄭躬等反是也.｣

[二０]李奇曰：｢求索與己和及隨己者.｣

士者, 國之重器；得士則重, 失士則輕. 詩云：｢濟濟多士, 文王以寧.｣[一]廟堂之議, 非草茅所當言也. 臣誠恐身塗野草, 尸并卒伍, 故數上書求見, 輒報罷. 臣聞齊桓之時有以九九見者, 桓公不逆, 欲以致大也[二]. 今臣所言非特九九也, 陛下距臣者三矣, 此天下士所以不至也. 昔秦武王好力, 任鄙叩關自鬻[三]；繆公行伯, 繇余歸德[四]. 今欲致天下之士, 民有上書求見者, 輒使詣尚書問其所言, 言可采取者, 秩以升斗之祿, 賜以一束之帛. 若此, 則天下之士發憤懣, 吐忠言[五], 嘉謀日聞於上, 天下條貫, 國家表裏, 爛然可睹矣[六]. 夫以四海之廣, 士民之數, 能言之類至眾多也. 然其俊桀指世陳政, 言成文章, 質之先聖而不繆, 施之當世合時務[七], 若此者, 亦亡幾人[八]. 故爵祿束帛者, 天下之厎石, 高祖所以厲世摩鈍也[九]. 孔子曰：｢工欲善其事, 必先利其器.｣[一０]至秦則不然, 張誹謗之罔, 以爲漢驅除, 倒持泰阿, 授楚其柄[一一]. 故誠能勿失其柄, 天下雖有不順, 莫敢觸其鋒, 此孝武皇帝所以辟地建功爲漢世宗也[一二]. 今不循伯者之道[一三], 乃欲以三代選舉之法取當時之士, 猶察伯樂之圖, 求騏驥於市, 而不可得, 亦已明矣. 故高祖棄陳平之過而獲其謀[一四], 晉文召天王, 齊桓用其讎[一五], (亡)[有]益於時, 不顧逆順, 此所謂伯道者也. 一色成體謂之醇, 白黑雜合謂之駮. 欲以承平之法治暴秦之緒[一六], 猶以鄉飲酒之禮理軍市也.

[一]師古曰：｢大雅文王之詩也. 已解於上.｣

[二]師古曰：｢九九, 算術, 若今九章、五曹之輩.｣

[三]師古曰：｢秦武王即孝公之孫, 惠文王之子也. 任鄙, 力士也.｣

[四]師古曰：｢即秦穆公. 伯讀曰霸. 繇讀曰由.｣

[五]師古曰：｢懣音滿.｣

[六]師古曰：｢爛然, 分明之貌也.｣

[七]師古曰：｢質, 正也.｣

[八]師古曰：｢無幾, 言不多也. 幾音居豈反.｣

[九]師古曰：｢厎, 細石也, 音之履反, 又音秖.｣

[一０]師古曰：｢論語載孔子之言也. 工以喻國政, 利器喻賢材.｣

[一一]師古曰：｢泰阿, 劍名, 歐冶所鑄也. 言秦無道, 令陳涉、項羽乘間而發, 譬倒持劍而以把授與人也.｣

[一二]師古曰：｢辟讀曰闢.｣

[一三]師古曰：｢伯讀曰霸. 次下亦同.｣

[一四]師古曰：｢盜嫂受金之事.｣

[一五]師古曰：｢召天王, 謂狩于河陽也. 用其讎, 謂以管仲爲相. 並解於上.｣

[一六]師古曰：｢緒謂餘業也.｣

今陛下既不納天下之言, 又加戮焉. 夫䳒鵲遭害, 則仁鳥增逝[一]；愚者蒙戮, 則知士深退[二]. 間者愚民上疏, 多觸不急之法, 或下廷尉, 而死者眾[三]. 自陽朔以來, 天下以言爲諱, 朝廷尤甚[四], 群臣皆承順上指, 莫有執正. 何以明其然也? 取民所上書, 陛下之所善, 試下之廷尉, 廷尉必曰｢非所宜言, 大不敬.｣ 以此卜之, 一矣. 故京兆尹王章資質忠直, 敢面引廷爭, 孝元皇帝擢之, 以厲具臣而矯曲朝[五]. 及至陛下, 戮及妻子. 且惡惡止其身, 王章非有反畔之辜, 而殃及家. 折直士之節, 結諫臣之舌, 群臣皆知其非, 然不敢爭, 天下以言爲戒, 最國家之大患也. 願陛下循高祖之軌, 杜亡秦之路[六], 數御十月之歌[七], 留意亡逸之戒[八], 除不急之法, 下亡諱之詔, 博覽兼聽, 謀及疏賤, 令深者不隱, 遠者不塞, 所謂｢辟四門, 明四目｣ 也[九]. 且不急之法, 誹謗之微者也. ｢往者不可及, 來者猶可追.｣ 方今君命犯而主威奪[一０], 外戚之權日以益隆, 陛下不見其形, 願察其景. 建始以來, 日食地震, 以率言之, 三倍春秋, 水災亡與比數[一一]. 陰盛陽微, 金鐵爲飛, 此何景也！[一二]漢興以來, 社稷三危. 呂、霍、上官皆母后之家也, 親親之道, 全之爲右[一三], 當與之賢師良傅, 教以忠孝之道. 今乃尊寵其位, 授以魁柄[一四], 使之驕逆, 至於夷滅[一五], 此失親親之大者也. 自霍光之賢, 不能爲子孫慮, 故權臣易世則危. 書曰：｢毋若火, 始庸庸.｣[一六]勢陵於君, 權隆於主, 然後防之, 亦亡及已[一七].

[一]師古曰：｢䳒, 鴟也. 仁鳥, 鸞鳳也. 䳒音緣.｣

[二]師古曰：｢蒙, 被也.｣

[三]師古曰：｢以其所言爲不急而罪之也.｣

[四]師古曰：｢防人之口, 法禁嚴切.｣

[五]師古曰：｢具臣, 具位之臣無益者也. 矯, 正也.｣

[六]師古曰：｢杜, 塞也.｣

[七]孟康曰：｢福譏切王氏. 十月之詩, 刺后族太盛也.｣ 師古曰：｢詩小雅十月之交篇也.｣

[八]師古曰：｢周書篇名也, 周公作之以戒成王.｣

[九]師古曰：｢虞書舜典曰□闢四門, 明四目□, 言開四門以致眾賢, 則明視於四方也.｣

[一０]師古曰：｢君命犯者, 謂大臣犯君之命.｣

[一一]師古曰：｢言其極多, 不可比較而數也.｣

[一二]張晏曰：｢河平二年, 沛郡鐵官鑄鐵如星飛上去, 權臣用事之異也.｣ 蘇林曰：｢□言之不從, 是謂不艾, 則金不從革.□ 景, 象也. 何象, 言將危亡也.｣

[一三]師古曰：｢務全安之, 此爲上.｣

[一四]師古曰：｢以斗爲喻也, 斗身爲魁.｣

[一五]師古曰：｢夷, 平也, 謂平除之.｣

[一六]師古曰：｢周書洛誥之辭也. 庸庸, 微小貌也. 言火始微小, 不早撲滅則至熾盛. 大臣貴擅, 亦當早圖黜其權也.｣

[一七]師古曰：｢已, 語終辭.｣

上遂不納.

成帝久亡繼嗣, 福以爲宜建三統, 封孔子之世以爲殷後, 復上書曰：

臣聞｢不在其位, 不謀其政｣. 政者職也, 位卑而言高者罪也. 越職觸罪, 危言世患, 雖伏質橫分, 臣之願也[一]. 守職不言, 沒齒身全, 死之日, 尸未腐而名滅, 雖有景公之位, 伏歷千駟, 臣不貪也[二]. 故願壹登文石之陛, 涉赤墀之塗[三], 當戶牖之法坐[四], 盡平生之愚慮. 亡益於時, 有遺於世[五], 此臣寢所以不安, 食所以忘味也. 願陛下深省臣言[六].

[一]師古曰：｢伏質, 斬刑也. 橫分, 謂身首分離也.｣

[二]師古曰：｢景公, 齊景公也. 論語云：□齊景公有馬千駟, 死之日, 民無得而稱焉.□ 故引之也.｣

[三]應劭曰：｢以丹淹泥塗殿上也.｣

[四]師古曰：｢戶牖之間謂之扆, 言負扆也. 法坐, 正坐也, 聽朝之處, 猶言法官、法駕也. 坐音才臥反.｣

[五]師古曰：｢遺, 留也.｣

[六]師古曰：｢省, 察也.｣

臣聞存人所以自立也, 壅人所以自塞也. 善惡之報, 各如其事. 昔者秦滅二周, 夷六國[一], 隱士不顯, 佚民不舉[二], 絕三統, 滅天道, 是以身危子殺, 厥孫不嗣[三], 所謂壅人以自塞者也. 故武王克殷, 未下車, 存五帝之後, 封殷於宋, 紹夏於杞[四], 明著三統, 示不獨有也. 是以姬姓半天下, 遷廟之主, 流出於戶[五], 所謂存人以自立者也. 今成湯不祀, 殷人亡後. 陛下繼嗣久微, 殆爲此也. 春秋經曰：｢宋殺其大夫.｣ 穀梁傳曰：｢其不稱名姓, 以其在祖位, 尊之也.｣[六]此言孔子故殷後也, 雖不正統, 封其子孫以爲殷後, 禮亦宜之. 何者? 諸侯奪宗, 聖庶奪適[七]. 傳曰｢賢者子孫宜有土｣, 而況聖人, 又殷之後哉！昔成王以諸侯禮葬周公, 而皇天動威, 雷風著災[八]. 今仲尼之廟不出闕里[九], 孔氏子孫不免編戶[一０], 以聖人而歆匹夫之祀, 非皇天之意也. 今陛下誠能據仲尼之素功, 以封其子孫[一一], 則國家必獲其福, 又陛下之名與天亡極. 何者? 追聖人素功, 封其子孫, 未有法也, 後聖必以爲則. 不滅之名, 可不勉哉！

[一]師古曰：｢二周, 東周、西周君也. 六國, 齊、楚、韓、魏、趙、燕.｣

[二]師古曰：｢佚與逸同.｣

[三]張晏曰：｢身爲燕丹、張良所謀, 子二世見殺. 孫謂子嬰.｣

[四]師古曰：｢謂封黃帝之後於薊, 帝堯之後於祝, 帝舜之後於陳, 并杞、宋, 是爲五帝.｣

[五]李奇曰：｢言其多.｣

[六]師古曰：｢事在僖二十五年. 穀梁所云□在祖位□ 者, 謂孔子本宋孔父之後, 防叔奔魯, 遂爲魯人. 今宋所殺者亦孔父之後留在宋者, 於孔子爲(祀)[祖]列, 故尊而不名也.｣

[七]如淳曰：｢奪宗, 始封之君尊爲諸侯, 則奪其舊爲宗子之事也. 奪適, 文王舍伯邑考而立武王是也. 孔子雖庶, 可爲殷後.｣ 師古曰：｢適讀曰嫡.｣

[八]師古曰：｢尚書大傳云：□周公疾, 曰：｢吾死必葬於成周, 示天下臣於成王也.｣ 周公死, 天乃雷雨以風, 禾盡偃, 大木斯拔. 國恐, 王與大夫開金縢之書, 執書以泣曰：｢周公勤勞王家, 予幼人弗及知.｣ 乃不葬於成周而葬之於畢, 示天[下]不敢臣.□ ｣

[九]師古曰：｢闕里, 孔子舊里也. 言除此之外, 更無祭祀孔子者也.｣

[一０]師古曰：｢列爲庶人也.｣

[一一]師古曰：｢素功, 素王之功也. 穀梁傳曰□孔子素王□ .｣

福孤遠, 又譏切王氏, 故終不見納.

[初], 武帝時, 始封周後姬嘉爲周子南君, 至元帝時, 尊周子南君爲周承休侯, 位次諸侯王. 使諸大夫博士求殷後, 分散爲十餘姓, 郡國往往得其大家, 推求子孫, 絕不能紀[一]. 時匡衡議, 以爲｢王者存二王後, 所以尊其先王而通三統也. 其犯誅絕之罪者絕, 而更封他親爲始封君, 上承其王者之始祖. 春秋之義, 諸侯不能守其社稷者絕. 今宋國已不守其統而失國矣, 則宜更立殷後爲始封君, 而上承湯統, 非當繼宋之絕侯也, 宜明得殷後而已. 今之故宋, 推求其嫡, 久遠不可得；雖得其嫡, 嫡之先已絕, 不當得立. 禮記孔子曰：□丘, 殷人也.□ 先師所共傳, 宜以孔子世爲湯後.｣ 上以其語不經[二], 遂見寢. 至成帝時, 梅福復言宜封孔子後以奉湯祀. 綏和元年, 立二王後, 推跡古文, 以左氏、穀梁、世本、禮記相明, 遂下詔封孔子世爲殷紹嘉公. 語在成紀. 是時, 福居家, 常以讀書養性爲事.

[一]師古曰：｢不自知其昭穆之數也.｣

[二]師古曰：｢不合於經也.｣

至元始中, 王莽顓政[一], 福一朝棄妻子, 去九江, 至今傳以爲仙. 其後, 人有見福於會稽者, 變名姓, 爲吳市門卒云[二].

[一]師古曰：｢顓讀與專同.｣

[二]師古曰：｢其後謂棄妻子去之後.｣

云敞字幼(儒)[孺], 平陵人也. 師事同縣吳章, 章治尚書經爲博士. 平帝以中山王即帝位, 年幼, 莽秉政, 自號安漢公. 以平帝爲成帝後, 不得顧私親, 帝母及外家衛氏皆留中山, 不得至京師. 莽長子宇, 非莽鬲絕衛氏[一], 恐帝長大後見怨. 宇與吳章謀, 夜以血塗莽門, 若鬼神之戒, 冀以懼莽. 章欲因對其咎. 事發覺, 莽殺宇, 誅滅衛氏, 謀所聯及, 死者百餘人. 章坐要斬, 磔尸東市門. 初, 章爲當世名儒, 教授尤盛, 弟子千餘人, 莽以爲惡人黨, 皆當禁(固)[錮], 不得仕宦. 門人盡更名他師[二]. 敞時爲大司徒掾, 自劾吳章第子, 收抱章尸歸, 棺斂葬之[三], 京師稱焉. 車騎將軍王舜高其志節, 比之欒布, 表奏以爲掾, 薦爲中郎諫大夫. 莽篡位, 王舜爲太師. 復薦敞可輔職[四]. 以病免. 唐林言敞可典郡, 擢爲魯郡大尹. 更始時, 安車徵敞爲御史大夫, 復病免去, 卒于家.

[一]師古曰：｢鬲讀與隔同.｣

[二]師古曰：｢更以他人爲師, 諱不言是章弟子.｣

[三]師古曰：｢棺音工喚反. 斂音力贍反.｣

[四]師古曰：｢爲輔弼之任.｣

贊曰：昔仲尼稱不得中行, 則思狂狷[一]. 觀楊王孫之志, 賢於秦始皇遠矣. 世稱朱雲多過其實, [故曰]｢蓋有不知而作之者, 我亡是也.｣[二]胡建臨敵敢斷, 武昭於外[三]. 斬伐姦隙, 軍旅不隊. 梅福之辭, 合於大雅雖無老成, 尚有典刑；殷監不遠, 夏后所聞[四]. 遂從所好, 全性市門. 云敞之義, 著於吳章, 爲仁由己, 再入大府[五], 清則濯纓, 何遠之有? [六]

[一]師古曰：｢論語載孔子曰：□不得中行而與之, 必也狂狷乎！狂者進取, 狷者有所不爲.□ 中行, 中庸也. 狷, 介也. 言不必得中庸之人與之論道, 則思狂狷, 猶愈於頑嚚無識者也. 狷音子掾反.｣

[二]師古曰：｢論語稱孔子之言也. 疾時人妄有述作, 非有實也.｣

[三]師古曰：｢昭, 明也.｣

[四]師古曰：｢大雅蕩之詩曰□雖無老成人, 尚有典刑□, 言今雖無其人, 尚有故法可案用也. 又曰□殷監不遠, 在夏后之時□, 言殷視夏桀之亡, 可爲戒也. 贊引此者, 謂梅福請封孔子後, 是案武王克商之法而行之. 又視秦滅二周, 夷六國, 不爲立後, 自取喪亡, 可爲戒也.｣

[五]師古曰：｢論語稱孔子曰：□爲仁由己, 而由人乎哉！□ 此贊引之. 再入大府, 謂初爲大司徒掾, 後爲車騎將軍掾也.｣

[六]師古曰：｢楚辭漁父之歌曰：□滄浪之水清, 可以濯我纓；滄浪之水濁, 可以濯我足.□ 遇治則仕, 遇亂則隱, 云敞謝病去職, 近於此義也.｣

校勘記

二九０七頁　五行　欲從(其)[之], 心又不忍. 錢大昭說閩本｢其｣作｢之｣. 按景祐、殿本都作｢之｣.

二九０八頁　二行　竊(閒)[聞]王孫先令臝葬, 景祐、汲古、殿、局本都作｢聞｣, 此誤.

二九０八頁　五行　言(求)[來]見也. 景祐、殿本都作｢來｣. 王先謙說作｢來｣是.

二九一０頁　四行　因上堂[皇], 錢大昭說｢堂｣ 下脫｢皇｣ 字. 按殿本有.

二九一一頁　一行　宿衛(官)[宮]外士稱爲區士也. 景祐、殿本都作｢宮｣. 王先謙說作｢宮｣是.

二九一一頁一七行　外人(矯)[驕]恣, 景祐、殿本都作｢驕｣.

二九一二頁　八行　報, 論也. 斷獄(也)爲報. 故言有故也. 不窮審, [不]窮盡其事也. 景祐、殿、局本都無｢也｣ 字. 殿、局本都有｢不｣ 字. 王先謙說無｢也｣ 字有｢不｣ 字是.

二九一三頁　四行　欲以匹夫徒(走)[步]之人而超九卿之右, 景祐、殿本都作｢步｣.

二九一三頁　七行　而嘉(□)[猥]稱雲, 景祐、殿、局本都作｢猥｣. 注同.

二九一三頁一一行　柄臣, 執權之(官)[臣]. 景祐、殿本都作｢臣｣.

二九一八頁　五行　孝(文)[武]皇帝好忠諫, 景祐、殿、局本都作｢武｣. 王先謙說作｢武｣是.

二九一八頁　七行　故淮南(安王)[王安]緣間而起, 景祐、殿、局本都作｢王安｣.

二九二０頁一二行　(亡)[有]益於時, 不顧逆順, 此所謂伯道者也. 王念孫說, ｢亡｣ 當爲｢有｣, 蓋涉後文｢亡益於時, 有遺於世｣ 而誤.

二九二五頁一六行　於孔子爲(祀)[祖]列, 景祐、殿本都作｢祖｣. 王先謙說作｢祖｣是.

二九二六頁　五行　示天[下]不敢臣. 景祐、殿本都有｢下｣ 字. 王先謙說有｢下｣ 字是.

二九二六頁一０行　[初], 武帝時, 錢大昭說, ｢武帝｣ 上閩本有｢初｣ 字. 按殿本有, 景祐本無.

二九二七頁　九行　云敞字幼(儒)[孺], 景祐、殿本都作｢孺｣. 王先謙說作｢孺｣是.

二九二七頁一四行　皆當禁(固)[錮], 景祐、殿本都作｢錮｣.

二九二八頁　九行　[故曰]二字據景祐、殿本補.

漢書卷六十八 霍光金日磾傳第三十八

霍光字子孟, 票騎將軍去病弟也. 父中孺, 河東平陽人也[一], 以縣吏給事平陽侯家[二], 與侍者衛少兒私通而生去病. 中孺吏畢歸家, 娶婦生光, 因絕不相聞. 久之, 少兒女弟子夫得幸於武帝, 立爲皇后, 去病以皇后姊子貴幸. 既壯大, 乃自知父爲霍中孺, 未及求問. 會爲票騎將軍擊匈奴, 道出河東, 何東太守郊迎, 負弩矢先驅[三], 至平陽傳舍, 遣吏迎霍中孺. 中孺趨入拜謁, 將軍迎拜, 因跪曰：｢去病不早自知爲大人遺體也.｣ 中孺扶服叩頭[四], 曰：｢老臣得託命將軍, 此天力也.｣ 去病大爲中孺買田宅奴婢而去. 還, 復過焉, 乃將光西至長安, 時年十餘歲, 任光爲郎, 稍遷諸曹侍中. 去病死後, 光爲奉(常)[車]都尉光祿大夫, 出則奉車, 入侍左右, 出入禁闥二十餘年[五], 小心謹慎, 未嘗有過, 甚見親信.

[一]師古曰：｢中讀曰仲.｣

[二]師古曰：｢縣遣吏於侯家供事也.｣

[三]師古曰：｢郊迎, 迎於郊界之上也. 先驅者, 導其路也.｣

[四]師古曰：｢服音蒲北反.｣

[五]師古曰：｢宮中小門謂之闥.｣

征和二年, 衛太子爲江充所敗, 而燕王旦、廣陵王胥皆多過失. 是時上年老, 寵姬鉤弋趙婕妤有男[一], 上心欲以爲嗣, 命大臣輔之. 察群臣唯光任大重, 可屬社稷[二]. 上乃使黃門畫者畫周公負成王朝諸侯以賜光[三]. 後元二年春, 上游五柞宮, 病篤, 光涕泣問曰：｢如有不諱, 誰當嗣者?｣[四]上曰：｢君未諭前畫意邪? [五]立少子, 君行周公之事.｣ 光頓首讓曰：｢臣不如金日磾.｣ 日磾亦曰：｢臣外國人, 不如光.｣ 上以光爲大司馬大將軍, 日磾爲車騎將軍, 及太僕上官桀爲左將軍, 搜粟都尉桑弘羊爲御史大夫, 皆拜臥內床下[六], 受遺詔輔少主. 明日, 武帝崩, 太子襲尊號, 是爲孝昭皇帝. 帝年八歲, 政事壹決於光.

[一]師古曰：｢婕妤居鉤弋宮, 故稱之.｣

[二]師古曰：｢任, 堪也. 屬, 委也. 任音壬. 屬音之欲反.｣

[三]師古曰：｢黃門之署, 職任親近, 以供天子, 百物在焉, 故亦有畫工.｣

[四]師古曰：｢不諱, 言不可諱也.｣

[五]師古曰：｢諭, 曉也.｣

[六]師古曰：｢於天子所臥床前拜職.｣

先是, 後元年, 侍中僕射莽何羅與弟重合侯通謀爲逆[一], 時光與金日磾、上官桀等共誅之, 功未錄. 武帝病, 封璽書曰：｢帝崩發書以從事.｣ 遺詔封金日磾爲秺侯, 上官桀爲安陽侯, 光爲博陸侯[二], 皆以前捕反者功封. 時衛尉王莽子男忽侍中[三], 揚語曰：[四]｢帝(病)[崩], 忽常在左右, 安得遺詔封三子事！[五]群兒自相貴耳.｣ 光聞之, 切讓王莽[六], 莽酖殺忽.

[一]師古曰：｢莽音莫戶反.｣

[二]文穎曰：｢博, 大. 陸, 平. 取其嘉名, 無此縣也, 食邑北海、河[間]、東(城)[郡].｣ 師古曰：｢蓋亦取鄉聚之名以爲國號, 非必縣也, 公孫弘平津鄉則是矣.｣

[三]師古曰：｢即右將軍王莽也. 其子名忽.｣

[四]師古曰：｢揚謂宣唱之.｣

[五]師古曰：｢安猶焉.｣

[六]師古曰：｢切, 深也. 讓, 責也.｣

光爲人沈靜詳審, 長財七尺三寸[一], 白皙, 疏眉目, 美須敘[二]. 每出入下殿門, 止進有常處, 郎僕射竊識視之, 不失尺寸[三], 其資性端正如此. 初輔幼主, 政自己出[四], 天下想聞其風采[五]. 殿中嘗有怪, 一夜群臣相驚, 光召尚符璽郎[六], 郎不肯授光. 光欲奪之, 郎按劍曰：｢臣頭可得, 璽不可得也！｣ 光甚誼之. 明日, 詔增此郎秩二等. 眾庶莫不多光[七].

[一]師古曰：｢財與纔同.｣

[二]師古曰：｢皙, 潔白也. 敘, 頰毛也. 皙音先歷反. 敘音人占反.｣

[三]師古曰：｢識, 記也, 音式志反.｣

[四]師古曰：｢自, 從也.｣

[五]師古曰：｢采, 文采.｣

[六]師古曰：｢恐有變難, 故欲收(其)[取]璽.｣

[七]師古曰：｢多猶重也. 以此事爲多足重也.｣

光與左將軍桀結婚相親, 光長女爲桀子安妻. 有女年與帝相配[一], 桀因帝姊鄂邑蓋主內安女後宮爲婕妤[二], 數月立爲皇后. 父安爲票騎將軍, 封桑樂侯. 光時休沐出, 桀輒入代光決事. 桀父子既尊盛, 而德長公主[三]. 公主內行不修, 近幸河間丁外人. 桀、安欲爲外人求封, 幸依國家故事以列侯尚公主者, 光不許. 又爲外人求光祿大夫, 欲令得召見, 又不許. 長主大以是怨光. 而桀、安數爲外人求官爵弗能得, 亦慚. 自先帝時, 桀已爲九卿, 位在光右[四]. 及父子並爲將軍, 有椒房中宮之重[五], 皇后親安女, 光乃其外祖, 而顧專制朝事[六], 繇是與光爭權[七].

[一]晉灼曰：｢漢語光嫡妻東閭氏生安夫人, 昭后之母也.｣

[二]師古曰：｢鄂邑, 所食邑, 爲蓋侯所尚, 故云蓋主也.｣

[三]師古曰：｢懷其恩德也.｣

[四]師古曰：｢右, 上也.｣

[五]師古曰：｢椒房殿, 皇后所居.｣

[六]師古曰：｢顧猶反也.｣

[七]師古曰：｢繇讀與由同.｣

燕王旦自以昭帝兄, 常懷怨望. 及御史大夫桑弘羊建造酒榷鹽鐵, 爲國興利, 伐其功[一], 欲爲子弟得官, 亦怨恨光. 於是蓋主、上官桀、安及弘羊皆與燕王旦通謀, 詐令人爲燕王上書, 言｢光出都肄郎羽林, 道上稱䟆[二], 太官先置[三]. 又引蘇武前使匈奴, 拘留二十年不降, 還乃爲典屬國, 而大將軍長史敞亡功爲搜粟都尉[四]. 又擅調益莫府校尉[五]. 光專權自恣, 疑有非常. 臣旦願歸符璽, 入宿衛, 察姦臣變.｣ 候司光出沐日奏之. 桀欲從中下其事[六], 桑弘羊當與諸大臣共執退光. 書奏, 帝不肯下.

[一]師古曰：｢伐, 矜也.｣

[二]孟康曰：｢都, 試也. 肄, 習也.｣ 師古曰：｢謂總閱試習武備也.｣

[三]師古曰：｢供飲食之具.｣

[四]師古曰：｢楊敞也.｣

[五]師古曰：｢調, 選也. 莫府, 大將軍府也. 調音徒釣反.｣

[六]師古曰：｢下謂下有司也, 音胡稼反.｣

明旦, 光聞之, 止畫室中不入[一]. 上問｢大將軍安在?｣ 左將軍桀對曰：｢以燕王告其罪, 故不敢入.｣ 有詔召大將軍. 光入, 免冠頓首謝, 上曰：｢將軍冠[二]. 朕知是書詐也, 將軍亡罪.｣ 光曰：｢陛下何以知之?｣ 上曰：｢將軍之廣明, 都郎屬耳[三]. 調校尉以來未能十日, 燕王何以得知之? 且將軍爲非, 不須校尉.｣[四]是時帝年十四, 尚書左右皆驚, 而上書者果亡, 捕之甚急. 桀等懼, 白上小事不足遂[五], 上不聽.

[一]如淳曰：｢近臣所止計畫之室也, 或曰彫畫之室.｣ 師古曰：｢彫畫是也.｣

[二]師古曰：｢令復著冠也.｣

[三]師古曰：｢之, 往也. 廣明, 亭名也. 屬耳, 近耳也. 屬音之欲反.｣

[四]文穎曰：｢帝云將軍欲反, 不由一校尉.｣

[五]師古曰：｢遂猶竟也. 不須窮竟也.｣

後桀黨與有譖光者, 上輒怒曰：｢大將軍忠臣, 先帝所屬以輔朕身[一], 敢有毀者坐之.｣ 自是桀等不敢復言, 乃謀令長公主置酒請光, 伏兵格殺之, 因廢帝, 迎立燕王爲天子. 事發覺, 光盡誅桀、安、弘羊、外人宗族. 燕王、蓋主皆自殺. 光威震海內. 昭帝既冠, 遂委任光, 訖十三年, 百姓充實, 四夷賓服.

[一]師古曰：｢屬, 委也, 音之欲反. 其下亦同.｣

元平元年, 昭帝崩, 亡嗣. 武帝六男獨有廣陵王胥在, 群臣議所立, 咸持廣陵王. 王本以行失道, 先帝所不用. 光內不自安. 郎有上書言｢周太王廢太伯立王季, 文王舍伯邑考立武王, 唯在所宜[一], 雖廢長立少可也. 廣陵王不可以承宗廟.｣ 言合光意. 光以其書視丞相敞等[二], 擢郎爲九江太守, 即日承皇太后詔, 遣行大鴻臚事少府樂成、宗正德、光祿大夫吉、中郎將利漢迎昌邑王賀.

[一]師古曰：｢太伯者, 王季之兄. 伯邑考, 文王長子也.｣

[二]師古曰：｢視讀曰示. 敞即楊敞也.｣

賀者, 武帝孫, 昌邑哀王子也. 既至, 即位, 行淫亂. 光憂懣[一], 獨以問所親故吏大司農田延年. 延年曰：｢將軍爲國柱石[二], 審此人不可, 何不建白太后[三], 更選賢而立之?｣ 光曰：｢今欲如是, 於古嘗有此否?｣[四]延年曰：｢伊尹相殷, 廢太甲以安宗廟, 後世稱其忠[五]. 將軍若能行此, 亦漢之伊尹也.｣ 光乃引延年給事中, 陰與車騎將軍張安世圖計[六], 遂召丞相、御史、將軍、列侯、中二千石、大夫、博士會議未央宮. 光曰：｢昌邑王行昏亂, 恐危社稷, 如何?｣ 群臣皆驚鄂失色[七], 莫敢發言, 但唯唯而已. 田延年前, 離席按劍, 曰：｢先帝屬將軍以幼孤, 寄將軍以天下, 以將軍忠賢能安劉氏也. 今群下鼎沸, 社稷將傾, 且漢之傳諡常爲孝者, 以長有天下, 令宗廟血食也. 如令漢家絕祀[八], 將軍雖死, 何面目見先帝於地下乎? 今日之議, 不得旋踵[九]. 群臣後應者, 臣請劍斬之.｣ 光謝曰：｢九卿責光是也. 天下匈匈不安, 光當受難.｣[一０]於是議者皆叩頭, 曰：｢萬姓之命在於將軍, 唯大將軍令.｣[一一]

[一]師古曰：｢懣音滿, 又音悶.｣

[二]師古曰：｢柱者, 梁下之柱；石者, 承柱之礎也. 言大臣負國重任, 如屋之柱及其石也.｣

[三]師古曰：｢立議而白之.｣

[四]師古曰：｢光不涉學, 故有此問也.｣

[五]師古曰：｢商書太甲篇曰□太甲既立, 弗明, 伊尹放諸桐□ 是也.｣

[六]師古曰：｢圖, 謀也.｣

[七]師古曰：｢凡言鄂者, 皆謂阻礙不依順也, 後字作愕, 其義亦同.｣

[八]師古曰：｢如, 若也.｣

[九]師古曰：｢宜速決.｣

[一０]師古曰：｢受其憂責也.｣

[一一]師古曰：｢言一聽之也.｣

光即與群臣俱見白太后, 具陳昌邑王不可以承宗廟狀. 皇太后乃車駕幸未央承明殿, 詔諸禁門毋內昌邑群臣. 王入朝太后還, 乘輦欲歸溫室, 中黃門宦者各持門扇, 王入, 門閉, 昌邑群臣不得入. 王曰：｢何爲?｣ 大將軍跪曰：｢有皇太后詔, 毋內昌邑群臣.｣ 王曰：｢徐之, 何乃驚人如是！｣ 光使盡驅出昌邑群臣, 置金馬門外. 車騎將軍安世將羽林騎收縛二百餘人, 皆送廷尉詔獄. 令故昭帝侍中中臣侍守王. 光敕左右：｢謹宿衛, 卒有物故自裁, 令我負天下, 有殺主名.｣[一]王尚未自知當廢, 謂左右：｢我故群臣從官安得罪, 而大將軍盡繫之乎.｣[二]頃之, 有太后詔召王. 王聞召, 意恐, 乃曰：｢我安得罪而召我哉！｣ 太后被珠襦[三], 盛服坐武帳中, 侍御數百人皆持兵, 期門武士陛戟, 陳列殿下[四]. 群臣以次上殿, 召昌邑王伏前聽詔. 光與群臣連名奏王, 尚書令讀奏曰：

[一]師古曰：｢卒讀曰猝. 物故, 死也. 自裁, 自殺也.｣

[二]師古曰：｢安, 焉也.｣

[三]如淳曰：｢以珠飾襦也.｣ 晉灼曰：｢貫珠以爲襦, 形若今革襦矣.｣ 師古曰：｢晉說是也.｣

[四]師古曰：｢陛戟謂執戟以衛陛下也.｣

丞相臣敞[一]、大司馬大將軍臣光、車騎將軍臣安世[二]、度遼將軍臣明友[三]、前將軍臣增[四]、後將軍臣充國[五]、御史大夫臣誼[六]、宜春侯臣譚[七]、當塗侯臣聖[八]、隨桃侯臣昌樂[九]、杜侯臣屠耆堂[一０]、太僕臣延年[一一]、太常臣昌[一二]、大司農臣延年[一三]、宗正臣德[一四]、少府臣樂成[一五]、廷尉臣光[一六]、執金吾臣延壽[一七]、大鴻臚臣賢[一八]、左馮翊臣廣明[一九]、右扶風臣德[二０]、長信少府臣嘉[二一]、典屬國臣武[二二]、京輔都尉臣廣漢[二三]、司隸校尉臣辟兵[二四]、諸吏文學光祿大夫臣遷[二五]、臣畸[二六]、臣吉[二七]、臣賜、臣管、臣勝、臣梁、臣長幸[二八]、臣夏侯勝[二九]、太中大夫臣德[三０]、臣卬[三一]昧死言皇太后陛下：臣敞等頓首死罪. (大)[天]子所以永保宗廟總壹海內者, 以慈孝禮誼賞罰爲本. 孝昭皇帝早棄天下, 亡嗣, 臣敞等議, 禮曰｢爲人後者爲之子也｣, 昌邑王宜嗣後, 遣宗正、大鴻臚、光祿大夫奉節使徵昌邑王典喪. 服斬縗[三二], 亡悲哀之心, 廢禮誼, 居道上不素食[三三], 使從官略女子載衣車, 內所居傳舍. 始至謁見, 立爲皇太子, 常私買雞豚以食. 受皇帝信璽、行璽大行前[三四], 就次發璽不封[三五]. 從官更持節[三六], 引內昌邑從官騶宰官奴二百餘人, 常與居禁闥內敖戲. 自之符璽取節十六[三七], 朝暮臨[三八], 令從官更持節從[三九], 爲書曰｢皇帝問侍中君卿[四０]：使中御府令高昌奉黃金千斤, 賜君卿取十妻.｣ 大行在前殿, 發樂府樂器, 引內昌邑樂人, 擊鼓歌吹作俳倡[四一]. 會下還, 上前殿[四二], 擊鐘磬, 召內泰壹宗廟樂人輦道牟首[四三], 鼓吹歌舞, 悉奏眾樂. 發長安廚三太牢具祠閣室中[四四], 祀已, 與從官飲啗[四五]. 駕法駕, 皮軒鸞旗, 驅馳北宮、桂宮, 弄彘鬥虎[四六]. 召皇太后御小馬車[四七], 使官奴騎乘, 遊戲掖庭中. 與孝昭皇帝宮人蒙等淫亂, 詔掖庭令敢泄言要斬.

[一]師古曰：｢楊敞也.｣

[二]師古曰：｢張子孺.｣

[三]師古曰：｢范明友.｣

[四]師古曰：｢韓增.｣

[五]師古曰：｢趙充國.｣

[六]師古曰：｢蔡誼.｣

[七]師古曰：｢王訢子.｣

[八]師古曰：｢姓魏也.｣

[九]師古曰：｢姓趙, 故蒼梧王趙光子.｣

[一０]師古曰：｢故胡人.｣

[一一]師古曰：｢杜延年.｣

[一二]師古曰：｢蒲侯蘇昌.｣

[一三]師古曰：｢田延年.｣

[一四]師古曰：｢劉向父.｣

[一五]師古曰：｢姓史也.｣

[一六]師古曰：｢李光.｣

[一七]師古曰：｢李延壽.｣

[一八]師古曰：｢韋賢.｣

[一九]師古曰：｢田廣明.｣

[二０]師古曰：｢周德.｣

[二一]師古曰：｢不知姓.｣

[二二]師古曰：｢蘇武.｣

[二三]師古曰：｢趙廣漢.｣

[二四]師古曰：｢不知姓.｣

[二五]師古曰：｢王遷.｣

[二六]師古曰：｢宋畸.｣

[二七]師古曰：｢景吉.｣

[二八]師古曰：｢並不知姓也.｣

[二九]李奇曰：｢同官同名, 故以姓別也.｣

[三０]師古曰：｢不知姓.｣

[三一]師古曰：｢趙充國子也.｣

[三二]師古曰：｢典喪服, 言爲喪主也. 斬縗, 謂縗裳下不緶, 直斬(斬)割之而已. 緶音步千反.｣

[三三]師古曰：｢素食, 菜食無肉也. 言王在道常肉食, 非居喪之制也. 而鄭康成解喪服素食云□平常之食□, 失之遠矣. 素食, 義亦見王莽傳.｣

[三四]孟康曰：｢漢初有三璽, 天子之璽自佩, 行璽、信璽在符節臺. 大行前, 昭帝柩前也.｣ 韋昭曰：｢大行, 不反之辭也.｣

[三五]師古曰：｢璽既國器, 常當緘封, 而王於大行前受之, 退還所次, 遂爾發漏, 更不封之, 得令凡人皆見, 言不重慎也.｣

[三六]師古曰：｢更音工衡反. 次下亦同.｣

[三七]師古曰：｢之, 往也. 自往至署取節也.｣

[三八]師古曰：｢臨, 哭臨也, 音力禁反.｣

[三九]師古曰：｢更互執節, 從至哭臨之所.｣

[四０]師古曰：｢昌邑之侍中名君卿也.｣

[四一]師古曰：｢俳優, 諧戲也. 倡, 樂人也. 俳音排.｣

[四二]如淳曰：｢下謂柩之入冢. 葬還不居喪位, 便處前殿也.｣ 師古曰：｢下音胡稼反.｣

[四三]鄭氏曰：｢祭泰壹神樂人也.｣ 孟康曰：｢牟首, 地名也, 上有觀.｣ 如淳曰：｢輦道, 閣道也. 牟首, 屏面也. 以屏面自隔, 無哀戚也.｣ 臣瓚曰：｢牟首, 池名也, 在上林苑中. 方在衰絰而輦游於池, 言無哀戚也.｣ 師古曰：｢召泰壹樂人, 內之於輦道牟首而鼓吹歌舞也. 牟首, 瓚說是也. 屏面之說, 失之遠矣. 又左思吳都賦云□長塗牟首□, 劉逵以爲牟首閣道有室屋也, 此說更無所出. 或者思及逵據此□輦道牟首□ 便誤用之乎?｣

[四四]如淳曰：｢黃圖北出中門有長安廚, 故謂之廚城門. 閣室, 閣道之有室者. 不知禱何淫祀也.｣

[四五]師古曰：｢啗, 食也, 音徒敢反.｣

[四六]師古曰：｢皮軒鸞旗皆法駕所陳也. 北宮、桂宮並在未央宮北.｣

[四七]張晏曰：｢皇太后所駕遊宮中輦車也. 漢廄有果下馬, 高三尺, 以駕輦.｣ 師古曰：｢小馬可於果樹下乘之, 故號果下馬.｣

太后曰：｢止！[一]爲人臣子當悖亂如是邪！｣[二]王離席伏. 尚書令復讀曰：

[一]師古曰：｢令且止讀奏.｣

[二]師古曰：｢責王也. 悖, 乖也, 音布內反.｣

取諸侯王列侯二千石綬及墨綬黃綬以并佩昌邑郎官者免奴[一]. 變易節上黃旄以赤[二]. 發御府金錢刀劍玉器采繒, 賞賜所與遊戲者. 與從官官奴夜飲, 湛沔於酒[三]. 詔太官上乘輿食如故. 食監奏未釋服未可御故食[四], 復詔太官趣具, 無關食監[五]. 太官不敢具, 即使從官出買雞豚, 詔殿門內, 以爲常[六]. 獨夜設九賓溫室[七], 延見姊夫昌邑關內侯. 祖宗廟祠未舉, 爲璽書使使者持節, 以三太牢祠昌邑哀王園廟, 稱嗣子皇帝[八]. 受璽以來二十七日, 使者旁午[九], 持節詔諸官署徵發, 凡千一百二十七事. 文學光祿大夫夏侯勝等及侍中傅嘉數進諫以過失, 使人簿責勝[一０], 縛嘉繫獄. 荒淫迷惑, 失帝王禮誼, 亂漢制度. 臣敞等數進諫, 不變更[一一], 日以益甚, 恐危社稷, 天下不安.

[一]師古曰：｢免奴謂免放爲良人者.｣

[二]師古曰：｢以劉屈氂與戾太子戰, 加節上黃旄, 遂以爲常. 賀今輒改之.｣

[三]師古曰：｢湛讀曰沈, 又讀曰耽. 沈沔, 荒迷也.｣

[四]師古曰：｢釋謂解脫也.｣

[五]師古曰：｢趣讀曰促. 關, 由也.｣

[六]師古曰：｢內, 入也. 令每日常入雞豚也.｣

[七]師古曰：｢於溫室中設九賓之禮也. 九賓, 解在叔孫通傳.｣

[八]師古曰：｢時在喪服, 故未祠宗廟而私祭昌邑哀王也.｣

[九]如淳曰：｢旁午, 分布也.｣ 師古曰：｢一從一橫爲旁午, 猶言交橫也.｣

[一０]師古曰：｢簿音步戶反. 簿責, 以文簿具責之.｣

[一一]師古曰：｢更, 改也.｣

臣敞等謹與博士臣霸、臣雋舍、[一]臣德、臣虞舍、臣射、臣倉議, 皆曰：｢高皇帝建功業爲漢太祖, 孝文皇帝慈仁節儉爲太宗, 今陛下嗣孝昭皇帝後, 行淫辟不軌[二]. 詩云：□籍曰未知, 亦既抱子.□[三]五辟之屬, 莫大不孝[四]. 周襄王不能事母, 春秋曰□天王出居于鄭□, 繇不孝出之, 絕之於天下也[五]. 宗廟重於君, 陛下未見命高廟, 不可以承天序, 奉祖宗廟, 子萬姓, 當廢.｣ 臣請有司御史大夫臣誼、宗正臣德、太常臣昌與太祝以一太牢具, 告祠高廟. 臣敞等昧死以聞.

[一]晉灼曰：｢雋姓, 舍名也. 下有臣虞舍, 故以姓別之.｣ 師古曰：｢雋音辭阮反, 又音字阮反.｣

[二]師古曰：｢軌, 法也. 辟讀曰僻.｣

[三]師古曰：｢大雅抑之詩. 衛武公刺厲王也. 籍, 假也. 此言假令人云王尚幼少, 未有所知, 亦已長大而抱子矣, 實不幼少也.｣

[四]師古曰：｢五辟即五刑也. 辟音頻亦反.｣

[五]師古曰：｢襄王, 惠王子也. 僖二十四年經書□天王出居于鄭□ . 公羊傳曰：□王者無外, 此其言出何? 不能乎母也.□ 繇讀與由同.｣

皇太后詔曰：｢可.｣ 光令王起拜受詔, 王曰：｢聞天子有爭臣七人, 雖無道不失天下.｣[一]光曰：｢皇太后詔廢, 安得天子！｣ 乃即持其手[二], 解脫其璽組, 奉上太后, 扶王下殿, 出金馬門, 群臣隨送. 王西面拜, 曰：｢愚戇不任漢事.｣ 起就乘輿副車. 大將軍光送至昌邑邸, 光謝曰：｢王行自絕於天, 臣等駑怯, 不能殺身報德. 臣寧負王, 不敢負社稷. 願王自愛, 臣長不復見左右.｣[三]光涕泣而去. 群臣奏言：｢古者廢放之人屏於遠方, 不及以政[四], 請徙王賀漢中房陵縣.｣ 太后詔歸賀昌邑, 賜湯沐邑二千戶. 昌邑群臣坐亡輔導之誼, 陷王於惡, 光悉誅殺二百餘人. 出死, 號呼巿中[五]曰：｢當斷不斷, 反受其亂.｣[六]

[一]師古曰：｢引孝經之言.｣

[二]師古曰：｢即, 就也.｣

[三]師古曰：｢言不復得侍見於左右.｣

[四]師古曰：｢言不豫政令.｣

[五]師古曰：｢呼音火故反.｣

[六]師古曰：｢悔不早殺光等也.｣

光坐庭中, 會丞相以下議定所立. 廣陵王已前不用, 及燕剌王反誅, 其子不在議中. 近親唯有衛太子孫號皇曾孫在民間, 咸稱述焉. 光遂復與丞相敞等上奏曰：｢禮曰□人道親親故尊祖, 尊祖故敬宗.□ (太)[大]宗亡嗣, 擇支子孫賢者爲嗣. 孝武皇帝曾孫病已, 武帝時有詔掖庭養視, 至今年十八, 師受詩、論語、孝經, 躬行節儉, 慈仁愛人, 可以嗣孝昭皇帝後, 奉承祖宗廟, 子萬姓. 臣昧死以聞.｣ 皇太后詔曰：｢可.｣ 光遣宗正劉德至曾孫家尚冠里, 洗沐賜御衣, 太僕以軨獵車迎曾孫就齋宗正府, 入未央宮見皇太后, 封爲陽武侯[一]. 已而光奉上皇帝璽綬, 謁于高廟, 是爲孝宣皇帝. 明年, 下詔曰：｢夫褒有德, 賞元功, 古今通誼也. 大司馬大將軍光宿衛忠正, 宣德明恩, 守節秉誼, 以安宗廟. 其以河北、東武陽益封光萬七千戶.｣ 與故所食凡二萬戶. 賞賜前後黃金七千斤, 錢六千萬, 雜繒三萬疋, 奴婢百七十人, 馬二千疋, 甲第一區.

[一]師古曰：｢解並在宣紀. 軨音零.｣

自昭帝時, 光子禹及兄孫雲皆中郎將, 雲弟山奉車都尉侍中, 領胡越兵. 光兩女婿爲東西宮衛尉, 昆弟諸婿外孫皆奉朝請, 爲諸曹大夫, 騎都尉, 給事中. 黨親連體, 根據於朝廷. 光自後元秉持萬機, 及上即位, 乃歸政. 上謙讓不受, 諸事皆先關白光, 然後奏御天子. 光每朝見, 上虛己斂容, 禮下之已甚[一].

[一]師古曰：｢下音胡稼反.｣

光秉政前後二十年, 地節二年春病篤, 車駕自臨問光病, 上爲之涕泣. 光上書謝恩曰：｢願分國邑三千戶, 以封兄孫奉車都尉山爲列侯, 奉兄票騎將軍去病祀.｣ 事下丞相御史, 即日拜光子禹爲右將軍.

光薨, 上及皇太后親臨光喪. 太中大夫任宣與侍御史五人持節護喪事. 中二千石治莫府冢上[一]. 賜金錢、繒絮, 繡被百領. 衣五十篋, 璧珠璣玉衣[二], 梓宮、[三]便房、黃腸題湊各一具[四], 樅木外臧槨十五具[五]. 東園溫明[六], 皆如乘輿制度. 載光尸柩以轀輬車[七], 黃屋左纛[八], 發材官輕車北軍五校士軍陳至茂陵, 以送其葬. 諡曰宣成侯. 發三河卒穿復土, 起冢祠堂, 置園邑三百家, 長丞奉守如舊法.

[一]如淳曰：｢典爲冢者.｣

[二]師古曰：｢漢儀注以玉爲襦, 如鎧狀連綴之, 以黃金爲縷, 要已下玉爲札, 長尺, 廣二寸半爲甲, 下至足, 亦綴以黃金鏤.｣

[三]服虔曰：｢棺也.｣ 師古曰：｢以梓木爲之, 親身之棺也. 爲天子制, 故亦稱梓宮.｣

[四]服虔曰：｢便房, 藏中便坐也.｣ 蘇林曰：｢以柏木黃心致累棺外, 故曰黃腸. 木頭皆內向, 故曰題湊.｣ 如淳曰：｢漢儀注天子陵中明中高丈二尺四寸, 周二丈, 內梓宮, 次楩槨, 柏黃腸題湊.｣ 師古曰：｢便房, 小曲室也. 如氏以爲楩木名, 非也.｣

[五]服虔曰：｢在正臧外, 婢妾臧也. 或曰廚廄之屬也.｣ 蘇林曰：｢樅木, 柏葉松身.｣ 師古曰：｢爾雅及毛詩傳並云樅木松葉柏身, 檜木乃柏葉松身耳. 蘇說非也. 樅音七庸反. 檜音工闊反, 字亦作栝.｣

[六]服虔曰：｢東園處此器, 形如方漆桶, 開一面, 漆畫之, 以鏡置其中, 以懸屍上, 大斂并蓋之.｣ 師古曰：｢東園, 署名也, 屬少府. 其署主作此器也.｣

[七]文穎曰：｢轀輬車, 如今喪□車也.｣ 孟康曰：｢如衣車有窗牖, 閉之則溫, 開之則涼, 故名之轀輬車也.｣ 臣瓚曰：｢秦始皇道崩, 祕其事, 載以轀輬車, 百官奏事如故, 此不得是□車類也. 案杜延年奏, 載霍光柩以輬車, 駕大廄白虎駟, 以轀車駕大廄白鹿駟爲倅.｣ 師古曰：｢轀輬本安車也, 可以臥息. 後因載喪, 飾以柳翣, 故遂爲喪車耳. 轀者密閉, 輬者旁開窗牖, 各別一乘, 隨事爲名. 後人既專以載喪, 又去其一, 總爲藩飾, 而合二名呼之耳. 倅, 副也, 音千內反.｣

[八]師古曰：｢解在高紀也.｣

既葬, 封山爲樂平侯, 以奉車都尉領尚書事. 天子思光功德, 下詔曰：｢故大司馬大將軍博陸侯宿衛孝武皇帝三十有餘年, 輔孝昭皇帝十有餘年, 遭大難, 躬秉誼, 率三公九卿大夫定萬世冊以安社稷, 天下蒸庶咸以康寧. 功德茂盛, 朕甚嘉之. 復其後世, 疇其爵邑[一], 世世無有所與, 功如蕭相國.｣[二]明年夏, 封太子外祖父許廣漢爲平恩侯. 復下詔曰：｢宣成侯光宿衛忠正, 勤勞國家. 善善及後世[三], 其封光兄孫中郎將雲爲冠陽侯.｣

[一]應劭曰：｢疇, 等也.｣ 師古曰：｢復音方目反.｣

[二]師古曰：｢與讀曰豫.｣

[三]師古曰：｢善善者, 謂褒寵善人也.｣

禹既嗣爲博陸侯, 太夫人顯改光時所自造塋制而侈大之[一]. 起三山闕, 築神道, 北臨昭靈, 南出承恩[二], 盛飾祠室, 輦閣通屬永巷, 而幽良人婢妾守之[三]. 廣治第室, 作乘輿輦, 加畫繡絪馮, 黃金塗[四], 韋絮薦輪[五], 侍婢以五采絲輓顯, 游戲第中[六]. 初, 光愛幸監奴馮子都, 常與計事, 及顯寡居, 與子都亂[七]. 而禹、山亦並繕治第宅, 走馬馳逐平樂館. 雲當朝請, 數稱病私出[八], 多從賓客, 張圍獵黃山苑中, 使蒼頭奴上朝謁[九], 莫敢譴者. 而顯及諸女, 晝夜出入長信宮殿中, 亡期度[一０].

[一]師古曰：｢塋, 墓域也, 音營.｣

[二]服虔曰：｢昭靈、承恩, 皆館名也.｣ 李奇曰：｢昭靈, 高祖母冢園也.｣ 文穎曰：｢承恩, 宣平侯冢園也.｣ 師古曰：｢服說是也, 文、李並失之.｣

[三]晉灼曰：｢閣道乃通屬至永巷中也.｣ 師古曰：｢此亦其冢上作輦閣之道及永巷也, 非謂掖庭之永巷也.｣

[四]如淳曰：｢絪亦茵. 馮(所謂)[謂所]馮者也, 以黃金塗飾之.｣ 師古曰：｢茵, 蓐也, 以繡爲茵馮而黃金塗輿輦也.｣

[五]晉灼曰：｢御輦以韋緣輪, 著之以絮.｣ 師古曰：｢取其行安, 不搖動也. 著音張呂反.｣

[六]師古曰：｢輓謂牽引車輦也, 音晚.｣

[七]晉灼曰：｢漢語東閭氏亡, 顯以婢代立, 素與馮殷姦也.｣ 師古曰：｢監奴, 謂奴之監知家務者也, 殷者, 子都之名.｣

[八]師古曰：｢請音才姓反.｣

[九]文穎曰：｢朝當用謁, 不自行而令奴上謁者也.｣ 師古曰：｢上謁, 若今參見尊貴而通名也.｣

[一０]師古曰：｢長信宮, 上官太后所居.｣

宣帝自在民間聞知霍氏尊盛日久, 內不能善. 光薨, 上始躬親朝政, 御史大夫魏相給事中. 顯謂禹、雲、山：｢女曹不務奉大將軍餘業[一], 今大夫給事中, 他人壹間, 女能復自救邪?｣[二]後兩家奴爭道[三], 霍氏奴入御史府, 欲躢大夫門, 御史爲叩頭謝, 乃去. 人以謂霍氏[四], 顯等始知憂. 會魏大夫爲丞相, 數燕見言事. 平恩侯與侍中金安上等徑出入省中. 時霍山自若領尚書[五], 上令吏民得奏封事, 不關尚書, 群臣進見獨往來[六], 於是霍氏甚惡之.

[一]師古曰：｢女音汝. 曹, 輩也.｣

[二]師古曰：｢間音居莧反.｣

[三]師古曰：｢謂霍氏及御史家.｣

[四]師古曰：｢告語也.｣

[五]師古曰：｢自若猶言如故也.｣

[六]師古曰：｢謂各各得盡言於上也.｣

宣帝始立, 立微時許妃爲皇后. 顯愛小女成君, 欲貴之, 私使乳醫淳于衍行毒藥殺許后[一], 因勸光內成君, 代立爲后. 語在外戚傳. 始許后暴崩, 吏捕諸醫, 劾衍侍疾亡狀不道, 下獄. 吏簿問急[二], 顯恐事敗, 即具以實語光. 光大驚, 欲自發舉, 不忍, 猶與[三]. 會奏上, 因署衍勿論[四]. 光薨後, 語稍泄. 於是上始聞之而未察[五], 乃徙光女婿度遼將軍未央衛尉平陵侯范明友爲光祿勳, 次婿諸吏中郎將羽林監任勝出爲安定太守. 數月, 復出光姊婿給事中光祿大夫張朔爲蜀郡太守, 群孫婿中郎將王漢爲武威太守. 頃之, 復徙光長女婿長樂衛尉鄧廣漢爲少府. 更以禹爲大司馬, 冠小冠, 亡印綬, 罷其右將軍屯兵官屬, 特使禹官名與光俱大司馬者[六]. 又收范明友度遼將軍印綬, 但爲光祿勳. 及光中女婿趙平爲散騎騎都尉光祿大夫將屯兵, 又收平騎都尉印綬. 諸領胡越騎、羽林及兩宮衛將屯兵, 悉易以所親信許、史子弟代之.

[一]師古曰：｢乳醫, 視產乳之疾者. 乳音而樹反.｣

[二]師古曰：｢簿音步戶反.｣

[三]師古曰：｢猶與, 不決也. 與讀曰豫.｣

[四]師古曰：｢署者, 題其奏後也.｣

[五]師古曰：｢未知其虛實.｣

[六]蘇林曰：｢特, 但也.｣

禹爲大司馬, 稱病. 禹故長史任宣候問, 禹曰：｢我何病? 縣官非我家將軍不得至是[一], 今將軍墳墓未乾, 盡外我家[二], 反任許、史, 奪我印綬, 令人不省死.｣[三]宣見禹恨望深[四], 乃謂曰：｢大將軍時何可復行！[五]持國權柄, 殺生在手中. 廷尉李种、王平、[六]左馮翊賈勝胡及車丞相女婿少府徐仁皆坐逆將軍(竟)[意]下獄死. 使樂成小家子得幸將軍, 至九卿封侯[七]. 百官以下但事馮子都、王子方等[八], 視丞相亡如也[九]. 各自有時, 今許、史自天子骨肉, 貴正宜耳. 大司馬欲用是怨恨, 愚以爲不可.｣ 禹默然. 數日, 起視事.

[一]如淳曰：｢縣官謂天子.｣

[二]師古曰：｢外謂疏斥之.｣

[三]師古曰：｢不自省有過也.｣

[四]師古曰：｢望, 怨也.｣

[五]師古曰：｢言今何得復如此也.｣

[六]師古曰：｢种音沖.｣

[七]師古曰：｢即上所云少府樂成者也. 使者, 其姓也, 字或作史.｣

[八]服虔曰：｢皆光奴.｣

[九]師古曰：｢亡如猶言無所象似也.｣

顯及禹、山、雲自見日侵削, 數相對啼泣, 自怨. 山曰：｢今丞相用事, 縣官信之, 盡變易大將軍時法令, 以公田賦與貧民, 發揚大將軍過失. 又諸儒生多窶人子[一], 遠客飢寒, 喜妄說狂言[二], 不避忌諱, 大將軍常讎之[三], 今陛下好與諸儒生語, 人人自使書對事, 多言我家者. 嘗有上書言大將軍時主弱臣強, 專制擅權, 今其子孫用事, 昆弟益驕恣, 恐危宗廟, 災異數見, 盡爲是也. 其言絕痛, 山屏不奏其書. 後上書者益黠, 盡奏封事, 輒(使)[下]中書令出取之, 不關尚書, 益不信人.｣ 顯曰：｢丞相數言我家, 獨無罪乎?｣ 山曰：｢丞相廉正, 安得罪? 我家昆弟諸婿多不謹. 又聞民間讙言霍氏毒殺許皇后[四], 寧有是邪?｣ 顯恐急, 即具以實告山、雲、禹. 山、雲、禹驚曰：｢如是, 何不早告禹等！縣官離散斥逐諸婿, 用是故也. 此大事, 誅罰不小, 柰何?｣ 於是始有邪謀矣.

[一]師古曰：｢窶, 貧而無禮, 音其羽反.｣

[二]師古曰：｢喜音許吏反.｣

[三]師古曰：｢言嫉之如仇讎也.｣

[四]師古曰：｢讙, 眾聲也, 音(計)[許]爰反.｣

初, 趙平客石夏善爲天官[一], 語平曰：｢熒惑守御星, 御星, 太僕奉車都尉也, 不黜則死.｣ 平內憂山等. 雲舅李竟所善張赦見雲家卒卒[二], 謂竟曰：｢今丞相與平恩侯用事, 可令太夫人言太后, 先誅此兩人. 移徙陛下, 在太后耳.｣ 長安男子張章告之, 事下廷尉. 執金吾捕張赦、石夏等, 後有詔止勿捕. 山等愈恐, 相謂曰：｢此縣官重太后, 故不竟也[三]. 然惡端已見, 又有弒許后事, 陛下雖寬仁, 恐左右不聽, 久之猶發, 發即族矣, 不如先也.｣[四]遂令諸女各歸報其夫, 皆曰：｢安所相避?｣[五]

[一]師古曰：｢曉星文者.｣

[二]師古曰：｢卒讀曰猝, 怱遽之貌也.｣

[三]師古曰：｢重, 難也. 竟, 窮竟其事也.｣

[四]師古曰：｢言先反.｣

[五]師古曰：｢言無處相避, 當受禍也.｣

會李竟坐與諸侯王交通, 辭語及霍氏, 有詔雲、山不宜宿衛, 免就第. 光諸女遇太后無禮[一], 馮子都數犯法, 上并以爲讓[二], 山、禹等甚恐. 顯夢第中井水溢流庭下, 灶居樹上, 又夢大將軍謂顯曰：｢知捕兒不? [三]亟下捕之.｣[四]第中鼠暴多, 與人相觸, 以尾畫地. 鴞數鳴殿前樹上[五]. 第門自壞. 雲尚冠里宅中門亦壞. 巷端人共見有人居雲屋上, 徹瓦投地, 就視, 亡有, 大怪之. 禹夢車騎聲正讙來捕禹, 舉家憂愁. 山曰：｢丞相擅減宗廟羔、菟、鼃[六], 可以此罪也.｣ 謀令太后爲博平君置酒[七], 召丞相、平恩侯以下, 使范明友、鄧廣漢承太后制引斬之, 因廢天子而立禹. 約定未發, 雲拜爲玄菟太守, 太中大夫任宣爲代郡太守. 山又坐寫祕書, 顯爲上書獻城西第, 入馬千匹, 以贖山罪. 書報聞[八]. 會事發覺, 雲、山、明友自殺, 顯、禹、廣漢等捕得. 禹要斬, 顯及諸女昆弟皆棄市. 唯獨霍后廢處昭臺宮. 與霍氏相連坐誅滅者數千家.

[一]服虔曰：｢光諸女自以(爲)[於]上官太后爲姨母, 遇之無禮.｣

[二]師古曰：｢總以此事責之也.｣

[三]師古曰：｢知兒見捕否?｣

[四]蘇林曰：｢且疾下捕之.｣ 師古曰：｢亟音居力反.｣

[五]師古曰：｢鴞, 惡聲之鳥也. 古者室屋高大, 則通呼爲殿耳, 非止天子宮中. 其語亦見黃霸傳. 鴞音羽驕反.｣

[六]如淳曰：｢高后時定令, 敢有擅議宗廟者, 棄市.｣ 師古曰：｢羔、菟、鼃所以供祭也.｣

[七]文穎曰：｢宣帝外祖母也.｣

[八]師古曰：｢不許之.｣

上乃下詔曰：｢乃者東織室令史張赦使魏郡豪李竟報冠陽侯雲謀爲大逆[一], 朕以大將軍故, 抑而不揚, 冀其自新. 今大司馬博陸侯禹與母宣成侯夫人顯及從昆弟子冠陽侯雲、樂平侯山諸姊妺婿謀爲大逆, 欲詿誤百姓. 賴(祖宗)[宗廟]神靈, 先發得, 咸伏其辜[二], 朕甚悼之. 諸爲霍氏所詿誤, 事在丙申前, 未發覺在吏者, 皆赦除之. 男子張章先發覺, 以語期門董忠, 忠告左曹楊惲, 惲告侍中金安上. 惲召見對狀, 後章上書以聞. 侍中史高與金安上建發其事[三], 言無入霍氏禁闥, 卒不得遂其謀[四], 皆讎有功[五]. 封章爲博成侯, 忠高昌侯, 惲平通侯, 安上都成侯, 高樂陵侯.｣

[一]師古曰：｢解在宣紀也.｣

[二]師古曰：｢事發而捕得.｣

[三]師古曰：｢言共立意發之也.｣

[四]師古曰：｢遂, 成也.｣

[五]晉灼曰：｢讎, 等也.｣ 師古曰：｢言其功相等類也.｣

初, 霍氏奢侈, 茂陵徐生曰：｢霍氏必亡. 夫奢則不遜, 不遜必侮上. 侮上者, 逆道也. 在人之右, 眾必害之[一]. 霍氏秉權日久, 害之者多矣. 天下害之, 而又行以逆道, 不亡何待！｣ 乃上疏言｢霍氏泰盛, 陛下即愛厚之, 宜以時抑制, 無使至亡.｣ 書三上, 輒報聞. 其後霍氏誅滅, 而告霍氏者皆封. 人爲徐生上書曰：｢臣聞客有過主人者, 見其灶直突, 傍有積薪, 客謂主人, 更爲曲突, 遠徙其薪, 不者且有火患. 主人嘿然不應. 俄而家果失火, 鄰里共救之, 幸而得息. 於是殺牛置酒, 謝其鄰人, 灼爛者在於上行[二], 餘各以功次坐, 而不錄言曲突者. 人謂主人曰：□鄉使聽客之言, 不費牛酒, 終亡火患[三]. 今論功而請賓, 曲突徙薪亡恩澤, 燋頭爛額爲上客耶?□ 主人乃寤而請之. 今茂陵徐福數上書言霍氏且有變, 宜防絕之. 鄉使福說得行, 則國亡裂土出爵之費, 臣亡逆亂誅滅之敗. 往事既已, 而福獨不蒙其功, 唯陛下察之, 貴徙薪曲突之策, 使居焦髮灼爛之右.｣[四]上乃賜福帛十疋, 後以爲郎.

[一]師古曰：｢右, 上也.｣

[二]師古曰：｢灼謂被燒炙者也. 行音胡(浪)[郎]反.｣

[三]師古曰：｢鄉讀曰嚮. 次下亦同也.｣

[四]師古曰：｢右, 上也.｣

宣帝始立, 謁見高廟, 大將軍光從驂乘, 上內嚴憚之, 若有芒剌在背. 後車騎將軍張安世代光驂乘, 天子從容肆體, 甚安近焉[一]. 及光身死而宗族竟誅, 故俗傳之曰：｢威震主者不畜, 霍氏之禍萌於驂乘.｣[二]

[一]師古曰：｢肆, 放也, 展也. 近音鉅靳反.｣

[二]師古曰：｢萌謂始生也.｣

至成帝時, 爲光置守冢百家, 吏卒奉祠焉. 元始二年, 封光從父昆弟曾孫陽爲博陸侯, 千戶.

金日磾字翁叔[一], 本匈奴休屠王太子也[二]. 武帝元狩中, 票騎將軍霍去病將兵擊匈奴右地, 多斬首, 虜獲休屠王祭天金人. 其夏, 票騎復西過居延, 攻祁連山, 大克獲. 於是單于怨昆邪、休屠居西方多爲漢所破[三], 召其王欲誅之. 昆邪、休屠恐, 謀降漢. 休屠王後悔, 昆邪王殺之, 并將其眾降漢. 封昆邪王爲列侯. 日磾以父不降見殺, 與母閼氏、弟倫俱沒入官, 輸黃門養馬, 時年十四矣.

[一]師古曰：｢磾音丁奚反.｣

[二]師古曰：｢休音許蚪反. 屠音儲.｣

[三]師古曰：｢昆音下門反.｣

久之, 武帝游宴見馬[一], 後宮滿側. 日磾等數十人牽馬過殿下, 莫不竊視[二], 至日磾獨不敢. 日磾長八尺二寸, 容貌甚嚴, 馬又肥好, 上異而問之, 具以本狀對. 上奇焉, 即日賜湯沐衣冠, 拜爲馬監, 遷侍中駙馬都尉光祿大夫. 日磾既親近, 未嘗有過失, 上甚信愛之, 賞賜累千金, 出則驂乘, 入侍左右. 貴戚多竊怨, 曰：｢陛下妄得一胡兒, 反貴重之！｣ 上聞, 愈厚焉.

[一]師古曰：｢方於宴游之時, 而召閱諸馬.｣

[二]師古曰：｢視宮人.｣

日磾母教誨兩子, 甚有法度, 上聞而嘉之. 病死, 詔圖畫於甘泉宮, 署曰｢休屠王閼氏.｣[一]日磾每見畫常拜, 鄉之涕泣, 然後乃去[二]. 日磾子二人皆愛, 爲帝弄兒, 常在旁側. 弄兒或自後擁上項[三], 日磾在前, 見而目之[四]. 弄兒走且啼曰：｢翁怒.｣ 上謂日磾｢何怒吾兒爲?｣ 其後弄兒壯大, 不謹, 自殿下與宮人戲, 日磾適見之, 惡其淫亂, 遂殺弄兒. 弄兒即日磾長子也. 上聞之大怒, 日磾頓首謝, 具言所以殺弄兒狀. 上甚哀, 爲之泣, 已而心敬日磾.

[一]師古曰：｢題其畫.｣

[二]師古曰：｢鄉讀曰嚮.｣

[三]師古曰：｢擁, 抱也.｣

[四]師古曰：｢目, 視怒也.｣

初, 莽何羅與江充相善, 及充敗衛太子, 何羅弟通用誅太子時力戰得封. 後上知太子冤, 乃夷滅充宗族黨與. 何羅兄弟懼及[一], 遂謀爲逆. 日磾視其志意有非常, 心疑之, 陰獨察其動靜, 與俱上下[二]. 何羅亦覺日磾意, 以故久不得發. 是時上行幸林光宮[三], 日磾小疾臥廬[四]. 何羅與通及小弟安成矯制夜出, 共殺使者, 發兵. 明旦, 上未起, 何羅亡何從外入[五]. 日磾奏廁心動[六], 立入坐內戶下. 須臾, 何羅袖白刃從東箱上[七], 見日磾, 色變, 走趨臥內欲入[八], 行觸寶瑟, 僵. 日磾得抱何羅, 因傳曰：｢莽何羅反！｣[九]. 上驚起, 左右拔刃欲格之, 上恐并中日磾[一０], 止勿格. 日磾捽胡投何羅殿下[一一], 得禽縛之, 窮治皆伏辜. 繇是著忠孝節[一二].

[一]師古曰：｢及謂及於禍也.｣

[二]師古曰：｢上下於殿也.｣

[三]服虔曰：｢甘泉一名林光.｣ 師古曰：｢秦之林光宮, 胡亥所造, 漢又於其旁起甘泉宮.｣

[四]師古曰：｢殿中所止曰廬.｣

[五]師古曰：｢無何猶言無故也.｣

[六]師古曰：｢奏, 向也. 日磾方向廁而心動.｣

[七]師古曰：｢置刃於衣袖中也. 褏, 古袖字.｣

[八]師古曰：｢趨讀曰趣, 嚮也. 臥內, 天子臥處.｣

[九]師古曰：｢傳謂傳聲而唱之.｣

[一０]師古曰：｢中音竹仲反.｣

[一一]孟康曰：｢胡音互. 捽胡, 若今相僻臥輪之類也.｣ 晉灼曰：｢胡, 頸也, 捽其頸而投殿下也.｣ 師古曰：｢晉說是也. 捽音才乞反.｣

[一二]師古曰：｢繇讀與由同.｣

日磾自在左右, 目不忤視者數十年[一]. 賜出宮女, 不敢近. 上欲內其女後宮, 不肯. 其篤慎如此, 上尤奇異之[二]. 及上病, 屬霍光以輔少主[三], 光讓日磾. 日磾曰：｢臣外國人, 且使匈奴輕漢.｣ 於是遂爲光副. 光以女妻日磾嗣子賞. 初, 武帝遺詔以討莽何羅功封日磾爲秺侯[四], 日磾以帝少不受封. 輔政歲餘, 病困, 大將軍光白封日磾, 臥授印綬. 一日, 薨, 賜葬具冢地, 送以輕車介士, 軍陳至茂陵, 諡曰敬侯.

[一]師古曰：｢忤, 逆也.｣

[二]師古曰：｢篤, 厚也.｣

[三]師古曰：｢屬音之欲反.｣

[四]師古曰：｢秺音丁故反.｣

日磾兩子, 賞、建, 俱侍中, 與昭帝略同年, 共臥起. 賞爲奉車、建駙馬都尉. 及賞嗣侯, 佩兩綬, 上謂霍將軍曰：｢金氏兄弟兩人不可使俱兩綬邪?｣ 霍光對曰：｢賞自嗣父爲侯耳.｣ 上笑曰：｢侯不在我與將軍乎?｣ 光曰：｢先帝之約, 有功乃得封侯.｣ 時年俱八九歲. 宣帝即位, 賞爲太僕, 霍氏有事萌牙, 上書去妻[一]. 上亦自哀之, 獨得不坐. 元帝時爲光祿勳, 薨, 亡子, 國除. 元始中繼絕世, 封建孫當爲秺侯, 奉日磾後.

[一]師古曰：｢萌牙者, 言始有端緒, 若草之始生.｣

初, 日磾所將俱降弟倫, 字少卿, 爲黃門郎, 早卒. 日磾兩子貴, 及孫則衰矣, 而倫後嗣遂盛, 子安上始貴顯封侯.

安上字子侯, 少爲侍中, 惇篤有智, 宣帝愛之. 頗與發舉楚王延壽反謀[一], 賜爵關內侯, 食邑三百戶. 後霍氏反, 安上傳禁門闥, 無內霍氏親屬[二], 封爲都成侯, 至建章衛尉. 薨, 賜冢塋杜陵, 諡曰敬侯. 四子, 常、敞、岑、(哭)[明].

[一]師古曰：｢與讀曰豫.｣

[二]師古曰：｢禁, 止也. 門闥, 宮中大小之門也. 傳聲而止諸門闥也.｣

(今)[岑]、明皆爲諸曹中郎將, 常光祿大夫. 元帝爲太子時, 敞爲中庶子, 幸有寵, 帝即位, 爲騎都尉光祿大夫, 中郎將侍中. 元帝崩, 故事, 近臣皆隨陵爲園郎, 敞以世名忠孝, 太后詔留侍成帝, 爲奉車水衡都尉, 至衛尉. 敞爲人正直, 敢犯顏色, 左右憚之, 唯上亦難焉[一]. 病甚, 上使使者問所欲, 以弟岑爲託. 上召岑, 拜爲(郎)使主客[二]. 敞子涉本爲左曹, 上拜涉爲侍中, 使待幸綠車載送衛尉舍[三]. 須臾卒. 敞三子, 涉、參、饒.

[一]師古曰：｢臣下皆敬憚, 唯有天子一人, 亦難之.｣

[二]服虔曰：｢官名, 屬鴻臚, 主胡客也.｣

[三]李奇曰：｢輦綠車, 常設以待幸也. 臨敞病[困], 拜子爲侍中, 以此車送, 欲敞見其榮寵也.｣ 如淳曰：｢幸綠車常置左右以待召載皇孫, 今遣涉歸, 以皇孫車載之, 寵之也.｣ 晉灼曰：｢漢注綠車名皇孫車, 太子有子乘以從.｣ 師古曰：｢如、晉二說是也.｣

涉明經儉節, 諸儒稱之. 成帝時爲侍中騎都尉, 領三輔胡越騎[一]. 哀帝即位, 爲奉車都尉, 至長信少府. 而參使匈奴, 匈奴中郎將[二], 越騎校尉, 關[內]都尉, 安定、東海太守. 饒爲越騎校尉.

[一]師古曰：｢胡越騎之在三輔者, 若長水、長楊、宣曲之屬是也.｣

[二]師古曰：｢以其出使匈奴, 故拜爲匈奴中郎將也.｣

涉兩子, 湯、融, 皆侍中諸曹將大夫[一]. 而涉之從父弟欽舉明經, 爲太子門大夫, 哀帝即位, 爲太中大夫給事中, 欽從父弟遷爲尚書令, 兄弟用事. 帝祖母傅太后崩, 欽使護作[二], 職辦, 擢爲泰山、弘農太守, 著威名. 平帝即位, 徵爲大司馬司直、京兆尹. 帝年幼, 選置師友, 大司徒孔光以明經高行爲孔氏師, 京兆尹金欽以家世忠孝爲金氏友. 徙光祿大夫侍中, 秩中二千石, 封都成侯.

[一]師古曰：｢將亦謂中郎將也.｣

[二]師古曰：｢監主葬送之事也.｣

時王莽新誅平帝外家衛氏, 召明禮少府宗伯鳳[一]入說爲人後之誼, 白令公卿、將軍、侍中、朝臣並聽[二], 欲以內厲平帝而外塞百姓之議[三]. 欽與族昆弟秺侯當俱封. 初, 當曾祖父日磾傳子節侯賞, 而欽祖父安上傳子夷侯常, 皆亡子, 國絕, 故莽封欽、當奉其後. 當母南即莽母功顯君同產弟也. 當上南大行爲太夫人[四]. 欽因緣謂當：｢詔書陳日磾功, 亡有賞語. 當名爲以孫繼祖也, 自當爲父、祖父立廟[五]. 賞故國君, 使大夫主其祭.｣[六]時甄邯在旁, 庭叱欽[七], 因劾奏曰：｢欽幸得以通經術, 超擢侍帷幄, 重蒙厚恩, 封襲爵號[八], 知聖朝以世有爲人後之誼. 前遭故定陶太后背本逆天, 孝哀不獲厥福, 乃者呂寬、衛寶復造姦謀, 至於反逆, 咸伏厥辜. 太皇太后懲艾悼懼[九], 逆天之咎, 非聖誣法, 大亂之殃, 誠欲奉承天心, 遵明聖制, 專壹爲後之誼, 以安天下之命, 數臨正殿, 延見群臣, 講習禮經. 孫繼祖者, 謂亡正統持重者也. 賞見嗣日磾, 後成爲君, 持大宗重, 則禮所謂□尊祖故敬宗□, 大宗不可以絕者也. 欽自知與當俱拜同誼, 即數揚言殿省中, 教當云云[一０]. 當即如其言, 則欽亦欲爲父明立廟而不入夷侯常廟矣. 進退異言, 頗惑眾心, 亂國大綱, 開禍亂原, 誣祖不孝, 罪莫大焉. 尤非大臣所宜, 大不敬. 秺侯當上母南爲太夫人, 失禮不敬.｣ 莽白太后, 下四輔、公卿、大夫、博士、議郎, 皆曰：｢欽宜以時即罪.｣[一一]謁者召欽詣詔獄, 欽自殺. 邯以綱紀國體, 亡所阿私, 忠孝尤著, 益封千戶. 更封長信少府涉子右曹湯爲都成侯. 湯受封日, 不敢還歸家, 以明爲人後之誼. 益封之後, 莽復用欽弟遵, 封侯, 歷九卿位.

[一]如淳曰：｢宗伯, 姓.｣

[二]師古曰：｢白令皆聽之.｣

[三]師古曰；｢塞, 止也.｣

[四]文穎曰：｢南, 名也. 大行, 官名也. 當上名狀於大行也.｣ 鄧展曰：｢當上南爲太夫人, 恃莽姨母故耳. 爲父立廟, 非也.｣

[五]晉灼曰：｢當是賞弟建之孫, 此言自當爲其父及祖父建立廟也.｣

[六]如淳曰；｢以賞故國君, 使大夫掌其祭事.｣ 臣瓚曰：｢當是支庶上繼大宗, 不得顧其外親也. 而欽見當母南爲太夫人, 遂尊其(祖父)[父祖]以續日磾, 不復爲後賞, 而令大夫主賞祭事.｣ 師古曰：｢瓚說是也.｣

[七]師古曰：｢於朝庭中叱之也.｣

[八]師古曰：｢重音直用反.｣

[九]師古曰：｢艾讀曰乂. 乂, 創也.｣

[一０]師古曰：｢云云者, 多言也. 謂上所陳以孫繼祖也.｣

[一一]師古曰：｢即, 就也.｣

贊曰：霍光以結髮內侍, 起於階闥之間, 確然秉志, 誼形於主[一]. 受襁褓之託, 任漢室之寄, 當廟堂, 擁幼君, 摧燕王, 仆上官[二], 因權制敵, 以成其忠. 處廢置之際, 臨大節而不可奪, 遂匡國家, 安社稷. 擁昭立宣, 光爲師保, 雖周公、阿衡, 何以加此[三]！然光不學亡術, 闇於大理, 陰妻邪謀[四], 立女爲后, 湛溺盈溢之欲, 以增顛覆之禍[五], 死財三年, 宗族誅夷[六], 哀哉！昔霍叔封於晉[七], 晉即河東, 光豈其苗裔乎? 金日磾夷狄亡國, 羈虜漢庭, 而以篤敬寤主, 忠信自著, 勒功上將, 傳國後嗣, 世名忠孝, 七世內侍, 何其盛也！本以休屠作金人爲祭天主, 故因賜姓金氏云.

[一]師古曰：｢形, 見也.｣

[二]師古曰：｢仆, 頓也, 音赴.｣

[三]師古曰：｢阿衡, 伊尹官號也. 阿, 倚也. 衡, 平也. 言天子所倚, 群下取平也.｣

[四]晉灼曰：｢不揚其過也.｣

[五]師古曰：｢湛讀曰沈.｣

[六]師古曰：｢財與纔同.｣

[七]師古曰：｢霍叔, 文王之子, 武王之弟也.｣

校勘記

二九三一頁　九行　光爲奉(常)[車]都尉、　景祐、殿、局本都作｢車｣.

二九三三頁　四行　帝(病)[崩], 景祐、殿本都作｢崩｣.

二九三三頁　七行　食邑北海、河[間]、東(城)[郡]. 齊召南說｢河｣ 下脫｢間｣ 字, ｢城｣ 則｢郡｣ 之訛, 見恩澤侯表.

二九三四頁　七行　故欲收(其)[取]璽. 景祐、殿本都作｢取｣.

二九四０頁　五行　(大)[天]子所以永保宗廟總壹海內者, 錢大昭說｢大｣ 當作｢天｣. 按景祐、殿、局本都作｢天｣.

二九四０頁　七行　遣宗正、大鴻臚、光祿大夫奉節使徵昌邑王典喪. 服斬縗[三二], 亡悲哀之心. 錢大昭說, 典喪, 爲喪主也, 顏以｢典喪服｣ 爲句, 失其指矣. 楊樹達說錢說是, 昌邑王傳云｢霍光徵王賀典喪｣, 其明證也.

二九四二頁一六行　直斬(斬)割之而已. 景祐、殿本都不重｢斬｣ 字.

二九四七頁　九行　(太)[大]宗亡嗣, 擇支子孫賢者爲嗣. 王念孫說｢太宗｣ 當爲｢大宗｣, 各本皆誤.

二九五一頁　四行　馮(所謂)[謂所]馮者也, 景祐、殿、局本都作｢謂所｣, 此誤倒.

二九五三頁一一行　皆坐逆將軍(竟)[意]下獄死. 朱一新說｢竟｣ 當爲｢意｣. 按景祐、殿、局本都作｢意｣.

二九五四頁一一行　輒(使)[下]中書令出取之. 景祐、殿本都作｢下｣.

二九五五頁　三行　讙, 眾聲也, 音(計)[許]爰反. 景祐、殿、局本都作｢許｣, 此誤.

二九五六頁　九行　光諸女自以(爲)[於]上官太后爲姨母, 景祐、殿、局本都作｢於｣, 此誤.

二九五七頁　三行　賴(祖宗)[宗廟]神靈, 景祐、殿本都作｢宗廟｣.

二九五八頁一０行　行音胡(浪)[郎]反. 景祐、殿本都作｢郎｣.

二九六三頁　八行　四子, 常、敞、岑、(哭)[明]. 景祐、殿、局本都作｢明｣, 此誤. 二九六三頁一一行(今)[岑]、明皆爲諸曹中郎將, 景祐、殿、局本都作｢岑｣, 此誤.

二九六三頁一四行　上召岑, 拜爲(郎)使主客. 景祐、殿本都無｢郎｣ 字.

二九六四頁　三行　臨敞病[困], 拜子爲侍中, 景祐、殿本都有｢困｣ 字. 王先謙說有｢困｣ 字是.

二九六四頁　七行　關[內]都尉, 景祐、殿本都有｢內｣ 字. 宋祁說當刪.

二九六六頁一０行　遂尊其(祖父)[父祖]以續日磾, 景祐、殿本都作｢父祖｣.

漢書卷六十九 趙充國辛慶忌傳第三十九

趙充國字翁孫, 隴西上邽人也[一], 後徙金城令居[二]. 始爲騎士, 以六郡良家子[三]善騎射補羽林. 爲人沈勇有大略, 少好將帥之節, 而學兵法, 通知四夷事[四].

[一]師古曰：｢邽音圭.｣

[二]師古曰：｢令音零.｣

[三]服虔曰：｢金城、隴西、天水、安定、北地、上郡是也.｣ 師古曰：｢隴西、天水、安定、北地、上郡、西河是也. 昭帝分隴西、天水置金城. 充國武帝時已爲假司馬, 則初以六郡良家子者非金城也. 此名數正與地理志同也.｣

[四]師古曰：｢通知者, 謂明曉也.｣

武帝時, 以假司馬從貳師將軍擊匈奴, 大爲虜所圍. 漢軍乏食數日, 死傷者多, 充國乃與壯士百餘人潰圍陷陳, 貳師引兵隨之, 遂得解. 身被二十餘創, 貳師奏狀, 詔徵充國詣行在所. 武帝親見視其創, 嗟歎之, 拜爲中郎, 遷車騎將軍長史.

昭帝時, 武都氐人反[一], 充國以大將軍護軍都尉將兵擊定之, 遷中郎將, 將屯上谷[二], 還爲水衡都尉. 擊匈奴, 獲西祁王[三], 擢爲後將軍, 兼水衡如故.

[一]師古曰：｢氐音丁奚反.｣

[二]師古曰：｢領兵屯於上谷也. 將音子亮反.｣

[三]文穎曰：｢匈奴王也.｣

與大將軍霍光定冊尊立宣帝, 封營平侯. 本始中, 爲蒲類將軍征匈奴, 斬虜數百級, 還爲後將軍、少府. 匈奴大發十餘萬騎, 南旁塞, 至符奚廬山[一], 欲入爲寇. 亡者題除渠堂降漢言之, 遣充國將四萬騎屯緣邊九郡[二]. 單于聞之, 引去.

[一]師古曰：｢旁, 依也, 音步浪反.｣

[二]文穎曰：｢五原、朔方之屬也.｣ 師古曰：｢九郡者, 五原、朔方、雲中、代郡、雁門、定襄、北平、上谷、漁陽也. 四萬騎分屯之, 而充國總統領之.｣

是時, 光祿大夫義渠安國使行諸羌[一], 先零豪言願時渡湟水北[二], 逐民所不田處畜牧. 安國以聞. 充國劾安國奉使不敬. 是後, 羌人旁緣前言, 抵冒渡湟水[三], 郡縣不能禁. 元康三年, 先零遂與諸羌種豪二百餘人解仇交質盟詛[四]. 上聞之, 以問充國, 對曰：｢羌人所以易制者, 以其種自有豪, 數相攻擊, 勢不壹也. 往三十餘歲, 西羌反時, 亦先解仇合約攻令居[五], 與漢相距, 五六年乃定. 至征和五年, 先零豪封煎等通使匈奴[六], 匈奴使人至小月氏[七], 傳告諸羌曰：□漢貳師將軍眾十餘萬人降匈奴. 羌人爲漢事苦[八]. 張掖、酒泉本我地, 地肥美, 可共擊居之.□ 以此觀匈奴欲與羌合, 非一世也. 間者匈奴困於西方, 聞烏桓來保塞, 恐兵復從東方起, 數使使尉黎、危須諸國, 設以子女貂裘, 欲沮解之[九]. 其計不合. 疑匈奴更遣使至羌中, 道從沙陰地, 出鹽澤, 過長阬, 入窮水塞, 南抵屬國, 與先零相直[一０]. 臣恐羌變未止此, 且復結聯他種, 宜及未然爲之備.｣[一一]後月餘, 羌侯狼何果遣使至匈奴藉兵[一二], 欲擊鄯善、敦煌以絕漢道[一三]. 充國以爲｢狼何, 小月氏種, 在陽關西南, 勢不能獨造此計, 疑匈奴使已至羌中, 先零、罕、开乃解仇作約[一四]. 到秋馬肥, 變必起矣. 宜遣使者行邊兵豫爲備, 敕視諸羌, 毋令解仇[一五], 以發覺其謀.｣ 於是兩府復白遣義渠安國行視諸羌, 分別善惡. 安國至, 召先零諸豪三十餘人, 以尤桀黠, 皆斬之[一六]. 縱兵擊其種人, 斬首千餘級. 於是諸降羌及歸義羌侯楊玉等恐怒, 亡所信鄉[一七], 遂劫略小種, 背畔犯塞, 攻城邑, 殺長吏. 安國以騎都尉將騎三千屯備羌, 至浩亹[一八], 爲虜所擊, 失亡車重兵器甚眾[一九]. 安國引還, 至令居, 以聞. 是歲, 神爵元年春也.

[一]師古曰：｢行音下更反.｣

[二]鄭氏曰：｢零音憐.｣ 孟康曰：｢豪, 帥長也.｣ 師古曰：｢湟水出金城臨羌寨外, 東入河. 湟水之北是漢地. 湟音皇.｣

[三]師古曰：｢旁, 依也. 抵冒, 犯突而前. 旁音步浪反. 冒音莫北反.｣

[四]師古曰：｢羌人無大君長, 而諸種豪遞相殺伐, 故每有仇讎, 往來相報. 今解仇交質者. 自相親結, 欲入漢爲寇也.｣

[五]師古曰：｢合約, 共爲要契也.｣

[六]師古曰：｢煎讀曰翦.｣

[七]師古曰：｢氏音支.｣

[八]師古曰：｢事, 使役.｣

[九]師古曰：｢設謂(聞)[開]許之也. 沮, 壞也. 欲壞其計, 令解散之. 沮音才汝反.｣

[一０]師古曰：｢直, 當也.｣

[一一]師古曰：｢未然者, 其計未成.｣

[一二]師古曰：｢藉, 借也.｣

[一三]師古曰：｢鄯音善.｣

[一四]蘇林曰：｢罕、开在金城南.｣ 師古曰：｢罕、开, 羌之別種也. 此下言□遣开豪雕庫宣天子至德, 罕、开之屬皆聞知明詔□, 其下又云□河南大开、小开□, 則罕羌、开羌姓族殊矣. 开音口堅反. 而地理志天水有罕开縣, 蓋以此二種羌來降, 處之此地, 因以名縣也. 而今之羌姓有罕开者, 總是罕开之類, 合而言之, 因爲姓耳. 變开爲井, 字之訛也.｣

[一五]師古曰：｢行音下更反. 視讀曰示. 示, 語之也. 其下並同.｣

[一六]師古曰：｢桀, 堅也, 言不順從也. 黠, 惡也, 爲惡堅也.｣

[一七]師古曰：｢恐中國汎怒, 不信其心, 而納嚮之. 鄉讀曰嚮.｣

[一八]師古曰：｢浩音誥. 亹音門. 水名也, 解在地理志.｣

[一九]師古曰：｢重音直用反.｣

時充國年七十餘, 上老之, 使御史大夫丙吉問誰可將者, 充國對曰：｢亡踰於老臣者矣.｣ 上遣問焉, 曰：｢將軍度羌虜何如, 當用幾人?｣[一]充國曰：｢百聞不如一見. 兵難隃度[二], 臣願馳至金城, 圖上方略[三]. 然羌戎小夷, 逆天背畔, 滅亡不久, 願陛下以屬老臣, 勿以爲憂.｣[四]上笑曰：｢諾.｣

[一]師古曰：｢度, 計也, 音大各反. 其下亦同.｣

[二]鄭氏曰：｢隃, 遙也, 三輔言也.｣ 師古曰：｢隃讀曰遙.｣

[三]師古曰：｢圖其地形, 并爲攻討方略, 俱奏上也.｣

[四]師古曰：｢屬, 委也, 音之欲反.｣

充國至金城, 須兵滿萬騎[一], 欲渡河, 恐爲虜所遮, 即夜遣三校銜枚先渡[二], 渡輒營陳, 會明, 畢, 遂以次盡渡. 虜數十百騎來, 出入軍傍. 充國曰：｢吾士馬新倦, 不可馳逐. 此皆驍騎難制, 又恐其爲誘兵也. 擊虜以殄滅爲期, 小利不足貪.｣ 令軍勿擊. 遣騎候四望陿中, 亡虜[三]. 夜引兵上至落都[四], 召諸校司馬, 謂曰：｢吾知羌虜不能爲兵矣. 使虜發數千人守杜四望陿中, 兵豈得入哉！｣[五]充國常以遠斥候爲務, 行必爲戰備, 止必堅營壁, 尤能持重, 愛士卒, 先計而後戰. 遂西至西部都尉府[六], 日饗軍士[七], 士皆欲爲用. 虜數挑戰, 充國堅守. 捕得生口, 言羌豪相數責曰：｢語汝亡反, 今天子遣趙將軍來, 年八九十矣, 善爲兵. 今請欲一鬥而死, 可得邪！｣

[一]師古曰：｢須, 待也.｣

[二]師古曰：｢銜枚者, 欲其無聲, 使虜不覺.｣

[三]文穎曰：｢金城有三陿, 在南六百里.｣ 師古曰：｢山峭而夾水曰陿. 四望者, 陿名也. 陿音狹.｣

[四]服虔曰：｢山名也.｣

[五]師古曰：｢杜, 塞也.｣

[六]孟康曰：｢在金城.｣

[七]師古曰：｢日饗飤也.｣

充國子右曹中郎將卬, 將期門佽飛、羽林孤兒、胡越騎爲支兵, 至令居. 虜並出絕轉道[一], 卬以聞. 有詔將八校尉與驍騎都尉、金城太守合疏捕山間虜[二], 通轉道津渡.

[一]師古曰：｢並猶俱也. 轉道, 運糧之道也. 並讀如字, 又音步朗反.｣

[二]蘇林曰：｢疏, 搜索也.｣ 師古曰：｢疏字本作跡, 言尋跡而捕之也.｣

初, 罕、开豪靡當兒使弟雕庫來告都尉曰先零欲反, 後數日果反. 雕庫種人頗在先零中, 都尉即留雕庫爲質. 充國以爲亡罪, 乃遣歸告種豪：｢大兵誅有罪者, 明白自別, 毋取并滅[一]. 天子告諸羌人, 犯法者能相捕斬, 除罪. 斬大豪有罪者一人, 賜錢四十萬, 中豪十五萬, 下豪二萬, 大男三千, 女子及老小千錢, 又以其所捕妻子財物盡與之.｣ 充國計欲以威信招降罕开及劫略者, 解散虜謀, 徼極乃擊之[二].

[一]師古曰：｢言勿相和同, 自取滅亡.｣

[二]師古曰：｢徼, 要也, 要其倦極者也. 徼音工堯反.｣

時上已發三輔、太常徒弛刑[一], 三河、潁川、沛郡、淮陽、汝南材官, 金城、隴西、天水、安定、北地、上郡騎士、羌騎, 與武威、張掖、酒泉太守各屯其郡者, 合六萬人矣. 酒泉太守辛武賢奏言：｢郡兵皆屯備南山, 北邊空虛, 勢不可久. 或曰至秋冬乃進兵, 此虜在竟外之冊[二]. 今虜朝夕爲寇, 土地寒苦, 漢馬不能冬[三], 屯兵在武威、張掖、酒泉萬騎以上, 皆多羸瘦. 可益馬食, 以七月上旬齎三十日糧, 分兵並出張掖、酒泉合擊罕、开在鮮水上者. 虜以畜產爲命, 今皆離散, 兵即分出, 雖不能盡誅, 亶奪其畜產, 虜其妻子[四], 復引兵還, 冬復擊之, 大兵仍出, 虜必震壞.｣[五]

[一]師古曰：｢弛刑謂不加鉗釱者也. 弛之言解也, 音式爾反.｣

[二]師古曰：｢竟讀曰境.｣

[三]師古曰：｢能讀曰耐.｣

[四]師古曰：｢亶讀曰但.｣

[五]師古曰：｢仍, 頻也.｣

天子下其書充國, 令與校尉以下吏士知羌事者博議. 充國及長史董通年以爲｢武賢欲輕引萬騎, 分爲兩道出張掖, 回遠千里[一]. 以一馬自佗負三十日食[二], 爲米二斛四斗, 麥八斛, 又有衣裝兵器, 難以追逐. 勤勞而至, 虜必商軍進退, 稍引去[三], 逐水屮, 入山林[四]. 隨而深入, 虜即據前險, 守後阨, 以絕糧道, 必有傷危之憂, 爲夷狄笑, 千載不可復[五]. 而武賢以爲可奪其畜產, 虜其妻子, 此殆空言, 非至計也[六]. 又武威縣、張掖日勒皆當北塞, 有通谷水草[七]. 臣恐匈奴與羌有謀, 且欲大入, 幸能要杜張掖、酒泉以絕西域[八], 其郡兵尤不可發. 先零首爲畔逆, 它種劫略[九]. 故臣愚冊, 欲捐罕、开闇昧之過, 隱而勿章, 先行先零之誅以震動之, 宜悔過反善, 因赦其罪, 選擇良吏知其俗者撫循和輯[一０], 此全師保勝安邊之冊.｣ 天子下其書. 公卿議者咸以爲先零兵盛, 而負罕、开之助[一一], 不先破罕、开, 則先零未可圖也.

[一]師古曰：｢回謂路紆曲也, 音胡悔反.｣

[二]師古曰：｢佗音徒何反. 凡以畜產載負物者皆爲佗.｣

[三]師古曰：｢商, 計度也.｣

[四]師古曰：｢屮, 古草字.｣

[五]師古曰：｢復音扶目反.｣

[六]師古曰：｢殆, 僅也.｣

[七]師古曰：｢日勒, 張掖之縣.｣

[八]師古曰：｢要, 遮也. 杜, 塞也.｣

[九]師古曰：｢言被劫略而反叛, 非其本心.｣

[一０]師古曰：｢□, 古撫字. 輯與集同.｣

[一一]師古曰：｢負, 恃也.｣

上乃拜侍中樂成侯許延壽爲強弩將軍, 即拜酒泉太守武賢爲破羌將軍[一], 賜璽書嘉納其冊. 以書敕讓充國曰：[二]

[一]師古曰：｢即, 就也, 就其郡而拜之.｣

[二]師古曰：｢讓, 責也.｣

皇帝問後將軍, 甚苦暴露. 將軍計欲至正月乃擊罕羌, 羌人當獲麥, 已遠其妻子[一], 精兵萬人欲爲酒泉、敦煌寇. 邊兵少, 民守保不得田作. 今張掖以東粟石百餘, 芻槁束數十[二]. 轉輸並起, 百姓煩擾. 將軍將萬餘之眾, 不早及秋共水草之利爭其畜食[三], 欲至冬, 虜皆當畜食[四], 多藏匿山中依險阻, 將軍士寒, 手足皸瘃[五], 寧有利哉? 將軍不念中國之費, 欲以歲數而勝微[六], 將軍誰不樂此者！[七]

[一]師古曰：｢徙其妻子令遠居而身來爲寇也.｣

[二]師古曰：｢皆謂直錢之數, 言其貴.｣

[三]師古曰：｢此畜謂畜產牛羊之屬也. 食謂穀麥之屬也. 一曰畜食, 畜之所食, 即謂草也.｣

[四]師古曰：｢此畜讀曰蓄. 蓄, 聚積也.｣

[五]文穎曰：｢皸, 坼裂也. 瘃, 寒創也.｣ 師古曰：｢皸音軍. 瘃音竹足反.｣

[六]師古曰：｢久歷年歲, 乃勝小敵也. 數音所具反.｣

[七]師古曰：｢言凡爲將軍者, 皆樂此.｣

今詔破羌將軍武賢將兵六千一百人, 敦煌太守快將二千人, 長水校尉富昌、酒泉(侯)[候]奉世將婼、月氏兵四千人[一], 亡慮萬二千人[二]. 齎三十日食, 以七月二十二日擊罕羌, 入鮮水北句廉上[三], 去酒泉八百里, 去將軍可千二百里. 將軍其引兵便道西並進, 雖不相及, 使虜聞東方北方兵並來, 分散其心意, 離其黨與, 雖不能殄滅, 當有瓦解者. 已詔中郎將卬將胡越佽飛射士步兵二校, 益將軍兵.

[一]服虔曰：｢婼音兒, 羌名也.｣ 蘇林曰：｢婼音兒遮反.｣ 師古曰：｢蘇音是也.｣

[二]師古曰：｢亡慮, 大計也, 解在食貨志.｣

[三]服虔曰：｢句音鉤.｣ 師古曰：｢句廉, 謂水岸曲而有廉稜也.｣

今五星出東方, 中國大利, 蠻夷大敗[一]. 太白出高, 用兵深入敢戰者吉, 弗敢戰者凶. 將軍急裝, 因天時, 誅不義, 萬下必全, 勿復有疑.

[一]張晏曰：｢五星所聚, 其下勝. 羌人在西, 星在東, 則爲漢.｣

充國既得讓, 以爲將任兵在外, 便宜有守, 以安國家[一]. 乃上書謝罪, 因陳兵利害, 曰：

[一]師古曰：｢言爲將之道, 受任行兵於外, 雖受詔命, 若有便宜, 則當(國)[固]守以取安利也.｣

臣竊見騎都尉安國前幸賜書, 擇羌人可使使䍐, 諭告以大軍當至, 漢不誅罕, 以解其謀. 恩澤甚厚, 非臣下所能及. 臣獨私美陛下盛德至計亡已, 故遣开豪雕庫宣天子至德, 罕、开之屬皆聞知明詔. 今先零羌楊玉(此羌之首帥名王)將騎四千及煎鞏騎五千, 阻石山木, 候便爲寇[一], 罕羌未有所犯. 今置先零, 先擊罕, 釋有罪, 誅亡辜[二], 起壹難, 就兩害, 誠非陛下本計也.

[一]師古曰：｢謂依阻山之木石以自保固.｣

[二]師古曰：｢釋, 置也, 放也.｣

臣聞兵法｢攻不足者守有餘｣, 又曰｢善戰者致人, 不致於人｣[一]. 今罕羌欲爲敦煌、酒泉寇, 飭兵馬, 練戰士, 以須其至[二], 坐得致敵之術, 以逸擊勞, 取勝之道也. 今恐二郡兵少不足以守, 而發之行攻, 釋致虜之術而從爲虜所致之道[三], 臣愚以爲不便. 先零羌虜欲爲背畔, 故與罕、开解仇結約, 然其私心不能亡恐漢兵至而罕、开背之也. 臣愚以爲其計常欲先赴罕、开之急, 以堅其約, 先擊罕羌, 先零必助之. 今虜馬肥, 糧食方饒, 擊之恐不能傷害, 適使先零得施德於罕羌, 堅其約, 合其黨[四]. 虜交堅黨合, 精兵二萬餘人, 迫脅諸小種, 附著者稍眾, 莫須之屬不輕得離也[五]. 如是, 虜兵寖多[六], 誅之用力數倍, 臣恐國家憂累繇十年數, 不二三歲而已[七].

[一]師古曰：｢皆兵法之辭也. 致人, 引致而取之也. 致於人, 爲人所引也.｣

[二]師古曰：｢飭, 整也. 須, 待也. 飭與敕同也.｣

[三]師古曰：｢釋, 廢也.｣

[四]師古曰：｢施德, 自樹恩德也.｣

[五]服虔曰：｢莫須, 小種羌名也.｣

[六]師古曰：｢寖, 漸也.｣

[七]師古曰：｢累音力瑞反. 繇與由同.｣

臣得蒙天子厚恩, 父子俱爲顯列. 臣位至上卿, 爵爲列侯, 犬馬之齒七十六, 爲明詔填溝壑, 死骨不朽, 亡所顧念. 獨思惟兵利害至孰悉也, 於臣之計, 先誅先零已, 則罕、开之屬不煩兵而服矣. 先零已誅而罕、开不服, 涉正月擊之, 得計之理, 又其時也.

以今進兵, 誠不見其利, 唯陛下裁察.

六月戊申奏, 七月甲寅璽書報從充國計焉.

充國引兵至先零在所. 虜久屯聚, 解弛[一], 望見大軍, 棄車重, 欲渡湟水[二], 道阨狹, 充國徐行驅之. 或曰逐利行遲[三], 充國曰：｢此窮寇不可迫也. 緩之則走不顧, 急之則還致死[四].｣ 諸校皆曰：｢善.｣ 虜赴水溺死者數百, 降及斬首五百餘人, 鹵馬牛羊十萬餘頭, 車四千餘兩. 兵至罕地, 令軍毋燔聚落芻牧田中[五]. 罕羌聞之, 喜曰：｢漢果不擊我矣！｣ 豪靡忘使人來言：｢願得還復故地.｣[六]充國以聞, 未報. 靡忘來自歸, 充國賜飲食, 遣還諭種人. 護軍以下皆爭之, 曰：｢此反虜, 不可擅遣.｣ 充國曰：｢諸君但欲便文自營[七], 非爲公家忠計也.｣[八]語未卒, 璽書報, 令靡忘以贖論. 後罕竟不煩兵而下.

[一]師古曰：｢解讀曰懈. 弛, 放也.｣

[二]師古曰：｢重音直用反.｣

[三]師古曰：｢逐利宜疾, 今行太遲.｣

[四]師古曰：｢謂更迴還盡力而死戰.｣

[五]師古曰：｢不得燔燒人居及於田畝之中刈芻放牧也.｣

[六]服虔曰：｢靡忘, 羌帥名也.｣

[七]師古曰：｢苟取文墨之便而自營衛. 便音頻面反.｣

[八]師古曰：｢爲音于偽反.｣

其秋, 充國病, 上賜書曰：｢制詔後將軍：聞苦腳脛、寒泄[一], 將軍年老加疾, 一朝之變不可諱[二], 朕甚憂之. 今詔破羌將軍詣屯所, 爲將軍副, 急因天時大利, 吏士銳氣, 以十二月擊先零羌. 即疾劇, 留屯毋行, 獨遣破羌、彊弩將軍.｣ 時羌降者萬餘人矣. 充國度其必壞, 欲罷騎兵屯田, 以待其敝. 作奏未上, 會得進兵璽書, 中郎將卬懼, 使客諫充國曰：｢誠令兵出, 破軍殺將以傾國家, 將軍守之可也. 即利與病, 又何足爭? 一旦不合上意, 遣繡衣來責將軍, 將軍之身不能自保[三], 何國家之安?｣ 充國歎曰：｢是何言之不忠也！本用吾言, 羌虜得至是邪? [四]往者舉可先行羌者, 吾舉辛武賢[五], 丞相御史復白遣義渠安國, 竟沮敗羌[六]. 金城、湟中穀斛八錢, 吾謂耿中丞[七], 糴二百萬斛穀, 羌人不敢動矣[八]. 耿中丞請糴百萬斛, 乃得四十萬斛耳. 義渠再使, 且費其半. 失此二冊, 羌人故敢爲逆. 失之毫釐, 差(之)[以]千里, 是既然矣. 今兵久不決, 四夷卒有動搖, 相因而起[九], 雖有知者不能善其後, 羌獨足憂邪！[一０]吾固以死守之, 明主可爲忠言.｣ 遂上屯田奏曰：

[一]師古曰：｢脛, 膝以下骨也. 寒泄, 下利也. 言其患足脛又苦下利. 脛音下定反. 泄音息列反.｣

[二]師古曰：｢恐其死.｣

[三]師古曰：｢繡衣謂御史.｣

[四]師古曰：｢言豫防之, 可無今日之寇也.｣

[五]師古曰：｢行音下更反.｣

[六]師古曰：｢沮, 壞也, 音才汝反.｣

[七]服虔曰：｢耿壽昌也, 爲司農中丞.｣

[八]師古曰：｢言豫儲糧食, 可以制敵.｣

[九]師古曰：｢卒讀曰猝.｣

[一０]師古曰：｢言儻如此, 則所憂不獨在羌.｣

臣聞兵者, 所以明德除害也, 故舉得於外, 則福生於內, 不可不慎. 臣所將吏士馬牛食, 月用糧穀十九萬九千六百三十斛, 鹽千六百九十三斛, 茭□二十五萬二百八十六石[一]. 難久不解, 繇役不息. 又恐它夷卒有不虞之變[二], 相因並起, 爲明主憂, 誠非素定廟勝之冊[三]. 且羌虜易以計破, 難用兵碎也, 故臣愚以爲擊之不便.

[一]師古曰：｢茭, 乾芻也. 槁, 禾稈也. 石, 百二十斤. 稈音工旱反.｣

[二]師古曰：｢卒讀曰猝.｣

[三]師古曰：｢廟勝, 謂謀於廟堂而勝敵也.｣

計度臨羌東至浩亹[一], 羌虜故田及公田, 民所未墾, 可二千頃以上, 其間郵亭多壞敗者. 臣前部士入山, 伐材木大小六萬餘枚, 皆在水次. 願罷騎兵, 留弛刑應募, 及淮陽、汝南步兵與吏士私從者, 合凡萬二百八十一人, 用穀月二萬七千三百六十三斛, 鹽三百八斛, 分屯要害處. 冰解漕下, 繕鄉亭, 浚溝渠[二], 治湟陿以西道橋七十所, 令可至鮮水左右. 田事出, 賦人二十畝[三]. 至四月草生, 發郡騎及屬國胡騎伉健各千, 倅馬什二, 就草[四], 爲田者遊兵. 以充入金城郡, 益積畜, 省大費[五]. 今大司農所轉穀至者, 足支萬人一歲食. 謹上田處及器用簿[六], 唯陛下裁許.

[一]師古曰：｢度音大各反.｣

[二]師古曰：｢漕下, 以水運木而下也. 繕, 補也. 浚, 深治也.｣

[三]師古曰：｢田事出, 謂至春人出營田也. 賦謂班與之也.

畮, 古畝字.｣

[四]師古曰：｢倅, 副也. 什二者, 千騎則與副馬二百匹也. 伉音口浪反.｣

[五]師古曰：｢畜讀曰蓄.｣

[六]師古曰：｢簿音步戶反.｣

上報曰：｢皇帝問後將軍, 言欲罷騎兵萬人留田, 即如將軍之計, 虜當何時伏誅, 兵當何時得決? 孰計其便, 復奏.｣ 充國上狀曰：

臣聞帝王之兵, 以全取勝, 是以貴謀而賤戰. 戰而百勝, 非善之善者也, 故先爲不可勝以待敵之可勝[一]. 蠻夷習俗雖殊於禮義之國, 然其欲避害就利, 愛親戚, 畏死亡, 一也. 今虜亡其美地薦草[二], 愁於寄託遠遯, 骨肉離心, 人有畔志, 而明主般師罷兵[三], 萬人留田, 順天時, 因地利, 以待可勝之虜, 雖未即伏辜, 兵決可期月而望. 羌虜瓦解, 前後降者萬七百餘人, 及受言去者凡七十輩[四], 此坐支解羌虜之具也.

[一]師古曰：｢此兵法之辭也. 言先自完堅, 令敵不能勝我, 乃可以勝敵也.｣

[二]師古曰：｢薦, 稠草.｣

[三]鄧展曰：｢般音班. 班, 還也.｣

[四]如淳曰：｢羌胡言欲降, 受其言遣去者.｣ 師古曰：｢如說非也. 謂羌受充國之言, 歸相告喻者也. 羌虜即羌賊耳, 無豫於胡也.｣

臣謹條不出兵留田便宜十二事. 步兵九校[一], 吏士萬人, 留屯以爲武備, 因田致穀, 威德並行, 一也. 又因排折羌虜, 令不得歸肥饒之墬[二], 貧破其眾, 以成羌虜相畔之漸, 二也. 居民得並田作, 不失農業, 三也[三]. 軍馬一月之食, 度支田士一歲[四], 罷騎兵以省大費, 四也. 至春省甲士卒, 循河湟漕穀至臨羌, 以眎羌虜[五], 揚威武, 傳世折衝之具, 五也. 以閒暇時下所伐材[六], 繕治郵亭, 充入金城, 六也. 兵出, 乘危徼幸[七], 不出, 令反畔之虜竄於風寒之地, 離霜露疾疫瘃墯之患[八], 坐得必勝之道, 七也. 亡經阻遠追死傷之害, 八也. 內不損威武之重, 外不令虜得乘間之勢, 九也[九]. 又亡驚動河南大开、小开[一０]使生它變之憂, 十也. 治湟陿中道橋, 令可至鮮水, 以制西域, 信威千里[一一], 從枕席上過師, 十一也[一二]. 大費既省, 繇役豫息, 以戒不虞, 十二也. 留屯田得十二便, 出兵失十二利. 臣充國材下, 犬馬齒衰, 不識長冊, 唯明詔博詳公卿議臣採擇.

[一]師古曰：｢一部爲一校也.｣

[二]師古曰：｢墬, 古地字.｣

[三]師古曰：｢並, 且也, 讀如本字, 又音步浪反.｣

[四]師古曰：｢度音大各反.｣

[五]師古曰：｢眎亦示字.｣

[六]師古曰：｢閒讀曰閑.｣

[七]師古曰：｢言不可必勝.｣

[八]師古曰：｢離, 遭也. 墯謂因寒瘃而墯指者也.｣

[九]師古曰：｢間謂軍之間隙者也.｣

[一０]服虔曰：｢皆羌種, 在河西之河南也.｣

[一一]師古曰：｢信讀曰申.｣

[一二]鄭氏曰：｢橋成軍行安易, 若於枕席上過也.｣

上復賜報曰：｢皇帝問後將軍, 言十二便, 聞之. 虜雖未伏誅, 兵決可期月而望, 期月而望者, 謂今冬邪, 謂何時也? 將軍獨不計虜聞兵頗罷, 且丁壯相聚, 攻擾田者及道上屯兵, 復殺略人民, 將何以止之? 又大开、小开前言曰：□我告漢軍先零所在, 兵不往擊, 久留, 得亡效五年時不分別人而并擊我?□[一]其意常恐. 今兵不出, 得亡變生, 與先零爲一? 將軍孰計復奏.｣ 充國奏曰：

[一]如淳曰：｢此語謂本始五年伐先零, 不分別大小开本意, 是以大小开有此言也.｣

臣聞兵以計爲本, 故多算勝少算. 先零羌精兵今餘不過七八千人, 失地遠客, 分散飢凍. 罕、开、莫須又頗暴略其羸弱畜產, 畔還者不絕, 皆聞天子明令相捕斬之賞. 臣愚以爲虜破壞可日月冀, 遠在來春, 故曰兵決可期月而望. 竊見北邊自敦煌至遼東萬一千五百餘里, 乘塞列隧有吏卒數千人, 虜數大眾攻之而不能害. 今留步士萬人屯田, 地勢平易, 多高山遠望之便, 部曲相保, 爲塹壘木樵[一], 校聯不絕[二], 便兵弩, 飭鬥具[三]. 烽火幸通, 勢及并力, 以逸待勞, 兵之利者也. 臣愚以爲屯田內有亡費之利, 外有守禦之備. 騎兵雖罷, 虜見萬人留田爲必禽之具, 其土崩歸德, 宜不久矣. 從今盡三月, 虜馬羸瘦, 必不敢捐其妻子於他種中, 遠涉河山而來爲寇. 又見屯田之士精兵萬人, 終不敢復將其累重還歸故地[四]. 是臣之愚計, 所以度虜且必瓦解其處[五], 不戰而自破之冊也. 至於虜小寇盜, 時殺人民, 其原未可卒禁[六]. 臣聞戰不必勝, 不苟接刃；攻不必取, 不苟勞眾. 誠令兵出, 雖不能滅先零, 亶能令虜絕不爲小寇, 則出兵可也[七]. 即今同是[八]而釋坐勝之道, 從乘危之勢, 往終不見利, 空內自罷敝[九], 貶重而自損, 非所以視蠻夷也[一０]. 又大兵一出, 還不可復留, 湟中亦未可空, 如是, 繇役復發也. 且匈奴不可不備, 烏桓不可不憂. 今久轉運煩費, 傾我不虞之用以澹一隅[一一], 臣愚以爲不便. 校尉臨眾幸得承威德, 奉厚幣, 拊循眾羌, 諭以明詔, 宜皆鄉風[一二]. 雖其前辭嘗曰｢得亡效五年｣, 宜亡它心, 不足以故出兵. 臣竊自惟念, 奉詔出塞, 引軍遠擊, 窮天子之精兵, 散車甲於山野, 雖亡尺寸之功, 媮得避慊之便[一三], 而亡後咎餘責, 此人臣不忠之利, 非明主社稷之福也. 臣幸得奮精兵, 討不義, 久留天誅[一四], 罪當萬死. 陛下寬仁, 未忍加誅, (今)[令]臣數得孰計[一五]. 愚臣伏計孰甚, 不敢避斧鉞之誅, 昧死陳愚, 唯陛下省察.

[一]師古曰：｢樵與譙同, 謂爲高樓以望敵也, 音才消反.｣

[二]如淳曰：｢播校相連也.｣ 師古曰：｢此校謂用木自相貫穿以爲固者, 亦猶周易□荷校滅耳□ 也. 周禮□校人掌王馬之政□, □六廄成校□, 蓋用關械闌養馬也. 說文解字云□校, 木囚也□, 亦謂以木相貫, 遮闌禽獸也. 今云校聯不絕, 言營壘相次.｣

[三]師古曰：｢便, 利也. 飭, 整也, 其字從力.｣

[四]師古曰：｢累重謂妻子也. 累音力瑞反. 重音直用反.｣

[五]師古曰：｢各於其處自瓦解.｣

[六]師古曰：｢卒讀曰猝.｣

[七]師古曰：｢亶讀曰但.｣

[八]師古曰：｢俱不能止小寇盜.｣

[九]師古曰：｢罷讀曰疲.｣

[一０]師古曰：｢視讀曰示.｣

[一一]師古曰：｢澹, 古贍字. 贍, 給也.｣

[一二]師古曰：｢諭, 曉告之. 鄉讀曰嚮.｣

[一三]師古曰：｢媮, 苟且也. 慊亦嫌字.｣

[一四]師古曰：｢言不早殄滅賊也.｣

[一五]師古曰：｢數音所角反. 其下亦同.｣

充國奏每上, 輒下公卿議臣. 初是充國計者什三, 中什五, 最後什八. 有詔詰前言不便者, 皆頓首服. 丞相魏相曰：｢臣愚不習兵事利害, 後將軍數畫軍冊, 其言常是, 臣任其計可必用也.｣[一]上於是報充國曰：｢皇帝問後將軍, 上書言羌虜可勝之道, 今聽將軍, 將軍計善. 其上留屯田及當罷者人馬數. 將軍強食, 慎兵事, 自愛！｣ 上以破羌、強弩將軍數言當擊, 又用充國屯田處離散, 恐虜犯之, 於是兩從其計, 詔兩將軍與中郎將卬出擊. 強弩出, 降四千餘人, 破羌斬首二千級, 中郎將卬斬首降者亦二千餘級, 而充國所降復得五千餘人. 詔罷兵, 獨充國留屯田.

[一]師古曰：｢任, 保也.｣

明年五月, 充國奏言：｢羌本可五萬人軍, 凡斬首七千六百級, 降者三萬一千二百人, 溺河湟飢餓死者五六千人, 定計遺脫與煎鞏、黃羝俱亡者不過四千人. 羌靡忘等自詭必得[一], 請罷屯兵.｣ 奏可, 充國振旅而還.

[一]師古曰：｢詭, 責也. 自以爲憂, 責言必能得之.｣

所善浩星賜迎說充國[一], 曰：｢眾人皆以破羌、強弩出擊, 多斬首獲降, 虜以破壞. 然有識者以爲虜勢窮困, 兵雖不出, 必自服矣. 將軍即見, 宜歸功於二將軍出擊, 非愚臣所及. 如此, 將軍計未失也.｣ 充國曰：｢吾年老矣, 爵位已極, 豈嫌伐一時事以欺明主哉！兵勢, 國之大事, 當爲後法. 老臣不以餘命壹爲陛下明言兵之利害, 卒死, 誰當復言之者?｣[二]卒以其意對[三]. 上然其計, 罷遣辛武賢歸酒泉太守官, 充國復爲後將軍衛尉.

[一]鄧展曰：｢浩星, 姓；賜, 名也.｣

[二]師古曰：｢卒讀曰猝.｣

[三]師古曰：｢卒, 終也.｣

其秋, 羌若零、離留、且種、兒庫[一]共斬先零大豪猶非、楊玉首[二], 及諸豪弟澤、陽雕、良兒、靡忘皆帥煎鞏、黃羝之屬四千餘人降漢. 封若零、弟澤二人爲帥眾王, 離留、且種二人爲侯, 兒庫爲君, 陽雕爲言兵侯, 良兒爲君, 靡忘爲獻牛君. 初置金城屬國以處降羌.

[一]師古曰：｢且, 子閭反.｣

[二]文穎曰：｢猶非, 人名也.｣ 師古曰：｢猶非及楊玉, 二人也. 宣紀作酋非, 而此傳作猶字, 疑紀誤.｣

詔舉可護羌校尉者, 時充國病, 四府舉辛武賢小弟湯. 充國遽起奏：｢湯使酒, 不可典蠻夷[一]. 不如湯兄臨眾.｣ 時湯已拜受節, 有詔更用臨眾. 後臨眾病免, 五府復舉湯, 湯數醉䣱羌人[二], 羌人反畔, 卒如充國之言.

[一]師古曰：｢使酒, 因酒以使氣, 若今言惡酒者.｣

[二]師古曰：｢䣱音況務反.｣ 師古曰：｢即酗字也. 醉怒曰䣱.｣

初, 破羌將軍武賢在軍中時與中郎將卬宴語[一], 卬道：｢車騎將軍張安世始嘗不快上[二], 上欲誅之, 卬家將軍以爲安世本持橐簪筆[三]事孝武帝數十年, 見謂忠謹, 宜全度之[四]. 安世用是得免.｣ 及充國還言兵事, 武賢罷歸故官, 深恨, 上書告卬泄省中語. 卬坐禁止而入至充國莫府司馬中亂屯兵[五]下吏, 自殺.

[一]師古曰：｢閑宴時共語也.｣

[二]如淳曰：｢所爲行不可上意.｣

[三]張晏曰：｢橐, 契囊也. 近臣負橐簪筆, 從備顧問, 或有所紀也.｣ 師古曰：｢橐, 所以盛書也. 有底曰囊, 無底曰橐. 簪筆者, 插筆於首. 橐音丁各反, 又音託.｣

[四]師古曰：｢全安而免度之, 不令喪敗也.｣

[五]如淳曰：｢方見禁止而入至充國莫府司馬中. 司馬中, 律所謂營軍司馬中也.｣

充國乞骸骨, 賜安車駟馬、黃金六十斤, 罷就第. 朝庭每有四夷大議, 常與參兵謀, 問籌策焉[一]. 年八十六, 甘露二年薨, 諡曰壯侯. 傳子至孫欽, 欽尚敬武公主. 主亡子, 主教欽良人習詐有身, 名它人子. 欽薨, 子岑嗣侯, 習爲太夫人. 岑父母求錢財亡已, 忿恨相告. 岑坐非子免, 國除. 元始中, 修功臣後, 復封充國曾孫伋爲營平侯[二].

[一]師古曰：｢與讀曰豫.｣

[二]師古曰：｢伋音汲.｣

初, 充國以功德與霍光等列, 畫未央宮. 成帝時, 西羌嘗有警, 上思將帥之臣, 追美充國, 乃召黃門郎楊雄即充國圖畫而頌之[一], 曰：

[一]師古曰：｢即, 就也. 於畫側而書頌.｣

明靈惟宣, 戎有先零. 先零昌狂, 侵漢西疆. 漢命虎臣, 惟後將軍, 整我六師, 是討是震[一]. 既臨其域, 諭以威德, 有守矜功, 謂之弗克. 請奮其旅, 于罕之羌, 天子命我, 從之鮮陽[二]. 營平守節, 婁奏封章[三], 料敵制勝, 威謀靡亢[四]. 遂克西戎, 還師於京, 鬼方賓服, 罔有不庭[五]. 昔周之宣, 有方有虎[六], 詩人歌功, 乃列于雅[七]. 在漢中興, 充國作武, 赳赳桓桓, 亦紹厥後[八].

[一]師古曰：｢震合韻音真.｣

[二]應劭曰：｢酒泉太守辛武賢自將萬騎出張掖擊羌. 宣帝使充國共武賢討罕、开於鮮水之陽也.｣

[三]師古曰：｢婁, 古屢字.｣

[四]師古曰：｢料, 量也. 亢, 當也. 合韻音康.｣

[五]師古曰：｢鬼方, 言其幽昧也. 庭, 來帝庭也. 一說庭, 直也.｣

[六]張晏曰：｢方叔、邵虎也.｣

[七]師古曰：｢大雅、小雅之詩也.｣

[八]師古曰：｢赳赳, 勁也. 桓桓, 威也. 紹厥後謂繼周之方、邵也.｣

充國爲後將軍, 徙杜陵. 辛武賢自羌軍還後七年, 復爲破羌將軍, 征烏孫至敦煌, 後不出, 徵未到, 病卒. 子慶忌至大官.

辛慶忌字子真, 少以父任爲右校丞, 隨長羅侯常惠屯田烏孫赤谷城, 與歙侯戰[一], 陷陳卻敵. 惠奏其功, 拜爲侍郎, 遷校尉, 將吏士屯焉耆國. 還爲謁者, 尚未知名. 元帝初, 補金城長史, 舉茂材, 遷郎中車騎將(軍), 朝庭多重之者. 轉爲校尉, 遷張掖太守, 徙酒泉, 所在著名.

[一]師古曰：｢歙即翕字也. 歙侯, 烏孫官名.｣

成帝初, 徵爲光祿大夫, 遷左曹中郎將, 至執金吾. 始武賢與趙充國有隙, 後充國家殺辛氏, 至慶忌爲執金吾, 坐子殺趙氏, 左遷酒泉太守. 歲餘, 大將軍王鳳薦慶忌｢前在兩郡著功跡, 徵入, 歷位朝廷, 莫不信鄉[一]. 質行正直, 仁勇得眾心, 通於兵事, 明略威重, 任國柱石[二]. 父破羌將軍武賢顯名前世, 有威西夷. 臣鳳不宜久處慶忌之右.｣[三]乃復徵爲光祿大夫、執金吾. 數年, 坐小法左遷雲中太守, 復徵爲光祿勳.

[一]師古曰：｢鄉讀曰嚮.｣

[二]師古曰：｢任, 堪也.｣

[三]師古曰：｢右, 上也.｣

時數有災異, 丞相司直何武上封事曰：｢虞有宮之奇, 晉獻不寐[一]；衛青在位, 淮南寢謀. 故賢人立朝, 折衝厭難, 勝於亡形[二]. 司馬法曰：□天下雖安, 忘戰必危.□ 夫將不豫設, 則亡以應卒[三]；士不素厲, 則難使死敵. 是以先帝建列將之官, 近戚主內, 異姓距外, 故姦軌不得萌動而破滅[四], 誠萬世之長冊也. 光祿勳慶忌行義修正, 柔毅敦厚[五], 謀慮深遠. 前在邊郡, 數破敵獲虜, 外夷莫不聞. 乃者大異並見, 未有其應. 加以兵革久寢. 春秋大災未至而豫禦之[六], 慶忌宜在爪牙官以備不虞.｣[七]其後拜爲右將軍諸吏散騎給事中, 歲餘徙爲左將軍.

[一]應劭曰：｢晉獻公欲伐虞, 以宮之奇在, 寢不寐.｣

[二]師古曰：｢厭, 抑也. 未有禍難之形, 豫勝之也. 厭音一葉反.｣

[三]師古曰：｢卒讀曰猝, 謂暴也.｣

[四]師古曰：｢始生曰萌.｣

[五]師古曰：｢和柔而能沈毅也. 尚書咎繇謨曰□擾而毅□ . 擾亦柔也. 今流俗書本柔字作果者, 妄改之.｣

[六]師古曰：｢莊十八年□公追戎於濟西□ . 公羊傳曰：□此未有伐中國者, 言追何? 大其未至而豫禦也.□ ｣

[七]師古曰；｢虞, 度也. 言有寇難非意所度也.｣

慶忌居處恭儉, 食飲被服尤節約, 然性好輿馬, 號爲鮮明, 唯是爲奢. 爲國虎臣, 遭世承平, 匈奴、西域親附, 敬其威信. 年老卒官. 長子通爲護羌校尉, 中子遵函谷關都尉, 少子茂水衡都尉出爲郡守, 皆有將帥之風. 宗族支屬至二千石者十餘人.

元始中, 安漢公王莽秉政, 見慶忌本大將軍鳳所成, 三子皆能, 欲親厚之. 是時莽方立威柄, 用甄豐、甄邯以自助, 豐、邯新貴, 威震朝廷. 水衡都尉茂自見名臣子孫, 兄弟並列, 不甚詘事兩甄. 時平帝幼, 外家衛氏不得在京師, 而護羌校尉通長子次兄素與帝從舅衛子伯相善[一], 兩人俱游俠, 賓客甚盛. 及呂寬事起, 莽誅衛氏. 兩甄搆言諸辛陰與衛子伯爲心腹, 有背恩不說安漢公之謀[二]. 於是司直陳崇舉奏其宗親隴西辛興等侵陵百姓, 威行州郡. 莽遂按通父子、遵茂兄弟及南郡太守辛伯等, 皆誅殺之. 辛氏繇是廢[三]. 慶忌本狄道人, 爲將軍, 徙昌陵. 昌陵罷, 留長安.

[一]師古曰：｢次兄, 其字也. 兄讀如本字, 亦讀曰況.｣

[二]師古曰：｢說讀曰悅.｣

[三]師古曰：｢繇讀與由同.｣

贊曰：秦漢已來, 山東出相, 山西出將. 秦將軍白起, 郿人[一]；王翦, 頻陽人. 漢興, 郁郅王圍、甘延壽[二], 義渠公孫賀、傅介子, 成紀李廣、李蔡, 杜陵蘇建、蘇武, 上邽上官桀、趙充國, 襄武廉褒, 狄道辛武賢、慶忌, 皆以勇武顯聞. 蘇、辛父子著節, 此其可稱列者也, 其餘不可勝數. 何則? 山西天水、隴西、安定、北地處勢迫近羌胡, 民俗修習戰備, 高上勇力鞍馬騎射. 故秦詩曰：｢王于興師, 修我甲兵, 與子皆行.｣[三]其風聲氣俗自古而然, 今之歌謠慷慨, 風流猶存耳.

[一]師古曰：｢郿, 扶風之縣也, 音媚.｣

[二]師古曰：｢圍爲強弩將軍, 見藝文志. 郁音於六反. 郅音質.｣

[三]師古曰：｢小戎之詩也, 解在地理志.｣

校勘記

二九七四頁　九行　設謂(聞)[開]許之也. 景祐、殿本都作｢開｣. 王先謙說作｢開｣是.

二九八０頁一一行　長水校尉富昌、酒泉(侯)[候]奉世將婼、月氏兵四千人, 沈欽韓說, ｢侯｣ 當爲｢候｣, 奉世即馮奉世.

二九八一頁　七行　若有便宜, 則當(國)[固]守以取安利也. 王先謙說, ｢國｣ 當爲｢固｣. 按景祐、殿、局本都作｢固｣.

二九八一頁一０行　(此羌之首帥名王)　錢大昭說, 閩本無｢此羌｣句. 按景祐本無此句.

二九八四頁一二行　失之毫釐, 差(之)[以]千里, 景祐、殿本都作｢以｣.

二九九０頁一二行　(今)[令]臣數得孰計. 景祐、殿本都作｢令｣. 王先謙說作｢令｣是.

二九九三頁一三行　師古曰：王先謙說前｢師古｣ 誤. 按各本皆誤.

二九九六頁　三行　遷郎中車騎將(軍), 劉敞、齊召南、沈欽韓都說｢軍｣ 字衍.

漢書卷七十 傅常鄭甘陳段傳第四十

傅介子, 北地人也[一], 以從軍爲官. 先是龜茲、樓蘭皆嘗殺漢使者[二], 語在西域傳. 至元鳳中, 介子以駿馬監求使大宛, 因詔令責樓蘭、龜茲國.

[一]師古曰：｢趙充國傳贊云□義渠公孫賀、傅介子□, 然則介子北地義渠人也.｣

[二]服虔曰：｢龜茲音丘慈.｣

介子至樓蘭, 責其王教匈奴遮殺漢使：｢大兵方至, 王苟不教匈奴, 匈奴使過至諸國, 何爲不言?｣ 王謝服, 言｢匈奴使屬過[一], 當至烏孫, 道過龜茲.｣ 介子至龜茲, 復責其王, 王亦服罪. 介子從大宛還到龜茲, 龜茲言｢匈奴使從烏孫還, 在此.｣ 介子因率其吏士共誅斬匈奴使者. 還奏事, 詔拜介子爲中郎, 遷平樂監.

[一]師古曰：｢屬, 近也. 近始過去. 屬音之欲反.｣

介子謂大將軍霍光曰：｢樓蘭、龜茲數反覆而不誅, 無所懲艾[一]. 介子過龜茲時, 其王近就人, 易得也[二], 願往刺之, 以威示諸國.｣ 大將軍曰：｢龜茲道遠, 且驗之於樓蘭.｣ 於是白遣之.

[一]師古曰：｢艾讀曰乂.｣

[二]師古曰：｢附近而親就, 言不相猜阻也.｣

介子與士卒俱齎金幣, 揚言以賜外國爲名. 至樓蘭, 樓蘭王意不親介子, 介子陽引去, 至其西界, 使譯謂曰：｢漢使者持黃金錦繡行賜諸國[一], 王不來受, 我去之西國矣.｣ 即出金幣以示譯. 譯還報王, 王貪漢物, 來見使者. 介子與坐飲, 陳物示之. 飲酒皆醉, 介子謂王曰：｢天子使我私報王.｣[二]王起隨介子入帳中, 屏語[三], 壯士二人從後刺之, 刃交胸, 立死. 其貴人左右皆散走. 介子告諭以｢王負漢罪, 天子遣我來誅王, 當更立前太子質在漢者. 漢兵方至, 毋敢動, 動, 滅國矣！｣ 遂持王首還詣闕, 公卿將軍議者咸嘉其功. 上乃下詔曰：｢樓蘭王安歸嘗爲匈奴間, 候遮漢使者[四], 發兵殺略衛司馬安樂、光祿大夫忠、期門郎遂成等三輩, 及安息、大宛使, 盜取節印獻物[五], 甚逆天理. 平樂監傅介子持節使誅斬樓蘭王安歸首, 縣之北闕, 以直報怨[六], 不煩師眾. 其封介子爲義陽侯, 食邑七百戶. 士刺王者皆補侍郎.｣

[一]師古曰：｢遍往賜之.｣

[二]師古曰：｢謂密有所論.｣

[三]師古曰：｢屏人而獨共語也.｣

[四]師古曰：｢(間)[言]爲匈奴之間(爲)[而]候伺.｣

[五]晉灼曰：｢此安息、大宛遠遣使獻漢, 而樓蘭王使人盜取所獻之物也.｣ 師古曰：｢節及印, 漢使者所賫也. 獻物, 大宛等使所獻也. 樓蘭既殺漢使, 又殺諸國使者.｣

[六]師古曰：｢論語載孔子言曰□以直報怨, 以德報德□, 言怨於我者則直道而報之. 故詔引之也.｣

介子薨, 子敞有罪不得嗣, 國除. 元始中, 繼功臣世, 復封介子曾孫長爲義陽侯, 王莽敗, 乃絕.

常惠, 太原人也. 少時家貧, 自奮應募, 隨栘中監蘇武使匈奴[一], 并見拘留十餘年, 昭帝時乃還. 漢嘉其勤勞, 拜爲光祿大夫.

[一]師古曰：｢栘中, 廄名也, 音移. 解在昭紀.｣

是時, 烏孫公主上書言｢匈奴發騎田車師[一], 車師與匈奴爲一, 共侵烏孫, 唯天子救之！｣ 漢養士馬, 議欲擊匈奴. 會昭帝崩, 宣帝初即位, 本始二年, 遣惠使烏孫. 公主及昆彌皆遣使, 因惠言｢匈奴連發大兵擊烏孫, 取車延、惡師地, 收其人民去, 使使脅求公主[二], 欲隔絕漢. 昆彌願發國半精兵, 自給人馬五萬騎, 盡力擊匈奴. 唯天子出兵以救公主、昆彌！｣ 於是漢大發十五萬騎, 五將軍分道出[三], 語在匈奴傳.

[一]師古曰：｢車師, 西域國名也.｣

[二]師古曰：｢脅謂以威迫之也.｣

[三]師古曰：｢祁連將軍田廣明、蒲類將軍趙充國、武牙將軍田順、度遼將軍范明友、前將軍韓增.｣

以惠爲校尉, 持節護烏孫兵. 昆彌自將翕侯以下五萬餘騎[一]從西方入至右谷蠡庭[二], 獲單于父行及嫂居次[三], 名王騎將以下三萬九千人, 得馬牛驢羸橐佗五萬餘匹, 羊六十餘萬頭, 烏孫皆自取鹵獲. 惠從吏卒十餘人隨昆彌還, 未至烏孫, 烏孫人盜惠印綬節. 惠還, 自以當誅[四]. 時漢五將皆無功, 天子以惠奉使克獲, 遂封惠爲長羅侯. 復遣惠持金幣還賜烏孫貴人有功者, 惠因奏請龜茲國嘗殺校尉賴丹, 未伏誅, 請便道擊之, 宣帝不許. 大將軍霍光風惠以便宜從事[五]. 惠與吏士五百人俱至烏孫, 還過, 發西國兵二萬人, 令副使發龜茲東國二萬人, 烏孫兵七千人, 從三面攻龜茲, 兵未合, 先遣人責其王以前殺漢使狀. 王謝曰：｢乃我先王時爲貴人姑翼所誤耳, 我無罪.｣ 惠曰：｢即如此, 縛姑翼來, 吾置王.｣[六]王執姑翼詣惠, 惠斬之而還.

[一]師古曰：｢□即翕字也. 翕侯, 烏孫官號也.｣

[二]師古曰：｢谷音鹿. 蠡音黎.｣

[三]晉灼曰：｢匈奴女號, 若言公主也.｣ 師古曰：｢行音胡浪反.｣

[四]師古曰：｢謂失印綬及節爲辱命.｣

[五]師古曰：｢言至前所專命而行也. 風讀曰諷.｣

[六]師古曰：｢置猶放.｣

後代蘇武爲典屬國, 明習外國事, 勤勞數有功. 甘露中, 後將軍趙充國薨, 天子遂以惠爲右將軍, 典屬國如故. 宣帝崩, 惠事元帝, 三歲薨, 諡曰壯武侯. 傳國至曾孫, 建武中乃絕.

鄭吉, 會稽人也, 以卒伍從軍, 數出西域, 由是爲郎. 吉爲人彊執, 習外國事[一]. 自張騫通西域, 李廣利征伐之後, 初置校尉, 屯田渠黎. 至宣帝時, 吉以侍郎田渠黎, 積穀, 因發諸國兵攻破車師, 遷衛司馬, 使護鄯善以西南道[二].

[一]師古曰：｢彊力而有執志者.｣

[二]師古曰：｢鄯音善.｣

神爵中, 匈奴乖亂, 日逐王先賢撣欲降漢[一], 使人與吉相聞. 吉發渠黎、龜茲諸國五萬人迎日逐王, 口萬二千人、小王將十二人隨吉至河曲, 頗有亡者, 吉追斬之, 遂將詣京師. 漢封日逐王爲歸德侯.

[一]師古曰：｢撣音纏.｣

吉既破車師, 降日逐, 威震西域, 遂并護車師以西北道, 故號都護[一]. 都護之置自吉始焉.

[一]師古曰：｢並護南北二道, 故謂之都. 都猶大也, 總也.｣

上嘉其功效, 乃下詔曰：｢都護西域騎都尉鄭吉, 拊循外蠻, 宣明威信[一], 迎匈奴單于從兄日逐王眾, 擊破車師兜訾城[二], 功效茂著. 其封吉爲安遠侯, 食邑千戶.｣ 吉於是中西域而立莫府[三], 治烏壘城, 鎮撫諸國, 誅伐懷集之. 漢之號令班西域矣[四], 始自張騫而成於鄭吉. 語在西域傳.

[一]師古曰：｢禮云東夷、北狄、西戎、南蠻, 然夷蠻戎狄亦四方之總稱耳, 故史傳又云百蠻也.｣

[二]師古曰：｢訾音子移反.｣

[三]師古曰：｢中西域者, 言最處諸國之中, 近遠均也. 中音竹仲反.｣

[四]師古曰：｢班, 布也.｣

吉薨, 諡曰繆侯. 子光嗣, 薨, 無子, 國除. 元始中, 錄功臣不以罪絕者, 封吉曾孫永爲安遠侯.

甘延壽字君況, 北地郁郅人也. 少以良家子善騎射爲羽林, 投石拔距絕於等倫[一], 嘗超踰羽林亭樓, 由是遷爲郎. 試弁, 爲期門[二], 以材力愛幸. 稍遷至遼東太守, 免官. 車騎將軍許嘉薦延壽爲郎中諫大夫, 使西域都護騎都尉, 與副校尉陳湯共誅斬郅支單于, 封義成侯. 薨, 諡曰壯侯. 傳國至曾孫, 王莽敗, 乃絕.

[一]應劭曰：｢投石, 以石投人也. 拔距, 即下超踰羽林亭樓是也.｣ 張晏曰：｢范蠡兵法飛石重十二斤, 爲機發, 行二百步. 延壽有力, 能以手投之. 拔距, 超距也.｣ 師古曰：｢投石, 應(劭)[說]是也. 拔距者, 有人連坐相把據地, 距以爲堅而能拔取之, 皆言其有手掣之力. 超踰亭樓, 又言其趫捷耳, 非拔距也. 今人猶(言)[有]拔爪之戲, 蓋拔距之遺法.｣

[二]孟康曰：｢弁, 手搏.｣

陳湯字子公, 山陽瑕丘人也. 少好書, 博達善屬文[一]. 家貧匄貣無節, 不爲州里所稱[二]. 西至長安求官, 得太官獻食丞. 數歲, 富平侯張勃與湯交, 高其能. 初元二年, 元帝詔列侯舉茂材, 勃舉湯. 湯待遷, 父死不奔喪[三], 司隸奏湯無循行, 勃選舉故不以實, 坐削(二百戶)[戶二百], 會薨, 因賜諡曰繆侯[四]. 湯下獄論. 後復以薦爲郎, 數求使外國. 久之, 遷西域副校尉, 與甘延壽俱出.

[一]師古曰：｢屬音之欲反.｣

[二]師古曰：｢匄, 乞也. 貣音吐得反.｣

[三]師古曰：｢犇, 古奔字.｣

[四]師古曰：｢以其繆舉人也.｣

先是, 宣帝時匈奴乖亂, 五單于爭立, 呼韓邪單于與郅支單于俱遣子入侍, 漢兩受之. 後呼韓邪單于身入稱臣朝見, 郅支以爲呼韓邪破弱降漢, 不能自還, 即西收右地. 會漢發兵送呼韓邪單于, 郅支由是遂西破呼偈、堅昆、丁令[一], 兼三國而都之. 怨漢擁護呼韓邪而不助己, 困辱漢使者江乃始等. 初元四年, 遣使奉獻, 因求侍子, 願爲內附. 漢議遣衛司馬谷吉送之. 御史大夫貢禹、博士匡衡以爲春秋之義｢許夷狄者不壹而足｣[二], 今郅支單于鄉化未(淳)[醇][三], 所在絕遠, 宜令使者送其子至塞而還. 吉上書言：｢中國與夷狄有羈(靡)[縻]不絕之義, 今既養全其子十年, 德澤甚厚, 空絕而不送, 近從塞還, 示(捐棄)[棄捐]不畜[四], 使無鄉從之心[五]. 棄前恩, 立後怨, 不便. 議者見前江乃始無應敵之數, 知勇俱困, 以致恥辱, 即豫爲臣憂. 臣幸得建彊漢之節, 承明聖之詔, 宣諭厚恩, 不宜敢桀[六]. 若懷禽獸, 加無道於臣, 則單于長嬰大罪[七], 必遁逃遠舍, 不敢近邊[八]. 沒一使以安百姓, 國之計, 臣之願也. 願送至庭.｣[九]. 上以示朝者, 禹復爭, 以爲吉往必爲國取悔生事, 不可許. 右將軍馮奉世以爲可遣, 上許焉. 既至, 郅支單于怒, 竟殺吉等. 自知負漢, 又聞呼韓邪益彊, 遂西奔康居. 康居王以女妻郅支, 郅支亦以女予康居王. 康居甚尊敬郅支, 欲倚其威以脅諸國[一０]. 郅支數借兵擊烏孫, 深入至赤谷城, 殺略民人, (歐)[驅]畜產[一一], 烏孫不敢追, 西邊空虛, 不居者且千里. 郅支單于自以大國, 威名尊重, 又乘勝驕, 不爲康居王禮, 怒殺康居王女及貴人、人民數百, 或支解投都賴水中[一二]. 發民作城, 日作五百人, 二歲乃已. 又遣使責闔蘇、大宛諸國歲遺[一三], 不敢不予. 漢遣使三輩至康居求谷吉等死[一四], 郅支困辱使者, 不肯奉詔, 而因都護上書言：｢居困厄, 願歸計彊漢, 遣子入侍.｣[一五]其驕嫚如此.

[一]服虔曰：｢呼偈, 小國名, 在匈奴北.｣ 師古曰：｢偈音起厲反. 令與零同.｣

[二]師古曰：｢言(制節)[節制]之, 不皆稱其所求也.｣

[三]師古曰：｢鄉讀曰嚮. 不雜曰醇. 醇, 一也, 厚也.｣

[四]師古曰：｢畜謂愛養也.｣

[五]師古曰：｢鄉讀曰嚮. 嚮從謂向化而從命也.｣

[六]師古曰：｢言郅支畏威, 當不敢桀黠也.｣

[七]師古曰：｢嬰猶帶也.｣

[八]師古曰：｢舍, 止也.｣

[九]師古曰：｢單于庭.｣

[一０]師古曰：｢倚音於綺反.｣

[一一]師古曰：｢(歐)[敺]與驅同. 下皆類此.｣

[一二]師古曰：｢支解謂[解]截其四支也. 都賴, 郅支水名.｣

[一三]師古曰：｢胡廣云康居北可一千里有國名奄蔡, 一名闔蘇. 然則闔蘇即奄蔡也. 歲遺者, 年常所獻遺之物. 遺音弋季反.｣

[一四]師古曰：｢死, 尸也.｣

[一五]師古曰：｢故爲此言以調戲也. 歸計謂歸附而受計策也.｣

建昭三年, 湯與延壽出西域. 湯爲人沈勇有大慮, 多策謀, 喜奇功[一], 每過城邑山川, 常登望. 既領外國, 與延壽謀曰：｢夷狄畏服大種, 其天性也. 西域本屬匈奴, 今郅支單于威名遠聞, 侵陵烏孫、大宛, 常爲康居畫計, 欲降服之. 如得此二國, 北擊伊列, 西取安息, 南排月氏、山離烏弋, 數年之間, 城郭諸國危矣[二]. 且其人剽悍[三], 好戰伐, 數取勝, 久畜之, 必爲西域患. 郅支單于雖所在絕遠, 蠻夷無金城強弩之守, 如發屯田吏士, 驅從烏孫眾兵[四], 直指其城下, 彼亡則無所之, 守則不足自保[五], 千載之功可一朝而成也.｣ 延壽亦以爲然, 欲奏請之, 湯曰：｢國家與公卿議, 大策非凡所見, 事必不從.｣[六]延壽猶與不聽[七]. 會其久病, 湯獨矯制發城郭諸國兵、車師戊己校尉屯田吏士. 延壽聞之, 驚起, 欲止焉. 湯怒, 按劍叱延壽曰：｢大眾已集會, 豎子欲沮眾邪?｣[八]延壽遂從之, 部勒行陳, 益置揚威、白虎、合騎之校[九], 漢兵胡兵合四萬餘人, 延壽、湯上疏自劾奏矯制, 陳言兵狀.

[一]師古曰：｢喜音許吏反.｣

[二]服虔曰：｢山離烏弋不在(二)[三]十六國中, 去中國二萬里.｣ 師古曰：｢謂西城國爲城郭者, 言不隨畜牧遷徙, 以別於匈奴也.｣

[三]師古曰：｢剽, 輕也. 悍, 勇也. 剽音頻妙反, 又音匹妙反. 悍音胡幹反.｣

[四]師古曰：｢驅, 帥之令隨從也.｣

[五]師古曰：｢之, 往也. 保, 安也.｣

[六]師古曰：｢言凡庸之人, 不能遠見, 故壞其事也.｣

[七]師古曰：｢與讀曰豫.｣

[八]師古曰：｢沮, 止也, 壞也, 音才汝反.｣

[九]張晏曰：｢西域陳法之名也.｣ 師古曰：｢張說非也. 一校則別爲一部軍, 故稱校耳. 湯特新置此等諸校名, 以爲威聲也.｣

即日引軍分行, 別爲六校, 其三校從南道踰蔥領徑大宛, 其三校都護自將, 發溫宿國, 從北道入赤谷, 過烏孫, 涉康居界, 至闐池西. 而康居副王抱闐將數千騎, 寇赤谷城東[一], 殺略大昆彌千餘人, 驅畜產甚多. 從後與漢軍相及, 頗寇盜後重[二]. 湯縱胡兵擊之, 殺四百六十人, 得其所略民四百七十人, 還付大昆彌, 其馬牛羊以給軍食. 又捕得抱闐貴人伊奴毒.

[一]文穎曰：｢闐音填.｣

[二]師古曰：｢重謂輜重也, 音直用反.｣

入康居東界, 令軍不得爲寇[一]. 間呼其貴人屠墨見之[二], 諭以威信, 與飲盟遣去. 徑引行, 未至單于城可六十里, 止營. 復捕得康居貴人貝色子男開牟以爲導. 貝色子即屠墨母之弟[三], 皆怨單于, 由是具知郅支情.

[一]師古曰：｢勿抄掠.｣

[二]師古曰：｢間謂密呼也.｣

[三]師古曰：｢母之弟即謂舅也.｣

明日引行, 未至城三十里, 止營. 單于遣使問：｢漢兵何以來?｣ 應曰：｢單于上書言居困阨, 願歸計彊漢, 身入朝見. 天子哀閔單于棄大國, 屈意康居, 故使都護將軍來迎單于妻子, 恐左右驚動, 故未敢至城下.｣ 使數往來相答報. 延壽、湯因讓之：[一]｢我爲單于遠來, 而至今無名王大人見將軍受事者[二], 何單于忽大計, 失客主之禮也！[三]兵來道遠, 人畜罷極, 食度且盡[四], 恐無以自還, 願單于與大臣審計策.｣

[一]師古曰：｢讓, 責也.｣

[二]師古曰：｢名王, 諸王之貴者. 受事, 受教命而供事也.｣

[三]師古曰：｢忽, 忘也.｣

[四]師古曰：｢罷讀曰疲. 度音大各反.｣

明日, 前至郅支城都賴水上, 離城三里, 止營傅陳[一]. 望見單于城上立五采幡織[二], 數百人披甲乘城[三], 又出百餘騎往來馳城下, 步兵百餘人夾門魚鱗陳[四], 講習用兵. 城上人更招漢軍曰｢鬥來！｣[五]百餘騎馳赴營, 營皆張弩持滿指之, 騎引卻. 頗遣吏士射城門騎步兵, 騎步兵皆入. 延壽、湯令軍聞鼓音皆薄城下[六], 四面圍城, 各有所守, 穿塹, 塞門戶, 鹵楯爲前, 戟弩爲後, 卬射城中樓上人[七], 樓上人下走. 土城外有重木城, 從木城中射, 頗殺傷外人. 外人發薪燒木城. 夜, 數百騎欲出外, 迎射殺之.

[一]師古曰：｢傅讀曰敷. 敷, 布也.｣

[二]師古曰：｢織讀曰幟, 音式志反.｣

[三]師古曰：｢乘謂登之備守也.｣

[四]師古曰：｢言其相接次, 形若魚鱗.｣

[五]師古曰：｢更, 互也, 音工行反.｣

[六]師古曰：｢薄, 迫也.｣

[七]師古曰：｢卬讀曰仰.｣

初, 單于聞漢兵至, 欲去, 疑康居怨己, 爲漢內應, 又聞烏孫諸國兵皆發, 自以無所之[一]. 郅支已出, 復還, 曰：｢不如堅守. 漢兵遠來, 不能久攻.｣ 單于乃被甲在樓上, 諸閼氏夫人數十皆以弓射外人. 外人射中單于鼻, 諸夫人頗死. 單于下騎, 傳戰大內[二]. 夜過半, 木城穿, 中人卻入土城, 乘城呼[三]. 時康居兵萬餘騎分爲十餘處, 四面環城, 亦與相應和[四]. 夜, 數奔營, 不利, 輒卻[五]. 平明, 四面火起, 吏士喜, 大呼乘之[六], 鉦鼓聲動地. 康居兵引卻. 漢兵四面推鹵楯, 並入土城中. 單于男女百餘人走入大內. 漢兵縱火, 吏士爭入, 單于被創死. 軍候假丞杜勳斬單于首, 得漢使節二及谷吉等所齎帛書. 諸鹵獲以畀得者[七]. 凡斬閼氏、太子、名王以下千五百一十八級, 生虜百四十五人, 降虜千餘人, 賦予城郭諸國所發十五王[八].

[一]師古曰：｢之, 往也.｣

[二]師古曰：｢下騎謂下樓而騎馬也. 傳戰, 轉戰也. 大內, 單于之內室也. 言且戰且行而入內室.｣

[三]師古曰：｢乘, 登也. 呼音火故反. 次下亦同.｣

[四]師古曰：｢環, 繞也, 音患. 和音胡臥反.｣

[五]師古曰：｢犇, 古奔字也.｣

[六]師古曰：｢乘, 逐也.｣

[七]師古曰：｢畀, 予也. 各以與所得人. 畀音必寐反.｣

[八]師古曰：｢賦謂班與之也. 所發十五王, 謂所發諸國之兵, 共圍郅支王者也.｣

於是延壽、湯上疏曰：｢臣聞天下之大義, 當混爲一[一], 昔有唐虞, 今有彊漢. 匈奴呼韓邪單于已稱北藩, 唯郅支單于叛逆, 未伏其辜, 大夏之西, 以爲彊漢不能臣也[二]. 郅支單于慘毒行於民, 大惡通于天. 臣延壽、臣湯將義兵, 行天誅, 賴陛下神靈, 陰陽並應, 天氣精明, 陷陳克敵, 斬郅支首及名王以下. 宜縣頭槁街蠻夷邸間[三], 以示萬里, 明犯彊漢者, 雖遠必誅.｣ 事下有司. 丞相匡衡、御史大夫繁延壽[四]以爲｢郅支及名王首更歷諸國, 蠻夷莫不聞知[五]. 月令春□掩骼埋胔□ 之時[六], 宜勿縣.｣ 車騎將軍許嘉、右將軍王商以爲｢春秋夾谷之會, 優施笑君, 孔子誅之[七], 方盛夏, 首足異門而出. 宜縣十日乃埋之.｣ 有詔將軍議是.

[一]師古曰：｢混, 同也, 音胡本反.｣

[二]師古曰：｢謂漢爲不能使郅支臣服也.｣

[三]晉灼曰：｢黃圖在長安城門內.｣ 師古曰：｢槁街, 街名, 蠻夷邸在此街也. 邸, 若今鴻臚客館也. 崔浩以爲槁當爲橐, 橐街即銅駝街也. 此說失之. 銅駝街在雒陽, 西京無也.｣

[四]師古曰：｢繁音蒲何反.｣

[五]師古曰：｢更音工衡反.｣

[六]應劭曰：｢禽獸之骨曰骼. 骼, 大也. 鳥鼠之骨曰胔. 胔, 可惡也.｣ 臣瓚曰：｢枯骨曰骼, 有肉曰胔.｣ 師古曰：｢瓚說是也. 骼音工客反. 胔音才賜反.｣

[七]師古曰：｢夾谷, 地名, 即祝其也. 定十年□公會齊侯於夾谷, 孔子攝相事, 齊侯奏宮中之樂, 俳優侏儒戲於前, 孔子歷階而上曰：｢匹夫侮諸侯者, 罪應誅.｣ 於是斬侏儒, 首足異處, 齊侯懼, 有慚色.□ 施者, 優人之名. 夾音頰.｣

初, 中書令石顯嘗欲以姊妻延壽, 延壽不取. 及丞相、御史亦惡其矯制, 皆不與湯[一]. 湯素貪, 所鹵獲財物入塞多不法[二]. 司隸校尉移書道上, 繫吏士按驗之. 湯上疏言：｢臣與吏士共誅郅支單于, 幸得禽滅, 萬里振旅[三], 宜有使者迎勞道路[四]. 今司隸反逆收繫按驗, 是爲郅支報讎也！｣ 上立出吏士, 令縣道具酒食以過軍. 既至, 論功, 石顯、匡衡以爲｢延壽、湯擅興師矯制, 幸得不誅, 如復加爵土, 則後奉使者爭欲乘危徼幸, 生事於蠻夷[五], 爲國招難, 漸不可開.｣ 元帝內嘉延壽、湯功, 而重違衡、顯之議[六], 議久不決.

[一]師古曰：｢與猶許.｣

[二]師古曰：｢不法者, 私自取之, 不依軍法.｣

[三]師古曰：｢師入曰振旅. 振, 整也. 旅, 眾也.｣

[四]師古曰：｢勞音力到反.｣

[五]師古曰：｢(若如)[如, 若]也.｣

[六]師古曰：｢重, 難也.｣

故宗正劉向上疏曰：｢郅支單于囚殺使者吏士以百數, 事暴揚外國, 傷威毀重, 群臣皆閔焉[一]. 陛下赫然欲誅之, 意未嘗有忘. 西域都護延壽、副校尉湯承聖指, 倚神靈, 總百蠻之君, 㩜城郭之兵[二], 出百死, 入絕域, 遂蹈康居, 屠五重城, 搴歙侯之旗[三], 斬郅支之首, 縣旌萬里之外, 揚威昆山之西, 掃谷吉之恥, 立昭明之功, 萬夷慴伏, 莫不懼震[四]. 呼韓邪單于見郅支已誅, 且喜且懼, 鄉風馳義, 稽首來賓[五], 願守北藩, 累世稱臣. 立千載之功, 建萬世之安, 群臣之勳莫大焉. 昔周大夫方叔、吉甫爲宣王誅獫狁而百蠻從, 其詩曰：□嘽嘽焞焞, 如霆如雷, 顯允方叔, 征伐獫狁, 蠻荊來威.□[六]易曰：□有嘉折首, 獲(非)[匪]其醜[七].□ 言美誅首惡之人, 而諸不順者皆來從也. 今延壽、湯所誅震, 雖易之折首、詩之雷霆不能及也. 論大功者不錄小過, 舉大美者不疵細瑕. 司馬法曰□軍賞不踰月□, 欲民速得爲善之利也. 蓋急武功, 重用人也. 吉甫之歸, 周厚賜之, 其詩曰：□吉甫燕喜, 既多受祉, 來歸自鎬, 我行永久.□[八]千里之鎬猶以爲遠, 況萬里之外, 其勤至矣！延壽、湯既未獲受祉之報, 反屈捐命之功, 久挫於刀筆之前[九], 非所以勸有功厲戎士也. 昔齊桓公前有尊周之功[一０], 後有滅項之罪[一一], 君子以功覆過而爲之諱行事[一二]. 貳師將軍李廣利捐五萬之師, 靡億萬之費, 經四年之勞[一三], 而厪獲駿馬三十匹[一四], 雖斬宛王毌鼓之首[一五], 猶不足以復費[一六], 其私罪惡甚多. 孝武以爲萬里征伐, 不錄其過, 遂封拜兩侯、三卿、二千石百有餘人. 今康居國彊於大宛, 郅支之號重於宛王, 殺使者罪甚於留馬, 而延壽、湯不煩漢士, 不費斗糧, 比於貳師, 功德百之[一七]. 且常惠隨欲擊之烏孫, 鄭吉迎自來之日逐, 猶皆裂土受爵. 故言威武勤勞則大於方叔、吉甫, 列功覆過則優於齊桓、貳師, 近事之功則高於安遠、長羅[一八], 而大功未著, 小惡數布, 臣竊痛之！宜以時解縣通籍[一九], 除過勿治, 尊寵爵位, 以勸有功.｣

[一]師古曰：｢閔, 病也.｣

[二]師古曰：｢㩜, 總持之也. 其字從手.｣

[三]師古曰：｢搴, 拔也, 音騫.｣

[四]師古曰：｢慴, 恐也, 音之涉反.｣

[五]師古曰：｢馳義, 慕義驅馳而來也. 鄉讀曰嚮.｣

[六]師古曰：｢小雅采虯之詩也. 嘽嘽, 眾也. 焞焞, 盛也. 言車徒既眾且盛, 有如雷霆, 故能克定獫狁而令荊土之蠻亦畏威而來也. 嘽音他丹反. 焞音他回反.｣

[七]師古曰：｢離上九爻辭也. 嘉, 善也. 醜, 類也. 言王者出征, 克勝斬首, 多獲非類, 故以爲善.｣

[八]師古曰：｢小雅六月之詩也. 鎬, 地名, 非豐鎬之鎬. 此鎬及方皆在周之北. 時獫狁侵鎬及方, 至於涇陽. 吉甫薄伐, 自鎬而還. 王以燕禮樂之, 多受福賜, 以其行役有功, 日月長久故也.｣

[九]師古曰：｢捐棄其軀命, 言無所顧也. 挫, 屈折也. 刀筆謂吏也.｣

[一０]師古曰：｢謂伐楚責苞茅, 及會王太子于首止.｣

[一一]師古曰：｢項, 國名也. 春秋僖十七年夏, 滅項. 公羊傳曰：□齊滅之也. 不言齊, 爲桓公諱也. 桓常有繼絕存亡之功, 故君子爲之諱.□ ｣

[一二]師古曰：｢行事謂滅項之事也.｣

[一三]師古曰：｢靡, 散也, 音縻.｣

[一四]師古曰：｢廑與僅同. 僅, 少也.｣

[一五]師古曰：｢西域傳作毌寡, 而此云毌鼓, 鼓寡聲相近, 蓋戎狄之言不甚諦也.｣

[一六]師古曰：｢復, 償也, 音扶目反.｣

[一七]師古曰：｢百倍勝之.｣

[一八]師古曰：｢安遠侯鄭吉, 長羅侯常惠也.｣

[一九]孟康曰：｢縣, 罪未竟也, 如言縣罰也. 通籍, 不禁止, 令得出入也.｣

於是天子下詔曰：｢匈奴郅支單于背畔禮義, 留殺漢使者、吏士, 甚逆道理, 朕豈忘之哉！所以優游而不征者, 重動師眾, 勞將帥[一], 故隱忍而未有云也. 今延壽、湯睹便宜, 乘時利, 結城郭諸國, 擅興師矯制而征之, 賴天地宗廟之靈, 誅討郅支單于, 斬獲其首, 及閼氏貴人名王以下千數. 雖踰義干法[二], 內不煩一夫之役, 不開府庫之臧, 因敵之糧以贍軍用, 立功萬里之外, 威震百蠻, 名顯四海. 爲國除殘, 兵革之原息, 邊竟得以安[三]. 然猶不免死亡之患, 罪當在於奉憲, 朕甚閔之！其赦延壽、湯罪, 勿治.｣ 詔公卿議封焉. 議者皆以爲宜如軍法捕斬單于令. 匡衡、石顯以爲｢郅支本亡逃失國, 竊號絕域, 非真單于.｣ 元帝取安遠侯鄭吉故事, 封千戶, 衡、顯復爭. 乃封延壽爲義成侯, 賜湯爵關內侯, 食邑各三百戶, 加賜黃金百斤. 告上帝、宗廟, 大赦天下. 拜延壽爲長水校尉, 湯爲射聲校尉.

[一]師古曰：｢重, 難也.｣

[二]師古曰：｢干, 犯也.｣

[三]師古曰：｢竟讀曰境.｣

延壽遷城門校尉, 護軍都尉, 薨於官. 成帝初即位, 丞相衡復奏｢湯以吏二千石奉使, 顓命蠻夷中[一], 不正身以先下, 而盜所收康居財物, 戒官屬曰絕域事不覆校. 雖在赦前, 不宜處位.｣ 湯坐免.

[一]師古曰：｢顓與專同.｣

後湯上書言康居王侍子非王子也. 按驗, 實王子也. 湯下獄當死. 太中大夫谷永上疏訟湯曰：｢臣聞楚有子玉得臣, 文公爲之仄席而坐[一]；趙有廉頗、馬服, 彊秦不敢窺兵井陘[二]；近漢有郅都、魏尚, 匈奴不敢南鄉沙幕[三]. 由是言之, 戰克之將, 國之爪牙, 不可不重也. 蓋□君子聞鼓鼙之聲, 則思將率之臣□[四]. 竊見關內侯陳湯, 前使副西域都護, 忿郅支之無道, 閔王誅之不加[五], 策慮愊億, 義勇奮發[六], 卒興師奔逝, 橫厲烏孫, 踰集都賴[七], 屠三重城, 斬郅支首, 報十年之逋誅, 雪邊吏之宿恥[八], 威震百蠻, 武暢西海, 漢元以來, 征伐方外之將, 未嘗有也. 今湯坐言事非是, 幽囚久繫, 歷時不決, 執憲之吏欲致之大辟. 昔白起爲秦將, 南拔郢都, 北阬趙括, 以纖介之過, 賜死杜郵[九], 秦民憐之, 莫不隕涕. 今湯親秉鉞, 席卷喋血萬里之外[一０], 薦功(宗)[祖]廟, 告類上帝[一一], 介冑之士靡不慕義. 以言事爲罪, 無赫赫之惡. 周書曰：□記人之功, 忘人之過, 宜爲君者也.□[一二]夫犬馬有勞於人, 尚加帷蓋之報[一三], 況國之功臣者哉！竊恐陛下忽於鼓鼙之聲, 不察周書之意, 而忘帷蓋之施, 庸臣遇湯, 卒從吏議[一四], 使百姓介然有秦民之恨[一五], 非所以厲死難之臣也.｣ 書奏, 天子出湯, 奪爵爲士伍.

[一]師古曰：｢子玉, 楚大夫也, 得臣其名也. 春秋僖二十八年, 子玉帥師與晉文公戰于城濮, 楚師敗績. 晉師三日館穀, 而文公猶有憂色, 曰：□得臣猶在, 憂未歇也.□ 及楚殺子玉, 公喜而後可知也. 禮記曰□有憂者仄席而坐□, 蓋自貶之. 仄, 古側字也.｣

[二]師古曰：｢廉頗, 趙將也. 馬服君趙屠亦趙將也. 井陘之口, 趙之西界山險道也.｣

[三]師古曰：｢鄉讀曰嚮.｣

[四]師古曰：｢禮之樂記曰□鼓鼙之聲讙, 讙以立動, 動以進眾. 君子聽鼓鼙之聲, 則思將率之臣□ 也.｣

[五]師古曰：｢閔, 憂也.｣

[六]師古曰：｢愊億, 憤怒之貌也. 愊音皮逼反.｣

[七]如淳曰：｢踰, 遠也. 遠集郅支都賴水上也.｣ 師古曰：｢卒讀曰猝. 厲, 度也. 踰讀曰遙.｣

[八]師古曰：｢逋, 亡也.｣

[九]師古曰：｢地名也, 在咸陽西也.｣

[一０]師古曰：｢如席之卷. 言其疾也. 喋血, 解在文紀.｣

[一一]張晏曰：｢謂以所征之國事類告天也.｣

[一二]師古曰：｢尚書之外逸書也.｣

[一三]師古曰：｢禮記稱孔子云：□敝帷弗棄, 爲薶馬也；敝蓋弗棄, 爲薶狗也.□ ｣

[一四]師古曰：｢以庸臣之禮待遇之也. 卒, 終也.｣

[一五]師古曰：｢介然猶耿耿.｣

後數歲, 西域都護段會宗爲烏孫兵所圍, 驛騎上書, 願發城郭敦煌兵以自救[一]. 丞相王商、大將軍王鳳及百僚議數日不決. 鳳言｢湯多籌策, 習外國事, 可問.｣ 上召湯見宣室. 湯擊郅支時中寒病, 兩臂不詘申. 湯入見, 有詔毋拜, 示以會宗奏. 湯辭謝, 曰：｢將相九卿皆賢材通明, 小臣罷癃, 不足以策大事.｣[二]上曰：｢國家有急, 君其毋讓.｣ 對曰：｢臣以爲此必無可憂也.｣ 上曰：｢何以言之?｣ 湯曰：｢夫胡兵五而當漢兵一, 何者? 兵刃朴鈍, 弓弩不利. 今聞頗得漢巧, 然猶三而當一. 又兵法曰□客倍而主人半然後敵□, 今圍會宗者人眾不足以勝會宗, 唯陛下勿憂！且兵輕行五十里, 重行三十里, 今會宗欲發城郭敦煌, 歷時乃至, 所謂報讎之兵, 非救急之用也.｣ 上曰：｢柰何? 其解可必乎? 度何時解?｣[三]湯知烏孫瓦合, 不能久攻[四], 故事不過數日[五], 因對曰：｢已解矣！｣ 詘指計其日, 曰：｢不出五日, 當有吉語聞.｣[六]居四日, 軍書到, 言已解. 大將軍鳳奏以爲從事中郎, 莫府事壹決於湯. 湯明法令, 善因事爲勢, 納說多從. 常受人金錢作章奏, 卒以此敗.

[一]師古曰：｢西域城郭諸國及敦煌兵也.｣

[二]師古曰：｢罷讀曰疲.｣

[三]師古曰：｢度音徒各反.｣

[四]師古曰：｢瓦合謂碎瓦之雜居不齊同.｣

[五]師古曰：｢故事謂以舊事測之.｣

[六]師古曰：｢吉, 善也. 善謂兵解之事.｣

初, 湯與將作大匠解萬年相善. 自元帝時, 渭陵不復徙民起邑. 成帝起初陵, 數年後, 樂霸陵曲亭南, 更營之. 萬年與湯議, 以爲｢武帝時工楊光以所作數可意[一]自致將作大匠, 及大司農中丞耿壽昌造杜陵賜爵關內侯, 將作大匠乘馬延年以勞苦秩中二千石[二]；今作初陵而營起邑居, 成大功, 萬年亦當蒙重賞. 子公妻家在長安, 兒子生長長安, 不樂東方, 宜求徙, 可得賜田宅, 俱善.｣ 湯心利之, 即上封事言：｢初陵, 京師之地, 最爲肥美, 可立一縣. 天下民不徙諸陵三十餘歲矣, 關東富人益眾, 多規良田, 役使貧民[三], 可徙初陵, 以彊京師, 衰弱諸侯, 又使中家以下得均貧富. 湯願與妻子家屬徙初陵, 爲天下先.｣ 於是天子從其計, 果起昌陵邑, 後徙內郡國民. 萬年自詭三年可成[四], 後卒不就[五], 群臣多言其不便者. 下有司議, 皆曰：｢昌陵因卑爲高, 積土爲山, 度便房猶在平地上[六], 客土之中不保幽冥之靈, 淺外不固, 卒徒工庸以鉅萬數, 至然脂火夜作[七], 取土東山, 且與穀同賈[八]. 作治數年, 天下遍被其勞, 國家罷敝, 府臧空虛[九], 下至眾庶, 熬熬苦之[一０]. 故陵因天性, 據真土, 處勢高敞, 旁近祖考, 前又已有十年功緒[一一], 宜還復故陵, 勿徙民.｣ 上乃下詔罷昌陵, 語在成紀. 丞相御史請廢昌陵邑中室[一二], 奏未下, 人以問湯：｢第宅不(得徹)[徹, 得]毋復發徙?｣[一三]湯曰：｢縣官且順聽群臣言, 猶且復發徙之也.｣

[一]師古曰：｢可天子之意.｣

[二]師古曰：｢姓乘馬, 名延年. 乘音食孕反.｣

[三]師古曰：｢規, 畫也, 自占爲疆界也.｣

[四]師古曰：｢詭, 責也, 自以爲憂責也.｣

[五]師古曰：｢卒, 終也. 就亦成也.｣

[六]師古曰：｢度音徒各反.｣

[七]師古曰：｢㸐, 古然字也.｣

[八]師古曰：｢賈讀曰價.｣

[九]師古曰：｢罷讀曰疲.｣

[一０]師古曰：｢熬熬, 眾愁聲.｣

[一一]師古曰：｢緒謂端次也.｣

[一二]師古曰：｢徙人新所起室居.｣

[一三]師古曰：｢問其不被發徹, 更移徙邪?｣

時成都侯商新爲大司馬衛將軍輔政, 素不善湯. 商聞此語, 白湯惑眾, 下獄治, 按驗諸所犯. 湯前爲騎都尉王莽上書言：｢父早死, (犯)[獨]不封, 母明君共養皇太后, 尤勞苦[一], 宜封竟爲新都侯.｣ 後皇太后同母弟苟參爲水衡都尉, 死, 子伋爲侍中[二], 參妻欲爲伋求封, 湯受其金五十斤, 許爲求比上奏[三]. 弘農太守張匡坐臧百萬以上, 狡猾不道, 有詔即訊[四], 恐下獄, 使人報湯. 湯爲訟罪, 得踰冬月, 許謝錢二百萬, 皆此類也. 事在赦前. 後東萊郡黑龍冬出, 人以問湯, 湯曰：｢是所謂玄門開. 微行數出, 出入不時, 故龍以非時出也.｣ 又言當復發徙, 傳相語者十餘人. 丞相御史奏｢湯惑眾不道, 妄稱詐歸異於上, 非所宜言, 大不敬.｣ 廷尉增壽議, 以爲｢不道無正法[五], 以所犯劇易爲罪[六], 臣下(丞)[承]用失其中, 故移獄廷尉[七], 無比者先以聞[八], 所以正刑罰, 重人命也. 明主哀憫百姓, 下制書罷昌陵勿徙吏民, 已申布. 湯妄以意相謂且復發徙, 雖頗驚動, 所流行者少, 百姓不爲變, 不可謂惑眾. 湯稱詐, 虛設不然之事, 非所宜言, 大不敬也.｣ 制曰：｢廷尉增壽當是[九]. 湯前有討郅支單于功, 其免湯爲庶人, 徙邊.｣ 又曰：｢故將作大匠萬年佞邪不忠, 妄爲巧詐, 多賦斂, 煩繇役, 興卒暴之作[一０], 卒徒蒙辜, 死者連屬[一一], 毒流眾庶, 海內怨望. 雖蒙赦令, 不宜居京師.｣ 於是湯與萬年俱徙敦煌.

[一]師古曰：｢莽傳言莽母渠, 今此云明君. 則明君者字也.｣

[二]師古曰：｢伋音汲.｣

[三]師古曰：｢比, 例也, 音必寐反.｣

[四]師古曰：｢就其所居考問之.｣

[五]晉灼曰：｢增壽, 姓趙也.｣

[六]師古曰：｢易音弋豉反.｣

[七]如淳曰：｢如今讞罪輕重.｣

[八]師古曰：｢比謂相比附也.｣

[九]師古曰：｢當謂處正其罪也.｣

[一０]師古曰：｢卒讀曰猝.｣

[一一]師古曰：｢蒙, 被也, 屬音之欲反.｣

久之, 敦煌太守奏｢湯前親誅郅支單于, 威行外國, 不宜近邊塞.｣ 詔徙安定.

議郎耿育上書言便宜, 因冤訟湯曰：｢延壽、湯爲聖漢揚鉤深致遠之威, 雪國家累年之恥, 討絕域不羈之君, 係萬里難制之虜, 豈有比哉！先帝嘉之, 仍下明詔, 宣著其功[一], 改年垂曆, 傳之無窮[二]. 應是, 南郡獻白虎, 邊陲無警備. 會先帝寢疾, 然猶垂意不忘, 數使尚書責問丞相, 趣立其功[三]. 獨丞相匡衡排而不予, 封延壽、湯數百戶, 此功臣戰士所以失望也. 孝成皇帝承建業之基, 乘征伐之威, 兵革不動, 國家無事, 而大臣傾邪, 讒佞在朝, 曾不深惟本末之難, 以防未然之戒, 欲專主威, 排妒有功, 使湯塊然[四]被冤拘囚, 不能自明, 卒以無罪, 老棄敦煌, 正當西域通道, 令威名折衝之臣旋踵及身, 復爲郅支遺虜所笑, 誠可悲也！至今奉使外蠻者, 未嘗不陳郅支之誅以揚漢國之盛. 夫援人之功以懼敵, 棄人之身以快讒[五], 豈不痛哉！且安不忘危, 盛必慮衰, 今國家素無文帝累年節儉富饒之畜[六], 又無武帝薦延[七]梟俊禽敵之臣, 獨有一陳湯耳！[八]假使異世不及陛下, 尚望國家追錄其功, 封表其墓, 以勸後進也. 湯幸得身當聖世, 功曾未久, 反聽邪臣鞭逐斥遠, 使亡逃分竄, 死無處所[九]. 遠覽之士, 莫不計度[一０], 以爲湯功累世不可及, 而湯過人情所有[一一], 湯尚如此, 雖復破絕筋骨, 暴露形骸, 猶復制於脣舌, 爲嫉妒之臣所係虜耳. 此臣所以爲國家尤戚戚也.｣ 書奏, 天子還湯, 卒於長安.

[一]師古曰：｢仍, 頻也.｣

[二]師古曰：｢謂改年爲竟寧也. 不以此事, 蓋當其年, 上書者附著耳.｣

[三]師古曰：｢趣讀曰促.｣

[四]師古曰：｢塊然, 獨處之意, 如土塊也. 音口內反.｣

[五]師古曰：｢援, 引也, 音爰.｣

[六]師古曰：｢畜讀曰蓄, 謂府庫也.｣

[七]如淳曰：｢薦延, 使群臣薦士而延納之.｣

[八]師古曰：｢梟謂斬其首而縣之也. 俊謂敵之魁率, 郅支是也. 春秋左氏傳曰□得俊曰克□ .｣

[九]師古曰：｢分謂散離也. 虞書舜典曰□分北三苗□ .｣

[一０]師古曰：｢度音大各反.｣

[一一]師古曰：｢言湯所犯之罪過, 人情共有此事耳, 非特詭異深可誅責也.｣

死後數年, 王莽爲安漢公秉政, 既內德湯舊恩, 又欲諂皇太后, 以討郅支功尊元帝廟稱高宗. 以湯、延壽前功大賞薄, 及候丞杜勳不賞, 乃益封延壽孫遷千六百戶, 追諡湯曰破胡壯侯, 封湯子馮爲破胡侯, 勳爲討狄侯.

段會宗字子松, 天水上邽人也. 竟寧中, 以杜陵令五府舉爲西域都護、騎都尉光祿大夫, 西域敬其威信. 三歲, 更盡還[一], 拜爲沛郡太守. 以單于當朝, 徙爲雁門太守. 數年, 坐法免. 西域諸國上書願得會宗, 陽朔中復爲都護.

[一]如淳曰：｢邊吏三歲一更, 下言終更皆是也.｣ 師古曰：｢更, 工衡反. 其下並同.｣

會宗爲人好大節, 矜功名, 與谷永相友善. 谷永閔其老復遠出, 予書戒曰：｢足下以柔遠之令德, 復典都護之重職[一], 甚休甚休！[二]若子之材, 可優遊都城而取卿相, 何必勒功昆山之仄, 總領百蠻, 懷柔殊俗? 子之所長, 愚無以喻[三]. 雖然, 朋友以言贈行, 敢不略意[四]. 方今漢德隆盛, 遠人賓服, 傅、鄭、甘、陳之功沒齒不可復見, 願吾子因循舊貫, 毋求奇功[五], 終更亟還, 亦足以復雁門之踦[六]. 萬里之外以身爲本. 願詳思愚言.｣

[一]師古曰：｢柔, 安也. 柔遠, 言能安遠人. 虞書舜典曰□柔遠能邇□ .｣

[二]師古曰：｢休, 美也.｣

[三]師古曰：｢言子思慮深長, 當不待己曉告也.｣

[四]師古曰：｢贈行謂將別相贈也. 略意, 略陳本意也.｣

[五]師古曰：｢貫, 事也.｣

[六]應劭曰：｢踦, 隻也. 會宗從沛郡下爲雁門, 又坐法免, 爲踦隻不偶也.｣ 師古曰：｢亟, 急也. 復猶補也. 亟音居力反. 踦音居宜反.｣

會宗既出. 諸國遣子弟郊迎. 小昆彌安日前爲會宗所立, 德之[一], 欲往謁, 諸翕侯止不聽, 遂至龜茲謁. 城郭甚親附[二]. 康居太子保蘇匿率眾萬餘人欲降, 會宗奏狀, 漢遣衛司馬逢迎[三]. 會宗發戊己校尉兵隨司馬受降. 司馬畏其眾, 欲令降者皆自縛, 保蘇匿怨望, 舉眾亡去. 會宗更盡還, 以擅發戊己校尉之兵乏興, 有詔贖論. 拜爲金城太守, 以病免.

[一]師古曰：｢懷會宗之恩德也.｣

[二]師古曰：｢謂城郭諸國.｣

[三]師古曰：｢迎之於道, 隨所到而逢之, 故曰逢迎也.｣

歲餘, 小昆彌爲國民所殺, 諸翕侯大亂. 徵會宗爲左曹中郎將光祿大夫, 使安輯烏孫[一], 立小昆彌兄末振將[二], 定其國而還.

[一]師古曰：｢輯與集同.｣

[二]服虔曰：｢人姓名也.｣ 師古曰：｢其名也. 昆彌之兄不可別舉姓也.｣

明年, 末振將殺大昆彌, 會病死, 漢恨誅不加. 元延中, 復遣會宗發戊己校尉諸國兵, 即誅末振將太子番丘[一]. 會宗恐大兵入烏孫, 驚番丘, 亡逃不可得, 即留所發兵墊婁地[二], 選精兵三十弩[三], 徑至昆彌所在, 召番丘, 責以｢末振將骨肉相殺, 殺漢公主子孫, 未伏誅而死, 使者受詔誅番丘.｣ 即手劍擊殺番丘. 官屬以下驚恐, 馳歸. 小昆彌烏犁靡者, 末振將兄子也, 勒兵數千騎圍會宗, 會宗爲言來誅之意：｢今圍守殺我, 如取漢牛一毛耳. 宛王郅支頭縣槁街, 烏孫所知也.｣ 昆彌以下服, 曰：｢末振將負漢, 誅其子可也, 獨不可告我, 令飲食之邪?｣[四]會宗曰：｢豫告昆彌, 逃匿之, 爲大罪. 即飲食以付我, 傷骨肉恩, 故不先告.｣ 昆彌以下號泣罷去. 會宗還奏事, 公卿議會宗權得便宜, 以輕兵深入烏孫, 即誅番丘[五], 宣明國威, 宜加重賞. 天子賜會宗爵關內侯, 黃金百斤.

[一]師古曰：｢番音步安反.｣

[二]服虔曰：｢墊音墊阨之墊.｣ 鄭氏曰：｢婁音羸.｣ 師古曰：｢墊音丁念反. 婁音樓.｣

[三]李奇曰：｢三十人, 人持一弩.｣

[四]師古曰：｢飲音於禁反. 食讀曰■. 次下亦同.｣

[五]師古曰：｢即, 就也.｣

是時, 小昆彌季父卑爰□[一]擁眾欲害昆彌, 漢復遣會宗使安輯, 與都護孫建并力. 明年, 會宗病死烏孫中, 年七十五矣, 城郭諸國爲發喪立祠焉.

[一]師古曰：｢■音竹二反.｣

贊曰：自元狩之際, 張騫始通西域, 至于地節, 鄭吉建都護之號, 訖王莽世, 凡十八人, 皆以勇略選, 然其有功跡者具此. 廉褒以恩信稱, 郭舜以廉平著, 孫建用威重顯, 其餘無稱焉. 陳湯儻[艹昜], 不自收斂[一], 卒用困窮, 議者閔之, 故備列云.

[一]師古曰：｢儻■, 無行檢也. ■音蕩.｣

校勘記

三００三頁　三行　(間)[言]爲匈奴之間(爲)[而]候伺. 景祐、殿本｢間｣作｢言｣, ｢爲｣作｢而｣.

三００七頁　六行　投石, 應(劭)[說]是也. 景祐、殿本都作｢說｣, 此誤.

三００七頁　七行　今人猶(言)[有]拔爪之戲, 景祐、殿本都作｢有｣, 此誤.

三００七頁一二行　坐削(二百戶)[戶二百], 景祐、殿本都作｢戶二百｣.

三００八頁一０行　今郅支單于鄉化未(淳)[醇], 景祐、殿本都作｢醇｣. 王先謙說｢淳｣ 字誤.

三００八頁一一行　中國與夷狄有羈(靡)[縻]不絕之義, 景祐、殿本都作｢縻｣. 王先謙說作｢縻｣是.

三００八頁一二行　示(捐棄)[棄捐]不畜, 景祐、殿本都作｢棄捐｣.

三００九頁　四行　殺略民人, (歐)[驅]畜產, 景祐、殿、局本都作｢驅｣, 注同.

三００九頁一０行　言(制節)[節制]之, 景祐、殿本都作｢節制｣.

三０一０頁　四行　支解謂[解]截其四支也. 景祐、殿本有｢解｣ 字.

三０一一頁　四行　山離烏弋不在(二)[三]十六國中, 景祐、殿、局本都作｢三｣.

三０一六頁一六行　(若如)[如, 若]也. 景祐、殿、局本都作｢如若｣, 此誤倒.

三０一七頁　八行　獲(非)[匪]其醜. 景祐、殿本都作｢匪｣, 通鑑、易今本並同.

三０二一頁　六行　薦功(宗)[祖]廟, 景祐、殿本都作｢祖｣.

三０二四頁一一行　第宅不(得徹)[徹, 得]毋復發徙? 　景祐、殿、局本都作｢徹得｣. 王文彬說此誤倒.

三０二五頁一二行　父早死, (犯)[獨]不封, 景祐、殿、局本都作｢獨｣.

三０二六頁　二行　臣下(丞)[承]用失其中, 景祐、殿、局本都作｢承｣.

漢書卷七十一 雋疏于薛平彭傳第四十一

雋不疑字曼倩, 勃海人也[一]. 治春秋, 爲郡文學, 進退必以禮, 名聞州郡.

[一]師古曰：｢雋音字袞反, 又辭袞反.｣

武帝末, 郡國盜賊群起, 暴勝之爲直指使者, 衣繡衣, 持斧, 逐捕盜賊, 督課郡國[一], 東至海, 以軍興誅不從命者[二], 威振州郡. 勝之素聞不疑賢, 至勃海, 遣吏請與相見. 不疑冠進賢冠, 帶櫑具劍[三], 佩環玦[四], 褒衣博帶[五], 盛服至門上謁[六]. 門下欲使解劍, 不疑曰：｢劍者君子武備, 所以衛身, 不可解. 請退.｣ 吏白勝之. 勝之開閤延請, 望見不疑容貌尊嚴, 衣冠甚偉, 勝之躧履起迎[七]. 登堂坐定, 不疑據地曰：｢竊伏海瀕, 聞暴公子威名舊矣[八], 今乃承顏接辭. 凡爲吏, 太剛則折, 太柔則廢, 威行施之以恩, 然後樹功揚名, 永終天祿.｣[九]. 勝之知不疑非庸人[一０], 敬納其戒, 深接以禮意, 問當世所施行. 門下諸從事皆州郡選吏[一一], 側聽不疑, 莫不驚駭. 至昏夜, 罷去. 勝之遂表薦不疑, 徵詣公車, 拜爲青州刺史.

[一]師古曰：｢督謂察視之.｣

[二]師古曰：｢有所追捕及行誅罰, 皆依興軍之制.｣

[三]應劭曰：｢櫑具, 木摽首之劍, 櫑落壯大也.｣ 晉灼曰：｢古長劍首以玉作井鹿盧形, 上刻木作山形, 如蓮花初生未敷時. 今大劍木首, 其狀似此.｣ 師古曰：｢晉說是也. 櫑音磊. 摽音匹遙反.｣

[四]師古曰：｢環, 玉環也. 玦即玉佩之玦也. 帶環而又著玉佩也. 禮記曰□孔子佩象環□ 也.｣

[五]師古曰：｢褒, 大裾也. 言著褒大之衣, 廣博之帶也. 而說者乃以爲朝服垂褒之衣, 非也.｣

[六]師古曰：｢上謁, 若今通名也.｣

[七]文穎曰：｢■音纚.｣ 師古曰：｢履不著跟曰■. ■謂納履未正, 曳之而行, 言其遽也. ■音山爾反.｣

[八]師古曰：｢瀕, ■也. 公子, 勝之字也. 舊, 久也. 瀕音頻, 又音賓.｣

[九]師古曰：｢樹, 立也.｣

[一０]師古曰：｢庸, 常也.｣

[一一]師古曰：｢選州郡吏之最者乃得爲從事.｣

久之, 武帝崩, 昭帝即位, 而齊孝王孫劉澤交結郡國豪傑謀反, 欲先殺青州刺史. 不疑發覺, 收捕, 皆伏其辜. 擢爲京兆尹, 賜錢百萬. 京師吏民敬其威信. 每行縣錄囚徒還[一], 其母輒問不疑：｢有所平反, 活幾何人?｣[二]即不疑多有所平反, 母喜笑, 爲飲食語言異於他時；或亡所出, 母怒, 爲之不食. 故不疑爲吏, 嚴而不殘.

[一]師古曰：｢省錄之, 知其情狀有冤滯與不也. 今云慮囚, 本錄聲之去者耳, 音力具反. 而近俗不曉其意, 訛其文遂爲思慮之慮, 失其源矣. 行音下更反.｣

[二]如淳曰：｢反音幡. 幡, 奏使從輕也.｣ 師古曰：｢幾音居起反.｣

始元五年, 有一男子乘黃犢車, 建黃旐[一], 衣黃襜褕, 著黃冒[二], 詣北闕, 自謂衛太子[三]. 公車以聞[四], 詔使公卿將軍中二千石雜識視[五]. 長安中吏民聚觀者數萬人. 右將軍勒兵闕下, 以備非常. 丞相御史中二千石至者(立)[並]莫敢發言. 京兆尹不疑後到, 叱從吏收縛. 或曰：｢是非未可知, 且安之.｣[六]不疑曰：｢諸君何患於衛太子！昔蒯聵違命出奔, 輒距而不納, 春秋是之[七]. 衛太子得罪先帝, 亡不即死, 今來自詣, 此罪人也.｣ 遂送詔獄.

[一]師古曰：｢旐, 旌旗之屬, 畫龜蛇曰旐.｣

[二]師古曰：｢襜褕, 直裾襌衣. 襜音昌瞻反. 褕音踰. 冒所以覆冒其首, 即今之下裙冒也.｣

[三]師古曰：｢戾太子.｣

[四]師古曰：｢公車, 主受章奏者.｣

[五]師古曰：｢雜, 共也. 有素識之者, 令視知其是非也.｣

[六]師古曰：｢安猶徐也.｣

[七]師古曰：｢蒯聵, 衛靈公太子. 輒, 蒯聵子也. 蒯聵得罪於靈公而出奔晉. 及靈公卒, 使輒嗣位, 而晉趙鞅納蒯聵於戚, 欲求入衛. 魯哀公三年春, 齊國夏、衛石曼姑帥師圍戚. 公羊傳曰：□曼姑受命於靈公而立輒, 曼姑之義固可以距蒯聵也. 輒之義可以立乎? 曰可. 柰何不以父命辭王父命也.□ ｣

天子與大將軍霍光聞而嘉之, 曰：｢公卿大臣當用經術明於大誼.｣ 繇是名聲重於朝廷[一], 在位者皆自以不及也. 大將軍光欲以女妻之, 不疑固辭, 不肯當. 久之, 以病免, 終於家. 京師紀之. 後趙廣漢爲京兆尹, 言｢我禁姦止邪, 行於吏民, 至於朝廷事, 不及不疑遠甚.｣ 廷尉驗治何人, 竟得姦詐[二]. 本夏陽人, 姓成名方遂, 居湖[三], 以卜筮爲事. 有故太子舍人嘗從方遂卜, 謂曰：｢子狀貌甚似衛太子.｣ 方遂心利其言, 幾得以富貴[四], 即詐自稱詣闕. 廷尉逮召鄉里識知者張宗祿等, 方遂坐誣罔不道, 要斬東巿. 一[云]姓張名延年[五].

[一]師古曰：｢繇讀與由同.｣

[二]師古曰：｢凡不知姓名及所從來者, 皆曰何人. 他皆類此.｣

[三]師古曰：｢湖, 縣名.｣

[四]師古曰：｢幾讀曰冀.｣

[五]師古曰：｢故昭紀謂之張延年.｣

疏廣字仲翁, 東海蘭陵人也. 少好學, 明春秋, 家居教授, 學者自遠方至. 徵爲博士太中大夫. 地節三年, 立皇太子, 選丙吉爲太傅, 廣爲少傅. 數月, 吉遷御史大夫, 廣徙爲太傅, 廣兄子受字公子, 亦以賢良舉爲太子家令. 受好禮恭謹, 敏而有辭[一]. 宣帝幸太子宮, 受迎謁應對, 及置酒宴, 奉觴上壽, 辭禮閑雅, 上甚讙說[二]. 頃之, 拜受爲少傅.

[一]師古曰：｢敏謂所見捷利.｣

[二]師古曰：｢說讀曰悅.｣

太子外祖父特進平恩侯許伯以爲太子少, 白使其弟中郎將舜監護太子家. 上以問廣, 廣對曰：｢太子國儲副君, 師友必於天下英俊, 不宜獨親外家許氏. 且太子自有太傅少傅, 官屬已備, 今復使舜護太子家, 視陋, 非所以廣太子德於天下也.｣[一]上善其言, 以語丞相魏相, 相免冠謝曰：｢此非臣等所能及.｣ 廣繇是見器重, 數受賞賜[二]. 太子每朝, 因進見, 太傅在前, 少傅在後. 父子並爲師傅, 朝廷以爲榮.

[一]師古曰：｢視讀曰示. 言獨親外家, 示天下以淺陋.｣

[二]師古曰：｢繇讀與由同.｣

在位五歲, 皇太子年十二, 通論語、孝經. 廣謂受曰：｢吾聞□知足不辱, 知止不殆□, □功遂身退, 天之道□ 也[一]. 今仕(宦)[官]至二千石, 宦成名立, 如此不去, 懼有後悔, 豈如父子相隨出關, 歸老故鄉, 以壽命終, 不亦善乎?｣ 受叩頭曰：｢從大人議.｣ 即日父子俱移病[二]. 滿三月賜告, 廣遂稱篤, 上疏乞骸骨. 上以其年篤老, 皆許之, 加賜黃金二十斤, 皇太子贈以五十斤. 公卿大夫故人邑子設祖道, 供張東都門外[三], 送者車數百兩, 辭決而去. 及道路觀者皆曰：｢賢哉二大夫！｣ 或歎息爲之下泣.

[一]師古曰：｢此皆老子之言, 廣引之. 殆, 危也. 遂, 成也.｣

[二]師古曰：｢移病即移書言病也. 一曰以病而移居.｣

[三]蘇林曰：｢長安東郭門也.｣ 師古曰：｢祖道, 餞行也, 解在景十三王及劉屈氂傳. 供音居共反. 張音竹亮反.｣

廣既歸鄉里, 日令家共具設酒食[一], 請族人故舊賓客, 與相娛樂. 數問其家金餘尚有幾所, 趣賣以共具[二]. 居歲餘, 廣子孫竊謂其昆弟老人廣所愛信者曰：｢子孫幾及君時頗立產業基阯[三], 今日飲食(廢)[費]且盡. 宜從丈人所, 勸說君買田宅.｣[四]老人即以閒暇時爲廣言此計[五], 廣曰：｢吾豈老誖不念子孫哉? [六]顧自有舊田廬[七], 令子孫勤力其中, 足以共衣食, 與凡人齊. 今復增益之以爲贏餘, 但教子孫怠墯耳. 賢而多財, 則損其志；愚而多財, 則益其過. 且夫富者, 眾人之怨也；吾既亡以教化子孫, 不欲益其過而生怨. 又此金者, 聖主所以惠養老臣也, 故樂與鄉黨宗族共饗其賜, 以盡吾餘日, 不亦可乎！｣ 於是族人說服[八]. 皆以壽終.

[一]師古曰：｢日日設之也. 共讀曰供. 其他類此.｣

[二]師古曰：｢幾所猶言幾許也. 趣讀曰促.｣

[三]師古曰：｢幾讀曰冀.｣

[四]鄧展曰：｢宜令意自從丈人所出, 無泄吾言也.｣ 師古曰：｢丈人, 莊嚴之稱也, 故親而老者皆稱焉.｣

[五]師古曰：｢閒即閑字也.｣

[六]師古曰：｢誖, 惑也, 音布內反.｣

[七]師古曰：｢顧, 思念也.｣

[八]師古曰：｢說讀曰悅.｣

于定國字曼倩, 東海郯人也[一]. 其父于公爲縣獄史, 郡決曹, 決獄平, 羅文法者于公所決皆不恨[二]. 郡中爲之生立祠, 號曰于公祠.

[一]師古曰：｢郯音談.｣

[二]師古曰：｢羅, 罹也, 遭也.｣

東海有孝婦, 少寡, 亡子, 養姑甚謹, 姑欲嫁之, 終不肯. 姑謂鄰人曰：｢孝婦事我勤苦, 哀其亡子守寡. 我老, 久絫丁壯, 柰何?｣[一]其後姑自經死[二], 姑女告吏：｢婦殺我母.｣ 吏捕孝婦, 孝婦辭不殺姑. 吏驗治, 孝婦自誣服. 具獄上府[三], 于公以爲此婦養姑十餘年, 以孝聞, 必不殺也. 太守不聽, 于公爭之, 弗能得, 乃抱其具獄, 哭於府上[四], 因辭疾去. 太守竟論殺孝婦. 郡中枯旱三年. 後太守至, 卜筮其故, 于公曰：｢孝婦不當死, 前太守彊斷之, 咎黨在是乎?｣[五]於是太守殺牛自祭孝婦冢, 因表其墓, 天立大雨, 歲孰. 郡中以此大敬重于公.

[一]師古曰：｢絫, 古累字也, 音力瑞反.｣

[二]師古曰：｢不欲累婦, 故自殺.｣

[三]師古曰：｢府, 郡之曹府也. 上音時掌反.｣

[四]師古曰：｢具獄者, 獄案已成, 其文備具也.｣

[五]師古曰：｢黨音他朗反.｣

定國少學法于父, 父死, 後定國亦爲獄史, 郡決曹, 補廷尉史, 以選與御史中丞從事治反者獄, 以材高舉侍御史, 遷御史中丞. 會昭帝崩, 昌邑王徵即位, 行淫亂, 定國上書諫. 後王廢, 宣帝立, 大將軍光領尚書事, 條奏群臣諫昌邑王者皆超遷. 定國繇是爲光祿大夫[一], 平尚書事, 甚見任用. 數年, 遷水衡都尉, 超爲廷尉.

[一]師古曰：｢繇與由同.｣

定國乃迎師學春秋, 身執經, 北面備弟子禮. 爲人謙恭, 尤重經術士, 雖卑賤徒步往過, 定國皆與鈞禮[一], 恩敬甚備, 學士咸(聲)[稱]焉. 其決疑平法, 務在哀鰥寡, 罪疑從輕, 加審慎之心. 朝廷稱之曰：｢張釋之爲廷尉, 天下無冤民[二]；于定國爲廷尉, 民自以不冤.｣[三]定國食酒至數石不亂[四], 冬月請治讞, 飲酒益精明[五]. 爲廷尉十八歲, 遷御史大夫.

[一]師古曰：｢鈞禮猶言亢禮.｣

[二]師古曰：｢言決罪皆當.｣

[三]師古曰：｢言知其寬平, 皆無冤枉之慮.｣

[四]如淳曰：｢食酒猶言喜酒也.｣ 師古曰：｢若依如氏之說, 食字當音嗜, 此說非也. 下敘定國子永乃言嗜酒耳. 食酒者, 謂能多飲, 費盡其酒, 猶云食言焉. 今流俗書本輒改食字作飲字, 失其真也.｣

[五]師古曰：｢讞, 平議也, 音魚列反.｣

甘露中, 代黃霸爲丞相, 封西平侯. 三年, 宣帝崩, 元帝立, 以定國任職舊臣, 敬重之. 時陳萬年爲御史大夫, 與定國並位八年, 論議無所拂[一]. 後貢禹代爲御史大夫, 數處駮議[二], 定國明習政事, 率常丞相議可[三]. 然上始即位, 關東連年被災害, 民流入關, 言事者歸咎於大臣[四]. 上於是數以朝日引見丞相、御史[五], 入受詔, 條責以職事, 曰：｢惡吏負賊, 妄意良民[六], 至亡辜死. 或盜賊發, 吏不亟追而反繫亡家[七], 後不敢復告, 以故寖廣[八]. 民多冤結, 州郡不理, 連上書者交於闕廷. 二千石選舉不實, 是以在位多不任職[九]. 民田有災害, 吏不肯除, 收趣其租, 以故重困[一０]. 關東流民飢寒疾疫, 已詔吏轉漕, 虛食廩開府臧相振救, 賜寒者衣, 至春猶恐不贍[一一]. 今丞相、御史將欲何施以塞此咎? [一二]悉意條狀, 陳朕過失.｣[一三]定國上書謝罪.

[一]師古曰：｢言不相違戾也. 拂音佛.｣

[二]師古曰：｢言與定國不同.｣

[三]師古曰：｢(言事者)[天子皆]可定國所言.｣

[四]師古曰：｢言事者謂上書陳事也.｣

[五]師古曰：｢五日一聽朝, 故云朝日也.｣

[六]師古曰：｢賊發不得, 恐負其殿, 故妄疑善人, 致其罪也.｣

[七]師古曰：｢亟, 急也. 不急追賊, 反禁繫失物之家.｣

[八]師古曰：｢寖, 漸也.｣

[九]師古曰：｢謂令長丞尉.｣

[一０]師古曰：｢趣讀曰促. 重音直用反.｣

[一一]師古曰：｢贍, 足也.｣

[一二]師古曰：｢塞, 補也.｣

[一三]師古曰：｢悉, 盡也.｣

永光元年, 春霜夏寒, 日青亡光, 上復以詔條責曰：｢郎有從東方來者, 言民父子相棄[一]. 丞相、御史案事之吏匿不言邪? 將從東方來者加增之也? 何以錯繆至是? [二]欲知其實. 方今年歲未可預知也, 即有水旱, 其憂不細. 公卿有可以防其未然, 救其已然者不? 各以誠對[三], 毋有所諱.｣ 定國惶恐, 上書自劾, 歸侯印, 乞骸骨. 上報曰：｢君相朕躬, 不敢怠息[四], 萬方之事, 大錄于君[五]. 能毋過者, 其唯聖人. 方今承周秦之敝, 俗化陵夷[六], 民寡禮誼, 陰陽不調, 災咎之發, 不爲一端而作, 自聖人推類以記, 不敢專也, 況於非聖者乎！[七]日夜惟思所以, 未能盡明[八]. 經曰：□萬方有罪, 罪在朕躬.□[九]. 君雖任職, 何必顓焉? [一０]其勉察郡國守相(郡)[群]牧, 非其人者毋令久賊民. 永執綱紀, 務悉聰明, 強食慎疾.｣[一一]定國遂稱篤, 固辭. 上乃賜安車駟馬、黃金六十斤, 罷就第. 數歲, 七十餘薨, 諡曰安侯.

[一]師古曰：｢以遭飢饉不能相養.｣

[二]師古曰：｢錯, 互也. 繆, 違也. 謂吏及東方人言不相同也.｣

[三]師古曰：｢言能防救已不, 宜各以實對.｣

[四]師古曰：｢息謂自休息.｣

[五]師古曰：｢大錄, 總錄也.｣

[六]師古曰：｢言頹替也.｣

[七]師古曰：｢非聖者謂常人.｣

[八]師古曰：｢所以, 所由也. 言何由致此災.｣

[九]師古曰：｢此論語堯曰篇載殷湯伐桀告天之辭.｣

[一０]師古曰：｢顓與專同. 事不專由君也.｣

[一一]師古曰：｢悉, 盡也.｣

子永嗣. 少時, 耆酒多過失[一], 年且三十, 乃折節修行, 以父任爲侍中中郎將、長水校尉. 定國死, 居喪如禮, 孝行聞. 由是以列侯爲散騎光祿勳, 至御史大夫. 尚館陶公主施. 施者, 宣帝長女, 成帝姑也, 賢有行, 永以選尚焉. 上方欲相之, 會永薨. 子恬嗣. 恬不肖, 薄於行.

[一]師古曰：｢耆讀曰嗜.｣

始定國父于公, 其閭門壞, 父老方共治之[一]. 于公謂曰：｢少高大閭門, 令容駟馬高蓋車. 我治獄多陰德, 未嘗有所冤, 子孫必有興者.｣ 至定國爲丞相, 永爲御史大夫, 封侯傳世云.

[一]師古曰：｢閭門, 里門也.｣

薛廣德字長卿, 沛郡相人也. 以魯詩教授楚國, 龔勝、舍師事焉. 蕭望之爲御史大夫, 除廣德爲屬, 數與論議, 器之[一], 薦廣德經行宜充本朝[二]. 爲博士, 論石渠[三], 遷諫大夫, 代貢禹爲長信少府、御史大夫.

[一]師古曰：｢以爲大器也.｣

[二]師古曰：｢經明行修, 宜於本朝任職也.｣

[三]張晏曰：｢石渠, 閣名也.｣

廣德爲人溫雅有醞藉[一]. 及爲三公, 直言諫爭. 始拜旬日間, 上幸甘泉, 郊泰畤, 禮畢, 因留射獵. 廣德上書曰：｢竊見關東困極, 人民流離. 陛下日撞亡秦之鐘, 聽鄭衛之樂[二], 臣誠悼之. 今士卒暴露, 從官勞倦, 願陛下亟反宮[三], 思與百姓同憂樂, 天下幸甚.｣ 上即日還. 其秋, 上酎祭宗廟, 出便門[四], 欲御樓船, 廣德當乘輿車, 免冠頓首曰：｢宜從橋.｣ 詔曰：｢大夫冠.｣ 廣德曰：｢陛下不聽臣, 臣自刎, 以血汙車輪, 陛下不得入廟矣！[五]｣ 上不說[六]. 先敺光祿大夫張猛進曰[七]：｢臣聞主聖臣直. 乘船危, 就橋安, 聖主不乘危. 御史大夫言可聽.｣ 上曰：｢曉人不當如是邪！｣[八]乃從橋.

[一]服虔曰：｢寬博有餘也.｣ 師古曰：｢醞言如醞釀也. 藉, 有所薦藉也. 醞音於問反. 藉, 才夜反.｣

[二]師古曰：｢撞音丈江反.｣

[三]師古曰：｢亟, 急也.｣

[四]師古曰：｢長安城南面西頭第一門.｣

[五]師古曰：｢言不以理, 終不得立廟也. 一曰以見死傷, 犯於齊絜, 不得入廟祠也.｣

[六]師古曰：｢說讀曰悅.｣

[七]師古曰：｢先敺, 導乘輿也. 敺與驅同. 猛, 張騫之孫.｣

[八]師古曰：｢謂諫爭之言, 當如猛之詳善也.｣

後月餘, 以歲惡民流[一], 與丞相定國、大司馬車騎將軍史高俱乞骸骨, 皆賜安車駟馬、黃金六十斤, 罷. 廣德爲御史大夫, 凡十月免. 東歸沛, 太守迎之界上. 沛以爲榮, 縣其安車傳子孫[二].

[一]師古曰：｢歲惡, 年穀不熟也.｣

[二]師古曰：｢縣其所賜安車以示榮也. 致仕縣車, 蓋亦古法. 韋孟詩云□縣車之義, 以洎小臣□ 也.｣

平當字子思, 祖父以訾百萬, 自下邑徙平陵[一]. 當少爲大行治禮丞, 功次補大鴻臚文學, 察廉爲順陽長, 栒邑令[二], 以明經爲博士, 公卿薦當論議通明, 給事中. 每有災異, 當輒傅經術, 言得失[三]. 文雅雖不能及蕭望之、匡衡, 然指意略同.

[一]師古曰：｢下邑, 梁國之縣也.｣

[二]師古曰：｢栒音詢.｣

[三]師古曰：｢傅讀曰附.｣

自元帝時, 韋玄成爲丞相, 奏罷太上皇寢廟園, 當上書言：｢臣聞孔子曰：□如有王者, 必世而後仁.□[一]三十年之間, 道德和洽, 制禮興樂, 災害不生, 禍亂不作. 今聖漢受命而王, 繼體承業二百餘年, 孜孜不怠, 政令清矣. 然風俗未和, 陰陽未調, 災害數見, 意者大本有不立與? [二]何德化休徵不應之久也！禍福不虛, 必有因而至者焉. 宜深跡其道而務修其本[三]. 昔者帝堯南面而治, 先□克明俊德, 以親九族□, 而化及萬國[四]. 孝經曰：□天地之性人爲貴, 人之行莫大於孝, 孝莫大於嚴父, 嚴父莫大於配天, 則周公其人也.□[五]夫孝子善述人之志, 周公既成文武之業而制作禮樂, 修嚴父配天之事, 知文王不欲以子臨父, 故推而序之, 上極於后稷而以配天[六]. 此聖人之德, 亡以加於孝也. 高皇帝聖德受命, 有天下, 尊太上皇, 猶周文武之追王太王、王季也. 此漢之始祖, 後嗣所宜尊奉以廣盛德, 孝之至也. 書云：□正稽古建功立事, 可以永年, 傳於亡窮.□ ｣[七]上納其言, 下詔復太上皇寢廟園.

[一]師古曰：｢論語載孔子之言也. 言治天下者, 三十年然後仁道成著也.｣

[二]師古曰：｢與讀曰歟.｣

[三]師古曰：｢跡謂求其蹤跡也.｣

[四]師古曰：｢虞書堯典序堯之德曰：□克明俊德, 以親九族. 九族既睦, 平章百姓. 百姓昭明, 協和萬邦.□ 故云然也.｣

[五]師古曰：｢言嚴謂尊嚴.｣

[六]師古曰：｢言文王始受命, 宜爲周之始祖. 乃追王太王、王季, 以及后稷, 是不以卑臨尊.｣

[七]師古曰：｢今文泰誓之辭. 言能正考古道以立功立事, 則可長年享國.｣

頃之, 使行流民幽州[一], 舉奏刺史二千石勞來有意者[二], 言勃海鹽池可且勿禁, 以救民急[三]. 所過見稱, 奉使者十一人爲最, 遷丞相司直. 坐法, 左遷朔方刺史[四], 復徵入爲太中大夫給事中, 絫遷長信少府、大鴻臚、光祿勳[五].

[一]師古曰：｢行音下更反.｣

[二]師古曰：｢勞來謂勸勉也. 勞者, 恤其勤勞也. 來者, 以恩招來也. 勞音盧到反. 來音盧代反.｣

[三]師古曰：｢恣民煮鹽, 官不專也.｣

[四]師古曰：｢武帝初置朔方郡, 別令刺史監之, 不在十三州之限.｣

[五]師古曰：｢絫, 古累字.｣

先是太后姊子衛尉淳于長白言昌陵不可成, 下有司議. 當以爲作治連年, 可遂就[一]. 上既罷昌陵, 以長首建忠策, 復下公卿議封長. 當又以爲長雖有善言, 不應封爵之科. 坐前議不正, 左遷鉅鹿太守[二]. 後上遂封長. 當以經明禹貢, 使行河[三], 爲騎都尉, 領河隄.

[一]師古曰：｢就亦成也.｣

[二]師古曰：｢前議謂罷昌陵.｣

[三]師古曰：｢尚書禹貢載禹治水次第, 山川高下, 當明此經, 故使行河也. 行音下更反.｣

哀帝即位, 徵當爲光祿大夫諸吏散騎, 復爲光祿勳, 御史大夫, 至丞相. 以冬月, 賜爵關內侯. 明年春, 上使使者召, 欲封當[一]. 當病篤, 不應召. 室家或謂當：｢不可強起受侯印爲子孫邪?｣ 當曰：｢吾居大位, 已負素餐之責矣, 起受侯印, 還臥而死, 死有餘罪. 今不起者, 所以爲子孫也.｣ 遂上書乞骸骨. 上報曰：｢朕選於眾, 以君爲相, 視事日寡, 輔政未久, 陰陽不調, 冬無大雪, 旱氣爲災, 朕之不德, 何必君罪? 君何疑而上書乞骸骨, 歸關內侯爵邑? 使尚書令譚賜君養牛一, 上尊酒十石[二]. 君其勉致醫藥以自持.｣ 後月餘, 卒. 子晏以明經歷位大司徒, 封防鄉侯. 漢興, 唯韋、平父子至宰相[三].

[一]如淳曰：｢漢儀注御史大夫爲丞相, 更春乃封, 故先賜爵關內侯.｣ 李奇曰：｢(一)以冬月非封侯時, 故且先賜爵關內侯也.｣ 師古曰：｢李說是也.｣

[二]如淳曰：｢律, 稻米一斗得酒一斗爲上尊, 稷米一斗得酒一斗爲中尊, 粟米一斗得酒一斗爲下尊.｣ 師古曰：｢稷即粟也. 中尊者宜爲黍米, 不當言稷. 且作酒自有澆醇之異爲上中下耳, 非必繫之米.｣

[三]師古曰：｢韋謂韋賢也.｣

彭宣字子佩, 淮陽陽夏人也[一]. 治易, 事張禹, 舉爲博士, 遷東平太傅. 禹以帝師見尊信, 薦宣經明有威重, 可任政事, 繇是入爲右扶風[二], 遷廷尉, 以王國人出爲太原太守[三]. 數年, 復入爲大司農、光祿勳、右將軍. 哀帝即位, 徙爲左將軍. 歲餘, 上欲令丁、傅處爪牙官, 乃策宣曰：｢有司數奏言諸侯國人不得宿衛, 將軍不宜典兵馬, 處大位. 朕唯將軍任漢將之重, 而子又前取淮陽王女, 婚姻不絕, 非國之制. 使光祿大夫曼賜將軍黃金五十斤、安車駟馬, 其上左將軍印綬, 以關內侯歸家.｣

[一]師古曰：｢夏音假.｣

[二]師古曰：｢繇讀與由同.｣

[三]李奇曰：｢初, 漢制王國人不得在京師.｣

宣罷數歲, 諫大夫鮑宣數薦宣. 會元壽元年正月朔日蝕, 鮑宣復(上言)[言, 上]乃召宣爲光祿大夫, 遷御史大夫, 轉爲大司空, 封長平侯.

會哀帝崩, 新都侯王莽爲大司馬, 秉政專權. 宣上書言：｢三公鼎足承君, 一足不任, 則覆亂美實[一]. 臣資性淺薄, 年齒老眊[二], 數伏疾病, 昏亂遺忘, 願上大司空、長平侯印綬, 乞骸骨歸鄉里, 俟寘溝壑.｣[三]莽白太后, 策宣曰：｢惟君視事日寡, 功德未效, 迫于老眊昏亂, 非所以輔國家, 綏海內也. 使光祿勳豐冊詔君, 其上大司空印綬, 便就國.｣ 莽恨宣求退, 故不賜黃金安車駟馬. 宣居國數年, 薨, 諡曰頃侯. 傳子至孫, 王莽敗, 乃絕.

[一]師古曰：｢美實謂鼎中之實也. 易鼎卦九四爻辭曰：□鼎折足, 覆公餗.□ 餗, 食也. 故宣引以爲言. 覆音芳目反.｣

[二]師古曰：｢眊與耄同.｣

[三]師古曰：｢□, 古俟字.｣

贊曰：雋不疑學以從政, 臨事不惑, 遂立名跡, 終始可述. 疏廣行止足之計, 免辱殆之絫[一], 亦其次也. 于定國父子哀鰥哲獄, 爲任職臣[二]. 薛廣德保縣車之榮, 平當逡遁有恥, 彭宣見險而止[三], 異乎｢苟患失之｣ 者矣[四].

[一]師古曰：｢絫音力瑞反.｣

[二]應劭曰：｢哲, 智也.｣ 鄭氏曰：｢當言折獄.｣ 師古曰：｢哀鰥, 哀恤鰥寡也. 哲獄, 知獄情也.｣

[三]師古曰：｢遁讀與巡同.｣

[四]師古曰：｢論語稱孔子曰：□鄙夫不可與事君. 其未得之, 患得之；既得之, 患失之. 苟患失之, 無所不至矣.□ 謂其患於失位而爲傾邪也. 贊言當、宣二人立操有異於此矣.｣

校勘記

三０三七頁　七行　丞相御史中二千石至者(立)[並]莫敢發言. 各本都作｢立｣. 王念孫說｢立｣ 當爲｢並｣. 王先謙說通鑑亦作｢並｣.

三０三八頁　九行　一[云]姓張名延年. 王念孫說｢一｣ 下本有｢云｣ 字, 漢紀正作｢一云姓張名延年｣.

三０三九頁一五行　今仕(宦)[官]至二千石, 景祐、殿本都作｢官｣.

三０四０頁一０行　今日飲食(廢)[費]且盡. 景祐、殿本都作｢費｣. 王先謙說作｢費｣是.

三０四三頁　一行　學士咸(聲)[稱]焉. 錢大昭說｢聲｣ 當作｢稱｣. 按景祐、殿本都作｢稱｣.

三０四四頁　五行　(言事者)[天子皆]可定國所言. 景祐、殿本都作｢天子皆｣. 王先謙說此涉下｢言事者｣ 而誤.

三０四五頁　七行　其勉察郡國守相(郡)[群]牧, 景祐、殿本都作｢群｣. 王先謙說作｢群｣是.

三０五一頁　八行　(一)以冬月非封侯時, 景祐、殿、局本無｢一｣ 字.

三０五二頁　八行　鮑宣復(上言)[言, 上]乃召宣爲光祿大夫, 景祐、殿本都作｢言上｣. 王先謙說｢上｣ 屬下讀.

漢書卷七十二 王貢兩龔鮑傳第四十二

昔武王伐紂, 遷九鼎於雒邑[一], 伯夷、叔齊薄之[二], 餓[死]于首陽, 不食其祿[三], 周猶稱盛德焉. 然孔子賢此二人, 以爲｢不降其志, 不辱其身｣ 也[四]. 而孟子亦云：｢聞伯夷之風者, 貪夫廉, 懦夫有立志；｣[五]｢奮乎百世之上, (行乎)百世之下莫不興起, 非賢人而能若是乎！｣

[一]師古曰：｢九鼎, 即夏禹所鑄者也. 遷謂從紂都遷之以來. 春秋左氏傳曰：□夏之方有德也, 遠方圖物, 貢金九牧以鑄鼎象物. 桀有昏德, 鼎遷于商, 載祀六百. 商紂暴虐, 鼎遷于周.□ ｣

[二]師古曰：｢夷、齊以武王父死不葬而用干戈爲不孝, 以臣伐君爲不忠.｣

[三]師古曰：｢馬融云首陽山在河東蒲阪華山之北, 河曲之中. 高誘則云在雒陽東北. 阮籍詠懷詩亦以爲然. 今此二山並有夷齊祠耳. 而曹大家注幽通賦云隴西首陽縣是也. 今隴西亦有首陽山. 許慎又云首陽山在遼西. 諸說不同, 致有疑惑, 而伯夷歌云□登彼西山□, 則當隴西者近爲是也.｣

[四]師古曰：｢事見論語.｣

[五]師古曰：｢懦, 柔弱也, 音乃喚反, 又音儒.｣

漢興有園公、綺里季、夏黃公、甪里先生[一], 此四人者, 當秦之世, 避而入商雒深山[二], 以待天下之定也. 自高祖聞而召之, 不至. 其後呂后用留侯計, 使皇太子卑辭束帛致禮, 安車迎而致之. 四人既至, 從太子見, 高祖客而敬焉, 太子得以爲重, 遂用自安. 語在留侯傳.

[一]師古曰：｢四皓稱號, 本起於此, 更無姓名可稱知. 此蓋隱居之人, 匿跡遠害, 不自標顯, 祕其氏族, 故史傳無得而詳. 至於後代皇甫謐、圈稱之徒, 及諸地理書說, 競爲四人施安姓字, 自相錯互, 語又不經, 班氏不載於書. 諸家皆臆說, 今並棄略, 一無取焉.｣

[二]師古曰：｢即今之商州商雒縣山也.｣

其後谷口有鄭子真, 蜀有嚴君平[一], 皆修身自保, 非其服弗服, 非其食弗食. 成帝時, 元舅大將軍王鳳以禮聘子真, 子真遂不詘而終. 君平卜筮於成都巿, 以爲｢卜筮者賤業, 而可以惠眾人. 有邪惡非正之問, 則依蓍龜爲言利害. 與人子言依於孝, 與人弟言依於順, 與人臣言依於忠, 各因勢導之以善, 從吾言者, 已過半矣.｣ 裁日閱數人[二], 得百錢足自養, 則閉肆下簾而授老子[三]. 博覽亡不通, 依老子、嚴周之指著書十餘萬言[四]. 楊雄少時從遊學, 以而仕京師顯名, 數爲朝廷在位賢者稱君平德. 杜陵李彊素善雄, 久之爲益州牧, 喜謂雄曰：｢吾真得嚴君平矣.｣ 雄曰：｢君備禮以待之, 彼人可見而不可得詘也.｣ 彊心以爲不然. 及至蜀, 致禮與相見, 卒不敢言以爲從事, 乃歎曰：｢楊子雲誠知人！｣ 君平年九十餘, 遂以其業終, 蜀人愛敬, 至今稱焉. 及雄著書言當世士, 稱此二人. 其論曰：｢或問：君子疾沒世而名不稱[五], 盍勢諸? 名, 卿可幾. 曰：君子德名爲幾[六]. 梁、齊、楚、趙之君非不富且貴也[七], 惡虖成其名！[八]谷口鄭子真不詘其志, 耕於巖石之下, 名震於京師, 豈其卿? 豈其卿? 楚兩龔之絜, 其清矣乎！蜀嚴湛冥[九], 不作苟見, 不治苟得[一０], 久幽而不改其操, 雖隨、和何以加諸? [一一]舉茲以旃, 不亦寶乎！｣[一二]

[一]師古曰：｢地理志謂君平爲嚴遵. 三輔決錄云子真名樸, 君平名尊, 則君平、子真皆其字也.｣

[二]師古曰：｢裁與才同. 閱, 歷也.｣

[三]師古曰：｢肆者, 巿也, 列所坐之處也.｣

[四]師古曰：｢嚴周即莊周.｣

[五]師古曰：｢以身沒而無名爲病.｣

[六]孟康曰：｢盍, 何不也, 言何不因名卿之勢以求名.｣ 韋昭曰：｢言有勢之名卿, 庶幾可不朽. 楊子以爲不然, 唯有德者可以有名.｣ 師古曰：｢或人以事有權力之卿, 用自表顯, 則其名可庶幾而立. 楊雄以爲自蓄其德, 則有名也.｣

[七]師古曰：｢謂當時諸侯王也.｣

[八]師古曰：｢惡, 於何也. 惡音烏.｣

[九]孟康曰：｢蜀郡嚴君平湛深玄默無欲也.｣ 師古曰：｢湛讀曰沈.｣

[一０]師古曰：｢不爲苟顯之行, 不事苟得之業.｣

[一一]師古曰：｢隨, 隨侯珠也. 和, 和氏璧也. 諸, 之也.｣

[一二]師古曰：｢旃亦之也. 言舉此人而用之, 不亦國之寶乎！自此以上皆楊雄之言也.｣

自園公、綺里季、夏黃公、甪里先生、鄭子真、嚴君平皆未嘗仕, 然其風聲足以激貪厲俗, 近古之逸民也. 若王吉、貢禹、兩龔之屬, 皆以禮讓進退云.

王吉字子陽, 琅玡皋虞人也. 少(時)[好]學明經, 以郡吏舉孝廉爲郎, 補若盧右丞[一], 遷雲陽令. 舉賢良爲昌邑中尉, 而王好遊獵, 驅馳國中, 動作亡節, 吉上疏諫, 曰：

[一]師古曰：｢少府之屬官有若盧令丞. 漢書儀以爲主治庫兵者.｣

臣聞古者師日行三十里, 吉行五十里. 詩云：｢匪風發兮, 匪車揭兮, 顧瞻周道, 中心怛兮.｣[一]說曰：是非古之風也, 發發者；是非古之車也, 揭揭者. 蓋傷之也[二]. 今者大王幸方與[三], 曾不半日而馳二百里, 百姓頗廢耕桑, 治道牽馬, 臣愚以爲民不可數變也[四]. 昔召公述職[五], 當民事時, 舍於棠下而聽斷焉[六]. 是時人皆得其所, 後世思其仁恩, 至虖不伐甘棠, 甘棠之詩是也[七].

[一]師古曰：｢檜國匪風之篇. 發發, 飄風貌. 揭揭, 疾驅貌. □, 古怛字, 傷也. 言見此飄風及疾驅, 則顧念哀傷, 思周道也. 揭音丘列反.｣

[二]師古曰：｢今之發發然者非古有道之風也, 今之揭揭然者非古有道之車也, 故傷之.｣

[三]師古曰：｢縣名也, 音房預.｣

[四]師古曰：｢數音所角反.｣

[五]師古曰：｢召讀曰邵. 邵公名奭. 自陝以西邵公主之.｣

[六]師古曰：｢舍, 止息.｣

[七]師古曰：｢邵南之詩也, 其詩曰：□蔽芾甘棠, 勿翦勿伐, 邵伯所茇.□ 蔽芾, 小樹貌也. 甘棠, 杜也. 茇, 舍也. 蔽音必二反. 芾音方未反. 茇音步末反.｣

大王不好書術而樂逸游, 馮式撙銜[一], 馳騁不止, 口倦乎叱吒[二], 手苦於箠轡[三], 身勞乎車輿；朝則冒霧露, 晝則被塵埃[四], 夏則爲大暑之所暴炙, 冬則爲風寒之所匽薄[五]. 數以耎脆之玉體犯勤勞之煩毒[六], 非所以全壽命之宗也[七], 又非所以進仁義之隆也[八].

[一]臣瓚曰：｢撙, 促也.｣ 師古曰：｢撙, 挫也, 音子本反.｣

[二]師古曰：｢□亦吒字也, 音竹駕反.｣

[三]師古曰：｢箠, 馬策, 音止橤反.｣

[四]師古曰：｢冒, 犯也, 音莫克反.｣

[五]師古曰：｢匽與偃同, 言遇疾風則偃靡也. 薄, 迫也.｣

[六]師古曰：｢耎, 柔也, 音而兗反.｣

[七]師古曰：｢宗, 尊也.｣

[八]師古曰：｢隆, 高也.｣

夫廣夏之下, 細旃之上[一], 明師居前, 勸誦在後, 上論唐虞之際, 下及殷周之盛, 考仁聖之風, 習治國之道, 訢訢焉發憤忘食, 日新厥德[二], 其樂豈徒銜橛之間哉！[三]休則俛仰詘信以利形[四], 進退步趨以實下[五], 吸新吐故以練臧, 專意積精以適神[六], 於以養生, 豈不長哉！大王誠留意如此, 則心有堯舜之志, 體有喬松之壽[七], 美聲廣譽登而上聞, 則福祿其轃而社稷安矣[八].

[一]師古曰：｢廣夏, 大屋也. 旃與氈同.｣

[二]師古曰：｢訢, 古欣字.｣

[三]師古曰：｢銜, 馬銜也. 橛, 車鉤心也. 張揖以橛爲馬之長銜, 非也. 橛音其月反.｣

[四]師古曰：｢形, 體也. 信讀曰伸.｣

[五]如淳曰：｢今人不行, 則膝已下虛弱不實.｣

[六]師古曰：｢臧, 五臧也. 練, 練其氣也. 適, 和也.｣

[七]師古曰：｢喬松, 仙人伯喬及赤松子也.｣

[八]師古曰：｢轃與臻同. 臻, 至也.｣

皇帝仁聖, 至今思慕未怠[一], 於宮館囿池弋獵之樂未有所幸, 大王宜夙夜念此, 以承聖意. 諸侯骨肉, 莫親大王, 大王於屬則子也, 於位則臣也, 一身而二任之責加焉, 恩愛行義孅介有不具者, 於以上聞, 非饗國之福也. 臣吉愚戇, 願大王察之.

[一]師古曰：｢皇帝謂昭帝也. 言武帝晏駕未久, 故尚思慕.｣

王賀雖不遵道, 然猶知敬禮吉, 乃下令曰：｢寡人造行不能無惰, 中(慰)[尉]甚忠, 數輔吾過. 使謁者千秋賜中尉牛肉五百斤, 酒五石, 脯五束.｣ 其後復放從自若[一]. 吉輒諫爭, 甚得輔弼之義, 雖不治民, 國中莫不敬重焉.

[一]師古曰：｢從音子用反.｣

久之, 昭帝崩, 亡嗣, 大將軍霍光秉政, 遣大鴻臚宗正迎昌邑王. 吉即奏書戒王曰：｢臣聞高宗諒闇, 三年不言[一]. 今大王以喪事徵, 宜日夜哭泣悲哀而已, 慎毋有所發[二]. 且何獨喪事, 凡南面之君何言哉? 天不言, 四時行焉, 百物生焉[三], 願大王察之. 大將軍仁愛勇智, 忠信之德天下莫不聞, 事孝武皇帝二十餘年未嘗有過. 先帝棄群臣, 屬以天下, 寄幼孤焉[四], 大將軍抱持幼君襁褓之中, 布政施教, 海內晏然, 雖周公、伊尹亡以加也. 今帝崩亡嗣, 大將軍惟思可以奉宗廟者, 攀援而立大王[五], 其仁厚豈有量哉！[六]臣願大王事之敬之, 政事壹聽之, 大王垂拱南面而已. 願留意, (嘗)[常]以爲念.｣

[一]師古曰：｢已解於上.｣

[二]師古曰：｢發謂興舉眾事.｣

[三]師古曰：｢論語稱孔子曰□天何言哉? 四時行焉, 百物生焉. 天何言哉?□ 故吉引之.｣

[四]師古曰：｢屬音之欲反.｣

[五]師古曰：｢援, 引也, 音爰.｣

[六]師古曰：｢言其深多也. 量音力向反.｣

王既到, 即位二十餘日以行淫亂廢. 昌邑群臣坐在國時不舉奏王罪過, 令漢朝不聞知, 又不能輔道, 陷王大惡[一], 皆下獄誅. 唯吉與郎中令龔遂以忠直數諫正得減死, 髡爲城旦.

[一]師古曰：｢道讀曰導.｣

起家復爲益州刺史, 病去官, 復徵爲博士諫大夫. 是時宣帝頗修武帝故事, 宮室車服盛於昭帝. 時外戚許、史、王氏貴寵, 而上躬親政事, 任用能吏. 吉上疏言得失, 曰：

陛下躬聖質, 總萬方, 帝王圖籍日陳于前, 惟思世務, 將興太平. 詔書每下, 民欣然若更生. 臣伏而思之, 可謂至恩, 未可謂本務也[一].

[一]師古曰：｢言天子如此, 雖於百姓爲至恩, 然未盡政務之本也.｣

欲治之主不世出[一], 公卿幸得遭遇其時, 言聽諫從, 然未有建萬世之長策, 舉明主於三代之隆者也[二]. 其務在於期會簿書, 斷獄聽訟而已, 此非太平之基也.

[一]師古曰：｢言有時遇之不常值.｣

[二]師古曰：｢三代, 夏、殷、周.｣

臣聞聖王宣德流化, 必自近始. 朝廷不備, 難以言治；左右不正, 難以化遠. 民者, 弱而不可勝, 愚而不可欺也. 聖主獨行於深宮, 得則天下稱誦之, 失則天下咸言之. 行發於近, 必見於遠, 故謹選左右, 審擇所使；左右所以正身也, 所使所以宣德也. 詩云：｢濟濟多士, 文王以寧.｣[一]此其本也.

[一]師古曰：｢大雅文王之詩.｣

春秋所以大一統者, 六合同風, 九州共貫也[一]. 今俗吏所以牧民者, 非有禮義科指可世世通行者也, 獨設刑法以守之. 其欲治者, 不知所繇[二], 以意穿鑿, 各取一切, 權譎自在, 故一變之後不可復修也[三]. 是以百里不同風, 千里不同俗, 戶異政, 人殊服, 詐偽萌生, 刑罰亡極[四], 質樸日銷, 恩愛寖薄[五]. 孔子曰｢安上治民, 莫善於禮｣[六], 非空言也. 王者未制禮之時, 引先王禮宜於今者而用之. 臣願陛下承天心, 發大業, 與公卿大臣延及儒生, 述舊禮, 明王制, 驅一世之民濟之仁壽之域[七], 則俗何以不若成康, 壽何以不若高宗? [八]竊見當世趨務不合於道者, 謹條奏[九], 唯陛下財擇焉[一０].

[一]師古曰：｢解在董仲舒傳.｣

[二]師古曰：｢繇與由同.｣

[三]師古曰：｢言其敝深難久行.｣

[四]師古曰：｢萌生, 言其爭出, 如草木之初生.｣

[五]師古曰：｢寖, 漸也.｣

[六]師古曰：｢孝經載孔子之言.｣

[七]師古曰：｢以仁撫下, 則群生安逸而壽考.｣

[八]師古曰：｢高宗, 殷王武丁也, 享國百年.｣

[九]師古曰：｢趨讀曰趣. 趣, 向也.｣

[一０]師古曰：｢財與裁同.｣

吉意以爲｢夫婦, 人倫大綱, 夭壽之萌也[一]. 世俗嫁娶太早, 未知爲人父母之道而有子, 是以教化不明而民多夭. 聘妻送女亡節, 則貧人不及, 故不舉子. 又漢家列侯尚公主, 諸侯則國人承翁主[二], 使男事女, 夫詘於婦, 逆陰陽之位, 故多女亂. 古者衣服車馬貴賤有章, 以褒有德而別尊卑, 今上下僭差, 人人自制[三], 是以貪財(趨)[誅]利, 不畏死亡. 周之所以能致治, 刑措而不用者, 以其禁邪於冥冥, 絕惡於未萌也.｣[四]又言｢舜、湯不用三公九卿之世而舉皋陶、伊尹[五], 不仁者遠[六]. 今使俗吏得任子弟[七], 率多驕驁, 不通古今[八], 至於積功治人, 亡益於民, 此伐檀所爲作也[九]. 宜明選求賢, 除任子之令. 外家及故人可厚以財, 不宜居位. 去角抵, 減樂府, 省尚方[一０], 明視天下以儉[一一]. 古者工不造琱瑑, 商不通侈靡[一二], 非工商之獨賢, 政教使之然也. 民見儉則歸本, 本立而末成.｣ 其指如此, 上以其言迂闊, 不甚寵異也[一三]. 吉遂謝病歸琅邪.

[一]師古曰：｢由之而生, 故云萌.｣

[二]晉灼曰：｢娶天子女則曰尚公主. 國人娶諸侯女曰承翁主. 尚承皆卑下之名也.｣ 師古曰：｢翁主者, 言其父自主婚也. 解具在高紀.｣

[三]師古曰：｢言無節度.｣

[四]師古曰：｢冥冥, 言未有端緒.｣

[五]李奇曰：｢不繼世而爵也. 言皋陶、伊尹非三公九卿之世.｣

[六]師古曰：｢任用賢人, 放黜讒佞.｣

[七]張晏曰：｢子弟以父兄任爲郎.｣

[八]師古曰：｢驁與傲同.｣

[九]師古曰：｢伐檀, 詩篇名, 刺不用賢也, 在魏國風也.｣

[一０]師古曰：｢尚方主巧作.｣

[一一]師古曰：｢視讀曰示.｣

[一二]師古曰：｢瑑者, 刻鏤爲文. 瑑音篆.｣

[一三]師古曰：｢迂, 遠也, 音于.｣

始吉少時學問, 居長安. 東家有大棗樹垂吉庭中, 吉婦取棗以啖吉[一]. 吉後知之, 乃去婦. 東家聞而欲伐其樹, 鄰里共止之, 因固請吉令還婦. 里中爲之語曰：｢東家有樹, 王陽婦去；東家棗完, 去婦復還.｣ 其厲志如此.

[一]師古曰：｢啖謂使食之, 音徒濫反. 啖亦啗字耳. 此義與高紀□啗以利□ 同.｣

吉與貢禹爲友, 世稱｢王陽在位, 貢公彈冠｣[一], 言其取舍同也[二]. 元帝初即位, 遣使者徵貢禹與吉. 吉年老, 道病卒, 上悼之, 復遣使者弔祠云.

[一]師古曰：｢彈冠者, 且入仕也.｣

[二]師古曰：｢取, 進趣也. 舍, 止息也.｣

初, 吉兼通五經, 能爲騶氏春秋, 以詩、論語教授, 好梁丘賀說易, 令子駿受焉. 駿以孝廉爲郎. 左曹陳咸薦駿賢父子, 經明行修, 宜顯以厲俗. 光祿勳匡衡亦舉駿有專對材[一]. 遷諫大夫, 使責淮陽憲王[二]. 遷趙內史. 吉坐昌邑王被刑後, 戒子孫毋爲王國吏, 故駿道病, 免官歸. 起家復爲幽州刺史, 遷司隸校尉, 奏免丞相匡衡, 遷少府. 八歲, 成帝欲大用之, 出駿爲京兆尹, 試以政事. 先是京兆有趙廣漢、張敞、王尊、王章, 至駿皆有能名, 故京師稱曰：｢前有趙、張, 後有三王.｣ 而薛宣從左馮翊代駿爲少府, 會御史大夫缺, 谷永奏言：｢聖王不以名譽加於實效[三]. 考績用人之法[四], 薛宣政事已試.｣[五]上然其議. 宣爲少府月餘, 遂超御史大夫, 至丞相. 駿乃代宣爲御史大夫, 並居位. 六歲病卒, 翟方進代駿爲大夫. 數月, 薛宣免, 遂代爲丞相. 眾人爲駿恨不得封侯. 駿爲少府時, 妻死, 因不復娶, 或問之, 駿曰：｢德非曾參, 子非華、元[六], 亦何敢娶?｣

[一]師古曰：｢專對謂見問即對, 無所疑也. 論語稱孔子曰：□使於四方, 不能專對, 雖多亦奚以爲?□ ｣

[二]師古曰：｢以其有口辭.｣

[三]師古曰：｢言不聽虛名.｣

[四]師古曰：｢言用人之法, 皆須考以功績.｣

[五]師古曰：｢言有效也.｣

[六]如淳曰：｢華與元, 曾參之二子也. 韓詩外傳曰曾參喪妻不更娶, 人問其故, 曾子曰：□以華、元善人也.□ 一曰曾參之子字華元.｣ 師古曰：｢二子是也.｣

駿子崇以父任爲郎, 歷刺史、郡守, 治有能名. 建平三年, 以河南太守徵入爲御史大夫數月. 是時成帝舅安成恭侯夫人放寡居, 共養長信宮[一], 坐祝詛下獄, 崇奏封事, 爲放言. 放外家解氏與崇爲昏[二], 哀帝以崇爲不忠誠, 策詔崇曰：｢朕以君有累世之美, 故踰列次[三]. 在位以來, 忠誠匡國未聞所繇[四], 反懷詐諼之辭[五], 欲以攀救舊姻之家, 大逆之辜, 舉錯專恣[六], 不遵法度, 亡以示百僚.｣ 左遷爲大司農, 後徙衛尉左將軍. 平帝即位, 王莽秉政, 大司空彭宣乞骸骨罷, 崇代爲大司空, 封扶平侯. 歲餘, 崇復謝病乞骸骨, 皆避王莽, 莽遣就國. 歲餘, 爲傅婢所毒, 薨, 國除[七].

[一]師古曰：｢放者, 夫人之名也. 共音居用反. 養音弋亮反.｣

[二]師古曰：｢婚姻之家.｣

[三]師古曰：｢謂自祖及身皆有名也.｣

[四]師古曰：｢繇與由同. 由, 從也.｣

[五]師古曰：｢諼, 詐言也, 音虛袁反.｣

[六]師古曰：｢錯, 置也.｣

[七]師古曰：｢凡言傅婢者, 謂傅相其衣服衽席之事. 一說傅曰附, 謂近幸也.｣

自吉至崇, 世名清廉, 然材器名稱稍不能及父, 而祿位彌隆. 皆好車馬衣服, 其自奉養極爲鮮明, 而亡金銀錦繡之物. 及遷徙去處, 所載不過囊衣[一], 不畜積餘財[二]. 去位家居, 亦布衣疏食. 天下服其廉而怪其奢, 故俗傳｢王陽能作黃金｣[三].

[一]師古曰：｢一囊之衣也. 有底曰囊, 無底曰橐.｣

[二]師古曰：｢畜讀曰蓄.｣

[三]師古曰：｢以其無所求取, 不營產業而車服鮮明, 故謂自作黃金以給用.｣

貢禹字少翁, 琅邪人也. 以明經絜行著聞, 徵爲博士, 涼州刺史, 病去官. 復舉賢良爲河南令. 歲餘, 以職事爲府官所責[一], 免冠謝. 禹曰：｢冠壹免, 安復可冠也！｣ 遂去官.

[一]師古曰：｢太守之府.｣

元帝初即位, 徵禹爲諫大夫, 數虛己問以政事[一]. 是時年歲不登, 郡國多困, 禹奏言：

[一]師古曰：｢虛己謂聽受其言也.｣

古者宮室有制, 宮女不過九人, 秣馬不過八匹[一]；牆塗而不琱, 木摩而不刻[二], 車輿器物皆不文畫, 苑囿不過數十里, 與民共之；任賢使能, 什一而稅, 亡它賦斂繇戍之役, 使民歲不過三日, 千里之內自給, 千里之外各置貢職而已[三]. 故天下家給人足, 頌聲並作.

[一]師古曰：｢秣, 養也, 謂以粟米(飯)[飤]也.｣

[二]師古曰：｢琱字與彫同. 彫, 畫也.｣

[三]師古曰：｢言天子以畿內賦斂自供, 千里之外令其以時入貢, 不欲煩勞也.｣

至高祖、孝文、孝景皇帝, 循古節儉, 宮女不過十餘, 廄馬百餘匹. 孝文皇帝衣綈履革[一], 器亡琱文金銀之飾. 後世爭爲奢侈, 轉轉益(盛)[甚], 臣下亦相放效[二], 衣服履絝刀劍亂於主上[三], 主上時臨朝入廟, 眾人不能別異, 甚非其宜. 然非自知奢僭也, 猶魯昭公曰：｢吾何僭矣?｣

[一]師古曰：｢娣, 厚繒, 音徒奚反.｣

[二]師古曰：｢放音甫往反. 其下亦同.｣

[三]師古曰：｢絝, 古袴字.｣

今大夫僭諸侯, 諸侯僭天子, 天子過天道, 其日久矣. 承衰救亂, 矯復古化, 在於陛下[一]. 臣愚以爲盡如太古難, 宜少放古以自節焉. 論語曰：｢君子樂節禮樂.｣[二]方今宮室已定, 亡可奈何矣, 其餘盡可減損. 故時齊三服官輸物不過十笥[三], 方今齊三服官作工各數千人, 一歲費數鉅萬. 蜀廣漢主金銀器, 歲各用五百萬. 三工官官費五千萬[四], 東西織室亦然. 廄馬食粟將萬匹. 臣禹嘗從之東宮[五], 見賜杯案, 盡文畫金銀飾, 非當所以賜食臣下也[六]. 東宮之費亦不可勝計. 天下之民所爲大飢餓死者, 是也. 今民大飢而死, 死又不葬, 爲犬豬(所)食[七]. 人至相食, 而廄馬食粟, 苦其大肥, 氣盛怒至, 乃日步作之[八]. 王者受命於天, 爲民父母, 固當若此乎！天不見邪? 武帝時, 又多取好女至數千人, 以填後宮[九]. 及棄天下, 昭帝幼弱, 霍光專事, 不知禮正, 妄多臧金錢財物, 鳥獸魚鱉牛馬虎豹生禽, 凡百九十物, 盡瘞臧之, 又皆以後宮女置於園陵, 大失禮, 逆天心, 又未必稱武帝意也. 昭帝晏駕, 光復行之. 至孝宣皇帝時, 陛下(烏)[惡]有所言[一０], 群臣亦隨故事, 甚可痛也！故使天下承化, 取女皆大過度[一一], 諸侯妻妾或至數百人, 豪富吏民畜歌者至數十人, 是以內多怨女, 外多曠夫[一二]. 及眾庶葬埋, 皆虛地上以實地下. 其過自上生[一三], 皆在大臣循故事之罪也.

[一]師古曰：｢正曲曰矯. 復音方目反.｣

[二]師古曰：｢論語稱孔子曰□益者三樂, 樂節禮樂, 樂道人之善, 樂多賢友□ 也.｣

[三]師古曰：｢三服官主作天子之服, 在齊地. 笥, 盛衣竹器, 音先嗣反.｣

[四]如淳曰：｢地理志河內懷、蜀郡成都、廣漢皆有工官. 工官, 主作漆器物者也.｣ 師古曰：｢如說非也. 三工官, 謂少府之屬官, 考工室也, 右工室也, 東園匠也. 上已言蜀漢主金銀器, 是不入三工之數也.｣

[五]師古曰：｢從天子往太后宮.｣

[六]師古曰：｢食讀曰飤.｣

[七]師古曰：｢食人之骸骨.｣

[八]師古曰：｢日日行步而動作之, 以散充溢之氣.｣

[九]師古曰：｢此填字讀與寘同.｣

[一０]師古曰：｢不能自言減省之事.｣

[一一]師古曰：｢取讀曰娶.｣

[一二]師古曰：｢曠, 空也. 室家空也.｣

[一三]師古曰：｢自, 從也. 上謂天子也.｣

唯陛下深察古道, 從其儉者, 大減損乘輿服御器物, 三分去二. 子產多少有命, 審察後宮, 擇其賢者留二十人, 餘悉歸之[一]. 及諸陵園女亡子者, 宜悉遣. 獨杜陵宮人數百, 誠可哀憐也. 廄馬可亡過數十匹. 獨舍長安城南苑地以爲田獵之囿[二], 自城西南至山西至鄠皆復其田, 以與貧民[三]. 方今天下飢饉, 可亡大自損減以救之, 稱天意乎? 天生聖人, 蓋爲萬民, 非獨使自娛樂而已也. 故詩曰：｢天難諶斯, 不易惟王；｣ ｢上帝臨女, 毋貳爾心.｣[四]｢當仁不讓｣[五], 獨可以聖心參諸天地, 揆之往古[六], 不可與臣下議也. 若其阿意順指, 隨君上下[七], 臣禹不勝拳拳, 不敢不盡愚心[八].

[一]師古曰：｢言人產子多少自有定命, 非由廣妾媵也, 故請止留二十人.｣

[二]師古曰：｢舍, 置也. 獨留置之, 其餘皆廢去.｣

[三]師古曰：｢復音方目反.｣

[四]師古曰：｢大雅大明之詩也. 諶, 誠也. 上帝亦天也. 言承天之意, 此誠難也. 王者之命不妄改易, 天常降監, 信可畏也, 毋貳爾心, 機事易失, 勿猶豫也.｣

[五]師古曰：｢論語稱孔子曰□當仁不讓於師□, 故引之.｣

[六]師古曰：｢揆, 度也.｣

[七]師古曰：｢上下猶言高下, 謂苟順從也. 上音時掌反.｣

[八]師古曰：｢拳拳, 解在劉向傳. 下鮑宣傳. (倦倦)[惓惓]音義亦同.｣

天子納善其忠, 乃下詔令太僕減食穀馬, 水衡減食肉獸, 省宜春下苑以與貧民, 又罷角抵諸戲及齊三服官. 遷禹爲光祿大夫.

頃之, 禹上書曰：｢臣禹年老貧窮, 家訾不滿萬錢, 妻子□豆不贍, 裋褐不完[一]. 有田百三十畝, 陛下過意徵臣[二], 臣賣田百畝以供車馬. 至, 拜爲諫大夫, 秩八百石, 奉錢月九千二百[三]. 廩食太官[四], 又蒙賞賜四時雜繒綿絮衣服酒肉諸果物, 德厚甚深. 疾病侍醫臨治[五], 賴陛下神靈, 不死而活. 又拜爲光祿大夫, 秩二千石, 奉錢月萬二千. 祿賜愈多, 家日以益富, 身日以益尊, 誠非屮茅愚臣所當蒙也[六]. 伏自念終亡以報厚(恩)[德], 日夜慚愧而已. 臣禹犬馬之齒八十一, 血氣衰竭, 耳目不聰明, 非復能有補益, 所謂素餐尸祿洿朝之臣也[七]. 自痛去家三千里, 凡有一子, 年十二, 非有在家爲臣具棺槨者也. 誠恐一旦蹎仆氣竭, 不復自還[八], 洿席薦於宮室, 骸骨棄捐, 孤魂不歸. 不勝私願, 願乞骸骨, 及身生歸鄉里[九], 死亡所恨.｣

[一]師古曰：｢裋者, 謂僮豎所著布長襦也. 褐, 毛布之衣也. 裋音豎.｣

[二]師古曰：｢過猶誤也.｣

[三]師古曰：｢奉音扶用反. 其下亦同.｣

[四]師古曰：｢謂太官給其食.｣

[五]師古曰：｢侍醫, 天子之醫也.｣

[六]師古曰：｢屮, 古草字.｣

[七]師古曰：｢洿與污同, 音一故反.｣

[八]師古曰：｢蹎音顛, 蹶躓也. 仆音赴. 仆, 頓也. 不自還者, 遂死也. 還讀曰旋.｣

[九]師古曰：｢及身生, 謂及未死之前.｣

天子報曰：｢朕以生有伯夷之廉, 史魚之直[一], 守經據古, 不阿當世, 孳孳於民, 俗之所寡[二], 故親近生, 幾參國政[三]. 今未得久聞生之奇論也, 而云欲退, 意豈有所恨與? [四]將在位者與生殊乎? [五]往者嘗令金敞語生, 欲及生時祿生之子, 既已諭矣, 今復云子少. 夫以王命辨護生家, 雖百子何以加? 傳曰亡懷土[六], 何必思故鄉！生其強飯慎疾以自輔.｣ 後月餘, 以禹爲長信少府. 會御史大夫陳萬年卒, 禹代爲御史大夫, 列於三公.

[一]師古曰：｢生謂先生也. 史魚, 衛大夫史鰌也. 論語稱孔子曰□直哉史魚, 邦有道如矢, 邦無道如矢□, 言其壹志.｣

[二]師古曰：｢孳與孜同. 孜孜, 不怠也. 寡, 少也, 言少有此人.｣

[三]師古曰：｢幾讀曰冀.｣

[四]師古曰：｢與讀曰歟.｣

[五]師古曰：｢言志趣不同.｣

[六]師古曰：｢論語孔子曰：□君子懷德, 小人懷土.□ ｣

自禹在位, 數言得失, 書數十上. 禹以爲古民亡賦算口錢, 起武帝征伐四夷, 重賦於民, 民產子三歲則出口錢, 故民重困[一], 至於生子輒殺, 甚可悲痛. 宜令兒七歲去齒乃出口錢, 年二十乃算.

[一]師古曰：｢重音直用反.｣

又言古者不以金錢爲幣, 專意於農, 故一夫不耕, 必有受其飢者. 今漢家鑄錢, 及諸鐵官皆置吏卒徒, 攻山取銅鐵, 一歲功十萬人已上, 中農食七人, 是七十萬人常受其飢也. 鑿地數百丈, 銷陰氣之精, 地臧空虛, 不能含氣出雲, 斬伐林木亡有時禁, 水旱之災未必不繇此也[一]. 自五銖錢起已來七十餘年, 民坐盜鑄錢被刑者眾, 富人積錢滿室, 猶亡厭足. 民心(搖動)[動搖], 商賈求利, 東西南北各用智巧, 好衣美食, 歲有十二之利[二], 而不出租稅. 農夫父子暴露中野, 不避寒暑, 捽屮杷土, 手足胼胝[三], 已奉穀租, 又出槁稅[四], 鄉部私求, 不可勝供[五]. 故民棄本逐末, 耕者不能半. 貧民雖賜之田, 猶賤賣以賈[六], 窮則起爲盜賊. 何者? 末利深而惑於錢也. 是以姦邪不可禁, 其原皆起於錢也. 疾其末者絕其本, 宜罷採珠玉金銀鑄錢之官, 亡復以爲幣. 市井勿得販賣[七], 除其租銖之律[八], 租稅祿賜皆以布帛及穀. 使百姓壹歸於農, 復古道便[九].

[一]師古曰：｢繇讀與由同.｣

[二]師古曰：｢若有萬錢爲賈, 則獲二千之利.｣

[三]師古曰：｢捽, 拔取也. 屮, 古草字也. 杷, 手掊之也. 胼, 併也. 胝, 繭也. 捽音才兀反. 杷音蒲巴反, 其字從木. 胼音步千反. 胝音竹尸反. 掊音蒲交反.｣

[四]師古曰：｢槁, 禾稈也.｣

[五]師古曰：｢言鄉部之吏又私有所求, 不能供之.｣

[六]師古曰：｢賣田與人而更爲商賈之業.｣

[七]師古曰：｢賤買貴賣曰販.｣

[八]師古曰：｢租稅之法皆依田畝, 不得雜計百物之銖兩.｣

[九]師古曰：｢追遵古法, 於事便也. 復音扶目反.｣

又言諸離宮及長樂宮衛可減其太半, 以寬繇役[一]. 又諸官奴婢十萬餘人戲遊亡事, 稅良民以給之, 歲費五六鉅萬, 宜免爲庶人, 廩食[二], 令代關東戍卒, 乘北邊亭塞候望[三].

[一]師古曰：｢繇讀曰傜.｣

[二]師古曰：｢給其食.｣

[三]師古曰：｢乘, 登也.｣

又欲令近臣自諸曹侍中以上, 家亡得私販賣, 與民爭利, 犯者輒免官削爵, 不得仕宦. 禹又言：

孝文皇帝時, 貴廉絜, 賤貪汙, 賈人贅婿及吏坐贓者皆禁錮不得爲吏, 賞善罰惡, 不阿親戚, 罪白者伏其誅[一], 疑者以與民[二], 亡贖罪之法, 故令行禁止, 海內大化, 天下斷獄四百, 與刑錯亡異. 武帝始臨天下, 尊賢用士, 闢地廣境數千里, 自見功大威行, 遂從耆欲[三], 用度不足, 乃行壹切之變, 使犯法者贖罪, 入穀者補吏, 是以天下奢侈, 官亂民貧, 盜賊並起, 亡命者眾. 郡國恐伏其誅, 則擇便巧史書習於計簿能欺上府者, 以爲右職[四]；姦軌不勝, 則取勇猛能操切百姓者, 以苛暴威服下者, 使居大位[五]. 故亡義而有財者顯於世, 欺謾而善書者尊於朝[六], 誖逆而勇猛者貴於官[七]. 故俗皆曰：｢何以孝弟爲? 財多而光榮. 何以禮義爲? 史書而仕宦. 何以謹慎爲? 勇猛而臨官.｣ 故黥劓而髡鉗者猶復攘臂爲政於世, 行雖犬彘, 家富勢足, 目指氣使, 是爲賢耳[八]. 故謂居官而置富者爲雄桀, 處姦而得利者爲壯士, 兄勸其弟, 父勉其子, 俗之壞敗, 乃至於是！察其所以然者, 皆以犯法得贖罪, 求士不得真賢, 相守崇財利[九], 誅不行之所致也.

[一]師古曰：｢白, 明也.｣

[二]師古曰：｢罪疑從輕也.｣

[三]師古曰：｢從讀曰縱. 耆讀曰嗜.｣

[四]師古曰：｢上府謂所屬之府. 右職, 高職也.｣

[五]師古曰：｢操, 持也. 切, 刻也. 操音千高反.｣

[六]師古曰：｢謾, 誑也. 謾音慢, 又音武連反.｣

[七]師古曰：｢誖, 亂也. 音布內反.｣

[八]師古曰：｢動目以指物, 出氣以使人.｣

[九]師古曰：｢相, 諸侯相也. 守, 郡守也. 崇, 尚也.｣

今欲興至治, 致太平, 宜除贖罪之法. 相守選舉不以實, 及有臧者, 輒行其誅, 亡但免官[一], 則爭盡力爲善, 貴孝弟, 賤賈人, 進真賢, 舉實廉, 而天下治矣. 孔子, 匹夫之人耳, 以樂道正身不解之故[二], 四海之內, 天下之君, 微孔子之言亡所折中[三]. 況乎以漢地之廣, 陛下之德, 處南面之尊, 秉萬乘之權, 因天地之助, 其於變世易俗, 調和陰陽, 陶冶萬物, 化正天下, 易於決流抑隊[四]. 自成康以來, 幾且千歲[五], 欲爲治者甚眾, 然而太平不復興者, 何也? 以其舍法度而任私意, 奢侈行而仁義廢也.

[一]師古曰：｢不止免官而已.｣

[二]師古曰：｢解讀曰懈.｣

[三]師古曰：｢微亦無也. 折, 斷也. 非孔子之言則無以爲中也, 音竹仲反. 斷音丁煥反.｣

[四]師古曰：｢決欲流之水, 抑將隊之物, 言其便易.｣

[五]師古曰：｢幾音鉅依反.｣

陛下誠深念高祖之苦[一], 醇法太宗之治, 正己以先下, 選賢以自輔, 開進忠正, 致誅姦臣, 遠放諂佞[二], 放出園陵之女, 罷倡樂, 絕鄭聲, 去甲乙之帳, 退偽薄之物, 修節儉之化, 驅天下之民皆歸於農, 如此不解[三], 則三王可侔, 五帝可及. 唯陛下留意省察, 天下幸甚.

[一]師古曰：｢言取天下艱難也.｣

[二]師古曰：｢遠, 離也. 音于萬反. 讇, 古諂字.｣

[三]師古曰：｢解讀曰懈.｣

天子下其議, 令民產子七歲乃出口錢, 自此始. 又罷上林宮館希幸御者, 及省建章、甘泉宮衛卒, 減諸侯王廟衛卒省其半. 餘雖未盡從, 然嘉其質直之意. 禹又奏欲罷郡國廟, 定漢宗廟迭毀之禮, 皆未施行[一].

[一]師古曰：｢迭, 互也. 親盡則毀, 故曰迭毀. 迭音大結反.｣

爲御史大夫數月卒, 天子賜錢百萬, 以其子爲郎, 官至東郡都尉. 禹卒後, 上追思其議, 竟下詔罷郡國廟, 定迭毀之禮. [然通儒或非之], 語在韋玄成傳.

兩龔皆楚人也, 勝字君賓, 舍字君倩[一]. 二人相友, 並著名節, 故世謂之楚兩龔. 少皆好學明經, 勝爲郡吏, 舍不仕.

[一]師古曰：｢倩音千見反.｣

久之, 楚王入朝, 聞舍高(明)[名], 聘舍爲常侍, 不得已隨王, 歸國固辭, 願卒學, 復至長安[一]. 而勝爲郡吏, 三舉孝廉, 以王國人不得宿衛補吏. 再爲尉, 壹爲丞, 勝輒至官乃去. 州舉茂材, 爲重泉令[二], 病去官. 大司空何武、執金吾閻崇薦勝, 哀帝自爲定陶王固已聞其名, 徵爲諫大夫. 引見, 勝薦龔舍及亢父甯壽、濟陰侯嘉[三], 有詔皆徵. 勝曰：｢竊見國家徵醫巫, 常爲駕, 徵賢者宜駕.｣ 上曰：｢大夫乘私車來邪?｣ 勝曰：｢唯唯.｣[四]有詔爲駕. 龔舍、侯嘉至, 皆爲諫大夫. 甯壽稱疾不至.

[一]師古曰：｢卒, 終也, 終其經業.｣

[二]師古曰：｢重泉, 左馮翊縣也.｣

[三]師古曰：｢亢音抗. 父音甫.｣

[四]師古曰：｢唯唯, 恭應之詞也, 音(戈)[弋]癸反.｣

勝居諫官, 數上書求見, 言百姓貧, 盜賊多, 吏不良, 風俗薄, 災異數見, 不可不憂. 制度泰奢, 刑罰泰深, 賦斂泰重, 宜以儉約先下. 其言祖述王吉、貢禹之意. 爲大夫二歲餘, 遷丞相司直, 徙光祿大夫, 守右扶風. 數月, 上知勝非撥煩吏, 乃復還勝光祿大夫[一]諸吏給事中. 勝言董賢亂制度, 繇是逆上指[二].

[一]師古曰：｢依舊官.｣

[二]師古曰：｢繇讀與由同.｣

後歲餘, 丞相王嘉上書薦故廷尉梁相等, 尚書劾奏嘉｢言事恣意, 迷國罔上, 不道.｣ 下將軍中朝者議, 左將軍公孫祿、司隸鮑宣、光祿大夫孔光等十四人皆以爲嘉應迷國不道法. 勝獨書議曰：｢嘉資性邪僻, 所舉多貪殘吏. 位列三公, 陰陽不和, 諸事並廢, 咎皆繇嘉[一], 迷國不疑[二], 今舉相等, 過微薄.｣ 日暮議者罷. 明旦復會, 左將軍祿問勝：｢君議亡所據, 今奏當上, 宜何從?｣[三]勝曰：｢將軍以勝議不可者, 通劾之.｣[四]博士夏侯常見勝應祿不和, 起至勝前謂曰：｢宜如奏所言.｣[五]勝以手推常曰：｢去！｣

[一]師古曰：｢繇讀與由同.｣

[二]文穎曰：｢信必迷國, 不疑也.｣

[三]師古曰：｢今欲奏此事, 君定從何議也?｣

[四]師古曰：｢并劾勝.｣

[五]師古曰：｢謂如尚書所劾奏也.｣

後數日, 復會議可復孝惠、孝景廟不, 議者皆曰宜復. 勝曰：｢當如禮.｣ 常復謂勝：｢禮有變.｣ 勝疾言曰：｢去！是時之變.｣[一]常恚, 謂勝曰：｢我視君何若[二], 君欲小與眾異, 外以采名, 君乃申徒狄屬耳！｣[三]

[一]師古曰：｢疾, 急也. 言時人意自變耳, 禮不變也.｣

[二]師古曰：｢何若, 言無所似也.｣

[三]服虔曰：｢殷之末世介士也, 自沈於河者.｣

先是常又爲勝道高陵有子殺母者. 勝白之, 尚書問：｢誰受?｣[一]對曰：｢受夏侯常.｣ 尚書使勝問常, 常連恨勝[二], 即應曰：｢聞之白衣, 戒君勿言也[三]. 奏事不詳, 妄作觸罪.｣[四]勝窮, 亡以對尚書, 即自劾奏與常爭言, 洿辱朝廷. 事下御史中丞, 召詰問, 劾奏｢勝吏二千石, 常位大夫, 皆幸得給事中, 與論議[五], 不崇禮義, 而居公門下相非恨, 疾言辯訟, 惰謾亡狀[六], 皆不敬.｣ 制曰：｢貶秩各一等.｣ 勝謝罪, 乞骸骨. 上乃復加賞賜, 以子博爲侍郎, 出勝爲渤海太守. 勝謝病不任之官, 積六月免歸.

[一]師古曰：｢言於誰聞之也.｣

[二]師古曰：｢連恨謂再被(謂)[譖]去.｣

[三]服虔曰：｢聞之白衣耳, 戒君勿言之, 如何便上之邪?｣ 師古曰：｢白衣, 給官府趨走賤人, 若今諸司亭長掌固之屬.｣

[四]師古曰：｢言奏事不審, 妄有發作自觸罪.｣

[五]師古曰：｢與讀曰豫.｣

[六]師古曰：｢疾, 急也. 媠, 古惰字. 謾讀與慢同. 亡狀, 無善狀也.｣

上復徵爲光祿大夫. 勝常稱疾臥. 數使子上書乞骸骨, 會哀帝崩.

初, 琅邪邴漢亦以清行徵用, 至京兆尹, 後爲太中大夫. 王莽秉政, 勝與漢俱乞骸骨. 自昭帝時, 涿郡韓福以德行徵至京師, 賜策書束帛遣歸. 詔曰：｢朕閔勞以官職之事, 其務修孝弟以教鄉里. 行道舍傳舍[一], 縣次具酒肉, 食從者及馬[二]. 長吏以時存問, 常以歲八月賜羊一頭, 酒二斛. 不幸死者, 賜複衾一, 祠以中牢.｣ 於是王莽依故事, 白遣勝、漢. 策曰：｢惟元始二年六月庚寅, 光祿大夫、太中大夫耆艾二人以老病罷. 太皇太后使謁者僕射策詔之曰：蓋聞古者有司年至則致仕, 所以恭讓而不盡其力也. 今大夫年至矣, 朕愍以官職之事煩大夫, 其上子若孫若同產、同產子一人[三]. 大夫其修身守道, 以終高年. 賜帛及行道舍宿, 歲時羊酒衣衾, 皆如韓福故事. 所上子男皆除爲郎.｣ 於是勝、漢遂歸老于鄉里. 漢兄子曼容亦養志自修, 爲官不肯過六百石, 輒自免去, 其名過出於漢.

[一]師古曰：｢於傳舍止宿, 若今官人行得過驛也.｣

[二]師古曰：｢道次給酒肉, 並飤其從者及馬也. 食讀曰飤.｣

[三]師古曰：｢同產, 兄弟也. 同產子, 即兄弟子也.｣

初, 龔舍以龔勝薦, 徵爲諫大夫, 病免. 復徵爲博士, 又病去. 頃之, 哀帝遣使者即楚拜舍爲太山太守[一]. 舍家居在武原, 使者至縣請舍, 欲令至廷拜授印綬[二]. 舍曰：｢王者以天下爲家, 何必縣官?｣ 遂於家受詔, 便道之官. 既至數月, 上書乞骸骨. 上徵舍, 至京兆東湖界[三], 固稱病篤. 天子使使者收印綬, 拜舍爲光祿大夫. 數賜告, 舍終不肯起, 乃遣歸.

[一]師古曰：｢即猶就也.｣

[二]師古曰：｢廷謂縣之庭內.｣

[三]師古曰：｢湖, 縣也, 時屬京兆.｣

舍亦通五經, 以魯詩教授. 舍、勝既歸鄉里, 郡二千石長吏初到官皆至其家, 如師弟子之禮. 舍年六十八, 王莽居攝中卒.

莽既篡國, 遣五威將帥行天下風俗, 將帥親奉羊酒存問勝. 明年, 莽遣使者即拜勝爲講學祭酒[一], 勝稱疾不應徵. 後二年, 莽復遣使者奉璽書, 太子師友祭酒印綬, 安車駟馬迎勝, 即拜[二], 秩上卿, 先賜六月祿直以辦裝, 使者與郡太守、縣長吏、三老官屬、行義諸生千人以上入勝里致詔[三]. 使者欲令勝起迎, 久立門外. 勝稱病篤, 爲床室中戶西南牖下[四], 東首加朝服柁紳[五]. 使者入戶, 西行南面立, 致詔付璽書, 遷延再拜奉印綬, 內安車駟馬, 進謂勝曰：｢聖朝未嘗忘君, 制作未定, 待君爲政, 思聞所欲施行, 以安海內.｣ 勝對曰：｢素愚, 加以年老被病, 命在朝夕, 隨使君上道, 必死道路[六], 無益萬分.｣ 使者要說[七], 至以印綬就加勝身, 勝輒推不受. 使者即上言：｢方盛夏暑熱, 勝病少氣, 可須秋涼乃發.｣[八]有詔許. 使者五日壹與太守俱問起居, 爲勝兩子及門人高暉等言：｢朝廷虛心待君以茅土之封, 雖疾病, 宜動移至傳舍, 示有行意, 必爲子孫遺大業.｣ 暉等白使者語, 勝自知不見聽, 即謂暉等：｢吾受漢家厚恩, 亡以報, 今年老矣, 旦暮入地, 誼豈以一身事二姓, 下見故主哉?｣ 勝因敕以棺斂喪事：[九]. ｢衣周於身, 棺周於衣. 勿隨俗動吾冢, 種柏, 作祠堂.｣[一０]語畢, 遂不復開口飲食, 積十四日死, 死時七十九矣. 使者、太守臨斂, 賜複衾祭祠如法. 門人衰絰治喪者百數. 有老父來弔, 哭甚哀, 既而曰：｢嗟虖！薰以香自燒, 膏以明自銷[一一]. 龔生竟夭天年, 非吾徒也.｣ 遂趨而出, 莫知其誰. 勝居彭城廉里, 後世刻石表其里門.

[一]師古曰：｢即, 就也. 就其家而拜之.｣

[二]師古曰：｢就家迎之, 因拜官.｣

[三]師古曰：｢行義謂鄉邑有行義之人也. 諸生謂學徒也. 行音下更反.｣

[四]師古曰：｢牖, 窗也. 於戶之西室之南牖下也.｣

[五]師古曰：｢柁, 引也. 臥著朝衣, 故云加引大帶於體也. 論語稱孔子□疾, 君視之, 東首加朝服柁紳□, 故放之也. 柁音土賀反.｣

[六]師古曰：｢示若尊敬使者, 故謂之使君.｣

[七]師古曰：｢要音一遙反. 說音式銳反.｣

[八]師古曰：｢須, 待也.｣

[九]師古曰：｢棺音工煥反. 斂音力贍反.｣

[一０]師古曰：｢若葬多設器備, 則恐被掘, 故云動吾冢也. 亦不得種柏及作祠堂, 皆不隨俗.｣

[一一]師古曰：｢薰, 芳草.｣

鮑宣字子都, 渤海高城人也. 好學明經, 爲縣鄉嗇夫, 守束州丞[一]. 後爲都尉太守功曹, 舉孝廉爲郎, 病去官, 復爲州從事. 大司馬衛將軍王商辟宣, 薦爲議郎, 後以病去. 哀帝初, 大司空何武除宣爲西曹掾, 甚敬重焉, 薦宣爲諫大夫, 遷豫州牧. 歲餘, 丞相司直郭欽奏｢宣舉錯煩苛, 代二千石署吏聽訟, 所察過詔條[二]. 行部乘傳去法駕[三], 駕一馬[四], 舍宿鄉亭, 爲眾所非.｣ 宣坐免. 歸家數月, 復徵爲諫大夫.

[一]師古曰：｢束州, 渤海之縣也.｣

[二]師古曰：｢出六條之外.｣

[三]師古曰：｢行音下更反. 傳音張戀反.｣

[四]師古曰：｢言其單率不依典制也.｣

宣每居位, 常上書諫爭, 其言少文多實. 是時帝祖母傅太后欲與成帝母俱稱尊號, 封爵親屬, 丞相孔光、大司空師丹、何武、大司馬傅喜始執正議, 失傅太后指, 皆免官. 丁、傅子弟並進, 董賢貴幸, 宣以諫大夫從其後, 上書諫曰：

竊見孝成皇帝時, 外親持權, 人人牽引所私以充塞朝廷[一], 妨賢人路, 濁亂天下, 奢泰亡度, 窮困百姓, 是以日蝕且十, 彗星四起. 危亡之徵, 陛下所親見也, 今柰何反覆劇於前乎！朝臣亡有大儒骨鯁, 白首耆艾, 魁壘之士[二]；論議通古今, 喟然動眾心[三], 憂國如飢渴者, 臣未見也. 敦外親小童及幸臣董賢等在公門省戶下[四], 陛下欲與此共承天地, 安海內, 甚難[五]. 今世俗謂不智者爲能, 謂智者爲不能. 昔堯放四罪而天下服[六], 今除一吏而眾皆惑；古刑人尚服, 今賞人反惑[七]. 請寄爲姦[八], 群小日進. 國家空虛, 用度不足. 民流亡, 去城郭, 盜賊並起, 吏爲殘賊, 歲增於前.

[一]師古曰：｢塞, 滿也.｣

[二]服虔曰：｢魁壘, 壯貌也.｣ 師古曰：｢魁音口賄反. 壘音磊.｣

[三]師古曰：｢喟然, 歎息貌, 音丘位反.｣

[四]師古曰：｢敦謂厚重也.｣

[五]師古曰：｢共讀曰恭.｣

[六]師古曰：｢四罪, 流共工于幽州, 放驩兜于崇山, 竄三苗于三危, 殛鯀于羽山也.｣

[七]鄧展曰：｢不得其人使之, 天下惑也.｣

[八]師古曰：｢請寄謂以事私相託也.｣

凡民有七亡：[一]陰陽不和, 水旱爲災, 一亡也；縣官重責更賦租稅, 二亡也[二]；貪吏並公, 受取不已, 三亡也[三]；豪強大姓蠶食亡厭, 四亡也；苛吏繇役, 失農桑時, 五亡也；部落鼓鳴, 男女遮迣, 六亡也[四]；盜賊劫略, 取民財物, 七亡也. 七亡尚可, 又有七死：酷吏毆殺, 一死也[五]；治獄深刻, 二死也；冤陷亡辜, 三死也；盜賊橫發, 四死也[六]；怨讎相殘, 五死也；歲惡飢餓, 六死也；時氣疾疫, 七死也. 民有七亡而無一得, 欲望國安, 誠難；民有七死而無一生, 欲望刑措, 誠難. 此非公卿守相貪殘成化之所致邪? [七]群臣幸得居尊官, 食重祿, 豈有肯加惻隱於細民, 助陛下流教化者邪? [八]志但在營私家, 稱賓客, 爲姦利而已[九]. 以苟容曲從爲賢, 以拱默尸祿爲智[一０], 謂如臣宣等爲愚. 陛下擢臣巖穴, 誠冀有益豪毛, 豈徒欲使臣美食大官, 重高門之地哉！[一一]

[一]師古曰：｢亡謂失其作業也.｣

[二]師古曰：｢更謂爲更卒也, 音工行反.｣

[三]師古曰：｢並, 依也, 音步浪反.｣

[四]晉灼曰：｢迣, 古列字也.｣ 師古曰：｢言聞桴鼓之聲以爲有盜賊, 皆當遮列而追捕.｣

[五]師古曰：｢毆, 擊也, 音一口反.｣

[六]師古曰：｢橫音胡孟反.｣

[七]師古曰：｢守, 郡守也. 相, 諸侯相也.｣

[八]師古曰：｢惻隱, 皆痛也.｣

[九]師古曰：｢務稱賓客所求也. 稱音尺孕反.｣

[一０]師古曰：｢尸, 主也. 不憂其職, 但主食祿而已.｣

[一一]晉灼曰：｢高門, 殿名也.｣ 師古曰：｢在未央宮中.｣

天下乃皇天之天下也, 陛下上爲皇天子, 下爲黎庶父母, 爲天牧養元元, 視之當如一, 合尸鳩之詩[一]. 今貧民菜食不厭, 衣又穿空[二], 父子夫婦不能相保, 誠可爲酸鼻. 陛下不救, 將安所歸命乎? [三]奈何獨私養外親與幸臣董賢, 多賞賜以大萬數, 使奴從賓客漿酒霍肉[四], 蒼頭廬兒皆用致富！非天意也[五]. 及汝昌侯傅商亡功而封. 夫官爵非陛下之官爵, 乃天下之官爵也. 陛下取非其官, 官非其人[六], 而望天說民服, 豈不難哉！[七]

[一]師古曰：｢尸鳩, 曹國風之篇也. 其詩云：□尸鳩在桑, 其子七兮；淑人君子, 其儀一兮.□ 言尸鳩之鳥養其子七, 平均如一, 善人君子布德施惠, 亦當然也. 尸鳩, 拮掬也. 拮音居黠反.｣

[二]師古曰：｢厭, 飽足也. 空, 孔也.｣

[三]師古曰：｢安, 焉也.｣

[四]劉德曰：｢視酒如漿, 視肉如霍也.｣ 師古曰：｢霍, 豆葉也. 貧人茹之也.｣

[五]孟康曰：｢黎民、黔首, 黎、黔皆黑也. 下民陰類, 故以黑爲號. 漢名奴爲蒼頭, 非純黑, 以別於良人也. 諸給殿中者所居爲廬, 蒼頭侍從因呼爲廬兒.｣ 臣瓚曰：｢漢儀注官(如)[奴]給書計, 從侍中已下爲蒼頭青幘.｣

[六]師古曰：｢此官不當加於此人, 此人不當受於此官也.｣

[七]師古曰：｢說讀曰悅.｣

方陽侯孫寵、宜陵侯息夫躬辯足以移眾, 彊可用獨立, 姦人之雄, 或世尤劇者也, 宜以時罷退. 及外親幼童未通經術者, 皆宜令休就師傅. 急徵故大司馬傅喜使領外親. 故大司空何武、師丹、故丞相孔光、故左將軍彭宣, 經皆更博士, 位皆歷三公[一], 智謀威信, 可與建教化, 圖安危[二]. 龔勝爲司直, 郡國皆慎選舉, 三輔委輸官不敢爲姦[三], 可大委任也. 陛下前以小不忍退武等, 海內失望[四]. 陛下尚能容亡功德者甚眾, 曾不能忍武等邪！治天下者當用天下之心爲心, 不得自專快意而已也. 上之皇天見譴, 下之黎庶怨恨, 次有諫爭之臣, 陛下苟欲自薄而厚惡臣, 天下猶不聽也. 臣雖愚戇, 獨不知多受祿賜, 美食太官, 廣田宅, 厚妻子, 不與惡人結讎怨以安身邪? 誠迫大義, 官以諫爭爲職, 不敢不竭愚. 惟陛下少留神明, 覽五經之文, 原聖人之至意, 深思天地之戒. 臣宣吶鈍於辭[五], 不勝惓惓, 盡死節而已.

[一]師古曰：｢更亦歷也, 音工衡反.｣

[二]師古曰：｢建, 立也. 圖, 謀也.｣

[三]師古曰：｢委輸謂輸委積者也. 委音迂偽反. 輸音式喻反.｣

[四]師古曰：｢小有不快於心, 不能忍之也.｣

[五]師古曰：｢吶亦訥字也.｣

上以宣名儒, 優容之.

是時郡國地震, 民訛言行籌, 明年正月朔日蝕, 上乃徵孔光, 免孫寵、息夫躬, 罷侍中諸曹黃門郎數十人. 宣復上書言：

陛下父事天, 母事地, 子養黎民, 即位已來, 父虧明, 母震動, 子訛言相驚恐. 今日蝕於三始[一], 誠可畏懼. 小民正月朔日尚恐毀敗器物, 何況於日虧乎！陛下深內自責, 避正殿, 舉直言, 求過失, 罷退外親及旁仄素餐之人[二], 徵拜孔光爲光祿大夫, 發覺孫寵、息夫躬過惡, 免官遣就國, 眾庶歙然, 莫不說喜[三]. 天人同心, 人心說則天意解矣. 乃二月丙戌, 白虹虷日, 連陰不雨[四], 此天有憂結未解, 民有怨望未塞者也.

[一]如淳曰：｢正月一日爲歲之朝, 月之朝, 日之朝. 始猶朝也.｣

[二]師古曰：｢仄, 古側字也.｣

[三]師古曰：｢歙音翕. 說音悅. 次亦同也.｣

[四]師古曰：｢虷音干.｣

侍中駙馬都尉董賢本無葭莩之親[一], 但以令色諛言自進[二], 賞賜亡度, 竭盡府藏, 并合三第尚以爲小, 復壞暴室[三]. 賢父子坐使天子使者將作治第, 行夜吏卒皆得賞賜[四]. 上冢有會, 輒太官爲供. 海內貢獻當養一君, 今反盡之賢家, 豈天意與民意邪！天(下)[不]可久負, 厚之如此, 反所以害之也. 誠欲哀賢, 宜爲謝過天地, 解讎海內, 免遣就國, 收乘輿器物, 還之縣官. 如此, 可以父子終其性命；不者, 海內之所讎, 未有得久安者也.

[一]師古曰：｢葭音工遐反. 莩音孚. 葭莩, 喻輕薄而附著也, 解在景十三王傳.｣

[二]師古曰：｢令, 善也. 諛, 諂也.｣

[三]師古曰：｢時以三第總爲一第賜賢, 猶嫌陿小, 復取暴室之地以增益之也.｣

[四]師古曰：｢爲賢第上持時行夜者. 音下更反.｣

孫寵、息夫躬不宜居國, 可皆免以視天下[一]. 復徵何武、師丹、彭宣、傅喜, 曠然使民易視, 以應天心[二], 建立大政, 以興太平之端.

[一]師古曰：｢視讀曰示.｣

[二]師古曰：｢易, 改也.｣

高門去省戶數十步, 求見出入, 二年未省[一], 欲使海瀕仄陋自通, 遠矣！[二]願賜數刻之間[三], 極竭毣毣之思[四], 退入三泉, 死亡所恨[五].

[一]師古曰：｢不被省視也.｣

[二]師古曰：｢瀕, 涯也, 音頻, 又音賓.｣

[三]師古曰：｢刻, 漏刻也. 間, 空隙.｣

[四]師古曰：｢毣音沐. 沐[沐]猶蒙蒙也.｣ 如淳曰：｢謹愿之貌也.｣

[五]師古曰：｢三重之泉, 言其深也.｣

上感大異, 納宣言, 徵何武、彭宣, 旬月皆復爲三公. 拜宣爲司隸. 時哀帝改司隸校尉但爲司隸, 官比司直.

丞相孔光四時行園陵[一], 官屬以令行馳道中[二], 宣出逢之, 使吏鉤止丞相掾史[三], 沒入其車馬, 摧辱宰相. 事下御史, 中丞侍御史至司隸官, 欲捕從事, 閉門不肯內[四]. 宣坐距閉使者, 亡人臣禮, 大不敬, 不道, 下廷尉獄. 博士弟子濟南王咸舉幡太學下, 曰：｢欲救鮑司隸者會此下.｣ 諸生會者千餘人. 朝日, 遮丞相孔光自言[五], 丞相車不得行, 又守闕上書. 上遂抵宣罪減死一等, 髡鉗. 宣既被刑, 乃徙之上黨, 以爲其地宜田牧, 又少豪俊, 易長雄[六], 遂家于長子[七].

[一]師古曰：｢行音下更反.｣

[二]如淳曰：｢令諸使有制得行馳道中者, 行旁道, 無得行中央三丈也.｣

[三]師古曰：｢鉤, 留也.｣

[四]師古曰：｢御史欲捕從事, 而司隸閉門不得入也.｣

[五]師古曰：｢朝日謂早旦欲入朝也.｣

[六]師古曰：｢長, 爲之長帥也. 雄, 爲之雄豪[也].｣

[七]師古曰：｢上黨之縣也. 長讀如本字.｣

平帝即位, 王莽秉政, 陰有篡國之心, 乃風州郡以罪法案誅諸豪桀[一], 及漢忠直臣不附己者, 宣及何武等皆死. 時名捕隴西辛興[二], 興與宣女婿許紺俱過宣, 一飯去[三], 宣不知情, 坐繫獄, 自殺.

[一]師古曰：｢風讀曰諷.｣

[二]師古曰：｢詔顯其名而捕之.｣

[三]師古曰：｢飯音扶晚反.｣

自成帝至王莽時, 清名之士, 琅邪又有紀逡王思, 齊則薛方子容, 太原則郇越臣仲、郇相稚賓, 沛郡則唐林子高、唐尊伯高[一], 皆以明經飭行顯名於世[二].

[一]師古曰：｢并列其人本土及姓名字也. 後皆類此. 逡音千旬反. 郇音荀, 又音胡頑反. 今荀郇二姓並有之, 俱稱周武王之後也.｣

[二]師古曰：｢飭, 謹也, 讀與敕同.｣

紀逡、兩唐皆仕王莽, 封侯貴重, 歷公卿位. 唐林數上疏諫正, 有忠直節. 唐尊衣敝履空[一], 以瓦器飲食, 又以歷遺公卿[二], 被虛偽名[三].

[一]服虔曰：｢履猶屨也.｣ 師古曰：｢衣音於既反. 著敝衣躡空履也. 空, 穿也.｣

[二]服虔曰：｢以瓦器遺之.｣

[三]師古曰：｢被音皮義反.｣

郇越、相, 同族昆弟也, 並舉州郡孝廉茂材, 數病, 去官. 越散其先人訾千餘萬, 以分施九族州里, 志節尤高. 相王莽時徵爲太子四友, 病死, 莽太子遣使裞以衣衾[一], 其子攀棺不聽, 曰：｢死父遺言, 師友之送勿有所受, 今於皇太子得託友官, 故不受也.｣ 京師稱之.

[一]師古曰：｢贈喪衣服曰裞. 裞音式芮反, 其字從衣.｣

薛方嘗爲郡掾祭酒, 嘗徵不至, 及莽以安車迎方, 方因使者辭謝曰：｢堯舜在上, 下有巢由, 今明主方隆唐虞之德, 小臣欲守箕山之節也.｣[一]使者以聞, 莽說其言, 不強致[二]. 方居家以經教授, 喜屬文[三], 著詩賦數十篇.

[一]張晏曰：｢許由隱於箕山, 在陽城, 有許由祠.｣

[二]師古曰：｢說讀曰悅.｣

[三]師古曰：｢喜音許吏反. 屬音之欲反.｣

始隃麋郭欽, 哀帝時爲丞相司直[一], 奏免豫州牧鮑宣、京兆尹薛修等, 又奏董賢, 左遷盧奴令, 平帝時遷南郡太守. 而杜陵蔣詡元卿爲兗州刺史, 亦以廉直爲名. 王莽居攝, 欽、詡皆以病免官, 歸鄉里, 臥不出戶, 卒於家.

[一]師古曰：｢隃麋, 扶風之縣也. 隃音踰.｣

齊栗融客卿、北海禽慶子夏、蘇章游卿、山陽曹竟子期皆儒生, 去官不仕於莽. 莽死, 漢更始徵竟以爲丞相, 封侯, 欲視致賢人, 銷寇賊[一]. 竟不受侯爵. 會赤眉入長安, 欲降竟, 竟手劍格死.

[一]師古曰：｢視讀曰示.｣

世祖即位, 徵薛方, 道病卒. 兩龔、鮑宣子孫皆見褒表, 至大官.

贊曰：易稱｢君子之道, 或出或處, 或默或語｣[一], 言其各得道之一節, 譬諸草木, 區以別矣[二]. 故曰山林之士往而不能反, 朝廷之士入而不能出, 二者各有所短. 春秋列國卿大夫至漢興將相名臣, 懷祿耽寵以失其世者多矣！[三]是故清節之士於是爲貴. 然大率多能自治而不能治人. 王、貢之材, 優於龔、鮑. 守死善道, 勝實蹈焉[四]. 貞而不諒, 薛方近之[五]. 郭欽、蔣詡好遯不汙, 絕紀、唐矣！[六]

[一]師古曰：｢上繫辭也. 謂發跡雖異, 同歸於道.｣

[二]師古曰：｢言蘭桂異類而各芬馨也.｣

[三]師古曰：｢懷, 思也, 言不能去.｣

[四]師古曰：｢論語稱孔子曰：□篤信好學, 守死善道, 危邦不入, 亂邦不居.□ 今龔勝不受莽官, 蹈斯之跡也.｣

[五]師古曰：｢論語稱孔子曰□君子貞而不諒□, 謂君子之人正其道耳, 言不必信也. 薛方志避亂朝, 詭引巢許爲喻, 近此義也.｣

[六]師古曰：｢欽、詡不仕於莽, 遯逃濁亂, 不汙其節, 殊於紀逡及兩唐.｣

校勘記

三０五五頁　三行　餓[死]于首陽, 殿本有｢死｣ 字, 無｢于｣ 字. 景祐本有｢死｣ 字, 又有｢于｣ 字.

三０五五頁　五行　奮乎百世之上, (行乎)百世之下莫不興起, 景祐、殿本都無｢行乎｣ 二字.

三０五七頁　四行　或問：君子疾沒世而名不稱, 盍勢諸? 名, 卿可幾. 楊樹達說, 近人汪榮寶注法言, 以｢名｣ 一字爲句, ｢卿可幾｣ 三字爲句, 是也. 諸說以｢名卿｣ 連讀, 非是.

三０五八頁　七行　少(時)[好]學明經, 景祐、殿本都作｢好｣. 王先謙說作｢好｣是.

三０六一頁　六行　中(慰)[尉]甚忠, 景祐、殿、局本都作｢尉｣, 此誤.

三０六二頁　一行　願留意, (嘗)[常]以爲念. 景祐、殿本都作｢常｣. 王先謙說作｢常｣是.

三０六四頁一六行　是以貪財(趨)[誅]利, 景祐、殿本都作｢誅｣.

三０六九頁一一行　謂以粟米(飯)[飤]也. 景祐、殿本都作｢■｣.

三０七０頁　一行　後世爭爲奢侈, 轉轉益(盛)[甚], 景祐、殿本都作｢甚｣, 通鑑同.

三０七０頁一三行　爲犬豬(所)食. 宋祁說浙本無｢所｣ 字. 按景祐本無｢所｣ 字.

三０七一頁　三行　陛下(烏)[惡]有所言, 景祐、殿本都作｢惡｣. 楊樹達說作｢惡｣是.

三０七三頁　三行　下鮑宣傳(倦倦)[惓惓]音義亦同, 景祐、殿本都作｢惓惓｣.

三０七三頁一０行　伏自念終亡以報厚(恩)[德], 景祐、殿本都作｢德｣.

三０七五頁一二行　民心(搖動)[動搖], 景祐、殿本都作｢動搖｣.

三０八０頁　一行　[然通儒或非云], 景祐、殿本都有此六字.

三０八０頁　五行　聞舍高(明)[名], 聘舍爲常侍. 景祐、殿本都作｢名｣. 王先謙說作｢名｣是.

三０八０頁一四行　音(戈)[弋]癸反. 景祐、殿本都作｢弋｣, 此誤.

三０八二頁一六行　連恨謂再被(謂)[譖]去. 殿本作｢譖｣, 此誤.

三０九０頁　八行　官(如)[奴]給書計, 景祐、殿本都作｢奴｣, 此誤.

三０九二頁一０行　天(下)[不]可久負, 王先謙說｢下｣ 字誤. 按景祐、殿本都作｢不｣.

三０九三頁一０行　沐[沐]猶蒙蒙也. 殿本重｢沐｣ 字. 王先謙說重｢沐｣ 字是.

三０九四頁　九行　雄, 爲之雄豪[也]. 景祐、殿本都有｢也｣ 字.

漢書卷七十三 韋賢傳第四十三

韋賢字長孺, 魯國鄒人也. 其先韋孟, 家本彭城, 爲楚元王傅, 傅子夷王及孫王戊[一]. 戊荒淫不遵道, 孟作詩風諫. 後遂去位, 徙家於鄒, 又作一篇. 其諫詩曰：

[一]師古曰：｢官爲楚王傅而歷相三王也.｣

肅肅我祖, 國自豕韋[一], 黼衣朱紱, 四牡龍旂[二]. 彤弓斯征, 撫寧遐荒[三], 總齊群邦, 以翼大商[四], 迭彼大彭, 勳績惟光[五]. 至于有周, 歷世會同[六]. 王赧聽譖, 寔絕我邦[七]. 我邦既絕, 厥政斯逸[八], 賞罰之行, 非繇王室[九]. 庶尹群后, 靡扶靡衛, 五服崩離, 宗周以隊[一０]. 我祖斯微, 遷于彭城[一一], 在予小子, 勤誒厥生[一二], 阨此嫚秦, 耒耜以耕[一三]. 悠悠嫚秦, 上天不寧, 乃眷南顧, 授漢于京[一四].

[一]應劭曰：｢在商爲豕韋氏也.｣

[二]師古曰：｢黼衣畫爲斧形, 而白與黑爲彩也. 朱紱爲朱裳畫爲亞文也. 亞, 古弗字也, 故因謂之. 紱字又作黻, 其音同聲.｣

[三]師古曰：｢言受彤弓之賜, 於此得專征伐也.｣

[四]師古曰：｢翼, 佐助也.｣

[五]應劭曰：｢國語曰□大彭、豕韋爲商伯□ .｣ 師古曰：｢迭, 互也. 自言豕韋氏與大彭互爲伯於殷商也. 迭音徒結反.｣

[六]師古曰：｢繼爲諸侯預盟會之事也.｣

[七]應劭曰：｢王赧, 周末王, 聽讒受譖, 絕豕韋氏也.｣

[八]應劭曰：｢言自絕豕韋氏之後, 政教逸漏, 不由王者也.｣ 臣瓚曰：｢逸, 放也. 管仲曰□令而不行謂之放□ .｣ 師古曰：｢瓚說是也.｣

[九]師古曰：｢繇與由同也.｣

[一０]應劭曰：｢五服謂甸服、侯服、綏服、要服、荒服也.｣ 師古曰：｢庶尹, 眾官之長也. 群后, 諸侯也. 隊, 失也, 音直類反.｣

[一一]師古曰：｢言我之先祖於此遂微也. ■, 古遷字. 其下並同.｣

[一二]師古曰：｢誒, 歎聲, 音許其反.｣

[一三]師古曰：｢言遭秦暴嫚, 無有列位, 躬耕於野.｣

[一四]師古曰：｢高祖起在豐沛, 於秦爲南, 故曰南顧. 言以秦之京邑, 授與漢也.｣

於赫有漢, 四方是征[一], 靡適不懷, 萬國逌平[二]. 乃命厥弟, 建侯於楚, 俾我小臣, 惟傅是輔. 兢兢元王, 恭儉淨壹[三], 惠此黎民, 納彼輔弼. 饗國漸世, 垂烈于後[四], 乃及夷王, 克奉厥緒. 咨命不永, 唯王統祀[五], 左右陪臣, 此惟皇士[六].

[一]師古曰：｢於讀曰烏. 烏, 歎辭也. 赫, 明貌. 凡此詩中諸歎辭稱於者, 其音皆同.｣

[二]師古曰：｢懷, 思也, 來也. 逌, 古攸字. 攸, 所也. 言漢兵所往之處, 人皆思附而來, 萬國所以平也.｣

[三]師古曰：｢兢兢, 謹戒也.｣

[四]師古曰：｢元王立二十七年而薨, 垂遺業於後嗣也.｣

[五]師古曰：｢咨, 嗟也. 永, 長也. 夷王立四年而薨, 戊乃嗣位, 故言不永也.｣

[六]師古曰：｢爾雅云：□皇, 正也.□ ｣

如何我王, 不思守保, 不惟履冰, 以繼祖考！[一]邦事是廢, 逸游是娛, 犬馬繇繇, 是放是驅[二]. 務彼鳥獸, 忽此稼苗, 烝民以匱, 我王以媮[三]. 所弘非德, 所親非俊, 唯囿是恢, 唯諛是信[四]. 睮睮諂夫, 咢咢黃髮[五], 如何我王, 曾不是察！既藐下臣, 追欲從逸[六], 嫚彼顯祖, 輕茲削黜.

[一]師古曰：｢惟亦思也, 言不思念敬慎如履薄冰之義, 用繼其祖考之業也.｣

[二]師古曰：｢繇與悠同. 悠悠, 行貌. 放, 放犬也. 驅, 驅馬也.｣

[三]師古曰：｢媮與愉同, 樂也. 言眾人失此稼穡, 以致困匱, 而王反以爲樂也.｣

[四]師古曰：｢恢, 大也. 諛, 諂言也.｣

[五]如淳曰：｢睮睮, 自媚貌也.｣ 師古曰：｢咢咢, 直言也. 睮音踰. 咢音五各反.｣

[六]應劭曰：｢藐, 遠也. 言疏遠忠賢之輔, 追情欲, 從逸遊也.｣ 臣瓚曰：｢藐, 陵藐也.｣ 師古曰：｢藐與邈同. 應說是也. 下臣, 孟自謂也. 從讀曰縱.｣

嗟嗟我王, 漢之睦親[一], 曾不夙夜, 以休令聞！[二]穆穆天子, 臨爾下土, 明明群司, 執憲靡顧[三]. 正遐繇近, 殆其怙茲[四], 嗟嗟我王, 曷不此思！

[一]師古曰：｢睦, 密也, 言服屬近.｣

[二]師古曰：｢休, 美也. 令, 善也. 聞, 聲名也.｣

[三]師古曰：｢靡, 無也. 言執天子之法, 無所顧望也. 顧讀如古, 協韻.｣

[四]師古曰：｢言欲正遠人, 先從近[親]始, 而王怙恃與漢戚屬, 不自勗慎, 以致危殆也. 繇讀與由同.｣

非思非鑒, 嗣其罔則[一], 彌彌其失, 岌岌其國[二]. 致冰匪霜, 致隊靡嫚, 瞻惟我王, 昔靡不練[三]. 興國救顛, 孰違悔過, 追思黃髮, 秦繆以霸[四]. 歲月其徂, 年其逮耇[五], 於昔君子, 庶顯于後[六]. 我王如何, 曾不斯覽！[七]黃髮不近, 胡不時監！[八]

[一]師古曰：｢不思鑒戒之義, 是令後嗣無所法則也.｣

[二]應劭曰：｢彌彌猶稍稍也, 罪過茲甚也. 岌岌, 欲毀壞也.｣ 師古曰：｢岌岌, 危動貌, 音五合反.｣

[三]師古曰：｢言堅冰之成起於微霜, 隕隊之咎由於怠嫚也. 練猶閱歷之, 言往昔之事, 皆在王心, 無所不閱也.｣

[四]師古曰：｢言興復邦國, 救止顛隊之道, 無如能自悔其過惡. 秦穆公伐鄭, 爲晉所敗而歸, 乃作秦誓曰：□雖則員然, 尚猶詢茲黃髮, 則罔所愆.□ 謂雖有員然之失, 庶幾以道謀於黃髮之賢, 則行無所過矣. 黃髮, 老壽之人也, 謂髮落更生黃者也. 員與云同.｣

[五]師古曰：｢逮, 及也. 耇者, 老人面色如垢也. 言歲月驟往, 年將及耇, 不可殆忽.｣

[六]師古曰：｢於, 歎辭也. 言昔之君子, 庶幾善道, 所以能光顯於後世也.｣

[七]師古曰：｢覽, 視也, 協韻音濫.｣

[八]師古曰：｢黃髮不近者, 斥遠耇老之人也. 近音其靳反.｣

其在鄒詩曰：

微微小子, 既耇且陋[一], 豈不牽位, 穢我王朝[二]. 王朝肅清, 唯俊之庭, 顧瞻余躬, 懼穢此征[三].

[一]師古曰：｢自言年老, 材質鄙陋也.｣

[二]應劭曰：｢言豈不戀此爵位乎? 以王朝汙穢不肅清故也.｣ 師古曰：｢此說非也. 恐己穢王朝, 所以去耳, 故下又言□懼穢此征□ 也.｣

[三]李奇曰：｢於此便行也.｣ 師古曰：｢此皆孟已去遜辭, 不欲顯王之過惡也.｣

我之退征, 請于天子, 天子我恤, 矜我髮齒. 赫赫天子, 明悊且仁, 懸車之義, 以洎小臣[一]. 嗟我小子, 豈不懷土? 庶我王寤, 越遷于魯[二].

[一]應劭曰：｢古者七十縣車致仕. 洎, 及也. 天子以縣車之義及我也.｣ 師古曰：｢洎音鉅異反.｣

[二]應劭曰：｢言豈不懷土乎? 庶幾王之寤覺, 欲還輔相之, 相近居魯也.｣

既去禰祖, 惟懷惟顧[一], 祁祁我徒, 戴負盈路[二]. 爰戾于鄒, 鬋茅作堂[三], 我徒我環, 築室于牆[四].

[一]師古曰：｢父廟曰禰. 言去其父祖舊居, 所以懷顧也. 禰音乃禮反.｣

[二]師古曰：｢祁祁, 眾貌. 一曰祁祁, 徐行也. 徒謂學徒也. 戴負者, 謂隨其徙居也.｣

[三]師古曰：｢戾, 至也. 鬋字與剪同.｣

[四]師古曰：｢環, 遶也.｣

我既□逝, 心存我舊, 夢我瀆上, 立于王朝[一]. 其夢如何? 夢爭王室. 其爭如何? 夢王我弼[二]. 寤其外邦, 歎其喟然[三], 念我祖考, 泣涕其漣[四]. 微微老夫, 咨既遷絕[五], 洋洋仲尼, 視我遺烈[六]. 濟濟鄒魯, 禮義唯恭, 誦習弦歌, 于異他邦[七]. 我雖鄙耇, 心其好而, 我徒侃爾, 樂亦在而[八].

[一]應劭曰：｢瀆上, 孟所居彭城東里名(曰)[也]. 猶不忘本也.｣

[二]師古曰：｢弼, 戾也. 言夢爭王室之事, 王違戾我言也.｣

[三]師古曰：｢夢在王朝, 及寐之寤, 乃在鄒也. 寤, 覺也. 喟音丘位反. 覺音工效反.｣

[四]師古曰：｢漣漣, 泣下貌, 音連.｣

[五]師古曰：｢咨, 嗟也. 絕謂與舊居絕也.｣

[六]師古曰：｢洋洋, 美盛也. 烈, 業也. 視讀曰示. 孔子, 鄒人, 故言示我遺業也. 洋音祥, 又音羊.｣

[七]師古曰：｢言禮樂之教, 不同餘土也.｣

[八]師古曰：｢而者, 句(端)[絕]之辭. 侃, 和樂貌, 音口旦反.｣

孟卒于鄒. 或曰其子孫好事, 述先人之志而作是詩也.

自孟至賢五世. 賢爲人質朴少欲, 篤志於學[一], 兼通禮、尚書, 以詩教授, 號稱鄒魯大儒. 徵爲博士, 給事中, 進授昭帝詩, 稍遷光祿大夫詹事, 至大鴻臚. 昭帝崩, 無嗣, 大將軍霍光與公卿共尊立孝宣帝. 帝初即位, 賢以與謀議, 安宗廟, 賜爵關內侯, 食邑[二]. 徙爲長信少府[三]. 以先帝師, 甚見尊重. 本始三年, 代蔡義爲丞相, 封扶陽侯[四], 食邑七百戶. 時賢七十餘, 爲相五歲, 地節三年以老病乞骸骨, 賜黃金百斤, 罷歸, 加賜弟一區. 丞相致仕自賢始. 年八十二薨, 諡曰節侯.

[一]師古曰：｢篤, 厚也.｣

[二]師古曰：｢與讀曰豫.｣

[三]師古曰：｢長信者, 太后宮名, 爲太后官屬也.｣

[四]孟康曰：｢屬沛郡.｣

賢四子：長子方山爲高寢令, 早終；次子弘, 至東海太守；次子舜, 留魯守墳墓；少子玄成, 復以明經歷位至丞相. 故鄒魯諺曰：｢遺子黃金滿籯, 不如一經.｣[一]

[一]如淳曰：｢籯, 竹器, 受三四斗. 今陳留俗有此器.｣ 蔡謨曰：｢滿籯者, 言其多耳, 非器名也. 若論陳留之俗, 則我陳人也, 不聞有此器.｣ 師古曰：｢許慎說文解字云□籯, 笭也□, 楊雄方言云□陳、楚、宋、魏之間謂筲爲籯□, 然則筐籠之屬是也. 今書本籯字或作盈, 又是盈滿之義, 蓋兩通也.｣

玄成字少翁, 以父任爲郎, 常侍騎. 少好學, 修父業, 尤謙遜下士[一]. 出遇知識步行, 輒下從者, 與載送之[二], 以爲常. 其接人, 貧賤者益加敬, 繇是名譽日廣[三]. 以明經擢爲諫大夫, 遷大河都尉[四].

[一]師古曰：｢下音胡亞反.｣

[二]師古曰：｢輟從者之車馬也.｣

[三]師古曰：｢繇與由同.｣

[四]服虔曰：｢今東平郡也. 本爲濟東國, 後王國除, 爲大河郡.｣

初, 玄成兄弘爲太常丞, 職奉宗廟, 典諸陵邑, 煩劇多罪過. 父賢以弘當爲嗣, 故敕令自免[一]. 弘懷謙, 不去官[二]. 及賢病篤, 弘竟坐宗廟事繫獄, 罪未決. 室家問賢當爲後者, 賢恚恨不肯言. 於是賢門下生博士義倩等與宗家計議[三], 共矯賢令[四], 使家丞上書言大行[五], 以大河都尉玄成爲後. 賢薨, 玄成在官聞喪, 又言當爲嗣, 玄成深知其非賢雅意, 即陽爲病狂, 臥便利, 妄笑語昏亂[六]. 徵至長安, 既葬, 當襲爵, 以病狂不應召. 大鴻臚(奉)[奏]狀, 章下丞相御史案驗. 玄成素有名聲, 士大夫多疑其欲讓爵辟兄者[七]. 案事丞相史乃與玄成書[八]曰：｢古之辭讓, 必有文義可觀, 故能垂榮於後. 今子獨壞容貌, 蒙恥辱, 爲狂癡, 光曜晻而不宣[九]. 微哉！子之所託名也[一０]. 僕素愚陋, 過爲宰相執事[一一], 願少聞風聲. 不然, 恐子傷高而僕爲小人也.｣ 玄成友人侍郎章亦上疏言：｢聖王貴以禮讓爲國, 宜優養玄成, 勿枉其志[一二], 使得自安衡門之下.｣[一三]而丞相御史遂以玄成實不病, 劾奏之. 有詔勿劾, 引拜. 玄成不得已受爵. 宣帝高其節, 以玄成爲河南太守. 兄弘太山都尉, 遷東海太守.

[一]師古曰：｢恐其有罪見黜, 妨爲繼嗣, 故令以病去官也.｣

[二]師古曰：｢謂若欲代父爲侯, 故避嫌不肯也.｣

[三]師古曰：｢博士姓義名倩也. 宗家, 賢之同族也. 倩音千見反.｣

[四]師古曰：｢矯, 託也.｣

[五]師古曰：｢爲文書於大行, 以言其事也.｣

[六]師古曰：｢便利, 大小便.｣

[七]師古曰：｢辟讀曰避.｣

[八]師古曰：｢即案驗玄成事者.｣

[九]師古曰：｢晻讀與暗同.｣

[一０]李奇曰：｢名, 聲名也.｣

[一一]師古曰：｢過猶謬也.｣

[一二]師古曰：｢枉, 屈也.｣

[一三]師古曰：｢衡門, 謂橫一木於門上, 貧者之所居也.｣

數歲, 玄成徵爲未央衛尉, 遷太常. 坐與故平通侯楊惲厚善, 惲誅, 黨友皆免官. 後以列侯侍祀孝惠廟, 當晨入廟, 天雨淖[一], 不駕駟馬車而騎至廟下. 有司劾奏, 等輩數人皆削爵爲關內侯. 玄成自傷貶黜父爵, 歎曰：｢吾何面目以奉祭祀！｣作詩自劾責, 曰：

[一]師古曰：｢淖, 泥也, 音女教反.｣

赫矣我祖, 侯于豕韋, 賜命建伯, 有殷以綏[一]. 厥績既昭, 車服有常, 朝宗商邑, 四牡翔翔[二]. 德之令顯, 慶流于裔, 宗周至漢, 群后歷世[三].

[一]師古曰：｢建, 立也. 立爲伯也. 綏, 安也. 以有此伯, 故天下安也.｣

[二]師古曰：｢翔翔, 安舒貌.｣

[三]應劭曰：｢歷世有爵位.｣

肅肅楚傅, 輔翼元、夷[一], 厥駟有庸, 惟慎惟祗[二]. 嗣王孔佚, 越遷于鄒[三], 五世壙僚, 至我節侯[四].

[一]師古曰：｢元王、夷王也.｣

[二]孟康曰：｢駟, 駟馬也. 尚書□車服以庸□ . 庸, 功也.｣ 師古曰：｢庸亦常也, 即上車服有常同義也. 祗, 敬也.｣

[三]師古曰：｢孔, 甚也. 佚與逸同.｣

[四]應劭曰：｢自孟至賢五世無官. 壙, 空也.｣

惟我節侯, 顯德遐聞[一], 左右昭、宣, 五品以訓[二]. 既耇致位, 惟懿惟奐[三], 厥賜祁祁, 百金洎館[四]. 國彼扶陽, 在京之東, 惟帝是留, 政謀是從. 繹繹六轡, 是列是理[五], 威儀濟濟, 朝享天子. 天子穆穆, 是宗是師[六], 四方遐爾, 觀國之煇[七].

[一]師古曰：｢聞, 合韻音問.｣

[二]師古曰：｢左右, 助也, 言爲相也. 五品, 五教也. 訓, 理也. 左讀曰佐, 右讀曰佑.｣

[三]師古曰：｢言以年致仕也. 懿, 美也. 奐, 盛也.｣

[四]師古曰：｢祁祁, 行來貌. 洎, 及也.｣

[五]師古曰：｢繹繹, 和調之貌.｣

[六]師古曰：｢穆穆, 天子之容也. 宗, 尊也, 言天子尊之以爲師.｣

[七]師古曰：｢煇, 光也.｣

茅土之繼, 在我俊兄, 惟我俊兄, 是讓是形[一]. 於休厥德, 於赫有聲[二], 致我小子, 越留於京[三]. 惟我小子, 不肅會同[四], 媠彼車服, 黜此附庸[五].

[一]師古曰：｢形, 見也. 言其謙讓志節顯見也.｣

[二]師古曰：｢於, 皆歎辭也. 休, 美也.｣

[三]師古曰：｢言致爵位於己身而留在京師, 豫朝請.｣

[四]師古曰：｢肅, 敬也.｣

[五]師古曰：｢媠, 古惰字也. 削爵爲關內侯, 故云黜此附庸, 言見黜而爲附庸也.｣

赫赫顯爵, 自我隊之；微微附庸, 自我招之. 誰能忍媿, 寄之我顏；誰將遐征, 從之夷蠻[一]. 於赫三事, 匪俊匪作, 於蔑小子, 終焉其度[二]. 誰謂華高, 企其齊而；誰謂德難, 厲其庶而[三]. 嗟我小子, 于貳其尤[四], 隊彼令聲, 申此擇辭[五]. 四方群后, 我監我視, 威儀車服, 唯肅是履！[六]

[一]師古曰：｢言己恥辱之甚, 無所自措, 故曰誰有能忍媿者, 以我顏寄之；誰欲遠行去者, 當與相從, 適於蠻夷, 不能見朝廷之士也.｣

[二]師古曰：｢於, 歎辭也. 三事, 三公之位也. 度, 居也. 言三公顯職, 以賢俊爲之, 我雖微蔑, 方自勉厲, 終當居此也. 度音大各反. 後並同.｣

[三]師古曰：｢華, 華山也. 華山雖高, 企仰則能齊觀. 道德不易, 克厲然庶幾可及也.｣

[四]師古曰：｢于, 往也. 尤, 過也. 自戒云, 今以往勿貳其過. 一曰, 貳[謂]不一也, 言心不專一, 致此過也.｣

[五]師古曰：｢令, 善也. 擇, 可擇之辭. 一曰, 擇謂創也.｣

[六]師古曰：｢戒他人.｣

初, 宣帝寵姬張婕妤男淮陽憲王好政事, 通法律, 上奇其材, 有意欲以爲嗣, 然用太子起於細微, 又早失母, 故不忍也. 久之, 上欲感風憲王, 輔以禮讓之臣[一], 乃召拜玄成爲淮陽中尉. 是時王未就國, 玄成受詔, 與太子太傅蕭望之及五經諸儒雜論同異於石渠閣, 條奏其對. 及元帝即位, 以玄成爲少府, 遷太子太傅, 至御史大夫. 永光中, 代于定國爲丞相. 貶黜十年之間, 遂繼父相位, 封侯故國, 榮當世焉. 玄成復作詩, 自著復玷缺之艱難[二], 因以戒示子孫, 曰：

[一]師古曰：｢風讀曰諷.｣

[二]師古曰：｢玉缺曰玷. 復音房目反. 囏, 古艱字. 玷音丁念反.｣

於肅君子, 既令厥德[一], 儀服此恭, 棣棣其則[二]. 咨余小子, 既德靡逮[三], 曾是車服, 荒嫚以隊[四].

[一]師古曰：｢於, 歎辭也. 肅, 敬也. 令, 善也. 言君子之人, 皆肅敬以善其德也.｣

[二]李奇曰：｢善威儀也.｣ 師古曰：｢詩邶柏舟曰：□威儀逮逮, 不可選也.□ 逮逮, 閑習之貌, 音徒繼反.｣

[三]師古曰：｢逮, 及也, 自言德不及也.｣

[四]師古曰：｢曾之言則也.｣

明明天子, 俊德烈烈, 不遂我遺, 恤我九列[一]. 我既茲恤, 惟夙惟夜[二], 畏忌是申, 供事靡憜[三]. 天子我監, 登我三事[四], 顧我傷隊, 爵復我舊.

[一]師古曰：｢恤, 安也. 九列, 卿之位, 謂少府.｣

[二]師古曰：｢夙, 早也. 言早夜常自戒也.｣

[三]師古曰：｢申, 言自約束也. 憜, 古惰字.｣

[四]師古曰：｢監, 察也. 三事, 三公之位, 謂丞相也.｣

我既此登, 望我舊階, 先后茲度, 漣漣孔懷[一]. 司直御事, 我熙我盛[二]；群公百僚, 我嘉我慶. 于異卿士, 非同我心, 三事惟囏, 莫我肯矜[三]. 赫赫三事, 力雖此畢, 非(吾)[我]所度, 退其罔日[四]. 昔我之隊, 畏不此居[五], 今我度茲, 戚戚其懼[六].

[一]應劭曰：｢我既此登, 爲丞相也. 先后茲度, 父所在也.｣ 臣瓚曰：｢案古文宅度同.｣ 師古曰：｢先后即先君也. 以父昔居此位, 故泣涕而甚思之也.｣

[二]師古曰：｢司直, 丞相司直也. 御事, 治事之吏也. 言司直及治事之人助我興盛而爲職務也.｣

[三]師古曰：｢言己居尊位, 懼不克勝, 而群公百官, 皆來相慶, 是與我心不同也.｣

[四]師古曰：｢我雖畢力於此, 然懼非所居, 眨退無日.｣

[五]師古曰：｢居, 合韻音基庶反.｣

[六]師古曰：｢度亦居也.｣

嗟我後人, 命其靡常, 靖享爾位, 瞻仰靡荒[一]. 慎爾會同, 戒爾車服, 無媠爾儀, 以保爾域[二]. 爾無我視, 不慎不整；我之此復, 惟祿之幸[三]. 於戲後人, 惟肅惟栗[四]. 無忝顯祖, 以蕃漢室！

[一]師古曰：｢靖, 謀也. 享, 當也. 言天(會)[命]無常, 唯善是祐. 謀當爾位, 無荒怠也.｣

[二]師古曰：｢媠亦古惰字也. 域謂封邑也.｣

[三]師古曰：｢言我之得復此爵, 乃蒙天之福幸而遇之, 爾等不當視效而怠慢也.｣

[四]師古曰：｢於戲讀曰嗚乎.｣

玄成爲相七年, 守正持重不及父賢, 而文采過之. 建昭三年薨, 諡曰共侯. 初, 賢以昭帝時徙平陵, 玄成別徙杜陵, 病且死, 因使者自白曰：｢不勝父子恩, 願乞骸骨, 歸葬父墓.｣ 上許焉.

子頃侯寬嗣. 薨, 子僖侯育嗣. 薨, 子節侯沈嗣. 自賢傳國至玄孫乃絕. 玄成兄高寢令方山子安世歷郡守, 大鴻臚, 長樂衛尉, 朝廷稱有宰相之器, 會其病終. 而東海太守弘子賞亦明詩. 哀帝爲定陶王時, 賞爲太傅. 哀帝即位, 賞以舊恩爲大司馬車騎將軍, 列爲三公, 賜爵關內侯, 食邑千戶, 亦年八十餘, 以壽終. 宗族至吏二千石者十餘人.

初, 高祖時, 令諸侯王都皆立太上皇廟. 至惠帝尊高帝廟爲太祖廟, 景帝尊孝文廟爲太宗廟, 行所嘗幸郡國各立太祖、太宗廟. 至宣帝本始二年, 復尊孝武廟爲世宗廟, 行所巡狩亦立焉. 凡祖宗廟在郡國六十八, 合百六十七所[一]. 而京師自高祖下至宣帝, 與太上皇、悼皇考各自居陵旁立廟[二], 并爲百七十六. 又園中各有寢、便殿[三]. 日祭於寢, 月祭於廟, 時祭於便殿. 寢, 日四上食；廟, 歲二十五祠[四]；便殿, 歲四祠. 又月一游衣冠. 而昭靈后、武哀王、昭哀后、孝文太后、孝昭太后、衛思后、戾太子、戾后各有寢園, 與諸帝合, 凡三十所. 一歲祠, 上食二萬四千四百五十五, 用衛士四萬五千一百二十九人, 祝宰樂人萬二千一百四十七人, 養犧牲卒不在數中.

[一]師古曰：｢六十八者, 郡國之數也. 百六十七所, 宗廟之數也.｣

[二]師古曰：｢悼皇考者, 宣帝之父, 即史皇孫.｣

[三]如淳曰：｢黃圖高廟有便殿, 是中央正殿也.｣ 師古曰：｢如說非也. 凡言便殿、便室者, 皆非正大之處. 寢者, 陵上正殿, 若平生露寢矣. 便殿者, 寢側之(便)[別]殿耳.｣

[四]如淳曰：｢月祭朔望, 加臘月二十五.｣ 晉灼曰：｢漢儀注宗廟一歲十二祠. 五月嘗麥. 六月、七月三伏、立秋貙婁, 又嘗粢. 八月先夕饋飧, 皆一太牢, 酎祭用九太牢. 十月嘗稻, 又飲蒸, 二太牢. 十[一]月嘗, 十二月臘, 二太牢. 又每月一太牢, 如閏加一祀, 與此上十二爲二十五祠.｣ 師古曰：｢晉說是也.｣

至元帝時, 貢禹奏言：｢古者天子七廟, 今孝惠、孝景廟皆親盡, 宜毀. 及郡國廟不應古禮, 宜正定.｣ 天子是其議, 未及施行而禹卒. 永光四年, 乃下詔先議罷郡國廟, 曰：｢朕聞明王之御世也, 遭時爲法, 因事制宜[一]. 往者天下初定, 遠方未賓, 因嘗所親以立宗廟[二], 蓋建威銷萌, 一民之至權也[三]. 今賴天地之靈, 宗廟之福, 四方同軌, 蠻貊貢職[四], 久遵而不定, 令疏遠卑賤共承尊祀[五], 殆非皇天祖宗之意, 朕甚懼焉. 傳不云乎? □吾不與祭, 如不祭.□[六]其與將軍、列侯、中二千石、二千石、諸大夫、博士、議郎議.｣ 丞相玄成、御史大夫鄭弘、太子太傅嚴彭祖、少府歐陽地餘、諫大夫尹更始等七十人皆曰：｢臣聞祭, 非自外至者也, 繇中出, 生於心也[七]. 故唯聖人爲能饗帝, 孝子爲能饗親[八]. 立廟京師之居, 躬親承事, 四海之內各以其職來助祭, 尊親之大義, 五帝三王所共, 不易之道也[九]. 詩云：□有來雍雍, 至止肅肅, 相維辟公, 天子穆穆.□[一０]春秋之義, 父不祭於支庶之宅, 君不祭於臣僕之家, 王不祭於下土諸侯. 臣等愚以爲宗廟在郡國, 宜無修, 臣請勿復修.｣ 奏可. 因罷昭靈后、武哀王、昭哀后、衛思后、戾太子、戾后園, 皆不奉祠, 裁置吏卒守焉.

[一]師古曰：｢言不必同也.｣

[二]師古曰：｢親謂親臨幸處也.｣

[三]師古曰：｢銷遏逆亂, 使不得萌生.｣

[四]師古曰：｢同軌, 言車轍皆同, 示法制齊也.｣

[五]師古曰：｢共讀曰恭.｣

[六]師古曰：｢論語載孔子之言. 與讀曰預.｣

[七]師古曰：｢繇讀與由同.｣

[八]師古曰：｢言情禮皆備.｣

[九]師古曰：｢易, 改也.｣

[一０]師古曰：｢此周頌雍篇(祖)[禘]太祖之詩也. 雍雍, 和也. 肅肅, 敬也. 相, 助也. 辟, 百辟卿士也. 公, 諸侯也. 有來而和者, 至而敬者, 助王禘祭, 是百辟諸侯也. 天子是時則穆穆然承事也.｣

罷郡國廟後月餘, 復下詔曰：｢蓋聞明王制禮, 立親廟四, 祖宗之廟, 萬世不毀, 所以明尊祖敬宗, 著親親也[一]. 朕獲承祖宗之重, 惟大禮未備, 戰栗恐懼, 不敢自顓[二], 其與將軍、列侯、中二千石、二千石、諸大夫、博士議.｣ 玄成等四十四人奏議曰：｢禮, 王者始受命, 諸侯始封之君, 皆爲太祖. 以下, 五廟而迭毀[三], 毀廟之主臧乎太祖, 五年而再殷祭, 言壹禘壹祫也[四]. 祫祭者, 毀廟與未毀廟之主皆合食於太祖, 父爲昭, 子爲穆, 孫復爲昭, 古之正禮也[五]. 祭義曰：□王者禘其祖自出[六], 以其祖配之, 而立四廟.□ 言始受命而王, 祭天以其祖配, 而不爲立廟, 親盡也. 立親廟四, 親親也. 親盡而迭毀, 親疏之殺, 示有終也[七]. 周之所以七廟者, 以后稷始封, 文王、武王受命而王, 是以三廟不毀, 與親廟四而七. 非有后稷始封, 文、武受命之功者, 皆當親盡而毀. 成王成二聖之業[八], 制禮作樂, 功德茂盛, 廟猶不世, 以行爲諡而已[九]. 禮, 廟在大門之內, 不敢遠親也[一０]. 臣愚以爲高帝受命定天下, 宜爲帝者太祖之廟, 世世不毀, 承後屬盡者宜毀. 今宗廟異處, 昭穆不序, 宜入就太祖廟而序昭穆如禮. 太上皇、孝惠、孝文、孝景廟皆親盡宜毀, 皇考廟親未盡, 如故.｣[一一]大司馬車騎將軍許嘉等二十九人以爲孝文皇帝除誹謗, 去肉刑, 躬節儉, 不受獻, 罪人不帑, 不私其利[一二], 出美人, 重絕人類, 賓賜長老, 收恤孤獨, 德厚侔天地, 利澤施四海, 宜爲帝者太宗之廟. 廷尉忠以爲孝武皇帝改正朔, 易服色, 攘四夷, 宜爲世宗之廟[一三]. 諫大夫尹更始等十八人以爲皇考廟上序於昭穆, 非正禮, 宜毀.

[一]師古曰：｢著亦明也.｣

[二]師古曰：｢顓與專同.｣

[三]師古曰：｢迭, 互也. 親盡則毀, 故云迭也, 音大結反.｣

[四]師古曰：｢殷, 大也. 禘, 諦也. (一)[壹], 一祭之也. 祫, 合也. 禘音大系反. 祫音洽.｣

[五]師古曰：｢昭穆者, 父子易其號序也. 昭, 明也. 穆, 美也. 後以晉室諱昭, 故學者改昭爲韶.｣

[六]師古曰：｢祖所從出者.｣

[七]師古曰：｢殺, 漸降也, 音所例反.｣

[八]師古曰：｢二聖, 文王、武王也.｣

[九]師古曰：｢謂之成王, 則是以行表諡也.｣

[一０]師古曰：｢遠, 離也, 音于萬反.｣

[一一]張晏曰：｢悼皇考於元帝祖也.｣

[一二]師古曰：｢重罪之人不及妻子, 是不私其利也. 帑讀與孥同.｣

[一三]師古曰：｢忠, 尹忠也. 攘, 卻也.｣

於是上重其事[一], 依違者一年[二], 乃下詔曰：｢蓋聞王者祖有功而宗有德, 尊尊之大義也；存親廟四, 親親之至恩也. 高皇帝爲天下誅暴除亂, 受命而帝, 功莫大焉. 孝文皇帝國爲代王, 諸呂作亂, 海內搖動, 然群臣黎庶靡不壹意, 北面而歸心, 猶謙辭固讓而後即位, 削亂秦之跡, 興三代之風, 是以百姓晏然, 咸獲嘉福, 德莫盛焉. 高皇帝爲漢太祖, 孝文皇帝爲太宗, 世世承祀, 傳之無窮, 朕甚樂之. 孝宣皇帝爲孝昭皇帝後, 於義壹體[三]. 孝景皇帝廟及皇考廟皆親盡, 其正禮儀.｣ 玄成等奏曰：｢祖宗之廟世世不毀, 繼祖以下, 五廟而迭毀. 今高皇帝爲太祖, 孝文皇帝爲太宗, 孝景皇帝爲昭, 孝武皇帝爲穆, 孝昭皇帝與孝宣皇帝俱爲昭. 皇考廟親未盡. 太上、孝惠廟皆親盡, 宜毀. 太上廟主宜瘞園, 孝惠皇帝爲穆, 主遷於太祖廟, 寢園皆無復修.｣ 奏可.

[一]師古曰：｢重, 難也.｣

[二]師古曰：｢依違者, 不決也.｣

[三]師古曰：｢一體謂俱爲昭也. 禮, 孫與祖俱爲昭. 宣帝之於昭帝爲從孫, 故云於義一體.｣

議者又以爲清廟之詩言交神之禮無不清靜[一], 今衣冠出游, 有車騎之眾, 風雨之氣, 非所謂清靜也. ｢祭不欲數. 數則瀆, 瀆則不敬.｣[二]宜復古禮, 四時祭於廟, 諸寢園日月間祀皆可勿復修[三]. 上亦不改也. 明年, 玄成復言：｢古者制禮, 別尊卑貴賤, 國君之母非適不得配食, 則薦於寢[四], 身沒而已. 陛下躬至孝, 承天心, 建祖宗, 定迭毀, 序昭穆, 大禮既定, 孝文太后、孝昭太后寢祠園宜如禮勿復修.｣ 奏可.

[一]師古曰：｢清廟, 周頌祀文王之詩. 其詩云□於穆清廟, 肅雍顯相□, 又曰□對越在天, 駿奔走在廟□ .｣

[二]師古曰：｢此禮記祭法之言. 瀆, 煩汙也. 數音所角反.｣

[三]師古曰：｢間音工莧反.｣

[四]師古曰：｢適讀曰嫡也.｣

後歲餘, 玄成薨, 匡衡爲丞相. 上寢疾, 夢祖宗譴罷郡國廟, 上少弟楚孝王亦夢焉. 上詔問衡, 議欲復之, 衡深言不可. 上疾久不平, 衡惶恐, 禱高祖、孝文、孝武廟曰：｢嗣曾孫皇帝恭承洪業, 夙夜不敢康寧, 思育休烈, 以章祖宗之盛功[一]. 故動作接神, 必因古聖之經. 往者有司以爲前因所幸而立廟, 將以繫海內之心, 非爲尊祖嚴親也. 今賴宗廟之靈, 六合之內莫不附親, 廟宜一居京師, 天子親奉, 郡國廟可止毋修. 皇帝祗肅舊禮, 尊重神明, 即告于祖宗而不敢失[二]. 今皇帝有疾不豫, 乃夢祖宗見戒以廟, 楚王夢亦有其序[三]. 皇帝悼懼, 即詔臣衡復修立. 謹案上世帝王承祖禰之大(義)[禮], 皆不敢不自親. 郡國吏卑賤, 不可使獨承. 又祭祀之義以民爲本, 間者歲數不登, 百姓困乏, 郡國廟無以修立. 禮, 凶年則歲事不舉, 以祖禰之意爲不樂, 是以不敢復[四]. 如誠非禮義之中, 違祖宗之心, 咎盡在臣衡[五], 當受其殃, 大被其疾, 隊在溝瀆之中. 皇帝至孝肅慎, 宜蒙祐福. 唯高皇帝、孝文皇帝、孝武皇帝省察, 右饗皇帝之孝[六], 開賜皇帝眉壽亡疆[七], 令所疾日瘳, 平復反常[八], 永保宗廟, 天下幸甚！｣

[一]師古曰：｢育, 養也. 休, 美也. 烈, 業也.｣

[二]師古曰：｢不敢失禮.｣

[三]師古曰：｢序, 緒也, 謂端緒也.｣

[四]師古曰：｢復音房目反.｣

[五]師古曰：｢如, 若也. 中音竹仲反.｣

[六]師古曰：｢右讀曰祐.｣

[七]師古曰：｢眉壽言壽考而眉秀也. 疆, 境也.｣

[八]師古曰：｢反猶還也.｣

又告謝毀廟曰：｢往者大臣以爲在昔帝王承祖宗之休典, 取象於天地[一], 天序五行, 人親五屬[二], 天子奉天, 故率其意而尊其制. 是以禘嘗之序, 靡有過五. 受命之君躬接于天, 萬世不墮. 繼烈以下, 五廟而遷[三], 上陳太祖, 間歲而祫[四], 其道應天, 故福祿永終. 太上皇非受命而屬盡, 義則當遷. 又以爲孝莫大於嚴父, 故父之所尊子不敢不承, 父之所異子不敢同. 禮, 公子不得爲母信, 爲後則於子祭, 於孫止[五], 尊祖嚴父之義也. 寢日四上食, 園廟間祠, 皆可亡修[六]. 皇帝思慕悼懼, 未敢盡從. 惟念高皇帝聖德茂盛, 受命溥將, 欽若稽古, 承順天心[七], 子孫本支, 陳錫亡疆[八]. 誠以爲遷廟合祭, 久長之策, 高皇帝之意, 乃敢不聽[九]. ? 即以令日[一０]遷太上、孝惠廟, 孝文太后、孝昭太后寢, 將以昭祖宗之德, 順天人之序, 定無窮之業. 今皇帝未受茲福, 乃有不能共職之疾[一一]. 皇帝願復修承祀, 臣衡等咸以爲禮不得[一二]. 如不合高皇帝、孝惠皇帝、孝文皇帝、孝武皇帝、孝昭皇帝、孝宣皇帝、太上皇、孝文太后、孝昭太后之意, 罪盡在臣衡等, 當受其咎. 今皇帝尚未平, 詔中朝臣具復毀廟之文. 臣衡中朝臣咸復以爲天子之祀義有所斷, 禮有所承, 違統背制, 不可以奉先祖, 皇天不祐, 鬼神不饗. 六藝所載, 皆言不當[一三], 無所依緣, 以作其文. 事如失指, 罪乃在臣衡, 當深受其殃. 皇帝宜厚蒙祉福, 嘉氣日興, 疾病平復, 永保宗廟, 與天亡極, 群生百神, 有所歸息.｣[一四]諸廟皆同文.

[一]師古曰：｢休, 美也. 典, 法也.｣

[二]師古曰：｢五屬謂同族之五服, 斬衰、齊衰、大功、小功、緦麻也.｣

[三]師古曰：｢墮, 毀也. 烈, 業也. 繼謂始嗣位者也. 墮音火規反.｣

[四]師古曰：｢間歲, 隔一歲也.｣

[五]李奇曰：｢不得信, 尊其父也. 公子去其所而爲大宗後, 尚得私祭其母, 爲孫則止, 不得祭公子母也, 明繼祖不(得)[復]顧其私祖母也.｣ 師古曰：｢信讀曰伸.｣

[六]師古曰：｢間音工莧反.｣

[七]師古曰：｢溥, 廣也. 將, 大也. 欽, 敬也. 若, 善也. 稽, 考也. 商頌烈祖之篇曰□我受命溥將□ . 虞書堯典曰□欽若昊天□, 又曰□若稽古帝堯□, 故衡總引之.｣

[八]師古曰：｢詩大雅文王之篇曰：□陳錫載周, 侯文王孫子. 文王孫子, 本支百世.□ 陳, 敷也. 載, 始也. 本, 本宗也. 支, 支子也. 言子孫承受敷錫初始之福, 故得永久無窮竟也.｣

[九]師古曰：｢言不敢不從.｣

[一０]師古曰：｢令, 善也. 謂吉日也.｣

[一一]師古曰：｢共讀曰恭.｣

[一二]師古曰：｢於禮不合也.｣

[一三]師古曰：｢六藝, (之)[六]經也.｣

[一四]師古曰：｢息, 止也.｣

久之, 上疾連年, 遂盡復諸所罷寢廟園, 皆修祀如故. 初, 上定迭毀禮, 獨尊孝文廟爲太宗, 而孝武廟親未盡, 故未毀. 上於是乃復申明之, 曰：｢孝宣皇帝尊孝武廟曰世宗, 損益之禮, 不敢有與焉[一]. 他皆如舊制.｣ 唯郡國廟遂廢云.

[一]師古曰：｢與讀曰預. 其下亦同.｣

元帝崩, 衡奏言：｢前以上體不平, 故復諸所罷祠, 卒不蒙福[一]. 案衛思后、戾太子、戾后園, 親未盡[二]. 孝惠、孝景廟親盡, 宜毀. 及太上皇、孝文、孝昭太后、昭靈后、昭哀后、武哀王祠, 請悉罷, 勿奉.｣ 奏可. 初, 高后時患臣下妄非議先帝宗廟寢園官, 故定著令, 敢有擅議者棄市. 至元帝改制, 蠲除此令. 成帝時以無繼嗣, 河平元年復復太上皇寢廟園, 世世奉祠. 昭靈后、武哀王、昭哀后并食於太上寢廟如故, 又復擅議宗廟之命[三].

[一]師古曰：｢卒, 終也.｣

[二]師古曰：｢言不當毀也.｣

[三]師古曰：｢復音方目反.｣

成帝崩, 哀帝即位. 丞相孔光、大司空何武奏言：｢永光五年制書, 高皇帝爲漢太祖, 孝文皇帝爲太宗. 建昭五年制書, 孝武皇帝爲世宗. 損益之禮, 不敢有與. 臣愚以爲迭毀之次, 當以時定, 非令所爲擅議宗廟之意也. 臣請與群臣雜議.｣ 奏可. 於是, 光祿勳彭宣、詹事滿昌、博士左咸等五十三人皆以爲繼祖宗以下, 五廟而迭毀, 後雖有賢君, 猶不得與祖宗並列. 子孫雖欲褒大顯揚而立之, 鬼神不饗也. 孝武皇帝雖有功烈, 親盡宜毀.

太僕王舜、中壘校尉劉歆議曰：｢臣聞周室既衰, 四夷並侵, 獫狁最彊, 於今匈奴是也. 至宣王而伐之, 詩人美而頌之曰□薄伐獫狁, 至于太原□[一], 又曰□嘽嘽推推, 如霆如雷, 顯允方叔, 征伐獫狁, 荊蠻來威□[二], 故稱中興. 及至幽王, 犬戎來伐, 殺幽王, 取宗器[三]. 自是之後, 南夷與北夷交侵, 中國不絕如綫[四]. 春秋紀齊桓南伐楚, 北伐山戎, 孔子曰：□微管仲, 吾其被髮左衽矣.□[五]是故棄桓之過而錄其功, 以爲伯首[六]. 及漢興, 冒頓始彊, 破東胡, 禽月氏[七], 并其土地, 地廣兵彊, 爲中國害. 南越尉佗總百粵, 自稱帝. 故中國雖平, 猶有四夷之患, 且無寧歲. 一方有急, 三面救之, 是天下皆動而被其害也. 孝文皇帝厚以貨賂, 與結和親, 猶侵暴無已. 甚者, 興師十餘萬眾, 近屯京師及四邊, 歲發屯備虜, 其爲患久矣, 非一世之漸也. 諸侯郡守連匈奴及百粵以爲逆者非一人也. 匈奴所殺郡守都尉, 略取人民, 不可勝數. 孝武皇帝愍中國罷勞無安寧之時[八], 乃遣大將軍、驃騎、伏波、樓船之屬, 南滅百粵, 起七郡；北攘匈奴, 降昆邪十萬之眾[九], 置五屬國, 起朔方, 以奪其肥饒之地；東伐朝鮮, 起玄菟、樂浪, 以斷匈奴之左臂；[一０]西伐大宛, 並三十六國, 結烏孫, 起敦煌、酒泉、張掖, 以鬲婼羌, 裂匈奴之右肩[一一]. 單于孤特, 遠遁于幕北. 四垂無事, 斥地遠境, 起十餘郡[一二]. 功業既定, 乃封丞相爲富民侯, 以大安天下, 富實百姓, 其規橅可見[一三]. 又招集天下賢俊, 與協心同謀, 興制度, 改正朔, 易服色, 立天地之祠, 建封禪, 殊官號, 存周後, 定諸侯之制, 永無逆爭之心, 至今累世賴之. 單于守藩, 百蠻服從, 萬世之基也, 中興之功未有高焉者也. 高帝建大業, 爲太祖；孝文皇帝德至厚也, 爲文太宗；孝武皇帝功至著也, 爲武世宗；此孝宣帝所以發德音也. 禮記王制及春秋穀梁傳, 天子七廟, 諸侯五, 大夫三, 士二. 天子七日而殯, 七月而葬；諸侯五日而殯, 五月而葬；此喪事尊卑之序也, 與廟數相應. 其文曰：□天子三昭三穆, 與太祖之廟而七；諸侯二昭二穆, 與太祖之廟而五.□ 故德厚者流光, 德薄者流卑[一四]. 春秋左氏傳曰：□名位不同, 禮亦異數.□ 自上以下, 降殺以兩, 禮也[一五]. 七者, 其正法數, 可常數者也. 宗不在此數中. 宗, 變也[一六], 苟有功德則宗之, 不可預爲設數. 故於殷, 太甲爲太宗, 大戊曰中宗, 武丁曰高宗[一七]. 周公爲毋逸之戒, 舉殷三宗以勸成王[一八]. 繇是言之, 宗無數也[一九], 然則所以勸帝者之功德博矣. 以七廟言之, 孝武皇帝未宜毀；以所宗言之, 則不可謂無功德. 禮記祀典曰：□夫聖王之制祀也, 功施於民則祀之, 以勞定國則祀之, 能救大災則祀之.□ 竊觀孝武皇帝, 功德皆兼而有焉. 凡在於異姓, 猶將特祀之, 況于先祖? 或說天子五廟無見文, 又說中宗、高宗者, 宗其道而毀其廟. 名與實異, 非尊德貴功之意也. 詩云：□蔽芾甘棠, 勿鬋勿伐, 邵伯所茇.□[二０]思其人猶愛其樹, 況宗其道而毀其廟乎? 迭毀之禮自有常法, 無殊功異德, 固以親疏相推及. 至祖宗之序, 多少之數, 經傳無明文, 至尊至重, 難以疑文虛說定也. 孝宣皇舉公卿之議, 用眾儒之謀, 既以爲世宗之廟, 建之萬世, 宣布天下. 臣愚以爲孝武皇帝功烈如彼, 孝宣皇帝崇立之如此, 不宜毀.｣ 上覽其議而從之. 制曰：｢太僕舜、中壘校尉歆議可.｣

[一]師古曰：｢小雅六月之詩也. 薄伐, 言逐出之.｣

[二]師古曰：｢小雅采虯之詩也. 嘽嘽, 眾也. 推推, 盛也. 顯, 明也. 允, 信也. 方叔, 周之卿士, 命爲將率也. 言出師眾盛, 有如雷霆. 方叔又能信明其德, 既伐獫狁, 懲其侵暴, 則南荊之蠻, 亦畏威而來服也. 嘽嘽音他丹反. 推音他回反.｣

[三]師古曰：｢宗器, 宗廟之器也.｣

[四]師古曰：｢綫, 縷也, 音思薦反.｣

[五]師古曰：｢論語載孔子之言也. 微, 無也. 被髮左衽, 戎狄之服. 言無管仲佐齊桓公征討, 則中夏皆將爲夷狄也.｣

[六]師古曰：｢伯讀曰霸.｣

[七]師古曰：｢氏讀曰支.｣

[八]師古曰：｢罷讀曰疲.｣

[九]師古曰：｢昆音下門反.｣

[一０]師古曰：｢樂音來各反. 浪音郎.｣

[一一]師古曰：｢婼音而遮反.｣

[一二]師古曰：｢斥, 開也. 遠, 廣也.｣

[一三]師古曰：｢橅讀曰摹, 其字從木.｣

[一四]師古曰：｢流謂流風餘福.｣

[一五]師古曰：｢殺音所例反.｣

[一六]師古曰：｢言非常數, 故云變也.｣

[一七]師古曰：｢太甲, 湯之孫, 太丁之子也. 太戊, 太庚之子, 雍己之弟也. 武丁, 小乙之子.｣

[一八]師古曰：｢毋逸, 尚書篇名. 戒以無逸豫也.｣

[一九]師古曰：｢繇與由同也.｣

[二０]師古曰：｢召南甘棠之詩也. 解已在前. 鬋字與翦同. 茇音步葛反.｣

歆又以爲｢禮, 去事有殺[一], 故春秋外傳曰：□日祭, 月祀, 時享, 歲貢, 終王.□ 祖禰則日祭, 曾高則月祀, 二祧則時享, 壇墠則歲貢[二], 大禘則終王[三]. 德盛而游廣, 親親之殺也[四]；彌遠則彌尊, 故禘爲重矣. 孫居王父之處, 正昭穆, 則孫常與祖相代, 此遷廟之殺也. 聖人於其祖, 出於情矣, 禮無所不順, 故無毀廟[五]. 自貢禹建迭毀之議, 惠、景及太上寢園廢而爲虛[六], 失禮意矣.｣

[一]師古曰：｢去, 除也. 殺, 漸也. 去音丘呂反. 殺音所例反. 其下並同也.｣

[二]張晏曰：｢去祧爲壇. 墠, 掃地而祭也.｣ 師古曰：｢祧是遠祖也. 築土爲壇, 除地爲墠. 祧音他堯反. 墠音善.｣

[三]服虔曰：｢蠻夷, 終王乃入助祭, 各以其珍貢以共大禘之祭也.｣ 師古曰：｢每一王終, 新王即位, 乃來助祭.｣

[四]如淳曰：｢游亦流也.｣

[五]晉灼曰：｢以情推子, 以子況祖, 得人心, 禮何所違, 故無毀棄不禘之主也. 謂下三廟廢而爲虛者也.｣

[六]師古曰：｢虛讀曰墟.｣

至平帝元始中, 大司馬王莽奏：｢本始元年丞相義等議[一], 諡孝宣皇帝親曰悼園, 置邑三百家, 至元康元年, 丞相相等奏[二], 父爲士, 子爲天子, 祭以天子, 悼園宜稱尊號曰□皇考□, 立廟, 益故奉園民滿千六百家, 以爲縣. 臣愚以爲皇考廟本不當立, 累世奉之, 非是. 又孝文太后南陵、[三]孝昭太后雲陵園, 雖前以禮不復修, 陵名未正. 謹與大司徒晏等百四十七人議, 皆曰孝宣皇帝以兄孫繼統爲孝昭皇帝後, 以數, 故孝元世以孝景皇帝及皇考廟親未盡, 不毀. 此兩統貳父, 違於禮制. 案義奏親諡曰□悼□, 裁置奉邑, 皆應經義. 相奏悼園稱□皇考□, 立廟, 益民爲縣, 違離祖統, 乖繆本義. 父爲士, 子爲天子, 祭以天子者, 乃謂若虞舜、夏禹、殷湯、周文、漢之高祖受命而王者也, 非謂繼祖統爲後者也. 臣請皇高祖考廟奉明園毀勿修[四], 罷南陵、雲陵爲縣.｣ 奏可.

[一]師古曰：｢蔡義也.｣

[二]師古曰：｢魏相也.｣

[三]師古曰：｢在霸陵之南, 故曰南陵.｣

[四]張晏曰：｢奉明園, 悼皇考園也.｣

司徒掾班彪曰：[一]漢承亡秦絕學之後, 祖宗之制因時施宜. 自元、成後學者(番)[蕃]滋[二], 貢禹毀宗廟, 匡衡改郊兆, 何武定三公, 後皆數復, 故紛紛不定[三]. 何者? 禮文缺微, 古今異制, 各爲一家, 未易可偏定也. 考觀諸儒之議, 劉歆博而篤矣.

[一]師古曰：｢漢書諸贊, 皆固所爲. 其有叔皮先論述者, (謂)固亦具顯以示後人, 而或者[謂]固竊盜父名, 觀此可以免矣.｣

[二]師古曰：｢蕃音扶元反.｣

[三]師古曰：｢數音所角反. 復音扶目反.｣

校勘記

三一０四頁　八行　言欲正遠人, 先從近[親]始. 景祐、殿本都有｢親｣ 字.

三一０六頁一一行　孟所居彭城東里名(曰)[也]. 景祐、殿本都作｢也｣. 王先謙說作｢也｣是.

三一０七頁　二行　而者, 句(端)[絕]之辭. 殿本作｢絕｣, 景祐本作｢端｣.

三一０八頁一四行　大鴻臚(奉)[奏]狀, 景祐、殿本都作｢奏｣. 王先謙說作｢奏｣是.

三一一二頁一三行　貳[謂]不一也, 景祐、殿本都有｢謂｣ 字.

三一一四頁　六行　非(吾)[我]所度, 景祐、殿本都作｢我｣.

三一一五頁　一行　言天(會)[命]無常, 唯善是祐. 景祐、殿、局本都作｢命｣, 此誤.

三一一六頁　八行　便殿者, 寢側之(便)[別]殿耳. 景祐、殿本都作｢別｣.

三一一六頁一０行　十[一]月嘗, 景祐、殿本都有｢一｣ 字.

三一一八頁　一行　此周頌雍篇(祖)[禘]太祖之詩也. 景祐、殿、局本都作｢禘｣. 王先謙說作｢禘｣是.

三一一九頁　七行　(一)[壹], 一祭之也. 殿本作｢壹｣. 王先謙說殿本是.

三一二一頁一三行　謹案上世帝王承祖禰之大(義)[禮], 宋祁說越本作｢禮｣. 錢大昭說閩本作｢禮｣. 按景祐本作｢禮｣.

三一二三頁一五行　明繼祖不(得)[復]顧其私祖母也. 景祐、殿本都作｢復｣.

三一二四頁一０行　六藝, (之)[六]經也. 景祐本作｢之｣, 殿本作｢六｣. 王先謙說作｢六｣是.

三一三０頁一三行　自元、成後學者(番)[蕃]滋, 景祐、殿本都作｢蕃｣. 王先謙說作｢蕃｣是.

三一三一頁　二行　其有叔皮先論述者, (謂)固亦具顯以示後人, 而或者[謂]固竊盜父名, 觀此可以免矣. 宋祁說, 越本｢謂｣ 字在後｢或者｣ 下. 劉攽說, ｢謂｣ 字合在｢或者｣ 下. 按景祐、局本都在｢或者｣ 下.

漢書卷七十四 魏相丙吉傳第四十四

魏相字弱翁, 濟陰定陶人也[一], 徙平陵. 少學易, 爲郡卒史, 舉賢良, 以對策高第, 爲茂陵令. 頃之, 御史大夫桑弘羊客詐稱御史止傳[二], 丞不以時謁, 客怒縛丞. 相疑其有姦, 收捕, 案致其罪, 論棄客市[三], 茂陵大治.

[一]師古曰：｢說者謂相即魏無知之後, 蓋承淺近之書, 爲妄深矣.｣

[二]師古曰：｢傳謂縣之傳舍.｣

[三]師古曰：｢殺之於市.｣

後遷河南太守, 禁止姦邪, 豪彊畏服. 會丞相車千秋死, 先是千秋子爲雒陽武庫令, 自見失父, 而相治郡嚴, 恐久獲罪, 乃自免去. 相使掾追呼之, 遂不肯還. 相獨恨曰：｢大將軍聞此令去官, 必以爲我用丞相死不能遇其子. 使當世貴人非我, 殆矣！｣[一]武庫令西至長安, 大將軍霍光果以責過相曰：｢幼主新立, 以爲函谷京師之固, 武庫精兵所聚, 故以丞相弟爲關都尉, 子爲武庫令. 今河南太守不深惟國家大策[二], 苟見丞相不在而斥逐其子, 何淺薄也！｣ 後人有告相賊殺不辜, 事下有司. 河南卒戍中都官者二三千人[三], 遮大將軍, 自言願復留作一年以贖太守罪. 河南老弱萬餘人守關欲入上書, 關吏以聞. 大將軍用武庫令事, 遂下相廷尉獄[四]. 久繫踰冬, 會赦出. 復有詔守茂陵令, 遷楊州刺史. 考案郡國守相, 多所貶退. 相與丙吉相善, 時吉爲光祿大夫, 與相書曰：｢朝廷已深知弱翁(行治)[治行], 方且大用矣. 願少慎事自重, 臧器于身.｣[五]相心善其言, 爲霽威嚴[六]. 居部二歲, 徵爲諫大夫, 復爲河南太守.

[一]師古曰：｢殆, 危也.｣

[二]師古曰：｢惟, 思也.｣

[三]師古曰：｢來京師諸官府爲戍卒, 若今衛士上番分守諸司.｣

[四]師古曰：｢光心以武庫令事嫌之, 而下其賊殺不辜之獄也.｣

[五]師古曰：｢易下繫辭云：□君子臧器於身, 待時而動.□ 言不顯見其材能.｣

[六]蘇林曰：｢霽音限齊之齊.｣ 臣瓚曰：｢此雨霽字也. 霽, 止也.｣ 師古曰：｢二說皆是也. 音才詣反, 又音子詣反.｣

數年, 宣帝即位, 徵相入爲大司農, 遷御史大夫. 四歲, 大將軍霍光薨, 上思其功德, 以其子禹爲右將軍, 兄子樂平侯山復領尚書事[一]. 相因平恩侯許伯奏封事, 言：｢春秋譏世卿, 惡宋三世爲大夫[二], 及魯季孫之專權, 皆危亂國家. 自後元以來, 祿去王室, 政繇冢宰[三]. 今光死, 子復爲大將軍, 兄子秉樞機, 昆弟諸婿據權勢, 在兵官. 光夫人顯及諸女皆通籍長信宮[四], 或夜詔門出入, 驕奢放縱, 恐寖不制[五]. 宜有以損奪其權, 破散陰謀, 以固萬世之基, 全功臣之世.｣ 又故事諸上書者皆爲二封, 署其一曰副, 領尚書者先發副封, 所言不善, 屏去不奏. 相復因許伯白, 去副封以防雍蔽[六]. 宣帝善之, 詔相給事中, 皆從其議. 霍氏殺許后之謀始得上聞. 乃罷其三侯, 令就第[七], 親屬皆出補吏. 於是韋賢以老病免, 相遂代爲丞相, 封高平侯, 食邑八百戶. 及霍氏怨相, 又憚之, 謀矯太后詔, 先召斬丞相, 然後廢天子. 事發覺, 伏誅. 宣帝始親萬機, 厲精爲治, 練群臣, 核名實, 而相總領眾職, 甚稱上意.

[一]師古曰：｢山者, 去病之孫. 今言兄子, 此傳誤.｣

[二]師古曰：｢解在五行志.｣

[三]師古曰：｢繇與由同.｣

[四]師古曰：｢通籍謂禁門之中皆有名籍, 恣出入也.｣

[五]師古曰：｢寖, 漸也. 不制, 不可制御也.｣

[六]師古曰：｢雍讀曰壅.｣

[七]師古曰：｢禹及雲、山也.｣

元康中, 匈奴遣兵擊漢屯田車師者, 不能下. 上與後將軍趙充國等議, 欲因匈奴衰弱, 出兵擊其右地, 使不敢復擾西域. 相上書諫曰：｢臣聞之, 救亂誅暴, 謂之義兵, 兵義者王；敵加於己, 不得已而起者, 謂之應兵, 兵應者勝；爭恨小故, 不忍憤怒者, 謂之忿兵, 兵忿者敗；利人土地貨寶者, 謂之貪兵, 兵貪者破；恃國家之大, 矜民人之眾, 欲見威於敵者, 謂之驕兵, 兵驕者滅：此五者, 非但人事, 乃天道也. 間者匈奴嘗有善意, 所得漢民輒奉歸之, 未有犯於邊境, 雖爭屯田車師, 不足致意中. 今聞諸將軍欲興兵入其地, 臣愚不知此兵何名者也. 今邊郡困乏, 父子共犬羊之裘, 食草萊之實, 常恐不能自存, 難於動兵[一]. □軍旅之後, 必有凶年□[二], 言民以其愁苦之氣, 傷陰陽之和也. 出兵雖勝, 猶有後憂, 恐災害之變因此以生. 今郡國守相多不實選[三], 風俗尤薄, 水旱不時. 案今年計, 子弟殺父兄、妻殺夫者, 凡二百二十二人, 臣愚以爲此非小變也. 今左右不憂此[四], 乃欲發兵報纖介之忿於遠夷, 殆孔子所謂□吾恐季孫之憂不在顓臾而在蕭牆之內□ 也[五]. 願陛下與平昌侯、樂昌侯、平恩侯及有識者詳議乃可.｣[六]上從(其)[相]言而止.

[一]師古曰：｢不可以兵事動之.｣

[二]師古曰：｢此引老子道經之言.｣

[三]師古曰：｢言不得其人.｣

[四]師古曰：｢左右謂近臣在天子左右者.｣

[五]師古曰：｢論語季氏將伐顓臾, 孔子謂冉有、季路曰：□吾恐季孫之憂不在顓臾而在蕭牆之內.□ 故相引之. 顓臾, 魯附庸國. 蕭牆, 屏牆也, 解在五行志.｣

[六]師古曰：｢平昌侯王無故、樂昌侯王武, 並帝之舅. 平恩侯許伯, 皇太子外祖父也.｣

相明易經, 有師法, 好觀漢故事及便宜章奏[一], 以爲古今異制, 方今務在奉行故事而已. 數條漢興已來國家便宜行事, 及賢臣賈誼、晁錯、董仲舒等所言, 奏請施行之, 曰：｢臣聞明主在上, 賢輔在下, 則君安虞而民和睦[二]. 臣相幸得備位, 不能奉明法, 廣教化, 理四方, 以宣聖德. 民多背本趨末[三], 或有飢寒之色, 爲陛下之憂, 臣相罪當萬死. 臣相知能淺薄, 不明國家大體, 時用之宜, 惟民終始, 未得所繇[四]. 竊伏觀先帝聖德仁恩之厚, 勤勞天下, 垂意黎庶, 憂水旱之災, 爲民貧窮發倉廩, 賑乏餧[五]；遣諫大夫博士巡行天下[六], 察風俗, 舉賢良, 平冤獄, 冠蓋交道[七]；省諸用, 寬租賦, 弛山澤波池[八], 禁秣馬酤酒貯積：[九]. 所以周急繼困, 慰安元元, 便利百姓之道甚備. 臣相不能悉陳, 昧死奏故事詔書凡二十三事. 臣謹案王法必本於農而務積聚, 量入制用以備凶災[一０], 亡六年之畜, 尚謂之急[一一]. 元鼎二年, 平原、勃海、太山、東郡溥被災害[一二], 民餓死於道路. 二千石不豫慮其難, 使至於此[一三], 賴明詔振捄, 乃得蒙更生[一四]. 今歲不登, 穀暴騰踴[一五], 臨秋收斂猶有乏者, 至春恐甚, 亡以相恤. 西羌未平, 師旅在外, 兵革相乘, 臣竊寒心, 宜蚤圖其備[一六]. 唯陛下留神元元, 帥繇先帝盛德以撫海內.｣[一七]上施行其策.

[一]師古曰：｢既觀國家故事, 又觀前人所奏便宜之章也.｣

[二]師古曰：｢虞與娛同.｣

[三]師古曰：｢本, 農業也. 末, 商賈也. 趨讀曰趣.｣

[四]師古曰：｢惟, 思也. 繇讀與由同. 由, 從也, 因也.｣

[五]師古曰：｢餧, 餓也, 音乃賄反.｣

[六]師古曰：｢行音下更反.｣

[七]師古曰：｢言其往來不絕也.｣

[八]師古曰：｢弛, 放也, 言不禁障之也. 波音陂.｣

[九]師古曰：｢秣, 以粟米飤馬也. 酤酒者, 糜費深也. 貯積者, 滯米粟也.｣

[一０]師古曰：｢謂視年歲之豐儉.｣

[一一]師古曰：｢畜讀曰蓄. 禮記王制云：□國無九年之蓄曰不足, 無六年之蓄曰急, 無三年之蓄曰國非其國也.□ ｣

[一二]師古曰：｢溥與普同.｣

[一三]師古曰：｢慮, 思也.｣

[一四]師古曰：｢捄, 古救字.｣

[一五]師古曰：｢價忽大貴也.｣

[一六]師古曰：｢蚤, 古早字也.｣

[一七]師古曰：｢帥, 循也. 繇與由同. 由, 從也.｣

又數表采易陰陽及明堂月令奏之[一], 曰：｢臣相幸得備員, 奉職不修, 不能宣廣教化. 陰陽未和, 災害未息, 咎在臣等. 臣聞易曰：□天地以順動, 故日月不過, 四時不忒；聖王以順動, 故刑罰清而民服.□[二]天地變化, 必繇陰陽[三], 陰陽之分, 以日爲紀. 日冬夏至, 則八風之序立, 萬物之性成, 各有常職, 不得相干. 東方之神太昊, 乘震執規司春[四]；南方之神炎帝, 乘離執衡司夏[五]；西方之神少昊, 乘兌執矩司秋[六]；北方之神顓頊, 乘坎執權司冬[七]；中央之神黃帝, 乘坤艮執繩司下土[八]. 茲五帝所司, 各有時也. 東方之卦不可以治西方, 南方之卦不可以治北方. 春興兌治則飢, 秋興震治則華, 冬興離治則泄[九], 夏興坎治則雹. 明王謹於尊天, 慎于養人, 故立羲和之官以乘四時[一０], 節授民事[一一]. 君動靜以道, 奉順陰陽, 則日月光明, 風雨時節, 寒暑調和. 三者得敘, 則災害不生, 五穀熟, 絲麻遂[一二], 屮木茂, 鳥獸蕃[一三], 民不夭疾, 衣食有餘. 若是, 則君尊民說, 上下亡怨[一四], 政教不違, 禮讓可興. 夫風雨不時, 則傷農桑；農桑傷, 則民飢寒；飢寒在身, 則亡廉恥, 寇賊姦宄所繇生也[一五]. 臣愚以爲陰陽者, 王事之本, 群生之命, 自古賢聖未有不繇者也. 天子之義, 必純取法天地, 而觀於先聖. 高皇帝所述書天子所服第八[一六]曰：□大謁者臣章受詔長樂宮, 曰：｢令群臣議天子所服, 以安治天下.｣ 相國臣何、御史大夫臣昌[一七]謹與將軍臣陵、太子太傅臣通等議：[一八]｢春夏秋冬天子所服, 當法天地之數, 中得人和. 故自天子王侯有土之君, 下及兆民, 能法天地, 順四時, 以治國家, 身亡禍殃, 年壽永究[一九], 是奉宗廟安天下之大禮也. 臣請法之. 中謁者趙堯舉春[二０], 李舜舉夏, 兒湯舉秋, 貢禹舉冬[二一], 四人各職一時.｣ 大謁者襄章奏, 制曰：｢可.｣□ 孝文皇帝時, 以二月施恩惠於天下, 賜孝弟力田及罷軍卒, 祠死事者, 頗非時節[二二]. 御史大夫朝錯時爲太子家令, 奏言其狀. 臣相伏念陛下恩澤甚厚, 然而災氣未息, 竊恐詔令有未合當時者也. 願陛下選明經通知陰陽者四人, 各主一時, 時至明言所職, 以和陰陽, 天下幸甚！｣ 相數陳便宜, 上納用焉.

[一]師古曰：｢表爲標明之. 采, 撮取也.｣

[二]師古曰：｢豫卦象辭也. 忒, 差也.｣

[三]師古曰：｢繇與由同.｣

[四]張晏曰：｢木爲仁, 仁者生, 生者圜, 故爲規.｣

[五]張晏曰：｢火爲禮, 禮者齊, 齊者平, 故爲衡.｣

[六]張晏曰：｢金爲義, 義者成, 成者方, 故爲矩.｣

[七]張晏曰：｢水爲智, 智者謀, 謀者重, 故爲權.｣

[八]張晏曰：｢土爲信, 信者誠, 誠者直, 故爲繩.｣

[九]師古曰：｢天地之氣不閉密也.｣

[一０]師古曰：｢乘, 治也.｣

[一一]師古曰：｢各依其節而授以事.｣

[一二]師古曰：｢遂, 成也.｣

[一三]師古曰：｢屮, 古草字. 蕃, 多也, 音扶元反.｣

[一四]師古曰：｢說讀曰悅.｣

[一五]師古曰：｢亂在外爲姦, 在內爲宄. 繇與由同. 其下類此.｣

[一六]如淳曰：｢第八, 天子衣服之制也, 於施行詔書第八.｣

[一七]師古曰：｢蕭何、周昌也.｣

[一八]師古曰：｢陵, 王陵. 通, 叔孫通.｣

[一九]師古曰：｢究, 竟也.｣

[二０]應劭曰：｢四時各舉所施行政事.｣ 服虔曰：｢主一時衣服禮物朝祭百事也.｣ 師古曰：｢服說是也.｣

[二一]師古曰：｢高帝時自有一貢禹也. 兒音五奚反.｣

[二二]師古曰：｢罷軍卒, 卒之疲於軍事者也. 罷音疲. 一曰新從軍而休罷者也, 音薄蟹反.｣

相敕掾史案事郡國及休告從家還至府, 輒白四方異聞, 或有逆賊風雨災變, 郡不上, 相輒奏言之. 時丙吉爲御史大夫, 同心輔政, 上皆重之. 相爲人嚴毅, 不如吉寬. 視事九歲, 神爵三年薨, 諡曰憲侯. 子弘嗣, 甘露中有罪削爵爲關內侯[一].

[一]師古曰：｢弘坐騎至宗廟下, 大不敬也.｣

丙吉字少卿, 魯國人也. 治律令, 爲魯獄史. 積功勞, 稍遷至廷尉右監. 坐法失官, 歸爲州從事. 武帝末, 巫蠱事起, 吉以故廷尉監徵[一], 詔治巫蠱郡邸獄. 時宣帝生數月, 以皇曾孫坐衛太子事繫, 吉見而憐之. 又心知太子無事實, 重哀曾孫無辜[二], 吉擇謹厚女徒, 令保養曾孫, 置閒燥處[三]. 吉治巫蠱事, 連歲不決. 後元二年, 武帝疾, 往來長楊、五柞宮[四], 望氣者言長安獄中有天子氣, 於是上遣使者分條中都官詔獄繫者[五], 亡輕重一切皆殺之. 內謁者令郭穰夜到郡邸獄, 吉閉門拒使者不納, 曰：｢皇曾孫在. 他人亡辜死者猶不可, 況親曾孫乎！｣ 相守至天明不得入, 穰還以聞, 因劾奏吉. 武帝亦寤, 曰：｢天使之也.｣ 因赦天下. 郡邸獄繫者獨賴吉得生, 恩及四海矣[六]. 曾孫病, 幾不全者數焉[七], 吉數敕保養乳母加致醫藥, 視遇甚有恩惠, 以私財物給其衣食.

[一]師古曰：｢被召詣京師.｣

[二]師古曰：｢重音直用反.｣

[三]師古曰：｢閒讀曰閑. 閑, 寬靜之處也. 燥, 高敞也.｣

[四]師古曰：｢長楊、五柞宮並在盩厔, 往來二宮之間.｣

[五]師古曰：｢條謂疏錄之.｣

[六]師古曰：｢吉拒閉使者, 天子感寤, 乃普赦天下. 其郡邸繫獄者, 既因吉得生, 而赦宥之恩遂及四海也.｣

[七]師古曰：｢幾音鉅依反. 數音所角反. 次下亦同.｣

後吉爲車騎將軍軍市令, 遷大將軍長史, 霍光甚重之, 入爲光祿大夫給事中. 昭帝崩, 亡嗣, 大將軍光遣吉迎昌邑王賀. 賀即位, 以行淫亂廢, 光與車騎將軍張安世諸大臣議所立, 未定. 吉奏記光曰：｢將軍事孝武皇帝, 受襁褓之屬, 任天下之寄[一], 孝昭皇帝早崩亡嗣, 海內憂懼, 欲亟聞嗣主[二], 發喪之日以大誼立後[三], 所立非其人, 復以大誼廢之[四], 天下莫不服焉. 方今社稷宗廟群生之命在將軍之壹舉. 竊伏聽於眾庶, 察其所言, 諸侯宗室在(列位)[位列]者, 未有所聞於民間也. 而遺詔所養武帝曾孫名病已在掖庭外家者[五], 吉前使居郡邸時見其幼少, 至今十八九矣, 通經術, 有美材, 行安而節和. 願將軍詳大議, 參以蓍龜, 豈宜褒顯, 先使入侍[六], 令天下昭然知之, 然後決定大策, 天下幸甚！｣ 光覽其議[七], 遂尊立皇曾孫, 遣宗正劉德與吉迎曾孫於掖庭. 宣帝初即位, 賜吉爵關內侯.

[一]師古曰：｢屬音之欲反.｣

[二]師古曰：｢亟, 急也, 音居力反.｣

[三]師古曰：｢雖無嫡嗣, 旁立支屬, 令宗廟有奉, 故云大誼.｣

[四]師古曰：｢恐危社稷, 故廢黜之.｣

[五]蘇林曰：｢外家猶言外人民家, 不在宮中.｣ 晉灼曰：｢出郡邸獄, 歸在外家史氏, 後入掖庭耳.｣ 師古曰：｢晉說是也.｣

[六]師古曰：｢侍太后.｣

[七]師古曰：｢省納而用之.｣

吉爲人深厚, 不伐善. 自曾孫遭遇, 吉絕口不道前恩[一], 故朝廷莫能明其功也. 地節三年, 立皇太子, 吉爲太子太傅, 數月, 遷御史大夫. 及霍氏誅, 上躬親政, 省尚書事. 是時, 掖庭宮婢則令民夫上書, 自陳嘗有阿保之功[二]. 章下掖庭令考問, 則辭引使者丙吉知狀. 掖庭令將則詣御史府以視吉[三]. 吉識, 謂則曰：｢汝嘗坐養皇曾孫不謹督笞, 汝安得有功? [四]獨渭城胡組、淮陽郭徵卿有恩耳.｣ 分別奏組等共養勞苦狀[五]. 詔吉求組、徵卿, 已死, 有子孫, 皆受厚賞. 詔免則爲庶人, 賜錢十萬. 上親見問, 然後知吉有舊恩, 而終不言. 上大賢之, 制詔丞相：｢朕微眇時, 御史大夫吉與朕有舊恩, 厥德茂焉[六]. 詩不云虖? □亡德不報.□[七]其封吉爲博陽侯, 邑千三百戶.｣ 臨當封, 吉疾病, 上將使人加紼而封之, 及其生存也[八]. 上憂吉疾不起, 太子太傅夏侯勝曰：｢此未死也. 臣聞有陰德者, 必饗其樂以及子孫. 今吉未獲報而疾甚, 非其死疾也.｣ 後病果瘉[九]. 吉上書固辭, 自陳不宜以空名受賞. 上報曰：｢朕之封君, 非空名也, 而君上書歸侯印, 是顯朕之不德也. 方今天下少事, 君其專精神, 省思慮, 近醫藥, 以自持.｣ 後五歲, 代魏相爲丞相.

[一]師古曰：｢遭遇謂升大位也.｣

[二]師古曰：｢謂未爲宮婢時, 有舊夫見在俗間者.｣

[三]師古曰：｢視讀曰示.｣

[四]師古曰：｢督謂視察之.｣

[五]師古曰：｢共音居用反. 養音弋亮反.｣

[六]師古曰：｢茂, 美也.｣

[七]師古曰：｢大雅抑之詩.｣

[八]應劭曰：｢吉時病不能起, 欲如君視疾, (如)[加]朝服拖紳, 就封之也.｣ 師古曰：｢紼, 繫印之組也, 音弗也.｣

[九]師古曰：｢瘉與愈同.｣

吉本起獄法小吏, 後學詩、禮, 皆通大義. 及居相位, 上寬大, 好禮讓. 掾史有罪臧, 不稱職, 輒予長休告[一], 終無所案驗. 客或謂吉曰：｢君侯爲漢相, 姦吏成其私, 然無所懲艾.｣[二]吉曰：｢夫以三公之府有案吏之名, 吾竊陋焉.｣ 後人代吉, 因以爲故事, 公府不案吏, 自吉始.

[一]師古曰：｢長給休假, 令其去職也.｣

[二]師古曰：｢艾讀曰乂.｣

於官屬掾史, 務掩過揚善. 吉馭吏耆酒, 數逋蕩[一], 嘗從吉出, 醉歐丞相車上[二]. 西曹主吏白欲斥之[三], 吉曰：｢以醉飽之失去士, 使此人將復何所容? [四]西曹地忍之[五], 此不過汙丞相車茵耳.｣[六]遂不去也. 此馭吏邊郡人, 習知邊塞發奔命警備事[七], 嘗出, 適見驛騎持赤白囊, 邊郡發奔命書馳來至. 馭吏因隨驛騎至公車刺取[八], 知虜入雲中、代郡, 遽歸府見吉白狀[九], 因曰：｢恐虜所入邊郡, 二千石長吏有老病不任兵馬者, 宜可豫視.｣ 吉善其言, 召東曹案邊長吏, 瑣科條其人[一０]. 未已, 詔召丞相、御史, 問以虜所入郡吏, 吉具對. 御史大夫卒遽不能詳知[一一], 以得譴讓[一二]. 而吉見謂憂邊思職, 馭吏力也. 吉乃歎曰：｢士亡不可容, 能各有所長. 嚮使丞相不先聞馭吏言, 何見勞勉之有?｣ 掾史繇是益賢吉[一三].

[一]師古曰：｢逋, 亡也. 蕩, 放也. 謂亡其所供之職而游放也. 耆讀曰嗜.｣

[二]師古曰：｢歐, 吐也, 音一口反.｣

[三]師古曰：｢斥, 棄逐.｣

[四]師古曰：｢言無所容身也.｣

[五]李奇曰：｢地猶第也.｣ 師古曰：｢地亦但也, 語聲之急也.｣

[六]師古曰：｢茵, 蓐也, 音因.｣

[七]師古曰：｢犇, 古奔字也. 有命則奔赴之, 言應速也.｣

[八]師古曰：｢刺謂探候之也.｣

[九]師古曰：｢遽, 速也.｣

[一０]張晏曰：｢瑣, 錄也. 欲科條其人老少及所經歷, 知其本以文武進也.｣

[一一]師古曰：｢卒讀曰猝.｣

[一二]師古曰：｢讓, 責也.｣

[一三]師古曰：｢繇與由同.｣

吉又嘗出, 逢清道群鬥者, 死傷橫道[一], 吉過之不問, 掾史獨怪之. 吉前行, 逢人逐牛, 牛喘吐舌[二]. 吉止駐, 使騎吏問：｢逐牛行幾里矣?｣ 掾史獨謂丞相前後失問, 或以譏吉, 吉曰：｢民鬥相殺傷, 長安令、京兆尹職所當禁備逐捕, 歲竟丞相課其殿最, 奏行賞罰而已. 宰相不親小事, 非所當於道路問也. 方春少陽用事, 未可大熱[三], 恐牛近行用暑故喘, 此時氣失節, 恐有所傷害也. 三公典調和陰陽, 職(所)當憂, 是以問之.｣ 掾史乃服, 以吉知大體.

[一]李奇曰：｢清道時反群鬥也.｣ 師古曰：｢清道, 謂天子當出, 或有齋祠, 先令道路清淨.｣

[二]師古曰：｢喘, 急息, 音昌兗反.｣

[三]師古曰：｢少音式邵反.｣

五鳳三年春, 吉病篤. 上自臨問吉, 曰：｢君即有不諱, 誰可以自代者?｣[一]吉辭謝曰：｢群臣行能, 明主所知, 愚臣無所能識.｣ 上固問, 吉頓首曰：｢西河太守杜延年明於法度, 曉國家故事, 前爲九卿十餘年, 今在郡治有能名. 廷尉于定國執憲詳平, 天下自以不冤. 太僕陳萬年事後母孝, 惇厚備於行止. 此三人能皆在臣右, 唯上察之.｣ 上以吉言皆是而許焉. 及吉薨, 御史大夫黃霸爲丞相, 徵西河太守杜延年爲御史大夫, 會其年老, 乞骸骨, 病免. 以廷尉于定國代爲御史大夫. 黃霸薨, 而定國爲丞相, 太僕陳萬年代定國爲御史大夫, 居位皆稱職, 上稱吉爲知人.

[一]師古曰：｢不諱, 言死不可復言也.｣

吉薨, 諡曰定侯. 子顯嗣, 甘露中有罪削爵爲關內侯, 官至衛尉太僕. 始顯少爲諸曹, 嘗從祠高廟, 至夕牲日, 乃使出取齋衣[一]. 丞相吉大怒, 謂其夫人曰：｢宗廟至重, 而顯不敬慎, 亡吾爵者必顯也.｣ 夫人爲言, 然後乃已[二]. 吉中子禹爲水衡都尉. 少子高爲中壘校尉.

[一]師古曰：｢未祭一日, 其夕展視牲具, 謂之夕牲.｣

[二]師古曰：｢免其罪罰也.｣

元帝時, 長安士伍尊上書[一], 言｢臣少時爲郡邸小吏, 竊見孝宣皇帝以皇曾孫在郡邸獄. 是時治獄使者丙吉見皇曾孫遭離無辜, 吉仁心感動, 涕泣悽惻, 選擇復作胡組養視皇孫, 吉常從. 臣尊日再侍臥庭上[二]. 後遭條獄之詔, 吉扞拒大難, 不避嚴刑峻法. 既遭大赦, 吉謂守丞誰如, 皇孫不當在官[三], 使誰如移書京兆尹, 遣與胡組俱送京兆尹, 不受, 復還. 及組日滿當去, 皇孫思慕, 吉以私錢顧組, 令留與郭徵卿並養數月, 乃遣組去. 後少內嗇夫白吉曰：□食皇孫亡詔令.□[四]時吉得食米肉, 月月以給皇孫. 吉即時病[五], 輒使臣尊朝夕請問皇孫, 視省席蓐燥濕. 候伺組、徵卿, 不得令晨夜去皇孫敖盪[六], 數奏甘毳食物[七]. 所以擁全神靈, 成育聖躬, 功德已亡量矣. 時豈豫知天下之福, 而徼其報哉！[八]誠其仁恩內結於心也. 雖介之推割肌以存君, 不足(比也)[以比][九]. 孝宣皇帝時, 臣上書言狀, 幸得下吉, 吉謙讓不敢自伐, 刪去臣辭[一０], 專歸美於組、徵卿. 組、徵卿皆以受田宅賜錢, 吉封爲博陽侯. 臣尊不得比組、徵卿. 臣年老居貧, 死在旦暮, 欲終不言, 恐使有功不著. 吉子顯坐微文奪爵爲關內侯, 臣愚以爲宜復其爵邑[一一], 以報先人功德.｣ 先是顯爲太僕十餘年, 與官屬大爲姦利, 臧千餘萬, 司隸校尉昌案劾, 罪至不道, 奏請逮捕. 上曰：｢故丞相吉有舊恩, 朕不忍絕.｣ 免顯官, 奪邑四百戶. 後復以爲城門校尉. 顯卒, 子昌嗣爵關內侯.

[一]師古曰：｢先嘗有爵, 經奪免之, 而與士卒爲伍, 故稱士伍. 其人名尊.｣

[二]師古曰：｢郡邸之庭也. 侍謂參省之也. 時皇孫孩弱, 常在襁褓, 故指言臥也.｣

[三]孟康曰：｢郡守丞也, 來詣京師邸治獄, 姓誰名如. 言皇孫不當在獄官, 宜屬郡縣也.｣ 文穎曰：｢不當在郡邸官也.｣ 師古曰：｢守丞者, 守獄官之丞耳, 非郡丞也. 誰如者, 其人名, 不作譙字, 言姓, 又非也.｣

[四]師古曰：｢少內, 掖庭主府臧之官也. 食讀曰飤. 詔令無文, 無從得其廩具也.｣

[五]師古曰：｢有病時也.｣

[六]師古曰：｢去, 離也. 敖, 游戲也. 盪, 放也. 盪讀與蕩同.｣

[七]師古曰：｢奏, 進也. 毳讀與脆同.｣

[八]師古曰：｢繳, 要也, 音工堯反.｣

[九]師古曰：｢韓詩外傳云：□晉公子重耳之亡也, 過曹, 里鳧須以從, 因盜其資而逃. 重耳無糧, 餧不能行, 介子推割其股肉以食重耳, 然後能行也.□ ｣

[一０]師古曰：｢刪, 削也.｣

[一一]師古曰：｢復音防目反.｣

成帝時, 修廢功, 以吉舊恩尤重, 鴻嘉元年制詔丞相御史：｢蓋聞褒功德, 繼絕統, 所以重宗廟, 廣賢聖之路也. 故博陽侯吉以舊恩有功而封, 今其祀絕, 朕甚憐之. 夫善善及子孫, 古今之通誼也, 其封吉孫中郎將關內侯昌爲博陽侯, 奉吉後.｣ 國絕三十二歲復續云. 昌傳子至孫, 王莽時乃絕.

贊曰：古之制名, 必繇象類[一], 遠取諸物, 近取諸身. 故經謂君爲元首, 臣爲股肱[二], 明其一體, 相待而成也. 是故君臣相配, 古今常道, 自然之勢也. 近觀漢相, 高祖開基, 蕭、曹爲冠[三], 孝宣中興, 丙、魏有聲. 是時黜陟有序, 眾職修理, 公卿多稱其位[四], 海內興於禮讓. 覽其行事, 豈虛虖哉！[五]

[一]師古曰：｢繇與由同.｣

[二]師古曰：｢謂虞書益稷云□元首明哉, 股肱良哉□ 也.｣

[三]師古曰：｢名位在眾臣之上.｣

[四]師古曰：｢稱, 副也.｣

[五]師古曰：｢言君明臣賢, 所以致治, 非徒然也.｣

校勘記

三一三四頁　五行　朝廷已深知弱翁(行治)[治行], 景祐、殿本都作｢治行｣. 王先謙說作｢治行｣是.

三一三六頁一二行　上從(其)[相]言而止. 景祐、殿本都作｢相｣.

三一四三頁一０行　諸侯宗室在(列位)[位列]者, 景祐、殿本都作｢位列｣.

三一四五頁一０行　(如)[加]朝服拖紳, 景祐、殿本都作｢加｣.

三一四七頁一一行　三公典調和陰陽, 職(所)當憂, 景祐、殿本都無｢所｣ 字.

三一四九頁　七行　雖介之推割肌以存君, 不足(比也)[以比]. 景祐、殿本都作｢以比｣.

漢書卷七十五 眭兩夏侯京翼李傳第四十五

眭弘字孟, 魯國蕃人也[一]. 少時好俠, 鬥雞走馬, 長乃變節, 從嬴公受春秋[二]. 以明經爲議郎, 至符節令.

[一]師古曰：｢眭音息隨反. 今河朔尚有此姓, 音字皆然. 而韋昭、應劭並云音桂, 非也. 今有炅姓, 乃音桂耳. 漢之(決錄)[炔欽]又不作眭字, 寧可混糅將爲一族? 又近代學者旁引炅氏譜以相附著. 私譜之文出於閭巷, 家自爲說, 事非經典, 苟引先賢, 妄相假託, 無所取信, 寧足據乎? 蕃音皮.｣

[二]師古曰：｢嬴, 姓也. 公, 長老之號耳.｣

孝昭元鳳三年正月, 泰山萊蕪山南匈匈有數千人聲, 民視之, 有大石自立, 高丈五尺, 大四十八圍, 入地深八尺, 三石爲足. 石立後有白烏數千下集其旁. 是時昌邑有枯社木臥復生[一], 又上林苑中大柳樹斷枯臥地, 亦自立生, 有蟲食樹葉成文字, 曰｢公孫病已立｣, 孟推春秋之意, 以爲｢石柳皆陰類, 下民之象, (而)泰山者岱宗之嶽, 王者易姓告代之處. 今大石自立, 僵柳復起[二], 非人力所爲, 此當有從匹夫爲天子者. 枯社木復生, 故廢之家公孫氏當復興者也.｣ 孟意亦不知其所在, 即說曰：｢先師董仲舒有言, 雖有繼體守文之君, 不害聖人之受命. 漢家堯後, 有傳國之運. 漢帝宜誰差天下, 求索賢人[三], 襢以帝位[四], 而退自封百里, 如殷周二王後, 以承順天命.｣ 孟使友人內官長賜上此書[五]. 時, 昭帝幼, 大將軍霍光秉政, 惡之, 下其書廷尉. 奏賜、孟妄設祅言惑眾, 大逆不道, 皆伏誅. 後五年, 孝宣帝興於民間, 即位, 徵孟子爲郎.

[一]師古曰：｢社木, 社主之樹也.｣

[二]師古曰：｢僵, 偃也, 偃臥於地, 音居羊反.｣

[三]師古曰：｢誰, 問；差, 擇也. 問擇天下賢人.｣

[四]師古曰：｢襢, 古禪字也.｣

[五]師古曰：｢內官, 署名. 百官表云：□內官長丞, 初屬少府, 中屬主爵, 後屬宗正.□ 賜者, 其長之名.｣

夏侯始昌, 魯人也. 通五經, 以齊詩、尚書教授. 自董仲舒、韓嬰死後, 武帝得始昌, 甚重之. 始昌明於陰陽, 先言柏梁臺災日, 至期日果災. 時昌邑王以少子愛, 上爲選師, 始昌爲太傅. 年老, 以壽終. 族子勝亦以儒顯名.

夏侯勝字長公. 初, 魯共王分魯西寧鄉[一]以封子節侯, 別屬大河, 大河後更名東平, 故勝爲東平人. 勝少孤, 好學, 從始昌受尚書及洪範五行傳, 說災異. 後事蕑卿[二], 又從歐陽氏問. 爲學精孰, 所問非一師也. 善說禮服[三]. 徵爲博士、光祿大夫. 會昭帝崩, 昌邑王嗣立, 數出[四]. 勝當乘輿前諫曰：｢天久陰而不雨, 臣下有謀上者, 陛下出欲何之?｣[五]王怒, 謂勝爲祅言, 縛以屬吏[六]. 吏白大將軍霍光, 光不舉法. 是時, 光與車騎將軍張安世謀欲廢昌邑王. 光讓安世以爲泄語, 安世實不言. 乃召問勝, 勝對言：｢在洪範傳曰□皇之不極, 厥罰常陰, 時則下人有伐上者□, 惡察察言[七], 故云臣下有謀.｣ 光、安世大驚, 以此益重經術士. 後十餘日, 光卒與安世(共)白太后[八], 廢昌邑王, 尊立宣帝. 光以爲群臣奏事東宮, 太后省政[九], 宜知經術, 白令勝用尚書授太后. 遷長信少府, 賜爵關內侯, 以與謀廢立[一０], 定策安宗廟, 益千戶.

[一]師古曰：｢共讀如恭. 恭王名餘, 景帝之子也.｣

[二]師古曰：｢姓蕑名卿. 蕑音姦.｣

[三]師古曰：｢禮之喪服也.｣

[四]師古曰：｢每出游戲也.｣

[五]師古曰：｢之, 往也.｣

[六]師古曰：｢屬, 委也. 音之欲反.｣

[七]師古曰：｢惡謂忌諱也. 察(謂)[爲]計謀不敢明顯言之也. 五行志曰□不敢察察言□ 也.｣

[八]師古曰：｢卒, 終也.｣

[九]師古曰：｢省, 視也.｣

[一０]師古曰：｢與讀曰豫.｣

宣帝初即位, 欲褒先帝, 詔丞相御史曰：｢朕以眇身, 蒙遺德, 承聖業, 奉宗廟, 夙夜惟念[一]. 孝武皇帝躬仁誼, 厲威武, 北征匈奴, 單于遠遁, 南平氐羌、昆明、甌駱兩越[二], 東定薉、貉、朝鮮[三], 廓地斥境, 立郡縣, 百蠻率服, 款塞自至, 珍貢陳於宗廟；協音律, 造樂歌, 薦上帝, 封太山, 立明堂, 改正朔, 易服色；明開聖緒, 尊賢顯功, 興滅繼絕, 褒周之後；備天地之禮, 廣道術之路. 上天報況[四], 符瑞並應, 寶鼎出, 白麟獲, 海效鉅魚[五], 神人並見, 山稱萬歲. 功德茂盛, 不能盡宣, 而廟樂未稱[六], 朕甚悼焉. 其與列侯、二千石、博士議.｣ 於是群臣大議廷中, 皆曰：｢宜如詔書.｣ 長信少府勝獨曰：｢武帝雖有攘四夷廣土斥境之功, 然多殺士眾, 竭民財力, 奢泰亡度, 天下虛耗[七], 百姓流離, 物故者(過)半[八]. 蝗蟲大起, 赤地數千里[九], 或人民相食, 畜積至今未復[一０]. 亡德澤於民, 不宜爲立廟樂.｣ 公卿共難勝曰：｢此詔書也.｣ 勝曰：｢詔書不可用也. 人臣之誼, 宜直言正論, 非苟阿意順指. 議已出口, 雖死不悔.｣ 於是丞相義、御史大夫廣明[一一]劾奏勝非議詔書, 毀先帝, 不道, 及丞相長史黃霸阿縱勝, 不舉劾, 俱下獄. 有司遂請尊孝武帝廟爲世宗廟, 奏盛德、文始、五行之舞, 天下世世獻納, 以明盛德. 武帝巡狩所幸郡國凡四十九, 皆立廟, 如高祖、太宗焉.

[一]師古曰：｢惟, 思也.｣

[二]師古曰：｢甌駱皆越號.｣

[三]張晏曰：｢薉也, 貉也, 在遼東之東.｣ 師古曰：｢薉字與穢字同. 貉音莫客反.｣

[四]師古曰：｢況, 賜也.｣

[五]師古曰：｢效, 致也. 鉅, 大也.｣

[六]師古曰：｢稱, 副也.｣

[七]師古曰：｢耗, 減也. 音呼到反.｣

[八]師古曰：｢物故謂死也.｣

[九]師古曰：｢言無五穀之苗.｣

[一０]師古曰：｢畜讀曰蓄.｣

[一一]師古曰：｢蔡義、田廣明.｣

勝、霸既久繫, 霸欲從勝受經, 勝辭以罪死. 霸曰：｢□朝聞道, 夕死可矣□ .｣[一]勝賢其言, 遂授之. 繫再更冬, 講論不怠[二].

[一]師古曰：｢論語稱孔子曰□朝聞道, 夕死可矣□, 故霸引之.｣

[二]師古曰：｢更, 歷也, 音工衡反.｣

至四年夏, 關東四十九郡同日地動, 或山崩, 壞城郭室屋, 殺六千餘人. 上乃素服, 避正殿, 遣使者弔問吏民, 賜死者棺錢. 下詔曰：｢蓋災異者, 天地之戒也. 朕承洪業, 託士民之上, 未能和群生. 曩者地震北海、琅邪, 壞祖宗廟, 朕甚懼焉. 其與列侯、中二千石博問術士, 有以應變, 補朕之闕, 毋有所諱.｣ 因大赦, 勝出爲諫大夫給事中, 霸爲揚州刺史.

勝爲人質樸守正, 簡易亡威儀. 見時謂上爲君[一], 誤相字於前[二], 上亦以是親信之[三]. 嘗見, 出道上語[四], 上聞而讓勝[五], 勝曰：｢陛下所言善, 臣故揚之. 堯言布於天下, 至今見誦. 臣以爲可傳, 故傳耳.｣ 朝廷每有大議, 上知勝素直, 謂曰：｢先生通正言, 無懲前事.｣[六]

[一]師古曰：｢見, 見於天子.｣

[二]師古曰：｢前, 天子之前也. 君前臣名不當相呼字也.｣

[三]師古曰：｢知其質樸也.｣

[四]師古曰：｢入見天子而以其言爲外人道之.｣

[五]師古曰：｢讓, 責也.｣

[六]師古曰：｢通謂陳道之也. 懲, 創也. 前事謂坐議廟樂事.｣

勝復爲長信少府, 遷太子太傅. 受詔撰尚書、論語說[一], 賜黃金百斤. 年九十卒官, 賜冢塋, 葬平陵. 太后賜錢二百萬, 爲勝素服五日, 以報師傅之恩, 儒者以爲榮.

[一]師古曰：｢解說其意, 若今義疏也.｣

始, 勝每講授, 常謂諸生曰：｢士病不明經術；經術苟明, 其取青紫如俛拾地芥耳[一]. 學經不明, 不如歸耕.｣

[一]師古曰：｢地芥謂草芥之橫在地上者. 俛而拾之, 言其易而必得也. 青紫, 卿大夫之服也. 俛即俯字也.｣

勝從父子建字長卿[一], 自師事勝及歐陽高, 左右采獲[二], 又從五經諸儒問與尚書相出入者, 牽引以次章句, 具文飾說. 勝非之曰：｢建所謂章句小儒, 破碎大道.｣ 建亦非勝爲學疏略, 難以應敵. 建卒自顓門名經[三], 爲議郎博士, 至太子少傅. 勝子兼爲左曹太中大夫, 孫堯至長信少府、司農、鴻臚, 曾孫蕃郡守、州牧、長樂少府. 勝同產弟子賞爲梁內史, 梁內史子定國爲豫章太守. 而建子千秋亦爲少府、太子少傅.

[一]師古曰：｢從父昆弟之子, 名建字長卿.｣

[二]師古曰：｢言於勝及高兩處采問疑義而得(之).｣

[三]師古曰：｢顓與專同. 專門者, 自別爲一家之學.｣

京房字君明, 東郡頓丘人也. 治易, 事梁人焦延壽. 延壽字贛[一]. 贛貧賤, 以好學得幸梁王, 王共其資用[二], 令極意學. 既成, 爲郡史, 察舉補小黃令. 以候司先知姦邪, 盜賊不得發[三]. 愛養吏民, 化行縣中. 舉最當遷[四], 三老官屬上書願留贛, 有詔許增秩留[五], 卒於小黃. 贛常曰：｢得我道以亡身者, 必京生也.｣ 其說長於災變, 分六十四卦, 更直日用事, 以風雨寒溫爲候[六]：各有占驗. 房用之尤精. 好鍾律, 知音聲. 初元四年以孝廉爲郎.

[一]師古曰：｢贛音貢.｣

[二]師古曰：｢共讀曰恭.｣

[三]師古曰：｢以其常先知姦邪, 故欲爲盜賊者, 不敢起發.｣

[四]師古曰：｢以課最而被舉, 故欲遷爲他官也.｣

[五]師古曰：｢依許留而增其秩.｣

[六]孟康曰：｢分卦直日之法, 一爻主一日, 六十四卦爲三百六十日. 餘四卦, 震、離、兌、坎, 爲方伯監司之官. 所以用震、離、兌、坎者, 是二至二分用事之日, 又是四時各專王之氣. 各卦主時, 其占法各以日觀其善惡也.｣ 師古曰：｢更音工衡反.｣

永光、建昭間, 西羌反, 日蝕, 又久青亡光, 陰霧不精[一]. 房數上疏, 先言其將然[二], 近數月, 遠一歲, 所言屢中, 天子說之[三]. 數召見問, 房對曰：｢古帝王以功舉賢, 則萬化成, 瑞應著[四], 末世以毀譽取人, 故功業廢而致災異. 宜令百官各試其功, 災異可息.｣ 詔使房作其事, 房奏考功課吏法[五]. 上令公卿朝臣與房會議溫室[六], 皆以房言煩碎, 令上下相司, 不可許. 上意鄉之[七]. 時部刺史奏事京師, 上召見諸刺史, 令房曉以課事, 刺史復以爲不可行. 唯御史大夫鄭弘、光祿大夫周堪初言不可, 後善之.

[一]師古曰：｢精謂日光清明也.｣

[二]師古曰：｢言且欲有此事.｣

[三]師古曰：｢說讀曰悅.｣

[四]師古曰：｢萬化, 萬機之事, 施教化者也. 一曰萬物之類也.｣

[五]晉灼曰：｢令丞尉治一縣, 崇教化亡犯法者輒遷. 有盜賊, 滿三日不覺者則尉事也. 令覺之, 自除, 二尉負其(二)[罪]. 率相准如此法.｣

[六]師古曰：｢溫室, 殿名也.｣

[七]師古曰：｢鄉讀曰嚮.｣

是時中書令石顯顓權[一], 顯友人五鹿充宗爲尚書令, 與房同經, 論議相非. 二人用事, 房嘗宴見[二], 問上曰：｢幽厲之君何以危? 所任者何人也?｣ 上曰：｢君不明, 而所任者巧佞.｣ 房曰：｢知其巧佞而用之邪, 將以爲賢也?｣ 上曰：｢賢之.｣ 房曰：｢然則今何以知其不賢也?｣ 上曰：｢以其時亂而君危知之.｣ 房曰：｢若是, 任賢必治, 任不肖必亂, 必然之道也. 幽厲何不覺寤而更求賢, 曷爲卒任不肖以至於是?｣[三]上曰：｢臨亂之君各賢其臣, 令皆覺寤, 天下安得危亡之君?｣ 房曰：｢齊桓公、秦二世亦嘗聞此君而非笑之, 然則任豎刁、趙高, 政治日亂, 盜賊滿山, 何不以幽厲卜之而覺寤乎?｣ 上曰：｢唯有道者能以往知來耳.｣ 房因免冠頓首, 曰：｢春秋紀二百四十二年災異, 以視萬世之君[四]. 今陛下即位已來, 日月失明, 星辰逆行, 山崩泉涌, 地震石隕, 夏霜冬雷[五], 春凋秋榮, 隕霜不殺, 水旱螟蟲, 民人飢疫, 盜賊不禁, 刑人滿市, 春秋所記災異盡備[六]. 陸下視今爲治邪, 亂邪?｣ 上曰：｢亦極亂耳. 尚何道！｣ 房曰：｢今所任用者誰與?｣[七]上曰：｢然幸其瘉於彼, 又以爲不在此人也.｣[八]房曰：｢夫前世之君亦皆然矣. 臣恐後之視今, 猶今之視前也.｣ 上良久乃曰：｢今爲亂者誰哉?｣ 房曰：｢明主宜自知之.｣ 上曰：｢不知也；如知(之), 何故用之?｣[九]. 房曰：｢上最所信任, 與圖事帷幄之中進退天下之士者是矣.｣[一０]房指謂石顯, 上亦知之, 謂房曰：｢已諭.｣[一一]

[一]師古曰：｢顓與專同.｣

[二]師古曰：｢以閒宴時而入見天子.｣

[三]師古曰：｢卒, 終也.｣

[四]師古曰：｢視讀曰示.｣

[五]師古曰：｢靁, 古雷字.｣

[六]師古曰：｢言今皆備有之.｣

[七]師古曰：｢與讀曰歟.｣

[八]師古曰：｢瘉與愈同, 愈猶勝也. 言今之災異及政道猶幸勝於往日, 又不由所任之人.｣

[九]師古曰：｢如, 若也.｣

[一０]師古曰：｢圖, 謀也.｣

[一一]師古曰：｢言已曉此意.｣

房罷出, 後上令房上弟子曉知考功課吏事者, 欲試用之. 房上中郎任良、姚平, ｢願以爲刺史, 試考功法, 臣得通籍殿中, 爲奏事, 以防雍塞.｣[一]石顯、五鹿充宗皆疾房, 欲遠之[二], 建言宜試以房爲郡守[三]. 元帝於是以房爲魏郡太守, 秩八百石, 居得以考功法治郡. 房自請, 願無屬刺史, 得除用它郡人, 自第吏千石已下[四], 歲竟乘傳奏事[五]. 天子許焉.

[一]師古曰：｢雍讀曰壅.｣

[二]師古曰：｢出之, 令遠去.｣

[三]師古曰：｢立議云然也.｣

[四]如淳曰：｢令長屬縣, 自課第殿最.｣

[五]師古曰：｢傳音張戀反. 其下亦同.｣

房自知數以論議爲大臣所非, 內與石顯、五鹿充宗有隙, 不欲遠離左右, 及爲太守, 憂懼. 房以建昭二年二月朔拜, 上封事曰：｢辛酉以來, 蒙氣衰去, 太陽精明, 臣獨欣然, 以爲陛下有所定也. 然少陰倍力而乘消息[一]. 臣疑陛下雖行此道, 猶不得如意, 臣竊悼懼. 守陽平侯鳳欲見未得, 至己卯, 臣拜爲太守, 此言上雖明下猶勝之效也[二]. 臣出之後, 恐必爲用事所蔽, 身死而功不成, 故願歲盡乘傳奏事, 蒙哀見許. 乃辛巳, 蒙氣復乘卦, 太陽侵色[三], 此上大夫覆陽而上意疑也[四]. 己卯、庚辰之間, 必有欲隔絕臣令不得乘傳奏事者.｣

[一]孟康曰：｢房以消息卦爲辟. 辟, 君也. 息卦曰太陰, 消卦曰太陽, 其餘卦曰少陰少陽, 謂臣下也. 并力雜卦氣干消息也.｣

[二]師古曰：｢言權臣蔽主之明, 故己出爲郡守也.｣

[三]張晏曰：｢晉卦、解卦也. 太陽侵色, 謂大壯.｣

[四]師古曰：｢覆, 掩蔽也.｣

房未發, 上令陽平侯鳳承制詔房, 止無乘傳奏事. 房意愈恐, 去至新豐, 因郵上封事[一]曰：｢臣[前]以六月中言遯卦不效, 法曰：□道人始去, 寒, 涌水爲災.□[二]至其七月, 涌水出. 臣弟子姚平謂臣曰：□房可謂知道, 未可謂信道也. 房言災異, 未嘗不中, 今涌水已出, 道人當逐死, 尚復何言?□ 臣曰：□陛下至仁, 於臣尤厚, 雖言而死, 臣猶言也.□[三]平又曰：□房可謂小忠, 未可謂大忠也. 昔秦時趙高用事, 有正先者, 非刺高而死[四], 高威自此成, 故秦之亂, 正先趣之.□[五]今臣得出守郡, 自詭效功[六], 恐未效而死. 惟陛下毋使臣塞涌水之異[七], 當正先之死, 爲姚平所笑.｣

[一]師古曰：｢郵, 行書者也, 若今傳送文書矣. 郵音尤.｣

[二]師古曰：｢道人, 有道術之人也. 天氣寒而又有水涌出也.｣

[三]師古曰：｢自云不避死也.｣

[四]孟康曰：｢姓正名先, 秦博士也.｣

[五]師古曰：｢趣讀曰促.｣

[六]師古曰：｢詭, 責也, [自以爲憂責也].｣

[七]師古曰：｢塞亦當也.｣

房至陝, 復上封事[一]曰：｢乃丙戌小雨, 丁亥蒙氣去, 然少陰并力而乘消息, 戊子益甚, 到五十分, 蒙氣復起[二]. 此陛下欲正消息, 雜卦之黨并力而爭, 消息之氣不勝. 彊弱安危之機不可不察. 己丑夜, 有還風, 盡辛卯[三], 太陽復侵色, 至癸巳, 日月相薄[四], 此邪陰同力而太陽爲之疑也. 臣前白九年不改, 必有星亡之異[五]. 臣願出任良試考功, 臣得居內, 星亡之異可去. 議者知如此於身不利, 臣不可蔽, 故云使弟子不若試師. 臣爲刺史又當奏事, 故復云爲刺史恐太守不與同心, 不若以爲太守, 此其所以隔絕臣也. 陛下不違其言而遂聽之, 此乃蒙氣所以不解, 太陽亡色者也. 臣去朝稍遠, 太陽侵色益甚, 唯陛下毋難還臣而易逆天意[六]. 邪說雖安于人, 天氣必變, 故人可欺, 天不可欺也. 願陛下察焉.｣ 房去月餘, 竟徵下獄.

[一]師古曰：｢陝, 弘農之縣也, 音式冉反.｣

[二]孟康曰：｢分一日爲八十分, 分起夜半, 是爲戊子之日日在已西而蒙也. 蒙常以晨夜, 今向中而蒙起, 是臣黨盛君不勝也.｣

[三]孟康曰：｢諸卦氣以寒溫不效後九十一日爲還風. 還風, 暴風也. 風爲教令, 言正令還也.｣

[四]孟康曰：｢京房傳曰：□雖非日月同宿之時, 陰道盛, 猶上薄日光如此, 但日無光不食也.□ ｣

[五]張晏曰：｢九, 陽數之極也.｣ 孟康曰：｢晝食爲既, 夜食爲盡, 而星亡爲星不見也.｣

[六]師古曰：｢易, 輕也. 音弋豉反.｣

初, 淮陽憲王舅張博從房受學, 以女妻房. 房與相親, 每朝見, 輒爲博道其語[一], 以爲上意欲用房議, 而群臣惡其害己, 故爲眾所排. 博曰：｢淮陽王上親弟, 敏達好政, 欲爲國忠[二]. 今欲令王上書求入朝, 得佐助房.｣ 房曰：｢得無不可?｣[三]博曰：｢前楚王朝薦士, 何爲不可?｣ 房曰：｢中書令石顯、尚書令五鹿君相與合同, 巧佞之人也, 事縣官十餘年；及丞相韋侯, 皆久亡補於民, 可謂亡功矣[四]. 此尤不欲行考功者也. 淮陽王即朝見, 勸上行考功, 事善；不然, 但言丞相、中書令任事久而不治, 可休丞相, 以御史大夫鄭弘代之, 遷中書令置他官, 以鉤盾令徐立代之, 如此, 房考功事得施行矣.｣ 博具從房記諸所說災異事, (固)[因]令房爲淮陽王作求朝奏草, 皆持柬與淮陽王. 石顯微司具知之, 以房親近, 未敢言. 及房出守郡, 顯告房與張博通謀, 非謗政治, 歸惡天子, 詿誤諸侯王, 語在憲王傳. 初, 房見道幽厲事, 出爲御史大夫鄭弘言之. 房、博皆棄巿, 弘坐免爲庶人. 房本姓李, 推律自定爲京氏, 死時年四十一.

[一]師古曰：｢所與天子言, 皆具說之.｣

[二]師古曰：｢爲音于偽反.｣

[三]師古曰：｢恐不可也.｣

[四]師古曰：｢韋玄成也.｣

翼奉字少君, 東海下邳人也. 治齊詩, 與蕭望之、匡衡同師. 三人經術皆明, 衡爲後進, 望之施之政事, 而奉惇學不仕, 好律曆陰陽之占. 元帝初即位, 諸儒薦之, 徵待詔宦者署, 數言事宴見, 天子敬焉.

時, 平昌侯王臨以宣(布)[帝]外屬侍中, 稱詔欲從奉學其術. 奉不肯與言, 而上封事曰：｢臣聞之於師, 治道要務, 在知下之邪正. 人誠鄉正, 雖愚爲用[一]；若乃懷邪, 知益爲害. 知下之術, 在於六情十二律而已. 北方之情, 好也；好行貪狼, 申子主之[二]. 東方之情, 怒也；怒行陰賊, 亥卯主之[三]. 貪狼必待陰而後動, 陰賊必待貪狼而後用, 二陰並行, 是以王者忌子卯也. 禮經避之, 春秋諱焉[四]. 南方之情, 惡也；惡行廉貞, 寅午主之[五]. 西方之情, 喜也；喜行寬大, 巳酉主之[六]. 二陽並行, 是以王者吉午酉也. 詩曰：□吉日庚午.□[七]上方之情, 樂也；樂行姦邪, 辰未主之[八]. 下方之情, 哀也；哀行公正, 戌丑主之. (九)辰未屬陰, 戌丑屬陽, 萬物各以其類應. 今陛下明聖虛靜以待物至, 萬事雖眾, 何聞而不諭[一０], 豈況乎執十二律而御六情！於以知下參實, 亦甚優矣, 萬不失一, 自然之道也. 乃正月癸未日加申, 有暴風從西南來. 未主姦邪, 申主貪狼, 風以大陰下抵建前, 是人主左右邪臣之氣也[一一]. 平昌侯比三來見臣, 皆以正辰加邪時. 辰爲客, 時爲主人. 以律知人情, 王者之祕道也[一二], 愚臣誠不敢以語邪人.｣

[一]師古曰：｢鄉讀曰嚮.｣

[二]孟康曰：｢北方水, 水生於申, 盛於子. 水性觸地而行, 觸物而潤, 多所好故；多好則貪而無厭, 故爲貪狼也.｣

[三]孟康曰：｢東方木, 木生於亥, 盛於卯. 木性受水氣而生, 貫地而出, 故爲怒；以陰氣賊害土, 故爲陰賊也.｣

[四]李奇曰：｢北方陰也, 卯又陰賊, 故爲二陰, 王者忌之, 不舉樂. 春秋、禮記說皆同. 賈氏說：□桀以乙卯亡, 紂以甲子喪, 惡以爲戒.□ ｣ 張晏曰：｢子刑卯, 卯刑子, 相刑之日, 故以爲忌. 而云夏以乙卯亡, 殷以甲子亡, 不推湯武以興, 此說非也.｣ 師古曰：｢儒者以爲子卯夏殷亡日, 大失之矣. 何儒亮以爲學者雖駁云, 只取夏殷亡日, 不論殷周之興, 以爲大失, 不博考其義. 且天人之際, 其理相符, 有德者昌, 無德者亡. 以桀紂之暴虐, 又遇惡日, 其理必亡. 以湯武之德, 固先天而天不違, 所謂德能消殃矣, 豈殃能消德也！｣

[五]孟康曰：｢南方火, 火生於寅, 盛於午. 火性炎猛, 無所(加)[容]受, 故爲惡；其氣精專嚴整, 故爲廉貞.｣

[六]孟康曰：｢西方金, 金生於巳, 盛於酉. 金之爲物, 喜以利刃加於萬物, 故爲喜；利刃所加, 無不寬大, 故曰寬大也.｣

[七]師古曰：｢小雅吉日之詩也. 其詩曰□吉日庚午, 既差我馬□, 言以庚午之吉日簡擇車馬以出田也.｣

[八]孟康曰：｢上方謂北與東也. 陽氣所萌生, 故爲上. 辰, 窮水也. 未, 窮木也. 翼氏風角曰□木落歸本, 水流歸末□, 故木利在亥, 水利在辰, 盛衰各得其所, 故樂也. 水窮則無隙不入, 木上出, 窮則旁行, 故爲姦邪.｣

[九]孟康曰：｢下方謂南與西也. 陰氣所萌生, 故爲下. 戌, 窮火也. 丑, 窮金也. 翼氏風角曰□金剛火彊, 各歸其鄉□, 故火刑於午, 金刑於酉. 酉午, 金火之盛也. 盛時而受刑, 至窮無所歸, 故曰哀也. 火性無所私, 金性方剛, 故曰公正.｣

[一０]師古曰：｢諭謂曉解之.｣

[一一]張晏曰：｢初元二年, 歲在甲戌, 正月二十二日癸未也, 太陰在太歲後.｣ 孟康曰：｢時太陰在未, 月建在寅, 風從未下至寅南也. 建爲主氣, 太陰臣氣也, 加主氣, 是人主左右邪臣驗也.｣ 晉灼曰：｢癸未日風, 未辰也, 時加申. 張說是也.｣

[一二]張晏曰：｢平昌侯欲依上來學, 爲時邪也. 風日加申, 申知祕道也.｣ 孟康曰：｢謂乙丑之日也. 丑爲正日, 加未而來爲邪時.｣ 晉灼曰：｢奉以未爲邪時, 占知平昌侯爲邪人, 此當言皆以邪辰加邪時, 字誤作正耳. 下言大邪之見, 辰時俱邪是也. 翼氏曰□五行動爲五音, 四時散爲十二律□ 也.｣

上以奉爲中郎, 召問奉：｢來者以善日邪時, 孰與邪日善時?｣ 奉對曰：｢師法用辰不用日[一]. 辰爲客, 時爲主人. 見於明主, 侍者爲主人[二]. 辰正時邪, 見者正, 侍者邪；辰邪時正, 見者邪, 侍者正. 忠正之見, 侍者雖邪, 辰時俱正[三]；大邪之見, 侍者雖正, 辰時俱邪[四]. 即以自知侍者之邪, 而時邪辰正, 見者反邪[五]；即以自知侍者之正, 而時正辰邪, 見者反正[六]. 辰爲常事, 時爲一行[七]. 辰疏而時精, 其效同功, 必參五觀之, 然後可知. 故曰：察其所繇, 省其進退[八], 參之六合五行, 則可以見人性, 知人情. 難用外察, 從中甚明, 故詩之爲學, 情性而已. 五性不相害, 六情更興廢[九]. 觀性以曆[一０], 觀情以律[一一], 明主所宜獨用, 難與二人共也. 故曰：□顯諸仁, 臧諸用.□[一二]露之則不神, 獨行則自然矣, 唯奉能用之, 學者莫能行.｣

[一]孟康曰：｢假令甲子日, 子爲辰, 甲爲日, 用子不用甲也.｣

[二]張晏曰：｢禮, 君燕見臣, 則使臣爲主人, 故侍者爲主人.｣

[三]孟康曰：｢大正厭小邪也. 凡辰時屬南與西爲正, 北與東爲邪.｣ 晉灼曰：｢以上占推之, 南方巳午、西方酉戌、東北寅丑爲正, 西南申未、北方亥子、東方辰卯爲邪.｣

[四]孟康曰：｢大邪厭小正也.｣

[五]孟康曰：｢凡占以見者爲本. 今自知侍者邪, 而時復邪, 則邪無所施, 故屬見者.｣ 晉灼曰：｢上言忠正客見, 侍者雖邪, 辰時俱正, 然則小邪屬主人矣. 何以知之, 見者以大正來反我小邪故也.｣

[六]孟康曰：｢已自知侍者正, 而時復正, 則正無所施. 辰雖邪, 而見者更正也.｣ 晉灼曰：｢上言大邪客見, 侍者雖正, 辰時俱邪, 然則小正屬主人矣. 以此法占之, 即以自知主人之正, 而時正辰邪矣. 何以知之? 見者以大邪來反我小正故也.｣

[七]孟康曰：｢假令甲子日, 則一日一夜爲子. 時, 十二時也. 日加之, 行過也.｣

[八]師古曰：｢繇與由同.｣

[九]師古曰：｢更音工衡反.｣

[一０]張晏曰：｢性謂五行也. 曆謂日也.｣ 晉灼曰：｢翼氏五性：肝性靜, 靜行仁, 甲己主之；心性躁, 躁行禮, 丙辛主之；脾性力, 力行信, 戊癸主之；肺性堅, 堅行義, 乙庚主之；腎性智, 智行敬, 丁壬主之也.｣

[一一]張晏曰：｢情謂六情, 廉貞、寬大、公正、姦邪、陰賊、貪狼也. 律, 十二律也.｣

[一二]師古曰：｢易上繫之辭也. 道周萬物, 故曰顯諸仁；日用不知, 故曰藏諸用也.｣

是歲, 關東大水, 郡國十一飢, 疫尤甚. 上乃下詔江海陂湖園池屬少府者以假貧民, 勿租稅；損大官膳, 減樂府員, 省苑(囿)[馬], 諸宮館稀御幸者勿繕治；太僕少府減食穀馬, 水衡省食肉獸. 明年二月戊午, 地震. 其夏, 齊地人相食. 七月己酉, 地復震. 上曰：｢蓋聞賢聖在位, 陰陽和, 風雨時, 日月光, 星辰靜, 黎庶康寧, 考終厥命. 今朕共承天地, 託于公侯之上, 明不能燭, 德不能綏, 災異並臻, 連年不息. 乃二月戊午, 地大震于隴西郡, 毀落太上廟殿壁木飾, 壞敗□道縣[一]城郭官寺及民室屋, 厭殺人眾, 山崩地裂, 水泉涌出. 一年地再動, 天惟降災, 震驚朕躬. 治有大虧, 咎至於此. 夙夜兢兢, 不通大變, 深懷鬱悼, 未知其序. 比年不登, 元元困乏, 不勝飢寒, 以陷刑辟, 朕甚閔焉. 憯怛於心[二]. 已詔吏虛倉廩, 開府臧, 振捄貧民[三]. 群司其茂思天地之戒[四], 有可蠲除減省以便萬姓者, 各條奏. 悉意陳朕過失, 靡有所諱.｣[五]因赦天下, 舉直言極諫之士. 奉奏封事曰：

[一]師古曰：｢豲音(完)[桓].｣

[二]師古曰：｢憯音千感反.｣

[三]師古曰：｢捄, 古救字.｣

[四]師古曰：｢茂, 勉也.｣

[五]師古曰：｢悉, 盡也.｣

臣聞之於師曰, 天地設位, 懸日月, 布星辰, 分陰陽, 定四時, 列五行, 以視聖人, 名之曰道[一]. 聖人見道, 然後知王治之象, 故畫州土, 建君臣, 立律曆, 陳成敗, 以視賢者, 名之曰經. 賢者見經, 然後知人道之務, 則詩、書、易、春秋、禮、樂是也. 易有陰陽, 詩有五際[二], 春秋有災異, 皆列終始, 推得失, 考天心, 以言王道之安危. 至秦乃不說, 傷之以法[三], 是以大道不通, 至於滅亡. 今陛下明聖, 深懷要道, 燭臨萬方[四], 布德流惠, 靡有闕遺. 罷省不急之用, 振救困貧, 賦醫藥, 賜棺錢[五], 恩澤甚厚. 又舉直言, 求過失, 盛德純備, 天下幸甚.

[一]師古曰：｢視讀曰示. 下亦類此.｣

[二]應劭曰：｢君臣、父子、兄弟、夫婦、朋友也.｣ 孟康曰：｢詩內傳：□五際, 卯、酉、午、戌、亥也. 陰陽終始際會之歲, 於此則有變改之政也.□ ｣

[三]師古曰：｢說音悅. 言不悅詩、書而以文法傷文學之人也.｣

[四]師古曰：｢燭, 照也.｣

[五]師古曰：｢賦謂分給之.｣

臣奉竊學齊詩, 聞五際之要十月之交篇[一], 知日蝕地震之效昭然可明, 猶巢居知風, 穴處知雨[二], 亦不足多, 適所習耳. 臣聞人氣內逆, 則感動天地；天變見於星氣日蝕, 地變見於奇物震動. 所以然者, 陽用其精, 陰用其形, 猶人之有五臧六體, 五臧象天, 六體象地. 故臧病則氣色發於面, 體病則欠申動於貌. 今年太陰建於甲戌, 律以庚寅初用事, 曆以甲午從春[三]. 曆中甲庚, 律得參陽, 性中仁義, 情得公正貞廉[四], 百年之精歲也. 正以精歲, 本首王位[五], 日臨中時接律而地大震, 其後連月久陰, 雖有大令, 猶不能復[六], 陰氣盛矣. 古者朝廷必有同姓以明親親, 必有異姓以明賢賢, 此聖王之所以大通天下也. 同姓親而易進, 異姓疏而難通, 故同姓一, 異姓五, 乃爲平均. 今左右亡同姓, 獨以舅后之家爲親, 異姓之臣又疏. 二后之黨滿朝, 非特處位, 勢尤奢僭過度, 呂、霍、上官足以卜之, 甚非愛人之道, 又非後嗣之長策也. 陰氣之盛, 不亦宜乎！

[一]師古曰：｢小雅篇名也.｣

[二]師古曰：｢巢居, 烏鵲之屬也. 穴處, 狐貍之類也.｣

[三]孟康曰：｢太陰在甲戌, 則太歲在子. 十一月庚寅日, 黃鍾律初起用事也.｣

[四]張晏曰：｢甲庚皆三陽. 甲在東方爲仁, 庚在西方爲義. 戌爲公正, 寅午爲廉貞.｣ 晉灼曰：｢木數三. 寅在東方, 木位之始, 故曰參陽也.｣ 師古曰：｢中音竹仲反.｣

[五]張晏曰：｢春也.｣

[六]師古曰：｢大令謂虛倉廩, 開府庫之屬也. 復, 補也, 音扶目反.｣

臣又聞未央、建章、甘泉宮才人各以百數, 皆不得天性[一]. 若杜陵園, 其已御見者, 臣子不敢有言, 雖然, 太皇太后之事也. 及諸侯王園, 與其後宮, 宜爲設員, 出其過制者, 此損陰氣應天救邪之道也. 今異至不應, 災將隨之. 其法大水, 極陰生陽, 反爲大旱, 甚則有火災, 春秋宋伯姬是矣[二]. 唯陛下財察[三].

[一]師古曰：｢言絕男女之好也.｣

[二]師古曰：｢伯姬, 魯成公女, 宋恭公之夫人也. 幽居守寡, 既久而遇火災, 極陰生陽也.｣

[三]師古曰：｢財與裁同.｣

明年夏四月乙未, 孝武園白鶴館災. 奉自以爲中, 上疏曰：｢臣前上五際地震之效, 曰極陰生陽, 恐有火災. 不合明聽, 未見省答, 臣竊內不自信. 今白鶴館以四月乙未, 時加於卯, 月宿亢災, 與前地震同法. 臣奉乃深知道之可信也. 不勝拳拳, 願復賜間, 卒其終始.｣[一]

[一]師古曰：｢間, 空隙也. 卒, 盡也.｣

上復延問以得失. 奉以爲祭天地於雲陽汾陰, 及諸寢廟不以親疏迭毀, 皆煩費, 違古制. 又宮室苑囿, 奢泰難供, 以故民困國虛, 亡累年之畜. 所繇來久[一], 不改其本, 難以末正, 乃上疏曰：

[一]師古曰：｢畜讀曰蓄. 繇與由同.｣

臣聞昔者盤庚改邑以興殷道, 聖人美之[一]. 竊聞漢德隆盛, 在於孝文皇帝躬行節儉, 外省繇役. 其時未有甘泉、建章及上林中諸離宮館也. 未央宮又無高門、武臺、麒麟、(凰)[鳳]皇、白虎、玉堂、金華之殿, 獨有前殿、曲臺、漸臺、宣室、溫室、承明耳. 孝文欲作一臺, 度用百金[二], 重民之財, 廢而不爲, 其積土基, 至今猶存[三], 又下遺詔, 不起山墳. 故其時天下大和, 百姓洽足, 德流後嗣.

[一]師古曰：｢盤庚, 殷王名也. 將遷亳, 殷眾庶咸怨, 作盤庚三篇以告之, 遂乃遷都, 事見尚書也.｣

[二]師古曰：｢度, 計也, 音大各反.｣

[三]師古曰：｢今在新豐縣南, 驪山頂上也.｣

如令處於當今, 因此制度, 必不能成功名. 天道有常, 王道亡常, 亡常者所以應有常也. 必有非常之主, 然後能立非常之功. 臣願陛下徙都於成周, 左據成皋, (左)[右]阻黽池, 前鄉崧高, 後介大河[一], 建滎陽, 扶河東, 南北千里以爲關, 而入敖倉；地方百里者八九, 足以自娛；東厭諸侯之權, 西遠羌胡之難[二], 陛下共己亡爲[三], 按成周之居, 兼盤庚之德, 萬歲之後, 長爲高宗. 漢家郊兆寢廟祭祀之禮多不應古, 臣奉誠難亶居而改作[四], 故願陛下遷都正本. 眾制皆定, 亡復繕治宮館不急之費, 歲可餘一年之畜[五].

[一]師古曰：｢鄉讀曰嚮. 介, 隔也, 礙也.｣

[二]師古曰：｢厭, 抑也. 音一葉反. 遠音于萬反.｣

[三]師古曰：｢共讀曰恭.｣

[四]如淳曰：｢亶居猶虛居也, 欲徙都乃可更制度也.｣ 師古曰：｢亶讀曰但. 但居, 謂依舊都也.｣

[五]師古曰：｢畜讀曰蓄. 次下亦同.｣

臣聞三代之祖積德以王, 然皆不過數百年而絕. 周至成王, 有上賢之材, 因文武之業, 以周召爲輔[一], 有司各敬其事, 在位莫非其人[二]. 天下甫二世耳[三], 然周公猶作詩書深戒成王, 以恐失天下. 書則曰：｢王毋若殷王紂.｣[四]其詩則曰：｢殷之未喪師, 克配上帝；宜監于殷, 駿命不易.｣[五]今漢初取天下, 起於豐沛, 以兵征伐, 德化未洽, 後世奢侈, 國家之費當數代之用, 非直費財, 又乃費士. 孝武之世, 暴骨四夷, 不可勝數. 有天下雖未久, 至於陛下八世九主矣[六], 雖有成王之明, 然亡周召之佐[七]. 今東方連年飢饉, 加之以疾疫, 百姓菜色, 或至相食[八]. 地比震動, 天氣溷濁, 日光侵奪[九]. 繇此言之[一０], 執國政者豈可以不懷怵惕而戒萬分之一乎！故臣願陛下因天變而徙都, 所謂與天下更始者也. 天道終而復始, 窮則反本, 故能延長而亡窮也. 今漢道未終, 陛下本而始之, 於以永世延祚, 不亦優乎！如因丙子之孟夏, 順太陰以東行[一一], 到後七年之明歲, 必有五年之餘蓄, 然後大行考室之禮[一二], 雖周之隆盛, 亡以加此. 唯陛下留神, 詳察萬世之策.

[一]師古曰：｢召讀曰邵.｣

[二]師古曰：｢言所任皆得賢材也.｣

[三]師古曰：｢甫, 始也.｣

[四]師古曰：｢周書亡逸篇也. 其書曰周公曰：□烏虖！毋若殷王紂之迷亂, 酗于酒德哉！□ 是也.｣

[五]師古曰：｢詩大雅文王之詩也. 師, 眾也. 駿, 大也. 言殷家自帝乙以上, 未喪天下之時, 皆能配天而行. 至紂荒怠, 自取敗滅. 今宜以殷王賢愚爲鏡, 知天之大命甚難也.｣

[六]如淳曰：｢呂后爲主, 不得爲世, 故八世九主矣.｣

[七]師古曰：｢召讀曰邵.｣

[八]師古曰：｢人專食菜, 故肌膚青黃, 爲菜色也.｣

[九]師古曰：｢比, 頻也. 溷, 汙也, 音下頓反.｣

[一０]師古曰：｢繇與由同.｣

[一一]張晏曰：｢如因今丙子之四月也. 太陰是時在甲戌, 當轉在乙亥、丙子, 左旋之也.｣

[一二]李奇曰：｢凡宮新成, 殺牲以釁祭, 致其五祀之神, 謂之考室.｣ 師古曰：｢考, 成也, 成其禮也. 詩小雅斯干之詩序曰□斯干, 宣王考室也□, 故奉引之.｣

書奏, 天子異其意, 答曰：｢問奉：今園廟有七, 云東徙, 狀何如?｣ 奉對曰：｢昔成王徙洛, 般庚遷殷, 其所避就, 皆陛下所明知也. 非有聖明, 不能一變天下之道. 臣奉愚戇狂惑, 唯陛下裁赦.｣

其後, 貢禹亦言當定迭毀禮, 上遂從之. 及匡衡爲丞相, 奏徙南北郊, 其議皆自奉發之.

奉以中郎爲博士、諫大夫, 年老以壽終. 子及孫, 皆以學在儒官.

李尋字子長, 平陵人也. 治尚書, 與張孺、鄭寬中同師. 寬中等守師法教授, 尋獨好洪範災異, 又學天文月令陰陽. 事丞相翟方進, 方進亦善爲星曆, 除尋爲吏, 數爲翟侯言事. 帝舅曲陽侯王根爲大司馬票騎將軍, 厚遇尋. 是時多災異, 根輔政, 數虛己問尋. 尋見漢家有中衰阨會之象, 其意以爲且有洪水爲災, 乃說根曰：

書云｢天聰明, ｣[一]蓋言紫宮極樞, 通位帝紀[二], 太微四門, 廣開大道[三], 五經六緯, 尊術顯士[四], 翼張舒布, 燭臨四海[五], 少微處士, 爲比爲輔[六], 故次帝廷, 女宮在後[七]. 聖人承天, 賢賢易色, 取法於此[八]. 天官上相上將, 皆顓面正朝[九], 憂責甚重, 要在得人. 得人之效, 成敗之機, 不可不勉也. 昔秦穆公說諓諓之言, 任仡仡之勇, 身受大辱, 社稷幾亡[一０]. 悔過自責, 思惟黃髮, 任用百里奚, 卒伯西域, 德列王道[一一]. 二者禍福如此, 可不慎哉！

[一]師古曰：｢虞書皋陶謨之辭也. 天視聽, 人君之行不可不畏慎也.｣

[二]孟康曰：｢紫宮, 天之北宮也. 極, 天之北極星也, 樞是其迴轉者也. 天文志曰：□天極其一明者, 太一常居也.□ 太一, 天皇大帝也, 與通極爲一體, 故曰通位帝紀也.｣

[三]孟康曰：｢太微, 天之南宮也. 四門, 太微之四門也.｣

[四]孟康曰：｢六緯, 五經與樂緯也.｣ 張晏曰：｢六緯, 五經就孝經緯也.｣ 師古曰：｢六緯者, 五經之緯及樂緯也. 孟說是也.｣

[五]張晏曰：｢翼二十八星, 十八度. 舒布, 張廣也. 翼翅夾張, 故言也.｣

[六]孟康曰：｢少微四星在太微西, 主處士儒學之官, 爲太微輔佐也.｣

[七]孟康曰：｢言少微四星在太微次. 太微爲天帝廷. 女宮謂軒轅星也.｣

[八]師古曰：｢賢賢, 尊上賢人. 易色, 輕略於色, 不貴之也. 易音弋二反.｣

[九]孟康曰：｢朝太微宮垣也. 西垣爲上將, 東垣爲上相, 各專一面而正天之朝事也.｣

[一０]師古曰：｢諓諓, 小善也. 仡仡, 壯健也. 謂聽杞子、逢孫、楊孫之言, 言鄭可襲, 乃使孟明視、西乞術、白乙丙帥師伐鄭, 遂爲晉襄公所禦而敗於殽, 三帥盡獲, 匹馬隻輪皆無反者. 諓音踐. 仡音(目)[巨]乙反, 又音牛乞反.｣

[一一]師古曰：｢謂晉歸三帥之後, 穆公自悔, 作秦誓云：□雖則員然, 尚猶詢茲黃髮, 則罔所■.□ 自言前有云然之過, 今庶幾以道謀此黃髮賢老, 則行事無所過失矣. 百里奚本虞人也, 穆公用之, 卒成霸業.｣

夫士者, 國家之大寶, 功名之本也. 將軍一門九侯, 二十朱輪, 漢興以來, 臣子貴盛, 未嘗至此. 夫物盛必衰, 自然之理, 唯有賢友彊輔, 庶幾可以保身命, 全子孫, 安國家.

書曰｢曆象日月星辰｣[一], 此言仰視天文, 俯察地理, 觀日月消息, 候星辰行伍, 揆山川變動, 參人民繇俗[二], 以制法度, 考禍福. 舉錯誖逆, 咎敗將至, 徵兆爲之先見[三]. 明君恐懼修正, 側身博問, 轉禍爲福；不可救者, 即蓄備以待之, 故社稷亡憂.

[一]師古曰：｢虞書堯典之辭也.｣

[二]師古曰：｢繇讀與謠同. 繇俗者, 謂若童謠及輿人之誦.｣

[三]師古曰：｢誖, 乖也, 音布內反.｣

竊見往者赤黃四塞, 地氣大發, 動土竭民, 天下擾亂之徵也. 彗星爭明[一], 庶雄爲桀, 大寇之引也[二]. 此二者已頗效矣. 城中訛言大水, 奔走上城, 朝廷驚駭, 女孽入宮[三], 此獨未效. 間者重以水泉涌溢, 旁宮闕仍出[四]. 月、太白入東井, 犯積水, 缺天淵[五]. 日數湛於極陽之色[六]. 羽氣乘宮[七], 起風積雲. 又錯以山崩地動, 河不用其道[八]. 盛冬雷電, 潛龍爲孽[九]. 繼以隕星流彗, 維、填上見[一０], 日蝕有背鄉[一一]. 此亦高下易居, 洪水之徵也. 不憂不改, 洪水乃欲盪滌, 流彗乃欲埽除；改之, 則有年亡期[一二]. 故屬者頗有變改, 小貶邪猾[一三], 日月光精, 時雨氣應[一四], 此皇天右漢亡已也[一五], 何況致大改之！

[一]張晏曰：｢與日月爭明.｣

[二]師古曰：｢將引致大寇也.｣

[三]應劭曰：｢謂小女陳持弓也.｣

[四]李奇曰：｢旁宮闕而出水也.｣ 師古曰：｢旁, 附也. 仍, 頻也. 重音直用反. 旁音薄郎反.｣

[五]張晏曰：｢犯東井, 有水災.｣ 孟康曰：｢積水一星在北河北. 天淵十星在北斗星東南. 缺者, 拂其角而過之也.｣

[六]張晏曰：｢眾陽之宗, 故爲極陽也. 色宜明耀, 而無光也.｣

[七]孟康曰：｢天文志曰西方爲羽. 羽, 少陰之位. 少陰臣氣, 乘於君也.｣ 晉灼曰：｢羽, 北方水也, 水陰爲臣. 宮, 中央土也, 土爲君. 今水乘土, 言臣氣勝於君也.｣

[八]師古曰：｢錯, 雜也. 言河徙流不從故道也.｣

[九]孟康曰：｢黑龍冬見.｣ 張晏曰：｢五行傳曰：□龍見井中, 幽囚之象也.□ ｣

[一０]孟康曰：｢有地維星, 有四填星, 皆妖星也.｣ 晉灼曰：｢天文志四填星出四隅, 去地可四丈, 地維藏光亦出四隅, 去地可二丈, 若月始出, 所見下有亂者亡, 有德者昌.｣

[一一]師古曰：｢背音步內反. 鄉讀曰嚮.｣

[一二]師古曰：｢言可延期, 得禳災.｣

[一三]師古曰：｢屬者謂近時也. 屬音之欲反.｣

[一四]師古曰：｢精謂光明也.｣

[一五]師古曰：｢右讀曰祐.｣

宜急博求幽隱, 拔擢天士, 任以大職[一]. 諸闒茸佞諂, 抱虛求進[二], 及用殘賊酷虐聞者, 若此之徒, 皆嫉善憎忠, 壞天文, 敗地理, 涌趯邪陰, 湛溺太陽[三], 爲主結怨於民[四], 宜以時廢退, 不當得居位. 誠必行之, 凶災銷滅, 子孫之福不旋日而至. 政治感陰陽, 猶鐵炭之低卬, 見效可信者也[五]. 乃諸蓄水連泉, 務通利之. 修舊隄防, 省池澤稅, 以助損邪陰之盛. 案行事, 考變易, 訛言之效, 未嘗不至. 請徵韓放[六], 掾周敞、王望可與圖之.

[一]李奇曰：｢天士, 知天道者也.｣ 晉灼曰：｢嚴君平言師於天士. 天士, 應宿台鼎之臣也.｣ 師古曰：｢李說是也.｣

[二]師古曰：｢闒音吐臘反. 茸音人勇反. 讇, 古諂字.｣

[三]師古曰：｢趯字與躍同. 湛讀曰沈.｣

[四]師古曰：｢爲音于偽反.｣

[五]孟康曰：｢天文志云□縣土炭□ 也, 以鐵易土耳. 先冬夏至, 縣鐵炭於衡, 各一端, 令適停. 冬, 陽氣至, 炭仰而鐵低. 夏, 陰氣至, 炭低而鐵仰. 以此候二至也.｣

[六]服虔曰：｢姓名也, 曉水.｣

根於是薦尋. 哀帝初即位, 召尋待詔黃門, 使侍中衛尉傅喜問尋曰：｢間者水出地動, 日月失度, 星辰亂行, 災異仍重[一], 極言毋有所諱.｣ 尋對曰：

[一]師古曰：｢重音直用反.｣

陛下聖德, 尊天敬地, 畏命重民, 悼懼變異, 不忘疏賤之臣, 幸使重臣臨問, 愚臣不足以奉明詔. 竊見陛下新即位, 開大明, 除忌諱, 博延名士, 靡不並進. 臣尋位卑術淺, 過隨眾賢待詔[一], 食太官, 衣御府, 久汙玉堂之署[二]. 比得召見, 亡以自效[三]. 復特見延問至誠, 自以逢不世出之命, 願竭愚心, 不敢有所避, 庶幾萬分有一可采. 唯棄須臾之間, 宿留瞽言[四], 考之文理, 稽之五經, 揆之聖意, 以參天心. 夫變異之來, 各應象而至, 臣謹條陳所聞.

[一]師古曰：｢過猶謬也.｣

[二]師古曰：｢玉堂殿在未央宮.｣

[三]師古曰：｢比, 頻也.｣

[四]師古曰：｢間謂空隙之時也. 宿音先就反. 留音力救反.｣

易曰：｢縣象著明, 莫大乎日月.｣[一]夫日者, 眾陽之長, 輝光所燭, 萬里同晷, 人君之表也[二]. 故日將旦, 清風發, 群陰伏, 君以臨朝, 不牽於色. 日初出, 炎以陽, 君登朝, 佞不行, 忠直進, 不蔽障. 日中輝光, 君德盛明, 大臣奉公. 日將入, 專以壹, 君就房, 有常節. 君不修道, 則日失其度, 晻昧亡光[三]. 各有云爲. 其於東方作, 日初出時[四], 陰雲邪氣起者, 法爲牽於女謁[五], 有所畏難；日出後, 爲近臣亂政；日中, 爲大臣欺誣；日且入, 爲妻妾役使所營[六]. 間者日尤不精, 光明侵奪失色, 邪氣珥蜺數作. 本起於晨, 相連至昏, 其日出後至日中間差瘉[七]. 小臣不知內事, 竊以日視陛下志操, 衰於始初多矣. 其咎恐有以守正直言而得罪者, 傷嗣害世, 不可不慎也. 唯陛下執乾剛之德, 彊志守度, 毋聽女謁邪臣之態. 諸保阿乳母甘言悲辭之託, 斷而勿聽. 勉強大誼, 絕小不忍；良有不得已, 可賜以財貨, 不可私以官位, 誠皇天之禁也. 日失其光, 則星辰放流[八]. 陽不能制陰, 陰桀得作. 間者太白正晝經天. 宜隆德克躬, 以執不軌.

[一]師古曰：｢上繫之辭也. 在天成象, 故曰縣象也.｣

[二]師古曰：｢晷, 景也.｣

[三]師古曰：｢晻與暗同, 又音烏感反.｣

[四]師古曰：｢作, 起也. 日出之時, 人物皆起.｣

[五]服虔曰：｢謁, 請也.｣

[六]師古曰：｢營謂繞也.｣

[七]師古曰：｢瘉與愈同.｣

[八]張晏曰：｢日夜食則失光, 晝立六尺木, 不見其景也. 日陽失光明, 陰得施也.｣

臣聞月者, 眾陰之長, 銷息見伏, 百里爲品, 千里立表, 萬里連紀[一], 妃后大臣諸侯之象也. 朔晦正終始, 弦爲繩墨, 望成君德, 春夏南, 秋冬北. 間者, 月數以春夏與日同道[二], 過軒轅上后受氣[三], 入太微帝廷(楊)[揚]光輝, 犯上將近臣, 列星皆失色, 厭厭如滅[四], 此爲母后與政亂朝[五], 陰陽俱傷, 兩不相便. 外臣不知朝事, 竊信天文即如此, 近臣已不足杖矣[六]. 屋大柱小, 可爲寒心[七]. 唯陛下親求賢士, 無彊所惡, 以崇社稷, 尊彊本朝[八].

[一]孟康曰：｢品, 同也, 言百里內數度同也. 千里則當立表度其景, 萬里則繼其本所起紀其宿度也.｣

[二]孟康曰：｢房有四星, 其間有三道. 春夏南行, 南頭第一星裏道也. 秋冬北行. 北頭第一星裏道也. 與日同道者, 謂中央道也. 此三道者, 日月五星之所由也.｣

[三]孟康曰：｢軒轅南大星爲后.｣

[四]鄭氏曰：｢厭音檿桑之檿.｣ 師古曰：｢音烏點反.｣

[五]師古曰：｢與讀曰豫.｣

[六]師古曰：｢杖謂倚任也.｣

[七]師古曰：｢言天下事重大, 臣之任當得賢能者.｣

[八]師古曰：｢邪佞之人誠可賤惡, 勿得寵異, 令其盛彊也.｣

臣聞五星者, 五行之精, 五帝司命, 應王者號令爲之節度. 歲星主歲事, 爲統首, 號令所紀, 今失度而盛, 此君指意欲有所爲, 未得其節也. 又填星不避歲星者, 后帝共政, 相留於奎、婁[一], 當以義斷之. (營)[熒]惑往來亡常, 周歷兩宮, 作態低卬[二], 入天門, 上明堂, 貫尾亂宮[三]. 太白發越犯庫[四], 兵寇之應也. 貫黃龍, 入帝庭[五], 當門而出, 隨熒惑入天門, 至房而分, 欲與熒惑爲患, 不敢當明堂之精. 此陛下神靈, 故禍亂不成也. 熒惑厥弛[六], 佞巧依勢, 微言毀譽, 進類蔽善[七]. 太白出端門[八], 臣有不臣者. 火入室, 金上堂[九], 不以時解, 其憂凶. 填、歲相守, 又主內亂. 宜察蕭牆之內, 毋忽親疏之微[一０], 誅放佞人, 防絕萌牙, 以盪滌濁濊, 消散積惡[一一], 毋使得成禍亂. 辰星主正四時, 當效於四仲；四時失序, 則辰星作異. 今出於歲首之孟, 天所以譴告陛下也. 政急則出蚤, 政緩則出晚, 政絕不行則伏不見而爲彗茀[一二]. 四孟皆出, 爲易王命；四季皆出, 星家所諱. 今幸獨出寅孟之月, 蓋皇天所以篤右陛下也[一三], 宜深自改.

[一]張晏曰：｢歲星爲帝, 填星爲女主也.｣

[二]張晏曰：｢兩宮謂紫微、太微.｣

[三]孟康曰：｢角兩星爲天門, 房爲明堂, 尾爲後宮.｣ 蘇林曰：｢常占(常)[當]從尾北, 而今貫之, 尾爲後宮之義也.｣

[四]張晏曰：｢發越, 疾貌也. 庫, 天庫也.｣ 孟康曰：｢奎爲天庫.｣

[五]張晏曰：｢黃龍, 軒轅也.｣

[六]張晏曰：｢厥弛, 動搖貌.｣

[七]師古曰：｢進其黨類而擁蔽善人.｣

[八]孟康曰：｢端門, 太微正南門.｣

[九]張晏曰：｢熒惑入營室也.｣ 孟康曰：｢火入室謂熒惑歷兩宮也. 金謂太白也. 上堂, 入房星也.｣

[一０]師古曰：｢微謂其事微.｣

[一一]師古曰：｢濊與穢同也.｣

[一二]師古曰：｢茀與孛同.｣

[一三]師古曰：｢篤, 厚也. 右與祐同. 祐猶助也.｣

治國故不可以戚戚, 欲速則不達. 經曰：｢三載考績, 三考黜陟.｣[一]加以號令不順四時, 既往不咎, 來事之師也. 間者春三月治大獄, 時賊陰立逆, 恐歲小收；季夏舉兵法, 時寒氣應, 恐後有霜雹之災；秋月行封爵, 其月土濕奧[二], 恐後有雷雹之變. 夫以喜怒賞罰, 而不顧時禁, 雖有堯舜之心, 猶不能致和. 善言天者, 必有效於人. 設上農夫而欲冬田, 肉袒深耕, 汗出種之, 然猶不生者, 非人心不至, 天時不得也. 易曰：｢時止則止, 時行則行, 動靜不失其時, 其道光明.｣[三]書曰：｢敬授民時.｣[四]故古之王者, 尊天地, 重陰陽, 敬四時, 嚴月令. 順之以善政, 則和氣可立致, 猶枹鼓之相應也[五]. 今朝廷忽於時月之令, 諸侍中尚書近臣宜皆令通知月令之意, 設群下請事；若陛下出令有謬於時者, 當知爭之, 以順時氣.

[一]師古曰：｢虞書舜典之辭也, 言三年一考功績, 三考一行黜陟也.｣

[二]張晏曰：｢違於月令也.｣ 師古曰：｢奧, 溫也, 音於六反.｣

[三]師古曰：｢此艮卦象辭也. 言動止隨時則有光明也.｣

[四]師古曰：｢虞書堯典之辭也. 言授下以四時之命, 不可不敬也.｣

[五]師古曰：｢枹, 擊鼓之椎也, 音孚. 其字從木也.｣

臣聞五行以水爲本, 其星玄武婺女, 天地所紀, 終始所生[一]. 水爲準平, 王道公正修明, 則百川理, 落脈通[二]；偏黨失綱, 則踊溢爲敗. 書云｢水曰潤下｣[三], 陰動而卑, 不失其道. 天下有道, 則河出圖, 洛出書, 故河、洛決溢, 所爲最大. 今汝、潁畎澮皆川水漂踊, 與雨水並爲民害[四], 此詩所謂｢■■震電, 不寧不令, 百川沸騰｣ 者也[五]. 其咎在於皇甫卿士之屬[六]. 唯陛下留意詩人之言, 少抑外親大臣.

[一]孟康曰：｢婺女, 須女也, 北方天地之統, 陰陽之終始也.｣

[二]師古曰：｢落謂經絡也.｣

[三]師古曰：｢周書洪範之辭也.｣

[四]師古曰：｢畎澮, 小流也. 許慎說廣尺深尺曰畎, 廣二尋深二仞謂之澮. 川者, 水貫穿而通流也. 畎音工犬反. 澮音工外反.｣

[五]師古曰：｢詩小雅十月之交之詩也. ■■, 光貌. 寧, 安；令, 善也. 言陰陽失和, 雷電失序, 不安不善, 故百川又沸騰.｣

[六]師古曰：｢皇甫卿士, 周室女寵之族也, 解在劉向傳.｣

臣聞地道柔靜, 陰之常義也. 地有上中下, 其上位震, 應妃后不順, 中位應大臣作亂, 下位應庶民離畔. 震或於其國, 國君之咎也. 四方中央連國歷州俱動者, 其異最大. 間者關東地數震, 五星作異, 亦未大逆, 宜務崇陽抑陰, 以救其咎；固志建威, 閉絕私路, 拔進英雋, 退不任職, 以彊本朝. 夫本彊則精神折衝, 本弱則招殃致凶, 爲邪謀所陵[一]. 聞往者淮南王作謀之時, 其所難者, 獨有汲黯, [以爲]公孫弘等不足言也. 弘, 漢之名相, 於今亡比, 而尚見輕, 何況亡弘之屬乎? 故曰朝廷亡人, 則爲賊亂所輕, 其道自然也. 天下未聞陛下奇策固守之臣也. 語曰, 何以知朝廷之衰? 人人自賢, 不務於通人, 故世陵夷[二].

[一]師古曰：｢折衝, 言有欲衝突爲害者, 則能折挫之.｣

[二]師古曰：｢通人謂薦達賢材也. 陵夷謂頹替也.｣

馬不伏歷, 不可以趨道；士不素養, 不可以重國[一]. 詩曰｢濟濟多士, 文王以寧｣[二], 孔子曰｢十室之邑, 必有忠信｣[三], 非虛言也. 陛下秉四海之眾, 曾亡柱幹之固守聞於四境, 殆開之不廣, 取之不明, 勸之不篤. 傳曰：｢土之美者善養禾, 君之明者善養士.｣ 中人皆可使爲君子[四]. 詔書進賢良, 赦小過, 無求備, 以博聚英俊. 如近世貢禹, 以言事忠切蒙尊榮, 當此之時, 士厲身立名者多. 禹死之後, 日日以衰. 及京兆尹王章坐言事誅滅, 智者結舌[五], 邪偽並興, 外戚顓命[六], 君臣隔塞, 至絕繼嗣, 女宮作亂[七]. 此行事之敗, 誠可畏而悲也.

[一]師古曰：｢伏歷謂伏槽歷而秣之也. 趨讀曰趣.｣

[二]師古曰：｢大雅文王之詩也. 已解於上.｣

[三]師古曰：｢論語載孔子之言也.｣

[四]師古曰：｢言在所以勸厲之.｣

[五]師古曰：｢不敢出言也.｣

[六]師古曰：｢顓與專同.｣

[七]師古曰：｢謂趙飛燕姊妺也.｣

本在積任母后之家, 非一日之漸, 往者不可及, 來者猶可追也. 先帝大聖, 深見天意昭然, 使陛下奉承天統, 欲矯正之也. 宜少抑外親, 選練左右, 舉有德行道術通明之士充備天官, 然後可以輔聖德, 保帝位, 承大宗. 下至郎吏從官, 行能亡以異, 又不通一藝, 及博士無文雅者, 宜皆使就南畝[一], 以視天下[二], 明朝廷皆賢材君子, 於以重朝尊君, 滅凶致安, 此其本也. 臣自知所言害身, 不辟死亡之誅, 唯財留神, 反覆覆愚臣之言[三].

[一]師古曰：｢遣歸農業.｣

[二]師古曰：｢視讀曰示.｣

[三]師古曰：｢財與裁同, 謂裁量而反思之.｣

是時哀帝初立, 成帝外家王氏未甚抑黜, 而帝外家丁、傅新貴, 祖母傅太后尤驕恣, 欲稱尊號. 丞相孔光、大司空師丹執政諫爭, 久之, 上不得已, 遂免光、丹而尊傅太后. 語在丹傳. 上雖不從尋言, 然采其語, 每有非常, 輒問尋. 尋對屢中, 遷黃門侍郎. 以尋言且有水災, 故拜尋爲騎都尉, 使護河隄.

初, 成帝時, 齊人甘忠可詐造天官曆、包元太平經十二卷, 以言｢漢家逢天地之大終, 當更受命於天, 天帝使真人赤精子, 下教我此道.｣ 忠可以教重平夏賀良、容丘丁廣世、[一]東郡郭昌等, 中壘校尉劉向奏忠可假鬼神罔上惑眾, 下獄治服, 未斷病死. 賀良等坐挾學忠可書以不敬論, 後賀良等復私以相教. 哀帝初立, 司隸校尉解光亦以明經通災異得幸, 白賀良等所挾忠可書. 事下奉車都尉劉歆, 歆以爲不合五經, 不可施行. 而李尋亦好之. 光曰：｢前歆父向奏忠可下獄, 歆安肯通此道?｣ 時郭昌爲長安令, 勸尋宜助賀良等. 尋遂白賀良等皆待詔黃門, 數召見, 陳說｢漢曆中衰, 當更受命. 成帝不應天命, 故絕嗣. 今陛下久疾, 變異屢數[二], 天所以譴告人也. 宜急改元易號, 乃得延年益壽, 皇子生, 災異息矣. 得道不得行, 咎殃且亡[三], 不有洪水將出, 災火且起, 滌盪(人民)[民人].｣

[一]服虔曰：｢重平, 勃海縣也.｣ 晉灼曰：｢容丘, 東海縣也.｣

[二]師古曰：｢數音所角反.｣

[三]師古曰：｢言知道不能行之, 必有殃咎, 將至滅亡.｣

哀帝久寢疾, 幾其有益[一], 遂從賀良等議. 於是詔制丞相御史：｢蓋聞尚書□五曰考終命□[二], 言大運壹終, 更紀天元人元, 考文正理, 推曆定紀, 數如甲子也. 朕以眇身入繼太祖, 承皇天, 總百僚, 子元元, 未有應天心之效. 即位出入三年, 災變數降, 日月失度, 星辰錯謬, 高下貿易[三], 大異連仍, 盜賊並起[四]. 朕甚懼焉, 戰戰兢兢, 唯恐陵夷[五]. 惟漢興至今二百載, 曆紀開元, 皇天降非材之右, 漢國再獲受命之符[六], 朕之不德, 曷敢不通夫受天之元命, 必與天下自新. 其大赦天下, 以建平二年爲太初(元將)元年, 號曰陳聖劉太平皇帝. 漏刻以百二十爲度. 布告天下, 使明知之.｣ 後月餘, 上疾自若[七]. 賀良等復欲妄變政事, 大臣爭以爲不可許. 賀良等奏言大臣皆不知天命, 宜退丞相御史, 以解光、李尋輔政. 上以其言亡驗, 遂下賀良等吏, 而下詔曰：｢朕獲保宗廟, 爲政不德, 變異屢仍, 恐懼戰栗, 未知所繇[八]. 待詔賀良等建言改元易號, 增益漏刻, 可以永安國家. 朕信道不篤, 過聽其言[九], 幾爲百姓獲福[一０]. 卒無嘉應, 久旱爲災. 以問賀良等, 對當復改制度, 皆背經誼, 違聖制, 不合時宜. 夫過而不改, 是爲過矣. 六月甲子詔書, 非赦令也, 皆蠲除之[一一]. 賀良等反道惑眾, 姦態當窮竟.｣ 皆下獄, 光祿勳平當、光祿大夫毛莫如與御史中丞、廷尉雜治, 當賀良等執左道, 亂朝政[一二], 傾覆國家, 誣罔主上, 不道. 賀良等皆伏誅. 尋及解光減死一等, 徙敦煌郡.

[一]師古曰：｢幾讀曰冀.｣

[二]師古曰：｢周書洪範五福之數也. 言得壽考而終其命也.｣

[三]師古曰：｢言山崩川竭也.｣

[四]師古曰：｢仍, 頻也.｣

[五]師古曰：｢慮漸滅亡也.｣

[六]師古曰：｢右讀曰祐. 祐, 助也. 帝自言不材而得天助也.｣

[七]師古曰：｢自若言如故也.｣

[八]師古曰：｢繇讀與由同.｣

[九]師古曰：｢過, 誤也.｣

[一０]師古曰：｢幾讀曰冀.｣

[一一]師古曰：｢唯赦令不改, 餘皆除之.｣

[一二]師古曰：｢當謂處正其罪名.｣

贊曰：幽贊神明, 通合天人之道者, 莫著乎易、春秋[一]. 然子贛猶云｢夫子之文章可得而聞[二], 夫子之言性與天道不可得而聞｣ 已矣[三]. 漢興推陰陽言災異者, 孝武時有董仲舒、夏侯始昌, 昭、宣則眭孟、夏侯勝, 元、成則京房、翼奉、劉向、谷永, 哀、平則李尋、田終術. 此其納說時君著明者也. 察其所言, 仿佛一端[四]. 假經設誼, 依託象類, 或不免乎｢億則屢中｣[五]. 仲舒下吏, 夏侯囚執, 眭孟誅戮, 李尋流放, 此學者之大戒也. 京房區區, 不量淺深, 危言刺譏, 構怨彊臣, 罪辜不旋踵, 亦不密以失身, 悲夫！[六]

[一]師古曰：｢幽, 深；贊, 明也.｣

[二]師古曰：｢謂易辭文言及春秋之屬是.｣

[三]師古曰：｢性命玄遠, 天道幽深, 故孔子不言之也. 此皆論語述子貢之言也.｣

[四]師古曰：｢仿讀曰髣. 佛與彿同.｣

[五]師古曰：｢論語稱孔子曰□賜不受命, 而貨殖焉, 億則屢中□, 故此贊引之, 言仲舒等億度, 所言既多, 故時有中者耳, 非必道術皆通明也. 億音於力反.｣

[六]師古曰：｢易上繫辭曰□君不密則失臣, 臣不密則失身□, 故贊引之也.｣

校勘記

三一五三頁　六行　漢之(決錄)[炔欽]又不作眭字, 宋祁說, ｢決錄｣ 浙本作｢炔欽｣. 葉德輝說, 儒林傳許商門人有齊人炔欽, 則作｢決錄｣ 者誤也.

三一五三頁一二行　(而)泰山者岱宗之嶽, 景祐、殿本都無｢而｣ 字.

三一五五頁　八行　光卒與安世(共)白太后, 景祐、殿本都無｢共｣ 字.

三一五六頁　二行　察(謂)[爲]計謀不敢明顯言之也. 景祐、殿本都作｢爲｣. 王先謙說｢爲｣ ｢謂｣ 同字.

三一五六頁一三行　物故者(過)半. 宋祁說, ｢者｣ 字下疑有｢過｣ 字. 按景祐本無｢過｣ 字, 殿本亦無.

三一五九頁一三行　言於勝及高兩處采問疑義而得(之). 宋祁說, 注末當有｢之｣ 字. 按景祐本無｢之｣ 字, 殿本亦無.

三一六一頁　八行　令覺之, 自除, 二尉負其(二)[罪]. 殿本作｢罪｣. 王先謙說作｢罪｣是.

三一六二頁　八行　如知(之), 何故用之?  景祐、殿本都無｢之｣ 字, 通鑑同.

三一六四頁一三行　臣[前]以六月中言遯卦不效, 景祐、殿本都有｢前｣ 字.

三一六五頁　九行　詭, 責也, [自以爲憂責也]. 景祐、殿本都有後六字.

三一六七頁　二行　(固)[因]令房爲淮陽王作求朝奏草, 景祐、殿本都作｢因｣.

三一六七頁一三行　平昌侯王臨以宣(布)[帝]外屬侍中, 景祐、殿、局本都作｢帝｣, 此誤.

三一六九頁　三行　無所(加)[容]受, 景祐、殿本都作｢容｣. 王先謙說作｢容｣是.

三一七二頁一二行　省苑(囿)[馬], 景祐本作｢馬｣. 王念孫說景祐本是.

三一七二頁　五行　□音(完)[桓]. 景祐、殿本都作｢桓｣.

三一七五頁一二行　(凰)[鳳]皇、景祐、殿本都作｢鳳｣, 此誤.

三一七六頁　四行　左據成皋, (左)[右]阻黽池, 景祐、殿, 局本都作｢右｣.

三一八０頁　八行　仡, (目)[巨]乙反, 景祐、殿、局本都作｢巨｣, 此誤.

三一八五頁一三行　入太微帝廷(楊)[揚]光煇, 景祐、殿本都作｢揚｣, 此誤.

三一八六頁一二行　(營)[熒]惑往來亡常, 劉攽說｢營｣ 當作｢熒｣. 按殿本作｢熒｣.

三一八七頁　八行　常占(常)[當]從尾北, 景祐、殿本都作｢當｣, 王先謙說作｢當｣是.

三一九０頁　三行　[以爲]公孫弘等不足言也. 景祐、殿本都有｢以爲｣ 二字.

三一九二頁一二行　滌盪(人民)[民人]. 景祐、殿本都作｢民人｣.

三一九三頁　六行　以建平二年爲太初(元將)元年, 景祐、殿本都無｢元將｣ 二字.

三一九三頁一二行　六月甲子詔書, 非赦令也, 皆蠲除之[一一]. 注[一一]原在｢也｣ 字下, 改從景祐、殿本.

漢書卷七十六 趙尹韓張兩王傳第四十六

趙廣漢字子都, 涿郡蠡吾人也[一], 故屬河間[二]. 少爲郡吏、州從事, 以廉絜通敏下士爲名[三]. 舉茂材, 平準令. 察廉爲陽翟令. 以治行尤異, 遷京輔都尉, 守京兆尹. 會昭帝崩, 而新豐杜建爲京兆掾, 護作平陵方上[四]. 建素豪俠, 賓客爲姦利, 廣漢聞之, 先風告. 建不改[五], 於是收案致法[六]. 中貴人豪長者爲請無不至, 終無所聽[七]. 宗族賓客謀欲篡取[八], 廣漢盡知其計議主名起居[九], 使吏告曰：｢若計如此, 且并滅家.｣ 令數吏將建棄巿, 莫敢近者. 京師稱之.

[一]師古曰：｢蠡音禮.｣

[二]師古曰：｢言蠡吾舊屬河間, 後屬涿郡.｣

[三]師古曰：｢敏謂材識捷疾也. 下音胡嫁反.｣

[四]孟康曰：｢壙臧上也.｣ 師古曰：｢方上[解]在張湯傳.｣

[五]師古曰：｢風讀曰諷.｣

[六]師古曰：｢致, 至也. 令至於罪罰之法.｣

[七]師古曰：｢中貴人, 居中朝而貴者也. 豪, 豪桀也. 長者, 有名德之人也.｣

[八]師古曰：｢逆取曰篡.｣

[九]師古曰：｢起居謂居止之處, 及欲發起之狀.｣

是時, 昌邑王徵即位, 行淫亂, 大將軍霍光與群臣共廢王, 尊立宣帝. 廣漢以與議定策, 賜爵關內侯[一].

[一]師古曰：｢與讀曰豫.｣

遷潁川太守. 郡大姓原、褚宗族橫恣[一], 賓客犯爲盜賊, 前二千石莫能禽制. 廣漢既至數月, 誅原、褚首惡, 郡中震栗.

[一]李奇曰：｢原音元.｣ 師古曰：｢原、褚, 二姓也. 原讀如本字. 橫音胡孟反.｣

先是, 潁川豪桀大姓相與爲婚姻, 吏俗朋黨. 廣漢患之, 厲使其中可用者受記[一], 出有案問, 既得罪名, 行法罰之, 廣漢故漏泄其語, 令相怨咎[二]. 又教吏爲缿筩[三], 及得投書, 削其主名, 而託以爲豪桀大姓子弟所言. 其後彊宗大族家家結爲仇讎, 姦黨散落, 風俗大改. 吏民相告訐[四], 廣漢得以爲耳目, 盜賊以故不發, 發又輒得. 壹切治理, 威名流聞[五], 及匈奴降者言匈奴中皆聞廣漢.

[一]服虔曰：｢受相訟牋記也.｣ 師古曰：｢擇其中可使者, 獎厲而使之.｣

[二]師古曰：｢遣知其事由某人發, 故結怨咎也.｣

[三]蘇林曰：｢缿音項, 如瓶, 可受投書.｣ 孟康曰：｢筩, 竹筩也, 如今官受密事筩也.｣ 師古曰：｢缿, 若今盛錢臧瓶, 爲小孔, 可入而不可出. 或缿或(筒)[筩], 皆爲此制, 而用受書, 令投於其中也. 筩音同.｣

[四]師古曰：｢面相斥曰訐, 音居乂反, 又音居謁反.｣

[五]師古曰：｢言諸事皆治理也. 治音直吏反. 一切, 解在平紀.｣

本始二年, 漢發五將軍擊匈奴, 徵廣漢以太守將兵, 屬蒲類將軍趙充國. 從軍還, 復用守京兆尹, 滿歲爲真.

廣漢爲二千石, 以和顏接士, 其尉薦待遇吏, 殷勤甚備[一]. 事推功善, 歸之於下, 曰：｢某掾卿所爲, 非二千石所及.｣ 行之發於至誠. 吏見者皆輸寫心腹, 無所隱匿, 咸願爲用, 僵仆無所避[二]. 廣漢聰明, 皆知其能之所宜, 盡力與否. 其或負者, 輒先聞知, 風諭不改, 乃收捕之[三], 無所逃, 按之罪立具, 即時伏辜.

[一]如淳曰：｢尉亦薦藉也.｣ 師古曰：｢尉薦謂安尉而薦達之.｣

[二]師古曰：｢僵, 偃也. 仆, 頓也. 僵音薑. 仆音赴.｣

[三]師古曰：｢風讀曰諷.｣

廣漢爲人彊力, 天性精於吏職. 見吏民, 或夜不寢至旦. 尤善爲鉤距, 以得事情[一]. 鉤距者, 設欲知馬賈, 則先問狗[二], 已問羊, 又問牛, 然後及馬, 參伍其賈, 以類相準, 則知馬之貴賤不失實矣. 唯廣漢至精能行之, 它人效者莫能及也. 郡中盜賊, 閭里輕俠, 其根株窟穴所在, 及吏受取請求銖兩之姦, 皆知之. 長安少年數人會窮里空舍謀共劫人[三], 坐語未訖, 廣漢使吏捕治具服. 富人蘇回爲郎, 二人劫之[四]. 有頃, 廣漢將吏到家, 自立庭下, 使長安丞襲奢叩堂戶曉賊[五], 曰：｢京兆尹趙君謝兩卿, 無得殺質, 此宿衛臣也. 釋質, 束手, 得善相遇, 幸逢赦令, 或時解脫.｣[六]二人驚愕, 又素聞廣漢名, 即開戶出, 下堂叩頭, 廣漢跪謝曰：｢幸全活郎, 甚厚！｣ 送獄, 敕吏謹遇, 給酒肉. 至冬當出死, 豫爲調棺, 給斂葬具, 告語之[七], 皆曰：｢死無所恨！｣

[一]蘇林曰：｢鉤得其情, 使不得去也.｣ 晉灼曰：｢鉤, 致；距, 閉也. 使對者無疑, 若不問而自知, 眾莫覺所由以閉, 其術爲距也.｣ 師古曰：｢晉說是也.｣

[二]師古曰：｢賈讀曰價.｣

[三]師古曰：｢窮里, 里中之極隱處.｣

[四]師古曰：｢劫取其身爲質, 令家將財物贖之.｣

[五]師古曰：｢曉謂喻告之.｣

[六]師古曰：｢若束手自來, 雖合處牢獄, 當善處遇之, 或逢赦令, 則得免脫也. 脫音吐活反.｣

[七]師古曰：｢調, 辦具之也. 棺斂, 以棺衣斂尸也. 調音徒釣反. 棺音工喚反. 斂音力贍反.｣

廣漢嘗記召湖都亭長[一], 湖都亭長西至界上, 界上亭長戲曰：｢至府, 爲我多謝問趙君.｣[二]亭長既至, 廣漢與語, 問事畢, 謂曰：｢界上亭長寄聲謝我[三], 何以不爲致問?｣ 亭長叩頭服實有之. 廣漢因曰：｢還爲吾謝界上亭長, 勉思職事, 有以自效, 京兆不忘卿厚意.｣ 其發姦擿伏如神, 皆此類也[四].

[一]師古曰：｢爲書記以召之, 若今之下符追呼人也.｣

[二]師古曰：｢多, 厚也, 言殷勤, 若今人言千萬問訊矣.｣

[三]師古曰：｢謝, 告也.｣

[四]師古曰：｢擿謂動發之也, 音它狄反.｣

廣漢奏請, 令長安游徼獄吏秩百石[一], 其後百石吏皆差自重, 不敢枉法妄繫留人. 京兆政清, 吏民稱之不容口. 長老傳以爲自漢興以來治京兆者莫能及. 左馮翊、右扶風皆治長安中[二], 犯法者從跡喜過京兆界[三]. 廣漢歎曰：｢亂吾治者, 常二輔也！誠令廣漢得兼治之, 直差易耳.｣

[一]師古曰：｢特增其秩以厲其行.｣

[二]師古曰：｢治音直吏反.｣

[三]師古曰：｢從讀曰縱. 喜音許吏反.｣

初, 大將軍霍光秉政, 廣漢事光. 及光薨後, 廣漢心知微指[一], 發長安吏自將, 與俱至光子博陸侯禹第, 直突入其門, 廋索私屠酤, 椎破盧罌, 斧斬其門關而去[二]. 時光女爲皇后, 聞之, 對帝涕泣. 帝心善之, 以召問廣漢. 廣漢由是侵犯貴戚大臣. 所居好用世吏子孫新進年少者[三], 專厲彊壯鋒氣[四], 見事風生, 無所回避[五], 率多果敢之計, 莫爲持難. 廣漢終以此敗.

[一]師古曰：｢識天子意也.｣

[二]師古曰：｢廋讀與搜同, 謂入室求之也. 盧所以居罌, 罌所以盛酒也. 盧解在食貨志、司馬相如傳. 罌音於耕反.｣

[三]師古曰：｢言舊吏家子孫而其人後出求進, 又年少也.｣

[四]師古曰：｢蠭與鋒同, 言鋒銳之氣.｣

[五]師古曰：｢風生, 言其速疾不可當也. 回, 曲也.｣

初, 廣漢客私酤酒長安巿, 丞相(史)[吏]逐去(客). 客疑男子蘇賢言之, 以語廣漢. 廣漢使長安丞按賢[一], 尉史禹故劾賢爲騎士屯霸上, 不詣屯所, 乏軍興[二]. 賢父上書訟罪, 告廣漢, 事下有司覆治. 禹坐要斬, 請逮捕廣漢. 有詔即訊[三], 辭服, 會赦, 貶秩一等. 廣漢疑其邑子榮畜教令[四], 後以它法論殺畜. 人上書言之, 事下丞相御史, 案驗甚急. 廣漢使所親信長安人爲丞相府門卒, 令微司丞相門內不法事. 地節三年七月中, 丞相傅婢有過, 自絞死. 廣漢聞之, 疑丞相夫人妒殺之府舍. 而丞相奉齋酎入廟祠[五], 廣漢得此, 使中郎趙奉壽風曉丞相[六], 欲以脅之, 毋令窮正己事. 丞相不聽, 按驗愈急. 廣漢欲告之, 先問太史知星氣者, 言今年當有戮死大臣, 廣漢即上書告丞相罪. 制曰：｢下京兆尹治.｣ 廣漢知事迫切, 遂自將吏卒突入丞相府, 召其夫人跪庭下受辭[七], 收奴婢十餘人去, 責以殺婢事. 丞相魏相上書自陳：｢妻實不殺婢. 廣漢數犯罪法不伏辜, 以詐巧迫脅臣相, 幸臣相寬不奏. 願下明使者治廣漢所驗臣相家事.｣ 事下廷尉治(罪), 實丞相自以過譴笞傅婢, 出至外弟乃死, 不如廣漢言. 司直蕭望之劾奏：｢廣漢摧辱大臣, 欲以劫持奉公, 逆節傷化, 不道.｣ 宣帝惡之, 下廣漢廷尉獄, 又坐賊殺不辜, 鞠獄故不以實, 擅斥除騎士乏軍興數罪[八]. 天子可其奏. 吏民守闕號泣者數萬人, 或言｢臣生無益縣官, 願代趙京兆死, 使得牧養小民.｣ 廣漢竟坐要斬.

[一]師古曰：｢按, 致其罪也.｣

[二]文穎曰：｢尉史, 尉部史也. 禹, 其名.｣

[三]師古曰：｢令就問之, 不追入獄也.｣

[四]師古曰：｢蘇賢同邑之子也. 令音力成反.｣

[五]師古曰：｢將酎祭宗廟而先絜齋也.｣

[六]師古曰：｢風讀曰諷.｣

[七]師古曰：｢受其對辭也.｣

[八]師古曰：｢斥除, 逐遣之.｣

廣漢雖坐法誅, 爲京兆尹廉明, 威制豪彊, 小民得職[一]. 百姓追思, 歌之至今.

[一]師古曰：｢得職, 各得其常所也.｣

尹翁歸字子兄[一], 河東平陽人也, 徙杜陵. 翁歸少孤, 與季父居. 爲獄小吏, 曉習文法. 喜擊劍, 人莫能當[二]. 是時大將軍霍光秉政, 諸霍在平陽, 奴客持刀兵入巿鬥變, 吏不能禁[三], 及翁歸爲巿吏, 莫敢犯者. 公廉不受餽[四], 百賈畏之.

[一]師古曰：｢兄讀曰況.｣

[二]師古曰：｢喜音許吏反.｣

[三]師古曰：｢變, 亂也.｣

[四]師古曰：｢餽亦饋字也.｣

後去吏居家. 會田延年爲河東太守, 行縣至平陽, 悉召故吏五六十人, 延年親臨見, 令有文者東, 有武者西. 閱數十人, 次到翁歸, 獨伏不肯起, 對曰：｢翁歸文武兼備, 唯所施設.｣ 功曹以爲此吏倨敖不遜[一], 延年曰：｢何傷?｣ 遂召上辭問[二], 甚奇其對, 除補卒史, 便從歸府. 案事發姦, 窮竟事情, 延年大重之, 自以能不及翁歸, 徙署督郵. 河東二十八縣, 分爲兩部, 閎孺部汾北, 翁歸部汾南[三]. 所舉應法, 得其罪辜, 屬縣長吏雖中傷, 莫有怨者. 舉廉爲緱氏尉, 歷守郡中, 所居治理[四], 遷補都內令, 舉廉爲弘農都尉.

[一]師古曰：｢敖讀曰傲.｣

[二]師古曰：｢爲文辭而問之.｣

[三]師古曰：｢閎, 姓也, 音宏.｣

[四]師古曰：｢歷於郡中守丞尉之職也.｣

徵拜東海太守, 過辭廷尉于定國. 定國家在東海, 欲屬託邑子兩人[一], 令坐後堂待見. 定國與翁歸語終日, 不敢見其邑子. 既去, 定國乃謂邑子曰：｢此賢將, 汝不任事也, 又不可干以私.｣[二]

[一]師古曰：｢邑子, 同邑人之子也. 屬音之欲反.｣

[二]師古曰：｢任, 堪也. 干, 求也.｣

翁歸治東海明察, 郡中吏民賢不肖, 及姦邪罪名盡知之. 縣縣各有記籍. 自聽其政[一], 有急名則少緩之；吏民小解, 輒披籍[二]. 縣縣收取黠吏豪民, 案致其罪, 高至於死. 收取人必於秋冬課吏大會中, 及出行縣[三], 不以無事時. 其有所取也, 以一警百, 吏民皆服, 恐懼改行自新. 東海大豪郯許仲孫[四]爲姦猾, 亂吏治, 郡中苦之. 二千石欲捕者, 輒以力勢變詐自解, 終莫能制. 翁歸至, 論棄仲孫巿, 一郡怖栗, 莫敢犯禁. 東海大治.

[一]師古曰：｢言決斷諸縣姦邪之事, 不委令長.｣

[二]服虔曰：｢披有罪者籍也.｣ 師古曰：｢解讀曰懈.｣

[三]師古曰：｢於大會之中及行縣時則收取罪人, 以警眾也. 行音下更反.｣

[四]師古曰：｢郯縣之豪, 姓許名仲孫.｣

以高第入守右扶風, 滿歲爲真. 選用廉平疾姦吏以爲右職, 接待以禮, 好惡與同之；其負翁歸, 罰亦必行. 治如在東海故跡, 姦邪罪名亦縣縣有名籍. 盜賊發其比伍中[一], 翁歸輒召其縣長吏, 曉告以姦黠主名, 教使用類推跡盜賊所過抵[二], 類常如翁歸言, 無有遺(託)[脫][三]. 緩於小弱, 急於豪彊. 豪彊有論罪, 輸掌畜官[四], 使斫莝[五], 責以員程, 不得取代[六]. 不中程, 輒笞督[七], 極者至以鈇自剄而死[八]. 京師畏其威嚴, 扶風大治, 盜賊課常爲三輔最[九].

[一]師古曰：｢比謂左右相次者也. 五家爲伍, 若今五保也. 比音頻寐反.｣

[二]師古曰：｢抵, 歸也. 所經過及所歸投也.｣

[三]師古曰：｢類猶率也.｣

[四]師古曰：｢論罪, 決罪也. 扶風畜牧所在, 有苑師之屬, 故曰掌畜官也. 畜音許救反.｣

[五]師古曰：｢莝, 斬芻, 音千臥反.｣

[六]師古曰：｢員, 數也. 計其人及日數爲功程.｣

[七]師古曰：｢督, 責也.｣

[八]師古曰：｢鈇, 斫莝刃也, 音大夫之夫. 使其斫莝, 故因以莝刃自剄. 而說者或謂爲斧, 或云劍鈇, 皆失之也.｣

[九]師古曰：｢言發則獲之, 無有遺失, 故爲最也.｣

翁歸爲政雖任刑, 其在公卿之間清絜自守, 語不及私, 然溫良嗛退, 不以行能驕人[一], 甚得名譽於朝廷. 視事數歲, 元康四年病卒. 家無餘財, 天子賢之, 制詔御史：｢朕夙興夜寐, 以求賢爲右[二], 不異親疏近遠, 務在安民而已. 扶風翁歸廉平鄉正[三], 治民異等, 早夭不遂, 不得終其功業, 朕甚憐之. 其賜翁歸子黃金百斤, 以奉其祭祠.｣

[一]師古曰：｢嗛, 古以爲謙字.｣

[二]師古曰：｢右猶上也.｣

[三]師古曰：｢鄉讀曰嚮.｣

翁歸三子皆爲郡守. 少子岑歷位九卿, 至後將軍. 而閎孺亦至廣陵相, 有治名. 由是世稱田延年爲知人.

韓延壽字長公, 燕人也, 徙杜陵. 少爲郡文學. 父義爲燕郎中. 剌王之謀逆也, 義諫而死, 燕人閔之. 是時昭帝富於春秋, 大將軍霍光持政, 徵郡國賢良文學, 問以得失. 時魏相以文學對策, 以爲｢賞罰所以勸善禁惡, 政之本也. 日者燕王爲無道[一], 韓義出身彊諫, 爲王所殺. 義無比干之親而蹈比干之節[二], 宜顯賞其子, 以示天下, 明爲人臣之義.｣ 光納其言, 因擢延壽爲諫大夫, 遷淮陽太守. 治甚有名, 徙潁川.

[一]師古曰：｢日者猶言往日也.｣

[二]師古曰：｢殷之比干, 紂之諸父, 諫紂而死, 故以爲喻也.｣

潁川多豪彊, 難治, 國家常爲選良二千石. 先是, 趙廣漢爲太守, 患其俗多朋黨, 故構會吏民, 令相告訐[一], 一切以爲聰明, 潁川由是以爲俗, 民多怨讎. 延壽欲更改之, 教以禮讓, 恐百姓不從, 乃歷召郡中長老爲鄉里所信向者數十人, 設酒具食, 親與相對, 接以禮意, 人人問以謠俗, 民所疾苦[二], 爲陳和睦親愛銷除怨咎之路. 長老皆以爲便, 可施行, 因與議定嫁娶喪祭儀品, 略依古禮, 不得過法. 延壽於是令文學校官諸生皮弁執俎豆[三], 爲吏民行喪嫁娶禮. 百姓遵用其教, 賣偶車馬下里偽物者, 棄之巿道[四]. 數年, 徙爲東郡太守, 黃霸代延壽居潁川, 霸因其跡而大治.

[一]師古曰：｢構, 結也.｣

[二]師古曰：｢謠俗謂閭里歌謠, 政教善惡也.｣

[三]師古曰：｢校亦學也, 音效.｣

[四]張晏曰：｢下里, 地下蒿里偽物也.｣ 師古曰：｢偶謂木土爲之, 象真車馬之形也. 偶, 對也. 棄其物於巿之道上也.｣

延壽爲吏, 上禮義, 好古教化, 所至必聘其賢士, 以禮待用, 廣謀議, 納諫爭；舉行喪讓財, 表孝弟有行；修治學官[一], 春秋鄉(社)[射], 陳鍾鼓管弦, 盛升降揖讓, 及都試講武, 設斧鉞旌旗, 習射御之事. 治城郭, 收賦租, 先明布告其日, 以期會爲大事, 吏民敬畏趨鄉之[二]. 又置正、五長[三], 相率以孝弟, 不得舍姦人[四]. 閭里仟佰有非常, 吏輒聞知, 姦人莫敢入界. 其始若煩, 後吏無追捕之苦, 民無箠楚之憂[五], 皆便安之. 接待下吏, 恩施甚厚而約誓明. 或欺負之者, 延壽痛自刻責：｢豈其負之, 何以至此?｣[六]吏聞者自傷悔, 其縣尉至自刺死. 及門下掾自剄, 人救不殊, 因瘖不能言[七]. 延壽聞之, 對掾史涕泣, 遣吏毉治視[八], 厚復其家[九].

[一]師古曰：｢學官謂庠序之舍也.｣

[二]師古曰：｢趨讀曰趣. 鄉讀曰嚮.｣

[三]師古曰：｢正若今之鄉正、里正也. 五長, 同伍之中置一人爲長也.｣

[四]師古曰：｢舍, 止也.｣

[五]師古曰：｢箠, 杖也. 楚, 荊木也, 即今之荊子也. 箠音止橤反.｣

[六]師古曰：｢言豈我負之邪, 其人何以爲此事?｣

[七]師古曰：｢殊, 絕也. 以人救之, 故身首不相絕也. 瘖音於今反.｣

[八]師古曰：｢遣醫治之而吏護視之.｣

[九]師古曰：｢復音方目反.｣

延壽嘗出, 臨上車, 騎吏一人後至, 敕功曹議罰白[一]. 還至府門, 門卒當車, 願有所言. 延壽止車問之, 卒曰：｢孝經曰：□資於事父以事君, 而敬同, 故母取其愛, 而君取其敬, 兼之者父也.□[二]今旦明府早駕, 久駐未出, 騎吏父來至府門, 不敢入. 騎吏聞之, 趨走出謁, 適會明府登車. 以敬父而見罰, 得毋虧大化乎?｣ 延壽舉手輿中曰：｢微子, 太守不自知過.｣[三]歸舍, 召見門卒. 卒本諸生, 聞延壽賢, 無因自達, 故代卒[四], 延壽遂待用之. 其納善聽諫, 皆此類也. 在東郡三歲, 令行禁止, 斷獄大減, 爲天下最.

[一]師古曰：｢令定其罪名而更白之.｣

[二]師古曰：｢資, 取也. 取事父之道以事君, 其敬則同也. 母則極愛, 君則極敬, 不如父之兼敬愛也.｣

[三]師古曰：｢微, 無也.｣

[四]師古曰：｢代人爲卒也.｣

入守左馮翊, 滿歲稱職爲真. 歲餘, 不肯出行縣[一]. 丞掾數白：｢宜循行郡中, 覽觀民俗, 考長吏治跡.｣ 延壽曰：｢縣皆有賢令長, 督郵分明善惡於外, 行縣恐無所益, 重爲煩擾.｣[二]丞掾皆以爲方春月, 可壹出勸耕桑. 延壽不得已, 行縣至高陵, 民有昆弟相與訟田自言, 延壽大傷之, 曰：｢幸得備位, 爲郡表率, 不能宣明教化, 至令民有骨肉爭訟, 既傷風化, 重使賢長吏、嗇夫、三老、孝弟受其恥[三], 咎在馮翊, 當先退.｣是日移病不聽事, 因入臥傳舍, 閉閤思過. 一縣莫知所爲, 令丞、嗇夫、三老亦皆自繫待罪. 於是訟者宗族傳相責讓, 此兩昆弟深自悔, 皆自髡肉袒謝, 願以田相移, 終死不敢復爭[四]. 延壽大喜, 開閤延見, 內酒肉與相對飲食, 厲勉以意告鄉部, 有以表勸悔過從善之民[五]. 延壽乃起聽事, 勞謝令丞以下, 引見尉薦. 郡中歙然, 莫不傳相敕厲, 不敢犯. 延壽恩信周遍二十四縣, 莫復以辭訟自言者. 推其至誠, 吏民不忍欺紿[六].

[一]師古曰：｢行音下更反. 其後亦同.｣

[二]師古曰：｢重音直用反.｣

[三]師古曰：｢重音直用反.｣

[四]師古曰：｢移猶傳也. 一說兄以讓弟, 弟又讓之, 故云相移.｣

[五]師古曰：｢以其悔過從善, 故令表顯以示勸勵.｣

[六]師古曰：｢紿, 誑也.｣

延壽代蕭望之爲左馮翊, 而望之遷御史大夫. 侍謁者福爲望之道延壽在東郡時放散官錢千餘萬. 望之與丞相丙吉議, 吉以爲更大赦, 不須考[一]. 會御史當問(事)東郡, 望之因令并問之[二]. 延壽聞知, 即部吏案校望之在馮翊時廩犧官錢放散百餘萬. 廩犧吏掠治急, 自引與望之爲姦. 延壽劾奏, 移殿門禁止望之. 望之自奏｢職在總領天下, 聞事不敢不問, 而爲延壽所拘持.｣ 上由是不直延壽, 各令窮竟所考. 望之卒無事實, 而望之遣御史案東郡, 具得其事. 延壽在東郡時, 試騎士[三], 治飾兵車, 畫龍虎朱爵. 延壽衣黃紈方領[四], 駕四馬, 傅總, 建幢棨[五], 植羽葆[六], 鼓車歌車[七]. 功曹引車, 皆駕四馬, 載棨戟. 五騎爲伍, 分左右部, 軍假司馬、千人持幢旁轂[八]. 歌者先居射室[九], 望見延壽車, 噭咷楚歌[一０]. 延壽坐射室, 騎吏持戟夾陛列立, 騎士從者帶弓鞬羅後[一一]. 令騎士兵車四面營陳, 被甲鞮鞪居馬上, 抱弩負籣[一二]. 又使騎士戲車弄馬盜驂[一三]. 延壽又取官銅物, 候月蝕鑄作刀劍鉤鐔, 放效尚方事[一四]. 及取官錢帛, 私假繇使吏[一五]. 及治飾車甲三百萬以上.

[一]師古曰：｢更音工衡反.｣

[二]師古曰：｢望之以延壽代己爲馮翊, 而有能名出己之上, 故忌害之, 欲陷以罪法.｣

[三]師古曰：｢每歲大試也.｣

[四]晉灼曰：｢以黃色素作直領也.｣ 師古曰：｢衣音於既反.｣

[五]李奇曰：｢戟也.｣ 晉灼曰：｢傅, 著也. 總, 以緹繒飾鑣□也. 建, 立也. 幢, 旌幢也. 棨, 戟也.｣ 師古曰：｢幢, 麾也. 棨, 有衣之戟也, 其衣以赤黑繒爲之. 幢音大江反. 棨音啟.｣

[六]師古曰：｢植亦立也. 羽葆, 聚翟尾爲之, 亦今纛之類也. 植音常職反.｣

[七]孟康曰：｢如今郊駕時車上鼓吹也.｣ 師古曰：｢郊駕, 郊祀時備法駕也.｣

[八]師古曰：｢旁音步浪反.｣

[九]李奇曰：｢都試射堂也.｣

[一０]服虔曰：｢噭音叫呼之叫. 咷音滌濯之滌.｣ 師古曰：｢咷音它釣反.｣

[一一]師古曰：｢鞬, 弓衣也, 音居言反.｣

[一二]如淳曰：｢籣, 盛弩箭箙也.｣ 師古曰：｢鞮鞪即兜鍪也. 籣, 盛弩矢者也, 其形如木桶. 鞮音丁奚反. 鞪音莫侯反.｣

[一三]孟康曰：｢戲車弄馬之技也. 馳盜解驂馬, 御者不見也.｣

[一四]師古曰：｢鉤亦兵器也, 似劍而曲, 所以鉤殺人也. 鐔, 劍喉也. 又曰譚似劍而小陿. 鐔音淫, 又音尋.｣

[一五]師古曰：｢假謂顧賃也. 繇讀與徭同.｣

於是望之劾奏延壽上僭不道, 又自陳：｢前爲延壽所奏, 今復舉延壽罪, 眾庶皆以臣懷不正之心, 侵冤延壽. 願下丞相、中二千石、博士議其罪.｣ 事下公卿, 皆以延壽前既無狀, 後復誣愬典法大臣, 欲以解罪, 狡猾不道. 天子惡之, 延壽竟坐棄市. 吏民數千人送至渭城, 老小扶持車轂, 爭奏酒炙[一]. 延壽不忍距逆, 人人爲飲, 計飲酒石餘. 使掾史分謝送者：｢遠苦吏民, 延壽死無所恨.｣ 百姓莫不流涕.

[一]師古曰：｢奏, 進也.｣

延壽三子皆爲郎吏. 且死, 屬其子勿爲吏, 以己爲戒[一]. 子皆以父言去官不仕. 至孫威, 乃復爲吏至將軍. 威亦多恩信, 能拊眾, 得士死力. 威又坐奢僭誅, 延壽之風類也.

[一]師古曰：｢屬音之欲反.｣

張敞字子高, 本河東平陽人也. 祖父孺爲上谷太守, 徙茂陵. 敞父福事孝武帝, 官至光祿大夫. 敞後隨宣帝徙杜陵. 敞本以鄉有秩補太守卒史[一], 察廉爲甘泉倉長, 稍遷太僕丞, 杜延年甚奇之[二]. 會昌邑王徵即位, 動作不由法度, 敞上書諫曰：｢孝昭皇帝蚤崩無嗣[三], 大臣憂懼, 選賢聖承宗廟, 東迎之日, 唯恐屬車之行遲[四]. 今天子以盛年初即位, 天下莫不拭目傾耳, 觀化聽風[五]. 國輔大臣未褒, 而昌邑小輦先遷[六], 此過之大者也.｣ 後十餘日王賀廢, 敞以切諫顯名, 擢爲豫州刺史. 以數上事有忠言, 宣帝徵敞爲太中大夫, 與于定國並平尚書事. 以正違忤大將軍霍光[七], 而使主兵車出軍省減用度[八], 復出爲函谷關都尉. 宣帝初即位, 廢王賀在昌邑, 上心憚之, 徙敞爲山陽太守.

[一]師古曰：｢鄉有秩者, 嗇夫之類也.｣

[二]師古曰：｢延年時爲太僕也.｣

[三]師古曰：｢蚤, 古早字.｣

[四]師古曰：｢不欲斥乘輿, 故但言屬車耳. 屬音之欲反.｣

[五]師古曰：｢言改易視聽, 欲急聞見善政化也. 拭音式.｣

[六]李奇曰：｢挽輦小臣也.｣

[七]師古曰：｢守正不阿也.｣

[八]師古曰：｢令其主節減軍興之用度也.｣

久之, 大將軍霍光薨, 宣帝始親政事, 封光兄孫山、雲皆爲列侯, 以光子禹爲大司馬. 頃之, 山、雲以過歸第, 霍氏諸婿親屬頗出補吏. 敞聞之, 上封事曰：｢臣聞公子季友有功於魯, 大夫趙衰有功於晉[一], 大夫田完有功於齊, 皆疇其(官邑)[庸], 延及子孫, 終後田氏篡齊, 趙氏分晉, 季氏顓魯[二]. 故仲尼作春秋, 跡盛衰[三], 譏世卿最甚. 乃者大將軍決大計, 安宗廟, 定天下, 功亦不細矣. 夫周公七年耳, 而大將軍二十歲, 海內之命, 斷於掌握. 方其隆時, 感動天地, 侵迫陰陽, 月朓日蝕, 晝冥宵光[四], 地大震裂, 火生地中, 天文失度, 祅祥變怪, 不可勝記, 皆陰類盛長, 臣下顓制之所生也. 朝臣宜有明言, 曰陛下褒寵故大將軍以報功德足矣. 間者輔臣顓政, 貴戚太盛, 君臣之分不明, 請罷霍氏三侯皆就弟. 及衛將軍張安世, 宜賜几杖歸休, 時存問召見, 以列侯爲天子師. 明詔以恩不聽, 群臣以義固爭而後許, 天子必以陛下爲不忘功德, 而朝臣爲知禮, 霍氏世世無所患苦. 今朝廷不聞直聲[五], 而令明詔自親其文, 非策之得者也[六]. 今兩侯以出, 人情不相遠, 以臣心度之, 大司馬及其枝屬必有畏懼之心. 夫近臣自危, 非完計也, 臣敞願於廣朝白發其端, 直守遠郡, 其路無由[七]. 夫心之精微口不能言也, 言之微眇書不能文也[八], 故伊尹五就桀, 五就湯[九], 蕭相國薦淮陰累歲乃得通, 況乎千里之外, 因書文諭事指哉！唯陛下省察.｣ 上甚善其計, 然不徵也.

[一]師古曰：｢衰音初爲反.｣

[二]師古曰：｢顓與專同. 下皆類此.｣

[三]師古曰：｢著盛衰之跡.｣

[四]師古曰：｢冥, 闇也. 宵, 夜也. 朓音它了反.｣

[五]師古曰：｢言朝臣不進直言, 以陳其事.｣

[六]師古曰：｢言失計也.｣

[七]師古曰：｢直讀曰值.｣

[八]師古曰：｢眇, 細也.｣

[九]師古曰：｢孟子云□五就湯五就桀者, 伊尹也□, 言伊尹爲湯臣, 見貢於桀, 桀不用而湯復貢之, 如此者五也.｣

久之, 勃海、膠東盜賊並起, 敞上書自請治之, 曰：｢臣聞忠孝之道, 退家則盡心於親, 進宦則竭力於君. 夫小國中君猶有奮不顧身之臣, 況於明天子乎！今陛下遊意於太平, 勞精於政事, 亹亹不舍晝夜[一]. 群臣有司宜各竭力致身. 山陽郡戶九萬三千, 口五十萬以上, 訖計盜賊未得者七十七人[二], 它課諸事亦略如此. 臣敞愚駑, 既無以佐思慮, 久處閒郡[三], 身逸樂而忘國事, 非忠孝之節也. 伏聞膠東、勃海左右郡歲數不登[四], 盜賊並起, 至攻官寺, 篡囚徒, 搜市朝, 劫列侯. 吏失綱紀, 姦軌不禁. 臣敞不敢愛身避死, 唯明詔之所處, 願盡力摧挫其暴虐, 存撫其孤弱. 事即有業, 所至郡條奏其所由廢及所以興之狀.｣[五]書奏, 天子徵敞, 拜膠東相, 賜黃金三十斤. 敞辭之官, 自請治劇郡非賞罰無以勸善懲惡[六], 吏追捕有功效者, 願得壹切比三輔尤異[七]. 天子許之.

[一]師古曰：｢亹亹言勉強也. 舍, 息也. 亹音尾.｣

[二]師古曰：｢訖, 盡也.｣

[三]師古曰：｢閒讀曰閑.｣

[四]師古曰：｢年穀頻不孰也.｣

[五]師古曰：｢有業, 言各得其所.｣

[六]師古曰：｢懲, 止也.｣

[七]如淳曰：｢壹切, 權時也. 趙廣漢奏請令長安游徼獄史秩百石, 又循吏傳左馮翊有二百石卒史, 此之謂尤異也.｣

敞到膠東, 明設購賞, 開群盜令相捕斬除罪. 吏追捕有功, 上名尚書調補縣令者數十人[一]. 由是盜賊解散, 傳相捕斬. 吏民歙然[二], 國中遂平.

[一]師古曰：｢調, 選也, 音徒釣反.｣

[二]師古曰：｢歙音翕.｣

居頃之, 王太后數出游獵, 敞奏書諫曰：｢臣聞秦王好淫聲, 葉陽后爲不聽鄭衛之樂[一]；楚嚴好田獵, 樊姬爲(之)不食鳥獸之肉[二]. 口非惡旨甘, 耳非憎絲竹也, 所以抑心意, 絕耆欲者[三], 將以率二君而全宗祀也. 禮, 君母出門則乘輜軿, 下堂則從傅母[四], 進退則鳴玉佩, 內飾則結綢繆[五]. 此言尊貴所以自斂制, 不從恣之義也[六]. 今太后資質淑美, 慈愛寬仁, 諸侯莫不聞, 而少以田獵縱欲爲名, 於以上聞, 亦未宜也[七]. 唯觀覽於往古, 全行乎來今, 令后姬得有所法則, 下臣有所稱誦, 臣敞幸甚！｣ 書奏, 太后止不復出.

[一]孟康曰：｢葉陽, 秦昭王后也.｣ 師古曰：｢葉(陽)[音]式涉反.｣

[二]師古曰：｢樊姬, 楚莊王姬也.｣

[三]師古曰：｢耆讀曰嗜.｣

[四]師古曰：｢輜軿, 衣車也. 輜音甾, 又音楚疑反. 軿音步千反, 又音步丁反.｣

[五]文穎曰：｢謂衣衷結束綢繆也.｣ 師古曰：｢組紐之屬, 所以自結固也. 綢音直留反. 繆音一虯反.｣

[六]師古曰：｢從謂曰縱.｣

[七]師古曰：｢上聞, 聞於天子也.｣

是時潁川太守黃霸以治行第一入守京兆尹. 霸視事數月, 不稱, 罷歸潁川. 於是制詔御史：｢其以膠東相敞守京兆尹.｣ 自趙廣漢誅後, 比更守尹[一], 如霸等數人, 皆不稱職. 京師寖廢[二], 長安市偷盜尤多, 百賈苦之. 上以問敞, 敞以爲可禁. 敞既視事, 求問長安父老, 偷盜酋長數人[三], 居皆溫厚, 出從童騎, 閭里以爲長者[四]. 敞皆召見責問, 因貰其罪, 把其宿負[五], 令致諸偷以自贖[六]. 偷長曰：｢今一旦召詣府, 恐諸偷驚駭, 願一切受署.｣[七]敞皆以爲吏, 遣歸休. 置酒, 小偷悉來賀, 且飲醉, 偷長以赭汙其衣裾[八]. 吏坐里閭閱出者[九], 汙赭輒收縛之, 一日捕得數百人. 窮治所犯, 或一人百餘發, 盡行法罰. 由是枹鼓稀鳴, 市無偷盜[一０], 天子嘉之.

[一]師古曰：｢比, 頻也. 更, 歷也, 音工衡反.｣

[二]師古曰：｢寖, 漸也.｣

[三]應劭曰：｢酋長, 帥.｣ 師古曰：｢酋音才由反.｣

[四]師古曰：｢溫厚, 言富足也. 童騎, 以童奴爲騎而自從也.｣

[五]師古曰：｢貰, 緩也. 把, 執持也, 音步馬反.｣

[六]師古曰：｢致, 至也, 引至于官府.｣

[七]師古曰：｢自言願權補吏職也.｣

[八]師古曰：｢赭, 赤土也.｣

[九]師古曰：｢閭謂里之門也.｣

[一０]師古曰：｢枹, 擊鼓椎也, 音桴, 其字從木也.｣

敞爲人敏疾, 賞罰分明, 見惡輒取, 時時越法縱舍, 有足大者[一]. 其治京兆, 略循趙廣漢之跡. 方略耳目, 發伏禁姦, 不如廣漢, 然敞本治春秋, 以經術自輔, 其政頗雜儒雅, 往往表賢顯善, 不醇用誅罰, 以此能自全, 竟免於刑戮.

[一]如淳曰：｢有可貴異而大之者也.｣ 晉灼曰：｢越法縱舍, 即足大者也.｣ 師古曰：｢晉說是也.｣

京兆典京師, 長安中浩穰, 於三輔尤爲劇[一]. 郡國二千石以高弟入守, 及爲真, 久者不過二三年, 近者數月一歲, 輒毀傷失名, 以罪過罷. 唯廣漢及敞爲久任職. 敞爲京兆, 朝廷每有大議, 引古今, 處便宜, 公卿皆服, 天子數從之. 然敞無威儀, 時罷朝會, 過走馬章臺街[二], 使御吏驅, 自以便面拊馬[三]. 又爲婦畫眉, 長安中傳張京兆眉憮[四]. 有司以奏敞. 上問之, 對曰：｢臣聞閨房之內, 夫婦之私, 有過於畫眉者.｣ 上愛其能, 弗備責也. 然終不得大位.

[一]師古曰：｢浩, 大也. 穰, 盛也. 言人眾之多也. 穰音人掌反.｣

[二]孟康曰：｢在長安中.｣ 臣瓚曰：｢在章臺下街也.｣

[三]師古曰：｢便面, 所以障面, 蓋(車)[扇]之類也. 不欲見人, 以此自障面則得其便, 故曰便面, 亦曰屏面. 今之沙門所持竹扇, 上袤平而下圜, 即古之便面也. 音頻面反.｣

[四]應劭曰：｢憮, 大也.｣ 孟康曰：｢憮音詡. 北方人謂媚好爲詡畜.｣ 蘇林曰：｢憮音嫵.｣ 師古曰：｢本以好媚爲稱, 何說於大乎? 蘇音是.｣

敞與蕭望之、于定國相善. 始敞與定國俱以諫昌邑王超遷. 定國爲大夫平尚書事, 敞出爲刺史, 時望之爲大行丞. 後望之先至御史大夫, 定國後至丞相, 敞終不過郡守. 爲京兆九歲, 坐與光祿勳楊惲厚善, 後惲坐大逆誅, 公卿奏惲黨友, 不宜處位, 等比皆免[一], 而敞奏獨寢不下[二]. 敞使(卒)[賊]捕掾絮舜有所案驗[三]. 舜以敞劾奏當免, 不肯爲敞竟事, 私歸其家. 人或諫舜, 舜曰：｢吾爲是公盡力多矣, 今五日京兆耳, 安能復案事?｣ 敞聞舜語, 即部吏收舜繫獄. 是時冬月未盡數日, 案事吏晝夜驗治舜, 竟致其死事. 舜當出死, 敞使主簿持教告舜曰：｢五日京兆竟何如? 冬月已盡, 延命乎?｣[四]乃棄舜市. 會立春, 行冤獄使者出[五], 舜家載尸, 并編敞教[六], 自言使者. 使者奏敞賊殺不辜. 天子薄其罪[七], 欲令敞得自便利[八], 即先下敞前坐楊惲不宜處位奏, 免爲庶人. 敞免奏既下, 詣闕上印綬, 便從闕下亡命[九].

[一]師古曰：｢比, 例也, 音必寐反.｣

[二]師古曰：｢天子惜敞, 故留所奏事不出.｣

[三]李奇曰：｢絮音挐.｣ 師古曰：｢賊捕掾, 主捕賊者也. 絮, 姓也, 音女居反, 又音人餘反.｣

[四]師古曰：｢言汝不欲望延命乎?｣

[五]師古曰：｢行音下更反.｣

[六]師古曰：｢編, 聯也, 聯之於章前也.｣

[七]師古曰：｢以其事爲輕小也.｣

[八]師古曰：｢從輕法以免也. 便音頻面反.｣

[九]師古曰：｢不還其本縣邑也.｣

數月, 京師吏民解弛[一], 枹鼓數起, 而冀州部中有大賊. 天子思敞功效, 使使者即家在所召敞[二]. 敞身被重劾[三], 及使者至, 妻子家室皆泣惶懼, 而敞獨笑曰：｢吾身亡命爲民, 郡吏當就捕, 今使者來, 此天子欲用我也.｣ 即裝隨使者詣公(書)[車]上(車)[書]曰：｢臣前幸得備位列卿, 待罪京兆, 坐殺賊捕掾絮舜. 舜本臣敞素所厚吏, 數蒙恩貸[四], 以臣有章劾當免, 受記考事[五], 便歸臥家, 謂臣□五日京兆□, 背恩忘義, 傷化薄俗. 臣竊以舜無狀, 枉法以誅之. 臣敞賊殺無辜, 鞠獄故不直, 雖伏明法, 死無所恨.｣ 天子引見敞, 拜爲冀州刺史. 敞起亡命, 復奉使典州. 既到部, 而廣川王國群輩不道, 賊連發, 不得. 敞以耳目發起賊主名區處[六], 誅其渠帥. 廣川王姬昆弟及王同族宗室劉調等通行爲之囊橐[七], 吏逐捕窮窘, 蹤跡皆入王宮. 敞自將郡國吏, 車數百兩[八], 圍守王宮, 搜索調等, 果得之殿屋重轑中[九]. 敞傅吏皆捕格斷頭[一０], 縣其頭王宮門外. 因劾奏廣川王. 天子不忍致法, 削其戶. 敞居部歲餘, 冀州盜賊禁止. 守太原太守, 滿歲爲真, 太原郡清.

[一]師古曰：｢弛, 放也, 音式爾反.｣

[二]師古曰：｢就其所居處而召之.｣

[三]師古曰：｢謂前有賊殺不辜之事.｣

[四]師古曰：｢貸音土帶反.｣

[五]師古曰：｢記, 書也. 若今之州縣爲符教也.｣

[六]師古曰：｢區謂居止之所也.｣

[七]師古曰：｢言容止賊盜, 若囊橐之盛物也.｣

[八]師古曰：｢一乘車爲[一]兩也.｣

[九]蘇林曰：｢轑, 椽也. 重轑, 重棼中.｣ 師古曰：｢重棼即今之廊舍也, 一邊虛爲兩夏者也. 轑音老. 棼音扶分反.｣

[一０]師古曰：｢傅讀曰附. 言敞自監護吏而捕之.｣

頃之, 宣帝崩. 元帝初即位, 待詔鄭朋薦敞先帝名臣, 宜傅輔皇太子. 上以問前將軍蕭望之, 望之以爲敞能吏, 任治煩亂, 材輕非師傅之器. 天子使使者徵敞, 欲以爲左馮翊. 會病卒. 敞所誅殺太原吏吏家怨敞, 隨至杜陵刺殺敞中子璜. 敞三子官皆至都尉.

初, 敞爲京兆尹, 而敞弟武拜爲梁相. 是時梁王驕貴, 民多豪彊, 號爲難治. 敞問武：｢欲何以治梁?｣ 武敬憚兄, 謙不肯言. 敞使吏送至關, 戒吏自問武. 武應曰：｢馭黠馬者利其銜策, 梁國大都, 吏民凋敝, 且當以柱後惠文彈治之耳.｣[一]秦時獄法吏冠柱後惠文, 武意欲以刑法治梁. 吏還道之, 敞笑曰：｢審如掾言, 武必辨治梁矣.｣ 武既到官, 其治有跡, 亦能吏也.

[一]應劭曰：｢柱後, 以鐵爲柱, 今法冠是也, 一名惠文冠.｣ 晉灼曰：｢漢注法冠也, 一號柱後惠文, 以纚裹鐵柱卷. 秦制執法服, 今御史服之, 謂之解廌, 一角. 今冠兩角, 以解廌爲名耳.｣ 師古曰：｢晉說是也. 纚即今方目紗也. 纚音山爾反. 卷音去權反.｣

敞孫竦, 王莽時至郡守, 封侯, 博學文雅過於敞, 然政事不及也. 竦死, 敞無後.

王尊字子贛[一], 涿郡高陽人也. 少孤, 歸諸父, 使牧羊澤中. 尊竊學問, 能史書. 年十三, 求爲獄小吏. 數歲, 給事太守府, 問詔書行事, 尊無不對[二]. 太守奇之, 除補書佐, 署守屬監獄[三]. 久之, 尊稱病去, 事師郡文學官[四], 治尚書、論語, 略通大義. 復召署守屬治獄, 爲郡決曹史. 數歲, 以令舉幽州刺史從事[五]. 而太守察尊廉, 補遼西鹽官長[六]. 數上書言便宜事, 事下丞相御史.

[一]師古曰：｢贛音貢.｣

[二]師古曰：｢以施行詔條問之, 皆曉其事.｣

[三]師古曰：｢署爲守屬, 令監獄主囚也. 監音工銜反.｣

[四]師古曰：｢郡有文學官, 而尊事之以爲師也.｣

[五]如淳曰：｢漢儀注刺史得擇所部二千石卒史與從事.｣

[六]如淳曰：｢地理志遼西有鹽官.｣

初元中, 舉直言, 遷虢令[一], 轉守槐里, 兼行美陽令事. 春正月, 美陽女子告假子不孝, 曰：｢兒常以我爲妻, 妒笞我.｣ 尊聞之, 遣吏收捕驗問, 辭服. 尊曰：｢律無妻母之法, 聖人所不忍書, 此經所謂造獄者也.｣[二]尊於是出坐廷上, 取不孝子縣磔著樹, 使騎吏五人張弓射殺之, 吏民驚駭.

[一]如淳曰：｢本西虢也, 屬右扶風.｣

[二]晉灼曰：｢歐陽尚書有此造獄事也.｣ 師古曰：｢非常刑名, 造殺戮之法.｣

後上行幸雍, 過虢, 尊供張如法而辦[一]. 以高弟擢爲安定太守. 到官, 出教告屬縣曰：｢令長丞尉奉法守城, 爲民父母[二], 抑彊扶弱, 宣恩廣澤, 甚勞苦矣. 太守以今日至府, 願諸君卿勉力正身以率下. 故行貪鄙, 能變更者與爲治[三]. 明慎所職, 毋以身試法.｣ 又出教敕掾功曹｢各自底厲, 助太守爲治. 其不中用, 趣自避退, 毋久妨賢[四]. 夫羽翮不修, 則不可以致千里；闑內不理, 無以整外[五]. 府丞悉署吏行能, 分別白之. 賢爲上, 毋以富. 賈人百萬, 不足與計事. 昔孔子治魯, 七日誅少正卯, 今太守視事已一月矣, 五官掾張輔懷虎狼之心, 貪汙不軌[六], 一郡之錢盡入輔家, 然適足以葬矣. 今將輔送獄, 直符史詣閤下, 從太守受其事[七]. 丞戒之戒之！相隨入獄矣！｣[八]輔繫獄數日死, 盡得其狡猾不道, 百萬姦臧. 威震郡中, 盜賊分散, 入傍郡界. 豪彊多誅傷伏辜者. 坐殘賊免.

[一]師古曰：｢尊雖行美陽令, 而就虢供張也. 供音居用反. 張音竹亮反.｣

[二]師古曰：｢城謂縣城也.｣

[三]師古曰：｢更, 改也. 有如此者太守乃共爲治者也.｣

[四]師古曰：｢趣讀曰促.｣

[五]師古曰：｢闑, 門橛也, 音魚烈反.｣

[六]師古曰：｢汙, 濁也. 不軌, 不修法制也.｣

[七]師古曰：｢直符史, 若今之當直佐史也.｣

[八]師古曰：｢意丞教戒張輔, 令其避罪, 故以此言豫敕之.｣

起家, 復爲護羌將軍轉校尉[一], 護送軍糧委輸. 而羌人反, 絕轉道[二], 兵數萬圍尊. 尊以千餘騎奔突羌賊. 功未列上[三], 坐擅離部署, 會赦, 免歸家.

[一]師古曰：｢爲校尉主轉運事, 而屬護羌將軍.｣

[二]師古曰：｢絕轉運之道.｣

[三]師古曰：｢未列上於天子也.｣

涿郡太守徐明薦尊不宜久在閭巷, 上以尊爲郿令[一], 遷益州刺史. 先是, 琅邪王陽爲益州刺史, 行部至邛郲九折阪[二], 歎曰：｢奉先人遺體, 柰何數乘此險！｣[三]後以病去. 及尊爲刺史, 至其阪, 問吏曰：｢此非王陽所畏道邪?｣ 吏對曰：｢是.｣ 尊叱其馭曰：｢驅之！[四]王陽爲孝子, 王尊爲忠臣.｣ 尊居部二歲, 懷來徼外, 蠻夷歸附其威信. 博士鄭寬中使行風俗[五], 舉奏尊治狀, 遷爲東平相.

[一]師古曰：｢右扶風之縣, 音媚.｣

[二]應劭曰：｢在蜀郡嚴道縣.｣ 臣瓚曰：｢郲, 山名也.｣ 師古曰：｢郲音來.｣

[三]師古曰：｢乘, 登也.｣

[四]師古曰：｢驅馬令疾行也.｣

[五]師古曰：｢行音下更反.｣

是時, 東平王以至親驕奢不奉法度, 傅相連坐[一]. 及尊視事, 奉璽書至庭中, 王未及出受詔, 尊持璽書歸舍, 食已乃還. 致詔後, 謁見王, 太傅在前說相鼠之詩[二]. 尊曰：｢毋持布鼓過雷門！｣[三]王怒, 起入後宮. 尊亦直趨出就舍. 先是王數私出入, 驅馳國中, 與后姬家交通. 尊到官, 召敕廄長：｢大王當從官屬, 鳴和鸞乃出, 自今有令駕小車, 叩頭爭之, 言相教不得.｣ 後尊朝王, 王復延請登堂. 尊謂王曰：｢尊來爲相, 人皆弔尊也, 以尊不容朝廷, 故見使相王耳. 天下皆言王勇, 顧但負貴, 安能勇? [四]如尊乃勇耳.｣ 王變色視尊, 意欲格殺之, 即好謂尊曰：｢願觀相君佩刀[五].｣ 尊舉掖, 顧謂傍侍郎：｢前引佩刀視王[六], 王欲誣相拔刀向王邪?｣ 王情得[七], 又雅聞尊高名, 大爲尊屈, 酌酒具食, 相對極驩. 太后徵史奏尊[八]｢爲相倨慢不臣, 王血氣未定, 不能忍. 愚誠恐母子俱死. 今妾不得使王復見尊. 陛下不留意, 妾願先自殺, 不忍見王之失義也.｣ 尊竟坐免爲庶人. 大將軍王鳳奏請尊補軍中司馬, 擢爲司隸校尉.

[一]師古曰：｢前任傅相者頻坐以王得罪.｣

[二]師古曰：｢相鼠, 鄘風篇名, 刺無禮之詩也. 其辭曰：□相鼠有皮, 人而無儀！人而無儀, 不死何爲！□ 相, 視也. 言視鼠有皮, 雖處高顯之地, 偷食苟得, 不知廉恥, 人無禮儀, 亦與鼠同, 不如速死也.｣

[三]師古曰：｢雷門, 會稽城門也, 有大鼓. 越擊此鼓, 聲聞洛陽, 故尊引之也. 布鼓謂以布爲鼓, 故無聲.｣

[四]師古曰：｢顧, 念也. 負, 恃也. 安, 焉也.｣

[五]師古曰：｢陽爲好語也.｣

[六]師古曰：｢視讀曰示.｣

[七]師古曰：｢謂尊所測正得其情也.｣

[八]張晏曰：｢太后名也.｣ 韋昭曰：｢徵, 召也. 召東平史, 令爲奏也.｣ 師古曰：｢張說是也. 徵史, 太后之名, 亦猶東平王后之稱謁也.｣

初, 中書謁者令石顯貴幸, 專權爲姦邪. 丞相匡衡、御史大夫張譚皆阿附畏事顯, 不敢言. 久之, 元帝崩, 成帝初即位, 顯徙爲中太僕[一], 不復典權. 衡、譚乃奏顯舊惡, 請免顯等. 尊於是劾奏：｢丞相衡、御史大夫譚位三公, 典五常九德[二], 以總方略, 壹統類, 廣教化, 美風俗爲職. 知中書謁者令顯等專權擅勢, 大作威福, 縱恣不制, 無所畏忌, 爲海內患害, 不以時(皆)[白]奏行罰, 而阿諛曲從, 附下罔上, 懷邪迷國, 無大臣輔政之義, 皆不道, 在赦令前. 赦後, 衡、譚舉奏顯, 不自陳不忠之罪, 而反揚著先帝任用傾覆之徒, 妄言百官畏之, 甚於主上. 卑君尊臣, 非所宜稱, 失大臣體. 又正月行幸曲臺, 臨饗罷衛士[三], 衡與中二千石大鴻臚賞等會坐殿門下, 衡南鄉, 賞等西鄉. 衡更爲賞布東鄉席[四], 起立延賞坐, 私語如食頃. 衡知行臨[五], 百官共職, 萬眾會聚[六], 而設不正之席, 使下坐上, 相比爲小惠於公門之下[七], 動不中禮[八], 亂朝廷爵秩之位. 衡又使官大奴入殿中, 問行起居, 還言漏上十四刻行臨到, 衡安坐, 不變色改容. 無怵惕肅敬之心, 驕慢不謹. 皆不敬.｣ 有詔勿治. 於是衡慚懼, 免冠謝罪, 上丞相、侯印綬. 天子以新即位, 重傷大臣[九], 乃下御史丞問狀. 劾奏尊｢妄詆欺非謗赦前事[一０], 猥歷奏大臣[一一], 無正法, 飾成小過, 以塗汙宰相, 摧辱公卿, 輕薄國家, 奉使不敬.｣ 有詔左遷尊爲高陵令, 數月, 以病免.

[一]師古曰：｢皇后之屬官.｣

[二]師古曰：｢五常, 仁、義、禮、智、信也. 九德, 寬而栗, 柔而立, 愿而恭, 亂而敬, 擾而毅, 直而溫, 簡而廉, 剛而塞, 強而義也. 事見虞書皋陶謨也.｣

[三]如淳曰：｢諸衛士更盡得代去, 故天子自臨而饗之.｣

[四]師古曰：｢鄉讀曰嚮也.｣

[五]如淳曰：｢天子當臨饗士時.｣

[六]師古曰：｢共讀曰供.｣

[七]師古曰：｢比, 周也, 音頻寐反.｣

[八]師古曰：｢中, 當也, 音竹仲反.｣

[九]師古曰：｢重, 難也.｣

[一０]師古曰：｢詆, 毀也, 音丁禮反. 非讀曰誹也.｣

[一一]師古曰：｢猥, 多也, 曲也. 歷謂所奏非一人.｣

會南山群盜傰宗等數百人[一]爲吏民害, 拜故弘農太守傅剛爲校尉, 將跡射士千人逐捕[二], 歲餘不能禽. 或說大將軍鳳：｢賊數百人在轂下[三], 發軍擊之不能得, 難以視四夷[四]. 獨選賢京兆尹乃可.｣ 於是鳳薦尊, 徵爲諫大夫, 守京輔都尉, 行京兆尹事. 旬月間盜賊清. 遷光祿大夫, 守京兆尹, 後爲真, 凡三歲. 坐遇使者無禮. 司隸遣假佐放奉詔書白尊發吏捕人[五], 放謂尊：｢詔書所捕宜密.｣ 尊曰：｢治所公正, 京兆善漏泄人事.｣[六]放曰：｢所捕宜今發吏.｣[七]尊又曰：｢詔書無京兆文, 不當發吏.｣ 及長安繫者三月間千人以上. 尊出行縣, 男子郭賜自言尊：[八]｢許仲家十餘人共殺賜兄賞, 公歸舍.｣[九]. 吏不敢捕. 尊行縣還, 上奏曰：｢彊不陵弱, 各得其所, 寬大之政行, 和平之氣通.｣ 御史大夫中奏尊暴虐不改, 外爲大言, 倨嫚姍(嫌)[上][一０], 威信日廢, 不宜備位九卿. 尊坐(先)[免], 吏民多稱惜之.

[一]蘇林曰：｢傰音朋.｣ 晉灼曰：｢音倍.｣ 師古曰：｢晉音是也.｣

[二]師古曰：｢跡射, 言能尋跡而射取之也. 射音食亦反.｣

[三]師古曰：｢在天子輦轂之下, 明其逼近也.｣

[四]師古曰：｢視讀曰示.｣

[五]蘇林曰：｢胡公漢官假佐, 取內郡善史書佐給諸府也.｣

[六]師古曰：｢謂司隸官屬爲治所者, 尊之也, 若今謂使人爲尚書矣. 治音直吏反.｣

[七]師古曰：｢當即發也.｣

[八]師古曰：｢有冤事自言而與許仲相訟也.｣

[九]師古曰：｢公然而歸, 無所避畏者.｣

[一０]師古曰：｢姍, 古訕字也. 訕, 誹也, 音所諫反, 又音刪.｣

湖三老公乘興等[一]上書訟尊治京兆功效日著. ｢往者南山盜賊阻山橫行, 剽劫良民, 殺奉法吏, 道路不通, 城門至以警戒. 步兵校尉使逐捕, 暴師露眾, 曠日煩費, 不能禽制. 二卿坐黜[二], 群盜寖強, 吏氣傷沮[三], 流聞四方, 爲國家憂. 當此之時, 有能捕斬, 不愛金爵重賞. 關內侯寬中使問所徵故司隸校尉王尊捕群盜方略, 拜爲諫大夫, 守京輔都尉, 行京兆尹事. 尊盡節勞心, 夙夜思職, 卑體下士[四], 厲奔北之吏, 起沮傷之氣, 二旬之間, 大黨震壞, 渠率效首[五]. 賊亂蠲除, 民反農業, 拊循貧弱, 鉏耘豪彊. 長安宿豪大猾東市賈萬、城西萬章、翦張禁、酒趙放、杜陵楊章等皆通邪結黨, 挾養姦軌, 上干王法, 下亂吏治, 并兼役使, 侵漁小民, 爲百姓豺狼. 更數二千石, 二十年莫能禽討[七], 尊以正法案誅, 皆伏其辜. 姦邪銷釋, 吏民說服[八]. 尊撥劇整亂, 誅暴禁邪, 皆前所稀有, 名將所不及. 雖拜爲真, 未有殊絕褒賞加於尊身. 今御史大夫奏尊□傷害陰陽, 爲國家憂, 無承用詔書之意, 靖言庸違, 象龔滔天.□[九]. 原其所以, 出御史丞楊輔, 故爲尊書佐, 素行陰賊, 惡口不信[一０], 好以刀筆陷人於法. 輔常醉過尊大奴利家, 利家捽搏其頰[一一], 兄子閎拔刀欲剄之. 輔以故深怨疾毒, 欲傷害尊. 疑輔內懷怨恨, 外依公事, 建畫爲此議, 傅致奏文[一二], 浸潤加誣, 以復私怨[一三]. 昔白起爲秦將, 東破韓、魏, 南拔郢都, 應侯譖之, 賜死杜郵[一四]；吳起爲魏守西河, 而秦、韓不敢犯, 讒人間焉, 斥逐奔楚[一五]. 秦聽浸潤以誅良將, 魏信讒言以逐賢守, 此皆偏聽不聰, 失人之患也. 臣等竊痛傷尊修身絜己, 砥節首公[一六], 刺譏不憚將相, 誅惡不避豪彊, 誅不制之賊, 解國家之憂, 功(岩)[著]職修, 威信不廢, 誠國家爪牙之吏, 折衝之臣, 今一旦無辜制於仇人之手, 傷於詆欺之文, 上不得以功除罪, 下不得蒙棘木之聽[一七], 獨掩怨讎之偏奏, 被共工之大惡[一八], 無所陳怨愬罪. 尊以京師廢亂, 群盜並興, 選賢徵用, 起家爲卿, 賊亂既除, 豪猾伏辜, 即以佞巧廢黜. 一尊之身, 三期之間, 乍賢乍佞, 豈不甚哉！[一九]孔子曰：□愛之欲其生, 惡之欲其死, 是惑也.□ □浸潤之譖不行焉, 可謂明矣.□[二０]願下公卿大夫博士議郎, 定尊素行. 夫人臣而傷害陰陽, 死誅之罪也；靖言庸違, 放殛之刑也[二一]. 審如御史章, 尊乃當伏觀闕之誅[二二], 放於無人之域, 不得苟免[二三]. 及任舉尊者, 當獲選舉之辜, 不可但已[二四]. 即不如章, 飾文深詆以愬無罪[二五], 亦宜有誅, 以懲讒賊之口, 絕詐欺之(俗)[路][二六]. 唯明主參詳, 使白黑分別.｣ 書奏, 天子復以尊爲徐州刺史, 遷東郡太守.

[一]師古曰：｢湖, 縣名也, 今虢州湖城縣取其名.｣

[二]如淳曰：｢三輔皆秩中二千石, 號爲卿也. 即前京兆尹王昌貶爲鴈門太守, 甄遵河內太守也.｣

[三]師古曰：｢寖, 益也. 沮, 壞也, 音才汝反.｣

[四]師古曰：｢下音胡嫁反.｣

[五]師古曰：｢效, 致也, 斬其首而致之也.｣

[六]蘇林曰：｢萬音矩.｣ 晉灼曰：｢翦張禁, 酒趙放, 此二人作翦、作酒之家.｣

[七]師古曰：｢更, 歷也, 音工衡反.｣

[八]師古曰：｢釋, 解也, 音懌. 說讀曰悅.｣

[九]師古曰：｢引虞書堯典之辭也. 靖, 治也. 庸, 用也. 違, 僻也. 滔, 漫也. 謂其言假託於治, 實用違僻, 貌象恭敬, 過惡漫天也. 漫音莫干反. 一曰, 滔, 漫也.｣

[一０]師古曰：｢謂其口(而惡)[惡而]心不信也.｣

[一一]師古曰：｢捽, 持頭也, 音才兀反. 搏, 擊也.｣

[一二]師古曰：｢建立謀畫此議也. 傅讀曰附, 謂益其事而引致於罪狀.｣

[一三]師古曰：｢浸潤猶漸染也. 復, 報也.｣

[一四]師古曰：｢應侯, 范雎也. 杜郵, 地名, 在咸陽也.｣

[一五]師古曰：｢間音工莧反.｣

[一六]師古曰：｢砥, 厲也. 首, 向也. 砥音指. 首音式救反.｣

[一七]張晏曰：｢周禮三槐九棘, 公卿於下聽訟.｣

[一八]臣瓚曰：｢共工, 官名, 堯時諸侯, 舜流之於幽州也.｣

[一九]師古曰：｢期, 年也, 音基.｣

[二０]師古曰：｢論語稱孔子之言.｣

[二一]師古曰：｢殛, 誅也, 音居力反.｣

[二二]張晏曰：｢孔子誅少正卯於兩觀之間.｣

[二三]師古曰：｢非止合免官而已也.｣

[二四]師古曰：｢但, 徒也, 空也. 已, 止也. 不可空然而止也.｣

[二五]師古曰：｢詆, 毀也.｣

[二六]師古曰：｢懲, (愴)[創]也.｣

久之, 河水盛溢, 泛浸瓠子金隄, 老弱奔走, 恐水大決爲害. 尊躬率吏民, 投沈白馬[一], 祀水神河伯. 尊親執圭璧, 使巫策祝, 請以身填金隄[二], 因止宿, 廬居隄上. 吏民數千萬人爭叩頭救止尊, 尊終不肯去. 及水盛隄壞, 吏民皆奔走, 唯一主簿泣在尊旁, 立不動. 而水波稍卻迴還. 吏民嘉壯尊之勇節, 白馬三老朱英等奏其狀. 下有司考, 皆如言. 於是制詔御史：｢東郡河水盛長, 毀壞金隄, 未決三尺, 百姓惶恐奔走. 太守身當水衝, 履咫尺之難, 不避危殆, 以安眾心, 吏民復還就作, 水不爲災, 朕甚嘉之. 秩尊中二千石, 加賜黃金二十斤.｣

[一]師古曰：｢以祭水也.｣

[二]師古曰：｢填, 塞也, 音大賢反.｣

數歲, 卒官, 吏民紀之. 尊子伯亦爲京兆尹, 坐耎弱不勝任免.

王章字仲卿, 泰山鉅平人也. 少以文學爲官, 稍遷至諫大夫, 在朝廷名敢直言. 元帝初, 擢爲左曹中郎將, 與御史中丞陳咸相善, 共毀中書令石顯, 爲顯所陷, 咸減死髡, 章免官. 成帝立, 徵章爲諫大夫, 遷司隸校尉, 大臣貴戚敬憚之. 王尊免後, 代者不稱職, 章以選爲京兆尹. 時帝舅大將軍王鳳輔政, 章雖爲鳳所舉, 非鳳專權, 不親附鳳. 會日有蝕之, 章奏封事, 召見, 言鳳不可任用, 宜更選忠賢. 上初納受章言, 後不忍退鳳. 章由是見疑, 遂爲鳳所陷, 罪至大逆. 語在元后傳.

初, 章爲諸生學長安, 獨與妻居. 章疾病, 無被, 臥牛衣中[一], 與妻決, 涕泣[二]. 其妻呵怒之曰：｢仲卿！京師尊貴在朝廷人誰踰仲卿者? 今疾病困厄, 不自激卬[三], 乃反涕泣, 何鄙也！｣

[一]師古曰：｢牛衣, 編亂麻爲之, 即今俗呼爲龍具者.｣

[二]師古曰：｢自謂將死, 故辭決.｣

[三]如淳曰：｢激厲抗揚之意也.｣ 師古曰：｢卬讀曰仰. 仰頭爲健.｣

後章仕宦歷位, 及爲京兆, 欲上封事, 妻又止之曰：｢人當知足, 獨不念牛衣中涕泣時耶?｣ 章曰：｢非女子所知也.｣ 書遂上, 果下廷尉獄, 妻子皆收繫. 章小女年可十二, 夜起號哭曰：｢平生獄上呼囚, (素)[數]常至九, 今八而止[一]. 我君(數)[素]剛, 先死者必君.｣ 明日問之, 章果死. 妻子皆徙合浦.

[一]張晏曰：｢平生, 先時也. 獄卒夜閱囚時有九人, 常呼問九人. 今八人便止, 知一人死也.｣

大將軍鳳薨後, 弟成都侯商復爲大將軍輔政, 白上還章妻子故郡. 其家屬皆完具, 采珠致產數百萬, 時蕭育爲泰山太守, 皆令贖還故田宅.

章爲京兆二歲, 死不以其罪, 眾庶冤紀之, 號爲三王. 王駿自有傳, 駿即王陽子也.

贊曰：自孝武置左馮翊、右扶風、京兆尹, 而吏民爲之語曰：｢前有趙、張, 後有三王.｣ 然劉向獨序趙廣漢、尹翁歸、韓延壽, 馮商傳王尊, 揚雄亦如之[一]. 廣漢聰明, 下不能欺, 延壽厲善, 所居移風, 然皆訐上不信, 以失身墮功[二]. 翁歸抱公絜己, 爲近世表. 張敞衎衎, 履忠進言[三], 緣飾儒雅, 刑罰必行, 縱赦有度, 條教可觀, 然被輕惰之名[四]. 王尊文武自將[五], 所在必發, 譎詭不經, 好爲大言. 王章剛直守節, 不量輕重, 以陷刑戮, 妻子流遷, 哀哉！

[一]張晏曰：｢劉向作新序, 不道王尊. 馮商續史記, 爲作傳. 雄作法言, 亦論其美也.｣

[二]師古曰：｢墮, 毀也, 音火規反.｣

[三]師古曰：｢衎衎, 彊敏之貌也, 音口翰反.｣

[四]師古曰：｢媠, 古惰字也. 謂走馬拊馬及畫眉.｣

[五]師古曰：｢將, 助也.｣

校勘記

三一九九頁一二行　方上[解]在張湯傳. 宋祁說｢方上｣ 下當有｢解｣ 字. 按景祐本有｢解｣ 字.

三二０一頁　五行　或缿或(筒)[筩], 景祐、汲古、殿、局本都作｢筩｣, 此誤.

三二０四頁一三行　丞相(史)[吏]逐去(客). 景祐本｢史｣作｢吏｣. 景祐、殿本都無｢客｣ 字.

三二０五頁　七行　事下廷尉治(罪), 景祐本無｢罪｣ 字. 王念孫說｢罪｣ 字後人所加.

三二０八頁一０行　類常如翁歸言, 無有遺(託)[脫]. 景祐、殿、局本都作｢脫｣. 王先謙說作｢脫｣是.

三二一一頁　七行　春秋鄉(社)[射], 景祐、殿本都作｢射｣. 王先謙說作｢射｣是.

三二一四頁　三行　會御史當問(事)東郡, 景祐本無｢事｣ 字.

三二一七頁一二行　皆疇其(官邑)[庸], 景祐、殿本都作｢庸｣.

三二二０頁　八行　樊姬爲(之)不食鳥獸之肉. 景祐本無｢之｣ 字.

三二二０頁一三行　葉(陽)[音]式涉反. 景祐、殿本都作｢音｣.

三二二三頁　四行　蓋(車)[扇]之類也. 景祐、殿本都作｢扇｣, 此誤.

三二二三頁一一行　(卒)[賊]捕掾, 景祐、殿本都作｢賊｣, 此誤.

三二二四頁一四行　詣公(書)[車]上(車)[書]景祐、殿本都作｢詣公車上書｣, 此誤倒.

三二三九頁　七行　(素)[數]常至九, 今八而止. 我君(數)[素]剛, 景祐、殿本上｢素｣作｢數｣, 下｢數｣作｢素｣, 此互訛.

三二二五頁一四行　一乘車爲[一]兩也. 景祐本有｢一｣ 字.

三二三一頁一一行　不以時(皆)[白]奏行罰, 景祐、殿、局本都作｢白｣, 此誤.

三二三三頁一０行　倨嫚姍(嫌)[上], 景祐、汲古、殿、局本都作｢上｣, 此誤.

三二三三頁一０行　尊坐(先)[免]. 景祐、殿、局本都作｢免｣, 此誤.

三二三五頁　八行　功(岩)[著]職修, 景祐、殿、局本都作｢著｣, 此誤.

三二三六頁　一行　絕詐欺之(俗)[路]. 景祐、殿本都作｢路｣. 王先謙說作｢路｣是.

三二三六頁一三行　謂其口(而惡)[惡而]心不信也. 景祐、殿本都作｢惡而｣. 王先謙說作｢惡而｣是.

三二三七頁一二行　懲, (愴)[創]也. 景祐本作｢創｣, 他本都誤.

漢書卷七十七 蓋諸葛劉鄭孫毌將何傳第四十七

蓋寬饒字次公, 魏郡人也[一]. 明經爲郡文學, 以孝廉爲郎. 舉方正, 對策高第, 遷諫大夫, 行郎中戶將事[二]. 劾奏衛將軍張安世子侍中陽都侯彭祖不下殿門[三], 并連及安世居位無補. 彭祖時實下門, 寬饒坐舉奏大臣非是[四], 左遷爲衛司馬[五].

[一]師古曰：｢蓋音公盍反.｣

[二]師古曰：｢百官公卿表郎中令屬官有郎中車、戶、騎三將, 蓋各以所主爲名也. 戶將者, 主戶衛也.｣

[三]師古曰：｢過殿門不下車也.｣

[四]師古曰：｢不以實也.｣

[五]蘇林曰：｢如今衛士令也.｣ 臣瓚曰：｢漢注有衛屯司馬.｣

先是時, 衛司馬在部, 見衛尉拜謁, 常爲衛官繇使巿買[一]. 寬饒視事, 案舊令, 遂揖官屬以下行衛者[二]. 衛尉私使寬饒出, 寬饒以令詣官府門上謁辭[三]. 尚書責問衛尉[四], 由是衛官不復私使候、司馬. 候、司馬不拜, 出先置衛, 輒上奏辭[五], 自此正焉.

[一]師古曰：｢繇讀與徭同.｣

[二]蘇林曰：｢衛尉官屬也. 或曰詔遣使行衛者也.｣ 師古曰：｢或說非也. 行音下更反.｣

[三]文穎曰：｢私見使而公辭尚書也.｣ 蘇林曰：｢以法詣衛尉府門上謁也.｣ 師古曰：｢文說是也.｣

[四]文穎曰：｢由寬饒以法令不給使, 尚書責衛尉, 不復使司馬.｣

[五]如淳曰：｢天子出, 爲天子先導. 先天子發, 故上奏辭.｣

寬饒初拜爲司馬, 未出殿門, 斷其襌衣, 令短離地[一], 冠大冠, 帶長劍, 躬案行士卒廬室, 視其飲食居處, 有疾病者身自撫循臨問, 加致醫藥, 遇之甚有恩. 及歲盡交代, 上臨饗罷衛卒[二], 衛卒數千人皆叩頭自請, 願復留共更一年[三], 以報寬饒厚德. 宣帝嘉之, 以寬饒爲太中大夫, 使行風俗[四], 多所稱舉貶黜, 奉使稱意. 擢爲司隸校尉, 刺舉無所迴避, 小大輒舉, 所劾奏眾多, 廷尉處其法, 半用半不用[五], 公卿貴戚及郡國吏繇使至長安, 皆恐懼莫敢犯禁[六], 京師爲清.

[一]師古曰：｢襌音單, 其字從衣.｣

[二]師古曰：｢得代當歸者也.｣

[三]師古曰：｢更猶今言上番也, 音工衡反.｣

[四]師古曰：｢行音下更反.｣

[五]師古曰：｢以其峻刻, 故有不用者.｣

[六]師古曰：｢繇讀與傜同, 供傜役及爲使而來者.｣

平恩侯許伯入第[一], 丞相、御史、將軍、中二千石皆賀, 寬饒不行. 許伯請之, 乃往, 從西階上, 東鄉特坐[二]. 許伯自酌曰：｢蓋君後至.｣ 寬饒曰：｢無多酌我, 我乃酒狂.｣ 丞相魏侯笑曰：｢次公醒而狂, 何必酒也?｣ 坐者皆屬目卑下之[三]. 酒酣樂作, 長信少府檀長卿起舞, 爲沐猴與狗鬥[四], 坐皆大笑. 寬饒不說, 卬視屋而歎[五]曰：｢美哉！然富貴無常, 忽則易人, 此如傳舍, 所閱多矣[六]. 唯謹慎爲得久, 君侯可不戒哉！｣ 因起趨出, 劾奏長信少府以列卿而沐猴舞, 失禮不敬. 上欲罪少府, 許伯爲謝, 良久, 上乃解.

[一]師古曰：｢許伯, 皇太子外祖也. 入第者, 治第新成, 始入居之.｣

[二]師古曰：｢言自尊抗, 無所詘也. 鄉讀曰嚮.｣

[三]師古曰：｢屬猶注也, 音之欲反. 下音胡稼反.｣

[四]師古曰：｢沐猴, 獼猴.｣

[五]師古曰：｢說讀曰悅. 卬讀曰仰.｣

[六]師古曰：｢言如客舍行客, 輒過之, 故多所經歷也.｣

寬饒爲人剛直高節, 志在奉公. 家貧, 奉錢月數千[一], 半以給吏民爲耳目言事者. 身爲司隸, 子常步行自戍北邊[二], 公廉如此. 然深刻喜陷害人[三], 在位及貴戚人與爲怨[四], 又好言事刺譏, 奸犯上意[五]. 上以其儒者, 優容之, 然亦不得遷. 同列後進或至九卿, 寬饒自以行清能高, 有益於國, 而爲凡庸所越, 愈失意不快, 數上疏諫爭. 太子庶子王生高寬饒節, 而非其如此, 予書曰：｢明主知君絜白公正, 不畏彊禦[六], 故命君以司察之位, 擅君以奉使之權, 尊官厚祿已施於君矣. 君宜夙夜惟思當世之務, 奉法宣化, 憂勞天下, 雖日有益, 月有功, 猶未足以稱職而報恩也. 自古之治, 三王之術各有制度[七]. 今君不務循職而已, 乃欲以太古久遠之事匡拂天子[八], 數進不用難聽之語以摩切左右, 非所以揚令名全壽命者也. 方今用事之人皆明習法令, 言足以飾君之辭, 文足以成君之過, 君不惟蘧氏之高蹤[九], 而慕子胥之末行[一０], 用不訾之軀, 臨不測之險[一一], 竊爲君痛之. 夫君子直而不挺, 曲而不詘[一二]. 大雅云：□既明且哲, 以保其身.□[一三]狂夫之言, 聖人擇焉. 唯裁省覽.｣ 寬饒不納其言.

[一]師古曰：｢奉音扶用反.｣

[二]蘇林曰：｢子自行戍, 不取代.｣

[三]師古曰：｢喜音許吏反.｣

[四]師古曰：｢人人皆怨之.｣

[五]師古曰：｢奸音干.｣

[六]師古曰：｢彊禦, 彊梁而禦善者也.｣

[七]師古曰：｢三王謂夏、殷、周, 文質不同也.｣

[八]師古曰：｢匡, 正也. 拂讀曰弼.｣

[九]師古曰：｢蘧伯玉, 邦無道, 則可卷而懷之.｣

[一０]師古曰：｢伍子胥知吳王不可諫, 而不能止, 自取誅滅也.｣

[一一]師古曰：｢訾與貲同. 不貲者, 言無貲量可以比之, 貴重之極也. 不測謂深也.｣

[一二]師古曰：｢挺然, 直貌. 言雖執直道, 而遭遇時變, 與時紆曲, 然其本志不屈橈也. 挺音吐鼎反.｣

[一三]師古曰：｢烝民之詩也. 言明智者可以自全, 不至亡身.｣

是時上方用刑法, 信任中尚書宦官, 寬饒奏封事曰：｢方今聖道浸廢, 儒術不行[一], 以刑餘爲周召[二], 以法律爲詩書[三].｣ 又引韓氏易傳言：｢五帝官天下, 三王家天下, 家以傳子, 官以傳賢, 若四時之運, 功成者去, 不得其人則不居其位.｣ 書奏, 上以寬饒怨謗終不改, 下其書中二千石. 時執金吾議, 以爲寬饒指意欲求禪, 大逆不道[四]. 諫大夫鄭昌愍傷寬饒忠直憂國, 以言事不當意而爲文吏所詆挫[五], 上書頌寬饒曰：[六]｢臣聞山有猛獸, 藜藿爲之不采；國有忠臣, 姦邪爲之不起. 司隸校尉寬饒居不求安, 食不求飽[七], 進有憂國之心, 退有死節之義, 上無許、史之屬, 下無金、張之託[八], 職在司察, 直道而行, 多仇少與[九], 上書陳國事, 有司劾以大辟, 臣幸得從大夫之後, 官以諫爲名, 不敢不言.｣ 上不聽, 遂下寬饒吏. 寬饒引佩刀自剄北闕下, 眾莫不憐之.

[一]師古曰：｢浸, 漸也.｣

[二]師古曰：｢言使奄人當權軸也. 周謂周公旦也, 召謂召公奭也. 召讀曰邵.｣

[三]師古曰：｢言以(行)[刑]法成教化也.｣

[四]師古曰：｢襢, 古禪字. 言欲使天子傳位於己.｣

[五]師古曰：｢詆, 毀也. 挫, 折也.｣

[六]師古曰：｢頌謂稱其美.｣

[七]師古曰：｢論語稱孔子曰□君子食無求飽, 居無求安□, 故引之.｣

[八]應劭曰：｢許伯, 宣帝皇后父. 史高, 宣帝外家也. 金, 金日磾也. 張, 張安世也. 此四家屬無不聽.｣ 師古曰：｢此說非也. 許氏、史氏有外屬之恩, 金氏、張氏自託在於近狎也. 屬讀如本字也.｣

[九]師古曰：｢仇, 怨讎也. 與, 黨與也.｣

諸葛豐字少季, 琅邪人也. 以明經爲郡文學, 名特立剛直. 貢禹爲御史大夫, 除豐爲屬, 舉侍御史. 元帝擢爲司隸校尉, 刺舉無所避, 京師爲之語曰：｢間何闊, 逢諸葛.｣[一]上嘉其節, 加豐秩光祿大夫.

[一]師古曰：｢言間者何久闊不相見, 以逢諸葛故也.｣

時侍中許章以外屬貴幸, 奢淫不奉法度, 賓客犯事, 與章相連. 豐案劾章, 欲奏其事, 適逢許侍中私出, 豐駐車舉節詔章曰：｢下！｣ 欲收之. 章迫窘, 馳車去, 豐追之. 許侍中因得入宮門, 自歸上[一]. 豐亦上奏, 於是收豐節. 司隸去節自豐始.

[一]師古曰：｢歸誠乞哀於天子也.｣

豐上書謝曰：｢臣豐駑怯, 文不足以勸善, 武不足以執邪. 陛下不量臣能否, 拜爲司隸校尉, 未有以自效, 復秩臣爲光祿大夫, 官尊責重, 非臣所當處也. 又迫年歲衰暮, 常恐卒填溝渠[一], (德)無以報厚[德], 使論議士譏臣無補, 長獲素餐之名[二]. 故常願捐一旦之命, 不待時而斷姦臣之首, 縣於都市, 編書其罪[三], 使四方明知爲惡之罰, 然後卻就斧鉞之誅[四], 誠臣所甘心也. 夫以布衣之士, 尚猶有刎頸之交[五], 今以四海之大, 曾無伏節死誼之臣, 率盡苟合取容, 阿黨相爲, 念私門之利, 忘國家之政. 邪穢濁溷之氣上感于天[六], 是以災變數見, 百姓困乏. 此臣下不忠之效也, 臣誠恥之亡已. 凡人情莫不欲安存而惡危亡, 然忠臣直士不避患害者, 誠爲君也. 今陛下天覆地載, 物無不容[七], 使尚書令堯賜臣豐書曰：□夫司隸者刺舉不法, 善善惡惡, 非得顓之也[八]. 免處中和, 順經術意.□ 恩深德厚, 臣豐頓首幸甚. 臣竊不勝憤懣, 願賜清宴[九], 唯陛下裁幸.｣ 上不許.

[一]師古曰：｢卒讀曰猝.｣

[二]師古曰：｢素, 空也. 言不舉職務, 空食祿奉而已.｣

[三]師古曰：｢編謂聯次簡牘也.｣

[四]師古曰：｢卻, 退也.｣

[五]師古曰：｢刎, 斷也, 音吻.｣

[六]師古曰：｢溷亦濁也, 音下頓反.｣

[七]師古曰：｢如天之覆, 如地之載也.｣

[八]師古曰：｢善善, 褒賞善人也. 惡惡, 誅罰惡人也. 顓與專同.｣

[九]師古曰：｢懣音滿.｣

是後所言益不用, 豐復上書言：｢臣聞伯奇孝而棄於親, 子胥忠而誅於君[一], 隱公慈而殺於弟[二], 叔武弟而殺於兄[三]. 夫以四子之行, 屈平之材[四], 然猶不能自顯而被刑戮, 豈不足以觀哉！使臣殺身以安國, 蒙誅以顯君[五], 臣誠願之. 獨恐未有云補, 而爲眾邪所排, 令讒夫得遂, 正直之路雍塞[六], 忠臣沮心, 智士杜口[七], 此愚臣之所懼也.｣

[一]師古曰：｢並解於上也.｣

[二]師古曰：｢魯隱公欲立弟桓公, 爲其尚少, 己且攝位, 而卒爲桓公所殺.｣

[三]師古曰：｢叔武, 衛成公之弟夷叔也. 成公避晉之難, 出奔陳, 使大夫元咺奉叔武以居守. 其後晉人納成公, 成公疑叔武而先期入, 叔武將沐, 聞君至喜, 捉髮走出, 前驅射而殺之. 事在左傳僖二十八年. 叔武弟音大計反.｣

[四]師古曰：｢屈平即是屈原也.｣

[五]師古曰：｢蒙, 被也.｣

[六]師古曰：｢雍讀曰壅.｣

[七]師古曰：｢沮, 壞；杜, 塞也. 沮音才汝反.｣

豐以春夏繫治人, 在位多言其短. 上徙豐爲城門校尉, 豐上書告光祿勳周堪、光祿大夫張猛. 上不直豐, 乃制詔御史：｢城門校尉豐, 前與光祿勳堪、光祿大夫猛在朝之時, 數稱言堪、猛之美. 豐前爲司隸校尉, 不順四時, 修法度, 專作苛暴, 以獲虛威, 朕不忍下吏, 以爲城門校尉. 不內省諸己[一], 而反怨堪、猛, 以求報舉[二], 告案無證之辭, 暴揚難驗之罪, 毀譽恣意, 不顧前言[三], 不信之大者也. 朕憐豐之耆老, 不忍加刑, 其免爲庶人.｣ 終於家.

[一]師古曰：｢省, 察也.｣

[二]師古曰：｢舉言其事以報怨.｣

[三]帥古曰：｢前言謂譽堪、猛之美. 今乃更言其短, 是不顧也.｣

劉輔, 河間宗室[人]也. 舉孝廉, 爲襄賁令[一]. 上書言得失, 召見, 上美其材, 擢爲諫大夫. 會成帝欲立趙婕妤爲皇后, 先下詔封婕妤父臨爲列侯. 輔上書言：｢臣聞天之所與必先賜以符瑞, 天之所違必先降以災變, 此神明之徵應, 自然之占驗也. 昔武王、周公承順天地, 以饗魚烏之瑞[二], 然猶君臣祗懼, 動色相戒, 況於季世, 不蒙繼嗣之福, 屢受威怒之異者虖！雖夙夜自責, 改過易行, 畏天命, 念祖業, 妙選有德之世, 考卜窈窕之女[三], 以承宗廟, 順神祇心, 塞天下望[四], 子孫之祥猶恐晚暮, 今乃觸情縱欲, 傾於卑賤之女, 欲以母天下, 不畏于天, 不媿于人, 惑莫大焉. 里語曰：□腐木不可以爲柱, 卑人不可以爲主.□ 天人之所不予, 必有禍而無福, 市道皆共知之[五], 朝廷莫肯壹言, 臣竊傷心. 自念得以同姓拔擢, 尸祿不忠, 污辱諫爭之官, 不敢不盡死, 唯陛下深察.｣ 書奏, 上使侍御史收縛輔, 繫掖庭祕獄[六], 群臣莫知其故.

[一]蘇林曰：｢賁音肥, 東海縣也.｣

[二]師古曰：｢謂伐紂時有白魚、赤烏之瑞也. 事見今文尚書.｣

[三]師古曰：｢窈窕, 幽閑也.｣

[四]師古曰：｢塞, 滿也.｣

[五]師古曰：｢市道, 市中之道也. 一曰市人及行於道路者也.｣

[六]師古曰：｢漢書舊儀掖庭詔獄令丞宦者爲之, 主理婦人女官也.｣

於是中朝左將軍辛慶忌、右將軍廉褒、光祿勳師丹、太中大夫谷永[一]俱上書曰：｢臣聞明王垂寬容之聽, 崇諫爭之官, 廣開忠直之路, 不罪狂狷之言[二], 然後百僚在位, 竭忠盡謀, 不懼後患, 朝廷無諂諛之士, 元首無失道之愆[三]. 竊見諫大夫劉輔, 前以縣令求見, 擢爲諫大夫, 此其言必有卓詭切至, 當聖心者[四], 故得拔至於此. 旬日之間, 收下祕獄, 臣等愚, 以爲輔幸得託公族之親, 在諫臣之列, 新從下土來, 未知朝廷體, 獨觸忌諱, 不足深過. 小罪宜隱忍而已, 如有大惡, 宜暴治理官, 與眾共之[五]. 昔趙簡子殺其大夫鳴犢, 孔子臨河而還[六]. 今天心未豫[七], 災異屢降, 水旱迭臻[八], 方當隆寬廣問, 褒直盡下之時也. 而行慘急之誅於諫爭之臣, 震驚群下, 失忠直心. 假令輔不坐直言, 所坐不著[九], 天下不可戶曉[一０]. 同姓近臣本以言顯, 其於治親養忠之義誠不宜幽囚于掖庭獄. 公卿以下見陛下進用輔亟, 而折傷之暴[一一], 人有懼心[一二], 精銳銷耎[一三], 莫敢盡節正言, 非所以昭有虞之聽, 廣德美之風也[一四]. 臣等竊深傷之, 唯陛下留神省察.｣

[一]孟康曰：｢中朝, 內朝也. 大司馬左右前後將軍、侍中、常侍、散騎、諸吏爲中朝. 丞相以下至六百石爲外朝也.｣

[二]師古曰：｢狷, 急也, 音絹.｣

[三]師古曰：｢元首謂天子也. ■, 古諂字也.｣

[四]師古曰：｢卓, 高遠也. 詭, 異於眾也.｣

[五]師古曰：｢令眾人知其罪狀而罰之.｣

[六]張晏曰：｢趙簡子欲分晉國, 故先殺鳴犢, 又聘孔子. 孔子聞其死, 至河而還也.｣ 師古曰：｢戰國策說二人姓名云□鳴犢、鐸犨, □, 而史記及古今人表並以爲鳴犢、竇犨, 蓋鐸、犢及竇, 其聲相近, 故有不同耳. 今永等指舉殺鳴犢一人, 不論竇犨也.｣

[七]張晏曰：｢豫, 悅豫也.｣

[八]師古曰：｢迭, 互也. 音徒結反.｣

[九]師古曰：｢著, 明也.｣

[一０]師古曰：｢言不可家家曉喻之也.｣

[一一]師古曰：｢亟, 急也.｣

[一二]師古曰：｢人人皆懼也.｣

[一三]蘇林曰：｢耎, 弱也.｣ 師古曰：｢音乃喚反.｣

[一四]師古曰：｢舜有敢諫之鼓, 故言有虞之聽也. 一曰謂達四聰也.｣

上乃徙繫輔共工獄[一], 減死罪一等, 論爲鬼薪. 終於家.

[一]蘇林曰：｢考工也.｣ 師古曰：｢少府之屬官也, 亦有詔獄. 共讀與龔同.｣

鄭崇字子游, 本高密大族, 世與王家相嫁娶[一]. 祖父以訾徙平陵. 父賓明法令, 爲御史, 事貢公[二], 名公直. 崇少爲郡文學史, 至丞相大車屬[三]. 弟立與高武侯傅喜同門學, 相友善[四]. 喜爲大司馬, 薦崇, 哀帝擢爲尚書僕射. 數求見諫爭, 上初納用之. 每見曳革履[五], 上笑曰：｢我識鄭尚書履聲.｣

[一]師古曰：｢女嫁王家, 男又娶也.｣

[二]師古曰：｢貢禹也.｣

[三]如淳曰：｢丞相大車屬如今公府御屬.｣

[四]師古曰：｢同門謂同師也.｣

[五]師古曰：｢孰曰韋, 生曰革.｣

久之, 上欲封祖母傅太后從弟商, 崇諫曰：｢孝成皇帝封親舅五侯, 天爲赤黃晝昏, 日中有黑氣. 今祖母從昆弟二人已侯. 孔鄉侯, 皇后父；高武侯以三公封, 尚有因緣[一]. 今無故欲復封商, 壞亂制度, 逆天人心, 非傅氏之福也. 臣聞師曰：□逆陽者厥極弱, 逆陰者厥極凶短折, 犯人者有亂亡之患, 犯神者有疾夭之禍.□ 故周公著戒曰：□惟王不知艱難, 唯耽樂是從, 時亦罔有克壽.□[二]故衰世之君夭折蚤沒[三], 此皆犯陰之害也. 臣願以身命當國咎.｣ 崇因持詔書案起[四]. 傅太后大怒曰：｢何有爲天子乃反爲一臣所顓制邪！｣[五]上遂下詔曰：｢朕幼而孤, 皇太太后躬自養育, 免于襁褓, 教道以禮, 至於成人[六], 惠澤茂焉[七]. □欲報之德, 皞天罔極.□[八]前追號皇太太后父爲崇祖侯, 惟念德報未殊, 朕甚恧焉[九]. 侍中光祿大夫商, 皇太太后父同產子, 小自保大[一０], 恩義最親. 其封商爲汝昌侯, 爲崇祖侯後, 更號崇祖侯爲汝昌哀侯.｣

[一]師古曰：｢孔鄉侯, 傅晏也. 高武侯, 傅喜也.｣

[二]師古曰：｢周書亡逸之篇也. 言王者不知稼穡之艱難, 唯從耽樂, 則致夭喪, 無能壽考也.｣

[三]師古曰：｢蚤, 古(旱)[早]字也.｣

[四]李奇曰：｢持當受詔書案起也.｣ 師古曰：｢李說非也. 案者, 即寫詔之文.｣

[五]師古曰：｢顓與專同也.｣

[六]師古曰：｢道讀曰導.｣

[七]師古曰：｢茂, 美也.｣

[八]師古曰：｢詩小雅蓼莪之篇曰：□父兮生我, 母兮鞠我, 欲報之德, 昊天罔極.□ 言欲報父母之恩德, 心無已也. 呼昊天者, 陳己至誠也. 皞字與昊同.｣

[九]師古曰：｢殊, 異也. 恧, 愧也, 音女六反.｣

[一０]如淳曰：｢太后從小養之, 使至大也.｣

崇又以董賢貴寵過度諫, 由是重得罪[一]. 數以職事見責, 發疾頸癰, 欲乞骸骨, 不敢. 尚書令趙昌佞諂, 素害崇, 知其見疏, 因奏崇與宗族通, 疑有姦, 請治. 上責崇曰：｢君門如巿人, 何以欲禁切主上?｣[二]崇對曰：｢臣門如巿, 臣心如水[三]. 願得考覆.｣ 上怒, 下崇獄, 窮治, 死獄中.

[一]師古曰：｢重音直用反.｣

[二]師古曰：｢言請求者多, 交通賓客.｣

[三]師古曰：｢言至清也.｣

孫寶字子嚴, 潁川鄢陵人也[一]. 以明經爲郡吏. 御史大夫張忠辟寶爲屬, 欲令授子經, 更爲除舍[二], 設儲偫[三]. 寶自劾去, 忠固還之[四], 心內不平[五]. 後署寶主簿, 寶徙入舍, 祭灶請比鄰. 忠陰察, 怪之, 使所親問寶：｢前大夫爲君設除大舍, 子自劾去者, 欲爲高節也. 今兩府高士俗不爲主簿, 子既爲之, 徙舍甚說[六], 何前後不相副也?｣ 寶曰：｢高士不爲主簿, 而大夫君以寶爲可, 一府莫言非[七], 士安得獨自高? 前日君男欲學文, 而移寶自近[八]. 禮有來學, 義無往教；道不可詘, 身詘何傷? 且不遭者可無不爲, 況主簿乎！｣[九]. 忠聞之, 甚慚, 上書薦寶經明質直, 宜備近臣. 爲議郎, 遷諫大夫.

[一]師古曰：｢鄢音偃.｣

[二]師古曰：｢除謂修飾掃除也.｣

[三]師古曰：｢謂豫備器物也. 偫音丈紀反.｣

[四]師古曰：｢固者, 謂再三留之.｣

[五]師古曰：｢恨其去也.｣

[六]師古曰：｢說讀曰悅.｣

[七]師古曰：｢言大夫以爲寶適可爲主簿耳, 府中之人又不以爲不當也.｣

[八]師古曰：｢文謂書也.｣

[九]師古曰：｢言士不遭遇知己, 則當屈辱, 無所不爲也.｣

鴻嘉中, 廣漢群盜起, 選爲益州刺史. 廣漢太守扈商者, 大司馬車騎將軍王音姊子, 軟弱不任職. 寶到部, 親入山谷, 諭告群盜, 非本造意. 渠率皆得悔過自出[一], 遣歸田里. 自劾矯制, 奏商爲亂首[二], 春秋之義, 誅首惡而已. 商亦奏寶所縱或有渠率當坐者[三]. 商徵下獄, 寶坐失死罪免. 益州吏民多陳寶功效, 言爲車騎將軍所排. 上復拜寶爲冀州刺史, 遷丞相司直.

[一]師古曰：｢渠, 大也.｣

[二]師古曰：｢擅放群盜歸, 故云矯制. (也)[由]商不任職, 致有賊盜, 故云爲亂首也.｣

[三]師古曰：｢縱, 放也.｣

時帝舅紅陽侯立使客因南郡太守李尚占墾草田數百頃[一], 頗有民所假少府陂澤, 略皆開發[二], 上書願以入縣官[三]. 有詔郡平田予直[四], 錢有貴一萬萬以上[五]. 寶聞之, 遣丞相史按驗, 發其姦, 劾奏立、尚懷姦罔上, 狡猾不道. 尚下獄死. 立雖不坐, 後兄大司馬衛將軍商薨, 次當代商, 上度立而用其弟曲陽侯根爲大司馬票騎將軍[六].

[一]師古曰：｢隱度而取之也. 草田, 荒田也. 占音之贍反.｣

[二]師古曰：｢舊爲陂澤, 本屬少府, 其後以假百姓, 百姓皆已田之, 而立總謂爲草田, 占云新自墾.｣

[三]師古曰：｢立上書云新墾得此田, 請以入官也.｣

[四]師古曰：｢受其田而準償價直也.｣

[五]師古曰：｢增於時價.｣

[六]如淳曰：｢度, 過也. 過立而用根.｣

會益州蠻夷犯法, 巴蜀頗不安, 上以寶著名西州, 拜爲廣漢太守, 秩中二千石, 賜黃金三十斤. 蠻夷安輯, 吏民稱之[一].

[一]師古曰：｢輯與集同.｣

徵爲京兆尹. 故吏侯文以剛直不苟合常稱疾不肯仕, 寶以恩禮請文, 欲爲布衣友, 日設酒食, 妻子相對. 文求受署爲掾, 進見如賓禮. 數月, 以立秋日署文東部督郵. 入見, 敕曰：｢今日鷹隼始擊, 當順天氣取姦惡, 以成嚴霜之誅, 掾部渠有其人乎?｣[一]文卬曰：｢無其人不敢空受職.｣[二]寶曰：｢誰也?｣ 文曰：｢霸陵杜稚季.｣ 寶曰：｢其次.｣[三]文曰：｢豺狼橫道, 不宜復問狐狸.｣[四]寶默然. 稚季者大俠, 與衛尉淳于長、大鴻臚蕭育等皆厚善. 寶前失車騎將軍, 與紅陽侯有卻[五], 自恐見危, 時淳于長方貴幸, 友寶, 寶亦欲附之, 始視事而長以稚季託寶, 故寶窮, 無以復應文. 文怪寶氣索[六], 知其有故, 因曰：｢明府素著威名, 今不敢取稚季, 當且闔閤, 勿有所問[七]. 如此竟歲, 吏民未敢誣明府也[八]. 即度稚季而譴它事[九], 眾口讙譁, 終身自墮.｣[一０]寶曰：｢受教.｣ 稚季耳目長, 聞知之, 杜門不通水火[一一], 穿舍後牆爲小戶, 但持鉏自治園, 因文所厚自陳如此[一二]. 文曰：｢我與稚季幸同土壤, 素無睚眥[一三], 顧受將命, 分當相直[一四]. 誠能自改, 嚴將不治前事, 即不更心, 但更門戶, 適趣禍耳.｣[一五]稚季遂不敢犯法, 寶亦竟歲無所譴. 明年, 稚季病死. 寶爲京兆尹三歲, 京師稱之. 會淳于長敗, 寶與蕭育等皆坐免官. 文復去吏, 死於家. 稚季子杜蒼, 字君敖, 名出稚季右, 在游俠中.

[一]師古曰：｢渠讀曰詎. 詎, 豈也. 言掾所部內, 豈有其人乎?｣

[二]師古曰：｢卬讀曰仰. 謂仰頭而對也.｣

[三]師古曰：｢除稚季之外更有誰也.｣

[四]師古曰：｢言不當釋大而取小也.｣

[五]師古曰：｢失車騎將軍, 謂失王音意, 奏扈商事也. 卻與隙同.｣

[六]師古曰：｢索, 盡也, 音先各反.｣

[七]師古曰：｢闔, 閉也.｣

[八]師古曰：｢誣, 謗也.｣

[九]李奇曰：｢過度不治罪.｣

[一０]師古曰：｢墮, 毀也, 音火規反.｣

[一一]師古曰：｢杜, 塞也. 不通水火, 謂雖鄰伍亦不往來也.｣

[一二]師古曰：｢具言恐懼改節之狀也.｣

[一三]師古曰：｢睚音涯. 眥音才賜反. 睚又音五懈反. 眥又音仕懈反. 已解於前也.｣

[一四]師古曰：｢言自顧念受郡將之命, 分當相值遇也. 分音胡問反. 直讀曰值也.｣

[一五]師古曰：｢更, 改也. 趣讀曰促.｣

哀帝即位, 徵寶爲諫大夫, 遷司隸. 初, 傅太后與中山孝王母馮太后俱事元帝, 有卻[一], 傅太后使有司考馮太后, 令自殺, 眾庶冤之. 寶奏請覆治, 傅太后大怒, 曰：｢帝置司隸, 主使察我. 馮氏反事明白, 故欲擿觖以揚我惡[二]. 我當坐之.｣ 上乃順指下寶獄. 尚書僕射唐林爭之, 上以林朋黨比周[三], 左遷敦煌魚澤障候. 大司馬傅喜、光祿大夫龔勝固爭, 上爲言太后, 出寶復官.

[一]師古曰：｢以當熊事, 慚而嫉之.｣

[二]師古曰：｢擿觖謂挑發之也. 擿音它歷反. 觖音決. 挑音它聊反.｣

[三]師古曰：｢比音頻寐反.｣

頃之, 鄭崇下獄, 寶上書曰：｢臣聞疏不圖親, 外不慮內[一]. 臣幸得銜命奉使, 職在刺舉, 不敢避貴幸之勢, 以塞視聽之明. 按尚書令昌奏僕射崇, 下獄覆治, 榜掠將死, 卒無一辭[二], 道路稱冤. 疑昌與崇內有纖介[三], 浸潤相陷, 自禁門內樞機近臣, 蒙受冤譖[四], 虧損國家, 爲謗不小. 臣請治昌, 以解眾心.｣ 書奏, 天子不說[五], 以寶名臣不忍誅, 乃制詔丞相大司空：｢司隸寶奏故尚書僕射崇冤, 請獄治尚書令昌. 案崇近臣, 罪惡暴著, 而寶懷邪, 附下罔上, 以春月作詆欺, 遂其姦心, 蓋國之賊也. 傳不云乎? □惡利口之覆國家.□[六]其免寶爲庶人.｣

[一]師古曰：｢圖, 謀也. 慮, 思也.｣

[二]師古曰：｢榜掠, 謂笞擊而考問之也. 榜音彭.｣

[三]師古曰：｢言有細故宿嫌也.｣

[四]師古曰：｢蒙, 被也.｣

[五]師古曰：｢說讀曰悅.｣

[六]師古曰：｢論語稱孔子之言.｣

哀帝崩, 王莽白王太后徵寶以爲光祿大夫, 與王舜等俱迎中山王. 平帝立, 寶爲大司農. 會越嶲郡上黃龍游江中, 太師孔光、大司徒馬宮等咸稱莽功德比周公, 宜告祠宗廟. 寶曰：｢周公上聖, 召公大賢. 尚猶有不相說, 著於經典, 兩不相損[一]. 今風雨未時, 百姓不足, 每有一事, 群臣同聲[二], 得無非其美者.｣[三]時大臣皆失色, 侍中奉車都尉甄邯即時承制罷議者. 會寶遣吏迎母, 母道病, 留弟家, 獨遣妻子. 司直陳崇以奏寶, 事下三公即訊[四]. 寶對曰：｢年七十誖眊, 恩衰共養, 營妻子, 如章.｣[五]寶坐免, 終於家. 建武中, 錄舊德臣, 以寶孫伉爲諸長[六].

[一]師古曰：｢周書君奭之序曰□召公爲保, 周公爲師, 相成王爲左右, 召公不說, 周公作君奭□ 是也. 兩不相損者, 言俱有令名也. 召讀曰邵. 說讀曰悅.｣

[二]師古曰：｢言雷同阿附, 妄說福祥.｣

[三]師古曰：｢言此非朝廷美事也.｣

[四]師古曰：｢就問之也.｣

[五]師古曰：｢誖, 惑也. 眊與耄同. 自言老耄, 心志亂惑, 供養之恩衰, 具如所奏之章也. 誖音布內反. 共讀曰供, 音居用反.｣

[六]師古曰：｢伉音抗. 諸, 琅邪之縣也.｣

毌將隆字君房, 東海蘭陵人也. 大司馬車騎將軍王音內領尚書, 外典兵馬, 踵故選置從事中郎[一]與參謀議, 奏請隆爲從事中郎, 遷諫大夫. 成帝末, 隆奏封事言：｢古者選諸侯入爲公卿, 以褒功德, 宜徵定陶王使在國邸, 以填萬方.｣[二]其後上竟立定陶王爲太子, 隆遷冀州牧、潁川太守. 哀帝即位, 以高第入爲京兆尹, 遷執金吾.

[一]師古曰：｢踵猶躡也, 言承躡故事也.｣

[二]師古曰：｢填音竹刃反.｣

時侍中董賢方貴, 上使中黃門發武庫兵, 前後十輩, 送董賢及上乳母王阿舍. 隆奏言：｢武庫兵器, 天下公用, 國家武備, 繕治造作, 皆度大司農錢[一]. 大司農錢自乘輿不以給共養[二], 共養勞賜, 壹出少府. 蓋不以本臧給末用, 不以民力共浮費[三], 別公私, 示正路也. 古者諸侯方伯得顓征伐, 乃賜斧鉞[四]. 漢家邊吏, 職在距寇, 亦賜武庫兵, 皆任其事然後蒙之. 春秋之誼, 家不臧甲, 所以抑臣威, 損私力也. 今賢等便僻弄臣, 私恩微妾, 而以天下公用給其私門, 契國威器共其家備[五]. 民力分於弄臣, 武兵設於微妾, 建立非宜, 以廣驕僭, 非所以示四方也. 孔子曰：□奚取於三家之堂！□[六]臣請收還武庫.｣ 上不說[七].

[一]蘇林曰：｢用度皆出大司農.｣

[二]師古曰：｢共音居用反. 養音弋向反.｣

[三]師古曰：｢共讀曰供.｣

[四]師古曰：｢顓與專同也.｣

[五]李奇曰：｢契, 缺也.｣ 晉灼曰：｢契, 取也.｣ 師古曰：｢李說是也. 共讀曰供.｣

[六]師古曰：｢三家, 謂魯大夫叔孫、仲孫、季孫也. 論語云：□三家者, 以雍徹. 孔子曰：｢相維辟公, 天子穆穆, 奚取於三家之堂！｣□ 言三家以雍徹食, 此乃天子之禮耳, 何爲在三家之堂也！｣

[七]師古曰：｢說讀曰悅.｣

頃之, 傅太后使謁者買諸官婢, 賤取之, 復取執金吾官婢八人. 隆奏言賈賤, 請更平直[一]. 上於是制詔丞相、御史大夫：｢交讓之禮興, 則虞芮之訟息[二]. 隆位九卿, 既無以匡朝廷之不逮, 而反奏請與永信宮爭貴賤之賈, 程奏顯言[三], 眾莫不聞. 舉錯不由誼理[四], 爭求之名自此始, 無以示百僚, 傷化失俗.｣ 以隆前有安國之言[五], 左遷爲沛郡都尉, 遷南郡太守.

[一]師古曰：｢賈讀曰價. 其下亦同.｣

[二]師古曰：｢虞、芮, 二國名. 文王爲西伯, 爲斷其訟, 二國各慚而止也.｣

[三]蘇林曰：｢露奏也.｣

[四]師古曰：｢錯音千故反.｣

[五]如淳曰：｢徵定陶王使在國邸也.｣

王莽少時, 慕與隆交, 隆不甚附. 哀帝崩, 莽秉政, 使大司徒孔光奏隆前爲冀州牧治中山馮太后獄冤陷無辜, 不宜處位在中土. 本中謁者令史立、侍御史丁玄自典考之, 但與隆連名奏事. 史立時爲中太僕, 丁玄泰山太守, 及尚書令趙昌譖鄭崇者爲河內太守, 皆免官, 徙合浦.

何並字子廉, 祖父以吏二千石自平輿徙平陵[一]. 並爲郡吏, 至大司空掾, 事何武. 武高其志節, 舉能治劇, 爲長陵令, 道不拾遺.

[一]師古曰：｢平(陵)[輿], 汝南之縣也.｣

初, 邛成太后外家王氏貴[一], 而侍中王林卿通輕俠, 傾京師. 後坐法免, 賓客愈盛, 歸長陵上冢, 因留飲連日. 並恐其犯法, 自造門上謁[二], 謂林卿曰：｢冢間單外, 君宜以時歸.｣[三]林卿曰：｢諾.｣ 先是林卿殺婢婿埋冢舍[四], 並具知之, 以非己時, 又見其新免, 故不發舉, 欲無令留界中而已, 即且遣吏奉謁傳送. 林卿素驕, 慚於賓客, 並度其爲變, 儲兵馬以待之[五]. 林卿既去, 北度涇橋, 令騎奴還至寺門, 拔刀剝其建鼓[六]. 並自從吏兵追林卿. 行數十里, 林卿迫窘, 乃令奴冠其冠被其襜褕自代, 乘車從童騎[七], 身變服從間徑馳去. 會日暮追及, 收縛冠奴, 奴曰：｢我非侍中, 奴耳.｣ 並心自知已失林卿, 乃曰：｢王君困, 自稱奴, 得脫死邪?｣ 叱吏斷頭持還, 縣所剝鼓置都亭下, 署曰：｢故侍中王林卿坐殺人埋冢舍, 使奴剝寺門鼓.｣[八]吏民驚駭. 林卿因亡命, 眾庶讙譁, 以爲實死[九]. 成帝太后以邛成太后愛林卿故, 聞之涕泣, 爲言哀帝. 哀帝問狀而善之, 遷並隴西太守.

[一]應劭曰：｢宣帝王皇后父奉光封邛成侯, 成帝母亦姓王, 故以父爵別之也.｣

[二]師古曰：｢造, 至也, 音千到反.｣

[三]師古曰：｢單外, 言在郊郭之外而單露.｣

[四]師古曰：｢婢婿, 外人與其婢姦者也. 冢舍, 守冢之舍也.｣

[五]師古曰：｢儲, 豫備也. 度音徒各反.｣

[六]師古曰：｢諸官曹之所通呼爲寺. 建鼓一名植鼓. 建, 立也. 謂植木而旁懸鼓焉. 縣有此鼓者, 所以召集號令, 爲開閉之時.

[七]師古曰：｢襜褕, 曲裾襌衣也. 童騎, 童奴之騎也.｣

[八]師古曰：｢署謂書表其事也.｣

[九]師古曰：｢讙譁, 眾議也. 讙音許元反.｣

徙潁川太守, 代陵陽嚴詡. 詡本以孝行爲官, 謂掾史爲師友, 有過輒閉閤自責, 終不大言. 郡中亂, 王莽遣使徵詡, 官屬數百人爲設祖道, 詡據地哭. 掾史曰：｢明府吉徵, 不宜若此.｣ 詡曰：｢吾哀潁川士, 身豈有憂哉！我以柔弱徵, 必選剛猛代. 代到, 將有僵仆者, 故相弔耳.｣[一]詡至, 拜爲美俗使者[二]. 是時潁川鍾元爲尚書令, 領廷尉, 用事有權. 弟威爲郡掾, 臧千金[三]. 並爲太守, (故)[過]辭鍾廷尉, 廷尉免冠爲弟請一等之罪[四], 願蚤就髡鉗. 並曰：｢罪在弟身與君律, 不在於太守.｣ 元懼, 馳遣人呼弟. 陽翟輕俠趙季、李款多畜賓客, 以氣力漁食閭里[五], 至姦人婦女, 持吏長短, 從橫郡中[六], 聞並且至, 皆亡去. 並下車求勇猛曉文法吏且十人, 使文吏治三人獄, 武吏往捕之, 各有所部. 敕曰：｢三人非負太守, 乃負王法, 不得不治. 鍾威所犯多在赦前, 驅使入函谷關, 勿令汙民間；不入關, 乃收之. 趙、李桀惡, 雖遠去, 當得其頭, 以謝百姓.｣ 鍾威負其兄, 止雒陽[七], 吏格殺之. 亦得趙、李它郡, 持頭還, 並皆縣頭及其具獄於市. 郡中清靜, 表善好士[八], 見紀潁川, 名次黃霸. 性清廉, 妻子不至官舍. 數年, 卒. 疾病, 召丞掾作先令書[九], 曰：｢告子恢, 吾生素餐日久, 死雖當得法賻, 勿受[一０]. 葬爲小槨, 亶容下棺.｣[一一]恢如父言. 王莽擢恢爲關都尉. 建武中以並孫爲郎.

[一]師古曰：｢僵, 偃也. 仆, 顛也. 僵音薑. 仆音赴.｣

[二]文穎曰：｢宣美風化使者.｣

[三]師古曰：｢臧謂致罪之臧也.｣

[四]如淳曰：｢減死罪一等.｣

[五]師古曰：｢漁者, 謂侵奪取之, 若漁獵之爲也.｣

[六]師古曰：｢從音子用反. 橫音胡孟反.｣

[七]師古曰：｢負謂恃其權力也.｣

[八]師古曰：｢好音呼到反.｣

[九]師古曰：｢先爲遺令也.｣

[一０]如淳曰：｢公令, 吏死官, 得法賻.｣ 師古曰：｢贈終者布帛曰賻, 音附.｣

[一一]張晏曰：｢禮三重棺. 趙簡子曰：□不設屬辟, 下卿之罰也.□ 或曰但下棺, 無餘器物也.｣ 師古曰：｢言止作小槨, 纔容下棺而已, 無令高大也. 亶讀曰但.｣

贊曰：蓋寬饒爲司臣, 正色立於朝, 雖詩所謂｢國之司直｣ 無以加也[一]. 若采王生之言以終其身, 斯近古之賢臣矣. 諸葛、劉、鄭雖云狂瞽, 有異志焉. 孔子曰：｢吾未見剛者.｣[二]以數子之名跡, 然毌將汙於冀州[三], 孫寶橈於定陵[四], 況俗人乎！何並之節, 亞尹翁歸云.

[一]師古曰：｢詩鄭風羔裘之篇曰□彼己之子, 邦之司直□, 言其德美, 可主正直之任也.｣

[二]師古曰：｢論語稱孔子之言也. 言有剛德者爲難也.｣

[三]孟康曰：｢汙, 下也.｣ 師古曰：｢毌將隆爲冀州牧, 與史立、丁元共奏馮太后事, 是爲汙曲也. 汙音一胡反.｣

[四]師古曰：｢橈亦曲也. 謂受淳于長託而不治杜稚季也. 橈音女教反.｣

校勘記

三二四八頁　四行　言以(行)[刑]法成教化也. 景祐、殿本都作｢刑｣. 王先謙說作｢刑｣是.

三二四九頁　六行　常恐卒填溝渠, (德)無以報厚[德], 景祐、殿本都作｢無以報厚德｣.

三二五一頁一三行　河間宗室[人]也, 景祐、殿本都有｢人｣ 字.

三二五六頁　五行　蚤, 古(旱)[早]字也. 景祐、殿、局本都作｢早｣, 此誤.

三二五八頁一三行　(也)[由]商不任職, 致有賊盜, 景祐、殿本都作｢由｣.

三二六六頁　六行　平(陵)輿, 汝南之縣也. 周壽昌說｢平陵｣ 當作｢平輿｣. 按景祐本正作｢平輿｣.

三二六八頁　一行　並爲太守, (故)[過]辭鍾廷尉, 景祐、殿本都作｢過｣. 王先謙說作｢過｣是.

漢書卷七十八 蕭望之傳第四十八

蕭望之字長倩, 東海蘭陵人也[一], 徙杜陵. 家世以田爲業, 至望之, 好學, 治齊詩, 事同縣后倉且十年. 以令詣太常受業[二], 復事同學博士白奇[三], 又從夏侯勝問論語、禮服[四]. 京師諸儒稱述焉.

[一]師古曰：｢近代譜諜妄相託附, 乃云望之蕭何之後, 追次昭穆, 流俗學者共祖述焉. 但酇侯漢室宗臣, 功高位重, 子孫胤緒具詳表、傳. 長倩鉅儒達學, 名節並隆, 博覽古今, 能言其祖. 市朝未變, 年載非遙, 長老所傳, 耳目相接, 若其實承何後, 史傳寧得弗詳? 漢書既不敘論, 後人焉所取信? 不然之事, 斷可識矣.｣

[二]如淳曰：｢令郡國官有好文學敬長肅政教者, 二千石奏上, 與計偕, 詣太常受業如弟子也.｣

[三]師古曰：｢常同於后倉受業, 而奇後爲博士.｣

[四]師古曰：｢禮之喪服也.｣

是時大將軍霍光秉政, 長史丙吉薦儒生王仲翁與望之等數人, 皆召見. 先是左將軍上官桀與蓋主謀殺光, 光既誅桀等, 後出入自備. 吏民當見者, 露索去刀兵, 兩吏挾持[一]. 望之獨不肯聽, 自引出閤曰：｢不願見.｣ 吏牽持匈匈. 光聞之, 告吏勿持. 望之既至前, 說光曰：｢將軍以功德輔幼主, 將以流大化, 致於洽平[二], 是以天下之士延頸企踵, 爭願自(劾)[效], 以輔高明. 今士見者皆先露索挾持, 恐非周公相成王躬吐握之禮, 致白屋之意.｣[三]於是光獨不除用望之, 而仲翁等皆補大將軍史. 三歲間, 仲翁至光祿大夫給事中, 望之以射策甲科爲郎[四], 署小苑東門候[五]. 仲翁出入從倉頭廬兒[六], 下車趨門, 傳呼甚寵[七], 顧謂望之曰：｢不肯錄錄, 反抱關爲.｣[八]望之曰：｢各從其志.｣

[一]師古曰：｢索, 搜也, 露形體而搜也. 索音山客反.｣

[二]師古曰：｢令太平之化通洽四方也.｣

[三]師古曰：｢周公攝政, 一沐三握髮, 一飯三吐餔, 以接天下之士. 白屋, 謂白蓋之屋以茅覆之, 賤人所居. 蓋音合.｣

[四]師古曰：｢射策者, 謂爲難問疑義書之於策, 量其大小署爲甲乙之科, 列而置之, 不使彰顯. 有欲射者, 隨其所取得而釋之, 以知優劣. 射之, 言投射也. 對策者, 顯問以政事經義, 令各對之, 而觀其(人)[文]辭定高下也.｣

[五]師古曰：｢署, 補署也. 門候, 主候時而開閉也.｣

[六]師古曰：｢皆官府之給賤役者也, 解在貢禹傳.｣

[七]師古曰：｢趨讀曰趣. 趣, 嚮也. 下車而嚮門, 傳聲而呼侍從者, 甚有尊寵也.｣

[八]師古曰：｢錄錄謂循常也. 言望之不能隨例搜索, 以(爲)[違]啎執政, 不得大官而守門也.｣

後數年, 坐弟犯法, 不得宿衛, 免歸爲郡吏. 及御史大夫魏相除望之爲屬, 察廉爲大行治禮丞.

時大將軍光薨, 子禹復爲大司馬, 兄子山領尚書[一], 親屬皆宿衛內侍. 地節三年夏, 京師雨雹, 望之因是上疏, 願賜清閒之宴, 口陳災異之意[二]. 宣帝自在民間聞望之名, 曰：｢此東海蕭生邪? 下少府宋畸問狀[三], 無有所諱.｣ 望之對, 以爲｢春秋昭公三年大雨雹, 是時季氏專權, 卒逐昭公. 鄉使魯君察於天變, 宜亡此害[四]. 今陛下以聖德居位, 思政求賢, 堯舜之用心也. 然而善祥未臻, 陰陽不和, 是大臣任政, 一姓擅勢之所致也. 附枝大者賊本心, 私家盛者公室危[五]. 唯明主躬萬機, 選同姓, 舉賢材, 以爲腹心, 與參政謀, 令公卿大臣朝見奏事, 明陳其職, 以考功能. 如是, 則庶事理, 公道立, 姦邪塞, 私權廢矣.｣ 對奏, 天子拜望之爲謁者. 時上初即位, 思進賢良, 多上書言便宜, 輒下望之問狀, 高者請丞相御史[六], 次者中二千石試事, 滿歲以狀聞[七], 下者報聞, 或罷歸田里, 所白處奏皆可[八]. 累遷諫大夫, 丞相司直, 歲中三遷, 官至二千石. 其後霍氏竟謀反誅, 望之寖益任用[九].

[一]師古曰：｢霍山, 去病之孫. 今云兄子者, 轉寫誤爾.｣

[二]師古曰：｢閒讀曰閑.｣

[三]師古曰：｢畸音居宜反.｣

[四]師古曰：｢鄉讀曰嚮. 亡讀曰無.｣

[五]師古曰：｢本心, 樹之本株也.｣

[六]師古曰：｢望之以其人所言之狀請於丞相御史, 或以奏聞, 即見超擢.｣

[七]師古曰：｢試令行其所言之事, 或以諸它職事試之.｣

[八]師古曰：｢當主上之意也.｣

[九]師古曰：｢寖, 漸也.｣

是時選博士諫大夫通政事者補郡國守相, 以望之爲平原太守. 望之雅意在本朝, 遠爲郡守, 內不自得, 乃上疏曰：｢陛下哀愍百姓, 恐德化之不究[一], 悉出諫官以補郡吏, 所謂憂其末而忘其本者也. 朝無爭臣則不知過, 國無達士則不聞善[二]. 願陛下選明經術, 溫故知新, 通於幾微謀慮之士以爲內臣, 與參政事. 諸侯聞之, 則知國家納諫憂政, 亡有闕遺. 若此不怠, 成康之道其庶幾乎！[三]外郡不治, 豈足憂哉?｣ 書聞, 徵入守少府. 宣帝察望之經明持重, 論議有餘, 材任宰相[四], 欲詳試其政事, 復以爲左馮翊. 望之從少府出爲左遷, 恐有不合意, 即移病[五]. 上聞之, 使侍中成都侯金安上諭意曰：｢所用皆更治民以考功[六]. 君前爲平原太守日淺, 故復試之於三輔, 非有所聞也.｣[七]望之即視事.

[一]師古曰：｢究, 竟也, 謂周遍於天下.｣

[二]師古曰：｢達士謂達於政事也.｣

[三]師古曰：｢周成康二王致太平也.｣

[四]師古曰：｢任, 堪也.｣

[五]師古曰：｢移病謂移書言病. 一曰以病而移居.｣

[六]師古曰：｢更猶經歷也, 音工衡反.｣

[七]師古曰：｢所聞謂聞其短失.｣

是歲西羌反, 漢遣後將軍征之. 京兆尹張敞上書言：｢國兵在外, 軍以夏發, 隴西以北, 安定以西, 吏民並給轉輸, 田事頗廢, 素無餘積, 雖羌虜以破, 來春民食必乏. 窮辟之處, 買亡所得[一], 縣官穀度不足以振之[二]. 願令諸有罪, 非盜受財殺人及犯法不得赦者, 皆得以差入穀此八郡贖罪[三]. 務益致穀以豫備百姓之急.｣ 事下有司, 望之與少府李彊議, 以爲｢民函陰陽之氣, 有(仁)[好]義欲利之心[四], 在教化之所助. 堯在上, 不能去民欲利之心, 而能令其欲利不勝其好義也；雖桀在上, 不能去民好義之心, 而能令其好義不勝其欲利也. 故堯、桀之分, 在於義利而已, 道民不可不慎也[五]. 今欲令民量粟以贖罪, 如此則富者得生, 貧者獨死, 是貧富異刑而法不壹也. 人情, 貧窮, 父兄囚執, 聞出財得以生活, 爲人子弟者將不顧死亡之患, 敗亂之行, 以赴財利, 求救親戚. 一人得生, 十人以喪, 如此, 伯夷之行壞, 公綽之名滅[六]. 政教壹傾, 雖有周召之佐, 恐不能復[七]. 古者臧於民, 不足則取, 有餘則予. 詩曰□爰及矜人, 哀此鰥寡□[八], 上惠下也. 又曰□雨我公田, 遂及我私□[九], 下急上也. 今有西邊之役, 民失作業, 雖戶賦口斂以贍其困乏[一０], 古之通義, 百姓莫以爲非. 以死救生, 恐未可也[一一]. 陛下布德施教, 教化既成, 堯舜亡以加也. 今議開利路以傷既成之化, 臣竊痛之.｣

[一]師古曰：｢辟讀曰僻也.｣

[二]師古曰：｢度音徒各反.｣

[三]師古曰：｢差, 次也. 八郡, 即隴西以北, 安定以西.｣

[四]師古曰：｢函與含同也.｣

[五]師古曰：｢道讀曰導.｣

[六]師古曰：｢公綽, 魯大夫孟公綽也. 論語稱孔子曰：□若臧武仲之智, 公綽之不欲, 卞莊子之勇, 冉求之藝, 文之以禮樂, 可以爲成人矣.□ ｣

[七]師古曰：｢召讀曰邵. 復音扶目反.｣

[八]師古曰：｢小雅鴻雁之詩也. 矜人, 可哀矜之人, 謂貧弱者也. 言王者惠澤下及哀矜之人以至鰥寡.｣

[九]師古曰：｢小雅大田之詩也. 言眾庶喜於時雨, 先潤公田, 又及私田, 是則其心先公後私. 雨音于具反.｣

[一０]師古曰：｢率戶而賦, 計口而斂也.｣

[一一]師古曰：｢子弟竭死以救父兄, 令其生也.｣

於是天子復下其議兩府, 丞相、御史以難問張敞. 敞曰：｢少府左馮翊所言, 常人之所守耳. 昔先帝征四夷, 兵行三十餘年, 百姓猶不加賦, 而軍用給. 今羌虜一隅小夷, 跳梁於山谷間, 漢但令罪人出財減罪以誅之, 其名賢於煩擾良民橫興賦斂也[一]. 又諸盜及殺人犯不道者, 百姓所疾苦也, 皆不得贖；首匿、見知縱、所不當得爲之屬, 議者或頗言其法可蠲除[二], 今因此令贖, 其便明甚, 何化之所亂? 甫刑之罰, 小過赦, 薄罪贖[三], 有金選之品[四], 所從來久矣, 何賊之所生? 敞備皁衣二十餘年[五], 嘗聞罪人贖矣, 未聞盜賊起也. 竊憐涼州被寇, 方秋饒時, 民尚有飢乏, 病死於道路, 況至來春將大困乎！不早慮所以振救之策, 而引常經以難, 恐後爲重責. 常人可與守經, 未可與權也. 敞幸得備列卿, 以輔兩府爲職, 不敢不盡愚.｣

[一]師古曰：｢橫音胡孟反.｣

[二]師古曰：｢以其罪輕而法重, 故常欲除此科條.｣

[三]師古曰：｢呂侯爲周穆王司寇, 作贖刑之法, 謂之呂刑. 後改爲甫侯, 故又稱甫刑也.｣

[四]應劭曰：｢選音刷, 金銖兩名也.｣ 師古曰：｢音刷是也. 字本作鋝, 鋝即鍰也, 其重十一銖二十五分銖之十三, 一曰重六兩. 呂刑曰：□墨辟疑赦, 其罰百鍰；劓辟疑赦, 其罰惟倍；剕辟疑赦, 其罰倍差；宮辟疑赦, 其罰六百鍰；大辟疑赦, 其罰千鍰.□ 是其品也.｣

[五]如淳曰：｢雖有五時服, 至朝皆著皁衣.｣

望之、彊復對曰：｢先帝聖德, 賢良在位, 作憲垂法, 爲無窮之規, 永惟邊竟之不贍[一], 故金布令甲曰[二]□邊郡數被兵, 離飢寒[三], 夭絕天年, 父子相失, 令天下共給其費□[四], 固爲軍旅卒暴之事也[五]. 聞天漢四年, 常使死罪人入五十萬錢減死罪一等, 豪彊吏民請奪假貣[六], 至爲盜賊以贖罪. 其後姦邪橫暴, 群盜並起[七], 至攻城邑, 殺郡守, 充滿山谷, 吏不能禁, 明詔遣繡衣使者以興兵擊之[八], 誅者過半, 然後衰止. 愚以爲此使死罪贖之敗也, 故曰不便.｣ 時丞相魏相、御史大夫丙吉亦以爲羌虜且破, 轉輸略足相給, 遂不施敞議. 望之爲左馮翊三年, 京師稱之, 遷大鴻臚.

[一]師古曰：｢惟, 思也. 竟讀曰境. 其下亦同.｣

[二]師古曰：｢金布者, 令篇名也. 其上有府庫金錢布帛之事, 因以名篇. 令甲者, 其篇甲乙之次.｣

[三]師古曰：｢離, 遭也.｣

[四]師古曰：｢同共給之也. 自此以上, 令甲之文.｣

[五]師古曰：｢卒讀曰猝. 言此令文專爲軍旅猝暴而施設.｣

[六]師古曰：｢貣音土得反.｣

[七]師古曰：｢橫音胡孟反.｣

[八]師古曰：｢軍興之法也.｣

先是烏孫昆彌翁歸靡因長羅侯常惠上一書[一], 願以漢外孫元貴靡爲嗣, 得復尚少主[二], 結婚內附, 畔去匈奴. 詔下公卿議, 望之以爲烏孫絕域, 信其美言, 萬里結婚, 非長策也. 天子不聽. 神爵二年, 遣長羅侯惠使送公主配元貴靡. 未出塞, 翁歸靡死, 其兄子狂王背約自立. 惠從塞下上書, 願留少主敦煌郡. 惠至烏孫, 責以負約, 因立元貴靡, 還迎少主. 詔下公卿議, 望之復以爲｢不可. 烏孫持兩端, 亡堅約, 其效可見. 前少主在烏孫四十餘年, 恩愛不親密, 邊境未以安, 此已事之驗也. 今少主以元貴靡不得立而還, 信無負於四夷, 此中國之大福也. 少主不止, 繇役將興, 其原起此.｣ 天子從其議, 徵少主還. 後烏孫雖分國兩立, 以元貴靡爲大昆彌, 漢遂不復與結婚.

[一]師古曰：｢昆彌, 烏孫之王號也. 翁歸靡, 其人名也.｣

[二]蘇林曰：｢宗室女也.｣

三年, 代丙吉爲御史大夫. 五鳳中匈奴大亂, 議者多曰匈奴爲害日久, 可因其壞亂舉兵滅之. 詔遣中朝大司馬車騎將軍韓增、諸吏富平侯張延壽、光祿勳楊惲、太僕戴長樂問望之計策, 望之對曰：｢春秋晉士匄帥師侵齊, 聞齊侯卒, 引師而還, 君子大其不伐喪[一], 以爲恩足以服孝子, 誼足以動諸侯. 前單于慕化鄉善稱弟[二], 遣使請求和親, 海內欣然, 夷狄莫不聞. 未終奉約, 不幸爲賊臣所殺, 今而伐之, 是乘亂而幸災也, 彼必奔走遠遁. 不以義動兵, 恐勞而無功. 宜遣使者弔問, 輔其微弱, 救其災患, 四夷聞之, 咸貴中國之仁義. 如遂蒙恩得復其位, 必稱臣服從, 此德之盛也.｣ 上從其議, 後竟遣兵護輔呼韓邪單于定其國.

[一]師古曰：｢士匄, 晉大夫范宣子也. 春秋公羊傳襄十九年, 齊侯環卒, □晉士匄帥師侵齊, 至穀, 聞齊侯卒, 乃還. 還者何? 善辭也, 大其不伐喪也.□ ｣

[二]蘇林曰：｢弟, 順也.｣ 師古曰：｢鄉讀曰嚮. 弟音悌.｣

是時大司農中丞耿壽昌奏設常平倉, 上善之, 望之非壽昌[一]. 丞相丙吉年老, 上重焉, 望之又奏言：｢百姓或乏困, 盜賊未止, 二千石多材下不任職. 三公非其人, 則三光爲之不明, 今首歲日月少光[二], 咎在臣等.｣ 上以望之意輕丞相[三], 乃下侍中建章衛尉金安上、光祿勳楊惲、御史中丞王忠, 并詰問望之[四]. 望之免冠置對, 天子繇是不說[五].

[一]師古曰：｢此望之不知權道.｣

[二]師古曰：｢首歲, 歲之初. 首謂正月也.｣

[三]師古曰：｢言三公非其人, 又云咎在臣等, 是其意毀丞相.｣

[四]師古曰：｢三人同共問之.｣

[五]師古曰：｢繇讀與由同. 說讀曰悅.｣

後丞相司直□延壽[一]奏：｢侍中謁者良使(丞)[承]制詔望之, 望之再拜已. 良與望之言, 望之不起, 因故下手[二], 而謂御史曰□良禮不備□ . 故事丞相病, 明日御史大夫輒問病；朝奏事會庭中, 差居丞相後, 丞相謝, 大夫少進, 揖. 今丞相數病, 望之不問病；會庭中, 與丞相鈞禮[三]. 時議事不合意, 望之曰：□侯年寧能父我邪！□[四]知御史有令不得擅使, 望之多使守史自給車馬, 之杜陵護視家事[五]. 少史冠法冠, 爲妻先引[六], 又使賣買, 私所附益凡十萬三千[七]. 案望之大臣, 通經術, 居九卿之右[八], 本朝所仰, 至不奉法自修, 踞慢不遜攘[九], 受所監臧二百五十以上[一０], 請逮捕繫治.｣ 上於是策望之曰：｢有司奏君責使者禮, 遇丞相亡禮, 廉聲不聞, 敖慢不遜[一一], 亡以扶政, 帥先百僚. 君不深思, 陷于茲穢, 朕不忍致君于理, 使光祿勳惲策詔, 左遷君爲太子太傅, 授印. 其上故印使者[一二], 便道之官. 君其秉道明孝, 正直是與, 帥意亡愆, 靡有後言.｣[一三]

[一]師古曰：｢□音婆.｣

[二]蘇林曰：｢伏地而言也.｣

[三]師古曰：｢不爲前後之差也.｣

[四]服虔曰：｢寧能與吾父同年邪?｣

[五]如淳曰：｢漢儀注御史大夫史(旨)[員]四十五人, 皆六百石, 其十五人給事殿中, 其餘三十人留守治百事, 皆冠法冠.｣ 師古曰：｢自給車馬者, 令其自乘私車馬也.｣

[六]蘇林曰：｢少史, 曹史之下者也.｣ 文穎曰：｢先引謂導車前.｣

[七]師古曰：｢使其史爲望之家有所賣買, 而史以其私錢增益之, 用潤望之也.｣

[八]師古曰：｢右, 上也.｣

[九]師古曰：｢攘, 古讓字.｣

[一０]師古曰：｢二百五十以上者, 當時律令坐罪之次, 若今律條言一尺以上、一疋以上矣.｣

[一一]師古曰：｢敖讀曰傲.｣

[一二]師古曰：｢使者即謂楊惲也. 命惲授太傅印, 而望之以大夫印上於惲.｣

[一三]師古曰：｢■, 古愆字. 後言謂自申理.｣

望之既左遷, 而黃霸代爲御史大夫. 數月間, 丙吉薨, 霸爲丞相. 霸薨, 于定國復代焉. 望之遂見廢, 不得相. 爲太傅, 以論語、禮服授皇太子.

初, 匈奴呼韓邪單于來朝, 詔公卿議其儀, 丞相霸、御史大夫定國議曰：｢聖王之制, 施德行禮, 先京師而後諸夏, 先諸夏而後夷狄. 詩云：□率禮不越, 遂視既發；相土烈烈, 海外有截.□[一]陛下聖德充塞天地[二], 光被四表[三], 匈奴單于鄉風慕化, 奉珍朝賀[四], 自古未之有也. 其禮儀宜如諸侯王, 位次在下.｣ 望之以爲｢單于非正朔所加, 故稱敵國, 宜待以不臣之禮, 位在諸侯王上. 外夷稽首稱藩, 中國讓而不臣, 此則羈縻之誼, 謙亨之福也[五]. 書曰□戎狄荒服□[六], 言其來[服], 荒忽亡常. 如使匈奴後嗣卒有鳥竄鼠伏, 闕於朝享, 不爲畔臣[七]. 信讓行乎蠻貉, 福祚流于亡窮, 萬世之長策也.｣ 天子采之, 下詔曰：｢蓋聞五帝三王教化所不施, 不及以政. 今匈奴單于稱北藩, 朝正朔, 朕之不逮, 德不能弘覆. 其以客禮待之, 令單于位在諸侯王上, 贊謁稱臣而不名.｣

[一]師古曰：｢商頌長發之詩也. 率, 循也. 遂, 遍也. 既, 盡也. 發, 行也. 相土, 契之孫也. 烈烈, 威也. 截, 齊也. 言殷宗受命爲諸侯, 能修禮度, 無有所踰越也. 遍省視之, 教令盡行, 而相土之威烈烈然盛, 四海之外皆整齊.｣

[二]師古曰：｢充, 實也. 塞, 滿也.｣

[三]師古曰：｢四表, 四海之外.｣

[四]師古曰：｢鄉讀曰嚮.｣

[五]師古曰：｢易謙卦之辭曰□謙, 亨, 天道下濟而光明, 地道卑而上行□, 言謙之爲德, 無所不通也. 亨音火庚反.｣

[六]師古曰：｢逸書也.｣

[七]師古曰：｢卒, 終也. 本以客禮待之, 若後不來, 非叛臣.｣

及宣帝寢疾, 選大臣可屬者[一], 引外屬侍中樂陵侯史高、太子太傅望之、少傅周堪至禁中, 拜高爲大司馬車騎將軍, 望之爲前將軍光祿勳, 堪爲光祿大夫, 皆受遺詔輔政, 領尚書事. 宣帝崩, 太子襲尊號, 是爲孝元帝. 望之、堪本以師傅見尊重, 上即位, 數宴見, 言治亂, 陳王事. 望之選白宗室明經達學散騎諫大夫劉更生給事中, 與侍中金敞並拾遺左右. 四人同心謀議, 勸道上以古制[二], 多所欲匡正, 上甚鄉納之[三].

[一]師古曰：｢屬音之欲反.｣

[二]師古曰：｢道讀曰導.｣

[三]師古曰：｢鄉讀曰嚮, 意信嚮之而納用其言.｣

初, 宣帝不甚從儒術, 任用法律, 而中書宦官用事. 中書令弘恭、石顯久典樞機, 明習文法, 亦與車騎將軍高爲表裏, 論議常獨持故事, 不從望之等. 恭、顯又時傾仄見詘[一]. 望之以爲中書政本, 宜以賢明之選, 自武帝游宴後庭, 故用宦者, 非國舊制, 又違古不近刑人之義[二], 白欲更置士人, 繇是大與高、恭、顯忤[三]. 上初即位, 謙讓重改作[四], 議久不定, 出劉更生爲宗正.

[一]文穎曰：｢恭、顯心不自安也.｣ 師古曰：｢文說非也. 言其不能持正, 故議論大事見詘於天子也. 仄, 古側字.｣

[二]師古曰：｢禮曰□刑人不在君側□ 也.｣

[三]師古曰：｢繇讀與由同. 忤謂相違逆也.｣

[四]師古曰：｢重, 難也. 未欲更置士人於中書也.｣

望之、堪數薦名儒茂材以備諫官. 會稽鄭朋陰欲附望之, 上疏言車騎將軍高遣客爲姦利郡國, 及言許、史子弟罪過. 章視周堪[一], 堪白令朋待詔金馬門. 朋奏記望之曰：｢將軍體周召之德, 秉公綽之質, 有卞莊之威[二]. 至乎耳順之年[三], 履折衝之位, 號至將軍, 誠士之高致也. 窟穴黎庶莫不懽喜, 咸曰將軍其人也[四]. 今將軍□橅云若管晏而休, 遂行日仄至周召乃留乎? [五]若管晏而休, 則下走將歸延陵之皋[六], 修農圃之疇[七], 畜雞種黍, 俟見二子, 沒齒而已矣[八]. 如將軍昭然度行, 積思塞邪枉之險蹊, 宣中庸之常政[九], 興周召之遺業, 親日仄之兼聽, 則下走其庶幾願竭區區, 底厲鋒鍔[一０], 奉萬分之一.｣ 望之見納朋, 接待以意[一一]. 朋數稱述望之, 短車騎將軍[一二]. 言許、史過失.

[一]師古曰：｢視讀曰示. 以朋所奏之章示堪也.｣

[二]師古曰：｢周謂周公旦. 召謂召公奭. 公綽, 孟公綽也, 廉正寡欲. 卞莊子, 魯卞邑大夫, 蓋勇士也. 召讀曰邵.｣

[三]師古曰：｢論語孔子曰□六十而耳順□ .｣

[四]師古曰：｢國家委任, 誠得其人也.｣

[五]師古曰：｢問望之立意當趣如管晏而止, 爲欲恢廓其道, 日昃不食, 追周召之蹟然後已乎? 橅讀曰模. 其字從木.｣

[六]應劭曰：｢下走, 僕也.｣ 張晏曰：｢吳公子札食邑延陵, 薄吳王之行, 棄國而耕於皋澤. 朋云望之所爲若但如管晏, 則不處漢朝, 將歸會稽, 尋延陵之軌, 隱耕皋澤之中也.｣ 師古曰：｢下走者, 自謙言趨走之役也.｣

[七]師古曰：｢美田曰疇.｣

[八]師古曰：｢論語云：□子路從而後, 遇丈人以杖荷蓧, 止子路宿, 殺雞爲黍而食之, 見其二子焉. 明日子路行, 以告. 子曰：｢隱者也.｣ 使子路反見之, 至則行矣.□ 朋之所云蓋謂此也. 俟, 古俟字也. 俟, 待(世)[也]. 沒齒, 終身也. 蓧, 草器也, 音徒釣反.｣

[九]師古曰：｢度行, 度越常檢而爲高行也. 蹊, 徑, 謂道也, 音奚.｣

[一０]師古曰：｢鋒, 刃端也. 鍔, 刃旁也, 音五各反.｣

[一一]師古曰：｢與之相見, 納用其說也.｣

[一二]師古曰：｢短謂毀其短惡也.｣

後朋行傾邪, 望之絕不與通. 朋與大司農史李宮俱待詔, 堪獨白宮爲黃門郎. 朋, 楚士, 怨恨[一], 更求入許、史, 推所言許、史事曰：｢皆周堪、劉更生教我, 我關東人, 何以知此?｣ 於是侍中許章白見朋. 朋出揚言曰：｢我見, 言前將軍小過五, 大罪一. 中書令在旁, 知我言狀.｣ 望之聞之, 以問弘恭、石顯. 顯、恭恐望之自訟, 下於它吏, 即挾朋及待詔華龍[二]. 龍者, 宣帝時與張子蟜等待詔[三], 以行汙濊不進[四], 欲入堪等, 堪等不納, 故與朋相結. 恭、顯令二人告望之等謀欲罷車騎將軍疏退許、史狀, 候望之出休日, 令朋、龍上之. 事下弘恭問狀, 望之對曰：｢外戚在位多奢淫, 欲以匡正國家, 非爲邪也.｣ 恭、顯奏｢望之、堪、更生朋黨相稱舉, 數譖訴大臣, 毀離親戚, 欲以專擅權勢, 爲臣不忠, 誣上不道, 請謁者召致廷尉.｣ 時上初即位, 不省｢謁者召致廷尉｣ 爲下獄也, 可其奏. 後上召堪、更生, 曰繫獄. 上大驚曰：｢非但廷尉問邪?｣ 以責恭、顯, 皆叩頭謝. 上曰：｢令出視事.｣ 恭、顯因使高言：｢上新即位, 未以德化聞於天下, 而先驗師傅, 既下九卿大夫獄, 宜因決免.｣ 於是制詔丞相御史：｢前將軍望之傅朕八年, 亡它罪過, 今事久遠, 識忘難明[五]. 其赦望之罪, 收前將軍光祿勳印綬, 及堪、更生皆免爲庶人.｣ 而朋爲黃門郎.

[一]張晏曰：｢朋, 會稽人, 會稽并屬楚.｣ 蘇林曰：｢楚人脃急也.｣

[二]師古曰：｢華音胡化反.｣

[三]師古曰：｢蟜音巨遙反, 字或作僑.｣

[四]師古曰：｢濊與穢同.｣

[五]師古曰：｢言不能盡記, 有遺忘者, 故難明.｣

後數月, 制詔御史：｢國之將興, 尊師而重傅. 故前將軍望之傅朕八年, 道以經術, 厥功茂焉[一]. 其賜望之爵關內侯, 食邑六百戶, 給事中, 朝朔望, 坐次將軍.｣ 天子方倚欲以爲丞相[二], 會望之子散騎中郎伋上書訟望之前事[三], 事下有司, 復奏｢望之前所坐明白, 無譖訴者[四], 而教子上書, 稱引亡辜之詩, 失大臣體, 不敬, 請逮捕.｣ 弘恭、石顯等知望之素高節, 不詘辱, 建白｢望之[五]前爲將軍輔政, 欲排退許、史, 專權擅朝. 幸得不坐, 復賜爵邑, 與聞政事[六], 不悔過服罪, 深懷怨望, 教子上書, 歸非於上[七], 自以託師傅, 懷終不坐[八]. 非頗詘望之於牢獄, 塞其怏怏心, 則聖朝亡以施恩厚.｣[九]. 上曰：｢蕭太傅素剛, 安肯就吏?｣ 顯等曰：｢人命至重, 望之所坐, 語言薄罪, 必亡所憂.｣ 上乃可其奏.

[一]師古曰：｢道讀曰導. 茂, 美也.｣

[二]師古曰：｢倚音於綺反.｣

[三]師古曰：｢伋音級.｣

[四]師古曰：｢言望之自有罪, 非人讒譖而訴之也.｣

[五]師古曰：｢建立此議而白之於天子.｣

[六]師古曰：｢與讀曰豫.｣

[七]師古曰：｢言歸惡於天子也.｣

[八]師古曰：｢言恃舊恩, 自謂終無罪, 坐懷此心.｣

[九]服虔曰：｢非, 不也.｣

顯等封以付謁者, 敕令召望之手付, 因令太常急發執金吾車騎馳圍其第. 使者至, 召望之. 望之欲自殺, 其夫人止之, 以爲非天子意. 望之以問門下生朱雲. 雲者好節士, 勸望之自裁. 於是望之卬天歎曰：[一]｢吾嘗備位將相, 年踰六十矣, 老入牢獄, 苟求生活, 不亦鄙乎！｣ 字謂雲曰：｢游[二], 趣和藥來, 無久留我死！｣[三]竟飲鴆自殺. 天子聞之驚, 拊手曰：｢曩固疑其不就牢獄, 果然殺吾賢傅！｣是時太官方上晝食, 上乃卻食, 爲之涕泣, 哀慟左右[四]. 於是召顯等責問以議不詳[五]. 皆免冠謝, 良久然後已.

[一]師古曰：｢卬讀曰仰.｣

[二]師古曰：｢朱雲字游, 呼其字.｣

[三]師古曰：｢趣讀曰促.｣

[四]師古曰：｢慟, 動也.｣

[五]師古曰：｢詳, 審也.｣

望之有罪死, 有司請絕其爵邑. 有詔加恩, 長子伋嗣爲關內侯. 天子追念望之不忘, 每歲時遣使者祠祭望之冢, 終元帝世. 望之八子, 至大官者育、咸、由.

育字次君, 少以父任爲太子庶子. 元帝即位, 爲郎, 病免, 後爲御史. 大將軍王鳳以育名父子, 著材能, 除爲功曹, 遷謁者, 使匈奴副校尉[一]. 後爲茂陵令, 會課, 育第六[二]. 而漆令郭舜殿, 見責問[三], 育爲之請, 扶風怒曰：｢君課第六, 裁自脫[四], 何暇欲爲左右言?｣[五]及罷出, 傳召茂陵令詣後曹[六], 當以職事對[七]. 育徑出曹, 書佐隨牽育, 育案佩刀曰：｢蕭育杜陵男子, 何詣曹也！｣[八]遂趨出, 欲去官. 明旦, 詔召入, 拜爲司隸校尉. 育過扶風府門, 官屬掾史數百人拜謁車下. 後坐失大將軍指免官. 復爲中郎將使匈奴. 歷冀州、青州兩郡刺史, 長水校尉, 泰山太守, 入守大鴻臚. 以鄠名賊梁子政阻山爲害, 久不伏辜[九], 育爲右扶風數月, 盡誅子政等. 坐與定陵侯淳于長厚善免官.

[一]師古曰：｢時令校尉爲使於匈奴而育爲之副使, 故授副校尉也.｣

[二]師古曰：｢如今之考第高下.｣

[三]師古曰：｢殿, 後也. 言有所負, 最居下也. 殿音丁見反.｣

[四]師古曰：｢脫, 免也, 音吐活反.｣

[五]師古曰：｢左右者, 言與同列在其左右, 若今言旁人也.｣

[六]如淳曰：｢賊曹、決曹皆後曹.｣

[七]師古曰：｢忿其爲漆令言, 故欲以職事責之.｣

[八]師古曰：｢自言欲免官而去, 但是杜陵一白衣男子耳, 何須召我詣曹乎?｣

[九]師古曰：｢名賊者, 自顯其名, 無所避匿言其彊也.｣

哀帝時, 南郡江中多盜賊, 拜育爲南郡太守. 上以育耆舊名臣, 乃以三公使車載育入殿中受策[一], 曰：｢南郡盜賊群輩爲害, 朕甚憂之. 以太守威信素著, 故委南郡太守, 之官, 其於爲民除害, 安元元而已, 亡拘於小文.｣ 加賜黃金二十斤. 育至南郡, 盜賊靜. 病去官, 起家復爲光祿大夫執金吾, 以壽終於官.

[一]孟康曰：｢使車, 三公奉使之車, 若安車也.｣

育爲人嚴猛尚威, 居官數免, 稀遷. 少與陳咸、朱博爲友, 著聞當世. 往者有王陽、貢公, 故長安語曰｢蕭、朱結綬, 王、貢彈冠｣, 言其相薦達也. 始育與陳咸俱以公卿子顯名, 咸最先進, 年十八爲左曹, 二十餘御史中丞. 時朱博尚爲杜陵亭長, 爲咸、育所攀援, 入王氏[一]. 後遂並歷刺史郡守相, 及爲九卿, 而博先至將軍上卿, 歷位多於咸、育, 遂至丞相. 育與博後有隙, 不能終, 故世以交爲難.

[一]師古曰：｢援, 引也, 音爰.｣

咸字仲, 爲丞相史, 舉茂材, 好畤令, 遷淮陽、泗水內史, 張掖、弘農、河東太守. 所居有跡, 數增秩賜金. 後免官, 復爲越騎校尉、護軍都尉、中郎將, 使匈奴, 至大司農, 終官.

由字子驕, 爲丞相西曹衛將軍掾, 遷謁者, 使匈奴副校尉. 後舉賢良, 爲定陶令, 遷太原都尉, 安定太守. 治郡有聲, 多稱薦者. 初, 哀帝爲定陶王時, 由爲定陶令, 失王指, 頃之, 制書免由爲庶人. 哀帝崩, 爲復土校尉、京輔左輔都尉, 遷江夏太守. 平江賊成重等有功, 增秩爲陳留太守. 元始中, 作明堂辟雍, 大朝諸侯, 徵由爲大鴻臚, 會病, 不及賓贊[一], 還歸故官, 病免. 復爲中散大夫, 終官. 家至吏二千石者六七人.

[一]師古曰：｢贊導九賓之事.｣

贊曰：蕭望之歷位將相, 籍師傅之恩, 可謂親昵亡間[一]. 及至謀泄隙開, 讒邪搆之, 卒爲便嬖宦豎所圖[二], 哀哉！[不然], 望之堂堂, 折而不橈[三], 身爲儒宗, 有輔佐之能, 近古社稷臣也.

[一]師古曰：｢間, 隙也.｣

[二]師古曰：｢圖, 謀也.｣

[三]師古曰：｢橈, 曲也, 音女教反.｣

校勘記

三二七二頁　三行　爭願自(劾)[效], 景祐、殿本都作｢效｣, 此誤.

三二七二頁一三行　而觀其(人)[文]辭定高下也. 景祐、殿本都作｢文｣, 此誤.

三二七三頁　一行　言望之不能隨例搜索, 以(爲)[違]牾執政, 景祐、殿、局本都作｢違｣, 此誤.

三二七五頁一一行　民函陰陽之氣, 有(仁)[好]義欲利之心, 殿本作｢好｣. 王先謙說作｢好｣是.

三二八０頁一六行　侍中謁者良使(丞)[承]制詔望之, 景祐、殿本都作｢承｣.

三二八一頁一三行　(旨)[員]四十五人, 景祐、殿本都作｢員｣, 此誤.

三二八二頁一五行　言其來[服], 荒忽亡常. 景祐、殿本都有｢服｣ 字.

三二八五頁一五行　俟, 待(世)[也]. 景祐、殿、局本都作｢也｣, 此誤.

三二九二頁　二行　[不然], 望之堂堂, 景祐、殿本都有｢不然｣ 二字.

漢書卷七十九 馮奉世傳第四十九

馮奉世字子明, 上黨潞人也[一], 徙杜陵. 其先馮亭, 爲韓上黨守. 奏攻上黨, 絕太行道[二], 韓不能守, 馮亭乃入上黨城守於趙[三]. 趙封馮亭爲華陽君, 與趙將括距秦[四], 戰死於長平. 宗族繇是分散[五], 或留潞, 或在趙. 在趙者爲官帥將[六], 官帥將子爲代相. 及秦滅六國, 而馮亭之後馮毋擇、馮去疾、馮劫皆爲秦將相焉.

[一]師古曰：｢潞音路.｣

[二]師古曰：｢太行, 山名, 險道所經行也. 行音胡郎反.｣

[三]師古曰：｢據守上黨城而以降趙.｣

[四]師古曰：｢括, 趙括, 趙奢之子也.｣

[五]師古曰：｢繇讀與由同.｣

[六]師古曰：｢帥音所類反, 字或作師, 其義兩通.｣

漢興, 文帝時馮唐顯名, 即代相子也. 至武帝末, 奉世以良家子選爲郎. 昭帝時, 以功次補武安長. 失官, 年三十餘矣, 乃學春秋涉大義, 讀兵法明習, 前將軍韓增奏以爲軍司空令. 本始中, 從軍擊匈奴. 軍罷, 復爲郎.

先是時, 漢數出使西域, 多辱命不稱, 或貪汙, 爲外國所苦[一]. 是時烏孫大有擊匈奴之功, 而西域諸國新輯[二], 漢方善遇, 欲以安之, 選可使外國者. 前將軍增舉奉世以衛候使持節送大宛諸國客. 至伊脩城[三], 都尉宋將言莎車與旁國共攻殺漢所置莎車王萬年[四], 并殺漢使者奚充國. 時匈奴又發兵攻車師城, 不能下而去. 莎車遣使揚言北道諸國已屬匈奴矣, 於是攻劫南道, 與歃盟畔漢, 從鄯善以西皆絕不通[五]. 都護鄭吉、校尉司馬意皆在北道諸國間. 奉世與其副嚴昌計, 以爲不亟擊之則莎車日彊[六], 其勢難制, 必危西域. 遂以節諭告諸國王, 因發其兵, 南北道合萬五千人進擊莎車, 攻拔其城. 莎車王自殺, 傳其首詣長安. 諸國悉平, 威振西域. 奉世乃罷兵以聞. 宣帝召見韓增, 曰：｢賀將軍所舉得其人.｣ 奉世遂西至大宛. 大宛聞其斬莎車王, 敬之異於它使. 得其名馬象龍而還[七]. 上甚說[八], 下議封奉世[九]. 丞相、將軍皆曰：｢春秋之義, 大夫出疆, 有可以安國家, 則顓之可也[一０]. 奉世功效尤著, 宜加爵土之賞.｣ 少府蕭望之獨以奉世奉使有指[一一], 而擅矯制違命, 發諸國兵, 雖有功效, 不可以爲後法. 即封奉世, 開後奉使者利, 以奉世爲比[一二], 爭逐發兵, 要功萬里之外[一三], 爲國家生事於夷狄. 漸不可長, 奉世不宜受封. 上善望之議, 以奉世爲光祿大夫、水衡都尉.

[一]師古曰：｢苦謂困辱之.｣

[二]師古曰：｢輯與集同. 集, 和也.｣

[三]師古曰：｢伊脩城在鄯善國, 漢於其中置屯田吏士也.｣

[四]師古曰：｢莎車, 國名；萬年, 其(名王)[王名]也. 莎音素和反.｣

[五]師古曰：｢鄯音善.｣

[六]師古曰：｢亟, 急也, 音居力反.｣

[七]師古曰：｢言馬形似龍者.｣

[八]師古曰：｢說讀曰悅.｣

[九]師古曰：｢下其事令議之.｣

[一０]師古曰：｢顓與專同.｣

[一一]師古曰：｢本爲送諸國客.｣

[一二]師古曰：｢比音必寐反.｣

[一三]師古曰：｢逐, 競也.｣

元帝即位, 爲執金吾. 上郡屬國歸義降胡萬餘人反去. 初, 昭帝末, 西河屬國胡伊酋若王亦將眾數千人畔[一], 奉世輒持節將兵追擊[二]. 右將軍典屬國常惠薨, 奉世代爲右將軍典屬國, 加諸吏之號. 數歲, 爲光祿勳.

[一]師古曰：｢酋音才由反.｣

[二]師古曰：｢言西河、上郡羌胡反畔, 子明再追擊之.｣

永光二年秋, 隴西羌□姐旁種反[一], 詔召丞相韋玄成、御史大夫鄭弘、大司馬車騎將軍王接、左將軍許嘉、右將軍奉世入議. 是(歲時)[時, 歲]比不登[二], 京師穀石二百餘[三], 邊郡四百, 關東五百. 四方饑饉, 朝廷方以爲憂, 而遭羌變. 玄成等漠然莫有對者[四]. 奉世曰：｢羌虜近在竟內背畔[五], 不以時誅, 亡以威制遠蠻. 臣願帥師討之.｣ 上問用兵之數, 對曰：｢臣聞善用兵者, 役不再興, 糧不三載, 故師不久暴而天誅亟決[六]. 往者數不料敵[七], 而師至於折傷；再三發軵[八], 則曠日煩費, 威武虧矣. 今反虜無慮三萬人[九], 法當倍用六萬人. 然羌戎弓矛之兵耳, 器不犀利[一０], 可用四萬人, 一月足以決.｣ 丞相、御史、兩將軍皆以爲民方收斂時, 未可多發；萬人屯守之, 且足. 奉世曰：｢不可. 天下被饑饉, 士馬羸秏[一一], 守戰之備久廢不簡[一二], 夷狄皆有輕邊吏之心, 而羌首難[一三]. 今以萬人分屯數處, 虜見兵少, 必不畏懼, 戰則挫兵病師, 守則百姓不救. 如此, 怯弱之形見, 羌人乘利, 諸種並和[一四], 相扇而起, 臣恐中國之役不得止於四萬, 非財幣所能解也. 故少發師而曠日[一五], 與一舉而疾決, 利害相萬也.｣[一六]固爭之, 不能得. 有詔益二千人.

[一]師古曰：｢□音所廉反, 又音先廉反. 姐音紫. 今西羌尚有此姓, 而□音先冉反.｣

[二]師古曰：｢比, (類)[頻]也. 登, 成也.｣

[三]師古曰：｢一石直二百餘錢也. 下皆類此.｣

[四]師古曰：｢漠, 無聲也, 音莫.｣

[五]師古曰：｢竟讀曰境.｣

[六]師古曰：｢暴, 露也. 亟, 急也, 音居力反.｣

[七]師古曰：｢料, 量也, 音聊.｣

[八]如淳曰：｢軵, 推也. 淮南子曰□內郡軵車而餉□ . 音而隴反.｣

[九]師古曰：｢無慮, 舉凡之言也, 無小思慮而大計也.｣

[一０]如淳曰：｢今俗刀兵利爲犀.｣ 晉灼曰：｢犀, 堅也.｣ 師古曰：｢晉說是.｣

[一一]師古曰：｢秏, 減也, 音呼到反.｣

[一二]師古曰：｢簡謂選揀.｣

[一三]師古曰：｢言創首爲寇難也.｣

[一四]師古曰：｢和, 應也, 音胡臥反.｣

[一五]師古曰：｢曠, 空也, 空費其日而無功也.｣

[一六]師古曰：｢相比則爲萬倍也.｣

於是遣奉世將萬二千人騎, 以將屯爲名[一]. 典屬國任立、護軍都尉韓昌爲偏裨, 到隴西, 分屯三處. 典屬國爲右軍, 屯白石；護軍都尉爲前軍, 屯臨洮；奉世爲中軍, 屯首陽西極上[二]. 前軍到降同阪[三], 先遣校尉在前與羌爭地利, 又別遣校尉救民於廣陽谷. 羌虜盛多, 皆爲所破, 殺兩校尉. 奉世具上地形部眾多少之計, 願益三萬六千人乃足以決事. 書奏, 天子大爲發兵六萬餘人, 拜太常弋陽侯任千秋爲奮武將軍以助焉. 奉世上言：｢願得其眾, 不須(復)煩大將.｣ 因陳轉輸之費.

[一]師古曰：｢且云領兵屯田, 不言討賊.｣

[二]如淳曰：｢西極, 山名也.｣

[三]師古曰：｢陂, 平阪也. 降同者, 阪名也. 阪音府板反. 降音下江反. 陂音普何反.｣

上於是以璽書勞奉世, 且讓之[一], 曰：｢皇帝問將兵右將軍[二], 甚苦暴露. 羌虜侵邊境, 殺吏民, 甚逆天道, 故遣將軍帥士大夫行天誅. 以將軍材質之美, 奮精兵, 誅不軌, 百下百全之道也. 今乃有畔敵之名[三], 大爲中國羞. 以昔不閑習之故邪? [四]以恩厚未洽, 信約不明也? [五]朕甚怪之. 上書言羌虜依深山, 多徑道, 不得不多分部遮要害, 須得後發營士, 足以決事, 部署已定, 勢不可復置大將, 聞之. 前爲將軍兵少, 不足自守, 故發近所騎, 日夜詣[六], 非爲擊也[七]. 今發三輔、河東、弘農越騎、跡射、佽飛、彀者、羽林孤兒及呼速絫、嗕種[八], 方急遣[九]. 且兵, 凶器也, 必有成敗者, 患策不豫定, 料敵不審也, 故復遣奮武將軍. 兵法曰大將軍出必有偏裨, 所以揚威武, 參計策, 將軍又何疑焉? 夫愛吏士, 得眾心, 舉而無悔, 禽敵必全, 將軍之職也. 若乃轉輸之費, 則有司存, 將軍勿憂. 須奮武將軍兵到, 合擊羌虜.｣[一０]

[一]師古曰：｢讓, 責也, 責其不須大將.｣

[二]師古曰：｢官爲右將軍而將兵在外, 故謂之將兵右將軍也.｣

[三]如淳曰：｢不敢當敵攻戰, 爲畔敵也.｣

[四]師古曰：｢言未嘗當羌虜, 不測其形便.｣

[五]師古曰：｢言將軍恩惠未洽於士卒, 又不能明其約誓, 使在下信也.｣

[六]師古曰：｢近所, 隨近之處也. 日夜, 言兼行不休息也. 詣, 詣軍所.｣

[七]師古曰：｢助其守.｣

[八]劉德曰：｢嗕音辱, 羌別種也. 彀者, 謂能張弩者也. 彀音工豆反. 絫音力追反. 嗕音乃彀反.｣

[九]師古曰：｢言令速至軍所也.｣

[一０]師古曰：｢須, 待也.｣

十月, 兵畢至隴西. 十一月, 並進. 羌虜大破, 斬首數千級, 餘皆走出塞. 兵未決間, 漢復發募士萬人, 拜定襄太守韓安國爲建威將軍[一]. 未進, 聞羌破, 還. 上曰：｢羌虜破散創艾, 亡[逃]出塞[二], 其罷吏士, 頗留屯田, 備要害處.｣

[一]師古曰：｢自別有此安國, 非武帝時人也.｣

[二]師古曰：｢創艾謂懲懼也. 創音初向反. 艾讀曰乂.｣

明年二月, 奉世還京師, 更爲左將軍, 光祿勳如故. 其後錄功拜爵, 下詔曰：｢羌虜桀黠, 賊害吏民, 攻隴西府寺, 燔燒置亭[一], 絕道橋, 甚逆天道. 左將軍光祿勳奉世前將兵征討, 斬捕首虜八千餘級, 鹵馬牛羊以萬數. 賜奉世爵關內侯, 食邑五百戶, 黃金六十斤.｣ 裨將、校尉三十餘人, 皆拜.

[一]師古曰：｢置謂置驛之所也.｣

後歲餘, 奉世病卒. 居爪牙官前後十年, 爲折衝宿將, 功名次趙充國.

奮武將軍任千秋者, 其父宮, 昭帝時以丞相徵事捕斬反者左將軍上官桀, 封侯, 宣帝時爲太常, 薨. 千秋嗣後, 復爲太常. 成帝時, 樂昌侯王商代奉世爲左將軍, 而千秋爲右將軍, 後亦爲左將軍. 子孫傳國, 至王莽乃絕云.

奉世死後二年, 西域都護甘延壽以誅郅支單于封爲列侯. 時丞相匡衡亦用延壽矯制生事, 據蕭望之前議, 以爲不當封, 而議者咸美其功, 上從眾而侯之. 於是杜欽上疏, 追訟奉世前功曰：｢前莎車王殺漢使者, 約諸國背畔[一]. 左將軍奉世以衛候便宜發兵誅莎車王, 策定城郭, 功施邊境[二]. 議者以奉世奉使有指, 春秋之義亡遂事, 漢家之法有矯制[三], 故不得侯. 今匈奴郅支單于殺漢使者, 亡保康居, 都護延壽發城郭兵屯田吏士四萬餘人以誅斬之, 封爲列侯. 臣愚以爲比罪則郅支薄, 量敵則莎車眾, 用師則奉世寡, 計勝則奉世爲功於邊境安, 慮敗則延壽爲禍於國家深. 其違命而擅生事同, 延壽割地封, 而奉世獨不錄. 臣聞功同賞異則勞臣疑, 罪鈞刑殊則百姓惑；疑生無常, 惑生不知所從；亡常則節趨不立[四], 不知所從則百姓無所(措)[錯]手足[五]. 奉世圖難忘死, 信命殊俗[六], 威功白著, 爲世使表[七], 獨抑厭而不揚[八], 非聖主所以塞疑厲節之意也. 願下有司議.｣ 上以先帝時事, 不復錄.

[一]師古曰：｢約謂共爲契約.｣

[二]師古曰：｢城郭者, 謂西域諸國爲城郭而居者.｣

[三]師古曰：｢無遂事者, 謂臨時制宜, 前事不可必遂也. 漢家之法, 擅矯詔命, 雖有功勞不加賞也.｣

[四]師古曰：｢趨讀曰趣. 趣謂意所嚮.｣

[五]師古曰：｢錯, 置也, 音千故反.｣

[六]師古曰：｢圖難, 謀除國難也. 信讀曰伸.｣

[七]師古曰：｢白著謂顯明也. 表猶首.｣

[八]師古曰：｢厭音一涉反.｣

奉世有子男九人, 女四人. 長女媛以選充後宮, 爲元帝昭儀, 產中山孝王. 元帝崩, 媛爲中山太后, 隨王就國. 奉世長子譚, 太常舉孝廉爲郎, 功次補天水司馬[一]. 奉世擊西羌, 譚爲校尉, 隨父從軍有功, 未拜病死. 譚弟野王、逡、立、參至大官[二].

[一]如淳曰：｢漢注邊郡置都尉及千人、司馬, 皆不治民也.｣

[二]師古曰：｢逡音千旬反.｣

野王字君卿, 受業博士, 通詩. 少以父任爲太子中庶子. 年十八, 上書願試守長安令. 宣帝奇其志, 問丞相魏相, 相以爲不可許. 後以功次補當陽長, 遷爲櫟陽令, 徙夏陽令. 元帝時, 遷隴西太守, 以治行高, 入爲左馮翊. 歲餘, 而池陽令並素行貪汙, 輕野王外戚年少, 治行不改. 野王部督郵掾祋祤趙都[一]案驗, 得其主守盜十金罪, 收捕. 並不首吏[二], 都格殺. 並家上書陳冤, 事下廷尉. 都詣吏自殺以明野王, 京師稱其威信, 遷爲大鴻臚.

[一]師古曰：｢都, 祋祤人而爲掾也. 祋音丁活反, 又音丁外反. 祤音許羽反.｣

[二]師古曰：｢不首吏, 謂不伏從收捕也.｣

數年, 御史大夫李延壽病卒, 在位多舉野王. 上使尚書選第中二千石[一], 而野王行能第一. 上曰：｢吾用野王爲三公, 後世必謂我私後宮親屬, 以野王爲比.｣[二]乃下詔曰：｢剛彊堅固, 確然亡欲, 大鴻臚野王是也. 心辨善辭, 可使四方, 少府五鹿充宗是也. 廉絜節儉, 太子少傅張譚是也. 其以少傅爲御史大夫.｣ 上繇下第而用譚[三], 越次避嫌不用野王, 以昭儀兄故也. 野王乃歎曰：｢人皆以女寵貴, 我兄弟獨以賤！｣ 野王雖不爲三公, 甚見器重, 有名當世.

[一]師古曰：｢定其高下之差也.｣

[二]師古曰：｢比, 例也, 音必寐反.｣

[三]師古曰：｢繇讀與由同.｣

成帝立, 有司奏野王王舅, 不宜備九卿. 以秩出爲上郡太守[一], 加賜黃金百斤. 朔方剌史蕭育奏封事, 薦言｢野王行能高妙, 內足與圖身, 外足以慮化[二]. 竊惜野王懷國之寶, 而不得陪朝廷與朝者並. 野王前以王舅出, 以賢復入, 明國家樂進賢也.｣ 上自爲太子時聞知野王. 會其病免, 復以故二千石使行河隄, 因拜爲琅邪太守. 是時, 成帝長舅陽平侯王鳳爲大司馬大將軍, 輔政八九年矣, 時數有災異, 京兆尹王章譏鳳顓權不可任用, 薦野王代鳳. 上初納其言, 而後誅章, 語在元后傳. 於是野王懼不自安, 遂病, 滿三月賜告, 與妻子歸杜陵就醫藥. 大將軍鳳風御史中丞劾奏野王[三]賜告養病而私自便[四], 持虎符出界歸家, 奉詔不敬. 杜欽時在大將軍莫府, 欽素高野王父子行能, 奏記於鳳, 爲野王言曰：｢竊見令曰, 吏二千石告, 過長安謁[五], 不分別予賜[六]. 今有司以爲予告得歸, 賜告不得, 是一律兩科, 失省刑之意[七]. 夫三最予告, 令也[八]；病滿三月賜告, 詔恩也. 令告則得, 詔恩則不得, 失輕重之差. 又二千石病賜告得歸有故事, 不得去郡亡著令[九]. 傳曰：□賞疑從予, 所以廣恩勸功也；[一０]罰疑從去, 所以慎刑, 闕難知也.□[一一]今釋令與故事而假不敬之法[一二], 甚違闕疑從去之意. 即以二千石守千里之地, 任兵馬之重, 不宜去郡, 將以制刑爲後法者, 則野王之罪, 在未制令前也. 刑賞大信, 不可不慎.｣ 鳳不聽, 竟免野王. 郡國二千石病賜告不得歸家, 自此始.

[一]如淳曰：｢以鴻臚秩爲太守.｣

[二]師古曰：｢圖, 謀；慮, 思也.｣

[三]師古曰：｢風讀曰諷.｣

[四]師古曰：｢便, 安也, 音頻面反.｣

[五]如淳曰：｢謁者, 自白得告也. 律, 吏二千石以上告歸歸寧, 道不過行在所者, 便道之官無辭.｣

[六]如淳曰：｢予, 予告也. 賜, 賜告也.｣

[七]師古曰：｢省, 減也, 音所領反.｣

[八]師古曰：｢在官連有三最, 則得予告也.｣

[九]如淳曰：｢律施行無不得去郡之文也.｣

[一０]師古曰：｢疑當賞不當賞則與之, 疑厚薄則從厚.｣

[一一]師古曰：｢疑當罰不當罰則赦之, 疑輕重則從輕.｣

[一二]師古曰：｢釋, 廢棄也. 假謂假託法律而致其罪.｣

初, 野王嗣父爵爲關內侯, 免歸. 數年, 年老, 終于家. 子座嗣爵[一], 至孫坐中山太后事絕.

[一]師古曰：｢座音才戈反.｣

逡字子產, 通易. 太常察孝廉爲郎, 補謁者. 建昭中, 選爲復土校尉. 光祿勳于永舉茂材, 爲美陽令. 功次遷長樂屯衛司馬, 清河都尉, 隴西太守. 治行廉平, 年四十餘卒. 爲都尉時, 言河隄方略, 在溝洫志.

立字聖卿, 通春秋. 以父任爲郎, 稍遷諸曹. 竟寧中, 以王舅出爲五原屬國都尉. 數年, 遷五原太守, 徙西河、上郡. 立居職公廉, 治行略與野王相似, 而多知有恩貸[一], 好爲條教. 吏民嘉美野王、立相代爲太守, 歌之曰：｢大馮君, 小馮君, 兄弟繼踵相因循, 聰明賢知惠吏民, 政如魯、衛德化鈞, 周公、康叔猶二君.｣[二]後遷爲東海太守, 下溼病痺[三]. 天子聞之, 徙立爲太原太守. 更歷五郡[四], 所居有跡. 年老卒官.

[一]師古曰：｢貸音吐戴反.｣

[二]師古曰：｢論語稱孔子曰□魯衛之政, 兄弟也.□ 言周公、康叔親則兄弟, 治國之政又相似.｣

[三]師古曰：｢東海土地下溼, 故立病痺也. 痺音必寐反.｣

[四]師古曰：｢更音工衡反.｣

參字叔平, 學通尚書. 少爲黃門郎給事中, 宿衛十餘年. 參爲人矜嚴, 好修容儀, 進退恂恂, 甚可觀也[一]. 參, 昭儀少弟, 行又敕備, 以嚴見憚, 終不得親近侍帷幄. 竟寧中, 以王舅出補渭陵食官令[二]. 以數病徙爲寢中郎[三], 有詔勿事[四]. 陽朔中, 中山王來朝, 參擢爲上河農都尉[五]. 病免官, 復爲渭陵寢中郎. 永始中, 超遷代郡太守. 以邊郡道遠, 徙爲安定太守. 數歲, 病免, 復爲諫大夫, 使領護左馮翊都水. 綏和中, 立定陶王爲皇太子, 以中山王見廢[六], 故封王舅參爲宜鄉侯, 以慰王意. 參之國, 上書願至中山見王、太后. 行未到而王薨. 王病時, 上奏願貶參爵以關內侯食邑留長安. 上憐之, 下詔曰：｢中山孝王短命早薨, 願以舅宜鄉侯參爲關內侯, 歸家, 朕甚愍之. 其還參京師, 以列侯奉朝請.｣ 五侯皆敬憚之[七]. 丞相翟方進亦甚重焉, 數謂參：｢物禁太甚[八]. 君侯以王舅見廢, 不得在公卿位, 今五侯至尊貴也, 與之並列, 宜少詘節卑體, 視有所宗[九]. 而君侯盛修容貌以威嚴加之, 此非所以下五侯而自益者也.｣[一０]參性好禮儀, 終不改其恆操. 頃之, 哀帝即位, 帝祖母傅太后用事, 追怨參姊中山太后, 陷以祝詛大逆大罪, 語在外戚傳. 參以同產當相坐, 謁者承制召參詣廷尉, 參自殺. 且死, 仰天歎曰：｢參父子兄弟皆備大位, 身至封侯, 今被惡名而死, 姊弟不敢自惜, 傷無以見先人於地下！｣ 死者十七人, 眾莫不憐之. 宗族徙歸故郡.

[一]師古曰：｢恂恂, 謹信之貌, 音荀.｣

[二]如淳曰：｢給陵上祭祀之事.｣

[三]師古曰：｢亦渭陵之寢郎也.｣

[四]張晏曰：｢不與勞役, 職事擾之.｣ 師古曰：｢雖居其官, 不親職也.｣

[五]師古曰：｢上河在西河富平, 於此爲農都尉.｣

[六]師古曰：｢見廢, 謂不得爲漢嗣也.｣

[七]師古曰：｢王氏五侯也.｣

[八]師古曰：｢言萬物之禁, 在於太甚, 人道亦當隨時, 不宜獨異.｣

[九]師古曰：｢視讀曰示. 宗, 尊也.｣

[一０]師古曰：｢下音胡亞反.｣

贊曰：詩稱｢抑抑威儀, 惟德之隅｣[一]. 宜鄉侯參鞠躬履方, 擇地而行[二], 可謂淑人君子, 然卒死於非罪, 不能自免[三], 哀哉！讒邪交亂, 貞良被害, 自古而然. 故伯奇放流[四], 孟子宮刑[五], 申生雉經[六], 屈原赴湘[七], 小弁之詩作, 離騷之辭興[八]. 經曰：｢心之憂矣, 涕既隕之.｣[九]. 馮參姊弟, 亦云悲矣！

[一]師古曰：｢大雅抑之詩也. 抑抑, 密也. 隅, 廉也. 言有密靜之德, 審於威儀, 則其持心有廉隅.｣

[二]師古曰：｢鞠躬, 謹敬貌. 履方, 踐方直之道也. 鞠音居六反.｣

[三]師古曰：｢卒, 終也.｣

[四]師古曰：｢說苑云王國子前母子伯奇, 後母子伯封, 兄弟相重. 後母欲令其子立爲太子, 乃譖伯奇, 而王信之, 乃放伯奇也.｣

[五]張晏曰：｢寺人孟子, 賢者, 被讒見宮刑, 作巷伯之詩也.｣

[六]師古曰：｢國語云晉獻公黜太子申生, 乃雉經于新城之廟. 蓋爲俛頸閉氣而死, 若雉之爲.｣

[七]師古曰：｢楚辭漁父之篇云屈原曰□寧赴湘流, 葬於江魚腹中□ 也.｣

[八]師古曰：｢小弁, 小雅篇名也, 太子之傅作焉, 刺幽王信讒, 黜申后而放太子宜咎也. 離騷經, 屈原所作也. 離, 遭也. 騷, 憂也. 遭憂而作辭. 弁音盤.｣

[九]師古曰：｢即小弁之詩也. 隕, 墜也.｣

校勘記

三二九五頁　五行　萬年, 其(名王)[王名]也. 景祐、殿本都作｢王名｣. 王先謙說作｢王名｣是.

三二九六頁　五行　是(歲時)[時, 歲]比不登, 景祐、殿本都作｢時歲｣, 此誤倒.

三二九七頁　二行　比, (類)[頻]也. 景祐、殿本都作｢頻｣, 此誤.

三二九八頁　五行　不須(復)煩大將. 景祐、殿本都無｢復｣ 字.

三二九九頁一五行　羌虜破散創艾, 亡[逃]出塞. 景祐、殿本都有｢逃｣ 字.

三三０一頁　五行　不知所從則百姓無所(措)[錯]手足. 殿本作｢錯｣. 王先謙說, 據注, 正文｢措｣ 當作｢錯｣.

漢書卷八十 宣元六王傳第五十

孝宣皇帝五男. 許皇后生孝元帝, 張婕妤生淮陽憲王欽, 衛婕妤生楚孝王囂[一], 公孫婕妤生東平思王宇, 戎婕妤生中山哀王竟.

[一]師古曰：｢囂音敖.｣

淮陽憲王欽, 元康三年立, 母張婕妤有寵於宣帝. 霍皇后廢後, 上欲立張婕妤爲后. 久之, 懲艾霍氏欲害皇太子[一], 乃更選後宮無子而謹慎者, 乃立長陵王婕妤爲后, 令母養太子. 后無寵, 希御見, 唯張婕妤最幸. 而憲王壯大, 好經書法律, 聰達有材, 帝甚愛之. 太子寬仁, 喜儒術[二], 上數嗟歎憲王, 曰：｢真我子也！｣ 常有意欲立張婕妤與憲王, 然用太子起於微細, 上少依倚許氏[三], 及即位而許后以殺死, 太子蚤失母, 故弗忍也[四]. 久之, 上以故丞相韋賢子玄成陽狂讓侯兄, 經明行高, 稱於朝廷, 乃召拜玄成爲淮陽中尉, 欲感諭憲王, 輔以推讓之臣, 由是太子遂安. 宣帝崩, 元帝即位, 乃遣憲王之國.

[一]師古曰：｢艾讀曰乂. 乂, 創也.｣

[二]師古曰：｢喜, 好也, 音許吏反.｣

[三]師古曰：｢倚音於起反.｣

[四]師古曰：｢蚤, 古早字也.｣

時張婕妤已卒, 憲王有外祖母, 舅張博兄弟三人歲至淮陽見親[一], 輒受王賜. 後王上書：請徙外家張氏於國, 博上書：願留守墳墓, 獨不徙. 王恨之. 後博至淮陽, 王賜之少. 博言：｢負責數百萬[二], 願王爲償.｣ 王不許. 博辭去, 令弟光恐(王)云王遇大人益解[三], 博欲上書爲大人乞骸骨去. 王乃遣人持黃金五十斤送博. 博喜, 還書謝[四], 爲諂語盛稱譽王, 因言：｢當今朝廷無賢臣, 災變數見, 足爲寒心. 萬姓咸歸望於大王, 大王奈何恬然[五]不求入朝見, 輔助主上乎?｣ 使弟光數說王宜聽博計, 令於京師說用事貴人爲王求朝. 王不納其言.

[一]師古曰：｢憲王外祖母隨王在淮陽, 博等每來謁見其母.｣

[二]師古曰：｢責謂假貸人財物未償者也. 責音側懈反.｣

[三]師古曰：｢恐謂怖動也. 大人, 博自稱其母也. 解讀曰懈.｣

[四]師古曰：｢還書, 報書.｣

[五]師古曰：｢恬然, 安靜貌也. 恬音大兼反.｣

後光欲至長安, 辭王, 復言｢願盡力與博共爲王求朝. 王即日至長安, 可因平陽侯.｣ 光得王欲求朝語, 馳使人語博. 博知王意動, 復遺王書曰：｢博幸得肺腑[一], 數進愚策, 未見省察. 北游燕趙, 欲循行郡國求幽隱之士, 聞齊有駟先生者, 善爲司馬兵法, 大將之材也, 博得謁見, 承間進問五帝三王究竟要道, 卓爾非世俗之所知[二]. 今邊境不安, 天下騷動, 微此人其莫能安也[三]. 又聞北海之瀕有賢人焉[四], 累世不可逮, 然難致也[五]. 得此二人而薦之, 功亦不細矣. 博願馳西以此赴助漢急, 無財幣以通顯之. 趙王使謁者持牛酒, 黃金三十斤勞博, 博不受[六]；復使人願尚女, 聘金二百斤, 博未許[七]. 會得光書云大王已遣光西, 與博并力求朝. 博自以棄捐, 不意大王還意反義, 結以朱顏[八], 願殺身報德. 朝事何足言！大王誠賜咳唾, 使得盡死, 湯禹所以成大功也. 駟先生蓄積道術, 書無不有[九], 願知大王所好, 請得輒上.｣ 王得書喜說[一０], 報博書曰：｢子高乃幸左顧存恤, 發心惻隱[一一], 顯至誠, 納以嘉謀, 語以至事[一二], 雖亦不敏, 敢不諭意！[一三]今遣有司爲子高償責二百萬.｣

[一]師古曰：｢自云於王有親也.｣

[二]師古曰：｢卓爾, 高遠貌也. 自言見駟先生問以要道, 知其高遠也.｣

[三]師古曰：｢微, 無也.｣

[四]師古曰：｢瀕, 涯也, 音頻, 又音賓.｣

[五]師古曰：｢逮, 及也, 言其材智不可及也. 致, 至也. 難得召而至也.｣

[六]師古曰：｢勞謂問遺之, 音來到反.｣

[七]師古曰：｢尚女者, 王欲取博女以自配也.｣

[八]師古曰：｢還猶回也.｣

[九]師古曰：｢言凡是書籍皆有之.｣

[一０]如淳曰：｢上與王也.｣

[一一]師古曰：｢左顧猶言枉顧也.｣

[一二]師古曰：｢以至極之事告語我.｣

[一三]師古曰：｢諭, 曉也.｣

是時, 博女婿京房以明易陰陽得幸於上, 數召見言事. 自謂爲石顯、五鹿充宗所排, 謀不得用, 數爲博道之. 博常欲誑耀淮陽王, 即具記房諸所說災異及召見密語, 持予淮陽王以爲信驗, 詐言｢已見中書令石君求朝, 許以金五百斤. 賢聖制事, 蓋慮功而不計費[一]. 昔禹治鴻水, 百姓罷勞[二], 成功既立, 萬世賴之. 今聞陛下春秋未滿四十, 髮齒墮落, 太子幼弱, 佞人用事, 陰陽不調, 百姓疾疫飢饉死者且半, 鴻水之害殆不過此[三]. 大王緒欲救世[四], 將比功德, 何可以忽? [五]博已與大儒知道者爲大王爲便宜奏[六], 陳安危, 指災異, 大王朝見, 先口陳其意而後奏之, 上必大說[七]. 事成功立, 大王即有周、邵之名, 邪臣散亡, 公卿變節, 功德亡比, 而梁、趙之寵必歸大王[八], 外家亦將富貴, 何復望大王之金錢?｣ 王喜說[九], 報博書曰：｢乃者詔下, 止諸侯朝者, 寡人憯然不知所出[一０]. 子高素有顏冉之資, 臧武之智[一一], 子貢之辯[一二], 卞莊子之勇[一三], 兼此四者, 世之所鮮[一四]. 既開端緒, 願卒成之[一五]. 求朝, 義事也, 奈何行金錢乎！｣ 博報曰：｢已許石君, 須以成事.｣[一六]王以金五百斤予博.

[一]師古曰：｢志在成功, 不惜財費也.｣

[二]師古曰：｢罷讀曰疲.｣

[三]師古曰：｢謂堯時水災不大於今.｣

[四]師古曰：｢緒, 業也, 一曰始爲端緒.｣

[五]師古曰：｢言比功德於古帝王也. 忽, 怠忘也.｣

[六]師古曰：｢大儒知道, 謂京房也. 道, 道術也.｣

[七]師古曰：｢說讀曰悅.｣

[八]如淳曰：｢梁王, 景帝弟, 欲爲嗣. 趙王如意幾代惠帝也.｣

[九]師古曰：｢說讀曰悅.｣

[一０]師古曰：｢憯, 痛也. 不知計策何所出也. 憯音才感反.｣

[一一]師古曰：｢顏, 顏回也. 冉耕也, 字伯牛. 皆孔子弟子. 論語稱孔子曰：□德行顏淵、閔子騫、冉伯牛、仲弓.□ 臧武者, 魯大夫臧武仲也, 名紇. 論語稱孔子曰□若臧武仲之智□, 故王引之爲言也.｣

[一二]師古曰：｢論語稱孔子云□言語, 宰我、子貢□ .｣

[一三]師古曰：｢卞莊子, 古之勇士.｣

[一四]師古曰：｢鮮, 少也, 音先踐反.｣

[一五]師古曰：｢卒, 終也.｣

[一六]師古曰：｢須, 待也.｣

會房出爲郡守, 離左右, 顯具得此事告之. 房漏泄省中語, 博兄弟詿誤諸侯王, 誹謗政治, 狡猾不道, 皆下獄. 有司奏請逮捕欽, 上不忍致法, 遣諫大夫王駿賜欽璽書曰：｢皇帝問淮陽王. 有司奏王, 王舅張博數遺王書, 非毀政治, 謗訕天子, 褒舉諸侯, 稱引周、湯. 以諂惑王[一], 所言尤惡, 悖逆無道. 王不舉奏而多與金錢, 報以好言, 罪至不赦, 朕惻焉不忍聞[二], 爲王傷之. 推原厥本, 不祥自博[三], 惟王之心, 匪同于凶. 已詔有司勿治王事, 遣諫大夫駿申諭朕意[四]. 詩不云乎? □靖恭爾位, 正直是與.□[五]王其勉之！｣

[一]師古曰：｢讇, 古諂字也.｣

[二]師古曰：｢惻, 痛也.｣

[三]師古曰：｢祥, 善也. 自, 從也. 不善之事, 從博起也.｣

[四]師古曰：｢申謂約束之.｣

[五]師古曰：｢大雅小明之詩也. 與, 偕也. 言人能安靜而恭以守其位, 偕於正直, 則明神聽之, 用錫福善.｣

駿諭指曰：[一]｢禮爲諸侯制相朝聘之義, 蓋以考禮壹德, 尊事天子也[二]. 且王不學詩乎? 詩云：□俾侯於魯, 爲周室輔.□[三]今王舅博數遺王書, 所言悖逆. 王幸受詔策, 通經術[四], 知諸侯名譽不當出竟[五]. 天子普覆, 德布於朝, 而恬有博言[六], 多予金錢, 與相報應, 不忠莫大焉. 故事, 諸侯王獲罪京師, 罪惡輕重, 縱不伏誅, 必蒙遷削貶黜之罪[七], 未有但已者也[八]. 今聖主赦王之罪, 又憐王失計忘本, 爲博所惑, 加賜璽書, 使諫大夫申諭至意, 殷勤之恩, 豈有量哉！博等所犯(罪)惡大, 群下之所共攻, 王法之所不赦也. 自今以來, 王毋復以博等累心[九], 務與眾棄之. 春秋之義, 大能變改[一０]. 易曰□藉用白茅, □咎□[一一], 言臣子之道, 改過自新, 絜己以承上, 然後免於咎也. 王其留意慎戒, 惟思所以悔過易行, 塞重責, 稱厚恩者[一二]. 如此, 則長有富貴, 社稷安矣.｣

[一]師古曰：｢璽書之外, 天子又有指意, 并令駿曉告於王也.｣

[二]師古曰：｢考, 成也. 壹德謂不二其心也.｣

[三]師古曰：｢魯頌閟宮之詩也. 言立周公子伯禽, 使爲諸侯於魯國而作周家之藩輔.｣

[四]如淳曰：｢詔策, 若廣陵王策曰□無邇宵人, 毋作匪德□ 也. 經術之義, 不得內交.｣

[五]師古曰：｢竟讀曰境.｣

[六]師古曰：｢恬, 安也. 聞博邪言, 安而受之.｣

[七]師古曰：｢故事者, 言舊制如此也.｣

[八]師古曰：｢但, 徒也, 空也. 已, 止也. 未有空然而止者也.｣

[九]師古曰：｢累音力瑞反.｣

[一０]師古曰：｢以有過而能變改者爲大.｣

[一一]師古曰：｢此大過初六爻辭也. 茅者, 絜白之物, 取其自然, 故用藉致享於神, 慎之至也.｣

[一二]師古曰：｢塞猶補也. 稱, 副也.｣

於是淮陽王欽免冠稽首謝曰：｢奉藩無狀[一], 過惡暴列[二], 陛下不忍致法, 加大恩, 遣使者申諭道術守藩之義. 伏念博罪惡尤深, 當伏重誅. 臣欽願悉心自新, 奉承詔策[三]. 頓首死罪.｣

[一]師古曰：｢無善狀.｣

[二]師古曰：｢暴謂章顯也.｣

[三]師古曰：｢悉, 盡也.｣

京房及博兄弟三人皆棄市, 妻子徙邊.

至成帝即位, 以淮陽王屬爲叔父, 敬寵之, 異於它國. 王上書自陳舅張博時事, 頗爲石顯等所侵, 因爲博家屬徙者求還. 丞相御史復劾欽：｢前與博相遺私書, 指意非諸侯王所宜, 蒙恩勿治, 事在赦前. 不悔過而復稱引, 自以爲直, 失藩臣體, 不敬.｣ 上加恩, 許王還徙者.

三十六年薨. 子文王玄嗣, 二十六年薨. 子縯嗣[一], 王莽時絕.

[一]孟康曰：｢縯音引.｣ 師古曰：｢音弋善反.｣

楚孝王囂, 甘露二年立爲定陶王, 三年徙楚. 成帝河平中入朝, 時被疾, 天子閔之, 下詔曰：｢蓋聞□天地之性人爲貴, 人之行莫大於孝□[一]. 楚王囂素行孝順仁慈, 之國以來二十餘年, 孅介之過未嘗聞, 朕甚嘉之. 今乃遭命, 離于惡疾[二], 夫子所痛, 曰：□蔑之, 命矣夫, 斯人也而有斯疾也！□[三]朕甚閔焉. 夫行純茂而不顯異, 則有國者將何勗哉? [四]書不云乎? □用德章厥善[五].□ 今王朝正月, 詔與子男一人俱[六], 其以廣戚縣戶四千三百封其子勳爲廣戚侯.｣ 明年, 囂薨. 子懷王文嗣, 一年薨, 無子, 絕. 明年, 成帝復立文弟平陸侯衍, 是爲思王. 二十一年薨, 子紆嗣, 王莽時絕.

[一]師古曰：｢孝經載孔子之言.｣

[二]師古曰：｢離亦遭也.｣

[三]師古曰：｢夫子, 孔子也. 論語云伯牛有疾, 子問之, 自牖執其手, 曰：□蔑之, 命矣夫, 斯人也而有斯疾也！□ 蔑, 無也. 言命之所遭, 無有善惡. 如斯善人而有如此惡疾, 深痛之也.｣

[四]師古曰：｢純, 大也. 一曰善也. 茂, 美也. 勗, 勉厲也.｣

[五]師古曰：｢商書盤庚之辭也. 言褒賞有德以明其善行.｣

[六]師古曰：｢從王入朝也.｣

初, 成帝時又立紆弟景爲定陶王. 廣戚侯勳薨, 諡曰煬侯, 子顯嗣. 平帝崩, 無子, 王莽立顯子嬰爲孺子, 奉平帝後. 莽篡位, 以嬰爲定安公. 漢既誅莽, 更始時嬰在長安, 平陵方望等頗知天文, 以爲更始必敗, 嬰本統當立者也[一], 共起兵將嬰至臨涇, 立爲天子. 更始遣丞相李松擊破殺嬰云.

[一]師古曰：｢言其舊已繼平帝後當正統.｣

東平思王宇, 甘露二年立. 元帝即位, 就國. 壯大, 通姦犯法[一], 上以至親貰弗罪, 傅相連坐[二].

[一]師古曰：｢與姦猾交通, 好犯法.｣

[二]師古曰：｢頻坐王獲罪.｣

久之, 事太后, 內不相得, 太后上書言之, 求守杜陵園[一]. 上於是遣太中大夫張子蟜[二]奉璽書敕諭之[三], 曰：｢皇帝問東平王. 蓋聞親親之恩莫重於孝, 尊尊之義莫大於忠, 故諸侯在位不驕以致孝道, 制節謹度以翼天子[四], 然後富貴不離於身, 而社稷可保. 今聞王自修有闕, 本朝不和[五], 流言紛紛, 謗自內興, 朕甚憯焉, 爲王懼之[六]. 詩不云乎? □毋念爾祖, 述修厥德, 永言配命, 自求多褔.□[七]朕惟王之春秋方剛[八], 忽於道德[九], 意有所移, 忠言未納[一０], 故臨遣太中大夫子蟜諭王朕意[一一]. 孔子曰：｢過而不改, 是謂過矣.□[一二]王其深惟孰思之, 無違朕意.｣

[一]張晏曰：｢宣帝陵也. 宮人無子, 乃守園陵也.｣

[二]師古曰：｢蟜字或作僑, 並音鉅昭反.｣

[三]師古曰：｢約敕而曉告之也.｣

[四]師古曰：｢翼, 佐也.｣

[五]師古曰：｢謂東平國之朝也.｣

[六]師古曰：｢憯, 痛也, 音千感反.｣

[七]師古曰：｢大雅文王之詩也. 無念, 念也. 言當念爾先祖之道, 修其德, 則長配天命, 此乃所以自求多褔.｣

[八]師古曰：｢言其年少血氣盛.｣

[九]師古曰：｢忽, 遺忘也.｣

[一０]師古曰：｢謂漸染其惡人而移其性, 未受忠言也.｣

[一一]師古曰：｢親臨遣之, 令以朕意曉告王.｣

[一二]師古曰：｢論語載孔子之言也. 謂人有失行, 許以自新.｣

又特以璽書賜王太后, 曰：｢皇帝使諸吏宦者令承問東平王太后. 朕有聞[一], 王太后少加意焉. 夫褔善之門莫美於和睦, 患咎之首莫大於內離. 今東平王出繈褓之中而託于南面之位, 加以年齒方剛, 涉學日寡, 驁忽臣下[二], 不自它於太后[三], 以是之間, 能無失禮義者, 其唯聖人乎！傳曰：□父爲子隱, 直在其中矣.□[四]王太后明察此意, 不可不詳. 閨門之內, 母子之間, 同氣異息, 骨肉之恩, 豈可忽哉！豈可忽哉！昔周公戒伯禽曰：□故舊無大故, 則不可棄也, 毋求備於一人.□[五]夫以故舊之恩, 猶忍小惡, 而況此乎！已遣使者諭王, 王既悔過服罪, 太后寬忍以貰之[六], 後宜不敢[七]. 王太后強餐, 止思念, 慎疾自愛.｣

[一]師古曰：｢言母子不和也. 不欲指斥言之, 故云有聞也.｣

[二]師古曰：｢驁讀(曰)[與]傲同.｣

[三]李奇曰：｢不自它者, 親之辭也.｣ 師古曰：｢言不自同它人.｣

[四]師古曰：｢論語云葉公謂孔子曰：□吾黨有直躬者, 其父攘羊而子證之.□ 孔子曰：□吾黨之直者異於是, 父爲子隱, 子爲父隱, 直在其中矣.□ 故引之也.｣

[五]師古曰：｢事見論語. 言人有小惡, 當思其善, 不可責以備行而即棄之耳.｣

[六]師古曰：｢貰猶緩.｣

[七]師古曰：｢言王於後當不敢更爲非也.｣

宇慚懼, 因使者頓首謝死罪, 願洒心自改[一]. 詔書又敕傅相曰：｢夫人之性皆有五常, 及其少長, 耳目牽於耆欲[二], 故五常銷而邪心作, 情亂其性, 利勝其義[三], 而不失厥家者, 未之有也. 今王富於春秋, 氣力勇武, 獲師傅之教淺, 加以少所聞見, 自今以來, 非五經之正術, 敢以游獵非禮道王者, 輒以名聞.｣[四]

[一]師古曰：｢洒音先弟反.｣

[二]師古曰：｢耆讀曰嗜.｣

[三]張晏曰：｢性者, 所受而生也. 情者, 見物而動者也.｣

[四]師古曰：｢道讀曰導.｣

宇立二十年, 元帝崩. 宇謂中謁者信等曰：｢漢大臣議天子少弱, 未能治天下, 以爲我知文法, 建欲使我輔佐天子[一]. 我見尚書晨夜極苦, 使我爲之, 不能也. 今暑熱, 縣官年少[二], 持服恐無處所[三], 我危得之！｣[四]比至下, 宇凡三哭[五], 飲酒食肉, 妻妾不離側. 又姬朐臑故親幸, 後疏遠[六], 數歎息呼天. 宇聞, 斥朐臑爲家人子[七], 掃除永巷, 數笞擊之. 朐臑私疏宇過失, 數令家告之. 宇覺知, 絞殺朐臑. 有(詔)[司]奏請逮捕, 有詔削樊、亢父二縣[八]. 後三歲, 天子詔有司曰：｢蓋聞仁以親親, 古之道也. 前東平王有闕[九], 有司請廢, 朕不忍. 又請削, 朕不敢專. 惟王之至親, 未嘗忘於心. 今聞王改行自新, 尊修經術, 親近仁人, 非法之求, 不以奸吏[一０], 朕甚嘉焉. 傳不云乎? 朝過夕改, 君子與之. 其復前所削縣如故.｣[一一]

[一]師古曰：｢建謂立其議.｣

[二]張晏曰：｢不敢指斥成帝, 謂之縣官也.｣

[三]如淳曰：｢言不從道, 冀如昌邑王也.｣

[四]孟康曰：｢危, 殆也. 我殆得爲天子也.｣ 師古曰：｢危者, 猶今之言險不得之也.｣

[五]張晏曰：｢下, 下棺也.｣ 師古曰：｢比音必寐反. 下音胡稼反.｣

[六]服虔曰：｢朐音劬. 臑音奴溝反, 又音奴皋反.｣

[七]師古曰：｢黜其秩位.｣

[八]師古曰：｢音抗甫.｣

[九]師古曰：｢闕謂過失也.｣

[一０]師古曰：｢奸音干.｣

[一一]師古曰：｢復音扶目反.｣

後年來朝, 上疏求諸子及太史公書, 上以問大將軍王鳳, 對曰：｢臣聞諸侯朝聘, 考文章, 正法度, 非禮不言. 今東平王幸得來朝, 不思制節謹度, 以防危失[一], 而求諸書, 非朝聘之義也. 諸子書或反經術, 非聖人, 或明鬼神, 信物怪[二]；太史公書有戰國從橫權譎之謀, 漢興之初謀臣奇策, 天官災異, 地形阨塞：皆不宜在諸侯王. 不可予. 不許之辭宜曰：□五經聖人所制, 萬事靡不畢載. 王審樂道, 傅相皆儒者, 旦夕講誦, 足以正身虞意[三]. 夫小辯破義, 小道不通, 致遠恐泥, 皆不足以留意[四]. 諸益於經術者, 不愛於王.□ ｣[五]對奏, 天子如鳳言, 遂不與.

[一]師古曰：｢危失謂失道而傾危也.｣

[二]師古曰：｢物亦鬼.｣

[三]師古曰：｢虞與娛同也.｣

[四]師古曰：｢論語稱孔子曰：□雖小道必有可觀者焉, 致遠恐泥, 是以君子不爲也.□ 泥謂陷滯不通也, 音乃細反.｣

[五]師古曰：｢愛, 惜也, 於王無所惜.｣

立三十三年薨[一], 子煬王雲嗣. 哀帝時, 無鹽危山土自起覆草, 如馳道狀, 又瓠山石轉立[二]. 雲及后謁自之石所祭, 治石象瓠山[三]立石, 束倍草, 并祠之[四]. 建平三年, 息夫躬、孫寵等共因幸臣董賢告之. 是時, 哀帝被疾, 多所惡, 事下有司, 逮王、后謁下獄驗治, 言使巫傅恭、婢合歡等祠祭詛祝上[五], 爲雲求爲天子. 雲又與知災異者高尚等指星宿, 言上疾必不愈, 雲當得天下. 石立, 宣帝起之表也. 有司請誅王, 有詔廢徙房陵. 雲自殺, 謁棄市. 立十七年, 國除.

[一]師古曰：｢皇覽云東平思王冢在無鹽, 人傳言王在國思歸京師, 後葬, 其冢上松柏皆西靡也.｣

[二]晉灼曰：｢漢注作報山. 山脅石一枚, 轉側起立, 高九尺六寸, 旁行一丈, 廣四尺也.｣ 師古曰：｢報山, 山名也. 古作瓠字, 爲其形似瓠耳. 晉說是也.｣

[三]蘇林曰：｢於宮中作山象.｣

[四]師古曰：｢倍草, 黃倍草也, 音步賄反.｣

[五]如淳曰：｢傅恭, 巫姓字.｣

元始元年, 王莽欲反哀帝政[一], 白太皇太后, 立雲太子開明爲東平王, 又立思王孫成都爲中山王. 開明立三年, 薨, 無子. 復立開明兄嚴鄉侯信子匡爲東平王, 奉開明後. 王莽居攝, 東郡太守翟義與嚴鄉侯信謀舉兵誅莽, 立信爲天子. 兵敗, 皆爲莽所滅.

[一]師古曰：｢改其所爲也.｣

中山哀王竟, 初元二年立爲清河王. 三年, 徙中山, 以幼少未之國. 建昭四年, 薨邸, 葬杜陵, 無子, 絕. 太后歸居外家戎氏.

孝元皇帝三男. 王皇后生孝成帝, 傅昭儀生定陶共王康[一], 馮昭儀生中山孝王興.

[一]師古曰：｢共讀曰恭.｣

定陶共王康, 永光三年立爲濟陽王. 八年, 徙爲山陽王. 八年, 徙定陶. 王少而愛[一], 長多材藝, 習知音聲, 上奇器之. 母昭儀又幸, 幾代皇后太子[二]. 語在元后及史丹傳.

[一]師古曰：｢言少小即爲帝所愛.｣

[二]師古曰：｢幾音鉅衣反.｣

成帝即位, 緣先帝意, 厚遇異於它王. 十九年薨, 子欣嗣. 十五年, 成帝無子, 徵入爲皇太子. 上以太子奉大宗後, 不得顧私親, 乃立楚思王子景爲定陶王, 奉共王後. 成帝崩, 太子即位, 是爲孝哀帝. 即位二年, 追尊共王爲共皇, 置寢廟京師, 序昭穆, 儀如孝元帝[一]. 徙定陶王景爲信都王云[二].

[一]如淳曰：｢恭王, 元帝子也. 爲廟京師, 列昭穆之次. 如元帝, 言如天子之儀.｣

[二]如淳曰：｢不復爲定陶王立後者, 哀帝自以己爲後故.｣

中山孝王興, 建昭二年(王)[立]爲信都王. 十四年, 徙中山. 成帝之議立太子也, 御史大夫孔光以爲尚書有殷及王, 兄終弟及[一], 中山王元帝之子, 宜爲後. 成帝以中山王不材, 又兄弟, 不得相入廟. 外家王氏與趙昭儀皆欲用哀帝爲太子, 故遂立焉. 上乃封孝王舅馮參爲宜鄉侯, 而益封孝王萬戶, 以尉其意. 三十年, 薨, 子衎嗣[二]. 七年, 哀帝崩, 無子, 徵中山王衎入即位, 是爲平帝. 太皇太后以帝爲成帝後, 故立東平思王孫桃鄉頃侯子成都爲中山王, 奉孝王後. 王莽時絕.

[一]師古曰：｢謂兄死以弟代立, 非父子相繼, 故言及.｣

[二]師古曰：｢諸侯王表云□中山孝王薨, 綏和二年王箕子嗣□ . 而[平紀]元始二年詔云：□皇帝二名, 通於器物, 今更名合於古制.□ 是則嗣位之時名爲箕子, 未諱衎也. 今此傳云子衎嗣, 蓋史家追書之也.｣

贊曰：孝元之後, 遍有天下[一], 然而世絕於孫, 豈非天哉！淮陽憲王於時諸侯爲聰察矣, 張博誘之, 幾陷無道[二]. 詩云｢貪人敗類｣[三], 古今一也.

[一]師古曰：｢孝元之子孫遍得爲天子也. 遍即古遍字.｣

[二]師古曰：｢幾音鉅依反.｣

[三]師古曰：｢大雅蕩之詩也. 類, 善也. 言貪惡之人不可習近, 則敗善也.｣

校勘記

三三一二頁　八行　令弟光恐(王)云王遇大人益解, 宋祁說｢恐｣ 字下疑有｢王｣ 字. 按景祐、殿本都無｢王｣ 字.

三三一七頁　八行　博等所犯(罪)惡大, 宋祁說, ｢犯｣ 字下當有｢罪｣ 字. 按景祐、殿本都無｢罪｣ 字.

三三二二頁一０行　驁讀(曰)[與]傲同. 景祐、殿本都作｢與｣.

三三二三頁一三行　有(詔)[司]奏請逮捕. 錢大昭說, ｢詔｣ 當作｢司｣. 按景祐、殿本都作｢司｣.

三三二七頁一二行　建昭二年(王)[立]爲信都王. 劉敞說上｢王｣ 字當作｢立｣ 字.

三三二八頁　五行　而[平紀]元始二年詔云：宋祁說浙本有｢平紀｣ 二字. 按景祐本有｢平紀｣ 二字.

漢書卷八十一 匡張孔馬傳第五十一

匡衡字稚圭, 東海承人也[一]. 父世農夫, 至衡好學, 家貧, 庸作以供資用[二], 尤精力過絕人. 諸儒爲之語曰：｢無說詩, 匡鼎來[三]；匡說詩, 解人頤.｣[四]

[一]師古曰：｢承音證.｣

[二]師古曰：｢庸作, 言賣功庸爲人作役而受顧也.｣

[三]服虔曰：｢鼎猶言當也, 若言匡且來也.｣ 應劭曰：｢鼎, 方也.｣ 張晏曰：｢匡衡少時字鼎, 長乃易字稚圭. 世所傳衡與貢禹書, 上言□衡敬報□, 下言□匡鼎白□, 知是字也.｣ 師古曰：｢服、應二說是也. 賈誼曰□天子春秋鼎盛□, 其義亦同, 而張氏之說蓋穿鑿矣. 假有其書, 乃是後人見此傳云□匡鼎來□, 不曉其意, 妄作衡書云□鼎白□ 耳. 字以表德, 豈人之所自稱乎? 今有西京雜記者, 其書淺俗, 出於里巷, 多有妄說, 乃云匡衡小名鼎, 蓋絕知者之聽.｣

[四]如淳曰：｢使人笑不能止也.｣

衡射策甲科, 以不應令除爲太常掌故[一], 調補平原文學[二]. 學者多上書薦衡經明, 當世少雙, 令爲文學就官京師；後進皆欲從衡平原, 衡不宜在遠方. 事下太子太傅蕭望之、少府梁丘賀問, 衡對詩諸大義, 其對深美. 望之奏衡經學精習, 說有師道, 可觀覽. 宣帝不甚用儒, 遣衡歸官. 而皇太子見衡對, 私善之.

[一]師古曰：｢投射得甲科之策, 而所對文指不應令條也. 儒林傳說歲課甲科爲郎中, 乙科爲太子舍人, 景科補文學掌故. 今不應令, 是不中甲科之令, 所以止爲掌故.｣

[二]師古曰：｢調, 選也, 音徒釣反.｣

會宣帝崩, 元帝初即位, 樂陵侯史高以外屬爲大司馬車騎將軍, 領尚書事, 前將軍蕭望之爲副. 望之名儒, 有師傅舊恩, 天子任之, 多所貢薦. 高充位而已[一], 與望之有隙. 長安令楊興說高曰：｢將軍以親戚輔政, 貴重於天下無二, 然眾庶論議令問休譽不專在將軍者何也? [二]彼誠有所聞也[三]. 以將軍之莫府, 海內莫不卬望[四], 而所舉不過私門賓客, 乳母子弟, 人情(以)[忽]不自知[五], 然一夫竊議, 語流天下. 夫富貴在身而列士不譽, 是有狐白之裘而反衣之也[六]. 古人病其若此, 故卑體勞心, 以求賢爲務. 傳曰：以賢難得之故因曰事不待賢, 以食難得之故而曰飽不待食, 或之甚者也. 平原文學匡衡材智有餘, 經學絕倫, 但以無階朝廷, 故隨牒在遠方[七]. 將軍誠召置莫府, 學士歙然歸仁[八], 與參事議, 觀其所有, 貢之朝廷, 必爲國器[九], 以此顯示眾庶, 名流於世.｣ 高然其言, 辟衡爲議曹史, 薦衡於上, 上以爲郎中, 遷博士, 給事中.

[一]師古曰：｢言凡事不在也.｣

[二]師古曰：｢令, 善；問, 名；休, 美也.｣

[三]師古曰：｢以其不能進賢也.｣

[四]師古曰：｢卬讀曰仰.｣

[五]師古曰：｢言高輕忽此事, 不自知其非.｣

[六]師古曰：｢狐白, 謂狐掖下之皮, 其色純白, 集以爲裘, 輕柔難得, 故貴也. 反衣之者, 以其毛在內也, 今人則以背毛爲裘而棄其白, 蓋取厚而溫也. 衣音於既反.｣

[七]師古曰：｢階謂升次也. 隨牒, 謂隨選補之恆牒, 不被超擢者.｣

[八]師古曰：｢誠謂實行之也. 歙音翕.｣

[九]師古曰：｢所有, 謂材藝所長.｣

是時, 有日蝕地震之變, 上問以政治得失, 衡上疏曰：

臣聞五帝不同(樂)[禮], 三王各異教, 民俗殊務, 所遇之時異也. 陛下躬聖德, 開太平之路, 閔愚吏民觸法抵禁[一], 比年大赦[二], 使百姓得改行自新, 天下幸甚. 臣竊見大赦之後, 姦邪不爲衰止, 今日大赦, 明日犯法, 相隨入獄, 此殆導之未得其務也. 蓋保民者, ｢陳之以德義｣, ｢示之以好惡｣[三], 觀其失而制其宜, 故動之而和, 綏之而安. 今天下俗貪財賤義, 好聲色, 上侈靡, 廉恥之節薄, 淫辟之意縱[四], 綱紀失序, 疏者踰內[五], 親戚之恩薄；婚姻之黨隆, 苟合徼幸, 以身設利. 不改其原[六], 雖歲赦之, 刑猶難使錯而不用也[七].

[一]師古曰：｢抵, 觸也.｣

[二]師古曰：｢比, 頻也.｣

[三]師古曰：｢保, 養也. 陳, 施也. 孝經曰□陳之以德義而民莫遺其親□, □示之以好惡而民知禁□, 故衡引以爲言.｣

[四]師古曰：｢辟讀曰僻.｣

[五]師古曰：｢疏者, 妻妾之家. 內者, 同姓骨肉也. 踰謂過越也.｣

[六]師古曰：｢設, 施也. 原, 本也.｣

[七]師古曰：｢歲赦, 謂每歲一赦也. 錯, 置也, 音千故反.｣

臣愚以爲宜壹曠然大變其俗. 孔子曰：｢能以禮讓爲國乎, 何有?｣[一]朝廷者, 天下之楨幹也. 公卿大夫相與循禮恭讓, 則民不爭[二]；好仁樂施, 則下不暴；上義高節, 則民興行；寬柔和惠, 則眾相愛. 四者, 明王之所以不嚴而成化也. 何者? 朝有變色之言, 則下有爭鬥之患；上有自專之士, 則下有不讓之人；上有克勝之佐, 則下有傷害之心；上有好利之臣, 則下有盜竊之民：此其本也[三]. 今俗吏之治, 皆不本禮讓, 而上克暴, 或忮害好陷人於罪[四], 貪財而慕勢, 故犯法者眾, 姦邪不正, 雖嚴刑峻法, 猶不爲變. 此非其天性, 有由然也[五].

[一]師古曰：｢論語載孔子之言. 謂能以禮讓治國, 則其事甚易.｣

[二]師古曰：｢循, 順也.｣

[三]師古曰：｢言下之所行, 皆取化於上也.｣

[四]師古曰：｢忮, 堅也. 謂酷害之心堅也. 忮音之豉反.｣

[五]師古曰：｢非其天性自惡, 由上失於教化耳.｣

臣竊考國風之詩, 周南、召南被賢聖之化深, 故篤於行而廉於色[一]. 鄭伯好勇, 而國人暴虎[二]；秦穆貴信, 而士多從死[三]；陳夫人好巫, 而民淫祀[四]；晉侯好儉, 而民畜聚[五]；太王躬仁, 邠國貴恕[六]. 由此觀之, 治天下者審所上而已[七]. 今之偽薄忮害, 不讓極矣. 臣聞教化之流, 非家至而人說之也[八]. 賢者在位, 能者布職, 朝廷崇禮, 百僚敬讓. 道德之行, 由內及外, 自近者始, 然後民知所法, 遷善日進而不自知. 是以百姓安, 陰陽和, 神靈應, 而嘉祥見. 詩曰：｢商邑翼翼, 四方之極；壽考且寧, 以保我後生.｣[九]. 此成湯所以建至治, 保子孫, 化異俗而懷鬼方也[一０]. 今長安天子之都, 親承聖化, 然其習俗無以異於遠方, 郡國來者無所法則, 或見侈靡而放效之[一一]. 此教化之原本, 風俗之樞機, 宜先正者也.

[一]師古曰：｢篤, 厚也. 謂樂得淑女以配君子, 憂在進賢, 不淫其色之類也.｣

[二]師古曰：｢詩鄭風太叔于田之篇曰：□襢裼暴虎, 獻于公所. 將叔無狃, 戒其傷汝.□ 襢裼, 肉袒也. 暴虎, 空手以搏之也. 公, 鄭莊公也. 將, 請也. 叔, 莊公之弟太叔也. 狃, 忕也. 汝亦太叔也. 言以莊公好勇之故, 太叔肉袒空手搏虎, 取而獻之. 國人愛叔, 故請之曰勿忕爲之, 恐傷汝也. 襢音袒, 裼音錫, 字並從衣. 將音千羊反. 狃音女九反.｣

[三]應劭曰：｢秦穆公與群臣飲酒, 酒酣, 公曰：□生共此樂, 死共此哀.□ 於是奄息、仲行、鍼虎許諾. 及公薨, 皆從死. 黃鳥詩所爲作也.｣

[四]張晏曰：｢胡公夫人, 武王之女大姬, 無子, 好祭鬼神, 鼓舞而祀, 故其詩云：□坎其擊鼓, 宛丘之下, 無冬無夏, 值其鷺羽.□ ｣

[五]師古曰：｢唐風山有樞之詩序云：□刺晉昭公也, 不能修道以正其國, 有財不能用, 有鐘鼓不能以自樂.□ 其詩曰：□子有衣裳, 弗曳弗婁. 子有車馬, 弗馳弗驅. 宛其死矣, 它人是愉.□ 故其俗皆吝嗇而積財也. 畜讀曰蓄.｣

[六]師古曰：｢太王, 周文王之祖, 即古公亶父也. 國於邠, 修德行義. 戎狄攻之, 欲得地, 與之. 人人皆怒欲戰. 古公曰：□以我故戰, 殺人父子而居之, 予不忍也.□ 乃與其私屬度漆沮, 踰梁山, 止於岐下. 邠人舉國扶老攜弱, 盡復歸古公於岐下. 及它旁國聞古公仁, 亦多歸之. 邠即今豳州, 是其地也. 言化太王之仁, 故其俗皆貴誠恕.｣

[七]師古曰：｢上謂崇尚也.｣

[八]師古曰：｢言非家家皆到, 人人勸說也.｣

[九]師古曰：｢商頌殷武之詩也. 商邑, 京師也. 極, 中也. 言商邑之禮俗翼翼然可則傚, 乃四方之中正也. 王則壽考且安, 以此全守我子孫也.｣

[一０]應劭曰：｢鬼方, 遠方也.｣

[一一]師古曰：｢放, 依也, 音甫往反.｣

臣聞天人之際, 精祲有以相盪[一], 善惡有以相推, 事作乎下者象動乎上, 陰陽之理各應其感, 陰變則靜者動, 陽蔽則明者晻[二], 水旱之災隨類而至. 今關東連年饑饉, 百姓乏困, 或至相食, 此皆生於賦斂多, 民所共者大[三], 而吏安集之不稱之效也. 陛下祗畏天戒, 哀閔元元, 大自減損, 省甘泉、建章宮衛, 罷珠崖, 偃武行文, 將欲度唐虞之隆, 絕殷周之衰也[四]. 諸見罷珠崖詔書者, 莫不欣欣, 人自以將見太平也. 宜遂減宮室之度, 省靡麗之飾, 考制度, 修外內, 近忠正, 遠巧佞, 放鄭衛, 進雅頌, 舉異材, 開直言, 任溫良之人, 退刻薄之吏, 顯絜白之士, 昭無欲之路[五], 覽六藝之意, 察上世之務, 明自然之道, 博和睦之化, 以崇至仁, 匡失俗, 易民視[六], 令海內昭然咸見本朝之所貴, 道德弘於京師, 淑問揚乎疆外[七], 然後大化可成, 禮讓可興也.

[一]李奇曰：｢祲, 氣也. 言天人精氣相動也.｣ 師古曰：｢祲謂陰陽氣相浸漸以成災祥者也, 音子鴆反.｣

[二]鄧展曰：｢靜者動, 謂地震也. 明者晻, 謂日蝕也.｣ 師古曰：｢晻與暗同.｣

[三]師古曰：｢共讀曰供.｣

[四]師古曰：｢度, 過也. 絕謂除其惡政也.｣

[五]師古曰：｢昭亦明也.｣

[六]師古曰：｢匡, 正也. 易, 變也.｣

[七]師古曰：｢淑, 善也. 問, 名也.｣

上說其言[一], 遷衡爲光祿大夫、太子少傅.

[一]師古曰：｢說讀曰悅.｣

時, 上好儒術文辭, 頗改宣帝之政, 言事者多進見, 人人自以爲得上意. 又傅昭儀及子定陶王愛幸, 寵於皇后、太子[一]. 衡復上疏曰：

[一]師古曰：｢寵, 踰也.｣

臣聞治亂安危之機, 在乎審所用心. 蓋受命之王務在創業垂統傳之無窮, 繼體之君心存於承宣先王之德而褒大其功. 昔者成王之嗣位, 思述文武之道以養其心, 休烈盛美皆歸之二后而不敢專其名[一], 是以上天歆享, 鬼神祐焉. 其詩曰：｢念我皇祖, 陟降廷止.｣[二]言成王常思祖考之業, 而鬼神祐助其治也.

[一]師古曰：｢休亦美也. 烈, 業也. 后, 君也. 二君, 文王、武王也.｣

[二]師古曰：｢周頌閔予小子之詩. 言成王常念文王、武王之德, 奉而行之, 故鬼神上下臨其朝廷.｣

陛下聖德天覆, 子愛海內, 然陰陽未和, 姦邪未禁者, 殆論議者未丕揚先帝之盛功[一], 爭言制度不可用也, 務變更之[二], 所更或不可行, 而復復之[三], 是以群下更相是非[四], 吏民無所信. 臣竊恨國家釋樂成之業, 而虛爲此紛紛也[五]. 願陛上詳覽統業之事, 留神於遵制揚功, 以定群下之心. 大雅曰：｢無念爾祖, 聿修厥德.｣[六]孔子著之孝經首章, 蓋至德之本也. 傳曰：｢審好惡, 理情性, 而王道畢矣.｣ 能盡其性, 然後能盡人物之性；能盡人物之性, 可以贊天地之化[七]. 治性之道, 必審己之所有餘, 而強其所不足[八]. 蓋聰明疏通者戒於大察, 寡聞少見者戒於雍蔽[九], 勇猛剛強者戒於大暴, 仁愛溫良者戒於無斷, 湛靜安舒者戒於後時[一０], 廣心浩大者戒於遺忘. 必審己之所當戒, 而齊之以義, 然後中和之化應, 而巧偽之徒不敢比周而望進[一一]. 唯陛下戒所以崇聖德.

[一]師古曰：｢丕, 大也. 丕字或作本, 言修其本業而顯揚也.｣

[二]師古曰：｢更, 改也.｣

[三]師古曰：｢下復音扶目反.｣

[四]師古曰：｢更音工衡反.｣

[五]師古曰：｢釋, 廢也. 樂成, 謂已成之業, 人情所樂也.｣

[六]師古曰：｢大雅文王之詩也. 無念, 念也. 聿, 述也.｣

[七]師古曰：｢贊, 明也.｣

[八]師古曰：｢強, 勉也, 音其兩反.｣

[九]師古曰：｢雍讀曰壅.｣

[一０]師古曰：｢湛讀曰沈.｣

[一一]師古曰：｢比音頻寐反.｣

臣又聞室家之道修, 則天下之理得, 故詩始國風[一], 禮本冠婚[二]. 始乎國風, 原情性而明人倫也；本乎冠婚, 正基兆而防未然也. 福之興莫不本乎室家, (之道)[道之]衰莫不始乎梱內[三]. 故聖王必慎妃后之際, 別適長之位[四]. 禮之於內也, 卑不隃尊, 新不先故[五], 所以統人情而理陰氣也. 其尊適而卑庶也, 適子冠乎阼, 禮之用醴[六], 眾子不得與列, 所以貴正體而明嫌疑也. 非虛加其禮文而已, 乃中心與之殊異, 故禮探其情而見之外也. 聖人動靜游燕, 所親物得其序[七]；得其序, 則海內自修, 百姓從化. 如當親者疏, 當尊者卑[八], 則佞巧之姦因時而動, 以亂國家. 故聖人慎防其端, 禁於未然, 不以私恩害公義. 陛下聖德純備, 莫不修正, 則天下無爲而治. 詩云：｢于以四方, 克定厥家.｣[九]. 傳曰：｢正家而天下定矣.｣[一０]

[一]師古曰：｢關雎美后妃之德, 而爲國風之首.｣

[二]師古曰：｢禮記冠義曰：□冠者, 禮之始也.□ 婚義曰：□婚者, 禮之本也.□ ｣

[三]師古曰：｢梱與閫同, 謂門橛也, 音苦本反.｣

[四]師古曰：｢適讀曰嫡. 其下並同.｣

[五]師古曰：｢隃與踰同.｣

[六]師古曰：｢阼, 主階也. 醴, 甘酒也, 貴於眾酒.｣

[七]師古曰：｢言凡物大小高卑, 皆有次序.｣

[八]師古曰：｢如, 若也.｣

[九]師古曰：｢周頌桓之詩也. 言欲治四方者, 先當能定其家, 從內以及外.｣

[一０]師古曰：｢易家人卦之(象也)[彖辭].｣

衡爲少傅數年, 數上疏陳便宜, 及朝廷有政議, 傅經以對[一], 言多法義. 上以爲任公卿[二], 由是爲光祿勳、御史大夫. 建昭三年, 代韋玄成爲丞相, 封樂安侯, 食邑六百戶.

[一]師古曰：｢傅讀曰附. 附, 依也.｣

[二]師古曰：｢任, 堪也.｣

元帝崩, 成帝即位, 衡上疏戒妃匹, 勸經學威儀之則, 曰：

陛下秉至孝, 哀傷思慕不絕於心, 未有游虞弋射之宴[一], 誠隆於慎終追遠, 無窮已也[二]. 竊願陛下雖聖性得之, 猶復加聖心焉[三]. 詩云｢煢煢在疚｣[四], 言成王喪畢思慕, 意氣未能平也, 蓋所以就文武之業, 崇大化之本也[五].

[一]師古曰：｢虞與娛同.｣

[二]師古曰：｢慎終, 慎孝道之終也. 追遠, 不忘本也. 論語稱孔子：□慎終追遠, 則民德歸厚矣.□ 故衡引之.｣

[三]師古曰：｢言天性已自然矣, 又當加意也.｣

[四]師古曰：｢周頌閔予小子之詩. 煢煢, 憂貌也. 疚, 病也.｣

[五]師古曰：｢就, 成也.｣

臣又聞之師曰：｢妃匹之際, 生民之始, 萬福之原.｣ 婚姻之禮正, 然後品物遂而天命全[一]. 孔子論詩以關雎爲始, 言太上者民之父母[二], 后夫人之行不侔乎天地, 則無以奉神靈之統而理萬物之宜[三]. 故詩曰：｢窈窕淑女, 君子好仇.｣[四]言能致其貞淑, 不貳其操, 情欲之感無介乎容儀[五], 宴私之意不形乎動靜[六], 夫然後可以配至尊而爲宗廟主. 此綱紀之首, 王教之端也, 自上世已來, 三代興廢, 未有不由此者也. 願陛下詳覽得失盛衰之效以定大基, 采有德, 戒聲色, 近嚴敬, 遠技能[七].

[一]師古曰：｢遂, 成也.｣

[二]師古曰：｢太上, 居尊上之位也.｣

[三]師古曰：｢侔, 等也.｣

[四]師古曰：｢周南關雎之詩也. 窈窕, 幽閒也. 仇, 匹也.｣

[五]服虔曰：｢不見色於容儀也.｣ 師古曰：｢介, 繫也. 言不以情欲繫心, 而著於容儀者.｣

[六]師古曰：｢形, 見也.｣

[七]師古曰：｢無德之人, 雖有技能則斥遠之.｣

竊見聖德純茂, 專精詩書, 好樂無厭[一]. 臣衡材駑, 無以輔相善義, 宣揚德音[二]. 臣聞六經者, 聖人所以統天地之心, 著善惡之歸, 明吉凶之分, 通人道之正[三], 使不悖於其本性者也[四]. 故審六藝之指, 則人天之理可得而和, 草木昆蟲可得而育, 此永永不易之道也[五]. 及論語、孝經, 聖人言行之要, 宜究其意[六].

[一]師古曰：｢樂音五教反.｣

[二]師古曰：｢相, 助也.｣

[三]師古曰：｢分音扶問反.｣

[四]師古曰：｢悖, 乖也, 音布內反.｣

[五]師古曰：｢易, 變也.｣

[六]師古曰：｢究, 盡也.｣

臣又聞聖王之自爲動靜周旋, 奉天承親, 臨朝享臣, 物有節文, 以章人倫[一]. 蓋欽翼祗栗, 事天之容也；溫恭敬遜, 承親之禮也；正躬嚴恪, 臨眾之儀也[二]；嘉惠和說, 饗下之顏也[三]. 舉錯動作, 物遵其儀, 故形爲仁義, 動爲法則. 孔子曰：｢德義可尊, 容止可觀, 進退可度, 以臨其民, 是以其民畏而愛之, 則而象之.｣[四]大雅云：｢敬慎威儀, 惟民之則.｣[五]諸侯正月朝覲天子, 天子惟道德, 昭穆穆以視之[六], 又觀以禮樂, 饗醴乃歸[七]. 故萬國莫不獲賜祉福, 蒙化而成俗. 今正月初幸路寢, 臨朝賀, 置酒以饗萬方, 傳曰｢君子慎始｣, 願陛下留神動靜之節, 使群下得望盛德休光[八], 以立基楨, 天下幸甚！

[一]師古曰：｢物, 事也, 事事皆有節文.｣

[二]師古曰：｢嚴讀曰儼.｣

[三]師古曰：｢說讀曰悅. 饗, 燕饗也.｣

[四]師古曰：｢孝經載孔子之言也. 則, 法也. 象, 似也.｣

[五]師古曰：｢抑之詩.｣

[六]師古曰：｢昭, 明也. 穆穆, 天子之容也. 視讀曰示.｣

[七]師古曰：｢觀亦視也. 饗醴, 以醴酒饗也.｣

[八]師古曰：｢休, 美也.｣

上敬納其言. 頃之, 衡復奏正南北郊, 罷諸淫祀, 語在郊祀志.

初, 元帝時, 中書令石顯用事, 自前相韋玄成及衡皆畏顯, 不敢失其意. 至成帝初即位, 衡乃與御史大夫甄譚共奏顯, 追條其舊惡, 并及黨與. 於是司隸校尉王尊劾奏：｢衡、譚居大臣位, 知顯等專權勢, 作威福, 爲海內患害, 不以時白奏行罰, 而阿諛曲從, 附下罔上, 無大臣輔政之義. 既奏顯等, 不自陳不忠之罪, 而反揚著先帝任用傾覆之徒[一], 罪至不道.｣ 有詔勿劾. 衡慚懼, 上疏謝罪, 因稱病乞骸骨, 上丞相樂安侯印綬. 上報曰：｢君以道德修明, 位在三公, 先帝委政, 遂及朕躬. 君遵修法度, 勤勞公家, 朕嘉與君同心合意, 庶幾有成. 今司隸校尉尊妄詆欺, 加非於君[二], 朕甚閔焉. 方下有司問狀[三], 君何疑而上書歸侯乞骸骨, 是章朕之未燭也[四]. 傳不云乎? □禮義不愆, 何恤人之言！□[五]君其察焉. 專精神, 近醫藥, 強食自愛.｣ 因賜上尊酒、養牛[六]. 衡起視事. 上以新即位, 褒優大臣, 然群下多是王尊者. 衡嘿嘿不自安, 每有水旱, 風雨不時, 連乞骸骨讓位. 上輒以詔書慰撫, 不許.

[一]師古曰：｢著, 明也.｣

[二]師古曰：｢詆, 毀也, 音丁禮反.｣

[三]師古曰：｢問司隸.｣

[四]師古曰：｢燭, 照也.｣

[五]師古曰：｢愆, 過也. 恤, 憂也.｣

[六]師古曰：｢上尊, 解在薛廣德傳.｣

久之, 衡子昌爲越騎校尉, 醉殺人, 繫詔獄. 越騎官屬與昌弟且謀篡昌[一]. 事發覺, 衡免冠徒跣待罪, 天子使謁者詔衡冠履. 而有司奏衡專地盜土, 衡竟坐免.

[一]師古曰：｢逆取曰篡.｣

初, 衡封僮之樂安鄉[一], 鄉本田隄封三千一百頃[二], 南以閩佰爲界[三]. 初元元年, 郡圖誤以閩佰爲平陵佰. 積十餘歲, 衡封臨淮郡[四], 遂封真平陵佰以爲界, 多四百頃. 至建始元年, 郡乃定國界, 上計簿, 更定圖, 言丞相府. 衡謂所親吏趙殷曰：[五]｢主簿陸賜故居奏曹, 習事曉知國界, 署集曹掾.｣ 明年治計時, 衡問殷國界事：｢曹欲柰何?｣ 殷曰：｢賜以爲舉計, 令郡實之[六]. 恐郡不肯從實, 可令家丞上書.｣ 衡曰：｢顧當得不耳, 何至上書?｣[七]亦不告曹使舉也, 聽曹爲之. 後賜與屬明舉計曰：｢案故圖, 樂安鄉南以平陵佰爲界, 不(足)[從]故而以閩佰爲界, 解何?｣[八]郡即復以四百頃付樂安國. 衡遣從史之僮, 收取所還田租穀千餘石入衡家. 司隸校尉駿、少府忠行廷尉事劾奏｢衡監臨盜所主守直十金以上[九]. 春秋之義, 諸侯不得專地, 所以壹統尊法制也. 衡位三公, 輔國政, 領計簿, 知郡實, 正國界, 計簿已定而背法制, 專地盜土以自益, 及賜、明阿承衡意, 猥舉郡計, 亂減縣界[一０], 附下罔上, 擅以地附益大臣, 皆不道.｣ 於是上可其奏, 勿治, 丞相免爲庶人, 終於家.

[一]文穎曰：｢屬臨淮郡.｣

[二]師古曰：｢提封, 舉其封界內之總數.｣

[三]師古曰：｢佰者, 田之東西界也. 閩者, 佰之名也. 佰音莫客反.｣

[四]蘇林曰：｢平陵佰在閩佰南, 誤十餘歲, 衡乃始封此鄉.｣[晉灼曰：｢舉郡而言耳, 自封縣也. ]｣

[五]師古曰：｢所親, 素所親任者.｣

[六]師古曰：｢舉發上計之簿, 令郡(故)[改]從平陵佰以爲定實.｣

[七]師古曰：｢顧, 念也.｣

[八]師古曰：｢不足故者, 不依故圖而滿足也. 解何者, 以分解此時意, 猶今言分疏也.｣

[九]師古曰：｢十金以上, 當時律定罪之次, 若今律條言一尺以上, 一匹以上.｣

[一０]師古曰：｢猥, 曲也.｣

子咸亦明經, 歷位九卿. 家世多爲博士者.

張禹字子文, 河內軹人也, 至禹父徙家蓮(白)[勺][一]. 禹爲兒, 數隨家至市, 喜觀於卜相者前[二]. 久之, 頗曉其別蓍布卦意[三], 時從旁言. 卜者愛之, 又奇其面貌, 謂禹父：｢是兒多知, 可令學經.｣ 及禹壯, 至長安學, 從沛郡施讎受易, 琅邪王陽、膠東庸生問論語, 既皆明習, 有徒眾, 舉爲郡文學. 甘露中, 諸儒薦禹, 有詔太子太傅蕭望之問. 禹對易及論語大義, 望之善焉, 奏禹經學精習, 有師法, 可試事[四]. 奏寑, 罷歸故官[五]. 久之, 試爲博士. 初元中, 立皇太子, 而博士鄭寬中以尚書授太子, 薦言禹善論語. 詔令禹授太子論語, 由是遷光祿大夫. 數歲, 出爲東平內史.

[一]師古曰：｢左馮翊縣名也, 音輦酌.｣

[二]師古曰：｢至其人之前而觀之. 喜音許吏反.｣

[三]師古曰：｢別, 分也, 音彼列反.｣

[四]師古曰：｢試以職事也.｣

[五]師古曰：｢寑謂不下也.｣

元帝崩, 成帝即位, 徵禹、寬中, 皆以師賜爵關內侯, 寬中食邑八百戶, 禹六百戶. 拜爲諸吏光祿大夫, 秩中二千石, 給事中, 領尚書事. 是時, 帝舅陽平侯王鳳爲大將軍輔政專權, 而上富於春秋, 謙讓, 方鄉經學, 敬重師傅[一]. 而禹與鳳並領尚書, 內不自安, 數病上書乞骸骨, 欲退避鳳. 上報曰：｢朕以幼年執政, 萬機懼失其中, 君以道德爲師, 故委國政. 君何疑而數乞骸骨, 忽忘雅素, 欲避流言? [二]朕無聞焉[三]. 君其固心致思, 總秉諸事, 推以孳孳, 無違朕意.｣ 加賜黃金百斤、養牛、上尊酒, 太官致餐, 侍醫視疾, 使者臨問[四]. 禹惶恐, 復起視事, 河平四年代王商爲丞相, 封安昌侯.

[一]師古曰：｢鄉讀曰嚮.｣

[二]師古曰：｢雅素, 故也. 謂師傅故舊之恩.｣

[三]師古曰：｢不聞有毀短之言.｣

[四]師古曰：｢侍醫, 侍天子之醫.｣

爲相六歲, 鴻嘉元年以老病乞骸骨, 上加優再三, 乃聽許. 賜安車駟馬, 黃金百斤, 罷就第, 以列侯朝朔望, 位特進, 見禮如丞相, 置從事史五人, 益封四百戶. 天子數加賞賜, 前後數千萬.

禹爲人謹厚, 內殖貨財[一], 家以田爲業. 及富貴, 多買田至四百頃, 皆涇、渭溉灌, 極膏腴上賈[二]. 它財物稱是. 禹性習知音聲, 內奢淫, 身居大第, 後堂理絲竹筦弦[三].

[一]師古曰：｢殖, 生也.｣

[二]師古曰：｢賈讀曰價.｣

[三]如淳曰：｢今樂家五日一習樂爲理樂.｣ 師古曰：｢筦亦管字.｣

禹成就弟子尤著者, 淮陽彭宣至大司空, 沛郡戴崇至少府九卿. 宣爲人恭儉有法度, 而崇愷弟多智[一], 二人異行. 禹心親愛崇, 敬宣而疏之. 崇每候禹, 常責師宜置酒設樂與弟子相娛. 禹將崇入後堂飲食, 婦女相對, 優人筦弦鏗鏘極樂, 昏夜乃罷[二]. 而宣之來也, 禹見之於便坐[三], 講論經義, 日晏賜食, 不過一肉卮酒相對[四]. 宣未嘗得至後堂. 及兩人皆聞知, 各自得也[五].

[一]師古曰：｢愷, 樂也. 弟, 易也. 言性和樂而簡易.｣

[二]師古曰：｢極樂, 盡其歡樂之情.｣

[三]師古曰：｢便坐, 謂非正寢, 在於旁側可以延賓者也. 坐音才臥反.｣

[四]師古曰：｢一豆之肉, 一卮行酒.｣

[五]服虔曰：｢各自爲得宜.｣

禹年老, 自治冢塋, 起祠室, 好平陵肥牛亭部處地[一], 又近延陵, 奏請求之, 上以賜禹, 詔令平陵徙亭它所. 曲陽侯根聞而爭之：｢此地當平陵寢廟衣冠所出游道, 禹爲師傅, 不遵謙讓, 至求衣冠所游之道, 又徙壞舊亭, 重非所宜[二]. 孔子稱□賜愛其羊, 我愛其禮□[三], 宜更賜禹它地.｣ 根雖爲舅, 上敬重之不如禹, 根言雖切, 猶不見從, 卒以肥牛亭地賜禹. 根由是害禹寵, 數毀惡之[四]. 天子愈益敬厚禹. 禹每病, 輒以起居聞[五], 車駕自臨問之. 上親拜禹床下, 禹頓首謝恩, [因]歸誠, 言｢老臣有四男一女, 愛女甚於男, 遠嫁爲張掖太守蕭咸妻, 不勝父子私情, 思與相近.｣ 上即時徙咸爲弘農太守. 又禹小子未有官, 上臨候禹, 禹數視其小子, 上即禹床下拜爲黃門郎, 給事中.

[一]師古曰：｢肥牛, 亭名. 欲得置亭處之地爲冢塋.｣

[二]師古曰：｢重音直用反.｣

[三]師古曰：｢論語云子貢欲去告朔之餼羊, 孔子曰：□賜也, 爾愛其羊, 我愛其禮.□ 故引之.｣

[四]師古曰：｢惡謂言其過惡.｣

[五]師古曰：｢謂其食飲寢臥之增損.｣

禹雖家居, 以特進爲天子師, 國家每有大政, 必與定議[一]. 永始、元延之間, 日蝕地震尤數, 吏民多上書言災異之應, 譏切王氏專政所致. 上懼變異數見, 意頗然之, 未有以明見, 乃車駕至禹弟, 辟左右[二], 親問禹以天變, 因用吏民所言王氏事示禹. 禹自見年老, 子孫弱, 又與曲陽侯不平, 恐爲所怨. 禹則謂上曰：｢春秋二百四十二年間, 日蝕三十餘, 地震五(十六), 或爲諸侯相殺, 或夷狄侵中國. 災變之異深遠難見, 故聖人罕言命, 不語怪神[三]. 性與天道, 自子贛之屬不得聞[四], 何況淺見鄙儒之所言！陛下宜修政事以善應之, 與下同其福喜, 此經義意也. 新學小生, 亂道誤人, 宜無信用, 以經術斷之.｣ 上雅信愛禹, 由此不疑王氏. 後曲陽侯根及諸王子弟聞知禹言, 皆喜說[五], 遂親就禹. 禹見時有變異, 若上體不安, 擇日絜齋露蓍[六], 正衣冠立筮, 得吉卦則獻其占, 如有不吉, 禹爲感動憂色.

[一]師古曰：｢與讀曰豫.｣

[二]師古曰：｢辟讀曰闢.｣

[三]師古曰：｢罕, 稀也. 論語云□子罕言利與命與仁□, 又曰□子不語怪力亂神□ .｣

[四]師古曰：｢論語云□夫子之言性與天道不可得而聞也□, 謂孔子未嘗言性命之事及天道.｣

[五]師古曰：｢說讀曰悅.｣

[六]服虔曰：｢露(筮)易蓍於星宿下, 明日乃用. 言得天氣也.｣ 師古曰：｢蓍, 草名, 筮者所用也, 音式夷反.｣

成帝崩, 禹及事哀帝, 建平二年薨, 諡曰節侯. 禹四子, 長子宏嗣侯, 官至太常, 列於九卿. 三弟皆爲校尉散騎諸曹.

初, 禹爲師, 以上難數對己問經, 爲論語章句獻之. 始魯扶卿及夏侯勝、王陽、蕭望之、韋玄成皆說論語, 篇第或異. 禹先事王陽, 後從庸生, 采獲所安, 最後出而尊貴. 諸儒爲之語曰：｢欲爲論, 念張文.｣ 由是學者多從張氏, 餘家寖微[一].

[一]師古曰：｢寖, 漸也.｣

孔光字子夏, 孔子十四世之孫也. 孔子生伯魚鯉[一], 鯉生子思伋[二], 伋生子上帛, 帛生子家求, 求生子真箕, 箕生子高穿. 穿生順, 順爲魏相. 順生鮒, 鮒爲陳涉博士, 死陳下. 鮒弟子襄爲孝惠博士, 長沙太傅. 襄生忠, 忠生武及安國, 武生延年. 延年生霸, 字次儒. 霸生光焉. 安國、延年皆以治尚書爲武帝博士. 安國至臨淮太守. 霸亦治尚書, 事太傅夏侯勝, 昭帝末年爲博士, 宣帝時爲太中大夫, 以選授皇太子經, 遷詹事, 高密相. 是時, 諸侯王相在郡守上.

[一]師古曰：｢名鯉, 字伯魚. 先言其字者, 孔氏自爲譜諜, 示尊其先也. 下皆類此.｣

[二]師古曰：｢伋音級.｣

元帝即位, 徵霸, 以師賜爵關內侯, 食邑八百戶, 號褒成君[一], 給事中, 加賜黃金二百斤, 第一區, 徙名數于長安[二]. 霸爲人謙退, 不好權勢, 常稱爵位泰過, 何德以堪之！上欲致霸相位, 自御史大夫貢禹卒, 及薛廣德免, 輒欲拜霸. 霸讓位, 自陳至三, 上深知其至誠, 乃弗用. 以是敬之, 賞賜甚厚. 及霸薨, 上素服臨弔者再, 至賜東園祕器錢帛, 策贈以列侯禮, 諡曰烈君.

[一]如淳曰：｢爲帝師, 教令成就, 故曰褒成君.｣

[二]師古曰：｢名數, 戶籍也.｣

霸四子, 長子福嗣關內侯. 次子捷、捷弟喜皆列校尉諸曹. 光, 最少子也, 經學尤明, 年未二十, 舉爲議郎. 光祿勳匡衡舉光方正, 爲諫大夫. 坐議有不合, 左遷虹長[一], 自免歸教授. 成帝初即位, 舉爲博士, 數使錄冤獄, 行風俗[二], 振贍流民, 奉使稱旨, 由是知名. 是時, 博士選三科, 高(第)爲尚書, 次爲刺史, 其不通政事, 以久次補諸侯太傅. 光以高第爲尚書, 觀故事品式, 數歲明習漢制及法令. 上甚信任之, 轉爲僕射, 尚書令[三]. 有詔光周密謹慎, 未嘗有過, 加諸吏官, 以子男放爲侍郎, 給事黃門. 數年, 遷諸吏光祿大夫, 秩中二千石, 給事中, 賜黃金百斤, 領尚書事. 後爲光祿勳, 復領尚書, 諸吏給事中如故. 凡典樞機十餘年, 守法度, 修故事. 上有所問, 據經法以心所安而對, 不希指苟合[四]；如或不從, 不敢強諫爭, 以是久而安. 時有所言, 輒削草稿[五], 以爲章主之過, 以奸忠直, 人臣大罪也[六]. 有所薦舉, 唯恐其人之聞知. 沐日歸休, 兄弟妻子燕語, 終不及朝省政事. 或問光：｢溫室省中樹皆何木也?｣[七]光嘿不應, 更答以它語, 其不泄如是. 光帝師傅子, 少以經行自著, 進官蚤成[八]. 不結黨友, 養游說, 有求於人. 既性自守, 亦其勢然也[九]. 徙光祿勳爲御史大夫.

[一]師古曰：｢不合, 謂不合天子意也. 虹, 沛之縣也, 音貢.｣

[二]師古曰：｢行音下更反.｣

[三]師古曰：｢先爲僕射, 後爲尚書令.｣

[四]師古曰：｢希指, 希望天子之旨意也.｣

[五](師古)[服虔]曰：｢言已繕(事)書, 輒削壞其草.｣

[六]師古曰：｢奸, 求也. 奸忠直之名也. 奸音干.｣

[七]晉灼曰：｢長樂宮中有溫室殿.｣

[八]師古曰：｢蚤, 古早字.｣

[九]師古曰：｢言以名父之子, 學宦早成, 不須黨援也.｣

綏和中, 上即位二十五年, 無繼嗣, 至親有同產弟中山孝王及同產弟子定陶王在. 定陶王好學多材, 於帝子行[一]. 而王祖母傅太后陰爲王求漢嗣, 私事趙皇后、昭儀及帝舅大司馬驃騎將軍王根, 故皆勸上. 上於是召丞相翟方進、御史大夫光、右將軍廉褒、後將軍朱博, 皆引入禁中, 議中山、定陶王誰宜爲嗣者. 方進、根以爲定陶王帝弟之子, 禮曰｢昆弟之子猶子也｣, ｢爲其後者爲之子也｣, 定陶王宜爲嗣. 褒、博皆如方進、根議. 光獨以爲禮立嗣以親, 中山王先帝之子, 帝親弟也, 以尚書盤庚殷之及王爲比[二], 中山王宜爲嗣. 上以禮兄弟不相入廟, 又皇后、昭儀欲立定陶王, 故遂立爲太子. 光以議不中意, 左遷廷尉[三].

[一]師古曰：｢行音胡浪反.｣

[二]師古曰：｢兄終弟及也. 比音必寐反.｣

[三]師古曰：｢中, 當也.｣

光久典尚書, 練法令, 號稱詳平. 時定陵侯淳于長坐大逆誅, 長小妻迺始等六人皆以長事未發覺時棄去, 或更嫁. 及長事發, 丞相方進、大司空武議[一], 以爲｢令, 犯法者各以法時律令論之[二], 明有所訖也[三]. 長犯大逆時, 迺始等見爲長妻, 已有當坐之罪, 與身犯法無異. 後乃棄去, 於法無以解[四]. 請論.｣ 光議以爲｢大逆無道, 父母妻子同產無少長皆棄市, 欲懲後犯法者也[五]. 夫婦之道, 有義則合, 無義則離. 長未自知當坐大逆之法, 而棄去迺始等, 或更嫁, 義已絕, 而欲以爲長妻論殺之, 名不正, 不當坐.｣ 有詔光議是.

[一]師古曰：｢翟方進及何武.｣

[二]師古曰：｢此(其)[具]引令條之文也. 法時謂始犯法之時也.｣

[三]師古曰：｢訖, 止也.｣

[四]師古曰：｢解, 免也.｣

[五]師古曰：｢懲, 創止也.｣

是歲, 右將軍褒、後將軍博坐定陵、紅陽侯[一]皆免爲庶人. 以光爲左將軍, 居右將軍官職, 執金吾王咸爲右將軍, 居後將軍官職. 罷後將軍官. 數月, 丞相方進薨, 召左將軍光, 當拜, 已刻侯印書贊[二], 上暴崩, 即其夜於大行前拜受丞相博山侯印綬.

[一]師古曰：｢廉褒、朱博坐與淳于長、王立交厚也.｣

[二]師古曰：｢贊, 進也, 延進而拜之. 書贊者, 書贊辭於策也.｣

哀帝初即位, 躬行儉約, 省減諸用, 政事由己出, 朝廷翕然, 望至治焉. 褒賞大臣, 益封光千戶. 時成帝母太皇太后自居長樂宮, 而帝祖母定陶傅太后在國邸, 有詔問丞相、大司空：｢定陶共王太后宜當何居?｣ 光素聞傅太后爲人剛暴, 長於權謀, 自帝在襁褓而養長教道至於成人, 帝之立又有力. 光心恐傅太后與政事[一], 不欲令與帝旦夕相近, 即議以爲定陶太后宜改築宮. 大司空何武曰：｢可居北宮.｣ 上從武言. 北宮有紫房復道通未央宮[二], 傅太后果從復道朝夕至帝所, 求欲稱尊號, 貴寵其親屬, 使上不得直道(而)行[三]. 頃之, 太后從弟子傅遷在左右尤傾邪, 上免官遣歸故郡. 傅太后怒, 上不得已復留遷. 光與大司空師丹奏言：｢詔書□侍中駙馬都尉遷巧佞無義, 漏泄不忠, 國之賊也, 免歸故郡.□ 復有詔止. 天下疑惑, 無所取信, 虧損聖德, 誠不小愆. 陛下以變異連見, 避正殿, 見群臣, 思求其故, 至今未有所改[四]. 臣請歸遷故郡, 以銷姦黨, 應天戒.｣ 卒不得遣, 復爲侍中. 脅於傅太后, 皆此類也.

[一]師古曰：｢與讀曰豫.｣

[二]師古曰：｢復讀曰複.｣

[三]師古曰：｢不得依正直之道.｣

[四]師古曰：｢舊有不善之事, 皆未改除.｣

又傅太后欲與成帝母俱稱尊號, 群下多順指, 言母以子貴, 宜立尊號以厚孝道. 唯師丹與光持不可[一]. 上重違大臣正議[二], 又內迫傅太后, 猗違者連歲[三]. 丹以罪免, 而朱博代爲大司空. 光自先帝時議繼嗣有持異之隙矣, 又重忤傅太后指[四], 由是傅氏在位者與朱博爲表裏, 共毀譖光. 後數月遂策免光曰：｢丞相者, 朕之股肱, 所與共承宗廟, 統理海內[五], 輔朕之不逮以治天下也. 朕既不明, 災異重仍[六], 日月無光, 山崩河決, 五星失行, 是章朕之不德而股肱之不良也[七]. 君前爲御史大夫, 輔翼先帝, 出入八年, 卒無忠言嘉謀, 今相朕, 出入三年, 憂國之風復無聞焉. 陰陽錯謬, 歲比不登[八], 天下空虛, 百姓饑饉, 父子分散, 流離道路, 以十萬數. 而百官群職曠廢[九], 姦軌放縱, 盜賊並起, 或攻官寺, 殺長吏. 數以問君, 君無怵惕憂懼之意, 對毋能爲[一０]. 是以群卿大夫咸惰哉莫以爲意, 咎由君焉. 君秉社稷之重, 總百僚之任, 上無以匡朕之闕, 下不能綏安百姓. 書不云乎? □毋曠庶官, 天工人其代之.□[一一]於虖！[一二]君其上丞相博山侯印綬, 罷歸.｣[一三]

[一]蘇林曰：｢執持不可.｣

[二]師古曰：｢重, 難也.｣

[三]如淳曰：｢不決事之言也.｣ 師古曰：｢猗違猶依違耳. 猗音於奇反.｣

[四]師古曰：｢重音直用反.｣

[五]師古曰：｢共讀曰恭.｣

[六]師古曰：｢仍, 頻也. 重音直用反.｣

[七]師古曰：｢章, 明也.｣

[八]師古曰：｢比, 頻也.｣

[九]師古曰：｢曠, 空也.｣

[一０]師古曰：｢言盜賊不能爲害.｣

[一一]師古曰：｢虞書咎繇謨之辭也. 位非其人, 是爲空官. 言人代天理官, 不可以天官私非其材.｣

[一二]師古曰：｢於讀曰烏. 虖讀曰呼.｣

[一三]師古曰：｢漢舊儀云丞相有它過, 使者奉策書, 即時步出府, 乘棧車歸田里.｣

光退閭里, 杜門自守[一]. 而朱博代爲丞相, 數月, 坐承傅太后指妄奏事自殺. 平當代爲丞相, 數月薨. 王嘉復爲丞相, 數諫爭忤指. 旬歲間閱三相[二], 議者皆以爲不及光. 上由是思之.

[一]師古曰：｢杜, 塞也.｣

[二]師古曰：｢閱猶歷也.｣

會元壽元年正月朔日有蝕之, 後十餘日傅太后崩. 是月徵光詣公車, 問日蝕事. 光對曰：｢臣聞日者, 眾陽之宗, 人君之表, 至尊之象. 君德衰微, 陰道盛彊, 侵蔽陽明, 則日蝕應之. 書曰□羞用五事□, □建用皇極□[一]. 如貌、言、視、聽、思失[二], 大中之道不立, 則咎徵薦臻, 六極屢降. 皇之不極, 是爲大中不立, 其傳曰□時則有日月亂行□, 謂朓、側匿[三], 甚則薄蝕是也. 又曰□六沴之作□[四], 歲之朝曰三朝[五], 其應至重. 乃正月辛丑朔日有蝕之, 變見三朝之會. 上天聰明, 苟無其事, 變不虛生. 書曰□惟先假王正厥事□[六], 言異變之來, 起事有不正也. 臣聞師曰, 天(右)[左]與王者[七], 故災異數見, 以譴告之, 欲其改更. 若不畏懼, 有以塞除, 而輕忽簡誣, 則凶罰加焉, 其至可必[八]. 詩曰：□敬之敬之, 天惟顯思, 命不易哉！□[九]. 又曰：□畏天之威, 于時保之.□[一０]皆謂不懼者凶, 懼之則吉也. 陛下聖德聰明, 兢兢業業[一一], 承順天戒, 敬畏變異, 勤心虛己, 延見群臣, 思求其故, 然後敕躬自約, 總正萬事, 放遠讒說之黨, 援納斷斷之介[一二], 退去貪殘之徒, 進用賢良之吏, 平刑罰, 薄賦斂, 恩澤加於百姓, 誠爲政之大本, 應變之至務也. 天下幸甚. 書曰□天既付命正厥德□[一三], 言正德以順天也. 又曰□天棐諶辭□[一四], 言有誠道, 天輔之也. 明承順天道在於崇德博施, 加精致誠, 孳孳而已[一五]. 俗之祈禳小數, 終無益於應天塞異, 銷禍興福[一六], 較然甚明, 無可疑惑.｣[一七]

[一]師古曰：｢周書洪範之言. 羞, 進也. 皇, 大也. 極, 中也.｣

[二]師古曰：｢如, 若也.｣

[三]孟康曰：｢朓, 行疾也. 側匿, 行遲也.｣ 師古曰：｢朓音吐了反.｣

[四]師古曰：｢沴, 惡氣也, 音戾.｣

[五]師古曰：｢歲之朝, 月之朝, 日之朝, 故曰三朝.｣

[六]師古曰：｢商書高宗肜日之辭也. 假, 至也. 言先代至道之王必正其事.｣

[七]師古曰：｢(右)[左]讀曰(佑)[佐]. (佑)[佐], 助也.｣

[八]師古曰：｢言輕忽天戒, 簡傲欺誣者, 其罰必至.｣

[九]師古曰：｢周頌敬之篇. 顯, 明也. 思, 辭也. 言天甚明察, 宜敬之, 以承受天命甚難.｣

[一０]師古曰：｢周頌我將之詩. 言必敬天之威, 於是乃得安.｣

[一一]師古曰：｢兢兢, 戒也. 業業, 危也.｣

[一二]師古曰：｢援, 引也. 斷斷, 專壹之貌. 介謂一介之人. 援音爰.｣

[一三]師古曰：｢商書高宗肜日之辭. 言既受天命, 宜正其德.｣

[一四]師古曰：｢周書大誥之辭. 棐, 輔也. 諶, 誠也. 諶辭, 至誠之辭也. 棐音匪. 諶音上林反.｣

[一五]師古曰：｢孳孳, 不怠也. 孳音茲.｣

[一六]師古曰：｢祈, 求福也. 禳, 除禍也.｣

[一七]師古曰：｢較, 明貌也, 音角.｣

書奏, 上說[一], 賜光束帛, 拜爲光祿大夫, 秩中二千石, 給事中, 位次丞相. 詔光舉可尚書令者封上, 光謝曰：｢臣以朽材, 前比歷位典大職, 卒無尺寸之效[二], 幸免罪誅, 全保首領, 今復拔擢, 備內朝臣, 與聞政事[三]. 臣光智謀淺短, 犬馬齒臷[四], 誠恐一旦顛仆, 無以報稱[五]. 竊見國家故事, 尚書以久次轉遷, 非有踔絕之能, 不相踰越[六]. 尚書僕射敞, 公正勤職, 通敏於事, 可尚書令. 謹封上.｣ 敞以舉故, 爲東平太守. 敞姓成公, 東海人也.

[一]師古曰：｢說讀曰悅.｣

[二]師古曰：｢卒, 終也.｣

[三]師古曰：｢與讀曰豫.｣

[四]師古曰：｢臷, 老也, 讀與耋同. 今書本有作截字者, 俗寫誤也.｣

[五]師古曰：｢稱, 副也.｣

[六]師古曰：｢踔, 高遠也, 音竹角反.｣

光爲大夫月餘, 丞相嘉下獄死[一], 御史大夫賈延免. 光復爲御史大夫, 二月(復)[爲]丞相, 復故國博山侯. 上乃知光前免非其罪, 以過近臣毀短光者, 復免傅嘉, 曰：｢前爲侍中, 毀譖仁賢, 誣愬大臣, 令俊艾者久失其位[二]. 嘉傾覆巧偽, 挾姦以罔上, 崇黨以蔽朝, 傷善以肆意[三]. 詩不云乎? □讒人罔極, 交亂四國.□[四]其免嘉爲庶人, 歸故郡.｣

[一]師古曰：｢王嘉也.｣

[二]師古曰：｢艾讀曰乂.｣

[三]師古曰：｢肆, 極也.｣

[四]師古曰：｢小雅青蠅之詩, 解在車千秋傳.｣

明年, 定三公官, 光更爲大司徒. 會哀帝崩, 太皇太后以新都侯王莽爲大司馬, 徵立中山王、是爲平帝. 帝年幼, 太后稱制, 委政於莽. 初, 哀帝罷黜王氏, 故太后與莽怨丁、傅、董賢之黨. 莽以光爲舊相名儒, 天下所信, 太后敬之, 備禮事光. 所欲搏擊, 輒爲草, 以太后指風光令上之[一], 厓眥莫不誅傷[二]. 莽權日盛, 光憂懼不知所出, 上書乞骸骨. 莽白太后：｢帝幼少, 宜置師傅.｣ 徙光爲帝太傅, 位四輔, 給事中, 領宿衛供養, 行內[三]署門戶, 省服御食物[四]. 明年, 徙爲太師, 而莽爲太傅. 光常稱疾, 不敢與莽並. 有詔朝朔望, 領城門兵. 莽又風群臣奏莽功德, 稱宰衡, 位在諸侯王上, 百官統焉. 光愈恐, 固稱疾辭位. 太后詔曰：｢太師光, 聖人之後, 先師之子, 德行純淑, 道術通明, 居四輔職, 輔道于帝[五]. 今年耆有疾, 俊艾大臣, 惟國之重, 其猶不可以闕焉[六]. 書曰□無遺耇老□[七], 國之將興, 尊師而重傅. 其令太師毋朝, 十日一賜餐. 賜太師靈壽杖[八], 黃門令爲太師省中坐置几, 太師入省中用杖, 賜餐十七物[九], 然後歸老于第, 官屬按職如故.｣[一０]

[一]師古曰：｢謂文書之槁草也. 風讀曰諷. 次下亦同.｣

[二]師古曰：｢厓音崖. 眥音漬. 厓又音五懈反. 眥又音仕懈反. 解具在杜欽傳.｣

[三]師古曰：｢行內, 行在所之內中, 猶言禁中也.｣

[四]師古曰：｢省, 視也.｣

[五]師古曰：｢道讀曰導.｣

[六]師古曰：｢艾讀曰乂.｣

[七]師古曰：｢周書召誥之辭也. 言不遺老成之人也.｣

[八]孟康曰：｢扶老杖也.｣ 服虔曰：｢靈壽, 木名.｣ 師古曰：｢木似竹, 有枝節, 長不過八九尺, 圍三四寸, 自然有合杖制, 不須削治也.｣

[九]師古曰：｢食具有十七種物.｣

[一０]師古曰：｢言十日一入朝, 受此寵禮. 它日則常在家自養, 而其屬官依常各行職務.｣

光凡爲御史大夫、丞相各再, 壹爲大司徒、太傅、太師, 歷三世, 居公輔位前後十七年. 自爲尚書, 止不教授, 後爲卿, 時會門下大生講問疑難, 舉大義云. 其弟子多成就爲博士大夫者, 見師居大位, 幾得其助力[一], 光終無所薦舉, 至或怨之. 其公如此.

[一]師古曰：｢幾讀曰冀.｣

光年七十, 元始五年薨. 莽白太后, 使九卿策贈以太師博山侯印綬, 賜乘輿祕器, 金錢雜帛. 少府供張, 諫大夫持節與謁者二人使護喪事, 博士護行禮. 太后亦遣中謁者持節視喪. 公卿百官會弔送葬. 載以乘輿轀輬及副各一乘[一], 羽林孤兒諸生合四百人輓送, 車萬餘兩, 道路皆舉音以過喪[二]. 將作穿復土, 可甲卒五百人, 起墳如大將軍王鳳制度. 諡曰簡烈侯.

[一]師古曰：｢轀輬車及副各一乘也. 轀輬, 解具在霍光傳.｣

[二]師古曰：｢喪到之處, 行道之人皆舉音哭, 須過乃止.｣

初, 光以丞相封, 後益封, 凡食邑萬一千戶. 病甚, 上書讓還七千戶, 及還所賜一弟.

子放嗣. 莽篡位後, 以光兄子永爲大司馬, 封侯. 昆弟子至卿大夫四五人. 始光父霸以初元元年爲關內侯食邑. 霸上書求奉孔子祭祀, 元帝下詔曰：｢其令師褒成君關內侯霸以所食邑八百戶祀孔子焉.｣ 故霸還長子福名數於魯, 奉夫子祀. 霸薨, 子福嗣. 福薨, 子房嗣. 房薨, 子莽嗣. 元始元年, 封周公、孔子後爲列侯, 食邑各二千戶. 莽更封爲褒成侯, 後避王莽, 更名均.

馬宮字游卿, 東海戚人也. 治春秋嚴氏, 以射策甲科爲郎, 遷楚長史, 免官. 後爲丞相史司直. 師丹薦宮行能高絜, 遷廷尉平, 青州刺史, 汝南、九江太守, 所在見稱. 徵爲詹事, 光祿勳, 右將軍, 代孔光爲大司徒, 封扶德侯. 光爲太師薨, 宮復代光爲太師, 兼司徒官.

初, 宮哀帝時與丞相御史雜議帝祖母傅太后諡, 及元始中, 王莽發傅太后陵徙歸定陶, 以民葬之, 追誅前議者. 宮爲莽所厚, 獨不及, 內慚懼, 上書謝罪乞骸骨. 莽以太皇太后詔賜宮策曰：｢太師大司徒扶德侯上書言□前以光祿勳議故定陶共王母諡, 曰｢婦人以夫爵尊爲號, 諡宜曰孝元傅皇后, 稱渭陵東園.｣ 臣知妾不得體君, 卑不得敵尊, 而希指雷同, 詭經辟說[一], 以惑誤上. 爲臣不忠, 當伏斧鉞之誅, 幸蒙洒心自新[二], 又令得保首領. 伏自惟念, 入稱四輔, 出備三公, 爵爲列侯, 誠無顏復望闕廷, 無心復居官府, 無宜復食國邑. 願上太師大司徒扶德侯印綬, 避賢者路.□ 下君章有司, 皆以爲四輔之職爲國維綱, 三公之任鼎足承君, 不有鮮明固守, 無以居位. 如君言至誠可聽, 惟君之惡在洒心前, 不敢文過, 朕甚多之[三], 不奪君之爵邑, 以著□自古皆有死□ 之義[四]. 其上太師大司徒印綬使者, 以侯就弟.｣ 王莽篡位, 以宮爲太子師, 卒官.

[一]師古曰：｢詭, 違. 辟讀曰僻.｣

[二]師古曰：｢洒音先禮反.｣

[三]師古曰：｢多猶重也.｣

[四]孟康曰：｢以宮上書不文過爲信, 不奪其爵邑.｣ 師古曰：｢論語載孔子言曰：□自古皆有死, 民無信不立□, 故引之.｣

本姓馬矢, 宮仕學, 稱馬氏云.

贊曰：自孝武興學, 公孫弘以儒相, 其後蔡義、韋賢、玄成、匡衡、張禹、翟方進、孔光、平當、馬宮及當子晏咸以儒宗居宰相位, 服儒衣冠[一], 傳先王語, 其醞藉可也[二], 然皆持祿保位, 被阿諛之譏. 彼以古人之跡見繩, 烏能勝其任乎！[三]

[一]孟康曰：｢方領逢掖之衣.｣

[二]師古曰：｢醞藉, 謂如醞釀及薦藉, 道其寬博重厚也. 醞音於問反. 藉音才夜反.｣

[三]如淳曰：｢跡謂既明且哲也. 繩謂抨彈之也.｣ 師古曰：｢古人之跡, 謂直道以事人也. 烏, 何也. 抨音普耕反.｣

校勘記

三三三二頁一０行　人情(以)[忽]不自知, 景祐、殿、局本都作｢忽｣. 王先謙說作｢忽｣是.

三三三三頁一二行　臣聞五帝不同(樂)[禮], 景祐、殿本都作｢禮｣.

三三四０頁　五行　(之道)[道之]衰莫不始乎梱內. 錢大昭說｢之道｣ 二字當乙. 按殿、局本作｢道之｣, 景祐本亦作｢之道｣.

三三四一頁　六行　易家人卦之(象也)[彖辭]. 景祐、殿本都作｢彖辭｣.

三三四六頁　三行　積十餘歲, 衡封臨淮郡[四], 注[四]原在｢衡封｣下. 楊樹達說敦煌殘卷子本漢書此注在｢臨淮郡｣ 下, ｢衡封臨淮郡｣ 五字屬讀.

三三四六頁　八行　不(足)[從]故而以閩佰爲界, 解何? 　殘卷本作｢從｣.

三三四七頁　二行　[晉灼曰：｢舉郡而言耳, 自封縣也.｣]殘卷本多此十二字.

三三四七頁　四行　令郡(故)[改]從平陵佰以爲定實. 景祐、殿本都作｢改｣.

三三四七頁一０行　至禹父徙家蓮(白)[勺]. 景祐、殿、局本都作｢勺｣, 此誤.

三三五０頁一０行　禹頓首謝恩, [因]歸誠, 宋祁說｢恩｣ 字下當有｢因｣字. 王念孫說宋說是. 殘卷本有｢因｣ 字.

三三五一頁　五行　地震五(十六), 宋祁、劉敞都說｢十六｣ 兩字疑衍. 按景祐本無｢十六｣ 兩字.

三三五一頁一六行　露(筮)易蓍於星宿下, 殿本無｢蓍｣ 字.

三三五三頁一一行　高(第)爲尚書, 景祐、殿本都無｢第｣ 字.

三三五四頁一０行　(師古)[服虔]曰：｢言已繕(事)書, 景祐、殿本都作｢服虔｣, 無｢事｣ 字.

三三五六頁　一行　此(其)[具]引令條之文也. 景祐、殿本都作｢具｣.

三三五六頁一五行　使上不得直道(而)行. 景祐、殿本都無｢而｣ 字.

三三五九頁一四行　天(右)[左]與王者, 景祐本作｢左｣, 注同. 王念孫說作｢左｣是.

三三六二頁　四行　二月(復)[爲]丞相, 景祐、殿、局本都作｢爲｣. 王先謙說作｢爲｣是.

漢書卷八十二 王商史丹傅喜傳第五十二

王商字子威, 涿郡蠡吾人也[一], 徙杜陵. 商父武, 武兄無故, 皆以宣帝舅封. 無故爲平昌侯, 武爲樂昌侯. 語在外戚傳.

[一]師古曰：｢蠡音禮.｣

商少爲太子中庶子, 以肅敬敦厚稱. 父薨, 商嗣爲侯, 推財以分異母諸弟, 身無所受, 居喪哀□. 於是大臣薦商行可以厲群臣, 義足以厚風俗, 宜備近臣. 繇是擢爲諸曹侍中中郎將[一]. 元帝時, 至右將軍、光祿大夫. 是時, 定陶共王愛幸, 幾代太子[二]. 商爲外戚重臣輔政, 擁佑太子, 頗有力焉[三].

[一]師古曰：｢繇讀與由同.｣

[二]師古曰：｢共讀曰恭. 幾音鉅依反.｣

[三]師古曰：｢佑, 助也.｣

元帝崩, 成帝即位, 甚敬重商, 徙爲左將軍. 而帝元舅大司馬大將軍王鳳顓權, 行多驕僭. 商論議不能平鳳, 鳳知之, 亦疏商. 建始三年秋, 京師民無故相驚, 言大水至, 百姓奔走相蹂躪[一], [老弱號呼][二], 長安中大亂. 天子親御前殿, 召公卿議. 大將軍鳳以爲太后與上及後宮可御船, 令吏民上長安城以避水. 群臣皆從鳳議. 左將軍商獨曰：｢自古無道之國, 水猶不冒城郭[三]. 今政治和平, 世無兵革, 上下相安, 何因當有大水一日暴至? 此必訛言也[四], 不宜令上城, 重驚百姓.｣[五]上乃止. 有頃, 長安中稍定, 問之, 果訛言. 上於是美壯商之固守, 數稱其議. 而鳳大慚, 自恨失言.

[一]師古曰：｢蹂, 踐也. 躪, 轢也. 蹂音人九反. 躪音藺.｣

[二][師古曰：｢呼音火故反.｣ ]

[三]師古曰：｢冒, 蒙覆也.｣

[四]師古曰：｢訛, 偽也.｣

[五]師古曰：｢重音直用反.｣

明年, 商代匡衡爲丞相, 益封千戶, 天子甚尊任之. 爲人多質有威重[一], 長八尺餘, 身體鴻大, 容貌甚過絕人. 河平四年, 單于來朝, 引見白虎殿[二]. 丞相商坐未央廷中, 單于前, 拜謁商[三]. 商起, 離席與言, 單于仰視商貌, 大畏之, 遷延卻退. 天子聞而歎曰：｢此真漢相矣！｣

[一]師古曰：｢多質, 言不爲文飾.｣

[二]師古曰：｢在未央宮中.｣

[三]師古曰：｢單于將見天子, 而經未央廷中過也.｣

初, 大將軍鳳連昏楊肜爲琅邪太守[一], 其郡有災害十四, 已上. 商部屬按問[二], 鳳以曉商[三]曰：｢災異天事, 非人力所爲. 肜素善吏, 宜以爲後.｣[四]商不聽, 竟奏免肜, 奏果寑不下, 鳳重以是怨商[五], 陰求其短, 使人上書言商閨門內事. 天子以爲暗昧之過, 不足以傷大臣, 鳳固爭, 下其事司隸.

[一]如淳曰：｢連昏者, 婚家之婚親也.｣

[二]如淳曰：｢部屬猶差次. 差次其屬令治之.｣

[三]師古曰：｢告語也.｣

[四]師古曰：｢且勿按問也.｣

[五]師古曰：｢重音直用反.｣

先是皇太后嘗詔問商女, 欲以備後宮. 時女病, 商意亦難之, 以病對, 不入. 及商以閨門事見考, 自知爲鳳所中[一], 惶怖, 更欲內女爲援, 乃因新幸李婕妤家白見其女.

[一]師古曰：｢中, 傷也, 音竹仲反.｣

會日有蝕之, 太中大夫蜀郡張匡, 其人佞巧, 上書願對近臣陳日蝕咎. 下朝者[一]左將軍丹等問匡[二], 對曰：｢竊見丞相商作威作福, 從外制中, 取必於上[三], 性殘賊不仁, 遣票輕吏微求人罪[四], 欲以立威, 天下患苦之. 前頻陽耿定上書言商與父傅通, 及女弟淫亂[五], 奴殺其私夫, 疑商教使[六]. 章下有司, 商私怨懟[七]. 商子俊欲上書告商, 俊妻左將軍丹女, 持其書以示丹, 丹惡其父子乖迕[八], 爲女求去. 商不盡忠納善以輔至德, 知聖主崇孝, 遠別不親[九], 後庭之事皆受命皇太后, 太后前聞商有女, 欲以備後宮, 商言有固疾, 後有耿定事, 更詭道因李貴人家內女[一０]. 執左道以亂政[一一], 誣罔誖大臣節[一二], 故應是而日蝕. 周書曰：□以左道事君者誅.□[一三]易曰：□日中見昧, 則折其右肱.□[一四]往者丞相周勃再建大功, 及孝文時纖介怨恨, 而日爲之蝕, 於是退勃使就國, 卒無怵悐憂[一五]. 今商無尺寸之功, 而有三世之寵[一六], 身位三公, 宗族爲列侯、吏二千石、侍中諸曹, 給事禁門內, 連昏諸侯王, 權寵至盛. 審有內亂殺人怨懟之端, 宜窮(意)[竟]考問. 臣聞秦丞相呂不韋見王無子, 意欲有秦國, 即求好女以爲妻, 陰知其有身而獻之王, 產始皇帝. 及楚相春申君亦見王無子, 心利楚國, 即獻有身妻而產懷王. 自漢興幾遭呂、霍之患[一七], 今商有不仁之性, 乃因怨以內女, 其姦謀未可測度. 前孝景世七國反, 將軍周亞夫以爲即得雒陽劇孟, 關東非漢之有. 今商宗族權勢, 合貲鉅萬計, 私奴以千數, 非特劇孟匹夫之徒也. 且失道之至, 親戚畔之, 閨門內亂, 父子相訐[一八], 而欲使之宣明聖化, 調和海內, 豈不謬哉！商視事五年, 官職陵夷而大惡著於百姓, 甚虧損盛德, 有鼎折足之凶[一九]. 臣愚以爲聖主富於春秋, 即位以來, 未有懲姦之威, 加以繼嗣未立, 大異並見, 尤宜誅討不忠, 以遏未然[二０]. 行之一人, 則海內震動, 百姦之路塞矣.｣

[一]文穎曰：｢令下朝者平之也.｣ 孟康曰：｢中朝臣也.｣ 師古曰：｢文說是也. 下音胡稼反.｣

[二]師古曰：｢史丹也.｣

[三]師古曰：｢意欲所行, 必果之.｣

[四]師古曰：｢票, 疾也. 微謂私求之也. 票音頻妙反, 又音匹妙反.｣

[五]師古曰：｢傅謂傅婢也.｣

[六]師古曰：｢私夫, 女弟之私與姦通者.｣

[七]師古曰：｢懟音直類反.｣

[八]師古曰：｢迕, 逆也.｣

[九]師古曰：｢遠離女色而分別之, 故云不親也.｣

[一０]師古曰：｢詭, 違也.｣

[一一]師古曰：｢左道, 僻左之道, 謂不正.｣

[一二]師古曰：｢誖, 乖也, 音布內反.｣

[一三]師古曰：｢逸書也.｣

[一四]蘇林曰：｢日者君之象, 中者明之盛, 盛而昧, 折去右肱之臣, 用無咎也.｣ 師古曰：｢此豐卦九三爻辭.｣

[一五]師古曰：｢卒, 終也. 悐, 古惕字.｣

[一六]師古曰：｢自宣帝至成帝凡三主.｣

[一七]師古曰：｢幾音鉅依反.｣

[一八]師古曰：｢訐, 告斥其罪也, 音居謁反.｣

[一九]師古曰：｢易鼎卦九四爻辭曰：□鼎折足, 覆公餗, 其形渥, 凶.□ 餗, 鼎實也, 謂所亨之物也. 渥, 厚也. 言鼎折其足, 則覆喪其實, 喻大臣非其任, 則虧敗國典, 故宜加以厚刑.｣

[二０]師古曰：｢遏, 止也. 未然, 謂未有其事, 恐將然也.｣

於是左將軍丹等奏：｢商位三公, 爵列侯, 親受詔策爲天下師, 不遵法度以翼國家[一], 而回辟下媚以進其私[二], 執左道以亂政, 爲臣不忠, 罔上不道, 甫刑之辟, 皆爲上戮, 罪名明白. 臣請詔謁者召商詣若盧詔獄.｣[三]上素重商, 知匡言多險, 制曰｢弗治｣. 鳳固爭之, 於是制詔御史：｢蓋丞相以德輔翼國家, 典領百寮, 協和萬國, 爲職任莫重焉. 今樂昌侯商爲丞相, 出入五年, 未聞忠言嘉謀, 而有不忠執左道之辜, 陷于大辟. 前商女弟內行不修, 奴賊殺人, 疑商教使, 爲商重臣, 故抑而不窮. 今或言商不以自悔而反怨懟, 朕甚傷之. 惟商與先帝有外親, 未忍致于理. 其赦商罪. 使者收丞相印綬.｣

[一]師古曰：｢翼, 助也.｣

[二]師古曰：｢回, 邪也. 辟讀曰僻.｣

[三]孟康曰：｢若盧, 獄名, 屬少府, 黃門內寺是也.｣

商免相三日, 發病敺血薨, 諡曰戾侯. 而商子弟親屬爲駙馬都尉、侍中、中常侍、諸曹大夫郎吏者, 皆出補吏, 莫得留給事宿衛者. 有司奏商罪過未決, 請除國邑. 有詔長子安嗣爵爲樂昌侯, 至長樂衛尉、光祿勳.

商死後, 連年日蝕地震, 直臣京兆尹王章上封事召見, 訟商忠直無罪, 言鳳顓權蔽主. 鳳竟以法誅章, 語在元后傳. 至元始中, 王莽爲安漢公, 誅不附己者, 樂昌侯安見被以罪, 自殺, 國除[一].

[一]師古曰：｢被, 加也, 音皮義反.｣

史丹字君仲, 魯國人也, 徙杜陵. 祖父恭有女弟, 武帝時爲衛太子良娣, 產悼皇考. 皇考者, 孝宣帝父也. 宣帝微時依倚史氏[一]. 語在史良娣傳. 及宣帝即尊位, 恭已死, 三子, 高、曾、玄. 曾、玄皆以外屬舊恩封, 曾爲將陵侯, 玄平臺侯. 高侍中貴幸, 以發舉反者大司馬霍禹功封樂陵侯. 宣帝疾病, 拜高爲大司馬車騎將軍, 領尚書事. 帝崩, 太子襲尊號, 是爲孝元帝. 高輔政五年, 乞骸骨, 賜安車駟馬黃金, 罷就第. 薨, 諡曰安侯.

[一]師古曰：｢倚音於綺反.｣

自元帝爲太子時, 丹以父高任爲中庶子, 侍從十餘年. 元帝即位, 爲駙馬都尉侍中, 出常驂乘, 甚有寵. 上以丹舊臣, 皇考外屬, 親信之, 詔丹護太子家. 是時, 傅昭儀子定陶共王有材藝, 子母俱愛幸, 而太子頗有酒色之失, 母王皇后無寵.

建昭之間, 元帝被疾, 不親政事, 留好音樂[一]. 或置鼙鼓殿下[二], 天子自臨軒檻上, 隤銅丸以擿鼓[三], 聲中嚴鼓之節[四]. 後宮及左右習知音者莫能爲, 而定陶王亦能之, 上數稱其材. 丹進曰：｢凡所謂材者, 敏而好學, 溫故知新[五], 皇太子是也. 若乃器人於絲竹鼓鼙之間, 則是陳惠、李微高於匡衡, 可相國也.｣[六]於是上嘿然而笑[七]. 其後, 中山哀王薨, 太子前弔. 哀王者, 帝之少弟, 與太子遊學相長大[八]. 上望見太子, 感念哀王, 悲不能自止. 太子既至前, 不哀. 上大恨曰：｢安有人不慈仁而可奉宗廟爲民父母者乎！｣ 上以責謂丹[九]. 丹免冠謝上曰：｢臣誠見陛下哀痛中山王, 至以感損. 向者太子當進見, 臣竊戒屬毋涕泣, 感傷陛下[一０]. 罪乃在臣, 當死.｣ 上以爲然, 意乃解. 丹之輔相, 皆此類也.

[一]孟康曰：｢留意於音樂也.｣

[二]師古曰：｢鼙本騎上之鼓, 音步迷反.｣

[三]師古曰：｢檻軒, 闌版也. 隤, 下也. 擿, 投也. 隤音頹. 擿音持益反. 一曰, 擿, □也, 音丁歷反. □音丁回反.｣

[四]李奇曰：｢莊嚴之鼓節也.｣ 晉灼曰：｢疾擊之鼓也.｣ 師古曰：｢李說是也.｣

[五]師古曰：｢敏, 速疾也. 溫, 厚也. 溫故, 厚蓄故事也.｣

[六]如淳曰：｢器人, 取人器能也. 陳惠、李微是時好音者也.｣ 服虔曰：｢二人皆黃門鼓吹也.｣

[七]師古曰：｢咲, 古笑字.｣

[八]師古曰：｢同處(同)[長]養以至於壯大.｣

[九]師古曰：｢謂者, 告語也.｣

[一０]師古曰：｢屬音之欲反.｣

竟寧元年, 上寑疾, 傅昭儀及定陶王常在左右, 而皇后太子希得進見. 上疾稍侵, 意忽忽不平[一], 數問尚書以景帝時立膠東王故事. 是時, 太子長舅陽平侯王鳳爲衛尉侍中, 與皇后太子皆憂, 不知所出[二]. 丹以親密臣得侍視疾, 候上間獨寢時, 丹直入臥內, 頓首伏青蒲上[三], 涕泣言曰：｢皇太子以適長立, 積十餘年[四], 名號繫於百姓, 天下莫不歸心臣子[五]. 見定陶王雅素愛幸, 今者道路流言, 爲國生意, 以爲太子有動搖之議. 審若此, 公卿以下必以死爭, 不奉詔. 臣願先賜死以示群臣！｣ 天子素仁, 不忍見丹涕泣, 言又切至, 上意大感, 喟然太息曰：｢吾日困劣, 而太子兩王幼少, 意中戀戀, 亦何不念乎！然無有此議. 且皇后謹慎, 先帝又愛太子, 吾豈可違指！駙馬都尉安所受此語?｣[六]丹即卻, 頓首曰：｢愚臣妄聞, 罪當死！｣[七]上因納, 謂丹曰：｢吾病寖加, 恐不能自還[八]. 善輔道太子, 毋違我意！｣[九]. 丹噓唏而起[一０]. 太子由是遂爲嗣矣.

[一]師古曰：｢稍侵, 言漸篤也. 平, 和也.｣

[二]師古曰：｢不知計所出.｣

[三]服虔曰：｢青緣蒲席也.｣ 應劭曰：｢以青規地曰青蒲, 自非皇后不得至此.｣ 孟康曰：｢以蒲青爲席, 用蔽地也.｣ 師古曰：｢應說是也.｣

[四]師古曰：｢適讀曰嫡.｣

[五]師古曰：｢自託爲臣子.｣

[六]師古曰：｢安, 焉也.｣

[七]師古曰：｢卻, 退也, 離青蒲上.｣

[八]師古曰：｢寖, 漸也. 不自還者, 言當遂至崩亡也. 還讀曰旋.｣

[九]師古曰：｢道讀曰導.｣

[一０]師古曰：｢噓音虛. 唏音許既反.｣

元帝竟崩, 成帝初即位, 擢丹爲長樂衛尉, 遷右將軍, 賜爵關內侯, 食邑三百戶, 給事中, 後徙左將軍、光祿大夫. 鴻嘉元年, 上遂下詔曰：｢夫褒有德, 賞元功, 古今通義也. 左將軍丹往時導朕以忠正, 秉義醇壹, 舊德茂焉. 其封丹爲武陽侯, 國東海郯之武彊聚, 戶千一百.｣[一]

[一]如淳曰：｢聚, 字喻反. 聚, 邑居也.｣

丹爲人足知, 愷弟愛人[一], 貌若儻蕩不備[二], 然心甚謹密, 故尤得信於上. 丹兄嗣父爵爲侯, 讓不受分. 丹盡得父財, 身又食大國邑, 重以舊恩, 數見褒賞[三], 賞賜累千金, 僮奴以百數, 後房妻妾數十人, 內奢淫, 好飲酒, 極滋味聲色之樂. 爲將軍前後十六年, 永始中病乞骸骨, 上賜策曰：｢左將軍寑病不衰[四], 願歸治疾, 朕愍以官職之事久留將軍, 使躬不瘳. 使光祿勳賜將軍黃金五十斤, 安車駟馬, 其上將軍印綬. 宜專精神, 務近醫藥, 以輔不衰.｣

[一]師古曰：｢愷, 樂也. 弟, 易也. 言有和樂簡易之德.｣

[二]師古曰：｢儻蕩, 疏誕無檢也.｣

[三]師古曰：｢重音直用反.｣

[四]師古曰：｢言病不損也.｣

丹歸第數月薨, 諡曰頃侯. 有子男女二十人, 九男皆以丹任並爲侍中諸曹, 親近在左右. 史氏凡四人侯, 至卿大夫二千石者十餘人, 皆訖王莽乃絕, 唯將陵侯曾無子, 絕於身云.

傅喜字稚游, 河內溫人也, 哀帝祖母定陶傅太后從父弟. 少好學問, 有志行. 哀帝立爲太子, 成帝選喜爲太子庶子. 哀帝初即位, 以喜爲衛尉, 遷右將軍. 是時, 王莽爲大司馬, 乞骸骨, 避帝外家. 上既聽莽退, 眾庶歸望於喜. 喜從弟孔鄉侯晏親與喜等[一], 而女爲皇后. 又帝舅陽安侯丁明, 皆親以外屬封. 喜執謙稱疾. 傅太后始與政事, 喜數諫之[二], 由是傅太后不欲令喜輔政. 上於是用左將軍師丹代王莽爲大司馬, 賜喜黃金百斤, 上將軍印綬, 以光祿大夫養病.

[一]如淳曰：｢俱傅太后從父弟也.｣

[二]師古曰：｢與讀曰豫.｣

大司空何武、尚書令唐林皆上書言：｢喜行義修絜, 忠誠憂國, 內輔之臣也, 今以寑病, 一旦遣歸, 眾庶失望, 皆曰傅氏賢子, 以論議不合於定陶太后故退, 百寮莫不爲國恨之. 忠臣, 社稷之衛, 魯以季友治亂[一], 楚以子玉輕重[二], 魏以無忌折衝[三], 項以范增存亡. 故楚跨有南土, 帶甲百萬, 鄰國不以爲難, 子玉爲將, 則文公側席而坐, 及其死也, 君臣相慶[四]. 百萬之眾, 不如一賢, 故秦行千金以間廉頗[五], 漢散萬金以疏亞父[六]. 喜立於朝, 陛下之光煇, 傅氏之廢興也.｣[七]上亦自重之. 明年正月, 乃徙師丹爲大司空, 而拜喜爲大司馬, 封高武侯.

[一]師古曰：｢謂季氏亡, 則魯不昌.｣

[二]師古曰：｢謂楚殺子玉而晉侯喜可知.｣

[三]師古曰：｢信陵君.｣

[四]師古曰：｢已解在上也.｣

[五]師古曰：｢趙孝成王七年, 秦與趙兵相距長平. 趙將廉頗固壁不戰, 秦乃使人反間於趙, 曰：□秦之所惡, 獨畏趙奢之子趙括爲將耳.□ 趙王信之, 因以括爲將, 代廉頗, 而括軍遂敗, 數十萬之眾降秦, 秦皆阬之.｣

[六]師古曰：｢事在陳平傳.｣

[七]如淳曰：｢傅喜顯則傅氏興, 其廢亦如之.｣ 晉灼曰：｢用喜於陛下有光明, 而傅氏之廢復得興也.｣ 師古曰：｢如說是也.｣

丁、傅驕奢, 皆嫉喜之恭儉. 又傅太后欲求稱尊號, 與成帝母齊尊, 喜與丞相孔光、大司空師丹共執正議. 傅太后大怒, 上不得已, 先免師丹以感動喜, 喜終不順. 後數月, 遂策免喜曰：｢君輔政出入三年, 未有昭然匡朕不逮, 而本朝大臣遂其姦心[一], 咎由君焉. 其上大司馬印綬, 就第.｣ 傅太后又自詔丞相御史曰：｢高武侯喜無功而封, 內懷不忠, 附下罔上, 與故大司空丹同心背畔, 放命圮族[二], 虧損德化, 罪惡雖在赦前, 不宜奉朝請, 其遣就國.｣ 後又欲奪喜侯, 上亦不聽.

[一]師古曰：｢遂, 成也, 申也.｣

[二]應劭曰：｢放棄教令, 毀其族類.｣

喜在國三歲餘, 哀帝崩, 平帝即位, 王莽用事, 免傅氏官爵歸故郡, 晏將妻子徙合浦. 莽白太后下詔曰：｢高武侯喜姿性端□, 論議忠直[一], 雖與故定陶太后有屬, 終不順指從邪, 介然守節, 以故斥逐就國. 傳不云乎? □歲寒然後知松柏之後凋也.□[二]其還喜長安, 以故高安侯莫府賜喜, 位特進, 奉朝請.｣ 喜雖外見褒賞, 孤立憂懼, 後復遣就國, 以壽終. 莽賜諡曰貞侯. 子嗣, 莽敗乃絕[三].

[一]師古曰：｢愨, 謹也, 音口角反.｣

[二]師古曰：｢論語載孔子之言, 以喻有節操之人也.｣

[三]師古曰：｢史不得其子名也.｣

贊曰：自宣、元、成、哀外戚興者, 許、史、三王、丁、傅之家[一], 皆重侯累將, 窮貴極富, 見其位矣, 未見其人也[二]. 陽平之王多有材能, 好事慕名, 其勢尤盛, 曠貴最久[三]. 然至於莽, 亦以覆國. 王商有剛毅節, 廢黜以憂死, 非其罪也. 史丹父子相繼, 高以重厚, 位至三公. 丹之輔道副主, 掩惡揚美, 傅會善意[四], 雖宿儒達士無以加焉. 及其歷房闥, 入臥內, 推至誠, 犯顏色, 動寤萬乘, 轉移大謀, 卒成太子, 安母后之位. ｢無言不讎｣, 終獲忠貞之報[五]. 傅喜守節不傾, 亦蒙後凋之賞. 哀、平際會, 禍福速哉！

[一]師古曰：｢三王, 謂卬成侯及商、鳳三家也.｣

[二]師古曰：｢言無善人也.｣

[三]師古曰：｢陽平謂王鳳之家也. 言居非其位, 是爲曠官, 故云曠貴.｣

[四]師古曰：｢道讀曰導. 傅讀曰附.｣

[五]師古曰：｢大雅抑之詩曰：□無言不讎, 無德不報.□ 故贊引之以喻丹也.｣

校勘記

三三七０頁　三行　[老弱號呼], 景祐、殿本都有此四字, 並有注文｢師古曰呼音火故反｣ 八字.

三三七二頁一一行　宜窮(意)[竟]考問. 錢大昭說｢意｣ 當作｢竟｣. 按景祐、殿本都作｢竟｣.

三三七七頁　六行　同處(同)[長]養以至於壯大. 景祐、殿本都作｢長｣. 王先謙說作｢長｣是.

漢書卷八十三 薛宣朱博傳第五十三

薛宣字贛君, 東海郯人也[一]. 少爲廷尉書佐都船獄史. 後以大司農斗食屬察廉, 補不其丞[二]. 琅邪太守趙貢行縣[三], 見宣, 甚說其能[四]. 從宣歷行屬縣[五], 還至府, 令妻子與相見, 戒曰：｢贛君至丞相, 我兩子亦中丞相史.｣ 察宣廉, 遷樂浪都尉丞[六]. 幽州刺史舉茂材, 爲宛句令[七]. 大將軍王鳳聞其能, 薦宣爲長安令, 治果有名, 以明習文法詔補御史中丞.

[一]師古曰：｢贛音貢. 郯音談.｣

[二]師古曰：｢斗食者, 祿少, 一歲不滿百石, 計日以斗爲數也. 不其, 縣名也. 其音基.｣

[三]師古曰：｢行音下更反. 其下亦同.｣

[四]師古曰：｢說讀曰悅.｣

[五]師古曰：｢以宣自從也.｣

[六]師古曰：｢趙貢察舉宣, 故得遷也. 樂音洛. 浪音郎.｣

[七]師古曰：｢樂浪屬幽州. 故爲刺史所舉也. 宛音於元反. 句音劬.｣

是時, 成帝初即位, 宣爲中丞, 執法殿中, 外總部刺史, 上疏曰：｢陛下至德仁厚, 哀閔元元, 躬有日仄之勞, 而亡佚豫之樂[一], 允執聖道, 刑罰惟中[二], 然而嘉氣尚凝, 陰陽不和[三], 是臣下未稱, 而聖化獨有不洽者也. 臣竊伏思其一端, 殆吏多苛政, 政教煩碎, 大率咎在部刺史, 或不循守條職[四], 舉錯各以其意, 多與郡縣事[五], 至開私門, 聽讒佞, 以求吏民過失, 譴呵及細微, 責義不量力[六]. 郡縣相迫促, 亦內相刻, 流至眾庶. 是故鄉黨闕於嘉賓之懽, 九族忘其親親之恩, 飲食周急之厚彌衰, 送往勞來之禮不行[七]. 夫人道不通, 則陰陽否鬲[八], 和氣不興, 未必不由此也. 詩云：□民之失德, 乾餱以愆.□[九]. 鄙語曰：□苛政親, 煩苦傷恩.□ 方刺史奏事時, 宜明申敕[一０], 使昭然知本朝之要務. 臣愚不知治道唯明主察焉.｣ 上嘉納之.

[一]師古曰：｢周書亡逸之篇稱文王之德曰□至于日中仄, 弗皇暇食□, 宣引此言也. 仄, 古側字也. 佚與逸同.｣

[二]師古曰：｢允, 信也. 中音竹仲反.｣

[三]師古曰：｢凝謂不通也.｣

[四]師古曰：｢刺史所察, 本有六條, 今則踰越故事, 信意舉劾, 妄爲苛刻也. 六條解在百官公卿表.｣

[五]師古曰：｢錯, 置也, 音千故反. 與讀曰豫. 豫, 干也.｣

[六]師古曰：｢言求備於人.｣

[七]師古曰：｢勞音郎到反. 來音郎代反.｣

[八]師古曰：｢否, 閉也, 音皮鄙反. 鬲與隔同.｣

[九]師古曰：｢小雅伐木之詩也. 餱, 食也, 解在元紀. 餱音侯.｣

[一０]師古曰：｢申, 束也, 謂約束也.｣

宣數言政事便宜, 舉奏部刺史郡國二千石, 所貶退稱進, 白黑分明[一], 繇是知名[二]. 出爲臨淮太守, 政教大行. 會陳留郡有大賊廢亂[三], 上徙宣爲陳留太守, 盜賊禁止, 吏民敬其威信. 入守左馮翊, 滿歲稱職爲真.

[一]師古曰：｢稱, 舉也. 白黑猶言清濁也.｣

[二]師古曰：｢繇讀與由同.｣

[三]師古曰：｢廢亂者, 政教不行也.｣

始高陵令(陽)[楊]湛、櫟陽令謝游皆貪猾不遜, 持郡短長, 前二千石數案不能竟[一]. 及宣視事, 詣府謁, 宣設酒飯與相對, 接待甚備. 已而陰求其罪臧, 具得所受取. 宣察湛有改節敬宣之效, 乃手自牒書, 條其姦臧[二], 封與湛曰：｢吏民條言君如牒, 或議以爲疑於主守盜[三]. 馮翊敬重令, 又念十金法重, 不忍相暴章[四]. 故密以手書相曉, 欲君自圖進退, 可復伸眉於後[五]. 即無其事, 復封還記, 得爲君分明之.｣[六]湛自知罪臧皆應記[七], 而宣辭語溫潤, 無傷害意. 湛即時解印綬付吏, 爲記謝宣, 終無怨言. 而櫟陽令游自以大儒有名, 輕宣. 宣獨移書顯責之曰：｢告櫟陽令：吏民言令治行煩苛, 適罰作使千人以上[八]；賊取錢財數十萬, 給爲非法[九]；. 賣買聽任富吏, 賈數不可知[一０]. 證驗以明白, 欲遣吏考案, 恐負舉者, 恥辱儒士[一一], 故使掾平鐫令[一二]. 孔子曰：□陳力就列, 不能者止.□[一三]令詳思之, 方調守.｣[一四]游得檄, 亦解印綬去.

[一]師古曰：｢雖每案驗之, 不能窮竟其事.｣

[二]師古曰：｢牒書謂書於簡牒也.｣

[三]孟康曰：｢法有主守盜, 斷官錢自入己也.｣

[四]師古曰：｢依當時律條, 臧直十金, 則至重罪.｣

[五]師古曰：｢伸眉, 言無憂也. 且令自去職不廢, 其後更爲官.｣

[六]師古曰：｢記謂所與湛書也. 分明謂考問使知清白也. 宣恐其距諱, 即欲驗治之.｣

[七]師古曰：｢與宣書記相當.｣

[八]師古曰：｢適讀曰謫.｣

[九]師古曰：｢言斂取錢財, 以供給興造非法之用.｣

[一０]師古曰：｢賈讀曰價.｣

[一一]師古曰：｢游本因薦舉得官, 而身又是儒者, 故云然.｣

[一二]如淳曰：｢平鐫, 激切使之自知過也.｣ 晉灼曰：｢王常爲光武鐫說其將帥. 此爲徐以微言鐫鑿遣之也.｣ 師古曰：｢平, 掾之名. 鐫謂琢鑿也. 鐫音子全反.｣

[一三]師古曰：｢論語載孔子之答冉有、季路之言也. 列, 次也. 言自審己之力用而就官次, 不能則退.｣

[一四]師古曰：｢言欲選人且代游守令職.｣

又頻陽縣北當上郡、西河, 爲數郡湊, 多盜賊. 其令平陵薛恭本縣孝者, 功次稍遷, 未嘗治民, 職不辦. 而粟邑縣小, 辟在山中[一], 民謹樸易治. 令鉅鹿尹賞久郡用事吏, 爲樓煩長, 舉茂材, 遷在粟. 宣即以令奏賞與恭換縣[二]. 二人視事數月, 而兩縣皆治. 宣因移書勞勉之曰：｢昔孟公綽優於趙魏而不宜滕薛[三], 故或以德顯, 或以功舉, □君子之道, 焉可憮也！□[四]屬縣各有賢君, 馮翊垂拱蒙成[五]. 願勉所職, 卒功業.｣[六]

[一]師古曰：｢辟讀曰僻.｣

[二]師古曰：｢時令條有材不稱職得改之.｣

[三]師古曰：｢孟公綽, 魯大夫也. 論語云□孔子曰：孟公綽爲趙魏老則優, 不可以爲滕薛大夫.□ 言器能各有所施也. 趙魏, 晉之卿族. 老謂家之長相也. 滕薛, 小國諸侯也.｣

[四]蘇林曰：｢憮, 同也, 兼也.｣ 晉灼曰：｢憮音誣.｣ 師古曰：｢論語載子夏之言. 謂行業不同, 所守各異, 唯聖人爲能體備之.｣

[五]師古曰：｢自言端拱無爲而受縣之成功.｣

[六]師古曰：｢卒, 終也.｣

宣得郡中吏民罪名, 輒召告其縣長吏, 使自行罰. 曉曰：｢府所以不自發舉者, 不欲代縣治, 奪賢令長名也.｣ 長吏莫不喜懼, 免冠謝宣歸恩受戒者.

宣爲吏賞罰明, 用法平而必行, 所居皆有條教可紀, 多仁恕愛利[一]. 池陽令舉廉吏獄掾王立, 府未及召, 聞立受囚家錢. 宣責讓縣, 縣案驗獄掾, 乃其妻獨受繫者錢萬六千, 受之再宿, 獄掾實不知. 掾慚恐自殺. 宣聞之, 移書池陽曰：｢縣所舉廉吏獄掾王立, 家私受賕, 而立不知, 殺身以自明. 立誠廉士, 甚可閔惜！其以府決曹掾書立之柩, 以顯其魂[二]. 府掾史素與立相知者, 皆予送葬.｣

[一]師古曰：｢愛人而安利也.｣

[二]師古曰：｢以此職追贈.｣

及日至休吏[一], 賊曹掾張扶獨不肯休, 坐曹治事. 宣出教曰：｢蓋禮貴和, 人道尚通. 日至, 吏以令休, 所繇來久[二]. 曹雖有公職事, 家亦望私恩意. 掾宜從眾, 歸對妻子, 設酒肴, 請鄰里, 壹笑相樂[三], 斯亦可矣！｣ 扶慚愧. 官屬善之.

[一]師古曰：｢冬夏至之日不省官事, 故休吏.｣

[二]師古曰：｢繇讀與由同. 由, 從也.｣

[三]應劭曰：｢以壺矢相樂也.｣ 晉灼曰：｢書篆形□壹笑□ 字象壺矢, 因曰壺矢. 此說非也.｣ 師古曰：｢晉說是也. 壹笑, 謂一爲歡笑耳. □, 古笑字也.｣

宣爲人好威儀, 進止雍容, 甚可觀也. 性密靜有思[一], 思省吏職, 求其便安[二]. 下至財用筆研, 皆爲設方略, 利用而省費[三]. 吏民稱之, 郡中清靜. 遷爲少府, 共張職辦[四].

[一]師古曰：｢有智思也, 音先寺反.｣

[二]師古曰：｢省, 視也.｣

[三]師古曰：｢利, 便也. 省, 減也. 便於用而減於費也. 省音所領反.｣

[四]師古曰：｢共讀曰供, 音居用反. 張音竹亮反.｣

月餘, 御史大夫于永卒, 谷永上疏曰：｢帝王之德莫大於知人, 知人則百僚任職, 天工不曠[一]. 故皋陶曰：□知人則哲, 能官人.□[二]御史大夫內承本朝之風化, 外佐丞相統理天下, 任重職大, 非庸材所能堪. 今當選於群卿, 以充其缺. 得其人則萬姓欣喜, 百僚說服[三]；不得其人則大職墮斁, 王功不興[四]. 虞帝之明, 在茲壹舉, 可不致詳！竊見少府宣, 材茂行絜, 達於從政, 前爲御史中丞, 執憲轂下[五], 不吐剛茹柔[六], 舉錯時當[七]；出守臨淮、陳留, 二郡稱治；爲左馮翊, 崇教養善, 威德並行, 眾職修理, 姦軌絕息, 辭訟者歷年不至丞相府, 赦後餘盜賊什分三輔之一[八]. 功效卓爾, 自左內史初置以來未嘗有也[九]. 孔子曰：□如有所譽, 其有所試.□[一０]宣考績功課, 簡在兩府[一一], 不敢過稱以奸欺誣之罪[一二]. 臣聞賢材莫大於治人, 宣已有效. 其法律任廷尉有餘, 經術文雅足以謀王體, 斷國論；身兼數器, 有□退食自公□ 之節[一三]. 宣無私黨游說之助, 臣恐陛下忽於羔羊之詩, 舍公實之臣, 任華虛之譽, 是用越職, 陳宣行能, 唯陛下留神考察.｣ 上然之, 遂以宣爲御史大夫.

[一]師古曰：｢工, 官也. 曠, 空也.｣

[二]師古曰：｢虞書皋陶謨之辭也. 哲, 智也. 無所不知, 故能官人也.｣

[三]師古曰：｢說讀曰悅.｣

[四]師古曰：｢墮, 毀也. 斁, 壞也. 墮音火規反. 斁音丁固反.｣

[五]師古曰：｢言在天子輦轂之下.｣

[六]師古曰：｢大雅(蒸人)[烝民]之詩云□惟仲山甫, 剛亦不吐, 柔亦不茹□, 言其平正也. 茹, 食也, 音人庶反.｣

[七]師古曰：｢言其合時而當理也. 當音丁浪反.｣

[八]文穎曰：｢減三輔之賊什九也.｣

[九]師古曰：｢馮翊本左內史之地, 故云然.｣

[一０]師古曰：｢論語載孔子之言也. 所以言譽人者, 必當試之以事.｣

[一一]師古曰：｢簡, 大也, 一曰明也. 兩府, 丞相、御史府也.｣

[一二]師古曰：｢過稱, 謂踰其實而妄稱譽之也. 奸, 犯也, 音干.｣

[一三]師古曰：｢自, 從也. 召南羔羊之時, 美在位皆節儉正直. 其詩曰：□退食自公, 委蛇委蛇.□ 言卿大夫履行清絜, 減退膳食, 率從公道也.｣

數月, 代張禹爲丞相, 封高陽侯, 食邑千戶. 宣除趙貢兩子爲史. 貢者, 趙廣漢之兄子也, 爲吏亦有能名. 宣爲相, 府辭訟例不滿萬錢不爲移書, 後皆遵用薛侯故事. 然官屬譏其煩碎無大體, 不稱賢也. 時天子好儒雅, 宣經術又淺, 上亦輕焉.

久之, 廣漢郡盜賊群起, 丞相御史遣掾史逐捕不能克. 上乃拜河東都尉趙護爲廣漢太守, 以軍法從事. 數月, 斬其渠帥鄭躬[一], 降者數千人, 乃平. 會邛成太后崩, 喪事倉卒, 吏賦斂以趨辦[二]. 其後上聞之, 以過丞相御史, 遂冊免宣曰：｢君爲丞相, 出入六年, 忠孝之行, 率先百僚, 朕無聞焉[三]. 朕既不明, 變異數見, 歲比不登, 倉廩空虛[四], 百姓飢饉, 流離道路, 疾疫死者以萬數, 人至相食, 盜賊並興, 群職曠廢, 是朕之不德而股肱不良也. 乃者廣漢群盜橫恣, 殘賊吏民, 朕惻然傷之, 數以問君, 君對輒不如其實. 西州鬲絕, 幾不爲郡[五]. 三輔賦斂無度, 酷吏並緣爲姦[六], 侵擾百姓, 詔君案驗, 復無欲得事實之意. 九卿以下, 咸承風指, 同時陷于謾欺之辜, 咎繇君焉！[七]有司法君領職解嫚[八], 開謾欺之路, 傷薄風化, 無以帥示四方. 不忍致君于理, 其上丞相高陽侯印綬, 罷歸.｣

[一]師古曰：｢渠, 大也.｣

[二]師古曰：｢邛成太后, 宣帝王皇后也. 趨讀曰趣. 言苟取辦.｣

[三]師古曰：｢不聞其有此行也.｣

[四]師古曰：｢比, 頻也. 登, 成也. 年穀不成.｣

[五]師古曰：｢鬲與隔同. 幾音鉅依反.｣

[六]師古曰：｢並音步浪反.｣

[七]師古曰：｢謾, 誑也, 音慢, 又音莫干反. 繇讀與由同.｣

[八]師古曰：｢法謂據法以劾也. 解讀曰懈. 嫚與慢同.｣

初, 宣爲丞相, 而翟方進爲司直. 宣知方進名儒, 有宰相器, 深結厚焉. 後方進竟代爲丞相, 思宣舊恩, 宣免後二歲, 薦宣明習文法, 練國制度[一], 前所坐過薄, 可復進用. 上徵宣, 復爵高陽侯, 加寵特進, 位次師安昌侯, 給事中, 視尚書事. 宣復尊重. 任政數年, 後坐善定陵侯淳于長罷就第.

[一]師古曰：｢練猶熟也. 言其詳熟.｣

初, 宣有兩弟, 明、修. 明至南陽太守. 修歷郡守、京兆尹、少府, 善交接, 得州里之稱. 後母常從修居官. 宣爲丞相時, 修爲臨菑令, 宣迎後母, 修不遣. 後母病死, 修去官持服. 宣謂修三年服少能行之者, 兄弟相駮不可[一], 修遂竟服, 繇是兄弟不和[二].

[一]師古曰：｢駮者, 執意不同, 猶如色之間雜.｣

[二]師古曰：｢繇讀與由同.｣

久之, 哀帝初即位, 博士申咸給事中, 亦東海人也, 毀宣不供養行喪服, 薄於骨肉, 前以不忠孝免, 不宜復列封侯在朝省. 宣子況爲右曹侍郎, 數聞其語, 賕客楊明, 欲令創咸面目, 使不居位.

[一]會司隸缺, 況恐咸爲之, 遂令明遮斫咸宮門外, 斷鼻脣, 身八創.

[一]師古曰：｢創謂傷之也, 音初良反. 其下並同.｣

事下有司, 御史中丞眾等奏：｢況朝臣, 父故宰相, 再封列侯, 不相敕丞化, 而骨肉相疑, 疑咸受修言以謗毀宣. 咸所言皆宣行跡, 眾人所共見, 公家所宜聞. 況知咸給事中, 恐爲司隸舉奏宣, 而公令明等迫切宮闕, 要遮創戮近臣於大道人眾中, 欲以鬲塞聰明, 杜絕論議之端[一]. 桀黠無所畏忌, 萬眾讙譁, 流聞四方, 不與凡民忿怒爭鬥者同. 臣聞敬近臣, 爲近主也. 禮, 下公門, 式路馬[二], 君畜產且猶敬之. 春秋之義, 意惡功遂, 不免於誅[三], 上浸之源不可長也[四]. 況首爲惡, 明手傷, 功意俱惡[五], 皆大不敬. 明當以重論, 及況皆棄市.｣ 廷尉直以爲｢律曰□鬥以刃傷人, 完爲城旦, 其賊加罪一等, 與謀者同罪.□ 詔書無以詆欺成罪[六]. 傳曰：□遇人不以義而見疻者, 與痏人之罪鈞, 惡不直也.□[七]咸厚善修, 而數稱宣惡, 流聞不誼, 不可謂直[八]. 況以故傷咸, 計謀已定, 後聞置司隸, 因前謀而趣明[九], 非以恐咸爲司隸故造謀也. 本爭私變, 雖於掖門外傷咸道中, 與凡民爭鬥無異. 殺人者死, 傷人者刑, 古今之通道, 三代所不易也. 孔子曰：□必也正名.□ 名不正, 則至於刑罰不中；刑罰不中, 而民無所錯手足[一０]. 今以況爲首惡, 明手傷爲大不敬, 公私無差. 春秋之義, 原心定罪[一一]. 原況以父見謗發忿怒, 無它大惡. 加詆欺, 輯小過成大辟[一二], 陷死刑, 違明詔, 恐非法意, 不可施行. 聖王不以怒增刑. 明當以賊傷人不直[一三], 況與謀者皆爵減完爲城旦.｣[一四]上以問公卿議臣. 丞相孔光、大司空師丹以中丞議是, 自將軍以下至博士議郎皆是廷尉. 況竟減罪一等, 徙敦煌. 宣坐免爲庶人, 歸故郡, 卒於家.

[一]師古曰：｢鬲與隔同. 杜, 塞也.｣

[二]師古曰：｢過公門則下車, 見路馬則撫式, 蓋崇敬也. 式, 車前橫木.｣

[三]師古曰：｢遂, 成也. 言舉意不善, 雖有成功猶加誅.｣

[四]師古曰：｢浸, 近也. 言傷戮大臣, 有所逼近也. 浸字或作侵. 侵, 犯也, 其義兩通. 長音竹兩反.｣

[五]孟康曰：｢手傷人爲功, 使人行傷人者爲意.｣

[六]師古曰：｢詆, 毀也, 音丁禮反.｣

[七]應劭曰：｢以杖手敺擊人, 剝其皮膚, 腫起青黑而無創瘢者, 律謂疻痏. 遇人不以義爲不直, 雖見敺與敺人罪同也.｣ 師古曰：｢疻音侈. 痏音鮪.｣

[八]師古曰：｢言咸爲修而毀宣, 是不誼而不直.｣

[九]師古曰：｢趣讀曰促.｣

[一０]師古曰：｢論語載孔子之言也. 錯, 置也, 音千故反.｣

[一一]師古曰：｢原謂尋其本也.｣

[一二]師古曰：｢輯與集同. 集, 合也.｣

[一三]師古曰：｢以其受賕也.｣

[一四]師古曰：｢以其身有爵級, 故得減罪而爲完也. 況身及同謀之人, 皆從此科.｣

宣子惠亦至二千石. 始惠爲彭城令, 宣從臨淮遷至陳留, 過其縣, 橋梁郵亭不修[一]. 宣心知惠不能, 留彭城數日, 案行舍中, 處置什器[二], 觀視園菜, 終不問惠以吏事. 惠自知治縣不稱宣意, 遣門下掾送宣至陳留, 令掾進見, 自從其所問宣不教戒惠吏職之意[三]. 宣笑曰：｢吏道以法令爲師, 可問而知. 及能與不能, 自有資材, 何可學也?｣ 眾人傳稱, 以宣言爲然.

[一]師古曰：｢郵, 行書之舍, 亦如今之驛及行道館舍也, 音尤.｣

[二]師古曰：｢處, 安也. 什器, 爲生之具也, 解在平紀.｣

[三]師古曰：｢若自出其意, 不云惠使之言.｣

初, 宣後封爲侯時, 妻死, 而敬武長公主寡居, 上令宣尚焉. 及宣免歸故郡, 公主留京師. 後宣卒, 主上書願還宣葬延陵, 奏可. 況私從敦煌歸長安, 會赦, 因留與主私亂. 哀帝外家丁、傅貴, 主附事之, 而疏王氏. 元始中, 莽自尊爲安漢公, 主又出言非莽. 而況與呂寬相善, 及寬事覺時, 莽并治況, 發揚其罪, 使使者以太皇太后詔賜主藥. 主怒曰：｢劉氏孤弱, 王氏擅朝, 排擠宗室[一], 且嫂何與取妹披抉其閨門而殺之?｣[二]使者迫守主[三], 遂飲藥死. 況梟首於市. 白太后云主暴病薨. 太后欲臨其喪, 莽固爭, 乃止.

[一]師古曰：｢擠, 墜也, 音子詣反.｣

[二]師古曰：｢敬武公主, 宣帝女也, 故謂元后爲嫂. 披, 發也. 抉, 挑也. 與讀曰豫. 豫, 干也. 言此事不干於嫂也. 抉音一穴反. 挑音它凋反.｣

[三]師古曰：｢守而逼之.｣

朱博字子元, 杜陵人也. 家貧, 少時給事縣爲亭長, 好客少年, 捕搏敢行[一]. 稍遷爲功曹, 伉俠好交[二], 隨從士大夫, 不避風雨. 是時, 前將軍望之子蕭育、御史大夫萬年子陳咸以公卿子著材知名, 博皆友之矣. 時諸陵縣屬太常, 博以太常掾察廉, 補安陵丞. 後去官入京兆, 歷曹史列掾, 出爲督郵書掾, 所部職辦, 郡中稱之.

[一]師古曰：｢好賓客及少年而追捕擊搏無所避也.｣

[二]師古曰：｢伉, 健也, 音口浪反.｣

而陳咸爲御史中丞, 坐漏泄省中語下獄. 博去吏, 間步至廷尉中[一], 候伺咸事. 咸掠治困篤, 博詐得爲醫入獄, 得見咸, 具知其所坐罪. 博出獄, 又變姓名, 爲咸驗治數百[二], 卒免咸死罪. 咸得論出, 而博以此顯名, 爲郡功曹.

[一]師古曰：｢去吏, 自解職也. 間步, 謂步行而伺間隙以去.｣

[二]師古曰：｢謂被掠笞也.｣

久之, 成帝即位, 大將軍王鳳秉政, 奏請陳咸爲長史. 咸薦蕭育、朱博除莫府屬, 鳳甚奇之, 舉博櫟陽令, 徙雲陽、平陵(三)[二]縣, 以高弟入爲長安令. 京師治理, 遷冀州刺史.

博本武吏, 不更文法[一], 及爲刺史行部[二], 吏民數百人遮道自言, 官寺盡滿. 從事白請且留此縣錄見諸自言者, 事畢乃發, 欲以觀試博. 博心知之, 告外趣駕[三]. 既白駕辦, 博出就車見自言者, 使從事明敕告吏民：｢欲言縣丞尉者, 刺史不察黃綬, 各自詣郡[四]. 欲言二千石墨綬長吏者, 使者行部還, 詣治所[五]. 其民爲吏所冤, 及言盜賊辭訟事, 各使屬其部從事.｣[六]博駐車決遣, 四五百人皆罷去, 如神. 吏民大驚, 不意博應事變乃至於此. 後博徐問, 果老從事教民聚會. 博殺此吏, 州郡畏博威嚴. 徙爲并州刺史, 護漕都尉, 遷琅邪太守.

[一]師古曰：｢更, 歷也, 音工衡反.｣

[二]師古曰：｢行音下更反.｣

[三]師古曰：｢趣讀曰促.｣

[四]師古曰：｢丞尉職卑皆黃綬.｣

[五]師古曰：｢治所, 刺史所止理事處.｣

[六]師古曰：｢屬, 委也, 音之欲反.｣

齊郡舒緩養名[一], 博新視事, 右曹掾史皆移病臥[二]. 博問其故, 對言｢惶恐！[三]故事二千石新到, 輒遣吏存問致意, 乃敢起就職.｣ 博奮髯抵几曰：[四]｢觀齊兒欲以此爲俗邪！｣ 乃召見諸曹史書佐及縣大吏, 選視其可用者, 出教置之[五]. 皆斥罷諸病吏, 白巾走出府門. 郡中大驚. 頃之, 門下掾贛遂耆老大儒, 教授數百人, 拜起舒遲. 博出教主簿：[六]｢贛老生不習吏禮, 主簿且教拜起, 閑習乃止.｣ 又敕功曹：｢官屬多褒衣大袑[七], 不中節度, 自今掾史衣皆令去地三寸.｣ 博尤不愛諸生, 所至郡輒罷去議曹, 曰：｢豈可復置謀曹邪！｣ 文學儒吏時有奏記稱說云云, 博見謂曰：｢如太守漢吏, 奉三尺律令以從事耳, 亡奈生所言聖人道何也[八]！且持此道歸, 堯舜君出, 爲陳說之.｣ 其折逆人如此. 視事數年, 大改其俗, 掾史禮節如楚、趙吏.

[一]師古曰：｢言齊人之俗, 其性遲緩, 多自高大以養名聲.｣

[二]師古曰：｢右曹, 上曹也. 移病, 謂移書言病也, 一曰以病而移居也.｣

[二]師古曰：｢言懼新太守之威.｣

[四]師古曰：｢髯, 頰毛也. 抵, 擊也, 音紙.｣

[五]師古曰：｢皆新補置, 以代移病者.｣

[六]師古曰：｢以此教告主簿.｣

[七]師古曰：｢袑音紹, 謂大袴也.｣

[八]師古曰：｢言不能用.｣

博治郡, 常令屬縣各用其豪桀以爲大吏, 文武從宜[一]. 縣有劇賊及它非常, 博輒移書以詭責之. 其盡力有效, 必加厚賞；懷詐不稱, 誅罰輒行[二]. 以是豪強慹服[三]. 姑幕縣有群輩八人報仇廷中, 皆不得[四]. 長吏自繫書言府, 賊曹掾史自白請至姑幕. 事留不出. 功曹諸掾即皆自白, 復不出. 於是府丞詣閤, 博乃見丞掾曰：｢以爲縣自有長吏, 府未嘗與也, 丞掾謂府當與之邪?｣[五]閤下書佐入, 博口占檄文曰：[六]｢府告姑幕令丞：言賊發不得, 有書[七]. 檄到, 令丞就職, 游徼王卿力有餘, 如律令！｣[八]王卿得敕惶怖, 親屬失色, 晝夜馳騖, 十餘日間捕得五人. 博復移書曰：｢王卿憂公甚效！檄到, 齎伐閱詣府[九]. 部掾以下亦可用, 漸盡其餘矣.｣[一０]其操持下, 皆此類也.

[一]師古曰：｢各因其材而任之.｣

[二]師古曰：｢稱, 副也.｣

[三]師古曰：｢慹音之涉反.｣

[四]師古曰：｢於縣廷之中報仇殺人, 而其賊亡, 捕不得也.｣

[五]師古曰：｢與讀皆曰豫.｣

[六]師古曰：｢隱度其言口授之. 占音之贍反.｣

[七]師古曰：｢言已得縣之文書如此.｣

[八]師古曰：｢游徼職主捕盜賊, 故云如律令.｣

[九]師古曰：｢伐, 功勞也. 閱, 所經歷也.｣

[一０]師古曰：｢部掾, 所部之掾也.｣

以高弟入守左馮翊, 滿歲爲真. 其治左馮翊, 文理聰明殊不及薛宣, 而多武譎, 網絡張設, 少愛利, 敢誅殺[一]. 然亦縱舍, 時有大貸[二], 下吏以此爲盡力.

[一]師古曰：｢言少仁愛而不能便利於人.｣

[二]師古曰：｢縱, 放也. 舍, 置也. 貸謂寬假於下也, 音吐戴反.｣

長陵大姓尚方禁[一]少時嘗盜人妻, 見斫, 創著其頰. 府功曹受賂, 白除禁調守尉. 博聞知, 以它事召見, 視其面, 果有瘢[二]. 博辟左右問禁：[三]｢是何等創也?｣ 禁自知情得[四], 叩頭服狀. 博笑曰：｢(大)丈夫固時有是[五]. 馮翊欲洒卿恥, 抆拭用禁[六], 能自效不?｣ 禁且喜且懼, 對曰：｢必死！｣[七]博因敕禁：｢毋得泄語, 有便宜, 輒記言.｣[八]因親信之以爲耳目. 禁晨夜發起部中盜賊及它伏姦, 有功效. 博擢禁連守縣令. 久之, 召見功曹, 閉閤數責以禁等事, 與筆札(便)[使]自記, ｢積受取一錢以上, 無得有所匿[九]. 欺謾半言, 斷頭矣！｣[一０]功曹惶怖, 具自疏姦臧, 大小不敢隱. 博知其對以實, 乃令就席, 受敕自改而已. 投刀使削所記, 遣出就職. 功曹後常戰栗, 不敢蹉跌[一一], 博遂成就之[一二].

[一]師古曰：｢姓尚方, 名禁.｣

[二]師古曰：｢瘢, 創痕也, 音盤. 痕音胡恩反.｣

[三]師古曰：｢辟讀曰闢.｣

[四]師古曰：｢言其得被斫之情狀.｣

[五]師古曰：｢言情欲之事, 人所不免.｣

[六]師古曰：｢抆拭, 摩也. 洒音先禮反. 抆音文粉反.｣

[七]師古曰：｢言盡死力也.｣

[八]師古曰：｢不令泄抆拭之言, 而外有便宜之事, 爲書記以言於博.｣

[九]師古曰：｢積累前後受取之事.｣

[一０]師古曰：｢謾, 誑也, 音慢, 又音莫連反.｣

[一一]師古曰：｢蹉音千何反. 跌音徒結反.｣

[一二]師古曰：｢言進達也.｣

遷爲大司農. 歲餘, 坐小法, 左遷犍爲太守. 先是南蠻若兒數爲寇盜[一], 博厚結其昆弟, 使爲反間, 襲殺之[二], 郡中清.

[一]師古曰：｢若兒, 其豪長之名.｣

[二]師古曰：｢間音居莧反.｣

徙爲山陽太守, 病免官. 復徵爲光祿大夫, 遷廷尉, 職典決疑, 當讞平天下獄. 博恐爲官屬所誣, 視事, 召見正監典法掾史, 謂曰：｢廷尉本起於武吏, 不通法律, 幸有眾賢, 亦何憂！然廷尉治郡斷獄以來且二十年, 亦獨耳剽日久[一], 三尺律令, 人事出其中[二]. 掾史試與正監共撰前世決事吏議難知者數十事, 持以問廷尉, 得[爲]諸君覆意之.｣[三]正監以爲博苟強, 意未必能然, 即共條白焉. 博皆召掾史, 並坐而問, 爲平處其輕重, 十中八九[四]. 官屬咸服博之疏略, 材過人也. 每遷徙易官, 所到輒出奇譎如此, 以明示下爲不可欺者.

[一]師古曰：｢剽, 劫也, 猶言行聽也. 剽音頻妙反.｣

[二]師古曰：｢言可以人情知之.｣

[三]如淳曰：｢但欲用意覆之, 不近法律事故也.｣ 師古曰：｢覆音芳目反.｣

[四]師古曰：｢中音竹仲反.｣

久之, 遷後將軍, 與紅陽侯立相善. 立有罪就國, 有司奏立黨友, 博坐免. 後歲餘, 哀帝即位, 以博名臣, 召見, 起家復爲光祿大夫, 遷爲京兆尹, 數月超爲大司空.

初, 漢興襲秦官, 置丞相、御史大夫、太尉. 至武帝罷太尉, 始置大司馬以冠將軍之號, 非有印綬官屬也. 及成帝時, 何武爲九卿, 建言｢古者民樸事約[一], 國之輔佐必得賢聖, 然猶則天三光, 備三公官, 各有分職[二]. 今末俗(文)[之]弊, 政事煩多, 宰相之材不能及古, 而丞相獨兼三公之事, 所以久廢而不治也. 宜建三公官, 定卿大夫之任, 分職授政, 以考功效.｣ 其後上以問師安昌侯張禹, 禹以爲然. 時曲陽侯王根爲大司馬票騎將軍, 而何武爲御史大夫. 於是上賜曲陽侯根大司馬印綬, 置官屬, 罷票騎將軍官, 以御史大夫何武爲大司空, 封列侯, 皆增奉如丞相[三], 以備三公官焉. 議者多以爲古今異制, 漢自天下之號下至佐史皆不同於古, 而獨改三公, 職事難分明, 無益於治亂. 是時御史府吏舍百餘區井水皆竭；又其府中列柏樹, 常有野烏數千棲宿其上, 晨去暮來, 號曰｢朝夕烏｣, 烏去不來者數月, 長老異之[四]. 後二歲餘, 朱博爲大司空, 奏言｢帝王之道不必相襲, 各繇時務[五]. 高皇帝以聖德受命, 建立鴻業, 置御史大夫, 位次丞相, 典正法度, 以職相參, 總領百官, 上下相監臨, 歷載二百年, 天下安寧. 今更爲大司空, 與丞相同位, 未獲嘉祐. 故事, 選郡國守相高第爲中二千石, 選中二千石爲御史大夫, 任職者爲丞相, 位次有序, 所以尊聖德, 重國相也. 今中二千石未更御史大夫而爲丞相[六], 權輕, 非所以重國政也. 臣愚以爲大司空官可罷, 復置御史大夫, 遵奉舊制. 臣願盡力, 以御史大夫爲百僚率.｣ 哀帝從之, 乃更拜博爲御史大夫. 會大司馬喜免, 以陽安侯丁明爲大司馬衛將軍, 置官屬, 大司馬冠號如故事. 後四歲, 哀帝遂改丞相爲大司徒, 復置大司空、大司馬焉.

[一]師古曰：｢立此議而奏之也. 約, 少也.｣

[二]師古曰：｢則, 法也. 三光, 日、月、星也. 分音扶問反.｣

[三]師古曰：｢奉音扶用反.｣

[四]師古曰：｢史言此者, 著御史大夫之職當休廢也.｣

[五]師古曰：｢繇讀與由同.｣

[六]師古曰：｢更, 經也, 音工衡反.｣

初, 何武爲大司空, 又與丞相方進共奏言：｢古選諸侯賢者以爲州伯, 書曰□咨十有二牧□[一], 所以廣聰明, 燭幽隱也. 今部刺史居牧伯之位, 秉一州之統, 選第大吏, 所薦位高至九卿, 所惡立退, 任重職大. 春秋之義, 用貴治賤, 不以卑臨尊. 刺史位下大夫, 而臨二千石, 輕重不相準, 失位次之序. 臣請罷刺史, 更置州牧, 以應古制.｣ 奏可, 及博奏復御史大夫官, 又奏言：｢漢家至德溥大, 宇內萬里[二], 立置郡縣. 部刺史奉使典州, 督察郡國吏民安寧, 故事居部九歲舉爲守相, 其有異材功效著者輒登擢, 秩卑而賞厚, 咸勸功樂進[三]. 前丞相方進奏罷刺史, 更置州牧, 秩真二千石, 位次九卿. 九卿缺, 以高弟補, 其中材則苟自守而已, 恐功效陵夷[四], 姦軌不禁. 臣請罷州牧, 置刺史如故.｣ 奏可.

[一]師古曰：｢虞書舜典之辭也.｣

[二]師古曰：｢溥與普同.｣

[三]師古曰：｢勸功, 自勸勉而立功也.｣

[四]師古曰：｢陵夷, 漸廢替.｣

博爲人廉儉, 不好酒色游宴. 自微賤至富貴, 食不重味, 案上不過三桮. 夜寑早起, 妻希見其面. 有一女, 無男. 然好樂士大夫, 爲郡守九卿, 賓客滿門, 欲仕宦者薦舉之, 欲報仇怨者解劍以帶之. 其趨事待士如是, 博以此自立, 然終用敗.

初, 哀帝祖母定陶太后欲求稱尊號, 太后從弟高武侯傅喜爲大司馬, 與丞相孔光、大司空師丹共持正議. 孔鄉侯傅晏亦太后從弟, 諂諛欲順指, 會博新徵用爲京兆尹, 與交結, 謀成尊號, 以廣孝道. 繇是師丹先免[一], 博代爲大司空, 數燕見奏封事, 言｢丞相光志在自守, 不能憂國；大司馬喜至尊至親, 阿黨大臣, 無益政治.｣ 上遂罷喜遣就國, 免光爲庶人, 以博代光爲丞相, 封陽鄉侯, 食邑二千戶. 博上書讓曰：｢故事封丞相不滿千戶, 而獨臣過制, 誠慚懼, 願還千戶.｣ 上許焉. 傅太后怨傅喜不已, 使孔鄉侯晏風丞相, 令奏免喜侯[二]. 博受詔, 與御史大夫趙玄議, 玄言｢事已前決, 得無不宜?｣[三]博曰：｢已許孔鄉侯有指. 匹夫相要, 尚相得死, 何況至尊? 博唯有死耳！｣ 玄即許可. 博惡獨斥奏喜, 以故大司空氾鄉侯何武前亦坐過免就國[四], 事與喜相似, 即并奏：｢喜、武前在位, 皆無益於治, 雖已退免, 爵土之封非所當得也. 請皆免爲庶人.｣ 上知傅太后素常怨喜, 疑博、玄承指, 即召玄詣尚書問狀. 玄辭服, 有詔左將軍彭宣與中朝者雜問. 宣等劾奏：｢博宰相, 玄上卿, 晏以外親封位特進, 股肱大臣, 上所信任, 不思竭誠奉公, 務廣恩化, 爲百寮先, 皆知喜、武前已蒙恩詔決, 事更三赦[五], 博執左道, 虧損上恩, 以結信貴戚, 背君鄉臣[六], 傾亂政治, 姦人之雄, 附下罔上, 爲臣不忠不道；玄知博所言非法, 枉義附從, 大不敬；晏與博議免喜, 失禮不敬. 臣請詔謁者召博、玄、晏詣廷尉詔獄.｣ 制曰：｢將軍、中二千石、二千石、諸大夫、博士、議郎議.｣ 右將軍蟜望等四十四人[七]以爲｢如宣等言, 可許.｣ 諫大夫龔勝等十四人以爲｢春秋之義, 姦以事君, 常刑不舍[八]. 魯大夫叔孫僑如欲顓公室, 譖其族兄季孫行父於晉, 晉執囚行父以亂魯國, 春秋重而書之[九]. 今晏放命圮族, 干亂朝政, 要大臣以罔上, 本造計謀, 職爲亂階[一０], 宜與博、玄同罪, 罪皆不道.｣ 上減玄死罪三等, 削晏戶四分之一, 假謁者節召丞相詣廷尉詔獄. 博自殺, 國除.

[一]師古曰：｢繇讀與由同.｣

[二]師古曰：｢風讀曰諷.｣

[三]師古曰：｢得無猶言無乃也.｣

[四]師古曰：｢氾音凡.｣

[五]師古曰：｢詔已罷官, 事又經三赦也. 更音工衡反.｣

[六]師古曰：｢鄉讀曰嚮.｣

[七]師古曰：｢蟜音矯.｣

[八]師古曰：｢舍, 置也.｣

[九]師古曰：｢僑如, 叔孫宣伯也. 行父, 季文子也. 宣伯通於成公之母穆姜, 欲去季孟而取其室, 使告晉曰：□魯之有季孟, 猶晉之有欒范也, 政令於是乎成. 今其謀曰晉政多門, 不可從也. 若欲得志於魯, 請止行父而殺之. 不然, 歸必畔矣.□ 晉人執文子于苕丘. 事在成十六年.｣

[一０]師古曰：｢此引詩小雅巧言之章也. 職, 主也. 階者, 基之漸也.｣

初博以御史爲丞相, 封陽鄉侯, 玄以少府爲御史大夫, 並拜於前殿, 延登受策, 有音如鍾聲. 語在五行志.

贊曰：薛宣、朱博皆起佐史, 歷位以登宰相. 宣所在而治, 爲世吏師, 及居大位, 以苛察失名[一], 器誠有極也. 博馳騁進取, 不思道德, 已亡可言[二], 又見孝成之世委任大臣, 假借用權[三]. 世主已更, 好惡異前[四], 復附丁、傅, 稱順孔鄉[五]. 事發見詰, 遂陷誣罔, 辭窮情得, 仰藥飲鴆[六]. 孔子曰：｢久矣哉, 由之行詐也！｣ 博亦然哉！[七]

[一]師古曰：｢苛, (副)[細]也.｣

[二]師古曰：｢言其事行不足可道也.｣

[三]鄧展曰：｢假音休假. 借音以物借人.｣

[四]師古曰：｢更, 改也.｣

[五]師古曰：｢稱, 副也. 副其所求而順其意也. 稱音尺孕反.｣

[六]師古曰：｢仰藥謂仰頭而飲藥也.｣

[七]師古曰：｢論語云子疾病, 子路欲使門人爲臣. 子曰：□久矣哉, 由之行詐也！無臣而爲有臣, 吾誰欺? 欺天乎?□ 故贊引之.｣

校勘記

三三八七頁一一行　始高陵令(陽)[楊]湛、景祐、殿本都作｢楊｣.

三三九二頁　九行　大雅(蒸人)[烝民]之詩, 殿本作｢烝民｣, 景祐本作｢烝人｣.

三三九九頁　四行　徙雲陽、平陵(三)[二]縣, 楊樹達說｢三｣ 當作｢二｣, 景祐本亦誤.

三四０二頁一０行　(大)丈夫固時有是. 景祐本無｢大｣ 字. 王念孫說｢大｣ 字後人所加.

三四０二頁一三行　與筆札(便)[使]自記, 景祐、殿本都作｢使｣. 朱一新作｢使｣是.

三四０四頁　三行　得[爲]諸君覆意之. 景祐、殿本都有｢爲｣字, 此脫.

三四０四頁一四行　今末俗(文)[之]弊, 政事煩多. 景祐、殿本都作｢之｣.

三四０九頁一一行　苛, (副)[細]也. 景祐、殿本都作｢細｣, 此誤.

漢書卷八十四 翟方進傳第五十四

翟方進字子威, 汝南上蔡人也. 家世微賤, 至方進父翟公, 好學, 爲郡文學. 方進年十二三, 失父孤學, 給事太守府爲小史, 號遲頓不及事[一], 數爲掾史所詈辱. 方進自傷, 乃從汝南蔡父相問己能所宜[二]. 蔡父大奇其形貌, 謂曰：｢小史有封侯骨, 當以經術進, 努力爲諸生學問.｣ 方進既厭爲小史, 聞蔡父言, 心喜, 因病歸家, 辭其後母, 欲西至京師受經. 母憐其幼, 隨之長安, 織屨以給方進讀, 經博士受春秋. 積十餘年, 經學明習, 徒眾日廣, 諸儒稱之. 以射策甲科爲郎. 二三歲, 舉明經, 遷議郎.

[一]師古曰：｢頓讀曰鈍.｣

[二]師古曰：｢言從何術藝可以自達.｣

是時宿儒有清河胡常[一], 與方進同經. 常爲先進, 名譽出方進下[二], 心害其能, 論議不右方進[三]. 方進知之, 候伺常大都授時[四], 遣門下諸生至常所問大義疑難, 因記其說. 如是者久之, 常知方進之宗讓己[五], 內不自得, 其後居士大夫之間未嘗不稱述方進, 遂相親友.

[一]師古曰：｢宿, 久舊也.｣

[二]師古曰：｢常宦學雖在前, 而名譽不及方進.｣

[三]師古曰：｢毀短也.｣

[四]師古曰：｢都授, 謂總集諸生大講授也.｣

[五]師古曰：｢宗, 尊也.｣

河平中, 方進轉爲博士. 數年, 遷朔方刺史, 居官不煩苛, 所察應條輒舉, 甚有威名. 再三奏事[一], 遷爲丞相司直. 從上甘泉, 行馳道中, 司隸校尉陳慶劾奏方進, 沒入車馬. 既至甘泉宮, 會殿中, 慶與廷尉范延壽語, 時慶有章劾, 自道：｢行事以贖論[二], 今尚書持我事來, 當於此決. 前我爲尚書時, 嘗有所奏事, 忽忘之, 留月餘.｣[三]方進於是舉劾慶曰：｢案慶奉使刺舉大臣, 故爲尚書, 知機事周密壹統, 明主躬親不解[四]. 慶有罪未伏誅, 無恐懼心, 豫自設不坐之比[五]. 又暴揚尚書事, 言遲疾無所在, 虧損聖德之聰明, 奉詔不謹, 皆不敬[六], 臣謹以劾.｣ 慶坐免官.

[一]師古曰：｢刺史歲盡輒奏事京師也.｣

[二]師古曰：｢當祭泰畤時, 行事有闕失, 罪合贖.｣

[三]師古曰：｢言此者, 冀尚書忘己之事不奏.｣

[四]師古曰：｢解讀曰懈.｣

[五]師古曰：｢比, 例也, 音必寐反.｣

[六]師古曰：｢既自云不坐, 又言遲疾無所在, 此之二條於法皆爲不敬.｣

會北地浩商爲義渠長所捕, 亡[一], 長取其母, 與豭豬連繫都亭下[二]. 商兄弟會賓客, 自稱司隸掾、長安縣尉, 殺義渠長妻子六人, 亡. 丞相、御史請遣掾史與司隸校尉、部刺史并力逐捕, 察無狀者[三], 奏可. 司隸校尉涓勳奏言：｢春秋之義, 王人微者序乎諸侯之上, 尊王命也. 臣幸得奉使, 以督察公卿以下爲職[四], 今丞相宣請遣掾史, 以宰士督察天子奉使命大夫[五], 甚誖逆順之理[六]. 宣本不師受經術, 因事以立姦威. 案浩商所犯, 一家之禍耳, 而宣欲專權作威, 乃害於乃國, 不可之大者[七]. 願下中朝特進列侯、將軍以下, 正國法度.｣ 議者以爲丞相掾不宜移書督趣司隸[八]. 會浩商捕得伏誅, 家屬徙合浦.

[一]師古曰：｢義渠, 北地之縣也. 商被縣長捕而逃亡.｣

[二]師古曰：｢以深辱之. 豭, 牡豕也, 音家.｣

[三]師古曰：｢無狀, 謂商及義渠長本狀之違曲也.｣

[四]師古曰：｢督, 視也.｣

[五]師古曰：｢謂丞相掾史爲宰士者, 言其宰相之屬官, 而位爲士也. 奉使命大夫, 謂司隸也.｣

[六]師古曰：｢誖, 乖也, 音布內反.｣

[七]師古曰：｢周書洪範云□臣之有作福作威, 乃凶于乃國, 害于厥躬□, 故引之.｣

[八]師古曰：｢趣讀曰促.｣

故事, 司隸校尉位在司直下, 初除, 謁兩府[一], 其有所會, 居中二千石前, 與司直並迎丞相、御史. 初, 方進新視事, 而涓勳亦初拜爲司隸, 不肯謁丞相、御史大夫, 後朝會相見, 禮節又倨[二]. 方進陰察之, 勳私過光祿勳辛慶忌, 又出逢帝舅成都侯商道路, 下車立, ■過, 乃就車[三]. 於是方進舉奏其狀, 因曰：｢臣聞國家之興, 尊尊而敬長, 爵位上下之禮, 王道綱紀[四]. 春秋之義, 尊上公謂之宰, 海內無不統焉. 丞相進見聖主, 御坐爲起, 在輿爲下[五]. 群臣宜皆承順聖化, 以視四方[六]. 勳吏二千石, 幸得奉使, 不遵禮儀, 輕謾宰相, 賤易上卿[七], 而又詘節失度, 邪諂無常[八], 色厲內荏[九]. 墮國體[一０], 亂朝廷之序, 不宜處位. 臣請下丞相免勳.｣

[一]師古曰：｢丞相及御史也.｣

[二]師古曰：｢倨, 傲也.｣

[三]師古曰：｢■, 待也.｣

[四]師古曰：｢言王道綱紀以尊卑上下之禮爲大也.｣

[五]師古曰：｢漢舊儀云皇帝見丞相起, 謁者贊稱曰□皇帝爲丞相起□ . 起立乃坐. 皇帝在道, 丞相迎謁, 謁者贊稱曰□皇帝爲丞相下輿□ . 立乃升車.｣

[六]師古曰：｢視讀曰示.｣

[七]師古曰：｢謾讀與慢同. 易音弋豉反.｣

[八]師古曰：｢讇, 古諂字也. 私過辛慶忌, 見王商而下車, 是邪諂也.｣

[九]應劭曰：｢荏, 屈橈也.｣ 師古曰：｢論語稱孔子曰：□色厲而內荏, 譬諸小人, 其猶穿窬之盜也與！□ 言外色莊厲而內懷荏弱, 故方進引以爲言.｣

[一０]師古曰：｢墮, 毀也, 音火規反.｣

時太中大夫平當給事中, 奏言｢方進國之司直, 不自敕正以先群下, 前親犯令行馳道中, 司隸慶平心舉劾, 方進不自責悔而內挾私恨, 伺記慶之從容語言[一], 以詆欺成罪[二]. 後丞相宣以一不道賊[三], 請遣掾督趣司隸校尉, 司隸校尉勳自奏暴於朝廷, 今方進復舉奏勳. 議者以爲方進不以道德輔正丞相, 苟阿助大臣, 欲必勝立威[四], 宜抑絕其原. 勳素行公直, 姦人所惡, 可少寬假, 使遂其功名.｣ 上以方進所舉應科, 不得用逆詐廢正法[五], 遂貶勳爲昌陵令. 方進旬歲間免兩司隸[六], 朝廷由是憚之. 丞相宣甚器重焉, 常誡掾史：｢謹事司直, 翟君必在相位, 不久.｣

[一]師古曰：｢從音七容反.｣

[二]師古曰：｢詆, 毀也, 音丁禮反.｣

[三]如淳曰：｢律, 殺不辜一家三人爲不道.｣

[四]師古曰：｢必勝, 必取勝.｣

[五]師古曰：｢逆詐者, 謂以詐意逆猜人也. 逆, 迎也. 論語(曰子)[子曰]□不逆詐□ .｣

[六]師古曰：｢旬, 遍也, 滿也. 旬歲猶言滿歲也, 若十日之一周.｣

是時起昌陵, 營作陵邑, 貴戚近臣子弟賓客多辜榷爲姦利者[一], 方進部掾史覆案, 發大姦贓數千萬. 上以爲任公卿[二], 欲試以治民, 徙方進爲京兆尹, (博)[搏]擊豪彊, 京師畏之. 時胡常爲青州刺史, 聞之, 與方進書曰：｢竊聞政令甚明, 爲京兆能, 則恐有所不宜.｣[三]方進心知所謂, 其後少弛威嚴[四].

[一]師古曰：｢榷, 專也. 辜榷者, 言己自專之, 它人取者輒有辜罪.｣

[二]師古曰：｢任, 堪也.｣

[三]師古曰：｢言當犯迕貴戚而見毀.｣

[四]師古曰：｢弛, 解也.｣

居官三歲, 永始二年遷御史大夫. 數月, 會丞相薛宣坐廣漢盜賊群起及太皇太后喪時三輔吏並徵發爲姦[一], 免爲庶人. 方進亦坐爲京兆尹時奉喪事煩擾百姓, 左遷執金吾. 二十餘日, 丞相官缺, 群臣多舉方進, 上亦器其能, 遂擢方進爲丞相, 封高陵侯, 食邑千戶. 身既富貴, 而後母尚在, 方進內行修飾, 供養甚篤[二]. 及後母終, 既葬三十六日, 除服起視事, 以爲身備漢相, 不敢踰國家之制[三]. 爲相公絜, 請託不行郡國[四]. 持法刻深, 舉奏牧守九卿, 峻文深詆[五], 中傷者尤多. 如陳咸、朱博、蕭育、逢信、孫閎之屬, 皆京師世家, 以材能少歷牧守列卿, 知名當世, 而方進特立後起, 十餘年間至宰相, 據法以彈咸等, 皆罷退之.

[一]師古曰：｢並音步浪反.｣

[二]師古曰：｢飾, 謹也. 篤, 厚也.｣

[三]師古曰：｢漢制自文帝遺詔之後, 國家遵以爲常. 大功十五日, 小功十四日, 緦麻七日. 方進自以大臣, 故云不敢踰制.｣

[四]師古曰：｢言不以私事託於四方郡國.｣

[五]師古曰：｢詆, 毀也, 音丁禮反.｣

初咸最先進, 自元帝初爲御史中丞顯名朝廷矣. 成帝初即位, 擢爲部刺史, 歷楚國、北海、東郡太守. 陽朔中, 京兆尹王章譏切大臣, 而薦琅邪太守馮野王可代大將軍王鳳輔政, 東郡太守陳咸可御史大夫. 是時方進甫從博士爲刺史云[一]. 後方進爲京兆尹, 咸從南陽太守入爲少府, 與方進厚善. 先是逢信已從高弟郡守歷京兆、太僕爲衛尉矣, 官簿皆在方進之右[二]. 及御史大夫缺, 三人皆名卿, 俱在選中, 而方進得之. 會丞相宣有事與方進相連, 上使五二千石雜問丞相、御史[三], 咸詰責方進, 冀得其處, 方進心恨. 初大將軍鳳奏除陳湯爲中郎, 與從事[四]. 鳳薨後, 從弟車騎將軍音代鳳輔政, 亦厚湯. 逢信、陳咸皆與湯善, 湯數稱之於鳳、音所. 久之, 音薨, 鳳弟成都侯商復爲大司馬衛將軍輔政. 商素憎陳湯, 白其罪過, 下有司案驗, 遂免湯, 徙敦煌. 時方進新爲丞相, 陳咸內懼不安, 乃令小冠杜子夏往觀其意, 微自解說[五]. 子夏既過方進, 揣知其指, 不敢發言[六]. 居亡何[七], 方進奏咸與逢信｢邪枉貪汙, 營私多欲. 皆知陳湯姦佞傾覆, 利口不軌, 而親交賂遺, 以求薦舉. 後爲少府, 數饋遺湯. 信、咸幸得備九卿, 不思盡忠正身, 內自知行辟亡功效[八], 而官媚邪臣, 欲以徼幸, 苟得亡恥. 孔子曰：□鄙夫可與事君也與哉！□[九]. 咸、信之謂也. 過惡暴見, 不宜處位, 臣請免以示天下.｣ 奏可.

[一]師古曰：｢甫, 始也.｣

[二]師古曰：｢簿謂伐閱也. 簿音主簿之簿.｣

[三]晉灼曰：｢大臣獄重, 故以秩二千石五人詰責之.｣

[四]師古曰：｢每有政事皆與謀之而行也.｣

[五]師古曰：｢解說猶今言分疏.｣

[六]師古曰：｢揣謂探求之, 音初委反.｣

[七]師古曰：｢無何猶言無幾, 謂少時.｣

[八]師古曰：｢辟讀曰僻.｣

[九]師古曰：｢論語載孔子之言也, 謂鄙夫不可與事君也. 與哉, 與讀曰歟.｣

後二歲餘, 詔舉方正直言之士, 紅陽侯立舉咸對策, 拜爲光祿大夫給事中. 方進復奏：｢咸前爲九卿, 坐爲貪邪免, 自知罪惡暴陳, 依託紅陽侯立徼幸, 有司莫敢舉奏. 冒濁苟容[一], 不顧恥辱, 不當蒙方正舉, 備內朝臣.｣ 并劾紅陽侯立選舉故不以實. 有詔免咸, 勿劾立.

[一]師古曰：｢冒, 貪蔽也.｣

後數年, 皇太后姊子侍中衛尉定陵侯淳于長有罪, 上以太后故, 免官勿治罪. 有司奏請遣長就國, 長以金錢與立, 立上封事爲長求留曰：｢陛下既託文以皇太后故[一], 誠不可更有它計.｣[二]後長陰事發, 遂下獄. 方進劾立｢懷姦邪, 亂朝政, 欲傾誤要主上, 狡猾不道, 請下獄.｣ 上曰：｢紅陽侯, 朕之舅, 不忍致法, 遣就國.｣ 於是方進復奏立黨友曰：｢立素行積爲不善, 眾人所共知. 邪臣自結, 附託爲黨, 庶幾立與政事, 欲獲其利[三]. 今立斥逐就國, 所交結尤著者, 不宜備大臣, 爲郡守. 案後將軍朱博、鉅鹿太守孫閎、故光祿大夫陳咸與立交通厚善, 相與爲腹心, 有背公死黨之信[四], 欲相攀援, 死而後已[五]；皆內有不仁之性, 而外有雋材, 過絕(於)人[倫], 勇猛果敢, 處事不疑, 所居皆尚殘賊酷虐, 苛刻慘毒以立威, 而亡纖介愛利之風[六]. 天下所共知, 愚者猶惑. 孔子曰：□人而不仁如禮何！人而不仁如樂何！□[七]言不仁之人, 亡所施用；不仁而多材, 國之患也. 此三人皆內懷姦猾, 國之所患, 而深相與結, 信於貴戚姦臣, 此國家大憂, 大臣所宜沒身而爭也[八]. 昔季孫行父有言曰：□見有善於君者愛之, 若孝子之養父母也；見不善者誅之, 若鷹鸇之逐鳥爵也.□[九]. 翅翼雖傷, 不避也. 貴戚彊黨之眾誠難犯, 犯之, 眾敵並怨, 善惡相冒[一０]. 臣幸得備宰相, 不敢不盡死. 請免博、閎、咸歸故郡, 以銷姦雄之黨, 絕群邪之望.｣ 奏可. 咸既廢錮, 復徙故郡, 以憂發疾而死.

[一]蘇林曰：｢託於詔文也.｣

[二]師古曰：｢言不宜遣長就國.｣

[三]師古曰：｢與讀曰豫.｣

[四]師古曰：｢死黨, 盡死力於朋黨也.｣

[五]師古曰：｢援, 引也. 已, 止也. 援音爰.｣

[六]師古曰：｢愛利, 謂仁愛而欲安利人也.｣

[七]師古曰：｢論語載孔子之言也. 言用不仁之人, 則禮樂廢壞.｣

[八]師古曰：｢沒, 盡也.｣

[九]師古曰：｢事見左氏傳. 行父, 魯卿季文子也. 鸇似鷂而小, 今謂之鸇. 鸇音之然反.｣

[一０]師古曰：｢冒, 覆蔽也.｣

方進知能有餘, 兼通文法吏事, 以儒雅緣飭法律, 號爲通明相, 天子甚器重之, 奏事亡不當意, 內求人主微指以固其位. 初, 定陵侯淳于長雖外戚, 然以能謀議爲九卿, 新用事, 方進獨與長交, 稱薦之. 及長坐大逆誅, 諸所厚善皆坐長免, 上以方進大臣, 又素重之, 爲隱諱. 方進內慚, 上疏謝罪乞骸骨. 上報曰：｢定陵侯長已伏其辜, 君雖交通, 傳不云乎, 朝過夕改, 君子與之[一], 君何疑焉? 其專心壹意毋怠, 近醫藥以自持.｣ 方進乃起視事, 條奏長所厚善京兆尹孫寶、右扶風蕭育, 刺史二千石以上免二十餘人, 其見任如此.

[一]師古曰：｢與, 許也.｣

方進雖受穀梁, 然好左氏傳、天文星曆, 其左氏則國師劉歆, 星曆則長安令田終術師也[一]. 厚李尋, 以爲議曹. 爲相九歲, 綏和二年春熒惑守心, 尋奏記言：｢應變之權, 君侯所自明. 往者數白, 三光垂象, 變動見端[二], 山川水泉, 反理視患[三], 民人訛謠, 斥事感名[四]. 三者既效, 可爲寒心. 今提揚眉, 矢貫中[五], 狼奮角, 弓且張[六], 金歷庫, 土逆度[七], 輔湛沒, 火守舍[八], 萬歲之期, 近慎朝暮[九]. 上無惻怛濟世之功, 下無推讓避賢之效, 欲當大位, 爲具臣以全身, 難矣！[一０]大責日加, 安得但保斥逐之戮? [一一]闔府三百餘人, 唯君侯擇其中, 與盡節轉凶.｣[一二]

[一]如淳曰：｢劉歆及田終術二人皆受學於方進.｣

[二]張晏曰：｢九年之中而日三食, 月朓側匿, 星孛營室、東井, 熒惑守心.｣

[三]張晏曰：｢元延中, □山崩, 壅江, 江水不流. 山地之鎮, 宜固而崩. 水逆流, 反於常理, 所以示人患也.｣ 師古曰：｢視讀曰示.｣

[四]如淳曰：｢斥事, 井水溢之事也. 有言溢者, 後果井溢. 感名, □燕燕尾涎涎□ 是也.｣

[五]服虔曰：｢提, 攝提星也. 揚眉, 揚其芒角也. 矢, 枉矢也.｣ 孟康曰：｢綏和元年正月, 枉矢從東南入北斗攝提與北斗杓建寅貫攝提中是也.｣ 張晏曰：｢矢一星. 貫中者, 謂正直弧中也.｣

[六]張晏曰：｢狼, 一星. 奮角者, 有芒角也. 狼芒角則盜賊起. 天弓九星不欲明, 明猶張也, 兵起之象.｣

[七]張晏曰：｢庫二十星在軫南. 金, 太白也, 歷武庫則兵起. 土, 鎮星也. 逆度, 逆行也.｣

[八]張晏曰：｢北斗第四星旁一小星曰輔, 沈沒不見, 則天下之兵銷. 三十日爲守舍, 謂日月所經宿舍也. 一曰火守舍, 熒惑守心.｣ 師古曰：｢湛讀曰沈.｣

[九]師古曰：｢萬歲之期, 謂死也. 慎朝暮者, 言其事在朝夕.｣

[一０]師古曰：｢具謂, 具位之臣, 無功德也.｣

[一一]師古曰：｢言其事重, 不但斥逐而已也.｣

[一二]師古曰：｢三百餘人, 謂丞相之官屬也.｣

方進憂之, 不知所出. 會郎賁麗善爲星[一], 言大臣宜當之. 上乃召見方進. 還歸, 未及引決, 上遂賜冊曰：｢皇帝問丞相：君有孔子之慮, 孟賁之勇, 朕嘉與君同心一意, 庶幾有成. 惟君登位, 於今十年, 災害並臻, 民被飢餓, 加以疾疫溺死, 關門牡開[二], 失國守備, 盜賊黨輩[三]. 吏民殘賊, 毆殺良民[四], 斷獄歲歲多前. 上書言事, 交錯道路, 懷姦朋黨, 相爲隱蔽, 皆亡忠慮, 群下兇兇, 更相嫉妒[五], 其咎安在? 觀君之治, 無欲輔朕富民便安元元之念. 間者郡國穀雖頗孰[六], 百姓不足者尚眾, 前去城郭, 未能盡還, 夙夜未嘗忘焉. 朕惟往時之用, 與今一也[七], 百僚用度各有數. 君不量多少, 一聽群下言, 用度不足, 奏請一切增賦, 稅城郭堧及園田, 過更, 算馬牛羊[八], 增益鹽鐵, 變更無常. 朕既不明, 隨奏許可, (使)[後]議者以爲不便, 制詔下君, 君云賣酒醪. 後請止, 未盡月復奏議令賣酒醪. 朕誠怪君, 何持容容之計, 無忠固意[九], 將何以輔朕帥道群下? 而欲久蒙顯尊之位, 豈不難哉[一０]！傳曰：□高而不危, 所以長守貴也.□[一一]欲退君位, 尚未忍. 君其孰念詳計, 塞絕姦原, 憂國如家, 務便百姓以輔朕. 朕既已改, 君其自思, 強食慎職. 使尚書令賜君上尊酒十石, 養牛一, 君審處焉.｣

[一]師古曰：｢賁, 姓也. 麗, 名也. 賁音肥.｣

[二]張晏曰：｢元延元年, 章門、函谷門牡自亡.｣

[三]師古曰：｢黨眾多.｣

[四]師古曰：｢毆, 擊也, 音一口反.｣

[五]師古曰：｢更音工衡反.｣

[六]師古曰：｢間謂近者以來也.｣

[七]師古曰：｢謂財用也.｣

[八]張晏曰：｢一切, 權時也. 堧, 城郭旁地. 園田入多, 益其稅也. 百人爲卒, 取一人所贍常爲之月用二千, 使人直之, 謂之過更. 又牛馬羊頭數出稅, 算千輸二十也.｣ 師古曰：｢堧音人緣反, 解在食貨志.｣

[九]師古曰：｢容容, 隨眾上下也.｣

[一０]師古曰：｢蒙, 冒也.｣

[一一]師古曰：｢孝經之言也.｣

方進即日自殺[一]. 上祕之, 遣九卿冊贈以丞相高陵侯印綬, 賜乘輿祕器, 少府供張, 柱檻皆衣素[二]. 天子親臨弔者數至, 禮賜異於它相故事[三]. 諡曰恭侯. 長子宣嗣.

[一]如淳曰：｢漢儀注有天地大變, 天下大過, 皇帝使侍中持節乘四白馬, 賜上尊酒十斛, 牛一頭, 策告殃咎. 使者去半道, 丞相即上病. 使者還, 未白事, 尚書以丞相不起病聞.｣

[二]師古曰：｢柱, 屋柱也. 檻, 軒前闌版也. 皆以白素衣之.｣

[三]師古曰：｢漢舊儀云丞相有疾, 皇帝法駕親至問疾, 從西門入. 即薨, 移居第中, 車駕往弔, 贈棺、棺斂具, 賜錢、葬地. 葬日, 公卿已下會葬焉.｣

宣字太伯, 亦明經篤行, 君子人也. 及方進在, 爲關都尉、南郡太守[一].

[一]師古曰：｢言方進未死之時宣已爲此官.｣

少子曰義. 義字文仲, 少以父任爲郎, 稍遷諸曹, 年二十出爲南陽都尉. 宛令劉立與曲陽侯爲婚, 又素著名州郡, 輕義年少. 義行太守事, 行縣至宛[一], 丞相史在傳舍. 立持酒肴謁丞相史, 對飲未訖, 會義亦往, 外吏白都尉方至, 立語言自若[二]. 須臾義至, 內謁徑入[三], 立乃走下. 義既還, 大怒, 陽以他事召立至, 以主守盜十金, 賊殺不辜, 部掾夏恢等收縛立, 傳送鄧獄[四]. 恢亦以宛大縣, 恐見篡奪, 白義可因隨後行縣送鄧[五]. 義曰：｢欲令都尉自送, 則如勿收邪！｣[六]載環宛市乃送[七], 吏民不敢動, 威震南陽.

[一]師古曰：｢行音下更反. 其下並同.｣

[二]師古曰：｢自若, 言如故.｣

[三]師古曰：｢內謁, 猶今之通名也.｣

[四]師古曰：｢部分其掾而遣之. 鄧亦南陽之縣.｣

[五]師古曰：｢因太守行縣, 以立自隨, 即送鄧之獄.｣

[六]師古曰：｢言若都尉自送至獄, 不如本不收治.｣

[七]師古曰：｢環, 繞也, 音下串反.｣

立家輕騎馳從武關入語曲陽侯, 曲陽侯白成帝, 帝以問丞相. 方進遣吏敕義出宛令. 宛令已出, 吏還白狀. 方進曰：｢小兒未知爲吏也, 其意以爲入獄當輒死矣.｣[一]

[一]師古曰：｢謂其不知立有所恃挾以自免脫.｣

後義坐法免, 起家而爲弘農太守, 遷河(南)[內]太守, 青州牧. 所居著名, 有父風烈. 徙爲東郡太守.

數歲, 平帝崩, 王莽居攝, 義心惡之, 乃謂姊子上蔡陳豐曰：｢新都侯攝天子位, 號令天下, 故擇宗室幼稚者以爲孺子, 依託周公輔成王之義, 且以觀望[一], 必代漢家, 其漸可見. 方今宗室衰弱, 外無彊蕃, 天下傾首服從, 莫能亢扞國難. 吾幸得備宰相子, 身守大郡, 父子受漢厚恩, 義當爲國討賊, 以安社稷. 欲舉兵西誅不當攝者, 選宗室子孫輔而立之. 設令時命不成, 死國埋名, 猶可以不慚於先帝[二]. 今欲發之, 乃肯從我乎?｣[三]豐年十八, 勇壯, 許諾.

[一]師古曰：｢言漸試天下人心.｣

[二]師古曰：｢埋名, 謂身埋而名立.｣

[三]師古曰：｢乃, 汝也.｣

義遂與東郡都尉劉宇、嚴鄉侯劉信、信弟武平侯劉璜結謀. 及東郡王孫慶素有勇略, 以明兵法, 徵在京師, 義乃詐移書以重罪傳逮慶[一]. 於是以九月都試日[二]斬觀令[三], 因勒其車騎材官士, 募郡中勇敢, 部署將帥. 嚴鄉侯信者, 東平王雲子也. 雲誅死, 信兄開明嗣爲王, 薨, 無子, 而信子匡復立爲王, 故義舉兵并東平, 立信爲天子. 義自號大司馬柱天大將軍, 以東平王傅蘇隆爲丞相, 中尉皋丹爲御史大夫, 移檄郡國, 言莽鴆殺孝平皇帝, 矯攝尊號, 今天子已立, 共行天罰[四]. 郡國皆震, 比至山陽, 眾十餘萬[五].

[一]師古曰：｢追赴獄也.｣

[二]如淳曰：｢太守、都尉、令長、丞尉會都試, 課殿最也.｣

[三]文穎曰：｢觀, 縣名.｣ 師古曰：｢音工喚反.｣

[四]師古曰：｢共讀曰恭.｣

[五]師古曰：｢比音必寐反.｣

莽聞之, 大懼, 乃拜其黨親輕車將軍成武侯孫建爲奮武將軍, 光祿勳成都侯王邑爲虎牙將軍, 明義侯王駿爲強弩將軍, 春王城門校尉王況爲震威將軍[一], 宗伯忠孝侯劉宏爲奮衝將軍, 中少府建威侯王昌爲中堅將軍, 中郎將震羌侯竇兄爲奮威將軍[二], 凡七人, 自擇除關西人爲校尉軍吏, 將關東甲卒, 發奔命以擊義焉. 復以太僕武讓爲積弩將軍屯函谷關, 將作大匠蒙鄉侯逯並爲橫野將軍屯武關[三], 羲和紅休侯劉歆爲揚武將軍屯宛, 太保後丞丞陽侯甄邯爲大將軍屯霸上[四], 常鄉侯王惲爲車騎將軍屯平樂館, 騎都尉王晏爲建威將軍屯城北, 城門校尉趙恢爲城門將軍, 皆勒兵自備.

[一]師古曰：｢春王, 長安城東出北頭第一門也. 本名宣平門, 莽更改焉.｣

[二]師古曰：｢兄讀曰況.｣

[三]師古曰：｢逯, 姓也. 並, 名也. 逯音祿, 又音鹿. 今東郡有逯姓, 二音並行. 書本逯字或作逮. 今河朔有逮姓, 自呼音徒戴反, 其義兩通.｣

[四]師古曰：｢丞陽侯音烝.｣

莽日抱孺子(謂)[會]群臣而稱曰：｢昔成王幼, 周公攝政, 而管蔡挾祿父以畔[一], 今翟義亦挾劉信而作亂. 自古大聖猶懼此, 況臣莽之斗筲！｣[二]群臣皆曰：｢不遭此變, 不章聖德.｣ 莽於是依周書作大誥[三], 曰：

[一]師古曰：｢祿父, 紂子也. 父讀曰甫.｣

[二]師古曰：｢斗筲, 自喻材器小也, 解在公孫劉田傳.｣

[三]師古曰：｢武王崩, 周公相成王而三監、淮夷叛, 周公作大誥. 莽自比周公, 故依放其事.｣

惟居攝二年十月甲子, 攝皇帝若曰：大誥道諸侯王三公列侯于汝卿大夫元士御事[一]. 不弔, 天降喪于趙、傅、丁、董[二]. 洪惟我幼沖孺子, 當承繼嗣無疆大歷服事[三], 予未遭其明悊能道民於安, 況其能往知天命！[四]熙！我念孺子, 若涉淵水[五], 予惟往求朕所濟度, 奔走[六]以傅近奉承高皇帝所受命[七], 予豈敢自比於前人乎！[八]天降威明, 用寧帝室, 遺我居攝寶龜[九]. 太皇太后以丹石之符, 乃紹天明意[一０], 詔予即命居攝踐祚, 如周公故事.

[一]應劭曰：｢言以大道告於諸侯以下也. 御事, 主事也.｣

[二]應劭曰：｢趙飛燕、傅太后、丁太后、董賢也.｣ 師古曰：｢不弔, 言不爲天所弔閔. 降, 下也.｣

[三]師古曰：｢洪, 大也. 惟, 思也. 沖, 稚也. 大思幼稚孺子, 當承繼漢家無竟之歷, 服行政事.｣

[四]師古曰：｢予, 莽自稱也. 言不遭遇明智之人以自輔佐, 而道百姓於安, 蓋爲謙辭也. 道讀曰導.｣

[五]師古曰：｢熙, 嘆辭.｣

[六]師古曰：｢言我當求所以濟度之, 故奔走盡力, 不憚勤勞.｣

[七]師古曰：｢傅讀曰附. 近音其靳反.｣

[八]師古曰：｢前人謂周公.｣

[九]師古曰：｢威明猶言明威也. 遺音弋季反.｣

[一０]師古曰：｢紹, 承也.｣

反虜故東郡太守翟義擅興師動眾, 曰｢有大難于西土, 西土人亦不靖.｣[一]於是動嚴鄉侯信, 誕敢犯祖亂宗之序[二]. 天降威遺我寶龜, 固知我國有呰災, 使民不安[三], 是天反復右我漢國也[四]. 粵其聞日[五], 宗室之俊有四百人[六], 民獻儀九萬夫[七], 予敬以終於此謀繼嗣圖功[八]. 我有大事, 休, 予卜并吉[九], 故我出大將告郡太守諸侯相令長曰：｢予得吉卜, 予惟以汝于伐東郡嚴鄉逋播臣.｣[一０]爾國君或者無不反曰：｢難大, 民亦不靜, 亦惟在帝宮諸侯宗室, 於小子族父, 敬不可征.｣[一一]帝不違卜[一二], 故予爲沖人長思厥難曰：｢烏虖！義、信所犯, 誠動鰥寡, 哀哉！｣[一三]予遭天役遺, 大解難於予身, 以爲孺子, 不身自卹[一四].

[一]師古曰：｢曰者, 述翟義之言云爾也. 西土謂(西京)[京師]也, 言在東郡之西也.｣

[二]師古曰：｢誕, 大也.｣

[三]師古曰：｢呰, 病也. 言天所以降威遺龜者, 知國有災病, 義、信當反, 天下不安之故也. 呰讀與疵同.｣

[四]師古曰：｢復音扶目反. 右讀曰祐.｣

[五]孟康曰：｢翟義反書上聞日也.｣ 師古曰：｢粵, 發語辭也.｣

[六]孟康曰：｢諸劉見在者.｣

[七]孟康曰：｢民之表儀, 謂賢者.｣

[八]師古曰：｢我用此宗室之俊及獻儀者共謀圖國事, 終成其功.｣

[九]師古曰：｢大事, 戎事也. 言人謀既從, 卜又并吉, 是爲美也.｣

[一０]師古曰：｢逋, 亡也. 播, 散也.｣

[一一]師古曰：｢言爾等國君或有言曰, 禍難既大, 眾庶不安, 又劉信國之宗室, 於孺子爲族父, 當加禮敬, 不可征討.｣

[一二]師古曰：｢卜既得吉, 天命不違.｣

[一三]師古曰：｢無妻無夫之人亦同受其害, 故可哀哉.｣

[一四]師古曰：｢言天以漢家役事遺我, 而令身解其難, 故我征伐以爲孺子除亂, 非自憂己身也.｣

予義彼國君泉陵侯上書[一]曰：｢成王幼弱, 周公踐天子位以治天下, 六年, 朝諸侯於明堂, 制禮樂, 班度量, 而天下大服[二]. 太皇太后承順天心, 成居攝之義. 皇太子爲孝平皇帝子[三], 年在襁褓, 宜且爲子, 知爲人子道, 令皇太后得加慈母恩. 畜養成就, 加元服, 然後復(予)[子]明辟.｣[四]

[一]應劭曰：｢泉陵侯, 劉慶也. 上書令莽行天子事.｣

[二]師古曰：｢班謂布行也.｣

[三]師古曰：｢皇太子即謂孺子.｣

[四]師古曰：｢辟, 君也. 以明君之事還孺子.｣

熙！爲我孺子之故[一], 予惟趙、傅、丁、董之亂, 遏絕繼嗣, 變剝適庶, 危亂漢朝, 以成三□[二], 隊極厥命[三]. 烏虖！害其可不旅力同心戒之哉！[四]予不敢僭上帝命[五]. 天休於安帝室, 興我漢國, 惟卜用克綏受茲命[六]. 今天其相民, 況亦惟卜用！[七]

[一]師古曰：｢重歎而言.｣

[二]晉灼曰：｢古厄字.｣ 服虔曰：｢厄, 會也, 謂三七二百一十歲.｣ 師古曰：｢適讀曰嫡.｣

[三]師古曰：｢隊, 隕也. 極, 盡也.｣

[四]師古曰：｢害讀曰曷. 曷, 何也. 旅, 陳也.｣

[五]師古曰：｢僭, 不信也. 言順天命而征討.｣

[六]師古曰：｢言天美於興復漢國, 故我惟用卜吉, 能安受此命.｣

[七]師古曰：｢言天道當思助人, 況更用卜, 吉可知矣.｣

太皇太后肇有元城沙鹿之右[一], 陰精女主聖明之祥[二], 配元生成, 以興我天下之符, 遂獲西王母之應[三], 神靈之徵[四], 以祐我帝室, 以安我大宗, 以紹我後嗣, 以繼我漢功. 厥害適統不宗元緒者, 辟不違親, 辜不避戚[五]. 夫豈不愛? 亦惟帝室[六]. 是以廣立王侯, 並建曾玄, 俾屏我京師, 綏撫宇內[七]；傅徵儒生, 講道於廷, 論序乖繆, 制禮作樂, 同律度量, 混壹風俗[八]；正天地之位, 昭郊宗之禮, 定五畤廟祧, 咸秩亡文[九]；. 建靈臺, 立明堂, 設辟雍, 張太學, 尊中宗、高宗之號[一０]. 昔我高宗崇德建武, 克綏西域, 以受白虎威勝之瑞[一一], 天地判合, 乾坤序德[一二]. 太皇太后臨政, 有龜龍麟鳳之應, 五德嘉符, 相因而備. 河圖雒書遠自昆侖, 出於重野[一三]. 古讖著言, 肆今享實[一四]. 此乃皇天上帝所以安我帝室, 俾我成就洪烈也[一五]. 烏虖！天(用)[明]威輔漢始而大大矣[一六]. 爾有惟舊人泉陵侯之言, 爾不克遠省, 爾豈知太皇太后若此勤哉！[一七]

[一]張晏曰：｢沙鹿在元城縣. 春秋時沙鹿崩, 王莽以爲元后之祥, 語在元后傳.｣ 師古曰：｢右讀曰祐.｣

[二]李奇曰：｢李親懷元后, 夢月入懷, 陰精女主之祥.｣

[三]孟康曰：｢民傳祀西王母之應也.｣

[四]師古曰：｢徵, 證也.｣

[五]師古曰：｢其有害國之正統, 不尊大緒者, 當速加刑辟, 不避親戚. 適讀曰嫡.｣

[六]師古曰：｢非不愛此人, 但爲帝室不得止.｣

[七]師古曰：｢屏謂蔽捍其難也.｣

[八]師古曰：｢混亦同也, 音胡本反.｣

[九]孟康曰：｢諸廢祀無文籍皆祭之.｣

[一０]服虔曰：｢宣帝、元帝也.｣

[一一]應劭曰：｢元帝誅滅郅支單于, 懷輯西域, 時有獻白虎者, 所以威遠勝猛也.｣

[一二]師古曰：｢言元帝既有威德, 太后又兆符應, 則是天地乾坤夫妻之義相配合也. 判之言片也.｣

[一三]師古曰：｢昆侖河所出, 重野洛所出, 皆有圖書, 故本言之. 野, 古野字.｣

[一四]師古曰：｢肆, 故也. 言有其讖, 故今當其實.｣

[一五]師古曰：｢洪, 大也. 烈, 業也.｣

[一六]師古曰：｢言因此難更以強大.｣

[一七]師古曰：｢言爾當思久舊之人泉陵侯所言, 爾不克遠省識古事, 豈知太后之勤乎?｣

天毖勞我成功所[一], 予不敢不極卒安皇帝之所圖事[二]. 肆予告我諸侯王公列侯卿大夫元士御事：[三]天輔誠辭[四], 天其累我以民, 予害敢不於祖宗安人圖功所終? [五]天亦惟勞我民, 若有疾, 予害敢不於祖宗所受休輔? [六]予聞孝子善繼人之意, 忠臣善成人之事. 予思若考作室, 厥子堂而構之[七]；厥父菑, 厥子播而穫之[八]. 予害敢不於身撫祖宗之所受大命? [九]. 若祖宗乃有效湯武伐厥子, 民長其勸弗救[一０]. 烏虖肆哉！[一一]諸侯王公列侯卿大夫元士御事, 其勉助國道明！[一二]亦惟宗室之俊, 民之表儀, 迪知上帝命[一三]. [粵天輔誠, 爾不得易定！][一四]況今天降定于漢國, 惟大艱人翟義、劉信大逆, 欲相伐於厥室, 豈亦知命之不易乎? [一五]予永念曰天惟喪翟義、劉信, 若嗇夫, 予害敢不終予畝? [一六]天亦惟休於祖宗, 予害其極卜, 害敢不(卜)[于]從? [一七]率寧人有旨疆土, 況今卜并吉！[一八]故予大以爾東征, 命不僭差[一九], 卜陳惟若此[二０].

[一]孟康曰：｢天慎勞我國家成功之所在.｣

[二]師古曰：｢卒, 終也. 言我不敢不終祖宗之業, 安帝室所謀之事.｣

[三]師古曰：｢肆, 陳也, 陳其理而告之.｣

[四]師古曰：｢言有至誠之辭則爲天所輔.｣

[五]師古曰：｢累, 託也. 言天以百姓託我, 我曷敢不謀終祖宗安人之功也. 累音力瑞反. 害讀曰曷. 下皆類此.｣

[六]師古曰：｢言天欲撫勞我眾, 眾若有疾苦, 我曷敢不順祖宗之意, 休息而輔助之. 勞, 來到反.｣

[七]師古曰：｢父有作室之意, 則子當築(室)[堂]而(御名)[構]棼橑以成之.｣

[八]師古曰：｢父菑耕其田, 子當布種而收穫之. 反土爲菑. 一曰田一歲曰菑.｣

[九]師古曰：｢作室農人猶不棄其本業, 我於今日不得有避而不征討叛逆也.｣

[一０]師古曰：｢譬有人來伐其子, 而長養彼心, 反勸助之, 弗救其子者, 正以子惡故也. 言湯武疾惡, 其心亦然, 今所征討不得避親, 當以公義.｣

[一一]師古曰：｢肆, 陳也, 勸令陳力.｣

[一二]師古曰：｢道, 由也. 言當由於明智之事, 以助國也.｣

[一三]師古曰：｢迪亦道也, 言當遵道而知天命.｣

[一四][師古曰：｢粵, 辭也. 天道輔誠, 爾不得改易天之定命.｣ ]

[一五]師古曰：｢言義、信不知天命不可改易, 乃大爲艱難以干國紀, 是自相謀誅伐其室也. 囏, 古艱字.｣

[一六]師古曰：｢嗇夫治田, 志除草穢. 天之欲喪義、信, 事亦如之. 我當順天以終竟田畝之事.｣

[一七]師古曰：｢言天美祖宗之事, 我何其極卜法, 敢不往從, 言必從也.｣

[一八]師古曰：｢言循祖宗之業, 務在安人而美疆土, 況今卜并吉乎！言不可不從也.｣

[一九]師古曰：｢言必信之矣.｣

[二０]師古曰：｢卜兆陳列惟如此.｣

乃遣大夫桓譚等班行諭告當反位孺子之意. 還, 封譚爲明告里附城[一].

[一]師古曰：｢明告者, 以其出使能明告諭於外也. 附城, 云如古附庸也.｣

諸將東(破)[至]陳留菑[一], 與義會戰, 破之, 斬劉璜首. 莽大喜, 復下詔曰：｢太皇太后遭家不造, 國統三絕[二], 絕輒復續, 恩莫厚焉, 信莫立焉. 孝平皇帝短命蚤崩[三], 幼嗣孺沖, 詔予居攝. 予承明詔, 奉社稷之任, 持大宗之重, 養六尺之託, 受天下之寄, 戰戰兢兢, 不敢安息. 伏念太皇太后惟經藝分析, 王道離散[四], 漢家制作之業獨未成就, 故博徵儒士, 大興典制, 備物致用, 立功成器, 以爲天下利. 王道粲然, 基業既著, 千載之廢, 百世之遺, 於今乃成, 道德庶幾於唐虞, 功烈比齊於殷周[五]. 今翟義、劉信等謀反大逆, 流言惑眾, 欲以篡位, 賊害我孺子, 罪深於管蔡, 惡甚於禽獸. 信父故東平王雲, 不孝不謹, 親毒殺其父思王, 名曰鉅鼠[六], 後雲竟坐大逆誅死. 義父故丞相方進, 險詖陰賊[七], 兄宣靜言令色, 外巧內嫉[八], 所殺鄉邑汝南者數十人. 今積惡二家, 迷惑相得, 此時命當殄, 天所滅也. 義始發兵, 上書言宇、信等與東平相輔謀反[九], 執捕械繫, 欲以威民, 先自相被以反逆大惡[一０], 轉相捕械, 此其破殄之明證也. 已捕斬斷信二子穀鄉侯章、德廣侯鮪, 義母練、兄宣、親屬二十四人皆磔暴于長安都巿四通之衢. 當其斬時, 觀者重疊[一一], 天氣和清, 可謂當矣. 命遣大將軍共行皇天之罰[一二], 討海內之讎, 功效著焉, 予甚嘉之. 司馬法不云乎? □賞不踰時.□ 欲民速睹爲善之利也. 今先封車騎都尉孫賢等五十五人皆爲列侯, 戶邑之數別下. 遣使者持黃金印、赤韍縌、朱輪車, 即軍中拜授.｣[一三]因大赦天下.

[一]孟康曰：｢菑, 故戴國, 在梁, 後屬陳留, 今曰考城.｣

[二]師古曰：｢謂成帝、哀帝、平帝皆無子矣.｣

[三]師古曰：｢蚤, 古早字.｣

[四]師古曰：｢惟, 思也.｣

[五]師古曰：｢烈, 業也.｣

[六]師古曰：｢鉅, 大也. 莽誣雲呼其父曰鉅鼠也.｣

[七]師古曰：｢詖, 佞也, 音彼義反.｣

[八]師古曰：｢靜, 安也. 令, 善也. 言其陽爲安靜之言, 外有善色, 而實嫉害也.｣

[九]師古曰：｢輔者, 東平王相之名也.｣

[一０]師古曰：｢被, 加也, 音皮義反.｣

[一一]師古曰：｢言人多而聚積.｣

[一二]師古曰：｢共讀曰恭.｣

[一三]服虔曰：｢縌即今之綬也.｣ 師古曰：｢韍, 所以繫印也. 縌者, 系也, 謂逆受之也. 即, 就也. 韍音弗. 縌音逆.｣

於是吏士精銳遂攻圍義於圉城, 破之, 義與劉信棄軍庸亡[一]. 至固始界中捕得義, 尸磔陳都巿. 卒不得信.

[一]孟康曰：｢謂挺身逃亡, 如奴庸也.｣

初, 三輔聞翟義起, 自茂陵以西至汧二十三縣盜賊並發, 趙明、霍鴻等自稱將軍, 攻燒官寺, 殺右輔都尉及斄令[一], 劫略吏民, 眾十餘萬, 火見未央宮前殿. 莽晝夜抱孺子禱宗廟. 復拜衛尉王級爲虎賁將軍, 大鴻臚望鄉侯閻遷爲折衝將軍, 與甄邯、王晏西擊趙明等. 正月, 虎牙將軍王邑等自關東還, 便引兵西. 彊弩將軍王駿以無功免, 揚武將軍劉歆歸故官. 復以邑弟侍中王奇爲揚武將軍, 城門將軍趙恢爲彊弩將軍, 中郎將李棽爲厭難將軍[二], 復將兵西. 二月, 明等殄滅, 諸縣悉平, 還師振旅. 莽乃置酒白虎殿, 勞饗將帥, 大封拜. 先是益州蠻夷及金城塞外羌反畔, 時州郡擊破之. 莽乃并錄, 以小大爲差, 封侯伯子男凡三百九十五人, 曰｢皆以奮怒, 東指西擊, 羌寇蠻盜, 反虜逆賊, 不得旋踵, 應時殄滅, 天子咸服｣ 之功封云. 莽於是自謂大得天人之助, 至其年十二月, 遂即真矣.

[一]師古曰：｢斄讀曰邰.｣

[二]師古曰：｢棽音所林反.｣

初, 義所收宛令劉立聞義舉兵, 上書願備軍吏爲國討賊, 內報私怨. 莽擢立爲陳留太守, 封明德侯.

始, 義兄宣居長安, 先義未發, 家數有怪[一], 夜聞哭聲, 聽之不知所在. 宣教授諸生滿堂, 有狗從外入, 齧其中庭群鴈數十, 比驚救之, 已皆斷頭[二]. 狗走出門, 求不知處. 宣大惡之, 謂後母曰：｢東郡太守文仲素俶儻[三], 今數有惡怪, 恐有妄爲而大禍至也. 大夫人可歸, 爲棄去宣家者以避害.｣[四]母不肯去, 後數月敗.

[一]師古曰：｢言義未發兵之前.｣

[二]師古曰：｢比音必寐反.｣

[三]師古曰：｢俶音土歷反.｣

[四]師古曰：｢言歸其本族, 自絕於翟氏.｣

莽盡壞義第宅, 汙池之[一]. 發父方進及先祖冢在汝南者, 燒其棺柩, 夷滅三族, 誅及種嗣, 至皆同坑, 以棘五毒并葬之[二]. 而下詔曰：｢蓋聞古者伐不敬, 取其鯨鯢築武軍, 封以爲大戮, 於是乎有京觀以懲淫慝[三]. 乃者反虜劉信、翟義誖逆作亂於東, 而芒竹群盜趙明、霍鴻造逆西土[四], 遣武將征討, 咸伏其辜. 惟信、義等始發自濮陽, 結姦無鹽, 殄滅於圉. 趙明依阻槐里環隄[五], 霍鴻負倚盩厔芒竹[六], 咸用破碎, 亡有餘類. 其取反虜逆賊之鯨鯢, 聚之通路之旁, 濮陽、無鹽、圉、槐里、盩厔凡五所, 各方六丈, 高六尺, 築爲武軍, 封以爲大戮, 薦樹之棘[七]. 建表木, 高丈六尺[八]. 書曰□反虜逆賊鯨鯢□, 在所長吏常以秋循行[九], 勿令壞敗, 以懲淫慝焉.｣

[一]師古曰：｢汙, 停水也, 音烏.｣

[二]如淳曰：｢野葛、狼毒之屬也.｣

[三]師古曰：｢此左傳載楚莊王之辭也. 鯨鯢, 大魚爲害者也. 以此比敵人之勇桀者. 京, 高丘也. 觀謂如闕形也. 懲, 創乂也. 慝, 惡也. □, 古鯨字, 音其京反. 鯢音五奚反. 觀音工喚反.｣

[四]師古曰：｢芒竹在盩厔南界, 芒水之曲而多竹林也, 即(中)[今]司竹園是其地矣. 芒音亡.｣

[五]師古曰：｢槐里縣界其中有環曲之隄, 而明依之以自固也.｣

[六]師古曰：｢負, 恃也. 倚音於綺反.｣

[七]師古曰：｢薦讀曰荐. 荐, 重也, 聚也.｣

[八]師古曰：｢表者, 所以標明也.｣

[九]師古曰：｢行音下更反.｣

初, 汝南舊有鴻隙大陂, 郡以爲饒[一], 成帝時, 關東數水, 陂溢爲害. 方進爲相, 與御史大夫孔光共遣掾行(事)[視][二], 以爲決去陂水, 其地肥美, 省隄防費而無水憂, 遂奏罷之. 及翟氏滅, 鄉里歸惡, 言方進請陂下良田不得而奏罷陂云. 王莽時常枯旱, 郡中追怨方進, 童謠曰：｢壞陂誰? 翟子威. 飯我豆食羹芋魁[三]. 反乎覆, 陂當復[四]. 誰云者? 兩黃鵠.｣[五]

[一]師古曰：｢鴻隙, 陂名, 藉其溉灌及魚鱉萑蒲之利, 以多財用.｣

[二]師古曰：｢行音下更反.｣

[三]師古曰：｢言田無溉灌, 不生秔稻, 又無黍稷, 但有豆及芋也. 豆食者, 豆爲飯也. 羹芋魁者, 以芋根爲羹也. 飯音扶晚反. 食音飤.｣

[四]師古曰：｢事之反覆無常, 言禍兮福所倚.｣

[五]師古曰：｢託言有神來告之.｣

司徒掾班彪曰：｢丞相方進以孤童攜老母, 羈旅入京師, 身爲儒宗, 致位宰相, 盛矣. 當莽之起, 蓋乘天威, 雖有賁育, 奚益於敵? [一]義不量力, 懷忠憤發, 以隕其宗, 悲夫！｣

[一]師古曰：｢賁謂孟賁, 育謂夏育, 皆古之勇士. 言得之無益, 不能敵莽也. 賁音奔.｣

校勘記

三四一六頁　三行　論語(曰子)[子曰]□不逆詐□. 殿本作｢子曰｣. 王先謙說殿本是. 按景祐本亦誤倒.

三四一六頁　六行　(博)[搏]擊豪彊, 景祐、殿本都作｢搏｣. 王先謙說作｢搏｣是.

三四一九頁一四行　而外有俊材, 過絕(於)人[倫]；景祐本無｢於｣ 字. 景祐、殿本都有｢倫｣ 字.

三四二三頁　五行　(使)[後]議者以爲不便, 景祐、殿本都作｢後｣, 此誤.

三四二五頁一六行　遷河(南)內太守, 景祐、殿本都作｢河內｣.

三四二八頁　三行　莽日抱孺子(謂)[會]群臣而稱曰：景祐、殿、局本都作｢會｣. 朱一新說作｢會｣是.

三四二八頁一二行　予惟往求朕所濟度, 奔走[六]以傅近奉承高皇帝所受命, 王念孫說｢奔走｣ 當屬下句. 皮錫瑞說王說是.

三四三０頁　二行　西土謂(西京)[京師]也. 景祐、殿本都作｢京師｣.

三四三一頁　三行　然後復(予)[子]明辟. 景祐、殿、局本都作｢子｣. 王先謙說作｢子｣是.

三四三二頁一０行　天(用)[明]威輔漢始而大大矣. 景祐、殿本都作｢明｣. 朱一新說作｢明｣是.

三四三四頁　四行　[粵天輔誠, 爾不得易定！]景祐、殿本都有此九字, 此脫, 注十九字亦脫.

三四三四頁　六行　害敢不(卜)[于]從? 　景祐、殿本都作｢于｣. 按注云｢往從｣, 作｢于｣是.

三四三四頁一四行　則子當築(室)[堂]而(御名)[構]棼橑以成之. 景祐、殿本｢室｣ 都作｢堂｣, ｢御名｣ 都作｢構｣.

三四三五頁一五行　諸將東(破)[至]陳留菑, 景祐、殿本都作｢至｣. 錢大昭說｢破｣ 字誤.

三四四０頁　一行　即(中)[今]司竹園是其地矣. 景祐、殿本都作｢今｣, 此誤.

三四四０頁　八行　共遣掾行(事)[視], 景祐、殿本都作｢視｣, 此誤.

漢書卷八十五 谷永杜鄴傳第五十五

谷永字子雲, 長安人也. 父吉, 爲衛司馬, 使送郅支單于侍子[一], 爲郅支所殺, 語在陳湯傳. 永少爲長安小史, 後博學經書. 建昭中, 御史大夫繁延壽[二]聞其有茂材, 除補屬, 舉爲太常丞, 數上疏言得失.

[一]師古曰：｢爲使而送之還本國也. 郅音質.｣

[二]師古曰：｢即李延壽也. 一姓繁, 音蒲何反.｣

建始三年冬, 日食地震同日俱發, 詔舉方正直言極諫之士, 太常陽城侯劉慶忌舉永待詔公車. 對曰：

陛下秉至聖之純德, 懼天地之戒異, 飭身修政[一], 納問公卿, 又下明詔, 帥舉直言[二], 燕見紬繹, 以求咎愆[三], 使臣等得造明朝, 承聖問[四]. 臣材朽學淺, 不通政事. 竊聞明王即位, 正五事, 建大中, 以承天心[五], 則庶徵序於下, 日月理於上[六]；如人君淫溺後宮, 般樂游田[七], 五事失於躬, 大中之道不立, 則咎徵降而六極至[八]. 凡災異之發, 各象過失, 以類告人. 乃十二月朔戊申, 日食婺女之分, 地震蕭牆之內[九], 二者同日俱發, 以丁寧陛下[一０], 厥咎不遠, 宜厚求諸身[一一]. 意豈陛下志在閨門, 未卹政事, 不慎舉錯[一二], 婁失中與? [一三]內寵大盛, 女不遵道, 嫉妒專上, 妨繼嗣與? 古之王者廢五事之中, 失夫婦之紀, 妻妾得意, 謁行於內, 勢行於外, 至覆傾國家, 或亂陰陽[一四]. 昔褒姒用國, 宗周以喪；[一五]閻妻驕扇, 日以不臧[一六]. 此其效也. 經曰：｢皇極, 皇建其有極.｣[一七]傳曰：｢皇之不極, 是謂不建, 時則有日月亂行.｣

[一]師古曰：｢飭與敕同. 敕, 整也.｣

[二]師古曰：｢帥舉, 謂公卿守相皆令舉也. 帥字或作師. 師, 眾也.｣

[三]師古曰：｢紬讀曰抽. 紬繹者, 引其端緒也.｣

[四]師古曰：｢造, 至也, 音千到反.｣

[五]師古曰：｢五事, 貌、言、視、聽、思也. 大中即皇極也. 解在五行志.｣

[六]師古曰：｢庶, 眾也. 徵, 證也.｣

[七]師古曰：｢如, 若也. 般讀與盤同.｣

[八]師古曰：｢六極, 謂一曰凶短折, 二曰疾, 三曰憂, 四曰貧, 五曰惡, 六曰弱.｣

[九]師古曰：｢蕭牆, 屏牆也, 解在五行志.｣

[一０]師古曰：｢丁寧謂再三告示也.｣

[一一]師古曰：｢厚猶深也.｣

[一二]師古曰：｢志在閨門, 謂留心於女色也. 錯, 置也, 音千故反.｣

[一三]師古曰：｢婁, 古屢字也. 與讀曰歟. 下皆類此.｣

[一四]師古曰：｢謁, 請也. 內則所請必行, 外則擅其權力, 言女寵盛也.｣

[一五]師古曰：｢褒姒, 褒人所獻之女也. 幽王惑之, 卒有犬戎之禍.｣

[一六]師古曰：｢閻, 嬖寵之族也. 扇, 熾也. 臧, 善也. 魯詩小雅十月之交篇曰□此日而食, 于何不臧□, 又曰□閻妻扇方處□, 言厲王無道, 內寵熾盛, 政化失理, 故致災異, 日爲之食, 爲不善也.｣

[一七]師古曰：｢周書洪範之辭也. 皇, 大也. 極, 中也. 大立其有中, 所以行九疇之義也.｣

陛下踐至尊之祚爲天下主, 奉帝王之職以統群生, 方內之治亂, 在陛下所執[一]. 誠留意於正身, 勉強於力行, 損燕私之閒以勞天下[二], 放去淫溺之樂, 罷歸倡優之笑[三], 絕卻不享之義, 慎節游田之虞[四], 起居有常, 循禮而動, 躬親政事, 致行無倦, 安服若性[五]. 經曰：｢繼自今嗣王, 其毋淫于酒, 毋逸于游田, 惟正之共.｣[六]未有身治正而臣下邪者也.

[一]師古曰：｢方內, 四方之內也.｣

[二]師古曰：｢損, 減也. 閒讀曰閑. 勞, 憂也.｣

[三]師古曰：｢□, 古笑字.｣

[四]師古曰：｢卻, 退也. 享, 當也. 言所爲不善, 不當天心也. 一曰天不祐之, 不歆享其祀也. 虞與娛同.｣

[五]師古曰：｢致, 至也. 安心而服行之, 如天性自然也.｣

[六]師古曰：｢周書無逸之辭也. 言從今以往, 繼業嗣立之王毋過欲於酒, 毋放於田獵, 惟宜正身恭己也. 共讀曰恭.｣

夫妻之際, 王事綱紀, 安危之機, 聖王所致慎也. 昔舜飭正二女, 以崇至德[一]；楚莊忍絕丹姬, 以成伯功[二]；幽王惑於褒姒, 周德降亡；魯桓脅於齊女, 社稷以傾[三]. 誠修後宮之政, 明尊卑之序, 貴者不得嫉妒專寵, 以絕驕嫚之端, 抑褒、閻之亂, 賤者咸得秩進, 各得厥職[四], 以廣繼嗣之統, 息白華之怨[五], 後宮親屬, 饒之以財, 勿與政事[六], 以遠皇父之類, 損妻黨之權[七], 未有閨門治而天下亂者也.

[一]師古曰：｢虞書堯典云□釐降二女于媯汭, 嬪于虞□ . 謂堯以二女妻舜, 觀其治家, 欲使治國, 而舜謹敕正躬以待二女, 其德益崇, 遂受堯禪也. 飭與敕同.｣

[二]應劭曰：｢楚莊王得丹姬, 三月不聽朝. 保申諫, 忍絕不復見, 乃勤政事, 遂爲盟主也.｣ 師古曰：｢丹姬是楚文王姬也. 莊王用申公巫臣之諫, 不納夏姬. 谷永集丹字作夏, 是也. 今此傳作丹, 轉寫誤耳. 應氏就而謬釋, 非本實也. 伯讀曰霸.｣

[三]師古曰：｢解並在五行志.｣

[四]師古曰：｢秩, 次也, 以次而進御也.｣

[五]師古曰：｢詩小雅白華之篇也. 幽王惑於褒姒而黜申后, 故國人作此詩以刺之. 永言此者, 譏成帝專寵趙昭儀也.｣

[六]師古曰：｢與讀曰豫.｣

[七]師古曰：｢皇父, 周卿士也. 小雅十月之交詩曰□皇父卿士, 番惟司徒□, 刺厲王淫於色, 故皇父之屬因嬖寵而爲官也. 遠音于萬反. 父讀曰甫.｣

治遠自近始, 習善在左右. 昔龍筦納言, 而帝命惟允[一]；四輔既備, 成王靡有過事[二]. 誠敕正左右齊栗之臣[三], 戴金貂之飾執常伯之職者[四]皆使學先王之道, 知君臣之義, 濟濟謹孚, 無敖戲驕恣之過[五], 則左右肅艾[六], 群僚仰法, 化流四方. 經曰：｢亦惟先正克左右.｣[七]未有左右正而百官枉者也[八].

[一]師古曰：｢龍, 舜臣名也. 筦字與管同. 管, 主也. 虞書舜典曰帝曰：□龍, 命汝作納言, 夙夜出納朕命惟允.□ 允, 信也.｣

[二]師古曰：｢四輔, 謂左輔、右弼、前疑、後丞也. 周書洛誥稱成王曰：□誕保文武受命, 亂爲四輔.□ ｣

[三]孟康曰：｢左右謂尚書官也. 齊栗, 言其整齊萬事, (嘗)[常]戰栗謹敬也.｣

[四]師古曰：｢常伯, 侍中也. 伯, 長也, 常使長事者也. 一曰常任使之人, 此爲長也.｣

[五]師古曰：｢孚, 信也.｣

[六]師古曰：｢肅, 敬也. 艾讀曰乂. 乂, 治也.｣

[七]師古曰：｢周書君牙之辭也. 言王者欲正百官, 要在能先正其左右近臣也.｣

[八]師古曰：｢枉, 曲也.｣

治天下者尊賢考功則治, 簡賢違功則亂[一]. 誠審思治人之術, 歡樂得賢之福, 論材選士, 必試於職, 明度量以程能, 考功實以定德[二], 無用比周之虛譽, 毋聽寖潤之譖愬[三], 則抱功修職之吏無蔽傷之憂, 比周邪偽之徒不得即工[四], 小人日銷, 俊艾日隆[五]. 經曰：｢三載考績, 三考黜陟幽明.｣[六]又曰：｢九德咸事, 俊艾在官.｣[七]未有功賞得於前眾賢布於官而不治者也.

[一]師古曰：｢簡, 略也, 謂輕慢也.｣

[二]師古曰：｢程, 效也.｣

[三]師古曰：｢比周, 言阿黨親密也. 寖潤, 積漸之深也. 比音頻寐反.｣

[四]李奇曰：｢即, 就也. 工, 官也.｣

[五]師古曰：｢艾讀曰乂. 其下亦同.｣

[六]師古曰：｢虞書舜典之辭也. 言居官者三年一考其功, 三考則退其幽闇無功者, 升其昭明有功者.｣

[七]師古曰：｢虞書咎繇謨之辭也. 言使九德之人皆用事, 俊桀治能之士並在官也. 九德, 謂寬而栗, 柔而立, 愿而恭, 亂而敬, 擾而毅, 直而溫, 簡而廉, 剛而塞, 強而義.｣

堯遭洪水之災, 天下分絕爲十二州, 制遠之道微[一]而無乖畔之難者, 德厚恩深, 無怨於下也. 秦居平土, 一夫大呼而海內崩析者[二], 刑罰深酷, 吏行殘賊也. 夫違天害德, 爲上取怨於下, 莫甚乎殘賊之吏. 誠放退殘賊酷暴之吏(一)[錮]廢勿用, 益選溫良上德之士以親萬姓[三], 平刑釋冤以理民命[四], 務省繇役, 毋奪民時, 薄收賦稅, 毋殫民財[五], 使天下黎元咸安家樂業, 不苦踰時之役[六], 不患苛暴之政, 不疾酷烈之吏[七], 雖有唐堯之大災, 民無離上之心[八]. 經曰：｢懷保小人, 惠于鰥寡[九].｣ 未有德厚吏良而民畔者也.

[一]孟康曰：｢本九州, 洪水隔分, 更爲十二州, 處所離遠, 相制之道微也.｣ 師古曰：｢十二州謂冀、兗、豫、青、徐、荊、揚、雍、梁、幽、并、營也.｣

[二]師古曰：｢呼音火故反.｣

[三]師古曰：｢親謂愛養之.｣

[四]師古曰：｢釋, 解也.｣

[五]師古曰：｢殫, 盡也, 音單.｣

[六]師古曰：｢古者行役不踰時. 時謂三月, 是爲一(月)[時].｣

[七]師古曰：｢言免此疾患.｣

[八]師古曰：｢堯遭洪水, 故云大災.｣

[九]師古曰：｢周書無逸之辭也. 懷, 和也. 保, 安也.｣

臣聞災異, 皇天所以譴告人君過失, 猶嚴父之明誡. 畏懼敬改, 則禍銷福降；忽然簡易, 則咎罰不除. 經曰：｢饗用五福, 畏用六極.｣[一]傳曰：｢六沴作見, 若不共御, 六罰既侵, 六極其下.｣[二]今三年之間, 災異鋒起, 小大畢具, 所行不享上帝[三], 上帝不豫[四], 炳然甚著. 不求之身, 無所改正, 疏舉廣謀, 又不用其言[五], 是循不享之跡, 無謝過之實也, 天責愈深. 此五者, 王事之綱紀, 南面之急務, 唯陛下留神.

[一]師古曰：｢周書洪範之辭. 饗, 當也. 言所行當於天心, 則降以五福；若所爲不善, 則以六極畏罰之. 五福, 一曰壽, 二曰富, 三曰康寧, 四曰攸好德, 五曰考終命. 六極之解已具於前.｣

[二]師古曰：｢此洪範之傳也. 沴, 災氣也. 共讀曰恭. 御讀曰禦. 言敬而修德以禦災.｣

[三]師古曰：｢享, 當也. 不當天心.｣

[四]師古曰：｢豫, 悅也.｣

[五]晉灼曰：｢疏, 遠也.｣

對奏, 天子異焉, 特召見永.

其夏, 皆令諸方正對策, 語在杜欽傳. 永對畢, 因曰：｢臣前幸得條對災異之效, 禍亂所極, 言關於聖聰. 書陳於前, 陛下委棄不納, 而更使方正對策, 背可懼之大異, 問不急之常論, 廢承天之至言, 角無用之虛文[一], 欲末殺災異, 滿讕誣天[二], 是故皇天勃然發怒, 甲己之間暴風三溱, 拔樹折木[三], 此天至明不可欺之效也.｣ 上特復問永, 永對曰：｢日食地震, 皇后貴妾專寵所致.｣ 語在五行志.

[一]師古曰：｢角, 竟也.｣

[二]師古曰：｢末殺, 掃滅也. 滿讕謂欺罔也. 殺音先曷反. 讕音來亶反.｣

[三]師古曰：｢自甲至己, 凡六日也. 溱與臻同. 臻, 至也.｣

是時, 上初即位, 謙讓委政元舅大將軍王鳳, 議者多歸咎焉. 永知鳳方見柄用[一], 陰欲自託, 乃復曰：

[一]師古曰：｢言任用之授以權也.｣

方今四夷賓服, 皆爲臣妾, 北無薰粥冒頓之患[一], 南無趙佗、呂嘉之難, 三垂晏然, 靡有兵革之警[二]. 諸侯大者乃食數縣, 漢吏制其權柄, 不得有爲, 亡吳、楚、燕、梁之勢. 百官盤互, 親疏相錯[三], 骨肉大臣有申伯之忠[四], 洞洞屬屬, 小心畏忌[五], 無重合、安陽、博陸之亂[六]. 三者無毛髮之辜, 不可歸咎諸舅. 此欲以政事過差丞相父子、中尚書宦官, 檻塞大異, 皆瞽說欺天者也[七]. 竊恐陛下舍昭昭之白過, 忽天地之明戒, 聽晻昧之瞽說[八], 歸咎乎無辜, 倚異乎政事[九], 重失天心[一０], 不可之大者也[一一].

[一]師古曰：｢粥音(戈)[弋]六反.｣

[二]師古曰：｢晏, 安也.｣

[三]師古曰：｢盤互, 盤結而交互也. 錯, 間雜也. 互字或作牙, 言如豕牙之盤曲, 犬牙之相入也.｣

[四]師古曰：｢申伯, 周申后之父.｣

[五]師古曰：｢洞洞, 驚肅也. 屬屬, 專謹也. 洞音動. 屬音之欲反.｣

[六]師古曰：｢重合, 莽通；安陽, 上官桀；博陸, 霍禹也.｣

[七]師古曰：｢檻, 義取檻柙之檻. 檻, 猶閉也, 其字從木. 瞽說, 言不中道, 若無目之人也.｣

[八]師古曰：｢舍謂留也. 晻字與暗同, 又音一感反.｣

[九]師古曰：｢倚, 依也, 音於綺反. 次下亦同.｣

[一０]師古曰：｢重音直用反.｣

[一一]師古曰：｢此則爲大不可也.｣

陛下即位, 委任遵舊, 未有過政. 元年正月, 白氣較然起乎東方[一], 至其四月, 黃濁四塞, 覆冒京師, 申以大水, 著以震蝕[二]. 各有占應, 相爲表裏, 百官庶事無所歸倚, 陛下獨不怪與? [三]白氣起東方, 賤人將興之表也；黃濁冒京師, 王道微絕之應也. 夫賤人當起而京師道微, 二者已醜[四]. 陛下誠深察愚臣之言, 致懼天地之異, 長思宗廟之計, 改往反過, 抗湛溺之意, 解偏駮之愛[五], 奮乾剛之威, 平天覆之施, 使列妾得人人更進, 猶尚未足也[六], 急復益納宜子婦人, 毋擇好醜, 毋避嘗字[七], 毋論年齒. 推法言之, 陛下得繼嗣於微賤之間, 乃反爲福. 得繼嗣而已, 母非有賤也[八]. 後宮女史使令有直意者, 廣求於微賤之間[九], 以遇天所開右[一０], 慰釋皇太后之憂慍[一一], 解謝上帝之譴怒, 則繼嗣蕃滋, 災異訖息[一二]. 陛下則不深察愚臣之言, 忽於天地之戒, 咎根不除, 水雨之災, 山石之異, 將發不久；發則災異已極, 天變成形, 臣雖欲捐身關策, 不及事已[一三].

[一]師古曰：｢較, 明貌.｣

[二]師古曰：｢申, 重也. 著, 明也.｣

[三]師古曰：｢倚音於綺反. 與讀曰歟.｣

[四]師古曰：｢已, 甚也.｣

[五]師古曰：｢抗, 舉也. 湛讀曰沈. 駮, 不周普也.｣

[六]師古曰：｢更, 互也, 音工衡反.｣

[七]如淳曰：｢王鳳上小妻弟以納後宮, 以嘗字乳. 王章言之, 坐死. 今永及此, 爲鳳洗前過也.｣

[八]師古曰：｢苟得子耳, 勿論其母之貴賤.｣

[九]師古曰：｢(求)[直], 當也. 令音力成反.｣

[一０]師古曰：｢右讀曰佑. 佑, 助也.｣

[一一]師古曰：｢釋, 散也.｣

[一二]師古曰：｢蕃, 多也. 訖, 止也. 蕃音扶元反.｣

[一三]師古曰：｢言禍敗既成, 不可如何也. 已, 語終辭也.｣

疏賤之臣, 至敢直陳天意, 斥譏帷幄之私, 欲間離貴后盛妾[一], 自知忤心逆耳, 必不免於湯鑊之誅. 此天保右漢家, 使臣敢直言也[二]. 三上封事, 然後得召；待詔一旬, 然後得見. 夫由疏賤納至忠, 甚苦[三]；由至尊聞天意, 甚難. 語不可露, 願具書所言, 因侍中奏陛下, 以示腹心大臣[四]. 腹心大臣以爲非天意, 臣當伏妄言之誅；即以爲誠天意也, 奈何忘國家大本, 背天意而從欲！[五]唯陛下省察熟念, 厚爲宗廟計.

[一]師古曰：｢間音居莧反.｣

[二]師古曰：｢右讀曰佑.｣

[三]師古曰：｢由, 從也. 苦, 勞苦也.｣

[四]如淳曰：｢永爲鳳言, 而言示腹心大臣, 無不可矣.｣

[五]師古曰：｢從讀曰縱.｣

時對者數十人, 永與杜欽爲上第焉. 上皆以其書示後宮. 後上嘗賜許皇后書, 采永言以責之, 語在外戚傳.

永既陰爲大將軍鳳說矣, 能實最高, 由是擢爲光祿大夫. 永奏書謝鳳曰：｢永斗筲之材[一], 質薄學朽, 無一日之雅, 左右之介[二], 將軍說其狂言[三], 擢之皂衣之吏, 廁之爭臣之末, 不聽浸潤之譖, 不食膚受之愬[四], 雖齊桓晉文用士篤密, 察父悊兄覆育子弟, 誠無以加！[五]昔豫子吞炭壞形以奉見異[六], 齊客隕首公門以報恩施[七], 知氏、孟嘗猶有死士, 何況將軍之門！｣ 鳳遂厚之.

[一]師古曰：｢筲, 竹器也. 斗筲, 喻小而不大也. 解在公孫劉田傳. 筲音所交反.｣

[二]師古曰：｢雅, 素也. 介, 紹也. 言非宿素之交, 又無介紹而進也.｣

[三]師古曰：｢說讀曰悅.｣

[四]師古曰：｢食猶受納也. 膚受, 謂初入皮膚至骨髓, 言其深也.｣

[五]師古曰：｢察, 明也. 悊, 智也.｣

[六]師古曰：｢豫讓也. 爲智伯報讎, 欲殺趙襄子, 恐人識之, 故吞炭以變其聲, 釁面以壞其形, 云□智伯國士遇我□ 故也.｣

[七]師古曰：｢舍人魏子三收邑入, 不與孟嘗. 孟嘗怒之, 魏子曰：□假與賢者.□ 齊湣王受讒, 孟嘗出奔, 魏子所與粟賢者到宮門自剄, 以明孟嘗之心.｣

數年, 出爲安定太守. 時上諸舅皆修經書, 任政事. 平阿侯譚年次當繼大將軍鳳輔政, 尤與永善. 陽朔中, 鳳薨. 鳳病困, 薦從弟御史大夫音以自代. 上從之, 以音爲大司馬車騎將軍, 領尚書事, 而平阿侯譚位特進, 領城門兵. 永聞之, 與譚書曰：｢君侯躬周召之德, 執管晏之操[一], 敬賢下士, 樂善不倦[二], 宜在上將久矣, 以大將軍在, 故抑鬱於家, 不得舒憤. 今大將軍不幸蚤薨[三], 絫親疏, 序材能, 宜在君侯[四]. 拜吏之日, 京師士大夫悵然失望. 此皆永等愚劣, 不能褒揚萬(一)[分][五]. 屬聞以特進領城門兵[六], 是則車騎將軍秉政雍容于內, 而至戚賢舅執管籥於外也. 愚竊不爲君侯喜. 宜深辭職, 自陳淺薄不足以固城門之守, 收太伯之讓, 保謙謙之路[七], 闔門高枕, 爲知者首. 願君侯與博覽者參之[八], 小子爲君侯安此.｣ 譚得其書大感, 遂辭讓不受領城門職. 由是譚、音相與不平.

[一]師古曰：｢召讀曰邵. 其下亦同.｣

[二]師古曰：｢下音胡亞反.｣

[三]師古曰：｢蚤, 古早字.｣

[四]師古曰：｢絫, 古累字. 累親疏, 謂積累其次而計之.｣

[五]師古曰：｢言萬分之一.｣

[六]師古曰：｢屬, 近也, 音之欲反.｣

[七]師古曰：｢太伯, 王季之兄也, 讓不爲嗣而適吳越.｣

[八]師古曰：｢參詳其事.｣

永遠爲郡吏, 恐爲音所危, 病滿三月免. 音奏請永補營軍司馬, 永數謝罪自陳, 得轉爲長史.

音用從舅越親輔政, 威權損於鳳時. 永復說音曰：｢將軍履上將之位, 食膏腴之都, 任周召之職, 擁天下之樞[一], 可謂富貴之極, 人臣無二, 天下之責四面至矣, 將何以居之? 宜夙夜孳孳[二], 執伊尹之彊德, 以守職匡上, 誅惡不避親愛, 舉善不避仇讎, 以章至公, 立信四方[三]. 篤行三者, 乃可以長堪重任, 久享盛寵[四]. 太白出西方六十日, 法當參天, 今已過期[五], 尚在桑榆之間, 質弱而行遲, 形小而光微[六]. 熒惑角怒明大, 逆行守尾. 其逆, 常也；守尾, 變也. 意豈將軍忘湛漸之義, 委曲從順[七], 所執不彊, 不廣用士, 尚有好惡之忌, 蕩蕩之德未純[八], 方與將相大臣乖離之萌也? 何故始襲司馬之號, 俄而金火並有此變? 上天至明, 不虛見異, 唯將軍畏之慎之, 深思其故, 改求其路, 以享天意.｣ 音猶不平, 薦永爲護菀使者.

[一]師古曰：｢擁, 持也.｣

[二]師古曰：｢孳孳, 不怠也. 孳與孜同.｣

[三]師古曰：｢章, 明也.｣

[四]師古曰：｢篤, 厚也. 享, 當也.｣

[五]服虔曰：｢太白出, 當居天三分之一. 已過期, 言其行遲, 在戌亥之間.｣

[六]如淳曰：｢言其行遲象王音也. 永見音爲司馬, 以疏間親, 自以位過, 故以太白喻司馬, 司馬主兵故也. 是永之佞曲從苟合也.｣

[七]師古曰：｢湛讀曰沈. 漸讀曰潛. 周書洪範曰：□沈潛剛克□, 言人性沈密(謂)[而]潛深者, 行之以剛則能堪也, 故激勸之云爾.｣

[八]師古曰：｢此永自知有忤於音, 故以斯言自救解.｣

音薨, 成都侯商代爲大司馬衛將軍, 永乃遷爲涼州刺史. 奏事京師訖, 當之部, 時有黑龍見東萊, 上使尚書問永, 受所欲言[一]. 永對曰：

[一]師古曰：｢永有所言, 令尚書即受之.｣

輒上聞[一], 則商周不易姓而迭興, 三正不變改而更用[二]. 夏商之將亡也, 行道之人皆知之[三], 晏然自以若天有日莫能危[四], 是故惡日廣而不自知, 大命傾而不寤. 易曰：｢危者有其安者也, 亡者保其存者也.｣[五]陛下誠垂寬明之聽, 無忌諱之誅, 使芻蕘之臣得盡所聞於前, 不懼於後患, 直言之路開, 則四方眾賢不遠千里, 輻湊陳忠, 群臣之上願, 社稷之長福也.

[一]師古曰：｢如, 若也. 有即上聞.｣

[二]師古曰：｢迭音徒結反. 更音工衡反.｣

[三]師古曰：｢凡在道路行者也.｣

[四]師古曰：｢自謂如日在天而無有能傷危也.｣

[五]師古曰：｢下繫之辭也. 言安必思危, 存不忘亡, 乃得保其安存.｣

漢家行夏正, 夏正色黑, 黑龍, 同姓之象也[一]. 龍陽德, 由小之大[二], 故爲王者瑞應. 未知同姓有見本朝無繼嗣之慶, 多危殆之隙, 欲因擾亂舉兵而起者邪? 將動心冀爲後者, 殘賊不仁, 若廣陵、昌邑之類? 臣愚不能處也[三]. 元年九月黑龍見, 其晦, 日有食之. 今年二月己未夜星隕, 乙酉, 日有食之. 六月之間, 大異四發, 二而同月, 三代之末, 春秋之亂, 未嘗有也. 臣聞三代所以隕社稷喪宗廟者, 皆由婦人與群惡沈湎於酒. 書曰：｢乃用婦人之言, 自絕于天；｣[四]｢四方之述逃多罪. 是宗是長, 是信是使[五].｣ 詩云：｢燎之方陽, 寧或滅之? 赫赫宗周, 褒姒滅之！｣[六]易曰：｢濡其首, 有孚失是.｣[七]秦所以二世十六年而亡者, 養生泰奢, 奉終泰厚也. 二者陛下兼而有之, 臣請略陳其效.

[一]張晏曰：｢夏以建寅爲正, 萬物在地中, 色黑, 今黑龍見, 同姓象也.｣

[二]師古曰：｢言因小以至大.｣

[三]師古曰：｢處謂斷決也.｣

[四]師古曰：｢今文周書泰誓之辭. 婦人, 妲己. 言紂用妲己之言, 自取殄滅, 非天絕之.｣

[五]師古曰：｢亦泰誓之辭也. 宗, 尊也. 言紂容納逃亡多罪之人, 親信使用, 尊而長之.｣

[六]師古曰：｢小雅正月之詩. 烕亦滅也, 言火燎方熾, 寧有能滅之者乎? 而宗周之盛, 乃爲褒姒所滅, 怨其甚也. 烕音呼悅反.｣

[七]師古曰：｢未濟上九爻辭也. 言耽樂無節, 飲酒濡首, 有信之道於是遂失也. 濡, 濕也.｣

易曰｢在中餽, 無攸遂｣[一], 言婦人不得與事也[二]. 詩曰：｢懿厥悊婦, 爲梟爲鴟；｣ ｢匪降自天, 生自婦人.｣[三]建始、河平之際, 許、班之貴, 頃動前朝[四], 熏灼四方, 賞賜無量, 空虛內臧, 女寵至極, 不可上矣[五]；今之後起, 天所不饗, 什倍於前[六]. 廢先帝法度, 聽用其言, 官秩不當, 縱釋王誅[七], 驕其親屬, 假之威權, 從橫亂政[八], 刺舉之吏, 莫敢奉憲. 又以掖庭獄大爲亂阱[九], 榜箠□於炮格[一０], 絕滅人命, 主爲趙、李報德復怨[一一], 反除白罪, 建治正吏[一二], 多繫無辜, 掠立迫恐[一三], 至爲人起責, 分利受謝[一四]. 生入死出者, 不可勝數. 是以日食再既[一五], 以昭其辜[一六].

[一]師古曰：｢家人六二爻辭也. 餽與饋同. 饋, 食也. 言婦人之道居中主食, 遜順而已, 無所必遂.｣

[二]師古曰：｢與讀曰豫.｣

[三]師古曰：｢大雅瞻卬之詩. 懿, 美也. 悊, 智也. 言幽王以悊婦爲美, 實乃爲梟鴟也. 婦謂褒姒也. 梟鴟, 惡聲之鳥, 故以諭焉. 又言此禍亂非從天而下, 以寵褒姒之故, 生此災耳.｣

[四]師古曰：｢許皇后及班婕妤之家.｣

[五]師古曰：｢上猶加也.｣

[六]如淳曰：｢謂趙、李本從卑賤起也.｣

[七]師古曰：｢縱, 放也. 釋, 解也. 王誅, 謂王法當誅者.｣

[八]師古曰：｢從音子用反. 橫音胡孟反.｣

[九]師古曰：｢穿地爲坑阱以拘繫人也. 亂者, 言其非正而又多也. 阱音材性反.｣

[一０]師古曰：｢□, 痛也. 炮格, 紂所作刑也. 膏塗銅柱, 加之(以)火上, 令罪人行其上, 輒墮炭中, 笑而以爲樂. □音千感反.｣

[一一]師古曰：｢復亦報也, 音扶福反.｣

[一二]師古曰：｢反讀曰幡. 罪之明白者反而除之, 吏之公正者建議劾治也.｣

[一三]師古曰：｢掠笞服之, 立其罪名.｣

[一四]師古曰：｢言富賈有錢, 假託其名, 代之爲主, 放與它人, 以取利息而共分之, 或受報謝, 別取財物.｣

[一五]孟康曰：｢既, 盡也.｣

[一六]師古曰：｢昭, 明也.｣

王者必先自絕, 然后天絕之. 陛下棄萬乘之至貴, 樂家人之賤事[一], 厭高美之尊號, 好匹夫之卑字[二], 崇聚僄輕無義小人以爲私客[三], 數離深宮之固, 挺身晨夜, 與群小相隨[四], 烏集雜會, 飲醉吏民之家[五], 亂服共坐, 流湎媟嫚, 溷殽無別, 閔免遁樂, 晝夜在路[六]. 典門戶奉宿衛之臣執干戈而守空宮, 公卿百僚不知陛下所在, 積數年矣.

[一]師古曰：｢謂私畜田及奴婢財物.｣

[二]孟康曰：｢成帝好微行, 更作私字以相呼.｣

[三]師古曰：｢僄, 疾也, 音頻妙反, 又音匹妙反.｣

[四]師古曰：｢挺. 引也, 音大鼎反.｣

[五]師古曰：｢言聚散不恆, 如烏鳥之集.｣

[六]師古曰：｢閔免猶黽勉也. 遁, 流遁也.｣

王者以民爲基, 民以財爲本, 財竭則下畔, 下畔則上亡. 是以明王愛養基本, 不敢窮極, 使民如承大祭[一]. 今陛下輕奪民財, 不愛民力, 聽邪臣之計, 去高敞初陵, 捐十年功緒[二], 改作昌陵, 反天地之性, 因下爲高, 積土爲山, 發徒起邑, 並治宮館, 大興繇役, 重增賦斂, 徵(法)[發]如雨[三], 役百乾谿, 費疑驪山[四], 靡敝天下[五], 五年不成而後反故, 又廣盱營表[六], 發人冢墓, 斷截骸骨, 暴揚尸柩. 百姓財竭力盡, 愁恨感天, 災異婁降, 饑饉仍臻[七]. 流散冗食, 餧死於道, 以百萬數[八]. 公家無一年之畜, 百姓無旬日之儲[九], 上下俱匱, 無以相救. 詩云：｢殷監不遠, 在夏后之世.｣[一０]願陛下追觀夏、商、周、秦所以失之, 以鏡考己行[一一]. 有不合者, 臣當伏妄言之誅！[一二]

[一]師古曰：｢言常畏慎.｣

[二]師古曰：｢緒謂功作之端次.｣

[三]師古曰：｢言其多也.｣

[四]師古曰：｢疑讀曰儗. 儗, 比也. 言勞役之功百倍於楚靈王, 費財之廣比於秦始皇.｣

[五]師古曰：｢靡, 散也, 音式皮反.｣

[六]晉灼曰：｢盱音吁. 盱, 大也.｣

[七]師古曰：｢婁, 古屢字也. 仍, 頻也.｣

[八]師古曰：｢冗亦散也. 餧, 餓也. 冗音人勇反. 餧音乃賄反.｣

[九]師古曰：｢畜讀曰蓄.｣

[一０]師古曰：｢大雅蕩之詩也.｣

[一一]師古曰：｢鏡謂監照之. 考, 校也.｣

[一二]師古曰：｢言上之所爲, 違於節儉, 皆與永言同.｣

漢興九世, 百九十餘載, 繼體之主七, 皆承天順道, 遵先祖法度, 或以中興, 或以治安. 至於陛下, 獨違道縱欲, 輕身妄行, 當盛壯之隆, 無繼嗣之福, 有危亡之憂, 積失君道, 不合天意, 亦已多矣. 爲人後嗣, 守人功業, 如此, 豈不負哉！方今社稷宗廟禍福安危之機在於陛下, 陛下誠肯發明聖之德, 昭然遠寤, 畏此上天之威怒, 深懼危亡之徵兆, 蕩滌邪辟之惡志[一], 厲精致政, 專心反道[二], 絕群小之私客, 免不正之詔除[三], 悉罷北宮私奴車馬惰出之具[四], 克己復禮, 毋貳微行出飲之過[五], 以防迫切之禍, 深惟日食再既之意, 抑損椒房玉堂之盛寵[六], 毋聽後宮之請謁, 除掖庭之亂獄, 出炮格之陷阱, 誅戮邪佞之臣及左右執左道以事上者以塞天下之望, 且寑初陵之作, 止諸繕治宮室, 闕更減賦, 盡休力役[七], 存卹振捄困乏之人以弭遠方[八], 厲崇忠直, 放退殘賊, 無使素餐之吏久尸厚祿, 以次貫行, 固執無違[九], 夙夜孳孳, 婁省無怠[一０], 舊衍畢改, 新德既章[一一], 纖介之邪不復載心, 則赫赫大異庶幾可銷, 天命去就庶幾可復[一二], 社稷宗廟庶幾可保. 唯陛下留神反覆, 熟省臣言. 臣幸得備邊部之吏, 不知本朝失得, 瞽言觸忌諱, 罪當萬死.

[一]師古曰：｢辟讀曰僻.｣

[二]師古曰：｢反猶還也.｣

[三]師古曰：｢除謂除補爲官者.｣

[四]師古曰：｢媠亦惰字耳. 惰出, 惰游也.｣

[五]師古曰：｢貳謂重爲之也. 論語稱孔子云顏回□不貳過□ .｣

[六]師古曰：｢椒房, 皇后所居. 玉堂, 嬖幸之舍也.｣

[七]師古曰：｢闕亦謂減削之. 更謂更卒也, 音工衡反.｣

[八]師古曰：｢捄, 古救字也. 弭, 安也.｣

[九]師古曰：｢貫, 聯續也. 謂上所陳眾條諸事, 宜次第相續行之, 不當更違異也. 貫音工端反.｣

[一０]師古曰：｢婁, 古屢字也. 屢省, 屢自觀省也.｣

[一一]師古曰：｢章, 明也.｣

[一二]師古曰：｢去就者, 言去離無德而就有德.｣

成帝性寬而好文辭, 又久無繼嗣, 數爲微行, 多近幸小臣, 趙、李從微賤專寵, 皆皇太后與諸舅夙夜所常憂. 至親難數言, 故推永等使因天變而切諫, 勸上納用之. 永自知有內應, 展意無所依違[一], 每言事輒見答禮[二]. 至上此對, 上大怒. 衛將軍商密擿永令發去[三]. 上使侍御史收永, 敕過交道廄者勿追[四]. 御史不及永, 還, 上意亦解, 自悔. 明年, 徵永爲太中大夫, 遷光祿大夫給事中.

[一]師古曰：｢展, 申也.｣

[二]師古曰：｢加禮而答之.｣

[三]師古曰：｢擿謂發動之, 音它歷反.｣

[四]晉灼曰：｢交道廄去長安六十里, 近延陵.｣

元延元年, 爲北地太守. 時災異尤數, 永當之官, 上使衛尉淳于長受永所欲言. 永對曰：

臣永幸得以愚朽之材爲太中大夫, 備拾遺之臣, 從朝者之後, 進不能盡思納忠輔宣聖德, 退無被堅執銳討不義之功, 猥蒙厚恩, 仍遷至北地太守. 絕命隕首, 身膏(草野)[野草], 不足以報塞萬分. 陛下聖德寬仁, 不遺易忘之臣[一], 垂周文之聽, 下及芻蕘之愚, 有詔使衛尉受臣永所欲言. 臣聞事君之義, 有言責者盡其忠[二], 有官守者修其職. 臣永幸得免於言責之辜, 有官守之任[三], 當畢力遵職, 養綏百姓而已[四], 不宜復關得失之辭. 忠臣之於上, 志在過厚, 是故遠不違君, 死不忘國. 昔史魚既沒, 餘忠未訖, 委柩後寑, 以屍達誠[五]；汲黯身外思內, 發憤舒憂, 遺言李息[六]. 經曰：｢雖爾身在外, 乃心無不在王室.｣[七]臣永幸得給事中出入三年, 雖執干戈守邊垂, 思慕之心常存於省闥, 是以敢越郡吏之職, 陳累年之憂.

[一]師古曰：｢易忘, 言其微賤不足記也.｣

[二]師古曰：｢謂職當諫爭.｣

[三]師古曰：｢言不爲諫官, 但郡守耳.｣

[四]師古曰：｢綏, 安也.｣

[五]如淳曰：｢禮, 大夫殯於正室, 士於適室. 韓非曰史魚卒, 委柩後寑, 衛君弔而問之, 曰：□不能進蘧伯玉, 退彌子瑕, 以屍諫也.□ ｣

[六]師古曰：｢謂論張湯也, 事見黯傳.｣

[七]師古曰：｢周書康王之誥也. 言諸蕃屏之臣, 身雖在外, 其心常當忠篤而在王室.｣

臣聞天生蒸民, 不能相治[一], 爲立王者以統理之, 方制海內非爲天子, 列土封疆非爲諸侯, 皆以爲民也. 垂三統, 列三正, 去無道, 開有德, 不私一姓, 明天下乃天下之天下, 非一人之天下也. 王者躬行道德, 承順天地, 博愛仁恕, 恩及行葦[二], 籍稅取民不過常法, 宮室車服不踰制度, 事節財足, 黎庶和睦, 則卦氣理效, 五徵時序, 百姓壽考, 庶屮蕃滋[三], 符瑞並降, 以昭保右[四]. 失道妄行, 逆天暴物, 窮奢極欲, 湛湎荒淫[五], 婦言是從, 誅逐仁賢, 離逖骨肉, 群小用事[六], 峻刑重賦, 百姓愁怨, 則卦氣悖亂, 咎徵著郵[七], 上天震怒, 災異婁降, 日月薄食, 五星失行, 山崩川潰, 水泉踊出, 妖孽並見, 茀星耀光[八], 饑饉荐臻, 百姓短折, 萬物夭傷. 終不改寤, 惡洽變備, 不復譴告, 更命有德. 詩云：｢乃眷西顧, 此惟予宅.｣[九].

[一]師古曰：｢蒸, 眾也.｣

[二]師古曰：｢詩大雅行葦之篇曰□敦彼行葦, 牛羊勿踐履□, 言政化所及, 仁道霑被, 雖草木至賤, 無所殘傷.｣

[三]師古曰：｢庶, 眾也. 屮, 古草字也. 蕃, 多也, 音扶元反.｣

[四]師古曰：｢保, 安也. 右, 助也. 言爲天所安助也. 右讀曰佑.｣

[五]師古曰：｢湛讀曰沈.｣

[六]師古曰：｢逖, 遠也.｣

[七]師古曰：｢悖, 乖也. 郵字與尤同. 尤, 過也. 悖音布內反.｣

[八]師古曰：｢茀與孛同, 音步內反.｣

[九]師古曰：｢大雅皇矣之詩也. 言天以殷紂爲惡不變, 乃眷然西顧, 見文王之德, 而與之宅居也.｣

夫去惡奪弱, 遷命賢聖, 天地之常經, 百王之所同也. 加以功德有厚薄, 期質有修短, 時世有中季, 天道有盛衰[一]. 陛下承八世之功業, 當陽數之標季[二], 涉三七之節紀[三], 遭□妄之卦運[四], 直百六之災阨[五]. 三難異科, 雜焉同會[六]. 建始元年以來二十載間, 群災大異, 交錯鋒起, 多於春秋所書. 八世著記, 久不塞除[七], 重以今年正月己亥朔日有食之[八], 三朝之會[九], 四月丁酉四方眾星白晝流隕, 七月辛未彗星橫天. 乘三難之際會, 畜眾多之災異[一０], 因之以饑饉, 接之以不贍. 彗星, 極異也, 土精所生, 流隕之應出於飢變之後, 兵亂作矣, 厥期不久, 隆德積善, 懼不克濟[一一]. 內則爲深宮後庭將有驕臣悍妾醉酒狂悖卒起之敗[一二], 北宮苑囿街巷之中臣妾之家幽閒之處[一三]徵舒、崔杼之亂[一四]；外則爲諸夏下土將有樊並、蘇令、陳勝、項梁奮臂之禍. 內亂朝暮, 日戒諸夏[一五], 舉兵以火角爲期[一六]. 安危之分界, 宗廟之至憂[一七], 臣永所以破膽寒心[一八], 豫言之累年. 下有其萌, 然後變見於上[一九], 可不致慎！

[一]師古曰：｢中讀曰仲.｣

[二]孟康曰：｢陽九之末季也.｣ 師古曰：｢標音必遙反.｣

[三]孟康曰：｢至平帝乃三七二百一十歲之厄, 今已涉向其節紀.｣

[四]應劭曰：｢天必先雲而後雷, 雷而後雨, 而今無雲而雷. □妄者, 無所望也. 萬物□所望於天, 災異之最大者也.｣ 師古曰：｢取易之□妄卦爲義.｣

[五]師古曰：｢直, 當也.｣

[六]師古曰：｢雜謂相參也. 一曰雜音先合反. 雜焉, 總萃貌.｣

[七]李奇曰：｢高祖以來至元帝, 著記災異未塞除也.｣

[八]師古曰：｢重音直用反.｣

[九]師古曰：｢歲月日三者之始, 故云三朝.｣

[一０]師古曰：｢畜讀曰蓄. 蓄, 積聚也.｣

[一一]師古曰：｢修德積善尚恐不濟, 況不隆不積者乎.｣

[一二]師古曰：｢卒讀曰猝.｣

[一三]師古曰：｢閒讀曰閑.｣

[一四]師古曰：｢陳夏徵舒殺其君平國, 齊崔杼弒其君光.｣

[一五]師古曰：｢內亂, 則禍在朝暮；諸夏, 則日戒有兵.｣

[一六]張晏曰：｢以熒惑芒角爲期.｣

[一七]師古曰：｢分音扶問反.｣

[一八]師古曰：｢言懼甚.｣

[一九]師古曰：｢萌謂事之始生, 如草木萌牙者也.｣

禍起細微, 姦生所易[一]. 願陛下正君臣之義, 無復與群小媟黷燕飲[二]；中黃門後庭素驕慢不謹嘗以醉酒失臣禮者, 悉出勿留. 勤三綱之嚴, 修後宮之政[三], 抑遠驕妒之寵, 崇近婉順之行, 加惠失志之人, 懷柔怨恨之心[四]. 保至尊之重, 秉帝王之威, 朝覲法出而後駕, 陳兵清道而後行, 無復輕身獨出, 飲食臣妾之家. 三者既除, 內亂之路塞矣.

[一]師古曰：｢易, 輕也, 音弋豉反.｣

[二]師古曰：｢媟, 狎也. 黷, 汙也.｣

[三]師古曰：｢三綱, 君臣、父子、夫婦也.｣

[四]師古曰：｢懷, 和也.｣

諸夏舉兵, 萌在民饑饉而吏不卹, 興於百姓困而賦斂重, 發於下怨離而上不知. 易曰：｢屯其膏, 小貞吉, 大貞凶.｣[一]傳曰：｢飢而不損茲謂泰, 厥災水, 厥咎亡.｣[二]訞辭曰：｢關動牡飛, 辟爲無道, 臣爲非, 厥咎亂臣謀篡.｣[三]王者遭衰難之世, 有飢饉之災, 不損用而大自潤, 故凶；百姓困貧無以共求[四], 愁悲怨恨, 故水；城關守國之固, 固將去焉, 故牡飛. 往年郡國二十一傷於水災, 禾黍不入. 今年蠶麥咸惡. 百川沸騰, 江河溢決, 大水泛濫郡國十五有餘. 比年喪稼[五], 時過無宿麥[六]. 百姓失業流散, 群輩守關[七]. 大異較炳如彼, 水災浩浩, 黎庶窮困如此, 宜損常稅小自潤之時[八], 而有司奏請加賦, 甚繆經義, 逆於民心, 布怨趨禍之道也. 牡飛之狀, 殆爲此發. 古者穀不登虧膳, 災婁至損服, 凶年不塈塗, 明王之制也[九]. 詩云：｢凡民有喪, 扶服捄之.｣[一０]論語曰：｢百姓不足, 君孰予足?｣[一一]臣願陛下勿許加賦之奏, 益減大官、導官、中御府、均官、掌畜、廩犧用度, 止尚方、織室、京師郡國工服官發輸造作, 以助大司農. 流恩廣施, 振贍困乏, 開關梁, 內流民, 恣所欲之[一二], 以救其急. 立春, 遣使者循行風俗, 宣布聖德[一三], 存卹孤寡, 問民所苦, 勞二千石[一四], 敕勸耕桑, 毋奪農時, 以慰綏元元之心, 防塞大姦之隙[一五]. 諸夏之亂, 庶幾可息.

[一]孟康曰：｢膏者所以潤人肌膚, 爵祿亦所以養人者也. 小貞, 臣也. 大貞, 君也. 遭屯難飢荒, 君當開倉廩, 振百姓, 而反吝, 則凶；臣吝嗇, 則吉. 論語曰：□出內之吝, 謂之有司.□ ｣ 師古曰：｢易屯卦九五爻辭.｣

[二]師古曰：｢洪範傳之辭.｣

[三]師古曰：｢易訞占之辭也. 訞即妖字耳.｣

[四]師古曰：｢共讀曰供. 無以供在上之所求.｣

[五]師古曰：｢比, 頻也.｣

[六]師古曰：｢時過者, 失時不得種也. 秋種夏收, 故云宿麥.｣

[七]如淳曰：｢欲入就賤穀也.｣

[八]師古曰：｢言所潤益於己者, 當減小之.｣

[九]師古曰：｢塈, 如今仰泥屋也, 音許既反.｣

[一０]師古曰：｢邶國谷風之詩. 服音蒲北反. 捄, 古救字.｣

[一一]師古曰：｢論語載有若對魯哀公之辭也. 言百姓不足, 君安得獨足乎?｣

[一二]師古曰：｢之, 往也.｣

[一三]師古曰：｢行音下更反.｣

[一四]師古曰：｢勞, 慰勉也. 二千石, 謂郡守、諸侯相也, 音來到反.｣

[一五]師古曰：｢綏, 安也.｣

臣聞上主可與爲善而不可與爲惡, 下主可與爲惡而不可與爲善. 陛下天然之性, 疏通聰敏, 上主之姿也[一]. 少省愚臣之言, 感寤三難[二], 深畏大異, 定心爲善, 捐忘邪志, 毋貳舊愆, 厲精致(改)[政], 至誠應天, 則積異塞於上, 禍亂伏於下, 何憂患之有? 竊恐陛下公志未專, 私好頗存, 尚愛群小, 不肯爲耳！

[一]師古曰：｢姿, 材也.｣

[二]師古曰：｢省, 視也.｣

對奏, 天子甚感其言.

永於經書, 汎爲疏達[一], 與杜欽、杜鄴略等, 不能洽浹如劉向父子及揚雄也. 其於天官、京氏易最密, 故善言災異, 前後所上四十餘事, 略相反覆, 專攻上身與後宮而已. 黨於王氏, 上亦知之, 不甚親信也.

[一]師古曰：｢汎, 普也, 音敷劍反.｣

永所居任職[一], 爲北地太守歲餘, 衛將軍商薨, 曲陽侯根爲票騎將軍, 薦永, 徵入爲大司農. 歲餘, 永病, 三月, 有司奏請免. 故事, 公卿病, 輒賜告, 至永獨即時免. 數月, 卒於家. 本名並, 以尉氏樊並反, 更名永云.

[一]師古曰：｢言所處之官皆稱職.｣

杜鄴字子夏, 本魏郡繁陽人也. 祖父及父積功勞皆至郡守, 武帝時徙茂陵. 鄴少孤, 其母張敞女. 鄴壯, 從敞子吉學問, 得其家書. 以孝廉爲郎.

與車騎將軍王音善. 平阿侯譚不受城門職, 後薨, 上閔悔之, 乃復令譚弟成都侯商位特進, 領城門兵, 得舉吏如將軍府. 鄴見音前與平阿有隙, 即說音曰：｢鄴聞人情, 恩深者其養謹, 愛至者其求詳[一]. 夫戚而不見殊, 孰能無怨? [二]此棠棣、角弓之詩所爲作也[三]. 昔秦伯有千乘之國, 而不能容其母弟, 春秋亦書而譏焉[四]. 周召則不然[五], 忠以相輔, 義以相匡, 同己之親, 等己之尊, 不以聖德獨兼國寵, 又不爲長專受榮任, 分職於陝, 並爲弼疑[六]. 故內無感恨之隙, 外無侵侮之羞[七], 俱享天祐, 兩荷高名者, 蓋以此也. 竊見成都侯以特進領城門兵, 復有詔得舉吏如五府, 此明詔所欲寵也. 將軍宜承順聖意, 加異往時, 每事凡議, 必與及之, 指爲誠發, 出於將軍, 則孰敢不說諭? [八]昔文侯寤大鴈之獻而父子益親[九], 陳平共壹飯之篹而將相加驩[一０], 所接雖在楹階俎豆之間, 其於爲國折衝厭難, 豈不遠哉！[一一]竊慕倉唐、陸子之義, 所白□內, 唯深察焉.｣[一二]音甚嘉其言, 由是與成都侯商親密, 二人皆重鄴. 後以病去郎. 商爲大司馬衛將軍, 除鄴主簿, 以爲腹心, 舉侍御史. 哀帝即位, 遷爲涼州刺史. 鄴居職寬舒, 少威嚴, 數年以病免.

[一]師古曰：｢詳, 悉也.｣

[二]師古曰：｢戚, 近也. 殊謂異於疏也.｣

[三]師古曰：｢棠棣、角弓皆小雅篇名也. 棠棣美燕兄弟, 角弓刺不親九族也.｣

[四]師古曰：｢秦景公母弟公子鍼有寵於其父桓公, 景公立, 鍼懼而奔晉. 事在昭元年, 故經書□秦伯之弟鍼出奔晉□ . 傳曰□稱弟, 罪秦伯也□ .｣

[五]師古曰：｢言周公召公無私怨也.｣

[六]師古曰：｢分職於陝, 謂自陝以東周公主之, 自陝以西召公主之. 陝即今陝州縣也, 音式冉反. 而說者妄云分郟是潁川郟縣, 繆矣. 弼疑, 謂左輔右弼前疑後承也.｣

[七]師古曰：｢感音胡闇反.｣

[八]師古曰：｢言此之意指皆出忠誠, 彼必和悅, 無憂乖異也. 說讀曰悅.｣

[九]師古曰：｢魏文侯廢太子擊, 立擊弟訢, 封擊於中山, 三年不往來. 擊臣趙倉唐進大鴈於文侯, 應對以禮, 文侯感寤, 廢訢而召立擊, 父子更親也.｣

[一０]師古曰：｢陳平用陸賈說, 以五百金爲絳侯具食是也. 共讀曰供.｣

[一一]師古曰：｢厭音一葉反.｣

[一二]師古曰：｢□內, 室中隱□之處也.｣

是時, 帝祖母定陶傅太后稱皇太太后, 帝母丁姬稱帝太后, 而皇后即傅太后從弟子也. 傅氏侯者三人, 丁氏侯者二人. 又封傅太后同母弟子鄭業爲陽信侯. 傅太后尤與政專權[一]. 元壽元年正月朔, 上以皇后父孔鄉侯傅晏爲大司馬衛將軍, 而帝舅陽安侯丁明爲大司馬票騎將軍. 臨拜, 日食, 詔舉方正直言. 扶陽侯韋育舉鄴方正, 鄴對曰：

[一]師古曰：｢與讀曰豫.｣

臣聞禽息憂國, 碎首不恨[一]；卞和獻寶, 刖足願之[二]. 臣幸得奉直言之詔, 無二者之危, 敢不極陳！臣聞陽尊陰卑, 卑者隨尊, 尊者兼卑, 天之道也. 是以男雖賤, 各爲其家陽；女雖貴, 猶爲其國陰. 故禮明三從之義[三], 雖有文母之德, 必繫於子[四]. 春秋不書紀侯之母, 陰義殺也[五]. 昔鄭伯隨姜氏之欲, 終有叔段篡國之禍；周襄王內迫惠后之難, 而遭居鄭之危[六]. 漢興, 呂太后權私親屬, 又以外孫爲孝惠后, 是時繼嗣不明, 凡事多晻[七], 晝昏冬雷之變, 不可勝載. 竊見陛下行不偏之政, 每事約儉, 非禮不動, 誠欲正身與天下更始也. 然嘉瑞未應, 而日食地震, 民訛言行籌, 傳相驚恐. 案春秋災異, 以指象爲言語[八], 故在於得一類而達之也. 日食, 明陽爲陰所臨, 坤卦乘離, 明夷之象也[九]. 坤以法地, 爲土爲母, 以安靜爲德. 震, 不陰之效也[一０]. 占象甚明, 臣敢不直言其事！

[一]應劭曰：｢禽息, 秦大夫, 薦百里奚而不見納. 繆公出, 當車以頭擊闑, 腦乃播出, 曰□臣生無補於國而不如死也！□ 繆公感寤而用百里奚, 秦以大治.｣

[二]師古曰：｢解在鄒陽傳.｣

[三]師古曰：｢謂婦人在家從父, 既嫁從夫, 夫死從子.｣

[四]師古曰：｢文母, 文王之妃太姒也.｣

[五]師古曰：｢隱(三)[二]年□紀侯使(履)[裂]繻來逆女□ . 公羊傳曰□婚禮不稱主人□, 主人謂婿也. □不稱母, 母不通也.□ 殺謂減降也, 音所例反.｣

[六]師古曰：｢解並在前.｣

[七]師古曰：｢晻與暗同.｣

[八]師古曰：｢謂天不言, 但以景象指意告喻人.｣

[九]應劭曰：｢明夷之卦：□上六, 不明晦, 初登于天, 後入于地.□ 明夷者, 明傷也. 初登于天者, 初爲天子, 言以善聞于天也. 後入于地者, 傷賢害仁, 佞惡在朝, 必以惡終入于地也.｣

[一０]師古曰：｢言地當安靜而今乃震, 是爲不遵陰道也.｣

昔曾子問從令之義, 孔子曰：｢是何言與！｣[一]善閔子騫守禮不苟, 從親所行, 無非理者, 故無可間也[二]. 前大司馬新都侯莽退伏弟家, 以詔策決, 復遣就國. 高昌侯宏去蕃自絕, 猶受封土[三]. 制書侍中駙馬都尉遷不忠巧佞, 免歸故郡[四], 間未旬月, 則有詔還, 大臣奏正其罰, 卒不得遣, 而反兼官奉使, 顯寵過故. 及陽信侯業, 皆緣私君國, 非功義所止[五]. 諸外家昆弟無賢不肖, 並侍帷幄, 布在列位[六], 或典兵衛, 或將軍屯, 寵意并於一家, 積貴之勢, 世所希見所希聞也. 至乃并置大司馬將軍之官. 皇甫雖盛, 三桓雖隆, 魯爲作三軍, 無以甚此. 當拜之日, 晻然日食[七]. 不在前後, 臨事而發者, 明陛下謙遜無專, 承指非一, 所言輒聽, 所欲輒隨[八], 有罪惡者不坐辜罰, 無功能者畢受官爵, 流漸積猥, 正尤在是[九], 欲令昭昭以覺聖朝. 昔詩人所刺, 春秋所譏, 指象如此, 殆不在它. 由後視前, 忿邑非之[一０], 逮身所行, 不自鏡見, 則以爲可, 計之過者[一一]. 疏賤獨偏見, 疑內亦有此類[一二]. 天變不空, 保右世主如此之至, 奈何不應！[一三]

[一]師古曰：｢曾子問子：□從父之令, 可謂孝乎?□ 孔子非之. 事見孝經. 與讀曰歟.｣

[二]師古曰：｢論語稱孔子曰□孝哉閔子騫, 人不間於其父母昆弟之言□ 是也. 間音居莧反.｣

[三]師古曰：｢董宏也.｣

[四]師古曰：｢傅遷也.｣

[五]師古曰：｢謂緣私恩而得封爵爲一國之君耳, 非有功而侯也.｣

[六]師古曰：｢不問賢與不肖, 皆親近在位.｣

[七]師古曰：｢晻音烏感反.｣

[八]師古曰：｢謂皆迫於太后也.｣

[九]師古曰：｢尤, 過也. 言過惡正在於此.｣

[一０]師古曰：｢由, 從也. 邑, 於邑也.｣

[一一]師古曰：｢逮, 及也. 鏡, 鑒照也. 自以所行爲可, 是計策之誤也.｣

[一二]如淳曰：｢在外而賤舉錯有過失, 爲主上所疑也.｣ 師古曰：｢此說非也. 言天子不自見其過. 疏賤獨偏見, 鄴自謂傍觀而見之也. 疑內亦有此類, 謂後宮嬖幸非理寵遇, 亦有如傅遷、鄭業等妄受恩賞者.｣

[一三](應劭)[師古]曰：｢右讀曰佑. 應謂應天戒而修德政.｣

臣聞野雞著怪, 高宗深動[一]；大風暴過, 成王怛然[二]. 願陛下加致精誠, 思承始初, 事稽諸古[三], 以厭下心[四], 則黎庶群生無不說喜[五], 上帝百神收還威怒, 禎祥福祿何嫌不報！[六]

[一]師古曰：｢謂雉升鼎耳, 故懼而修德, 解在五行志.｣

[二]師古曰：｢謂成王信流言而疑周公, 天乃雷電以風, 禾盡偃, 大木斯拔, 王乃啟金縢之書, 悔而還周公.｣

[三]師古曰：｢每事皆考於古昔.｣

[四]師古曰：｢厭, 滿也, 音一贍反.｣

[五]師古曰：｢說讀曰悅.｣

[六]師古曰：｢嫌, 疑也.｣

鄴未拜, 病卒. 鄴言民訛言行籌, 及谷永言王者買私田, 彗星隕石牡飛之占, 語在五行志.

初, 鄴從張吉學, 吉子竦又幼孤, 從鄴學問, 亦著於世, 尤長小學[一]. 鄴子林, 清靜好古, 亦有雅材, 建武中歷位列卿, 至大司空. 其正文字過於鄴、竦, 故世言小學者由杜公.

[一]師古曰：｢小學, 謂文字之學也. 周禮□八歲入小學, 保氏教國子以六書□, 故因名云.｣

贊曰：孝成之世, 委政外家, 諸舅持權, 重於丁、傅在孝哀時. 故杜鄴敢譏丁、傅, 而欽、永不敢言王氏, 其勢然也. 及欽欲挹損鳳權, 而鄴附會音、商. 永陳三七之戒, 斯爲忠焉, 至其引申伯以阿鳳, 隙平阿於車騎[一], 指金火以求合[二], 可謂諒不足而談有餘者[三]. 孔子稱｢友多聞｣, 三人近之矣[四].

[一]師古曰：｢謂勸王譚不受城門之職.｣

[二]師古曰：｢謂陳金火之變說音云□蕩蕩之德未純□ . 冀音親己, 忘舊怨也.｣

[三]師古曰：｢諒, 信也.｣

[四]師古曰：｢孔子云：□友直、友諒、友多聞, 益矣.□ 贊言杜鄴、杜欽、谷永無直諒之德, 但多聞也.｣

校勘記

三四四七頁一三行　(嘗)[常]戰栗謹敬也. 景祐、殿本都作｢常｣, 此誤.

三四四九頁　二行　誠放退殘賊酷暴之吏(一)[錮]廢勿用, 景祐、殿本都作｢錮｣.

三四四九頁一三行　是爲一(月)[時]. 景祐、殿本都作｢時｣. 王先謙說作｢時｣是.

三四五一頁一五行　粥音(戈)[弋]六反. 景祐、殿本都作｢弋｣.

三四五三頁一四行　(求)[直], 當也. 景祐、殿、局本都作｢直｣, 此誤.

三四五六頁　二行　不能褒揚萬(一)[分]. 景祐、殿本都作｢分｣. 王文彬說疑作｢分｣是.

三四五七頁一六行　言人性沈密(謂)[而]潛深者, 殿本作｢而｣. 王先謙說作｢而｣是. 按景祐本亦作｢謂｣.

三四六一頁　三行　加之(以)火上, 景祐本無｢以｣ 字, 殿本有｢以｣ 字, 無｢上｣ 字.

三四六二頁　九行　徵(法)[發]如雨, 景祐、殿本都作｢發｣, 此誤.

三四六五頁一五行　身膏(草野)[野草], 景祐、殿、局本都作｢野草｣.

三四七二頁一一行　厲精致(改)[政], 景祐、殿本都作｢政｣.

三四七六頁一一行　隱(三)[二]年, 紀侯使(履)[裂]繻來逆女. 殿本｢三｣作｢二｣, ｢履｣作｢裂｣.

三四七八頁一一行　(應劭)[師古]曰：景祐、殿本都作｢師古｣.

漢書卷八十六 何武王嘉師丹傳第五十六

何武字君公, 蜀郡郫縣人也[一]. 宣帝時, 天下和平, 四夷賓服, 神爵、五鳳之間婁蒙瑞應[二]. 而益州刺史王襄使辯士王褒頌漢德, 作中和、樂職、宣布詩三篇[三]. 武年十四五, 與成都楊覆眾等共習歌之. 是時, 宣帝循武帝故事, 求通達茂異士, 召見武等於宣室[四]. 上曰：｢此盛德之事, 吾何足以當之哉！｣ 以褒爲待詔, 武等賜帛罷.

[一]師古曰：｢郫音疲.｣

[二]師古曰：｢婁, 古屢字也.｣

[三]師古曰：｢中和者, 言政教隆平, 得中和之道也. 樂職, 謂百官萬姓樂得其常道也. 宣布, 德化周洽, 遍於四海也.｣

[四]師古曰：｢殿名也, 解在賈誼傳.｣

武詣博士受業, 治易. 以射策甲科爲郎, 與翟方進交志相友. 光祿勳舉四行[一], 遷爲鄠令, 坐法免歸.

[一]師古曰：｢元帝永光元年詔舉質樸、敦厚、遜讓、有行義各一人. 時詔書又令光祿歲以此科第郎從官, 故武以此四行得舉之也.｣

武兄弟五人, 皆爲郡吏, 郡縣敬憚之. 武弟顯家有巿籍, 租常不入, 縣數負其課[一]. 巿嗇夫求商捕辱顯家[二], 顯怒, 欲以吏事中商[三]. 武曰：｢以吾家租賦繇役不爲眾先, 奉公吏不亦宜乎！｣ 武卒白太守, 召商爲卒吏, 州里聞之皆服焉.

[一]師古曰：｢以顯家不入租, 故每令縣負課殿.｣

[二]師古曰：｢求, 姓；商, 名也.｣

[三]師古曰：｢中傷之也, 又音竹仲反.｣

久之, 太僕王音舉武賢良方正, 徵對策, 拜爲諫大夫, 遷揚州刺史. 所舉奏二千石長吏必先露章, 服罪者爲虧除, 免之而已[一]；不服, 極法奏之, 抵罪或至死.

[一]師古曰：｢虧, 減也. 減(係)[除]其狀, 直令免去也.｣

九江太守戴聖, 禮經號小戴者也, 行治多不法, 前刺史以其大儒, 優容之. 及武爲刺史, 行部錄囚徒, 有所舉以屬郡[一]. 聖曰：｢後進生何知, 乃欲亂人治！｣[二]皆無所決. 武使從事廉得其罪[三], 聖懼, 自免. 後爲博士, 毀武於朝廷. 武聞之, 終不揚其惡. 而聖子賓客爲群盜, 得[四], 繫廬江, 聖自以子必死. 武平心決之, 卒得不死. 自是後, 聖慚服. 武每奏事至京師[五], 聖未嘗不造門謝恩[六].

[一]師古曰：｢屬, 委也, 音之欲反.｣

[二]師古曰：｢言武仕學未久, 故謂之後進生也.｣

[三]師古曰：｢廉, 察也.｣

[四]師古曰：｢聚爲群盜而吏捕得也.｣

[五]師古曰：｢刺史每歲盡, 則入奏事於京師也.｣

[六]師古曰：｢造, 至也, 音千到反.｣

武爲刺史, 二千石有罪, 應時舉奏, 其餘賢與不肖敬之如一, 是以郡國各重其守相, 州中清平. 行部必先即學官見諸生[一], 試其誦論, 問以得失, 然後入傳舍, 出記問墾田頃畝, 五穀美惡[二], 已乃見二千石, 以爲常[三].

[一]師古曰：｢即, 就也. 學官, 學舍也.｣

[二]師古曰：｢記謂教命之書.｣

[三]師古曰：｢常依次第也.｣

初, 武爲郡吏時, 事太守何壽. 壽知武有宰相器, 以其同姓故厚之. 後壽爲大司農, 其兄子爲廬江長史. 時武奏事在邸, 壽兄子適在長安, 壽爲具召武弟顯及故人楊覆眾等[一], 酒酣, 見其兄子[二], 曰：｢此子揚州長史[三], 材能駑下, 未嘗省見.｣[四]顯等甚慚, 退以謂武, 武曰：｢刺史古之方伯, 上所委任, 一州表率也, 職在進善退惡. 吏治行有茂異, 民有隱逸, 乃當召見, 不可有所私問.｣ 顯、覆眾強之, 不得已召見, 賜卮酒[五]. 歲中, 廬江太守舉之[六]. 其守法見憚如此.

[一]師古曰：｢具謂酒食之具也.｣

[二]師古曰：｢令出見顯等.｣

[三]師古曰：｢言揚州部內長史也.｣

[四]師古曰：｢省, 視也. 言不爲武所識拔也.｣

[五]師古曰：｢對賜一卮之酒也.｣

[六]師古曰：｢終得武之力助也.｣

爲刺史五歲, 入爲丞相司直, 丞相薛宣敬重之. 出爲清河太守, 數歲, 坐郡中被災害什四以上免. 久之, 大司馬曲陽侯王根薦武, 徵爲諫大夫. 遷兗州刺史, 入爲司隸校尉, 徙京兆尹. 二歲, 坐舉方正所舉者召見槃辟雅拜[一], 有司以爲詭眾虛偽[二]. 武坐左遷楚內史, 遷沛郡太守, 復入爲廷尉. 綏和(三)[元]年, 御史大夫孔光左遷廷尉, 武爲御史大夫. 成帝欲修辟雍, 通三公官[三], 即改御史大夫爲大司空[四]. 武更爲大司空, 封氾鄉侯, 食邑千戶. 氾鄉在琅邪不其[五], 哀帝初即位, 褒賞大臣, 更以南陽犨之博望鄉爲氾鄉侯國[六], 增邑千戶.

[一]服虔曰：｢行禮容拜也.｣ 師古曰：｢槃辟猶言槃旋也. 辟音闢.｣

[二]師古曰：｢詭, 違也.｣

[三]師古曰：｢通, 開也, 謂更開置之.｣

[四]師古曰：｢就其所任之人而并官俱改, 不別拜授也.｣

[五]師古曰：｢爲後改食博望鄉, 故此指言在琅邪不其也. 氾音凡. 其音基.｣

[六]師古曰：｢犨音昌牛反.｣

武爲人仁厚, 好進士, 獎稱人之善[一]. 爲楚內史厚兩龔, 在沛郡厚兩唐[二], 及爲公卿, 薦之朝廷. 此人顯於世者, 何侯力也, 世以此多焉[三]. 然疾朋黨, 問文吏必於儒者, 問儒者必於文吏, 以相參檢. 欲除吏, 先爲科例以防請託. 其所居亦無赫赫名, 去後常見思.

[一]師古曰：｢獎, 勸也, 進而勸之.｣

[二]師古曰：｢兩龔, 龔勝、龔舍也. 兩唐, 唐林、唐尊也.｣

[三]師古曰：｢多, 重也, 重武進賢也.｣

及爲御史大夫司空, 與丞相方進共奏言：｢往者諸侯王斷獄治政, 內史典獄事, 相總綱紀輔王, 中尉備盜賊. 今王不斷獄與政[一], 中尉官罷, 職并內史, 郡國守相委任, 所以壹統信, 安百姓也[二]. 今內史位卑而權重, 威職相踰, 不統尊者, 難以爲治. 臣請相如太守, 內史如都尉, 以順尊卑之序, 平輕重之權.｣ 制曰：｢可.｣ 以內史爲中尉. 初武爲九卿時, 奏言宜置三公官, 又與方進共奏罷刺史, 更置州牧, 後皆復復故[三], 語在朱博傳. 唯內史事施行.

[一]師古曰：｢與讀曰豫.｣

[二]師古曰：｢令百姓信之而安附也.｣

[三]師古曰：｢又依其舊也. 下復音扶目反.｣

多所舉奏, 號爲煩碎, 不稱賢公. 功名略比薛宣, 其材不及也, 而經術正直過之. 武後母在郡, 遣吏歸迎. 會成帝崩, 吏恐道路有盜賊, 後母留止, 左右或譏武事親不篤[一]. 哀帝亦欲改易大臣, 遂策免武曰：｢君舉錯煩苛, 不合眾心[二], 孝聲不聞, 惡名流行, 無以率示四方. 其上大司空印綬, 罷歸就國.｣ 後五歲, 諫大夫鮑宣數稱冤之, 天子感丞相王嘉之對, 而高安侯董賢亦薦武, 武由是復徵爲御史大夫. 月餘, 徙爲前將軍.

[一]師古曰：｢左右謂天子側近之臣.｣

[二]師古曰：｢錯, 置也, 音千故反.｣

先是, 新都侯王莽就國, 數年, 上以太皇太后故徵莽還京師. 莽從弟成都侯王邑爲侍中, 矯稱太皇太后指白哀帝, 爲莽求特進給事中. 哀帝復請之, 事發覺[一]. 太后爲謝, 上以太后故不忍誅之, 左遷邑爲西河屬國都尉, 削千戶. 後有詔舉大常, 莽私從武求舉, 武不敢舉. 後數月, 哀帝崩, 太后即日引莽入, 收大司馬董賢印綬, 詔有司舉可大司馬者. 莽故大司馬, 辭位辟丁、傅[二], 眾庶稱以爲賢, 又太后近親, 自大司徒孔光以下舉朝皆舉莽. 武爲前將軍, 素與左將軍公孫祿相善, 二人獨謀, 以爲往時孝惠、孝昭少主之世, 外戚呂、霍、上官持權, 幾危社稷[三], 今孝成、孝哀比世無嗣[四], 方當選立親近輔幼主, 不宜令異姓大臣持權[五], 親疏相錯, 爲國計便[六]. 於是武舉公孫祿可大司馬, 而祿亦舉武. 太后竟自用莽爲大司馬. 莽風有司劾奏武、公孫祿互相稱舉[七], 皆免.

[一]師古曰：｢哀帝反更以此事請於太后, 太后本無此言, 故矯事發覺也. 復音扶目反.｣

[二]師古曰：｢辟讀曰避.｣

[三]師古曰：｢幾音鉅依反.｣

[四]師古曰：｢比, 頻也.｣

[五]師古曰：｢異姓謂非宗室及外戚.｣

[六]師古曰：｢錯謂間雜也.｣

[七]師古曰：｢風讀曰諷.｣

武就國後, 莽寖盛, 爲宰衡[一], 陰誅不附己者. 元始三年, 呂寬等事起. 時大司空甄豐承莽風指[二], 遣使者乘傳案治黨與[三], 連引諸所欲誅, 上黨鮑宣, 南陽彭偉、杜公子[四], 郡國豪桀坐死者數百人. 武在見誣中, 大理正檻車徵武, 武自殺. 眾人多冤武者, 莽欲厭眾意, 令武子況嗣爲侯[五], 諡武曰剌侯[六]. 莽篡位, 免況爲庶人.

[一]師古曰：｢寖, 漸也.｣

[二]師古曰：｢風謂風采也. 指, 意也.｣

[三]師古曰：｢傳音張戀反.｣

[四]師古曰：｢彭偉及杜公子二人皆南陽人.｣

[五]師古曰：｢厭, 滿也, 音一贍反.｣

[六]師古曰：｢剌音來曷反.｣

王嘉字公仲, 平陵人也. 以明經射策甲科爲郎, 坐戶殿門失闌免[一]. 光祿勳于永除爲掾, 察廉爲南陵丞[二], 復察廉爲長陵尉. 鴻嘉中, 舉敦朴能直言, 召見宣室, 對政事得失, 超遷太中大夫. 出爲九江、河南太守, 治甚有聲. 徵入爲大鴻臚, 徙京兆尹, 遷御史大夫. 建平三年代平當爲丞相, 封新甫侯, 加食邑千一百戶.

[一]師古曰：｢戶, 止也. 嘉掌守殿門, 止不當入者而失闌入之, 故坐免也. 春秋左氏傳曰□屈蕩戶之□ .｣

[二]師古曰：｢南陵, 縣名, 屬宣(州)[城].｣

嘉爲人剛直嚴毅有威重, 上甚敬之. 哀帝初立, 欲匡成帝之政, 多所變動[一], 嘉上疏曰：

[一]師古曰：｢匡, 正也, 正其乖失者.｣

臣聞聖王之功在於得人. 孔子曰：｢材難, 不其然與！[一]｣ ｢故繼世立諸侯, 象賢也.｣[二]雖不能盡賢, 天子爲擇臣, 立命卿以輔之[三]. 居是國也, 累世尊重, 然後士民之眾附焉, 是以教化行而治功立. 今之郡守重於古諸侯, 往者致選賢材, 賢材難得, 拔擢可用者, 或起於囚徒. 昔魏尚坐事繫, 文帝感馮唐之言, 遣使持節赦其罪, 拜爲雲中太守, 匈奴忌之. 武帝擢韓安國於徒中, 拜爲梁內史, 骨肉以安[四]. 張敞爲京兆尹, 有罪當免, 黠吏知而犯敞, 敞收殺之, 其家自冤, 使者覆獄, 劾敞賊殺人[五], 上逮捕不下[六], 會免, 亡命數十日, 宣帝徵敞拜爲冀州刺史, 卒獲其用. 前世非私此三人, 貪其材器有益於公家也.

[一]師古曰：｢論語載孔子之言也. 材難, 謂有賢材者難得也. 與讀曰歟.｣

[二]師古曰：｢象其先父祖之賢耳, 非必其人皆有德也.｣

[三]師古曰：｢命卿, 命於天子者也.｣

[四]師古曰：｢言梁孝王得免罪也.｣

[五]師古曰：｢覆音芳目反.｣

[六]師古曰：｢言使者上奏請逮捕敞, 而天子不下其事也. 下音胡稼反.｣

孝文時, 吏居官者或長子孫, 以官爲氏, 倉氏、庫氏則倉庫吏之後也. 其二千石長吏亦安官樂職, 然後上下相望, 莫有苟且之意. 其後稍稍變易, 公卿以下傳相促急, 又數改更政事[一], 司隸、部刺史察過悉劾, 發揚陰私[二], 吏或居官數月而退, 送故迎新, 交錯道路. 中材苟容求全[三], 下材懷危內顧[四], 壹切營私者多. 二千石益輕賤, 吏民慢易之[五]. 或持其微過, 增加成罪, 言於刺史、司隸, 或至上書章下[六]；眾庶知其易危[七], 小失意則有離畔之心. 前山陽亡徒蘇令等從橫[八], 吏士臨難, 莫肯伏節死義, 以守相威權素奪也[九]. 孝成皇帝悔之, 下詔書, 二千石不爲縱[一０], 遣使者賜金, 尉厚其意, 誠以爲國家有急, 取辦於二千石, 二千石尊重難危, 乃能使下.

[一]師古曰：｢更亦變也.｣

[二]師古曰：｢悉, 盡也. 言事無大小盡皆舉劾, 過於所察之條也.｣

[三]師古曰：｢不敢操持群下也.｣

[四]師古曰：｢常恐獲罪, 每爲私計也.｣

[五]師古曰：｢易亦輕也, 音弋豉反.｣

[六]師古曰：｢依其所上之章而下令治之.｣

[七]師古曰：｢言易可(輕)[傾]危也.｣

[八]師古曰：｢從音子用反. 橫音胡孟反.｣

[九]師古曰：｢守, 郡守也. 相, 諸侯相也. 素奪, 謂先不假之威權也.｣

[一０]孟康曰：｢二千石不以故縱爲罪, 所以優也.｣

孝宣皇帝愛其良民吏[一], 有章劾, 事留中, 會赦壹解[二]. 故事, 尚書希下章, 爲煩擾百姓, 證驗繫治, 或死獄中, 章文必有｢敢告之｣ 字乃下[三]. 唯陛下留神於擇賢, 記善忘過, 容忍臣子, 勿責以備[四]. 二千石、部刺史、三輔縣令有材任職者, 人情不能不有過差, 宜可闊略[五], 令盡力者有所勸. 此方今急務, 國家之利也. 前蘇令發[六], 欲遣大夫使逐問狀, 時見大夫無可使者[七], 召盩厔令尹逢拜爲諫大夫遣之. (令)[今]諸大夫有材能者甚少, 宜豫畜養可成就者, 則士赴難不愛其死；臨事倉卒乃求, 非所以明朝廷也.

[一]師古曰：｢良, 善也. 良人吏, 善治百姓者.｣

[二]師古曰：｢不即下治其事, 恐爲擾動, 故每留中. 或經赦令, 一切皆解散也.｣

[三]師古曰：｢所以丁寧告者之辭, 絕其相誣也.｣

[四]師古曰：｢不求備於一人也.｣

[五]師古曰：｢當寬恕其小罪也.｣

[六]師古曰：｢謂蘇令等初發起爲盜賊也.｣

[七]師古曰：｢謂見在大夫皆不堪爲使也.｣

嘉因薦儒者公孫光、滿昌及能吏蕭咸、薛修等, 皆故二千石有名稱. 天子納而用之.

會息夫躬、孫寵等因中常侍宋弘上書告東平王雲祝詛, 又與后舅伍宏謀弒上爲逆, 雲等伏誅, 躬、寵擢爲吏二千石. 是時, 侍中董賢愛幸於上, 上欲侯之而未有所緣, 傅嘉勸上因東平事以封賢. 上於是定躬、寵告東平本章[一], 掇去宋弘, 更言因董賢以聞[二], 欲以其功侯之, 皆先賜爵關內侯. 頃之, 欲封賢等, 上心憚嘉, 乃先使皇后父孔鄉侯傅晏持詔書視丞相御史[三]. 於是嘉與御史大夫賈延上封事言：｢竊見董賢等三人始賜爵, 眾庶匈匈, 咸曰賢貴, 其餘并蒙恩[四], 至今流言未解. 陛下仁恩於賢等不已, 宜暴賢等本奏語言[五], 延問公卿大夫博士議郎, 考合古今, 明正其義, 然後乃加爵土；不然, 恐大失眾心, 海內引領而議. 暴平其事, 必有言當封者, 在陛下所從；天下雖不說, 咎有所分[六], 不獨在陛下. 前定陵侯淳于長初封, 其事亦議. 大司農谷永以長當封, 眾人歸咎於永, 先帝不獨蒙其譏[七]. 臣嘉、臣延材駑不稱, 死有餘責[八]. 知順指不迕, 可得容身須臾[九], 所以不敢者, 思報厚恩也.｣ 上感其言, 止, 數月, 遂下詔封賢等, 因以切責公卿曰：｢朕居位以來, 寢疾未瘳[一０], 反逆之謀相連不絕, 賊亂之臣近侍帷幄. 前東平王雲與后謁祝詛朕, 使侍醫伍宏等內侍案脈[一一], 幾危社稷, 殆莫甚焉！[一二]昔楚有子玉得臣, 晉文爲之側席而坐；[一三]近事, 汲黯折淮南之謀. 今雲等至有圖弒天子逆亂之謀者, 是公卿股肱莫能悉心務聰明以銷厭未萌之故[一四]. 賴宗廟之靈, 侍中駙馬都尉賢等發覺以聞, 咸伏厥辜. 書不云乎? □用德章厥善.□[一五]其封賢爲高安侯、南陽太守寵爲方陽侯、左曹光祿大夫躬爲宜陵侯.｣

[一]師古曰：｢定謂改治也.｣

[二]師古曰：｢掇讀曰剟. 剟, 削也, 削去其名也. 音竹劣反.｣

[三]師古曰：｢視讀曰示.｣

[四]師古曰：｢言董賢以貴寵故妄得封, 而躬、寵等遂蒙恩.｣

[五]師古曰：｢暴謂章露也.｣

[六]師古曰：｢說讀曰悅.｣

[七]師古曰：｢蒙, 被也.｣

[八]師古曰：｢稱, 副也.｣

[九]師古曰：｢迕, 逆也.｣

[一０]師古曰：｢瘳, 差也, 音丑留反.｣

[一一]師古曰：｢案謂切診也.｣

[一二]師古曰：｢幾音鉅依反. 殆亦危也.｣

[一三]師古曰：｢已解於上.｣

[一四]師古曰：｢悉, 盡也. 務聰明者, 廣視聽也. 厭音一涉反.｣

[一五]師古曰：｢商書盤庚之辭也.｣

後數月, 日食, 舉直言, 嘉復奏封事曰：

臣聞咎繇戒帝舜曰：｢亡敖佚欲有國, 兢兢業業, 一日二日萬機.｣[一]箕子戒武王曰：｢臣無有作威作福, 亡有玉食；臣之有作威作福玉食, 害于而家, 凶于而國, 人用側頗辟, 民用僭慝.｣[二]言如此則逆尊卑之序, 亂陰陽之統, 而害及王者, 其國極危. 國人傾仄不正, 民用僭差不壹, 此君不由法度, 上下失序之敗也. 武王躬履此道, 隆至成康[三]. 自是以後, 縱心恣欲, 法度陵遲[四], 至於臣弒君, 子弒父. 父子至親, 失禮患生, 何況異姓之臣? 孔子曰：｢道千乘之國, 敬事而信, 節用而愛人, 使民以時.｣[五]孝文皇帝備行此道, 海內蒙恩, 爲漢太宗. 孝宣皇帝賞罰信明, 施與有節, 記人之功, 忽於小過[六], 以致治平. 孝元皇帝奉承大業, 溫恭少欲, 都內錢四十萬萬, 水衡錢二十五萬萬, 少府錢十八萬萬[七]. 嘗幸上林, 後宮馮貴人從臨獸圈, 猛獸驚出, 貴人前當之, 元帝嘉美其義, 賜錢五萬[八]. 掖庭見親, 有加賞賜, 屬其人勿眾謝[九]. 示平惡偏, 重失人心, 賞賜節約. 是時外戚貲千萬者少耳, 故少府水衡見錢多也[一０]. 雖遭初元、永光凶年飢饉, 加有西羌之變, 外奉師旅, 內振貧民, 終無傾危之憂, 以府臧內充實也. 孝成皇帝時, 諫臣多言燕出之害[一一], 及女寵專愛, 耽於酒色, 損德傷年, 其言甚切, 然終不怨怒也. 寵臣淳于長、張放、史育, 育數貶退, 家貲不滿千萬, 放斥逐就國, 長榜死於獄[一二]. 不以私愛害公義, 故雖多內譏, 朝廷安平[一三], 傳業陛下.

[一]師古曰：｢虞書咎繇謨之辭也. 言有國之人不可傲慢逸欲, 但當戒慎危懼, 以理萬事之機也. 敖讀曰傲.｣

[二]師古曰：｢周書洪範載箕子對武王之辭也. 玉食, 精好如玉也. 而, 汝也. 頗, 偏也. 僭, 不信也. 慝, 惡也.｣

[三]師古曰：｢言武王能履法度, 故至成康之時, 德化隆盛也.｣

[四]師古曰：｢陵遲即陵夷也, 言漸頹替也.｣

[五]師古曰：｢論語載孔子之言也. 道, 治也. 千乘謂兵車千乘, 說在刑法志.｣

[六]師古曰：｢忽, 忘也.｣

[七]師古曰：｢言不費用, 故蓄積也.｣

[八]師古曰：｢此言雖嘉其義而賞亦不多.｣

[九]師古曰：｢掖庭宮人, 有親戚來見而帝賜之者, 屬其家勿使於眾人中謝也. 屬音之欲反.｣

[一０]師古曰：｢見在之錢也.｣

[一一]師古曰：｢燕出謂微行也.｣

[一二]師古曰：｢榜, 笞擊也, 音彭.｣

[一三]師古曰：｢雖有好內之譏, 而不害政也.｣

陛下在國之時, 好詩書, 上儉節, 徵來所過道上稱誦德美, 此天下所以回心也[一]. 初即位, 易帷帳, 去錦繡, 乘輿席緣綈繒而已[二]. 共皇寢廟比比當作[三], 憂閔元元, 惟用度不足[四], 以義割恩, 輒且止息, 今始作治. 而駙馬都尉董賢亦起官寺上林中, 又爲賢治大第, 開門鄉北闕[五], 引王渠灌園池[六], 使者護作[七], 賞賜吏卒, 甚於治宗廟. 賢母病, 長安廚給祠具[八], 道中過者皆飲食[九]. 爲賢治器, 器成, 奏御乃行, 或物好, 特賜其工, 自貢獻宗廟三宮, 猶不至此[一０]. 賢家有賓婚及見親, 諸官並共[一一], 賜及倉頭奴婢, 人十萬錢. 使者護視, 發取市物, 百賈震動[一二], 道路讙譁, 群臣惶惑. 詔書罷菀, 而以賜賢二千餘頃, 均田之制從此墮壞[一三]. 奢僭放縱, 變亂陰陽, 災異眾多, 百姓訛言, 持籌相驚[一四], 被髮徒跣而走, 乘馬者馳, 天惑其意, 不能自止. 或以爲籌者策失之戒也. 陛下素仁智慎事, 今而有此大譏.

[一]師古曰：｢望爲治也.｣

[二]師古曰：｢綈, 厚繒也, 音徒奚反.｣

[三]師古曰：｢共皇, 哀帝之父, 即定陶恭王也. 比比猶頻頻也. 共讀曰恭.｣

[四]師古曰：｢惟, 思也.｣

[五]師古曰：｢鄉讀曰嚮.｣

[六]蘇林曰：｢王渠, 官渠也, 猶今御溝也.｣ 晉灼曰：｢渠名也, 在城東覆盎門外.｣ 師古曰：｢晉說是.｣

[七]師古曰：｢護, 監視也.｣

[八]師古曰：｢長安有廚官, 主爲官食.｣

[九]如淳曰：｢禱於道中, 故行人皆得飲食.｣

[一０]師古曰：｢三宮, 天子、太后、皇后也.｣

[一一]師古曰：｢見親, 親戚相見也. 並供, 言百官各以所掌事及財物就供之. 共讀曰供.｣

[一二]師古曰：｢賈謂販賣之人也. 言百賈者, 非一之稱也. 賈音古.｣

[一三]孟康曰：｢自公卿以下至於吏民名曰均田, 皆有頃數, 於品制中令均等. 今賜賢二千餘頃, 則壞其等制也.｣ 師古曰：｢菀, 古苑字. 墮音火規反.｣

[一四]師古曰：｢言行西王母籌也.｣

孔子曰：｢危而不持, 顛而不扶, 則將安用彼相矣！｣[一]臣嘉幸得備位, 竊內悲傷不能通愚忠之信；身死有益於國, 不敢自惜. 唯陛下慎己之所獨鄉, 察眾人之所共疑[二]. 往者寵臣鄧通、韓嫣[三]驕貴失度, 逸豫無厭, 小人不勝情欲, 卒陷罪辜[四]. 亂國亡驅, 不終其祿, 所謂愛之適足以害之者也. 宜深覽前世, 以節賢□, 全安其命.

[一]師古曰：｢論語稱季氏將伐顓臾, 冉有、季路見於孔子, 孔子以此言責之, 以其不匡諫也.｣

[二]師古曰：｢鄉讀曰嚮.｣

[三]師古曰：｢嫣音偃.｣

[四]師古曰：｢卒, 終也.｣

於是上寖不說[一], 而愈愛賢, 不能自勝.

[一]師古曰：｢寖, 漸也. 說讀曰悅.｣

會祖母傅太后薨, 上因託傅太后遺詔, 令成帝母王太后下丞相御史, 益封賢二千戶, 及賜孔鄉侯、汝昌侯、陽新侯國[一]. 嘉封還詔書[二], 因奏封事諫上及太后曰：｢臣聞爵祿土地, 天之有也. 書云：□天命有德, 五服五章哉！□[三]王者代天爵人, 尤宜慎之. 裂地而封, 不得其宜, 則眾庶不服, 感動陰陽, 其害疾自深[四]. 今聖體久不平, 此臣嘉所內懼也. 高安侯賢, 佞幸之臣, 陛下傾爵位以貴之, 單貨財以富之[五], 損至尊以寵之[六], 主威已黜, 府藏已竭, 唯恐不足. 財皆民力所爲, 孝文皇帝欲起露臺, 重百金之費, 克己不作. 今賢散公賦以施私惠, 一家至受千金, 往古以來貴臣未嘗有此, 流聞四方, 皆同怨之. 里諺曰：□千人所指, 無病而死.□ 臣常爲之寒心. 今太皇太后以永信太后遺詔, 詔丞相御史益賢戶, 賜三侯國, 臣嘉竊惑. 山崩地動, 日食於三朝[七], 皆陰侵陽之戒也. 前賢已再封, 晏、商再易邑, 業緣私橫求, 恩已過厚[八], 求索自恣, 不知厭足, 甚傷尊(卑)[尊]之義, 不可以示天下, 爲害痛矣！臣驕侵罔, 陰陽失節[九], 氣感相動, 害及身體. 陛下寢疾久不平, 繼嗣未立, 宜思正萬事, 順天人之心, 以求福祐, 柰何輕身肆意[一０], 不念高祖之勤苦垂立制度欲傳之於無窮哉！孝經曰：□天子有爭臣七人, 雖無道, 不失其天下.□[一一]臣謹封上詔書, 不敢露見, 非愛死而不自法, 恐天下聞之, 故不敢自劾. 愚(贛)[戇]數犯忌諱, 唯陛下省察.｣

[一]師古曰：｢傅晏、傅商、鄭業也.｣

[二]師古曰：｢還謂卻上之於天子也.｣

[三]師古曰：｢虞書咎繇謨之辭也. 言皇天命於有德者以居列位, 天子諸侯卿大夫士尊卑之服采章各異也.｣

[四]師古曰：｢言此氣損害, 故令天子身自有疾也.｣

[五]師古曰：｢單, 盡也.｣

[六]師古曰：｢言上意傾惑, 爲下所窺也.｣

[七]師古曰：｢歲月日之朝也. 已解於上.｣

[八]師古曰：｢橫音胡孟反.｣

[九]師古曰：｢罔謂誣蔽也.｣

[一０]師古曰：｢肆, 放也.｣

[一一]師古曰：｢言上能納諫, 則免於過惡也.｣

初, 廷尉梁相與丞相長史、御史中丞及五二千石雜治東平王雲獄, 時冬月未盡二旬, 而相心疑雲冤, 獄有飾辭[一], 奏欲傳之長安[二], 更下公卿覆治. 尚書令鞫譚、僕射宗伯鳳以爲可許[三]. 天子以相等皆見上體不平, 外內顧望, 操持兩心[四], 幸雲踰冬, 無討賊疾惡主讎之意, 制詔免相等皆爲庶人. 後數月大赦, 嘉奏封事薦相等明習治獄, ｢相計謀深沈, 譚頗知雅文, 鳳經明行修, 聖王有計功除過[五], 臣竊爲朝廷惜此三人.｣ 書奏, 上不能平[六]. 後二十餘日, 嘉封還益董賢戶事, 上乃發怒, 召嘉詣尚書, 責問以｢相等前坐在位不盡忠誠, 外附諸侯, 操持兩心, 背人臣之義, 今所稱相等材美, 足以相計除罪. 君以道德, 位在三公, 以總方略一統萬類分明善惡爲職, 知相等罪惡陳列, 著聞天下, 時輒以自劾, 今又稱譽相等, 云爲朝廷惜之. 大臣舉錯, 恣心自在[七], 迷國罔上, 近由君始, 將謂遠者何！[八]對狀.｣[九]. 嘉免冠謝罪.

[一]師古曰：｢假飾之辭, 非其實也.｣

[二]師古曰：｢傳謂移其獄事也.｣

[三]師古曰：｢鞫及宗伯皆姓也. 鞫音居六反.｣

[四]師古曰：｢操音千高反.｣

[五]師古曰：｢收采其功, 以(明)[免]罪過也.｣

[六]師古曰：｢心怒也.｣

[七]師古曰：｢錯, 置也.｣

[八]師古曰：｢近臣尚然, 則遠者固宜爾也.｣

[九]師古曰：｢敕令具對也.｣

事下將軍中朝者. 光祿大夫孔光、左將軍公孫祿、右將軍王安、光祿勳馬宮、光祿大夫龔勝劾嘉迷國罔上不道, 請與廷尉雜治. 勝獨以爲嘉備宰相, 諸事並廢, 咎由嘉生[一]；嘉坐薦相等, 微薄, 以應迷國罔上不道, 恐不可以示天下. 遂可光等奏.

[一]師古曰：｢孔光以下眾共劾嘉, 而勝獨爲異議也.｣

光等請謁者召嘉詣廷尉詔獄, 制曰：｢票騎將軍、御史大夫、中二千石、二千石、諸大夫、博士、議郎議.｣ 衛尉雲等五十人以爲｢如光等言可許｣. 議郎龔等以爲｢嘉言事前後相違, 無所執守, 不任宰相之職, 宜奪爵土, 免爲庶人.｣ 永信少府猛等十人以爲｢聖王斷獄, 必先原心定罪, 探意立情, 故死者不抱恨而入地, 生者不銜怨而受罪. 明主躬聖德, 重大臣刑辟, 廣延有司議, 欲使海內咸服. 嘉罪名雖應法, 聖王之於大臣, 在輿爲下, 御坐則起[一], 疾病視之無數, 死則臨弔之, 廢宗廟之祭, 進之以禮, 退之以義, 誄之以行[二]. 案嘉本以相等爲罪, 罪惡雖著, 大臣括髮關械、裸躬就笞[三], 非所以重國褒宗廟也. 今春月寒氣錯繆, 霜露數降, 宜示天下以寬和. 臣等不知大義, 唯陛下察焉.｣ 有詔假謁者節, 召丞相詣廷尉詔獄.

[一]師古曰：｢解在翟方進傳.｣

[二]師古曰：｢言大臣之死, 積累其行而爲誄也. 誄者, 累德行之文.｣

[三]師古曰：｢括, 結也. 關, 貫也. 祼, 露也.｣

使者既到府, 掾史涕泣, 共和藥進嘉, 嘉不肯服. 主簿曰：｢將相不對理陳冤, 相踵以爲故事[一], 君侯宜引決.｣[二]使者危坐府門上[三]. 主簿復前進藥, 嘉引藥杯以擊地, 謂官屬曰：｢丞相幸得備位三公, 奉職負國, 當伏刑都市以示萬眾. 丞相豈兒女子邪, 何謂咀藥而死！｣[四]嘉遂裝出, 見使者再拜受詔, 乘吏小車, 去蓋不冠, 隨使者詣廷尉. 廷尉收嘉丞相新甫侯印綬, 縛嘉載致都船詔獄.

[一]師古曰：｢踵由躡也.｣

[二]師古曰：｢令自殺也.｣

[三]師古曰：｢以逼促嘉也.｣

[四]師古曰：｢咀, 嚼也, 音才汝反.｣

上聞嘉生自詣吏, 大怒, 使將軍以下與五二千石雜治. 吏詰問嘉, 嘉對曰：｢案事者思得實. 竊見相等前治東平王獄, 不以雲爲不當死, 欲關公卿示重慎；置驛馬傳囚, 勢不得踰冬月, 誠不見其外內顧望阿附爲雲驗. 復幸得蒙大赦, 相等皆良善吏, 臣竊爲國惜賢, 不私此三人.｣ 獄吏曰：｢苟如此, 則君何以爲罪猶當? 有以負國, 不空入獄矣.｣ 吏稍侵辱嘉, 嘉喟然卬天嘆曰：[一]｢幸得充備宰相, 不能進賢退不肖, 以是負國, 死有餘責.｣ 吏問賢不肖主名, 嘉曰：｢賢, 故丞相孔光、故大司空何武, 不能進；惡, 高安侯董賢父子, 佞邪亂朝, 而不能退. 罪當死, 死無所恨.｣ 嘉繫獄二十餘日, 不食歐血而死. 帝舅大司馬票騎將軍丁明素重嘉而憐之, 上遂免明, 以董賢代之, 語在賢傳.

[一]師古曰：｢卬讀曰仰.｣

嘉爲相三年誅, 國除. 死後上覽其對而思嘉言, 復以孔光代嘉爲丞相, 徵用何武爲御史大夫. 元始四年, 詔書追錄忠臣, 封嘉子崇爲新甫侯, 追諡嘉爲忠侯,

師丹字仲公, 琅邪東武人也. 治詩, 事匡衡. 舉孝廉爲郎. 元帝末, 爲博士, 免. 建始中, 州舉茂材, 復補博士, 出爲東平王太傅. 丞相方進、御史大夫孔光舉丹論議深博, 廉正守道, 徵入爲光祿大夫、丞相司直. 數月, 復以光祿大夫給事中, 由是爲少府、光祿勳、侍中, 甚見尊重. 成帝末年, 立定陶王爲皇太子, 以丹爲太子太傅. 哀帝即位, 爲左將軍, 賜爵關內侯, 食邑, 領尚書事, 遂代王莽爲大司馬, 封高樂侯. 月餘, 徙爲大司空.

上少在國, 見成帝委政外家, 王氏僭盛, 常內邑邑. 即位, 多欲有所匡正. 封拜丁、傅, 奪王氏權. 丹自以師傅居三公位, 得信於上, 上書言：｢古者諒闇不言, 聽於冢宰[一], 三年無改於父之道[二]. 前大行尸柩在堂, 而官爵臣等以及親屬, 赫然皆貴寵. 封舅爲陽安侯, 皇后尊號未定, 豫封父爲孔鄉侯. 出侍中王邑、射聲校尉王邯等. 詔書比下, 變動政事[三], 卒暴無漸[四]. 臣縱不能明陳大義, 復曾不能牢讓爵位[五], 相隨空受封侯, 增益陛下之過. 問者郡國多地動, 水出流殺人民, 日月不明, 五星失行, 此皆舉錯失中, 號令不定, 法度失理, 陰陽溷濁之(患)[應]也[六]. 臣伏惟人情無子, 年雖六七十, 猶博取而廣求[七]. 孝成皇帝深見天命, 燭知至德[八], 以壯年克己, 立陛下爲嗣. 先帝暴棄天下而陛下繼體, 四海安寧, 百姓不懼, 此先帝聖德當合天人之功也. 臣聞天威不違顏咫尺[九], 願陛下深思先帝所以建立陛下之意, 且克己躬行以觀群下之從化. 天下者, 陛下之家也, 胏附何患不富貴, 不宜倉卒. 先帝不量臣愚, 以爲太傅, 陛下以臣託師傅, 故亡功德而備鼎足, 封大國, 加賜黃金, 位爲三公, 職在左右[一０], 不能盡忠補過, 而令庶人竊議, 災異數見, 此臣之大罪也. 臣不敢言乞骸骨歸於海濱, 恐嫌於偽. 誠慚負重責, 義不得不盡死.｣ 書數十上, 多切直之言.

[一]師古曰：｢論語云子張曰：□書云高宗諒闇, 三年不言.□ 孔子曰：□何必高宗, 古之人皆然. 君薨, 百官總己以聽於冢宰三年.□ 諒, 信也. 闇, 默然也.｣

[二]師古曰：｢論語稱孔子曰：□父在觀其志, 父沒觀其行；三年無改於父之道, 可謂孝矣.□ ｣

[三]師古曰：｢比, 頻也.｣

[四]師古曰：｢卒讀曰猝.｣

[五]師古曰：｢牢, 堅也.｣

[六]師古曰：｢溷音胡頓反.｣

[七]師古曰：｢取讀曰娶.｣

[八]師古曰：｢燭, 照也. 至德, 指謂哀帝.｣

[九]師古曰：｢言常若在前, 宜自肅懼也.｣

[一０]師古曰：｢左右, 助也. 左讀曰佐. 右讀曰佑.｣

初, 哀帝即位, 成帝母稱太皇太后, 成帝趙皇后稱皇太后, 而上祖母傅太后與母丁后皆在國邸, 自以定陶共王爲稱. 高昌侯董宏上書言：｢秦莊襄王母本夏氏, 而爲華陽夫人所子[一], 及即位後, 俱稱太后. 宜立定陶共王后爲皇太后.｣ 事下有司, 時丹以左將軍與大司馬王莽共劾奏宏｢知皇太后至尊之號, 天下一統, 而稱引亡秦以爲比喻, 詿誤聖朝, 非所宜言, 大不道.｣ 上新立, 謙讓, 納用莽、丹言, 免宏爲庶人. 傅太后大怒. 要上欲必稱尊號, 上於是追尊定陶共王爲共皇, 尊傅太后爲共皇太后, 丁后爲共皇后. 郎中令泠褒、黃門郎段猶等復奏言：[二]｢定陶共皇太后、共皇后皆不宜復引定陶蕃國之名以冠大號, 車馬衣服宜皆稱皇之意[三], 置吏二千石以下各供厥職[四], 又宜爲共皇立廟京師.｣ 上復下其議, 有司皆以爲宜如褒、猶言. 丹議獨曰：｢聖王制禮取法於天地, 故尊卑之禮明則人倫之序正, 人倫之序正則乾坤得其位而陰陽順其節, 人主與萬民俱蒙祐福, 尊卑者, 所以正天地之位, 不可亂也. 今定陶共皇太后、共皇后以定陶共爲號者, 母從子妻從夫之義也. 欲立官置吏, 車服與太皇太后並, 非所以明尊卑亡二上之義也. 定陶共皇號諡已前定, 義不得復改. 禮：□父爲士, 子爲天子, 祭以天子, 其尸服以士服.□ 子亡爵父之義, 尊父母也. 爲人後者爲之子, 故爲所後服斬衰三年, 而降其父母期, 明尊本祖而重正統也. 孝成皇帝聖恩深遠, 故爲共王立後, 奉承祭祀, 今共皇長爲一國太祖, 萬世不毀, 恩義已備. 陛下既繼體先帝, 持重大宗, 承宗廟天地社稷之祀, 義不得復奉定陶共皇祭入其廟. 今欲立廟於京師, 而使臣下祭之, 是無主也. 又親盡當毀, 空去一國太祖不墮之祀[五], 而就無主當毀不正之禮, 非所以尊厚共皇也.｣ 丹由是浸不合上意[六].

[一]師古曰：｢莊襄王, 始皇之父也. 華陽夫人, 孝文王之夫人也. 子謂養以爲子也.｣

[二]師古曰：｢泠音零.｣

[三]師古曰：｢皇者, 至尊之號, 其服御宜皆副稱之也. 稱音尺孕反.｣

[四]師古曰：｢謂詹事、太僕、少府等眾官也.｣

[五]師古曰：｢墮亦毀也, 音火規反.｣

[六]師古曰：｢浸, 漸也.｣

會有上書言古者以龜貝爲貨, 今以錢易之, 民以故貧, 宜可改幣. 上以問丹, 丹對言可改. 章下有司議, 皆以爲行錢以來久, 難卒變易[一]. 丹老人, 忘其前語, 後從公卿議. 又丹使吏書奏, 吏私寫其草, 丁、傅子弟聞之, 使人上書告丹上封事行道人遍持其書. 上以問將軍中朝臣, 皆對曰：｢忠臣不顯諫, 大臣奏事不宜漏泄, 令吏民傳寫流聞四方. □臣不密則失身□[二], 宜下廷尉治.｣ 事下廷尉, 廷尉劾丹大不敬. 事未決, 給事中博士申咸、炔欽上書[三], 言｢丹經行無比[四], 自近世大臣能若丹者少. 發憤懣, 奏封事, 不及深思遠慮, 使主簿書, 漏泄之過不在丹. 以此貶黜, 恐不厭眾心.｣[五]尚書劾咸、欽：｢幸得以儒官選擢備腹心, 上所折中定疑[六], 知丹社稷重臣, 議罪處罰, 國之所慎, 咸、欽初傅經義以爲當治[七], 事以暴列, 乃復上書妄稱譽丹, 前後相違, 不敬.｣ 上貶咸、欽秩各二等, 遂策免丹曰：｢夫三公者, 朕之腹心也, 輔善相過, 匡率百僚, 和合天下者也. 朕既不明, 委政於公, 間者陰陽不調, 寒暑失常, 變異婁臻[八], 山崩地震, 河決泉涌, 流殺人民, 百姓流連, 無所歸心, 司空之職尤廢焉. 君在位出入三年, 未聞忠言嘉謀, 而反有朋黨相進不公之名. 乃者以挺力田議改幣章示君[九], 君內爲朕建可改不疑；[一０]以君之言博考朝臣, 君乃希眾雷同, 外以爲不便, 令觀聽者歸非於朕. 朕隱忍不宣, 爲君受愆. 朕疾夫比周之徒[一一]虛偽壞化, 寖以成俗, 故屢以書飭君[一二], 幾君省過求己[一三], 而反不受, 退有後言. 及君奏封事, 傳於道路, 布聞朝市, 言事者以爲大臣不忠, 辜陷重辟, 獲虛采名, 謗譏匈匈, 流於四方. 腹心如此, 謂疏者何? 殆謬於二人同心之利焉[一四], 將何以率示群下, 附親遠方? 朕惟君位尊任重, 慮不周密, 懷諼迷國[一五], 進退違命, 反覆異言, 甚爲君恥之, 非所以共承天地, 永保國家之意[一六]. 以君嘗託傅位, 未忍考於理, 已詔有司赦君勿治. 其上大司空高樂侯印綬, 罷歸.｣

[一]師古曰：｢卒讀曰猝.｣

[二]師古曰：｢易上繫之辭.｣

[三]蘇林曰：｢炔音桂.｣

[四]師古曰：｢比音必寐反.｣

[五]師古曰：｢厭音一贍反.｣

[六]師古曰：｢折, 斷也. 取其言以斷事之中而定所疑.｣

[七]師古曰：｢傅讀曰附.｣

[八]師古曰：｢婁, 古屢字.｣

[九]師古曰：｢挺, 引拔也, 謂特拔異力田之人優寵之也. 挺音徒鼎反. 而說者以挺爲縣名, 失之遠矣.｣

[一０]師古曰：｢共立此議也.｣

[一一]師古曰：｢比音頻寐反.｣

[一二]師古曰：｢飭與敕同.｣

[一三]師古曰：｢省, 視也. 自求諸己, 不尤人也. 幾音冀.｣

[一四]師古曰：｢易上繫辭曰□二人同心, 其利斷金□, 故詔書引之.｣

[一五]師古曰：｢諼, 詐也, 音虛袁反.｣

[一六]師古曰：｢共讀曰恭.｣

尚書令唐林上疏曰：｢竊見免大司空丹策書, 泰深痛切, 君子作文, 爲賢者諱. 丹經爲世儒宗, 德爲國黃耇[一], 親傅聖躬, 位在三公, 所坐者微, 海內未見其大過, 事既已往, 免爵大重, 京師識者咸以爲宜復丹邑爵, 使奉朝請[二], 四方所瞻卬也[三]. 惟陛下財覽眾心, 有以尉復師傅之臣.｣[四]上從林言, 下詔賜丹爵關內侯, 食邑三百戶.

[一]師古曰：｢黃耇, 老人之稱也. 黃謂白髮落更生黃者也. 耇, 老人面色不淨如垢也.｣

[二]師古曰：｢識者, 謂有識之人也. 請音材性反.｣

[三]師古曰：｢卬讀曰仰.｣

[四]師古曰：｢財與裁同. 復, 報也, 音扶目反.｣

丹既免數月, 上用朱博議, 尊傅太后爲皇太太后, 丁后爲帝太后, 與太皇太后及皇太后同尊, 又爲共皇立廟京師, 儀如孝元皇帝. 博遷爲丞相, 復與御史大夫趙玄奏言：｢前高昌侯宏首建尊號之議, 而爲丹所劾奏, 免爲庶人. 時天下衰麤, 委政於丹[一]. 丹不深惟褒廣尊親之義而妄稱說, 抑貶尊號, 虧損孝道, 不忠莫大焉. 陛下聖仁, 昭然定尊號, 宏以忠孝復封高昌侯. 丹惡逆暴著, 雖蒙赦令, 不宜有爵邑, 請免爲庶人.｣ 奏可. 丹於是廢歸鄉里者數年.

[一]師古曰：｢言新有成帝之喪, 斬衰麤服, 故天子不親政事也.｣

平帝即位, 新都侯王莽白太皇太后發掘傅太后、丁太后冢, 奪其璽綬, 更以民葬之, 定陶隳廢共皇廟[一]. 諸造議泠褒、段猶等皆徙合浦, 復免高昌侯宏爲庶人. 徵丹詣公車, 賜爵關內侯, 食故邑. 數月, 太皇太后詔大司徒、大司空曰：｢夫褒有德, 賞元功, 先聖之制, 百王不易之道也. 故定陶太后造稱僭號, 甚悖義理[二]. 關內侯師丹端誠於國, 不顧患難, 執忠節, 據聖法, 分明尊卑之制, 確然有柱石之固, 臨大節而不可奪, 可謂社稷之臣矣. 有司條奏邪臣建定稱號者已放退, 而丹功賞未加, 殆繆乎先賞後罰之義, 非所以章有德報厥功也. 其以厚丘之中鄉戶二千一百封丹爲義陽侯.｣ 月餘薨, 諡曰節侯. 子業嗣, 王莽敗乃絕.

[一]師古曰：｢隳音火規反.｣

[二]師古曰：｢悖, 乖也, 音布內反.｣

贊曰：何武之舉, 王嘉之爭, 師丹之議[一], 考其禍福, 乃效於後[二]. 當王莽之作, 外內咸服, 董賢之愛, 疑於親戚[三], 武、嘉區區, 以一蕢障江河, 用沒其身[四]. 丹與董宏更受賞罰[五], 哀哉！故曰｢依世則廢道, 違俗則(免)[危]殆｣[六], 此古人所以難受爵位者也.

[一]師古曰：｢何武舉公孫祿爲大司馬, 王嘉爭益董賢封邑, 師丹議丁、傅不宜稱尊號.｣

[二]師古曰：｢終以王莽篡位, 董賢遇禍, 丁、傅喪敗.｣

[三]師古曰：｢疑讀曰擬. 擬, 比也.｣

[四]師古曰：｢蕢, 織草爲器, 所以盛土也. 一蕢之土, 固不能障塞江河, 是以其身沉沒也. 蕢音匱.｣

[五]師古曰：｢更, 互也. 宏初建議尊號, 爲丹所劾而免爵土. 及丹廢黜, 宏復獲封. 至王莽執政, 宏爲庶人, 丹受國邑. 故云互受賞罰也. 更音工衡反.｣

[六]師古曰：｢言隨時曲直則廢於正道, 違忤流俗則其身不安也.｣

校勘記

三四八二頁一一行　減(係)[除]其狀, 直令免去也. 景祐、殿本都作｢除｣. 王先謙說作｢除｣是.

三四八四頁一三行　綏和(三)[元]年, 景祐、殿本都作｢元｣. 朱一新說作｢三｣ 誤.

三四八八頁一四行　屬宣(州)[城]. 景祐、殿本都作｢宣城｣.

三四九０頁一五行　言易可(輕)[傾]危也. 景祐、殿本都作｢傾｣, 王先謙說作｢傾｣是.

三四九一頁　七行　(令)[今]諸大夫有材能者甚少, 景祐、殿、局本都作｢今｣, 此誤.

三四九八頁一一行　甚傷尊(卑)[尊]之義, 景祐、殿本都作｢尊尊｣, 通鑑同.

三四九八頁一五行　愚(贛)[戇]數犯忌諱, 景祐、殿本都作｢戇｣. 王先謙說此脫｢戇｣ 下｢心｣.

三五００頁一０行　收采其功, 以(明)[免]罪過也. 景祐、殿本都作｢免｣. 王先謙說作｢免｣是.

三五０四頁　二行　陰陽溷濁之(患)[應]也, 景祐、殿本都作｢應｣.

三五一０頁一三行　違俗則(免)[危]殆, 景祐、殿本都作｢危｣.

漢書卷八十七上 揚雄傳第五十七上

師古曰：｢自長楊賦以後分爲下卷.｣

揚雄字子雲, 蜀郡成都人也. 其先出自有周伯僑者, 以支庶初食采於晉之(楊)[揚][一], 因氏焉, 不知伯僑周何別也[二]. 揚在河、汾之間[三], 周衰而揚氏或稱侯, 號曰揚侯. 會晉六卿爭權, 韓、魏、趙興而范中行、知伯弊. 當是時, 偪揚侯[四], 揚侯逃於楚巫山, 因家焉[五]. 楚漢之興也, 揚氏溯江上, 處巴江州[六]. 而揚季官至廬江太守, 漢元鼎間避仇復溯江上, 處□山之陽曰郫[七], 有田一廛, 有宅一區[八], 世世以農桑爲業. 自季至雄, 五世而傳一子, 故雄亡它揚於蜀[九].

[一]師古曰：｢采, 官也. 以官受地, 謂之采地.｣

[二]師古曰：｢別謂分系緒也.｣

[三]應劭曰：｢左傳霍、揚、韓、魏皆姬姓也. 揚, 今河東揚縣.｣

[四]晉灼曰：｢漢名臣奏載張衡說, 云晉大夫食采於揚, 爲揚氏, 食我有罪而揚氏滅. 無揚侯. 有揚侯則非六卿所偪也.｣ 師古曰：｢晉說是也. 雄之自序譜諜蓋爲疏謬, 范中行不與知伯同時滅, 何得言當是時偪揚侯乎? 偪, 古逼(也)[字].｣

[五]師古曰：｢巫山, 今在荊州西南也.｣

[六]李奇曰：｢江州, 縣名也, 巴郡所治也.｣ 師古曰：｢■謂逆流而上也, 音素.｣

[七]師古曰：｢□山, 江水所出也. 山南曰陽. 郫, 縣名也. ■音旻. 郫音疲.｣

[八]晉灼曰：｢周禮, 上地夫一■, 一百畝也.｣

[九]師古曰：｢蜀諸姓揚者皆非雄族, 故言雄無它揚.｣

雄少而好學, 不爲章句, 訓詁通而已[一], 博覽無所不見. 爲人簡易佚蕩[二], 口吃不能劇談[三], 默而好深湛之思[四], 清靜亡爲, 少耆欲[五], 不汲汲於富貴, 不戚戚於貧賤[六], 不修廉隅以徼名當世[七]. 家產不過十金, 乏無儋石之儲, 晏如也[八]. 自有大度, 非聖哲之書不好也；非其意, 雖富貴不事也. 顧嘗好辭賦[九].

[一]師古曰：｢詁謂指義也.｣

[二]張晏曰：｢佚音鐵. 蕩音讜.｣ 晉灼曰：｢佚蕩, 緩也.｣

[三]鄭氏曰：｢劇, 甚也.｣ 晉灼曰：｢或作遽. 遽, 疾也. 口吃不能疾言.｣ 師古曰：｢劇亦疾也, 無煩作遽也.｣

[四]師古曰：｢湛讀曰沈.｣

[五]師古曰：｢耆讀曰嗜.｣

[六]師古曰：｢汲汲, 欲速之義, 如井汲之爲也.｣

[七]師古曰：｢徼, 要也, 音工堯反. 徼字或作激. 激, 發也, 音工歷反.｣

[八]師古曰：｢儋石, 解在蒯通傳.｣

[九]師古曰：｢顧, 反也.｣

先是時, 蜀有司馬相如, 作賦甚弘麗溫雅, 雄心壯之, 每作賦, 常擬之以爲式[一]. 又怪屈原文過相如, 至不容, 作離騷, 自投江而死, 悲其文, 讀之未嘗不流涕也. 以爲君子得時則大行, 不得時則龍蛇[二], 遇不遇命也, 何必湛身哉！[三]乃作書, 往往摭離騷文而反之[四], 自崏山投諸江流以弔屈原, 名曰反離騷；又旁離騷作重一篇, 名曰廣騷[五]；又旁惜誦以下至懷沙一卷, 名曰畔牢愁[六]. 畔牢愁、廣騷文多不載, 獨載反離騷, 其辭曰：

[一]師古曰：｢擬謂比象也.｣

[二]應劭曰：｢易曰□龍蛇之蟄, 以存身也□ .｣ 師古曰：｢大行, 安步徐行.｣

[三]師古曰：｢湛讀曰沈. 謂投水而死.｣

[四]師古曰：｢摭, 拾取也, 音之亦反.｣

[五]師古曰：｢旁, 依也, 音步浪反. 其下類此. 重音直用反.｣

[六]李奇曰：｢畔, 離也. 牢, 聊也. 與君相離, 愁而無聊也.｣ 師古曰：｢惜誦、懷沙皆屈原所作九章中之名也.｣

有周氏之蟬嫣兮, 或鼻祖於汾隅[一], 靈宗初諜伯僑兮, 流于末之揚侯[二]. 淑周楚之豐烈兮, 超既離虖皇波[三], 因江潭而[氵往]托兮, 欽弔楚之湘纍[四].

[一]應劭曰：｢嬋嫣, 連也, 言與周氏親連也.｣ 劉德曰：｢鼻, 始也.｣ 師古曰：｢雄自言系出周氏而食采於揚, 故云始祖於汾隅也. 嫣音於連反.｣

[二]應劭曰：｢諜, 譜也, 言從伯僑以來可得而敘也.｣

[三]應劭曰：｢淑, 善也. 言去汾隅從巫山得周楚之美烈也. 超, 速也.｣ 晉灼曰：｢離, 歷也. 皇, 大也.｣ 師古曰：｢言其先祖所居經河及江也. 河江, 四瀆之水, 故云大波也. 虖, 古乎字. 其下並同.｣

[四]蘇林曰：｢潭, 水邊也.｣ 鄧展曰：｢■, 往也.｣ 李奇曰：｢諸不以罪死曰纍, 荀息、仇牧皆是也. 屈原赴湘死, 故曰湘纍也.｣ 師古曰：｢記, 書記也, 謂弔文也. 言因江水之邊而投書記以往弔也. 欽, 敬也. 潭音尋. □音于放反. 纍音力追反.｣

惟天軌之不辟兮, 何純絜而離紛！[一]紛纍以其淟涊兮, 暗纍以其繽紛[二].

[一]師古曰：｢天軌, 猶言天路. 辟, 開也. 離, 遭也. 紛, 難也. 言天路不開, 故使純善貞絜之人遭此難也. 易曰：□天地閉, 賢人隱.□ 辟讀曰闢.｣

[二]應劭曰：｢淟涊, 穢濁也.｣ 師古曰：｢繽紛, 交雜也. 淟音吐典反. 涊音乃典反. 繽音匹人反.｣

漢十世之陽朔兮, 招搖紀于周正[一], 正皇天之清則兮, 度后土之方貞[二]. 圖纍承彼洪族兮, 又覽纍之昌辭[三], 帶鉤矩而佩衡兮, 履欃槍以爲綦[四]. 素初貯厥麗服兮, 何文肆而質■！[五]資娵, 娃炎珍[髟也]兮, 鬻九戎而索賴[六].

[一]晉灼曰：｢十世數高祖、呂后至成帝也. 成帝八年乃稱陽朔.｣ 應劭曰：｢招搖, 斗杓星也, 主天時. 周正, 十一月也.｣ 蘇林曰：｢言己以此時弔屈原也.｣

[二]應劭曰：｢平正司法者莫過於天, 養物均調者莫過於地也. 父伯庸名我爲平以法天, 字我爲原以法地也.｣ 晉灼曰：｢此雄取離騷辭反之, 應說是也.｣ 師古曰：｢應、晉二說皆非也. 自漢十世以下, 四句不道屈原也, 此乃雄自論己心所履行取法天地耳. 自圖纍以下方論屈原云也.｣

[三]師古曰：｢圖, 按其本系之圖書也. 洪, 大也. 覽, 省視也. 昌, 美也.｣

[四]應劭曰：｢鉤, 規也. 矩, 方也. 衡, 平也.｣ 鄧展曰：｢欃槍, 妖星也.｣ 晉灼曰：｢綦, 履跡也. 此反屈原雖佩帶方平之行, 而蹈惡人跡, 以致放退也.｣ 師古曰：｢綦, 履下飾也. 欃音初咸反. 槍音初行反. 綦音其.｣

[五]應劭曰：｢貯, 積也. 肆, 放也. □, 狹也.｣ 如淳曰：｢文肆者, 楚辭遠游乘龍之言也. 質□者, 恨世不用己而自沈也.｣ 師古曰：｢麗服謂□扈江離與辟芷, 紉秋蘭以爲佩□ 之類是也. □音械.｣

[六]孟康曰：｢娵, 閭娵也. 娃, 吳娃也. ■, 髮也. 賴, 得也. 九戎被髮, ■雖珍好, 無所用也.｣ 師古曰：｢娵、娃皆美女也. 賴, 利也. 言屈原以高行仕楚, 亦猶資美女之■賣於九戎而求其利, 必不得也. 娵音子踰反. 娃音烏佳反. ■音徒計反.｣

鳳皇翔於蓬陼兮, 豈鴐鵝之能捷！[一]騁驊騮以曲艱兮, 驢騾連蹇而齊足[二]. 枳棘之榛榛兮, 蝯貁擬而不敢下[三], 靈修既信椒、蘭之唼佞兮, 吾纍忽焉而不蚤睹? [四]

[一]應劭曰：｢蓬陼, 蓬萊之陼也, 在海中.｣ 晉灼曰：｢捷, 及也.｣ 師古曰：｢鴐鵝, 鳥名也, 解在司馬相如傳. 鴐音加.｣

[二]師古曰：｢驊騮, 駿馬名也, 其色如華而赤也. 言使駿馬馳騖於屈曲艱阻之中, 則與驢騾齊足也. 驊音華. 連音力展反. 囏, 古艱字.｣

[三]師古曰：｢榛榛, 梗穢貌也. 蝯, 善攀援. 貁似猴, 卬鼻而長尾. 擬, 疑也. 榛音臻, 又士臻反. 貁音弋授反.｣

[四]服虔曰：｢靈修, 楚王也.｣ 蘇林曰：｢椒、蘭, 令尹子椒、子蘭也.｣ 師古曰：｢蚤, 古早字也. 唼佞, 譖言也. 唼音妾.｣

衿芰茄之綠衣兮, 被夫容之朱裳[一], 芳酷烈而莫聞兮, (固)不如襞而幽之離房[二]. 閨中容競淖約兮, 相態以麗佳[三], 知眾嫭之嫉妒兮, 何必颺纍之蛾眉? [四]

[一]應劭曰：｢衿音衿系之衿. 衿, 帶也. 芰, 䔖也.｣ 師古曰：｢衿音其禁反. 茄亦荷字也, 見張揖古今字譜. 被音披, 又音皮義反.｣

[二]師古曰：｢襞, 疊衣也. 離房, 別房也. 襞音壁.｣

[三]應劭曰：｢眾士競善, 猶女競容也.｣ 師古曰：｢淖約, 善容止也. 相態以麗佳, 言競爲佳麗之態以相傾也. 淖音綽.｣

[四]晉灼曰：｢離騷云□眾女嫉余之蛾眉□ .｣ 師古曰：｢嫭, 美貌也. 颺, 古揚字也. 蛾眉, 形若蠶蛾眉也. 此亦譏屈原自舉蛾眾嫉之. 嫭音胡故反. ■, 古眉字.｣

懿神龍之淵潛, 俟慶雲而將舉, 亡春風之被離兮, 孰焉知龍之所處? [一]愍吾纍之眾芬兮, 揚燁燁之芳苓, 遭季夏之凝霜兮, 慶夭悴而喪榮[二].

[一]晉灼曰：｢龍俟風雲而後升, 士須明君而後進. 國無道則愚, 誰知其所邪?｣ 師古曰：｢懿, 美也. 俟, 待也. 龍以潛居待雲爲美, 以譏屈原不能隱德, 自取禍也. 被讀曰披.｣

[二]晉灼曰：｢雄愍屈原光香, 奄先秋遇凋, 生亦不辰也.｣ 張晏曰：｢慶, 辭也.｣ 師古曰：｢燁燁, 光盛. 苓, 香草名, 音零. 慶讀與羌同. ■, 古悴字.｣

橫江、湘以南[氵往]兮, 云走乎彼蒼吾, 馳江潭之汎溢兮, 將折衷虖重華[一]. 舒中情之煩或兮, 恐重華之不纍與[二], 陵陽侯之素波兮, 豈吾纍之獨見許? [三]

[一]應劭曰：｢舜葬蒼梧, 在江湘之南, 屈原欲啟質聖人, 陳己情要也.｣ 師古曰：｢□, 往也. 走, 趣也. 重華, 舜名也. □音于放反. 走音奏. 潭音尋. 衷音竹仲反.｣

[二]張晏曰：｢舜聖, 卒避父害以全身, 資於事父以事君, 恐不與屈原爲黨與.｣

[三]應劭曰：｢陽侯, 古之諸侯也, 有罪自投江, 其神爲大波. 陵, 乘也. 言屈原襲陽侯之罪, 而欲折中求舜, 未必獨見然許之也.｣

精瓊靡與秋菊兮, 將以延夫天年；臨汨羅而自隕兮, 恐日薄於西山[一]. 解扶桑之總轡兮, 縱令之遂奔馳[二], 鸞皇騰而不屬兮, 豈獨飛廉與雲師！[三]

[一]應劭曰：｢精, 細；靡, 屑也. 瓊, 玉之華也.｣ 晉灼曰：｢離騷云□精瓊靡以爲粻兮□, □予夕餐秋菊之落英□ . 又曰□老冉冉其將至□, □日忽忽其將暮□ .｣ 師古曰：｢此又譏屈原, 云瓊靡秋菊, 將以延年, 崦嵫忽迫, 喜於未暮, 何乃自投汨羅, 言行相反！｣

[二]應劭曰：｢總, 結也. 扶桑, 日所拂木也.｣ 晉灼曰：｢離騷云□總余轡於扶桑, 聊消搖以相羊□ . 屈原言結我車轡於扶桑, 以留日之入, 人年得不老. 日以喻君, 而反離朝自沈, 解轡縱君, 使遂奔馳也.｣

[三]應劭曰：｢楚辭云□鸞皇爲余先戒兮□, □後飛廉使奔屬□, □雲師告余以未具□ . 飛廉, 風伯也. 雲師, 豐隆也. 鸞皇, 俊鳥也.｣ 晉灼曰：｢已縱其轡使之奔馳, 鸞皇迅飛亦無所及, 非獨飛廉、雲師, 言莊嚴未具, 使君不適道也.｣

卷薜芷與若蕙兮, 臨湘淵而投之；棍申椒與菌桂兮, 赴江湖而漚之[一]. 費椒稰以要神兮, 又勤索彼瓊茅[二], 違靈氛而不從兮, 反湛身於江皋！[三]

[一]師古曰：｢離騷云□貫薜荔之落□□, □雜杜衡與芳芷□, □又樹蕙之百畝□, □雜申椒與菌桂□, 皆以自喻德行芬芳也. 今何爲自投江湘而喪此芳乎? 棍, 大束也. 漚, 漬也, 今漚麻也. 棍音下本反, 漚音一搆反. 又音一侯反.｣

[二]孟康曰：｢椒稰, 以椒香米□也. 離騷曰□懷椒稰而要之□ .｣ 晉灼曰：｢離騷云□索瓊茅以莛篿□ .｣ 師古曰：｢索, 求也. 瓊茅, 靈草也. 筳篿, 析竹所用卜也. 稰音所, 又音思呂反. 筳音廷. 篿音專.｣

[三]晉灼曰：｢靈氛, 古之善占者. 離騷曰□欲從靈氛之吉占兮, 心猶豫而狐疑□ .｣ 師古曰：｢既不從靈氛之占, 何爲費椒稰而勤瓊茅也? 湛讀曰沈. 江皋, 江水邊之游地也.｣

纍既攀夫傅說兮, 奚不信而遂行?[一] 徒恐鷤䳏之將鳴兮, 顧先百草爲不芳！[二]

[一]晉灼曰：｢乑, 慕也. 離騷曰□說操築於傅巖兮, 武丁用之而不疑□ .｣ 師古曰：｢乑, 古攀字. 既攀援傅說, 何不信其所行, 自見用而遂去?｣

[二]師古曰：｢離騷云□鷤䳏之先鳴兮, 使夫百草爲不芳□ . 雄言終以自沈, 何惜芳草而憂鷤䳏也?  䳏, 鴃字也. 鷤鴃鳥一名買䤥, 一名子規, 一名杜鵑, 常以立夏鳴, 鳴則眾芳皆歇. 鷤音大系反. 䳏音桂. 鷤字或作鶗, 亦音題. 鴃又音決. 䤥音詭.｣

初纍棄彼虙妃兮, 更思瑤臺之逸女[一], 抨雄鴆以作媒兮, 何百離而曾不壹耦！[二]乘雲蜺之旖柅兮, 望昆侖以樛流, 覽四荒而顧懷兮, 奚必云女彼高丘? [三]

[一]師古曰：｢離騷云□吾命豐隆乘雲兮, 求虙妃之所在□, 又曰□望瑤臺之偃蹇兮, 見有娀之佚女□ . 此又譏其執心不定也. 虙妃, 古神女. 有娀女, 即簡狄也. 虙讀曰伏.｣

[二]師古曰：｢離騷云□吾令鴆爲媒兮, 鴆告余以不好, 雄鴆之鳴逝兮, 余猶惡其佻巧□, 故云百離不一耦也. 抨, 使也. 耦, 合也. 抨音普耕反.｣

[三]蘇林曰：｢離騷云□登閬風而緤馬, 忽反顧以流涕, 哀高丘之無女.□ 女以喻士, 高丘謂楚也.｣ 師古曰：｢離騷又云□揚雲蜺之晻藹□ . 閬風在昆侖山上, 故云望昆侖也. 旖柅, 雲貌也. 樛流猶周流也. 女, 仕也, 何必要仕於楚也. 旖音於綺反. 旎音女綺反. 樛音居虯反. 女音尼據反.｣

既亡鸞車之幽藹兮, (焉)駕八龍之委蛇? [一]臨江瀕而掩涕兮, 何有九招與九歌? [二]夫聖哲之(不)遭兮, 固時命之所有；雖增欷以於邑兮, 吾恐靈修之不纍改[三]. 昔仲尼之去魯兮, 婓婓遲遲而周邁[四], 終回復於舊都兮, 何必湘淵與濤瀨！[五]溷漁父之餔歠兮, 絜沐浴之振衣[六], 棄由、聃之所珍兮, 蹠彭咸之所遺！[七]

[一]晉灼曰：｢離騷云□駕八龍之蜿蜿兮, 載雲旗之委蛇□ .｣ 師古曰：｢言既無鸞車, 則不得云駕八龍也. 幽藹猶晻藹也. 蛇音移.｣

[二]晉灼曰：｢離騷云□攬茹蕙以掩涕□, 又曰□奏九歌以舞韶□ .｣ 師古曰：｢此又譏其哀樂不相副也. 招讀曰韶.｣

[三]師古曰：｢離騷云□曾歔欷余鬱邑兮, 哀朕時之不當□ . 增, 重也. 雄言自古聖哲, 皆有不遇, 屈原雖自歎於邑, 而楚王終不改寤也. 於邑, 短氣也. 於音烏. 邑音烏合反. 於邑亦讀如本字.｣

[四]師古曰：｢婓婓, 往來貌也. 音芳非反.｣

[五]師古曰：｢言孔子去其本邦, 遲遲系戀, 意在舊都, 裴回反覆. 屈原何獨不懷鄢郢而赴江湘也? 濤, 大波也. 瀨, 急流也. 濤音大高反.｣

[六]師古曰：｢漁父云□何不餔其糟而歠其醨□ ? 屈原以爲溷濁, 不肯從之, 乃云：□新沐者必彈冠, 新浴者必振衣也.□ 餔音必胡反. 歠音昌悅反.｣

[七]師古曰：｢由, 許由也. 聃, 老聃也. 二人守道, 不爲時俗所汙, 然保己全身, 無殘辱之醜. 彭咸, 殷之介士也, 不得其志, 投江而死. 此又非屈原不慕由、聃高蹤, 而遵彭咸遺蹟. 蹠, 蹈也, (亦)[音]之亦反.｣

孝成帝時, 客有薦雄文似相如者, 上方郊祠甘泉泰畤、汾陰后土, 以求繼嗣, 召雄待詔承明之庭[一]. 正月, 從上甘泉, 還奏甘泉賦以風[二]. 其辭曰：

[一]師古曰：｢承明殿在未央宮.｣

[二]師古曰：｢風讀曰諷.｣

惟漢十世, 將郊上玄, 定泰畤, 雍神休, 尊明號[一], 同符三皇, 錄功五帝, 卹胤錫羨, 拓跡開統[二]. 於是乃命群僚, 歷吉日, 協靈辰[三], 星陳而天行[四]. 詔招搖與泰陰兮, 伏鉤陳使當兵[五], 屬堪輿以壁壘兮, 梢夔魖而抶獝狂[六]. 八神奔而警蹕兮, 振殷轔而軍裝[七]；蚩尤之倫帶干將而秉玉戚兮, 飛蒙茸而走陸梁[八]. 齊總總撙撙, 其相膠葛兮, 猋駭雲訊, 奮以方攘[九]；. 駢羅列布, 鱗以雜沓兮, 柴虒參差, 魚頡而鳥□；[一０]翕赫曶霍, 霧集蒙合兮, 半散照爛, 粲以成章[一一].

[一]晉灼曰：｢雍, 祐也. 休, 美也. 言見祐護以休美之祥也.｣ 師古曰：｢雍, 聚也. 明號, 謂總三皇五帝之號而稱皇帝也. 雍讀曰擁.｣

[二]應劭曰：｢卹, 憂也. 胤, 續也. 錫, 與也. 羨, 饒也. 拓, 廣也. 時成帝憂無繼嗣, 故修祠泰畤、后土, 言神明饒與福祥, 廣跡而開統也.｣ 師古曰：｢羨音弋戰反. 拓音託.｣

[三]師古曰：｢歷選吉日而合善時也.｣

[四]師古曰：｢如星之陳, 象天之行也.｣

[五]張晏曰：｢禮記云□招搖在上, 急繕其怒□ . 太陰, 歲後三辰也.｣ 服虔曰：｢鉤陳, 紫宮外營陳星.｣

[六]張晏曰：｢堪輿, 天地總名也.｣ 孟康曰：｢堪輿, 神名, 造圖宅書者. 木石之怪曰夔, 夔神如龍, 有角, 人面. 魖, 耗鬼也. 獝狂亦惡鬼也. 今皆梢而去之.｣ 師古曰：｢堪輿, 張說是也. 屬, 委也, 以壁壘委之. 梢, 擊也. 抶, 笞也. 梢音山交反. 魖音虛. 屬音之欲反. 抶音丑乙反. 獝音揆聿反.｣

[七]師古曰：｢自招搖至獝狂, 凡八神也. 殷轔, 盛貌也. 軍裝, 爲軍戎之飾裝也. 轔音來忍反.｣

[八]張晏曰：｢玉戚, 以玉爲戚柲也.｣ 晉灼曰：｢飛者蒙茸而亂, 走者陸梁而跳也.｣ 師古曰：｢茸音人蒙反. 柲, 柄也, 音祕.｣

[九]晉灼曰：｢方攘, 半散也.｣ 師古曰：｢總總撙撙, 聚貌也. 膠葛猶言膠加也. 訊亦奮訊也. 撙音子本反. 訊音信. 攘音人羊反.｣

[一０]師古曰：｢柴虒參差, 不齊貌也. 頡□, 上下也. 柴音初蟻反. 虒音豸. 參音初林反. 頡音胡結反. □音胡剛反.｣

[一一]師古曰：｢翕赫曶霍, 開合之貌也. 霧, 地氣發也. 蒙, 天氣下也. 如霧之集, 如蒙之合也. 半散照爛, 言其分布而光明也. 曶讀與忽同.｣

於是乘輿乃登夫鳳皇兮翳華芝[一], 駟蒼螭兮六素虯[二], 蠖略蕤綏, 灕虖幓纚[三]. 帥爾陰閉, 霅然陽開[四], 騰清霄而軼浮景兮, 夫何旟旐郅偈之旖柅也！[五]流星旄以電燭兮, 咸翠蓋而鸞旗[六]. 敦萬騎於中營兮, 方玉車之千乘[七]. 聲駍隱以陸離兮, 輕先疾雷而馺遺風[八]. 陵高衍之嵱嵷兮, 超紆譎之清澄[九]. 登椽欒而羾天門兮, 馳閶闔而入凌兢[一０].

[一]師古曰：｢鳳皇者, 車以鳳皇爲飾也. 翳, 蔽也. 以華芝爲蔽也.｣

[二]師古曰：｢四、六, 駕數也, 言或四或六也. 螭似龍, 一名地螻. 虯即龍之無角者.｣

[三]師古曰：｢蠖略蕤綏, 虯螭貌也. 灕虖幓纚, 車飾貌也. 蠖音於鑊反. 灕音離. 幓森, 其字從巾. 纚音所宜反.｣

[四]晉灼曰：｢帥, 聚也. 霅, 散也.｣ 師古曰：｢霅音所甲反, 又音先合反.｣

[五]師古曰：｢騰, 升也. 霄, 日旁氣也. 軼, 過也. 畫鳥隼曰旟, 龜蛇曰旐. 郅偈, 竿杠之狀也. 旖柅, 旒縿之形也. 郅音吉, 又音質. 偈音居桀反. 旖音猗. 柅音女支反.｣

[六]師古曰：｢如星之流, 如電之照也. 咸, 皆也.｣

[七]師古曰：｢敦讀曰屯. 屯, 聚也. 方, 並也.｣

[八]師古曰：｢馺然, 疾意也. 駍音普萌反. 馺音先合反.｣

[九]孟康曰：｢衍, 無厓岸也. 紆譎, 曲折也.｣ 李奇曰：｢嵱音踊. 嵷音竦.｣ 如淳曰：｢嵱嵷, 上下眾多貌.｣ 師古曰：｢衍即所謂墳衍者也.｣

[一０]服虔曰：｢椽欒, 甘泉南山也.｣ 李奇曰：｢羾音貢.｣ 蘇林曰：｢羾, 至也.｣ 師古曰：｢入凌兢者, (亦)[言]寒涼戰栗之處也. 兢音鉅陵反.｣

是時未轃夫甘泉也, 乃望通天之繹繹[一]. 下陰潛以慘廩兮, 上洪紛而相錯[二]；直嶢嶢以造天兮, 厥高慶而不可虖疆度[三]. 平原唐其壇曼兮, 列新雉於林薄[四]；攢并閭與茇[艹舌]兮, 紛被麗其亡鄂[五]. 崇丘陵之駊騀兮, 深溝嶔巖而爲谷[六]；■■離宮般以相燭兮, 封巒石關施靡虖延屬[七].

[一]師古曰：｢轃與臻同, 轃, 至也. 通天, 臺名也. 言雖未至甘泉, 則遙望見通天臺也. 繹繹, 相連貌.｣

[二]師古曰：｢慘廩, 亦寒涼之意也. 洪, 大也. 紛, 亂雜也. 錯, 互也. 廩讀如本字, 又音來感反.｣

[三]師古曰：｢嶢嶢, 高貌. 造, 至也. 慶, 發語辭也. 疆, 境也. 度, 量也. 言此臺至天, 其高不可究竟而量度也. 嶢音堯. 造音千到反. 慶讀曰羌. 度音大各反.｣

[四]鄧展曰：｢唐, 道也.｣ 服虔曰：｢新雉, 香草也. 雉、夷聲相近.｣ 師古曰：｢言平原之道壇曼然廣大, 又列樹辛夷於林薄之間也. 草藂生曰薄. 新雉即辛夷耳, 爲樹甚大, 非香草也. 其木枝葉皆芳, 一名新矧. 壇音徒旦反. 曼音莫旦反.｣

[五]如淳曰：｢并閭, 其葉隨時政, 政平則平, 政不平則傾也.｣ 師古曰：｢如氏所說自是平慮耳. 此并閭謂□樹也. 茇□, 草名也. 鄂, 垠也. 茇音步末反. □音括. 被, 皮義反. 麗讀如本字. 被麗又音披離.｣

[六]蘇林曰：｢駊騀音叵我.｣ 師古曰：｢駊騀, 高大狀也. 嶔巖, 深險貌也. 嶔音口銜反.｣

[七]應劭曰：｢言秦離宮三百, 武帝復往往修治之.｣ 師古曰：｢■, 古往字. 往往, 言所往之處則有之. 般, 連貌也. 燭, 照也. 封巒、石關皆宮名也. 施靡, 相及貌. 屬, 連也. 般音盤. 施音弋爾反. 屬音之欲反.｣

於是大夏雲譎波詭, 嶊嶉而成觀[一], 仰撟首以高視兮, 目冥眴而亡見[二]. 正瀏濫以弘惝兮, 指東西之漫漫[三], 徒回回以徨徨兮, 魂固眇眇而昏亂[四]. 據軨軒而周流兮, 忽軮軋而亡垠[五]. 翠玉樹之青蔥兮, 壁馬犀之瞵㻞[六]. 金人仡仡其承鍾虡兮, 嵌巖巖其龍鱗[七], 揚光曜之燎燭兮, 乘景炎之炘炘[八], 配帝居之縣圃兮, 象泰壹之威神[九]. 洪臺掘其獨出兮, 㨖北極之嶟嶟[一０], 列宿乃施於上榮兮, 日月纔經於柍桭[一一], 雷鬱律而巖突兮, 電倏忽於牆藩[一二]. 鬼魅不能自還兮, 半長途而下顛[一三]. 歷倒景而絕飛梁兮, 浮蔑蠓而撇天[一四].

[一]孟康曰：｢言夏屋變巧, 乃爲雲氣水波相譎詭也. 嶊嶉, 材木之崇積貌也.｣ 晉灼曰：｢嶊音䞓水反.｣ 師古曰：｢嶉音子水反. 觀謂形也, 音工喚反. 䞓音丑成反.｣

[二]師古曰：｢撟, 舉也. 冥眴, 視不諦也. 撟與矯同, 其字從手. 冥音莫見反. 眴音州縣之縣.｣

[三]服虔曰：｢惝音敞.｣ 師古曰：｢瀏濫猶汎濫. 弘惝, 高大也. 漫漫, 長也. 瀏音劉.｣

[四]師古曰：｢言駭其深博.｣

[五]師古曰：｢軨軒謂前軒之軨也. 軨者, 軒間小木也, 字與櫺同. 周流, 周視也. 軮軋, 遠相映也. 軨音零. 軮音烏朗反. 軋音於黠反.｣

[六]應劭曰：｢瞵音鄰.｣ 晉灼曰：｢㻞音豳.｣ 師古曰：｢玉樹者, 武帝所作, 集眾寶爲之, 用供神也, 非謂自然生之. 而左思不曉其意, 以爲非本土所出, 蓋失之矣. 馬犀者, 馬腦及犀角也. 以此二種飾殿之壁. 瞵㻞, 文貌.｣

[七]師古曰：｢仡仡, 勇健狀. 嵌, 開張貌, 言其鱗甲開張, 若真龍之形也. 仡音魚乙反, 又音其乞反. 嵌音火敢反.｣

[八]師古曰：｢炘炘, 光盛貌也. 炎音弋贍反. 炘音欣.｣

[九]服虔曰：｢曾城、縣圃、閬風, 昆侖之山三重也, 天帝神在其上.｣

[一０]應劭曰：｢掘, 特貌也. ■, 至也.｣ 晉灼曰：｢嶟嶟, 穊■也.｣ 師古曰：｢言高臺特出乃至北極, 其狀竦峭, 嶟嶟然也. 掘音其勿反. ■音竹指反. 嶟音千旬反, 又音遵.｣

[一一]服虔曰：｢柍, 中央也. 桭, 屋梠也.｣ 師古曰：｢施, 延也. 榮, 屋翼也. 凡此者言屋宇高大之甚. 施音弋豉反. 柍音央. 桭音辰. 一曰施, 直謂安施(音)之耳, 讀如本字.｣

[一二]師古曰：｢鬱律, 雷聲也. 倏忽, 電光也. 藩, 藩籬也. 倏音式六反. 藩音甫元反.｣

[一三]師古曰：｢言屋之高深, 雖鬼魅亦不能至其極而反, 故於長途之半而顛墜也. 還讀曰旋, 或作逮. 逮, 及也.｣

[一四]晉灼曰：｢飛梁, 浮道之橋也. 蔑蠓, (疾)[蚊]也.｣ 師古曰：｢撇猶拂也. 蠓音莫孔反. 撇音匹列反, 又音普結反.｣

左欃槍右玄冥兮, 前熛闕後應門[一]；陰西海與幽都兮, 涌醴汨以生川[二]. 蛟龍連蜷於東厓兮, 白虎敦圉虖昆侖[三]. 覽樛流於高光兮, 溶方皇於西清[四]. 前殿崔巍兮, 和氏瓏玲[五], 炕浮柱之飛榱兮, 神莫莫而扶傾[六], 閌閬閬其寥廓兮, 似紫宮之崢嶸[七]. 駢交錯而曼衍兮, 㟎嶵隗虖其相嬰[八]. 乘雲閣而上下兮, 紛蒙籠以掍成[九]. 曳紅采之流離兮, 颺翠氣之冤延[一０]. 襲琁室與傾宮兮, 若登高妙遠, 肅虖臨淵[一一].

[一]晉灼曰：｢大人賦□檻欃槍以爲旌□ . 又曰□左玄冥而右黔雷□ . 雄擬相如故云爾. 熛闕, 赤色之闕, 南方之帝曰赤熛怒, 應門正在熛闕之內也.｣ 師古曰：｢熛音匹遙反.｣

[二]如淳曰：｢言闕之高乃陰西海也.｣ 師古曰：｢蔭映西海也, 以及幽都. 幽都, 北方絕遠之地也. 涌醴, 醴泉涌出汨汨然也. 汨音于筆反.｣

[三]師古曰：｢連蜷, 卷曲貌. 敦圉, 盛怒也. 言甘泉宮中皆有此象也. 蜷音拳, 敦音屯.｣

[四]服虔曰：｢高光, 宮名也.｣ 師古曰：｢樛流, 屈折也. 溶然, 閑暇貌也. 方皇, 彷徨也. 西清, 西廂清閒之處也. 溶音容.｣

[五]孟康曰：｢以和氏璧爲梁壁帶也, 其聲玲瓏也.｣ 晉灼曰：｢以黃金爲壁帶, 含藍田璧. 瓏玲, 明見貌也.｣ 師古曰：｢崔巍, 高貌. 瓏玲, 晉說是也. 崔音才回反. 巍音五回反. 瓏音聾. 玲音零.｣

[六]師古曰：｢炕與抗同. 抗, 舉也. 榱, 屋椽也. 言舉立浮柱而駕飛榱, 其形危竦, 有神於闇莫之中扶持, 故不傾也.｣

[七]師古曰：｢閌, 高門貌. 閬閬, 空虛也. 寥廓, 宏遠也. 紫宮, 天帝之宮也. 崢嶸, 深邃也. 閌音抗. 閬音浪. 寥音僚. 崢音仕耕反. 嶸音宏.｣

[八]師古曰：｢言宮室臺觀相連不絕也. 㟎, 安施之貌. 嶵隗猶崔巍也. 衍音(赤)[亦]戰反. 㟎音它賄反. 嶵音罪. 隗音五賄反.｣

[九]師古曰：｢乘, 登也. 雲閣, 亦言其高入於雲也. 蒙籠, 深通貌. 掍成, 言其有若自然也. 掍音胡本反.｣

[一０]師古曰：｢言宮室曠大, 自然有紅翠之氣.｣

[一一]服虔曰：｢襲, 繼也. 桀作琁室, 紂作傾宮, 以此微諫也.｣ 應劭曰：｢登高遠望, 當以亡國爲戒, 若臨深淵也.｣

回猋肆其碭駭兮, 翍桂椒, 鬱栘楊[一]. 香芬茀以窮隆兮, 擊薄櫨而將榮[二]. 薌呹肸以掍根兮, 聲駍隱而歷鍾[三], 排玉戶而颺金鋪兮, 發蘭惠與穹窮[四]. 惟弸彋其拂汨兮, 稍暗暗而靚深[五]. 陰陽清濁穆羽相和兮, 若夔、牙之調琴[六]. 般、倕棄其剞劂兮, 王爾投其鉤繩[七]. 雖方征僑與偓佺兮, 猶仿佛其若夢[八].

[一]師古曰：｢回猋, 回風也. 肆, 放也. 碭, 過也. 駭, 動也. 翍, 古披字. 鬱, 聚也. 栘, 唐棣也. 楊, 楊樹也. 言回風放起, 過動眾樹, 則桂椒披散而栘楊鬱聚也. 碭音徒浪反. 栘音移.｣

[二]師古曰：｢言桂椒香氣乃擊薄櫨及屋翼也. 薄, 枅也. 櫨音盧.｣

[三]師古曰：｢又言風之動樹, 聲響振起眾根合, 駍隱而盛, 歷入殿上之鍾也. 根猶株也. 薌讀與響同. □音丑乙反. 肸音許乙反. 掍音下本反. 駍音普耕反.｣

[四]李奇曰：｢鋪, 門首也.｣ 師古曰：｢言風之所至, 又排門揚鋪, 擊動鍰鈕, 回旋入宮, 發奮眾芳.｣

[五]蘇林曰：｢弸音石墮井弸爾之弸. 彋音宏.｣ 孟康曰：｢弸彋, 風吹帷帳鼓貌.｣ 師古曰：｢拂汨亦風動貌. 暗暗, 幽隱. 靚即靜字耳. 弸音普萌反. 拂音普密反. 汨音于密反. 暗音烏感反.｣

[六]張晏曰：｢聲細不過羽, 穆然相和也.｣ 師古曰：｢夔, 舜典樂也. 牙, 伯牙也.｣

[七]應劭曰：｢剞, 曲刃也. 劂, 曲鑿也.｣ 師古曰：｢般, 公輸般也. 倕, 共工也. 王爾亦巧人也, 見淮南子. 言土木之功窮極巧麗, 故令般、倕之徒棄其常法也. 般讀與班同. 倕音垂. 剞音居爾反. 劂音居衛反.｣

[八]晉灼曰：｢方, 常也. 征, 行也. 言宮觀之高峻, 雖使仙人常行其上, 恐遽不識其形觀, 猶仿佛若夢也.｣ 師古曰：｢方謂並行也. 征僑, 姓征名伯僑, 仙人也. 偓佺亦仙人名. 偓音屋. 佺音詮. 仿佛即髣彿字也. 征, 郊祀志作正字, 其音同.｣

於是事變物化, 目駭耳回[一], 蓋天子穆然珍臺閒館琁題玉英蜵蜎蠖濩之中[二], 惟夫所以澄心清魂, 儲精垂思[三], 感動天地, 逆釐三神者[四]. 乃搜逑索耦皋、伊之徒, 冠倫魁能[五], 函甘棠之惠, 挾東征之意[六], 相與齊虖陽靈之宮[七]. 靡薜荔而爲席兮, 折瓊枝以爲芳[八], □清雲之流瑕兮, 飲若木之露英[九], 集虖禮神之囿, 登乎頌祇之堂[一０]. 建光燿之長旓兮, 昭華覆之威威[一一], 攀琁璣而下視兮, 行遊目虖三危, 陳眾車(所)[於]東阬兮, 肆玉釱而下馳, 漂龍淵而還九垠兮, 窺地底而上回[一二]. 風傱傱而扶轄兮, 鸞鳳紛其御蕤[一三], 梁弱水之濎濴兮, 躡不周之逶蛇[一四], 想西王母欣然而上壽兮, 屏玉女而卻虙妃[一五]. 玉女無所眺其清盧兮, 虙妃曾不得施其蛾眉[一六]. 方攬道德之精剛兮, (眸)[侔]神明與之爲資[一七].

[一]師古曰：｢言驚視聽也.｣

[二]應劭曰：｢題, 頭也. 榱椽之頭, 皆以玉飾, 言其英華相燭也.｣ 張晏曰：｢蜵蜎蠖濩, 刻鏤之形.｣ 師古曰：｢穆然, 天子之容也. 蜵蜎蠖濩, 言屋中之深廣也. 閒讀曰閑. 蜵音一兗反. 蜎音下兗反. 蠖音烏郭反. 濩音胡郭反.｣

[三]師古曰：｢言絜精以待, 冀神降福.｣

[四]師古曰：｢釐讀曰禧. 禧, 福也.｣

[五]應劭曰：｢冠其群倫魁桀也.｣ 師古曰：｢言選擇賢臣, 可匹耦於古賢皋陶、伊尹之類, 冠等倫而魁桀.｣

[六]師古曰：｢甘棠之惠, 邵公奭也. 東征之意, 周公旦也.｣

[七]師古曰：｢齊, 同也, 同集於此也. 祭天之處, 故曰陽靈之宮也.｣

[八]師古曰：｢靡, 纖密也, 謂纖織之也. 一曰靡謂偃而靡之藉地也.｣

[九]師古曰：｢言其齋戒自新, 居處飲食皆芳絜也. 瑕謂日旁赤氣也. 露英, 言其英華之露.｣

[一０]師古曰：｢頌, 歌也, 登以祭也. 地神曰祇.｣

[一一]服虔曰：｢昭, 明也. 華覆, 華蓋也.｣ 師古曰：｢威威猶威蕤也. 旓, 旗之旒也, 一曰燕尾. 旓音所交反.｣

[一二]張晏曰：｢三危, 山名也.｣ 晉灼曰：｢釱, 車轄也. 九垠, 九垓也.｣ 師古曰：｢假設言周流曠遠, 升降天地, 爲神通一也. 肆, 放也. 阬, 大阜也, 讀與岡同. 釱音大, 又音弟. 還讀曰旋.｣

[一三]師古曰：｢傱傱, 前進之意也. 御猶乘也. 蕤, 車之垂飾纓蕤也. 傱音竦. 今書御字或作銜者, 俗妄改也.｣

[一四]服虔曰：｢昆侖之東有弱水, 度之若濎濴耳.｣ 師古曰：｢濎濴, 小水之貌. 不周, 山名. 逶蛇亦言不艱難也. 濎音吐定反. 濴音熒. 又音胡鎣反. 蛇音移.｣

[一五]師古曰：｢西王母在西方, 周穆王所見者也. 玉女、虙妃, 皆神女也. 虙讀曰伏.｣

[一六]服虔曰：｢盧, 目童子也.｣

[一七]晉灼曰：｢等天地之忖量也.｣ 師古曰：｢攬, 總也, 音覽, 其字從手.｣

於是欽祡宗祈. 燎熏皇天[一], 招繇泰壹. 舉洪頤, 樹靈旗[二]. 樵蒸焜上, 配藜四施[三], 東燭倉海, 西燿流沙, 北爌幽都, 南煬丹崖[四]. 玄瓚觩䚧, 秬鬯泔淡[五], 肸嚮豐融, 懿懿芬芬[六]. 炎感黃龍兮, 熛訛碩麟[七], 選巫咸兮叫帝閽, 開天庭兮延群神[八]. 儐暗藹兮降清壇, 瑞穰穰兮委如山[九].

[一]師古曰：｢欽, 敬也. 祡, 積祡也. 宗, 尊也. 祈, 求福也.｣

[二]張晏曰：｢招搖、泰壹, 皆神名也.｣ 服虔曰：｢洪頤, 旗名也.｣ 李奇曰：｢欲伐南越, 告祈太一, 畫旗樹太一壇上, 名靈旗, 以指所伐之國也. 見郊祀志.｣

[三]張晏曰：｢配藜, 披離也.｣ 師古曰：｢樵, 木薪也. 蒸, 麻幹也. 焜, 同也. 言以樵及蒸燎火, 炎上於天, 又披離四出.｣

[四]服虔曰：｢丹崖, 丹水之崖也.｣ 師古曰：｢爌, 古晃字. 煬, 熱也. 言祡燎之光遠及四表也. 煬音弋向反.｣

[五]服虔曰：｢以玄玉飾之, 故曰玄瓚.｣ 張晏曰：｢瓚受五升, 口徑八寸, 以圭爲柄, 用灌鬯. 觩䚧, 其貌也.｣ 應劭曰：｢泔淡, 滿也.｣ 師古曰：｢觩音虯. 䚧音力幽反. 泔音胡感反. 淡音大敢反.｣

[六]師古曰：｢言秬鬯之芬烈也.｣

[七]師古曰：｢言光炎熛盛, 感神物也, 訛, 化也. 碩, 大也. 熛音必遙反.｣

[八]服虔曰：｢令巫祝叫呼天門也.｣ 師古曰：｢巫咸, 古神巫之名.｣

[九]張晏曰：｢儐, 贊也.｣ 師古曰：｢暗藹, 神之形影也. 穰穰, 多也. 委, 積也. 暗音烏感反.｣

於是事畢功弘, 回車而歸, 度三巒兮偈棠梨[一]. 天閫決兮地垠開, 八荒協兮萬國諧[二]. 登長平兮雷鼓磕, 天聲起兮勇士厲[三], 雲飛揚兮雨滂沛, 于胥德兮麗萬世[四].

[一]師古曰：｢三巒即封巒, 觀名也. 棠梨, 宮名. 偈讀曰憩.｣

[二]師古曰：｢天閫, 天門之閫也. 決亦開也. 言德澤普洽無極限也.｣

[三]師古曰：｢長平, 涇水上阪名也. 磕, 擊鼓聲也. 天聲, 聲至天也. 聲字或作嚴, 言擊嚴鼓也. 厲, 奮也.｣

[四]師古曰：｢于, 曰也. 胥, 皆也. 麗, 美也. 沛音普大反.｣

亂曰：[一]崇崇圜丘, 隆隱天兮[二], 登降峛崺, 單埢垣兮[三]. 增宮嵾差, 駢嵯峨兮[四], 岭巆嶙峋, 洞亡厓兮[五]. 上天之縡, 杳旭卉兮[六], 聖皇穆穆, 信厥對兮[七]. 來祗郊禋, 神所依兮[八], 俳佪招搖, 靈屖遲兮[九]. 煇光眩燿, 隆厥福兮[一０], 子子孫孫, 長亡極兮.

[一]師古曰：｢亂者, 理也, 總理一賦之終也.｣

[二]師古曰：｢言其高.｣

[三]師古曰：｢峛崺, 上下之道也. 單, 周也. 埢垣, 圜貌也. 峛音力爾反. 崺音弋爾反. 單音蟬. 埢音拳.｣

[四]師古曰：｢增, 重也. 嵾差, 不齊也. 駢, 並也. 嵾音初林反. 駢音步千反. 嵯音材何反. 峨音娥.｣

[五]師古曰：｢岭巆, 深邃貌. 嶙峋, 節級貌. 岭音零. 巆音營. 嶙音鄰. 峋音荀.｣

[六]師古曰：｢縡, 事也. 杳, 高遠也. 旭卉, 疾速也. 縡讀與載同.｣

[七]李奇曰：｢對, 配也. 能與天地相配也. 詩云□帝作邦作對.□ ｣ 師古曰：｢穆穆, 美也. 信, 實也.｣

[八]師古曰：｢言以祗敬而來郊祭禋饗, 則神祇依附.｣

[九]師古曰：｢言神久留安處, 不即去也. 招音上遙反. 遲音栖. 遲音丈夷反.｣

[一０]師古曰：｢眩音州縣之縣.｣

甘泉本因秦離宮, 既奢泰[一], 而武帝復增通天、高光、迎風. 宮外近則洪厓、旁皇、儲胥、弩阹, 遠則石關、封巒、枝鵲、露寒、棠梨、師得, 遊觀屈奇瑰瑋[二], 非木摩而不彫, 牆塗而不畫, 周宣所考, 般庚所遷, 夏卑宮室, 唐虞棌椽三等之制也[三]. 且爲其已久矣, 非成帝所造, 欲諫則非時, 欲默則不能已, 故遂推而隆之, 乃上比於帝室紫宮[四], 若曰此非人力之所(能)[爲], 黨鬼神可也[五]. 又是時趙昭儀方大幸, 每上甘泉, 常法從[六], 在屬車間豹尾中[七]. 故雄聊盛言車騎之眾, 參麗之駕, 非所以感動天地, 逆釐三神[八]. 又言｢屏玉女, 卻虙妃｣, 以微戒齊肅之事. 賦成奏之, 天子異焉.

[一]師古曰：｢本秦之林光宮也.｣

[二]師古曰：｢棠梨宮在甘泉苑垣外, 師得宮在櫟陽界, 其餘皆甘泉苑垣內之宮觀也. 阹音袪.｣

[三]師古曰：｢小雅斯干之詩序曰：□宣王考室也.□ 考謂成也. 般庚, 殷王名也. 遷謂遷都亳也. 唐虞謂堯舜也. 棌, 柞木也. 三等, 土階三等, 言不過也. 棌音采, 又音菜, 其字從木.｣

[四]師古曰：｢帝謂天也.｣

[五]師古曰：｢黨音它莽反.｣

[六]師古曰：｢法從者, 以言法當從耳, 非失禮也. 一曰從法駕也.｣

[七]服虔曰：｢大駕屬車八十一乘, 作三行, 尚書御史乘之. 最後一乘縣豹尾, 豹尾以前皆爲省中.｣

[八]師古曰：｢參, 三神也. 麗, 偶也.｣

其三月, 將祭后土, 上乃帥群臣橫大河, 湊汾陰[一]. 既祭, 行遊介山, 回安邑[二], 顧龍門, 覽鹽池[三], 登歷觀[四], 陟西岳以望八荒, 跡殷周之虛, 眇然以思唐虞之風[五]. 雄以爲臨川羨魚不如歸而結罔[六], 還, 上河東賦以勸, 其辭曰：

[一]師古曰：｢橫, 橫度之也. 湊, 趣也.｣

[二]師古曰：｢介山在汾陰東北. 回謂遶過.｣

[三]師古曰：｢龍門山在今蒲州龍門縣北. 鹽池在今虞州安邑縣南.｣

[四]師古曰：｢歷山上有觀也.｣ 晉灼曰：｢在河東蒲阪縣.｣

[五]師古曰：｢陟, 升也. 西岳華山之上高峻, 故言以望八荒. 殷都河內, 周在岐豐, 堯都平陽, 舜都蒲阪, 皆可(相)[想]見, 故云跡殷周之墟, 思唐虞之風也. 虛讀曰墟.｣

[六]師古曰：｢言成帝追觀先代遺跡, 思欲齊其德號, 故雄勸令自興至治, 以儗帝皇之風.｣

伊年暮春, 將瘞后土[一], 禮靈祇, 謁汾陰于東郊[二], 因茲以勒崇垂鴻, 發祥隤祉, 欽若神明者, 盛哉鑠乎, 越不可載已！[三]於是命群臣, 齊法服, 整靈輿, 乃撫翠鳳之駕, 六先景之乘[四], 掉奔星之流旃, 彏天狼之威弧[五]. 張燿日之玄旄, 揚左纛, 被雲梢[六]. 奮電鞭, 驂雷輜[七], 鳴洪鍾, 建五旗[八]. (義)[羲]和司日, 顏倫奉輿[九], 風發飆拂, 神騰鬼趡[一０]；千乘霆亂, 萬騎屈橋[一一], 嘻嘻旭旭, 天地稠㟼[一二]. 簸丘跳巒, 涌渭躍涇[一三]. 秦神下讋, 跖魂負沴[一四]；河靈矍踢, 掌華蹈衰[一五]. 遂臻陰宮, 穆穆肅肅, 蹲蹲如也[一六].

[一]師古曰：｢伊, 是也, 謂是祠甘泉之年也. 祭地曰瘞薶, 故曰瘞后土. 瘞音乙例反.｣

[二]師古曰：｢京師之東故曰東郊也.｣

[三]師古曰：｢勒崇垂鴻, 勒崇名而垂鴻業也. 隤, 降也. 祉, 福也. 欽, 敬也. 若, 順也. 鑠, 美也. 越, 曰也. 已, 辭也. 言發祥降福, 敬順神明, 其事盛美, 不可盡載.｣

[四]師古曰：｢翠鳳之駕, 天子所乘車, 爲鳳形而飾以翠羽也. 先景, 爲馬行速疾, 常在景前也.｣

[五]晉灼曰：｢有狼、弧之星也.｣ 師古曰：｢彏, 急張也, 音钁.｣

[六]張晏曰：｢雲梢, 梢雲也.｣ 師古曰：｢梢與旓同. 旓者, 旌旗之流, 以雲爲旓也. 被音皮義反.｣

[七]師古曰：｢輜, 衣車也. 淮南子云□電以爲鞭策, 雷以爲車輪□, 故雄用此言也.｣

[八]師古曰：｢洪, 大也. 尚書大傳云□天子左右五鍾, 天子將出則撞黃鍾之鍾, 左五鍾皆應, 入則撞蕤賓之鍾, 右五鍾皆應.□ 漢舊儀云皇帝車駕建五旗. 蓋謂五色之旗也, 以木牛承其下, 取其負重致遠.｣

[九]師古曰：｢倫, 古善御者也. 羲和, 日御名.｣

[一０]師古曰：｢飆, 回風也. 趡, 走也. 飆音必遙反. 趡音子笑反, 又音才笑反.｣

[一一]師古曰：｢霆亂, 言如雷霆之盛而亂動也. 屈橋, (言)壯捷貌. 屈音其勿反. 橋音其召反.｣

[一二]服虔曰：｢稠㟼, 動搖貌.｣ 師古曰：｢嘻嘻旭旭, 自得之貌. 嘻音許其反. 稠音徒弔反. 㟼音五到反.｣

[一三]師古曰：｢山小而銳曰巒. 言車騎之威, 訇隱之盛, 至於涌躍涇、渭, 跳簸丘山者也.｣

[一四]蘇林曰：｢秦文公時庭中有怪化爲牛, 走到南山梓樹中, 伐梓樹, 後化入豐水, 文公惡之, 故作其象以厭焉. 今之茸頭是也, 故曰秦神.｣ 服虔曰：｢沴, 河岸之坻也.｣ 晉灼曰：｢沴, 渚也.｣ 師古曰：｢跖, 蹈也. 言此神怖讋, 下入水中自蹈其魂而負沴渚, 蓋戚懼之甚也. 跖音之亦反. 坻音直尸反.｣

[一五]蘇林曰：｢河靈, 巨靈也. 華, 華山也. 衰, 衰山也. 掌據之, 足蹈之也. 踢音試郎反.｣ 服虔曰：｢踢音石□反.｣ 師古曰：｢矍踢, 驚動之貌. 矍音钁. 踢音惕, 二音並通. □, 古掌字. 凡言此者, 以車騎之眾, 羽旄之盛, 故秦神、河靈莫不恐懼而自放也.｣

[一六]師古曰：｢陰宮, 汾陰之宮也. 穆穆, 靜也. 肅肅, 敬也. 蹲蹲, 行有節也. 蹲音千旬反.｣

靈祇既鄉, 五位時敘[一], 絪縕玄黃, 將紹厥後[二]. 於是靈輿安步, 周流容與[三], 以覽虖介山. 嗟文公而愍推兮, 勤大禹於龍門[四], 灑沈葘於豁瀆兮, 播九河於東瀕[五]. 登歷觀而遙望兮, 聊浮游以經營. 樂往昔之遺風兮, 喜虞氏之所耕[六]. 瞰帝唐之嵩高兮, 眽隆周之大寧[七]. 汨低回而不能去兮, 行睨陔下與彭城[八]. 濊南巢之坎坷兮, 易豳岐之夷平[九]. 乘翠龍而超河兮, 陟西岳之嶢崝[一０]. 雲霏霏而來迎兮, 澤滲灕而下降[一一], 鬱蕭條其幽藹兮, 滃汎沛以豐隆[一二]. 叱風伯於南北兮, 呵雨師於西東[一三], 參天地而獨立兮, 廓盪盪其亡雙[一四].

[一]師古曰：｢鄉讀曰嚮.｣ 服虔曰：｢五位, 五方之神.｣

[二]師古曰：｢絪縕, 天地合氣也. 玄黃, 天地色也. 易下繫辭曰：□天地絪縕, 萬物化淳.□ 坤文言曰：□玄黃者, 天地之雜色也. 天玄而地黃.□ 將, 大也. 言天地之氣大興發於祭祀之後. 絪音因. 縕音於云反.｣

[三]師古曰：｢靈輿, 天子之輿也. 容暇而安豫也. 與讀曰豫.｣

[四]師古曰：｢龍門山, 禹鑿之以通河水, 故勤勞之.｣

[五]師古曰：｢灑, 分也. 葘, 古災字也. 沈災, 洪水也. 豁, 開也. 瀆謂江、河、淮、濟也. 播, 布也. 九河名在地理志. 東瀕, 東海之瀕也. 禹分治洪水之災, 通之四瀆, 布散九河於東海之瀕也. 灑音所宜反. 瀕音頻, 又音賓.｣

[六]師古曰：｢舜耕歷山, 故云然.｣

[七]師古曰：｢瞰、眽, 皆視也. 帝唐, 堯也. 嵩亦高也. 嵩高者, 謂孔子云□巍巍乎唯天爲大, 唯堯則之□ 也. 一曰：堯曾遊於陽城, 故於嵩高山瞰其遺蹟也. 大寧者, 詩大雅云□濟濟多士, 文王以寧□ . 瞰音苦濫反. 眽即覓字.｣

[八]應劭曰：｢睨, 不正視也. 彭城, 項羽所都也.｣ 晉灼曰：｢陔下, 項羽敗處也.｣ 師古曰：｢汨, 往意也. 低回猶言徘徊也. 行, 且也, 意且欲往睹也. 汨音于筆反. 睨音五系反.｣

[九]李奇曰：｢南巢, 桀敗處也. 易, 樂也.｣ 師古曰：｢濊與穢同. 坎坷, 不平貌. 坎音口紺反. 坷音口賀反. 易音弋豉反.｣

[一０]師古曰：｢翠龍, 穆天子所乘馬也. 西岳即華山也. 嶢崝謂嶕嶢而崝嶸也. 嶢音堯. 崝音士耕反.｣

[一一]師古曰：｢□, 古霏字. □□, 雲起貌. 澤, 雨露也. 滲灕, 流貌也. 降, 下也. 滲音淋. 灕音離. 降音湖江反.｣

[一二]師古曰：｢皆雲雨之貌. 滃音烏孔反. 汎音敷劍反. 沛音普蓋反.｣

[一三]師古曰：｢言皆從命也.｣

[一四]師古曰：｢天地曰二儀, 王者大位, 與之合德, 故曰參天地. 參之言三也. 盪盪, 大貌.｣

遵逝虖歸來[一], 以函夏之大漢兮, 彼曾何足與比功[二]? 建乾坤之貞兆兮, 將悉總之以群龍[三]. 麗鉤芒與驂蓐收兮, 服玄冥及祝融[四]. 敦眾神使式道兮, 奮六經以攄頌[五]. 隃於穆之緝熙兮, 過清廟之雝雝[六]；軼五帝之遐跡兮, 躡三皇之高蹤[七]. 既發軔於平盈兮, 誰謂路遠而不能從? [八]

[一]師古曰：｢遵路而旋京師也.｣

[二]服虔曰：｢函夏, 函諸夏也.｣ 師古曰：｢函, 包容也. 彼謂堯、舜、殷、周也. 函讀與含同.｣

[三]張晏曰：｢乾六爻悉稱龍也.｣

[四]師古曰：｢鉤芒, 東方神. 蓐收, 西方神. 玄冥, 北方神. 祝融, 南方神. 麗, 並駕也. 驂, 三馬也. 言皆役服也.｣

[五]師古曰：｢敦, 勉也. 式, 表也. 六經謂易、詩、書、春秋、禮、樂也. 攄, 散也. 頌謂詩頌, 所以美盛德之形容也, 言發其志而爲歌頌也. 攄音丑於反. 頌讀曰容.｣

[六]師古曰：｢周頌清廟之詩云□於穆清廟, 肅雍顯相□, 昊天有成命之詩曰□於緝熙□, 言漢德之盛, 皆過之也. 隃讀與踰同. 於讀曰烏.｣

[七]師古曰：｢軼亦過也, 音逸.｣

[八]服虔曰：｢軔, 止車之木, 將行, 故發去. 平盈之地無高下也.｣ 師古曰：｢軔音刃.｣

其十二月羽獵[一], 雄從. 以爲昔在二帝三王[二], 宮館臺榭沼池苑囿林麓藪澤財足以奉郊廟, 御賓客, 充庖廚而已[三], 不奪百姓膏腴穀土桑柘之地. 女有餘布, 男有餘粟, 國家殷富, 上下交足, 故甘露零其庭, 醴泉流其唐[四], 鳳皇巢其樹, 黃龍游其沼, 麒麟臻其囿, 神爵棲其林. 昔者禹任益虞而上下和, 屮木茂[五]；成湯好田而天下用足；文王囿百里, 民以爲尚小；齊宣王囿四十里, 民以爲大：裕民之與奪民也[六]. 武帝廣開上林, 南至宜春、鼎胡、御宿、昆吾[七], 旁南山而西, 至長楊、五柞[八], 北繞黃山, 瀕渭而東[九], 周袤數百里[一０]. 穿昆明象滇河[一一], 營建章、鳳闕、神明、馺娑[一二], 漸臺、泰液[一三]象海水周流方丈、瀛洲、蓬萊[一四]. 游觀侈靡, 窮妙極麗. 雖頗割其三垂以贍齊民[一五], 然至羽獵田車戎馬器械儲偫禁禦所營[一六], 尚泰奢麗誇詡[一七], 非堯、舜、成湯、文王三驅之意也[一八]. 又恐後世復修前好, 不折中以泉臺[一九], 故聊因校獵賦以風[二０], 其辭曰：

[一]服虔曰：｢士負羽.｣

[二]應劭曰：｢二帝, 堯、舜. 三王, 夏、殷、周.｣

[三]師古曰：｢財讀與纔同. 御, 侍也. 充, 當也.｣

[四]應劭曰：｢爾雅□廟中路謂之唐□ .｣

[五]師古曰：｢益, 臣名也, 任以爲虞. 虞, 主山澤之官也. 上, 山也. 下, 平地也. 屮, 古草字.｣

[六]師古曰：｢裕, 饒也.｣

[七]晉灼曰：｢鼎胡, 宮也, 黃圖以爲在藍田. 昆吾, 地名也, 有亭.｣ 師古曰：｢宜春近下杜, 御宿在樊川西也.｣

[八]師古曰：｢旁音步浪反.｣

[九]師古曰：｢循渭水涯而東也. 瀕音頻, 又音賓.｣

[一０]師古曰：｢袤, 長也, 音茂.｣

[一一]師古曰：｢滇音丁賢反.｣

[一二]師古曰：｢殿名也. (師古曰)馺音先合反. 娑音先河反.｣

[一三]師古曰：｢漸臺在泰液池中. 漸, 浸也, 言爲池水所浸也.｣

[一四]服虔曰：｢海中三山名. 法效象之.｣

[一五]師古曰：｢贍, 給也. 齊人, 解在食貨志.｣

[一六]師古曰：｢營謂(園)[圍]守也.｣

[一七]師古曰：｢詡, 大也, 音許羽反.｣

[一八]師古曰：｢三驅, 古射獵之等也. 一爲籩豆, 二爲賓客, 三爲充君之庖也.｣

[一九]服虔曰：｢魯莊公築泉臺, 非禮也, 至文公毀之, 公羊譏云：□先祖爲之而毀之, 勿居而已.□ 今揚雄以宮觀之盛, 非成帝所造, 勿修而已, 當以泉臺折中也.｣

[二０]師古曰：｢校獵謂圍守禽獸而大獵也. 風讀曰諷.｣

或稱戲農, 豈或帝王之彌文哉? [一]論者云否, 各亦並時而得宜, 奚必同條而共貫? [二]則泰山之封, 烏得七十而有二儀? [三]是以創業垂統者俱不見其爽, 遐邇五三孰知其是非? [四]遂作頌曰：麗哉神聖, 處於玄宮, 富既與地虖侔訾, 貴正與天虖比崇[五]. 齊桓曾不足使扶轂, 楚嚴未足以爲驂乘；陿三王之阨薜, 嶠高舉而大興[六]；歷五帝之寥廓, 涉三皇之登閎[七]；建道德以爲師, 友仁義與爲朋.

[一]師古曰：｢設或人云, 言儉質者皆舉伏戲、神農爲之首, 是則豈謂後代帝王彌加文飾乎? 故論者答之於下也. 論者, 雄自謂也. 彌猶稍稍也. 諸家之釋, 皆不當意, 徒爲煩雜, 故無所取.｣

[二]師古曰：｢所尚不必同也.｣

[三]孟康曰：｢言封禪各異也.｣ 師古曰：｢若不如是, 於何得七十二儀也?｣

[四]師古曰：｢爽, 差也. 創業垂統, 皆無差忒. 五帝三王, 誰是誰非, 言文質政教各不同也.｣

[五]師古曰：｢頌漢德也. 玄宮, 言清淨也. 訾與貲同.｣

[六]師古曰：｢薜亦僻字也. 嶠, 舉步貌也, 音去昭反.｣

[七]師古曰：｢寥廓, 空曠也. 登閎, 高遠也. 寥音聊.｣

於是玄冬季月, 天地隆烈[一], 萬物權輿於內, 徂落於外[二], 帝將惟田于靈之囿[三], 開北垠, 受不周之制[四], 以終始顓頊、玄冥之統[五]. 乃詔虞人典澤, 東延昆鄰, 西馳闛闔[六]. 儲積共偫, 戍卒夾道[七], 斬叢棘, 夷野草[八], 禦自汧、渭, 經營酆、鎬[九], 章皇周流, 出入日月, 天與地杳[一０]. 爾乃虎路三嵕以爲司馬, 圍經百里而爲殿門[一一]. 外則正南極海, 邪界虞淵[一二], 鴻濛沆茫, 碣以崇山[一三]. 營合圍會, 然后先置虖白楊之南, 昆明靈沼之東[一四]. 賁育之倫, 蒙盾負羽, 杖鏌邪而羅者以萬計[一五], 其餘荷垂天之畢, 張竟野之罘, 靡日月之朱竿, 曳彗星之飛旗[一六]. 青雲爲紛, 紅蜺爲繯, 屬之虖昆侖之虛[一七], 渙若天星之羅, 浩如濤水之波[一八], 淫淫與與, 前後要遮[一九]. 欃槍爲闉, 明月爲候[二０], 熒惑司命, 天弧發射[二一], 鮮扁陸離, 駢衍佖路[二二]. 徽車輕武, 鴻絧緁獵[二三], 殷殷軫軫, 被陵緣阪, 窮冥極遠者, 相與迾虖高原之上；[二四]羽騎營營, 昈分殊事[二五], 繽紛往來, 轠轤不絕, 若光若滅者, 布虖青林之下[二六].

[一]師古曰：｢北方色黑, 故曰玄冬. 隆烈者, 陰氣盛.｣

[二]師古曰：｢權輿, 始也. 徂落, 死也. 言草木萌牙始生於內, 而枝葉凋毀死傷於外也.｣

[三]師古曰：｢靈囿, 有靈德之苑囿也. 詩大雅靈臺之篇曰□王在靈囿□ .｣

[四]孟康曰：｢西北爲不周風, 謂冬時也.｣ 師古曰：｢垠, 厓也, 音銀.｣

[五]應劭曰：｢顓頊、玄冥, 皆北方之神, 主殺戮也.｣

[六]張晏曰：｢東至昆明之邊也.｣ 師古曰：｢昆明池邊也. 闛闔, 門名也. 闛讀與閶同也, 又音吐郎反.｣

[七]師古曰：｢共讀曰供. 偫音丈紀反.｣

[八]師古曰：｢夷, 平也.｣

[九]應劭曰：｢禦, 禁也.｣ 師古曰：｢將獵其中, 故止禁不得人行及獸出也. 汧、渭以東, 酆、鎬以西, 皆爲獵圍也.｣

[一０]師古曰：｢章皇周流, 言匝遍也, 謂苑囿之大, 遙望日月皆從中出入, 而天地之際杳然縣遠也. 說者反以杳爲沓, 解云重沓, 非唯乖理, 蓋以失韻.｣

[一一]晉灼曰：｢路音落.｣ 服虔曰：｢以竹虎落此山也.｣ 應劭曰：｢外門爲司馬門, 殿門在內也.｣ 師古曰：｢落, 纍也, 以繩周繞之也. 三嵕, 三峰聚之山也. 嵕音子公反.｣

[一二]應劭曰：｢虞淵, 日所入.｣

[一三]師古曰：｢鴻濛沆茫, 廣大貌. 碣, 山特立貌. 鴻音胡孔反. 濛音莫孔反. 沆音胡浪反. 茫音莽. 碣音竭.｣

[一四]張晏曰：｢先置供具於前.｣ 服虔曰：｢白楊, 觀名.｣

[一五]師古曰：｢賁, 孟賁也. 育, 夏育也. 皆古之勇士也. 鏌邪, 大戟也. 羅, 列遮禽獸. 鏌音莫. 邪音弋奢反.｣

[一六]如淳曰：｢垂天, 言長大如天之垂也.｣ 師古曰：｢畢, 田罔也. 罘, 幡車罔也.｣

[一七]師古曰：｢紛, 眊也. 繯, 系也. 屬, 綴也. 昆侖, 西極之山也. 繯音下犬反. 屬音之欲反. 虛讀曰墟.｣

[一八]師古曰：｢天星之羅, 言布列也. 濤水之波, 言廣大.｣

[一九]師古曰：｢淫淫與與, 往來貌.｣

[二０]孟康曰：｢闉, 鬥戰自障蔽, 如城門外女垣也.｣

[二一]張晏曰：｢熒惑, 法使, 司不祥. 天弧, 虛、危上二星也.｣

[二二]師古曰：｢鮮扁, 輕疾貌. 駢衍, 言其並廣大也. 佖, 次比也, 一曰滿也. 扁音篇. 駢音步千反. 佖音頻一反. 又音步結反.｣

[二三]師古曰：｢徽車, 有徽(熾)[幟]之車也. 鴻絧, 直馳貌. 緁獵, 相差次也. 鴻音胡孔反. 絧音徒孔反. 緁音捷.｣

[二四]師古曰：｢殷軫, 盛也. 冥, 幽深也. 殷讀曰隱.｣

[二五]蘇林曰：｢昈, 明也.｣ 師古曰：｢營營, 周旋貌也. 言其服飾分明, 各殊異也. 昈音戶.｣

[二六]孟康曰：｢轠轤, 連屬貌.｣ 如淳曰：｢轠音雷. 轤音盧.｣ 師古曰：｢繽紛, 眾疾也. 轠轤, 環轉也. 繽音匹人反.｣

於是天子乃以陽晁始出虖玄宮[一], 撞鴻鍾, 建九(流)[旒], 六白虎, 載靈輿, 蚩尤並轂, 蒙公先驅[二]. 立歷天之旂, 曳捎星之旃[三], 辟歷列缺, 吐火施鞭[四]. 萃傱允溶, 淋離廓落, 戲八鎮而開關[五]；飛廉、雲師, 吸嚊潚率, 鱗羅布列, 攢以龍翰[六]. 秋秋蹌蹌, 入西園, 切神光[七]；望平樂, 徑竹林[八], 蹂惠圃, 踐蘭唐[九]. 舉烽烈火, 轡者施披[一０], 方馳千駟, 校騎萬師[一一]. 虓虎之陳, 從橫膠輵, 猋泣雷厲, 驞駍駖磕[一二], 洶洶旭旭, 天動地岋[一三]. 羨漫半散, 蕭條數千萬里外[一四].

[一]師古曰：｢陽朝, 日出之後也. 北方之宮, 故曰玄宮.｣

[二]服虔曰：｢蒙公, 蒙恬也.｣ 孟康曰：｢神名也.｣ 師古曰：｢服說是也. 並音步浪反.｣

[三]師古曰：｢歷, 經也. 捎猶拂也. 歷天捎雲, 言其高也. 捎音所交反.｣

[四]應劭曰：｢辟歷, 雷也. 列缺, 天隙電照也.｣ 師古曰：｢言獵火之燿, 及馳騎奮鞭, 如電吐光, 及象其疾.｣

[五]應劭曰：｢四方四隅爲八鎮.｣ 如淳曰：｢不言九者, 一鎮在中, 天子居之故也.｣ 師古曰：｢戲讀曰麾, 謂指麾八鎮使之開關也. 傱音先勇反, 又音叢. 溶音容.｣

[六]師古曰：｢吸嚊, 開張也. 潚率, 聚斂也. 言布列則如魚鱗之羅, 攢聚則如龍之豪翰. 嚊音許冀反. 潚音肅. 翰合韻音韓.｣

[七]師古曰：｢秋秋蹌蹌, 騰驤之貌. 切神光者, 言車之眾(飭)[飾]相切靡而光起, 有若神也. 蹌音千羊反.｣

[八]張晏曰：｢平樂, 館名也.｣ 晉灼曰：｢在上林中.｣

[九]師古曰：｢惠圃, 惠草之圃也. 蘭唐, 陂唐之上多生蘭也.｣

[一０]師古曰：｢轡者, 御人執轡也.｣

[一一]師古曰：｢方馳, 並驅也. 校騎, 騎而爲部校者也.｣

[一二]服虔曰：｢虓音哮.｣ 鄧展曰：｢泣音粒.｣ 師古曰：｢哮虎之陳, 謂勇士奮怒, 狀如猛獸而爲行陳也. 泣, 猋風疾貌也. 驞駍駖磕, 皆聲響眾盛也. 哮音火交反. 輵音葛. 驞音匹人反. 駍音普萌反. 駖音力莖反. 磕音口盍反.｣

[一三]蘇林曰：｢岋音岋岋動搖之岋.｣ 師古曰：｢洶音匈. 岋音五合反.｣

[一四]師古曰：｢羨音弋戰反.｣

若夫壯士慷慨, 殊鄉別趣[一], 東西南北, 騁耆奔欲[二]. 柁蒼豨, 跋犀犛, 蹶浮麋[三]. 斮巨狿, 搏玄蝯[四], 騰空虛, 距連卷[五]. 踔夭蟜, 娭澗門[六], 莫莫紛紛, 山谷爲之風猋, 林叢爲之生塵[七]. 及至獲夷之徒, 蹶松柏, 掌疾梨[八]；獵蒙蘢, 轔輕飛[九]； 履般首, 帶修蛇；[一０]鉤赤豹, 摼象犀[一一]；跇巒阬, 超唐陂[一二]. 車騎雲會, 登降闇藹[一三], 泰華爲旒, 熊耳爲綴[一四]. 木仆山還, 漫若天外[一五], 儲與虖大溥, 聊浪虖宇內[一六].

[一]師古曰：｢鄉讀曰嚮.｣

[二]師古曰：｢言隨其所欲而各馳騁取之也. 耆讀曰嗜. 欲, 合韻音弋樹反.｣

[三]張晏曰：｢跋, 躡也.｣ 鄭氏曰：｢蹶音馬蹄蹶之蹶.｣ 師古曰：｢柁, 曳也. 跋, 反戾也. 蹶, 蹴也. 浮麋, 水上浮者也. 柁音佗. 跋音步末反.｣

[四]師古曰：｢斮, 斬也. 狿, 獸名也. 解在司馬相如傳. 斮音側略反.｣

[五]張晏曰：｢連卷之木也.｣ 師古曰：｢□即距字也. 卷音拳.｣

[六]師古曰：｢踔, 走也. 夭蟜亦木枝曲也. 娭, 戲也. 踔音丑孝反, 又音徒釣反. 蟜音矯. 娭音許其反.｣

[七]師古曰：｢莫莫, 塵埃貌. 紛紛, 亂起貌.｣

[八]服虔曰：｢獲夷, 能獲夷狄者也.｣ 師古曰：｢掌, 以掌擊也.｣

[九]師古曰：｢蒙蘢, 草木所蒙蔽處也. 轔, 轢也. 輕飛猶言輕禽也. 轔音吝.｣

[一０]如淳曰：｢般音班. 班首, 虎之類也.｣ 師古曰：｢履謂踐履之也. 修, 長也.｣

[一一]師古曰：｢摼, 古牽字.｣

[一二]師古曰：｢跇, 渡也. 巒阬, 並解於上. 唐陂, 陂之有隄唐者也. 阬音剛. 跇音弋制反.｣

[一三]師古曰：｢闇音烏感反.｣

[一四]師古曰：｢旒, 旌旗之旒也. 綴, 所以縣旌也.｣

[一五]如淳曰：｢還音旋. 言山爲之回旋也.｣

[一六]服虔曰：｢儲與, 相羊也. 溥, 水厓也.｣ 師古曰：｢聊浪, 言游放也. 與音餘. 溥音普, 浪音琅.｣

於是天清日晏[一], 逢蒙列眥, 羿氏控弦[二]. 皇車幽輵, 光純天地[三], 望舒彌轡[四], 翼乎徐至於上蘭[五]. 移圍徙陳, 浸淫蹴部[六], 曲隊堅重, 各按行伍[七]. 壁壘天旋, 神抶電擊[八], 逢之則碎, 近之則破, 鳥不及飛, 獸不得過, 軍驚師駭, 刮野埽地[九]. 及至罕車飛揚, 武騎聿皇；[一０]蹈飛豹, 絹嘄陽[一一]；追天寶, 出一方；[一二]應駍聲, 擊流光. 野盡山窮, 囊括其雌雄[一三], 沈沈容容, 遙噱虖紘中[一四]. 三軍芒然, 窮冘閼與[一五], 亶觀夫票禽之紲隃, 犀兕之抵觸, 熊羆之挐攫, 虎豹之凌遽[一六], 徒角搶題注, 蹙竦讋怖, 魂亡魄失, 觸輻關脰[一七]. 妄發期中, 進退履獲[一八], 創淫輪夷, 丘累陵聚[一九].

[一]師古曰：｢晏, 無雲也.｣

[二]師古曰：｢逢蒙及羿, 皆古善射者. 列, 整也. 控, 引也.｣

[三]李奇曰：｢純, 緣也.｣ 師古曰：｢幽輵, 車聲也. 輵音一轄反. 純音之允反.｣

[四]師古曰：｢望舒, 月御也. 彌, 斂也. 言天子之車斂轡徐行, 故假望舒爲言耳. 彌音莫爾反.｣

[五]晉灼曰：｢上蘭觀在上林中.｣

[六]師古曰：｢部, 軍之部校也, 言稍聚逼而重. 蹴音千欲反.｣

[七]師古曰：｢隊亦部也. 按, 依也. 隊音徒內反. 行音胡郎反.｣

[八]師古曰：｢言所抶擊如鬼神雷電也. 抶音丑乙反.｣

[九]師古曰：｢言殺獲皆盡, 無遺餘也. 掃音先早反.｣

[一０]師古曰：｢罕車, 畢罕之車也. 聿皇, 疾貌.｣

[一一]師古曰：｢嘄陽, 費費也, 人面黑身, 有毛, 反踵, 見人則笑, 脣蔽其目. 絹音工犬反. 嘄音工聊反. 費音扶味反.｣

[一二]應劭曰：｢天寶, 陳寶也.｣ 晉灼曰：｢天寶雞頭人身.｣

[一三]如淳曰：｢陳寶神來下時, 駍然有聲, 又有光精也.｣ 應劭曰：｢下時窮極山川天地之間, 然後得其雌雄也.｣ 師古曰：｢雄在陳倉, 雌在南陽也. 故云野盡山窮也. 駍音普萌反.｣

[一四]師古曰：｢口內之上下名爲噱, 言禽獸奔走倦極, 皆遙張噱吐舌於紭罔之中也.｣ 師古曰：｢噱音其略反. 紭, 古紘字.｣

[一五]孟康曰：｢冘, 行也. 閼, 止也. 言三軍之盛, 窮閼禽獸, 使不得逸漏也.｣ 晉灼曰：｢閼與, 容貌也.｣ 師古曰：｢閼與, 容暇之貌也. 芒音莫郎反. 冘音淫. 閼音於庶反. 與音豫.｣

[一六]師古曰：｢亶讀曰但. 票禽, 輕疾之禽也. 紲與跇同. 紲, 度也. 隃與踰同. 挐, 牽引也. 攫, 搏持之也. 凌, 戰栗也. 遽, 惶也. 票音頻妙反. 紲音弋制反. 觸, 合韻音昌樹反. 挐音女居反. 攫音钁. 遽音詎.｣

[一七]師古曰：｢徒亦但也. 搶猶刺也. 題, 頟也. 脰, 頸也. 言眾獸迫急, 以角搶地, 以頟注地, 或自觸車輻, 關頸而死也. 搶音千羊反. 蹙音子育反. 脰音豆.｣

[一八]師古曰：｢言矢雖妄發而必有中, 進則履之, 退則獲之.｣

[一九]師古曰：｢淫, 過也. 夷, 平也. 言創過大, 血流平於車輪也. 丘累陵聚, 言其積多.｣

於是禽殫中衰[一], 相與集於靖冥之館[二], 以臨珍池. 灌以岐梁, 溢以江河[三], 東瞰目盡, 西暢亡厓[四], 隨珠和氏, 焯爍其陂[五]. 玉石嶜崟, 眩燿青熒[六], 漢女水潛, 怪物暗冥, 不可殫形[七]. 玄鸞孔雀, 翡翠垂榮[八], 王雎關關, 鴻鴈嚶嚶[九], 群娭虖其中, 噍噍昆鳴；[一０]鳧鷖振鷺, 上下砰磕, 聲若雷霆[一一]. 乃使文身之技, 水格鱗蟲[一二], 凌堅冰, 犯嚴淵, 探巖排碕, 薄索蛟螭[一三], 蹈獱獺, 據黿鼉[一四], 抾靈蠵[一五]. 入洞穴, 出蒼梧[一六], 乘鉅鱗, 騎京魚[一七]. 浮彭蠡, 目有虞[一八]. 方椎夜光之流離, 剖明月之珠胎[一九], 鞭洛水之虙妃, 餉屈原與彭胥[二０].

[一]師古曰：｢殫, 盡也. 中, 射中也, 音竹仲反.｣

[二]晉灼曰：｢靖冥, 深閑之館.｣

[三]晉灼曰：｢梁, 梁山也.｣ 服虔曰：｢珍池, 山下之流也.｣

[四]師古曰：｢瞰, 視也. 目盡, 極望[也]亡厓(也), 言廣遠也.｣

[五]師古曰：｢焯, 古灼字也. 焯爍, 光貌. 爍音式藥反.｣

[六]師古曰：｢玉石, 石之似玉者也. 嶜崟, 高銳貌. 青熒, 言其色青而有光熒也. 嶜音仕金反. 崟音牛林反.｣

[七]應劭曰：｢漢女, 鄭交甫所逢二女, 弄大珠, 大如荊雞子.｣ 師古曰：｢不可殫形, 不能盡其形貌之狀.｣

[八]師古曰：｢言其毛羽有光華.｣

[九]師古曰：｢王雎, 雎鳩也. 關關, 和聲也. 嚶嚶, 相命[聲]也. 嚶音於行反.｣

[一０]師古曰：｢娭, 戲也. 昆, 同也. 娭音許其反. 噍音子由反.｣

[一一]師古曰：｢鳧, 水鳥, 即今之野鴨也. 鷖, 鳥屬也. 鷺, 白鳥也. 振者, 言振羽翼而飛也. 詩大雅曰□鳧鷖在涇□, 周頌曰□振鷺于飛□, 三者皆水鳥也. 言其群飛上下, 翅翼之聲若雷霆也. 鷖音音烏奚反. 砰音普萌反.｣

[一二]服虔曰：｢文身, 越人也, 能入水取物.｣

[一三]師古曰：｢嚴, 言不可犯也. 巖, 水岸嶔巖之處也. 碕, 曲岸也. 薄, 迫也. 索, 搜求也. 碕音鉅依反. 嶔音口銜反.｣

[一四]蘇林曰：｢獱音賓.｣ 師古曰：｢獺, 形如狗, 在水中食魚. 獱, 小獺也. 獺音它曷反.｣

[一五]鄭氏曰：｢抾音怯.｣ 應劭曰：｢蠵, 大龜也. 雄曰毒冒, 雌曰觜蠵.｣ 師古曰：｢抾, 挹(抆)[取]也, 又音袪. 蠵音弋隨反, 又音攜.｣

[一六]晉灼曰：｢洞穴, 禹穴也.｣ 師古曰：｢洞, 通也.｣

[一七]師古曰：｢京, 大也, 或讀爲鯨. 鯨, 大魚也.｣

[一八]應劭曰：｢彭蠡, 大澤, 在豫章.｣ 師古曰：｢目猶視也, 望也. 有虞謂舜陟方在江南, 言遙望也.｣

[一九]師古曰：｢珠在蛤中若懷妊然, 故謂之胎也. 椎音直佳反, 其字從木.｣

[二０]師古曰：｢彭, 彭咸, 胥, 伍子胥, 皆水死者. 虙讀曰伏.｣

於茲虖鴻生鉅儒, 俄軒冕, 雜衣裳[一], 修唐典, 匡雅頌, 揖讓於前[二]. 昭光振燿, 蠁曶如神[三], 仁聲惠於北狄, 武義動於南鄰[四]. 是以旃裘之王, 胡貉之長, 移珍來享, 抗手稱臣[五]. 前入圍口, 後陳盧山[六]. 群公常伯楊朱、墨翟之徒[七]喟然稱曰：[八]｢崇哉乎德, 雖有唐、虞、大夏、成周之隆, 何以侈茲！太古之覲東嶽, 禪梁基, 舍此世也, 其誰與哉?｣

[一]師古曰：｢俄俄, 陳舉之貌. 雜者, 言衣與裳皆雜色也.｣

[二]師古曰：｢匡, 正也.｣

[三]師古曰：｢蠁與嚮同. 曶與忽同.｣

[四]師古曰：｢南方有金鄰之國, 極遠也, 故云南鄰. 一曰, 鄰邑也.｣

[五]如淳曰：｢以物與人曰移.｣ 師古曰：｢貉, 東北夷也. 享, 獻也. 抗, 舉手也, 言其肅恭合掌而拜也. 貉音莫百反.｣

[六]孟康曰：｢單于南庭山也.｣

[七]師古曰：｢常伯, 侍中也. 解在谷永傳. 楊朱、墨翟, 取古賢以爲喻也.｣

[八]師古曰：｢喟, 歎息也, 音丘位反.｣

上猶謙讓而未俞也[一], 方將上獵三靈之流, 下決醴泉之滋[二], 發黃龍之穴, 窺鳳皇之巢, 臨麒麟之囿, 幸神雀之林；奢雲夢, 侈孟諸[三], 非章華, 是靈臺[四], 罕徂離宮而輟觀游[五], 土事不飾, 木功不彫, 承民乎農桑[六], 勸之以弗迨, 儕男女使莫違[七]；恐貧窮者不遍被洋溢之饒, 開禁苑, 散公儲, 創道德之囿, 弘仁惠之虞[八], 馳弋乎神明之囿, 覽觀乎群臣之有亡；放雉菟, 收罝罘, 麋鹿芻蕘與百姓共之[九], 蓋所以臻茲也. 於是醇洪鬯之德, 豐茂世之規[一０], 加勞三皇, 勗勤五帝, 不亦至乎！乃祗莊雍穆之徒[一一], 立君臣之節, 崇賢聖之業, 未皇苑囿之麗, 游獵之靡也[一二], 因回軫還衡[一三], 背阿房, 反未央.

[一]張晏曰：｢俞, 然也.｣ 師古曰：｢俞音踰.｣

[二]如淳曰：｢三靈, 日月星垂象之應也.｣ 師古曰：｢流者, 言其和液下流.｣

[三]師古曰：｢雲夢, 楚藪澤名也. 春秋昭公三年□楚靈王與鄭伯田于江南之夢□ . 孟諸, 宋藪澤名. 文公十年□楚穆王欲伐宋, 昭公導之以田孟諸□ . 言今皆以二者爲奢侈而改也.｣

[四]師古曰：｢言以楚靈王章華之臺爲非, 而周文王靈臺之制爲是也.｣

[五]師古曰：｢罕, 希也. 徂, 往也. 輟, 止也.｣

[六]師古曰：｢承, 舉也.｣

[七]師古曰：｢儕, 耦也. 違謂失婚姻時也. 儕音仕皆反.｣

[八]師古曰：｢虞與娛同.｣

[九]師古曰：｢芻所以(飯)[飤]牛馬. 蕘, 草薪.｣

[一０]師古曰：｢洪, 大也. 鬯與暢同. 暢, 通也.｣

[一一]師古曰：｢祇莊, 敬也. 雍穆, 和也.｣

[一二]師古曰：｢皇, 暇也.｣

[一三]師古曰：｢軫, 輿後橫木也. 衡, 轅前橫木也.｣

校勘記

三五一三頁　四行　以支庶初食采於晉之(楊)[揚]. 景祐、殿本都作｢揚｣, 下文及注原作｢楊｣ 者並照改.

三五一四頁　二行　偪, 古逼(也)[字]. 殿本作｢字｣. 王先謙說殿本是.

三五一八頁　七行　(固)不如襞而幽之離房. 景祐、殿本都無｢固｣ 字.

三五二一頁一三行　(焉)駕八龍之委蛇? 景祐、殿本都無｢焉｣ 字.

三五二一頁一四行　夫聖哲之(不)遭兮, 景祐、殿本都無｢不｣ 字.

三五二二頁一二行　(亦)[音]之亦反. 景祐、殿、局本都作｢音｣, 此誤.

三五二五頁一０行　(亦)[言]寒涼戰栗之處也. 景祐、殿本都作｢言｣, 此誤.

三五二八頁　一行　一曰施, 直謂安施(音)之耳, 景祐本無｢音｣ 字, 此衍.

三五二八頁　四行　蔑蠓, (疾)[蚊]也. 殿、局本都作｢蚊｣.

三五二九頁　六行　衍音(赤)[亦]戰反. 景祐、殿、局本都作｢亦｣, 此誤.

三五三０頁一五行　冠倫魁能[五], 注[五]原在｢能｣字上, 明顏師古以｢冠倫魁｣斷句. 劉攽、劉敞、齊召南、王先謙都說｢能｣ 字當屬上讀, 文選同.

三五三一頁　二行　陳眾車(所)[於]東阬兮, 景祐、殿本都作｢於｣. 王先謙說作｢於｣是.

三五三一頁　五行　(眸)[侔]神明與之爲資. 景祐、殿本都作｢侔｣.

三五三二頁一０行　招繇泰壹, 王先謙說招搖雖亦神名, 施於此處則不類. 按禮樂志｢體招搖若永望｣. 顏注｢申動貌｣. 下文｢徘徊招搖｣ 同.

三五三四頁一二行　■音(又)[丈]夷反. 景祐本作｢丈｣. 王先謙說作｢丈｣是.

三五三五頁　二行　若曰此非人力之所(能)[爲], 景祐、殿本都作｢爲｣.

三五三六頁　五行　皆可(相)[想]見, 殿本作｢想｣. 王先謙說作｢想｣是.

三五三六頁一一行　(義)[羲]和司日, 景祐、汲古、殿、局本都作｢羲｣, 此誤.

三五三七頁一一行　屈橋, (言)壯捷貌. 景祐、殿本都無｢言｣ 字, 此衍.

三五三八頁　五行　灑沈(■)[災]於豁瀆兮, 錢大昭說｢■｣ 當作｢災｣. 按殿本作｢災｣.

三五四二頁　二行　(師古曰)馺音先合反. 景祐、殿本都無｢師古曰｣ 三字, 此衍.

三五四二頁　六行　營謂(園)[圍]守也. 景祐、殿本都作｢圍｣, 此誤.

三五四五頁一三行　徽車, 有徽(熾)[幟]之車也. 景祐、殿本都作｢幟｣, 此誤.

三五四五頁一七行　撞鴻鍾, 建九(流)[旒]. 景祐、殿本都作｢旒｣.

三五四六頁一四行　言車之眾(飭)[飾]殿本作｢飾｣. 王先謙說殿本是.

三五五一頁　五行　目盡, 極望[也]. 亡■(也), 言廣遠也. 殿本｢也｣字在｢極望｣下. 王先謙說殿本是.

三五五一頁一０行　相命[聲]也. 景祐、殿本都有｢聲｣ 字.

三五五二頁　一行　抾, 挹(抆)[取]也. 景祐、殿、局本都作｢取｣.

三五五四頁　六行　芻所以(飯)[飤]牛馬. 景祐、殿本都作｢■｣.

漢書卷八十七下 揚雄傳第五十七下

明年, 上將大誇胡人以多禽獸, 秋, 命右扶風發民入南山, 西自褒斜, 東至弘農, 南敺漢中[一], 張羅罔罝罘, 捕熊羆豪豬虎豹狖玃狐菟麋鹿[二], 載以檻車, 輸長楊射熊館[二]. 以罔爲周阹[四], (從)[縱]禽獸其中, 令胡人手搏之, 自取其獲, 上親臨觀焉. 是時, 農民不得收斂. 雄從至射熊館, 還, 上長楊賦, 聊因筆墨之成文章, 故藉翰林以爲主人, 子墨爲客卿以風[五]. 其辭曰：

[一]師古曰：｢褒斜, 南山二谷名也. 漢中, 今梁州也. 斜音弋奢反.｣

[二]師古曰：｢狖似獮猴, 仰鼻而長尾. 玃亦獮猴類也, 長臂善搏. 玃身長, 金色. 狖音弋授反. 玃音钁.｣

[三]師古曰：｢長楊, 宮名也, 在盩厔縣, 其中有射熊館.｣

[四]李奇曰：｢阹, 遮禽獸圍陳也.｣ 師古曰：｢阹音袪.｣

[五]師古曰：｢藉, 借也. 風讀曰諷.｣

子墨客卿問於翰林主人曰：｢蓋聞聖主之養民也, 仁霑而恩洽, 動不爲身[一]. 今年獵長楊, 先命右扶風, 左太華而右褒斜[二], 椓(截)[巀]嶭而爲弋, 紆南山以爲罝[三], 羅千乘於林莽, 列萬騎於山隅[四], 帥軍踤阹, 錫戎獲胡[五]. 搤熊羆, 柁豪豬[六], 木雍槍纍, 以爲儲胥[七], 此天下之窮覽極觀也. 雖然, 亦頗擾于農民. 三旬有餘, 其廑至矣[八], 而功不圖[九], 恐不識者, 外之則以爲娛樂之遊, 內之則不以爲乾豆之事[一０], 豈爲民乎哉！且人君以玄默爲神, 澹泊爲德[一一], 今樂遠出以露威靈[一二], 數搖動以罷車甲[一三], 本非人主之急務也. 蒙竊或焉.｣[一四]

[一]師古曰：｢言憂百姓也.｣

[二]師古曰：｢太華即西嶽華山.｣

[三]師古曰：｢巀嶭即所謂嵯峨山也, 在京師之北. 凡言此者, 示獵圍之寬廣也. 巀嶭音截齧, 又音材葛反, 又音五葛反.｣

[四]師古曰：｢草平曰莽.｣

[五]師古曰：｢踤, 足蹴之也. 錫戎獲胡, 言以禽獸賦戎狄, 令胡人獲取之. 踤音才恤反.｣

[六]師古曰：｢搤, 捉持之也. 豪豬亦名帚豲也, 自爲牝牡者也. 搤音厄. 柁音佗. 豲音(完)[桓].｣

[七]蘇林曰：｢木擁柵其外, 又以竹槍纍爲外儲也.｣ 服虔曰：｢儲胥猶言有餘也.｣ 師古曰：｢儲, 峙也. 胥, 須也. 以木擁槍及纍繩連結以爲儲胥, 言有儲畜以待所須也. 槍音千羊反. 纍音力佳反.｣

[八]師古曰：｢廑, 古勤字.｣

[九]張晏曰：｢不可圖畫以示後人.｣ 師古曰：｢此說非也. 圖, 謀也, 言百姓甚勤勞矣, 而不見謀贍恤之事.｣

[一０]師古曰：｢乾豆, 三驅之一也. 乾豆者, 言爲脯羞以充實豆, 薦宗廟.｣

[一一]師古曰：｢澹泊, 安靜也. 澹音徒濫反. 泊音步各反, 又音魄.｣

[一二]師古曰：｢露謂顯暴不深固.｣

[一三]師古曰：｢罷讀曰疲.｣

[一四]師古曰：｢蒙, 自謂蒙蔽也.｣

翰林主人曰：｢吁, 謂之茲邪！[一]若客, 所謂知其一未睹其二, 見其外不識其內者也. 僕嘗倦談, 不能一二其詳[二], 請略舉凡, 而客自覽其切焉.｣[三]

[一]師古曰：｢吁, 疑怪之辭也. 謂茲邪, 猶云何爲如此也. 吁音于.｣

[二]師古曰：｢詳, 悉也.｣

[三]師古曰：｢凡, 大指也. 切, 要也.｣

客曰：｢唯, 唯.｣

主人曰：｢昔有彊秦, 封豕其士, 窫窳其民, 鑿齒之徒相與摩牙而爭之[一], 豪俊麋沸雲擾, 群黎爲之不康[二]. 於是上帝眷顧高祖, 高祖奉命, 順斗極, 運天關, 橫鉅海, 票昆侖[三], 提劍而叱之, 所麾城(搟)[摲]邑, 下將降旗[四], 一日之戰, 不可殫記[五]. 當此之勤, 頭蓬不暇疏, 飢不及餐[六], 鞮鍪生蟣蝨, 介冑被霑汗[七], 以爲萬姓請命虖皇天. 乃展民之所詘, 振民之所乏[八], 規億載, 恢帝業, 七年之間而天下密如也[九].

[一]應劭曰：｢淮南子云, 堯之時窫窳、封豨、鑿齒皆爲民害. 窫窳類貙, 虎爪食人.｣ 服虔曰：｢鑿齒[齒]長五寸, 似鑿, 亦食人.｣ 李奇曰：｢以喻秦貪婪, 殘食其民也.｣ 師古曰：｢封, 大也. 窫音於黠反. 窳音愈.｣

[二]師古曰：｢黎, 眾；康, 安也.｣

[三]師古曰：｢票猶言搖動也, 音匹昭反.｣

[四]李奇曰：｢(搟)[摲]音車幰之幰.｣ 師古曰：｢(搟)[摲], 舉手擬之也.｣

[五]師古曰：｢殫, 盡也. 不可盡記, 言其多也.｣

[六]師古曰：｢蓬謂髮亂如蓬也.｣

[七]師古曰：｢鞮鍪即兜鍪也. 鞮音丁奚反. 鍪音牟. 蟣音居豈反.｣

[八]師古曰：｢展, 申也. 振, 起也.｣

[九]師古曰：｢密, 靜也.｣

｢逮至聖文, 隨風乘流, 方垂意於至寧, 躬服節儉, 綈衣不敝, 革鞜不穿[一], 大夏不居, 木器無文[二]. 於是後宮賤玳瑁而疏珠璣, 卻翡翠之飾, 除彫瑑之巧[三], 惡麗靡而不近, 斥芬芳而不御[四], 抑止絲竹晏衍之樂, 憎聞鄭衛幼眇之聲[五], 是以玉衡正而太階平也[六].

[一]師古曰：｢言不穿敝而已, 無取紛華也. 鞜, 革履, 音踏.｣

[二]師古曰：｢大夏, 夏屋也.｣

[三]師古曰：｢瑑, 刻鏤也. 瑑音篆.｣

[四]師古曰：｢斥, 卻也.｣

[五]師古曰：｢衍音弋戰反. 幼音一笑反. 眇音妙.｣

[六]師古曰：｢玉衡, 天儀也. 太階, 解在東方朔傳.｣

｢其後熏鬻作虐, 東夷橫畔[一], 羌戎睚眥, 閩越相亂[二], 遐萌爲之不安, 中國蒙被其難[三]. 於是聖武勃怒, 爰整其旅, 乃命票、衛[四], 汾沄沸渭, 雲合電發[五], 猋騰波流, 機駭鋒軼[六], 疾如奔星, 擊如震霆[七], 砰轒轀, 破穹廬[八], 腦沙幕, 髓余吾[九]. 遂獵乎王延[一０]. 敺橐它, 燒■蠡[一一], 分梨單于, 磔裂屬國[一二], 夷阬谷, 拔鹵莽, 刊山石[一三], 蹂屍輿廝, 係累老弱[一四], 兗鋋瘢耆、金鏃淫夷者數十萬人[一五], 皆稽顙樹頷, 扶服蛾伏[一六], 二十餘年矣, 尚不敢惕息[一七]. 夫天兵四臨, 幽都先加[一八], 回戈邪指, 南越相夷[一九], 靡節西征, 羌僰東馳. 是以遐方疏俗殊鄰絕黨之域[二０], 自上仁所不化, 茂德所不綏, 莫不蹻足抗手, 請獻厥珍[二一], 使海內澹然[二二], 永亡邊城之災, 金革之患.

[一]師古曰：｢鬻音弋六反. 橫音胡孟反.｣

[二]師古曰：｢睚眥, 瞋目貌. 睚音五懈反. 眥音仕懈反. 睚字或作矔, 矔者怒其目眥也, 音工喚反.｣

[三]師古曰：｢遐, 遠也.｣

[四]師古曰：｢票, 票騎霍去病. 衛, 衛青也.｣

[五]師古曰：｢汾沄沸渭, 奮擊貌. 汾音紛, 紜音雲.｣

[六]師古曰：｢猋, 疾風也. 騰, 舉也. 蠭與鋒同. 軼, 過也. 如機之駭, 如蠭之過, 言其疾也. 軼與逸同.｣

[七]師古曰：｢霆, 雷之急者, 音廷.｣

[八]應劭曰：｢轒轀, 匈奴車也.｣ 師古曰：｢穹廬, 氈帳也. 轒音扶云反. 轀音於云反.｣

[九]師古曰：｢腦塗沙幕地, 䯝入余吾水, 言其大破死亡. 䯝, 古髓字.｣

[一０]孟康曰：｢匈奴王廷也.｣

[一一]張晏曰：｢■蠡, 乾酪也, 以爲酪母. 燒之, 壞其養生之具也.｣ 師古曰：｢■音覓. 蠡音黎, 又音來戈反.｣

[一二]師古曰：｢梨與剺同, 謂剝析也. 剺音力私反.｣

[一三]師古曰：｢鹵莽, 淺草之地也. 阬音口衡反. 莽音莫戶反.｣

[一四]師古曰：｢言已死則蹂踐其屍, 破傷者則輿之而行也. 廝, 破折也, 音斯. 累音力追反.｣

[一五]如淳曰：｢兗, 括也.｣ 孟康曰：｢瘢耆, 馬脊創瘢處也.｣ 蘇林曰：｢以耆字爲著字. 著音僨之著, 鏃著其頭也.｣ 師古曰：｢鋋, 鐵矜小矛也. 淫夷, 過傷也. 據如、孟氏之說, 則箭括及鋋所中, 皆有創瘢於耆, 而被金鏃過傷者復眾也. 如蘇氏以耆字爲著字, 依其所釋, 則括及鋋所傷皆有瘢, 又著金鏃於頭上而過傷者亦多矣. 用字既別, 分句不同. 據今書本多作耆字, 宜從孟說. 鋋音蟬, 又音延. 著音竹略反. 矜音巨巾反.｣

[一六]如淳曰：｢叩頭時項下向, 則頷樹上向也.｣ 師古曰：｢樹, 豎也. 頷音胡感反. 服音蒲北反. 蛾與蟻同. 蛾伏者, 言其伏如蟲蟻也.｣

[一七]師古曰：｢惕息, 懼而小息也. 息, 出入氣也.｣

[一八]師古曰：｢幽都, 北方, 謂匈奴.｣

[一九]師古曰：｢夷, 傷也, 一曰平殄也.｣

[二０]師古曰：｢疏亦遠也. 鄰, 邑也.｣

[二一]師古曰：｢蹻, 舉也, 音矯.｣

[二二]師古曰：｢澹, 安也, 音徒濫反.｣

｢今朝廷純仁, 遵道顯義, 并包書林, 聖風雲靡[一]；英華沈浮, 洋溢八區, 普天所覆, 莫不沾濡；士有不談王道者則樵夫笑之[二]. 故意者以爲事罔隆而不殺, 物靡盛而不虧[三], 故平不肆險, 安不忘危[四]. 乃時以有年出兵, 整輿竦戎[五], 振師五莋, 習馬長楊[六], 簡力狡獸, 校武票禽[七]. 乃萃然登南山, 瞰烏弋[八], 西厭月□, 東震日域[九]. 又恐後世迷於一時之事, 常以此取國家之大務, 淫荒田獵, 陵夷而不禦也[一０], 是以車不安軔, 日未靡旃, 從者仿佛, 委屬而還[一一]；亦所以奉太宗之烈, 遵文武之度, 復三王之田, 反五帝之虞；[一二]使農不輟耰, 工不下機[一三], 婚姻以時, 男女莫違[一四]；出愷弟, 行簡易, 矜劬勞, 休力役；[一五]見百年, 存孤弱, 帥與之, 同苦樂. 然後陳鐘鼓之樂, 鳴鞀磬之和, 建碣磍之虡[一六], 拮隔鳴球, 掉八列之舞；[一七]酌允鑠, 肴樂胥[一八], 聽廟中之雍雍, 受神人之福祜；[一九]歌投頌, 吹合雅. 其勤若此, 故真神之所勞也[二０]. 方將俟元符[二一], 以禪梁甫之基, 增泰山之高, 延光于將來, 比榮乎往號, 豈徒欲淫覽浮觀, 馳騁梗稻之地, 周流梨栗之林, 蹂踐芻蕘, 誇詡眾庶, 盛狖玃之收, 多麋鹿之獲哉！且盲不見咫尺, 而離婁燭千里之隅；[二二]客徒愛胡人之獲我禽獸, 曾不知我亦已獲其王侯.｣

[一]師古曰：｢靡, 合韻音武義反.｣

[二]師古曰：｢樵夫, 采樵之人.｣

[三]師古曰：｢罔、靡, 皆無也. 殺, 衰也. 音所例反.｣

[四]服虔曰：｢肆, 棄也.｣ 師古曰：｢肆, 放也, 不放心於險而嘗思念也.｣

[五]師古曰：｢有年, 有豐年也. 因豐年而時出兵也. 竦, 勸也.｣

[六]師古曰：｢振亦整也. 莋與柞同.｣

[七]師古曰：｢校, 計量也. 票禽, 輕疾之禽也. 票音頻妙反, 又音匹妙反.｣

[八]晉灼曰：｢萃, 集也.｣ 服虔曰：｢三十六國, 烏弋最在其西.｣ 師古曰：｢瞰, 遠視也. 音口濫反.｣

[九]服虔曰：｢□音窟穴. 月□, 月所生也.｣ 師古曰：｢日域, 日初出之處也. 厭音一涉反.｣

[一０]師古曰：｢禦, 止也.｣

[一一]張晏曰：｢從者見仿佛, 委釋迴旋.｣ 師古曰：｢車不安軔, 未及止也. 日未靡旃, 不移景也. 仿佛讀曰髣彿. □, 古委字也. 屬音之欲反. 還讀曰旋也.｣

[一二]師古曰：｢虞與娛同, 合韻音牛具反.｣

[一三]師古曰：｢耰, 摩田之器也. 音憂.｣

[一四]師古曰：｢已解於上也.｣

[一五]師古曰：｢易, 合韻音弋赤反.｣

[一六]孟康曰：｢碣磍, 刻猛獸爲之, 故其形碣磍而盛怒也.｣ 師古曰：｢鞀, 古鼗字. 鞀, 小鼓也. 碣音一轄反. 磍音轄.｣

[一七]師古曰：｢拮隔, 擊考也. 鳴球, 玉磬也. 掉, 搖也, 搖身而舞也. 一曰：拮隔, 彈鼓也. 鳴球, 以玉飾琴瑟也. 拮音居黠反. 球音求, 又音虯. 掉音徒釣反.｣

[一八]張晏曰：｢允, 信也. 鑠, 美也. 言酌信義以當酒, 帥禮樂以爲肴也.｣ 師古曰：｢小雅車攻之詩曰□允矣君子, 展也大成□, 周頌酌之詩曰□於鑠王師□, 小雅桑扈之詩曰□君子樂胥□, 故引之爲言也. 胥音先呂反.｣

[一九]師古曰：｢大雅思齊之詩曰□雍雍在宮, 肅肅在廟□, 小雅桑扈之詩曰□受天之祜□ . 祜, 福也, 音戶.｣

[二０]師古曰：｢大雅旱麓之詩曰□愷弟君子, 神所勞矣□ . 勞謂勞來之, 猶言勸勉也, 故雄引之云. 勞音郎到反.｣

[二一]師古曰：｢元, 善也. 符, 瑞也.｣

[二二]師古曰：｢離婁, 古明目者. 一號離朱. 燭, 照也.｣

言未卒, 墨客降席再拜稽首曰：｢大哉體乎！允非小子之所能及也[一]. 乃今日發矇, 廓然已昭矣！｣

[一]師古曰：｢允, 信也.｣

哀帝時丁、傅、董賢用事, 諸附離之者或起家至二千石[一]. 時雄方草太玄, 有以自守, 泊如也[二]. 或謿雄以玄尚白[三], 而雄解之, 號曰解謿. 其辭曰：

[一]師古曰：｢離, 著也, 音麗.｣

[二]師古曰：｢泊, 安靜也, 音步各反.｣

[三]師古曰：｢玄, 黑色也. 言雄作之不成, 其色猶白, 故無祿位也.｣

客謿揚子曰：｢吾聞上世之士, 人綱人紀[一], 不生則已, 生則上尊人君, 下榮父母, 析人之圭, 儋人之爵[二], 懷人之符, 分人之祿, 紆青柁紫, 朱丹其轂[三]. 今子幸得遭明盛之世, 處不諱之朝, 與群賢同行[四], 歷金門上玉堂有日矣[五], 曾不能畫一奇, 出一策, 上說人主, 下談公卿. 目如燿星, 舌如電光, 壹從壹衡, 論者莫當[六], 顧而作太玄五千文[七], 支葉扶疏, 獨說十餘萬言[八], 深者入黃泉, 高者出蒼天, 大者含元氣, 纖者入無倫[九], 然而位不過侍郎, 擢纔給事黃門[一０]. 意者玄得毋尚白乎? 何爲官之拓落也?｣[一一]

[一]師古曰：｢爲眾人之綱紀也.｣

[二]師古曰：｢析亦分也. 儋, 荷負也.｣

[三]師古曰：｢青紫謂綬之色也. 紆, 縈也. 柁, 曳也. 柁音吐賀反, 又音徒可反.｣

[四]師古曰：｢同行謂同行列.｣

[五]應劭曰：｢金門, 金馬門也.｣ 晉灼曰：｢黃圖有大玉堂、小玉堂殿也.｣

[六]師古曰：｢從音子容反.｣

[七]師古曰：｢顧, 反也.｣

[八]師古曰：｢扶疏, 分布也.｣

[九]師古曰：｢纖微之甚, 無等倫.｣

[一０]師古曰：｢纔, 淺也, 言僅得之也. 纔音才.｣

[一一]師古曰：｢拓落, 不耦也. 拓音託.｣

揚子笑而應之曰：｢客徒欲朱丹吾轂, 不知一跌將赤吾之族也！[一]往者周罔解結, 群鹿爭逸[二], 離爲十二, 合爲六七[三], 四分五剖, 並爲戰國[四]. 士無常君, 國亡定臣, 得士者富, 失士者貧, 矯翼厲翮, 恣意所存[五], 故士或自盛以橐, 或鑿坏之遁[六]. 是故騶衍以頡亢而取世資[七], 孟軻雖連蹇, 猶爲萬乘師[八].

[一]師古曰：｢跌, 足失厝也. 見誅殺者必流血, 故云赤族. 跌音徒結反.｣

[二]師古曰：｢謂戰國時諸侯也.｣

[三]師古曰：｢十二, 謂魯、衛、齊、楚、宋、鄭、燕、秦、韓、趙、魏、中山也. 六七者, 齊、趙、韓、魏、燕、楚六國及秦爲七也.｣

[四]晉灼曰：｢道其分離之意, 四分則交五而裂如田字.｣

[五]師古曰：｢言來去如鳥之飛, 各任所息也.｣

[六]應劭曰：｢自盛以橐, 謂范雎也. 鑿坏, 謂顏闔也. 魯君聞顏闔賢, 欲以爲相, 使者往聘, 因鑿後垣而亡. 坏, 壁也.｣ 蘇林曰：｢坏音陪.｣ 師古曰：｢又音普回反.｣

[七]應劭曰：｢衍, 齊人也. 著書所言皆天事, 故齊人曰□談天衍□ . 遊諸侯, 所言則以爲迂闊遠於事情, 然終不屈. 嘗仕於齊, 位至卿.｣ 師古曰：｢頡亢, 上下不定也. 頡音下結反. 亢音湖浪反.｣

[八]張晏曰：｢連蹇, 難也, 言值世之屯難也.｣ 師古曰：｢連音輦.｣

｢今大漢左東海, 右渠搜, 前番禺, 後陶塗[一]. 東南一尉[二], 西北一候[三]. 徽以糾墨, 製以質鈇[四], 散以禮樂, 風以詩書[五], 曠以歲月, 結以倚廬[六]. 天下之士, 雷動雲合, 魚鱗雜襲, 咸營于八區[七], 家家自以爲稷契, 人人自以爲咎繇, 戴縰垂纓而談者皆擬於阿衡[八], 五尺童子羞比晏嬰與夷吾[九]；. 當塗者入青雲, 失路者委溝渠, 旦握權則爲卿相, 夕失勢則爲匹夫；譬若江湖之雀, 勃解之鳥, 乘雁集不爲之多, 雙鳧飛不爲之少[一０]. 昔三仁去而殷虛[一一], 二老歸而周熾[一二], 子胥死而吳亡, 種、蠡存而粵伯[一三], 五羖入而秦喜, 樂毅出而燕懼[一四], 范雎以折摺而危穰侯[一五], 蔡澤雖噤吟而笑唐舉[一六]. 故當其有事也, 非蕭、曹、子房、平、勃、樊、霍則不能安；當其亡事也, 章句之徒相與坐而守之, 亦亡所患[一七]. 故世亂, 則聖哲馳騖而不足；世治, 則庸夫高枕而有餘.

[一]如淳曰：｢小國也.｣ 師古曰：｢騊駼馬出北海上. 今此云後陶塗, 則是北方國名也. 本國出馬, 因以爲名. 今書本陶字有作椒者, 流俗所改.｣

[二]孟康曰：｢會稽東部都尉也.｣

[三]孟康曰：｢敦煌玉門關候也.｣

[四]師古曰：｢言有罪者則係於徽墨, 尤惡者則斬以鈇質也. 徽、糾、墨, 皆繩也. 質, 鍖也. 鈇, 莝刃也, 音膚. 鍖音竹林反.｣

[五]師古曰：｢風, 化也.｣

[六]孟康曰：｢在倚廬行服三年也.｣ 應劭曰：｢漢律以不爲親行三年服不得選舉.｣ 師古曰：｢倚廬, 倚牆至地而爲之, 無楣柱. 倚音於綺反.｣

[七]師古曰：｢八區, 八方也.｣

[八]師古曰：｢縰, 韜髮者也, 音山爾反.｣

[九]師古曰：｢夷吾, 管仲也. 羞比之也, 以其不爲王者之佐.｣

[一０]應劭曰：｢乘鴈, 四鴈也.｣ 師古曰：｢雀字或作厓. 鳥字或作島. 島, 海中山也, 其義兩通. 乘音食證反.｣

[一一]師古曰：｢論語稱□微子去之, 箕子爲之奴, 比干諫而死□ . 孔子曰：□殷有三仁焉.□ 虛, 空也. 一曰虛讀曰墟, 言其亡國爲丘墟.｣

[一二]應劭曰：｢二老, 伯夷、太公也.｣

[一三]師古曰：｢伯讀曰霸.｣

[一四]師古曰：｢五羖謂百里奚也. 買以羖羊之皮五, 故稱五羖也.｣

[一五]晉灼曰：｢摺, 古拉字也.｣

[一六]師古曰：｢噤吟, 顉頤之貌. 澤從唐舉相, 謂之曰：□聖人不相, 殆先生乎！□ 澤曰：□吾自知富貴.□ 噤音鉅錦反. 吟音魚錦反. 舉, 合韻音居御反.｣

[一七]師古曰：｢章句小儒也. 患, 合韻音胡關反.｣

｢夫上世之士, 或解縛而相[一], 或釋褐而傅[二]；或倚夷門而笑[三], 或橫江潭而漁[四]；或七十說而不遇[五], 或立談間而封侯[六]；或枉千乘於陋巷[七], 或擁帚彗而先驅[八]. 是以士頗得信其舌而奮其筆[九], 窒隙蹈瑕而無所詘也[一０]. 當今縣令不請士, 郡守不迎師, 群卿不揖客, 將相不俛眉[一一]；言奇者見疑, 行殊者得辟[一二], 是以欲談者宛舌而固聲, 欲行者擬足而投跡[一三]. 鄉使上世之士處虖今[一四], 策非甲科, 行非孝廉, 舉非方正, 獨可抗疏, 時道是非[一五], 高得待詔, 下觸聞罷[一六], 又安得青紫?

[一]孟康曰：｢管仲也.｣

[二]孟康曰：｢甯戚也.｣

[三]應劭曰：｢侯嬴也. 爲夷門卒, 秦伐趙, 趙求救, 無忌將十餘人往辭嬴, 嬴無所戒. 更還, 嬴笑之, 以謀告無忌也.｣

[四](師古)[服虔]曰：｢漁父也.｣ 師古曰：｢江潭而漁, 潭音尋, 漁, 合韻音牛助反.｣

[五]應劭曰：｢孔丘也.｣

[六]服虔曰：｢薛公也.｣

[七]應劭曰：｢齊有小臣稷, 桓公一日三至而不得見, 從者曰：□可以止矣！□ 桓公曰：□士之傲爵祿者, 固輕其主, 主傲霸王者亦輕其士, 縱彼傲爵祿者, 吾庸敢傲霸王乎！□ 遂見之.｣

[八]應劭曰：｢鄒衍之燕, 昭王郊迎, 擁彗爲之先驅也.｣ 師古曰：｢彗亦以掃者也, 音似歲反.｣

[九]師古曰：｢信讀曰申.｣

[一０]李奇曰：｢君臣上下, 有釁罅瑕隙乖離之漸, 則可抵而取也.｣ 師古曰：｢窒, 窒塞也. 罅音呼駕反.｣

[一一]師古曰：｢自高抗也. 俛, 低也.｣

[一二]師古曰：｢辟, 罪法.｣

[一三]師古曰：｢宛, 屈也. 固, 閉也. 擬, 疑也.｣

[一四]師古曰：｢鄉讀曰嚮.｣

[一五]師古曰：｢抗, 舉也, 謂上之也. 疏者, 疏條其事而言之. 疏音所據反.｣

[一六]師古曰：｢報聞而罷之.｣

｢且吾聞之, 炎炎者滅, 隆隆者絕；觀雷觀火, 爲盈爲實, 天收其聲, 地藏其熱[一]. 高明之家, 鬼瞰其室[二]. 攫挐者亡, 默默者存[三]；位極者宗危, 自守者身全. 是故知玄知默, 守道之極；爰清爰靜, 游神之廷[四]；惟寂惟寞, 守德之宅. 世異事變, 人道不殊, 彼我易時, 未知何如[五]. 今子乃以鴟梟而笑鳳皇, 執蝘蜓而謿龜龍[六], 不亦病乎！子徒笑我玄之尚白, 吾亦笑子之病甚, 不遭臾跗、扁鵲[七], 悲夫！｣

[一]師古曰：｢炎炎, 火光也. 隆隆, 雷聲也. 人之觀火聽雷, 謂其盈實, 終以天收雷聲, 地藏火熱, 則爲虛無. 言極盛者亦滅亡也.｣

[二]李奇曰：｢鬼神害盈而福謙也.｣ 師古曰：｢瞰, 視也. 音口濫反.｣

[三]師古曰：｢攫挐, 妄有搏執牽引也. 挐音女居反.｣

[四]師古曰：｢靜, 合韻音才性反.｣

[五]李奇曰：｢或能勝之.｣

[六]師古曰：｢蝘蜓, 蜥蜴也. 蝘音烏典反. 蜓音殄.｣

[七]師古曰：｢二人皆古之良醫也. 跗音甫無反.｣

客曰：｢然則靡玄無所成名乎? [一]范、蔡以下何必玄哉?｣

[一]師古曰：｢靡亦無.｣

揚子曰：｢范雎, 魏之亡命也, 折脅拉髂, 免於徽索[一], 翕肩蹈背, 扶服入橐[二], 激卬萬乘之主[三], 界涇陽抵穰侯而代之[四], 當也[五]. 蔡澤, 山東之匹夫也, 顉頤折頞, 涕涶流沫[六], 西揖彊秦之相, 搤其咽, 炕其氣, 附其背而奪其位[七], 時也[八]. 天下已定, 金革已平, 都於雒陽, 婁敬委輅脫輓, 掉三寸之舌[九], 建不拔之策, 舉中國徙之長安[一０], 適也[一一]. 五帝垂典, 三王傳禮, 百世不易, 叔孫通起於枹鼓之間[一二], 解甲投戈, 遂作君臣之儀, 得也[一三]. 甫刑靡敝, 秦法酷烈[一四], 聖漢權制, 而蕭何造律, 宜也[一五]. 故有造蕭何律於唐虞之世, 則誖矣；[一六]有作叔孫通儀於夏殷之時, 則惑矣；有建婁敬之策於成周之世, 則繆矣；有談范、蔡之說於金、張、許、史之間, 則狂矣. [夫]蕭規曹隨[一七], 留侯畫策, 陳平出奇, 功若泰山, 嚮若阺隤[一八], 唯其人之贍知哉, 亦會其時之可爲也[一九]. 故爲可爲於可爲之時, 則從；爲不可爲於不可爲之時；則凶. 夫藺先生收功於章臺[二０], 四皓采榮於南山[二一], 公孫創業於金馬[二二], 票騎發跡於祁連[二三], 司馬長卿竊訾於卓氏, 東方朔割(名)[炙]於細君[二四]. 僕誠不能與此數公者並, 故默然獨守吾太玄.｣

[一]師古曰：｢髂, 骨也. 徽, 繩也. 髂音格.｣

[二]師古曰：｢翕, 斂也. 服音蒲北反.｣

[三]如淳曰：｢卬, 怒也. 言秦安得王, 獨太后穰侯耳.｣ 師古曰：｢卬讀曰仰.｣

[四]蘇林曰：｢抵音紙. 界, 間其兄弟使疏.｣ 應劭曰：｢涇陽, 秦昭王弟, 貴用事也.｣

[五]師古曰：｢言當其際.｣

[六]師古曰：｢顉, 曲頤也, 音欽.｣

[七]張晏曰：｢蔡澤說范雎以功成身退, 禍福之機. 適值雎有間於王, 因薦以自代.｣ 師古曰：｢搤謂急持之. 咽, 頸也. 炕, 絕也. 咽音一千反. 炕音抗.｣

[八]師古曰：｢遇其時.｣

[九]師古曰：｢輅音胡格反. 輓音晚. 掉音徒釣反. 解在劉敬傳.｣

[一０]師古曰：｢不拔, 謂其堅固不拔也. 中國謂京師.｣

[一一]師古曰：｢中其適.｣

[一二]師古曰：｢枹音孚.｣

[一三]師古曰：｢得其所.｣

[一四]師古曰：｢靡, 散也, 音縻.｣

[一五]師古曰：｢合其宜.｣

[一六]師古曰：｢誖, 乖也, 音布內反.｣

[一七]師古曰：｢隨, 從也. 言蕭何始作規模, 曹參因而從之.｣

[一八]師古曰：｢阺音氐. 巴蜀人名山旁堆欲墮落曰阺. 應劭以爲天水隴氐, 失之矣. 氐音丁禮反.｣

[一九]師古曰：｢非唯其人贍知, 乃會時之可爲也.｣

[二０]孟康曰：｢秦昭王、趙成王飲於此臺, 藺相如前折昭王也.｣ 晉灼曰：｢相如獻璧於此臺.｣ 師古曰：｢晉說是也, 謂齎璧入秦, 秦不與趙地, 相如詭取其璧, 使人間以歸趙也. 史記始皇本紀云章臺在渭南, 而秦、趙會飲乃在黽池, 非章臺也, 孟說失之.｣

[二一]師古曰：｢榮者, 謂聲名也. 一曰, 榮謂草木之英, 采取以充食.｣

[二二]孟康曰：｢公孫弘對策金馬門.｣

[二三]師古曰：｢霍去病也. 祁音止夷反.｣

[二四]師古曰：｢割, 損也. 言以肉歸遺細君, 是損割其名.｣

雄以爲賦者, 將以風也[一], 必推類而言, 極麗靡之辭, 閎侈鉅衍, 競於使人不能加也[二], 既乃歸之於正, 然覽者已過矣[三]. 往時武帝好神仙, 相如上大人賦, 欲以風[四], 帝反縹縹有陵雲之志[五]. 繇是言之, 賦勸而不止, 明矣[六]. 又頗似俳優淳于髡、優孟之徒[七], 非法度所存, 賢人君子詩賦之正也, 於是輟不復爲[八]. 而大潭思渾天[九], 參摹而四分之[一０], 極於八十一. 旁則三摹九据[一一], 極之七百二十九贊, 亦自然之道也. 故觀易者, 見其卦而名之；觀玄者, 數其畫而定之. 玄首四重者, 非卦也, 數也. 其用自天元推一晝一夜陰陽數度律曆之紀, 九九大運, 與天終始. 故玄三方、九州、二十七部、八十一家、二百四十三表、七百二十九贊, 分爲三卷, 曰一二三, 與泰初歷相應, 亦有顓頊之曆焉. ■之以三策[一二], 關之以休咎, 絣之以象類[一三], 播之以人事[一四], 文之以五行, 擬之以道德仁義禮知. 無主無名, 要合五經, 苟非其事, 文不虛生. 爲其泰曼漶而不可知[一五], 故有首、衝、錯、測、攡、瑩、數、文、□、圖、告十一篇[一六], 皆以解剝玄體, 離散其文, 章句尚不存焉[一七]. 玄文多, 故不著；觀之者難知, 學之者難成. 客有難玄大深, 眾人之不好也, 雄解之, 號曰解難. 其辭曰：

[一]師古曰：｢風讀曰諷, 下以諷刺上也.｣

[二]師古曰：｢言專爲廣大之言.｣

[三]師古曰：｢言其末篇反從之正道, 故觀覽之者但得浮華, 而無益於諷諫也.｣

[四]師古曰：｢風讀曰諷.｣

[五]師古曰：｢縹音匹昭反.｣

[六]師古曰：｢繇讀與由同.｣

[七]師古曰：｢髡、孟皆滑稽.｣

[八]師古曰：｢輟, 止也.｣

[九]師古曰：｢潭, 深也. 渾天, 天象也. 渾音胡昆反.｣

[一０]蘇林曰：｢三(拆)[析]而四分天之宿度甲乙也.｣

[一一]晉灼曰：｢据, 今據字也. 據猶位也, 處也.｣

[一二]蘇林曰：｢三三而分之.｣ 師古曰：｢□音食列反.｣

[一三]晉灼曰：｢絣, 雜也.｣ 師古曰：｢絣, 併也. 音并.｣

[一四]師古曰：｢播, 布也.｣

[一五]張揖曰：｢曼音滿. 漶音緩.｣ 師古曰：｢曼漶, 不分別貌, 猶言濛鴻也. 曼音莫幹反. 漶音奐.｣

[一六]晉灼曰：｢攡音離.｣ 服虔曰：｢□音睨.｣ 師古曰：｢攡音摛.｣

[一七]師古曰：｢玄中之文雖有章句, 其旨深妙, 尚不能盡存, 故解剝而離散也.｣

客難揚子曰：｢凡著書者, 爲眾人之所好也, 美味期乎合口, 工聲調於比耳[一]. 今吾子乃抗辭幽說, 閎意眇指[二], 獨馳騁於有亡之際, 而陶冶大鑪, 旁薄群生[三], 歷覽者茲年矣, 而殊不寤[四]. 亶費精神於此, 而煩學者於彼[五], 譬畫者畫於無形, 弦者放於無聲, 殆不可乎?｣[六]

[一]師古曰：｢比, 和也, 音頻二反.｣

[二]師古曰：｢眇讀曰妙.｣

[三]師古曰：｢旁薄猶言蕩薄也.｣

[四]師古曰：｢茲, 益也. 茲年, 言其久也. 不寤, 不曉其意.｣

[五]師古曰：｢亶讀曰但.｣

[六]師古曰：｢放, 依也. 殆, 近也. 放音甫往反.｣

揚子曰：｢俞[一]. 若夫閎言崇議, 幽微之塗, 蓋難與覽者同也. 昔人有觀象於天, 視度於地, 察法於人者, 天麗且彌, 地普而深[二], 昔人之辭, 乃玉乃金[三]. 彼豈好爲艱難哉? 勢不得已也[四]. 獨不見夫翠虯絳螭之將登虖天[五], 必聳身於倉梧之淵；不階浮雲, 翼疾風, 虛舉而上升, 則不能撠膠葛, 騰九閎[六]. 日月之經不千里, 則不能燭六合, 燿八紘[七]；泰山之高不嶕嶢, 則不能浡滃雲而散歊烝[八]. 是以宓犧氏之作易也[九], 綿絡天地, 經以八卦, 文王附六爻[一０], 孔子錯其象而彖其辭, 然後發天地之臧, 定萬物之基. 典謨之篇, 雅頌之聲, 不溫純深潤, 則不足以揚鴻烈而章緝熙[一一]. 蓋胥靡爲宰[一二], 寂寞爲尸[一三]；大味必淡, 大音必希[一四]；大語叫叫, 大道低回[一五]. 是以聲之眇者不可同於眾人之耳[六], 形之美者不可棍於世俗之目[一七], 辭之衍者不可齊於庸人之聽[一八]. 今夫弦者, 高張急徽, 追趨逐耆, 則坐者不期而附矣；[一九]試爲之施咸池, 揄六莖, 發(蕭)[簫]韶, 詠九成, 則莫有和也[二０]. 是故鍾期死, 伯牙絕弦破琴而不肯與眾鼓；[二一]獿人亡, 則匠石輟斤而不敢妄斲[二二]. 師曠之調鍾, 俟知音者之在後也；[二三]孔子作春秋, 幾君子之前睹也[二四]. 老聃有遺言, 貴知我者希[二五], 此非其操與！｣[二六]

[一]師古曰：｢俞, 然也. 音踰.｣

[二]師古曰：｢麗, 著也, 日月星辰之所著也. 彌, 廣也. 普, 遍也.｣

[三]師古曰：｢貞實美麗如金玉也.｣

[四]師古曰：｢已, 此也.｣

[五]師古曰：｢虯、螭, 解並在前.｣

[六]師古曰：｢撠, 挶也. 膠葛, 上清之氣也. 騰, 升也. 九閎, 九天之門. 撠音戟. 挶音居足反.｣

[七]師古曰：｢燭, 照也. 六合, 謂天地四方. 八紘, 八方之綱維也. 紘音宏.｣

[八]師古曰：｢嶕嶢, 高貌也. 浡滃, 盛也. 滃, 雲氣貌. 歊烝, 氣上出也. 嶕嶢音樵堯. 浡音勃. 滃音一孔反. 歊音許昭反.｣

[九]師古曰：｢宓音伏.｣

[一０]師古曰：｢因而重之.｣

[一一]師古曰：｢造化鴻大也. 烈, 業也. 緝熙, 光明也.｣

[一二]李奇曰：｢造化之神, 宰割萬物也.｣ 張晏曰：｢胥, 相也. 靡, 無也. 言相師以無爲作宰者也.｣

[一三]李奇曰：｢道化以寂寞爲主.｣

[一四]師古曰：｢淡謂無至味也, 音徒濫反.｣

[一五]師古曰：｢叫叫, 遠聲也. 低回, 紆衍也.｣

[一六][師古曰]：｢眇讀曰妙｣.

[一七]師古曰：｢棍亦同也, 音胡本反.｣

[一八]師古曰：｢衍, 旁廣也.｣

[一九]師古曰：｢徽, 琴徽也, 所以表發撫抑之處. 追趨逐耆, 隨所趨嚮愛嗜而追逐之也. 趨讀曰趣. 耆讀曰嗜.｣

[二０]師古曰：｢揄, 引也. 和, 應也. 揄音踰. 和音胡臥反.｣

[二一]師古曰：｢解在司馬遷傳.｣

[二二]服虔曰：｢獿, 古之善塗塈者也. 施廣領大袖以仰塗, 而領袖不汙. 有小飛泥誤著其鼻, 因令匠石揮斤而斲, 知匠石之善斲, 故敢使之也.｣ 師古曰：｢塈即今之仰泥也. 獿, 抆拭也, 故謂塗者爲獿人. 獿音乃高反, 又音乃回反. 今書本獿字有作郢者, 流俗改之. 塈音許既反.｣

[二三]應劭曰：｢晉平公鍾, 工者以爲調矣, 師曠曰：□臣竊聽之, 知其不調也.□ 至於師涓, 而果知鍾之不調. 是師曠欲善調之鍾, 爲後世之有知音.｣

[二四]師古曰：｢幾讀曰冀.｣

[二五]師古曰：｢老子德經云：□知我者希, 則我貴矣.□ ｣

[二六]師古曰：｢與讀曰歟.｣

雄見諸子各以其知舛馳[一], 大氐詆訾聖人, 即爲怪迂, 析辯詭辭, 以撓世事[二], 雖小辯, 終破大道而或眾, 使溺於所聞而不自知其非也. 及太史公記六國, 歷楚漢, (記)[訖]麟止, 不與聖人同, 是非頗謬於經[三]. 故人時有問雄者, 常用法應之, 譔以爲十三卷[四], 象論語, 號曰法言. 法言文多不著, 獨著其目：[五]

[一]師古曰：｢舛, 相背.｣

[二]師古曰：｢大氐, 大歸也. 詆訾, 毀也. 迂, 遠也. 析, 分也. 詭, 異也. 言諸子之書, 大歸皆非毀周孔之教, 爲巧辯異辭以攪亂時政也. 訾音紫. 迂音于. 撓音火高反, 其字從手也.｣

[三]師古曰：｢頗音普我反.｣

[四]師古曰：｢譔與撰同.｣

[五]師古曰：｢雄(以)[有]序, 著篇之意.｣

天降生民, 倥侗顓蒙[一], 恣于情性, 聰明不開, 訓諸理[二]. 譔學行第一.

[一]鄭氏曰：｢童蒙無所知也.｣ 師古曰：｢倥音空. 侗音同. 顓與專同.｣

[二]師古曰：｢訓, 告也.｣

降周迄孔, 成于王道[一], 終後誕章乖離, 諸子圖微[二]. 譔吾子第二.

[一]師古曰：｢周, 周公旦也. 迄, 至也. 孔, 孔子也. 言自周公以降至於孔子, 設教垂法, 皆帝王之道.｣

[二]師古曰：｢言其後澆末, 虛誕益章, 乖於七十弟子所謀微妙之言.｣

事有本真, 陳施於億[一], 動不克咸[二], 本諸身. 譔修身第三.

[一]李奇曰：｢布陳於億萬事也.｣

[二]李奇曰：｢不能皆善也.｣

芒芒天道, 在昔聖考[一], 過則失中, 不及則不至, 不可姦罔[二]. 譔問道第四.

[一]李奇曰：｢聖人能成天道.｣

[二]蘇林曰：｢罔, 誣也. 言不可作姦誣於聖道.｣

神心曶怳, 經緯萬方[一], 事繫諸道德仁誼禮. 譔問神第五.

[一]師古曰：｢曶讀與忽同.｣

明哲煌煌, 旁燭亡疆[一], 遜于不虞, 以保天命[二]. 譔問明第六.

[一]師古曰：｢煌煌, 盛貌也. 燭, 照也. 無疆猶無極也.｣

[二]李奇曰：｢常行遜順, 備不虞.｣

假言周于天地, 贊于神明[一], 幽弘橫廣, 絕于邇言[二]. 譔寡見第七.

[一]師古曰：｢假, 至也.｣

[二]李奇曰：｢理過近世人之言也.｣

聖人聰明淵懿, 繼天測靈, 冠于群倫, 經諸范[一]. 譔五百[二]第八.

[一]師古曰：｢經, 常也. 范, 法也.｣

[二]鄧展曰：｢五百歲聖人一出.｣

立政鼓眾, 動化天下, 莫上於中和[一], 中和之發, 在於哲民情[二]. 譔先知第九.

[一]鄧展曰：｢鼓亦動也.｣

[二]師古曰：｢哲, 知也.｣

仲尼以來, 國君將相卿士名臣參差不齊[一], 壹槩諸聖[二]. 譔重黎第十.

[一]師古曰：｢言志業不同也. 參音初林反.｣

[二]師古曰：｢[一]以聖人大道槩平. 槩音工代反.｣

仲尼之後, 訖于漢道, 德行顏、閔, 股肱蕭、曹, 爰及名將尊卑之條, 稱述品藻[一]. 譔淵騫第十一.

[一]師古曰：｢品藻者, 定其差品及文質.｣

君子純終領聞[一], 蠢迪檢押[二], 旁開聖則. 譔君子第十二.

[一]李奇曰：｢領理所聞也.｣ 師古曰：｢純, 善也. 領, 令也. 聞, 名也. 言君子之道能善於終而不失令名.｣

[二]師古曰：｢蠢, 動也. 迪, 道也, 由也. 檢押猶隱括也. 言動由檢押也. 音狎.｣

孝莫大於寧親, 寧親莫大於寧神, 寧神莫大於四表之驩心[一]. 譔孝至第十三.

[一]師古曰：｢寧, 安也. 言大孝之在於尊嚴袓考, 安其神靈. 所以得然者, 以得四方之外驩心.｣

贊曰：雄之自序云爾[一]. 初, 雄年四十餘, 自蜀來至游京師, 大司馬車騎將軍王音奇其文雅, 召以爲門下史, 薦雄待詔, 歲餘, 奏羽獵賦, 除爲郎, 給事黃門, 與王莽、劉歆並. 哀帝之初, 又與董賢同官. 當成、哀、平間, 莽、賢皆爲三公, 權傾人主, 所薦莫不拔擢, 而雄三世不徙官. 及莽篡位, 談說之士用符命稱功德獲封爵者甚眾, 雄復不侯, 以耆老久次轉爲大夫, 恬於勢利乃如是[二]. 實好古而樂道, 其意欲求文章成名於後世, 以爲經莫大於易, 故作太玄；傳莫大於論語, 作法言；史篇莫善於倉頡, 作訓纂；箴莫善於虞箴, 作州箴[三]；賦莫深於離騷, 反而廣之；辭莫麗於相如, 作四賦：皆斟酌其本, 相與放依而馳騁云[四]. 用心於內, 不求於外, 於時人皆曶之[五]；唯劉歆及范逡敬焉[六], 而桓譚以爲絕倫[七].

[一]師古曰：｢自法言目之前, 皆是雄本自序之文也.｣

[二]師古曰：｢恬, 安也.｣

[三]晉灼曰：｢九州之箴也.｣

[四]師古曰：｢放音甫往反.｣

[五]師古曰：｢曶與忽同, 謂輕也.｣

[六]師古曰：｢逡音千旬反.｣

[七]師古曰：｢無比類.｣

王莽時, 劉歆、甄豐皆爲上公, 莽既以符命自立, 即位之後欲絕其原以神前事, 而豐子尋、歆子棻復獻之[一]. 莽誅豐父子, 投棻四裔, 辭所連及, 便收不請[二]. 時雄校書天祿閣上, 治獄使者來, 欲收雄, 雄恐不能自免, 乃從閣上自投下, 幾死[三]. 莽聞之曰：｢雄素不與事, 何故在此?｣[四]間請問其故[五], 乃劉棻嘗從雄學作奇字[六], 雄不知情[七]. 有詔勿問. 然京師爲之語曰：｢惟寂寞, 自投閣；爰清靜, 作符命.｣[八]

[一]師古曰：｢棻亦枌字也. 音扶云反.｣

[二]師古曰：｢不須奏請.｣

[三]師古曰：｢幾音鉅依反.｣

[四]師古曰：｢與讀曰豫.｣

[五]師古曰：｢使人密問之.｣

[六]師古曰：｢古文之異者.｣

[七]師古曰：｢不知獻符命之事也.｣

[八]師古曰：｢以雄解謿之言譏之也. 今流俗本云：□惟寂惟寞, 自投於閣；爰清爰靜, 作符命.□ 妄增之.｣

雄以病免, 復召爲大夫. 家素貧, 耆酒[一], 人希至其門. 時有好事者載酒肴從游學, 而鉅鹿侯芭常從雄居[二], 受其太玄、法言焉. 劉歆亦嘗觀之, 謂雄曰：｢空自苦！今學者有祿利, 然尚不能明易, 又如玄何? [三]吾恐後人用覆醬瓿也.｣[四]雄笑而不應. 年七十一, 天鳳五年卒, 侯芭爲起墳, 喪之三年.

[一]師古曰：｢耆讀曰嗜.｣

[二]服虔曰：｢芭音葩.｣

[三]師古曰：｢言無奈之何.｣

[四]師古曰：｢瓿音部. 小甖也.｣

時大司空王邑、納言嚴尤聞雄死, 謂桓譚曰：｢子嘗稱揚雄書, 豈能傳於後世乎?｣ 譚曰：｢必傳. 顧君與譚不及見也[一]. 凡人賤近而貴遠, 親見揚子雲祿位容貌不能動人, 故輕其書. 昔老聃著虛無之言兩篇[二], 薄仁義, 非禮學, 然後世好之者尚以爲過於五經, 自漢文景之君及司馬遷皆有是言. 今揚子之書文義至深, 而論不詭於聖人[三], 若使遭遇時君, 更閱賢知, 爲所稱善[四], 則必度越諸子矣.｣[五]諸儒或譏以爲雄非聖人而作經, 猶春秋吳楚之君僭號稱王, 蓋誅絕之罪也[六]. 自雄之沒至今四十餘年, 其法言大行, 而玄終不顯, 然篇籍具存.

[一]師古曰：｢顧, 念也.｣

[二]師古曰：｢謂道德經也.｣

[三]師古曰：｢詭, 違也. 聖人謂周公、孔子.｣

[四]師古曰：｢更音工衡反.｣

[五]師古曰：｢度, 過也.｣

[六]師古曰：｢絕謂無胤嗣也.｣

校勘記

三五五七頁　五行　(從)[縱]禽獸其中, 景祐、汲古、殿、局本都作｢縱｣, 文選同.

三五五八頁　二行　椓(截)[巀]嶭而爲弋, 殿本作｢巀｣, 文選同. 按注作｢巀｣, 各本並同.

三五五八頁一四行　豲音(完)[桓]. 景祐、殿本都作｢桓｣.

三五五九頁一六行　所麾城(搟)[摲]邑, 景祐本作｢摲｣, 注同, 文選正文及注並同.

三五六０頁　三行　鑿齒[齒]長五寸, 殿局本都重｢齒｣ 字, 文選李注同.

三五七０頁一三行　(師古)[服虔]曰：殿本作｢服虔｣.

三五七三頁　一行　[夫]蕭規曹隨, 景祐、殿本都有｢夫｣ 字, 文選同.

三五七三頁　五行　割(名)[炙]於細君. 文選作｢炙｣. 顧炎武說｢名｣ 字是炙字之誤, 文選可證.

三五七六頁　八行　三(拆)[析]而四分天之宿度甲乙也. 景祐、殿、局本都作｢析｣.

三五七八頁　四行　發(蕭)[簫]韶, 殿本作｢簫｣. 王先謙說殿本是.

三五七九頁　七行　[師古曰]：王先謙說各本都脫此三字.

三五八０頁　五行　(記)[訖]麟止, 錢大昭說｢記｣ 當作｢訖｣. 按景祐、殿、局本都作｢訖｣.

三五八０頁一三行　雄(以)[有]序, 景祐、殿本都作｢有｣.

三五八二頁一０行　[一]以聖人大道■平. 景祐本有｢一｣ 字.

漢書卷八十八 儒林傳第五十八

古之儒者, 博學虖六藝之文[一]. 六(學)[藝]者, 王教之典籍, 先聖所以明天道, 正人倫, 致至治之成法也. 周道既衰, 壞於幽厲, 禮樂征伐自諸侯出, 陵夷二百餘年而孔子興[二], 以聖德遭季世, 知言之不用而道不行, 乃歎曰：｢鳳鳥不至, 河不出圖, 吾已矣夫！｣[三]｢文王既沒, 文不在茲乎?｣[四]於是應聘諸侯, 以答禮行誼[五]. 西入周, 南至楚, 畏匡厄陳[六], 奸七十餘君[七]. 適齊聞韶, 三月不知肉味[八]；自衛反魯, 然後樂正, 雅頌各得其所[九]. 究觀古今之篇籍, 乃稱曰：｢大哉, 堯之爲君也！唯天爲大, 唯堯則之[一０]. 巍巍乎其有成功也, 煥乎其有文章(也)！｣[一一]又(云)[曰]：｢周監於二(世)[代], 郁郁乎文哉！吾從周.｣[一二]於是敘書則斷堯典[一三], 稱樂則法韶舞[一四], 論詩則首周南[一五]. 綴周之禮, 因魯春秋, 舉十二公行事, 繩之以文武之道, 成一王法[一六], 至獲麟而止. 蓋晚而好易, 讀之韋編三絕, 而爲之傳[一七]. 皆因近聖之事, 以立先王之教, 故曰：｢述而不作, 信而好古；｣ ｢下學而上達, 知我者其天乎！｣

[一]師古曰：｢六藝謂易、禮、樂, 詩、書、春秋.｣

[二]師古曰：｢陵夷, 言漸穨替.｣

[三]師古曰：｢論語載孔子之言也. 鳳鳥、河圖, 皆王者之瑞. 自傷有德而無位, 故云已矣.｣

[四]師古曰：｢言文王久已沒矣, 文章之事豈不在此乎? 蓋自謂也. 亦見論語.｣

[五]師古曰：｢答禮, 謂有問禮者則爲應答而申明之.｣

[六]師古曰：｢匡, 邑名, 即陳留匡城縣. 孔子貌類陽貨, 陽貨嘗有怨於匡, 匡人見孔子, 以爲陽貨也, 故圍而欲害之, 後得免耳. 厄陳, 謂在陳絕糧也.｣

[七]師古曰：｢奸音干.｣

[八]師古曰：｢美舜樂之善也.｣

[九]師古曰：｢自衛反魯, 謂哀十一年也. 是時道衰樂廢, 孔子還修正之, 故雅頌各得其所.｣

[一０]師古曰：｢言堯所行皆法天.｣

[一一]師古曰：｢巍巍者, 高貌. 煥, 明也.｣

[一二]師古曰：｢言周追視夏殷二代之制而損益之, 故禮文大備也. 郁郁, 文章盛貌. 自此以上, 孔子之言, 皆見論語.｣

[一三]師古曰：｢謂尚書起自堯典也.｣

[一四]師古曰：｢論語云顏回問爲邦, 子曰：□行夏之時, 乘殷之輅, 服周之冕, 樂則韶舞, 放鄭聲.□ 韶, 舜樂也, 孔子歎其盡善盡美, 故欲用之.｣

[一五]師古曰：｢以關雎爲始也.｣

[一六]師古曰：｢繩謂治正之.｣

[一七]師古曰：｢編, 所以聯次簡也. 言愛玩之甚, 故編簡之韋爲之三絕也. 傳謂彖、象、繫辭、文言、說卦之屬.｣

[一八]師古曰：｢皆論語載孔子之言也. 作者之謂聖, 述者之謂明. 故孔子自謙, 言我但述者耳. 下學上達, 謂下學人事, 上達天命也. 行不違天, 故唯天知我也.｣

仲尼既沒, 七十子之徒散遊諸侯[一], 大者爲卿相師傅, 小者友教士大夫, 或隱而不見. 故子張居陳[二], 澹臺子羽居楚[三], 子夏居西河[四], 子貢終於齊[五]. 如田子方、段干木、吳起、禽滑氂之屬, 皆受業於子夏之倫, 爲王者師[六]. 是時, 獨魏文侯好學. 天下並爭於戰國, 儒術既黜焉, 然齊魯之間學者猶弗廢, 至於威、宣之際, 孟子、孫卿之列咸遵夫子之業而潤色之, 以學顯於當世[七].

[一]師古曰：｢七十子, 謂弟子者七十七人也. 稱七十者, 但言其成數也.｣

[二]師古曰：｢子張姓顓孫, 名師.｣

[三]師古曰：｢子羽姓澹臺, 名滅明. 澹音徒甘反.｣

[四]師古曰：｢子夏姓卜, 名商.｣

[五]師古曰：｢子貢姓端木, 名賜.｣

[六]師古曰：｢子方以下皆魏人也. 滑音于拔反. 氂音離.｣

[七]鄧展曰：｢威、宣, 齊二王.｣

及至秦始皇兼天下, 燔詩書, 殺術士[一], 六學從此缺矣. 陳涉之王也, 魯諸儒持孔氏禮器(而)[往]歸之, 於是孔甲爲涉博士, 卒與俱死[二]. 陳涉起匹夫, 敺適戍以立號[三], 不滿歲而滅亡, 其事至微淺, 然而搢紳先生負禮器往委質爲臣者何也? 以秦禁其業, 積怨而發憤於陳王也.

[一]師古曰：｢燔, 焚也. 今新豐縣溫湯之處號愍儒鄉, 溫湯西南三里有馬谷, 谷之西岸有阬, 古老相傳以爲秦阬儒處也. 衛宏詔定古文官書序云：□秦既焚書, 患苦天下不從所改更法, 而諸生到者拜爲郎, 前後七百人, 乃密令冬種瓜於驪山阬谷中溫處. 瓜實成, 詔博士諸生說之, 人人不同, 乃命就視之. 爲伏機, 詩生賢儒皆至焉, 方相難不決, 因發機, 從上填之以土, 皆壓, 終乃無聲.□ 此則閔儒之地, 其不謬矣. 燔音扶元反.｣

[二]師古曰：｢孔光傳云：□鮒爲陳涉博士, 死陳下.□ 今此云孔甲, 將名鮒而字甲也.｣

[三]師古曰：｢敺與驅同. 適讀曰謫.｣

及高皇帝誅項籍, 引兵圍魯, 魯中諸儒尚講誦習禮, 弦歌之音不絕, 豈非聖人遺化好學之國哉? 於是諸儒始得修其經學, 講習大射鄉飲之禮. 叔孫通作漢禮儀, 因爲奉常, 諸弟子共定者, 咸爲選首, 然後喟然興於學[一]. 然尚有干戈, 平定四海[二], 亦未皇庠序之事也[三]. 孝惠、高后時, 公卿皆武力功臣. 孝文時頗登用[四], 然孝文本好刑名之言. 及至孝景, 不任儒, 竇太后又好黃老術, 故諸博士具官待問, 未有進者[五].

[一]師古曰：｢喟然, 歎息貌, 音丘位反.｣

[二]師古曰：｢言陳豨、盧綰、韓信、黥布之徒相次反叛征伐也.｣

[三]師古曰：｢皇, 暇也.｣

[四]師古曰：｢言少用文學之士.｣

[五]師古曰：｢具官, 謂備員而已.｣

漢興, 言易自淄川田生；言書自濟南伏生；言詩, 於魯則申培公, 於齊則轅固生[一], 燕則韓太傅[二]；言禮, 則魯高堂生；言春秋, 於齊則胡毋生, 於趙則董仲舒. 及竇太后崩, 武安君田蚡爲丞相, 黜黃老、刑名百家之言, 延文學儒者以百數, 而公孫弘以治春秋爲丞相封侯, 天下學士靡然鄉風矣[三].

[一]師古曰：｢培、固者, 其人名；公、生者, 其號也. 它皆類此. 培音陪.｣

[二]師古曰：｢名嬰也.｣

[三]師古曰：｢鄉讀曰嚮.｣

弘爲學官, 悼道之鬱滯, 乃請曰：｢丞相、御史言：[一]制曰□蓋聞導民以禮, 風之以樂[二]. 婚姻者, 居室之大倫也[三]. 今禮廢樂崩, 朕甚愍焉, 故詳延天下方聞之士, 咸登諸朝[四]. 其令禮官勸學, 講議洽聞, 舉遺興禮, 以爲天下先[五]. 太常議, 予博士弟子, 崇鄉里之化, 以厲賢材焉.□[六]謹與太常臧、博士平等議[七], 曰：聞三代之道, 鄉里有教, 夏曰校, 殷曰庠, 周曰序[八]. 其勸善也, 顯之朝廷；其懲惡也, 加之刑罰. 故教化之行也, 建首善自京師始, 繇內及外[九]. 今陛下昭至德, 開大明, 配天地, 本人倫, 勸學興禮, 崇化厲賢, 以風四方, 太平之原也[一０]. 古者政教未洽, 不備其禮, 請因舊官而興焉. 爲博士官置弟子五十人, 復其身[一一]. 太常擇民年十八以上儀狀端正者, 補博士弟子. 郡國縣官有好文學, 敬長上, 肅政教, 順鄉里, 出入不悖[一二], 所聞, 令相長丞上屬所二千石[一三]. 二千石謹察可者, 常與計偕[一四], 詣太常, 得受業如弟子. 一歲皆輒課, 能通一藝以上, 補文學掌故缺；其高第可以爲郎中, 太常籍奏[一五]. 即有秀才異等, 輒以名聞. 其不事學若下材, 及不能通一藝, 輒罷之, 而請諸能稱者[一六]. 臣謹案詔書律令下者[一七], 明天人分際, 通古今之誼[一八], 文章爾雅, 訓辭深厚[一九], 恩施甚美. 小吏淺聞, 弗能究宣, 亡以明布諭下. 以治禮掌故以文學禮義爲官, 遷留滯[二０]. 請選擇其秩比二百石以上及吏百石通一藝以上補左右內史、大行卒史[二一], 比百石以下補郡太守卒史, 皆各二人[二二], 邊郡一人. 先用誦多者, 不足, 擇掌故以補中二千石屬[二三], 文學掌故補郡屬, 備員[二四]. 請著功令[二五]. 它如律令[二六].｣

[一]師古曰：｢自此以下皆弘奏請之辭.｣

[二]師古曰：｢風, 化也.｣

[三]師古曰：｢倫, 理也.｣

[四]師古曰：｢詳, 悉也. 方, 道也. 有道及博聞之士也.｣

[五]師古曰：｢舉遺, 謂經典遺逸者求而舉之.｣

[六]師古曰：｢厲, 勸勉之也, 一曰砥厲也. 自此以上, 弘所引詔文.｣

[七]師古曰：｢臧, 孔臧也.｣

[八]師古曰：｢教, 效也. 言可效道藝也.｣

[九]師古曰：｢繇音由. 由, 從也.｣

[一０]師古曰：｢風, 化也.｣

[一一]師古曰：｢復音方目反.｣

[一二]師古曰：｢悖, 乖也, 音布內反.｣

[一三]師古曰：｢聞謂聞其部屬有此人也. 令, 縣令；相, 侯相；長, 縣長；丞, 縣丞也. 二千石謂郡守及諸王相也.｣

[一四]師古曰：｢隨上計吏俱至京師.｣

[一五]師古曰：｢爲名籍而奏.｣

[一六]師古曰：｢謂列其能通藝業而稱其任者, 奏請補用之也.｣

[一七]師古曰：｢下謂班行也.｣

[一八]師古曰：｢分音扶問反.｣

[一九]師古曰：｢爾雅, 近正也, 言詔辭雅正而深厚也.｣

[二０]師古曰：｢言治禮掌故之官本以有文學習禮義而爲之, 又所以遷擢留滯之人.｣

[二一]師古曰：｢左右內史後爲左馮翊、右扶風, 而大行後爲大鴻臚也.｣

[二二]師古曰：｢內地之郡, 郡各補太守卒史二人也.｣

[二三]蘇林曰：｢屬亦曹史, 今縣令文書解言屬某甲也.｣

[二四]師古曰：｢云備員者, 示以升擢之非籍其實用也.｣

[二五]師古曰：｢新立此條, 請以著於功令. 功令, 篇名, 若今選舉令.｣

[二六]師古曰：｢此外並如舊律令.｣

制曰：｢可.｣ 自此以來, 公卿大夫士吏彬彬多文學之士矣[一].

[一]師古曰：｢彬彬, 文章貌, 音斌.｣

昭帝時舉賢良文學, 增博士弟子員滿百人, 宣帝末增倍之. 元帝好儒, 能通一經者皆復[一]. 數年, 以用度不足, 更爲設員千人, 郡國置五經百石卒史. 成帝末, 或言孔子布衣養徒三千人, 今天子太學弟子少, 於是增弟子員三千人. 歲餘, 復如故. 平帝時王莽秉政, 增元士之子得受業如弟子, 勿以爲員[二], 歲課甲科四十人爲郎中, 乙科二十人爲太子舍人, 丙科四十人補文學掌故云.

[一]師古曰：｢蠲其徭賦也. 復音方目反.｣

[二]師古曰：｢常員之外, 更開此路.｣

自魯商瞿子木受易孔子[一], 以授魯橋庇子庸[二]. 子庸授江東馯臂子弓[三]. 子弓授燕周醜子家. 子家授東武孫虞子乘. 子乘授齊田何子裝. 及秦禁學, 易爲筮卜之書, 獨不禁, 故傳受者不絕也. 漢興, 田何以齊田徙杜陵, 號杜田生[四], 授東武王同子中、雒陽周王孫、丁寬、齊服生, 皆著易傳數篇[五]. 同授淄川楊何, 字叔元, 元光中徵爲太中大夫. 齊即墨成, 至城陽相[六]. 廣川孟但, 爲太子門大夫. 魯周霸、莒衡胡、[七]臨淄主父偃, 皆以易至大官. 要言易者本之田何.

[一]師古曰：｢商瞿, 姓也. 瞿音衢.｣

[二]師古曰：｢姓橋, 名庇, 字子庸. 它皆類此. 庇音必寐反.｣

[三]師古曰：｢馯, 姓也, 音韓.｣

[四]師古曰：｢高祖用婁敬之言徙關東大族, 故何以舊齊田氏見徙也. 初徙時未爲杜陵, 蓋史家本其地追言之也.｣

[五]師古曰：｢田生授王同、周王孫、丁寬、服生四人, 而四人皆著易傳也. 子中, 王同字也. 中讀曰仲.｣

[六]師古曰：｢姓即墨, 名成.｣

[七]師古曰：｢莒人姓衡, 名胡也.｣

丁寬字子襄, 梁人(一王)[也. 初]梁項生從田何受易, 時寬爲項生從者, 讀易精敏, 材過項生, 遂事何. 學成, 何謝寬[一]. 寬東歸, 何謂門人曰：｢易以東矣.｣[二]寬至雒陽, 復從周王孫受古義, 號周氏傳. 景帝時, 寬爲梁孝王將軍距吳楚, 號丁將軍, 作易說三萬言, 訓故舉大誼而已[三], 今小章句是也. 寬授同郡碭田王孫[四]. 王孫授施讎、孟喜、梁丘賀. 繇是易有施、孟、梁丘之學[五].

[一]師古曰：｢告令罷去.｣

[二]師古曰：｢言丁寬(行)[得]其法術以去.｣

[三]師古曰：｢故謂經之旨趣也. 它皆類此.｣

[四]師古曰：｢碭者, 梁郡之縣也, 音唐, 又音宕.｣

[五]師古曰：｢繇與由同. 後類此.｣

施讎字長卿, 沛人也. 沛與碭相近. 讎爲童子, 從田王孫受易. 後讎徙長陵, 田王孫爲博士, 復從卒業[一], 與孟喜、梁丘賀並爲門人. 謙讓, 常稱學廢, 不教授. 及梁丘賀爲少府, 事多, 及遣子臨分將門人張禹等從讎問. 讎自匿不肯見, 賀固請, 不得已乃授臨等. 於是賀薦讎：｢結髮事師數十年[二], 賀不能及.｣ 詔拜讎爲博士. 甘露中與五經諸儒雜論同異於石渠閣[三]. 讎授張禹、琅邪魯伯. 伯爲會稽太守, 禹至丞相. 禹授淮陽彭宣、沛戴崇子平. 崇爲九卿, 宣大司空. 禹、宣皆有傳. 魯伯授太山毛莫如少路、[四]琅邪邴丹曼容, 著清名. 莫如至常山太守. 此其知名者也. 繇是施家有張、彭之學.

[一]師古曰：｢卒, 終也.｣

[二]師古曰：｢言從結髮爲童丱, 即從師學, 著其早也.｣

[三]師古曰：｢三輔故事云石渠閣在未央殿北, 以藏祕書也.｣

[四]師古曰：｢姓毛, 名莫如, 字少路.｣

孟喜字長卿, 東海蘭陵人也. 父號孟卿[一], 善爲禮、春秋, 授后蒼、疏廣. 世所傳后氏禮、疏氏春秋, 皆出孟卿. 孟卿以禮經多, 春秋煩雜, 乃使喜從田王孫受易. 喜好自稱譽, 得易家候陰陽災變書, 詐言師田生且死時枕喜䣛, 獨傳喜, 諸儒以此耀之[二]. 同門梁丘賀疏通證明之[三], 曰：｢田生絕於施讎手中, 時喜歸東海, 安得此事?｣ 又蜀人趙賓好小數書, 後爲易, 飾易文, 以爲｢箕子明夷, 陰陽氣亡箕子；箕子者, 萬物方荄茲也.｣[四]賓持論巧慧, 易家不能難, 皆曰｢非古法也｣[五]. 云受孟喜, 喜爲名之[六]. 後賓死, 莫能持其說. 喜因不肯仞[七], 以此不見信. 喜舉孝廉爲郎, 曲臺署長[八], 病免, 爲丞相掾. 博士缺, 眾人薦喜. 上聞喜改師法, 遂不用喜. 喜授同郡白光少子、沛翟牧子兄[九], 皆爲博士. 繇是有翟、孟、白之學.

[一]師古曰：｢時人以卿呼之, 若言公矣.｣

[二]師古曰：｢用爲光榮也.｣

[三]師古曰：｢同門, 同師學者也. 疏通猶言分別也. 證明, 明其偽也.｣

[四]師古曰：｢易明夷卦彖曰：□內文明而外柔順, 以蒙大難. 文王以之, 利艱貞, 晦其明也. 內難而能正其志, 箕子以之.□ 而六五爻辭曰：□箕子之明夷, 利貞.□ 此箕子者, 謂殷父師說洪範者也, 而賓妄爲說耳. 荄茲, 言其根荄方滋茂也. 荄音該, 又音皆.｣

[五]師古曰：｢心不服.｣

[七]師古曰：｢名之者, 承取其名, 云實授也.｣

[七]師古曰：｢仞亦名也. 仞音刃.｣

[八]師古曰：｢曲臺, 殿名. 署者, 主供其事也.｣

[九]師古曰：｢兄讀曰況.｣

梁丘賀字長翁, 琅邪諸人也. 以能心計, 爲武騎. 從太中大夫京房受易. 房者, 淄川楊何弟子也[一]. 房出爲齊郡太守, 賀更事田王孫. 宣帝時, 聞京房爲易明, 求其門人, 得賀. 賀時爲都司空令, 坐事, 論免爲庶人. 待詔黃門數入說教侍中[二], 以召賀. 賀入說, 上善之[三], 以賀爲郎. 會八月飲酎, 行祠孝昭廟[四], 先敺旄頭劍挺墮墬, 首垂泥中[五], 刃鄉乘輿車[六], 馬驚. 於是召賀筮之, 有兵謀, 不吉. 上還, 使有司侍祠. 是時霍氏外孫代郡太守任宣坐謀反誅[七], 宣子章爲公車丞, 亡在渭城界中, 夜玄服入廟, 居郎間[八], 執戟立廟門, 待上至, 欲爲逆. 發覺, 伏誅. 故事, 上常夜入廟, 其後待明而入, 自此始也. 賀以筮有應, 繇是近幸, 爲太中大夫, 給事中, 至少府. 爲人小心周密, 上信重之. 年老終官. 傳子臨, 亦入說, 爲黃門郎. 甘露中, 奉使問諸儒於石渠. 臨學精孰, 專行京房法. 琅邪王吉通五經, 聞臨說, 善之. 時宣帝選高材郎十人從臨講, 吉乃使其子郎中駿上疏從臨受易. 臨代五鹿充宗君孟爲少府, 駿御史大夫, 自有傳. 充宗授平陵士孫張仲方、[九]. 沛鄧彭祖子夏、齊衡咸長賓. 張爲博士, 至揚州牧, 光祿大夫給事中, 家世傳業；彭祖, 真定太傅；咸, 王莽講學大夫. 繇是粱丘有士孫、鄧、衡之學.

[一]師古曰：｢自別一京房, 非焦延壽弟子爲課吏法者. 或書字誤耳, 不當爲京房.｣

[二]師古曰：｢爲諸侍中說經爲教授.｣

[三]師古曰：｢說於天子之前.｣

[四]師古曰：｢行謂天子出.｣

[五]師古曰：｢挺, 引也, 劍自然引拔出也. 墬, 古地字.｣

[六]師古曰：｢鄉讀曰嚮.｣

[七]師古曰：｢霍光傳云任宣霍氏之婿, 此云外孫, 誤也.｣

[八]師古曰：｢郎皆皂衣, 故章玄服以廁也.｣

[九]師古曰：｢姓士孫, 名張, 字仲方.｣

京房受易梁人焦延壽[一]. 延壽云嘗從孟喜問易. 會喜死, 房以爲延壽易即孟氏學, 翟牧、白生不肯, 皆曰非也. 至成帝時, 劉向校書, 考易說, 以爲諸易家說皆祖田何、楊叔[元]、丁將軍, 大誼略同, 唯京氏爲異, 黨焦延壽獨得隱士之說[二], 託之孟氏, 不相與同. 房以明災異得幸, 爲石顯所譖誅, 自有傳. 房授東海殷嘉、河東姚平、河南乘弘[三], 皆爲郎、博士. 繇是易有京氏之學.

[一]師古曰：｢延壽其字, 名贛.｣

[二]師古曰：｢黨讀曰儻.｣

[三]師古曰：｢乘, 姓也, 音食證反.｣

費直字長翁, 東萊人也[一]. 治易爲郎, 至單父令[二]. 長於卦筮, 亡章句, 徒以彖象系辭十篇文言解說上下經. 琅邪王璜平中能傳之[三]. 璜又傳古文尚書.

[一]師古曰：｢費音扶味反.｣

[二]師古曰：｢單音善. 父音甫.｣

[三]師古曰：｢中讀曰仲.｣

高相, 沛人也. 治易與費公同時, 其學亦亡章句, 專說陰陽災異, 自言出於丁將軍. 傳至相, 相授子康及蘭陵毋將永. 康以明易爲郎, 永至豫章都尉. 及王莽居攝, 東郡太守翟誼謀舉兵誅莽, 事未發, 康候知東郡有兵, 私語門人, 門人上書言之. 後數月, 翟誼兵起, 莽召問, 對受師高康. 莽惡之, 以爲惑眾, 斬康. 繇是易有高氏學. 高、費皆未嘗立於學官.

伏生, 濟南人也[一], 故爲秦博士. 孝文時, 求能治尚書者, 天下亡有, 聞伏生治之, 欲召. 時伏生年九十餘, 老不能行, 於是詔太常, 使掌故朝錯往受之[二]. 秦時禁書, 伏生壁藏之, 其後大兵起, 流亡. 漢定, 伏生求其書, 亡數十篇, 獨得二十九篇, 即以教於齊、魯之間. 齊學者由此頗能言尚書, 山東大師亡不涉尚書以教. 伏生教濟南張生及歐陽生. 張生爲博士, 而伏生孫以治尚書徵, 弗能明定. 是後魯周霸、雒陽賈嘉頗能言尚書云[三].

[一]張晏曰：｢名勝, 伏生碑云也.｣

[二]師古曰：｢衛宏定古文尚書序云□伏生老, 不能正言, 言不可曉也, 使其女傳言教錯. 齊人語多與潁川異, 錯所不知者凡十二三, 略以其意屬讀而已.□ ｣

[三]師古曰：｢嘉者, 賈誼之孫也.｣

歐陽生字和伯, 千乘人也. 事伏生, 授倪寬. 寬又受業孔安國, 至御史大夫, 自有傳. 寬有俊材, 初見武帝, 語經學. 上曰：｢吾始以尚書爲樸學, 弗好, 及聞寬說, 可觀.｣ 乃從寬問一篇. 歐陽、大小夏侯氏學皆出於寬. 寬授歐陽生子, 世世相傳, 至曾孫高子陽, 爲博士[一]. 高孫地餘長賓以太子中庶子授太子, 後爲博士, 論石渠. 元帝即位, 地餘侍中, 貴幸, 至少府. 戒其子曰：｢我死, 官屬即送汝財物, 慎毋受. 汝九卿儒者子孫, 以廉絜著, 可以自成.｣ 及地餘死, 少府官屬共送數百萬, 其子不受. 天子聞而嘉之, 賜錢百萬. 地餘少子政爲王莽講學大夫. 由是尚書世有歐陽氏學.

[一]師古曰：｢名高, 字子陽.｣

林尊字長賓, 濟南人也. 事歐陽高, 爲博士, 論石渠. 後至少府、太子太傅, 授平陵平當、梁陳翁生. 當至丞相, 自有傳. 翁生信都太傅, 家世傳業. 由是歐陽有平、陳之學. 翁生授琅邪殷崇、楚國龔勝. 崇爲博士, 勝右扶風, 自有傳. 而平當授九江朱普公文、上黨鮑宣. 普爲博士, 宣司隸校尉, 自有傳. 徒眾尤盛, 知名者也.

夏侯勝, 其先夏侯都尉, 從濟南張生受尚書, 以傳族子始昌. 始昌傳勝, 勝又事同郡蕑卿[一]. 蕑卿者, 倪寬門人. 勝傳從兄子建, 建又事歐陽高. 勝至長信少府, 建太子太傅, 自有傳. 由是尚書有大小夏侯之學.

[一]師古曰：｢蕑音姦.｣

周堪字少卿, 齊人也. 與孔霸俱事大夏侯勝. 霸爲博士. 堪譯官令, 論於石渠, 經爲最高, 後爲太子少傅, 而孔霸以太中大夫授太子. 及元帝即位, 堪爲光祿大夫, 與蕭望之並領尚書事, 爲石顯等所譖, 皆免官. 望之自殺, 上愍之, 乃擢堪爲光祿勳, 語在劉向傳. 堪授牟卿及長安許商長伯. 牟卿爲博士. 霸以帝師賜爵號褒成君, 傳子光, 亦事牟卿, 至丞相, 自有傳. 由是大夏侯有孔、許之學. 商善爲算, 著五行論曆, 四至九卿, 號其門人沛唐林子高爲德行, 平陵吳章偉君爲言語, 重泉王吉少音爲政事, 齊炔欽幼卿爲文學[一]. 王莽時, 林、吉爲九卿, 自表上師冢, 大夫博士郎吏爲許氏學者, 各從門人, 會車數百兩, 儒者榮之. 欽、章皆爲博士, 徒眾尤盛. 章爲王莽所誅.

[一]師古曰：｢依孔子目弟子顏回以下爲四科也. 炔音桂.｣

張山拊字長賓, 平陵人也[一]. 事小夏侯建, 爲博士, 論石渠, 至少府. 授同縣李尋、鄭寬中少君、山陽張無故子儒、信都秦恭延君、陳留假倉子驕. 無故善修章句, 爲廣陵太傅, 守小夏侯說文. 恭增師法至百萬言[二], 爲城陽內史. 倉以謁者論石渠, 至膠東相. 尋善說災異, 爲騎都尉, 自有傳. 寬中有俊材, 以博士授太子, 成帝即位, 賜爵關內侯, 食邑八百戶, 遷光祿大夫, 領尚書事, 甚尊重. 會疾卒, 谷永上疏曰：｢臣聞聖王尊師傅, 褒賢俊, 顯有功, 生則致其爵祿, 死則異其禮諡. 昔周公薨, 成王葬以變禮, 而當天心[三]. 公叔文子卒, 衛侯加以美諡, 著爲後法[四]. 近事, 大司空朱邑、右扶風翁歸德茂夭年, 孝宣皇帝愍冊厚賜, 贊命之臣靡不激揚[五]. 關內侯鄭寬中有顏子之美質, 包商、偃之文學[六], 嚴然總五經之眇論, 立師傅之顯位[七], 入則鄉唐虞之閎道, 王法納乎聖聽[八], 出則參冢宰之重職, 功列施乎政事, 退食自公, 私門不開[九], 散賜九族, 田畝不益, 德配周召, 忠合羔羊, 未得登司徒, 有家臣[一０], 卒然早終, 尤可悼痛！[一一]臣愚以爲宜加其葬禮, 賜之令諡[一二], 以章尊師褒賢顯功之德.｣ 上弔贈寬中甚厚. 由是小夏侯有鄭、張、秦、假、李氏之學. 寬中授東郡趙玄, 無故授沛唐尊, 恭授魯馮賓. 賓爲博士, 尊王莽太傅, 玄哀帝御史大夫, 至大官, 知名者也.

[一]師古曰：｢拊音膚.｣

[二]師古曰：｢言小夏侯本所說之文不多, 而秦恭又更增益, 故至百萬言也.｣

[三]師古曰：｢周公死, 成王欲葬之於成周, 天乃雷雨以風, 禾盡偃, 大木斯拔. 國大恐. 王乃葬周公於畢, 示不敢臣也. 事見尚書大傳, 而與古文尚書不同.｣

[四]師古曰：｢公叔文子, 衛大夫公叔發也. 文子卒, 其子請諡於君. 君曰：□昔者衛國凶飢, 夫子爲粥與國之餓者, 不亦惠乎? 衛國有難, 夫子以其死衛寡人, 不亦貞乎? 夫子聽衛國之政, 修其班制, 以與四鄰交, 衛國社稷不辱, 不亦文乎? 謂夫子貞惠文子.□ 事見禮記檀弓.｣

[五]師古曰：｢贊, 佐也.｣

[六]師古曰：｢論語云□文學子游、子夏□ . 商, 子夏名. 偃, 子游名.｣

[七]師古曰：｢嚴與儼同. 眇讀曰妙.｣

[八]師古曰：｢鄉讀曰嚮. 閎, 大也. 言陳聖王之法, 聞於天子.｣

[九]師古曰：｢□退食自公□, 召南羔羊詩之辭, 言貶退所食之祿, 而從至公之道也.｣

[一０]師古曰：｢司徒, 掌禮教之官, 言寬中學行堪爲之也. 家臣, 若今諸公國官及府佐也.｣

[一一]師古曰：｢卒讀曰猝.｣

[一二]師古曰：｢令, 善也.｣

孔氏有古文尚書, 孔安國以今文字讀之, 因以起其家逸書, 得十餘篇, 蓋尚書茲多於是矣. 遭巫蠱, 未立於學官. 安國爲諫大夫, 授都尉朝[一], 而司馬遷亦從安國問故. 遷書載堯典、禹貢、洪範、微子、金縢諸篇, 多古文說. 都尉朝授膠東庸生. 庸生授清河胡常少子[二], 以明穀梁春秋爲博士、部刺史, 又傳左氏. 常授虢徐敖. 敖爲右扶風掾, 又傳毛詩, 授王璜、平陵塗惲子真. 子真授河南桑欽君長. 王莽時, 諸學皆立. 劉歆爲國師, 璜、惲等皆貴顯. 世所傳百兩篇者, 出東萊張霸, 分析合二十九篇以爲數十, 又采左氏傳、書敘爲作首尾, 凡百二篇. 篇或數簡, 文意淺陋. 成帝時求其古文者, 霸以能爲百兩徵, 以中書校之, 非是[三]. 霸辭受父, 父有弟子尉氏樊並. 時太中大夫平當、侍御史周敞勸上存之[四]. 後樊並謀反, 乃黜其書.

[一]服虔曰：｢朝名, 都尉姓.｣

[二]師古曰：｢少子, 亦常字也.｣

[三]師古曰：｢以霸私增加分析, 故與中書之文不同也. 中書, 天子所藏之書也.｣

[四]師古曰：｢存者, 立其學.｣

申公, 魯人也. 少與楚元王交俱事齊人浮丘伯受詩. 漢興, 高祖過魯, 申公以弟子從師人見于魯南宮. 呂太后時, 浮丘伯在長安, 楚元王遣子郢與申公俱卒學[一]. 元王薨, 郢嗣立爲楚王, 令申公傅太子戊. 戊不好學, 病申公[二]. 及戊立爲王, 胥靡申公[三]. 申公愧之, 歸魯退居家教, 終身不出門. 復謝賓客[四], 獨王命召之乃往. 弟子自遠方至受業者千餘人, 申公獨以詩經爲訓故以教, 亡傳[五], 疑者則闕弗傳. 蘭陵王臧既從受詩, 已通, 事景帝爲太子少傅, 免去. 武帝初即位, 臧乃上書宿衛, 累遷, 一歲至郎中令. 及代趙綰亦嘗受詩申公, 爲御史大夫. 綰、臧請立明堂以朝諸侯, 不能就其事[六], 乃言師申公. 於是上使使束帛加璧, 安車以蒲裹輪, 駕駟迎申公, 弟子兩人乘軺傳從[七]. 至, 見上, 上問治亂之事. 申公時已八十餘, 老, 對曰：｢爲治者不(至)[在]多言, 顧力行何如耳.｣[八]是時上方好文辭, 見申公對, 默然. 然已招致, 既以爲太中大夫, 舍魯邸[九], 議明堂事. 太皇竇太后喜老子言, 不說儒術[一０], 得綰、臧之過, 以讓上曰：｢此欲復爲新垣平也！｣[一一]上因廢明堂事, 下綰、臧吏, 皆自殺. 申公亦病免歸, 數年卒. 弟子爲博士十餘人, 孔安國至臨淮太守, 周■膠西內史, 夏寬城陽內史, 碭魯賜東海太守, 蘭陵繆生長沙內史, 徐偃膠西中尉, 鄒人闕門慶忌膠東內史[一二], 其治官民皆有廉節稱. 其學官弟子行雖不備, 而至於大夫、郎、掌故以百數. 申公卒以詩、春秋授, 而瑕丘江公盡能傳之, 徒眾最盛. 及魯許生、免中徐公[一三], 皆守學教授. 韋賢治詩, 事(博士)大江公及許生[一四], 又治禮, 至丞相. 傳子玄成, 以淮陽中尉論石渠, 後亦至丞相. 玄成及兄子賞以詩授哀帝, 至大司馬車騎將軍, 自有傳. 由是魯詩有韋氏學.

[一]師古曰：｢郢即郢客也.｣

[二]師古曰：｢患苦也.｣

[三]師古曰：｢胥靡, 相係而作役, 解具在楚元王傳也.｣

[四]師古曰：｢身即不出門, 非受業弟子, 其它賓客來者又謝遣之, 不與相見也.｣

[五]師古曰：｢口說其指, 不爲解說之傳.｣

[六]師古曰：｢就, 成也.｣

[七]師古曰：｢傳音張戀反.｣

[八]師古曰：｢顧, 念也. 力行, (爲)[謂]勉力爲行也.｣

[九]師古曰：｢舍, 止息也.｣

[一０]師古曰：｢喜音許既反. 說讀曰悅.｣

[一一]師古曰：｢讓, 責也.｣

[一二]李奇曰：｢姓闕門, 名慶忌.｣

[一三]蘇林曰：｢免中, 縣名也.｣ 李奇曰：｢邑名也.｣ 師古曰：｢李說是也.｣

[一四]晉灼曰：｢大江公即瑕丘江公也. 以異下博士江公, 故稱大.｣

王式字翁思, 東平新桃人也. 事免中徐公及許生. 式爲昌邑王師. 昭帝崩, 昌邑王嗣立, 以行淫亂廢, 昌邑群臣皆下獄誅, 唯中尉王吉、郎中令龔遂以數諫減死論. 式繫獄當死, 治事使者責問曰：｢師何以亡諫書?｣ 式對曰：｢臣以詩三百五篇朝夕授王, 至於忠臣孝子之篇, 未嘗不爲王反復誦之也[一]；至於危亡失道之君, 未嘗不流涕爲王深陳之也. 臣以三百五篇諫, 是以亡諫書.｣ 使者以聞, 亦得減死論, 歸家不教授. 山陽張長安幼君[二]先事式, 後東平唐長賓、沛褚少孫亦來事式, 問經數篇, 式謝曰：｢聞之於師俱是矣, 自潤色之.｣[三]不肯復授. 唐生、褚生應博士弟子選, 詣博士, 摳衣登堂, 頌禮甚嚴[四], 試誦說, 有法, 疑者丘蓋不言[五]. 諸博士驚問何師, 對曰事式. 皆素聞其賢, 共薦式. 詔除下爲博士[六]. 式徵來, 衣博士衣而不冠, 曰：｢刑餘之人, 何宜復充禮官?｣ 既至, 止舍中, 會諸大夫博士, 共持酒肉勞式, 皆注意高仰之[七]. 博士江公世爲魯詩宗[八], 至江公著孝經說, 心嫉式, 謂歌吹諸生曰：[九]. ｢歌驪駒.｣[一０]式曰：｢聞之於師：客歌驪駒, 主人歌客毋庸歸[一一]. 今日諸君爲主人, 日尚早, 未可也.｣ 江翁曰：｢經何以言之?｣[一二]式曰：｢在曲禮.｣ 江翁曰：｢何狗曲也！｣[一三]式恥之, 陽醉逿墬[一四]. 式客罷, 讓諸生曰：｢我本不欲來[一五], 諸生彊勸我, 竟爲豎子所辱！｣ 遂謝病免歸, 終於家. 張生、唐生、褚生皆爲博士. 張生論石渠, 至淮陽中尉. 唐生楚太傅. 由是魯詩有張、唐、褚氏之學. 張生兄子游卿爲諫大夫, 以詩授元帝. 其門人琅邪王扶爲泗水中尉, 陳留許晏爲博士. 由是張家有許氏學. 初, 薛廣德亦事王式, 以博士論石渠, 授龔舍. 廣德至御史大夫, 舍泰山太守, 皆有傳.

[一]師古曰：｢復音方目反.｣

[二]李奇曰：｢長安, 名.｣

[三]師古曰：｢言所聞師說具盡於此, 若嫌簡略, 任更潤色.｣

[四]師古曰：｢摳衣, 謂以手內舉之, 令離地也. 摳音口侯反. 頌讀曰容.｣

[五]蘇林曰：｢丘蓋不言, 不知之意也.｣ 如淳曰：｢齊俗以不知爲丘.｣ 師古曰：｢二說皆非也. 論語載孔子曰：□蓋有不知而作之者, 我無是也.□ 欲遵此意, 故效孔子自稱丘耳. 蓋者, 發語之辭.｣

[六]師古曰：｢下除官之書也. 下音胡嫁反.｣

[七]師古曰：｢勞音來到反.｣

[八]師古曰：｢爲魯詩者所宗師也.｣

[九]如淳曰：｢其學官自有此法, 酒坐歌吹以相樂也.｣

[一０]服虔曰：｢逸詩篇名也, 見大戴禮. 客欲去歌之.｣ 文潁曰：｢其辭云□驪駒在門, 僕夫具存；驪駒在路, 僕夫整駕□ 也.｣

[一一]文穎曰：｢庸, 用也. 主人禮未畢, 且無用歸也.｣

[一二]師古曰：｢於經何所有此言?｣

[一三]師古曰：｢意怒, 故妄發言. 言狗者, 輕賤之甚也. 今流俗書本云何曲狗, 妄改之也.｣

[一四]師古曰：｢逿, 失據而倒也. 墬, 古地字. 逿音徒浪反.｣

[一五]師古曰：｢讓, 責也.｣

轅固, 齊人也. 以治詩孝景時爲博士, 與黃生爭論於上前. 黃生曰：｢湯武非受命, 乃殺也.｣ 固曰：｢不然. 夫桀紂荒亂, 天下之心皆歸湯武, 湯武因天下之心而誅桀紂, 桀紂之民弗爲使而歸湯武, 湯武不得已而立, 非受命(而)[爲]何?｣[一]黃生曰：｢□冠雖敝必加於首, 履雖新必貫於足.□[二]何者? 上下之分也[三]. 今桀紂雖失道, 然君上也；湯武雖聖, 臣下也. 夫主有失行, 臣不正言匡過以尊天子, 反因過而誅之, 代立南面, 非殺而何?｣ 固曰：｢必若云[四], 是高皇帝代秦即天子之位, 非邪?｣ 於是上曰：｢食肉毋食馬肝, 未爲不知味也；言學者毋言湯武受命, 不爲愚[五].｣ 遂罷. 竇太后好老子書, 召問固. 固曰：｢此家人言耳.｣[六]太后怒曰：｢安得司空城旦書乎！｣[七]乃使固入圈擊彘. 上知太后怒, 而固直言無罪, 乃假固利兵[八]. 下, 固刺彘正中其心, 彘應手而倒. 太后默然, 亡以復罪. 後上以固廉直, 拜爲清河太傅, 疾免. 武帝初即位, 復以賢良徵. 諸儒多嫉毀曰固老, 罷歸之. 時固己九十餘矣. 公孫弘亦徵, 仄目而事固[九]. 固曰：｢公孫子, 務正學以言, 無曲學以阿世！｣ 諸齊以詩顯貴, 皆固之弟子也. 昌邑太傅夏侯始昌最明, 自有傳.

[一]師古曰：｢此非受命更何爲?｣

[二]師古曰：｢語見太公六韜也.｣

[三]師古曰：｢分音扶問反.｣

[四]師古曰：｢謂必如黃生之言.｣

[五]師古曰：｢馬肝有毒, 食之憙殺人, 幸得無食. 言湯武爲殺, 是背經義, 故以爲喻也.｣

[六]師古曰：｢家人言僮隸之屬.｣

[七]服虔曰：｢道家以儒法爲急, 比之於律令也.｣

[八]師古曰：｢假, 給與也. 利兵, 兵刃之利者.｣

[九]師古曰：｢言深憚之.｣

后蒼字近君, 東海郯人也. 事夏侯始昌. 始昌通五經, 蒼亦通詩禮, 爲博士, 至少府, 授翼奉、蕭望之、匡衡. 奉爲諫大夫, 望之前將軍, 衡丞相, 皆有傳. 衡授琅邪師丹、伏理斿君、潁川滿昌君都. 君都爲詹事, 理高密太傅, 家世傳業. 丹大司空, 自有傳. 由是齊詩有翼、匡、師、伏之學. 滿昌授九江張邯、琅邪皮容, 皆至大官, 徒眾尤盛.

韓嬰, 燕人也. 孝文時爲博士, 景帝時至常山太傅. 嬰推詩人之意, 而作內外傳數萬言, 其語頗與齊、魯間殊, 然歸一也. 淮南賁生受之[一]. 燕趙間言詩者由韓生. 韓生亦以易授人, 推易意而爲之傳. 燕趙間好詩, 故其易微, 唯韓氏自傳之. 武帝時, 嬰嘗與董仲舒論於上前, 其人精悍, 處事分明[二], 仲舒不能難也. 後其孫商爲博士. 孝宣時, 涿郡韓生其後也, 以易徵, 待詔殿中, 曰：｢所受易即先太傅所傳也. 嘗受韓詩, 不如韓氏易深, 太傅故專傳之.｣ 司隸校尉蓋寬饒本受易於孟喜, 見涿韓生說易而好之, 即更從受焉.

[一]師古曰：｢賁音肥.｣

[二]師古曰：｢悍, 勇銳.｣

趙子, 河內人也. 事燕韓生, 授同郡蔡誼. 誼至丞相, 自有傳. 誼授同郡食子公與王吉. 吉爲昌邑[王]中尉, 自有傳. 食生爲博士, 授泰山栗豐. 吉授淄川長孫順. 順爲博士, 豐部刺史. 由是韓詩有王、食、長孫之學. 豐授山陽張就, 順授東海髮福, 皆至大官, 徒眾尤盛.

毛公, 趙人也. 治詩, 爲河間獻王博士, 授同國貫長卿. 長卿授解延年. 延年爲阿武令, 授徐敖. 敖授九江陳俠, 爲王莽講學大夫. 由是言毛詩者, 本之徐敖.

漢興, 魯高堂生傳士禮十七篇, 而魯徐生善爲頌[一]. 孝文時, 徐生以頌爲禮官大夫, 傳子至孫延、襄[二]. 襄, 其資性善爲頌, 不能通經；延頗能, 未善也. 襄亦以頌爲大夫, 至廣陵內史. 延及徐氏弟子公戶滿意、(柏)[桓]生、單次皆爲禮官大夫[三]. 而瑕丘蕭奮以禮至淮陽太守. 諸言禮爲頌者由徐氏.

[一]蘇林曰：｢漢舊儀有二郎爲此頌貌威儀事. 有徐氏, 徐氏後有張氏, 不知經, 但能盤辟爲禮容. 天下郡國有容史, 皆詣魯學之.｣ 師古曰：｢頌讀與容同. 下皆類此.｣

[二]師古曰：｢延及襄二人.｣

[三]師古曰：｢姓公戶, 名滿意也. 與桓生及單次凡三人. 單音善.｣

孟卿, 東海人也. 事蕭奮, 以授后倉、魯閭丘卿. 倉說禮數萬言, 號曰后氏曲臺記[一], 授沛聞人通漢子方、[二]梁戴德延君、戴聖次君、沛慶普孝公. 孝公爲東平太傅. 德號大戴, 爲信都太傅；聖號小戴, 以博士論石渠, 至九江太守. 由是禮有大戴、小戴、慶氏之學. 通漢以太子舍人論石渠, 至中山中尉. 普授魯夏侯敬, 又傳族子咸, 爲豫章太守. 大戴授琅邪徐良斿卿, 爲博士、州牧、郡守, 家世傳業. 小戴授梁人橋仁季卿、楊榮子孫[三]. 仁爲大鴻臚, 家世傳業, 榮琅邪太守. 由是大戴有徐氏, 小戴有橋、楊氏之學.

[一]服虔曰：｢在曲臺校書著記, 因以爲名.｣ 師古曰：｢曲臺殿在未央宮.｣

[二]如淳曰：｢聞人, 姓也, 名通漢, 字子方.｣

[三]師古曰：｢子孫, 榮之字也.｣

胡母生字子都, 齊人也. 治公羊春秋, 爲景帝博士. 與董仲舒同業, 仲舒著書稱其德. 年老, 歸教於齊, 齊之言春秋者宗事之, 公孫弘亦頗受焉. 而董生爲江都相, 自有傳. 弟子遂之者, 蘭陵褚大, 東平嬴公, 廣川段仲, 溫呂步舒[一]. 大至梁相, 步舒丞相長史, 唯嬴公守學不失師法, 爲昭帝諫大夫, 授東海孟卿、魯眭孟. 孟爲符節令, 坐說災異誅, 自有傳.

[一]師古曰：｢遂謂名位成達者.｣

嚴彭祖字公子, 東海下邳人也. 與顏安樂俱事眭孟. 孟弟子百餘人, 唯彭祖、安樂爲明, 質問疑誼, 各持所見. 孟曰：｢春秋之意, 在二子矣！｣ 孟死, 彭祖、安樂各顓門教授[一]. 由是公羊春秋有顏、嚴之學. 彭祖爲宣帝博士, 至河南、東郡太守. 以高第入爲左馮翊, 遷太子太傅, 廉直不事權貴. 或說曰：｢天時不勝人事, 君以不修小禮曲意, 亡貴人左右之助, 經誼雖高, 不至宰相. 願少自勉強！｣ 彭祖曰：｢凡通經術, 固當修行先王之道, 何可委曲從俗, 苟求富貴乎！｣ 彭祖竟以太傅官終. 授琅邪王中, 爲元帝少府[二], 家世傳業. 中授同郡公孫文、東門雲. 雲爲荊州刺史, 文東平太傅, 徒眾尤盛. 雲坐爲江賊拜辱命, 下獄誅[三].

[一]師古曰：｢顓與專同. 專門言各自名家.｣

[二]師古曰：｢中讀曰仲.｣

[三]師古曰：｢逢見賊而拜也.｣

顏安樂字公孫, 魯國薛人, 眭孟姊子也. 家貧, 爲學精力, 官至齊郡太守丞, 後爲仇家所殺. 安樂授淮陽泠豐次君、[一]淄川任公. 公爲少府, 豐淄川太守. 由是顏家有泠、任之學. 始貢禹事嬴公, 成於眭孟, 至御史大夫, 疏廣事孟卿, 至太子太傅, 皆自有傳. 廣授琅邪筦路[二], 路爲御史中丞. 禹授潁川堂谿惠[三], 惠授泰山冥都[四], 都爲丞相史. 都與路又事顏安樂, 故顏氏復有筦、冥之學. 路授孫寶, 爲大司農, 自有傳. 豐授馬宮、琅邪左咸. 咸爲郡守九卿, 徒眾尤盛. (官)[宮]至大司徒, 自有傳.

[一]師古曰：｢泠音零.｣

[二]師古曰：｢筦亦管字也.｣

[三]師古曰：｢姓堂谿也.｣

[四]師古曰：｢冥音莫零反.｣

瑕丘江公受穀梁春秋及詩於魯申公, 傳子至孫爲博士. 武帝時, 江公與董仲舒並. 仲舒通五經, 能持論, 善屬文. 江公吶於口[一], 上使與仲舒議, 不如仲舒. 而丞相公孫弘本爲公羊學, 比輯其議, 卒用董生[二]. 於是上因尊公羊家, 詔太子受公羊春秋, 由是公羊大興. 太子既通, 復私問穀梁而善之. 其後浸微[三], 唯魯榮廣王孫、皓星公二人受焉. 廣盡能傳其詩、春秋, 高材捷敏, 與公羊大師眭孟等論, 數困之[四], 故好學者頗復受穀梁. 沛蔡千秋少君、梁周慶幼君、丁姓子孫[五]皆從廣受. 千秋又事皓星公, 爲學最篤. 宣帝即位, 聞衛太子好穀梁春秋, 以問丞相韋賢、長信少府夏侯勝及侍中樂陵侯史高, 皆魯人也, 言穀梁子本魯學, 公羊氏乃齊學也, 宜興穀梁. 時千秋爲郎, 召見, 與公羊家並說, 上善穀梁說, 擢千秋爲諫大夫給事中, 後有過, 左遷平陵令. 復求能爲穀梁者, 莫及千秋. 上愍其學且絕, 乃以千秋爲郎中戶將[六], 選郎十人從受. 汝南尹更始翁君本自事千秋, 能說矣, 會千秋病死, 徵江公孫爲博士. 劉向以故諫大夫通達待詔, 受穀梁, 欲令助之. 江博士復死, 乃徵周慶、丁姓待詔保宮[七], 使卒授十人. 自元康中始講, 至甘露元年, 積十餘歲, 皆明習. 乃召五經名儒太子太傅蕭望之等大議殿中, 平公羊、穀梁同異, 各以經處是非. 時公羊博士嚴彭祖、侍郎申輓、伊推、宋顯[八], 穀梁議郎尹更始、待詔劉向、周慶、丁姓並論. 公羊家多不見從, 願請內侍郎許廣, 使者亦並內穀梁家中郎王亥, 各五人[九], 議三十餘事. 望之等十一人各以經誼對, 多從穀梁. 由是穀梁之學大盛. 慶、姓皆爲博士[一０]. 姓至中山太傅, 授楚申章昌曼君[一一], 爲博士, 至長沙太傅, 徒眾尤盛. 尹更始爲諫大夫、長樂戶將, 又受左氏傳, 取其變理合者以爲章句, 傳子咸及翟方進、琅邪房鳳. 咸至大司農, 方進丞相, 自有傳.

[一]師古曰：｢屬音之欲反. 吶, 古訥字.｣

[二]師古曰：｢比, 次也. 輯, 合也. 比音頻寐反. 輯與集同.｣

[三]師古曰：｢浸, 漸也.｣

[四]師古曰：｢孟等窮屈也.｣

[五]師古曰：｢姓丁, 名姓, 字子孫.｣

[六]師古曰：｢戶將, 官名, 解在楊惲、蓋寬饒傳.｣

[七]師古曰：｢保宮, 少府之屬宮也, 本名居室.｣

[八]師古曰：｢輓音晚.｣

[九]師古曰：｢使者, 謂當時詔遣監議者也. 內(外)[謂]引入議所也. 公羊家既請內許廣, 而使者因並內王亥也.｣

[一０]師古曰：｢周慶、丁姓, 二人也.｣

[一一]李奇曰：｢姓申章, 名昌, 字曼君.｣

房鳳字子元, 不其人也[一]. 以射策乙科爲太史掌故. 太常舉方正, 爲縣令都尉, 失官. 大司馬票騎將軍王根奏除補長史, 薦鳳明經通達, 擢爲光祿大夫, 遷五官中郎將. 時光祿勳王龔以外屬內卿[二], 與奉車都尉劉歆共校書, 三人皆侍中. 歆白左氏春秋可立, 哀帝納之, 以問諸儒, 皆不對. 歆於是數見丞相孔光, 爲言左氏以求助, 光卒不肯. 唯鳳、龔許歆, 遂共移書責讓太常博士, 語在歆傳. 大司空師丹奏歆非毀先帝所立, 上於是出龔等補吏, 龔爲弘農, 歆河內, 鳳九江太守, 至青州牧. 始江博士授胡常, 常授梁蕭秉君房, 王莽時爲講學大夫. 由是穀梁春秋有尹、胡、申章、房氏之學.

[一]師古曰：｢琅邪之縣也. 其音基.｣

[二]如淳曰：｢邛成太后親也. 內卿光祿勳治宮中.｣

漢興, 北平侯張蒼及梁太傅賈誼、京兆尹張敞、太中大夫劉公子皆修春秋左氏傳. 誼爲左氏傳訓故, 授趙人貫公, 爲河間獻王博士, 子長卿爲蕩陰令[一], 授清河張禹長子[二]. 禹與蕭望之同時爲御史, 數爲望之言左氏, 望之善之, 上書數以稱說. 後望之爲太子太傅, 薦禹於宣帝, 徵禹待詔, 未及問, 會疾死. 授尹更始[三], 更始傳子咸及翟方進、胡常. 常授黎陽賈護季君, 哀帝時待詔爲郎, 授蒼梧陳欽子佚, 以左氏授王莽, 至將軍. 而劉歆從尹咸及翟方進受. 由是言左氏者本之賈護、劉歆.

[一]師古曰：｢蕩陰, 河內之縣也. 蕩音湯.｣

[二]如淳曰：｢非成帝師張禹也.｣

[三]師古曰：｢禹先授更始.｣

贊曰：自武帝立五經博士, 開弟子員, 設科射策, 勸以官祿, 訖於元始, 百有餘年, 傳業者寖盛, 支葉藩滋[一], 一經說至百餘萬言, 大師眾至千餘人, 蓋祿利之路然也[二]. 初, 書唯有歐陽, 禮后, 易楊, 春秋公羊而已. 至孝宣世, 復立大小夏侯尚書, 大小戴禮, 施、孟、梁丘易, 穀梁春秋. 至元帝世, 復立京氏易. 平帝時, 又立左氏春秋、毛詩、逸禮、古文尚書, 所以罔羅遺失, 兼而存之, 是在其中矣[三].

[一]師古曰：｢寖, 漸也. 蕃, 多也. 滋, 益也.｣

[二]師古曰：｢言爲經學者則受爵祿而獲其利, 所以益勸.｣

[三]如淳曰：｢雖有虛妄之說, 是當在其中, 故兼而存之.｣

校勘記

三五八九頁　三行　六(學)[藝]者, 景祐本作｢藝｣. 王念孫說作｢藝｣是.

三五八九頁　九行　煥乎其有文章(也)！　景祐本無｢也｣ 字, 與今本論語同.

三五八九頁　九行　又(云)[曰]：周監於二(世)[代], ｢云｣, 景祐, 殿本都作｢曰｣. ｢世｣, 景祐本作｢代｣, 與今本論語同.

三五八九頁一二行　｢■｣ (音以)立先王之教, 王先謙說｢音以｣ 二字後人妄加. 按景祐本有, 殿本無.

三五九二頁　二行　魯諸儒持孔氏禮器(而)[往]歸之, 景祐、殿、局本都作｢往｣.

三五九七頁　一行　商瞿子木　沈欽韓說, 索隱商姓, 瞿名, 字子木, 未有以商瞿爲複姓者.

三五九七頁一四行　梁人(一王)[也. 初]梁項生從田何受易, 景祐、汲古、殿、局本都作｢也初｣, 此誤.

三五九八頁　四行　言丁寬(行)[得]其法術以去. 景祐、殿本都作｢得｣.

三六０一頁一五行　楊叔[元]、王先謙說, 上文云楊何字叔元, 藝文志班自注同, 此脫｢元｣ 字.

三六０八頁　九行　爲治者不(至)[在]多言, 殿、局本都作｢在｣, 史記同.

三六０九頁　一行　事(博士)大江公及許生, 景祐本無｢博士｣ 二字. 王念孫說, 據晉注, 景祐本是.

三六０九頁一一行　力行, (爲)[謂]勉力爲行也. 景祐、殿本都作｢謂｣.

三六一二頁　五行　非受命(而)[爲]何? 　景祐、殿本都作｢爲｣. 朱一新說, 按注則｢爲｣ 字是.

三六一四頁　六行　吉爲昌邑[王]中尉, 景祐、殿本都有｢王｣ 字.

三六一四頁一三行　(柏)[桓]生、景祐、殿本都作｢桓｣.

三六一七頁　六行　(官)[宮]至大司徒, 自有傳. 劉攽說｢官｣ 當作｢宮｣. 按劉說是, 各本並誤.

三六一九頁　八行　內(外)[謂]引入議所也. 景祐、殿、局本都作｢謂｣, 此誤.

漢書卷八十九 循吏傳第五十九

師古曰：｢循, 順也, 上順公法, 下順人情也.｣

漢興之初, 反秦之敝, 與民休息, 凡事簡易, 禁罔疏闊, 而相國蕭、曹以寬厚清靜爲天下帥[一], 民作｢畫一｣ 之歌[二]. 孝惠垂拱, 高后女主, 不出房闥, 而天下晏然, 民務稼穡, 衣食滋殖[三]. 至於文、景, 遂移風易俗. 是時循吏如河南守吳公、蜀守文翁之屬, 皆謹身帥先, 居以廉平, 不至於嚴, 而民從化.

[一]師古曰：｢帥, 遵也.｣

[二]師古曰：｢謂歌曰：□蕭何爲法, 講若畫一；曹參代之, 守而勿失.□ ｣

[三]師古曰：｢滋, 益也. 殖, 生也.｣

孝武之世, 外攘四夷, 內改法度[一], 民用彫敝, 姦軌不禁[二]. 時少能以化治稱者, 惟江都相董仲舒、內史公孫弘、兒寬, 居官可紀. 三人皆儒者, 通於世務, 明習文法, 以經術潤飾吏事, 天子器之. 仲舒數謝病去, 弘、寬至三公.

[一]師古曰：｢攘, 卻也.｣

[二]師古曰：｢不可禁.｣

孝昭幼沖, 霍光秉政, 承奢侈師旅之後, 海內虛耗, 光因循守職, 無所改作. 至於始元、元鳳之間, 匈奴鄉化, 百姓益富[一], 舉賢良文學, 問民所疾苦, 於是罷酒榷而議鹽鐵矣.

[一]師古曰：｢鄉讀曰嚮.｣

及至孝宣, 繇仄陋而登至尊[一], 興于閭閻[二], 知民事之囏難. 自霍光薨後始躬萬機, 厲精爲治, 五日一聽事, 自丞相已下各奉職而進. 及拜刺史守相, 輒親見問, 觀其所繇, 退而考察所行以質其言[三], 有名實不相應, 必知其所以然. 常稱曰：｢庶民所以安其田里而亡歎息愁恨之心者, 政平訟理也[四]. 與我共此者, 其唯良二千石乎！｣[五]以爲太守, 吏民之本也, 數變易則下不安, 民知其將久, 不可欺罔, 乃服從其教化. 故二千石有治理效, 輒以璽書勉厲, 增秩賜金, 或爵至關內侯, 公卿缺則選諸所表以次用之[六]. 是故漢世良吏, 於是爲盛, 稱中興焉. 若趙廣漢、韓延壽、尹翁歸、嚴延年、張敞之屬, 皆稱其位, 然任刑罰, 或抵罪誅[七]. 王成、黃霸、朱邑、龔遂、鄭弘、召信臣等[八], 所居民富, 所去見思, 生有榮號, 死見奉祀, 此廩廩庶幾德讓君子之遺風矣[九].

[一]師古曰：｢仄, 古側字. 仄陋, 言非正統, 而身經微賤也. 繇與由同. 次下類此.｣

[二]師古曰：｢閭, 里門也. 閻, 里中門也. 言從里巷而即大位也.｣

[三]師古曰：｢質, 正也.｣

[四]師古曰：｢訟理, 言所訟見理而無冤滯也.｣

[五]師古曰：｢謂郡守、諸侯相.｣

[六]師古曰：｢所表, 謂增秩賜金爵也.｣

[七]師古曰：｢抵, 至也, 音丁禮反.｣

[八]師古曰：｢召讀曰邵.｣

[九]師古曰：｢廩廩, 言有風采也.｣

文翁, 廬江舒人也. 少好學, 通春秋, 以郡縣吏察舉. 景帝末, 爲蜀郡守, 仁愛好教化. 見蜀地辟陋有蠻夷風[一], 文翁欲誘進之, 乃選郡縣小吏開敏有材者張叔等十餘人親自飭厲[二], 遣詣京師, 受業博士, 或學律令. 減省少府用度, 買刀布蜀物, 齎計吏以遺博士[三]. 數歲, 蜀生皆成就還歸, 文翁以爲右職[四], 用次察舉, 官有至郡守刺史者.

[一]師古曰：｢辟讀曰僻.｣

[二]師古曰：｢飭與敕同.｣

[三]如淳曰：｢金馬書刀, 今賜計吏是也. 作馬形於刀環內, 以金鏤之.｣ 晉灼曰：｢刀, 書刀；布, 布刀也. 舊時蜀郡工官作金馬書刀者, 似佩刀形, 金錯其拊. 布刀, 謂婦人割裂財布刀也.｣ 師古曰：｢少府, 郡掌財物之府, 以供太守者也. 刀, 凡蜀刀有環者也. 布, 蜀布細密(環)也. 二者蜀人作之皆善, 故齎以爲貨, 無限於書刀布刀也. 如、晉二說皆煩而不當也.｣

[四]師古曰：｢郡中高職也.｣

又修起學官於成都市中[一], 招下縣子弟以爲學官弟子[二], 爲除更繇[三], 高者以補郡縣吏, 次爲孝弟力田. 常選學官僮子, 使在便坐受事[四]. 每出行縣, 益從學官諸生明經飭行者與俱[五], 使傳教令, 出入閨閤[六]. 縣邑吏民見而榮之, 數年, 爭欲爲學官弟子, 富人至出錢以求之. 繇是大化[七], 蜀地學於京師者比齊魯焉. 至武帝時, 乃令天下郡國皆立學校官, 自文翁爲之始云.

[一]師古曰：｢學官, 學之官舍也.｣

[二]師古曰：｢下縣, 四郊之縣, 非郡所治也.｣

[三]師古曰：｢不令從役也. 更音工衡反. 繇讀曰徭.｣

[四]師古曰：｢便坐, 別坐, 可以視事, 非正廷也. 坐音財臥反.｣

[五]師古曰：｢益, 多也. 飭, 整也, 讀與敕同.｣

[六]師古曰：｢閨閤, 內中小門也.｣

[七]師古曰：｢繇讀曰由.｣

文翁終於蜀, 吏民爲立祠堂, 歲時祭祀不絕. 至今巴蜀好文雅, 文翁之化也[一].

[一]師古曰：｢文翁學堂于今猶在益州城內.｣

王成, 不知何郡人也. 爲膠東相, 治甚有聲. 宣帝最先褒之, 地節三年下詔曰：｢蓋聞有功不賞, 有罪不誅, 雖唐虞不能以化天下. 今膠東相成, 勞來不怠[一], 流民自占八萬餘口[二], 治有異等之效[三]. 其賜成爵關內侯, 秩中二千石.｣ 未及徵用, 會病卒官. 後詔使丞相御史問郡國上計長吏守丞以政令得失, 或對言前膠東相成偽自增加, 以蒙顯賞, 是後俗吏多爲虛名云.

[一]師古曰：｢謂勸勉招懷百姓也. 勞音郎到反. 來音郎代反.｣

[二]師古曰：｢隱度名數而來附業也. 占音之贍反.｣

[三]師古曰：｢異於常等.｣

黃霸字次公, 淮陽陽夏人也[一], 以豪桀役使徙雲陵[二]. 霸少學律令, 喜爲吏[三], 武帝末以待詔入錢賞官, 補侍郎謁者[四], 坐同產有罪劾免[五]. 後復入穀沈黎郡, 補左馮翊二百石卒史[六]. 馮翊以霸入財爲官, 不署右職[七], 使領郡錢穀計[八]. 簿書正, 以廉稱[九], 察補河東均輸長[一０], 復察廉爲河南太守丞. 霸爲人明察內敏[一一], 又習文法, 然溫良有讓, 足知, 善御眾. 爲丞, 處議當於法, 合人心, 太守甚任之, 吏民愛敬焉.

[一]師古曰：｢夏音工雅反.｣

[二]師古曰：｢身爲豪桀而役使鄉里人也.｣

[三]師古曰：｢喜謂愛好也, 音許吏反.｣

[四]孟康曰：｢賞官, 主賞賜之官也.｣ 師古曰：｢此說非也, 因入錢而見賞以官.｣

[五]師古曰：｢同產謂兄弟也.｣

[六]如淳曰：｢三輔郡得仕用它郡人, 而卒史獨二百石, 所謂尤異者也.｣

[七]師古曰：｢輕其爲人也. 右職, 高職也.｣

[八]師古曰：｢計謂出入之數也.｣

[九]師古曰：｢言無所侵隱, 故簿書皆正, 不虛謬也.｣

[一０]師古曰：｢以廉見察而遷補.｣

[一一]師古曰：｢內敏, 言心思捷疾也.｣

自武帝末, 用法深. 昭帝立, 幼, 大將軍霍光秉政, 大臣爭權, 上官桀等與燕王謀作亂, 光既誅之, 遂遵武帝法度, 以刑罰痛繩群下, 繇是俗吏上嚴酷以爲能[一], 而霸獨用寬和爲名.

[一]師古曰：｢繇讀與由同.｣

會宣帝即位, 在民間時知百姓苦吏急也, 聞霸持法平, 召以爲廷尉正, 數決疑獄, 庭中稱平[一]. 守丞相長史, 坐公卿大議廷中[二]知長信少府夏侯勝非議詔書大不敬, 霸阿從不舉劾, 皆下廷尉[三], 繫獄當死. 霸因從勝受尚書獄中, 再隃冬[四], 積三歲乃出, 語在勝傳. 勝出, 復爲諫大夫, 令左馮翊宋畸舉霸賢良. 勝又口薦霸於上, 上擢霸爲揚州刺史. 三歲, 宣帝下詔曰：｢制詔御史：其以賢良高第揚州刺史霸爲潁川太守, 秩比二千石, 居官賜車蓋, 特高一丈, 別駕主簿車, 緹油屏泥於軾前, 以章有德.｣

[一]師古曰：｢此廷中謂廷尉之中.｣

[二]師古曰：｢大議, 總會議也. 此廷中謂朝廷之中.｣

[三]師古曰：｢勝及霸俱下廷尉.｣

[四]師古曰：｢隃與踰同.｣

時上垂意於治, 數下恩澤詔書, 吏不奉宣[一]. 太守霸爲選擇良吏, 分部宣布詔令[二], 令民咸知上意. 使郵亭鄉官皆畜雞豚[三], 以贍鰥寡貧窮者, 然後爲條教, 置父老師帥伍長, 班行之於民間, 勸以爲善防姦之意, 及務耕桑, 節用殖財, 種樹畜養, 去食穀馬. 米鹽靡密, 初若煩碎[四], 然霸精力能推行之. 吏民見者, 語次尋繹[五], 問它陰伏, 以相參考. 嘗欲有所司察, 擇長年廉吏遣行, 屬令周密[六]. 吏出, 不敢舍郵亭[七], 食於道旁, 烏攫其肉[八]. 民有欲詣府口言事者適見之, 霸與語道此. 後日吏還謁霸, 霸見迎勞之, 曰：｢甚苦！食於道旁乃爲烏所盜肉.｣ 吏大驚, 以霸具知其起居, 所問豪氂不敢有所隱. 鰥寡孤獨有死無以葬者, 鄉部書言, 霸具爲區處[九], 某所大木可以爲棺, 某亭豬子可以祭, 吏往皆如言. 其識事聰明如此[一０], 吏民不知所出[一一], 咸稱神明. 姦人去入它郡, 盜賊日少.

[一]師古曰：｢不令百姓皆知也.｣

[二]師古曰：｢分音扶問反.｣

[三]師古曰：｢郵行書舍, 謂傳送文書所止處, 亦如今之驛館矣. 鄉官者, 鄉所治處也.｣

[四]師古曰：｢米鹽, 言碎而且細.｣

[五]師古曰：｢繹謂抽引而出也.｣

[六]師古曰：｢屬, 戒也. 周密, 不泄(陋)[漏]也. 屬音之欲反.｣

[七]師古曰：｢舍, 止也.｣

[八]師古曰：｢攫, 搏持之也. 攫音钁.｣

[九]師古曰：｢區處謂分別而處置也, 音昌汝反.｣

[一０]師古曰：｢識, 記也, 音式二反.｣

[一一]師古曰：｢不知其用何術也.｣

霸力行教化而後誅罰[一], 務在成就全安長吏[二]. 許丞老, 病聾[三], 督郵白欲逐之, 霸曰：｢許丞廉吏, 雖老, 尚能拜起送迎, 正頗重聽, 何傷? 且善助之, 毋失賢者意.｣ 或問其故, 霸曰：｢數易長吏, 送故迎新之費及姦吏緣絕簿書盜財物[四], 公私費耗甚多, 皆當出於民, 所易新吏又未必賢, 或不如其故, 徒相益爲亂. 凡治道, 去其泰甚者耳.｣

[一]師古曰：｢力猶勤也. 言先以德教化於下, 若有弗從, 然後用刑罰也.｣

[二]師古曰：｢不欲易代及損傷之也.｣

[三]如淳曰：｢許縣丞.｣

[四]師古曰：｢緣, 因也. 因交代之際而棄匿簿書以盜官物也.｣

霸以外寬內明得吏民心, 戶口歲增, 治爲天下第一. 徵守京兆尹, 秩二千石. 坐發民治馳道不先以聞, 又發騎士詣北軍馬不適士[一], 劾乏軍興, 連貶秩. 有詔歸潁川太守官, 以八百石居治如其前. 前後八年, 郡中愈治. 是時鳳皇神爵數集郡國, 潁川尤多. 天子以霸治行終長者, 下詔稱揚曰：｢穎川太守霸, 宣布詔令, 百姓鄉化[二], 孝子弟弟貞婦順孫日以眾多, 田者讓畔, 道不拾遺, 養視鰥寡, 贍助貧窮, 獄或八年亡重罪囚, 吏民鄉于教化, 興於行誼, 可謂賢人君子矣. 書不云乎? □股肱良哉！□[三]其賜爵關內侯, 黃金百斤, 秩中二千石.｣ 而潁川孝弟有行義民、三老、力田, 皆以差賜爵及帛. 後數月, 徵霸爲太子太傅, 遷御史大夫.

[一]孟康曰：｢關西人謂補滿爲適. 馬少士多, 不相補滿也.｣

[二]師古曰：｢鄉讀曰嚮. 下亦同.｣

[三]師古曰：｢虞書益稷之辭, 已解於上.｣

五鳳三年, 代丙吉爲丞相, 封建成侯, 食邑六百戶. 霸材長於治民, 及爲丞相, 總綱紀號令, 風采不及丙、魏、于定國, 功名損於治郡. 時京兆尹張敞舍鶡雀飛集丞相府[一], 霸以爲神雀, 議欲以聞. 敞奏霸曰：｢竊見丞相請與中二千石博士雜問郡國上計長吏守丞, 爲民興利除害成大化條其對, 有耕者讓畔, 男女異路, 道不拾遺, 及舉孝子弟弟貞婦者爲一輩, 先上殿[二], 舉而不知其人數者次之, 不爲條教者在後叩頭謝. 丞相雖口不言, 而心欲其爲之也. 長吏守丞對時, 臣敞舍有鶡雀飛止丞相府屋上, 丞相以下見者數百人. 邊吏多知鶡雀者, 問之, 皆陽不知. 丞相圖議上奏[三]曰：□臣問上計長吏守丞以興化條[四], 皇天報下神雀.□ 後知從臣敞舍來, 乃止. 郡國吏竊笑丞相仁厚有知略, 微信奇怪也. 昔汲黯爲淮陽守, 辭去之官, 謂大行李息曰：□御史大夫張湯懷詐阿意, 以傾朝廷, 公不早白, 與俱受戮矣.□ 息畏湯, 終不敢言. 後湯誅敗, 上聞黯與息語, 乃抵息罪而秩黯諸侯相, 取其思竭忠也. 臣敞非敢毀丞相也, 誠恐群臣莫白, 而長吏守丞畏丞相指, 歸舍法令, 各爲私教[五], 務相增加, 澆淳散樸[六], 並行偽貌, 有名亡實, 傾搖解怠, 甚者爲妖[七]. 假令京師先行讓畔異路, 道不拾遺, 其實亡益廉貪貞淫之行, 而以偽先天下, 固未可也；即諸侯先行之, 偽聲軼於京師, 非細事也[八]. 漢家承敝通變, 造起律令, 所以勸善禁姦, 條貫詳備, 不可復加. 宜令貴臣明飭長吏守丞[九], 歸告二千石, 舉三老孝弟力田孝廉廉吏務得其人, 郡事皆以義法令撿式[一０], 毋得擅爲條教；敢挾詐偽以奸名譽者, 必先受戮[一一], 以正明好惡.｣ 天子嘉納敞言, 召上計吏, 使侍中臨飭如敞指意. 霸甚慚.

[一]蘇林曰：｢令虎賁所著鶡也.｣ 師古曰：｢蘇說非也. 此鶡音芬, 字本作鳻, 此通用耳. 鳻雀大而色青, 出羌中, 非武賁所著也. 武賁鶡色黑, 出上黨, 以其鬥死不止, 故用其尾飾武臣首云. 今時俗人所謂鶡雞者也, 音曷, 非此鳻雀也.｣

[二]師古曰：｢丞相所坐屋也. 古者屋之高嚴, 通呼爲殿, 不必宮中也.｣

[三]師古曰：｢圖, 謀也.｣

[四]師古曰：｢凡言條者, 一一而疏舉之, 若木條然也.｣

[五]師古曰：｢舍, 廢也.｣

[六]師古曰：｢不雜爲淳. 以水澆之, 則味(離)[漓]薄. 樸, 大質也, 割之, 散也.｣

[七]師古曰：｢解讀曰懈.｣

[八]師古曰：｢軼, 過也, 音逸.｣

[九]師古曰：｢飭讀與敕同. 次下類此.｣

[一０]師古曰：｢撿, 局也, 音居儉反.｣

[一一]師古曰：｢奸, 求也, 音干.｣

又樂陵侯史高以外屬舊恩侍中貴重, 霸薦高可太尉. 天子使尚書召問霸：｢太尉官罷久矣, 丞相兼之, 所以偃武興文也. 如國家不虞, 邊境有事[一], 左右之臣皆將率也. 夫宣明教化, 通達幽隱, 使獄無冤刑, 邑無盜賊, 君之職也. 將相之官, 朕之任焉[二]. 侍中樂陵侯高帷幄近臣, 朕之所自親[三], 君何越職而舉之?｣ 尚書令受丞相對, 霸免冠謝罪, 數日乃決[四]. 自是後不敢復有所請. 然自漢興, 言治民吏, 以霸爲首.

[一]師古曰：｢如, 若也.｣

[二]師古曰：｢言欲拜將相事, 自在朕也.｣

[三]師古曰：｢具知其材質.｣

[四]師古曰：｢乃得免罪.｣

爲丞相五歲, 甘露三年薨, 諡曰定侯. 霸死後, 樂陵侯高竟爲大司馬[一]. 霸子思侯賞嗣, 爲關都尉. 薨, 子忠侯輔嗣, 至衛尉九卿. 薨, 子忠嗣侯, 訖王莽乃絕. 子孫爲吏二千石者五六人.

[一]師古曰：｢史著此者, 亦言霸奏高爲太尉, 適事宜也.｣

始霸少爲陽夏游徼[一], 與善相人者共載出[二], 見一婦人, 相者言｢此婦人當富貴, 不然, 相書不可用也.｣ 霸推問之, 乃其鄉里巫家女也. 霸即取爲妻, 與之終身. 爲丞相後徙杜陵.

[一]師古曰：｢游徼, 主徼巡盜賊者也.｣

[二]師古曰：｢同乘車.｣

朱邑字仲卿, 廬江舒人也. 少時爲舒桐鄉嗇夫, 廉平不苛, 以愛利爲行[一], 未嘗笞辱人, 存問耆老孤寡, 遇之有恩, 所部吏民愛敬焉. 遷補太守卒史, 舉賢良爲大司農丞, 遷北海太守, 以治行第一入爲大司農. 爲人淳厚, 篤於故舊, 然性公正, 不可交以私. 天子器之, 朝延敬焉.

[一]師古曰：｢仁愛於人而安利也.｣

是時張敞爲膠東相, 與邑書曰：｢明主游心太古, 廣延茂士[一], 此誠忠臣謁思之時也. 直敞遠守劇郡, 馭於繩墨[二], 匈臆約結, 固亡奇也[三]. 雖有, 亦安所施? [四]足下以清明之德, 掌周稷之業[五], 猶飢者甘糟糠, 穰歲餘粱肉[六]. 何則? 有亡之勢異也. 昔陳平雖賢, 須魏倩而後進[七]；韓信雖奇, 賴蕭公而後信[八]. 故事各達其時之英俊, 若必伊尹、呂望而後薦之, 則此人不因足下而進矣.｣[九]. 邑感敞言, 貢薦賢士大夫, 多得其助者. 身爲列卿, 居處儉節, 祿賜以共九族鄉黨[一０], 家亡餘財.

[一]師古曰：｢茂, 善也.｣

[二]師古曰：｢直讀曰值.｣

[三]師古曰：｢約, 屈也.｣

[四]師古曰：｢言在遠郡, 無足展效也.｣

[五]師古曰：｢司農主百穀, 故云周稷之業.｣

[六]師古曰：｢穰歲, 豐穰之歲. 穰音攘.｣

[七]蘇林曰：｢魏無知也.｣ 韋昭曰：｢無知字也.｣ 師古曰：｢倩, 士之美稱, 故云魏倩也, 而韋氏便以爲無知之字, 非也. 譬猶謂汲黯爲汲直黯, 豈字直乎? 且次下句云□賴蕭公而後信□, 亦非何之字也.｣

[八]師古曰：｢信謂爲君上所信任也. 一說信讀曰伸, 得伸其材用也.｣

[九]師古曰：｢言能自達也.｣

[一０]師古曰：｢共讀曰供.｣

神爵元年卒. 天子閔惜, 下詔稱揚曰：｢大司農邑, 廉潔守節, 退食自公, 亡彊外之交, 束脩之餽[一], 可謂淑人君子. 遭離凶災, 朕甚閔之[二]. 其賜邑子黃金百斤, 以奉其祭祀.｣

[一]師古曰：｢餽與饋同.｣

[二]師古曰：｢離亦遭.｣

初邑病且死, 屬其子[一]曰：｢我故爲桐鄉吏, 其民愛我, 必葬我桐鄉. 後世子孫奉嘗我, 不如桐鄉民.｣[二]及死, 其子葬之桐鄉西郭外, 民果(然)共爲邑起冢立祠, 歲時祠祭, 至今不絕.

[一]師古曰：｢屬音之欲反.｣

[二]師古曰：｢嘗謂蒸嘗之祭.｣

龔遂字少卿, 山陽南平陽人也. 以明經爲官, 至昌邑郎中令, 事王賀. 賀動作多不正, 遂爲人忠厚, 剛毅有大節, 內諫爭於王, 外責傅相, 引經義, 陳禍福, 至於涕泣, 蹇蹇亡已[一]. 面刺王過, 王至掩耳起走, 曰｢郎中令善媿人.｣[二]及國中皆畏憚焉[三]. 王嘗久與騶奴宰人游戲飲食, 賞賜亡度, 遂入見王, 涕泣膝行, 左右侍御皆出涕. 王曰：｢郎中令何爲哭?｣ 遂曰：｢臣痛社稷危也！願賜清閒竭愚.｣ 王辟左右[四], 遂曰：｢大王知膠西王所以爲無道亡乎?｣ 王曰：｢不知也.｣ 曰：｢臣聞膠西王有諛臣侯得, 王所爲儗於桀紂也[五], 得以爲堯舜也. 王說其諂諛, 嘗與寑處[六], 唯得所言, 以至於是[七]. 今大王親近群小, 漸漬邪惡所習, 存亡之機, 不可不慎也. 臣請選郎通經術有行義者與王起居, 坐則誦詩書, 立則習禮容, 宜有益.｣ 王許之. 遂乃選郎中張安等十人侍王. 居數日, 王皆(去逐)[逐去]安等. 久之, 宮中數有妖怪, 王以問遂, 遂以爲有大憂, 宮室將空, 語在昌邑王傳. 會昭帝崩, 亡子, 昌邑王賀嗣立, 官屬皆徵入. 王相安樂遷長樂衛尉, 遂見安樂, 流涕謂曰：｢王立爲天子, 日益驕溢, 諫之不復聽, 今哀痛未盡[八], 日與近臣飲食作樂, 鬥虎豹, 召皮軒, 車九流, 驅馳東西, 所爲誖道[九]. 古制寬, 大臣有隱退, 今去不得, 陽狂恐知, 身死爲世戮, 奈何? 君, 陛下故相, 宜極諫爭.｣ 王即位二十七日, 卒以淫亂廢. 昌邑群臣坐陷王於惡不道, 皆誅, 死者二百餘人, 唯遂與中尉王陽以數諫爭得減死, 髡爲城旦.

[一]師古曰：｢蹇蹇, 不阿順之意也. 易蹇卦曰□王臣蹇蹇□ .｣

[二]師古曰：｢媿, 古愧字. 愧, 辱也.｣

[三]師古曰：｢王及國人皆憚之.｣

[四]師古曰：｢閒讀曰閑. 辟音闢.｣

[五]師古曰：｢儗, 比也.｣

[六]師古曰：｢說讀曰悅.｣

[七]師古曰：｢唯用得之邪言, 故至亡.｣

[八]師古曰：｢謂新居喪服.｣

[九]師古曰：｢誖, 乖也, 音布內反.｣

宣帝即位, 久之, 渤海左右郡歲飢, 盜賊並起[一], 二千石不能禽制. 上選能治者, 丞相御史舉遂可用, 上以爲渤海太守. 時遂年七十餘, 召見, 形貌短小, 宣帝望見, 不副所聞, 心內輕焉, 謂遂曰：｢渤海廢亂, 朕甚憂之. 君欲何以息其盜賊, 以稱朕意?｣ 遂對曰：｢海瀕遐遠, 不霑聖化[二], 其民困於飢寒而吏不恤, 故使陛下赤子盜弄陛下之兵於潢池中耳[三]. 今欲使臣勝之邪, 將安之也?｣[四]上聞遂對, 甚說[五], 答曰：｢選用賢良, 固欲安之也.｣ 遂曰：｢臣聞治亂民猶治亂繩, 不可急也；唯緩之, 然後可治. 臣願丞相御史且無拘臣以文法, 得一切便宜從事.｣ 上許焉, 加賜黃金, 贈遣乘傳. 至渤海界[六], 郡聞新太守至, 發兵以迎, 遂皆遣還, 移書敕屬縣悉罷逐捕盜賊吏. 諸持鉏鉤田器者皆爲良民, 吏無得問[七], 持兵者乃爲盜賊. 遂單車獨行至府, 郡中翕然, 盜賊亦皆罷[八]. 渤海又多劫略相隨, 聞遂教令, 即時解散, 棄其兵弩而持鉤鉏. 盜賊於是悉平, 民安土樂業. 遂乃開倉廩假貧民[九], 選用良吏, 尉安牧養焉.

[一]師古曰：｢左右謂側近相次者.｣

[二]師古曰：｢瀕, 涯也, 音頻, 又音賓.｣

[三]師古曰：｢赤子猶言初生幼小之意也. 積水曰潢, (曰)[音]黃.｣

[四]師古曰：｢勝謂以威力克而殺之也. 安謂以德化撫而安之.｣

[五]師古曰：｢說讀曰悅.｣

[六]師古曰：｢傳音張戀反.｣

[七]師古曰：｢鉤, 鐮也.｣

[八]師古曰：｢罷讀曰疲. 言爲盜賊久, 心亦罷厭.｣

[九]師古曰：｢假謂給與.｣

遂見齊俗奢侈, 好末技, 不田作, 乃躬率以儉約, 勸民務農桑, 令口種一樹榆、百本□、五十本蔥、一畦韭[一], 家二母彘、五雞[二]. 民有帶持刀劍者, 使賣劍買牛, 賣刀買犢, 曰：｢何爲帶牛佩犢！｣ 春夏不得不趨田畝[三], 秋冬課收斂, 益蓄困實蔆芡. 勞來循行, 郡中皆有畜積[四], 吏民皆富實. 獄訟止息.

[一]師古曰：｢每一口即如此種也.｣

[二]師古曰：｢每一家則如此養之也.｣

[三]師古曰：｢趨讀曰趣. 趣, 嚮也.｣

[四]師古曰：｢蔆, 芰也. 芡, 雞頭也. 勞來, 勸勉也. 畜讀(皆)曰蓄. 芡音儉. 勞音盧到反. 來音盧代反.｣

數年, 上遣使者徵遂, 議曹王生願從. 功曹以爲王生素耆酒, 亡節度, 不可使[一]. 遂不忍逆, 從至京師. 王生日飲酒, 不視太守[二]. 會遂引入宮, 王生醉, 從後呼[三], 曰：｢明府且止, 願有所白.｣ 遂還問其故[四], 王生曰：｢天子即問君何以治渤海, 君不可有所陳對, 宜曰□皆聖主之德, 非小臣之力也□ .｣ 遂受其言. 既至前, 上果問以治狀, 遂對如王生言. 天子說其有讓[五], 笑曰：｢君安得長者之言而稱之?｣ 遂因前曰：｢臣非知此, 乃臣議曹教戒臣也.｣ 上以遂年老不任公卿, 拜爲水衡都尉, 議曹王生爲水衡丞, 以褒顯遂云. 水衡典上林禁苑, 共張宮館[六], 爲宗廟取牲, 官職親近, 上甚重之, 以官壽卒[七].

[一]師古曰：｢耆讀曰嗜.｣

[二]師古曰：｢日日恆飲酒也.｣

[三]師古曰：｢呼音火故反.｣

[四]師古曰：｢還, 回也.｣

[五]師古曰：｢說讀曰悅.｣

[六]師古曰：｢共音居用反. 張音知亮反. 下亦同.｣

[七]師古曰：｢以壽終而卒於官也.｣

召信臣字翁卿, 九江壽春人也[一]. 以明經甲科爲郎, 出補穀陽長. 舉高第, 遷上蔡長. 其治視民如子, 所居見稱述. 超爲零陵太守, 病歸. 復徵爲諫大夫, 遷南陽太守, 其治如上蔡.

[一]師古曰：｢召讀曰(劭)[邵].｣

信臣爲人勤力有方略, 好爲民興利, 務在富之. 躬勸耕農, 出入阡陌, 止舍離鄉亭[一], 稀有安居時. 行視郡中水泉[二], 開通溝瀆, 起水門提閼凡數十處[三], 以廣溉灌, 歲歲增加, 多至三萬頃. 民得其利, 畜積有餘[四]. 信臣爲民作均水約束[五], 刻石立於田畔, 以防分爭. 禁止嫁娶送終奢靡, 務出於儉約. 府縣吏家子弟好游敖, 不以田作爲事, 輒斥罷之, 甚者案其不法, 以視好惡[六]. 其化大行, 郡中莫不耕稼力田, 百姓歸之, 戶口增倍, 盜賊獄訟衰止. 吏民親愛信臣, 號之曰召父. 荊州刺史奏信臣爲百姓興利, 郡以殷富, 賜黃金四十斤. 遷河南太守, 治行常爲第一, 復數增秩賜金.

[一]師古曰：｢言休息之時, 皆在野次.｣

[二]師古曰：｢行音下更反.｣

[三]師古曰：｢閼, 所以壅水, 音一曷反.｣

[四]師古曰：｢畜讀曰蓄.｣

[五]師古曰：｢言用之有次第也.｣

[六]師古曰：｢視讀曰示.｣

竟寧中, 徵爲少府, 列於九卿, 奏請上林諸離遠宮館稀幸御者, 勿復繕治共張, 又奏省樂府黃門倡優諸戲, 及宮館兵弩什器減過泰半. 太官園種冬生蔥韭菜茹, 覆以屋廡[一], 晝夜然蘊火, 待溫氣乃生[二], 信臣以爲此皆不時之物, 有傷於人, 不宜以奉供養, 及它非法食物, 悉奏罷, 省費歲數千萬[三]. 信臣年老以官卒.

[一]師古曰：｢廡, 周室也. 茹音人庶反. 廡音舞.｣

[二]師古曰：｢㸐, 古然字. 蘊火, 蓄火也. 蘊音於云反.｣

[三]師古曰：｢素所費者, 今皆省也.｣

元始四年, 詔書祀百辟卿士有益於民者[一], 蜀郡以文翁, 九江以召父應詔書. 歲時郡二千石率官屬行禮, 奉祠信臣冢, 而南陽亦爲立祠.

[一]師古曰：｢百辟, 百官.｣

校勘記

三六二六頁　三行　布, 蜀布細密(環)也. 景祐本無｢環｣ 字, 此衍.

三六三０頁一二行　周密, 不泄(陋)[漏]也. 景祐、殿本都作｢漏｣. 王先謙說作｢漏｣是.

三六三三頁一五行　以水澆之, 則味(離)[漓]薄. 殿本作｢漓｣. 王先謙說作｢漓｣是.

三六三七頁　四行　民果(然)共爲邑起冢立祠, 景祐本無｢然｣ 字. 王念孫說｢然｣ 字後人所加.

三六三八頁　二行　王皆(去逐)[逐去]安等, 景祐、殿本都作｢逐去｣. 朱一新說此誤倒.

三六三九頁一五行　積水曰潢, (曰)[音]黃. 景祐、殿本都作｢音｣, 此誤.

三六四０頁一四行　畜讀(皆)曰蓄. 景祐、殿本都無｢皆｣ 字. 王先謙說此衍.

三六四二頁　一行　召讀曰(劭)[邵]. 景祐、殿本都作｢邵｣. 王先謙說作｢邵｣是.

漢書卷九十 酷吏傳第六十

孔子曰：｢導之以政, 齊之以刑, 民免而無恥；導之以德, 齊之以禮, 有恥且格.｣[一]老氏稱：｢上德不德, 是以有德；下德不失德, 是以無德. 法令滋章, 盜賊多有.｣[二]信哉是言也！法令者, 治之具, 而非制治清濁之原也[三]. 昔天下之罔嘗密矣[四], 然(不)[姦]軌愈起, 其極也, 上下相遁, 至於不振[五]. 當是之時, 吏治若救火揚沸[六], 非武健嚴酷, 惡能勝其任而媮快乎? [七]言道德者, 溺於職矣[八]. 故曰：｢聽訟吾猶人也, 必也使無訟乎！｣[九]. ｢下士聞道大笑之.｣[一０]非虛言也.

[一]師古曰：｢論語載孔子之言也. 格, 至也. 謂御以政刑, 則人思苟免, 不恥於惡；化以德禮, 則下知愧辱, 而至於治也.｣

[二]師古曰：｢老子德經之言也. 上德體合自然, 是以爲德；下德務於修建, 更以喪之. 法令繁則巧詐益起, 故多盜賊也.｣

[三]師古曰：｢言爲治之體, 亦須法令, 而法令非治之本.｣

[四]師古曰：｢謂秦時.｣

[五]師古曰：｢遁, 避也. 言吏避於君, 民避於吏, 至乎喪敗, 不可振救也.｣

[六]師古曰：｢言迫急也. 本敝不除, 則其末難正.｣

[七]師古曰：｢惡讀曰烏. 烏, 於何也. 媮, 苟且也.｣

[八]師古曰：｢溺謂沉滯而不舉也.｣

[九]師古曰：｢論語載孔子之辭也. 言使我聽獄訟, 猶凡人耳, 然而立政施德, 則能使其絕於爭訟.｣

[一０]師古曰：｢老子道經之言也. 大道玄深, 非其所及, 故致笑也.｣

漢興, 破觚而爲圜, 斲琱而爲樸[一], 號爲罔漏吞舟之魚[二]. 而吏治蒸蒸, 不至於姦[三], 黎民艾安[四]. 由是觀之, 在彼不在此[五]. 高后時, 酷吏獨有侯封, 刻轢宗室, 侵辱功臣[六]. 呂氏已敗, 遂夷侯封之家[七]. 孝景時, 晁錯以刻深頗用術輔其資[八], 而七國之亂發怒於錯, 錯卒被戮[九]. 其後有郅都、甯成之倫[一０].

[一]孟康曰：｢觚, 方也.｣ 師古曰：｢去嚴刑而從簡易, 抑巧偽而務敦厚也. 琱謂刻鏤也, 字與彫同.｣

[二]師古曰：｢言其疏也.｣

[三]師古曰：｢蒸蒸, 純一之貌也.｣

[四]師古曰：｢黎, 庶也. 艾讀曰乂. 乂, 治也.｣

[五]師古曰：｢言不在於嚴酷也.｣

[六]師古曰：｢轢謂陵踐也, 音來的反.｣

[七]師古曰：｢誅除也.｣

[八]師古曰：｢資, 材也.｣

[九]師古曰：｢卒, 終也.｣

[一０]師古曰：｢郅音之日反.｣

郅都, 河東大陽人也. 以郎事文帝. 景帝時爲中郎將, 敢直諫, 面折大臣於朝. 嘗從入上林, 賈姬在廁[一], 野彘入廁, 上目都[二], 都不行. 上欲自持兵救賈姬, 都伏上前曰：｢亡一姬復一姬進, 天下所少寧姬等邪? 陛下縱自輕, 奈宗廟太后何?｣ 上還, 彘亦不傷賈姬. 太后聞之, 賜都金百斤, 上亦賜金百斤, 由此重都.

[一]師古曰：｢賈姬即賈夫人, 生趙敬肅王彭祖、中山靖王勝者.｣

[二]師古曰：｢動目以使也.｣

濟南瞷氏宗人三百餘家, 豪猾[一], 二千石莫能制, 於是景帝拜都爲濟南守. 至則誅瞷氏首惡, 餘皆股栗[二]. 居歲餘, 郡中不拾遺, 旁十餘郡守畏都如大府[三].

[一]應劭曰：｢瞷音馬瞷眼之瞷.｣ 師古曰：｢音閑.｣

[二]師古曰：｢言懼之甚, 至於股腳戰栗也.｣

[三]師古曰：｢言猶如統屬之也.｣

都爲人, 勇有氣, 公廉, 不發私書, 問遺無所受, 請寄無所聽. 常稱曰：｢己背親而出, 身固當奉職死節官下, 終不顧妻子矣.｣

都遷爲中尉, 丞相條侯至貴居也[一], 而都揖丞相. 是時民樸, 畏罪自重, 而都獨先嚴酷, 致行法不避貴戚, 列侯宗室見都側目而視, 號曰｢蒼鷹｣[二].

[一]師古曰：｢居, 怠傲, 讀與倨同.｣

[二]師古曰：｢言其鷙擊之甚.｣

臨江王徵詣中尉府對簿[一], 臨江王欲得刀筆爲書謝上[二], 而都禁吏弗與. 魏其侯使人間予臨江王[三]. 臨江王既得, 爲書謝上, 因自殺. 竇太后聞之, 怒, 以危法中都[四], 都免歸家. 景帝乃使使即拜都爲鴈門太守[五], 便道之官[六], 得以便宜從事. 匈奴素聞郅都節, 舉邊爲引兵去, 竟都死不近鴈門. 匈奴至爲偶人象都[七], 令騎馳射, 莫能中, 其見憚如此. 匈奴患之. 乃中都以漢法. 景帝曰：｢都忠臣.｣ 欲釋之[八]. 竇太后曰：｢臨江王獨非忠臣乎?｣ 於是斬都也.

[一]師古曰：｢簿者, 獄辭之文書也, 音步戶反.｣

[二]師古曰：｢刀, 所以削治書也. 古者書於簡牘, 故必用刀焉.｣

[三]師古曰：｢伺間隙而私與也.｣

[四]師古曰：｢謂搆成其罪也. 中音竹仲反. 次下亦同.｣

[五]師古曰：｢就家拜.｣

[六]師古曰：｢不令(致)[至]闕陳謝也.｣

[七]師古曰：｢以木爲人, 象都之形也. 偶, 對也.｣

[八]師古曰：｢釋, 置也, 解也. 謂放免也.｣

甯成, 南陽穰人也. 以郎謁者事景帝. 好氣, 爲少吏, 必陵其長吏；爲人上, 操下急如束溼[一]. 猾賊任威. 稍遷至濟南都尉, 而郅都爲守. 始前數都尉步入府, 因吏謁守如縣令, 其畏都如此. 及成往, 直凌都出其上. 都素聞其聲, 善遇, 與結驩. 久之, 都死, 後長安左右宗室多犯法[二], 上召成爲中尉. 其治效郅都, 其廉弗如, 然宗室豪桀人皆惴恐[三].

[一]師古曰：｢操, 執持也. 束溼, 言其急之甚也. 溼物則易束. 操音千高反.｣

[二]師古曰：｢長安左右, 京邑之中也.｣

[三]師古曰：｢惴, 戰栗也. 人人皆戰恐也. 惴音之瑞反.｣

武帝即位, 徙爲內史, 外戚多毀成之短, 抵罪髡鉗. 是時九卿死即死, 少被刑, 而成刑極, 自以爲不復收[一], 乃解脫, 詐刻傳出關歸家[二]. 稱曰：｢仕不至二千石, 賈不至千萬, 安可比人乎！｣[三]乃貰貣陂田千餘頃[四], 假貧民, 役使數千家[五]. 數年, 會赦, 致產數千萬, 爲任俠, 持吏長短, 出從數十騎. 其使民, 威重於郡守.

[一]如淳曰：｢以被重刑, 將不復見收用也.｣ 師古曰：｢刑極者, 言殘毀之重也.｣

[二]師古曰：｢輒解脫鉗釱而亡去也. 傳, 所以出關之符也, 音張戀反.｣

[三]師古曰：｢賈謂販賣之.｣

[四]師古曰：｢貰貣, 假取之也. 貣音吐得反.｣

[五]師古曰：｢假謂雇賃也.｣

周陽由, 其父趙兼以淮南王舅侯周陽[一], 故因氏焉[二]. 由以宗家任爲郎, 事文帝. 景帝時, 由爲郡守. 武帝即位, 吏治尚脩謹, 然由居二千石中最爲暴酷驕恣. 所愛者, 撓法活之；所憎者, 曲法滅之[三]. 所居郡, 必夷其豪[四]. 爲守, 視都尉如令；爲都尉, 陵太守, 奪之治. 汲黯爲忮[五], 司馬安之文惡[六], 俱在二千石列, 同車未嘗敢均茵馮[七]. 後由爲河東都尉, 與其守勝屠公爭權, 相告言[八], 勝屠公當抵罪, (議)[義]不受刑, 自殺, 而由棄市.

[一]師古曰：｢封爲周陽侯.｣

[二]師古曰：｢遂改趙姓而爲周陽也.｣

[三]師古曰：｢撓亦屈曲也, 音女教反.｣

[四]師古曰：｢平除之.｣

[五]師古曰：｢忮, 意堅也, 音章豉反.｣

[六]孟康曰：｢以文法傷害人也.｣

[七]師古曰：｢茵, 車中蓐也. 馮, 車中所馮者也. 言此二人皆下讓由, 故同車之時自處其偏側, 不均敵也. 馮讀曰□.｣

[八]師古曰：｢勝屠, 姓也.｣

自甯成、周陽由之後, 事益多, 民巧法, 大抵吏治類多成、由等矣[一].

[一]師古曰：｢大抵, 大歸也, 音丁禮反.｣

趙禹, 斄人也[一]. 以佐史補中都官[二], 用廉爲令史, 事太尉周亞夫. 亞夫爲丞相, 禹爲丞相史, 府中皆稱其廉平. 然亞夫弗任, 曰：｢極知禹無害[三], 然文深[四], 不可以居大府.｣ 武帝時, 禹以刀筆吏積勞, 遷爲御史. 上以爲能, 至中大夫. 與張湯論定律令, 作見知, 吏傳相監司以法, 盡自此始.

[一]師古曰：｢斄讀曰邰, 扶風縣也, 音胎.｣

[二]師古曰：｢京師諸官爲吏也.｣

[三]師古曰：｢無害, 言無人能勝之者.｣

[四]應劭曰：｢禹持文法深刻.｣

禹爲人廉裾[一], 爲吏以來, 舍無食客. 公卿相造請[二], 禹終不行報謝, 務在絕知友賓客之請[三], 孤立行一意而已. 見法輒取, 亦不覆案求官屬陰罪[四]. 嘗中廢, 已爲廷尉. 始條侯以禹賊深, 及禹爲少府九卿, 酷急. 至晚節, 事益多. 吏務爲嚴峻, 而禹治加緩, 名爲平. 王溫舒等後起, 治峻禹. 禹以老, 徙爲燕相. 數歲, 誖亂有罪, 免歸[五]. 後十餘年, 以壽卒于家.

[一]師古曰：｢裾亦傲也, 讀與倨同.｣

[二]師古曰：｢造音千到反.｣

[三]師古曰：｢以此意告報公卿.｣

[四]師古曰：｢不見知者無所搜求也.｣

[五]師古曰：｢誖, 惑也, 言其心意昏惑也. 誖音布內反.｣

義縱, 河東人也. 少年時嘗與張次公俱攻剽, 爲群盜[一]. 縱有姊, 以醫幸王太后[二]. 太后問：｢有子兄弟爲官者乎?｣ 姊曰：｢有弟無行, 不可.｣ 太后乃告上, 上拜義姁弟縱爲中郎[三], 補上黨郡中令. 治敢往, 少溫籍[四], 縣無逋事[五], 舉第一. 遷爲長陵及長安令, 直法行治, 不避貴戚. 以捕桉太后外孫脩成子中[六], 上以爲能, 遷爲河內都尉. 至則族滅其豪穰氏之屬, 河內道不拾遺. 而張次公亦爲郎, 以勇悍從軍[七], 敢深入, 有功, 封爲岸頭侯.

[一]師古曰：｢剽, 劫也, 音頻妙反.｣

[二]師古曰：｢武帝母.｣

[三]孟康曰：｢姁, 縱姊名也.｣ 師古曰：｢姁音許于反.｣

[四]服虔曰：｢敢行暴害之政.｣ 師古曰：｢少溫籍, 言無所含容也. 溫音於問反. 籍音才夜反.｣

[五]師古曰：｢逋, 亡也, 負也, 音必胡反.｣

[六]師古曰：｢脩成君, 王太后所生金氏女也. 中者, 其子名也, 讀曰仲.｣

[七]師古曰：｢悍音胡旦反.｣

甯成家居, 上欲以爲郡守, 御史大夫弘曰：[一]｢臣居山東爲小吏時, 甯成爲濟南都尉, 其治如狼牧羊. 成不可令治民.｣ 上乃拜成爲關都尉. 歲餘, 關吏稅肄郡國出入關者[二], 號曰：｢寧見乳虎, 無直甯成之怒.｣[三]其暴如此. 義縱自河內遷爲南陽太守, 聞甯成家居南陽, 及至關, 甯成側行送迎, 然縱氣盛, 弗爲禮. 至郡, 逐桉甯氏, 破碎其家. 成坐有罪, 及孔、暴之屬皆奔亡[四], 南陽吏民重足一跡. 而平氏朱彊、杜衍杜周爲縱爪牙之吏, 任用[五], 遷爲廷尉史.

[一]師古曰：｢公孫弘.｣

[二]李奇曰：｢肄, 閱也.｣ 師古曰：｢肄音弋二反.｣

[三]師古曰：｢猛獸產乳, 養護其子, 則搏噬過常, 故以喻也. 直讀曰值, 一曰直當.｣

[四]師古曰：｢孔氏、暴氏二家素豪猾者.｣

[五]師古曰：｢平氏、杜衍, 二縣名也.｣

軍數出定襄, 定襄吏民亂敗, 於是徙縱爲定襄太守. 縱至, 掩定襄獄中重罪二百餘人, 及賓客昆弟私入相視者亦二百餘人. 縱壹切捕鞠, 曰｢爲死罪解脫｣[一]. 是日皆報殺四百餘人[二]. 郡中不寒而栗, 猾民佐吏爲治[三].

[一]孟康曰：｢壹切皆捕之也. 律, 諸囚徒私解脫桎梏鉗赭, 加罪一等；爲人解脫, 與同罪. 縱鞠相賂餉者二百人以爲解脫死罪, 盡殺之.｣ 師古曰：｢鞠, 窮也, 謂窮治也.｣

[二]師古曰：｢奏請得報而論殺.｣

[三]師古曰：｢百姓有素豪猾爲罪惡者, 今畏縱之嚴, 反爲吏耳目, 助治公務以自效.｣

是時趙禹、張湯爲九卿矣, 然其治尚寬, 輔法而行, 縱以鷹擊毛摯爲治[一]. 後會更五銖錢白金起[二], 民爲姦, 京師尤甚, 乃以縱爲右內史, 王溫舒爲中尉. 溫舒至惡, 所爲弗先言縱, 縱必以氣陵之[三], 敗壞其功. 其治, 所誅殺甚多, 然取爲小治, 姦益不勝[四], 直指始出矣. 吏之治以斬殺縛束爲務, 閻奉以惡用矣[五]. 縱廉, 其治效郅都. 上幸鼎湖, 病久, 已而卒起幸甘泉[六], 道不治. 上怒曰：｢縱以我爲不行此道乎?｣ 銜之[七]. 至冬, 楊可方受告緡, 縱以爲此亂民, 部吏捕其爲可使者. 天子聞, 使杜式治, 以爲廢格沮事[八], 棄縱市. 後一歲, 張湯亦死.

[一]師古曰：｢言如鷹隼之擊, 奮毛羽執取飛鳥也.｣

[二]師古曰：｢更, 改也.｣

[三]師古曰：｢言溫舒雖酷惡, 而縱又甚也.｣

[四]晉灼曰：｢取音趣.｣

[五]師古曰：｢閻奉以嚴惡之故而見任用, 言時政尚急刻也.｣

[六]師古曰：｢已謂病愈也. 言帝久病, 既得愈, 而忽然即幸甘泉. 卒讀曰猝.｣

[七]師古曰：｢銜, 含也. 苞含在心, 以爲過也.｣

[八]孟康曰：｢武帝使楊可主告緡, 沒入其財物, 縱捕爲可使者. 此爲廢格詔書, 沮已成之事也.｣ 師古曰：｢沮, 壞也, 音材汝反. 格讀曰閣.｣

王溫舒, 陽陵人也. 少時椎埋爲姦[一]. 已而試縣亭長[一], 數廢. 數爲吏, 以治獄至廷尉史. 事張湯, 遷爲御史, 督盜賊, 殺傷甚多. 稍遷至廣平都尉, 擇郡中豪敢往吏十餘人爲爪牙[三], 皆把其陰重罪[四], 而縱使督盜賊[五], 快其意所欲得. 此人雖有百罪, 弗法[六]；即有避回, 夷之, 亦滅宗[七]. 以故齊趙之郊盜不敢近廣平, 廣平聲爲道不拾遺. 上聞, 遷爲河內太守.

[一]師古曰：｢椎殺人而埋之. 椎音直追反, 其字從木.｣

[二]師古曰：｢試, 補也.｣

[三]師古曰：｢豪桀而性果敢, 一往無所顧者, 以爲吏也.｣

[四]師古曰：｢把音布馬反.｣

[五]師古曰：｢縱, 放也. 督, 察視也.｣

[六]師古曰：｢言所捕盜賊得其人而快溫舒意者, 則不問其先所犯罪也. 法謂行法也.｣

[七]師古曰：｢避回, 謂不盡意捕擊也. 回音胡內反.｣

素居廣平時, 皆知河內豪姦之家. 及往, 以九月至, 令郡具私馬五十疋, 爲驛自河內至長安[一], 部吏如居廣平時方略, 捕郡中豪猾, 相連坐千餘家. 上書請, 大者至族, 小者乃死, 家盡沒入償臧[二]. 奏行不過二日, 得可, 事論報, 至流血十餘里[三]. 河內皆怪其奏, 以爲神速. 盡十二月, 郡中無犬吠之盜. 其頗不得, 失之旁郡, 追求, 會春, 溫舒頓足歎曰：｢嗟乎, 令冬月益展一月, 卒吾事矣！｣[四]其好殺行威不愛人如此.

[一]師古曰：｢以私馬於道上往往置驛也.｣

[二]師古曰：｢以臧致罪者, 既沒入之, 又令出倍臧, 或收入官, 或還其主也.｣

[三]師古曰：｢天子可其奏而論決之. 殺人既多, 故血流十餘里.｣

[四]師古曰：｢立春之後, 不復行刑, 故云然. 展, 伸也.｣

上聞之, 以爲能, 遷爲中尉. 其治復放河內[一], 徒請召猜禍吏與從事[二], 河內則楊皆、麻戊, 關中揚贛、成信等[三]. 義縱爲內史, 憚之, 未敢恣治[四]. 及縱死, 張湯敗後, 徙爲延尉. 而尹齊爲中尉坐法抵罪, 溫舒復爲中尉. 爲人少文, 居它惛惛不辯[五], 至於中尉則心開. 素習關中俗, 知豪惡吏, 豪惡吏盡復爲用. 吏苛察淫惡少年, 投缿購告言姦[六], 置伯落長以收司姦[七]. 溫舒多諂, 善事有勢者；即無勢, 視之如奴. 有勢家, 雖有姦如山, 弗犯；無勢, 雖貴戚, 必侵辱[八]. 舞文巧, 請下戶之猾, 以動大豪[九]. 其治中尉如此. 姦猾窮治, 大氐盡靡爛獄中[一０], 行論無出者. 其爪牙吏虎而冠[一一]. 於是中尉部中中猾以下皆伏, 有勢者爲遊聲譽, 稱治. 數歲, 其吏多以權貴富[一二].

[一]師古曰：｢放, 依也, 音甫往反.｣

[二]應劭曰：｢徒, 但也. 猜, 疑也. 取吏好猜疑作禍害者, 任用之.｣

[三]師古曰：｢此皆猜禍者.｣

[四]師古曰：｢言溫舒憚縱, 不得恣其酷暴.｣

[五]師古曰：｢言爲餘官則心意蒙蔽, 職事不舉. 惛音昏.｣

[六]師古曰：｢缿, 所以受投書也, 音項. 解在趙廣漢傳也.｣

[七]師古曰：｢伯亦長帥之稱也. 置伯及邑落之長, 以收捕司察姦人也.｣

[八]師古曰：｢謂不居權要之職者.｣

[九]師古曰：｢弄法爲巧, 而治下戶之狡猾者, 用諷動大豪之家. 所以然者, 爲大豪中有權要, 不可治故也. 請謂奏請.｣

[一０]師古曰：｢大氐, 大歸也. 靡, 碎也. 氐音丁禮反. 靡音武皮反.｣

[一一]師古曰：｢言其殘暴之甚也, 非有人情.｣

[一二]師古曰：｢爲權貴之家所擁佑, 故積受取致富者也.｣

溫舒擊東越還, 議有不中意[一], 坐以法免. 是時上方欲作通天臺而未有人, 溫舒請覆中尉脫卒, 得數萬人作[二]. 上說[三], 拜爲少府. 徙右內史, 治如其故, 姦邪少禁. 坐法失官, 復爲右輔, 行中尉, 如故操.

[一]師古曰：｢不當天子意也. 中音竹仲反.｣

[二]師古曰：｢覆校脫漏未爲卒者也. 脫音它活反.｣

[三]師古曰：｢說讀曰悅.｣

歲餘, 會宛軍發[一], 詔徵豪吏. 溫舒匿其吏華成, 及人有變告溫舒受員騎錢, 它姦利事, 罪至族, 自殺[二]. 其時兩弟及兩婚家亦各自坐它罪而族. 光祿勳徐自爲曰：｢悲夫！夫古有三族, 而王溫舒罪至同時而五族乎！｣[三]溫舒死, 家絫千金[四].

[一]孟康曰：｢發兵伐大宛.｣

[二]師古曰：｢員騎, 騎之有正員也.｣

[三]師古曰：｢溫舒與弟同三族, 而兩妻家各一, 故爲五也.｣

[四]師古曰：｢絫, 古累字.｣

尹齊, 東郡茌平人也[一]. 以刀筆吏稍遷至御史. 事張湯, 湯數稱以爲廉. 武帝使督盜賊, 斬伐不避貴勢. 遷關都尉, 聲甚於甯成. 上以爲能, 拜爲中尉. 吏民益彫敝, 輕齊木彊少文[二], 豪惡吏伏匿而善吏不能爲治[三], 以故事多廢, 抵罪[四]. 後復爲淮陽都尉. 王溫舒敗後數年, 病死, 家直不滿五十金. 所誅滅淮陽甚多, 及死, 仇家欲燒其尸, 妻亡去, 歸葬.

[一]師古曰：｢茌音仕疑反.｣

[二]師古曰：｢木, 質也, 言如木石之爲也.｣

[三]師古曰：｢惡吏不肯爲用, 獨善吏在, 故不能治事也.｣

[四]師古曰：｢以職事多廢, 故至於坐罪也.｣

楊僕, 宜陽人也. 以千夫爲吏[一]. 河南守舉爲御吏, 使督盜賊關東, 治放尹齊[二], 以敢擊行[三]. 稍遷至主爵都尉, 上以爲能. 南越反, 拜爲樓船將軍, 有功, 封將梁侯. 東越反, 上欲復使將, 爲其伐前勞[四], 以書敕責之曰：｢將軍之功, 獨有先破石門、尋陿[五], 非有斬將騫旗之實也[六], 烏足以驕人哉！[七]前破番禺, 捕降者以爲虜, 掘死人以爲獲, 是一過也. 建德、呂嘉逆罪不容於天下[八], 將軍擁精兵不窮追, 超然以東越爲援, 是二過也[九]. 士卒暴露連歲, 爲朝會不置酒, 將軍不念其勤勞, 而造佞巧, 請乘傳行塞[一０], 因用歸家, 懷銀黃, 垂三組, 夸鄉里, 是三過也[一一]. 失期內顧, 以道惡爲解[一二], 失尊尊之序, 是四過也. 欲請蜀刀, 問君賈幾何, 對曰率數百[一三], 武庫日出兵而陽不知, 挾偽干君, 是五過也[一四]. 受詔不至蘭池宮[一五], 明日又不對. 假令將軍之吏問之不對, 令之不從, 其罪何如? 推此心以在外, 江海之間可得信乎！今東越深入, 將軍能率眾以掩過不?｣ 僕惶恐, 對曰：｢願盡死贖罪！｣ 與王溫舒俱破東越. 後復與左將軍荀彘俱擊朝鮮, 爲彘所縛, 語在朝鮮傳. 還, 免爲庶人, 病死.

[一]孟康曰：｢千夫若五大夫. 武帝以軍用不足, 令民出錢穀爲之.｣ 師古曰：｢所謂武功賞官, 以寵戰士.｣

[二]師古曰：｢放, 依也, 音甫往反.｣

[三]師古曰：｢果敢搏擊而行其治也.｣

[四]師古曰：｢伐謂矜恃也.｣

[五]劉德曰：｢南越中險地名也.｣

[六]師古曰：｢騫與搴同. 搴, 拔取之.｣

[七]師古曰：｢烏, 於何也.｣

[八]師古曰：｢建德, 南越王名也, 尉佗玄孫也. 呂嘉, 其相也.｣

[九]師古曰：｢以僕不窮追之故, 令建德得以東越爲援也.｣

[一０]師古曰：｢傳音張戀反. 行音下更反.｣

[一一]師古曰：｢銀, 銀印也. 黃, 金印也. 僕爲主爵都尉, 又爲樓船將軍, 并將梁侯三印, 故三組也. 組, 印綬也.｣

[一二]師古曰：｢內顧, 言思妻妾也. 解謂自解說也, 若今言分疏.｣

[一三]孟康曰：｢僕嘗爲將, 請官蜀刀, 詔問賈, 答言比數率數百也.｣ 師古曰：｢賈讀曰價.｣

[一四]師古曰：｢干, 犯也.｣

[一五]如淳曰：｢本出軍時, 欲使之蘭池宮, 頓而不去. 蘭池宮在渭城.｣

咸宣, 楊人也[一]. 以佐史給事河東守. 衛將軍青使買馬河東[二], 見宣無害, 言上, 徵爲廄丞. 官事辦, 稍遷至御史及[中]丞, 使治主父偃及淮南反獄, 所以微文深詆殺者甚眾[三], 稱爲敢決疑. 數廢數起, 爲御史及中丞者幾二十歲[四]. 王溫舒爲中尉, 而宣爲左內史. 其治米鹽[五], 事小大皆關其手, 自部署縣名曹寶物, 官吏令丞弗得擅搖, 痛以重法繩之. 居官數年, 壹切爲小治辯, 然獨宣以小至大, 能自行之, 難以爲經[六]. 中廢爲右扶風, 坐怒其吏成信, 信亡藏上林中, 宣使郿令將吏卒[七], 闌入上林中蠶室門攻亭格殺信, 射中苑門[八], 宣下吏, 爲大逆當族, 自殺. 而杜周任用.

[一]師古曰：｢咸音減省之減. 楊, 河東之邑.｣

[二]師古曰：｢將軍衛青充使而於河東買馬也.｣

[三]師古曰：｢詆, 誣也.｣

[四]師古曰：｢幾音鉅依反.｣

[五]師古曰：｢米鹽, 細雜也.｣

[六]師古曰：｢經, 常也, 不可爲常法也.｣

[七]師古曰：｢郿, 扶風縣也, 音媚.｣

[八]師古曰：｢中音竹仲反.｣

是時郡守尉諸侯相二千石欲爲治者, 大抵盡效王溫舒等, 而吏民益輕犯法, 盜賊滋起[一]. 南陽有梅免、百政[二], 楚有段中、杜少[三], 齊有徐勃, 燕趙之間有堅盧、范主之屬. 大群至數千人, 擅自號, 攻城邑, 取庫兵, 釋死罪[四], 縛辱郡守都尉, 殺二千石, 爲檄告縣趨具食[五]；小群以百數, 掠鹵鄉里者不可稱數. 於是上始使御史中丞、丞相長史使督之[六], 猶弗能禁[七], 乃使光祿大夫范昆、諸部都尉及故九卿張德等衣繡衣持節, 虎符發兵以興擊[八], 斬首大部或至萬餘級. 及以法誅通行飲食, 坐相連郡, 甚者數千人. 數歲, 乃頗得其渠率[九]. 散卒失亡, 復聚黨阻山川. 往往而群, 無可奈何. 於是作沈命法[一０], 曰：｢群盜起不發覺, 發覺而弗捕滿品者[一一], 二千石以下至小吏主者皆死.｣ 其後小吏畏誅, 雖有盜弗敢發, 恐不能得, 坐課累府, 府亦使不言[一二]. 故盜賊寖多[一三], 上下相爲匿, 以避文法焉.

[一]師古曰：｢滋亦益也.｣

[二]師古曰：｢梅、百, 皆姓也.｣

[三]師古曰：｢中讀曰仲.｣

[四]師古曰：｢釋, 解也.｣

[五]師古曰：｢趨讀曰促.｣

[六]師古曰：｢出爲使者督察也.｣

[七]師古曰：｢禁音居禽反.｣

[八]師古曰：｢以軍興之法而討擊也.｣

[九]師古曰：｢渠, 大也.｣

[一０]應劭曰：｢沈, 沒也. 敢蔽匿盜賊者, 沒其命也.｣ 孟康曰：｢沈, 藏匿也. 命, 亡逃也.｣ 師古曰：｢應說是.｣

[一一]師古曰：｢品, 率也, 以人數爲率也.｣

[一二]孟康曰：｢縣有盜賊, 府亦并坐, 使縣不言之也.｣ 師古曰：｢府, 郡府也. 累音力瑞反.｣

[一三]師古曰：｢寖, 漸也.｣

田廣明字子公, 鄭人也[一]. 以郎爲天水司馬. 功次遷河南都尉, 以殺伐爲治. 郡國盜賊並起, 遷廣明爲淮陽太守. 歲餘, 故城父令公孫勇與客胡倩等謀反[二], 倩詐稱光祿大夫, 從車騎數十, 言使督盜賊, 止陳留傳舍, 太守謁見, 欲收取之. 廣明覺知, 發兵皆捕斬焉. 而公孫勇衣繡衣, 乘駟馬車至圉[三], 圉使小史侍之, 亦知其非是, 守尉魏不害與廄嗇夫江德、尉史蘇昌共收捕之. 上封不害爲當塗侯, 德轑陽侯[四], 昌蒲侯. 初, 四人俱拜於前, 小史竊言. 武帝問：｢言何?｣ 對曰：｢爲侯者得東歸不?｣ 上曰：｢女欲不? 貴矣[五]. 女鄉名爲何?｣ 對曰：｢名遺鄉.｣ 上曰：｢用遺汝矣.｣[六]於是賜小史爵關內侯, 食遺鄉六百戶.

[一]師古曰：｢京兆鄭縣, 即今之華州.｣

[二]師古曰：｢倩音千見反.｣

[三]師古曰：｢陳留圉縣.｣

[四]師古曰：｢轑音遼.｣

[五]師古曰：｢言汝意欲歸不? 吾今貴汝, 謂賜之爵也.｣

[六]師古曰：｢遺音弋季反.｣

上以廣明連禽大姦, 徵入爲大鴻臚, 擢廣明兄雲中代爲淮陽太守. 昭帝時, 廣明將兵擊益州, 還, 賜爵關內侯, 徙衛尉. 後出爲左馮翊, 治有能名. 宣帝初立, 代蔡義爲御史大夫, 以前爲馮翊與議定策[一], 封昌水侯. 歲餘, 以祁連將軍將兵擊匈奴, 出塞至受降城. 受降都尉前死, 喪柩在堂, 廣明召其寡妻與姦. 既出不至質[二], 引軍空還. 下太守杜延年簿責[三], 廣明自殺闕下, 國除. 兄雲中爲淮陽守, 亦敢誅殺, 吏民守闕告之, 竟坐棄市.

[一]師古曰：｢與讀曰豫.｣

[二]服虔曰：｢質, 所期處也.｣

[三]師古曰：｢簿音步戶反.｣

田延年字子賓, 先齊諸田也, 徙陽陵[一]. 延年以材略給事大將軍莫府, 霍光重之, 遷爲長史. 出爲河東太守, 選拔尹翁歸等以爲爪牙, 誅鉏豪彊, 姦邪不敢發. 以選入爲大司農. 會昭帝崩, 昌邑王嗣位, 淫亂, 霍將軍憂懼, 與公卿議廢之, 莫敢發言. 延年按劍, 延叱群臣[二], 即日議決, 語在光傳. 宣帝即位, 延年以決疑定策封陽成侯.

[一]師古曰：｢高祖時徙之, 其地後爲陽陵縣.｣

[二]師古曰：｢止於朝廷之中而叱之也, 若言廷爭矣.｣

先是, 茂陵富人焦氏、賈氏以數千萬陰積貯炭葦諸下里物[一]. 昭帝大行時, 方上事暴起[二], 用度未辦, 延年奏言｢商賈或豫收方上不祥器物, 冀其疾用, 欲以求利[三], 非民臣所當爲. 請沒入縣官.｣ 奏可. 富人亡財者皆怨, 出錢求延年罪. 初, 大司農取民牛車三萬兩爲僦[四], 載沙便橋下, 送致方上, 車直千錢, 延年上簿詐增僦直車二千, 凡六千萬, 盜取其半. 焦、賈兩家告其事, 下丞相府. 丞相議奏延年｢主守盜三千萬, 不道｣. 霍將軍召問延年, 欲爲道地[五], 延年抵曰：[六]｢本出將軍之門, 蒙此爵位[七], 無有是事.｣ 光曰：｢即無事, 當窮竟.｣[八]御史大夫田廣明謂太僕杜延年：｢春秋之義, 以功覆過. 當廢昌邑王時, 非田子賓之言大事不成. 今縣官出三千萬自乞之何哉? [九]. 願以愚言白大將軍.｣ 延年言之大將軍, 大將軍曰：｢誠然, 實勇士也！當發大議時, 震動朝廷.｣ 光因舉手自撫心曰：｢使我至今病悸！[一０]謝田大夫曉大司農, 通往就獄, 得公議之.｣[一一]田大夫使人語延年, 延年曰：｢幸縣官寬我耳, 何面目入牢獄, 使眾人指笑我, 卒徒唾吾背乎！｣ 即閉閣獨居齊舍[一二], 偏袒持刀東西步. 數日, 使者召延年詣廷尉. 聞鼓聲, 自刎死[一三], 國除.

[一]孟康曰：｢死者歸蒿里, 葬地下, 故曰下里.｣ 師古曰：｢以數千萬錢爲本, 而貯此物也.｣

[二]師古曰：｢方上謂壙中也. 昭帝暴崩, 故其事倉猝.｣

[三]師古曰：｢疾, 速也.｣

[四]師古曰：｢一乘爲一兩. 僦謂賃之與雇直也, 音子就反.｣

[五]師古曰：｢爲之開通道路, 使有安全之地也.｣

[六]師古曰：｢抵, 拒諱也, 音丁禮反.｣

[七]師古曰：｢延年嘗給事莫府, 又爲大將軍長史, 故云然也.｣

[八]師古曰：｢即無實事, 當令有司窮治, 盡其理.｣

[九]師古曰：｢自謂乞與之也. 乞音氣.｣

[一０]師古曰：｢悸, 心動也, 音揆.｣

[一一]師古曰：｢曉者, 告白意指也. 通者, 從公家通理也. 光忿其拒諱, 故不佑之.｣

[一二]師古曰：｢齊讀曰齋.｣

[一三]晉灼曰：｢使者至司農, 司農發詔書, 故鳴鼓也.｣ 師古曰：｢刎謂斷頸也.｣

嚴延年字次卿, 東海下邳人也. 其父爲丞相掾, 延年少學法律丞相府, 歸爲郡吏. 以選除補御史掾, 舉侍御史. 是時大將軍霍光廢昌邑王, 尊立宣帝. 宣帝初即位, 延年劾奏光｢擅廢立, 亡人臣禮, 不道｣. 奏雖寢, 然朝廷肅焉敬憚. 延年後復劾大司農田延年持兵干屬車[一], 大司農自訟不干屬車. 事下御史中丞, 譴責延年何以不移書宮殿門禁止大司農, 而令得出入宮. 於是覆劾延年闌內罪人, 法至死[二]. 延年亡命. 會赦出, 丞相御史府徵書同日到, 延年以御史書先至, 詣御史府, 復爲掾. 宣帝識之[三], 拜爲平陵令, 坐殺不辜, 去官. 後爲丞相掾, 復擢好畤令. 神爵中, 西羌反, 彊弩將軍許延壽請延年爲長史, 從軍敗西羌, 還爲涿郡太守.

[一]師古曰：｢干, 犯也. 屬車, 天子後車也, 音之欲反.｣

[二]張晏曰：｢故事有所劾奏, 並移宮門, 禁止不得入.｣ 師古曰：｢覆, 反也, 反以此事劾之. 覆音芳目反.｣

[三]張晏曰：｢識其前劾霍光擅廢立.｣

時郡比得不能太守[一], 涿人畢野白等由是廢亂[二]. 大姓西高氏、東高氏[三], 自郡吏以下皆畏避之, 莫敢與啎[四], 咸曰：｢寧負二千石, 無負豪大家.｣ 賓客放爲盜賊[五], 發, 輒入高氏, 吏不敢追. 浸浸日多[六], 道路張弓拔刃, 然後敢行, 其亂如此. 延年至, 遣掾蠡吾趙繡桉高氏得其死罪. 繡見延年新將[七], 心內懼, 即爲兩劾, 欲先白其輕者, 觀延年意怒, 乃出其重劾. 延年已知其如此矣. 趙掾至, 果白其輕者, 延年索懷中, 得重劾[八], 即收送獄. 夜入, 晨將至市論殺之, 先所桉者死[九], 吏皆股弁[一０]. 更遣吏分考兩高, 窮竟其姦, 誅殺各數十人. 郡中震恐, 道不拾遺.

[一]師古曰：｢比, 頻也.｣

[二]師古曰：｢廢公法而狡亂也.｣

[三]師古曰：｢兩高氏各以所居東西爲號者.｣

[四]師古曰：｢啎, 逆也, 音悟.｣

[五]師古曰：｢放, 縱也.｣

[六]師古曰：｢浸, 漸也.｣

[七]師古曰：｢新爲郡將也, 謂郡守爲郡將者, 以其兼領武事也.｣

[八]師古曰：｢索, 搜也, 音山客反.｣

[九]師古曰：｢在高氏前死.｣

[一０]師古曰：｢股戰若弁. 弁謂撫手也.｣

三歲, 遷河南太守, 賜黃金二十斤. 豪彊脅息[一], 野無行盜, 威震旁郡. 其治務在摧折豪彊, 扶助貧弱. 貧弱雖陷法, 曲文以出之；其豪桀侵小民者, 以文內之[二]. 眾人所謂當死者, 一朝出之；所謂當生者, 詭殺之[三]. 吏民莫能測其意深淺, 戰栗不敢犯禁. 桉其獄, 皆文致不可得反[四].

[一]師古曰：｢脅, 斂也. 屏氣而息.｣

[二]師古曰：｢飾文而入之爲罪.｣

[三]師古曰：｢詭, 違正理而殺也.｣

[四]師古曰：｢致, 至密也. 言其文案整密也. 反音幡.｣

延年爲人短小精悍, 敏捷於事[一], 雖子貢、冉有通藝於政事, 不能絕也. 吏忠盡節者, 厚遇之如骨肉, 皆親鄉之[二], 出身不顧, 以是治下無隱情. 然疾惡泰甚, 中傷者多, 尤巧爲獄文, 善史書, 所欲誅殺, 奏成於手, 中主簿親近史不得聞知. 奏可論死, 奄忽如神. 冬月, 傳屬縣囚, 會論府上[三], 流血數里, 河南號曰｢屠伯｣[四]. 令行禁止, 郡中正清.

[一]師古曰：｢悍, 勁也.｣

[二]師古曰：｢鄉讀曰嚮.｣

[三]師古曰：｢總集郡府而論殺.｣

[四]鄧展曰：｢言延年殺人, 如屠兒之殺六畜. 伯, 長也.｣

是時張敞爲京兆尹, 素與延年善. 敞治雖嚴, 然尚頗有縱舍, 聞延年用刑刻急, 乃以書諭之曰：｢昔韓盧之取菟也, 上觀下獲[一], 不甚多殺. 願次卿少緩誅罰, 思行此術.｣ 延年報曰：｢河南天下喉咽, 二周餘斃[二], 莠(甚)[盛]苗穢, 何可不鉏也?｣[三]自矜伐其能, 終不衰止. 時黃霸在潁川以寬恕爲治, 郡中亦平, 婁蒙豐年[四], 鳳皇下, 上賢焉, 下詔稱揚其行, 加金爵之賞. 延年素輕霸爲人, 及比郡爲守, 褒賞反在己前[五], 心內不服. 河南界中又有蝗蟲, 府丞義出行蝗, 還見延年, 延年曰：｢此蝗豈鳳皇食邪?｣ 義又道司農中丞耿壽昌爲常平倉, 利百姓, 延年曰：｢丞相御史不知爲也, 當避位去. 壽昌安得權此?｣[六]後左馮翊缺, 上欲徵延年, 符已發, 爲其名酷復止[七]. 延年疑少府梁丘賀毀之, 心恨. 會琅邪太守以視事久病, 滿三月免, 延年自知見廢, 謂丞曰：｢此人尚能去官, 我反不能去邪?｣[八]又延年察獄史廉, 有臧不入身[九], 延年坐選舉不實貶秩, 笑曰：｢後敢復有舉人者矣！｣[一０]丞義年老頗悖[一一], 素畏延年, 恐見中傷. 延年本嘗與義俱爲丞相史, 實親厚之, 無意毀傷也, 饋遺之甚厚. 義愈益恐, 自筮得死卦, 忽忽不樂, 取告至長安[一二], 上書言延年罪名十事. 已拜奏, 因飲藥自殺, 以明不欺. 事下御史丞按驗, 有此數事, 以結延年[一三], 坐怨望非謗政治不道棄市.

[一]應劭曰：｢韓盧, 六國時韓氏之黑犬也.｣ 孟康曰：｢言良犬之取菟, 仰觀人主之意而獲之, 喻不妄殺.｣

[二]師古曰：｢喉咽, 言其所在襟要, 如人體之有喉咽也. 二周, 東西周君國也. 咽音一千反.｣

[三]師古曰：｢莠, 秕穀所(在)[生]也. 苗, 粟苗也. 莠音誘.｣

[四]師古曰：｢婁, 古屢字.｣

[五]師古曰：｢比, 接近也, 音頻二反.｣

[六]師古曰：｢作此倉非奇異之功也, 公卿不知爲之, 是曠官也. 壽昌安得擅此以爲權乎?｣

[七]應劭曰：｢符, 竹使符也, 臧在符節臺, 欲有所拜, 召治書御史符節令發符下太尉也.｣

[八]師古曰：｢與丞言云爾.｣

[九]師古曰：｢延年察舉其獄史爲廉, 而此人乃有臧罪, 然臧不入身也.｣

[一０]師古曰：｢言己濫被貶秩, 後人寧敢復舉人乎?｣

[一一]師古曰：｢心思惑亂. 悖音布內反.｣

[一二]師古曰：｢取休假.｣

[一三]師古曰：｢結, 正其罪也.｣

初, 延年母從東海來, 欲從延年臘[一], 到雒陽, 適見報囚[二]. 母大驚, 便止都亭, 不肯入府. 延年出至都亭謁母, 母閉閤不見. 延年免冠頓首閤下, 良久, 母乃見之, 因數責延年：[三]幸得備郡守, 專治千里, 不聞仁愛教化, 有以全安愚民, 顧乘刑罰多刑殺人[四], 欲以立威, 豈爲民父母意哉！｣ 延年服罪, 重頓首謝[五], 因自爲母御, 歸府舍. 母畢正臘[六], 謂延年：｢天道神明, 人不可獨殺[七]. 我不意當老見壯子被刑戮也！[八]行矣！去女東歸, 埽除墓地耳.｣[九]. 遂去. 歸郡, 見昆弟宗人, 復爲言之. 後歲餘, 果敗. 東海莫不賢知其母[一０]. 延年兄弟五人皆有吏材, 至大官, 東海號曰｢萬石嚴嫗｣[一一]. 次弟彭祖, 至太子太傅, 在儒林傳.

[一]師古曰：｢建丑之(日)[月]爲臘祭, 因會飲, 若今之蜡節也.｣

[二]師古曰：｢奏報行決也.｣

[三]師古曰：｢數音所具反.｣

[四]師古曰：｢顧, 反也. 乘, 因也.｣

[五]師古曰：｢重音直用反.｣

[六]師古曰：｢臘及正歲禮畢也. 正音之盈反.｣

[七]師古曰：｢言多殺人者, 己亦當死.｣

[八]師古曰：｢言素意不自謂如此也.｣

[九]師古曰：｢言待其喪至也.｣

[一０]師古曰：｢稱其賢知也.｣

[一一]師古曰：｢一門之中五二千石, 故總云萬石.｣

尹賞字子心, 鉅鹿楊氏人也. 以郡吏察廉爲樓煩長. 舉茂材, 粟邑令. 左馮翊薛宣奏賞能治劇, 徙爲頻陽令, 坐殘賊免. 後以御史舉爲鄭令.

永治、元延間, 上怠於政, 貴戚驕恣, 紅陽長仲兄弟交通輕俠, 臧匿亡命[一]. 而北地大豪浩商等報怨, 殺義渠長妻子六人, 往來長安中. 丞相御史遣掾求逐黨與, 詔書召捕, 久之乃得. 長安中姦滑浸多, 閭里少年群輩殺吏, 受賕報仇[二], 相與探丸爲彈[三], 得赤丸者斫武吏, 得黑丸者斫文吏, 白者主治喪[四]；城中薄暮塵起, 剽劫行者, 死傷橫道, 枹鼓不絕[五]. 賞以三輔高第選守長安令, 得壹切便宜從事. 賞至, 修治長安獄, 穿地方深各數丈, 致令辟爲郭[六], 以大石覆其口, 名爲｢虎穴｣. 乃部戶曹掾史, 與鄉吏、亭長、里正、父老、伍人[七], 雜舉長安中輕薄少年惡子[八], 無市籍商販作務, 而鮮衣凶服被鎧扞持刀兵者, 悉籍記之[九], 得數百人. 賞一朝會長安吏, 車數百兩, 分行收捕, 皆劾以爲通行飲食群盜[一０]. 賞親閱, 見十置一[一一], 其餘盡以次內虎穴中, 百人爲輩, 覆以大石. 數日壹發視, 皆相枕藉死, 便輿出, 瘞寺門桓東[一二], 楬著其姓名[一三], 百日後, 乃令死者家各自發取其尸. 親屬號哭, 道路皆歔欷. 長安中歌之曰：｢安所求子死? 桓東少年場[一四]. 生時諒不謹, 枯骨後何葬?｣[一五]賞所置皆其魁宿[一六], 或故吏善家子失計隨輕黠願自改者, 財數十百人[一七], 皆貰其罪[一八], 詭令立功以自贖[一九]. 盡力有效者, 因親用之爲爪牙, 追捕甚精, 甘耆姦惡, 甚於凡吏[二０]. 賞視事數月, 盜賊止, 郡國亡命散走, 各歸其處, 不敢闚長安.

[一]鄧展曰：｢紅陽姓, 長仲字也.｣ 如淳曰：｢紅陽, 南陽縣也. 長姓, 仲字也.｣ 師古曰：｢姓紅陽而兄字長, 弟字仲. 今書長字或作張者非也, 後人所改耳. 一曰紅陽侯王立之子, 兄弟長少者也.｣

[二]師古曰：｢或有自怨於吏, 或受人賕賂報仇讎也.｣

[三]師古曰：｢爲彈丸作赤、黑、白三色, 而共探取之也. 彈音徒旦反.｣

[四]師古曰：｢其黨與有爲吏及它人所殺者, 則主其喪事也.｣

[五]師古曰：｢枹, 擊鼓椎也, 音孚. 其字從木.｣

[六]師古曰：｢致謂積累之也. 令辟, □磚也. 郭謂四周之內也. 致讀如本字, 又音綴. 令音零. 辟音避歷反.｣

[七]師古曰：｢五家爲伍. 伍人者, 各其同伍之人也.｣

[八]師古曰：｢惡子, 不承父母教命者.｣

[九]師古曰：｢凶服, 危險之服. 鎧, 甲也, 扞, 臂衣也. 籍記, 爲名籍以記之.｣

[一０]師古曰：｢飲音於禁反. 食讀曰飤.｣

[一一]師古曰：｢置, 放也.｣

[一二]如淳曰：｢瘞, 埋也. 舊亭傳於四角面百步築土四方, 上有屋, 屋上有柱出, 高丈餘, 有大板貫柱四出, 名曰桓表. 縣所治夾兩邊各一桓. 陳宋之俗言桓聲如和, 今猶謂之和表.｣ 師古曰：｢即華表也.｣

[一三]師古曰：｢楬, 杙也. 椓杙於瘞處而書死者名也. 楬音竭, 杙音弋, 字並從木.｣

[一四]師古曰：｢安猶焉也. 死謂尸也.｣

[一五]師古曰：｢諒, 信也. 葬字合韻音子郎反.｣

[一六]師古曰：｢魁, 根本也. 宿, 久舊也.｣

[一七]師古曰：｢財與纔同.｣

[一八]師古曰：｢貰, 緩也.｣

[一九]師古曰：｢詭, 責也.｣

[二０]師古曰：｢耆讀曰嗜.｣

江湖中多盜賊, 以賞爲江夏太守, 捕格江賊及所誅吏民甚多, 坐殘賊免. 南山群盜起, 以賞爲右輔都尉, 遷執金吾, 督大姦猾. 三輔吏民甚畏之.

數年卒官. 疾病且死, 戒其諸子曰：｢丈夫爲吏, 正坐殘賊免, 追思其功效, 則復進用矣. 一坐軟弱不勝任免, 終身廢棄無有赦時, 其羞辱甚於貪汙坐臧. 慎毋然！｣ 賞四子皆至郡守, 長子立爲京兆尹, 皆尚威嚴, 有治辦名.

贊曰：自郅都以下皆以酷烈爲聲, 然都抗直, 引是非, 爭大體. 張湯以知阿邑人主, 與俱上下[一], 時辯當否, 國家賴其便. 趙禹据法守正[二]. 杜周從諛, 以少言爲重. 張湯死後, 罔密事叢[三], 以寖耗廢[四], 九卿奉職, 救(國)[過]不給[五], 何暇論繩墨之外乎！自是以至哀、平, 酷吏眾多, 然莫足數, 此其知名見紀者也. 其廉者足以爲儀表[六], 其汙者方略教道, 壹切禁姦[七], 亦質有文武焉. 雖酷, 稱其位矣[八]. 湯、周子孫貴盛, 故別傳[九].

[一]蘇林曰：｢邑音人相悒納之悒.｣ 師古曰：｢如蘇氏之說, 邑字音烏合反. 然今之書本或作色字, 以言阿諛, 觀人主顏色而上下也. 其義兩通.｣

[二]師古曰：｢据音據.｣

[三]師古曰：｢叢謂眾也.｣

[四]師古曰：｢寖, 漸也. 耗, 亂也, 音莫報反.｣

[五]師古曰：｢給, 供也.｣

[六]師古曰：｢謂有儀形可表明者.｣

[七]師古曰：｢汙, 濁也. 道讀曰導.｣

[八]師古曰：｢稱音尺孕反.｣

[九]師古曰：｢言所以不列於酷吏之篇也.｣

校勘記

三六四五頁　五行　然(不)[姦]軌愈起, 景祐、殿本都作｢姦｣. 王先謙說作｢姦｣是.

三六四九頁　五行　不令(致)[至]闕陳謝也. 景祐、殿本都作｢至｣. 王先謙說作｢至｣是.

三六五０頁一三行　(議)[義]不受刑, 自殺, 劉敞、王先謙都說｢議｣ 當爲｢義｣. 史記不誤.

三六五二頁　三行　公卿相造請[二], 禹終不行報謝, 務在絕知友賓客之請[三], 孤立行一意而已. 注[二]原在｢不行｣ 下, 明顏讀｢報謝｣ 屬下句. 劉敞說｢報謝｣ 當屬上句. 按史記此句作｢禹終不報謝｣, 則劉說是. 茲從殿本.

三六五三頁一五行　及孔、暴之屬皆奔亡[四], 南陽吏民重足一跡. 注[四]原在｢南陽｣下. 劉攽說｢南陽｣ 屬下句. 按史記讀如劉說.

三六六一頁一一行　稍遷至御史及[中]丞, 王先謙說史記｢丞｣作｢中丞｣, 此奪. 下文亦作｢中丞｣, 尤其明證.

三六七０頁　六行　莠(甚)[盛]苗穢, 景祐、殿本都作｢盛｣.

三六七一頁　五行　莠, 秕穀所(在)[生]也. 景祐、殿本都作｢生｣. 王先謙說作｢生｣是.

三六七二頁　八行　建丑之(日)[月]爲臘祭, 景祐、殿本都作｢月｣, 此誤.

三六七六頁　三行　救(國)[過]不給, 景祐、殿本都作｢過｣.

漢書卷九十一 貨殖傳第六十一

昔先王之制, 自天子公侯卿大夫士至于皁隸抱關擊■者[一], 其爵祿奉養宮室車服棺槨祭祀死生之制各有差品, 小不得僭大, 賤不得踰貴. 夫然, 故上下序而民志定. 於是辯其土地川澤丘陵衍沃原隰之宜[二], 教民種樹畜養[三]；五穀六畜及至魚鱉鳥獸雚蒲材幹器械之資[四], 所以養生送終之具, 靡不皆育. 育之以時, 而用之有節. 屮木未落, 斧斤不入於山林[五]；豺獺未祭, 罝網不布於野澤[六]；鷹隼未擊, 矰弋不施於徯隧[七]. 既順時而取物, 然猶山不茬櫱, 澤不伐夭[八], 蝝魚麛卵, 咸有常禁[九]. 所以順時宣氣, 蕃阜庶物[一０], 蓄足功用, 如此之備也[一一]. 然後四民因其土宜, 各任智力, 夙興夜寐, 以治其業, 相與通功易事, 交利而俱贍[一二], 非有徵發期會, 而遠近咸足. 故易曰｢后以財成輔相天地之宜, 以左右民｣[一三], ｢備物致用, 立成器以爲天下利, 莫大乎聖人｣[一四], 此之謂也. 管子云古之四民不得雜處[一五]. 士相與言仁誼於閒宴[一六], 工相與議技巧於官府, 商相與語財利於市井[一七], 農相與謀稼穡於田野, 朝夕從事, 不見異物而遷焉[一八]. 故其父兄之教不肅而成, 子弟之學不勞而能, 各安其居而樂其業, 甘其食而美其服, 雖見奇麗紛華, 非其所習, 辟猶戎翟之與于越, 不相入矣[一九]. 是以欲寡而事節, 財足而不爭. 於是在民上者, 道之以德[二０], 齊之以禮, 故民有恥而且敬, 貴誼而賤利. 此三代之所以直道而行, 不嚴而治之大略也[二一].

[一]師古曰：｢皁, 養馬者也. 隸之言著也, 屬著於人也. 抱關, 守門者也. 擊■, 守夜擊木以警眾也. ■音土各反.｣

[二]師古曰：｢衍謂地平延者也. 沃, 水之所灌沃也. 廣平曰原, 下溼曰隰.｣

[三]師古曰：｢樹, 殖也.｣

[四]師古曰：｢雚, 薍也, 即今之荻也. 械者, 器之總名也. 雚音桓. 薍音五宦反. 荻音敵.｣

[五]師古曰：｢禮記月令云：□季秋之月, 草木黃落, 乃伐薪爲炭.□ ｣

[六]師古曰：｢禮記王制云：□獺祭魚, 然後虞人入澤梁；豺祭獸, 然後田獵.□ 月令：□孟春之月, 獺祭魚.□ □季秋之月, 豺乃祭獸戮禽.□ 罝, 兔網也, 音嗟.｣

[七]師古曰：｢隼亦鷙鳥, 即今所呼爲鶻者也. 月令：□孟秋之月, 鷹乃祭鳥, 用始行戮.□ 弋, 繳射也. 矰者, 弋之矢也. 徯隧, 徑道也. 矰音曾. 徯音奚. 隧音遂. 鶻音胡骨反.｣

[八]師古曰：｢茬, 古槎字也. 槎, 邪斫木也. 櫱, 髡斬之也. 此夭謂草木之方長未成者也. 槎音士牙反. 櫱音五葛反. 夭音烏老反.｣

[九]師古曰：｢蝝, 小蟲也. 麛, 鹿子也. 卵, 鳥卵也. 月令：□孟春之月, 毋殺孩蟲, 毋麛毋卵.□ 蝝音弋全反. 麛音草奚反.｣

[一０]師古曰：｢蕃, 多也. 阜, 盛也. 蕃音扶元反.｣

[一一]師古曰：｢■即蓄字.｣

[一二]師古曰：｢言以其所有, 交易所無, 而不匱乏.｣

[一三]師古曰：｢泰卦象辭也. 后, 君也. 左右, 助也. 言王者資財用以成教, 贊天地之化育, 以救助其眾庶也. 左右讀曰佐佑.｣

[一四]師古曰：｢上繫之辭也. 備物致用, 謂備取百物而極其功用.｣

[一五]師古曰：｢管仲之書也.｣

[一六]師古曰：｢閒讀曰閑.｣

[一七]師古曰：｢凡言市井者, 市交易之處, 井共汲之所, 故總而言之也. 說者云因井而爲市, 其義非也.｣

[一八]師古曰：｢言非其本業則弗觀視, 故能各精其事, 不移易.｣

[一九]孟康曰：｢于越, 南方越名也.｣ 師古曰：｢于, 發語聲也. 戎蠻之語則然. 于越猶句吳耳. 辟讀曰譬.｣

[二０]師古曰：｢道讀曰導.｣

[二一]師古曰：｢直道而行, 謂以德禮率下, 不飾偽也.｣

及周室衰, 禮法墮[一], 諸侯刻桷丹楹, 大夫山節藻梲[二], 八佾舞於庭, 雍徹於堂[三]. 其流至乎士庶人, 莫不離制而棄本, 稼穡之民少, 商旅之民多, 穀不足而貨有餘.

[一]師古曰：｢墮, 毀也, 音火規反.｣

[二]師古曰：｢桷, 椽也. 楹, 柱也. 節, 栭也. 山, 刻爲山形也. 梲, 侏儒柱也. 藻謂刻鏤爲水藻之文也. 刻桷丹楹, 魯桓宮也. 山節藻梲, 臧文仲也.｣

[三]師古曰：｢八列舞於庭, 謂季氏也. 以雍樂徹食, 三家則然, 事見論語.｣

陵夷至乎桓、文之後[一], 禮誼大壞, 上下相冒, 國異政, 家殊俗, 耆欲不制, 僭差亡極[二]. 於是商通難得之貨, 工作亡用之器, 士設反道之行, 以追時好而取世資[三]. 偽民背實而要名, 姦夫犯害而求利, 篡弒取國者爲王公, 圉奪成家者爲雄桀[四]. 禮誼不足以拘君子, 刑戮不足以威小人. 富者木土被文錦, 犬馬餘肉粟, 而貧者裋褐不完, 唅菽飲水[五]. 其爲編戶齊民, 同列而以財力相君, 雖爲僕虜, 猶亡慍色. 故夫飾變詐爲姦軌者, 自足乎一世之間；守道循理者, 不免於飢寒之患. 其教自上興, 繇法度之無限也[六]. 故列其行事, 以傳世變云.

[一]師古曰：｢齊桓、晉文也.｣

[二]師古曰：｢耆讀曰嗜, 其下並同. 極, 止也.｣

[三]師古曰：｢追, 逐也.｣

[四]師古曰：｢圉謂禁守其人也.｣

[五]師古曰：｢裋, 布長襦也. 褐, 編枲衣也. 裋音豎. 唅亦含字也. 菽, 豆也.｣

[六]師古曰：｢繇讀與由同.｣

昔粵王句踐困於會稽之上, 乃用范蠡、計然[一]. 計然曰：｢知鬥則修備, 時用則知物, 二者形則萬貨之情可得見矣[二]. 故旱則資舟, 水則資車, 物之理也.｣[三]推此類而脩之, 十年國富, 厚賂戰士, 遂報彊吳, 刷會稽之恥[四]. 范蠡歎曰：｢計然之策, 十用其五而得意. 既以施國, 吾欲施之家.｣ 乃乘扁舟[五], 浮江湖, 變姓名, 適齊爲鴟夷子皮[六], 之陶爲朱公[七]. 以爲陶天下之中, 諸侯四通, 貨物所交易也, 乃治產積居, 與時逐[八]而不責於人. 故善治產者, 能擇人而任時. 十九年之間三致千金, 而再散分與貧友昆弟. 後年衰老, 聽子孫脩業而息之[九], 遂至鉅萬. 故言富者稱陶朱.

[一]孟康曰：｢姓計名然, 越臣也.｣ 蔡謨曰：｢計然者, 范蠡所著書篇名耳, 非人也. 謂之計然者, 所計而然也. 群書所稱句踐之賢佐, 種、蠡爲首, 豈聞復有姓計名然者乎? 若有此人, 越但用半策便以致霸, 是功重於范蠡, 蠡之師也, 焉有如此而越國不記其事, 書籍不見其名, 史遷不述其傳乎?｣ 師古曰：｢蔡說謬矣. 據古今人表, 計然列在第四等, 豈是范蠡書篇乎? 計然一號計研, 故賓戲曰□研、桑心計於無垠□, 即謂此耳. 計然者, 濮上人也, 博學無所不通, 尤善計算, 嘗南遊越, 范蠡卑身事之. 其書則有萬物錄, 著五方所出, 皆直述之. 事見皇覽及晉中經簿. 又吳越春秋及越絕書並作計倪, 此則倪、研及然聲皆相近, 實一人耳. 何云書籍不見哉?｣

[二]師古曰：｢形, 顯見.｣

[三]師古曰：｢旱極則水, 水極則旱, 故於旱時而預蓄舟, 水時預蓄車, 以待其貴, 收其利也.｣

[四]師古曰：｢刷謂拭除之也, 音所劣反.｣

[五]孟康曰：｢特舟也.｣ 師古曰：｢音匹延反.｣

[六]師古曰：｢自號鴟夷者, 言若盛酒之鴟夷, 多所容受, 而可卷懷, 與時張弛也. 鴟夷, 皮之所爲, 故曰子皮.｣

[七]孟康曰：｢陶即今定陶也.｣

[八]孟康曰：｢逐時而居買也.｣ 師古曰：｢此說非也. 言豫居貨物隨時而逐利.｣

[九]師古曰：｢息, 生也.｣

子贛既學於仲尼, 退而仕衛[一], 發貯鬻財曹、魯之間[二]. 七十子之徒, 賜最爲饒[三], 而顏淵簞食瓢飲, 在于陋巷[四]. 子贛結駟連騎, 束帛之幣聘享儲侯, 所至, 國君無不分庭與之抗禮[五]. 然孔子賢顏淵而譏子贛, 曰：｢回也其庶乎, 屢空. 賜不受命, 而貨殖焉, 意則屢中.｣[六]

[一]師古曰：｢孔子弟子, 姓端木, 名賜也.｣

[二]師古曰：｢多有積貯, 趣時而發. 鬻, 賣之也. 鬻音弋六反.｣

[三]師古曰：｢言於弟子之中最爲富.｣

[四]師古曰：｢簞, 笥也. 食, 飯也. 瓢, 瓠勺也. 一簞之飯, 一瓢之飲, 至貧也. 簞音丁安反. 食音似. 瓢音頻遙反.｣

[五]師古曰：｢爲賓主之禮.｣

[六]師古曰：｢論語載孔子之言也. 顏回庶幾聖道, 雖數空匱, 而樂在其中. 子贛不受教命, 唯財是殖, 億度是非, 幸而中耳. 意讀曰億. 中音竹仲反.｣

白圭, 周人也. 當魏文侯時, 李克務盡地力, 而白圭樂觀時變, 故人棄我取, 人取我予. 能薄飲食, 忍嗜欲, 節衣服, 與用事僮僕同苦樂, 趨時若猛獸摯鳥之發. 故曰：｢吾治生猶伊尹、呂尚之謀, 孫吳用兵, 商鞅行法是也. 故智不足與權變, 勇不足以決斷, 仁不能以取予, 彊不能以有守, 雖欲學吾術, 終不告也.｣ 蓋天下言治生者祖白圭[一].

[一]師古曰：｢祖, 始也, 以其法爲本始也.｣

猗頓用盬鹽起[一], 邯鄲郭縱以鑄冶成業, 與王者埒富[二].

[一]師古曰：｢猗頓, 魯之窮士也. 盬, 鹽池也. 於盬造鹽, 故曰盬鹽. 盬音古.｣

[二]師古曰：｢埒, 等也.｣

烏氏蠃畜牧[一], 及眾, 斥賣[二], 求奇繒物, 間獻戎王[三]. 戎王十倍其償, 予畜, 畜至用谷量牛馬[四]. 秦始皇令蠃比封君, 以時與列臣朝請[五].

[一]師古曰：｢氏音支, 烏氏, 姓也. 蠃, 名也. 其人爲畜牧之業也.｣

[二]師古曰：｢畜牧蕃盛, 其數多則出而賣之也.｣

[三]師古曰：｢避時之禁, 故伺閒隙私遺戎王.｣

[四]師古曰：｢言其數饒不可計算, 故以山谷多少言之.｣

[五]師古曰：｢與讀曰豫. 請音才性反.｣

巴寡婦清[一], 其先得丹穴, 而擅其利數世[二], 家亦不訾[三]. 清寡婦能守其業, 用財自衛, 人不敢犯. 始皇以爲貞婦而客之, 爲築女懷清臺.

[一]師古曰：｢以其行絜, 故號曰清也.｣

[二]師古曰：｢丹, 丹砂也. 穴者, 山谷之穴出丹也.｣

[三]師古曰：｢言資財眾多無限數. 訾音子移反.｣

秦漢之制, 列侯封君食租稅, 歲率戶二百. 千戶之君則二十萬, 朝覲聘享出其中. 庶民農工商賈, 率亦歲萬息二千, 百萬之家即二十萬, 而更繇租賦出其中[一], 衣食好美矣. 故曰陸地牧馬二百蹄[二], 牛千蹄角[三], 千足羊[四], 澤中千足彘, 水居千石魚波[五], 山居千章之萩[六]. 安邑千樹棗；燕、秦千樹栗；蜀、漢、江陵千樹橘；淮北滎南河濟之間千樹萩[七]；陳、夏千畝桼[八]；齊、魯千畝桑麻；渭川千畝竹；及名國萬家之城, 帶郭千畝畝鐘之田[九], 若千畝卮茜[一０], 千畦薑韭：[一一]此其人皆與千戶侯等.

[一]師古曰：｢更音工衡反, 繇讀曰徭.｣

[二]孟康曰：｢五十匹也.｣ 師古曰：｢蹄, 古蹄字.｣

[三]孟康曰：｢百六十七頭也. 馬貴而牛賤, 以此爲率也.｣ 師古曰：｢百六十七頭牛, 則爲蹄與角凡一千二也. 言千者, 舉成數也.｣

[四]師古曰：｢凡言千足者, 二百五十頭也.｣

[五]師古曰：｢波讀曰陂. 言有大陂養魚, 一歲收千石魚也. 說者不曉, 及改其波字爲皮, 又讀爲披, 皆失之矣.｣

[六]孟康曰：｢萩任方章者千枚也.｣ 師古曰：｢大材曰章, 解在百官公卿表. 萩即楸樹字也. 其下並同也.｣

[七]師古曰：｢滎亦水名, 濟水所溢作也, 即今所謂滎澤也.｣

[八]師古曰：｢陳, 陳縣也, 夏, 夏縣也, 皆屬淮陽. 種桼樹而取其汁. 夏音嘏.｣

[九]孟康曰：｢一鐘受六斛四斗.｣ 師古曰：｢一畝收鐘者凡千畝也.｣

[一０](師古)[孟康]曰：｢茜草、卮子可用染也.｣ 師古曰：｢茜音千見反.｣

[一一]師古曰：｢畦音攜.｣

諺曰：｢以貧求富, 農不如工, 工不如商, 刺繡文不如倚市門.｣ 此言末業, 貧者之資也[一]. 通邑大都酤一歲千釀[二], 醯醬千瓨[三], 漿千儋[四], 屠牛羊彘千皮, 穀糴千鐘[五], 薪槁千車, 船長千丈[六], 木千章, 竹竿萬□[七], 軺車百乘[八], 牛車千兩[九]；. 木器桼者千枚, 銅器千鈞[一０], 素木鐵器若卮茜千石[一一], 馬蹄噭千[一二], 牛千足, 羊彘千雙[一三], 童手指千[一四], 筋角丹沙千斤, 其帛絮細布千鈞, 文采千匹[一五], 荅布皮革千石[一六], 桼千大斗[一七], 糱麴鹽豉千合[一八], 鮐鮆千斤[一九], 鮿鮑千鈞[二０], 棗栗千石者三之[二一], 狐貂裘千皮, 羔羊裘千石[二二], 旃席千具, 它果采千種[二三], 子貸金錢千貫, 節駔儈[二四], 貪賈三之, 廉賈五之[二五], 亦比千乘之家, 此其大率也.

[一]師古曰：｢言其易以得利也.｣

[二]師古曰：｢千瓮以釀酒.｣

[三]師古曰：｢瓨, 長頸甖也, 受十升. 瓨音胡雙反.｣

[四]孟康曰：｢儋, 甖也.｣ 師古曰：｢儋, 人儋之也, 一儋兩甖. 儋音丁濫反.｣

[五]師古曰：｢謂常糴取而居之.｣

[六]師古曰：｢總積船之丈數也.｣

[七]孟康曰：｢□者, 一□兩□.｣ 師古曰：｢□讀曰箇. 箇, 枚也.｣

[八]師古曰：｢軺車, 輕小之車也. 軺音弋昭反.｣

[九]師古曰：｢車一乘曰一兩. 謂之兩者, 言其轅輪兩兩而耦.｣

[一０]孟康曰：｢三十斤爲一鈞.｣

[一一]孟康曰：｢百二十斤爲石. 素木, 素器也.｣

[一二]師古曰：｢噭, 口也. 蹄與口共千, 則爲馬二百也. 噭音江釣反, 又音口釣反.｣

[一三]師古曰：｢彘即豕.｣

[一四]孟康曰：｢童, 奴婢也. 古者無空手游口, 皆有作務, 作務須手指, 故曰手指, 以別馬牛蹄角也.｣ 師古曰：｢手指謂有巧伎者. 指千則人百.｣

[一五]師古曰：｢文, 文繒也. 帛之有色者曰采.｣

[一六]孟康曰：｢荅布, 白疊也.｣ 師古曰：｢麤厚之布也, 其價賤, 故與皮革同其量耳, 非白疊也. 荅者, 厚重之貌, 而讀者妄爲榻音, 非也.｣

[一七]師古曰：｢大斗者, 異於量米粟之斗也. 今俗猶有大量.｣

[一八]師古曰：｢麴糱以斤石稱之, 輕重齊則爲合. 鹽豉則斗斛量之, 多少等亦爲合. 合者, 相配偶之言耳. 今西楚荊沔之俗賣鹽豉者, 鹽豉各一升則各爲裹而相隨焉, 此則合也. 說者不曉, 乃讀爲升合之合, 又改作台, 競爲解說, 失之遠矣.｣

[一九]師古曰：｢鮐, 海魚也. 鮆, 刀魚也, 飲而不食者. 鮐音胎, 又音□. 鮆音薺, 又音才爾反. 而說者妄讀鮐爲夷, 非唯失於訓物, 亦不知音矣.｣

[二０]師古曰：｢鮿, 膊魚也, 即今不著鹽而乾者也. 鮑, 今之□魚也. 鮿魚輒. 膊音普各反. □音於業反. 而說者乃讀鮑爲鮠魚之鮠, 音五回反, 失義遠矣. 鄭康成以爲□於□室乾之, 亦非也. □室乾之, 即鮿耳. 蓋今巴荊人所呼鰎魚者是也. 音居偃反. 秦始皇載鮑亂臭, 則是□魚耳. 而□室乾者, 本不臭也. □音蒲北反.｣

[二一]師古曰：｢三千石.｣

[二二]師古曰：｢狐貂貴, 故計其數；羔羊賤, 故稱其量也.｣

[二三]師古曰：｢果采, 謂於山野采取(栗)[果]實也.｣

[二四]孟康曰：｢節, 節物貴賤也. 謂除估儈, 其餘利比於千乘之家也.｣ 師古曰：｢儈者, 合會二家交易者也. 駔者, 其首率也. 駔音子朗反. 儈音工外反.｣

[二五]孟康曰：｢貪賈, 未當賣而賣, 未當買而買, 故得利少, 而十得其三. 廉賈, 貴乃賣, 賤乃買, 故十得五也.｣

蜀卓氏之先, 趙人也, 用鐵冶富. 秦破趙, 遷卓氏之蜀, 夫妻推輦行[一]. 諸遷虜少有餘財, 爭與吏, 求近處, 處葭萌[二]. 唯卓氏曰：｢此地陿薄. 吾聞崏山之下沃野, 下有踆鴟, 至死不飢[三]. 民工作(市)[布], 易賈.｣ 乃求遠遷. 致之臨邛, 大憙, 即鐵山鼓鑄[四], 運籌算, 賈滇、蜀民[五], 富至童八百人, 田池射獵之樂擬於人君.

[一]師古曰：｢步車曰輦.｣

[二]師古曰：｢縣名也, 地理志屬廣漢. 葭音家.｣

[三]孟康曰：｢踆音蹲. 水鄉多鴟, 其山下有沃野灌溉.｣ 師古曰：｢孟說非也. 踆鴟謂芋也, 其根可食, 以充糧, 故無飢年. 華陽國志曰汶山郡都安縣有大芋如蹲鴟也.｣

[四]師古曰：｢即, 就也.｣

[五]師古曰：｢行販賣於滇、蜀之間也. 滇音丁賢反.｣

程鄭, 山東遷虜也, 亦冶鑄, 賈魋結民, 富埒卓氏[一].

[一]師古曰：｢魋結, 西南夷也. 言程鄭行賈, 求利於其人也. 埒, 等也. 魋音直追反. 結讀曰髻.｣

程、卓既衰, 至成、哀間, 成都羅裒訾至鉅萬. 初, 裒賈京師, 隨身數十百萬[一], 爲平陵石氏持錢. 其人彊力. 石氏訾次如、苴[二], 親信, 厚資遣之, 令往來巴蜀, 數年間致千餘萬. 裒舉其半賂遺曲陽、定陵侯[三], 依其權力, 賒貸郡國, 人莫敢負[四]. 擅鹽井之利, 期年所得自倍[五], 遂殖其貨.

[一]師古曰：｢言其自有數十萬, 且至百萬.｣

[二]孟康曰：｢平陵如氏, 苴氏也. 石氏勤力, 故訾次二人也.｣ 師古曰：｢孟說非也. 其人彊力, 謂羅裒耳. 訾次如、苴, 自謂石氏之饒財也. 苴音側于反.｣

[三]師古曰：｢謂王根、淳于長也.｣

[四]師古曰：｢貸音吐戴反.｣

[五]師古曰：｢期音基.｣

宛孔氏之先, 梁人也, 用鐵冶爲業. 秦滅魏, 遷孔氏南陽, 大鼓鑄, 規陂田, 連騎游諸侯, 因通商賈之利, 有游閒公子之名[一]. 然其贏得過當, 瘉於孅嗇[二], 家致數千金, 故南陽行賈盡法孔氏之雍容.

[一]師古曰：｢閒讀曰閑, 言其志寬大, 不在急促. 公子者, 公侯貴人之子也, 言其舉動性行有似之也, 若今言諸郎矣.｣

[二]師古曰：｢瘉讀爲愈. 愈, 勝也. 孅, 細也. 嗇, 愛□也. 言其於利雖不汲汲苟得, 然所獲贏餘多於細□者也. 孅與纖同. 下云周人既孅, 義亦類此.｣

魯人俗儉嗇, 而丙氏尤甚, 以鐵冶起, 富至鉅萬. 然家自父兄子弟約, 頫有拾, 卬有取[一], 貰貸行賈遍郡國. 鄒、魯以其故, 多去文學而趨利.

[一]師古曰：｢頫, 古俯字也. 俯仰必有所取拾, 無鉅細好惡也.｣

齊俗賤奴虜, 而刀閒獨愛貴之[一]. 桀黠奴, 人之所患, 唯刀閒收取, 使之逐魚鹽商賈之利, 或連車騎交守相, 然愈益任之, 終得其力, 起數千萬. 故曰｢寧爵無刀｣[二], 言能使豪奴自饒, 而盡其力也. 刀閒既衰, 至成、哀間, 臨淄姓偉訾五千萬[三].

[一]師古曰：｢刀姓, 閒名也. 刀音貂.｣

[二]孟康曰：｢刀閒能畜豪奴, 奴或有連車騎交守相. 如自謂：□寧欲免去作民有爵邪? 無將止爲刀氏作奴乎?□ 無, 發聲助也.｣

[三]師古曰：｢姓姓, 名偉.｣

周人既孅, 而師史尤甚, 轉轂百數[一], 賈郡國, 無所不至. 雒陽街居在齊秦楚趙之中, 富家相矜以久賈[二], 過邑不入門. 設用此等, 故師史能致十千萬[三].

[一]師古曰：｢轉轂, 謂以車載物而逐利者.｣

[二]孟康曰：｢謂街巷居民無田地, 皆相矜久賈在此諸國也.｣ 師古曰：｢此說非也. 言雒陽之地居在諸國之中, 要衝之所, 若大街衢, 故其賈人無所不至而多得利, 不憚久行也. 中音竹仲反.｣

[三]師古曰：｢十千萬, 即萬萬也. 言其財至萬萬也. 一曰至千萬者十焉.｣

師史既衰, 至成、哀、王莽時, 雒陽張長叔、薛子仲訾亦十千萬. 莽皆以爲納言士, 欲法武帝, 然不能得其利[一].

[一]師古曰：｢法武帝者, 言用卜式、東郭、咸陽、孔僅等爲官也.｣

宣曲任氏, 其先爲督道倉吏[一]. 秦之敗也, 豪桀爭取金玉, 任氏獨窖倉粟[二]. 楚漢相距滎陽, 民不得耕種, 米石至萬, 而豪桀金玉盡歸任氏, 任氏以此起富. 富人奢侈, 而任氏折節爲力田畜. 人爭取賤賈, 任氏獨取貴善[三], 富者數世[四]. 然任公家約, 非田畜所生不衣食, 公事不畢則不得飲酒食肉[五]. 以此爲閭里率, 故富而主上重之.

[一]孟康曰：｢若今(史)[吏]督租穀使上道輸在所也.｣ 師古曰：｢於京師四方諸道督其租耳. 道者, 非謂上道也.｣

[二]師古曰：｢取倉粟而窖臧之也. 窖音工孝反.｣

[三]師古曰：｢言其居買之物, 不計貴賤, 唯在良美也. 賈讀曰價.｣

[四]師古曰：｢折節力田, 務於本業, 先公後私, 率道閭里, 故云善富.｣

[五]師古曰：｢任公, 任氏之父也. 言家爲此私約制也. 晉灼以爲任用公家之約, 此說非也.｣

塞之斥也, 唯橋桃以致馬千匹, 牛倍之, 羊萬, 粟以萬鍾計[一].

[一]孟康曰：｢邊塞主斥候卒也. 唯此一人能致富若此.｣ 師古曰：｢此說非也. 塞斥者, 言國家斥開邊塞, 更令寬廣, 故橋桃得恣其畜牧也. 姓橋名桃. 以萬鍾計者, 不論斗斛千萬之數, 每率舉萬鍾而計之者, 其饒多也.｣

吳楚兵之起, 長安中列侯封君行從軍旅, 齎貣子錢家[一], 子錢家以爲關東成敗未決, 莫肯予. 唯(母)[毋]鹽氏出捐千金貸[二], 其息十之. 三月, 吳楚平. 一歲之中, 則(母)[毋]鹽氏息十倍, 用此富關中.

[一]師古曰：｢行者須齎糧而出, 於子錢家貣出也. 貣謂求假之也, 音吐得反.｣

[二]師古曰：｢貸謂假與之, 音吐載反.｣

關中富商大賈, 大氐盡諸田[一], 田牆、田蘭. 韋家栗氏、安陵杜氏亦鉅萬. 前富者既衰, 自元、成訖王莽, 京師富人杜陵樊嘉, 茂陵摯網, 平陵如氏、苴氏, 長安丹王君房, 豉樊少翁、王孫大卿, 爲天下高訾[二]. 樊嘉五千萬, 其餘皆鉅萬矣. 王孫卿以財養士, 與雄桀交, 王莽以爲京司市師, 漢司東市令也.

[一]師古曰：｢氏讀曰抵. 抵, 歸也.｣

[二]師古曰：｢王君房賣丹, 樊少翁及王孫大卿賣豉, 亦致高訾. 訾讀與資同. 高訾謂多資財.｣

此其章章尤著者也. 其餘郡國富民兼業顓利[一], 以貨賂自行, 取重於鄉里者, 不可勝數. 故秦楊以田農而甲一州[二], 翁伯以販脂而傾縣邑, 張氏以賣醬而隃侈, 質氏以洒削而鼎食[三], 濁氏以(冒)[胃]脯而連騎[四], 張里以馬醫而擊鍾, 皆越法矣. 然常循守事業, 積累贏利, 漸有所起. 至於蜀卓, 宛孔, 齊之刀閒, 公擅山川銅鐵魚鹽市井之入, 運其籌策, 上爭王者之利, 下錮齊民之業[五], 皆陷不軌奢僭之惡. 又況掘冢搏掩, 犯姦成富[六], 曲叔、稽發、雍樂成之徒[七], 猶復齒列[八], 傷化敗俗, 大亂之道也.

[一]師古曰：｢顓與專同.｣

[二]孟康曰：｢以田地過限, 從此而富, 爲州中第一也.｣

[三]服虔曰：｢治刀劍者也.｣ 如淳曰：｢作刀劍削者.｣ 師古曰：｢二說皆非也. 洒, 濯也. 削謂刀劍室也. 謂人有刀劍削故惡者, 主爲洒刷之, 去其垢穢, 更飾令新也. 洒音先禮反. 削音先召反.｣

[四]晉灼曰：｢今太官常以十月作沸湯燖羊胃, 以末椒薑坋之, 暴使燥是也.｣ 師古曰：｢燖音似兼反. 坋音蒲頓反.｣

[五]師古曰：｢錮亦謂專取之也.｣

[六]師古曰：｢搏掩謂搏擊掩襲, 取人物者也. 搏字或作博. 一說搏, 六博也, 掩, 意錢之屬也, 皆戲而賭取財物.｣

[七]師古曰：｢姓曲名叔, 姓稽名發, 姓雍名樂成也. 稽音工奚反.｣

[八]師古曰：｢身爲罪惡, 尚復與良善之人齊齒並列.｣

校勘記

三六八七頁　七行　(師古)[孟康]曰：景祐、殿、局本都作｢孟康｣.

三六八九頁一三行　謂於山野采取(栗)[果]實也. 景祐、殿本都作｢果｣. 王先謙說作｢果｣是. 三六九０行　三行　民工作(市)[布], 景祐、汲古、殿、局本都作｢布｣.

三六九三頁　二行　人爭取賤賈, 任氏獨取貴善[三], 富者數世[四]. 注[三]原在｢貴｣ 字下, 明顏讀善字屬下. 王念孫說, 此當以｢任氏獨取貴善｣ 爲句, ｢富者數世｣ 爲句. 王先謙說王讀是.

三六九三頁　四行　若今(史)[吏]督租穀使上道輸在所也. 景祐、殿本都作｢吏｣.

三六九三頁一三行　唯(母)[毋]鹽氏出捐千斤貸, 殿本作｢毋｣, 下同. 按史記作｢無｣.

三六九四頁　九行　濁氏以(冒)[胃]脯而連騎, 景祐、殿本都作｢胃｣, 此誤.

漢書卷九十二 游俠傳第六十二

古者天子建國, 諸侯立家, 自卿大夫以至于庶人各有等差, 是以民服事其上, 而下無覬覦[一]. 孔子曰：｢天下有道, 政不在大夫.｣[二]百官有司奉法承令, 以脩所職, 失職有誅, 侵官有罰. 夫然, 故上下相順, 而庶事理焉.

[一]師古曰：｢覬, 幸也. 覦, 欲也. 幸得其所欲也. 覬音冀. 覦音踰, 又音諭.｣

[二]師古曰：｢論語載孔子之言也, 謂權不移於下也.｣

周室既微, 禮樂征伐自諸侯出. 桓文之後, 大夫世權, 陪臣執命[一]. 陵夷至於戰國, 合從連衡, 力政爭彊[二]. 繇是列國公子, 魏有信陵, 趙有平原, 齊有孟嘗, 楚有春申[三], 皆藉王公之勢, 競爲游俠, 雞鳴狗盜, 無不賓禮[四]. 而趙相虞卿棄國捐君, 以周窮交魏齊之厄[五]；信陵無忌竊符矯命, 戮將專師, 以赴平原之急：[六]皆以取重諸侯, 顯名天下. 搤腕而游談者, 以四豪爲稱首[七]. 於是背公死黨之議成, 守戰奉上之義廢矣.

[一]師古曰：｢齊桓、晉文, 周之二霸也. 陪, 重也.｣

[二]師古曰：｢力政者, 棄背禮義專任威力也. 從音子容反.｣

[三]師古曰：｢繇讀與由同. 信陵君魏無忌, 平原君趙勝, 孟嘗君田文, 春申君黃歇.｣

[四]師古曰：｢謂孟嘗君用雞鳴而得亡出關, 因狗盜而取狐白裘也.｣

[五]師古曰：｢魏齊, 虞卿之交也, 將爲范雎所殺, 卿救之也.｣

[六]師古曰：｢秦兵圍趙, 趙相平原君告急於無忌, 無忌因如姬以竊兵符, 矯魏僖侯命代晉鄙爲將, 而令朱亥鎚殺晉鄙, 遂率兵救趙, 秦兵以卻, 而趙得全.｣

[七]師古曰：｢搤, 捉持也. □, 古手腕字也. 四豪即魏信陵以下也. 搤音厄.｣

及至漢興, 禁網疏闊, 未之匡改也[一]. 是故代相陳豨從車千乘, 而吳濞、淮南皆招賓客以千數. 外戚大臣魏其、武安之屬競逐於京師, 布衣游俠劇孟、郭解之徒馳騖於閭閻, 權行州域, 力折公侯. 眾庶榮其名跡, 覬而慕之. 雖其陷於刑辟, 自與殺身成名, 若季路、仇牧, 死而不悔也[二]. 故曾子曰：｢上失其道, 民散久矣[三].｣ 非明王在上, 視之以好惡, 齊之以禮法, 民曷繇知禁而反正乎！[四]

[一]師古曰：｢匡, 正也.｣

[二]師古曰：｢季路, 孔子弟子也, 姓仲名由, 衛人也. 衛有蒯瞶之亂, 季路聞之, 故入赴難, 遇孟黶石乞以戈擊之, 斷纓. 季路曰：□君子死, 冠不免.□ 結纓而死. 仇牧, 宋大夫也. 宋萬殺閔公, 仇牧聞之, 趨而至, 手劍而叱之. 萬臂擊仇牧, 碎首, 齒著于門闔. 言游俠之徒自許節操, 同於季路、仇牧.｣

[三]師古曰：｢論語載(孔)[曾]子之言也, 解在刑法志.｣

[四]師古曰：｢視讀曰示. 繇讀曰由.｣

古之正法：五伯, 三王之罪人也[一]；而六國, 五伯之罪人也. 夫四豪者, 又六國之罪人也. 況於郭解之倫, 以匹夫之細, 竊殺生之權, 其罪已不容於誅矣. 觀其溫良泛愛, 振窮周急, 謙退不伐, 亦皆有絕異之姿. 惜乎不入於道德, 苟放縱於末流, 殺身亡宗, 非不幸也！

[一]師古曰：｢伯讀曰霸. 下皆類此.｣

自魏其、武安、淮南之後, 天子切齒, 衛、霍改節. 然郡國豪桀處處各有, 京師親戚冠蓋相望, 亦古今常道, 莫足言者. 唯成帝時, 外家王氏賓客爲盛, 而樓護爲帥. 及王莽時, 諸公之間陳遵爲雄, 閭里之俠原涉爲魁[一].

[一]師古曰：｢魁者, 斗之所用盛而杓之本也. 故言根本者皆云魁.｣

朱家, 魯人, 高祖同時也. 魯人皆以儒教, 而朱家用俠聞. 所臧活豪士以百數, 其餘庸人不可勝言. 然終不伐其能, 飲其德[一], 諸所嘗施, 唯恐見之. 振人不贍, 先從貧賤始. 家亡餘財, 衣不兼采, 食不重味, 乘不過軥牛[二]. 專趨人之急, 甚於己私[三]. 既陰脫季布之厄, 及布尊貴, 終身不見. 自關以東, 莫不延頸願交. 楚田仲以俠聞, 父事朱家, 自以爲行弗及也. 田仲死後, 有劇孟.

[一]孟康曰：｢有德於人, 而不自美也.｣ 師古曰：｢飲, 沒也, 謂不稱顯.｣

[二]晉灼曰：｢軥, 軥□也. 軥牛, 小牛也.｣ 師古曰：｢軥, 重挽也, 音工豆反. 晉說是也.｣

[三]師古曰：｢趨讀曰趣. 趣, 向也.｣

劇孟者, 洛陽人也. 周人以商賈爲資, 劇孟以俠顯. 吳楚反時, 條侯爲太尉, 乘傳東[一], 將至河南, 得劇孟, 喜曰：｢吳楚舉大事而不求劇孟, 吾知其無能爲已.｣[二]天下騷動, 大將軍得之若一敵國云. 劇孟行大類朱家, 而好博, 多少年之戲. 然孟母死, 自遠方送喪蓋千乘. 及孟死, 家無十金之財. 而符離王孟, 亦以俠稱江淮之間[三]. 是時, 濟南瞷氏、陳周膚亦以豪聞[四]. 景帝聞之, 使使盡誅此屬. 其後, 代諸白、梁韓毋辟、陽翟薛況、陝寒孺, 紛紛復出焉[五].

[一]師古曰：｢乘傳車而東, 出爲大將也. 傳音張戀反.｣

[二]師古曰：｢已, 語終辭.｣

[三]師古曰：｢符離, 沛郡之縣也.｣

[四]師古曰：｢瞷音閑.｣

[五]師古曰：｢代郡白姓非一家也, 故稱諸焉. 梁國人姓韓, 名毋辟. 陽翟屬潁川. 陝即今陝州陝縣也. 薛況、寒孺, 皆人姓名也. 辟讀曰避.｣

郭解, 河內軹人也[一], 溫善相人許負外孫也. 解父任俠, 孝文時誅死. 解爲人靜悍[二], 不飲酒. 少時陰賊感概[三], 不快意, 所殺甚眾. 以軀耤友報仇[四], 臧命作姦剽攻[五], 休乃鑄錢掘冢[六], 不可勝數. 適有天幸, 窘急常得脫, 若遇赦.

[一]師古曰：｢軹音只.｣

[二]師古曰：｢性沉靜而勇悍.｣

[三]師古曰：｢陰賊者, 陰懷賊害之意也. 感概者, 感意氣而立節概也.｣

[四]師古曰：｢耤, 古藉字. 藉謂借助也.｣

[五]師古曰：｢臧命, 臧亡命之人也. 剽, 劫也. 攻謂穿窬而盜也. 剽音匹妙反.｣

[六]師古曰：｢不報仇剽攻, 則鑄錢發冢也.｣

及解年長, 更折節爲儉, 以德報怨, 厚施而薄望. 然其自喜爲俠益甚[一]. 既已振人之命, 不矜其功[二], 其陰賊著於心本發於睚眥如故云[三]. 而少年慕其行, 亦輒爲報讎, 不使知也.

[一]師古曰：｢自好喜爲此名也. 喜音許吏反.｣

[二]師古曰：｢振謂舉救也. 矜, 夸恃也.｣

[三]師古曰：｢著音直略反. 心本猶言本心也. 睚音崖. 眥音漬. 睚眥又音五懈、士懈反, 解具在杜欽傳.｣

解姊子負解之勢[一], 與人飲, 使之釂, 非其任, 彊灌之[二]. 人怒, 刺殺解姊子, (去亡)[亡去]. 解姊怒曰：｢以翁伯時人殺吾子, 賊不得！｣[三]棄其尸道旁, 弗葬, 欲以辱解. 解使人微知賊處[四]. 賊窘自歸[五], 具以實告解. 解曰：｢公殺之當, 吾兒不直.｣ 遂去其賊[六], 罪其姊子, 收而葬之. 諸公聞之, 皆多解之義[七], 益附焉.

[一]師古曰：｢負, 恃也.｣

[二]師古曰：｢盡爵曰釂. 其人不飲, 而使盡爵, 乃彊灌之, 故怨怒也. 釂音子笑反. 彊音其兩反.｣

[三]師古曰：｢翁伯, 解字也.｣

[四]師古曰：｢微, 伺問之也.｣

[五]師古曰：｢窘, 困急.｣

[六]師古曰：｢除去其罪也. 去音丘呂反.｣

[七]師古曰：｢多猶重也.｣

解出, 人皆避, 有一人獨箕踞視之. 解問其姓名, 客欲殺之. 解曰：｢居邑屋不見敬, 是吾德不脩也[一], 彼何罪！｣ 乃陰請尉史曰：｢是人吾所重, 至踐更時脫之.｣[二]每至直更, 數過, 吏弗求[三]. 怪之, 問其故, 解使脫之. 箕踞者乃肉袒謝罪. 少年聞之, 愈益慕解之行.

[一]師古曰：｢邑屋猶今人言村舍、巷舍也.｣

[二]師古曰：｢踐更, 爲踐更之卒也. 脫, 免也. 更音工衡反. 脫音它活反.｣

[三]師古曰：｢直, 當也, 次當爲更也. 數音所角反.｣

洛陽人有相仇者, 邑中賢豪居間以十數, 終不聽[一]. 客乃見解. 解夜見仇家, 仇家曲聽[二]. 解謂仇家：｢吾聞洛陽諸公在間, 多不聽. 今子幸而聽解, 解奈何從它縣奪人邑賢大夫權乎！｣ 乃夜去, 不使人知, 曰：｢且毋庸, 待我去, 令洛陽豪居間乃聽.｣[三]

[一]師古曰：｢居中間爲道地和輯之, 而不見許也.｣

[二]師古曰：｢屈曲從其言.｣

[三]師古曰：｢庸, 用也. 且無用休, 待洛陽豪更言之乃從其言也.｣

解爲人短小, 恭儉, 出未嘗有騎[一], 不敢乘車入其縣庭[二]. 之旁郡國, 爲人請求事, 事可出, 出之[三]；不可者, 各令厭其意[四], 然後乃敢嘗酒食. 諸公以此嚴重之, 爭爲用. 邑中少年及旁近縣豪夜半過門, 常十餘車, 請得解客舍養之[五].

[一]師古曰：｢不以騎自隨也.｣

[二]師古曰：｢所屬之縣也.｣

[三]如淳曰：｢事可爲免出者, 出之.｣

[四]師古曰：｢厭, 滿也, 音一贍反.｣

[五]師古曰：｢舍, 止也. 言解多藏亡命, 喜事少年與解同志者, 知亡命者多歸解, 故夜將車來迎取其人居止而養之.｣

及徙豪茂陵也, 解貧, 不中訾[一]. 吏恐, 不敢不徙. 衛將軍爲言｢郭解家貧, 不中徙｣. 上曰：｢解布衣, 權至使將軍, 此其家不貧！｣[二]解徙, 諸公送者出千餘萬. 軹人楊季主子爲縣掾, 鬲之[三], 解兄子斷楊掾頭. 解入關, 關中賢豪知與不知, 聞聲爭交驩[四]. 邑人又殺楊季主, 季主家上書人又殺闕下[五]. 上聞, 乃下吏捕解. 解亡, 置其母家室夏陽, 身至臨晉. 臨晉籍少翁素不知解, 因出關[六]. 籍少翁已出解. 解傳太原, 所過輒告主人處. 吏逐跡至籍少翁, 少翁自殺, 口絕. 久之得解, 窮治所犯爲, 而解所殺, 皆在赦前.

[一]師古曰：｢中, 充也, 言訾財不充合徙之數也. 中音竹仲反. 其下亦同.｣

[二]師古曰：｢將軍爲之言, 是爲其所使也.｣

[三]師古曰：｢鬲塞其送, 不令解得之也. 鬲與隔同.｣

[四]師古曰：｢知謂先相知.｣

[五]師古曰：｢於闕下殺上書人.｣

[六]師古曰：｢出解於關也.｣

軹有儒生侍使者坐, 客譽郭解, 生曰：｢解專以姦犯公法, 何謂賢?｣ 解客聞之, 殺此生, 斷舌. 吏以責解, 解實不知殺者, 殺者亦竟莫知爲誰. 吏奏解無罪. 御史大夫公孫弘議曰：｢解布衣爲任俠行權, 以睚眥殺人, 解不知, 此罪甚於解知殺之. 當大逆無道.｣[一]遂族解.

[一]師古曰：｢當謂處斷其罪.｣

自是之後, 俠者極眾, 而無足數者. 然關中長安樊中子, 槐里趙王孫, 長陵高公子, 西河郭翁中[一], 太原魯翁孺, 臨淮兒長卿[二], 東陽陳君孺, 雖爲俠而恂恂有退讓君子之風[三]. 至若北道姚氏, 西道諸杜, 南道仇景, 東道佗羽公子[四], 南陽趙調之徒, 盜跖而居民間者耳, 曷足道哉！此乃鄉者朱家所羞也[五].

[一]師古曰：｢中讀皆曰仲.｣

[二]師古曰：｢兒音五奚反.｣

[三]師古曰：｢恂恂, 謹信之貌也. 音荀.｣

[四]師古曰：｢據京師而言, 指其東西南北謂也. 姓佗, 名羽, 字公子. 佗, 古他字.｣

[五]師古曰：｢鄉讀曰嚮.｣

萭章字子夏, 長安人也[一]. 長安熾盛, 街閭各有豪俠, 章在城西柳市[二], 號曰｢城西萭子夏｣. 爲京兆尹門下督, 從至殿中[三], 侍中諸侯貴人爭欲揖章, 莫與京兆尹言者. 章逡循甚懼. 其後京兆不復從也[四].

[一]師古曰：｢萭音拒.｣

[二]師古曰：｢漢宮闕疏云細柳倉有柳市.｣

[三]師古曰：｢章從京兆也.｣

[四]師古曰：｢更不以章自隨也.｣

與中書令石顯相善, 亦得顯權力, 門車常接轂. 至成帝初, 石顯坐專權擅勢免官, 徙歸故郡. 顯貲巨萬, 當去, 留床席器物數百萬直, 欲以與章, 章不受. 賓客或問其故, 章歎曰：｢吾以布衣見哀於石君[一], 石君家破, 不能有以安也[二], 而受其財物, 此爲石氏之禍, 萭氏反當以爲福邪！｣ 諸公以是服而稱之.

[一]師古曰：｢言爲石顯所哀憐.｣

[二]師古曰：｢言力不能救.｣

河平中, 王尊爲京兆尹, 捕擊豪俠, 殺章及箭張回、[一]酒市趙君都、賈子光[二], 皆長安名豪, 報仇怨養刺客者也.

[一]服虔曰：｢作箭者姓張, 名回.｣

[二]服虔曰：｢酒市中人也.｣

樓護字君卿, 齊人. 父世醫也, 護少隨父爲醫長安, 出入貴戚家. 護誦醫經、本草、方術數十萬言, 長者咸愛重之, 共謂曰：｢以君卿之材, 何不宦學乎?｣ 繇是辭其父, 學經傳[一], 爲京兆吏數年, 甚得名譽.

[一]師古曰：｢繇讀與由同.｣

是時王氏方盛, 賓客滿門, 五侯兄弟爭名, 其客各有所厚, 不得左右[一], 唯護盡入其門, 咸得其驩心. 結士大夫, 無所不傾, 其交長者, 尤見親而敬, 眾以是服. 爲人短小精辯, 論議常依名節, 聽之者皆竦. 與谷永俱爲五侯上客, 長安號曰｢谷子雲筆札, 樓君卿脣舌｣, 言其見信用也. 母死, 送葬者致車二三千兩, 閭里歌之曰：｢五侯治喪樓君卿.｣

[一]師古曰：｢不相經過也.｣

久之, 平阿侯舉護方正[一], 爲諫大夫, 使郡國. 護假貸[二], 多持幣帛, 過齊, 上書求上先人冢, 因會宗族故人, 各以親疏與束帛, 一日散百金之費. 使還, 奏事稱意, 擢爲天水太守. 數歲免, 家長安中. 時成都侯商爲大司馬衛將軍, 罷朝, 欲候護, 其主簿諫：｢將軍至尊, 不宜入閭巷.｣ 商不聽, 遂往至護家. 家狹小, 官屬立車下, 久住移時, 天欲雨, 主簿謂西曹諸掾曰：｢不肯彊諫, 反雨立閭巷！｣ 商還, 或白主簿語, 商恨, 以他職事去主簿, 終身廢錮.

[一]師古曰：｢王譚也.｣

[二]師古曰：｢官以物假貸貧人, 令護監之. 貸音吐戴反.｣

後護復以薦爲廣漢太守. 元始中, 王莽爲安漢公, 專政, 莽長子宇與妻兄呂寬謀以血塗莽第門, 欲懼莽令歸政. 發覺, 莽大怒, 殺宇, 而呂寬亡. 寬父素與護相知, 寬至廣漢過護, 不以事實語也. 到數日, 名捕寬詔書至[一], 護執寬. 莽大喜, 徵護入爲前煇光[二], 封息鄉侯, 列於九卿.

[一]師古曰：｢舉姓名而捕之也.｣

[二]師古曰：｢莽分三輔置前煇光, 後丞烈, 以護爲之. 煇音暉.｣

莽居攝, 槐里大賊趙朋、霍鴻等群起, 延入前煇光界, 護坐免爲庶人. 其居位, 爵祿賂遺所得亦緣手盡. 既退居里巷, 時五侯皆已死, 年老失勢, 賓客益衰. 至王莽篡位, 以舊恩召見護, 封爲樓舊里附城[一]. 而成都侯商子邑爲大司空, 貴重, 商故人皆敬事邑, 唯護自安如舊節, 邑亦父事之, 不敢有闕. 時請召賓客, 邑居樽下, 稱｢賤子上壽｣[二]. 坐者百數, 皆離席伏, 護獨東鄉正坐[三], 字謂邑曰：｢公子貴如何！｣[四]

[一]師古曰：｢莽爲此爵名, 效古之附庸也.｣

[二]師古曰：｢言以父禮事.｣

[三]師古曰：｢鄉讀曰嚮.｣

[四]蘇林曰：｢邑字公子也.｣

初, 護有故人呂公, 無子, 歸護. 護身與呂公、妻與呂嫗同食. 及護家居, 妻子頗厭呂公. 護聞之, 流涕責其妻子曰：｢呂公以故舊窮老託身於我, 義所當奉.｣ 遂養呂公終身. 護卒, 子嗣其爵.

陳遵字孟公, 杜陵人也. 祖父遂, 字長子, 宣帝微時與有故, 相隨博弈[一], 數負進[二]. 及宣帝即位, 用遂, 稍遷至太原太守, 乃賜遂璽書曰：｢制詔太原太守：官尊祿厚, 可以償博進矣. 妻君寧時在旁, 知狀.｣[三]遂於是辭謝, 因曰：｢事在元平元年赦令前.｣ 其見厚如此. 元帝時, 徵遂爲京兆尹, 至廷尉.

[一]師古曰：｢博, 六博. 弈, 圍碁也.｣

[二]師古曰：｢進者, 會禮之財也, 謂博所賭也, 解在高紀. 一說進, 勝也, 帝博而勝, 故遂有所負.｣

[三]師古曰：｢史皇孫名進而此詔不諱之, 蓋史家追書故有其字耳. 君寧, 遂妻名也. 云妻知負博之狀者, 著舊恩之深也.｣

遵少孤, 與張竦伯松俱爲京兆史. 竦博學通達, 以廉儉自守, 而遵放縱不拘, 操行雖異, 然相親友, 哀帝之末俱著名字, 爲後進冠[一]. 並入公府, 公府掾史率皆羸車小馬, 不上鮮明, 而遵獨極輿馬衣服之好, 門外車騎交錯. 又日出醉歸[二], 曹事數廢. 西曹以故事適之[三], 侍曹輒詣寺舍白遵曰：｢陳卿今日以某事適.｣ 遵曰：｢滿百乃相聞.｣ 故事, 有百適者斥, 滿百, 西曹白請斥. 大司徒馬宮大儒優士, 又重遵[四], 謂西曹：｢此人大度士, 奈何以小文責之?｣ 乃舉遵能治三輔劇縣, 補郁夷令[五]. 久之, 與扶風相失[六], 自免去.

[一]如淳曰：｢爲後進人士之冠首也.｣

[二]師古曰：｢言每日必出飲也.｣

[三]師古曰：｢案舊法令而罰之也. 適讀曰謫. 此下皆同.｣

[四]師古曰：｢優禮賢士, 而尤敬重遵.｣

[五]師古曰：｢右扶風之縣.｣

[六]師古曰：｢意不相得也.｣

槐里大賊趙朋、霍鴻等起, 遵爲校尉, 擊朋、鴻有功, 封嘉威侯. 居長安中, 列侯近臣貴戚皆重貴之. 牧守當之官, 及郡國豪桀至京師者, 莫不相因到遵門.

遵耆酒[一], 每大飲, 賓客滿堂, 輒關門, 取客車轄投井中, 雖有急, 終不得去[二]. 嘗有部刺史奏事, 過遵, 值其方飲, 刺史大窮, 候遵霑醉時, 突入見遵母[三], 叩頭自白當對尚書有期會狀, 母乃令從(從)[後]閤出去[四]. 遵大率常醉, 然事亦不廢.

[一]師古曰：｢耆讀曰嗜.｣

[二]師古曰：｢既關閉門, 又投車轄也. 而說者便欲改轄字爲錧, 云門之錧籥, 妄穿鑿耳. 錧自主人所執, 何煩投井也.｣

[三]師古曰：｢霑溼言其大醉也. 霑音竹占反.｣

[四]師古曰：｢以其前門關閉, 故從後閤出之也.｣

長八尺餘, 長頭大鼻, 容貌甚偉. 略涉傳記, 贍於文辭. 性善書, 與人尺牘, 主皆藏去以爲榮[一]. 請求不敢逆, 所到, 衣冠懷之, 唯恐在後[二]. 時列侯有與遵同姓字者, 每至人門, 曰陳孟公, 坐中莫不震動, 既至而非, 因號其人曰陳驚坐云.

[一]師古曰：｢去亦藏也, 音丘呂反, 又音舉.｣

[二]師古曰：｢懷, 來也, 謂招來而禮之.｣

王莽素奇遵材, 在位多稱譽者, 繇是起爲河南太守[一]. 既至官, 當遣從史西, 召善書吏十人於前, 治私書謝京師故人. 遵馮几[二], 口占書吏, 且省官事[三], 書數百封, 親疏各有意, 河南大驚. 數月免.

[一]師古曰：｢繇讀與由同.｣

[二]師古曰：｢馮讀曰憑.｣

[三]師古曰：｢占, 隱度也. 口隱其辭以授吏也. 占音之贍反.｣

初, 遵爲河南太守, 而弟級爲荊州牧, 當之官, 俱過長安富人故淮陽王外家左氏飲食作樂. 後司直陳崇聞之, 劾奏｢遵兄弟幸得蒙恩超等歷位, 遵爵列侯, 備郡守, 級州牧奉使, 皆以舉直察枉宣揚聖化爲職, 不正身自慎. 始遵初除, 乘藩車入閭巷[一], 過寡婦左阿君置酒歌謳, 遵起舞跳梁, 頓仆坐上, 暮因留宿, 爲侍婢扶臥. 遵知飲酒飫宴有節[二], 禮不入寡婦之門, 而湛酒溷肴[三], 亂男女之別, 輕辱爵位, 羞汙印韍[四], 惡不可忍聞. 臣請皆免.｣ 遵既免, 歸長安, 賓客愈盛, 飲食自若[五].

[一]師古曰：｢藩車, 車之有屏蔽者.｣

[二]師古曰：｢宴食曰飫. 飫音於庶反.｣

[三]師古曰：｢湛讀曰沈, 又音耽.｣

[四]師古曰：｢此韍謂印之組也.｣

[五]師古曰：｢言自如其故.｣

久之, 復爲九江及河內都尉, 凡三爲二千石. 而張竦亦至丹陽太守, 封淑德侯. 後俱免官, 以列侯歸長安. 竦居貧, 無賓客, 時時好事者從之質疑問事, 論道經書而已[一]. 而遵晝夜呼號[二], 車騎滿門, 酒肉相屬[三].

[一]師古曰：｢質, 正也.｣

[二]師古曰：｢呼音火故反.｣

[三]師古曰：｢屬, 連續也. 屬音之欲反.｣

先是黃門郎揚雄作酒箴以諷諫成帝, 其文爲酒客難法度士, 譬之於物, 曰：｢子猶瓶矣. 觀瓶之居, 居井之眉[一], 處高臨深, 動常近危. 酒醪不入口, 臧水滿懷, 不得左右, 牽於纆徽. 一旦□礙, 爲瓽所轠[二], 身提黃泉, 骨肉爲泥[三]. 自用如此, 不如鴟夷[四]. 鴟夷滑稽, 腹如大壺[五], 盡日盛酒, 人復借酤[六]. 常爲國器, 託於屬車[七], 出入兩宮, 經營公家. 繇是言之, 酒何過乎！｣[八]遵大喜之[九], 常謂張竦：｢吾與爾猶是矣. 足下諷誦經書, 苦身自約[一０], 不敢差跌[一一], 而我放意自恣, 浮湛俗間[一二], 官爵功名, 不減於子, 而差獨樂, 顧不優邪！｣[一三]竦曰：｢人各有性, 長短自裁. 子欲爲我亦不能, 吾而效子亦敗矣. 雖然, 學我者易持, 效子者雖將, 吾常道也.｣

[一]師古曰：｢眉, 井邊地, 若人目上之有眉.｣

[二]師古曰：｢纆徽, 井索也. □, 縣也. 瓽, 井以□爲甃者也. 轠, 擊也. 言瓶忽縣礙不得下, 而爲井瓽所擊, 則破碎也. □音上絹反. 瓽音丁浪反. 轠音雷. 諸家之說, 或以□爲疐, 或音衛, 又以瓽爲□, 皆失之. 甃音側救反.｣

[三]師古曰：｢提, 擲也, 擲入黃泉之中也. 提音徒計反.｣

[四]師古曰：｢鴟夷, 韋囊以盛酒, 即今鴟夷(勝)[□]也.｣

[五]師古曰：｢滑稽, 圜轉縱捨無窮之狀. 滑音骨. 稽音雞.｣

[六]師古曰：｢盡猶竟日也.｣

[七]師古曰：｢天子屬車, 常載酒食, 故有鴟夷也. 屬音之欲反.｣

[八]師古曰：｢繇讀與由同. 其下類此.｣

[九]師古曰：｢喜, 好愛也, 音許吏反.｣

[一０]師古曰：｢約猶束也.｣

[一一]師古曰：｢跌音徒結反.｣

[一二]師古曰：｢湛讀曰沈.｣

[一三]師古曰：｢顧, 念也.｣

及王莽敗, 二人俱客於池陽[一], 竦爲賊兵所殺[二]. 更始至長安, 大臣薦遵爲大司馬護軍, 與歸德侯劉颯俱使匈奴[三]. 單于欲脅詘遵, 遵陳利害, 爲言曲直, 單于大奇之, 遣還. 會更始敗, 遵留朔方, 爲賊所敗, 時醉見殺.

[一]師古曰：｢左馮翊之縣也.｣

[二]李奇曰：｢竦知有賊當去, 會反支日, 不去, 因爲賊所殺. 桓譚(曰)[以]爲通人之蔽也.｣

[三]鄧展曰：｢颯音立.｣

原涉字巨先. 祖父武帝時以豪桀自陽翟徙茂陵[一]. 涉父哀帝時爲南陽太守. 天下殷富, 大郡二千石死官, 賦斂送葬皆千萬以上, 妻子通共受之, 以定產業. 時又少行三年喪者. 及涉父死, 讓還南陽賻送, 行喪冢廬三年, 繇是顯名京師. 禮畢, 扶風謁請爲議曹[二], 衣冠慕之輻輳. 爲大司徒史丹舉能治劇, 爲谷口令[三], 時年二十餘. 谷口聞其名, 不言而治.

[一]師古曰：｢陽翟, 潁川之縣也.｣

[二]師古曰：｢禮畢, 行喪終服也.｣

[三]師古曰：｢左馮翊之縣, 今之雲陽谷口是其處也.｣

先是涉季父爲茂陵秦氏所殺, 涉居谷口半歲所, 自劾去官, 欲報仇. 谷口豪桀爲殺秦氏, 亡命歲餘, 逢赦出. 郡國諸豪及長安、五陵諸爲氣節者皆歸慕之[一]. 涉遂傾身與相待, 人無賢不肖闐門[二], 在所閭里盡滿客. 或譏涉曰：｢子本吏二千石之世, 結髮自修, 以行喪推財禮讓爲名, 正復讎取仇, 猶不失仁義, 何故遂自放縱, 爲輕俠之徒乎?｣ 涉應曰：｢子獨不見家人寡婦邪? 始自約敕之時, 意乃慕宋伯姬及陳孝婦[三], 不幸壹爲盜賊所汙, 遂行淫失[四], 知其非禮, 然不能自還. 吾猶此矣！｣[五]

[一]師古曰：｢五陵, 謂長陵、安陵、陽陵、茂陵、平陵也. 班固西都賦曰□南望杜、霸, 北眺五陵□, 是知霸陵、杜陵非此五陵之數也. 而說者以爲高祖以下至茂陵爲五陵, 失其本意.｣

[二]師古曰：｢闐字與窴同, 音大千反.｣

[三]師古曰：｢伯姬, 魯宣公女, 嫁於宋恭公. 恭公卒, 伯姬寡居. 至景公時, 伯姬之宮夜火, 左右曰：□夫人少避火.□ 伯姬曰：□婦人之義, 保傅不具, 夜不下堂.□ 遂逮於火而死. 陳孝婦者, 其夫當行, 戒屬孝婦曰：□幸有老母, 吾若不來, 汝善養吾母.□ 孝婦曰：□諾.□ 夫果死, 孝婦養姑愈謹. 其父母將取嫁之, 孝婦固欲自殺, 父母懼而不取, 遂使養姑. 淮陽太守以聞, 朝廷高其義, 賜黃金四十斤, 復之終身. 號曰孝婦.｣

[四]師古曰：｢失讀曰泆.｣

[五]師古曰：｢還讀曰旋, 謂反歸故操.｣

涉自以爲前讓南陽賻送, 身得其名, 而令先人墳墓儉約, 非孝也. 乃大治起冢舍, 周閣重門. 初, 武帝時, 京兆尹曹氏葬茂陵, 民謂其道爲京兆仟. 涉慕之, 乃買地開道, 立表署曰南陽仟, 人不肯從, 謂之原氏仟. 費用皆卬富人長者[一], 然身衣服車馬纔具, 妻子內困. 專以振施貧窮赴人之急爲務. 人嘗置酒請涉, 涉入里門, 客有道涉所知母病避疾在里宅者[二]. 涉即往候, 叩門. 家哭, 涉因入弔, 問以喪事. 家無所有, 涉曰：｢但絜埽除沐浴, 待涉.｣ 還至主人, 對賓客歎息曰：｢人親臥地不收, 涉何心鄉此！[三]願徹去酒食.｣ 賓客爭問所當得, 涉乃側席而坐[四], 削牘爲疏[五], 具記衣被棺木, 下至飯含之物, 分付諸客[六]. 諸客奔走市買, 至日昳皆會[七]. 涉親閱視已, 謂主人：｢願受賜矣.｣ 既共飲食, 涉獨不飽, 乃載棺物, 從賓客往至喪家, 爲棺斂勞來畢葬[八]. 其周急待人如此. 後人有毀涉者曰｢姦人之雄也｣, 喪家子即時刺殺言者.

[一]師古曰：｢卬音牛向反.｣

[二]師古曰：｢在此里之中宅上.｣

[三]師古曰：｢鄉讀曰向.｣

[四]師古曰：｢禮有憂者, 側席而坐. 今涉卹人之喪, 故側席.｣

[五]師古曰：｢牘, 木簡也. 疏音所慮反.｣

[六]師古曰：｢飯音扶晚反. 含音胡紺反.｣

[七]師古曰：｢昳音徒結反.｣

[八]師古曰：｢勞來謂慰勉賓客也. 棺音工喚反. 斂音力贍反. 勞音郎到反. 來音郎代反.｣

賓客多犯法, 罪過數上聞. 王莽數收繫欲殺, 輒復赦出之. 涉懼, 求爲卿府掾史, 欲以避客. 文母太后喪時, 守復土校尉[一]. 已爲中郎, 后免官. 涉欲上冢, 不欲會賓客, 密獨與故人期會. 涉單車敺上茂陵[二], 投暮, 入其里宅, 因自匿不見人. 遣奴至市買肉, 奴乘涉氣與屠爭言, 斫傷屠者, 亡. 是時, 茂陵守令尹公[三]新視事, 涉未謁也, 聞之大怒. 知涉名豪, 欲以示眾厲俗, 遣兩吏脅守涉. 至日中, 奴不出, 吏欲便殺涉去. 涉迫窘不知所爲. 會涉所與期上冢者車數十乘到, 皆諸豪也, 共說尹公. 尹公不聽, 諸豪則曰：｢原巨先奴犯法不得, 使肉袒自縛, 箭貫耳, 詣廷門謝罪, 於君威亦足矣.｣ 尹公許之. 涉如言謝, 復服遣去[四].

[一]蘇林曰：｢文母太后, 元后也.｣

[二]師古曰：｢敺與驅同.｣

[三]師古曰：｢守茂陵令, 未真爲之.｣

[四]師古曰：｢令涉如故著衣服也. 復音扶目反.｣

初, 涉與新豐富人祁太伯爲友, 太伯同母弟王游公素嫉涉, 時爲縣門下掾, 說尹公曰：｢君以守令辱原涉如是, 一旦真令至, 君復單車歸爲府吏, 涉刺客如雲, 殺人皆不知主名, 可爲寒心. 涉治冢舍, 奢僭踰制, 罪惡暴著, 主上知之. 今爲君計, 莫若墮壞涉冢舍, 條奏其舊惡[一], 君必得真令. 如此, 涉亦不敢怨矣.｣ 尹公如其計, 莽果以爲真令. 涉繇此怨王游公, 選賓客, 遣長子初從車二十乘劫王游公家. 游公母即祁太伯母也, 諸客見之皆拜, 傳曰｢無驚祁夫人｣. 遂殺游公父及子, 斷兩頭去[二].

[一]師古曰：｢墮, 毀也, 音火規反.｣

[二]師古曰：｢殺游公及其父.｣

涉性略似郭解, 外溫仁謙遜, 而內隱[一]好殺. 睚眥於塵中, (獨)[觸]死者甚多. 王莽末, 東方兵起, 諸王子弟多薦涉能得士死, 可用. 莽乃召見, 責以罪惡, 赦貰[二], 拜鎮戎大尹(天水太守). 涉至官無幾, 長安敗[三], 郡縣諸假號起兵攻殺二千石長吏以應漢. 諸假號素聞涉名, 爭問原尹何在, 拜謁之. 時莽州牧使者依附涉者皆得活. 傳送致涉長安, 更始西屏將軍申屠建請涉與相見, 大重之. 故茂陵令尹公壞涉冢舍者爲建主簿, 涉本不怨也. 涉從建所出, 尹公故遮拜涉, 謂曰：｢易世矣, 宜勿復相怨！｣ 涉曰：｢尹君, 何壹魚肉涉也！｣[四]涉用是怒, 使客刺殺主簿.

[一]師古曰：｢隱, 匿其情也.｣

[二]師古曰：｢貰謂寬其罪.｣

[三]師古曰：｢無幾, 言無多時也. 幾音居豈反.｣

[四]師古曰：｢言以涉爲魚肉, 不以人遇之.｣

涉欲亡去, 申屠建內恨恥之, 陽言｢吾欲與原巨先共鎮三輔, 豈以一吏易之哉！｣ 賓客通言, 令涉自繫獄謝, 建許之. 賓客車數十乘共送涉至獄. 建遣兵道徼取涉於車上[一], 送車分散馳, 遂斬涉, 縣之長安市[二].

[一]師古曰：｢徼, 要也, 音工堯反.｣

[二]師古曰：｢縣其首.｣

自哀、平間, 郡國處處有豪桀, 然莫足數. 其名聞州郡者, 霸陵杜君敖, 池陽韓幼孺, 馬領繡君賓, 西河漕中叔, 皆有謙退之風[一]. 王莽居攝, 誅鉏豪俠, 名捕漕中叔, 不能得[二]. 素善強弩將軍孫建, 莽疑建藏匿, 泛以問建[三]. 建曰：｢臣名善之, 誅臣足以塞責.｣ 莽性果賊, 無所容忍, 然重建, 不竟問, 遂不得也. 中叔子少游, 復以俠聞於世云.

[一]師古曰：｢馬領, 北地之縣. 繡、漕, 皆姓也. 漕音才到反. 中讀曰仲.｣

[二]師古曰：｢指其名而捕之.｣

[三]師古曰：｢泛者, 以常語問之, 不切責也. 泛音敷劍反.｣

校勘記

三六九九頁　二行　論語載(孔)[曾]子之言也. 景祐、殿本都作｢曾子｣.

三七００頁　六行　乘傳東[一], 將至河南, 注[一]原在｢至｣ 字上, 明顏讀以｢將｣ 字斷句. 王先謙說當從｢東｣ 字斷, ｢將｣ 字屬下讀, 不若顏說.

三七０二頁　二行　人怒, 刺殺解姊子, (去亡)[亡去]. 王先謙說史記作｢亡去｣, 是, 此誤倒.

三七一０頁一三行　母乃令從(從)[後]閤出去. 王先謙說下｢從｣ 字誤. 按景祐、殿、局本都作｢後｣.

三七一三頁一一行　即今鴟夷(勝)[■]也. 汲古、局本作｢■｣, 景祐、殿本作｢滕｣. 按｢■｣ 本字, ｢滕｣ 借字, ｢勝｣ 字誤.

三七一四頁　九行　桓譚(曰)[以]爲通人之蔽也. 景祐、殿本都作｢以｣. 王先謙說作｢以｣是.

三七一八頁　九行　睚眥於塵中, (獨)[觸]死者甚多. 王念孫說｢獨｣ 當作｢觸｣.

三七一八頁一一行　拜鎮戎大尹(天水太守). 錢大昕說｢天水太守｣ 四字疑本注文, 後人誤入正文.

漢書卷九十三 佞幸傳第六十三

漢興, 佞幸寵臣, 高祖時則有籍孺, 孝惠有閎孺. 此兩人非有材能, 但以婉媚貴幸[一], 與上臥起, 公卿皆因關說[二]. 故孝惠時, 郎侍中皆冠鵔鸃, 貝帶[三], 傅脂粉, 化閎、籍之屬也. 兩人徙家安陵. 其後寵臣, 孝文時士人則鄧通, 宦者則趙談、北宮伯子[四]；孝武時士人則韓嫣[五], 宦者則李延年；孝元時宦者則弘恭、石顯；孝成時士人則張放、淳于長；孝哀時則有董賢. 孝景、昭、宣時皆無寵臣. 景帝唯有郎中令周仁. 昭帝時, 駙馬都尉秺侯金賞[六]嗣父車騎將軍日磾爵爲侯, 二人之寵取過庸, 不篤[七]. 宣帝時, 侍中中郎將張彭祖少與帝微時同席研書, 及帝即尊位, 彭祖以舊恩封陽都侯, 出常參乘, 號爲愛幸. 其人謹敕, 無所虧損[八], 爲其小妻所毒薨, 國除.

[一]師古曰：｢婉, 順也. 媚, 悅也.｣

[二]師古曰：｢關說者, 言由之而納說, 亦如行者之有關津.｣

[三]師古曰：｢以鵔鸃毛羽飾冠, 海貝飾帶. 鵔鸃即鷩鳥也. 鵔音峻. 鸃音儀. 說在司馬相如傳.｣

[四]師古曰：｢姓北宮, 名伯子.｣

[五]師古曰：｢嫣音偃.｣

[六]師古曰：｢秺音丁護反.｣

[七]師古曰：｢纔過於常人耳, 不能大厚也.｣

[八]師古曰：｢敕, 整也.｣

鄧通, 蜀郡南安人也, 以濯船爲黃頭郎[一]. 文帝嘗夢欲上天, 不能, 有一黃頭郎推上天, 顧見其衣尻帶後穿[二]. 覺而之漸臺[三], 以夢中陰目求推者郎[四], 見鄧通, 其衣後穿, 夢中所見也. 召問其名姓, 姓鄧, 名通. 鄧猶登也, 文帝甚說[五], 尊幸之, 日日異. 通亦愿謹, 不好外交[六], 雖賜洗沐, 不欲出. 於是文帝賞賜通鉅萬以十數[七], 官至上大夫.

[一]師古曰：｢濯船, 能持濯行船也. 土勝水, 其色黃, 故刺船之郎皆著黃帽, 因號曰黃頭郎也. 濯讀曰擢, 音直孝反.｣

[二]師古曰：｢衣尻帶後, 謂衣當尻上而居革帶之下處也.｣

[三]師古曰：｢覺謂寢寐之寤也. 未央殿西南有蒼池, 池中有漸臺. 覺音工孝反.｣

[四]師古曰：｢默而視之, 求所夢者.｣

[五]師古曰：｢說讀曰悅.｣

[六]師古曰：｢專謹曰愿, 音願, 又音原.｣

[七]師古曰：｢每賜輒鉅萬, 如此者十數.｣

文帝時間如通家游戲[一], 然通無他伎能, 不能有所薦達, 獨自謹身以媚上而已. 上使善相人者相通, 曰：｢當貧餓死.｣ 上曰：｢能富通者在我, 何說貧?｣ 於是賜通蜀嚴道銅山, 得自鑄錢[二]. 鄧氏錢布天下, 其富如此.

[一]師古曰：｢間謂投隙私行, 不公顯也. 如, 往也.｣

[二]師古曰：｢嚴道屬蜀郡. 縣有蠻夷曰道.｣

文帝嘗病癰, 鄧通常爲上嗽吮之[一]. 上不樂, 從容問曰：｢天下誰最愛我者乎?｣ 通曰：｢宜莫若太子.｣ 太子入問疾, 上使太子齰癰[二]太子(嗽)[齰]癰而色難之. 已而聞通嘗爲上齰[之], 太子慚, 繇是心恨通[三].

[一]師古曰：｢嗽音山角反. 吮音自兗反.｣

[二]師古曰：｢齰, 齧也, 齧出其膿血. 齰音仕客反.｣

[三]師古曰：｢繇讀與由同. 其下類此.｣

及文帝崩, 景帝立, 鄧通免, 家居. 居無何, 人有告通盜出徼外鑄錢[一], 下吏驗問, 頗有, 遂竟案[二], 盡沒入之, 通家尚負責數鉅萬[三]. 長公主賜鄧通[四], 吏輒隨沒入之, 一簪不得著身. 於是長公主乃令假衣食[五]. 竟不得名一錢, 寄死人家.

[一]師古曰：｢徼猶塞也. 東北謂之塞, 西南謂之徼. 塞者, 以障塞爲名. 徼者, 取徼遮之義也. 徼音工釣反.｣

[二]師古曰：｢遂, 成也, 成其罪狀.｣

[三]張晏曰：｢顧人採銅鑄錢, 未還庸直, 而會沒入故也.｣ 師古曰：｢此說非也. 積其前後所犯合沒官者數多, 除其見在財物以外, 尚有負官數鉅萬, 故云吏輒隨沒入之耳, 非負顧庸之私直.｣

[四]師古曰：｢即館陶長公主, 文帝之女也.｣

[五]晉灼曰：｢使假貸而私爲償之也.｣ 師古曰：｢此說非也. 公主給其衣食也, 而號云假借之耳, 非通自有也. 恐吏沒入, 故託云然. 此所謂不得名一錢.｣

趙談者, 以星氣幸, 北宮伯子長者愛人, 故親近, 然皆不比鄧通.

韓嫣字王孫, 弓高侯穨當之孫也. 武帝爲膠東王時, 嫣與上學書相愛. 及上爲太子, 愈益親嫣. 嫣善騎射, 聰慧. 上即位, 欲事伐胡, 而嫣先習兵[一], 以故益尊貴, 官至上大夫, 賞賜儗鄧通[二].

[一]師古曰：｢言舊自便習.｣

[二]師古曰：｢儗, 比也.｣

始時, 嫣常與上共臥起. 江都王入朝, 從上獵上林中. 天子車駕䟆道未行[一], 先使嫣乘副車, 從數十百騎馳視獸. 江都王望見, 以爲天子, 辟從者, 伏謁道旁[二]. 嫣驅不見. 既過, 江都王怒, 爲皇太后泣, 請得歸國[三]入宿衛, 比韓嫣. 太后繇此銜嫣.

[一]師古曰：｢已稱䟆, 止行人訖, 而天子未出也.｣

[二]師古曰：｢辟去其從者, 而身獨伏謁也. 辟音闢.｣

[三]師古曰：｢還爵封於天子也.｣

嫣侍, 出入永巷不禁[一], 以姦聞皇太后. 太后怒, 使使賜嫣死. 上爲謝, 終不能得, 嫣遂死.

[一]師古曰：｢言上恣其出入也.｣

嫣弟說, 亦愛幸[一], 以軍功封案道侯, 巫蠱時爲戾太子所殺. 子增封龍雒侯[二], 大司馬車騎將軍, 自有傳[三].

[一]師古曰：｢說讀曰悅.｣

[二]師古曰：｢雒字或作頟.｣

[三]師古曰：｢在韓信傳末.｣

李延年, 中山人, 身及父母兄弟皆故倡也[一]. 延年坐法腐刑, 給事狗監中[二]. 女弟得幸於上, 號李夫人, 列外戚傳. 延年善歌, 爲新變聲. 是時上方興天地諸祠, 欲造樂, 令司馬相如等作詩頌. 延年輒承意弦歌所造詩, 爲之新聲曲. 而李夫人產昌邑王, 延年繇是貴爲協律都尉, 佩二千石印綬, 而與上臥起, 其愛幸埒韓嫣[三]. 久之, 延年弟季與中人亂, 出入驕恣. 及李夫人卒後, 其愛弛[四], 上遂誅延年兄弟宗族.

[一]師古曰：｢樂人也.｣

[二]師古曰：｢掌天子之狗, 於其中供事也.｣

[三]師古曰：｢埒, 等齊.｣

[四]師古曰：｢弛, 解也, 音式爾反.｣

是後寵臣, 大氐外戚之家也[一]. 衛青、霍去病皆愛幸, 然亦以功能自進.

[一]師古曰：｢氐, 歸也, 音丁禮反.｣

石顯字君房, 濟南人；弘恭, 沛人也. 皆少坐法腐刑, 爲中黃門, 以選爲中尚書. 宣帝時任中書官, 恭明習法令故事, 善爲請奏, 能稱其職. 恭爲令, 顯爲僕射. 元帝即位數年, 恭死, 顯代爲中書令.

是時, 元帝被疾, 不親政事, 方隆好於音樂, 以顯久典事, 中人無外黨[一], 精專可信任, 遂委以政. 事無小大, 因顯白決, 貴幸傾朝, 百僚皆敬事顯. 顯爲人巧慧習事, 能探得人主微指, 內深賊, 持詭辯以中傷人[二], 忤恨睚眥, 輒被以危法[三]. 初元中, 前將軍蕭望之及光祿大夫周堪、宗正劉更生皆給事中. 望之領尚書事, 知顯專權邪辟[四], 建白以爲｢尚書百官之本, 國家樞機[五], 宜以通明公正處之. 武帝游宴後庭, 故用宦者, 非古制也. 宜罷中書宦官, 應古不近刑人.｣[六]元帝不聽, 繇是大與顯忤. 後皆害焉, 望之自殺, 堪、更生廢錮, 不得復進用, 語在望之傳. 後太中大夫張猛、魏郡太守京房、御史中丞陳咸、待詔賈捐之皆嘗奏封事, 或召見, 言顯短. 顯求索其罪, 房、捐之棄市, 猛自殺於公車, 咸抵罪, 髡爲城旦. 及鄭令蘇建得顯私書奏之, 後以它事論死. 自是公卿以下畏顯, 重足一跡[七].

[一]師古曰：｢少骨肉之親, 無婚姻之家也.｣

[二]師古曰：｢詭, 違也, 違道之辯.｣

[三]師古曰：｢被, 加也, 音皮義反.｣

[四]師古曰：｢辟讀曰僻.｣

[五]師古曰：｢立此議而白之.｣

[六]師古曰：｢禮□刑人不在君側□, 故曰應古.｣

[七]師古曰：｢言極恐懼, 不敢自寬縱.｣

顯與中書僕射牢梁、少府五鹿充宗結爲黨友, 諸附倚者皆得寵位[一]. 民歌之曰：｢牢邪石邪, 五鹿客邪！印何纍纍, 綬若若邪！｣[二]言其兼官據勢也.

[一]師古曰：｢倚, 依也, 音於綺反.｣

[二]師古曰：｢纍纍, 重積也. 若若, 長貌. 纍音力追反.｣

顯見左將軍馮奉世父子爲公卿著名, 女又爲昭儀在內, 顯心欲附之, 薦言昭儀兄謁者逡[一]修敕宜帷幄[二]. 天子召見, 欲以爲侍中, 逡請間言事. 上聞逡言顯顓權[三], 天子大怒, 罷逡歸郎官. 其後御史大夫缺, 群臣皆舉逡兄大鴻臚野王行能第一, 天子以問顯, 顯曰：｢九卿無出野王者. 然野王親昭儀兄, 臣恐後世必以陛下度越眾賢[四], 私後宮親以爲三公.｣ 上曰：｢善, 吾不見是.｣ 乃下詔嘉美野王, 廢而不用, 語在野王傳.

[一]師古曰：｢逡音千旬反.｣

[二]師古曰：｢敕, 整也.｣

[三]師古曰：｢顓與專同. 其下類此.｣

[四]師古曰：｢度, 過也.｣

[五]師古曰：｢言不見此理.｣

顯內自知擅權事柄在掌握, 恐天子一旦納用左右耳目, 有以間己[一], 乃時歸誠, 取一信以爲驗. 顯嘗使至諸官有所徵發, 顯先自白, 恐後漏盡宮門閉, 請使詔吏開門. 上許之. 顯故投夜還, 稱詔開門入. 後果有上書告顯顓命矯詔開宮門, 天子聞之, 笑以其書示顯. 顯因泣曰：｢陛下過私小臣, 屬任以事[二], 群下無不嫉妒欲陷害臣者, 事類如此非一, 唯獨明主知之. 愚臣微賤, 誠不能以一軀稱快萬眾[三], 任天下之怨[四], 臣願歸樞機職, 受後宮掃除之役, 死無所恨, 唯陛下哀憐財幸[五], 以此全活小臣.｣ 天子以爲然而憐之, 數勞勉顯, 加厚賞賜, 賞賜及賂遺訾一萬萬[六].

[一]師古曰：｢間音工莧反.｣

[二]師古曰：｢過猶誤也. 屬, 委也. 屬音之欲反.｣

[三]師古曰：｢稱音尺孕反.｣

[四]師古曰：｢任猶當也.｣

[五]師古曰：｢財與裁同.｣

[六]師古曰：｢賂遺, 謂百官群下所遺也. 訾讀與貲同.｣

初, 顯聞眾人匈匈, 言己殺前將軍蕭望之. 望之當世名儒, 顯恐天下學士姍己[一], 病之. 是時, 明經著節士琅邪貢禹爲諫大夫, 顯使人致意, 深自結納. 顯因薦禹天子, 歷位九卿, 至御史大夫, 禮事之甚備. 議者於是稱顯, 以爲不妒譖望之矣. 顯之設變詐以自解免取信人主者, 皆此類也.

[一]師古曰：｢姍, 古訕字. 訕, 謗也, 音所諫反.｣

元帝晚節寢疾[一], 定陶恭王愛幸, 顯擁祐太子頗有力. 元帝崩, 成帝初即位, 遷顯爲長信中太僕, 秩中二千石. 顯失倚, 離權數月, 丞相御史條奏顯舊惡, 及其黨牢梁、陳順皆免官. 顯與妻子徙歸故郡, 憂滿不食, 道病死[二]. 諸所交結, 以顯爲官, 皆廢罷. 少府五鹿充宗左遷玄菟太守, 御史中丞伊嘉爲鴈門都尉. 長安謠曰：｢伊徙鴈, 鹿徙菟, 去牢與陳實無賈.｣[三]

[一]師古曰：｢晚節猶言末時也.｣

[二]師古曰：｢滿讀曰懣, 音悶.｣

[三]師古曰：｢賈讀曰價.｣

淳于長字子■, 魏郡元城人也. 少以太后姊子爲黃門郎, 未進幸. 會大將軍王鳳病, 長侍病, 晨夜扶丞左右, 甚有甥舅之恩. 鳳且終, 以長屬託太后及帝[一]. 帝嘉長義, 拜爲列校尉諸曹, 遷水衡都尉侍中, 至衛尉九卿.

[一]師古曰：｢屬音之欲反.｣

久之, 趙飛燕貴幸, 上欲立以爲皇后, 太后以其所出微, 難之. 長主往來通語東宮[一]. 歲餘, 趙皇后得立, 上甚德之, 乃追顯長前功, 下詔曰：｢前將作大匠解萬年奏請營作昌陵, 罷弊海內[二], 侍中衛尉長數白宜止徙家反故處[三], 朕以長言下公卿, 議者皆合長計. 首建至策, 民以康寧[四]. 其賜長爵關內侯.｣ 後遂封爲定陵侯, 大見信用, 貴傾公卿. 外交諸侯牧守, 賂遺賞賜亦絫鉅萬[五]. 多畜妻妾, 淫於聲色, 不奉法度.

[一]師古曰：｢主猶專.｣

[二]師古曰：｢罷讀曰疲.｣

[三]師古曰：｢陵置邑, 徙人以實之. 長奏令止所徙之家各還本處.｣

[四]師古曰：｢康, 安也.｣

[五]師古曰：｢絫, 古累字也. 其下亦同.｣

初, 許皇[后]坐執左道廢處長定宮, 而后姊孊爲龍頟思侯夫人[一], 寡居. 長與孊私通, 因取爲小妻. 許后因孊賂遺長, 欲求復爲婕妤. 長受許后金錢乘輿服御物前後千餘萬, 詐許爲白上, 立以爲左皇后. 孊每入長定宮, 輒與孊書, 戲侮許后, 嫚易無不言[二]. 交通書記, 賂遺連年, 是時, 帝舅曲陽侯王根爲大司馬票騎將軍, 輔政數歲, 久病, 數乞骸骨. 長以外親居九卿位, 次第當代根. 根兄子新都侯王莽心害長寵, 私聞長取許孊, 受長定宮賂遺. 莽侍曲陽侯疾, 因言｢長見將軍久病, 意喜, 自以當代輔政, 至對衣冠議語署置.｣[三]具言其罪過. 根怒曰：｢即如是, 何不白也?｣ 莽曰：｢未知將軍意, 故未敢言.｣ 根曰：｢趣白東宮.｣[四]莽求見太后, 具言長驕佚[五], 欲代曲陽侯, 對莽母上車[六], 私與長定貴人姊通, 受取其衣物. 太后亦怒曰：｢兒至如此！往白之帝！｣ 莽白上, 上乃免長官, 遣就國.

[一]晉灼曰：｢孊音靡.｣

[二]師古曰：｢嫚, 褻汙也. 易, 輕也. 易音弋豉反.｣

[三]師古曰：｢自謂當輔政, 故豫言某人爲某官, 某人爲某事.｣

[四]師古曰：｢趣讀曰促.｣

[五]師古曰：｢佚讀與逸同.｣

[六]師古曰：｢莽母於長, 舅之妻也, 上車當於異處. 便於前上, 言不敬.｣

初, 長爲侍中, 奉兩宮使, 親密[一]. 紅陽侯立獨不得爲大司馬輔政, 立自疑爲長毀譖, 常怨毒長. 上知之. 及長當就國也, 立嗣子融從長請車騎[二], 長以珍寶因融重遺立, 立因爲長言. 於是天子疑焉, 下有司案驗. 吏捕融, 立令融自殺以滅口. 上愈疑其有大姦, 遂逮長繫洛陽詔獄窮治. 長具服戲侮長定宮[三], 謀立左皇后, 罪至大逆, 死獄中. 妻子當坐者徙合浦, 母若歸故郡[四]. 紅陽侯立就國. 將軍卿大夫郡守坐長免罷者數十人. 莽遂代根爲大司馬. 久之, 還長母及子酺於長安[五]. 後酺有罪, 莽復殺之, 徙其家屬[歸]故郡.

[一]師古曰：｢言爲使者傳言語於太后及帝, 欲立趙飛燕之類.｣

[二]師古曰：｢嗣子謂嫡長子, 當爲嗣者也.｣

[三]師古曰：｢㑄, 古侮字.｣

[四]師古曰：｢若者, 其母名.｣

[五]師古曰：｢酺音蒲.｣

始長以外親親近[一], 其愛幸不及富平侯張放. 放常與上臥起, 俱爲微行出入.

[一]師古曰：｢親近謂近幸於天子. 近音其靳反.｣

董賢字聖卿, 雲陽人也. 父恭, 爲御史, 任賢爲太子舍人. 哀帝立, 賢隨太子官爲郎[一]. 二歲餘, 賢傳漏在殿下[二], 爲人美麗自喜[三], 哀帝望見, 說其儀貌[四], 識而問之, 曰：｢是舍人董賢邪?｣ 因引上與語, 拜爲黃門郎, 繇是始幸. 問及其父爲雲中侯, 即日徵爲霸陵令, 遷光祿大夫. 賢寵愛日甚, 爲駙馬都尉侍中, 出則參乘, 入御左右, 旬月間賞賜絫鉅萬, 貴震朝廷. 常與上臥起. 嘗晝寢, 偏藉上袖[五], 上欲起, 賢未覺[六], 不欲動賢, 乃斷袖而起. 其恩愛至此. 賢亦性柔和便辟, 善爲媚以自固. 每賜洗沐, 不肯出, (嘗)[常]留中視醫藥. 上以賢難歸, 詔令賢妻得通引籍殿中, 止賢廬[七], 若吏妻子居官寺舍. 又(詔)[召]賢女弟以爲昭儀, 位次皇后, 更名其舍爲椒風, 以配椒房云[八]. 昭儀及賢與妻旦夕上下, 並侍左右. 賞賜昭儀及賢妻亦各千萬數. 遷賢父爲少府, 賜爵關內侯, 食邑, 復徙爲衛尉. 又以賢妻父爲將作大匠, 弟爲執金吾. 詔將作大匠爲賢起大第北闕下, 重殿洞門[九], 木土之功窮極技巧, 柱檻衣以綈錦[一０]. 下至賢家僮僕皆受上賜, 及武庫禁兵, 上方珍寶. 其選物上弟盡在董氏, 而乘輿所服乃其副也. 及至東園祕器, 珠襦玉柙, 豫以賜賢, 無不備具[一一]. 又令將作爲賢起冢塋義陵旁, 內爲便房, 剛柏題湊[一二], 外爲徼道, 周垣數里, 門闕罘罳甚盛.

[一]師古曰：｢東宮官屬, 隨例遷也.｣

[二]師古曰：｢傳漏, 奏時刻.｣

[三]師古曰：｢喜音許吏反.｣

[四]師古曰：｢說讀曰悅.｣

[五]師古曰：｢藉謂身臥其上也. 褏, 古袖字.｣

[六]師古曰：｢覺, 寐之寤也, 音工效反.｣

[七]師古曰：｢廬謂殿中所宿止處也.｣

[八]師古曰：｢皇后殿稱椒房. 欲配其名, 故曰椒風.｣

[九]師古曰：｢重殿謂有前後殿, 洞門謂門門相當也. 皆僭天子之制度者也.｣

[一０]師古曰：｢檻謂軒闌之板也. 綈, 厚繒也, 音徒奚反.｣

[一一]師古曰：｢東園, 署名也. 漢舊儀云東園祕器作棺梓, 素木長二丈, 崇廣四尺. 珠襦, 以珠爲襦, 如鎧狀, 連縫之. 以黃金爲鏤, 要以下, 玉爲柙, 至足, 亦縫以黃金爲縷.｣

[一二]孟康曰：｢堅剛之柏也.｣ 師古曰：｢題湊解在霍光傳.｣

上欲侯賢而未有緣. 會待詔孫寵、息夫躬等告東平王雲后謁祠祀祝詛[一], 下有司治, 皆伏其辜. 上於是令躬、寵爲因賢告東平事者, 乃以其功下詔封賢爲高安侯, 躬宜陵侯, 寵方陽侯, 食邑各千戶. 頃之, 復益封賢二千戶. 丞相王嘉內疑東平事冤, 甚惡躬等, 數諫爭, 以賢爲亂國制度, 嘉竟坐言事下獄死.

[一]師古曰：｢謁者, 后之名.｣

上初即位, 祖母傅太后、母丁太后皆在, 兩家先貴. 傅太后從弟喜先爲大司馬輔政, 數諫, 失太后指, 免官. 上舅丁明代爲大司馬, 亦任職, 頗害賢寵, 及丞相王嘉死, 明甚憐之. 上浸重賢, 欲極其位[一], 而恨明如此, 遂冊免明曰：｢前東平王雲貪欲上位, 祠祭祝詛, 雲后舅伍宏以醫待詔, 與校祕書郎楊閎結謀反逆, 禍甚迫切. 賴宗廟神靈, 董賢等以聞, 咸伏其辜. 將軍從弟侍中奉車都尉吳、族父左曹屯騎校尉宣皆知宏及栩丹諸侯王后親[二], 而宣除用丹爲御屬, 吳與宏交通厚善, 數稱薦宏. 宏以附吳得興其惡心, 因醫技進, 幾危社稷[三], 朕以恭皇后故, 不忍有云[四]. 將軍位尊任重, 既不能明威立義, 折消未萌[五], 又不深疾雲、宏之惡, 而懷非君上, 阿爲宣、吳[六], 反痛恨雲等揚言爲群下所冤, 又親見言伍宏善醫, 死可惜也[七], 賢等獲封極幸. 嫉妒忠良, 非毀有功, 於戲傷哉！[八]蓋□君親無將, 將而誅之□ [九]. 是以季友鴆叔牙, 春秋賢之；趙盾不討賊, 謂之弒君[一０]. 朕閔將軍陷于重刑, 故以書飭[一一]. 將軍遂非不改, 復與丞相嘉相比[一二], 令嘉有依, 得以罔上. 有司致法將軍請獄治, 朕惟噬膚之恩未忍[一三], 其上票騎將軍印綬, 罷歸就第.｣ 遂以賢代明爲大司馬衛將軍, 冊曰：｢朕承天序, 惟稽古建爾于公, 以爲漢輔. 往悉爾心, 統辟元戎[一四], 折衝綏遠, 匡正庶事, 允執其中. 天下之眾, 受制於朕, 以將爲命, 以兵爲威, 可不慎與！｣[一五]是時賢年二十二, 雖爲三公, 常給事中, 領尚書, 百官因賢奏事. 以父恭不宜在卿位, 徙爲光祿大夫, 秩中二千石. 弟寬信代賢爲駙馬都尉. 董氏親屬皆侍中諸曹奉朝請, 寵在丁、傅之右矣[一六].

[一]師古曰：｢浸, 益也.｣

[二]師古曰：｢栩, 姓也, 音許羽反.｣

[三]師古曰：｢幾音鉅依反.｣

[四]師古曰：｢恭皇后, 謂丁后, 即哀帝母.｣

[五]師古曰：｢未萌, 謂禍難之未生者.｣

[六]師古曰：｢以君上爲非, 懷此心也.｣

[七]師古曰：｢見, 見天子也.｣

[八]師古曰：｢於讀曰烏, 戲讀曰呼.｣

[九]師古曰：｢將謂將爲逆亂也.｣

[一０]師古曰：｢季友, 魯桓公少子, 莊公母弟也. 叔牙亦桓公子. 莊公有疾, 叔牙欲立其同母兄慶父, 故季友使鍼季鴆之. 公羊傳曰：□季子殺兄何善爾? 誅不得避兄弟, 君臣之義也.□ 趙盾, 晉大夫趙宣子也, 靈公欲殺之. 宣子將出奔, 而趙穿攻靈公於桃園, 宣子未出山而復, 太史書曰：□趙盾弒其君.□ 宣子曰：□不然□ . 曰：□子爲正卿, 亡不越境, 反不討賊, 非子而誰?□ 孔子曰：□董狐, 古之良史也, 書法不隱. 趙宣子, 古之良大夫也, 爲法受惡.□ ｣

[一一]師古曰：｢飭與敕同.｣

[一二]師古曰：｢比謂比周也, 音頻寐反.｣

[一三]孟康曰：｢易曰□噬膚滅鼻□ . 噬, 食也. 膚, 膏也. 喻爵祿恩澤加之, 不忍誅也.｣ 師古曰：｢孟說非也. 易噬嗑卦九二爻辭曰□噬膚滅鼻□ . 噬膚者, 言自齧其肌膚. 詔云, 爲明是恭后之親, 有肌膚之愛, 是以不忍加法, 故引噬膚之言也.｣

[一四]師古曰：｢悉, 盡也. 統, 領也. 辟, 君也. 元戎, 大眾也. 言爲元戎之主而統之也. 辟音必亦反.｣

[一五]師古曰：｢與讀曰歟.｣

[一六]師古曰：｢右, 上也.｣

明年, 匈奴單于來朝, 宴見, 群臣在前. 單于怪賢年少, 以問譯[一], 上令譯報曰：｢大司馬年少, 以大賢居位.｣ 單于乃起拜, 賀漢得賢臣.

[一]師古曰：｢傳語之人也.｣

初, 丞相孔光爲御史大夫, 時賢父恭爲御史, 事光. 及賢爲大司馬, 與光並爲三公, 上故令賢私過光. 光雅恭謹. 知上欲尊寵賢, 及聞賢當來也, 光警戒衣冠出門待, 望見賢車乃卻入. 賢至中門, 光入閤, 既下車, 乃出拜謁, 送迎甚謹, 不敢以賓客均敵之禮. 賢歸, 上聞之喜, 立拜光兩兄子爲諫大夫常侍. 賢繇是權與人主侔矣[一].

[一]師古曰：｢侔, 等也.｣

是時, 成帝外家王氏衰廢, 唯平阿侯譚子去疾, 哀帝爲太子時爲庶子得幸, 及即位, 爲侍中騎都尉. 上以王氏亡在位者, 遂用舊恩親近去疾, 復進其弟閎爲中常侍. 閎妻父蕭咸, 前將軍望之子也, 久爲郡守, 病免, 爲中郎將. 兄弟並列, 賢父恭慕之, 欲與結婚姻. 閎爲賢弟駙馬都尉寬信求咸女爲婦, 咸惶恐不敢當, 私謂閎曰：｢董公爲大司馬, 冊文言□允執其中□, 此乃堯禪舜之文, 非三公故事, 長老見者, 莫不心懼. 此豈家人子所能堪邪！｣[一]閎性有知略, 聞咸言, 心亦悟. 乃還報恭, 深達咸自謙薄之意. 恭歎曰：｢我家何用負天下, 而爲人所畏如是！｣ 意不說[二]. 後上置酒麒麟殿[三], 賢父子親屬宴飲, 王閎兄弟侍中中常侍皆在側. 上有酒所[四], 從容視賢笑[五], 曰：｢吾欲法堯禪舜, 何如?｣ 閎進曰：｢天下乃高皇帝天下, 非陛下之有也. 陛下承宗廟, 當傳子孫於亡窮. 統業至重, 天子亡戲言！｣ 上默然不說[六], 左右皆恐. 於是遣閎出, 後不得復侍宴.

[一]師古曰：｢家人猶言庶人也, 蓋咸自謂.｣

[二]師古曰：｢說讀曰悅.｣

[三]師古曰：｢在未央宮.｣

[四]師古曰：｢言酒在體中.｣

[五]師古曰：｢從音千容反.｣

[六]師古曰：｢說讀曰悅.｣

賢第新成, 功堅[一], 其外大門無故自壞, 賢心惡之. 後數月, 哀帝崩. 太皇太后召大司馬賢, 引見東廂, 問以喪事調度. 賢內憂, 不能對, 免冠謝. 太后曰：｢新都侯莽前以大司馬奉送先帝大行, 曉習故事, 吾令莽佐君.｣ 賢頓首幸甚. 太后遣使者召莽. 既至, 以太后指使尚書劾賢帝病不親醫藥, 禁止賢不得入出宮殿司馬中. 賢不知所爲, 詣闕免冠徒跣謝. 莽使謁者以太后詔即闕下冊賢[二]曰：｢間者以來, 陰陽不調, 菑害並臻[三], 元元蒙辜[四]. 夫三公, 鼎足之輔也, 高安侯賢未更事理[五], 爲大司馬不合眾心, 非所以折衝綏遠也. 其收大司馬印綬, 罷歸第.｣ 即日賢與妻皆自殺, 家惶恐夜葬. 莽疑其詐死, 有司奏請發賢棺, 至獄診視[六]. 莽復風大司徒光奏｢賢[七]質性巧佞, 翼姦以獲封侯[八], 父子專朝, 兄弟並寵, 多受賞賜, 治第宅, 遠冢壙, 放效無極, 不異王制[九], 費以萬萬計, 國家爲空虛. 父子驕蹇. 至不爲使者禮[一０], 受賜不拜, 罪惡暴著. 賢自殺伏辜, 死後父恭等不悔過, 乃復以沙畫棺[一一]四時之色, 左蒼龍, 右白虎, 上著金銀日月, 玉衣珠璧以棺[一二], 至尊無以加. 恭等幸得免於誅, 不宜在中土. 臣請收沒入財物縣官. 諸以賢爲官者皆免.｣ 父恭、弟寬信與家屬徙合浦, 母別歸故郡鉅鹿. 長安中小民讙譁, 鄉其弟哭, 幾獲盜之[一三]. 縣官斥賣董氏財凡四十三萬萬. 賢既見發, 臝診其尸[一四], 因埋獄中.

[一]師古曰：｢言盡功力而作之, 極堅牢也. 功字或作攻. 攻, 治也, 言作治之甚堅牢.｣

[二]師古曰：｢即, 就也.｣

[三]師古曰：｢菑, 古災字.｣

[四]師古曰：｢蒙, 被也.｣

[五]師古曰：｢更, 歷也, 音工衡反.｣

[六]師古曰：｢謂發冢取其棺柩也. 診, 驗也, 音軫.｣

[七]師古曰：｢風讀曰諷. 光, 孔光也.｣

[八]師古曰：｢翼, 進也.｣

[九]師古曰：｢放, 依也, 音甫往反.｣

[一０]師古曰：｢言不敬天子之使.｣

[一一]師古曰：｢以朱砂塗之, 而又雕畫也.｣

[一二]師古曰：｢以此物棺斂也. 棺音工喚反.｣

[一三]師古曰：｢陽往哭之, 實欲竊盜也. 鄉讀曰嚮. 幾讀曰冀.｣

[一四]師古曰：｢臝, 露形也, 音郎果反.｣

賢所厚吏沛朱詡自劾去大司馬府, 買棺衣收賢尸葬之. 王莽聞之而大怒, 以它罪擊殺詡. 詡子浮建武中貴顯, 至大司馬, 司空, 封侯. 而王閎王莽時爲牧守, 所居見紀, 莽敗乃去官. 世祖下詔曰：｢武王克殷, 表商容之閭[一]. 閎修善謹敕, 兵起, 吏民獨不爭其頭首. 今以閎子補吏.｣ 至墨綬率官, 蕭咸外孫云.

[一]師古曰：｢商容, 殷賢人.｣

贊曰：柔曼之傾意[一], 非獨女德, 蓋亦有男色焉. 觀籍、閎、鄧、韓之徒非一, 而董賢之寵尤盛, 父子並爲公卿, 可謂貴重人臣無二矣. 然進不繇道[二], 位過其任, 莫能有終, 所謂愛之適足以害之者也. 漢世衰於元、成, 壞於哀、平. 哀、平之際, 國多釁矣[三]. 主疾無嗣, 弄臣爲輔, 鼎足不彊, 棟幹微撓[四]. 一朝帝崩, 姦臣擅命, 董賢縊死, 丁、傅流放, 辜及母后, 奪位幽廢[五], 咎在親便嬖, 所任非仁賢. 故仲尼著｢損者三友｣[六], 王者不私人以官, 殆爲此也[七].

[一]師古曰：｢曼, 澤也, 言其質柔而色理光澤也.｣

[二]師古曰：｢言本不以德進. 繇讀與由同.｣

[三]師古曰：｢釁謂間隙也.｣

[四]師古曰：｢撓, 弱也, 音女教反.｣

[五]師古曰：｢謂貶皇太后趙氏爲孝成皇后, 退居北宮, 哀皇后傅氏退居桂宮.｣

[六]師古曰：｢論語稱孔子曰□損者三友：友便辟, 友善柔, 友便佞, 損矣.□ ｣

[七]師古曰：｢殆, 近也.｣

校勘記

三七二三頁一０行　太子(嗽)[齰]癰而色難之. 已而聞通嘗爲上齰[之], 景祐、殿本｢嗽｣作｢齰｣, 下｢齰｣ 字下有｢之｣ 字.

三七二三頁一六行　遂竟案[二], 注[二]原在｢遂｣字下. 劉攽說, ｢遂｣ 字屬下句. 王先謙說劉說是.

三七三一頁　八行　初, 許皇[后]坐執左道　景祐、殿、局本都有｢后｣ 字, 此脫.

三七三二頁一三行　徙其家屬[歸]故郡. 景祐、殿本有｢歸｣ 字. 王先謙說有｢歸｣ 字是.

三七三三頁一０行　(嘗)[常]留中視醫藥. 景祐、殿本都作｢常｣. 王先謙說作｢常｣是.

三七三三頁一一行　又(詔)[召]賢女弟以爲昭儀, 景祐、殿本都作｢召｣. 楊樹達說作｢召｣是.

漢書卷九十四上 匈奴傳第六十四上

匈奴, 其先夏后氏之苗裔, 曰淳維[一]. 唐虞以上有山戎、獫允、薰粥[二], 居于北邊, 隨草畜牧而轉移. 其畜之所多則馬、牛、羊, 其奇畜則橐佗、驢、■、駃騠、騊駼、驒奚[三]. 逐水草遷徙, 無城郭常居耕田之業, 然亦各有分地[四]. 無文書, 以言語爲約束. 兒能騎羊, 引弓射鳥鼠[五], 少長則射狐菟[六], 肉食[七]. 士力能彎弓, 盡爲甲騎. 其俗, 寬則隨畜田獵禽獸爲生業, 急則人習戰攻以侵伐[八], 其天性也. 其長兵則弓矢, 短兵則刀鋋[九]. 利則進, 不利則退, 不羞遁走. 苟利所在, 不知禮義. 自君王以下咸食畜肉, 衣其皮革, 被旃裘. 壯者食肥美, 老者飲食其餘. 貴壯健, 賤老弱. 父死, 妻其後母；兄弟死, 皆取其妻妻之. 其俗有名不諱而無字.

[一]師古曰：｢以殷時始奔北邊.｣

[二]師古曰：｢皆匈奴別號. 獫音險. 粥音(戈)[弋]六反.｣

[三]師古曰：｢橐佗, 言能負橐囊而馱物也. ■, 驢種而馬生也. 駃騠, 俊馬也, 生七日而超其母. 騊駼, 馬類也. 生北海. 驒奚, 駏驉類也. 佗音徒何反. 駃音決. 騠音提. 騊音桃. 駼音塗. 驒音顛.｣

[四]師古曰：｢分音扶問反. 其下亦同.｣

[五]師古曰：｢言其幼小則能射.｣

[六]師古曰：｢少長言漸大.｣

[七]師古曰：｢言無米粟, 唯食肉.｣

[八]師古曰：｢人人皆習之.｣

[九]師古曰：｢鋋, 鐵把小矛也, 音蟬.｣

夏道衰, 而公劉失其稷官, 變于西戎[一], 邑于豳[二]. 其後三百有餘歲, 戎狄攻太王亶父[三], 亶父亡走于岐下[四], 豳人悉從亶父而邑焉, 作周[五]. 其後百有餘歲, 周西伯昌伐畎夷[六]. 後十有餘年, 武王伐紂而營雒邑, 復居于酆鎬, 放逐戎夷涇、洛之北[七], 以時入貢, 名曰荒服. 其後二百有餘年, 周道衰, 而周穆王伐畎戎[八], 得四白狼四白鹿以歸. 自是之後, 荒服不至. 於是作呂刑之辟[九]. 至穆王之孫懿王時, 王室遂衰, 戎狄交侵, 暴虐中國. 中國被其苦, 詩人始作, 疾而歌之, 曰：｢靡室靡家, 獫允之故；｣ ｢豈不日戒, 獫允孔棘.｣[一０]至懿王曾孫宣王, 興師命將以征伐之, 詩人美大其功, 曰：｢薄伐獫狁, 至於太原[一一]；｣ ｢出車彭彭｣, ｢城彼朔方.｣[一二]是時四夷賓服, 稱爲中興.

[一]師古曰：｢公劉, 后稷之曾孫也. 變, 化也, 謂行化於其俗.｣

[二]師古曰：｢即今之豳州是其地也.｣

[三]師古曰：｢自公劉至亶父凡九君也. 父讀曰甫.｣

[四]師古曰：｢岐山之下.｣

[五]師古曰：｢始作周國也.｣

[六]師古曰：｢西伯昌即文王也. 畎音工犬反. 畎夷即畎戎也, 又曰昆夷. 昆字或作混, 又作緄, 二字並音工本反. 昆、緄、畎聲相近耳. 亦曰犬戎也. 山海經云：□黃帝生苗龍, 苗龍生融吾, 融吾生弄明, 弄明生白犬. 白犬有二, 牝牡, 爲犬戎.□ 許氏說文解字曰□赤狄本犬種也□, 故字從犬.｣

[七]師古曰：｢此洛即漆沮水也, 本出上郡雕陰泰冒山, 而東南入于渭.｣

[八]師古曰：｢穆王, 成王孫, 康王子也.｣

[九]師古曰：｢即尚書呂刑篇是也. 辟, 法也, 音闢.｣

[一０]師古曰：｢小雅采薇之詩也. 孔, 甚也. 棘, 急也. 言征役踰時, 靡有室家夫婦之道者, 以有獫允之難故也. 豈不日日相警戒乎? 獫允之難甚急.｣

[一一]師古曰：｢小雅六月之詩也. 薄伐, 言逐出也.｣

[一二]師古曰：｢小雅出車之詩也. 彭彭, 盛也. 朔方, 北方也. 言獫允既去, 北方安靜, 乃築城以守.｣

至于幽王, 用寵姬褒姒之故, 與申(后)[侯]有隙[一]. 申侯怒而與畎戎共攻殺幽王于麗山之下[二], 遂取周之地, 鹵獲而居于涇渭之間, 侵暴中國. 秦襄公救周, 於是周平王去酆鎬而東徙于雒邑[三]. 當時秦襄公伐戎至廄[四], 始列爲諸侯. 後六十有五年, 而山戎越燕而伐齊, 齊釐公與戰于齊郊[五]. 後四十四年, 而山戎伐燕. 燕告急齊, 齊桓公北伐山戎, 山戎走. 後二十餘年, 而戎翟至雒邑, 伐周襄王[六], 襄王出奔于鄭之氾邑[七]. 初, 襄王欲伐鄭, 故取翟女爲后, 與翟共伐鄭. 已而黜翟后, 翟后怨, 而襄王繼母曰惠后, 有子帶, 欲立之, 於是惠后與翟后、子帶爲內應, 開戎翟, 戎翟以故得入, 破逐襄王, 而立子帶爲王. 於是戎翟或居於陸渾[八], 東至于衛, 侵盜尤甚. 周襄王既居外四年, 乃使使告急於晉. 晉文公初立, 欲修霸業, 乃興師伐戎翟, 誅子帶, 迎內襄王于洛邑.

[一]師古曰：｢幽王, 宣王之子.｣

[二]師古曰：｢麗讀曰驪.｣

[三]師古曰：｢平王, 幽王之子.｣

[四]師古曰：｢廄, 古岐字.｣

[五]師古曰：｢釐讀曰僖.｣

[六]師古曰：｢襄王, 惠王之子.｣

[七]蘇林曰：｢氾音凡, 今潁川襄城是也.｣ 師古曰：｢以襄王嘗處之, 因號襄城.｣

[八]師古曰：｢今伊闕南陸渾山川是其地.｣

當是時, 秦晉爲強國. 晉文公攘戎翟, 居于西河圜、洛之間[一], 號曰赤翟、白翟[二]. 而秦穆公得由余, 西戎八國服於秦. 故隴以西有綿諸、畎戎、狄獂之戎[三], 在岐、梁、涇、漆之北有義渠、大荔、烏氏、朐衍之戎[四], 而晉北有林胡、樓煩之戎, 燕北有東胡、山戎[五]. 各分散谿谷, 自有君長, 往往而聚者百有餘戎, 然莫能相壹.

[一]晉灼曰：｢圜音嚚. 三倉作圁. 地理志□圜水出上郡白土縣西, 東流入河.｣ 師古曰：｢圜水即今銀州銀水是也. 書本作圁, 晉說是也. 後轉寫者誤爲圜耳. 洛水亦謂漆沮.｣

[二]師古曰：｢春秋所書晉師滅赤狄潞氏, 郤缺獲白狄子者.｣

[三]師古曰：｢皆在天水界, 即綿諸道及貆道是也. 獂音(完)[桓].｣

[四]師古曰：｢此漆水在新平. 荔音隸. 氏音支. 朐音許于反.｣

[五]服虔曰：｢烏桓之先也, 後爲鮮卑.｣

自是之後百有餘年, 晉悼公使魏絳和戎翟, 戎翟朝晉. 後百有餘年, 趙襄子踰句注而破之, 并代以臨胡貉[一]. 後與韓魏共滅知伯, 分晉地而有之, 則趙有代、句注以北, 而魏有西河、上郡, 以與戎界邊. 其後, 義渠之戎築城郭以自守, 而秦稍蠶食之, 至於惠王, 遂拔義渠二十五城. 惠王伐魏, 魏盡入西河及上郡于秦. 秦昭王時, 義渠戎王與宣太后亂, 有二子[二]. 宣太后詐而殺義渠戎王於甘泉, 遂起兵伐滅義渠. 於是秦有隴西、北地、上郡, 築長城以距胡. 而趙武靈王亦變俗胡服, 習騎射, 北破林胡、樓煩, 自代並陰山下至高闕爲塞[三], 而置雲中、雁門、代郡. 其後燕有賢將秦開, 爲質於胡, 胡甚信之. 歸而襲破東胡, [東胡]卻千餘里[四]. 與荊軻刺秦王秦舞陽者, 開之孫也. 燕亦築長城, 自造陽至襄平[五], 置上谷、漁陽、右北平、遼西、遼東郡以距胡. 當是時, 冠帶戰國七, 而三國邊於匈奴[六]. 其後趙將李牧時, 匈奴不敢入趙邊. 後秦滅六國, 而始皇帝使蒙恬將數十萬之(物)[眾]北擊胡, 悉收河南地, 因河爲塞, 築四十四縣城臨河, 徙適戍以充之[七]. 而通直道, 自九原至雲陽, 因邊山險, 塹谿谷, 可繕者繕之[八], 起臨洮至遼東萬餘里. 又度河據陽山北假中[九].

[一]師古曰：｢貉音莫伯反.｣

[二]師古曰：｢即昭王母也.｣

[三]師古曰：｢並音步浪反. 高闕, 解在衛青霍去病傳.｣

[四]師古曰：｢卻, 退也, 音丘略反.｣

[五]師古曰：｢造陽, 地名, 在上谷界. 襄平即遼東所治也.｣

[六]如淳曰：｢燕、趙、秦.｣

[七]師古曰：｢適讀曰謫. 有罪謫合徙戍者, 令徙居之.｣

[八]師古曰：｢繕, 補也.｣

[九]師古曰：｢北假, 地名.｣

當是時, 東胡強而月氏盛[一]. 匈奴單于曰頭曼[二], 頭曼不勝秦, 北徙. 十有餘年而蒙恬死, 諸侯畔秦, 中國擾亂, 諸秦所徙適邊者皆復去[三], 於是匈奴得寬, 復稍度河南與中國界於故塞.

[一]師古曰：｢氏音支.｣

[二]師古曰：｢曼音莫安反.｣

[三]師古曰：｢適音謫.｣

單于有太子, 名曰冒頓. 後有愛閼氏, 生少子[一], 頭曼欲廢冒頓而立少子, 乃使冒頓質於月氏. 冒頓既質, 而頭曼急擊月氏. 月氏欲殺冒頓, 冒頓盜其善馬, 騎亡歸. 頭曼以爲壯, 令將萬騎. 冒頓乃作鳴鏑[二], 習勒其騎射[三], 令曰：｢鳴鏑所射而不悉射者斬.｣ 行獵獸, 有不射鳴鏑所射輒斬之. 已而, 冒頓以鳴鏑自射善馬, 左右或莫敢射, 冒頓立斬之. 居頃之, 復以鳴鏑自射其愛妻, 左右或頗恐, 不敢射, 復斬之. 頃之, 冒頓出獵, 以鳴鏑射單于善馬, 左右皆射之. 於是冒頓知其左右可用, 從其父單于頭曼獵, 以鳴鏑射頭曼, 其左右皆隨鳴鏑而射殺頭曼, 盡誅其後母與弟及大臣不聽從者. 於是冒頓自立爲單于.

[一]師古曰：｢閼氏, 匈奴皇后號也. 閼音於連反. 氏音支.｣

[二]應劭曰：｢髐箭也.｣ 師古曰：｢鏑音嫡. 髐音呼交反.｣

[三]師古曰：｢勒其所部騎, 皆習射也.｣

冒頓既立, 時東胡強, 聞冒頓殺父自立, 乃使使謂冒頓曰：｢欲得頭曼時號千里馬.｣ 冒頓問群臣, 群臣皆曰：｢此匈奴寶馬也, 勿予.｣ 冒頓曰：｢奈何與人鄰國愛一馬乎?｣ 遂與之. 頃之, 東胡以爲冒頓畏之, 使使謂冒頓曰：｢欲得單于一閼氏.｣ 冒頓復問左右, 左右皆怒曰：｢東胡無道, 乃求閼氏！請擊之.｣ 冒頓曰：｢奈何與人鄰國愛一女子乎?｣ 遂取所愛閼氏予東胡. 東胡王愈驕, 西侵. 與匈奴中間有棄地莫居千餘里, 各居其邊爲甌脫[一]. 東胡使使謂冒頓曰：｢匈奴所與我界甌脫外棄地, 匈奴不能至也, 吾欲有之.｣ 冒頓問群臣, 或曰：｢此棄地, 予之.｣ 於是冒頓大怒, 曰：｢地者, 國之本也, 奈何予人！｣ 諸言與者, 皆斬之. 冒頓上馬, 令國中有後者斬, 遂東襲擊東胡. 東胡初輕冒頓, 不爲備. 及冒頓以兵至, 大破滅東胡王, 虜其民眾畜產. 既歸, 西擊走月氏, 南并樓煩、白羊河南王[二], 悉復收秦所使蒙恬所奪匈奴地者, 與漢關故河南塞, 至朝那、膚施[三], 遂侵燕、代. 是時漢方與項羽相距, 中國罷於兵革[四], 以故冒頓得自強, 控弦之士三十餘萬[五].

[一]服虔曰：｢甌脫, 作土室以伺也.｣ 師古曰：｢境上候望之處, 若今之伏宿(處)[舍]也. 甌音一侯反. 脫音土活反.｣

[二]師古曰：｢二王之居在河南.｣

[三]師古曰：｢朝那屬安定. 膚施屬上郡.｣

[四]師古曰：｢罷讀曰疲.｣

[五]師古曰：｢控, 引也. 控弦, 言能引弓者.｣

自淳維以至頭曼千有餘歲, 時大時小, 別散分離, 尚矣[一], 其世傳不可得而次. 然至冒頓, 而匈奴最強大, 盡服從北夷, 而南與諸夏爲敵國, 其世(信)[姓]官號可得而記云.

[一]師古曰：｢尚, 久遠.｣

單于姓攣鞮氏[一], 其國稱之曰｢撐犁孤塗單于｣[二]. 匈奴謂天爲｢撐犁｣, 謂子爲｢孤塗｣, 單于者, 廣大之貌也, 言其象天單于然也. 置左右賢王, 左右谷蠡[三], 左右大將, 左右大都尉, 左右大當戶, 左右骨都侯. 匈奴謂賢曰｢屠耆｣, 故常以太子爲左屠耆王. 自左右賢王以下至當戶, 大者萬餘騎, 小者數千, 凡二十四長, 立號曰｢萬騎｣. 其大臣皆世官. 呼衍氏, 蘭氏[四], 其後有須卜氏, 此三姓, 其貴種也. 諸左王將居東方, 直上谷以東[五], 接穢貉、朝鮮；右王將居西方, 直上郡以西, 接氐、羌；而單于庭直代、雲中. 各有分地, 逐水草移徙. 而左右賢王、左右谷蠡最大國, 左右骨都侯輔政. 諸二十四長, 亦各自置千長、百長、什長、裨小王、[六]相、都尉、當戶、且渠之屬[七].

[一]師古曰：｢攣音力全反. 鞮音丁奚反.｣

[二]蘇林曰：｢撐音牚距之牚.｣ 師古曰：｢音丈庚反.｣

[三]師古曰：｢谷音鹿. 蠡音盧奚反.｣

[四]師古曰：｢呼衍, 即今鮮卑姓呼延者是也. 蘭姓今亦有之.｣

[五]師古曰：｢直, 當也. 其下亦同也.｣

[六]師古曰：｢裨音頻移反.｣

[七]師古曰：｢且音子餘反. 今之沮渠姓, 蓋本因此官.｣

歲正月, 諸長小會單于庭, 祠. 五月, 大會龍城, 祭其先、天地、鬼神. 秋, 馬肥, 大會蹛林, 課校人畜計[一]. 其法, 拔刃尺者死, 坐盜者沒入其家；有罪, 小者軋[二], 大者死. 獄久者不滿十日, 一國之囚不過數人. 而單于朝出營, 拜日之始生, 夕拜月. 其坐, 長左而北向[三]. 日上戊已. 其送死, 有棺槨金銀衣裳, 而無封樹喪服；近幸臣妾從死者, 多至數十百人[四]. 舉事常隨月, 盛壯以攻戰, 月虧則退兵. 其攻戰, 斬首虜賜一卮酒, 而所得鹵獲因以予之, 得人以爲奴婢. 故其戰, 人人自爲趨利[五], 善爲誘兵以包敵[六]. 故其逐利, 如鳥之集；其困敗, 瓦解雲散矣. 戰而扶轝死者, 盡得死者家財.

[一]服虔曰：｢蹛音帶, 匈奴秋社八月中皆會祭處也.｣ 師古曰：｢蹛者, 繞林木而祭也. 鮮卑之俗, 自古相傳, 秋天之祭, 無林木者尚豎柳枝, 眾騎馳遶三周乃止. 此其遺法. 計者, 人畜之數.｣

[二]服虔曰：｢刃刻其面也.｣ 如淳曰：｢軋, 檛杖也.｣ 師古曰：｢二說皆非也. 軋謂輾轢其骨節, 若今之厭踝者也. 軋音於黠反. 輾音女展反.｣

[三]師古曰：｢左者, 以左爲尊.｣

[四]師古曰：｢或數十人, 或百人.｣

[五]師古曰：｢趨讀曰趣. 趣, 向也.｣

[六]師古曰：｢包裹取之.｣

後北服渾窳、屈射、丁零、隔昆、(龍)新□之國[一]. 於是匈奴貴人大臣皆服, 以冒頓爲賢.

[一]師古曰：｢五小國也. 渾音胡昆反. 窳音(戈)[弋]主反. □音犁.｣

是時, 漢初定, 徙韓王信於代, 都馬邑. 匈奴大攻圍馬邑, 韓信降匈奴. 匈奴得信, 因引兵南踰句注, 攻太原, 至晉陽下. 高帝自將兵往擊之. 會冬大寒雨雪[一], 卒之墮指者十二三, 於是冒頓陽敗走, 誘漢兵. 漢兵逐擊冒頓, 冒頓匿其精兵, 見其羸弱, 於是漢悉兵, 多步兵, 三十二萬, 北逐之. 高帝先至平城, 步兵未盡到, 冒頓縱精兵三十餘萬騎圍高帝於白登, 七日[二], 漢兵中外不得相救餉. 匈奴騎, 其西方盡白, 東方盡駹, 北方盡驪, 南方盡騂馬[三]. 高帝乃使使間厚遺閼氏[四], 閼氏乃謂冒頓曰：｢兩主不相困. 今得漢地, 單于終非能居之. 且漢主有神, 單于察之.｣ 冒頓與韓信將王黃、趙利期, 而兵久不來, 疑其與漢有謀, 亦取閼氏之言, 乃開圍一角. 於是高皇帝令士皆持滿傅矢外鄉, 從解角直出[五], 得與大軍合, 而冒頓遂引兵去. 漢亦引兵罷, 使劉敬結和親之約.

[一]師古曰：｢雨音于具反.｣

[二]師古曰：｢白登在平城東南, 去平城十餘里.｣

[三]師古曰：｢駹, 青馬也. 驪, 深黑；騂, 赤馬也. 駹音尨. 騂音先營反.｣

[四]師古曰：｢求間隙而私遺之.｣

[五]師古曰：｢傅讀曰附. 鄉讀曰嚮. 言滿引弓弩注矢外捍, 從解圍之隅(直角)[角直]以出去.｣

是後韓信爲匈奴將, 及趙利、王黃等數背約, 侵盜代、鴈門、雲中. 居無幾何, 陳豨反[一], 與韓信合謀擊代. 漢使樊噲往擊之, 復收代、鴈門、雲中郡縣, 不出塞. 是時匈奴以漢將數率眾往降[二], 故冒頓常往來侵盜代地. 於是高祖患之, 乃使劉敬奉宗室女翁主爲單于閼氏[三], 歲奉匈奴絮繒酒食物各有數, 約爲兄弟以和親, 冒頓乃少止. 後燕王盧綰復反, 率其黨且萬人降匈奴, 往來苦上谷以東, 終高祖世.

[一]師古曰：｢無幾何, 言無多時也. 幾音居豈反.｣

[二]師古曰：｢即謂韓信、陳豨之屬耳.｣

[三]師古曰：｢諸王女曰翁主者, 言其父自主婚.｣

孝惠、高后時, 冒頓寖驕[一], 乃爲書, 使使遺高后曰：｢孤僨之君[二], 生於沮澤之中[三], 長於平野牛馬之域, 數至邊境, 願遊中國. 陛下獨立, 孤僨獨居. 兩主不樂, 無以自虞[四], 願以所有, 易其所無.｣ 高后大怒, 召丞相平及樊噲、季布等, 議斬其使者, 發兵而擊之. 樊噲曰：｢臣願得十萬眾, 橫行匈奴中.｣ 問季布, 布曰：｢噲可斬也！前陳豨反於代, 漢兵三十二萬, 噲爲上將軍, 時匈奴圍高帝於平城, 噲不能解圍. 天下歌之曰：□平城之下亦誠苦！七日不食, 不能彀弩.□[五]今歌吟之聲未絕, 傷痍者甫起[六], 而噲欲搖動天下, 妄言以十萬眾橫行, 是面謾也[七]. 且夷狄譬如禽獸, 得其善言不足喜, 惡言不足怒也.｣ 高后曰：｢善.｣ 令大謁者張澤報書曰：｢單于不忘弊邑, 賜之以書, 弊邑恐懼. 退日自圖[八], 年老氣衰, 髮齒墮落, 行步失度, 單于過聽, 不足以自汙[九]. 弊邑無罪, 宜在見赦. 竊有御車二乘, 馬二駟, 以奉常駕.｣ 冒頓得書, 復使使來謝曰：｢未嘗聞中國禮義, 陛下幸而赦之.｣ 因獻馬, 遂和親.

[一]師古曰：｢寖, 漸也.｣

[二]如淳曰：｢僨, 仆也. 猶言不能自立也.｣ 師古曰：｢僨音方問反.｣

[三]師古曰：｢沮, 浸溼之地, 音子豫反.｣

[四]師古曰：｢虞與娛同.｣

[五]師古曰：｢彀, 張也, 音工豆反.｣

[六]師古曰：｢唫, 古吟字. 痍, 創也. 甫, 始也. 痍音夷.｣

[七]師古曰：｢謾, 欺誑也, 音慢, 又音莫連反.｣

[八]師古曰：｢圖, 謀也.｣

[九]師古曰：｢過, 誤也.｣

至孝文即位, 復修和親. 其三年夏, 匈奴右賢王入居河南地爲寇, 於是文帝下詔曰：｢漢與匈奴約爲昆弟, 無侵害邊境, 所以輸遺匈奴甚厚. 今右賢王離其國, 將眾居河南地, 非常故[一]. 往來入塞, 捕殺吏卒, 敺侵上郡保塞蠻夷, 令不得居其故[二]. 陵轢邊吏, 入盜, 甚驁無道[三], 非約也. 其發邊吏車騎八萬詣高奴[四], 遣丞相灌嬰將擊右賢王.｣ 右賢王走出塞, 文帝幸太原. 是時, 濟北王反, 文帝歸, 罷丞相擊胡之兵.

[一]師古曰：｢言異於常, 非舊事.｣

[二]師古曰：｢敺與驅同. 保塞蠻夷, 謂本來屬漢而居邊塞自保守.｣

[三]師古曰：｢轢音來各反. 驁與傲同.｣

[四]師古曰：｢上郡之縣也.｣

其明年, 單于遺漢書曰：｢天所立匈奴大單于敬問皇帝無恙. 前時皇帝言和親事, 稱書意合驩[一]. 漢邊吏侵侮右賢王, 右賢王不請[二], 聽後義盧侯難支等計, 與漢吏相恨, 絕二主之約, 離昆弟之親. 皇帝讓書再至, 發使以書報, 不來, 漢使不至[三]. 漢以其故不和, 鄰國不附. 今以少吏之敗約[四], 故罰右賢王, 使至西方求月氏擊之. 以天之福, 吏卒良, 馬力強, 以滅夷月氏[五], 盡斬殺降下定之. 樓蘭、烏孫、呼揭及其旁二十六國皆已爲匈奴[六]. 諸引弓之民并爲一家, 北州以定. 願寢兵休士養馬, 除前事, 復故約[七], 以安邊民, 以應古始, 使少者得成其長, 老者得安其處, 世世平樂. 未得皇帝之志, 故使郎中係虖淺奉書請[八], 獻橐佗一, 騎馬二, 駕二駟[九]. 皇帝即不欲匈奴近塞, 則且詔吏民遠舍[一０]. 使者至, 即遣之.｣ 六月中, 來至新望之地[一一]. 書至, 漢議擊與和親孰便, 公卿皆曰：｢單于新破月氏, 乘勝, 不可擊也. 且得匈奴地, 澤鹵非可居也, 和親甚便.｣ 漢許之.

[一]師古曰：｢稱, 副也. 言與所遺書意相副, 而共結驩親.｣

[二]師古曰：｢不告單于也.｣

[三]師古曰：｢讓書, 有責讓之言也. 謂匈奴再得漢書, 而發使將書以報漢. 漢留其使不得來還, 而漢又更不發使至匈奴也.｣

[四]師古曰：｢少吏猶言小吏.｣

[五]師古曰：｢夷, 平也.｣

[六]師古曰：｢皆入匈奴國也. 揭音丘列反.｣

[七]師古曰：｢復音扶目反.｣

[八]師古曰：｢虖音火姑反.｣

[九]師古曰：｢騎馬, 堪爲騎也. 駕, 可駕車也. 二駟, 八匹.｣

[一０]師古曰：｢舍, 居止也.｣

[一一]服虔曰：｢漢界上塞下之地.｣

孝文前六年, 遺匈奴書曰：｢皇帝敬問匈奴大單于無恙. 使係虖淺遺朕書, 云□願寢兵休(事)[士], 除前事, 復故約, 以安邊民, 世世平樂□, 朕甚嘉之. 此古聖王之志也. 漢與匈奴約爲兄弟, 所以遺單于甚厚. 背約離兄弟之親者, 常在匈奴. 然右賢王事已在赦前, 勿深誅. 單于若稱書意, 明告諸吏, 使無負約, 有信, 敬如單于書. 使者言單于自將并國有功, 甚苦兵事. 服繡袷綺衣、長襦、錦袍各一[一], 比疏一[二], 黃金飭具帶一, 黃金犀毗一[三], 繡十匹, 錦二十匹, 赤綈、綠繒各四十匹[四], 使中大夫意、謁者令肩遺單于.｣

[一]師古曰：｢服者, 言天子自所服也. 袷者, 衣無絮也. 繡袷綺衣, 以繡爲表, 綺爲裏也. 袷音工洽反.｣

[二]師古曰：｢辮髮之飭也, 以金爲之. 比音頻寐反. 疏字或作余.｣

[三]孟康曰：｢要中大帶也.｣ 張晏曰：｢鮮卑郭洛帶, 瑞獸名也, 東胡好服之.｣ 師古曰：｢犀毗, 胡帶之鉤也. 亦曰鮮卑, 亦謂師比, 總一物也, 語有輕重耳.｣

[四]師古曰：｢繒者, 帛之總稱. 綈, 厚繒也, 音徒奚反.｣

後頃之, 冒頓死, 子稽粥立[一], 號曰老上單于.

[一]師古曰：｢稽音雞. 粥音育.｣

老上稽粥單于初立, 文帝復遣宗人女翁主爲單于閼氏[一], 使宦者燕人中行說傅翁主[二]. 說不欲行, 漢強使之. 說曰：｢必我也, 爲漢患者.｣[三]中行說既至, 因降單于, 單于愛幸之.

[一]師古曰：｢宗人女, 亦諸侯王之女.｣

[二]師古曰：｢姓中行, 名說也. 行音胡郎反. 說讀曰悅.｣

[三]師古曰：｢言我必於漢生患.｣

初, 單于好漢繒絮食物, 中行說曰：｢匈奴人眾不能當漢之一郡, 然所以強之者, 以衣食異, 無卬於漢[一]. 今單于變俗好漢物, 漢物不過什二, 則匈奴盡歸於漢矣[二]. 其得漢絮繒, 以馳草棘中, 衣袴皆裂弊, 以視不如旃裘堅善也[三]；得漢食物皆去之[四], 以視不如重酪之便美也.｣[五]於是說教單于左右疏記, 以計識其人眾畜牧[六].

[一]師古曰：｢卬音牛向反.｣

[二]師古曰：｢言漢費物十分之二, 則盡得匈奴之眾也.｣

[三]師古曰：｢視讀曰示. 下皆類此.｣

[四]師古曰：｢去, 棄也, 音丘呂反.｣

[五]師古曰：｢重, 乳汁也. 重音竹用反, 字本作湩, 其音則同.｣

[六]師古曰：｢說者, 舉中行說之名也. 疏, 分條之也. 識亦記, 音式志反.｣

漢遺單于書, 以尺一牘, 辭曰｢皇帝敬問匈奴大單于無恙｣, 所以遺物及言語云云. 中行說令單于以尺二寸牘, 及印封皆令廣長大, 倨驁其辭[一]曰｢天地所生日月所置匈奴大單于敬問漢皇帝無恙｣, 所以遺物言語亦云云.

[一]師古曰：｢倨, 慢也. 驁與傲同.｣

漢使或言匈奴俗賤老, 中行說窮漢使曰：｢而漢俗屯戍從軍當發者, 其親豈不自奪溫厚肥美齎送飲食行者乎?｣[一]漢使曰：｢然.｣ 說曰：｢匈奴明以攻戰爲事, 老弱不能鬥, 故以其肥美飲食壯健以自衛, 如此父子各得相保, 何以言匈奴輕老也?｣ 漢使曰：｢匈奴父子同穹廬臥[二]. 父死, 妻其後母；兄弟死, 盡妻其妻. 無冠帶之節, 闕庭之禮.｣ 中行說曰：｢匈奴之俗, 食畜肉, 飲其汁, 衣其皮；畜食草飲水, 隨時轉移. 故其急則人習騎射, 寬則人樂無事. 約束徑, 易行；君臣簡, 可久[三]. 一國之政猶一體也. 父兄死, 則妻其妻, 惡種姓之失也. 故匈奴雖亂, 必立宗種. 今中國雖陽不取其父兄之妻, 親屬益疏則相殺, 至到易姓, 皆從此類也. 且禮義之敝, 上下交怨, 而室屋之極, 生力屈焉[四]. 夫力耕桑以求衣食[五], 築城郭以自備, 故其民急則不習戰攻, 緩則罷於作業[六]. 嗟土室之人, 顧無喋喋佔佔, 冠固何當！｣[七]自是之後, 漢使欲辯論者, 中行說輒曰：｢漢使毋多言, 顧漢所輸匈奴繒絮米糱, 令其量中, 必善美而已[八], 何以言爲乎? 且所給備善則已, 不備善而苦惡, 則候秋孰, 以騎馳蹂乃稼穡也.｣[九]. 日夜教單于候利害處.

[一]師古曰：｢而, 汝也. 飲音於禁反. 食音似. 其下亦同.｣

[二]師古曰：｢穹廬, 旃帳也. 其形穹隆, 故曰穹廬.｣

[三]師古曰：｢徑, 直也. 簡, 率也.｣

[四]師古曰：｢言忠信衰薄, 彊爲禮義, 故其末流, 怨恨彌起. 棟宇之作, 土木競勝, 勞役既重, 所以力屈. 屈, 盡也, 音其勿反.｣

[五]師古曰：｢力謂竭力也.｣

[六]師古曰：｢罷讀曰疲.｣

[七]師古曰：｢嗟者, 歎愍之言也. 喋喋, 利口也. 佔佔, 衣裳貌也. 言漢人且當思念, 無爲喋喋佔佔耳. 雖自謂著冠, 何所當益也. 喋音牒. 佔音昌占反.｣

[八]師古曰：｢顧, 念也. 中猶滿也. 量中者, 滿其數也. 中音竹仲反.｣

[九]師古曰：｢苦猶麤也. 蹂, 踐也. 乃, 汝也. 蹂音人九反.｣

孝文十四年, 匈奴單于十四萬騎入朝那蕭關, 殺北地都尉卬, 虜人民畜產甚多, 遂至彭陽[一]. 使騎兵入燒回中宮[二], 候騎至雍甘泉. 於是文帝以中尉周舍、郎中令張武爲將軍, 發車千乘, 十萬騎, 軍長安旁以備胡寇. 而拜昌侯盧卿爲上郡將軍, 甯侯魏遫爲北地將軍[三], 隆慮侯周灶爲隴西將軍[四], 東陽侯張相如爲大將軍, 成侯董赤爲將軍[五], 大發車騎往擊胡. 單于留塞內月餘, 漢逐出塞即還, 不能有所殺. 匈奴日以驕, 歲入邊, 殺略人民甚眾, 雲中、遼東最甚, 郡萬餘人. 漢甚患之, 乃使使遺匈奴書, 單于亦使當戶報謝, 復言和親事.

[一]服虔曰：｢安定縣也.｣ 師古曰：｢即今彭原縣是.｣

[二]師古曰：｢回中, 地在安定, 其中有宮也.｣

[三]師古曰：｢遫, 古速字.｣

[四]師古曰：｢慮音廬.｣

[五]師古曰：｢文紀言建成侯, 此言成侯, 紀傳不同, 當有誤.｣

孝文後二年, 使使(遣)[遺]匈奴書曰：｢皇帝敬問匈奴大單于無恙. 使當戶且渠雕渠難、郎中韓遼遺朕馬二匹, 已至, 敬受[一]. 先帝制, 長城以北引弓之國受令單于, 長城以內冠帶之室朕亦制之, 使萬民耕織, 射獵衣食, 父子毋離, 臣主相安, (居)[俱]無暴虐. 今聞渫惡民貪降其趨[二], 背義絕約, 忘萬民之命, 離兩主之驩, 然其事已在前矣. 書云□二國已和親, 兩主驩說[三], 寢兵休卒養馬[四], 世世昌樂, 翕然更始□, 朕甚嘉之. 聖者日新, 改作更始, 使老者得息, 幼者得長, 各保其首領, 而終其天年. 朕與單于俱由此道[五], 順天恤民, 世世相傳, 施之無窮, 天下莫不咸嘉. (使)漢與匈奴鄰敵之國, 匈奴處北地, 寒, 殺氣早降, 故詔吏遺單于秫糱金帛綿絮它物歲有數. 今天下大安, 萬民熙熙[六], 獨朕與單于爲之父母. 朕追念前事, 薄物細故, 謀臣計失, 皆不足以離昆弟之驩[七]. 朕聞天不頗覆, 地不偏載[八]. 朕與單于皆捐細故, 俱蹈大道(也)[九], 墮壞前惡, 以圖長久[一０], 使兩國之民若一家子. 元元萬民, 下及魚鱉, 上及飛鳥, 跂行喙息蝡動之類[一一], 莫不就安利, 避危殆. 故來者不止, 天之道也. 俱去前事[一二], 朕釋逃虜民[一三], 單于毋言章尼等[一四]. 朕聞古之帝王, 約分明而不食言[一五]. 單于留志, 天下大安[一六], 和親之後, 漢過不先[一七]. 單于其察之.｣

[一]師古曰：｢當戶且渠者, 一人爲二官. 雕渠難者, 其姓名.｣

[二]晉灼曰：｢渫音渫水之渫. 邪惡不正之民.｣ 師古曰：｢渫音先列反. 降, 下也, 謂下意於利也. 趨讀曰趣.｣

[三]師古曰：｢說讀曰悅.｣

[四]師古曰：｢寢, 息也.｣

[五]師古曰：｢由, 從也, 用也.｣

[六]師古曰：｢和樂貌.｣

[七]師古曰：｢細故, 小事也.｣

[八]師古曰：｢頗亦偏也, 音普何反.｣

[九]師古曰：｢捐, 棄也.｣

[一０]師古曰：｢墮, 毀也. 圖, 謀也. 墮音火規反.｣

[一一]師古曰：｢跂行, 凡有足而行者也. 喙息, 凡以口出氣者也. 蝡蝡, 動貌. 跂音岐. 喙音許穢反. 蝡音人兗反.｣

[一二]師古曰：｢去, 除也, 音丘呂反.｣

[一三]師古曰：｢謂漢人逃入匈奴者, (今)[令]不追.｣

[一四]師古曰：｢背單于降漢者.｣

[一五]師古曰：｢凡云食言者, 終爲不信, 棄其前言, 如食而盡.｣

[一六]師古曰：｢留志謂計念和親.｣

[一七]師古曰：｢言更不負約.｣

單于既約和親, 於是制詔御史：｢匈奴大單于遺朕書, 和親已定, 亡人不足以益眾廣地, 匈奴無入塞, 漢無出塞, 犯今約者殺之, 可以久親, 後無咎, 俱便. 朕已許. 其布告天下, 使明知之.｣

後四年, 老上單于死, 子軍臣單于立, 而中行說復事之. 漢復與匈奴和親.

軍臣單于立歲餘, 匈奴復絕和親, 大入上郡、雲中各三萬騎, 所殺略甚眾. 於是漢使三將軍軍屯北地, 代屯句注, 趙屯飛狐口[一], 緣邊亦各堅守以備胡寇. 又置三將軍, 軍長安西細柳、渭北棘門、霸上以備胡. 胡騎入代句注邊, 烽火通於甘泉、長安. 數月, 漢兵至邊, 匈奴亦遠塞[二], 漢兵亦罷. 後歲餘, 文帝崩, 景帝立, 而趙王遂乃陰使於匈奴. 吳楚反, 欲與趙合謀入邊. 漢圍破趙, 匈奴亦止. 自是後, 景帝復與匈奴和親, 通關市, 給遺單于, 遣翁主如故約. 終景帝世, 時時小入盜邊, 無大寇.

[一]師古曰：｢險阨之處, 在代郡之南, 南衝燕趙之中.｣

[二]師古曰：｢遠, 離也, 音于萬反.｣

武帝即位, 明和親約束, 厚遇關市, 饒給之. 匈奴自單于以下皆親漢, 往來長城下.

漢使馬邑人聶翁壹[一]間闌出物與匈奴交易[二], 陽爲賣馬邑城以誘單于. 單于信之, 而貪馬邑財物, 乃以十萬騎入武州塞. 漢伏兵三十餘萬馬邑旁, 御史大夫韓安國爲護軍將軍, 護四將軍以伏單于[三]. 單于既入漢塞, 未至馬邑百餘里, 見畜布野而無人牧者, 怪之, 乃攻亭. 時雁門尉史行徼, 見寇, 保此亭[四], 單于得, 欲刺之. 尉史知漢謀, 乃下[五], 具告單于. 單于大驚, 曰：｢吾固疑之.｣ 乃引兵還. 出曰：｢吾得尉史, 天也.｣ 以尉史爲天王. 漢兵約單于入馬邑而縱(兵)[六], 單于不至, 以故無所得. 將軍王恢部出代擊胡輜重[七], 聞單于還, 兵多, 不敢出. 漢以恢本建造兵謀而不進, 誅恢. 自是後, 匈奴絕和親, 攻當路塞[八], 往往入盜於邊, 不可勝數. 然匈奴貪, 尚樂關市, 耆漢財物[九], 漢亦通關市不絕以中之[一０].

[一]師古曰：｢姓聶名壹. 翁者, 老人之稱也.｣

[二]孟康曰：｢私出塞交易.｣

[三]師古曰：｢伏兵而待單于也.｣

[四]師古曰：｢漢律, 近塞郡皆置尉, 百里一人, 士史、尉史各二人巡行徼塞也. 行音下孟反.｣

[五]師古曰：｢尉史在亭樓上, 虜欲以矛戟刺之, 懼, 乃自下以謀告.｣

[六]師古曰：｢放兵以擊單于.｣

[七]師古曰：｢重音直用反.｣

[八]師古曰：｢塞之當行道處者.｣

[九]師古曰：｢耆讀曰嗜.｣

[一０]師古曰：｢以關市中其意. 中音竹仲反.｣

自馬邑軍後五歲之秋, 漢使四將各萬騎擊胡關市下. 將軍衛青出上谷, 至龍城, 得胡首虜七百人. 公孫賀出雲中, 無所得. 公孫敖出代郡, 爲胡所敗七千. 李廣出雁門, 爲胡所敗, 匈奴生得廣, 廣道亡歸[一]. 漢囚敖、廣, 敖、廣贖爲庶人. 其冬, 匈奴數千人盜邊, 漁陽尤甚. 漢使將軍韓安國屯漁陽備胡. 其明年秋, 匈奴二萬騎入漢, 殺遼西太守, 略二千餘人. 又敗漁陽太守軍千餘人, 圍將軍安國[二]. 安國時千餘騎亦且盡, 會燕救之, 至, 匈奴乃去, 又入雁門殺略千餘人. 於是漢使將軍衛青將三萬騎出雁門, 李息出代郡, 擊胡, 得首虜數千. 其明年, 衛青復出雲中以西至隴西, 擊胡之樓煩、白羊王於河南, 得胡首虜數千, 羊百餘萬. 於是漢遂取河南地, 築朔方, 復繕故秦時蒙恬所爲塞, 因河而爲固. 漢亦棄上谷之斗辟縣造陽地以予胡[三]. 是歲, 元朔二年也.

[一]師古曰：｢於道上亡還.｣

[二]師古曰：｢即韓安國也.｣

[三]孟康曰：｢縣斗辟曲近胡.｣ 師古曰：｢斗, 絕也. 縣之斗曲入匈奴界者, 其中造陽地也. 辟讀曰僻.｣

其後冬, 軍臣單于死, 其弟左谷蠡王伊稺斜自立爲單于, 攻敗軍臣單于太子於單. 於單亡降漢, 漢封於單爲陟安侯, 數月死.

伊稺斜單于既立, 其夏, 匈奴數萬騎入代郡, 殺太守共友[一], 略千餘人. 秋, 又入鴈門, 殺略千餘人. 其明年, 又入代郡、定襄、上郡, 各三萬騎, 殺略數千人. 匈奴右賢王怨漢奪之河南地而築朔方, 數寇盜邊, 及入河南, 侵擾朔方, 殺略吏民甚眾.

[一]師古曰：｢共友, 太守姓名也. 共讀曰龔.｣

其明年春, 漢遣衛青將六將軍十餘萬人出朔方高闕. 右賢王以爲漢兵不能至, 飲酒醉. 漢兵出塞六七百里, 夜圍右賢王. 右賢王大驚, 脫身逃走, 精騎往往隨後去. 漢將軍得右賢王人眾男女萬五千人, 裨小王十餘人. 其秋, 匈奴萬騎入代郡, 殺都尉朱央, 略千餘人.

其明年春, 漢復遣大將軍衛青將六將軍, 十餘萬騎, 仍再出定襄數百里[一]擊匈奴, 得首虜前後萬九千餘級, 而漢亦亡兩將軍, 三千餘騎. 右將軍建得以身脫, 而前將軍翕侯趙信兵不利, 降匈奴. 趙信者, 故胡小王, 降漢, 漢封爲翕侯, 以前將軍與右將軍并軍, 介獨遇單于兵, 故盡沒[二]. 單于既得翕侯, 以爲自次王[三], 用其姊妻之, 與謀漢. 信教單于益北絕幕[四], 以誘罷漢兵, 徼極而取之[五], 毋近塞[六]. 單于從之. 其明年, 胡數萬騎入上谷, 殺數百人.

[一]師古曰：｢仍, 頻也.｣

[二]晉灼曰：｢介音戛.｣ 師古曰：｢介, 特也. 本雖并軍, 至遇單于時特也. 介讀如本字.｣

[三]師古曰：｢自次者, 尊重次於單于.｣

[四]師古曰：｢直度曰絕.｣

[五]師古曰：｢罷讀曰疲. 徼, 要也. 誘令疲, 要其困極, 然後取之. 徼音工堯反.｣

[六]師古曰：｢不近塞居, 所以疲勞漢兵也.｣

其明年春, 漢復遣大將軍衛青將六將軍, 十餘萬騎, 仍再出定襄數百里[一]擊匈奴, 得……

明年春, 漢使票騎將軍去病將萬騎出隴西, 過焉耆山千餘里, 得胡首虜八千餘級, 得休屠王祭天金人[一]. 其夏, 票騎將軍復與合騎侯數萬騎出隴西、北地二千里, 過居延, 攻祁連山, 得胡首虜三萬餘級, 裨小王以下十餘人. 是時, 匈奴亦來入代郡、鴈門, 殺略數百人. 漢使博望侯及李將軍廣出右北平, 擊匈奴左賢王. 左賢王圍李廣, 廣軍四千人死者過半, 殺虜亦過當. 會博望侯軍救至, 李將軍得脫, 盡亡其軍. 合騎侯後票騎將軍期, 及博望侯皆當死, 贖爲庶人.

[一]孟康曰：｢匈奴祭天處本在雲陽甘泉山下, 秦擊奪其地, 後徙之休屠王右地, 故休屠有祭天金人象也.｣ 師古曰：｢作金人以爲天神之主而祭之, 即今佛像是其遺法.｣

其秋, 單于怒昆邪王、休屠王居西方爲漢所殺虜數萬人, 欲召誅之. 昆邪、休屠王恐, 謀降漢, 漢使票騎將軍迎之. 昆邪王殺休屠王, 并將其眾降漢, 凡四萬餘人, 號十萬. 於是漢已得昆邪, 則隴西、北地、河西益少胡寇, 徙關東貧民處所奪匈奴河南地新秦中以實之[一], (西)[而]減北地以西戍卒半. 明年春, 匈奴入右北平、定襄各數萬騎, 殺略千餘人.

[一]師古曰：｢新秦, 解在食貨志.｣

其[明]年春, 漢謀以爲｢翕侯信爲單于計, 居幕北, 以爲漢兵不能至｣. 乃粟馬[一], 發十萬騎, 私負從馬凡十四萬匹[二], 糧重不與焉[三]. 令大將軍青、票騎將軍去病中分軍, 大將軍出定襄, 票騎將軍出代, 咸約絕幕擊匈奴[四]. 單于聞之, 遠甚輜重[五], 以精兵待於幕北. 與漢大將軍接戰一日, 會暮, 大風起, 漢兵縱左右翼圍單于. 單于自度戰不能與漢兵[六], 遂獨與壯騎數百潰漢圍西北遁走. 漢兵夜追之不得, 行捕斬首虜凡萬九千級[七], 北至窴顏山趙信城而還[八].

[一]師古曰：｢以粟秣馬也.｣

[二]師古曰：｢私負衣裝者及私將馬從者, 皆非公家發與之限.｣

[三]師古曰：｢負戴糧食者. 重音直用反. 與讀曰豫.｣

[四]師古曰：｢約謂爲其要.｣

[五]師古曰：｢徙其輜重令遠去.｣

[六]師古曰：｢與猶如也. 度音徒各反.｣

[七]師古曰：｢且行且捕斬之.｣

[八]孟康曰：｢趙信所作, 因以名城.｣ 師古曰：｢窴音徒千反.｣

單于之走, 其兵往往與漢軍相亂而隨單于. 單于久不與其大眾相得, 右谷蠡王以爲單于死, 乃自立爲單于. 真單于復得其眾, 右谷蠡乃去號, 復其故位.

票騎之出代二千餘里, 與左王接戰, 漢兵得胡首虜凡七萬餘人, 左王將皆遁走. 票騎封於狼居胥山, 禪姑衍, 臨翰海而還.

是後匈奴遠遁, 而幕南無王庭. 漢度河自朔方以西至令居[一], 往往通渠置田官, 吏卒五六萬人, 稍蠶食, 地接匈奴以北[二].

[一]師古曰：｢令音零. 下亦類此.｣

[二]師古曰：｢其地相接不絕.｣

初, 漢兩將大出圍單于, 所殺虜八九萬, 而漢士物故者亦萬數[一], 漢馬死者十餘萬匹. 匈奴雖病, 遠去, 而漢馬亦少, 無以復往. 單于用趙信計, 遣使好辭請和親. 天子下其議, 或言和親, 或言遂臣之. 丞相長史任敞曰：｢匈奴新困, 宜使爲外臣, 朝請於邊[二].｣ 漢使敞使於單于. 單于聞敞計, 大怒, 留之不遣. 先是漢亦有所降匈奴使者, 單于亦輒留漢使相當. 漢方復收士馬, 會票騎將軍去病死, 於是漢久不北擊胡.

[一]師古曰：｢物故謂死也.｣

[二]師古曰：｢請音材性反.｣

數歲, 伊稚斜單于立十三年死, 子烏維立爲單于. 是歲, 元鼎三年也. 烏維單于立, 而漢武帝始出巡狩郡縣. 其後漢方南誅兩越, 不擊匈奴, 匈奴亦不入邊.

烏維立三年, 漢已滅兩越, 遣故太僕公孫賀將萬五千騎出九原二千餘里, 至浮苴井[一], 從票侯趙破奴萬餘騎出令居數千里, 至匈奴河水[二], 皆不見匈奴一人而還.

[一]師古曰：｢苴音子餘反. 武紀苴字作沮, 其音同.｣

[二]臣瓚曰：｢水名也. 去令居千里.｣

是時, 天子巡邊, 親至朔方, 勒兵十八萬騎以見武節[一], 而使郭吉風告單于[二]. 既至匈奴, 匈奴主客問所使[三], 郭吉卑體好言曰：｢吾見單于而口言.｣ 單于見吉, 吉曰：｢南越王頭已縣於漢北闕下. 今單于即能前與漢戰, 天子自將兵待邊；即不能, 亟南面而臣於漢[四]. 何但遠走, 亡匿於幕北寒苦無水草之地爲? [五]｣ 語卒, 單于大怒, 立斬主客見者, 而留郭吉不歸, 遷辱之北海上. 而單于終不肯爲寇於漢邊, 休養士馬, 習射獵, 數使使好辭甘言求和親.

[一]師古曰：｢見, 示也.｣

[二]師古曰：｢風讀曰諷.｣

[三]師古曰：｢主客, 主接諸客者也. 問以何事而來.｣

[四]師古曰：｢亟, 急也, 音居力反.｣

[五]師古曰：｢但, 空也.｣

漢使王烏等闚匈奴. 匈奴法, 漢使不去節, 不以墨黥其面, 不得入穹廬[一]. 王烏, 北地人, 習胡俗, 去其節, 黥面入廬. 單于愛之, 陽許曰：｢吾爲遣其太子入質於漢, 以求和親.｣[二]

[一]師古曰：｢以墨黥面也.｣

[二]師古曰：｢言爲王烏故遣太子入質.｣

漢使楊信使於匈奴. 是時漢東拔濊貉、朝鮮以爲郡[一], 而西置酒泉郡以隔絕胡與羌通之路. 又西通月氏、大夏, 以翁主妻烏孫王, 以分匈奴西方之援國. 又北益廣田至眩雷爲塞[二], 而匈奴終不敢以爲言. 是歲, 翕侯信死, 漢用事者以匈奴已弱, 可臣從也. 楊信爲人剛直屈強, 素非貴臣也[三], 單于不親. 欲召入, 不肯去節, 乃坐穹廬外見楊信. 楊信說單于曰：｢即欲和親, 以單于太子爲質於漢.｣ 單于曰：｢非故約. 故約, 漢常遣翁主, 給繒絮食物有品, 以和親[四], 而匈奴亦不復擾邊. 今乃欲反古[五], 令吾太子爲質, 無幾矣.｣[六]匈奴俗, 見漢使非中貴人, 其儒生, 以爲欲說, 折其辭辯；少年, 以爲欲刺, 折其氣. 每漢兵入匈奴, 匈奴輒報償. 漢留匈奴使, 匈奴亦留漢使, 必得當乃止.

[一]師古曰：｢濊與穢同, 亦或作薉.｣

[二]服虔曰：｢眩雷, 地在烏孫北也. 眩音州縣之縣.｣

[三]師古曰：｢屈音其勿反. 強音其兩反.｣

[四]師古曰：｢品謂等差也.｣

[五]師古曰：｢反, 違也.｣

[六]師古曰：｢言遣太子爲質, 則匈奴國中所餘者無幾, 皆當盡也. 幾音居豈反.｣

楊信既歸, 漢使王烏等如匈奴. 匈奴復諂以甘言[一], 欲多得漢財物, 紿王烏曰：｢吾欲入漢[二]見天子, 面相結爲兄弟.｣ 王烏歸報漢, 漢爲單于築邸于長安. 匈奴曰：｢非得漢貴人使, 吾不與誠語.｣[三]匈奴使其貴人至漢, 病, 服藥欲愈之, 不幸而死. 漢使路充國佩二千石印綬, 使送其喪, 厚幣直數千金. 單于以爲漢殺吾貴使者, 乃留路充國不歸. 諸所言者, 單于特空紿王烏[四], 殊無意入漢, 遣太子來質. 於是匈奴數使奇兵侵犯漢邊. 漢乃拜郭昌爲拔胡將軍, 及浞野侯屯朔方以東, 備胡[五].

[一]師古曰：｢讇, 古諂字.｣

[二]師古曰：｢紿, 詐也.｣

[三]師古曰：｢誠, 實也.｣

[四]師古曰：｢特, 但也.｣

[五]師古曰：｢浞野侯, 趙破奴也. 浞音仕角反.｣

烏維單于立十歲死, 子詹師廬立, 年少, 號爲兒單于. 是歲, 元封六年也. 自是後, 單于益西北. 左方兵直雲中, 右方兵直酒泉、敦煌.

兒單于立, 漢使兩使, 一人弔單于, 一人弔右賢王, 欲以乖其國. 使者入匈奴, 匈奴悉將致單于. 單于怒而悉留漢使. 漢使留匈奴者前後十餘輩, 而匈奴使來漢, 亦輒留之相當.

是歲, 漢使貳師將軍西伐大宛, 而令因杅將軍築受降城[一]. 其冬, 匈奴大雨雪[二], 畜多飢寒死, 而單于年少, 好殺伐, 國中多不安. 左大都尉欲殺單于, 使人間告漢[三]曰：｢我欲殺單于降漢, 漢遠, 漢即來兵近我, 我即發.｣[四]初漢聞此言, 故築受降城, 猶以爲遠.

[一]師古曰：｢杅音于.｣

[二]師古曰：｢雨音于具反.｣

[三]師古曰：｢私來報.｣

[四]師古曰：｢來兵, 言以兵來也.｣

其明年春, 漢使浞野侯破奴將二萬騎出朔方北二千餘里[一], 期至浚稽山而還[二]. 浞野侯既至期, 左大都尉欲發而覺, 單于誅之, 發兵擊浞野侯. 浞野侯行捕首虜數千人. 還, 未至受降城四百里, 匈奴八萬騎圍之. 浞野侯夜出自求水, 匈奴生得浞野侯, 因急擊其軍. 軍吏畏亡將而誅, 莫相勸而歸, 軍遂沒於匈奴. 單于大喜, 遂遣兵攻受降城, 不能下, 乃侵入邊而去. 明年, 單于欲自攻受降城, 未到, 病死.

[一]師古曰：｢以迎左大都尉.｣

[二]師古曰：｢浚音俊. 稽音雞. 在武威北.｣

兒單于立三歲而死. 子少, 匈奴乃立其季父烏維單于弟右賢王句黎湖爲單于[一]. 是歲, 太初三年也.

[一]師古曰：｢句音鉤.｣

句黎湖單于立, 漢使光祿徐自爲出五原塞數百里, 遠者千里, 築城障列亭至盧朐[一], 而使游擊將軍韓說、長平侯衛伉屯其旁[二], 使強弩都尉路博德築居延澤上.

[一]師古曰：｢盧朐, 山名也. 朐音劬.｣

[二]師古曰：｢說讀曰悅. 伉音抗, 即衛青子.｣

其秋, 匈奴大入雲中、定襄、五原、朔方, 殺略數千人, 敗數二千石而去, 行壞光祿所築亭障. 又使右賢王入酒泉、張掖, 略數千人. 會任文擊救[一], 盡復失其所得而去. 聞貳師將軍破大宛, 斬其王還, 單于欲遮之, 不敢, 其冬病死.

[一]服虔曰：｢任文, 漢將也.｣ 師古曰：｢擊救者, 擊匈奴而自救漢人.｣

句黎湖單于立一歲死, 其弟左大都尉且鞮侯立爲單于[一].

[一]師古曰：｢且音子余反. 鞮音丁奚反.｣

漢既誅大宛, 威震外國, 天子意欲遂困胡, 乃下詔曰：｢高皇帝遺朕平城之憂[一], 高后時單于書絕悖逆. 昔齊襄公復九世之讎, 春秋大之.｣[二]是歲, 太初四年也.

[一]師古曰：｢遺, 留也.｣

[二]師古曰：｢公羊傳莊四年春, 齊襄公滅紀, 復讎也. 襄公之九世祖昔爲紀侯所譖, 而亨殺于周, 故襄公滅紀也. 九世猶可以復讎乎? 曰：雖百世可也.｣

且鞮侯單于初立, 恐漢襲之, 盡歸漢使之不降者路充國等於漢. 單于乃自謂｢我兒子, 安敢望漢天子！漢天子, 我丈人行.｣[一]漢遣中郎將蘇武厚幣賂遺單于, 單于益驕, 禮甚倨, 非漢所望也. 明年, 浞野侯破奴得亡歸漢.

[一]師古曰：｢丈人, 尊老之稱也. 行音胡浪反.｣

其明年, 漢使貳師將軍將三萬騎出酒泉, 擊右賢王於天山, 得首虜萬餘級而還. 匈奴大圍貳師, 幾不得脫[一]. 漢兵物故什六七[一]. 漢又使因杅將軍出西河, 與強弩都尉會涿邪山, 亡所得. 使騎都尉李陵將步兵五千人出居延北千餘里, 與單于會, 合戰, 陵所殺傷萬餘人, 兵食盡, 欲歸, 單于圍陵, 陵降匈奴, 其兵得脫歸漢者四百人. 單于乃貴陵, 以其女妻之.

[一]師古曰：｢幾音鉅依反.｣

[二]師古曰：｢物故謂死也.｣

後二歲, 漢使貳師將軍六萬騎, 步兵七萬, 出朔方；強弩都尉路博德將萬餘人, 與貳師會；游擊將軍說步兵三萬人, 出五原[一]；因杅將軍敖將騎萬, 步兵三萬人, 出雁門. 匈奴聞, 悉遠其累重於余吾水北[二], 而單于以十萬待水南, 與貳師接戰. 貳師解而引歸, 與單于連鬥十餘日. 游擊亡所得. 因杅與左賢王戰, 不利, 引歸.

[一]師古曰：｢即上韓說也.｣

[二]師古曰：｢累重謂妻子資產也. 累音力瑞反. 重音直用反.｣

明年, 且鞮侯單于死, 立五年, 長子左賢王立爲狐鹿姑單于. 是歲, 太始元年也.

初, 且鞮侯兩子, 長爲左賢王, 次爲左大將, 病且死, 言立左賢王. 左賢王未至, 貴人以爲有病, 更立左大將爲單于. 左賢王聞之, 不敢進. 左大將使人召左賢王而讓位焉. 左賢王辭以病, 左大將不聽, 謂曰：｢即不幸死, 傳之於我.｣ 左賢王許之, 遂立爲狐鹿姑單于.

狐鹿姑單于立, 以左大將爲左賢王, 數年病死, 其子先賢撣不得代[一], 更以爲日逐王. 日逐王者, 賤於左賢王. 單于自以其子爲左賢王.

[一]師古曰：｢撣音纏.｣

單于既立六年, 而匈奴入上谷、五原, 殺略吏民. 其年, 匈奴復入五原、酒泉, 殺兩部都尉. 於是漢遣貳師將軍七萬人出五原, 御史大夫商丘成將三萬餘人出西河, 重合侯莽通將四萬騎出酒泉千餘里. 單于聞漢兵大出, 悉遣其輜重, 徙趙信城北邸郅居水[一]. 左賢王驅其人民度余吾水六七百里, 居兜銜山. 單于自將精兵左安侯度姑且水[二].

[一]師古曰：｢邸, 至也, 音丁禮反. 郅音之日反.｣

[二]師古曰：｢且音子余反.｣

御史大夫軍至追(斜)[邪]徑, 無所見, 還[一]. 匈奴使大將與李陵將三萬餘騎追漢軍, 至浚稽山合, 轉戰九日, 漢兵陷陳卻敵, 殺傷虜甚眾. 至蒲奴水, 虜不利, 還去.

[一]師古曰：｢從疾道而追之, 不見虜而還也. 邪音似嗟反.｣

重合侯軍至天山, 匈奴使大將偃渠與左右呼知王將二萬餘騎要漢兵, 見漢兵強, 引去. 重合侯無所得失. 是時, 漢恐車師兵遮重合侯, 乃遣闓陵侯將兵別圍車師[一], 盡得其王民眾而還.

[一]師古曰：｢闓讀與開同.｣

貳師將軍將出塞, 匈奴使右大都尉與衛律將五千騎要擊漢軍於夫羊句山狹[一]. 貳師遣屬國胡騎二千與戰, 虜兵壞散, 死傷者數百人. 漢軍乘勝追北, 至范夫人城[二], 匈奴奔走, 莫敢距敵. 會貳師妻子坐巫蠱收, 聞之憂懼. 其掾胡亞夫亦避罪從軍, 說貳師曰：｢夫人室家皆在吏, 若還不稱意, 適與獄會, 郅居以北可復得見乎?｣[三]貳師由是狐疑, 欲深入要功, 遂北至郅居水上. 虜已去, 貳師遣護軍將二萬騎度郅居之水. 一日, 逢左賢王左大將, 將二萬騎與漢軍合戰一日, 漢軍殺左大將, 虜死傷甚眾. 軍長史與決眭都尉煇渠侯謀[四]曰：｢將軍懷異心, 欲危眾求功, 恐必敗.｣ 謀共執貳師. 貳師聞之, 斬長史, 引兵還至速邪烏燕然山[五]. 單于知漢軍勞倦, 自將五萬騎遮擊貳師, 相殺傷甚眾. 夜塹漢軍前, 深數尺, 從後急擊之, 軍大亂敗, 貳師降. 單于素知其漢大將貴臣, 以女妻之, 尊寵在衛律上.

[一]服虔曰：｢夫羊, 地名也.｣ 師古曰：｢句山, 西山也. 句音鉤.｣

[二]應劭曰：｢本漢將築此城. 將亡, 其妻率餘眾完保之, 因以爲名也.｣ 張晏曰：｢范氏能胡詛者.｣

[三]如淳曰：｢以就誅後, 雖復欲降匈奴, 不可得.｣

[四]晉灼曰：｢本匈奴官也. 功臣表歸義侯僕多子(□)[雷]後以屬國都尉擊匈奴, 封煇渠. 煇渠, 魯(閎)[陽]縣也.｣ 師古曰：｢眭音息隨反. 煇音輝. 僕多者, 字當爲朋.｣

[五]師古曰：｢速邪烏, 地名也, 燕然山在其中. 燕(一音)[音一]千反.｣

其明年, 單于遣使遺漢書云：｢南有大漢, 北有強胡. 胡者, 天之驕子也, 不爲小禮以自煩. 今欲與漢闓大關, 取漢女爲妻[一], 歲給遺我糱酒萬石, 稷米五千斛[二], 雜繒萬匹, 它如故約, 則邊不相盜矣.｣ 漢遣使者報送其使, 單于使左右難漢使者, 曰：｢漢, 禮義國也. 貳師道前太子發兵反, 何也?｣ 使者曰：｢然. 乃丞相私與太子爭鬥, 太子發兵欲誅丞相, 丞相誣之, 故誅丞相. 此子弄父兵, 罪當笞, 小過耳. 孰與冒頓單于身殺其父代立, 常妻後母, 禽獸行也！｣ 單于留使者, 三歲乃得還.

[一]師古曰：｢闓讀與開同.｣

[二]師古曰：｢以糱爲酒, 味尤甜, 稷米, 稷粟米也.｣

貳師在匈奴歲餘, 衛律害其寵, 會母閼氏病[一], 律飭胡巫[二]言先單于怒, 曰：｢胡攻時祠兵, 常言得貳師以社[三], 今何故不用?｣ 於是收貳師, 貳師(怒)[罵]曰：｢我死必滅匈奴！｣ 遂屠貳師以祠. 會連雨雪數月, 畜產死, 人民疫病, 穀稼不孰[四], 單于恐, 爲貳師立祠室.

[一]師古曰：｢單于之母也.｣

[二]師古曰：｢飭與敕同.｣

[三]師古曰：｢以祠社.｣

[四]師古曰：｢北方早寒, 雖不宜(黍)[禾]稷, 匈奴中亦種黍穄.｣

自貳師沒後, 漢新失大將軍士卒數萬人, 不復出兵. 三歲, 武帝崩. 前此者, 漢兵深入窮追二十餘年, 匈奴孕重墯殰, 罷極苦之[一]. 自單于以下常有欲和親計.

[一]師古曰：｢孕重, 懷任者也. 墯, 落也. 殰, 敗也, 音讀. 罷讀曰疲. 極, 困也. 苦之, 心厭苦也.｣

後三年, 單于欲求和親, 會病死. 初, 單于有異母弟爲左大都尉, 賢, 國人鄉之[一], 母閼氏恐單于不立子而立左大都尉也, 乃私使殺之. 左大都尉同母兄怨, 遂不肯復會單于庭. 又單于病且死, 謂諸貴人：｢我子少, 不能治國, 立弟右谷蠡王.｣ 及單于死, 衛律等與顓渠閼氏謀, 匿單于死, 詐撟單于令[二], 與貴人飲盟, 更立子左谷蠡王爲壺衍鞮單于. 是歲, 始元二年也.

[一]師古曰：｢鄉讀曰嚮. 謂悉皆附之.｣

[二]師古曰：｢撟與矯同, 其字從手. 矯, 託也.｣

壺衍鞮單于既立, 風謂漢使者, 言欲和親[一]. 左賢王、右谷蠡王以不得立怨望, 率其眾欲南歸漢. 恐不能自致, 即脅盧屠王, 欲與西降烏孫, 謀擊匈奴. 盧屠王告之, 單于使人驗問, 右谷蠡王不服, 反以其罪罪盧屠王, 國人皆冤之. 於是二王去居其所, 未嘗肯會龍城[二].

[一]師古曰：｢風讀曰諷, 謂不正言也.｣

[二]師古曰：｢各自居其本處, 不復會龍城祭.｣

後二年秋, 匈奴入代, 殺都尉. 單于年少初立, 母閼氏不正, 國內乖離, 常恐漢兵襲之. 於是衛律爲單于謀｢穿井築城, 治樓以藏穀, 與秦人守之[一]. 漢兵至, 無奈我何.｣ 即穿井數百, 伐材數千. 或曰胡人不能守城, 是遺漢糧也[二], 衛律於是止, 乃更謀歸漢使不降者蘇武、馬宏等. 馬宏者, 前副光祿大夫王忠使西國, 爲匈奴所遮, 忠戰死, 馬宏生得, 亦不肯降. 故匈奴歸此二人, 欲以通善意. 是時, 單于立三歲矣.

[一]師古曰：｢秦時有人亡入匈奴者, 今其子孫尚號秦人.｣

[二]師古曰：｢遺音弋季反.｣

明年, 匈奴發左右部二萬騎, 爲四隊[一], 並入邊爲寇. 漢兵追之, 斬首獲虜九千人, 生得甌脫王, 漢無所失亡. 匈奴見甌脫王在漢, 恐以爲道擊之[二], 即西北遠去, 不敢南逐水草, 發人民屯甌脫. 明年, 復遣九千騎屯受降城以備漢, 北橋余吾, 令可度[三], 以備奔走[四]. 是時, 衛律已死. 衛律在時, 常言和親之利, 匈奴不信, 及死後, 兵數困, 國益貧. 單于弟左谷蠡王思衛律言, 欲和親而恐漢不聽, 故不肯先言, 常使左右風漢使者[五]. 然其侵盜益希, 遇漢使愈厚, 欲以漸致和親, 漢亦羈縻之. 其後, 左谷蠡王死. 明年, 單于使犁汙王窺邊, 言酒泉、張掖兵益弱, 出兵試擊, 冀可復得其地. 時漢先得降者, 聞其計, 天子詔邊警備. 後無幾, 右賢王、犁汙王四千騎[六]分三隊, 入日勒、屋蘭、番和[七]. 張掖太守、屬國都尉發兵擊, 大破之, 得脫者數百人. 屬國千長義渠王騎士射殺犁汙王[八], 賜黃金二百斤, 馬二百匹, 因封爲犁汙王. 屬國都尉郭忠封成安侯. 自是後, 匈奴不敢入張掖.

[一]師古曰：｢隊, 部也, 音徒內反.｣

[二]師古曰：｢道讀曰導.｣

[三]師古曰：｢於余吾水上作橋.｣

[四]師古曰：｢擬有迫急, 北走避漢, 從此橋度也.｣

[五]師古曰：｢風讀曰諷.｣

[六]師古曰：｢無幾謂不多時也. 幾音居豈反.｣

[七]師古曰：｢皆張掖縣也. 番音盤.｣

[八]師古曰：｢千長者, 千人之長.｣

其明年, 匈奴三千餘騎入五原, 略殺數千人, 後數萬騎南旁塞獵[一], 行攻塞外亭(長)[障], 略取吏民去. 是時漢邊郡烽火候望精明, 匈奴爲邊寇者少利, 希復犯塞. 漢復得匈奴降者, 言烏桓嘗發先單于冢, 匈奴怨之, 方發二萬騎擊烏桓. 大將軍霍光欲發兵(要)[邀]擊之[二], 以問護軍都尉趙充國. 充國以爲｢烏桓間數犯塞[三], 今匈奴擊之, 於漢便. 又匈奴希寇盜, 北邊幸無事. 蠻夷自相攻擊, 而發兵要之, 招寇生事, 非計也.｣ 光更問中郎將范明友, 明友言可擊. 於是拜明友爲度遼將軍, 將二萬騎出遼東. 匈奴聞漢兵至, 引去. 初, 光誠明友：｢兵不空出, 即後匈奴, 遂擊烏桓.｣[四] 烏桓時新中匈奴兵[五], 明友既後匈奴, 因乘烏桓敝, 擊之, 斬首六千餘級, 獲三王首, 還, 封爲平陵侯.

[一]師古曰：｢旁音步浪反.｣

[二]師古曰：｢邀迎而擊之. 邀音工堯反.｣

[三]師古曰：｢間即中間也, 猶言比日也.｣

[四]師古曰：｢後匈奴者, 言兵遲後, 邀匈奴不及.｣

[五]師古曰：｢爲匈奴所中傷.｣

匈奴繇是恐[一], 不能出兵. 即使使之烏孫, 求欲得漢公主. 擊烏孫, 取車延、惡師地. 烏孫公主上書, 下公卿議救, 未決. 昭帝崩, 宣帝即位, 烏孫昆彌復上書, 言｢連爲匈奴所侵削, 昆彌願發國半精兵人馬五萬匹, 盡力擊匈奴, 唯天子出兵, 哀救公主！｣ 本始二年, 漢大發關東輕銳士, 選郡國吏三百石伉健習騎射者, 皆從軍[二]. 遣御史大夫田廣明爲祈連將軍, 四萬餘騎, 出西河；度遼將軍范明友三萬餘騎, 出張掖；前將軍韓增三萬餘騎, 出雲中；後將軍趙充國爲蒲類將軍, 三萬餘騎, 出酒泉；雲中太守田順爲虎牙將軍, 三萬餘騎, 出五原：凡五將軍, 兵十餘萬騎, 出塞各二千餘里. 及校尉常惠使護發兵烏孫西域, 昆彌自將翕侯以下五萬餘騎從西方入, 與五將軍兵凡二十餘萬眾. 匈奴聞漢兵大出, 老弱奔走, 敺畜產遠遁逃[三], 是以五將少所得.

[一]師古曰：｢繇讀與由同.｣

[二]師古曰：｢伉音古浪反.｣

[三]師古曰：｢犇, 古奔字. 敺與驅同.｣

度遼將軍出塞千二百餘里, 至蒲離候水, 斬首捕虜七百餘級, 鹵獲馬牛羊萬餘. 前將軍出塞千二百餘里, 至烏員[一], 斬首捕虜, 至候山百餘級[二], 鹵馬牛羊二千餘. 蒲類將軍兵當與烏孫合擊匈奴蒲類澤, 烏孫先期至而去, 漢兵不與相及. 蒲類將軍出塞千八百餘里, 西去候山, 斬首捕虜, 得單于使者蒲陰王以下三百餘級, 鹵馬牛羊七千餘. 聞虜已引去, 皆不至期還. 天子薄其過, 寬而不罪. 祁連將軍出塞千六百里, 至雞秩山, 斬首捕虜十九級, 獲牛馬羊百餘. 逢漢使匈奴還者冉弘等, 言雞秩山西有虜眾, 祁連即戒弘, 使言無虜, 欲還兵. 御史屬公孫益壽諫, 以爲不可, 祁連不聽, 遂引兵還. 虎牙將軍出塞八百餘里, 至丹余吾水上, 即止兵不進, 斬首捕虜千九百餘級, 鹵馬牛羊七萬餘, 引兵還. 上以虎牙將軍不至期, 詐增鹵獲, 而祁連知虜在前, 逗遛不進[三], 皆下吏自殺. 擢公孫益壽爲侍御史. 校尉常惠與烏孫兵至右谷蠡庭, 獲單于父行[四]及嫂、居次、名王、犁汙都尉、千長、將以下三萬九千萬餘級, 虜馬牛羊驢羸橐駝七十餘萬. 漢封惠爲長羅侯. 然匈奴民眾死傷而去者, 及畜產遠移死(于)[亡]不可數勝. 於是匈奴遂衰耗[五], 怨烏孫.

[一]師古曰：｢烏員, 地名也, 音云.｣

[二]師古曰：｢候山, 山名也. 於此山斬捕得人.｣

[三]孟康曰：｢律語也, 謂軍行頓止, 稽留不進也.｣ 師古曰：｢逗讀與住同, 又音豆.｣

[四]師古曰：｢行音胡浪反.｣

[五]師古曰：｢耗, 減也, 音呼到反.｣

其冬, 單于自將萬騎擊烏孫, 頗得老弱, 欲還. 會天大雨雪[一], 一日深丈餘, 人民畜產凍死, 還者不能什一. 於是丁令乘弱攻其北[二], 烏桓入其東, 烏孫擊其西. 凡三國所殺數萬級, 馬數萬匹, 牛羊甚眾. 又重以餓死[三], 人民死者什三, 畜產什五, 匈奴大虛弱, 諸國羈屬者皆瓦解, 攻盜不能理. 其後漢出三千餘騎, 爲三道, 並入匈奴, 捕虜得數千人還. 匈奴終不敢取當[四], 茲欲鄉和親[五], 而邊境少事矣.

[一]師古曰：｢雨音于具反.｣

[二]師古曰：｢令音零.｣

[三]師古曰：｢重音直用反.｣

[四]師古曰：｢當者, 報其直.｣

[五]師古曰：｢茲, 益也. 鄉讀曰嚮.｣

壺衍鞮單于立十七年死, 弟左賢王立, 爲虛閭權渠單于. 是歲, 地節二年也.

虛閭權渠單于立, 以右大將女爲大閼氏, 而黜前單于所幸顓渠閼氏. 顓渠閼氏父左大且渠怨望. 是時匈奴不能爲邊寇, 於是漢罷外城, 以休百姓[一]. 單于聞之喜, 召貴人謀, 欲與漢和親. 左大且渠心害其事, 曰：｢前漢使來, 兵隨其後, 今亦效漢發兵, 先使使者入.｣ 乃自請與呼盧訾王各將萬騎南旁塞獵, 相逢俱入[二]. 行未到, 會三騎亡降漢, 言匈奴欲爲寇. 於是天子詔發邊騎屯要害處, 使大將軍軍監治眾等四人[三]將五千騎, 分三隊[四], 出塞各數百里, 捕得虜各數十人而還. 時匈奴亡其三騎, 不敢入, 即引去. 是歲也, 匈奴飢, 人民畜產死十六七. 又發兩屯各萬騎以備漢. 其秋, 匈奴前所得西嗕居左地者[五], 其君長以下數千人皆驅畜產行, 與甌脫戰, 所戰殺傷甚眾, 遂南降漢.

[一]師古曰：｢外城, 塞外諸城.｣

[二]師古曰：｢訾音子移反. 旁音步浪反.｣

[三]師古曰：｢治眾者, 軍監之名.｣

[四]師古曰：｢隊音徒內反.｣

[五]孟康曰：｢嗕音辱, 匈奴種也.｣ 師古曰：｢嗕音奴獨反.｣

其明年, 西域城郭共擊匈奴, 取車師國[一], 得其王及人眾而去. 單于復以車師王昆弟兜莫爲車師王, 收其餘民東徙, 不敢居故地. 而漢益遣屯士分田車師地以實之. 其明年, 匈奴怨諸國共擊車師, 遣左右大將各萬餘騎屯田右地, 欲以侵迫烏孫西域. 後二歲, 匈奴遣左右奧鞬各六千騎[二], 與左大將再擊漢之田車師城者, 不能下. 其明年, 丁令比三歲入盜匈奴[三], 殺略人民數千, 驅馬畜去. 匈奴遣萬餘騎往擊之, 無所得. 其明年, 單于將十萬餘騎旁塞獵[四], 欲入邊寇. 未至, 會其民題除渠堂亡降漢言狀, 漢以爲言兵鹿奚盧侯, 而遣後將軍趙充國將兵四萬餘騎屯緣邊九郡備虜. 月餘, 單于病歐血, 因不敢入, 還去, 即罷兵. 乃使題王都犁胡次等入漢, 請和親, 未報, 會單于死. 是歲, 神爵二年也.

[一]師古曰：｢城郭謂諸國爲城居者.｣

[二]師古曰：｢奧音郁. 鞬音居言反.｣

[三]師古曰：｢比, 頻也.｣

[四]師古曰：｢旁音步浪反.｣

虛閭權渠單于立九年死. 自始立而黜顓渠閼氏, 顓渠閼氏即與右賢王私通. 右賢王會龍城而去, 顓渠閼氏語以單于病甚, 且勿遠. 後數日, 單于死. 郝宿王刑未央使人召諸王, 未至[一], 顓渠閼氏與其弟左大且渠都隆奇謀, 立右賢王屠耆堂爲握衍朐鞮單于. 握衍朐鞮單于者, 代父爲右賢王[二], 烏維單于耳孫也.

[一]師古曰：｢郝音呼各反.｣

[二]師古曰：｢朐音劬.｣

握衍朐鞮單于立, 復修和親, 遣弟伊酋若王勝之入漢獻見[一]. 單于初立, 凶惡, 盡殺虛閭權渠時用事貴人刑未央等, 而任用顓渠閼氏弟都隆奇, 又盡免虛閭權渠子弟近親, 而自以其子弟代之. 虛閭權渠單于子稽侯狦既不得立[二], 亡歸妻父烏禪幕[三]. 烏禪幕者, 本烏孫、康居間小國, 數見侵暴, 率其眾數千人降匈奴, 狐鹿姑單于以其弟子日逐王姊妻之, 使長其眾, 居右地[四]. 日逐王先賢撣, 其父左賢王當爲單于, 讓狐鹿姑單于, 狐鹿姑單于許立之. 國人以故頗言日逐王當爲單于. 日逐王素與握衍朐鞮單于有隙, 即率其眾數萬騎歸漢. 漢封日逐王爲歸德侯. 單于更立其從兄薄胥堂爲日逐王[五].

[一]師古曰：｢酋音材由反.｣

[二]師古曰：｢㹪音先安反, 又音所姦反.｣

[三]師古曰：｢禪音蟬.｣

[四]師古曰：｢長, 眾爲之長帥.｣

[五]師古曰：｢胥音先余反.｣

明年, 單于又殺先賢撣兩弟. 烏禪幕請之, 不聽, 心恚. 其後左奧鞬王死, 單于自立其小子爲奧鞬王, 留庭. 奧鞬貴人共立故奧鞬王子爲王, 與俱東徙. 單于遣右丞相將萬騎往擊之, 失亡數千人, 不勝. 時單于已立二歲, 暴虐殺伐, 國中不附. 及太子、左賢王數讒左地貴人, 左地貴人皆怨. 其明年, 烏桓擊匈奴東邊姑夕王, 頗得人民, 單于怒. 姑夕王恐, 即與烏禪幕及左地貴人共立稽侯㹪爲呼韓邪單于, 發左地兵四五萬人, 西擊握衍朐鞮單于, 至姑且水北[一]. 未戰, 握衍朐鞮單于兵敗走, 使人報其弟右賢王曰：｢匈奴共攻我, 若肯發兵助我乎?｣[二]右賢王曰：｢若不愛人, 殺昆弟諸貴人. 各自死若處, 無來汙我.｣[三]握衍朐鞮單于恚, 自殺. 左大且渠都隆奇亡之右賢王所, 其民眾盡降呼韓邪單于. 是歲, 神爵四年也. 握衍朐鞮單于立三年而敗.

[一]師古曰：｢且音子余反.｣

[二]師古曰：｢若, 汝也. 其下亦同.｣

[三]師古曰：｢言於汝所居處自死.｣

校勘記

三七四三頁一二行　粥音(戈)[弋]六反, 景祐、殿本都作｢戈｣, 此誤.

三七四五頁一六行　與申(后)[侯]有隙. 景祐、殿本都作｢侯｣. 王先謙說｢后｣ 字誤.

三七四七頁　七行　獂音(完)[桓]. 景祐、殿本都作｢桓｣.

三七八四頁　二行　[東胡]卻千餘里. 景祐、殿本都重｢東胡｣ 二字.

三七四八頁　四行　而始皇帝使蒙恬將數十萬之(物)[眾]北擊胡, 景祐、殿本都作｢眾｣, 史記同, 此誤.

三七五０頁一二行　若今之伏宿(處)[舍]也. 景祐、殿本都作｢舍｣.

三七五一頁　四行　其世(信)[姓]官號可得而記云. 景祐、殿本都作｢姓｣, 此誤.

三七五三頁　六行　(龍)新□之國. 王念孫、沈欽韓都說｢龍｣ 字衍. 按史記作｢薪犁之國｣.

三七五三頁　八行　窳音(戈)[弋]主反. 景祐、殿本都作｢弋｣, 此誤.

三七五四頁　七行　從解圍之隅(直角)[角直]以出去. 殿本作｢角直｣. 王先謙說殿本是.

三七五八頁　四行　願寢兵休(事)[士]. 景祐、殿、局本都作｢士｣, 此誤.

三七六二頁　九行　使使(遣)[遺]匈奴書曰：　景祐、汲古、殿、局本都作｢遺｣, 此誤.

三七六二頁一一行　(居)[俱]無暴虐. 景祐、殿本都作｢俱｣, 此誤.

三七六二頁一五行　天下莫不咸嘉. (使)漢與匈奴鄰敵之國, 劉奉世疑｢使｣ 字衍. 王念孫據史記以爲｢使｣是｢便｣ 之誤, ｢嘉｣ 字後人所加, 存參.

三七六三頁　三行　俱蹈大道(也), 劉敞說｢也｣ 字衍. 按史記無｢也｣ 字.

三七六四頁　三行　(今)[令]不追. 景祐、殿本都作｢令｣, 此誤.

三七六五頁一０行　漢兵約單于入馬邑而縱(兵), 王念孫說｢縱｣ 下｢兵｣ 字後人以意加之也, 史記無.

三七六九頁　九行　(西)[而]減北地以西戍卒半. 劉敞說｢西｣ 當作｢而｣. 按史記作｢而｣.

三七六九頁一一行　其[明]年春, 朱一新說此脫｢明｣ 字. 王先謙說史記亦有｢明｣ 字.

三七七九頁　三行　御史大夫軍至追(斜)[邪]徑, 無所見, 還. 景祐、殿本都作｢邪｣. 王先謙說作｢邪｣是. 王念孫說｢追邪徑｣是地名, 與顏注異.

三七八０頁　七行　歸義侯僕多子(□)[雷]後以屬國都尉擊匈奴. 封煇渠. 煇渠, 魯(閎)[陽]縣也. 景祐、殿本｢□｣作｢雷｣. ｢閎｣作｢陽｣.

三七八０頁　九行　燕(一音)[音一]千反. 景祐、殿、局本都作｢一千｣, 此誤倒.

三七八一頁　三行　貳師(怒)[罵]曰：景祐、殿本都作｢罵｣.

三七八一頁　九行　雖不宜(黍)[禾]稷, 匈奴中亦種黍穄. 景祐、殿本都作｢禾｣.

三七八四頁　六行　行攻塞外亭(長)[障], 錢大昭說｢長｣ 當作｢障｣, 按景祐、殿本都作｢障｣.

三七八四頁　八行　大將軍霍光欲發兵(要)[邀]擊之, 錢大昭說｢要｣依注當作｢邀｣. 按景祐、殿本都作｢邀｣.

三七八六頁一一行　及畜產遠移死(于)[亡]不可勝數. 錢大昭說｢于｣當作｢亡｣. 按景祐、殿、局都作｢亡｣.

漢書卷九十四下 匈奴傳第六十四下

呼韓邪單于歸庭數月, 罷兵使各歸故地, 乃收其兄呼屠吾斯在民間者立爲左谷蠡王, 使人告右賢貴人, 欲令殺右賢王. 其冬, 都隆奇與右賢王共立日逐王薄胥堂爲屠耆單于, 發兵數萬人東襲呼韓邪單于. 呼韓邪單于兵敗走, 屠耆單于還, 以其長子都塗吾西爲左谷蠡王, 少子姑瞀樓頭爲右谷蠡王[一], 留居單于庭.

[一]師古曰：｢瞀音莫搆反.｣

明年秋, 屠耆單于使日逐王先賢撣兄右奧鞬王爲烏藉都尉[一]各二萬騎, 屯東方以備呼韓邪單于. 是時, 西方呼揭王來與唯犁當戶謀[二], 共讒右賢王, 言欲自立爲烏藉單于. 屠耆單于殺右賢王父子, 後知其冤, 復殺唯犁當戶. 於是呼揭王恐, 遂畔去, 自立爲呼揭單于. 右奧鞬王聞之, 即自立爲車犁單于. 烏藉都尉亦自立爲烏藉單于. 凡五單于. 屠耆單于自將兵東擊車犁單于, 使都隆奇擊烏藉. 烏藉、車犁皆敗, 西北走, 與呼揭單于兵合爲四萬人. 烏藉、呼揭皆去單于號, 共并力尊輔車犁單于. 屠耆單于聞之, 使左大將、都尉將四萬騎屯東方, 以備呼韓邪單于, 自將四萬騎西擊車犁單于. 車犁單于敗, 西北走, 屠耆單于即引西南, 留闟敦地[三].

[一]師古曰：｢撣音纏. 奧音郁. 鞬音居言反.｣

[二]師古曰：｢揭音丘例反. 唯音弋癸反.｣

[三]師古曰：｢闟音蹋. 敦音頓, 又音對.｣

其明年, 呼韓邪單于遣其弟右谷蠡王等西襲屠耆單于屯兵, 殺略萬餘人. 屠耆單于聞之, 即自將六萬騎擊呼韓邪單于, 行千里, 未至嗕姑地[一], 逢呼韓邪單于兵可四萬人, 合戰. 屠耆單于兵敗, 自殺. 都隆奇乃與屠耆少子右谷蠡王姑瞀樓頭亡歸漢, 車犁單于東降呼韓邪單于. 呼韓邪單于左大將烏厲屈與父呼遫累烏厲溫敦[二]皆見匈奴亂, 率其眾數萬人南降漢. 封烏厲屈爲新城侯, 烏厲溫敦爲義陽侯. 是時李陵子復立烏藉都尉爲單于, 呼韓邪單于捕斬之, 遂復都單于庭, 然眾裁數萬人. 屠耆單于從弟休旬王將所主五六百騎, 擊殺左大且渠, 并其兵, 至右地, 自立爲閏振單于, 在西邊. 其後, 呼韓邪單于兄左賢王呼屠吾斯亦自立爲郅支骨都侯單于, 在東邊. 其後二年, 閏振單于率其眾東擊郅支單于. 郅支單于與戰, 殺之, 并其兵, 遂進攻呼韓邪. 呼韓邪破, 其兵走, 郅支都單于庭.

[一]師古曰：｢嗕音乃穀反.｣

[二]師古曰：｢呼遫累者, 其官號也. 遫, 古速字也. 累音力追反.｣

呼韓邪之敗也, 左伊秩訾王爲呼韓邪計, 勸令稱臣入朝事漢, 從漢求助, 如此匈奴乃定. 呼韓邪議問諸大臣, 皆曰：｢不可. 匈奴之俗, 本上氣力而下服役[一], 以馬上戰鬥爲國, 故有威名於百蠻. 戰死, 壯士所有也[二]. 今兄弟爭國, 不在兄則在弟, 雖死猶有威名, 子孫常長諸國[三]. 漢雖彊, 猶不能兼并匈奴, 奈何亂先古之制, 臣事於漢, 卑辱先單于[四], 爲諸國所笑！雖如是而安, 何以復長百蠻！｣ 左伊秩訾曰：｢不然. 彊弱有時, 今漢方盛, 烏孫城郭諸國皆爲臣妾[五]. 自且鞮侯單于以來, 匈奴日削, 不能取復[六], 雖屈彊於此, 未嘗一日安也[七]. 今事漢則安存, 不事則危亡, 計何以過此！｣ 諸大人相難久之. 呼韓邪從其計, 引眾南近塞, 遣子右賢王銖婁渠堂入侍[八]. 郅支單于亦遣子右大將駒于利受入侍. 是歲, 甘露元年也.

[一]師古曰：｢以服役於人爲下.｣

[二]師古曰：｢言人皆有此事耳.｣

[三]師古曰：｢爲諸國之長帥也.｣

[四]師古曰：｢言忝辱之更令卑下也.｣

[五]師古曰：｢謂西域諸國爲城郭而居也.｣

[六]師古曰：｢且音子餘反. 復音扶目反.｣

[七]師古曰：｢屈音其勿反.｣

[八]師古曰：｢婁音力于反.｣

明年, 呼韓邪單于款五原塞[一], 願朝三年正月[二]. 漢遣車騎都尉韓昌迎, 發過所七郡郡二千騎, 爲陳道上[三]. 單于正月朝天子于甘泉宮, 漢寵以殊禮, 位在諸侯王上, 贊謁稱臣而不名. 賜以冠帶衣裳, 黃金璽盭綬[四], 玉具劍[五], 佩刀, 弓一張, 矢四發[六], □戟十[七], 安車一乘, 鞍勒一具[八], 馬十五匹, 黃金二十斤, 錢二十萬, 衣被七十七襲[九], 錦鏽綺縠雜帛八千匹, 絮六千斤. 禮畢, 使使者道單于先行, 宿長平[一０]. 上自甘泉宿池陽宮. 上登長平, 詔單于毋謁[一一], 其左右當戶之群臣皆得列觀, 及諸蠻夷君長王侯數萬, 咸迎於渭橋下, 夾道陳. 上登渭橋, 咸稱萬歲. 單于就邸, 留月餘, 遣歸國. 單于自請願留居光祿塞下[一二], 有急保漢受降城[一三]. 漢遣長樂衛尉高昌侯董忠、車騎都尉韓昌將騎萬六千, 又發邊郡士馬以千數, 送單于出朔方雞鹿塞[一四]. 詔忠等留衛單于, 助誅不服, 又轉邊穀米糒[一五], 前後三萬四千斛, 給贍其食. 是歲, 郅支單于亦遣使奉獻, 漢遇之甚厚. 明年, 兩單于俱遣使朝獻, 漢待呼韓邪使有加. 明年, 呼韓邪單于復入朝, 禮賜如初, 加衣百一十襲, 錦帛九千匹, 絮八千斤. 以有屯兵, 故不復發騎爲送.

[一]師古曰：｢款, 叩也.｣

[二]師古曰：｢會正旦之朝賀也.｣

[三]師古曰：｢所過之郡, 每爲發兵陳列於道, 以爲寵衛也.｣

[四]師古曰：｢盭, 古戾字. 戾, 草名也. 以戾染綬, 亦諸侯王之制也.｣

[五]孟康曰：｢摽首鐔衛盡用玉爲之也.｣ 師古曰：｢鐔, 劍口旁橫出者也. 衛, 劍鼻也. 鐔音淫. 衛字本作彘, 其音同耳.｣

[六]服虔曰：｢發, 十二矢也.｣ 韋昭曰：｢射禮三而止, 每射四矢, 故以十二爲一發也.｣ 師古曰：｢發猶今言箭一放兩放也. 今則以一矢爲一放也.｣

[七]師古曰：｢□戟, 有衣之戟也. □音啟.｣

[八]師古曰：｢勒, 馬轡也.｣

[九]師古曰：｢一稱爲一襲, 猶今人之言一副衣服也.｣

[一０]師古曰：｢道讀曰導. 長平, 涇水上阪也, 解在宣紀.｣

[一一]師古曰：｢不令拜也.｣

[一二]師古曰：｢徐自爲所築者也.｣

[一三]師古曰：｢保, 守也. 於此自守.｣

[一四]師古曰：｢在朔方窳渾縣西北.｣

[一五]師古曰：｢糒, 乾飯也, 音備.｣

始郅支單于以爲呼韓邪降漢, 兵弱不能復自還, 即引其眾西, 欲攻定右地. 又屠耆單于小弟本侍呼韓邪, 亦亡之右地, 收兩兄餘兵得數千人, 自立爲伊利目單于, 道逢郅支, 合戰, 郅支殺之, 并其兵五萬餘人. 聞漢出兵穀助呼韓邪, 即遂留居右地. 自度力不能定匈奴[一], 乃益西近烏孫, 欲與并力, 遣使見小昆彌烏就屠. 烏就屠見呼韓邪爲漢所擁, 郅支亡虜, 欲攻之以稱漢[二], 乃殺郅支使, 持頭送都護在所, 發八千騎迎郅支. 郅支見烏孫兵多, 其使又不反, 勒兵逢擊烏孫, 破之[三]. 因北擊烏揭[四], 烏揭降. 發其兵西破堅昆, 北降丁令[五], 并三國. 數遣兵擊烏孫, 常勝之. 堅昆東去單于庭七千里, 南去車師五千里, 郅支留都之.

[一]師古曰：｢度音徒各反.｣

[二]師古曰：｢稱漢朝之意也. 稱音尺孕反.｣

[三]師古曰：｢以兵逆之, 相逢即擊, 故云逢擊.｣

[四]師古曰：｢揭音丘例反.｣

[五]師古曰：｢令音零.｣

元帝初即位, 呼韓邪單于復上書, 言民眾困乏. 漢詔雲中、五原郡轉穀二萬斛以給焉. 邪支單于自以道遠, 又怨漢擁護呼韓邪, 遣使上書求侍子. 漢遣谷吉送之, 郅支殺吉. 漢不知吉音問, 而匈奴降者言聞甌脫皆殺之[一]. 呼韓邪單于使來, 漢輒簿責之甚急[二]. 明年, 漢遣車騎都尉韓昌、光祿大夫張猛送呼韓邪單于侍子, 求問吉等, 因赦其罪, 勿令自疑[三]. 昌、猛見單于民眾益盛, 塞下禽獸盡, 單于足以自衛, 不畏郅支. 聞其大臣多勸單于北歸者[四], 恐北去後難約束[五], 昌、猛即與爲盟約曰：｢自今以來, 漢與匈奴合爲一家, 世世毋得相詐相攻. 有竊盜者, 相報, 行其誅, 償其物[六]；有寇, 發兵相助. 漢與匈奴敢先背約者, 受天不祥. 令其世世子孫盡如盟.｣ 昌、猛與單于及大臣俱登匈奴諾水東山[七], 刑白馬, 單于以徑路刀金留犁撓酒[八], 以老上單于所破月氏王頭爲飲器者共飲血盟. 昌、猛還奏事, 公卿議者以爲｢單于保塞爲藩, 雖欲北去, 猶不能爲危害. 昌、猛擅以漢國世世子孫與夷狄詛盟, 令單于得以惡言上告于天, 羞國家, 傷威重[九], 不可得行. 宜遣使往告祠天, 與解盟. 昌、猛奉使無狀, 罪至不道.｣[一０]上薄其過[一一], 有詔昌、猛以贖論, 勿解盟. 其後呼韓邪竟北歸庭, 人眾稍稍歸之, 國中遂定.

[一]師古曰：｢於甌脫得聲問, 云殺之.｣

[二]師古曰：｢簿責, 以文簿一一責之也. 簿音步戶反.｣

[三]師古曰：｢疑者, 疑漢欲討伐也.｣

[四]師古曰：｢塞下無禽獸, 則射獵無所得, 又不畏郅支, 故欲北歸舊處.｣

[五]師古曰：｢不可更共爲言要.｣

[六]師古曰：｢漢人爲盜於匈奴, 匈奴人爲盜於漢, 皆相告報而誅償.｣

[七]師古曰：｢諾水即今突厥地諾真水也.｣

[八]應劭曰：｢徑路, 匈奴寶刀也. 金, 契金也. 留犁, 飯匕也. 撓, 和也. 契金著酒中, 撓攪飲之.｣ 師古曰：｢契, 刻；撓, 攪也, 音呼高反.｣

[九]師古曰：｢羞, 辱也.｣

[一０]師古曰：｢無狀, 蓋無善狀.｣

[一一]師古曰：｢以其罪過爲輕薄.｣

郅支既殺使者, 自知負漢, 又聞呼韓邪益彊, 恐見襲擊, 欲遠去. 會康居王數爲烏孫所困, 與諸翕侯計, 以爲匈奴大國, 烏孫素服屬之, 今郅支單于困阨在外, 可迎置東邊, 使合兵取烏孫以立之[一], 長無匈奴憂矣. 即使使至堅昆通語郅支. 郅支素恐, 又怨烏孫, 聞康居計, 大說[二], 遂與相結, 引兵而西. 康居亦遣貴人, 橐它驢馬數千匹, 迎郅支. 郅支人眾中寒道死[三], 餘財三千人到康居[四]. 其後, 都護甘延壽與副陳湯發兵即康居誅斬郅支[五], 語在延壽、湯傳.

[一]師古曰：｢言與郅支并力共滅烏孫, 以其地立郅支, 令居之也.｣

[二]師古曰：｢說讀曰悅.｣

[三]師古曰：｢中寒, 傷於寒也. 道死, 死於道上也.｣

[四]師古曰：｢財與纔同.｣

[五]師古曰：｢即, 就也.｣

郅支既誅, 呼韓邪單于且喜且懼, 上書言曰：｢常願謁見天子, 誠以郅支在西方, 恐其與烏孫俱來擊臣, 以故未得至漢. 今郅支已伏誅, 願入朝見.｣ 竟寧元年, 單于復入朝, 禮賜如初, 加衣服錦帛絮, 皆倍於黃龍時. 單于自言願婿漢氏以自親[一]. 元帝以後宮良家子王牆字昭君賜單于. 單于驩喜, 上書願保塞上谷以西至敦煌[二], 傳之無窮, 請罷邊備塞吏卒, 以休天子人民. 天子令下有司議, 議者皆以爲便. 郎中侯應習邊事, 以爲不可許. 上問狀, 應曰：｢周秦以來, 匈奴暴桀, 寇侵邊境, 漢興, 尤被其害. 臣聞北邊塞至遼東, 外有陰山, 東西千餘里, 草木茂盛, 多禽獸, 本冒頓單于依阻其中, 治作弓矢, 來出爲寇, 是其苑囿也. 至孝武世, 出師征伐, 斥奪此地, 攘之於幕北[三]. 建塞徼, 起亭隧[四], 築外城, 設屯戍, 以守之, 然後邊境得用少安. 幕北地平, 少草木, 多大沙, 匈奴來寇, 少所蔽隱, 從塞以南, 徑深山谷, 往來差難. 邊長老言匈奴失陰山之後, 過之未嘗不哭也. 如罷備塞戍卒, 示夷狄之大利, 不可一也. 今聖德廣被, 天覆匈奴[五], 匈奴得蒙全活之恩, 稽首來臣. 夫夷狄之情, 困則卑順, 彊則驕逆, 天性然也. 前以罷外城, 省亭隧, 今裁足以候望通烽火而已. 古者安不忘危, 不可復罷, 二也. 中國有禮義之教, 刑罰之誅, 愚民猶尚犯禁, 又況單于, 能必其眾不犯約哉！三也[六]. 自中國尚建關梁以制諸侯, 所以絕臣下之覬欲也[七]. 設塞徼, 置屯戍, 非獨爲匈奴而已, 亦爲諸屬國降民, 本故匈奴之人, 恐其思舊逃亡, 四也. 近西羌保塞, 與漢人交通, 吏民貪利, 侵盜其畜產妻子, 以此怨恨, 起而背畔, 世世不絕. 今罷乘塞, 則生嫚易分爭之漸, 五也[八]. 往者從軍多沒不還者, 子孫貧困, 一旦亡出, 從其親戚, 六也. 又邊人奴婢愁苦, 欲亡者多, 曰□聞匈奴中樂, 無奈候望急何！□ 然時有七出塞者, 七也. 盜賊桀黠, 群輩犯法, 如其窘急, 亡走北出, 則不可制, 八也. 起塞以來百有餘年, 非皆以土垣也, 或因山巖石, 木柴僵落, 谿谷水門[九], 稍稍平之, 卒徒築治, 功費久遠, 不可勝計. 臣恐議者不深慮其終始, 欲以壹切省繇戍[一０], 十年之外, 百歲之內, 卒有它變, 障塞破壞, 亭隧滅絕, 當更發屯繕治, 累世之功不可卒復, 九也[一一]. 如罷戍卒, 省候望, 單于自以保塞守御, 必深德漢[一二], 請求無已. 小失其意, 則不可測. 開夷狄之隙, 虧中國之固, 十也. 非所以永持至安, 威制百蠻之長策也.｣

[一]師古曰：｢言欲取漢女而身爲漢家婿.｣

[二]師古曰：｢保, 守也. 自請保守之, 令無寇盜.｣

[三]師古曰：｢斥, 開也. 攘, 卻也, 音人羊反.｣

[四]師古曰：｢隧謂深開小道而行, 避敵鈔寇也. 隧音遂.｣

[五]師古曰：｢如天之覆也.｣

[六]師古曰：｢必, 極也, 極保之也.｣

[七]師古曰：｢覬音冀.｣

[八]師古曰：｢乘塞, 登之而守也. 嫚易猶相欺侮也. 易音弋豉反.｣

[九]師古曰：｢僵落, 謂山上樹木摧折或立死枯僵墮落者. 僵音薑.｣

[一０]師古曰：｢壹切謂權時也, 解在平紀. 繇讀曰傜.｣

[一一]師古曰：｢卒讀皆曰猝.｣

[一二]師古曰：｢於漢自稱恩德也.｣

對奏, 天子有詔：｢勿議罷邊塞事.｣ 使車騎將軍口諭單于[一]曰：｢單于上書願罷北邊吏士屯戍, 子孫世世保塞. 單于鄉慕禮義[二], 所以爲民計者甚厚, 此長久之策也, 朕甚嘉之. 中國四方皆有關梁障塞, 非獨以備塞外也, 亦以防中國姦邪放縱, 出爲寇害, 故明法度以專眾心也. 敬諭單于之意[三], 朕無疑焉. 爲單于怪其不罷, 故使大司馬車騎將軍嘉曉單于.｣ 單于謝曰：｢愚不知大計, 天子幸使大臣告語, 甚厚！｣

[一]師古曰：｢將軍許嘉也. 諭謂曉告.｣

[二]師古曰：｢鄉讀曰嚮.｣

[三]師古曰：｢言已曉知其意也.｣

初, 左伊秩訾爲呼韓邪畫計歸漢, 竟以安定. 其後或讒伊秩訾自伐其功, 常鞅鞅[一], 呼韓邪疑之. 左伊秩訾懼誅, 將其眾千餘人降漢, 漢以爲關內侯, 食邑三百戶, 令佩其王印綬[二]. 及竟寧中, 呼韓邪來朝, 與伊秩訾相見, 謝曰：｢王爲我計甚厚, 令匈奴至今安寧, 王之力也, 德豈可忘！我失王意, 使王去不復顧留[三], 皆我過也. 今欲白天子, 請王歸庭.｣ 伊秩訾曰：｢單于賴天命, 自歸於漢, 得以安寧, 單于神靈, 天子之祐也, 我安得力！既已降漢, 又復歸匈奴, 是兩心也. 願爲單于侍(史)[使]於漢, 不敢聽命.｣ (四)單于固請不能得而歸.

[一]師古曰：｢伐謂矜其功力.｣

[二]師古曰：｢雖於漢爲關內侯, 而依匈奴王號與印綬.｣

[三]師古曰：｢言不復顧念而留住匈奴中.｣

[四]師古曰：｢言爲單于充使, 留侍於漢, 不能還匈奴.｣

王昭君號寧胡閼氏[一], 生一男伊屠智牙師, 爲右日逐王. 呼韓邪立二十八年, 建始二年死. 始呼韓邪嬖左伊秩訾兄呼衍王女二人. 長女顓渠閼氏, 生二子, 長曰且莫車[二], 次曰囊知牙斯. 少女爲大閼氏, 生四子, 長曰雕陶莫皋, 次曰且麋胥[三], 皆長於且莫車, 少子咸、樂二人, 皆小於囊知牙斯. 又它閼氏子十餘人. 顓渠閼氏貴, 且莫車愛. 呼韓邪病且死, 欲立且莫車, 其母顓渠閼氏曰：｢匈奴亂十餘年, 不絕如髮, 賴蒙漢力, 故得復安. 今平定未久, 人民創艾戰鬥[四], 且莫車年少, 百姓未附, 恐復危國. 我與大閼氏一家共子[五], 不如立雕陶莫皋.｣ 大閼氏曰：｢且莫車雖少, 大臣共持國事, 今舍貴立賤, 後世必亂.｣[六]單于卒從顓渠閼氏計, 立雕陶莫皋, 約令傳國與弟. 呼韓邪死, 雕陶莫皋立, 爲復株絫若鞮單于[七].

[一]師古曰：｢言胡得之, 國以安寧也.｣

[二]師古曰：｢且音子餘反.｣

[三]師古曰：｢且音子餘反. 胥音先於反.｣

[四]師古曰：｢創音初亮反. 艾讀曰乂.｣

[五]師古曰：｢一家, 言親姊妹也. 共子, 兩人所生恩慈無別也.｣

[六]師古曰：｢舍謂棄置也.｣

[七]師古曰：｢復音服. 絫音力追反.｣

復株絫若鞮單于立, 遣子右致盧兒王醯諧屠奴侯入侍, 以且麋胥爲左賢王, 且莫車爲左谷蠡王, 囊知牙斯爲右賢王. 復株絫單于復妻王昭君, 生二女, 長女云爲須卜居次[一], 小女爲當于居次[二].

[一]李奇曰：｢居次者, 女之號, 若漢言公主也.｣ 文穎曰：｢須卜氏, 匈奴貴族也.｣

[二]文穎曰：｢當于亦匈奴大族也.｣ 師古曰：｢須卜、當于, 皆其夫家氏族.｣

河平元年, 單于遣右皋林王伊邪莫演等奉獻朝正月[一]. 既罷, 遣使者送至蒱反[二]. 伊故事, 受其降. 光祿大夫谷永、議郎杜欽以爲｢漢興, 匈奴數爲邊害, 故設金爵之賞以待降者. 今單于詘體稱臣, 列爲北藩, 遣使朝賀, 無有二心, 漢家接之, 宜異於往時. 今既享單于聘貢之質[三], 而更受其逋逃之臣, 是貪一夫之得而失一國之心, 擁有罪之臣而絕慕義之君也. 假令單于初立, 欲委身中國, 未知利害[四], 私使伊邪莫演詐降以卜吉凶, 受之虧德沮善[五], 今單于自疏, 不親邊吏；或者設爲反間, 欲因而生隙[六], 受之適合其策, 使得歸曲而直責[七]. 此誠邊竟安危之原, 師旅動靜之首[八], 不可不詳也. 不如勿受, 以昭日月之信, 抑詐諼之謀, 懷附親之心, 便｣[九]. 對奏, 天子從之. 遣中郎將王舜往問降狀. 伊邪莫演曰：｢我病狂妄言耳.｣ 遣去. 歸到, 官位如故, 不肯令見漢使. 明年, 單于上書願朝河平四年正月, 遂入朝, 加賜錦繡繒帛二萬匹, 絮二萬斤, 它如竟寧時.

[一]師古曰：｢演音衍.｣

[二]師古曰：｢河東之縣也.｣

[三]師古曰：｢享, 當也. 質, 誠也.｣

[四]師古曰：｢假令猶言或當也.｣

[五]師古曰：｢沮, 壞也, 音材汝反.｣

[六]師古曰：｢間音居莧反.｣

[七]師古曰：｢歸曲於漢, 而以直義來責也.｣

[八]師古曰：｢竟讀曰境.｣

[九]師古曰：｢諼, 詐辭也, 音許遠反.｣

復株絫單于立十歲, 鴻嘉元年死. 弟且麋胥立, 爲搜諧若鞮單于.

搜諧單于立, 遣子左祝都韓王朐留斯侯入侍[一], 以且莫車爲左賢王. 搜諧單于立八歲, 元延元年, 爲朝二年發行[二], 未入塞, 病死. 弟且莫車立, 爲車牙若鞮單于.

[一]師古曰：｢朐音許于反.｣

[二]師古曰：｢欲會二年歲首之朝(會)[禮], 故豫發其國而行.｣

搜諧單于立, 遣子左祝都韓王朐留斯侯入侍[一], 以且莫車爲左賢王. 搜諧單于立八

車牙單于立, 遣子右於涂仇撣王烏夷當入侍[一], 以囊知牙斯爲左賢王. 車牙單于立四歲, 綏和元年死. 弟囊知牙斯立, 爲烏珠留若鞮單于.

[一]師古曰：｢涂音徒. 撣音纏.｣

烏珠留單于立, 以第二閼氏子樂爲左賢王, 以第五閼氏子輿爲右賢王[一], 遣子右股奴王烏鞮牙斯入侍. 漢遣中郎將夏侯藩、副校尉韓容使匈奴. 時帝舅大司馬票騎將軍王根領尚書事, 或說根曰：｢匈奴有斗入漢地, 直張掖郡[二], 生奇材木, 箭竿就羽[三], 如得之, 於邊甚饒, 國家有廣地之實, 將軍顯功, 垂於無窮.｣ 根爲上言其利, 上直欲從單于求之[四], 爲有不得, 傷命損威[五]. 根即但以上指曉藩, 令從藩所說而求之[六]. 藩至匈奴, 以語次說單于曰：｢竊見匈奴斗入漢地, 直張掖郡. 漢三都尉居塞上, 士卒數百人寒苦, 候望久勞. 單于宜上書獻此地, 直斷閼之, 省兩都尉士卒數百人, 以復天子厚恩[七], 其報必大.｣[八]單于曰：｢此天子詔語邪, 將從使者所求也?｣ 藩曰：｢詔指也, 然藩亦爲單于畫善計耳.｣ 單于曰：｢孝宣、孝元皇帝哀憐父呼韓邪單于, 從長城以北匈奴有之. 此溫偶駼王所居地也[九], 未曉其形狀所生, 請遣使問之.｣[一０]藩、容歸漢. 從復使匈奴, 至則求地. 單于曰：｢父兄傳五世, 漢不求此地, 至知獨求, 何也? 已問溫偶駼王, 匈奴西邊諸侯作穹廬及車, 皆仰此山材木[一一], 且先父地, 不敢失也.｣ 藩還, 遷爲太原太守. 單于遣使上書, 以藩求地狀聞. 詔報單于曰：｢藩擅稱詔從單于求地, 法當死, 更大赦二[一二], 今徙藩爲濟南太守, 不令當匈奴.｣ 明年, 侍子死, 歸葬. 復遣子左於駼仇撣王稽留昆入侍[一三].

[一]師古曰：｢此二人皆烏珠留之弟也. 第二閼氏, 即上所謂大閼氏也. 第五閼氏, 亦呼韓邪單于之閼氏.｣

[二]師古曰：｢斗, 絕也. 宜, 當也.｣

[三]師古曰：｢就, 大雕也, 黃頭赤目, 其羽可爲箭. 竿音工旱反.｣

[四]師古曰：｢直猶正耳.｣

[五]師古曰：｢詔命不行, 故云傷命也.｣

[六]師古曰：｢自以藩意說單于而求之.｣

[七]師古曰：｢復亦報.｣

[八]師古曰：｢漢得此地, 必厚報賞單于.｣

[九]師古曰：｢偶音五口反. 駼音塗. 次下亦同.｣

[一０]師古曰：｢所生, 謂山之所出草木、鳥獸爲用者.｣

[一一]師古曰：｢謂諸小王爲諸侯者, 效中國之言耳. 仰音牛向反.｣

[一二]師古曰：｢更, 經也, 音功衡反.｣

[一三]師古曰：｢撣音纏. 稽音雞.｣

至哀帝建平二年, 烏孫庶子卑援疐[一]翕侯人眾入匈奴西界, 寇盜牛畜, 頗殺其民. 單于聞之, 遣左大當戶烏夷泠[二]將五千騎擊烏孫, 殺數百人, 略千餘人, 敺牛畜去[三]. 卑援疐恐, 遣子趨逯爲質匈奴[四]. 單于受, 以狀聞. 漢遣中郎將丁野林、副校尉公乘音使匈奴, 責讓單于, 告令還歸卑援疐質子. 單于受詔, 遣歸.

[一]師古曰：｢援音爰. 疐音竹二反.｣

[二]師古曰：｢泠音零.｣

[三]師古曰：｢敺與驅同.｣

[四]師古曰：｢逯音錄.｣

建平四年, 單于上書願朝五年. 時哀帝被疾, 或言匈奴從上游來厭人[一], 自黃龍、竟寧時, 單于朝中國輒有大故[二]. 上由是難之, 以問公卿, 亦以爲虛費府帑[三], 可且勿許. 單于使辭去, 未發, 黃門郎揚雄上書諫曰：

[一]服虔曰：｢游猶流也. 河水從西北來, 故曰上游也.｣ 師古曰：｢上游, 亦總謂地形耳, 不必係於河水也. 厭音一涉反.｣

[二]師古曰：｢大故謂國之大喪.｣

[三]師古曰：｢府, 物所聚也. 帑, 藏金帛之所也, 音它莽反, 又音奴.｣

臣聞六經之治, 貴於未亂；兵家之勝, 貴於未戰[一]. 二者皆微[二], 然而大事之本, 不可不察也. 今單于上書求朝, 國家不許而辭之, 臣愚以爲漢與匈奴從此隙矣. 本北地之狄, 五帝所不能臣, 三王所不能制, 其不可使隙甚明. 臣不敢遠稱, 請引秦以來明之：

[一]師古曰：｢已亂而後治之, 戰鬥而後獲勝, 則不足貴.｣

[二]師古曰：｢微謂精妙也.｣

以秦始皇之彊, 蒙恬之威, 帶甲四十餘萬, 然不敢窺西河, 乃築長城以界之. 會漢初興, 以高祖之威靈, 三十萬眾困於平城, 士或七日不食. 時奇譎之士石畫之臣甚眾[一], 卒其所以脫者, 世莫得而言也[二]. 又高皇后嘗忿匈奴, 群臣庭議, 樊噲請以十萬眾橫行匈奴中, 季布曰：｢噲可斬也, 妄阿順指！｣ 於是大臣權書遺之[三], 然後匈奴之結解, 中國之憂平. 及孝文時, 匈奴侵暴北邊, 候騎至雍甘泉, 京師大駭, 發三將軍屯細柳、棘門、霸上以備之, 數月乃罷. 孝武即位, 設馬邑之權, 欲誘匈奴, 使韓安國將三十萬眾徼於便墬[四], 匈奴覺之而去, 徒費財勞師, 一虜不可得見, 況單于之面乎！其後深惟社稷之計, 規恢萬載之策[五], 乃大興師數十萬, 使衛青、霍去病操兵, 前後十餘年[六]. 於是浮西河, 絕大幕, 破寘顏, 襲王庭, 窮極其地, 追奔逐北, 封狼居胥山, 禪於姑衍, 以臨翰海[七], 虜名王貴人以百數. 自是之後, 匈奴震怖, 益求和親, 然而未肯稱臣也.

[一]鄧展曰：｢石, 大也.｣ 師古曰：｢石言堅固如石也. 畫, 計策也, 音獲.｣

[二]師古曰：｢卒, 終也. 莫得而言, 謂自免之計, 其事醜惡, 故不傳.｣

[三]師古曰：｢以權道爲書, 順辭以答之.｣

[四]師古曰：｢徼, 要也, 音工堯反. 墬, 古地字.｣

[五]師古曰：｢恢, 大也.｣

[六]師古曰：｢操, 持也, 音千高反.｣

[七]師古曰：｢積土爲封, 而又禪祭也.｣

且夫前世豈樂傾無量之費, 役無罪之人, 快心於狼望之北哉? [一]以爲不壹勞者不久佚, 不蹔費者不永寧[二], 是以忍百萬之師以摧餓虎之喙, 運府庫之財填盧山之壑而不悔也[三]. 至本始之初, 匈奴有桀心[四], 欲掠烏孫, 侵公主, 乃發五將之師十五萬騎獵其南, 而長羅侯以烏孫五萬騎震其西, 皆至質而還[五]. 時鮮有所獲[六], 徒奮揚威武, 明漢兵若雷風耳. 雖空行空反, 尚誅兩將軍. 故北狄不服, 中國未得高枕安寢也. 逮至元康、神爵之間, 大化神明, 鴻恩溥洽, 而匈奴內亂, 五單于爭立, 日逐、呼韓邪攜國歸(死)[化], 扶伏稱臣[七], 然尚羈縻之, 計不顓制[八]. 自此之後, 欲朝者不距, 不欲者不彊[九]. 何者? 外國天性忿鷙[一０], 形容魁健[一一], 負力怙氣[一二], 難化以善, 易□以惡[一三], 其彊難詘, 其和難得. 故未服之時, 勞師遠攻, 傾國殫貨, 伏尸流血, 破堅拔敵, 如彼之難也；既服之後, 慰薦撫循, 交接賂遺, 威儀俯仰, 如此之備也. 往時嘗屠大宛之城, 蹈烏桓之壘, 探姑繒之壁[一四], 籍蕩姐之場[一五], 艾朝鮮之旃, 拔兩越之旗[一六], 近不過旬月之役, 遠不離二時之勞[一七], 固已犁其庭, 掃其閭[一八], 郡縣而置之, 雲徹席卷, 後無餘菑[一九]. 唯北狄爲不然, 真中國之堅敵也, 三垂比之懸矣, 前世重之茲甚[二０], 未易可輕也.

[一]師古曰：｢匈奴中地名也.｣

[二]師古曰：｢佚與逸同.｣

[三]師古曰：｢喙, 口也, 摧百萬之師於獸口也. 盧山, 匈奴中山也. 喙音許穢反.｣

[四]師古曰：｢桀, 堅也. 言其起立不順.｣

[五]師古曰：｢質, 信也, 謂所期處.｣

[六]師古曰：｢鮮, 少也, 音先踐反.｣

[七]師古曰：｢伏音蒲北反.｣

[八]師古曰：｢顓與專同. 專制謂以爲臣妾也.｣

[九]師古曰：｢彊音其兩反.｣

[一０]師古曰：｢鷙, 佷也, 音竹二反.｣

[一一]師古曰：｢魁, 大也.｣

[一二]師古曰：｢負, 恃也.｣

[一三]師古曰：｢□謂附屬之也. 惡謂威也.｣

[一四]師古曰：｢姑繪, 謂西南夷種也, 在益州, 見昭紀也.｣

[一五]劉德曰：｢羌屬也.｣ 師古曰：｢籍猶蹈也. 姐音紫.｣

[一六]師古曰：｢艾讀曰刈. 刈, 絕也.｣

[一七]師古曰：｢離, 歷也. 三月爲一時.｣

[一八]師古曰：｢犁, 耕也.｣

[一九]師古曰：｢菑, 古災字也.｣

[二０]師古曰：｢茲, 益也.｣

今單于歸義, 懷款誠之心, 欲離其庭, 陳見於前, 此乃上世之遺策, 神靈之所想望, 國家雖費, 不得已者也[一]. 奈何距以來厭之辭, 疏以無日之期, 消往昔之恩, 開將來之隙！夫款而隙之, 使有恨心, 負前言, 緣往辭[二], 歸怨於漢, 因以自絕, 終無北面之心, 威之不可, 諭之不能, 焉得不爲大憂乎！夫明者視於無形, 聰者聽於無聲, 誠先於未然, 即蒙恬、樊噲不復施, 棘門、細柳不復備, 馬邑之策安所設, 衛、霍之功何得用, 五將之威安所震? [三]不然, 壹有隙之後, 雖智者勞心於內, 辯者轂擊於外[四], 猶不若未然之時也. 且往者圖西域, 制車師[五], 置城郭都護三十六國, 費歲以大萬計者[六], 豈爲康居、烏孫能踰白龍堆而寇西邊哉? [七]乃以制匈奴也. 夫百年勞之, 一日失之, 費十而愛一, 臣竊爲國不安也. 唯陛下少留意於未亂未戰, 以遏邊萌之禍.

[一]師古曰：｢已, 止也.｣

[二]師古曰：｢言單于因緣往昔和好之辭以怨漢也.｣

[三]師古曰：｢先於未然, 謂計策素定, 禦難折衝.｣

[四]師古曰：｢轂擊, 言使車交馳, 其轂相擊也.｣

[五]師古曰：｢圖, 謀也.｣

[六]師古曰：｢財用之費, 一歲數百萬也.｣

[七]孟康曰：｢龍堆形如土龍身, 無頭有尾, 高大者二三丈, 埤者丈餘, 皆東北向, 相似也, 在西域中.｣

書奏, 天子寤焉, 召還匈奴使者, 更報單于書而許之. 賜雄帛五十匹, 黃金十斤. 單于未發, 會病, 復遣使願朝明年. 故事, 單于朝, 從名王以下及從者二百餘人. 單于又上書言：｢蒙天子神靈, 人民盛壯, 願從五百人入朝, 以明天子盛德.｣ 上皆許之.

元壽二年, 單于來朝, 上以太歲厭勝所在[一], 舍之上林苑蒲陶宮[二]. 告之以加敬於單于[三], 單于知之. 加賜衣三百七十襲, 錦繡繒帛三萬匹, 絮三萬斤, 它如河平時. 既罷, 遣中郎將韓況送單于. 單于出塞, 到休屯井, 北度車田盧水, 道里回遠[四]. 況等乏食, 單于乃給其糧, 失期不還五十餘日.

[一]師古曰：｢厭音一涉反.｣

[二]師古曰：｢舍, 止宿.｣

[三]師古曰：｢云以敬於單于, 故令止上林.｣

[四]師古曰：｢回音胡內反.｣

初, 上遣稽留昆隨單于去, 到國, 復遣稽留昆同母兄右大且方與婦入侍[一]. 還歸, 復遣且方同母兄左日逐王都與婦入侍. 是時, 漢平帝幼, 太皇太后稱制, 新都侯王莽秉政, 欲說太后以威德至盛異於前[二], 乃風單于[三]令遣王昭君女須卜居次云入侍[四]太后, 所以賞賜之甚厚.

[一]師古曰：｢且音子閭反.｣

[二]師古曰：｢說讀曰悅. 以此事取悅於太后.｣

[三]帥古曰：｢風讀曰諷.｣

[四]師古曰：｢云者, 其女名.｣

會西域車師後王句姑、[一]去胡來王唐兜[二]皆怨恨都護校尉, 將妻子人民亡降匈奴, 語在西域傳. 單于受置左谷蠡地, 遣使上書言狀曰：｢臣謹已受.｣ 詔書中郎將韓隆、王昌、副校尉甄阜、侍中謁者帛敞、長水校尉王歙使匈奴[三], 告單于曰：｢西域內屬, 不當得受[四], 今遣之.｣[五]單于曰：｢孝宣、孝元皇帝哀憐, 爲作約束, 自長城以南天子有之, 長城以北單于有之. 有犯塞, 輒以狀聞；有降者, 不得受. 臣知父呼韓邪單于蒙無量之恩, 死遺言曰：□有從中國來降者, 勿受, 輒送至塞, 以報天子厚恩.□ 此外國也, 得受之.｣ 使者曰：｢匈奴骨肉相攻, 國幾絕[六], 蒙中國大恩, 危亡復續, 妻子完安, 累世相繼, 宜有以報厚恩.｣ 單于叩頭謝罪, 執二虜還付使者. 詔使中郎將王萌待西域惡都奴界上逆受[七]. 單于遣使送到國, 因請其罪. 使者以聞, 有詔不聽[八], 會西域諸國王斬以示之. 乃造設四條：[九]. 中國人亡入匈奴者, 烏孫亡降匈奴者, 西域諸國佩中國印綬降匈奴者, 烏桓降匈奴者, 皆不得受. 遣中郎將王駿、王昌、副校尉甄阜、王尋使匈奴, 班四條與單于, 雜函封[一０], 付單于, 令奉行, 因收故宣帝所爲約束封函還. 時, 莽奏令中國不得有二名, 因使使者以風單于[一一], 宜上書慕化, 爲一名, 漢必加厚賞. 單于從之, 上書言：｢幸得備藩臣, 竊樂太平聖制, 臣故名囊知牙斯, 今謹更名曰知.｣ 莽大說[一二], 白太后, 遣使者答諭, 厚賞賜焉.

[一]師古曰：｢句音鉤.｣

[二]師古曰：｢爲其去胡而來降漢, 故以爲王號.｣

[三]師古曰：｢歙音翁.｣

[四]師古曰：｢既屬漢家, 不得復臣匈奴.｣

[五]師古曰：｢今既遣還.｣

[六]師古曰：｢幾音鉅依反.｣

[七]服虔曰：｢惡都奴, 西域之谷名也.｣ 師古曰：｢逆受, 迎而受之.｣

[八]師古曰：｢不免其罪.｣

[九]師古曰：｢更新爲此制也.｣

[一０]師古曰：｢與璽書同一函而封之.｣

[一一]師古曰：｢風讀曰諷.｣

[一二]師古曰：｢說讀曰悅.｣

漢既班四條, 後護烏桓使者告烏桓民, 毋得復與匈奴皮布稅. 匈奴以故事遣使者責烏桓稅[一], 匈奴人民婦女欲賈販者皆隨往焉. 烏桓距曰：｢奉天子詔條, (之)[不]當予匈奴稅.｣ 匈奴使怒, 收烏桓酋豪, 縛到懸之. 酋豪昆弟怒, 共(入)[殺]匈奴使及其官屬, 收略婦女馬牛. 單于聞之, 遣使發左賢王兵入烏桓責殺使者, 因攻擊之. 烏桓分散, 或走上山, 或東保塞. 匈奴頗殺人民, 敺婦女弱小且千人去[二], 置左地, 告烏桓曰：｢持馬畜皮布來贖之.｣ 烏桓見略者親屬二千餘人持財畜往贖, 匈奴受, 留不遣[三].

[一]師古曰：｢故時常稅, 是以求之.｣

[二]師古曰：｢敺與驅同.｣

[三]師古曰：｢受其皮布而留人不遣.｣

王莽之篡位也, 建國元年, 遣五威將王駿率甄阜、王颯、陳饒、帛敞、丁業六人[一], 多齎金帛, 重遺單于, 諭曉以受命代漢狀, 因易單于故印. 故印文曰｢匈奴單于璽｣, 莽更曰｢新匈奴單于章｣[二]. 將率既至, 授單于印紱[三], 詔令上故印紱. 單于再拜受詔. 譯前, 欲解取故印紱, 單于舉掖授之. 左姑夕侯蘇從旁謂單于曰：｢未見新印文, 宜且勿與.｣ 單于止, 不肯與. 請使者坐穹廬, 單于欲前爲壽. 五威將曰：｢故印紱當以時上.｣ 單于曰：｢諾.｣ 復舉掖授譯. 蘇復曰：｢未見印文, 且勿與.｣ 單于曰：｢印文何由變更！｣ 遂解故印紱奉上, 將率受. 著新紱, 不解視印, 飲食至夜乃罷. 右率陳饒謂諸將率曰：｢鄉者姑夕侯疑印文, 幾令單于不與人[四]. 如令視印, 見其變改, 必求故印, 此非辭說所能距也. 既得而復失之, 辱命莫大焉. 不如椎破故印, 以絕禍根.｣ 將率猶與, 莫有應者[五]. 饒, 燕士, 果悍[六], 即引斧椎壞之. 明日, 單于果遣右骨都侯當白將率曰：｢漢賜單于印, 言□璽□ 不言□章□, 又無□漢□ 字, 諸王已下乃有□漢□ 言□章□ . 今(印)[即]去□璽□ 加□新□, 與臣下無別. 願得故印.｣ 將率示以故印, 謂曰：｢新室順天制作, 故印隨將率所自爲破壞. 單于宜奉天命, 奉新室之制.｣ 當還白, 單于知已無可奈何, 又多得賂遺, 即遣弟右賢王輿奉馬牛隨將率入謝, 因上書求故印.

[一]師古曰：｢颯音立.｣

[二]師古曰：｢新者, 莽自係其國號.｣

[三]師古曰：｢紱者, 印之組也, 音弗.｣

[四]師古曰：｢鄉讀曰嚮. 幾音鉅音依反.｣

[五]師古曰：｢與讀曰豫.｣

[六]師古曰：｢果, 決也. 悍, 勇也, 音胡幹反.｣

將率還到左犁汗王咸所居地, 見烏桓民多, 以問咸. 咸具言狀[一], 將率曰：｢前封四條, 不得受烏桓降者, 亟還之.｣[二]咸曰：｢請密與單于相聞, 得語, 歸之.｣ 單于使咸報曰：｢當從塞內還之邪, 從塞外還之邪?｣ 將率不敢顓決, 以聞. 詔報, 從塞外還之.

[一]師古曰：｢謂前驅略得婦女弱小, 贖之不還者.｣

[二]師古曰：｢亟, 急也, 音居力反.｣

單于始用夏侯藩求地有距漢語, 後以求稅烏桓不得, 因寇略其人民, 釁由是生, 重以印文改易[一], 故怨恨. 乃遣右大且渠蒲呼盧訾等十餘人將兵眾萬騎, 以謢送烏桓爲名[二], 勒兵朔方塞下. 朔方太守以聞.

[一]師古曰：｢重音直用反.｣

[二]師古曰：｢陽言云護送烏桓人眾, 實來爲寇.｣

明年, 西域車師後王須置離謀降匈奴, 都護但欽誅斬之. 置離兄狐蘭支將人眾二千餘人, 敺畜產, 舉國亡降匈奴[一], 單于受之. 狐蘭支與匈奴共入寇, 擊車師, 殺後成長[二], 傷都護司馬, 復還入匈奴.

[一]師古曰：｢敺與驅同. 舉其一國人皆亡降也.｣

[二]師古曰：｢後成, 車師小國名也. 長, 其長帥也.｣

時戊己校尉史陳良、終帶、司馬丞韓玄、右曲候任商等見西域頗背叛, 聞匈奴欲大侵, 恐并死, 即謀劫略吏卒數百人, 共殺戊己校尉刀護[一], 遣人與匈奴南犁汗王南將軍相聞. 匈奴南將軍二千騎入西域迎良等, 良等盡脅略戊己校尉吏士男女二千餘人入匈奴. 玄、商留南將軍所, 良、帶徑至單于庭, 人眾別置零吾水上田居. 單于號良、帶曰烏桓都將軍, 留居單于所, 數呼與飲食. 西域都護但欽上書言匈奴南將軍右伊秩訾將人眾寇擊諸國. 莽於是大分匈奴爲十五單于, 遣中郎將藺苞、副校尉戴級將兵萬騎, 多齎珍寶至雲中塞下, 招誘呼韓邪單于諸子, 欲以次拜之. 使譯出塞誘呼右犁汗王咸、咸子登、助三人, 至則脅拜咸爲孝單于, 賜安車鼓車各一, 黃金千斤, 雜繒千匹, 戲戟十[二]；拜助爲順單于, 賜黃金五百斤；傳送助、登長安. 莽封苞爲宣威公, 拜爲虎牙將軍；封級爲揚威公, 拜爲虎賁將軍. 單于聞之, 怒曰：｢先單于受漢宣帝恩, 不可負也. 今天子非宣帝子孫, 何以得立?｣ 遣左骨都侯、右伊秩訾王呼盧訾及左賢王樂將兵入雲中益壽塞, 大殺吏民. 是歲, 建國三年也.

[一]師古曰：｢刀音貂.｣

[二]師古曰：｢戲戟, 有旗之戟也. 戲音許宜反, 又音麾.｣

是後, 單于歷告左右部都尉、諸邊王, 入塞寇盜, 大輩萬餘, 中輩數千, 少者數百, 殺鴈門、朔方太守、都尉, 略吏民畜產不可勝數, 緣邊虛耗. 莽新即位, 怙府庫之富欲立威, 乃拜十二部將率, 發郡國勇士, 武庫精兵, 各有所屯守, 轉委輸於邊. 議滿三十萬眾, 齎三百日糧, 同時十道並出, 窮追匈奴, 內之于丁令[一], 因分其地, 立呼韓邪十五子.

[一]師古曰：｢逐之遣入丁令地. 令音零.｣

莽將嚴尤諫曰：｢臣聞匈奴爲害, 所從來久矣, 未聞上世有必征之者也. 後世三家周、秦、漢征之, 然皆未有得上策者也. 周得中策, 漢得下策, 秦無策焉. 當周宣王時, 獫允內侵, 至于涇陽, 命將征之, 盡境而還. 其視戎狄之侵, 譬猶蚊虻之螫, 敺之而已[一]. 故天下稱明, 是爲中策. 漢武帝選將練兵, 約齎輕糧, 深入遠戍[二], 雖有克獲之功, 胡輒報之, 兵連禍結三十餘年, 中國罷耗, 匈奴亦創艾[三], 而天下稱武, 是爲下策. 秦始皇不忍小恥而輕民力, 築長城之固, 延袤萬里[四], 轉輸之行, 起於負海, 疆境既完, 中國內竭, 以喪社稷, 是爲無策. 今天下遭陽九之阨, 比年饑饉, 西北邊尤甚. 發三十萬眾, 具三百日糧, 東援海代, 南取江淮, 然後乃備[五]. 計其道里, 一年尚未集合, 兵先至者聚居暴露, 師老械弊, 勢不可用, 此一難也. 邊既空虛, 不能奉軍糧, 內調郡國, 不相及屬, 此二難也[六]. 計一人三百日食, 用糒十八斛, 非牛力不能勝；牛又當自齎食, 加二十斛, 重矣. 胡地沙鹵, 多乏水草以往事揆之, 軍出未滿百日, 牛必物故且盡[七], 餘糧尚多, 人不能負, 此三難也. 胡地秋冬甚寒, 春夏甚風, 多齎釜鍑薪炭, 重不可勝[八], 食糒飲水, 以歷四時, 師有疾疫之憂, 是故前世伐胡, 不過百日, 非不欲久, 勢力不能, 此四難也. 輜重自隨, 則輕銳者少[九], 不得疾行, 虜徐遁逃, 勢不能及, 幸而逢虜, 又累輜重[一０], 如遇險阻, 銜尾相隨[一一], 虜要遮前後, 危殆不測, 此五難也. 大用民力, 功不可必立, 臣伏憂之. 今既發兵, 宜縱先至者, 令臣尤等深入霆擊, 且以創艾胡虜.｣[一二]莽不聽尤言, 轉兵穀如故, 天下騷動.

[一]師古曰：｢□, 古蚊字也. □音盲. 螫音式亦反. 敺與驅同.｣

[二]師古曰：｢約, 少也. 少齎衣裝.｣

[三]師古曰：｢罷讀曰疲. 耗, 損也. 創音初向反. 艾讀曰乂. 次下亦同.｣

[四]師古曰：｢袤, 長也, 音茂.｣

[五]師古曰：｢援, 引也, 音爰.｣

[六]師古曰：｢調, 發也, 音徒釣反. 屬音之欲反.｣

[七]師古曰：｢物故謂死也.｣

[八]師古曰：｢鬴, 古釜字也. 鍑, 釜之大口者也. 鍑音富.｣

[九]師古曰：｢重音直用反. 其下亦同.｣

[一０]師古曰：｢累音力瑞反.｣

[一一]師古曰：｢銜, 馬銜也. 尾, 馬尾也. 言前後單行, 不得並驅.｣

[一二]師古曰：｢請率見到之兵, 且以擊虜.｣

咸既受莽孝單于之號, 馳出塞歸庭, 具以見脅狀白單于. 單于更以爲於粟置支侯, 匈奴賤官也. 後助病死, 莽以登代助爲順單于.

厭難將軍陳欽、[一]震狄將軍王巡屯雲中葛邪塞. 是時, 匈奴數爲邊寇, 殺將率吏士, 略人民, 敺畜產去甚眾[二]. 捕得虜生口驗問, 皆曰孝單于咸子角數爲寇. 兩將以聞. 四年, 莽會諸蠻夷, 斬咸子登於長安市.

[一]師古曰：｢厭音一涉反.｣

[二]師古曰：｢敺與驅同.｣

初, 北邊自宣帝以來, 數世不見煙火之警, 人民熾盛, 牛馬布野. 及莽撓亂匈奴, 與之構難[一], 邊民死亡係獲, 又十二部兵久屯而不出, 吏士罷弊[二], 數年之間, 北邊虛空, 野有暴骨矣.

[一]師古曰：｢撓, 攪也, 音火高反.｣

[二]師古曰：｢罷讀曰疲.｣

烏珠留單于立二十一歲, 建國五年死. 匈奴用事大臣右骨都侯須卜當, 即王昭君女伊墨居次云之婿也. 云常欲與中國和親, 又素與咸厚善, 見咸前後爲莽所拜, 故遂越輿而立咸爲烏累若鞮單于[一].

[一]師古曰：｢累音力追反.｣

烏累單于咸立, 以弟輿爲左谷蠡王. 烏珠留單于子蘇屠胡本爲左賢王, 以弟屠耆閼氏子盧渾爲右賢王[一]. 烏珠留單于在時, 左賢王數死, 以爲其號不祥, 更易命左賢王曰｢護于｣. 護于之尊最貴, 次當爲單于, 故烏珠留單于授其長子以爲護于, 欲傳以國. 咸怨烏珠留單于貶賤己號, 不欲傳國, 及立, 貶護于爲左屠耆王. 云、當遂勸咸和親.

[一]師古曰：｢渾音胡昆反.｣

天鳳元年, 云、當遣人之西河虎猛制虜塞下[一], 告塞吏曰欲見和親侯. 和親侯王歙者, 王昭君兄子也[二]. 中部都尉以聞. 莽遣歙、歙弟騎都尉展德侯颯使匈奴[三], 賀單于初立, 賜黃金衣被繒帛, 紿言侍子登在, 因購求陳良、終帶等. 單于盡收四人及手殺校尉刀護賊芝音妻子以下二十七人, 皆械檻付使者, 遣廚唯姑夕王富等四十人送歙、颯. 莽作焚如之刑, 燒殺陳良等[四], 罷諸將率屯兵, 但置游擊都尉. 單于貪莽賂遺, 故外不失漢故事, 然內利寇掠. 又使還, 知子登前死, 怨恨, 寇虜從左地入, 不絕[五]. 使者問單于, 輒曰：｢烏桓與匈奴無狀黠民共爲寇入塞, 譬如中國有盜賊耳！咸初立持國, 威信尚淺, 盡力禁止, 不敢有二心.｣

[一]師古曰：｢虎猛, 縣名, 制虜塞在其界.｣

[二]師古曰：｢歙音翕.｣

[三]師古曰：｢颯音立.｣

[四]應劭曰：｢易有焚如、死如、棄如之言, 莽依此作刑名也.｣ 如淳曰：｢焚如、死如、棄如者, 謂不孝子也. 不畜於父母, 不容於朋友, 故燒殺棄之, 莽依此作刑名也.｣ 師古曰：｢易離卦九四爻辭也.｣

[五]師古曰：｢入爲寇而虜掠.｣

天鳳二年五月, 莽復遣歙與五威將王咸率伏黯、丁業等六人, 使送右廚唯姑夕王, 因奉歸前所斬侍子登及諸貴人從者喪, 皆載以常車[一]. 至塞下, 單于遣云、當子男大且渠奢等至塞迎. 咸等至, 多遺單于金珍, 因諭說改其號, 號匈奴曰｢恭奴｣, 單于曰｢善于｣, 賜印綬. 封骨都侯當爲後安公, 當子男奢爲後安侯. 單于貪莽金幣, 故曲聽之, 然寇盜如故. 咸、歙又以陳良等購金付云、當, 令自差與之[二]. 十二月, 還入塞, 莽大喜, 賜歙錢二百萬, 悉封黯等.

[一]劉德曰：｢縣易車也. 舊司農出錢市車, 縣次易牛也.｣

[二]師古曰：｢差其次第多少.｣

單于咸立五歲, 天鳳五年死, 弟左賢王輿立, 爲呼都而尸道皋若鞮單于. 匈奴謂孝曰｢若鞮｣. 自呼韓邪後, 與漢親密, 見漢諡帝爲｢孝｣, 慕之, 故皆爲｢若鞮｣.

呼都而尸單于輿既立, 貪利賞賜, 遣大且渠奢與云女弟當(戶)[于]居次子醯櫝王[一]俱奉獻至長安. 莽遣和親侯歙與奢等俱至制虜塞下, 與云、當會, 因以兵迫脅, 將至長安. 云、當小男從塞下得脫, 歸匈奴. 當至長安, 莽拜爲須卜單于, 欲出大兵以輔立之. 兵調度亦不合, 而匈奴愈怒, 並入北邊, 北邊由是壞敗. 會當病死, 莽以其庶女陸逯任妻後安公奢[二], 所以尊寵之甚厚, 終爲欲出兵立之者[三]. 會漢兵誅莽, 云、奢亦死.

[一]師古曰：｢櫝音讀.｣

[二]師古曰：｢陸逯, 邑也. 莽改公主曰任. 奢本爲侯, 莽以女妻之, 故進爵爲公.｣ 師古曰：｢逯音錄. 任音壬.｣

[三]師古曰：｢言爲此計意不止.｣

更始二年冬, 漢遣中郎將歸德侯颯、大司馬護軍陳遵使匈奴, 授單于漢舊制璽綬, 王侯以下印綬, 因送云、當餘親屬貴人從者. 單于輿驕, 謂遵、颯曰：｢匈奴本與漢爲兄弟, 匈奴中亂[一], 孝宣皇帝輔立呼韓邪單于, 故稱臣以尊漢. 今漢亦大亂, 爲王莽所篡, 匈奴亦出兵擊莽, 空其邊境, 令天下騷動思漢, 莽卒以敗而漢復興, 亦我力也, 當復尊我！｣ 遵與相牚距[二], 單于終持此言. 其明年夏, 還. 會赤眉入長安, 更始敗.

[一]師古曰：｢言中間之時也, 讀如本字, 又音竹仲反.｣

[二]師古曰：｢牚謂支柱也. 音丈庚反, 又丑庚反.｣

贊曰：書戒｢蠻夷猾夏｣[一], 詩稱｢戎狄是膺｣[二], 春秋｢有道守在四夷｣[三], 久矣夷狄之爲患也. 故自漢興, 忠言嘉謀之臣曷嘗不運籌策相與爭於廟堂之上乎? 高祖時則劉敬, 呂后時樊噲、季布, 孝文時賈誼、朝錯, 孝武時王恢、韓安國、朱買臣、公孫弘、董仲舒, 人持所見, 各有同異, 然總其要, 歸兩科而已. 縉紳之儒則守和親, 介冑之士則言征伐, 皆偏見一時之利害, 而未究匈奴之終始也. 自漢興以至于今, 曠世歷年, 多於春秋, 其與匈奴, 有脩文而和親之矣, 有用武而克伐之矣, 有卑下而承事之矣[四], 有威服而臣畜之矣, 詘伸異變, 強弱相反, 是故其詳可得而言也.

[一]師古曰：｢虞書舜典載舜命皋陶作士之言也. 猾, 亂也. 夏謂中夏諸國也.｣

[二]師古曰：｢魯頌閟宮之詩, 美僖公興師與齊桓討難. 膺, 當也.｣

[三]師古曰：｢春秋左氏傳昭(三十二)[二十三]年楚囊瓦爲令尹, 城郢. 沈尹戍曰：□古者天子, 守在四夷, □ 言德及遠.｣

[四]師古曰：｢下音胡亞反.｣

昔和親之論, 發於劉敬. 是時天下初定, 新遭平城之難, 故從其言, 約結和親, 賂遺單于, 冀以救安邊境. 孝惠、高后時遵而不違, 匈奴寇盜不爲衰止, 而單于反以加驕倨. 逮至孝文, 與通關市, 妻以漢女, 增厚其賂, 歲以千金, 而匈奴數背約束, 邊境屢被其害. 是以文帝中年, 赫然發憤, 遂躬戎服, 親御鞍馬, 從六郡良家材力之士[一], 馳射上林, 講習戰陳, 聚天下精兵, 軍於廣武, 顧問馮唐, 與論將帥, 喟然歎息, 思古名臣, 此則和親無益, 已然之明效也.

[一]師古曰：｢六郡, 謂隴西、天水、安定、北地、上郡、西河也. 其安定、天水、西河, 武帝所置耳, 史本其土地, 而追言也.｣

仲舒親見四世之事, 猶復欲守舊文, 頗增其約. 以爲｢義動君子, 利動貪人, 如匈奴者, 非可以仁義說也[一]. 獨可說以厚利, 結之於天耳[二]. 故與之厚利以沒其意[三], 與盟於天以堅其約, 質其愛子以累其心[四], 匈奴雖欲展轉, 奈失重利何, 奈欺上天何, 奈殺愛子何[五]. 夫賦斂行賂不足以當三軍之費, 城郭之固無以異於貞士之約[六], 而使邊城守境之民父兄緩帶, 稚子咽哺[七], 胡馬不窺於長城, 而羽檄不行於中國, 不亦便於天下乎！｣ 察仲舒之論, 考諸行事, 乃知其未合於當時, 而有闕於後世也. 當孝武時, 雖征伐克獲, 而士馬物故亦略相當；雖開河南之野, 建朔方之郡, 亦棄造陽之北九百餘里. 匈奴人民每來降漢, 單于亦輒拘留漢使以相報復[八], 其桀驁尚如斯[九], 安肯以愛子而爲質乎? 此不合當時之言也. 若不置質, 空約和親, 是襲孝文既往之悔, 而長匈奴無已之詐也[一０]. 夫邊城不選守境武略之臣, 脩障隧備塞之具, 厲長戟勁弩之械, 恃吾所以待邊寇. 而務賦斂於民, 遠行貨賂, 割剝百姓, 以奉寇讎. 信甘言, 守空約, 而幾胡馬之不窺, 不已過乎！[一一]

[一]師古曰：｢此說謂勸諭.｣

[二]師古曰：｢此說讀曰悅.｣

[三]師古曰：｢沒, 溺也.｣

[四]師古曰：｢累音力瑞反.｣

[五]師古曰：｢展轉, 爲移動其心.｣

[六]晉灼曰：｢堅城固守, 不勝遣貞士爲和親之約也.｣

[七]師古曰：｢咽, 吞也. 哺謂所食在口者也. 咽音宴. 哺音捕.｣

[八]師古曰：｢復音扶目反.｣

[九]師古曰：｢驁與傲同.｣

[一０]師古曰：｢襲, 重也, 重疊爲其事.｣

[一一]師古曰：｢幾讀曰冀.｣

至孝宣之世, 承武帝奮擊之威, 直匈奴百年之運[一], 因其壞亂幾亡之阨[二], 權時施宜, 覆以威德, 然後單于稽首臣服, 遣子入侍, (二)[三]世稱藩, 賓於漢庭. 是時邊城晏閉. 牛馬布野[三], 三世無犬吠之警, 菞庶亡干戈之役[四].

[一]師古曰：｢直, 當也.｣

[二]師古曰：｢幾, 近也, 音鉅依反.｣

[三]師古曰：｢晏, 晚也.｣

[四]師古曰：｢菞, 古黎字.｣

後六十餘載之間, 遭王莽篡位, 始開邊隙, 單于由是歸怨自絕, 莽遂斬其侍子, 邊境之禍搆矣. 故呼韓邪始朝於漢, 漢議其儀, 而蕭望之曰：｢戎狄荒服, 言其來服荒忽無常, 時至時去, 宜待以客禮, 讓而不臣. 如其後嗣遁逃竄伏[一], 使於中國不爲叛臣.｣ 及孝元時, 議罷守塞之備, 侯應以爲不可, 可謂盛不忘衰, 安必思危, 遠見識微之明矣. 至單于咸棄其愛子, 昧利不顧[二], 侵掠所獲, 歲鉅萬計, 而和親賂遺, 不過千金, 安在其不棄質而失重利也? 仲舒之言, 漏於是矣.

[一]師古曰：｢□, 古遁字.｣

[二]師古曰：｢昧, 貪也, 音妹.｣

夫規事建議, 不圖萬世之固, 而媮恃一時之事者, 未(必)[可]以經遠也[一]. 若乃征伐之功, 秦漢行事, 嚴尤論之當矣. 故先王度土, 中立封畿[二], 分九州, 列五服[三], 物土貢, 制外內[四], 或脩刑政, 或詔文德, 遠近之勢異也. 是以春秋內諸夏而外夷狄[五]. 夷狄之人貪而好利, 被髮左衽, 人面獸心. 其與中國殊章服, 異習俗, 飲食不同, 言語不通, 辟居北垂寒露之野[六], 逐草隨畜, 射獵爲生, 隔以山谷, 雍以沙幕[七], 天地所以絕外內也. 是故聖王禽獸畜之, 不與約誓, 不就攻伐；約之則費賂而見欺, 攻之則勞師而詔寇. 其地不可耕而食也, 其民不可臣而畜也, 是以外而不內, 疏而不戚[八], 政教不及其人, 正朔不加其國；來則懲而御之, 去則備而守之[九]. 其慕義而貢獻, 則接之以禮讓, 羈靡不絕, 使曲在彼, 蓋聖王制御蠻夷之常道也.

[一]師古曰：｢媮音偷同.｣

[二]師古曰：｢度音大各反. 中音竹仲反.｣

[三]師古曰：｢九州、五服, 解並在前.｣

[四]師古曰：｢物土貢者, 各因其土所生之物而貢之也. 制外內, 謂五服之差, 遠近異制.｣

[五]師古曰：｢春秋成十五年□諸侯會吳於鍾離□ . 公羊傳曰：□曷爲殊會? 吳外也. 曷爲外? 春秋內中國而外諸夏, 內諸夏而外夷狄也.□ ｣

[六]師古曰：｢辟讀曰僻.｣

[七]師古曰：｢雍讀曰壅.｣

[八]師古曰：｢戚, 近也.｣

[九]師古曰：｢懲謂使其創乂.｣

校勘記

三八０六頁　八行　願爲單于侍(史)[使]於漢, 景祐、殿、局本都作｢使｣. 王先謙說作｢使｣是.

三八０九頁一三行　欲會二年歲首之朝(會)[禮], 景祐、殿本都作｢禮｣.

三八一四頁　五行　快心於狼望之北哉? 　王先謙據通鑑胡注, 以｢狼望｣ 爲狼煙候望之地, 與顏注異.

三八一四頁一０行　呼韓邪攜國歸(死)[化], 王念孫說｢歸死｣ 二字於義不可通, 漢記孝哀紀、通典邊防十一並作｢歸化｣.

三八二０頁　五行　(之)[不]當予匈奴稅. 錢大昭說｢之｣ 當作｢不｣. 按景祐、殿、局本都作｢不｣.

三八二０頁　六行　共(入)[殺]匈奴使及其官屬, 錢大昭說｢入｣ 當作｢殺｣. 按景本、殿、局本都作｢殺｣.

三八二一頁　八行　今(印)[即]去□璽□ 加□新□, 景佑本作｢即｣. 王念孫說作｢即｣是, 即者若也.

三八二九頁　二行　云女弟當(戶)[于]居次　王先謙說｢戶｣ 當爲｢于｣. 按見上文.

三八三０頁　二行　春秋｢有道守在四夷｣, 楊樹達說, 賈子春秋篇｢天子有道, 守在四夷｣, 此春秋舊說. ｢有道｣ 二字當在引號內.

三八三０頁一一行　春秋左氏傳昭(三十二)[二十三]年　按作當｢二十三年｣, 各本並誤.

三八三二頁一六行　(二)[三]世稱藩, 景祐、殿、局本都作｢三｣. 王先謙說作｢三｣是.

三八三三頁一四行　未(必)[可]以經遠也. 景祐、殿本都作｢可｣. 王先謙說作｢可｣是.

漢書卷九十五 西南夷兩粵朝鮮傳第六十五

(西)[南]夷君長以十數, 夜郎最大[一]. 其西, 靡莫之屬以十數, 滇最大[二]. 自滇以北, 君長以十數, 邛都最大[三]. 此皆椎結[四], 耕田, 有邑聚. 其外, 西至桐師以東, 北至葉榆[五], 外爲巂、昆明[六], 編髮[七], 隨畜移徙, 亡常處, 亡君長, 地方可數千里. 自巂以東北, 君長以十數, 徙、莋都最大[八]. 自莋以東北, 君長以十數, 冉駹最大[九]. 其俗, 或土著, 或移徙[一０]. 在蜀之西. 自駹以東北, 君長以十數, 白馬最大, 皆氐類也. 此皆巴蜀西南外蠻夷也.

[一]師古曰：｢後爲縣, 屬牂柯郡.｣

[二]師古曰：｢地有滇池, 因爲名也. 滇音顛.｣

[三]師古曰：｢今之邛州本其地.｣

[四]師古曰：｢椎音直追反. 結讀曰髻. 爲髻如椎之形也. 陸賈傳及貨殖傳皆作魋字, 音義同耳. 此下朝鮮傳亦同.｣

[五]師古曰：｢葉榆, 澤名, 因以立號, 後爲縣, 屬益州郡.｣

[六]師古曰：｢巂即之今巂州也. 昆明又在其西南, 即今之南寧州, 諸爨所居, 是其地也. 巂音髓.｣

[七]師古曰：｢編音步典反.｣

[八]師古曰：｢徙及莋都, 二國也. 徙後爲徙縣, 屬蜀郡. 莋都後爲沈黎郡. 徙音斯. 莋音材各反.｣

[九]師古曰：｢今夔州、開州首領多姓冉者, 本皆冉種也. 駹音尨.｣

[一０]師古曰：｢土著, 謂有常處著於土地也. 著音直略反.｣

始楚威王時, 使將軍莊蹻將兵循江上[一], 略巴、黔中以西[二]. 莊蹻者, 楚莊王苗裔也. 蹻至滇池, 方三百里[三], 旁平地肥饒數千里[四], 以兵威定屬楚. 欲歸報, 會秦擊奪楚巴、黔中郡, 道塞不通, 因乃以其眾王滇, 變服, 從其俗, 以長之[五]. 秦時嘗破, 略通五尺道[六], 諸此國頗置吏焉. 十餘歲, 秦滅. 及漢興, 皆棄此國而關蜀故徼[七]. 巴屬民或竊出商賈, 取其莋馬、僰僮、旄牛, 以此巴蜀殷富.

[一]師古曰：｢循, 順也. 謂緣江而上也. 蹻音居略反.｣

[二]師古曰：｢黔中, 即今黔州是其地, 本巴人也.｣

[三]師古曰：｢地理志益州滇池縣, 其澤在西北. 華陽國志云澤下流淺狹, 狀如倒池, 故云滇池.｣

[四]師古曰：｢池旁之地也.｣

[五]師古曰：｢爲其長帥也.｣

[六]師古曰：｢其處險阨, 故道纔廣五尺.｣

[七]師古曰：｢西南之徼, 猶北方塞也. 徼音工釣反.｣

建元六年, 大行王恢擊東粵, 東粵殺王郢以報. 恢因兵威使番陽令唐蒙風曉南粵[一]. 南粵食蒙蜀枸醬[二], 蒙問所從來, 曰：｢道西北牂柯江[三], 江廣數里, 出番禺城下.｣[四]蒙歸至長安, 問蜀賈人, 獨蜀出枸醬, 多持竊出市夜郎. 夜郎者, 臨牂柯江, 江廣百餘步, 足以行船. 南粵以財物役屬夜郎, 西至桐師, 然亦不能臣使也. 蒙乃上書說上曰：｢南粵王黃屋左纛[五], 地東西萬餘里, 名爲外臣, 實一州主. 今以長沙、豫章往, 水道多絕, 難行. 竊聞夜郎所有精兵可得十萬, 浮船牂柯, 出不意, 此制粵一奇也. 誠以漢之強, 巴蜀之饒, 通夜郎道, 爲置吏, 甚易.｣ 上許之. 乃拜蒙以郎中將, 將千人, 食重萬餘人[六], 從巴(莋)[苻]關入, 遂見夜郎侯多同[七]. 厚賜, 諭以威德, 約爲置吏, 使其子爲令[八]. 夜郎旁小邑皆貪漢繒帛, 以爲漢道險, 終不能有也, 乃且聽蒙約. 還報, 乃以爲犍爲郡. 發巴蜀卒治道, 自僰道指牂柯江. 蜀人司馬相如亦言西夷邛、莋可置郡. 使相如以郎中將往諭, 皆如南夷, 爲置一都尉, 十餘縣, 屬蜀.

[一]師古曰：｢番音蒲何反. 風讀曰諷.｣

[二]晉灼曰：｢枸音矩.｣ 劉德曰：｢枸樹如桑, 其椹長二三寸, 味酢. 取其實以爲醬, 美, 蜀人以爲珍味.｣ 師古曰：｢劉說非也. 子形如(赤)[桑]椹耳. 緣木而生, 非樹也. 子又不長二三寸, 味尤辛, 不酢. 今宕渠則有之. 食讀曰飤.｣

[三]師古曰：｢道, 由也, 由此而來也.｣

[四]師古曰：｢番音普安反. 禺音隅.｣

[五]師古曰：｢言爲天子之車服.｣

[六]師古曰：｢食糧及衣重也. 重音直用反.｣

[七]師古曰：｢多同, 其侯名也.｣

[八]師古曰：｢比之於漢縣也.｣

當是時, 巴蜀四郡通西南夷道, 載轉相饟[一]. 數歲, 道不通, 士罷餓餧, 離暑溼, 死者甚眾[二]. 西南夷又數反, 發兵興擊, 耗費亡功[三]. 上患之, 使公孫弘往視問焉. 還報, 言其不便. 及弘爲御史大夫, 時方築朔方, 據河逐胡, 弘等因言西南夷爲害[四], 可且罷, 專力事匈奴. 上許之, 罷西夷, 獨置南夷兩縣一都尉, 稍令犍爲自保就[五].

[一]師古曰：｢饟, 古餉字.｣

[二]師古曰：｢罷讀曰疲. 餧, 飢也. 離, 遭也. 餧音能賄反.｣

[三]師古曰：｢耗, 損也, 音呼到反.｣

[四]師古曰：｢言通西南夷大爲損害.｣

[五]師古曰：｢令自保守, 且脩成其郡縣.｣

及元狩元年, 博望侯張騫言使大夏時, 見蜀布、邛竹杖, 問所從來, 曰｢從東南身毒國[一], 可數千里, 得蜀賈人市.｣ 或聞邛西可二千里有身毒國. 騫因盛言大夏在漢西南, 慕中國, 患匈奴隔其道, 誠通蜀, 身毒國道便近, 又亡害. 於是天子乃令王然于、柏始昌、呂越人等十餘輩間出西南夷[二], 指求身毒國. 至滇, 滇王當羌乃留爲求道[三]. 四歲餘, 皆閉昆明, 莫能通[四]. 滇王與漢使言：｢漢孰與我大?｣[五]及夜郎侯亦然. 各自以一州王, 不知漢廣大. 使者還, 因盛言滇大國, 足事親附[六]. 天子注意焉.

[一]師古曰：｢即天竺也, 亦曰捐篤也.｣

[二]師古曰：｢求間隙而出也.｣

[三]師古曰：｢當羌, 滇王名.｣

[四]師古曰：｢爲昆明所閉塞.｣

[五]師古曰：｢與猶如.｣

[六]師古曰：｢言可專事招來之, 令其親附.｣

及至南粵反, 上使馳義侯因犍爲發南夷兵. 且蘭君恐遠行, 旁國虜其老弱[一], 乃與其眾反, 殺使者及犍爲太守. 漢乃發巴蜀罪人當擊南粵者八校尉擊之. 會越已破, 漢八校尉不下, 中郎將郭昌、衛廣引兵還, 行誅隔滇道者且蘭[二], 斬首數萬, 遂平南夷爲牂柯郡. 夜郎侯始倚南粵, 南粵已滅, 還誅反者[三], 夜郎遂入朝, 上以爲夜郎王. 南粵破後, 及漢誅且蘭、邛君, 并殺莋侯, 冉駹皆震恐, 請臣置吏. 以邛都爲粵巂郡, 莋都爲沈黎郡, 冉駹爲文山郡, 廣漢西白馬爲武都郡.

[一]師古曰：｢恐發兵與漢行後, 其國空虛, 而旁國來寇, 鈔取其老弱也. 且音子餘反.｣

[二]師古曰：｢言因軍行而便誅之也.｣

[三]師古曰：｢謂軍還而誅且蘭.｣

使王然于以粵破及誅南夷兵威風諭滇王入朝[一]. 滇王者, 其眾數萬人, 其旁東北勞深、靡莫皆同姓相杖, 未肯聽[二]. 勞、莫數侵犯使者吏卒. 元封二年, 天子發巴蜀兵擊滅勞深、靡莫, 以兵臨滇. 滇王始首善, 以故弗誅[三]. 滇王離西夷[四], 滇舉國降, 請置吏入朝. 於是以爲益州郡, 賜滇王王印, 復長其民[五]. 西南夷君長以百數, 獨夜郎、滇受王印. 滇, 小邑也, 最寵焉.

[一]師古曰：｢風讀曰諷.｣

[二]師古曰：｢杖猶倚也, 相依倚爲援而不聽滇王入朝也. 杖音直亮反.｣

[三]師古曰：｢言初始以來, 常有善意.｣

[四]師古曰：｢言東嚮事漢.｣

[五]師古曰：｢爲之長帥.｣

後二十三歲, 孝昭始元元年, 益州廉頭、姑繒民反, 殺長吏. 牂柯、談指、同並等二十四邑, 凡三萬餘人皆反[一]. 遣水衡都尉發蜀郡、犍爲犇命萬餘人[二]擊牂柯, 大破之. 後三歲, 姑繒、葉榆復反, 遣水衡都尉呂辟胡將郡兵擊之[三]. 辟胡不進, 蠻夷遂殺益州太守, 乘勝與辟胡戰, 士戰及溺死者四千餘人. 明年, 復遣軍正王平與大鴻臚田廣明等並進, 大破益州, 斬首捕虜五萬餘級, 獲畜產十餘萬. 上曰：｢鉤町侯亡波率其邑君長人民擊反者[四], 斬首捕虜有功, 其立亡波爲鉤町王. 大鴻臚廣明賜爵關內侯, 食邑三百戶.｣ 後間歲, 武都氐人反[五], 遣執金吾馬適建、龍頟侯韓增與大鴻臚廣明將兵擊之.

[一]師古曰：｢並音伴.｣

[二]師古曰：｢犇, 古奔字. 奔命, 解在昭紀.｣

[三]師古曰：｢辟音璧.｣

[四]師古曰：｢鉤音鉅于反. 町音大鼎反.｣

[五]師古曰：｢間歲, 隔一歲.｣

至成帝河平中, 夜郎王興與鉤町王禹、漏臥侯俞[一]更舉兵相攻[二]. 牂柯太守請發兵誅興等, 議者以爲道遠不可擊, 乃遣太中大夫蜀郡張匡持節和解. 興等不從命, 刻木象漢吏, 立道旁射之. 杜欽說大將軍王鳳曰：｢太中大夫匡使和解蠻夷王侯, 王侯受詔, 已復相攻, 輕易漢使, 不憚國威, 其效可見. 恐議者選耎, 復守和解[三], 太守察動靜, 有變乃以聞. 如此, 則復曠一時[四], 王侯得收獵其眾, 申固其謀, 黨助眾多, 各不勝忿, 必相殄滅. 自知罪成, 狂犯守尉[五], 遠臧溫暑毒草之地, 雖有孫吳將, 賁育士[六], 若入水火, 往必焦沒, 知勇亡所施. 屯田守之, 費不可勝量. 宜因其罪惡未成, 未疑漢家加誅, 陰敕旁郡守尉練士馬[七], 大司農豫調穀積要害處[八], 選任職太守往, 以秋涼時入, 誅其王侯尤不軌者. 即以爲不毛之地, 亡用之民, 聖王不以勞中國[九], 宜罷郡, 放棄其民, 絕其王侯勿復通. 如以先帝所立累世之功不可墮壞[一０], 亦宜因其萌牙, 早斷絕之, 及已成形然後戰師, 則萬姓被害.｣

[一]孟康曰：｢漏臥, 夷邑名, 後爲縣.｣ 師古曰：｢俞音踰.｣

[二]師古曰：｢更, 互也, 音工衡反.｣

[三]師古曰：｢選耎, 怯不前之意也. 選音息袞反. 耎音人兗反.｣

[四]師古曰：｢曠, 空也. 一時, (二)[三]月也. 言空廢一時不早發兵也.｣

[五]師古曰：｢言起狂勃之心而殺守尉也.｣

[六]師古曰：｢孫, 孫武也. 吳, 吳起也. 賁, 孟賁也. 育, 夏育也.｣

[七]師古曰：｢練, 簡也.｣

[八]師古曰：｢調, 發也. 要害者, 在我爲要, 於敵爲害也. 調音徒釣反.｣

[九]師古曰：｢即猶若也. 不毛, 言不生草木.｣

[一０]師古曰：｢如亦若也. 墮, 毀也, 音火規反.｣

大將軍鳳於是薦金城司馬陳立爲牂柯太守. 立者, 臨邛人, 前爲連然長, 不韋令[一], 蠻夷畏之. 及至牂柯, 諭告夜郎王興, 興不從命, 立請誅之. 未報, 乃從吏數十人出行縣[二], 至興國且同亭[三], 召興. 興將數千人往至亭, 從邑君數十人入見立. 立數責, 因斷頭[四]. 邑君曰：｢將軍誅亡狀, 爲民除害, 願出曉士眾.｣ 以興頭示之, 皆釋兵降[五]. 鉤町王禹、漏臥侯俞震恐, 入粟千斛, 牛羊勞吏士. 立還歸郡, 興妻父翁指與興子邪務收餘兵, 迫脅旁二十二邑反. 至冬, 立奏募諸夷與都尉長史分將攻翁指等. 翁指據阨爲壘, 立使奇兵絕其饟道, 縱反間以誘其眾[六]. 都尉萬年曰：｢兵久不決, 費不可共.｣[七]引兵獨進, 敗走, 趨立營[八]. 立怒, 叱戲下令格之[九]. 都尉復還戰, 立引兵救之. 時天大旱, 立攻絕其水道. 蠻夷共斬翁指, 持首出降. 立已平定西夷, 徵詣京師. 會巴郡有盜賊, 復以立爲巴郡太守, 秩中二千石居, 賜爵左庶長[一０]. 徙爲天水太守, 勸民農桑爲天下最, 賜金四十斤. 入爲左曹衛將軍、護軍都尉, 卒官.

[一]蘇林曰：｢皆益州縣也.｣

[二]師古曰：｢行音下更反.｣

[三]師古曰：｢且音子餘反.｣

[四]師古曰：｢數音所具反.｣

[五]師古曰：｢釋, 解也.｣

[六]師古曰：｢間音居莧反.｣

[七]師古曰：｢共讀曰供.｣

[八]師古曰：｢趨讀曰趣. 趣, 向也.｣

[九]師古曰：｢戲音許宜反, 又音麾. 解在高紀及灌夫傳.｣

[一０]師古曰：｢第十爵也.｣

王莽篡位, 改漢制, 貶鉤町王以爲侯. 王邯怨恨[一], 牂柯大尹周欽詐殺邯. 邯弟承攻殺欽, 州郡擊之, 不能服. 三邊蠻夷愁擾盡反, 復殺益州大尹程隆. 莽遣平蠻將軍馮茂發巴、蜀、犍爲吏士, 賦斂取足於民, 以擊益州. 出入三年, 疾疫死者什七, 巴、蜀騷動. 莽徵茂還, 誅之. 更遣寧始將軍廉丹與庸部牧史熊[二]大發天水、隴西騎士, 廣漢、巴、蜀、犍爲吏民十萬人, 轉輸者合二十萬人, 擊之. 始至, 頗斬首數千, 其後軍糧前後不相及, 士卒飢疫, 三歲餘死者數萬. 而粵嶲蠻夷任貴亦殺太守枚根, 自立爲邛穀王[三]. 會莽敗漢興, 誅貴, 復舊號云[四].

[一]師古曰：｢邯, 其王名也. 邯音酣.｣

[二]師古曰：｢莽改益州爲庸部.｣

[三]師古曰：｢枚根, 太守之姓名.｣

[四]師古曰：｢此漢興者, 謂光武中興也.｣

南粵王趙佗, 真定人也[一]. 秦并天下, 略定揚粵[二], 置桂林、南海、象郡, 以適徙民與粵雜處[三]. 十三歲, 至二世時, 南海尉任囂[四]病且死, 召龍川令趙佗[五]語曰｢聞陳勝等作亂, 豪桀叛秦相立, 南海辟遠, 恐盜兵侵此[六]. 吾欲興兵絕新道[七], 自備待諸侯變, 會疾甚. 且番禺負山險阻[八], 南北東西數千里, 頗有中國人相輔, 此亦一州之主, 可爲國. 郡中長吏亡足與謀者, 故召公告之.｣ 即被佗書, 行南海尉事[九]. 囂死, 佗即移檄告橫浦、陽山、湟谿關[一０]曰：｢盜兵且至, 急絕道聚兵自守.｣ 因稍以法誅秦所置吏, 以其黨爲守假[一一]. 秦已滅, 佗即擊并桂林、象郡, 自立爲南粵武王.

[一]師古曰：｢真定, 本趙國之縣也. 佗音徒何反.｣

[二]師古曰：｢本揚州之分, 故云揚粵.｣

[三]師古曰：｢適讀曰謫. 謫有罪者, 徙之於越地, 與其土人雜居.｣

[四]師古曰：｢囂音敖.｣

[五]師古曰：｢龍川, 南海之縣也, 即今之循州.｣

[六]師古曰：｢辟讀曰僻.｣

[七]師古曰：｢秦所開越道也.｣

[八]師古曰：｢負, 偝也.｣

[九]師古曰：｢被, 加也, 音皮義反.｣

[一０]師古曰：｢湟音皇.｣

[一一]師古曰：｢令爲郡縣之職, 或守或假也.｣

高帝已定天下, 爲中國勞苦, 故釋佗不誅[一]. 十一年, 遣陸賈立佗爲南粵王, 與剖符通使, 使和輯百粵[二], 毋爲南邊害, 與長沙接境.

[一]師古曰：｢釋, 置也.｣

[二]師古曰：｢輯與集同也.｣

高后時, 有司請禁粵關巿鐵器. 佗曰：｢高皇帝立我, 通使物, 今高后聽讒臣, 別異蠻夷, 鬲絕器物[一], 此必長沙王計, 欲倚中國[二], 擊滅南海并王之, 自爲功也.｣ 於是佗乃自尊號爲南武帝, 發兵攻長沙邊, 敗數縣焉. 高后遣將軍隆慮侯灶擊之[三], 會暑溼, 士卒大疫, 兵不能隃領[四]. 歲餘, 高后崩, 即罷兵. 佗因此以兵威財物賂遺閩粵、西甌駱, 伇屬焉[五]. 東西萬餘里. 乃乘黃屋左纛, 稱制, 與中國侔[六].

[一]師古曰：｢鬲與隔同.｣

[二]師古曰：｢倚音於綺反.｣

[三]師古曰：｢周灶也. 慮音廬.｣

[四]師古曰：｢隃與踰同. 下皆類此.｣

[五]師古曰：｢西甌即駱越也. 言西者, 以別東甌也.｣

[六]師古曰：｢侔, 等也.｣

文帝元年, 初鎮撫天下, 使告諸侯四夷從代來即位意, 諭盛德焉[一]. 乃爲佗親冢在真定置守邑[二], 歲時奉祀. 召其從昆弟, 尊官厚賜寵之. 詔丞相平舉可使粵者, 平言陸賈先帝時使粵. 上召賈爲太中大夫, 謁者一人爲副使, 賜佗書曰：｢皇帝謹問南粵王, 甚苦心勞意. 朕, 高皇帝側室之子[三], 棄外奉北藩于代, 道里遼遠, 壅蔽樸愚, 未嘗致書[四]. 高皇帝棄群臣, 孝惠皇帝即世, 高后(白)[自]臨事, 不幸有疾, 日進不衰[五], 以故誖暴乎治[六]. 諸呂爲變故亂法, 不能獨制, 乃取它姓子爲孝惠皇帝嗣. 賴宗廟之靈, 功臣之力, 誅之已畢. 朕以王侯吏不釋之故[七], 不得不立, 今即位. 乃者聞王遺將軍隆慮侯書, 求親昆弟, 請罷長沙兩將軍[八]. 朕以王書罷將軍博陽侯, 親昆弟在真定者, 已遣人存問. 脩治先人冢. 前日聞王發兵於邊, 爲寇災不止. 當其時長沙苦之, 南郡尤甚, 雖王之國, 庸獨利乎！[九]. 必多殺士卒, 傷良將吏, 寡人之妻, 孤人之子, 獨人父母, 得一亡十, 朕不忍爲也. 朕欲定地犬牙相入者, 以問吏, 吏曰□高皇帝所以介長沙土也□[一０], 朕不得擅變焉. 吏曰：□得王之地不足以爲大, 得王之財不足以爲富, 服領以南, 王自治之.□[一一]雖然, 王之號爲帝. 兩帝並立, 亡一乘之使以通其道, 是爭也；爭而不讓, 仁者不爲也. 願與王分棄前患[一二], 終今以來, 通使如故[一三]. 故使賈馳諭告王朕意, 王亦受之, 毋爲寇災矣. 上褚五十衣, 中褚三十衣, 下褚二十衣, 遺王[一四]. 願王聽樂娛憂, 存問鄰國.｣[一五]

[一]師古曰：｢言不以威武加於遠方也.｣

[二]師古曰：｢親謂父母也.｣

[三]師古曰：｢言非正嫡所生也.｣

[四]師古曰：｢言未得通使於越.｣

[五]師古曰：｢言疾病益甚也.｣

[六]師古曰：｢誖, 乖也, 音布內反.｣

[七]孟康曰：｢辭讓帝位不見置也.｣

[八]師古曰：｢佗之昆弟在故鄉者求訪之, 而兩將軍將兵擊越者請罷之, 以賓附於漢也. 言親昆弟者, 謂有服屬者也.｣

[九]師古曰：｢言越兵寇邊, 長沙、南郡皆厭苦之. 而漢軍亦當相拒, 方有戰鬥, 於越亦非利也.｣

[一０]師古曰：｢介, 隔也.｣

[一一]蘇林曰：｢山領名也.｣ 如淳曰：｢長沙南界也.｣

[一二]師古曰：｢彼此共棄, 故云分.｣

[一三]師古曰：｢從今通使至於終久, 故云終今以來也.｣

[一四]師古曰：｢以綿裝衣曰褚. 上中下者, 綿之多少薄厚之差也. 褚音竹呂反.｣

[一五]師古曰：｢謂東越及甌駱等.｣

陸賈至, 南粵王恐, 乃頓首謝, 願奉明詔, 長爲藩臣, 奉貢職. 於是下令國中曰：｢吾聞兩雄不俱立, 兩賢不並世. 漢皇帝賢天子. 自今以來, 去帝制黃屋左纛.｣ 因爲書稱：｢蠻夷大長老夫臣佗昧死再拜上書皇帝陛下：老夫故粵吏也, 高皇帝幸賜臣佗璽, 以爲南粵王, 使爲外臣, 時內貢職[一]. 孝惠皇帝即位, 義不忍絕, 所以賜老夫者厚甚. 高后自臨用事, 近細士, 信讒臣[二], 別異蠻夷, 出令曰：□毋予蠻夷外粵金鐵田器；馬牛羊[三]即予, 予牡, 毋與牝.□[四]老夫處辟, 馬牛羊齒已長[五], 自以祭祀不脩, 有死罪, 使內史藩、中尉高、御史平凡三輩上書謝過, 皆不反. 又風聞老夫父母墳墓已壞削, 兄弟宗族已誅論[六]. 吏相與議曰：□今內不得振於漢, 外亡以自高異.□[七]故更號爲帝, 自帝其國, 非敢有害於天下也. 高皇后聞之大怒, 削去南粵之籍, 使使不通. 老夫竊疑長沙王讒臣, 故敢發兵以伐其邊. 且南方卑溼, 蠻夷中西有西甌, 其眾半羸[八], 南面稱王；東有閩粵, 其眾數千人, 亦稱王；西北有長沙, 其半蠻夷, 亦稱王[九]. 老夫故敢妄竊帝號, 聊以自娛. 老夫身定百邑之地, 東西南北數千萬里, 帶甲百萬有餘, 然北面而臣事漢, 何也? 不敢背先人之故. 老夫處粵四十九年, 于今抱孫焉. 然夙興夜寐, 寢不安席, 食不甘味, 目不視靡曼之色, 耳不聽鍾鼓之音者, 以不得事漢也. 今陛下幸哀憐, 復故號[一０], 通使漢如故, 老夫死骨不腐, 改號不敢爲帝矣！謹北面因使者獻白璧一雙, 翠鳥千, 犀角十, 紫貝五百, 桂蠹一器[一一], 生翠四十雙, 孔雀二雙. 昧死再拜, 以聞皇帝陛下.｣

[一]師古曰：｢言以時輸入貢職.｣

[二]師古曰：｢細士猶言小人也.｣

[三]師古曰：｢言非中國, 故云外越.｣

[四]師古曰：｢恐其蕃息.｣

[五]師古曰：｢辟讀曰僻. 齒已長, 謂老矣.｣

[六]師古曰：｢風聞, 聞風聲.｣

[七]師古曰：｢振, 起也.｣

[八]師古曰：｢羸謂劣弱也.｣

[九]師古曰：｢言長沙之國半雜蠻夷之人.｣

[一０]師古曰：｢復音扶目反.｣

[一一]應劭曰：｢桂樹中蝎蟲也.｣ 蘇林曰：｢漢舊常以獻陵廟, 載以赤轂小車.｣ 師古曰：｢此蟲食桂, 故味辛, 而漬之以蜜食之也. 蠹音丁故反.｣

陸賈還報, 文帝大說[一]. 遂至孝景時, 稱臣遣使入朝請[二]. 然其居國, 竊如故號；其使天子, 稱王朝命如諸侯.

[一]師古曰：｢說讀曰悅.｣

[二]師古曰：｢請音才性反.｣

至武帝建元四年, 佗孫胡爲南粵王. 立三年, 閩粵王郢興兵南擊邊邑. 粵使人上書曰：｢兩粵俱爲藩臣, 毋擅興兵相攻擊. 今東粵擅興兵侵臣, 臣不敢興兵, 唯天子詔之.｣ 於是天子多南粵義[一], 守職約[二], 爲興師, 遣兩將軍往討閩粵. 兵未隃領, 閩粵王弟餘善殺郢以降, 於是罷兵.

[一]師古曰：｢多猶重也.｣

[二]師古曰：｢守藩臣之職, 而不踰約制.｣

天子使嚴助往諭意, 南粵王胡頓首曰：｢天子乃興兵誅閩粵, 死亡以報德！｣ 遣太子嬰齊入宿衛. 謂助曰：｢國新被寇, 使者行矣. 胡方日夜裝入見天子.｣ 助去後, 其大臣諫胡曰：｢漢興兵誅郢, 亦行以驚動南粵. 且先王言事天子期毋失禮, 要之不可以怵好語入見[一]. 入見則不得復歸, 亡國之勢也.｣ 於是胡稱病, 竟不入見. 後十餘歲, 胡實病甚, 太子嬰齊請歸. 胡薨, 諡曰文王.

[一]師古曰：｢怵, 誘也. 不可被誘怵以好語而入漢朝也. 怵音先聿反.｣

嬰齊嗣立, 即臧其先武帝、文帝璽[一]. 嬰齊在長安時, 取邯鄲摎氏女[二], 生子興. 及即位, 上書請立摎氏女爲后, 興爲嗣. 漢數使使者風諭[三], 嬰齊猶尚樂擅殺生自恣, 懼入見, 要以用漢法, 比內諸侯, 固稱病, 遂不入見. 遣子次公入宿衛, 嬰齊薨, 諡爲明王.

[一]李奇曰：｢去其僭號.｣

[二]師古曰：｢摎音居虯反.｣

[三]師古曰：｢風讀曰諷. 諷諭令入朝.｣

太子興嗣立, 其母爲太后, 太后自未爲嬰齊妻時, 曾與霸陵人安國少季通[一]. 及嬰齊薨後, 元鼎四年, 漢使安國少季諭王、王太后入朝, 令辯士諫大夫終軍等宣其辭, 勇士魏臣等輔其決[二], 衛尉路博德將兵屯桂陽, 待使者. 王年少, 太后中國人, 安國少季往, 復與私通, 國人頗知之, 多不附太后. 太后恐亂起, 亦欲倚漢威[三], 勸王及幸臣求內屬. 即因使者上書, 請比內諸侯, 三歲壹朝, 除邊關. 於是天子許之, 賜其丞相呂嘉銀印, 及內史、中尉、太傅印, 餘得自置[四]. 除其故黥劓刑, 用漢法. 諸使者皆留填撫之[五]. 王、王太后飭治行裝重資, 爲入朝具.

[一]師古曰：｢姓安國, 字少季.｣

[二]師古曰：｢助令決策也.｣

[三]師古曰：｢倚音於綺反.｣

[四]師古曰：｢丞相、內史、中尉、太傅之外, 皆任其國自選置, 不受漢之印綬.｣

[五]師古曰：｢填音竹刃反.｣

相呂嘉年長矣, 相三王, 宗族官貴爲長吏七十餘人, 男盡尚王女, 女盡嫁王子弟宗室, 及蒼梧秦王有連[一]. 其居國中甚重, 粵人信之, 多爲耳目者, 得眾心愈於王[二]. 王之上書, 數諫止王, 王不聽. 有畔心, 數稱病不見漢使者. 使者注意嘉, 勢未能誅. 王、王太后亦恐嘉等先事發, 欲介使者權, 謀誅嘉等[三]. 置酒請使者, 大臣皆侍坐飲. 嘉弟爲將, 將卒居宮外. 酒行, 太后謂嘉：｢南粵內屬, 國之利, 而相君苦不便者, 何也?｣ 以激怒使者. 使者狐疑相杖, 遂不敢發[四]. 嘉見耳目非是[五], 即趨出. 太后怒, 欲鏦嘉以矛[六], 王止太后. 嘉遂出, 介弟兵就舍[七], 稱病, 不肯見王及使者. 乃陰謀作亂, 王素亡意誅嘉, 嘉知之, 以故數月不發. 太后獨欲誅嘉等, 力又不能.

[一]孟康曰：｢蒼梧, 越中王, 自名爲秦王. 連, 親婚也.｣ 晉灼曰：｢秦王即下趙光也. 趙本與秦同姓, 故曰秦王.｣

[二]師古曰：｢愈, 勝也.｣

[三]師古曰；｢介, 恃也.｣

[四]師古曰：｢杖音直亮反.｣

[五]師古曰：｢異於常也.｣

[六]師古曰：｢鏦謂撞刺之也, 音□.｣

[七]李奇曰：｢介, 被也.｣ 師古曰：｢介, 甲也, 被甲而自衛也, 弟兵即上所云弟將卒居外者.｣

天子聞之, 罪使者怯亡決. 又以爲王、王太后已附漢, 獨呂嘉爲亂, 不足以興兵, 欲使莊參以二千人往. 參曰：｢以好往, 數人足；以武往, 二千人亡足以爲也.｣ 辭不可, 天子罷參兵. 郟壯士故濟北相韓千秋[一]奮曰：｢以區區粵, 又有王應, 獨呂嘉爲害, 願得勇士三百人, 必斬嘉以報.｣ 於是天子遣千秋與王太后弟摎樂將二千人往. 入粵境, 呂嘉乃遂反, 下令國中曰：｢王年少. 太后中國人, 又與使者亂, 專欲內屬, 盡持先王寶入獻天子以自媚, 多從人, 行至長安, 虜賣以爲僮. 取自脫一時利, 亡顧趙氏社稷爲萬世慮之意.｣ 乃與其弟將卒攻殺太后、王, 盡殺漢使者. 遣人告蒼梧秦王及其諸郡縣, 立明王長男粵妻子術陽侯建德爲王. 而韓千秋兵之入也, 破數小邑. 其後粵直開道給食[二], 未至番禺四十里, 粵以兵擊千秋等, 滅之. 使人函封漢使節置塞上, 好爲謾辭謝罪[三], 發兵守要害處. 於是天子曰：｢韓千秋雖亡成功, 亦軍鋒之冠[四]. 封其子延年爲成安侯. 摎樂, 其姊爲王太后, 首願屬漢, 封其子廣德爲龒侯[五].｣ 乃赦天下, 曰：｢天子微弱, 諸侯力政, 譏臣不討賊[六]. 呂嘉、建德等反, 自立晏如[七], 令粵人及江淮以南樓船十萬師往討之.｣

[一]師古曰：｢潁川郟縣人也. 郟音夾.｣

[二]師古曰：｢縱之令深入, 然後誅滅之.｣

[三]師古曰：｢謾, 誑也, 音慢, 又音莫連反.｣

[四]師古曰：｢言最爲首也.｣

[五]晉灼曰：｢龒, 古龍字.｣

[六]師古曰：｢力政謂以兵力相加也. 譏臣不討賊者, 春秋之義.｣

[七]師古曰：｢言自相置立, 而心安泰無恐懼.｣

元鼎五年秋, 衛尉路博德爲伏波將軍, 出桂陽, 下湟水[一]；主爵都尉楊僕爲樓船將軍, 出豫章, 下橫浦；故歸義粵侯二人爲戈船、下瀨將軍[二], 出零陵, 或下離水, 或抵蒼梧；使馳義侯因巴蜀罪人, 發夜郎兵, 下牂柯江：咸會番禺.

[一]師古曰：｢湟音皇.｣

[二]師古曰：｢從粵來歸義, 而漢封之.｣

六年冬, 樓船將軍將精卒先陷尋陿, 破石門, 得粵船粟, 因推而前, 挫粵鋒, 以粵數萬人待伏波將軍. 伏波將軍將罪人, 道遠後期, 與樓船會乃有千餘人, 遂俱進. 樓船居前, 至番禺, 建德、嘉皆城守. 樓船自擇便處, 居東南面, 伏波居西北面. 會暮, 樓船攻敗粵人, 縱火燒城. 粵素聞伏波, 莫, 不知其兵多少[一]. 伏波乃爲營[二], 遣使招降者, 賜印綬, 復縱令相招[三]. 樓船力攻燒敵[四], 反敺而入伏波營中[五]. 遲旦, 城中皆降伏波[六]. 呂嘉、建德以夜與其屬數百人亡入海. 伏波又問降者, 知嘉所之, 遣人追. 故其校司馬蘇弘得建德, 爲海常侯[七]；粵郎都稽得嘉, 爲臨蔡侯[八].

[一]師古曰：｢莫讀曰暮.｣

[二]師古曰：｢設營壘以待降者.｣

[三]師古曰：｢來降者即賜以侯印, 而放令還, 更相招諭之也.｣

[四]師古曰：｢力, 盡力也.｣

[五]師古曰：｢敺與驅同.｣

[六]師古曰：｢遲音丈二反. 解在高紀.｣

[七]師古曰：｢校之司馬, 若今行軍總管司馬也.｣

[八]孟康曰：｢越中所自置郎也.｣ 師古曰：｢稽音雞.｣

蒼梧王趙光與粵王同姓, 聞漢兵至, 降, 爲隨桃侯. (又)[及]粵揭陽令史定降漢, 爲安道侯[一]. 粵將畢取以軍降, 爲膫侯[二]. 粵桂林監居翁[三]諭告甌駱四十餘萬口降, 爲湘城侯. 戈船、下瀨將軍兵及馳義侯所發夜郎兵未下, 南粵已平. 遂以其地爲儋耳、珠崖、南海、蒼梧、鬱林、合浦、交阯、九真、日南九郡. 伏波將軍益封. 樓船將軍以推鋒陷堅爲將梁侯.

[一]蘇林曰：｢揭音羯. 南海縣.｣

[二]師古曰：｢越將姓畢名取也. 功臣表膫屬南陽, 音來彫反.｣

[三]服虔曰：｢桂林部監也. 姓居名翁.｣

自尉佗王凡五世, 九十三歲而亡.

閩粵王無諸及粵東海王搖, 其先皆粵王句踐之後也, 姓騶氏. 秦并天下, 廢爲君長, 以其地爲閩中郡[一]. 及諸侯畔秦, 無諸、搖率粵歸番陽令吳芮, 所謂番君者也[二], 從諸侯滅秦. 當是時, 項羽主命, 不王也[三], 以故不佐楚. 漢擊項籍, 無諸、搖帥粵人佐漢. 漢五年, 復立無諸爲閩粵王, 王閩中故地, 都冶[四]. 孝惠三年, 舉高帝時粵功[五], 曰閩君搖功多, 其民便附, 乃立搖爲東海王, 都東甌, 世號曰東甌王.

[一]師古曰：｢即今之泉州建安是也.｣

[二]師古曰：｢吳芮號也. 番音蒲河反.｣

[三]孟康曰：｢主號命諸侯, 不王無諸、搖等也.｣

[四]師古曰：｢地名, 即侯官縣是也. 冶音弋者反.｣

[五]師古曰：｢追論其功.｣

后數世[一], 孝景三年, 吳王濞反, 欲從閩粵[二], 閩粵未肯行, 獨東甌從. 及吳破, 東甌受漢購, 殺吳王丹徒, 以故得不誅.

[一]師古曰：｢后與後同, 古通用字.｣

[二]師古曰：｢招粵令從也.｣

吳王子駒亡走閩粵, 怨東甌殺其父, 常勸閩粵擊東甌. 建元三年, 閩粵發兵圍東甌, 東甌使人告急天子. 天子問太尉田蚡, 蚡對曰：｢粵人相攻擊, 固其常, 不足以煩中國往救也.｣ 中大夫嚴助詰蚡, 言當救. 天子遣助發會稽郡兵浮海救之, 語具在助傳. 漢兵未至, 閩粵引兵去. 東粵請舉國徙中國, 乃悉與眾處江淮之間.

六年, 閩粵擊南粵, 南粵守天子約, 不敢擅發兵, 而以聞. 上遣大行王恢出豫章, 大司農韓安國出會稽, 皆爲將軍. 兵未隃領, 閩粵王郢發兵距險. 其弟餘善與宗族謀曰：｢王以擅發兵, 不請, 故天子兵來誅. 漢兵眾強, 即幸勝之, 後來益多[一], 滅國乃止. 今殺王以謝天子, 天子罷兵, 固國完. 不聽乃力戰, 不勝即亡入海.｣ 皆曰：｢善.｣ 即鏦殺王[二], 使使奉其頭致大行. 大行曰：｢所爲來者, 誅王. 王頭至, 不戰而殞, 利莫大焉.｣ 乃以便宜案兵告大司農軍, 而使使奉王頭馳報天子. 詔罷兩將軍兵, 曰：｢郢等首惡, 獨無諸孫繇君丑不與謀.｣[三]乃使郎中將立丑爲粵繇王, 奉閩粵祭祀.

[一]師古曰：｢言漢地廣大, 兵眾盛強, 今雖勝之, 後必更來也.｣

[二]師古曰：｢鏦音初江反.｣

[三]張晏曰：｢繇, 邑號也.｣ 師古曰：｢繇音搖. 與讀曰豫.｣

餘善以殺郢, 威行國中, 民多屬, 竊自立爲王, 繇王不能制. 上聞之, 爲餘善不足復興師, 曰：｢餘善首誅郢, 師得不勞.｣ 因立餘善爲東粵王, 與繇王並處.

至元鼎五年, 南粵反, 餘善上書請以卒八(十)[千]從樓船擊呂嘉等. 兵至揭陽, 以海風波爲解[一], 不行, 持兩端, 陰使南粵[二]. 及漢破番禺, 樓船將軍僕上書願請引兵擊東粵. 上以士卒勞倦, 不許. 罷兵, 令諸校留屯豫章梅領待命[三].

[一]師古曰：｢解者, 自解說, 若今言分疏.｣

[二]師古曰：｢遣使與相知.｣

[三]師古曰：｢聽詔命也.｣

明年秋, 餘善聞樓船請誅之, 漢兵留境, 且往[一], 乃遂發兵距漢道, 號將軍騶力等爲｢吞漢將軍｣, 入白沙、武林、梅領, 殺漢三校尉. 是時, 漢使大司農張成、故山州侯齒將屯[二], 不敢擊, 卻就便處[三], 皆坐畏懦誅. 餘善刻｢武帝｣ 璽自立, 詐其民, 爲妄言[四]. 上遣橫海將軍韓說出句章[五], 浮海從東方往；樓船將軍僕出武林[六], 中尉王溫舒出梅領, 粵侯爲戈船、下瀨將軍出如邪、白沙, 元封元年冬, 咸入東粵. 東粵素發兵距嶮, 使徇北將軍守武林, 敗樓船軍數校尉, 殺長史. 樓船軍卒錢唐榬終古斬徇北將軍[七], 爲語兒侯[八]. 自兵未往.

[一]師古曰：｢言兵在境首, 恐將來討之.｣

[二]師古曰：｢齒, 城陽恭王子也, 舊封山州侯.｣

[三]師古曰：｢卻, 退也, 音丘略反.｣

[四]師古曰：｢妄自尊大也.｣

[五]師古曰：｢說讀曰悅. 句章, 會稽之縣.｣

[六]師古曰：｢楊僕也.｣

[七]師古曰：｢錢唐, 會稽縣也. 榬, 姓；終古, 名也. 榬音袁.｣

[八]孟康曰：｢越中地也. 今吳南亭是.｣ 師古曰：｢語字或作篽, 或作□, 其音同.｣

故粵衍侯吳陽前在漢, 漢使歸諭餘善, 不聽. 及橫海軍至, 陽以其邑七百人反, 攻粵軍於漢陽. 及故粵建成侯敖與繇王居股謀, 俱殺餘善, 以其眾降橫海軍. 封居股爲東成侯, 萬戶；封敖爲開陵侯[一]；封陽爲卯石侯[二], 橫海將軍說爲按道侯, 橫海校尉福爲繚嫈侯[三]. 福者, 城陽王子, 故爲海常侯, 坐法失爵, 從軍亡功, 以宗室故侯. 及東粵將多軍[四], 漢兵至, 棄軍降, 封爲無錫侯. 故甌駱將左黃同斬西于王, 封爲下鄜侯[五].

[一]師古曰：｢功臣表云開陵侯建成以故東粵建成侯斬餘善侯, 二千戶. 而此傳云名敖, 疑表誤.｣

[二]師古曰：｢功臣表作外石, 與此不同, 疑表誤.｣

[三]師古曰：｢繚音遼. 嫈音於耕反.｣

[四]李奇曰：｢多軍, 名.｣

[五]師古曰：｢鄜音郛.｣

於是天子曰｢東粵陿多阻, 閩粵悍, 數反覆｣[一], 詔軍吏皆將其民徙處江淮之間. 東粵地遂虛.

[一]師古曰：｢悍, 勇也.｣

朝鮮王滿, 燕人. 自始燕時, 嘗略屬真番、朝鮮[一], 爲置吏築障[二]. 秦滅燕, 屬遼東外徼. 漢興, 爲遠難守, 復修遼東故塞, 至浿水爲界[三], 屬燕. 燕王盧綰反, 入匈奴, 滿亡命, 聚黨千餘人, 椎結蠻夷服而東走出塞, 度浿水, 居秦故空地上下障, 稍伇屬真番、朝鮮蠻夷及故燕、齊亡在者王之[四], 都王險[五].

[一]師古曰：｢戰國時燕國略得此地.｣

[二]師古曰：｢障, 所以自障蔽也, 音之亮反.｣

[三]師古曰：｢浿水在樂浪縣, 音普蓋反.｣

[四]師古曰：｢燕、齊之人亡居此地, 及真番、朝鮮蠻夷皆屬滿也.｣

[五]李奇曰：｢地名也.｣

會孝惠、高后天下初定, 遼東太守即約滿爲外臣, 保塞外蠻夷, 毋使盜邊；蠻夷君長欲入見天子, 勿得禁止. 以聞, 上許之, 以故滿得以兵威財物侵降其旁小邑, 真番、臨屯皆來服屬, 方數千里.

傳子至孫右渠[一], 所誘漢亡人滋多[二], 又未嘗入見[三]；真番、辰國欲上書見天子, 又雍閼弗通[四]. 元封二年, 漢使涉何譙諭右渠, 終不肯奉詔[五]. 何去至界, 臨浿水, 使馭刺殺送何者朝鮮裨王長[六], 即渡水, 馳入塞, 遂歸報天子曰｢殺朝鮮將｣. 上爲其名美, 弗詰, 拜何爲遼東東部都尉. 朝鮮怨何, 發兵攻襲, 殺何.

[一]師古曰：｢滿死傳子, 子死傳孫. 右渠者, 其孫名也.｣

[二]師古曰：｢滋, 益也.｣

[三]師古曰：｢不朝見天子也.｣

[四]師古曰：｢辰謂辰韓之國也. 雍讀曰壅.｣

[五]師古曰；｢譙, 責讓也, 音才笑反.｣

[六]師古曰；｢長者, 裨王名也. 送何至浿水, 何因刺殺之.｣

天子募罪人擊朝鮮. 其秋, 遣樓船將軍楊僕從齊浮勃海, 兵五萬, 左將軍荀彘出遼東, 誅右渠. 右渠發兵距險. 左將軍卒多率遼東士[一]兵先縱, 敗散. 多還走, 坐法斬[二]. 樓船將齊兵七千人先至王險. 右渠城守, 窺知樓船軍少, 即出擊樓船, 樓船軍敗走. 將軍僕失其眾, 遁山中十餘日, 稍求收散卒, 復聚. 左將軍擊朝鮮浿水西軍, 未能破.

[一]如淳曰：｢遼東兵多也.｣

[二]師古曰：｢於法合斬.｣

天子爲兩將未有利, 乃使衛山因兵威往諭右渠. 右渠見使者, 頓首謝：｢願降, 恐將詐殺臣；今見信節, 請服降.｣ 遣太子入謝, 獻馬五千匹, 及餽軍糧[一]. 人眾萬餘持兵, 方度浿水, 使者及左將軍疑其爲變, 謂太子已服降, 宜令人毋持兵. 太子亦疑使者左將軍詐之, 遂不度浿水, 復引歸. 山報, 天子誅山.

[一]師古曰：｢餽亦饋字.｣

左將軍破浿水上軍, 乃前至城下, 圍其西北. 樓船亦往會, 居城南. 右渠遂堅城守, 數月未能下.

左將軍素侍中, 幸[一], 將燕代卒, 悍, 乘勝, 軍多驕. 樓船將齊卒, 入海已多敗亡, 其先與右渠戰, 困辱亡卒, 卒皆恐, 將心慚, 其圍右渠, 常持和節. 左將軍急擊之, 朝鮮大臣乃陰間使人私約降樓船[二], 往來言, 尚未肯決. 左將軍數與樓船期戰, 樓船欲就其約, 不會左將軍亦使人求間隙降下朝鮮, 不肯, 心附樓船. 以故兩將不相得. 左將軍心意樓船前有失軍罪[三], 今與朝鮮和善而又不降, 疑其有反計, 未敢發. 天子曰：｢將率不能前, 乃使衛山諭降右渠, 不能顓決, 與左將軍相誤, 卒沮約[四]. 今兩將圍城又乖異, 以故久不決.｣ 使故濟南太守公孫遂往正之, 有便宜得以從事. 遂至, 左將軍曰：｢朝鮮當下久矣, 不下者, 樓船數期不會.｣ 具以素所意告遂曰：｢今如此不取, 恐爲大害, 非獨樓船, 又且與朝鮮共滅吾軍.｣ 遂亦以爲然, 而以節召樓船將軍入左將軍軍計事, 即今左將軍戲下執縛樓船將軍[五], 并其軍. 以報, 天子(許)[誅]遂.

[一]師古曰：｢親幸於天子.｣

[二]師古曰：｢與樓船爲要約而請降.｣

[三]師古曰：｢意, 疑也.｣

[四]師古曰：｢顓與專同. 卒, 終也. 沮, 壞也.｣

[五]師古曰：｢戲讀與麾同.｣

左將軍已并兩軍, 即急擊朝鮮. 朝鮮相路人、相韓陶、尼谿相參、將軍王唊[一]相與謀曰：｢始欲降樓船, 樓船今執, 獨左將軍并將, 戰益急, 恐不能與[二], 王又不肯降.｣ 陶、唊路人皆亡降漢. 路人道死. 元封三年夏, 尼谿相參乃使人殺朝鮮王右渠來降. 王險城未下, 故右渠之大臣成已又反, 復攻吏. 左將軍使右渠子長、[三]降相路人子最[四], 告諭其民, 誅成已. 故遂定朝鮮爲真番、臨屯、樂浪、玄菟四郡. 封參爲澅清侯[五], 陶爲秋苴侯[六], 唊爲平州侯, 長爲幾侯. 最以父死頗有功, 爲沮陽侯. 左將軍徵至, 坐爭功相嫉乖計, 棄市. 樓船將軍亦坐兵至列口當待左將軍[七], 擅先縱, 失亡多, 當誅, 贖爲庶人.

[一]應劭曰：｢凡五人也, 戎狄不知官紀, 故皆稱相.｣ 師古曰：｢相路人一也, 相韓陶二也, 尼谿相參三也, 將軍王唊四也. 應氏乃云五人, 誤讀爲句, 謂尼谿人名, 失之矣. 不當尋下文乎? 唊音頰.｣

[二]如淳曰：｢不能與左將軍相持也.｣ 師古曰：｢此說非也. 不能與猶言不如也.｣

[三]師古曰：｢右渠之子名長.｣

[四]師古曰：｢相路人前已降漢而死於道, 故謂之降相. 最者, 其子名.｣

[五]師古曰：｢澅音獲.｣

[六]晉灼曰：｢功臣表秋苴屬勃海.｣ 師古曰：｢苴音千餘反.｣

[七]蘇林曰：｢列口, 縣名也. 度海先得之.｣

贊曰：楚、粵之先, 歷世有土. 及周之衰, 楚地方五千里, 而句踐亦以粵伯[一]. 秦滅諸侯, 唯楚尚有滇王. 漢誅西南夷, 獨滇復寵. 及東粵滅國遷眾, 繇王居股等猶爲萬戶侯. 三方之開, 皆自好事之臣. 故西南夷發於唐蒙、司馬相如, 兩粵起嚴助、朱買臣, 朝鮮由涉何. 遭世富盛, [動]能成功, 然已勤矣[二]. 追觀太宗填撫尉佗[三], 豈古所謂｢招攜以禮, 懷遠以德｣ 者哉！[四]

[一]師古曰；｢伯讀曰霸.｣

[二]師古曰：｢已, 甚也. 言其事甚勤勞.｣

[三]師古曰：｢言文帝以恩德安撫之也. 填音竹刃反.｣

[四]師古曰；｢春秋左氏傳僖七年諸侯盟于甯母, 管仲言於齊侯曰：□臣聞之, 招攜以禮, 懷遠以德.□ 攜謂離貳者也. 懷, 來也. 言有離貳者則招集之, 恃險遠者則懷來之也. 故贊引之.｣

校勘記

三八三七頁　三行　(西)[南]夷君長以十數, 錢大昭說｢西｣ 當作｢南｣. 按景祐、殿、局本都作｢南｣.

三八三九頁　九行　從巴(莋)[苻]關入, 王念孫說｢莋｣是｢苻｣ 之誤. 按景祐本正作｢苻｣.

三八四０頁　一行　子形如(赤)[桑]椹耳. 景祐、殿、局本都作｢桑｣.

三八四四頁一二行　一時, (二)[三]月也. 景祐、汲古、殿、局本都作｢三｣, 此誤.

三八四九頁一０行　高后(白)[自]臨事, 景祐、汲古、殿、局本都作｢自｣. 王先謙說｢白｣ 乃轉寫誤耳.

三八五八頁一五行　(又)[及]粵揭陽令史定降漢, 景祐、殿本都作｢及｣.

三八六一頁　九行　以卒八(十)[千]景祐、殿、局本都作｢千｣. 王先謙說作｢千｣是.

三八六五頁　五行　左將軍卒多率遼東[一]士兵先縱, 王先謙說史記作｢卒正多｣, 多是卒正名, 如解非.

三八六六頁一一行　天子(許)[誅]遂. 王先謙說史記贊｢荀彘爭勞, 與遂皆誅｣, 作｢誅｣ 無疑. 按各本皆誤.

三八六八頁　四行　[動]能成功, 景祐、殿本都有｢動｣ 字.

漢書卷九十六上 西域傳第六十六上

師古曰：｢自烏孫國已後分爲下卷.｣

西域以孝武時始通, 本三十六國, 其後稍分至五十餘[一], 皆在匈奴之西, 烏孫之南. 南北有大山, 中央有河, 東西六千餘里, 南北千餘里. 東則接漢, 阨以玉門、陽關[二], 西則限以蔥嶺[三]. 其南山, 東出金城, 與漢南山屬焉[四]. 其河有兩原：一出蔥嶺山, 一出于闐[五]. 于闐在南山下, 其河北流, 與蔥嶺河合, 東注蒲昌海. 蒲昌海, 一名鹽澤者也, 去玉門、陽關三百餘里, 廣袤三百里[六]. 其水亭居, 冬夏不增減, 皆以爲潛行地下, 南出於積石, 爲中國河云.

[一]師古曰：｢司馬彪續漢書云至于哀、平, 有五十五國也.｣

[二]孟康曰：｢(陽)[二]關皆在敦煌西界.｣ 師古曰：｢阨, 塞也.｣

[三]師古曰：｢西河舊事云蔥嶺其山高大, 上悉生蔥, 故以名焉.｣

[四]師古曰：｢屬, 聯也, 音之欲反.｣

[五]師古曰：｢闐字與寘同, 音徒賢反, 又音徒見反.｣

[六]師古曰：｢袤, 長也, 音茂.｣

自玉門、陽關出西域有兩道. 從鄯善傍南山北, 波河西行至莎車, 爲南道[一]；南道西踰蔥嶺則出大月氏、安息[二]. 自車師前王廷隨北山, 波河西行至疏勒, 爲北道；北道西踰蔥嶺則出大宛、康居、奄蔡焉(耆).

[一]師古曰：｢波河, 循河也. 鄯音上扇反. 傍音步浪反. 波音彼義反. 此下皆同也.｣

[二]師古曰：｢氏音支.｣

西域諸國大率土著[一], 有城郭田畜, 與匈奴、烏孫異俗, 故皆役屬匈奴[二]. 匈奴西邊日逐王置僮僕都尉, 使領西域, 常居焉耆、危須、尉黎間, 賦稅諸國, 取富給焉[三].

[一]師古曰：｢言著土地而有常居, 不隨畜牧移徙也. 著音直略反.｣

[二]師古曰：｢服屬於匈奴, 爲其所役使也.｣

[三]師古曰：｢給, 足也.｣

自周衰, 戎狄錯居涇渭之北[一]. 及秦始皇攘卻戎狄, 築長城, 界中國[二], 然西不過臨洮[三].

[一]師古曰：｢錯, 雜也.｣

[二]師古曰：｢爲中國之竟界也.｣

[三]師古曰：｢洮音土高反.｣

漢興至于孝武, 事征四夷, 廣威德, 而張騫始開西域之跡. 其後驃騎將軍擊破匈奴右地, 降渾邪、休屠王[一], 遂空其地, 始築令居以西[二], 初置酒泉郡, 後稍發徙民充實之, 分置武威、張掖、敦煌[三], 列四郡, 據兩關焉. 自貳師將軍伐大宛之後, 西域震懼, 多遣使來貢獻, 漢使西域者益得職[四]. 於是自敦煌西至鹽澤, 往往起亭, 而輪臺、渠犁皆有田卒數百人, 置使者校尉領護[五], 以給使外國者[六].

[一]師古曰：｢屠音除.｣

[二]師古曰：｢令音鈴.｣

[三]師古曰：｢敦音徒門反.｣

[四]師古曰：｢賞其勤勞, 皆得拜職也.｣

[五]師古曰：｢統領保護營田之事也.｣

[六]師古曰：｢收其所種五穀以供之.｣

至宣帝時, 遣衛司馬使護鄯善以西數國. 及破姑師, 未盡殄[一], 分以爲車師前後王及山北六國. 時漢獨護南道, 未能盡并北道也, 然匈奴不自安矣. 其後日逐王畔單于, 將眾來降, 護鄯善以西使者鄭吉迎之. 既至漢, 封日逐王爲歸德侯, 吉爲安遠侯. 是歲, 神爵三年也. 乃因使吉并護北道, 故號曰都護. 都護之起, 自吉置矣[二]. 僮僕都尉由此罷, 匈奴益弱, 不得近西域. 於是徙屯田, 田於北胥鞬[三], 披莎車之地[四], 屯田校尉始屬都護. 都護督察烏孫、康居諸外國[五]動靜, 有變以聞. 可安輯, 安輯之；可擊, 擊之[六]. 都護治烏壘城, 去陽關二千七百三十八里, 與渠犁田官相近, 土地肥饒, 於西域爲中, 故都護治焉.

[一]師古曰：｢雖破其國, 未能滅之.｣

[二]師古曰：｢都猶總也, 言總護南北之道.｣

[三]師古曰：｢胥鞬, 地名也. 胥音先餘反. 鞬音居言反.｣

[四]師古曰：｢披, 分也.｣

[五]師古曰：｢督, 視也.｣

[六]師古曰：｢輯與集同.｣

至元帝時, 復置戊己校尉, 屯田車師前王庭. 是時匈奴東蒲類王茲力支將人眾千七百餘人降都護, 都護分車師後王之西爲烏貪訾離地以處之.

自宣、元後, 單于稱藩臣, 西域服從, 其土地山川王侯戶數道里遠近翔實矣[一].

[一]師古曰：｢翔與詳同, 假借用耳.｣

出陽關, 自近者始, 曰婼羌[一]. 婼羌國王號去胡來王[二]. 去陽關千八百里, 去長安六千三百里, 辟在西南, 不當孔道[三]. 戶四百五十, 口千七百五十, 勝兵者五百人. 西與且末接[四]. 隨畜逐水草, 不田作, 仰鄯善、且末穀[五]. 山有鐵, 自作兵, 兵有弓、矛、服刀、劍、甲[六]. 西北至鄯善, 乃當道云.

[一]孟康曰：｢婼音兒.｣ 師古曰：｢音而遮反.｣

[二]師古曰：｢言去離胡戎來附漢也.｣

[三]師古曰：｢辟讀曰僻. 孔道者, 穿山險而爲道, 猶今言穴徑耳.｣

[四]師古曰：｢且音子餘反.｣

[五]師古曰：｢賴以自給也. 仰音牛向反.｣

[六]劉德曰：｢服刀, 拍髀也.｣ 師古曰：｢拍音貊. 髀音俾, 又音陛.｣

鄯善國, 本名樓蘭, 王治扜泥城[一], 去陽關千六百里, 去長安六千一百里. 戶千五百七十, 口萬四千一百, 勝兵二千九百十二人. 輔國侯、卻胡侯、[二]鄯善都尉、擊車師都尉、左右且渠、擊車師君各一人, 譯長二人. 西北去都護治所千七百八十五里, 至山國千三百六十五里[三], 西北至車師千八百九十里. 地沙鹵, 少田, 寄田仰穀旁國[四]. 國出玉, 多葭葦、檉柳、胡桐、白草[五]. 民隨畜牧逐水草, 有驢馬, 多橐它[六]. 能作兵, 與婼羌同.

[一]師古曰：｢扜音一胡反.｣

[二]師古曰：｢卻音丘略反, 其字從□, □音節. 下皆類此.｣

[三]師古曰：｢此國山居, 故名山國也.｣

[四]師古曰：｢寄於它國種田, 又糴旁國之穀也. 仰音牛向反.｣

[五]孟康曰：｢白草, 草之白者. 胡桐似桑而多曲.｣ 師古曰：｢檉柳, 河柳也, 今謂之赤檉. 白草似莠而細, 無芒, 其乾孰時正白色, 牛馬所嗜也. 胡桐亦似桐, 不類桑也. 蟲食其樹而沫出下流者, 俗名爲胡桐淚, 言似眼淚也, 可以汗金銀也, 今工匠皆用之. 流俗語訛呼淚爲律. 檉音丑成反.｣

[六]師古曰：｢它, 古他字也, 音徒何反.｣

初, 武帝感張騫之言, 甘心欲通大宛諸國, 使者相望於道, 一歲中多至十餘輩. 樓蘭、姑師當道, 苦之[一], 攻劫漢使王恢等, 又數爲匈奴耳目, 令其兵遮漢使. 漢使多言其國有城邑, 兵弱易擊. 於是武帝遣從票侯趙破奴將屬國騎[二]及郡兵數萬擊姑師. 王恢數爲樓蘭所苦, 上令恢佐破奴將兵. 破奴與輕騎七百人先至, 虜樓蘭王, 遂破姑師, 因暴兵威以動烏孫、大宛之屬[三]. 還, 封破奴爲浞野侯, 恢爲浩侯[四]. 於是漢列亭障至玉門矣.

[一]師古曰：｢每供給使者受其勞費, 故厭苦之.｣

[二]師古曰：｢屬國謂諸外國屬漢也.｣

[三]師古曰：｢暴謂顯揚也.｣

[四]蘇林曰：｢浩音昊.｣

樓蘭既降服貢獻, 匈奴聞, 發兵擊之. 於是樓蘭遣一子質匈奴, 一子質漢. 後貳師軍擊大宛, 匈奴欲遮之, 貳師兵盛不敢當, 即遣騎因樓蘭候漢使後過者, 欲絕勿通. 時漢軍正任文將兵屯玉門關, 爲貳師後距[一], 捕得生口, 知狀以聞. 上詔文便道引兵捕樓蘭王. 將詣闕, 簿責王[二], 對曰：｢小國在大國間, 不兩屬無以自安. 願徙國入居漢地.｣ 上直其言, 遣歸國[三], 亦因使候司匈奴. 匈奴自是不甚親信樓蘭.

[一]師古曰：｢後距者, 居後以距敵.｣

[二]師古曰：｢以文簿一一責之. 簿音(簿)[步]戶反.｣

[三]師古曰：｢以其言爲直.｣

征和元年, 樓蘭王死, 國人來請質子在漢者, 欲立之. 質子常坐漢法, 下蠶室宮刑, 故不遣. 報曰：｢侍子, 天子愛之, 不能遣. 其更立其次當立者.｣ 樓蘭更立王, 漢復責其質子, 亦遣一子質匈奴. 後王又死, 匈奴先聞之, 遣質子歸, 得立爲王[一]. 漢遣使詔新王, 令入朝, 天子將加厚賞. 樓蘭王後妻, 故繼母也, 謂王曰：｢先王遣兩子質漢皆不還, 奈何欲往朝乎?｣ 王用其計, 謝使曰：｢新立, 國未定, 願待後年入見天子.｣ 然樓蘭國最在東垂, 近漢, 當白龍堆, 乏水草, 常主發導, 負水儋糧, 送迎漢使, 又數爲吏卒所寇, 懲艾不便與漢通[二]. 後復爲匈奴反間[三], 數遮殺漢使. 其弟尉屠耆降漢, 具言狀.

[一]師古曰：｢匈奴在漢前聞樓蘭王死, 故即遣質子還也.｣

[二]師古曰：｢艾讀曰乂.｣

[三]師古曰：｢間音居莧反.｣

元鳳四年, 大將軍霍光白遣平樂監傅介子往刺其王. 介子輕將勇敢士, 齎金幣, 揚言以賜外國爲名. 既至樓蘭, 詐其王欲賜之, 王喜, 與介子飲, 醉, 將其王屏語, 壯士二人從後刺殺之, 貴人左右皆散走. 介子告諭以｢王負漢罪, 天子遣我誅王, 當更立王弟尉屠耆在漢者. 漢兵方至, 毋敢動, 自令滅國矣！｣ 介子遂斬王嘗歸首[一], 馳傳詣闕[二], 縣首北闕下. 封介子爲義陽侯. 乃立尉屠耆爲王, 更名其國爲鄯善, 爲刻印章, 賜宮女爲夫人, 備車騎輜重[三], 丞相[將軍]率百官送至橫門外[四], 祖而遣之[五]. 王自請天子曰：｢身在漢久, 今歸, 單弱, 而前王有子在, 恐爲所殺. 國中有伊循城, 其地肥美, 願漢遣(二)[一]將屯田積穀, 令臣得依其威重.｣ 於是漢遣司馬一人、吏士四十人, 田伊循以填撫之[六]. 其後更置都尉. 伊循官置始此矣.

[一]師古曰：｢嘗歸者, 其王名也. 昭紀言安歸, 今此作嘗歸, 紀傳不同, 當有誤者.｣

[二]師古曰：｢傳音張戀反.｣

[三]師古曰：｢重音直用反.｣

[四]孟康曰：｢橫音光.｣

[五]師古曰：｢爲設祖道之禮也.｣

[六]師古曰：｢填音竹刃反.｣

鄯善當漢道衝, 西通且末七百二十里. 自且末以往皆種五穀, 土地草木, 畜產作兵, 略與漢同, 有異乃記云.

且末國, 王治且末城, 去長安六千八百二十里. 戶二百三十, 口千六百一十, 勝兵三百二十人. 輔國侯、左右將、譯長各一人. 西北至都護治所二千二百五十八里, 北接尉犁, 南至小宛可三日行. 有蒲陶諸果. 西通精絕二千里.

小宛國, 王治扜零城[一], 去長安七千二百一十里. 戶百五十, 口千五十, 勝兵二百人. 輔國侯、左右都尉各一人. 西北至都護治所二千五百五十八里, 東與婼羌接, 辟南不當道[二].

[一]師古曰：｢扜音烏.｣

[二]師古曰：｢辟讀曰僻. 下皆類此.｣

精絕國, 王治精絕城, 去長安八千八百二十里. 戶四百八十, 口三千三百六十, 勝兵五百人. 精絕都尉、左右將、譯長各一人. 北至都護治所二千七百二十三里, 南至戎盧國四日行, 地阨陿, 西通扜彌四百六十里[一].

[一]師古曰：｢扜音烏.｣

戎盧國, 王治卑品城, 去長安八千三百里. 戶二百四十, 口千六百一十, 勝兵三百人. 東北至都護治所二千八百五十八里, 東與小宛、南與婼羌、西與渠勒接, 辟南不當道.

扜彌國, 王治扜彌城, 去長安九千二百八十里. 戶三千三百四十, 口二萬四十, 勝兵三千五百四十人. 輔國侯、左右將、左右都尉、左右騎君各一人, 譯長二人. 東北至都護治所三千五百五十三里, 南與渠勒、東北與龜茲、西北與姑墨接[一], 西通于闐三百九十里. 今名寧彌.

[一]師古曰：｢龜音丘. 茲音慈.｣

渠勒國, 王治鞬都城[一], 去長安九千九百五十里. 戶三百一十, 口二千一百七十, 勝兵三百人. 東北至都護治所三千八百五十二里, 東與戎盧、西與婼羌、北與扜彌接.

[一]師古曰：｢鞬音居言反.｣

于闐國, 王治西城, 去長安九千六百七十里. 戶三千三百, 口萬九千三百, 勝兵二千四百人. 輔國侯、左右將、左右騎君、東西城長、譯長各一人. 東北至都護治所三千九百四十七里, 南與婼羌接, 北與姑墨接. 于闐之西, 水皆西流, 注西海；其東, 水東流, 注鹽澤, 河原出焉[一]. 多玉石[二]. 西通皮山三百八十里.

[一]蘇林曰：｢即中國河也.｣

[二]師古曰：｢玉石, 玉之璞也. 一曰石之似玉也.｣

皮山國, 王治皮山城, 去長安萬五十里. 戶五百, 口三千五百, 勝兵五百人. 左右將、左右都尉、騎君、譯長各一人. 東北至都護治所四千二百九十二里, 西南至烏秅國千三百四十里[一], 南與天篤接, 北至姑墨千四百五十里, 西南當罽賓、烏弋山離道, 西北通莎車三百八十里.

[一]鄭氏曰：｢烏秅音鷃拏.｣ 師古曰：｢烏音一加反. 秅音直加反. 急言之聲如鷃拏耳, 非正音也.｣

烏秅國, 王治烏秅城, 去長安九千九百五十里. 戶四百九十, 口二千七百三十三, 勝兵七百四十人. 東北至都護治所四千八百九十二里, 北與子合、蒲犁, 西與難兜接. 山居, 田石間. 有白草. 累石爲室. 民接手飲[一]. 出小步馬[二], 有驢無牛. 其西則有縣度[三], 去陽關五千八百八十八里, 去都護治所五千二(百)[十]里. 縣度者, 石山也, 谿谷不通, 以繩索相引而度云.

[一]師古曰：｢自高山下谿澗中飲水, 故接連其手, 如蝯之爲.｣

[二]孟康曰：｢種小能步也.｣ 師古曰：｢此說非也. 小, 細也. 細步, [言其]能蹀足, 即今所謂百步千跡者也. 豈謂其小種乎?｣

[三]師古曰：｢縣繩而度也. 縣, 古懸字耳.｣

西夜國, 王號子合王, 治呼犍谷[一], 去長安萬二百五十里. 戶三百五十, 口四千, 勝兵千人. 東北到都護治所五千四十六里, 東與皮山、西南與烏秅、北與莎車、西與蒲犁接. 蒲犁(反)[及]依耐、無雷國[二]皆西夜類也. 西夜與胡異, 其種類羌氐行國[三], 隨畜逐水草往來. 而子合土地出玉石.

[一]師古曰：｢犍音鉅言反.｣

[二]師古曰：｢耐音奴代反.｣

[三]師古曰：｢言不土著也.｣

蒲犁國, 王治蒲犁谷, 去長安九千五百五十里. 戶六百五十, 口五千, 勝兵二千人. 東北至都護治所五千三百九十六里, 東至莎車五百四十里, 北至疏勒五百五十里, 南與西夜子合接, 西至無雷五百四十里. 侯、都尉各一人. 寄田莎車. 種俗與子合同.

依耐國, 王治去長安萬一百五十里. 戶一百二十五, 口六百七十, 勝兵三百五十人. 東北至都護治所二千七百三十里, 至莎車五百四十里, 至無雷五百四十里, 北至疏勒六百五十里, 南與子合接, 俗相與同[一]. 少穀, 寄田疏勒、莎車.

[一]師古曰：｢與子合同風俗也.｣

無雷國, 王治盧城, 去長安九千九百五十里. 戶千, 口七千, 勝兵三千人. 東北至都護治所二千四百六十五里, 南至蒲犁五百四十里, 南與烏秅、北與捐毒、西與大月氏接[一]. 衣服類烏孫, 俗與子合同.

[一]師古曰：｢捐毒即身毒、天篤也, 本皆一名, 語有輕重耳.｣

難兜國, 王治去長安萬一百五十里. 戶五千, 口三萬一千, 勝兵八千人. 東北至都護治所二千八百五十里, 西至無雷三百四十里, 西南至罽賓三百三十里, 南與婼羌、北與休循、西與大月氏接. 種五穀、蒲陶諸果. 有銀銅鐵, 作兵與諸國同, 屬罽賓.

罽賓國, 王治循鮮城, 去長安萬二千二百里. 不屬都護. 戶口勝兵多, 大國也. 東北至都護治所六千八百四十里, 東至烏秅國二千二百五十里, 東北至難兜國九日行, 西北與大月氏、西南與烏弋山離接.

昔匈奴破大月氏, 大月氏西君大夏, 而塞王南君罽賓[一]. 塞種分散, 往往爲數國[二]. 自疏勒以西北, 休循、捐毒之屬, 皆故塞種也.

[一]師古曰：｢君謂爲之君也. 塞音先得反.｣

[二]師古曰：｢即所謂釋種者也, 亦語有輕重耳.｣

罽賓地平, 溫和, 有目宿, 雜草奇木, 檀、櫰、梓、竹、漆[一]. 種五穀、蒲陶諸果, 糞治園田. 地下溼, 生稻, 冬食生菜. 其民巧, 雕文刻鏤, 治宮室, 織罽, 剌文繡, 好治食. 有金銀銅錫, 以爲器. 市列[二]. 以金銀爲錢, 文爲騎馬, 幕爲人面[三]. 出封牛、水牛、象、大狗、沐猴、孔爵、[四]珠璣、珊瑚、虎魄、璧流離[五]. 它畜與諸國同.

[一]師古曰：｢櫰音懷. 即槐之類也, 葉大而黑也.｣

[二]師古曰：｢市有列肆, 亦如中國也.｣

[三]張晏曰：｢錢文面作騎馬形, 漫面作人面目也.｣ 如淳曰：｢幕音漫.｣ 師古曰：｢幕即漫耳, 無勞借音. 今所呼幕皮者, 亦謂其平而無文也.｣

[四]師古曰：｢封牛, 項上隆起者也. 郭義恭廣志云罽賓大狗大如驢, 赤色, 數里搖□以呼之. 沐猴即獮猴也.｣

[五]孟康曰：｢流離青色如玉.｣ 師古曰：｢魏略云大秦國出赤、白、黑、黃、青、綠、縹、紺、紅、紫十種流離. 孟言青色, 不博通也. 此蓋自然之物, 采澤光潤, 踰於眾玉, 其色不恆. 今俗所用, 皆銷(洽)[治]石汁, 加以眾藥, 灌而爲之, 尤虛脆不貞, 實非真物.｣

自武帝始通罽賓, 自以絕遠, 漢兵不能至, 其王烏頭勞數剽殺漢使[一]. 烏頭勞死, 子代立, 遣使奉獻. 漢使關都尉文忠送其使. 王復欲害忠, 忠覺之, 乃與容屈王子陰末赴共合謀, 攻罽賓, 殺其王, 立陰末赴爲罽賓王, 授印綬. 後軍候趙德使罽賓. 與陰末赴相失[二], 陰末赴鎖琅當德[三], 殺副已下七十餘人, 遣使者上書謝. 孝元帝以絕域不錄, 放其使者於縣度, 絕而不通.

[一]師古曰：｢剽, 劫也, 音頻妙反.｣

[二]師古曰：｢相失意也.｣

[三]師古曰：｢琅當, 長鎖也, 若今之禁繫人鎖矣. 琅音郎.｣

成帝時, 復遣使獻謝罪, 漢欲遣使者報送其使, 杜欽說大將軍王鳳曰：｢前罽賓王陰末赴本漢所立, 後卒畔逆[一]. 夫德莫大於有國子民, 罪莫大於執殺使者, 所以不報恩, 不懼誅者, 自知絕遠, 兵不至也. 有求則卑辭, 無欲則嬌嫚, 終不可懷服. 凡中國所以爲通厚蠻夷, 㥦快其求者, 爲壤比而爲寇也[二]. 今縣度之阨, 非罽賓所能越也. 其鄉慕, 不足以安西域[三]；雖不附, 不能危城郭[四]. 前親逆節, 惡暴西域[五], 故絕而不通；今悔過來, 而無親屬貴人, 奉獻者皆行賈賤人, 欲通貨市買, 以獻爲名, 故煩使者送至縣度, 恐失實見欺. 凡遣使送客者, 欲爲防護寇害也. 起皮山南, 更不屬漢之國四五[六], 斥候士百餘人, 五分夜擊刀斗自守[七], 尚時爲所侵盜. 驢畜負糧, 須諸國稟食, 得以自贍[八]. 國或貧小不能食, 或桀黠不肯給, 擁彊漢之節, 餒山谷之間[九], 乞匄無所得[一０], 離一二旬則人畜棄捐曠野而不反[一一]. 又歷大頭痛、小頭痛之山, 赤土、身熱之阪, 令人身熱無色, 頭痛嘔吐, 驢畜盡然[一二]. 又有三池、盤石阪, 道陿者尺六七寸, 長者徑三十里. 臨崢嶸不測之深[一三], 行者騎步相持, 繩索相引, 二千餘里乃到縣度. 畜隊, 未半阬谷盡靡碎[一四]；人墮, 勢不得相收視. 險阻危害, 不可勝言. 聖王分九州, 制五服[一五], 務盛內, 不求外. 今遣使者承至尊之命, 送蠻夷之賈, 勞吏士之眾, 涉危難之路, 罷弊所恃以事無用[一六], 非久長計也. 使者業已受節, 可至皮山而還.｣[一七]於是鳳白從欽言. 罽賓實利賞賜賈市, 其使數年而壹至云.

[一]師古曰：｢卒, 終也.｣

[二]師古曰：｢比, 近也. 爲其土壤接近, 能爲寇也. 㥦音苦頰反, 比音頻寐反.｣

[三]師古曰：｢鄉讀曰嚮.｣

[四]師古曰：｢城郭, 總謂西域諸國也.｣

[五]師古曰：｢暴謂章露也.｣

[六]師古曰：｢言經歷不屬漢者凡四五國也. 更音工衡反.｣

[七]師古曰：｢夜有五更, 故分而持之也. 刀斗, 解在李廣傳.｣

[八]師古曰：｢稟, 給也. 贍, 足也. 食讀曰飤. 次下並同.｣

[九]師古曰：｢餒, 飢也, 音能賄反.｣

[一０]師古曰：｢匄亦乞也, 音工大反.｣

[一一]師古曰：｢離亦歷也. 曠, 空也.｣

[一二]師古曰：｢嘔音一口反.｣

[一三]師古曰：｢崢嶸, 深險之貌也. 崢音仕耕反. 嶸音宏.｣

[一四]師古曰：｢隊亦墮也. 靡, 散也. 隊音直類反. 靡音縻.｣

[一五]師古曰：｢九州：冀、兗、豫、青、徐、荊、揚、梁、雍也. 五服：侯、甸、綏、要、荒.｣

[一六]師古曰：｢罷讀曰疲. 所恃, 謂中國之人也. 無用, 謂遠方蠻夷之國.｣

[一七]師古曰：｢言已立計遣之, 不能即止, 可至皮山也.｣

烏弋山離國, 王去長安萬二千二百里. 不屬都護. 戶口勝兵, 大國也. 東北至都護治所六十日行, 東與罽賓、北與撲挑、西與犁靬、條支接[一].

[一]師古曰：｢撲音布木反. 犁讀與驪同. 靬音鉅連反, 又鉅言反.｣

行可百餘日, 乃至條支. 國臨西海, 暑溼, 田稻. 有大鳥, 卵如甕[一]. 人眾甚多, 往往有小君長, 安息役屬之, 以爲外國[二]. 善眩[三]. 安息長老傳聞條支有弱水、西王母. 亦未嘗見也[四]. 自條支乘水西行, 可百餘日, 近日所入云.

[一]師古曰：｢甕, 汲水瓶也, 音於龍反.｣

[二]師古曰：｢安息以條支爲外國, 如言蕃國也.｣

[三]師古曰：｢眩讀與幻同, 解在張騫傳.｣

[四]師古曰：｢玄中記云□昆侖之弱水, 鴻毛不能起□ 也. 爾雅曰□觚竹、北戶、西王母、日下, 謂之四荒□ 也.｣

烏弋地暑熱莽平[一], 其草木、畜產、五穀、果菜、食飲、宮室、市列、錢貨、兵器、金珠之屬皆與罽賓同, 而有桃拔、師子、犀牛[二]. 俗重妄殺[三]. 其錢獨文爲人頭. 幕爲騎馬. 以金銀飾杖[四]. 絕遠, 漢使希至. 自玉門、陽關出南道, 歷鄯善而南行, 至烏弋山離, 南道極矣.

[一]師古曰：｢言有草莽而平坦也. 一曰莽莽平野之貌.｣

[二]孟康曰：｢桃拔一名符拔, 似鹿, 長尾, 一角者或爲天鹿, (者)兩角[者]或爲辟邪. 師子似虎, 正黃有□耏, 尾端茸毛大如斗.｣ 師古曰：｢師子即爾雅所謂狻猊也. 狻音酸. 猊音倪. 拔音步葛反. 耏亦頰旁毛也, 音而. 茸音人庸反.｣

[三]師古曰：｢重, 難也. 言其仁愛不妄殺也.｣

[四]師古曰：｢杖謂所持兵器也, 音直亮反.｣

安息國, 王治番兜城[一], 去長安萬一千六百里. 不屬都護. 北與康居、東與烏弋山離、西與條支接. 土地風氣, 物類所有, 民俗與烏弋、罽賓同. 亦以銀爲錢, 文獨爲王面, 幕爲夫人面. 王死輒更鑄錢. 有大馬爵[二]. 其屬小大數百城, 地方數千里, 最大國也. 臨媯水, 商賈車船行旁國. 書革, 旁行爲書記[三].

[一]蘇林曰：｢番音盤.｣

[二]師古曰：｢廣志云□大爵, 頸及膺身, 蹄似橐駝, 色蒼, 舉頭高八九尺, 張翅丈餘, 食大麥□ .｣

[三]服虔曰：｢橫行爲書記也.｣ 師古曰：｢今西方胡國及南方林邑之徒, 書皆橫行, 不直下也. 革爲皮之不柔者.｣

武帝始遣使至安息, 王令將將二萬騎迎於東界. 東界去王都數千里, 行比至, 過數十城, 人民相屬[一]. 因發使隨漢使者來觀漢地, 以大鳥卵及犁靬眩人獻於漢, 天子大說[二]. 安息東則大月氏.

[一]師古曰：｢屬, 聯也, 音之欲反.｣

[二]師古曰：｢說讀曰悅.｣

大月氏國, 治監氏城, 去長安萬一千六百里. 不屬都護. 戶十萬, 口四十萬, 勝兵十萬人. 東至都護治所四千七百四十里, 西至安息四十九日行, 南與罽賓接. 土地風氣, 物類所有, 民俗錢貨, 與安息同. 出一封橐駝[一].

[一]師古曰：｢脊上有一封也, 封言其隆高, 若封土也. 今俗呼爲封牛. 封音峰.｣

大月氏本行國也, 隨畜移徙, 與匈奴同俗. 控弦十餘萬, 故彊輕匈奴[一]. 本居敦煌、祁連間, 至冒頓單于攻破月氏, 而老上單于殺月氏, 以其頭爲飲器, 月氏乃遠去, 過大宛, 西擊大夏而臣之[二], 都媯水北爲王庭. 其餘小眾不能去者, 保南山羌, 號小月氏.

[一]師古曰：｢自恃其彊盛, 而輕易匈奴也.｣

[二]師古曰：｢解在張騫傳.｣

大夏本無大君長, 城邑往往置小長, 民弱畏戰, 故月氏徙來, 皆臣畜之, 共稟漢使者[一]. 有五翕侯：[二]一曰休密翕侯, 治和墨城, 去都護二千八百四十一里, 去陽關七千八百二里；二曰雙靡翕侯, 治雙靡城, 去都護三千七百四十一里, 去陽關七千七百八十二里；三曰貴霜翕侯, 治護澡城[五], 去都護五千九百四十里, 去陽關七千九百八十二里；四曰肸頓翕侯[四], 治薄茅城, 去都護五千九百六十二里, 去陽關八千二百二里；五曰高附□侯, 治高附城, 去都護六千四十一里, 去陽關九千二百八十三里. 凡五翕侯, 皆屬大月氏.

[一]師古曰：｢同受節度也.｣

[二]師古曰：｢□即翕字.｣

[三]師古曰：｢澡音藻.｣

[四]師古曰：｢肸音許乙反.｣

康居國, 王冬治樂越匿地[一]. 到卑闐城[二]. 去長安萬二千三百里. 不屬都護. 至越匿地馬行七日, 至王夏所居蕃內九千一百四里[三]. 戶十二萬, 口六十萬, 勝兵十二萬人. 東至都護治所五千五百五十里. 與大月氏同俗. 東羈事匈奴[四].

[一]師古曰：｢樂音來各反.｣

[二]師古曰：｢闐音徒千反.｣

[三]師古曰：｢王每冬寒夏暑, 則徙別居不一處.｣

[四]師古曰：｢爲匈奴所羈牽也.｣

宣帝時, 匈奴乖亂, 五單于並爭, 漢擁立呼韓邪單于, 而郅支單于怨望, 殺漢使者, 西阻康居[一]. 其後都護甘延壽、副校尉陳湯發戊已校尉西域諸國兵至康居, 誅滅郅支單于, 語在甘延壽、陳湯傳. 是歲, 元帝建昭三年也.

[一]師古曰：｢依其險阻, 以自保固也.｣

至成帝時, 康居遣子侍漢, 貢獻, 然自以絕遠, 獨驕嫚, 不肯與諸國相望. 都護郭舜數上言：｢本匈奴盛時, 非以兼有烏孫、康居故也；及其稱臣妾, 非以失二國也. 漢雖皆受其質子, 然三國內相輸遺, 交通如故, 亦相候司, 見便則發；合不能相親信, 離不能相臣役. 以今言之, 結配烏孫竟未有益, 反爲中國生事. 然烏孫既結在前, 今與匈奴俱稱臣, 義不可距. 而康居驕黠, 訖不肯拜使者[一]. 都護吏至其國, 坐之烏孫諸使下, 王及貴人先飲食已, 乃飲啗都護吏[二], 故爲無所省以夸旁國[三]. 以此度之, 何故遣子入侍? 其欲賈市爲好, 辭之詐也. 匈奴百蠻大國[四], 今事漢甚備, 聞康居不拜, 且使單于有自下之意[五], 宜歸其侍子, 絕勿復使[六], 以章漢家不通無禮之國. 敦煌、酒泉小郡及南道八國, 給使者往來人馬驢橐駝食, 皆苦之[七]. 空罷耗所過, 送迎驕黠絕遠之國[八]. 非至計也.｣ 漢爲其新通, 重致遠人[九], 終羈縻而未絕.

[一]師古曰：｢訖, 竟也.｣

[二]師古曰：｢飲音於禁反, 啗音徒濫反.｣

[三]師古曰：｢言故不省視漢使也.｣

[四]師古曰：｢於百蠻之中, 最大國也.｣

[五]師古曰：｢言單于見康居不事漢, 以之爲高, 自以事漢爲太卑, 而欲改志也.｣

[六]師古曰：｢不通使於其國也.｣

[七]師古曰：｢言二郡八國皆以此事爲困苦.｣

[八]師古曰：｢所過, 所經過之處. 驕黠謂唐居使也. 罷讀曰疲. 耗音呼到反.｣

[九]師古曰：｢以此聲名爲重也.｣

其康居西北可二千里, 有奄蔡國. 控弦者十餘萬(大)[人]. 與康居同俗. 臨大澤, 無崖, 蓋北海云.

康居有小王五：一曰蘇□王, 治蘇□城[一], 去都護五千七百七十六里, 去陽關八千二十五里；二曰附墨王, 治附墨城, 去都護五千七百六十七里, 去陽關八千二十五里；三曰窳匿王[二], 治窳匿城, 去都護五千二百六十六里, 去陽關七千五百二十五里；四曰罽王, 治罽城, 去都護六千二百九十六里, 去陽關八千五百五十五里；五曰奧鞬王[三], 治奧鞬城, 去都護六千九百六里, 去陽關八千三百五十五里. 凡五王, 屬康居.

[一]師古曰：｢□音下戒反.｣

[二]師古曰：｢窳音庾.｣

[三]師古曰：｢奧音於六反. 鞬音居言反.｣

大宛國, 王治貴山城, 去長安萬二千(二)[五]百五十里. 戶六萬, 口三十萬, 勝兵六萬人. 副王, 輔國王各一人. 東至都護治所四千三十一里, 北至康居卑闐城千五百一十里, 西南至大月氏六百九十里. 北與康居、南與大月氏接, 土地風氣物類民俗與大月氏、安息同. 大宛左右以蒲陶爲酒, 富人藏酒至萬餘石, 久者至數十歲不敗. 俗耆酒, 馬耆目宿[一].

[一]師古曰：｢耆讀曰嗜.｣

宛別邑七十餘城, 多善馬. 馬汗血, 言其先天馬子也[一].

[一](師古)[孟康]曰：｢言大宛國有高山, 其上有馬不可得, 因取五色母馬置其下與集, 生駒, 皆汗血, 因號曰天馬子云.｣

張騫始爲武帝言之, 上遣使者持千金及金馬, 以請宛善馬. 宛王以漢絕遠, 大兵不能至, 愛其寶馬不肯與. 漢使妄言[一], 宛遂攻殺漢使, 取其財物. 於是天子遣貳師將軍李廣利將兵前後十餘萬人伐宛, 連四年. 宛人斬其王毋寡首, 獻馬三千匹, 漢軍乃還, 語在張騫傳. 貳師既斬宛王, 更立貴人素遇漢善者名昧蔡爲宛王[二]. 後歲餘, 宛貴人以爲昧蔡諂, 使我國遇屠[三], 相與(兵)[共]殺昧蔡, 立毋寡弟蟬封爲王, 遣子入侍, 質於漢, 漢因使使賂賜鎮撫之. 又發(數)[使]十餘輩, 抵宛西諸國[四]求(其)[奇]物, 因風諭以(代)[伐]宛之威[五]. 宛王蟬封與漢約, 歲獻天馬二匹. 漢使采蒲陶、目宿種歸. 天子以天馬多, 又外國使來眾, 益種蒲陶、目宿離宮館旁, 極望焉[六].

[一]師古曰：｢謂詈辱宛王.｣

[二]師古曰：｢昧音秣. 蔡音千曷反.｣

[三]師古曰：｢讇, 古諂字.｣

[四]師古曰：｢抵, 至也.｣

[五]師古曰：｢風讀曰諷.｣

[六]師古曰：｢今北道諸州舊安定、北地之境往往有目宿者, 皆漢時所種也.｣

自宛以西至安息國, 雖頗異言, 然大同, 自相曉知也. 其人皆深目, 多須敘. 善賈市, 爭分銖. 貴女子；女子所言, 丈夫乃決正. 其地(皆)[無]絲漆, 不知鑄鐵器. 及漢使亡卒降, 教鑄作它兵器[一]. 得漢黃白金, 輒以爲器, 不用爲幣.

[一]師古曰：｢漢使至其國及有亡卒降其國者, 皆教之也.｣

自烏孫以西至安息, 近匈奴. 匈奴嘗困月氏[一], 故匈奴使持單于一信到國, 國傳送食[二], 不敢留苦[三]. 及至漢使, 非出幣物不得食, 不市畜不得騎, 所以然者, 以遠漢, 而漢多財物[四], 故必市乃得所欲. 及呼韓邪單于朝漢, 後咸尊漢矣.

[一]師古曰：｢困, 苦也.｣

[二]師古曰：｢言畏之甚也. 食讀曰飤.｣

[三]師古曰：｢不敢留連及困苦之也.｣

[四]師古曰：｢遠音于萬反.｣

桃槐國, 王去長安萬一千八十里[一]. 戶七百, 口五千, 勝兵千人.

[一]師古曰：｢槐音回.｣

休循國, 王治鳥飛谷, 在蔥嶺西, 去長安萬二百一十里. 戶三百五十八, 口千三十, 勝兵四百八十人. 東至都護治所三千一百二十一里, 至捐毒衍敦谷二百六十里, 西北至大宛國九百二十里, 西至大月氏千六百一十里. 民俗衣服類烏孫, 因畜隨水草, 本故塞種也.

捐毒國, 王治衍敦谷, 去長安九千八百六十里. 戶三百八十, 口千一百, 勝兵五百人. 東至都護治所二千八百六十一里. 至疏勒. 南與蔥領屬[一], 無人民. 西上蔥領, 則休循也. 西北至大宛千三十里, 北與烏孫接. 衣服類烏孫, 隨水草, 依蔥領, 本塞種也.

[一]師古曰：｢屬, 聯也, 音之欲反.｣

莎車國, 王治莎車城, 去長安九千九百五十里. 戶二千三百三十九, 口萬六千三百七十三, 勝兵三千四十九人. 輔國侯、左右將、左右騎君、備西夜君各一人, 都尉二人, 譯長四人. 東北至都護治所四千七百四十六里, 西至疏勒五百六十里, 西南至蒲犁七百四十里. 有鐵山, 出青玉.

宣帝時, 烏孫公主小子萬年, 莎車王愛之. 莎車王無子死, 死時萬年在漢. 莎車國人計欲自託於漢, 又欲得烏孫心, 即上書請萬年爲莎車王. 漢許之, 遣使者奚充國送萬年. 萬年初立, 暴惡, 國人不說[一]. 莎車王弟呼屠徵殺萬年, 并殺漢使者, 自立爲王, 約諸國背漢. 會衛候馮奉世使送大宛客, 即以便宜發諸國兵擊殺之, 更立它昆弟子爲莎車王. 還, 拜奉世爲光祿大夫. 是歲, 元康元年也.

[一]師古曰：｢說讀曰悅.｣

疏勒國, 王治疏勒城, 去長安九千三百五十里. 戶千五百一十, 口萬八千六百四十七, 勝兵二千人. 疏勒侯、擊胡侯、輔國侯、都尉、左右將、左右騎君、左右譯長各一人. 東至都護治所二千二百一十里, 南至莎車五百六十里. 有市列, 西當大月氏、大宛、康居道也.

尉頭國, 王治尉頭谷, 去長安八千六百五十里. 戶三百, 口二千三百, 勝兵八百人. 左右都尉各一人, 左右騎君各一人. 東至都護治所千四百一十一里, 南與疏勒接, 山道不通, 西至捐毒千三百一十四里, 徑道馬行二日. 田畜隨水草, 衣服類烏孫.

校勘記

三八七一頁一一行　(陽)[二]關皆在敦煌西界. 景祐、殿本都作｢二｣, 此誤.

三八七二頁　五行　北道西踰蔥嶺則出大宛、康居、奄蔡焉(耆). 景祐本無｢耆｣字. 王念孫說景祐本是, ｢焉｣ 字絕句, ｢耆｣ 字後人妄加之.

三八七七頁一０行　簿音(簿)[步]戶反. 景祐、殿本都作｢步｣, 此誤.

三八七八頁一二行　丞相[將軍]率百官送至橫門外, 景祐、殿本都有｢將軍｣ 二字.

三八七八頁一三行　願漢遣(二)[一]將屯田積穀, 景祐、殿本都作｢一｣. 王先謙說作｢一｣是.

三八八二頁　七行　去都護治所五千二(百)[十]里. 景祐、殿本都作｢十｣.

三八八二頁一０行　細步, [言其]能蹀足, 景祐、殿本都有｢言其｣ 二字.

三八八三頁　二行　蒲犁(反)[及]依耐、景祐、殿本都作｢及｣, 此誤.

三八八五頁一三行　皆銷(洽)[治]石汁, 景祐、殿本都作｢治｣. 王先謙說疑是｢冶｣ 字.

三八八九頁　八行　(者)兩角[者]或爲辟邪. 景祐、殿本都作｢兩角者｣, 此誤倒.

三八九三頁一五行　控弦者十餘萬(大)[人]. 殿本作｢人｣, 景祐本作｢大｣. 王先謙說作｢人｣是.

三八九四頁　九行　去長安萬二千(二)[五]百五十里. 景祐、殿本都作｢五｣.

三八九五頁　一行　(師古)[孟康]曰：景祐、殿本都作｢孟康｣.

三八九五頁　七行　相與(兵)[共]殺昧蔡, 景祐、殿本都作｢共｣, 此誤.

三八九五頁　八行　又發(數)[使]十餘輩, 抵宛西諸國[四]求(其)[奇]物, 因風諭以(代)[伐]宛之威. 景祐、殿本｢數｣ 都作｢使｣, ｢其｣ 都作｢奇｣, ｢代｣ 都作｢伐｣.

三八九六頁　二行　其地(皆)[無]絲漆, 王念孫說｢皆｣ 當爲｢無｣, 通典正作｢無絲漆｣. 按史記大宛傳作｢皆無絲漆｣.

漢書卷九十六下 西域傳第六十六下

烏孫國, 大昆彌治赤谷城[一], 去長安八千九百里. 戶十二萬, 口六十三萬, 勝兵十八萬八千八百人. 相, 大祿, 左右大將二人, 侯三人, 大將、都尉各一人, 大監二人, 大吏一人, 舍中大吏二人, 騎君一人. 東至都護治所千七百二十一里, 西至康居蕃內地五千里. 地莽平. 多雨, 寒. 山多松樠[二]. 不田作種樹[三], 隨畜逐水草, 與匈奴同俗. 國多馬, 富人至四五千匹. 民剛惡, 貪(狠)[狼]無信, 多寇盜, 最爲彊國. 故服匈奴[四], 後盛大, 取羈屬, 不肯往朝會[五]. 東與匈奴、西北與康居、西與大宛、南與城郭諸國相接. 本塞地也, 大月氏西破走塞王, 塞王南越縣度, 大月氏居其地. 後烏孫昆莫擊破大月氏, 大月氏徙西臣大夏, 而烏孫昆莫居之, 故烏孫民有塞種、大月氏種云.

[一]師古曰：｢烏孫於西域諸戎其形最異. 今之胡人青眼、赤須, 狀類彌猴者, 本其種也.｣

[二]師古曰：｢莽平謂有草莽而平坦也. 一曰莽莽平野之貌. 樠, 木名, 其心似松, 音武元反.｣

[三]師古曰：｢樹, 植也.｣

[四]師古曰：｢故謂舊時也. 服, 屬於匈奴也.｣

[五]師古曰：｢言纔羈縻屬之而已.｣

始張騫言烏孫本與大月氏共在敦煌間, 今烏孫雖彊大, 可厚賂招, 令東居故地, 妻以公主, 與爲昆弟, 以制匈奴. 語在張騫傳. 武帝即位, 令騫齎金幣往. 昆莫見騫如單于禮[一], 騫大慚, 謂曰：｢天子致賜, 王不拜, 則還賜.｣[二]昆莫起拜, 其它如故.

[一]師古曰：｢昆莫自比於單于.｣

[二]師古曰：｢還賜, 謂將賜物還歸漢也.｣

初, 昆莫有十餘子, 中子大祿彊, 善將[一], 將眾萬餘騎別居. 大祿兄太子, 太子有子曰岑陬[二]. 太子蚤死[三], 謂昆莫曰：｢必以岑陬爲太子.｣ 昆莫哀許之. 大祿怒, 乃收其昆弟, 將眾畔, 謀攻岑陬. 昆莫與岑陬萬餘騎, 令別居, 昆莫亦自有萬餘騎以自備. 國分爲三, 大總羈屬昆莫. 騫既致賜, 諭指曰：｢烏孫能東居故地, 則漢遣公主爲夫人, 結爲昆弟, 共距匈奴, 不足破也.｣ 烏孫遠漢, 未知其大小[四], 又近匈奴, 服屬日久, 其大臣皆不欲徙. 昆莫年老國分, 不能專制, 乃發使送騫, 因獻馬數十匹報謝. 其使見漢人眾富厚, 歸其國, 其國後乃益重漢.

[一]師古曰：｢言其材力優彊, 能爲將.｣

[二]師古曰：｢岑音仕林反. 陬音子侯反.｣

[三]師古曰：｢蚤, 古早字.｣

[四]師古曰：｢遠音于萬反.｣

匈奴聞其與漢通, 怒欲擊之. 又漢使烏孫, 乃出其南, 抵大宛、月氏, 相屬不絕[一]. 烏孫於是恐, 使使獻馬, 願得尚漢公主, 爲昆弟. 天子問群臣, 議許, 曰：｢必先內聘, 然後遣女.｣ 烏孫以馬千匹聘[二]. 漢元封中, 遣江都王建女細君爲公主, 以妻焉. 賜乘輿服御物, 爲備官屬宦官侍御數百人, 贈送甚盛. 烏孫昆莫以爲右夫人. 匈奴亦遣女妻昆莫, 昆莫以爲左夫人.

[一]師古曰：｢抵, 至也. 屬音之欲反.｣

[二]師古曰：｢入聘財.｣

公主至其國, 自治宮室居, 歲時一再與昆莫會, 置酒飲食, 以幣帛賜王左右貴人. 昆莫年老, 語言不通, 公主悲愁, 自爲作歌曰：｢吾家嫁我兮天一方, 遠託異國兮烏孫王. 穹廬爲室兮旃爲牆, 以肉爲食兮酪爲漿[一]. 居常土思兮心內傷[二], 願爲黃鵠兮歸故鄉.｣[三]天子聞而憐之, 間歲遣使者持帷帳錦繡給遺焉[四].

[一]師古曰：｢食謂飯, 音飤.｣

[二]師古曰：｢土思, 謂憂思而懷本土.｣

[三]師古曰：｢鵠音下督反.｣

[四]師古曰：｢間歲者, 謂每隔一歲而往也.｣

昆莫年老, 欲使其孫岑陬尚公主. 公主不聽, 上書言狀, 天子報曰：｢從其國俗, 欲與烏孫共滅胡.｣ 岑陬遂妻公主. 昆莫死, 岑陬代立. 岑陬者, 官號也, 名軍須靡. 昆莫, 王號也, 名獵驕靡. 後書｢昆彌｣ 云[一]. 岑陬尚江都公主, 生一女少夫[二]. 公主死, 漢復以楚王戊之孫解憂爲公主, 妻岑陬. 岑陬胡婦子泥靡尚小, 岑陬且死, 以國與季父大祿子翁歸靡, 曰：｢泥靡大, 以國歸之.｣

[一]師古曰：｢昆莫本是王號, 而其人名獵驕靡, 故書云昆彌. 昆取昆莫, 彌取驕靡. 彌、靡音有輕重耳, 蓋本一也. 後遂以昆彌爲其王號也.｣

[二]師古曰：｢名少夫.｣

翁歸靡既立, 號肥王, 復尚楚主解憂, 生三男兩女：長男曰元貴靡；次曰萬年, 爲莎車王；次曰大樂, 爲左大將；長女弟史爲龜茲王絳賓妻；小女素光爲若呼翕侯妻[一].

[一]師古曰：｢弟史、素光皆女名.｣

昭帝時, 公主上書, 言｢匈奴發騎田車師, 車師與匈奴爲一, 共侵烏孫, 唯天子幸救之！｣ 漢養士馬, 議欲擊匈奴. 會昭帝崩, 宣帝初即位, 公主及昆彌皆遣使上書, 言｢匈奴復連發大兵侵擊烏孫, 取車延、惡師地, 收人民去, 使使謂烏孫趣持公主來[一], 欲隔絕漢. 昆彌願發國半精兵, 自給人馬五萬騎, 盡力擊匈奴. 唯天子出兵以救公主、昆彌.｣ 漢兵大發十五萬騎, 五將軍分道並出. 語在匈奴傳. 遣校尉常惠使持節護烏孫兵, 昆彌自將翕侯以下五萬騎從西方入, 至右谷蠡王庭, 獲單于父行及嫂、居次、名王、犁汙都尉、千長、騎將以下四萬級, 馬牛羊驢橐駝七十餘萬頭, 烏孫皆自取所虜獲. 還, 封惠爲長羅侯. 是歲, 本始三年也. 漢遣惠持金幣賜烏孫貴人有功者.

[一]師古曰：｢趣讀曰促.｣

元康二年, 烏孫昆彌因惠上書：｢願以漢外孫元貴靡爲嗣, 得令復尚漢公主, 結婚重親, 畔絕匈奴, 願聘馬羸各千匹.｣ 詔下公卿議, 大鴻臚蕭望之以爲｢烏孫絕域, 變故難保, 不可許.｣ 上美烏孫新立大功, 又重絕故業[一], 遣使者至烏孫, 先迎取聘. 昆彌及太子、左右大將、都尉皆遣使, 凡三百餘人, 入漢迎取少主. 上乃以烏孫主解憂弟子相夫爲公主, 置官屬侍御百餘人, 舍上林中, 學烏孫言[二]. 天子自臨平樂觀, 會匈奴使者、外國君長大角抵, 設樂而遣之. 使長(盧)[羅]侯光祿大夫惠爲副, 凡持節者四人, 送少主至敦煌. 未出塞, 聞烏孫昆彌翁歸靡死, 烏孫貴人共從本約, 立岑陬子泥靡代爲昆彌, 號狂王. 惠上書：｢願留少主敦煌, 惠馳至烏孫責讓不立元貴靡爲昆彌, 還迎少主.｣ 事下公卿, 望之復以爲｢烏孫持兩端, 難約結. 前公主在烏孫四十餘年, 恩愛不親密, 邊竟未得安[三], 此已事之驗也. 今少主以元貴靡不立而還, 信無負於夷狄, 中國之福也. 少主不止, 繇役將興, 其原起此.｣ 天子從之, 徵還少主.

[一]師古曰：｢重, 難也. 故業, 謂先與烏孫婚親也.｣

[二]師古曰：｢舍, 止也.｣

[三]師古曰：｢竟讀曰境.｣

狂王復尚楚主解憂, 生一男鴟靡, 不與主和, 又暴惡失眾. 漢使衛司馬魏和意、副候任昌送侍子, 公主言狂王爲烏孫所患苦, 易誅也. 遂謀置酒會, 罷, 使士拔劍擊之. 劍旁下[一], 狂王傷, 上馬馳去. 其子細沈瘦[二]會兵圍和意、昌及公主於赤谷城. 數月, 都護鄭吉發諸國兵救之, 乃解去. 漢遣中郎將張遵持醫藥治狂王, 賜金二十斤, 采繒. 因收和意、昌係瑣, 從尉犁檻車至長安, 斬之. 車騎將軍長史張翁留驗公主與使者謀殺狂王狀, 主不服, 叩頭謝, 張翁捽主頭罵詈[三]. 主上書, 翁還, 坐死. 副使季都別將醫養視狂王, 狂王從十餘騎送之. 都還, 坐知狂王當誅, 見便不發, 下蠶室.

[一]師古曰：｢不正下(之).｣

[二]師古曰：｢瘦音搜.｣

[三]師古曰：｢捽, 持其頭, 音材兀反.｣

初, 肥王翁歸靡胡婦子烏就屠, 狂王傷時驚, 與諸翕侯俱去, 居北山中, 揚言母家匈奴兵來, 故眾歸之. 後逐襲殺狂王, 自立爲昆彌. 漢遣破羌將軍辛武賢將兵萬五千人至敦煌, 遣使者案行表, 穿卑鞮侯井以西[一], 欲通渠轉穀, 積居廬倉以討之.

[一]孟康曰：｢大井六通渠也, 下泉流湧出, 在白龍堆東土山下.｣

初, 楚主侍者馮嫽[一]能史書, 習事, 嘗持漢節爲公主使, 行賞賜於城郭諸國, 敬信之, 號曰馮夫人. 爲烏孫右大將妻, 右大將與烏就屠相愛, 都護鄭吉使馮夫人說烏就屠, 以漢兵方出, 必見滅, 不如降. 烏就屠恐, 曰：｢願得小號.｣ 宣帝徵馮夫人, 自問狀. 遣謁者竺次、期門甘廷壽爲副, 送馮夫人. 馮夫人錦車持節[二], 詔(焉)烏就屠詣長羅侯赤谷城, 立元貴靡爲大昆彌, 烏就屠爲小昆彌, 皆賜印綬. 破羌將軍不出塞還. 後烏就屠不盡歸諸翕侯民眾, 漢復遣長羅侯惠將三校屯赤谷, 因爲分別其人民地界, 大昆彌戶六萬餘, 小昆彌戶四萬餘, 然眾心皆附小昆彌.

[一]師古曰：｢音了. 嫽者, 慧也, 故以爲名.｣

[二]服虔曰：｢錦車, 以錦衣車也.｣

元貴靡、鴟靡皆病死, 公主上書言年老土思, 願得歸骸骨, 葬漢地. 天子閔而迎之, 公主與烏孫男女三人俱來至京師. 是歲, 甘露三年也. 時年且七十, 賜以公主田宅奴婢, 奉養甚厚, 朝見儀比公主. 後二歲卒, 三孫因留守墳墓云.

元貴靡子星靡代爲大昆彌, 弱[一], 馮夫人上書, 願使烏孫鎮撫星(彌)[靡]. 漢遣之, 卒百人送(烏孫)焉. 都護韓宣奏, 烏孫大吏、大祿、大監皆可以賜金印紫綬, 以尊輔大昆彌, 漢許之. 後都護韓宣復奏, 星靡怯弱, 可免, 更以季父左大將樂代爲昆彌, 漢不許. 後段會宗爲都護, 招還亡畔, 安定之[二].

[一]師古曰：｢言其尚幼少.｣

[二]師古曰：｢有人眾亡畔者, 皆招而還之, 故安定也.｣

星靡死, 子雌栗靡代. 小昆彌烏就屠死, 子拊離代立[一], 爲弟日貳所殺. 漢遣使者立拊離子安日爲小昆彌. 日貳亡, 阻康居. 漢徙己校屯姑墨[二], 欲候便討焉. 安日使貴人姑莫匿等三人詐亡從日貳, 刺殺之[三]. 都護廉褒賜姑莫匿等金人二十斤, 繒三百匹.

[一]師古曰：｢拊讀與撫同.｣

[二]師古曰：｢有戊己兩校兵, 此直徙己校也.｣

[三]師古曰：｢詐畔亡而投之, 因得以刺殺.｣

後安日爲降民所殺, 漢立其弟末振將代. 時大昆彌雌栗靡健, 翕侯皆畏服之, 告民牧馬畜無使入牧[一], 國中大安和翁歸靡時[二]. 小昆(靡)[彌]末振將恐爲所并, 使貴人烏日領詐降刺殺雌栗靡. 漢欲以兵討之而未能, 遣中郎將段會宗持金幣與都護圖方略, 立雌栗靡季父公主孫伊秩靡爲大昆彌. 漢沒入小昆彌侍子在京師者. 久之, 大昆彌翕侯難栖殺末振將, 末振將兄安日子安犁莠代爲小昆彌[三]. 漢恨不自(責)誅末振將, 復使段會宗即斬其太子番丘[四]. 還, 賜爵關內侯. 是歲, 元延二年也.

[一]師古曰：｢勿入昆彌牧中, 恐其相擾也.｣

[二]師古曰：｢勝於翁歸靡時也.｣

[三]師古曰：｢末振將之兄名安日, 安日之子名安犁靡.｣

[四]師古曰：｢番音盤.｣

會宗以翕侯難栖殺末振將, 雖不指爲漢, 合於討賊, 奏以爲堅守都尉. 責大祿、大吏、大監以雌栗靡見殺狀, 奪金印紫綬, 更與銅墨云. 末振將弟卑爰疐[一]本共謀殺大昆彌, 將眾八萬餘口北附康居, 謀欲藉兵[二]兼并兩昆彌. 兩昆彌畏之, 親倚都護[三].

[一]師古曰：｢疐音竹二反.｣

[二]師古曰：｢藉, 借也.｣

[三]師古曰：｢倚, 依附也, 音於綺反.｣

哀帝元壽二年, 大昆彌伊秩靡與單于並入朝, 漢以爲榮. 至元始中, 卑爰疐殺烏日領以自效, 漢封爲歸義侯. 兩昆彌皆弱, 卑爰疐侵陵, 都護孫建襲殺之. 自烏孫分立兩昆彌後, 漢用憂勞, 且無寧歲[一].

[一]師古曰：｢言或鎮撫, 或威制之, 故多事也.｣

姑墨國, 王治南城, 去長安八千一百五十里. 戶三千五百, 口二萬四千五百, 勝兵四千五百人. 姑墨侯、輔國侯、都尉、左右將、左右騎君各一人, 譯長二人. 東至都護治所(一)[二]千二十一里, 南至(於)[于]闐馬行十五日, 北與烏孫接. 出銅、鐵、雌黃. 東通龜茲六百七十里. 王莽時, 姑墨王丞殺溫宿王, 并其國.

溫宿國, 王治溫宿城[一], 去長安八千三百五十里. 戶二千二百, 口八千四百, 勝兵千五百人. 輔國侯、左右將、左右都尉、左右騎君、譯長各二人. 東至都護治所二千三百八十里, 西至尉頭三百里, 北至烏孫赤谷六百一十里. 土地物類所有與鄯善諸國同. 東通姑墨二百七十里.

[一]師古曰：｢今雍州醴泉縣北有山名溫宿嶺者, 本因漢時得溫宿國人令居此地田牧, 因以爲名.｣

龜茲國, 王治延城, 去長安七千四百八十里. 戶六千九百七十, 口八萬一千三百一十七, 勝兵二萬一千七十六人. 大都尉丞、輔國侯、安國侯、擊胡侯、卻胡都尉、擊車師都尉、左右將、左右都尉、左右騎君、左右力輔君各一人, 東西南北部千長各二人, 卻胡君三人, 譯長四人. 南與精絕、東南與且末、西南與杅彌、北與烏孫、西與姑墨接[一]. 能鑄冶, 有鉛. 東至都護治所烏壘城三百五十里.

[一]師古曰：｢杅音烏.｣

烏壘, 戶百一十, 口千二百, 勝兵三百人. 城都尉、譯長各一人. 與都護同治. 其南三百三十里至渠犁.

渠犁, 城都尉一人, 戶百三十, 口千四百八十, 勝兵百五十人. 東北與尉犁、東南與且末、南與精絕接. 西有河, 至龜茲五百八十里.

自武帝初通西域, 置校尉, 屯田渠犁. 是時軍旅連出, 師行三十二年, 海內虛耗. 征和中, 貳師將軍李廣利以軍降匈奴. 上既悔遠征伐, 而搜粟都尉桑弘羊與丞相御史奏言：｢故輪臺(以)東捷枝、渠犁皆故國, 地廣, 饒水草, 有溉田五千頃以上, 處溫和, 田美, 可益通溝渠, 種五穀, 與中國同時孰. 其旁國少錐刀, 貴黃金采繒, 可以易穀食, 宜給足不(可)乏[一]. 臣愚以爲可遣屯田卒詣故輪臺以東, 置校尉三人分護, 各舉圖地形, 通利溝渠, 務使以時益種五穀[二]. 張掖、酒泉遣騎假司馬爲斥候, 屬校尉, 事有便宜, 因騎置以聞[三]. 田一歲, 有積穀, 募民壯健有累重敢徙者詣田所[四], 就畜積爲本業[五], 益墾溉田, 稍築列亭, 連城而西, 以威西國, 輔烏孫, 爲便. 臣謹遣徵事臣昌分部行邊[六], 嚴敕太守都尉明㷭火, 選士馬, 謹斥候, 蓄茭草. 願陛下遣使使西國, 以安其意. 臣昧死請.｣

[一]師古曰：｢言以錐刀及黃金綵繒與此旁國易穀食, 可以給田卒, 不憂乏糧也.｣

[二]師古曰：｢益, 多也.｣

[三]師古曰：｢騎置即今之驛馬也.｣

[四]師古曰：｢累重謂妻子家屬也. 累音力瑞反. 重音直用反.｣

[五]師古曰：｢畜讀曰蓄.｣

[六]師古曰：｢分音扶問反. 行音下更反.｣

上乃下詔, 深陳既往之悔, 曰：｢前有司奏, 欲益民賦三十助邊用[一], 是重困老弱孤獨也[二]. 而今又請遣卒田輪臺. 輪臺西於車師千餘里, 前開陵侯擊車師時[三], 危須、尉犁、樓蘭六國子弟在京師者皆先歸, 發畜食迎漢軍[四], 又自發兵, 凡數萬人, 王各自將, 共圍車師, 降其王. 諸國兵便罷, 力不能復至道上食漢軍[五]. 漢軍破城, 食至多, 然士自載不足以竟師[六], 彊者盡食畜產, 羸者道死數千人. 朕發酒泉驢橐駝負食, 出玉門迎軍. 吏卒起張掖, 不甚遠, 然尚廝留甚眾[七]. 曩者, 朕之不明, 以軍候弘上書言□匈奴縛馬前後足, 置城下, 馳言｢秦人, 我匄若馬｣□[八], 又漢使者久留不還, 故興(師)遣貳師將軍[九], 欲以爲使者威重也. 古者卿大夫與謀[一０], 參以蓍龜, 不吉不行[一一]. 乃者以縛馬書遍視丞相御史二千石諸大夫郎爲文學者[一二], 乃至郡屬國都尉成忠、趙破奴等, 皆以□虜自縛其馬, 不祥甚哉！□ 或以爲□欲以見彊[一三], 夫不足者視人有餘.□[一四]易之, 卦得大過, 爻在九五[一五], 匈奴困敗. 公車方士、太史治星望氣, 及太卜龜蓍, 皆以爲吉, 匈奴必破, 時不可再得也[一六]. 又曰□北伐行將, 於釜山必克.□[一七]卦諸將, 貳師最吉[一八]. 故朕親發貳師下釜山, 詔之必毋深入. 今計謀卦兆皆反繆[一九]. 重合侯(毋)[得]虜侯者, 言□聞漢軍當來, 匈奴使巫埋羊牛所出諸道及水上以詛軍[二０]. 單于遺天子馬裘, 常使巫祝之. 縛馬者, 詛軍事也.□ 又卜□漢軍一將不吉□ . 匈奴常言□漢極大, 然不能飢渴[二一], 失一狼, 走千羊.□ 乃者貳師敗, 軍士死略離散[二二], 悲痛常在朕心. 今請遠田輪臺, 欲起亭隧[二三], 是擾勞天下, 非所以優民也. 今朕不忍聞. 大鴻臚等又議, 欲募囚徒送匈奴使者, 明封侯之賞以報忿, 五伯所弗能爲也[二四]. 且匈奴得漢降者, 常提掖搜索, 問以所聞[二五]. 今邊塞未正, 闌出不禁, 障候長吏使卒獵獸, 以皮肉爲利, 卒苦而烽火乏, 失亦上集不得[二六], 後降者來, 若捕生口虜, 乃知之[二七]. 當今務在禁苛暴, 止擅賦, 力本農, 脩馬復令[二八], 以補缺, 毋乏武備而已. 郡國二千石各上進畜馬方略補邊狀, 與計對.｣[二九]由是不復出軍. 而封丞相車千秋爲富民侯, 以明休息, 思富養民也.

[一]師古曰：｢三十者, 每口轉增三十錢也.｣

[二]師古曰：｢重音直用反.｣

[三]晉灼曰：｢開陵侯, 匈奴介和王來降者.｣

[四]師古日：｢畜謂馬牛羊等也.｣

[五]師古曰：｢食讀曰飤.｣

[六]師古曰：｢士雖各自載糧, 而在道已盡. 至於歸塗, 尚苦乏食不足, 不能終師旅之事也.｣

[七]師古曰：｢廝留, 言其前後離廝, 不相逮及也. 廝音斯.｣

[八]師古曰：｢謂中國人爲秦人, 習故言也. 匄, 乞與也. 若, 汝也. 乞音氣.｣

[九]師古曰：｢與軍而遣之.｣

[一０]師古曰：｢與讀曰豫.｣

[一一]師古曰：｢謂共卿大夫謀事, 尚不專決, 猶雜問蓍龜也.｣

[一二]師古曰：｢視讀曰示. 爲文學, 謂學經書之人.｣

[一三]師古曰：｢見, 顯示.｣

[一四]師古曰：｢言其夸張也. 視亦讀曰示.｣

[一五]孟康曰：｢其繇曰□枯楊生華□, 象曰□枯楊生華, 何可久也！□ 謂匈奴破不久也.｣

[一六]師古曰：｢今便利之時, 後不可再得也.｣

[一七]師古曰：｢行將謂遣將率行也. 釜山, 山名也. 鬴, 古釜字.｣

[一八]師古曰：｢上遣諸將, 而於卦中貳師最吉也.｣

[一九]師古曰：｢言不效也. 繆, 妄也.｣

[二０]師古曰：｢於軍所行之道及水上埋牛羊.｣

[二一]師古曰：｢能音耐.｣

[二二]師古曰：｢言死及被虜略, 并自離散也.｣

[二三]師古曰：｢隧者, 依深險之處開通行道也.｣

[二四]師古曰：｢伯讀曰霸. 五霸尚恥不爲, 況今大漢也.｣

[二五]師古曰：｢搜索者, 恐其或私齎文書也.｣

[二六]師古曰：｢言邊塞有闌出逃亡之人, 而(止)[主]者不禁. 又長吏利於皮肉, 多使障候之卒獵獸, 故令烽火有乏. 又其人勞苦, 因致奔亡, 凡有此失. 皆不集於所(亡)[上]文書.｣

[二七]師古曰：｢既不上書, 所以當時不知, 至有降者來, 及捕生口, 或虜得匈奴人言之, 乃知此事.｣

[二八]孟康曰：｢先是令長吏各以秩養馬, 亭有牝馬, 民養馬皆復不事. 後馬多絕乏, 至此復修之也.｣ 師古曰：｢此說非也. 馬復, 因養馬以免徭賦也. 復音方目反.｣

[二九]師古曰：｢與上計者同來赴對也.｣

初, 貳師將軍李廣利擊大宛, 還過杅彌, 杅彌遣太子賴丹爲質於龜茲. 廣利責龜茲曰：｢外國皆臣屬於漢, 龜茲何以得受杅彌質?｣ 即將賴丹入至京師. 昭帝乃用桑弘羊前議, 以杅彌太子賴丹爲校尉將軍, 田輪臺, 輪臺與渠犁地皆相連也. 龜茲貴人姑翼謂其王曰：｢賴丹本臣屬吾國, 今佩漢印綬來, 迫吾國而田, 必爲害.｣ 王即殺賴丹, 而上書謝漢, 漢未能征.

宣帝時, 長羅侯常惠使烏孫還, 便宜發諸國兵[一], 合五萬人攻龜茲, 責以前殺校尉賴丹. 龜茲王謝曰：｢乃我先王時爲貴人姑翼所誤, 我無罪.｣ 執姑翼詣惠, 惠斬之. 時烏孫公主遣女來至京師學鼓琴, 漢遣侍郎樂奉送主女, 過龜茲. 龜茲前遣人至烏孫求公主女, 未還. 會女過龜茲, 龜茲王留不遣, 復使使報公主, 主許之. 後公主上書, 願令女比宗室入朝, 而龜茲王絳賓亦愛其夫人, 上書言得尚漢外孫爲昆弟, 願與公主女俱入朝. 元康元年, 逐來朝賀. 王及夫人皆賜印綬. 夫人號稱公主, 賜以車騎旗鼓, 歌吹數十人, 綺繡雜繒琦珍凡數千萬[二]. 留且一年, 厚贈送之. 後數來朝賀, 樂漢衣服制度, 歸其國, 治宮室, 作徼道周衛, 出入傳呼, 撞鐘鼓, 如漢家儀. 外國胡人皆曰：｢驢非驢, 馬非馬, 若龜茲王, 所謂羸也.｣ 絳賓死, 其子丞德自謂漢外孫, 成、哀帝時往來尤數, 漢遇之亦甚親密.

[一]師古曰：｢以便宜擅發兵也.｣

[二]師古曰：｢琦音奇.｣

東通尉犁六百五十里.

尉犁國, 王治尉犁城, 去長安六千七百五十里. 戶千二百, 口九千六百, 勝兵二千人. 尉犁侯、安世侯、左右將、左右都尉、擊胡君各一人, 譯長二人. 西至都護治所三百里, 南與鄯善、且末接.

危須國, 王治危須城, 去長安七千二百九十里. 戶七百, 口四千九百, 勝兵二千人. 擊胡侯、擊胡都尉、左右將、左右都尉、左右騎君、擊胡君、譯長各一人. 西至都護治所五百里, 至焉耆百里.

焉耆國, 王治員渠城[一], 去長安七千三百里. 戶四千, 口三萬二千一百, 勝兵六千人. 擊胡侯、卻胡侯、輔國侯、左右將、左右都尉、擊胡左右君、擊車師君、歸義車師君各一人, 擊胡都尉、擊胡君各二人, 譯長三人. 西南至都護治所四百里, 南至尉犁百里, 北與烏孫接. 近海水多魚.

[一]師古曰：｢員音于權反.｣

烏貪訾離國, 王治于婁谷, 去長安萬三百三十里. 戶四十一, 口二百三十一, 勝兵五十七人. 輔國侯、左右都尉各一人. 東與單桓、南與且彌、西與烏孫接[一].

[一]師古曰：｢且音子余反.｣

卑陸國, 王治天山東乾當國[一], 去長安八千六百八十里. 戶二百二十七, 口千三百八十七, 勝兵四百二十二人. 輔國侯、左右將、左右都尉、左右譯長各一人. 西南至都護治所千二百八十七里.

[一]師古曰：｢乾音干.｣

卑陸後國, 王治番渠類谷[一], 去長安八千七百一十里. 戶四百六十二, 口千一百三十七, 勝兵三百五十人. 輔國侯、都尉、譯長各一人, 將二人. 東與郁立師、北與匈奴、西與劫國、南與車師接.

[一]師古曰：｢番音盤.｣

郁立師國, 王治內咄谷[一], 去長安八千八百三十里. 戶百九十, 口千四百四十五, 勝兵三百三十一人. 輔國侯、左右都尉、譯長各一人. 東與車師後城長、西與卑陸、北與匈奴接.

[一]師古曰：｢咄音丁忽反.｣

單桓國, 王治單桓城, 去長安八千八百七十里. 戶二十七, 口百九十四, 勝兵四十五人. 輔國侯、將、左右都尉、譯長各一人.

蒲類國, 王治天山西疏榆谷, 去長安八千三百六十里. 戶三百二十五, 口二千三十二, 勝兵七百九十九人. 輔國侯、左右將、左右都尉各一人. 西南至都護治所千三百八十七里.

蒲類後國, 王去長安八千六百三十里. 戶百, 口千七十, 勝兵三百三十四人. 輔國侯、將、左右都尉、譯長各一人.

西且彌國, 王治天山東于大谷[一], 去長安八千六百七十里. 戶三百三十二, 口千九百二十六, 勝兵七百三十八人. 西且彌侯、左右將、左右騎君各一人. 西南至都護治所千四百八十七里.

[一]師古曰：｢且音子余反.｣

東且彌國, 王治天山東兌虛谷, 去長安八千二百五十里. 戶百九十一, 口千九百四十八, 勝兵五百七十二人. 東且彌侯、左右都尉各一人. 西南至都護治所千五百八十七里.

劫國, 王治天山東丹渠谷, 去長安八千五百七十里. 戶九十九, 口五百, 勝兵百一十五人. 輔國侯、都尉、譯長各一人. 西南至都護治所千四百八十七里.

狐胡國, 王治車師柳谷, 去長安八千二百里. 戶五十五, 口二百六十四, 勝兵四十五人. 輔國侯、左右都尉各一人. 西至都護治所千一百四十七里, 至焉耆七百七十里.

山國, 王去長安七千一百七十里[一]. 戶四百五十, 口五千, 勝兵千人. 輔國侯、左右將、左右都尉、譯長各一人. 西至尉犁二百四十里, 西北至焉耆百六十里, 西至危須二百六十里, 東南與鄯善、且末接. 山出鐵, 民山居, 寄田糴穀於焉耆、危須.

[一]師古曰：｢常在山下居, 不爲城治也.｣

車師前國, 王治交河城. 河水分流繞城下, 故號交河. 去長安八千一百五十里. 戶七百, 口六千五十, 勝兵千八百六十五人. 輔國侯、安國侯、左右將、都尉、歸漢都尉、車師君、通善君、鄉善君各一人[一], 譯長二人. 西南至都護治所千八百七里, 至焉耆八百三十五里.

[一]師古曰：｢鄉讀曰嚮.｣

車師後(王)國, [王]治務塗谷, 去長安八千九百五十里. 戶五百九十五, 口四千七百七十四, 勝兵千八百九十人. 擊胡侯、左右將、左右都尉、道民君、譯長各一人[一]. 西南至都護治所千二百三十七里.

[一]師古曰：｢道讀曰導.｣

車師都尉國, 戶四十, 口三百三十三, 勝兵八十四人.

車師後城長國, 戶百五十四, 口九百六十, 勝兵二百六十人.

武帝天漢二年, 以匈奴降者介和王爲開陵侯, 將樓蘭國兵始擊車師, 匈奴遣右賢王將數萬騎救之, 漢兵不利, 引去. 征和四年, 遣重合侯馬通將四萬騎擊匈奴, 道過車師北, 復遣開陵侯將樓蘭、尉犁、危須凡六國兵別擊車師, 勿令得遮重合侯. 諸國兵共圍車師, 車師王降服, 臣屬漢.

昭帝時, 匈奴復使四千騎田車師. 宣帝即位, 遣五將將兵擊匈奴[一], 車師田者驚去, 車師復通於漢. 匈奴怒, 召其太子軍宿, 欲以爲質. 軍宿, 焉耆外孫, 不欲質匈奴, 亡走焉耆. 車師王更立子烏貴爲太子. 及烏貴立爲王, 與匈奴結婚姻, 教匈奴遮漢道通烏孫者.

[一]師古曰：｢謂本始二年御史大夫田廣明爲祁連將軍, 後將軍趙充國爲蒲類將軍, 雲中太守田順爲武牙將軍, 及度遼將軍范明友、前將軍韓增, 凡五將也.｣

地節二年, 漢遣侍郎鄭吉、校尉司馬憙[一]將免刑罪人田渠犁, 積穀, 欲以攻車師. 至秋收穀, 吉、憙發城郭諸國兵萬餘人, 自與所將田士千五百人共擊車師, 攻交河城, 破之. 王尚在其北石城中, 未得, 會軍食盡, 吉等且罷兵, 歸渠犁田. (秋收)[收秋]畢, 復發兵攻車師王於石城. 王聞漢兵且至, 北走匈奴求救, 匈奴未爲發兵. 王來還, 與貴人蘇猶議欲降漢, 恐不見信. 蘇猶教王擊匈奴邊國小蒲類, 斬首, 略其人民, 以降吉. 車師旁小金附國隨漢軍後盜車師, 車師王復自請擊破金附.

[一]師古曰：｢憙音許吏反.｣

匈奴聞車師降漢, 發兵攻車師, 吉、憙引兵北逢之, 匈奴不敢前. 吉、憙即留一候與卒二十人留守王, 吉等引兵歸渠犁. 車師王恐匈奴兵復至而見殺也, 乃輕騎奔烏孫, 吉即迎其妻子置渠犁. 東奏事, 至酒泉, 有詔還田渠犁及車師, 益積穀以安西國, 侵匈奴. 吉還, 傳送車師王妻子詣長安, 賞賜甚厚, 每朝會四夷, 常尊顯以示之. 於是吉始使吏卒三百人別田車師. 得降者言, 單于大臣皆曰｢車師地肥美, 近匈奴, 使漢得之, 多田積穀, 必害人國, 不可不爭也.｣ 果遣騎來擊田者, 吉乃與校尉盡將渠犁田士千五百人往田, 匈奴復益遣騎來, 漢田卒少不能當, 保車師城中. 匈奴將即其城下謂吉曰：[一]｢單于必爭此地, 不可田也.｣ 圍城數日乃解. 後常數千騎往來守車師, 吉上書言：｢車師去渠犁千餘里, 間以河山[二], 北近匈奴, 漢兵在渠犁者勢不能相救, 願益田卒.｣ 公卿議以爲道遠煩費, 可且罷車師田者. 詔遣長羅侯[三]將張掖、酒泉騎出車師北千餘里, 揚威武車師旁. 胡騎引去, 吉乃得出, 歸渠犁, 凡三校尉屯田.

[一]師古曰：｢即, 就也.｣

[二]師古曰：｢間, 隔也, 音居莧反.｣

[三]師古曰：｢常惠也.｣

車師王之走烏孫也, 烏孫留不遣, 遣使上書, 願留車師王, 備國有急, 可從西道以擊匈奴. 漢許之. 於是漢召故車師太子軍宿在焉耆者, 立以爲王, 盡徙車師國民令居渠犁, 遂以車師故地與匈奴. 車師王得近漢田官, 與匈奴絕, 亦安樂親漢. 後漢使侍郎殷廣德責烏孫, 求車師王烏(孫)貴, 將詣闕[一], 賜第與其妻子居. 是歲, 元康四年也. 其後置戊己校尉屯田, 居車師故地.

[一]師古曰：｢烏孫遣其將之貴者入漢朝.｣

元始中, 車師後王國有新道, 出五船北, 通玉門關, 往來差近, 戊己校尉徐普欲開以省道里半, 避白龍堆之阨. 車師後王姑句[一]以道當爲拄置[二], 心不便也. 地又頗與匈奴南將軍地接, 普欲分明其界然後奏之, 召姑句使證之, 不肯, 繫之. 姑句數以牛羊賕吏, 求出不得. 姑句家矛端生火, 其妻股紫陬[三]謂姑句曰：｢矛端生火, 此兵氣也, 利以用兵. 前車師前王爲都護司馬所殺, 今久繫必死, 不如降匈奴.｣ 即馳突出高昌壁, 入匈奴.

[一]師古曰：｢句音鉤.｣

[二]師古曰：｢拄者, 支拄也. 言有所置立, 而支拄於己, 故心不便也. 拄音竹羽反, 又音竹具反. 其字從手, 而讀之者或不曉, 以拄爲梁柱之柱, 及分破其句, 言置柱於心, 皆失之矣.｣

[三]師古曰：｢陬音子侯反.｣

又去胡來王唐兜, 國比大種赤水羌[一], 數相寇, 不勝, 告急都護. 都護但欽不以時救助, 唐兜困急, 怨欽, 東守玉門關. 玉門關不內, 即將妻子人民千餘人亡降匈奴. 匈奴受之, 而遣使上書言狀. 是時, 新都侯王莽秉政, 遣中郎將王昌等使匈奴, 告單于西域內屬, 不當得受. 單于謝罪, 執二王以付使者. 莽使中郎王萌待西域惡都奴界上逢受[二]. 單于遣使送, 因請其罪[三]. 使者以聞, 莽不聽, 詔下會西域諸國王, 陳軍斬姑句、唐兜以示之.

[一]師古曰：｢比, 近也, 音頻寐反.｣

[二]師古曰：｢逢受謂先至待之, 逢見即受取也.｣

[三]師古曰：｢請免其罪也.｣

至莽篡位, 建國二年, 以廣新公甄豐爲右伯, 當出西域. 車師後王須置離聞之, 與其右將股鞮、左將尸泥支謀曰：[一]｢聞甄公爲西域太伯, 當出, 故事給使者牛羊穀芻茭, 導譯, 前五威將過, 所給使尚未能備. 今太伯復出, 國益貧, 恐不能稱.｣[二]欲亡入匈奴. 戊己校尉刀護聞之[三], 召置離驗問, 辭服, 乃械致都護但欽在所埒婁城[四]. 置離人民知其不還, 皆哭而送之. 至, 欽則斬置離. 置離兄輔國侯狐蘭支將置離眾二千餘人, 驅畜產, 舉國亡降匈奴[五].

[一]師古曰：｢鞮音丁奚反.｣

[二]師古曰：｢不副所求也.｣

[三]師古曰：｢刀音彫.｣

[四]師古曰：｢埒婁, 城名. 埒音劣. 婁音樓.｣

[五]師古曰：｢盡率一國之眾也.｣

是時, 莽易單于璽, 單于恨怒, 遂受狐蘭支降, 遣兵與共寇擊車師, 殺後城長, 傷都護司馬, 及狐蘭兵復還入匈奴. 時戊己校尉刀護病, 遣史陳良屯桓且谷備匈奴寇[一], 史終帶取糧食, 司馬丞韓玄領諸壁, 右曲候任商領諸壘, 相與謀曰：｢西域諸國頗背叛, 匈奴欲大侵, 要死. 可殺校尉, 將人眾降匈奴.｣[二]即將數千騎至校尉府, 脅諸亭令燔積薪[三], 分告諸壁曰：｢匈奴十萬騎來入, 吏士皆持兵, 後者斬！｣ 得三(百四)[四百]人, 去校尉府數里止, 晨火然[四]. 校尉開門擊鼓收吏士, 良等隨入, 遂殺校尉刀護及子男四人、諸昆弟子男, 獨遺婦女小兒[五]. 止留戊己校尉城, 遣人與匈奴南將軍相聞, 南將軍以二千騎迎良等. 良等盡脅略戊己校尉吏士男女二千餘人入匈奴. 單于以良、帶爲烏賁都尉[六].

[一]師古曰：｢且音子余反.｣

[二]如淳曰：｢言匈奴來侵, 會當死耳, 可降匈奴也.｣ 師古曰：｢要音一妙反.｣

[三]師古曰：｢示爲烽火也.｣

[四]師古曰：｢㸐, 古然字.｣

[五]師古曰：｢遺, 留置不殺也.｣

[六]師古曰：｢賁音奔.｣

後三歲, 單于死, 弟烏絫單于咸立[一], 復與莽和親. 莽遣使者多齎金幣賂單于, 購求陳良、終帶等. 單于盡收四人及手殺刀護者芝音妻子以下二十七人, 皆械檻車付使者. 到長安, 莽皆燒殺之. 其後莽復欺詐單于, 和親遂絕. 匈奴大擊北邊, 而西域亦瓦解. 焉耆國近匈奴, 先叛, 殺都護但欽, 莽不能討.

[一]師古曰：｢絫音力追反.｣

天鳳(二)[三]年, 乃遣五威將王駿、西域都護李崇將戊己校尉出西域, 諸國皆郊迎, 送兵穀. 焉耆詐降而聚兵自備. 駿等將莎車、龜茲兵七千餘人, 分爲數部入焉耆, 焉耆伏兵要遮駿. 及姑墨、尉犁、危須國兵爲反間, 還共襲擊駿等, 皆殺之. 唯戊己校尉郭欽別將兵, 後至焉耆. 焉耆兵未還, 欽擊殺其老弱, 引兵還. 莽封欽爲剼胡子[一]. 李崇收餘士, 還保龜茲. 數年莽死, 崇遂沒, 西域因絕.

[一]鄧展曰：｢剼音衫.｣ 師古曰：｢剼, 絕也, 音子小反. 字本作劋, 轉寫誤耳.｣

最凡國五十.

自譯長、城長、君、監、吏、大祿、百長、千長、都尉、且渠、當戶、將、相至侯、王, 皆佩漢印綬, 凡三百七十六人. 而康居、大月氏、安息、罽賓、烏弋之屬, 皆以絕遠不在數中, 其來貢獻則相與報, 不督錄總領也.

贊曰：孝武之世, 圖制匈奴, 患其兼從西國, 結黨南羌[一], 乃表河(曲)[西], 列(西)[四]郡, 開玉門, 通西域, 以斷匈奴右臂, 隔絕南羌、月氏. 單于失援, 由是遠遁, 而幕南無王庭.

[一]師古曰：｢圖, 謀也. 從音子容反.｣

遭值文、景玄默, 養民五世, 天下殷富, 財力有餘, 士馬彊盛. 故能睹犀布、玳瑁則建珠崖七(部)[郡][一], 感枸醬、竹杖則開牂柯、越嶲[二], 聞天馬、蒲陶則通大宛、安息. 自是之後, 明珠、文甲、通犀、翠羽之珍盈於後宮[三], 蒲梢、龍文、魚目、汗血之馬充於黃門[四], 鉅象、師子、猛犬、大雀之群食於外囿[五]. 殊方異物, 四面而至. 於是廣開上林, 穿昆明池, 營千門萬戶之宮, 立神明通天之臺, 興造甲乙之帳[六], 落以隨珠和璧[七], 天子負黼依, 襲翠被, 馮玉几, 而處其中[八]. 設酒池肉林以饗四夷之客, 作巴俞都盧、海中碭極、漫衍魚龍、角抵之戲以觀視之[九]. 及賂遺贈送, 萬里相奉, 師旅之費, 不可勝計. 至於用度不足, 乃榷酒酤, 筦鹽鐵, 鑄白金, 造皮幣, 算至車船, 租及六畜. 民力屈, 財用竭[一０], 因之以凶年, 寇盜並起, 道路不通, 直指之使始出, 衣繡杖斧, 斷斬於郡國, 然後勝之. 是以末年遂棄輪臺之地, 而下哀痛之詔, 豈非仁聖之所悔哉！且通西域, 近有龍堆, 遠則蔥嶺, 身熱、頭痛、縣度之阨. 淮南、杜欽、揚雄之論, 皆以爲此天地所以界別區域, 絕外內也. 書曰｢西戎即序｣[一一], 禹既就而序之, 非上威服致其貢物也.

[一]師古曰：｢玳音代. 瑁音妹.｣

[二]師古曰：｢枸音矩.｣

[三]如淳曰：｢文甲即玳瑁也. 通犀, 中央色白, 通兩頭.｣

[四]孟康曰：｢四駿馬名也.｣ 師古曰：｢梢馬音所交反.｣

[五]師古曰：｢鉅亦大.｣

[六]師古曰：｢其數非一, 以甲乙次第名之也.｣

[七]師古曰：｢落與絡同.｣

[八]師古曰：｢依讀曰扆. 扆如小屏風, 而畫爲黼文也. 白與黑謂之黼, 又爲斧形. 襲, 重衣也. 被音皮義反.｣

[九]晉灼曰：｢都盧, 國名也.｣ 李奇曰：｢都盧, 體輕善緣者也. 碭極, 樂名也.｣ 師古曰：｢巴人, 巴州人也. 俞, 水名, 今渝州也. 巴俞之人, 所謂賨人也, 勁銳善舞, 本從高祖定三秦有功, 高祖喜觀其舞, 因令樂人習之, 故有巴俞之樂. 漫衍者, 即張衡西京賦所云□巨獸百尋, 是爲漫延□ 者也. 魚龍者, 爲舍利之獸, 先戲於庭極, 畢乃入殿前激水, 化成比目魚, 跳躍漱水. 作霧障日, 畢, 化成黃龍八丈, 出水敖戲於庭, 炫燿日光. 西京賦云□海鱗變而成龍□, 即爲此色也. 俞音踰. 碭音大浪反. 衍音弋戰反. 視讀曰示. 觀示者, 視之令觀也.｣

[一０]師古曰：｢屈音其勿反.｣

[一一]師古曰：｢禹貢之辭也. 序, 次也.｣

西域諸國, 各有君長, 兵眾分弱, 無所統一, 雖屬匈奴, 不相親附. 匈奴能得其馬畜旃罽, 而不能統率與之進退. 與漢隔絕, 道里又遠, 得之不爲益, 棄之不爲損. 盛德在我, 無取於彼. 故自建武以來, 西域思漢威德, 咸樂內屬. 唯其小邑鄯善、車師, 界迫匈奴, 尚爲所拘. 而其大國莎車、于闐之屬, 數遣使置質于漢, 願請屬都護. 聖上遠覽古今, 因時之宜, 羇縻不絕, 辭而未許. 雖大禹之序西戎, 周公之讓白雉, 太宗之卻走馬, 義兼之矣, 亦何以尚茲！[一]

[一]師古曰：｢□西戎即序□, 說已在前. 昔周公相成王, 越裳氏重九譯而獻白雉. 至, 王問周公, 公曰：□德不加焉, 則君子不饗其質；政不施焉, 則君子不臣其遠. 吾何以獲此物也?□ 譯曰：□吾受命國之黃□｢曰久矣天之無烈風雨雷也, 意中國有聖人乎? 盍往朝之, 然後歸之.｣□ 王稱先王之神所致, 以薦宗廟. 太宗, 漢文帝也. 卻走馬, 謂有人獻千里馬, 不受, 還之, 賜道路費也. 老子德經曰□天下有道, 卻走馬以糞□, 故贊引也.｣

校勘記

三九０一頁　七行　貪(狠)[狼]無信, 景祐、殿本都作｢狼｣.

三九０五頁一五行　使長(盧)[羅]侯光祿大夫惠爲副, 錢大昭說｢盧｣ 當作｢羅｣. 按景祐、殿本都作｢羅｣.

三九０七頁　一行　不正下(之). 景祐本無｢之｣ 字. 殿本｢之｣作｢也｣.

三九０七頁一一行　詔(焉)烏就屠詣長羅侯赤谷城, 錢大昭說｢焉｣ 字衍. 按景祐、殿本都無｢焉｣ 字.

三九０八頁　五行　願使烏孫鎮撫星(彌)[靡], 景祐、殿、局本都作｢靡｣, 此誤.

三九０八頁　六行　卒百人送(烏孫)焉. 景祐本無｢烏孫｣ 二字.

三九０九頁　三行　小昆(靡)[彌]末振將恐爲所并, 景祐、殿本都作｢彌｣. 王先謙說作｢彌｣是.

三九０九頁　六行　漢恨不自(責)誅末振將, 景祐本無｢責｣ 字.

三九一０頁　八行　東至都護治所(一)[二]千二十一里, 南至(於)[于]闐　景祐、殿本｢一｣ 都作｢二｣, ｢於｣ 都作｢于｣.

三九一二頁　三行　故輪臺(以)東捷枝、渠犁皆故國, 景祐本無｢以｣ 字.

三九一二頁　四行　宜給足不(可)乏. 王念孫說｢可｣ 字衍.

三九一二頁　五行　務使以時益種五穀[二]. 張掖、酒泉　注[二]原在｢張掖酒泉｣ 下. 齊召南說｢張掖酒泉｣ 當連下讀. 茲從殿本.

三九一三頁　六行　故興(師)遣貳師將軍, 景祐本無｢師｣ 字. 錢大昭說無｢師｣ 字是. 按通鑑亦無.

三九一三頁一二行　重合侯(毋)[得]虜候者, 錢大昭說｢毋｣ 當作｢得｣. 按景祐、殿本都作｢得｣.

三九一五頁一五行　而(止)[主]者不禁. 景祐、殿本都作｢主｣, 此誤.

三九一五頁一六行　皆不集於所(亡)[上]文書. 景祐、殿、局本都作｢上｣, 此誤.

三九二一頁一０行　車師後(王)國, [王]錢大昭說, 依前後例當作｢車師後國, 王｣. 按殿本不誤.

三九二二頁一四行　(秋收)[收秋]畢, 景祐、殿本都作｢收秋｣.

三九二四頁　六行　求車師王烏(孫)貴, 將詣闕, 錢大昕說此誤衍｢孫｣ 字, 顏曲爲之說.

三九二六頁一一行　得三(百四)[四百]人, 景祐、殿本都作｢四百｣.

三九二七頁一一行　天鳳(二)[三]年, 景祐、殿本都作｢三｣.

三九二八頁　五行　乃表河(曲)[西], 列(西)[四]郡, 王念孫說｢曲｣ 當爲｢西｣ 字之誤. 下｢西｣字景祐本作｢四｣. 錢大昭說作｢四｣是.

三九二八頁　九行　七(部)[郡], 景祐、殿本都作｢郡｣.

漢書卷九十七上 外戚傳第六十七上

自古受命帝王及繼體守文之君[一], 非獨內德茂也, 蓋亦有外戚之助焉. 夏之興也以塗山[二], 而桀之放也用末喜[三]；殷之興也以有娀(又)[及]有□[四], 而紂之滅也嬖妲己[五]；周之興也以姜嫄及太任、太姒[六], 而幽王之禽也淫褒姒[七]. 故易基乾坤, 詩首關雎[八], 書美釐降[九], 春秋譏不親迎[一０]. 夫婦之際, 人道之大倫也[一一]. 禮之用, 唯昏姻爲兢兢[一二]. 夫樂調而四時和, 陰陽之變, 萬物之統也, 可不慎與！[一三]人能弘道, 末如命何[一四]. 甚哉妃匹之愛, 君不能得之臣, 父不能得之子, 況卑下乎！[一五]既驩合矣, 或不能成子姓[一六], 成子姓矣, 而不能要其終, 豈非命也哉！孔子罕言命, 蓋難言之[一七]. 非通幽明之變, 惡能識乎性命！[一八]

[一]師古曰：｢繼體謂嗣位也. 守文, 言遵成法, 不用武功也.｣

[二]師古曰：｢禹娶塗山氏之女而生啟也.｣

[三]師古曰：｢末喜, 桀之妃, 有施氏女也, 美於色, 薄於德, 女子行, 丈夫心. 桀常置末喜於膝上, 聽用其言, 昏亂失道. 於是湯伐之, 遂放桀, 與末喜死於南巢.｣

[四]師古曰：｢有娀, 國名, 其女簡狄吞燕卵而生■, 爲殷始祖. 有■氏女, 湯妃也. 娀音嵩. ■音詵.｣

[五]師古曰：｢妲己, 紂之妃, 有蘇氏女也, 美好辯辭, 興於姦宄, 嬖幸於紂. 紂用其言, 毒虐眾庶. 於是武王伐紂, 戰於牧野, 紂師倒戈, 不爲之戰. 武王克殷, 致天之罰, 斬妲己頭, 縣之於小白旗, 以爲紂之亡者, 由此女也.｣

[六]師古曰：｢姜嫄, 有邰氏之女, 帝嚳之妃也, 履大人跡而生后稷, 爲周始祖. 太任, 文王母；太姒, 武王母也. 嫄音原.｣

[七]師古曰：｢謂黜申后而致犬戎, 舉偽烽而諸侯莫救也.｣

[八]師古曰：｢基亦始.｣

[九]師古曰：｢釐, 理也. 尚書堯典稱舜之美, 云□釐降二女于媯汭□, 言堯欲觀舜治跡, 以己二女妻之, 舜能以治降下二女, 以成其德.｣

[一０]師古曰：｢春秋公羊經：□隱二年, 紀履須來逆女.□ 傳曰：□外逆女不書, 此何以書? 譏也. 何譏爾? 始不親迎也.□ ｣

[一一]師古曰：｢倫, 理也.｣

[一二]師古曰：｢兢兢, 戒慎也.｣

[一三]師古曰：｢與讀曰歟.｣

[一四]師古曰：｢末, 無也. 論語載孔子曰：□人能弘道, 非道弘人.□ 又稱子路曰：□道之將興, 命也；道之將廢, 命也. 公伯寮如命何?□ 故引之.｣

[一五]師古曰：｢言雖君父之尊, 不能奪其所好而移其本意.｣

[一六]師古曰：｢姓, 生也.｣

[一七]師古曰：｢論語曰□子罕言利與命與仁□ . 罕者, 希也.｣

[一八]師古曰：｢惡音烏, 謂於何也. 論語稱子貢曰：□夫子之文章可得而聞也, 夫子之言性與天道不可得而聞也已矣！□ 謂孔子不言性命及天道. 而學者誤讀, 謂孔子之言自然與天道合, 非唯失於文句, 實乃大乖意旨.｣

漢興, 因秦之稱號, 帝母稱皇太后, 祖母稱太皇太后, 適稱皇后[一], 妾皆稱夫人. 又有美人、良人、八子、七子、長使、少使之號焉[二]. 至武帝制婕妤、娙娥、傛華、充依, 各有爵位[三], 而元帝加昭儀之號[四], 凡十四等云[五]. 昭儀位視丞相, 爵比諸侯王. 婕妤視上卿, 比列侯. 娙娥視中二千石, 比關內侯[六]. 傛華視真二千石, 比大上造[七]. 美人視二千石, 比少上造[八]. 八子視千石, 比中更[九]. 充依視千石, 比左更[一０]. 七子視八百石, 比右庶長[一一]. 良人視八百石, 比左庶長[一二]. 長使視六百石, 比五大夫[一三]. 少使視四百石, 比公乘[一四]. 五官視三百石[一五]. 順常視二百石. 無涓、共和、娛靈、保林、良使、夜者皆視百石[一六]. 上家人子、中家人子視有秩斗食云[一七]. 五官以下, 葬司馬門外[一八].

[一]師古曰：｢適讀曰嫡. 后亦君也. 天曰皇天, 地曰后土, 故天子之妃, 以后爲稱, 取象二儀.｣

[二]師古曰：｢良, 善也. 八、七, 祿秩之差也. 長使、少使, 主供使者.｣

[三]師古曰：｢婕, 言接幸於上也. 妤, 美稱也. 娙娥, 皆美貌也. 傛傛猶言奕奕也, 便習之意也. 充依, 言充後庭而依秩序也. 婕音接. 妤音予, 字或從女, 其音同耳. 娙音五經反. 傛音容.｣

[四]師古曰：｢昭顯其儀, 示隆重也.｣

[五]師古曰：｢除皇后, 自昭儀以下至秩百石, 十四等.｣

[六]師古曰：｢中二千石, 實得二千石也. 中之言滿也. 月得百八十斛, 是爲一歲凡得二千一百六十石. 言二千者, 舉成數耳.｣

[七]師古曰：｢真二千石, 月得百五十斛, 一歲凡得千八百石耳. 大上造, 第十六爵.｣

[八]師古曰：｢二千石, 月得百二十斛, 一歲凡得一千四百四十石耳. 少上造, 第十五爵.｣

[九]師古曰：｢中更, 第十三爵也. 更, 公衡反, 其下亦同.｣

[一０]師古曰：｢左更, 第十二爵.｣

[一一]師古曰：｢右庶長, 第十一爵.｣

[一二]師古曰：｢左庶長, 第十爵.｣

[一三]師古曰：｢五大夫, 第九爵.｣

[一四]師古曰：｢公乘, 第八爵.｣

[一五]師古曰：｢五官, 所掌亦象外之五官也.｣

[一六]師古曰：｢涓, 絜也. 無涓, 言無所不絜也. 共讀曰恭, 言恭順而和柔也. 娛靈, 可以娛樂情靈也. 保, 安也. 保林, 言其可安眾如林也. 良使, 使令之善者也. 夜者, 主職夜事. 令音力成反.｣

[一七]師古曰：｢家人子者, 言採擇良家子以入宮, 未有職號, 但稱家人子也. 斗食謂佐史也. 謂之斗食者, 言一歲不滿百石, 日食一斗二升.｣

[一八]服虔曰：｢陵上司馬門之外.｣

高祖呂皇后, 父呂公, 單父人也[一], 好相人. 高祖微時, 呂公見而異之, 乃以女妻高祖, 生惠帝、魯元公主. 高祖爲漢王, 元年封呂公爲臨泗侯, 二年立孝惠爲太子.

[一]師古曰：｢單音善. 父音甫.｣

後漢王得定陶戚姬, 愛幸, 生趙隱王如意. 太子爲人仁弱, 高祖以爲不類己, 常欲廢之而立如意, ｢如意類我｣. 戚姬常從上之關東, 日夜啼泣, 欲立其子. 呂后年長, 常留守, 希見, 益疏. 如意且立爲趙王, 留長安, 幾代太子者數[一]. 賴公卿大臣爭之, 及叔孫通諫, 用留侯之策, 得無易.

[一]師古曰：｢幾音鉅依反. 數音所角反.｣

呂后爲人剛毅, 佐高帝定天下, 兄二人皆爲列將, 從征伐. 長兄澤爲周呂侯, 次兄釋之爲建成侯, 逮高祖而侯者三人. 高祖四年, 臨泗侯呂公薨.

高祖崩, 惠帝立, 呂后爲皇太后, 乃令永巷囚戚夫人, 髡鉗衣赭衣, 令舂. 戚夫人舂且歌曰：｢子爲王, 母爲虜, 終日舂薄暮, 常與死爲伍！[一]相離三千里, 當誰使告女?｣[二]太后聞之大怒, 曰：｢乃欲倚女子邪?｣[三]乃召趙王誅之. 使者三反[四], 趙相周昌不遣. 太后召趙相, 相徵至長安. 使人復召趙王, 王來. 惠帝慈仁, 知太后怒, 自迎趙王霸上, 入宮, 挾與起居飲食. 數月, 帝晨出射, 趙王不能蚤起, 太后伺其獨居, 使人持鴆飲之. 遲帝還, 趙王死[五]. 太后遂斷戚夫人手足, 去眼熏耳, 飲瘖藥[六], 使居鞠域中[七], 名曰｢人彘｣. 居數月, 乃召惠帝視｢人彘｣. 帝視而問知其戚夫人, 乃大哭, 因病, 歲餘不能起. 使人請太后曰：｢此非人所爲. 臣爲太后子, 終不能復治天下！｣[八]以此日飲爲淫樂, 不聽政, 七年而崩.

[一]師古曰：｢與死罪者爲伍也.｣

[二]師古曰：｢女讀曰汝. 此下皆同.｣

[三]師古曰：｢乃亦汝.｣

[四]師古曰：｢反, 還也. 三還猶今言三回也.｣

[五]師古曰：｢遲音直二反, 解在高紀.｣

[六]師古曰：｢去其眼精, 以藥熏耳令聾也. 瘖, 不能言也, 以瘖藥飲之也. 飲音於禁反. 瘖音於今反.｣

[七]師古曰：｢鞠域, 如蹋鞠之域, 謂窟室也. 鞠音巨六反.｣

[八]師古曰：｢令太后視事, 己自如太子然.｣

太后發喪, 哭而泣不下[一]. 留侯子張辟彊爲侍中, 年十五, 謂丞相陳平曰：｢太后獨有帝, 今哭而不悲, 君知其解未?｣[二]陳平曰：｢何解?｣ 辟彊曰：｢帝無壯子, 太后畏君等. 今請拜呂台、呂產爲將, 將兵居南北軍, 及諸呂皆官, 居中用事. 如此則太后心安, 君等幸脫禍矣！｣[三]丞相如辟彊計請之, 太后說, 其哭乃哀[四]. 呂氏權由此起. 乃立孝惠後宮子爲帝, 太后臨朝稱制. 復殺高祖子趙幽王友、共王恢[五]及燕(靈)王建[子]. 遂立周呂侯子台爲呂王[六], 台弟產爲梁王, 建城侯釋之子祿爲趙王, 台子通爲燕王, 又封諸呂凡六人皆爲列侯, 追尊父呂公爲呂宣王, 兄周呂侯爲悼武王.

[一]師古曰：｢泣謂淚也.｣

[二]師古曰：｢解猶解說其意.｣

[三]師古曰：｢脫, 免也.｣

[四]師古曰：｢說讀曰悅.｣

[五]師古曰：｢共讀曰恭.｣

[六]師古曰：｢台音土來反.｣

太后持天下八年, 病犬禍而崩, 語在五行志. 病困, 以趙王祿爲上將軍居北軍, 梁王產爲相國居南軍, 戒產、祿曰：｢高祖與大臣約, 非劉氏王者天下共擊之, 今王呂氏, 大臣不平. 我即崩, 恐其爲變, 必據兵衛宮, 慎毋送喪, 爲人所制.｣ 太后崩, 太尉周勃、丞相陳平、朱虛侯劉章等共誅產、祿, 悉捕諸呂男女, 無少長皆斬之. 而迎立代王, 是爲孝文皇帝.

孝惠張皇后. 宣平侯敖尚帝姊魯元公主, 有女. 惠帝即位, 呂太后欲爲重親, 以公主女配帝爲皇后. 欲其生子, 萬方終無子, 乃使陽爲有身, 取後宮美人子名之[一], 殺其母, 立所名子爲太子.

[一]師古曰：｢名爲皇后子.｣

惠帝崩, 太子立爲帝, 四年, 乃自知非皇后子, 出言曰：｢太后安能殺吾母而名我！我壯即爲所爲.｣[一]太后聞而患之, 恐其作亂, 乃幽之永巷, 言帝病甚, 左右莫得見. 太后下詔廢之, 語在高后紀. 遂幽死, 更立恆山王弘爲皇帝, 而以呂祿女爲皇后. 欲連根固本牢甚[二], 然而無益也. 呂太后崩, 大臣正之, 卒滅呂氏. 少帝恆山、淮南、濟川王, 皆以非孝惠子誅. 獨置孝惠皇后, 廢處北宮[三], 孝文後元年薨, 葬安陵, 不起墳.

[一]師古曰：｢爲其所爲, 謂所生之母也. 並音于偽反.｣

[二]師古曰：｢牢, 堅也.｣

[三]師古曰：｢置, 留也. 北宮, 在未央宮之北.｣

高祖薄姬, 文帝母也. 父吳人, 秦時與故魏王宗女魏媼通, 生薄姬. 而薄姬父死山陰, 因葬焉[一]. 及諸侯畔秦, 魏豹立爲王, 而魏媼內其女於魏宮. 許負相薄姬, 當生天子. 是時項羽方與漢王相距滎陽, 天下未有所定. 豹初與漢擊楚, 及聞許負言, 心喜, 因背漢而中立, 與楚連和[二]. 漢使曹參等虜魏王豹, 以其國爲郡, 而薄姬輸織室. 豹已死, 漢王入織室, 見薄姬, 有詔內後宮, 歲餘不得幸.

[一]師古曰：｢山陰, 會稽之縣.｣

[二]師古曰：｢自謂當得天下.｣

始姬少時, 與管夫人、趙子兒相愛, 約曰：｢先貴毋相忘！｣ 已而管夫人、趙子兒先幸漢王. 漢王四年, 坐河南成皋靈臺, 此兩美人侍, 相與笑薄姬初時約. 漢王問其故, 兩人俱以實告. 漢王心悽然憐薄姬, 是日召欲幸之. 對曰：｢昨暮夢龍據妾胸.｣ 上曰：｢是貴徵也, 吾爲汝成之.｣ 遂幸, 有身. 歲中生文帝, 年八歲立爲代王. 自有子後, 希見. 高祖崩, 諸幸姬戚夫人之屬, 呂后怒, 皆幽之不得出宮. 而薄姬以希見故, 得出從子之代, 爲代太后. 太后弟薄昭從如代[一].

[一]師古曰：｢如, 往也.｣

代王立十七年, 高后崩. 大臣議立後, 疾外家呂氏彊暴, 皆稱薄氏仁善, 故迎立代王爲皇帝, 尊太后爲皇太后, 封弟昭爲軹侯[一]. 太后母亦前死, 葬櫟陽北. 乃追尊太后父爲靈文侯, 會稽郡致園邑三百家, 長丞以下使奉守寢廟, 上食祠如法. 櫟陽亦置靈文夫人園, 令如靈文侯園儀. 太后蚤失父, 其奉太后外家魏氏有力[二], 乃召復魏氏[三], 賞賜各以親疏受之. 薄氏侯者一人.

[一]師古曰：｢軹音只.｣

[二]師古曰：｢言太后爲外家所養也.｣

[三]師古曰：｢優復之也. 復音方目反.｣

太后後文帝二歲, 孝景前二年崩[一], 葬南陵[二]. 用呂后不合葬長陵[三], 故特自起陵, 近文帝.

[一]師古曰：｢言文帝崩後二歲, 太后乃崩.｣

[二]師古曰：｢薄太后陵在霸陵之南, 故稱南陵, 即今所謂薄陵.｣

[三]師古曰：｢以呂后是正嫡, 故薄不得合葬也.｣

孝文竇皇后, 景帝母也, 呂太后時以良家子選入宮. 太后出宮人以賜諸王各五人, 竇姬與在行中[一]. 家在清河, 願如趙, 近家[二], 請其主遣宦者吏｢必置我籍趙之伍乃｣[三]. 宦者忘之, 誤置籍代伍中. 籍奏, 詔可. 當行, 竇姬涕泣, 怨其宦者, 不欲往, 相彊乃肯行. 至代, 代王獨幸竇姬, 生女嫖[四]. 孝惠七年, 生景帝.

[一]師古曰：｢與讀曰豫.｣

[二]師古曰：｢如, 往也.｣

[三]師古曰：｢主遣宦者吏, 謂宦者爲吏而主發遣宮人者也. 籍謂名簿也. 伍猶列也.｣

[四]師古曰：｢嫖音匹昭反.｣

代王王后生四男, 先代王未入立爲帝而王后卒, 及代王爲帝後, 王后所生四男更病死[一]. 文帝立數月, 公卿請立太子, 而竇姬男最長, 立爲太子. 竇姬爲皇后, 女爲館陶長公主[二]. 明年, 封少子武爲代王, 後徙梁[三], 是爲梁孝王.

[一]師古曰：｢更, 互也, 音公衡反.｣

[二]師古曰：｢年最長, 故謂長公主.｣

[三]師古曰：｢初封代王, 後更爲梁王.｣

竇皇后親蚤卒, 葬觀津[一]. 於是薄太后乃詔有司追封竇后父爲安成侯, 母曰安成夫人, 令清河置園邑二百家, 長丞奉守, 比靈文園法.

[一]師古曰：｢觀津, 清河之縣也. 觀音工喚反.｣

竇后兄長君. 弟廣國字少君, 年四五歲時, 家貧, 爲人所略賣, 其家不知處. 傳十餘家至宜陽, 爲其主人入山作炭. 暮臥岸下百餘人, 岸崩, 盡厭殺臥者[一], 少君獨脫不死[二]. 自卜, 數日當爲侯. 從其家之長安[三], 聞皇后新立, 家在觀津, 姓竇氏. 廣國去時雖少, 識其縣名及姓, 又嘗與其姊采桑, 墮[四], 用爲符信, 上書自陳. 皇后言帝, 召見問之, 具言其故, 果是. 復問其所識[五], 曰：｢姊去我西時, 與我決傳舍中, 匄沐沐我, 已, 飯我, 乃去.｣[六]於是竇皇后持之而泣, 侍御左右皆悲. 乃厚賜之, 家於長安. 絳侯、灌將軍等曰：｢吾屬不死, 命乃且縣此兩人[七]. 此兩人所出微, 不可不爲擇師傅, 又復放呂氏大事也.｣[八]於是乃選長者之有節行者與居. 竇長君、少君由此爲退讓君子, 不敢以富貴驕人.

[一]師古曰：｢厭音一甲反.｣

[二]師古曰：｢脫, 免也.｣

[三]師古曰：｢從其主家也. 之, 往也.｣

[四]師古曰：｢墮謂墮樹.｣

[五]師古曰：｢識, 記也, 音式志反.｣

[六]師古曰：｢乞沐具而爲之沐, 沐訖又飯食之也. 飯音扶晚反.｣

[七]師古曰：｢恐其後擅權, 則將相大臣當被害.｣

[八]師古曰：｢放音甫往反.｣

竇皇后疾, 失明. 文帝幸邯鄲慎夫人、尹姬, 皆無子. 文帝崩, 景帝立, 皇后爲皇太后, 乃封廣國爲章武侯. 長君先死, 封其子彭祖爲南皮侯. 吳楚反時, 太后從昆弟子竇嬰俠, 喜士[一], 爲大將軍, 破吳楚, 封魏其侯. 竇氏侯者凡三人.

[一]師古曰：｢喜音許吏反.｣

竇太后好黃帝、老子言, 景帝及諸竇不得不讀老子尊其術. 太后後景帝六歲, 凡立五十一年, 元光六年崩[一], 合葬霸陵. 遺詔盡以東宮金錢財物賜長公主嫖[二]. 至武帝時, 魏其侯竇嬰爲丞相, 後誅.

[一]師古曰：｢武紀建元六年, 太皇太后崩. 此傳云後景帝六歲是也. 而以建元爲元光, 則是參錯. 又當言凡立四十五年, 而云五十一. 再三乖謬, 皆是此傳誤.｣

[二]師古曰：｢東宮, 太后所居.｣

孝景薄皇后, 孝文薄太后家女也. 景帝爲太子時, 薄太后取以爲太子妃. 景帝立, 立薄妃爲皇后, 無子無寵. 立六年, 薄太后崩, 皇后廢. 廢後四年薨, 葬長安城東平望亭南.

孝景王皇后, 武帝母也. 父王仲, 槐里人也. 母臧兒, 故燕王臧荼孫也, 爲仲妻, 生男信與兩女. 而仲死, 臧兒更嫁爲長陵田氏婦, 生男蚡、勝. 臧兒長女嫁爲金王孫婦, 生一女矣, 而臧兒卜筮曰兩女當貴, 欲倚兩女[一], 奪金氏. 金氏怒, 不肯與決, 乃內太子宮. 太子幸愛之, 生三女一男. 男方在身時, 王夫人夢日入其懷, 以告太子, 太子曰：｢此貴徵也.｣ 未生而文帝崩, 景帝即位, 王夫人生男. 是時, 薄皇后無子. 後數歲, 景帝立齊栗姬男爲太子, 而王夫人男爲膠東王.

[一]師古曰：｢冀其貴而依倚之得尊寵也. 倚音於綺反.｣

長公主嫖有女, 欲與太子爲妃, 栗姬妒, 而景帝諸美人皆因長公主見得貴幸, 栗姬日怨怒, 謝長主, 不許. 長主欲與王夫人, 王夫人許之. 會薄皇后廢, 長公主日譖栗姬短. 景帝嘗屬諸姬子[一], 曰：｢吾百歲後, 善視之.｣ 栗姬怒不肯應, 言不遜, 景帝心銜之而未發也.

[一]師古曰：｢諸姬子, 諸姬所生之子也. 屬音之欲反. 此下皆同.｣

長公主日譽王夫人男之美, 帝亦自賢之. 又耳曩者所夢日符[一], 計未有所定. 王夫人又陰使人趣大臣立栗姬爲皇后[二]. 大行奏事, 文曰：｢□子以母貴, 母以子貴.□ 今太子母號宜爲皇后.｣ 帝怒曰：｢是乃所當言邪！｣[三]遂案誅大行, 而廢太子爲臨江王. 栗姬愈恚, 不得見, 以憂死. 卒立王夫人爲皇后[四], 男爲太子. 封皇后兄信爲蓋侯.

[一]師古曰：｢耳常聽聞而記之也. 符猶瑞應.｣

[二]師古曰：｢趣音曰促.｣

[三]師古曰：｢乃, 汝也. 言此事非汝所當得言.｣

[四]師古曰：｢卒, 終也.｣

初, 皇后始入太子家, 後女弟兒姁亦復入[一], 生四男. 兒姁蚤卒, 四子皆爲王[二]. 皇后長女爲平陽公主, 次南宮公主, 次隆慮公主[三].

[一]師古曰：｢姁音許于反. 諸婦人之名字, 音皆同.｣

[二]師古曰：｢謂廣川惠王越, 膠東康王寄, 清河哀王乘, 常山憲王舜.｣

[三]師古曰：｢慮音廬.｣

皇后立九年, 景帝崩. 武帝即位, 爲皇太后, 尊太后母臧兒爲平原君, 封田蚡爲武安侯, 勝爲周陽侯. 王氏、田氏侯者凡三人. 蓋侯信好酒, 田蚡、勝貪, 巧於文辭. 蚡至丞相, 追尊王仲爲共侯[一], 槐里起園邑二百家, 長丞奉守. 及平原君薨, 從田氏葬長陵, 亦置園邑如共侯法.

[一]師古曰：｢共讀曰恭.｣

初, 皇太后微時所(謂)[爲]金王孫生女俗, 在民間, 蓋諱之也[一]. 武帝始立, 韓嫣白之[二]. 帝曰：｢何爲不蚤言?｣ 乃車駕自往迎之. 其家在長陵小市, 直至其門, 使左右入求之. 家人驚恐, 女逃匿. 扶將出拜, 帝下車立曰：｢大姊, 何藏之深也?｣ 載至長樂宮, 與俱謁太后, 太后垂涕, 女亦悲泣. 帝奉酒, 前爲壽. 錢千萬, 奴婢三百人, 公田百頃, 甲第, 以賜姊. 太后謝曰：｢爲帝費.｣ 因賜湯沐邑, 號修成君. 男女各一人, 女嫁諸侯, 男號修成子仲, 以太后故, 橫於京師[三]. 太后凡立二十五年, 後景帝十五歲, 元朔三年崩, 合葬陽陵.

[一]師古曰：｢言隨流俗而在閭巷, 未顯貴.｣

[二]師古曰：｢嫣音偃.｣

[三]師古曰：｢橫音胡孟反.｣

孝武陳皇后, 長公主嫖女也. 曾祖父陳嬰與項羽俱起, 後歸漢, 爲堂邑侯. 傳子至孫午, 午尚長公主, 生女.

初, 武帝得立爲太子, 長主有力, 取主女爲妃. 及帝即位, 立爲皇后, 擅寵驕貴, 十餘年而無子, 聞衛子夫得幸, 幾死者數焉[一]. 上愈怒. 后又挾婦人媚道, 頗覺. 元光五年, 上遂窮治之, 女子楚服等坐爲皇后巫蠱祠祭祝詛, 大逆無道, 相連及誅者三百餘人. 楚服梟首於市. 使有司賜皇后策曰：｢皇后失序, 惑於巫祝[二], 不可以承天命. 其上璽綬, 罷退居長門宮.｣

[一]師古曰：｢幾音鉅依反. 數音所角反.｣

[二]師古曰：｢言失德義之序, 而妄祝詛也.｣

明年, 堂邑侯午薨, 主男須嗣侯. 主寡居, 私近董偃. 十餘年, 主薨. 須坐淫亂, 兄弟爭財, 當死, 自殺, 國除. 後數年, 廢后乃薨, 葬霸陵郎官亭東.

孝武衛皇后字子夫, 生微也. 其家號曰衛氏, 出平陽侯邑. 子夫爲平陽主謳者[一]. 武帝即位, 數年無子. 平陽主求良家女十餘人, 飾置家. 帝祓霸上[二], 還過平陽主. 主見所偫美人[三], 帝不說. 既飲, 謳者進, 帝獨說子夫[四]. 帝起更衣, 子夫侍尚衣[五]軒中, 得幸[六]. 還坐驩甚, 賜平陽主金千斤. 主因奏子夫送入宮. 子夫上車, 主拊其背曰：｢行矣！[七]強飯勉之[八]. 即貴, 願無相忘！｣ 入宮歲餘, 不復幸. 武帝擇宮人不中用者斥出之, 子夫得見, 涕泣請出. 上憐之, 復幸, 遂有身, 尊寵. 召其兄衛長君、弟青侍中. 而子夫生三女, 元朔元年生男據, 遂立爲皇后.

[一]師古曰：｢齊歌曰謳, 音一侯反.｣

[二]孟康曰：｢祓, 除也. 於霸水上自祓除, 今三月上巳祓禊也.｣ 師古曰：｢祓音廢. 禊音系.｣

[三]師古曰：｢偫, 儲偫也. 偫音丈紀反.｣

[四]師古曰：｢說皆讀曰悅.｣

[五]如淳曰：｢以帷帳障尊者也.｣ 晉灼曰：｢代侍五尚之衣.｣ 師古曰：｢二說皆非也. 尚, 主也. 時於軒中侍帝, 權主衣裳.｣

[六]師古曰：｢軒謂軒車, 即今車之施幰者.｣

[七]師古曰：｢拊謂摩循之也. 行矣, 猶今言好去.｣

[八]師古曰：｢強音其兩反. 飯音扶晚反.｣

先是衛長君死, 乃以青爲將軍, 擊匈奴有功, 封長平侯. 青三子(皆)[在]襁褓中, 皆爲列侯. 及皇后姊子霍去病亦以軍功爲冠軍侯, 至大司馬票騎將軍. 青爲大司馬大將軍. 衛氏支屬侯者五人. 青還, 尚平陽主.

皇后立七年, 而男立爲太子. 後色衰, 趙之王夫人、中山李夫人有寵, 皆蚤卒. 後有尹婕妤、鉤弋夫人更幸[一]. 衛后立三十八年, 遭巫蠱事起, 江充爲姦, 太子懼不能自明, 遂與皇后共誅充, 發兵, 兵敗, 太子亡走. 詔遣宗正劉長樂、執金吾劉敢奉策收皇后璽綬, 自殺. 黃門蘇文、姚定漢輿置公車令空舍, 盛以小棺, 瘞之城南桐柏[二]. 衛氏悉滅. 宣帝立, 及改葬衛后, 追諡曰思后, 置園邑三百家, 長丞周衛奉守焉[三].

[一]師古曰：｢更, 互也, 音工衡反.｣

[二]師古曰：｢瘞, 薶也. 桐柏, 亭名也. 瘞音於例反.｣

[三]師古曰：｢葬在杜門外大道東, 以倡優雜伎千人樂其園, 故號千人聚. 其地在今長安城內金城坊西北隅是.｣

孝武李夫人, 本以倡進[一]. 初, 夫人兄延年性知音, 善歌舞, 武帝愛之. 每爲新聲變曲, 聞者莫不感動. 延年侍上起舞, 歌曰：｢北方有佳人, 絕世而獨立, 一顧傾人城, 再顧傾人國. 寧不知傾城與傾國, 佳人難再得！｣[二]上嘆息曰：｢善！世豈有此人乎?｣ 平陽主因言延年有女弟, 上乃召見之, 實妙麗善舞. 由是得幸, 生一男, 是爲昌邑哀王. 李夫人少而蚤卒, 上憐閔焉, 圖畫其形於甘泉宮. 及衛思后廢後四年, 武帝崩, 大將軍霍光緣上雅意, 以李夫人配食[三], 追上尊號曰孝武皇后.

[一]師古曰：｢倡, 樂人, 音昌.｣

[二]師古曰：｢非不□惜城與國也, 但以佳人難得, 愛悅之深, 不覺傾覆.｣

[三]師古曰：｢緣, 因也. 雅意, 素舊之意.｣

初, 李夫人病篤, 上自臨候之, 夫人蒙被謝曰：｢妾久寢病, 形貌毀壞, 不可以見帝. 願以王及兄弟爲託.｣ 上曰：｢夫人病甚, 殆將不起, 一見我屬託王及兄弟, 豈不快哉?｣ 夫人曰：｢婦人貌不修飾, 不見君父. 妾不敢以燕惰見帝.｣[一]上曰：｢夫人弟一見我[二], 將加賜千金, 而予兄弟尊官.｣ 夫人曰：｢尊官在帝, 不在一見.｣ 上復言欲必見之, 夫人遂轉鄉歔欷而不復言[三]. 於是上不說而起[四]. 夫人姊妹讓之曰：[五]｢貴人獨不可一見上屬託兄弟邪? 何爲恨上如此?｣ 夫人曰：｢所以不欲見帝者, 乃欲以深託兄弟也. 我以容貌之好, 得從微賤愛幸於上. 夫以色事人者, 色衰而愛弛[六], 愛弛則恩絕. 上所以攣攣顧念我者, 乃以平生容貌也[七]. 今見我毀壞, 顏色非故, 必畏惡吐棄我, 意尚肯復追思閔錄其兄弟哉！｣ 及夫人卒, 上以后禮葬焉. 其後, 上以夫人兄李廣利爲貳師將軍, 封海西侯, 延年爲協律都尉.

[一]師古曰：｢媠與惰同. 謂不嚴飾.｣

[二]師古曰：｢弟, 但也.｣

[三]師古曰：｢鄉讀曰嚮, 轉面而嚮裏也. 歔音虛. 欷音許既反.｣

[四]師古曰：｢說讀曰悅.｣

[五]師古曰：｢讓, 責也.｣

[六]師古曰：｢弛, 解也, 音式爾反.｣

[七]師古曰：｢攣音力全反, 又讀曰戀.｣

上思念李夫人不已, 方士齊人少翁言能致其神. 乃夜張燈燭, 設帷帳, 陳酒肉, 而令上居他帳, 遙望好女如李夫人之貌, 還幄坐而步[一]. 又不得就視, 上愈益相思悲感, 爲作詩曰：｢是邪, 非邪? [二]立而望之, 偏何姍姍其來遲！｣[三]令樂府諸音家絃歌之. 上又自爲作賦, 以傷悼夫人, 其辭曰：

[一]師古曰：｢夫人之神於幄中坐, 又出而徐步.｣

[二]師古曰：｢言所見之狀定是夫人以否.｣

[三]師古曰：｢姍姍, 行貌, 音先安反.｣

美連娟以脩嫮兮[一], 命樔絕而不長[二], 飾新宮以延貯兮, 泯不歸乎故鄉[三]. 慘鬱鬱其蕪穢兮, 隱處幽而懷傷, 釋輿馬於山椒兮, 奄修夜之不陽[四]. 秋氣(潛)[憯]以淒淚兮, 桂枝落而銷亡[五], 神煢煢以遙思兮, 精浮游而出□. 託沈陰以壙久兮, 惜蕃華之未央[六], 念窮極之不還兮, 惟幼眇之相羊[七]. 函荾荴以俟風兮, 芳雜襲以彌章[八], 的容與以猗靡兮, 縹飄姚虖愈莊[九]. 燕淫衍而撫楹兮, 連流視而娥揚[一０], 既激感而心逐兮, 包紅顏而弗明[一一]. 驩接狎以離別兮, 宵寤夢之芒芒[一二], 忽遷化而不反兮, 魄放逸以飛揚. 何靈魂之紛紛兮, 哀裴回以躊躇[一三], 勢路日以遠兮, 遂荒忽而辭去[一四]. 超兮西征, 屑兮不見[一五]. 寢淫敞□, 寂兮無音[一六], 思若流波, 怛兮在心[一七].

[一]師古曰：｢嫮, 美也. 連娟, 纖弱也. 嫮音互. 娟音一全反.｣

[二]師古曰：｢樔, 截也, 音子小反.｣

[三]師古曰：｢新宮, 待神之處. 貯與佇同. 佇, 待也. 泯然, 滅絕意.｣

[四]孟康曰：｢山椒, 山陵也, 置輿馬於山陵也.｣ 師古曰：｢自慘鬱鬱以下, 皆言夫人身處墳墓而隱翳也. 修, 長也. 陽, 明也.｣

[五]師古曰：｢淒淚, 寒涼之意也. 桂枝芳香, 亦喻夫人也. 憯音千感反. 淚音戾.｣

[六]師古曰：｢沈陰, 言在地下也. 壙與曠同. 未央猶未半也. 言年歲未半, 而早落蕃華, 故痛惜之. 蕃音扶元反.｣

[七]師古曰：｢惟, 思也. 幼眇猶窈窕也. 相羊, 翱翔也. 幼音一小反. 相音襄.｣

[八]李奇曰：｢荴音敷.｣ 孟康曰：｢荾音綏, 華中齊也. 夫人之色如春華含荾敷散, 以待風也.｣ 師古曰：｢雜襲, 重積也.｣

[九]孟康曰：｢言夫人之顏色的然盛美, 雖在風中縹姚, 愈益端嚴也.｣ 師古曰：｢縹音匹妙反.｣

[一０]師古曰：｢追述平生歡宴之時也. 娥揚, 揚其娥眉.｣

[一一]晉灼曰：｢包, 藏也. 謂夫人藏其顏色, 不肯見帝屬其家室也.｣ 師古曰：｢此說非也. 心逐者, 帝自言中心追逐夫人不能已也. 包紅顏者, 言在墳墓之中不可見也.｣

[一二]師古曰：｢言絕接狎之驩, 而遂離別也. 宵, 夜也. 芒芒, 無知之貌也. 芒音莫郎反.｣

[一三]師古曰：｢躊躇, 住足也. 躊音疇. 躇合韻音丈預反.｣

[一四]師古曰：｢荒音呼廣反.｣

[一五]師古曰：｢屑然, 疾意也. 以日爲喻, 故言西征.｣

[一六]師古曰：｢□, 古怳字.｣

[一七]師古曰：｢流波, 言恩寵不絕也. 怛, 悼也, 音丁曷反.｣

亂曰：[一]佳俠函光, 隕朱榮兮[二], 嫉妒闟(葺)[茸], 將安程兮！[三]方時隆盛, 年夭傷兮[四], 弟子增欷, 洿沬悵兮[五]. 悲愁於邑, 喧不可止兮[六]. 嚮不虛應, 亦云己兮[七]. 嫶妍太息, 嘆稚子兮[八], 懰慄不言, 倚所恃兮[九]. 仁者不誓, 豈約親兮? [一０]既往不來, 申以信兮[一一]. 去彼昭昭, 就冥冥兮, 既下新宮, 不復故庭兮[一二]. 嗚呼哀哉, 想魂靈兮！

[一]師古曰：｢亂, 理也, 總理賦中之意.｣

[二]孟康曰：｢佳俠猶佳麗.｣

[三]師古曰：｢言嫉妒闟茸之徒不足與夫人爲程品也. 闟茸, 眾賤之稱也. 闟音吐獵反. 茸音人勇反.｣

[四]師古曰：｢傷合韻音式向反.｣

[五]應劭曰：｢弟, 夫人弟兄也. 子, 昌邑王也.｣ 孟康曰：｢洿沬, 涕洟也.｣ 晉灼曰：｢沬音水沬面之沬. 言涕淚洿集覆面下也.｣ 師古曰：｢沬, 晉說是也. 悵, 惆悵也. 洿音烏. 洿, 下也. 沬音呼內反, 字從午未之未也.｣

[六]師古曰：｢朝鮮之間謂小兒泣不止名爲喧, 音許遠反.｣

[七]師古曰：｢嚮讀曰響. 響之隨聲, 必當有應, 而今涕泣(從)[徒]自已耳, 夫人不知之, 是虛其應.｣

[八]孟康曰：｢夫人蒙被, 歔欷不見, 帝哀其子小而孤也.｣ 晉灼曰：｢三輔謂憂愁面省瘦曰嫶冥. 嫶冥猶嫶妍也.｣ 師古曰：｢嫶音在消反.｣

[九]孟康曰：｢恃平日之恩, 知上必感念之也.｣ 師古曰：｢懰慄, 哀愴之意也. 懰音劉. 慄音栗.｣

[一０]如淳曰：｢仁者之行惠尚一不以爲恩施, 豈有親親而反當以言約乎?｣

[一一]師古曰：｢死者一往不返, 情念酷痛, 重以此心爲信, 不有忽忘也. 信合韻音新.｣

[一二]師古曰：｢故庭謂平生所居室之庭也. 復音扶目反.｣

其後李延年弟季坐姦亂後宮, 廣利降匈奴, 家族滅矣.

孝武鉤弋趙婕妤, 昭帝母也, 家在河間. 武帝巡狩過河間, 望氣者言此有奇女, 天子亟使使召之. 既至, 女兩手皆拳, 上自披之, 手即時伸. 由是得幸, 號曰拳夫人. 先是其父坐法宮刑, 爲中黃門, 死長安, 葬雍門[一].

[一]師古曰：｢雍門在長安西北孝里西南, 去長安三十里. 廣記云趙父冢在門西也.｣

拳夫人進爲婕妤, 居鉤弋宮[一], 大有寵, (元)[太]始三年生昭帝, 號鉤弋子. 任身十四月乃生, 上曰：｢聞昔堯十四月而生, 今鉤弋亦然.｣ 乃命其所生門曰堯母門. 後衛太子敗, 而燕王旦、廣陵王胥多過失, 寵姬王夫人男齊懷王、李夫人男昌邑哀王皆蚤薨, 鉤弋子年五六歲, 壯大多知[二], 上常言｢類我｣, 又感其生與眾異, 甚奇愛之, 心欲立焉, 以其年稚母少, 恐女主顓恣亂國家, 猶與久之[三].

[一]師古曰：｢黃圖鉤弋宮在城外, 漢武故事曰在直門南也.｣

[二]師古曰：｢壯大者, 言其形體偉大.｣

[三]師古曰：｢與讀曰豫.｣

鉤弋婕妤從幸甘泉, 有過見譴, 以憂死[一], 因葬雲陽[二]. 後上疾病, 乃立鉤弋子爲皇太子. 拜奉車都尉霍光爲大司馬大將軍, 輔少主. 明日, 帝崩. 昭帝即位, 追尊鉤弋婕妤爲皇太后, 發卒二萬人起雲陵, 邑三千戶. 追尊外祖趙父爲順成侯, 詔右扶風置園邑二百家, 長丞奉守如法. 順成侯有姊君姁, 賜錢二百萬, 奴婢第宅以充實焉. 諸昆弟各以親疏受賞賜. 趙氏無在位者, 唯趙父追封.

[一]師古曰：｢譴, 責也, 音口羨反.｣

[二]師古曰：｢在甘泉宮南, 今土俗人□爲女陵.｣

孝昭上官皇后. 祖父桀, 隴西上邽人也. 少時爲羽林期門郎, 從武帝上甘泉, 天大風, 車不得行, 解蓋授桀. 桀奉蓋, 雖風常屬車[一]；雨下, 蓋輒御. 上奇其材力, 遷未央廄令. 上嘗體不安, 及愈, 見馬[二], 馬多瘦, 上大怒：｢令以我不復見馬邪！｣ 欲下吏, 桀頓首曰：｢臣聞聖體不安, 日夜憂懼, 意誠不在馬.｣[三]言未卒, 泣數行下. 上以爲忠, 由是親近, 爲侍中, 稍遷至太僕. 武帝疾病, 以霍光爲大將軍, 太僕桀爲左將軍, 皆受遺詔輔少主. 以前捕斬反者莽通功, 封桀爲安陽侯.

[一]師古曰：｢屬, 連也, 音之欲反.｣

[二]師古曰：｢見謂呈見之, 音胡電反.｣

[三]師古曰：｢誠, 實也.｣

初, 桀子安取霍光女, 結婚相親, 光每休沐出, 桀常代光入決事. 昭帝始立, 年八歲, 帝長姊鄂邑蓋長公主居禁中, 共養帝[一]. 蓋主私近子客河間丁外人[二]. 上與大將軍聞之, 不絕主驩, 有詔外人侍長主. 長主內周陽氏女, 令配耦帝. 時上官安有女, 即霍光外孫, 安因光欲內之. 光以爲尚幼, 不聽. 安素與丁外人善, 說外人曰：｢聞長主內女, 安子容貌端正, 誠因長主時得入爲后[三], 以臣父子在朝而有椒房之重[四], 成之在於足下, 漢家故事常以列侯尚主, 足下何憂不封侯乎?｣ 外人喜, 言於長主. 長主以爲然, 詔召安女入爲婕妤, 安爲騎都尉. 月餘, 遂立爲皇后, 年甫六歲[五].

[一]師古曰：｢共音居用反. 養音弋亮反.｣

[二]師古曰：｢子客, 子之賓客也. 外人, 其名也.｣

[三]師古曰：｢以時得入.｣

[四]師古曰：｢椒房, 殿名, 在未央宮, 皇后所居.｣

[五]師古曰：｢甫, 始也.｣

安以后父封桑樂侯, 食邑千五百戶, 遷車騎將軍, 日以驕淫. 受賜殿中, 出對賓客言：｢與我婿飲, 大樂！｣ 見其服飾, 使人歸, 欲自燒物. 安醉則裸行內, 與後母及父諸良人、侍御皆亂[一]. 子病死, 仰而罵天. 數守大將軍光, 爲丁外人求侯[二], 及桀欲妄官祿外人[三], 光執正, 皆不聽. 又桀妻父所幸充國爲太醫監, 闌入殿中, 下獄當死. 冬月且盡, 蓋主爲充國入馬二十匹贖罪, 乃得減死論. 於是桀、安父子深怨光而重德蓋主. 知燕王旦帝兄, 不得立, 亦怨望, 桀、安即記光過失予燕王, 令上書告之, 又爲丁外人求侯. 燕王大喜, 上書稱：｢子路喪姊, 期而不除, 孔子非之. 子路曰：□由不幸寡兄弟, 不忍除之.□[四]故曰：□觀過知仁□[五]. 今臣與陛下獨有長公主爲姊, 陛下幸使丁外人侍之, 外人宜蒙爵號.｣ 書奏, 上以問光, 光執不許. 及告光罪過, 上又疑之, 愈親光而疏桀、安. 桀、安寖恚[六], 遂結黨與謀殺光, 誘徵燕王至而誅之, 因廢帝而立桀. 或曰：｢當如皇后何?｣ 安曰：｢逐麋之狗, 當顧菟邪[七]！且用皇后爲尊, 一旦人主意有所移, 雖欲爲家人亦不可得[八], 此百世之一時也.｣ 事發覺, 燕王、蓋主皆自殺. 語在霍光傳. 桀、安宗族既滅, 皇后以年少不與謀[九], 亦光外孫, 故得不廢. 皇后母前死, 葬茂陵郭東, 追尊曰敬夫人, 置園邑二百家, 長丞奉守如法. 皇后自使私奴婢守桀、安冢[一０].

[一]師古曰：｢良人謂妾也. 侍御則兼婢矣.｣

[二]師古曰：｢守, 求請之.｣

[三]師古曰：｢不由材德, 故云妄.｣

[四]師古曰：｢事見禮記. 由, 子路之名.｣

[五]師古曰：｢論語云孔子曰：□人之過也, 各於其黨, 觀過斯知仁矣.□ 引此言者, 謂子路厚於骨肉, 雖違禮制, 是其仁愛.｣

[六]師古曰：｢寖, 漸也.｣

[七]師古曰：｢言所求者大, 不顧小也.｣

[八]師古曰：｢家人, 言凡庶匹夫.｣

[九]師古曰：｢與讀曰豫.｣

[一０]師古曰：｢廟記云上官桀、安冢並在霍光冢東, 東去夏侯勝冢二十步.｣

光欲皇后擅寵有子, 帝時體不安, 左右及醫皆阿意, 言宜禁內, 雖宮人使令皆爲窮絝, 多其帶[一], 後宮莫有進者.

[一]服虔曰：｢窮絝, 有前後當, 不得交通也.｣ 師古曰：｢使令, 所使之人也. 絝, 古袴字也. 窮絝即今之緄襠袴也. 令音力征反. 緄音下昆反.｣

皇后立十歲而昭帝崩, 后年十四五云. 昌邑王賀徵即位, 尊皇后爲皇太后. 光與太后共廢王賀, 立孝宣帝. 宣帝即位, 爲太皇太后. 凡立四十七年, 年五十二, 建昭二年崩, 合葬平陵.

衛太子史良娣, 宣帝祖母也. 太子有妃, 有良娣, 有孺子, 妻妾凡三等, 子皆稱皇孫. 史良娣家本魯國, 有母貞君, 兄恭. 以元鼎四年入爲良娣, 生男進, 號史皇孫[一].

[一]師古曰：｢進者, 皇孫之名.｣

武帝末, 巫蠱事起, 衛太子及良娣、史皇孫皆遭害. 史皇孫有一男, 號皇曾孫, 時生數月, 猶坐太子繫獄, 積五歲乃遭赦. 治獄使者邴吉憐皇曾孫無所歸, 載以(附)[付]史恭. 恭母貞君年老, 見孫孤, 甚哀之, 自養視焉.

後曾孫收養於掖庭, 遂登至尊位, 是爲宣帝. 而貞君及恭已死, 恭三子皆以舊恩封. 長子高爲樂陵侯, 曾爲將陵侯, 玄爲平臺侯, 及高子丹以功德封武陽侯, 侯者凡四人. 高至大司馬車騎將軍, 丹左將軍, 自有傳.

史皇孫王夫人, 宣帝母也, 名翁須, 太始中得幸於史皇孫. 皇孫妻妾無號位, 皆稱家人子. 征和二年, 生宣帝. 帝生數月, 衛太子、皇孫敗, 家人子皆坐誅, 莫有收葬者, 唯宣帝得全. 即尊位後, 追尊母王夫人諡曰悼后, 祖母史良娣曰戾后, 皆改葬, 起園邑, 長丞奉守. 語在戾太子傳. 地節三年, 求得外祖母王媼, 媼男無故, 無故弟武皆隨使者詣闕. 時乘黃牛車, 故百姓謂之黃牛嫗.

初, 上即位, 數遣使者求外家, 久遠, 多似類而非是. 既得王媼, 令太中大夫任宣與丞相御史屬雜考問鄉里識知者, 皆曰王嫗. 嫗言名妄人, 家本涿郡蠡吾平鄉[一]. 年十四嫁爲同鄉王更得妻. 更得死, 嫁爲廣望王迺始婦[二], 產子男無故、武, 女翁須. 翁須年八九歲時, 寄居廣望節侯子劉仲卿宅, 仲卿謂迺始曰：｢予我翁須, 自養長之.｣ 媼爲翁須作縑單衣[三], 送仲卿家. 仲卿教翁須歌舞, 往來歸取冬夏衣. 居四五歲, 翁須來言｢邯鄲賈長兒求歌舞者, 仲卿欲以我與之.｣ 媼即與翁須逃走, 之平鄉[四]. 仲卿載迺始共求媼, 媼惶急, 將翁須歸, 曰：｢兒居君家, 非受一錢也[五], 奈何欲予它人?｣ 仲卿詐曰：｢不也.｣ 後數日, 翁須乘長兒車馬過門, 呼曰：｢我果見行[六], 當之柳宿.｣[七]媼與迺始之柳宿, 見翁須相對涕泣, 謂曰：｢我欲爲汝自言.｣[八]翁須曰：｢母置之[九], 何家不可以居? [一０]自言無益也.｣ 媼與迺始還求錢用, 隨逐至中山盧奴, 見翁須與歌舞等比五人同處[一一], 媼與翁須共宿. 明日, 迺始留視翁須, 媼還求錢, 欲隨至邯鄲. 媼歸, 糶買未具, 迺始來歸曰：｢翁須已去, 我無錢用隨也.｣ 因絕至今, 不聞其問. 賈長兒妻貞及從者師遂辭：[一二]｢往二十歲, 太子舍人侯明從長安來求歌舞者, 請翁須等五人. 長兒使遂送至長安, 皆入太子家.｣ 及廣望三老更始、劉仲卿妻其等四十五人辭, 皆驗[一三]. 宣奏王媼悼后母明白, 上皆召見, 賜無故、武爵關內侯, 旬月間, 賞賜以鉅萬計. 頃之, 制詔御史賜外祖母號爲博平君, 以博平、蠡吾兩縣戶萬一千爲湯沐邑. 封舅無故爲平昌侯, 武爲樂昌侯, 食邑各六千戶.

[一]師古曰：｢蠡音禮.｣

[二]師古曰：｢廣望亦涿郡之縣.｣

[三]師古曰：｢縑即今之絹也. 音兼.｣

[四]師古曰：｢之, 往也.｣

[五]師古曰：｢言未嘗得其聘幣.｣

[六]師古曰：｢呼音火故反.｣

[七]蘇林曰：｢聚邑名也, 在中山盧奴東北三十里.｣

[八]師古曰：｢言自訟理, 不肯行.｣

[九]師古曰：｢置之猶言(在)[任]聽之, 不須自言.｣

[一０]師古曰：｢言所去處, 皆可安居.｣

[一一]師古曰：｢比音必寐反.｣

[一二]師古曰：｢辭, 對辭.｣

[一三]師古曰：｢其者, 仲卿妻之名.｣

初, 迺始以本始四年病死, 後三歲, 家乃富貴, 追賜諡曰思成侯. 詔涿郡治冢室, 置園邑四百家, 長丞奉守如法. 歲餘, 博平君薨, 諡曰思成夫人. 詔徙思成侯合葬奉明顧成廟南, 置園邑長丞[一], 罷涿郡思成園. 王氏侯者二人, 無故子接爲大司馬車騎將軍, 而武子商至丞相, 自有傳.

[一]師古曰：｢本號廣明, 故戾太子傳云皇孫及王夫人皆葬廣明, 其後以置園邑奉守, 改曰奉明.｣

孝宣許皇后, 元帝母也. 父廣漢, 昌邑人, 少時爲昌邑王郎. 從武帝上甘泉, 誤取它郎鞍以被其馬, 發覺, 吏劾從行而盜, 當死, 有詔募下蠶室[一]. 後爲宦者丞. 上官桀謀反時, 廣漢部索[二], 其殿中廬有索長數尺可以縛人者數千杖, 滿一篋緘封[三], 廣漢索不得, 它吏往得之[四]. 廣漢坐論爲鬼薪, 輸掖庭, 後爲暴室嗇夫. 時宣帝養於掖庭, 號皇曾孫, 與廣漢同寺居[五]. 時掖庭令張賀, 本衛太子家吏, 及太子敗, 賀坐下刑, 以舊恩養視皇曾孫甚厚. 及曾孫壯大, 賀欲以女孫妻之. 是時, 昭帝始冠, 長八尺二寸. 賀弟安世爲右將軍, 與霍將軍同心輔政, 聞賀稱譽皇曾孫, 欲妻以女, 安世怒曰：｢曾孫乃衛太子後也, 幸得以庶人衣食縣官, 足矣, 勿復言予女事.｣ 於是賀止. 時許廣漢有女平君, 年十四五, 當爲內者令歐侯氏子婦[六]. 臨當入, 歐侯氏子死. 其母將行卜相[七], 言當大貴, 母獨喜. 賀聞許嗇夫有女, 乃置酒請之[八], 酒酣, 爲言｢曾孫體近, 下人, 乃關內侯[九], 可妻也.｣ 廣漢許諾. 明日嫗聞之, 怒[一０]. 廣漢重令爲介[一一], 遂與曾孫, 一歲生元帝. 數月, 曾孫立爲帝, 平君爲婕妤. 是時, 霍將軍有小女, 與皇太后有親. 公卿議更立皇后, 皆心儀霍將軍女[一二], 亦未有言. 上乃詔求微時故劍, 大臣知指, 白立許婕妤爲皇后. 既立, 霍光以后父廣漢刑人不宜君國, 歲餘乃封爲昌成君.

[一]孟康曰：｢死罪囚欲就宮者聽之.｣

[二]師古曰：｢部分搜索罪人也. 索音山客反.｣

[三]師古曰：｢殿中廬, 桀所止宿廬舍在宮中者也. 緘, 束篋也, 音工咸反.｣

[四]師古曰：｢須得此繩索者, 用爲桀之反具.｣

[五]師古曰：｢寺者, 掖庭之官舍.｣

[六]師古曰：｢歐侯, 姓也. 歐音烏溝反.｣

[七]師古曰：｢將領自隨而行卜.｣

[八]師古曰：｢請, 召也. 召嗇夫飲酒也.｣

[九]師古曰：｢言曾孫之身於帝爲近親, 縱其人材下劣, 尚作關內侯. 書本或無人字.｣

[一０]師古曰：｢廣漢之妻不欲與曾孫.｣

[一一]師古曰：｢更令人作媒而結婚姻. 重音直用反.｣

[一二]服虔曰：｢儀音螘.｣ 晉灼曰：｢儀, 向也.｣ 師古曰：｢晉說是也, 謂附向之.｣

霍光夫人顯欲貴其小女, 道無從[一]. 明年, 許皇后當娠, 病. 女醫淳于衍者, 霍氏所愛, 嘗入宮侍皇后疾. 衍夫賞爲掖庭戶衛, 謂衍｢可過辭霍夫人行[二], 爲我求安池監.｣ 衍如言報顯. 顯因生心, 辟左右[三], 字謂衍：｢少夫幸報我以事[四], 我亦欲報少夫, 可乎?｣[五]衍曰：｢夫人所言, 何等不可者！｣[六]顯曰：｢將軍素愛小女成君, 欲奇貴之, 願以累少夫.｣[七]衍曰：｢何謂邪?｣ 顯曰：｢婦人免乳大故, 十死一生[八]. 今皇后當免身, 可因投毒藥去也[九], 成君即得爲皇后矣. 如蒙力事成, 富貴與少夫共之.｣ 衍曰：｢藥雜治, 當先嘗, 安可?｣[一０]顯曰：｢在少夫爲之耳. 將軍領天下, 誰敢言者? 緩急相護, 但恐少夫無意耳！｣ 衍良久曰：｢願盡力.｣ 即擣附子, 齎入長定宮. 皇后免身後, 衍取附子并合大醫大丸以飲皇后[一一]. 有頃曰：｢我頭岑岑也, 藥中得無有毒?｣[一二]對曰：｢無有.｣ 遂加煩懣, 崩[一三]. 衍出, 過見顯, 相勞問[一四], 亦未敢重謝衍[一五]. 後人有上書告諸醫侍疾無狀者, 皆收繫詔獄, 劾不道. 顯恐(事)急, 即以狀具語光, 因曰：｢既失計爲之, 無令吏急衍！｣ 光驚鄂, 默然不應. 其後奏上, 署衍勿論[一六].

[一]師古曰：｢從, 因也, 由也. 無由得內其女.｣

[二]師古曰：｢過辭夫人, 乃行入宮也.｣

[三]師古曰：｢辟音闢, 謂屏去之.｣

[四]如淳曰：｢稱衍字曰少夫, 親之也.｣ 晉灼曰：｢報我以事, 謂求池監也.｣

[五]晉灼曰：｢報少夫謀弒許后事.｣

[六]師古曰：｢無事而不可.｣

[七]師古曰：｢累, 託也, 音力瑞反.｣

[八]師古曰：｢免乳謂產子也. 大故, 大事也. 乳音人喻反.｣

[九]師古曰：｢去謂除去皇后也, 音丘呂反.｣

[一０]師古曰：｢與眾醫共雜治之, 人有先嘗者, 何可行毒?｣

[一一]晉灼曰：｢大丸, 今澤蘭丸之屬.｣

[一二]師古曰：｢岑岑, 痺悶之意.｣

[一三]師古曰：｢懣音滿, 又音悶.｣

[一四]師古曰：｢勞音來到反.｣

[一五]師古曰：｢恐人知覺之.｣

[一六]李奇曰：｢光題其奏也.｣ 師古曰：｢言之於帝, 故解釋耳, 光不自署也.｣

許后立三年而崩, 諡曰恭哀皇后, 葬杜南, 是爲杜陵南園[一]. 後五年, 立皇太子, 乃封太子外祖父昌成君廣漢爲平恩侯, 位特進. 後四年, 復封廣漢兩弟, 舜爲博望侯, 延壽爲樂成侯. 許氏侯者凡三人. 廣漢薨, 諡曰戴侯, 無子, 絕. 葬南園旁, 置邑三百家, 長丞奉守如法. 宣帝以延壽爲大司馬車騎將軍, 輔政. 元帝即位, 復封延壽中子嘉爲平恩侯, 奉戴侯後, 亦爲大司馬車騎將軍.

[一]師古曰：｢即今之所謂小陵者, 去杜陵十八里.｣

孝宣霍皇后, 大司馬大將軍博陸侯光女也. 母顯, 既使淳于衍陰殺許后, 顯因爲成君衣補[一], 治入宮具, 勸光內之, 果立爲皇后.

[一]師古曰：｢謂縫作嫁時衣被也. 爲音于偽反.｣

初許后起微賤, 登至尊日淺, 從官車服甚節儉, 五日一朝皇太后於長樂宮, 親奉案上食, 以婦道共養. 及霍后立, 亦修許后故事. 而皇太后親霍后之姊子, 故常竦體, 敬而禮之. 皇后轝駕侍從甚盛, 賞賜官屬以千萬計, 與許后時縣絕矣. 上亦寵之, 顓房燕[一]. 立三歲而光薨. 後一歲, 上立許后男爲太子, 昌成君者爲平恩侯. 顯怒恚不食, 歐血, 曰：｢此乃民間時子, 安得立? 即后有子, 反爲王邪！｣ 復教皇后令毒太子. 皇后數召太子賜食, 保阿輒先嘗之, 后挾毒不得行. 後殺許后事頗泄, 顯遂與諸婿昆弟謀反, 發覺, 皆誅滅. 使有司賜皇后策曰：｢皇后熒惑失道, 懷不德, 挾毒與母博陸宣成侯夫人顯謀欲危太子, 無人母之恩, 不宜奉宗廟衣服, 不可以承天命. 烏呼傷哉！其退避宮, 上璽綬有司.｣ 霍后立五年, 廢處昭臺宮[二]. 後十二歲, 徙雲林館, 乃自殺, 葬昆吾亭東[三].

[一]師古曰：｢顓與專同.｣

[二]師古曰：｢在上林中.｣

[三]師古曰：｢昆吾, 地名, 在藍田.｣

初, 霍光及兄驃騎將軍去病皆自以功伐封侯居位, 宣帝以光故, 封去病孫山、山弟雲皆爲列侯, 侯者前後四人.

孝宣王皇后. 其先高祖時有功賜爵關內侯, 自沛徙長陵, 傳爵至后父奉光. 奉光少時好鬥雞, 宣帝在民間數與奉光會, 相識. 奉光有女年十餘歲, 每當適人, 所當適輒死, 故久不行. 及宣帝即位, 召入後宮, 稍進爲婕妤. 是時, 館陶(主)[王]母華婕妤[一]及淮陽憲王母張婕妤、楚孝王母衛婕妤皆愛幸.

[一]師古曰：｢華音戶花反.｣

霍皇后廢後, 上憐許太子蚤失母[一], 幾爲霍氏所害[二], 於是乃選後宮素謹慎而無子者, 遂立王婕妤爲皇后, 令母養太子. 自爲后後, 希見無寵. 封父奉光爲邛成侯. 立十六年, 宣帝崩, 元帝即位, 爲皇太后. 封太后兄舜爲安平侯. 後二年, 奉光薨, 諡曰共侯, 葬長門南, 置園邑二百家, 長丞奉守如法. 元帝崩, 成帝即位, 爲太皇太后. 復爵太皇太后弟駿爲關內侯, 食邑千戶. 王氏列侯二人, 關內侯一人. 舜子章, 章從弟咸, 皆至左右將軍. 時成帝母亦姓王氏, 故世號太皇太后爲邛成太后.

[一]師古曰：｢許后所生, 故曰許太子.｣

[二]師古曰：｢幾音巨依反.｣

邛成太后凡立四十九年, 年七十餘, 永始元年崩, 合葬杜陵, 稱東園[一]. 奉光孫勳坐法免. 元始中, 成帝太后下詔曰：｢孝宣王皇后, 朕之姑, 深念奉質共脩之義, 恩結于心[二]. 惟邛成共侯國廢祀絕, 朕甚閔焉. 其封共侯曾孫堅固爲邛成侯.｣ 至王莽乃絕.

[一]師古曰：｢雖同塋兆而別爲墳, 王后陵次宣帝陵東, 故曰東園也.｣

[二]師古曰：｢質讀曰贄.｣

校勘記

三九三三頁　四行　殷之興也以有娀(又)[及]有□, 景祐、殿、局本都作｢及｣. 王先謙說作｢及｣是.

三九三九頁　四行　燕(靈)王建[子]. 景祐本無｢靈｣ 字, 有｢子｣ 字. 周壽昌說何焯校本同, 何校是.

三九四七頁一四行　皇太后微時所(謂)[爲]金王孫生女俗, 在民間, 蓋諱之也. 景祐、殿本都作｢爲｣. 錢大昕說｢俗｣是金氏女之名. 王先謙說錢說是, 顏注誤.

三九五０頁　七行　青三子(皆)[在]襁褓中, 皆爲列侯. 景祐、殿、局本都作｢在｣, 此誤.

三九五三頁　五行　秋氣(潛)[憯]以淒淚兮, 景祐、殿、局本都作｢憯｣. 王先謙說作｢憯｣是.

三九五四頁一七行　嫉妒闟(葺)[茸], 景祐、殿、局本都作｢茸｣.

三九五五頁一二行　而今涕泣(從)[徒]自已耳, 殿本作｢徒｣. 王先謙說作｢徒｣是.

三九五六頁　八行　(元)[太]始三年生昭帝, 景祐本作｢太｣. 王念孫、朱一新都說作｢太｣是.

三九六一頁　五行　載以(附)[付]史恭. 景祐、殿本都作｢付｣. 王先謙說作｢付｣是.

三九六三頁一一行　置之猶言(在)[任]聽之. 景祐、殿、局本都作｢任｣, 此誤.

三九六六頁一一行　顯恐(事)急, 景祐本無｢事｣ 字. 王念孫說｢事｣ 字衍.

三九六九頁　九行　館陶(主)[王]母華婕妤, 景祐、殿本都作｢王｣.

漢書卷九十七下 外戚傳第六十七下

孝元王皇后, 成帝母也. 家凡十侯, 五大司馬[一], 外戚莫盛焉. 自有傳.

[一]師古曰：｢十侯者, 陽平頃侯禁、禁子敬侯鳳、安成侯崇、平阿侯譚、成都侯商、紅陽侯立、曲陽侯根、高平侯逢時、安陽侯音、新都侯莽也. 五大司馬者, 鳳、音、商、根、莽也. 一曰, 鳳嗣禁爲侯, 不當重數. 而十人者, 淳于長即其一也.｣

孝成許皇后, 大司馬車騎將軍平恩侯嘉女也. 元帝悼傷母恭哀后居位日淺而遭霍氏之辜, 故選嘉女以配皇太子. 初入太子家, 上令中常侍黃門親近者侍送, 還白太子懽說狀[一], 元帝喜謂左右：｢酌酒賀我！｣ 左右皆稱萬歲. 久之, 有一男, 失之. 及成帝即位, 立許妃爲皇后, 復生一女, 失之.

[一]師古曰：｢說讀曰悅.｣

初后父嘉自元帝時爲大司馬車騎將軍輔政, 已八九年矣. 及成帝立, 復以元舅陽平侯王鳳爲大司馬大將軍, 與嘉並. 杜欽以爲故事后父重於帝舅, 乃說鳳曰：｢車騎將軍至貴, 將軍宜尊(重)之敬之, 無失其意. 蓋輕細微眇之漸, 必生乖忤之患[一], 不可不慎. 衛將軍之日盛於蓋侯[二], 近世之事, 語尚在於長老之耳, 唯將軍察焉.｣ 久之, 上欲專委任鳳, 乃策嘉曰：｢將軍家重身尊, 不宜以吏職自絫[三]. 賜黃金二百斤, 以特進侯就朝位.｣ 後歲餘薨, 諡曰恭侯.

[一]師古曰：｢眇亦細也. 忤, 違也.｣

[二]師古曰：｢衛將軍, 衛青也, 武帝衛皇后之弟. 蓋侯, 王信也, 武帝之舅.｣

[三]師古曰：｢絫, 古累字也, 音力瑞反.｣

后聰慧, 善史書, 自爲妃至即位, 常寵於上, 後宮希得進見. 皇太后及帝舅憂上無繼嗣, 時又數有災異, 劉向、谷永等皆陳其咎在於後宮. 上然其言. 於是省減椒房掖廷用度[一]. 皇后乃上疏曰：

[一]師古曰：｢椒房殿皇后所居.｣

妾誇布服糲食[一], 加以幼稚愚惑, 不明義理, 幸得免離茅屋之下, 備後宮埽除. 蒙過誤之寵, 居非命所當託, 洿穢不修, 曠職尸官[二], 數逆至法, 踰越制度, 當伏放流之誅, 不足以塞責. 乃壬寅日大長秋受詔：｢椒房儀法, 御服輿駕, 所發諸官署, 及所造作, 遺賜外家群臣妾[三], 皆如竟寧以前故事.｣ 妾伏自念, 入椒房以來, 遺賜外家未嘗踰故事, 每輒決上[四], 可覆問也[五]. 今誠時世異制, 長短相補, 不出漢制而已, 纖微之間, 未必可同. 若竟寧前與黃龍前, 豈相放哉? [六]家吏不曉[七], 今壹受詔如此, 且使妾搖手不得. 今言無得發取諸官, 殆謂未央宮不屬妾, 不宜獨取也[八]. 言妾家府亦不當得, 妾竊惑焉[九]. 幸得賜湯沐邑以自奉養, 亦小發取其中, 何害於誼而不可哉? 又詔書言服御所造, 皆如竟寧前, 吏誠不能揆其意, 即且令妾被服所爲不得不如前[一０]. 設妾欲作某屏風張於某所, 曰故事無有, 或不能得, 則必繩妾以詔書矣[一一]. 此二事誠不可行, 唯陛下省察.

[一]孟康曰：｢誇, 大也, 大布之衣也. 糲, 粗米也.｣ 師古曰：｢言在家時野賤也. 誇音夸. 糲音剌.｣

[二]師古曰：｢洿與汙同. 曠, 空也. 尸, 主也, 妄主其官.｣

[三]師古曰：｢外家謂后之家族, 言在外也.｣

[四]師古曰：｢每事皆奏決於天子, 乃敢行也. 上音時掌反.｣

[五]師古曰：｢覆音芳目反.｣

[六]晉灼曰：｢竟寧, 元帝時也. 黃龍, 宣帝時也. 言二帝奢儉不同, 豈相放哉?｣ 師古曰：｢放, 依也, 音甫往反.｣

[七]師古曰：｢家吏, 皇后之官屬.｣

[八]師古曰：｢未央宮天子之宮, 故其財物皇后不得取也. 今言者, 謂詔書新有所限約之言.｣

[九]師古曰：｢此言, 謂家吏之言.｣

[一０]師古曰：｢詔書本云奢儉之制, 如竟寧耳, 而吏乃謂衣服處置一一如之也. 被音皮義反.｣

[一一]師古曰：｢言或有所求, 吏不肯備, 因云詔書不許也.｣

(官)[宦]吏忮佷, 必欲自勝[一]. 幸妾尚貴時, 猶以不急事操人[二], 況今日日益侵, 又獲此詔, 其操約人, 豈有所訴? 陛下見妾在椒房, 終不肯給妾纖微內邪? [三]若不私府小取, 將安所仰乎? [四]舊故, 中宮乃私奪左右之賤繒, 及發乘輿服繒, 言爲待詔補, 已而□易其中[五]. 左右多竊怨者, 甚恥爲之. 又故事以特牛祠大父母, 戴侯、敬侯皆得蒙恩以太牢祠, 今當率如故事, 唯陛下哀之！

[一]師古曰：｢(官)[宦]吏, 奄人爲皇后吏也. 忮, 堅也. 忮音之豉反.｣

[二]師古曰：｢尚貴時, 謂昔被寵遇之時也. 操, 持也, 音千高反. 次下亦同.｣

[三]師古曰：｢言皇后自有湯沐, 故更無它纖毫給賜.｣

[四]師古曰：｢內邪, 言內中所須者也. 邪, 語辭也. 仰音牛向反.｣

[五]師古曰：｢託言此繒擬待別詔有所補浣, 而私換易取其好者以自用.｣

今吏甫受詔讀記[一], 直豫言使后知之, 非可復若私府有所取也[二]. 其萌牙所以約制妾者, 恐失人理[三]. 今但損車駕, 及毋若未央宮有所發, 遺賜衣服如故事, 則可矣[四]. 其餘誠太迫急, 奈何? 妾薄命, 端遇竟寧前[五]. 竟寧前於今世而比之, 豈可耶? [六]故時酒肉有所賜外家, 輒上表乃決. 又故杜陵梁美人歲時遺酒一石, 肉百斤耳[七]. 妾甚少之, 遺田八子誠不可若是[八]. 事率眾多, 不可勝以文陳[九]. 俟自見, 索言之[一０], 唯陛下深察焉！

[一]師古曰：｢甫, 始也.｣

[二]師古曰：｢若謂如未奉詔之前也.｣

[三]師古曰：｢萌牙, 言其初始發, 意若草木之方生也.｣

[四]師古曰：｢言今止當減損車馬制度, 及不得同未央宮輒有發取, 妄遺賜人, 於事則可. 而后之衣服, 自當如舊也.｣

[五]師古曰：｢端, 正也. 言不得以他時爲比例, 而正依竟寧前也.｣

[六]師古曰：｢言今時國家制度眾事比竟寧前, 不肯皆同也.｣

[七]蘇林曰：｢宣帝美人也.｣

[八]師古曰：｢當多於梁美人也.｣

[九]師古曰：｢率猶計也, 類也. 言以文書陳之不可勝書.｣

[一０]師古曰：｢俟, 待也. 自見, 后自見於天子也. 索, 盡也. 見音胡電反. 索音先各反.｣

上於是采劉向、谷永之言以報曰：

皇帝問皇后, 所言事聞之. 夫日者眾陽之宗, 天光之貴, 王者之象, 人君之位也. 夫以陰而侵陽, 虧其正體, 是非下陵上, 妻乘夫, 賤踰貴之變與? [一]春秋二百四十二年, 變異爲眾, 莫若日蝕大. 自漢興, 日蝕亦爲呂、霍之屬見. 以今揆之, 豈有此等之效與? [二]諸侯拘迫漢制, 牧相執持之也[三], 又安獲齊、趙七國之難? 將相大臣褢誠秉忠, 唯義是從[四], 又惡有上官、博陸、宣成之謀? [五]若乃徒步豪桀, 非有陳勝、項梁之群也；匈奴、夷狄, 非有冒頓、郅支之倫也. 方外內鄉, 百蠻賓服[六], 殊俗慕義, 八州懷德, 雖使其懷挾邪意, 猶不足憂, 又況其無乎? 求於夷狄無有, 求於臣下無有, 微後宮也當, 何以塞之? [七]

[一]師古曰：｢與讀曰歟.｣

[二]師古曰：｢與讀曰歟.｣

[三]師古曰：｢牧, 州牧也. 相, 諸侯王相也.｣

[四]師古曰：｢褢, 古懷字.｣

[五]師古曰：｢惡, 於何也. 上官, 上官桀、安也. 博陸, 博陸侯霍禹也. 宣成, 宣成侯夫人顯也. 惡音烏.｣

[六]師古曰：｢鄉讀曰嚮. 內嚮, 皆嚮中國也.｣

[七]師古曰：｢微, 無也, 猶言非也. 塞, 當也.｣

日者, 建始元年正月[一], 白氣出於營室. 營室者, 天子之後宮也. 正月於尚書爲皇極. 皇極者, 王氣之極也. 白者西方之氣, 其於春當廢. 今正於(王)[皇]極之月, 興廢氣於後宮, 視后妾無能懷任保全者[二], 以著繼嗣之微, 賤人將起也[三]. 至其九月, 流星如瓜, 出於文昌, 貫紫宮, 尾委曲如龍, 臨於鉤陳, 此又章顯前尤, 著在內也[四]. 其後則有北宮井溢, 南流逆理, 數郡水出, 流殺人民. 後則訛言傳相驚震, 女童入殿, 咸莫覺知[五]. 夫河者水陰, 四瀆之長, 今乃大決, 沒漂陵邑[六], 斯昭陰盛盈溢, 違經絕紀之應也. 乃昔之月, 鼠巢于樹, 野鵲變色. 五月庚子, 鳥焚其巢太山之域. 易曰：｢鳥焚其巢, 旅人先笑後號咷. 喪牛于易, 凶.｣[七]言王者處民上, 如鳥之處巢也, 不顧卹百姓, 百姓畔而去之, 若鳥之自焚也, 雖先快意說笑[八], 其後必號而無及也. 百姓喪其君, 若牛亡其毛也, 故稱凶. 泰山, 王者易姓告代之處, 今正於岱宗之山, 甚可懼也. 三月癸未, 大風自西搖祖宗寢廟, 揚裂帷席, 折拔樹木, 頓僵車輦, 毀壞檻屋, 災及宗廟, 足爲寒心！四月己亥, 日蝕東井, 轉旋且索, 與既無異[九]. 己猶戊也, 亥復水也[一０], 明陰盛, 咎在內. 於戊己, 虧君體, 著絕世於皇極, 顯禍敗及京都. 於東井, 變怪眾備, 末重益大, 來數益甚. 成形之禍月以迫切, 不救之患日寖婁深[一一], 咎敗灼灼若此, 豈可以忽哉！[一二]

[一]師古曰：｢日者猶言往日也.｣

[二]師古曰：｢視讀曰示.｣

[三]師古曰：｢著, 明也.｣

[四]師古曰：｢尤, 過也.｣

[五]師古曰：｢謂陳持弓也.｣

[六]師古曰：｢大阜曰陵.｣

[七]師古曰：｢咲, 古笑字也. 咷音桃. 解並在谷永傳.｣

[八]師古曰：｢說讀曰悅.｣

[九]師古曰：｢轉旋且索, 言須臾之間則欲盡也. 既亦盡耳, 春秋書□日有食之, 既□ . 故詔引以爲言也. 索音先各反.｣

[一０]張晏曰：｢己戊皆中宮, 爲君. 亥爲水, 陰氣也.｣

[一一]師古曰：｢寖, 甚也. 婁, 古屢字.｣

[一二]師古曰：｢灼灼, 明白貌也. 忽, 怠忘也.｣

書云｢高宗肜日, 粵有雊雉[一]. 祖己曰：□惟先假王正厥事.□ ｣ 又曰｢雖休勿休, 惟敬五刑, 以成三德.｣[二]即飭椒房及掖庭耳[三]. 今皇后有所疑, 便不便, 其條刺, 使大長秋來白之[四]. 吏拘於法, 亦安足過? 蓋矯枉者過宜, 古今同之[五]. 且財(帛)[幣]之省, 特牛之祠, 其於皇后, 所以扶助德美, 爲華寵也. 咎根不除, 災變相襲[六], 祖宗且不血食, 何戴侯也！傳不云乎? ｢以約失之者鮮.｣[七]審皇后欲從其奢與? [八]朕亦當法孝武皇帝也, 如此則甘泉、建章可復興矣. 世俗歲殊, 時變日化, 遭事制宜, 因時而移, 舊之非者, 何可放焉！[九]. 君子之道, 樂因循而重改作. 昔魯人爲長府, 閔子騫曰：｢仍舊貫如之何? 何必改作！｣[一０]蓋惡之也. 詩云：｢雖無老成人, 尚有典刑, 曾是莫聽, 大命以傾.｣[一一]孝文皇帝, 朕之師也. 皇太后, 皇后成法也. 假使太后在彼時不如職, 今見親厚, 又惡可以踰乎！[一二]皇后其刻心秉德, 毋違先后之制度, 力誼勉行, 稱順婦道[一三], 減省群事, 謙約爲右[一四]. 其孝東宮, 毋闕朔望[一五], 推誠永究, 爰何不臧！[一六]養名顯行, 以息眾讙[一七], 垂則列妾, 使有法焉[一八]. 皇后深惟毋忽！

[一]師古曰：｢肜音弋中反.｣

[二]師古曰：｢解並在谷永傳.｣

[三]師古曰：｢謂祖己所言皆以戒後宮也. 飭與敕同.｣

[四]師古曰：｢條謂分條之也. 刺謂書之於刺板也. 刺音千賜反.｣

[五]師古曰：｢矯, 正也. 枉, 曲也. 言意在正曲, 遂過於直.｣

[六]師古曰：｢襲, 重累也.｣

[七]師古曰：｢論語載孔子之言也. 鮮, 少也. 謂能行儉約而有過失之事, 如此者少也. 鮮音先踐反.｣

[八]師古曰：｢與讀曰歟.｣

[九]師古曰：｢放音甫往反.｣

[一０]師古曰：｢事見論語. 長府, 藏貨之府也. 閔子騫, 孔子弟子也. 名損. 仍, 因也. 貫, 事也. 因舊事則可, 何乃復更改作乎?｣

[一一]師古曰：｢大雅蕩之詩也. 老成人, 舊故之臣也. 典刑, 常法也. 言闇亂之時不用舊法, 以至傾危.｣

[一二]師古曰：｢言假令太后昔時不得其志, 不依常理, 而皇后今被親厚, 何可踰於太后制度乎? 婦不可踰姑也. 惡音烏.｣

[一三]師古曰：｢稱, 副也.｣

[一四]師古曰：｢以謙約爲先.｣

[一五]師古曰：｢東宮, 太后所居也. 朔望, 朝謁之禮也.｣

[一六]師古曰：｢究, 竟也. 爰, 于也. 臧, 善也. 于何不善, 言何事而不善也.｣

[一七]師古曰：｢讙, 譁, 眾議也, 音許元反.｣

[一八]師古曰：｢言垂法於後宮, 使皆遵行也.｣

是時大將軍鳳用事, 威權尤盛. 其後, 比三年日蝕[一], 言事者頗歸咎於鳳矣. 而谷永等遂著之許氏, 許氏自知爲鳳所不佑[二]. 久之, 皇后寵亦益衰, 而後宮多新愛. 后姊平安剛侯夫人謁等爲媚道祝謯後宮有身者王美人及鳳等[三], 事發覺, 太后大怒, 下吏考問, 謁等誅死, 許后坐廢處昭臺宮[四], 親屬皆歸故郡山陽, 后弟子平恩侯旦就國. 凡立十四年而廢, 在昭臺歲餘, 還徙長定宮[五].

[一]師古曰：｢比, 頻也.｣

[二]師古曰：｢佑, 助也.｣

[三]師古曰：｢謯, 古詛字.｣

[四]師古曰：｢在上林苑中.｣

[五]師古曰：｢三輔黃圖林光宮有長定宮.｣

後九年, 上憐許氏, 下詔曰：｢蓋聞仁不遺遠, 誼不忘親. 前平安剛侯夫人謁坐大逆罪, 家屬幸蒙赦令, 歸故郡. 朕惟平恩戴侯, 先帝外祖, 魂神廢棄, 莫奉祭祀, 念之未嘗忘于心. 其還平恩侯旦及親屬在山陽郡者.｣是歲, 廢后敗. 先是廢后姊孊寡居, 與定陵侯淳于長私通[一], 因爲之小妻. 長紿之曰：[二]｢我能白東宮, 復立許后爲左皇后.｣ 廢后因孊私賂遺長, 數通書記相報謝. 長書有誖謾[三], 發覺, 天子使廷尉孔光持節賜廢后藥, 自殺, 葬延陵交道廄西.

[一]師古曰：｢孊者, 后姊之名也, 音靡.｣

[二]師古曰：｢紿, 誑也.｣

[三]師古曰：｢誖, 惑亂也. 謾, 媟汙也. 誖音布內反. 謾與慢同.｣

孝成班婕妤, 帝初即位選入後宮. 始爲少使, 蛾而大幸[一], 爲婕妤, 居增成舍[二], 再就館[三], 有男, 數月失之. 成帝遊於後庭, 嘗欲與婕妤同輦載, 婕妤辭曰：｢觀古圖畫, 賢聖之君皆有名臣在側, 三代末主乃有嬖女[四], 今欲同輦, 得無近似之乎?｣[五]上善其言而止. 太后聞之, 喜曰：｢古有樊姬, 今有班婕妤.｣[六]婕妤誦詩及窈窕、德象、女師之篇[七]. 每進見上疏, 依則古禮[八].

[一]如淳曰：｢蛾, 無幾之頃也.｣ 師古曰：｢蛾與俄同, 古字通用.｣

[二]應劭曰：｢後宮有八區, 增成第三也.｣

[三]蘇林曰：｢外舍產子也.｣ 晉灼曰：｢謂陽祿與柘觀.｣

[四]師古曰：｢嬖, 愛也, 音必計反.｣

[五]師古曰：｢近音鉅靳反.｣

[六]張晏曰：｢楚王好田, 樊姬爲不食禽獸之肉.｣

[七]師古曰：｢詩謂關雎以下也. 窈窕、德象、女師之篇, 皆古箴戒之書也. 故傳云誦詩及窈窕以下諸篇, 明詩外別有此篇耳. 而說者便謂窈窕等即是詩篇, 蓋失之矣.｣

[八]師古曰：｢則, 法也.｣

自鴻嘉後, 上稍隆於內寵. 婕妤進侍者李平, 平得幸, 立爲婕妤. 上曰：｢始衛皇后亦從微起.｣ 乃賜平姓曰衛, 所謂衛婕妤也. 其後趙飛燕姊弟亦從自微賤興, 踰越禮制, 寖盛於前[一]. 班婕妤及許皇后皆失寵, 稀復進見. 鴻嘉三年, 趙飛燕譖告許皇后、班婕妤挾媚道, 祝詛後宮, 詈及主上. 許皇后坐廢. 考問班婕妤, 婕妤對曰：｢妾聞□死生有命, 富貴在天.□[二]修正尚未蒙福, 爲邪欲以何望? 使鬼神有知, 不受不臣之愬[三]；如其無知, 愬之何益? 故不爲也.｣ 上善其對, 憐憫之, 賜黃金百斤.

[一]師古曰：｢隃與踰同. 寖, 漸也.｣

[二]師古曰：｢論語載子夏對司馬牛之言也.｣

[三]師古曰：｢祝詛主上是不臣也.｣

趙氏姊弟驕妒, 婕妤恐久見危, 求共養太后長信宮[一], 上許焉. 婕妤退處東宮, 作賦自傷悼, 其辭曰：

[一]師古曰：｢共音居用反. 養音弋向反.｣

承祖考之遺德兮, 何性命之淑靈[一], 登薄軀於宮闕兮, 充下陳於後庭[二]. 蒙聖皇之渥惠兮, 當日月之盛明[三], 揚光烈之翕赫兮, 奉隆寵於增成. 既過幸於非位兮, 竊庶幾乎嘉時[四], 每寤寐而絫息兮, 申佩離以自思[五], 陳女圖以鏡監兮, 顧女史而問詩. 悲晨婦之作戒兮[六], 哀褒、閻之爲郵[七]；美皇、英之女虞兮, 榮任、姒之母周[八]. 雖愚陋其靡及兮, 敢舍心而忘茲? [九]. 歷年歲而悼懼兮, 閔蕃華之不滋[一０]. 痛陽祿與柘館兮, 仍繈褓而離災[一一], 豈妾人之殃咎兮? 將天命之不可求.

[一]師古曰：｢何, 任也, 負也.｣

[二]師古曰：｢陳, 列也.｣

[三]師古曰：｢渥, 厚也.｣

[四]師古曰：｢嘉, 善也.｣

[五]師古曰：｢絫息, 言懼而喘息也. 離, □衣之帶也. 女子適人, 父親結其離而戒之, 故云自思也. 絫, 古累字.｣

[六]張晏曰：｢書云□牝雞之晨, 惟家之索□, 喻婦人無男事也.｣

[七]師古曰：｢小雅刺幽王之詩曰□赫赫宗周, 褒姒滅之□, □閻妻煽方處□, 故云爲郵. 郵, 過也.｣

[八]師古曰：｢皇, 娥皇, 英, 女英, 堯之二女也. 女, 妻也. 虞, 虞舜也. 任, 太任, 文王之母；姒, 太姒, 武王之母也. 女虞, 女音尼據反.｣

[九]師古曰：｢舍, 息也.｣

[一０]師古曰：｢滋, 益也. 言時逝不留, 華色落也. 蕃音扶元反.｣

[一一]服虔曰：｢二館名也, 生子此館, 皆失之也.｣ 師古曰：｢二觀並在上林中. 仍, 頻也. 離, 遭也.｣

白日忽已移光兮, 遂晻莫而昧幽[一], 猶被覆載之厚德兮, 不廢捐於罪郵[二]. 奉共養于東宮兮, 託長信之末流[三], 共洒埽於帷幄兮, 永終死以爲期[四]. 願歸骨於山足兮, 依松柏之餘休[五].

[一]師古曰：｢晻與暗同, 又音烏感反. 莫讀曰暮. 一曰, 莫, 靜也, 讀如本字.｣

[二]師古曰：｢言主上之恩比於天地, 雖有罪過, 不廢棄也. 被音皮義反.｣

[三]師古曰：｢末流謂恩顧之末也. 一曰流謂等列也. 共音居用反. 養音弋向反.｣

[四]師古曰：｢共音居容反. 洒音灑, 又音所寄反. 埽音先到反.｣

[五]師古曰：｢山足謂陵下也. 休, 蔭也.｣

重曰：[一]潛玄宮兮幽以清, 應門閉兮禁闥扃[二]. 華殿塵兮玉階□, 中庭萋兮綠草生[三]. 廣室陰兮帷幄暗, 房櫳虛兮風泠泠[四]. 感帷裳兮發紅羅, 紛綷縩兮紈素聲[五]. 神眇眇兮密靚處, 君不御兮誰爲榮? [六]俯視兮丹墀, 思君兮履綦[七]. 仰視兮雲屋, 雙涕兮橫流[八]. 顧左右兮和顏, 酌羽觴兮銷憂[九]. 惟人生兮一世, 忽一過兮若浮. 已獨享兮高明, 處生民兮極休[一０]. 勉虞精兮極樂, 與福祿兮無期[一一]. 綠衣兮白華, 自古兮有之[一二].

[一]師古曰：｢重者, 情志未申, 更作賦也. 音直用反.｣

[二]師古曰：｢正門謂之應門. 扃, 短關也, 音工熒反.｣

[三]師古曰：｢□, 水氣所生也. 萋萋, 青草貌也. □音臺. 萋音妻.｣

[四]師古曰：｢櫳, 疏檻也, 音來東反. 泠音零.｣

[五]師古曰：｢感, 動也. 言風動發帷裳羅綺也. 綷縩, 衣聲也. 綷音千賄反. 縩音蔡.｣

[六]師古曰：｢靚字與靜同.｣

[七]孟康曰：｢丹墀, 赤地也.｣ 師古曰：｢綦, 履下飾也. 言視殿上之地, 則想君履綦之跡也. 綦音其.｣

[八]師古曰：｢雲屋, 言其黮□, 狀若雲也. 黮音徒感反. □音徒對反.｣

[九]劉德曰：｢酒行疾如羽也.｣ 孟康曰：｢羽觴, 爵也, 作生爵形, 有頭尾羽翼.｣ 如淳曰：｢以玳瑁覆翠羽於下徹上見.｣ 師古曰：｢孟說是也.｣

[一０]師古曰：｢享, 當也. 休, 美也.｣

[一一]師古曰：｢此虞與娛同.｣

[一二]師古曰：｢綠衣, 詩鄁風刺妾上僭夫人失位. 白華, 小雅篇, 周人刺幽王黜申后也.｣

至成帝崩, 婕妤充奉園陵, 薨, 因葬園中.

孝成趙皇后, 本長安宮人[一]. 初生時, 父母不舉, 三日不死, 乃收養之. 及壯, 屬陽阿主家[二], 學歌舞, 號曰飛燕[三]. 成帝嘗微行出, 過陽阿主, 作樂. 上見飛燕而說之[四], 召入宮, 大幸. 有女弟復召入, 俱爲婕妤, 貴傾後宮.

[一]師古曰：｢本宮人以賜陽阿主家也. 宮人者, 省中侍使官婢, 名曰宮人, 非天子掖庭中也. 事見漢舊儀. 言長安者, 以別甘泉等諸宮省也.｣

[二]師古曰：｢陽阿, 平原之縣也. 今俗事阿字作河. 又或爲河陽, 皆後人所妄改耳.｣

[三]師古曰：｢以其體輕故也.｣

[四]師古曰：｢說讀曰悅.｣

許后之廢也, 上欲立趙婕妤. 皇太后嫌其所出微甚, 難之. 太后姊子淳于長爲侍中, 數往來傳語, 得太后指, 上立封趙婕妤父臨爲成陽侯. 後月餘, 乃立婕妤爲皇后. 追以長前白罷昌陵功, 封爲定陵侯.

皇后既立, 後寵少衰, 而弟絕幸, 爲昭儀. 居昭陽舍, 其中庭彤朱, 而殿上髤漆[一], 切皆銅沓(冒)黃金塗[二], 白玉階[三], 壁帶往往爲黃金釭, 函藍田璧, 明珠、翠羽飾之[四], 自後宮未嘗有焉. 姊弟顓寵十餘年, 卒皆無子[五].

[一]師古曰：｢以漆漆物謂之髤, 音許求反, 又許昭反. 今關東俗, 器物一再著漆者謂之捎漆. 捎即髤聲之轉重耳. 髤字或作髹, 音義亦與髤同. 今關西俗云墨髤盤, 朱髤盤, 其音如此, 兩義並通.｣

[二]師古曰：｢切, 門限也, 音千結反. 沓, 冒其頭也. 塗, 以金塗銅上也. 沓音它合反.｣

[三]師古曰：｢階, 所由升殿陛也.｣

[四]服虔曰：｢釭, 壁中之橫帶也.｣ 晉灼曰：｢以金環飾之也.｣ 師古曰：｢壁帶, 壁之橫木露出如帶者也. 於壁帶之中, 往往以金爲釭, 若車釭之形也. 其釭中著玉璧、明珠、翠羽耳. 藍田, 山名, 出美玉. 釭音工, 流俗讀之音江, 非也.｣

[五]師古曰：｢顓與專同. 卒, 終也.｣

末年, 定陶王來朝, 王祖母傅太后私賂遺趙皇后、昭儀, 定陶王竟爲太子.

明年春, 成帝崩. 帝素彊, 無疾病. 是時楚思王衍、梁王立來朝, 明旦當辭去, 上宿供張白虎殿[一]. 又欲拜左將軍孔光爲丞相, 已刻侯印書贊[二]. 昏夜平善, 鄉晨, 傅絝韤[三]欲起, 因失衣, 不能言, 晝漏上十刻而崩. 民間歸罪趙昭儀, 皇太后詔大司馬莽、丞相大司空曰：｢皇帝暴崩, 群眾讙譁怪之. 掖庭令輔等在後庭左右, 侍燕迫近, 雜與御史、丞相、廷尉治問皇帝起居發病狀.｣ 趙昭儀自殺.

[一]師古曰：｢白虎殿在未央宮中. 供音居用反. 張音竹亮反.｣

[二]師古曰：｢贊謂延拜之文.｣

[三]應劭曰：｢傅, 著也.｣ 師古曰：｢鄉讀曰嚮. 傅讀曰附. 絝, 古袴字也. 韤音武伐反.｣

哀帝既立, 尊趙皇后爲皇太后, 封太后弟侍中駙馬都尉欽爲新成侯. 趙氏侯者凡二人. 後數月, 司隸解光奏言：

臣聞許美人及故中宮史曹宮皆御幸孝成皇帝, 產子, 子隱不見.

臣遣從事掾業、史望[一]驗問知狀者掖庭獄丞籍武, 故中黃門王舜、吳恭、靳嚴, 官婢曹曉、道房、張棄, 故趙昭儀御者于客子、王偏、臧兼等, 皆曰宮即曉子女, 前屬中宮, 爲學事史, 通詩, 授皇后. 房與宮對食[二], 元延元年中宮語房曰：｢陛下幸宮.｣ 後數月, 曉入殿中, 見宮腹大, 問宮. 宮曰：｢御幸有身.｣ 其十月中, 宮乳掖庭牛官令舍[三], 有婢六人. 中黃門田客持詔記, 盛綠綈方底[四], 封御史中丞印, 予武曰：｢取牛官令舍婦人新產兒, 婢六人, 盡置暴室獄, 毋問兒男女, 誰兒也！｣ 武迎置獄. 宮曰：｢善臧我兒胞[五], 丞知是何等兒也！｣[六]後三日, 客持詔記與武, 問｢兒死未? 手書對牘背.｣[七]武即書對：｢兒見在, 未死.｣ 有頃, 客出曰：｢上與昭儀大怒, 奈何不殺?｣ 武叩頭啼曰：｢不殺兒, 自知當死；殺之, 亦死！｣ 即因客奏封事, 曰：｢陛下未有繼嗣, 子無貴賤, 唯留意！｣ 奏入, 客復持詔記予武曰：｢今夜漏上五刻, 持兒與舜, 會東交掖門.｣ 武因問客：｢陛下得武書, 意何如?｣ 曰：｢憆也.｣[八]武以兒付舜. 舜受詔, 內兒殿中, 爲擇乳母, 告｢善養兒, 且有賞. 毋令漏泄！｣ 舜擇棄爲乳母, 時兒生八九日. 後三日, 客復持詔記, 封如前予武, 中有封小綠篋, 記曰：｢告武以篋中物書予獄中婦人, 武自臨飲之.｣[九]. 武發篋中有裹藥二枚, 赫蹄書[一０], 曰｢告偉能：努力飲此藥, 不可復入. 女自知之！｣[一一]偉能即宮. 宮讀書已, 曰：｢果也, 欲姊弟擅天下！我兒男也, 額上有壯髮, 類孝元皇帝[一二]. 今兒安在? 危殺之矣！[一三]奈何令長信得聞之?｣[一四]宮飲藥死. 後宮婢六人召入, 出語武曰：｢昭儀言□女無過[一五]. 寧自殺邪, 若外家也?□[一六]我曹言願自殺.｣[一七]即自繆死[一八]. 武皆表奏狀. 棄所養兒十一日[一九], 宮長李南以詔書取兒去[二０], 不知所置[二一].

[一]師古曰：｢業者掾之名, 望者史之名也, 皆不言其姓.｣

[二]應劭曰：｢宮人自相與爲夫婦名對食, 甚相妒忌也.｣

[三]師古曰：｢乳, 產也, 音而具反. 下皆類此.｣

[四]師古曰：｢綈, 厚繒也. 綠, 其色也. 方底, 盛書囊, 形若今之算□耳. 綈音大奚反.｣

[五]師古曰：｢胞謂胎之衣也, 音苞.｣

[六]師古曰：｢意言是天子兒耳.｣

[七]師古曰：｢牘, 木簡也. 時以爲詔記問之, 故令於背上書對辭.｣

[八]服虔曰：｢憆, 直視貌也.｣ 師古曰：｢憆音丑庚反. 字本作瞠, 其音同耳.｣

[九]師古曰：｢飲音於禁反.｣

[一０]孟康曰：｢蹄猶地也, 染紙素令赤而書之, 若今黃紙也.｣ 鄧展曰：｢赫音兄弟鬩牆之鬩.｣ 應劭曰：｢赫蹄, 薄小紙也.｣ 晉灼曰：｢今謂薄小物爲鬩蹄. 鄧音應說是也.｣ 師古曰：｢孟說非也. 今書本赫字或作擊.｣

[一一]師古曰：｢女讀曰汝.｣

[一二]師古曰：｢壯髮, 當頟前侵下而生, 今俗呼爲圭頭者是也.｣

[一三]師古曰：｢危, 險也. 猶今人言險不殺耳.｣

[一四]師古曰：｢謂太后.｣

[一五]師古曰：｢言我知汝無罪過也. 女讀曰汝.｣

[一六]晉灼曰：｢寧便自殺, 出至外舍死也.｣

[一七]師古曰：｢曹, 輩也.｣

[一八]晉灼曰：｢繆音繆縛之繆.｣ 鄭氏曰：｢自縊也.｣ 師古曰：｢繆, 絞也, 音居虯反.｣

[一九]師古曰：｢棄謂張棄也.｣

[二０]晉灼曰：｢漢儀注有女長御, 比侍中. 宮長豈此邪?｣

[二一]師古曰：｢終竟不知置何所也.｣

許美人前在上林涿沐館, 數召入飾室中若舍[一], 一歲再三召, 留數月或半歲御幸. 元延二年褱子[二], 其十一月乳[三]. 詔使嚴持乳毉及五種和藥丸三, 送美人所. 後客子、偏、兼聞昭儀謂成帝曰：｢常紿我言從(宮中)[中宮]來[四], 即從中宮來, 許美人兒何從生中? 許氏竟當復立邪！｣[五]懟, 以手自擣[六], 以頭擊壁戶柱, 從床上自投地, 啼泣不肯食, 曰：｢今當安置我, 欲歸耳！｣ 帝曰：｢今故告之, 反怒爲！[七]殊不可曉也.｣[八]帝亦不食. 昭儀曰：｢陛下自知是, 不食爲何? [九]. 陛下常自言□約不負女□[一０], 今美人有子, 竟負約, 謂何?｣ 帝曰：｢約以趙氏, 故不立許氏. 使天下無出趙氏上者, 毋憂也！｣ 後詔使嚴持綠囊書予許美人, 告嚴曰：｢美人當有以予女, 受來, 置飾室中簾南.｣[一一]美人以葦篋一合盛所生兒, 緘封, 及綠囊報書予嚴. 嚴持篋書, 置飾室簾南去. 帝與昭儀坐, 使客子解篋緘. 未已[一二], 帝使客子、偏、兼皆出, 自閉戶, 獨與昭儀在. 須臾開戶, 呼客子、偏、兼, 使緘封篋及綠綈方底, 推置屏風東. 恭受詔, 持篋方底予武, 皆封以御史中丞印, 曰：｢告武：篋中有死兒, 埋屏處, 勿令人知.｣ 武穿獄樓垣下爲坎, 埋其中.

[一]師古曰：｢或暫入, 或留止也.｣

[二]師古曰：｢褱, 本懷字.｣

[三]師古曰：｢乳謂產子也, 音而樹反. 其下亦同.｣

[四]師古曰：｢紿, 誑也. 中宮, 皇后所居.｣

[五]晉灼曰：｢昭儀前要帝不得立許美人爲皇后, 而今有子中, 許氏竟當復立爲皇后邪！此前約之言也.｣ 師古曰：｢此說非也. 言美人在內中, 何從得兒而生也, 故言何從生中. 次此下, 乃始言約耳.｣

[六]師古曰：｢懟, 怨怒也. 擣, 築也. 懟音直類反.｣

[七]師古曰：｢故以許美人產子告汝, 何爲反怒?｣

[八]師古曰：｢言其不可告語也.｣

[九]師古曰：｢何爲不食也.｣

[一０]師古曰：｢女讀曰汝. 次下亦同.｣

[一一]師古曰：｢簾, 戶簾也, 音廉.｣

[一二]師古曰：｢緘, 束篋之繩也, 音居咸反.｣

故長定許貴人及故成都、平阿侯家婢王業、任孋、公孫習前免爲庶人[一], 詔召入, 屬昭儀爲私婢. 成帝崩, 未幸梓宮[二], 倉卒悲哀之時, 昭儀自知罪惡大, 知業等故許氏、王氏婢, 恐事泄, 而以大婢羊子等賜予業等各且十人, 以慰其意, 屬無道我家過失[三].

[一]師古曰：｢孋音麗.｣

[二]師古曰：｢言未入斂也.｣

[三]師古曰：｢屬音之欲反.｣

元延二年五月, 故掖庭令吾丘遵謂武曰：[一]｢掖庭丞吏以下皆與昭儀合通, 無可與語者, 獨欲與武有所言. 我無子, 武有子, 是家輕族人, 得無不敢乎? [二]掖庭中御幸生子者輒死, 又飲藥傷墯者無數, 欲與武共言之大臣, 票騎將軍貪耆錢, 不足計事[三], 奈何令長信得聞之?｣ 遵後病困, 謂武：｢今我已死, 前所語事, 武不能獨爲也, 慎語！｣[四]

[一]師古曰：｢姓吾丘, 名遵.｣

[二]蘇林曰：｢是家謂成帝也. 不敢斥, 故言是家.｣ 師古曰：｢遵自以無子, 故無所顧懼, 武既有子, 恐禍相及, 當止不敢言也.｣

[三]師古曰：｢耆讀曰嗜.｣

[四]師古曰：｢言汝脫不能獨爲, 勿漏泄其語.｣

皆在今年四月丙辰赦令前. 臣謹案永光三年男子忠等發長陵傅夫人冢. 事更大赦[一], 孝元皇帝下詔曰：｢(比)[此]朕不當所得赦也.｣ 窮治, 盡伏辜, 天下以爲當. 魯嚴公夫人殺世子, 齊桓召而誅焉, 春秋予之[二]. 趙昭儀傾亂聖朝, 親滅繼嗣, 家屬當伏天誅. 前平安剛侯夫人謁坐大逆, 同產當坐, 以蒙赦令, 歸故郡. 今昭儀所犯尤誖逆, 罪重於謁, 而同產親屬皆在尊貴之位, 迫近幃幄[三], 群下寒心, 非所以懲惡崇誼示四方也. 請事窮竟, 丞相以下議正法.

[一]師古曰：｢更音工衡反.｣

[二]師古曰：｢嚴公夫人謂哀姜也. 予謂許予之也. 解具在五行志.｣

[三]師古曰：｢近音鉅靳反.｣

哀帝於是免新成侯趙欽、欽兄子成陽侯訢, 皆爲庶人, 將家屬徙遼西郡. 時議郎耿育上疏言：

臣聞繼嗣失統, 廢適立庶[一], 聖人法禁, 古今至戒. 然大伯見歷知適, 逡循固讓[二], 委身吳粵, 權變所設, 不計常法, 致位王季, 以崇聖嗣, 卒有天下[三], 子孫承業, 七八百載, 功冠三王, 道德最備, 是以尊號追及大王. 故世必有非常之變, 然後乃有非常之謀. 孝成皇帝自知繼嗣不以時立, 念雖末有皇子, 萬歲之後未能持國[四], 權柄之重, 制於女主, 女主驕盛則耆欲無極[五], 少主幼弱則大臣不使[六], 世無周公抱負之輔, 恐危社稷, 傾亂天下. 知陛下有賢聖通明之德, 仁孝子愛之恩, 懷獨見之明, 內斷於身, 故廢後宮就館之漸, 絕微嗣禍亂之根[七], 乃欲致位陛下以安宗廟. 愚臣既不能深援安危, 定金匱之計[八], 又不知推演聖德, 述先帝之志[九], 乃反覆校省內, 暴露私燕[一０], 誣汙先帝傾惑之過, 成結寵妾妒媚之誅, 甚失賢聖遠見之明, 逆負先帝憂國之意.

[一]師古曰：｢適讀曰嫡. 次下亦同.｣

[二]師古曰：｢歷謂王季, 即文王之父也. 知適謂知其當爲適嗣也.｣

[三]師古曰：｢卒, 終也.｣

[四]師古曰：｢末, 晚暮也. 萬歲, 言晏駕也.｣

[五]師古曰：｢耆讀曰嗜.｣

[六]師古曰：｢不使, 不可使從命也.｣

[七]師古曰：｢微嗣者, 謂幼主也.｣

[八]師古曰：｢愚臣謂解光等也. 援, 引也. 金匱, 言長久之法可藏於金匱石室者也. 援音爰.｣

[九]師古曰：｢演, 廣也, 音弋善反.｣

[一０]師古曰：｢私燕謂成帝閑宴之私也. 覆音芳目反.｣

夫論大德不拘俗, 立大功不合眾, 此乃孝成皇帝至思所以萬萬於眾臣, 陛下聖德盛茂所以符合於皇天也, 豈當世庸庸斗筲之臣所能及哉！且褒廣將順君父之美, 匡捄銷滅既往之過[一], 古今通義也. 事不當時固爭, 防禍於未然, 各隨指阿從, 以求容媚, 晏駕之後, 尊號已定, 萬事已訖, 乃探追不及之事, 訐揚幽昧之過[二], 此臣所深痛也！

[一]師古曰：｢捄, 古救字.｣

[二]師古曰：｢訐音居謁反.｣

願下有司議, 即如臣言, 宜宣布天下, 使咸曉知先帝聖意所起. 不然, 空使謗議上及山陵, 下流後世, 遠聞百蠻, 近布海內, 甚非先帝託後之意也. 蓋孝子善述父之志, 善成人之事, 唯陛下省察！

哀帝爲太子, 亦頗得趙太后力, 遂不竟其事. 傅太后恩趙太后, 趙太后亦歸心[一], 故成帝母及王氏皆怨之.

[一]師古曰：｢恩謂以厚恩接遇之. 一曰, 恩謂銜其立哀帝爲嗣之恩也.｣

哀帝崩, 王莽白太后詔有司曰：｢前皇太后與昭儀俱侍帷幄, 姊弟專寵錮寢, 執賊亂之謀, 殘滅繼嗣以危宗廟, 誖天犯祖[一], 無爲天下母之義. 貶皇太后爲孝成皇后[二], 徙居北宮.｣ 後月餘, 復下詔曰：｢皇后自知罪惡深大, 朝請希闊[三], 失婦道, 無共養之禮, 而有狼虎之毒[四], 宗室所怨, 海內之讎也, 而尚在小君之位, 誠非皇天之心. 夫小不忍亂大謀, 恩之所不能已者義之所割也[五], 今廢皇后爲庶人, 就其園.｣是日自殺. 凡立十六年而誅. 先是有童謠曰：｢燕燕, 尾涎涎[六], 張公子, 時相見. 木門倉琅根, 燕飛來, 啄皇孫. 皇孫死, 燕啄矢.｣ 成帝每微行出, 常與張放俱, 而稱富平侯家, 故曰張公子. 倉琅根, 宮門銅鍰也[七].

[一]師古曰：｢誖, 違也. 祖, 先帝也.｣

[二]晉灼曰：｢使哀帝不母, 罪之也.｣

[三]師古曰：｢請, 謁也. 闊猶闕也.｣

[四]師古曰：｢共讀曰供, 音居用反. 養音弋向反. 其下並同.｣

[五]師古曰：｢言以義割恩也.｣

[六]師古曰：｢涎涎, 光澤之貌也, 音徒見反.｣

[七]師古曰：｢鍰讀與環同.｣

孝元傅昭儀, 哀帝祖母也. 父河內溫人, 蚤卒, 母更嫁爲魏郡鄭翁妻, 生男惲. 昭儀少爲上官太后才人, 自元帝爲太子, 得進幸. 元帝即位, 立爲婕妤, 甚有寵. 爲人有材略, 善事人, 下至宮人左右, 飲酒酹地, 皆祝延之[一]. 產一男一女, 女爲平都公主, 男爲定陶恭王. 恭王有材藝, 尤愛於上. 元帝既重傅婕妤, 及馮婕妤亦幸, 生中山孝王, 上欲殊之於後宮, 以二人皆有子爲王, 上尚在, 未得稱太后, 乃更號曰昭儀, 賜以印綬, 在婕妤上. 昭其儀, 尊之也. 至成、哀時, 趙昭儀、董昭儀皆無子, 猶稱焉.

[一]師古曰：｢酹, 以酒沃地也. 祝延, 祝之使長年也. 酹音來外反. 祝音之受反.｣

元帝崩, 傅昭儀隨王歸國, 稱定陶太后. 後十年, 恭王薨, 子代爲王. 王母曰丁姬. 傅太后躬自養視, 既壯大, 成帝無繼嗣. 時中山孝王在. 元延四年, 孝王及定陶王皆入朝. 傅太后多以珍寶賂遺趙昭儀及帝舅票騎將軍王根, 陰爲王求漢嗣. 皆見上無子, 欲豫自結爲久長計, 更稱譽定陶王[一]. 上亦自器之, 明年, 遂徵定陶王立爲太子, 語在哀紀. 月餘, 天子立楚孝王孫景爲定陶王, 奉恭王後. 太子議欲謝, 少傅閻崇以爲｢春秋不以父命廢王父命[二], 爲人後之禮不得顧私親, 不當謝.｣ 太傅趙玄以爲當謝, 太子從之. 詔問所以謝狀, 尚書劾奏玄, 左遷少府, 以光祿勳師丹爲太傅. 詔傅太后與太子母丁姬自居定陶國邸. 下有司議皇太子得與傅太后、丁姬相見不, 有司奏議不得相見. 頃之, 成帝母王太后欲令傅太后、丁姬十日一至太子家, 成帝曰：｢太子丞正統, 當共養陛下, 不得復顧私親.｣ 王太后曰：｢太子小, 而傅太后抱養之, 今至太子家, 以乳母恩耳, 不足有所妨.｣ 於是令傅太后得至太子家. 丁姬以不小養太子, 獨不得.

[一]師古曰：｢更音工衡反.｣

[二]師古曰：｢王父謂祖也.｣

成帝崩, 哀帝即位. 王太后詔令傅太后、丁姬十日一至未央宮. 高昌侯董宏希指[一], 上書言宜立丁姬爲帝太后. 師丹劾奏｢宏懷邪誤朝, 不道.｣ 上初即位, 謙讓, 從師丹言止. 後乃白令王太后下詔, 尊定陶恭王爲恭皇. 哀帝因是曰：｢春秋□母以子貴□, 尊傅太后爲恭皇太后, 丁姬爲恭皇后, 各置左右詹事, 食邑如長信宮、中宮. 追尊恭皇太后父爲崇祖侯, 恭皇后父爲褒德侯.｣ 後歲餘, 遂下詔曰：｢漢家之制, 推親親以顯尊尊, 定陶恭皇之號不宜復稱定陶. 其尊恭皇太后爲帝太太后, 丁后爲帝太后.｣ 後又更號帝太太后爲皇太太后, 稱永信宮, 帝太后稱中安宮, 而成帝母太皇太后本稱長信宮, 成帝趙后爲皇太后, 並四太后, 各置少府、太僕, 秩皆中二千石. 爲恭皇立寢廟於京師, 比宣帝父悼皇考制度, 序昭穆於前殿[二].

[一]師古曰：｢希望天子意指也.｣

[二]如淳曰：｢廟之前曰殿, 半以後曰寢.｣

傅太后父同產弟四人, 曰子孟、中叔、子元、幼君[一]. 子孟子喜至大司馬, 封高武侯. 中叔子晏亦大司馬, 封孔鄉侯. 幼君子商封汝昌侯, 爲太后父崇祖侯後, 更號崇祖曰汝昌哀侯. 太后同母弟鄭惲前死, 以惲子業爲陽信侯, 追尊惲爲陽信節侯. 鄭氏、傅氏侯者凡六人, 大司馬二人, 九卿二千石六人, 侍中諸曹十餘人.

[一]師古曰：｢中讀曰仲.｣

傅太后既尊, 後尤驕, 與成帝母語, 至謂之嫗. 與中山孝王母馮太后並事元帝, 追怨之, 陷以祝詛罪, 令自殺. 元壽元年崩, 合葬渭陵, 稱孝元傅皇后云.

定陶丁姬, 哀帝母也, 易祖師丁將軍之玄孫[一]. 家在山陽瑕丘, 父至廬江太守. 始定陶恭王先爲山陽王, 而丁氏內其女爲姬. 王后姓張氏, 其母鄭禮, 即傅太后同母弟也. 太后以親戚故, 欲其有子, 然終無有. 唯丁姬河平四年生哀帝. 丁姬爲帝太后, 兩兄忠、明. 明以帝舅封陽安侯. 忠蚤死, 封忠子滿爲平周侯. 太后叔父憲、望. 望爲左將軍, 憲爲太僕. 明爲大司馬票騎將軍輔政. 丁氏侯者凡二人, 大司馬一人, 將軍、九卿、二千石六人, 等中諸曹亦十餘人. 丁、傅以一二年間暴興尤盛. 然哀帝不甚假以權勢, 權勢不如王氏在成帝世也.

[一]師古曰：｢(始祖)[祖, 始]也. 儒林傳丁寬易之始師.｣

建平二年, 丁太后崩. 上曰：｢詩云□穀則異室, 死則同穴□[一]. 昔季武子成寢, 杜氏之墓在西階下, 請合葬而許之[二]. 附葬之禮, 自周興焉. 孝子事亡如事存, 帝太后宜起陵恭皇之園.｣ 遣大司馬票騎將軍明東送葬于定陶, 貴震山東.

[一]師古曰：｢王國大車之詩也. 穀, 生也.｣

[二]師古曰：｢事見禮記.｣

哀帝崩, 王莽秉政, 使有司舉奏丁、傅罪惡. 莽以太皇太后詔皆免官爵, 丁氏徙歸故郡. 莽奏貶傅太后號爲定陶共王母, 丁太后號曰丁姬.

元始五年, 莽復言｢共王母、丁姬前不臣妾[一], 至葬渭陵, 冢高與元帝山齊, 懷帝太后、皇太太后璽綬以葬[二], 不應禮. 禮有改葬, 請發共王母及丁姬冢, 取其璽綬消滅, 徙共王母及丁姬歸定陶, 葬共王冢次, 而葬丁姬復其故.｣[三]太后以爲既已之事, 不須復發. 莽固爭之, 太后詔曰：｢因故棺爲致槨作冢[四], 祠以太牢.｣ 謁者護既發傅太后冢, 崩壓殺數百人；開丁姬槨戶, 火出炎四五丈[五], 吏卒以水沃滅乃得入, 燒燔槨中器物.

[一]師古曰：｢不遵臣妾之道.｣

[二]師古曰：｢懷謂挾之以自隨也.｣

[三]師古曰：｢復音扶目反.｣

[四]師古曰：｢致謂累也.｣

[五]師古曰：｢炎音弋贍反.｣

莽復奏言：｢前共王母生, 僭居桂宮, 皇天震怒, 災其正殿；丁姬死, 葬踰制度, 今火焚其槨. 此天見變以告, 當改如媵妾也. 臣前奏請葬丁姬復故, 非是[一]. 共王母及丁姬棺皆名梓宮, 珠玉之衣非藩妾服, 請更以木棺代, 去珠玉衣, 葬丁姬媵妾之次.｣ 奏可. 既開傅太后棺, 臭聞數里. 公卿在位皆阿莽指, 入錢帛, 遣子弟及諸生四夷, 凡十餘萬人, 操持作具, 助將作掘平共王母、丁姬故冢, 二旬間皆平. 莽又周棘其處以爲世戒云[二]. 時有群燕數千, 銜土投丁姬穿中[三]. 丁、傅既敗, 孔鄉侯晏將家屬徙合浦, 宗族皆歸故郡. 唯高武侯喜得全, 自有傳.

[一]師古曰：｢言尚太優僭也.｣

[二]師古曰：｢以棘周繞也.｣

[三]師古曰：｢穿謂壙中也.｣

孝哀傅皇后, 定陶太后從弟子也. 哀帝爲定陶王時, 傅太后欲重親, 取以配王. 王入爲漢太子, 傅氏女爲妃. 哀帝即位, 成帝大行尚在前殿, 而傅太后封傅妃父晏爲孔鄉侯, 與帝舅陽安侯丁明同日俱封. 時師丹諫, 以爲｢天下自王者所有, 親戚何患不富貴? 而倉卒若是, 其不久長矣！｣ 晏封後月餘, 傅妃立爲皇后. 傅氏既盛, 晏最尊重. 哀帝崩, 王莽白太皇太后詔曰：｢定陶共王太后與孔鄉侯晏同心合謀, 背恩忘本, 專恣不軌, 與至尊同稱號, 終沒, 至乃配食於左坐[一], 誖逆無道. 今令孝哀皇后退就桂宮.｣ 後月餘, 復與孝成趙皇后俱廢爲庶人, 就其園自殺.

[一]應劭曰：｢若禮以其妃配者也. 坐於左而並食.｣ 師古曰：｢坐音材臥反.｣

孝元馮昭儀, 平帝祖母也. 元帝即位二年, 以選入後宮. 時父奉世爲執金吾. 昭儀始爲長使, 數月至美人, 後五年就館生男, 拜爲婕妤. 時父奉世爲右將軍光祿勳, 奉世長男野王爲左馮翊, 父子並居朝廷, 議者以爲器能當其位, 非用女寵故也. 而馮婕妤內寵與傅昭儀等.

建昭中, 上幸虎圈鬥獸, 後宮皆坐. 熊佚出圈[一], 攀檻欲上殿. 左右貴人傅昭儀等皆驚走, 馮婕妤直前當熊而立, 左右格殺熊. 上問：｢人情驚懼, 何故前當熊?｣ 婕妤對曰：｢猛獸得人而止, 妾恐熊至御坐, 故以身當之.｣ 元帝嗟嘆, 以此倍敬重焉. 傅昭儀等皆慚. 明年夏, 馮婕妤男立爲信都王, 尊婕妤爲昭儀. 元帝崩, 爲信都太后, 與王俱居儲元宮[二]. 河平中, 隨王之國. 後徙中山, 是爲孝王.

[一]師古曰：｢佚字與逸同.｣

[二]師古曰：｢黃圖在上林苑中.｣

後徵定陶王爲太子, 封中山王舅參爲宜鄉侯. 參, 馮太后少弟也. 是歲, 孝王薨, 有一男, 嗣爲王, 時未滿歲, 有眚病[一], 太后自養視, 數禱祠解[二].

[一]孟康曰：｢災眚之眚, 謂妖病也.｣ 服虔曰：｢身盡青也.｣ 蘇林曰：｢名爲肝厥, 發時脣口手足十指甲皆青.｣ 師古曰：｢下云禱祠解舍, 孟說是也. 未滿歲者, 謂爲王未滿歲也. 眚音所領反, 字不作青, 服、(虔)[蘇]誤也.｣

[二]師古曰：｢解音懈.｣

哀帝即位, 遣中郎謁者張由將毉治中山小王. 由素有狂易病[一], 病發怒去, 西歸長安. 尚書簿責擅去狀[二], 由恐, 因誣言中山太后祝詛上及太后. 太后即傅昭儀也, 素常怨馮太后, 因是遣御史丁玄案驗, 盡收御者官吏及馮氏昆弟在國者百餘人, 分繫雒陽、魏郡、鉅鹿. 數十日無所得, 更使中謁者令史立[三]與丞相長史大鴻臚丞雜治. 立受傅太后指, 幾得封侯[四], 治馮太后女弟習及寡弟婦君之, 死者數十人. 巫劉吾服祝詛. 毉徐遂成言習、君之曰｢武帝時毉修氏刺治武帝得二千萬耳[五], 今愈上, 不得封侯, 不如殺上, 令中山王代, 可得封.｣ 立等劾奏祝詛謀反, 大逆. 責問馮太后, 無服辭. 立曰：｢熊之上殿何其勇, 今何怯哉！｣ 太后還謂左右：｢此乃中語, 前世事[六], 吏何用知之? 是欲陷我效也！｣[七]乃飲藥自殺.

[一]師古曰：｢狂易者, 狂而變易常性也.｣

[二]師古曰：｢簿責, 以文簿一一責問也.｣

[三]師古曰：｢官爲中謁者令, 姓史, 名立.｣

[四]師古曰：｢幾讀曰冀.｣

[五]師古曰：｢刺治謂箴之.｣

[六]師古曰：｢中語, 謂宮中之言語也.｣

[七]師古曰：｢效, 徵驗也.｣

先未死, 有司請誅之, 上不忍致法, 廢爲庶人, 徙雲陽宮. 既死, 有司復奏｢太后死在未廢前.｣ 有詔以諸侯王太后儀葬之. 宜鄉侯參、君之、習夫及子當相坐者, 或自殺, 或伏法. 參女弁爲孝王后, 有兩女, 有司奏免爲庶人, 與馮氏宗族徙歸故郡. 張由以先告賜爵關內侯, 史立遷中太僕.

哀帝崩, 大司徒孔光奏｢由前誣告骨肉, 立陷人入大辟, 爲國家結怨於天下, 以取秩遷, 獲爵邑, 幸蒙赦令, 請免爲庶人, 徙合浦｣ 云.

中山衛姬, 平帝母也. 父子豪, 中山盧奴人, 官至衛尉. 子豪女弟爲宣帝婕妤, 生楚孝王；長女又爲元帝婕妤, 生平陽公主. 成帝時, 中山孝王無子, 上以衛氏吉祥, 以子豪少女配孝王. 元延四年, 生平帝.

[平帝]年二歲, 孝王薨, 代爲王. 哀帝崩, 無嗣, 太皇太后與新都侯莽迎中山王立爲帝. 莽欲顓國權, 懲丁、傅行事[一], 以帝爲成帝後, 母衛姬及外家不當得至京師. 乃更立宗室桃鄉侯子成都爲中山王, 奉孝王後, 遣少傅左將軍甄豐賜衛姬璽綬, 即拜爲中山孝王后, 以苦陘縣爲湯沐邑. 又賜帝舅衛寶、寶弟玄爵關內侯. 賜帝三妹, 謁臣號修義君, 哉皮爲承禮君, 鬲子爲尊德君[二], 食邑各二千戶. 莽長子宇非莽隔絕衛氏, 恐久後受禍, 即私與衛寶通書記, 教衛后上書謝恩, 因陳丁、傅舊惡, 幾得至京師[三]. 莽白太皇太后詔有司曰：｢中山孝王后深分明爲人後之義, 條陳故定陶傅太后、丁姬誖天逆理, 上僭位號[四], 徙定陶王於信都, 爲共王立廟於京師, 如天子制, 不畏天命, 侮聖人言[五], 壞亂法度, 居非其制, 稱非其號. 是以皇天震怒, 火燒其殿, 六年之間大命不遂, 禍殃仍重[六], 竟令孝哀帝受其餘災, 大失天心, 夭命暴崩, 又令共王祭祀絕廢, 精魂無所依歸. 朕惟孝王后深說經義, 明鏡聖法, 懼古人之禍敗, 近事之咎殃, 畏天命, 奉聖言, 是乃久保一國, 長獲天祿, 而令孝王永享無彊之祀, 福祥之大者也. 朕甚嘉之. 夫褒義賞善, 聖王之制, 其以中山故安戶七千益中山后湯沐邑, 加賜及中山王黃金各百斤, 增傅相以下秩.｣

[一]師古曰：｢懲, 創艾也.｣

[二]師古曰：｢鬲音歷.｣

[三]師古曰：｢幾讀曰冀.｣

[四]師古曰：｢誖, 違也.｣

[五]師古曰：｢論語稱孔子曰：□君子有三畏：畏天命, 畏大人, 畏聖人之言. 小人不知天命而不畏也, 狎大人, 侮聖人之言.□ 故此文引之也. □, 古侮字.｣

[六]師古曰：｢遂猶延也. 重音直用反.｣

衛后日夜啼泣, 思見帝, 而但益戶邑. 宇復教令上書求至京師. 會事發覺, 莽殺宇, 盡誅衛氏支屬. 衛寶女爲中山王后, 免后, 徙合浦[一]. 唯衛后在[二], 王莽篡國, 廢爲家人, 後歲餘卒, 葬孝王旁.

[一]師古曰：｢黜其后位而徙也.｣

[二]師古曰：｢中山孝王后也.｣

孝平王皇后, 安漢公太傅大司馬莽女也. 平帝即位, 年九歲, 成帝母太皇太后稱制, 而莽秉政. 莽欲依霍光故事, 以女配帝, 太后意不欲也. 莽設變詐, 令女必入, 因以自重, 事在莽傳. 太后不得已而許之, 遣長樂少府夏侯藩、宗正劉宏、少府宗伯鳳、尚書令平晏納采[一], 太師光、大司徒馬宮、大司空甄豐、左將軍孫建、執金吾尹賞、行太常事太中大夫劉歆及太卜、太史令以下四十九人賜皮弁素績[二], 以禮雜卜筮, 太牢祠宗廟, 待吉月日. 明年春, 遣大司徒宮、大司空豐、左將軍建、右將軍甄邯、光祿大夫歆奉乘輿法駕, 迎皇后於安漢公第[三]. 宮、豐、歆授皇后璽紱[四], 登車稱警蹕, 便時上林延壽門[五], 入未央宮前殿. 群臣就位行禮, 大赦天下. 益封父安漢公地滿百里, 賜迎皇后及行禮者, 自三公以下至騶宰執事長樂、未央宮、安漢公第者, 皆增秩, 賜金帛各有差. 皇后立三月, 以禮見高廟. 尊父安漢公號曰宰衡, 位在諸侯王上. 賜公夫人號曰功顯君, 食邑. 封公子安爲褒新侯, 臨爲賞都侯.

[一]師古曰：｢官爲少府, 姓宗伯, 名鳳也. 納采者, 禮記云婚禮納采問名, 謂采擇其可者.｣

[二]師古曰：｢皮弁, 以鹿皮爲冠, 形如人手之弁合也. 素績謂素裳也. 朱衣而素裳. 績字或作積. 積謂襞積之, 若今之□爲也.｣

[三]師古曰：｢本自莽第, 以皇后在是, 因呼曰宮.｣

[四]師古曰：｢紱, 所以繫璽, 音茀.｣

[五]師古曰：｢取時日之便也, 音頻面反.｣

后立歲餘, 平帝崩. 莽立孝宣帝玄孫嬰爲孺子, 莽攝帝位, 尊皇后爲皇太后. 三年, 莽即真, 以嬰爲定安公, 改皇太后號爲定安公太后. 太后時年十八矣, 爲人婉瘱有節操[一]. 自劉氏廢, 常稱疾不朝會. 莽敬憚傷哀, 欲嫁之, 乃更號爲黃皇室主[二], 令立國將軍成新公孫建世子襐飾將毉往問疾[三]. 后大怒, 笞鞭其旁侍御. 因發病, 不肯起, 莽遂不復彊也. 及漢兵誅莽, 燔燒未央宮, 后曰：｢何面目以見漢家！｣ 自投火中而死.

[一]師古曰：｢婉, 順也. 瘱, 靜也, 音烏計反.｣

[二]師古曰：｢莽自謂土德, 故云黃皇. 室主者, 若漢之稱公主.｣

[三]師古曰：｢襐, 盛飾也, 音丈, 又音象. 一曰, 襐, 首飾也, 在兩耳後, 刻鏤而爲之.｣

贊曰：易著吉凶而言謙盈之效, 天地鬼神至于人道靡不同之[一]. 夫女寵之興, 繇至微而體至尊[二], 窮富貴而不以功, 此固道家所畏, 禍福之宗也. 序自漢興, 終于孝平, 外戚後庭色寵著聞二十有餘人, 然其保位全家者, 唯文、景、武帝太后及邛成后四人而已. 至如史良娣、王悼后、許恭哀后身皆夭折不辜, 而家依託舊恩, 不敢縱恣, 是以能全. 其餘大者夷滅, 小者放流, 烏呼！鑒茲行事, 變亦備矣.

[一]師古曰：｢易謙卦曰□天道虧盈而益謙, 地道變盈而流謙, 鬼神害盈而福謙, 人道惡盈而好謙□ .｣

[二]師古曰：｢繇與由同.｣

校勘記

三九七四頁　三行　將軍宜尊(重)之敬之, 景祐本無｢重｣ 字.

三九七四頁一四行　妾誇布服糲食, 李慈銘說孟注不可通, ｢誇｣蓋許后之名. 楊樹達說李說是.

三九七六頁　五行　(官)[宦]吏忮佷, 景祐、殿、局本都作｢宦｣, 注同.

三九七六頁　六行　終不肯給妾纖微內邪? [三]注[三]原在｢纖微｣下, 明顏讀｢內邪｣屬下句. 周壽昌、楊樹達都說當屬上句讀. ｢纖微內｣ 即上所云｢纖微之間｣.

三九七八頁一六行　今正於(王)[皇]極之月, 殿本作｢皇｣.

三九八０頁一三行　且財(帛)[幣]之省, 景祐、殿本都作｢幣｣.

三九八九頁　五行　切皆銅沓(冒)黃金塗, 景祐本無｢冒｣ 字. 王念孫說｢冒｣ 字涉注文而衍.

三九九三頁　七行　常紿我言從(宮中)[中宮]來, 景祐、殿、局本都作｢中宮｣, 此誤倒.

三九九六頁　三行　(比)[此]朕不當所得赦也. 殿本作｢此｣. 王先謙說作｢此｣是.

四００三頁　一行　(始祖)[祖, 始]也. 景祐、殿本都作｢祖始｣. 王先謙說作｢祖始｣是.

四００六頁　六行　服、(虔)[蘇]誤也. 景祐、殿本都作｢蘇｣, 此誤.

四００八頁　三行　[平帝]年二歲, 景祐、殿本都有｢平帝｣ 二字.

四０一０頁　二行　迎皇后於安漢公第[三]. 宮、豐、歆授皇后璽紱, 注[三]原在｢宮｣ 字下, 顏以｢宮｣ 與｢第｣ 連文. 董教增說此當以｢第｣ 爲句, ｢宮｣字連下｢豐歆｣ 讀, 顏說失之.

漢書卷九十八 元后傳第六十八

孝元皇后, 王莽之姑也. 莽自謂黃帝之後, 其自本曰：[一]黃帝姓姚氏, 八世生虞舜. 舜起媯汭, 以媯爲姓[二]. 至周武王封舜後媯滿於陳, 是爲胡公, 十三世生完. 完字敬仲, 奔齊[三], 齊桓公以爲卿, 姓田氏. 十一世, 田和有齊國, (三)[二]世稱王, 至王建爲秦所滅. 項羽起, 封建孫安爲濟北王. 至漢興, 安失國, 齊人謂之｢王家｣, 因以爲氏.

[一]師古曰：｢述其本系.｣

[二]師古曰：｢媯, 水名也. 水曲曰汭. 言因水爲姓也. 汭音而銳反.｣

[三]師古曰：｢犇, 古奔字.｣

文、景間, 安孫遂字伯紀, 處東平陵[一], 生賀, 字翁孺. 爲武帝繡衣御史, 逐捕魏郡群盜堅盧等黨與, 及吏畏懦逗遛當坐者[二], 翁孺皆縱不誅. 它部御史暴勝之等奏殺二千石, 誅千石以下[三], 及通行飲食坐連及者, 大部至斬萬餘人, 語見酷吏傳. 翁孺以奉使不稱免[四], 嘆曰：｢吾聞活千人有封子孫, 吾所活者萬餘人, 後世其興乎！｣

[一]師古曰：｢濟南之縣.｣

[二]師古曰：｢懦音乃喚反. 逗音住, 又音豆.｣

[三]師古曰：｢二千石者, 奏而殺之, 其千石以下, 則得專誅.｣

[四]師古曰：｢不稱謂不副所委.｣

翁孺既免, 而與東平陵終氏爲怨, 乃徙魏郡元城委粟里, 爲三老, 魏郡人德之. 元城建公曰：[一]｢昔春秋沙麓崩, 晉史卜之, 曰：□陰爲陽雄, 土火相乘[二], 故有沙麓崩. 後六百四十五年, 宜有聖女興.□ 其齊田乎！[三]今王翁孺徙, 正直其地[四], 日月當之. 元城郭東有五鹿之虛, 即沙鹿地也[五]. 後八十年, 當有貴女興天下｣ 云.

[一]服虔曰：｢元城人年老者也.｣

[二]李奇曰：｢此龜繇文也. 陰, 元后也. 陽, 漢也. 王氏舜後, 土也. 漢, 火也. 故曰土火相乘, 陰盛而沙麓崩.｣

[三]張晏曰：｢陰數八, 八八六十四. 土數五, 故六百四十五歲也. 春秋僖十四年, 沙麓崩, 歲在乙亥, 至[哀帝元壽二年], 哀帝崩, 元后始攝政, 歲在庚申, 沙麓崩後六百四十五歲.｣

[四]師古曰：｢直亦當.｣

[五]師古曰：｢虛讀曰墟.｣

(王)翁孺生禁, 字稚君, 少學法律長安, 爲廷尉史. 本始三年, 生女政君, 即元后也. 禁有大志, 不修廉隅, 好酒色, 多取傍妻, 凡有四女八男：長女君俠, 次即元后政君, 次君力, 次君弟；長男鳳孝卿, 次曼元卿, 譚子元, 崇少子, 商子夏, 立子叔, 根稚卿, 逢時季卿. 唯鳳、崇與元后政君同母. 母, 適妻, 魏郡李氏女也[一]. 後以妒去, 更嫁爲河內苟賓妻.

[一]師古曰：｢適讀曰嫡.｣

初, 李親任政君在身[一], 夢月入其懷. 及壯大, 婉順得婦人道. 嘗許嫁未行, 所許者死. 後東平王聘政君爲姬, 未入, 王薨. 禁獨怪之, 使卜數者相政君[二], ｢當大貴, 不可言.｣ 禁心以爲然, 乃教書, 學鼓琴. 五鳳中, 獻政君, 年十八矣, 入掖庭爲家人子.

[一]師古曰：｢任, 懷任.｣

[二]師古曰：｢數, 計也. 若言今之祿命書也. 數音所具反.｣

歲餘, 會皇太子所愛幸司馬良娣病, 且死, 謂太子曰：｢妾死非天命, 乃諸娣妾良人更祝詛殺我.｣[一]太子憐之, 且以爲然. 及司馬良娣死, 太子悲恚發病, 忽忽不樂, 因以過怒諸娣妾, 莫得進見者. 久之, 宣帝聞太子恨過諸娣妾, 欲順適其意, 乃令皇后擇後宮家人子可以虞侍太子者[二], 政君與在其中[三]. 及太子朝, 皇后乃見政君等五人, 微令旁長御問知太子所欲. 太子殊無意於五人者, 不得已於皇后[四], 彊應曰：｢此中一人可.｣[五]是時政君坐近太子, 又獨衣絳緣諸于[六], 長御即以爲[是]. 皇后使侍中杜輔、掖庭令濁賢交送政君太子宮[七], 見丙殿. 得御幸, 有身. 先是者, 太子後宮娣妾以十數, 御幸久者七八年, 莫有子, 及王妃壹幸而有身. 甘露三年, 生成帝於甲館畫堂, 爲世適皇孫[八]. 宣帝愛之, 自名曰驁, 字太孫, 常置左右.

[一]師古曰：｢更音工衡反.｣

[二]師古曰：｢此虞與娛同.｣

[三]師古曰：｢與讀曰豫.｣

[四]師古曰：｢恐不副皇后意, 故言不得已.｣

[五]師古曰：｢非其本心, 故曰彊也.｣

[六]師古曰：｢諸于, 大掖衣, 即□衣之類也.｣

[七]師古曰：｢濁, 姓也. 交送, 謂侍中、掖庭令雜爲使.｣

[八]師古曰：｢適讀曰嫡.｣

後三年, 宣帝崩, 太子即位, 是爲孝元帝. 立太孫爲太子, 以母王妃爲婕妤, 封父禁爲陽平侯. 後三日, 婕妤立爲皇后, 禁位特進, 禁弟弘至長樂衛尉. 永光二年, 禁薨, 諡曰頃侯. 長子鳳嗣侯, 爲衛尉侍中. 皇后自有子後, 希復進見. 太子壯大, 寬博恭慎, 語在成紀. 其後幸酒, 樂燕樂[一], 元帝不以爲能. 而傅昭儀有寵於上, 生定陶共王. 王多材藝, 上甚愛之, 坐則側席, 行則同輦[二], 常有意欲廢太子而立共王. 時鳳在位, 與皇后、太子同心憂懼, 賴侍中史丹擁右太子[三], 語在丹傳. 上亦以皇后素謹慎, 而太子先帝所常留意, 故得不廢.

[一]師古曰：｢幸酒, 好酒也. 樂宴樂, 好燕私之樂也. 解具在成紀.｣

[二]師古曰：｢側席謂附近御坐.｣

[三]師古曰：｢右讀曰佑, 助也.｣

元帝崩, 太子立, 是爲孝成帝. 尊皇后爲皇太后, 以鳳爲大司馬大將軍領尚書事, 益封五千戶. 王氏之興自鳳始. 又封太后同母弟崇爲安成侯, 食邑萬戶. 鳳庶弟譚等皆賜爵關內侯, 食邑.

其夏, 黃霧四塞終日[一]. 天子以問諫大夫楊興、博士駟勝等, 對皆以爲｢陰盛侵陽之氣也. 高祖之約也, 非功臣不侯, 今太后諸弟皆以無功爲侯, 非高祖之約, 外戚未曾有也, 故天爲見異.｣[二]言事者多以爲然. 鳳於是懼, 上書辭謝曰：｢陛下即位, 思慕諒闇[三], 故詔臣鳳典領尚書事, 上無以明聖德, 下無以益政治. 今有茀星天地赤黃之異[四], 咎在臣鳳, 當伏顯戮, 以謝天下. 今諒闇已畢, 大義皆舉, 宜躬親萬機, 以承天心.｣ 因乞骸骨辭職. 上報曰：｢朕承先帝聖緒, 涉道未深, 不明事情, 是以陰陽錯繆, 日月無光, 赤黃之氣, 充塞天下. 咎在朕躬, 今大將軍乃引過自予, 欲上尚書事, 歸大將軍印綬, 罷大司馬官, 是明朕之不德也. 朕委將軍以事, 誠欲庶幾有成, 顯先祖之功德. 將軍其專心固意, 輔朕之不逮, 毋有所疑.｣

[一]師古曰：｢塞, 滿也. 言四方皆滿.｣

[二]師古曰：｢見, 顯示.｣

[三]師古曰：｢商書云□高宗諒闇□ . 諒, 信；闇, 默也. 言居父喪信默, 三年不言也.｣

[四]師古曰：｢茀與孛同.｣

後五年, 諸吏散騎安成侯崇薨, 謚曰共侯. 有遺腹子奉世嗣侯, 太后甚哀之. 明年, 河平二年, 上悉封舅譚爲平阿侯, 商成都侯, 立紅陽侯, 根曲陽侯, 逢時高平侯. 五人同日封, 故世謂之｢五侯｣. 太后同產唯曼蚤卒[一], 餘畢侯矣. 太后母李親, 苟氏妻, 生一男名參, 寡居. 頃侯禁在時, 太后令禁還李親[二]. 太后憐參, 欲以田蚡爲比而封之[三]. 上曰：｢封田氏, 非正也.｣ 以參爲侍中水衡都尉. 王氏子弟皆卿大夫侍中諸曹, 分據勢官滿朝廷.

[一]張晏曰：｢同父則爲同產, 不必同母也. 上言唯鳳、崇同母也.｣

[二]師古曰：｢召還王氏.｣

[三]李奇曰：｢田蚡與孝景王后同母異父, 得封故也.｣ 師古曰：｢比, 例也, 音必寐反.｣

大將軍鳳用事, 上遂謙讓無所顓[一]. 左右常薦光祿大夫劉向少子歆通達有異材. 上召見歆, 誦讀詩賦, 甚說之[二], 欲以爲中常侍, 召取衣冠. 臨當拜, 左右皆曰：｢未曉大將軍.｣[三]上曰：｢此小事, 何須關大將軍?｣ 左右叩頭爭之. 上於是語鳳, 鳳以爲不可, 乃止. 其見憚如此.

[一]師古曰：｢顓與專同. 凡事皆不自專也.｣

[二]師古曰：｢說讀曰悅.｣

[三]師古曰：｢曉猶白.｣

上即位數年, 無繼嗣, 體常不平[一]. 定陶共王來朝, 太后與上承先帝意, 遇共王甚厚, 賞賜十倍於它王, 不以往事爲纖介[二]. 共王之來朝也, 天子留, 不遣歸國. 上謂共王：｢我未有子, 人命不諱[三], 一朝有它, 且不復相見[四]. 爾長留侍我矣！｣ 其後天子疾益有瘳, 共王因留國邸, 旦夕侍上, 上甚親重. 大將軍鳳心不便共王在京師, 會日蝕, 鳳因言｢日蝕陰盛之象, 爲非常異. 定陶王雖親, 於禮當奉藩在國. 今留侍京師, 詭正非常[五], 故天見戒[六]. 宜遣王之國.｣ 上不得已於鳳而許之[七]. 共王辭去, 上與相對[涕]泣而決.

[一]師古曰：｢言多疾疢.｣

[二]師古曰：｢往事, 謂先帝時欲以代太子也. 言無纖介之嫌怒.｣

[三]師古曰：｢人命無常, 不可諱.｣

[四]師古曰：｢它謂晏駕也.｣

[五]師古曰：｢詭, 違也.｣

[六]師古曰：｢見, 顯示.｣

[七]師古曰：｢言迫於鳳不得止.｣

京兆尹王章素剛直敢言, 以爲鳳建遣共王之國非是[一], 乃奏封事言日蝕之咎矣. 天子召見章, 延問以事, 章對曰：｢天道聰明, (佐)[佑]善而災惡, 以瑞異爲符效. 今陛下以未有繼嗣, 引近定陶王[二], 所以承宗廟, 重社稷, 上順天心, 下安百姓. 此正義善事, 當有祥瑞, 何故致災異? 災異之發, 爲大臣顓政者也. 今聞大將軍猥歸日蝕之咎於定陶王[三], 建遣之國, 苟欲使天子孤立於上, 顓擅朝事以便其私, 非忠臣也. 且日蝕, 陰侵陽臣顓君之咎, 今政事大小皆自鳳出, 天子曾不一舉手, 鳳不內省責, 反歸咎善人, 推遠定陶王[四]. 且鳳誣罔不忠, 非一事也. 前丞相樂昌侯商[五]本以先帝外屬, 內行篤, 有威重, 位歷將相, 國家柱石臣也, 其人守正, 不肯詘節隨鳳委曲, 卒用閨門之事爲鳳所罷, 身以憂死, 眾庶愍之. 又鳳知其小婦弟張美人已嘗適人[六], 於禮不宜配御至尊, 託以爲宜子, 內之後宮, 苟以私其妻弟. 聞張美人未嘗任身就館也[七]. 且羌胡尚殺首子以盪腸正世[八], 況於天子而近已出之女也！此三者皆大事, 陛下所自見, 足以知其餘, 及它所不見者[九]. 鳳不可令久典事, 宜退使就第, 選忠賢以代之.｣

[一]師古曰：｢建立其議也.｣

[二]師古曰：｢近音巨靳反.｣

[三]師古曰：｢猥猶曲也.｣

[四]師古曰：｢遠音于萬反.｣

[五]師古曰：｢王商也.｣

[六]師古曰：｢小婦, 妾也. 弟謂女弟, 即妹也.｣

[七]師古曰：｢是則不爲宜子, 明鳳所言非實.｣

[八]師古曰：｢盪, 洗滌也. 言婦初來所生之子或它姓.｣

[九]師古曰：｢以所見者譬之, 則不見者可知.｣

自鳳之白罷商後遣定陶王也, 上不能平. 及聞章言, 天子感寤, 納之, 謂章曰：｢微京兆尹直言, 吾不聞社稷計！[一]且唯賢知賢, 君試爲朕求可以自輔者.｣ 於是章奏封事, 薦中山孝王舅琅邪太守馮野王｢先帝時歷二卿, 忠信質直, 知謀有餘. 野王以王舅出, 以賢復入, 明聖主樂進賢也.｣ 上自爲太子時數聞野王先帝名卿, 聲譽出鳳遠甚, 方倚欲以代鳳.

[一]師古曰：｢微, 無也.｣

初, 章每召見, 上輒辟左右[一]. 時太后從弟長樂衛尉弘子侍中音[二]獨側聽, 具知章言, 以語鳳. 鳳聞之, 稱病出就第, 上疏乞骸骨, 謝上曰：｢臣材駑愚戇, 得以外屬兄弟七人封爲列侯, 宗族蒙恩, 賞賜無量. 輔政出入七年, 國家委任臣鳳, 所言輒聽, 薦士常用. 無一功善, 陰陽不調, 災異數見, 咎在臣鳳奉職無狀, 此臣一當退也. 五經傳記, 師所誦說, 咸以日蝕之咎在於大臣非其人, 易曰□折其右肱□[三], 此臣二當退也. 河平以來, 臣久病連年, 數出在外, 曠職素餐, 此臣三當退也[四]. 陛下以皇太后故不忍誅廢, 臣猶自知當遠流放, 又重自念[五], 兄弟宗族所蒙不測, 當殺身靡骨死輦轂下[六], 不當以無益之故有離寑門之心. 誠歲餘以來, 所苦加侵[七], 日日益甚, 不勝大願, 願乞骸骨, 歸自治養, 冀賴陛下神靈, 未理髮齒, 期月之間, 幸得瘳愈, 復望帷幄, 不然, 必寘溝壑. 臣以非材見私, 天下知臣受恩深也；以病得全骸骨歸, 天下知臣被恩見哀, 重巍巍也[八]. 進退於國爲厚, 萬無纖介之議[九]. 唯陛下哀憐！｣ 其辭指甚哀, 太后聞之爲垂涕, 不御食.

[一]師古曰：｢辟讀曰闢.｣

[二]師古曰：｢弘者, 太后之叔父也. 音則從父弟.｣

[三]師古曰：｢豐卦九三爻辭也. 肱, 臂也.｣

[四]師古曰：｢空廢職任, 徒受祿秩也.｣

[五]師古曰：｢重音直用反.｣

[六]師古曰：｢靡, 碎也, 音武皮反.｣

[七]師古曰：｢誠, 實也.｣

[八]師古曰：｢巍巍, 高貌. 重音直用反.｣

[九]師古曰：｢論者不云疏斥外戚也.｣

上少而親倚鳳, 弗忍廢, 乃報鳳曰：｢朕秉事不明, 政事多闕, 故天變(屢)[婁]臻, 咸在朕躬[一]. 將軍乃深引過自予, 欲乞骸骨而退, 則朕將何嚮焉！書不云乎? □公毋困我.□[二]務專精神, 安心自持, 期於亟瘳, 稱朕意焉.｣[三]於是鳳起視事. 上使尚書劾奏章｢知野王前以王舅出補吏, 而私薦之, 欲令在朝阿附諸侯；又知張美人體御至尊, 而妄稱引羌胡殺子蕩腸, 非所宜言.｣ 遂下章吏. 廷尉致其大逆罪, 以爲｢比上夷狄, 欲絕繼嗣之端；背畔天子, 私爲定陶王.｣ 章死獄中, 妻子徙合浦.

[一][師古曰：｢婁, 古屢字.｣ ]

[二]師古曰：｢周書洛誥載成王告周公辭也. 言公必須留京師, 毋得遠去, 而令我困.｣

[三]師古曰：｢亟, 急. 瘳, 差也.｣

自是公卿見鳳, 側目而視, 郡國守相刺史皆出其門[一]. 又以侍中太僕音爲御史大夫, 列于三公. 而五侯群弟, 爭爲奢侈, 賂遺珍寶, 四面而至；後庭姬妾, 各數十人, 僮奴以千百數, 羅鐘磬, 舞鄭女, 作倡優, 狗馬馳逐；大治第室, 起土山漸臺, 洞門高廊閣道, 連屬彌望[二]. 百姓歌之曰：｢五侯初起, 曲陽最怒, 壞決高都, 連竟外杜[三], 土山漸臺西白虎.｣[四][其]奢僭如此. 然皆通敏人事, 好士養賢, 傾財施予, 以相高尚.

[一]師古曰：｢言爲其家寮屬者, 皆得大官.｣

[二]師古曰：｢彌, 竟也. 言望之極目也. 屬音之欲反.｣

[三]服虔曰：｢壞決高都水入長安. 高都水在長安西也.｣ 孟康曰：｢杜、鄠二縣之間田畝一金. 言其境自長安至杜陵也.｣ 李奇曰：｢長安有高都、(水)[外]杜里, 既壞決高都作殿, 復衍及外杜里.｣ 師古曰：｢成都侯商自擅穿帝城引水耳, 曲陽無此事. 又雖大作第宅, 不得從長安至杜陵也. (按)李說爲(近)是.｣

[四]師古曰：｢皆放效天子之制也.｣

鳳輔政凡十一歲. 陽朔三年秋, 鳳病, 天子數自臨問, 親執其手, 涕泣曰：｢將軍病, 如有不可言, 平阿侯譚次將軍矣.｣[一]鳳頓首泣曰：｢譚等雖與臣至親, 行皆奢僭, 無以率導百姓, 不如御史大夫音謹敕[二], 臣敢以死保之.｣ 及鳳且死, 上疏謝上, 復固薦音自代, [言]譚等五人必不可用. 天子然之.

[一]師古曰：｢不可言, 謂死也, 不欲斥言之.｣

[二]師古曰：｢敕, 整也.｣

初, 譚倨, 不肯事鳳[一], 而音敬鳳, 卑恭如子, 故薦之. 鳳薨, 天子臨弔贈寵, 送以輕車介士, 軍陳自長安至渭陵, 諡曰敬成侯. 子襄嗣侯, 爲衛尉. 御史大夫音竟代鳳爲大司馬車騎將軍, 而平阿侯譚位特進, 領城門兵. 谷永說譚, 令讓不受城門職, 由是與音不平, 語在永傳.

[一]師古曰：｢倨, 慢也, 音據.｣

音既以從舅越親用事, 小心親職, 歲餘, 上下詔曰：｢車騎將軍音宿衛忠正, 勤勞國家, 前爲御史大夫, 以外親宜典兵馬, 入爲將軍, 不獲宰相之封, 朕甚慊焉！其封音爲安陽侯, 食邑與五侯等, 俱三千戶.｣

初, 成都侯商嘗病, 欲避暑, 從上借明光宮[一]. 後又穿長安城, 引內灃水注第中大陂以行船, 立羽蓋, 張周帷, 輯濯越歌[二]. 上幸商第, 見穿城引水, 意恨, 內銜之, 未言. 後微行出, 過曲陽侯第, 又見園中土山漸臺似類白虎殿[三]. 於是上怒, 以讓車騎將軍音. 商、根兄弟欲自黥劓謝太后. 上聞之大怒, 乃使尚書責問司隸校尉、京兆尹｢知成都侯商擅穿帝城, 決引灃水, 曲陽侯根驕奢僭上, 赤墀青瑣[四], 紅陽侯立父子臧匿姦猾亡命, 賓客爲群盜, 司隸、京兆皆阿縱不舉奏正法.｣ 二人頓首省戶下. 又賜車騎將軍音策書曰：｢外家何甘樂禍敗[五], 而欲自黥劓, 相戮辱於太后前, 傷慈母之心, 以危亂國！外家宗族彊, 上一身浸弱日久[六], 今將一施之[七]. 君其召諸侯, 令待府舍.｣[八]是日, 詔尚書奏文帝時誅將軍薄昭故事. 車騎將軍音藉槁請罪[九], 商、立、根皆負斧質謝. 上不忍誅, 然後得已.

[一]師古曰：｢黃圖云明光宮在城內, 近桂宮也.｣

[二]師古曰：｢輯與楫同, 濯與櫂同, 皆所以行船也. 令執楫櫂人爲越歌也. 輯爲櫂之短者也. 今吳越之人呼爲橈, 音饒. 越歌, 爲越之歌.｣

[三]師古曰：｢黃圖云在未央宮.｣

[四]孟康曰：｢以青畫戶邊鏤中, 天子制也.｣ 如淳曰：｢門楣格再重, 如人衣領再重, 裏者青, 名曰青瑣, 天子門制也.｣ 師古曰：｢孟說是. 青瑣者, 刻爲連環文, 而青塗之也.｣

[五]師古曰：｢言此罪過, 並身自爲之.｣

[六]師古曰：｢寖, 漸也.｣

[七]師古曰：｢行刑罰.｣

[八]師古曰：｢令總集音之府舍, 待詔命.｣

[九]師古曰：｢自坐槁上, 言就刑戮也.｣

久之, 平阿侯譚薨, 諡曰安侯, 子仁嗣侯. 太后憐弟曼蚤死, 獨不封, 曼寡婦渠供養東宮, 子莽幼孤不及等比[一], 常以爲語. 平阿侯譚、成都侯商及在位多稱莽者. 久之, 上復下詔追封曼爲新都哀侯, 而子莽嗣爵爲新都侯. 後又封太后姊子淳于長爲定陵侯. 王氏親屬, 侯者凡十人.

[一]師古曰：｢比音必寐反.｣

上悔廢平阿侯譚不輔政而薨也, 乃復進成都侯商以特進, 領城門兵, 置幕府, 得舉吏如將軍. 杜鄴說車騎將軍音令親附商, 語在鄴傳. 王氏爵位日盛, 唯音爲修整, 數諫正, 有忠節, 輔政八年, 薨. 弔贈如大將軍, 諡曰敬侯. 子舜嗣侯, 爲太僕侍中. 特進成都侯商代音爲大司馬衛將軍, 而紅陽侯立位特進, 領城門兵. 商輔政四歲, 病乞骸骨, 天子憫之, 更以爲大將軍, 益封二千戶, 賜錢百萬. 商薨, 弔贈如大將軍故事, 諡曰景成侯, 子況嗣侯. 紅陽侯立次當輔政, 有罪過, 語在孫寶傳. 上乃廢立而用光祿勳曲陽侯根爲大司馬票騎將軍, 歲餘益封千七百戶. 高平侯逢時無材能名稱, 是歲薨, 諡曰戴侯, 子買之嗣侯.

綏和元年, 上即位二十餘年無繼嗣, 而定陶共王已薨, 子嗣立爲王. 王祖母定陶傅太后重賂遺票騎將軍根, 爲王求漢嗣, 根爲言, 上亦欲立之, 遂徵定陶王爲太子. 時根輔政五歲矣, 乞骸骨, 上乃益封根五千戶, 賜安車駟馬, 黃金五百斤, 罷就第.

先是定陵侯淳于長以外屬能謀議, 爲衛尉侍中, 在輔政之次. 是歲, 新都侯莽告長伏罪與紅陽侯立相連[一], 長下獄死, 立就國, 語在長傳. 故曲陽侯根薦莽以自代, 上亦以爲莽有忠直節, 遂擢莽從侍中騎都尉光祿大夫爲大司馬.

[一]師古曰：｢伏罪, 謂舊罪陰伏未發者也.｣

歲餘, 成帝崩, 哀帝即位. 太后詔莽就第, 避帝外家. 哀帝初優莽, 不聽. 莽上書固乞骸骨而退. 上乃下詔曰：｢曲陽侯根前在位, 建社稷策. 侍中太僕安陽侯舜往時護太子家, 導朕, 忠誠專壹, 有舊恩. 新都侯莽憂勞國家, 執義堅固, 庶幾與爲治, 太皇太后詔休就第, 朕甚閔焉. 其益封根二千戶, 舜五百戶, 莽三百五十戶. 以莽爲特進, 朝朔望.｣ 又還紅陽侯立京師. 哀帝少而聞知王氏驕盛, 心不能善, 以初立, 故優之.

後月餘, 司隸校尉解光奏：｢曲陽根宗重身尊, 三世據權, 五將秉政, 天下輻湊自效[一]. 根行貪邪, 臧累鉅萬, 縱橫恣意[二], 大治(第宅)[室第], 第中起土山, 立兩市, 殿上赤墀, 戶青瑣；遊觀射獵, 使奴從者被甲持弓弩, 陳爲步兵；止宿離宮, 水衡共張[三], 發民治道, 百姓苦其役. 內懷姦邪, 欲筦朝政[四], 推親近吏主簿張業以爲尚書, 蔽上壅下, 內塞王路, 外交藩臣, 驕奢僭上, 壞亂制度. 案根骨肉至親, 社稷大臣[五], 先帝棄天下, 根不悲哀思慕, 山陵未成, 公聘取故掖庭女樂五官殷嚴、王飛君等[六], 置酒歌舞, 捐忘先帝厚恩, 背臣子義. 及根兄子成都侯況幸得以外親繼父爲列侯侍中, 不思報厚恩, 亦聘取故掖庭貴人以爲妻, 皆無人臣禮, 大不敬不道.｣ 於是天子曰：｢先帝遇根、況父子, 至厚也, 今乃背忘恩義！｣ 以根嘗建社稷之策[七], 遣就國. 免況爲庶人, 歸故郡. 根及況父商所薦舉爲官者, 皆罷.

[一]師古曰：｢效, 獻也, 獻其款誠.｣

[二]師古曰：｢橫音胡孟反.｣

[三]師古曰：｢共音居用反. 張音竹亮反.｣

[四]師古曰：｢筦與管同.｣

[五]師古曰：｢至親謂於成帝爲舅.｣

[六]如淳曰：｢五官, 官名也. 外戚傳曰五官視三百石.｣

[七]師古曰：｢謂立哀帝爲嗣也.｣

後二歲, 傅太后、帝母丁姬皆稱尊號. 有司奏｢新都侯莽前爲大司馬, 貶抑尊號之議, 虧損孝道, 及平阿侯仁臧匿趙昭儀親屬, 皆就國.｣ 天下多冤王氏.

諫大夫楊宣上封事言：｢孝成皇帝深惟宗廟之重, 稱述陛下至德以承天序, 聖策深遠, 恩德至厚. 惟念先帝之意, 豈不欲以陛下自代, 奉承東宮哉！[一]太皇太后春秋七十, 數更憂傷[二], 敕令親屬引領以避丁、傅[三]. 行道之人爲之隕涕, 況於陛下, 時登高遠望, 獨不慚於延陵乎！｣ 哀帝深感其言, 復封商中子邑爲成都侯.

[一]師古曰：｢言供養太后.｣

[二]師古曰：｢更, 經也, 音工衡反.｣

[三]師古曰：｢引領, 自引首領而退也.｣

元壽元年, 日蝕. 賢良對策多訟新都侯莽者, 上於是徵莽及平阿侯仁還京師侍太后. 曲陽侯根薨, 國除.

明年, 哀帝崩, 無子, 太皇太后以莽爲大司馬, 與共徵立中山王奉哀帝後, 是爲平帝. 帝年九歲, (常)[當]年被疾, 太后臨朝, 委政於莽, 莽顓威福. 紅陽侯立莽諸父, 平阿侯仁素剛直, 莽內憚之, 令大臣以罪過奏遣立、仁就國. 莽日誑燿太后, 言輔政致太平, 群臣奏請尊莽爲安漢公. 後遂遣使者迫守立、仁令自殺, 賜立諡曰荒侯, 子柱嗣, 仁諡曰刺侯, 子術嗣. 是歲, 元始三年也. 明年, 莽風群臣奏立莽女爲皇后[一]. 又奏尊莽爲宰衡, 莽母及兩子皆封爲列侯, 語在莽傳.

[一]師古曰：｢風讀曰諷.｣

莽既外壹群臣, 令稱己功德, 又內媚事旁側長御以下, 賂遺以千萬數. 白尊太后姊妹君俠爲廣恩君, 君力爲廣惠君, 君弟爲廣施君, 皆食湯沐邑, 日夜共譽莽. 莽又知太后婦人厭居深宮中, 莽欲虞樂以市其權[一], 乃令太后四時車駕巡狩四郊[二], 存見孤寡貞婦. 春幸繭館[三], 率皇后列侯夫人桑, 遵霸水而祓除[四]；夏遊篽宿、鄠、杜之間[五]；秋歷東館, 望昆明, 集黃山宮；冬饗飲飛羽[六], 校獵上蘭[七], 登長平館[八], 臨涇水而覽焉. 太后所至屬縣, 輒施恩惠, 賜民錢帛牛酒, 歲以爲常. 太后從容言曰：[九]. ｢我始入太子家時, 見於丙殿, 至今五六十歲尚頗識之.｣[一０]莽因曰：｢太子宮幸近, 可壹往遊觀, 不足以爲勞.｣ 於是太后幸太子宮, 甚說[一一]. 太后旁弄兒病在外舍[一二], 莽自親候之. 其欲得太后意如此.

[一]張晏曰：｢以遊觀之樂易其權, 若市買.｣ 師古曰：｢此虞與娛同.｣

[二]師古曰：｢邑外謂之郊, 近二十里也.｣

[三]師古曰：｢漢宮閣疏云上林苑有繭觀, 蓋蠶繭之所也.｣

[四]師古曰：｢桑, 採桑也. 遵, 循也, 謂緣水邊.｣

[五]師古曰：｢篽宿苑在長安城南, 今之御宿川是也.｣

[六]師古曰：｢黃山宮在槐里. 飛羽殿在未央宮中. 羽字或作雨.｣

[七]師古曰：｢上蘭, 觀名也, 在上林中.｣

[八]師古曰：｢在長平阪也.｣

[九]師古曰：｢從音千容反.｣

[一０]師古曰：｢識, 記也, 音式志反.｣

[一一]師古曰：｢說讀曰悅.｣

[一二]服虔曰：｢官婢侍史生兒, 取以作弄兒也.｣

平帝崩, 無子, 莽徵宣帝玄孫選最少者廣戚侯子劉嬰, 年二歲, 託以卜相爲最吉. 乃風公卿奏請立嬰爲孺子[一], 令宰衡安漢公莽踐祚居攝, 如周公傅成王故事. 太后不以爲可, 力不能禁, 於是莽遂爲攝皇帝, 改元稱制焉. 俄而宗室安眾侯劉崇及東郡太守翟義等惡之, 更舉兵欲誅莽[二]. 太后聞之, 曰：｢人心不相遠也[三]. 我雖婦人, 亦知莽必以是自危, 不可.｣ 其後, 莽遂以符命自立爲真皇帝, 先奉諸符瑞以白太后, 太后大驚.

[一]師古曰：｢風讀曰諷.｣

[二]師古曰：｢更音工衡反.｣

[三]師古曰：｢言所見者同.｣

初, 漢高祖入咸陽至霸上, 秦王子嬰降於軹道, 奉上始皇璽. 及高祖誅項籍, 即天子位, 因御服其璽, 世世傳受, 號曰漢傳國璽. 以孺子未立, 璽臧長樂宮. 及莽即位, 請璽, 太后不肯授莽. 莽使安陽侯舜諭指. 舜素謹敕, 太后雅愛信之. 舜既見, 太后知其爲莽求璽, 怒罵之曰：｢而屬父子宗族蒙漢家力, 富貴累世[一], 既無以報, 受人孤寄, 乘便利時, 奪取其國[二], 不復顧恩義. 人如此者, 狗豬不食其餘[三], 天子豈有而兄弟邪！且若自以金匱符命爲新皇帝[四], 變更正朔服制, 亦當自更作璽, 傳之萬世, 何用此亡國不祥璽爲, 而欲求之? 我漢家老寡婦, 旦暮且死, 欲與此璽俱葬, 終不可得！｣ 太后因涕泣而言, 旁側長御以下皆垂涕. 舜亦悲不能自止, 良久乃仰謂太后：｢臣等已無可言者[五]. 莽必欲得傳國璽, 太后寧能終不與邪！｣ 太后聞舜語切, 恐莽欲脅之, 乃出漢傳國璽, 投之地以授舜, 曰：｢我老已死, (知)[如]而兄弟, 今族滅也！｣ 舜既得傳國璽, 奏之, 莽大說[六], 乃爲太后置酒未央宮漸臺, 大縱眾樂.

[一]師古曰：｢而, 汝也.｣

[二]師古曰：｢孤寄, 言以孤寄託之.｣

[三]師古曰：｢言惡賤.｣

[四]師古曰：｢若亦汝.｣

[五]師古曰：｢言不可諫止.｣

[六]師古曰：｢說讀曰悅.｣

莽又欲改太后漢家舊號, 易其璽綬, 恐不見聽, 而莽疏屬王諫欲諂莽, 上書言：｢皇天廢去漢而命立新室, 太皇太后不宜稱尊號, 當隨漢廢, 以奉天命.｣ 莽乃車駕至東宮, 親以其書白太后. 太后曰：｢此言是也！｣[一]莽因曰：｢此誖德之臣也[二], 罪當誅！｣ 於是冠軍張永獻符命銅璧, 文言｢太皇太后當爲新室文母太皇太后｣[三]. 莽乃下詔曰：｢予視群公, 咸曰□休哉！[四]其文字非刻非畫, 厥性自然.□ 予伏念皇天命予爲子, 更命太皇太后爲□新室文母太皇太后□, 協于新(室)故交代之際, 信於漢氏. 哀帝之代, 世傳行詔籌, 爲西王母共具之祥[五], 當爲歷代(爲)母, 昭然著明. 予祗畏天命, 敢不欽承！謹以令月吉日, 親率群公諸侯卿士, 奉上皇太后璽紱[六], 以當順天心, 光于四海焉.｣ 太后聽許. 莽於是鴆殺王諫, 而封張永爲貢符子.

[一]師古曰：｢恚懟之辭也.｣

[二]師古曰：｢誖, 乖也, 音布內反.｣

[三]服虔曰：｢銅璧, 如璧形, 以銅爲之也.｣

[四]師古曰：｢視讀曰示. 休, 美也.｣

[五]師古曰：｢共音居用反.｣

[六]師古曰：｢(比)[此]紱謂璽之組也.｣

初, 莽爲安漢公時, 又諂太后, 奏尊元帝廟爲高宗, 太后晏駕後當以禮配食云. 及莽改[號]太后爲新室文母, 絕之於漢, 不令得體元帝. 墮壞孝元廟[一], 更爲文母太后起廟, 獨置孝元廟故殿以爲文母篹食堂[二], 既成, 名曰長壽宮. 以太后在, 故未謂之廟. 莽以太后好出遊觀, 乃車駕置酒長壽宮, 請太后. 既至, 見孝元廟廢徹塗地, 太后驚, 泣曰：｢此漢家宗廟, 皆有神靈, 與何治而壞之[三]！且使鬼神無知, 又何用廟爲！如令有知, 我乃人之妃妾, 豈宜辱帝之堂以陳饋食哉！｣ 私謂左右曰：｢此人嫚神多矣, 能久得祐乎！｣ 飲酒不樂而罷.

[一]師古曰：｢墮, 毀也, 音火規反.｣

[二]孟康曰：｢篹音撰.｣ 晉灼曰：｢篹, 具也.｣

[三]師古曰：｢與音預. 言此何罪, 於汝無所(過)[干]預, 何爲毀壞之！｣

自莽篡位後, 知太后怨恨, 求所以媚太后無不爲, 然愈不說[一]. 莽更漢家黑貂, 著黃貂[二], 又改漢正朔伏臘日. 太后令其官屬黑貂, 至漢家正臘日, 獨與其左右相對飲酒食.

[一]師古曰：｢說讀曰悅.｣

[二]孟康曰：｢侍中所著貂也. 莽更漢制也.｣ 師古曰：｢更亦改.｣

太后年八十四, 建國五年二月癸丑崩. 三月乙酉, 合葬渭陵. 莽詔大夫揚雄作誄曰：｢太陰之精, 沙麓之靈, 作合於漢, 配元生成.｣ 著其協於元城沙麓. (泰)[太]陰精者, 謂夢月也. 太后崩後十年, 漢兵誅莽.

初, 紅陽侯立就國南陽, 與諸劉結恩, 立少子丹爲中山太守. 世祖初起, 丹降爲將軍, 戰死. 上閔之, 封丹子泓爲武桓侯, 至今[一].

[一]師古曰：｢泓音於宏反.｣

司徒掾班彪曰：三代以來, 春秋所記, 王公國君, 與其失世, 稀不以女寵. 漢興, 后妃之家呂、霍、上官, 幾危國者數矣[一]. 及王莽之興, 由孝元后歷漢四世爲天下母, 饗國六十餘載, 群弟世權, 更持國柄[二], 五將十侯, 卒成新都. 位號已移於天下, 而元后卷卷猶握一璽[二], 不欲以授莽, 婦人之仁, 悲夫！

[一]師古曰：｢幾音巨依反. 數音所角反.｣

[二]師古曰：｢更音工衡反.｣

[三]師古曰：｢卷音其圓反. 解在劉向傳.｣

校勘記

四０一三頁　五行　田和有齊國, (三)[二]世稱王. 宋祁說舊本｢三｣作｢二｣. 按景祐本作｢二｣. 楊樹達說實五世.

四０一四頁一二行　至[哀帝元壽二年], 哀帝崩, 景祐、殿本都有｢至｣ 下六字.

四０一四頁一六行　(王)翁孺生禁, 景祐、殿本都無｢王｣ 字.

四０一五頁一五行　長御即以爲[是]. 錢大昭說｢爲｣ 下脫｢是｣ 字. 按景祐、殿、局本都不脫.

四０一九頁一二行　上與相對[涕]泣而決. 景祐、殿本有｢涕｣ 字.

四０二０頁　六行　天道聰明, (佐)[佑]善而災惡, 景祐、殿本都作｢佑｣.

四０二三頁　五行　故天變(屢)[婁]臻, 景祐、殿本都作｢婁｣, 並有師古注四字.

四０二四頁　二行　[其]奢僭如此. 景祐、汲古、殿、局本都有｢其｣ 字, 此脫.

四０二四頁　六行　長安有高都、(水)[外]杜里, 景祐本作｢外｣.

四０二四頁　七行　(按)李說爲(近)是. 景祐、殿本都無｢按｣ 字、｢近｣ 字.

四０二四頁一一行　[言]譚等五人必不可用. 景祐、殿本都有｢言｣ 字, 此脫.

四０二八頁　六行　大治(第宅)[室第], 景祐、殿本都作｢室第｣.

四０三０頁　三行　帝年九歲, (常)[當]年被疾, 景祐本作｢當｣.

四０三二頁一五行　(知)[如]而兄弟, 今族滅也！　景祐本作｢如｣. 楊樹達說作｢如｣是.

四０三三頁一三行　協于新(室)故交代之際, 何焯、李慈銘、楊樹達都說｢室｣ 字衍.

四０三三頁一四行　當爲歷代(爲)母, 楊樹達說｢爲母｣ ｢爲｣ 字疑因上文｢爲｣ 字而衍. 按讀爲｢當歷代爲母｣ 亦通.

四０三四頁　七行　(比)[此]紱謂璽之組也. 景祐、殿本都作｢此｣, 此誤.

四０三四頁　八行　及莽改[號]太后爲新室文母, 景祐、殿本都有｢號｣ 字.

四０三五頁　一行　於汝無所(過)[干]預, 景祐、殿、局本都作｢干｣.

四０三五頁　七行　(泰)[太]陰精者, 殿本作｢太｣.

漢書卷九十九上 王莽傳第六十九上

王莽字巨君, 孝元皇后之弟子也. 元后父及兄弟皆以元、成世封侯, 居位輔政, 家凡九侯、五大司馬, 語在元后傳[一]. 唯莽父曼蚤死, 不侯[二]. 莽群兄弟皆將軍五侯子, 乘時侈靡[三], 以輿馬聲色佚游相高[四], 莽獨孤貧, 因折節爲恭儉. 受禮經, 師事沛郡陳參, 勤身博學, 被服如儒生[五]. 事母及寡嫂, 養孤兄子, 行甚敕備[六]. 又外交英俊, 內事諸父, 曲有禮意. 陽朔中, 世父大將軍鳳病[七], 莽侍疾, 親嘗藥, 亂首垢面, 不解衣帶連月. 鳳且死, 以託太后及帝, 拜爲黃門郎, 遷射聲校尉.

[一]師古曰：｢外戚傳言十侯, 此云九侯, 以鳳本嗣禁爲侯.｣

[二]師古曰：｢蚤, 古早字.｣

[三]師古曰：｢乘, 因也, 因貴戚之時.｣

[四]師古曰：｢佚字與逸同.｣

[五]師古曰：｢被音皮義反.｣

[六]師古曰：｢敕, 整也.｣

[七]師古曰：｢謂伯父也, 以居長嫡而繼統也.｣

久之, 叔父成都侯商上書, 願分戶邑以封莽, 及長樂少府戴崇、侍中金涉、胡騎校尉箕閎、上谷都尉陽並、中郎陳湯, 皆當世名士, 咸爲莽言, 上由是賢莽. 永始元年, 封莽爲新都侯, 國南陽新野之都鄉, 千五百戶. 遷騎都尉光祿大夫侍中, 宿衛謹敕, 爵位益尊, 節操愈謙. 散輿馬衣裘, 振施賓客[一], 家無所餘. 收贍名士, 交結將相卿大夫甚眾. 故在位更推薦之[二], 游者爲之談說, 虛譽隆洽, 傾其諸父矣. 敢爲激發之行, 處之不慚恧[三].

[一]師古曰：｢振, 舉也.｣

[二]師古曰：｢更音工衡反.｣

[三]師古曰：｢激, 急動也. 恧, 愧也. 激音工歷反. 恧音女六反.｣

莽兄永爲諸曹, 蚤死, 有子光, 莽使學博士門下. 莽休沐出, 振車騎[一], 奉羊酒, 勞遺其師, 恩施下竟同學[二]. 諸生縱觀, 長老嘆息. 光年小於莽子宇, 莽使同日內婦, 賓客滿堂. 須臾, 一人言太夫人苦某痛, 當飲某藥, 比客罷者數起焉[三]. (爲)[嘗]私買侍婢, 昆弟或頗聞知, 莽因曰：｢後將軍朱子元無子[四], 莽聞此兒種宜子[五], 爲買之.｣ 即日以婢奉子元. 其匿情求名如此.

[一]師古曰：｢振, 整也. 一曰, 振, 張起也.｣

[二]師古曰：｢竟, 周遍也.｣

[三]師古曰：｢比音必寐反. 數音所角反.｣

[四]師古曰：｢謂朱博.｣

[五]師古曰：｢此兒謂所買婢也.｣

是時, 太后姊子淳于長以材能爲九卿, 先進在莽右[一]. 莽陰求其罪過, 因大司馬曲陽侯根白之, 長伏誅, 莽以獲忠直, 語在長傳. 根因乞骸骨, 薦莽自代, 上遂擢爲大司馬. 是歲, 綏和元年也, 年三十八矣. 莽既拔出同列, 繼四父而輔政[二], 欲令名譽過前人, 遂克己不倦, 聘諸賢良以爲掾史, 賞賜邑錢悉以享士, 愈爲儉約. 母病, 公卿列侯遣夫人問疾, 莽妻迎之, 衣不曳地, 布蔽膝. 見之者以爲僮使, 問知其夫人, 皆驚.

[一]師古曰：｢名位居其右. 右, 前也.｣

[二]師古曰：｢鳳、商、音、根四人皆爲大司馬, 而莽之諸父也.｣

輔政歲餘, 成帝崩, 哀帝即位, 尊皇太后爲太皇太后. 太后詔莽就第, 避帝外家. 莽上疏乞骸骨, 哀帝遣尚書令詔莽曰：｢先帝委政於君而棄群臣, 朕得奉宗廟, 誠嘉與君同心合意. 今君移病求退[一], 以著朕之不能奉順先帝之意[二], 朕甚悲傷焉. 已詔尚書待君奏事.｣ 又遣丞相孔光、大司空何武、左將軍師丹、衛尉傅喜白太后曰：｢皇帝聞太后詔, 甚悲. 大司馬即不起, 皇帝即不敢聽政.｣ 太后復令莽視事.

[一]師古曰：｢移書言病也. 一曰, 以病而移居也.｣

[二]師古曰：｢著, 明也.｣

時哀帝祖母定陶傅太后、母丁姬在, 高昌侯董宏上書言：｢春秋之義, 母以子貴, 丁姬宜上尊號.｣ 莽與師丹共劾宏誤朝不道, 語在丹傳. 後日, 未央宮置酒, 內者令爲傅太后張幄, 坐於太皇太后坐旁[一]. 莽案行, 責內者令曰：｢定陶太后藩妾, 何以得與至尊並！｣ 徹去, 更設坐. 傅太后聞之, 大怒, 不肯會, 重怨恚莽[二]. 莽復乞骸骨, 哀帝賜莽黃金五百斤, 安車駟馬, 罷就第. 公卿大夫多稱之者, 上乃加恩寵, 置使家, 中黃門[三]十日一賜餐. 下詔曰：｢新都侯莽憂勞國家, 執義堅固, 朕庶幾與爲治. 太皇太后詔莽就第, 朕甚閔焉. 其以黃郵聚戶三百五十益封莽[四], 位特進, 給事中, 朝朔望見禮如三公[五], 車駕乘綠車從.｣[六]後二歲, 傅太后、丁姬皆稱尊號, 丞相朱博奏：｢莽前不廣尊尊之義, 抑貶尊號, 虧損孝道, 當伏顯戮, 幸蒙赦令, 不宜有爵土, 請免爲庶人.｣ 上曰：｢以莽與太皇太后有屬, 勿免, 遣就國.｣

[一]師古曰：｢坐, 並音材臥反.｣

[二]師古曰：｢會謂至置酒所也. 重音直用反.｣

[三]蘇林曰：｢使黃門在其家中爲使令.｣

[四]服虔曰：｢黃郵在南陽棘陽縣.｣

[五]師古曰：｢見天子之禮也. 見音胡電反.｣

[六]師古曰：｢綠車, 皇孫之車, 天子出行, 令莽乘之以從, 所以寵也.｣

莽杜門自守, 其中子獲殺奴[一], 莽切責獲, 令自殺. 在國三歲, 吏上書冤訟莽者以百數[二]. 元壽元年, 日食, 賢良周護、宋崇等對策深頌莽功德, 上於是徵莽.

[一]師古曰：｢獲者, 莽子之名也. 今書本有作護字者, 流俗所改耳.｣

[二]師古曰：｢言其合管朝政, 不當就國也.｣

始莽就國, 南陽太守以莽貴重, 選門下掾宛孔休守新都相[一]. 休謁見莽, 莽盡禮自納, 休亦聞其名, 與相答. 後莽疾, 休候之, 莽緣恩意, 進其玉具寶劍, 欲以爲好[二]. 休不肯受, 莽因曰：｢誠見君面有瘢[三], 美玉可以滅瘢, 欲獻其瑑耳.｣ 即解其瑑[四], 休復辭讓. 莽曰：｢君嫌其賈邪?｣[五]遂椎碎之[六], 自裹以進休, 休乃受. 及莽徵去, 欲見休, 休稱疾不見.

[一]師古曰：｢姓孔名休, 宛縣人.｣

[二]師古曰：｢結歡好也, 音呼到反.｣

[三]師古曰：｢瘢, 創痕也. 痕音下恩反.｣

[四]服虔曰：｢瑑音衛.｣ 蘇林曰：｢劍鼻也.｣ 師古曰：｢瑑字本作, 從王彘聲, 後轉寫者訛也. 瑑自雕瑑字耳, 音(彖)[篆]也.｣

[五]師古曰：｢賈讀曰價, 言其所有價直也.｣

[六]師古曰：｢椎音直追反, 其字從木.｣

莽還京師歲餘, 哀帝崩, 無子, 而傅太后、丁太后皆先薨, 太皇太后即日駕之未央宮收取璽綬, 遣使者馳召莽. 詔尚書, 諸發兵符節, 百官奏事, 中黃門、期門兵皆屬莽. 莽白：｢大司馬高安侯董賢年少, 不合眾心, 收印綬.｣ 賢即日自殺. 太后詔公卿舉可大司馬者, 大司徒孔光, 大司空彭宣舉莽, 前將軍何武、後將軍公孫祿互相舉. 太后拜莽爲大司馬, 與議立嗣. 安陽侯王舜莽之從弟, 其人修飭[一], 太后所信愛也, 莽白以舜爲車騎將軍, 使迎中山王奉成帝後, 是爲孝平皇帝. 帝年九歲, 太后臨朝稱制, 委政於莽. 莽白趙氏前害皇子, 傅氏驕僭, 遂廢孝成趙皇后、孝哀傅皇后, 皆令自殺, 語在外戚傳.

[一]師古曰：｢飭讀與敕同. 敕, 整也.｣

莽以大司徒孔光名儒, 相三主, 太后所敬, 天下信之, 於是盛尊事光, 引光女婿甄邯爲侍中奉車都尉. 諸哀帝外戚及大臣居位素所不說者[一], 莽皆傅致其罪[二], 爲請奏, 令邯持與光. 光素畏慎, 不敢不上之, 莽白太后, 輒可其奏. 於是前將軍何武、後將軍公孫祿坐互相舉免, 丁、傅及董賢親屬皆免官爵, 徙遠方. 紅陽侯立太后親弟, 雖不居位, 莽以諸父內敬憚之, 畏立從容言太后, 令己不得肆意[三], 乃復令光奏立舊惡：｢前知定陵侯淳于長犯大逆罪, 多受其賂, 爲言誤朝[四]；後白以官婢楊寄私子爲皇子, 眾言曰呂氏、少帝復出, 紛紛爲天下所疑, 難以示來世, 成襁褓之功. 請遣立就國.｣ 太后不聽. 莽曰：｢今漢家衰, 比世無嗣[五], 太后獨代幼主統政, 誠可畏懼, 力用公正先天下, 尚恐不從[六], 今以私恩逆大臣議如此, 群下傾邪, 亂從此起！宜可且遣就國, 安後復徵召之.｣[七]太后不得已, 遣立就國. 莽之所以脅持上下, 皆此類也.

[一]師古曰：｢說讀曰悅.｣

[二]師古曰：｢傅讀曰附. 附益而引致之令入罪.｣

[三]師古曰：｢肆, 放也, ｣

[四]師古曰：｢妄稱譽之, 誤惑朝廷也.｣

[五]師古曰：｢比, 頻也.｣

[六]師古曰：｢力, 勉力.｣

[七]師古曰：｢安猶徐也.｣

於是附順者拔擢, 忤恨者誅滅. 王舜、王邑爲腹心, 甄豐、甄邯主擊斷, 平晏領機事, 劉歆典文章, 孫建爲爪牙. 豐子尋、歆子棻、[一]涿郡崔發、南陽陳崇皆以材能幸於莽. 莽色厲而言方[二], 欲有所爲, 微見風采[三], 黨與承其指意而顯奏之, 莽稽首涕泣, 固推讓焉, 上以惑太后, 下用示信於眾庶.

[一]師古曰：｢棻或作■字, 音扶云反.｣

[二]師古曰：｢外示凜厲之色, 而假爲方直之言.｣

[三]師古曰：｢見音胡電反.｣

始, 風益州令塞外蠻夷獻白雉[一], 元始元年正月, 莽白太后下詔, 以白雉薦宗廟. 群臣因奏言太后｢委任大司馬莽定策安宗廟. 故大司馬霍光有安宗廟之功, 益封三萬戶, 疇其爵邑, 比蕭相國. 莽宜如光故事.｣ 太后問公卿曰：｢誠以大司馬有大功當著之邪? [二]將以骨肉故欲異之也?｣ 於是群臣乃盛陳｢莽功德致周成白雉之瑞, 千載同符. 聖王之法, 臣有大功則生有美號, 故周公及身在而託號於周. 莽有定國安漢家之大功, 宜賜號曰安漢公, 益戶, 疇爵邑, 上應古制, 下準行事, 以順天心.｣ 太后詔尚書具其事.

[一]師古曰：｢風讀曰諷. 下皆類此.｣

[二]師古曰：｢著, 明也.｣

莽上書言：｢臣與孔光、王舜、甄豐、甄邯共定策, 今願獨條光等功賞, 寑置臣莽, 勿隨輩列.｣ 甄邯白太后下詔曰：｢□無偏無黨, 王道蕩蕩.□[一]屬有親者, 義不得阿. 君有安宗廟之功, 不可以骨肉故蔽隱不揚. 君其勿辭.｣ 莽復上書讓. 太后詔謁者引莽待殿東箱, 莽稱疾不肯入. 太后使尚書令恂詔之曰：｢君以選故而辭以疾[二], 君任重, 不可闕, 以時亟起.｣[三]莽遂固辭. 太后復使長信太僕閎承制召莽, 莽固稱疾. 左右白太后, 宜勿奪莽意, 但條孔光等, 莽乃肯起. 太后下詔曰：｢太傅博山侯光宿衛四世, 世爲傅相, 忠孝仁篤, 行義顯著, 建議定策, 益封萬戶, 以光爲太師, 與四輔之政[四]. 車騎將軍安陽侯舜積累仁孝, 使迎中山王, 折衝萬里, 功德茂著, 益封萬戶, 以舜爲太保. 左將軍光祿勳豐宿衛三世, 忠信仁篤[五], 使迎中山王, 輔導共養, 以安宗廟[六], 封豐爲廣陽侯, 食邑五千戶, 以豐爲少傅. 皆授四輔之職, 疇其爵邑, 各賜第一區. 侍中奉車都尉邯宿衛勤勞, 建議定策, 封邯爲承陽侯, 食邑二千四百戶.｣[七]四人既受賞, 莽尚未起, 群臣復上言：｢莽雖克讓, 朝所宜章, 以時加賞, 明重元功, 無使百僚元元失望.｣ 太后乃下詔曰：｢大司馬新都侯莽三世爲三公, 典周公之職, 建萬世策, 功(能)[德]爲忠臣宗, 化流海內, 遠人慕義, 越裳氏重譯獻白雉. 其以召陵、新息二縣戶二萬八千益封莽, 復其後嗣, 疇其爵邑[八], 封功如蕭相國. 以莽爲太傅, 幹四輔之事, 號曰安漢公. 以故蕭相國甲第爲安漢公第, 定著於令, 傳之無窮.｣

[一]師古曰：｢尚書洪範之言也. 蕩蕩, 廣平之貌也. 故引之.｣

[二]師古曰：｢選, 善也. 國家欲褒其善, 加號疇邑, 乃以疾辭.｣

[三]師古曰：｢亟, 急也, 音居力反.｣

[四]師古曰：｢與讀曰豫.｣

[五]師古曰：｢篤, 厚也.｣

[六]師古曰：｢共音居用反. 養音弋亮反.｣

[七]師古曰：｢承音蒸.｣

[八]師古曰：｢復音方目反.｣

於是莽爲惶恐, 不得已而起受策. 策曰：｢漢危無嗣, 而公定之；四輔之職, 三公之任, 而公幹之；群僚眾位, 而公宰之：功德茂著, 宗廟以安, 蓋白雉之瑞, 周成象焉[一]. 故賜嘉號曰安漢公, 輔翼于帝, 期於致平[二], 毋違朕意.｣ 莽受太傅安漢公號, 讓還益封疇爵邑事, 云願須百姓家給, 然後加賞[三]. 群公復爭, 太后詔曰：｢公自期百姓家給, 是以聽之. 其令公奉、舍人、賞賜皆倍故[四]. 百姓家給人足, 大司徒、大司空以聞.｣ 莽復讓不受, 而建言宜立諸侯王後及高祖以來功臣子孫, 大者封侯, 或賜爵關內侯食邑, 然後及諸在位, 各有第序. 上尊宗廟, 增加禮樂；下惠士民鰥寡, 恩澤之政無所不施. 語在平紀.

[一]師古曰：｢言莽致白雉之瑞, 有周公相成王之象.｣

[二]師古曰：｢致太平.｣

[三]師古曰：｢給, 足也. 家給, 家家自足.｣

[四]師古曰：｢奉, 所食之奉也. 舍人, 私府吏員也. 倍故, 數多於(人)[故]各一倍也. 奉音扶用反.｣

莽既說眾庶[一], 又欲專斷, 知太后猒政, 乃風公卿[二]奏言：｢往者, 吏以功次遷至二千石, 及州部所舉茂材異等吏, 率多不稱, 宜皆見安漢公. 又太后不宜親省小事.｣ 令太后下詔曰：｢皇帝幼年, 朕且統政, 比加元服[三]. 今眾事煩碎, 朕春秋高, 精氣不堪, 殆非所以安躬體而育養皇帝者也. 故選忠賢, 立四輔, 群下勸職, 永以康寧. 孔子曰：□巍巍乎, 舜禹之有天下而不與焉！□[四]自今以來, (非)[惟]封爵乃以聞. 他事, 安漢公、四輔平決. 州牧、二千石及茂材吏初除奏事者, 輒引入至近署對安漢公, 考故官, 問新職, 以知其稱否.｣ 於是莽人人延問, 致密恩意, 厚加贈送, 其不合指, 顯奏免之, 權與人主侔矣.

[一]師古曰：｢說讀曰悅.｣

[二]師古曰：｢風讀曰諷.｣

[三]師古曰：｢比至平帝加元服以來, 太后且統政也. 比音必寐反.｣

[四]師古曰：｢論語載孔子之言也. 巍巍, 高貌也. 言舜禹之治天下, 委任賢臣以成其功, 而不身親其事也. 與讀曰豫.｣

莽欲以虛名說太后[一], 白言｢親承前孝哀丁、傅奢侈之後, 百姓未贍者多, 太后宜且衣繒練, 頗損膳, 以視天下.｣[二]莽因上書, 願出錢百萬, 獻田三十頃, 付大司農助給貧民. 於是公卿皆慕效焉. 莽帥群臣奏言：｢陛下春秋尊, 久衣重練, 減御膳, 誠非所以輔精氣, 育皇帝, 安宗廟也. 臣莽數叩頭省戶下, 白爭未見許. 今幸賴陛下德澤, 間者風雨時, 甘露降, 神芝生, 蓂莢、朱草、嘉禾, 休徵同時並至[三]. 臣莽等不勝大願, 願陛下愛精休神, 闊略思慮[四], 遵帝王之常服, 復太官之法膳, 使臣子各得盡驩心, 備共養. 惟哀省察！｣ 莽又令太后下詔曰：｢蓋聞母后之義, 思不出乎門閾[五]. 國不蒙佑, 皇帝年在襁褓, 未任親政, 戰戰兢兢, 懼於宗廟之不安. 國家之大綱, 微朕孰當統之? [六]是以孔子見南子, 周公居攝, 蓋權時也[七]. 勤身極思, 憂勞未綏, 故國奢則視之以儉[八], 矯枉者過其正, 而朕不身帥, 將謂天下何！夙夜夢想, 五穀豐孰, 百姓家給, 比皇帝加元服, 委政而授焉[九]. 今誠未皇于輕靡而備味[一０], 庶幾與百僚有成, 其勗之哉！｣[一一]每有水旱, 莽輒素食[一二], 左右以白. 太后遣使者詔莽曰：｢聞公菜食, 憂民深矣. 今秋幸孰, 公勤於職, 以時食肉, 愛身爲國.｣

[一]師古曰：｢說讀曰悅.｣

[二]師古曰：｢繒練謂帛無文者. 視讀曰示.｣

[三]師古曰：｢休, 美也. 徵, 證也.｣

[四]師古曰：｢闊, 寬也. 略, 簡也.｣

[五]師古曰：｢閾, 門橛也, 音域.｣

[六]師古曰：｢微, 無也.｣

[七]師古曰：｢南子, 衛靈公夫人. 孔子欲說靈公以治道, 故見南子也.｣

[八]師古曰：｢視讀曰示.｣

[九]師古曰：｢比音必寐反.｣

[一０]師古曰：｢皇, 暇也. 靡, 細也.｣

[一一]師古曰：｢勗, 勉也.｣

[一二]師古曰：｢素食即菜食也, 解在霍光傳.｣

莽念中國已平, 唯四夷未有異, 乃遣使者齎黃金幣帛, 重賂匈奴單于, 使上書言：｢聞中國譏二名, 故名囊知牙斯今更名知, 慕從聖制.｣ 又遣王昭君女須卜居次入侍. 所以誑耀媚事太后, 下至旁側長御, 方故萬端.

莽既尊重, 欲以女配帝爲皇后, 以固其權, 奏言：｢皇帝即位三年, 長秋宮未建, 液廷媵未充[一]. 乃者, 國家之難, 本從亡嗣, 配取不正. 請考論五經, 定取禮[二], 正十二女之義, 以廣繼嗣. 博采二王後及周公孔子世列侯在長安者適子女.｣[三]事下有司, 上眾女名, 王氏女多在選中者. 莽恐其與己女爭, 即上言：｢身亡德, 子材下, 不宜與眾女並采.｣ 太后以爲至誠, 乃下詔曰：｢王氏女, 朕之外家, 其勿采.｣ 庶民、諸生、郎吏以上守闕上書者日千餘人, 公卿大夫或詣廷中, 或伏省戶下, 咸言：｢明詔聖德巍巍如彼, 安漢公盛勳堂堂若此, 今當立后, 獨奈何廢公女? 天下安所歸命！願得公女爲天下母.｣ 莽遣長史以下分部曉止公卿及諸生[四], 而上書者愈甚. 太后不得已, 聽公卿采莽女. 莽復自白：｢宜博選眾女.｣ 公卿爭曰：｢不宜采諸女以貳正統.｣[五]莽白：｢願見女.｣ 太后遣長樂少府、宗正、尚書令納采見女, 還奏言：｢公女漸漬德化, 有窈窕之容[六], 宜承(大)[天]序, 奉祭祀.｣ 有詔遣大司徒、大司空策告宗廟, 雜加卜筮, 皆曰：｢兆遇金水王相, 卦遇父母得位[七], 所謂□康強□ 之占, □逢吉□ 之符也.｣ 信鄉侯佟上言：[八]｢春秋, 天子將娶於紀, 則褒紀子稱侯[九], 安漢公國未稱古制.｣[一０]事下有司, 皆(白)[曰]：｢古者天子封后父百里, 尊而不臣, 以重宗廟, 孝之至也. 佟言應禮, 可許. 請以新野田二萬五千六百頃益封莽, 滿百里.｣ 莽謝曰：｢臣莽子女誠不足以配至尊, 復聽眾議, 益封臣莽. 伏自惟念, 得託肺腑, 獲爵土, 如使子女誠能奉稱聖德, 臣莽國邑足以共朝貢[一一], 不須復加益地之寵. 願歸所益.｣ 太后許之. 有司奏｢故事, 聘皇后黃金二萬斤, 爲錢二萬萬.｣ 莽深辭讓, 受四千萬, 而以其三千三百萬予十一媵家. 群臣復言：｢今皇后受聘, 踰群妾亡幾.｣[一二]有詔, 復益二千三百萬, 合爲三千萬. 莽復以其千萬分予九族貧者.

[一]師古曰：｢液與掖同音通用.｣

[二]師古曰：｢取皆讀曰娶.｣

[三]師古曰：｢適讀曰嫡. 謂妻所生也.｣

[四]師古曰：｢分音扶問反.｣

[五]師古曰：｢[言]皇后之位當在莽女也.｣

[六]師古曰：｢窈窕, 幽閑也.｣

[七]孟康曰：｢金水相生也.｣ 張晏曰：｢金王則水相也. 遇父母, 謂泰卦乾下坤上, 天下於地, 是配享之卦.｣ 師古曰：｢王音于放反.｣

[八]師古曰：｢王子侯表清河綱王子豹始封新鄉侯, 傳爵至曾孫佟, 王莽篡位賜姓王, 即謂此也. 而此傳作信鄉侯, 古者新信同音故耳. 佟音(從)[徒]冬反.｣

[九]師古曰：｢解在外戚恩澤侯表也.｣

[一０]師古曰：｢稱, 副也, 音尺孕反. 其下亦同.｣

[一一]師古曰：｢共讀曰供.｣

[一二]師古曰：｢亡幾, 不多也. 亡讀曰無. 幾音居豈反. 其下並同.｣

陳崇時爲大司徒司直, 與張敞孫竦相善. 竦者博通士, 爲崇草奏, 稱莽功德[一], 崇奏之, 曰：

[一]師古曰：｢草謂創立其文也.｣

竊見安漢公自初束脩[一], 值世俗隆奢麗之時, 蒙兩宮厚骨肉之寵[二], 被諸父赫赫之光[三], 財饒勢足, 亡所啎意[四], 然而折節行仁, 克心履禮, 拂世矯俗, 確然特立[五]；惡衣惡食, 陋車駑馬, 妃匹無二, 閨門之內, 孝友之德, 眾莫不聞；清靜樂道, 溫良下士[六], 惠于故舊, 篤于師友. 孔子曰｢未若貧而樂, 富而好禮｣[七], 公之謂矣.

[一]師古曰：｢束脩謂初學官之時.｣

[二]師古曰：｢兩宮謂成帝及太后.｣

[三]師古曰：｢被音皮義反.｣

[四]師古曰：｢啎, 逆也, 無人能逆其意也. 啎音五故反.｣

[五]師古曰：｢拂, 違也. 矯, 正也. 拂音佛.｣

[六]師古曰：｢下音胡嫁反.｣

[七]師古曰：｢論語子貢問曰：□貧而無諂, 富而無驕, 何如?□ 孔子曰：□可也, 未若貧而樂, 富而好禮者也.□ ｣

及爲侍中, 故定陵侯淳于長有大逆罪, 公不敢私, 建白誅討[一]. 周公誅管蔡, 季子鴆叔牙[二], 公之謂矣.

[一]師古曰：｢首言其事也.｣

[二]師古曰：｢解並在前.｣

是以孝成皇帝命公大司馬, 委以國統. 孝哀即位, 高昌侯董宏希指求美, 造作二統[一], 公手劾之, 以定大綱. 建白定陶太后不宜在乘輿幄坐[二], 以明國體. 詩曰｢柔亦不茹, 剛亦不吐, 不侮鰥寡, 不畏強圉｣[三], 公之謂矣.

[一]晉灼曰：｢欲令丁姬爲帝太后也.｣

[二]師古曰：｢坐音才臥反.｣

[三]師古曰：｢大雅蒸人之詩, 美仲山甫之德. 茹, 食也. 強圉, 強梁圉扞也.｣

深執謙退, 推誠讓位. 定陶太后欲立僭號, 憚彼面刺幄坐之義, 佞惑之雄, 朱博之疇, 懲此長、宏手劾之事, 上下壹心, 讒賊交亂, 詭辟制度, 遂成篡號[一], 斥逐仁賢, 誅殘戚屬, 而公被胥、原之訴, 遠去就國[二], 朝政崩壞, 綱紀廢弛, 危亡之禍, 不隧如髮[三]. 詩云｢人之云亡, 邦國殄悴｣[四], 公之謂矣.

[一]師古曰：｢詭, 違也. 辟讀曰僻.｣

[二]應劭曰：｢胥、原, 子胥、屈原也.｣ 師古曰：｢遠去朝廷, 而就其侯國.｣

[三]師古曰：｢弛, 解也, 音式爾反. 隧音直類反.｣

[四]師古曰：｢大雅瞻仰之詩也. 殄, 盡也. 悴, 病也. 言爲政不善, 賢人奔亡矣, 天下邦國盡困病也. □與(萃)[悴]同, 音才醉反.｣

當此之時, 宮亡儲主, 董賢據重, 加以傅氏有女之援[一], 皆自知得罪天下, 結讎中山[二], 則必同憂, 斷金相翼[三], 藉假遺詔, 頻用賞誅, 先除所憚, 急引所附, 遂誣往冤, 更徵遠屬, 事勢張見, 其不難矣！[四]賴公立入, 即時退賢, 及其黨親. 當此之時, 公運獨見之明, 奮亡前之威[五], 盱衡厲色, 振揚武怒[六], 乘其未堅, 厭其未發[七], 震起機動, 敵人摧折, 雖有賁育不及持刺[八], 雖有樗里不及回知[九], 雖有鬼谷不及造次[一０], 是故董賢喪其魂魄, 遂自絞殺. 人不還踵, 日不移晷[一一], 霍然四除, 更爲寧朝. 非陛下莫引立公, 非公莫克此禍. 詩云｢惟師尚父, 時惟鷹揚, 亮彼武王｣[一二], 孔子曰｢敏則有功｣[一三], 公之謂矣.

[一]師古曰：｢謂哀帝傅皇后.｣

[二]張晏曰：｢傅太后譖中山馮太后, 陷以祝詛之罪.｣

[三]師古曰：｢引易繫辭□二人同心, 其利斷金□ . 翼, 助也.｣

[四]師古曰：｢言哀帝既崩, 丁、傅、董賢欲稱遺詔, 樹立黨親, 共立幼王, 以據國權也. 遠屬, 國之宗室疏遠者也.｣

[五]師古曰：｢無前謂無有敢當之者.｣

[六]孟康曰：｢眉上曰衡. 盱衡, 舉眉揚目也.｣ 師古曰：｢盱音許于反.｣

[七]師古曰：｢厭音一涉反.｣

[八]師古曰：｢孟賁、夏育皆古勇士也. 持刺謂持兵(力)[刃]以刺.｣

[九]師古曰：｢樗里子名疾, 秦惠王之弟也, 爲秦相, 時人號曰智囊.｣

[一０]師古曰：｢鬼谷先生, 蘇秦之師, 善談說.｣

[一一]師古曰：｢還讀曰旋. 晷, 景也. 言其速疾.｣

[一二]師古曰：｢大雅大明之詩也. 師尚父, 太公也. 亮, 助也. 言太公武毅, 若鷹之飛揚, 佐助武王以克殷也.｣

[一三]師古曰：｢論語載孔子對子張之言也. 敏, 疾也. 言應事速疾, 乃能成功.｣

於是公乃白內故泗水相豐、斄令邯[一], 與大司徒光、車騎將軍舜建定社稷, 奉節東迎, 皆以功德受封益土, 爲國名臣. 書曰｢知人則哲｣[二], 公之謂也.

[一]師古曰：｢甄豐、甄邯也. 斄讀曰邰.｣

[二]師古曰：｢虞書咎繇謨之辭也. 哲, 智也.｣

公卿咸歎公德, 同盛公勳, 皆以周公爲比[一], 宜賜號安漢公, 益封二縣, 公皆不受. 傳曰申包胥不受存楚之報, 晏平仲不受輔齊之封[二], 孔子曰｢能以禮讓爲國乎何有｣[三], 公之謂也.

[一]師古曰：｢比音必寐反.｣

[二]師古曰：｢申包胥, 楚大夫也. 吳師入郢, 楚昭王出奔, 包胥如秦乞師, 秦出師以救楚. 昭王反國欲賞, 包胥辭曰：□吾爲君也, 非爲身也.□ 遂不受. 晏平仲, 齊大夫晏嬰也, 以道佐齊景公. 景公欲封之, 讓而不受.｣

[三]師古曰：｢論語載孔子之言也. 解在董仲舒傳.｣

將爲皇帝定立妃后, 有司上名, 公女爲首, 公深辭讓, 迫不得已然後受詔. 父子之親天性自然, 欲其榮貴甚於爲身, 皇后之尊侔於天子, 當時之會千載希有, 然而公惟國家之統, 揖大福之恩[一], 事事謙退, 動而固辭. 書曰｢舜讓于德不嗣｣[二], 公之謂矣.

[一]師古曰：｢揖謂讓而不當也.｣

[二](書)[師古]曰：｢虞書舜典之辭, 言舜自讓德薄, 不足以繼帝堯之事也.｣

自公受策, 以至于今, 斖斖翼翼, 日新其德[一], 增修雅素以命下國, ■儉隆約以矯世俗[二], 割財損家以帥群下, 彌躬執平以逮公卿[三], 教子尊學以隆國化. 僮奴衣布, 馬不秣穀, 食飲之用, 不過凡庶. 詩云｢溫溫恭人, 如集于木｣[四], 孔子曰｢食無求飽, 居無求安｣[五], 公之謂矣.

[一]師古曰：｢斖斖, 勉也. 翼翼, 敬也. 斖音武匪反.｣

[二]師古曰：｢■, 退也. 矯, 正也. □音千旬反, 其字從彳｣

[三]師古曰：｢彌讀與弭同.｣

[四]師古曰：｢小雅小宛之詩. 溫溫, 柔貌也. 如集于木, 恐墮墜耳.｣

[五]師古曰：｢論語載孔子之言也. 謂君子好學樂道, 故志不在安飽.｣

克身自約, 糴食逮給[一], 物物卬市, 日闋亡儲[二]. 又上書歸孝哀皇帝所益封邑, 入錢獻田, 殫盡舊業, 爲眾倡始[三]. 於是小大鄉和, 承風從化[四], 外則王公列侯, 內則帷幄侍御, 翕然同時, 各竭所有, 或入金錢, 或獻田畝, 以振貧窮, 收贍不足者. 昔令尹子文朝不及夕, 魯公儀子不茹園葵[五], 公之謂矣.

[一]師古曰：｢纔得粗及僅足而已.｣

[二]師古曰：｢物物卬市, 言其衣食所須皆買之於市, 不自營作, 而不奪工商利也. 闋, 盡也. 日闋, 言當日即盡, 不蓄積也. 卬音牛向反. 闋音空穴反.｣

[三]師古曰：｢倡音尺尚反.｣

[四]師古曰：｢鄉讀曰嚮.｣

[五]張晏曰：｢令尹子文自毀其家以紓楚國之難, 仕而逃祿, 朝不及夕也.｣ 師古曰：｢子文, 楚令尹鬥穀於菟也. 公儀子, 魯國相公儀休也, 拔其園葵, 不奪園夫之利. 食菜曰茹, 音人諸反.｣

開門延士, 下及白屋[一], 婁省朝政, 綜管眾治[二], 親見牧守以下, 考跡雅素, 審知白黑. 詩云｢夙夜匪解, 以事一人｣[三], 易曰｢終日乾乾, 夕惕若厲｣[四], 公之謂矣.

[一]師古曰：｢白屋, 謂庶人以白茅覆屋者也.｣

[二]師古曰：｢婁, 古屢字.｣

[三]師古曰：｢大雅烝人之詩也. 一人, 天子也. 解讀曰懈.｣

[四]師古曰：｢乾卦九三爻辭也. 乾乾, 自強之意. 惕, 懼也. 厲, 病也.｣

比三世爲三公, 再奉送大行[一], 秉冢宰職, 填安國家[二], 四海輻(奏)[湊], 靡不得所. 書曰｢納于大麓, 列風雷雨不迷｣[三], 公之謂矣.

[一]師古曰：｢比, 頻也.｣

[二]師古曰：｢填音竹刃反.｣

[三]師古曰：｢虞書舜典敘舜之德. 麓, 錄也. 言堯使舜大錄萬機之政. 一曰, 山足曰麓. 言有聖德, 雖遇風雷不迷惑也.｣

此皆上世之所鮮, 禹稷之所難[一], 而公包其終始, 一以貫之, 可謂備矣！[二]是以三年之間, 化行如神, 嘉瑞疊累, 豈非陛下知人之效, 得賢之致哉！故非獨君之受命也, 臣之生亦不虛矣. 是以伯禹錫玄圭, 周公受郊祀[三], 蓋以達天之使, 不敢擅天之功也[四]. 揆公德行, 爲天下紀[五]；觀公功勳, 爲萬世基. 基成而賞不配, 紀立而褒不副[六], 誠非所以厚國家, 順天心也.

[一]師古曰：｢鮮音先踐反.｣

[二]師古曰：｢論語稱孔子謂曾子曰□參乎, 吾道一以貫之□, 謂忠恕.｣

[三]師古曰：｢尚書禹貢云□禹錫玄圭, 告厥成功□, 言賞治水功成也. 禮記明堂位曰：□成王幼弱, 周公踐天子之位以治天下. 七年, 乃致政於成王. 成王以周公爲有勳勞於天下, 封周公於曲阜, 地方七百里, 革車千乘, 命魯公世世祀周公以天子禮樂. 是以魯君孟春乘大路, 旂十有二旒, 日月之章, 祀帝于郊, 配以后稷, 天子之禮也.□ ｣

[四]師古曰：｢言天降賢材以助王者, 王者當申達其用, 而不敢自專.｣

[五]師古曰：｢揆, 度也. 紀, 理也.｣

[六]師古曰：｢配, 對也.｣

高皇帝褒賞元功, 相國蕭何邑戶既倍, 又蒙殊禮, 奏事不名, 入殿不趨, 封其親屬十有餘人. 樂善無厭, 班賞亡遴[一], 苟有一策, 即必爵之, 是故公孫戎位在充郎, 選繇旄頭, 壹明樊噲, 封二千戶[二]. 孝文皇帝褒賞絳侯, 益封萬戶, 賜黃金五千斤. 孝武皇帝卹錄軍功, 裂三萬戶以封衛青, 青子三人, 或在繈褓, 皆爲通侯. 孝宣皇帝顯著霍光, 增戶命疇, 封者三人, 延及兄孫. 夫絳侯即因漢藩之固, 杖朱虛之鯁, 依諸將之遞, 據相扶之勢, 其事雖醜, 要不能遂[三]. 霍光即席常任之重, 乘大勝之威, 未嘗遭時不行, 陷假離朝[四], 朝之執事, 亡非同類, 割斷歷久, 統政曠世, 雖曰有功, 所因亦易, 然猶有計策不審過徵之累[五]. 及至青、戎, 摽末之功[六], 一言之勞, 然猶皆蒙丘山之賞. 課功絳、霍, 造之與因也；比於青、戎, 地之與天也. 而公又有宰治之效, 乃當上與伯禹、周公等盛齊隆, 兼其褒賞, 豈特與若云者同日而論哉? [七]然曾不得蒙青等之厚, 臣誠惑之！

[一]師古曰：｢遴與□同.｣

[二]孟康曰：｢公孫戎奴也, 高帝時爲旄頭郎.｣ 晉灼曰：｢楚漢春秋上東圍項羽, 聞樊噲反, 旄頭公孫戎明之, 卒不反, 封戎二千戶.｣ 師古曰：｢此公孫戎耳, 非戎奴也. 戎奴自武帝時人, 孟說誤矣. 繇讀與由同.｣

[三]李奇曰：｢言勃之功不遂, 而霍光據席常任也.｣ 晉灼曰：｢醜, 眾也. 言勃欲誅諸呂, 其事雖眾, 要不能以呂后在時而遂意也.｣ 師古曰：｢二說皆非也. 遞, 繞也, 謂相圍繞也. 言絳侯之時, 漢家外有藩屏盤石之固, 內有朱虛骨鯁之強, 諸將同心圍繞扶翼, 呂氏之黨雖欲作亂, 心懷醜惡, 事必不成. 言勃之功不足多也. 遞音帶.｣

[四]服虔曰：｢言光未嘗陷假不遇, 而離去朝也. 莽嘗退就國, 是陷假也.｣ 師古曰：｢假, 升也. 陷假者, 被陷害而去所升之位也.｣

[五]師古曰：｢光誤徵昌邑王, 不得其人也. 累音力瑞反.｣

[六]服虔曰：｢摽音刀末之摽. 謂衛青、公孫戎也.｣ 師古曰：｢摽音匹遙反.｣

[七]師古曰：｢若云, 謂若向者所云絳、霍、青、戎也.｣

臣聞功亡原者賞不限, 德亡首者褒不檢[一]. 是故成王之(與)[於]周公也, 度百里之限[二], 越九錫之檢, 開七百里之宇[三], 兼商、奄之民[四], 賜以附庸殷民六族[五], 大路大旂[六], 封父之繁弱, 夏后之璜[七], 祝宗卜史[八], 備物典策[九], 官司彝器[一０], 白牡之牲[一一], 郊望之禮[一二]. 王曰：｢叔父, 建爾元子.｣[一三]子父俱延拜而受之[一四]. 可謂不檢亡原者矣. 非特止此, 六子皆封[一五]. 詩曰：｢亡言不讎, 亡德不報.｣[一六]報當如之, 不如非報也[一七]. 近觀行事, 高祖之約非劉氏不王, 然而番君得王長沙, 下詔稱忠, 定著於令[一八], 明有大信不拘於制也. 春秋晉悼公用魏絳之策, 諸夏服從. 鄭伯獻樂, 悼公於是以半賜之. 絳深辭讓, 晉侯曰：｢微子, 寡人不能濟河. 夫賞, 國之典, 不可廢也. 子其受之.｣ 魏絳於是有金石之樂, 春秋善之[一九], 取其臣竭忠以辭功, 君知臣以遂賞也. 今陛下既知公有周公功德, 不行成王之褒賞, 遂聽公之固辭, 不顧春秋之明義, 則民臣何稱, 萬世何述? 誠非所以爲國也. 臣愚以爲宜恢公國, 令如周公[二０], 建立公子, 令如伯禽. 所賜之品, 亦皆如之. 諸子之封, 皆如六子. 即群下較然輸忠, 黎庶昭然感德[二一]. 臣誠輸忠, 民誠感德, 則於王事何有? [二二]唯陛下深惟祖宗之重, 敬畏上天之戒, 儀形虞、周之盛[二三], 敕盡伯禽之賜, 無遴周公之報[二四], (今)[令]天法有設, 後世有祖[二五], 天下幸甚！

[一]師古曰：｢無原, 謂不可測其本原也. 無首, 謂無出其上者也. 檢, 局也.｣

[二]師古曰：｢度亦踰越也.｣

[三]師古曰：｢解並在前也.｣

[四]師古曰：｢商、奄, 二國名.｣

[五]師古曰：｢謂條氏、徐氏、蕭氏、索氏、長勺氏、尾勺氏也.｣

[六]師古曰：｢解已在前也.｣

[七]師古曰：｢封父, 古諸侯也. 繁弱, 大弓名也. 半璧曰璜. 父讀曰甫.｣

[八]師古曰：｢太祝、太宗、太卜、太史, 凡四官.｣

[九]師古曰：｢既有備物, 而加之策書也. 一曰, 典策, 春秋之制也.｣

[一０]師古曰：｢官司, 百官也. 彝器, 常用之器也. 一曰, 彝, 祭宗廟酒器也. 周禮有六彝. 彝, 法也, 言器有所法象之貌耳.｣

[一一]師古曰：｢明堂位曰□季夏六月, 以禘禮祀周公於太廟, 牲用白牡□ .｣

[一二]師古曰：｢郊即(上祀)[祀上]帝於郊也. 望謂望山川而祭之也.｣

[一三]師古曰：｢魯頌閟宮之詩曰：□王曰叔父, 建爾元子, 俾侯于魯.□ 謂命周公以封伯禽爲魯公也.｣

[一四]師古曰：｢謂周公拜前, 魯公拜後.｣

[一五]師古曰：｢周公六子, 伯禽之弟也.｣

[一六]師古曰：｢大雅抑之詩也. 讎, 用也. 有善言則用之, 有德者必報之. 一曰, 讎, 對也. 賞當其言也.｣

[一七]服虔曰：｢報賞當如其德, 不如德者, 非報也.｣

[一八]師古曰：｢謂吳芮也. 解在芮傳. 番音蒲河反.｣

[一九]師古曰：｢事見左傳襄十一年. 微, 無也.｣

[二０]師古曰：｢恢, 大也.｣

[二一]師古曰：｢較, 明貌也.｣

[二二]師古曰：｢言臻其極無闕遺.｣

[二三]師古曰：｢儀形謂則而象之.｣

[二四]師古曰：｢敕, 備也. 遴與□同.｣

[二五]師古曰：｢祖, 始也. 以此爲法之始.｣

太后以視群公[一], 群公方議其事, 會呂寬事起.

[一]師古曰：｢視讀曰示.｣

初, 莽欲擅權, 白太后：｢前哀帝立, 背恩義, 自貴外家丁、傅, 撓亂國家, 幾危社稷[一]. 今帝以幼年復奉大宗, 爲成帝後, 宜明一統之義, 以戒前事, 爲後代法.｣ 於是遣甄豐奉璽綬, 即拜帝母衛姬爲中山孝王后, 賜帝舅衛寶、寶弟玄爵關內侯, 皆留中山, 不得至京師. 莽子宇, 非莽隔絕衛氏, 恐帝長大後見怨. 宇即私遣人與寶等通書, 教令帝母上書求入. 語在衛后傳. 莽不聽. 宇與師吳章及婦兄呂寬議其故, 章以爲莽不可諫, 而好鬼神, 可爲變怪以驚懼之, 章因推類說令歸政於衛氏. 宇即使寬夜持血灑莽第, 門吏發覺之, 莽執宇送獄, 飲藥死. 宇妻焉懷子[二], 繫獄, 須產子已, 殺之[三]. 莽奏言：｢宇爲呂寬等所詿誤, 流言惑眾, (惡)與管蔡同罪, 臣不敢隱, 其誅.｣ 甄邯等白太后下詔曰：｢夫唐堯有丹朱, 周文王有管蔡, 此皆上聖亡奈下愚子何, 以其性不可移也. 公居周公之位, 輔成王之主, 而行管蔡之誅, 不以親親害尊尊, 朕甚嘉之. 昔周公誅四國之後, 大化乃成, 至於刑錯[四]. 公其專意翼國, 期於致平.｣[五]莽因是誅滅衛氏, 窮治呂寬之獄, 連引郡國豪桀素非議己者, 內及敬武公主、[六]梁王立、紅陽侯立、平阿侯仁, 使者迫守, 皆自殺. 死者以百數, 海內震焉. 大司馬護軍褒奏言：｢安漢公遭子宇陷於管蔡之辜, 子愛至深, 爲帝室故不敢顧私. 惟宇遭罪, 喟然憤發作書八篇, 以戒子孫. 宜班郡國, 令學官以教授.｣ 事下群公, 請令天下吏能誦公戒者, 以著官簿, 比孝經[七].

[一]師古曰：｢撓, 擾也, 音火高反. 幾音巨依反.｣

[二]師古曰：｢焉, 其名.｣

[三]師古曰：｢須, 待也.｣

[四]師古曰：｢四國謂三監及淮夷耳.｣

[五]師古曰：｢翼, 助也.｣

[六]師古曰：｢元帝女弟也.｣

[七]師古曰：｢著官簿, 言用之得選舉也.｣

四年春, 郊祀高祖以配天, 宗祀孝文皇帝以配上帝. 四月丁未, 莽女立爲皇后, 大赦天下. 遣大司徒司直陳崇等八人分行天下, 覽觀風俗[一].

[一]師古曰：｢行音下更反.｣

太保舜等奏言：｢春秋列功德之義, 太上有立德, 其次有立功, 其次有立言, 唯至德大賢然後能之. 其在人臣, 則生有大賞, 終爲宗臣, 殷之伊尹, 周之周公是也.｣ 及民上書者八千餘人, 咸曰：｢伊尹爲阿衡, 周公爲太宰, 周公享七子之封, 有過上公之賞. 宜如陳崇言.｣ 章下有司, 有司請｢還前所益二縣及黃郵聚、新野田, 采伊尹、周公稱號, 加公爲宰衡, 位上公. 掾史秩六百石. 三公言事, 稱□敢言之□ . 群吏毋得與公同名. 出從期門二十人, 羽林三十人, 前後大車十乘. 賜公太夫人號曰功顯君, 食邑二千戶, 黃金印赤韍[一]. 封公子男二人, 安爲褒新侯, 臨爲賞都侯. 加后聘三千七百萬, 合爲一萬萬, 以明大禮.｣ 太后臨前殿, 親封拜. 安漢公拜前, 二子拜後, 如周公故事. 莽稽首辭讓, 出奏封事, 願獨受母號, 還安、臨印韍及號位戶邑. 事下太師光等, 皆曰：｢賞未足以直功[二], 謙約退讓, 公之常節, 終不可聽.｣ 莽求見固讓. 太后下詔曰：｢公每見, 叩頭流涕固辭, 今移病, 固當聽其讓, 令視事邪? [三]將當遂行其賞, 遣歸就第也?｣ 光等曰：｢安、臨親受印韍, 策號通天, 其義昭昭. 黃郵、召陵、新野之田爲入尤多[四], 皆止於公, 公欲自損以成國化, 宜可聽許. 治平之化當以時成, 宰衡之官不可世及. 納徵錢, 乃以尊皇后, 非爲公也. 功顯君戶, 止身不傳. 褒新、賞都兩國合三千戶, 甚少矣. 忠臣之節, 亦宜自屈, 而信主上之義[五]. 宜遣大司徒、大司空持節承制, 詔公亟入視事[六]. 詔尚書勿復受公之讓奏.｣ 奏可.

[一]師古曰：｢此韍, 印之組也.｣

[二]師古曰：｢直, 當也.｣

[三]師古曰：｢眡, 古視字.｣

[四]師古曰：｢召讀邵.｣

[五]師古曰：｢信讀曰申.｣

[六]師古曰：｢亟, 急也, 音居力反.｣

莽乃起視事, 上書言：｢臣以元壽二年六月戊午倉卒之夜, 以新都侯引入未央宮；庚申拜爲大司馬, 充三公位；元始元年正月丙辰拜爲太傅, 賜號安漢公, 備四輔官；今年四月甲子復拜爲宰衡, 位上公. 臣莽伏自惟, 爵爲新都侯, 號爲安漢公, 官爲宰衡、太傅、大司馬, 爵貴號尊官重, 一身蒙大寵者五, 誠非鄙臣所能堪. 據元始三年, 天下歲已復, 官屬宜皆置[一]. 穀梁傳曰：□天子之宰, 通于四海.□[二]臣愚以爲, 宰衡官以正百僚平海內爲職, 而無印信, 名實不副. 臣莽無兼官之材, 今聖朝既過誤而用之, 臣請御史刻宰衡印章曰□宰衡太傅大司馬印□, 成, 授臣莽, 上太傅與大司馬之印.｣ 太后詔曰：｢可. 韍如相國[三], 朕親臨授焉.｣ 莽乃復以所益納徵錢千萬, 遺與長樂長御奉共養者[四]. 太保舜奏言：｢天下聞公不受千乘之土, 辭萬金之幣, 散財施予千萬數, 莫不鄉化[五]. 蜀郡男子路建等輟訟慚怍而退, 雖文王卻虞芮何以加！[六]宜報告天下.｣ 奏可. 宰衡出, 從大車前後各十乘, 直事尚書郎、侍御史、謁者、中黃門、期門羽林[七]. 宰衡常持節, 所止, 謁者代持之[八]. 宰衡掾史秩六百石, 三公稱｢敢言之｣.

[一]如淳曰：｢前時飢, 省官職, 今豐, 宜復之也.｣ 師古曰：｢復音扶目反.｣

[二]師古曰：｢宰, 治也. 治眾事者, 謂大臣也.｣

[三]師古曰：｢韍亦謂組也.｣

[四]師古曰：｢太后之長御也. 共音居用反. 養音弋亮反.｣

[五]師古曰：｢鄉讀曰嚮.｣

[六]師古曰：｢卻, 退也. 虞、芮, 二國名也, 並在河之東. 二國之君相與爭田, 久而不平, 聞文王之德, 乃往斷焉. 入周之境, 則耕者讓畔, 行者讓路, 乃相謂曰：□我小人也, 不可以履君子之庭.□ 遂相讓, 以其所爭爲閑田而退.｣

[七]師古曰：｢自此以上, 皆從宰衡出.｣

[八]師古曰：｢相代而持也.｣

是歲, 莽奏起明堂、辟雍、靈臺, 爲學者築舍萬區, 作市、常滿倉, 制度甚盛. 立樂經, 益博士員, 經各五人. 徵天下通一藝教授十一人以上, 及有逸禮、古書、毛詩、周官、爾雅、天文、圖讖、鍾律、月令、兵法、史篇文字[一], 通知其意者, 皆詣公車. 網羅天下異能之士, 至者前後千數, 皆令記說廷中, 將令正乖繆, 壹異說云. 群臣奏言：｢昔周公奉繼體之嗣, 據上公之尊, 然猶七年制度乃定. 夫明堂、辟雍, 墮廢千載莫能興[二], 今安漢公起于第家, 輔翼陛下, 四年于茲, 功德爛然[三]. 公以八月載生魄庚子[四]奉使, 朝用書[五]臨賦營築, 越若翊辛丑[六], 諸生、庶民大和會, 十萬眾並集, 平作二旬, 大功畢成[七]. 唐虞發舉, 成周造業, 誠亡以加. 宰衡位宜在諸侯王上, 賜以束帛加璧, 大國乘車、安車各一[八], 驪馬二駟.｣[九]. 詔曰：｢可. 其議九錫之法.｣

[一]孟康曰：｢史籀所作十五篇古文書也.｣ 師古曰：｢周宣王太史史籀所作大篆書也. 籀音直救反.｣

[二]師古曰：｢墮, 毀也, 音火規反.｣

[三]師古曰：｢爛然, 章明之貌.｣

[四]師古曰：｢載, 始也. 魄, 月魄也.｣

[五]孟康曰：｢賦功役之書.｣

[六]師古曰：｢翊, 明也. 辛丑者, 庚子之明日也. 越, 發語辭也.｣

[七]師古曰：｢平作, 謂不促遽也. 平字或作丕. 丕亦大也.｣

[八]服虔曰：｢大國乘車, 如大國王之乘車也.｣

[九]師古曰：｢驪馬, 並駕也.｣

冬, 大風吹長安城東門屋瓦且盡.

五年正月, 祫祭明堂, 諸侯王二十八人, 列侯百二十人, 宗室子九百餘人, 徵助祭. 禮畢, 封孝宣曾孫信等三十六人爲列侯, 餘皆益戶賜爵, 金帛之賞各有數. 是時, 吏民以莽不受新野田而上書者前後四十八萬七千五百七十二人, 及諸侯、王公、列侯、宗室見者皆叩頭言, 宜亟加賞於安漢公[一]. 於是莽上書曰：｢臣以外屬, 越次備位, 未能奉稱[二]. 伏念聖德純茂, 承天當古, 制禮以治民, 作樂以移風, 四海奔走, 百蠻並轃[三], 辭去之日, 莫不隕涕. 非有款誠, 豈可虛致? 自諸侯王已下至於吏民, 咸知臣莽上與陛下有葭莩之故[四], 又得典職, 每歸功列德者, 輒以臣莽爲餘言. 臣見諸侯面言事於前者, 未嘗不流汗而慚愧也. 雖性愚鄙, 至誠自知, 德薄位尊, 力少任大, 夙夜悼栗, 常恐污辱聖朝. 今天下治平, 風俗齊同, 百蠻率服, 皆陛下聖德所自躬親, 太師光、太保舜等輔政佐治, 群卿大夫莫不忠良, 故能以五年之間至致此焉. 臣莽實無奇策異謀. 奉承太后聖詔, 宣之于下, 不能得什一；受群賢之籌畫, 而上以聞, 不能得什伍[五]. 當被無益之辜, 所以敢且保首領須臾者, 誠上休陛下餘光, 而下依群公之故也[六]. 陛下不忍眾言, 輒下其章於議者. 臣莽前欲立奏止, 恐其遂不肯止. 今大禮已行, 助祭者畢辭, 不勝至願, 願諸章下議者皆寢勿上, 使臣莽得盡力畢制禮作樂事. 事成, 以傳示天下, 與海內平之. 即有所間非, 則臣莽當被詿上誤朝之罪[七]；如無他譴, 得全命賜骸骨歸家, 避賢者路, 是臣之私願也. 惟陛下哀憐財幸！｣[八]甄邯等白太后, 詔曰：｢可. 唯公功德光於天下, 是以諸侯、王公、列侯、宗室、諸生、吏民翕然同辭, 連守闕庭, 故下其章. 諸侯、宗室辭去之日, 復見前重陳[九], 雖曉喻罷遣, 猶不肯去. 告以孟夏將行厥賞, 莫不驩悅, 稱萬歲而退. 今公每見, 輒流涕叩頭言願不受賞, 賞即加不敢當位. 方制作未定, 事須公而決, 故且聽公. 制作畢成, 群公以聞. 究于前議[一０], 其九錫禮儀亟奏.｣[一一]

[一]師古曰：｢亟, 急也.｣

[二]師古曰：｢稱音尺證反.｣

[三]師古曰：｢轃即臻字也.｣

[四]師古曰：｢葭, 蘆也. 莩者, 其筩裏白皮也. 言其輕薄而附著也, 故以爲喻. 葭音加. 莩音孚.｣

[五]師古曰：｢言皆不曉, 又遺忘也.｣

[六]師古曰：｢休, 庇廕也.｣

[七]師古曰：｢間音居莧反.｣

[八]師古曰：｢此財與裁同, 通用.｣

[九]師古曰：｢重音直用反.｣

[一０]師古曰：｢究, 竟也.｣

[一一]師古曰：｢亟, 急也.｣

於是公卿大夫、博士、議郎、列侯(富平侯)張純等九百二人皆曰：｢聖帝明王招賢勸能, 德盛者位高, 功大者賞厚. 故宗臣有九命上公之尊, 則有九錫登等之寵[一]. 今九族親睦, 百姓既章, 萬國和協, 黎民時雍[二], 聖瑞畢溱, 太平已洽[三]. 帝者之盛莫隆於唐虞, 而陛下任之；忠臣茂功莫著於伊周, 而宰衡配之. 所謂異時而興, 如合符者也. 謹以六藝通義, 經文所見, 周官、禮記宜於今者, 爲九命之錫[四]. 臣請命錫.｣ 奏可. 策曰：

[一]張晏曰：｢宗臣有勳勞爲上公, 國所宗者也. 周禮□上公九命□, 九命. 九賜也.｣ 師古曰：｢登等, 謂升於常等也.｣

[二]師古曰：｢章, 明也. 時, 是也. 雍亦和也. 自此已上皆取堯典敘堯德之言也.｣

[三]師古曰：｢溱亦與臻同.｣

[四]師古曰：｢禮含文嘉云：□九錫者, 車馬、衣服、樂懸、朱戶、納陛、武賁、鈇鉞、弓矢、秬鬯也.□ ｣

惟元始五年五月庚寅, 太皇太后臨于前殿, 延登, (請)[親]詔之曰：公進, 虛聽朕言[一]. 前公宿衛孝成皇帝十有六年, 納策盡忠, 白誅故定陵侯淳于長, 以彌亂發姦[二], 登大司馬, 職在內輔. 孝哀皇帝即位, 驕妾窺欲, 姦臣萌亂, 公手劾高昌侯董宏, 改正故定陶共王母之僭坐. 自是之後, 朝臣論議, 靡不據經. 以病辭位, 歸于第家, 爲賊臣所陷. 就國之後, 孝哀皇帝覺寤, 復還公長安, 臨病加劇, 猶不忘公, 復特進位. 是夜倉卒, 國無儲主, 姦臣充朝, 危殆甚矣. 朕惟定國之計莫宜于公, 引納于朝, 即日罷退高安侯董賢, 轉漏之間, 忠策輒建, 綱紀咸張. 綏和、元壽, 再遭大行, 萬事畢舉, 禍亂不作. 輔朕五年, 人倫之本正, 天地之位定[三]. 欽承神祇, 經緯四時, 復千載之廢, 矯百世之失[四], 天下和會, 大眾方輯[五]. 詩之靈臺, 書之作雒, 鎬京之制, 商邑之度, 於今復興[六]. 昭章先帝之元功, 明著祖宗之令德, 推顯嚴父配天之義, 修立郊禘宗祀之禮, 以光大孝. 是以四海雍雍, 萬國慕義, 蠻夷殊俗, 不召自至, 漸化端冕, 奉珍助祭[七]. 尋舊本道, 遵術重古, 動而有成, 事得厥中. 至德要道, 通於神明, 祖考嘉享. 光耀顯章, 天符仍臻, 元氣大同. 麟鳳龜龍, 眾祥之瑞, 七百有餘. 遂制禮作樂, 有綏靖宗廟社稷之大勳. 普天之下, 惟公是賴, 官在宰衡, 位(在)[爲]上公. 今加九命之錫, 其以助祭, 共文武之職[八], 乃遂及厥祖[九]. 於戲, 豈不休哉！[一０]

[一]師古曰：｢進前虛己而聽也.｣

[二]師古曰：｢彌讀曰弭. 弭, 止也.｣

[三]張晏曰：｢定冠婚之儀, 徙南北之郊也.｣

[四]張晏曰：｢封先代之後, 立古文經, 定迭毀之禮也.｣

[五]師古曰：｢輯與集字同.｣

[六]師古曰：｢靈臺, 所以觀氣象者也. 文王受命, 作邑于豐, 始立此臺, 兆庶自勸, 就其功作, 故大雅靈臺之詩曰：□經始靈臺, 經之營之, 庶人攻之, 不日成之.□ 作雒, 謂周公營洛邑以爲王都, 所謂成周也. 周書洛誥曰：□召公既相宅, 周公往營成周, 使來告卜, 作洛誥.□ 豐、鎬相近, 故總曰鎬京. 成周既成, 遷殷頑民使居之, 故云商邑之度也.｣

[七]師古曰：｢蠻夷漸染朝化而正衣冠, 奉其國珍來助祭.｣

[八]師古曰：｢共讀曰供.｣

[九]師古曰：｢榮寵之命, 上延其先祖也.｣

[一０]師古曰：｢於戲讀曰嗚呼. 休, 美也.｣

於是莽稽首再拜, 受綠韍袞冕衣裳[一], 瑒琫瑒珌[二], 句履[三], 鸞路乘馬[四], 龍旂九旒, 皮弁素積[五], 戎路乘馬[六], 彤弓矢, 盧弓矢[七], 左建朱鉞, 右建金戚[八], 甲冑一具[九], 秬鬯二卣[一０], 圭瓚二[一一], 九命青玉珪二[一二], 朱戶納陛[一三]. 署宗官、祝官、卜官、史官, 虎賁三百人, 家令丞各一人, 宗、祝、卜、史官皆置嗇夫, 佐安漢公. 在中府外第, 虎賁爲門衛, 當出入者傅籍[一四]. 自四輔、三公有事府第, 皆用傳[一五]. 以楚王邸爲安漢公第, 大繕治, 通周衛. 祖禰廟及寢皆爲朱戶納陛. 陳崇又奏：｢安漢公祠祖禰, 出城門, 城門校尉宜將騎士從. 入有門衛, 出有騎士, 所以重國也.｣ 奏可.

[一]師古曰：｢此韍謂蔽膝也, 或謂韍韠. 韍音弗. 韠音畢.｣

[二]孟康曰：｢瑒, 玉名也. 佩刀之飾, 上曰琫, 下曰珌. 詩云□韠琫有珌□ 是也.｣ 師古曰：｢瑒音蕩. 琫音布孔反. 珌音必.｣

[三]孟康曰：｢今齊祀履舄頭飾也. 出履(一二)[三]寸.｣ 師古曰：｢其形歧頭. 句音巨俱反.｣

[四]師古曰：｢鸞路, 路車之施鸞者也, 解在禮樂志. 四馬曰乘, 音食證反. 其下亦同.｣

[五]師古曰：｢素積, 素裳也.｣

[六]師古曰：｢戎路, 戎車也.｣

[七]師古曰：｢彤, 赤色. 盧, 黑色.｣

[八]師古曰：｢鉞戚皆斧屬.｣

[九]師古曰：｢冑, 兠鍪.｣

[一０]師古曰：｢秬鬯, 香酒也. 卣, 中樽也, 音攸, 又音羊九反.｣

[一一]師古曰：｢以圭爲勺末.｣

[一二]師古曰：｢青者, 春色, 東方生而長育萬物也.｣

[一三]孟康曰：｢納, 內也. 謂鑿殿基際爲陛, 不使露也.｣ 師古曰：｢孟說是也. 尊者不欲露而升陛, 故內之於霤下也. 諸家之釋, 文句雖煩, 義皆不了, 故無取云.｣

[一四]師古曰：｢傅猶著也, 音附.｣

[一五]孟康曰：｢傳, 符也.｣ 師古曰：｢音張戀反.｣

其秋, 莽以皇后有子孫瑞, 通子午道[一]. 子午道從杜陵直絕南山, 徑漢中[二].

[一]張晏曰：｢時年十四, 始有婦人之道也. 子, 水；午, 火也. 水以天一爲牡, 火以地二爲牝, 故火爲水妃, 今通子午以協之.｣

[二]師古曰：｢子, 北方也. 午, 南方也. 言通南北道相當, 故謂之子午耳. 今京城直南山有谷通梁、漢道者, 名子午谷. 又宜州西界, 慶州東界, 有山名子午嶺, 計南北直相當. 此則北山者是子, 南山者是午, 共爲子午道.｣

風俗使者八人還, 言天下風俗齊同, 詐爲郡國造歌謠, 頌功德, 凡三萬言. 莽奏定著令. 又奏爲市無二賈[一], 官無獄訟, 邑無盜賊, 野無飢民, 道不拾遺, 男女異路之制, 犯者象刑[二]. 劉歆、陳崇等十二人皆以治明堂, 宣教化, 封爲列侯.

[一]師古曰：｢言純質也. 賈音價.｣

[二]師古曰：｢象刑, 解在武紀及刑法志.｣

莽既致太平, 北化匈奴, 東致海外, 南懷黃支, 唯西方未有加. 乃遣中郎將平憲等多持金幣誘塞外羌, 使獻地, 願內屬. 憲等奏言：｢羌豪良願等種, 人口可萬二千人, 願爲內臣, 獻鮮水海、允谷鹽池, 平地美草皆予漢民, 自居險阻處爲藩蔽. 問良願降意, 對曰：□太皇太后聖明, 安漢公至仁, 天下太平, 五穀成孰, 或禾長丈餘, 或一粟三米, 或不種自生, 或□不蠶自成, 甘露從天下, 醴泉自地出, 鳳皇來儀, 神爵降集. 從四歲以來, 羌人無所疾苦, 故思樂內屬.□ 宜以時處業, 置屬國領護.｣ 事下莽, 莽復奏曰：｢太后秉統數年, 恩澤洋溢, 和氣四塞, 絕域殊俗, 靡不慕義. 越裳氏重譯獻白雉, 黃支自三萬里貢生犀, 東夷王度大海奉國珍, 匈奴單于順制作, 去二名, 今西域良願等復舉地爲臣妾, 昔唐堯橫被四表, 亦亡以加之. 今謹案已有東海、南海、北海郡, 未有西海郡, 請受良願等所獻地爲西海郡. 臣又聞聖王序天文, 定地理, 因山川民俗以制州界. 漢家地廣二帝三王[一], 凡十(三)[二]州, 州名及界多不應經. 堯典十有二州界, 後定爲九州. 漢家廓地遼遠, 州牧行部, 遠者三萬餘里, 不可爲九. 謹以經義正十二州名分界, 以應正始.｣ 奏可. 又增法五十條, 犯者徙之西海. 徙者以千萬數, 民始怨矣.

[一]服虔曰：｢唐虞及周要服之內方七千里, 夏殷方三千里, 漢地南北萬三千里也.｣

泉陵侯劉慶上書[一]言：｢周成王幼少, 稱孺子, 周公居攝. 今帝富於春秋, 宜令安漢公行天子事, 如周公.｣ 群臣皆曰：｢宜如慶言.｣

[一]師古曰：｢王子侯年表□眾陵節侯賢, 長沙定王子, 本始四年戴侯真定嗣, 二十二年薨, 黃龍元年頃侯慶嗣.□ 此則是也. 此傳及翟義傳並云泉陵, 地理志泉陵屬零陵郡, 而表作眾陵, 表爲誤也.｣

冬, 熒惑入月中.

平帝疾, 莽作策, 請命於泰畤, 戴璧秉圭, 願以身代. 藏策金縢, 置于前殿, 敕諸公勿敢言[一]. 十二月平帝崩, 大赦天下. 莽徵明禮者宗伯鳳等與定天下吏六百石以上皆服喪三年. 奏尊孝成廟曰統宗, 孝平廟曰元宗. 時元帝世絕, 而宣帝曾孫有見王五人[二], 列侯廣戚侯顯等四十八人, 莽惡其長大, 曰：｢兄弟不得相爲後.｣ 乃選玄孫中最幼廣戚侯子嬰, 年二歲, 託以爲卜相最吉.

[一]師古曰：｢詐依周公爲武王請命, 作金縢也.｣

[二]師古曰：｢王之見在者.｣

是月, 前煇光謝囂奏武功長孟通浚井得白石[一], 上圓下方, 有丹書著石[二], 文曰｢告安漢公莽爲皇帝｣. 符命之起, 自此始矣. 莽使群公以白太后, 太后曰：｢此誣罔天下, 不可施行！｣ 太保舜謂太后：｢事已如此, 無可奈何, 沮之力不能止[三]. 又莽非敢有它, 但欲稱攝以重其權, 填服天下耳.｣[四]太后聽許, 舜等即共令太后下詔曰：｢蓋聞天生眾民, 不能相治, 爲之立君以統理之. 君年幼稚, 必有寄託而居攝焉, 然後能奉天施而成地化, 群生茂育. 書不云乎? □天工, 人其代之.□[五]朕以孝平皇帝幼年, 且統國政, 幾加元服, 委政而屬之[六]. 今短命而崩, 嗚呼哀哉！已使有司徵孝宣皇帝玄孫二十三人, 差度宜者, 以嗣孝平皇帝之後[七]. 玄孫年在繈褓, 不得至德君子, 孰能安之? 安漢公莽輔政三世, 比遭際會, 安光漢室[八], 遂同殊風, 至于制作, 與周公異世同符. 今前煇光囂、武功長通上言丹石之符, 朕深思厥意, 云□爲皇帝□ 者, 乃攝行皇帝之事也. 夫有法成易, 非聖人者亡法. 其令安漢公居攝踐祚, 如周公故事, 以武功縣爲安漢公采地[九], 名曰漢光邑. 具禮儀奏.｣

[一]師古曰：｢浚, 抒治之也. 囂音許驕反. 浚音峻. 抒音直呂反.｣

[二]師古曰：｢著音直略反.｣

[三]師古曰：｢沮, 壞也, 音才汝反.｣

[四]師古曰：｢填音竹刃反.｣

[五]師古曰：｢虞書咎繇謨之辭也. 言人代天理治工事也.｣

[六]師古曰：｢屬, 付也. 幾音曰冀. 屬音之欲反.｣

[七]師古曰：｢差度謂擇也. 度音大各反.｣

[八]師古曰：｢比, 頻也.｣

[九]師古曰：｢采, 官也. 以官受地, 故謂之采.｣

於是群臣奏言：｢太后聖德昭然, 深見天意, 詔令安漢公居攝. 臣聞周成王幼少, 周道未成, 成王不能共事天地, 修文武之烈[一]. 周公權而居攝, 則周道成, 王室安；不居攝, 則恐周隊失天命[二]. 書曰：□我嗣事子孫, 大不克共上下, 遏失前人光, 在家不知命不易. 天應棐諶, 乃亡隊命.□[三]說曰：[四]周公服天子之冕, 南面而朝群臣, 發號施令, 常稱王命. 召公賢人, 不知聖人之意, 故不說也[五]. 禮明堂記曰：□周公朝諸侯於明堂, 天子負斧依南面而立.□[六]謂□周公踐天子位, 六年朝諸侯, 制禮作樂, 而天下大服□ 也. 召公不說. 時武王崩, 縗麤未除[七]. 由是言之, 周公始攝則居天子之位, 非乃六年而踐阼也. 書逸嘉禾篇曰：□周公奉鬯立于阼階, 延登, 贊曰：｢假王蒞政, 勤和天下.｣□ 此周公攝政, 贊者所稱[八]. 成王加元服, 周公則致政. 書曰□朕復子明辟□[九], 周公常稱王命, 專行不報, 故言我復子明君也. 臣請安漢公居攝踐祚, 服天子韍冕[一０], 背斧依于戶牖之間, 南面朝群臣, 聽政事. 車服出入警蹕, 民臣稱臣妾, 皆如天子之制. 郊祀天地, 宗祀明堂, 共祀宗廟, 享祭群神, 贊曰□假皇帝□[一一], 民臣謂之□攝皇帝□, 自稱曰□予□ . 平決朝事, 常以皇帝之詔稱□制□, 以奉順皇天之心, 輔翼漢室, 保安孝平皇帝之幼嗣, 遂寄託之義, 隆治平之化[一二]. 其朝見太皇太后、帝皇后, 皆復臣節. 自施政教於其宮家國采, 如諸侯禮[儀]故事. 臣昧死請.｣ 太后詔曰：｢可.｣ 明年, 改元曰居攝.

[一]師古曰：｢共讀曰恭. 烈, 業也.｣

[二]師古曰：｢隊音直類反.｣

[三]師古曰：｢周書君奭之篇也. 邵公爲保, 周公爲師, 相成王爲左右. 邵公不悅, 周公作君奭以告之. 奭, 召公名也. 尊而呼之, 故曰君也. 言我恐後嗣子孫大不能恭承天地, 絕失先王光大之道, 不知受命之難. 天所應輔唯在有誠, 所以亡失其命也. 共音恭. 棐音匪.｣

[四]師古曰：｢謂說經義也.｣

[五]師古曰：｢召讀曰邵. 說讀曰悅. 次下並同.｣

[六]師古曰：｢依讀曰扆. 此下亦同.｣

[七]師古曰：｢縗音千回反.｣

[八]師古曰：｢贊謂祭祝之辭也.｣

[九]師古曰：｢周書洛誥載周公告成王之辭, 言我復還明君之政於子也. 復音扶目反.｣

[一０]師古曰：｢此韍亦謂裳韍也.｣

[一一]師古曰：｢贊謂祭祝之辭也. 共音恭.｣

[一二]師古曰：｢遂, 成也.｣

居攝元年正月, 莽祀上帝於南郊, 迎春於東郊, 行大射禮於明堂, 養三老五更, 成禮而去[一]. 置柱下五史, 秩如御史, 聽政事, 侍旁記疏言行.

[一]師古曰：｢更音工衡反.｣

三月己丑, 立宣帝玄孫嬰爲皇太子, 號曰孺子. 以王舜爲太傅左輔, 甄豐爲太阿右拂[一], 甄邯爲太保後承. 又置四少, 秩皆二千石.

[一]師古曰：｢拂讀曰弼.｣

四月, 安眾侯劉崇與相張紹謀曰：[一]｢安漢公莽專制朝政, 必危劉氏. 天下非之者, 乃莫敢先舉, 此宗室恥也. 吾帥宗族爲先, 海內必和.｣ 紹等從者百餘人, 遂進攻宛, 不得入而敗. 紹者, 張竦之從兄也. 竦與崇族父劉嘉詣闕自歸, 莽赦弗罪. 竦因爲嘉作奏曰：

[一]師古曰：｢安眾康侯月, 長沙定王子, 崇即月之玄孫子也, 見王子侯表.｣

建平、元壽之間, 大統幾絕, 宗室幾棄[一]. 賴蒙陛下聖德, 扶服振救[二], 遮扞匡衛, 國命復延, 宗室明目. 臨朝統政, 發號施令, 動以宗室爲始, 登用九族爲先. 並錄支親, 建立王侯, 南面之孤, 計以百數. 收復絕屬, 存亡續廢[三], 得比肩首, 復爲人者, 嬪然成行[四], 所以藩漢國, 輔漢宗也. 建辟雍, 立明堂, 班天法, 流聖化, 朝群后, 昭文德, 宗室諸侯, 咸益土地. 天下喁喁, 引領而歎[五], 頌聲洋洋, 滿耳而入[六]. 國家所以服此美, 膺此名, 饗此福, 受此榮者, 豈非太皇太后日昃之思, 陛下夕惕之念哉！何謂? [七]亂則統其理, 危則致其安, 禍則引其福, 絕則繼其統, 幼則代其任, 晨夜屑屑, 寒暑勤勤[八], 無時休息, 孳孳不已者[九], 凡以爲天下, 厚劉氏也[一０]. 臣無愚智, 民無男女, 皆諭至意[一一].

[一]師古曰：｢幾亦音巨依反.｣

[二]師古曰：｢陛下謂莽也. 服音蒲北反.｣

[三]師古曰：｢復音扶目反.｣

[四]師古曰：｢嬪然, 多貌也. 行, 列也. 嬪音匹人反. 行音下郎反.｣

[五]師古曰：｢喁喁, 眾口向上也, 音顒.｣

[六]師古曰：｢論語載孔子曰：□師摯之始, 關雎之亂, 洋洋乎盈耳哉！□ 故竦引之也. 洋音羊, 又音翔.｣

[七]師古曰：｢先爲設問, 復陳其事也.｣

[八]師古曰：｢屑屑猶切切, 動作之意也.｣

[九]師古曰：｢孳孳, 不怠之意也, 音與孜同.｣

[一０]師古曰：｢爲音于偽反.｣

[一一]師古曰：｢諭, 曉也.｣

而安眾侯崇乃獨懷悖惑之心, 操畔逆之慮[一], 興兵動眾, 欲危宗廟, 惡不忍聞, 罪不容誅, 誠臣子之仇, 宗室之讎, 國家之賊, 天下之害也. 是故親屬震落而告其罪, 民人潰畔而棄其兵, 進不跬步, 退伏其殃[二]. 百歲之母, 孩提之子[三], 同時斷斬, 懸頭竿杪[四], 珠珥在耳, 首飾猶存, 爲計若此, 豈不誖哉！[五]

[一]師古曰：｢悖, 乖也.｣

[二]師古曰：｢半步曰跬, 謂一舉足也, 音(宗)[空]橤反.｣

[三]師古曰：｢嬰兒始孩, 人所提挈, 故曰孩提也. 孩者, 小兒笑也.｣

[四]師古曰：｢杪, 末也, 音莫小反.｣

[五]師古曰：｢誖, 惑也, 音布內反.｣

臣聞古者畔逆之國, 既以誅討, (而)[則]豬其宮室以爲汙池, 納垢濁焉[一], 名曰凶虛[二], 雖生菜茹, 而人不食[三]. 四牆其社, 覆上棧下, 示不得通[四]. 辨社諸侯[五], 出門見之, 著以爲戒[六]. 方今天下聞崇之反也, 咸欲騫衣手劍而叱之. 其先至者, 則拂其頸[七], 衝其匈, 刃其軀, 切其肌；後至者, 欲撥其門, 仆其牆[八], 夷其屋, 焚其器[九], 應聲滌地, 則時成創[一０]. 而宗室尤甚, 言必切齒焉. 何則? 以其背畔恩義, 而不知重德之所在也. 宗室所居或遠, 嘉幸得先聞, 不勝憤憤之願, 願爲宗室倡始[一一], 父子兄弟負籠荷鍤, 馳之南陽[一二], 豬崇宮室, 令如古制. 及崇社宜如亳社, 以賜諸侯, 用永監戒. 願下四輔公卿大夫議, 以明好惡, 視四方[一三].

[一]李奇曰：｢掘其宮以爲池, 用貯水也.｣ 師古曰：｢豬謂畜水汙下也. 汙音烏.｣

[二]師古曰：｢虛讀曰墟. 墟, 故居也, 言凶人所居也.｣

[三]師古曰：｢所食之菜曰茹, 音人庶反.｣

[四]師古曰：｢棧謂以簀蔽之也. 下則棧之, 上則覆之, 所以隔塞不通陰陽之氣.｣

[五]孟康曰：｢辨, 布也. 布崇社國, 國各作一, 見以爲戒也.｣ 師古曰：｢辨讀曰班.｣

[六]師古曰：｢著, 明也.｣

[七]師古曰：｢拂, 戾也, 音佛.｣

[八]師古曰：｢仆, 倒也.｣

[九]師古曰：｢夷, 平也.｣

[一０]師古曰：｢滌地猶言塗地. 則時, 即時也. 創, 傷也, 音初良反.｣

[一一]師古曰：｢倡音(先)[昌]向反.｣

[一二]師古曰：｢籠, 所以盛土也. 鍤, 鍫也.｣

[一三]師古曰：｢視讀曰示.｣

於是莽大說[一]. 公卿曰：｢皆宜如嘉言.｣ 莽白太后下詔曰：｢惟嘉父子兄弟, 雖與崇有屬, 不敢阿私, 或見萌牙, 相率告之, 及其禍成, 同共讎之, 應合古制, 忠孝著焉. 其以杜衍戶千封嘉爲(師)[帥]禮侯, 嘉子七人皆賜爵關內侯.｣ 後又封竦爲淑德侯. 長安(謂)[爲]之語曰：｢欲求封, 過張伯松[二]；力戰鬥, 不如巧爲奏.｣ 莽又封南陽吏民有功者百餘人, 汙池劉崇室宅. 後謀反者, 皆汙池云.

[一]師古曰：｢說讀曰悅.｣

[二]師古曰：｢竦之字.｣

群臣復白：｢劉崇等謀逆者, 以莽權輕也. 宜尊重以填海內.｣[一]五月甲辰, 太后詔莽朝見太后稱｢假皇帝｣.

[一]師古曰：｢填音竹刃反.｣

冬十月丙辰朔, 日有食之.

十二月, 群臣奏請：｢益安漢公宮及家吏, 置率更令, 廟、廄、廚長丞, 中庶子, 虎賁以下百餘人, 又置衛士三百人. 安漢公廬爲攝省, 府爲攝殿, 第爲攝宮.｣ 奏可.

莽白太后下詔曰：｢故太師光雖前薨, 功效已列. 太保舜、大司空豐、輕車將軍邯、步兵將軍建皆爲誘進單于籌策, 又典靈臺、明堂、辟雍、四郊, 定制度, 開子午道, 與宰衡同心說德[一], 合意并力, 功德茂著. 封舜子匡爲同心侯, 林爲說德侯, 光孫壽爲合意侯, 豐孫匡爲并力侯. 益邯、建各三千戶.

[一]師古曰：｢說音悅. 次下亦同.｣

是歲, 西羌龐恬、傅幡等[一]怨莽奪其地作西海郡, 反攻西海太守程永, 永奔走. 莽誅永, 遣護羌校尉竇況擊之.

[一]師古曰：｢幡音敷元反, 其字從巾.｣

二年春, 竇況等擊破西羌.

五月, 更造貨：錯刀, 一直五千；契刀, 一直五百；大錢, 一直五十, 與五銖錢並行. 民多盜鑄者. 禁列侯以下不得挾黃金, 輸御府受直, 然卒不與直.

九月, 東郡太守翟義都試, 勒車騎, 因發奔命, 立嚴鄉侯劉信爲天子[一], 移檄郡國, 言莽｢毒殺平帝, 攝天子位, 欲絕漢室, 今共行天罰誅莽.｣[二]郡國疑惑, 眾十餘萬. 莽惶懼不能食, 晝夜抱孺子告禱郊廟, 放大誥作策[三], 遣諫大夫桓譚等班於天下, 諭以攝位當反政孺子之意[四]. 遣王邑、孫建等八將軍擊義, 分屯諸關, 守阨塞. 槐里男子趙明、霍鴻等起兵, 以和翟義[五], 相與謀曰：｢諸將精兵悉東, 京師空, 可攻長安.｣ 眾稍多, 至且十萬人, 莽恐, 遣將軍王奇、王級將兵拒之. 以太保甄邯爲大將軍, 受鉞高廟, 領天下兵, 左杖節, 右把鉞, 屯城外. 王舜、甄豐晝夜循行殿中[六].

[一]師古曰：｢東平煬王之子.｣

[二]師古曰：｢共讀作(供)[恭].｣

[三]師古曰：｢放, 依也. 大誥, 周書篇名, 周公所作也. 放音甫往反.｣

[四]師古曰：｢諭, 曉告(也)[之].｣

[五]師古曰：｢和音胡臥反.｣

[六]師古曰：｢行音下更反.｣

十二月, 王邑等破翟義於圉. 司威陳崇使監軍[一]上書言：｢陛下奉天洪範, 心合寶龜[二], 膺受元命, 豫知成敗, (感)[咸]應兆占, 是謂配天. 配天之主, 慮則移氣, 言則動物, 施則成化. 臣崇伏讀詔書下日, 竊計其時, 聖思始發, 而反虜仍破[三]；詔文始書, 反虜大敗；制書始下, 反虜畢斬, 眾將未及齊其鋒芒. 臣崇未及盡其愚慮, 而事已決矣.｣ 莽大說[四].

[一]師古曰：｢爲使而監軍於外.｣

[二]師古曰：｢心與龜合也.｣

[三]師古曰：｢思, 慮也.｣

[四]師古曰：｢說讀曰悅.｣

三年春, 地震. 大赦天下.

王邑等還京師, 西與王級等合擊明、鴻, 皆破滅, 語在翟義傳. 莽大置酒未央宮白虎殿, 勞賜將帥. 詔陳崇治校軍功, 第其高下. 莽乃上奏曰：｢明聖之世, 國多賢人, 故唐虞之時, 可比屋而封, 至功成事就, 則加賞焉. 至於夏后塗山之會, 執玉帛者萬國, 諸侯執玉, 附庸執帛. 周武王孟津之上, 尚有八百諸侯. 周公居攝, 郊祀后稷以配天, 宗祀文王於明堂以配上帝, 是以四海之內各以其職來祭, 蓋諸侯千八百矣. 禮記王制千七百餘國, 是以孔子著孝經曰：□不敢遺小國之臣, 而況於公侯伯子男乎? 故得萬國之歡心以事其先王.□ 此天子之孝也. 秦爲亡道, 殘滅諸侯以爲郡縣, 欲擅天下之利, 故二世而亡. 高皇帝受命除殘, 考功施賞, 建國數百, 後稍衰微, 其餘僅存. 太皇太后躬統大綱, 廣封功德以勸善, 興滅繼絕以永世, 是以大化流通, 旦暮且成. 遭羌寇害西海郡, 反虜流言東郡, 逆賊惑眾西土, 忠臣孝子莫不奮怒, 所征殄滅, 盡備厥辜, 天子咸寧. 今制禮作樂, 實考周爵五等, 地四等, 有明文[一]；殷爵三等, 有其說, 無其文[二]. 孔子曰：□周監於二代, 郁郁乎文哉！吾從周.□[三]臣請諸將帥當受爵邑者爵五等, 地四等.｣ 奏可. 於是封者高爲侯伯, 次爲子男, 當賜爵關內侯者更名曰附城, 凡數百人. 擊西海者以｢羌｣ 爲號, 槐里以｢武｣ 爲號, 翟義以｢虜｣ 爲號.

[一]蘇林曰：｢爵五等：公、侯、伯、子、男也. 地四等：公一等, 侯伯二等, 子男三等, 附庸四等.｣

[二]師古曰：｢公一等, 侯二等, 伯、子、男三等.｣

[三]師古曰：｢論語載孔子之言也. 監, 視也. 二代, 夏、殷也. 郁郁, 文章貌.｣

群臣復奏言：｢太后修功錄德, 遠者千載, 近者當世, 或以文封, 或以武爵, 深淺大小. 靡不畢舉. 今攝皇帝背依踐祚, 宜異於宰國之時, 制作雖未畢已[一], 宜進二子爵皆爲公. 春秋□善善及子孫□, □賢者之後, 宜有土地□ . 成王廣封周公庶子六(子)[人], 皆有茅土. 及漢家名相大將蕭、霍之屬, 咸及支庶. 兄子光, 可先封爲列侯；諸孫, 制度畢已, 大司徒、大司空上名, 如前詔書.｣ 太后詔曰：｢進攝皇帝子褒新侯安爲新舉公, 賞都侯臨爲褒新公, 封光爲衍功侯.｣是時, 莽還歸新都國, 群臣復白以封莽孫宗爲新都侯. 莽既滅翟義, 自謂威德日盛, 獲天人助, 遂謀即真之事矣.

[一]師古曰：｢已, 止也.｣

九月, 莽母功顯君死, 意不在哀, 令太后詔議其服. 少阿、羲和劉歆與博士諸儒七十八人皆曰：｢居攝之義, 所以統立天功, 興崇帝道, 成就法度, 安輯海內也[一]. 昔殷成湯既沒, 而太子蚤夭, 其子太甲幼少不明, 伊尹放諸桐宮而居攝, 以興殷道. 周武王既沒, 周道未成, 成王幼少, 周公屏成王而居攝, 以成周道[二]. 是以殷有翼翼之化[三], 周有刑錯之功[四]. 今太皇太后比遭家之不造[五], 委任安漢公宰尹群僚, 衡平天下[六]. 遭孺子幼少, 未能共上下[七], 皇天降瑞, 出丹石之符, 是以太皇太后則天明命, 詔安漢公居攝踐祚, 將以成聖漢之業, 與唐虞三代比隆也. 攝皇帝遂開祕府, 會群儒, 制禮作樂, 卒定庶官, 茂成天功[八]. 聖心周悉, 卓爾獨見, 發得周禮, 以明因監[九], 則天稽古, 而損益焉, 猶仲尼之聞韶[一０], 日月之不可階[一一], 非聖哲之至, 孰能若茲！綱紀咸張, 成在一匱[一二], 此其所以保佑聖漢, 安靖元元之效也. 今功顯君薨, 禮□庶子爲後, 爲其母緦.□ 傳曰□與尊者爲體, 不敢服其私親也.□ 攝皇帝以聖德承皇天之命, 受太后之詔居攝踐祚, 奉漢大宗之後, 上有天地社稷之重, 下有元元萬機之憂, 不得顧其私親. 故太皇太后建厥元孫, 俾侯新都[一三], 爲哀侯後. 明攝皇帝與尊者爲體, 承宗廟之祭, 奉共養太皇太后, 不得服其私親也. 周禮曰□王爲諸侯緦縗□, □弁而加環絰□[一四], 同姓則麻, 異姓則葛. 攝皇帝當爲功顯君緦縗, 弁而加麻環絰, 如天子弔諸侯服, 以應聖制.｣ 莽遂行焉, 凡壹弔再會, 而令新都侯宗爲主, 服喪三年云.

[一]師古曰：｢輯字與集同.｣

[二]師古曰：｢屏猶擁也.｣

[三]師古曰：｢商頌殷武之詩曰□商邑翼翼, 四方之極□, 言商邑禮俗翼翼然可則傚, 乃四方之中正也.｣

[四]師古曰：｢謂成康之世囹圄空虛.｣

[五]師古曰：｢比, 頻也. 周頌閔予小子之篇曰□遭家不造□ . 造, 成也. 故議者引之.｣

[六]師古曰：｢宰, 治也. 尹, 正也. 衡, 平也, 言如稱之衡.｣

[七]師古曰：｢共讀曰恭. 上下謂天地.｣

[八]師古曰：｢茂, 美也.｣

[九]李奇曰：｢殷因於夏禮, 周監於二代.｣

[一０]師古曰：｢孔子至齊郭門之外, 遇一嬰兒, 挈一壺, 相與俱行, 其視精, 其心正, 其行端. 孔子謂御曰：□趣驅之, 趣驅之, 韶樂方作.□ 孔子至彼而及韶, 聞之, 三月不知肉味. 言天縱多能而識微也, 故取喻耳.｣

[一一]師古曰：｢論語載子貢敘孔子德云：□他人賢者, 丘陵也, 猶可踰也. 仲尼, 日月也, 無得而踰焉.□ 又曰：□夫子之不可及, 猶天之不可階而升也.□ ｣

[一二]師古曰：｢論語云孔子曰：□譬如爲山, 未成一匱, 止吾止也. 譬如平地, 雖覆一匱, 進吾往也.□ 匱者, 織草爲器, 所以盛土也. 言人修(德)行道[德], 有若爲山, 雖于平地, 始覆一匱之土而作不止, 可以得成, 故吾欲往觀之. 今此議者謂莽修行政化, 致於太平, 本由一匱也.｣

[一三]師古曰：｢建, 立也. 元, 長也. 謂立莽孫宗爲新都侯也. 俾, 使也.｣

[一四]師古曰：｢於弁上加環絰也. 謂之環者, 言其輕細如環之形.｣

司威陳崇奏, 衍功侯光私報執金吾竇況, 令殺人, 況爲收繫, 致其法. 莽大怒, 切責光. 光母曰：｢女自視孰與長孫、中孫?｣[一]遂母子自殺, 及況皆死. 初, 莽以事母、養嫂、撫兄子爲名, 及後悖虐, 復以示公義焉[二]. 令光子嘉嗣爵爲侯.

[一]師古曰：｢長孫、中孫, 莽子宇及獲字也. 皆爲莽所殺, 故云然. 中讀曰仲.｣

[二]服虔曰：｢不舍光罪爲公義.｣

莽下書曰：｢遏密之義, 訖于季冬[一], 正月郊祀, 八音當奏. 王公卿士, 樂凡幾等? 五聲八音, 條各云何? 其與所部儒生各盡精思, 悉陳其義.｣

[一]張晏曰：｢平帝以元始五年十二月崩, 至此再期年也.｣ 師古曰：｢虞書：□放勳乃徂, 百姓如喪考妣, 三載, 四海遏密八音.□ 遏, 止也. 密, 靜也. 謂不作樂也. 故莽引之.｣

是歲廣饒侯劉京、車騎將軍千人扈雲、大保屬臧鴻奏符命[一]. 京言齊郡新井, 雲言巴郡石牛, 鴻言扶風雍石, 莽皆迎受. 十一月甲子, 莽上奏太后曰：｢陛下至聖, 遭家不造, 遇漢十二世三七之阨, 承天威命, 詔臣莽居攝, 受孺子之託, 任天下之寄. 臣莽兢兢業業, 懼於不稱[二]. 宗室廣饒侯劉京上書言：□七月中, 齊郡臨淄縣昌興亭長辛當一暮數夢, 曰：｢吾, 天公使也. 天公使我告亭長曰：□攝皇帝當爲真.□ 即不信我, 此亭中當有新井.｣ 亭長晨起視亭中, 誠有新井[三], 入地且百尺.□ 十一月壬子, 直建冬至[四], 巴郡石牛, 戊午, 雍石文, 皆到于未央宮之前殿. 臣與太保安陽侯舜等視, 天風起, 塵冥, 風止, 得銅符帛圖於石前, 文曰：□天告帝符, 獻者封侯. 承天命, 用神令.□ 騎都尉崔發等視說[五]. 及前孝哀皇帝建平二年六月甲子下詔書, 更爲太初元將元年, 案其本事, 甘忠可、夏賀良讖書臧蘭臺[六]. 臣莽以爲元將元年者, 大將居攝改元之文也, 於今信矣. 尚書康誥□王若曰：｢孟侯, 朕其弟, 小子封.｣□[七]此周公居攝稱王之文也. 春秋隱公不言即位, 攝也. 此二經周公、孔子所定, 蓋爲後法. 孔子曰：□畏天命, 畏大人, 畏聖人之言.□[八]臣莽敢不承用！臣請共事神祇宗廟, 奏言太皇太后、孝平皇后, 皆稱假皇帝[九]. 其號令天下, 天下奏言事, 毋言□攝□ . 以居攝三年爲初始元年, 漏刻以百二十爲度, 用應天命. 臣莽夙夜養育隆就孺子[一０], 令與周之成王比德, 宣明太皇太后威德於萬方, 期於富而教之. 孺子加元服, 復子明辟, 如周公故事.｣ 奏可. 眾庶知其奉符命, 指意群臣博議別奏, 以視即真之漸矣[一一].

[一]師古曰：｢千人, 官名也, 屬車騎將軍. 扈其姓, 雲其名.｣

[二]師古曰：｢兢兢, 慎也. 業業, 危也.｣

[三]師古曰：｢誠, 實也.｣

[四]師古曰：｢壬子之日冬至, 而其日當建.｣

[五]師古曰：｢眡, 古視字也. 視其文而說其意也.｣

[六]師古曰：｢蘭臺, 掌圖籍之所.｣

[七]師古曰：｢孟, 長也. 孟侯者, 言爲諸侯之長也. 封者, 衛康叔名.｣

[八]師古曰：｢論語載孔子之言也, 已解在上.｣

[九]師古曰：｢共音曰恭.｣

[一０]師古曰：｢隆, 長也. 成就之使其長大也.｣

[一一]師古曰：｢視讀曰示.｣

期門郎張充等六人謀共劫莽, 立楚王. 發覺, 誅死.

梓潼人哀章[一]學問長安, 素無行, 好爲大言. 見莽居攝, 即作銅匱, 爲兩檢, 署其一曰｢天帝行璽金匱圖｣, 其一署曰｢赤帝行璽某傳予黃帝金策書｣. 某者, 高皇帝名也. 書言王莽爲真天子, 皇太后如天命. 圖書皆書莽大臣八人, 又取令名王興、王盛, 章因自竄姓名[二], 凡爲十一人, 皆署官爵, 爲輔佐. 章聞齊井、石牛事下, 即日昏時, 衣黃衣, 持匱至高廟, 以付僕射. 僕射以聞. 戊辰, 莽至高廟拜受金匱神嬗[三]. 御王冠, 謁太后, 還坐未央宮前殿, 下書曰：｢予以不德, 託于皇初祖考黃帝之後, 皇始祖考虞帝之苗裔, 而太皇太后之末屬. 皇天上帝隆顯大佑, 成命統序, 符契圖文, 金匱策書, 神明詔告, 屬予以天下兆民[四]. 赤帝漢氏高皇帝之靈, 承天命, 傳國金策之書, 予甚祗畏, 敢不欽受！以戊辰直定[五], 御王冠, 即真天子位, 定有天下之號曰新. 其改正朔, 易服色, 變犧牲, 殊徽幟, 異器制[六]. 以十二月朔癸酉爲建國元年正月之朔, 以雞鳴爲時. 服色配德上黃, 犧牲應正用白, 使節之旄旛皆純黃, 其署曰□新使五威節□, 以承皇天上帝威命也.｣

[一]師古曰：｢梓潼, 廣漢之縣也. 潼音童.｣

[二]師古曰：｢竄謂廁著也.｣

[三]師古曰：｢嬗, 古禪字. 言有神命, 使漢禪位於莽也.｣

[四]師古曰：｢屬, 委付也, 音之欲反.｣

[五]師古曰：｢於建除之次, 其日當定.｣

[六]師古曰：｢徽幟, 通謂旌旗之屬也. 幟音式志反.｣

校勘記

四０四０頁一四行　(爲)[嘗]私買侍婢, 景祐、汲古、殿、局本都作｢嘗｣, 此誤.

四０四二頁一０行　上乃加恩寵, 置使家, 中黃門[三]十日一賜餐. 沈欽韓說｢中黃門｣ 當屬下讀, 蘇林說非.

四０四四頁　二行　瑑自雕瑑字耳, 音(彖)[篆]也. 景祐本作｢篆｣. 王先謙說作｢篆｣是.

四０四七頁一二行　功(能)[德]爲忠臣宗, 景祐、殿本都作｢德｣. 楊樹達說作｢德｣是.

四０四九頁　二行　倍故, 數多於(人)[故]各一倍也. 景祐、殿本都作｢故｣. 王先謙說作｢故｣是.

四０四九頁　七行　自今以來, (非)[惟]封爵乃以聞. 汲古、殿、局本都作｢惟｣. 王先謙說｢非｣ 字誤.

四０五二頁　五行　宜承(大)[天]序, 奉祭祀. 景祐、殿本都作｢天｣. 王先謙說作｢天｣是.

四０五二頁　八行　事下有司, 皆(白)[曰]：　景祐、殿本都作｢曰｣.

四０五三頁　四行　[言]皇后之位當在莽女也. 景祐、殿本都有｢言｣ 字.

四０五三頁　九行　佟音(從)[徒]冬反. 景祐、殿本都作｢徒｣, 此誤.

四０五五頁一三行　□與(萃)[悴]同, 殿本作｢悴｣. 王先謙說作｢悴｣是.

四０五六頁一四行　謂持兵(力)[刃]以刺. 景祐、汲古、殿、局本都作｢刃｣, 此誤.

四０五八頁　三行　(書)[師古]曰：　朱一新說｢書曰｣ 當作｢師古曰｣.

四０五九頁一五行　四海輻(奏)[湊], 景祐、殿、局本都作｢湊｣. 王先謙說｢奏｣ 字誤.

四０六二頁　九行　是故成王之(與)[於]周公也, 景祐、殿本都作｢於｣. 王先謙說作｢於｣是.

四０六三頁　六行　(今)[令]天法有設, 錢大昭說｢今｣ 當作｢令｣. 按景祐、殿、局本都作｢令｣.

四０六四頁　四行　郊即(上祀)[祀上]帝於郊也. 殿本作｢祀上｣. 王先謙說殿本是.

四０六五頁一０行　(惡)與管蔡同罪, 景祐本無｢惡｣ 字.

四０七二頁一二行　列侯(富平侯)張純等　景祐本無｢富平侯｣ 三字.

四０七三頁　五行　延登, (請)[親]詔之曰：　沈欽韓說｢請｣ 當爲｢親｣. 按景祐、殿本都作｢親｣.

四０七四頁　三行　官在宰衡, 位(在)[爲]上公. 景祐、殿本都作｢爲｣.

四０七五頁一二行　出履(一二)[三]寸. 景祐本作｢三｣.

四０七七頁一三行　凡十(三)[二]州, 景祐本作｢三｣, 殿本作｢二｣.

四０八一頁　三行　如諸侯禮[儀]故事. 王先謙說｢禮｣ 下脫｢儀｣ 字. 按景祐、殿本都有.

四０八四頁　八行　音(宗)[空]橤反. 景祐、殿本都作｢空｣.

四０八四頁一二行　(而)[則]豬其宮室以爲汙池, 景祐、殿本都作｢則｣. 王先謙說作｢則｣是.

四０八五頁一四行　倡音(先)[昌]向反. 殿本作｢昌｣. 景祐本亦作｢先｣, 疑｢尺｣ 字之誤.

四０八六頁　三行　封嘉爲(師)[帥]禮侯, 錢大昭說｢師｣ 當作｢帥｣. 按通鑑作｢率禮侯｣, 錢說是.

四０八六頁　三行　長安(謂)[爲]之語曰：　景祐、殿本都作｢爲｣.

四０八八頁　四行　共讀作(供)[恭]. 景祐、殿本都作｢恭｣.

四０八八頁　六行　諭, 曉告(也)[之]. 景祐、殿本都作｢之｣.

四０八八頁一０行　(感)[咸]應兆占, 景祐、殿本都作｢咸｣.

四０九０頁　七行　成王廣封周公庶子六(子)[人], 景祐、殿本都作｢人｣.

四０九二頁一三行　言人修(德)行道[德], 景祐、殿本都作｢修行道德｣.

漢書卷九十九中 王莽傳第六十九中

始建國元年正月朔, 莽帥公侯卿士奉皇太后璽韍[一], 上太皇太后, 順符命, 去漢號焉.

[一]師古曰：｢韍謂璽之組, 音弗.｣

初, 莽妻宜春侯王氏女, 立爲皇后[一]. 本生四男：宇、獲、安、臨. 二子前誅死, 安頗荒忽[二], 乃以臨爲皇太子, 安爲新嘉辟[三]. 封宇子六人：千爲功隆公, 壽爲功明公, 吉爲功成公, 宗爲功崇公, 世爲功昭公, 利爲功著公. 大赦天下.

[一]師古曰：｢王訢爲丞相, 初封宜春侯, 傳爵至孫咸. 莽妻, 咸之女.｣

[二]師古曰：｢荒音呼廣反.｣

[三]師古曰：｢辟, 君也. 謂之辟者, 取爲國君之義, 音壁.｣

莽乃策命孺子曰：｢咨爾嬰, 昔皇天右乃太祖[一], 歷世十二, 享國二百一十載, 曆數在于予躬. 詩不云乎? □侯服于周, 天命靡常.□[二]封爾爲定安公, 永爲新室賓. 於戲！[三]敬天之休[四], 往踐乃位, 毋廢予命.｣ 又曰：｢其以平原、安德、漯陰、鬲、重丘, 凡戶萬[五], 地方百里, 爲定安公國. 立漢祖宗之廟於其國, 與周後並, 行其正朔、服色. 世世以事其祖宗, 永以命德茂功, 享歷代之祀焉. 以孝平皇后爲定安太后.｣ 讀策畢, 莽親執孺子手, 流涕歔欷[六], 曰：｢昔周公攝位, 終得復子明辟, 今予獨迫皇天威命, 不得如意！｣ 哀歎良久. 中傅將孺子下殿, 北面而稱臣. 百僚陪位, 莫不感動.

[一]師古曰：｢右讀曰佑. 佑, 助也.｣

[二]師古曰：｢大雅文王之詩也. 言殷之後嗣, 乃爲諸侯, 服事周室, 是天命無常也. 謂微子爲宋公也.｣

[三]師古曰：｢於戲音曰嗚呼.｣

[四]師古曰：｢休, 美也.｣

[五]師古曰：｢五縣也. 漯音它合反. 鬲音與隔同.｣

[六]師古曰：｢歔音虛. 欷音許氣反.｣

又按金匱, 輔臣皆封拜. 以太傅、左輔、驃騎將軍安陽侯王舜爲太師, 封安新公；大司徒就德侯平晏爲太傅, 就新公；少阿、羲和、京兆尹紅休侯劉歆爲國師, 嘉新公；廣漢梓潼哀章爲國將, 美新公：是爲四輔, 位上公. 太保、後承承陽侯甄邯[一]爲大司馬, 承新公；丕進侯王尋爲大司徒, 章新公；步兵將軍成都侯王邑爲大司空, 隆新公：是爲三公. 大阿、右拂、大司空、衛將軍廣陽侯甄豐[二]爲更始將軍, 廣新公；京兆王興爲衛將軍, 奉新公；輕車將軍成武侯孫建爲立國將軍, 成新公；京兆王盛爲前將軍, 崇新公：是爲四將. 凡十一公. 王興者, 故城門令史. 王盛者, 賣餅. 莽按符命求得此姓名十餘人, 兩人容貌應卜相, 徑從布衣登用, 以視神焉[三]. 餘皆拜爲郎. 是日, 封拜卿大夫、侍中、尚書官凡數百人. 諸劉爲郡守, 皆徙爲諫大夫.

[一]師古曰：｢承陽音烝陽.｣

[二]師古曰：｢拂讀曰弼.｣

[三]師古曰：｢視讀曰示.｣

改明光宮爲定安館, 定安太后居之. 以故大鴻臚府爲定安公第, 皆置門衛使者監領. 敕阿乳母不得與語, 常在四壁中[一], 至於長大, 不能名六畜. 後莽以女孫宇子妻之.

[一]孟康曰：｢令定安公居四壁中, 不得有所見.｣

莽策群司曰：｢歲星司肅, 東(獄)[嶽]太師典致時雨[一], 青煒登平, 考景以晷[二]. 熒惑司悊, 南嶽太傅典致時奧[三], 赤煒頌平, 考聲以律[四]. 太白司艾, 西嶽國師典致時陽[五], 白煒象平, 考量以銓[六]. 辰星司謀, 北嶽國將典致時寒[七], 玄煒和平, 考星以漏[八]. 月刑元股左, 司馬典致武應, 考方法矩[九], 主司天文, 欽若昊天, 敬授民時, 力來農事, 以豐年穀[一０]. 日德元□右, 司徒典致文瑞, 考圜合規[一一], 主司人道, 五教是輔, 帥民承上, 宣美風俗, 五品乃訓[一二]. 斗平元心中, 司空典致物圖, 考度以繩[一三], 主司地里, 平治水土, 掌名山川, 眾殖鳥獸, 蕃茂草木.｣ 各策命以其職, 如典誥之文.

[一]應劭曰：｢貌之不恭, 是謂不肅. 肅, 敬也. 厥罰常雨. 常雨, 水也. 故申戒厥任, 欲使雨澤以時也.｣ 晉灼曰：｢眾物生於東方, 故戒太師也.｣

[二]服虔曰：｢煒音暉.｣ 如淳曰：｢青氣之光輝也.｣ 晉灼曰：｢言青陽之氣始升而上, 以成萬物也. 春秋分立表以正東西. 東, 日之始出也, 故考景以晷屬焉.｣

[三]應劭曰：｢視之不明, 是謂不悊. 悊, 智也. 厥罰常燠. 燠, 暑也.｣ 晉灼曰：｢南方, 盛陽之位. 太傅, 師尊之稱, 故戒之也.｣ 師古曰：｢奧音於六反.｣

[四]晉灼曰：｢頌, 寬頌也. 夏, 假也. 物假大, 乃宣平也. 六月陰氣之始, 故爲地統. 地之中數六, 六爲律, 律有形有色, 色尚黃, 故考聲以律屬焉.｣ 師古曰：｢頌讀曰容.｣

[五]應劭曰：｢言之不從, 是謂不艾. 艾, 安也. 厥罰常陽. 陽, 旱也.｣ 師古曰：｢艾讀曰乂.｣

[六]應劭曰：｢量, 斗斛也. 銓, 權衡也.｣ 晉灼曰：｢象, 形也, 萬物無不成形於西方, 大小輕重皆可知, 故稱量屬焉.｣

[七]應劭曰：｢聽之不聰, 是謂不謀. 謀, 圖也. 厥罰常寒.｣ 晉灼曰：｢北, 伏也. 陽氣伏於下, 陰主殺, 故戒國將.｣

[八]應劭曰：｢推五星行度以漏刻也.｣ 晉灼曰：｢和, 合也. 萬物皆合藏於北方, 水又主平, 故曰和平. 曆度起於斗分, 日月紀於攝提, 攝提值斗杓所指以建時節, 故考星屬焉.｣

[九]張晏曰：｢月爲刑, 司馬主武, 又典天, 故使主威刑也.｣

[一０]師古曰：｢欽, 敬也. 若, 順也. 力來, 勸勉之也. 來音郎代反.｣

[一一]張晏曰：｢日爲陽位.｣ 晉灼曰：｢肱圜也. 五教在寬, 則和氣感物, 四靈見象, 故文瑞屬焉.｣ 師古曰：｢□, 古肱字.｣

[一二]師古曰：｢五教, 謂父義、母慈、兄友、弟恭、子孝也. 五品即五常, 謂仁、義、禮、智、信.｣

[一三]張晏曰：｢斗, 北斗也, 主齊七政. 司空主水土, 土爲中, 故責之.｣ 孟康曰：｢易□河出圖, 洛出書□, 司空主水土, 責以其物也.｣ 晉灼曰：｢中央爲四季土. 土者信, 信者直, 故爲繩.｣

置大司馬司允[一], 大司徒司直, 大司空司若[二], 位皆孤卿. 更名大司農曰羲和, 後更爲納言, 大理曰作士, 太常曰秩宗, 大鴻臚曰典樂, 少府曰共工[三], 水衡都尉曰予虞, 與三公司卿凡九卿, 分屬三公. 每一卿置大夫三人, 一大夫置元士三人, 凡二十七大夫, 八十一元士, 分主中都官諸職. 更名光祿勳曰司中, 太僕曰太御, 衛尉曰太衛, 執金吾曰奮武, 中尉曰軍正, 又置大贅官, 主乘輿服御物[四], 後又典兵秩, 位皆上卿, 號曰六監. 改郡太守曰大尹, 都尉曰太尉, 縣令長曰宰, 御史曰執法, 公車司馬曰王路四門, 長樂宮曰常樂室, 未央宮曰壽成室, 前殿曰王路堂[五], 長安曰常安. 更名秩百石曰庶士, 三百石曰下士, 四百石曰中士, 五百石曰命士, 六百石曰元士, 千石曰下大夫, 比二千石曰中大夫, 二千石曰上大夫, 中二千石曰卿. 車服黻冕, 各有差品[六]. 又置司恭、司徒、司明、司聰、司中大夫及誦詩工、徹膳宰, 以司過. 策曰：｢予聞上聖欲昭厥德, 罔不慎修厥身, 用綏于遠, 是用建爾司于五事. 毋隱尤, 毋將虛[七], 好惡不愆, 立于厥中[八]. 於戲, 勗哉！｣[九]. 令王路設進善之旌, 非謗之木, (欲)[敢]諫之鼓[一０]. 諫大夫四人常坐王路門受言事者.

[一]師古曰：｢允, 信也.｣

[二]師古曰：｢若, 順也.｣

[三]師古曰：｢共音曰龔.｣

[四]師古曰：｢贅, 聚也, 言財物所聚也, 音之銳反.｣

[五]服虔曰：｢如言路寢也.｣

[六]師古曰：｢此黻謂衣裳之黻.｣

[七]師古曰：｢尤, 過也. 將, 助也. 虛謂虛美也. 言勿隱吾過, 而助爲虛美.｣

[八]師古曰：｢愆, 違也.｣

[九]師古曰：｢於戲讀曰嗚呼. 勗, 勉也.｣

[一０]師古曰：｢非音曰誹.｣

封王氏齊縗之屬爲侯, 大功爲伯, 小功爲子, 緦麻爲男, 其女皆爲任[一]. 男以｢睦｣ 、女以｢隆｣ 爲號焉[二], 皆授印韍[三]. 令諸侯立太夫人、夫人、世子, 亦受印韍.

[一]師古曰：｢任, 充也. 男服之義, 男亦任也, 音壬.｣

[二]師古曰：｢睦、隆, 皆其受封邑之號, 取嘉名也.｣

[三]師古曰：｢韍亦印之組. 次下並同.｣

又曰：｢天無二日, 土無二王, 百王不易之道也. 漢氏諸侯或稱王, 至于四夷亦如之, 違於古典, 繆於一統. 其定諸侯王之號皆稱公, 及四夷僭號稱王者皆更爲侯.｣

又曰：｢帝王之道, 相因而通；盛德之祚, 百世享祀. 予惟黃帝、帝少昊、帝顓頊、帝嚳、帝堯、帝舜、帝夏禹、皋陶、伊尹咸有聖德, 假于皇天[一], 功烈巍巍, 光施于遠. 予甚嘉之, 營求其後, 將祚厥祀.｣ 惟王氏, 虞帝之後也, 出自帝嚳；劉氏, 堯之後也, 出自顓頊. 於是封姚恂爲初睦侯, 奉黃帝後[二]；梁護爲脩遠伯, 奉少昊後[三]；皇孫功隆公千, 奉帝嚳後；劉歆爲祁烈伯, 奉顓頊後；國師劉歆子疊爲伊休侯, 奉堯後[四]；媯昌爲始睦侯, 奉虞帝後；山遵爲褒謀子, 奉皋陶後；伊玄爲褒衡子, 奉伊尹後. 漢後定安公劉嬰, 位爲賓. 周後衛公姬黨, 更封爲章平公, 亦爲賓. 殷後宋公孔弘, 運轉次移, 更封爲章昭侯, 位爲恪[五]. 夏後遼西姒豐, 封爲章功侯, 亦爲恪[六]. 四代古宗, 宗祀于明堂, 以配皇始祖考虞帝. 周公後褒魯子姬就, 宣尼公後褒成子孔鈞, 已前定焉.

[一]師古曰：｢假, 至也, 升也, 音工雅反.｣

[二]服虔曰：｢姚, 舜姓, 故封爲黃帝後.｣

[三]服虔曰：｢以爲伯益之後, 故封之.｣

[四]師古曰：｢上言紅休侯劉歆爲國師嘉新公, 今此云劉歆爲祁烈伯, 又言國師劉歆子爲伊休侯, 是則祁烈伯自別一劉歆, 非國師也.｣

[五]師古曰：｢恪, 敬也. 言待之加敬, 亦如賓也. 周以舜後并杞、宋爲三恪也.｣

[六]服虔曰：｢姒, 夏姓.｣

莽又曰：｢予前在攝時, 建郊宮, 定祧廟, 立社稷[一], 神祇報況[二], 或光自上復于下, 流爲烏[三], 或黃氣熏烝, 昭燿章明, 以著黃、虞之烈焉[四]. 自黃帝至于濟南伯王, 而祖世氏姓有五矣[五]. 黃帝二十五子, 分賜厥姓十有二氏. 虞帝之先, 受姓曰姚, 其在陶唐曰媯, 在周曰陳, 在齊曰田, 在濟南曰王. 予伏念皇初祖考黃帝, 皇始祖考虞帝, 以宗祀于明堂, 宜序於祖宗之親廟. 其立祖廟五, 親廟四, 后夫人皆配食. 郊祀黃帝以配天, 黃后以配地[六]. 以新都侯東弟爲大禖, 歲時以祀[七]. 家之所尚, 種祀天下[八]. 姚、媯、陳、田、王氏凡五姓者, 皆黃、虞苗裔, 予之同族也. 書不云乎? □惇序九族.□[九]. 其令天下上此五姓名籍于秩宗, 皆以爲宗室. 世世復, 無有所與[一０]. 其元城王氏, 勿令相嫁娶, 以別族理親焉.｣[一一]封陳崇爲統睦侯, 奉胡王後；[一二]田豐爲世睦侯, 奉敬王後[一三].

[一]師古曰：｢遠祖曰祧, 音吐堯反.｣

[二]師古曰：｢況, 賜也.｣

[三]師古曰：｢復音扶目反.｣

[四]師古曰：｢烈, 餘業(反)[也]. 自云承黃、虞之後.｣

[五]師古曰：｢濟南伯王, 莽之高祖.｣

[六]孟康曰：｢黃帝之后也.｣

[七]師古曰：｢禖, 祀也. 立此大祠, 常以歲時祀其先也.｣

[八]師古曰：｢言國已立大禖祠先祖矣, 其眾庶之家所尚者, 各令傳祀勿絕, 普天之下同其法.｣

[九]師古曰：｢虞書咎繇謨之辭也. 惇, 厚也.｣

[一０]師古曰：｢復音方目反. 與讀曰預.｣

[一一]師古曰：｢元城王氏不得與四姓昏娶, 以其同祖也. 餘它王氏, 則不禁焉.｣

[一二]孟康曰：｢追王陳胡公.｣

[一三]孟康曰：｢追王陳敬仲.｣

天下牧守皆以前有翟義、趙明等領州郡, 懷忠孝, 封牧爲男, 守爲附城. 又封舊恩戴崇、金涉、箕閎、楊並等子皆爲男.

遣騎都尉囂等[一]分治黃帝園位於上都橋畤[二], 虞帝於零陵九疑, 胡王於淮陽陳, 敬王於齊臨淄, 愍王於城陽莒[三], 伯王於濟南東平陵, 孺王於魏郡元城[四], 使者四時致祠. 其廟當作者, 以天下初定, 且祫祭於明堂太廟.

[一]師古曰：｢囂音許驕反.｣

[二]師古曰：｢橋山之上, 故曰橋畤也.｣

[三]服虔曰：｢齊愍王.｣

[四]師古曰：｢莽之高祖名遂字伯紀, 曾祖名賀字翁孺, 故謂之伯王、孺王.｣

以漢高廟爲文祖廟[一]. 莽曰：｢予之皇始祖考虞帝受嬗于唐[二], 漢氏初祖唐帝, 世有傳國之象[三], 予復親受金策於漢高皇帝之靈. 惟思褒厚前代, 何有忘時? 漢氏祖宗有七[四], 以禮立廟于定安國. 其園寢廟在京師者, 勿罷, 祠薦如故. 予以秋九月親入漢氏高、元、成、平之廟. 諸劉更屬籍京兆大尹, 勿解其復, 各終厥身[五], 州牧數存問, 勿令有侵冤.｣

[一]師古曰：｢欲法舜受終於文祖.｣

[二]師古曰：｢嬗, 古禪字.｣

[三]師古曰：｢堯傳舜, 漢傳莽, 自以舜後, 故言有傳國之象.｣

[四]蘇林曰：｢漢本祀祖宗有四, 莽以元帝、成帝、平帝爲宗, 故有七.｣

[五]師古曰：｢復音方目反.｣

又曰：｢予前在大麓, 至于攝假[一], 深惟漢氏三七之阨, 赤德氣盡, 思索廣求[二], 所以輔劉延期之(述)[術], 靡所不用. 以故作金刀之利, 幾以濟之[三]. 然自孔子作春秋以爲後王法, 至于哀之十四而一代畢, 協之於今, 亦哀之十四也[四]. 赤世計盡, 終不可強濟. 皇天明威, 黃德當興, 隆顯大命, 屬予以天下[五]. 今百姓咸言皇天革漢而立新[六], 廢劉而興王. 夫□劉□ 之爲字□卯、金、刀□ 也, 正月剛卯, 金刀之利, 皆不得行[七]. 博謀卿士, 僉曰天人同應, 昭然著明. 其去剛卯莫以爲佩, 除刀錢勿以爲利, 承順天心, 快百姓意.｣ 乃更作小錢, 徑六分, 重一銖, 文曰｢小錢直一｣, 與前｢大錢五十｣ 者爲二品, 並行. 欲防民盜鑄, 乃禁不得挾銅炭.

[一]師古曰：｢大麓者, 謂爲大司馬、宰衡時, 妄引□舜納于大麓, 烈風雷雨不迷□ 也. 攝假, 謂初爲攝皇帝, 又爲假皇帝.｣

[二]師古曰：｢索亦求也, 音山客反.｣

[三]師古曰：｢幾讀曰冀.｣

[四]張晏曰：｢漢哀帝即位六年, 平帝五年, 居攝三年, 凡十四年.｣

[五]師古曰：｢屬音之欲反.｣

[六]師古曰：｢革, 改也.｣

[七]服虔曰：｢剛卯, 以正月卯日作佩之, 長三(尺)[寸], 廣一寸, 四方, 或用(五)[玉], 或用金, 或用桃, 著革帶佩之. 今有玉在者, 銘其一面曰□正月剛卯□ . 金刀, 莽所鑄之錢也.｣ 晉灼曰：｢剛卯長一寸, 廣五分, 四方. 當中央從穿作孔, 以采絲(茸)[葺]其底, 如冠纓頭蕤. 刻其上面, 作兩行書, 文曰□正月剛卯既央, 靈殳四方, 赤青白黃, 四色是當. 帝令祝融, 以教夔、龍, 庶疫剛癉, 莫我敢當.□ 其一銘曰□疾日嚴卯, 帝令夔化, 順爾固伏, 化茲靈殳. 既正既直, 既觚既方, 庶疫剛癉, 莫我敢當.□ ｣ 師古曰：｢今往往有土中得玉剛卯者, 案大小及文, 服說是也. 莽以劉字上有卯, 下有金, 旁又有刀, 故禁剛卯及金刀也.｣

(是歲)四月, 徐鄉侯劉快結黨數千人起兵於其國[一]. 快兄殷, 故漢膠東王, 時改爲扶崇公. 快舉兵攻即墨, 殷閉城門, 自繫獄. 吏民距快, 快敗走, 至長廣死. 莽曰：｢昔予之祖濟南愍王困於燕寇, 自齊臨淄出保于莒. 宗人田單廣設奇謀, 獲殺燕將, 復定齊國. 今即墨士大夫復同心殄滅反虜, 予甚嘉其忠者, 憐其無辜. 其赦殷等, 非快之妻子它親屬當坐者皆勿治. 弔問死傷, 賜亡者葬錢, 人五萬. 殷知大命, 深疾惡快, 以故輒伏厥辜. 其滿殷國戶萬, 地方百里.｣ 又封符命臣十餘人.

[一]師古曰：｢快, 膠東恭王子也. 而王子侯表作炔, 字從火, 與此不同, 疑表誤.｣

莽曰：｢古者, 設廬井八家, 一夫一婦田百畝, 什一而稅, 則國給民富而頌聲作[一]. 此唐虞之道, 三代所遵行也. 秦爲無道, 厚賦稅以自供奉, 罷民力以極欲[二], 壞聖制, 廢井田, 是以兼并起, 貪鄙生, 強者規田以千數, 弱者曾無立錐之居. 又置奴婢之市, 與牛馬同蘭[三], 制於民臣, 顓斷其命. 姦虐之人因緣爲利, 至略賣人妻子, 逆天心, 誖人倫[四], 繆於□天地之性人爲貴□ 之義[五]. 書曰□予則奴戮女□[六], 唯不用命者, 然後被此辜矣. 漢氏減輕田租, 三十而稅一, 常有更賦, 罷癃咸出[七], 而豪民侵陵, 分田劫假. 厥名三十稅一, 實什稅五也[八]. 父子夫婦終年耕芸[九], 所得不足以自存. 故富者犬馬餘菽粟, 驕而爲邪；貧者不厭糟糠, 窮而爲姦[一０]. 俱陷于辜, 刑用不錯[一一]. 予前在大麓, 始令天下公田口井[一二], 時則有嘉禾之祥, 遭反虜逆賊且止. 今更名天下田曰□王田□, 奴婢曰□私屬□, 皆不得賣買. 其男口不盈八, 而田過一井者, 分餘田予九族鄰里鄉黨. 故無田, 今當受田者, 如制度. 敢有非井田聖制, 無法惑眾者, 投諸四裔, 以禦魑魅[一三], 如皇始祖考虞帝故事.｣

[一]師古曰：｢給, 足也.｣

[二]師古曰：｢罷讀曰疲.｣

[三]師古曰：｢蘭謂遮蘭之, 若牛馬蘭圈也.｣

[四]師古曰：｢誖, 亂也. 誖音布內反.｣

[五]師古曰：｢孝經稱孔子曰□天地之性人爲貴□, 故引之. 性, 生也.｣

[六]師古曰：｢夏書甘誓之辭也. 奴戮, 戮之以爲奴也. 說書者以爲帑, 子也, 戮及妻子. 此說非也. 泰誓云□囚奴正士□, 豈及子之謂乎? 女讀曰汝.｣

[七]師古曰：｢更音工衡反. 罷音疲. 癃音隆.｣

[八]師古曰：｢解並在食貨志.｣

[九]師古曰：｢芸字與耘同.｣

[一０]師古曰：｢厭, 飽也.｣

[一一]師古曰：｢錯, 置也, 音千故反.｣

[一二]師古曰：｢計口而爲井田.｣

[一三]師古曰：｢魑, 山神也. 魅, 老物精也. 魑音螭. 魅音媚.｣

是時百姓便安漢五銖錢, 以莽錢大小兩行難知, 又數變改不信, 皆私以五銖錢市買. 訛言大錢當罷, 莫肯挾. 莽患之, 復下書：｢諸挾五銖錢, 言大錢當罷者, 比非井田制, 投四裔.｣ 於是農商失業, 食貨俱廢, 民人至涕泣於市道. 及坐賣買田宅奴婢, 鑄錢, 自諸侯卿大夫至于庶民, 抵罪者不可勝數.

秋, 遣五威將王奇等十二人班符命四十二篇於天下. 德祥五事, 符命二十五, 福應十二, 凡四十二篇. 其德祥言文、宣之世黃龍見於成紀、新都, 高祖考王伯墓門梓柱生枝葉之屬. 符命言井石、金匱之屬. 福應言雌雞化爲雄之屬. 其文爾雅依託, 皆爲作說[一], 大歸言莽當代漢有天下云. 總而說之曰：｢帝王受命, 必有德祥之符瑞, 協成五命, 申以福應[二], 然後能立巍巍之功, 傳于子孫, 永享無窮之祚. 故新室之興也, 德祥發於漢三七九世之後[三]. 肇命於新都, 受瑞於黃支[四], 開王於武功, 定命於子同[五], 成命於巴宕[六], 申福於十二應, 天所以保祐新室者深矣, 固矣！武功丹石出於漢氏平帝末年, 火德銷盡, 土德當代, 皇天眷然, 去漢與新, 以丹石始命於皇帝. 皇帝謙讓, 以攝居之, 未當天意, 故其秋七月, 天重以三能文馬[七]. 皇帝復謙讓, 未即位, 故三以鐵契, 四以石龜, 五以虞符, 六以文圭, 七以玄印, 八以茂陵石書, 九以玄龍石, 十以神井, 十一以大神石, 十二以銅符帛圖. 申命之瑞, 寖以顯著[八], 至于十二, 以昭告新皇帝. 皇帝深惟上天之威不可不畏, 故去攝號, 猶尚稱假, 改元爲初始, 欲以承塞天命, 克厭上帝之心[九]. 然非皇天所以鄭重降符命之意[一０]. 故是日天復決(其)以勉書[一一]. 又侍郎王盱見人衣白布單衣, 赤繢方領[一二], 冠小冠, 立于王路殿前, 謂盱曰：□今日天同色, 以天下人民屬皇帝[一三].□ 盱怪之, 行十餘步, 人忽不見. 至丙寅暮, 漢氏高廟有金匱圖策：□高帝承天命, 以國傳新皇帝.□ 明旦, 宗伯忠孝侯劉宏以聞, 乃召公卿議, 未決, 而大神石人談曰：□趣新皇帝之高廟受命, 毋留！□[一四]於是新皇帝立登車, 之漢氏高廟受命. 受命之日, 丁卯也. 丁, 火, 漢氏之德也. 卯, 劉姓所以爲字也. 明漢劉火德盡, 而傳於新室也. 皇帝謙謙, 既備固讓, 十二符應迫著, 命不可辭[一五], 懼然祗畏, 葦然閔漢氏之終不可濟[一六], 斖斖在左右之不得從意[一七], 爲之三夜不御寢, 三日不御食, 延問公侯卿大夫, 僉曰：□宜奉如上天威命.□ 於是乃改元定號, 海內更始. 新室既定, 神祇懽喜, 申以福應, 吉瑞累仍[一八]. 詩曰：□宜民宜人, 受祿于天；保右命之, 自天申之.□[一九]此之謂也.｣ 五威將奉符命, 齎印綬, 王侯以下及吏官名更者[二０], 外及匈奴、西域, 徼外蠻夷, 皆即授新室印綬, 因收故漢印綬. 賜吏爵人二級, 民爵人一級, 女子百戶羊酒, 蠻夷幣帛各有差. 大赦天下.

[一]師古曰：｢爾雅, 近正也. 謂近於正經, 依古義而爲之說.｣

[二]師古曰：｢五命, 謂五行之次, 相承以受命也. 申, 重也.｣

[三]蘇林曰：｢二百一十歲, 九天子也.｣

[四]孟康曰：｢獻生犀.｣

[五]孟康曰：｢梓潼縣也, 莽改也.｣

[六]晉灼曰：｢巴郡宕渠縣也.｣

[七]服虔曰：｢三台星也.｣ 晉灼曰：｢許慎說, 文馬縞身金精, 周成王時犬戎獻之.｣ 師古曰：｢能音台.｣

[八]師古曰：｢寖, 漸也.｣

[九]師古曰：｢塞, 當也. 厭, 滿也.｣

[一０]師古曰：｢鄭重猶言頻煩也. 重音直用反.｣

[一一]孟康曰：｢哀章所作策書也. 言數有瑞應, 莽自謙居攝, 天復決其疑, 勸勉令爲真也.｣ 晉灼曰：｢勉字當爲龜. 是日自復有龜書及天下金匱圖策事也.｣ 師古曰：｢孟說是.｣

[一二]師古曰：｢繢者, 會五采也. 以布爲單衣, 以赤加繢爲其方領也. 盱音許于反. 繢音胡內反.｣

[一三]師古曰：｢同色者, 言五方天神共齊其謀, 同其顏色也. 字或作包, 包者, 言天總包括天下人眾, 而與莽也. 其義兩通. 屬, 委也, 音之欲反.｣

[一四]師古曰：｢趣讀曰促.｣

[一五]師古曰：｢迫, 促也. 著, 明也.｣

[一六]師古曰：｢懼音瞿. 瞿然, 自失之意也. 葦然, 變動之貌也. 瞿音居具反.｣

[一七]師古曰：｢斖斖, 自勉之意. 左右, 助也. 言欲助漢室而迫天命, 不得從其本意也. 左右音曰佐佑也.｣

[一八]師古曰：｢申, 重也. 仍, 頻也.｣

[一九]師古曰：｢大雅假樂之詩也. 言有功德宜於眾人者, 則受天之福祿. 天乃保安而佑助之, 命以邦國也. 申謂重其意也. 右讀曰佑.｣

[二０]師古曰：｢更, 改也.｣

五威將乘乾文車[一], 駕坤六馬[二], 背負鷩鳥之毛, 服飾甚偉[三]. 每一將各置左右前後中帥, 凡五帥. 衣冠車服駕馬, 各如其方面色數[四]. 將持節, 稱太一之使；帥持幢, 稱五帝之使. 莽策命曰：｢普天之下, 迄于四表[五], 靡所不至.｣ 其東出者, 至玄菟、樂浪、高句驪、夫餘[六]；南出者, 隃徼外, 歷益州[七], 貶句町王爲侯；西出者, 至西域, 盡改其王爲侯；北出者, 至匈奴庭, 授單于印, 改漢印文, 去｢璽｣ 曰｢章｣. 單于欲求故印, 陳饒椎破之, 語在匈奴傳. 單于大怒, 而句町、西域後卒以此皆畔. 饒還, 拜爲大將軍, 封威德子.

[一]鄭氏曰：｢畫天文象於車也.｣

[二]鄭氏曰：｢坤爲牝馬. 六, 地數.｣

[三]師古曰：｢鷩鳥, 雉屬, 即鵔鸃也. 今俗呼之山雞, 非也. 鷩音鱉.｣

[四]師古曰：｢色者, 東方青, 南方赤也. 數者, 若木數三, 火數二之類也.｣

[五]師古曰：｢迄亦至也.｣

[六]師古曰：｢夫餘, 亦東北夷也. 樂音洛. 浪音郎. 夫音扶.｣

[七]師古曰：｢隃字與踰同.｣

冬, 雷[一], 桐華.

[一]師古曰：｢古雷字.｣

置五威司命, 中城四關將軍. 司命司上公以下, 中城主十二城門. 策命統睦侯陳崇曰：｢咨爾崇. 夫不用命者, 亂之原也；大姦猾者, 賊之本也；鑄偽金錢者, 妨寶貨之道也；驕奢踰制者, 兇害之端也；漏泄省中及尚書事者, □機事不密則害成□ 也[一]；拜爵王庭, 謝恩私門者, 祿去公室, 政從亡矣：凡此六條, 國之綱紀. 是用建爾作司命, □柔亦不茹, 剛亦不吐, 不侮鰥寡, 不畏強圉□[二], 帝命帥繇, 統睦于朝.｣[三]命說符侯崔發曰：｢□重門擊□, 以待暴客.□[四]女作五威中城將軍[五], 中德既成, 天下說符.｣[六]命明威侯王級曰：｢繞霤之固, 南當荊楚[七]. 女作五威前關將軍, 振武奮衛, 明威于前.｣ 命尉睦侯王嘉曰：｢羊頭之阨, 北當趙燕[八]. 女作五威後關將軍, 壼口捶扼, 尉睦于後.｣[九]. 命(堂)[掌]威侯王奇曰：｢肴黽之險, 東當鄭衛[一０]. 女作五威左關將軍, 函谷批難, 掌威于左.｣[一一]命懷羌子王福曰：｢汧隴之阻, 西當戎狄[一二]. 女作五威右關將軍, 成固據守, 懷羌于右.｣

[一]師古曰：｢易上繫之辭曰□君不密則失臣, 臣不密則失身, 機事不密則害成□, 故引之.｣

[二]師古曰：｢引詩大雅美仲山甫之辭, 其義並解於上.｣

[三]師古曰：｢帥, 循也. 繇讀與由同.｣

[四]師古曰：｢易下繫之辭也. 擊□, 謂擊木以守夜也. 暴客, 謂姦暴之人來爲寇害者也. □音他各反.｣

[五]師古曰：｢女讀曰汝. 其下並同.｣

[六]師古曰：｢說音悅.｣

[七]服虔曰：｢隘險之道.｣ 師古曰：｢謂之繞霤者, 言四面塞阨, 其道屈曲, 谿谷之水, 回繞而霤也. 其處即今商州界七盤十二繞是也. 霤音力救反.｣

[八]師古曰：｢羊頭, 山名, 在上黨壺關縣.｣

[九]師古曰：｢壺口亦山名也. 捶扼, 謂據險阨而捶擊也. 捶音之橤反.｣

[一０]師古曰：｢肴, 肴山也. 黽, 黽池也. 皆在陝縣之東. 黽音莫善反.｣

[一一]師古曰：｢批謂糾閉之也. 函谷故關, 今在桃林縣界. 批音步結反.｣

[一二]師古曰：｢汧, 扶風汧縣, 有吳山、汧水之阻. 隴謂隴阺也. 汧隴相連. 汧音苦堅反. 阺音丁禮反.｣

又遣諫大夫五十人分鑄錢於郡國.

是歲長安狂女子碧呼道中[一]曰：｢高皇帝大怒, 趣歸我國. 不者, 九月必殺汝！｣[二]莽收捕殺之. 治者掌寇大夫陳成自免去官[三]. 真定劉都等謀舉兵, 發覺, 皆誅. 真定、常山大雨雹[四].

[一]師古曰：｢碧者, 女子名也. 呼, 叫也, 音火故反.｣

[二]師古曰：｢趣讀曰促.｣

[三]師古曰：｢狂妄之人, 職在掌寇, 故云治者.｣

[四]師古曰：｢雨音于具反.｣

二年二月, 赦天下.

五威將帥七十二人還奏事, 漢諸侯王爲公者, 悉上璽綬爲民, 無違命者. 封將爲子, 帥爲男.

初設六筦之令[一]. 命縣官酤酒, 賣鹽鐵器, 鑄錢, 諸采取名山大澤眾物者稅之. 又令市官收賤賣貴, 賒貸予民, 收息百月三[二]. 犧和置酒士, 郡一人, 乘傳督酒利[三]. 禁民不得挾弩鎧, 徙西海.

[一]師古曰：｢筦亦管字也. 管, 主也.｣

[二]如淳曰：｢出百錢與民用, 月收其息三錢也.｣ 師古曰：｢貸音吐戴反.｣

[三]師古曰：｢督, 視察之. 傳音張戀反.｣

匈奴單于求故璽, 莽不與, 遂寇邊郡, 殺略吏民.

十一月, 立國將軍建奏：｢西域將欽上言[一], 九月辛巳, 戊己校尉史陳良、終帶共賊殺校尉刁護[二], 劫略吏士, 自稱廢漢大將軍, 亡入匈奴. 又今月癸酉, 不知何一男子遮臣建車前, 自稱□漢氏劉子輿, 成帝下妻子也[三]. 劉氏當復[四], 趣空宮.□[五] 收繫男子, 即常安姓武字仲. 皆逆天違命, 大逆無道. 請論仲及陳良等親屬當坐著. 奏可. 漢氏高皇帝比著戒云, 罷吏卒, 爲賓食[六], 誠欲承天心, 全子孫也. 其宗廟不當在常安城中, 及諸劉爲諸侯者當與漢俱廢. 陛下至仁, 久未定. 前故安眾侯劉崇、徐鄉侯劉快、[七]陵鄉侯劉曾、[八]扶恩侯劉貴等[九]. 更聚眾謀反[一０]. 今狂狡之虜或妄自稱亡漢將軍, 或稱成帝子子輿, 至犯夷滅, 連未止者, 此聖恩不蚤絕其萌牙故也. 臣愚以爲漢高皇帝爲新室賓, 享食明堂. 成帝, 異姓之兄弟, 平帝, 婿也, 皆不宜復入其廟. 元帝與皇太后爲體[一一], 聖恩所隆, 禮亦宜之. 臣請漢氏諸廟在京師者皆罷. 諸劉爲諸侯者, 以戶多少就五等之差；其爲吏者皆罷, 待除於家[一二]. 上當天心, 稱高皇帝神靈[一三], 塞狂狡之萌.｣ 莽曰：｢可. 嘉新公國師以符命爲予四輔, 明德侯劉龔、率禮侯劉嘉等凡三十二人皆知天命, 或獻天符, 或貢昌言[一四], 或捕告反虜, 厥功茂焉. 諸劉與三十二人同宗共祖者勿罷, 賜姓曰王.｣ 唯國師以女配莽子, 故不賜姓. 改定安太后號曰黃皇室主, 絕之於漢也.

[一]師古曰：｢但欽也.｣

[二]師古曰：｢刁音貂.｣

[三]師古曰：｢下妻猶言小妻.｣

[四]師古曰：｢復音扶福反.｣

[五]師古曰：｢趣讀曰促.｣

[六]師古曰：｢比, 頻也. 言高帝頻戒云, 勿使吏卒守漢廟, 欲爲寄食之賓於王氏廟中.｣

[七]師古曰：｢並解於上.｣

[八]師古曰：｢楚思王子.｣

[九]師古曰：｢不知誰子孫.｣

[一０]師古曰：｢更音工衡反.｣

[一一]師古曰：｢夫婦一體也.｣

[一二]師古曰：｢罷黜其職, 各使退歸, 而言在家待遷除.｣

[一三]師古曰：｢稱音尺孕反.｣

[一四]師古曰：｢昌, 當也.｣

冬十二月, 雷.

更名匈奴單于曰降奴服于. 莽曰：｢降奴服于知[一]威侮五行[二], 背畔四條[三], 侵犯西域, 廷及邊垂, 爲元元害, 罪當夷滅. 命遣立國將軍孫建等凡十二將, 十道並出, 共行皇天之威, 罰于知之身[四]. 惟知先祖故呼韓邪單于稽侯㹪[五], 累世忠孝, 保塞守徼, 不忍以一知之罪, 滅稽侯㹪之世. 今分匈奴國土人民以爲十五, 立稽侯狦子孫十五人爲單于. 遣中郎將藺苞、戴級馳之塞下, 召拜當爲單于者. 諸匈奴人當坐虜知之法者, 皆赦除之.｣ 遣五威將軍苗訢、虎賁將軍王況出五原, 厭難將軍陳欽、震狄將軍王巡出雲中[六], 振武將軍王嘉、平狄將軍王萌出代郡, 相威將軍李棽、鎮遠將軍李翁出西河[七], 誅貉將軍陽俊、討穢將軍嚴尤出漁陽, 奮武將軍王駿、定胡將軍王晏出張掖, 及褊裨以下百八十人. 募天下囚徒、丁男、甲卒三十萬人, 轉眾郡委輸五大夫衣裘、兵器、糧食, 長吏送自負海江淮至北邊, 使者馳傳督趣, 以軍興法從事[八], 天下騷動. 先至者屯邊郡, 須畢具乃同時出.

[一]師古曰：｢知者, 莽改單于之名也, 本名囊知牙斯.｣

[二]師古曰：｢引夏書甘誓之文.｣

[三]師古曰：｢四條, 莽所與作制者, 事在匈奴傳.｣

[四]師古曰：｢共讀曰恭.｣

[五]師古曰：｢㹪音刪, 又音先安反.｣

[六]師古曰：｢厭音一涉反.｣

[七]師古曰：｢棽音所林反.｣

[八]師古曰：｢傳音張戀反. 趣音促.｣

莽以錢幣訖不行[一], 復下書曰：｢民以食爲命, 以貨爲資, 是以八政以食爲首. 寶貨皆重則小用不給, 皆輕則僦載煩費[二], 輕重大小各有差品, 則用便而民樂.｣ 於是造寶貨五品, 語在食貨志. 百姓不從, 但行小大錢二品而已. 盜鑄錢者不可禁, 乃重其法, 一家鑄錢, 五家坐之, 沒入爲奴婢. 吏民出入, 持布錢以副符傳[三], 不持者, 廚傳勿舍, 關津苛留[四]. 公卿皆持以入宮殿門, 欲以重而行之.

[一]師古曰：｢訖, 竟也.｣

[二]師古曰：｢僦, 送也, 一曰賃也, 音子就反.｣

[三]師古曰：｢舊法, 行者持符傳, 即不稽留. 今更令持布錢, 與符相副, 乃得過也. 傳音張戀反. 其下亦同.｣

[四]師古曰：｢廚, 行道飲食處. 傳, 置驛之舍也. 苛, 問也, 音何.｣

是時爭爲符命封侯, 其不爲者相戲曰：｢獨無天帝除書乎?｣ 司令陳崇白莽曰：｢此開姦臣作福之路而亂天命, 宜絕其原.｣ 莽亦厭之, 遂使尚書大夫趙並驗治, 非五威將率所班, 皆下獄.

初, 甄豐、劉歆、王舜爲莽腹心, 倡導在位[一], 褒揚功德；｢安漢｣ 、｢宰衡｣ 之號及封莽母、兩子、兄子, 皆豐等所共謀, 而豐、舜、歆亦受其賜, 並富貴矣, 非復欲令莽居攝也. 居攝之萌, 出於泉陵侯劉慶、前煇光謝囂、長安令田終術. 莽羽翼已成, 意欲稱攝. 豐等承順其意, 莽輒復封舜、歆兩子及豐孫. 豐等爵位已盛, 心意既滿, 又實畏漢宗室、天下豪桀. 而疏遠欲進者, 並作符命, 莽遂據以即真, 舜、歆內懼而已. 豐素剛強, 莽覺其不說[二], 故徙大阿、右拂、大司空豐, 託符命文, 爲更始將軍[三], 與賣餅兒王盛同列. 豐父子默默. 時子尋爲侍中京兆大尹茂德侯, 即作符命, 言新室當分陝, 立二伯[四], 以豐爲右伯, 太傅平晏爲左伯, 如周召故事. 莽即從之, 拜豐爲右伯. 當述職西出, 未行, 尋復作符命, 言故漢氏平帝后黃皇室主爲尋之妻. 莽以詐立, 心疑大臣怨謗, 欲震威以懼下, 因是發怒曰：｢黃皇室主天下母, 此何謂也！｣ 收捕尋. 尋亡, 豐自殺. 尋隨方士入華山, 歲餘捕得, 辭連國師公歆子侍中東通靈將、五司大夫隆威侯棻, 棻弟右曹長水校尉伐虜侯泳, 大司空邑弟左(闕)[關]將軍(堂)[掌]威侯奇, 及歆門人侍中騎都尉丁隆等, 牽引公卿黨親列侯以下, 死者數百人. 尋手理有｢天子｣ 字, 莽解其臂入視之, 曰：｢此一大子也, 或曰一六子也. 六者, 戮也. 明尋父子當戮死也.｣ 乃流棻于幽州, 放尋于三危, 殛隆于羽山[五], 皆驛車載其屍傳致云.

[一]師古曰：｢倡音赤上反.｣

[二]師古曰：｢說讀曰悅.｣

[三]師古曰：｢拂讀曰弼.｣

[四]師古曰：｢分陝者, 欲依周公、召公故事, 自陝以東周公主之, 自陝以西召公主之. 陝即今陝州, 是其地也. 伯, 長也. 陝音式冉反.｣

[五]師古曰：｢效舜之罰共工等也. 殛, 誅也, 音居力反.｣

莽爲人侈口蹶顄[一], 露眼赤精, 大聲而嘶[二]. 長七尺五寸, 好厚履高冠, 以氂裝衣[三], 反膺高視, 瞰臨左右[四]. 是時有用方技待詔黃門者, 或問以莽形貌, 待詔曰：｢莽所謂鴟目虎吻豺狼之聲者也, 故能食人, 亦當爲人所食.｣ 問者告之, 莽誅滅待詔, 而封告者. 後常翳雲母屏面[五], 非親近莫得見也.

[一]師古曰：｢侈, 大也. 蹶, 短也. 顄, 頤也. 蹶音其月反. 顄音胡感反.｣

[二]師古曰：｢嘶, 聲破也, 音先奚反.｣

[三]師古曰：｢毛之強曲者曰氂, 以裝褚衣中, 令其張起也. 氂音力之反, 字或作□, 音義同.｣

[四]師古曰：｢瞰謂遠視也, 音口濫反.｣

[五]師古曰：｢屏面即便面, 蓋扇之類也. 解在張敞傳.｣

是歲, 以初睦侯姚恂爲寧始將軍.

三年, 莽曰：｢百官改更, 職事分移, 律令儀法, 未及悉定, 且因漢律令儀法以從事. 令公卿大夫諸侯二千石舉吏民有德行通政事能言語明文學者各一人, 詣王路四門.｣

遣尚書大夫趙並使勞北邊, 還言五原北假膏壤殖穀[一], 異時常置田官. 乃以並爲田禾將軍, 發戍卒屯田北假, 以助軍糧.

[一]師古曰：｢北假, 地名也. 膏壤, 言其土肥美也. 殖, 生也.｣

是時諸將在邊, 須大眾集[一], 吏士放縱, 而內郡愁於徵發, 民棄城郭流亡爲盜賊, 并州、平州尤甚. 莽令七公六卿號皆兼稱將軍, 遣著武將軍逯並等填名都[二], 中郎將、繡衣執法各五十五人, 分填緣邊大郡, 督大姦猾擅弄兵者, 皆便爲姦於外, 撓亂州郡[三], 貨賂爲市, 侵漁百姓. 莽下書曰：｢虜知罪當夷滅, 故遣猛將分十二部, 將同時出, 一舉而決絕之矣. 內置司命軍正, 外設軍監十有二人, 誠欲以司不奉命, 令軍人咸正也. 今則不然, 各爲權勢, 恐猲良民[四], 妄封人頸, 得錢者去[五]. 毒蠚並作, 農民離散[六]. 司監若此, 可謂稱不? [七]自今以來, 敢犯此者, 輒捕繫, 以名聞.｣ 然猶放縱自若.

[一]師古曰：｢須, 待也.｣

[二]師古曰：｢逯音錄. 填音竹刃反. 此下亦同.｣

[三]師古曰：｢撓音火高反. 其字從手.｣

[四]師古曰：｢猲, 以威力脅之也, 音呼葛反.｣

[五]如淳曰：｢權臣妄以法枉良人爲僮僕, 封其頸以別之也. 得顧錢, 乃去封.｣

[六]師古曰：｢蠚音呼各反.｣

[七]師古曰：｢稱音尺孕反.｣

而藺苞、戴級到塞下, 招誘單于弟咸、咸子登入塞, 脅拜咸爲孝單于, 賜黃金千斤, 錦繡甚多, 遣去；將登至長安, 拜爲順單于, 留邸.

太師王舜自莽篡位後病悸, 寖劇, 死[一]. 莽曰：｢昔齊太公以淑德累世, 爲周氏太師, 蓋予之所監也[二]. 其以舜子延襲父爵, 爲安新公, 延弟褒新侯匡爲太師將軍, 永爲新室輔.｣

[一]師古曰：｢心動曰悸. 寖, 漸也. 悸音葵季反.｣

[二]師古曰：｢監謂視見也.｣

爲太子置師友各四人, 秩以大夫. 以故大司徒馬宮爲師疑, 故少府宗伯鳳爲傅丞, 博士袁聖爲阿輔, 京兆尹王嘉爲保拂[一], 是爲四師；故尚書令唐林爲胥附, 博士李充爲犇走[二], 諫大夫趙襄爲先後, 中郎將廉丹爲禦侮, 是爲四友. 又置師友祭酒及侍中、諫議、六經祭酒各一人, 凡九祭酒, 秩上卿. 琅邪左咸爲講春秋、潁川滿昌爲講詩、長安國由爲講易、平陽唐昌爲講書、沛郡陳咸爲講禮、崔發爲講樂祭酒. 遣謁者持安車印綬, 即拜楚國龔勝爲太子師友祭酒, 勝不應徵, 不食而死.

[一]師古曰：｢拂讀曰弼.｣

[二]師古曰：｢犇, 古奔字.｣

寧始將軍姚恂免, 侍中崇祿侯孔永爲寧始將軍.

是歲, 池陽縣有小人景, 長尺餘, 或乘車馬, 或步行, (據)[操]持萬物, 小大各相稱[一], 三日止.

[一]師古曰：｢車馬及物皆稱其人之形.｣

瀕河郡蝗生[一].

[一]師古曰：｢謂緣河南北諸郡. 瀕音頻, 又音賓.｣

河決魏郡, 泛清河以東數郡. 先是, 莽恐河決爲元城冢墓害. 及決東去, 元城不憂水, 故遂不隄塞.

四年二月, 赦天下.

夏, 赤氣出東南, 竟天.

厭難將軍陳(歆)[欽]言捕虜生口, 虜犯邊者皆孝單于咸子角所爲. 莽怒, 斬其子登於長安, 以視諸蠻夷[一].

[一]師古曰：｢視音曰示.｣

大司馬甄邯死, 寧始將軍孔永爲大司馬, 侍中大贅侯輔爲寧始將軍.

莽每當出, 輒先□索城中, 名曰｢橫□｣[一]. 是月, 橫□五日.

[一]師古曰：｢索音山各反. 橫音胡孟反.｣

莽至明堂, 授諸侯茅土. 下書曰：｢予以不德, 襲于聖祖, 爲萬國主. 思安黎元, 在于建侯, 分州正域, 以美風俗. 追監前代, 爰綱爰紀. 惟在堯典, 十有二州, 衛有五服[一]. 詩國十五, 抪遍九州[二]. 殷頌有□奄有九有□ 之言[三]. 禹貢之九州無并、幽, 周禮司馬則無徐、梁. 帝王相改, 各有云爲. 或昭其事, 或大其本, 厥義著明, 其務一矣. 昔周二后受命, 故有東都、西都之居. 予之受命, 蓋亦如之. 其以洛陽爲新室東都, 常安爲新室西都. 邦畿連體, 各有采任. 州從禹貢爲九, 爵從周氏有五. 諸侯之員千有八百, 附城之數亦如之, 以俟有功. 諸公一同, 有眾萬戶, 土方百里. 侯伯一國, 眾戶五千, 土方七十里. 子男一則, 眾戶二千有五百, 土方五十里. 附城大者食邑九成, 眾戶九百, 土方三十里. 自九以下, 降殺以兩[四], 至於一成[五]. 五差備具, 合當一則. 今已受茅土者, 公十四人, 侯九十三人, 伯二十一人, 子百七十一人, 男四百九十七人, 凡七百九十六人. 附城千五百一十一人. 九族之女爲任者, 八十三人. 及漢氏女孫中山承禮君、遵德君、修義君更以爲任. 十有一公, 九卿, 十二大夫, 二十四元士. 定諸國邑采之處, 使侍中講禮大夫孔秉等與州部眾郡曉知地理圖籍者, 共校治于壽成朱鳥堂. 予數與群公祭酒上卿親聽視, 咸已通矣. 夫褒德賞功, 所以顯仁賢也；九族和睦, 所以褒親親也. 予永惟匪解, 思稽前人[六], 將章黜陟, 以明好惡, 安元元焉.｣ 以圖簿未定, 未授國邑, 且令受奉都內, 月錢數千[七]. 諸侯皆困乏, 至有庸作者.

[一]師古曰：｢並解於上.｣

[二]師古曰：｢謂周南、召南、衛、王、鄭、齊、魏、唐、秦、陳、鄶、曹、豳、魯、商, 凡十五國也. 一曰, 周南、召南、邶、鄘、衛、王、鄭、齊、魏、唐、秦、陳、鄶、曹、豳, 是爲十五國. 抪音普胡反.｣

[三]師古曰：｢商頌玄鳥之詩, 美湯有功德, 故能覆有九州.｣

[四]師古曰：｢兩兩而降也. 殺音所例反.｣

[五]如淳曰：｢十里爲成.｣

[六]師古曰：｢解音曰懈. 稽, 考也.｣

[七]師古曰：｢奉音扶用反.｣

中郎區博諫莽曰：[一]｢井田雖聖王法, 其廢久矣. 周道既衰, 而民不從. 秦知順民之心, 可以獲大利也, 故滅廬井而置阡陌, 遂王諸夏, 訖今海內未厭其敝. 今欲違民心, 追復千載絕跡[二], 雖堯舜復起, 而無百年之漸, 弗能行也. 天下初定, 萬民新附, 誠未可施行.｣ 莽知民怨, 乃下書曰：｢諸名食王田, 皆得賣之, 勿拘以法. 犯私買賣庶人者, 且一切勿治.｣

[一]師古曰：｢區, 姓也, 音一侯反.｣

[二]師古曰：｢復音扶目反.｣

初, 五威將帥出, 改句町王以爲侯, 王邯怨怒不附[一]. 莽諷牂柯大尹周歆詐殺邯. 邯弟承起兵攻殺歆. 先是, 莽發高句驪兵, 當伐胡, 不欲行, 郡強迫之, 皆亡出塞, 因犯法爲寇. 遼西大尹田譚追擊之, 爲所殺. 州郡歸咎於高句驪侯騶. 嚴尤奏言：｢貉人犯法, 不從騶起, 正有它心, 宜令州郡且尉安之[二]. 今猥被以大罪, 恐其遂畔[三], 夫餘之屬必有和者[四]. 匈奴未克, 夫餘、穢貉復起, 此大憂也.｣ 莽不尉安, 穢貉遂反, 詔尤擊之. 尤誘高句驪侯騶至而斬焉, 傳首長安. 莽大說, 下書曰：｢乃者, 命遣猛將, 共行天罰[五], 誅滅虜知, 分爲十二部, 或斷其右臂, 或斬其左腋, 或潰其胸腹, 或紬其兩脅[六]. 今年刑在東方[七], 誅貉之部先縱焉. 捕斬虜騶, 平定東域, 虜知殄滅, 在于漏刻. 此乃天地群神社稷宗廟佑助之福, 公卿大夫士民同心將率虓虎之力也[八]. 予甚嘉之. 其更名高句驪爲下句驪, 布告天下, 令咸知焉.｣ 於是貉人愈犯邊, 東北與西南夷皆亂云.

[一]師古曰：｢邯, 句町王之名也, 音下甘反.｣

[二]師古曰：｢假令騶有惡心, 亦當且慰安.｣

[三]師古曰：｢猥, 多也, 厚也. 被, 加也, 音皮義反.｣

[四]師古曰：｢和, 應也, 音胡臥反.｣

[五]師古曰：｢共讀曰恭.｣

[六]師古曰：｢紬音與抽同.｣

[七]張晏曰：｢是歲在壬申, 刑在東方.｣

[八]師古曰：｢虓音火交反.｣

莽志方盛, 以爲四夷不足吞滅, 專念稽古之事, 復下書曰：｢伏念予之皇始祖考虞帝, 受終文祖, 在璇璣玉衡以齊七政, 遂類于上帝, 禋于六宗, 望秩于山川, 遍于群神, 巡狩五嶽, 群后四朝, 敷奏以言, 明試以功[一]. 予之受命即真, 到于建國五年, 已五載矣. 陽九之阨既度, 百六之會已過. 歲在壽星, 填在明堂, 倉龍癸酉, 德在中宮[二]. 觀晉掌歲, 龜策告從[三], 其以此年二月建寅之節東巡狩, 具禮儀調度.｣[四]群公奏請募吏民人馬布帛綿, 又請內郡國十二買馬, 發帛四十五萬匹, 輸常安, 前後毋相須[五]. 至者過半, 莽下書曰：｢文母太后體不安, 其且止待後.｣

[一]師古曰：｢解並在前.｣

[二]服虔曰：｢倉龍, 太歲也.｣ 張晏曰：｢太歲起於甲寅爲龍, 東方倉. 癸德在中宮也.｣ 晉灼曰：｢壽星, 角亢也. 東宮倉龍, 房心也. 心爲明堂, 填星所在, 其國昌. 莽自謂土也, 土行主填星. 癸德在中宮, 宮又土也.｣

[三]孟康曰：｢觀辰星進退. 掌, 主也.｣ 晉灼曰：｢國語晉文公以卯出酉入, 過五鹿得土, 歲在壽星, 其日戊申. 莽欲法之, 以爲吉祥. 正以二月建寅之節東巡狩者, 取萬物生之始也. 視晉識太歲所在, 宿度所合, 卜筮皆吉, 故法之.｣

[四]師古曰：｢調音徒釣反.｣

[五]師古曰：｢須, 待也.｣

是歲, 改十一公號, 以｢新｣ 爲｢心｣, 後又改｢心｣ 爲｢信｣.

五年二月, 文母皇太后崩, 葬渭陵, 與元帝合而溝絕之[一]. 立廟於長安, 新室世世獻祭. 元帝配食, 坐於床下. 莽爲太后服喪三年.

[一]如淳曰：｢葬於司馬門內, 作溝絕之.｣

大司馬孔永乞骸骨, 賜安車駟馬, 以特進就朝位. 同風侯逯並爲大司馬.

是時, 長安民聞莽欲都雒陽, 不肯繕治室宅[一], 或頗徹之. 莽曰：｢玄龍石文曰□定帝德, 國雒陽□ . 符命著明, 敢不欽奉！以始建國八年, 歲纏星紀[二], 在雒陽之都. 其謹繕脩常安之都, 勿令壞敗. 敢有犯者, 輒以名聞, 請其罪.｣

[一]師古曰：｢繕, 補也.｣

[二]孟康曰：｢纏, 居也. 星紀在斗、牽牛間.｣ 師古曰：｢纏, 踐歷也, 音直連反.｣

是歲, 烏孫大小昆彌遣使貢獻. 大昆彌者, 中國外孫也. 其胡婦子爲小昆彌, 而烏孫歸附之. 莽見匈奴諸邊並侵, 意欲得烏孫心, 乃遣使者引小昆彌使置大昆彌使上. 保成師友祭酒滿昌劾奏使者曰：｢夷狄以中國有禮誼, 故詘而服從. 大昆彌, 君也, 今序臣使於君使之上, 非所以有夷狄也. 奉使大不敬！｣ 莽怒, 免昌官.

西域諸國以莽積失恩信, 焉耆先畔, 殺都護但欽.

十一月, 彗星出, 二十餘日, 不見.

是歲, 以犯挾銅炭者多, 除其法.

明年改元曰天鳳.

天鳳元年正月, 赦天下.

莽曰：｢予以二月建寅之節行巡狩之禮, 太官齎糒乾肉, 內者行張坐臥[一], 所過毋得有所給[二]. 予之東巡, 必躬載耒, 每縣則耕, 以勸東作[三]. 予之南巡, 必躬載耨, 每縣則薅, 以勸南偽[四]. 予之西巡, 必躬載銍, 每縣則穫, 以勸西成. 予之北巡, 必躬載拂, 每縣則粟, 以勸蓋藏[五]. 畢北巡狩之禮, 即于土中居雒陽之都焉. 敢有趨讙犯法, 輒以軍法從事.｣[六]群公奏言：｢皇帝至孝, 往年文母聖體不豫, 躬親供養, 衣冠稀解. 因遭棄群臣悲哀, 顏色未復, 飲食損少. 今一歲四巡, 道路萬里, 春秋尊, 非糒乾肉之所能堪. 且無巡狩, 須闋大服, 以安聖體[七]. 臣等盡力養牧兆民, 奉稱明詔.｣[八]莽曰：｢群公、群牧、群司、諸侯、庶尹願盡力相帥養牧兆民, 欲以稱予, 繇此敬聽[九], 其勗之哉！毋食言焉. 更以天鳳七年, 歲在大梁, 倉龍庚辰, 行巡狩之禮. 厥明年, 歲在實沈, 倉龍辛巳, 即土之中雒陽之都.｣ 乃遣太傅平晏、大司空王邑之雒陽, 營相宅兆, 圖起宗廟、社稷、郊兆云.

[一]師古曰：｢糒, 乾飯也. 張坐臥, 謂帷帳茵席也. 糒音備.｣

[二]師古曰：｢言自齎食及帷帳以行, 在路所經過, 不須供費也.｣

[三]師古曰：｢耒, 耕曲木也, 音力對反.｣

[四]師古曰：｢耨, 鉏也. 薅, 耘去草也. 耨音奴豆反. 薅音火高反. 偽讀曰訛. 訛, 化也.｣

[五]師古曰：｢拂音佛, 所以擊治禾者也, 今謂之連枷. 粟謂治粟.｣

[六]劉德曰：｢趨讙, 走呼也.｣

[七]師古曰：｢闋, 盡也, 音口決反.｣

[八]師古曰：｢稱, 副也.｣

[九]師古曰：｢繇讀與由同.｣

三月壬申晦, 日有食之. 大赦天下. 策大司馬逯並曰：｢日食無光, 干戈不戢, 其上大司馬印韍, 就侯氏朝位. 太傅平晏勿領尚書事, 省侍中諸曹兼官者. 以利苗男訢爲大司馬.｣[一]

[一]如淳曰：｢利苗, 邑名.｣

莽即真, 尤備大臣, 抑奪下權, 朝臣有言其過失者, 輒拔擢. 孔仁、趙博、費興等以敢擊大臣, 故見信任[一], 擇名官而居之. 公卿入宮, 吏有常數, 太傅平晏從吏過例, 掖門僕射苛問不遜[二], 戊曹士收繫僕射[三]. 莽大怒, 使執法發車騎數百圍太傅府, 捕士, 即時死. 大司空士夜過奉常亭, 亭長苛之, 告以官名, 亭長醉曰：｢寧有符傳邪?｣[四]士以馬箠擊亭長[五], 亭長斬士, 亡, 郡縣逐之. 家上書[六], 莽曰：｢亭長奉公, 勿逐.｣ 大司空邑斥士以謝. 國將哀章頗不清, 莽爲選置和叔[七], 敕曰：｢非但保國將閨門, 當保親屬在西州者.｣ 諸公皆輕賤, 而章尤甚.

[一]師古曰：｢費音扶味反.｣

[二]師古曰：｢僕射苛問平晏, 其言不遜.｣

[三]應劭曰：｢莽自以土行, 故使太傅置戊曹士. 士, 掾也.｣ 蘇林曰：｢士者, 曹掾, 屬公府, 諸曹次第之名也.｣ 師古曰：｢應說是.｣

[四]師古曰：｢傳音張戀反.｣

[五]師古曰：｢箠, 策也, 音止繠反.｣

[六]師古曰：｢亭長家上書自治.｣

[七]師古曰：｢特爲置此官.｣

四月, 隕霜, 殺屮木[一], 海瀕尤甚[二]. 六月, 黃霧四塞. 七月, 大風拔樹, 飛北闕直城門屋瓦[三]. 雨雹, 殺牛羊.

[一]師古曰：｢屮, 古草字.｣

[二]師古曰：｢邊海之地也. 瀕音頻, 又音賓.｣

[三]師古曰：｢北闕直城門瓦皆飛也. 直城門, 長安城門名也, 解在成紀.｣

莽以周官、王制之文, 置卒正、連率、大尹, 職如太守；屬令、屬長, 職如都尉. 置州牧、部監二十五人. 見禮如三公. 監位上大夫, 各主五郡. 公氏作牧, 侯氏卒正, 伯氏連率, 子氏屬令, 男氏屬長, 皆世其官, 其無爵者爲尹. 分長安城旁六鄉, 置帥各一人. 分三輔爲六尉郡[一], 河東、河內、弘農、河南、潁川、南陽爲六隊郡[二], 置大夫, 職如太守；屬正, 職如都尉. 更名河南大尹曰保忠信卿. 益河南屬縣滿三十. 置六郊州長各一人, 人主五縣. 及它官名悉改. 大郡至分爲五. 郡縣以亭爲名者三百六十, 以應符命文也. 緣邊又置竟尉, 以男爲之[三]. 諸侯國閒田, 爲黜陟增減云[四]. 莽下書曰：｢常安西都曰六鄉, 眾縣曰六尉. 義陽東都曰六州, 眾縣曰六隊. 粟米之內曰內郡[五], 其外曰近郡. 有鄣徼者曰邊郡. 合百二十有五郡. 九州之內, 縣二千二百有三. 公作甸服, 是爲惟城；諸在侯服, 是爲惟寧；在采、任諸侯, 是爲惟翰[六]；在賓服, 是爲惟屏[七]；在揆文教, 奮武衛, 是爲惟垣；在九州之外, 是爲惟藩：[八]各以其方爲稱, 總爲萬國焉.｣ 其後, 歲復變更, 一郡至五易名, 而還復其故. 吏民不能紀, 每下詔書, 輒繫其故名, 曰：｢制詔陳留大尹、太尉：其以益歲以南付新平[九]. 新平, 故淮陽. 以雍丘以東付陳定. 陳定, 故梁郡. 以封丘以東付治亭. 治亭, 故東郡. 以陳留以西付祈隧. 祈隧, 故滎陽. 陳留已無復有郡矣. 大尹、太尉, 皆詣行在所.｣ 其號令變易, 皆此類也.

[一]師古曰：｢三輔黃圖云：□渭城、安陵以西, 北至栒邑、義渠十縣, 屬京尉大夫府, 居故長安寺；高陵以北十縣, 屬師尉大夫府, 居故廷尉府；新豐以東, 至湖十縣, 屬翊尉大夫府, 居城東；霸陵、杜陵, 東至藍田, 西至武功、郁夷十縣, 屬光尉大夫府, 居城南；茂陵、槐里以西, 至汧十縣, 屬扶尉大夫府, 居城西；長陵、池陽以北, 至雲陽、祋祤十縣, 屬列尉大夫府, 居城北.□ ｣

[二]師古曰：｢隊音遂.｣

[三]師古曰：｢竟音曰境.｣

[四]師古曰：｢閒音閑. 以擬有功封賜, 有罪黜陟也.｣

[五]師古曰：｢禹貢去王城四百里納粟, 五百里納米, 皆在甸服之內.｣

[六]師古曰：｢采, 采服也. 任, 男服也.｣

[七]師古曰：｢賓服即古衛服也, 取諸侯賓服以爲名.｣

[八]師古曰：｢凡此惟城以下, 取詩大雅板之篇云□价人惟藩, 大師惟垣, 大邦惟屏, 大宗惟翰, 懷德惟寧, 宗子惟城□, 以爲名號也. 解在諸侯王表.｣

[九]蘇林曰：｢陳留圉縣, 莽改曰益歲.｣

令天下小學, 戊子代甲子爲六旬首. 冠以戊子爲元日[一], 昏以戊寅之旬爲忌日[二]. 百姓多不從者.

[一]師古曰：｢冠音工喚反. 元, 善也.｣

[二]師古曰：｢昏謂娶妻也.｣

匈奴單于知死, 弟咸立爲單于, 求和親. 莽遣使者厚賂之, 詐許還其侍子登, 因購求陳良、終帶等. 單于即執良等付使者, 檻車詣長安. 莽燔燒良等於城北, 令吏民會觀之.

緣邊大飢, 人相食. 諫大夫如普行邊兵[一], 還言｢軍士久屯塞苦, 邊郡無以相贍. 今單于新和, 宜因是罷兵.｣ 校尉韓威進曰：｢以新室之威而吞胡虜, 無異口中蚤蝨. 臣願得勇敢之士五千人, 不齎斗糧, 飢食虜肉, 渴飲其血, 可以橫行.｣ 莽壯其言, 以威爲將軍. 然采普言, 徵還諸將在邊者. 免陳欽等十八人, 又罷四關填都尉諸屯兵. 會匈奴使還, 單于知侍子登前誅死, 發兵寇邊, 莽復發軍屯. 於是邊民流入內郡, 爲人奴婢, 乃禁吏民敢挾邊民者棄市.

[一]師古曰：｢行音下更反.｣

益州蠻夷殺大尹程隆, 三邊盡反. 遣平蠻將軍(馬)[馮]茂將兵擊之.

寧始將軍侯輔免, 講易祭酒戴參爲寧始將軍.

二年二月, 置酒王路堂, 公卿大夫皆佐酒[一]. 大赦天下.

[一]師古曰：｢助行酒.｣

是時, 日中見星.

大司馬苗訢左遷司命, 以延德侯陳茂爲大司馬.

訛言黃龍墮死黃山宮中, 百姓奔走往觀者有萬數. 莽惡之[一], 捕繫問語所從起, 不能得.

[一]師古曰：｢莽自謂黃德, 故有此妖.｣

單于咸既和親, 求其子登屍, 莽欲遣使送致, 恐咸怨恨害使者, 乃收前言當誅侍子者故將軍陳欽, 以他罪繫獄. 欽曰：｢是欲以我爲說於匈奴也.｣[一]遂自殺. 莽選儒生能顓對者[二]濟南王咸爲大使, 五威將琅邪伏黯等爲帥, 使送登屍. 敕令掘單于知墓, 棘鞭其屍. 又令匈奴卻塞於漠北, 責單于馬萬匹, 牛三萬頭, 羊十萬頭, 及稍所略邊民生口在者皆還之. 莽好爲大言如此. 咸到單于庭, 陳莽威德, 責單于背畔之罪, 應敵從橫, 單于不能詘, 遂致命而還之. 入塞, 咸病死, 封其子爲伯, 伏黯等皆爲子.

[一]師古曰：｢說, 解說也. 託言以其前建議誅侍子, 今故殺之.｣

[二]師古曰：｢顓與專同. 專對, 謂應對無方, 能專其事.｣

莽意以爲制定則天下自平, 故銳思於地里, 制禮作樂, 講合六經之說. 公卿旦入暮出, 議論連年不決, 不暇省獄訟冤結民之急務. 縣宰缺者, 數年守兼[一], 一切貪殘日甚. 中郎將、繡衣執法在郡國者, 並乘權勢, 傳相舉奏. 又十一公士分布勸農桑, 班時令, 案諸章, 冠蓋相望, 交錯道路, 召會吏民, 逮捕證左, 郡縣賦斂, 遞相賕賂, 白黑紛然[二], 守闕告訴者多. 莽自見前顓權以得漢政, 故務自㩜眾事[三], 有司受成苟免[四]. 諸寶物名、帑藏、錢穀官, 皆宦者領之[五]；吏民上封事書, 宦官左右開發, 尚書不得知. 其畏備臣下如此. 又好變改制度, 政令煩多, 當(奏)[奉]行者, 輒質問乃以從事[六], 前後相乘, 憒眊不渫[七]. 莽常御燈火至明, 猶不能勝. 尚書因是爲姦寢事, 上書待報者連年不得去, 拘繫郡縣者逢赦而後出, 衛卒不交代三歲矣. 穀常貴, 邊兵二十餘萬人仰衣食, 縣官愁苦[八]. 五原、代郡尤被其毒, 起爲盜賊, 數千人爲輩, 轉入旁郡. 莽遣捕盜將軍孔仁將兵與郡縣合擊, 歲餘乃定, 邊郡亦略將盡[九].

[一]師古曰：｢不拜正官, 權令人守兼.｣

[二]師古曰：｢白黑謂清濁也. 紛然, 亂意也, 言清濁不分也.｣

[三]師古曰：｢㩜與攬同, 其字從手.｣

[四]師古曰：｢莽事事自決, 成熟乃以付吏, 吏苟免罪責而已.｣

[五]師古曰：｢帑音他莽反, 又音奴.｣

[六]師古曰：｢質, 正也.｣

[七]師古曰：｢乘, 積也, 登也. 憒眊, 不明也. 渫, 散也, 徹也. 憒音工內反. 眊音莫報反.｣

[八]師古曰：｢仰音牛向反.｣

[九]師古曰：｢言其逃亡, 結爲盜賊, 在者少也.｣

邯鄲以北大雨霧, 水出, 深者數丈, 流殺數千人.

立國將軍孫建死, 司命趙閎爲立國將軍. 寧始將軍戴參歸故官, 南城將軍廉丹爲寧始將軍.

三年二月乙酉, 地震, 大雨雪[一], 關東尤甚, 深者一丈, 竹柏或枯. 大司空王邑上書言：｢視事八年, 功業不效, 司空之職尤獨廢頓, 至乃有地震之變. 願乞骸骨.｣ 莽曰：｢夫地有動有震, 震者有害, 動者不害. 春秋記地震, 易繫坤動, 動靜辟脅, 萬物生焉[二]. 災異之變, 各有云爲. 天地動威, 以戒予躬, 公何辜焉, 而乞骸骨, 非所以助予者也. 使諸吏散騎司祿大衛脩寧男遵諭予意焉.｣

[一]師古曰：｢雨音于具反.｣

[二]師古曰：｢辟音闢. 闢, 開也. 脅, 收斂也. 易上繫之辭曰：□夫坤, 其動也闢, 其靜也翕, 是以廣生焉.□ 故莽引之也. 翕脅之聲相近, 義則同.｣

五月, 莽下吏祿制度, 曰：｢予遭陽九之阨, 百六之會, 國用不足, 民人騷動, 自公卿以下, 一月之祿十緵布二匹[一], 或帛一匹. 予每念之, 未嘗不戚焉. 今阨會已度, 府帑雖未能充, 略頗稍給, 其以六月朔庚寅始, 賦吏祿皆如制度.｣ 四輔公卿大夫士, 下至輿僚, 凡十五等. 僚祿一歲六十六斛, 稍以差增, 上至四輔而爲萬斛云. 莽又曰：｢□普天之下, 莫非王土；率土之賓, 莫非王臣.□[二]蓋以天下養焉. 周禮膳羞百有二十品, 今諸侯各食其同、國、則[三]；辟、任、附城食其邑[四]；公、卿、大夫、元士食其采[五]. 多少之差, 咸有條品. 歲豐穰則充其禮[六], 有災害則有所損, 與百姓同憂喜也. 其用上計時通計, 天下幸無災害者, 太官膳羞備其品矣；即有災害, 以什率多少而損膳焉. 東嶽太師立國將軍保東方三州一部二十五郡；南嶽太傅前將軍保南方二州一部二十五郡；西嶽國師寧始將軍保西方一州二部二十五郡；北嶽國將衛將軍保北方二州一部二十五郡；大司馬保納卿、言卿、仕卿、作卿、京尉、扶尉、兆隊、右隊、中部左洎前七部[七]；大司徒保樂卿、典卿、宗卿、秩卿、翼尉、光尉、左隊、前隊、中部、右部, 有五郡；大司空保予卿、虞卿、共卿、工卿、師尉、列尉、祈隊、後隊、中部洎後十郡[八]；及六司, 六卿, 皆隨所屬之公保其災害, 亦以十率多少而損其祿. 郎、從官、中都官吏食祿都內之委者, 以太官膳羞備損而爲節[九]. 諸侯、辟、任、附城、群吏亦各保其災害. 幾上下同心[一０], 勸進農業, 安元元焉.｣ 莽之制度煩碎如此, 課計不可理, 吏終不得祿, 各因官職爲姦, 受取賕賂以自共給[一一].

[一]孟康曰：｢緵, 八十(緵)[縷]也.｣ 師古曰：｢緵音子公反.｣

[二]師古曰：｢莽引小雅北山之詩也.｣

[三]師古曰：｢謂公食同, 侯伯食國, 子男食則也.｣

[四]師古曰：｢辟, 君也. 任, 公主也. 辟音壁. 任音壬.｣

[五]師古曰：｢謂因官職而食地也.｣

[六]師古曰：｢穰音人掌反.｣

[七]服虔曰：｢大司馬保此官, 皆如郡守也.｣ 晉灼曰：｢左與前故特七部.｣ 師古曰：｢洎亦臮字也. 臮, 及也. 隊音遂. 此下並同.｣

[八]師古曰：｢共讀曰龔.｣

[九]師古曰：｢言隨其多少.｣

[一０]師古曰：｢幾音曰冀.｣

[一一]師古曰：｢共讀曰供.｣

是月戊辰, 長平館西岸崩, 邕涇水不流, 毀而北行[一]. 遣大司空王邑行視[二], 還奏狀, 群臣上壽, 以爲河圖所謂｢以土填水｣[三], 匈奴滅亡之祥也. 乃遣并州牧宋弘、游擊都尉任萌等將兵擊匈奴, 至邊止屯.

[一]師古曰：｢邕讀曰壅.｣

[二]師古曰：｢行音下更反.｣

[三]師古曰：｢填讀與鎮同.｣

七月辛酉, 霸城門災, 民間所謂青門也[一].

[一]師古曰：｢三輔黃圖云長安城東出南頭名霸城門, 俗以其色青, 名曰青門.｣

戊子晦, 日有食之. 大赦天下. 復令公卿大夫諸侯二千石舉四行各一人[一]. 大司馬陳茂以日食免, 武建伯嚴尤爲大司馬[二].

[一]師古曰：｢依漢光祿之四科.｣

[二]如淳曰：｢莽之伯、子、男號也.｣

十月戊辰, 王路朱鳥門鳴, 晝夜不絕, 崔發等曰：｢虞帝闢四門, 通四聰[一]. 門鳴者, 明當修先聖之禮, 招四方之士也.｣ 於是令群臣皆賀, 所舉四行從朱鳥門入而對策焉.

[一]師古曰：｢虞書敘舜之德也, □闢四門, 明四目, 達四聰□, 故引之.｣

平蠻將軍馮茂擊句町, 士卒疾疫, 死者什六七, 賦斂民財什取五, 益州虛耗而不克, 徵還下獄死. 更遣寧始將軍廉丹與庸部牧史熊擊句町, 頗斬首, 有勝. 莽徵丹、熊, 丹、熊願益調度, 必克乃還. 復大賦斂, 就都大尹馮英不肯給, 上言｢自越巂遂久仇牛、同亭邪豆之屬反畔以來, 積且十年[一], 郡縣距擊不已. 續用馮茂, 苟施一切之政. 僰道以南, 山險高深, 茂多敺眾遠居[二], 費以億計, 吏士離毒氣死者什七[三]. 今丹、熊懼於自詭期會[四], 調發諸郡兵穀, 復訾民取其十四[五], 空破梁州, 功終不遂[六]. 宜罷兵屯田, 明設購賞.｣ 莽怒, 免英官. 後頗覺寤, 曰：｢英亦未可厚非.｣ 復以英爲長沙連率.

[一]服虔曰：｢遂久, 縣也. 仇牛等越巂旁夷.｣

[二]師古曰：｢敺讀與驅同.｣

[三]師古曰：｢離, 遭也.｣

[四]師古曰：｢詭, 責也. 自以爲憂責.｣

[五]師古曰：｢發人訾財, 十取其四也.｣

[六]師古曰：｢遂, 成也.｣

翟義黨王孫慶捕得, 莽使太醫、尚方與巧屠共刳剝之[一], 量度五藏[二], 以竹筳導其脈, 知所終始[三], 云可以治病[四].

[一]師古曰：｢刳, 剖也. 音口胡反.｣

[二]師古曰：｢度音徒各反.｣

[三]師古曰：｢筳, 竹挺也, 音庭.｣

[四]師古曰：｢以知血脈之原, 則盡攻療之道也.｣

是歲, 遣大使五威將王駿、西域都護李崇將戊己校尉出西域, 諸國皆郊迎貢獻焉. 諸國前殺都護但欽, 駿欲襲之, 命佐帥何封、戊己校尉郭欽別將[一]. 焉耆詐降, 伏兵擊駿等, 皆死. 欽、封後到, 襲擊老弱, 從車師還入塞. 莽拜欽爲填外將軍[二], 封劋胡子[三], 何封爲集胡男. 西域自此絕.

[一]師古曰：｢別領兵在後也. 將音子亮反.｣

[二]師古曰：｢填音竹刃反.｣

[三]師古曰：｢劋音子小反.｣

校勘記

四一０一頁一二行　東(獄)[嶽]太師　景祐、殿本都作｢嶽｣, 此誤.

四一０四頁　三行　(欲)[敢]諫之鼓. 景祐本作｢敢｣. 王念孫說作｢敢｣是.

四一０七頁　三行　烈, 餘業(反)[也]. 景祐、殿本都作｢也｣, 此誤.

四一０九頁　一行　所以輔劉延期之(述)[術], 景祐、殿、局本都作｢術｣, 此誤.

四一０九頁一五行　長三(尺)[寸], 廣一寸, 四方, 或用(五)[玉], 景祐、殿、局本｢尺｣ 都作｢寸｣, 通鑑注同. ｢五｣ 都作｢玉｣, 此誤, 下同.

四一一０頁　一行　以采絲(茸)[葺]其底, 殿本作｢葺｣. 王先謙說殿本是.

四一一０頁　五行　(是歲)四月, 景祐本無｢是歲｣ 二字.

四一一三頁　七行　故是日天復決(其)以勉書. 李慈銘說｢其｣ 字衍.

四一一七頁　一行　命(堂)[掌]威侯王奇曰：王念孫說｢堂｣ 當作｢掌｣. 按下文｢堂威｣, 通鑑作｢掌威｣.

四一二三頁一二行　大司空邑弟左(闕)[關]將軍(堂)[掌]威侯奇, 錢大昭說｢闕｣ 當作｢關｣. 按景祐、殿本都作｢關｣. 王先謙說｢堂｣ 當作｢掌｣. 通鑑並同.

四一二七頁　六行　(據)[操]持萬物, 景祐、殿本都作｢操｣. 王先謙說作｢操｣是.

四一二八頁　一行　厭難將軍陳(歆)[欽]楊樹達說上下文都作｢欽｣, ｢歆｣是誤字.

四一三九頁　三行　遣平蠻將軍(馬)[馮]茂將兵擊之. 景祐、殿本都作｢馮｣.

四一四０頁一二行　當(奏)[奉]行者, 景祐、殿本都作｢奉｣. 王先謙說｢奏｣ 字誤.

四一四三頁　八行　緵, 八十縷也. 景祐、殿、局本都作｢縷｣.

漢書卷九十九下 王莽傳第六十九下

四年五月, 莽曰：｢保成師友祭酒唐林、故諫議祭酒琅邪紀逡[一], 孝弟忠恕, 敬上愛下, 博通舊聞, 德行醇備, 至於黃髮, 靡有愆失[二]. 其封林爲建德侯, 逡爲封德侯, 位皆特進, 見禮如三公[三]. 賜弟一區, 錢三百萬, 授几杖焉.｣

[一]師古曰：｢逡音千旬反, 字或從彳, 其音同耳.｣

[二]師古曰：｢黃髮, 老稱, 謂白髮盡落, 更生黃者.｣

[三]師古曰：｢朝見之禮.｣

六月, 更授諸侯茅土於明堂, 曰：｢予制作地理, 建封五等, 考之經藝, 合之傳記, 通於義理, 論之思之, 至於再三, 自始建國之元以來九年于茲, 乃今定矣. 予親設文石之平, 陳菁茅四色之土[一], 欽告于岱宗泰社后土、先祖先妣, 以班授之[二]. 各就厥國, 養牧民人, 用成功業. 其在緣邊, 若江南, 非詔所召, 遣侍于帝城者, 納言掌貨大夫且調都內故錢, 予其祿[三], 公歲八十萬, 侯伯四十萬, 子男二十萬.｣ 然復不能盡得. 莽好空言, 慕古法, 多封爵人, 性實遴嗇[四], 託以地理未定, 故且先賦茅土, 用慰喜封者.

[一]師古曰：｢尚書禹貢□苞匭菁茅□, 儒者以爲菁, 菜名也, 茅, 三脊茅也. 而莽此言以菁茅爲一物, 則是謂善茅爲菁茅也. 土有五色, 而此云四者, 中央之土不以封也. 菁音精.｣

[二]師古曰：｢欽, 敬也. 班, 布也.｣

[三]師古曰：｢調謂發取之, 音徒釣反. 次下亦同.｣

[四]師古曰：｢遴讀與吝同.｣

是歲, 復明六筦之令. 每一筦下, 爲設科條防禁, 犯者罪至死, 吏民抵罪者浸眾. 又一切調上公以下諸有奴婢者, 率一口出錢三千六百, 天下愈愁, 盜賊起. 納言馮常以六筦諫, 莽大怒, 免常官. 置執法左右刺姦. 選用能吏侯霸等分督六尉、六隊[一], 如漢刺史, 與三公士郡一人從事.

[一]師古曰：｢督, 察也. 隊音遂.｣

臨淮瓜田儀等爲盜賊, 依阻會稽長州[一], 琅邪女子呂母亦起. 初, 呂母子爲縣吏, 爲宰所冤殺[二]. 母散家財, 以酤酒買兵弩[三], 陰厚貧窮少年, 得百餘人, 遂攻海曲縣, 殺其宰以祭子墓. 引兵入海, 其眾浸多, 後皆萬數. 莽遣使者即赦盜賊, 還言｢盜賊解, 輒復合. 問其故, 皆曰愁法禁煩苛, 不得舉手. 力作所得, 不足以給貢稅. 閉門自守, 又坐鄰伍鑄錢挾銅, 姦吏因以愁民. 民窮, 悉起爲盜賊.｣ 莽大怒, 免之. 其或順指, 言｢民驕黠當誅｣, 及言｢時運適然, 且滅不久｣, 莽說, 輒遷之[四].

[一]服虔曰：｢姓瓜田, 名儀.｣ 師古曰：｢長州即枚乘所云長州之苑.｣

[二]師古曰：｢宰, 縣令.｣

[三]師古曰：｢酤音姑.｣

[四]師古曰：｢說讀曰悅.｣

是歲八月, 莽親之南郊, 鑄作威斗. 威斗者, 以五石銅爲之[一], 若北斗, 長二尺五寸, 欲以厭勝眾兵[二]. 既成, 令司命負之, 莽出在前, 入在御旁. 鑄斗日, 大寒, 百官人馬有凍死者.

[一]李奇曰：｢以五色藥石及銅爲之.｣ 蘇林曰：｢以五色銅礦冶之.｣ 師古曰：｢李說是也. 若今作□石之爲.｣

[二]師古曰：｢厭音一葉反.｣

五年正月朔, 北軍南門災.

以大司馬司允費興爲荊州牧, 見, 問到部方略, 興對曰：｢荊、揚之民率依阻山澤, 以漁采爲業[一]. 間者, 國張六筦, 稅山澤, 妨奪民之利, 連年久旱, 百姓飢窮, 故爲盜賊. 興到部, 欲令明曉告盜賊歸田里, 假貸犁牛種食[二], 闊其租賦[三], 幾可以解釋安集.｣[四]莽怒, 免興官.

[一]師古曰：｢漁謂捕魚也. 采謂采取蔬果之屬.｣

[二]師古曰：｢貸音土戴反.｣

[三]師古曰：｢闊, 寬也.｣

[四]師古曰：｢幾讀曰冀.｣

天下吏以不得奉祿, 並爲姦利, 郡尹縣宰家累千金. 莽下詔曰：｢詳考始建國二年胡虜猾夏以來, 諸軍吏及緣邊吏大夫以上爲姦利增產致富者, 收其家所有財產五分之四, 以助邊急.｣ 公府士馳傳天下, 考覆貪饕[一], 開吏告其將, 奴婢告其主, 幾以禁姦[二], 姦愈甚.

[一]師古曰：｢傳音張戀反. 饕音吐高反.｣

[二]師古曰：｢幾讀曰冀.｣

皇孫功崇公宗坐自畫容貌, 被服天子衣冠, 刻印三：一曰｢維祉冠存己夏處南山臧薄冰｣[一], 二曰｢肅聖寶繼｣[二], 三曰｢德封昌圖｣[三]. 又宗舅呂寬家前徙合浦, 私與宗通, 發覺按驗, 宗自殺. 莽曰：｢宗屬爲皇孫, 爵爲上公, 知寬等叛逆族類, 而與交通；刻銅印三, 文意甚害, 不知厭足, 窺欲非望. 春秋之義, □君親毋將, 將而誅焉.□[四]迷惑失道, 自取此辜, 烏呼哀哉！宗本名會宗, 以制作去二名, 今復名會宗. 貶厥爵, 改厥號, 賜諡爲功崇繆伯, 以諸伯之禮葬于故同穀城郡.｣[五]宗姊妨爲衛將軍王興夫人, 祝詛姑, 殺婢以絕口. 事發覺, 莽使中常侍䠠惲責問妨[六], 并以責興, 皆自殺. 事連及司命孔仁妻, 亦自殺. 仁見莽免冠謝, 莽使尚書劾仁：｢乘乾車, 駕□馬, 左蒼龍, 右白虎, 前朱雀, 後玄武, 右杖威節, 左負威斗, 號曰赤星, 非以驕仁, 乃以尊新室之威命也. 仁擅免天文冠, 大不敬.｣ 有詔勿劾, 更易新冠. 其好怪如此[七].

[一]文穎曰：｢祉, 福祚也. 冠存己, 欲襲代也.｣ 應劭曰：｢夏處南山, 就陰涼也. 臧薄冰, 亦以除暑也.｣

[二]應劭曰：｢莽自謂承聖舜後, 能肅敬, 得天寶龜以立. 宗欲繼其緒.｣

[三]蘇林曰：｢宗自言以德見封, 當遂昌熾, 受天下圖籍.｣

[四]師古曰：｢春秋公羊傳之辭也. 以公子牙將爲殺逆而誅之, 故云然也. 親謂父母也.｣

[五]師古曰：｢同者, 宗所封一同之地.｣

[六]師古曰：｢䠠音帶, 又音徒蓋反.｣

[七]師古曰：｢言莽性好爲鬼神怪異之事.｣

以直道侯王涉爲衛將軍. 涉者, 曲陽侯根子也. 根, 成帝世爲大司馬, 薦莽自代, 莽恩之[一], 以爲曲陽非令稱[二], 乃追諡根曰直道讓公, 涉嗣其爵.

[一]師古曰：｢懷其舊恩也.｣

[二]師古曰：｢令, 善也. 曲陽之名, 非善稱也.｣

是歲, 赤眉力子都、樊崇等以饑饉相聚, 起於琅邪, 轉鈔掠, 眾皆萬數. 遣使者發郡國兵擊之, 不能克.

六年春, 莽見盜賊多, 乃令太史推三萬六千歲曆紀, 六歲一改元, 布天下. 下書曰：｢紫閣圖曰□太一、黃帝皆僊上天[一], 張樂崑崙虔山之上. 後世聖主得瑞者, 當張樂秦終南山之上.□[二]予之不敏, 奉行未明, 乃今諭矣. 復以寧始將軍爲更始將軍, 以順符命. 易不云乎? □日新之謂盛德, 生生之謂易.□[三]予其饗哉！｣ 欲以誑燿百姓, 銷解盜賊. 眾皆笑之.

[一]師古曰：｢僊, 古仙字. 上, 升也.｣

[二]服虔曰：｢長安南山, 詩所謂終南, 故秦地, 故言秦也.｣

[三]李奇曰：｢易道生諸當生者也.｣ 師古曰：｢下繫之辭. 體化合變, 故曰日新.｣

初獻新樂於明堂、太廟. 群臣始冠麟韋之弁[一]. 或聞其樂聲, 曰：｢清厲而哀, 非興國之聲也.｣

[一]李奇曰：｢鹿皮冠.｣

是時, 關東饑旱數年, 力子都等黨眾浸多[一]. 更始將軍廉丹擊益州不能克, 徵還. 更遣復位後大司馬護軍郭興、庸部牧李曅擊蠻夷若豆等, 太傅犧叔士孫喜清潔江湖之盜賊. 而匈奴寇邊甚. 莽乃大募天下丁男及死罪囚、吏民奴, 名曰豬突豨勇, 以爲銳卒. 一切稅天下吏民, 訾三十取一, 縑帛皆輸長安. 令公卿以下至郡縣黃綬皆保養軍馬[二], 多少各以秩爲差. 又博募有奇技術可以攻匈奴者, 將待以不次之位. 言便宜者以萬數：或言能度水不用舟楫[三], 連馬接騎, 濟百萬師；或言不持斗糧, 服食藥物, 三軍不飢；或言能飛, 一日千里, 可窺匈奴. 莽輒試之, 取大鳥翮爲兩翼[四], 頭與身皆著毛, 通引環紐, 飛數百步墮. 莽知其不可用, 苟欲獲其名, 皆拜爲理軍, 賜以車馬, 待發.

[一]師古曰：｢浸, 漸也.｣

[二]師古曰：｢保者, 言不許其有死失.｣

[三]師古曰：｢楫, 所以刺舟也, 音集, 其字從木.｣

[四]師古曰：｢羽本曰翮, 音胡隔反.｣

初, 匈奴右骨都侯須卜當, 其妻王昭君女也, 嘗內附. 莽遣昭君兄子和親侯王歙誘呼(嘗)[當]至塞下, 脅將詣長安, 強立以爲須卜善于後安公[一]. 始欲誘迎當, 大司馬嚴尤諫曰：｢當在匈奴右部, 兵不侵邊, 單于動靜, 輒語中國, 此方面之大助也. 于今迎當置長安槁街, 一胡人耳[二], 不如在匈奴有益.｣ 莽不聽. 既得當, 欲遣尤與廉丹擊匈奴, 皆賜姓徵氏, 號二徵將軍, 當誅單于輿而立當代之[三]. 出車城西橫廄, 未發. 尤素有智略, 非莽攻伐西夷, 數諫不從, 著古名將樂毅、白起不用之意及言邊事凡三篇, 奏以風諫莽[四]. 及當出廷議, 尤固言匈奴可且以爲後, 先憂山東盜賊. 莽大怒, 乃策尤曰：｢視事四年, 蠻夷猾夏不能遏絕, 寇賊姦宄不能殄滅, 不畏天威, 不用詔命, 貌佷自臧, 持必不移[五], 懷執異心, 非沮軍議[六]. 未忍致于理, 其上大司馬武建伯印韍[七], 歸故郡.｣ 以降符伯董忠爲大司馬.

[一]師古曰：｢善于者, 匈奴之號也. 後安公者, 中國之爵. 兩加之.｣

[二]師古曰：｢槁街, 蠻夷館所在也, 解在陳湯傳. 槁音工早反.｣

[三]師古曰：｢輿者, 時見爲單于之名.｣

[四]師古曰：｢風讀曰諷.｣

[五]師古曰：｢□, 古貌字也. 貌佷, 言其佷戾見於容貌也. 臧, 善也. 自以爲善, 而固持其所見, 不可移易.｣

[六]師古曰：｢沮, 壞也, 音材汝反.｣

[七]師古曰：｢韍者, 印之組.｣

翼平連率田況奏郡縣訾民不實[一], 莽復三十稅一. 以況忠言憂國, 進爵爲伯, 賜錢二百萬. 眾庶皆詈之. 青、徐民多棄鄉里流亡, 老弱死道路, 壯者入賊中.

[一]師古曰：｢舉百姓貲財, 不以實數.｣

夙夜連率韓博上言：｢有奇士, 長丈, 大十圍, 來至臣府, 曰欲奮擊胡虜. 自謂巨毋霸, 出於蓬萊東南, 五城西北昭如海瀕[一], 軺車不能載, 三馬不能勝. 即日以大車四馬, 建虎旗, 載霸詣闕. 霸臥則枕鼓, 以鐵箸食, 此皇天所以輔新室也. 願陛下作大甲高車, 賁育之衣, 遣大將一人與虎賁百人迎之於道. 京師門戶不容者, 開高大之, 以視百蠻[二], 鎮安天下.｣ 博意欲以風莽[三]. 莽聞惡之, 留霸在所新豐[四], 更其姓曰巨母氏, 謂因文母太后而霸王符也[五]. 徵博下獄, 以非所宜言, 棄市.

[一]師古曰：｢昭如, 海名也. 瀕, 涯也, 音頻, 又音賓.｣

[二]晉灼曰：｢視音曰示.｣

[三]晉灼曰：｢諷言毋得篡盜而霸.｣

[四]師古曰：｢在所, 謂其見到之處.｣

[五]師古曰：｢莽字巨君, 若言文母出此人, 使我致霸王.｣

明年改元曰地皇, 從三萬六千歲曆號也.

地皇元年正月乙未, 赦天下. 下書曰：｢方出軍行師, 敢有趨讙犯法者, 輒論斬, 毋須時[一], 盡歲止.｣[二]於是春夏斬人都市, 百姓震懼, 道路以目.

[一]師古曰：｢趨讙, 謂趨走而讙譁也. 須, 待也.｣

[二]師古曰：｢至此歲盡而止.｣

二月壬申, 日正黑. 莽惡之, 下書曰：｢乃者日中見昧, 陰薄陽, 黑氣爲變, 百姓莫不驚怪. 兆域大將軍王匡遣吏考問上變事者, 欲蔽上之明, 是以適見于天[一], 以正于理, 塞大異焉.｣

[一]師古曰：｢適音謫. 謫, 責也, 音徒厄反. 見音胡電反.｣

莽見四方盜賊多, 復欲厭之[一], 又下書曰：｢予之皇初祖考黃帝定天下, 將兵爲上將軍, 建華蓋, 立斗獻[二], 內設大將, 外置大司馬五人, 大將軍二十五人, 偏將軍百二十五人, 裨將軍千二百五十人, 校尉萬二千五百人, 司馬三萬七千五百人, 候十一萬二千五百人, 當百二十二萬五千人[三], 士吏四十五萬人, 士千三百五十萬人[四], 應協於易□弧矢之利, 以威天下□[五]. 予受符命之文, 稽前人, 將條備焉.｣[六]於是置前後左右中大司馬之位, 賜諸州牧號爲大將軍, 郡卒正、連帥、大尹爲偏將軍, 屬令長裨將軍, 縣宰爲校尉. 乘傳使者經歷郡國, 日且十輩[七], 倉無見穀[八]以給, 傳車馬不能足, 賦取道中車馬[九], 取辦於民.

[一]師古曰：｢厭音一葉反.｣

[二]師古曰：｢獻音犧. 謂斗魁及杓末, 如勺之形也.｣

[三]晉灼曰：｢當亦官名也.｣ 師古曰：｢當百, 官名, 百非其數.｣

[四]晉灼曰：｢自五大司馬至此皆以五乘之也.｣ 師古曰：｢晉說非也. 從上計之, 或五或十, 或兩或三.｣

[五]師古曰：｢易下繫辭曰：□弦木爲弧, 剡木爲矢, 弧矢之利, 以威天下.□ 言所立將率, 以合此意. 木弓曰弧.｣

[六]師古曰：｢稽, 考也, 考法於前人也.｣

[七]師古曰：｢傳音張戀反. 次下亦同.｣

[八]師古曰：｢見謂見在也.｣

[九]師古曰：｢於道中行者, 即執取之, 以充事也.｣

七月, 大風毀王路堂. 復下書曰：｢乃壬午餔時, 有列風雷雨發屋折木之變[一], 予甚弁焉, 予甚栗焉, 予甚恐焉[二]. 伏念一旬, 迷乃解矣[三]. 昔符命文立安爲新遷王[四], 臨國雒陽, 爲統義陽王. 是時予在攝假, 謙不敢當, 而以爲公. 其後金匱文至, 議者皆曰：□臨國雒陽爲統, 謂據土中爲新室統也, 宜爲皇太子.□ 自此後, 臨久病, 雖瘳不平, 朝見挈茵輿行[五]. 見王路堂者, 張於西廂及後閣更衣中[六], 又以皇后被疾, 臨且去本就舍, 妃妾在東永巷[七]. 壬午, 列風毀王路西廂及後閣更衣中室. 昭寧堂池東南榆樹大十圍, 東僵, 擊東閣, 閣即東永巷之西垣也. 皆破折瓦壞, 發屋拔木, 予甚驚焉. 又候官奏月犯心前星, 厥有占, 予甚憂之. 伏念紫閣圖文, 太一、黃帝皆得瑞以僊, 後世褒主當登終南山[八]. 所謂新遷王者, 乃太一新遷之後也[九]. 統義陽王乃用五統以禮義登陽上遷之後也. 臨有兄而稱太子, 名不正. 宣尼公曰：□名不正, 則言不順, 至於刑罰不中, 民無錯手足.□[一０]惟即位以來, 陰陽未和, 風雨不時, 數遇枯旱蝗螟爲災, 穀稼鮮耗, 百姓苦飢[一一], 蠻夷猾夏, 寇賊姦宄, 人民正營, 無所錯手足[一二]. 深惟厥咎, 在名不正焉. 其立安爲新遷王, 臨爲統義陽王, 幾以保全二子[一三], 子孫千億, 外攘四夷, 內安中國焉.｣

[一]師古曰：｢列風, 暴列之風.｣

[二]師古曰：｢弁, 疾也. 一曰弁, 撫手也, 言驚懼也.｣

[三]師古曰：｢先言列風雷雨, 後言迷乃解矣, 蓋取舜□納于大麓, 列風雷雨不迷□ 以爲言也.｣

[四]服虔曰：｢安, 莽第三子也. 遷音仙. 莽改汝南新蔡曰新遷.｣ 師古曰：｢遷猶僊耳, 不勞假借音.｣

[五]服虔曰：｢有疾以執茵輿之行也.｣ 晉灼曰：｢漢儀注皇后、婕妤乘輦, 餘者以茵, 四人舉以行. 豈今之板輿而鋪茵乎?｣ 師古曰：｢晉說非也. 此直謂坐茵褥之上, 而令四人對舉茵之四角, 輿而行, 何謂板輿乎?｣

[六]李奇曰：｢張, 帳也.｣ 晉灼曰：｢更衣中, 謂朝賀易衣服處, 室屋名也.｣

[七]師古曰：｢言臨侍疾, 故去其本所居, 而來就此止息, 是以妃妾在東永巷也.｣

[八]李奇曰：｢褒主, 大主也.｣

[九]服虔曰：｢太一、黃帝欲令安追繼其後也.｣

[一０]師古曰：｢論語載孔子對子路之言. 錯, 安置也, 音千故反. 莽追諡孔子爲褒成宣尼公.｣

[一一]師古曰：｢鮮, 少也. 耗, 虛也. 鮮音先踐反. 耗音火到反.｣

[一二]師古曰：｢正營, 惶恐不安之意也. 正音征.｣

[一三]師古曰：｢幾讀曰冀.｣

是月, 杜陵便殿乘輿虎文衣廢臧在室匣中者[一]出, 自樹立外堂上[二], 良久乃委地. 吏卒見者以聞, 莽惡之, 下書曰：｢寶黃廝赤[三], 其令郎從官皆衣絳.｣

[一]師古曰：｢匣, 匱也, 音狎.｣

[二]師古曰：｢樹, 豎也.｣

[三]服虔曰：｢以黃爲寶, 自用其行氣也. 廝赤, 廝役賤者皆衣赤, 賤漢行也.｣

望氣爲數者多言有土功象, 莽又見四方盜賊多, 欲視爲自安能建萬世之基者[一], 乃下書曰：｢予受命遭陽九之厄, 百六之會, 府帑空虛, 百姓匱乏, 宗廟未修, 且祫祭於明堂太廟, 夙夜永念, 非敢寧息. 深惟吉昌莫良於今年, 予乃卜波水之北, 郎池之南, 惟玉食[二]. 予又卜金水之南, 明堂之西, 亦惟玉食. 予將(新)[親]築焉.｣ 於是遂營長安城南, 提封百頃. 九月甲申, 莽立載行視[四], 親舉築三下. 司徒王尋、大司空王邑持節, 及侍中常侍執法杜林等數十人將作[五]. 崔發、張邯說莽曰：｢德盛者文縟[六], 宜崇其制度, 宣視海內[七], 且令萬世之後無以復加也.｣ 莽乃博徵天下工匠諸圖畫, 以望法度算, 及吏民以義入錢穀助作者, 駱驛道路[八]. 壞徹城西苑中建章、承光、包陽、大臺、儲元宮及平樂、當路、陽祿館, 凡十餘所[九], 取其材瓦, 以起九廟. 是月, 大雨六十餘日. 令民入米六百斛爲郎, 其郎吏增秩賜爵至附城. 九廟：一曰黃帝太初祖廟, 二曰帝虞始祖昭廟, 三曰陳胡王統祖穆廟, 四曰齊敬王世祖昭廟, 五曰濟北愍王王祖穆廟, 凡五廟不墮云；[一０]六曰濟南伯王尊禰昭廟, 七曰元城孺王尊禰穆廟, 八曰陽平頃王戚禰昭廟, 九曰新都顯王戚禰穆廟. 殿皆重屋. 太初祖廟東西南北各四十丈, 高十七丈, 餘廟半之. 爲銅薄櫨[一一], 飾以金銀琱文[一二], 窮極百工之巧. 帶高增下[一三], 功費數百鉅萬, 卒徒死者萬數.

[一]師古曰：｢視音示.｣

[二]劉德曰：｢長安南也.｣ 晉灼曰：｢黃圖波、浪, 二水名也, 在甘泉苑中.｣ 師古曰：｢晉說非也. 黃圖有西波池、郎池, 皆在石城南上林中. 玉食, 謂龜爲玉兆之文而墨食也. 波音(波)[彼]皮反.｣

[三]師古曰：｢蓋所謂金水之南, 明堂之西.｣

[四]師古曰：｢立載謂立而乘車也. 行音下更反.｣

[五]師古曰：｢將領築作之人.｣

[六]師古曰：｢文, 禮文也. 縟, 繁也, 音辱.｣

[七]師古曰：｢視讀曰示.｣

[八]師古曰：｢駱驛, 言不絕.｣

[九]師古曰：｢自建章以下至陽祿, 皆上林苑中館.｣

[一０]師古曰：｢墮, 毀也, 音火規反.｣

[一一]師古曰：｢薄櫨, 柱上枅, 即今所謂□也. 櫨音盧.｣

[一二]師古曰：｢琱字與彫同.｣

[一三]師古曰：｢本因高地而建立之, 其旁下者更增築.｣

鉅鹿男子馬適求等謀舉燕趙兵以誅莽[一], 大司空士王丹發覺以聞. 莽遣三公大夫逮治黨與[二], 連及郡國豪傑數千人, 皆誅死. 封丹爲輔國侯.

[一]師古曰：｢馬適, 姓也. 求, 名也.｣

[二]師古曰：｢逮, 逮捕之也. 已解於上.｣

自莽爲不順時令, 百姓怨恨, 莽猶安之, 又下書曰：｢惟設此壹切之法以來, 常安六鄉巨邑之都, 枹鼓稀鳴, 盜賊衰少[一], 百姓安土, 歲以有年, 此乃立權之力也. 今胡虜未滅誅, 蠻僰未絕焚, 江湖海澤麻沸, 盜賊未盡破殄[二], 又興奉宗廟社稷之大作, 民眾動搖. 今復壹切行此令, 盡二年止之, 以全元元, 救愚姦.｣

[一]師古曰：｢巨, 大也. 枹, 所以擊鼓者也, 音孚, 其字從木.｣

[二]師古曰：｢麻沸, 言如亂麻而沸涌.｣

是歲, 罷大小錢, 更行貨布, 長二寸五分, 廣一寸, 直貨錢二十五. 貨錢徑一寸, 重五銖, 枚直一. 兩品並行. 敢盜鑄錢及偏行布貨, 伍人知不發舉, 皆沒入爲官奴婢[一].

[一]師古曰：｢伍人, 同伍之人, 若今伍保者也.｣

太傅平晏死, 以予虞唐尊爲太傅. 尊曰：｢國虛民貧, 咎在奢泰.｣ 乃身短衣小袖, 乘牝馬柴車[一], 藉槁, 瓦器[二], 又以歷遺公卿[三]. 出見男女不異路者, 尊自下車, 以象刑赭幡汙染其衣[四]. 莽聞而說之[五], 下詔申敕公卿思與厥齊[六]. 封尊爲平化侯.

[一]師古曰：｢柴車即棧車.｣

[二]師古曰：｢藉槁, 去蒲蒻也. 瓦器, 以瓦爲食器.｣

[三]師古曰：｢以瓦器盛食, 遺公卿也.｣

[四]師古曰：｢赭幡, 以赭汁漬巾幡.｣

[五]師古曰：｢說讀曰悅.｣

[六]師古曰：｢令與尊同此操行也. 論語稱孔子曰：□見賢思齊, □ 故莽云然.｣

是時, 南郡張霸、江夏羊牧、王匡等起雲杜綠林, 號曰下江兵[一], 眾皆萬餘人. 武功中水鄉民三舍墊爲池[二].

[一]晉灼曰：｢本起江夏雲杜縣, 後分西上, 入南郡, 屯藍田, 故號下江兵也.｣

[二]師古曰：｢墊, 陷也, 音丁念反.｣

二年正月, 以州牧位三公, 刺舉怠解[一], 更置牧監副, 秩元士, 冠法冠, 行事如漢刺史.

[一]師古曰：｢解讀曰懈.｣

是月, 莽妻死, 諡曰孝睦皇后, 葬渭陵長壽園西, 令永侍文母, 名陵曰億年. 初莽妻以莽數殺其子, 涕泣失明, 莽令太子臨居中養焉. 莽妻旁侍者原碧, 莽幸之. 後臨亦通焉, 恐事泄, 謀共殺莽. 臨妻愔, 國師公女[一], 能爲星, 語臨宮中且有白衣會. 臨喜, 以爲所謀且成. 後貶爲統義陽王, 出在外第, 愈憂恐. 會莽妻病困, 臨予書曰：｢上於子孫至嚴, 前長孫、中孫年俱三十而死[二]. 今臣臨復適三十, 誠恐一旦不保中室, 則不知死命所在！｣[三]莽侯妻疾, 見其書, 大怒, 疑臨有惡意, 不令得會喪. 既葬, 收原碧等考問, 具服姦、謀殺狀. 莽欲祕之, 使殺案事使者司命從事, 埋獄中, 家不知所在. 賜臨藥, 臨不肯飲, 自刺死. 使侍中票騎將軍同說侯林賜魂衣璽韍[四], 策書曰：｢符命文立臨爲統義陽王, 此言新室即位三萬六千歲後, 爲臨之後者乃當龍陽而起. 前過聽議者, 以臨爲太子, 有烈風之變, 輒順符命, 立爲統義陽王. 在此之前, 自此之後, 不作信順, 弗蒙厥佑, 夭年隕命, 嗚呼哀哉！跡行賜諡, 諡曰繆王.｣ 又詔國師公：｢臨本不知星, 事從愔起.｣ 愔亦自殺.

[一]師古曰：｢愔音一尋反.｣

[二]師古曰：｢中讀曰仲.｣

[三]李奇曰：｢中室, 臨之母也.｣ 晉灼曰：｢長樂宮中殿也.｣ 師古曰：｢二說皆非也. 中室, 室中也. 臨自言欲於室中自保全, 不可得耳.｣

[四]師古曰：｢說讀曰悅.｣

是月, 新遷王安病死. 初, 莽爲侯就國時, 幸侍者增秩、懷能、開明. 懷能生男興, 增秩生男匡、女曅, 開明生女捷, 皆留新都國, 以其不明故也[一]. 及安疾甚, 莽自病無子, 爲安作奏, 使上言：｢興等母雖微賤, 屬猶皇子, 不可以棄.｣ 章視群公[二], 皆曰：｢安友于兄弟[三], 宜及春夏加封爵.｣ 於是以王車遣使者迎興等, 封興爲功脩公, 匡爲功建公, 曅爲睦脩任, 捷爲睦逮任. 孫公明公壽病死, 旬月四喪焉. 莽壞漢孝武、孝昭廟, 分葬子孫其中.

[一]師古曰：｢言侍者或與外人私通所生子女, 不可分明也.｣

[二]師古曰：｢視讀曰示. 以所上之章遍示之.｣

[三]師古曰：｢友, 愛也. 善兄弟曰友.｣

魏成大尹李焉與卜者王況謀, 況謂焉曰：｢新室即位以來, 民田奴婢不得賣買, 數改錢貨, 徵發煩數, 軍旅騷動, 四夷並侵, 百姓怨恨, 盜賊並起, 漢家當復興. 君姓李, 李音徵, 徵火也[一], 當爲漢輔.｣ 因爲焉作讖書, 言｢文帝發忿, 居地下趣軍, 北告匈奴, 南告越人[二]. 江中劉信, 執敵報怨, 復續古先, 四年當發軍. 江湖有盜, 自稱樊王, 姓爲劉氏, 萬人成行[三], 不受赦令, 欲動秦、雒陽. 十一年當相攻, 太白揚光, 歲星入東井, 其號當行.｣[四]又言莽大臣吉凶, 各有日期. 會合十餘萬言. 焉令吏寫其書, 吏亡告之. 莽遣使者即捕焉, 獄治皆死.

[一]師古曰：｢徵音竹里反.｣

[二]師古曰：｢趣讀曰促.｣

[三]師古曰：｢行音胡郎反.｣

[四]師古曰：｢號謂號令也.｣

三輔盜賊麻起[一], 乃置捕盜都尉官, 令執法謁者追擊長安中, 建鳴鼓攻賊幡, 而使者隨其後. 遣太師犧仲景尚、更始將軍護軍王黨將兵擊青、徐, 國師和仲曹放助郭興擊句町. 轉天下穀幣詣西河、五原、朔方、漁陽, 每一郡以百萬數, 欲以擊匈奴.

[一]師古曰：｢言起者如亂麻也.｣

秋, 隕霜殺菽, 關東大饑, 蝗.

民犯鑄錢, 伍人相坐, 沒入爲官奴婢. 其男子檻車, 兒女子步, 以鐵鎖琅當其頸, 傳詣鍾官, 以十萬數[一]. 到者易其夫婦[二], 愁苦死者什六七. 孫喜、景尚、曹放等擊賊不能克, 軍師放縱, 百姓重困[三].

[一]師古曰：｢琅當, 長鎖也. 鍾官, 主鑄錢之官也.｣

[二]師古曰：｢改相配匹, 不依其舊也.｣

[三]師古曰：｢重音直用反.｣

莽以王況讖言荊楚當興, 李氏爲輔, 欲厭之[一], 乃拜侍中掌牧大夫李棽爲大將軍、揚州牧, 賜名聖[二], 使將兵奮擊.

[一]師古曰：｢厭音一葉反.｣

[二]師古曰：｢改其舊名, 以聖代讖. 棽音所林反.｣

上谷儲夏自請願說瓜田儀[一], 莽以爲中郎, 使出儀[二]. 儀文降, 未出而死[三]. 莽求其尸葬之, 爲起冢、祠室, 諡曰瓜寧殤男, 幾以招來其餘[四], 然無肯降者.

[一]服虔曰：｢儲夏, 人姓也.｣

[二]師古曰：｢說之令自出.｣

[三]師古曰：｢上文書言降, 而身未出.｣

[四]師古曰：｢幾讀曰冀.｣

閏月丙辰, 大赦天下, 天下大服民私服在詔書前亦釋除[一].

[一]張晏曰：｢莽妻本以此歲死, 天下大服也. 私服, 自喪其親. 皆除之.｣

郎陽成脩獻符命, 言繼立民母, 又曰：｢黃帝以百二十女致神僊.｣ 莽於是遣中散大夫、謁者各四十五人分行天下[一], 博采鄉里所高有淑女者上名.

[一]師古曰：｢行音下更反.｣

莽夢長樂宮銅人五枚起立, 莽惡之, 念銅人銘有｢皇帝初兼天下｣ 之文, 即使尚方工鐫滅所夢銅人膺文[一]. 又感漢高廟神靈[二], 遣虎賁武士入高廟, 拔劍四面提擊[三], 斧壞戶牖[四], 桃湯赭鞭鞭灑屋壁[五], 令輕車校尉居其中, 又令中軍北壘居高寢[六].

[一]師古曰：｢鐫, 鑿也, 音子全反.｣

[二]師古曰：｢謂夢見譴責.｣

[三]師古曰：｢提, 擲也, 音徒計反.｣

[四]師古曰：｢以斧斫壞之.｣

[五]師古曰：｢桃湯灑之, 赭鞭鞭之也. 赭, 赤也.｣

[六]師古曰：｢徙北軍壘之兵士於高廟寢中屯居也.｣

或言黃帝時建華蓋以登僊, 莽乃造華蓋九重, 高八丈一尺, 金瑵羽葆[一], 載以祕機四輪車[二], 駕六馬, 力士三百人黃衣幘, 車上人擊鼓, 輓者皆呼｢登僊｣. 莽出, 令在前. 百官竊言｢此似□車, 非僊物也.｣[三]

[一]師古曰：｢瑵讀曰爪. 謂蓋弓頭爲爪形.｣

[二]服虔曰：｢蓋高八丈, 其杠皆有屈膝, 可上下屈申也.｣ 師古曰：｢言潛爲機關, 不使外見, 故曰祕機也.｣

[三]師古曰：｢□車, 載喪車, 音而.｣

是歲, 南郡秦豐眾且萬人. 平原女子遲昭平能說(經博)[博經]以八投[一], 亦聚數千人在河阻中. 莽召問群臣禽賊方略, 皆曰：｢此天囚行尸, 命在漏刻.｣ 故左將軍公孫祿徵來與議[二], 祿曰：｢太史令宗宣典星曆, 候氣變, 以凶爲吉, 亂天文, 誤朝廷. 太傅平化侯飾虛偽以媮名位, □賊夫人之子□[三]. 國師嘉信公顛倒五經, 毀師法, 令學士疑惑. 明學男張邯、地理侯孫陽造井田, 使民棄土業. 犧和魯匡設六筦, 以窮工商. 說符侯崔發阿諛取容, 令下情不上通. 宜誅此數子以慰天下！｣ 又言：｢匈奴不可攻, 當與和親. 臣恐新室憂不在匈奴, 而在封域之中也.｣ 莽怒, 使虎賁扶祿出. 然頗采其言, 左遷魯匡爲五原卒正, 以百姓怨非故. 六筦非匡所獨造, 莽厭眾意而出之[四].

[一]服虔曰：｢博奕經, 以八箭投之.｣

[二]師古曰：｢與讀曰豫.｣

[三]師古曰：｢論語稱子路使子羔爲費宰, 孔子曰□賊夫人之子□, 言羔未知政道, 而使宰邑, 所以爲賊害也. 故祿引此而言.｣

[四]師古曰：｢厭, 滿也, 音一豔反.｣

初, 四方皆以飢寒窮愁起爲盜賊, 稍稍群聚, 常思歲熟得歸鄉里. 眾雖萬數, 亶稱巨人、從事、三老、祭酒[一], 不敢略有城邑, 轉掠求食, 日闋而已[二]. 諸長吏牧守皆自亂鬥中兵而死[三], 賊非敢欲殺之也, 而莽終不諭其故[四]. 是歲, 大司馬士按章豫州[五], 爲賊所獲, 賊送付縣. 士還, 上書具言狀. 莽大怒, 下獄以爲誣罔. 因下書責七公曰：｢夫吏者, 理也. 宣德明恩, 以牧養民, 仁之道也. 抑強督姦, 捕誅盜賊, 義之節也[六]. 今則不然. 盜發不輒得, 至成群黨, 遮略乘傳宰士[七]. 士得脫者, 又妄自言□我責數賊｢何故爲是?｣[八]賊曰｢以貧窮故耳｣. 賊護出我.□ 今俗人議者率多若此. 惟貧困飢寒, 犯法爲非, 大者群盜, 小者偷穴, 不過二科[九], 今乃結謀連黨以千百數, 是逆亂之大者, 豈飢寒之謂邪? 七公其嚴敕卿大夫、卒正、連率、庶尹, 謹牧養善民, 急捕殄盜賊. 有不同心并力, 疾惡黜賊, 而妄曰飢寒所爲, 輒捕繫, 請其罪.｣ 於是群下愈恐, 莫敢言賊情者, 亦不得擅發兵, 賊由是遂不制.

[一]師古曰：｢亶讀曰但. 言不爲大號.｣

[二]師古曰：｢闋, 盡也. 隨日而盡也. 闋音空穴反.｣

[三]師古曰：｢中, 傷也.｣

[四]師古曰：｢不曉此意也.｣

[五]師古曰：｢有上章相告者, 就而按治之.｣

[六]師古曰：｢督謂察視也.｣

[七]師古曰：｢傳音張戀反.｣

[八]師古曰：｢數音所具反.｣

[九]師古曰：｢穴謂穿牆爲盜也.｣

唯翼平連率田況素果敢, 發民年十八以上四萬餘人, 授以庫兵, 與刻石爲約. 赤糜聞之, 不敢入界[一]. 況自劾奏, 莽讓況：[二]｢未賜虎符而擅發兵, 此弄兵也, 厥罪乏興[三]. 以況自詭必禽滅賊, 故且勿治.｣[四]後況自請出界擊賊, 所嚮皆破. 莽以璽書令況領青、徐二州牧事. 況上言：｢盜賊始發, 其原甚微, 非部吏、伍人所能禽也. 咎在長吏不爲意, 縣欺其郡, 郡欺朝廷, 實百言十, 實千言百. 朝廷忽略, 不輒督責, 遂至延曼連州[五], 乃遣將率, 多發使者, 傳相監趣[六]. 郡縣力事上官, 應塞詰對[七], 共酒食, 具資用, 以救斷斬[八], 不給復憂盜賊治官事[九]. 將率又不能躬率吏士, 戰則爲賊所破, 吏氣寖傷, 徒費百姓[一０]. 前幸蒙赦令, 賊欲解散, 或反遮擊, 恐入山谷轉相告語, 故郡縣降賊, 皆更驚駭, 恐見詐滅, 因饑饉易動, 旬日之間更十餘萬人, 此盜賊所以多之故也. 今雒陽以東, 米石二千. 竊見詔書, 欲遣太師、更始將軍, 二人爪牙重臣, 多從人眾, 道上空竭, 少則亡以威視遠方[一一]. 宜急選牧、尹以下, 明其賞罰, 收合離鄉. 小國無城郭者, 徙其老弱置大城中, 積藏穀食, 并力固守. 賊來攻城, 剛不能下, 所過無食, 勢不得群聚. 如此, 招之必降, 擊之則滅. 今空復多出將率, 郡縣苦之, 反甚於賊. 宜盡徵還乘傳諸使者, 以休息郡縣. 委任臣況以二州盜賊, 必平定之.｣ 莽畏惡況, 陰爲發代, 遣使者賜況璽書. 使者至, 見況, 因令代監其兵. 況隨使者西, 到, 拜爲師尉大夫. 況去, 齊地遂敗.

[一]師古曰：｢糜, 眉也. 以朱塗眉, 故曰赤眉. 古字通用.｣

[二]師古曰：｢讓, 責也.｣

[三]師古曰：｢擅發之罪, 與乏軍興同科也.｣

[四]師古曰：｢詭, 責也. 自以乏爲憂責.｣

[五]師古曰：｢延音弋戰反. 曼與蔓同.｣

[六]師古曰：｢趣讀曰促.｣

[七]師古曰：｢力, 勤也. 塞, 當也.｣

[八]師古曰：｢交懼斬死之刑也. 共讀曰供.｣

[九]師古曰：｢給, 暇也.｣

[一０]師古曰：｢寖, 漸也.｣

[一一]師古曰：｢視讀曰示.｣

三年正月, 九廟蓋構成, 納神主. 莽謁見, 大駕乘六馬, 以五采毛爲龍文衣, 著角, 長三尺[一]. 華蓋車, 元戎十乘在前. 因賜治廟者司徒、大司空錢各千萬, 侍中、中常侍以下皆封. 封都匠仇延爲邯淡里附城[二].

[一]師古曰：｢以被馬上也.｣

[二]師古曰：｢都匠, 大匠也. 邯音胡敢反. 淡音大敢反. 豐盛之意.｣

二月, 霸橋災, 數千人以水沃救, 不滅. 莽惡之, 下書曰：｢夫三皇象春, 五帝象夏, 三王象秋, 五伯象冬. 皇王, 德運也；伯者, 繼空續乏以成曆數, 故其道駮[一]. 惟常安御道多以所近爲名. 乃二月癸巳之夜, 甲午之辰, 火燒霸橋, 從東方西行, 至甲午夕, 橋盡火滅. 大司空行視考問[二], 或云寒民舍居橋下[三], 疑以火自燎, 爲此災也[四]. 其明旦即乙未, 立春之日也. 予以神明聖祖黃虞遺統受命, 至于地皇四年爲十五年. 正以三年終冬絕滅霸駮之橋, 欲以興成新室統壹長存之道也. 又戒此橋空東方之道. 今東方歲荒民飢, 道路不通, 東岳太師亟科條[五], 開東方諸倉, 賑貸窮乏, 以施仁道. 其更名霸館爲長存館, 霸橋爲長存橋.｣

[一]師古曰：｢伯皆讀曰霸.｣

[二]師古曰：｢行音下更反.｣

[三]師古曰：｢舍, 止宿也.｣

[四]師古曰：｢燎謂炙令□也.｣

[五]師古曰：｢亟, 急也, 音己力反.｣

是月, 赤眉殺太師犧仲景尚. 關東人相食.

四月, 遣太師王匡、更始將軍廉丹東[一], 祖都門外[二], 天大雨, 霑衣止. 長老歎曰：｢是爲泣軍！｣ 莽曰：｢惟陽九之阨, 與害氣會, 究于去年. 枯旱霜蝗, 飢饉薦臻[三], 百姓困乏, 流離道路, 于春尤甚, 予甚悼之. 今使東嶽太師特進褒新侯開東方諸倉, 賑貸窮乏. 太師公所不過道, 分遣大夫謁者並開諸倉, 以全元元. 太師公因與廉丹大使五威司命位右大司馬更始將軍平均侯之兗州, 填撫所掌[四], 及青、徐故不軌盜賊未盡解散, 後復屯聚者, 皆清潔之, 期於安兆黎矣.｣[五]太師、更始合將銳士十餘萬人, 所過放縱. 東方爲之語曰：｢寧逢赤眉, 不逢太師！太師尚可, 更始殺我！｣ 卒如田況之言.

[一]師古曰：｢東謂東出也.｣

[二]師古曰：｢祖道送匡、丹於都門外.｣

[三]師古曰：｢薦讀曰荐. 荐, 仍也.｣

[四]師古曰：｢之, 往也. 填音竹刃反.｣

[五]師古曰：｢黎, 眾也.｣

莽又多遣大夫謁者分教民煮草木爲酪, 酪不可食, 重爲煩費[一]. 莽下書曰：｢惟民困乏, 雖溥開諸倉以賑贍之[二], 猶恐未足. 其且開天下山澤之防, 諸能采取山澤之物而順月令者, 其恣聽之, 勿令出稅. 至地皇三十年如故, 是王光上戊之六年也[三]. 如令豪吏猾民辜而攉之, 小民弗蒙, 非予意也[四]. 易不云乎? □損上益下, 民說無疆.□[五]書云：□言之不從, 是謂不艾.□[六]咨虖群公, 可不憂哉！｣[七]

[一]師古曰：｢重音直用反.｣

[二]師古曰：｢溥與普同.｣

[三]孟康曰：｢戊, 土也, 莽所作曆名.｣

[四]師古曰：｢辜攉謂獨專其利, 而令它人犯者得罪辜也.｣

[五]師古曰：｢益卦彖辭也. 言損上以益下, 則人皆歡悅無窮竟.｣

[六]師古曰：｢洪範之言. 艾讀曰乂. 乂, 治也.｣

[七]師古曰：｢咨者, 歎息之言.｣

是時下江兵盛, 新巿朱鮪、平林陳牧等皆復聚眾, 攻擊鄉聚. 莽遣司命大將軍孔仁部豫州, 納言大將軍嚴尤、秩宗大將軍陳茂擊荊州, 各從吏士百餘人, 乘船從渭入河, 至華陰乃出乘傳, 到部募士. 尤謂茂曰：｢遣將不與兵符, 必先請而後動, 是猶紲韓盧而責之獲也.｣[一]

[一]師古曰：｢紲, 繫也. 韓盧, 古韓國之名犬也. 黑色曰盧.｣

夏, 蝗從東方來, 蜚蔽天[一], 至長安, 入未央宮, 緣殿閣. 莽發吏民設購賞捕擊.

[一]師古曰：｢蜚, 古飛字也.｣

莽以天下穀貴, 欲厭之[一], 爲大倉, 置衛交戟, 名曰｢政始掖門｣.

[一]師古曰：｢厭音一葉反.｣

流民入關者數十萬人, 乃置養贍官稟食之[一]. 使者監領, 與小吏共盜其稟, 飢死者十七八. 先是, 莽使中黃門王業領長安巿買, 賤取於民, 民甚患之. 業以省費爲功, 賜爵附城. 莽聞城中飢饉, 以問業. 業曰：｢皆流民也.｣ 乃巿所賣粱□肉羹, 持入視莽[二], 曰：｢居民食咸如此.｣ 莽信之.

[一]師古曰：｢稟, 給也. 食讀曰飤.｣

[二]師古曰：｢視讀曰示.｣

冬, 無鹽索盧恢等舉兵反城[一]. 廉丹、王匡攻拔之, 斬首萬餘級. 莽遣中郎將奉璽書勞丹、匡, 進爵爲公, 封吏士有功者十餘人.

[一]師古曰：｢索盧, 姓也. 恢, 名也. 反城, 據城以反也. 一曰, 反音幡. 今語賊猶曰幡城. 索音先各反.｣

赤眉別校董憲等眾數萬人在梁郡, 王匡欲進擊之, 廉丹以爲新拔城罷勞[一], 當且休士養威. 匡不聽, 引兵獨進, 丹隨之. 合戰成昌[二], 兵敗, 匡走. 丹使吏持其印韍符節付匡曰：｢小兒可走, 吾不可！｣ 遂止, 戰死. 校尉汝雲、王隆等二十餘人別鬥, 聞之, 皆曰：｢廉公已死, 吾誰爲生?｣ 馳奔賊, 皆戰死[三]. 莽傷之, 下書曰：｢惟公多擁選士精兵, 眾郡駿馬倉穀帑藏皆得自調[四], 忽於詔策, 離其威節, 騎馬呵譟[五], 爲狂刃所害, 烏呼哀哉！賜諡曰果公.｣

[一]師古曰：｢罷讀曰疲.｣

[二]師古曰：｢成昌, 地名也.｣

[三]師古曰：｢犇, 古奔字也.｣

[四]師古曰：｢謂發取也, 音徒釣反.｣

[五]師古曰：｢忽謂怠忘也. 譟, 群呼也, 音先到反.｣

國將哀章謂莽曰：｢皇祖考黃帝之時, 中黃直爲將, 破殺蚩尤. 今臣居中黃直之位, 願平山東.｣ 莽遣章馳東, 與太師匡并力. 又遣大將軍陽浚守敖倉, 司徒王尋將十餘萬屯雒陽填南宮[一], 大司馬董忠養士習射中軍北壘, 大司空王邑兼三公之職. 司徒尋初發長安, 宿霸昌廄[二], 亡其黃鉞. 尋士房揚素狂直, 乃哭曰：｢此經所謂□喪其齊斧□ 者也！｣[三]自劾去. 莽擊殺揚.

[一]師古曰：｢填音竹刃反.｣

[二]師古曰：｢霸昌觀之廄也. 三輔黃圖曰在城外也.｣

[三]應劭曰：｢齊, 利也. 亡其利斧, 言無以復斷斬也.｣ 師古曰：｢此易巽卦上九爻辭.｣

四方盜賊往往數萬人攻城邑, 殺二千石以下. 太師王匡等戰數不利. 莽知天下潰畔, 事窮計迫, 乃議遣風俗大夫司國憲等分行天下[一], 除井田奴婢山澤六筦之禁, 即位以來詔令不便於民者皆收還之. 待見未發, 會世祖與兄齊武王伯升、宛人李通等[二]帥舂陵子弟數千人, 招致新巿平林朱鮪、陳牧等合攻拔棘陽. 是時嚴尤、陳茂破下江兵, 成丹、王常等數千人別走, 入南陽界.

[一]師古曰：｢行音下更反.｣

[二]師古曰：｢世祖謂光武皇帝.｣

十一月, 有星孛于張, 東南行, 五日不見. 莽數召問太史令宗宣, 諸術數家皆繆對, 言天文安善, 群賊且滅. 莽差以自安.

四年正月, 漢兵得下江王常等以爲助兵, 擊前隊大夫甄阜、屬正梁丘賜, 皆斬之, 殺其眾數萬人. 初, 京師聞青、徐賊眾數十萬人, 訖無文號旌旗表識[一], 咸怪異之. 好事者竊言：｢此豈如古三皇無文書號諡邪?｣[二]莽亦心怪, 以問群臣, 群臣莫對. 唯嚴尤曰：｢此不足怪也. 自黃帝、湯、武行師, 必待部曲旌旗號令, 今此無有者, 直飢寒群盜, 犬羊相聚, 不知爲之耳.｣ 莽大說[三], 群臣盡服. 及後漢兵劉伯升起, 皆稱將軍, 攻城略地, 既殺甄阜, 移書稱說. 莽聞之憂懼.

[一]師古曰：｢文謂文章；號謂大位號也. 一曰, 號謂號令也. 識讀與幟同, 音(忒)[式]志反.｣

[二]師古曰：｢欲其事成, 故云然也.｣

[三]師古曰：｢說讀曰悅.｣

漢兵乘勝遂圍宛城. 初, 世祖族兄聖公先在平林兵中. 三月辛巳朔, 平林、新巿、下江兵將王常、朱鮪等共立聖公爲帝, 改年爲更始元年, 拜置百官. 莽聞之愈恐. 欲外視自安[一], 乃染其須髮, 進所徵天下淑女杜陵史氏女爲皇后, 聘黃金三萬斤, 車馬奴婢雜帛珍寶以巨萬計. 莽親迎於前殿兩階間, 成同牢之禮于上西堂. 備和嬪、美御、和人三, 位視公；嬪人九, 視卿；美人二十七, 視大夫；御人八十一, 視元士：凡百二十人, 皆佩印韍, 執弓韣[二]. 封皇后父諶爲和平侯, 拜爲寧始將軍, 諶子二人皆侍中. 是日, 大風發屋折木. 群臣上壽曰：｢乃庚子雨水灑道, 辛丑清靚無塵[三], 其夕穀風迅疾, 從東北來[四]. 辛丑, 巽之宮日也. 巽爲風爲順, 后誼明, 母道得, 溫和慈惠之化也. 易曰：□受茲介福, 于其王母.□[五]禮曰：□承天之慶, 萬福無疆.□[六]諸欲依廢漢火劉, 皆沃灌雪除, 殄滅無餘雜矣. 百穀豐茂, 庶草蕃殖[七], 元元驩喜, 兆民賴福, 天下幸甚！｣ 莽日與方士涿郡昭君等於後宮考驗方術, 縱淫樂焉. 大赦天下, 然猶曰：｢故漢氏舂陵侯群子劉伯升與其族人婚姻黨與, 妄流言惑眾, 悖畔天命, 及手害更始將軍廉丹、前隊大夫甄阜、屬正梁丘賜, 及北狄胡虜逆輿(泊)[洎]南僰虜若豆、孟遷, 不用此書[八]. 有能捕得此人者, 皆封爲上公, 食邑萬戶, 賜寶貨五千萬.｣

[一]師古曰：｢視讀曰示.｣

[二]師古曰：｢禮記月令□仲春之月玄鳥至之日, 以太牢祠于高禖, 天子親往, 后妃率九嬪御, 乃禮天子所御. 帶以弓韣, 授以弓矢, 于高禖之前□ . 韣, 弓衣也. 帶之者, 求男子之祥也, 故莽依放之焉. 韣音獨.｣

[三]師古曰：｢靚即靜字也.｣

[四]師古曰：｢穀風即谷風.｣

[五]師古曰：｢晉卦六二爻也. 介, 大也. 王母, 君母.｣

[六]師古曰：｢禮之祝詞.｣

[七]師古曰：｢蕃, 滋也. 殖, 生也.｣

[八]師古曰：｢輿, 匈奴單于名也. 洎, 及也. 若豆、孟遷, 蠻僰之名也. 言伯升已下, 孟遷以上, 不在赦令之限也.｣

又詔：｢太師王匡、國將哀章、司命孔仁、兗州牧壽良、卒正王閎、揚州牧李聖亟進所部州郡兵[一]凡三十萬眾, 迫措青、徐盜賊[二]. 納言將軍嚴尤、秩宗將軍陳茂、車騎將軍王巡、左隊大夫王吳亟進所部州郡兵凡十萬眾, 迫措前隊醜虜. 明告以生活丹青之信[三], 復迷惑不解散, 皆并力合擊, 殄滅之矣！大司空隆新公, 宗室戚屬, 前以虎牙將軍東指則反虜破壞, 西擊則逆賊靡碎[四], 此乃新室威寶之臣也. 如黠賊不解散, 將遣大司空將百萬之師征伐劋絕之矣！｣[五]遣七公幹士隗囂等七十二人分下赦令曉諭云. 囂等既出, 因逃亡矣.

[一]師古曰：｢亟, 急也.｣

[二]師古曰：｢措讀與笮同, 音莊客反. 下亦放此.｣

[三]師古曰：｢生活, 謂來降者不殺之也. 丹青之信, 言明著也.｣

[四]師古曰：｢靡, 散也, 音武皮反.｣

[五]師古曰：｢劋, 截也, 音(予)[子]小反.｣

四月, 世祖與王常等別攻潁川, 下昆陽、郾、定陵[一]. 莽聞之愈恐, 遣大司空王邑馳傳之雒陽[二], 與司徒王尋發眾郡兵百萬, 號曰｢虎牙五威兵｣, 平定山東. 得顓封爵, 政決於邑, 除用徵諸明兵法六十三家術者, 各持圖書, 受器械, 備軍吏. 傾府庫以遣邑, 多齎珍寶猛獸, 欲視饒富, 用怖山東[三]. 邑至雒陽, 州郡各選精兵, 牧守自將, 定會者四十二萬人, 餘在道不絕, 車甲士馬之盛, 自古出師未嘗有也.

[一]師古曰：｢三縣之名也. 郾音一扇反.｣

[二]師古曰：｢傳音張戀反.｣

[三]師古曰：｢視讀曰示.｣

六月, 邑與司徒尋發雒陽, 欲至宛, 道出潁川, 過昆陽. 昆陽時已降漢, 漢兵守之. 嚴尤、陳茂與二公會, 二公縱兵圍昆陽. 嚴尤曰：｢稱尊號者在宛下, 宜亟進[一]. 彼破, 諸城自定矣.｣ 邑曰：｢百萬之師, 所過當滅, 今屠此城, 喋血而進[二], 前歌後舞, 顧不快邪！｣ 遂圍城數十重. 城中請降, 不許. 嚴尤又曰：｢□歸師勿遏, 圍城爲之闕□[三], 可如兵法, 使得逸出, 以怖宛下.｣ 邑又不聽. 會世祖悉發郾、定陵兵數千人來救昆陽, 尋、邑易之[四], 自將萬餘人行陳[五], 敕諸營皆按部毋得動, 獨迎, 與漢兵戰, 不利. 大軍不敢擅相救, 漢兵乘勝殺尋. 昆陽中兵出並戰, 邑走, 軍亂. (天)[大]風蜚瓦[六], 雨如注水, 大眾崩壞號謼[七], 虎豹股栗[八], 士卒奔走, 各還歸其郡. 邑獨與所將長安勇敢數千人還雒陽. 關中聞之震恐, 盜賊並起.

[一]師古曰：｢亟, 急也.｣

[二]師古曰：｢喋音牒.｣

[三]師古曰：｢此兵法之言也. 遏, 遮也. 闕, 不合也.｣

[四]師古曰：｢輕易之也. 易音亦豉反.｣

[五]師古曰：｢巡行軍陳也. 行音下更反.｣

[六]師古曰：｢蜚, 古飛字.｣

[七]師古曰：｢謼音火故反.｣

[八]師古曰：｢言戰懼甚.｣

又聞漢兵言, 莽鴆殺孝平帝. 莽乃會公卿以下於王路堂, 開所爲平帝請命金縢之策, 泣以視群臣[一]. 命明學男張邯稱說其德及符命事, 因曰：｢易言：□伏戎于莽, 升其高陵, 三歲不興.□[二]□莽□, 皇帝之名. □升□ 謂劉伯升. □高陵□ 謂高陵侯子翟義也. 言劉升、翟義爲伏戎之兵於新皇帝世, 猶殄滅不興也.｣ 群臣皆稱萬歲. 又令東方檻車傳送數人, 言｢劉伯升等皆行大戮｣. (臣)[民]知其詐也.

[一]師古曰：｢視讀曰示.｣

[二]師古曰：｢同人卦九三爻辭也. 莽, 平草也. 言伏兵戎於草莽之中, 升高陵而望, 不敢前進, 至于三歲不能起也.｣

先是, 衛將軍王涉素養道士西門君惠. 君惠好天文讖記, 爲涉言：｢星孛掃宮室, 劉氏當復興, 國師公姓名是也.｣ 涉信其言, 以語大司馬董忠, 數俱至國師殿中廬道語星宿[一], 國師不應. 後涉特往, 對歆涕泣言：｢誠欲與公共安宗族[二], 奈何不信涉也！｣ 歆因爲言天文人事, 東方必成. 涉曰：｢新都哀侯小被病, 功顯君素耆酒[三], 疑帝本非我家子也[四]. 董公主中軍精兵, 涉領宮衛, 伊休侯主殿中, 如同心合謀, 共劫持帝, 東降南陽天子, 可以全宗族；不者, 俱夷滅矣！｣ 伊休侯者, 歆長子也, 爲侍中五官中郎將, 莽素愛之. 歆怨莽殺其三子, 又畏大禍至, 遂與涉、忠謀, 欲發. 歆曰：｢當待太白星出, 乃可.｣ 忠以司中大贅起武侯孫伋亦主兵, 復與伋謀. 伋歸家, 顏色變, 不能食. 妻怪問之, 語其狀. 妻以告弟雲陽陳邯, 邯欲告之. 七月, 伋與邯俱告, 莽遣使者分召忠等. 時忠方講兵都肄[五], 護軍王咸謂忠謀久不發, 恐漏泄, 不如遂斬使者, 勒兵入. 忠不聽, 遂與歆、涉會省戶下. 莽令䠠惲責問, 皆服. 中黃門各拔刃將忠等送廬, 忠拔劍欲自刎, 侍中王望傳言大司馬反, 黃門持劍共格殺之. 省中相驚傳, 勒兵至郎署, 皆拔刃張弩. 更始將軍史諶行諸署[六], 告郎吏曰：｢大司馬有狂病, 發, 已誅.｣ 皆令弛兵[七]. 莽欲以厭凶[八], 使虎賁以斬馬劍挫忠[九], 盛以竹器, 傳曰｢反虜出｣. 下書赦大司馬官屬吏士爲忠所詿誤, 謀反未發覺者. 收忠宗族, 以醇醯毒藥、尺白刃叢(僰)[棘]并一坎而埋之. 劉歆、王涉皆自殺. 莽以二人骨肉舊臣, 惡其內潰[一０], 故隱其誅. 伊休侯疊又以素謹, 歆訖不告[一一], 但免侍中中郎將, 更爲中散大夫. 後日殿中鉤盾土山僊人掌旁有白頭公青衣[一二], 郎吏見者私謂之國師公. 衍功侯喜素善卦, 莽使筮之, 曰：｢憂兵火.｣ 莽曰：｢小兒安得此左道? 是乃予之皇祖叔父子僑欲來迎我也.｣

[一]師古曰：｢廬者, 宿止之處. 道謂說之也.｣

[二]師古曰：｢誠, 實也.｣

[三]師古曰：｢耆讀曰嗜.｣

[四]如淳曰：｢言莽母洛薄嗜酒, 淫逸得莽耳, 非王氏子也. 設此詐欲以自別不受誅.｣

[五]師古曰：｢肄, 習也, 大習兵也. 肄音亦二反.｣

[六]師古曰：｢行音下更反.｣

[七]師古曰：｢弛, 放也.｣

[八]師古曰：｢厭, 當也, 音一葉反.｣

[九]師古曰：｢挫讀曰剉, 音千臥反.｣

[一０]師古曰：｢王涉, 骨肉也. 劉歆, 舊臣.｣

[一一]師古曰：｢訖猶竟也. 歆竟不以所謀告之.｣

[一二]鄭氏曰：｢僊人以掌承(露)承(盛)[露盤]也.｣

莽軍師外破, 大臣內畔, 左右亡所信, 不能復遠念郡國, 欲謼邑與計議[一]. 崔發曰：｢邑素小心, 今失大眾而徵, 恐其執節引決, 宜有以大慰其意.｣ 於是莽遣發馳傳諭邑：[二]｢我年老毋適子[三], 欲傳邑以天下. 敕亡得謝, 見勿復道.｣ 邑到, 以爲大司馬. 大長秋張邯爲大司徒, 崔發爲大司空, 司中壽容苗訢爲國師, 同說侯林爲衛將軍. 莽憂懣不能食[四], 亶飲酒, 啗鰒魚[五]. 讀軍書倦, 因馮几寐, 不復就枕矣[六]. 性好時日小數, 及事迫急, 亶爲厭勝. 遣使壞渭陵、延陵園門罘罳, 曰：｢毋使民復思也.｣ 又以墨洿色其周垣[七]. 號將至曰｢歲宿｣, 申水爲｢助將軍｣, 右庚｢刻木校尉｣, 前丙｢燿金都尉｣, 又曰：｢執大斧, 伐枯木；流大水, 滅發火.｣ 如此屬不可勝記.

[一]師古曰：｢謼音呼.｣

[二]師古曰：｢謂諭告之. 傳音張戀反.｣

[三]師古曰：｢適讀曰嫡.｣

[四]師古曰：｢懣音滿, 又音悶.｣

[五]師古曰：｢亶音但. 下亦類此. 鰒, 海魚也, 音雹.｣

[六]師古曰：｢馮讀曰憑.｣

[七]師古曰：｢洿染之變其舊色也. 洿音一故反.｣

秋, 太白星流入太微, 燭地如月光.

成紀隗崔兄弟共劫大尹李育[一], 以兄子隗囂爲大將軍, 攻殺雍州牧陳慶、安定卒正王旬, 并其眾, 移書郡縣, 數莽罪惡萬於桀紂.

[一]師古曰：｢成紀, 隴西之縣.｣

是月, 析人鄧曄、于匡起兵南鄉百餘人[一]. 時析宰將兵數千屯鄡亭, 備武關[二]. 曄、匡謂宰曰：｢劉帝已立, 君何不知命也！｣ 宰請降, 盡得其眾. 曄自稱輔漢左將軍, 匡右將軍, 拔析、丹水, 攻武關, 都尉朱萌降. 進攻右隊大夫宋綱, 殺之, 西拔湖[三]. 莽愈憂, 不知所出. 崔發言：｢周禮及春秋左氏, 國有大災, 則哭以厭之[四]. 故易稱□先號咷而後笑□[五]. 宜呼嗟告天以求救.｣ 莽自知敗, 乃率群臣至南郊, 陳其符命本末, 仰天曰：｢皇天既命授臣莽, 何不殄滅眾賊? 即令臣莽非是, 願下雷霆誅臣莽！｣ 因搏心大哭, 氣盡, 伏而叩頭. 又作告天策, 自陳功勞, 千餘言. 諸生小民會旦夕哭, 爲設飧粥[六], 甚悲哀及能誦策文者除以爲郎, 至五千餘人. 䠠惲將領之.

[一]師古曰：｢析, 南陽之縣. 南鄉, 析縣之鄉名. 析音先歷反.｣

[二]師古曰：｢鄡音口堯反.｣

[三]師古曰：｢湖, 弘農之縣也, 本屬京兆.｣

[四]師古曰：｢周禮春官之屬女巫氏之職曰：□凡邦之大災, 歌哭而請.□ 哭者所以告哀也. 春秋左氏傳宣十二年□楚子圍鄭, 旬有七日, 鄭人卜行成, 不吉；卜臨于太宮, 且巷出車, 吉. 國人大臨, 守陴者皆哭.□ 故發引之以爲言也. 厭音一葉反.｣

[五]師古曰：｢同人九五爻辭. 號咷, 哭也. 咷音逃.｣

[六]師古曰：｢飧, 古食字, 音千安反.｣

莽拜將軍九人, 皆以虎爲號, 號曰｢九虎｣, 將北軍精兵數萬人東, 內其妻子宮中以爲質. 時省中黃金萬斤者爲一匱, 尚有六十匱, 黃門、鉤盾、臧府、中尚方處處各有數匱. 長樂御府、中御府及都內、平準帑藏錢帛珠玉財物甚眾[一], 莽愈愛之, 賜九虎士人四千錢. 眾重怨, 無鬥意[二]. 九虎至華陰回谿, 距隘, 北從河南至山. 于匡持數千弩, 乘堆挑戰. 鄧曄將二萬餘人從閿鄉南出棗街、作姑[三], 破其一部, 北出九虎後擊之. 六虎敗走. 史熊、王況詣闕歸死, 莽使使責死者安在, 皆自殺；其四虎亡[四]. 三虎郭欽、陳翬、成重收散卒, 保京師倉[五].

[一]師古曰：｢御府有令丞, 少府之屬官也, 掌珍物. 中御府者, 皇后之府藏也. 平準令丞屬大司農, 亦珍貨所在也.｣

[二]師古曰：｢重音直用反.｣

[三]師古曰：｢閿讀與聞同. 作姑, 邪道所由也.｣

[四]師古曰：｢六人敗走, 二人詣闕自殺, 四人亡.｣

[五]師古曰：｢九人之中, 六人敗走, 三人保倉也. 京師倉在華陰灌北渭口也. 翬音暉.｣

鄧曄開武關迎漢, 丞相司直李松將二千餘人至湖, 與曄等共攻京師倉, 未下. 曄以弘農掾王憲爲校尉, 將數百人北度渭, 入左馮翊界, 降城略地. 李松遣偏將軍韓臣等徑西至新豐, 與莽波水將軍戰, 波水走. 韓臣等追奔, 遂至長門宮. 王憲北至頻陽, 所過迎降[一]. 大姓櫟陽申碭、下邽王大皆率眾隨憲. 屬縣斄嚴春、[二]茂陵董喜、藍田王孟、槐里汝臣、盩厔王扶、陽陵嚴本、杜陵屠門少之屬[三], 眾皆數千人, 假號稱漢將.

[一]師古曰：｢所至之處, 人皆來迎而降附也.｣

[二]師古曰：｢屬縣, 三輔諸縣也. 斄屬右扶風. 斄讀與邰同. 其人姓嚴, 名春.｣

[三]師古曰：｢姓屠門, 名少.｣

時李松、鄧曄以爲京師小小倉尚未可下, 何況長安城, 當須更始帝大兵到. 即引軍至華陰, 治攻具. 而長安旁兵四會城下, 聞天水隗氏兵方到, 皆爭欲先入城, 貪立大功鹵掠之利.

莽遣使者分赦城中諸獄囚徒, 皆授兵, 殺豨飲其血, 與誓曰：｢有不爲新室者, 社鬼記之！｣ 更始將軍史諶將度渭橋, 皆散走. 諶空還. 眾兵發掘莽妻子父祖冢, 燒其棺槨及九廟、明堂、辟雍, 火照城中. 或謂莽曰：｢城門卒, 東方人, 不可信.｣ 莽更發越騎士爲衛, 門置六百人, 各一校尉.

十月戊申朔, 兵從宣平城門入, 民間所謂都門也[一]. 張邯行城門, 逢兵見殺[二]. 王邑、王林、王巡、䠠惲等分將兵距擊北闕下. 漢兵貪莽封力戰者七百餘人[三]. 會日暮, 官府邸第盡奔亡. 二日己酉, 城中少年朱弟、張魚等恐見鹵掠, 趨讙並和[四], 燒作室門, 斧敬法闥[五], 謼曰：｢反虜王莽, 何不出降?｣[六]火及掖廷承明, 黃皇室主所居也. 莽避火宣室前殿, 火輒隨之. 宮人婦女謕謼曰：｢當奈何！｣ 時莽紺袀服[七], 帶璽韍, 持虞帝匕首. 天文郎桉栻於前[八], 日時加某, 莽旋席隨斗柄而坐, 曰：｢天生德於予, 漢兵其如予何！｣[九]. 莽時不食, 少氣困矣.

[一]師古曰：｢長安城東出北頭第一門.｣

[二]師古曰：｢行音下更反.｣

[三]師古曰：｢獲莽當得封, 故貪之而力戰.｣

[四]師古曰：｢眾群行讙而自相和也. 和音呼臥反.｣

[五]師古曰：｢敬法, 殿名也. 闥, 小門也. 謂斧斫之也.｣

[六]師古曰：｢謼音火故反. 其下亦同.｣

[七]師古曰：｢謕, 古啼字也. 紺, 深青而揚赤色也. 袀, 純也. 純爲紺服也. 袀音均, 又弋旬反.｣

[八]師古曰：｢栻, 所以占時日. 天文郎, 今之用栻者也. 音式.｣

[九]師古曰：｢論語稱孔子：□天生德於予, 桓魋其如予何?□ 故莽引之以爲言也.｣

三日庚戌, 晨旦明, 群臣扶掖莽, 自前殿南下椒除[一], 西出白虎門, 和新公王揖奉車待門外. 莽就車, 之漸臺, 欲阻池水, 猶抱持符命、威斗, 公卿大夫、侍中、黃門郎從官尚千餘人隨之. 王邑晝夜戰, 罷極[二], 士死傷略盡, 馳入宮, 間關至漸臺[三], 見其子侍中睦解衣冠欲逃, 邑叱之令還, 父子共守莽. 軍人入殿中, 謼曰：｢反虜王莽安在?｣ 有美人出房曰：｢在漸臺.｣ 眾兵追之, 圍數百重. 臺上亦弓弩與相射, 稍稍落去. 矢盡, 無以復射, 短兵接. 王邑父(平)[子]、䠠惲、王巡戰死, 莽入室. 下餔時, 眾兵上臺, 王揖、趙博、苗訢、唐尊、王盛、中常侍王參等皆死臺上. 商人杜吳殺莽, 取其綬. 校尉東海公賓就, 故大行治禮[四], 見吳問綬主所在. 曰：｢室中西北陬間.｣[五]就識, 斬莽首. 軍人分裂莽身, 支節肌骨臠分, 爭相殺者數十人[六]. 公賓就持莽首詣王憲. 憲自稱漢大將軍, 城中兵數十萬皆屬焉, 舍東宮[七], 妻莽後宮, 乘其車服.

[一]服虔曰：｢邪行閣道下者也.｣ 師古曰：｢除, 殿陛之道也. 椒, 取芬香之名也.｣

[二]師古曰：｢罷讀曰疲.｣

[三]師古曰：｢間關猶言崎嶇展轉也.｣

[四]師古曰：｢公賓, 姓也. 就, 名也. 以先經治禮, 故識天子綬也.｣

[五]師古曰：｢陬, 隅也, 音子侯反, 又音鄒.｣

[六]師古曰：｢三輔舊事云, 臠, 切千段也.｣

[七]師古曰：｢舍, 止宿也.｣

六日癸丑, 李松、鄧曄入長安, 將軍趙萌、申屠建亦至, 以王憲得璽綬不輒上, 多挾宮女, 建天子鼓旗, 收斬之. 傳莽首詣更始, 縣宛市, 百姓共提擊之[一], 或切食其舌.

[一]師古曰：｢提, 擲也, 音徒計反.｣

莽揚州牧李聖、司命孔仁兵敗山東, 聖格死, 仁將其眾降, 已而歎曰：｢吾聞食人食者死其事.｣ 拔劍自刺死. 及曹部監杜普、陳定大尹沈意、九江連率賈萌皆守郡不降, 爲漢兵所誅. 賞都大尹王欽及郭欽守京師倉, 聞莽死, 乃降, 更始義之, 皆封爲侯. 太師王匡、國將哀章降雒陽, 傳詣宛, 斬之. 嚴尤、陳茂敗昆陽下, 走至沛郡譙, 自稱漢將, 召會吏民. 尤爲稱說王莽篡位天時所亡聖漢復興狀, 茂伏而涕泣. 聞故漢鍾武侯劉聖聚眾汝南稱尊號, 尤、茂降之. 以尤爲大司馬, 茂爲丞相. 十餘日敗, 尤、茂并死. 郡縣皆舉城降, 天下悉歸漢.

初, 申屠建嘗事崔發爲詩[一], 建至, 發降之. 後復稱說[二], 建令丞相劉賜斬發以徇. 史諶、王延、王林、王吳、趙閎亦降, 復見殺. 初, 諸假號兵人人望封侯. 申屠建既斬王憲, 又揚言三輔黠共殺其主. 吏民惶恐, 屬縣屯聚, 建等不能下, 馳白更始.

[一]師古曰：｢就發學詩.｣

[二]師古曰：｢妄言符命, 不順漢.｣

二年二月, 更始到長安, 下詔大赦, 非王莽子, 他皆除其罪, 故王氏宗族得全. 三輔悉平, 更始都長安, 居長樂宮. 府藏完具, 獨未央宮燒攻莽三日, 死則案堵復故. 更始至, 歲餘政教不行. 明年夏, 赤眉樊崇等眾數十萬人入關, 立劉盆子, 稱尊號, 攻更始, 更始降之. 赤眉遂燒長安宮室市里, 害更始. 民飢餓相食, 死者數十萬, 長安爲虛[一], 城中無人行. 宗廟園陵皆發掘, 唯霸陵、杜陵完. 六月, 世祖即位, 然後宗廟社稷復立, 天下艾安[二].

[一]師古曰：｢虛讀曰墟.｣

[二]師古曰：｢艾讀曰乂.｣

贊曰：王莽始起外戚, 折節力行, 以要名譽, 宗族稱孝, 師友歸仁. 及其居位輔政, 成、哀之際, 勤勞國家, 直道而行, 動見稱述. 豈所謂｢在家必聞, 在國必聞｣, ｢色取仁而行違｣ 者邪? [一]莽既不仁而有佞邪之材, 又乘四父歷世之權, 遭漢中微, 國統三絕, 而太后壽考爲之宗主, 故得肆其姦慝, 以成篡盜之禍[二]. 推是言之, 亦天時, 非人力之致矣. 及其竊位南面, 處非所據, 顛覆之勢險於桀紂, 而莽晏然自以黃、虞復出也. 乃始恣睢, 奮其威詐[三], 滔天虐民, 窮凶惡極[四], 毒流諸夏, 亂延蠻貉, 猶未足逞其欲焉. 是以四海之內, 囂然喪其樂生之心[五], 中外憤怨, 遠近俱發, 城池不守, 支體分裂, 遂令天下城邑爲虛[六], 丘壟發掘, 害遍生民, 辜及朽骨, 自書傳所載亂臣賊子無道之人, 考其禍敗, 未有如莽之甚者也. 昔秦燔詩書以立私議, 莽誦六藝以文姦言[七], 同歸誅塗, 俱用滅亡, 皆炕龍絕氣, 非命之運[八], 紫色䵷聲, 餘分閏位[九], 聖王之驅除云爾！[一０]

[一]師古曰：｢論語載孔子對子張之言也. 不仁之人假仁者之色, 而所行則違之. 朋黨比周, 故能在家在國皆有名譽. 故贊引之.｣

[二]師古曰：｢肆, 放也, 極也.｣

[三]師古曰：｢睢音呼季反.｣

[四]師古曰：｢滔, 漫也.｣

[五]師古曰：｢囂然, 眾口愁貌也. 音五高反.｣

[六]師古曰：｢虛讀曰墟.｣

[七]師古曰：｢以六經之事文飾姦言.｣

[八]服虔曰：｢易曰□亢龍有悔□, 謂無德而居高位也.｣ 蘇林曰：｢非命, 非天命之命也.｣

[九]應劭曰：｢紫, 間色；䵷, 邪音也.｣ 服虔曰：｢言莽不得正王之命, 如歲月之餘分爲閏也.｣ 師古曰：｢䵷者, 樂之淫聲, 非正曲也. 近之學者, 便謂䵷之鳴, 已失其義. 又欲改此贊䵷聲爲蠅聲, 引詩□匪雞則鳴, 蒼蠅之聲□, 尤穿鑿矣.｣

[一０]蘇林曰：｢聖王, 光武也. 爲光武驅除也.｣ 師古曰：｢言驅逐蠲除, 以待聖人也.｣

校勘記

四一五五頁一五行　莽遣昭君兄子和親侯王歙誘呼(嘗)[當]至塞下, 景祐、殿、局本都作｢當｣, 此誤.

四一六一頁一三行　予將(新)[親]築焉. 景祐、殿本都作｢親｣. 王先謙說作｢親｣是.

四一六二頁一０行　波音(波)[彼]皮反. 景祐、殿本都作｢彼｣, 此誤.

四一七０頁　二行　平原女子遲昭平能說(經博)[博經]以八投, 王念孫說, ｢經博｣ 當爲｢博經｣, 故服注云｢博奕經, 以八箭投之｣.

四一八０頁　二行　識讀與幟同, 音(忒)[式]志反. 景祐、殿本都作｢式｣.

四一八一頁　二行　及北狄胡虜逆輿(泊)[洎]南僰虜若豆、孟遷, 景祐、殿、局本都作｢洎｣, 此誤.

四一八二頁　八行　劋, 截也, 音(予)[子]小反. 景祐、殿本都作｢子｣, 此誤.

四一八三頁　七行　(天)[大]風蜚瓦, 殿、局本都作｢大｣. 王先謙說作｢大｣是.

四一八四頁　六行　(臣)[民]知其詐也. 景祐、殿、局本都作｢民｣. 王先謙說作｢民｣是.

四一八五頁　八行　叢(僰)[棘]景祐、殿、局本都作｢棘｣, 此誤.

四一八六頁　八行　僊人以掌承(露)承(盛)[露盤]也. 景祐、殿本都作｢遷人以掌承承露盤｣, 此誤.

四一九一頁一三行　王邑父(平)[子]、景祐、殿本都作｢子｣. 王先謙說｢平｣ 字誤.

漢書卷一百上 敘傳第七十上

師古曰：｢自敘漢書以後分爲下卷.｣

班氏之先, 與楚同姓, 令尹子文之後也. 子文初生, 棄於瞢中, 而虎乳之[一]. 楚人謂乳｢穀｣, 謂虎｢於檡｣[二], 故名穀於檡, 字子文. 楚人謂虎｢班｣, 其子以爲號[三]. 秦之滅楚, 遷晉、代之間, 因氏焉[四].

[一]師古曰：｢瞢, 雲瞢澤也. 春秋左氏傳曰□楚若敖娶於䢵生鬥伯比. 若敖卒, 從其母畜於䢵, 淫於䢵子之女, 生子文焉. 䢵獸乳之. 䢵見之, 懼而歸, 夫人以告, 遂使收之.□ 瞢與夢同, 並音莫風反, 又音莫鳳反.｣

[二]如淳曰：｢穀音構. 牛羊乳汁曰構.｣ 師古曰：｢穀讀如本字, 又音乃苟反. 於音烏. 檡字或作菟, 並音塗.｣

[三]師古曰：｢子文之子鬥班, 亦爲楚令尹.｣

[四]師古曰：｢遂以班爲姓.｣

始皇之末, 班壹避墬於樓煩[一], 致馬牛羊數千群. 值漢初定, 與民無禁, 當孝惠、高后時, 以財雄邊[二], 出入弋獵, 旌旗鼓吹, 年百餘歲, 以壽終, 故北方多以｢壹｣ 爲字者[三].

[一]師古曰：｢墬, 古地字. 樓煩, 鴈門之縣.｣

[二]師古曰：｢國家不設衣服車旗之禁, 故班氏以多財而爲邊地之雄豪.｣

[三]師古曰：｢馬邑人聶壹之類也. 今流俗書本多改此傳壹字爲懿, 非也.｣

壹生孺. 孺爲任俠, 州郡歌之. 孺生長, 官至上谷守. 長生回, 以茂材爲長子令[一]. 回生況, 舉孝廉爲郎, 積功勞, 至上河農都尉[二], 大司農奏課連最, 入爲左曹越騎校尉. 成帝之初, 女爲婕妤, 致仕就第, 貲累千金, 徙昌陵. 昌陵後罷, 大臣名家皆占數于長安[三].

[一]師古曰：｢上黨之縣. 長讀如本字.｣

[二]師古曰：｢上河, 地名. 農都尉者, 典農事.｣

[三]師古曰：｢占, 度也. 自隱度家之(曰)[口]數而著名籍也. 占音之贍反.｣

況生三子：伯、斿、稚. 伯少受詩於師丹. 大將軍王鳳薦伯宜勸學, 召見宴昵殿[一], 容貌甚麗, 誦說有法, 拜爲中常侍. 時上方鄉學[二], 鄭寬中、張禹朝夕入說尚書、論語於金華殿中[三], 詔伯受焉. 既通大義, 又講異同於許商, 遷奉車都尉. 數年, 金華之業絕, 出與王、許子弟爲群, 在於綺襦紈褲之間, 非其好也[四].

[一]張晏曰：｢親戚宴飲會同之殿.｣

[二]師古曰：｢鄉讀曰嚮.｣

[三]師古曰：｢金華殿在未央宮.｣

[四]晉灼曰：｢白綺之襦, 冰紈之褲也.｣ 師古曰：｢紈, 素也. 綺, 今細綾也. 並貴戚子弟之服.｣

家本北邊, 志節忼慨, 數求使匈奴. 河平中, 單于來朝, 上使伯持節迎於塞下. 會定襄大姓石、李群輩報怨, 殺追捕吏[一], 伯上狀, 因自請願試守期月[二]. 上遣侍中中郎將王舜馳傳代伯護單于[三], 并奉璽書印綬, 即拜伯爲定襄太守[四]. 定襄聞伯素貴, 年少, 自請治劇, 畏其下車作威, 吏民竦息. 伯至, 請問耆老父祖故人有舊恩者[五], 迎延滿堂, 日爲供具[六], 執子孫禮. 郡中益弛[七]. 諸所賓禮皆名豪, 懷恩醉酒, 共諫伯宜頗攝錄盜賊, 具言本謀亡匿處. 伯曰：｢是所望於父師矣.｣[八]乃召屬縣長吏, 選精進掾史[九], 分部收捕[一０], 及它隱伏, 旬日盡得. 郡中震㮚, 咸稱神明[一一]. 歲餘, 上徵伯. 伯上書願過故郡上父祖冢. 有詔, 太守都尉以下會[一二]. 因召宗族, 各以親疏加恩施, 散數百金. 北州以爲榮, 長老紀焉[一三]. 道病中風[一四], 既至, 以侍中光祿大夫養病[一五], 賞賜甚厚, 數年未能起.

[一]師古曰：｢報私怨而殺人, 吏追捕之, 又殺吏.｣

[二]師古曰：｢欲守定襄太守. 期音基.｣

[三]師古曰：｢傳音張戀反.｣

[四]師古曰：｢即, 就也, 就其所居而拜.｣

[五]師古曰：｢請, 召也.｣

[六]師古曰：｢酒食之具也. 供音居用反.｣

[七]師古曰：｢弛, 解也. 見伯不用威刑, 故自解縱.｣

[八]師古曰：｢齒爲諸父, 尊之如師, 故曰父師.｣

[九]師古曰：｢精明而進趨也.｣

[一０]師古曰：｢分音扶問反.｣

[一一]師古曰：｢㮚, 古栗字.｣

[一二]師古曰：｢同赴其所.｣

[一三]師古曰：｢紀, 記也.｣

[一四]師古曰：｢中, 傷也, 爲風所傷.｣

[一五]師古曰：｢受其秩奉而在家自養也.｣

會許皇后廢, 班婕妤供養東宮[一], 進侍者李平爲婕妤, 而趙飛燕爲皇后, 伯遂稱篤. 久之, 上出過臨候伯, 伯惶恐, 起視事[二].

[一]師古曰：｢元后, 成帝母.｣

[二]師古曰：｢眡, 古視字.｣

自大將軍薨後[一], 富平、定陵侯張放、淳于長等始愛幸, 出爲微行, 行則同輿執轡；入侍禁中, 設宴飲之會, 及趙、李諸侍中皆引滿舉白[二], 談笑大噱[三]. 時乘輿幄坐張畫屏風[四], 畫紂醉踞妲己作長夜之樂. 上以伯新起, 數目禮之[五], 因顧指畫而問伯：｢紂爲無道, 至於是虖?｣ 伯對曰：｢書云□乃用婦人之言□[六], 何有踞肆於朝? [七]所謂眾惡歸之, 不如是之甚者也.｣[八]上曰：｢苟不若此, 此圖何戒?｣ 伯曰：｢□沈湎于酒□, 微子所以告去也[九]；. □式號式謼□, 大雅所以流連也[一０]. 詩書淫亂之戒, 其原皆在於酒.｣ 上乃謂然歎曰：｢吾久不見班生, 今日復聞讜言！｣[一一]放等不懌[一二], 稍自引起更衣, 因罷出. 時長信庭林表適使來, 聞見之[一三].

[一]師古曰：｢王鳳.｣

[二]服虔曰：｢舉滿桮, 有餘白瀝者, 罰之也.｣ 孟康曰：｢舉白, 見驗飲酒盡不也.｣ 師古曰：｢謂引取滿觴而飲, 飲訖, 舉觴告白盡不也. 一說, 白者, 罰爵之名也. 飲有不盡者, 則以此爵罰之. 魏文侯與大夫飲酒, 令曰：□不釂者, 浮以大白.□ 於是公乘不仁舉白浮君者也.｣

[三]師古曰：｢□, 古笑字也. 噱噱, 笑聲也. 音其略反. 或曰, 噱謂唇口之中, 大笑則見, 此說非.｣

[四]師古曰：｢坐音材臥反.｣

[五]師古曰：｢目視而敬之.｣

[六]師古曰：｢今文尚書泰誓之辭.｣

[七]師古曰：｢肆, 放也, 陳也.｣

[八]師古曰：｢論語稱孔子曰：□紂之不善, 不如是之甚也. 是以君子惡居下流, 天下之惡皆歸焉.□ 故伯引此爲言.｣

[九]師古曰：｢微子, 殷之卿士, 封於微, 爵稱子也. 殷紂錯亂天命, 微子作誥, 告箕子、比干而去紂. 其誥曰：□用沈酗于酒, 用亂敗厥德于下. 我其發出狂, 吾家耄遜于荒.□ 事見尚書微子篇.｣

[一０]師古曰：｢大雅蕩之詩曰：□式號式謼, 俾晝作夜.□ 言醉酒號呼, 以晝爲夜也. 流連, 言作詩之人嗟歎, 而泣涕流連也. 而說者乃以流連爲荒亡, 蓋失之矣. 大雅所以流連, 不謂飲酒之人也. 謼音火故反.｣

[一一]師古曰：｢讜言, 善言也, 音黨.｣

[一二]師古曰：｢懌, 悅也, 音亦.｣

[一三]孟康曰：｢長信, 太后宮名也. 庭林表, 宮中婦人官名也.｣ 師古曰：｢長信宮庭之林表也. 林表官名耳, 庭非官稱也.｣

後上朝東宮, 太后泣曰：｢帝間顏色瘦黑[一], 班侍中本大將軍所舉, 宜寵異之, 益求其比, 以輔聖德[二]. 宜遣富平侯且就國.｣ 上曰：｢諾.｣ 車騎將軍王音聞之, 以風丞相御史[三]奏富平侯罪過, 上乃出放爲邊都尉. 後復徵入, 太后與上書曰：｢前所道尚未效[四], 富平侯反復來, 其能默虖?｣[五]上謝曰：｢請今奉詔.｣是時許商爲少府, 師丹爲光祿勳, 上於是引商、丹入爲光祿大夫, 伯遷水衡都尉, 與兩師並侍中[六], 皆秩中二千石. 每朝東宮, 常從；及有大政, 俱使諭指於公卿. 上亦稍厭游宴, 復修經書之業, 太后甚悅. 丞相方進復奏, 富平侯竟就國. 會伯病卒, 年三十八, 朝廷愍惜焉.

[一]師古曰：｢間謂比日也.｣

[二]師古曰：｢比, 類也, 音必寐反.｣

[三]師古曰：｢風讀曰諷.｣

[四]張晏曰：｢謂上所言□班侍中本大將軍所舉, 宜寵異之□ .｣

[五]如淳曰：｢富平侯張放復來, 太后安能默然不以爲言.｣

[六]如淳曰：｢兩師, 許商、師丹.｣

斿博學有俊材, 左將軍(師)[史]丹舉賢良方正, 以對策爲議郎, 遷諫大夫、右曹中郎將, 與劉向校祕書. 每奏事[一], 斿以選受詔進讀群書[二]. 上器其能, 賜以祕書之副. 時書不布[三], 自東平思王以叔父求太史公、諸子書, 大將軍白不許. 語在東平王傳[四]. 斿亦早卒, 有子曰嗣, 顯名當世.

[一]師古曰：｢斿每奏校書之事.｣

[二]師古曰：｢於天子前讀書.｣

[三]師古曰：｢謂不出之於群下.｣

[四]師古曰：｢此言東平王求書不得, 而斿獲賜祕書, 明見寵異.｣

稺少爲黃門郎中常侍, 方直自守. 成帝季年, 立定陶王爲太子, 數遣中盾請問近臣[一], 稺獨不敢答[二]. 哀帝即位, 出稺爲西河屬國都尉, 遷廣平相.

[一]師古曰：｢盾讀曰允. 百官表云詹事之屬官也. 漢(書)[舊]儀云秩四百石, 主徼巡宮中.｣

[二]師古曰：｢言其慎.｣

王莽少與稺兄弟同列友善, 兄事斿而弟畜稺[一]. 斿之卒也, 修緦麻, 賻賵甚厚[二]. 平帝即位, 太后臨朝, 莽秉政, 方欲文致太平[三], 使使者分行風俗, 采頌聲[四], 而稺無所上[五]. 琅邪太守公孫閎言災害於公府, 大司空甄豐遣屬馳至兩郡諷吏民[六], 而劾閎空造不祥, 稺絕嘉應, 嫉害聖政, 皆不道. 太后曰：｢不宣德美, 宜與言災害者異罰. 且後宮賢家, 我所哀也.｣[七]閎獨下獄誅. 稺懼, 上書陳恩謝罪, 願歸相印, 入補延陵園郎, 太后許焉. 食故祿終身. 由是班氏不顯莽朝, 亦不罹咎[八].

[一]師古曰：｢事斿如兄, 遇稺如弟.｣

[二]師古曰：｢送終者布帛曰賻, 車馬曰賵. 賻音附. 賵音芳鳳反.｣

[三]師古曰：｢言欲以文教致太平.｣

[四]師古曰：｢行音下更反.｣

[五]師古曰：｢不稱符瑞及歌頌.｣

[六]師古曰：｢遣言祥應而隱除災害.｣

[七]師古曰：｢班婕妤有賢德, 故哀閔其家.｣

[八]師古曰：｢罹. 遭也.｣

初, 成帝性寬, 進入直言, 是以王音、翟方進等繩法舉過[一], 而劉向、杜鄴、王章、朱雲之徒肆意犯上[二], 故自帝師安昌侯, 諸舅大將軍兄弟及公卿大夫、後宮外屬史許之家有貴寵者, 莫不被文傷詆[三]. 唯谷永嘗言｢建始、河平之際, 許、班之貴, 傾動前朝, 熏灼四方, 賞賜無量, 空虛內臧, 女寵至極, 不可尚矣；今之後起, 天所不饗, 什倍於前.｣ 永指以駮譏趙、李, 亦無間云[四].

[一]師古曰：｢論天子之過失.｣

[二]師古曰：｢肆, 極也.｣

[三]師古曰：｢詆, 毀也, 音丁禮反.｣

[四]師古曰：｢雖谷永嘗有此言, 而意專在趙、李耳. 自餘劉向之徒, 又皆不論班氏也. 間, 非也, 音居莧反.｣

稺生彪. 彪字叔皮, 幼與從兄嗣共遊學, 家有賜書, 內足於財, 好古之士自遠方至, 父黨揚子雲以下莫不造門[一].

[一]師古曰：｢造, 至也, 音千到反.｣

嗣雖修儒學, 然貴老嚴之術[一]. 桓生欲借其書[二], 嗣報曰：｢若夫嚴子者, 絕聖棄智, 修生保真, 清虛澹泊, 歸之自然[三], 獨師友造化, 而不爲世俗所役者也. 漁釣於一壑, 則萬物不奸其志[四]；栖遲於一丘, 則天下不易其樂. 不絓聖人之罔[五], 不齅驕君之餌[六], 蕩然肆志, 談者不得而名焉[七], 故可貴也. 今吾子已貫仁誼之羈絆, 繫名聲之韁鎖[八], 伏周、孔之軌躅[九], 馳顏、閔之極摯[一０], 既繫攣於世教矣, 何用大道爲自眩曜? [一一]昔有學步於邯鄲者. 曾未得其髣彿, 又復失其故步, 遂匍匐而歸耳！[一二]恐似此類, 故不進.｣[一三]嗣之行己持論如此.

[一]師古曰：｢老, 老子也. 嚴, 莊周也.｣

[二]師古曰：｢桓譚.｣

[三]師古曰：｢澹泊, 安靜也. 澹音徒濫反. 泊音步各反, 又音魄.｣

[四]師古曰：｢奸, 犯也, 音干.｣

[五]師古曰：｢絓讀與挂同. 聖人謂周、孔也.｣

[六]應劭曰：｢齅音六畜之畜.｣ 師古曰：｢齅, 古嗅字也. 餌謂爵祿. 君所以制使其臣, 亦猶釣魚之設餌也.｣

[七]師古曰：｢肆, 放也.｣

[八]師古曰：｢韁, 如馬韁也, 音薑.｣

[九]鄭氏曰：｢躅, 跡也. 三輔謂牛蹄處爲躅.｣ 師古曰：｢躅音丈欲反.｣

[一０]劉德曰：｢摯, 至也, 人行之所極至.｣

[一一]師古曰：｢言用老子、莊周之道何爲? 但欲以名自炫曜耳. 眩音州縣之縣.｣

[一二]師古曰：｢匍音扶. 匐音蒲北反.｣

[一三]師古曰：｢言不與其書.｣

叔皮唯聖人之道然後盡心焉[一]. 年二十, 遭王莽敗, 世祖即位於冀州. 時隗囂據壟擁眾, 招輯英俊[二], 而公孫述稱帝於蜀漢, 天下雲擾[三], 大者連州郡, 小者據縣邑. 囂問彪曰：｢往者周亡, 戰國並爭, 天下分裂, 數世然後乃定, 其抑者從橫之事復起於今乎? [四]將承運迭興在於一人也? [五]願先生論之.｣ 對曰：｢周之廢興與漢異. 昔周立爵五等, 諸侯從政[六], 本根既微, 枝葉強大[七], 故其末流有從橫之事, 其勢然也. 漢家承秦之制, 並立郡縣, 主有專己之威, 臣無百年之柄, 至於成帝, 假借外家[八], 哀、平短祚, 國嗣三絕, 危自上起, 傷不及下. 故王氏之貴, 傾擅朝廷, 能竊號位, 而不根於民[九]. 是以即真之後, 天下莫不引領而歎, 十餘年間, 外內騷擾, 遠近俱發, 假號雲合, 咸稱劉氏, 不謀而同辭. 方今雄桀帶州城者, 皆無七國世業之資. 詩云：□皇矣上帝, 臨下有赫, 鑒觀四方, 求民之莫.□[一０]今民皆謳吟思漢, 鄉仰劉氏, 已可知矣.｣[一一]囂曰：｢先生言周、漢之勢, 可也, 至於但見愚民習識劉氏姓號之故, 而謂漢家復興, 疏矣！昔秦失其鹿, 劉季逐而掎之[一二], 時民復知漢虖！｣ 既感囂言, 又愍狂狡之不息, 乃著王命論以救時難. 其辭曰：

[一]張晏曰：｢固不欲言父諱, 舉其字耳.｣

[二]師古曰：｢輯與集同.｣

[三]師古曰：｢言盜賊擾亂如雲而起.｣

[四]師古曰：｢抑, 語辭.｣

[五]師古曰：｢迭, 互也, 音大結反.｣

[六]師古曰：｢言諸侯之國各別爲政.｣

[七]師古曰：｢本根謂王室也. 枝葉謂諸侯.｣

[八]師古曰：｢假音工暇反. 借音子夜反.｣

[九]師古曰：｢言無據援.｣

[一０]師古曰：｢大雅皇矣之詩也. 皇, 大也. 上帝, 天也. 莫, 定也. 言大矣天之視下, 赫然甚明, 監察眾國, 求人所定而授之.｣

[一一]師古曰：｢鄉讀曰嚮.｣

[一二]師古曰：｢掎, 偏持其足也. 音居蟻反.｣

昔在帝堯之禪曰：｢咨爾舜, 天之曆數在爾躬.｣ 舜亦以命禹[一]. 臮于稷□, 咸佐唐虞[二], 光濟四海, 奕世載德[三], 至于湯武, 而有天下. 雖其遭遇異時, 禪代不同, 至于應天順民, 其揆一也[四]. 是故劉氏承堯之祚, 氏族之世, 著乎春秋[五]. 唐據火德, 而漢紹之, 始起沛澤, 則神母夜號, 以章赤帝之符. 由是言之, 帝王之祚, 必有明聖顯懿之德, 豐功厚利積絫之業[六], 然後精誠通於神明, 流澤加於生民, 故能爲鬼神所福饗, 天下所歸往, 未見運世無本, 功德不紀[七], 而得屈起在此位者也[八]. 世俗見高祖興於布衣, 不達其故, 以爲適遭暴亂, 得奮其劍, 游說之士至比天下於逐鹿, 幸捷而得之, 不知神器有命, 不可以智力求也[九]. 悲夫！此世所以多亂臣賊子者也. 若然者, 豈徒闇於天道哉? 又不睹之於人事矣！

[一]師古曰：｢事見論語.｣

[二]師古曰：｢□讀與禼同, 字本作偰.｣

[三]師古曰：｢載, 乘也. 言相因不絕.｣

[四]師古曰：｢言堯舜以文德相禪, 湯武以征伐代興, 各上應天命, 下順人心.｣

[五]師古曰：｢謂士會歸晉, 其處者爲劉氏.｣

[六]師古曰：｢絫, 古累宇.｣

[七]師古曰：｢不紀, 不爲人所記.｣

[八]師古曰：｢屈起, 特起也. 屈音其勿反.｣

[九]劉德曰：｢神器, 璽也.｣ 李奇曰：｢帝王賞罰之柄也.｣ 師古曰：｢李說是也.｣

夫餓饉流隸, 飢寒道路[一], 思有裋褐之褻, 儋石之畜[二], 所願不過一金, 然終於轉死溝壑. 何則? 貧窮亦有命也. 況虖天子之貴, 四海之富, 神明之祚, 可得而妄處哉? 故雖遭罹阨會, 竊其權柄[三], 勇如信、布, 彊如梁、籍, 成如王莽, 然卒潤鑊伏質, 亨醢分裂[四], 又況么䯢, 尚不及數子[五], 而欲闇奸天位者虖！[六]是故駑蹇之乘不騁千里之塗, 燕雀之疇不奮六翮之用, 楶梲之材不荷棟梁之任[七], 斗筲之子不秉帝王之重[八]. 易曰｢鼎折足, 覆公餗｣[九], 不勝其任也.

[一]師古曰：｢隸, 賤隸.｣

[二]師古曰：｢褻謂親身之衣也, 音先列反. 一說云衣破壞之餘曰褻. 儋石, 解在蒯通傳, 音丁濫反. 畜讀曰蓄.｣

[三]師古曰：｢罹亦遭也. 音離.｣

[四]師古曰：｢質, 鍖也, 伏於鍖上而斬之也. 鍖音竹林反.｣

[五]鄭氏曰：｢䯢音麼, 小也.｣ 晉灼曰：｢此骨偏䯢之䯢也.｣ 師古曰：｢鄭音是也. 么、䯢, 皆微小之稱也. 么音一堯反. 麼音莫可反. 骨偏䯢自音麻, 與此義不相合. 晉說失之.｣

[六]師古曰：｢奸音干.｣

[七]師古曰：｢楶即薄櫨, 所謂枅也. 梲, 梁上短柱也. 楶音節, 字亦或作節. 梲音之說反.｣

[八]師古曰：｢斗筲, 言小器也, 解在公孫劉田傳. 筲音山交反.｣

[九]師古曰：｢鼎卦九四爻辭也. 餗, 食也, 音速.｣

當秦之末, 豪桀共推陳嬰而王之, 嬰母止之曰：｢自吾爲子家婦, 而世貧賤[一], 卒富貴不祥, 不如以兵屬人[二], 事成少受其利, 不成禍有所歸.｣ 嬰從其言, 而陳氏以寧. 王陵之母亦見項氏之必亡, 而劉氏之將興也. 是時陵爲漢將, 而母獲於楚, 有漢使來, 陵母見之, 謂曰：｢願告吾子, 漢王長者, 必得天下, 子謹事之, 無有二心.｣ 遂對漢使伏劍而死, 以固勉陵. 其後果定於漢, 陵爲宰相封侯. 夫以匹婦之明[三], 猶能推事理之致, 探禍福之機, 而全宗祀於無窮, 垂策書於春秋[四], 而況大丈夫之事虖！是故窮達有命, 吉凶由人, 嬰母知廢, 陵母知興, 審此四者, 帝王之分決矣[五].

[一]師古曰：｢而, 汝也.｣

[二]師古曰：｢屬, 委也, 音之欲反.｣

[三]師古曰：｢凡言匹夫匹婦, 謂凡庶之人, 一夫一婦當相配匹.｣

[四]師古曰：｢春秋, 史書記事之總稱.｣

[五]師古曰：｢分音扶問反.｣

蓋在高祖, 其興也有五：[一]一曰帝堯之苗裔, 二曰體貌多奇異, 三曰神武有徵應, 四曰寬明而仁恕, 五曰知人善任使. 加之以信誠好謀, 達於聽受, 見善如不及, 用人如由己, 從諫如順流, 趣時如嚮赴[二]；當食吐哺, 納子房之策；拔足揮洗, 揖酈生之說；寤戍卒之言, 斷懷土之情[三]；高四皓之名, 割肌膚之愛[四]；舉韓信於行陳, 收陳平於亡命, 英雄陳力, 群策畢舉：此高祖之大略, 所以成帝業也. 若乃靈瑞符應, 又可略聞矣. 初劉媼任高祖而夢與神遇[五], 震電晦冥, 有龍蛇之怪. 及其長而多靈, 有異於眾, 是以王、武感物而折券, 呂公睹形而進女；秦皇東游以厭其氣, 呂后望雲而知所處[六]；始受命則白蛇分, 西入關則五星聚. 故淮陰、留侯謂之天授, 非人力也.

[一]師古曰：｢王命論敘高祖之德, 及班氏漢書敘目所稱引, 事皆具見本書, 不須更解, 以穢篇籍. 其有辭句隱互, 尋覽難知者, 則具釋焉. 浮汎之說蓋無取也.｣

[二]師古曰：｢嚮讀曰響. 如響之赴聲也.｣

[三]師古曰：｢洛陽近沛, 高祖來都關中, 故云斷懷土之情也. 斷音丁喚反.｣

[四]晉灼曰：｢不立戚夫人子.｣

[五]師古曰：｢任謂懷任也.｣

[六]師古曰：｢厭音一葉反.｣

歷古今之得失, 驗行事之成敗, 稽帝王之世運, 考五者之所謂, 取舍不厭斯位, 符瑞不同斯度[一], 而苟昧於權利, 越次妄據[二], 外不量力, 內不知命, 則必喪保家之主, 失天年之壽, 遇折足之凶, 伏鈇鉞之誅[三]. 英雄誠知覺寤, 畏若禍戒[四], 超然遠覽, 淵然深識, 收陵、嬰之明分, 絕信、布之覬覦[五], 距逐鹿之瞽說, 審神器之有授, 毋貪不可幾, 爲二母之所咲[六], 則福祚流于子孫, 天祿其永終矣.

[一]劉德曰：｢厭, 當也.｣ 師古曰：｢音一涉反.｣

[二]師古曰：｢昧, 貪也.｣

[三]師古曰：｢鈇音方于反.｣

[四]師古曰：｢若, 順也.｣

[五]師古曰：｢分音扶問反. 覬音冀. 覦音踰.｣

[六]師古曰：｢不可幾, 謂不可庶幾而望也. 一說, 幾讀曰冀.｣

知隗囂終不寤, 乃避墬於河西[一]. 河西大將軍竇融嘉其美德, 訪問焉[二]. 舉茂材, 爲徐令, 以病去官. 後數應三公之召. 仕不爲祿, 所如不合[三]；學不爲人, 博而不俗；言不爲華, 述而不作.

[一]師古曰：｢墬, 古地字.｣

[二]師古曰：｢每事皆與謀.｣

[三]師古曰：｢如, 往也. 不苟得祿, 故所往之處, 不合其意.｣

有子曰固, 弱冠而孤[一], 作幽通之賦, 以致命遂志[二]. 其辭曰：

[一]師古曰：｢謂年二十也.｣

[二]劉德曰：｢致, 極也. 陳吉凶性命, 遂明己之意.｣

系高頊之玄冑兮, 氏中葉之炳靈[一], 繇凱風而蟬蛻兮, 雄朔野以颺聲[二]. 皇十紀而鴻漸兮, 有羽儀於上京[三]. 巨滔天而泯夏兮, 考遘愍以行謠[四], 終保己而貽則兮, 里上仁之所廬[五]. 懿前烈之純淑兮, 窮與達其必濟[六], 咨孤矇之眇眇兮, 將圮絕而罔階[七], 豈余身之足殉兮? 愇世業之可懷[八].

[一]應劭曰：｢系, 連也. 冑, 緒也. 言己高陽顓頊之連緒也. 顓頊北方水位, 故稱玄. 中葉, 謂令尹子文也. 虎乳, 故曰炳靈.｣

[二]應劭曰：｢凱風, 南風也. 朔, 北方也. 言先祖自楚遷北, 若蟬之蛻也.｣ 師古曰：｢繇讀與由同. 由, 從也. 蛻音稅. 颺讀與揚同.｣

[三]應劭曰：｢十紀, 漢十世也.｣ 張晏曰：｢易曰□鴻漸于陸, 其羽可以爲儀□ . 成帝時, 班況女爲婕妤, 父子並在京師爲朝臣也.｣ 晉灼曰：｢皇, 漢皇也.｣

[四]應劭曰：｢巨, 王莽字巨君也.｣ 張晏曰：｢彪遇王莽之敗, 憂思歌謠也.｣ 師古曰：｢滔, 漫也, 言不畏天也. 泯, 滅也. 夏, 諸夏也. 考, 班固自言其父也. 遘, 遇也. 愍, 憂也. 徒歌曰謠.｣

[五]師古曰：｢言其父遭時濁亂, 以道自安, 終遺盛法而處仁者所居也. 論語稱孔子曰：□里仁爲美, 擇不處仁, 焉得智?□ 故引以爲辭.｣

[六]師古曰：｢固自言美前人之餘業, 窮則獨善, 達能兼濟也. 濟合韻音子齊反.｣

[七]師古曰：｢眇眇, 微細也. 圮, 毀也. 固自言孤弱, 懼將毀絕先人之跡, 無階路以自成.｣

[八]師古曰：｢殉, 營也. 愇字與韙同. 韙, 是也. 懷, 思也. 愇音于匪反.｣

靖潛處以永思兮, 經日月而彌遠, 匪黨人之敢拾兮, 庶斯言之不玷[一]. 魂煢煢與神交兮, 精誠發於宵寐, 夢登山而迥眺兮, 覿幽人之髣彿[二], 㩜葛藟而授余兮, 眷峻谷曰勿隧[三]. 昒昕寤而仰思兮, 心蒙蒙猶未察[四], 黃神邈而靡質兮, 儀遺讖以臆對[五]. 曰乘高而■神兮, 道遐通而不迷[六], 葛綿綿於樛木兮, 詠南風以爲綏[七], 蓋惴惴之臨深兮, 乃二雅之所祗[八]. 既誶爾以吉象兮, 又申之以炯戒：[九]. 盍孟晉以迨群兮? 辰焂忽其不再[一０].

[一](師古)[蘇林]曰：｢拾音負拾之拾.｣ 應劭曰：｢拾, 更也. 自謙不敢與鄉人更進也.｣ 師古曰：｢靖, 古靜字也. 拾音其業反. 玷, 缺也. 更音工衡反.｣

[二]張晏曰：｢幽人, 神人也.｣ 師古曰；｢覿, 見也, 音迪.｣

[三]師古曰：｢㩜, 執取也. 言入峻谷者當攀葛藟, 可以免於顛墜, 猶處時俗者當據道義, 然後得用自立. 故設此喻, 託以夢也. 葛藟, 蔓也. 一說, 藟, 葛屬也. 葛之與藟, 皆有蔓焉. 㩜音攬. 其字從手. 藟音力水反.｣

[四]孟康曰：｢昒昕, 早旦也. 覺寤思念, 未知其吉凶也.｣ 師古曰：｢昒音忽. 昕音欣.｣

[五]應劭曰：｢黃帝善占夢, 久遠無從得問, 準其讖書, 以意求其象也. 賈誼曰□讖言其度□ .｣ 應劭曰：｢臆, 胸臆也.｣ 師古曰：｢對, 合韻音丁忽反.｣

[六]師古曰：｢登山見神, 故曰乘高也. ■, 遇也, 音五故反, 又音五各反.｣

[七]應劭曰：｢周南國風其詩曰：□南有樛木, 葛藟纍之, 樂只君子, 福履綏之.□ 師古曰：｢樛木, 下垂之木也. 綏, 安也. 樛音居虯反. 纍音力追反.｣

[八]師古曰：｢詩小雅小宛之篇曰：□惴惴小心, 如臨于谷.□ 惴惴, 恐懼之貌也. 小旻篇曰：□戰戰兢兢, 如臨深淵, 如履薄冰.□ 言恐墜陷也. 故云二雅之所祗. 惴音之瑞反.｣

[九]師古曰：｢誶, 告也. 炯, 明也. 誶音碎. 炯音公迥反.｣

[一０]服虔曰：｢盍, 何不也. 孟, 勉也. 晉, 進也. 迨, 及也. 何不早進仕以及輩也?｣ 師古曰：｢辰, 時也. 焂忽, 疾也. 言時疾過, 不再來也. 焂音式六反.｣

承靈訓其虛徐兮, 竚盤桓而且俟[一], 惟天墬之無窮兮, 鱻生民之脢在[二]. 紛屯亶與蹇連兮, 何艱多而智寡！[三]上聖寤而後拔兮, 豈群黎之所御！[四]昔衛叔之御昆兮, 昆爲寇而喪予[五]. 管彎弧欲斃讎兮, 讎作后而成己[六]. 變化故而相詭兮, 孰云豫其終始！[七]雍造怨而先賞兮, 丁繇惠而被戮[八]；㮚取弔于逌吉兮, 王膺慶於所慼[九]. 畔回冗其若茲兮, 北叟頗識其倚伏[一０]. 單治裏而外凋兮, 張修襮而內逼[一一], 欥中龢爲庶幾兮, 顏與冉又不得[一二]. 溺招路以從己兮, 謂孔氏猶未可, 安慆慆而不萉兮, 卒隕身虖世禍[一三]. 游聖門而靡救兮, 顧覆醢其何補? [一四]固行行其必凶兮, 免盜亂爲賴道；[一五]形氣發于根柢兮, 柯葉彙而靈茂[一六]. 恐网□之責景兮, 慶未得其云已[一七].

[一]孟康曰：｢虛徐, 懷疑也.｣ 張晏曰：｢佇, 久也. 俟, 待也.｣

[二]晉灼曰：｢鱻, 古鮮字也.｣ 應劭曰：｢脢, 無幾也.｣ 師古曰：｢墬, 古地字也. 鱻, 少也. 言天地長久而人壽短促也. 鱻音先踐反.｣

[三]孟康曰：｢世艱難多, 智者少, 故遇禍也.｣ 師古曰：｢易屯卦六二爻辭曰□屯如亶如□, 蹇卦六四爻辭曰□往蹇來連□, 皆謂險難之時也. 亶音竹延反. 連音力善反.｣

[四]師古曰：｢黎, 眾也. 言上聖之人猶遇紛難, 睹機能寤, 然後自拔. 文王羑里, 孔子於匡是也. 至於眾庶, 豈能豫禦之哉?｣

[五]孟康曰：｢御, 迎也. 昆, 兄也. 衛叔武迎兄成公, 成公令前驅, 射殺之.｣ 師古曰：｢御音五駕反. 衛叔, 解在五行志.｣

[六]師古曰：｢謂管仲射桓公中帶鉤, 桓公反國, 以爲相也.｣

[七]師古曰：｢詭, 違也.｣

[八]師古曰：｢雍, 雍齒也. 丁, 丁公也. 繇讀與由同.｣

[九]應劭曰：｢㮚, 孝景姬也, 有子而以妒見廢. 王, 宣帝王婕也, 以無子爲憂, 而以謹敕得母元帝也.｣ 師古曰：｢逌, 古攸字也. 攸亦所也.｣

[一０]師古曰：｢畔, 亂貌也. 回冗, 轉旋之意也. 叟, 老人稱也. 淮南子曰：□北塞上之人, 其馬無故亡入胡中, 人皆弔之. 其父曰：｢此何詎不爲福?｣ 居數月, 其馬將胡駿馬而歸, 人皆賀之. 對曰：｢此何詎不爲禍?｣ 家富馬良, 其子好騎, 墯而折髀, 人皆弔之. 對曰：｢此何詎不爲福?｣ 居一年, 胡夷大入, 丁壯者皆控弦而戰, 塞上之人死者十九, 此獨以跛之故, 父子相保.□ 老子德經曰：□禍兮福所倚, 福兮禍所伏.□ 故頗識其倚伏. 倚音於綺反.｣

[一一]應劭曰：｢單, 單豹也, 靜居其所, 以理五內, 處深山, 爲虎所食. 張, 張毅也, 外修恭敬, 斯徒馬圉皆與亢禮, 不勝其勞, 內熱而死.｣ 師古曰：｢襮, 表也. 單音善. 襮音布谷反.｣

[一二]師古曰：｢欥, 古聿字也. 龢, 古和字也. 聿, 曰也. 曰中和之道可以庶幾免於禍難, 而顏回早死, 冉耕惡疾, 爲善之人又不得其報也.｣

[一三]鄧展曰：｢慆慆, 亂貌也. 萉, 避也.｣ 師古曰：｢溺, 桀溺也. 路, 子路也. 論語稱□長沮、桀溺耦而耕, 孔子過之, 使子路問津焉. 桀溺曰：｢子, 孔丘之徒歟?｣ 對曰：｢然.｣ 曰：｢慆慆者, 天下皆是也. 而誰以易之? 且而與其從避人之士, 豈若從避世之士哉?□ 言天下皆亂, 汝將用誰變易之乎? 避人之士謂孔子, 避世之士溺自謂也. 而子路安之, 卒不能避, 乃遇蒯瞶之亂, 身死敵也. 慆音土高反. 萉音扶味反, 字本作腓, 其音同.｣

[一四]師古曰：｢禮記曰：□孔子哭子路於中庭. 既哭, 進使者而問故. 使者曰；｢醢之矣.｣ 遂命覆醢.□ 賦言子路游於聖人之門, 而孔子不能救之以免於難, 雖爲覆醢, 無所補益.｣

[一五]師古曰：｢論語稱□閔子侍側, 誾誾如也；子路, 行行如也. 子樂, 曰：｢若由也, 不得其死然.｣□ 又稱□子路曰：｢君子尚勇乎?｣ 曰：｢君子義以爲上. 君子有勇而無義爲亂, 小人有勇而無義爲盜.｣□ 賦言子路稟行行之性, 其凶必也, 所以免爲於亂盜者, 賴聞道於孔子也. 行行, 剛強之貌. 行音胡浪反.｣

[一六]師古曰：｢柢, 本也. 彙, 盛也. 靈, 善也. 言草木本根氣強, 則枝葉盛而善美；人之先祖有大功德, 則胤緒亦蕃昌也. 柢音丁計反. 茂合韻音莫口反.｣

[一七]師古曰：｢慶, 發語辭, 讀與羌同. 已, 止也. 莊子云：□网兩問景曰：｢曩子行, 今子止, 曩子坐, 今子起, 何其無持操歟?｣ 景曰：｢吾有待而然. 吾所待, 又有待而然.｣□ 賦言景之行止皆隨於形, 草木枝葉各稟根柢, 人之餘慶資以積善, 亦猶此也.｣

黎淳耀于高辛兮, 羋彊大於南汜[一]；嬴取威於百儀兮, 姜本支虖三止：[二]既仁得其信然兮, 卬天路而同軌[二]. 東厸虐而殲仁兮, 王合位虖三五[四]；戎女烈而喪孝兮, 伯徂歸於龍虎：[五]發還師以成性兮, 重醉行而自耦[六]. 震鱗漦于夏庭兮, 匝三正而滅(周)[姬][七]；巽羽化于宣宮兮, 彌五辟而成災[八].

[一]應劭曰：｢黎, 楚之先也. (醇)[淳], 美也. 高辛, 帝嚳之號. 羋, 楚姓. 汜, (崖)[涯]也.｣ 師古曰：｢言黎在高辛之時爲火正, 有美光耀, 故其後嗣霸有楚國於南方也. 汜, 江水之別也, 音祀. 召南之詩曰□江有汜□ . 羋音弭.｣

[二]應劭曰：｢嬴, 秦姓也, 伯益之後也. 伯益爲虞, 有儀鳥獸百物之功, 秦所由取威於六國也. 姜, 齊姓也. 止, 禮也. 齊, 伯夷之後. 伯夷爲秩宗, 典天地人鬼之禮也.｣

[三]劉德曰：｢人道既然, 仰視天道, 又同法也.｣ 師古曰：｢仁得, 謂求仁而得仁. 卬讀曰仰.｣

[四]應劭曰：｢東厸, 紂也. 殲, 盡也. 王, 武王也. 欲合五位三所, 即國語歲日月星辰之所在也.｣ 師古曰：｢厸, 古鄰字也. 仁即三仁也. 國語稱泠州鳩對景王曰：□昔武王伐殷, 歲在鶉火, 月在天駟, 日在析木之津, 辰在斗杓, 星在天黿. 星與日辰之位皆在北維, 顓頊之所建也, 我姬氏出自天黿. 又析木者, 有建星及牽牛焉, 則我皇妣大姜之姓. 伯陵之後, 逢公之所憑神也. 歲之所在, 則我有周之分野也. 月之所在, 辰爲農祥也, 我太祖后稷之所經緯也. 王欲合是五位三所而用之.□ 五位, 謂歲日月辰星也. 三所, 謂逢公所憑神, 周分野所在, 后稷所經緯也.｣

[五]孟康曰；｢伯, 晉文公也. 歲在卯出, 歷十九年, 過一周, 歲在酉入；卯爲龍, 酉爲虎也.｣ 師古曰：｢戎女, 驪戎之女, 謂驪姬也. 烈, 酷也. 孝謂太子申生也. 伯讀曰霸, 言文公霸諸侯也. 徂, 往也. 言以龍往出, 以(獸)[虎]歸入也.｣

[六]師古曰：｢發, 武王名也. 性, 命也. 武王初觀兵於孟津, 八百諸侯不期而會, 皆曰紂可伐矣. 武王曰：□爾未知天性.□ 還師二年, 紂殺比干, 囚箕子, 武王乃伐克之, 於是成天命也. 重謂重耳, 晉文公名也. 耦, 合也. 文公初出奔至齊, 齊桓公妻之, 有馬二十乘. 文公欲安之, 齊姜乃與子犯謀, 醉而遣之. 後遂反國, 與時會也.｣

[七]應劭曰：｢易震爲龍, 鱗蟲之長也. 漦, 沬也.｣ 師古曰：｢謂褒姒也, 解在五行志. 三正, 歷夏、殷、周也. 漦音丑之反. 正音之盈反.｣

[八]應劭曰：｢易巽爲雞, 羽蟲也. 宣帝時, 未央宮路軨廄中雌雞化爲雄, 元后統政之祥也. 至平帝, 歷五世而王莽篡位.｣

道悠長而世短兮, 敻冥默而不周[一], 胥仍物而鬼諏兮, 乃窮宙而達幽[二]. 媯巢姜於孺筮兮, 旦算祀于挈龜[三]. 宣、曹興敗於下夢兮, 魯、衛名諡於銘謠[四]. 妣聆呱而刻石兮, 許相理而鞠條[五]. 道混成而自然兮, 術同原而分流[六]. 神先心以定命兮, 命隨行以消息[七]. 斡流遷其不濟兮, 故遭罹而贏縮[八]. 三欒同於一體兮, 雖移盈然不忒[九]. 洞參差其紛錯兮, 斯眾兆之所惑[一０]. 周、賈盪而貢憤兮, 齊死生與禍福[一一], 抗爽言以矯情兮, 信畏犧而忌服[一二].

[一]劉德曰：｢敻, 遠也. 周, 至也. 冥默, 玄深不可通至也.｣

[二]應劭曰：｢胥, 須也. 仍, 因也. 諏, 謀也. 易曰：□人謀鬼謀, 百姓與能.□ 往古來今曰宙. 聖人須因卜筮, 然後謀鬼神, 極古今, 通幽微也.｣

[三]應劭曰：｢媯, 陳姓也. 巢, 居也. 姜, 齊姓也. 孺, 少也. 陳完少時, 其父厲公使周史卜, 得居有齊國之卦也.｣ 李奇曰：｢算, 數也. 祀, 年也. 周公卜居洛, 得世三十, 年七百也.｣ 師古曰；｢挈, 刻也. 詩大雅綿綿之篇曰□爰挈我龜□, 言刻開之, 灼而卜之. 挈音口計反.｣

[四]應劭曰：｢周宣王牧人夢眾魚與旟旐之祥, 而中興. 曹伯陽國人夢眾君子立于社宮, 謀亡曹, 而曹亡也.｣ 孟康曰：｢魯文成之世, 童謠言□稠父喪勞, 宋父以驕□ . 後昭公名稠, 遂死於野井. 定公名宋, 即位而驕. 衛靈公掘地得石槨, 其銘曰□靈公□, 遂以爲諡.｣

[五]應劭曰：｢妣, 叔向之母也. 石, 叔向之子也. 聽其啼聲刻, 知其後必滅羊舌氏. 許負相周亞夫, 從理入口, 當餓死. 鞠, 窮也. 條, 亞夫所封也.｣ 師古曰：｢鞠, 告也.｣

[六]師古曰：｢大道混壹, 歸於自然, 人之所趨雖有流別, 本則同耳.｣

[七]師古曰：｢言神明之道, 雖在人心之前已定命矣, 然亦隨其所行, 以致禍福.｣

[八]師古曰：｢斡, 轉也. 言人之生, 各有遭遇, 不能必濟, 免於困厄, 各隨其所逢以致贏虧也.｣

[九]孟康曰：｢晉大夫欒書, 書子黶, 黶子盈. 書賢而覆黶, 黶惡而害盈也.｣ 師古曰：｢欒書, 欒武子也. 黶, 欒桓子也. 盈, 欒懷子也. 春秋左氏傳稱秦伯問於士鞅曰：□晉大夫其誰先亡?□ 對曰：□其欒氏乎！欒黶汰虐以甚, 猶可以免. 其在盈乎！武子之德在人, 如周人之思邵公, 愛其甘棠, 況其子乎? 欒黶死, 盈之善未能及人. 武子所施沒矣, 黶之惡實彰, 將於是乎在.□ 其後至襄公二十一年, 終爲范宣子所逐, 而出奔楚, 自楚適齊. 二十三年, 自齊入于晉, 晉人遂滅欒氏也.｣

[一０]師古曰：｢眾兆, 兆庶也.｣

[一一]孟康曰：｢莊周、賈誼也. 貢, 惑也. 憤, 亂也. 放盪惑亂死生禍福之正也.｣

[一二]孟康曰：｢莊周不欲爲犧牛, 賈誼惡忌服鳥也.｣ 師古曰：｢抗, 舉也. 爽, 差也. 謂二人雖舉言齊死生, 壹禍福, 而心實不然, 是差謬也.｣

所貴聖人之至論兮, 順天性而斷誼[一]. 物有欲而不居兮, 亦有惡而不避[二], 守孔約而不貳兮, 乃輶德而無累[三]. 三仁殊而一致兮, 夷、惠舛而齊聲[四]. 木偃息以蕃魏兮, 申重繭以存荊[五]. 紀焚躬以衛上兮, 皓頤志而弗營[六]. 侯屮木之區別兮, 苟能實而必榮. 要沒世而不朽兮, 乃先民之所程[七].

[一]師古曰：｢斷誼, 謂以誼斷之. 斷音丁喚反.｣

[二]師古曰：｢言富貴人之所欲, 不以其道則君子不居；死亡人之所惡, 處得其節則君子不避也.｣

[三]師古曰：｢孔, 甚也. 輶, 輕也. 言守其甚約, 執心不貳, 舉德至輕, 無所累惑, 斯爲可矣. 詩大雅烝人之篇曰：□德輶如毛, 人鮮克舉之.□ 輶音弋九反, 又音猶.｣

[四]師古曰：｢三仁, 紂賢臣也. 論語稱□微子去之, 箕子爲之奴, 比干諫而死□ . 孔子曰：□殷有三仁焉.□ 夷, 伯夷也. 惠, 柳下惠也. 論語又稱□逸人伯夷、叔齊、虞仲、夷逸、朱張、柳下惠、少連□ . 賦言微子、箕子、比干所行各異, 而並稱仁. 伯夷不義武王伐殷, 至于不食周粟而死. 柳下惠三黜不去, 戀父母之邦. 志執乖舛, 俱有令名.｣

[五]師古曰：｢木, 段干木也. 客居魏, 魏文侯敬而禮之, 過其閭未嘗不軾也. 秦欲伐魏, 或諫曰：□魏君賢者是禮, 國人稱(人)[仁], 未可圖也.□ 秦遂止兵. 申謂申包胥. 荊即楚也. 繭, 足下傷起如繭也. 楚昭王時, 吳師入郢, 昭王出奔. 申包胥如秦乞師, 踰越險阻, 曾繭重胝, 立於秦庭, 號哭七日. 秦哀公出師救楚, 而敗吳師. 昭王反國, 將賞包胥. 包胥辭曰：□吾所以重繭爲君耳, 非爲身也.□ 逃不受賞.｣

[六]師古曰：｢紀, 紀信也, 脫漢王於難而爲項羽所燒. 皓, 四皓也, 處商洛深山, 高祖求之不得, 自養其志, 無所營屈.｣

[七]應劭曰：｢侯, 維也.｣ 張晏曰：｢苟能有仁義之道, 必有榮名也.｣ 師古曰：｢侯, 發語辭也. 爾雅曰：□伊、惟, 侯也.□ 程, 正也. 言人之操行, 所尚不同, 立德立言, 期于不朽, 亦猶蘭蕙松栝, 各有本性, 馨烈材幹, 並擅貞芳. 此乃古昔賢人以爲正道也. 論語稱子夏曰□君子之道, 譬諸草木, 區以別矣□, 故賦引之.｣

觀天罔之紘覆兮, 實棐諶而相順[一], 謨先聖之大繇兮, 亦厸德而助信[二]. 虞韶美而儀鳳兮, 孔忘味於千載[三]. 素文信而底麟兮, 漢賓祚于異代[四]. 精通靈而感物兮, 神動氣而入微. 養游睇而猿號兮, 李虎發而石開[五]. 非精誠其焉通兮, 苟無實其孰信！[六]操末技猶必然兮, 矧湛躬於道真！[七]

[一]應劭曰：｢棐, 輔也. 諶, 誠也. 相, 助也.｣ 師古曰：｢尚書大誥曰：□天棐諶辭.□ 詩大雅蕩之篇曰：□天生烝人, 其命匪諶.□ 易上繫辭曰：□天之所助者, 順也.□ 賦言天道惟誠是輔, 唯順是助, 故引以爲辭也. 棐讀與匪同. 諶音上林反.｣

[二]劉德曰：｢厸, 近也.｣ 師古曰：｢謨, 謀也. 繇, 道也. 厸, 古鄰字. 詩小雅巧言之篇曰：□秩秩大繇, 聖人謨之.□ 論語稱孔子曰：□德不孤, 必有鄰.□ 易上繫辭曰：□人之所助者信也.□ 賦言若能謀聖人之大道, 有德者必爲同志所依, 履信者必獲他人之助. 謨音摹, 又音莫.｣

[三]師古曰：｢韶, 舜樂名也. 虞書舜典曰：□簫韶九成, 鳳皇來儀.□ 論語云. □孔子在齊聞韶, 三月不知肉味.□ 賦言孔子去舜千歲也.｣

[四]應劭曰：｢底, 致也. 孔子作春秋素王之文, 有視明禮修之信, 而致麟. 漢封其後爲褒成, 又紹嘉公係殷後, 爲二代之客.｣

[五]師古曰：｢養, 養由基也, 楚之善射者. 游睇, 流眄也. 楚王使由基射猿, 操弓而眄之, 猿抱木而號, 知其必見中也. 李, 李廣也, 夜遇石, 以爲猛獸而射之, 中石沒羽也.｣

[六]師古曰：｢信, 合韻音新.｣

[七]師古曰：｢矧, 況也. 湛讀曰眈. 躬, 親也. 射者微技, 猶能精誠感於猿石, 況立身種德, 親眈大道而不倦者乎！｣

登孔、顥而上下兮, 緯群龍之所經[一], 朝貞觀而夕化兮, 猶諠己而遺形[二], 若胤彭而偕老兮, 訴來哲以通情[三].

[一]應劭曰：｢顥, 太顥也. 孔, 孔子也. 群龍喻群聖也. 自伏羲下訖孔子, 終始天道備矣.｣ 孟康曰：｢孔, 甚也. 顥, 大也. 聖人作經, 賢者緯之也.｣ 師古曰：｢應說孔、顥, 是也. 孟說經緯, 是也. 顥音胡老反.｣

[二]應劭曰：｢貞, 正也. 觀, 見也. 諠, 忘也. 易曰：□天地之道, 貞觀者也.□ ｣ 張晏曰：｢言朝觀大道而夕死可也.｣ 師古曰：｢形己尚可遺忘, 況外物者哉? 誼音許元反, 又音許遠反.｣

[三]師古曰：｢彭, 彭祖也. 老, 老□也. 言有繼續彭祖之志, 升躡老□之跡者, 則可與言至道而通情也.｣

亂曰：天造屮昧, 立性命兮[一], 復心弘道, 惟賢聖兮[二]. 渾元運物, 流不處兮[三], 保身遺名, 民之表兮. 舍生取誼, 亦道用兮[四], 憂傷夭物, 忝莫痛兮！[五]昊爾太素, 曷渝色兮? [六]尚粵其幾, 淪神域兮！[七]

[一]應劭曰：｢天道始造萬物, 草創於冥昧之中, 皆立其性命也.｣ 師古曰：｢易屯卦彖辭曰□天造草昧□, 故賦引之.｣

[二]應劭曰：｢易曰：□復其見天地之心乎！□ 論語曰：□人能弘道.□ ｣ 師古曰：｢復音扶目反.｣

[三]師古曰：｢渾元, 天地之氣也. 處, 止也. 渾音胡昆反.｣

[四]應劭曰：｢孟子曰：□生, 我所欲也；義, 我所欲也. 二者不可得兼, 舍生而取義也.□ ｣ 師古曰：｢舍, 置也.｣

[五]晉灼曰：｢忝, 沒也, 言死莫痛於是也.｣ 師古曰：｢此說非也. 忝, 辱也. 言不達性命, 自取憂傷, 爲物所夭, 既辱且痛, 莫過於是.｣

[六]服虔曰：｢守死善道, 不染流俗, 是爲浩爾太素, 何有變渝者哉?｣ 師古曰：｢渝音踰.｣

[七]應劭曰：｢尚, 上也, 粵, 於也. 易曰：□知幾, 其神乎！□ 淪, 入也.｣ 師古曰：｢尚, 庶幾也, 願也.｣

永平中爲郎, 典校祕書, 專篤志於博學, 以著述爲業. 或譏以無功, 又感東方朔、揚雄自諭以不遭蘇、張、范、蔡之時, 曾不折之以正道, 明君子之所守, 故聊復應焉. 其辭曰：

賓戲主人曰：｢蓋聞聖人有壹定之論, 列士有不易之分, 亦云名而已矣[一]. 故太上有立德, 其次有立功. 夫德不得後身而特盛, 功不得背時而獨章, 是以聖喆之治, 棲棲皇皇[二], 孔席不煗, 墨突不黔[三]. 由此言之, 取舍者昔人之上務, 著作者前列之餘事耳[四]. 今吾子幸游帝王之世, 躬帶冕之服[五], 浮英華, 湛道德[六], 矕龍虎之文, 舊矣[七]. 卒不能攄首尾, 奮翼鱗, 振拔洿塗, 跨騰風雲[八], 使見之者景駭, 聞之者嚮震[九]. 徒樂枕經籍書, 紆體衡門[一０], 上無所蔕, 下無所根. 獨攄意虖宇宙之外, 銳思於豪芒之內, 潛神默記, 恆以年歲[一一]. 然而器不賈於當己, 用不效於一世[一二], 雖馳辯如濤波, 摛藻如春華[一三], 猶無益於殿最[一四]. 意者, 且運朝夕之策, 定合會之計, 使存有顯號, 亡有美諡, 不亦優虖?｣

[一]如淳曰：｢唯貴得名也.｣

[二]師古曰：｢不安之意也.｣

[三]師古曰：｢孔, 孔子；墨, 墨翟也. 突, 灶突也. 黔, 黑也. 言志在明道, 不暇安居.｣

[四]劉德曰：｢取者, 施行道德；舍者, 守靜無爲也.｣

[五]師古曰：｢帶, 大帶也. 冕, 冠也.｣

[六]師古曰：｢湛讀曰沈. 英華, 謂名譽也. 言外則有美名善譽, 內則履道崇德也.｣

[七]孟康曰：｢矕, 被也. 易曰□大人虎變, 其文炳也□, 言文章之盛久也.｣ 晉灼曰：｢矕, 視也. 言目厭見其文久矣.｣ 師古曰：｢尋其下句, 孟說是也. 矕音莫限反.｣

[八]師古曰：｢攄, 申也. 洿, 停水也. 塗, 泥也. 以龍爲喻也. 洿音一故反, 又音烏.｣

[九]師古曰：｢嚮讀曰響. 見景則駭, 聞嚮則震. 合韻音之人反.｣

[一０]師古曰：｢紆, 屈也. 衡門, 橫一木於門上.｣

[一一]如淳曰：｢恒音亘竟之亘.｣ 師古曰：｢宇宙之外, 言宏廣也. 豪芒之內, 喻纖微也. 恒音工贈反.｣

[一二]劉德曰：｢賈, 讎也.｣ 師古曰：｢當己, 謂及己身尚在, 猶言當年也. 賈音古, 又音工暇反. 讎音上究反.｣

[一三]師古曰：｢大波曰濤. 摛, 布也. 藻, 文辭也.｣

[一四]師古曰：｢殿音丁見反.｣

主人逌爾而咲曰：[一]｢若賓之言, 斯所謂見勢利之華, 闇道德之實, 守穾奧之熒燭, 未卬天庭而睹白日也[二]. 曩者王塗蕪穢, 周失其御, 侯伯方軌, 戰國橫騖, 於是七雄虓闞, 分裂諸夏[三], 龍戰而虎爭. 游說之徒, 風颺電激, 並起而救之[四], 其餘猋飛景附, 煜霅其間者, 蓋不可勝載[五]. 當此之時, 搦朽摩鈍, 鈆刀皆能壹斷[六], 是故魯連飛一矢而蹶千金, 虞卿以顧眄而捐相印也[七]. 夫啾發投曲, 感耳之聲, 合之律度, 淫䵷而不可聽者, 非韶、夏之樂也[八]；因勢合變, 偶時之會, 風移俗易, 乖忤而不可通者, 非君子之法也[九]. 及至從人合之, 衡人散之[一０], 亡命漂說, 羇旅騁辭[一一], 商鞅挾三術以鑽孝公, 李斯奮時務而要始皇[一二], 彼皆躡風雲之會, 履顛沛之勢[一三], 據徼乘邪以求一日之富貴[一四], 朝爲榮華, 夕而焦瘁[一五], 福不盈眥, 禍(益)[溢]於世[一六], 凶人且以自悔, 況吉士而是賴虖！[一七]且功不可以虛成, 名不可以偽立, 韓設辯以徼君, 呂行詐以賈國[一八]. 說難既酋, 其身乃囚；秦貨既貴, 厥宗亦隧[一九]. 是故仲尼抗浮雲之志, 孟軻養浩然之氣[二０], 彼豈樂爲迂闊哉? 道不可以貳也[二一]. 方今大漢洒埽群穢, 夷險芟荒[二二], 廓帝紘, 恢皇綱, 基隆於羲、農, 規廣於黃、唐；其君天下也, 炎之如日, 威之如神, 函之如海, 養之如春[二三]. 是以六合之內, 莫不同原共流, 沐浴玄德[二四], 稟卬太和, 枝附葉著[二五], 譬猶屮木之殖山林, 鳥魚之毓川澤[二六], 得氣者蕃滋, 失時者苓落[二七], 參天墬而施化, 豈云人事之厚薄哉? [二八]今子處皇世而論戰國, 耀所聞而疑所覿[二九], 欲從旄敦而度高虖泰山, 懷氿濫而測深虖重淵, 亦未至也.｣[三０]

[一]師古曰：｢逌, 古攸字也. 攸, 咲貌也.｣

[二]應劭曰：｢爾雅, 東南隅謂之穾, 西南隅謂之奧.｣ 師古曰：｢穾、奧, 室中之二隅也. 熒燭, 熒熒小光之燭也. 卬讀曰仰. 穾音烏了反, 其字從穴夭聲也.｣

[三]應劭曰：｢七雄, 秦及六國也.｣ 師古曰：｢虓音呼交反. 闞音呼敢反.｣

[四]師古曰：｢颺讀與揚同.｣

[五]師古曰：｢猋, 疾風也. 煜霅, 光貌也. 煜音于及反. 霅音下甲反. 煜又音育.｣

[六]師古曰：｢搦, 按也, 音女角反. 斷音丁煥反.｣

[七]應劭曰：｢魯連, 齊人也. 齊圍燕, 燕將保於聊城. 魯連係帛書於矢射與之, 爲陳利害. 燕將得之, 泣而自殺. 譏切魏新垣衍, 使不尊秦爲帝. 秦時圍邯鄲, 爲卻五十里, 趙遂以安. 趙王以千金爲魯連壽, 不受. 魏齊爲秦所購, 迫急走趙, 趙相虞卿與齊有故, 然愍其窮, 於是解相印, 間行與奔魏公子無忌也.｣ 李奇曰：｢蹶, 蹋也, 距也.｣ 師古曰：｢蹶音厥, 又音其月反.｣

[八]李奇曰：｢䵷, 不正之音也.｣ 師古曰：｢啾發, 啾啾小聲而發也. 投曲, 趣合屈曲也. 感耳. 動應眾庶之耳也. 然而不合律度, 君子所不聽也. 淫䵷, 非正之聲也, 不謂䵷黽之鳴也. 啾音子由反.｣

[九]師古曰：｢雖偶當時之會, 而不可以移風易俗.｣

[一０]師古曰：｢從音子庸反.｣

[一一]師古曰：｢漂, 浮也, 音匹遙反.｣

[一二]應劭曰：｢王、霸、富國強兵, 爲三術也.｣ 師古曰：｢王一也, 霸二也, 富國強兵三也.｣

[一三]師古曰：｢顛沛, 僵仆也.｣

[一四]師古曰：｢徼, 要也. 據可以要迎之時也. 徼音工堯反. 徼字或作激. 激, 發也.｣

[一五]師古曰：｢焦音在消反. 瘁與悴同.｣

[一六]李奇曰：｢當富貴之間, 視不滿目, 故言不盈眥也.｣

[一七]師古曰：｢賴, 利也.｣

[一八]師古曰：｢賈, 市賈也, 音古.｣

[一九]應劭曰：｢酋音酋豪之酋. 酋, 雄也. 說難, 韓非書篇名也. 呂不韋效千金於秦, 立子楚爲王, 封十萬戶侯, 以陰事自殺也.｣ 師古曰：｢呂不韋初見子楚在趙, 而云□此奇貨可居□, 故班氏謂子楚爲秦貨耳. 安說效千金乎? 應說失之矣.｣

[二０]張晏曰：｢孔子云□不義而富且貴, 於我如浮雲.□ 孟子曰：□我善養吾浩然之氣, 而無害, 則塞乎天地之間也.□ ｣ 師古曰：｢浩然, 純壹之氣也.｣

[二一]師古曰：｢迂, 遠也, 音于.｣

[二二]師古曰：｢洒音所蟹反, 汛也. 汛音信.｣

[二三]師古曰：｢函, 容也, 讀與含同.｣

[二四]師古曰：｢原, 水泉之本也. 流者, 其末流也.｣

[二五]師古曰：｢卬讀曰仰. 著音直略反.｣

[二六]師古曰：｢殖, 生也, 長也. 毓與育同.｣

[二七]師古曰：｢苓與零同.｣

[二八]師古曰：｢墬, 古地字.｣

[二九]師古曰：｢覿, 見也, 音徒歷反.｣

[三０]應劭曰：｢爾雅, 前高曰旄丘, 如覆敦者敦丘, 側出曰氿泉, 正出曰濫泉.｣ 師古曰：｢敦音丁回反. 度音徒各反. 氿音軌.｣

賓曰：｢若夫鞅、斯之倫, 衰周之凶人, 既聞命矣. 敢問上古之士, 處身行道, 輔世成名, 可述於後者, 默而已虖?｣

主人曰：｢何爲其然也！昔咎繇謨虞, 箕子訪周[一], 言通帝王, 謀合聖神；殷說夢發於傅巖, 周望兆動於渭濱[二], 齊甯激聲於康衢, 漢良受書於邳沂[三], 皆俟命而神交, 匪詞言之所信[四], 故能建必然之策, 展無窮之勳也. 近者陸子優繇, 新語以興[五]；董生下帷, 發藻儒林；劉向司籍, 辯章舊聞；揚雄覃思, 法言、大玄[六]：皆及時君之門闈, 究先聖之壼奧[七], 婆娑虖術藝之場, 休息虖篇籍之囿, 以全其質而發其文, 用納虖聖聽, 列炳於後人, 斯非其亞與！[八]若乃夷抗行於首陽, 惠降志於辱仕[九], 顏耽樂於簞瓢, 孔終篇於西狩[一０], 聲盈塞於天淵, 真吾徒之師表也. 且吾聞之：壹陰壹陽, 天墬之方[一一]；乃文乃質, 王道之綱；有同有異, 聖喆之常. 故曰：慎修所志, 守爾天符, 委命共己, 味道之腴[一二], 神之聽之, 名其舍諸！[一三]賓又不聞龢氏之璧韞於荊石[一四], 隨侯之珠藏於蜯蛤虖? [一五]歷世莫眡, 不知其將含景耀, 吐英精, 曠千載而流夜光也. 應龍潛於潢汙, 魚黿媟之[一六], 不睹其能奮靈德, 合風雲, 超忽荒, 而躆顥蒼也[一七]. 故夫泥蟠而天飛者, 應龍之神也；先賤而後貴者, 龢、隨之珍也；時闇而久章者, 君子之真也[一八]. 若乃牙、曠清耳於管絃, 離婁眇目於豪分[一九]；逢蒙絕技於弧矢, 班輸榷巧於斧斤[二０]；良樂軼能於相馭, 烏獲抗力於千鈞[二一]；龢、鵲發精於鍼石, 研、桑心計於無垠[二二]. 僕亦不任廁技於彼列, 故密爾自娛於斯文.｣[二三]

[一]師古曰：｢訪亦謀.｣

[二]師古曰：｢說, 傅說也. 解已在前. 望謂太公望, 即呂尚也. 釣於渭水, 文王將出獵, 卜之, 曰：□所得非龍非螭、非豹非羆, 乃帝王之輔.□ 果遇呂尚於渭陽, 與語大悅, 曰：□吾太公望子久矣.□ 故號曰太公望.｣

[三]鄭氏曰：｢五達曰康, 四達曰衢.｣ 晉灼曰：｢沂, 崖也. 下邳水之崖也.｣ 師古曰：｢齊甯, 甯戚也. 聲激, 謂叩角所歌也. 沂音牛斤反.｣

[四]師古曰：｢信合韻音新.｣

[五]鄭氏曰：｢優繇, 不仕也.｣ 師古曰：｢繇讀與由同.｣

[六]師古曰：｢覃, 大也, 深也.｣

[七]應劭曰：｢宮中門謂之闈, 宮中巷謂之壼.｣ 師古曰：｢壼音苦本反.｣

[八]師古曰：｢亞, 次也. 與讀曰歟.｣

[九]師古曰：｢夷, 伯夷也. 惠, 柳下惠也. 辱仕謂爲士師三黜也.｣

[一０]師古曰：｢謂作春秋止於獲麟也. 狩合韻音守.｣

[一一]師古曰：｢墬, 古地字.｣

[一二]師古曰：｢共讀曰恭. 腴, 肥也.｣

[一三]師古曰：｢舍, 廢也. 諸, 之也. 言修志委命, 則明神聽之, 祐以福祿, 自然有名, 永不廢也.｣

[一四]師古曰：｢龢, 古和字也. 韞亦臧也, 音於粉反.｣

[一五]師古曰：｢蜯即蚌字也, 音平項反. 蛤音工合反.｣

[一六]師古曰：｢應龍, 龍有翼者. 潢汙, 停水也. 媟謂侮狎之也. 潢音黃. 汙音烏.｣

[一七]師古曰：｢躆, 以足據持也. 顥, 顥天也. 元氣顥汙, 故曰顥天. 其色蒼蒼, 故曰蒼天. 躆音戟.｣

[一八]師古曰：｢時闇, 有時而闇也.｣

[一九]師古曰：｢牙, 伯牙也. 曠, 師曠也. 離婁, 明目者也. 眇, 細視也.｣

[二０]師古曰：｢逢蒙, 古善射者也. 班輸即魯公輸班也. 一說, 班, 魯班也, 與公輸氏爲二人也, 皆有巧藝也. 古樂府云：□誰能爲此器. 公輸與魯班.□ 榷, 專也, 一曰競也. 榷音角.｣

[二一]師古曰：｢良, 王良也. 樂, 伯樂也. 軼與逸同. 相, 相馬也. 馭, 善馭也. 烏獲, 壯士也.｣

[二二]孟康曰：｢研, 古之善計也. 桑, 桑弘羊也.｣ 師古曰：｢和, 秦醫和也. 鵲, 扁鵲也. 研, 計研也, 一號計倪, 亦曰計然. 垠, 厓也.｣

[二三]師古曰：｢密, 靜也, 安也.｣

校勘記

四一九八頁一０行　自隱度家之(曰)[口]數　景祐、殿本都作｢口｣, 此誤.

四二０三頁　六行　左將軍(師)[史]丹　景祐、殿本都作｢史丹｣. 王先謙說非｢師丹｣.

四二０三頁一六行　漢(書)[舊]儀云秩四百石, 景祐、殿本都作｢舊｣, 此誤.

四二一五頁　四行　(師古)[蘇林]曰：　景祐、殿本都作｢蘇林｣, 此誤.

四二一五頁一０行　應劭曰：　王先謙說兩｢應劭｣ 有一誤.

四二一九頁　二行　匝三正而滅(周)[姬]；　文選作｢姬｣, 與下｢災｣ 字協韻. 此蓋涉注文而誤.

四二一九頁　三行　(醇)[淳], 美也. 汜, (崖)[涯]也. 殿本作｢淳｣ ｢涯｣. 王先謙說殿本是.

四二一九頁一四行　以(獸)[虎]歸入也. 殿本作｢虎｣.

四二二二頁一四行　國人稱(人)[仁], 景祐、殿、局本都作｢仁｣, 此誤.

四二二七頁一三行　禍(益)[溢]於世, 景祐、殿本都作｢溢｣. 王先謙說｢益｣ 字誤.

漢書卷一百下 敘傳第七十下

固以爲唐虞三代, 詩書所及, 世有典籍, 故雖堯舜之盛, 必有典謨之篇, 然後揚名於後世, 冠德於百王[一], 故曰｢巍巍乎其有成功, 煥乎其有文章也！｣[二]漢紹堯運, 以建帝業, 至於六世, 史臣乃追述功德, 私作本紀[三], 編於百王之末, 廁於秦、項之列. 太初以後, 闕而不錄, 故探篹前記, 綴輯所聞[四], 以述漢書, 起元高祖, 終于孝平王莽之誅, 十有二世, 二百三十年, 綜其行事, 旁貫五經, 上下洽通[五], 爲春秋考紀、表、志、傳, 凡百篇[六]. 其敘曰[七]：

[一]師古曰：｢德爲百王之上也.｣

[二]師古曰：｢此篇論語載孔子美堯舜之言也.｣

[三]師古曰：｢謂武帝時司馬遷作史記.｣

[四]師古曰：｢篹與撰同. 輯與集同.｣

[五]師古曰：｢固所撰諸表序及志, 經典之義在於是也.｣

[六]師古曰：｢春秋考紀, 謂帝紀也. 而俗之學者不詳此文, 乃云漢書一名春秋考紀, 蓋失之矣.｣

[七]師古曰：｢自□皇矣漢祖□ 以下諸敘, 皆班固自論撰漢書意, 此亦依放史記之敘目耳. 史遷則云爲某事作某本紀、某列傳. 班固謙, 不言(然)[作]而改言述, 蓋避作者之謂聖, 而取述者之謂明也. 但後之學者不曉此爲漢書敘目, 見有述字, 因謂此文追述漢書之事, 乃呼爲□漢書述□, 失之遠矣. 摯虞尚有此惑, 其餘曷足怪乎！｣

皇矣漢祖, 纂堯之緒, 實天生德, 聰明神武. 秦人不綱, 罔漏于楚[一], 爰茲發跡, 斷蛇奮旅. 神母告符, 朱旗乃舉, 粵蹈秦郊, 嬰來稽首. 革命創制, 三章是紀, 應天順民, 五星同晷[二]. 項氏畔換, 黜我巴、漢[三], 西土宅心, 戰士憤怨[四]. 乘釁而運, 席卷三秦, 割據河山, 保此懷民[五]. 股肱蕭、曹, 社稷是經, 爪牙信、布, 腹心良、平, 龔行天罰, 赫赫明明. 述高紀第一.

[一]師古曰：｢言秦失綱維, 故高祖因時而起. 罔漏于楚, 謂項羽雖有害虐之心, 終免於患也. 一說, 楚王陳涉初起, 後又破滅也.｣

[二]師古曰：｢晷, 景也.｣

[三]孟康曰：｢畔, 反也. 換, 易也. 不用義帝要, 換易與高祖漢中也.｣ 師古曰：｢此說非也. 畔換, 強恣之貌, 猶言跋扈也. 詩大雅皇矣篇曰□無然畔換□ .｣

[四]劉德曰：｢宅, 居也. 西方人皆居心於高祖, 猶係心也. 書曰□惟眾宅心□ .｣ 晉灼曰：｢西土, 關西也. 高祖入關, 約法三章, 秦民大悅, 皆宅心高祖.｣

[五]師古曰：｢保, 安也. 懷民, 懷德之人也.｣

孝惠短世, 高后稱制, 罔顧天顯, 呂宗以敗[一]. 述惠紀第二, 高后紀第三.

[一]劉德曰：｢罔, 無也. 顧, 念也. 顯, 明也. 言呂氏無念天之明道者, 徒念王諸呂, 以至於敗亡.｣

太宗穆穆, 允恭玄默, 化民以躬, 帥下以德. 農不供貢, 罪不收孥[一], 宮不新館, 陵不崇墓[二]. 我德如風, 民應如屮[三], 國富刑清, 登我漢道[四]. 述文紀第四.

[一]張晏曰：｢除民田租之稅, 是不供貢也.｣

[二]師古曰：｢墓, 合韻音謨.｣

[三]師古曰：｢論語稱孔子曰：□君子之德風, 小人之德屮也.□ 故引以爲辭.｣

[四]師古曰：｢登, 成也.｣

孝景蒞政, 諸侯方命[一], 克伐七國, 王室以定. 匪怠匪荒, 務在農桑, 著于甲令, 民用寧康[二]. 述景紀第五.

[一]孟康曰：｢尚書云□方命圮族□, 言鯀之惡, 壞其族類. 吳楚七國亦然.｣

[二]師古曰：｢甲令, 即景紀令甲也.｣

世宗曄曄, 思弘祖業[一], 疇咨熙載, 髦俊並作[二]. 厥作伊何? 百蠻是攘[三], 恢我疆宇, 外博四荒[四]. 武功既抗, 亦迪斯文[五], 憲章六學, 統壹聖真. 封禪郊祀, 登秩百神；協律改正, 饗茲永年[六]. 述武紀第六.

[一]師古曰：｢曄曄, 盛貌也.｣

[二]師古曰：｢疇, 誰也. 咨, 謀也. 熙, 興也. 載, 事也. 謀於眾賢, 誰(能)[可]任用, 故能興其事業也. 作, 起也.｣

[三]師古曰：｢攘, 卻也.｣

[四]師古曰：｢恢, 廣也. 博, 大也.｣

[五]劉德曰：｢迪, 進也.｣

[六]張晏曰：｢改正謂從建寅之月也.｣

孝昭幼沖, 冢宰惟忠. 燕、蓋譸張, 實叡實聰[一], 罪人斯得, 邦家和同. 述昭紀第七.

[一]如淳曰：｢譸音輈.｣ 應劭曰：｢譸張, 誑也.｣

中宗明明, 夤用刑名[一], 時舉傅納, 聽斷惟精[二]. 柔遠能邇, 燀燿威靈[三], 龍荒幕朔, 莫不來庭[四]. 丕顯祖烈, 尚於有成[五]. 述宣紀第八.

[一]鄧展曰：｢夤, 敬也.｣

[二]李奇曰：｢時, 是也. 於是時也, 選用賢者.｣ 師古曰：｢傅讀曰敷. 虞書舜典曰□敷納以言□ . 敷, 陳也, 謂有陳言者則納而用之.｣

[三]師古曰：｢虞書舜典曰□柔遠能邇□ . 柔, 安也. 能, 善也. 故引之云. 燀, 熾也, 音充善反.｣

[四]孟康曰：｢謂白龍堆荒服沙幕也.｣ 師古曰：｢龍, 匈奴祭天龍城, 非謂白龍堆也. 朔, 北方也.｣

[五]師古曰：｢丕, 大也. 烈, 業也.｣

孝元翼翼, 高明柔克[一], 賓禮故老, 優繇亮直[二]. 外割禁囿, 內損御服, 離宮不衛, 山陵不邑[三]. 閹尹之呰, 穢我明德[四]. 述元紀第九.

[一]師古曰：｢翼翼, 敬也. 尚書洪範云□高明柔克□, 謂人雖有高明之度, 而當執柔, 乃能成德也. 敘言元帝有柔克之姿也.｣

[二]師古曰：｢故老謂貢禹、薛廣德也. 優繇謂寬容也. 亮直謂朱雲也. 繇讀與由同.｣

[三]張晏曰：｢不徙民著縣也.｣

[四]如淳曰：｢任弘恭、石顯使爲政, 以病其治也.｣ 師古曰：｢謂宦人爲閹者, 言其精氣奄閉不泄也, 一曰(王)[主]奄閉門者. 尹, 正也. 呰與疵同.｣

孝成煌煌, 臨朝有光, 威儀之盛, 如圭如璋. 壼闈恣趙, 朝政在王[一], 炎炎燎火, 亦允不陽[二]. 述成紀第十.

[一]師古曰：｢趙謂趙皇后及昭儀也. 王謂外家王鳳、王音等.｣

[二]張晏曰：｢天子盛威, 若燎火之陽, 今委政王氏, 不炎熾矣.｣ 師古曰：｢允, 信也.｣

孝哀彬彬, 克㩜威神[一], 彫落洪支, 底剭鼎臣[二]. 婉孌董公, 惟亮天功, 大過之困, 實橈實凶[三]. 述哀紀第十一.

[一]師古曰：｢彬彬, 文質備也. 言哀帝忿孝成之時權在臣下, 故自㩜持其威神也. 㩜, 執取也, 其字從手.｣

[二]服虔曰：｢彫落洪支, 廢退王氏也. 底, 致也. 周禮有屋誅, 誅大臣於屋下, 不露也. 易曰□鼎折足, 其形渥, 凶□, 謂誅朱博、王嘉之屬也.｣ 晉灼曰：｢剭, 刑也.｣ 師古曰：｢剭者, 厚刑, 謂重誅也, 音握. 服言屋下, 失其義也.｣

[三]應劭曰：｢以董賢爲三公, 乃欲共成天功也. 易大過卦□棟橈, 凶□, 言以小材而爲棟梁, 不堪其任, 至於折橈而凶也.｣ 師古曰：｢婉孌, 美貌. 亮, 助也. 尚書舜典曰□夤亮天功□, 故引之也. 橈, 曲也, 音女教反.｣

孝平不造, 新都作宰, 不周不伊, 喪我四海[一]. 述平紀第十二.

[一]師古曰：｢造, 成也. 遭家業不成. 周頌曰□閔予小子, 遭家不造□, 故引之也. 言其自號(寧)[宰]衡, 而無周公、伊尹之忠也.｣

漢初受命, 諸侯並政, 制自項氏, 十有八姓. 述異姓諸侯王表第一.

太祖元勳, 啟立輔臣, 支庶藩屏, 侯王並尊. 述諸侯王表第二.

侯王之祉, 祚及宗子, 公族蕃滋, 支葉碩茂[一]. 述王子侯表第三.

[一]師古曰：｢茂, 合韻音莫口反.｣

受命之初, 贊功剖符, 奕世弘業, 爵土乃昭[一]. 述高惠高后孝文功臣侯表第四.

[一]師古曰：｢贊功, 佐命之功也. 奕, 大也.｣

景征吳楚, 武興師旅, 後昆承平, 亦有紹土[一]. 述景武昭宣元成哀功臣侯表第五.

[一]師古曰：｢言景、武之時以軍功, 故封侯者多, 昭、宣以後雖承平, 尚有以勳獲爵土者.｣

亡德不報, 爰存二代[一], 宰相外戚, 昭韙見戒[二]. 述外戚恩澤侯表第六.

[一]應劭曰：｢二代, 二王後也.｣ 師古曰：｢二代, 謂殷、周也. 言德澤深遠, 故至漢朝其子孫又受茅土, 以奉祭祀.｣

[二]張晏曰：｢韙, 是也. 明其是者, 戒其非也.｣

漢迪於秦, 有革有因[一], 觕舉僚職, 並列其人[二]. 述百官公卿表第七.

[一]劉德曰：｢迪, 至也.｣

[二]晉灼曰：｢觕音麄觕之觕.｣ 師古曰：｢觕角才戶反, 謂大略也.｣

篇章博舉, 通于上下, 略差名號, 九品之敘. 述古今人表第八.

元元本本, 數始於一[一], 產氣黃鍾, 造計秒忽[二]. 八音七始, 五聲六律[三], 度量權衡, 曆算逌出[四]. 官失學微, 六家分乖[五], 壹彼壹此, 庶研其幾. 述律曆志第一.

[一]張晏曰：｢數之元本, 起於初九之一也.｣

[二]劉德曰：｢秒, 禾芒也. 忽, 蜘蛛網細者也.｣ 師古曰：｢秒音眇, 其字從禾.｣

[三]劉德曰：｢七始, 天地四方人之始也.｣ 師古曰：｢解在禮樂志.｣

[四]師古曰：｢逌, 古攸字也. 攸, 所也.｣

[五]劉德曰：｢六家, 謂黃帝、顓頊、夏、殷、周、魯曆也.｣

上天下澤, 春雷奮作[一], 先王觀象, 爰制禮樂. 厥後崩壞, 鄭衛荒淫, 風流民化, 湎湎紛紛[二]. 略存大綱, 以統舊文. 述禮樂志第二.

[一]劉德曰：｢兌下乾上履, 坤下震上豫. 履, 禮也. 豫, 樂也. 取易象制禮作樂.｣ 師古曰：｢易象曰□上天下澤履, 雷出地奮豫□, 故具引其文.｣

[二]師古曰：｢言上風既流, 下人則化也. 湎湎, 流移也. 紛紛, 雜亂也. 湎音莫踐反.｣

靁電皆至, 天威震耀, 五刑之作, 是則是效[一], 威實輔德, 刑亦助教. 季世不詳, 背本爭末[二], 吳、孫狙詐, 申、商酷烈[三]. 漢章九法, 太宗改作[四], 輕重之差, 世有定籍. 述刑法志第三.

[一]劉德曰：｢震下離上, 噬嗑, 利用獄. 雷電, 取象天威也.｣ 師古曰：｢易象辭曰□雷電, 噬嗑, 先王以明罰敕法□, 故引之.｣

[二]師古曰：｢不詳謂不盡用刑之理也. 周書呂刑曰□告爾詳刑□ .｣

[三]師古曰：｢狙音千豫反.｣

[四]張晏曰：｢改, 除肉刑也.｣

厥初生民, 食貨惟先. 割制廬井, 定爾土田, 什一供貢, 下富上尊. 商以足用, 茂遷有無, 貨自龜貝, 至此五銖. 揚搉古今, 監世盈虛[一]. 述食貨志第四.

[一]師古曰：｢揚, 舉也. 搉, 引也. 揚搉者, 舉而引之, 陳其趣也. 搉音居學反.｣

昔在上聖, 昭事百神, 類帝禋宗, 望秩山川, 明德惟馨, 永世豐年. 季末淫祀, 營信巫史[一], 大夫臚岱, 侯伯僭畤[二], 放誕之徒, 緣間而起[三]. 瞻前顧後, 正其終始. 述郊祀志第五.

[一]鄧展曰：｢營, 惑也.｣

[二]鄭氏曰：｢臚岱, 季氏旅於太山是也.｣ 應劭曰：｢僭畤, 秦文公造(四)[西]畤祭天是也.｣ 師古曰：｢旅, 陳也. 臚亦陳也. 臚旅聲相近, 其義一耳.｣

[三]師古曰：｢謂方士言神仙之術也.｣

炫炫上天, 縣象著明[一], 日月周輝, 星辰垂精. 百官立法, 宮室混成[二], 降應王政, 景以燭形[三]. 三季之後, 厥事放紛[四], 舉其占應, 覽故考新. 述天文志第六.

[一]師古曰：｢炫炫, 光耀之貌, 音胡眄反. 縣, 古懸字.｣

[二]張晏曰：｢星辰有宮室百官, 各應其象以見咎徵也.｣

[三]張晏曰：｢王政失於此, 星辰變於彼, 猶景之象形.｣

[四]師古曰：｢三季, 三代之末也. 放, 失也. 紛, 亂也.｣

河圖命庖, 洛書賜禹, 八卦成列, 九疇逌敘[一]. 世代寔寶, 光演文武, 春秋之占, 咎徵是舉. 告往知來, 王事之表. 述五行志第七.

[一]李奇曰：｢河圖即八卦也. 洛書即洪範九疇也.｣ 師古曰：｢庖, 庖犧也. 逌, 古攸字.｣

坤作墬勢, 高下九則[一], 自昔黃、唐, 經略萬國, (變)[燮]定東西, 疆理南北[二]. 三代損益, 降及秦、漢, 革□五等, 制立郡縣[三]. 略表山川, 彰其剖判. 述地理志第八.

[一]張晏曰：｢易曰□地勢坤□ .｣ 劉德曰：｢九則, 九州土田上中下九等也.｣ 師古曰：｢墬, 古地字. 易象曰：□地勢坤, 君子以厚德載物.□ 高下謂地形也. 一曰, 地之肥瘠.｣

[二]師古曰：｢(變)[燮]和也. 疆理謂立封疆而統理之.｣

[三]晉灼曰：｢□音□削之□.｣ 師古曰：｢音初限反.｣

夏乘四載, 百川是導[一]. 唯河爲囏, 災及後代. 商竭周移, 秦決南涯[二], 自茲□漢, 北亡八支[三]. 文陻棗野, 武作瓠歌[四], 成有平年, 後遂滂沱[五]. 爰及溝渠, 利我國家. 述溝洫志第九.

[一]師古曰：｢四載, 解在溝洫志.｣

[二]服虔曰：｢河竭而商亡. 移亦河移徙也.｣ 如淳曰：｢秦始皇本紀決河灌大梁, 遂滅之, 通爲溝, 入淮、泗.｣

[三]服虔曰：｢本有九河, 今塞, 餘有一也.｣

[四]服虔曰：｢陻音因. 文帝塞河於酸棗也.｣ 張晏曰：｢河決瓠子, 武帝親臨, 悼功不成而作歌.｣

[五]劉德曰：｢成帝治河已平, 改元曰河平元年.｣

虙羲畫卦, 書契後作[一], 虞夏商周, 孔纂其業, 篹書刪詩, 綴禮正樂[二], 彖系大易, 因史立法[三]. 六學既登, 遭世罔弘[四], 群言紛亂, 諸子相騰[五]. 秦人是滅, 漢修其缺, 劉向司籍, 九流以別[六]. 爰著目錄, 略序洪烈[七]. 述藝文志第十.

[一]師古曰：｢虙讀與伏同.｣

[二]師古曰：｢篹與撰同.｣

[三]師古曰：｢謂修春秋定帝王之文.｣

[四]師古曰：｢罔, 無也. 無能弘大正道也.｣

[五]師古曰：｢騰, 馳也.｣

[六]應劭曰：｢儒、道、陰陽、法、名、墨、從橫、雜、農, 凡九家.｣

[七]師古曰：｢洪, 大也. 烈, 業也.｣

上嫚下暴, 惟盜是伐[一], 勝、廣熛起, 梁、籍扇烈[二]. 赫赫炎炎, 遂焚咸陽, 宰割諸夏, 命立侯王, 誅嬰放懷, 詐虐以亡. 述陳勝項籍傳第一.

[一]師古曰：｢易上繫辭云：□小人而乘君子之器, 盜思奪之矣；上嫚下暴, 盜思伐之矣.□ 引此言者, 謂秦胡亥之時.｣

[二]師古曰：｢飛火曰熛. 扇, 熾也. 烈, 猛也. 言陳勝初起而項羽(益)[烈]盛也. 熛音必遙反.｣

張、陳之交, 斿如父子, 攜手□秦, 拊翼俱起[一]. 據國爭權, 還爲豺虎[二], 耳(諫)[謀]甘公, 作漢藩輔. 述張耳陳餘傳第二.

[一]應劭曰：｢□, 逃也.｣ 師古曰：｢□, 古遯字也. 拊翼, 以雞爲喻, 言知將旦, 則鼓擊其翼而鳴也.｣

[二]師古曰：｢言反相吞噬也.｣

三枿之起, 本根既朽[一], 枯楊生華, 曷惟其舊！[二]橫雖雄材, 伏于海隝, 沐浴尸鄉, 北面奉首, 旅人慕殉, 義過黃鳥[三]. 述魏豹田儋韓信傳第三.

[一]劉德曰：｢詩云□包有三枿□ . 爾雅曰□烈、枿, 餘也□ . 謂木斫髡而復枿生也. 喻魏、齊、韓皆滅而復起, 若髡木更生也.｣ 師古曰：｢枿音五葛反.｣

[二]應劭曰：｢易云□枯楊生華□, 暫貴之意也. 曷惟其舊, 言不能久也.｣ 師古曰：｢枯楊生華, 大過卦九五爻辭也. 舊, 合韻音臼.｣

[三]劉德曰：｢黃鳥之詩刺秦穆公要人從死, 言今橫不要而有從者, 故曰過之.｣

信惟餓隸, 布實黥徒, 越亦狗盜, 芮尹江湖[一]. 雲起龍襄, 化爲侯王[二], 割有齊、楚, 跨制淮、梁[三]. 綰自同閈, 鎮我北疆[四], 德薄位尊, 非胙惟殃. 吳克忠信, 胤嗣乃長. 述韓彭英盧吳傳第四.

[一]張晏曰：｢吳芮爲番陽令, 在江湖之間. 尹, 主也.｣

[二]師古曰：｢襄, 舉也.｣

[三]張晏曰：｢韓信前王齊, 徙楚. 英布王淮南, 彭越王梁也.｣

[四]應劭曰：｢閈音扞. 盧綰與高祖同里, 楚名里門爲閈.｣ 師古曰：｢左氏傳云□高其閈閎□, 舊通語耳, 非專楚也.｣

賈廑從旅, 爲鎮淮、楚[一]. 澤王琅邪, 權激諸呂. 濞之受吳, 疆土踰矩[二], 雖戒東南, 終用齊斧[三]. 述荊燕吳傳第五.

[一]張晏曰：｢劉賈晚乃從軍也.｣ 晉灼曰：｢廑, 無幾也.｣ 師古曰：｢二說皆非也. 廑, 古以爲勤字. 言賈從軍, 有勤勞也.｣

[二]師古曰：｢矩, 法制也.｣

[三]張晏曰：｢齊斧, 越斧也, 以整齊天下也.｣ 晉灼曰：｢雖戒勿反而反, 竟用此斧於吳也.｣ 師古曰：｢易云□喪其齊斧□, 故引以爲辭.｣

太上四子：伯兮早夭, 仲氏王代, 斿宅于楚[一]. 戊實淫□, 平陸乃紹[二]. 其在于京, 奕世宗正[三], 劬勞王室, 用侯陽成. 子政博學, 三世成名[四], 述楚元王傳第六.

[一]師古曰：｢詩衛風云□伯兮朅兮□, 鄁風又曰□仲氏任只□ . 此序方論高祖兄伯及仲, 故引二句爲之辭也.｣

[二]師古曰：｢楚王戊爲薄太后服姦, 削東海郡, 遂與吳共反而誅. 景帝更立平陸侯禮, 續元王之後也.｣

[三]師古曰：｢正, 合韻音征.｣

[四]師古曰：｢謂劉德、劉向、劉歆, 俱有名聞.｣

季氏之詘, 辱身毀節, 信于上將, 議臣震栗[一]. 欒公哭梁, 田叔殉趙, 見危授命, 誼動明主. 布歷燕、齊, 叔亦相魯, 民思其政, 或金或社[二]. 述季布欒布田叔傳第七.

[一]張晏曰：｢申意於上將. 上將, 樊噲也, 欲以十萬眾橫行匈奴中, 布曰：□噲可斬也.□ 時議臣皆恐.｣ 師古曰：｢信讀曰申.｣

[二]李奇曰：｢魯人愛田叔, 死, 送之以金. 齊貴欒布, 爲生立社.｣

高祖八子, 二帝六王. 三趙不辜, 淮厲自亡, 燕靈絕嗣, 齊悼特昌. 掩有東土, 自岱徂海, 支庶分王, 前後九子. 六國誅斃, 適齊亡祀. 城陽、濟北, 後承我國[一]. 赳赳景王, 匡漢社稷[二]. 述高五王傳第八.

[一]張晏曰：｢濟北王志, 吳楚反後徙王菑川. 元朔中, 齊國絕, 悼惠王後唯有城陽、菑川, 武帝乃割臨菑環悼惠王冢, 以與菑川, 令奉祀也.｣ 師古曰：｢適讀曰嫡.｣

[二]師古曰：｢赳赳, 武貌, 音糾.｣

猗與元勳, 包漢舉信[一], 鎮守關中, 足食成軍, 營都立宮, 定制修文. 平陽玄默, 繼而弗革[二], 民用作歌, 化我淳德. 漢之宗臣, 是謂相國. 述蕭何曹參傳第九.

[一]劉德曰：｢包, 取也.｣ 師古曰：｢包漢, 謂勸高祖且王漢中也. 舉信, 舉韓信也. 信合韻音新.｣

[二]師古曰：｢革, 改也. 言曹參爲相, 守靜無爲, 一遵蕭何約束, 不變改也.｣

留侯襲秦, 作漢腹心[一], 圖折武關, 解阨鴻門[二]. 推齊銷印, 敺致越、信[三]；招賓四老, 惟寧嗣君. 陳公擾攘, 歸漢乃安[四], 斃范亡項, 走狄擒韓[五], 六奇既設, 我罔艱難[六]. 安國廷爭, 致仕杜門. 絳侯矯矯, 誅呂尊文. 亞夫守節, 吳楚有勳. 述張陳王周傳第十.

[一]劉德曰：｢襲秦, 椎始皇於博狼沙中.｣

[二]師古曰：｢圖折武關, 謂從沛公入武關, 說令爲疑兵, 又啗秦將以利, 勸因其怠懈擊之類也.｣

[三]師古曰：｢敺與驅同. 越, 彭越也. 信亦韓信也. 謂於垓下圍項羽時也. 信合韻音新.｣

[四]師古曰：｢攘音人養反.｣

[五]師古曰：｢走狄謂解平城之圍也. 禽韓, 偽游雲夢也.｣

[六]師古曰：｢罔, 無也.｣

舞陽鼓刀, 滕公廄騶[一], 潁陰商販, 曲周庸夫, 攀龍附鳳, 並乘天衢[二]. 述樊酈滕灌傅靳周傳第十一.

[一]師古曰：｢鼓刀謂屠狗也.｣

[二]師古曰：｢乘, 登也.｣

北平志古, 司秦柱下[一], 定漢章程, 律度之緒. 建平質直, 犯上干色[二]；廣阿之廑, 食厥舊德[三]. 故安執節, 責通請錯, 蹇蹇帝臣, 匪躬之故[四]. 述張周趙任申屠傳第十二.

[一]師古曰：｢志, 記也, 謂多記古事也. 司, 主也.｣

[二]師古曰：｢周昌先封建成侯, 蓋謂此也. 平字當爲成, 傳寫誤耳.｣

[三]張晏曰：｢任敖也. 吏遇呂后不謹, 敖擊傷主吏也.｣ 師古曰：｢廑亦勤字也. 易訟卦六三爻辭曰□食舊德□, 食猶饗也.｣

[四]師古曰：｢易蹇卦六二爻辭曰□王臣蹇蹇, 匪躬之故□ . 此言申屠嘉召責鄧通, 請誅朝錯, 皆不爲己身, 實有蹇蹇之節也.｣

食其監門, 長揖漢王, 畫襲陳留, 進收敖倉, 塞隘杜津, 王基以張[一]. 賈作行人, 百越來賓, 從容風議, 博我以文[二]. 敬繇役夫, 遷京定都[三], 內強關中, 外和匈奴. 叔孫奉常, 與時抑揚, 稅介免冑, 禮義是創[四]. 或悊或謀, 觀國之光[五]. 述酈陸朱婁叔孫傳第十三[六].

[一]師古曰：｢杜亦塞也. 謂說令塞白馬津.｣

[二]李奇曰：｢作新語也.｣ 師古曰：｢論語稱顏回喟然歎曰□夫子博我以文□, 謂以文章開博我也. 此言陸賈嘗之越也. 從音千容反. 風讀曰諷.｣

[三]師古曰：｢繇讀與由同. 言劉敬由戍卒而來納說.｣

[四]師古曰：｢稅, 舍也. 介, 甲也. 創, 始造之也. 創, 合韻音初良反.｣

[五]師古曰：｢詩小雅小旻之篇曰□或悊或謀□, 言有智者, 有謀者. 易觀卦六四爻辭曰□觀國之光, 利用賓于王□ . 故合而爲言.｣

[六]師古曰：｢本傳作朱、劉, 終書其賜姓也. 此言朱、婁, 本其舊族耳.｣

淮南僭狂, 二子受殃. 安辯而邪, 賜頑以荒, 敢行稱亂, 窘世薦亡[一]. 述淮南衡山濟北傳第十四.

[一]師古曰：｢窘, 仍也. 薦讀曰荐. 荐, 再也. 長遷死雍, 其子安又自殺也.｣

蒯通壹說, 三雄是敗, 覆酈驕韓, 田橫顛沛. 被之拘係, 乃成患害[一]. 充、躬罔極, 交亂弘大[二]. 述蒯伍江息夫傳第十五.

[一]師古曰：｢言伍被初不從王反, 王繫其父母, 乃進邪謀, 終以遇害也.｣

[二]師古曰：｢小雅青蠅之詩云□讒言罔極, 交亂四國□ . 此敘言江充、息夫躬之惡, 引以爲辭也.｣

萬石溫溫, 幼寤聖君[一], 宜爾子孫, 夭夭伸伸[二], 慶社于齊, 不言動民[三]. 衛、直、周、張, 淑慎其身[四]. 述萬石衛直周張傳第十六.

[一]鄧展曰：｢爾雅□寤、逢, 遇也□ .｣ 師古曰：｢此說非也. 言萬石幼而恭謹, 感寤高祖, 以見識拔也. 爾雅云□遻, 遇(之)也□, 非謂寤也. 詩小雅小宛之篇曰□溫溫恭人□ .｣

[二]師古曰：｢詩周南螽斯之篇曰□宜爾子孫振振兮□, 論語稱孔子□燕居, 伸伸如也, 夭夭如也□, 謂和舒之貌. 此言萬石子孫既多, 又皆和睦, 故引以爲辭也. 夭音於驕反.｣

[三]鄧展曰：｢慶爲齊相, 齊爲立社也.｣

[四]師古曰：｢衛詩燕燕之篇曰□終溫且惠, 淑慎其身□ . 淑, 善也. 引此詩言以美四人也.｣

孝文三王, 代孝二梁[一], 懷折亡嗣, 孝乃尊光[二]. 內爲母弟, 外扞吳楚, 怙寵矜功, 僭欲失所, 思心既霿, 牛禍告妖[三]. 帝庸親親, 厥國五分[四], 德不堪寵, 四支不傳[五]. 述文三王傳第十七.

[一]師古曰：｢代孝王參及梁孝王武、梁懷王揖.｣

[二]師古曰：｢折謂夭也. 孝亦謂梁孝王也.｣

[三]師古曰：｢霿, 僭霿也, 音莫候反. 解在五行志.｣

[四]師古曰：｢庸, 用也. 用親親之道, 故分梁爲五國, 立孝王男五人爲王. 太子買爲梁王, 次子明爲濟川王, 彭離爲濟東王, 定爲山陽王, 不識爲濟陰王.｣

[五]晉灼曰：｢(子)[支], 父母之四支也.｣ 師古曰：｢此說非也. 謂孝王支子四人封爲王者皆絕於身, 不傳胤嗣, 唯梁恭王買有後耳. 其事具在本傳.｣

賈生矯矯, 弱冠登朝[一]. 遭文叡聖, 屢抗其疏, 暴秦之戒, 三代是據. 建設藩屏, 以強守圉[二], 吳楚合從, 賴誼之慮[三]. 述賈誼傳第十八.

[一]師古曰：｢矯矯, 高舉之貌也, 合韻音驕.｣

[二]師古曰：｢圉合韻音御.｣

[三]師古曰：｢勸文帝大封梁、淮陽. 梁卒距吳楚, 不得令西也. 從音子庸反.｣

子絲慷慨, 激辭納說[一], 㩜轡正席, 顯陳成敗[二]. 錯之瑣材, 智小謀大[三], 禍如發機, 先寇受害[四]. 述爰盎朝錯傳第十九.

[一]師古曰：｢爰盎字絲. 此加子者, 子是嘉稱, 以偶句耳.｣

[二]師古曰：｢㩜, 執取也. 其字從手, 亦或作■.｣

[三]師古曰：｢易下繫辭曰：□德薄而位尊, 智小而謀大, 力少而任重, 鮮不及矣.□ 此敘言朝錯所以及禍.｣

[四]師古曰：｢發機, 言其速也. 吳楚未敗之前, 錯已誅死.｣

釋之典刑, 國憲以平. 馮公矯魏, 增主之明[一]. 長孺剛直, 義形於色, 下折淮南, 上正元服[二]. 莊之推賢, 於茲爲德. 述張馮汲鄭傳第二十.

[一]張晏曰：｢矯辭以免魏尚也.｣ 師古曰：｢張說非也. 矯, 正也, 正言其事.｣

[二]師古曰；｢淮南王謀反, 憚黯正直. 武帝不冠不見黯. 故云下折淮南, 上正元服也. 元, 首也, 故謂冠爲元服.｣

榮如辱如, 有機有樞[一], 自下摩上, 惟德之隅[二]. 賴依忠正, 君子采諸[三]. 述賈鄒枚路傳第二十一.

[一]劉德曰：｢易曰□樞機之發, 榮辱之主也□ .｣ 張晏曰：｢乍榮乍辱, 如辭也.｣

[二]師古曰：｢詩大雅抑之篇曰□抑抑威儀, 惟德之隅□, 言有廉隅也. 此敘言賈山直詞刺上, 亦爲方正也. 一曰, 隅謂得道德之一隅也.｣

[三]師古曰：｢諸, 之也.｣

魏其翩翩, 好節慕聲[一], 灌夫矜勇, 武安驕盈, 凶德相挻, 禍敗用成[二]. 安國壯趾, 王恢兵首[三], 彼若天命, 此近人咎[四]. 述竇田灌韓傳第二十二.

[一]師古曰：｢翩翩, 自喜之貌.｣

[二]師古曰：｢挻謂柔挻也, 音式延反.｣

[三]孟康曰：｢易□壯于趾, 征凶□ . 安國臨當爲丞相, 墮車, 蹇. 後爲將, 多所傷失而憂死. 此爲不宜征行而有凶也.｣ 師古曰：｢□壯于趾□, 大壯初九爻辭也. 壯, 傷也. 趾, 足也. 直謂墮車蹇耳, 不言不宜征行也.｣

[四]師古曰：｢彼, 韓安國也. 此, 王恢也. 壯趾, 天命也. 謀兵, 人咎也.｣

景十三王, 承文之慶[一]. 魯恭館室, 江都訬輕[二]；趙敬險詖, 中山淫醟[三]；長沙寂漠, 廣川亡聲；膠東不亮, 常山驕盈[四]. 四國絕祀, 河間賢明[五], 禮樂是修, 爲漢宗英. 述景十三王傳第二十三.

[一]師古曰：｢言景帝庸主耳, 所以子皆得王者, 由文帝之德慶流子孫也. 慶合韻音卿.｣

[二]師古曰：｢訬謂輕狡也, 音初教反.｣

[三]師古曰：｢詖, 辯也, 一曰佞也. 醟, 酗酒也, 音詠, 合韻音榮.｣

[四]師古曰：｢亮, 信也. 聞淮南謀反, 作戰具守備, 後辭及之, 發病死, 是爲不信於漢朝.｣

[五]李奇曰：｢臨江哀王閼、臨江閔王榮、膠西于王端、清河哀王乘皆無子, 國除.｣

李廣恂恂, 實獲士心, 控弦貫石, 威動北鄰[一], 躬戰七十, 遂死于軍. 敢怨衛青, 見討去病. 陵不引決, 忝世滅姓[二]. 蘇武信節, 不詘王命[三]. 述李廣蘇建傳第二十四.

[一]師古曰：｢北鄰謂匈奴也.｣

[二]師古曰：｢忝, 辱也.｣

[三]師古曰：｢信讀曰申.｣

長平桓桓, 上將之元[一], 薄伐獫允, 恢我朔邊[二], 戎車七征, 衝輣閑閑[三], 合圍單于, 北登闐顏. 票騎冠軍, 猋勇紛紜[四], 長驅六舉, 電擊雷震[五], 飲馬翰海, 封狼居山, 西規大河, 列郡祈連. 述衛青霍去病傳第二十五.

[一]師古曰：｢桓桓, 武貌也. 元, 首也.｣

[二]師古曰：｢恢, 廣也.｣

[三]鄧展曰：｢輣, 兵車名也.｣ 師古曰：｢輣音彭.｣

[四]師古曰：｢如猋之勇, 紛紜然盛也.｣

[五]師古曰：｢六舉, 凡六出擊匈奴也. 震合韻音之人反.｣

[六]張晏曰：｢置郡至祈連山.｣

抑抑仲舒, 再相諸侯[一], 身修國治, 致仕縣車, 下帷覃思, 論道屬書[二], 讜言訪對, 爲世純儒[三]. 述董仲舒傳第二十六.

[一]師古曰：｢爾雅云□抑抑, 密也□ .｣

[二]師古曰：｢屬音之欲反.｣

[三]師古曰：｢讜, 善言也. 訪對, 謂對所訪也. 讜音黨.｣

文豔用寡, 子虛烏有, 寓言淫麗, 託風終始[一], 多識博物, 有可觀采, 蔚爲辭宗, 賦頌之首[二]. 述司馬相如傳第二十七.

[一]師古曰：｢寓, 寄也. 風讀曰諷.｣

[二]師古曰：｢蔚, 文綵盛也, 音鬱.｣

平津斤斤, 晚躋金門[一], 既登爵位, 祿賜頤賢[二], 布衾疏食, 用儉飭身[三]. 卜式耕牧, 以求其志, 忠寤明君, 乃爵乃試. 兒生亹亹, 束髮修學[四], 偕列名臣, 從政輔治. 述公孫弘卜式兒寬傳第二十八.

[一]師古曰：｢斤斤, 明察也. 躋, 升也. 金門, 金馬門也.｣

[二]師古曰：｢頤, 養也, 謂引招賢人而養之.｣

[三]師古曰：｢飭, 整也, 讀與敕同.｣

[四]師古曰：｢亹亹, 勉也.｣

張湯遂達, 用事任職, 媚茲一人, 日旰忘食[一], 既成寵祿, 亦羅咎慝. 安世溫良, 塞淵其德[二], 子孫遵業, 全祚保國. 述張湯傳第二十九.

[一]師古曰：｢詩大雅下武之篇曰□媚茲一人, 應侯慎德□ . 一人, 天子也. 媚, 愛也. 此敘言張湯見愛於武帝.｣

[二]師古曰：｢詩鄁風燕燕之篇曰□仲氏任只, 其心塞淵□ . 淵, 深也. 塞, 實也. 謂其德既實且深也. 此敘言子孺亦有之.｣

杜周治文, 唯上淺深[一], 用取世資, 幸而免身. 延年寬和, 列于名臣. 欽用材謀, 有異厥倫[二]. 述杜周傳第三十.

[一]師古曰：｢言觀天子之意.｣

[二]師古曰：｢倫, 類也. 言異其本類.｣

博望杖節, 收功大夏；貳師秉鉞, 身釁胡社[一]. 致死爲福, 每生作禍[二]. 述張騫李廣利傳第三十一.

[一]李奇曰：｢李廣利, 胡殺之以血塗社也.｣ 師古曰：｢釁者, 以血祭耳, 非塗之血也.｣

[二]師古曰：｢每, 貪也. 張騫致死封侯, 李廣利求生而死也.｣

烏呼史遷, 薰胥以刑！[一]幽而發憤, 乃思乃精, 錯綜群言, 古今是經, 勒成一家, 大略孔明[二]. 述司馬遷傳第三十二.

[一]晉灼曰：｢齊、韓、魯詩作薰. 薰, 帥也, 從人得罪相坐之刑也.｣ 師古曰：｢晉說近是矣. 詩小雅雨無正之篇曰□若此無罪, 淪胥以鋪□ . 胥, 相也. 鋪, 遍也. 言無罪之人, 遇於亂政, 橫相牽率, 遍得罪也. 韓詩淪字作薰. 薰者, 謂相薰蒸, 亦漸及之義耳. 此敘言史遷因坐李陵, 橫得罪也.｣

[二]師古曰：｢孔, 甚也.｣

孝武六子, 昭、齊亡嗣[一]. 燕剌謀逆, 廣陵祝詛. 昌邑短命, 昏賀失據. 戾園不幸, 宣承天序[二]. 述武五子傳第三十三.

[一]如淳曰：｢昭帝及齊王無嗣也.｣ 師古曰：｢嗣合韻音祚, ｣

[二]師古曰：｢序合韻音似豫反.｣

六世耽耽, 其欲浟浟[一], 文武方作, 是庸四克[二]. 助、偃、淮南, 數子之德, 不忠其身, 善謀於國[三]. 述嚴朱吾丘主父徐嚴終王賈傳第三十四.

[一]師古曰：｢六(者)謂武帝也. 易頤卦六四爻辭曰□虎視耽耽, 其欲浟浟□ . 耽耽, 威視之貌也. 浟浟, 欲利之貌也. 耽音丁含反. 浟音滌. 今易浟字作逐.｣

[二]晉灼曰：｢方, 並也.｣ 師古曰：｢言並任文武之臣, 是用克開四方也.｣

[三]師古曰：｢淮南, 謂淮南王安諫武帝不宜興兵討越也.｣

東方贍辭, 詼諧倡優[一], 譏苑扞偃, 正諫舉郵[二], 懷肉汙殿, 弛張沈浮. 述東方朔傳第三十五.

[一]師古曰：｢詼音恢.｣

[二]師古曰：｢郵與尤同. 尤, 過也.｣

葛繹內寵, 屈氂王子[一]. 千秋時發, 宜春舊仕[二]. 敞、義依霍, 庶幾云已[三]. 弘惟政事, 萬年容己. 咸睡厥誨, 孰爲不子? 述公孫劉田楊王蔡陳鄭傳第三十六.

[一]師古曰：｢公孫賀妻, 衛皇后姊, 故云內寵也.｣

[二]張晏曰：｢千秋訟衛太子冤, 發言值時也.｣ 師古曰：｢宜春侯, 王訢也.｣

[三]如淳曰：｢若此人等無益於治, 可爲庶幾而已也.｣ 師古曰：｢敞, 楊敞. 義, 蔡義.｣

王孫臝葬, 建乃斬將. 雲廷訐禹, 福逾刺鳳[一], 是謂狂狷, 敞近其衷[二]. 述楊胡朱梅云傳第三十七.

[一]師古曰：｢逾, 遠也.｣

[二]師古曰：｢衷, 中也. 論語稱孔子曰□不得中行而與之, 必也狂狷乎！□ 此言朱雲以上蓋狂狷耳, 云敞之操近於中行也. 衷音竹仲反.｣

博陸堂堂, 受遺武皇[一], 擁毓孝昭, 末命導揚[二]. 遭家不造, 立帝廢王, 權定社稷, 配忠阿衡. 懷祿耽寵, 漸化不詳, 陰妻之逆, 至子而亡[三]. 秺侯狄孥, 虔恭忠信[四], 奕世載德, 貤于子孫[五]. 述霍光金日磾傳第三十八.

[一]師古曰：｢論語稱孔子曰□堂堂乎張也□, 蓋美子張儀形盛也, 故引之.｣

[二]劉德曰：｢武帝臨終之命, (也)[霍]光能導達顯揚也.｣

[三]師古曰：｢陰謂覆蔽之也.｣

[四]師古曰：｢匈奴休屠王之子, 故曰狄孥. 秺音妒. 信, 合韻音新.｣

[五]師古曰：｢貤, 延也, 音弋豉反.｣

兵家之策, 惟在不戰. 營平皤皤, 立功立論[一], 以不濟可, 上諭其信[二]. 武賢父子, 虎臣之俊. 述趙充國辛慶忌傳第三十九.

[一]師古曰：｢皤皤, 白髮貌也, 音蒲何反.｣

[二]師古曰：｢春秋左氏傳晏子對齊景公曰：□君所謂可, 而有不焉；臣獻其不, 以成其可.□ 此敘言宣帝令擊西羌, 充國不從, 固上屯田之策也.｣

義陽樓蘭, 長羅昆彌, 安遠日逐, 義成郅支. 陳湯誕節, 救在三悊[一]；會宗勤事, 疆外之桀. 述傅常鄭甘陳段傳第四十.

[一]鄭氏曰：｢三悊, 謂劉向、谷永、耿育皆訟救湯也.｣ 師古曰：｢誕節, 言其放縱不拘也.｣

不疑膚敏, 應變當理[一], 辭霍不婚, 逡遁致仕[二]. 疏克有終, 散金娛老. 定國之祚, 于其仁考. 廣德、當、宣, 近於知恥[三]. 述雋疏于薛平彭傳第四十一.

[一]劉德曰：｢膚, 美也. 敏, 疾也. 言於闕下卒變, 定方遂詐, 非衛太子也.｣ 師古曰：｢詩大雅文王之篇曰□殷士膚敏□, 謂微子也, 故引以爲辭.｣

[二]師古曰：｢遁讀與巡同.｣

[三]晉灼曰：｢當宣帝時始仕, 至元帝時以歲惡民流, 便乞骸骨去. 此爲知恥.｣ 師古曰：｢此說非也. 當爲平當也. 宣, 彭宣也. 言廣德、平當、彭宣三人不苟于祿位, 並爲知恥也. 本傳贊曰：□薛廣德保懸車之榮, 平當逡巡有恥, 彭宣見險而止：異乎苟患失之者矣.□ ｣

四皓遯秦, 古之逸民, 不營不拔, 嚴平、鄭真[一]. 吉困于賀, 涅而不緇；禹既黃髮, 以德來仕[二]. 舍惟正身, 勝死善道；郭欽、蔣詡, 近遯之好[三]. 述王貢兩龔鮑傳第四十二.

[一]應劭曰：｢爵祿不能營其志, 威武不能屈其身也. 易曰□不可榮以祿□, 又曰□確乎不可拔也□ .｣

[二]師古曰：｢論語稱孔子曰：□不曰白乎? 涅而不緇.□ 涅, 汙泥也. 可以染皂. 緇, 黑色也. 言天性潔白者, 雖處汙涅之中, 其色不變也. 緇, 合韻音側仕反.｣

[三]應劭曰：｢易曰□好遯君子吉□, 言遭暴亂之世, 好以和順遯去, 不離其害也.｣

扶陽濟濟, 聞詩聞禮. 玄成退讓, 仍世作相[一]. 漢之宗廟, 叔孫是謨, 革自孝元, 諸儒變度[二]. 國之誕章, 博載其路[三]. 述韋賢傳第四十三.

[一]師古曰：｢仍, (類)[頻]也.｣

[二]如淳曰：｢造迭毀之(義)[議]也.｣ 師古曰：｢謨, 謀也, 合韻音慕.｣

[三]師古曰：｢誕, 大也. 謂憲章之大者, 故廣載之.｣

高平師師, 惟辟作威, 圖黜凶害, 天子是毗[一]. 博陽不伐, 含弘光大, 天誘其衷, 慶流苗裔. 述魏相丙吉傳第四十四.

[一]鄧展曰：｢師師, 相師法也.｣ 師古曰：｢尚書洪範云□惟辟作威□, 言威權者, 唯人君得作之耳. 詩小雅節南山之篇曰：□尹氏太師, 惟周之氐, 秉國之鈞, 四方是維, 天子是毗.□ 言大臣之職, 輔佐天子者也. 此敘言魏相欲崇君道而黜私權, 故引書詩以爲言也.｣

占往知來, 幽贊神明[一], 苟非其人, 道不虛行[二]. 學微術昧, 或見仿佛, 疑殆匪闕, 違眾迕世[三], 淺爲尤悔, 深作敦害[四]. 述眭兩夏侯京翼李傳第四十五.

[一]師古曰：｢易上繫辭曰□神以知來, 知以藏往□, 言蓍卦之德兼神知也. 說卦曰□昔者聖人之作易也, 幽贊於神明而生蓍□, 言欲深致神明之道, 助以成教, 故爲蓍卜也.｣

[二]師古曰：｢下繫之辭也. 言人能弘道, 非其人則不能傳.｣

[三]師古曰：｢論語稱孔子曰：□多聞闕疑, 慎言其餘則寡尤；多見闕殆, 慎行其餘則寡悔.□ 殆, 危也. 謂有疑則闕之也. 此敘言術士不闕疑殆, 故遭禍難也.｣

[四]師古曰：｢尤, 過也. 敦, 厚也.｣

廣漢尹京, 克聰克明；延壽作翊, 既和且平. 矜能訐上, 俱陷極刑. 翁歸承風, 帝揚厥聲[一]. 敞；亦平平, 文雅自贊[二]；尊實赳赳, 邦家之彥[三]；章死非罪, 士民所歎. 述趙尹韓張兩王傳第四十六.

[一]張晏曰：｢受任爲右扶風, 卒, 宣帝下詔褒揚, 賜金百斤.｣

[二]師古曰：｢平讀曰便. 便, 辯也. 贊, 助也, 以文雅助治(述)[術]也. 一說, 贊, 進也, 以文雅自進也.｣

[三]師古曰：｢赳赳, 材勁貌也, 音糾.｣

寬饒正色, 國之司直. 豐繄好剛, 輔亦慕直[一]. 皆陷狂狷, 不典不式[二]. 崇執言責, 隆持官守[三]. 寶曲定陵, 並有立志[四]. 述蓋諸葛劉鄭毋將孫何傳第四十七[五].

[一]師古曰：｢繄, 是也, 音烏奚反.｣

[二]師古曰：｢典, 經也. 式, 法也.｣

[三]如淳曰：｢崇爲尚書僕射, 是言責之官也. 哀帝及傅太后欲封從弟商, 崇諫不聽也.｣ 晉灼曰：｢隆諫武庫兵不宜以給董賢家, 此爲持官守也.｣

[四]鄧展曰：｢孫寶曲橈定陵侯淳于長也.｣ 晉灼曰：｢何並斬侍中王林卿奴, 是立志也.｣

[五]師古曰：｢本傳毋將隆在孫寶下. 今此敘云毋將孫何, 是敘誤也.｣

長倩懙懙, 覿霍不舉[一], 遇宣乃拔, 傅元作輔, 不圖不慮, 見躓石、許[二]. 述蕭望之傳第四十八.

[一]蘇林曰：｢懙懙, 行步安舒也.｣ 師古曰：｢不肯露索而見霍光, 故不得大官也. 懙音弋於反.｣

[二]師古曰：｢詩小雅雨無正之篇云□旻天疾威, 不慮不圖□ 也. 慮, 思也. 圖, 謀也. 言幽王見天之威, 不思謀也. 此敘言望之思謀不詳, 卒爲石顯及許史所顛躓也. 躓音竹二反.｣

子明光光, 發跡西疆, 列於禦侮, 厥子亦良. 述馮奉世傳第四十九.

宣之四子, 淮陽聰敏[一], 舅氏蘧蒢, 幾陷大理[二]. 楚孝惡疾, 東平失軌[三], 中山凶短, 母歸戎里[四]. 元之二王, 孫後大宗[五], 昭而不穆, 大命更登[六]. 述宣元六王傳第五十.

[一]師古曰：｢敏, 疾也, 合韻音美.｣

[二]師古曰：｢蘧蒢, 口柔, 觀人顏色而爲辭佞者也. 言淮陽憲王舅張博爲諂辭, 幾陷王於大罪也. 蘧音渠. 蒢音除. 幾音鉅依反.｣

[三]師古曰：｢惡疾謂眚病也. 軌, 法則也.｣

[四]張晏曰：｢戎氏女歸戎氏之里也.｣

[五]孟康曰：｢謂哀、平帝.｣

[六]鄧展曰：｢昭而不穆, 有父無子.｣ 張晏曰：｢大命, 帝位也.｣ 師古曰：｢更音工衡反.｣

樂安褏褏, 古之文學[一], 民具爾瞻, 困于二司[二]. 安昌貨殖, 朱雲作娸[三]. 博山惇慎, 受莽之疚[四]. 述匡張孔馬傳第五十一.

[一]師古曰：｢褏褏, 盛貌也, 音弋(敘)[救]反. 學, 合韻音下教反.｣

[二]師古曰：｢詩小雅節南山之篇曰□赫赫師尹, 民具爾瞻□, 言師尹之任, 位尊職重, 下所瞻望, 而乃爲不善乎, 深責之也. 此敘言匡衡失德, 不終相位, 故引以爲辭耳. 二司者, 司隸校尉王尊劾奏衡追奏石顯揚著先帝任用傾覆之臣, 司隸校尉王駿劾奏衡專地盜土也. 司, 合韻音先寺反.｣

[三]晉灼曰：｢娸, 醜也.｣ 師古曰：｢朱雲廷言欲斬張禹, 是爲醜惡之娸, 音欹, 合韻音丘吏反.｣

[四]師古曰：｢疚, 病也. 孔光後更曲意從莽之欲, 以病其德行也.｣

樂昌篤實, 不橈不詘, 遘閔既多, 是用廢黜[一]. 武陽殷勤, 輔導副君, 既忠且謀, 饗茲舊勳. 高武守正, 因用濟身[二]. 述王商、史丹、傅喜傳第五十二.

[一]師古曰：｢詩鄁柏舟曰□遘閔既多, 受侮不少□ . 遘, 遇也. 閔, 病也. 謂見病害甚眾也. 此敘言王商深爲王鳳所排陷也.｣

[二]師古曰：｢言傅喜不阿附傅太后, 故得免禍.｣

高陽文法, 揚鄉武略, 政事之材, 道德惟薄, 位過厥任, 鮮終其祿[一]. 博之翰音, 鼓妖先作[二]. 述薛宣朱博傳第五十三.

[一]師古曰：｢鮮, 少也, 音先踐反.｣

[二]劉德曰：｢易曰□翰音登于天, 貞凶□ . 上九處非其位, 亢極, 故□何可長也?□ 位在上高, 故曰翰音. 博拜時聞有鼓聲也.｣ 師古曰：｢□翰音登于天□, 中孚卦上九爻辭也. 翰音高飛而且鳴, 喻居非其位, 聲過其實也.｣

高陵修儒, 任刑養威, 用合時宜, 器周世資. 義得其勇, 如虎如貔, 進不跬步, 宗爲鯨鯢[一]. 述翟方進傳第五十四.

[一]師古曰：｢半步曰跬, 音空橤反.｣

統微政缺, 災眚屢發. 永陳厥咎, 戒在三七. 鄴指丁、傅, 略窺占術. 述谷永杜鄴傳第五十五.

哀、平之卹, 丁、傅、莽、賢. 武、嘉戚之, 乃喪厥身. 高樂廢黜, 咸列貞臣. 述何武王嘉師丹傳第五十六.

淵哉若人！實好斯文. 初擬相如, 獻賦黃門, 輟而覃思, 草法篹玄[一], 斟酌六經, 放易象論[二], 潛于篇籍, 以章厥身[三]. 述揚雄傳第五十七.

[一]師古曰：｢輟, 止也. 篹與撰同. 言止不復作賦, 草創法言及撰太玄經也.｣

[二]師古曰：｢放音甫往反. 論, 論語也.｣

[三]師古曰：｢章, 明也.｣

獷獷亡秦, 滅我聖文[一], 漢存其業, 六學析分. 是綜是理, 是綱是紀, 師徒彌散, 著其終始[二]. 述儒林傳第五十八.

[一]師古曰：｢獷獷, 麤惡之貌. 言無親也. 獷音穬, 又音九永反.｣

[二]師古曰：｢散謂分派也.｣

誰毀誰譽, 譽其有試[一]. 泯泯群黎, 化成良吏[二]. 淑人君子, 時同功異. 沒世遺愛, 民有餘思. 述循吏傳第五十九.

[一]師古曰：｢論語稱孔子曰：□吾之於人, 誰毀誰譽, 如有所譽, 其有所試.□ 此敘言人之從政, 可試而知, 故引以爲辭也.｣

[二]師古曰：｢黎, 眾也. 言群眾無知, 從吏之化而成俗也.｣

上替下陵, 姦軌不勝, 猛政橫作, 刑罰用興. 曾是強圉, 掊克爲雄[一], 報虐以威, 殃亦凶終[二]. 述酷吏傳第六十.

[一]師古曰：｢詩大雅蕩之篇曰□曾是強圉, 曾是掊克□ . 強圉, 強梁禦善也. 掊克, 好聚斂, 克害人也. 言任用此人爲虐於下也. 掊音平侯反.｣

[二]師古曰：｢尚書呂刑曰□皇帝哀矜庶戮之不辜, 報虐以威□, 言哀閔不辜之人橫被殺戮, 乃報答爲虐者以威而誅絕也.｣

四民食力, 罔有兼業, 大不淫侈, 細不匱乏, 蓋均無貧, 遵王之法[一]. 靡法靡度, 民肆其詐[二], 偪上并下, 荒殖其貨[三]. 侯服玉食, 敗俗傷化[四]. 述貨殖傳第六十一.

[一]師古曰：｢論語稱孔子曰□蓋均無貧□, 言爲政平均不相陵奪, 則無貧匱之人也, 故引之.｣

[二]師古曰：｢肆, 極也.｣

[三]師古曰：｢荒, 大也.｣

[四]張晏曰：｢玉食, 珍食也.｣

開國承家, 有法有制, 家不臧甲, 國不專殺[一]. 矧乃齊民, 作威作惠[二], 如台不匡, 禮法是謂！[三]述游俠傳第六十二.

[一]師古曰：｢殺, 合韻音所例反.｣

[二]師古曰：｢矧, 況也. 齊民, 齊等之人也.｣

[三]如淳曰：｢台, 我也. 我, 國家也.｣ 師古曰：｢匡, 正也. 台音怡.｣

彼何人斯, 竊此富貴！營損高明, 作戒後世[一]. 述佞幸傳第六十三.

[一]師古曰：｢詩小雅巧言之篇, 刺讒人也. 其詩曰：□彼何人斯? 居河之麋.□ 賤而惡之也. 此敘亦深疾佞幸之人. 故引詩文以譏之. 營, 惑也.｣

於惟帝典, 戎夷猾夏[一]；周宣攘之, 亦列風雅[二]. 宗幽既昏, 淫於褒女[三], 戎敗我驪, 遂亡酆鄗[四]. 大漢初定, 匈奴強盛, 圍我平城, 寇侵邊境[五]. 至于孝武, 爰赫斯怒, 王師雷起, 霆擊朔野[六]. 宣承其末, 乃施洪德, 震我威靈, 五世來服[七]. 王莽竊命, 是傾是覆, 備其變理, 爲世典式. 述匈奴傳第六十四.

[一]師古曰：｢於, 歎辭也. 帝典, 虞書舜典也. 載舜命咎繇作士, 戒之曰：□蠻夷猾夏.□ 猾, 亂也. 夏, 諸夏也. 於讀曰烏.｣

[二]師古曰：｢攘, 卻也.｣

[三]師古曰：｢宗幽, 幽王居宗周也.｣

[四]張晏曰：｢申侯與戎共伐周, 敗於驪山下, 遂殺幽王. 平王東徙都成周.｣

[五]師古曰：｢境合韻音竟.｣

[六]師古曰：｢霆, 疾雷也, 音廷.｣

[七]師古曰：｢自宣至平凡五帝.｣

西南外夷, 種別域殊. 南越尉佗, 自王番禺, 攸攸外寓, 閩越、東甌[一]. 爰洎朝鮮, 燕之外區. 漢興柔遠, 與爾剖符[二]. 皆恃其岨, 乍臣乍驕, 孝武行師, 誅滅海隅. 述西南夷兩越朝鮮傳第六十五.

[一]師古曰：｢攸攸, 遠貌.｣

[二]師古曰：｢柔, 安也. 剖符, 謂封之也.｣

西戎即序, 夏后是表[一]. 周穆觀兵, 荒服不旅[二]. 漢武勞神, 圖遠甚勤. 王師驒驒, 致誅大宛[三]. 姼姼公主, 乃女烏孫[四], 使命乃通, 條支之瀕[五]. 昭、宣承業, 都護是立, 總督城郭, 三十有六, 修奉朝貢, 各以其職. 述西城傳第六十六.

[一]張晏曰：｢表, 外也. 禹就敘以爲外國也.｣ 師古曰：｢此說非也. 表, 明也, 明以德化也.｣

[二]張晏曰：｢觀, 示也. 旅, 陳也. 犬戎終王而朝周, 穆王以不享征之, 是以荒服不陳於廷也.｣

[三]鄭氏曰：｢驒驒, 盛也.｣ 師古曰：｢此說非也. 小雅四牡之詩曰：□四牡騑騑, 驒驒駱馬.□ 驒驒, 喘息之貌. 馬勞則喘, 此敘言漢遠征西域, 人馬疲弊也. 驒音它丹反.｣

[四]孟康曰：｢姼音題. 姼姼、惕惕, 愛也.｣ 師古曰：｢此說非也. 姼音上支反. 姼姼, 好貌也. 魏詩葛屨之篇曰□好人提提□, 音義同耳. 女, 妻也, 音乃據反. 言漢以好女配烏孫也.｣

[五]師古曰：｢瀕, 涯也, 音頻, 又音賓.｣

詭矣禍福, 刑于外戚[一]. 高后首命, 呂宗顛覆. 薄姬䃍魏, 宗文產德[二]. 竇后違意, 考盤于代[三]. 王氏仄微, 世武作嗣. 子夫既興, 扇而不終[四]. 鉤弋憂傷, 孝昭以登. 上官幼尊, 類禡厥宗[五]. 史娣、王悼, 身遇不祥, 及宣饗國, 二族後光. 恭哀產元, 夭而不遂. 邛成乘序, 履尊三世[六]. 飛燕之妖, 禍成厥妹. 丁、傅僭恣, 自求凶害. 中山無辜, 乃喪馮、衛[七]. 惠張、景薄, 武陳、宣霍, 成許、哀傅, 平王之作, 事雖歆羨, 非天所度[八]. 怨咎若茲, 如何不恪！[九]. 述外戚傳第六十七.

[一]師古曰：｢詭, 違也. 言禍福相違, 終始不一也.｣

[二]如淳曰：｢薄姬在魏, 許負相, 當生天子. 魏豹聞負言, 不與漢, 遂禽而死也.｣ 師古曰：｢䃍, 古墜字.｣

[三]師古曰：｢詩衛風曰□考盤在澗□ . 考, 成也. 盤, 樂也. 此敘言竇姬初欲適趙, 而向代, 違其本意, 卒以成樂也.｣

[四]師古曰：｢扇, 熾也.｣

[五]應劭曰：｢詩云□是類是禡□ . 禮, 將征伐, 告天而祭謂之類, 告以事類也. 至所征伐之地, 表而祭之謂之禡. 禡者, 馬也. 馬者兵之首, 故祭其先神也. 言上官后雖幼尊貴, 家族以惡逆誅滅也.｣ 師古曰：｢禡音莫暇反.｣

[六]張晏曰：｢至成帝乃崩也.｣ 師古曰：｢乘序, 謂登至尊之處也.｣

[七]師古曰：｢馮昭儀, 中山孝王母也, 爲傅氏所陷. 衛姬, 中山孝王后也, 爲王莽所滅.｣

[八]師古曰：｢作, 起也. 度, 居也. 言惠帝至平帝王皇后七人, 時雖處尊位, 人心羨慕, 以非天意所居, 故終用不昌也. 度音徒各反.｣

[九]師古曰：｢恪, 敬也.｣

元后娠母, 月精見表[一]. 遭成之逸, 政自諸舅[二]. 陽平作威, 誅加卿宰[三]. 成都煌煌, 假我明光[四]. 曲陽(攜攜)[歊歊], 亦朱其堂[五]. 新都亢極, 作亂以亡. 述元后傳第六十八.

[一]師古曰：｢娠音身.｣

[二]師古曰：｢言成帝貪自逸樂, 而委政於王氏.｣

[三]師古曰：｢謂王商及王章也.｣

[四]師古曰：｢煌煌, 熾貌.｣

[五]師古曰：｢(攜攜)[歊歊], 氣盛也, 音許驕反.｣

咨爾賊臣, 篡漢滔天, 行驕夏癸, 虐烈商辛[一]. 偽稽黃、虞, 繆稱典文[二], 眾怨神怒, 惡復誅臻[三]. 百王之極, 究其姦昏. 述王莽傳第六十九.

[一]張晏曰：｢桀名癸, 紂名辛.｣

[二]師古曰：｢稽, 考也.｣

[三]張晏曰：｢復, 周也. 臻, 至也. 十二歲歲星一復, 莽稱帝十三歲而見誅也. 左氏傳曰□美惡周必復□ .｣ 師古曰：｢復音扶目反.｣

凡漢書, 敘帝皇[一], 列官司, 建侯王[二]. 準天地, 統陰陽[三], 闡元極, 步三光[四]. 分州域, 物土疆[五], 窮人理, 該萬方[六]. 緯六經, 綴道綱[七], 總百氏, 贊篇章[八]. 函雅故, 通古今[九], 正文字, 惟學林[一０]. 述敘傳第七十.

[一]張晏曰：｢十二紀也.｣

[二]張晏曰：｢百官表及諸侯王表也.｣

[三]張晏曰：｢準天地, 天文志也. 統, 合也. 陰陽, 五行志也.｣

[四]張晏曰：｢闡, 大也. 元, 始也. 極, 至也. 三光, 日月星也. 大推上極元始以來, 及星辰度數, 謂律曆志.｣

[五]張晏曰：｢地理及溝洫志也.｣

[六]張晏曰：｢人理, 古今人表. 萬方, 謂郊祀志有日月星辰天下山川人鬼之神.｣

[七]張晏曰：｢藝文志也.｣

[八]師古曰：｢贊, 明也.｣

[九]張晏曰：｢包含雅訓之故, 及古今之語.｣

[一０]師古曰：｢信惟文學之林藪也. 凡此總說帝紀、表、志、列傳, 備有天地鬼神人事, 政治道德, 術藝文章. 汎而言之, 盡在漢書耳, 亦不皆如張氏所說也.｣

校勘記

四二三六頁　四行　不言(然)[作]而改言述, 景祐本作｢作｣.

四二三八頁　三行　誰(能)[可]任用, 景祐、殿本都作｢可｣. 王先謙說作｢可｣是.

四二三九頁　八行　一曰(王)[主]奄閉門者. 景祐、殿本都作｢主｣, 此誤.

四二四０頁　六行　言其自號(寧)[宰]衡, 景祐、殿、局本都作｢宰｣, 此誤.

四二四三頁　四行　秦文公造(四)[西]畤祭天是也. 殿本作｢西｣. 王先謙說作｢西｣是.

四二四三頁一六行　(變)[燮]定東西, 錢大昭說｢變｣ 當作｢燮｣. 按景祐、殿、局本都作｢燮｣. 注同.

四二四五頁一一行　言陳勝初起而項羽(益)[烈]盛也. 景祐、殿本都作｢烈｣.

四二四五頁一二行　耳(諫)[謀]甘公, 錢大昭說｢諫｣ 當作｢謀｣. 按景祐、殿本都作｢謀｣.

四二五一頁　四行　遻, 遇(之)也. 景祐、殿本都無｢之｣ 字.

四二五二頁　二行　(子)[支], 父母之四支也. 殿本作｢支｣. 王先謙說作｢支｣是.

四二五七頁一五行　六(者)謂武帝也. 王先謙說｢六者｣ 當爲｢六世｣. 按景祐本無｢者｣ 字.

四二五九頁　五行　武帝臨終之命, (也)[霍]光能導達顯揚也. 殿本｢也｣作｢霍｣. 王先謙說殿本是.

四二六一頁　一行　仍, (類)[頻]也. 景祐、殿本都作｢頻｣, 此誤.

四二六一頁　二行　造迭毀之(義)[議]也. 景祐本作｢義｣, 殿本作｢議｣. 王先謙說作｢議｣是.

四二六二頁　五行　以文雅助治(述)[術]也. 景祐、殿、局本都作｢術｣, 此誤.

四二六三頁一六行　音弋(敘)[救]反. 景祐、殿本都作｢救｣, 此誤.

四二七０頁　七行　曲陽(攜攜)[歊歊], 景祐、殿本都作｢歊｣, 此誤.